
NOTICE 



SUR 



JEAN-FRANÇOIS HUGUENIN. 



Jean-François HUGUENIN naquit à Metz le i5 février 1795. Il entra en 1807 
au collège impérial de cette ville, et, après y avoir fait ses études avec dis- 
tinction , il fut admis , en 1813 , à F école normale , où se complétait l'instruction 
des jeunes professeurs de l'université. Mais , les communications s'étant trouvées 
subitement interrompues par les événement militaires de l'époque, il ne put 
se rendre à sa destination , et fut chargé des classes élémentaires du collège de 
Sarrelouis. Après la cession de cette ville aux puissances alliées , il revint dans 
sa famille et fut attaché , en 1820 , comme maître d'études , au collège royal 
de Metz. Pendant qu'il remplissait les fonctions si difficiles de cet emploi, il 
continua de s'appliquer avec ardeur à la connaissance étendue des langues 
classiques, et il reçut, au concours de 1823, le titre d'agrégé des classes de 

grammaire. Nommé en 1825 à la classe de sixième, il acquit, dans ce modeste 
enseignement, une réputation méritée, et passa en i83i, à la chaire de qua- 
trième. La clarté de ses leçons , la douceur de son caractère et le tact heureux 
arec lequel il savait manier l'esprit de la jeunesse , lui attirèrent de plus en 
plus la confiance des familles et l'affection de tous ses élèves. 

Tels furent les événemens bien simples de la carrière de M. Huguenin dans 
l'université. Mais, pendant qu'il en accomplissait les devoirs, son amour pour 
îe travail ne se reposait point. Après avoir étudié les langues anciennes, il 
s'occupa de recherches actives sur l'origine et la formation de la nôtre. Il s'y 
livrait depuis quelque temps, lorsqu'au mois de septembre i834, l'académie 
royale de Metz , présidée par M. Le Masson , ingénieur en chef des ponts et 
chaussées de la Moselle , le chargea d'aller à Epinal recueillir les chroniques 
manuscrites relatives à l'histoire du pays messin , qui faisaient partie de la 
bibliothèque de cette ville. La municipalité d'Epinal s'empressa de mettre ce 
qu'elle possédait à la disposition de M. Huguenin , et M. le bibliothécaire Parisot 
favorisa ses recherches avec la bonté la plus prévenante. 

Dans un séjour de trois semaines , M. Huguenin découvrit plusieurs ouvrages 
précieux , et , entre autres , la chronique de Vigneulle et celle dite de Praillon 
que l'on croyait perdue. Ces manuscrits lui furent confiés , et il obtint encore 
de la bibliothèque royale plusieurs documens nouveaux parmi lesquels se trouva 
la «relation inédite du siège de Metz en i552, écrite par Chanatz. M. le baron 
Sers , préfet du département de la Moselle , adressa toutes les demandes néces- 
saires pour le déplacement des manuscrits , et ces démarches furent toujours 
suivies du plus heureux succès. Aussi la satisfaction de M. Huguenin était au 
comble; et les personnes qui s'intéressaient à ses travaux Font entendu souvent 
exprimer avec effusion la reconnaissance vive que lui inspirait le zèle éclairé 
de l'admini$trateur de notre département , 

A la fin même de i834 , M. Huguenin commença la lecture et la transcription 
des volumineuses chroniques qu'il avait réunies. Ce fut à titre d'échantillon 
qu'il en tira , de concert avec M. de Saulcy , les détails relatifs au siège de 
Metz- en i444- Poursuivant avec ardeur la rude tâche qu'il s'était imposée, 
il l'acheva dans l'espace de trois années. Ses amis qui le visitèrent alors furent 
témoins de son héroïque patience; toutes les heures: de repos étaient données 
au travail; ét c'était, le plus souvent, dans le calme du soir, aux premières 
lueurs encore silencieuses du jour, que, reprenant son oeuvre* il voyait se 

ranimer, dans les récits d'un conteur naïf, toute la rie des temps passés. 
Mais il y avait là pour lui antre chose encore que du plaisir; Ayant de saisir 
les faits de l'histoire, il lui fallut plus d'une fois s'arrêter laborieusement sut 
des mots ou des lignes presqu'ilKsihles , éclaûrcir le sens , en fixant la pono 
tuation qui manque aux anciens manuscrits. 

Malheureusement , dans le cours de son travail , il ressentit les premières 
atteintes d'une affection douloureuse dè poftrinè. Mais son courage lutta long- 
temps contre le mal qui pourtant faisait chaque jtfur des progrès, et il ne 
persévéra pas moins dans son entreprise avec une assiduité inquiétante pour sa 
famille et ses amis. Il touchait enfin aux dernières pages, lorsque M. Guerquin , 
son ami , adressa au conseil municipal de Metz , un rapport dans lequel il faisait 
connaître la publication prochaine des chroniques. Le conseil , et à sa téte M. le 
maire Bompard , vota unanimement une médaille de iooo francs à l'auteur du 
travail, et une somme de iooo francs pour les premiers frais d'impression. Mais 
M. Huguenin ne goûta pas long-temps la joie vive et pure que lui donna cet 
encouragement si flatteur. Le premier jour de janvier i838, sa maladie prit tout 
k coup un caractère alarmant , et , le 28 du même mois , elle l'enleva à sa 
famille , à ses amis , à la jeunesse dê itotre cité. 

Ce qui distinguait ce savant professeur, c'était une grande sagacité d'esprit 
jointe à une érudition étendue. Mais il ne se faisait pas moins remarquer par 
la droiture et l'extrême sensibilité de son âme qui le rendaient si cher à ses 
amis. L'aménité seule de son abord , la simplicité et la douceur de ses paroles , 
son obligeance empressée, inspiraient, dès le premier moment, une confiance 
irrésistible qui se changeait bientôt en une secrète amitié; et l'on peut dire 
qu'il avait gagné , sans le savoir , l'affection d'une foule de personnes dont il 
était à peine connu. Il y a peu d'hommes cependant que leur timidité ait éloi- 
gnés , plus que lui , du commerce du monde. Ami de la nature , dès son en- 
fance , il n'avait pas de plus grand plaisir que d'en aller goûter presque chaque 
jour, les beautés attendrissantes. S'il était seul, il prenait pour compagnon de 
voyage quelque livre écrit par un homme sensible et vertueux ; à l'ombre 
d'un arbre ou d'une feuillée solitaire , il recueillait les pensées des intelligences 
supérieures et se les appropriait plus doucement encore, sous le charme des 
impressions dont il était environné. Fénélon , Racine , Lafontaine , Charles 
Bonnet , Delille et les écrivains qui leur ressemblent , étaient ses auteurs de 
prédilection. Chez les anciens, il aimait particulièrement les vers de Virgile, 
que les belles scènes de la nature rappelaient souvent à sa mémoire. 

A ces habitudes graves se mêlait encore, dans M. Huguenin , une gai té franche 
et naïve où se peignait toute la candeur de son âme. La bonté était en effet 
le trait dominant de son caractère ; elle lui faisait craindre souvent que Ton 
ne fût trop sévère pour les fautes d'autrui ; et ses amis remarquaient que , 
si parfois on en reprenait quelqu'une devant lui, aussitôt il faisait valoir les 
motifs d'absolution ou d'indulgence. 

Telle fut la vie de M. Huguenin , vie modeste et cachée , dont jamais il ne 
soupçonna même que Ton dirait quelque chose. 





PRÉFACE. 



Là yille de Metz, à différentes époques, a eu des hommes qui enregistraient 
soigneusement tous les faits , tous les évènemens dont ils étaient contemporains. 
Plus tard ces recueils partiels , enrichis de nouvelles recherches, ont été mis 
sous la forme d'histoire générale. De ces documens aussi nombreux que précieux , 
les uns ont entièrement disparu; d'autres, que Ton croyait perdus, existent 
encore, mais dispersés. L'Académie royale de Metz, sous la présidence de 
M. Le Masson , ingénieur en chef des ponts et chaussées du département de la 
Moselle, frappée de ces pertes que le temps va grossissant chaque jour, sentit 
la nécessité de réunir enfin tous ces documens épars ; elle rassembla ce que nous 
possédions déjà et fit commencer des recherches au dehors. Cette démarche ne 
fut pas sans fruit. L'administration municipale d'Épinal s'empressa de mettre à 
nôtre disposition tout ce que renferme la bibliothèque de cette ville , et notamment 
deux ouvrages du plus haut intérêt pour notre cité : la chronique complète de 
Vigneulle et celle de Praillon, manuscrit autographe dont, depuis long-temps, 
on ne soupçonnait même plus l'existence. Ces deux manuscrits ont été fidèlement 
transcrits et sont ainsi rendus au pays qui leur a donné naissance; joints aux 



Digitized by 



Google 



vj PRÉFACE. 

annales du doyen de Saint - Thiébaut et au journal de Jean Àubrion, ils 
forment un véritable corps d'histoire depuis le treizième siècle jusqu'en i525, 
époque à laquelle Vigneulle finit sa chronique, et que Praillon avait sans doute 
poussée beaucoup plus loin, dans son troisième volume que Fin jure du temps 
nous a enlevé. Mais une compilation faite par un religieux bénédictin, sous 
le titre d 1 Annales de Metz, a suppléé à l'absence de documens originaux et 
nous a permis de continuer cette série d'années jusqu'en i552, où commence 
une nouvelle ère pour la ville de Metz. Cette série , nous l'avons terminée par 
une relation du fameux siège de i552*, restée inédite jusqu'à ce jour, et qui 
appartient à la bibliothèque royale. L'obligeance de M. le baron Sers, préfet 
de la Moselle, nous a mis à même d'en faire une copie sur l'original. Nous 
avons pensé qu'on la lirait avec plaisir, même après celles de Salignac, de 
Hubert Villiers et d'Ambroise Paré. 

Mais ce n'était pas encore assez d'avoir réuni ces chroniqueurs : il fallait les 
coordonner en suivant l'ordre des temps, les dégager des emprunts qu'ils se 
font mutuellement et prendre dans les uns ce qui manquait dans les autres. 
Quant à la rédaction , nous avons scrupuleusement conservé le texte et l'idiôme 
original de chaque écrivain à son époque : nous ne nous sommes point permis 
de rajeunir les expressions qui ont vieilli, ou les tours de phrase surannés, 
afin de rendre la lecture plus facile ou plus agréable; c'est, selon nous, travestir 
et non point rajeunir un auteur. 

Les personnes à qui nous avons soumis notre travail ont paru goûter le plan 
que nous nous sommes tracé et ont témoigné le désir qu'il fût rendu public. 
Encouragé par d'honorables suffrages, nous nous sommes mis à l'œuvre, bien 
persuadé que cette publication, entreprise dans l'intérêt de la science et pour 
Fhonneur du pays auquel nous sommes fier d'appartenir, aurait l'assentiment 
et l'appui de tous les amis de la science et de leur pays. L'appel que nous avons 
fait en premier lieu au Conseil Municipal de la ville de Metz a été entendu. 
Le Conseil a répondu d'une manière digne de lui, et nous le disons avec l'accent 
de la vérité et de la reconnaissance. 

1 Ayant eu le honneur de rencontrer on exemplaire du plan de Metz et des attaques dirigées contre cette 
ville, par l'empereur Charles -Quint, en 45$2 f nous Pavons joint au journal de Ckaûatt, afin que le leeteur 
pût suivre plus facilement tous les détails de ce siège. — Ce plan, que nous reproduisons en *K~sim3*, 
a été imprimé à Paris en 1553 , ainsi que la légende qui l'accompagne ; il est d'une rareté excessive. 

Note de féditettr. 

C'est donc sons le patronage de T Académie, du Conseil Municipal de Metz 
et de tous les hommes qui ont à cœur Pétude et là connaissance vraie du gou- 
vernement, des lois, des usages et des mœurs, en un mot de % la vie privée et 
de la -vie politique d'un peuple trop peu connu jusqu'ici, c'est, disons -nous, 
sous cet important patronage que nous publions aujourd'hui le fruit de nos 
veilles et de nos travaux. Réunies à la riche collection de preuves de l'histoire 
de Metz, ces Chroniques seront une source aussi sûre qu'abondante où pourra 
désormais puiser à loisir quiconque voudra écrire sur le pays Messin. 

De cet exposé rapide , il ne faudrait pas conclure que nos annales sont res- 
treintes à là seule ville de Metz ; sa position géographique entre la France et 
l'Allemagne , son voisinage immédiat deS états de Bourgogne et plus particulière^ 
ment de la Lorraine et du Barrois, son industrie, source féconde de richesses, 
enfin son importance comme place militaire, en firent long-temps un objet de 
convoitise et lui suscitèrent de fréquens démêlés, surtout avec les ducs de 
Lorraine. Aussi le récit de ces querelles continuelles et des intrigues qui les 
faisaient naître ou des négociations qui les apaisaient , se transforme-t-il , sous la 
plume de nos chroniqueurs, en scènes dramatiques qui n'intéressent pas moins 
nos voisins que nous-mêmes. 

Malgré les pertes nombreuses que des accidens, des temps malheureux et 
des infidélités ont fait éprouver aux archives et documens historiques de la ville 
de Metz, il est cependant peu de cités qui en possèdent encore autant et qui 
puissent présenter une suite d'annales aussi complète. En effet, si d'un côté on 
conservait soigneusement daps l'arçhe de la grande église, les actes publics, 
d'un autre, des religieux, dans le silence du cloître, inscrivaient régulièrement, 
jour par jour, tout ce qui concernait leur abbaye, sans cependant négliger les 
évènemens du siècle, tandis que des citoyens s'appliquaient également à recueillir 
tous les évènemens qui se passaient sous leurs yeux et auxquels ils prenaient 
souvent une part active. 

De tant de richesses il nous reste encore, en fait de Chroniques, un extrait 
de Vigneulle très-bien fait, dû à l'infatigable Baltus, le journal incomplet 
de Jean Aubrion, les Annales de Metz, compilation souvent fautive, le deuxième 
volume de la grande Chronique de Praillon que l'on croyait perdu et qui 
appartient à la bibliothèque d'Epinal, enfin les Observations séculaires de Paul 
Ferry, recueil immense et le plus précieux de tous, dont l'acquisition est due 
à la munificence du Conseil Municipal qui en a doté notre bibliothèque. 

(Test dans ces mines fécondes qu'il faut descendre et s'enfoncer pour étudier 
Thistoire de notre cité au moyen -âge. 

L'histoire de la ville de Metz peut se diviser en trois grandes périodes : Metz 
sous la domination romaine ; Metz ville libre sous la domination immédiate 
de l'Empire; enfin Metz réunie à la couronne de France» La première époque 
a été traitée dans des ouvrages spéciaux, notamment par Dom Gajot et les 
Bénédictins dans l'introduction de l'histoire de Metz: la seconde période qui 
présente un haut intérêt, parce qu'elle peut être mieux connue et appréciée, 
nous est transmise dans les chroniqueurs qui font un tableau si animé de la 



vie 1 



Générosité aux réceptions des personnages marquans. — Grandeur et magni- 
ficence aux pompes religieuses, services funèbres de princes, etc. — Son riche 
et nombreux clergé. — Courses et pilleries; souvent insultée; satisfaction qu'elle 
en tire: respect qu'elle commande. — Démêlés intérieurs: spirituel, temporel. 
— Justice. — Démêlés continuels avec les princes voisins, notamment les ducs 
de Lorraine. — Objet de convoitise pour ces derniers. — Vie privée; intérieur 
de famille. 



1 Ici s'arrête la rédaction de M. Huguenin; et ce qui suit ne présente plus que l'indication des points qui 
lui restaient encore à traiter. Tout incomplet qu'est ce travail nous nous sommes fait un devoir de le reproduire 
tel qu'il a été laissé. Nous avons ainsi cédé à un sentiment de respect pour son auteur, et pour les dernières 
lignes où sa plume a été arrêtée. 

Note de t éditeur. 

LA. NOBLE VILLE ET CITÉ DE METZ, 



PAR PHILIPPE DE VIGNEULLE. 



PRÉFACE. 



En nom de Dieu, le pere tout puissant, 
fabricateur de tout le monde , sans lequel nul 
ne peult faire ne dire chose qui soit de val- 
lue, soit ceste œuvre encommencée, parfaicte 
et achevie, en laquelle je, Philippe de 
Vigneulle, le marchant et citain de Mets, 
ai délibéré, moyennant la grâce de Dieu, 
à la louange cPicelluy et à ïhonneur de la 
noble cité et de tous les bons seigneurs et 
recteurs d'icelle , de ici dire , traicter et ra- 
conter aulcunes choses d'icelledicte noble cité, 
tant de sa première fondation, comme de 
ceulx qui depuis loing temps après, Pont 
accrue , augmentée , régentée et habitée ; et 
puis venrai à desclairer les adventures et di- 
verses choses qui par aulcuns temps sont 
advenues, tant en icelle noble cité, comme 
au pais joindant et au roiaulme d'Austrasie 



qui maintenant est dict Lorraine , duquel païs 
anciennement ladicte cité en estoit chief. 

Non pas que mon intention soit de tout 
dire ne desclairer les choses diverses et es- 
tranges qui en celle noble cité sont advenues , 
tant en guerre comme aultrement ; car je ne 
suis pas assés suffisant pour tel euvre par- 
faire, et aussi je n'en ai point la cognissance 
ne du temps ne du lieu. Et trouve Ton bien 
peu de faictz anciens d'icelle noble cité, 
pource que du temps passé elle ait esté plu- 
sieurs Ibis destruicte et aruynée, tant des 
Romains qui premièrement la prinrent et 
arasairent , comme aussi des infi délies Wan- 
dres et Hongres par lesquels ladicte cité fut 
toutte arse et bruïlée , réservé l'oratoire sainct 
Estienne, comme cy après serait dit : parquoy 
touttes les escriptures et croniques qui en ce 

temps estoient faictes et escriptes, furent 
arses et perdues, et ne s^n trouve rien ou 
bien peu , sinon que ce qui nous en est venu 
de dehors et que aulcuns acteurs fourains 
en ont escript. 

Et pour ce, je, Philippe dessusdit, mettrai 
et escripverai ce peu qui n^en est venu à 
cognissance , tant de ce que j'ay veu en mon 
temps , qui sera mis à la fin de ce présent 
livre, comme de ce que j 1 ay recueilli en 
plusieurs traictés et volumes, lesquels j^y 
ici joincts et concordes ensemble , selong ma 
petite possibilité et selong le temps et les 
dattes des choses advenues, au mieulx que 
j s ay peu ne sceu ? affin que ceulx qui dési- 
reront i au temps advenir, de escripre quelque 
chose à la louange d'icellc noble cité , et qui 
possible leur venrait à cognissance , et auront 
trouvé plus desdictes cronicques que moy, 
puissent oster, pranre, remettre et adjouster 
aulcune chose en leur livre, d'icelluy petit 
traicté , lequel je ne compte comme rien au 
regard des grandes choses, dignes de mé- 
moire qui , au temps passé , ont esté faictes 
en icelle. 

Parquoy, comme j s ay dit, j s ay recueilli 
ceci de plusieurs traictez et volumes des- 
quèlz j^ay fait cinq parties et les ai tousjours 
acreus et augmentés de tout le temps que 
je puis avoir souvenance , au mieulx que j'ay 
peu ne sceu, comme à la fin d'icelles vous 
trouvairez, si lire ou escouter les voulés. 

Aussy avec icellesdictes chronicqucs y ai 
mis et escript diverses adventures qui sont 
advenues en divers aultres païs et contrées, 
parmey le monde, et selong les temps dlcelles, 
comme en lisant vous trouvairez ; neantmoins 
que je m'en suis passé assés legierement , pour 
ce que ce nVst pas le principal de ma matière , 
et aussy que plusieurs aultres en ont plus am- 
plement escript, comme on peult veoir par 
les livres qui faitz en sont. 

Touttesfois, en passant oultre, y ai vollu 
mettre , comme vous trouvairez ici lisant , et 
en brief , aulcunes histoires de Bible , du fait 
des Troyans, de Thebe, des histoires rom- 
mainnes ou Titus Livius, de l'histoire sco- 
lastique et du faict des apostres , de Vincent 
historial , des croniques de Martin , de la mer 
des histoires , de maistre Jehan de Belge en 
ses illustrations de Gaulle, de Frossairt, et 
de maistre Robert Ganguin et pareillement de 



plusieurs aultres cronicques de France, d'I- 
talie , d'Àllemaigne , d 1 Angleterre et de Bour- 
gongne, des saiges philosophes, en quel temps 
qu'ilz regnoient, la fondation de plusieurs 
cités , le temps et comment , la vie des pères 
et de la légende dorée, et de la vie de 
plusieurs sainctz et sainctes, et soubz quel 
empereur ilz souffrirent martire, et souve- 
rainement de nostre apostolle et premier 
esvecque de Mets , le glorieux saint Clément , 
confesseur, et comme il vint à Mets et la 
convertit : et aussy partie de la vie et légende 
du glorieux sainct Livier, vrai chevalier de 
Jhesucrist, qui fut estraict de noble lignée 
d'icelle cité de Metz et qui, pour soubtenir 
la saincte foy catholique, mourut et fut mar- 
tirisé dessus les Wandres et infidelles, comme 
en lisant vous trouvairez. 

Aussy est cy escript de plusieurs pappes 
et de plusieurs empereurs de Romme et 
d'Àllemaigne , et des adventures qui leur sont 
advenues, de tous les evesques de Mets, 
combien qu'ilz ont vescu et de ce qu'ilz ont 
faict en leur temps , et aussy de la fondation 
de plusieurs églises d" icelle cité. Aussy y ai 
escript la vie en brief du noble duc Hervey, 
duc de Mets et seigneur de toutte Austrasie 
qui maintenant est appellée Lorainne, de la 
belle Beatrix, sa femme, et du Loherains 
Guerrin, leur filz, duquel le corps gist à 
présent tout enthier en la grande église d'i- 
celle cité de Mets. 

Pareillement y ai escript des roys de France, 
et combien chascun ait régné : et souverai- 
nement aulcuns des faietz du noble roy Char- 
lemaigne, du glorieux sainct Loys qui vint 
depuis ; et aulcuns des faietz du tresvaillant 
Gondeffroy de Billon, duc de Lorainne, sellon 
aulcuns et des cronicques d'icelle, et de 
plusieurs aultres princes et seigneurs : et 
souverainement à la thierec , à la quarte et à 
la dernière partie , de nos seigneurs de Mets 
à qui Dieu doint bonne vie et longue et grâce 
de tellement gouverner, régenter et maintenir 
celle noble cité de Mets, en sa franchise et 
liberté , que ce soit à la louange de Dieu et 
à sallut de leurs ames , et que les bons bour- 
geois, citains et manantz d'icelle puissent 
vivre paisiblement dessoubz eulx et les servir, 
honnorer et obeyr jusques à la fin. 

Et d'icellc cité et seigneurs, en ma thierec , 
quarte et dernière partie, comme vous oyrés, 

ai plus voullu escripre que de toutte aultre 
chose , pour ce , comme j'ay dit dessus , que 
c'est ma principalle matière. Et affin que en 
ayés mieulx la cognoissance et que mieulx 
puissiés entendre , je vous nommeray, quant 
temps serait , les lignies lesquelles , après loing 
temps , ont gouverné et régenté icelle noble 
cité. Et puis à l'acommencement de ma se- 
conde partie, je vous desclaireray comment 
fut faict le premier maistre eschevin qui ja- 
mais fust créé en Mets , et qui le fut , et pa- 
reillement tous les aultres en suivant , en vous 
les nommant tous par ordre et comme ilz ont 
rengné et gouverné, ainsy que en lisant vous 
trouverez : et aussy des choses diverses et 
merveilleuses qui en leur temps sont adve- 

nues , tant à Mets , comme aultre part ; neant- 
moins que parmey lesdictes cronicques je y ai 
mis et escript beaucolpt de choses lesquelles 
je sçay bien qu'elles ne sont pas de grant 
vallue ; mais chascun en retenra ce qu'il lui 
plaira le mieulx. 

Cy prie à tous liseurs et auditeurs qu'ilz 
vuellent prenre en gré l'euvre et les peines 
que j'ay prins à les recueillir, concorder et 
escripre , et qu'il leur plaise à me pardonner 
les faultes qui y sont , lesquelles je leur prie 
qu'ilz vuellent corrigier et amender ; car j'en 
ai faict, sellon mon petit entendement, et 
sellon que j'ay peu cognoistre et apprendre , 
espérant que par iceulx soient icelles faultes 
amendées et corrigées. 



AVANT 900. 

Or avés par cy devant oy et entendu com- 
ment plusieurs nobles princes et grans sei- 
gneurs , comme empereurs , roys , ducs et 
comtes , ont eu domination et seigneurie sur 
ceste noble cité de Mets : mais néanmoins je 
trouve que , durant ce temps , et aussy loing 
temps devant et ainsois que en Bar ne en Lorai- 
ne y eust point de duc, ne de comte en Wide- 
mont , ne de marquis au Pont , ceste noble et 
triumphante cité et la chose publicque d'icelle 
estoit desjay gouvernée , regentçe et admi- 
nistrée soubz iceulx devant dits empereurs , 
roys et aultres grans seigneurs , par ung avoué 
qui , en leur nom y regentoit , et par les cinq 
nobles lignies avec le commung , qui ancien- 
nement estoient descendus d'icelle noble cité. 
Lesquelx depuis ont toujours augmenté et 
amélioré, comme le mest maistre Robert Guan- 
guin , ès grandes Croniques de France , en 
telle façon que , depuis ce temps , ilz ont ob- 
tenu par acquest icelle vouerie : et avec ce , 
ont obtenu d'iceulx empereurs , roys , ducs et 
aultres grans princes , plusieurs biaulx privi- 
laiges pour la franchise et liberté d'eulx et de 
leur cité, comme nous dirons en plusieurs lieux 
ycy aprez; en telle manière que, tousjours 
depuis, yceulx nobles et extraicts de noble 
lignée d'icelle cité , ont tousjours gouverné et 
régenté la chose publicque , et gouvernent 



encor aujourdhuy et régentent , et feront eulx 
et leur lignie , si à Diéu plait , jusques à la fin. 
Dieu leur doinct grâce d'en bien user au salut 
de leurs ames et des nostres aussy. 

926 - 974. 

Ainsy, durant ce temps , pour ce que le pays 
d'Apstrasie , à présent dit Lorraine , lequel 
souloit estre soubz la couronne de France, 
comme dit est , et duquel la cité de Mets estoit 
et a voit tousjours esté chief capitalle , pource 
que à présent estoit mis soubz l'Empire de 
nouviau, iceulx nobles de Mets acquirent tous- 
jours plus grande franchise et liberté pour 
eulx et pour leur cité. Et tellement que en ce 
temps , ilz gouvernoient et regentoient eulx 
et leur cité quasy du tout par eulx meismes , 
et de jour en jour acquirent plus grand fran- 
chise et liberté , comme icy aprez en plusieurs 
passaiges il sera dit. 

VERS 1020. 

L'evesque Theodoric deuxiesme fut celuy 
qui fonda l'église de Sainct Estienne de Mets , 
c'est assavoir que ce fut celuy qui premier 
acommençait le nouviaulx ouvraige de la grant 
nef qui à présent y est, et pareillement des 
haultes voultes qui aujourdhuy y sont; car 
possible , est Time des haultes de toutte cres- 
tienté ; et y mist celui evesque le bras de saint 
Estienne qu'il a^ oit apporté de Besançon. Et 

en ce temps, y eust moult grant guerre entre 
luyet l'empereur Henry. Celuy evesque don- 
nait grtnt terre à ladite église de Mets , pour 
et afin qu'on hiyatdast à goerroier : et durait la 
gaerre x ans, et puis gouvernait son eveschié 
en paix, par l'espace de xxx ans, et mourut 
en may et Ait ensepveli à Mets. 

En ce temps fut rediffiée l'abbaye de Sainct- 
ArnouH d'un abbé qui estoit appelé Guerrin, 
et la dédia sainct Léon ix% et y donna grans 
priviWges. Le devantdit evesque Theodoric 
donna plusieurs biaulx juaulx à ladite église 
de Mets , si comme belles croix d'or, livres et 
crosse. Et entre plusieurs au! très juaulx, il y 
donna la couronne qu'est enmey le cueur et qui 
pend là : et gist dessoubz. Et fut ce fait , environ 
l'an de l'incarnation , mil et xx ans. 

En celuy temps , en la cité de Mets , en l'isle 
de Mozelle , assez près de Sainct Vincent, fu- 
rent premier fondées et establies une religion 
de vierges nommées les pucelles en la vigne ; 
car en ce temps et environ ce Heu , souloient 
estre vignes: parquoy on les appelloit ainsy. 
Puis après , par succession de temps en l'an 
mil iij cent et lx , fut iceUe église ragrandie 
et rediffiée de nouviau : parquoi il la convint 
rebenir. Et à icelle office faire , fut révérende 
personne, maistre Libert, evesque de Patras 
et suffragan de F evesque de Mets , lequel la 
dédiait et rebenit. Et fut ce faict le dimanche 
aprez l'ascension de nostre Seigneur , en l'an 
dessusdit mil trois cent et lx. En icelle église , 
au costé de l'autel , je trouve une epitaphe 
d'une dame des Gournais , laquelle y fut mise 
en l'an mil trois cent et xx. Pareillement y 
ait une aultre epitaphe d'une dame de Rai- 
gecourt , laquelle y fut mise par mil deux cent 
et trois. Encor y ait une aultre epitaphe par- 
lant d'une dame inhumée en ce lieu par mil 
deux cent lxxviij ans. 

En ce temps ou environ, fut fondée en 
Mets une très excellente et noble religion de 
dames , auprès de l'église de Sainct-Pierre aux 
Dames , nommée Saincte-Marie. Et illec en ce 
lieu par grant dévotion se rendirent plusieurs 
nobles gentilles filles vierges et extraictes de 
noble lignie. Et firent illec ung petit oratoire 
auquel fiit mise l'image de Jhesucrist pendant 
en croix , comme il est encor de présent. Et 
à ce crucifix , au nom de celuy qui est lassus , 
faisoient icelles sainctes vierges ung voul sol- 
lempnel et béni de tenir et garder chasteté 

et saincte religion. Et pour l'amour de ce voul 
begni et fait benignement, tout le lieu et 
toutte la rue fut appelée et est efcoor de présent 
le begni voul ; et encor par celle raison , 
plusieurs bonnes et simples femmes appellent 
yoeluy crucifix sainct Begni voul. Et aultre 
chose je ne trouve de ladicte église escript ; 
car, par non chaillance ou aultrement , ont 
les lettres esté perdues ou desrobées. Et ne 
se trouve point la proppre certaineté du temps 
que ce fut faict ; ne aussy je ne trouve point 
les Chartres de leurs privflatges ne confirmation 
ne pareillement les lettres de donations dequoy 
ycelle église ait anciennement esté doués et 
enrichie , sinon de une seulle lettre de aulcuns 
dons , dont la teueur s'ensuyt. Icelle lettre dit 
ainsy en substance que en l'an de l'incarnation 
nostre Seigneur mil cent Ij , Maheu , par la 
grâce de Dieu , duc de Lorraine et marquis , 
donna plusieurs dons à l'église de S le - Marie, 
comme il est contenu ès lettres et ez Chartres 
qui de ce en sont faictes , et en présence de 
plusieurs nobles hommes de son pays et du 
temps que Estienne estoit evesque de Mets et 
regnoit Pabbesse Judith, comme les lettres 
plus au long le contiennent. 

1050 - 1135. 

Aussi je trouve que en ce temps , la cité de 
Mets se gouvernoit touchant aux jugemens et 
en cas de plaidoier, en diverses sortes et 
manières , et faisoient de divers jugemens j 
car entre iceulx nobles de Mets n'y avoit encor 
point de vraie justice créée comme ilz l'ont à 
présent; c'est assavoir nul maistre eschevin, 
treze jurés, ne amans qui se soulloient ap- 
peler les preudhommes , n'estoient encor point 
faits ne créés , comme nous dirons ycy après ; 
ains avoient alors aultre manière de faire. Et 
avoient , au temps de Estienne de Bar , entre 
eulx ung comte nommé Folmarus, lequel fit 
et fondait l'abbaye de Biaupré auprès de Lune- 
ville ; et la benist et confirmait icelluy devandit 
Estienne , evesque de Mets. 

En celui temps (1096), se renforcairent les 
armées pour aller à Jherusalem : auquel voiage 
furent plusieurs nobles et grans princes de 
France , d'Angleterre , de Flandre , d'Italie 
et d'Àllemaigne , tous soubz la conduicte de 
Pierre l'ermitte, premier inventeur de ceste 
armée , comme soubz la chairge et conduicte 
du noble et vaillant prince Gondeffroi de 

Bouyllon, lequel pource qu'il n'estoit assés 
puissant pour soubtenir une telle armée , il 
vendit sa duché deBouyllon à Onbert , evesque 
de Liège, et en receupt mil et trois cent 
marcs d'argent , et dayantaige , comme par 
mot exprès le met maistre Robert Guaguin. 
Et dit encor ledit maistre Robert que les nobles 
bourgeois de la cité de Mets , lesqueix encor 
alors estoient aulcunement subgetz audit Goa- 
deffroi de Bouyllon , à cause que icelle noble 
cité estoit , de toutte ancienneté , chief capi- 
talle de la duché de Lorraine et de tout le 
royaulme de Àustrasie , comme cy devant en 
plusieurs lieux , nous avons dit , iceulx bour- 
geois en paiant une grande somme de deniers 
qu'ilz baillèrent audit Gondeffroi , furent par 
luy mis en pure et franche liberté \ Et depuis 
ce temps , ont encor eu et obtenu plusieurs 
privileiges par les empereurs , lesqueix ils 
gardent bien et ont gardé constamment et 
vertueusement jusques à cette heure , et gar- 
deront moyennant la grâce de Dieu, deffendant 
celle franschise et liberté recouverte et ac- 
quise , jusques à la fin. 

Ledit Gondeffroi de Bouyllon, avant son 
partement fit faire et fonder l'église de Sainct 
Maurice de Longue yawe (Longeaue) et y don- 
nait les terres et rentes qui y sont ; en laquelle 
sont à présent les bons mallades ; laquelle église 
est scituée tout au mylieu du vaul de Mets. 

En Tan mil cent et xxiij , soubz le resgne 
de Estienne de Bar, evesque de Mets , furent 
premier fondés et establis les templiers et 
ceulx de l'hospital de Jhernsalem , lesqueix , 
à ceste heure présente , tiennent leur siège à 
Saint Jean de Rodes. Et furent ces deux reli- 
gions de chevaliers en ce temps faictes pour 
deffendre et gairder la crestienté ; mais de- 
puis , lesdits templiers , par leurs desmerites 
ont esté destruietz , et leurs rentes et revenues 
données à ceulx dudit hospital. 

Le glorieulx sainct Bernaird , en son vivant, 
s'en vinst une fois en la cité de Mets , où le 
peuple selon la coustume le conduisoit dévoi- 
lement. Et si estoient en la présence révérend 
pere en Dieu , messire Estienne , evesque de 
Mets , et messire Regnault , son frère , qui 
estoit comte de Bar , et plusieurs aultres hb- 

1 Ce fait, reproduit par les chroniqueurs ou annualités 
qui tous ont copié Gaguin , est au moins apocryphe s'il 
n'est supposé. Voyez le Dictionnaire roman de Dom 
J. François au mot Bouillon. 

nestes personnes , tant clercs , comme che- 
valiers et nobles. La cause pourquoy ledit 
sainct Bernaird s'en vint en ce pays ycy , fat 
pour et affin qu'il admonestas! messire Henry 
de Sallins , qui estoit ung noble et puissant 
chevalier, de foire paix à ceulx de ladicte cité 
de Mets ; car en ce temps , ledit messire Henry 
estoit de guerre et estoit leur ennemi et leur 
foisoit trop de mal , et ne se voulloit contenir 
pour admonnestement que ledit sainct Ber- 
naird luy sceust faire. Lors on amena ung 
homme sourd audit sainct Bernaird , en luy 
suppliant qu'il luy pleust mettre la main à 
luy et de le aider. Adonc sainct Bernaird eust 
bonne fiance en Dieu, si comme il avoit acous- 
tumé , im cas de nécessité : et resplendtssort 
en son visaige de pouvoir et auctorité , telle- 
ment qu'il ne sembloit pas estre homme mor- 
tel. Et en parlant au chevalier, il retourna 
devers luy et luy dit : Tu nous desprises , dit il , 
et ne nous veulx oyr, et vecy que cest homme 
icy qui est sourd , nous oira tantost en ta pré- 
sence. Et en donnant sa bénédiction , il mist 
ses doits ès oreilles d'icelruy homme , et tan- 
tost il oyst clairement. Lors messire Henry 
eust peur et se jecta humblement auz piedz 
de sainct Bernaird , en (Usant qu'il ferott son 
plaisir et sa voHunté. 

Durant ce que saint Bernaird estoit mallade, 
on le vint quérir pour mettre paix en Lorraine. 
Et alors que le messagier vint à luy, il le 
trouvait qui se gisoit sur son lict à la grand 
Clairvaulx où il attendoit à grant joie l'heure 
que Dieu le vouldroit prendre. Or en ces entre- 
faites , advint que à Mets y eust très grant 
dissention. Car pour ce qu'ilz volloient tenir 
leur franchise nouvellement acquise , les sei- 
gneurs du pays ne le volloient souffrir et les 
volloient mettre à subjection. Parquoy lesdits 
de Mets saillirent aux champs avec grant puis- 
sance de leurs gens pour combattre. Et furent 
alors les deux parties assemblées et encloses 
entre Fromont et la rivière de Moselle , où il 
y eust si grant déconfiture qu'il en y eust plus 
de deux raille de ceulx de Mets qui furent 
morts , tant de ceulx qui furent noyés , comme 
de ceulx qui furent mis à l'espée. De laquelle 
chose ceste noble cité eust grant indigna- 
tion , et se armèrent de rechief de toutte leur 
puissance pour quérir vengeance contre leurs 
ennemis ; et estoit toutte la province en péril 
d'estre gastée et destruicte. Lors le très reve- 

rend archevesque de Trieve qui estoit chief 
de ladicte province, eust grant peur qu'il n'y 
eust plus grant meschief que devant. Et s'en 
vint legierement à Clairvaulx en très grande 
humilité pour requérir sainct Bernaird qu'il 
les volcist secourir en celle grande nécessité , 
et suppliait reverenment à tout le couvent et 
à luy qu'il luy pleust à labourer en ceste ma- 
tière ; car il n'estoit homme qui y peust mettre 
remeide, si luy n'estoit. Adonc, comme par 
miracle de Dieu , nostre Seigneur qui aidoit 
sainct Bernaird en touttesses principales causes 
et affaires , comme son feable champion , luy 
avoit jà relaiché la maladie par deux jours 
devant ; de laquelle relaxation il en avoit jà 
rescript une lettre à messire Uugue , evesque 
d'Ostie , dont la teneur s'ensuyt. Il est vray, 
dit le glorieulx sainct Bernaird , que vous avés 
oy dire que je suis esté malade jusques à la 
mort, mais je suis maintenant revocqué d'icelle 
et suis remis à la mort ; et si sens bien que ce 
ne sera pas longuement. Il rcputoit que la vie 
de ce monde n'est que mort , et pource disoit 
il qu'il estoit revocqué à la mort. Dieu luy 
avoit donné si grant grâce pour l'amour qu'il 
avoit en luy, que touttes les fois qu'il avoit 
nécessité, il avoit si grant force et si grant 
puissance et si grant vertu que chascun s'en 
esmerveilloit , et qu'il enduroit plus de peines 
que ceulx qui sembloient estre bien forts et 
vigoureulx : puis quant il retournoit , il estoit 
malade de diverses maladies , comme devant 
il advint. 

Et alors que les deux parties dessusdictes 
furent assemblées sur la rivière de Moselle, 
d'une part et d'aultre, sainct Bernaird les 
admonesta diligemment de faire paix ; mais 
la partie adverse , obstinée et encouraigée 
et plus cruelle pour l'amour de la victoire 
qu'ilz avoient eue par devant, ne se vouloient 
consentir à faire paix ; mais se despartist 
touttc forcenée sans saluer saint Bernaird , et 
sans espérance que on leur peust faire avoir 
paix. Touttes fois ilz ne s'en fuyrent mie pour 
despit de sainct Bernaird ; mais pour peur de 
sa révérence; car ilz se doubtoient qu'il ne 
convertist les maulvais^ et ceulx qui estoient 
de maulvais courage , lesquelx estaient en leur 
compaignie ; et ne consideroient pas qu'il 
povoit autant faire par le sainct esperit à 
ceulx qui estoient loing, comme à ceulx qui 
estoient présents. 

COMMENT SAINCT BERNAIRD FIST LA PAIX DE CEIXX 
DE METS ET DES CHEVALIERS DU PAYS. 

L'une et l'autre des parties dessusdites es- 
toient jà en grant péril , chascun d'une part 
et d'aultre , et ne pensoient que de soy armer. 
Chascune partie tenoit son conseil en querant 
cautelle pour avoir son adversaire. Àdonc 
sainct Bernaird commença à reconforter ses 
frères et ceulx qui estoient venus avec luy, 
en disant : Ne soies point troublés ne cour- 
roucés , et n'aiés point peur ; Car certainement 
la paix que nous avons désirée , viendra , com- 
bien qu'elle sera faicte selon plusieurs à grandes 
difficultez. Et si voulés sçavoir comment je 
sçay cecy, je le vous dirai. Il me sembloit ceste 
nuyct en vision que je chantoie messe sol- 
lempnellement , et quant j'eus dict la première 
oroison , il me souvint que j'avoie oublié de 
dire le Gloria in excelsis Deo : de laquelle 
chose je hiz honteux , et recommençai le can- 
tique que j'avoie oublié et le chantai avec 
vous jusques à la fin. Apres ce dit , et la nuyct 
après , advint que à l'heure de mynuyt , on 
apporta lettres et légations à sainct Bernaird 
de part lesdits seigneurs qu'ilz se repentaient 
fort, et disoient les lettres qu'ilz volloient venir 
à tout bon accord. Et alors se retournait sainct 
Bernaird devers ses frères en disant: Sou— 
viegne vous, dit il , de la paix qui vous ait esté 
promise par le cantique de paix. Àdoucque 
lesdictes deux parties furent appelées et traicta 
l'on la paix par certains jours avant qu'elle peust 
estre confirmée. Et furent par plusieurs fois en 
desespoir d'avoir paix , pour cause des graudes 
difficultés qui venoient d'une part et d'aultre, 
fors tant seulement que la promesse de saiuct 
Bernaird les reconfortoit d'avoir y celle paix , 
laquelle promesse estoit ja publiée partout. 
Mais ceste dilation ne porta pas peu de profit , 
par especial à ceulx qui estoient malades de 
diverses maladies ; car tous malades recep— 
voient garison , et ceulx qui les regardoient 
en avoient meilleure foy : desquelx il y avoit 
tousjours si grant multitude que on cuydoit 
droictement que la paix en fust du tout des- 
tourbéc et empeschce à faire , jusques à ce 
que on quist une place enraey la rivière de 
Moselle en une petite isle où les grans des 
deux parties s'assemblèrent. Et sainct Bernaird 
ordonnait et defiuist la sentence de la paix , 



Digitized by 



» 1160. 



tellement qu'ilz donnèrent tantost leurs mains 
les ungs aux aultres et se baisèrent en signe 
de bonne et ferme paix. t 

COMMENT LE PETIT MONASTERE DE CLAIRVAULX 
FUT FAIT EN METS. 

Or maintenant vous vuel dire et conter 
comment celluy glorieux sainct Bernaird fit 
faire en Mets le petit couvent de dames, 
lequel à présent on appelle Clairvaulx de Tor- 
dre de Citiaulx ; car ainsi le fit appeler celluy 
glorieulx sainct d'après Fabbaye de laquelle 
il estoit abbé. Il est vray, comme j'ay trouvé 
et recueilli en sa saincte vie et légende , ce 
que j 1 ay dessus escript , en plusieurs lieux et 
anciens traicliés , que quant celluy vray ami 
de Dieu fut la première fois à Mots , pour 
faire la paix entre la cité et messire Henry 
de Sallins qui estoit un puissant chevalier , il 
vit ce lieu assés desollé auquel alors y avoit 
ung couvent d'une manière de religieux qui 
se faisoient appeler les sectes : et ne sçavons 
or quels gens festoient. Parquoy le benoict 
sainct Bernaird voiant leur gouvernement , 
demandait à Fcvesque et aux seigneurs d'icelle 
cité ce lieu , lequel luy fut ottroié. Et tout 
incontinent y fist faire et fonder celle religion 
de nonnains qui à présent y est. Et ainsy se 
trouve en sa saincte vie et légende qui est 
bien autenticquement faicte. Aussy vuellent 
aulcuns dire que celle paix fut faicte devant 
la porte Serpenoize , au lieu où à présent est 
la chapelle sainct Fiacre. Et fut proprement 
le jour dudit sainct Fiacre ; pourquoy, à l'hon- 
neur de luy, en ce lieu on fit faire celle chapelle. 
Mais je ne sçai de vray si ce fut à celle guerre 
ou à une aultre après. 

En celluy meisme temps , mourut Henry le 
quint , empereur , et tint l'empire Lothaire , 
duc de Saxonne par Fespaice de xj ans et fut 
appelé Lutheres. Aussi en ecllui temps, qui 
fut Tan mil cent et xxij , dessoubz ledit Lo- 
thaire , empereur, fut faicte Feglise de Nostre 
Dame aux Champs , devant les portes de la 
cité. 

1160. 

En ce meysme temps et après la mort du 
devant dit Folmarus, grant comte de Mets, 
duquel je vous ai par cy devant parlé , tenoit 
la comté d 1 icelle noble cité Hue , son filz ; car 
en celluy temps n'y avoit encore à Mets nul 



maistre eschevin , ne trezes jurés ; ne pareille* 
ment les prudhomes ne les amans n'edtoient 
encor constitués. Ains je trouve par conjecture 
que en celluy temps , les ci tains et bourgeois 
d'icelle noble cité faisoient et creoient entre 
eulx les comtes , qui est encor à présent l'an- 
cienne justice : desquels celluy Hue , grant 
comte de Mets , estoit chief , comme avoit esté 
ceulx devant luy. Et faisoient iceulx comtes 
et administraient la justice , laquelle se faisoit 
de diverses sortes et coustumes sans avoir 
atours ny ordonnances ; car en icelluy temps , 
Ton ne mestoit encor point nul escript en 
airche , comme nous dirons , icy après , sur 
Fatour et institution des amans. Ains quant il 
leur venoit aulcune question et débat, en faisant 
la retenue de leurs demandes , prenoient les 
hommes de ce temps champ de bataille les 
ungz contre les aultres et faisoient, comme 
je puis conjecturer, des choses bien estranges 
et usoient de coustumes qui festoient fondées 
en droict ny en raison , jusques à ce que Fèves- 
que Bertrand y a pourveu de remeide , et leur 
instituait aultres manières de faire , comme 
cy aprez sera dit. Et pour ce que de yceulx 
comtes je me suis mis à parler, je vous en 
dirai ung peu et en brief , c'est assavoir des 
institutions et ordonnances , desquelles à pré- 
sent ilz usent. Et premièrement fault entendre 
et debvés sçavoir que depuis ce temps et que 
leur puissance de administrer la justice ait esté 
descheute , on leur ait baillé ung atour et or- 
donnance en laquelle est dit et déterminé la 
manière comment tous les ans , au jour de la 
purification Nostre Dame , ou tantost après , on 
les doit créer et faire. Et qui plus en vouldra 
sçavoir , sy lise ladicte atour et là trouverait 
le tout. Puis entre iceulx comtes , ilz ont encor 
aulcunes aultres institutions et ordonnances 
desquelles à présent ilz usent , dont la teneur 
s'ensuyt. Et premier est dict en icelle ordon- 
nance que dès tantost qu'ilz ont fait le sairment 
en la main des treze , ilz doivent venir en leur 
chambre du pallais, et se doivent tourner surté 
les ungs aux aultres : puis doivent faire ung 
maistre et doivent encor faire ung chaingeur 
et deux acquesteurs pour toute Fannée. Item, 
que touttes semontes que les treze leur feront 
faire, seront sur v sols d'amende; et celles 
que le maistre fera faire, sur xij deniers. Et 
quiconeque revelleroit aulcune chose du secret 
de la chambre , il perderoit sa voix pour toutte 

Tannée et seroit à cent sols d'amende. Item , 
tous jeux de dez et de haisart leur sont def- 
fendus. Àussy est il defiendu de se amentir 
ne dire villaines parolles les ungs aux aultres ; 
et si ainsy advenoit , parquoy débat se esmeust 
entre eubc , ilz ne se doivent plaindre à aultre 
justice que à leur maistre, sur cent sols d'a- 
mende : ilz doivent aussy paier le droit de leur 
sergent, sans débat. Et touttes demandes se doi- 
tent passer par le plus de voix. Item , aussy s'il 
y avoit aulcun d'iceulx comtes qui fust deso- 
beyssant aux choses dessusdictes, le maistre 
le peult faire gaigier par leur sergent , de x sols, 
puis de xx , ou de xl , et tousjours en redou- 
blant , jusques à xx*k, et porter les gaiges en 
Thostel de leur chaingeur : et en doivent yceulx 
comtes tous estre aidans et recoufortans à leur 
maistre. Et touttes ces choses et plusieurs 
aultres que je laisse pour abregier, doivent 
iceulx comtes , tous les ans , jurer sur les sainc- 
tes évangiles de Dieu sans, rien aller ne con- 
tredire au contraire. Mais d'iceulx comtes et 
de leurs offices je lairai à parler, quant à pren- 
nent , et aussy pourquoy c'est que aulcuns de 
noz seigneurs ont la puissance de les faire , 
les ungs en une paroiche , les aultres en une 
aultre. 

1164. 

En celluy temps , et après la mort de Peves- 
que Ëstienne de Bar, fut fait et créé evesque 
de Mets ung notable prélat , nommé Thierry, 
lequel hit fik du comte Henry de Bar, lequel 
comte Henry estoit frère au devantdit evesque 
Ëstienne. Celluy Thierry en vérité fut semblant 
aux moeurs et au linage son oncle , l'evesque 
Ëstienne trespassé , et fut le lvj' evesque de 
Mets , et resgnoit en l'an de grâce mil cent et 
Ixiiij. Il eust souveraine diligence de destruire 
et mettre à fin touttes manières de lairons 
et de pillairs , pour son peuple vivre en paix. 
Et en quelconque lieu que il sçavoit ung hom- 
me oiseux ou orgueilleux et contraire au pays, 
il faisoit tant qu'il en decombroit le pays. Il 
mist telle paix entre les clercs de son eveschié 
èt entre les nobles de Lorraine , que tous luy 
portoient grant honneur : ilz l'appeloient père 
de paix. 

Or il y avoit en ce temps ung chaistel en 
la terre , que on appelloit Habundange , qui 
estoit assis pour porter grant dopmage à toutte 
l'eveschié pour tousjours; mais il fit tant qu'il 



le print et rediffiait leans tresnoblemcnt. Item, 
il acquist aussy Winseperch et Rondonviller 
et Conflans, laquelle alors estoit peu forte; 
mais il l'enforça et fîst dedans ung beau et 
noble palais. Item , aulcuns cardinalz , durant 
son temps , furent une fois envoiés à Mets pour 
aulcune besoigne qui n'estoit mie profitable 
à l'eveschié ne à la cité. Et vinrent iceulx à 
moult grant pompe et à moult grant frais en 
la cité : et alors toutte la cité et la clergie 
estoient appareilliés pour eulx recevoir à grant 
honneur et révérence. Mais quant l'evesque 
le seut , si leur defiendit de non les recepvoir, 
et fist tant qu'ilz s'en rallerent tout confus sans 
rien accomplir de leurs intentions : dont plu- 
sieurs aultres cités y prindrent exemple et har- 
diesse de deffendre leur droict. Et tint celluy 
evesque le siège ix ans et vij mois , dessoubz 
pape Allixandre le tiers, et au temps de 
Phidrich , l'empereur. Et pour le péril de la 
discenssion qui durait encor entre l'empereur 
et la clergie , il ne volt mie estre prestre , mais 
seulement diacre et ne fut mie consacré ; et 
mourut le vj* jour d'aoust, et fut ensepvelli en 
l'entrée du cueur de sainct Ëstienne, à la 
senestre partie ; et gist l'evesque Regnault de 
Bar à costé de luy, dessoubz ung aultel que 
maistre Adam PouÛet fit depuis faire. 

Aussy en celluy temps , pape Adrien , esmeu 
de grand dévotion, donnait à l'église de Nostre 
Dame aux Champs , située devant Mets à la 
porte Sainct - Thiebault de grans privileiges 
et y envoiait plusieurs relicques , comme ung 
maistre rhetoricien en composait ces vers icy 
aprez escripts. 

Depuis ce faictetque ladicte église fut ainsy 
faicte, achevée et douée des aulmosnes des 
bonnes gens, comme à présent elle est, si ad- 
vint que par la bonne relation que on en fist 
à nostre sainct pere le pape Adrien , iiij e de 
ce nom, il fut esmeu en grant dévotion, comme 
dit est , de y donner plusieurs biaulx privi- 
leiges et sainctes relicques , lesquelles sont icy 
aprez desclarées par ledit rhetoricien , comme 
la teneur s'ensuyt : 

L'an onze cent cinquante après la passion 

Et vingt au milliaire , print grant dévotion 

A pape Adrien , quatriesme , par la grâce de Dieu : 

Volt exaulcer l 1 église Nostre Dame en ce lieu ; 

Si envoyait à Robert, le bon prieur dévot , 

Des tressaincts ossemens de sainct Pierre et sainct Polz 

De sainct Ëstienne aussy, de sainct Laurent martir : 

Pois y donnait aussy tout d'une thir 
Tel», grâce et prtvileige contre excommuniement 
Qu'on ne peult à ceste église donner empeschement. 
Meisme si la cité avoit partout le cesse , 
Leans peult on chanter, sonner et dire messe , 
Avecques la présence des relicques jaydictes , 
Saulf et à l'absence de ceulx de l'interdicte. 
Et s'il mouroit des gens en ladicte cité , 
Refuses de l'église , par telle adversité , 
On les polroit mettre en cestuit monastère , 
S'ils n'estoient coupables , et mettre en saincte terre. 

Puis après, par succession de temps , ung 
noble chevalier, natif de la cité de Mets , de la 
lignie des Baudoiches , s'en allait et luy print 
dévotion de visiter les saincts lieux de Jheru- 
salem. Et illec se fist si vaillant en une guerre 
que les crestiens menoient aux Sarrasins que 
Ton luy donnait ce noble don de la saincte 
larme , laquelle le doulx Jhesus plorait en 
Bethanie à ressusciter le Lazare : et fut des 
anges recueillie et donnée à Marie Magdellen- 
ne, et puis à Constantin l'empereur; et depuis 
à plusieurs aultres, et tellement que, en ce 
temps, elle fut donnée à ce noble chevalier, 
lequel rapportait en ce lieu , comme dit est , 
auquel elle est soigneusement gairdée et di- 
gnement révérée pour saincte relicque, comme 
fidellement nous créons. 

1165. 

Pareillement je trouve que loing temps de- 
vant ce temps , avoit esté fondée dessus la 
rivière de Moselle , assés près là où à présent 
est la Grange aux Dames , une petitte religion 
de religieulx et hommes contemplatifs, au 
nom de sainct Eloy^ evesque de Noyon. Les- 
quelz par leur saincte vie multipliairent telle- 
ment , tant en nombre , comme en terres , 
censés , rentes et aultres biens que les devotz 
bourgeois et bourgeoises de la cité de Mets 
leur donnoient. Entre lesquelx ung notable 
bourgeois , advocat d'icelle cité de Mets , et 
dame Yda, sa femme, avec leurs enfians, filz 
et filles, donnairent à celle saincte religion 
pour Dieu et en aulmosne, plusieurs pièces de 
terres et seigneuries qu'ilz avoient, situées 
devant la cité , à demi lieue près , en ung lieu 
nommé de Buris , par telle condition que illec 
seroit faicte et ediffiée ladicte église sainct 
Eloy, laquelle encor à présent y est. Et à icelle 
église et religion aultres bonnes personnes 
donnairent le lieu et la terre de Justemont, 
auquel lieu l'abbé Zacharie, qui pour ce temps, 

estait abbé dudit sainct Eloy, avec ses frères 
ediffiairent église et maison. Et quant tout ce 
fut fait , ledit abbé avec ses frères s'en allai- 
rent demeurer en de Buris et mist des sueurs 
et de bonnes religieuses et sainctes dames en 
leur premier lieu dessus Mozelle : parquoy ce 
lieu fut appelé la Grainge aux Dames : Mais 
assés tost après, elles en furent deschassées et 
dejectées par l'influence des ya>ves de ladicte 
rivière. Et furent icelles sueurs mises en de 
Buris , en l'église devantdicte de Bainct-Eloy, 
par le devantdrt abbé , lequel alois avec ses 
frères s'en allèrent se tenir et demeurer à 
Justemont, comme il est contenu en l'extraict 
d'une lettre bien anticque , laquelle ait esté 
prinse ès anciennes chairtres de leans et trans- 
latée de latin en franco is \ 

Or maintenant je vous veulx dire et desclai- 
rer les droits que ung evesque ait et soulloit 
avoir en la çité de Mets. Car avant que je 
parle d'aultre matière % ne que je die com- 
ment premier ait esté fait et institué les mais- 
tres eschevins, ne treses jurés en ycelle noble 
cité; et aussy, pource que depuis le temps 
de nostre apostolle et premier evesque , le 
glorieux confesseur et ami de Dieu, sainct 
Clément , je vous ai tousjours mis et desclaire 
la vie de tous les evesques d'icelle cité , et 
selon le temps et combien chascun ait régné : 
desquelx les deux damiers icy devant escripts, 
le premier ait esté le révérend père Estienne 
de Bar et puis Thierry, son nepveu , dernier 
decedé: parquoy en continuant tôusjours la 
vie et les faietz notables desdits evesques, 
reste à veoir quels droicts riz soulloient an- 
ciennement avoir comme dit est. Lesquelx 
droietz lisés les bien tout à traict , et les re- 
tenés en vostre entendement ; car par iceulx 
vous pourrés cognoistre et entendre comme 
anciennement, en ceste noble cité, on soulloit 
user quant au cas de justice : et comment il 
n'y avoit point en ce temps nul maistre esche- 
vin , ne treses jurés , ains comme je vous ai 
dict cy devant , en parlant du comte , falloit 
au demandant présenter champ et bataille, et 
se combattre , luy ou aultre pour luy, après 



1 Vigneulle raconte ensuite, fort au long , qu'un jeune 
homme de Flandre ayant fait le voyage de Jérusalem , 
y reçut, du patriarche, une portion de la yraie croix 
qu'il rapporu par inspiration à l'abbaye de S*-Elor, 
qui alors changea de nom et fut appelée le prieuré de 
S^-CroU. r 

le sairement faîct. Puis est contenu en yceulx 
droicts de monseigneur l'evesque comment on 
en debvoit user et quelle punition avoit cel- 
luy qui perdoit la journée et qui estoit cheu, 
comme plus au long est contenu ès droicls 
icy après escriptz, lesquelx, je, rescripvain 
de ces présentes, ai estraictz de la propre 
chairtre, bien anciennement faicte, toutte en 
la forme et au propre languaige, comme elle 
estoit et comme vous la trouvères. Et puis icy 
après , je vous monstrerai comment les pre- 
miers maistres eschevins ont esté créés en 
Mets : puis après verres comment le révérend 
prélat*, l'evesque Bertrand créa les treses et 
ordonna ordre et manière de tenir meilleure 
justice, tant à ieeulx treses, comme au mais- 
tre èschevin. 

VERS 1160. 

CE SONT LES DROiCTZ QUE MONSEIGNEUR LÎEVESQUE 
AIT EN CELLE CITÉ. 

Messire li evesque si ait teil droit en cestc 
ville que la monnoie est sienne, que nul ïTy 
ait niant, si messire li evesque non, ou de 
lui ne la tient. Messire li evesque si ait fait 
son maistre monnoier, si 11 fait faire monnoie, 
queille qu'il veult , et queille fleur qu'il veult ; 
mais il ne la peut empirier ne amendôir que 
vHj deniers au marc ; et on la doit prendre 
à la vaillance qu'elle vault. Messire li evesque 
si ait fait son maistre Chamberlain qui prend 
garde à la monnoie qu'on la faisse bonne et 
loiaule. Li maistre chambrier vait à la mon- 
noie quant lui plaist, ou messire li evesque 
li commande à alleir : si demande : Ami , sont 
ces deniers essaiés ? S'il dit oil , il prend des 
deniers en trois lieux dessoubz le coing , s'il 
lui plaist et en fait trois essais. Si li ung des 
trois essais vient bien , le maistre monnoier 
ait paix ; et si tous trais viennent mal, le poing 
dextre perd ou il est en la mercy monsignour 
l'evesque. Et si messire li evesque commande 
que li essais soient, faits. devant lui, en sa 
chambre , li maistre chambrier prend des de- 
niers en trois lieux , dessoubz le coing et les 
emporte en la chambre monsignour l'evesque. 
Si le maistre monnoier veult, ne. l'en croit 
mie , ains l'empoigne parmy le poing , et li 
maistre chambrier ne Tait à refûseir : si en 
vait en coste lui jusqu'à la chambre monsi- 
gnour l'evesque. De ces deniers fait on trois 

essais devant messire li evesque : et si de ces 
trois essais vient li ung bien , paix doit avoir ; 
et si tous trois viennent mal, le poing dextre 
perd ou il est en la volonté monsignour l'e- 
vesque. Si messire li evesque veut plaidoier 
son maistre monnoier, il le plaidoic devant 
lui en sa chambre de toutes choses jusqu'à 
faucie : et si à faucie monte sa fuers , le con- 
vient venir plaidoier lèz eschevins. 

Messire li evesque si ait son maistre par- 
mantier qui ses robes li fait tailler et coudre. 
Si prend li maistre parmantier des enfans qui 
coudre sçaivent et les emmené en la chambre 
monsignour l'evesque pour ses draps à cou- 
dre : si cousent jusques à heure de prime. 
Si à heure de prime ne leur aporte t on pain 
et vin, ilz coupent leur fil, si s'en vont, s'ilz 
veulent, et ne forfont niant. Cil maistre par- 
mantier meyme si doit au voué chescan ung 
chapëil de merderin ou v solz ; et autreteil 
en doit il chescan au maistre eschevin, et 
aux trois maiours trois chapeilz de chessonz 
ou trois solz. Teil droit ait li voué et li me- 
nestré monsignour l'evesque. 

Messire li evesque si ait teil droit en ceste 
ville que s'il vait à la court monsignour l'apo- 
stolle, cilz qui tannent le gros cuir, li doient 
le cuir avec ses bottes ; et cilz qui conroient 
le blanc cuir, li doient le blanc cuir avec ses 
bottes; et li maistre feivre li doit la fevrie 
avec ses bottes, et si li doit ung poinson et ung 
martèil et rivât à bernais et à la selle monsi- 
gnour l'evesque ; et après li doit ung aultre 
poinson et ung marteil et ung rivât qui court 
communément par la route monsignour l'e— 
vesque. 

Messire li evesque si ait teil droit en ceste 
ville que s'il vait à la cour monsignour l'em- 
pereur pour lai besogne de la ville et on le 
reçoit au revenir à procession, des despens qu'il 
fait celle nuit, li doient li trois maiours ses 
gaiges rachctèir. 

Messire l'evesque si ait teil droit en ceste 
ville que s'il vait devant forte maison pour 
abaitre , chescun des feivres de Mets qui forge 
tient à son conduit , li doit ung pymarteil : si 
en doit on chairger le seneschal monsignour 
l'evesque : et au revenir de la chevaulchée doit 
rendre à chascun le sien ; et si aucun y ait à 
qui il ne le rende , ne li redoit : aultre foys 
li redoit. 

Messire li evesque si ait son maistre chaus- 

sour en ceste ville qui chausser le doit, et 
la rente en tient. 

Messire li evesque si ait teil droit en ceste 
ville que s'il ait son vin en son cellier de ses 
vignes en demoinnes, ne d'autre vin n'est 
mie , et lui plaist à vendre , il ait trois bans 
en Tan, chascun de xv jours; et ces bans ne 
peut il prendre à paisque ne à pentecouste 
ne à noel ne à nulle feste ennal. Dès le jour 
que li ban monsignour l'evesque sera crié , ne 
doit nul vendre vins en ceste ville à sestier 
ne à quairte ne à pinte ne à maille, ne à 
denier ; mais il vend bien à ranid et à demi 
mUid et au chairré , et si en preste bien li 
ung voisin à l'autre. Et s'il estoit repris qu'il 
vendist à autre mesure, et si osteir et de- 
rainier ne s'en peut, il perd le vin en la tonne 
et celui en la chainne : si doient alleir li 
maires et li eschevins somer la tonne, si en 
doit on porter les deux pairts au cellier mon- 
signour l'evesque et le tiers au cellier mon- 
signour le comte de Dabour. Or le porteroit 
on tout au cellier monsignour l'evesque ; car il 
ait tout et tiers et deux pairts. Et li autre vin 
et tout li autre bien ait bonne paix* 

Messire li evesque ait teil droit en ceste 
ville qu'on doit eslir chescan trois maiours 
par feaulté des hommes Saint-Estienne ou de 
ses membres : si li doit chascun des maiours 
xl solz de service et ix solz de crouée : si 
doit tenir la mairie ung an : et chascun des 
maiours doit au voué , quant on li donne la 
mairie , xx solz , et à la voueresse ung aneil 
de v solz. Et les premiers viij jours que li 
maire est esleu , si doit quérir doien : s'il le 
puet avoir les premiers viij jours, il l'ait toute 
Tannée. Et si cil que il esleit s'en peut oster 
par jugement de la doiené, li maire ait autres 
viij jours pour reporchaisser ung aultre : et s'il 
dedans les viij jours qu'on l'ait esleu à maiour, 
non requeroit, n'en auroit point toute l'année. 

Messire li evesque si ait teil droit en ceste 
ville que s'il se veut saigner en sa chambre , 
chescun des maiours li doit v sodées de ve- 
rulles ou de bonnes viandes, et les doient 
porter les trois doiens avec les trois maiours; 
et si sont li trois boutilliers et les doient 
porter en la chambre monsignour l'evesque , 
et si doient estre au maingier et si doient 
avoir de tous les mets et de tous les breu- 
vaiges monsignour l'evesque, nés don piment , 
si point en y avoit. 

La cité de Mets ait teil droit que si nul 
prend l'autre au champ ne à bataille y soit de 
meubles à avoir ou d'heritaige et il nomme 
les vij solz et demi à ban et à la justice, et si 
bataille y est jugée , ilz peuvent faire paix 
parmi les vij solz et demi , toutes les heures 
qu'ilz veulent, sans forfaire. Et s'ilz ater- 
geoient tant de paix à faire, qu'ilz eussent 
juré , ilz et leur champion , ilz ne pouroient 
faire paix , si parmi xxxij solz et demi non. 
Et s'ilz se combattoient , que li ung fust chan- 
cheu et il eust dit le mot, cil qui cheu est, 
perd le membre , si messire li evesque veuh , 
et cil pour qui il s'est combatu, perd la 
querelle et si r'ait son honneur parmi xxxij 
solz et demi, et londemain se repeut com- 
battre et si jugeroit on- pôur lui ; et s'il ne 
nomme les vij solz et demi au jour de la 
bataille, ilz ne peuvent faire paix, s'ilz ne 
paient ix& et une maille à la justice. Des 
vij solz et demi , si ait messire li evesque xl 
deniers et li comte de Daubour xx deniers. 
Or les ait tous messire li evesque. Et li voué 
de Mets y ait x deniers, et li maistre eschevin 
x deniers , et les trois maiours x deniers. Et 
des ix livres et une maille , si ait messire li 
evesque vj^ et lx solz pour le comte de 
Dabour, et la maille vait pour la bourse à 
acheteir. Et si aukun de nos manans appel- 
loit l'autre de meuble avoir ou d'heritaige, 
et si li ung se sentist si fort qu'il voulcist 
faire la bataille, bien la peut faire. Et si il 
avenoit qu'il fust cheu et qu'il eust dit le 
mot , il ne perdroit nul membre-, mais il 
perdrôit la querelle, et si r'ait son honneur 
parmi xxxij solz et demi à ban et à la justice, 
et si jugeroit on pour lui, et au londemain 
se repeut combaitre ; et qui li reproçheroit, il 
perdroit pour chescune fois x solz de met- 
sain. 

Et si aucun appelloit l'autre de fellonie ou 
de roberie Ou de lairancin, ilz ne peuvent 
faire paix , si par les signours non ; ne ne 
peuvent traire autre teste que leur corps, se 
dont n'ait teille sone qu'il puist monstreir par 
quoy on li forjugest bataille. Et s'ilz se com- 
battent et li uns en chiet , li corps de celui 
qui est chancheu, est en la main des signours 
sans devise ; mais li femme de celui qui est 
chancheu et li enfans et li bien ait bonne 
paix. Et si la femme ou li enfans ou li autres 
amis le veulent racheteir vers les signours , 

bien le peuvent faire ; mais nç juge t on mie 
pour lui ne ne r'ait mie son honneur. 

Nous de Mets, si avons tel droit que si 
messire li evesque ou aultre pour lui nous 
demande niant par nulle querelle, queille 
qu'elle soit, nous en avons nostre Ioy encontre 
lui 

Au ban de Tury doit on prendre ung homme 
qui doit faire les justices de ceulx qui sont 
jugés. Cil homme doit couper les chiefs, 
couper les poings, couper les pieds, crever 
les euiles et pendre les lairons et faire toutes 
les justices. Cil homme, s'A veult, il peut 
demandeur ung lairon qui soit jugié, pour 
faire les justices pour lui, ne on ne li ait 
à refuseir : et tant comme il vit , quoiqu'il 
devienne ne en quelle terre qu'il aille, ne 
peut ung aultre avoir; mais si cil mouroit, 
Û en auroit ung aultre, s'il le demandoit. 

La feste monsignour saint Estienne si ait teil 
droit que quiconque vient à la feste , il ait 
bonne paix et bonnes trêves ung jour devant 
et le jour de la feste et londemain de la feste, 
si de mortelle guerre n'est. Autretel droit ait 
la feste monsignour éaint Clément et la feste 
monsignour saint Arnoult. Et la feste nostre 
dame sainte Marie , my aoust , si ait tel droit 
que tous cilz qui viennent à la foire, ont 
bonne paix et bonnes trêves, viij jours de- 
vant la foire et les viij jours de la foire et 
viij jours après la foire , sans mortelle guerre. 
La foire Nostre Dame ait tel droit que qui- 
conque fiert homme dedans la foire , dont il 
perd membre, on doit lui oster autretel mem- 
bre , et si oster et desrainier ne s'en peut. 
.S'il occist, on doit lui occire, si oster et 
desrainier ne s'en peut : s'il li fait plaie ou- 
Terte , lx solz pour le ban, lx pour la loy, si 
oster ne desrainier ne s'en peut; s'il li fait 
taillure, xv solz pour le ban, xv solz pour 
la loy, si oster et desrainier ne s'en peut. Et 
quiconque acheté bestes ou aultres choses 
dedans les viij jours de la foire , et il en paie le 
tonneu, et si on li mal met et il en ait le ton- 
neu qu'il en ait paié son tonneu , il rend ses 
coustanges et si il r'ait ses choses sans plus. 

La foire nostre dame saincte Marie si ait 
teil droit qu'en la foire doit avoir xj taver- 
niers, ne nul ne doit vendre vin dedans la 
foire si ces xj taverniers non. Et s'il avenoit, 
autretant en doit on comme du ban vin des 
signours : li princier en ait deux; li doien 

du grant moustier, une ; li maistre archidiacre, 
une ; li maistre chamberier, une ; li coustre 
du grant moustier, une ; li voué de Mets, une ; 
li maistre eschevin , une ; li trois maiours en 
y ont trois. Les viij jours de la feste nostre 
dame , doient tous ceulx de Mets le tonneu, 
et tous li remenans de l'eveschié le doient 
les sept semaines , si dont n'est clerc ou pres- 
tre ou chevalier qui emmené vin pour son 
boivre ; et s'il le vendoit , il en deveroit le 
tonneu. Tous ceulx de Mets qui tiennent 
estaulz en la ïoire et qui y font portuaige, 
ne doient qu'un denier ennal de tonneu. Li 
tonneu doient à Saint Arnoult à celle foire 
rest et demie d'alz et v glannons , et au voué 
rest et demie, et au maistre eschevin rest 
et demie. Tous les mairdis sont bannaus et 
loiaus. Quiquionque occist homme au mair- 
chié, ou navre, ou fiert, autreteile amende 
en deveroit , comme il feroit à la foire nostre 
dame. 

En ceste ville doit avoir vij sochiérs qui 
doient vendre les socs de chah-rue, ne nul 
ne doit vendre socs , si par ceulz non; cilz vij 
sochiers doient chescan xxviij socs chascun. 
iiij de ces socs doit avoir messire li evesque ; 
xij à la cour d'Arguencey; iij à la cour de 
Remilley ; iij à la cour de Sciey; iij à la cour 
de Nomeney. Et li voué de Mets en y ait vij , 
et li voué de la ville l'evesque iij, et li se- 
neschaus l'evesque j ; et li maistre Chamber- 
lain vij , et son mareschaus j. et li maistre 
eschevin vij , et li maire de chambre qui les 
départ, j. 

Par les choses devant escriptes, pouvés 
aulcunement entendre comment ancienne- 
ment on soulloit user en Mets quant au faict 
de la justice ; et comment , en ce temps , y 
avoit ung maistre eschevin, ung comte et 
ung voué avec les trois maires , qui gouver- 
noient la chose publicque ; mais ès droictz 
que ung evesque ait en celle cité, comme 
ilz sont icy devant notés, il n'y ait point 
de datte : parquoy je ne puis véritablement 
cognoistre en quel temps ilz furent premier 
institués ne faits , sinon qu'il me semble que 
ce peult estre environ ce temps , pource qu'ilz 
parlent des mais très eschevms et du comte 
de Dabourch et de plusieurs aultres desquelx 
on viendra tantost à parler, tant en la fon- 
dation de l'église collégiale de S^Thiebault, 
laquelle en ce temps Ait fondée devant la 

cité de Mets, à la porte aux arraisnes , comme 
des premiers maistres eschevins , lesquelx pa- 
reillement en ce temps ont premier esté faicts 
et créés en Metz, Et ainsi doncques il reste 
maintenant à voir comment ladicte église de 
Sainct-Thiebauld fut premièrement faiete, 
douée et arentée, et par qui ce Ait et en quel 
temps. 

Laquelle église fut premier tenue et fondée 
de deux jonnes clercs , citains de Mets , les- 
quelx remier y donnairent de leurs biens 
et furent premier acommencement des chai- 
noines qui à présent y sont. 

Et premier advint que en Fan mil cent lxj, 
Estienne de Bar, evesque de Mets-, donna 
le poids de la laine à Nostre Dame et à 
l'église dudit Sainct-Thiebauld, par tel que 
des deux poids , celluy qui achaite la laine , 
paiera à ladicte église mailles ; et si n'appar- 
tiendra à nulz , sinon audit poidz , peser laine 
au ban de la cité. Et ceste affaire confirma 
l'empereur Fridrich par mil cent hrij , et pa- 
reillement la confirma Hugo , comte de Mets , 
en l'an mil cent lxj. 

Secondement advint que en l'an mil cent 
Ixiij, soubz ledit Estienne, evesque de Mets, 
pour aider à faire ladicte nouvelle église de 
Sainct-Thiebauld près des murs de Mets , ce 
qui ne se pouvoit faire sans le consentement 
de l'abbesse et convent de Saincte Glodsine , 
car ladicte' église estoit desja ediffiée au fied 
de ladicte église Saincte - Glodsine , comme 
dit est, lesquelles se y consentirent par telle 
condition que lesdits chainoines, le jour de 
feste S*- Glodsine, tous les ans, payeraient 
ung denier d'or qui vauldroit xij deniers 
messains, et avec ce que lesdits chainoines 
auraient puissance de eslire ung prevost $ et 
si en quarante jours après la mort du prevost 
trespassé, lesdits chainoines n'en eslisoient 
point, ladicte abbesse en peult dès lors eslire 
ung à sa volunté. 

En celluy temps que la devantdicte église 
se edifiïoit, estoit evesque et tenoit le siège 
episcopal de la cité de Mets ung révérend 
prélat, nommé Ferrey de Pluyosa, et fiit ceHuy 
le lvij e evesque de ladicte cité. Celluy fut esleu 
parcommug accord des clercs et au gré des 
chevaliers et des citains de la cité , et fit tant 
à sa vie qu'il est digne de mémoire pardurable. 
D acquist Ainnerey , et combien qu'il fust flebe, 
tant d'ancienneté comme de maladie, touttes- 



fois oncque il ne perdit la force de son couraige 
ne la franschise de son cueur, ne oncque ne 
perdit ne n'amanrit sa terre d'ung denier, ne 
ne souffrit une seule villonnie faire à maignie 
de son pays. Et semblablement il ne hit onc- 
que presbtre, sinon diacre, pour le discord 
devant dit, et tint le siège deux ans et deux 
mots |tant seulement , et mourut au mois de 
septembre , et fut ensépvelli en l'oratoire S*- 
Gal devant l'autel ; car ainsy l'avoit il demandé 
au lict de la mort. Aprez la mort du devantdit 
Ferrey, evesque de Mets, vint Thierrey qui 
Ait le iiij* de ce nom. Et fut celluy filz au duc 
Matheu de Lorraine , lequel fut le lviij e eves- 
que de ladicte cité de Mets , et tint le siège 
episcopal vj ans : et fut l'eveschié après luy 
près d'un an , sans evesque. 

1170. 

Le premier maistre eschevin qui jamais 
fust en Mets , fut appellé seigneur Benoy, et 
fut fait et créé en l'an mil cent lxx, et le 
hit vij ans , INing aprez l'autre. Et puis en 
l'an mil cent lxxvij , Poince , son filz , duquel 
nous parlerons ycy après , fut le second maistre 
eschevin et le lut vij ans. Mais avant que je 
procède plus avant , je vous dirai de l'evesque 
Bertrand , et quelles choses durant son temps 
il fist dignes de mémoire. 

Celluy evesque Bertrand fut le lix* evesque 
de Mets et fut né de Saxonne. Celluy fut 
grant clerc en droict civil, fuit episcopus 
sanctus ; il hit de noble sang extraict et plein 
de bonnes mœurs. Celluy evesque fut du 
temps du devantdit Philippe Dieudonné , roy 
de France , et eust celluy Bertrand très grande 
guerre en l'encontre le devantdit empereur 
Phidrich ; mais il en eust l'honneur. Et entre 
les aultres biens qu'il fist , premièrement il ra- 
chetait les gaiges que ses devautriens avoient 
engaigiés , entre lesquelx il rachetait la ville 
d'JErrancei qui estoit en gaige pour grant ar- 
gent en la main le comte de Lucembourg, 
et fist tant par le jugement dudict empe- 
reur qu'elle fut restablie à luy. Et puis ediffiaît 
à Vyc un noble lieu et acquist le chastel de 
Baucourt à luy et à tous ses successeurs. Aussy 
ne fait mie à taire le fait qu'il fist ; car il 
print et destruit à force ung chastel qui estoit 
près de Sarrebourg, pourtant qu'il portoit 
grand dopmage à l'eveschié. 

Et pour le temps qu'il attendoit à faire justice 

et acquérir paix et à bien gouverner son pays 
et à servir Dieu, ce fut alors que Dieu, par 
patience le volt esprouver comme on esprouve 
or et argent en une fournaise. Et tellement 
que, en ce temps, advint que ung evesque 
fut envoie à Trêve de part le sainct pere 
Urbain, iiij* de ce nom, lequel fut appelle 
Folmaire ; et fut celluy Folmaire esleu et 
envoyé contre la volonté de l'empereur Fie- 
drich. Et quand il vint à l'eveschié, le de- 
vantdit Bertrand qui à nulz maulx n'y pensoit, 
le receupt reveranment , si comme il appar- 
tenoit à tel prélat ; car il en avoit le comman- 
dement dudit sainct pere : dont l'empereur 
en eust grant indignation quand il le sceut ; 
et pource, par despit, fit tout prendre les 
biens de l'eveschié et de Tevesque et mist 
tout en sa saisine. Et quand ledit evesque 
oyt les nouvelles , doubtant de sa personne , 
il s'en allait à Collongne pour garder son 
corps , et print illec sa demeurance en l'église 
Sainct-Gereon dont il avoit aultres fois esté 
chainoine. Et Tarohevesque du lieu qui avoit 
nom Philippe , luy octroya qu'il tint la chai- 
noinerie : toutte la clergie et toutte la cité 
le receuprent en tel honneur et en si grant 
signe d'amour, et tant de biens et révéren- 
ces luy offrirent , que ilz lui faisoient mettre 
en oubly grant partie de la dureté que l'em- 
pereur luy faisoit. Et en ceste manière de- 
meurait il deux ans. Et au dairien, à la prière 
des nobles et de plusieurs princes, son esves- 
chié luy fut rendue et restituée , mais non 
mie en tel estât qu'il 1' avoit laissiée. Car quant 
il s'en partit , tout estoit plein de bleid et de 
vin , et au retour n'y trouvait rien et fut tout 
vendu. Celluy evesque Bertrand , en sa pre- 
mière année , fist ung statut et ordonnance 
touchant l'office de maistre eschevignaige et 
la fist passer et confirmer tant de nostre sainct 
pere le pape comme de l'empereur. Puis fist 
et instituait les amans en Mets $ car par avant 
n'en y avoit nulz comme cy après serait dict. 

Puis fina ses jours et gist en la grande 
église de Mets , au cueur de Nostre Dame la 
tierce. 

Et premier sera dict du maistre eschevin 
et à vray sellon la lettre qui en fut faicte, 
sur laquelle celle ycy ait été translatée de 
mot à mot et à vray. 

En nom de saincte et indivisée trinité, Ber r 
trand par la grâce de Dieu , evesque de Metz , 



au clergie et au peuple de Mets perpétuelle- 
ment. 

Ceulx ausquelx l'ordonnance divine ait 
receu ou baillié la cure d'office pontifical, 
sont tenus de entendre par telle diligence à 
leur administration qu'ilz ne mussent ou ca- 
chent en terre le talent ou le don que Dieu 
leur ait faict, mais le baillent au chamgeur 
ou usurier 4 et estudient tellement avec aulcun 
gaing le rendre ou raporter que, au jour du 
destroict examen, ilz deservent d'oyr ces 
motz : Euge, serve donc et fidelis etc. Nous , 
ceste parabole en la nouvelleté de nostre 
promotion tant plus sollicitement reduysant 
à mémoire , de quant d'une part elle attraict 
par loyer, et de l'autre part elle estraint par 
peines , et que aux paresseux et négligeas 
serviteurs elle menace les infernalles ténèbres , 
par la communication du conseil de nostre 
clergié et d'aultres prudens et des religieulx , 
ensemble des chevaliers et citoyens , cognues 
les coustumes de la longue continuation en 
la maistrise de l'eschevinage estre dopma- 
geable à l'église , grief aux pouvres , et mau- 
vaise d'ancienneté à toutte la terre de Mets , 
par nécessaire correction l'avons permuée, 
statuant et ordonnant que d'or en avant 
ladicte maitrise soit annuelle, affin que , ces- 
sant la stabilité de l'office, cesse aussy l'u>- 
solence ou desordonnanoe accoustumée, et 
que cy après les eschevins futurs plus juste- 
tement usent et plus humainement de fa 
puissance, laquelle ilz sçauront que, l'an 
passé, la debveront perdre. Niantmoins aussy 
vaincus et induietz par les prières de noz 
fidèles, l'élection de l'eschevin , laquelle le 
clergie avec le peuple avoit acoustumé de 
célébrer, affin que nous de treffons en rostions 
les oecasions des dissentions qui communé- 
ment suyvent la multitude , nous avons ycelle 
élection perpétuellement concédée à vj per- 
sonnes , c'est assavoir, au princier, aux abbés 
de Gorze, de S*- Vincent, de SVArnoult, de 
Sainct -Clément, de Sainct- Simphorien , qui 
soy rassemblant et convenant ensemble, chas- 
çun an, en la cité, le jour sainct Benoy, 
c'est assavoir, la xij e des kalendes d'apvril , 
les sainctes évangiles touchées , ' feront sair- 
ment de eslire en bonne foy et en la charité 
de leurs consciences, celluy qu'ilz croiront 
estre par vie , science et bonnes mœurs , plus 
ydoine à ceste office , et plus utile à la chose 

publicque. Et si aulcun d'iceulx y defailloit, 
niantmoins* l'élection se fera par ceulx qui 
seront présent, et aurait sa suite. Et serait 
esleu indiffercntement homme de quelconque 
estât , tant chevalier comme citoyen en la 
cité, ou aulcun des faubourgz demeurant, 
exceptée seule condition servile. Laquelle, 
là où sera advenu qui soit esleu à ceste 
annuelle sollicitude r ne la polra résister, sinon 
qu'il fut cognu que devant ceste élection, 
il eussist prins le signe de pelerinaige Jhero- 
somilitain. 

Ladicte élection faicte, on présenterait l'es- 
leu à l'evesque et à faire hommage et à recep- 
voir d'icelluy l'approbation ou confirmation. 
Àprez ce, et en la présence du clergie et du 
peuple , premièrement jurerait que aprez la 
révolution de l'année, en nul temps ne re- 
prendra ledit office. Et pourtant que les dons 
aveuglissent aussy les proudons et pervertis- 
sent aulcunes fois les cueurs des justes , 
secondement, il ferait sairment que pour 
donner ou non donner, pour déterminer ou 
différer , ou à quelconque façon pervertir 
sentence , il ne recepverait nulz dons par soy 
meysme ou par personne moyenne ; et que 
ne par amour ne hayne , ne pour quelconque 
aultre semblante occasion , ne se flecterait de 
la règle d'équité. Le troisiesme sairment, que 
à la bonne foy et par sollicitude diligente, 
il garderait de blessure les droite de Fevesque, 
des églises, des orphelins et des veusves, 
tant des riches comme des pouvres , et qtfil 
ne différera point de prononcier jugement, 
quant il en serait requis par ordre juste et 
manière , sinon que- par adventure , que. par 
incertainneté ou par ignorance , il fussist em- 
peschié de ce faire. Et si sur la question qui luy 
sera proposée , luy survient quelque doubte , 
il demandera conseil à ceulx par le conseil 
desquelx en tel cas il doibt estre kistruiçt et 
gouverné ; et par iceulx certifié , sans annexion 
de quelque dilation, proférera sentence en 
choses justes. Il jurera aussy qu'il ne présu- 
mera point de aliéner nulz des fiedz appar- 
tenant à l'eschevignaigne. 

Et si d'aventure l'evesque n'estoit présent 
à la feste Sainct-Benoict, ja pource ne serait 
différée l'élection, et l 1 esleu aussy ne prc— 
mettera jay moins fidélité en la manière 
devantdicte , tant à l'evesque comme à l'église 
et aux aultres, et plenierement leur admi- 



nistrerait jusque à sa venue ou présence. Et 
adonc à ycelluy l'homaige faicte, il recepvera 
le don. Et s'il advenoit que ledit eschevin 
mourut , son année non accomplie , ou pour 
maladie, ou que, ja ne soit, pour aulcuns 
siens excès lui fut rostée ladicte adminis- 
tration, dedans viij jours, on en eslise ung 
aultre qui parfera le résidu de ladicte année 
avec toutte l'année ensuyant, aprez ce qu'il 
aurait faict la fidélité ou feaujté et le sairment 
par la manière devantdicte. Et qu'il ne faisse 
homage au princier de nulz fiefz à recepvoir 
de ly ; car le bénéfice descendant d'icelluy, 
estoit ja à aultre translaté , quand on faisoit 
ces choses icy : consequemment aux abbés 
et abbesses , s'ilz sont ou aulcuns aultres , 
desquelx par droict nouvel ou anticque il 
doit recepvoir aulcuns fiefz, il serait obligié 
à homage. Affin que lësdictes choses vers 
nous impetrées et par zelle de charité et pour 
le proffit commung mandées à exécution et 
déférées par moult de supplications, et à 
la grant instance de noz fidelles et princi- 
pallement des églises et des poures, persé- 
vèrent demeurant fermes, et que cy aprez 
né • soient destranchées par nulle legierté , 
nous les avons fait exprimer par lettres et 
commettre en garde de fidèle cirographe ou 
escripturc , et contre les cautelles des mauvais 
avons fait garnir les deux parties dûdit ciro- 
graphe de nostre sceaul et du sceaul du 
princier , aussy des églises et des citoyens. Et 
n'est point aussy à passer en silence que nous , 
avec les abbés et moult d'aultres prestres qui 
estoient alors presens, avons séparé du sein 
de nostre mere, saincte église, et à torches 
ardentes avons lié du lien de perpétuelle 
excommunication jusques tant que condi- 
gnement se seront revocqués, tous ceulx qui 
entendront de enfreindre ceste constitution, 
ou en aulcuns temps contrevenir à icelle, sinon 
que d'aventure , par succession de temps , par 
plus salutaire conseil et commune délibéra- 
tion, il pleust aux presens ou futurs d'y 
adjouster ou diminuer quelque chose , ou la 
muer en mieulx. 

Ces choses ont esté faictes l'an de l'incar- 
nation nostre seigneur mil cent lxxix , la 
xij e kalende d'apvril , courant l'indiction xiij% 
repacte xxij% l'an de l'élection et consécration 
dudit seigneur Bertrand premier, régnant bien- 
heurement Fiedrich, empereur romain. Les 

tesmoings, Hugue, princier, avec tout le 
chappistre de l'église de Mets. Pierre, de 
Gorse. Guillame de S* Vincent. Buchart, de 
S 1 Arnoult. Daniel , de S 1 Simphorien. Jehan 
de S* Clément, abbés. Pierre, advocat. Poince, 
escuier tranchant. Raoul , boutillier , et plu- 
sieurs aultres chevaliers , et la université tant 
du clergie que des citoyens. 

l'aGREATION DU PAPE SUR CE FA1CTE EN ROMAN DE LA 
LETTRE DU MA1STRE ESCHEVINGNAIGE DE METZ. 

Urban, pape, serviteur des serviteurs de 
Dieu, aux amés filz, les citoyens de Mets, 
salut et apostolicque bénédiction. Comme ain- 
sy soit que nous oyons que esles fermes et 
demeurés aimobiles en nostre dévotion et 
nostre mere saincte église, nous entendons 
voluntiers à vostre prouffit selon Dieu, tant 
commun comme privé, et exaulçons affec- 
tueusement vos justes pétitions. À vostre sup- 
plication consentant, confirmons par auctorité 
apostolique l'eschevingnaige comme vous le 
possédés justement et sans controversie , et 
comme il est contenu en Pescript authen- 
ticque de bonne mémoire Pierre Tusculain , 
adonc légat du siège apostolicque, et de nostre 
vénérable frère de Mets , evesque , et le garnis- 
sons du paitronaige du présent escript ; sta- 
tuons et mandons qu'il ne lait ou soit licite 
à nul homme de enfreindre ceste lettre de 
confirmation ou contrevenir à icelle par har- 
diesse téméraire ou follie. Si aulcun presumoit 
de ce attenter, il saiche qu'il aura à encourir 
l'indignation de Dieu tout puissant et des 
sainctz Pierre et Paul et ses apostres. Donné 
à Vérone , la xj e kalende d'apvril. 

l'aGREATION DE L'EMPEREUR EN ROMAN DE LA LETTRE 
DU MAISTRE ESCHE V1GNAIGE. 

Fiedrich, par la grâce de Dieu, empereur 
romain, toujours auguste, au clergie universel 
et peuple de l'eveschié et cité de Mets , per- 
pétuellement. Les choses qui se ordonnent par 
nos fidellcs, principalement par les evesques, 
pour la paix et utilité des églises de Dieu , 
appartient à notre majesté d'approuver. Et 
afiin que par nulle legiereté d'or en avant 
soient destranchées ou destrulctes , les confir- 
mons du previllaige de nostre auctorité. A la 
pétition donc de nostre fidelle et amé Bertrand, 
evesque de Mets , inclinant le consentement de 
nostre seranimité, ce qu'il ait salutairement 
ordonné par le conseil de la clergie universel 



et du peuple de Mets , touchant la maistrise 
de eschevignaige, nous statuons qu*il soit tenu 
ferme en tous temps et en racines , c'est assa- 
voir que la coustume de loing temps mise en 
la maistrise d'ycelluy eschevignaige , par utile 
correction, aboli ie ou destruicte , elle soit d'or 
en avant faicte annuelle , afin que les eschevins 
futurs, aprez ce, faissent ou exercent leur 
puissance plus justement et plus humaine- 
ment, laquelle ilz scauront qu'ils debvront 
perdre, l'an parfaict ou consommé. Ilz jureront 
qu'ilz ne donneront ou feront nulles sentences 
vendables, et qu'ilz observeront fermement 
les aultres choses qui sont plus expressément 
contenues en Pescript dudit evesque de l'es— 
chevinage. Afiin doncques que ceste contitu- 
tion de nostre sublimité ou haultesse , tant au 
présent comme au postere ou futur, joïsse de 
immobile , nous avons commandé qu'il ait esté 
exprimé par lettres et confirmé du sceaulx de 
nostre imperialle excellence. Donnée à Cons- 
tance le xiiij* kalende de may, l'indiction xiiij e . 

Et ainsi vous oyés la manière comment cel- 
luy evesque Bertrand ordonnait et instituait 
plusieurs belles institutions touchant celluy 
noble office de maistre eschevin et les confir- 
mations dessus ce faictes ; et comment celluy 
qui estoit esleu ne le debvoit estre que ung 
an de rotte, jaice que je treuve sellon la date 
du temps, que depuis celle institution ainsi 
faicte et passée , plusieurs l'ont encor esté et 
ont tenu celle office plus de ung an , comme 
cy aprez sera dict. Mais pour vous mieulx ins- 
truire, et afiin que pntendés que c'est, et avant 
que je parle d'aultres matières , je vous des- 
clairerai plusieurs articles touchant icelluy 
noble office , et de ce qu'il est tenu de faire 
en son année. Et premier serait dict des droietz 
de l'empereur que on list chascun an auz an- 
nalz plaictz : et seront iceulx droitz mis tout 
en la forme et manière sellon l'ancien lan- 
guaige , comme chascun an on les list , et que 
ilz sont escripts , dont la teneur s'ensuyt. 

Cest ce que U eschevin qui dit les droitz de 
l'empereur, doit dire quant on list les 
annalz plaictz, et est monté sus ung banc 
de costé le maistre eschevin. 

Premier, il doibt dire : Maistre eschevin , 
sire, est bien par vous que je die les droietz 
de messire l'emperour. 

Messire li emperere ait tel droict en ceste 

ville , que , si Q ltty plaît à venir en ceste ville, 
il envoie son maistre marechault devant; si 
fait faire telle monnoie comme il veult , et à 
telle fleur comme il veult; et celle monnoie 
doit avoir cours viij jours devant sa venue et 
tant comme il est en la ville, et viij jours après 
son allée. Et celle monnoie doit on patnre à la 
valleur qu'elle vault. 

Li marechault meisme prend les hostels aux 
princes, aux arche vesques, aux evesques, aux 
ducs et aux comtes : nul ne luy doit refuser 
son hostel, et si luy doit songnier litière, 
comme il ait avec ses chevaulx, et lict et 
draps, tel comme il ait avec ses hostes, et 
lumière de xeu; plus ne luy doit, et il doit 
faire à ses hostes touttes honneurs. 

Messire li emperere ait teil droit en ceste 
ville que s'il transmet ses lettres à monsi- 
gnour l'evesque par son messaiger, il descend 
là où il veult et si se disne , ainsois qu'il pré- 
sente ses lettres à la cour. De celui disner li 
doient les trois maiours ses gaiges racheter; 
si doient à lui venir , si li doient dire : Sire , 
messire li evesque est là ; sus venés vos lettres 

présenter. S'il y vat, bien; et s'il n'y vat, 
dès donc en avant ne li doient niant. Et si le 
messaiger monsignour l'emperour ne treuve 
monsignour l'evesque en ceste ville , s'il veult 
il se fait soingner et lui et ses chevaulx ; si 
séjourne trois jours. De ses despens li doient 
les trois maiours ses gaiges raicheter , et doient 
venir à lui et dire : Sire , messire li evesque 
est à cette ville là. Si le messaiger y sçait la 
voie , bien : s'il ne la sçait , les trois maiours li 
doient soingner ung gairson qui la voie li doit 
enseignier jusqu'à là où messire li evesque est. 
Et cil gairson doit estre au conduit et despens 
du messaiger l'emperour, allant et venant, 

Messire li emperere ait tel droit en ceste 
ville , que , s'il vient en ceste ville , de quelle 
part qu'il viengne, li postis maire , c'est assa- 
voir li maire de Portemuzelle , lui doit pourter 
les cleifz de la ville , trois lieues , encontre lui ; 
si lui doit présenter les clejfz de la ville. 

Tant comme messire li emperere est en la 
ville , nul homme n'y ait ne droict ne justice , 
si messire li emperere non , ou son comman- 
dement. 

Cest ce qui se dist auz annalz plaitz. 

Maire de Portemuzelle, banixiés vostre plait. 
Je prens ban pour la chiece Deu de nions- 



seigneur sainctEstienne, et pour touttes aultres 
chieces Deu en censaulx et en allueiz. 

Et dit encor ledit maistre des escbevins et 
prononce tout en hault: 

Je prens ban pour la chiece Deu de mons- 
seigneur sainct Estienne et pour touttes aultres 
chiece Deu en censaulx et en alluefz* 

Et li postis maire , li maire de Portemuzlle , 
si se lieve et dist: 

Parousse nul contre ces bans : parousse nul 
contre ces bans : parousse nul contre ces bans : 
nul n'y parousse. 

Et li maistre eschevin respond : Et il cource. 
Et ledit maistre des eschevins dit encor : 
Je prens ban pour la chiece Deu de mons- 
seigneur sainct Estienne et pour touttes aultres 
chieces Deu en censaulx et en allueiz. 
Et li maire de Porsaillis dit: 
Parousse nul contre ces bans : parousse nul 
contre ces bans : parousse nul contre ces bans : 
nul n'y parousse. 
Et li maistre eschevin respond : Et il cource. 
Et ledit maistre des eschevins dit encor : 
Je prens ban pour la chiece Deu de mons- 
seigneur sainct Estienne et pour touttes aultres 
chieces Deu en censaulx et en alluefz. 
Et li maire d'Oultremuselle se lieve et dit; : 
Parousse nul contre ces bans : parousse nul 
contre ces bans : parousse nul contre ces bans : 
nul n'y parousse. 
Et li maistre eschevin respond : Et il cource. 
Et tantost qu'ilz ont dit, tuitz ceulx qui sont 
chargiés de desmonnement et qui illec les ont 
apourtez, les ruent devant ledit maistre es- 
chevin. 

Et ledit maistre eschevin leur demande les 
ungz aprez les aultres si ilz ont ainsy trouvé , 
par leur sairment , et ilz disent : oy .. Et sur 
ce , le clerc dudit maistre eschevin et des es- 
chevins, les prend et les empourte. Et se 
lievent ledit maistre eschevin et ses eschevins 
et s'en vont disner, etc. 

Et puis les maires et leurs doyens et leur 
clerc s'en vont asseoir dessoubz les airvolz 
au Champassaille r du costé devers les Celestius 
à trois taubles. Et illec vont on pour panre 
les bans d'esxurement et de tresfons desquelx 
on paye par chascun ban xiiij deniers. Et ont 
gens "pour crier les ungs , Portemuzelle ; et les 
aultres, Oultremuzelle ; et les aultres, Porsaillis. 

Et quant on list les droictz de messire l'em- 
perere, w xx e jour de noel ou au xx* jour 

de paisque , on les lîst au hault pallais. Les 
maires sont assis au pallais bas , et crient leurs 
gens , comme dessus : et vont on illec prendre 
les bans d'esxurement et de tresfons. Et les 
trois dairiens vendredis, devant la S 1 Benoy, 
on sonne meutte par iij fois ; et vait le maistre 
eschevin accompaignié de ses eschevins jus- 
ques au nombre de vj du moins , et les trois 
maires au hault pallais , et fait lire l'appel où 
les bans de Tannée sont escripts , publiquement 
pour escondire , qui escondire veult etc. 

Cest ce que le maistre eschevin de Mets 
ait à faire en son année pour f office du 
maistre eschevinaige. 

Premier, il puelt seoir le mardi, s'il lui plait, 
pour oyr touttes plaintes et touttes clameurs 
de tous nos manans de Mets qui adjournés se- 
ront par devant le maistre eschevin : et aussi 
pour toutte sauveté passer et pour mettre en 
mainburnic et fuers de mainburnie. Et y doit 
adés , par iceulx mardis , avoir ung des trois 
maiours, quand le maistre eschevin siet le 
mardi. 

Et doit li maire dire : Maistre eschevin, sire, 
dictes moi le droict du plait, monseigneur. 
Et le maistre eschevin doit dire au maire : 
Mettes y le ban. Et li maire respond : Et je si 
fais. 

Item, quant on vuelt passer sauveté par 
devant ledit maistre eschevin, il fault que les 
parties soient présentes et que ilz apportent 
leur sauveté gettéc, et les parties s'en mettent 
en droict. Aprez , le maire dict : Maistre es- 
chevin, sire, je le mets en vostre jugement. 
Après, on fait vuider les parties de la chambre, 
et touttes manières d'aultres gens , forsque les 
eschevins. Et après on fait lire les sauvetés ; et 
quand elles sont lues , le maistre eschevin fait 
sa demande aux eschevins les ungs après les 
aultres et commence auquel qu'il vuelt et dit 
ledit maistre eschevin qu'il en vueille dire le 
plus droict par son sairment, et à chascun , 
tant qu'il ait à tous les eschevins fait sa de- 
mande. Si les eschevins ont accord de prendre 
ung de leurs compaignons pour aller parler 
aux parties et faire lire les sauvetés, le maistre 
eschevin y fait aller quel eschevin qu'il Vuelt. 
Et quant icelluy revient et il dit là relation de 
de ce qu'il ait trouvé en les parties , le maistre 
eschevin lui demande premier, qu'il en dise 
le plus droit par son sairement , et après à tous 



les aultres eschevins. Et quant la demande est 
faicte , on doit huchier les parties ; et là doient 
lesdictes parties avoir ung aman pour le crant 
desdictes sauvetés à pranre. Et aprez, le maistre 
eschevin fait parler à l'aman par lequel des es* 
chevins qu'il vuelt. Et quant ledit eschevin ait 
parlé à l'aman , li aman doit demander audit 
maistre eschevin : Maistre eschevin , sire , le 
dictes vous ainsi par droict? Et li maistre es- 
chevin doit respondre : Oy. 

Et quant li maistre eschevin vuelt faire met- 
tre fuers gens de mainburnie , et que on ne 
n'ait dit pour celluy ou celle qu'on veult mettre 
fuers de mainburnie, le maire doit dire : Mais- 
tre eschevin , sire , je le mets en vostre juge- 
ment. Et le maistre eschevin doit aprez ce dire 
auquel des eschevins qu'il vuelt qu'il en dise 
le plus droict. Et quant il ait fait sa demande 
et les eschevins sont d'accord de prendre ung 
de leurs compaignons pour parler aux parties, 
le maistre eschevin y ordonne lequel des es- 
chevins qu'il vuelt. Et quant il revient et il ait 
lait sa relation, le maistre eschevin luy doit 
demander premier qu'il en dise le plus droict 
par son sairment. Et quand les eschevins ont 
tous dit , s'ilz sont d'accord , le maistre es- 
chevin doit demander au mainbour s'il veult 
bien que celluy ou celle qui estoit en sa main- 
burnie, soit mers de sa mainburnie. «S'il dit 
oy, le maistre eschevin doit après demander 
à cil ou à celle qui estoit en mainburnie , s'il 
vuelt bien estre mers de la mainburnie son 
mainbour. Et s'il dit oy, le maistre eschevin 
luy doit dire : Et je te y mets , de part Dieu. 
Et là doit avoir ung aman présent qui demande 
au maistre eschevin s'il dit ainsy par droit. Et 
le maistre eschevin doit dire : Oy ; je l'y mets 
du jourd'hui au nom de Dieu. 

Si c'est une fille qu'on vueille mettre fuers 
de mainburnie , quant le maistre eschevin Tait 
mis fuers de mainburnie, comme dessus est 
dit, pour la assever en mariage, le maistre 
eschevin doit chargier celle fille à ung des es- 
chevins , lequel qu'il luy plait , afim qu'elle ne 
faisse nul aultre crant, tant qu'elle soit fiancée : 
car dès lors elle ne peult faire crant qui soit de 
valeur, si ce n'est pas le crant de sondit fiancé. 

Item , les jeudis , le maistre eschevin ne doit 
seoir forsque sur ses desmonnemens. Quant ilz 
sont leus, li maistre eschevin fait sa demande 
auquel des eschevins qu'il vuelt, qu'il en dise 
le plus droict par son sairment. Si les esohe- 

vins sont d'accord , le maistre eschevin cssiet 
son rapport j et s'ilz ne sont d'accord , il le re- 
conseille. 

Item , en Tan mil iiij 8 et kvîj, fat ordonné 
par le maistre eschevin et par tous ses pairs 
esche vins , par coramung accord et mehenre 
délibération que dès or en avant, le maistre 
eschevin de Mets povoit seoir tous les jours 
de la sepmaine, s'il luy plaisoit, réservés les 
jours de leste. 

Hem, le maistre eschevin ne puelt rendre 
nulle sentence, ne ne doit, s'il n'ait six esche- 
vins avec luy à la selle séant ; et s'il y a nul 
des escheyins qui soit esté chargié de la teneur 
dont le desmonnement se despencet, ledit es- 
chevin dôit avoir la première demande et doit 
le maistre eschevin dire ainsy : Ung tel , dictes 
m'en le plus droit par vostre sairement; et 
aux aultres aprez en suivant. 

Item , quant le maistre eschevin ait ung des- 
monnement débattu et que ses eschevins et son 
conseil sont là , le maistre eschevin ne doit dire 
à nul qui que sont les debatant ; mais au faire 
la demande , H doit adviser les eschevins qui 
sont de la plus grant partie , et encommencier 
à premier et doit dire ainsy : Aidés m'en à con- 



seiller le plus droict par vostre sairment ; et 
entrelaisser ung aultre de la plus moindre par- 
tie, et puis aprez de la plus grande, affin qu'on 
ne cognoisse les debatans. Et doit adès de- 
mander aux aultres eschevins ensuivant, quoy 
qu'ils n'aient esté premièrement à la selle , et 
à ceulx du conseil aprez qui ne sont point 
eschevins, et doit dire le maistre eschevin à 
eulx comme aux eschevins, c'est assavoir en 
disant ainsy : Aidés m'en à conseiller le plus 
droict par vostre sairment. 

Item, quant le maistre eschevin devient 
maistre eschevin , le premier desmomiement 
qu'il ait débattu , il doit prendre le sairment 
de tous ceulx de son conseil fors que des es- 
chevins ; car ilz ont jay faict le sairment quant 
ilz deviennent eschevins. Et n'en doit le mais- 
tre eschevin nulz de son conseil espargnier et 
qu'ilz ne faissent ledit sairment et doit dire 
ainsy : Mettez la main sur le jurafor, que vous 
entendez et jurez Dieu, vostre créateur, par les 
sainctes remembrences de Dieu, et sur les 
sainctes évangiles et sur vostre part de pa- 
radis , que vous tentez mon conseil secret en 
quelque lieu où que ce soit, et m'ayderez 
tousjours à conseiller le plus droict à vostre 

bon et loyatd povbir sané fraihdre hotnme 
que ce soit. Et leur doit enjoindre le maistre 
eschevin devant qu'il fesse lire par le clerc le 
desmomiement. 

Item , nulz de son conseil au conseiller les 
plaintes ne au déterminer, ne doient faire nul 
sairment, d'il ne les determinoit meisme de- 
vant qu'il portast fuers nul jugement. 

Item , quant ung desmomiement est débattu 
pour l'honneur du maistre eschevin ; iï ne doit 
jamais asseoir nul jugement , quoy qu'on luy 
die , si les eschevins ou eschevin seul ne soit 
deslaichié ; car ce luy seroit grant deshonneui 4 
aultrement. 

Item , quant le maistre eschevin ait eu ung 
desmonnement débattu et qu'il est reconseillé, 
il ne doit jamais dire quelle partie qui l'ait 
gaingnié jusques à tant que le jugement soit 
asseus, c'est assavoir que ceulx qui auront 
tenu la partie du gaingnant l'aient trestous 
veu ; et n'en doit nulz laisser qu'il ne leur 
monstre à tous sans en nulz laisser. 

Item, le maistre eschevin s'il dessent ou 
aperçoit à asseoir ung jugement, que ceulx 
qui auront jugié, ne soient mie bien tous d'une 
oppinion et qu'ilz vueBent mettre ung mot 
avant ou arrier, il ne le doit point asseoir, 
s'ilz ne sont tout d'une voix. Et leur doit une 
aultre fois remous trer tous ensemble arrier, 
et qu'ilz soient d'ung accord. 

Item, ledit maistre eschevin, quant il est 
à la selle et qu'il desploié ung desmonnement 
auquel vuelt asseoit, séant en la selle ou fuers 
de la selle, il ne doit point estre si oultre- 
cuydé que jamais dise mot , sinon demander 
sa demande ; et ne doit point dire : Il va bien 
ou mal ; sans dire mot quelconque. 

Item , quant ung homme se vient plaindre 
au maistre eschevin pôur cas dont il poissé 
estre gaigié , il ne doit point oyr la plainte, si 
le plaindant n'amenne le sergent avec luy. Et 
doit dire au sergent : I/as tu gaigié, par ton 
sairment ? Et si le sergént dit oy, adonc dit le 
maistre eschevin : Cesse de le gaiger plus avant , 
jusques tant que jaye conseillé ceste plainte. 
Et doit le maistre eschevin oyr tout homme > 
quel qu'il soit. 

Item, si on se plaint des gouverneurs de T 
la mallètoste au maistre eschevin , le maistre 
eschevin doit remoustrer le cas ausditS gou- 
verneurs , et ne le doit point remonstrèr aux 
trese. Ou, si on se ptaindoit des maistres 

de l'hospitaul ou des maistres des moUins , ou 
d'aultres officiers , sans les trese , le maistre 
eschevin leur doit à eux remonstrer pareille- 



ment , et doit dire à ceulx qui se plaindent, 
qu'ilz amennent le sergent qui les ait gaigiés. 
Et leur doit ledit maistre eschevin demander 
s'il les ait gaigiés , par son sairment ; et s'il dit 
oy, adonc doit le maistre eschevin dire au ser- 
gent : Cesse de plus gaigier, comme cy devant 
est dit» Adonc va le maistre eschevin remonstrer 
le cas à ceulx de qui on se sont plaint. 

Item , le maistre eschevin toutte lettre qu'on 
luy aporte où son nom est dessus escript, 
il la doit ouvrir et l'envoier aprez au clerc 
des trese , ou donner ou la geeter en la 
chambre sur le banquet, et doit dire dont 
ceste lettre vient, et la doit lire s'il luy plait. 

Item , si son nom n'estoit dessus lesdictes 
lettres escript, et qu'elles s'adraissassent au 
conseil-, aux trese, ou aux sept de la guerre 
tant seullement, quoy qu'il soit du conseil, 
il ne les doit point ouvrir, s'il n'y a aulcuns 
des trese , du conseil ou des sept avec luy, 
c'est assavoir, ausquelx d'eux qu'elles s'adres- 
sent , qu'il en ait ung ou deux avec luy. 

Item , quant les trese demandent au maistre 
eschevin son povoir pour mettre son nom par 
totittes lettres et en tous huchemens , le maistre 
eschevin doit respondre oy ; par ainsy que 
vous ne ouvriés nulles lettres où que mon 
nom sera dessus en escript ; et au cas que 
vous le fériés , je ne souffriroie point de mettre 
mon nom nulle part ; et aussy ne vuel ouvrir 
nulles des vostres sans vous ou vostre con- 
sentement. 

Item, au conseil des trese, quand on fait 
demande au maistre eschevin avec les aultres 
du conseil, il doit dire son opinion, et ne 
se doit point laisser abuser, quoy qu'on die, 
qu'il ne le dise , c'e6t assavoir, des choses qui 
ne doient point retourner en son jugement 
ne en sa bouche , ne chose dont plaintif en 
puist à luy venir ; car on diroit que le maistre 
eschevin en auroit jay déterminé au conseil 
et rendu sentence par sa bouche; dont la 
plainte seroit de nulle valleur. Mais de tout 
aultre cas touchant le fait de la cite et qui 
ne doit point retourner en la bouche des 
trese, le maistre eschevin., comme dit est, 
en doit dire son opinion. 

Item , quant le maistre «eschevin est avec 
les trese , et ilz lui demandent son opinion 



pour luy dessentir, s'il dira bien ou non , 
il doit dire : Je n'en dirai rien , si vous ne 
vous tenés à ce que j'en dirai. 

Item, quand les trese déterminent sur faîct 
de crime, le maistre eschevin en doit aller 
hors. Item , si ung homme avoit fait de crime 
et les trese le menaissent pour faire justice 
de luy en quelque manière que ce soit, dès 
que les trese ont sentencié avec les comtes , 
le maistre eschevin ne se doit point trouver 
devant le crimineul , à celle fin qu'il ne fasse 
nulles plaintes à luy. Car il feroit destry et 
empeschement aux trese , si le maistre esche- 
vin en volloit faire plaisir au crimineul. Mais 
si le maistre eschevin rencontroit les trese en 
menant le crimineul , et le crimineul se plain- 
dîst à luy, le maistre eschevin le doit osterhors 
de la main des trese et luy doit conseiller son 
cas. Et s'il trouve la plainte à ressoire , le mais- 
tre eschevin le doit faire mener au pallais , et 
le doit tenir soubz sa main jusques à tant que 
sa plainte soit déterminée : et puelt le dit 
maistre eschevin tenir sa plainte sur luy si 
longuement comme il lui plait. Et s'il ne treuve 
la plainte à ressoire, il doit ledit crimineul lais* 
sier mener à exécution par lesdits trese. 

Item , si le maistre eschevin rencontre ung 
homme que ung sergent meneroit en l'hostel 
du doien, pour la somme de la ville ou les 
sommes des trese , et il se plaint au maistre 
eschevin , ledit maistre eschevin le doit faire 
laissier aller, par ainsy qu'il ait seureté pour 
la somme, ou qu'il ait tousjours l'homme 
en main, soit pour fait de crime ou pour 
aultre chose , jusques que sa plainte soit con- 
seillée ; mais si c'est pour fait de crime , qu'il 
ne prenne aultre seureté que le propre corps 
de l'homme que ledit sergent mennoit. 

Item, quant ung homme est en l'hostel 
du doien ou au pallais, pour fait de crime 
ou pour aultre chose , et ses amis se viennent 
plaindre au maistre eschevin pour et au nom 
dudit prisonnier, le dit maistre eschevin les 
doit oyr ; c'est assavoir, quand l'homme est 
encore chez le doien ou au pallais, il doit 
faire cesser de mener l'homme hors, jusques 
tant qu'il ait conseillié la plainte ; mais si 
l'homme estoit hors du pallais, et qu'on le 
menaist à exécution, le maistre eschevin ne 
doit point oyr la plainte des amis , si le propre 
crimineul ne parle à luy. Et quant les amis 
s'ont plaint, estant ledit crimineul en la prison, 

si la plainte est à ressoire , le maistre eschevin 
le doit tenir soubz sa main jusques que la 
plainte soit déterminée. 

Item, le maistre eschevin ne doit conseiller 
nulle plainte s'il n'a avec lui six de son conseil 
du moins , ne aussy déterminer nul jugement 
sans avoir six eschevins du moins. Et ainsy 
apert la noble et digne office que c'est d'estre 
maistre eschevin, et comment bonnement, 
sainctement et canonicquement ilz gouver- 
nent leurdicte office , sans ce que pour amour 
ne pour hayne , ilz en portent faveur à per- 
sonne vivante. Si prie à Dieu qu'il doint la 
grâce aux bons et nobles seigneurs de y 
tellement user et de se y gouverner si bon- 
nement , comme ont fait les nobles trespassés 
leurs prédécesseurs , que ce soit à leur hon- 
neur et au prouffit de la cité et au salut de 
leurs ames. Amen. 

Icy après est escript comment la cité de 
Mets est partie par les trois mairies à 
cause des trois selles des eschevins du 
pallais, lesquelx sont xx eschevins avec 
le maistre eschevin gui est en la selle 
de V empereur. 

Par cy devant avés oy la noble office du 
maistre eschevin de ladicte cité de Mets et 
de ses eschevins avec tout ce qu'il appartient 
audit maistre eschevin de faire durant son 
année et qu'il ait la charge d'icelle noble 
office , reste maintenant à veoir les limites et 
les desparts des trois mairies à cause des 
trois selles devaatdictes. Et premier, est à 
noter que la mairie de Portemuzelle se accom- 
mence à la moitié de la grant porte de la 
grainge de l'hostel Sainct-Martin devant Metz 
qui siet en Anglemur en venant par la Hardie 
Pierre, adès à la senestre main, montant à 
mont en tournant parmi la rue au Bleif et 
retournant parmi les estaulx qui sont dessus 
les degrez «le chambre et parmi les deux 
portais de Nostre Dame qui sont au grant 
moustier, en venant parmi la place devant le 
moustier au long de Fournelrue jusques sur 
le quairfort. Et en montant à mont Staixon 
droit oultre , par le haut de Jurue jusques au 
puits de Portemuzelle et le laisser à la senestre 
main, en tournant à la droicte main. Et retour- 
nant à la senestre main par devant Saincte- 
Seguellenne et retournant à destre main par 
le hault de Salnerie , jusques aux aisances des 

Cordelliers ; et en tournant aval la Corrierre , 
droit au long de Chauldellerue tout oultre, 
jusques au pont Raingmont. Et de là tout 
autour des murs en venant parmi Rimport 
d'une part et d'aultre et par dessus les mollins, 
adès oultre parmi Chambre d'une partie et 
d'aultre jusques à la Hardie Pierre, et en 
allant adès oultre la droicte main, jusques 
ladicte porte Sainct-Martin. 

La mairie de Porsaillis encommence à la 
porte Serpenoize à la destre main , en venant 
au long de la grant rue droit oultre jusques 
au puits de Portemuzelle, en tournant à la 
droicte main et retournant à la senestre main 
par devant Saincte-Seguellenne ; et retournant 
arrier à la destre main par le hault de Salnerie 
jusques aux aisances des Cordelliers ; et re- 
tournant aval la Corriere jusques au puits de 
Chauldellerue ; et en retournant par dessus le 
pont à Saille et en allant tout autour des murs 
de la ville jusques à ladicte porte Serpenoize. 

La mairie d'Oultremuzelle encommence à 
l'aultre moitié de la porte S'-Martin devant- 
dicte , en allant par Anglemur d'une part et 
d'aultre jusques à la porte Serpenoize , et 
retournant par la grant rue , adès prenant tout 
ce qui est à la senestre main jusques sur le 
tour de Fournelrue , en retournant aussy parmi 
Fournelrue droit par devant le moustier et 
tout parmi les deux portais du grant moustier 
et parmi les estaulx dessus les degrez de 
Chambre, en tournant droit jusques à la 
dessusdicte grant porte de Sainct-Martin avec 
tout le bourg d'Oultremuzelle. 

Cy aprtz est escript comment lesdictes 
trois mairies de Mets sont parties par 
defuers la cité et contreval le pays de 
ladicte Mets. 

La mairie de Portemuzelle qui est par de- 
niers la cite de Mets encommence où que 
le mit de Valliere chiet en Muzelle, c'est 
assavoir au pré Sainct-Jullien droit à mont 
jusques où qu'il commence, tout le pais entour 
qui est entre celluy mit de Valliere et la 
rivière de Muzelle au contrevault. 

La mairie de Porsaillis qui est par defuers 
la cité de Mets encommence à la porte Ser- 
penoize en allant par la porte S'-Simphorien , 
adès à la senestre main , jusques à la rivière 
de Muzelle et le mit de Valliere tout au long. 
La mairie d'Oultremuzelle qui est par de- 

fuers la cité de Mets , encommence aussy à 
Ja porte Serpenoize en allant aussy par la 
porte Sainct -Simphorien droit jusques à la 
rivière de Muzelle, c'est assavoir oultre le 
pont à Mollin, le pont des Mors et le pont 
Thieffroi à mont et à val. 

Et ainsy je vous ai clairement dict et tout 
entièrement desclairé l'office et ce qu'il ap- 
partient à faire au maistre eschevin de la cité 
de Mets, qui que le soit, avec le despart des 
trois mairies d'icelle cité , tant du dedans de 
la ville , comme par dehors. Reste maintenant 
à veoir et que je vous die quels furent ceulx 
qui pour ce temps estoient en bruit, c'est 
assavoir de vous dire, compter et nommer 
par noms touttes les nobles lignies et les 
paraiges qui depuis ce temps , auquel hit créé 
le premier maistre eschevin , ont gouverné et 
régenté ; et desquelles lignies ont esté faicts et 
créés iceulx maistres eschevins avec les treses 
jurés de la justice , lesquelx ensemble , comme 
dit est, ont tousjours gouverné et régenté 
icelle noble cité de Mets , soubz les aisles de 
l'aigle du sainct empire jusques à présent. 

Et tout premièrement et au commencement, 
c'est assavoir, aprez le temps que fut créé le 
premier maistre eschevin , en Mets estoient en 
resgne et gouvernoient ung parage nommé les 
Goulz. Puis gouvernait et Ait en bruit ung 
aultre parage nommé les Faulcon ; et avec 
iceulx gouvernait ung aultre parage nommé 
les Corbelz et les Piedz-Dechaults. Aussy ont 
gouverné à leur tour les Brizepain et ceulx de 
Portemuzelle : pareillement ceulx de la Court, 
ceulx de Porsaillis et ceulx de la Portenne. 
Puis vindrent les Noxe , les Tegnienne , les 
Bcllegrée et les Barons et Aingcborch. Apres 
vindrent les Clivoie , ceulx de la Fosse , les 
Saulvaiges et ceulx de Gorse. Puis vindrent 
en leur resgne les Gournaix , ceulx de Chastel, 
les Macquerel , les Gobions et les Benoy. Apres 
vindrent les Axel , les Belz et les Bairbes ; puis 
vindrent les Raichecourt, ceulx dessus le mur, 
ceulx de sainct Julien et ceulx de Chambre. 
Encor ont régné et gouverné en Mets ceulx 
cy aprez nommés, c'est assavoir, les dits le 
Roy, les Merciet, les Brullevaiche , les Bon- 
neamis, les Chappel et les Pejoize. Pareil- 
lement les Collons, les Retrous, les Truant, 
les Faulquenelz et les Noviant. Apres vindrent 
les Louve , les Faixins , les Faulcolz , les Che- 
valat et ceulx de Seupecourt. Lors acommen- 



cerent à régner les Cheving , ceux de CoUongne 
et les Graissechair. Apres iceulx regnoient les 
Bataille , les Moelen , les Deuamis , les SI ai- 
riens , les Fourat , les Goulle , les Hancque , les 
Chadron et les Hesson. Alors encommencerent 
premier à régner les Heu, les Chielairon , 
ceulx de la Court , les Renault et les Beigue. 
Apres vindrent les Roussel , les Boucquin , les 
Ruecel , les Trebochet, les Jottal et les Gemel. 
En ce meisme temps acommencerent à régner 
les Baudoiches, les Chanvres, les Wittien, 
ceulx de Laittre , et les Paillât. Puis vindrent 
les Grongnat, les Hunborjat, les Belz et les 
Fariat. Alors encommencerent à gouverner 
ceulx de Jurue , les Lohiers , les Cunement , 
les Borchon, les Toupat, les Marcouh et les 
Froideviande. Apres vindrent les Noiron , les 
Marville, et les Bellebarbe. Alors vindrent les 
Renguillon,les Couppechausse, les Willembal, 
les Hungres , les Barbelz et les Roillegnat : 
puis vindrent les Bollay, ceulx de l'Aitre , les 
Chaingne , les Drowm , les Bugley, les Mynne 
et les Enlecolz. Apres encommencerent à ré- 
gner les Papperel , les Pappemiatte , les Re- 
miat , les Fessault , les Rairel et les Corvella ; 
puis vindrent à gouverner les Cueur de fer T 
les Desch , les Mortel et les Bourguiere ; puis 
vinrent les Warrxe , les Seriere , les BuHrand, 
les Boujons , et les Breneequin. Apres sont 
venus les Chaversson , les Travault, les Rmek, 
les Lievair , les Hanonville , les Hondebrant , 
les Blanchart et les Mondellange. 

D'iceulx parages et nobles lignies ont tous-* 
jours esté faicts et créés les maistres eschevins 
et les treses jurez de la cité , lesquels le devant- 
dit evesque Bertrand ordonnait et instituait, 
comme cy devant nous avons dît. Et aussy 
fit il les proudons que nous disons les amans, 
lesquelx pareillement furent pour le bien, prof* 
fit et utilité de toutte la cité ; mais d'iceulx je 
me tairai jusques que temps serait. Et premier 
que je retourne à aultre matière, je vous des- 
clairerai quel sairment iceulx treses jurés sont 
tenus de faire et qu'ilz font tous les ans à la 
purification Nostre Dame en entrant en leur 
office. 

Premier, jureront iceulx treses sur les sainctes 
évangiles de Dieu qu'ilz garderont et saulve- 
ront de tout leur povoir monseig r l'evesque 
de Mets , son corps , son Jionneur, sa justice 
spirituelle et temporelle et tous ses biens par 
tout où ilz porront , en bonne foy. 

Hem, qu'ils aideront à deffendre en touttes 
les manières qu'ilz porront, la franchise de 
saincte église de Mets et de l'eveschié de Mets 
et la juridiction spirituelle et les droictz mon* 
seigneur devantdit; et deficnderont à leur 
povoir les empeschemens , si on en ait nulz 
fait , ou si on en faisoit nulz* 

Item, qu'ilz soient aidant à monseigneur 
devantdit et à ses lieutenans, parquoy les 
devises soient accomplies et que les rendâiges 
soient faicts ainsi que les bonnes gens l'ont 
commandé et commanderont en leur testa-* 
ment. 

Item , que monseigneur dessusdit , ses hos- 
. telz et ses biens, sa court, l'offieial de Mets , 
ses clercs , ses chevaliers , ses escuiers qui sont 
à ses robes et toutte sa maignie sont bien es- 
xuriez en jusques à la chandelleur qui serait 
d'or en ung an. Et est cest esxnrement escript 
dans les tables du clerc. 

Item , que ceulx qui amenneront sel des 
salines monseigneur de Mets, sont esxuriez en 
jusques à la chandelleur qui or vient en un an. 

Item , qu'ilz fieront et maintiendront justice 
bien et knalement toutte Tannée en laquelle 
ilz seront entrés. 

Item , qu'ilz fieront esxuriez de viij jours à 
aultres , ceulx que monseigneur l'evesque des* 
susdit et ses lieutenans leur requerront , à leur 
pouvoir, à la sauveté de la ville. 

Item , que touttes les ibis que messire devant* 
dit ou ses officiais , ou aultres ses lieutenans les 
requerront de constraindre les chanoinnes de 
sainct Saulveur , de sainct Thiebault , et les 
abbés et les abbesses, les moines et les nonnains 
detMets et des bourgs de Mets, de chanter 
en leurs églises et de faire le service nostre 
Seigneur, qu'ilz les aideront à constraindre en 
touttes manières qu'ilz porront à ce que le 
service de nostre seigneur y soit fait. 

Item , que de nulz plaits entamés , encom** 
menciés ou à commencer par devant les ordi- 
naires ou leurs officiaulx , ilz ne s'en mesleront 
ne ne- fieront estainchier. 

Item , qu'ilz ne mettront mains à nulz clercs 
ne à nulles personnes de sainct église .qu'ilz 
ne les rendent aux ordinaires , tantost qu'ilz 
sçauront qu'il soit personne de saincte église 
au qu'ilz en soient requis, et qu'ilz n'en feront 
point de justice. 

Item, que si lesdits ordinaires mettaient 
mains à leurs clercs ou à leurs notaires ou à 



aultres personnes de saincte église , ou à aultres 
procureurs de la court, pour leurs me fiai ts y 
que les treses en soient aidant ausdits ordi- 
naires, et qu'ilz ne soubtiennènt nulz, tant 
que justice se fasse. 

Item, qu'ilz ne fieront nulluy absouldre par 
force de nulle sentence desdits ordinaires. 

Item , qu'ilz ne feront nulles alliances entre 
eulx, ne ne souffriront à leur povoir que nulles 
alliances soient faictes à duc , ne à comte , ne 
à nulz seigneurs , ne entre les citains de Mets , 
ne entre les manans de Mets que monseigneur, 
le devantdit evesque de Mets, n'en soit, s'il 
luy plait. 

Tous lesquelx articles cy devant escripts sont 
anciennement esté ordonnés et par meure dé- 
libération et bon advis institués. 

En l'an mil cent iiij** et iiij , fut fait pour 
le troisiesme maistre eschevin de Mets , ung 
notable personnage nommé Régnier. Et en ce 
meisme temps , durant sa maistrie , et durant 
et encor vivant le devantdit evesque Bertrand, 
c'est assavoir, en l'an mil cent iiij** et vij, 
frit premier fondée et miraculeusement insti- 
tuée la très sacrée et saincte religion de la 
benoicte Trinité. Laquelle ordre fut tantost 
après confirmée par nostre sainct pere le pape 
et par toutte nostre mère saincte église , pour 
le bien et utilité de tous crestiens , et pour 
la remission et délivrance des pouvres caplifz 
qui sont détenus en la main des Sarrasins. Et 
se trouve en aulcuns viez traictiez escript que 
tantost après en frit une église avec le cloistre 
et couvent fondés en Mets, au bourg de Mai- 
zelle; mais pour la moiteur du lieu et pour 
les yawes qui souvent leur faisoient de grans 
domaiges, quant elles estoient hors de rive, 
iceulx frères se voulrent transporter en aultrè 
lieu auquel ilz fondèrent une nouvelle église , 
selon l'escript de l'acquest qui en frit fait, 
dont la teneur s'ensuyt en la forme et manière 
qu'il est escripté 

Connue chose soit à tous que li menistre et 
li frères de la maison de là trinité de Mets 
ont acquaisté en us et eu tresfons à tousjour- 
maix à Abert des Àrvolz la maison et la court 
qui fut au voué de Mets et tout le ressaige 
qui siet en la rue du voué en Aine. Et de cest 
acquest erft Abert bien sold et paié. Et cest 
acquest ont fait li menistre et li frères par le 
crant de monseigneur Renaît, le comte de 
Castres et par le crant de la comtesse Ysaibel, 

sa femme, qui de cest heritaige ne peult jamais 
niant demander ne reclamer, ne aultre pour 
eulx. Cest escript fut fait à feste Saint-Nicolas 
quant li millitaire coroit par mil ij e et Ixvj 
ans. 

Et ainsy avés oy comment ladite église de 
la Trinité fut premier faicte et fondée au bourg 
de MaizeUe : puis hit et ait esté de nouviau 
fondée et reediffiée dedans les murs du circuit 
de la cité de Mets , en la rue où elle est encor 
à présent, que nous disons la rue des Clercs, 
laquelle église ainsi faicte et salemée par des- 
sus, comme cy devant nous avons dit, fut et 
demeurait en cest estât jusques au temps pré- 
sent qui est Tan mil v 8 et xx : auquel temps 
print dévotion à ung notable chevalier de la 
cité , nommé seigneur André de Rineck , sei- 
gneur de Laidunchamps, de faire voulter icelle 
église , comme il fist. Et fut cest ouvrage fait 
et achevé , ledit an v e et xx , par les deniers 
dudit seigneur. 

En celluy temps , fut maistre eschevin de 
Mets, Howons Golz, lequel accomençait sa 
mâistrie par mil cent iiij" et xiij , et le fut 
trois ans. Et puis après, en Fan mil cent iiij" 
et xvj , fut maistre eschevin de Mets Simon 
Bellegrée, et le hit iiij ans , et durait sa mâis- 
trie jusques en Tan mil et ij°. Et durant celluy 
temps que ces choses se faisoient , et vivant 
encor le devantdit evesque Bertrand, c'est 
assavoir en Tan mil cent quatre vingt et xvij, 
hit fait et ordonné l'atour des proudons que 
nous disons et appelions les amans de Mets. 
Laquelle institution fut faicte pour le bien, 
proffit et utilité de toute la cité ; et avec ce 
confirmée de Phillippe, roy des Romains, en la 
forme et manière comme la teneur s'ensuit : 

En nom de la saincte trtnité, amen. Ber- 
trand, par la grâce de Dieu, evesque de 
Mets, à tous ses fils en Dieu, et feables ci- 
tains de Mets à tousjourmaix. Fait à savoir 
que comme il soit ainsy que li peuples de 
touttes gerts crestiennes se peuvent plus avoir 
par dévotion, si le cueur du siècle paisible- 
ment et selon Tordre du ciel est adressé; 
et comme il appartient à nous et à nostre 
office amiablement sur ledit peuple de Mets 
de mettre en paix et d'adresser, pour la rai- 
son de la cure que nous en avons receue, et 
d'abaisser les noises, et occasions de contens 
et de tous dopmaiges qui advenir peuvent, 
debvons oster: comme les citains de Mets 



aulcunes coust urnes aient eu souventefibis en 
leurs jugemens et receu pour droict comme 
niant proufïi tables , pour laquelle chose jus- 
tice en ait maintes fois deflkilli et en ait esté 
abaissée; touttes voyes, en la fin, nous voi- 
lons et entendons lesdits citains pourveoir 
d'user de meilleur droict, et pourveoir iceulx 
volluntier en cestuit cas pour le bien com- 
mun et prouffit de plusieurs avenir. Et pour 
la grant seureté que nous en avons veue en 
ceste chose, de nostre auctorité premièrement, 
de toutte la clergie et par le conseil de nostre 
peuple de la cité de Mets et pour l'amour 
d'eulx, et par leur consentement et leur aucto- 
rité , lesdits citains ont esleu une voie amiable 
et profil table pour leur besoingne mettre à fin, 
et pour ceulx qui venront après eulx, ont es- 
taubli ung statut à gairder à tousjourmais par 
commung accord, en telle manière que ung 
tesmongnaige feable par toutte la cité ait 
cource et ait vigueur, et que les contracte et 
les mairchiés et les convenances qui faictes 
seront par la cité, soient minses en escript 
pour avoir juste mémoire de ceulx qui les 
feront. Et pour oster d'or eh avant tous faulx 
blasmes qui pourroient advenir sur eulx, et 
pour lesdits escripts garder, en une église 
parochialle serait une arche en laquelle deux 
serres seront et deux cleifz, lesquelles deux 
cleifz deux proudhommes seront esleus en la 
paroiche, de bonne renommée, qui les gar- 
deront iiablement , c'est à entendre chascun 
une d'icelle cleif. Et s'il estoit ainsy que dis- 
sence fust entre aulcunes personnes, chose 
ferme et estauble serait et creu ce qui serait 
trouvé en escript mis en une des arches 4es- 
susdictes. Et s'il estoit encor ainsy que aul- 
cun , par sa follie , volcist aller contre Pescrîpt 
mis en l'une des airches dessusdictes , et par 
son malice ne volcist croire ledit escript , ce 
que par les gardes desdictes arches serait 
tesmongnié, en doit celluy ou celle rendre 
la chose , selon la teneur dudit escript sans 
nulz champs de bataille. Et encor est àJ savoir 
que si nulz faisoient nulz marchiés ne nulles 
convenances , si par escript non mis en arche , 
celui à qui on demanderait, serait creu par 
son simple sairment, sans nulz champs de 
bataille, si il le donnoit. Et que ces choses 
soient fermes et estaubles, avons ces présentes 
lettres garnies de nostre scel et des tesmon- 
gnaiges cy dessoubz escripts, sur la destroicte 

malédiction d'excomuniement, et deffendons 
qu'il ne soit nul , par sa legierté ou par aul- 
tre malice , qui ose cestuy statut ne casser ne 
brisier ne encontre aller, et que quiconque 
essaierait ou volroit aller encontre ces choses, 
trespasser ledit statut, et il tôst ne s'en repent 
et dignement , il doit sçavoir qu'il doit souf- 
frir jugement de mort et par sentence doit 
estre jugié à mort. Et furent tesmongnaiges à 
ce appelles, HoWes, princier; Geraird, doien, 
Burtal, cerchier de l'église de Mets ; Franck, 
de Sainct- Vincent ; Richaird, de S'-Arnoult; 
Richaird, de Sainct- Simphori en et Werrin, 
de Sainct-Clement , abbés. Keaulz, vivandier; 
Simon, boutillier; Pierre Malvelxin et Hue 
son frère ; et Rambaulx de Nomenie , che- 
valiers. Régnier, le maistre eschevin et les 
aultres eschevins de Mets. Hues de Port-Saillis, 
Hue de Porte Muzelle et Geraird d'Outre Mu^- 
zelle, maires, et aultres plusieurs. Données à 
Mets par la main Willaume , nostre chancel- 
lier, Pan 'de rincarnation nostre Seigneur, mil 
cent iiij" et xvij. 

1199. 

Philippe, roy des Romains, ait consenti à 
ses fiables les citains de Mets sa grâce et tout 
bien. Pour oster les grieiz de vous et de vos 
successeurs des uz contre droit escript, et que 
de coustume loingtaine vous solliez avoir en 
vos plaictz et en vos causes, de la louange 
et du consentement nostre amé et fiable prince 
Bertrand , vénérable evesque , et vostre Sei- 
gneur, et à qui du conseil des personnes de 
l'église de Mets, des abbés, de la clergie, 
par bonne entention avés estaubli ainsi comme 
tesmoings feables coursent dès en avant par 
la cité; à la digne pétition dudit evesque, 
avons octroié que ainsicome il est contenu en 
ses lettres autenticques , d'auctorité royale, le 
confirmons et fermement deffendons et estroic- 
tement que nulle personne ecclesiasticque ou 
séculière en nulle manière contre celle con- 
firmation vuelle aller. Données à Vermaixe la 
V* kallendre de juillet, l'an de l'incarnation 
nostre Seigneur, mil cent iiij" et xix, au 
premier an de nostre royaulme. 

L'ordonnance des Amans de Mets, laquelle 
par le consentement de tous les citains 
dicelle, ilz firent et ordonnaient tou- 
chant l'office de leur amandeUerie. 

A tous ceulx qui cest escript verront et 

orront , que pour le bien et la paix et frhon- 
neur de l'eveschié de Mets et de touttes gens 
qui ne sont manans et aussy de ceulx qui 
sont manans , nous , les amans de la cité de 
Mets, avons faict et accordé par comhiung 
accord que nul ne peult ne ne doit prendre 
nul crant de nulle personne qui soit en prison 
ne qui ne soit postobis de son corps. Et si 
l'aman qui le crant prendroit, estoit en doubte 
qu'il ne fust délivre de son corps , il lui doit 
demander par son sairement s'il est délivre , 
et s'il le cognoist qu'il soit délivre, prendre 
le peult. 

Nul ne doit prendre crant de personne, s'il 
n'est en bon sens et en bonne mémoire. 

S'il advenoit que aulcun de nos compai- 
gnons fust mandé devant aulcune personne 
dehaitiée pour faire sa devise, le dehaitié 
doit deviser sa devise et dire à l'aman sa 
volunté. Et s'il ne la peult deviser, et il dit 
à l'aman : Prenés telle devise comme celle 
personne vous dira ; je le crante bien ; nul ne 
la doit prendre. Mais si deviser ne se peult, 
pource qi/il soit agravé et oppressé de ma- 
ladie, bien lui peult on escripre sa devise 
devant luy par ainsi qu'il la cranteroit; et 
quant elle est escripte, on la doit lire devant 
luy, et l'aman doit sçavoir s'il est en son bon 
sens et en sa bonne mémoire. S 1 il y est, et 
il cranter la veult , prendre Ta doit , en telle 
manière qu'on la doit lire par devant deux 
proudhommes qui en soient espôhdeujrs, et 
telz gens qui ne soient de l'hostel ne enffans 
de la personne qui la devise feroit. 

Nul ne doit prendre crant de nulle per- 
sônne pour estre mainbour de nulle devise , 
si li aman ne lui leist ou fkit lirë la devise 
de chief en chief. 

Nul ne doit pranre crant à son povoir de 
personne qui est en mainburnie , s'il le sceit, 
s'il n'est faict par tesmongnaige d'amis ou par 
le crant de ses mainbours. 

Nul ne doit pranre crant de debtes ne 
d'aultres choses où il n'y ait nul scel ne nulle 
remenbrence, s'il ne faict de la remenbrence 
ung ctooit escript qui dise : Connue chose soit 
à tous. 

Ntd ne doit monstrer à personne escript de 
debtes qu'il ait en son airche , si li personne 
ne ly dit en aicque la somme d'argent, ét 
qui la debte doibt. 

Nul ne doit rendre escript de nulles g a i- 

gieres dont on soit saisi et tenant de l'heri- 
taige qu'on ait mis en gaigés, si par droit 
non. 

Nul ne doit oster devise d'arche si tost 
comme la personne est morte qui fait Tait. 

Nul ne doit oster escript d'acquest ne d'ac- 
quictance fiiers d'arche , si par droit non ; et 
le droit si est tel que le maistre eschevin 
de Mets le doit dire pour droict par luy et 
par ses pairs, luy septiesme des eschevins du 
moins à la selle. 

Nul ne doit lire ne faire lire escript à plait 
à la chandelle. 

Nul ne doit faire lire escript à plait par aul- 
trui que par aman. 

Nul ne doit panre escript de personne dont 
la somme d'argent soit jouée aux deiz ne à 
nulle aultre manière. de jeu, s'il le sceit. 

Nul ne doit panre escript ne lettres sceellées 
qui parlent d'abbés et de convent , s'il n'en vait 
pranre le crant au convent en l'abbaye dont 
ilz seroient ; et si doient faire sonner chapistre 
et parler à chascuns qui venroient en cha- 
pistre. Si tous Je crantent , faire le peult ; et 
s'il y en avoit ung ou deux qui ne volcissent 
mie cranter, il ne la doit mie mettre en 
l'arche. 

Nul ne doit menher personne en son arche, 
s'il n'est aman, ne ses escripts quérir. 

Nul ne doit pranre crant à homme qui ne 
saiche roman, si li aman ne sceit alleman, 
qu'il entende celui de qui il prant le crant; et 
s'il y avoit aman qui ne sceust alleman, et il 
volloit prendre le crant à homme qui ne sceut 
point de roman , li aman puelt panre ung de 
ses compagnons amans qui saiche alleman; 
et il luy doit faire 4eviser le crant qu'il vuelt 
faire; et li aman, qui ne sceit alleman, qui 
le crant doit panre , le peult bien panre en 
la manière que li aman qui alleman sçave- 
roit , lui romancieroit , ce que li allemans de 
qui il pranroit le crant , cranterait. 

Nul ne doit faire escripre clerc escript d'ar- 
che en table que li clercs portent , se dont 
nés traienent les amans de ces tables ; ne ne 
doit nul faire escripre nul escript en la plaice 
devant le moustier ne au bas pallais, 

Nul ne doit pranre nul crant de don qu'on 
fasse des debtes qu'on doit à aultruy ne de 
paiement qu'on fasse de. la debte , ne de nul 
rachat qu'on fasse, si ce n'est li aman qui 
ait l'escript de la debte ou l'escript du prin- 



cipal de ce qu'on racheteroit , en son arche 
ou ses compains , ou si dont ne faisoit la per* 
sonne don de touttes ses debtes en gênerai , 
ou ne prenoit paiement de touttes ses debtes 
en gênerai. Et si li compains prenoit le crant , 
il le doit, au plus tost qu'il peust, donner 
à son compaignon qui ait l'escript de la debte, 
pour couldre l'escript de la debte à l'escript 
du principal de ce qu'on racheteroit. 

Nul ne doit rendre escript de don ne de 
paiement qu'on ait fait , si dont ne rendoit 
l'escript de la debte avec. 

Nul ne doit demander, ne faire demander, 
ne panre nulle manière de don , de rendre ou 
de monstrer escript , ne de porter escript au 
plait devant le moustier ne devant le maiour. 

Nul ne doit mettre nulle personne en cire 
ne en parchemin, s'il n'est au lieu présent 
pour faire le crant. 

Et touttes ces choses dessus ce devisées avons 
nous tous cranté à tenir et à gairdcr en bonne 
foi et loyaulement sans mallengin : et qui aul- 
trement le feroit , il ne sauveroit mie bien son 
sairement. Encor avons nous tous loyaulement 
accordé que quiconque des amans serait mais- 
stre eschevin et eschevin d'or en avant, il 
doit x*k de mctsains aux compaignons. Et s'il 
y escheoit point de l'eschevignaige pour luy, 
il n'en debvcroit niant , pour ce qu'il les au- 
rait paiés pour le maistre eschevignaige. 

Et quant ung homme devient nouvel aman, 
ses compaignons luy doient faire lire cest ac- 
cord , et luy doient faire jurer sur les saincts 
de le faire et de le maintenir ainsi comme 
cy est devis, ainsois qu'ilz luy donnent les 
cleilz. Et si l'en doit donner ung transcript 
et si doit faire seureté de donner aux com- 
paignons à maingier de trois mets au moins , 
et au boire bon vin , ou paier de metsains 
pour son paste ; et si doit donner au vairlet 
sa robe. 

1200. 

Or vous ai assés amplement desclairé plu- 
sieurs belles institutions et ordonnances tou- 
chant les offices de la cité , reste maintenant 
que je retourne à ma matière encommencée , 
et que je vous desclaire comment en celluy 
temps que courait le milliaire par mil et deux 
cent, fut fait maistre eschevin de Mets ung 
notable seigneur, nommé sire Nicolle Corbel 
et le fut trois ans. 

Eu celle année mil deux cent et deux, 
mourut le révérend pere en Dieu, l'evesque 
Bertrand , après lequel fut esleu ung scien- 
tifique prélat, nommé seigneur Conraird ; et 
fut celluy fait et créé pour le lx # evesque de 
Mets. Celluy fut de noble lignie extrait, et 
entre tous les princes de tout le pays , c'estoit 
le plus hault de sang et de corps, ne eu 
tout l'empire ne sceut on trouver ung homme 
plus bel ne plus sage qu'il estoit. Et par sa 
sapience, il avoit premier esté evesque de 
Spire et chancellier du sainct Empire ; il amoit 
souverainement saincte église. Celluy noble 
evesque donnait à la grande église plusieurs 
biens, c'est assavoir, les paremens , aornemens 
et vestemens qui alors estoient à S'-Estienne , 
au moins la plus grande partie. Il ediffiait le 
chastel de Vyc et fermait la ville de tours et 
de fossés ; car par devant n'estoit fermée que 
de pauvre et de petite fermeté. Et combien 
que les besoignes de l'empire l'occupaissent 
fort et tant qu'il ne pouvoit souffisamment 
visiter son pays , toutte voye la grant renom- 
mée et le grant nom de sa prudence le fkisoit 
tant priser et doubter que nul n'osoit entre- 
prendre son maltallent , fust présent au pays 
ou non ; et fut sa terre , durant sa vie, si en 
paix que oncque homme ne luy meffist. Mais 
il ne vesquit pas longuement, dont ce Jut dop- 
maige ; car il definait de ce siècle en l'an xij* 
de son eveschié , et fut ensepvcli au cueur de 
l'église d'Esperence ou de Spire qui solloit 
estre anciennement appelée Nymaie. 

Durant le resgne du devantdit evesque Con- 
raird , furent plusieurs maistres eschevins et 
plusieurs aultres choses faictes , tant en Mets 
qu'en dehors , desquelles nous parlerons aul- 
cunement et tout en brief pour éviter prolixité. 
Et premier, quant le milliaire couroit par mil 
deux cent et trois , fut fait et créé maistre es- 
chevin d'icçlle cité ung noble homme , nommé 
Aubert Piedz Dechaulz , et le fut ung an. Et 
en celle année fut Fristorf abatûe. Puis en l'an 
mil ij c et quatre , fut maistre eschevin de Mets 
Guerrier firisepain ; en laquelle année fut prinse 
la cité de Constantinople. L'an après, deux 
cent et cinq , fut maistre eschevin de Mets 
lou Rollier de Porte Muzelle, et le fut deux 
ns. En l'an mil deux cent et vij ; fut maistre 
'schevin de Mets Nemmerei , le filz dame 
)orrée,- 

Pareillement , en ce meisme temps , c'est 
assavoir l'an mil deux cent et vij , Tordre des 
frères prescheurs fiit encommencée ; et l'es- 
tablist le glorieulx saint Dominique , et fut le 
premier qui la constitua. 

En l'an mil deux cent et xv , ung notable 
seigneur de Mets , nommé sire Régnier Thie- 
gniengne , fut le premier qui fist ediffier icelle 
église des grands prescheurs en Mets , et y 
mist la plus part de sa chevance. 

Item, l'an mil deux cent et viij , fut maistre 
eschevin de Mets Hugue de la Court et le 
fut deux ans. 

En celluy meisme temps , le glorieux con- 
fesseur et ami de Dieu , monseigneur sainct 
Françoys , florissoit et acommençoit à estre en 
bruit , et establist la très sacrée ordre des frè- 
res mineurs, car il regnoit en ce temps; et 
list confirmer celle saincte ordre par le pape 
Innocent auquel il demanda congié de prescher 
pénitence comme il fist; tellement que le bruit 
de la saincteté de sa vie et la multitude des 
miracles que journellement le créateur mons- 
troit à la requeste de son serviteur, fut espan- 
due parmi le monde , et que en briefz jours 
la renommée en vint en là cité de Mets, en 
laquelle en peu de temps après, en fut en 
icelle cité fondé ung couvent tout au plus près 
des murailles de la vieille cité , au lieu qu'on 
dit maintenant sur le mur. Et fist faire et fon- 
der celluy couvent une bonne dame , nommée 
dame Odille Bellegrée , laquelle y despendit 
et almosnait tout le sien et en fut pouvre 
durant ses jours. Et est côste dame enterrée 
et minse dessoubz la lame dedans le cloistre, 
assés près de l'huis par où l'on entre en ladicte 
église ; je prie à Dieu qu'il ait son ame. Item , 
ce fut fait et achevé dix ans après la mort le 
glorieux ami de Dieu sainct François; Et à 
celle meisme année , l'on y tint ung chapistre 
auquel furent plusieurs sainctes et scientifi- 
ques personnes. Et pareillement sainct Bonad- 
venture y tint chapistre. Et trouve l'on leans 
encor aujourdhuy aulcunes vieilles epitaphes 
qui y sont dès Pan mil deux cent et lvij. 

L'an mil deux cent et dix, fut maistre 
eschevin de Mets Poince , le fils Henrey de 
Porsaillis. L'année après qui fut l'an mil deux 
cent et xj , fut maistre eschevin Goubert de la 
Poterne. 

| En Tan après , mil deux cent et xij , fut 
I maistre eschevin de Mets Garder Noixe et le 

Ait trois ans, durant lesquelx , c'est assavoir 
en sa première année , Ferrei , alors duc de 
Lorainne , ou aultrement dit Phidrich , donnait 
et resignait à vénérable seigneur Conraird , 
evesque de Mets et de Spire , et chancellicr 
du sainct Empire, le droict de paltronnaige de 
l'église de S f -Martin en Curtis : lequel droict 
appartenoit au duc Thiebault , son filz , et ly 
estoit venu de part Aubert , jaidis comte d'An- 
bourch , son sire , et pere à sa femme. Lequel 
droit ledit Thiebault, à la requeste de son 
pere 9 ait donné et octroie audit evesque ; et 
à la requeste desdit seigneurs , ledit evesque 
en ait donné le droit à l'hospitaul S^Nicollais 
au nuef bourg à Mets. Faicte et donnée Pan 
de l'incarnation nostre Seigneur mil deux cent 
et xiij , et le premier an de la duchié dudit 
Thiebault. Item, ait ceste confirmation esté 
faicte par plusieurs prelatz d'église et par sire 
Garisins , grant eschevin de Mets et de tous 
autres eschevins et bourgeois de la cité , 
comme les lettres autcnticques qui de ce en 
sont faictes , plus à plein en font mention. 

Quant le milliaire couroit par mil deux cent 
et xv, fut maistre eschevin de Mets sire Ré- 
gnier Tegnienne , et le fut deux ans. 

Nous trouvons par aultres cronicques que 
le bcnoict saint Dominique Ait en proppre 
personne en cestuit couvent des Prescheurs 
de Mets et si y beust et maingeaist , et print 
sa réfection avec ses frères. Et avec ce y fist 
plusieurs belles collations tant en gênerai com- 
me en particulier. 

En Tan mil deux cent et xvij , fut fait maistre 
eschevin de Mets Pierre , le filz seigneur Rou 
de Portemuzelle. L'an après , mil deux cent 
et xviij, fut maistre eschevin de Mets Simon 
Faulcon. Et en celle année se demenoit ung 
procès à Mets , et y avoit grant question en 
la cité touchant le faict du tonneu. 

L'an mil deux cent et xix , fut maistre es- 
chevin de Mets seigneur Nicolle Baron. L'autre 
an après , en l'an mil deux cent et xx , Troiexin 
de Portemuzelle fut maistre eschevin de Mets. 
En l'an mil deux cent et xxj , fut maistre es- 
chevin de Mets le sire Geraird Angebourch. 

Aussy en celle meisme année , fut premiè- 
rement eschevis , confirmé et beni le devantdit 
convent des frères prescheurs de Mets par le 
devandit evesque Conraird. 

En icelluy temps, furent plusieurs mais très 
eschevins en Mets. Et premier en l'an mil deux 



cent et xxij , fut maistre eschevin de Mets le 
sire Nicolle C laines ; et en l'an mil deux cent 
et xxiij , fut maistre eschevin de Mets Hugue 
Lietalz. Item, en celledicte année vindrent 
les comtes de Champaigne et le comte de Bar 
devant Mets. 

Le lxj e evesque de Mets Ait appelle Jehan , 
le frère le seigneur d'Aspremont , et fut de 
grant renommée , et estoit de noble lignaige 
de la cité de Mets et du paraige de Porsaillis, 
qui est l'ung des v paraiges de la cité de Mets. 
Celluy evesque Jehan estoit de dévote et belle 
vie et conversation. Et combien qu'il fust de 
jeune eaige et qu'il n'eust mie les années que 
ung evesque doit avoir, toutte voye sa vie 
honneste et le grant sens dont il estoit plein, 
le firent premier eslire pour estre evesque de 
Verdun : et depuis fit il tant et fut de si grant 
renommée , qu'il fut fait et esleu evesque de 
Mets. Et qui volroit parler d'ung homme juste, 
saige et chaste, piteulx, misericors, patient 
et gracieulx à touttes gens , celluy l'estoit. 
Aux simples gens amiable, aux orgueilleux 
estoit ennemi, et toutte sa force estoit adès 
apparillée contre ceulx qui ne volloient raison 
entendre. 

Or il advint à son temps que le comte de 
Dambourg se mourut sans hoirs masles de son 
corps , et ne luy demeurait que une sienne 
fille laquelle tint la terre , et requerit audit 
evesque Jehan qu'il luy laissast tenir les fiedz 
que son pere tenoit de l'eveschié. Et l'evesque, 
à la requeste et prière de plusieurs princes et 
seigneurs, luy octroyait par telle condition que 
si elle mouroit sans hoirs de son corps , les 
fiedz retourneraient à l'eveschié : et ainsi le 
promist elle par bonnes lettres bien scellées et 
par devant bons tesmoignaiges. Puis advint, 
si comme Dieu volt , qu'elle mourut sans hoirs 
de son corps. Et tantost mess ire Waithier, 
duc de Lembourg, et le comte de Lucembourg 
et plusieurs aultres nobles du pays se mirent 
en possession de tous les fiedz qui debvoient 
retourner à l'eveschié de Mets, et estoit leur 
intention de les retenir toujours. Dont ledit 
evesque s'y pourtait si saigement qu'il recou- 
vra tout et mist la partie adverse à subjection ; 
et tellement en fist qu'ilz restituèrent quatre 
nobles chastelz, c'est assavoir Sarrebruche, 
Trucquestain , Uarrestain, et encor ung aultre 
lieu qu'on dit Albain et tout ce qui y appar- 
tenoit. Et si aquerit la vouerie de Marêal ; 

car adonc le voué y avoit plus que le sei- 
gneur. 

Et après ce faict, quand Q cuida vivre en 
paix, l'ennemi qui jà ne dort, mist grant 
discord entre luy et la cité de Mets. Et advint 
que la cité eust si grant indignation contre 
luy, qu'ilz luy ardirent une ville qu'on dit 
Chastel Sainct Germain devant Mets. Et encor 
plus luy firent, car ilz crevèrent les yeulx à 
ung sien clerc ; et luy firent moult d'aultres 
grosses villonnies qui ne sont mie à raconter. 
Et quant Ï'evesque le seut , il en eust contre 
eulx grant courroux et indignation ; si les fist 
requérir et demander l'amende de ce qu'ilz 
luy avoient fait ; et ilz furent de ce refusant 
et n 1 en volrent rien faire : adonc il les exco- 
muniait et agravait et interdit. Et après ce 
lait, il issit de la cité et s'en alla à ung noble 
chaistel qu'il avoit audit village , sur la mon- 
taigne de Sainct-Germain , et là se tint grant 
temps et par plusieurs journées 5 et le paraige 
de Porsaillis duquel il estoit extrait, lut bouté 
hors de la cité , pourtant que ilz estoient de 
la partie dudit evesque : et pource furent les- 
dits receuptz avec ï'evesque au chaistel de 
S 1 -Germain. Puis après beaucolpt de choses 
faictes et dictes , on leur destruisit tous leurs 
hostelz et leurs maisons qa'ilz avoient en Mets, 
ne de tout leur lignaige n'en demeura point 
ung tout seul , qui que ce fust , qui n'en fut 
bouté fuers de la cité. Touttesfois pour ceste 
heure estoit le plus grant lignaige d'icelle cité ; 
neantmoins touttes leurs maisons furent des- 
truictes , comme dit est, et tous leurs biens 
dissipez. 

Et quant ledit evesque vist que les citains 
ne prisoient rien la deffense de l'église, il se 
print à la guerre séculière ; et adonc requist 
il ses amis et ses fiedvez. Et vindrent à son 
aide le duc de Lorainne et le comte de Bar, 
et firent alliance à luy par sairment publicque ; 
mais toutte voye, la seigneurie de la cité se 
y gourverna tellement qu'ilz retirèrent les sei- 
gneurs devantdits de leur bande, en telle 
manière que non mie tant seullement laissèrent 
ledit evesque , mais de fait se mirent contre 
luy en armes. La guerre dura trois ans : dont 
il advint que les deux princes devantdits avec 
toutte la cité assiegeairent ledit chaistel de 
Sainct-Germain où le paraige de Porsaillis 
estoit , comme dit est. Et quant Ï'evesque l'oyt 
dire , si en eust grant douleur ; car alors il 



n'avoit point de secours , parce que son frère 
estoit allé en France pour avoir gens d'armes 
pour luy donner aide et secours 5 ne Ï'evesque 
de Verdun , qui pour l'heure estoit , qui estoit 
son charnel ami , ne povoit venir à luy pour 
une adventure qui luy estoit survenue. Et 
tellement que merveille fut qu'il ne fut déses- 
péré ; mais sicomme ung homme couraigeux, 
plein d'espérance et de recouvrance, print 
cueur en luy et s'en alla en Allemaigne , et 
vint au comte de Harrestain et de Dambourg 
qui estoient nobles comtes et puissans , et lés 
requist de soy ayder; et fist tant qu'il les 
amena avec luy jusques à la rivière de Muzelle. 
Et là fut prins conseil s'ilz passeroient celle 
nuit ou non. Aulcuns disoient et estoit leur 
opinion que c'estoit bon d'attendre jusques au 
lendemain ; car, comme ilz disoient , il en y 
avoit de leurs gens grant foison des travaillés. 
Les aultres disoient le contraire. Brief Ï'evesque 
volt que ils passassent la nuit et ainsy le firent, 
et les tint tellement que oneque n'en demoura 
ung seul à passer ; car si ilz n'eussent passé 
celle nuit , ilz n'eussent peu passer le lende- 
main , car la rivière devînt si grande pour celle 
nuit, qu'elle fut fuers de rive le lendemain 
de touttes parts. Et ainsy, s'ilz n'eussent passé, 
ilz eussent perdu leur voie ; et ceulx qui es- 
toient assiégés, estoient si près d'estre prins 
qu'ilz ne povoïent attendre le secours au plus 
hault que huit jours. 

Mais celui qui ait tout à jugier et à saulver^ 
fiit pour son vicaire et luy donna bon conseil. 
Adonc entra en la terre du duc de Loherenne 
et du comte de Bar à telle force que tout le 
pays trembloit et le doubtoit. Et assés tost 
après, il s'approcha de ses ennemis et se mist 
en arroi et en ordonnance pour eulx combattre. 
La bataille fut ordonnée d'une part et d'aultrç 
et sur point de chascun faire son debvoir. 
Mais Dieu inspira ung sainct homme qui estoit 
evesque de Toul , lequel alors se print de les 
appaisanter et se mist entre deux les batailles 
et s'agenouilla devant Ï'evesque de Mets , en 
luy priant et suppliant qu'il volcist escouter 
et oyr parolles de paix. L'evesque, quant il 
l'oyt, se pensa que les adventures des batailles 
sont périlleuses ; et aussy par très grande com- 
passion que il avoit dje ceulx qui estoient as- 
siegiés , il se laissa conseiller ; et allèrent tant 
leurs parolles de l'ung à l'autre, que les parties 
eurent paix et furent bons amis ensemble. Et 

raicheta tous ses amis , et les mist en paix 
et èn grant honneur en la cité de Mets , et 
fut depuis ce fait, ami des seigneurs et des 
citains d'icelle cité de Metz, de laquelle il 
estoit natif. 

Celluy Jehan tint le siège xv ans. Et fut 
ensepvelli au cueur de la grande église de 
Mets , dessoubz une tombe de marbre devant 
le lutrin. 

Item , j'ai oy dire à aulcuns que celluy pa- 
raige de Porsaillis , lequel alors estoit le plus 
groz et le plus riche paraige de la cité , ven- 
dirent à celluy evesque Jehan, leur parent, 
les mairies du vault, telz comme Airs, Ancey, 
Sciei , Chasteil et tout ce qui s'en despend : 
parquoy ilz cheurent en indignation de toutte 
la seigneurie d'icelle. 

Durant le resgne d'icelluy evesque , y eult en 
Mets plusieurs maistres eschevins. Et premier, 
en Pan mil deux cent et xxiiij , fut maistre 
eschevin d'icelle cité Thiebault de Porsaillis. 
Et après , en Tan mil deux cent et xxv , le 
fut le sire Pierre de la Fosse. Puis en Tan 
mil deux cent et xxvj , lut maistre eschevin 
de Mets , Ançel le Saulvaige. En celluy temps 
que couroit le milliaire par mil deux cent et 
xxvij, fut maistre eschevin de Mets Guçrcier 
de Gorze. Item, en celle année, fut abattue 
la maistresse tour de Porte Muzelle , laquelle 
jaydis loing temps devant avoit esté située et 
fondée en Mets, audit lieu de Porte Muzelle. 
£t trouvait on au fond desfondemens d'icelle 
en escript de lettres d'or entour ung pillier 
scecllées en plomb ces vers cy après : 

Haec est structura Nobilium quae , processu temporis , 
Déficiente juatitia , convertetur ad ignobiles. 

C'est à dire .en roman : Vecy une cité édifiée 
de nobles gens , qui au, temps advenir , par 
faulte de justice , se convertira à gent villaine. 

Item, l'an après , c'est assavoir, mil, deux 
cent et xxviij , lut maistre eschevin de Mets 
Boinvalet de Porsaillis. En l'an mil deux cent 
et xxjx , fut maistre eschevin de Mets Hue le 
Baigue. Puis, en l'an mil deux cent et xxx, 
fut maistre eschevin seigneur Nicolle le Gour- 
naix. Et après, en l'an mil deux cent et xxxj, 
le fut Mathieu Gaillat. Et fut aussy en celle 
meysme année que acommmençait la devant- 
dicte guerre de Cbastel S'- Germain devant 
Mets, laquelle durait J quatre ans, encontre 
le devantdit evesque de Mets ; auquel temps 

durant, Ait la cité sans maistre eschevin. Et 
fut alors que le devantdit evesque Jehan , le 
duc de Bar et le duc de Lorenne vindrent 
devant Mets , comme dit est , et n'y firent 
rien. Et depuis , lesdits princes séculiers tour- 
nèrent avec ceulx de Mets , et furent du tout 
contre ledit evesque , comme ycy devant des- 
sus , en sa vie et légende , il ait esté dict. Et 
de faict aidairent iceulx princes à destruire 
le chaiste) séant sur la coste auprès de l'église 
de Sainct-Germain devant Mets. Et puis après 
plusieurs grands dopmaiges faits, ilz firent 
paix et furent bons amis ensemble. 

Item, en l'an mil deux cent et xxxv, fut 
maistre eschevin de Mets , le sire Pierre de 
Chaistel. 

Apres , en l'an mil deux cent et xxxvj , fut 
maistre eschevin de Mets le sire Isambar Mec- 
querel 2 et en celle meysme année , fut donné 
aux abbés de Mets et des bourgs d'icelle le 
copt des maistres eschevins. 

En l'an mil deux cent et xxxvij, fut maistre 
eschevin le sire Ysambar Govion et le fut ij 
ans. En l'an après , mil deux cent et xxxix , 
fut maistre eschevin de Mets , Willemin , le 
voué de Maigney. En l'an mil deux cent et xl, 
fut maistre eschevin de Mets , le sire Nicolle 
Aixîer. 

Le lxij e evesque de Mets fut appellé Jaicque 
et fut extrait du sang royal , et fut frère à 
Mathieu, duc de Lorainne, ?t enfant du duc 
Ferrey, de la sueur du comte de Bar 5 il fut 
fait et créé evesque de Mets en l'an dessusdit 
mil deux cent et xl. Cellui fut noble de corps 
et de cueur ; car touttes les belles et bonnes 
conditions qui doient estre en ung prélat de 
sainetc église, estoient en luy parfaictèment 
comprinses. Il estoit pere de paix, charitable, 
courtois, chaiste surtout, puissant de corps 
et hardi du cueur, bénigne , saige , plein de 
prudence , attrempé, misericors, tousjours ap- 
pareillié pour tout discord appaiser, pour le 
mal abaisser et le bien advancer. Il estoit tant 
bel de corps et tant bien formé de face et 
de membres que toutte nature en estoit hon- 
noréc, et touttes créatures s'en donnoient mer- 
veille. Et combien que, devant son temps, 
le pays de l'eveschié eust moult à souffrir, si 
comme le temporel sans pasteur, non pour- 
quant sa grande sapience dont il estoit plein , 
recouvra telle paix que ce fut à la louange 
de Dieu et au proufïit des ames et des corps. 

Si tost comme il peut sçavoir que aulcun , 
sans cause , luy vouloit porter dopmaige , 
quoy qu'il luy coustast , il lui abaissoit si son 
orgueil que chascun y prenoit garde et exem- 
ple. 11 rappareilla touttes les villes et vieilles 
ediffices de son eveschié et enforca villes et 
chastelz de touttes parts , et si fist moult de 
nobles ediffices nouvelles, et maintes aussy 
en acquesta. Son prédécesseur avoit advancié 
la fermeté de Sarbourg, mais celluy cy la 
parfist de haults murs et de haultes tours et 
de fossés parfonds , si comme il appert encor. 
U reffit aussy les murs de Harestain et de 
Dnrchestain , et y fit de parfondes cisternes ; 
il ferma si fort la ville de Vyc et de Marsal 
qu'elles furent en sûreté de leurs ennemis. 
Une ville qui est nommée Ramberviller, qui 
estoit fermée de soefz et de pallis , il la fist 
fermer de forts murs , et si fist faire par en- 
tour xxiiij tours haultes et grandes. Il reffit 
tous les murs d'Espinal et le chastel ; pareil- 
lement fist refaire le chastel de Conflans qui 
estoit cheu de vieillesse et y fist faire murs , 
fossés et haultes tours. Il édifia du tout le 
chastel de Hombourg et le fist tant noble que 
on l'appelloit le miroir de beaulté et est ap- 
pelle Hombourg, et là mist il trop grant ar- 
gent. Et fut faict pour le principal retraict et la 
principalle demeurance de toutte Fevéschié , 
et lurent faites chambres et maisons pour les 
seigneurs , chascuns selons son estât. Et là fon- 
dait il une chainoinerie pour Dieu servir, et 
leur donna grands revenues et par especial de 
fours et de mollins. Item , à Belprey et à Sal- 
lival fist il moult de biens et releva maintes 
ediffices de grant coustanges. Item ^ il acquis t 
le fied de Blamont , rendable à Fevéschié à 
tousjours. Et après, pour le temps que Feglise 
avoit guerre encontre monseigneur Conraird , 
filz l'empereur Ferrey , et qué il fiit jugié pour 
estre privé de son office et que Feglise faisoit 
cdntre luy, adonc vint Fevesque Jaicque à si 
grant force de gens d'armes que par sa force 
et par sa prudence, il en fist fuyr les en- 
nemis et les mist à fin ; mais ce ne fut mie 
sans grands et merveilleux despens. U acquist 
à tousjours rendable le fied de Marrimont et 
Ruebuefignens et de Gaubondanges et tout 
quant que il appartient. Item , il acquist ses 
fiedz de Pierrepercée de monseigneur Henry 
de Salmes et Fhommatge à tousjours. Item 
de monseignear Thierrei de Theheicourt ac- 



quist il disme de toutes les appartenances. 
Item , de monseigneur Weroy , le Volgien , 
acquist il sa partie de lav vouerie du vault. 
Item, il acquist de monseigneur/Pierre, filz 
seigneur du nueuf chaistel devant Mets , la 
vouerie du chastel devant Mets. Item , il y eust 
une fois discord entre luy et le duc de Lo- 
herenne Ferrey, qui estoit son nepveu, pour- 
tant que ledit evesque demandoit sa partie 
d'heritaige de part pere et de part mere. 
Et luy donna le duc , par paix faisant , tout 
ce qu'il avoit à Marsal, à Vyc et à Romereville, 
à Corbesal, à Gelacourt et à Remberviller, 
et à Sorneville çt à Willame et Bissoncourt, 
si comme il -est contenu en bonnes lettres qui 
sont en la main de Fevéschié. Et toute ceste 
terre , Fevesque Jaicque la donna à Fevéschié 
à tousjourmais par bonnes lettres sceellées. 

D tint le siège xxij ans , et mourut au mois 
de septembre par mil deux cent lxij ans , et fut 
ensepvcli en Feglise Sainct-Estienne , au cueur 
Sainct-Nicollas et à la senestre main, et est 
le premier evesque devant Faujtel S^NicolIas, 
qui. est haulte tombe ; mais , à ceste heure , 
n'y est plus, et est ostée et deffaicte; car on 
ait reffait le cueur tout de nuef, et ny est 
plus ledit evesque. 

Item, il fonda l'autel Saincte-Katherine qui 
solloit estre en celluy meisme cueur, pour luy 
et pour ung sien oncle qui estoit evesque de 
Chartre ; pareillement pour son pere, pour 
sa mere et pour tous ses aultres amis. Celluy 
evesque Jaicque , avant qu'il fust evesque, fut 
premièrement princier de ladicte église de 
Mets; et par sa prudence et science il fut esleu, 
comme dit est. 

En celluy temps, c'est assavoir, l'an âpres, 
que celluy evesque Jaicque devandit fut créé, 
et que le milliaire corroit par mil deux cent 
et xlj , lut maistre eschevin de Mets Thierrei 
Lowei. Et en l'an mil deux cent et xlij lé fut 
Jehan Bellebarbe. En l'an mil deux cent et 
xliij , fut maistre eschevin de Mets Phillippe 
de Raigecourt. Quant le milliaire couroit par 
mil deux cent et xliiij , fut fait maistre esche- 
vin de Mets Phillippe Thiozime; puis en l'an 
après , mil deux cent et xlv , fut fait maistre 
eschevin le sire Richard de. dessus les' murs; 
et après, en l'an xlvj , le fut le sire Jehan 
de Sainct-Julien. En Fan mil deux cent etxlvij, 
fut maistre eschevin de Mets Nicolle , fijz Ho- 
wons Fanelz. Et puis en Fan mil deux cent 

c t xlviij, le Ait le sire Mathieu de la Chambre. 
L'an après , que corroit le milliaire par mil 
deux cent et xlix , fut maistre eschevin de 
Mets le sire Baudowin le Roy. En laquelle 
année ung notable phisicien et grant clerc en 
Mets , nommé maistre Lembert , ait impetré 
du pape Innocent de faire ediffier la chapelle 
du pré , en Mets , fondée au nom de sainct 
Cosme et de sainct Damien , laquelle chap- 
pelle il fist faire et fonder au lieu de saproppre 
maison , en laquelle alors il demeuroit. Et ce 
fait, il Tait enrichie et douée de plusieurs 
rentes par luy acquises , et puis Fait par dé- 
votion donnée à sainct Nicolas du pré de 
Verdung. 

En Fan après , c'est assavoir, mil deux cent 
et 1 , fut maistre eschevin de Mets Piere Te- 
gneiene ; et en Fan mil deux cent et Ij , le fut 
Mathieu le Mercier. L'an après , mil deux cent 
et lij , hit maistre eschevin de Mets le sire 
Bonami. En Fan mil deux cent et liij , fut 
maistre eschevin de Mets Nicolle Brulievache. 
Et en Fan mil deux cent et liiij, le fut Aubelz 
de Champey. * 

En Van mil deux cent et lv, fut maistre es- 
chevin de Mets seigneur Richaird de dessus le 
mur. L'an mil deux cent et lvj, fut maistre 
eschevin de Mets Simon Poigoiez ; et en Fan 
mil deux cent et lvij, fut maistre eschevin de 
Mets Nicolle Govion. Et alors en celle année 
fut ordonné et institué en Mets que Fon ap- 
pelleroit les maistres eschevins Sire. L'an mil 
deux cent et lviij, fut maistre eschevin de Mets 
le sire Jaicque de Chambre. 'Et en celle année 
fut premièrement fait, fondé et ediflîé en Mets 
le couvent des sueurs de Saincte - Claire sur 
le mur. 

En celluy temps qne couroit le milliaire par 
mil deux cent et lix, fut maistre eschevin de 
Mets, le sire Jehan de la Court; et en l'an 
mil deux cent et lx ,1e fut le sire Hugue Collon. 
En celluy temps , accommençoit en prime à 
venir en bruit l'ordre des hermites que nous 
appelions les Augustins. Et selon ce que je 
puis entendre et cognoistre , furent première- 
ment j environ ce temps , fondés en Mets. Et 
y fut faicte une église au lieu où à présent 
elle est, non pas de prime face si belle, si 
grande ne si magnificque qu'elle ait depuis 
esté faicte. Et en ce lieu où elle est située , 
je trouve escript qu'il y solloit avoir ung petit 
oratoire dans lequel demeuroit une manière 



de religieulx, nommés les Cesse : et veolt on 
dire que ces religieulx estaient des templiers 
ou des hospitaliers de Hierusalem ; mais je 
ne sçay pas au vray desquelx. Celle religion 
des Augustins , située en Mets , doit , tous les 
ans, aux dames de Saincte - Glodsine tribut 
et rentes annuelles pour le petit huis qui est 
devant le portail d'icelle église et au plus près , 
qui descend en la rue , monstrant que iœlle 
église est fondée en partie dessus le territoire 
de ladicte église Saincte-Glodsine. Si ont tons-r 
jours les frères de leans depuis agrandi leur 
maison petit à petit , et tellement que ung 
des frères de leans fist voulter l'église de l'ai- 
mosne des bonnes gens ; ung aultre fist faire le 
dortoir ; et depuis , n'a pas loing temps , que 
ung aultre frère, confesseur de la duchesse 
de Lorainne , fist faire les chaires du cueur, 
et ainsy des autres. Tantost après hit faicte et 
fondée une religion de Cairmes en la cité de 
Mets ; et frit la seconde faicte et fondée deçà 
les monts, comme je trouve escript. Puis loing 
temps après, ait celle religion et celluy couvent 
en Mets esté ragrandi et refiait de nouviau par 
ung duc de Bar, comme il est à présent , et 
comme nous dirons icy après, quant temps 
serait. 

En Fan mil deux cent et lxj estoit et Ait 
fait maistre eschevin de Mets le sire Jaicque 
Cretton, L'an après , mil deux cent Ixij, fut 
maistre eschevin de Mets le seigneur Jehan 
Trowan. Tantost en cette meisme année, fut 
fait et créé le lxiij* evesque de Mets, nommé 
Philippe , lequel fut de noble lignie extraict ; 
car il fut de Florhenge de la conité de Lu- 
cembourg. Celluy fut lairge et courtois; et 
en son temps abatit Lucembourg , et si fonda 
Condé sur Muzelle. Et s'il fut demeuré evesque 
loing temps, il eust fait moult de biens à 
l'eveschié; mais il renonça et devint moine, 
comme veullent dire aucuns. Et puis quant il 
mourut , il se fist ensepvelir en l'église de 
S'-Estienne de Mets au cueur S 1 - Nicolas, et 
tout au plus près de son devantrien , Fèves- 
que Jaicque. 

Cest evesque Philippe frit eslu à l'eveschié 
de Mets l'an mil deux cent lxij, comme dit 
est; puis renonça en la main du sainct père. 
Mais, le tier an de son eveschié, demanda pour 
son estât la prébende de Mets et la trésorerie 
et le ban de Remilley, et le pape Boniface 
luy donna. Et après ce qu'il eust régné son 

eaige ? il mourut par mil deux cent iiij" et 
xvij , le xxvij e jour de novembre. Entre le 
temps qu'il renonça à l'eveschié et le temps 
qu'il mourut , il y eust quatre evesques ; car 
depuis qu'il eust renoncé à l'eveschié, il vescut 
xxiij ans. A l'eucommencement que cest eves- 
que fiit créé , quant le milliaire couroit par 
mil deux cent et lxiij, lut alors maistre esche- 
vin de Mets le sire Pierre Thomas. Et en celle 
année furent faictes les alliances de ceulx de 
Bar et de ceulx de Mets. L'an mil deux cent 
et lxiiij , fat maistre eschevin de Mets le sire 
Jehan de Raigecourt; et Pan après, que le 
milliaire corroit par mil deux cent lxv, le lut 
AUixandre Macquerelz : puis en Van mil ij c lxvj, 
fiit maistre eschevin Thierrei Brixepain.- L'an 
après, mil deux cent lxvij , fut maistre eschevin 
de Mets le sire Thiebault Faulquenel. L'an 
mil deux cent lxviij , fiit maistre eschevin de 
Mets le sire Jaicque de NouvianL Et en Tan 
mil deux cent lxix , le fiit le sire Geoffroy le 
Gournaix. 

En l'an mil ij e et lxx , estoit maistre esche- 
vin de la cité de Mets Nicolle , filz le seigneur 
Jaicomin le Gournais. Pour celle année que 
alors couroit le milliaire par mil ij c lxxj , fut 
maistre eschevin de Mets Baudowin Louve. 

En celhiy temps qui fut l'an de grâce mil ij c 
lxxij , fut maistre eschevin de Mets le sire 
Philippe Faixin. L'an après, c'est assavoir, 
quant le milliaire couroit par mil ij° et lxxiij, 
fiit maistre eschevin de Mets le seigneur Ni- 
cqlle Faulquenel. L'an après , fut maistre es- 
chevin de Mets seigneur Jehan de S l -Polcourt ; 
auquel temps , comme je trouve escript, fiit 
premier instituée la feste du sainct sacrement 
de l'autel. Item , en l'an après , c'est assavoir, 
l'an mil ij e et lxxv, fiit maistre eschevin de 
Mets le sire Jehan , filz Jaicomin le Gournais. 

Guillame de Tragunel fiit fait le lxiiij* eves- 
que de Mets, et fut fait et créé et begni en 
l'an dessusdit , mil deux cent lxxv. Et puis 
après qu'il euh ung peu de temps gouverné 
son eveschié , il eult grani discord au duc de 
Lorenne. Et tellement allait la chose qu'il fut 
de luy prins et détenu en estroicte prison par 
ung an et plus -: et fut si secrettement tenu 
que on ne povoit sçavoir où qu'il fut empri- 
sonné. Et avec luy furent prins plusieurs aultres 
Romains, lesquèlx le devantdit duc fist secret- 
tement ardre en une maison en Lorainne. Et 
ainsi comme celluy evesque estoit en prison , 

comme dit est , et que l'on ne povoit sçavoir 
où il fut , alors y avoît ung officiai qu'il avoit 
amené du pays de Rome, qui en estoit en 
grant meschief. Parquoy icelluy officiai en- 
commença à aller secrettement par la duçhié 
de Lorainne et eveschié de son seigneur. Et 
fist si grant diligence , et tant pourchassa ledit 
officiai qu'il Ait mené où il estoit et parla k 
luy, mais il ne le vit pas. Si luy demanda 
comment il luy estoit; et Pevesque luy dit 
qu'il luy seroit moult bien, s'il povoit avoir 
des bons vins de Rome; car aultrement il ne 
povoit avoir santé. Et l'official qui fkuhomme 
estoit , l'entendit ,tantost ; mais les.gairde$ qui 
estaient autour ne-l'en tendirent pas, ains cui- 
doient qu'il demandait des vins de Rome pour 
boire. Et alors après ce dit , l'official se partit 
d'illec et ne laischait jamais jusques à temps 
qu'il fust à Rome , et se trouvait devant nostre 
sainct pere le pape auquel il conta toutte l'af- 
faire. Puis hnpeltra de luy le cesse pour toutte 
la duchié de Lorainne ; et par tous les lieux 
où que le duc passoit , on cessoit l'office divin 
par- trois jours après. Et alors les gentils- 
hommes de son pays en eurent despit et le 
blasmerent et firent tant qu'il délivra celluy 
evesque, et tous les aultres pareillement qui 
estoient prins avec hiy. Et dès incontinent 
qu'il fut hors de prison , il s'en allait à Rome 
dont il estoit" né , et illec assemblait et amena 
grans gens de ses amis et des amis de ceulx 
qui avoient esté ars en la maison , comme 
dessus est dit, lesquèlx à force entrèrent en la 
duchié de Loraine. Et quant le duc le seut , si 
vint contre eulx à grans gens et eurent grant 
bataille ensemble auprès de Warensberg , et 
illec y eult grant effusion de sang ; mais la des- 
confiture tourna sur le duc de Loraine , et à 
grant peine il eschappait de lajjataille. Et puis 
quant ledit evesque eult eu celle victoire , il 
s'en tournait à Rome avec ses amis et y mou- 
rut , le sixiesme an de son eveschié. 

En l'an après que le devantdit evesque fut 
créé , c'est assavoir, en l'an mil deux cent 
et lxxvj, fut maistre eschevin de Mets le sire 
Aubert , . filz Jehan Xaving. 

. En Fan mil ij ç lxxvij , fut maistre eschevin 
de Mets Poince de Gollongne. Puis l'an mil 
ij c lxxviij fut maistre eschevin de Mets Jaico- 
min de Faulquenel. Quant le milliaire corroit 
par mil ij c et lxxix , fut maistre eschevin de 
Mets le seigneur Jehan Corbel. En l'an mil 

ij cent et iiij**, fat maistre eschevin de Mets 
Poince , le filz Philippe de Raigecourt. 

Laurent fiil le lxv e evesque de Mets ; et ain- 
sois qu'il fust evesque , il estoit prothonotaire 
de nostre sainct père le pape. Celluy gouverna 
l'arche veschié de Trieve par aulcun temps, 
et acommença à fermer de murs la ville de 
Bassoncourt; mais il ne la parfit mie. Item, 
en Fan mil deux cent et iiij**, il fut requis de 
Thiebault qui alors estoit comte de Bar, qu'il 
le voulcist paier d'aulcune somme d'argent 
qu'il luy debvoit , par son saicleur, lequel n'en 
fist rien, par loing temps après. Et quant le 
comte vit ce, si luy fist guerre, et l'evesque 
le fist excommunier. Et alors le comte requist 
aux quatre ordres mendiants qu'ilz se voicis- 
sent consentir à sa cause , et ilz si firent tous, 
réservés les cordelliers : pourquoy l'evesque 
deffendit que nul n'en fust receu pour faire 
sermon, et les prescheurs en appellerent à 
Rome. Mais ledit evesque incontinent après 
icelle appellation se mist au chemin de Rome 
pour poursuivre son plail. Si ne vesquit gaire 
que tafttost après il mourut en Italie, dessoubz 
Martin, pape quatriesme. Celluy gouverna 
l'éveschié dix ans , comme aulcuns dient ; 
neantmoins que je ne trouve point sellon la 
dabte que celluy evesque soit compté pour 
evesque, ou il fault dire que Jehan , cy après 
nommé, fut devant que luy. 

Et en icelluy temps que corroit le milliaire 
par mil deux cent* iiij" et ung, fut maistre 
eschevin de Metz le seigneur Pierre Grasse- 
chair; auquel an fut premièrement fondé et 
achevé le couvent des sueurs prescheresses de 
de la cité de Mets. Et avec ce, furent pour 
ledit an receues et minses soubz l'ordre et 
la règle de sainct Domiuicque, confesseur. Et 
fut celle confirmation approuvée au chappitre 
gênerai , lequel en l'an dessusdit se tint en la 
cité de Florence. 

Item , pareillement en celle meisme année, 
fut esleu pour le lxvj* evesque de Mets Jehan , 
filz au comte de Flandre. Mais dès qu'il fut 
evesque de Metz, il pensait fort qu'il puist 
avoir terre ou bénéfice de son pays : si advint 
que le second an de son eveschié de Mets, il 
fut translaté à l'éveschié de Liège , et révérend 
pere Bouchars , filz au comte de Hainal , qui 
estoit evesque de Liège, fut translaté à l'éves- 
chié de Mets : et ainsy firent enchainge l'un 
contre l'autre. 

Et en celluy temps, c'est assavoir en l'an 
mil ij c iiij" et deux , fut maistre eschevin de 
Mets Hue Graissechair. Puis après, en l'an 
mil ij c iiij" et trois le fut Jehan Bataille. 
Et en celle année , rebellèrent le comung de 
Metz encontre les paraiges d'icelle cité, et 
firent leurs chiefz de ceulx d'oultre Saille : 
et alors furent les bannières du comung arses 
et brûlées. 

Bouchars, le filz au comte de Hainalt, fut 
le lxxvij e evesque de Mets , et en l'an dessus- 
dit , mil deux cent iiij" et deux , fut translaté 
de l'éveschié de Liège à l'éveschié de Mets, 
comme dit est, et fut receu l'an après, mil 
ij° iiij" et trois. Et ainsi comme il estoit noble 
et gentil de lignaigne, aussy le estoit il de 
cueur et de mœurs ; car il vendit son patri- 
moine, et de l'argent qu'il en eult, il en 
acquesta la comté de Caistre et l'applicquait 
et donnait à l'éveschié de Mets. Touttesfois 
ladicte comté de Caistre est telle qu'il y append 
bien soixante , que chevaliers , que escuyers , 
tous gentilz hommes qui sont fievez et tien- 
nent leurs terres dessoubz ceulx qui tiennent 
ladicte comté. 

Or en celluy temps que couroit le milliaire 
par mil ij c iiij" et iiij , estoit maistre eschevin 
de Mets le sire Thiebault Moelan. Auquel an 
advint que ledit evesque eult guerre au comte 
de Bar et mist le siège devant une plaice 
appartenant audit comte, qui se nomme la 
Chaulcié. Si est il à savoir que celle guerre 
advint pource qu'on avoit dit et rapporté au- 
dit evesque que le comte de Bar avoit dit 
plusieurs parolles injurieuses contre sa per- 
sonne ; ce qui fut à la fin trouvé mensonge. 
Et il y apparust ; car le duc de Lorainne qui 
alors , à l'aide dudit esvesque , tenoit le siège 
devant la Chaulcié , eulrent grant discord en- 
semble : parquoy ledit evesque se partit et 
s'en allait à Hombourg, et le comte de Bar 
s'en allait après , pour le secourir 5 et vinrent 
en l'ayde au comte grant compaignies pour 
secourre l'éveschié. Et le duc de Lorainne fist 
grant assemblée et print bestes et hommes 
par devers Sainct Avol ; mais quant l'evesque 
le vit, il le suivit et l'attendist au bois de 
Warent et se combattirent ensemble et eult 
l'evesque victoire et print plusieurs prison- 
niers, entre lesquelx le comte de Linange en 
fut l'ung, lequel fut mené assez mal courtoise- 
ment à Sainct Avol. Et la cause estoit pourtant 

qu'il estoit homme de l'eveschié : parquoy 
depuis il Ait mené à Marsal, et en la fin il 
lut privé par sentence du fied qu'il tenoit de 
l'eveschié, c'est assavoir, de la vouerie de 
Sainct Avol et du ban de Remilley et de plu- 
sieurs aultres terres et seigneuries. 

Item , après , c'est assavoir en l'an mil deux 
cent iiij" et v, fut maistre eschevin de Metz 
le seigneur Jaicque le Gournaix. Auquel temps 
ou bien tost après , le devant dit evesque as- 
siégeait le chastel et la ville de Prenei. Et le 
duc de Lorainne , voiant ce , pourchassa alors 
tant que l'empereur manda quérir ledit eves- 
que qu'il venist à luy à Mayance. Et ce faisoit 
faire le duc, pensant que parmi qu'il seroit 
dehors , il leveroit le siège ; et puis qu'il se 
partiroit secrètement et iroit au devant dudit 
evesque à petite compaignie et que par ainsy 
il le polroit pranre au chemin et destrousser ; 
et avoit le duc tûnsy ordonné son affaire en 
la manière qu'avés oy. Mais quant Tevesque 
vit le mandement de l'empereur, il fist tant 
qu'il eult si grant exercite de gens qu'il se 
partist du siège bien acompaigné, et laissait 
ledit siège bien garni , et ainsy vint à Maiance 
parler à l'empereur. Et au plus tost qu'il ftit 
venu, tous les menestrés vinrent au devant 
de luy ; car quelque part qu'il venist , les 
menestrés alloient vers luy. Et alors ledit 
evesque s'en allait parler à l'empereur et 
reprint de lui son régal. Àdonc luy parlait 
l'empereur de la paix au duc de Lorainne, 
mais il n'en peult rien faire. Et après plusieurs 
jours, se partit ledit evesque de l'empereur 
et s'en vint en son hostel et logis : puis fist 
monter et armer ses gens , et vint passer tout 
par devant l'hostel l'empereur* à banieres des- 
ployées ; et y avoit bien alors xl menestrés 
cornant devant luy. Parquoy chascun courroit 
aux fenestres et par les rues , au son de trom- 
pette et menestrie. Et quant l'empereur l'en 
vist ainsy aller : Hé Dieu, ait dit l'empereur, 
comment priseroit on cestuit evesque pour 
ung maigre dangier ? Et quant il fut hors de 
la ville, il donna aux menestrés sa chappe 
pour eulx boire, laquelle estoit moult belle 
et moult riche. Et ainsy revint l'evesque et 
retournait en Mets, que oneque au aller ne 
au venir, il ne trouva* homme qui luy osaist 
faire desplaisir. Si revint alors au siège, et 
convint en la fin que le duc s'accordast à luy. 

Cet evesque fut si vaillant prélat que en 



mémoire de luy et de ses œuvres , le chap- 
pistre de Mets fait chascun an, le darnier jour 
des rogations, porter ses banieres et ses cottes 
d'armes devant la fierté sainct Estienne : et en 
icelles cottes d'armes et banieres sont figurés 
des noirs lions rampans. Celluy gouverna Te- 
veschié de Metz xiiij ans et l'agrandist fort, 
puis mourut le penultiesme jour de novembre, 
et gist au cueur Sainct Estienne. 

Item en celluy temps que le militaire cou- 
roit par mil ij c iiij" et vj , fut maistre eschevin 
de Mets le sire Jehan Grassechair. 

En celluy temps, courant le milliaire par 
mil deux cent iiij" et vij ans , fut maistre es- 
chevin de Mets le sire Thiebault le Gournaix ; 
et fut pour la propre année que le devantdit 
evesque de Mets remist le siège devant le 
chastel et la ville de Preney. Item, l'an après, 
fut maistre eschevin le sire Thiebault Maire. 
Puis après, en l'an mil ij° iiij" et ix, fut maistre 
eschevin de Mets le sire Thiebault Fourat, et 
en l'an ensuivant, mil y? iiij" et dix, le fut 
le sire Poince le Gournaix. En l'an après , mil 
ij° iiij" et xj , fut maistre eschevin de Mets, 
Philippe le Gournais. Puis en l'an mil deux 
cent iiij" et xij , le seigneur Jehan Goulle ; 
et en l'an mil ij° iiij" et xiij , le fut le sire 
Jehan Piedz Dechault. L'an mil ij p iiij" et xiij, 
fut maistre eschevin de Mets Wary Tbiebauld 
Piedz Deschault. Puis l'an mil ij c iiij" et xv, 
le fut le sire GiHe Hecque. En celle année 
mil ij c iiij 1 * ét xvj , fut maistre eschevin de 
Mets le sire Jehan Chauldron. En l'an mil 
ij c iiij" et xvij , fut maistre eschevin de Mets 
le sire Henri Thomassin. 

Geraird de Relange fut le lxviij* evesque 
de Mets, et fut créé en Pan mil deux cent 
iiij" et xvij. Celluy evesque premier procurait 
et fist tant que toutes les salines de Marsal 
et de Mbycnvic furent du tout à l'eveschié ; 
car de devant , plusieurs seigneurs y avoient 
part. Et gouverna celluy Geraird l'eveschié 
cinq ans et puis mourut le huitiesme an de sa 
création. Il gist en l'église de Mets au cueur 
Sainct Nicolas , encoste l'evesque Philippe de 
Florhenge. 

Item, l'an mil ij e iiij" et xviij, fut maistre 
eschevin de Mets le sire Jaicque Goulle. Puis, 
l'an après que corroit le milliaire par mil deux 
cent quatre vingt et xix, fut arrière maistre 
eschevin dé Mets Jacques , filz seigneur Phi- 
lippe le Gournaix. Et en ladicte année, fut 

faict en Mets le champ de bataille de Bur- 
Ihemin et du torrel. 

Item en Pan mil- trois cent, fut maistre es- 
chevin de Mets le sire Simon, filz Jaicque 
de Chambre. Et en celle année défaillirent 
les maistres eschevîns qui se faisoient par 
accord 3 et les commençait on alors à faire 
par les paraiges et en la sorte, qu'ilz se font 
maintenant. 

Item , aulcuns vuellent dire , et aussi j'en 
trouvé la plus saine opinion , que en celle 
année mil et iij e , fut premier en Mets fait et 
accommencé le con vent des frères Augustins , 
là ou alors estoit une petitte religion , ^nom- 
més les Cesse , comme j'ay dit devant. 

En Tan mil trois cent et ung, fut maistre 
eschevin de Mets le sire Mathieu Husson j et 
fut en ce temps que le devantdit evesque 
Geraird mourut. 

Regnauld de Bar fut le lxix e evesque de Mets. 
Premier qu'il fust evesque, il estoit princier 
de ladicte église de Mets, et fut esleu par 
comung accord en Fan mil trois cent et deux. 
Il gouverna l'eveschié moult paisiblement , ci 
fut aussy gouverneur de la comté de Bar et 
fist faire plusieurs chastiaulx sicomme Pierre- 
fort et aultres ; mais quant il en avoit fait ung 
pour la comté de Bar, il en fatsoit ung aultre 
pour luy et en l'eveschié de Mets. Quant il 
fist sa venue en la cité de Mets , il vint revestu 
en pontificat moult noblement et richement , 
et estoit veslu tout blanc ; et quant il fut receu, 
il se devestit devant le grant aultel sainct Es- 
tienne et offrit ses vestemens de prestre, diacre 
et soudiacre, tout estoffés, et une blanche 
crosse d'ivoire, moult belle : et sont encor 
dans ladicte église lcsdits vestemens desquelx 
on en fait le service aux grandes festes. 

Item, il advint en son temps que ung clerc 
riche mourut à Mets, si fist son testament. 
Et ledit evesque volt avoir ses biens, et les 
seigneurs et gouverneurs de Mets les prin- 
drent : pourquoy grant guerre se esmeut entre 
eulx, et tellement que pour ceste cause s'en 
vint ledit evesque sur ceulx de Mets à grant 
puissance de gens jusques à une mois tresse à 
une lieue près de la cité , nommée Praiel ; et 
ceulx de Mets yssircnt dehors contre luy. Et 
illec eussent eu bataille et grant occision , si 
ce n'eust esté que aulcuns grands personnaiges 
et gens de bien ne s'en fussent entremis de 
faire paix et ne fussent allés entre deux. Mais 



iceulx firent tant qu'ilz y mirent le bien et 
l'accord, en telle manière que lesdits seigneurs 
de Mets laissèrent à Fevesque sa raison. Or 
avoit celluy evesque Regnault juré que jamais 
n'entreroit à Mets forsque à grant puissance 
et à grant compagnie de gens ; et pour saulver 
son sairment , il fist faire le jour des palmes 
la grant procession, selon que l'ordinaire de 
la grant église de Mets le devise ; car à celle 
procession l'evesque doit estre présent et doit 
gésir, le jour devant, à l'abbaye de Sainct 
Àrnoult qui est située devant la porte de la 
cité de Mets, et y doit estre baigné. Et le 
lendemain , toutte la clergie et toutte la ville 
doit aller jusques audit Sainct Arnoult, et 
doient oyr ung sermon gênerai en la crowée 
dudit Sainct Arnoult , et illec se doient begnir 
les palmes, et puis doient revenir en la grande 
église par belle ordonnance. Et sont telz les 
anciens status et ordonnances •: et aussy le fist 
ledit evesque ; et parmei ce , il saulvait son 
serment. Car alors pour vcoir le triomphe, 
il entrait en Mets à tout plus de xl mille per- 
sonnes, que grants que petits. 

Item , en son temps , il mist le siège devant 
Frowair pour le faict de l'eveschié : si y fut 
Edouard, comte de Bar, qui estoit filz de son 
frère. Et le duc de Lorainne le vint combattre 
devant Frowair , et illec fut prins le comte de 
S aimes et plusieurs aultres grants seigneurs. 
Et pour leurs 'rançons ledit evesque obligea 
Conflans et Condé sur Muzelle audit Edouard, 
son nepveu , qui estoit comte de Bar,, pour la 
somme de Ixxvij mil livres de tournois. Celluy 
evesque Regnault edifïia Pierrefort et l'advant 
gairde pour seigneur Pierre de Bar, son frère, 
comme dit est. Il gouverna l'eveschié xiiij ans, 
et à la fin , il fut empoisonné à Sainct Vincent, 
par mil iij° et xvj ans ; et fut ensepveli en 
l'entrée du cueur de la grant église à la se- 
nestre main. Celluy evesque avoit fait si grans 
pourchas et alliances à plusieurs grans sei- 
gneurs que on disoit de certain que s'il eust 
vescu, il eust destruict au duc de Lorainne 
toutte sa terre. 

Apres sa mort, élection fut faicte en cha- 
pistre , et en y eult deux esleus , c'est assavoir, 
seigneur Pierre de Sierque, archidiacre de 
Marsal, et seigneur Philippe, archidiacre de 
Sallebourg. Seigneur Pierre avoit la plus grand 
partie de chapistre. Et comme ilz hissent allés 
à court de Rome, le duc de Lorraine aidoit 

et soubtenoit ledit seigneur Pierre, et le comte 
de Bar aidoit audit seigneur Philippe. Et alors 
quant ledit seigneur Philippe vit qu'il avoit 
la moindre partie du chapistre, il renonçait 
Et pareillement ledit seigneur Pierre, soubz 
Fesperance que le pape luy donroit Feveschié, 
renonçait aussy à son élection. Et ce fait, il 
fut frustré ; car le pape la donnait à seigneur 
Henry Daulphin , de France. Et ainsy furent 
defraudcs les deux esleus et vacquait Feveschié 
trois ans. 

En Tan mil trois cent et deux, et en la 
propre année que le devantdit evesque Re- 
gnault fut créé , estoit alors maLtre eschevin 
de la cité de Mets le sire Jaicque de Heu. L'an 
mil trois cent et trois, fut maistre eschevin 
de la cité de Mets le seigneur Ferrey Chie- 
lairon. En ce meisme temps, c'est assavoir 
en Pan mil trois cent et quaitre , fut maistre 
eschevin de Mets le sire Nicolle de la Court. 
En Fan mil trois cent et v, estoit maistre 
eschevin de la cité de Mets le sire Arnoult 
le Gournaix. En Fan après , c'est assavoir en 
Fan mil trois cent et vj , fut maistre eschevin 
de Mets le seigneur Estienne Renault. Et en 
icelledicte année accommencerent les cheva- 
liers. 

L'an après mil trois cent et vij fut maistre 
eschevin de Mets le seigneur Régnier le Baigue. 

Touchant les templiers de la cité de Mets, 
quant ilz furent abatus, partie des seigneuries 
desdits templiers fut donnée aux chevaliers de 
saincte Elisabeth de Honguerie, desquels au r 
près des murs d'icelle cité en fut fondé ung 
prioré. Et Fautre partie fut donnée aux che- 
valiers de sainct Jehan de Rhodes, desquels 
pareillement dedans la cité et en ung des trois 
viez chastiaulx de la première fondation d'i- 
celle en avoit esté faict ung prioré, lequel 
aujourd'huy y est encor. Et fut ce prioré fait 
chambre de toute la province de pardeça pour 
lesdits chevaliers de Rodes. Parquoy toutte la 
place et le mairchié fut appellée la place de 
Chambre, et est encor aujourd'hui ainsy ap- 
pellée. 

En Fan mil trois cent et viij fut maistre 
eschevin le sire Henrey Roucel. Puis en Fan 
mil trois cent et ix, fut maistre eschevin de 
Mets le sire Thiebault Boucquin ; et en Fan 
mil trois cent et x , le fut le seigneur Guercire 
Rueffe. Aussi Fan après en ensuiant, qui fut 
Fan mil iij cent et xj , fut maistre eschevin de 

Metz le sire Gillet Trebuchet , et celle année , 
faillont les chevaliers. Item , Fan mil trois cent 
et xij, fut maistre eschevin de Metz le soigneur 
Geoffroy Joutte ; en laquelle année Rirent les 
devantdits templiers tout détruits et prindrent 
fin. L'an après que le milliaire corroit par mil 
trois cent et xiij , estoit maistre eschevin de 
Mets le sire Hugue Gemelz. 

L'an mil trois cent et xiiij , fut maistre es- 
chevin de la cité de Mets le sire Thiebault de 
Heu. Et pareillement, en celle meisme année, 
fut la grande mortalité en Mets et en plusieurs 
aultres dontrées 5 et avec ce, y eult grant famine 
avec la pestilence. Quant lè milliaire couroit 
par mil iij cent et xv, estoit maistre eschevin 
de Mets le sire Nicolle Baudoche. Et adonc 
fut si grant chier temps que la quarte de bled 
valoit xviij solz de metsains. 

En celluy temps, c'est assavoir, quant le 
milliaire corroit par mil iij c et xvj, estoit alors 
maistre eschevin de Mets le sire Jehan dé la 
Court. En laquelle année et aussy l'année 
devant, furent les grandes pluyes par toutte 
France, lesquelles continuèrent par l'espace de 
deux ans : pour laquelle chose fut si grant 
chier temps que à celle cause y eult grand peu- 
ple et grant bestial qui moururent. Item, aussy 
lut en celle année ordonné et institué en Mets 
que les maistres eschevins seroient de ces jours 
en avant mis en chapperon et en butte de bois, 
lesquelx, comme cy après serait dit, seront 
arrière mis en butte d'argent. En celle année 
que corroit le milliaire par mil trois cent et 
xvij, fut maistre eschevin de Mets le sire Poince 
Chameurs du parage de Porsaillis. En celluv 
temps que corroit le. milliaire par mil trois 
cent et xviij , fut maistre eschevin de Mets le 
sire Jehan Witier. En celle année fut fait le 
pallais de Mets, en la sorte qu'il est main- 
tenant. Et valloit encor la quairte de bleif xvj 
solz , et la quairte de vin xiv , qui estoit grant 
chier temps sellon la monnoie qui alors corroit ; 
car uijg florin d'or ne valloit que xij ou xiij 
solz. 

Puis Fan après, mil iij* et xix, fut maistre 
eschevin de Mets le sire Jehan Delaitre. Et 
en ladietc année il pleust à Dieu de oster la 
grant famine qui trpp avoit duré, et la grant 
mortalité de gens et bestes ; et furent, moyen- 
nant la grâce de Dieu, touttes choses remises 
en bon terme, et ne vallust plus la quairte 
de bleif que iiij solz, qui estoit ung grant 

marchié , sellon la soufferte que Ton avoit 

Henry Daulphin fut le lxx* evesque de Mets 
et fut créé en Fan devantdit, mil trois cent 
et dixneuf , et la gouvernait cinq ans. Celluy 
fut maulvais pour l'eveschié ; car il se fit dis- 
penser qu'il ne le convenist mie estre ordonné, 
pourtant qu'a* avoit adès vollunté de revenir 
au siècle et de tenir le Daulphiné. Et à la fin 
tint l'eveschié sans avoir dispensation et en 
receust pour fflus de deux cent mille florins, 
lequel argent il eult et le retint. 

L'an mil trois cent et xx , fut maistre esche- 
vin de Mets le sire Pierre Paillât. En ladicte 
année furent les grands feux à Mets, et advint 
ceste fortune le jour de la dédicace S^Sauveur. 
Et fut la rue Fournelrue toutte airse et brullée 
avec Salnerie , le convent des dames Cordel- 
lieres et plusieurs aultres. Et fist ce feu , lequel 
vint Ton ne sceit de quelle part, innumerable 
dopmaige. Parquoy depuis on ait , chascun 
an , gairdé et sollempnisé par toutte Mets la 
feste de celle dédicace , laquelle au par devant 
ne se gairdoit mie. 

Pareillement, en celledicte année, y avoit en 
la cité de Mets ung homme de bien, par son 
droit nom appellé Jehan Lowiat ; ne sçay si 
noble ou marchant estoit. Celluy homme avoit 
ung filz lequel il avoit fait religieulx de Villcr 
l'abbaye , au diocèse de Mets , nomme damp 
Aubert. Et afïïn, comme le mest la bulle 
papalle , que celluy damp Aubert fust eslevé 
en dignité , ledit Jehan Lowiat , son pere , fist 
en ce temps faire , fonder et ediflier et avec 
ce , arenter et douer de ses deniers et de ses 
mailles le petit convent de Nostrc Dame du 
pontThieflroy, de la saincte ordre de Cisteaulx 
qui se nomme en françoys les Bernardins , par 
telle condition que ledit son filz, religieulx 
de Viller, comme dit est, en seroit le premier 
abbé, et aflin qu'il le puisse retirer au près 
de luy. Touttesfois il n'y proffita de guère. 
Et dit la bulle apostolicque que ce présent 
monastère fut fait, begni et consacré en la 
devantdicte année, mil trois cent et xx, 
le lendemain de la décollation sainct Jehan 
Baptiste. 

L'an après qui fut Tan mil trois ceut et xxj, 
fut maistre eschevin de Mets le sire Pierre 
Boucquiu,lilz seigneur Jehan Chielairou. L'an 
mil trois ceut et xxij fut maistre eschevin de 
Mets le sire Aubert Piedz Deschault. 

Le sire Symon le Gournais fut maistre es- 
chevin de Mets l'an mil iij e et xxiij. 

Audit an , Symon de Moncler et ses aydans 
firent de groz domaiges à Symon , seigneur de 
Wormerange, escuier, lequel requist la cité 
de Mets le volloir soustenir. 

Semblablement Je sire d'Appremont, sans 
somation ne requeste preceldente , fist pren- 
dre et gaigier sus seigneur Jehan le Truan , 
chevalier, citain de Mets, et luy print ses bestes 
de son heritaige et aultres choses. 

Et pour ce que ceulx de Mets avoient en 
Gernexy plusieurs bourgeois à qui ledit sire 
d'Appremont faisoit plusieurs rudesses et gros 
domaiges , si luy mandont volloir rendre et 
faire restitution d'iceulx domaiges ; aultrement 
il leur seroit force de cherchier remède et pro- 
vision : sur quoy il fist une bien petite response. 
Et pour aux choses dessusdites pourveoir, le 
maistre eschevin de Mets , les trese , les prou- 
dommes qui alors estoient, et tous les paraiges 
de Mets et le commun accordont prendre vij 
seigneurs des paraiges pour veoir et adviseir 
cornent on se gouverneroit et maintiendroit 
des lettres que ledit sire d'Appremont avoit 
envoiées, et du différent de luy contre les 
citains de Mets , et de tous les seigneurs à qui 
la cité et les citaius avoient pour lors affaire et 
pouvoient avoir affaire ; saulf ce qu'ilz ne pou- 
rvoient toucher aux explois ne aux debtes des 
manans de Mets, que chascun ne puist chassier 
sa debte ainsi comme bon luy sembleroit. Et 
tout ce qu'ilz en feront et ordonneront doit 
avoir lieu , et ilz le doient faire en bonne foid 
et loyalment par leur serment , et debveront 
avoir escord aux plus d'eulx : et debvera du- 
rer leur pouvoir en jusques à la Magdelaino 
ensuivant ; et la justice debvera faire tenir 
et assevir tout ce qu'ilz en ordonneront. Et 
furent encor prins pour veoir et aviser cornent 
la ville ayderoit et conforteroit le seigneur 
Symon de Wormerange des domaiges que Sy- 
mon de Moncler et ses aydans luy ont faits , 
en jusques fin de guerre. Et ilz le doient faire 
bien et loyalment et avoir escord en la manière 
dessusdite ; et s'il y avoit trese ne prudhomme 
qui fust à l'encontre ne qui le debaitist, il per- 
deroit cent livres de tournois et romperoit leur 
accord et n'en joyroit mie. Les sept qui alors 

1 Chronique dite de Praillon. 

furent prins et nommés, sont , assavoir : Le sire 
Estienne Rénal, le sire Jehan de la Court , le 
sire Boucquin Çhielairon, Henry le Grounaix, 
Jaicomin Boylawe, Collignon Roucel , et Perrin 
Chaingne. 

Et fiit fait le jeûdy devant mey fenal , par 
mil iij € et xxiij ans. 

Et le sabmedy après , feste S te - Croix, en 
septembre, audit an , fut par le maistre esche- 
vin , treses et prudommes accordé que tous 
ceulx que lesdits sept, prins pour ledit diffé- 
rent desdits citains de Mets contre Symon de 
Moncler , délivreront à la justice , ilz les deb- 
veront , incontinent qu'ilz leur seront délivrés, 
les faire pendre et en faire faire l'exécution, 
sans contredit , sus peine de cent livres. Et leur 
fut délivré argent pour faire faire et mettre 
en exécution leurs ordonnances et comissions. 

4324. 

Le sire Joflroi Grongnat Rit maistre -esche- 
vin de Mets par mil iij c et xxiiij. 
- Le londemain de Tanonciation Nostre Dame, 
audit an , fut ordonné par le maistre eschevin, 
treses et prudommes de Mets que nul des 
manans de Mets , clerc , ne lais , ne feist che- 
vaulchée ne saillie , armé ne desarmé , en jus- 
qu'à sabmedy à la nuit, ne le jour, tout le jour. 
Et quiconeque la feroit , il perderoit cinq cent 
livres de metsains de somme aux treses; et 
qui le suivroit , cent livres- Et si nul enchéoit 
en nulle de ces sommes dessusdites , et il ne 
Tavoitpaiée au jour qu'il luy seroit commandé, 
on luy destruiroit son heritaige à cloche son- 
nant, et seroit encor banni soixante ans et ung 
jour , fuers de Mets et de l'eveschié de Mets , 
et à dix luees en sus de Mets. 

Et fut encor escordé que si Ancelz et Jehan, 
les enûans Haiberaut de Miralmont qui fut , 
n'avoient resaisi la ville d'Oixeraille de ce qu'ilz 
y ont prins dedans Tassurement, et n'assu- 
roient encor toutte la ville et les hommes 
d'Oixeraille , ne y mettoient mains ne faisoient 
mettre à ce que le sire Aubert de Marcey ait 
eu en sa main pour le descord d'eulx et du 
seigneur Jaicque Groignat, et ne faisoient 
encor crant à seigneur Jaicque Groignat d'icel- 
luy descord par le regaird de la justice de 
Mets , la ville en doit estre aydant audit sei- 
gneur Jaicque Groignat, à grant force et à 
petitte et à cloche sonnant. 

Alors estoit ceste -cité de Mets de #rant 

renommée et puissance , et y abordoient et 
venoient habiter des pays circonvoisins gens 
clercs, gentilz hommes, bourgeois , marchans, 
pouvres et riches , et y abondoit grosse mar- 
chandise , pour la franchise et la liberté de la 
cité. Et pour ce qu'ilz estoient bien deffendus 
et soustenus , et s'ilz amenoient denrées et 
marchandises et ilz les vendoient , ilz estoient 
bien paiés et en ramenoient aultres. Si aulcuns 
princes ou seigneurs à eulx marchissans , ou 
aultres , avoient afiaire d'or ou d'argent , ilz 
estoient recouverts en Phostcl des chainges , 
qui estoient comme banequiers , ayant grandes 
richesses , sus gaiges , terres ou seigneuries , 
ou en faisant censives et obligations qu'ilz met- 
toient en garde enz arches des amans de Mets. 
Et s'ilz leur deûailloient de paiement, ilz les 
gaigeoient et pannissoient ou ilz se tiroient à 
la gaigiere. Et pour les grandes richesses et 
puissance qu'ilz, avoient alors , ilz estoient 
craints et doubtez et en la hâyne et envie de 
leurs voisins. Et n'y avoit prince particulier 
qui n'eust crainte dé les envahir : et estoient la 
plupart en dangier de la bourse de ceulx dudit 
Mets. Et bien souvent les bourgeois de Mets 
estoient en peine d'avoir le paiement et solu- 
tion : dont il convenoit faire requeste et les 
gaigier et pannir ou les arrester, dont souvent 
on estoit empeschié d 1 en tenir marches d'es- 
tault entre les pays. Et s'ilz gaigeoient et fai- 
soient domaiges à aulcuns , à cloche sonnant , 
ou arrestbient aulcuns pour icelles obligatiôns, 
ilz disoient et soustenoient que d'ancienneté 
les citains estoient en usaige et possession de 
en rien rendre ne restituer, entendu qu'ilz 
eussent fait les reque6tes et advertissemens 
deheues précédentes : dequoy plusieurs jour- 
nées en estoient souvent tenues à gros fraits 
et despens- 

A ce temps Parchevesque Baudouin de 
Trieve et Jehan son frère , roy de Bohême , 
les deux filz de l'empereur Heniy, comte de 
Lucembourg, Ferry, duc de Lhoraine, filz 
du duc Thiebault et Edouard , marquis du 
Pont et comte de Bar, et la plus grande 
partie de leurs gentilz hommes et subgectz 
estoient envers les citains et bourgeois de 
Mets obligés et hypothéqués. Et pource qu'il 
advient souvent à ceulx qui n 1 ont point de 
boin volloir de paier, il fault qu'ilz cerchent 
cavillation et cautelles pour éviter le paie- 
ment, et encor donnent ilz grandes charges 

à ceulx à qui ilz sont tenus et obligés , et leur 
disent injures : et ainsy avint il à ceulx de 
Mets qui les avoient soubvenus à leurs néces- 
sités , dont ilz n'en pouvoient avoir paiement. 
Et pour ce qu'ilz ne volloient plus les -aider 
et à eulx encor prester argent , et aussy que 
ceulx de Mets ne se avoient vollu mettre 
en la guerre avec le roi Louis de Bavière , ne 
aussy se joindre avec Friderich , duc d'Aus— 
triche , aussy esleu , de laquelle chose ilz 
avoient esté requis dudit archevesque Bau- 
douin et dudit roy Jehan , de eulx joindre 
avec ledit roy Louis lequel ilz assistoient , 
soustenoient et deflendoient : aussy avoient ilz 
esté requis de la part de Ferry, duc de Lho- 
raine de eulx joindre avec ledit Friderich, 
duc d'Austriche, auquel ledit duc de Lho- 
raine donnoit faveur et ayde : dequoy lesdits 
princes estoient irrités contre la cilé , pource 
que les citains ne se avoient vollu mettre en 
guerre. Et pour ce accommença ledit roy 
Jehan avec ledit archevesque à prendre et 
cerchier l'intelligence du duc de Loraine, 
doubtant que s 1 ilz entreprenoient la guerre 
contre eillx , qu'il ne les deust soustenir : et 
pource qu'ilz ne se avoient vollu mesler avec 
luy d'icelle guerre, il en avoit en luy une 
hayne secrète contre eulx ; parquoy se con- 
sentit de se joindrje avec eulx. 

Et pour mieulx parvenir à leurs intentions , 
afïin que ladicte cité fust du tout environnée 
d'ennemis, ils firent tellement que îe comte 
Edouard de Bar se joindit avec eulx pour 
eulx Faire la guerre ; car ilz sçavoient bien et 
avoient assez la cognoissance que ung d'eulx 
seul et particulier n'avoit le pouvoir ne la 
puissance de prendre ne gaingnier la cité, 
ne luy faire domaige , que les citains de Mets 
ne leur feissent davantaige. Et pour faire leurs 
alliances, lesdits quatre seigneurs assignont 
jour au lieu de Thionville, là où ilz furent 
tous quaitré. Et là chascun desclaira son grief, 
et jugèrent sans oyr parties , en les condamp- 
nant, desclairant leur bon volloir estre tel 
de prendre et subjuguer la cité de Mets, 
abattre les murailles, les buttiner et mettre 
en leur subgection , et en seroient seigneurs 
et maistres eulx quaitre. Car elle est limitrophe 
et assitte ez termes et limites d'ung chascun 
desdits pays et mesmement du pays de Teves- 
ché d'icelle cité, et ait marches dVstault contre 
ung chascun desdits pays , et mesmement con- 

tre l'evesque de Verdung. Et si icelle cité 
de Mets n'a voit marches d'estault contre icelles 
principautés , duchés , comtés et seigneuries , 
la cité n'auroit seigneurie ne pays ; mais à 
cause que icelle cité de Mets est une des 
quaitre principales franches cités impériales 
du saint Empire , elle a pays qui s'estend en 
jusques à icelles marches d'estault. Mais , par 
le bon gouvernement des seigneurs et citains 
d'icelle cité, aimant leur particulier plus que 
le bien publicque, aulcuns d'eulx par pen- 
sions , dons , promesses , hayne et envie contre 
leurs pareils estant au gouvernement d'icelle 
cité, cuydant leur faire desplaisir, de ce qui 
appartenoit à aulcuns et qui estoit leurs pures 
et francs alluefz , despendant du pays d'icelle 
cité, situés et assis entre icelle cité et les 
marches d'estault , d'eulx mesmes en ont fait 
fiedz , eulx mettant subgectz avec «leurs biens, 
à leurs griefz et gros domaiges et de leurs 
subgectz, au préjudice et droit des fran- i 
chises etiibertés d'icelle cité : ce qui ne doit 
avoir lieu; car l'enflfant ne peut mettre sub- 
gectz ne obligés les biens appartenant à son 
pere et mere , qui ne luy sont venus ne es- 
cheus ; aussy ne peut ung gentil homme de 
Lhoraine ou Barrois mettre subgectz et faire 
fiedz de son bien, terres et seigneuries qu'il 
ait ensdits pays , aux pays et duchés de Lu- 
cembourg , sans le gré et le consentement de 
son souverain sous peine de perdre icelluy 
bien. Et pource que le bien publicque de 
Mets est gouverné par gentilz hommes , iceulx 
en font et usent comme il leur plait , pourtant 
que les corbelz ne se crèvent les yeulx les 
ungs aux aultres , et se peuvent dire : Je te 
laisse faire et user à ton plaisir, et ainsy 
me laisseras tu faire le pareil : et ainsy est 
gouverné et detiré le poure bien publicque, 
qui crie comme la Jtramure du munier prend 
en prend. 

Or fault retourner à ces marches d'estault 
estant situées et ordonnées entre lesdits pays 
circonvoisins contre icelle cité de Mets. 

Où elles sont situées. 

Premier. Les marches d'estault entre l'ar- 
chevesque de Trieve et la cité de Mets sont 
Kattenhem (Cattenom). 

Les marches d'estault entre la comté de 
Lucembourg, qui depuis ait esté érigée en 

duché , et la cité de Mets , sont à Rechiefmont , 
en mey le pont, sus la rivière d'Orne. 

Les marches d'estault entre la -comté de 
Bar, qui depuis ait esté érigée en duché, 
et la cité de Mets, sont à la grande haye à 
Wallerin preiz, au deçà de Saint Privez la 
Montaigne, et à Woizaige. 

Les marches d'estault entre la duché de 
Loraine et la cité de Mets sont pour les Alle- 
mans au deçà des arbres de Luttange et au 
pont à Flacquair ; et pour les Romans à Woi- 
zaige , la moistresse au delà de Corney. 

Les marches d'estault entre l'evesché de Méts 
et la cité de Mets sont pour les Allemans à 
Chaussey, au deçà du pont; et pour les Ro- 
mans , à Soigne et à Verney. 

Les marches d'estault entre l'evesché de Ver- 
dung et la cité de Mets , à Noveroy. 

Apres ce que chascun desdits quaitre sei- 
gneurs eulrent desclairé leurs intentions , par 
aulcuns d'eulx fut dit et desclairé que le temps 
et saison de-leur entreprinse estoient propices, 
entant que les princes et cités de l'empire 
estoient en division , et avoient pour eulx 
Louis de Bavière, roy de Germanie , qui estoit 
victorieulx. Et firent le roy de Bohême , qui 
estoit comte de Luxembourg , colonel et ca- 
pitaine gênerai de touttes leurs armées et 
assemblées, et se obligeont par lettres que 
si aulcun d'eulx differoit et ne faisoit .son 
debvoir, il debveroit dix mille livres toraots 
aux aultres : et ne pouvoient faire paix l'ung 
sans l'aultre. Et pour tout conclure, passer 
et accorder leur entreprinse, ilz reminrent 
une aultre journée à Remiche sus MuzeHe , 
la vigille de sainct Burthemin apostre. 

La vigille de feste sainct Burthemin apostre, 
se assemblèrent lesdits quaitre seigneurs audit 
lieu de Remiche où ilz firent chanter messe 
et jurèrent leur alliance et prindrent jour pour 
faire leur defiiance et l'envoier chascun par 
luy, et fut ordonné que chascun se pourveust 
de vivres et de gens, 

Ceulx de Mets, estant de ce advertis, leur 
envoiont lettre de part, eulx et leurs messai- 
giers , contenant qu'ilz estoient advertis qu'ilz 
avoient fait ou volloient faire certaine alliance 
pour eulx faire la guerre; et n'avoient cause 
de ce faire , entant qu'ilz ne leur avoient rien 
méfiait , et ne savoient contre eulx nul mal- 
tallent ; mais estoient et avoient toasjours esté 
prests à eulx faire tous services et plaisirs. 



Sur quoy leur firent faire response que s'ilz 
leur faisoient la guerre, qu'ilz en seroient bien 
advertis, et ne leur tirent aultre response, 
pour ce que ceulx de Mets ne se pourveussent 
à rencontre d'eulx et qu'ilz les peussent pren- 
dre au despourveu. 

Apres avoir reoeu ceste crue response, les 
eitains et bourgeois de Mets eurent la cognis- 
sance de leur boin volloir et qu'ilz avoient 
intention -leur foire la guerre ; diligentement 
se pourveurent à rencontre d'eulx de vivres et 
de gens, et firent fortiffier leur ville et la pour- 
veoir au mieulx qu'ilz peurent et sceurent. 
Et pour tousjours mieulx sçavoir leur vollon- 
té , ilz envoiont vers eulx aulcuns du conseil 
pour sçavoir et entendre ce qu'ilz leur de- 
mandoient; et furent par trois' fois Ajournée, 
où à Tune des fois desdairoient d'une sorte , 
et à l'aultre d'une aultre manière. 

Les eitains et bourgeois de Mets tinrent 
journée à Thionville avec lesdits seigneurs, 
où plusieurs griefe et domaiges proposés des 
deux parties et responses et présentations dic- 
tes par lesdictes deux parties, là où ceulx 
de Mets présentèrent le pape et les estatz au 
conseil du S 1 empire , le roy de France ou 
son parlement, et la court de plusieurs roys 
et princes chrestiens pour en juger et déter- 
miner sommairement et de plein , et en faire 
tout ce qu'il seroit trouvé par droit qu'ilz en 
auraient à faire. . A quoy lesdits seigneurs ne 
vollurent entendre , et ne peurent rien accor- 
der : et fut sur ce donné l'avis et opinion 
et rçmis à une aultre journée, où à icelle 
ne firent rien. Et véant \e % roy de Bohême 
qu'il ne pou voit venir à bout de son opinion, 
dit ausdits de Mets « On dit que vous avez 
» fait faire ung estendairt que faictes mener 
» sur ung çhair par buefz ; je vous dis que 
» si l'amenez à l'assemblée que ferons, j'au- 

* rai des buefz la meilleure partie. » Alors 
Y ung des seigneurs eitains luy . respondit ': 
c Sire roy, ceulx de Mets ont paie les buefz 
» et deflraié, et les bouchiers ont aguisé 
» leurs cousteaulx pour les garder et tuer. Et 
» si vous les voilez avoir , c'est bien raison que 
» vous saichiez avant que leurs cousteaulx. 

* sçeivent faire. » Et pour celle journée, ne 
firent encor rien ; et fut là dai ri enne journée 
assignée au Pont à Mousson. 

Alors cognurent et se apperceurent ceulx 
de Mets du volloir et tricherie de leurs en- 

6 

nemis qui ne tiroient que de les meneir au 
long pour les panre an depourveu. Pour à 
ce pourveoir firent cerchier les remèdes et 
eulrent en leurs aydes, à leurs soldes et 
gaiges le comte de Sarrebruche, le sire de 
Bitche, le Ringraive et plusieurs capitaines 
avec plusieurs soldairts ; et estoient environ 
sept cents soldairts à cheval aux gaiges de 
ceulx de Mets et sept ou huit cents chevaulx 
de la cité avec les piétons , qui estoient une 
belle bande, tous géhs de bit. 

Puis ordonnont lesdits de Mets par tous les 
villaiges et gaingnaiges à eulx appartenant, 
en toutte diligence labourer et enhanneir les 
terres. Et firent battre les grains qui estoient 
en grainge , ce qu'ilz peulrent , et les amener 
à Mets avec leè foins et fouraiges , et boutter 
hors des grainges et maisons tous les foins et 
estrains pour le feu, et ftiyr ce qu'ilz avoient, 
à remige à Mets , en attendant ceste journée 
qui se'debvoit tenir au Pont à Mousson, la 
sepmaine avant la S 1 Lambert. 

La sepmaine de l'exaltation Saincte Croix, 
en septembre, qui estoit la sepmaine avant 
la Sainct Lambert , les dessusdites parties se 
trouvèrent au lieu du Pont à Mousson ; et 
estoit pour la dairienne journée qu'ilz avoient 
prinse et acceptée pour tout conclure , ou la 
guerre ou la paix. Et avant ladicte journée , 
lesdits quaitre seigneurs se avoient trouvés 
ensemble où ilz avoient arresté et conclu de 
leurs intentions t et que si les Metsains ne 
faisoient leur volonté, qu'ilz auroient la guerre . 
et que chascun envoyeroit sa deffiance y et ne 
polroient contre ëulx durer. A ladicte journée 
se mirent les Metsains en tout debvoir, en 
soustenânt lé droit de la cité : à quoy ne 
peulrent estre receus ne oys, et se partirent 
et en retournèrent sans rien faire. 

Alors sire Jéhan de la Court, citain de Mets, 
qui estoit féodal «t de la maison du comte de 
Bar, à ses gaiges et robes, vint vers ledit comte 
en sa cour ; et en présence de tous les assis tans, 
se mit à parler si hault que chascun le pour- 
voit entendre, adressant ces parolles audit 
comte , en disant : c Monseigneur, je vous ai 
» servi certaine espaice de temps à mon pou- 
» voir ; je vous prie que s'il y ait nul de 
» vostre hostel ne aultre qui veuille dire que 
» je aye fait durant vostre service quelque 
» chose contre honneur, que avant mon des- 
» part qu'il le dise en hault en vostre présence, 



» cependant que suis icy ». Dequoy ledit 
comte de Bar respondit : « Seigneur Jehan , 
» qui vous esmeut de ce dire ? Pourquoy vous 
y esmouvez vous ainsy ?» Si recommença & 
dire comme il avoit fait auparavant , et ledit 
comte luy dit : « Messire Jehan , je ne sçay 
» que vous demandez ; ne sceit on pas bien 
» que vous estes homme d'honneur et sans 
» reproche ? > Et de rechief print ledit sire 
Jehan à dire comme devant, et puis dit : 
« Monseigneur, ce que j'ai dit , je l'ai dit , et 
» le dis pourtant que je suis vostre homme 
» féodal et suis de vostre hostel et ai esté de 
» vostre' conseil à vos gaiges et à vos robes. 
» Présentement nous partons d'icy sans rien 
» faire ; puelt estre demain serons de guerre 
» ensemble, les ungs contre les aultres. Je me 
» veulx despartir de vous par honneur; et 
» pour ce que on ne puist dire que j'aye fait 

> contre honneur ne aultrement que raison i 
» ('encontre de vous , et que je m'en aye des- 
» parti si non comme je dois, je' m'en veulx 
» excuser devant tous ceulx qui icy sont , et 
» contre tous aultres. Pour ceste fois, vous 

> rends vos gaiges et renonce à vos robes à 
» saines mains , en vous remerciant ; protes- 
» tant que veulx demeurer vostre humble 
» vassal, en gardant èt saulvant le vostre 
» et le mien; et à Dieu vous commande. » 
Et sur ce , ledit comte de Bar, en le prenant 
par la main , luy respondit qu'il ne luy estoit 
de nécessité de dire et faire ce qu'il faisoit, 
et que on le tenoit pour excusé et que on ne 
l'en sçavoit point de mauvais gré et ne luy 
en sçaveroit on donner reproche ne blasme, 
veu qu'il avoit feit ce qu'il debvoit foire , le 
commandant à Dieu. Et sur ces parolles , les 
parties prindrent congié l'ung de l'aultre. 

Le despart prins par les parties, le roy de 
Bohême, comte de Lucembourg, avec son 
frère , l'archevesque de Trieve , se retirèrent 
en leurs pays : aussy firent les aultres. Et selon 
leur bon volloir et conspiration , de brief amas- 
sèrent leurs gens et povoir en telle puissance 
qu'il leur fut possible ; et se joingnirent en- 
semble les gens du roi de Bohême , comte de 
Lucembourg, et les gens du comte de Bar, 
au lieu de Justemont. Puis estant assemblés, 
eulx deux conjoinctemênt , chascun par soy 
et par leurs herraulx d'armes , envoyont leurs 
deffiances °à Mets : ausquelx herraulx pour 
l'honneur de leurs maistres , furent faits dons 

et presens de part la cité. Et sans attendre 
Yolloîr ne response de ceulx de Mets , incon- 
tinent le roi de Bohême ordonna de- courir 
et boutter les -feux par les villaiges et pays 
de Mets. 

On dit que selon le -droit et coustume de 
gens de guerre, tous princes et aultres gens 
de guerre où honneur gist, sceivent et co- 
gnoissent que ung roi , prince , duc ou comte 
qui veult défiler cité ou faire déifier, avant 
que faire aulcuns esplois de guerre , doit sus- 
pendre quairante jours avant que boutter feu , 
pour veoir et entendre en quel debvoir sa 
contre partie se veult mettre. 

Cestuit roi de Bohême ne ledit archevesque 
de Trieve n'estoit de la graice de leur pere , 
l'empereur Henri de Lucembourg , qui estoit 
amy à la cité et en ses nécessités secourut la 
cité de Mets contre son evesque Renauld. de 
Bar , où pour ses gaiges et solde il gaingna 
et emporta cinquante mille livres de petits 
tournois , lequel avoir luy prouffita à se faire 
couronner roy des Romains et empereur ; le- 
quel combattoit et soustenoit la franchise et 
liberté de la cité, et ses enffans la vollpient 
mettre subgecte et asservie ; mais leur puis- 
sance ne s'estendoit si avant. Aussy le comte 
Edouard de Bar n'avoit raison de guerroier 
la cité de Mets ne les bourgeois, pour ce 
que , peu de temps par avant , les bourgeois 
et citains de Mets l'avoient aidé et secouru 
à ses besoings et nécessités à rencontre de 
l'evesque de Verdung qui lui avoit çicomencié 
à faire guerre, dont il avoit eu aide d'or, 
d'argent et de gens. Semblablement Tannée 
précédente, le duc de Loraine avoit secouru le 
duc Friderich d'Ans triche, esleu empereur, 
contre le due Louis de Bavière , ou journée 
de bataille avoit esté donnée, et ledit duc 
d'Aus triche desconfit et prins prisonnier avec 
ledit duc de Loraine qui luy donnoit faiveur 
et ayde , comme cy devant est desclairé ; mais 
à la poursuite du roy de France et d'aulcuns 
autres , ses alliés , lut délivré en paiant sa ran- 
çon , laquelle ceulx de Mets , par emprunt 
subit, aidont à» paier. Et vela pour récom- 
pense que ceulx de Mets receuprent de leurs 
voisins pour bien faire : ilz en émirent le mal 
et la guerre. 

Quant le roy de Bohême et le comte de Bar 
eulrent envoyé leurs deffiances et incontinent 
par leurs gens fait boutter les feus ez villaiges 



du pays et terre de Mets y ilz $e viodrent logier 
à Mancourt, la vigille de S 1 Lambert. Et pour 
recompense du boin logier qu'ilz y prindrent 
et réception que les pouvres gens leur firent ',' 
ilz brullerent et mirent en feu et flamme tous 
les manoirs dudit villaige. 

De Mancourt se partout et vindrent logier 
ces deux seigneurs à Malleroy, et leurs gens 
se espan dirent ez villaiges à l'entour, à Hau- 
concourt, à Ollexey , Argancey et Ahtilley et en 
plusieurs aultres villaiges à l'en tour , et mi- 
rent le feu par tout ; et estoit grosse pitié pour 
les pouvres gens qui n'avaient cause de leur 
fellonnie et maulvais voulloir : de quoy après 
aulcuns d'eulx en receuprent leurs loyers. 

Le roy de Bohême avoit iait amener de 
Thionville à mont l'yawe une neif chargée 
d'artillerie et ustensilles de guerre, estimant 
du premier copt gaingner la cité par ses me- 
naces sans copt ferir, lesquelles il fist deschar- 
gier. Et pour ce qu'il y avoit alors peu de 
raisins croissant au pays de Lucembourg, pour 
faire du laituaire pour les allemandes et main- 
gier des pussins froissiés et rompus au mous- 
te j ledit roy la fist emplir des raisins qu'il 
fist copper enz vignes des pouvres gens , au 
long de Muzelle, qui n'èstoient point trop 
meures , estimant que de ce qui n'estoit point 
meure , il en feroit faire du verjus pour s'en 
servir en sa cuisine durant l'hyveir. Et celle 
neif aiusy chargée, la fist mener à Thionville, 
qui estoit grosse vaillance. 

Le mardy après la saint Lambert ensuivant, 
environ la nonne , lés bouttes feus dudit rop 
de Bohême et dudit comte de Bar se mirent 
en ' debvoir pour aprochier. de plus près de 
la cité» en bouttant feu, prenant bestes et 
gens , comme gens qui avoieut en volloir le 
tout mettre à destruction. Mais le sire Jaicque 
Grognât, notable chevalier de Jherusalem et 
de nom et d'armes , de ce adverti , avec les 
gens de la cité, sortit hors et les assaillont, 
dont ilz en tuont plusieurs et prinrent cinq 
prisonniers : dequoi le roy de Bohême en fut 
fort marri et courroucé, et ordonna de prendre 
les pouvres gens pour prisonniers , buefz , vai- 
cfces r chevaulx , moutons, poreques et berbis, 
et les enmener. Et ceulx de Mets furent in* 
continent de ce advertis , lesquelz sortirent 
hors, açconipagniés du CQmte de Sarrebruche, 
et par force leur lurent les prisonniers ostés , 
et partie du bestial ostée , et eulx. bien frottés , 

que les Bohémiens et Barisiens en lurent si 
malcontens et marris, qu'ilz en sejournont trois 
jours sans eulx bouger , attendant secours de 
Parchevesque de Trieve et du duc de Loraine. 
Et durant ces trois jours , les bestes et herdes 
de la cité alloient et venoient pasturer sans 
ce que iceulx ennemis se missent jamais en 
nul debvoir de les panre ne chassier. 

Durant ces trois jours passés le roy de 
Bohême et le comte de Bar furent advertis que 
l'archevesque de Trieve venoit avec grosse 
armée ; $i se partirent du lieu où ilz estoient et 
approchont plus près de* la cité et se vindrent 
logier à Grymont , et leurs gens se espandirent 
par les villaiges , à Valliere , Vantoult et Maiey 
et y boutterent le feu ; et par tout où ilz 
trouvoient ces pouvres gens de villaiges , ilz 
frappoient dessus , les tuant et meurtrissant 
inhumainement comme bestes , et brulloient 
tout et n'y laissont maison entière* 

L'armée de Tarchevesque de Trieve joincte 
avec les armées du roy de Bohême et du comte 
de Bar, le venredy après la saihct Lambert , 
approchont plus près de Mets, droit vers le 
bourg Sainct Jullien , espérant le gaingnier, 
piller et bruller. Et de fait y donnèrent l'assault 
plusieurs fois , où ilz furent repoulsés. Et du- 
rant celluy assault , le sire de Bitche avec son 
armée fist ouvrir la porte du pont Rengmont ; 
avec serpentines et canons qu'il avoit, vindrent 
où Passault se donnoit^ et tiront plusieurs 
coptz d'artillerie et en tuont beaucoup : de— 
quoy le roy de Bohême véant a insy ses gens 
^tués et meurtris en fut si fort marri qu'il fist 
corner la retraicte. 

Le samedi ensuivant , ledit roy de Bohême , 
l'archevesque de Trieve et ledit comte de 
Bar euîrent nouvelles que le duc de Lhoraine 
Venoit et avpit avec luy au moins dix banieres 
en sa bande ; et vindrent par le Salhois , brû- 
lant et pillant les villages où ilz passoient et 
faisoient œuvres inhumaines ; et à leurs œu- 
vres , Sàrasins , Turcks ou Juifs ne sceussent 
pire faire. Et; en faisant ces œuvres de gen- 
tillesse arrivont aux camps desdits trois sei- 
gneurs prédits. 

Le roy de Bohême, Parchevesque de Trieve 
et le comte de Bar, advertis du mal grief et 
feux bouttés que faisoient le duc de Lhoraine 
et ses gens, luy allont audevant en ramenant 
et conduisant jusques a leurs camps , tentes 
et pavillons ; et avec eulx les Lorains ten- 



dirent leurs trefz et pavillons qui estoient plus 
beaulx et riches que nulz des aul très. Et firent 
ensemble ung bancquet où ilz se festoierent 
Pung à l'autre , et puis chascun se retira en 
ses tentes et logis. 

Le diemanche ensuivant , les dits seigneurs , 
du matin, se rassemblèrent pour aviser et 
conseiller si ilz sejourneroient longuement en 
ce lieu ; et pour plusieurs raisons furent d'avis 
de eulx partir et tirer droit par les villaiges 
et en aller et tirer droit à Flerey. 

Le roy de Bohême se estimant estre vaillant 
capitaine , aprez celle conclusion , se tira vers 
Muzelle, accompagnié de ses gens; plusieurs 
Lorains et Bairisiens , allant au long de la 
rivière, présumant tout gaingnier, vindrent à 
rencontrer les Messains qui là estoient à parc-* 
quer hors de la cité , les attendant , qui leur 
vindrent à Pencontre bien délibérés , où il y 
eust de grosses escarmouches. Et y prindrent 
ceulx de Mets plusieurs prisonniers , signan- 
ment celluy de Lenoncourt, Gillet d'Ànon- 
court et plusieurs aultres. Et y furent tués et 
occis Mêles d'Assey et Henry de Seriere avec 
plusieurs aultres ; dequoy le comte de Bar en 
fut merveilleusement courroucé et nomée- 
ment dudit Gillet d'Ànoncourt. 

Ces quaitre seigneurs véant le domaige et 
perde qu'ilz a voient receus , par grant cour- 
roulx et despit, de Grimont se sont partis tirant 
sur Flerey où ilz firent tendre leurs trefz, tentes 
et pavillons ; et là ont fait tuer moutons et 
porcques, vollailles et chappons, et là pré- 
parèrent leur disné. Et en les lieux où le 
feu n'avoit esté mis , ilz les y firent boutter, 
comme ceulx qui avoient en vouloir de tout 
destruire. Et fut lors le feu boutté à PouiUey 
et à Maigney et enz moislresses et gaingnaiges 
à Pentour ; et cuydoient passer au pont à Mai- 
gney; mais ilz trouvèrent le pont rompu et 
deûkit. Apres disné, ledit roy manda les aultres 
seigneurs au conseil avec les capitaines et ba- 
rons, pour ad viser comment ilz passeraient 
la rivière de Seille sans dangier. Et pource 
firent faire ung pont pour passer la rivière de 
Seille où furent emploies ppevOsts, maires, 
charpentiers et mainouvriers , et mirent trois 
jours à le faire pour passeir seurement : dequoy 
les Metsains par leurs espies en furent advertis 
et firent vuider les biens des bourgs de Sainct 
Clément, S* ArnouH, S 1 Pierre et S 4 Sitopho- 
rien , craindant leur venue en iceulx lieux. 

Quant ce pont lut fait et assevis , iceulx 
seigneurs se despartirent de leurs camps à 
Flerey et en allont droit à Mollin , et trouvont 
le pont défiait et le refirent , et y firent moult 
grafht domaige : puis se espandont et en allont 
par les villaiges du vaul qui estoient encor 
bien fournis. Et d'autre costé , les. Bairisiens 
se mirent ensemble pour les rencontrer et se 
joindirent avec eulx , et par tout se mirent 
à piller; et parles villaiges en y eult plusieurs 
prins prisonniers , des tués, aultres descoppés, 
plaies et despouillés , tant que c'estoit horreur 
de les veoir et oyr. 

Durant ces entrefaites , Jehan de Worme- 
range , escuier , qui avoit par iceulx gens de 
guerre esté prins prisonnier , lequel estoit aux 
soldes et gaiges de ceulx de Mets , fut ran- 
çonné à soixante livres. Et pour le ravoir et 
racheter, ceulx de Mets les paionl. 

Jehan de Mairley, escuier bairisien , monté 
sus ung bon cheval qui avoit le chief et le doz 
blanc, estant lors avec les gens de guerre.au 
vaul , faisoit du pis qu'il pouvoit , et vint avec 
les comtois Bairisiens des deux coustez de 
la rivière de Muzelle, depuis Airey jusques 
Sainct Laidre , et par tout où ilz passoient , 
mettoient le feu. 

Le londemain qu'ilz eurent esté et passé à 
Mollin, ilz vindrent droit vers le gibet et jus- 
tice de Mets qu'on dit le Genestroy pour les 
genestres qui y sont et croissent ; et là , par 
plusieurs fois en faisant leur raillerie des Met- 
tants et de ht justice , huchoient les treises , 
et puis abattont la justice et gibet où il y avoit 
plusieurs pouvres malheureux malfaicteurs 
pendus , et les laissont gésir à terre en faisant 
cTiceulx viande aux loups et chiens. Et da- 
vantaige prindrent tous les chainons et cro- 
chetz de fer où yceulx pendus estoient es- 
taichiés $ et est à croire que c'estoit pour faire 
des charmes et sorceries. Et à- celle course, 
ceulx de Mets sortirent hors , et en y eult plu- 
sieurs des tués et des prins ; et especialement 
messire Henry de Fenestrange fut prins , rete- 
nu et amené prisonnier à Mets; mais il sceut 
si bien frivoller et jayser qu'il ne lut point mis 
en prison et lut plesgé de dix mille livres 
jusques à ung jour prins : et sur sa foid , on 
le laissa aller par la cité. Et durant les jours 
de relax , par dons et promesses , fist tellement 
vers les allemans et aultres qui estoient aux 
soldes et gaiges de la cité , qu'ilz tindrent 

guemaîngne ensemble et eulrent ceste con- 
clusion que s'il n'estoit délivré franc et quicte, 
qu'ilz ne sortiraient sur les ennemis. Niant- 
moins pour ce , ledit Henry de Fenestrange 
lut quicte pour sept mille , par tel qu'il pro-r- 
mist et jurait , la main touchant sur les saintes 
évangiles de Dieu que jamais à la cité de Mets , 
aux habitans et aydans ne nuyroH,.ne aultres 
de par luy. Ce serment lut de peu de durée et 
par lui mal observé. 

Le temps durant que les quaitre seigneurs 
devantdits avec leurs gens se tenoierit à Mollin 
où ilz furènt huit jours, ung nommé Willamme 
de Verey, gentil homme , avoit fait faire une 
neif de guerre assortie de collevrines , d'ar- 
bollestres, dé traicts , d'éspées , escutz et 
aultres choses nécessaires à la guerre', comme 
aultreSeis il avoit veu , où il fist entrer du çle- 
dans gens- de guerre , et la tiront ^ mont l'yawe, 
droit où le camp des ennemis estoit, et là les 
assaillirent vigoureusement sans rien espar- 
gner. Du dedans y avoit une serpentine qu'il 
fist par plusiéurs fois tirer, et en tuont etbles- 
sont plusieurs, puis se retirèrent en la cité par 
la rivière sans rien avoir perdu. 

Les huit jours durant que ledit camp lut 
à Mollin , il n'est à croire les malz qu'ilz firent 
au vaul. Et le dieinanche ensuivant , du mai- 
tin, au point du jour, sont venus devant les 
ponts eu ordonnance ; et là firent lesdits qua- 
tre seigneurs de leurs gens plusieurs chevaliers 
pour leur donner cburaige, estimant avoir le 
tout gatngnié. Et les citoyens du dedans de la 
cité firent mettre en ordonnance les soldairs 
à cheval avec les piétons , et ne laissont nulz 
sortir de la cité pour ceste fois , et laissont 
faire leurs ennemis à leurs vohmtés , lesqùelx 
passont la rivière endroit la porte Patar , droit 
au mollin le Duc , lequel ilz brullerent , et 
tout ce qui y estoit. Alors sortit hors de la 
cité ung cordonnier accompaignié de dix aul- 
tres hommes de guerre, par- les baires, et 
tuont plusieurs hommes et chevaulx ; et du 
trait qu'ilz avoient , en tuont et navront plu- 
sieurs; puis sont rentrés en la cité sans rien 
avoir perdu. 

Les roi, duc^ comte et archevesque de- 
vandits Rirent devant les ponts, et de là «ont 
allés droit vers l'église et monaisteire de S 4 *- 
Croix devant Mets où ilz se sont arrestés. Et 
y avoit en leur compaignie ung gros gentil 
homme qui avoit esté tiré d'ung trait d'ar- 

bolleétre que on luy avdit tiré hors au lieu 
de LongeviHe, lequel ilz mirent en littiere 
audit lieu de S^-Croix et le firent remener en 
sa ville : laquelle église et monaisteire ilz pilr 
lont , robont tout ce qui y estoit , et devestont 
les moines et novices et os ton t les fers des 
fenestres , les baires des huis et tout ce qu'ilz 
peulrent panre et emporter, tant en l'église 
comme en la maison et convent , là où ilz vol- 
loient boutter feu ; mais les religieulx avoient 
tant prié lesdits roi , duc et comte qu'ilz leur 
avoient accordé qu'elles ne seroient point brul- 
lées ; mais l'archevesque qui les deuét garder, 
ne s'y volt consentir et la fist bruller et y 
mettre le feu luy meysme. 

Ledit jour meysme , ilz allont à Woippey, 
qui est a la grande église , et y firent mettre le 
feu et brullont la maison et les manoivs Jehan 
Ancel. Ilz mestoient lé feu par tout , se dont 
n'estoit que les armes desdits quaitre seigneurs 
y fussent minses ; et avoient cest accord et 
appointement que on ne pouvoit rien garan- 
tir sans le consentement d'eulx, et que .les 
armes et ban i ères desdits quaitre seigneurs 
y fussent minses ou plantées. Et retourqont 
en leurs logis et camps ; et avisant ensemble 
qu'ilz polroient là longuement séjourner et ne 
polroient gaingner ne conquester icelle cité , 
conclurent que le loodemain, lundy, du ma- 
tin , chascun retoùrheroit en son pays. Et ledit 
diemanche, environ heure de conïplies, lesdits 
quaitre seigneurs ordonnont à leurs fourriers 
de foire partir leurs cherts et cherrois , et en- 
menèrent et chairgerent tout ce qu'ilz pol- 
rént , tant qu'ilz n'avoient en leurs camps que 
maingier. Et ordonnont , la nuyt , faire meil- 
leur gait qu'ilz n'a voient acoustumé : et n'y 
avoit seigneur qui ne fust sur sa garde ,■ car 
ilz craindoient que les Metsains ne les allassent 
assaillir. 

Le lundy , jour de la S'-Remey , environ 
heure de tierce , du matin , lesdits -quaitre 
seigneurs avec leurs armées sont venus sur 
la rivière de Muzelle où ilz firent sonner leurs 
trompettes et clairons pour tirer chascun soubz 
sa baniere , où ilz estoient beaucoup de gens 
assemblés, présumant du premier copt que 
pour icelle multitude, ceulx de Mets se ren- 
deroient. Mais souvent demeure beaucoup de 
ce que on pense. Et combien qu'ilz fussent 
beaulcoùp de gens , si n'eurent ilz jamais la 
hardiesse de assaillir la cité : puis s'en retour- 



nont , chascun en son pays. Et firent huchier 
et crier publiquement que s'il y avoit nul qui 
deust debtes , cences , rentes , loïers ou très- 
cens aux seigneurs, bourgeois et citains de 
Mets , qu'ilz les paie et délivre au recepveur 
ou comis des seigneurs soubz qui ilz sont 
subgectz , et ilz les en porteront en paix ; 
et que plus tost retourneroient ilz tous en- 
semble mettre le siège devant Mets, qu'ilz 
en paiassent une minute. 

Apres le despart desdits quaitre seigneurs , 
les gens de guerre , soldairts et piétons de 
Mets avisont et conclurent entre eulx qu'ilz 
courroient la terre vers 'Pregney, à Vandiere , 
Pagney et NoiVeroy. Et celle entreprinse firent 
les wauldiseurs avec les nefz qu'ilz fournirent 
de ce qu'il y appartenoit ; et tiront leurs nefz 
à mont et en allont vers Pregney, au long de 
la rivière , et chargeont et prindrent baigues 
et aultres biens qu'ilz peulrent panre et avoir, 
et mesmement les pierres et bois des molltns 
qu'ilz peulrent avoir, et les amenont à Mets. 
En celle course estoit ung gentil homme, 
chevalier, nommé messire Jehan de Mets, 
vaillant de sa personne et hardi , qui legiere- 
ment estoit armé : si entra dedans Pregney 
avec plusieurs piétons et y mirent le feu ; et 
furent à Vandiere , Noweroy et à Pagney, et 
en plusieurs lieux mirent le feu. Aussy furent 
ilz à l'autre partie de la rivière jusques em- 
pres du Pont, et par tout où ilz passoient, 
mettoient le feu , et leur faisoient ainsy qu'ilz 
avoient fait ; et puis s'en retoumont à Mets 
avec grosse proye et pahnie de bestes et 
gens. 

Le sabmedy après feste Sainct-Remey, les 
seigneurs de justice et du conseil de la cité 
de Mets , après le despart desdits quaitre sei- 
gneurs, se mirent ensemble, regardant et 
considérant les grans domaiges qu'ilz avoient 
eus' et soustenus en la terre et pays, et pou- 
voient encor faire à l'avenir. Et pour à ce 
pourveoir et avoir regard, ordonnèrent et 
commirent sept de entre eulx pour veoir et 
faire foire par ceulx et celles qui tenotent les 
baisles des murs de la cité , et que les tours 
des baisles et des murs fussent couvertes, 
planchées et sorties pour deffendre. 

Item, pour avoir le regard que les mestiers 
feissent acoustreir les aultres tours , le couvrir 
planchier, fournir d'artillerie, d'arboUestres 
et traits, comme lesdits sept ordonneront: 



Digitized by 



Google 



1324. <«* 



et les debvoit la justice constraindre de l'ainsy 
faire sus somme. 

Item , pour aviser et ordonner que tous les 
mainoirs qui touchent aux murs de la cité,, 
hors de la fermeté des grans murs , soient 
ostés ; parquoy les murs au dehors soient 
tout délivres, et qu'il n'y ait rien qui les 
puist empeschier. 

Item, pour faire que ceulx du bourg de 
Maizelle faissent par devers Hullouf , chascun 
endroit luy, boins foussés et bons murs ou 
bons paslis, ainsi comme lesdits sept ordon- 
neront , tels comme pour le bourg à défendre. 
Et ainsy doieut ilz faire par daier les maisons 
dès le ruyt qui vient de Saille contrevaj en 
jusques à la porte à Maizelle à la partie vers 
Hullouff. 

Item, pour fermer le bourg des Allemans 
d'une part et d'aultre et le bourg de S'-Jullien 
et d'Estoxey d'une part et d'aultre , vers les 
vignes vers Saille et vers Muzelle, et tout 
Chaipponrue , vers les vignes au contremont 
jusques à la baire. 

Item, pour aviser et regarder entour les 
murs de Mets où il faulroit serpentines, col- 
levrines, arbollestres et aultres traicts k ce 
nécessaires : et tout ce qu'il y faulroit, ilz 
le doient faire faire , et la justice Leur feroit 
délivrer l'argent. Et doient lesdits sept dès 
maintenant et au plus besoingnable faire 
encommencier à ouvrer, comme ilz averont 
escord , et continuer en jusques que le tout 
soit fait et assevis. Et tout ce qu'il sera trouvé 
par lesdits sept , qui sera nécessaire à faire 
pour la garde , tuiction et deffense de la cité , 
la justice le doit faire faire et assevir en 
bonne foi. 

Item , doient encor regarder et aviser si le 
bourg de Burey doit demeurer, ou si on le 
doit oster. 

Item, doient encor regarder et faire faire 
les foussés à l'entour des murs de Mets , là où 
verront et adviséront que de besoing sera. 

Et furent prins lesdits sept et esleus ez six 
paraiges de la cité qui ont le gouvernement 
de la cité , assavoir au paraige de Portemu- 
zelle , seigneur Jôffroy Grongnat ; au paraige 
de Jurue , Jehan Ancel ; au paraige de S- 
Martin , Perrin le Maire ; au paraige de Por- 
saillis , Gellat Ruece ; au paraige d'Oultre 
Saille , Jaicomin Boylawe ; et au paraige du 
commung, Robin Loratte et Symonat Brie. 

Et pour les commandement à faire , leur 
donna la justice Maitheu Symon pour trese , 
et des preudommes , Thiebault, le filz Jai- 
comin le Grounais et Jehan Folye , le filz sire 
Thiebault le Grounais. 

Et y avoit alors enz murs , pourcintz et 
pourprins de la cité plusieurs portes et por- 
tennes ouvertes, par lesquelles on pouvoît 
entrer et saillir de nuit et de jour, et dont 
à présent il en y ait partie des murées et 
closes , qui estoient lors dictes et nommées 
comme s'ensuit : Porte Serpenoize, la porte 
Sainct-Thiebault , la porte de Chaueirue, la 
porte des Repenties , la portenne S-Nicolas 
au Champ Naimmerey, la porte à Maizelle, 
la porte à la Chennal , la porte des Allemans, 
la gorte au pont Dame Collette, la porte au 
hault Champel, ,1a porte au bas Champel, 
la porte en Chauldellerue , la porte du pont 
Rengmon, la porte à la Saùlz en Rinport, 
la porte en Chambiere , la porte qui siet de 
coste l'hostel sire Nicolle Lambert oultre Mu- 
zelle , la porte du pont des Morts , la porte 
en Anglemur, la porte Paitair qui estoit au 
meis Charle. 

Le diemanche devant la Toussainct , partie 
des seigneurs de Mets , le Ringraive , las sol- 
dairs et piétons partirent de Mets et allont 
vers Vigey; et empres de l'èstang trouvont 
leurs ennemis de la duché de Lucembourg 
qui venoient pour faire course au pays de 
Mets , et là les assaillirent verdement , et s'y 
monstra vaillant lç Ringrave. et ses gens $ tel- 
lement que par ceulx de Mets furent prins 
vingt bons prisonniers et en y etdt plusieurs 
noiés en l'èstang et plusieurs blessés et tués ea 
la plaice ; et se* mirent ceulx de Lucembourg 
en fuyte , et furent lesdits prisonniers de Lu-* 
cembourg amenés à Mets. Et trouvont ceulx 
de Mets qu'ilz n'avoient nul perdu des leurs 
et que tous estoient retournés sains et saulfz. 

Le jour . des ames , londemain de la Tous- 
sainct, ceulx de Mets firent sortir hors une 
bande de leurs gens de guerre et furent con- 
duits au yaul Sain cte- Marie où ilz furent 
courre, proyer, piller et y mettre le feu en 
«plusieurs lieux , et en ameuont buefz , vaiches 
et aultres bestes en grant quantité , et eulrent 
gros buttin. Alors le comte Edouard estoit 
au Pont à Mousson avec plusieurs de ses gens , 
qui bien fut de ceste course averti , et jamais 
11'eust la hardiesse de se mettre en debvoir 

de rescourre la proye prinse par ceulx de 
Mets en son pays. 

Apres ceste course, ceulx de Mets furent 
trois jours sans partir dè la cité ; et au qua- 
triesme jour après, unè bande de gens de 
guerre à cheval et piétons se partirent de 
Mets et en allont vers Luttange où le feu fut 
boutté en plusieurs lieux et villaiges , et mes- 
mement vers Winsperch ,. et accueillent, tous 
les bestiaires " qu'ilz trouvont et amenont à 
Mets gros buttin. Et en ceste course ftit blessé 
/ehan de Heu , escuier. 

Le londemain après , ceulx de Mets envoi- 
ont une bande de leurs gens de guerre à 
pied et à cheval à Chamblé où ilz bouttont 
le feu par tout et amenont tout le bestial , 
proye et buttin qu'ilz peulrent avoir , et vin- 
drent jusque? à Gorse où ilz furent receus 
joyeusement. Et ceulx de Mets de ce 'advertis, 
le londemain , lés gens de chevaulx les aJlont 
quérir et amenont tout ce buttin à Mets , sans 
rencontre ne contredit. 

Depuis ces courses faictes , ceulx de Mets 
sejournont et reposont une espaice de temps 
sans faire nulle course , et donnont congié à 
partie de leurs gens pour retourneir en leurs 
pays , et retinrent lé seigneur de la Pierre et 
le sire Jehan de Mets. 

Peu.de temps après, le sire Goubert, sei- 
gneur d'Àppremont , se joindit et fist alliance 
avec lesdits quaitre seigneurs qui faisoient la 
guerre, à ceulx de Mets , et deffia la cité de 
Mets, et ses aydans. Aussy .fist messire Henry 
de Fenestrange . qui avoit esté prisonnier en 
la cité, auquel on avoit fait touttes honneurs 
et luy quicté sa rançon , et avoit fait serment 
sollempnel que jamais à Mets ne aux habitans 
il ne nuyroit ne aultres dé part luy. Et ainsy 
se demonstre quMl ne tint gaire sa foid et 
quelle foid il avoit. 

Messire Amez , gouverneur de Pevesché de 
Mets, sans le sceu ne consentement de Te- 
vesque , semblablemeut deflia la cité. Et à 
son pourchas , U mist Hombourg , Vyc et , 
Ramberviller enz mains desdits quaitre sei- 
gneurs par certaines grosses sommes , et obli- 
gea son evesché de plus de cent mille florins f 
comme il est plus au long desclairé sus ledit 
evesque Henry Daulphin \ mil iij e et xix. 

Le lundy après la Toussainct , audit an , fut 
accordé par le maistre eschevin , les trese et 
les preudhommes que les amys Collin Gro- 



gnât doient panre ledit Collin Grognât et 
le doient, en nuit, noier, et y doient estre 
deux trese à le noier. Et si ses amys ne le 
volloient ainsy faire, et la justice en puelt 
estre saisie, elle le doit le londemain faire 
noier. Ce sont les amys , le sire Estienne Ref- 
fault , Bertaldons , son frère , et Jehan Maire et 
Wichart , son frère , les deux enffans Howart 
Grognât ; et les deux trese furent Maitheu 

Symon et Collard le Gronnais 1 ledit Collin 

Grognât hit condampné d^tre noiéu 

Pour le temps que ceste guerre fut com- 
mencée, entre le pont des Morts et le pont 
Thieflroy, depuis les murs de la cité en jusques 
la rivière de Muzelle, festoient tous meix 
et gerdins appartenant aux bourgeois et ma- 
nans de Mets , où il y avoit plusieurs petites 
maisonnettes, et en icelles gens residoient. 
Aussy y avoit nefz pour passer les gens qui 
venoiént à celle porte du pont des Morts : car 
alors nVstoient faits ne construits les ponts 
de pierre, audit pont des Morts, au pont 
Thicffroy, au moyen pont des Morts, ne le 
pont Saint George en la manière comme Hz 
sont à présent. 

La vigille de la Sainct Andreu, de nuit, 
vindrent aulcuns ennemis de la cité et passont 
la rivière de Muzelle entre ledit pont des 
Morts et le pont Thieffroy, et allont au lôgis 
où se tenoient les nautoniers qui estaient lors 
endormis , sans eulx donner garde ; Tung des 
nautoniers fut fort battu et navré, et Pautre 
fut enmené prisonnier. 

Le jour de la Sainct Andreu, la justice et 
conseil de la cité furent de ce advertis et 
ordonnont que les sept r cy devant desclairés 
pour les aultres ouvra iges de la cité , feroient 
faire fossés à Tentour de la cité , especialement 
depuis le pont des Morts en jusques au pont 
Thieûroi de quaitre vingt piedz de largeur, 
et depuis les fossés jusques aux murs de la 
cité , cinquante piedz, pour le baisle. Et fat 
encor ordonné que tous ceulx et celles qui 
avoient leurs heritaiges et gerdins empres les 
murs de Mets , dès le mit des Pucelles en la 
vigne jusques à la porte en Chambiere que 
la cité volloit panre pour la fortiffication de 
la cité , avoient à estre recompensés des biens 
de la cité ou de Thospital, à la valleur de 
ce qu'ilz pouvoient valloir , au dit et regard 

1 Lacune au manuscrit. 

dés sept qui prins estoient pour le fait de 
la guerre, et les en debvoient expédier et 
déterminer dedans le jour de paisque après 
en suivant. 

Incontinent après celles ordonnances faictes, 
ehascun se mist en debvoir de foire son office 
et comission. Et furent les manoirs et gerdins 
qui éstoient ensdits lieux du tout abattus ; 
et y furent tous les manants de la cité^ clercs 
et lays , à crowëe et y contribuont , ehascun du 
sien , pour renforcement de la cité ; et lurent 
les fossés faits au long des murailles. Et ordon- 
nont à chascuns mestiers leurs tours enz mu- 
railles de la cité, qu'ilz firent fournir et assortir 
d'artillerie , traicts , pouldre et aultres choses 
nécessaires, pour icelles garder et deffendre. 

Aussy fut ordonné que durant la guerre, 
chacune nuit, ung ehascun manant minsent 
et alumassent à l'huis ou aux fenestres chan- 
doille ou lumière , pour veoir clair de nuyt 
par toute ta cité. 

Six jours devant noël , ceulx d'Yveuxe firent 
mandeir et assembler touttes les garnisons du 
pays de Lucembourg et vindrent à grant 
puissance devant Mets et accueillont leurs 
proyes , bestes et gens qu'ilz peulrent trouver 
et prindrent seize prisonniers de ceulx de 
Mets. Et pour rescourre la pannie et les pri- 
sonniers , plusieurs des bourgeois de la cité 
à pied et à cheval sortont avec les gens de 
guerre, et y fut tué Joffroy Corbe. Et par 
avant, lesdits de Mets se avoient si bien gardés 
que peu en y avoit eu des prins. 

Depuis ce jour en jusques au mairdy après 
les roys, de l'ung des costés ne d'aultre n'y 
eult choses faictes dignes de mémoire. Ledit 
mairdy, les gens du roy de Bohême vindrent 
en les vignes depuis Monts jusques au Poncel 
et boutterent le feu en les mowayes qui es- 
toient en vignes : dont les vignerons en furent 
merveilleusement marris. Et sans faire aultres 
choses , s'en sont retournés en leur pays. 

Quand lesdits gens du roy furent retournés , 
les wauldexeurs , avec une quantité de piétons 
de Mets , se minrent ensemble en leurs nefz , 
fournis et assortis comme gens de guerre, 
se partirent et en allèrent au delà du Pont , 
près de Dieullewayr et prindrent le ponton 
qu'ilz trouvont en l'yawe ét Tamenont par 
dessoubz le pont à Mousson sans contredit. 
Et au deçà dudit pont , vers la grainge Saint 
Anthone , sont lesdits piétons yssus et sortis 



hors de leurs nefe et sont venus en ladicte 
moistresse qu'ilz proyerent , et prindrent les 
bestiaires et aultres biens qu'ilz y trouvèrent ; 
et trouvont ung du lignaige des PaiHardez du 
Pont qui estoit allé chassier aux lièvres, lequel 
jamais ne se volt rendre et fut là tué. Et avec 
îceulx wauldexeurs et piétons y avoit dix sol- 
dairs de Mets qui allont droit devant le Pont 
et furent escarmouchier ceulx du Pont qui se 
armèrent et leur coururent sus ; mais har- 
diement se deffendont lesdits soldairs et les 
reculîerent dedans le Pont et en tuèrent cinq 
de la garnison du Pont et prindrent leurs 
chevaulx ; et à leur retour, accueillirent tout 
ce qu'ilz peulrent panre et avoir, et avee gros 
buttin retournèrent à Mets. 

Durant ce temps , ceulx de Prégney ve- 
noient souvent assaillir ceulx d'Airs , lesquels, 
comme gens de cueur, vaillamment se def- 
fendoient et souvent en tuoient et leur fai- 
soient plus de mal qu'ilz ne leur en pouvoient 
faire : et souvent ez villaiges vers Pregney 
faisaient course , grant domaige et ramenoient 
gros buttin. 

En ce temps , le capitaine d'Amance , qui 
estoit en ce lieu pour le duc de Lorraine, 
avec la garnison se partit dudit lieu et vint 
faire course jusques àLuppei ou Hz se minrent 
à piller ceulx du villaige. Et ceulx dudit 
villaige et leurs circonvoisins se minrent en- 
semble pour rescourre leurs proyes ; et y fut 
tué ce capitaine d'Amance et plusieurs aultres 
de ses gens : dequoy ledit duc de Lhoraine 
en hit merveilleusement courroucé, disant 
par son bon Dieu qu'il s'en vengera sur ces 
villains. 

Henry d' Appremont , evesque de Verdung , 
lequel des différents que luy et ses prédé- 
cesseurs avoient eus par avant avec les comtes' 
de Bar, en avoit eu fait accord et appoinc- 
tement avec ledit Edouard, comte de Bar, 
environ mil iij 0 et xxij , et plusieurs fois àvoit 
esté sollicité dé se mettre ën l'alliance desdits 
quatre seigneurs , ce qu'il avoit eu remisé : 
et quant il fut adverti que Goubert , seigneur 
d'Appremont, avoit eu deffié ceulx de Mets, 
par la sollicitude d'icelluy seigneur d'Appre- 
mont, sans que ceulx de Mets lui eussent 
fait ne dit aulcuns desplaisirs, ledit evesque 
de Verdung se joignit avec lesdits quatre 
seigneurs, et par ung prescheur envoya à ceulx 
de Mets sa deffiance. 

Le jour de la Saint Biaise en febvrier, le 
seigneur de la Pierre , avec sa bande , se partit 
de Mets, tirant vers Gorze où ilz trouvont 
ung gentil homme , nommé Chaulderons , qui 
estoit seigneur de Friaville , avec deux aultres 
gentilz hommes , qui avec leurs gens vcnoient 
de coure dans le vaul, lesquelz furent par ceulx 
de Mets assaillis et partie prins avec ledit 
Chaulderons et lesdits deux gentilz hommes , 
et amenés à Mets avec grosse pannie. 

En ceste guerre, Richard Poujoize, filz 
Arnoulf Bellegrée qu'on disoit Poujoize, et 
ung nommé Hauricart estoient en Mets com- 
mis et constitués pour capitaines, lesquelz 
avec leurs gens avisont le gros domaige que 
on faisoit à ceulx de Mets et au pays, qui 
estoit chose dure à endureir. Et pour ce , 
la première nuyt de caresme , firent sonner 
par les paroisches pour assembleur les commis 
et esleus en chascune paroische , puis meutte 
fut sonnée. Eulx assemblés se partirent en 
belle ordonnance et en allont vers Thionville 
par le .pont de Rechiofmont , et laissont illec 
une partie de leurs gens pour garder ledit 
pont , et les chevaulcheurs et piétons en allont 
vers Florhange où ilz se minrent en ordon- 
nance car ilz presumoient avoir bataille. 

Robert et Jehan de Wormeranges , 

escuier, prindrent une partie de Farinée et 
lurent à deux lues près de Lucembourg et 
accueillirent tous les bestiaires et baigues 
qu'ilz peulrent avoir et bouttont les feux en 
plus de quarante ou cinquante villaiges , com- 
mençant depuis Rechiefmont en tirant vers 
Hettange : on ne véoit que feu et flamme. Et 
fut Florhange assaillie par les wauldexeurs et 
eussent eu à faire ; mais il les convint retirer, 
et trouvont les gens de leurs bandes sains et 
entiers , et n'en y avoit nulz dez affolez. Et 
amenont leur buttin en la cité, qui estoit 
grant et riche ; dequoy le roy de Bohême en 
fut merveilleusement dollent et marri. 

Le jour des burres , la maison qui estoit à 
Jehan, de Mairley, qui avoit fait à ceulx de 
Mets et au pays de gros domaiges, fut par 
teeulx de Mets arse et brullée et buttinée. Et 
coururent et proyerent tous les villaiges à 
l'entour où ilz firent un gros domaige. 

Le cinquiesme jour de mars , les Bairisiens 
furent courre à Joiey, avec lesquelz estoit 
messire Aubert de Narcey et plusieurs gentilz 
hommes et escui ers -, et y prinrent .gros but- 



tin qu'ilz enmenerent ; mais les bonnes gens 
de Joiey et des aultres villaiges se minrent 
ensemble et allèrent après, tant qu'ilz les 
ratteindirent et les assaillirent ; et y fut tué 
ledit messire Aubert de Narcey et plusieurs 
aultres, et en y eult vingt cinq des navrés, 
tous Bairisiens : et des Metsains n'en y eult 
nul des tués , mais plusieurs des navrés ; et 
fut la proye et pannie ramenée. Et de là en 
allont courre les Metsains sus le pays de 
Bairois en plusieurs villaiges où ilz firent 
domaiges de plus de mille marcs d'argent : 
puis retournèrent à Mets avec leur buttin. Et 
ceulx qui estoient navrés , furent mis à l'hos- 
pital pour les rçgairir, où ilz furent très bien 
sollaciés. 

Le vendredi devant la Saint Grégoire , la 
bande des gens de guerre de Mets se partont 
et allont vers Briey et passèrent la rivière 
d'Orne, et y firent passaige de neifz et de 
planches, où ilz laissont gens peur garder 
le passaige : et le surplus passont oultre , et 
à l'entour de Briey firent ung merveilleux 
domaige. Aussy firent ilz sur le S r d'Appre- 
morit et sur la comté de Barrois où ilz minrent 
le feu en plusieurs lieux. 

Le mairdy après en suivant, les gens du 
roi de Bohême vindrent courre jusques à 
Failley où les pouvres gens estoient en vignes 
qui fouyoient. Les Baihignons descendirent à 
pied et les assaillirent en trois lieux : ceulx 
qui estoient à leurs ouvraiges, à demey nudz , 
du mieulx qu'ilz pouvoient se deffendoient , 
et ne se peulrent si bien deffendre qu'ilz n'en 
y eult plus de quarante des tués et navrés, 
et y eult plusieurs prisonniers. 

En l'an mil iij c et xxiiij , fut fait ung statut 
et ordonnance que de ces jours en avant, 
tous les cens que la clergic acquesteront et 
qui venroient en leurs mains , comment que 
ce fust ne par quelque manière de don , en 
avant seroient à rachat. Et bannirent lesdits 
de Mets , en celui temps , hors de Mets et 
du pays plusieurs clercs , pour tant qu'ilz ne 
vouloient obéir audit statut et ordonnance; 
et en condampnerent plusieurs en grosse 
somme d'argent , entre lesquelx , pour ceste 
cause, fut le seigneur Pierre, saieleur de Mets, 
pour tant qu'il ne vouloit mie obéir audit 
statut et ordonnance. Et après ce qu'il fut 
ainsy banni, s'en allait ledit seigneur Pierre , 
qui alors estoit vicaire et saieleur, se tenir a 

Vyc, et fis! grant procès contre ceulx de 
Mets. Mais celle année , le devantdit evesque 
Henry mourut : parquoy ledit seigneur Pierre 
ediftîa le chastel de Fribourg pour Teveschié. 
Item , aussy durant ce temps , le coustre de la 
grande église de Mets lut pareillement banni , 
pour ce qu^l ne vouloit mie obéir audit statut. 

1325. 

Le sire Hugue Huneborjat , anelet seigneur 
Poince le Gournais des chainges , fut maistre 
eschevin de Mets le jour de Teste s* Benoit 
en mars mil iij e xxiiij pour ung an finissant 
audit jour, Tan revollu mil iij* et xxv. 

Le jour de Tannonciation Nostre Dame en 
mars , audit an de xxv, les gens de guerre 
de Ja cité de Mets à son de trompe se sont 
assemblés et sortis hors de la cité et ont tiré, 
vers Bollay et la rivière de Nied et Repal- 
dange, et coururent en plusieurs villaiges 
en ta duché de Lhoraine, qui appartenoient 
aux seigneurs de Sarrebruche, de Fenes- 
trange, de Crehange et à aultres, tirant vers 
Wairneperch , et boutterent le feu en plus de 
cinquante villaiges , sans les gaingnaiges et 
molliiis qui furent destruitz , et en ramenont 
de gros buttin. 

Durant ces entrefaictes et courses, par le 
moyen d'aulcuns gentilz hommes, amys à 
ceulx de Mets, paix et escord (ut fait entre 
Henri Daulphin, evesque de Mets, et les bour- 
geois et citains de Mets, de tous les différents 
qullz avoient ensemble, et mesmement de 
ses prédécesseurs; et debvoit ledit evesque 
donner laveur et ayde ausdits bourgeois et 
citains de Mets contre lesdits quaitre seigneurs 
qui alors faisoient la guerre ausdits de Mets. Et 
pour ce faire , ledit evesque receupt la somme 
de vingt cinq mille livres de petits tornois. Et 
dudit apoinctement qu 1 il fist , comme evesque 
de Mets , la copie de la Jettre principalle et 
teneur est telle comme s'ensuit : 

Nous , Henry Daulphin , par ta graice de 
Dieu, esleu, confirmé de Mets, et nous, les 
maistre eschevin , les trese jurés , le paraige de 
PortemuzeHe , le paraige de Jurue , le paraige 
de SMtfartin, le paraige de PortsailHs, le pa- 
raige dX)ukresaille et toutte la communalté de 
la cité de Mets , faisons sçavoir et congnoissant 
à tous , que comme discord fut et ait esté entre 
nous Henry esleu devandit , pour nous , pour 
nostre église et pour nos successeurs evesques 



de Mets, qui après nous seront, d'une part, 
et les citains et la communalté de Mets , d'aul- 
tre part, de plusieurs griefz et de plusieurs 
entreprinses que nous Henry esleu, devant 
nommé, disions et maintenions que les de— 
^antdits citains et fa communalté de Mets 
nous faisoient et avoient faits et entrepris 
contre nous et contre nos devantriens , jaidis 
evesques de Mets , bonne paix , bon accord et 
bonne fin en est faicte entre nous Henry esleu 
devantdit, pour nous et nos successeurs et 
les citains et communalté de Mets devant 
nommés, par ainsy qu'ilz promettent qu'ilz 
lairont nous et nos gens et nos successeurs 
joyr de nos droitz de nostre église dès ores en 
avant, en la forme et manière qui est cy des- 
soubz contenue : 

Premièrement, à savoir est que les vingt 
six preudhommes que les devantdits paraiges 
et le commung faisoient , chascun an , à Mets, 
seront ostés maintenant et n*en seront mais 
nulz: et doit on oster la lettre par laquelle 
on les faisoit, chascun an, toutte cassée meurs 
de Parche. 

Item , les devandits citains ne peuvent dès 
cy en avant entrer en garde de Peveschié de 
Mets , ne ez fieds par vendaiges ne par gai- 
gieres , si ce n r est par le gré de nous , Henry 
esleu devantdit , et de nos successeurs ; ne ne 
nous doibvent dès cy en avant empeschier le 
droit que nous y avons spirituellement et tcm- 
porellement, ne assortir nul aultre qui les 
empeschast, sauhves les debtes, les censés, 
les pa insions , les années, les lettres et les 
escriptz qui sont faits du temps passé , saulf 
ce que pour les choses devandictes , les droitz 
de nostre eveschié n*en puissent estre em- 
peschiés. 

Item, les devandits citains ne peuvent dès 
cy en avant entrer en Pheritaige du çhappitre 
de Mets x qu'ilz ne paient telles droictures et 
telles assises et tel débit et tel service comme 
tes pourteriens qui au lieu mainnent, deb- 
voient et paioient, qui ledit heritaige tenoient , 
et tout ce que là feauté rapporte d'ancienneté. 

Item , les devandits citains ne doibvent dès 
cy en avant bannir abbés , moines , presbtres y 
clercs , ne notaires ,. ne officiaulx tant qu'ilz 
nous en averont requis, Henry esleu devantdit, 
ou nostre officiai ou nos successeurs , se dont 
n*estoit ainsy que nous Henry esleu devantdit , 
ou nostre officiai ou nos successeurs, fussions 

deffaillans raisonnablement de faire amender 
le méfiait, tant avant comme fl afferroit. Et 
là où nous ou nostre officiai ou nos succeseurs 
en serions deffaillans raisonnablement, ce que 
les treze en feront, quMlz le faissent de nostre 
auctorité et de nos successeurs* 

Ttem , les devantdits citains ne doibvent 
mettre dès cy en avant la main aux biens 
meubles de nulz presbtres, ne de clercs qui 
tiennent cure d'hommes, qui meurent sans 
testament, c'est assavoir, aux biens meubles 
de l'église dont ils averoient esté curés ; ains 
nous en lairont nous ou nostre officiai ou nos 
successeurs joyr et faire ce que à nostre office 
appartenra de droit ou de coustume. 

Item, les devantdits citains me peuvent dès 
cy en avant constraindre les curés ne les 
presbtres de administrer les sacremens de 
saincte église aux usuriers ne à ceuix qui ne 
voulroient estre confez ne repentans et qui 
ne voulroient amender leurs torsfaits ; ne ne 
peuvent constraindre les devantdits presbtres 
de mettre le corps de tetz gens en aistre bénie, 
sans nostre voulenté et sans nostre consente- 
ment, Henry esleu devandit, ou de nostre 
officiai ou de nos successeurs. 

Item, les devantdits citains ne peuvent ne 
ne doivent dès cy en avant empescher la ju- 
ridiction de la court le grant officiai de Mets. 
Et si nul la vouloit empeschier, lesdits citains 
en doivent estre aydans à nous, Henry esleu 
devantdit, ou à nos successeurs, et en doivent 
deffaire la force, saulf ce que on doit plaidier 
des heritaiges aux bans et aux lieux dont les 
heritaiges meuvent. 

Item, il est accordé que si moines ou non» 
nains faisoient aucuns meffaitz, que les abbés 
«t les abbesses les puissent corriger raison- 
nablement; et si les abbés ôu abbesses ne le 
faisoient, nous, Henry esleu devantdit, ou 
nostre officiai ou nos successeurs, ferons* cor- 
riger et amender le méfiait ; et les devantdits 
citains nous en doibvent songnier la force, si 
nous ou nostre officiai les en requerrons. 

En tesmoings de vérité , pource que ferme 
soit et estable, avons nous, Henry esleu devant 
nommé , et nous les paraiges dessusdits mis 
nos seek en ces présentes lettres avec le grant , 
commung seel de la cité de Mets , qui furent 
faites Tan de grâce nostre Seigneur mil trois 
cent et vingt cinq , le dairien jour du mois 
de mars. t 



Apres cestuit accord fait et passé, comme 
il est cy devant desclairé, les Metsains pour 
avoir ayde de hiy, comme il leur avoit promis, 
luy délivrant les devantdictes quinze mille 
livres tournois, lequel esleu evesque les mist 
avec l'argent qu'il avoit receu des obligiés, 
fait des biens de Feveschié de Mets, comme 
cy devant est desclairé ; et sans donner faveur 
ne ayde à ceuix de Mets, abandonna son eves- 
chié en mettant en la main des ennemis (ficelle 
sa cité dont il estoit evesque, et partie des villes 
de son eveschié , assavoir, Hombourg , Vyc et 
RemberviHer, qui fut ung gros domaine pour 
la cité et pour Feveschié. Et les murs de Vyc 
en furent abattus et la charrue menée par les 
rues de la ville, en despit des bourgeois de 
la viHe de Vyc. Si partit de son eveschié de 
Mets et enmena ledit trésor qu'il avoit assem- 
' blé des biens de son eveschié , et Fenvoia en 
son pays. Et luy se tira vers Avignon, et en la 
main du pape Jehan , xxij' de ce nom , resigna 
son eveschié dont il n'avoit prouveu , lequel 
en prouveust ung evesque de Langres, nommé 
Louis de Poitiers, qui estoit de grande et 
noble extraction , de la couronne de France, 
lequel avoit de son patrimoine, vers Mont Li- 
mais en Prouvence, grant terre et seigneurie. 
Et après que ledit Henry Davlphin, esleu de 
Fevesché de Mets, eult à icelle evesché renoncé 
ez mains du pape, il se partit et alla en son 
pays du Dauiphiné, eu il eiLst guerre contre 
le comte de Savoye, qui depuis ait esté érigé 
en duché , où ledit Henry Daulphin emptoy* 
en gens de guerre partie de son argent et 
obtint contre ledit comte quelque legiere vic- 
toire où il fut fait chevalier ; mais incontinent 
après, en une aultre rencontre ledit Henry fut 
tué ; dequoy son frère , nommé Imbert Daul- 
phin de Viennois, en fut fort marri,' pource 
qu'il n'avoit enflans ne héritiers de son sang 
pour succéder audit Daulphin. 

Audit temps que ledit Henry Daulphin fut 
parti de son evesché de Mets et qu'il Feust 
resigné en la main du pape à icelluy voyaige 
d'Avignon, certaines lettres furent impetrees 
au pape pour la délivrance de Gillet d'Ane*- 
court qui avoit esté prins prisonnier par ceul* 
de Mets , à Fencommencement d'iceUe guerre, 
avec celluy de Lenoncourt et aultres, comme 
cy devant est desclairé; lequel pape Jehan 
rescript et envoia ung brief apostolique, adres- 
sant à ceulx de Metz , les exhortant de délivrer 

ledit Gillet d'Anoncourt, ou du moins le relais- 
chier sur sa foid , ou luy dooneir répit pour 
ung an. Dequoy lesdits de Mets furent assez 
esbahis dont ce procedoit. Et pource que ledit 
pape ne les tinst inobediens , subitement luy 
firent rescripre et envoyont une lettre respon- 
sive et excusatoire sur ledit brief, de la- 
quelle la coppie se ensuit et est telle tout ainsi 
comme elle Ait envoiée en viez langaige dont 
ilz usotent pour lors en la cité de Mets. 

A nostre très sainct peire en Jhesucrist et 
très chier sire, sigueur Jehan , par la grâce de 
Dieu, souverain evesque de Rome et de toutte 
saincte église, li maistfe eschevin, ly trese 
jurez et toutte ly comunité de la cité de Mets, 
voz humbles filz en Dieu , quant qu'ilz puecnt 
de révérence, de subjection et d'obédience, 
et eaulx volontiers et devotz au baisier de 
voz bien eureux piedz. Très sainct pere , nous 
avons nouvellement receu lettres de vostre 
sainctité, en queilles vous nous enortez que 
nous volcissions delivreïr Gilet d'Anocourt, 
lequel nous détenons pris , ou au moins nous 
le volcissions relaischier jusca ung an sur foid ; 
lesquelles lettres receuptes , nous fumes assez 
merveilleux cornent vous nous avez ceste 
chose escript à la prière et à l'instance de 
noz ennemis , lesquelz destruyent et desraci- 
nent sans raisons vostre église de Mets et la 
cité qui sommes du tout soubgectz à. vous; 
et ceu font lydits anerais contre Deu et contre 
raisons plus forceneement assez que ne feis- 
sent oncques ly Wandres. Maix , sainct peire , 
nous somes certains que si on vous eust dit 
la vérité, vous n'eussiés jay ottroié lesdictes 
lettres; car cil qui les empêtrait de vostre 
court , ne vous fist mie à savoir comment ly 
devantdits ennemys sont et doient estre plus 
constraints pour ledit Gilet qui estoit leur fa- 
milier, leur amy et de leurs hostelz, que pour 
tous les aultres prisonniers que nous tenons 
dé eaulx ; ne ne vous fist mie aussy à savoir 
cil qui lesdictes lettres empêtrait, comment 
nostre chier filz , enflant , nostre cousin, nostre 
cita in, nostre menant et nostre aydant estoient 
et sont encore détenus et prins sans huma- 
nité et sans pitié en Chartres obscures, en 
fers et en chainnes des devantdits ennemis : 
dont nous avions espérance que nous en deus- 
sions avoir et recouvrir plusseurs par la dé- 
livrance ou par le relaissement dondit Gillet. 
Au sorplus , ne vous fist de riens, à savoir 



cil qui lesdictes lettres empêtrait, comment 
ledit Gillet fut prins au temps et au lieu qu'il 
armé estoit et menoit grant compaignie de 
gcnt armée aweuc luy en la grant destruction 
de noz villes et de noz maisons , en noz grans 
injures et en noz domaiges. Et toutteVoie en 
quelque manière que lesdictes lettres fussent 
empêtrées, pourtant que nous tenons le seul 
dinet de voz sainctimes œulx pour comande- 
ment, nous eacomansames à trait ier de grant 
volenteit hastivement , cornent nous puissions 
aemplir sur ces choses vostre enortement sans 
esclandre , à la paix de nostre petit peuple et 
sans avoir sédition et desacord entre nous. Et 
sachiés que cest traitier pendant, et par le 
sceu , si comme plusseurs dient, dondit Gilet 
qui jay respis avoit de sa prison jusqués ung 
certain temps qui adoncque n'estoft mie pas- 
sé, lesdits anerais vinrent soubdennemetft aux 
portes de nostre cité et firent à gayt; par- 
quoy ilz livrairent à mort plusseurs de noz 
cHains , et avec ceu , ilz en prinrent plusseurs 
et menèrent avec eaulx , qui estoient et sont 
encor navrez à mort , qu'ilz thiennent encor 
au jour duy en leurs cruelz prisons. Pour lai- 
queilz choses , très sainct peire , nous recour- 
rons en grant pleurs à vous ainsy comme à 
celluy en cuy toutte nostre espérance ;est, et 
supplions à vostre saincteteit, par grant af- 
fection, en tous lez soupirs que nous pouvons, 
que vostre haulte poisaace se veullet èslever 
sans demorée pour nous délivrer des grant 
desloiaultez, dez poetmes et des cruaûtez et 
dez tormens dont nostredit anëmis nous tor- 
mentent jour et nuyt plus assez qu'on ne 
polroit dire. Et sachiés , si ceu ne faites , ly 
chose est preste ^parquoy vostre église de 
Mets qui est ung des nobles membres de 
vostre sainct siège, et lidite cité de Mets qui 
tant est à vous dévote et &y prochienne de 
vostre parsonae, soient destruites et desra- 
cînées sans recouvrer, au temps de vostre 
gouvernement, ceu que jay Deuz ne veulle. 
Voirs est il que d'une chose, peire très pois- 
sant, estions nous très merveilleusement lyes 
et joyant, et en avions reprins en aulcune 
partie nostre vigour, et en rendions à Deu 
grant graice , et proyons et desierions de tous 
noz cueurs que Deu vous donaist prospérité 
et bonne vie , de ceu que , quant sire Henry 
Dalphins, jaidis nostre esleu, oit mué son 
estait , vous noz donaites pour evesque re- 

verent peire seigneur Lowy, jaidis evesque 
de Lengre ; car nous avions espérance qu'il 
deust venir ensi comme il en est tenu â nous 
et au pays de Mets qui ly est doné par la 
graice de Dieu et de vostre sainct siège; et 
tenions qu'il y deust faire son office et son 
debvoir spirituellement et temporellement ; 
mais nostre dicte espérance ait jay heu et 
encor ait trop grant demeurée à nostre très 
grant domaige 9 quant encor ne poons nous 
de riens estre certains de sa venue ; dont 
nous en sommes et poons par raisons estre 
troublez. Si prions à vostre haultesse , genouz 
ployés , que sor ces choses veulliés mettre re- 
meide , ensi comme équité et droit le portent 
et à vous appartient. Ly sire très haultime 
soit wairde de vous par long temps , en ac- 
cressement de prosperitez et de paix. 

Ceste lettre et supplication fut envoiée et 
délivrée au pape ; et attendont de besoingnier 
sur le mandement et brief apostolicque qu'il 
leur avoit euvoiés en jusques à ce qu'ilz se 
apperceveroient de ses mandemens et ordon- 
nances. Et en firent ceulx de Mets tout ainsy 
comme il fist et besoigna pour eùlx. 

Apres ce que ceulx de Mets eulrent fait 
plusieurs courses et gros domaiges en les ter- 
res et pays de Bar et Lhoraine , ledit evesque 
Henry Daulphin estant en son pays , l'evesché 
de Mets estant depourveue de pasteur, le duc 
de Loraine et le comte Edouard de Bar estant 
marris des domaiges faits en leurs pays , firent 
assembler leurs gens pour courre sus à ceulx 
de Mets avec leurs confédérés et alliés. 

La grant scpmaine,,touttes ces armées et 
manières de gens vinrent à grant puissance 
au vaul de Mets et mirent leurs treifz /tentes 
et pavillons devant Airs sur Muzelle , où ilz 
trappont les vignes et brullont les paixelz 
des vignes. Et les gens du duc de Loraine 
allont assaillir le moustier d'Ancey qu'ilz gai 
gnont, et fut pillé et abattu. Et ce fait, en 
allont ensemble jusques à Vault où par force 
entront en l'église où il y avoit ung crucefix 
et une ymaige de Nostre Dame , et rompont 
au crucefix les jambes et les bras ; puis le 
getterent par terre; et l'ymaige de Nostre 
Dame fut decoppée en pièces. 

Le grant mairdy, messire Pierre de Bar 
vint en jusques au chief du pont des Morts 
par assurément , pour parlementer avec ceulx 
de Mets ; et pour le duc de Loraine et le comte 



de Bar il demanda trêves et sorcheance de 
guerre pour certaine espaice de temps : ce 
que lesdits de Mets luy refiusont, disant qu'ilz 
ne saveroient avoir pire ne qu'ilz leur avoient 
desjay fait, et qu'ilz estoient bien délibérés de 
s'en vengier et leur livrer bataille : en brief, 
ou ilz seroient maistres ou varletz. Quant ledit 
messire Pierre de Bar oyt leur fiere response 
et qu'ilz ne leur volloient trêves ottroier, il 
retourna en l'host et conta que ceulx de Mets . 
ne leur volloient donner trêves ; dont le duc 
de Loraine se courrouça , et , par grant ire et 
courroulx, luy dit au'il avoit prins argent 
de ceulx de Mets et leur avoit desclairé leurs 
secretz, et que on s'en pou voit appercevoir. 
Et ledit messire Pierre de Bar s*en excusa 
honorablement , disant que s'il y avoit gentil 
homme son paireil qui l'en volcist d'aulcune 
chose chargier, qu'il estoit prest à deSendre 
son honneur; et que ceulx de Mets n'estoient 
point gens pour presenteir argent ne pour 
les espoanter par menaces; mais plus fort, 
leur avoit oy dire qu'ilz estoient délibérés 
leur livrer bataille et les venir assaillir. Oyant 
ce, le duc de Lhoraine, le comte de Bar, leurs 
alliés et confédérés qui estoient avec eulx, 
ordonnont de mettre, leurs gens en bataille , 
où les Lorains et Barisiens ne se pouvoient 
escorder ensemble; et pour ce, ne furent 
d'accord de les attendre, et ledit raairdy 
meysme, passont la rivière de Muzelle en- 
droit Joiey. Et les Metsains de ce advertis, 
en belle ordonnance , les pousuirent et chas- 
sèrent si vertueusement qu'il y eust plusieurs 
Lorains et Bairisiens noyés en Muzelle. Et 
en ceste poursuitte fut tiré d'une arbolleste 
par ung Lorain ou Bairisien messire Jaicques 
Grognât qui par sa vaillance et prouesse 
avoit esté fait chevalier ez parties de Jheru- 
salem et Galilée enz journées tenues par les 
chrestiens contre les Turckz , dont la renomée 
estoit de luy partout : et fut ung peu blessé 
et bien secouru. Et d'icelle fortune amys et 
ennemis en estoient marris pour sa grosse 
renomée et vertu dont il estoit prisié et es- 
timé. Et le merquedy ensuivant , l'armée des 
Lhorains et Bairisiens se despartit et en ralla 
chascun en sa contrée. 

DE LOUIS DE POITIERS , LXXJ* EVESQUE DE METS. 

Louis de Poitiers fut le septante uniesme 
evesque de Mets. Il estoit evesque de Langre 

et fut translaté à Mets Tan mil iij" et xxv ; 
et fut premier receu à Marsal , après vint à 
Mets , la vigille de ia Purificacion , pour faire 
les treses 5 et puis pourchassa tant que Hom- 
bourg, Vyc et Ramberviller luy furent resti- 
tuées des seigneurs qui les tenoient. Aprez, 
fist reflaire les murs de Vyc : et pour eviteir 
grans despens et espargnier les biens de l'e- 
vesché , il s'en alla à sa terre vers Mon tel i mars 
en Prouvence , là où il fist ediffier le chaistel 
de Pigeron ; puis se laissa molrir. Il régna trois 
ans, et s'il eust plus vescu , il eust grandement 
amendé l'evesché ; il molrut le onziesme an 
de la création pape Jehan XXII e . 

Incontinent aprez le retour des duc de 
Lhoraine et du comte de Bar et de leurs 
adhérents , les Metsains furent advertis de la 
venue de leur evesque , arrivé à Marsal. Et 
pourtant que son ev esche estoit en trouble 
par les faitz de l'evesque précèdent et par 
celle guerre , ilz luy envoiont gens et ayde , 
et les conduit messire Jaicque Grognât, et 
fut par eulx secouru et aidié. Et pour ce, 
fist ledit evesque Loys alliance avec ceulx de 
Mets et leur promist secours et ayde ; et en 
furent lettres faictes et escordées, la quarte 
ferie de Paisque , «t ne pouvoient faire paix 
Vung sans l'autre. 

Apres ceste alliance faicte , le Ringrave avec 
les gens de guerre coururent en la duché de 
Lucembourg où ilz gaingnerent grant avoir, 
or, argent , chevaulx .et aultres buttins. 

Apres , allèrent les gens de guerre de Mets 
vers chaistel Brehains où ilz brullerent et 
buttinerent Thille , Chaistel et trois villaiges 
et Tehecourt avec aultres villaiges ; et prin- 
drent et amenont à Mets buefz , vaiches , 
chevaulx et aultres bestiaires et buttins. Et 
estoit le duc de Lhoraine avec son armée en 
Salnois, et ne les peulrent secourir ne aydier 
à cause de la puissance de gens qui estoient 
en icelle armée : dequoy les Lorains en estoient 
esbahis , en crainte et esmerveillie. 

Durant ceste course, ceulx que on disoit 
les wauldexeurs de Mets, avec leur bande, 
furent courre jusques soubz Haultonchaistel , 
à Yigneulle et ez villaiges au long des costes 
et accueillent les herdes des villaiges et mirent 
le feu en plusieurs lieux et retournont par 
l'abbaye de S*-Benoit et accueillont buefz et 
vaiches, et avec leur pannie et buttin se 
minrent au retour. Et rencrioient ceulx de 



Sainct- Benoit ahi! ahi! Et pour rescourre 
icelle pannie, ung des gentilz hommes, es- 
cuier de l'evesque de Verdung , acompaignié 
de plusieurs aultres tant des garnisons comme 
des villaiges, se mirent à l'entrée du bois 
audevant; mais ceulx de Mets se mirent en 
telle deffense que ledit gentilhomme en eult 
la teste ostée, où là fina ses jours ; et le 
reste se mist en fuyte et le gaingnont au 
bien courir parmey les bois. Et amenont les- 
dits Metsains leur buttin et pannie de bestes 
à Mets. 

Enz dairiens jours d'apvril, plusieurs de 
Mets se partirent à pied et à cheval, où 
estoit Jehan de Wormerange , escuier, Lowiat 
de Louveney et Girerdin de Servigney, et 
furent courre jusques ez bois deWarance où 
ilz s'arresterent et prindrent plusieurs boins 
prisonniers du vaul dé Gosanges et Lescal- 
Ion, et les ont amenés à Mets. 

Ledit jour meysme , une bande de piétons 
se partirent de Mets et furent courre en la 
duché de Lucembourg jusques Hesperange 
où ilz furent rencontrés de leurs ennemis 
dudit pays de Lucembourg et eulrent ensem- 
ble bataille : et se Montrèrent les Metsains si 
vaillans que la plaice leur demeura. Et à leur 
tour, furent assaillis par ceulx de Bertrange 
et de Luttange dont il en y eult quaitre des 
tués et trois qu'ilz amenont prisonniers. 

Ledit jour meysme*, une aultre bande de 
Metsains furent faire une course en jusques 
devant le Pont à Mousson , là où ilz donnèrent 
l'escarmouche et tuèrent ung homme d'armes 
barisien et amenont -son cheval à Mets. 

Le jour de feste sainct Estienne , à l'entrée 
d'aoust audit an, le maistre eschevin-, les 
trese , les comtes jurés , les paraiges et com— 
munité de la cité de Mets accordont et or- 
donnont que les sept cy dessoubz nommés 
sont prins de la guerre qu'ilz avoient contre 
seigneurs Jehan , roy de Bohême , Bauldouin , 
arche vesque de Trieve , Ferry, duc de Loraine 
et Edouaird , comte de Bar, et contre tous 
leurs aydans. Et ont tel pouvoir qu'ilz puevent 
faire, ordonneir et demeneir la guerre tout 
pn la manière qu'il leur semblera que boin 
soit et prouffîtable , c'eét assavoir, douneir 
treives à long temps et à brief , et de faire 
paix et bon accord avec lesdits seigneurs et 
leurs aydans ; pouvoir asseurer et rappeller 
du tout, à certain temps, ung ou plusieurs., 

de quel estait ou condition qu'ilz soient. Et 
leur fut donné plein pouvoir de chevaulchier 
à petitte force et à grande , et à cloche son- 
nant , quant il leur semblera que mestier sera. 
Et debvoient tous ensemble et chascun d'eulx 
Cadre leurs vollerités aux champz et à la ville. 
Et ilz debvoient estre crus de tout ce qu'ilz 
en feroient et ordonneroient par leur accord. 
Et Ait ordonné à cçùlx qui gardoient les cleib 
du grant seel de la cité , et à ceulx qui gar- 
doient les saielz des paraiges , de sceller tout 
ce que lesdits sept, qui pris en furent , en 
ordonneroient pour le fait de ladicte guerre. 
Et tout ce qu'ilz en feroient , debvoit estre 
(ait y saulf ce qu'ilz ne pouvoient faire taille 
par la cité. Et furent lesdits sept nommés : 
Le sire Joffroy Grognât, eschevin, le sire 
Wery Piedeschault , Thiebault Woyel', Gar- 
ceriat de Moyelam , Perrin de Laitre , Perrin 
Chaingne , François Bellegrée. Et estoit leur 
pouvoir limité jusques à Noël en suivant ; et 
pour le boin debvoir qu'ilz firent de leur co- 
mission , leur pouvoir fut prolongé jusques ez 
octaves de la chandelleur. 

Et ceujx qui furent des paraiges de la cité, 
portant enseigne et lieutenant de capitaine à 
cheval et à pied estoient nommés : 

Les chevaulchettrs. 

Collignon Papperel, Joffroy Aixiés, Philippin 
Haicques, Thiebault, filz Jehan Faulquenel , 
Jehan Husson , le vies , Thiebault Belleamy, 
Rénal , le filz Collignon le Gronnais , Collignon 
Bataille , Thiebault Lorant , Jehan Aixiés , 
Jehan Reken , Ancels, l'aman , Jehan Veilan , 
Jaicomin Gellée , Henriques Chevallat , Thiry 
Naimery, Jehan de Mairieulle, Withier, Guer- 
ciriat Bollay, Philippin Xullefert, filz Garci- 
riat, Faixin, Stevenin Faulquenel, Perrin 
Xaiving, Symonin Roucel, Xandrin Chaingne, 
Joffroy Jallée. 

Les portebanieres. 

Françoys Lambert, Roillon Pappemiatte , 
Symonatde Chambre,Perrin Grant col, Maheu, 
le mercier, le jeune , Jehan Rennillon , Lowiat 
de Louveney, Jehan de Mielan, Auburtin Ba- 
taille, Burtrant de Jurue, Thiebault Hemin- 
guen, Lowy Crowellet, Henrique Chevallat. 

Lesquelz sept commis devantdits envolèrent 
vers leurdit nouvel evesque , remonstrant que 
son pouvre peuple estoit destruit et ses sub- 



gectz propres maingiés et aruynés , mesme- 
mentses pouvres subgectz comme les aultres. 

Le nouvel evesque de Mets, Loys de Poitiers, 
qui se tenoit lors à Marsal, voyant la destruc- 
tion du pays et des pouvres gens par céste 
guerre, envoya ses ambassaldes vers les princes 
et vers ceulx de Mets, leur remonstrer les 
gros fraits et despens, murtres et occisions qui 
journellement se foisoîent , et que pire pouvoit 
encor advenir, si provision de brief n'y estoit 
mise. Et leur fist foire tant de remontrances 
qu'ilz se condescendirent en venir en une jour- 
née amyable par devant lùy , où se comparurent 
partie desdits princes avec les ambassaldes des 
aultres et mesmement des comis pour ceulx 
de Mets , pour veoir et entendre les deman- 
des , et respondre sur i celles. Et firent lesdits 
princes où leurs ambassaldes pour eulx , les 
demandes qui s'ensuivent ou les semblables 
aux bourgeois et citains de Mets. 

Les demandes. 

Premier, tous et quelconcques heritaiges 
de fiedz et tous les fiedz que ceulx de Mets 
ont acquestés sans la vollenté et consentement 
desdits seigneur»; encor les wairdes qui ap- 
partiennent et doient appartenir ausdits sei- 
gneurs, lesquelles choses demandent lesdits 
seigneurs qu'elles leur soient rendues par 
ceulx de Mets ; ensemble les heritaiges et les 
levées desdits heritaiges , fiedz et wairdes , 
lesquelles choses montent bien à la somme 
de trois cent mille livres de metsain ou plus. 
Et si en ce lesdits de Mets volcissent mettre 
débat en ces choses, les seigneurs penroient 
à gré que cilz de Mets venissent en leurs 
hostelz pour panre et foire droit tant comme 
des dessusdits heritaiges , des fiedz , wairdes , 
arrieraiges et levées. Et de ce les seigneurs 
leur feront droit à Pus et à la coustume du 
pays. 

Item , dient encor lesdits seigneurs que quant 
cilz de Mets ont fait sonner la bancloche et ilz 
pannissent ou font griefs dopmaiges ausdits 
seigneurs ou à leurs hommes , cilz de Mets 
dient qu'ilz ne sont mie tenus de le défaire , 
ne de rendre, ne recroire ; si voiraient lesdits 
seigneurs que ceulx de Mets du temps passé 
en feissent restitution ausdits seigneurs ; et dès 
or en avant qu'ilz n'en usaissent plus dé telles 
choses , ains rendissent ausdits seigneurs ou 
à leurs hommes, s'il avenoh que prinse fust 

faicte ou aultres griefz ausdits seigneurs ou 
à leurs wairdes. Et puevent bien monter les 
domaiges que cilz de Mets avoient faits , à la 
somme de cent mille livres de metsain ou 
phis. 

Item, lesdits seigneurs demandent que tuitz 
Jy meffaitz et dopmaiges qui ont esté faits, par 
eulx à ceulx de Mets , demeurent bien à ceulx 
de Mets ; et les domaiges et meffaitz qui ont 
este faits par ceulx de Mets ausdits seigneurs 9 
leur soient deffaits par ceulx de Mets ; car la 
guerre ait esté faite et comencée à tort et au 
deftault desdits de Mets , ainsi comme il ap- 
pert par les raisons dessusdictes. 

Item, encor dient et veullent lesdits sei- 
gneurs que li amans soient osteis , et que de 

droit et contre coustume, car on ne le fait 
en nulz lieux du monde. Et que de cy en 
avant usaissent de seel auctenticque. 

Item, dient encor et veullent lesdits sei- 
gneurs que de cy en avant nulz de leurs hom- 
mes ne soient pris ne arr estez pour l'autruit 
lige , ne pour debtes qu'ilz deussent , se dont 
n'estoit qu'ilz en eussent obligié leurs corps 
pour leurs seigneurs. 

Item , veullent lesdits seigneurs que de tous 
les biens qu'ilz ont prins sur ceulx de Mets 
en leurs terres , à leurs hommes , soient bestes, 
soient aultres choses , soient debtes que lesdits 
hommes deussent à ceulx de Mets, dont ly 
seigneurs ayent fait quictance ausdits hommes 
oureceupt paiement , cilz de Mets n'en doient 
à nulz jours mais rien demander ausdits hom- 
mes , ne aux suretez qu'ilz en averoient , ains 
en doient quicter lesdits hommes et leurs 
plesges et suretez. 

Item , veullent lesdits seigneurs que cilz de 
Mets ne puissent de cy en avant constraindre 
lesdits seigneurs pour choses qu'ilz aient , à 
faire raison de leursdits hommes en leurs 
hostels ; et que lesdits seigneurs fussent quictes 
de touttes debtes , de touttes plesgeries et 
renderies que cilz de Mets leur pourroient 
demander qu'ilz fussent tenus à eulx dès cest 
jour en arrière. 

Les comis de Mets , après avoir veu et oy 
ces sept articles dont lesdits seigneurs leur 
faisoient alors demande, dirent et respondirent 
qu'elles estoient de grant conséquence^ et que 
le Êiit touchoit aux aultres bourgeois et ci- 
tains de Mets , et ne sçàvoient leurs intentions 



et volloir pour y sçavoir respondre ; et deman- 
doient terme compétent pour sur ce donner 
leurs responses : ce qui leur fut accordé ; et 
prirent et acceptèrent une aultre journée pour 
donner leurs responses. A laquelle journée , 
pour abregier matière, les parties comparu- 
rent. Et aportont ceulx de Mets leurs responses 
et deffenses par escript et les monstront aux 
comis et ambassaldes desdits quaitre seigneurs 
qui semblablement prindrent terme et respit 
pour les monstrer à leurs maistres et seigneurs, 
et pour sur le tout conclure et escorder ou 
la paix ou la guerre. Et fut la dairniere journée 
prinse au Pont à Mousson où tous lesdits quaitre 
seigneurs se debvoient compairoir et trouver, 
et semblablement les comis de la cité de Mets. 
Et estoient les responses que ceulx de Mets 
leur faisoient , telles et semblables comme 
s'en suivent. 



Responses. 

Aux articles et aux griefz que les quaitre 
seigneurs demandent quant à maintenant aux 
citains de Mets , 

Respôndent lesdits citains que ilz aux 
quaitre devantdits seigneurs n'ont ne oneque 
n'eurent seignoraige en la cité de Mets , et 
qu'ilz ne sont de rien tenus à eulx de ce qu'ilz 
veullent et demandent , ne ne sont leurs arti- 
cles raisonnables à la fin à quoy ilz tendent ; 
ains sont tenus les devantdits seigneurs et leurs 
aydans aussy de faire et de rendre aux citains 
et à la comunalté de la cité de Mets touttes 
les perdes et les domaiges qu'ilz leur ont faitz 
en la guerre qu'ilz ont a comencée , qui mon- 
tent à la somme de six cent mille livres de 
metsains et plus. Et requièrent les devantdits 
citains que ainsy leur soit fait de part lesdits 
seigneurs et leurs aydans , par les raisons qui 
s'en suivent et sont escriptes cy après : 

Premièrement respôndent lesdits citains au 
premier article desdits Seigneurs qu'il n'y 
ait citain en Mets qui ait acquaisté fiedz ou 
wairdes, qu'il n'en ait lettres des seigneurs 
dont li fiedz et les wairdes muevent , ou que 
li seigneurs ne l'en aiént repris à homme , 
ou qu'ilz ne viengnent aux citains d'ancien- 
neté, si comme à hoirs de droite ligne. Et 
si on pouvoit trouveir qu'il fuist aultrement , 
si n'en deussent mie li devantdits seigneurs 
commencé et mené guerre contre la 

trente mille qui rien ne tenoient ne ne tiennent 
d'eulx ^ ne n'en deussent mie avoir airs le 
pays ne destruyt les églises de l'evesché de 
Mets pour l'occasion desdits heritaiges , wair- 
des et fiedz , si comme ilz ont fait ; ains 
deussent avoir saisi les fiedz dont le fiedvé 
ne feist son debvoir, si aulcuns en y eust : et 
deussent avoir mené le fiedvé selong le droit et 
l'usaigc de leurs hostelz ; car pour la peine du 
fiedvé qui n'est sire du pays , ne ne doit on 
pas le pays destruire , si comme les devant- 
dits seigneurs ont fait à pechié et à tort, et 
corne il apert especialement pour ce que ainsy 
que les devantdits encommencerent la guerre 
contre ladicte comunalté et les citains , la 
justice et les gouverneurs de la cité de Mets 
envoierent souffisamment devers lesdits sei- 
gneurs et leur monstrerent et offrirent à leur 
conseil aussy, que si les citains de Mets , en 
comun ou en aulcune personne de la cité 
singulièrement , estoient de rien tenus à eulx 
pour quelconque chose que ce fuist, ilz en 
feraient et diraient tout sans plait et sans 
delays, qu'il leur debveroit souffir; et que 
touttes bonnes gens qui en oyroient parleir, 
diroient que la comunité et la justice de 
Mets en faisoient assés ; laquelle chose les 
quaitre seigneurs et leur conseil mirent à ref- 
fiis , comme cilz qui avoient plus grant vou- 
lenté de guerre que de paix. Et fiit chose bien 
appairant ; car assez tost aprez , ilz défièrent 
la cité de Mets à ung jour , et londemain , 
commencèrent à faire les dopmaiges ; et 
n'eurent lesdits citains que une seulle heure 
sans plus pour pourveoir et garnir sur leurs 
deffiances. Les devantdits seigneurs puevent 
bien entendre et sçavoir si ce fut honneur 
pour eulx, sur ce qu'on leur avoit offert de 
part les citains , si comme dit est. Et pource , 
vous dieent lesdits citains qu'ilz ne sont mie 
tenus de paier auxdits seigneurs les trois cent 
mille livres de mêtsains qu'ilz leur deman- 
dent au devantdit premier article ; ains doient 
prendre lesdits seigneurs tel droit et telle 
propriété comme ilz avoient enz devantdits 
fiedz , pour la raison de ladicte guerre et de 
la mesprise qu'ilz en ont faite , especiaulment 
contré ceulx qui estoient leurs fiedvez ; et les 
doient de cy en avant tenir les fiedvez qui les 
tenoient en fiedz d'eulx, pour leurs alluefz, 
pour les menais desdits seigneurs. 
Item , au second article respondent lesdits 



citains qu'ilz ne sont mie tenus de rendre les 
domaiges que les seigneurs demandent audit 
article, jusques à la somme de cent mille livres 
de metsains ; car de si long-temps qu'il ne 
souvient à nulluy du contraire, les citains 
de Mets ont usé paisiblement encontre ceulx 
quia eulx marchissent, soient seigneurs, soient 
aultres, que quant personne ou citain de 
Mets estoit priuse et la justice de Mets le 
requeroit et estoit apparillée de faire raison 
pour luy, ou journée en avoit esté tenue 
enz estaulx , et raison ne volcist on prendre , 
ne le délivrer ne le volcist on , la comunalté 
de la cité de Mets , selon que raison pourtoit 
et que boin luy sembloit, requeroit son 
citain au son de la bancloche et à main ar- 
mée au lieu où le citain estoit prins et de- 
tenu à tort et à force, ou en la terre du 
seigneur qui le devantdit citain tenoit. Et si 
dopmaige leur en venoit , ilz le supportaient ; 
car cil qui ait dopmaige par sa desserte , le 
doit demander à luy meysme , non à aultruy. 
Et n'ont mesuzé les citains que pour pannie 
faire ou pour debtes requerre, soit la ban- 
cloche de la cité sonnée. Et s'il avenoit qu'on 
la sonnaist, adès en ont ilz fait, et voiront 
faire droit et usaige des marches qu'ilz ont 
aux seigneurs. 

Item, au thier article respondent lesdits 
citains que les seigneurs puevent demander ce 
qu'il leur plait ; mais cilz de Mets n'acquit- 
teront jay aux seigneurs les meffaits et les 
domaiges qu'ilz leur ont faits sans raison et 
à tort ; ains les voiraient , s'ilz puevent , avoir 
d'eulx et de leurs aydants en temps et en 
lieux. Et si lesdits seigneurs ont eu domaiges 
pour la guerre qu'ilz ont accomencée à leurs 
torts et aultrement qu'ilz ne deussent contre 
ceulx de Mets, les domaiges doient demeurer 
sur les seigneurs ; car ilz leur sont advenus 
par leur mesprinse et par leur faire si grant 
tort, comme cy desoulre est dit. 

Item , au quart article auquel les seigneurs 
veullent que les amans de Mets soient ostés , 
respondent lesdits citains qu'ilz ne sont mie 
tenus de ce faire ne vollenté n'en ont ; car 
les amans sont faitz et estaublis en Mets pour 
paix et pour le bien comung, de très grant 
ancienneté , par le consentement et par l'auc- 
torité du souverain qui faire le peult , et bien 
en sont privilégiés les citains de Mets. Tourte 
voye cornent qu'il soit ou puist estre des 

amans de Mets , aux devantdits seigneurs ne 
tient rien ; car les devantdits seigneurs n'ont 
nul seigneuraige en la cité de Mets , si comme 
dit est, ne citains ne menans n'en sont. Et 
les polroient requerre les devantdits citains , 
s'ilz volloient, par plus grant raison, que les 
seigneurs ostaissent les tabellions qu'ilz ont 
faits , n'y a mie grant temps , enz pays qu'ilz 
tiennent, saulf l'auctorité des seigneurs et 
des souverains dont ilz tiennent leur court. 

Item, au quint article respondent lesdits 
citains que on ait usé en Loraine et especial- 
ment en Mets , qu'il ne souvient à nulluy du 
contraire, que quant le sire doit et on en ait 
claire monstrance, on puelt bien arrester les 
hommes des seigneurs pour leur debte, et es- 
pecialement par congié de justice, et puevent 
bien les hommes des seigneurs obligier leurs 
corps sans avoir le grez de leurs seigneurs : 
ainsy en ait on usé anciennement ; car leurs 
hommes ne sont mie serfs gens , ains sont gens 
à franchie. Et si on trouvoit que aulcuns his- 
sent serfz ou de maignie, la cité de Mets les 
pourroit bien arrester pour le fait de leur 
seigneur ; mais ilz panroient moult envis l'o- 
bligation de serfves gens , si ce n'estoit par 
le grez de leur lige seigneur. 

Item, au sixiesme article dient et respondent 
lesdits citains qu'ilz ne sont mie tenus d'ac- 
quiter ne jay n'acquiteront les seigneurs ne 
leurs hoirs des biens , des b estes , et des debtes 
que lesdits seigneurs ont prins et levez sur 
ceulx de Mets et sur leurs hommes; ne jà 
ne tenront lesdits citains quictance que lesdits 
seigneurs en aient faite, ny en faissent cy 
aprez , jusques tant que lesdits citains , leurs 
hommes aussy eulx , soient restaublis et paies 
entièrement. Et n'ait lieu en crestienté , qu'on 
ne doit tenir ledict sixiesme article pour des- 
raisonnable : si sont merveilleux lesdits citains 
par queille vollenté lesdits seigneurs veullent 
et demandent si grant surquise comme ces te. 

Item, au septiesme article, qui est aussy 
desraisonnable ou plus que le sixiesme, en 
ce que les seigneurs veullent estre quictes, 
sans paiement faire, des plesgeries et des ren- 
deries qu'ilz ont crantées et des debtes qu'ilz 
doient à ceulx de Mets du temps passé, et 
que lesdits seigneurs ne puissent estre cons- 
traints par leurs hommes , respondent lesdits 
citains que ce ne ja à leur pouvoir ne venrait, 
car ce seroit contre droit, contre coustume et 

usaige du pays. Et puelt on veoir appertement 
quel droit les devantdits seigneurs ont en jus- 
qu'à cy eu en la guerre, et queille raison qu'ilz 
veullent faire ausdits citains, et à quelle cause 
ilz ont ces te guère comencée , et à quelle fin 
ilz la maintiennent ; car ilz veullent estre quic- 
tes par leur haultesse et par leur force non 
mie seullement des biens qu'ilz ont prins sur 
les citains et sur leurs hommes, des dopmaiges 
qu'ilz leur ont faitz, qui montent à plus, de 
six cent mille livres de Metsains, ains volloient 
encor avec ce estre quictes, sans paiement 
faire, des debtes qu'ilz leur doient, dont ilz 
ont l'argent receu , et des renderies et des ples- 
geries qu'ilz ont crantées pour leurs amys et 
pour leurs hommes et dont ilz se sont obligiés 
par leur serment et par leur foid et par bons 
esplois et par leurs lettres. Et n'y mettent 
lesdits seigneurs aultres raisons forsque ainsy 
le veullent ; ce qu'ilz ne debveroient requerre 
ne volloir, si la cité de Mets estoit assise en 
leur terre , ce qui ne fut , ne jay n'aveigne ; 
car ainsois hit la cité de Mets fondée et estau- 
blie en toutte franchise , que cité de l'empire 
de Rome, ne qu'il entraist archevesque en 
Trieve, ne roi en Bohême, ne duc en Loraine, 
ne comte en Lucembourg, ne comte en Bair. 
Si prient et requièrent lesdits citains de Mets 
tous preudhommes et touttes bonnes gens qui 
ceste chose saveront , ou verront lesdictes ar- 
ticles et les demandes desdits seigneurs, et 
les responses desdits citains de Mets, qu'il 
ne leur veuille ennoyer de penseir des grans 
dopmaiges, de la grant destruction que les de- 
vantdits seigneurs ont faits, contre Dieu et 
raison, aux églises, abbayes et citains de Mets, 
en leurs personnes en leurs biens et en leurs 
hommes, en telle intention, par telle cause et 
en telle fin comme les devantdits seigneurs 
ont monstre et desclairé en leurs articles de- 
vantdits ; car telle chose ou semblant polroit 
encor advenir en plusieurs lieux , s'ilz pou- 
voientjoyr de leur emprise; ce que jay Dieu 
du ciel ne veuille. 

Par les demandes et responses cy devant 
escriptes puelt on assez évidemment veoir, 
cognoistre et entendre pour quelles causes et 
raisons la guerre cy devant desclairée fut 
âcomencée. Et est à croire que jamais le cro- 
nicqueur de Verdung n'a veulesdites demandes 
et responses ; car il n'en eust escript ce qu'il 
en a desclairé de la cause dHcelles ; combien 

que partie en puelt estre de ce qu'il en a 
desclairé et ainsy que on luy ait eu donné à 
entepdre , ou il le puelt avoir trouvé par es- 
cript d'aulcun particulier de Barrois. Et aprez 
ce que les coniis de Metz eulrent délivré leurs 
responses sur les demandes desdits quaitre 
seigneurs, une aultre journée fut assignée 
au Pont à Mousson où lesdites parties et les 
médiateurs se debvoient trouver ; puis chascun 
retourna en son pays jusques à ladicte journée, 
là où tous debvoient estre et comparoir. 

Or advint que le jour devant que ladicte 
journée se deust tenir, le devantdit seigneur 
Jehan de la Court , cy devant desclairé, lequel, 
avant la guerre comencée , avoit prins congié 
du comte de Bar, de par la justice fit clore 
les portes de la cité , à heure de midy, affin 
que nul ne peust sortir hors ; et fit ordonneir 
et comandeir que touttes manières de gens 
à pied et à cheval fussent prestes à une heure 
ordonnée. Alors avoit bien sept cents hommes 
à cheval, portant heaulmes, aux gaiges en 
Mets , et sept cents et plus en faisoit la cité 
avec les piétons de dehors estant aux gaiges, 
et la comune , qui estoient ung gros nombre ; 
et les fist partir de telle heure qu'ilz vindrent 
ung peu après minuit, sur la coste de Froy- 
mont. 

Et quant ilz furent là venus , ledit seigneur 
Jehan de la Court appela les capitaines au 
conseil et leur dit : « Seigneurs, je vous de- 
» mande conseil ; vous savez assez cornent ces 
seigneurs sont au Pont et que nous debvons 
demain jouraier contre eulx ; je m'ai pensé 
que , si il se povoit faire et vous le conseil- 
liés, que je verroie vollentiers que nous 
puissions avoir fait sur nos ennemis les dai- 
riennes courses et alarmes. S'il vous semble 
bon et que vous soiés forts assez et que nous 
prenissions nostre chemin par de costé le 
Pont et aller tout autour du Pont faire la 
procession , et tantost que l'aube du jour 
se demonstrerait, que nous encomencissions 
à boutter feu et à ardre , allant tousjours 
ardant tout autour du Pont , affin que nous 
» ayons l'honneur et la dairienne chevaulchée. 
Et demain , quant nous serons au retour par 
deçà ledit Pont , vers la nonne , je m'en 
irai audit lieu du Pont avec mes consors 
qui doient estre à la journée. Et quant je 
me partirai, de vous , vous retournerez ar- 
rière par devers Mets avec les rottes des 



» gens d'armes et des piétons. » Et quant 
ledit sire Jehan eult finé sa hairangue , les ca- 
pitaines luy respondirent que si il se ozoit fier 
en ses gens de pied qu'ils deussent tenir copt, 
qu'ilz estoient forts assez de faire une plus 
grande entreprinse. Et audit conseil se avoient 
bouttés et mis secrètement entre les chevaulx 
aulcuns de la commune pour oyr et entendre 
ce de quoy ilz partaient. Et incontinent qu'ilz 
oyont la response que lesdits capitaines firent 
audit sire Jehan de la Court, ilz s'en tinrent très 
mal contens et acomençont à crier : « Avant, 
» seigneurs de la comune ; les capitaines de 

* nos gens d'armes n'ont mie bonne fiance en 
» nous ; nous avons oy leur conseil et sçavous 
» bien qu'ilz veullent faire; allons devant, 
» acomençons à faire ce qu'ilz veullent Cadre, 
» affin qu'ilz voient bien que nous voilons vivre 
? et molrir avec nos seigneurs , et ardons et 
» bouttons les feux les premiers. » Et à peine 
les pouvoit on tenir ne mettre en ordre , du 
despit qu'ilz avoient des parolles dictes par 
les capitaines. Et se fist ladicte chevaulchée 
comme ledit sire Jehan de la Cour l'avoit dit 
et ordonné. 

A l'ajournant, les feux se acomençont à 
boutter, tant que ceulx du Pont en furent ad- 
vertis et qu'ilz virent les fumieres eslevées et 
le pays ardent , et encomençont à crier : Chas- 
cun à sa g air de, Adoncque print le comte de 
Bar par les mains ledit roy de Bohême et 
l'archevesqme de Trieve , et les enmena sur 
les murs du Pont et leur monstra les fumieres 
que ceulx de Mets luy faisoient , et cornent 
ilz luy destruisoient son pays , et leur dit : 
« Seigneurs , advisez cornent ceulx de Mets 
» me gouvernent en vostre présence ; il ap- 
» paroit qu'ilz tiennent peu de compte de 
» vous ne de moy. Advisez , monseigneur le 
» roy, quant vous serez en Bohême , et vous, 

* arche vesque, quant vous serez sur le Rin, 
» en queil point ceulx de Mets me gouver- 
» neront, quant, en vostre présence, véez ce 
» qu'ilz font. Si vous estiés en vostre pays , 
9 vous y metteriés assez peu de force ; car 
» pour le présent , vous n'y mettez mie grant 
» remède. Et pourtant j'ay besoing de la paix 
» et fault que paix se Caisse de ceste guerre : 
» Car je vous en prie et requiers , je ne le 

* polroie plus endurer. » Et sur ce , ont les 
quaitre seigneurs assemblé leur conseil. 

Environ l'heure de nonne , le devantdit sire 

Jehan de la Court, retournant de veoir boutter 
les feux à l'entour dudit Pont, print congié 
de ses gens d'armes et piétons et leur dit : 
« Seigneurs , faites bien vostre debvoir eu 

* retournant vers l'hostel ; il est temps que 

> je m'en vaille au Pont à nostre journée ; 
» car il n'y ait nulz des assurés entre nous 
9 forsque ceulx qni venront avec moy à la 

> journée. * Et là se despartout; et ceulx qui 
debvoient aller à la journée , s'en allont , et 
les gens d'armes et piétons en revindrent à 
Mets , en faisant tousjours leur debvoir de 
mieulx en mieulx , tant qu'ilz revinssent à 
Mets à grande joie et sans perde. 

À ladicte journée qui se tenoit au Pont à 
Mousson , qui estoit à l'entrée du caresme , 
ceulx de Mets avoient fait ameneir leurs prou- 
veances, especialement des hairangs fraisches, 
et en avoient fait préparer pour leur disné. 
Et eulx assis à table , les seigneurs médiateurs 
qui menoient l'affaire pour escorder les parties 
et qui avoient mis et accordé ceste journée , 
les vindrent veoir. Et quant ilz vindrent devant 
les tables' de ceulx de Mets , ilz trouvèrent que 
ceulx de Mets avoient des hairangs fraisches 
devant eulx sur la table : si dirent : « Il 

> apert bien (pie vous paiés bien vostre hoste , 
» que vous avez des hairangs , et nous n'en 
» pouvons nulz avoir. » Ceulx de Mets leur 
respondirent : « Nous ne les avons mie de ceste 

> ville, car nous les avons amenés de Mets 
» avec nous. » Et lesdits seigneurs médiateurs 
leur dirent : « Cornent se puelt il faire que 
» vous ayés hairangs à Mets pour les chemins 
» qui vous sont cloz , et ilz ne sont mie cloz 
» pour nous , et si n'en povons nulz avoir ? » 
Ceulx de Mets leur respondirent : « Vous cuidez 

> tenir les chemins et le pays cloz pour nous ; 
» mais nous les tenons cloz pour vous. Il s'y 

* appaire , se dirent lesdits médiateurs ; car, 
» par Dieu qui le jureroit à nos seigneurs , ilz 
9 ne le croyroient mie. Nous vous prions que 
9 nous en ayons demi douzenne pour les por- 
» teir et monstreir à nos seigneurs. » Et ceulx 
de Mets respondirent : « Vous n'en avérez jay 
» demi douzenne ; mais nous vous en ferons 

> porteir ung cent après vous , pour présenter 
? à vos seigneurs ; car nous en avons large* 
» ment. » Et ainsy firent ilz. 

Quant lesdits médiateurs revinrent par devers 
leur seigneurs , ilz leur dirent l'aventure qu'ilz 
avoient trouvée des nouvelz hairans que ceulx 



de Mets avoient. Lesdits seigneurs ne les en 
volloient mie croire. Adoncque ilz monstrerent 
les hairans qu'ilz leur avoient envoies : dequoy 
lesdits seigneurs se prindrent fort à esmer- 
veillier cornent ce pouvoit se faire, selon leurs 
ordonnances qu'ilz avoient faictes et ordon- 
nées , tant au duché de Lucembourg , au long 
de Muzelle , comme en Loraine ; et prindrent 
à dire que c'estoit mal tenu ce qu'ilz avoient 
ordonné. 

Alors dit le comte Edouard : « Advisez que 
» c'est de ceulx de Mets et cornent ilz se gou- 

> vernent et nous avec. Nous les cuydons des- 
» chassier et enfamer, et nous nous destruisons 
» et en mamgeons de nous meismes , et fail- 
» Ions à vivre par les chemins qu'ilz tiennent 
» et les chemins qu'ilz quierent; et si ont 
» de touttes prouveances par leur argent et 
» puissance devant que nous en avons. Entre 
» vous , mes seigneurs , c'est petitement tenir 

> ordonnance en vos pays et petitte obeyssance 
» tenir par vos aydans, servans , officiers et 
» soubgetz , qui laissent ainsy passer vivres 
» parmey vos pays et mener à Mets , et qu'ilz 
» en ont devant que nous. Or advisez qu'ilz 
» pue vent faire d'aultres choses» Je vous ai jay 
» dit et encor fais que nous n'avons plus que 
» faire de guerroier, et nous apaisons ; car 
» je veulx la paix. Il me suffit de ce qui fait 
» en est ; car quant vous serez en Bohême 
» et au long du Rin , il vous souvenrait assez 
» peu de moy, pourtant que ceulx de Mets 
» vous sont trop loing pour vous aller quérir. 
t> Si ilz vous povoient aussy bien trouveir com- 
» me ilz font moy, vous y metterjés aultre 
» force. Et pourtant que leur suis trop près 
» voisin, si comme veoir le povez, j'ay besoing 
» de paix et fault que paix se fasse , car je 
» ne peulx plus endurer, telz domaiges. » Si 
advisant lesdits quaitre seigneurs les gros do- 
maiges faits par ceulx de Mets aux pays de 
Lhoraine et de Lucembourg et encor plus au 
pays de Barrois , et polroit encor advenir da- 
vantaige,si la guerre duroit plus longuement, 
conclurent de eulx laissier traictier et accordeir 
avec ceulx de Mets par le moyen des média- 
teurs. Et pour icelle journée fut la paix et 
accord fait, et firent ceulx de Mets les dai- 
riennes courses. Et de leur accord et traictié 
de paix en firent lettre scellée telle et en la 
forme et manière comme elle est cy après 
escripte. 

Le contenu de la lettre dudit traictié de paix. 

Nous, Baudouin, par la graice de Dieu, ar- 
chevesque de Trieve , nous , Jehan , par celle 
meysme graice , roy de Bahaigne , de Pou- 
lenne et cuens de Lucembourg , Ferry, duc 
de Loheraine et marchis , et Eduars , cuens 
de Bar, et nous ly maistre eschevin , ly treze 
jurez et toutte la communalté de la cité de 
Mets , faisons sçavoir à tous que du descord 
et de la guerre que nous , Baudouin , arche- 
vesque de Trieve , Jehan , roy de Bahaigne , 
Ferry, duc de Lhoraine, et Eduars, cuens 
de Bar, avons eue , noz hommes et noz ay dans 
contre la cité , les citains de Mets et contre 
leurs justiciaubles et leurs aydans , bon accord 
et bonne paix léaule en est faictc contre nous 
d'une part et d'aultre pour tousjours , mais 
en telle manière que tuitz ly prisons qui ont 
esté prins pour l'aquison de la guerre , que 
nous tenons d'une part et d'aultre, leurs foidz 
et leurs hostaiges sont et doient estre tuitz 
quictes et tuitz délivrés en bonne foid et sans 
mal engin d'une part et d'aultre , saulf leurs 
despens paiants souffisamment. Item , ly citains 
de Mets , leurs subgets et ly clergie yront et 
polront aHeir à leurs terres , à leurs villes et 
à leurs heritaiges et à leurs waigieres et à leurs 
biens par tout où qu'ilz les ayent, et en esploi- 
teront et lèveront leurs debtes ainsi comme 
ilz pouvoient faire devant la guerre , saulf ce 
que nous , ly devantdits seigneurs , noz hom- 
mes et noz aydans avons prins et levé du 
leur et de leurs aydans, au temps de la guerre, 
en leurs heritaiges , leurs rentes et leurs wai- 
gieres ou ailleurs où que ce soit , en bestes , 
en bleif, en revenues, en chaipteilz et en 
rentes d'argent ou en aultres choses. Et en 
semblante manière , tout ce que nous ly de- 
vantdits maistre eschevin , ly treze , ly comu- 
nalté dessuscjits , noz justiciaubles et noz ay- 
dans , avons prins et levé des chaipteilz et 
des biens des devandits seigneurs, leurs hom- 
mes et leurs aydans, en quelques choses ce 
ait esté, et tuitz ly domaiges qui ont esté faits, 
au temps de la guerre , et touttes les seurtez 
qu'on avoit données de ce qui levé est dedans 
la guerre, sont tuitz quittes d'une part et 
d'aultre , ne n'en povons jamais nous , les par- 
ties devantdites , rien demander , saulf ce que 
ly devantdits citains , ly clergie , leurs justi- 
ciaubles et leurs aydans puevent et polront 



demandeir et leveir leurs debtes de bleid et 
d'argent que on leur doit , tout eu la forme 
et en la manière qu'ilz les puissent avoir levé 
et demandé devant ladicte guerre , fors que 
les choses desourdites qui auroient esté prinses , 
durant ladicte guerre. Et en semblante ma- 
nière , nous, ly devantdits seigneurs , noz hom- 
mes et nos aydans , polrons leveir et demandeir 
touttes les debtes d'argent et de bleif que ly 
citains , ly clergie , leurs justiciaubles et leurs 
aydans nous doient , fors que les choses de- 
sourdites. 

Item, touttes les revenues des heritaiges 
et touttes les a crues que nous , les devantdites 
parties, noz hommes, noz justiciaubles et 
noz aydans avons faits d'une part et d'aultre , 
lj ung sur l'autre, sur clergie, sur noz hommes, 
sur noz justiciaubles et sur noz aydans et sur 
noz terres, en quelque manière que ce soit, 
au temps de la guerre , sont et doient estre 
touttes de nulle valeur; et revenront ly de- 
vantdits heritaiges, les droitures, les rentes, 
en quelque manière qu'elles soient, à nous, 
les devandites parties, et à clergie et à noz 
hommes et à noz justiciaubles et à nos aydans: 
parquoy ly devandits heritaiges, les droitures, 
et les rentes soient mises et restaublies en 
leur premier estait , saulf les chaipteilz levés 
au temps de la guerre en la manière des- 
susdicte. 

Item , nous , les devantdites parties , avons 
escordé que ly citains de Mets ne puevent ne 
ne doient acquesteir fiedz ne arrière fiediLsans 
la vollenté du seigneur de qoi les fiedz ou 
les arrierefiedz muewent ; et s'ilz achettent 
heritaiges , courts ou maisons qui muewent 
des wairdes des seigneurs ou de gens de 
poiesteit dessoubz les seigneurs, ilz en feront 
aux seigneurs telz services et en paieront 
telles droitures comme li heritaige debvoit 
devant l'acquaist. 

Item, si les citains de Mets avoient plait 
de fiedz où ilz seront entrés , si comme du 
trefibns, ilz en panront droit et feront droit 
en bonne foi, sans mal engin, en l'hostel 
du seigneur de qui le fied mueult, et en 
feront telz services comme le fied doit et 
requiert; et si les devantdits citains ont ac- 
quaisté nulz fiedz jusques aujourd'huy lesquels 
ilz n'aient mie reprins des seigneurs dont le 
fied mueult, ilz les en doient reprendre et 
les seigneurs les en doient recepvoir. 

Item , il est escordé entre nous que li citains 
de Mets ne puevent deffendre ne wairantir 
nul des hommes de noz seigneurs devantdits , 
qui soit levant et couchant desoubz nous ou 
desoubz aulcuns de nous , contre nous , de- 
vantdits seigneurs, ne contre noz hommes. 

Item, il est escordé entre nous que si 
aulcuns des hommes de noz devantdits sei- 
gneurs , ou de noz subgectz , malfaisoient sur 
ceulx de Mets , ceulx de Mets en doient re- 
querra le seigneur et s'en puevent panre à 
eulx et aux meffaisans et à tous leurs aydans 
et à leurs biens, tant que raison soit faicte 
à ciaulx de Mets. 

Item, de tous aultres descords qui pôlroient 
estre de cy en avant entre nous, les parties 
dessusdites, noz hommes, noz justiciaubles 
et noz aydans , on en doit ouvreir et faire 
d'une part et d'aultre par estaul , selon cous- 
tume d'estaul. 

Item , escordé est que chascun des seigneurs 
promet pour luy et pour les siens tant seul- 
lement , à tenir les choses dessusdites , tant 
comme à luy et aux siens touche. 

Item , les parties devantdites nous sommes 
accordés et avons promis et promettons en 
bonne foid que nous osterons et deschasse- 
rons tous les robeurs et tous ciaulx qui feront 
empeschement en conduit et en chemins qui 
sont en noz terres et en noz pays , parquoy 
pellerins, marchants et touttes aultres bonnes 
gens y puissent aller et venir sûrement et 
conduire leurs biens , droit Élisant. 

Et ceste paix et cest accord avons nous, 
li devantdits seigneurs, pour nous et pour 
noz hommes et pour nos aydans, et nous 
li devantdits maistre eschevin et trese jurez 
de Mets pour nous, pour toutte la commu- 
nalté de Mets, et pour noz justiciaubles et 
pour noz aydans , promis et juré sur sainctes 
évangiles et sur toutte la créance et la foid 
que nous tenons de Dieu , et promettons en 
bonne foi , sans mal engin , sus l'obligation 
de tous noz biens , que nous tenrons et gar- 
derons cest accord et ceste paix et touttes les 
choses dessusdites, fermement et léaulement, 
sans venir à rencontre ne faire venir par nous 
ou par aultruy, en queille manière que ce soit, 
à nulz jours mais. En tesmongnaige de la- 
quelle chose, et pour ce que touttes les 
choses dessusdites soient fermes et estaubles 
à tousjours mais, nous, Baudowins, arche- 



vesque de Trieuves , Jehan , roy de Bahaigne, 
Ferry, duc de Loherenne et marchis , et Edu- 
art , cuens de Bar, devant nommez , avons 
mis noz grants seelz en ces présentes lettres , 
qui furent faictes , Pan de graice nostre Sei- 
gneur, mil iij* et xxv , le thier jour du mois 
de mars. 

Et après ces lettres de paix faictes et pas- 
sées, les quaitre seigneurs dessusdicts advi- 
sant entre eulx, avec les comis de la cité, 
qu'ilz avoient obmis et entrelaissé aulcuns 
articles servant pour l'advenir à eulx, leurs 
pays, hommes et aydans, firent encor, avec 
le devantdict traitié de paix, par le moyen 
de l'evesque de Mets, Louis de Poitiers, ung 
aultre escord qui est annexé avec celluy de- 
vantdit, lequel est tel et semblable à celluy 
cy après desclairé , contenant : 

Nous, Baulduwin, par la grâce de Dieu, 
arcbevesque de Trieuve, Jehan, roy de Ba- 
hegne , de Poulenne et cuens de Lucembourg, 
Ferry, duc de Loherenne et marchis, et Edu- 
art , cuens de Bar, et nous li maistre esche- 
vin, li treses jurez et toutte li communité de 
Mets , faisons sçavoir à tous que nous avons 
fait bonne paix et bon escord entre nous d'une 
part et d'aultre , en la manière qu'il est con- 
tenu enz lettres ensqueilles ces présentes let- 
tres sont enaixées. 

Et encor par ainsy que s'il advenoit que 
aulcun homme estrainge , qui ne fust homme 
à noz seigneurs dessusdits ou d'aulcuns de 
nous, preist ou waigeaist sur ceulx de Mets, 
et il trespassast parmey le povoir de noz 
seigneurs devantdits ou d'aulcuns de nous, 
cilz de Mets en debveront requerre le sei- 
gneur en la terre de qui le meffaisant pas- 
serait, ou à son lieutenant. Et si on n'en 
faisoit assez à ceulx de Mets , à la journée que 
on venroit aux estaulz, cilz de Mets polront 
dès ors en avant chaisser leur raison. Et en 
semblant manière, que si aulcun homme 
estrainge meffaisoit sur nous ou aulcuns de 
noz seigneurs devandits , et il trespassast par- 
mey la cité ou parmey les bourgz de Mets , 
lesdits citains de Mets seraient tenus de faire 
à nous ce qui est devant dit , que nous ferions 
à eulx. Et ne doient lesdits citains de rien 
recepter ne retenir, allant ne venant, en leurs 
fortes maisons qu'ilz ont deniers de Mets, 
nulz estraingiers malfaicteurs qui venroient 
porteir domaiges aux devantdits seigneurs, 

à leurs hommes ou à leurs subgectz : et s'ilz 
le faisoient, les seigneurs en chasseraient 
leurs raisons en la manière dessusdite. 

Item, quant cilz de Mets feront une che- 
valchîé ou aulcuns d'eulx, et on faisoit do- 
maige , par leur deffault et par leur coulpe, 
sur ceulx qui ne sont leurs ennemis , cilz de 
Mets feront la recreance de celle chose, et 
du remenant ilz en feront selon coustume 
d'estault : et aultretel noz seigneurs dessus- 
dits feront et debveront faire à ceulx de Mets 
en semblant cas. 

Item , si aulcun de noz hommes, seigneurs 
devantdits, ou de noz subgectz, meflàisoit 
sus ceulx de Mets , cilz de Mets en doient 
requerre le seigneur; et au cas où le sire 
deffaulroit de faire raison, ilz s'en puevent 
panre à luy et au malfaisant et à tous leurs 
biens , tant que raison soit faicte : et autretel 
nous feront et debveront faire cilz de Mets 
en semblant cas. Et selon cest entendement 
est clamé li article qui est escript en la lettre 
de la paix , lequeil fait mention de cest dai- 
rién article. 

En tesmoingnaige de laquelle chose et pour 
ce que ferme soit et estauble , nous li maistre 
^shevin, li treze jurez et toutte la commu- 
nité de la cité de Mets, avons mis nostre 
commung saiel, de la cité de Mets en ces 
présentes lettres , en tesmongnaige de vérité ; 
et avons prié et requis à révérend pere en 
Dieu, nostre chier et amé seigneur, Louis 
de Poitiers, par la graice de Dieu, evesque 
de Mets, que il veuille mettre son saiel 
avec les nostres en ces présentes lettres , en 
tesmongnaige de vérité. Et nous, Louis de 
Poitiers, par la graice de Dieu, evesque de 
Mets dessusdit , à la prière et à la requeste 
des devantdits citains , avons mis nostre saiel 
en ces présentes lettres avec le saiel comung 
de la cité de Mets, en tesmongnaige de vé- 
rité, qui furent faictes Fan de graice nostre 
Seigneur, mil iij' et xxv. 

comment on doit tenir et useir a marche 
d'estault. 

Et pourtant que par les lettres devantdites 
est faicte mention d'estault, de coustume 
d'estault ; et aussy que cy devant sont des- 
clairées les marches d'estault que la cité de 
Mets ait à l'entour d'icelle contre les princes 
et seigneurs circonvoisins ; et qu'il est in- 



cognu à plusieurs gens de la manière e! 
comment on doit tenir journée de marche 
d'estault amiable pour la cité de Mets , con- 
tre lesdits princes et seigneurs circonvoisins , 
marchissant à l'environ , j'en desclairerai et 
escriprai ce que j'en ai peu apprendre et 
enquérir. 

Primo. Si l'ung desdits princes, ou leurs 
hommes, ou subgectz mefibnt sur la cité, 
sur les citains , ou sur leurs biens , le maistre 
eschevin et les treses, pour la cité ou pour 
leurs manants , doient requérir par lettres le 
seigneur de tenir à tel son homme de amen- 
deir le méfiait, et demander réparation et 
amendise : la première lettre gracieuse de- 
mandant response littérale. La seconde lettre, 
si la response n'est pertinente de la première, 
on puelt escripre à la fin de la seconde : 
« et s'il semble que la demande soit exorbi- 
» tante ou desraisonable , il présente en venir 
» à journée amiable à marche d'estault, de- 
» mandant response. * Et s'il l'accepte, il fault 
desclairer les juges par devant lesquelx on 
veult tenir journée ; et que iceulx juges veuil- 
lent panre et assigner la journée aux parties 
et desclairer la marche où on veult tenir la 
journée. Et peuvent lesdits seigneurs, princes 
et aultres marchissants panre et choisir trois 
ou quaitre de leurs conseillers, prevostz et 
officiers : semblablement autant en la cité de 
Mets des seigneurs de conseil ou aultres qu'il 
leur semblera bon, pour la première fois. 

Quant la journée est acceptée amiablement , 
le deffendant la puelt contremander par trois 
fois , à chascune fois de quarante jours , et 
non plus ; et le clamant ne la puelt contre- 
mander que une fois; mais après ce que 
ledit clamant Payerait contremandée une fois , 
le deffendant la peult contremander et panre 
répit par trois aultres fois. 

Chascune partie doit avoir et meneir avec 
luy à la journée ung notaire ou deux , pour 
notteir et mettre en forme par escript tout 
le despart de ladicte journée. 

Quant on vient au lieu où la journée se 
doit tenir, qui est le lieu assigné de marche 
d'estault , le clamant ou acteur doit faire sa 
demande en la présence des juges prins et 
esleus, commis et députés, desclairant son 
action et demande selon le cais advenu ; puis 
reprendre sa demande en faisant sa doleance 
et complainte du cais advenu , qui seroit forcé 

ou fait tort , ou prins du sien , demandant 
la rendue et ressaisine, le tort fait amendé 
avec réparation, l'amende, si c'est cas de 
seigneurie ; si c'est cas de censives , demandeir 
ses estaies, amendes, aidras, dopmaiges et 
interestz ; ou si c'est pour cas d'honneur, 
d'estables, ou criminel, desclairier son cas 
et faire son action disant : Vous avez à faire 
telles choses : et si # c'est l'officier d'ung sei- 
gneur pour son seigneur, on doit dire : Vous 
avez à tel tenir ung tel qu'il fuisse telles 
choses et telles, selon que la matière le re- 
quiert et comme il sera trouvé par le rowaird 
des marches qu'il soit à faire. Et ne fault 
point parler par semblant , come pour dire : // 
me semble quainsy soit il à faire; mais fault 
parleir affirmativement disant : // soit ainsy à 
faire, et si en prenons bien le rowaird des mar- 
ches, aultrement vous vous mettriés au tort. 

Si les seigneurs juges , commis auditeurs , 
ne sont d'accord à ladite journée amiable , la 
partie qui est clamant , doit panre ung homme 
et la partie deffendant en doit panre ung aul- 
tre , lesquelx deux prins et esleus sont nommés 
ewardeurs ; et debveront iceulx deux prins et 
esleus jureir sur les sainctes évangiles de Dieu 
que bonnement , à leur léal pouvoir, sans fa- 
voriseir l'une des parties ne l'autre, qu'ilz 
recepveront les bons des parties et qu'ilz se 
conseilleront aux marches voisines non sus- 
pectes aux parties , et que tout ce qu'ilz en 
trouveront du plus , qu'ilz le rapporteront. Et 
n'ont les dessusdits ewardeurs plus de terme 
de faire leur deschairge et rapport que trois 
quinzaines qui vallent quarante cinq jours ; et 
encomencent les trois quinzaines dès le jour 
que les deux ewardeurs ont fait le serment. 

Quant les deux ewardeurs se prennent et 
eslisent, s'ilz estoient tous deux absens de 
ladite journée , ou Tung d'eulx , la partie de 
qui l'ewardeur seroit absent , se doit faire fort 
dedans ung jour et doit nommeir le jour pour 
faire venir icelluy ewardeur en ung lieu dont 
les parties seroient d'accord , pour prendre le 
serment de luy par la manière dessusdite. 

Quant les deux ewardeurs sont prins, ilz 
doient estre d'accord eulx deux conjointe- 
ment ensemble pour prendre les bons des 
parties , ou ilz doient comettre ung , par leur 
accord , pour les prendre pour eulx , et qu'il 
soit sermenté le mieubc qu'ilz polront. 

Apres que les deux ewardeurs ont receu 



les bons des parties , et l'un des deux diffère 
de se joindre , sans avoir solne de corps ny 
des seigneurs, l'autre qui désire de meneir 
et mettre une fin à sa charge, le doit re- 
quérir par ses lettres, de quinze jours en 
quinze jours ; et à chascune fois qu'il le re- 
quiert et envoie lettres, il doit avoir ung 
notaire présent en délivrant icelles lettres au 
messaigier, et les doit faire lire et seeller, 
présent ledit notaire et deux tesmoings , des- 
clairant la chairge de sa commission qu'il 
ait avec celluy à qui il envoie icelles lettres , 
etc. Et pource qu'il ne met grant force de 
se joindre pour sa partie, et que je ne 
le puis avoir, et est prolixe pour mener 
nostre charge à fin , dont je ne peulx avoir, 
je le requiers par ces présentes quil se 
veuille joindre avec moy pour expédier et 
executeir nostre charge, protestant d'avoir 
fait tout debvoir et ne tient à moy etc. , et 
délivrer la coppie et de tout demander et 
faire instrument , touttes les fois qu'il le re- 
quiert. Durant lesdites trois quinzaines qu'il 
le requiert et envoie lesdites lettres , il doit 
tousjours avoir notaires et en demandeir ins- 
trument pour les trois requestes encourrues , 
et en doit faire une superabondante, par 
laquelle il a fait son debvoir le requérir de 
se joindre ; ce qu'il n'a fait : les termes sont 
passez et expirez, les requestes encourrues 
par son deflfault et de sa partie , et qu'il n'a 
fait son debvoir : qu'il a gaingnié marche 
pour le fait dont le débat estoit , et ait à satis- 
faire partie comme il le requiert. 

Si les ewardeurs se joindent ensemble pour 
recepvoir les montrances et les bons des 
parties et pour aller conseiller aux marches 
voisines , non partialles ne suspectes , ilz ont 
trois quarantaines pour ce faire. Et quant 
lesdits ewardeurs ont conseillié aux marches 
voisines, comme dessus est dit, ilz doient 
assigneir aux parties jour et lieu pour faire 
leur rapport. Et s'ilz sont telz qu'ilz aient 
armes et seelz , ilz le doient faire par lettres 
seellées de leurs seelz ; et s'ilz n'ont armes 
ne seelz, ilz le doient faire, présent ung 
notaire. Et de tout ce dessusdit doient les 
parties requérir instrument et le faire mettre 
en forme, affin que le contraire ne se faisse, 
pour avoir et monstreir de tout le fait les 
actes et esplois , affin que on ne puisse rien 
nyer ne contredire. 

9 

Item, pendant lesdites trois quarantaines, 
si Pung des ewardeurs avoit solne , la partie 
de qui il seroit pour luy, en y polroit remettre 
ung aultre en le sermentant pareillement 
comme Patttre , et en luy donnant toutte telle 
et paîreille puissance comme Pautre en avoit 
au par avant. 

Par les articles dessusdits vous est desclairié 
comment on doit tenir et useir à marche 
d'estault. Et fault et convient retourneir à 
la matière et fin de la guerre cy devant 
desclairée. 

1326. 

A la S 1 Benoit en mars, mil trois cent et xxv, 
le sire Gille le Belz fut maistre eschevin de 
Mets pour Tan mil iiij° et xxvj. 

Apres ladite paix faite et la guerre finée , 
il convint trouveir beaulcopt d'argent, tant 
pour les fraitz que on avoit faits en ladite 
guerre , comme pour paier plus de sept cents 
soldairts à cheval que on avoit eus , durant 
ladite guerre, aux soldes et gaiges de la 
cité, comme pour aultres despens qu'il con- 
venoit paier, que on avoit faits, durant 
ladite guerre, montant à grant finance. Et 
pour trouver icelle somme, on getta taille 
sur les manants et bourgeois de la cité , qui 
lut très mal prinse et gettée, ainsi comme 
on feroit encor aujourd'huy, qui en voirait 
foire ; car , pour faire telles choses , on y 
commet les plus grants , et ilz ne feront jay 
chose qui leur puisse nuyre , et font souvent 
porteir aux aultres le fardeau qu'ilz ne veul- 
lent porteir. Ainsy fut il alors ; car on disoit 
que par celle guerre y eult bien deux cents 
gentilz hommes des lignaiges qui en estoient 
apouvris en maisons et gaingnaiges brûliez, 
en debtes et bestes perdues , en rentes non 
receues , comme en aultres manières , sans les 
aultres gros et griefz domaiges que chascun 
avoit receuptz et compairez en droit luy. 

Et quant lesdites tailles furent gettées et 
ordonnées , ceulx qui avoient plus perdu que 
les aultres, se prindrent à eulx demenner 
merveilleusement , eulx complaignant , disant 
qu'ilz estoient destruitz et avoient perdu le 
leur en ladite guerre, et que on les tailloit 
très durement et plus que ceulx qui n'avoient 
rien perdu, et qu'il debvoit bien souffire 
de la perde qu'ilz avoient faite , sans à eulx 
plus demander ; et que à ceulx qui n'avoient 
mie granment perdu et qui estoient riches 



et opulens, c'estoit à eulx que on debvoit 
demander argent et non point à eulx. Et se 
esmeut tel débat entre lesdits bourgeois et 
gouverneurs , les ungs contre les aultres , avec 
ce que la commune , estant foliée comme les 
aultres , se mist de la partie de ceulx qui se 
sentaient follez ; par telle manière que la 
commune se esleva et chassa fiiers partie des 
bourgeois ; et partie s'en allont , fuiant au 
mieulx qu'ilz peulrent. Et acomençait le com- 
mung à gouverneir la ville avec partie des- 
dits bourgeois murmurans , dont il en y eult 
des trompez, pourtant qu'ilz cuydoient du 
tout estre seigneurs et maistres. Mais il les 
convint rabaittre de leurs pensées ; car, quant 
le commung eult le pied au gouvernement, 
ilz vollurent estre maistres , seigneurs et gou- 
verneurs avec partie desdits murmurans , et 
non pas tous. Et en y eult partie desdits 
murmurans qui depuis furent appelez porte 
en maison, pourtant qu'ilz avoient aidié à 
courre et à fourraigier les maisons de ceulx 
qui estoient sortis et en allés dehors : dont 
l'ung d'iceulx , qui estoit le capitaine , estoit 
nommé Jaicomin Boylawe , l'aman , qui mai- 
noit devant Saint Mamin. Aussy à icelle mur- 
mure ou mutinerie y eult ung nommé Xolle- 
fez , qui estoit des Faixins , lequel dist à la 
commune de grosses injures et villonnies et 
de leurs amys et alliés ; et pource lui firent 
tranchier la teste devant la grant église, et 
fut enmuré ; on en voit encor l'appairance 
à l'ung des coings du pallais, vers la court 
l'evesque. Aussy volrent ilz abattre la mai- 
son du pere seigneur Jaicque Grognât devant 
Sainct Ferrais, et l'eussent tué, s'ilz l'eus- 
sent peu tenir ; mais il fut caiché et s'en 
alla hors le plus secrettement qu'il peult. Et 
volloit on dire qu'il y eult encore pire , de- 
quoy je me passe le relater. Et se appelloit 
Merequin ; pour le fait de Collin Grognât , 
qui fut ordonné noier de nuit , comme il est 
cy devant desclairié , l'an xxiiij , et pour celle 
cause , disoit on qu'il avoit chaingé son nom 
de Merequin et prins le nom des Grognât. 

Avec ceulx de dehors sortit le maistre es- 
chevin de Mets ; et tenoient leurs garnisons 
au chaistel de Verey et aultre part où ilz 
pouvoient mieulx, et eulrent l'ayde desdits 
quaitre seigneurs contre la cité , et se firent et 
acomençont à faire dure guerre et aspre aux 
demeurans de Mets, yssant et entrant. Si 

advint que ceulx de Mets prindrent et ruont 
jus ung des lignaiges de ceulx estant dehors , 
et le caichont les soldoieurs bien trois jours , 
tant que la chaleur iust passée ; car si ceulx 
de Mets l'eussent tenu à la chaulde , ilz l'eus- 
sent fait mourir. Si avint dedans les huit jours 
ensuivant , que ceulx de dehors , qui se te- 
noient à Verey, ruont jus le filz de l'ung 
des gouverneurs de Mets , et le menont à 
Verey. Et tantost il? le prindrent et le menont 
tout hault sur la tour de Verey, et là fut 
enfermé , et luy mirent devant luy une chaul- 
diere d'yawe et trois fouraulx d'avoine et luy 
dirent : « Ton pere et ceulx de Mets tiennent 
» ung- de nos amys prins à Mets , et ne le 

> pouvons r'avoir : pourtant nous t'enclorons 

> içy et te jurons que jamais n'auras aultres 

> vivres nés que tu vois , si r'averons nostre 
» amy, si tu ne veulx saulter aval ; et ne 
3> tient qu'à toi de saillir aval ou de le laissier ; 

> mais tu n'auras aultres vivres nés que nous 
» te lairons icy en présent; et s'il te plait 
» de le laisser à savoir à tes amys , il ne tient 
» que à toy. » Et incontinent il mandait ceste 
affaire à ses amys qui firent tellement qu'ilz 
furent quictes l'ung contre l'autre. 

En ladite guerre y eult plusieurs merveilles 
faictes ; especialement entre les aultres y eult 
une bataille et rencontre faite au hault chemin, 
au mollin à vent : et la nomoit on la besoigne 
du mollin à vent ; en laquelle ceulx de Mets 
du dedans eulrent une très grosse perde ; mais 
ilz gaingnont la plaice. Et à celle besoingne 
fat portée l'oriflambe et baniere de Mets par 
le princier de Mets qui la doit porteir, qui 
que princier soit, quand on la veult porteir 
mers ; et ne la doit on point desploier, si ce 
n'est à très grant neoessité. Et y eult de ceulx 
de dehors des morts grant quantité , dont il 
en gist plusieurs à Viller l'abbaye , qui furent 
là menez ensepvelir, pourtant que on ne les 
eust osé amener à Mets. Et y a trois des 
Faulquenelz en une fosse , l'ung Sur l'autre , 
au cloistre, près de l'entrée du moustier a 
la droite main. 

À la S 1 Benoit en mars , mil trois cent et 
xxyj, n'y eult point de maistre eâchevin fait 
à cause de ladite guerre. 

Depuis, lesdits de Mets qui estoient hors , 
ne cessoient de faire course et brullont le 

bourg de Saint Julhen jusques à la porte à 
Parquemaille , et furent à ost devant Mets 
dès le mercredy, devant la S 1 Symphorien, 
en jusques feste S* Pierre en fenal entrant, 
et n'y firent rien. 

Quant le commung vit et sentit la forte 
guerre que ceulx de dehors leur faisoient, 
avec les seigneurs, leurs servans et aidans, 
ilz eulrent conseil et advis qu'ilz ne polroient 
mie longuement durer, tenir ne souffrir la 
guerre , et qu'il valloit trop mieulx se apoinc- 
tier et accorder avec ceulx qui s'en estoient 
allés dehors , que cç qu'il leur convenist 
prendre aultres seigneurs et gouverneurs , et 
qu'il les aimoient encore mieulx que nulz 
aultres , et s'ilz en prenoient aultres , si se- 
raient lps premiers qui s'en repentiroient. Et 
par le moyen d'aulcuns de leurs amys, se 
laissont traictier et aedordeir ainsi comme la 
lettre qui en fut faicte , le dit et contient et 
dont la teneur s'en suit: 

En nom du pere et du filz et du saint Es- 
perit, amen. Saichent tuitz que comme guerre 
et descord ait esté entre les citains , les bour- 
geois de Mets , c'est assavoir entre ceulx qui 
sont yssus fors, d'une part, et ceulx qui sont 
demeurez dedans , d'aultre part , cornent paix 
et bon escord en est entre eulx fait pour 
tous jours mais en la forme et en la manière 
qui cy après s'ensuit. 

Touttes nouvelletés qui sont faictes, la 
guerre durant, dont la ville n'a usé ancien- 
nement, qui touchent le comung estât de 



la ville , dotent estre nulles , saulf ce que on 
ait prins des biens des bourgeois qui mers 
yssirent. 

La cité se gouvernera et justiciera par le 
maistre eschevin et par les treses et par les 
comtes , chascun de son office , ainsi comme 
ilz ont fait anciennement , sans aultre justice 
attraire avant, si ce n'estoit par les bonnes 
gens des paraiges et du comung. 

Les amans doient revenir en leurs estaitz , 
et doient revenir les esplois en leurs arches 
ainsi comme ilz estoient quant ilz partont 
de la ville. 

Chascune paroische aura sa baniere et telle 
enseigne comme elle ait eu anciennement, 
sans aultres banieres et sans aultres enseignes 
attraire avant. 

Les comtés revenront en la main de ceulx 
qui les donnoient, par ainsy que cilz des 

paroisches esliront , chascun an , en chascune 
paroische , quaitre des plus souffisans ; et cil 
qui la comté debvera donner, la doit donner 
à ung de ceulx quaitre et à aultre non ; et cil 
à qui il la donrait , il la doit porter. 

Les cleifz des portes et des postis reven- 
ront en la garde des bonnes gens des paraiges 
et du comung , ainsi comme elles y ont esté 
anciennement! 

Les mcstters se gouverneront par lenrs 
maistres de ce qui à leurs mestiers appartient, 
chascun maistre son métier, ainsi comme ilz 
ont fait anciennement, saulve la haulte jus- 
tice, les heritaiges et les debtes. 

Nul ne doit mettre nombre de gens en- 
semble, si ce n'estoit par semonce des paraiges 
et du comung pour conseil avoir, ainsi comme 
on ait fait anciennement. 

Et ne doit nul faire alliance dedans la ville 
les ungs contre les aultres , ne panre nulluy 
pour gouverneur ne pour chavetaîn, si ce 
n'estoit par la justice et par les paraiges et 
par le comung et par leur accord. 

On doit maintenant faire le maistre eschevin 
au paraige de S^Martin. Et ne doient estre 
de valeur jugemens qui soient esté dits par 
maistre eschevin , dès la journée qui fut tenue 
à S^Clement , par tel que Collignon et Wille- 
mift , les deux filz seigneur Thiebault de Heu, 
doient porteir l'eschevinaige Auburtin Lohier 
et l'eschevinaige seigneur Poince Chameure , 
qui furent. 

Si cilz qui dedans demeuront , avoient nul- 
luy banni ne forsjùgié, ne mis nulles peines 
sus cilz qui fors sont yssus pour la guerre , 
il ne vault et doit estre nul , saulf ce que 
cilz qui seroient taiHiés par les trese et par 
les comtes pour aultres meffaits que pour la 
guerre , ilz ne doient mie estre rappelés. 

Le temps courru au temps de la guerre 
n'est niant grevant aux bans , aux escondis , 
ny encor à tout ce dont li eschutes sont en 
plait. 

Chascun revenrait à son heritaige , à sa wai- 
giere et à ses debtes ainsi comme devant la 
guerre. 

Tuitz dopmaiges faits, soit aux champz , 
soit à la ville , pour le fait et pour l'occoison 
de la guerre, sont tuitz quictes d'une part 
et d'aultre et anéantis, saulf ce que si cilz 
qui dedans demeuront , avoient niant pris des 
biens de ceulx qui fuers yssont , qui ne sont 



venus en la main de ceulx qui estoient estau- 
blis pour recepvoir les biens des bourgeois qui 
fuers estoient , li fuers yssus n'en pueent rien 
demander à ceulx qui sont demeurés eu la 
ville , mais la ville les en puelt et doit cons- 
traindre de rendre boin compte et de le re- 
mettre arrier à la ville : par ainsy que si li 
fuers yssus avoient aulcune chose en la ville , 
fust en comandise ou en aultre manière , où 
la ville ou cilz de la ville n'aient mis la main , 
ilz le pueent bien panre et demander : et en 
semblante manière , si cilz de Mets avoient 
rien de fuers où li fuers yssus n'aient mis la 
main , ilz le pueent bien panre et demander. 

Touttes ces choses doient tuitz cilz qui de- 
meuroient dedans Mets et tuitz cilz qui fors 
en yssirent , jurer sur saine tz à tenir et à main- 
tenir en bonne foid et loyaulment sans ma- 
lengin à tousjours mais, sans venir à l'encontre ; 
et si on avoit aultre serment fait ne nul allie- 
ment , tout doit estre nul et de nulle valleur. 
En tesmongnaige de ja quelle chose et pour 
ce que ferme chose soit et estauble , nous , 
les parties devantdites , avons prié et requis 
très noble et très puissant prince , Jehan , par 
la grâce de Dieu , roy de Bohême et de Poul- 
laine et comte de Lucembourg et Edouart, 
comte de Bar et noble homme , monseigneur 
Pierre de Bar, seigneur de Pierrefort, qu'ilz 
meissent leurs seelz en ces présentes lettres. 
Et avons encor prié et requis hommes hono- 
raubles et discretz , les chainoines et le chap- 
pistre de la grande église de Mets , le doyen 
et le chappistre de Sainct-Salveur de Mets et 
le doyen et le chappistre de Sainct-Theobald 
fuers de Mets , qu'ilz meissent aussy les grants 
seelz de leur chapistre en ces présentes lettres. 
Et pour avoir plus grant seurté et plus grant 
foid en touttes les choses devantdites et en 
chascune d'elles, si comme dessus sont de- 
visées , nous , li paraiges de Portemuzelle , li 
paraige de Jurue , li paraige de S- Martin , li 
paraige de Porsaillis , li paraige d'outre Saille , 
et nous la comunalté de la cité de Mets , 
avons mis noz seelz en ces présentes lettres, 
avec les aultres seelz desoulre nommés. Et 
nous Jehan , par la devantdite grâce de Dieu , 
roy de Bohême et de Poullaine et cuens de 
Lucembourg, et Eduart, cuens de Bar, et je, 
Pierre de Bar, seigneur de Pierrefort, desoulre 
nommé , et nous li chainoines et chappitre de 
la grande église de Mets ^ le doyen et le chap- 

pitre de S*-Salveur, le doyen et le chappitre 
de Sainct-Thiebault , à la prière et requeste 
des devantdites parties , avons mis noz seelz 
en ces présentes lettres , avec les aultres seelz 
devantditz , en tesmongnaige de vérité. Les- 
quelles lettres furent faictes Pan de grâce nostre 
Seigneur, mil trois cent et vingt sept, le 
samedy après feste de la Nativité Saint-Jehan 
Baptiste. 

Or y cuit une autre lettre faicte à part par 
le roy Jehan de Bohême et ledit comte Edouart 
et par les paraiges de la cité de Mets , confir- 
mant, agréant et ratifiant ledit accord et 
appoinctement et ceulx par avant faits , dont 
la copie et teneur se ensuit et est telle. 

Nous , Jehan , par la grâce de Dieu , roy de 
fiahaingne et de Poulenne , cuens de Lucem- 
bourg , et Eduars , cuens de Bar, et nous li 
paraige de Portemuzelle, li garaige de Jurue, 
li paraige de S*-Martin , li paraige de Porsaillis, 
li paraige d'Outresaille et toutte la communité 
de la cité de Mets , faisons sçavoir à tous que 
du descort et de la guerre que nous Jehan, 
~roy devantdit et Edouars, cuens de Bar, devant 
nomé , nos hommes et nos aydans, avons eu 
pour nous , pour noz subgetz et pour les ci- 
tains de Mets qui deniers estoient , contre les 
devantdits paraiges et la communité qui es- 
toient demeurés dedans Mets, et leurs aydans, 
boin accord, et bonne paix et loyale en est 
faicte entre nous , les parties dessusdites , pour 
tousjourmais en telle manière que tuitz li pry- 
sonniers qui ont esté prins pour la guerre et 
pour l'occoison de ladite guerre , d'une part 
et d'aultre, leurs fois et leurs ostaiges sont 
et doient estre tuitz quictes et tuitz délivres 
en bonne foid et sans malengin , saulf leurs 
despens paiant souffisamment ; et par ainsy 
encor, que tuitz li domaiges qui ont esté faits 
d'une part et d'aultre entre nous, les parties 
dessusdites , noz hommes , noz subgetz et noz 
aydans , sont tuitz quictes , ne n 1 en povons 
jamais rien demander , nous , les parties des- 
susdites , pour nous , pour noz hommes , pour 
noz subgets , ne pour noz aydans ; ne nos 
hommes , nos subgetz , ne nos aydans n'en 
pueent rien demander aussy, en semblant ma- 
nière; et touttes les seurtés qui en ont esté 
données , en sont quittes et délivres , ne n'en 
poons jamais rien demander par nous , ne par 
aultre en quelque manière que ce soit. 

Et est encor à savoir que nous , les parties 

devant nommées , voulons que les lettres de 
la paix qui furent aultrefois faictes de la guerre 
que nous , li devantdits seigneurs , avions avec 
révérend pere en Dieu , Baudouin , par la 
graice de Dieu , archevesque de Trieve et avec 
Ferry, duc de Loheraine et marchis, contre 
le maistre eschevin , les trese jurés et toutte 
la comunité de la cité de Mets , lesquelles let- 
tres sont saiellées de noz deux seelz et des 
seelz le devantdit révérend pere et Ferry, duc 
dessusdit , et la paix qui est contenue et de- 
visée en devantdites lettres , soient tenues et 
gairdées fermement et loiaulment , et soient 
en leur vertu , selon la teneur des devantdites 
lettres ; et doient revenir les devantdits pa- 
raiges et comunité à leurs heritaiges , à leurs 
gaigieres et à leurs debtes en la manière qu'il 
est contenu en devantdites lettres de la pre- 
mière paix. 

Et est encor à savoir que , parmey la paix 
et escord dessusdits , il est nostre intention 
que la ratification que nous faisons des paix 
et accord dessusdites ne donnent plus de force 
ne de vertu , ny amainrissent de rien les lettres 
des paix et accord premièrement faictes des- 
susdites , ny en ce qui est contenu ny escript 
en elles. Et si ainsy estoit que le devantdit duc, 
ses hommes , ses soubgectz ou ses aydans en 
portaient domaiges à ceulx de Mets ne à leurs 
aydans , pour la raison de ladite guerre , nous 
Jehan , roy devantdit , et nous , Edouaird , 
cuens de Bar, dessus només , en serons et deb- 
vons estre aydans à ceulx de Mets et à leurs 
aydans , à grant force et à petitte , à leurs re- 
queste , à noz fraitz et à nos despens. 

Et avons promis et promettons , nous , les 
parties devantdites , en bonne foid et loiaul- 
ment sus sainctes evangilles et sus toutte la 
foid et la créance que nous tenons de Dieu , 
et sus l'obligation de tous noz biens , que nous 
tenrons et garderons cest accord et ceste paix 
et touttes les choses dessusdites , fermement 
et loiaulment , sans venir et sans faire à ren- 
contre , par nous ou par aultruy , en quelque 
manière que ce soit à nulz joursmais. 

En tesmongnaige desquelles choses et pource 
que fermes soient et cstaubles à tousjourmais, 
nous Jehan , roy, et Edouard , cuens , dessus- 
dits , avons mis noz seelz en ces présentes 
lettres , et nous , li paraige de Portemuzelle, 
li paraige de Jurue , li paraige de S^Martin , 
li paraige de Porsaillis , li paraige d'Outre- 

saille et toutte la communité de la cité de 
Mets dessusdits , avons mis le grant comuag 
seel de nostre cité de Mets en ces présentes 
lettres , en tesmongnaige et en confirmation 
des choses dessusdites , avecque les seelz des 
seigneurs dessusdits. Ce lut fait Tan de graice 
nostre seigneur mil trois cent vingt et sept, 
le samedy après la feste de la nativité sainct 
Jehan Baptiste. 

Apres ladite paix et accord faits suivant le 
contenu de la lettre, on debvoit refaire le 
maistre eschevin au paraige de Sainct Martin. 
Et pour à ce pourveoir, on fist semonre le pa- 
raige ; et selon les ordonnances sur ce faictes, 
le jour de la s* Pierre et s 1 Polz , apostres , 
comencement de fenal , pour ledit an fut prins 
et esleu audit paraige de Sainct-Martin pour 
maistre eschevin , le sire Thiebault Ferriat. 
Et le fut depuis la s 1 Pierre en fenal, après 
la paix faicte , en jusques à la sainct Benoit en 
mars après, audit an de mil iij c et xxvij. 

Et fut aussy refait le grant maistre des 
mestiers de Mets. 

Âpres ladite paix faicte et que ceulx de 
dehors furent tous revenus à Mets , il y eult 
ung des paraiges et linaiges , qui estoit l'ung 
desdits porte en maison, qui appella à ung 
disné plusieurs de ses parens et amys qui 
avoient esté dehors et qui estoient retournés ; 
lequel de paraige avoit ung très beau buffet à 
force chairgié de vaisselles. Quant ceulx qu'il 
avoit appelés au disné, vindrent leans et virent 
ledit buffet si bien paré de vaisselles , ilz en 
furent tous esbahis et dirent entre eulx : 
« Qu'est cy ? Cest homme de céans n'avoit 
» mie telles vaisselles quant nous en allasmes 
» hors : dont luy vient cecy, si ce n n est du 
» nostre ? Si nous faisions bien , nous le pan- 
» rions. » Et eulrent ensemble accord qu'ilz 
disneroient avant toutte chose et que , après 
le disné , ilz repanroient le tout. Et quant 
ilz eulrent disné, il en y eult ung qui dit : 
« Biaulx hoste, quant nous partîmes de Mets, 
» vous n'aviés mie telle vaisselle comme vous 
» avez maintenant : dont vous vient elle, si 
» ce n'est du nostre ? Maulvais faulx guerne- 
» ment , tu nous as aidié à deschassier : veulx 
s> tu avoir le nostre par telle manière ? Si nous 
» faisions bien , nous te occirions : veulx tu 
» dire que cecy ne soit mie mien ? Je le périrai 
» malgré tes dents , et l'emporterai : laisse 
» veoir si tu en oseras faire semblant. » Et 



les aultres , de main en main , prindrent sem- 
blablement, disant que tout estoit du leur, 
tant qu'ilz eulrent tout prins, disant qu'ilz ave- 
roient encor du sien et qu'il n'en eschapperoit 
mie ainsy : lequel hoste fut si honteux qu'il 
n'en osa jamais parleir et fut encor bien joyeux 
quant il fut bien d'eulx et que on ne luy dit 
plus rien du passé. 

1328. 

Le sire Burtrant de Jurue fut fait maistre 
eschevin de Mets à la S* Benoit en mars , mil 
iij c xxvij, pour ung an finissant audit jour, 
Tan revollu, mil iij° et xxviij. 

Audit an de xxviij , Collignon Papperel , le 
grant Burnequin, Perrin le Maire, Gillat Rue- 
ce , Thiebault Lohier, Robin Loratte et Jehan 
Guerardin furent prins par le maistre eschevin, 
les trese et les maistres de Thospital, pour 
enquérir, dire et rapporter comment on doit 
retenir et mettre à point le cours de la rivière 
de Saille , dès la Folie jusques à la tour mal— 
ditte , à la sauveté , honneur et proflit de la 
ville , des moulins et chemins. Lesquelx sept 
rapportent par accord que le maistre et les 
frères de l'hospital au nuef bourg doient abais- 
ser la venue qui est desoulre les moulins de 
Saille ainsi comme le chancillon est de long* , 
duquel chancillon les sept en ont chascun ung ; 
et doient acomencier à la venue, auchief, 
vers les moulins et ouvreir tout contremont , 
tant comme la venue dure au nivel. Et doient 
encor faire les vantaulx et les portières à la 
haultesse de la venue, quant elle serait assevie : 
tout ce doient ilz faire des coustanges dudit 
hospital. El doit on encor faire darrier auprez 
le baistart que les sept y ont fait faire, une 
bonne venué de mur , entaublée de blanches 
pierres , au nivel de la venue dessusdicte et 
des portières et de ceste dairienne venue. Et 
des quarante solz que les sept ont eu , doient 
paior les moulins de Thospital la moitié et les 
moulins de Chauldellerue l'autre moitié. 

DE ADEMARS DU MOIfTIL LXXH* EVESQUE DE METS. 

Ademars du Montil fut le Ixxij* evesque de 
Mets. Il fut filz de la sueur l'evesque Loys 
précèdent ; il estoit par avant archidiacre de 
Reims et fut créé evesque de Mets , l'an mil iij c 
et xxviij. U fut noble de lignée et de vertus, 
qui est la vraye noblesse, hardi, preux et 
libéral , humble et certain à ses amys, fier et 

orgueilleux à ses ennemis. A son temps, eult 
guerre au sire de Rodemack qui entra en la 
terre de Feveschié avec grans gens de guerre , 
gros seigneurs, banneretz, chevaliers et aultres, 
et vint devant Saint-Avolz. Et Fevesque , qui 
estoit dedans , yssit hors et combattit contre 
eulx avec moins de gens que ledit seigneur 
de Rodemack n'avoit , et gaingnait la bataille 
et le champ ; et y fut prins le seigneur d'Ap- 
premont et plusieurs' aultres grans seigneurs 
prisonniers, en nombre de quatre vingt et dix, 
que banneretz, chevaliers et escuiers. 

Depuis il eult guerre au duc Raoul de Lo- 
raine, filz du duc Ferry, et lui destruisit grant 
partie de son pays : puis s^n alla ledit evesque 
en son pays. Le temps durant quMI estoit hors 
et absent de son eveschié, ledit duc Raoul 
achetait aux hoirs d'Amelecourt une plaice 
de terre près d\Amelecourt , où il ediffia ung 
chaistel et y fist faire une saline qu'il fist nom- 
mer et appeller Chaistel Salin. Et incontinent 
que Fevesque fut de retour, il abattit ledit 
chaistel et destruisit les salines et fist faire 
tout empres , sur le territoire de Feveschié , 
ung chaisteau qui fut appelle Belrepart. Et un 
peu après , le duc molrut , et la femme dudit 
duc Raoul, nommée Marie de Rlois, sueur 
au comte de Blois , fist accord audit evesque 
Ademars et debvoit avoir une somme d^gent. 
Et pour fournir à icelle somme, ledit evesque 
mist en gaige ledit chaistel de Belrepart en 
la main de plusieurs gentilz hommes, et après 
avoir receu leur argent, ilz luy debvoient 
rendre ledit Chaistel Salin. Et ceulx qui gar- 
doient le chaistel de Belrepart, en défirent 
les fondemens ; et quant ilz eulrent receu leur 
argent, ilz bouttont le feu dedans, et fut ars 
et destruit. Ledit evesque véant ceste malvis- 
tié et trahison , fist tant avec ceulx de Mets 
qu 1 ilz allèrent avec luy mettre le siège devant 
Chaistel Salin qu'ilz prindrent et gaingnerent, 
et fut destruit et abattu avec quaitre aultres 
chaisteaulx , c'est assavoir , Amelecourt , Do- 
mowre, Thimonville et S 1 Epvre. Et puis ledit 
evesque fortifia les villes et chaistelz de Fe- 
veschié pour la. guerre ; il ferma les villes de 
Nomeney et de Sainct Avolz, et ediffiait le 
chaistel de la Garde, et fist les salines de 
Redenge et acquist à Feveschié la tour que 
le voué avoit à Baccarat , à Fentrée du chais- 
tel. 

Il advint que Robert , qui fut le premier 



duc de Bar, luy demandait ayde contre ses 
ennemis. Ledit evesque y allait avec grants 
gents; mais au retour, aulcuns de la duché 
de Bar firent grants domaiges et villonnies à 
partie de ses gens et les desroberent : si en 
requist ledit evesque le duc de Bar de luy en 
faire, faire la raison, à quoy il ne peult par- 
venir. Et quant il vist ce, il mist le siège 
devant Conflans et avoit en son ayde la cité 
de Mets ; et par force là gaingnont et fist plu- 
sieurs aultres grants domaiges en la duché de 
Bar. Et convint au duc avec luy faire apoincte- 
ment en telle manière que des soixante et dix 
sept mille livres tornois pour lesquelles le duc 
de Bar tenoit en gaige le chaistel de Condé 
et le chaistel de Conflans que Fevesque Rénal 
de Mets avoit mis en gaige, on en rabattist 
cinquante sept mille livres, et pouvoif rai- 
cheter les deux chaistelz pour vingt mille 
livres. Si en payait sept mille 5 mais ainsois 
qu^l paiast le remenant , il molrut ; dont ce 
fut grant domaige pour Feveschié , car il eust 
raichetté les deux chaisteilz dessusdits et eust 
raichetté la comté de Castre, qui gist en Aussay , 
laquelle il avoit engagée à céulx de Lietem- 
berg. 

Cestuit evesque Ademars fut, tout son temps, 
de bon accord avec la cité de Mets et ne volt 
oncque estre contre ceulx de Mets. 11 fist trois 
aniversaires en Feglise de Mets, chascun de dix 
livres de metsains , pour luy et pour tous ses 
prédécesseurs , et les fist confirmer du pape; 
il fonda une chappelle en Feglise de Mets de- 
vant le puits S 1 Jehan , en laquelle il gist , et 
y mist quaitre chainoines pour faire chascun 
jour service ; mais il molrut àinsois que les 
rentes desdits chaippellains fussent bien as- 
sises. Il eult ung frère nommé seigneur Gaul- 
thier, lequel il maria en Lhoraine et eult à 
femme la fille le seigneur Joffroy, sire d'Ap- 
premont. 11 fut evesque de Mets trente trois 
ans, puis molrut, le huitiesme an de pape 
Innocent VI , le douziesme jour de may, ré- 
gnant Chairle IV, empereur de Rome et roy 
de Bohême. 

1329. 

Le sire Jehan le Gronnais, filz Jehan le 
Gronnais des Chainges , fut fait maistre esche- 
vin de Mets , à la Sainct - Benoit en mars , 
mil iij° xxviij , pour uug an finissant audit 
jour, Fan revelu, mil iij c et xxix. 

1330. 

Le sire Nicolle Bataille fut lait maistre es- 
chevin de Mets à la Sainct- Benoit en mars, 
mil iij° et xxix , pour ung an finissant audit 
jour, Fan révolu , mil iij c et xxx. 

En celle année , environ la Sainct-Remey, 
on acommença fort à molrir à Mets de flux 
de ventre, et en molrut beaulcoup. 

En icelluy temps, commença à régner en 
Lorraine le duc Raoul, lequel mourut en 
mil iij c et xlij , à la grande journée de Crecy. 
1331. 

Le sire Thiebault Lohier fut fait maistre 
eschevin de Mets à la Sainct-Benoit en mars, 
mil iij 6 et xxx , pour ung an finissant audit 
jour, Fan révolu, mil iij 0 et xxxj. 

1332. 

Le sire Henry Roucel fut fait maistre esche- 
vin de Mets à la Sainct-Benoit mil iij c et xxxj 
pour ung an finissant audit jour, Fan révolu, 
mil iij e et xxxij. 

1333. 

Le sire Poince Cunement fut fait maistre 
eschevin de Mets à la Sainct-Benoit en mars 
mil iij c et xxxij , pour ung an finissant audit 
jour, Fan révolu, mil iij c et xxxiij. 

En celle année, la quarte de vin se ven- 
doit à Mets deux, trois et quaitre deniers; 
et ne trouvoit on en ung journal de vigne 
que douze meuds de vin au plus. 

En ceste année , le sire de Rodemack print 
débat contre Fevesque Ademars de Mets , et 
avoit ledit sire de Rodemack requis Fayde 
de plusieurs gros seigneurs du pays de Lho- 
raine et de Lucembourg et mesmement des 
feodaulx de Fevesché , ses alliés , et entrait 
en la terre de Fevesché et alla mettre le 
siège devant S l -Avold où Fevesque Ademars 
estoit dedans , qui manda incontinent ses fiedz 
et vassaulx dont plusieurs y faillirent ; mais 
ceulx de Mets qui estoient feodaulx, mesme- 
ment plusieurs aultres qu'il avoit les aulcuns 
mandés et aultres priés , y allont pour le se- 
courir. 

Quant ledit evesque eust assemblé ce qu'il 
puist avoir de gens, il se trouva moins de 
gens que ses ennemis; niantmoins, considé- 
rant son bon droit , sortit hors avec ses gens 
et alla assaillir ses ennemis si vigoureusement 
que ledit evesque desconfit ses ennemis. Et 



y fut prins prisonnier le sire d'Appremont et 
plusieurs aultres grans seigneurs , en nombre 
de quaitre vingt et dix et plusieurs aultres 
par les gens dudit evesque et gros nombre de 
tuez et occis; mais des gens dudit evesque, 
il n'en y eult point plus de dix , et des me- 
nues gens quinze, et des navrez environ vingt. 
Ceste bataille dura bien deux heures, et estoit 
grant pitié du murdre qui fut là fait. 

Environ ledit temps , Alienor, fille de Edou- 
ard , comte de Bar, et femme de Raoul , duc 
de Lhoraine, alla de vie à trépas 2 et de 
brief après , le^ roy Philippe de France maria 
ledit duc de Lhoraine à Marie, sueur du 
comte de Bloys, qui estoit du sang royal. 
Et dès lors ledit duc suivit tousjours Fallian- 
ce dudit roy dont il eust grant faveur ; puis 
en grant triomphe retourna en son pays et 
fut adverti de la desconfiture du sire de Ro- 
demack et des prisonniers que ledit evesque 
avoit gaingniés à icelle journée, entre les- 
quelx estoit le sire d'Appremont ou d'Aigre- 
mont et plusieurs de ses hommes et subgecU 
qu'il répéta : dont ledit evesque refusa les 
délivrer, entendu qu'il les avoit prins à bonne 
et juste cause prisonniers , comme ses enne- 
mis, en bataille, en son corps et les biens 
de son evesché deffendant , et dont aulcuns 
estoient ses feodaulx , qui avoient bien mente 
et offensé de porteir pugnition ou paier ran- 
çon, ung chascun selon Fexigence du cas,* 
dont il s'en volloit laisser régler par les nobles 
de son pays ou aultres juges neutres et non 
suspectz. De laquelle response^dit d uc 
oui ne fut content et assembla gens et courut 
les terres et les seigneuries Se Fevesché de 
Mets. Et le semblable fist Fevesque de Mets 
sur le pays de Lhoraine , tellement qu'il y 
eust plusieurs villaiges et maisons brullés d'un 
costel et d^aultre. Nianmoins furent pour ceste 
fois , par le moyen d'aulcuns leurs amys et 
bien veuillans, accordez , mais tousjours entre 
eulx demeura une estincelle de rigueur et 
hayne secrète, et ne furent jamais depuis 
amys parfaictz. 

Audit an , par toulte Lhoraine et Barrois , 
furent de merveilleux vents , tonnoires , gresle 
et fouldre , en sorte que les églises et edif- 
fices tomboient en divers lieux. Et la rivière 
de Meuse augmenta aussy au long et par des- 
sus les rivières de Muzelle, Saille et aultres 
rivières, tellement que le vent en plusieurs 

lieux abattit certains ponts, passaiges, mol- 
lins et aultres maisonnaiges estant sur icelles 
rivières. 

1334. 

Le sire Ingrant Bourchon fut fait maistre 
eschevin de Mets à la S 1 - Benoit en mars , 
miïiij c et xxxiij , pour ung an finissant audit 
jour, Tan révolu, mil iij° et xxxiiij. 

En celle année, valloit à Mets la quarte de 
vin quaitre et cinq deniers , pour la fortune 
et la fatuité des vignes qui furent gaistées par 
chaleur et tempeste. 

En ce temps , mess ire Jehan MandeviUe , 
anglois, chevalier et docteur en médecine, 
fist son voyaige merveilleux qu'il mist par 
escript en ung roman. 

1335. 

Le sire Françoys Touppat lut fait maistre 
eschevin de Mets à la Sainct- Benoit mil iij c 
et xxxiiij , pour ung an finissant audit jour, 
Fan révolu , mil iij p et xxxv. 

Audit an , on acommença à forgîer à Mets 
les blans metsains ; car alors ne courort nulle 
petitte monnoye de Mets. 

Audit an , se esmeut à Mets grosse dissen- 
tion des gens de mestiers contre le grant 
maistre des mestiers de Mets, lequel volloit 
tenir en subgection les mestiers de Mets et 
les corriger et lever somme sur eulx de cas 
d'injure, baiture, forfaiture, amendes et es- 
taublie, bannir du mestier et faire aultres 
choses , cpuesloit contre la haulte justice et 
franchise dç-la cité. Parquoy la justice et 
conseil de la cité , pour à ce pourveoir de re- 
mède, comirent trese de entre eulx , assavoir, 
de chascun paraige deux et du comung trois , 
pour accuser ceulx qui estoient tenus d'y 
respondre et pourquoy ; et fut leur comtssion 
et leur rapport mis par escript tel comme 
il est cy après desclairié. 

Li trese qui cy après sont nommez, sont 
prins par le maistre eschevin , par les treze , 
par les comtes jurez , par les paraiges et par 
le comung pour savoir et pour regardeir 
lesqueilx des mestiers de Mets doient estre 
dessoubz le grant maistre , et qu'il doit cor- 
riger des faulcises , ainsi comme les aultres 
grants maistres ont fait anciennement; et 
lesquelx mestiers ne doient mie estre dessoubz 
luy et qu'il ne doit mie corriger, qui n'y ont 



73 



mie esté d'ancienneté. Et ilz le doient faire 
en bonne foid et léaulment par leur serment ; 
et ilz doient estre crus de tout ce qu'ilz en 
diront et ordonneront, et le doit la justice 
faire tenir et assevir à tous jours mais : et 
ilz doient avoir escord au plus d'eulx. Et ce 
sont li trese. Le sire Nicolle Bataille , Thie- 
bault Lambert , le sire Burtrant de Jurue, le 
sire Yngrant Bourchon , le sire Nicolle Bau- 
doche , le sire Bouoquin Chielairons , le sire 
Simon le Gronnais , Burtrant le Hungre , Bau- 
douin Hennebourget, Uguignon Pierol, le 
sire Hanry Roucel, le sire Gille le Bel, et 
Perrin Mortel. 

Les trese qui sont prins par le maistre 
eschevin, par les trese, par les comtes, par 
les paraiges et par le comung, de scavoir 
lesqueilz mestiers de Mets dpient estre des- 
soubz le grant maistre et qu'il doit corriger 
de faulcises, ainsi comme les aultres maistres 
ont &it anciennement, ont rapporté par es- 
cord qu'ilz ont bien trouvé que le grant 
maistre d'ancienneté ne corrigeoit que les 
dix mestiers qui cy après sont nommez,. de 
faulcises sans plus, c'est assavoir: le mestier 
des boulangers, le mestier des pauxeurs, le 
mestier des lainiers , le mestier des charpen- 
tiers, le mestier des massons , le mestier des 
bouchiers, le mestier des febvres, le mestier 
des yignours , le mestier des tennours et le 
mestier des corvixiers. Et parmey ce, rappor- 
tent les trese dessusdits , tout par escord , que 
le grand maistre n'ait à corriger que les dix 
mestiers dessusdits de faulcises , sans plus, ne 
n'ait le grant maistre nulz aultres mestiers à 
corriger. 

Et incontinent que ledit rapport fut fait, 
les aultres mestiers vindrent devant justice 
requérant que provision fust minse qu'ilz 
ne fussent plus molestez ne semonus devant 
ledit grant maistre. Si fut par le conseil 
advisé de faire cry et publication de l'ordon- 
nance et provision sur ce faicte et minse, 
duquel la coppie se ensuit. 

Huchement. 

Qu'il ne soit nulz de tous les mestiers de 
Mets qui aillent devant le grant maistre ne 
devant les dix' pour faire nulles clameurs 
dè choses qu'ilz se puissent ne qu'ilz aient 

1 Le grand maitre avoit dix assesseurs , pçs chacun 
dans un des dix métiers. 

10 

à faire l'ung à l'autre, ne que nul n'y faisse 
aultre semonte. Et qui quionque y venroit, 
ne qui semonre y feroit pour queille chose 
que ce fust, il perderoit dix livres de metsains 
de somme aux trese pour chascune fois qu'il 
y eschairoit; et le feroit la justice sçavoir, 
chascune semaine , et seroit encore banni dix 
Ans fuers de Mets et de l'evesché, et à dix 
lues en sus de Mets , et si l'amenderoit encor 
à l'award de la justice. Et si nul y eschéoit , 
il lui convenroit paier la somme d'argent et 
panre son bannement dedans les huit jours 
après. Et s'il ne paioit la somme d'argent et 
ne prenoit son bannement et ne le tenoit, 
ainsy comme cy est devis, H seroit banni 
soixante ans et ung jour fuers de Mets et 
de l'evesché et à dix luees en sus de Mets ; 
et lui convenroit panre son bannement des 
soixante ans et ung jour, par lettres de 
forjugement. Et si nul eschéoit en nulle de 
ces sommes dessusdites, ne en nul des ban- 
nemens , qui qui en feroit demande de l'aqui- 
teir ne de l'amainrir, ne qui en re?ponderoit 
à qui que ce fust, il perderoit vingt livres 
de metsains, et si romperoit l'escord, et si 
n'en joyroit mie, et pource ne seroit mie 
mainre ceste escripture. Et ce est fait , saulf 
ceulx des dix mestiers, que les trese qui 
prins en lurent, ont rapporté qu'ilz pueent 
bien aller devant le grant maistre pour corri- 
ger des faulcises, sans plus, ainsi comme le 
rapport le dit : et tuitz li aultres mestiers se 
doient corrigier par les maistres de leurs mes- 
tiers et par la haulte justice , ainsi comme 
ilz ont/ait anciennement. Ce lut fait et huchié 
le diemanche après l'apparition , par mil iij* 
et xxxv ans. 

Et incontinent après ledit huchement et 
ordonnance faicte, le mestier des massons, 
vindrent à dire et à desclairer en justice que 
si les aultres mestiers de Mets n'estoient tenus 
ne subgectz de obeyr audit grant maistre 
des mestiers, qu'ilz n'y volloient estre sub- 
gectz non plus que les aultres mestiers et 
renonçoient à ses frairies , maistries et doyen- 
neries , et n'entendoicnt avoir aultre justice 
que la haulte justice de Mets. Et par ceste 
cause, sus l'année subséquente, mil iij 6 et 
xxxvj , trouverez la manière comment ledit 
grant maistre des mestiers fut du tout abolli 
et anichillé, comme chose préjudiciable au 
bien publicque et franchises de la cité. 



1336. 

Le sire Philippe Marcoult fut fait maistre 
eschevin de Mets à la Saint Benoit, mil iij c 
et xxxv, pour ung an , mais il molrut en son 
année. Et après son trespas, pourtant qu'il 
estoit du paraige de Portemuzelle où il avoit 
esté prins et esleu , ceulx dudit paraige en 
prindrent et esleurent ung aultre , nommé sire 
Baudowin Froideviande , qui le fut et para- 
cheva son année et le fut encor l'année après , 
en ensuivant l'ordonnance sur ce faicte. 

Audit an, le mercredy devant les palmes, 
à Mets furent ars certains bigots en nombre 
de sept, pource qu'ilz gettoient ez puits par 
la cité de Mets aulcuns venins et sorceries 
pour envenimeir les yawes et faire molrir les 
gens par la cité. 

Alors furent comencés à refaire les ponts de 
pierre ainsi comme anciennement avoient esté, 
assavoir, les ponts devant la porte du pont 
des Morts , devant la porte du pont Thief- 
froy, le pont Saint George et le Moyen Pont , 
lesquelx n'estoient que de bois et aultrefois 
avoient esté de pierre ; mais par guerre , né- 
gligence et faulte de entretennement , avoient 
esté tombez , et à la haiste on n'y avoit fait 
que pont de bois. Et pour les refaire et oster 
le paiaige et tribut des passaiges desdits ponts, 
fut estaubli et institué de donneir les robbes 
et habillemens que une personne auroit , 
homme et femme , au jour de son trespasse- 
ment. 

Par cy devant, sur l'an précèdent de xxxv, 
vous est desclairié comment les trese furent 
prins et esleus par les paraiges de Mets pour 
sçavoir et regardeir quelx mestiers debvoient 
estre soubz le grant maistre des mestiers , et 
dequoy ilz y debvoient respondre et pour- 
quoy, et le rapport, cry et huchement qui 
en fut fait par la cité ; et après ledit huche- 
ment fait, comment ceulx du mestier des 
massons n'y volrent plus estre subgectz ne 
obeyssans : parquoy de rechief , en ceste an- 
née de xxxvj , gros débat et différent se es- 
meut des aultres neuf mestiers, disant que 
puisque le mestier des massons ne volloit 
estre subgect audit grant maistre , que aussy 
ne faisoient ilz, et qu'ilz avoient autant de 
puissance de eulx eu oster comme avoient 
lesdits massons, requérant qu'il fust du tout 
abolli et anichillé , et qu'ilz ne volloient plus 
à luy obeyr, ne contribuer à nulz fraitz et 

despens, ne d 1 or en avant commettre nulz 
de leurs mestiers pour jugier avec ledit grant 
maistre : à cause de quoy fut faicte une 
telle ordonnance, comme cy après est des- 
clairée. 

Ly maistre eschevin , ly trese et ly contes 
et ly conseil ont accordé que on doit main- 
tenant commandeir à Jehan Benoitte Awe et 
au maistre du mestier des boulangiers , au 
maistre des pauxeurs et au maistre du mestier 
des lainiers , au maistre du mestier des char- 
pentiers et au maistre du mestier des feivres, 
et au maistre du mestier des vignours , au 
maistre du mestier des tainneurs et au maistre 
du mestier des crovixiers , qu'ilz ne se mettent 
jamais ensemble pour grant maistre à faire 
ne eslire : et qui quioncque s T y metteroit , 
ung ou plusieurs , ceulx qui se metteroient , 
ne qui élection en feraient, seroient ung 
chascun , leurs femmes et leurs enffans , ban- 
nis soixante ans fuers de Mets et de l'evesché 
de Mets , et à soixante luees en sus de Mets, 
et leur convenroit maintenant , par lettre de 
forjugement, weudier, la journée qu'ilz ave- 
roient prins leur bannement ; et metteroit 
on maintenant tous leurs 'biens et tous leurs 
heritaiges à Fhospital pour tousjourmais. Et 
si nul , queil qu'il fust , se traioit avant pour 
estre grant maistre à nulz jours mais , cil qui 
avant s'en trairoit, seroit forjugié, il, sa 
femme et ses enffans , et les metteroit on 
maintenant au parchemin des forjugiés ; et 
metteroit encor leurs biens et leurs heritaiges 
en Thospital en la manière dessusdite. Ce fut 
fait le mairdy devant la S* Jehan par mil iij c 
et xxxvj ans. 

Et tout ce ont fait la justice et le conseil 
pour ce que ly mestier des massons se sont 
ostez de dessoubz eulx ; et puis qu'ilz s'en 
sont ostez , la lettre ne s'estend mie si avant 
que les neuf le puissent faire. 

Et par ces te lettre et accord se monstre et 
apparoit que Tannée que le grant maistre 
des mestiers de Mets fut abattu et aboli , Ait 
ledit an de xxxvj , et non point Tan xxxv, 
comme plusieurs Font escript ez histoires de 
Mets ; et pour oster toutte erreur, j'ai bien 
volu mettre et escripre le contenu de la lettre 
dudît abolissement tout au long , comme elle 
est cy dessus desclairée. Et puelt venir ceste 
erreur à cause de la desclaration cy devant 
faicte de ceulx des mestiers qui avoient an- 

ciennement obey audit grant maistre, à cause 
des faulcises. 

Semblablement audit Mets se esmeut une 
aultre dissention d'ung seigneur qui se disoit 
maistre du franc mestier, et d'ung aultre 
seigneur qui se disoit eschevin ; et oultre 
ceulx qui se disoient avoir esté soubz le grant 
maistre des mestiers , lédit maistre et eschevin 
disoient que les aultres mestiers estoient leurs 
juridiciables et constraindaubles , et que la 
cognoissance leur appartenoit de lairancins, 
plaies, sang, taleures, ferir et dire viUonnies . 
Pung à l'autre : à quoy les gens de mestiers 
contredisoient et disoient qu'ilz n'estoient et 
ne volloient estre à eulx soubgectz et qu'ilz 
n'estoient du franc mestier, si non ceulx qui 
portent aux cdz. 

Et pour éviter et fuir dissention entre lés 
gens de mestier et commune de la cité,- les 
seigneurs trese et conseil de la cité prindrent 
et esleurent sept des paraiges , assavoir, de 
chascun paraige ung, et du comung deux, 
et fut leur commission et puissance avec leur 
rapport mis par escript. 

Les sept qui cy après sont nommés, sont 
prins pour veoir et pour rewarder comment 
que ly lettre que Bèrtaldons Piedeschault, ry 
maistre du franc mestier, et Perrin de Laitre 
ont saielée du grant comung saiel de Mets, 
qui parolle du franc mestier ^s'estend , et corn-* 
bien avant ledit Bèrtaldons et Perrin ont à 
corriger ceulx qui sont du franc mestier, se- 
lon ladicte lettre , dont descord est desdits 
Bèrtaldons et Perrin et de ceulx du franc 
mestier. Et ilz le doient foire en bonne foid 
et léaulment par leur serment : et la justice 
doit faire, tenir et assevir tout ce qu'ilz en 
feront et ordonneront par accord : et ilz doient 
avoir accord au plus d'eulx ; et ilz doient 
avoir rapporté dedans quinze jours , chascun 
sus dix livres de metsains de somme aux 
trese. Et ce sont les sept : le sire NicoUe 
Bataille , Maithion Lowy, Thiebaul Wiel, Gil- 
lat Ruece , Weriat Noiron , Robint Loratte et 
Perrin Mortelz. 

Les sept dessusdits qui sont prins pour le 
franc mestier, ont rappdrté par accord que 
lairancins, et sang, et plaie, et talleure, et 
ferir, et dire villonnie Fung Faultre , que ce 
est bien violence , et appartient bien cil 
méfiait à la haulte justce , ne ne n'ait nul 
à avoir la cognoissance que la haulte justice , 

selon la lettre : et n'ont mie cilz du franc 
mestier à corriger ceulx qui ne sont du franc 
mestier et qui ne partont mie à ceulx du 
franc mestier en denrées qu'ilz achaitent. Cest 
rapport fut fait , le lundi après feste Saincte- 
Lucie , par mil iij e et xxxvj ans. Et par ce 
rapport furent les gens des mestiers de Mets 
pour ceste fois accordez. 

En les cronicques de Verdun de M a Richard 
de Wassebourg est escript que on trouve aux 
histoires de l'église de Verdun qu'en ceste 
année de mil iij c et xxxvj , le comte Edoward 
de Bar alla de vie à trespas et laissa de sa 
femme , Marie de Borgoigne , sueur du duc 
Eude de Borgoigne, deux enflans, savoir, 
Henry qui luy succéda à la comté de Bar, 
et une fille nommée Alienor et fut mariée à 
Raoul , duc de Lhoraine , comme cy devant 
est •escript. Et dit qu'il a trouvé , aux cata- 
logues de l'église une telle article : « Anno 
» millesimo, trecentesimo , trigesimo sexto, 
* ivit Edouardus, cornes barrensis Athenas 
» et in reditu apud Ciprum obiit. » Et moy, 
compilateur de ceste présente, ai trouvé entre 
les confédérations et alliances que ladite cité 
de Mets ait eues au passé avec les princes et 
seigneurs , ses circonvoisins , une lettre d'al- 
liance faicte pour cinq ans durant , par l'e- 
vesque Ademars de Mets, Ysabeil d'Austriche, 
duchesse de Lhoraine, Edoward, comte de 
Bar, et ladite cité de Mets, comment on 
doit destruire les malfaicteurs desdits pays, 
qui est scellée de leurs scelz, qui fut faicte 
et qui est datée de l'an mil iij* et xxxvij. Et 
ainsy par ceste lettre d'alliance apparoit qu'il 
ne molrut point audit an de xxxvj. 

1337. 

Le sire Baudowin Froideviande , à la S l - 
Benoit en mars, mil iij c et xxxvj , fut encor 
maistre eschevin de Mets, pour ung an fi- 
nissant audit jour, l'an révolu, mil iij € et 
xxxvij. 

1358. 

Le sire Jehan Noiron fut fait maistre 
eschevin de Mets à la Sainct-Benoit en mars, 
mil iij* et xxxvij , pour ung an finissant audit 
jour, l'an révolu, mil iij* et xxxviij. 

Audit an , fut ordonné à Mets par le maistre 
eschevin, trese, comtes et conseil que nulz 
citains , bourgeois , clercs ne lais , homme ne 

femme , subgectz à icelle , ne amenaissent ne 
faissent amener en Mets , enz bourgs de Mets, 
ne à trois luees près Mets , ne deschargent , ne 
faissent amener nulz vins, queilx qu'ilz soient , 
d'Aulsay, de Byaune ne d'Erbois , ne nulz aul- 
tres vins , jusques à la chandelleur qui vient, 
et dès la chandelleur après en ung an , et huit 
jours après celle chandelleur, se dont n'estoit 
des heritaiges , censés et dismes des citains , 
bourgeois et menans de Mets, qu'ilz pueent 
bien amener sans reprehension : saulf , réservé 
et fuer mis ceulx qui n'estoient mie subgectz 
ne manans , avoient nulles vignes, ne censés ne 
dismes des citains, bourgeois et manans de 
Mets , qui soient scituez et assis dès Waville 
en ençay, ne dès Champelz sur Muzelle en 
ençay, ne dès Bouxieres , ne dès Chemenat 
en ençay, ne dès Nomeney en ençay, ne dès 
Remilley en ençay, ne dès Raville en ençay, 
ne dès Boullay en ençay, ne dès Turkestor 
en ençay, ne dès Justemont en ençay, ne dès 
Confiant en ençay, ne dès Confiant jusques 
WalviUe en ençay, s'ilz faisoient rayer les 
golz qu'ilz ont, selon l'ordonnance sur ce 
par avant faicte, qui est scellée du grant 
scel de la cité, pueent et polront bien leurs 
vins qu'ilz averont de leurs treffons , des de- 
vantdits lieux en ençay, amener à Mets, sans 
nulle reprehension. Et s'ilz estoient nulz des 



bourgeois et manants, clercs ou lais qui 
amènent nulz vins , aultres que ceulx dessus- 
dits, ne fissent ameneir, à savoir est que 
ceulx ou celles qui les ameneroient ou feroient 
amener, ou en quelle maison, ne en quel 
lieu qu'ilz seroient deschargiés, ne qui les 
venderoient , perderoient cent solz de met- 
sains de somme aux trese, le vin, le chert, 
les chevaulx et harnex, pour chascune fois 
qu'il en seroit trouvé et rapporté. Et s'il estoit 
nul des villaiges , trefifons ou waigieres , dont 
il seroit tenant, qui aultrement le feroit, 
perderoit dix livres de metsains de somme 
aux trese, et si l'amenderoit encor au regard 
de justice pour chascune fois. 

Audit an meysme, Ait par ledit maistre 
eschevin, trese, comtes et conseil de Mets 
accordé que si Richaird Poujoise, ses hoirs 
ne aultres pour eulx , vendoient , ne mettoient 
fuers de leurs mains, la vouerie qu'il ait à 
Mets , ne ce qui à la vouerie append , à 
homme ne à femme , qui ne fust manant et 
citain de Mets et «le la droite nation de Mets, 



Digitized by 



ilz perderoient mille livres de 
somme à la ville, et seroient encor bannis 
soixante ans et ung jour, fuers de Mets et de 
revesché , et dix luees en sus de Mets ; et 
leur destruiroit on tous leurs heritaiges, et 
seroient encor hors de la garde de la cité. 

1539. 

Le sire Jehan -de Mairieulle fut fait maistre 
eschevin de Mets , à la Sainct-Benoit en mars, 
mil iij c et xxxviij , pour ung an finissant 
audit jour, Tan révolu , mil iij c et xxxix. 

Àdonc furent mis et escripts les noms des 
nouvelz maistres eschevins en petitte cro.wette 
de parchemin, en butte d'argent, que par 
avant on soulloit mettre en butte de bois. 

1340. 

Le sire Jehan Baudoche fut fait maistre 
eschevin de Mets à la Sainct-Benoit en mars , 
mil iij c et xxxix, pour ung an finissant audit 
jour, Tan révolu, mil iij c et xl. 

Audit an, furent assevis et accomplis les 
ponts de pierre que on avoit fait reflaire, 
dont aulcuns estoient de bois , assavoir , le 
pont Thiefiroy, le pont des Morts fuers de 
la ville , le pont des Morts en mey la ville , 
le pont à Mollin , et le pont Sainct-George , 
dont Symon Marcoult, Collignon Rollevat, 
le sire Jehan Baudoche , alors maistre esche- 
vin, Gillet Ruece, Uguignon Pierol, Robin 
Loratte et Domange Chowenel furent prins 
et comis pour ce faire , par les paraiges et 
commung de la cité de Mets. 

Àussy fut refait, racoustré et amende le 
chemin de Dalle devant les ponts. 

Environ ce temps, le pappe estoit cruel 
aux gens lays et estoit bien paie des gens 
d'église : par la crestienté y avoit de grandes 
guerres et troubles entre les gens d'esglise et 
les gens lays , pour la dissention estant entre 
le pappe et Tempereur, dont ledit empereur 
estoit excommunié , signanment enz eveschés 
de Mets, Verdun et Toul, combien qu'elles 
tinssent pour le pappe et fussent contraires 
audit esleu empereur, Louis de Bavière. Et 
se esmeut de grant dissention pour la juri- 
diction sur les gens d'esglise que pretendoient 
avoir les gouverneurs séculiers. 

Audit an , se esmeut ung groz débat et 
différent en Mets des seigneurs princiers et 
chappitre de la grant esglise contre le maistre 

cité, pour raison du disme des vignes de 
Plantire qu'ilz demandoient en vin, le prenant 
sus la cuve au chaulkeur d'icelles vignes, à 
Wiriat Noiron, à Forquignon , le filz le riche , 
à Renault Piedeschault et Jehan son frère, 
à Collignon , filz sire Aubry Piedeschault 5 et 
les firent citer par devant Tofficial , à la court 
ecclesiasticque de Mets, où ilz furent res- 
pondre, demandant leur renvoy par devant 
leurs juges, alléguant qu'ilz n 1 avoient jamais 
différé de paier le disme , ainsi comme eulx 
et leurs prédécesseurs Pavoient toujours paié, 
et comme les aultres manans de Metz le paioient 
encor alors. Et fut contre eulx si avant procédé 
qu'ilz furent mis en sentence d'excomunie- 
ment. 

Pour lequel dit cas , les devant nommez en 
firent comander et adjourner par devant les 
.trese, lesdits princier, doyen et chappitre, 
requérant qu'ilz fussent contraints de les 
mettre et oster hors de sentence d'excomu- 
niement où ilz les avoit fait mettre et les faire 
absoudre : et ilz estoient prests et appairilliés 
de leur paier le disme qu'ilz leur dèbvoient, 
et comme ilz Pavoient paié anciennement, et 
comme les aultres manans le paient. Lesdits 
princier, doyen et chappitre ne vollurent venir 
comparoir ne envoier pour respondre à la de- 
mande des dessus nommez. 

Les seigneurs trese, qui ont le gouverne- 
ment de la police et republique de la cité avec 
leur conseil , comirent jusques à quatorze du 
conseil , et les envoiont vers lesdits seigneurs 
princier et chappitre , pour les prier, pour et 
au nom de tout le conseil , qu'ilz les volcissent 
faire oster et mettre hors d'icelle sentence 
jusques aux burressensuivant ; et ilz se infor- 
meraient , durant ce temps , du droit desdits 
seigneurs de chappitre, comment lesdits ci- 
tains de Mets leur avoient à payer le disme 
dont ilz leur faisoient demande , et comment 
on leur avoit payé anciennement , et qu'ilz les 
constrainderoient de les paier; et s'ilz ne le 
volloient paier, que lesdits seigneurs de chap- 
pitre en useroient après comme il leur plairoit. 
Et suyvant ceste ordonnance et comission, 
lesdits quatorze comis en furent par devant 
lesdits princier, doyen et chappitre leur prier 
de le fkire comme dessus est dit, desquelles 
prières furent refusés, et eulrent encor de bien 
fieres et rigoureuses parolles. Parquoy yceulx 

quatorze seigneurs, estant ainsy refusez et fiè- 
rement repoulsez, n'en furent contens et se 
présentèrent devant la justice où ilz firent le 
rapport de leurs besoingnes ; lesquelx de justice 
si firent assembleir leur conseil et les paraiges 
d'icelle cité , là où fut desclairié par aulcuri 
dudit conseil: 

Que de temps immémorial , les maistre es- 
chevin, trese jurez, paraiges et conseil d'icelle 
cité de Mets ont eu le régime de la police, 
gouvernement et administration de la justice, 
et ont, de leur puissance, entendu à la paix 
et tranquillité. Et pour continuer ceste félicité, 
estant les estatz d'icelle cité, la clergie, no- 
blesse, bourgeois et comunité, unis et colleguez 
par une especiale et singulière alliance, par 
comung assentement, ont esté pourveus et 
esleus pour conservateurs d'icelle paix et al- 
liance, Testât des nobles citains originaulx, 
lesdits maistres • esche vin , trese, paraiges et 
conseil , et fut cpnferée à celluy estât de con- 
servateurs, juridiction , puissance et souverain 
estât sus tous. Et ont les habitans , prélats , 
clergie, noblesse, bourgeois et comunité, pour 
l'augmentation heureuse et conservation de 
la chose publique , entretenu ceste concorde 
et alliance de parfait couraige., en observant 
et non répudiant les jussions, comandemens 
editz et statuts dudit estât desdits conserva- 
teurs ; et en obeyssant et obtempérant à leurs 
comandemens et monitions, entre eulx sont 
demeurez en paix et dilection , et affectueu- 
sement se sont toùsjours secourus les ungs 
aux aultres en leurs affaires et nécessitez , par 
conseil , œuvres et puissance. Et ait esté Testât 
de la clergie, à Tencontre de tous ses con- 
traires et emulateurs, en son corps, personnes, 
biens, terres, seigneuries, possessions, comme 
aultrement, par les deux aultres estatz avec 
très grant charges et despens d'iceulx et de la 
chose publique , en temps et lieux , conservé 
et deffendu, et leur ait esté porté touttes 
deheues honneurs, révérences, amytiés et 
humanité; et parce sont demeurez et esté 
conservez en paix et union , et demeurez en 
franchises et libertés. Et si présentement il 
estoit ainsy que cestuit estât de la clergie fust 
desjoint des aultres estats, la paix et union 
d'icelle police et commun i té seroit perturbée 5 
et selong droit divin et humain, tous per- 
turbateurs de paix doient estre pugnis. Et ne 
doit on endurer tel cais en une ville ou cité , 



veu les offres et présentations à eulx faictes. Et 
eulx , quant il leur plajt , pour joyr des forces 
et insolences que on leur fait, ou à leurs 
serviteurs , ou subjectz , ilz nous requièrent et 
demandent ayde et force; ce que on leur a 
fait et donné. Et si on leur doit cences, rentes, 
droitures ou dismes, ilz les poursuivent par 
devant la justice séculière de ceste cité et leur 
requièrent que nos bourgeois et subjectz soient 
constrainctz les respondre ; en ce , de part la 
justice, n'y ait eu faulte. Et eulx présentement 
différent de ce faire, comme passé cent ans, 
six vingt ans , et de temps immémorial ainsy 
s'est fait et usé; et aussy eulx meysme l'ont 
ainsy fait et usé par réciproque et reconversion 
et n'y ont jamais différé : qui puelt sembler 
chose contre raison : car qui droit et raison 
vuelt pour soy, il le doit faire et rendre aulx 
aultres. Et ainsy sur ceste rébellion et pertur- 
bation de paix, fault faire et donner provision 
pour eviteir débat, scandale et confusion ; car 
bienheureux sont ceulx qui ayment et pour- 
chassent paix ; ilz sont appelez filz de Dieu , 
comme il est escript. Et ceulx qui molestent 
les nostres , nous debveroient induire et en- 
tretenir en p^ix. Et semble que ce qui est 
escript en sainct Maithieu, au vingt troisiesme 
chappitre , soit pour eulx , où il dit : Malheur 
sur vous, scribes et pharisiens hypocrites; 
vous dismez la mente , Tanet et le commin , 
et avez laissé les choses plus grandes de la loy, 
le jugement , la miséricorde et la foy, etc. 

Et sur ce fait* areste de mon ad vis et conseil ; 
et vous , Messeigneurs des paraiges et du con- 
seil , qui en avez dit, et ceulx qui en ont 
encor à dire, polrez amender ou diminuer 
mon avis et opinion sur ce , comme trouverez 
mieulx et plus expédient , remettant le surplus 
à vostre correction et bonne discrétion. 

Apres plusieurs opinions rendues et données, 
fut par yceulx dudit conseil ordonné et passé 
par comung accord que nuls des manans de 
Mets , hommes ne femmes , ne nulz de leurs 
subgectz ne responderoient , et ne constrain- 
deroient de respondre lesdits princier, doien 
et chappitre, ne aulcuns d'eulx ne aultres pour 
eulx , ne leurs comandemens dorénavant , par 
devant les trese , ne par devant les mayeurs 
de Mets, ne par devant le maistre esche vin, 
de nulles debtes , cences, rentes , droitures , 
ne de nulles aultres choses. 

Et que le maistre eschevin , les trese , les 

comtés jurés, nulz des paraiges, conseil et 
comunité d'icelle cité , ne aulcuns d'iceulx en 
particulier, ne faissent et ne laissent faire nulles 
requestes, pour eulx ne pour nulz d'eulx, à 
nulz , queilx qu'ilz soient : et que nulz des 
citains et subgectz d'icelle cité ne vaillent 
avec eulx ne pour eulx , armés et desarmés , 
hors de Mets. 

Et s'il y avoit nul qui aultrement le fist , 
il perderoit vingt livres de metsains pour 
chascune fois qu'il en seroit rapporté , et si 
Tamenderoit encor au regard de la justice. Et 
fut ceste ordonnance faicte le londemain de la 
conversion sainct Paul, audit an de mil iij c 
et xl. 

Incontinent celle ordonnance faicte , le sire 
Forque Bertrant, qui estoit princier de la 
grande esglise de Mets, accompaighé d'aulcuns 
de ses confrères chainoines , se trouva devant 
lesdits seigneurs trese et le conseil , là où il dit 
et proposa plusieurs choses plus par arrogance 
et haultesse, plusieurs villonies et énormes 
parolles de la ville et de ceulx de la ville , 
pour lesquelles il fut condampné à paier la 
somme de quairante livres de tornois , et qu'il 
volcist mettre et porteir icelle somme, dedans 
huit jours, en l'hostel du chaingeur de la 
ville, sus peine d'aultres quairante livres et 
sus peine de non point de copt ne de voix 
au faire et eslire le maistre eschevin de Mets, 
à la s 1 Benoit après venant , audit an , ne encor 
cincq ans ensuivant après. 

Et pource qu'il ne les volt paier ne satis- 
faire, on envoya quérir gaiges en sa maison 
et les vendit on , et furent paiées. 

Pour laquelle chose , maistre Alard de Thial- 
court, chainoine de Sainct-Saulveur, vicaire 
de Mets , et maistre Gaulthier, chancelier de 
la grande église , qui se disoient licenciés en 
droit canon ou théologie , cuydant , par leur 
arrogance et hault parler, faire cesser iceulx 
gaigemetfc faits audit princier, se comparurent 
devant lesdits trese et conseil , et avec grosses 
vill aines injures les acomencerent à repren- 
dre: dequoy ilz furent condamnés à certaines 
sommes pécuniaires, et au cas qu-ilz ne les 
auroient paiées , ilz doubloient les sommes ; 
mais je n'ai point trouvé les sommes , de com- 
bien elles estaient et montoient. 

Touteflbis je ne sçais où maistre Richard de 
Wassebourg, archidiacre de Verdun, l'a trouvé 
en sa cronicque des evesques de Verdun en 



escript aultrement en la vie Henry d'Appre- 
mont , soixante septiesme evesque. Et dit que 
ledit Gaulthier et Alard furent condampnés , 
chascun d'eulx , à trois cent livres d'amende à 
paier dedans cincq jours ensuivant, sur peine 
de doubler. Et pource qu'ilz ne volrent obeyr 
à icelle sentence , aymant mieulx perdre biens 
et maisons , se absentèrent de la cité. A raison 
dequoy, incontinent , les jours passés , lesdits 
citoyens , remplis de fureur, les desclarerent 
bannis de ladicte cité , dix luees à l'cnviron , 
par l'espaice de soixante et ung ans ; et peult 
bien ce estre. Et davantaige mirent leurs biens 
et corps au ban et hors de leur garde, ce 
faisant desclarer à son de trompe , avec plu- 
sieurs aultres choses qu'il en dit , qui ne sont 
point en coustume de faire en la cité ; par- 
quoy à ce ne m'areste. Oultre ce, dit que 
ces deux chainoines de Mets , sachant la que- 
relle que la clergie de Verdung avoit contre 
les citoiens, cognoissant que ledit evesque de 
Verdung avoit grant faveur et ancienne amitié 
avec le pappe Benedict douziesme., vindrent 
à Verdung luy prier, aussy le chappistre , leur 
donner lettres adressantes au pappe , conte- 
nant les oppressions et violences à eulx faictes 
et à la clergie de Mets $ ce qu'ilz firent ; mais 
ce ne leur proufiita en rien , quant le sainct 
siège apostolicque fut adverti de la vérité et 
comment on y avoit procédé, et l'ancien 
usaige. 

1341. 

Le sire Nicolle Piedeschauld fut fait maistre 
eschevin de Mets à la sainct Benoit mil iij c 
et xl , pour ung an finissant audit jour, l'an 
révolu, mil iij c et xlj. 

Audit an , les devantdits maistre Gauthier 
et Alard, chainoines de Mets, obtindrent dudit 
evesque et chappistre de Verdung lettre de 
prière adressante à nostre sainct pere le pape , 
contre lesdits maistre eschevin et trese' jurés 
de Mets. Et après en allèrent à Avignon, vers 
ledit pappe ; dont lesdits de Mets en furent 
incontinent advertis. Et pour adviserç veoir 
et regarder comment on s'en polroit defiPendre 
contré eulx et tous aultres de la clergie qui 
poursuire les en vôlroient , pour garder l'hon- 
neur et franchise de la ville , audit an , lon- 
demain de la s 1 Vincent , y furent comis les 
sept cy après nommés , assavoir : le sire 
Joffiroy Grognât, Ancelz l'aman , le sire Bouc- 

quin , Poincignon de Vyc , Wiriat Noiron , le 
sire Pierre de Heu et Perrins Mortelz. 

En celluy temps, eult sire Thiebault de 
Sorbez , chevalier, à cause de dame Mahault , 
sa femme, différent contre ceulx de Mets, 
pour certains hommes de Mainonville qu'il 
disoit estre serfz de condition et de forsmai- 
riaige , qui estoient demeurant en Mets , qu'il 
repetoit et demandoit ; et en lut l'accord fait 
en la manière qu'il s'ensuit. 

Le maistre eschevin , les trese et les comtes 
jurez tesmoignent et cognoissent que de plu- 
sieurs hommes qui demeuroient en Mets que 
le sire Thiebault de Sorbez, chevalier, re- 
clamoit pour siens , pour la raison de dame 
Mahault , sa femme , et monstroit qu'ilz l'a- 
voient long temps deffuyt, c'est assavoir, 
CoUin, le couversier, Drowin, son frère, et 
Ozenin, leur sueur, les trois enffans CoUin, 
le masson de Mainonville , qui fut ; et Soibert, 
leur nepveu , filz Gérard , leur frère , qui fut : 
Loransatte , la mere ledit Soibert , et Colli- 
gnon Muttel, filz Piersson Mignet, qui tous 
sont de Mainonville : que de ceste chose ledit 
sire Thiebault , pour luy et pour sa femme , 
et Collin et les aultres que ledit sire Thie- 
bault reclamoit, en revinrent par devant eulx, 
et en prinrent, par accord, le sire Pierre de 
Heu, chevalier, pour eulx accorder, si ac- 
corder les povoit. Lequel sire Pierre de Heu 
les ait appaisiés et accordés pour tousjours 
mais. Et cranta le sire Thiebault, comme 
gentil homme et loial chevalier, qu'il , pour 
luy, pour dame Mahault, sa femme, ne pour 
leurs hoirs, ne puelt jamais rien clamer ne 
demander enz corps des dessusdits aux hoirs de 
leurs corps , demeurant à Mets , à leurs biens 
ne à la leur chose , et leur en debvera por- 
teir bonne paix, si nul, queil qu'il fust, leur 
en demandoit jamais niant , tant comme des 
choses dessusdites. Ce fut fait le premier jour 
de mars mil iij c et xlj ans. 

1342. 

Le sire Poince deVy hit fait maistre esche- 
vin de Mets à la Sainct-Benoit , en mars, mil 
iij° et xlj , pour ung an finissant audit jour, 
l'an révolu, mil iij c et xlij. 

1343. 

Le sire Thiebault de Meltry fut fait maistre 
eschevin de Mets à la Sainct-Benoit , en mars , 



mil iij° et xlij , pour ung an finissant audit 
jour, l'an révolu , mil iij c et xliij. 

1344. 

Le sire Thiebault Barbe] fut fait maistre 
eschevin de Mets à la Sainct-Benoit,, en mars, 
mil iij c et xliij , pour unfc finissant audit jour, 
l'an révolu, mil iij e et xliiij. 

Audit an et temps dudit sire Thiebault, 
maistre eschevin , molrurent quaitre seigneurs 
en Mets , eschevins du palais , dont les esche- 
vinaiges d'ung eschevin appartiennent à donner 
à ung maistre eschevin de Mets. Et furent 
ces quaitre seigneurs , l'ung nommé seigneur 
Boucquin, et ung aultre nommé seigneur 
GiUe le Bel , Collignon de Heu et seigneur 
Pierre Delaitre ; dont il en donna ung desdits 
eschevinaiges à Jehan Renguillon, l'aman, ung 
à Collignon, filz Jehan Renguillon, ung à 
Jehan Renguillon , filz Jehan Renguillon. 

En ceste année , fist grant gellée le jour de 
feste Penthecoste. 

Audit an, le roy de Bohême, comte de 
Lucembourg , vint à Mets ou il fist ung gros 
festin à plusieurs princes , seigneurs et dames , 
especialement de Mets , et commença le jour 
de feste Sainct-Michiel et dura huit jours. Et 
fut la landefritte prolonguée trois ans , entre 
plusieurs seigneurs et la cité* 

1345. 

Le sire Willamme Willambaul fut fait mais*- 
tre eschevin de Mets à la Sainct-Benoit, en 
mars, mil iij° et xliiij , pour ung an finissant 
audit jour, l'an révolu , mil iij c et xlv. 

En ceste année, les citains de Mets, c'est 
assavoir ceulx du paraige de Portemuzelle , 
ceulx du paraige de Jurue , ceulx du paraige 
de S'-Martin, ceulx du paraige de Porsaillis , 
ceulx du paraige d'Oultresaille et toutte la 
comunalté de la cité de Mets, en accrois- 
sant la franchise et h noblesse cfc la cité, 
acquaistont par escript d'airche en treffons , 
à tousjourmais, pour toutte la cité de Mets, 
à Richaird Poujoize et à Anel, sa femme, 
la vouerie de Mets et tout ce qui à ladicte 
vouerie append et appartient, et que ledit 
Richaird et Anel, sa femme, y avoient, po- 
voient et debvoient avoir, et dont ilz estoient 
saisis et tenant; laquelle vouerie avoit tel 
droit que chascun maire des trois mairies de 
Mets, si tost comme ilz sont refaits nouvel- 

lement , doit chascun à la vouerie quairante 
solz et quairante deniers. 

Et chascun chert estrainge , trespassant par 
Portemuzelle, chargé, doit une angevine. 

Et ait la vouerie le tonneu de l'ung des 
deux marchiés entre les deux festes Nostre 
Dame, lequel qu'il veult ; lequel tonneu d'icel- 
luy marchié puelt bien valoir entour dix solz 
de metsain. 

Et doient à ladite vouerie chascan les bou- 
chiers , le jour de la feste S 1 - Andreu , cinq 
solz de metsain. 

Et les parmentiers cinq solz de metsain, 
le jour de la S'-Martin, pour ung chaippel 
de marderin. 

Et la justice l'abbé de S'-Arnoult, cinq solz 
de metsain, le jour, de la feste S'-Arnoult 

Et ceulx qui les socs de charrue vendent , 
sept socs, à la mey may, chascan. 

Et ceulx .du grant moustier, chascan , ung 
cierge d'une livre de cire, le jour de feste 
Nostre Dame Chandelleur. 

Et celluy jour de feste Nostre Dame en 
Chandelleur meysme , doient touttes les chan- 
dellieres de Mets , qui chandelles vendent , à 
ciel ouvert , chascune ung denier de metsain 
ou denrée de cire ou de chandelle qui vaille 
ung denier. 

Et doient à ladicte vouerie les abbayes de 
noirs moines qui sont en l'entour de Mets, 
chascan , à la feste SVEstienne , londemain de 
noel, ung stier de vin , deux miches et ung 
denier de metsain : et aultretant comme li 
une des abbayes en doit , en doit , chascan , 
Villeir l'abbaye. 

Et doit chascan 11 abbé de Saincte -C roix 
au Wairel devant Mets , demi stier de vin , 
deux miches et ung denier de metsain. 

Et la maison Doir, celluy jour, doit , chas- 
can , six deniers de metsain. 

Et doient à ladicte vouerie les bouchiers , 
qui le tonneu recueillent, le jour de l'As- 
somption Nostre Dame ', rest et demie d'aulz 
et cinq glanons. 

Et tuitz li cherts qui mennent herbes au 
Quartal, chascun chert, pour chascune fois 
qu'il y vient chargié, doit ung fort. 

Et de ce doit ladicte vouerie , chascan , 
airier quinze solz de metsain , pour le cour- 
rier qui la course des chevaulx gaigne , qu'on 
court , chascan , à Sainct-Clement , le second 
jour de may. 



Et lequcldit acquaist ont li paraiges dessus- 
dits, ensemble ladicte comunalté, audit Ri- 
chaird et Anel , sa femme , fait pour la somme 
de mille livres de petits tornois , dont ilz leur 
ont fait boin paiement. Et Ait ledit escript 
fait, le dixhuitiesme jour de juillet, ledit 
an de mil iij ç et xlv. L'escript est en l'arche 
Remion de la Soulle qui fut aman de S 1 - 
Gergone. 

Les devandits citains ayant la cognoissance 
que ladicte vouerie estoit en partie mouvant 
d'ung evesque de Mets en fied , firent le deb- 
voir vers le révérend et illustre evesque de 
Mets , seigneur Ademars : de sorte que de 
briefz jours après ledit vandaige fait, ledit 
seigneur evesque, pour luy et ses successeurs, 
renonça et acquiçta par lettre autenticque, 
soubz son sceaulx, au droit qu'il avoit au 
rachat et retraicte à faire d'icelle vouerie, 
sans faire ne alleir au contraire : de laquelle 
renonciation la copie s'ensuit : 

Nous, Ademars, par la grâce de Dieu et 
du sainct siège de Rome , evesque de Mets , 
faisons sçavoir et cognoissant à tous que nous 
ne raicheterons jamais, ne ne povons raicheteir 
la vouerie de Mets que Richaird Poujoise et 
Agnel , sa femme , ont vendue aux cincq pa- 
raiges de Mets , c'est assavoir, au paraige de 
Portemuzelle , de Jurue , de Sainct - Martin , 
de Porsaillis et d'Outresaille et à toutte la 
comunalté de Mets , ainsi comme il est contenu 
pleinement enz lettres du vendaige ; ains re- 
nonçons à tous les droits que nous porrions 
avoir de la raicheteir. Et si nous, ou ault^es 
pour nous , la volions raicheteir et reclameir, 
comme sire , ou en aultre manière , ce que 
Dieu ne veuille , nous voulons et requérons 
à tous ceulx qui le droit ou le jugement en 
debveroient dire , qu'ilz nous en doignent le 
tort, et aux citains devantdits le droit. Et 
avons promis , en vraye paroUe d'evesque , et 
cranté par nostre foid corporeUement donnée, 
de non faire ne alleir contre ces choses , par 
nous ne par aultruy, en tout ne en partie. En 
tesmongnaige de laquelle chose et pource 
qu'elle soit ferme et estauble , avons nous mis 
nostre grant seel pendant en ces présentes 
lettres qui furent faictes , l'an de grâce nostre 
Seigneur, mil iij c et quarante cincq , le xxj e 
jour du mois de juillet. 

En ladite année , eult descord le seigneur 
Poince de Laitre contre Jehan le Hungre , 

pour la seigneurie de Lue que ledit Jehan le 
Hungre avoit acquaistée à Jaicomin de Laitre, 
frère dudit seigneur Poince de Laitre , et dont 
pour icelle à retraire , ledit seigneur Poince 
avoit fait porofferte pour la somme d'argent 
qu'il appartenoit à paier : dont il deust sortir 
gros débat et dissention. Et en fust la querelle 
minse par devant le maistrc eschevin, trese 
et comtes jurés de la cité de Mets : et fut la 
sentence donnée telle comme s'ensuit : 

Comme descord fust entre Jehan le Hungre, 
d'une part , et le seigneur Poince de Laitre, 
chevalier, d'aultre part , si comme de Pheri- 
taigc de Leuwe que ledit Jehan ait aquaisté 
à Jaicomin de Laitre, frère audit seigneur 
Pqince , lequel heritaige ledit sire Poince vou- 
lut rescourre comme plus prosme : et disoit 
et maintenoit qu'il y avoit bien à. revenir, 
comme plus prosme , dedans l'an et le jour, 
parmey la somme pàiant que ledit Jehan Tavoit 
achetté , et lui en avoit ledit sire Poince la 
porofferte faicte et l'argent en plait monstré, 
et grant porchas fait à plusieurs gens et en 
plusieurs lieux. Et ledit Jehan disoit et main- 
tenoit que à celluy heritaige ne povoit et ne 
debvoit ledit sire Poince revenir, parmey le 
vendaige qui fait lui en estoit, et parmy l'atour 
qui fait en est de semblans cais , saiellé et 
confirmé du saiel de la cité de Mets et d'eves- 
que, lequel atour dit bien et confesse que 
quiconque volroit son heritaige vendre à qui 
qu'il lui plairoit, nul de ses hoirs ne peult estre 
encontre en nulle manière , ne chalongier , ne 
riqf^clameir ne l'en peult : ne nul de ses hoirs 
à celluy heritaige après ne polroit revenir. 
Entre les aultres choses qui sont en celuy atour 
dites et contenues , si disoit ledit Jehan et 
maintenoit que parmey le vendaige que Jai- 
comin lui avoit fait de celuy heritaige, et 
parmey l'atour dessourdit qui de tel vendaige 
détermine bien etdeclairc que ledit sire Poince 
ne povoit à celluy heritaige revenir, et avoit 
bien la porofferte qu'il en avoit faite , à estre 
nulle et de nuHe valeur, et l'avoit bien ledit 
sire Poince à aniantir , et ait bien tous les 
porchas qu'il en avoit faits , où que ce fust , 
ny à qui que ce fust , à faire cesscir et taisir 
et aniantir , ne n'en avoit il , ny aultres pour 
luy, à alleir plus avant. Et le sire Poince disoit 
et maintenoit que celle porofferte estoit et 
debvoit estre de bonne valeur et en avoit bien 
à chassier sa raison où qu'il luy plaisoit , par- 



mey la lettre de la paix et parmey plusieurs 
aultres defifenses qu'il mettoit avant. À savoir 
est que le maistre eschevin , les trese , les 
comtes jurés de la cité de Mets sur ladite 
clameur et deffense oye ont ewardé et es- 
cordé , par comun accord et par le conseil 
de plusieurs saiges , et pour le bien , pour la 
paix et pour le proffit de ladite cité de Mets, 
et pour tenir les menans en paix les ungs 
contre les aultres , que la porofferte que ledit 
sire Poince en ait audit Jehan faite , ait bien 
à estre nulle et de nulle valeur, et l'ait bien 
ledit sire Poince à mettre à niant et aniantir 
et le porchas aussy qu'il en ait fait , en quelx 
lieux que ce soit ne à qui que ce soit. Et que 
ledit Jehan ait bien à son achait à demeurer, 
ne ne lui ait le sire Poince. à mettre nul detry ; 
en telle manière que, si le sire Poince ne met- 
toit à niant ladite porofferte et ne faisoit cesser 
le porchas qu'il en ait fait ainsy, et il en alloit 
de niant avant , il , ne aultre pour luy, si est 
il à savoir qu'il perderoit , pour chascune 
fois qu'il en seroit rapporté par trese ou par 
comte , cent livres de metsain de somme aux 
trese , et les leveroit on , tantost qu'elles se- 
raient encheutes, à la requeste duqueil des 
trese ou duqueil des comtes qui le requerroit , 
qui aultres sommes ni aultres domaiges ne 
polroient ces sommes emeombreir. Et s'il y 
avoit trese ne comte qui encontre cest atour 
volcist aller , ne qui en feroit demande de le 
rappeller, ne de l'aniantir en tout et en partie, 
ne qui en responderoit à qui que ce fust , il 
perderoit, pour chascune fois, vingt livres de 
tournois à ung chascun de ses compaignons , 
et si romperoit l'accord et si n'en joyroit mie , 
et pourec ne seroit mie moins ceste escripture. 
Ce fut fait , le mardy davant la chandelleur, 
quant il eult à milliaire mil iij* et xlv ans. 

Par ceste sentence , povez assez cognoistre 
et entendre comme estroictement et en grosse 
rigueur, les ordonnances anciennes de la cité 
estoient par et entre eulx gardées et observées 
en la cité ; et par ce , vous est assez donné 
à entendre la cause pourquoy la cité de Mets 
à tant duré et demeuré en estât et en son 
entier, que ça esté par l'obeyssance du peuple 
et la bonne police et justice des juges et su- 
périeurs. 

En cedit an de mil iij c et xlv, pape Clé- 
ment ayant en grant haine l'empereur Loys , 
poursuivit tellement et par ambassalde solli- 

cita les électeurs de l'empire contre ledit Loys, 
que aulcuns d'eulx firent nouvelle élection , 
assavoir, Baudouin , archevesque de Trieve , 
Wabramis de Jullet , archevesque de Collot- 
gne,.et Gerlacus, pourveu du pape de l'ar- 
cheveschié de Mayance , Rudolphus , duc de 
Saxonnie , Jehan de Lucembourg , roy de 
Bohême , qui , par l'ordonnance dudit pape , 
esleurent Charles de Lucembourg , filz dudit 
roy Jehan de Bohême. Et en Tannée après , 
mil iij' et xlvj, fut ladite élection confirmée 
par le pape. Et pour ce que Henry, prince 
de Mayence , le comte Palatin et les cités de 
Collogne et d'Aix contredisoient et tenoient 
pour Loys de Bavière , ledit Charles fut cou- 
ronné en la ville de Bonne, par Parchevesque 
de Colloigne ; après laquelle coronation , plu- 
sieurs evesques reprindrent de luy leur regale, 
comme du vray empereur, assavoir, Munster, 
Mets , Liège , Verdung , comme ce est escript 
au supplément de l'abbé de Vispergencis , sus 
Pan mil iij c et xlvj. 

1346. 

L'an mil iij e xlvj fut maistre esche vin de 
Mets le sire Jehan Baudoiche, chevalier. 

Audit an, furent engellés les raisins au seppe , 
au mois de septembre , le sabmedy après 
l'exaltation saincte Croix. 

Audit an , seigneur Willame le Hungre , 
entre luy et le Roysignel , filz le bailli Luquier 
qui Rit , qui estoit prevost de Mouson , eurent 
descord : dequoy ledit prevost fut banni cinq 
ans, hors de la banrae , et comune trêve , dix 
ans , au rappel du maistre eschevin de Mets , 
qui que le fust. 

Le samedy devant feste saincte Marguerite 
en fenal, fut navré le seigneur Poince de 
Laitre , dont les trese ét conseil en furent en- 
semble au hault palais , et y demeuront jus- 
ques à la nuyt ; et en deust de ce sourdre et 
venir en Mets grosse dissention. 

1347. 

Le sire Willamme le Hungre , chevalier, 
maistre eschevin de Mets , estant retourné 
d'Angleterre , après avoir paié sa rançon , fut 
fait maistre eschevin de Mets à la s 1 Benoit , 
mil iij e et xlvj , pour ung an finissant audit 
jour, l'an revollu, mil iij° et xlvij. 

En celluy temps , Andronicque le jeune , 
empereur de Constantinople, molrut j et quant 



il fut mort, au vouloir de Cantacuzene qui 
estoit grant maistre d'hostel , le tout se portoit 
assez bien, jusques à ce que ung homme d'obs- 
cure lignée , nommé Apocause , qui estoit des 
plus grans amys du prince , fist , par sa ruse 
et cautelle , avec l'ambition du patriarche , 
que Jehan Paleologue fut chassé en exil ; mais 
lui, voulant veugier son injure, fist guerre, cinq 
ans , contre la royne et Jehan Cantacuzene ; 
et fut le premier qui amena par guerre les 
Turcs en Europe. Au surplus , ainsy que tout 
alloït au pire, Bizance luy fut rendue, laquelle 
dès que il l'eust occupée, n'en fut en rien 
plus molesté , mais vesquit en boin prince et 
donna ledit Cantacuzene sa fille en mairiaige 
à Jehan Paleologue. 

Plusieurs se polroient icy esmerveillier à 
quel propos j'ai escript ceste petite article des 
histoires des Grecs : et affin qu'il soit à chas- 
cun notoire de la raison , durant icelle guerre 
esmeue en Grèce par Jehan Paleologue contre 
la royne et Jehan Cantacuzene, se partirent 
de Mets deux jonnes escuiers , nommés Guil- 
lamme Poujoize, filz Richaird Poujoize, et 
Jehan Braidy, filz Forquignon Braidy, avec 
plusieurs aultres jonnes gens délibérés de veoir 
le pays et faits de guerre , et arrivont en Grèce 
et furent , durant icelle guerre , au service de 
Jehan Cantacuzene. Apres la guerre et dînè- 
rent escordés entre ledit prince , et ledit mai- 
riaige fait et traicté , ledit Guillame Poujoize 
qui portoit ses armes d'ung aigle en champ 
d'azur, sans pieds et sans queue, et ledit Jehan 
Braidy, qui portoit armes d'un aigle d'or en 
champ rouge , sans pieds et sans queue , priont 
audit empereur, Jehan Cantacuzene , leur oc- 
troier et permettre porteir dorénavant lesdites 
armes qu'ilz portoient desjay , avec les pieds 
et la queue ; ce qui leur fût octroyé , et en 
obtindrent lettre patente. 

En ceste année, fut noyé Huguignon le 
bouchier, de viez boucherie , et ung sien frère 
avec luy ; lesquelz avec plusieurs aultres bou- 
chiers se esmeurent et eslevairent en rencontre 
des seigneurs, gouverneurs et recteurs d'icelle 
cité , et meismement en l'encontre des trese 
qui estoient faits en Mets pour l'année. Et la 
cause estoit pource que lesdits trese avoient 
taillié et mis à amende pecuniere l'ung d'iceulx 
frères , nommé Huguignon , demeurant en la 
viez boucherie. Car lesdits trese , par ses des- 
mérites, l'avoient mis à trente livres d'amende 

et avec ce , l'avoient banni vingt ans , hors 
de la cité et de la banlue d'icelle. Et avoient 
cela faict pour aulcunes maulvaises parolles 
que ledit Huguignon avoit dites , et aussy pour 
aulcun maulvais traictié qu'il pourchassoit 
contre la justice et encontre tous les bourgeois 
de la cité. Parquoy lescfits trese , advertis de 
ce et de leur rébellion , assemblairent plusieurs 
compaignons et gens de faict bien embaston- 
nés, et avec yceulx s'en allèrent en la viez 
boucherie pour prendre celluy Huguignon et 
ses frères, avec plusieurs aultres bouchiers qui 
estoient de celle conspiration , comme dit est, 
et qui s'estoient alliés avec ledit Huguignon 
et ses frères. Et quant ilz vindrent là , ilz 
trouvairent la plus part de yceulx bouchiers 
qui s'estoient desjay armés pour eulx deffendre, 
c'est assavoir, de bassinetz , d'arcs , de glaives, 
d'espiedz , de massues et de petalz , avec telz 
instrumens de guerre qu'ilz povoient avoir, 
et illec, enmey la viez boucherie, estoient 
attendant pour se combattre et deffendre. 
Touttesfois quelque bon corps qu'ilz eussent , 
frit prins ledit Huguignon avec ung de ses 
frères , et tout à l'heure Rirent menés au pal- 
lais. Et quant la bourgeoisie de la cité oyrent 
le huttin et la rébellion desditz bouchiers , si 
s'en allairent tantost armer et vindrent devant 
le pallais, et illec, par commun accord, frit 
ledit Huguignon de rechief prins et son frère 
avec luy, et tout en l'heure furent menés au 
premier pont des Morts, que on dit le Moyen 
pont , et illec à la poterne , de costé l'hospital 
de Sainct Jehan de Rodes en Chambre , furent 
les deux frères noyés et enterrés. Et quant les 
aultres bouchiers, leurs alliés, virent ceste 
affaire, ilz eurent grant peur et s'enfuyrent 
hors de la cité , entre lesquelx y avoit Jaicquin 
LambeUin et Clément , le bouchier, et encor 
deux des frères dudit Huguignon , car ilz es- 
toient plusieurs frères, et Girerdin Chaulcey 
et Hautan , filz Collair le bouchier et Collin 
de Borisanges et plusieurs aultres. Et la justice 
voiant leurs desmerites en bannit aulcuns 
d'eulx à vingt ans, et les aulcuns le furent 
soixante dix ans. Et meismement furent bannis 
plusieurs pescheurs pour ce meisme faict ; car 
il fut trouvé que lesdits pescheurs se estoient 
secrètement armés pour aidier audit Huguigon 
et à ses alliés. Et estoient alors trese jurés de 
la cité pour celle année ceulx cy après nom- 
més, c'est assavoir, Jehan Manceulx, Jehan 



Barbe, Jehan Rollemont, Guerceriat Bollay, 
Nemmery Baudoche, Ferriat Boucquin, le 
sire Poince de Vy, Poincignon le Gournais et 
Jehan Renguillon , Perrin de Laitre, Burtignon 
Paillât, Collignon Chaige et Gillat le Belz. 

Audit an , les trese et conseil de Mets furent 
advertis que plusieurs gros seigneurs , leurs 
voisins , conspiraient et machinoient leur vol- 
loir porteir domaige et à la cité : si adviserent 
entre eulx qu'il estoit de nécessité y pour- 
veoir, mettre gens enz fortes maisons , avoir 
regard ez chemins pour les malfaicteurs , et 
pour aultres cais , et y comirent sept de 
entre eulx. 

Les sept qui cy après sont nommez, sont 
prins pour les chemins à gardeir ; si encor 
prins pour mettre gens enz fortes maisons 
qui sont entour de Mets , et ce qu'il semble- 
rait que bon soit pour gairder les chemins 
des malfaicteurs et d'aultres gens qui voi- 
raient meffaire à la ville ; et sont encor prins 
pour veoir et pour regardeir ceulx qui paie- 
ront les despens de ceulx qui garderont les 
fortes maisons ; et doient estre creus de tout 
ce qu'ilz en feront et ordonneront : et sont 
encor prins pour faire ceulx des villaiges 
d'entour Mets habiller et armer pour venir 
aux cris , quant besoing serait. Et doient estre 
creus des choses dessusdites de tout ce qu'ilz 
en feront et ordonneront, et doient avoir de 
tout ce qui cy dessus est devis, accord au 
plus d'eulx , et en doient aller avant en bonne 
foid et loiaulment, chascun sus dix livres 
de metsain de somme aux trese. Fait et es- 
cordé par le maistre eschevin et par les trese , 
le vendredy après la S 1 Pierre et S 1 Polz , mil 
iij* xlvij. Ce sont les sept: Jaicomin Dex, 
Collignon Drowin , Nemmerey Baudojche , le 
sire Philippe le Gournais , Jehan de Champel , 
le sire WiÙamme de Heu et Burtignon Paillât 
le jonne. 

Le vendredy après l'apparition , audit an , 
aussy fut advisé de fortiffier, retenir et racous— 
treir les murs , portes et posternes de la cité. 
Et pour ce faire, y comirent sept d'entre 
eulx et frit leur commission et puissance es— 
cripte telle comme s'ensuit : 

Le maistre eschevin , les trese , les comtes , 
les cinq paraiges et le comung ont accordé 
qu'on doit retenir et rapairillier les murs de 
la ville et des bourgs, et les portes partout 
où besoing serait et les foussez aussy. Et s'il 

y avoit nul ne nulle qui eut prins ne entre- 
prins enz murs de la ville , ne enz murs des 
bourgs ne d'huxeries, ne de fenestres, ne 
d'airches, ne d'aultre chose, queille qu'elle 
soit, qui fust nuisant, ne grevant aux murs 
ne aux foussez, on leur doit faire deffaire, 
ainsy que les murs et les foussez soient en 
leur estait. Et en ont le maistre eschevin 
les trese, les comtes, les paraîges et le co- 
mung prins les sept qui cy après sont nom- 
mez : de PortemuzeUe , Willemin Chaverson : 
de Jurue , Ancel l'aman : de S 1 Martin , Sy- 
monat de Chambre ; de Porsaillis , Collignon 
Faulquenel : d'Oultresaille , Maiheu Symon : 
du comung, Naimmerey le Saiblez et Jehan 
Paillât. Et doient estre creus de tout ce qu'ilz 
feront et ordonneront. Ce fut fait et escordé , 
le vendredy après l'apparition , quand il eult 
à miUiaire, mil iij 0 et xlvij ans. 

Audit an meysme, pour les mallins et le 
cours de la rivière de Saille, les sept qui 
cy après sont nommez, ont esté prins par 
les paraîges et par le comung , c'est assavoir : 
de PortemuzeUe , seigneur, Baudouyn Froide- 
viande : de Jurue , Ancel l'aman : de Sainct 
Martin , seigneur Poince Cuneman : de Porsail- 
lis , Bertrant le Hungre \ d'Oultresaille , Wiriat 
Noiron : du comung , Robin Loratte , et Bur- 
thignon Paillât , le filz Jehan Paillât qui fut. 

Si comme du descord qui estoit du prin- 
cier, du doyen et du chappîstre de la grande 
esglise de Mets , pour leurs molli as de Saille 
en Chauldellerue , d'une part , et des maistres 
et des frères et des serours de l'hospital Sainct 
Nicollas au nuef bourg, pour leurs mollins 
à Saille du champ Naimmerey, d'aultre part ; 
si comme de ce que les devantdits princier, 
doien et chappitre se dolloient de ce que 
ceulx des moulins du champ Naimmerey leur 
tenoient l'yawe au dessus de leurs mollins 
trop haulte , et qu'ilz ne puevent avoir point 
d'yawe, quand besoing leur estoit; et les 
maistres et les frères et les serours dudit 
hospital se dolloient aussy de ce que ceulx 
des mollins de Chauldellerue leur tenoient 
l'yawe sy haulte qu'elle eclusoit arrière sur 
leurs roues de leurs mollins, et que lesdits 
mollins n'en puèrent torneir. Si en ont fait 
les sept qui cy dessus sont nomez , leur rap- 
port par accord en la manière qui cy après 
s'ensuit, c'est assavoir, que touttes les fois 
que ceulx des moulins de Chauldellerue re- 

querront à ceulx des moulins de l'hospital 
qu'ilz leur laissent aller de l'yawe , et qu'ilz 
en averont besoing, et ladite yawe serait 
au dessus de la roue qui est parmey lç cloz 
creusé , qui est d'ancienneté en la tour : si 
est il à savoir que ceulx desdits mollins de 
l'hospital leur doient laisser alleir l'yawe à 
deux vantaulx oyseulx , en jusques à tant que 
ladicte yawe venroit en val la roue qui est 
parmey le cloz dessusdit, ne ne la puevent 
ne ne doient tenir plus haulte, touttes les 
fois que ceulx des mollins en Chauldellerue 
le requerroient et que besoing leur seroit, 
et que cil qui la requeste feroit , diroit par 
son serment qu'il en averoit besoing : et que 
touttes les fois qu'ilz ne le feroient ainsy, à 
la requeste de ceulx des moulins en Chaul- 
dellerue , et ceulx des moulins en Chauldel- 
lerue pourroient monstreir par preudome 
créable que ladicte yawe seroit au dessus 
de la roue qui est parmey le cloz qui est 
creusé , si est il à savoir qu'ilz perderoient , 
pour chascune fois , vingt solz de tornois de 
somme aux trese. Et en semblant manière, 
touttes les fois que les muniers du champ 
Naimmerey qui sont l'hospital, yroîent re- 
quérir à ceulx des moulins de Chauldellerue , 
et cil qui la requeste feroit , volroit dire par 
son serment que l'yawe soit trop haulte pour 
les moullins du champ Naimmerey, ceulx des 
moullins de Chauldellerue doient l'yawe lais- 
sier fuers aux deulx- vantaulx oyseulx, en 
jusques à tant que l'yawe soit en val la roue 
qui est parmey le cloz que le$ sept ont fait 
mettre en la pierre qui est en l'angle du 
mur des moullins du champ Naimmerey, 
au costé l'hostel Bertrant de Belcourt, le 
tanneur, lequeil cloz est droit au nivei du 
cloz que les sept ont fait mettre en la pierre 
de la venue en Chauldellerue, à la partie 
vers Chauldellerue. Et touttes les fois qu'ilz 
ne le feroient ainsy, à la requeste de ceulx 
des mollins du champ Naimmerey, et ceulx 
des mollins du champ Naimmerey polroient 
monstrer par preudome créable que ladite 
yawe seroit au dessus la roue qui est parmey 
le clos que lesdits sept y ont fait mettre , si 
est il à savoir qu'ilz perderoient , pour chas- 
cune fois, vingt solz de metsain de somme 
aux trese. Cest rapport fut fait, londemain 
de feste S* Andreu, l'apostre, quant il eult 
à militaire mil iij 0 et xlvij ans. 

En ladite année, Marie de Blois, veuve, 
duchesse de Lhoraine , après la mort du duc 
Raoul, son mairit, elle estant régente du 
pays pour Jehan son filz, pour eviteir tout 
différent, guerre et dissention qui estoient 
esmeus et qui pouvoient se csmouvoir entre 
elle et son pays, et l'evesque Ademars de 
Mets , par le moyen et pourchas de plusieurs 
gros seigneurs, amis aux parties, accord et 
appoinctement fut fait entre les parties , au 
moyen que la plaice où ledit chaistel et les 
salines qu'on disoit Chaistel Sallin, estoient 
assis , qui estoit destruit par ledit evesque et 
ses aydans , debvoit demeurer audit evesque , 
parmey une somme d'argent qu'il en debvoit 
donneir à ladite duchesse. Et pourtant que 
ledit evesque n'avoit bien l'argent pour luy 
délivrer promptement , il emprunta à plu- 
sieurs seigneurs , nobles hommes , ladite 
somme, et leur mist en main le chaistel de 
Belrepart pour eulx rembourser et porpaier 
d'icelle somme, par ainsy que ladite somme 
d'argent paiée , ilz debvoient rendre à l'eves- 
que et remettre en mains ledit chaistel. Et fut 
paix et alliance faicte entre ladite duchesse et 
ledit evesque pour ceste fois. 

1348. 

Le sire Poince le Gournais fut fait maistre 
eschevin de Mets à la S 1 Benoit en mars, 
mil iij° et xlvij , pour ung an finissant audit 
jour, l'an revollu, mil iij c et xlvij. 

Audit an , à Mets , fut noie Collin de Bos- 
sange, le bouchier, dont cy devant est fait 
mention en l'an preeeldent, pourçe que ledit 
Collin ne voult tenir son bannissement, et 
fut noié vers le pont Thieffroy, et mené par 
Chambre, et cuydoit ledit Collin eschappeir 
pour dire en le menant : Je veulx tenir mon 
bannissement ; mais ce ne luy val lut rien , 
qu'il ne fut noyé. " 

Audit an, à Mets, furent eslevées et or- 
données de leveir pour l'aydc de la cité 
aulcunes malletottes ; et en y eult ordon- 
nance faicte, le mercredy après feste Sainct 
Laurent, en aoùst. Et pour faire lever et 
recevoir ceste malletotte , les paraiges et con- 
seil de la cité , le mercredy après feste Sainct 
Laurent , audit an de xlviij , y comirent sept 
desdits paraiges , assavoir : de Portcmuzelle , 
Jennat Bataille : de Jurue , Jehan Aubrion , 
l'aman : de Sainct Martin , Cugnin Gervaise 



de Porsaillis , Collignon Faulquenel : d'Oultre- 
saille , seigneur Jehan Noiron : du comung , 
Lowiat Mortel et Burthignon Paillât , Pannel. 
Lesquelz sept dessusdits debvoient prendre 
en chascune paroische deux preud hommes 
qui debvoient sçavoir et enquérir ceulx et 
celles qui malletotte polroient debvoir en 
leur paroische , et la debvoient recepvoir et 
d'icelle recepte en faire compte, chascun 
quinze jours , aux sept dessusdits et delivreir 
ce qu'ilz en averont receu. Et les sept dessus- 
dits en debveront rendre compte à la justice 
et aux trésoriers , quaitre fois en l'an , c'est 
assavoir, à la S 1 Remey, à noel, à patsque 
et à la Sainct Jehan, et debveront tout ce 
qu'ilz averont receu, delivreir, ausdites es- 
taies, à la justice et aux trésoriers pour mettre 
en la volte au grant moustier ; et debveront 
lesdits sept prendre le serment des deux qu'ilz 
cometteront et prendront en chascune pa- 
roische, qu'ilz lèveront la malletotte en bonne 
diligence , en bonne foid et loialement ; et 
nommeront ausdits sept ceulx et celles qui 
malletotte debveront, sans nulluy espargnier. 
Et les sept les debveront nommer à justice, 
et la justice en doit aller avant, ainsi comme 
la lettre de la malletotte le dit. 

Audit temps, y avoit l'ung des seigneurs 
d'Appremont, nommé Jehan, qui se tenoit 
pour l'ayde et alliance qu'il y avoit , et aussy 
de l'evesque Ademars, auquel d'Appremont 
appartenoit ung chaistel nommé Aubestroff, 
lequeldit chaistel avoit esté mis enz mains 
de Huglcmans, prevost de Hombourg et de 
Ziguelins, ung gentil homme de Fenestrange, 
ainsy nommé de part ledit d'Appremont , pour 
une certaine somme d'argent ; auqueldit chais- 
tel ung nommé Bourquin de Fenestrange pre- 
tendoit avoir droit et en faisoit querimonie 
et demande. Et ledit Jehan d'Appremont di- 
soit lui appartenir, et resquist les gouverneurs 
de la cité , à cause d'alliance , le soustenir, et 
que si tant estoit qu'ilz volcissent mettre hors 
de leurs mains ledit chaistel, il requeroit et 
estoit consentant qu'il fiist mis en mains d'aul- 
cuns citains ou bourgeois ; à laquelle poursuite 
Ademars , evesque de Mets , comme souverain 
seigneur du fied, assistent icelluy seigneur 
d'Appremont. Et pour ce qu'il vit et cogneust 
que ceulx de Mets y alloient lentement et n'y 
mettoient grant affert , à cause que ledit eves- 
que estoit en suspend et en attendant grosse 

*uerre en son evesché , contre la duchesse de 
foraine et plusieurs gros personnaiges , ses 
dliés, ennemis audit evesque, et que eulx, 
es gouverneurs de Mets , avoient de leur part 
plusieurs ennemis dont ilz n'avoient eu dudit 
evesque , jusques alors , aulcuns secours : en 
mitre l'archidiacre et plusieurs aultres gens 
l'église cherchoient vers le seel de seeller cer- 
taines amonitions contre plusieurs bourgeois 
de la cité ; ledit d'Appremont, craindant perdre 
ce qui luy appartenoît , requeroit ledit evesque 
luy gairantir son fied et le soustenir comme 
faire debvoit, comme souverain dudit fied. 
Lors ledit evesque envoya vers lesdits gou- 
verneurs d'icelle cité, requérant de sa part 
entretenir l'alliance par cy devant desjay faicte 
avec euLx et aultres princes : à laquelle requise 
lesdits seigneurs gouverneurs montrèrent que 
icelle alliance* par ses officiers , les seigneurs 
de chappitre et aultres gens d'église , du tout 
estoit corrompue par eulx ; et véant qu'il avoit 
affaire d'ayde, ne se volloient condescendre 
à son alliance , se dont n'estoit qu'il fist cesser 
touttes icelles poursuites qui alors se faisoient 
par les gens d'église : ce qu'il fist. Et alors 
alliance fut faicte par ledit seigneur evesque 
de Mets avec icelle cité ; et ce fait en gardant 
le droit dudit evesque et dudit seigneur d'Ap- 
premont. 

Le samedi devant la Magdellaiue audit an 
de xlviij , le maistre eschevin, et les trese fu- 
rent assemblez et firent par ensemble ung 
escord et ordonnance pour ledit chais tel d'Au- 
bestorff, que ledit Huglement, prevost de 
Hombourg, et Ziguelins, ne nul d'eulx ne 
pouvoient et ne debvoient mettre la forteresse 
d'Abestorff qu'ilz tenoient du seigneur Jehan 
d'Apremont, en mains de gens fouraines, queilz 
qu'ilz soient , forsque enz mains des citains et 
habitans de Mets , si mettre la voulloient ; et 
la doient bien faire gardeir, que par leur 
malle garde elle ne puisse estre en mains de 
fourains. Et s'ilz le faisoient ault rement, ilz 
perderoient cent livres de metsain de somme 
aux trese, et si l'amenderoient encor au regard 
de justice, saulf ce que si le sire Jehan d'Ap- 
premont , ou aultre pour luy, volloit encontre 
eulx ladite forteresse|racheter pour la somme, 
qu'il* la puelt racheter sans malengin, on ne 
les en polroit actionneir. 

Le londemain de la Magdellaine , audit an , 
ledit maistre eschevin de Mets et les trese 

accordont encor que si ledit Huglement et 
Zuiguelins mettoient ladite forteresse d'Au- 
bestroff hors de leurs mains en la main d'aul- 
cun des citains ou habitans de Mets ou de 
plusieurs, celluy en les mains duquel eUe 
seroit, ne la polroit et ne debveroit mettre 
en mains de gens fourains. Et s'il l'y mettoit, 
il perderoit cent livres de tournois de somme 
aux trese , et si l'amenderoit encore au regard 
de la justice. 

Le mairdy après feste S* Pierre en aoust 
entrant, audit an, lesdits maistre eschevin, 
trese et conseil d' icelle cité, assemblez et con- 
vocquez, considérant et advisant entre eulx 
par mehure délibération que d'icelle alliance 
faicte à leur evesque, les descords et dissen- 
tions qui en estoient , estoient esteintes et ap- 
paisantées et ostées, lesquelx, après ce fait, 
minrent aussy en délibération que d'icelle 
alliance des guerres et dissensions en pou- 
voient sortir, et la peine et labeur où ilz se 
avoient mis , à quoy convenoit pourveoir pour 
le temps advenir, et pour prévenir à ce. Et 
pourtant que s'il les eust convenu assembler 
tous les seigneurs du conseil, à chascune 
fois , la labeur eust esté grande , et affin que 
leur advis, intention et opinion ne fust frus- 
trée et descouverte , pour pourveoir et mettre 
gairdes ès fortes maisons qui sont à l'entour 
de Metz , de entre eulx commirent -et esleurent 
ceulx cy après nommez qui jay par avant y 
avoient esté commis , assavoir : Jaicomin 
Dex, Collignon Drowin, Naimmery Baudoiche, 
seigneur Philippe le Gronnaix, Jehan de 
Champel , seigneur Willaume de Heu, et 
Burthignon Paillât le jonne. 

Et pour fournir à la despense et aux fraitz 
et missions pour ce à faire , lut alors ordonné 
à ung citain de la cité, nommé Jehan Neichet , 
le filz de feu Thiebault Baizin , de leur délivrer 
aulcunes sommes de deniers qu'il avoit ; lequel 
délivra ausdits sept les pièces cy après des- 
clairées, qu'on disoit lors florins, c'est assavoir 
six vingt escuts du coing le roy de onze solz et 
. trois deniers l'escut ; item , trente neuf pawil- 
lons et une chaiere d'or, douze solz et demey 
la pièce : item , vingt escutz à l'aigle de onze 
solz et ung denier la pièce 5 lesquelles sommes 
dessusdites ledit Jehan Neichet avoit receues 
du seigneur Thomais de Synerey, des deux 
cent livres qu'il debvoit prester à la ville. 

Et de cest argent assemblont gens de guerre 

et les mirent en garnison en divers lieux et 
plaices fortes à Fentour de la cité , pour les 
entrées et garde du pays et les defifendre contre 
leurs ennemis ; ce qui fiist fait. Et durant le 
temps que ces choses se faisoient , Bourcquin 
de Fenestranges , qui estoit ung homme puis- 
sant , bien allié et homme de cueur, mist le 
siège devant ledit chaistel d'Aubestorfî, pour 
Tavoir et le conquesteir. 

Le londemain de la feste de s 1 Burthemin , 
audit an , le maistre eschevin , trese , paraiges 
et comung commirent sept de entre eulx pour 
veoir et ordonneir comment et en quelle ma- 
nière on polroit gardeir et saulver ledit chais- 
tel , affin que le siège qui estoit devant , s'en 
puisse partir sans panre le chaistel , et com- 
ment on polroit lier et obliger l'evesque de 
Mets qui doit aidier la cité de son pouvoir, 
en cestuit fait , et que la cité fust assurée , 
et qu'il ne puisse faire paix sans la cité. Et 
furent encor prins pour panre et avoir ung 
capitaine ou deux pour conduire les chevaul- 
cheurs aux champz et à yceulx obeyr ; et lu- 
rent prins et nommés Jennat Bataille , le sire 
Willamme le Hungre, le sire Poince de Laitre, 
le sire Thiebault Fourat , le sire Hugue Hun- 
neborjat , Burthignon Paillât , l'annel et Bur- 
thignon Paillât , le jonne. 

Durant le temps que ceulx de Mets amas- 
soient gens et avisoient à leur fait, le chaistel 
d'Ausbestorff Ait rendu par composition audit 
Boucquin de Fenestrang%: dequoy Fevesque 
de Mets , la cité et leurs aydans et alliés en 
furent marris et courroucés , et eulrent entre 
eulx délibération de eulx vengier d'icelluy oul- 
traige. Auqueldit Boucquin estoient aydans le 
seigneur de Boullay, le comte de Deuxponts 
et les aultres seigneurs de Fenestrange. 

Le mercredy devant feste S^Luc , audit an, 
pour donneir provision à ceste entreprinse, 
le maistre eschevin , les trese et les paraiges 
de Mets commirent trese d'entre eulx pour 
veoir èt adviseir leurs forces et le pouvoir de 
la cité, sans faire ne getteir taille. 

Le lundy devant feste Toussaint , iesdits 
trese furent encor prins et esleus pour faire 
faire des engins , des cherts et aultrfcs engins 
qu'ilz nommoient lors les espingolles , tant 
comme boin leur semblera et que nécessité 
sera , pour la garde et deftense de la cité et 
pour menneir dehors; et qu'il y ait cherts 
faits telz et si forts comme pour menneir les- 



dits engins hors de la ville où nécessité sera; 
et qu'il y ait maistres canonniers et bombar- 
diers pour gardeir, aviseir et entretenir iceulx 
engins et artillerie en boin estât, comme pour 
s'en servir , quant la cité en aura besoing et 
nécessité. 

La vigille de feste Toussaint, lesdits trese 
furent commis et députés pour avoir le regard 
et donneir provision que la cité fust gardée 
et deffendue à Fencontre de tous ceulx et celles 
qui avoient prins aulcunes choses aux citains, 
bourgeois et subgetz d'icelle , et pour les def- 
fendre contre ceulx et celles qui mal ou do- 
maiges leur volroient faire au temps à avenir. 
Et ilz debvoient faire touttes ces choses en 
bonne foid et loyalment , au plus brief qu'il 
leur seroit possible , par leur serment. Ce sont 
les trese qui alors fiîrent prins , assavoir : Le 
sire Joffroy Grognât , Thiebault Lambert , le 
sire Yngrant Bourchon , Collignon Drowin , le 
sire Thiebault Ferrât , Jehan Louve , le sire 
Poince de Vy, Collair le Goumais , Jehan 
Renguillon , Wiriat Noiron , le sire Willame 
de Heu , Robin Loratte et Nemmerey le Sai- 
blez. Lesquelx trese dessus nommés, en grant 
diligence , firent debvoir de faire la reveue et 
monstre de leurs gens et des villaiges à Fentour, 
et aussy de ceulx de Fevesché et de leurs 
aydans, faire battre et enhanner, amener force 
bleid et vin , faire amener leurs biens à refuge 
en la cité , avoir soldairs aux gaiges et soldes 
de la cité, faire faire à force engins et ar- 
tillerie et cherts pour les mener, canoniers et 
bombardiers , fortiffier la cité , et tout ce qui 
leur estoit nécessaire à leur comission , dont 
ilz en firent bonne diligence. 

Le jeudy devant feste S' Clément , audit 
an , lesdits maistre eschevin , trese et paraiges 
commirent sept d'iceulx pour avoir le regard 
que touttes manières de gens , par la cité , 
hommes et femmes , clercs et lays , qui avoient 
le pouvoir de tenir chevaulx, eussent hommes, 
chevaulx et hernex prêts pour sortir de la cité 
et alleir aux champs , quant la nécessité le 
requerroit 5 ce qui fiit fait. Et assemblont en 
la cité une belle et honnorable bande de la 
cité , à pied et à cheval ; et y furent commis 
le sire Joffroy Grognât, Ancelz , l'aman , Sy- 
monat de Chambre , le sire Joffroy Xapp'ez , 
Symonin Chevallat , Burthignon Paillât, le 
jonne et Jehan Gemelz. 

Combien que les Metsains fussent fort em- 

besoingniés pour les affaires de leur evesque 
et de ses alliés , touttesfois les gens d'esglise 
n'estoient saouls ne contens d'avoir assez mo- 
lesté la justice , noblesse et commune de la 
cité, ne de l'empeschement qu'ilz avoient. 
Pour aulcun cessement fait à la court de l'ar- 
chidiacre de Mets , il en fist de grant queri- 
monies , cherchant voyes et manières s'il eust 
eu le pouvoir de les travailler et molester; et 
avoit impetré une monition , laquelle il volloit 
que l'archipresbtre de Mets la scella, et le 
constraindoit de ce faire. Et pour à ce pour- 
veoir de remède convenable , furent commis 
par le maistre eschevin^ trese et paraiges, 
sept d'iceulx , assavoir : Thiebault Lambert , 
le sire Yngrant Bourchon , Jehan Louve , Col- 
lair le Gournais , Perrin de Laitre , le sire 
Willamme Willambault et Thierat Paillât. 

Audit an de xlviij , Louys de Buevenges , 
avec ses aydans , courut à Mancourt les bestes, 
corps d'hommes et biens d'iceulx , et boutta 
le feu en la Ville ; et fut requis et poursuit 
d'en faire la rendue et amender le domaige 5 
ce qu'il ne volt faire ; parquoy il fut mis en 
la chasse de la ville. 

Audit an que l'evesque de Mets et ses alliés 
et ceulx de Mets estoient ainsy occupés et 
empeschiés en ces grandes affaires et guerres, 
la duchesse de Lorraine fist refaire Chais tel 
Salin contre sa promesse. Et les gentilz hom- 
mes qui gardoient le chaistel de Belrepart et 
i'avoient en mains dudit , en défirent les fon- 
demens : si leur paya l'evesque la somme 
d'argent dont il l'avoit mis en gaige , et, quant 
ladite somme fut paiée , ilz boutterent le feu 
au chaistel de Belrepaït : et fut tout ars et 
destruit. Et ce causa ledit evesque Ademars de 
venir à Mets et foire alliance avec eulx , véant 
la malvistié et trahyson que ceulx qui tenoient 
sondit chaisteau, luy avoient faite. 

Le sire Thiebault Lambert , l'aman , fut fait 
maistre eschevin de Mets à la Sainct Benoit en 
mars , mil iij e et xlviij , pour ung an finissant 
audit jour, l'an revollu, mil iij e et xlix. 

Audit an , l'evesque de Mets fist tant avec 
ceulx de Mets que pour la malvistié à luy 
faicte du chaistel de la Garde, qu'ilz allèrent 
devant Chaistel Salin et le prindrent et Ait 
destruit et abattu. Et selon L'histoire des 
evesques de Mets en françoys, ilz prindrent 

encor quaitre aultres chaistelz qu'ilz abattont 
tous, c'est assavoir, Ameleicourt t Domevre, 
Ethinville et S 1 Çpvre 2 et selon les histoires 
desdits evesques, en latin, elles contiennent 
que ce sont les deux chaistelz d'Amelecourt, 
Ethinville et S 1 Epvre 5 et .selon les histoires 
et cronicques des maistres eschevins de Mets, 
en celle année , furent abattus par ceulx de 
Mets et par la commune du pays , les mai- 
sons de S 1 Epvre , l'une des maisons d'Amele- 
court et Tehecourt le Chaistel , la maison de 
Bode de lez moustier, en Allemaigne , et la 
maison de la Garde au delà de Vyc , et la 
maison de Dulange, près de Forbach 5 et lu- 
rent prins dedans ladite maison de Dulange 
quaitorze que maistres que varlets , dont il 
en y eult onze des pendus devant la porte 
de ladite maison , et deux qui eulrent la teste 
coppée , et les pendit ung de leurs compai- 
gnons meysme qui estoit leur menés tré. Et 
ce fait , ledit evesque retira ses gens et for- 
tifia les villes et plaices de son evesché , es- 
pecialement Nomeney et Sainct Avolz qu'il 
fist fermer de murailles : et si édifia le chaistel 
de la Garde, délibéré avec ses alliés et aydans 
de résister à ses ennemis. 

En cestedite année meysme, avec la mor- 
talité de peste qui estoit lors , rengnoit encor 
une aultre malaidie plus dangereuse , prove- 
nant avec crachait de sang et si contagieuse 
que non seulement par communication de l'un 
à l'autre, mais de regarder l'ung à l'autre , es- 
toient surprins de ladite maladie, de laquelle 
nulz n'eschappoient , en sorte , comme les his- 
toriens ont escript, que la trois iesme partie des 
hommes et femmes de l'Europe molrurent. 

En celle meysme année , selon lesdites cro- 
nicques des maistres eschevins de Mets, lurent 
les battans à Mets , allant par le monde , 
sans dire ne faire aultre desclaration. Et pour 
ce est il icy nécessaire de dire et desclaiiier 
quelz gens estoient lesdits battans. A savoir 
est que en ce temps, en Brabant, Flandres, 
Haynault et à l'environ estoient une manière 
de gens croisés , portant croix rouges en leurs 
chapperons et en leurs espaules , qui se bat- 
toient de lanières qui sont à présent dictes 
aiguillettes , deux fois le jour, durant l'espaice 
de trente trois jours et demey ; et chascune 
d'icelles lanières ou aiguillettes avoit un noeud 
à poinctes comme aiguilles , en forme de croix 
et de longueur d'ung grain de froment. Au 



Digitized by 



Google 



go 1380. <** 

dessus du nombril estaient descouverts et 
nudz , quant ilz se battoient. Telles battures 
se faisoient en places communes et églises des 
bonnes villes , combien qu'ilz ne demeu- 
roient qu'ung jour et une nuyt en une ville. 
Dz disoient qu'ilz avoient eu en révélation de 
Tange que, leurdite pénitence ainsy faicte par 
trente trois jours et demy, ilz demeuroient 
absoulz de tous leurs pechiés et seroient 
remis en tel estât comme à l'heure de leur 
baptesme : et dont par leurs battures ou froi- 
dures et aultres pauvretés en molroient beau- 
copt , avec ce que Pair estoit infect et subgect 
à mortalité. Et jay soit ce qu'ilz feussent agres- 
tes et gens champestres et rusticques , ilz usur- 
poient l'office de prédication et ne tenoient 
compte de la sentence d'excomunication du 
pappe ne des evesques gettée sur eulx. Mais 
ces battans ne durèrent longuement. Eulx 
venus au royaulme de France, Philippe de 
Valoys , lors roy de France , les fist pren- 
dre et par justice les fist corriger pour leurs 
abus. 

Le mercredy après feste S' Andreu , audit 
an , à cause de la mortalité qui fort rengnoit 
à Mets, et d'iceulx battans dont à cause de 
la froidure , lors estant audit Mets , plusieurs 
molroient , et les portoit on sollempnellement 
à visaige descouvert , faisant de grosses que- 
rimonies , les presbtres volloient estre fort 
paies et ne rien quicter ou plustost laisser les 
corps sans ensepvelir , qui est contrevenir aux 
sept œuvres de la miséricorde que eulx meys- 
mes disent que gens lais sont tenus faire , et 
n'en volloient rien faire sans argent. Ainsy en 
eulx estoit accompli le dit de Jhesucrist sus 
les scribes et pharisiens, dicunt et non faciunt; 
et aussy le peuple avoit d'iceulx morts grant 
frayeur , avec la guerre qui estoit 5 et pource 
fut fait ung cry et adretz publicque à Mets : 
Que tous ceulx et celles qui mourroient cy 
après en Mets et ens bourgs , soit battans ou 
aultres personnes, que dès tantost qu'ilz seront 
trespasses , que on les porte ensepvelir, et 
que on n'en porte nulz que les corps ne soient 
tout couverts en pieds et partout , et que 
nulz ne les suivent à baniere ne à croix , fors- 
que le curé ou le chaipellain de la paroische. 
Et quiconcquey mespenroit, il perderoit vingt 
solz de metsain pour chascune fois qu'il en 
seroit rapporté par trese , par comte ou par 
prudhomme convenable. 

Le sire Jehan Renguillon fut fait maistre 
eschevin de Mets à la Sainct Benoit en mars , 
mil. iij c et xlix , pour ung an finissant audit 
jour, l'an revollu, mil iij' et 1. 

Audit an , par le maistre eschevin , trese et 
conseil de Mets fut advisé et ordonné pour- 
tant que , en plusieurs lieux , la cité n' estoit 
pavée , de commettre sept de entre eulx pour 
faire paver ce qui n'estoit pavé , et pour mar- 
chander à ung paveur de paver à la toise : 
et ceulx qui ont , chascun an , esté commis , 
depuis sont esté appelés les sept des paveurs. 
Et ceulx qui furent alors commis, sont cy 
après escripts : Jennat Bataille , Collignon Rel- 
levat , Symonat de Chambre , Gillat Ruece , 
Poincignon Hunneborjat , Lowiat Mortel et 
Domanjat Chovenat. 

Le samedy après feste sainct Thiebault , à 
l'entrée de fenal , audit an , par l'ordonnance 
et comandement et par le conseil de la justice , 
lesdits sept marchandont à ung nommé mais- 
tre Collard , "qu'on dit le malvais , le paveur 
de Liège, pour ls, façon de la toise du pa- 
vement. Et fut à luy escordé qu'il debvoit 
avoir de chascune toise de pavement deux 
solz de metsain; et parmey les deux solz, 
il debvoit tout soignier et debvoit asseoir 
les pierres de leur haultesse, dont l'eschan- 
tillon luy fut délivré. Et ceulx ou celles qui 
volroient faire faire leur pavement à espuis- 
saige qui est de fons en fons, le maistre 
debvoit avoir de la toise trois solz , et il doit 
tout soignier. Et s'il y avoit aulcun qui volcist 
soignier les pierres et le savellon de plein 
ouvraige, le maistre debvoit avoir de la toise 
douze deniers pour ses peines et dix huit 
deniers de la toise à espuissaige. Et ceulx ou 
celles qui volroient faire faire leur pavement 
à chaussive et savellon, le maistre debvoit 
avoir quaitre solz; et ceulx qui le veullent 
ainsy avoir, doient soignier la chaussive et 
paier les quaitre solz, et le maistre doit soi- 
gnier la pierre et le savellon et sa labeur, 
et doit le maistre paver de murs à aultres 
bien et loiaulement. Et doient encor ceulx et 
celles qui paieront audit maistre les sommes 
dessusdites, encor paier ung fort ou deux 
angevines pour chascune toise, à celluy qui 
prendra garde audit paveur, et par qui que 
les toises seront mesurées. 

Arnoulf Lambert et Symonat Bellegrée, 
trese, doient faire paier ledit maistre. 

Le quinziesme jour de janvier, audit an, 
le maistre eschevin , trese , paraiges et com- 
mnng pour avoir soldairs et gens de guerre 
et pour faire alliance pour enforcier, deffendre 
et gardeir la cité contre les mal veuillans 
d'icelle , tellement que on se puisse deffendre 
et leur porteir domaiges , commirent çt don- 
nont ordonnance de ce faire à Willemin Cha- 
verson , seigneur Yngrant Bourchon , seigneur 
Thiebault Ferriat, seigneur Poince le Gournais, 
Wiriat Noiron, Burthignon Paillât, le jonne, 
£t François le Gournais. Et tout ce debvoient 
ilz faire en bonne foid , loiaulement et par leur 
serment, au plus tost qu'ilz polront, chascun 
sus cent solz de tornois de somme aux trese ; 
et leur doubleroit on leur somme, de jour 
en jour, tant qu'ilz Faveroient fait en la ma- 
nière dessusdite. Et la justice doit faire tenir 
et assevir ce qu'ilz en feront et ordonneront 
par accord , et ilz doient avoir accord au 
plus d'eulx. 

Et ce fut fait pour la guerre que la du- 
chesse de Lhoraine, et le comte des Deux 
Ponts et Huglement de Fenestrange et ses 
enfîans avoient alors contre la cité de Mets , 
et dont ilz faisoient souvent courses et prinses 
de corps d'hommes où ilz pouvoient mieulx. 

1351. 

Le sire Gille le Bel fut fait maistre eschevin 
de Mets à la sainct Benoit en mars , mil iij° 
et 1, pour ung an finissant audit jour, Fan 
révolu, mil iij e et lj. 

En ceste année, la guerre estoit fort es- 
meute entre la duchesse de Lhoraine et ses 
aydans contre ceulx de Mets, et vindrent à 
puissance en la terre de Mets par deux fois, 
assavoir, Tune des fois jusques Flerey et Faul- 
tre fois jusques Chemenat, et ardont plusieurs 
villaiges à Fentour où ilz firent de groz do- 
maiges, et proyont et prindrent ce qu'ilz 
peulrent avoir. 

Voyant les citoiens, bourgeois et manans 
de Mets le domaige fait aux citains et bour- 
geois de Mets, sortirent hors à puissance et 
furent à plusieurs fois en divers lieux. Et 
entre les aultres , une fois furent devant Nan- 
cey et ardont les villaiges et gaingnaiges du 
pays à Fentour et assaillirent le bourg de 
Froward et le gaignerent et y prindrent plu- 



sieurs prisonniers. Et une aultre fois , furent 
les Metsains courir et fouraigier en la duché 
de Lhoraine, et furent devant Rosière et 
ardont les villaiges et gaingnaiges du pays 
à Fentour, et toutte la ville de Rosière fut 
gaingnée, arse et destruicte, avec ses deux 
fortes maisons ; et couchont la nuyt ceulx 
de Mets dedans le Jay 'le duc. Et le sire 
Thiebault de Blamont, chevalier, qui estoit 
capitaine de ceulx de Mets , conduisoit les 
boutte feux, et estoient en tout ceulx de Mets 
trois cents hommes. Et les gentilz hommes , 
capitaines et officiers de Lhoraine , pour eulx 
deffendre, se assemblont environ sept cents 
hommes d'armes du pays de Lhoraine et at- 
tendont les Metsains, et se combatirent à 
eulx; et combien que les Lorains fussent 
sus leurs pays et fumiers, ilz furent battus 
et desconfits : et y eult bien cent quarante 
hommes morts de ceulx "de la duché de 
Lhoraine , et de la partie de ceulx de Mets 
n'y eult qu'ung homme mort, mais il en y 
eult plusieurs des blessés. Puis après, les 
Metsains avec leur buttin et victoire retour- 
nont à Mets joyeusement. 

Audit an , le diemanche devant feste sainct 
Luc, pourtant que ceulx de Mets ne volloient 
point que chascun sceust leurs vollentés et 
intentions ne # que leurs secreits et entreprinses 
fassent publiés , les trese , les paraiges et le 
comung, eulx assemblés, commirent et en 
esleurent sept de entre eulx pour gouverner 
et deffendre en la guerre commencée et pour 
icelle poursuire et maintenir encontre la du- 
chesse de Loheraine, le comte de Deux Ponts, 
leurs alliés et aydans , et contre* tous ceulx 
qui leur volroient nuire et grever, le temps 
durant de ladiote guerre. Et ilz debvoient 
estre creus de tout ce qu'ilz en feront et 
ordonneront , et doient avoir accord au plus 
d'eulx. Et sont lesdits sept cy après nommés : 
Jehan Chaverson ; Collignon Drowin ; seigneur 
Jehan Baudoche , chevalier ; seigneur Joffroy 
Xappez ; Wiriat Noiron; le sire Jehan Belamy 
et Nemmerey le Sablez. 

Durant ceste guerre tout à Fencontre du 
seigneur de Bollay, du sire Huglement de 
Fenestrange et de ses enffans, et de la du- 
chesse de Lhoraine, du comte de Deux Ponts 
et de leurs aydans et alliés, y eult d'ung 
costel et d'aultre plusieurs courses faictes et 
plusieurs prisonniers prins. Et entre les aul- 

très, de ceulx de Mets furent prias prisonniers 
par ledit Huglement de Fenestrange et ses 
enffans , à Bitche , seigneur Arnoult Lambert, 
Jehan, filz seigneur Poince de Vy, et Auber- 
tin, filz Guerciriat Boullay. Et pour r'avoir 
lesdits prisonniers , comment et par quelle 
manière , le jour de feste Sainct Luc , audit 
an, le maistre eschevin, trese, paraiges et 
comung, entre eulx en prindrent sept pour 
besoignier en tout ce quilz verront et enten^ 
dront; et tout ce qu'ilz en voiront faire, la 
ville le debvera tenir, faire et ordonner estre 
fait, et tes aidier à grant force et à petitte; 
et doient avoir la cloche en mains toutte fois 
qu'il leur plairait et que besoing et nécessité 
leur serait. Et tout ce debveront ilz faire en 
bonne foy et loialment , à la plus grant hon- 
neur pour la cité qu'ilz polront. Et ilz en 
doient estre du tout creus de tout ce qu'ilz 
en feront par escord, et le doit la justice 
faire tenir; et ilz doient avoir accord au plus 
d'eulx. Ce sont les sept : Thiebault Lambert; 
Garciriat Bollay; Jehan Louve ; seigneur Jehan 
le Gronnais ; Poincignôn le Bel; seigneur Wil- 
lamme de Heu et seigneur Jehan Belamy. Et 
debvoient avoir le regard que les manans de 
Mets puissent aller seurement à l'entour de 
la cité par les chemins et à leurs besoingnes 
et heritaiges. 

Lesquelz sept firent bien prudentement leur 
commission à l'honneur de la cité ; mais, pour 
ceste fois, si brief ne peulrent Savoir les 
prisonniers. 

Pour la guerre et débat qui estoit esmeu 
de la duchesse de Lhoraine, du comte de 
Deux Ponts, leurs alliés et aydans, d'une 
part, contre l'evesque de Mets, la comtesse 
de Bar et la cité de Mets et leurs aydans, 
d'aultre part, aulcuns bien veuillans aux par- 
ties se entremirent les volloir escordeir et 
pacifier pour le bien et soulaigement des 
parties , de leurs pays et subgectz ; et allèrent 
et vindrent tant vers Tung et l'aultre qu'il y 
eult journée assignée où le conseil et les 
comis de ladite duchesse pour elle et pour 
le comte de Deux Ponts et leurs aydans se 
trouvont. Semblablement le conseil et comis 
de l'evesque et de la comtesse avec les sept 
comis de la cité furent à icelle journée ; et 
eulrent plusieurs conseils, parolles et propos 
tenus d'une part et d'aultre ; et ne peulrent à 
icelle journée rien besomgnier ; car chascun 



conseil et comis tenoit la partie pour qui il 
estoit là envoié. Sy advisont de remettre ceste 
journée à ung aultre jour, et que la duchesse 
de Loheraine pour elle et le comte de Deux 
Ponts, leurs alliés et aydans, debvoit panre 
et comettre six personnes de son conseil; 
l'evesque de Mets deux , la comtesse deux et 
ceulx de Mets deux. Et après ceste journée 
tenue , la duchesse de Loraine et son conseil 
y en commirent six ; l'evesque de Mets deux 
et la comtesse deux , suivant ledit despart de 
journée. 

Et le jour de la S* Luc , audit an , lesdits 
maistre eschevin , trese , paraiges et comung, 
d'ung accord , prindrent et esleurent le sire 
Jehan Baudoiche, chevalier, etWiriatNoiron, 
pour la cité de Mets : lesquelx douze ainsy prins 
debvoient avoir puissance et pouvoir au cais 
qu'ilz n'averoient accord , de panre trêve ou 
faire paix oultreement entre lesdites parties. 
Ausquelxdits deux comis de par la cité toutte 
puissance leur fut donnée : et de ce qu'ilz en 
feront , s'il en convenoit faire lettre , ilz la 
doient faire sceller. 

Et y eult trêve donnée et accordée entre 
lesdites parties par les sept comis de Mets, 
devant nommés, et ralongée par les deux 
dessusdits , et fut la journée prolongée. 

1352. 

Le sire Naimmerey Baudoiche fut maistre 
eschevin à la S* Benoit en Mars , mil iij c et lj, 
pour ung an finissant audit jour, l'an revollu , 
mil iij* et lij. 

Lesdits deux seigneurs comis besoingnont 
et firent tellement aux journées qui se tinrent 
après , que les trêves furent ralongées ; et ne 
se peulrent accordeir ne avoir paix. 

Audit an, l'evesque Ademars de Mets et 
la cité firent nouvelle alliance. 

Audit ân , ceulx de Mets se pourvèurent 
de gens de guerre pour la guerre qu'ilz avoient 
contre la duchesse de Lhoraine , le comte de 
Deux Ponts et le seigneur de Borquard de 
Fenestrange ; qui montait à une merveilleuse 
somme, comme par les quiçtances des soldairs 
qu'on garde encor présentement, se peult 
appairoir. 

Audit an de lij, Yolland de Flandre, dame 
de Cassel et comtesse de Bar, avoit guerre 
contre l'evesque de Verdung, nommé Hu- 
gues de Bar, et avoit aussy guerre contre la 

duchesse de Loraine , Marie de Blois , qui 
gaistoit son pays. Ladite Yolland et Robert 
son filz requist Ademars , eyesque de Mets, 
Faydier contre ses ennemis. L^evesque y alla 
avec grans gens et les secourut contre ladite 
duchesse ,* tellement qu'il y eult trêves prinses 
entre les parties. Et au retour, les gens de 
ladite comtesse et comte Robert, depuis duc, 
trouvèrent à Pescart aulcuns hors de Tannée, 
vivant comme gens de guerre , qui tousjours 
ne pueent estre ensemble pour les lieux et 
logis petits et estroits , gens qui sont en Far- 
inée piétons et gens de chevaulx , qu'il con- 
vient souvent séparer, ou , pour la séparation 
de la langue wallonne et allemande , qui ne se 
puevent unir et joindre ensemble, firent grant 
vi Honnie et domaiges à partie des gens dudit 
evesque, ausquelx ne suffist les chassier du 
logis , mais qui pis est , les desroberent et 
osterent le leur. Dequoy après , plusieurs 
plaintes et doléances luy en furent faictes : 
Si en requist lesdits comtesse et comte (qui 
encor n'estoit duc , mais pour ce que depuis 
il fut fait duc , en la cronicque des evesques 
de Mets est dit et nommé duc), et en fist 
ledit evesque à ladite comtesse et audit comte 
plusieurs lettres amiables et générales : de- 
quoy il ne peult avoir radresse , et raison ne 
lui en fut faite. Et pource que alors lés pays 
estoient en trêves j il eust , après ces requestes 
faictes, patience. 

Je trouve que les Celestins de Mets furent 
fondés en celle annéa, les premiers des dix 
huit convens des Celestins. 

4353. 

Le sire Jehan Drowin fut fait maistre es- 
chevin de Mets , à la S 1 Benoit en Mars , mil 
iij* et lij, pour ung an finissant audit jour, 
Tan revollu, mil iij c etliij. 

Audit an , ceulx de Mairville prindrent et 
arresterent au corps Linglois et Jehan de Bil- 
ley, bourgeois et manans de Mets , lesquelx 
en firent advertir ceulx de Mets et leurs amys 
qui en advertirent les trese et le maistre 
eschevin. 

Le seiziesme jpur de may, le maistre es- 
chevin , les trese , les paraiges et le comung, 
de ce advertis , y comirent sept de entre eulx 
pour veoir comment et par quelle manière 
que on pohroit r'avoir, à l'honneur de la ville, 
lesdits Linglois et Jean de Billey, leurs bour- 

geois , que ceulx de Mainville tiennent prias. 
Lesquelx sept doient faire leur debvoir le plus 
brief qu'ilz polront et par leur serment , et les 
doit la justice contraindre d'alleir avant , chas- 
cun sus dix livres de tournois , et doubler les 
sommes , de jour en jour, au cais qu'ilz n'ex- 
ploiteroient. Et lesdits sept en doient estre 
creus de tout ce qu'ilz en feront et ordon- 
neront , par accord 5 et la justice le doit faire 
tenir, et ilz doient avoir accord au plus d'eulx. 
Et s'il advenoit , ce que Dieu ne veuille , que 
desdits sept il en y eust ung ou plusieurs qui 
fussent détenus de maladie , ou eussent solne 
de corps ou aultre loyale solne , parquoy ilz 
ne puissent estrë avec leurs compaignons , 
ceulx qui n'averoient point de solne, en doient 
besoingner et exploiter et aller avant , tout 
ainsi comme s'ilz y fussent tous sept , sus les 
sommes et peines dessusdites , et ne s'en pol- 
roient excuseir pour la solne de leurs com- 
paignons qui faulroient. Ce sont les sept : Sei- 
gneur Thiebault Lambert , Collignon Drowin, 
seigneur Jehan Baudoiche , seigneur Jehan le 
Gournais , Poincignon Hunneborjat , seigneur 
Willamme de Heu et seigneur Poince Gue- 
rardins. 

Audit an meysme, Jehan le Malz et Sy- 
monin d'Athienville prindrent et appréhendè- 
rent au corps le seigneur Guercire, prevost 
de S 1 Vincent et son varlet, sans sommation ne 
requeste preceldente : parquoy lesdits maistre " 
eschevin, trese et paraiges comirent lesdits 
sept pour veoir et regarder comment et par 
quelle manière que on les polroit r'avoir, à 
l'honneur de la cité. 

Et en besoingnerent et pourveurent telle- 
ment lesdits sept par si grant providence et 
prudence, que dedans le jour de la chan- 
delleur, audit an, lesdits prisonniers furent 
rendus et mis à délivre, dedans le jour de 
la chandelleur en suivant , audit an meysme. 

Durant ledit temps , seigneur Thiebault 
Lambert et le sire Jehan le Gournais furent 
malaides et mal disposés 5 et en lieu de sei- 
gneur Thiebault Lambert fut comis Jehan 
Chaverson , et en lieu de seigneur Jehan le 
Gournais fut comis seigneur Thiebault le 
Gournais, chevalier. 

Le jour de Teste S 1 Remy, audit an , fut 
ordonné à Mets de ne prendre ne donneir en 
vendant ne en achetant nulz plackaires de 
la duché pour deniers ne pour mailles, sus 

cent solz de tournois de somme aux trese ; 
et que tous chaingeurs et chaingeresses et 
touttes aultres personnes sceant en chainges, 
pour leurs maistres et maistresses , que leur 
venront en mains , qu'ilz les ayent à copper 
et qu'ilz les rendent coppés à ceulx ou à celles 
qui leur apporteront ; et qu'ilz ne changeront 
né aicheteront nulz pour buillon ne aultres 
choses. Et s 1 ilz ne le faisoient , ilz perderoient 
et seroient à cent solz de Metsain de somme 
aux trese , pour chascune fois qu'ilz en seroient 
rapportés. 

Et le jour de feste S 1 Martin suyvant , fut 
ordonné que tous les chaingeurs de Mets qui 
avoient balance et poids de florins , qu'ilz eus- 
sent ajusté leurs poids de florins et redressié 
leur balance au chainge Jehan Haiche , dedans 
quinze jours , sus vingt solz de tornois de 
somme aux trese : et qu'il ne fust nul qui 
refusast nul florin de bon or, quant il seroit 
mey parti en la balance, s'il ny avoit aultre 
defiault au florin. 

Audit an , vint à Mets Charles , roy des 
Romains, esleu empereur, où il fut receu 
magnifiquement , comme à luy appartenoit , 
par l'evesque , clergie et aultres estats. Et en 
i celle cité de Mets il fist son frère Wainzelaus, 
qui estoit comte de Lucembourg, il en fist 
un duché, et en lieu de comte fut nommé 
et appellé duc de Lucembourg, recepvant 
le chaipeau d'honneur de duc. Et le comte 
Robert de Bar fut fait , créé et érigé marquis 
du Pont , que par avant on disoit la comté de 
Serpanne. 

Ledit Charles , roy des Romains et de Ba- 
haigne , Ademars , evesque de Mets , Wain- 
zelaus , duc de Lucembourg, Robert , marquis 
du Pont et comte de Bar, la cité de Mets, 
fyirtrant de Latour, evesque de Toul et la 
cité de Toul , firent par ensemble et ordon- 
nont la manière pour tenir une commune 
paix; et mist fuers de mainburnie le duc 
Jehan de Loraine et luy donna des gouver- 
neurs, assavoir, le comte de Wirtemberch, 
et seigneur Bourcain de Fenestrange fut lieu- 
tenant pour ledit comte de Wirtemberch, dont 
il y eult lettre faicte dattée dudit an. 

Audit an, seigneur Hugue de Rosière et son 
filz qui avoient esté prins prisonniers , quant 
ceulx de Mets forent courir à Rosière , comme 
cy devant est desclairié , firent quictance de 
la prinse de leurs corps. 

Le sire Nicolle Baudoiche, filz seigneur 
Arnoult Baudoiche , chevalier, fut fait maistre 
eschevin de Mets à la sainct Benoit en mars , 
mil iij* et liij , pour ung an finissant audit 
jour, Fan revollu, mil iij* liiij. 

Apres le despart de ceste cité de Mets fait 
par Charles , roy des Romains , allant à Rome 
se faire couronner empereur, les mal vueil- 
lans d'icelle cité furent plus prests de recom- 
mencer à faire peines et donner moleste aux 
citadins que par avant : à cause de quoy leur 
fut force de se pourveoir contre leurs mal 
vueillans et firent plusieurs ordonnances. 

Le samedy et diemanche après l'ascension , 
audit an, par le maistre eschevin et trese 
jurez de ladite cité, fut ordonné et publié 
qu'il ne fust nulz ne nulles des citains et 
manans de Mets ne des subgectz , queilx qu'ils 
fussent, qui vendissent ne enchaingeaissent 
nulz chevaulx pour chevaulchier à personnes 
fouraines , quelx qu'ilz fussent , en jusques au 
jour de la Magdellaine qui or vient , et tout 
le jour. Et quiconcque en vcnderoit ne en- 
chaingeroit forsque aux citains, manans et 
subgectz d'icelle cité, il perderoit dix livres 
de metsain de somme à justice pour chacune 
fois qu'il en seroit rapporté par trese, par 
comte ou par preudome convenable ; et ces 
somes leveroit on dès tantost qu'elles seroient 
escheutes, que aultres sommes ne domaiges 
ne polroient ces sommes empeschier. 

Et par ceste ordonnance et edict n'enten- 
doit la justice que les citains, manans et 
subgectz ne puissent bien vendre et enchain- 
gier leurs chevaulx aux amys aydans et alliés 
de la cité, sans reprehension, jay soit ce qu'ilz 
fussent fourains. 

Et qu'il ne fust nulz ne nulles des manans 
de Mets ne des subgectz desdits manans, 
queilx qu'ilz soient, hommes ne femmes, 
clercs ne lays, qui se missent en gairde de 
nulles personnes fouraines, queilles qu'elles 
soient , ne qui rachetaissent villes ne maisons 
que les citains , manans et subgectz des citains 
ayent hors de Mets , où que ce soit. Et qui- 
concque y mespanroit , il perderoit aultretant 
comme il en averoit donné aux personnes 
fouraines , et si l'amenderoit encor au regard 
de la justice, si tost comme il en seroit 
rapporté par trese , par comte ou par preu- 
dome convenable. 

À cause des courses, pilleries et rançon- 
nemens qui se faisoient journellement sus les 
pouvres gens du pays de Mets , signamment 
sur les gens des champs et vignerons qui en 
faisant leurs besoingnes et ouvraiges des vi- 
gnes, estant comme tout nus, en cheminse, 
estoient assaillis, pilliés, battus, rançonnez 
ou prins prisonniers et enmenez , et n'avoient 
nulz bastons pour eulx aidier et eulx def- 
fendre ; et pour à ce pourveoir de remède 
convenable, fut ordonné et publié, le lundy 
devant feste Sainct Mamin, audit an, qu'il 
ne fust nulz ouvriers allant en vignes qui ne 
portaissent chascun ung dart ou une fine ou 
une arbolestre avec quairelz, ou ung arson 
avec saiettes : et quiconque yroit aultrement , 
il perderoit vingt solz de metsain de somme 
à justice pour chascune fois qu'il en seroit 
rapporté. 

Pour la guerre qui alors estoit contre la 
cité en divers lieux et contre plusieurs per- 
sonnaiges , convenoit trouveir finance et che- 
vance ponr satisfaire les soldairs et gens de 
guerre qui avoient servi tant contre ceulx 
de Fenestranges , le seigneur de Bollay et 
leurs aydans, que contre aultres, durant les 
guerres ; et pour ce convint getter partout, 
sur la clergie , bourgeoisie , marchans et gens 
de mestier ung emprunt ou taille. Et pource 
que aulcuns se sentoient interressez , se vin- 
drent à doloser et plaindre aux maistre esche- 
vin, et trese. Le mardy après la trinité, audit 
an , lurent pour ce convocquez et assemblez 
les paraiges et conseil pour parleir et sçavoir 
Fintention de ceulx et celles qui disoient cstre 
trop hault, pour les diminuer; et ceulx et 
celles qui seroient trop bas , les monter. Et 
tous ceulx qui paieront, on ne les puelt et 
ne debveront estre constraints de aller en ost 
ne en chevaulchée, ladite guerre durant. Et en 
esleurent sept desdits paraiges pour ce faire , 
assavoir : Jehan Chaverson , Jaicomin Rolle- 
vat , Jaicomin Bocquin , le sire Joffroy Xappé , 
chevalier, Baudowin de Laitre , Burtrant de 
Mielant, F aman et Jehan Gemelz. 

Audit an, ceulx du pays de Lucembourg, 
les gens le comte de Bar, l'evesque de Mets , 
ceulx de Mets et aultres furent mettre le siège 
devant Boullay en intention de la ruyner. Et 
pourtant que le seigneur de Volmerange et 
les seigneurs du chaistel de Wairixe luy es- 
toient aydans et favorisans , lesdits deux chais- 

tels furent prins et gaingniés par ceulx de 
Mets, durant ledit siège. Mais par le moyen 
d'aulcuns amys des parties, paix fut faicte 
et accordée entre la cité de Mets , d'une part 
et de Jehan Bourcquin et Olry frères , sei- 
gneurs de Fenestrange , d'aultre , et en firent 
lettre dattée dudit an. Et fut encor escordé 
que lesdits seigneurs de Fenestrange ne pou- 
voient et ne debvoient soustenir Thiedrich 
Xeline, cinq ans durant. Àussy fut la paix 
faicte de Jehan, seigneur de Boullay, et en 
y eult lettre faicte et passée audit an. 

Audit an meysme, Marie de Blois, du- 
chesse de Lhoraine et comtesse de Linange, 
et plusieurs aultres seigneurs firent quic- 
tance à la cité de plusieurs domaiges qu'ilz 
avoient soustenus par ceulx de Mets durant 
les guerres. 

Continuant les aventures survenues en ceste 
année à Mets , sur Tannée de Fan lij vous est 
desclairié comment l'evesque de Mets fut à 
l'aide de la comtesse de Bar et de Robert , 
son filz, comte de Bar, et que des oultraiges 
faits à ses gens , il n'en peult avoir aultre 
radresse : parquoy de rechief , en ceste an- 
née, en fist encor poursuite et n'en eult nulle 
raison. Ce véant ledit evesque , avec ses gens 
et ceulx de Mets allont mettre le siège devant 
Conflans et la prindrent et firent de grans 
domaiges au pays de Barrois. De ce différent, 
accord fut fait en telle manière que de soi- 
xante dix sept mille livres tornois dont ledit 
comte tenoit le chaistel de Conflans et le 
chaistel de Condé en gaige, que l'evesque 
Rénal de Bar avoit mis en gaige , on en ra- 
battist cinquante sept mille livres tornois , 
et pouvoit lesdits deux cbaistelz raicheter 
pour vingt mille livres : si en paia sept mille 
et molrut avant qu'il eust paié le reste. 

Le merquedy devant la S* Martin d 1 yver, 
audit an, frit ordonné à Mets qu'il ne fust 
nulz , hommes ne femmes , clercs ne lays , qui 
d'or en avant achetaissent nulles bestes de 
peine, queilles qu'elles soient , se dont n'estoit 
en plein marchié de Mets : et qui aultrement 
le feroit, il perderoit vingt livres de metsain 
de somme à justice et les bestes , pour chas- 
cune fois qu'il en seroit rapporté. 

Et que nulz , hommes , femmes ne enffaus 
ne aportaissent d'or en avant à Mets nulles 
fouées de paixelz ne nulz xalleuz ; et qui- 
concque y mespanroit , il seroit à dix solz 

de tornois pour chascune fois qu'il en seroit 
rapporté. 

En celluy temps Louis de Buevenge et 
Thiedrich Xeline et plusieurs aultres, leurs 
complices , estoient en la chasse de la ville 
pour les courses et domaiges qu'ilz avoient 
faits à Mancourt , Tan mil iij c et xlviij , et 
les soustenoient les seigneurs de Fenestrange ; 
mais , par la paix faicte par lesdits de Fenes- 
trange avec la cité , fut accordé qu'ilz ne les 
pouvoient et ne debvoient soustenir ces cinq 
ans durant. Parquoy les paraiges et conseil 
de la cité de Mets furent assemblez là où 
la maitiere fut aventillée. Et par le maistre 
eschevin , trese , paraiges et le comung Turent 
prias et nommez les sept cy après escripts , 
pour veoir comment et par quelle manière 
que on polroit mieulx , à l'honneur et saulveté 
de la ville , porteir domaige à Louis de Bue- 
venge et Thiedrich de Xeline et à tous les 
aultres qui sont en la chasse de la ville, à 
leurs corps et à leurs biens. Et ce doient ilz 
faire en bonne foid et loiaulment, au plus 
tost qu'ilz polront, chascun sus cent solz de 
metsain de somme aux trese , et leur dou- 
blerait on les sommes , de jour en jour, tant 
qu'ilz l'averoient fait en la manière dessus- 
dite. Et ilz doient estre creus de ce qu'ilz 
en feront et ordonneront par accord 5 et la 
justice doit faire tenir et assevir ce qu'ilz en 
feront et ordonneront par accord , lorsque 
qu'ilz ne puevent donner or ne argent, ne 
faire aultres prouffitz à Louis ne Thiedrich , 
ne à aultres qui sont en la chasse de la ville , 
ne à aultres pour eulx, pour avoir paix ne 
accord à eulx ; mais bien en puevent ilz donner 
à aultres personnes pour nuire et grever les- 
dits qui sont en la chasse de la ville , à leurs 
corps et à leurs biens ; et ilz doient avoir 
accord au plus d'eulx. Ce sont les sept: 
Willemin Chaverson , Jehan Jallée de Jurue , 
Jehan Louve, feertrant le Hungre, le sire 
Poince Guererdin et Burthignon Paillât. Et 
fut ce fait, le lundy après feste S* Valentin, 
en febvrier, audit an. 

Audit an , le seigneur WiUamme le Hungre 
envoya gaigier en l'abbaye de Gorse , comme 
obeyssant à la justice de Mets. Et pour ce que 
le coustre, le pitencier et le chambrier de 
ladite abbaye ostont les gaiges au sergent et 
ne se volrent mie laissier gaigier et ne vol- 
loient respondre, la vigille de la chandelleur, 



furent proclamés de paier, dedans sept nuitz , 
trente solz pour la force, et de venir res- 
pondre , pardevant les trese , contre ledit 
seigneur WiUamme , pour luy et pour les 
prestres de la nueuve chaipelette au Champ- 
aissaille, contre dame Isaibel le Hungre et 
Burtrant le Hungre son frère , ou ilz seroient 
fuers de la gairde de la ville. 

1355. 

Le sire Thiebault Bugleis Ait fait maistre 
eschevin de Mets à la S* Benoit en mars 
mil iij c et liiij , pour ung an finissant audit 
jour, Tan revollu, mil iij c et lv. 

Audit an , on faisoit aux pouvres gens de 
grandes insolences et leur pilloit on de nuyt 
leurs chevaulx qu'ilz chassoient aux champs 
en pasture et mesmement de jour: et dont 
plusieurs plaintes et doléances en vindrent 
à justice. Pour à ce pourveoir et gardeir 
les chemins à Fentour de Mets des gens mal- 
vueillans qui viennent et se travaillent de 
grever ceulx de Mets et leurs subgectz; 
mesmement de . ceulx qui emblent et desro- 
bent les chevaulx de nuyt: et mesmement 
de. ceulx qui sont en la chasse de la ville , 
le maistre eschevin, trese, paraiges et co- 
mung , la vigille de feste saint Jehan Baptiste, 
audit an, y commirent les sept cy après 
nommez assavoir : seigneur Willamme le 
Hungre , seigneur Jehan Baudoiche, seigneur 
Arnoult Baudoiche , Wiriat Noiron , seigneur 
Jehan Belamy et Jehan Gemel ; et y pour- 
veurent sy bien qu'il en y eult plusieurs des 
pendus. 

En ladite année , furent comptés à Mets de 
nouvelz vins cent et quinze mille meuds et 
demey de vin, sans ce qui fut forcelé, dont 
on,- n'en eult mie la cognoissance. Et pour 
chascun meud de vin, on paioit à la porte 
pour l'entrée douze deniers. 

Eu ce temps, seigneur Jehan de Mairley, 
chevalier, molestoit fort seigneur Rénal de 
Ruece, abbé de Sainct Arnoult, et luy prenoit 
et ostoit et detenoit ce qu'il avoit à Noeroy 
te Sec et n'en pouvoit joyr : dont plusieurs 
requestes en avoient esté faictes et en cormes. 
Et en avoit ledit seigneur Rénal Ruece venu 
à doleance vers justice et les paraiges , les- 
quelx, le merquedy devant la chandelleur, 
y commirent les sept cy après nommez , as- 
savoir : de Portemuzelle , seigneur Arnoult 

Lambért; de Jurue, seigneur Willamme le 
Hungre; de Sainct Martin, seigneur Jehan 
Baudoiche, chevalier; de Porsaillis, LoWiat 
Crowellet; d'Oui tresaille, Symonin ChevaUat, 
F aman ; du commung , seigneur Willamme dé 
Heu et seigneur Poinee Guererdin , pour veoir 
et ordonneir, faire et assevir tellement que 
l'abbé et convent de S* Arnoult puissent joyr 
de leurs droits et de leurs raisons qu'ilz ont en 
la ville de Noeroy le Sec et enz appartenances^ 
et pour constraindre seigneur Jehan de Mair- 
ley, chevalier, de rendre et restituer les griefz 
et domaigès et forces que ledit sire Jehan et 
ses aydans ont faits contre ledit abbé et con- 
vent et sur ladite ville de Noeroy et apparte- 
nances, et pour constraindre le seigneur Henry 
de Bar, qui est lieutenant du duc de Bar , 
qu'il tienne à tel ledit sire Jehan de Mairley, 
qu'il faisse audit abbé et convent droit et 
raison , et qu'il le faisse jojj de ce qui hiy 
appartient. 

Lesquelz sept dessusdits eulrent et cerchont 
tant de gens et y allont si subtilement que 
ledit sire Jehan de Mairley lut prins et ap- 
préhendé au corps et fist accord à l'abbé de 
Sainct Arnoult. 

Audit an, seigneur Rénal de Wermerange 
et Aidam, son frère , firent paix et quictance 
à ceulx de Mets de la prinse du chaistel de 
Wermerange et des biens qui furent prins 
dedans. 

Audit an de lv, l'ordonnance fut faicte com- 
bien que les ouvriers en vignes debvoient gain- 
gnier chascune saison et à chascunes œuvres. 

1356. 

Le sire Joffroy Mine fut fait maistre esche- 
vin de Mets à la sainct Benoit en mars , mil 
iij c et lv, pour ung an finissant audit jour, 
Tan révolu, mil iij c et lvj. 

Audit an, la paix fut faicte du différent 
estant de l'abbé Rénal Ruece , abbé de Sainct 
Arnoult, contre seigneur Jehan de Mairley, 
chevalier, à cause *dequoy ledit sire Jehan de 
Mairley, comme il est desclairié , en l'an pre- 
celdent , avoir esté prins au corps pour le fait 
de Noeroy le Sec. 

Et fut aussy, audit an , la paix faicte de la 
guerre et différent que le comte de Sairwer- 
nes et la cité de Mets a voient ensemble; et 
de seigneur Willamme de Torviller et de 
Ferry de Baixey, pour la prinse de Jehan 

Renguillon, et la paix des enffans seigneur 
Ferry de Siercque. * 

En ce meisme an , le dixneuviesme jour de 
septembre, fiit la bataille de Poitiers, à la * 
grande contusion et dopmaige de toutte la 
France et à la gloire et victoire du prince 
de 'Galle et des Anglois ; car le roy et son 
armée françoise y furent desconfitz. En ladite 
journée furent occis le duc de Bourbon, le duc 
d'Athènes, conestable de France ; monseigneur 
Jehan de Clermont, mareschal; monseigneur 
Jehan de Charny, qui portoit l'oriflamble; 
monseigneur Rénal Chauveau, evesque de 
Chaallons , le sire Jehan Drowin , chevalier de 
Mets , qui fut recognu par ung sien serviteur à 
ung cherrel d'argent qu'il avoit en la teste, de 
blessure qu'il y avoit aultrefois eue , et beau- 
coupt d'aultres jusques au nombre de sept 
cents chevaliers. Et est ledit sire Jehan Drowin 
inhumé au cloistre du convent des frères 
Préscheurs de Poitiers , comme recite maiâtre 
Jehan Bouchet en ses annalles d'Acquitaîne. 

En ladite année, le jour de la sainct Luc, 
fat le croliement à Mets et à Baisle sur le 
Rin, et cheurent bien septante huit forte- 
resses autour de .la ville de Baisle, au long du 
Rin, et fut cestuit croliement en plusieurs 
pays. 

Audit an , le jeudy après la sainct Martin 
d'hyver, revint à Mets l'empereur Charles, 
roy de Bohême, et vint le chemin de Thi- 
onville. Et estoit avec lùy l'impératrice, sa 
femme, fille du roy de Cracowe sarasin, es- 
tant acompaigniés de plusieurs gros princes, 
ducz, marquis, comtes, barons, chevaliers 
et escuiers ; princesses , dames et damoiselles, 
de divers lieux et contrées. Si se minrent la 
seigneurie, citains et bourgeoisie de la cité 
en bonne ordre et honneste avec la justice , 
et luy porta le postis , maire de PortemuzeHe 
qui alors . estoit , nommé Jennat Grant Col, 
le filz Maitheu Grant Col , les cleifz de la cité 
en jusques près de Rechiefmont ; et allont 
au devant l'evesque de Mets avec toutte la 
clergie et plus de deux cents torches ardentes, 
jusques oultre la croix du Ponthieflroy. Et là 
firent porteir deux cielz et pailes de draip 
de soye , çhascun mis sus six lances pour les 
porteir et soustenir, l'ung sur l'empereur et 
î'aultre sur l'impératrice. Et entront par le 
pont des Morts. Et à l'entrée du pont des 
Morts y avoit six chevaliers de Mets ordonnez 

qui prindrent et portont le ciel sur l'empe- 
reur, assavoir : seigneur Philippe le Gournais, 
seigneur Poince Guererdin, seigneur Poince 
de Laitre , seigneur Poince le Gournais , sei- 
gneur Joffroy de Raigecourt et seigneur Joffroy 
Aixiés, tous à pied. Et pour porteir le ciel 
sur l'impératrice estoient ordonnez six escuiers 
de Mets , .assavoir : Gille le Bel , Perrin Xai- 
ving, Collignon Renguillon, le Grant Jehan 
Renguillon , son frère , Jehan Lohier et Jehan 
Braidy, du neuf bourg, tous à pied. Et pre- 
mier vindrent avec l'empereur et passèrent 
avant luy les archevesques de Trieves, de 
Coloigne et de Mayance ; le duc de Bavière , 
le duc de Saxonne , le marquis de Brande- 
bourg , partie esliseurs ; les evesques de Liège, 
de Strasbourg , Toul , Verdung ; le marquis 
de Minse et de Juillet , et aultres princes et 
seigneurs. Et iceulx princes et seigneurs pas 



ses , si marchèrent premier les quaitre ordres 
mendians, les religieulx et abbés de Tordre 
de Sainct Benoit, les presbtres et curés, les 
chainoines de S 1 Thiebault , de S* Saulveur et 
de la grande église , tous revestus et acous- 
trez de chaippes ou chaisubles , portant croix 
et aultres dignes reliquaires. Et en chantant 
Vent creator, avec hymnes et louanges à 
Dieu, entrèrent en la cité, et en rendant 
graice et louanges au créateur, les menèrent 
et conduirent jusques à la grande église où 
ilz furent receus avec grosse triumphe et no- 
blesse mélodieuse de chantres et d'orgues. 
Et après fut conduit à la court et maison 
episcopale de l'evesque de Mets, qui est au 
bout (Ficelle grande église. 

L'empereur estant à Mets fist ordonner de 
faire au Champaissaille ung tabernacle à la 
partie vers l'hospital, plancheé à l'entour, le 
hault d'ung homme , ouvré et couvert de 
planches , si grant qu'il y pouvoit bien cha- 
moir deux cents hommes; et en ce tabernacle, 
le diemanche devant noel, plusieurs grans 
princes et seigneurs reprindrent leurs terres 
de luy. 

Le diemanche devant feste Saincte Lucie , 
par l'ordonnance et commandement de l'em- 
pereur, furent proclamés sus la pierre devant 
le palais de Mets , Bourcaird de Fenestrange , 
sire Olry, chevalier, et Jehan , ses deux frères, 
et le sire Jehan de Boullay, chevalier, et 
furent bannis et mis en la chasse et ban de 
l'empire. Et pourtant que moy, aucteur de 



ceste présente, n'ai trouvé la cause pourquoy, 
n'en ai rien escript. Et ung peu de jours 
après, l'evesque de Strasbourg, le comte de 
Salme, et plusieurs aultres seigneurs, qui 
estoient leurs amys , pourchassèrent tellement 
leurs affaires que la paix en fut faicte, le 
diemanche devant noel. 

Le mercredy devant noel, vint à Mets le 
cardinal de Piergort avec bien quaitre cents 
chevaulx. 

Le jeudy devant noel , vint à Mets Charles, 
aisné filz de Jehan, roy de France, prisonnier; 
lequel Charles estoit daulphin de Vienne , duc 
de Normandie et regent de France , et ung 
sien frère, plus jeune que luy, qui n'a voit 
pas plus de quinze ans. Et avoit en sa cora- 
paignie deux mille chevaulx, où il y avoit 
deux cents archiers tous à cheval, vestus d'une 
livrée , accompaigniés de plusieurs gros prin- 
ces et seigneurs. Et estoient venus , assavoir 
ledit daulphin et son frère, vers ledit em- 
pereur, leur oncle, pour avoir son advis et 
opinion sur la prinse dudit roy Jehan, leur 
pere, et aussy ledit daulphin, pour faire re- 
prinse de sondit daulphiné , mouvant en fied 
de l'empire. 

Le jour de noel, les herraulx des princes 
comptèrent et dirent qu'il pouvoit bien avoir 
à Mets trente trois cents chevaliers , sans les 
grans princes, dont il y en avoit bien cent, 
que duez , comtes , marchis , archevesques et 
evesques. 

Audit an , le jour de noel hit le diemanche , 
et fut l'empereur à matines , en la grande es- 
glise , et avec luy le cardinal , les archevesques 
et evesques , tous revestus , les pallions en la 
teste, et grant quantité de princes, ducs et 
comtes et aultres gros seigneurs. L'empereur 
estoit vestu comme empereur, la haulte cou- 
ronne d'or en la teste , et chanta la septiesme 
leçon de matines , l'espée nue en la main. 

Ledit jour de noel , l'empereur tint court 
plainiere au parc de pallis fait au Champais- 
saille , et les esliseurs , et mist en lieu de luy 
pour roy de Bohême , son frère Wanchellin , 
duc de Braban et de Lucembourg, ung chas- 
cun faisant son office , comme ilz sont tenus 
de faire. Et fut ledit empereur assis au chief du 
parc à une table , tout seul , en habits et estât 
d'empereur, et là disna. Et les sept esliseurs , 
assavoir : l'archevesque de Mayance , l'arche- 
vesque de Collogne et l'archevesque de Trieve, 

ledit duc de Braban, faisant l'office pour le 
roy de Bohême, le duc de Bavière, comte 
pallatin du Rhin, le duc de Saxe et le mar- 
quis de Brandebourg, ung chascun d'eulx 
chevaulchant à grant estrier, et portant les 
mets, et le servant comme à empereur ap- 
partient, faisant chascun son office. 

D'aultre part estoit l'impératrice, assise à 
une table avec le cardinal de Piergort, le 
daulphin, duc de Normandie et les aultres 
princes, seigneurs, chevaliers et escuiers, 
assis aux aultres tables et tous servis riche- 
ment, sans feu. 

Apres le disné, ledit daulphin de Vienne 
fist le debvoir et reprinse dudit empereur de 
son daulphiné , mouvant en lied de Pempire , 
et plusieurs aultres gros princes seigneurs. Et 
là fut faicte la triomphe pour le marchis de 
Juillet , lequel il fist et érigeait en duché. 

Ledit jour de uoel, à Mets, ledit empe- 
reur, presens les eslecteurs, fist publier la 
bulle d'or. 

Durant le temps que ledit empereur estoit 
à Mets , audit Champaissaille , fut tourné ung 
buef en ung haitier : audit buef avoit ung 
porc ; audit porc avoit ung mouton ; au mou- 
ton ou chaistron avoit une oye ; en Poyé avoit 
une gelline ; en la gelline avoit ung œuf. Et 
ce fut fait publiquement à la vue d'ung 
chascun. 

Le mercredy après noel, le daulphin de 
Vienne , filz du roy de France , et son frère , 
avec leurs bandes , se partirent de Mets pour 
retirer en France. Et le londemain , se partit 
aussy de Mets le cardinal de Piergort avec 
touttes ses gens. 

Le sabmedy après Papparition des roys , se 
partit de Mets Pempereur et toutte sa com- 
paignie, et sortit hors par la porte du pont 
des Morts et en alla au long de la rivière, 
et entra en une grande neif, hors de Mets, 
sur la rivière de Muzelle , près de la grainge 
qu'on dit la Cornue Gelline , qui estoit au 
seigneur Willamme le Hungre, et en alla de 
là aval Pyawe, jusques à Thionville; car il 
ne se volloit aventurer par terre , pource que 
il . avoit lors trop peu de gens avec luy, 
pource que le plus de ses gens estoient desjay 
partis et allez, Pung çà et Paultre là, si- 
gnamment les plus grans seigneurs. 

L'empereur ne demanda et ne fist deman- 
deir à la cité ne aux bourgeois or ny argent. 

La cité luy fist présent de trente queues de 
vin d'Aussay, tenant la queue deux meudz 
et demey ; de trente beufe , de cinquante 
porcques et mille quairtes d'avoine. Et à Pim- 
peratrice, sa femme, en vaissellement d'or 
et argent de la vallue de environ cinq cent 
livres. Et aultre or ne argent ne présent n'eult 
ledit empereur pour celle fois. 

Le temps durant que Pempereur estoit à 
Mets , il fist faire monnoye d'or et d'argent , 
c'est assavoir : florins d'or, comme petits flo- 
rins où il y avoit d'ung costel ung empereur 
et de Paultre costel ung aigle, et valloient 
neuf gros et demey, monnoye de Mets. Et 
la monnoye d'argent estoit à la façon d'ung 
gros tournois, où il y avoit d'une part la 
moitié d'ung empereur armé, tenant son es- 
pée en sa main, et d'aultre part une aigle 
et son nom escript à l'entour; et valloit ledit 
groz d'argent douze deniers , une maille. Et 
fist huchier ladicte monnoye par ung sien 
chevalier, devant le palais de Mets. Et getta 
ledit chevalier une poingnée de celle mon- 
noye , après ledit huchement fait. 

Le temps pendant que ledit empereur estoit 
à Mets , il y eult certains bouchiers et aultres 
qui estoient parens et alliés de Huguignon le 
bouchier et de ung sien frère et de Collin de 
Bossange, qui par aultrefois, pour leur ré- 
bellion et desmerittes , avoient esté noiés , qui 
firent tant qu'ilz parlont audit empereur se- 
crètement et luy remonstront que s'il volloit 
avoir et gaingnier la cité , qu'ilz luy feroient 
avoir. Et il leur demanda la manière, et ilz 
luy desclairont. Et quant Pempereur eult oy 
par quelle manière, il leur donna journée de 
respondre ; et après il se alla confesser au boin 
cardinal de Piergort qui estoit arrivé à Mets , 
et luy dcsclaira ceste entreprinse. Apres ce 
que ledit cardinal eust oy sa confession , il luy 
donna en charge de révéler icelle trahyson là 
où il appartenroit : de quoy faire Pempereur 
differoit, disant que on les feroit molrir. Et 
ledit cardinal luy dit qu'il valloit mieulx que 
sept ou huit personnes molrussent , à exemple 
d'aultres, comettant trahison, que une telle 
noble cité et les habitans fussent perdus, et 
ung empereur parjure et deshonoré. Et pour 
desclairer ledit cas, l'empereur manda quérir 
les comis de la ville et leur dit : « Biaulx 
» seigneurs, faictes que vous ayés vos sergens 
» prests et armez, et boin luminaire près 



Digitized by 



100 

» d'icy, le plus secrètement que vous polrez, 
» affin que , quant il sera temps , les mettiez 
» en œuvre; qu 1 ilz soient prests. » Ce qui 
ainsy fut fait subitement ; et ce fiait , lesdits 
comis de Mets revindrent vers ledit empereur. 
Et il les fist cacher daier ung lit de pairement 
encortiné et envoya quérir les trahistres; et 
incontinent ilz yindrent vers hiy. Si leur dit : 
«*. Par cy devant , avez parlé à moy secrète- 
» ment seul à seul, vous complaingnant et 
» remonstrant cornent vous me feriez gain- 
» gnier la ville , si je volloie. Et pourtant vous 
» ai mandez par loisir au plus secrètement 
» que j'ay,peu, pour parler de ce$te matière 
» et vous remercie et prie que me veuillez 
» adviseir par quelle manière que la chose 
* se puelt faire. » Et ilz. luy respondirent : 
» Monseigneur, vous avez noble compaignie 
» en cestç ville, et estes fort et puissant en 
» ceste ville. Nous avons avisé que nos sei- 
» gneurs de la ville vont tous les soirs en la 
» compaignie ; et seroit bon que nous eus- 
» sions quantité de gens habillés secrettement 
» pour mener devant lesdites compaignies, 
» à heure de soupper, et que chascun de nous 
» eust ung nombre de gens avec luy et que 
» nous sceussions où debverions aller. Et quant 
» nous venrons , à heure de soupper, devant 
» lesdites compaignies , nous crierons au feu! 
» et tàntost ilz ysseront hors pour sçavoir que 
» c'est. Et adès, à fait qu'ilz ysseront hors, 
» nous les tuerons , femmes et enffans. Et en 
> ce faisant, il faulrpit que vous eussiez gens 
» par les rues pour le cry qui se feroit , que 
» si le peuple s'en volloit mesler, à fait qu'ilz 
» ysseroient de leurs hostelz, que on les tuast. 
» Et par ceste manière seroit tantost fait. » 
Adoncque leur respondit l'empereur : « Vous 
» avez très bien dit ; mais il nous faulroit ad- 
y> viseir journée de ce faire. » Si fut la journée 
assignée ; puis leur demanda leurs noms et 
surnoms. Et quant ilz se eulrent nommez, ledit 
empereur leur dit qu'ilz tenissent la chose 
secrète : et ils dirent que aussy feroient ilz, 
et que de leur part n'y averoit deffault, et 
prindrent congié et s'en allont. Et quant ilz 
en furent allez, ledit empereur appella les 
comissaires de la cité qui estoient cachiés daier 
le lit et leur dit : « Biaulx seigneurs, vous 
» avez oy que c'est : je vous prie que en faic- 
» tes gracieusement tant comme je serai ici. » 
De quoy respondirent qu'ilz en feroient si 

gracieusement qu'il s'en tenroit pour content ; 
puis prindrent de luy congié. Et après qu'ilz 
furent partis hors l'hostel de l'empereur qui 
estoit logié en la court de l'evesque, qui est 
son- hostel , ilz s'en allont en leur palais et 
prindrent leurs sergens et grant luminaire, et 
en allont , à heure de sept heures en la nuyt , 
par les hostelz desdits trahistres et les prin- 
drent et emprisonnont au palais où ilz les 
détinrent tant que l'empereur fut à Mets. Et 
quant ledit empereur se partit de Mets, il 
s'en alla par le pont des Morts. Et en allant 
qu'ilz s'en allont, on enmenoit les trahistres 
après luy, et n'estoit mie endroit S 1 Eloy, 
devant Mets, que lesdits trahistres furent noyés 
en la rivière de Muzelle au pont des Morts : 
et là receuprent leur paiement. 

Oultre ce, y eult encor une aultre secrète 
conspiration faicte contre les seigneurs gou- 
verneurs de la cité, audit temps que ledit 
empereur se tenoit à Mets , la sepmaine avant 
noel , par deux malvais garsons demeurant à 
Mets en Fornelrue, l'img nommé Gudelloz, 
qui estoit sellier et boin ouvrier de son mestier, 
et l'aultre avoit nom Cinerel l'arbollestrier , 
qui s'en allont vers ledit empereur et donnont 
à entendre que les bourgeois de Mets luy 
volloient courre sus et le decopper, luy et 
touttes ses gens , le jour de noel , à l'heure 
qu'il debvoit aller maingier au Champaissaille. 
Parquoy, ledit jour, se doubtant de ces entre- 
faites dont il estoit adverti , menoit avec luy 
grant multitude de ses gens bien armés à pied 
et à cheval pour sa seurté. Lesquelx deux 
malvais garsons avoient induit et parlé à plu- 
sieurs gens de mestiers aval Mets , pour sçavoir 
s'ilz les aideroient et s'ilz volloient estre de 
leur accord : dont aulcuns s'y accordont et 
furent plusieurs fois parler à l'empereur pour 
sçavoir s'ilz se yroient armer ; mais l'empe- 
reur ne le vollut , car il ne creoit point bien à 
leurs ditz et parolles. Or avoient lesdits deux 
malvais garsons avec leurs complices par 
ensemble conspiré et entreprins de courre sus 
les bourgeois de la cité, le jeudy après noel ; 
mais ilz ne peurent avoir accord ensemble 
et remirent sus leur entreprinse , pour le jour 
de l'apparition ensuivant, à heure des pre- 
mières complies, ce pendant que les bourgeois 
seroient en leurs compaignies, au soupper, 
aval la ville. Et se debvoient armer et despartir 
en plusieurs plaices et cairforts , et debvoient 

aller par les compaignies et tuer les bourgeois. 
Si advint (comme Dieu volt) que l'empereur 
le revella à deux bourgeois de la ville qui 
estaient lors bien prisés et estimés, nommés 
le sire Poince de Vy et l'aultre le sire Jehan 
Renguillon; et leur déclara ce que lesdits 
deux malvais garsons luy avoient dit. Et pour 
les mieulx advertir du cas , l'empereur manda 
quérir les deux dessusdits par les sergens de 
la cité meysme , et trouvèrent ledit Gudellos , 
le sellier, en Aiest où il buvoit en une maison 
et n'y volloit aller. Si le prmdrent Auburtin 
Lohier qui alors estoit trese , et filz dame Lore, 
sueur dudit sire Poince de Vy, avec les sergens, 
et mist grant résistance et ne se volloit laissier 
prendre. Mais rien n'y vallut; car plusieurs 
aultres yssirent hors d'une compaignie qui 
estoit en Aiest , où Jehan Aubrion , l'aman de 
Portemuzelle, lors trese, avec plusieurs aultres 
estoient : si fut enmené à mont la rucparmey 
Portemuzelle. Et quant il vint en la plaice 
de Portemuzelle , il se mist fort à braire et 
à huchier chascun pour avoir ayde , signam- 
ment des bouchiers; mais il n'y eust nul qui 
en fist semblant ni qui se remuast; et ainsy 
Femnenerent oultre parmey Jurue. Et quant 
il vint en la rue S* Gergonne, devant l'huis 
du princier de Mets, il se mist très fort à 
braire et à huchier l'evesque de Mets; mais 
alors il n'estoit à l'hostel , car il estoit allé 
aux Cordelliers, pour ce que le cardinal de 
Piergort estoit logié à la princerie. Et s'il y fut 
esté , si ne Feust il peu aidier ; et fut mené 
en la court l'evesque devant l'empereur qui 
luy fist relater tout ce que luy et son com- 
paignon luy avoient dit. Et de l'ordonnance 
de l'empereur estoient mussez lesdits deux 
seigneurs de Mets qui vindrent avant, après 
ce qu'ilz eulrent oy les parolles qu'ilz disoient, 
et respondirent que , la révérence et honneur 
saulve de l'empereur , ilz avoient faulsement 
menti , comme malvais garsons qu'ilz estoient : 
et que eulx ne aulcuns des citains n'avoient 
pensé trahison , mal ne viljonnie contre l'em- 
pereur ne les siens , mais leur faire et porteir 
toutte obeyssance , honneur et révérence. 

Et furent lesdits deux malvais garsons bien 
esbahys , quant ilz virent lesdits deux sei- 
gneurs. Si pria l'empereur ausdits seigneurs 
que on leur pardonna et qu'ilz n'en molrussent 
point. Mais la convenance n'en fut mie tenue ; 
car , environ quinze jours après le despart de 



l'empereur, ilz furent tous deux pendus et 
estranglez au gibet de Mets. 

Ledit empereur Charles disoit qu'il avoit 
trouvé que sire Poince de Vy, citain , aman 
et eschevin de Mets, estoit le plus saige 
bourgeois et citain de cité et bonne ville , qui 
fust en l'empire. 

Le jour de la saint Luc en hyveir, fut le 
tremblement en Mets , tel et si grant que tout 
crolloit en plusieurs lieux par la cité, et sem- 
bloit que les maisons deussent cheoir, et heur- 
taient les tuppins dés maisons et cuisines où 
ilz estoient pendans près l'ung de l'autre en- 
semble, dont plusieurs gens avoient peur ; et 
n'estoit mie de merveille, car ilz n'avoient 
jamais veu tel temps , et crolla la terre plu- 
sieurs fois. 

Audit an, le comte de Deux Ponts, lequel 
n'estoit comprins en les devantdites alliances , 
et pourtant qu'il faisoit courses et pilleries enz 
villaiges de ceulx de Mets, i'onziesme jour 
d'apvril , le maistre eschevin , trese et pa- 
raiges ordonnent et eomirent sept pour eulx 
fortiffier et avoir gens sans getteir taille, contre 
ledit comte et ses aydans et aultres qui do- 
maiges porteroient ou volroient porteir. Et 
ce doient ilz faire en bonne foid. Ce sont les 
sept: Jaicomin d'Aix l'aman, Jehan Braidy 
du nuefbourg , Jehan Louve , le sire Thiebault 
le Gournais , chevalier, Wiriat Noiron , Bur- 
thignon Paillât et Perrin Fessai , l'aman. 

Audit an , se esmeud débat et différent au 
lieu de Rombair, par Jehan de Rombair, es- 
cuier, contre les hommes et subgectz que sire 
Willamme le Hungre, chevalier, avoit audit 
lieu , lesquelz ledit Jehan de Rombair avoit 
prins et navrez et aulcuns tuez. Dequoy ledit 
Willamme le Hungre en fist doleance aux 
trese^ justice dudit Mets, pour estre sous tenu; 
lesquelx, pour y pourveoir, y comirent sept 
du conseil , assavoir : Gillat Bataille , Jehan 
Braidy de Jurue , Jaicomin Bocquin , le sire 
Thiebault le Gournais, Symonin Chevàllat, le 
sire Poince Guererdin et le sire Gille le Bel. 
Lesquelx sept y pourveurent incontinent et 
firent faire les sommations et requestes qu'il 
appartenoit, audit Jehan de Rombair et ar- 
rêtèrent et prindrent aulcuns 4e ses gens. 
Et sans faire raison ne response , print et ar- 
resta Jehan Lohier, l'aman et la sienne chose. 
Et pour r'avoir ledit Jehan Lohier, lesdits trese 
et paraiges y comirent sept de leur conseil, 

assavoir : seigneur Arnoult Lambert , Jehan 
Braidy du Champaissaille , seigneur Burthe 
Faixin , seigneur Joffroy Xappez , Perrin Xai- 
vin, seigneur Willamme de Heu, Burtignon 
Paillât. 

Audit an , fut ordonné de aichetter, le bois 
à la pesée, et les faixins au cent. Et pour 
faire et ordonneir et faire faire les poids et 
baulz en y eult sept des commis nommez, 
seigneur Thiebault Lambert, l'aman, Jehan 
Jallée, filz Jofifroy Jallée qui fut, Jaicomin 
Bocquin, Jaicomin Jallée, Nemmery Borjois, 
le sire Willamme Willambault l'aman et Jehan 
Gemelz, qui firent faire et ordonner baulz 
et poids pour les peser. 

1357. 

Le sire Burthe Faixin fut fait maistre esche- 
vin de Mets à la sainct Benoit en mars , mil iij c 
et lvj , pour ung an finissant audit jour , Fan 
revollu, mil iij e et lvij. 

En celle année , Ademars , evesque de Mets , 
dame Yolland de Cassel, comtesse de Bar, 
Marie de Bloys, duchesse de Loraine et plu- 
sieurs , et ceulx de Mets firent paix et accord 
de plusieurs perdes et dopmaiges, faictes 
en trêves qu'ilz avoient qnsemble, qui se 
debvoient rendre, et dont seigneur Arnoult 
Lambert , Jehan de Vyc et Auburtin Bollay 
furent quictes de leur prinse , quant ilz furent 
prins à Bitche. 

En celle année fut faicte alliance entre le 
comte de Wirtemberg , mainbour pour le duc 
de Loraine, et de Borquart de Fenestrange, 
lieutenant du gouverneur de LQraine, d'une 
part, et de ceulx de la cité de Mets, d'aultre 
part, qui debvoit durer cinq ans. 

Aussy audit an, Borquart de Fenestrange 
se accorda avec ceulx de Mets , que pour une 
painsion qu'il avoit de la cité , du service qu'il 
leur debvoit faire. 

1558. 

Le sire Jehan Eullecol fut fait maistre es- 
chevin de Mets à la sainct Benoit en mars, 
mil iij* et lvij, pour ung an finissant audit 
jour, Tan revollu, mil iij c et lviij. 

Cy devant sus Tan iij c et xlviij , /vous est 
desclairié comment Louis de Beuvenge et ses 
aydans, du nombre desquelz aydans ïhiedrich 
de Xeline en estoit , coururent à Mancourt où 
ilz prindrent gens , bestes et biens , et y firent 



groz domaiges , et fut ledit Thiedrich soustenu 
des seigneurs de Fenestrange, jusques à ce 
que Paccord fust fait entre la cité de Mets et 
eulx , par condition que , cinq ans durant , ilz 
ne debvoient soustenir ledit Thiedrich , lequel 
depuis par plusieurs fois fut en aventure de sa 
personne. Ce véant ledit de Xeline cherchait 
ses amys pour avoir paix avec lesdits de Mets. 
Et fut le différent tellement démené , que sire 
Olry de Fenestrange en fut chargié et les 
acordait et en fist son rapport. 

En celle année, les vins n'estoient mie des 
meilleurs; aussy furent les vignes du pays 
d'Aussay et de la terre de Mets gastées par 
la grant chaleur qu'il fist celle année ; car les 
raisins devinrent tout craistis et sech oient en 
vigne par la grant chaleur qu'il faisoit; et 
vendoit on à Mets quatre solz et cinq solz le 
stier de vin. 

1359. 

Le sire Aubert Bollay fut fait maistre es- 
chevin de Mets à la sainct Benoit mil iij e et 
lviij , pour ung an finissant audit jour , l'an 
revollu, mil iij c et lix. 

En ceste année, les buttes d'argent où on 
met les escripteaux et noms de ceulx des 
paraiges où le maistre eschevin chiet à faire, 
quant il en y ait plusieurs , de quoy le princier 
et les abbés, électeurs du maistre eschevin, 
doient tirer après estre minses au chapperon , 
furent perdues ; mais le bruit estoit que le 
maistre eschevin eult bien la cogaoissance qui 
les avoit prins ; et en refist on des aultres. 

En celle année , on vendoit le meud de vin 
à Mets vingt cinq solz. 

En celle année fut la paix faicte et passée 
du différent estant d'iceulx de Mets contre 
ceulx de Marville. 

1360. 

Le sire Pierre de Laitre fut fait maistre 
eschevin de Mets à la sainct Benoit en mars , 
mil iij c et lix, pour ung an finissant audit 
jour , l'an revollu , mil iij 0 et lx. 

En ceste année , ceulx de la cité de Liège , 
des villes de Heu, Dynant et Tongre, d'une 
part, et ceulx de la cité de Mets, d'aultre, 
firent paix et apoinctement de plusieurs 
débats, courses , arrestz qu'ilz se avoient faits 
les ungs contre les aultres. 
Aussy fut faicte paix de l'evesque GuiHamme 

de Liège et de ceulx de Mets , pour le débat 
des gaigieres et panies et contregaigieres qu'ilz 
se avoient faites les ungs aux aultres. 

Et fut fàicte en ceste année la paix de Jehan 
Lohier, l'aman , pour le différent desclairié cy 
devant, sus Tannée de Fan mil iij° et lvij. 

1361. 

L'an mil iij c lxj , fut maistre eschevin de 
Mets , le sire Geraird Papperel. Audit an , le 
douziesme jour de may, molrut Ademars de 
Montil, evesque de Mets. Et est sa tombe et 
sépulture en la chaippelle de l'evesque Con- 
raird Baier, en la graude esglise de Mets. 

DE JEHAN DE VIENNE LXXIII e EVESQUE DE METS. 

Jehan de Vienne fut le septante troisiesme 
evesque de Mets ; il estoit par avant arche- 
vesque de Besanson et fut translaté à Fevesché 
de Mets, Fan mil iij c et lxj. 11 estoit beau 
parlant, saige et riche, car en son temps il 
n'emprunta ne n'engaigea rien de Fevesché 
de Mets et tint Fevesché en paix , le temps 
qu'il fut evesque de Mets. 

Item, il eult grant plaids et dissention à 
ceulx de Mets pour plusieurs cais, especia*- 
lement pource que la cité de Mets luy em- 
peschoit sa juridiction et banissoit clercs et 
presbtres : de laquelle dissention ledit Jehan 
de Vienne , evesque de Mets , en esleva grant 
procès à court de Rome contre toutte la cité 
de Mets et vigoureusement le poursuivoit. Et 
sans doubte , s'il fut demeuré evesque , il eust 
gaingnié le procès ; car il estoit homme ri- 
goureux ; il tenoit et gardoit très bien justice; 
il fut translaté à Fevesché de Baisle. La rai- 
son fut que quant il vint à Fevesché de Mets , 
le pays estoit plein de malvaises gens, de 
pillars, robeurs et murtreurs, à cause des 
guerres qui avoient esté au pays. Et y avoit 
gens de fait et de vollenté sans raisons , et 
luy demandoient plusieurs debtes et rentes 
sur les terres de Fevesché ; qui luy fut chose 
fort griefVe ; car il avoit acoustumé vivre en 
paix avec les ducs et comtes de Borgoigne, 
auquel pays de Borgoigne on usoit de justice 
et raison. Et quant cestuit evesque vit la 
manière et condition des gens du pays de 
Fevesché de Mets, et bien considéré lès moeurs 
et conditions des gens du pays dont il estoit 
parti , si fut moult triste et confus de ce qu'il 
estoit parti de si boin pays et venu avec si 
malvaises gens. Si en rescript à ung sien oncle 

qui estoit le cardinal de Clugney, comment 
il estoit venu en ung pays plein de malvaises 
gens , usant à leur vollenté , et que le pays 
ne luy plaisoit mie ; et que s'il eschéoit nulle 
evesché près de son pays de Borgoigne , qu'il 
y fust transmué. Si escheut Fevesché de Bais- 
le , qui est pses de la comté de Borgoigne et 
estoit près des amys dudit evesque. Si pour- 
chassa tant ledit cardinal de Clugney, que 
ledit evesque de Mets fut transmué à Fevesché 
de Baisle. Mais quant ledit evesque sceut que 
son oncle , ledit cardinal , eult ainsy apoincté 
son fait , il en fut fort courroucé ; car depuis 
il avoit apprins à cognoistre le pays et les 
moeurs des gens : et faisoit tant que chascun 
luy laissoit la sienne chose en paix. Et en 
quaitre ans qu'il fut evesque de Mets , on ne 
meffit à Fevesché de la valleur d'ung denier, 
tant se faisoit il aimer et doubteir par la pru- 
dence et la force dé ses amys qui estoient les 
plus grans seigneur de la comté de Borgoigne, 
et ne se souvenoit plus de la lettre qu'il avoit 
eu envoyée à son oncle, le cardinal de Clugney. 
Et quant il fut de ce adverti , il eust vollentiers 
pourchassé que la chose fust esté abollie et 
anichillée ; mais ce ne se peult faire , pour ce 
que le pappe , à la prière de Charles IV de 
ce nom , empereur et roy de Bohême , avoit 
jay pourveu Thiedrich de Bopart, evesque 
de Worms , de Fevesché de Mets. Si ne peul- 
rent ces choses estre anichillées $ et convint 
que ledit Jehan de Vienne , evesque de Mets , 
laissast sadite evesché bien envis et malgré 
luy, et s'en alla à Baisle , où il trouva les gens 
aussy mal raisonnables ou plus que en Lho- 
raine , et d'aussy grandes vollentés. Si vesquit 
là toutte sa vie en guerre et en tribulation , 
et comme on disoit , il molrut pauvre. 

1362. 

L'an mil iij c lxij fut le sire Pierre Renguillon, 
maistre eschevin de Mets. 

Et allont ceulx de Mets , en la grant sep- 
maine , au siège devant Wirisperch et fut in- 
continent prinse. Et, le jeudy après paisque, 
furent les vignes engellées au pays de Mets 
et par toutte Lhoraine ; et encor ce qui de- 
meurait au seppe , fut perdu et ne vallut rien, 
et vendoit on la quarte de vin huit , dix , 
deniers Je plus moindre. Et qui pire fut , on 
ne peult , celle année , enhanneir les bleds au 
waiin temps , pour la force des pluyes. 

L'an mil Ixiij fiit le sire Pierre Fessault 
maistre eschevin de Mets. 

En celle année , fut la compaignie des Bre- 
tons au pays du duc de Lhoraine, et les menoit 
le comte de Wauldemont. Et quant ilz eulrent 
fait plusieurs gros domaiges et raeschiefz , ilz 
se retirèrent en la comté de Wauldemont , 
pource qu'ilz entendoient que les seigneurs 
du pays à l'entour s'ëstoient alliés et faisoient 
gros mandement et amas de gens de guerre 
contre eulx , et se retirèrent , partie à Chail- 
legney, les aultres à Vezelise et aultre part 
par la comté. Et ceulx de Mets avec leurs sol- 
dairs se ravancerent de six vingt compaignons 
soldoieurs pour aidier le duc de Lhoraine ; 
et y eult plusieurs des nobles et paraiges de 
Mets avec lesdits soldoieurs devant lesdictes 
forteresses, avec ledit duc de Lhoraine qui 
avoit plusieurs gens de guerre et en bonne 
quantité. Et y estoit le duc de Bar et sa puis- 
sance , et convint despartir pour les grants 
pluyes qu'il fist. Et lurent touttes ces choses 
faictes devant la paisque. Depuis , lesdits sei- 
gnenrs se reminrent ensemble et allèrent as- 
siéger Chaillegney et la gaingnerent. En celle 
propre année , ledit comte de Wauldemont 
mena lesdits Bretons logier au vault de Mets 
et furent au Genestroy en jusques S 4 Laidre 
et geiïrent à Mollin , à S k Reffine , à Vaul , 
à Juxey, à Airs et à Ancey, à Noviant et à 
Joiey, et ardirent plusieurs maisons , puis s'en 
dallèrent. 

En ceste année, fut à Mets grant mortalité 
et au pays , et molrurent plusieurs seigneurs 
et dames en la cité et moult d'aultres gens. 

Audit an , le maistre eschevin, les trese et 
paraiges pour sçavoir comment que on se 
maintenroit encontre Jehan d'Ancerville et 
plusieurs aultres qui ont prins et prennent 
ou panroient sur ceulx de Mets , qui ne vol- 
roient rendre ne recroire , ne venir à jour ne 
à droit, en prindrent les sept cy après nommés; 
et s'ilz avoient besoing d'argent ou de gens 
d'armes , on leur doit faire avoir ; c'est assa- 
voir de Portemuzelle , Poincignon Dieuami , 
l'aman : de Jurue , Jehan Burtrant : de Sainct 
Martin , Huguignon Burnekin , l'aman : de 
Porsaillis , le sire Joflroy Xappez , chevalier : 
d'Oultresaille , Forquignon Noiron , l'aman : 
du coinung , Françoys le Gournais et Jehan 
de Waldrewange.' 



Audit an, le voué de Hanalpierre et plu- 
sieurs aultres couront sur ceulx de Mets. Et 
le lundy après la Nostre Dame en aoust , 
andit .an , y comirent sept pour aviseir com- 
ment on s'y avoit à conduire et à maintenir, 
et si on les prenoit , comment la justice en 
averoit à faire et à useir, comme lesdits sept 
l'ordonneront. 

1364. 

Le seigneur Nicolle Françoys fut maistre 
eschevin de Mets, mil iij c et lxiiij. 

En ceste année , advint que la femme Wail- 
trin et sa niepce , demeurant près de Sainct 
Mamin , furent nuictamment occises , et hit 
emblé leur or et leur argent et juelz. Et ne 
peult on sçavoir qui ce avoit fait jusques à plus 
de vingt sepmaines après, que celluy qui 
eult fait le fkit et qui estoit appelle Estienne , 
filz maistre Ferry l'escripvain, se maria et 
fiança une fille qu'on appelloit Marriatte , la 
renlumineresse , à laquelle il donna plusieurs 
d'iceulx juelz desrobez, par lesquelz le fait 
fut cognu. Et fut ledit Estienne prins et cognust 
qu'il avoit fait ledit cas seul , ët fut mis sur 
la roue. 

En ceste année, la cité de Mets eult descord 
contre le seigneur Jehan de Vienne , evesque 
de Mets, pour Jehan, le filz Plante saulge, 
pour ce que le seeleur dudit evesque le avoit 
eu prins en la plaice devant la grant église 
pour aulcun méfiait dont il estoit chargé : 
dont les trese requirent audit seeleur qu'il 
leur volcist rendre. Et il leur fist response 
qu'il n'oseroit sans le gré de son seigneur. 
Parquoy aulcuns des trese allèrent incontinent 
à Thostel dudit evesque et le ramenont malgré 
le seeleur. Et tantost après, le seeleur s'en 
allait et emporta le seel avec luy, et cessa la 
grant court et la court monseigneur l'archi- 
diacre plus d'ung an, et tint ledit evesque 
son siège à Vyc : dont il advint que les curés 
de Mets n'y comparurent mie , mais ilz y en- 
voiont pour eulx. Et l'evesque les tint pour 
constumas et les excomunia , et ilz appelleront 
à Rome devant le sainct pere. 

En icelle année , on amena grant foison de 
bled de à mont l'yawe et en fut le bled à 
meilleur marchié. 

Item , je trouve qu'en icelle année Fyawe 
de la rivière de Muzelle et de Saille et pa- 
reillement des aultres rivières furent si deme- 

sûrement grandes et hors de rive que c'estoit 
chose merveilleuse et incredible à ceulx qui 
ne l'auroient veu. 

i36o. 

Le sire Nicolle Drowin fut maistre eschevin 
de Mets Tan mil iij c et lxv. 

En icelle année , eult le devantdit Pierre 
de Bai*, filz seigneur Henry de Bar, chevalier, 
grant guerre contre ceulx de Mets , pour la 
ville de Noeroy que le sire Poince de Vy 
avoit achettée en tresfons à tousjourmais , au 
duc Robert de Bar ; dont il avint que Pierre 
de Bar et ses hoirs volloient revenir à ladite 
ville de Noeroy, comme hoirs , pour la somme 
paiant qu'elle avoit cousté à sire Poince de 
Vy. Et ceulx de Mets ne s'y volrent consentir : 
dont il en avint grant guerre. Et cuit ledit 
Pierre de Bar en son ayde le capitaine Ger- 
mone et plusieurs aultres Bretons que le comte 
de Blamont avoit eus avec luy, quant il eult 
guerre à l'evesque de Strasbourg et au comte 
de Salme. 

Tantost après et devers la pentecouste, 
advint que ung capitaine desdits Bretons , 
nommé l'archiprestre ' avec sa grande com- 
paignie , lesquelx estoient touttes mauvaises 
gens sans foy et sans loy, et pires que ne sont 
Sarrasins , et estoient à si grant nombre que 
Ton les estimoit de soixante mille, sans les 
vairletz et poursuians, qui ne prisoient leur 
vie une angevine ; ceulx enraigés, en ce 
meisme temps, s'en vinrent au val de Mets 
à grant ost , puis ont passé la rivière de 
Muzelle encontre Mollin et s'en allairent abor- 
der à la ville de Maigney. Et alors les sei- 
gneurs et gouverneurs de ladite cité voiant 
celle grant multitude de satellites contre les- 
quelx n'avoient puissance de résister, la vi- 
gille de la Sainct Jehan Baptiste, se reti- 
rairent en leur palais au conseil pour sçavoir 
et déterminer comment et en quelle manière 
on en polroit faire pour le meilleur ; car il 
estoit sceu et cogneu qu'il n'y avoit prince 
en toutte France ne Allemaigne, ne cité tant 
ftist forte , qui . ne se fiist rançonnée en la 
main de ces mauldits chiens enraigiés, et 
meismement nostre sainct pere le pappe. 
Parquoy il fut advisé et conclu que tout 

1 Ce chef de Grands - Bretons se nommoit Arnauld 
de Servole. Voyez l'histoire des evéques de Marseille , 
tome II, liv. 40, page 465. 



premièrement on arderoit les bourgs de la 
cité ; car il leur semhloit que c'estoit trop 
fort à faire et trop grant péril de garder les 
bourgs contre si grant quantité de gens, et 
que il souffisoit de bien garder la ville. 
Touttesfois l'on dit que les bourgs de la 
cité qui alors furent ars, s'ilz eussent esté 
tout ensemble, ilz eussent fait et tenu causy 
autant de place que contenoit toutte la ville. 
Et après ce âdvisé et déterminé , il fut encor 
conclu de les essaier, si , à force d'argent , 
on les polroit appaisanter, comme peu devant 
avoit fait l'empereur en Aussay ; ou sinon 
aultrement, et qui n'eust fourni à l'apointe- 
ment, ilz eussent gaisté et destruit tout le 
pays. Alors, après ce conseil accordé, én- 
voyairent lesdits de Mets leurs commis devers 
le devantdit capitaine Farchiprestre et ses 
alliés. Et -fut apoincté avec iceulx pour la 
somme de dix huit mille florins d'or, 'pour 
lesquelx à trouver il fut advisé là où se trou- 
veroit icelle somme, tt tellement que d'iceulx 
dix huit mille florins les mainbours de l'abbé 
de Sainct Simphorien en prestairent dix mille 
maulgré eulx. Et pour ce fait, y fut encor 
le conseil et les paraiges mis et semonus en- 
semble, à heure de nonne, au grant mous- 
tier, pour veoir comment on polroit trouver 
les dix huit mille devantdits. Si furent trouvés 
de costé lesdits mainbours les dix mille devant 
nommés : et le conseil fist tant que les aultres 
huit mille furent trouvés aultre part et furent 
délivrés audit archiprestre et à ses gens , et 
par ainsy promirent qup lesdits de Mets deb- 
voient avoir bonne paix. Et quant au fait du 
débat de la ville de Noeroy, la chose en devoit 
demeurer èt estre minse sur le comtp de 
Salbruche. • 

Apres ce fait , ledit archiprestre et ses gens 
se partirent du pays de Mets et s'en allèrent 
parmei l'eveschié. Et fut ce faict, comme 
on disoit , par le pourchas et conseil d'aulcuns 
qui n'aimoient par les parties ; car desjay, en 
ce temps , estoit venu et essus .pour èvesque 
de Mets le devantdit Thiedrich de Bopart, 
duquel nous parlerons icy $pres. Et n'estoit 
point alors icelluy evesque aimé de la sei- 
gneurie ne des citains de Mets , pour le plait 
qu'il menoit à l'encontre d'eulx , comme jay 
tantost vous sera dict : parquoy iceulx lairons 
capitaines leur furent ainsi envoiés. Mais ledit 
evesque Thiedrich , lequel alors estoit à Vy c , 

s'en deffit au mieulx qu'il peult ; car il fîst 
tant que les capitaines vinrent parler à luy. 
Et adonc il leur donna plusieurs biaulx cour- 
siers, et par ceste manière il les appaisait, 
tellement que d'illeç se partirent et s'en alli- 
rent tout parmei l'eveschié , sans y rien mef- 
faire. Et disoient iceulx Bretons que c'estoit 
l'ung des biaulx prelatz qu'ilz eussent oncque 
veus : puis s'en allèrent en la duché d'Aus- 
teriche 5 car le sire de Coucy 1 y clamoit part 
pour sa mere : parquoy il y envoia celles 
gens , lesquelx furent ainsy envoies pour gain- 
gner et conquerrir la comté de Ferraite. Puis 
lurent à Salleverne, et de là s'en allirent 
jusques à Sarrebourg ; et tellement qu'en ce 
voiage, l'empereur ne toutte Àllemaigne ne 
leur fit oncque rien , sinon d'aultant qu'ilz 
brisairent et desYompirent les passaiges : par- 
quoy ilz ne peulrent passer le Rint Et quant 
Àl eûlrent esté ai Âussay par l'espace d'ung 
mois , alors ledit empereur s'enforçait de gens 
et avec yceulx les poursuivit jusques à Sainct 
Nicollais de Warangeville , sans leur rien 
meffaire. Et là se despartit la compaignie 
l'archiprestre , et s'en allèrent les ungz deçà 
et les aultres delà, sans sçavoir que tout 
devint. 

Or doncque je trouve que en celle meisme 
année, mil iij ç et lxv, fut alors faicte ceste 
translation du devantdit seigneur, Jehan de 
Viénne, evesque de Mets, lequel, en ce temps, 
par une supplication qui par avant avoit esté 
malicieusement donnée à nostre sainct pere 
le pappe , fut transmué d'icelle eveschié de 
Mets à l'eveschié de Baisle en Suysse , comme 
dit est. Or estoit celle supplication faicte 
pour cuyder confondre et deshonorer les bons 
bourgeois de la cité de Mets, comme cy 
devant ait esté dit. La supplication en brief 
langaige estoit telle et ainsy escripte : « Sainct 
» pere , nous vous saluons et supplions , pour 
2> l'amour de Dieu, que vous nous vueilliés 
» pourveoir par vostre graice en aulcun aùltre 
» bénéfice de saincte église ; car vrayement 
» en l'eveschié de Mets* je n'y peulx plus 
» estre ne demeurer ; car ce sont gens sans 
» foy et sans ioy et qui ne croient mie en 
j> Dieu , ains sont telles gens que je ne vous 
s.polroie raconter de leur estât ne de leur 

1 Note marginale mais d'une autre écriture que celle 
dd texte : Ce voyage du sire dé Coucy en Austriche 
ne se fit qu'en Van ifyS. Votez Froissard. 



» clergie, et plus n'en dis. » Or advint, ung 
peu de temps après celle supplication donnée, 
que Charles de Bahaigne , empereur de Rome 
vint en Avignon parler à la personne nostre 
sainct pere le pappe pour aulcune besoingne 
qu'il avoit à faire. Et alors ledit sainct pere 
se advisait de la supplication du deVantdit 
evesque de Mets et la présenta audit empe- 
reur et luy dit que il la volcist lire; et il 
la leust de mot à mot. 

Et alors le sainct pere lui demande qu'il luy 
en sembloit : à quoy l'empereur respondit tout 
à l'heure qu'il avoit esté à Mets par deux 
fois : « Mais , dit il , j'ay esté en plusieurs 
» cités et en plusieurs villes , ne jamais ne 
» vis cité ne ville où la clergie fissent guaire 
» plus beau service nez qu'ilz font à Mets. 
3> Et quant au regard des bourgeois ne de 
» la commune, je n'y vis oncque que tous 
» biens et toutte honneur et révérence , et 
» sont gens fort obeyssans à leur souverain 
» et servant dévotement Dieu, nostre sei- 
» gneur, comme il me semble. » Et dès in- 
continent ledit empereur voiant celle maul- 
vistié pensait à son cas et priait au devantdit 
sainct pere qu'il volcist pourveoir ung sien 
clerc à l'eveschié de Mets. Et le sainctpere luy 
respondit qu'il ne povoit ôster ledit evesque 
de son lieu , tant qu'il l'averoit pourveu aultre 
part. Et alors fut trouvé que l'eveschié de 
Baisle estoit vacquant: parquoy tout incon- 
tinent fut fait ung enchange de l'eveschié de 
Mets contre icelle eveschié de Baisle : dont 
ledit evesque Jehan , quant il le seult , fut bien 
corroucé et moult s'en repentist depuis , 
comme cy devant ait esté dit. 

Thiedrich de Bopart, sur le Rhin, fut le 
septantequatriesme evesque de Mets et fut fait 
evesque à la prière de Charles le quart , em- 
pereur de Rome et roy de Bahaigne , comme 
cy devant ait esté dict. Car en cèlle devant- 
dicte année, mil iij c et lxv, il fut translaté 
de l'eveschié de Warmase à l'eveschié de 
Mets, comme dit est. Celluy evesque estoit 
noble homme et estoit frère de Baier de Bopart : 
il estoit aussy hault de corps ou plus que 
homme qui fiist au pays de Loraine , et estoit 
bien cognu de l'empereur Charles et du duc 
de Braiban , son frère ; et parmei les bons ser- 
vices qu'il leur avoit faits, il fut pourvu à 
l'eveschié de Mets. Celluy evesque fut plu- 
sieurs fois ambassade dudit empereur au pape 

et du pape à l'empereur: il gouverna bien 
et gracieusement son eveschié jusques près de 
la fin , tellement que il estoit riche et plein 
et l'eveschié en bon estât. Ce noble èvesque 
sçavoit bien parfkictement les trois languaiges, 
c'est assavoir , alleman , roman et latin : et 
fiit receu à l'eveschié de Mets, le lendemain 
de la toussaint, et commença bien à gouverner 
son eveschié , comme dit est. Mais les clercs , 
aiant envie de la temporalité, disent que à 
la fin il gaistait tout, de ce qu'il fist accord à 
ceulx de Mets du plait que son devantrien 
avoit acomencié et duquel il en eult grant 
argent: parquoy ilz l'en blasmairent moult 
depuis. Car s'ileust maintenu le plait, ilz disent 
qu 1 il eust gaingnié et eust affranchi son cler- 
gie qui avoit esté et est encor eh servitude 
de taille, de bassement, d'amende et de 
guait et de touttes aultres choses, comme 
sont les corvixiers, savetiers et lanterniers, 
et telle manière de gens dé la cité de Mets. 
Toutesfois ne fiit pas ce fait sans grand huttin ; 
car avant que la paix en fust faicte, il les 
fist excommunier pource qu'ilz avoient banni 
aulcuns de la ciergie : . parquoy il les plai- 
doiait à court de Rome et mist le cesse 1 [en 
la ville de Mets et y Ait deux ans et trois 
mois , c'est assavoir, dès là Sainct Jehan , Tan 
mil iip et lxvj , en jusques l'an mil îij* et lxvirj. 
Et ne chantoit on que à huis clos par touttes 
les églises de la cité , et quiconque mouroit , 
on le mettoit en terre prophane. Touttèf fois , 
après plusieurs choses faictes, à la fin le cesse 
fiit osté et en eult ledit evesque polir celle 
paix à faire bien la vallue de cinq mille francs, 
comme on disoit. 

Celhiy Thiédrich ediffioit très volontiers et 
fist faire à Nommeney ung bel chastel ; et à 
Vyc 3 fist rabillier les tours du chaistel , les 
salles , les fossés et plusieurs aultres ediffices. 
Item, il fist fermer Moienvyc de murs et 
pareillement Bacarat, et y fonda une belle 
église : et le chaistel de Remberviller qui 
estoit ars et destruit dès loîng temps fist il 
moult noblement rabillier et y fist plusieurs 
nuefves ediffices : puis il reffist le chaistel de 
Sarrebourg qui pareillement avoit esté des- 
truit , passe cent ans. Item , aussi à Hombourg 
fist il plusieurs, belles ediffices et pourchaissa 

1 Note marginale de la même main que la précédente : 
Ce cesse et interdict fiut mis en V,an mil iij c et Ixxiij , 
comme tu vehws cy après. 

tant que le chaistel de Halfedange fiit ren- 
dable à l'eveschié; et celluy d'Aspremont, 
lequel , aultre fois , avoit esté rendable à 
l'eveschié, et qui par la force des seignçtrrs 
du passé il estoit comme oublié, fist ledit 
èvesque tant au duc de Braban , frère aude- 



vantdit empereur, dans les mains duquel il 
estoit venn , qu'il le reprint de luy comme 
rendable. Pareillement il raicheta le chaistel 
de la Garde qui estoit en gaige. 

Ce noble evesque estoit homme de grant 
pourchas et de belz traictiés, et fist une grande 
paix entre le duc de Lhoraine et Parchevesque 
de Trieve. Pareillement il pourchassa une lan- 
defride à plusieurs années çntre luy et le duc 
de Lhoraine et le duc de Bar. Item, en son 
temps, le duc de Braban fiit prins en une 
bataille du duc de Julliers ; mais ledit evesque 
allait après l'empereur Charles , son frère , et 
fit tant que l'empereur vint à moult grande 
puissance pour le ravoir ; et tellement que 
ledit duc de Braban et de Lucembourg fut 
quicte parmey une courtoise rançon paiant, 
et parmey le pourchas de l'evesque. Or advint 
que , en celle meisme année , ledit empereur 
s'en allait en Lombardie avec grosse armée; 
car il enmenait avec luy tant de ceulx d'Alle^- 
maigne comme de plusieurs aultres pays et 
nations , qu'ilz furent bien douze mille lances. 
Et fist ledit empereur ceste armée en intention 
de destruire Bernabo, le sire de Millan, le- 
quel desheritoit et menôit la guerre encontre 
l'église. Et en celle compaignie, avec ledit 
empereur, y fut ledit evesque de Mets à grans 
gens d'armes 5 et en ce voiage fist plusieurs 
fois message et ambassade de l'empereoT au 
pappe et du pappe à l'empereur.- 

Or advint que pour l'année qu'il fut revenu 
de Lombardie, ung escuier de Lhoraine, qui 
estoit appelé Bertrand de Nouviant , prinfc et 
^aignait la ville de Marsal, et entrèrent se* 
cretement dedans, luy et les siens ; car ilz 
s^estoient déguisés en habit de bons hommes 
de villaige ; mais ilz estoienj; armés dessoubz 
à la couverte. Et à leur première venuè firent 
tant qu'ilz gaingnerent Tune des portes de la 
ville et la deffendirent jusques à tant que la 
grosse rotte qui estoit en embusche , vint 
tântost après et entrèrent dedans et ainsy gain- 
gnerent la ville* Et quant Je devandit evesque 
qui alors estoit à Vyc, le seult, il fist tout 
incontinent armer ses gens et y 'mena soo 

serorge, messire Jehan , seigneur de la Pierre, 
lequel seigneur et ses trois filz, et avec iceulx, 
trente lances tant % seulement et plusieurs 
sergens, tous ces gens icy, en la compaignie 
dudit evcsque , entront à Marsal , par une 
poterne , si secrètement que les ennemis ne 
se prindrent oncque en gairde : car ilz estoient 
tous dispars par la ville , qui roboient et pil- 
loient tout ce qu'ilz pouvoient trouver. Et tel- 
lement qu'ilz furent surprins et ne se peulrent 
rassembler : parquoy la plus grande partie en 
furent prins et tuez 5 et en furent mis en une 
seule fosse bien environ quaitre vingt, tous 
gentilz hommes, chevaliers et escuiers. Et avec 
ce , en y eult grant foison des prins et aulcuns 
aultres s'enfuyrent et eschapperent. 

Et pareillement celluy evesque , durant son 
temps , fist encor plusieurs choses , entre les- 
quelles il mist le siège devant Sarrebruche, 
pour ce qu'ilz ne luy volloient mie cognoistre 
plusieurs de ses droictz. Et après plusieurs 
dopmaiges faits, par le moicn du comte de 
Petitte Pierre et de Sareverden, fut fait accord 
entre les parties 5 et fut ce fait assés loing 
temps après, quant le milliaire couroit par 
mil iij e et lxxvj. Item, aussy en celle année, 
le jour des palmes, il fist la grant procession 
de Sainct Arnoult jusques à la grande église 
ainsi comme avoit fait l'evesqtie Regnauld 
dessusdit. En celle procession il apporta en 
ses mains le chief sainct Estienne et Toffrist 
sur l'autel de la grande église de Mets , lequel 
chief pape Urbain V avoit donné à Charles IV, 
empereur 5 et ledit empereur le donna au 
devantdit evesque Thiedrich , et ledit evesque 
le fit mettre en or et en argent et en pierres 
précieuses, comme il est encor de présent; 
puis le donna à la grande église de Mets pour 
le jour meisme et au retour delà devant- 
diote grande procession. Celluy Thiedrich fut 
evesque de Mets dix huit ans , puis mourut , 
la quinziésme kalende de febvrier, Tan mil iij - 
et lxxxiij. Et fut son corps ensepveli en la 
chappelle que l'evesque Ademars avoit fait 
faire en la grande église de Mets. 

1566. 

L'an mil iij c et lxvj , fut maistre eschevin de 
Mets le sire Louis Crowelet ; et luy escheut , 
le troisiesme joui* de son an , l'eshevignaige 
de seigneur Nicolle Drowin, qui avoit esté 
maistre eschêvin , Tannée devant. 



En celle année, défilait Palmaire la cité de 
Mets pour aulcun don qu'il avoit fait au comte 
de Spanehem de l'heritaige Jennat Bataille. 
Mais avant que Pan fust passé , ledit Palmaire 
eust bonne paix envers la cité de Mets , et 
fut son accord faict. Touttesfois, en celle 
meysme année, espiait ledit Palmaire ung 
citain de Mets et homme de linaige, nommé 
Bertrand le Hungre, lequel alors alloit oyr 
la messe à Nostre Dame aux Champs , et là le 
print ledit Palmaire et le menait à force devant 
luy, et volloit qu'il luy crantit de venir où 
qu'il luy plairoit : laquelle chose il ne volt 
oncque faire et fist une alairme. Et quant 
le peuple le seult, il y accourut à palz et à 
massues, à voulges et dairts. Et adonc il le 
laissait aller pour la doubtance du cri qu'il 
fist. Pareillement, en celle année, la justice 
de Mets fist copper la teste de Geoffroy de 
Luttange et de Henrei d'Anserville , escuier, 
pour plusieurs meflaicts qu'ilz eulrent faicts 
contre la ville aux bonnes gens trespassant 
par pays. 

En celle année fist si grant vent, le mer- 
credy devant l'assomption Nostre Dame , que 
ce fust merveille 5 car le quart du tilz du 
moustier Saint Pierre aux ymaiges cheut ; le 
gibet cheut par terre ; les ormes de S 1 Vincent 
et plusieurs aultres arbres sans nombre et 
plusieurs édifices tombèrent. 

En celle année, ung homme de Maigney, 
appelle le Raillair, fut prins par ceulx de 
Mets au mollin d'Orcevault et mis au pilloris, 
trainé et mis sur la roue , pourtant qu'il avoit 
esté aydant aux Bretons contre ceulx de Mets. 

Item , en celledite année , après la s* Remey, 
vinrent les Bretons en la comté de Lucem- 
bourg. Si les en chassa hors le duc de Brabant 
jusques en la duché de Bar. Si en y eult aul- 
cuns des prins et pendus. 

Item , en ceste année, le dimanche après la 
toussainct, à heure de vespres, vint à Mets 
pour estre evesque, Thiedrich de Boppart, 
après ce qu'il eult disné à Nomeney. 

1367. 

Le sire Arnoult Lambert, chevalier, fut fait 
maistre eschevin de Mets par mil iij t lxvij ans. 

En ceste année, au caresme, fut abattue 
la part du chaistel de Verey que Jehan de 
Verey y avoit , par ceulx de la duché de Bar. 
Et fut aussy prins le chaistel qu'on dit Halfe- 

dange, par ceulx de la duché de Bar. Et fut 
ledit chaistel vendu par le fîlz de celluy à qui 
la moitié dudit chaistel estoit* 

En ladite année, ceulx de Mets eulrent grant 
guerre encontre Pierre de Bar. Et le sabmedi 
devant feste saint Benoit , fut prins le chaistel 
de Mandre et ne tint à gaires que on n'eust 
prins Boucconville et le sire Henry de Bar, 
si ne fussent esté les Allemands qui estoient 
du parti desdits de Mets, qui firent ung grant 
bruyt aux bestes pour les panre. Et adoncque 
se retira le sire Henry au chaistel , car alors 
il estoit en ung beffroy au baille. 

Le lundi devant feste sainct Jehan Baptiste, 
ceulx de Mets allont au siège devant le chais- 
tel de Heis où Henry de Heis estoit enclos 
pour plusieurs meffaits qu'il avoit faits ; et y 
avoit aussy ung sien frère, moine de Gorse, 
et sa femme avec luy, encloz, et ne se volt 
oncque rendre ledit Henry à ceulx de Mets, 
sinon saulve sa vie et son corps ; mais au dai- 
rien , quant il vit le chat que on dressoit et 
les aultres artilleries , il se rendit et mist son 
corps , son chaistel , et toutte la sienne chose 
en la main de la justice pour faire toutte leur 
vollenté , et fut amené à Mets , et le londe- 
main, on luy copa la teste devant le grant 
moustier. 

1368. 

Le sire Nicolle Noiron fut maistre eschevin 
de Mets par mil iij* Ixviij. 

En celle année , le jeudy aprez Tannoncia- 
tion Nostre Dame , fut prins par ceulx de Mets 
le chaistel de Mussey et fut tout ars et le 
villaige dessoubz. 

En ceste année, advint que le sire Jehan 
de May, chevalier, araingnait de trahison le 
seigneur Robert de Hermilley, sire de Gra- 
villey, qui pour lors estoit capitaine de Mets, 
et lui mist et assigna journée ledit sire Robert, 
pour lui deffendre et purgier au iiij* jour du 
mois d'apvril , à Ligney au Barrois , en la court 
du comte de Sainct Polz. Et avoient ceulx de 
Mets avec ledit sire Robert la quantité de six 
vingt glaives , tant seulement pour luy aidier 
à soustenir sou honneur. Et n'avoient ceulx 
de Mets vollenté de personne greveir et as- 
saillir pour ledit fait de ladite journée. Si se 
présenta ledit sire Robert ledit jour assigné. 
Et ledit jour qui estoit mairdy, nul ne se 
demonstra ne présenta pour de sire Jehan , 

à Theure assignée. Ce fait, ceulx de Mets se 
préparèrent pour en retourneir paisiblement 
avec leur champion. Alors survint à rencontre 
d'eulx le duc Robert de Bar et le sire Jehan 
de Salme, le jo6ne, avec leur pouvoir et puis- 
sance qui estoient sept vingt glaives et plus , 
et estoient tous chevaliers et escuiers , aux- 
quelx ceulx de Mets n'avoient et ne cuydoient 
avoir haine ne maltalent, et couront sus aux 
enffans de Mets, sans deffier, qui se déffen- 
dirent hardiement comme lions, tellement 
qu'ilz prindrent le duc de Bar et le comte de 
Petitte Pierre qui debvoit estre des nostres 
pour TabLé de Gorse , son oncle ; sire Robert 
des Hermoises, le sire Louis de Sancey, le 
sire Jehan d'Avantiere et son filz, le sire Jehan 
de May, le sire Guillaume de Stainville, Huairt 
de Billey, Jehan du Chaistellet, Jehan de Wa- 
tronville , Jehan Lardenoy de Toul , et encor 
plusieurs aultres gens d'église dont je ne sçay 
les noms ; et y furent occis lé sire Jehan de 
Salmes, le jonne, sire de Putellange et de 
Viviers, sire Humbert de Buillegneville, le sire 
Raoul de la Tour en Ardenne, Jehan de Sorbeis 
et plusieurs aultres. Et enmenont ceulx de 
Mets à force ledit duc de Bar parmey sa duché 
de Bar et le tinrent lesdits de Mets en sondH 
pays, deux jours et deux nuyts , malgré ceulx 
de son pays. Et quant la bataille se deust faire, 
ceulx de Mets mirent pied à terre , abandon- 
nent leurs chevaulx et coppont les pollaines 
de leurs soulliers et se mirent en lieu avantai- 
geulx , le tout par le conseil de leur capitaine, 
dont ilz obtinrent victoire. Et les paiges et 
plusieurs aultres enmenont partie desdits che- 
vaulx à Toul, où ilz furent près de quinze 
jours , et puis furent ramenez à Mets par Jof- 
froy de Gonbrevaul. 

Ceulx de Mets , de ce advertis, yssirent hors 
et enmenont avec eulx le sire Jehan de Vy 
qui avoit esté prins en ladite bataille dHing 
des filz sire Jehan de Waltronville ; et tanfôst 
qu'il vint, la foid lui fut quictée. Et eulx 
venus, à leur retour près de la Chaussée, 
allont à la Chaussée et ardont la ville et la 
halle et prindrent partie de la forte maison 
et l'eussent toutte prinse , mais ilz Ja rançon- 
nont. 

Et fut ledit duc amené à Mets et mis en 
garde en la maison Jehan Jallée au Champ- 
aissaille dont il volt s'eschappeir. Parquoy il 
fut mis en Fhostel Jehan Gemel , en la rue 



Digitized by 



no 1369. 

des Gournais , dont il volt aussy s'eschappeir, 
la vigille de feste sainct Pierre en fenal , en la 
manière comme cy après sera desclairié. Ainsy 
que ledit duc estoit avec le comte de Petitte 
Pierre , Huair de Billey et Richaird de Char- 
donne , si trouvont faiçon et manière d'avoir 
ung petit pied de chievre et ung sapplet, 
daigues , baisselaires et cordes, et firent ung 
pertuis au chevet de leur lit; à ceste cause 
ne volrent laissier entreir la servante en leur 
chambre , qui avoit acoustumé de faire leurs 
litz , par chascun jour. Si advint que Gemel 
demanda à sa demoiselle : « Dis njoy, as tu 
fait le lit du duc ? » Laquelle respondit qu'il y 
avoit trois jours passés qu'elle n'y avoit esté et 
qu'ilz ne l'avoient vollu laisser entreir. Gemel 
de ce adverti s'en alla incontinent vers les sept 
de la guerre et leur cônta ce dessusdit. Et 
Hz y vindrent tantost et trôuvont ung grant 
pertuis dessoubz le chevet du duc, qu'il avoit 
fait dudit pied de chievre et sapplet et les 
daigues et baisselaires et les cordes pour luy 
avaleir. Et tantost il fut remis en prison plus 
forte que devant et les aultres , qui estoient 
par la ville , en plusieurs lieux. 

En ladite année , le sabmedi devant le perdu 
diemanche , à heure de mynuit s'eschappe- 
rent Wailtrin Bofiroympnt et Durandart et 
Louis de Letreicourt qui estoient en prison 
en l'hostel Jehan de la Court. 

En ladite année , ceulx de Mets allont avec 
le comte de S* Polz assiegier une tour près 
de Gondrecourt , en laquelle estoit Collair des 
Armoises et Francque de Laitre et plusieurs 
malfaicteurs et maulvais garsons. Et y firent 
ceulx de Mets quinze jours , et au dairien elle 
lut mynée et adoneque ilz se rendont , et in- 
continent en furent pendus treze devant ladite 
tour, et ledit Collair eust la teste tranchée, 
et tout à l'heure la tour cheut. 

Item, le mairdy devant la conversion sainct 
Polz, en ladite année, advint que Symonin de 
Marcheville et Gérard Dalerey'avoient guerre 
à l'evèsque Thiederich de Bopart, lesquelz 
Symonin et Geraird gaingnont Marsal à moins 
avec cent hommes ou plus ; et fut reprinse 
par ceulx de Tevesché de Mets et du serorge 
dudit evesque qui en fiit le chief , celluy jour 
meysme , à heure de vespre. Et en print 
quairante. Et quaitre vingt ou plus y furent 
occis- et Symonin devantdit eschappa tout à 
pied. 

L'an mil iij e lxix , lut le sire Nicolle Mar- 
coult maistre esche vin de Mets. 

Audit an, les prisonniers qui furent prins 
avec le duc de Bar, lurent délivrés et laschés 
sur leur foid, le diemanche devant l'ascension , 
et eulrent terme jusques à la s* Jehan Baptiste 
après , reservez ceulx qui lurent aval la cité , 
sur leur foid , un an et cincq sepmaines. 

En icelle année, lurent prins, la vigille 
de la penthecoste , à Ladonchamps , trois es- 
cuiers qui estoient à Phelippin des Hermoises , 
par ceulx des Staipples, et amenés à Mets, 
dont les deux en lurent pendus, celle jour- 
née. 

En ladite année , ceulx de Mets allont avec 
le duc de Lhoraine assiegier une forteresse 
appellée Belleville et y lurent trois sepmaines; 
et au dairien , elle fut prinse et abattue par 
la force de ceulx de Mets et especialement par 
la force de Jaicomin , filz Jennat Symon qui 
fut , lequel , la vigille de la s % Laurent , entra 
le premier en ladite forteresse , et Maitheu, 
son frère , après ; et n'eust mie esté si tost 
prinse , si de ne fiist esté les deux frères. Et 
en y eult des pendus devant le chaistel vingt 
escuiers , que ung que aultre , et cincq qui 
furent retenus pour cause du sire Olry qui 
estoit détenu , c'est assavoir, Joffroy de Serie- 
re , Perrin de Dulley, Uainzellin de Fontoy, 
le bastard de Tilly et Vailtrin Paillardez du 
Pont. 

En ladite année , vers la sainct Remy, le duc 
de Lhoraine , les sires de Fenestrange et ceulx 
de Mets allont assiegier Pierrefort où estoit 
détenu le seigneur Olry, et y furent trois 
sepmaines sans rien faire , et s'en partont à 
grant confusion et y laissont toutte leur ar- 
tillerie et plusieurs armures de fer. Et ne scult 
on par quelle manière ne par quel conseil 
que ce fut , et se partirent ung jeudy. Et on 
disoit qu'elle eust esté prinse , le diemanche 
ensuivant, par les mineurs qui la minoient 
aux deux costés , et si ne se pouvoient plus 
soustenir ceulx de leans. 

En ladite année , ceulx de Mets gaingnont 
et ardont le nuef bourg de Briey, la vigille 
de la toussainct. Et depuis, le bourg dessoubz 
Mousson 5 et ensuivant , après la vigille de 
la saincte Lucie, ceulx de Mets abattont 
Sorcey. 

L'an mil iij c et lxx, le sire Jehan Baudoiche, 
filz seigneur Naimmerey Baudoiche , fut mais- 
tre eschevin de Mets. 

En icelle année, deux chevaliers estrain- 
giers, bien armez , jôuttoot au Champaissaille 
à fer esmollu tout à pied. Et si se frappont 
de daigue et se navront , et se eussent occis , 
si la justice ne les eust despartis. Et y avoit 
plus de dix mille personnes. 

Ledit an , le duc Robert eult escord à ceulx 
de Mets pour la somme de soixante mille 
francs de rançon qu'il ne paiait oncque, et fut 
délivré avec tous les aultres prisonniers. 

Audit an , fut acommencée en Mets et puis 
parachevée la neuve église de Nostre Dame 
des Cairmes , comme elle est de présent. Et 
y donna le duc Robert de Bar devantdit la 
somme de dix huit mille rides pour l'ayder à 
paracheveir dont la plus part en fut faicte. 
Et plusieurs aultres bonnes personnes y firent 
des biens tellement qu'elle en fut parachevée: 
entre lesquelles , en icelluy temps , avoit de- 
meurant en Ayest deux bons preudhommes 
maizowiers, lesquelx, estaut ensemble, de 
bon zele et dévotion qu'ilz avoient à la vierge 
Marie , se arguaient l'un à l'aultre de ce qu'ilz 
donroient à la réfection d'icelle église , et re- 
montoient l'ung sur l'aultre, et assemblèrent 
eulx deux leur dévotion et y contribuèrent 
une chausse pleine d'or, et d'argent , laquelle 
estoit à une aiguillette à costiere comme on 
les portoit pour lors : dont partie fut convertie 
à faire le portai de val l'église ; car paravant 
l'église estoit une petitte église située au lieu 
où est à présent le cloistre , et croissoit alors 
un gros arbre là où est à présent le grant 
autel. Et furent lors faictz plusieurs aultres 
grans ouvraiges et réparations. 

En ladite année, le duc Robert de Bar, avec 
une grosse armée , alla sus le pays du comte 
de Salme et de l'evesque de Mets en Alle- 
maigne , par deux fois où il fist grant dop- 
maige, et s'en retourna sans nul contredit. 

En ladite année , survint une esclande. Poin- 
cignon Hunebourjat, noble homme, citain 
de Mets , fut occis par ung Picquair estant en 
Mets aux gaiges avec plusieurs aultres, qui 
luy donna ung copt ou deux d'ung glaive. 
Et incontinent le menu peuple se assembla 
pour alleir occir ledit Picquair et les aultres : 

ce qu'ilz eussent fait, si ce ne fust esté la 
bonne provision que les trese y donnèrent : 
ilz les eussent tous tuez et occis; mais ilz 
les saulverent et mirent lesdits Picquairs au 
palais. Et sire Robert et Gallard furent mis en 
ï'hostel seigneur Nicolle Françoys , tant que 
l'escord en fut fait encontre les amys dudit 
seigneur trespassé. 

Audit an , le dairien jour tle mars , la cité 
de Mets et Gouble de Buebange, escuièr, filz 
Gouble de Buebange , jaidis prevost de Lu- 
cembourg, firent apoinctement ensemble de 
tous les domaiges qu'ilz se avoient faits l'ung à 
l'aultre par cy devant, et de prinses faictes par 
ceulx de Mets de la maison de buebange et 
des domaiges faicts par lesdits de Mets aux 
gens et subgectz de ladite Buebange et en 
ladite maison ; et d'icelluy apoinctement les 
parties en firent faire lettres soubz le seel de 
la court et dudit Gouble. 



1371. 

Le sire Jofiroy Cueur de Feç fut maistre 
eschevin de Mets, par mil iij c et lxxj. 

En celle année , furent entour de Mets en- 
viron trese cents chevaulx pour aileir à l'ayde 
du comte Walleran de Spaneheim ; mais ilz 
retournont et firent grant domaige aux pays à 
l'entour Mets et autre part. Et au dairien, ceulx 
du Nueuf Chastel en Borgoigne les assaillirent 
et en occirent partie qui estoient logiés près 
d'eulx , qui leur portoient grans dopmaiges. 

Audit an , environ la sainct Pierre et sainct 
Polz, vint à l'ayde de ceulx de Mets, pour 
les ayder et secourir contre le duc Jehan de 
Lhoraine, filz du duc Raoul, et Pierre de 
Bar, ung capitaine , nommé Yvain de Galle , 
avec sept vingt glaives et quaitre vingt ar- 
chiers, et prindrent Letricourt et plusieurs 
aultres. plaices dont les gentilz hommes du 
Salnoy leur apport ont les cleife au devant et 
se rendoient ausdits de Mets. 

Semblablement eulrent encor ceulx de Mets 
en leur ayde Jehan Rallevat et Beau Ruit 
avec trois cents glaives et cent archiers , les- 
quelz avec ceulx de Mets ardont toutte Lho- 
raine et le plain pays , et ardont le bourç de 
Nueuf Chaistel en Lhoraine et la* moitié de 
Roziere ; et y furent par l'espaice de douze 
jours sans rien perdre, *t prindrent à force 
le sire Thiry de Gralz et son filz dedans son 
chaistel et firent araiser son chaisteau. Et le 



Digitized by 



ÏI2 



&> 1375. 



duc Jehan de Lhoraine vint faire course de- 
vant Mets par devers Oultresaille ou il n'ar- 
resta longuement. Et pour la vaillance que ses 
gens firent de boutteir le feu en une mowée 
de vigne, il fiit fait chevalier. 

En ladite année , fut prins Perrin de Faus- 
suelx qui estoit en la chasse de la ville, 
auquel la teste fut coppée, le vendredy après 
feste sainct Luc. 

En ladite année meysme, vint le duc de 
Lhoraine aVcc grosse armée par devers Oul- 
tresaille et demanda bataille à ceulx de Mets ; 
mais ilz ne se trouvont mie conseillés de le 
rencontrent pour la doubte que les gens de 
guerre qui estoient avec ceulx de Mets, ne 
fussent mie loyaulx ; parquoy ce demeurait 
en tel estait. Mais deux escuiers, l'ung de 
dehors , l'aultre de dedans , joustont ensemble 
chascun trois coups de lance, trois coups 
d'espée et trois coups de haiche , sans eulx 
mal faire ne l'ung ne l'aultre. 

En ladite année, environ la toussainct, trêve 
fut faicte et donnée entre ceulx de Mets et 
le duc de Lhoraine en jusques penthecoste ; 
et s'en allèrent et partirent de Mets lesdits 
capitaines , le jeudy et vendredi après la 
toussamct. 

1372. 

L'an mil iij c ixxij fut maistre esche vin .de 
Mets sire Jaicque le Gournaix. 

Audit an , le sire Pierre Fessault , aman et 
eschevin , estoit en la chambre des trese pour 
aulcun descord à conseillier, qui estoit des 
hoirs Jehan Douville, lesquelx rappelloient 
ledit sire Pierre de dire la vérité de ce dont 
ilz appelloient en justice. Et comme il voult 
proposer son cas et dire ce qu'il en savoit, 
subitement cheut arrière doz , et pour ce fut 
porté hors en ung hostel devant le palais, 
là où il molrut ; et eust Jehan Chaivreson 
sûn amandellerie. 

En ladite année, le mardy après le sainct 
sacrement , fut mouvement et crollement de 
terre en* la cité de Mets. 

X.e diemanche après le sainct sacrement, 
après le souppef, que les seigneurs et dames 
dansoient au Champ à Panne , ceulx de la 
garnison jic Pierrefort firent une entreprinse 
et vindrent par dessoubz Sainct Clément au 
Champ à Panne, par dairiere la Monjoye, 
en jusques la baire Sainct Thiebault , où per- 



sonne ne se contregardoit d'eulx , en decop- 
pant tous ceulx qu'ilz trouvoient; dont ilz 
navront jusques à la mort Burtrant de No- 
viant, Symonin Louis, Joffroy Dex et Jai- 
comin, son frère. Mais ceulx de Mets leur 
firent chierement compaireir celle venue ; car 
la sepmaine après, ilz les attendont devant 
Pierrefort et en occirent cinq et en prindrent 
sept, et plusieurs furent noyez à vaul i'yawe, 
en fuyant ; et si ce ne fut esté la nuyt qui 
les surprint, ilz les eussent tout decoppez. 

En ladite année, fut arse la Horgne au 
Savellon par ceulx de Pierrefort. 

En ladite année, ceulx de Mets gaingnont 
le chaistel de Soigne qui estoit plein des 
ennemis dudit Mets ; dont il en y eult cinq 
qui eulrent la teste tranchée et vingtneuf des 
pendus. 

Audit an , une bourgeoise de Mets , nommée 
Bietris, fille Symon de Halefedange, et son 
mari et deux aultres femmes, furent arses 
entre les deux ponts , pourtant qu'elles usoient 
de certains voeulx et charmes et aultres cais 
defifendus par l'esglise. Et pour le pareil cas 
fut prins Willamme de Chambre , nepveu à 
maistre Willamme le seelleur, lequel s'estran- 
gla en la prison, et fut*trayné en l'isle et 
lié à ung pal ; et là fut ars comme les aultres v 
tout mort qu'il estoit. 

En ladite année , furent tuez devant Sam- 
pigney d'une pierre d'engin deux escuiers de 
Mets , Rennon de Meltry et Jofiroy Grognât. 

En ladite année, fut délivré le duc de 
Brabant de la prison du duc de Jullet par 
l'ayde de l'empereur Charle, son frère, et 
des esliseurs qui furent avec luy pour aidier 
à ravoir son frère à force ou pour destruyre 
le duc de Jullet. 

Audit an , fut le curé de Nostre Dame aux 
martres , devers Sainct Clément , occis et tué 
d'une haiche en son lit , par ung sien nepveu 
qui demeuroit delez luy, et le garda ledit 
nepveu par l'espaice de cinq jours. Au dai- 
rien , il fut sceu , et fut prins , et cognu son 
cas, mis au pilloris, traîné et mis sur la 
roue. 

1373. 

Le sire Jehan Dex fut maistre eschevin de 
Mets par mil iij c et lxxiij et eult l'eschevi- 
gnaige de sire Jehan Baudoiche, chevalier. 

Audit an , ceulx de Mets firent paix et es- 

cord à Pierre de Bar et à ses aydans ; et Ait 
ledit escord fait au Pont à Mousson , présent 
l'evesque de Mets , l'evesque de Verdung et 
l'evesque de Toul , le duc de Lhoraine et le 
duc de Bar, et plusieurs aultres , et s'en re- 
tourna le sire Jehan Maltrait et sa compaignie, 
qui avoit esté pour ledit Pierre de Bar à 
l'encontre de la cité. 

Audit an, le lundi devant la saint Jehan 
Baptiste, le cesse fut mis à Mets. 

Audit an, les eaues furent si grandes par 
tout le monde , qu'elles furent hors de rive 
peu 4 tout, de sorte que depuis le déluge, 
elles ne furent oncque si grandes: tellement 
que Moselle s'espandist depuis la porte du 
pont des Morts jusques à Waippey, et entrait 
jusques à -l'église de Sainct Eloy. Et dura 
ladicte yawe trois jours et trois nuyts.. Et pleust 
dès la saint Remey en jusques aux burres, 
excepté huit jours qu'il gella. 

1374* 

L'an mil iij* lxxiiij , fiit le sire Jehan Berroy 
maistre eschevin de Mets. 

1375. 

L'an mil iij c lxxv, fut sire Nicolle Mortel 
maistre eschevin de Mets et eult l'eschevi- 
naige sire Thiebault de Meltry. 

Audit an , vint une grant compaignie de 
gens devant Mets , qui volloient passeir oultre, 
pour alleir en Austriche contre le duc d'Aus- 
triche, lesquelz se arrestont devant Mets à 
Longeville , à Sainct Martin , et par tout le 
Vaul , en laquelle compaignie estoient quaitre 
mille lances. Et volloient ardre tout le pays 
et fouldroier les raisins qui estoient au seppe. 
Dont les bourgeois advisant le mal qui en 
polroit advenir, parlont à eulx : si leur res- 
pondont qu'ilz se rakhetaissent comme les 
aultres pays avoient fait, devant eulx. Et 
se escordont à eulx pour la somme de trente 
cinq mille francs : l'accord fait, ilz vuidont 
le pays environ trois lues à l'entour de tout 
sens , et en allont en l'evesché , dont l'evesque 
leur donna seize mille francs. Et n'y avoit 
ville, forteresse ne chaisteau qui puisse dureir 
devant eulx, comme on disoit. 

1376. 

L'an mil iij c lxxvj, le sire Poince Louve fut 
fait maistre eschevin de Mets. 



En celle année , l'evesque de Mets Thiedrich 
de Bopart vint à Mets et bénit l'église de 
Sainct Vincent et xelle des Cordelliers qui 
estoient nouvellement reffaictes et reediffiées, 
et fist- les ordres au grant moustier de Mets , 
tout pour niant ; et visitait touttes les ab- 
bayes de Mets, moines et nonains, et fist 
faire une procession generalle, le diemanche 
des palmes , à Sainct Arnoult. Et fist on ung 
sermon, bien maitin, en la grant crowée 
qui est entre S* Arnoult et S* Simphorien, 
et là portait on le chief sainct Estienne, et 
entrait on à Mets par la porte Serpenoize et 
y hit toutte la clergie , lorsque les mendians , 
lesquelx ne s'y comparurent point. 

Aussy audit an, ledit evesque de Mets benist 
et sacra l'esglise et chaippeÛe de Burtrant le 
Hungre , qui siet au Champaissaille , là où à 
présent est le couvent des Celestins , car par 
avant n'estoit qu'une petitte chaippelle. 

1377. 

L'an mil iij c lxxvij, fut le sire Jehan Bur- 
trant maistre eschevin de Mets. 

Si advint en celledite année , que le devant- 
dit evesque Thiedrich de Bopart eust discord 
encontre les chainoines de la grande esglise 
et de S 1 Saulveur. Et la cause lut pour ce 
qu'il les voloit visiter comme les aultres , 
mais ilz ne le volloient souffrir ; et tellement 
que pour ce fait ilz en appellont à court de 
Rome. Or advint que quant l'on portait les 
premières croix à la s* Marc^ les moines noirs 
ni les nonains n'allont mie avec eulx. Et quant 
ce vint aux secondes croix qui sont dictes 
les rogations, lesdits moines et aussy lesdits 
nonains et pareillement tous les curés firent 
clore les huys de leur «église et ne laissèrent 
point entrer lesdits chainoines en leur église. 
Et de fait ne sonnèrent nulles cloches à leur 
venue , ne n'en firent quelque estime non plus 
mès que les bergiers des champs avec leur 
bestiaulx eussent passé par devant leur maison. 

En ladite année, ung chainoine de la grande 
église de Mets fut mis au palais pour ung 
proudomme, bourgeois de Mets, qu'il avoit 
navré à mort ; et y fiit par Tespaice de trois 
sepmaines ; à la fin les trese le rendont au 
chaippistre , et ilz le jugeont à estre dix ans en 
chartre , parmey ce qu'il avoit sa prébende. 

En ladite année , la cloche de Mutte ne fut 
mie sonnée au faire et créer les trese, au 

panre les bans , quant on tient les annalz plaits 
ne quant on list les droits de l'empereur, le 
jour qu'on les list en la loge du Champaissaille, 
ne au faire le maistre eschevin , pourtant que 
le mairien où Hutte pendoit, estoit tout 
pourri. 

1378. 

L'an mil iij ç et lxxviij fut le sire Pierre 
Bourguiere maistre eschevin de Mets. 

Et comme cy devant est desclairié, en 
Tannée précédente , quant on fist ledit maistre 
eschevin , la bancloche qui est Mutte , ne fut 
point sonnée, pour ce qu'elle n'estoit point 
pendue. 

En ceste année , Perrin Baudoiche et le filz 
Burtignon Paillât furent occis en une che- 
vaulchéc que ceulx de Werneperch firent sur 
ceulx de Bitche. Et les rencontront ceulx de 
Bitche et les trouvèrent au descouvert et en 
prinrent bien quaitre vingt ou plus. 

1379. 

L'an mil iij° lxxix fut sire Nicolle de Rai- 
gecourt maistre eschevin de Mets. 

En celle année , le cardinal d'Aigreville vint 
à Mets , trois jours après la feste sainct Jehan 
Baptiste , et y demeura ung an. Et toute la 
clergie dé Mets , de Verdung , de Toul et du 
pays autour obeyst du tout à luy, forsque 
î'evesque des Proischeurs qui estoit sufiragant 
de Mets , et l'archevesque de Trieve qui n'y 
volrent oncque obeyr, et s'en alla demeureir 
à Couvelance. Et pour ceste cause, maistre 
Françoys, trésorier et Thiriat Fabert furent 
par le seigneur Nicolle de Meltry détenus pri- 
sonniers près d'ung quart d'an , et au dairien 
îlz eschapperent par ûng faulconnier. 

1380. 

L'an mil iij* et lxxx fut sire Arnoult Noiron 
maistre eschevin de Mets. < 

En celle année, vindrent en Mets, le len- 
demain de feste sainct Jaicque et sainct Cris- 
toffle, deux chevaliers de part le roy des 
Romains , apportant lettres de part le pape et 
de part luy ; et vindrent avec eulx I'evesque 
des Proischeurs , maistre Françoys et Thiriat 
Fabert qui apportont le procès de part pape 
Urbain. Et fut conduit de part les chevaliers 
Thiellement Boisse à la princerie , et a voit jay 
prins Champillon qui est une plaice qui ap- 



partient à ung princier, qui que le soit , séant 
au hault chemin préft de Chailley, et l'acom- 
paignait maistre François, trésorier et curé 
de Sainct Simplice. 

En ladite année, fut faicte et instituée la 
seconde ordonnance de la bullette , comment 
de touttes debtes , dons , enchainges et aultres 
contracts , on en debvoit paier pour chascune 
livre , six deniers et du plus et du moins à 
l'advenant. 

1381. 

L'an mil iij e et lxxxj , le sire Burthe Paillât, 
le jonne, fut maistre eschevin de Mets. 

En celle année, ceulx de Mets firent fondre 
et faire une nouvelle cloche , nommée Mutte , 
leur bancloche , laquelle il convint fondre par 
deux fois , et firent faire ung nouvel clochier 
de bois pour la mettre , car paravant on soul- 
loit sonner la grosse cloche de S 1 Eukaire. 

1382. 

L'an mil iij c et lxxxij, fut le sire Pierre 
Fessault maistre eschevin de Mets. 

En celle année furent abattues les frairies, 
confrairies et compaignies des mes tiers de 
Mets, pour ce que, entre eulx et sans la licence 
de justice , îlz faisoient plusieurs alliances et 
assemblées : parquoy on ne volt plus souffrir 
ne endurer icelles confrairies. 

1583. 

L'an mil iij° et Ixxxiij , fut maistre eschevin 
de Mets sire Nicolle Drowin. 

Audit an , le roy de France mena son armée 
devant Bourbon en Flandre , là où il fist des 
seigneurs de Mets qui estoient avec luy, six 
chevaliers , c'est assavoir seigneur Nicolle de 
Heu , seigneur Laurent le Gronnaix , seigneur 
Jehan Drowin, seigneur Werry le Gronnaix, 
seigneur Jaicque Burtrant, seigneur Jehan 
Braidy. 

Audit an , molrut ce vaillant et très révérend 
evesque de Mets, Thiedrich de Bopart, la 
quinziesme kalende de febvrier , et fut ensep- 
veli en la grande église en la chaipelle des 
evesques. 

1384. 

Le sire Joffirey de Wairixe fut maistre es- 
chevin, l'an mil iij* et lxxxiiij. 
Audit an, fut receu, le jour de la penthecoste, 

pour evesque de Mets Pierre de Lucembourg, 
firere du comte de Sainct Polz. 

Advint que en celle année, les bourgeois 
de la cité de Mets eurent aulcune altercation 
de parolles ensemble pour sçavoir qui que 
referoit les trese ewardeurs , à la chandelleur 
venant , car ilz se doubtoient que les seigneurs 
et gens de lignaige n'eussent aulcun discord 
ensemble à les faire, pour ce que aulcuns 
d'iceulx trese disoient qu'ilz les debvoient 
reflaire , chascun en son paraige , comme ilz 
avoient faict Tannée devant. Et la cause es- 
toit pource qu'ilz disoient que le devantdit 
seigneur Pierre de Lucembourg, leur evesque, 
estoit devenu cardinal , et que nostre sainct 
pere le pappe d'Avignon l'avoit seulement 
iaict administrateur et gouverneur de l'eves-r 
chié de Mets. Et pour ce requirent iceulx 
bourgeois aux trese que pour ce fait ilz en 
missent le conseil ensemble , affin que , quant 
ce viendroit à la chandelleur, débat ne s'en 
esmeust entre eulx. Touttesfois iceulx trese 
n'en firent rien pour ceste fois : parquoy les 
bourgeois devantdits s'en vinrent au seigneur 
Geofîroi de Warixe, alors maistre esche vin , 
comme dit est , et luy dirent et priairent que 
pour ce fait il volcist mettre les paraiges 
ensemble ; et à leur requeste fut ainsi faict. 
Et print on de chascun paraige ung homme 
auquel fat donnée comission et charge qu'ilz 
dissent par leur serment ce qu'il leur en sem- 
bloit, c'est assavoir, si ledit cardinal, qui 
estoit administrateur de l'eveschié, referoit 
les trese ewardeurs , ou si la ville les referoit , 
oq les trese qui alors estoient. Et fut cranté 
et juré de tous les paraiges de tenir ferme 
et estauble tout ce que les devantdits qui 
prins estoient, en diraient. Et furent yceubt 
seigneurs qui prins estoient, pour ce fait, 
longuement en conseil , mais à la fin ne peul- 
rent avoir accord et n'en rapportont rien. 
Parquoy iceulx bourgeois voiant que rien n'en 
estoit faict, ont arrière esleu encor, en chas- 
cun paraige , ung homme avec les premiers ; 
tellement que yceulx firent ung statut et ung 
atour que on prenroit, chascun an, deux 
hommes en chascun paraige, et au paraige 
du commun trois , lesquels , de ces jours en 
avant , seraient ainsy prins pour estre les trese 
ewardeurs devant dits, qui estoit alors, comme 
j'entends, une justice allant après les trese jurés 
et la justice de la cité de Mets. Et ainsy fut 



juré et cranté de tous les paraiges sur l'autel , 
au moustier Sainct Pierre, comme l'atour qui 
de ce en fut fait, plus à plein le devise. Mais 
d'icelle atour et ordonnance il me semblé que 
à présent l'on n'en use plus, et est tout abolie. 
Touttesfois le comte de sainct Polz volloit que 
on deffist ceste ordonnance pour l'amour de 
l'evesque Pierre de Lucembourg, son firere; 
mais on n'en fist rien, et de fait en courut 
sur lesdits de Mets et fist plusieurs dopmaiges 
par le pays , comme cy après sera dict 

1585, 

L'an mil iij c et lxxxv, fut maistre eschevin 
de Mets le sire Jaicque Burtrant , du paraige 
de porte Muzelle. 

Audit an , vint en Mets Pierre de Lucem- 
bourg, esleu evesque de Mets, et luy fist 
la cité présent de cent quartes d'avoine et de 
deux grais buefz et de deux cowes de vin et 
fist faire une procession à S* Vincent. Celluy 
evesque fist son entrée en la cité à nudz piedz, 
dessus une asne, comme fist nostre Seigneur 
en Jherusalem. 

En celle année , on acomençait à faire la 
grosse tour quarrée devant le pont Raimont, 
et fut ramendée la tour de la porte. 

Audit an , vint devant Mets le comte de 
Saint Polz , firere dudit evesque Pierre , avec 
luy environ six vingt lances et quairante ar- 
bollestriers , et se logèrent à Ennerey sur sire 
Nicolle de Heu, et y demeura quaitre jours. 
Et manda et requist le comte de Sainct Polz 
de abolir et défaire les treze ewardeurs que 
on avoit faits, l'année devant , pourtant qu'ilz 
empeschoient la justice des trese que son frère, 
Pevesque de Mets, avoit faits et créés; mais 
on n'en fist rien. Parquoy, à ceste occasion, 
se esmeud une grosse guerre contre la cité ; 
et fist plusieurs domaiges par le pays. 

1386. 

L'an mil iij e et lxxxvj , fut le sire Joffroy 
Lohier maistre eschevin de Mets , filz Jehan 
Lohier, l'aman , du paraige (FOultresaïlle. 

En ladite année , vint devant Mets le sire 
Gueraird de Blancqueneheim , seigneur de 
Chaistiller, et deffia la cité de Mets. Et la fist 
deffier pour luy le duc de Jullet , et vint avec 
luy grant foison de gens. Aussy deffia le sire 
de Boullay et le comte de Nausowe, avec 
plusieurs aultres seigneurs, et ardont grant 

partie du pays de Mets. Et quant ilz furent 
retraits , ceulx de Mets allont par ung mardy, 
du maitin , devant le Nuef chaistel , près de 
Thionville, si le prindrent et ardont avec 
plusieurs villaiges en l'entour de Boullay. 

L'année preceldente que la guerre enco- 
mença du duc de Jullet , le sire du Vergier , 
avec plusieurs gens de guerre qu'il amena, 
signamment ung nommé Guillemin de Perpi- 
gnan , vindrent aux gaiges de ceulx de Mets 
pour les aidier contre ledit duc de Jullet et 
ses aydans. Et fut ledit Guillemin aux gaiges 
plus de trente cincq ans , et eult une fille des 
paraiges de la cité, nommée Marguerite , fille 
Perrin le Bel, de laquelle il eult ung filz, 
nommé -Jehan Perpignan , qui eult à femme 
dame Y date Haiche , vefv« de sire Nemmery 
Baudoiche, 

Ledit an, ceulx de Mets firent une chevauU 
chée, le mairdy devant la feste sainct Remey ; 
et fut pour alleir sur le sire Jehan de Lanoy 
et sur Ferry de Lanoy, son frère , qui avoient 
deffié la cité , et allont sur eulx, et prindrent 
d'assault le bourg de Lanoy. Lesdits deux 
frères , veant qu'ilz ne polroient durer, traie- 
terent de paix avee ceulx de Mets , en telle 
manière qu'ilz deb voient venir en Mets et tenir 
prison , et n'en debvoient partir jusques à 
tant qu'ilz averoient fait bonne lettre et quit- 
tance de leur prétendue demande et de touttes 
perdes et domaiges à eulx faits. 

1387. 

L'an mil iij e et lxxxvij, fut maistre eschevin 
de Mets , du paraige du commun , sire Jehan 
de Vy, chevalier. 

Et en celle année , le propre jour s* Benoit, 
advint alors que le devantdit comte de Saint 
Polz et seigneur Jehan de Guemon , avec plu- 
sieurs compaignons de guerre , tant arbo vil- 
les triers comme aultres , vinrent de rechief 
au territoire de Mets et se logeairent à Lou- 
veney, et de fait prindrent , par assault et à 
force , la forte maison seigneur Thiebault de 
Moclan , et la forte maison le Saulvaige , et 
avec ce prindrent plusieurs Bourguignons qui 
dedans estoient en garnison. Alors plusieurs 
compaignons qui estoient encloz en la forte 
maison seigneur Nicolle Martclz , audit lieu 
de Louveney, eurent grant peur ; entre les- 
quelx en y avoit deux > l'ung nommé Jehan 
Corbel et l'autre Philippe de Chamenat : lequel 

Philippe , par le conseil de ses compaignons , 
se partit secrettement de leans pour en dire 
les nouvelles audit seigneur Nicolle , et jurait 
sur saincts en la chaîppelle de leans de retour- 
ner à Louveney, la nuyt ensuyvant, à quelque 
heure que ce fust. Mais il en mentit safoy; 
car depuis qu'il eust fait son messaige audit 
seigneur Nicolle , jamais ne volt retourner 
audit lieu par prières ne par menaices qu'il 
luy en sceust faire , ains luy respondit tout 
plat qu'il ne volloit mie perdre son corps ne 
ses biens pour gairder sa maison. Dequoy ledit 
seigneur, oyant la response , cuydait mourir 
de dueil et ènraigié d'ire et de courroux : et 
luy volloit donner plusieurs compaignons pour 
retourner avec luy et pour gairder la plaice ; 
mais il n'en volt rien faire. Alors ledit seigneur 
Nicolle , voiant sa lascheté et couairdise , se 
en allait complaindre et doloser en pleine 
chambre, et leur dit et contait la trahison 
dudit Phillippe : dequoy ilz furent bien es- 
bahis. Et ainsy comme ilz estoient parlant de 
ces choses, vinrent nouvelles certaines que 
ladicte forte maison de Louveney estoit prinse, 
et que ledit Jehan Corbel , voiant que le se- 
cours ne venoit point , s'estoit rendu , saulve 
sa vie. Et adonc fut ordonné par le conseil 
que ledit Philippe de Chamenat , par son 
desmerite , seroit banni hors de Mets et de 
toutte l'eveschié d'icelle, à dix lues de tous 
sens, et durerait son bannissement l'espace de 
soixante ung ans; et avec ce, paieroit d'amende 
la somme de deux cents livres de raetsain, 
affin que les aultres y prinssent exemple. Et 
incontinent que le conseil fut desparti , il fut 
huchié sur la pierre et taillié de ladicte somme. 
Puis fut minse bonne garde en sa maison, affin 
qu'il ne s'en peult fiiyr. 

Apres ce fait , quant ledit comte eult ainsy 
gaingnié les places , comme dit est , le sire 
Giraird de Rezeney, alors gouverneur de Fèves- 
chié de Mets, à la requeste d'aulcunes bonnes 
gens , s'en vint devers l'abbé de S* Simphorien, 
lequel l'avoit mandé quérir pour traicter audit 
comte de Sainct Polz et pour veoir si on pol- 
roit trouver nulle voye que ledit comte peus* 



avoir accord à ceulx de Mets , . parmei qu'il 
rendist Louveney et tous les prisonniers qu'il 
avoit prins dedans les trois maisons dessus- 
dictes. Si fut le traicté tel qu'il volloit que la 
ville de Mets lui donnast douze mille francs* 
Et alors pour ce faict , se mirent le conseil 

et les paraiges ensemHle ; mais quant ilz en- 
tendirent ce qu'il demandent , ilz respondirent 
tout court que leur intention n'estoit point 
que ledit comte eust rien de la ville de Mets. 
Et fut tantost celle response mandée audit 
comte de Sainct Polz , et incontinent qu'il en 
seult les nouvelles , il fit boutter les feux es- 
dictes trois maisons de Louveney et se partit 
et s'en alla vers Ligney, et enmenait avec luy 
quaitre vingt et dix prisonniers de ladicte 
Louveney. 

Aussi en celle meisme année , fiirent encor 
ceulx de Mets devant Bollay, par trois fois , 
et y demeuront chascune fois par trois jours 
et n'y firent rien qui à compter faisse ; neant- 
moins que ilz tirairent plusieurs pierres d'ar- 
tillerie et de bombarde ; mais pour ce ne 
firent chose qui fust de vallue , ains prinrent 
lesdits de Bollay quinze lances des soldoieurs 
de Mets , et entre les aultres y fut prias Ber- 
trand de Warixe et détenu prisonnier. 

Pareillement en celle meisme année, vint 
à Lucembourg Wessellin , roy de Bahaigne , 
qui s'appelloit roy des Romains , et enmena 
avec luy le duc de Tansin et l'evesqUe de 
Hembourg et ung aultre seigneur qu'on ap- 
pelloit seigneur Poitié, et plusieurs aultres 
grans seigneurs. Et quant il Ait venu , ceulx 
de la comté de Lucembourg firent chevaulchié 
sur le duc de Bar par devers Lonwy et en 
plusieurs aultres lieux, et firent de grans dop- 
maiges à la somme de plus de quinze mille 
florins , si comme on dit. Et quant le duc de 
Bar le seult , il s'en alla par devers ledit Wes- 
sellin, roy des Romains , et menait avec luy 
le comte de Ligny pour faire traictier qu'il 
puisse avoir accord. Et le comte de Ligny fit 
tant que en peu de temps le duc de Bar vint 
à Lucembourg et avec luy plusieurs gentilz 



pays, 

ses armes . 



et ainsi fut faietc 



hommes de son 
des Romains 
la paix. 

Aussi en celle meisme année , eurent con- 
seil ceulx de Mets qu'ilz envoieroient par 
devers ledit roy des Romains aulcuns de leurs 
bourgeois. Et fut alors commis pour y aller 
seigneur Nicolle François , seigneur Jehan' le 
Gournais, seigneur Arnoult Baudoiche et sei- 
gneur Jehan Guenetel , ausquelx seigneurs 
devantdits fut donnée comission de part le 
conseil que tout ce de bien et d'honneur qu'ilz 
voldroient faire pour la ville, qu'ilz le feissenl. 

Alors" ces quaitre seigneurs devantdits se par- 
tirent de la cité et s'en allèrent à Lucembourg 
et enmenerent avec eulx seigneur Olry de 
Fenestrange et le seigneur Henry de Mor- 
henge pour eulx conseiller et aidier. Et firent 
iceulx seigneurs que de tout débat , noise et 
dissention , et de tous les hutins qui estoient 
entre la ville de Mets et la duchié de Lu- 
cembourg , ilz en eulrent bonne paix et ac- 
cord, et en furent bonnes lettres faictes et 
sceellées. Et tellement que après ce fait , et 
en celle meisme année, le diemanche après 
feste sainct Martin , vint en Mets le devantdit 
Wessellin , roy des Romains , et amenait avec 
luy le duc de Tansin et le seigneur Bousse 
et l'evesque de Hembourg et plusieurs aultres 
chevaliers et escuiers, et n'y demeura que 
deux jours. Si luy fist la ville présent de 
plusieurs sommes de deniers et encor de plu- 
sieurs belz vaissellemens d'argent, montant 
à la somme de neuf cents livres. Et eidt son 
chancellier cent francs pour sceeller une lettre 
faisant mention comment sur ceulx de la ville 
de Mets il ne povoit ne ne debvoit jamais rien 
demander sur leur franchise. Et en lieu de 
celle il en eult une de la cité que on le tenoit 
pour roy des Romains. 

Item , aussi durant le temps qu'il fut en la 
cité, il requist à la clergie qu'ilz volcissent 
tenir pour pape , c'est assavoir Urbain , pape 
de Rome ; car à celluy temps , pape Clément 
septiesme se tenoit en Avignon , et n'estoit 
obey forsque au royaulme de France ; et aussy 
qu'ilz volcissent tenir pour evesque de Mets, 
seigneur Thiellement Bousse. Et ainsy en fut 
fait, ja ce que je ne trouve point, sellon le 
livre des evesques , que jamais il tint l'eves- 
chié ; car Raoult de Coucy vint après le de- 

r 0 . vantdit seigneur Pierre de Lucembourg , qui 

et reprint dudit roy fut le septante sixiesme evesque de Mets, le- 



quel fist une grande plaie en ycelle eveschié , 
comme cy après sera dit % quant temps sera. 
Et tantost après ce fait , se partist ledit Wes- 
sellin , roy des Romains , de la cité. - 

Or vous veulx icy desclairer comment fut 
trouvé l'argent et la somme que on donnait 
au devantdit roy et à ses gens. Premier, on 
emprunta à ColHgnon Mourel , le chaingeur 
de la cité , trois mille francs , desquelx on en 
donnait aux serviteurs dudit roy, tant aux 
messaigiers , menestrelz et aultres , la somme 
de cinquante six francs , sans les sommes de- 

vantdictes ; et ledit roy donnait aux sergents 
des trese pour eulx tous ensemble vingt francs. 
Puis la cité donnait encor au seigneur Olry 
de Fenestrange , quant il revint de Lucem- 
bourg , pour sa peine 9 six cents florins vallant 
adonc onze solz pour pièce. 

Raoult de Coucy fut le septante sixiesme 
evesque de Mets et fut receu à la grant église 
par le chappistre d'icelle , le jour de l'epi- 
phanie, ledit an, courant le milliaire par 
mil iij c et lxxxvij ans. Et vint avec luy le sei- 
gneur de Coucy et le viez comte de Myaulx ; 
et à leur venue, la ville leur fist présent, 
c'est assavoir, audit evesque, de quaitre cents 
florins d'or, et pareillement au seigneur de 
Coucy de quatre cents florins. Mais je crois 
que ledit evesque ne les print point en gré , 
ainsi comme on disoit ; car il ne donna rien 
aux vairletz des trese ne aux sergents ; et se 
partirent de Mets au cinquiesme jour après 
sa venue. Cestuit evesque tint l'eveschié vingt 
huit ans , et puis fut translaté par permutation 
à l'eveschié de Noion, et là fina sa vie. Il 
estoit beau homme , grant et puissant de corps 
et de noble lignie. Celluy seigneur Raoult de 
Coucy fist une moult grant plaie en l'eveschié 
de Mets; car il print plusieurs sommes d'argent 
et engaigeait plusieurs terres et seigneuries 
de l'eveschié luy seul , que ne firent tous les 
aultres devant luy, comme vous le trouverés 
icy après escript , en parlant de seigneur Con- 
raird Bayer, son successeur, qui fut le sep- 
tante septiesme evesque de Mets ; car celluy 
seigneur Conraird trouvait les lettres de touttes 
les obligations que ledit seigneur Raoult avoit 
faictes. 

Item , loing temps après ce qu'il fut receu , 
c'est assavoir, en l'an mil iiij 0 et viij , le second 
jour de juillet , estant encor ledit Raoult eves- 
que de Mets, furent alliances faictes ' entre ledit 
seigneur Raoult de Coucy et entre Charles 
de Lorrainne , entre Robert , duc de Bar, et 
entre le maistre eschevin , trese jurez et toutte 
la comunalté de la cité de Mets. 

Item, en celledicte année mil iij e et lxxxvij, 
le vingt sixiesme jour de may, revint le comte 
de Sainct Polz devant l'abbaie de Gorse sur 
ceulx de Mets , et envoiait en Mets le seigneur 
Robert de Hervilley et plusieurs aultres pour 

1 Note marginale d'une main plus moderne : Ceste 
association fust faite en r église Saint Anthoine du 
Pont, le dix septiesme mars 1 41 1 • 



traicter qu'il puisse avoir de l'argent desdits 
de Mets , ou aultrement il assaillerait Gorse , 
comme il fist : auquel assault y fut mort Jehan 
le bataird. Mais neantmoins touttes ces choses, 
on ne voult escouster nul traictié parquoy il 
puisse avoir argent. Et quant il vit qu'il n'ave- 
roit point d'argent , il se deslogeait de Gorse 
et vint logier à Woippey devant Mets, et 
demandait la baitaille, et y fut ung jour ou 
deux , sans avoir response : puis se deslogeait 
et s'en retournait arrière devers Ligny en Bar- 
rois. Et tantost après , lesdits de Mets firent 
une chevaulchié sur ledit comte de S* Polz 
et s'en allèrent à Maindor, au vault de Roussy, 
et illec bouttairent les feux et l'ardirent toutte, 
et encor cinq aultres villes que tenoit celluy 
comte de S* Polz. Et alors vinrent ceulx de 
Rommis avec grant nombre de gens de pied ; 
et avec iceulx vinrent à frapper sur les ardans 
de Mets , et lesdits de Mets leur contrent sus 
et en prinrent plusieurs qu'ilz ramenèrent pri- 
sonniers à Mets : puis ce fait , se reminrent 
en leur chemin ; et le jour de la sainct Bur- 
thelemin l'apostre , retournèrent à Mets. 

Aussi en celle année furent ceulx de Mets 
devant Uaitange, et Ait prinse et abattue. 
Et pareillement furent devant Victemberg, 
laquelle fut aussy airse, et Champillon rat 
abattue. 

Audit an , molrut en Avignon Pierre de 
Lucembourg , cardinal , evesque de Mets , qui 
estoit frère au comte de Sainct Polz , le troi- 
siesme jour de jullet , et fut enterré aux frères 
Celestins , audit lieu , et à son enterrement 
furent faits plusieurs miracles de plusieurs 
mailaides et contrefaits qui receuprent santé. 

1388. 

Le sire Nicolle Baudoiche, filz seigneur 
Baudowin Baudoiche, qui estoit du paraige 
Sainct Martin , fust maistre eschevin de Mets 
par l'an mil iij c et lxxxviij. Et luy escheurent 
trois eschevinaiges ; le premier fut de Jaicque 
le Gronnais, qui molrut le grant mardy devant 
paisque, qu'il print pour luy. Le deuxiesme 
fut du sire Joffroy de Wairise qui molrut, le 
vi* jour d'apvril , et le donnait à sire Nicolle 
Françoys qui luy avoit donné son coupt. Le 
thiers fut du sire Nemmerey Baudoiche: si 
l'eult sire Jehan Drowin , chevalier. 

En celle année fut faicte la paix des dif- 
ferens et débats estant entre ceulx de Mets et 

le sire de Boullay, et furent rendus et quictes 
les prisonniers d'ung costel et d'aultre. 

1389. 

L'an mil iij c et lxxxix , Ait le sire Bnrthe 
Pappenatte , du paraige de Jurue, raaistre 
eschevin de Mets. 

1390. 

Le sire Nieolle le Grounais Ait fait maistre 
eschevin de Mets , par mil iij° et xc. 

En celle année eult en la cité de Mets 
grande mortalité et au pays. 

Item, fut justice faicte des meseaulx qui 
voUoient empoisonner les yawes. 

1391. 

L'an mil iij° et xcj, fut le sire Nieolle 
Grognât maistre eschevin de Mets, qui Ait 
de son temps l'ung des meilleurs jousteurs et 
le plus asseuré que on sceust trouveir. 

1392. 

L'an mil iij° et xcij , Ait maistre eschevin 
de Mets le sire Jehan Renguillon. 

Audit an 9 le feu se mist en Phospital S 1 
Nicollais au nuef bourg , où il fist ung gros 
dopmaige. 

1393. 

L'an mil iij e et xciij, Ait, le sire Wiriat 
Bouchatte maistre eschevin de Mets. 

1394. 

L'an, mil iij e et xciiij , Ait le sire Jaicque de 
Laitre maistre eschevin de Mets. 

Audit an , Ait la grant bataille des Crestiens 
contre les Sarazins, faicte par plusieurs nobles 
princes, chevaliers , escuiers, gentilz hommes 
et aultres boins crestiens qui furent pour def- 
fendre la crestienté. Et Ait devant la cité de 
Polin , au pays des Sarazins ; en laquelle ba- 
taille furent desconfitz la plus grande partie 
des nobles de la crestienté bien en nombre de 
cent mille hommes et plus. En laquelle bataille 
furent morts deux des filz du duc Robert de 
Bar, c'est assavoir : messire Henry et monsei- 
gneur Jehan. Et pareillement furent morts et 
tuez en ces te bataille sur les Turcs plusieurs 
des vaillans seigneurs et citains de Mets, c'est 
assavoir : sire Laurent le Gournais , sire Jehan 
Braidy et sire Jehan Corbe. 



1593. 



L'an iij c et xcv , Ait sire Nieolle de Meltry 
maistre eschevin de Mets. 

En celle année, la grant sepmaine devant 
paisque , Ait le feu en ladite cité en l'abbaye 
de Sainct Vincent en Fisle de Muzelle ; et Ait 
ce feu si grant que les tilz des trois clochiés 
furent brûlez et les cloches fondues. 

En ladite année , au caresme , le comte de 
S* Polz revint en la terre de Mets , et boutta 
le feu en plusieurs bleidz devant les ponts; 
et avoit en sa compaignie plusieurs grans 
seigneurs du royaulme de France. Et Ait ce 
fait en passant, qu'ilz s'en alloient, cuydant 
gaingnier le pays de Lucembourg. Mais le 
grant jeudy, à l'heure de mynuit , Airent bien 
rechassiés par les Allemans, à leur grande 
conAision et dopmaiges. 

1596. 

L'an mil iij* xcvj , Ait sire Willame Faul- 
quenel maistre eschevin de Mets. 

1597. 

L'an mil iij* et xcvij , Ait le sire Thiebault 
Bataille maistre eschevin de Mets. 

1398. 

L'an mil iij* et xcviij, Ait le sire Wiriat 
Noiron , maistre eschevin de Mets. 

Audit an , on coppait les testes devant la 
grande église de Mets, c'est assavoir, à sire 
Cornement Rieste de Blanche Eglise et de Bues- 
se et à Jehan de Wallederange , deux gentilz 
hommes; et quinze de leurs servans Airent 
pendus. Et Ait ce fait, la vigille de noel, et 
môlrurent encor dix huit hommes en prison , 
et aulcuns devinrent hommes à la ville. Et 
Airent prins en la duché de Bar, là où tk 
avoient courru, si comme ilz iatsoient bien 
souvent. Et en revenant qu'ilz faisoient, en 
passant ptnaey le pays de Mets, quant qu'ilz 
treuvoient, ilz l'enmenoient : dequoy lesdits 
de Mets n'en peulrent jamais avoir la resti- 
tution, et Ait la cause pourquoy ilz furent 
exécutés ; et aussy Ait pour entretenir l'amitié 
avec le duc Robert de Bar. 

En ladite année , furent sire Jehan Eullecol 
et Hannès de S 1 Jullien , son gendre , tous 
deux amans de Mets, bannis et forjugiés de 
Mets , et tous leurs biens acquis et confisquez 
à la ville , pour ce qu'ilz se estoient absentés 

nuitamment pour beaulcoup de faulx escripts 
qu'ilz avoient mis en leurs arches , qui mon- 
taient à plus de trois mille et cinq cents livres 
de tornois, pour eulx. Lequel dit Jehan 
Eullecol qui estoit vieulx, molrut au Pont 
à Mousson où il estoit allé fuyant. Et Hannès 
de Sainct Jullien en estoit allé de costé le 
sire du Vergier et volloit faire guerre à ceulx 
de Mets. Mais ceulx de Mets firent tant par 
argent que, Tan après, ledit Hannès lut 
amené à Mets, mis au pillori et pendu au 
gibet de Mets. Et pour sçavoir comment il 
fat prins , le cas fut tel que ledit Hannès fut 
vendu et délivré à ceulx de Mets par ung 
bourgeois de Toul , nommé Perrix , lequel 
estoit aux gaiges de ladicte cité et se tenoit 
à Toul, et en eult ledit Perrix cinq cents 
florins de la ville. Et depuis après , à la re- 
queste d'aulcuns seigneurs de France , celluy 
Perrix fut prins et pendu à Toul pour ce que 
il avoit vendu et livré ledit Hannès à ceulx de 
Mets. Et par ce appert il bien que les bonnes 
œuvres tirent les gens à bonne fin. 

1399. 

L'an mil iij* et xcix , fut le sire Nemmerey 
Baudoiche maistre eschevin de Mets. 

Audit an , le mercredy, jour de feste saincte 
Catherine, partont de Mets, pour alleir en 
Prusse, sire Jaicque Dex, chevalier, Jehan 
Noiron , Jehan de Vy, Louis Paillât , Jehan de 
Wauldrewange , Perrin le Goumais, Jehan 
Crowellet dit Faulquenel, Guerciriat Boullay 
et Molrisat de Latour ; et s'en allont à Nancey 
pour alleir en la compaignie de Charles, duc 
de Loraine. Et quant Hz vinrent au pays de 
Prusse , le duc de Loraine leur eust vollen- 
tiers paié leurs despens, mais qu'ilz se vol- 
cissent mettre dessoùbz sa bannière en la 
reize. Mais les seigneurs qui estoient de Mets, 
respondont par la bouche du sire Jaicque Dex 
qu'il ne luy volcist mie desplaire, car ilz 
estoient venus au pays à leurs propres fraits 
et despens pour acquérir honrfeur, et qu'il 
ne leur seroit convenable eulx tireir soubz 
aultre bannière du pays. Dequoy ledit duc 
se tint pour mal content et y eult plusieurs 
aultres parolles qui seroient trop longues à 
reciteir. Et quant ik revinrent de ladite reize, 
lesdits seigneurs metsains firent semblant qu'ils 
en volloient revenir par Flandre, Hainault et 
Brabant : «t quant ledit duc le seult , il leur 



fist prier, puisqu'ilz estoient venus avec luy, 
en retourneir avec luy en sa compaignie. 
Dequoy le sire Jaicque Dex, entre aultres 
parolles, respondit que pour complaire au- 
dit duc de Loraine , qu'ils retourneroient vol- 
lentiers en sa compaignie, combien qu'ilz 
eussent le volloir de retourneir par lesdits 
pays : dequoy le duc de Loraine leur en sceut 
bon gré. 

En ladite reize , furent faits» chevaliers sire 
Jehan Noiron, sire Guercire Boullay et sire 
Jehan de Wauldrewange. 

Audit an , de mil iij* et xcix , les yawes 
furent si grandes à l'entour de Mets et hors 
de rive que, le cinquiesme jour d'apvril, 
elles entroient en Mets par la porte à Mai- 
zelle et couroient aval la rue: et estoient 
les yawes si grandes au champ Naimmerey 
qu'elles montoient au baisle des murs de la 
cité par dessus les creneaulx. 

En ladite année, le corps de la cké fist 
ung emprunt aux citains , bourgeois et ma- 
nants de la cité , et y eult plus de cinq cents 
personnes qui presterent argent à la cité. 

En ceste année fut Papoinctement fait entre 
le roi Wainzelaus pour Lucembourg et la 
cité , et eult dixhuit mille florins* 

Audit an, trois moines de S 1 Clément et 
trois clersons volrent enherber et empoisonner 
seigneur Thiebault Louve , abbé dudit Sainct 
Clément : dequoy deux des moines en mol- 
rurent en prison ; l'aultre eschaippa, s'enfuyt 
et fut deschassé plus de quinze ans aval le 
pays : et depuis ses amys firent tant qu'il eult 
sa paix et fut absoulz de part nostre sainct 
pere le pappe ; mais les trois clersons furent 
pendus et estranglés au gibet de Mets. 

1400. 

L'an mil et iiij* ans, fut le sire Jehan 
Faixin maistre eschevin de Mets. 

Audit an, le sabmedy des palmes, revin- 
rent les seigneurs metsains en la cité de Mets 
du voyaige de Prusse. 

L'an dessusdit mil iiij% furent les grans 
pardons et jubilé à Rome , où furent plusieurs 
citains de Mets, tant spirituels que tem- 
porels , et en molrut beaulcoup au chemin; 
car Pepidemie et mortalité rengnoit eu l'Italie. 
Et y molrut sire Nemmerey Baudoiche, che- 
valier, sire Jehan Baudoiche, maistre Gou- 
bert des proischeurs et plusieurs aultres $ et 



Digitized by 



plusieurs s'en retournoient malaides. Et mes- 
mement elle fut grande à Mets, au Pont à 
Mousson et au pays à l'entour, et telle que 
on ne trouve que par avant elle fut jamais si 
grande ; car il molrut à Pont à Mousson plus 
de deux mille personnes , entre lesquelz mol- 
rurent sire Jehan Eullecol et sa femme. Et 
à Mets molrurent beaulcoup de gens d'esglise 
et nobles gens, entre lesquelz, le jour de 
feste sainct Remey, premier jour d'octobre, 
molrut l'abbé de Sainct Vincent , et , la vi- 
gille de feste sainct Martin d'hyveir ensui- 
vant, molrut maistre Jehan Noiron, abbé 
de Sainct Arnoult. 

Audit an , le jour de feste sainct Michiel , 
le sire Raoul de Coussy, evesque de Mets, 
vint à Airs sur Muzelle, et avoit avec luy 
plus de trois cents chevaulx et amena avec 
luy plus de cent et cinquante que cherts que 
cherettes , sur lesquelx il print et fist chargier 
tant de vin et bleid que ce fut chose mer- 
Veilleuse ; et prindrent plusieurs prisonniers 
qu'ilz enmenont avec eulx et les rançonnont , 
et bouttont le feu en dix ou douze maisons 
de la ville et ez chaulqueurs , pour ce que 
lesdits d'Airs ne volloient obeyr audit evesque. 
Et ce lait, ledit evesque retourna couchier 
à Chamenat pour celle nuyt, sans rien perdre. 

Audit an furent prins et accusez trois chaul- 
droniers de Chauldellerue devoir tué et mur- 
tri ung garson, et puis ^'avoient getté en la 
rivière de Saille où il fut près de six sepmaines 
avant queestre trouvé. 

1401. 

L'an mil îiij* etj, fut maistre eschcvin de 
Mets le sire Jehan Aubrion. 

En ladite année , fut prinse la forteresse de 
Dullange par le duc Robert de Bar, qui fut 
assiégée devant l'espaice de sept semaines. 
Et luy aydont grantment les seigneurs mes- 
sains ; car ilz lui soingnont vivres plantu- 
reusement ; car il eult plus de quinze cents 
cowes de vin et aultres vivres qui ne sont 
mie encor paiés. 

Audit an, nouvelles vindrent à Mets que 
le roy des Romains , Wainsellin , estoit privé 
et déposé du royauhne des Romains par sa 
négligence : et que Robert , duc de Bavière , 
se estoit eslevé contre luy, par l'eslection 
et adveu des princes électeurs. Et envoiait 
ledit duc Robert, luy estaat à Nuremberg, 

ses ambassaldeurs à Mets avec lettre de cre- 
dance donnée à Nuremberg , le dixseptiesme 
jour de mars , l'an mil iiij c et ung , requer- 
ront au maistre eschevin et trese jurez que 
la cité volcist obéir au devantdit duc Robert, 
comme vray roy des Romains, attendu que 
la plus part des électeurs , grans princes et 
cités de l'empire obeyssoient à luy. Surquoy 
les seigneurs commis pour la cité firent res- 
ponse qu'ilz rendoient graice à Dieu de ce 
qu'il avoit prouveu ung si noble et vertueulx 
prince au sainct empire, et que la matière 
qu'ilz avoient proposée , estoit fort ardue et 
pondereuse, et que d'icelle affaire ilz ne 
pouvoient bonnement delibereir ne donneir 
response avant le jour de feste sainct Martin 
d'hyveir : et que après icelluy jour, s'il leur 
plaisoit retourneir ou renvoier à Mets, on 
leur donro\t response de tout ce qu'ilz avé- 
raient délibéré et conclu , et ainsi comme ilz 
avéraient trouvé par conseil. Dequoy lesdits 
ambassaldeurs furent très malcontens d'icelle 
response ét se partirent de la cité et s'en 
allèrent par devers le duc Robert de- Bar, 
auquel ilz contèrent la response que ceulx 
de Mets leur avoient faite ; lequel sembla- 
blement dissimula et en rescript aux maistre 
eschevin et trese jurez comment lesdits am- 
bassaldeurs se mescontentoient d'eulx. Au- 
quel duc de Bar lesdits de Mets firent response 
qu'ilz le remercioient du bon volloir qu'il 
avoit vers eulx et de la bonne advertence 
qu'il leur faisoit, et qu'ilz luy prioient qu'il 
volcist remonstreir que icelle affaire estoit 
de grosse conséquence et une matière doub- 
teuse ; et comme il estoit notoire qu'ilz avoient 
presté la fidélité au rpy Wainsellin, et que 
sans grosse délibération , ilz ne s'en pouvoient 
bonnement par honneur si brief eulx des- 
partir : lequel fist leurs excuses. 

En celle année , fut fait et sacré un nouvel 
abbé à Sainct Vincent ; et sire Jehan Rollevat 
fut esleu à Sainct Arnoult et présenté à l'eves- 
que Raoult de Coussy qui lors estoit evesque 
de Mets ; et pour le confirmeir il en eult six 
mille francs et ses officiers mille francs. 

Audit an , y eult à Sainct Arnoiilt ung gros 
débat et différent esmeut de l'abhé de Sainct 
Arnoult contre ses rëligieulx , pour raison de 
ce que frère Jaicque Humbert et Stevegnon 
du Pont à Mousson et frère Jehan Gras- 
senaige, moines dudit monaisteire , avoient 

requis par plusieurs fois leur abbé qu'il leur 
volcist delivreir certains rolles et escripts 
touschant le fait de plusieurs offices dudit 
monaisteire : dequoy ledit abbé n'en voult 
delivreir forsque certains rolles escriptz en 
palpier. Si a vint, le jour de feste saincte Lucie, 
ledit an de mil iiij c et ung , que ledit abbé , 
lequel avoit parlé , ledit jour, ausdits frères 
Jaicque et Stevegnon de engaigier certaines 
terres , noméement ce qu'ilz avoient au vaul 
de Mets en plusieurs lieux, lequel abbé en 
venant à Mets encontra ledit frère Jehan 
Grassenaige , environ heure de vespre , et luy 
dit qu'il avoit parlé à ses compaignons d'aul- 
cune chose et qu'il en parlast à eulx , et ilz 
lui desclaireroient. Et quant ledit frère Jehan 
fut auprès desdits frères Jaicque et Stevegnon, 
il leur demandait : ilz luy dirent que ledit 
seigneur abbé avôit parlé à eulx de engaigier 
la terre du val de Mets à Pierre de Tornay : 
et adoncque frère Jaicque dit que jamais ne 
le cranteroit , et que s'ilz volloient croire leur 
abbé , il lez feroit plus pouvres que main- 
dians qui soient à Mets. Ces choses dites, 
lesdits frères Jaicque, Stevegnon et Jehan 
firent une conspiration ensemble contre leur 
abbé. Et dit alors ledit frère Jaicque aux 
aultres deux : « Il convient que nous trou- 
» vions voye et manière que nous puissions 
» acomencier plaît contre nostre abbé , pour 
» ce qu'il ne nous veult delivreir noz rolles 
» et noz escriptz qui nous appartiennent. » 
Et furent d'accord de mouvoir plait. Et tan- 
tost ledit frère Jaicque dit : « Si vous me 
» voilez croire , nous l'accuserons du fait de 
» sodomie qu'on dit bouguerie. Ne vous sou- 
» vient il comment rcligieulx homme, frère 
y> Pierre Louve, moine de S 1 Simphorien, 
» dit en parlant à monseigneur de Sainct 
» Arnoult, nostre abbé, en nostre église, 
» /aulx bougre ? Et si nous voulions estre 
» d'accord ensemble , nous joyrons très bien 
» de luy et serons plus forts que luy : nous 
» serons trois ensemble , et il sera tout seul. » 
Et là, iceulx trois nommez moines furent 
d'accord d'accuseir ledit leur abbé dudit fait. 
Et vindrent sur l'autel Sainct Arnoult et firent 
ensemble serment de acomencier plait contre 
luy et l'accuseir dudit cais, pour ce qu'ilz 
ne pouvoient avoir leurs rolles et escriptz, 
et affin qu'ilz eussent ung nouvel abbé , pour 
ce qu'il leur faisoit trop d'injures. Et s'ilz en 

pouvoient joyr, ilz debvoient eslire l'abbé de 
Sainct Clément pour leur abbé. Et environ 
trois sepmaines après , ledit seigneur abbé de 
Sainct Arnoult mist en cloistre lesdits frères 
Jaicque et Stevegnon et ledit frère Jehan en 
l'escole , pour ce qu'ilz avoient failli , certaines 
heures, de faire le service divin en l'église 
dudit monaistere , comme tenus en estoient ; 
et fut ung sabmedy. Adoncque ledit frère 
Jaicque, qui pour le temps estoit prièur 
claustral, manda quérir Jehan Bichoward 
d'empres porte Serpenoise, et luy dit qu'il 
l'avoit trahi, pour ce qu'il l'avoit mis audit 
monaistere , car il eust mieulx aimé demeu~ 
reir à Chiney, au pain et aux poix , que audit 
monaistere : aussy que ledit abbé ne leur 
volloit donner leurs rolles. Adoncque ledit 
Jehan Bichoward respondit qu'il ne l'avoit 
pas trahi , mais qu'il en parlerait audit abbé 
et à ses amys : toutteffois , quant lesdits 
moines voiront encomencier plait contre leur 
abbé, jamais il ne leur fouirait et ferait qu'ilz 
averont bon aweulz, et ledit frère Jaicque 
ef ses compaignons venront à Mets en sa 
maison. Et depuis , le diemanche , ledit frère 
Jehan Grassenaige départit dudit monaisteire 
sans la licence de son abbé, et en allait en 
Thostel de son pere à cause qu'il estoit ina- 
laide ; mais il print congié à frère Jaicque 
qui adoncque estoit prieur, qui nulle puis- 
sance n 1 avoit d'en donneir congié. Et le lundi 
ensuivant, ledit Jehan Bichoward retourna 
audit monaistere devers ledit frère Jaicque 
et Stevegnon , disant qu'ilz yssissent hors de 
cloistre sans licence et venissent fuers. Adonc- 
que lesdits frères Jaicque et Stevegnon yssi- 
rent hors de cloistre et vindrent devant la 
grande église en la plaice commune et se 
plaindirent de leur abbé à monseigneur le 
vicaire de l'evesque de Mets et mandèrent 
par le varlet Bichowaird ledit frère Jehan 
Grassenaige qui estoit griefment malaide en 
l'hostel de son pere ^ qu'il volcist alleir avec 
eulx ; car ilz avoient rompu et brisié cloistre et 
avoient yssu sans licence d'abbé. Auquel ledit 
frère Jehan respondit qu'il n'y povoit aller 
pour la malaidie qu'il avoit. Et le vicaire 
ordonna ausdits frères Jaicque et Stevegnon 
de retourneir en leur monaisteire pour faire 
le service divin. 

Le sabmedi preceldent dudit diemanche, 
lesdits frères Jaicque, Stevegnon et Jehan, 

moines devantdits, avoient parlé aux petits 
novices et à plusieurs de leurs ainys qu'ilz 
avoient mandés quérir, disant : « Nous voul- 
» Ions acomencier plait contre nostre abbé , et 
» est aussy bien pour vous que pour nous , et 
» convient que vous nous aydiez ; car si vous 
» demeurez au monaisteire , nostre abbé vous 
» affollera. » Et firent tant lesdits trois moi- 
nes par leur donner à entendre , que plusieurs 
desdits novices se despartirent dudit monais- 
teire et s'en allont sans licence de leur abbé 
en les maisons de leurs pères et mères et de 
leurs amys. 

Deux jours après, ledit frère Stevegnon, 
par le consentement dudit frère Jaicque , dit 
en la présence de Symonin Chevallat, l'aman, 
de Girerdin , son frère , et dudit Jehan Bicho- 
ward : « Nostre abbé ait grosse finance d'or 
» et d'argent en une volte qui est à Sainct 
» Arnoult, et y ait plus de sept mille florins 
» ou huit qu'il ait prins, où nous dehyions 
» avoir nostre part : nous voulions acomencier 
» plait contre ïuy ; si nous le pouvions des- 
» robeir, ce serait très bien lait. » Et là , tous 
ensemble furent d'accord qu'ilz yroient et 
mèneraient avec eulx de leurs varlets et mai- 
gnies. Et la nuyt ensuivant , ledit frère Jaicque 
demeura à Sainct Arnoult , et frère Stevegnon 
vint en l'hôstel dudit Jehan Bichowaîrd, où 
estoient ledit Symonin et Girerdin Chevallat, 
frères, avec leurs varlets , et y estoit ledit 
Jehan Bichoward qui dit qu'il n'y polroit alleir 
et qu'il avoit mal en la jambe; mais il y 
envoieroit son varlet, et qu'ilz s'en allaissent 
et feyssent bien la besoingne ; qu'il appareil- 
lerait la ressine et qu'ilz avéraient du boin 
vin, et que, à leur retour, feraient bonne 
chiere. Si envoiait ledit Girerdin quérir ses 
gros sollez; et s'en allèrent ledit frère Steve- 
gnon, Symonin et Girerdin Chevallat avec 
leurs varlets. Et quant ilz vindrent audit S* 
Arnoult, ledit frère Jaicque avecque une 
chandoille vint audevant d'eulx et allèrent 
droit à une volte et brisèrent plusieurs huis 
et entrant dans ladite volte. Et quant ilz fur 
rent dedans ladite volte , ilz prinrent tout ce 
qu'ilz trouvèrent dedans, or, argent, vaisselle 
et aultres choses et les portèrent en l'hôstel 
de Jehan Bichoward. Et après ce , ledit frère 
Stevegnon retournait à S* Arnoult avec lesdits 
varlets pour alleir quérir la vaisselle d'estain 
et de cuivre qui estoit en une aultre volte, 



et la portèrent en la maison dudit Bichowaird 5 
et depuis touttes les choses dessusdites, furent 
reportées en l'hôstel des Chevallat, excepté 
environ dix florins qui furent donnés auxdits 
deux moines : et eult sire Jehan Lohier partie 
de ladite vaisselle d'argent. Et pouvoit bien 
valloir ce qui estoit en ladite volte, trois ou 
quaitre mille livres. 

Ung peu après ces choses faictes, lesdits 
frères Jaicque , Stevegnon et Jehan Grasse- 
naige, moines dessusdits, furent convoquez 
en l'hôstel de Symonin Chevallat. Et là es- 
toient presens sire Jehan Lohier, Symonin et 
Girerdin Chevallat et Jehan Bichoward, les- 
quels quaitre dessusdits firent jureir lesdits 
trois moines, et en -prinrent le serment qu'ilz 
maintai liraient et poursuiroient leurdit abbé 
et l'accuseraient de bouguerie : qui estoit 
une chose qu'ilz luy avoient amins par une 
malvaise conspiration. Et aussy ilz promirent 
ausdits moines que de tout le fait , ilz les en 
aydetoient, conforteraient et soustenroient de 
toutte leur puissance et de leurs amys, et 
leur feraient avoir assez ayde et conseil : et 
dirent ausdits moines que monseigneur l'abbé 
de Saint Clément les ayderoit de sa puissance 
et de celle de ses amys. Et debvoit avoir sire 
Jehan Lohier, chevalier, certaine terre de fied 
à Vegey , qu'il tenoit desjay, et une painsion de 
quatre vingt francs à rachat de cinq cents 
francs 5 et debvoit encor avoir cent couronues 
d'or. Girerdin et Symonin Chevallat dirent 
qu'ilz se fyoient bien desdits moines qu'ilz les 
paieraient bien. Et Jehan Bichowaird debvoit 
avoir, le plait pendant , cent couronnes d'or. 
Et lesdits quaitre estoient le secret et estroit 
conseil desdits moines , en telle manière que 
si lesdits moines pouvoient joyr, ilz deb voient 
eslire l'abbé de Sainct Clément pour leur 
abbé de Sainct Arnoult, et il les debvoit 
tous faire grans maistres. 

Sur ces choses ,• pour avoir tesmongnaiges 
pour ledit fait de bouguerie et sodomie , cer- 
tains jours après , lesdits trois moines se trou- 
vèrent en la maison Jehan Bichowaird, et 
firent tant que les novices qui estoient des- 
partis dudit monaisteire et allés en l'hôstel de 
leurs pères et mères , parens et amys , furent 
en la maison dudit Bichowaird Avec lesdits 
trois moines et plusieurs aultres qui debvoient 
estre tesmongnaiges : où ledit Bichowaird et 
aulcuns aultres avec lesdits trois moines pso- 

posa ausdits novices , disant que lesdits frères 
Jaicque , Stevegnon et Jehan devantdits vol- 
loient esmouvoir plait contre leur abbé et le 
volloient accuseir dudit fait de bouguerie, 
et que c'estoit aussy bien pour eulx comme 
pour les aultres moines , et qu'ilz en volctssent 
estre tesm oings dudit fait : lesquelz novices 
dirent qu'ilz ne sçavoient rien dudit fait. 
Touttesfois lesdits trots moines , avec leur 
conseil , dirent ausdits novices tant de belles 
parulles et promesses et qu'ilz seroient grans 
maistres , s'ilz pouvoient joyr dudit fait, qu'ilz 
se consentirent à ce que lesdits trois moines 
leur requeroient et dirent qu'ilz tesmongne- 
roient ce qu'ilz volroient. 

Apres ce fait, lesdits trois moines eulrent 
conseil d'alleir à Vyc , vers monseigneur l'e- 
vesque de Mets , pour denoncier leurdit abbé 
pour tel en celluy cas ; laquelle chose ilz luy 
amettoient par une malvaise conspiration. Et 
de fait ilz allèrent à Vyc , et les acompaigna 
letiit Jehan Bichowaird et Pierre Pétri. Ledit 
Pierre leur dit que , en tel cais , dénonciation 
ne vauh rien , mais pour tel cas il leur con- 
venroil accuseir au cais qu'ilz sçaveroient 
estre vray. Adoncque ledit Jehan Bichowaird 
dit que s'ilz ne l'accusoient dudit fait de 
sodomie , que luy meisme l'accuseroit. Adonc- 
que lesdits frères Jaicque et Stevegnon res- 
pondirent qu'ilz Faccuseroient dudit fait de 
sodomie , en deussent ilz molrir ; et deman- 
dèrent audit frère Jehan s'il l'accuseroit , le- 
quel respondit qu'il ne l'accuseroit point ; 
mais il les aydera et confortera partout. Et 
adoncque allèrent vers ledit evesque de Mets 
et l'accusèrent lesdits deux moines dudit fait 
de sodomie : de laquelle chose ledit seigneur, 
evesque de Mets , leur dit par plusieurs fois 
qu'ilz ne sçavoient qu'ilz faisoient et qu'il 
vauldroit mieulx qu'ilz se teussent; car ilz 
doient sçavoir que s' ilz ne preuvent bien et 
deheuement ledit fait, ilz seront pugnis de 
telle pugnition que estre debveroit leurdit 
abbé , s'il avoit commis ledit cas. Pour le- 
queldit fait ledit abbé fyt cité personnelle- 
ment devant ledit seigneur evesque de Mets. 
A laquelle journée ledit abbé ne comparut 
point, et pour ce fut denoncié pour exco- 
munie. Et hit ledit frère Jehan Grassenaige 
tesmoing et encor ung presbtre qui avoit 
esté maistre d'escolle à Sainct Arnoult, que 
on appelloit messire Jehan , lequel tesmongna 



que une fois il avoit oy dire à ung novice 
qu'il avoit veu ledit abbé en ung gerdin de 
S* Arnoult , appellé le gerdin de la cipmetiere, 
qui chevaulchoit une chienne et la chevaul- 
cha, et plusieurs aultres choses. 

Les choses dessusdites ainsy faictes, ledit 
frère Jehan Grassenaige oyt dire que l'abbé 
de S 1 Clément disoit qu'il ne accepterait point 
d'estre abbé de Sainct Arnoult. Si fut ad visé 
à ung homme de bon gouvernement ; et ledit 
Bichoward dit que l'abbé de Sainct Vanne de 
Verdung estoit ung boin homme qui traitoit 
bien' ses moines : si hit esleu ; mais il ne s'en 
volt entremettre et la refusa. Et Bichoward 
alla parleir à maistre Symon Roucel qui disoit 
qu'il l'entreprendroit. Toutes lesquelles choses 
devantdites furent ainsy relatées et recitées 
par ledit frère Jehan Grassenaige en la pré- 
sence de sondit abbé, de l'abbé de Sainct 
Simphorien et de plusieurs aultres prelatz et 
gens d'église , en la maison Sainct Arnoult , 
devant la trinité. Et d'icelle relation et con- 
fession en y eult instrument fait par Pierson 
Ancillon, Doxey et Poince Potier de Sainct 
Remey, le petit, notaire apostolicque et im- 
périal et des courts de Mets. 

1402. 

L'an mil iiij* et ij , fut le sire Arnoult 
Baudoiche, chevalier, maistre eschevin de 
Mets. 

En celle année , le premier jour des grandes 
croix , qu'on dit les rogations , hit le premier 
jour de may : et par ainsy les trois festes qui 
sont les foires à Mets, furent les trois jours 
des rogations. 

Le diemanche, xxiij 8 jour d'apvril, par 
touttes les paroisches de Mets, l'evesque de 
Mets fist denoncier pour excommunié sire 
Jehan Rollevat, abbé de S 1 Arnould , pourtant 
qu'il avoit esté continuas et n'avoit vollu 
compairoir à Vyc , pardevant ledit evesque , 
sur la citation qui luy avoit esté faicte pour 
le cas de bouguerie dont ses religieulx l'a- 
voient accusé pardevant ledit evesque. 

Audit an , le diemanche , vij* jour de may, 
les yawes furent plus grandes qu'elles n'avoîent 
esté en hyvekr et ne pleust que environ deux 
jours. Et pour alleir à Sainct Martin devant 
Mets, devant le pont des Morts, il y con- 
venoit alleir avec la neif. 

Audit an, le v e jour de jung, le duc Ro- 

bert de Bar, et Edouard, son filz, marquis 
du Pont, avec les seigneurs de Mets qui te- 
noieot de ses fiedz , environ sept cents che- 
valiers et escuiers de son pays , avec les gens 
de pied du pays dudit duc , se partirent pour 
alleir assiéger Dullange. Et fournissont on 
de vin en Mets de plus de quinze cent cowes 
de vin pour le çamp, que on doit encor 
avec les aultres vivres. Et fut laschée une 
estang qui estoit devant Dullange , et ceulx de 
dedans n'en faisoient mie grant compte ; car ilz 
avoient avec eulx menestrez dont ilz menoient 
grant joye. Touttefois ceulx de dedans se ren- 
dont, saulve leur vie, le premier jour de jullet, 
et lut la forteresse abattue. 

Audit an , après ce que sire Jehan Rollevat, 
abbé de Sainct Arnoult, fut ainsy denoncié 
pour excomunié, par le conseil de ses amys , 
il appella d'icelle sentence, disant qu'il estoit 
de ceUe aminse innocent, et qu'il estoit ac- 
cusé indeheuement, et tenoit l'evesque de 
Mets pour partie. Si advint, ledit an, le xv* 
jour de jung, Tan huitiesme de la création 
pape Benedict , treisiesme de ce nom , le jour 
de feste sainct Vyt, que on faisoit la feste en 
sa paroische à Mets. A heure que on faisoit 
l'office divin, après l'offrande et offertoire 
de la messe , le sire Nicolle de Laitre qu'on 
<lit Noirel, chevalier, citain et eschevm du 
palais de Mets, accômpaignié du seigneur 
Thiebault Bataille, du seigneur Willamme 
Faulquenel , et de plusieurs aultres , vindrent 
à l'église ; et monta ledit sire Nicolle dé Laitre 
sur l'ung des sièges où les presbtres et clercs 
siéent pour chanteir le service divin. Et ac- 
commença à dire haultement devant grande 
multitude de gens, clercs et lays, tant de 
ladite paroische comme d'aultres lieux , 
telles ou semblables parolles comme s'ensui- 
vent : 

« Mes bonnes gens, véez cy les amys de 
monseigneur de Sainct Arnoult, qui sont 
venus pour luy excusier du fait et du crime 
que les faulx malvais traysseurs qui sont 
partie, luy ont admis. Et s'il y avoit homme, 
de queil draip qu'il fust vestu , qui le volcist 
maintenir, on en feroit tant que l'honneur 
lui en demeureroit. Et quant à l'evesque 
de Mets , il ne le puelt excomunier ; car 
il fait partie : aussy ait il des gens empres 
de luy ausquelx il prend conseil^ qui font 
» partie contre nous. Il ait ung officiai de 

costé luy, qui est malvais contrefaiseur 
de lettres, et le monstrerons bien, et ait 
prins argent de deux parties : et le moine 
Pierexel, le prieur de Sathenay, qui fait 
partie, comme il s'a bien monstre, pour- 
tant que après la mort de Faultre abbé , 
quant l'élection fut de monseigneur de S* 
Arnoult par la plus grant partie des moines, 
réservé le faulx trahistre, le prieur de Chi- 
ne yj qui estoit excommunié, forjugié et 
scismaticque , qui esleut l'abbé de Sainct 
Clément ; pour laquelle chose débat en fut 
devant son evesque , qui fait partie : et en 
volloient ledit abbé de Sainct Clément et 
le prieur de Sathenay donneir à l'evesque 
cincq mille francs, parmey ung traictié 
qu'ilz avoient ensemble , que l'abbé de S 1 
Clément debvoit avoir la crosse de Sainct 
Arnoult , et le prieur de Sathenay, la crosse 
de S* Clément. Et quant monseigneur de 
Sainct Arnoult et ses amys oyrent ce dire , 
ilz mirent avant mille francs, et en eult 
l'evesque six mille francs , qui furent comp- 
tés par Aubert Augustaire, par Pierre de 
Tournay' et par* moy meysme : et ses offi- 
ciers et serviteurs en eulrent mille : si furent 
sept mille francs , sans ce qu'il ait eu de 
Sainct Vincent et des aultres. Et mainte- 
nant l'evesque luy veult osteir la crosse par 
convoitise pour la donneir à ung aultre , 
et pour avoir aultretant d'argent , comme 
il en ait jay eu , pour destruyre le poure 
monasteire. Ce ne faisoient mie les bons 
evesques du temps passé , qui sont saincts. 
Et il s'appairoit bien qu'il fait partie,, car 
il soustient nos adversaires delèz luy : et 
monseigneur de Sainct Arnoult n'ait jamais 
peu avoir asseurement. Et au devantdit dé- 
bat , monseigneur l'abbé de Sainct Arnoult 
fut occupé du terme dont ilz parollent main- 
tenant ; mais il frit trouvé et dît par l'evesque 
qu'il estoit boin et suffisant pour la crosse 
de Sainct Arnoult, et pour plus grande. 
Et depuis, grant pièce après, le malvais 
faulx trahistre, le prieur de Chiney, fist 
tant par le moyen du faulx trahistre Bi- 
choward qu'il eult sa paix à monseigneur 
de Sainct Arnoult, et qu'il fut prieur du 
cloistre, et s'en travaillait l'evesque des 
proischeurs : véez le cy qui bien le sceit. 
Et après ce , luy et Bichoward , le malvais 
faulx trahistre , qu'oneque Judas ne trahist 

» Dieu à la guise qu'il nous a trahis , ilz luy 
» ont mis sus le cryme pour luy osteir la 
» crosse de S 1 Arnoult, affin que leur prieur 
» de Sathenay la puisse avoir. Et quant il 
> l'eust eue , il l'eust chaingiée contre l'abbé 
» de Sainct Clément Et ait dit l'abbé de S* 
» Clément qu'il luy cousteroit ainsois mille 
» francs , que Tabbé de Sainct Arnoult ne fust 
y> déposé. Et ainsy s'npparoit bien qu'ilz sont 
» partie. Aussi j'ay esté à Vyc devant l'eves- 
» que : je luy ai oy dire qu'il n'y avoit point 
» de pape , mais si avons : nous avons ung 
» archévesque à Trieve et ung pape à Rome. 
» Dieu sceit que l'evesque ait eu d'argent 
» de Sainct Vincent! Et pourtant, bonnes 
» gens , ne les croiez point , car ilz font tous 
» parties malvaises, et tous ceulx qui font 
» partie contre nous, sont malvais, faulx et 
*> trahistres. Et si l'evesque meysme estoit 
» pape , si ne polroit îl faire ce qu'il fait ; 
» car il n'a puissance d'excomunier ne que 
y> j'ay. Mais , bonnes gens , ne vous descon- 
» fortez point, car vous avez ung pape à 
» Rome et ung archévesque à Trieve. » De 
laquelle proposition maistre Pierre de Mets , 
clerc, notaire publicque, là présent, en requist 
instrument. Et y eult plusieurs notaires qui 
en firent instrument , assavoir : Arnoult Ma- 
lidol de Mairange , Pierson Ancillon Doxey, 
Jehan Albertin, presbtre, et Jehan Maigrey 
de Troye, notaires jurez, apostolicques et 
imperialz et des courts de Mets. 

Audit an , le vendredy après la Magdelaine , 
Collair de Marcey et Philippe de Noeroy avec 
leurs alliés , venoient de courre en Allemain- 
gne et enmenoient grant pannte de gens et 
de bestes. Si advint que le sire de Roullay, 
seigneur Coinraird Raier, sire Jehan de Cre- 
hange et plusieurs aultres, meysmement leurs 
amys et alliés de Mets , assavôir : Nicolle 
Grognât, chevalier, sire Jehan de Waldre- 
wange, Joffroy de Wairixe, Jaicomin Morel, 
Pierre de Tournay, Thiebault de Vyc , Bau- 
dowin Dex , Nemmerey Renguillon , Hanriat 
Roucelz , Thomais de Colloigne , Perrin le 
Gournaix , seigneur Nïcolle Raudoiche , Xol- 
lecelz, le soldoieur, et plusieurs aultres, les 
enchaisserent en jusques Grehiere, près de 
Ville sur Yron. Lesquclx mirent pied à terre 
et lurent tous prins prisonniers par les gens 
Philippe Noeroy, et menez prison iers en di- 
vers lieux , et y fut tué Collard de Marcey. 



Et fut faicte ceste destrousse le xxviif jour 
de jullet. 

Audit an, le duc Loys d'Orléans , qui estoit 
comte de Vallois , de Rlois et de Belmont , 
vint panre possession du gouvernement de la 
duché de Luxembourg, comme lieutenant 
et pour et au nom de Jost , marquis de Mo- 
rave , son cousin , qui avoit le gouvernement 
gênerai dudit duché pour Wainzellin , roy des 
Romains et de Roheme. Et fut certaine espaice 
de temps à Lucembourg ; et après il vint à 
Thionville , le mardy devant la saint Maitheu 
en septembre, et y demeura plus de trois 
sepmaines. Et audit lieu de Thionvifle, fut 
vers luy le duc Robert de Rar et Edouard, 
son filz : et y furent plusieurs gros seigneurs 
d'Allemaingne parleir à luy. Et seinblable- 
ment furent vers ledit duc d'Orléans les sei- 
gneurs commis , envoiés de Mets , pour oyr 
les demandes qii'il faisoit. Auquel , sur chas- 
cune article, firent response gracieuse et 
honorable qu'ilz n'estoient à luy en rien tenus 
pour le fait dudit duché de Lucembourg , et 
que apoinctement en avoit esté fait avec ledit 
roy Wainzellin , comme par ses lettres pa- 
tentes" apparoit. 

Audit an , la vigille de la sainct Jude et 
sainct Symon , molrut Perrin le Gournais, fiii 
Jehan le Gournais , qui avoit esté prins pri- 
sonnier par Philippe de Noeroy. Ledit jour 
molrut Perrin Xaving, filz Philippin Xaving. 

Audit an, le sabmedy, neuviesme jour de 
décembre , vint à Mets le sire du Vergier en 
Rorgoigne , et fist requeste à ceulx de Mets 
pour le seigneur Naimmerey Noiron , dit Gue- 
dange, chevalier, Jehan Aubrion, Anthoine, 
Jehan de l'Eicolle et tous les trese, lesqueh 
Hannès de S 1 Jullien , qui fut pendu , les avoit 
fait cranter de tenir prison en la main du sire 
du Vergier ; dont de ce il leur en faisoit 
demande de vingt mille francs ; mais ilz hiy 
firent response que à luy n'avoient 1 ieu promis 
ne escordé et qu'ilz n'en estoient en rien 
tenus. 

Audit an, Raudowin Dex, frère Philippe 
Dex, molrut prisonnier à la Roche en Ardenne, 
et avoit esté prins par Philippe de Noeroy? 
à la journée devantdrcte. 

Ledit duc d'Orléans, depuis qu'il eult es- 



cordé et besoingnié avec ceulx de Mets, 

print grant peine de accorder le duc Charles 
de Loraine qui menoit la guerre contre la cite 

de Mets. Et après plusieurs journées tenues , 
il y besoingna de telle sorte qu'il les mist 
d'accord. 

1403. 

L'an mil iiij° et iij Ait maistre eschevin de 
Mets sire Jaicque Dex, chevalier, filz sire Jehan 
Dex , qui lut , et eult l'eschevinaige de sire 
Jehan de Vy, son beau pere. 

Audit an , le quinziesme jour.d'apvril i jour 
de paisque , revint Henriat Roucel qui avoit 
esté prins prisonnier par Philippe de Noeroy, 
et mené à Comercey, appartenant à Aymez 
de Sarbruche , et fut rançonné trois cents cou- 
ronnes d'or, vallant lors quaitorze solz. Et encor 
demeura ledit Henriat homme audit Aymez 
à rachat d'aultres cent couronnes d'or. 

Audit an , advint que Joffroy de Wairixe 
avoit une journée à Tallange encontre Jehan 
de Techemont, pour aulcunes demandes qu'ilz 
se faisoient. Si advint , celle journée , que Ro- 
nald le Gournais chevaulchoit sur les champs 
et fut adverti que ledit Jehan de Techemont 
estoit aux champs. Et fist ledit Renald le 
Gournais tellement qu'il print prisonnier ledit 
Jehan de Techemont et Francque de Housse 
qui estoit à icelle journée, et print encor plu- 
sieurs chevaulx que ledit Renald gaingnait, 
et les mena ledit Renald le Gournais où il 
luy pleut et furent ses prisonniers , et ne s'en 
mesla de rien la cité. 

Audit an , quatre jours devant la feste sainct 
Jehan, faisoit chascun jour grjint chaleur, tant 
que , par chascun jour, faisoit grant oraige , 
tonnoire et tempeste. Et dura ce temps envi- 
ron quinze jours , et fist grant dopmaiges en 
les vignes et ez champs. Et pour obtenir re- 
mède à ce ^ chascun se mist en devolt ion vers 
nostre bon Dieu, luy priant appaiseir son ire, 
et Ait ordonné par toutes les abbaies , rao- 
naisteires ët religions de faire , pour chascun 
jour, procession et que à icelle de chascune 
maison il y eust une personne. 

Audit an , au mois de septembre , le sire 
de Belrains vint devant Mets et amena ,avec 
luy deux cents lances et y povoit bien avoir 
sept cents chevaulx , et deffiont la cité de Mets 
au nom dudit sire de Belrains, et prindrent la 
forteresse de Montegney la Grainge , qni estoit 
à seigneur Pierre Renguillon et la tindrent 
deux jours. Et depuis qu'elle fut prinse , les 
seigneurs de Mets , les soldoieurs , la com- 

mune de Mets et les bounes gens du vaul 
la furent reprendre et regaingnier. Et y eult 
du dedans prins quaitre vingts Françoys et 
quaitrc vingts chevaulx, que petits que grans, 
et avoit à nom le capitaine Jehan Lore , bas- 
taird de Clasquin de France , et y avoit vingt 
cinq gentilz hommes qui furent tous menés 
au palais de Mets, le jeudy devant la sainct 
Maithieu , vingtiesme jour de septembre. 

Quant lesdits prisonniers furent prins et 
menés au palais , ilz furent cherchiés ét trou- 
vait on sur eulx qu'ilz avoient lettres du duc 
d'Orléans adressant au gouverneur de Lucem- 
bourg , qu'il luy ordonnoit expressément pour 
et au nom de leur seigneur que iceulx gens 
de guerre fussent aidiés, confortés et soustenus 
au pays de Lucembourg , contre la* cité de 
Mets , de vivres et de touttes aultres choses ; 
et que s'ilz avoient affaire de gens de guerre , 
et de forteresses , qu'il leur en fournist ét qu'il 
les soustint ; et que dans les forteresses qu'ilz 
gaingneroient sur ceulx de Mets , que garni- 
son y fust minse. Mais iceulx Françoys eurent 
si grande peur qu'ilz s'en retournèrent, fuiant 
plus de douze lues , hors du pays de Mets 
et perdirent beancoup de leurs gens. Et de 
puis on laischait lesdits' Françoys , qui allont 
au pays de Lucembourg , et n'en o^t on plus 
de nouvelles. 

Apres le despart desdits Françoys , sur les 
nouvelles et lettres trouvées sur lesdits Fran- 
çoys , pour la garde et tuition de la cité et 
pour aidier à mettre à seurté en la cité les 
bleds et vins, les seigneurs gouverneurs et 
vicaires d'icelle cité retinrent aux gaiges en- 
viron soixante lances, soldoieurs romans et 
allemans , pour ung mois seulement. 

Et au mois d'octobre ensuivant, advint que 
le seigneur aulmosnier de la grande église de 
Mets alla de vie à trespas et fist mainbours 
trois chainoines de la grande esglise , assavoir, 
Jehan Aubjrion, le cerchier, et sire Geraird 
de Francheville. Et pour ce qu'il avoit fait 
grosse aulmosne et dons à la grande église , le 
chappistre avoit rais garde en la maison dudit 
sire Geraird. La justice Jut advertie que ledit 
aulmosnier avoit laissé grant trezor. Et pour 
ce qu'il falloit avoir argent à la cité pour paier 
les gens de guerre que on avoit nouvellement 
mis aux gaiges , justice manda quérir lesdits 
mainbours , priant qu'ilz volcissent prester à 
la cité mille florins et que cy après on leur 

renderoit et leur en feroit faire bonne lettre : 
lesquelx lesdits mainbours reffusont et n'en 
volrent rien faire , pourtant qu'ilz s'excusoient 
qu'il n'y avoit point d'argent. Neantmoins 
lesdits de justice et conseil envoyont en l'hos- 
tel dudit aulmosnier avec lesdits mainbours et 
ne trouvont point d'argent ; et delà s'en r'al- 
lont en l'hostel dudit sire Geraird de Fran- 
cheville, l'ung desdits mainbours , priant qu'il 
volcist prester lesdits mille florins ; lequel dist 
qu'il avoit gardes en sa maison de part chap- 
pistre , et que si la justice le volloit aidier 
que icelles gardes fussent ostées, qu'il leur 
presteroit lesdits mille florins. Les trese et 
conseil advisont sur ce de les faire osteir, et 
firent faire commandement aux chainoines qui 
gardoient audit hostel , de en alleir hors , sus 
cent livres d'amende : auquel commandement 
ilz ne volrent obeyr ; et en furent gaigiés pour 
ledit comandement trespassé maistre Jehan de 
Tornay et maistre Burtrant et plusieurs aultres 
chainoines, le sixiesmejourdumois d'octobre. 
Parquoy lesdites gardes s'en allont hors , ou 
ilz eussent esté gaigiés au double. Oultre ce, 
aulcuns desdits mainbours dudit aulmosnier 
jurèrent en la main de justice qu'ilz n'avoient 
nulz desdits biens receus, ostés ne diminués. 
Et les aultres mainbours dirent qu'ilz avoient 
jay parti ensemble le plus bel de l'hostel, 
assavoir, l'or et l'argent. Les trese et conseil 
oyant ce que aulcuns des mainbours se avoient 
parjurés , ilz les mandont devant eulx. Et pour 
doubte de la reproche , eulx venus devant 
justice acquitont à justice la mainburnie : à 
cause dequoy la cité mit la main par tout aux 
biens dudit aulmosnier pour les vendre. Ce 
qui fut fait , et vint le tout bien à point pour 
paier lesdits gens de guerre. 

Apres ce fait, lesdits seigneurs du chappistre 
se mescoutentant dudit sire Geraird , le pri- 
vont de sa chainoinerie et aultres offices de 
l'esglise. Et pour recompense de ce qu'il avoit 
presté lesdits mille florins , la cité luy donna 
soixante livres de painsion , sa vie durant. 

Or en celluy temps y avoit ung gentil 
homme , nommé le Jalz , qui avoit plusieurs 
compaignons qui estoient de guerre à ceulx 
de Mets et leur faisoient plusieurs insolences, 
et avoient boutté les feux à Sainct Jure et 
enmené les bestes , et se tenoient souvent en 
l'entour de Marsal. Si en furent ceulx de Mets 
advertis , et audit mois d'octobre, les seigneurs 



des paraiges de Mets envoyont leurs serviteurs 
et soldoieurs cerchier après ledit Jalz, et furent 
en jusques au delà de Marsal et tendont sur 
eulx, et en prindrent ung desdits Jalz et avec 
luy Perrin , le filz Rénal de Herbelvilleir, et 
le vendredi, douziesme jour d'octobre, furent 
amenés à Mets. Et le Iundy ensuivant , quin- 
ziesme jour dudit mois , ung tailleur qui avoit 
dérobé de l'argent, et ledit Jalz furent pendus 
et estranglés ensemble au gibet de Mets. 

Audit an , l'abbé de Gorse qui estoit de 
ceulx de Lenoncourt , estoit tenu et obligié 
au maire de Noviant sus Muzelle , qui estoit 
beau pere de Guerciriat Hurel de Mets , d'une 
grosse somme d'argent dont il luy en avoit 
fait lettre. Si advint que ledit maire voult estre 
paié et demanda audit seigneur abbé le paie- 
ment ; à cause dequoy ledit seigneur abbé 
le fîst apprehendeir et mettre en la tour à 
Gorse , disant qu'il avoit fait faulte en ladite 
lettre. Les trese et conseil de Mets , de ce 
advertis , mandont audit seigneur abbé qu'il 
voulust mettre à délivre ledit maire , en ve- 
nant à journée ; lequel abbé manda qu'il n'en 
feroit rien. Et incontinent, le vingt deuxiesme 
jour de febvrier, on fîst sonneir la bancloche, 
nommée Mutte, pour assembleur la commune; 
et s'en allont les seigneurs des paraiges , leurs 
serviteurs et soldairs monteir à cheval et se 
partirent avec la commune et furent jusques 
à Ancey. Et Ait mtnse Gorse en la main de 
ceulx de Mets : et y minrès*t garnison de trente 
lances qui y furent par l'espaice de trois sep- 
maines. Et fîst ledit abbé paix à ceulx de 
Mets par le conseil et pourebas du princier de 
Mets et de sire Jehan de Lenoncourt, che- 
valier, ses deux frères , tant pour ledit fait, 
comme pour le fait d'une aultre journée pa- 
ravant tenue à Airs sus Muzelle , où ceulx de 
Mets en prindrent plusieurs prisonniers. Et 
revindrent les seigneurs de Mets , le dieman- 
che , second jour de mars par mil iiij c et iij. 

Audit an , le quatriesme jour de mars , 
molrut Girerdin Chevallat l'aman, frère Sy- 
monin Chevallat , l'aman. 

1404. 

L'an mil iiij e et i iij ans , Rit sire Jehan Ren* 
guillon , le jonne , eschevin du palais de Mets , 
maistre eschevin de Mets. 

Par cy devant vous est desclairié la manière 
et comment sire Jehan Rollevat, abbé de S 

Arnoult, fot par ses moines et par Jehan Bi- 
choward accusé à l'evesque de Mets de bou- 
guerie, et par ce qu'il ne se compairut, fut 
constumas et desclairié pour excomunié. Aussy 
est desclairié comment ilz prinrent les biens 
qui estoient en une volte et furent portés en 
Thostel de Symonin et Girerdin Chevallat : à 
cause de quoy ledit, abbé s'en alla plaindre 
au pape et aux cardinalz qui estoient en 
Avignon. Et lurent ces moines et Bichoward 
personnellement cités, à la requeste dudit 
abbé , et allèrent audit lieu d'Avignon ; et 
à la requeste dudit abbé , furent illec empri- 
sonnez pour ladite volte, où ilz furent in- 
terrogez par la justice dudit lieu d'Avignon*; 
lesquelz cognurent tout le cais et comment 
ilz y avoient besoingné, et nommont ceulx 
de Mets qui avoient esté au prendre lesdits 
biens en ladite volte , et comment ilz avoient 
esté portés en Thostel desdits Symonin et Gi- 
rerdin Chevallat. Et à la requeste dudit abbé, 
le pape en rescript aux maistre escheviti, trese 
et conseil de Mets l'affaire bien au long et 
les noms de ceulx qui avoient esté au paître 
les biens en ladite volte : et fut apportée ladite 
lettre, au mois de may, et y estoient nommés 
le clerc de Bichoward et le clerc de Symonin 
Chevallat. Et incontinent lesdits deux clercs 
forent prins et menez au palais où ilz cognu- 
rent incontinent tout le cas sans nulle cons- 
trainte , et que Symonin et Girerdin Chevallat 
y avoient esté avec les moines et deux varlets 
de Girerdin Chevallat ; et l'or, l'argent et vais- 
selle portés en l'hostel desdits Symonin et 
Girerdin Chevallat. Parquoy ledit Symonin 
Chevallat se absenta incontinent hors de Mets. 
Et depuis , lesdits deux clercs volrent revoc- 
quer que lesdits Symonin et Girerdin n'avoient 
point esté en ladite volte. A cause de quoy 
les seigneurs trese mirent garde en la maison 
dudit Symonin Chevallat. 

Et le onziesme jour dudit mois de may^ la 
femme et les enfïkns Girerdin Chevallat furent 
pardevers les seigneurs trese , requérait que 
la délivrance leur fost faite des biens à eulx 
appartenant, que 'ledit Symonin Chevallat 
avoit eus avec luy ; lesquelz trese , par leur 
accord , escordont que tout l'heritaige et 
biens meubles dudit Girerdin leur demeu- 
reraient, et encor tous les aultres biens qu'ilz 
polroient monstreir que ledit Symonin averoit 
du leur. 

Et le mardy, vingtiesme jour dudit mois de 
mai, les clercs desdits Symonin Chevallat et 
Jehan Bichowaird furent pendus. 

Audit an, le quinziesme-jour de septembre, 
le sire Philippe $ comte de Nausowe et de Sar- 
rebruche, le sire Jehan de Salme, filz du comte 
de Salme, le seigneur Guerâird, sire de Bollay, 
Jehan d'Aultey, sire d'Aspremont, accom- 
paigniés de quinze cents que chevaliers que 
escuiers, firent guerre à ceulx de Mets, sans 
causes et sans raisons, et firent de merveilleux 
dopmaiges et entront en leurs terres et sur 
eulx gaingnont et abattont Wârmerange, les 
Estangs , Burlise , la maison de Painge qui es- 
toit à sire Burthe Paillât , et bouttont le feu au 
villaige : ilz prindrent la maison de Villeir sur 
Nied , qui estoit à sire Thiebauit le Gourbais, 
chevalier, et ardont le villaige et plusieurs 
aultres villaiges; ilz prindrent la maison de 
Sorbé qui estoit aux hoirs Burtoant le Hungre, 
et furent devant la maison dè Silley et ne fut 
mîe prinse pour ce qu'elle fut bien defifendûe. 
Semblablement prindrent Secourt qui estoit 
à sire Pierre Renguillon. Et de-touttes les 
forteresses qu'ils prindrent, appartenant aux 
seigneurs de Mets, ilz vuidont tous les meubles 
et les firent tous meneir à Viviers et à Boullay. 
Et semblablement jpiUont et prindrent aux 
pouvres gens tout ce qu'ilz leur pouvoient 
osteir. Aussy fut arse Chamenat par sire Phi- 
lippe de Noeroy. Parquoy il fui. force aux 
seigneurs des paraiges de sur ce adviser, à 
cause que ceulx de Mets furent prins au des- 
pourveu , et estoient les grainges pleines et les 
raisins aux seppes. Et pour y ceulx garder et 
raichetteir, fut accordé que ilz .avéraient treze 
mille, florins , san& causes et raisons , sinon 
qu'ilz les averoient. Et en eulrent lettre secllée 
de la cité, et avec ce eulrent ilz plesges de 
plusieurs seigneurs, chevaliers et escuiers, et 
aultres boins bourgeois , avec leur seel , de les 
paier et satisfaire , au jour nommé. 

Et fut celle paix faicte par Ferry l'annel , 
filz de Mairs , comte de Salwerden ; et eussent 
lesdits comtes fait paix pour dix mille florins. 
Mais ceulx qui n'avoient rien perdu , pour 
doubte de perdre , sans regardeir à la consé- 
quence , se hasterent dë apoinctier pour treze 
mille florins : parquoy, quant vint au les leveir, 
ceulx qui avoient perdu, n'en volloient rien 
paier, et entre eulx. en vint si grant division 
qu'ilz forent cause de la rébellion de la coin- 

mune contre eulx , comme vous oyrez et en- 
tendrez cy après. 

Item, au mois de septembre, on vendist 
plusieurs heritaiges , cences , rentes , et aultres 
biens meubles, vaissellement d'or et d'argent , 
appartenant à seigneur Symonin Chevallat, 
qui alors estoit trese et aman de Mets, et qui 
estoit grant entre nos seigneurs. Et avec ce , 
Ait banni à vingt ans de la cité et perdit son 
amandellerie. Ses biens furent vendus au hault 
palais de Mets par la justice d'icelle, et lurent 
iceulx vendaigçs scellés du scel des six pa- 
raiges. 

S'ensuit le jugement de Symonin Chevallat, 
l'aman. 

Nous, le maistre eschevin, les treze, les 
comtes jurés , le paraige de Porte Muzelle etc. 
faisons savoir et cognissant à tous ceulx qui 
ces présentes verront ét oiront, que Symonin 
Chevallat, qui mainoit à porte Serpenoise, 
est, dès maintenant pour tousjourmais , privé 
et déposé de son office de Pamanderie et de 
la cleif de l'arche qu'il avoit et tenoit à cause 
de ladite amanderie , et encor de tous aultres 
offices de nostredite cité , quelx qu'ilz soient : 
et est , dès maintenant , la cleif de ladite arche 
et amanderie acquise à la^ville ; et sont encor 
tous les biens dudit Symonin, meubles et 
heritaiges , partout où qu'ilz soient et quelx 
qu'ilz soient, acquis à la justice, c'est assa- 
voir, pour la ville , les deux parts , et pour 
les treze, le thiers, en teille manière que 
monseigneur de S 1 Arnoult doit estre restitué 
et restaubli des biens meubles et herneix 
devantdits qui furent audit Symonin , de teille 
somme d'argent comme ledit messire de Sainct 
Arnoult polroit nions treir et informeir dé- 
nuement ; et aussy retenir, par serment ju- 
rant, si comme il appartient à teil cas, de 
ce qu'on luy averoit prins de sadite voulte ; 
lesqueilles monstrances , information et rete- 
nue se doient faire par toute la justice entiè- 
rement ou au plus d'eulx. Encor est à savoir 
que ledit Symonin Chevallat est , dès main- 
tenant, banni vingt ans fuers de Mets' et de 
l'eveschié de Mets et à dix lues de tout sens 
en sus de Mets, c'est assavoir de nous, le 
maistre eschevin, les trese, les comtes et 
les- paraiges dessus nommés , et entièrement 
de tous ceulx qu'on sauroit et seroient aux 
paraiges du comung, conjoinctement, sans 



nulle division faire de tous ceulx dessus 
nommés : en teille manière que si ledit Sy- 
monin ne vuidoit dès maintenant et ne tenoit 
sondit bannement , par la manière dessusdite, 
à savoir est que si justice en estoit et povoit 
estre saisie, qu'elle en feroit exécution si 
comme d'ung malfaictcur. Et ce est fait pour 
tant que justice est informée et ait preuve , 
par la bouche de Cheriautel , clerc dudit Sy- 
monin, et de Jehan, le clerc de Bichowaird, 
son compaignon , lesqueils ont recogneu , par 
devant justice , par devant le conseil et par 
devant plusieurs aultres bonnes gens, com- 
ment que ledit Symonin Çhevallat ait esté 
au dérober et vuideir la voulte dudit mon- 
seigneur Sainct Arnoult, avec ses propres 
maignies et plusieurs aultres 5 et que, après 
ladite voulte desrobée , ledit Symonin si mist 
plusieurs vaillans gens ensemble, et donnoit 
à entendre publiquement que l'abbé dessusdit 
et ses amis volloient dissiper et demenedeir 
les juaulx de ladite église de S 1 Arnoult; 
et disoit encor et donnoit à entendre à plu- 
sieurs vaillans gens que ledit abbé de Sainct 
Arnoult et ses amis avoient eulx meysmes 
desrobé ladite voulte et qu'ilz en estoient 
xewaubois. En tesmoingnaige de vérité, et 
pour que toutes les choses dessusdites soient 
fermes et estaubles, avons nous, le paraige 
de Portemuzelle, etc., etc. à la requestedu 
maistre eschevin, des treze et des comtes 
dessus nommés , mis nos seelz à ces présentes, 
avec le grant commun seel de nostredite cité, 
qui furent faites et mises en l'airche au grant 
moustier, l'an de grâce nostre signour, mil 
iiij c et quaitre , le douziesme jour du mois 
de may. 

Pareillement fut forjugié et banni à tous- 
jourmais hors du pays et de la cité fiicho- 
waird, et furent tous ses biens confisqués, 
vendus et butinés. 

Audit an, au mois de novembre, ceulx 
de Mets envoyont leurs ambassaldes vers le 
roy des Romains, Robert, duc de Bavière, 
qûi estoit de retour au lieu de Hedelberg. 
Et furent les previllaiges de la cité confirmez 
en datte de mil iiij" et iiij , le vingt sixiesme 
jour de novembre. 

En celledicte année , au mois de septembre, 
furent morts de peste plusieurs personnes 
et de plusieurs estats, tant hommes que 
femmes. 

L'an mil iiij c et v, le sire Henriat Roucel 
fut maistre eschevîn de Mets. 

Audit an , pour le gros argent que on levoit, 
et les grosses tailles que on faisoit par la 
cité , tant pour paier la somme des trese mille 
florins dont on s'avoit escordé de paier aux 
comtes de Nausowe et de Salme, aux sires 
d'Appremont et de Boullay, comme pour paier 
les soldoieurs et aultres choses nécessaires 
pour la cité ; et pour les grosses perdes et 
dopmaiges que plusieurs avoient eus , et les 
aultres non ; et aussy pourtant que le comte 
de Salwerden enst bien fait paix pour dix 
mille florins, mais* ceulx qui n'a voient rien 
perdu , pour doubte de perdes et que on ne 
leur fist comme aux aultres, se hastont de 
escordeir pour lesdits trese mille florins à 
donneir : dont il despleut à ceulx qui avoient 
perdu leurs villaiges ars et destruitz , et leurs 
biens et maisons pillées et robées , et ne vol- 
loient rien paier d'icelles sommes, disant 
qu'ilz y avoient assez mis et que ceulx qui 
n'avoient rien perdu, pouvoient bien paier 
et presteir icelles sommes. Et en estoient les 
seigneurs en telles dissentions et discordz les 
ungs contre les aultres , et en publicque en 
se reprochant plusieurs choses , dont , s'ilz 
feussent esté bien conseilliés, ilz s'eussent 
passés de les dire ; car ce fut cause d'esleveir 
à mutinerie et rébellion la commune. 

Véant la commune de Mets que pour paier 
lesdites sommes , ilz estoient tailliés et gras- 
sement gabellez, et que lesdits seigneurs 
qui estoient riches et puissans, et que en 
partie par eulx , ce estoit advenu , entant 
que aulcuns par leurs puissances et richesses 
ne estimoient et ne tenoient compte de leurs 
voisins , qui estoient gros seigneurs , dont la 
pluspart d'eulx estoient endebtez vers lesdits 
seigneurs de Mets 5 dont de ce en procedoit 
une grosse envie , hayne et inimitié : en oultre 
quant ilz venoient à Mets, ilz ne tenoient 
compte d'eulx et les regardoient en les mes- 
prisant, jay soit qu'ilz fussent plus grans 
seigneurs : parquoy ilz avoient venu courir, 
ardre et brulleir leurs terres et seigneuries 
qui leur estoient prochaines : dont il se convint 
raichetteir et paier ladite somme. Parquoy 
la commune se encommença à mutineir et 
à murmureir les ungs aux aultres disant : 

« Si tant est que noz seigneurs différent de 
paier, nous pouvons bien differeir ; le fait 
ne touche en rien le corps de la cité ; c'est 
pour leur fait particulier et pour leurs 
seigneuries. Faut il que pour eulx et pour 
raichetteir et gardeir leurs terres , que nous 
soyons tailliés ? Ces quaitre seigneurs avec 
leurs gens n'eussent mie prins la cité ; nous 
estions bien pour la deffendre. Si ce n'es- 
» toient leurs seigneuries, on ne nous sça- 
» veroit que foire , et sommes tousjours ainsy 
» maingiés, tailliés et gabellez par eulx et 
» pour leurs seigneuries. Nous ne le debvons 
> souffrir ny endureir. > Ces parolles et mur- 
mures acomençont à. continueir et alleir de 
l'ung à l'aultre , tant que le jour de la sainct 
Eloy, londemain de la sainct Jehan Baptiste , 
la plus grant partie du peuple ensemble se 
mutinont contre lesdits seigneurs, gouver- 
neurs de la cité, et entreprindrent le gou- 
vernement de la cité et firent juges et officiers 
d'eulx meysmes, comme il leur pleust, et 
prindrent les seigneurs qu'ilz polrent avoir 
et les menont au palais : parquoy la pluspart 
desdits seigneurs s'en allèrent demeureir hors 
de la cité où bon leur pleust. Et y avoit en 
la commune deux bouchiers, l'ung appelle 
Stevenin, le bel bouchier, et Paultre Gros 
Jehan qui se monstrojpnt à icelle rébellion 
estre des capitaines , disant et criant haute- 
ment : « Nous voilons vengier la mort de 
» nostre oncle Huguignon, le bouchier, et 
» d'aultres que on a fait molrir, quant l'em- 
» pereur fut à Mets* » Et empres de la maison 
sire Nicolle Grongnat, chevalier, à Portemu- 
zelle, y avoit ung lainier, nommé Francequin, 
lequel aydait à panre ledit sire Nicolle Gron- 
gnat qui estoit en sa maison, et son servi- 
teur, nommé Thiedry, et les menont {tu palais, 
disant que luy et les aultres seigneurs , par 
manière de trahyson , debvoient trahir et de- 
livreir la cité au duc Charles de Lhoraine 5 
lequel sire Nicolle Grongnat et les aultres 
estoient dudit fait innocens. Et sans avoir de 
ce information et sans ce que ledit seigneur 
fut convaincu du cas , le jour de feste sainct 
Pierre et sainct Polz , publiquement devant 
la grande esglise , luy firent tranchier la teste 
et le firent enterreir à Sainct Louis en terre 
prophane , et jamais ne volrent endureir qu'il 
fust mis en terre saincte , quelque prière que 
on en puist faire. Et après, ilz prindrent 

ledit Thiedry , serviteur dudit seigneur Ni- 
colle , et luy volloient faire tesmongnier que 
sou maistre estoit traistre , ce qu'il dit que 
non ; et pourtant qu'il ne volt tesmongnier, 
ilz le menont au gibet où il fut pendu et 
estranglé. Et à la justice descoulpa ledit sire 
Nicolle, son maistre , en renoyant Dieu , uostre 
Seigneur Jhesucrist, sa glorieuse mere , tous 
les saincts et sainctes , prenant le diable à Sei 
gneur, si jamais il en avoit oy parleir ledit 
seigneur Nicolle Grongnat, son maistre, ne 
que jamais ne l'eust en pensée ny en vollenté. 

Apres cé fait , iceulx mutins de Mets , pour 
et au nom de la cité , envoyont deffier Jehan , 
comte de Salme $ et puis se assemblèrent à 
force et à port d'armes, sortirent hors de la 
cité et coururent la terre dudit comte de 
Salme, et luy «destruirent la terre de Putel 
lange et de Morhange, en quaitre jours qu'ilz 
Furent hors de la cité. 

Comme cy devant est en partie dit et escript, 
l'an mil îij° et xcvîij , la vigille de noel , y avoit 
certains AUemans qui faisoient groz dopmàiges 
au duché de Bar , en partant de Faulquemont 
et de Boullay et d'aultres forteresses; et en 
passant qu'ilz faisoient par le pays de Mets, 
ilss prenoient ce qu'ilz pouvoient avoir sans 
recreance ne restitution. Si advint que ilz 
allèrent courre en la .duché de Bar et cuy- 
doient retourneir et piller en la terre de Mets, 
si comme ilz avoient acoustumé et fait les 
aultreàfois ; mais ceulx de Mets leur mirent 
tant d'embusches que , quant ilz eulrerit passé 
le pont à MoUin, en cuydant passeir au pont 
à Maigney, ilz furent ruez jus par ceulx de 
Mets assez près du gibet de Mets , ledit jour, 
vigille de noel , et amenez à Mets. Si fut 
prins Cuneman Risch , dit de Blanche Eglise, 
Jehan deBaldrange, deux de leurs capitaines, 
lesquelx deux- capitaines eulrent les testes 
tranchées detant la grande église , et en y 
eult vingt cinq des pendus et vingt qui de- 
meurant prisonniers, tant que Dieu les aydast. 
Et de ladite prinse eschaippait Guiat de Faul- 
quemont, ung de leurs capitaines, lequel, 
quant il vit que ceulx de Mets avoient deffié 
le comte de Sahne et luy gastoient sa terre , 
pour se vengier desdits de Mets , il chercha 
l'alliance de Philippe , comte de Nausowe et 
Sarbruche; de Ferry, comte de Salwerden; 
de Gueraird, sire de Boullay et de Jehan 
D'Aultey; lesquelz se alliont avec luy, pour 



luy vengier. Alors ledit Guiat de Faulque- 
mont , capitaine , qui avoit eschaippé , se vint 
joindre pour sa querelle avec les dessusdits. 
Et pour ceste querelle lesdits comtes de 
fîausowe et de Salwerden, lesdits sires de 
Boullay et D'Aultey, avec ce qu'ilz disoient de 
volloir vengier la mort de sire Nicolle Gron- 
gnat , lequel lesdits de Mets avoient fait molrir 
malvaisement , à tort et sans cause , deffiont 
la cité de Mets et se joignirent avec ledit 
comte de Salme. Et environ la Nostre Dame 
en septembre , acomençont à faire courses par 
la terre de Mets, à brulleir villaiges, panre 
prisonniers, tant que c'estoit pitié de veoir 
les domaiges qu'ilz firent ; et dura celle guerre 
trois ans et demey. 

Ceulx de Mets, voyant qu'ilz ne polroient 
dureir ne eulx bien deffendre sans ayde, 
envoyont vers Raoult de Coussy , evesque de 
Mets, et luy firent présent pour estre oys': 
puis luy exposèrent que la cité estoit vray 
membre et principal en la spiritualité de 
son evesché, dont il portoit le tiltre, et que 
Si elle estoit destruicte ou chéoit enz mains 
d'aulcuns gros seigneurs , que à la fin la terre 
de l'evesché ne polroit dureir : et pour luy 
aidier à deffendre et soustenir le droit de son 
evesché contre sire Th tellement Bousse de 
Bettemberg, les gros dopmàiges que la cité 
et le pays en avoit soustenus, et que s'ilz 
l'eussent voulu laisseir et abandonneir, il n'eust 
demeuré evesque de Mets : ce considéré , luy 
prioient au besoing qu'il ne les volcist aban- 
donneir ne delaisseir, et que son ayde leur 
fust impartie ; et que pour une propine , 
pour une fois la cité luy donroit dix mille 
francs, et sa vie durant, chascun an, tant 
qu'il serait evesque de Mets , cinq cents francs 
de painsion. Lequel evesque , après plusieurs 
belles remonsfrances quHl leur fist, leur es- 
corda ce qu'ilz demandoient et leur dist qu'il 
sçavoit bien que monseigneur le duc Charles 
de Loraine , son bon» cousin , ny le comte de 
Waldemont n'estoient d'icelle alliance desdits 
seigneurs de Salme, Nasowe , Salwerden , Bol- 
lay et d'Aultey, et que s'ilz les povoient avoir 
de leur alliance , la force et vigueur de ces 
seigneurs ne serait mie de grande estime , et 
en deschenroient de leurs forces, et leur con- 
seilloit de les avoir, s'il estoit possible. 

Apres le congié prins par lesdits envoies 
de Mets de leur seigneur evesque , ilz retour- 

uerent à Mets et desclairerent en publicque le 
bon advis et conseil de leur seigneur evesque, 
qu'ilz trouvèrent bon , et commirent gens co- 
gnus pour envoier vers le duc Charles de 
Loraine, et se escordont luy donneir pour 
une propine , pour une fois dix mille francs , 
et par-chascun an, sa vie durant, mille francs. 
Et à cause de ce , permist ledit duc de Lo- 
raine que sire Jofifroy de Nancey allast en 
Mets à leur solde et gaige , lequel estoit ung 
homme saige, prudent et expérimenté , qui 
fut.de leur conseil et qui loyalement les ayda 
et conseilla. 

Et pour obvier et appaisanteir à icelle mu- 
tinerie et jaicquerie , le conseil , maistre es- 
chevin, trese, comtes et les paraiges estant 
lors en icelle cité , et pour eviteir plus gros 
inconvénient, se trouvèrent conjointement 
ensemble et firent et getterent plusieurs ar- 
ticles sur le descord et petitte provision qui 
estoit lors en ladite cité en justice , conseil et 
et paraiges et estatz de la cité , pour la refor- 
mation d'iceulx , et en firent en manière d'une 
atour et ordonnance qui fut passée et escor- 
dée entre eulx, le xvj e jour de novembre, 
ledit an*. 

Audit an , la vigille de feste s" Caitherine 
en hyveir, ceulx de Mets sortirent hors de 
la cité à force d'armes pour ardre , brulleir 
et destruyre la terre à l'entour de Boullay, 
et ardont le villaige de Corne qui est une 
lue delà Boullay, tant que le feu se print au 
moustier et frit ars par feu de fortune. Et en 
celle chevaulchée, Francequin, le lainier de 
Portemuzelle, se volt monstreir des plus avant 
et vaiUans, et s'avançoit fort et faisoit du 
maistre et de la capitaine : dequoy il des- 
plaisoit fort à beaulcoup de gens de bien, 
disant que on deust bien se desporteir de 
boutteir feu , la vigille de feste s" Caitherine 
qui estoit une vierge renomée entre gens de 
guerre , et qu'il en polroit bien mescheoir à 
ceulx de Mets. 

Le londemain de feste saincte Caitherine 
ensuivant, les seigneurs devantdits avoient 
fait grant amas de gens de guerre pour courir 
à ceulx de Mets et passont au weid le Hotton , 
près de Louveney, et mirent à force gens de 
guerre pour le gait audessus des haults bois 
de Coin , et envoyont leurs courreurs ardre 

• Voyt cet atour dans les preuves de rflistoire de 
Mets. T. IV. P. 564, 597 , 598. 



et boutteir le feu au Genestrois, assavoir, à 
la grainge Braidy, à la grainge de Fristorff, 
à la grainge et gaingnaige de Sainct Laidre. 
De laquelle assemblée, l'evesque de Mets, 
Raoult de Coussy en advertit ceulx de Mets , 
leur mandant qu'ilz se gardaissent bien de 
les chassier, pour le gait qu'ilz avoient fait. 
Touttefois, combien que on frist de ce ad- 
verti, par les hus et crys des mutins qui 
estoient à Mets, il conwnt que les gens de 
guerre, gentilz hommes et aultres allassent 
et courussent après les boutte feux, et les 
chassont jusques audit weid le Hotton. Et 
là les Allemans firent sortir leur gait, les- 
quelx assaillont ceulx de Mets et les rechas- 
sont jusques au ruyt de Malpas , assez près 
de Haulterive, où la Jbataille se donna. Et 
par la malvaise ordre et conduicte des mutins 
et jaicques qui estoient en icelle compaignie, 
ceulx de Mets furent desconfitz, et y eult 
plusieurs seigneurs et bourgeois de Mets prins 
et tuez; et y fut blessé Gillat Bataille, filz 
Jehan Bataille , d'empres S te Seguellenne , et 
y eulrent ceulx de Mets grosse perde et dop- 
maige , et dura la chasse jusques à Sainct 
Simphorien , à S* Clément et à S* Arnoult : 
dequoy ceulx de Mets en furent fort esbahis 
et affaiblis. 

Le londemain de ladite desconfiture , ung 
appelle Jaicomin de Courcelle , qui estoit aux 
gaiges à Mets , rencontra devant la grant église 
ledit Francequin , le lainier de Portemuzelle , 
auquel il eult de grosses parolles , 'disant : 
« Maulvais garson , tu nous as aidiés à avoir 
» ceste buffe que nous eusmes hier, par ton 

* cri et par ton brays avec les aultres : tu 
» huchois et brayois ha! ha! pourquoy qu'on 

* ne chassoit mie à ton plaisir, et cryois après 
» les compaignons de guerre, aux trahistresk 
» et après, tu t'en as fuy . Dequoy te meslois 

* tu des gens de guerre ? Il vaulcist mieulx 

> que tu te hisses meslé de ta laine. Aussy 
» avant hier , tu nous fis ardre et boutter 
» le feu à Corne : on te disoit bien, que 
? ce n'estoit mie bien fait et qu'il nous en 
» meschoiroit : regarde le bien qui nous en 

> est venu. » Et ledit Francequin luy dist 
qu'il menfoit et qu'il n'en estoit point venu 
fuyant, mais que c'estoit il luy meysme, qui 
se faisoit du gens d'air mes ; et eulrent tant 
de parolles ensemble que les esleus qui , pour 
lors , gouvernoient pour le commung, firent 

panre ledit Francequjn et le volrent faire 
noyer : et soudainement le bannissont et for- 
jugeont hors de la cité. Lequel Francequin 
avoit prins son despart : et en allant qu'il 
Jaisoit pour demeurer à Colloigne, il fut prins 
du comte de Murs et rançonné et tellement 
détenu en prison qu'il ne vesquit gaires. Et 
quant il fut mort, Renaird Vufz print et 
espousa sa femme. 

1406. 

L'an mil iiij c et vj , fut le sire Jehan le 
Grounais , de la rue des Bons Enffans , maistre 
eschevin de Mets. 

En celle année , la vigille de l'ascension , la 
chevalerie, seigneurie et anciens bourgeois 
de la cité qui estoient fùiant hors de la cité 
par la mutinerie de la commune , comme de- 
vant est desclairié, par l'ayde de leurs sol- 
doyeurs et par leurs subtillitez, rentront en 
la cité , ledit jour, bien maitin , et ne tuont 
personne , si non ung nommé Ruxey de Porte- 
muzelle , et revint la cité en. leur obeyssance , 
comme par avant ; et jay pourtant ne cessa la 
guerre des quaitre seigneurs devantdits. 

Quant ilz eulrent remis la cité en leur obeys- 
sance et puissance , ilz en prindrent plusieurs 
qui furent menez au palais ; dont il en y eult 
trente et ung des noiés au pont des Morts, 
qui avoient esté <les plus malvais. Et en y 
eult plusieurs des bannis et forjugiés dont 
les noms de par^e sont cy après escripts , 
assavoir: Wiriat Couchet, Jehan .Wailtrin , le 
marchant, Collin Verey, Gros Jehan, le bou- 
chier, Jehan qu'on dit le clerc de Herney, 
Jehan de Noeroy, le bollangier, Gudelloz , le 
corrier, Jehan, le novel maistre, Domangin 
Mallebar^e, le nonnetier, Pierson qu'on dit 
Piergay, de la croste , Lawellin , le tisserant , 
le jonne , Burthemin Daicy, l'escripvain , Le- 
maire Maufat, Werrevelz, le cloweteur, Tho- 
messais , le bouchier de Portemuzelle , Martin 
qu'on dit Chippowe, le frebour d'espées, 
Humbert de Bocquenon, Rechief, filz ledit 
Humbert , Collin Lallement , le waibexeur , 
Collin , ion filz, Lowiat Xemelle , le crovixier, 
Perrin Wauday, le drappier, Thiry du Cham- 
pel, Hannès Bride, le crovixier, ^îoblat, le 
tailleur, Humbellat, le tanneur, Gueraird, 
frère Hannès Bride , le crovixier, Jehan qu'on 
dit le Burton , le tanneur, Brexey, le tailleur, 
Stevenin le Waibroy, le retondeur, Lemaire 



Maitheu, le cosson , Gillat de Frayue, l'or- 
fèvre, Collinet, le tailleur, Jehan CoDîgnon 
d'Estain , le viecier , Gondeffrin , le coustellier, 
Herment, le bourcier, Chestellay, le menes- 
trier, Jehan de Sainct Nicollay, le tailleur, 
Clausquin , le peindre , Clausse Dobariche , le 
crovixeir, Hennequin Challemelle, Blanmon 
du Champel, Henry Cacal , le nonnetier, Jehan, 
filz Thiebault de Sainct Dixier, Françoys de 
Bauldrecourt , le peintre , Jehan le Traistre , 
le cosson , Hannès , le vairnier, Jehan qu'on 
dit Corne au Bois , le peintre , Thomassin , le 
bouchier de Maizelle, Marxillin, l'archier, 
Guelraird de Manxalx, le tonne! lier, Jehan 
qu'on dit Mouchet, l'armoyeur, Werry Bauche, 
le lainier, Jehan de Halliers , le charpentier, 
Synerelz , frère ledit Jehan , Allerdins de S" 
ReÛlne , Jehan qu'on dit Pinglatte , le crovi- 
xier, Jehan Mulquairaus , Roiguelz , le clowe- 
teur, Hannès de Galmehange , Otthin la Haye, 
Perrin , le cloweteur, Clément du Poix , Pel- 
treman qu'on dit Pain d'Espices , Pierson de 
Septenay, le crovixier, Jehan qu'on dit le 
Presbtre , le raicowaiteur, Jehan Jolly , le par- 
mentier, Thiedrich qu'on dit la Mairiolle de 
Salnerie, Auburtin, le coustellier, Louis de 
Sancey, le crovixier, Jehan de Billey, le clerc 
de cour, Collignon de S f Pierre, Jermin, le 
feivre de Franconrue , Jehan qu'on dit maistre 
Urban , le cloweteur, Aidam , le parmentier, 
Burtrant Baussay , le raicowaiteur, Jehan Lalle- 
ment, l'armoieur, Collaird, le revendeur. 

L'an mil iiij c et vj, le duc Robert de Bar 
estant srtlié de Loys , duc d'Orléans , les sei- 
gneurs du conseil de ladite cité euvoierent 
aulcuns des leurs vers luy pour cerchier apoinc- 
tement vers ledit duc d'Orléans ; lequel leur 
allégua qu'ilz ne pouvoieut dureir à la longue 
et leur conseillait qu'ilz se donnaissent audit 
duc d'Orléans , alléguant que le pays de Lu- 
cembourg estoit d'ung costé pour le duc d'Or- 
léans , et à cause que la duché de Bar mouvoit 
en fied d'ung roy de France , ilz ne pouvoient 
remiser, de l'ordonnance du roy, de donner 
secours audit duc d'Orléans , et avoient pour 
lors de gros ennemis , comme le comte de 
Nausowe , le comte de Salme, le sire d'Ap» 
premont et d'Aultey, le comte de Meurs, sire 
de Boulay ; et puisqu'ainsy estoit , quant il 
y avoit deux malz ensemble , on debvoit 
choisir le plus petit pour eviteir le plus grant. 
Lesquelx de Mets respondirent qu'ilz ne cui- 

doient avoir rien meffait audit duc d'Orléans 
et seroient bieu marris l'avoir aulcunement 
offensé , et quant ilz l'averoient offensé, ilz 
cercheroient tous moyens pour avoir apoinc- 
tement avec luy. Et combien qu'ilz ne l'eus- 
sent offensé , encor voldroient ilz bien useir 
de son conseil pour demeureir en sa graice 
et qu'il leur volcist rescripre et mander la 
manière par laquelle ilz polroient eviteir son 
indignation. 

Cestuit duc Robert, estimant avoir desjay 
en sa main la cité de Mets , manda qu'il avoit 
avisé la manière et comment qu'ilz seroient 
bien gardés et deffendus, et que deux sont 
plus forts qu'ung particulier , et que si l'ung 
les volloit foller, que l'autre les secourroit. 
Et que quant le duc d'Orléans seroit empes- 
cbié ès affaires et négoces du royaulme de 
France , que l'autre y seroit et que ainsy se- 
roient bien deffendus , et qu'il avoit prié son 
chier filz, Edouaird de Bar, qu'il en volcist 
panre la charge avec ledit duc d'Orléans u 
ce qu'il faisoit bien envis , car il ne volloit 
rien avoir à partir avec ledit duc d'Orléans. 
Neantmoins à sa remonstrance , il avoit esté 
content en panre la charge pour le bien de la 
cité, et qu'il leur envoyoit lettre subscripte des- 
dits deux seigneurs et ducs et scellée comme 
ilz l'entendoient , et que aultrement ne feroient 
ilz : desquelles lettres la teneur s'ensuit. Et 
premier , celle du duc d'Orléans. 

Loys , filz du roy de France , duc d'Orléans, 
comte de Blois et sire de Coucy, à tous ceulx 
qui ces présentes lettres verront, salut. Comme 
aulcuns des habitans de la ville et cité de 
Mets contre laquelle nous avons par aulcûn 
temps meu guerre, pour certain droit que 
nous prétendons avoir à l'encontre d'icelle , 
considérant les grans pertes* et domaiges que 
ladite ville et les habitans d'icelle ont eus, 
le temps passé , à cause et pour occasion de 
ladite guerre , et porroient encor plus avoir 
au temps advenir, se soient traits par devers 
nostre très chier et très amé oncle, le duc 
de Bar, seigneur de Cassel, disant que les 
choses dessusdites et aultres par eulx consi- 
dérées , ilz estoient et sont d'accord de nous 
bailler ladite ville et cité de Mets par les 
conditions et manières qui s'ensuivent : pre- 
mièrement , qu'elle, ne sera point courue , en 
especial sur le commun ne sur les gens d'es- 
glise ; secondement , que le droit de Fempire 



demeurera ; tiercement , que nostre très chier 
et amé cousin , mess ire Edouard de Bar, mar- 
quis du Pont , aura la moitié en ladite ville 
et seigneurie , pour luy et les siens ; sçavoir 
faisons que nous , ces choses considérées , dési- 
rant de tout nostre povoir obvier aux domaiges 
de ladite ville, avons les choses dessusdites 
agréables , au cas que ladite ville et la sei- 
gneurie d'icelle nous sera baillée et délivrée 
par lesdits habitans , comme dit est. Et les 
points et articles cy dessus desclairés garderons 
et promettons de garder en bonne foid et en 
parolle de filz de roy, sans aller ne venir à 
l'encontre en aulcune manière. En tesmoing 
de ce, nous avons fait mettre nostre seel à 
ces présentes lettres données à Paris le neu- 
viesme jour de febvrier, l'an de grâce mil Hij° 
et vj. Ainsy signé sur le plois desdites lettres, 
par monseigneur le duc , et au dessoubz , 
Heran. 

Et les lettres de Edouard estoient telles et 
dont la copie se ensuit : Nous, Edouard de 
Bar, marquis du Pont , à tous ceulx qui ces 
présentes lettres -verront , salût. Comme aul- 
cuns des manans et habitans de la ville et 
cité de Mets contre lesquelx nostre redoubté 
sire , monseigneur le duc d'Orléans , ait par 
aulqun temps mené guerre pour certain droit 
qu'il prétend avoir à l'encontre d'icelle , véant 
et considérant les grans pertes et domaiges 
que ladite ville et les habitans d'icelle ont 
eus , le temps passé , à cause et pour occasion 
de ladite guerre , et polroient encor plus avoir 
au temps advenir, se hissent traits par devers 
nostre très redoubté seigneur et pere , mon- 
seigneur le duc de Bar, disant que les choses 
dessusdites et aultres par eulx considérées , 
ilz estoient et sont d'accord de bailler à nostre 
redoubté seigneur d'Orléans ladite ville et 
cité de Mets , par les conditions et manières 
qui s'ensuivent : premièrement , qu'elle ne 
sera pas courue , en especial sur le commun 
ne.sur les gens d'esglise : secondement, que le 
droit de Pempire'demeurera : tiercement , que 
vous avérons la moitié en ladite ville et sei- 
gneurie, pour nous et pour les nostres. Les- 
quelles choses dessusdites nostredit redoubté 
seigneur, monseigneur le duc d'Orléans , ait 
ottroiées ausdits habitans ; et en ait esté et 
est d'accord et les ait eu agréables , comme 
par ses lettres patentes sur ce faictes , puelt 
plus à plein apparoir, sçavoir faisons que nous * 

ces choses considérées , désirant de tout nostre 
pouvoir obvier aux domaiges de ladite ville , 
avons les choses dessusdites agréables , au cas 
que ladicte ville et seigneurie d 1 icelle seroit 
baillée et délivrée à nostredit redoubté sei- 
gneur, monseigneur le duc d'Orléans , par la 
manière dessusdite. Et les points et articles 
cy dessus desclairés garderons et promettons 
gardeir en bonne foid , sans aller né venir à 
rencontre en aulcune manière. En tesmoing 
de ce , nous avons fait sceeller ces présentes 
lettres de nostre seel. Données à Paris , le qua- 
torziesme jour de febvrier, Fan mil iiij c et vj. 

Quant les seigneurs du conseil de ceste cité 
de Mets eulrent veu et avisé les lettres à eulx 
envoiées, qui estoient totalement contre les 
franchises et libertés de la cité et d'eulx meys- 
mes , ilz firent remercier le duc Robert de 
son bon volloir et se excusont qu'il ne leur 
estoit loisible et honorable de faire ne agréer 
le contenu d'icelles lettres , sans les estatz du 
sainct Empire , veu le serment de fidélité 
qu'ilz .avoient donné , soubz le seel de la cité, 
audit sainct Empire , et qu'ilz envoieroient 
demander conseil aux princes et cités de 
l'Empire , s'ilz pouvoient ce faire sans des- 
honneur ne reprehension. 

Le duc Robert et son filz Edouard voyant 
que par ceste manière ilz ne venroient mie à 
bout de leurs entreprinses , . acomençont à 
cherchier tous les moyens qu'ilz pouvoient 
penseir pour nuire à la cité de Mets et aux 
habitans et la gaingnier par subtil moyen, 
s'il estoit possible ; et prindrent acointance à 
plusieurs qui estoient bannis de Mets pour 
leurs desmerites , et enqueroient du gouver- 
nement d'icelle cité. 

Quant les seigneurs de l'ancienne bour- 
geoisie de la cité eulrent remis en leur obeys- 
sance la commune comme elle estoit au pa- 
ra vant , jay pourtant ne cessont lesdits quatre 
seigneurs et gaingnont et abattont Villeir , 
Sorbé , Grymont , Talange , . et firent ençor 
plusieurs aultres griefz et cfomaiges irrécu- 
pérables. Ët avec eulx se acompaigna Louis, 
duc d'Orléans, qui lors tenoit la duchié de 
Lucembourg en gaige , et faisoit guerre aus- 
dits de Mets, yssant et rentrant dudit pays ; 
car ilz tendoient à avoir la seigneurie de la 
cité, ce qui estoit au grant préjudice dudit 
sainct Empire, s'ilz eussent peu joyr de leurs 
intentions. Dequoy la cité en souffrit et porta 



plus de trois cent mille francs que de frais 
que de dopmaiges , sans avoir ayde ne confort 
du roy Robert des Romains , des électeurs ny 
du sainct Empire ; mais en lieu de dosmeir 
ayde et confort , les seigneurs et barons du 
sainct Empire faisoient la guerre et estoient 
aydant au duc d'Orléans qui volloit osteir et 
soubstraire icelle cité de Mets du s 1 Empire. 
Et aussy estoient Edouard , marquis du Pont, 
filz du duc Robert de Bar, et sire Robert de 
Comercy, aydant audit duc d'Orléans, sans 
deffiance. Et estoient les ennemis de la cité 
soustenus , allant , venant , yssant et entrant 
par les bonnes villes et fortes maisons du duché 
de Bar, et leur fournissoit de vivres. Et n'es- 
toit tenu par le duc Robert de Bar ce qu'il 
avoit promis à ceulx de Mets , quant il y fat 
prisonnier, que luy ne ses hoirs successeurs , 
ducs de Bar, ne conseillerait et ne- pourchas- 
serait à nul jourmais mal contre la cité, et que 
de son pouvoir les ayderoit et conseilleroit 
^n bonne foid et loyalment. 

Véant ceulx de Mets le pouvoir de leurs 
ennemis , firent tellement qu'ilz eulrent aux 
gaiges , tant du pays de Liège , de Swawe et 
d'aultres lieux, cincq cents lances, lesquels 
journellement couraient au pays de leurs 
ennemis et prenoient corps d'hommes , panie 
de bestes , et faisoient comme gens de guerre 
sur leurs ennemis. Cependant les seigneurs 
du conseil de ladite cité firent , par le moyen 
de leurs bons amis , cerchier apoinctemeot 
vers le duc d'Orléans et qu'ilz puissent estre 
Oys ; ce qui leur fut accordé , et eulrent saulf- 
conduit, allant et venant, séjournant et re- 
tournant à Paris , où la journée fut assignée. 

U07. 

L'an mil iiij c efvij, rat le sire Jehan Cueur 
de Fer maistre eschevin de Mets. 

A la journée devantdite , assignée à 
pour les demandes que le duc d'Orléans & l " 
soit à ceulx de Mets , lesdits de Mets y 
voyerent pour eulx sire Conraird Baier, 
Joffroy de Nancey, sire Arnoult Baudoiche, 
sire Jehan Noiran , sire Joffroy de Wainxe> 
Jehan de Vy et Collignon Louve, qui f* 01 * 
jonne filz et estoit avec ledit Jehan Noiron, 
son oncle. Lesquelx , avec leur compaigaie ? 
en allont à Paris vers monseigneur d'Orie*n^ 
pour traicter la paix ; et rat au mois de julle > 
ledit an; que icelle journée fut tenue. 

Durant ceste journée se firent plUsieura de-, 
mandes et responses par les parties et sur 
certains points et articles dont lesdits envoies 
de Mets estoient en difficulté. Hz renvoyont 
à Mets sire Joffroy de Wairixe pour avoir 
l'avis et opinion sur icelles articles : lequel , 
après avoir besoingnié , se partit de Mets avec 
ung messaigîer et ses serviteurs pour alleir à 
Paris $ mais , aii chemin , fut rencontré et rué 
jus par les gens sire Henry d'Orne , qui estoit 
en la compaignie du sire Pierre Derchiez, et 
fut mené à Browenne , prisonnier 5 et depuis, 
malgré ceulx qui l'avoient prins et fait prendre, 
il fut mis à délivre , franc et quicte. Et ce qu'ilz 
le prindrent , estoit pour sçavoir les secrets 
du conseil et des affaires desdits de Mets : à 
quoy ilz failliront, par il n'emportoit rien 
par escript. 

Pour toujours mieulx monstreir que les 
promesses et jurements faits ausdits de Mets 
ne se sont tenus , le temps pendant que lesdits 
envoyés de Mets estoient à Paris , pour traictier 
la paix avec le duc d'Orléans , Edouard , mar- 
quis du Pont et Jehan , son frère , les deux 
filz du duc Robert de Bar , du consentement 
de leur pere , conspirèrent ensemble de gain- 
gnier Mets , et qu'il estoit facile et possible , 
attendu que la cité estoit fort defournie de 
vivres et d'aultres choses, parce que les vivres 
et le pays de Mets , Tannée preceldente , 
avoient esté fort destruits , et que les sei- 
gneurs et la commune estoient en dissention 
et division l'ung contre l'aultre , et que l'ung 
tenoit une bande , l'aultre une aultre ,; et que , 
puis qu'ilz n'estoient unis , il estoit facile à les 
disjoindre ; et appellerent ung nommé Gal- 
laffre , qui a voit demeuré à Mets , et pour son 
entrée les portes luy estoient trop estroites, 
et n'y pouvoit entreir pour les vaillances et 
beaulx faits par luy commis. Et pour sçavoir 
toute l'affaire et le gouvernement de la çit4 
de Mets , fut au Pont à Mousson trois jours 
avec lesdits deux princes , et en parloit et 
devisoit à eulx , comme cellny qui ne sçavoit 
le conseil de la cité ; et sembloit que par son 
dire la cité fut desjay gaingniée et à eulx. 
Mais souvent advient de ce que fol pense de 
faire , que il en demeure beaucopt. 

Sur ses paroles , les deux filz du duc 
Robert de Bar firent leurs assemblées de gens 
au Pont à Mousson, où estoit le sire du 
Vergier, le baisli de Sainct Mihjel, messire 



Richaird des Hermoises , mareschal de Barois , 
sire Robert de Waitronville , maistre Jehan, 
prevost de la Chaussée , le sire Henry d'Orne, 
le sire Pierre Derchiez. 

Si furent mandés ceulx du vaul de Faulx , 
lesquelz y vinrent tous , cuydant desjay avoir 
gaingnié et mattis Mets : et la pluspart ne 
sçavoient que c'estoit d'armures , dejaicques, 
cottes de mailles ne haulberjons. Toutesfois 
ceulx qui en avoient , vestirent leurs jaicques 
et pourpoints , et , comme chertons , engrais- 
sèrent leurs sollez pour alleir à la bonne ville 
avec les gens de bien : et à leurs ceintures 
avoient quairelz et viretons. Et comme ilz 
estoient accoustrez , sembloit qu'ilz volcissent 
aller raver et rançonner, au gras temps, les 
servantes des presbtres de villaiges. 

En oultre y avoit une aultre bande , aussy 
bien accoustrez comme iceulx , lesquelz , par 
plusieurs fois , la pluspart avoient aul très fois 
menné vendre au marchié de Mets plusieurs 
bestes, buefs, vaiches et poreques , et aultres 
les avoient gardez. Entre lesquelz estoit ung 
nommé Humbert de Bouquemont et son filz , 
qui crioient à haulte voix que quant ilz ven- 
roient dedans Mets, qu'ilz rencrieroient : Tuez 
tous les bourgeois , grans et petits , que 
vous rencontrez. Et luy sembloit que en ce 
disant il faisoit un beau vaissellaige : mieulx 
luy vaulcist faire son debvoir au gardeir les 
poreques. 

■. , Aussy y estoit Dediet Bauchin le vaulbexeur, 
qui , avec sa neif., les debvoit conduire en la 
cité. Et y estoit Collin Lallement , Je vaulbe- 
xeur, lequel, comme l 1 ung des malvais mutins, 
estoit forjugié et banni , qui en sa neif avoit 
et mennoit les arbollestres , les eschclles de 
cordes et les crocques de fer à planté , pour 
monteir à mont la muraille plus vistement. 
Et leur tenoit compaignie Hennequinet qui 
se disoit grant faiseur de neifz, maistre ou- 
vrier ; mais sa science fut perdue quand les 
neifz qui furent enfondrées , il ne les peult 
meneir à rive. 

Aultres bandes y avoit des bannis de Mets 
pour multiplier et tenir nombre et faire plus 
grande la compaignie , lesquelz , s'ilz fussent 
esté gens de bien, ilz ne fussent mie esté 
foijugiés ne bannis de la cité , assavoir , 
Hennequin Challemclle , Jehan le Traistre , 
Herment Laweclestier , le grant Mercier de 
Chambre , Collin Mariatte et Francequin , le 

18 

lainier , et plusieurs autres dont je ne sçay 
les noms. 

Ceulx du Pont y furent , qui debvoient tout 
mettre à l'espée : plusieurs aultres en y avoit 
qui de la langue avoient jay gaingnié Mets, tué 
les bons bourgeois et pillé leurs maisons , qui , 
s'il eust convenu se battre ou assaillir la cité , 
ilz n'eussent mie vallu deux naivelz. 

Quant toutte icelle armée du grant Jaicque 
lurent arrivez aux Waissieulx , au pré Sainct 
Simphorien , qui fut le samedy , septiesme 
jour de jullet , ledit an de mil iiij c et vij 
ceulx à pied et à cheval , le sire du Vergier, 
qui aultresfois avoit esté aux gaiges , leur fîst 
une petitte remonstrance , en collaudant les 
princes et leurs prouesses , qui avoient tous- 
jours esté saiges et de grandes entreprises , et 
qu'ilz usoient de boin conseil 5 et qu'il creoit 
que aussy avoient ilz pour ceste affaire. Et 
puis leur dit qu'il ne sçavoit qui le conseil 
avoit donné de ce faire , et que c'estoit une 
grosse entrcprinse , et que ceulx de Mets , 
en la fermeté de la cité, estoient plus de 
gens qu'ilz n'estoient, et que s'ilz estoient 
une fois sur pied et advertis d'icelle affaire , 
qu'ilz n'estoient point pour à eulx dureir, 
et que les bourgeois de la cité estoient fort 
subtils et sçavoient bien gardeir leur cité , 
comme par aultresfois il l'avoit veu et cognu , 
luy estant à leurs gaiges; se dont n'estoit 
qu'il y eust quelque intelligence avec aulcuns 
des bourgeois de la cité , et que ceulx qui 
avoient intelligence en la cité , il estoit temps 
de se monstreir : aultremeut , s'ilz donnoient 
assault à ladite cité , ilz estoient tous en 
dangier d'estre prins prisonniers ou tuez , et 
encor , s'ilz eschaippoient , en partir confusi- 
blement comme couairds et recreans. 

Quant il eult ce dit, sans huître avis ny 
conclusion , ilz se mirent en desaroi pour 
retourneir l'ung ça, l'autre là, et laissèrent 
leurs neife qu'ilz avoient fait ameneir , pour 
venir plus diligemment , avec chevaulx. Par- 
quoy le marquis Edouaird et son frère et sa 
compaignie s'en retournèrent sans copt frapeir 
et sans gaingnier la ville : dont ilz estoient 
dolens et maris , doubtant plus la reproche 
et vitupère qu'ilz averoient de leur confusible 
entreprise , que l'approche qu'ilz avoient faite 
sans rien faire. Et ceulx de Mets , de ce non 
advertis , furent tout esmerveillés , quant on 
leur vint dire et annoncier les neifs et pre- * 



parations de guerre pour panre et gaingnier 
leur bonne ville , lesquelles ilz les envoyont 
quérir et les firent ameneir dedans la cité 
et cherrier et deschargier en les grainges de 
la cité , dont on dit qu'il en y a encor partie 
entière , sans ce que depuis jamais demande 
ne action en fust faîcte : raison le veult pour 
la confusion qui fut. 

Les seigneurs envoiés pour la cité à Paris, 
pour le fait du duc d'Orléans, après avoir 
fait et besoingnié partie de ce pourquoy ilz 
estoient là envoyés, se partirent de Paris et, 
par saulf conduit du duc Robert de Bar, 
vindrent à Bar et arrivèrent ung diemanche 
du maitin , qui estoit le proppre jour que on 
debvoit avoir gaingnié la cité , comme devant 
est desclairié , le sabmedy preceldent. 

Quant ilz furent arrivez à Bar en l'hos- 
tellerie , il fut ordonné àThoste de la maison 
où ilz estoient logiés , que messaigier ne 
homme qui fust de mère né , on ne laissast 
à eulx parleir 5 et furent closes les fenestres 
des chambres et lieux où ilz estoient logiés , 
pour ce qu'ilz ne veissent par le pays alleir 
ne venir nulles gens de guerre , et qu'ilz ne 
fussent de rien advertis. Et les fist on gardeir 
que (ficelle hostellerie ne puissent sortir. 

Lesdits envoiés de Mets , voiant qu'ilz es- 
toient ainsy encloz et détenus , et qu'il y avoit 
gairde sur eulx qu'ilz ne partissent d'icelle 
hostellerie où ilz furent huit jours encloz, 
après iceulx passez , envoyont vers ledit duc 
de Bar, remonstrant qu'ilz estoient venus à 
son conduit et qu'il volcist permettre les laisser 
partir et les faire conduire durant par le long 
de son pays. 

Alors le duc de Bar , imaginant en son cou- 
raige que son fils Edouaird , marquis du Pont, 
pouvoit bien, en huit jours, par le rivaige, 
avoir gaingnié la cité de Mets , promptement 
leur respondit que par sou pays les feroit 
conduire seurement, et leur bailla le baillif 
de Bar qui en fist haultement sa négligence } 
car eulx venus à Longeville devant Bar, les 
villaigeois dudtt lieu et aultres à l'entour, en 
a présence dudit baillif, acomençont à les 
assaillir, lequel crioit auxdits villaigeois qu'ilz 
feissent ce qu'ilz savoient qu'ilz avoient en 
commandement. A celluy cry, se efforçoient 
de plus fort en plus fort de courrir aprez 
ceulx de Mets pour les mettre à mort, car 
ilz cuydoient pour vray que le marquis du 

Pont, Edouaird, fut seigneur et maistre de 
Mets. Et là leur faillit leur saulf conduit en 
parolle de duc : et furent mis à chasse de 
toutte part, et en vint qui en peust venir. 
Et la mercy Dieu, ceulx de Mets n'y per- 
dirent pas grantment, que partie de leurs 
carraiges , et en revindrent sains et saulfz. Et 
en ce , povez veoir les promesses et juremens 
de ce duc Robert , comment loyalment il les 
tenoit, et que en luy estoit acomplie la pa- 
rolle du psalmiste David , disant : Nolite con- 
fidere'in prineipibus etc. Exibit spiritus efus 
et rêver tetur in terram suant ; in Ma die 
peribtmt omnes cogitationes eorum etc. 

Quant le duc Robert de Bar oyt et ftit 
averti que l'entreprinse et conspiration de 
son filz , le marquis du Pont , et de ses gens 
estoit faillie et qu'ilz n'avoient peu parvenir 
à leur optât et malvais volloir, et que lesdits 
envoies ambassaldes de Mets luy estoient es- 
chaippez, et qu'ilz se avoient apperceus et 
cognu de son obstiné et secreit malvais volloir, 
et que par ce ilz luy polroient faire gros dop- 
maiges , et que aussy bien estoit il en guerre , 
par son filz, ledit marquis du Pont, fist 
deffier la cité pour et au nom du duc d'Or- 
léans , pour colloreir son honneur ; mais si 
tous les peintres et touttes les colleurs fussent 
esté ensemble pour icelle bien colloreir, la 
colleur eust failli à la bien colloreir en vé- 
rité. 

Audit an, après ce que les seigneurs, ci- 
tains , chevaliers, escuiers et gens des linaiges 
et paraiges de Mets eulrent remis la cité en 
leur obeyssance et qu'ilz en eulrent le gou- 
vernement contre le commun peuple qui leur 
avoit osté, Tan mil iiij° et v, la seigneurie et 
gouvernement , ilz firent une ordonnance que 
nulz gens de mestiers n'allaissent en compai- 
gnie et ne feissent nulles assemblées, que 
pour leurs mestiers. 

Quant le duc d'Orléans fut murtry, inconti- 
nent le bruit et renommée en fut tout espan- 
due , signamment en fut le duc Robert de Bar 
adverti par Edouard son filz , marquis du Pont. 
Si assembla incontinent son conseil , leur des- 
clairant le cas fortuit advenu en la personne 
du duc d'Orléans de qui il esperoit avoir 
touttes aydes : et que , par icelle espérance , 
il se avoit allié avec les ennemis de la cité de 
Mets ; et que' incontinent que ceulx de Mets 
et leurs alliés, qui estoient assez plus forts 

que luy et ses aultres alliés , en seraient ad- 
vertis , ilz luy gasteroient son pays qui estoit 
le plus prochain : et sur ce leur demanda 
conseil. Si luy fut remonstré que son dit et 
advis estoit véritable , et que luy seul ne ses 
prédécesseurs encor, avec leurs alliés, u'a- 
voient grantment gaingnié au guerroier la cité 
de Mets, sinon perdu, le pays gasté et les 
pouvres gens destruyts; et luy conseilloient 
de se mettre de leur alliance , comme aultres- 
fois ses prédécesseurs avoient esté , pour gar- 
deir son pays ; mais avant ce faire, pour osteir 
la reproche , que premier qu'il en advertist ses 
alliés, leur desclairant icelle mort piteuse de 
leur confédéré et allié 5 et que , pour l'amour 
d'icelluy duc d'Orléans , luy et son filz Edou- 
ard se avoient alliés avec eulx, et que sop 
pays estoit le plus prochain de ses ennemis , 
et seroit le premier destruyt; et que eulx 
avoient leurs terres loingtaines et arrière de 
luy ; et que avant que leur secours venist , 
sa terre seroit destruicte ; et que la duché et 
pays de Bar estoit partie entremeslée avec les 
pays d'ung evesque de Mets et d'ung duc de 
Loraine , et que si on leur faisoit domaige , 
ilz se pouvoient recouvrir sur luy, et non sur 
eulx: parquoy, puis que leur allié estoit mort, 
qu'il ne luy seroit possible de continuer la 
guerre , et qu'il se apoincteroit si tant estoit 
qu'ilz ne volcissent escorder 5 dequoy, avant 
ce foire, il les avoit bien vollu advertir. Si 
fut trouvée ceste proposition et advis bonne 
et fut passé de l'ensuyr. 



1408. 

L'an mil iiij c et viij, fut sire Nicolle Louve 
maistre eschevin de Mets. 

Apres ce que le duc Robert de Bar fut 
adverti de la mort dudict duc d'Orléans et 
qu'il eust eu l'opinion et advis de son conseil, 
considérant que ceulx de Mets et leurs alliés 
estoient très forts pour luy, si usa de l'advis 
et opinion de son conseil et fist tellement 
qu'il mist journée aux parties pour les escor- 
deir, s'il estoit possible, assavoir, à ceulx de 
Mets et à leurs alliés , d'une part , et aux sei- 
gneurs et comtes qui leur faisoient la guerre , 
d'aultre part, et se travailla fort ledit duc de 
Bar de faire rapoinctement $ à quoy les Alle- 
mans ne volrent entendre , ne eulx laissier 
regleir à raison ; parquoy il les abandonna et 
laissa leur alliance. Et par le moyen de l'eves- 

que de Mets et de luy, fut faicte la paix et 
accord entre Edouard , son filz annel , mar- 
quis du Pont , et la cité de Mets. 

Et puis firent alliance ensemble , assavoir, 
ftaoul de Coussy, evesque de Mets, Charles, 
duc 4é Lôraine, Kobert, duc de Bar, Edouard, 
marquis du Pont ; et la cité de Mets 

Et puis se escordont le duc de Loraine 
et le duc de Bar de deffier monseigneur de 
Meurs, l'ung pour l'autre, comme par la copie 
des lettres s'appairoit. 

Quant les Allemans virent et Rirent ad- 
vertis d'icelle alliance et que l'escord estôit 
entre les deux ducs de Loraine et de Bar 
qu'ilz debvoient deffier le devantdit comte 
de Meurs et qu'ilz n'estoient souffisant pour 
deffier, alors bien et gracieusement se lais- 
sèrent traicter, et fist on la paix de ladite 
guerre, et se rendirent tous prisonniers d'ung 
costé et d'aultre ; et fut trouvé des deux cos- 
tés neuf cents prisonniers , portant armures 
à chevaulx, sans les gens de poesteis et villai- 
geois. 

1409. 

L'an mil iiij* et ix , fixt sire Poince le Grou- 
nais maistre eschevin de Mets. 

En laquelledite année , je ne trouve que en 
Mets ne au pays d'icelle fut faicte chose digne 
de mémoire qui à compter soit : parquoy je 
m'en tais. 

1410. 

L'an mil iiij c et x , fut maistre eschevin de 
Mets le sire Nemmerey Renguillon. 

En ceste année, ne fut pareillement en Mets 
ne au pays d'icelle chose faicte, digne de 
mémoire , qui à compter faisse. 

1411. 

L 1 an mil iiij e et xj , fut maistre eschevin de 
Mets le sire Arnoult Fessault. 

En ceste année, y eult à Mets et au pays 
grosse mortalité. 

1412. 

L'an mil iiij* et xij , fut le sire Pierre le 
Grounais maistre eschevin de Mets. 

En ceste année , le quaitorziesme jour de 
septembre, fut jué à Mets, en la plaice en 
Chainge le jeu et révélation de l'apocalipse 
sainct Jehan , et dura ce jeu trois jours , et 

1 Voyes les preuves de l'histoire de Meto , t. IV, p. 614 

fut jué bien sollempnellement et en grant 
triomphe, 

1413. 



L'an mil iiij e et xiij , fut le sire Nicolle 
Drowin , le jonne, maistre eschevin de Mets. 

Audit an , le sixiesme d'aoust , vint à Mets 
le - cardinal de Cambray, maistre en saincte 
Théologie , que on reeeupt reveremment. 

1414. 

L'an mil iiij c et xiiij , fut le sire Joflroy de 
Wairixe maistre eschevin de Mets. 

1415. 

L'an mil iiij° et xv, fut maistre eschevin de 
Mets le sire Wairy de Toul. 

Audit an , George et Jaicot de Raville qu'on 
disoit de BannestorfF , faisoient guerre à ceulx 
de Mets, et pour ce, furent ceulx de Mets 
devant Grehange, et là fut tué sire Nicolle 
Drowin. 

En celluy an , au mois d'aoust , plusieurs 
patriarches, evesques èt gens litterés qui furent 
ambassadeurs du roy de France et de l'uni- 
versité de Paris , envoiés au concile de Cons- 
tance , retournoient de Constance de devers 
le roy Sigismond et dudit s 1 concile , lesquelx 
ambassadeurs avoient remonstré et desclairié 
audit empereur esleu les griefz et domaiges 
intolérables que les Anglois faisoient au royaui- 
me de France , avec le duc de Borgoigne : 
dequoy le duc de Borgoigne en fut adverti et 
ordonna que en retournant ilz fussent prias 
et rués jus ; ce qui fut fait ; car en retournant, 
que lesdits ambassadeurs faisoient , pour alleir 
en Trance , en passant par la duché de Bar, 
ilz furent rencontrés par Henry de la Tour, 
filz d'ung baistard de l'ung des seigneurs de 
la Tour, qui les print et emprisonnait et en- 
menait en ferme prison en sa forteresse du 
Saulcis , desquelx il eust de gros juaulx et 
merveilleuse finance. Laquelle forteresse du 
Saulcis appartenoit audit Henry de la Tour à 
cause du douaire de sa femme , fille seigneur 
Collaird de Lenoncourt , qui devant avoit 
esté femme Jehan de Mairley, seigneur dudit 
Saulcis. 

Quant le duc Edouard de Bar fut de ce 
adverti , il fit incontinent son mandement et 
envoia son messaige et ambassalde vers ceulx 
de Mets , les advertissant dudit fait et qu'il* 
le volcissent aidier et le secourir contre ledit 

Henry de la Tour. Et mena ledit duc de Bar 
ses gens devant le Saulcis ; mais ceulx dudit 
chaistel ne volrent mie rendre la plaice jusques 
à ce qu'ilz virent les parions et bombardes de 
Mets Venir en ayde audit duc de Bar. Alors 
incontinent envoiont vers ledit duc de Bar et 
à luy se rendont, saulve leur v\e; car ilz 
avoient doubte que si ceulx de Mets assie- 
geoient une fois leur artillerie et bombardes, 
qu'ilz seroient en dangier du gibet pour com- 
plaire à l'empereur esleu. 

Dès tantost que ladite plaice du Saulcis fut 
rendue , il fut ordonné par ledit duc et par 
ceulx de Mets de rabattre , ce qui fut fait , 
et du tout araisée jusques aux fondemens. 

Le duc Charles de Loraine fut adverti dudit 
fait ; il mandait au duc de Bar et à ceulx de 
Mets , au nom du roy, qu'ilz se volcissent 
traire devers le Saulcis , pour les délits et for- 
faits que on y avoit faits , en donnant à enten- 
dre qu'il avoit une grosse perde en chevaulx 
de ses gens morts et tués , en allant et chas- 
sant après les malfaicteurs. S'il estoit ainsy, 
Dieu le sceit , et comment ledit duc de Lo- 
raine se portoit à cause qu 1 il estoit bon Bor- 
guignon ; car quant les malfaicteurs fuyoient 
d'ung costé , les Lorains chassoient de l'autre 
costé , affin de ne les rencontreir, et ainsy 
par eulx ne furent trouvés. 

Apres ledit Saulcis abattu , on laissa alleir 
lesdits ambassadeurs du roy de France et leur 
bailla on saulf conduit ; dequoy ledit roy en 
remercia grandement ceulx de Mets pour ceulx 
qui furent trouvés audit Saulcis. Mais le tout 
n'y estoit mie , car ledit Henry de la Tour, 
qui estoit Lorain et feauble audit duc de 
Loraine , fut au vrai adverti que le siège venoit 
devant ledit Saulcis ; il fist enmeneir hors les 
meilleurs prisonniers et la plus grant partie 
nuitamment où boin luy pleust ; mais il con- 
vint que ledit duc de Loraine les fist revenir 
après. 

De la prinse desdits ambassadeurs de France 
l'empereur fut adverti ; si manda incontinent 
au duc de Bar et de Loraine et à ceulx de 
Mets 9 qu'ilz volcissent pourveoir de remède ; 
mais c'estoit jay fait , et en furent ceulx de 
Mets remerciés par l'empereur. 

Pour ceste cause que ceulx de Mets avoient 
aidié à abattre le Saulcis , le jour de feste 
sainct Augustin , ledit an , ledit Henry amena 
avec luy grant quantité de Borguignons. Et 

y estoit Cariât de Dully, mareschal de Loraine 
et plusieurs aultres , lesquelx abattirent le 
gibet au lieu qu'on dit le Genestrois , et me- 
nèrent les gens guerre à Molli ti et au vaul 
de Mets , et y furent quatre jours et gaingne- 
rent à Mollin la forte maison seigneur Poince 
Grongnat et l'abattirent. Et pourtant qu'ilz 
furent advertis que ceulx de Mets se prépa- 
raient pour les aller assaillir, ilz se partirent 
et boutterent le feu en plusieurs lieux et vil- 
iaiges de la terre de Mets. Et dura ladite guerre 
dudit Cariât de Dully plus de deux ans , c'est 
assavoir, tant comme il vesquit; et estoit 
ladite guerre dudit Cariât pour le fait de 
Symonin Chevallat , auquel il avoit donné 
son droit V 

Conraird Baier fut le septante septiesme 
evesque de Mets ; et avant qu'il fust evesque, 
il estoit princier de la grande église d'icelle 
cité. Or advint que en Pan devantdit mil iiij* 
et xiiij , luy estant au eoncile de Constance , 
seigneur Raoult de Coucy, après ce qu'il eult 
esté evesque d'icelle cité l'espace de vingt huit 
ans , fut par le pape Jehan vingt troisiesme 
translaté de ladicte eveschié de Mets à l'eves- 
chié de Noion en France , et en son lieu fut 
esleu et remis par le pape Jehan le devantdit 
seigneur Conraird Baier. Et en l'an après qu'il 
fut esleu , qui est ceste présente année mil iiij c 
et xv, fut receu par le chappistre de ladicte 
esglise de Mets, le dimanche devant la nati- 
vité sainct Jehan Baptiste. Celluy seigneur 
Conraird estoit biau prélat, puissant de corps, 
riche et saige, et bien parlant les trois lan- 
guaiges , c'est assavoir, latin , roman et aile- 
man. Item , en son temps , il abatist unç place 
nommée Soigne, laquelle le seigneur Nicolle 
Noirel , chevalier et citain de Mets tenoit , 
et fut ledit seigneur Nicolle prins dédans : 
dont les seigneurs ne la cité ne s'en meslerent 
en rien , pour les maulx qui se faisoient en 
celluy lieu. Item , aussy ne fait pas à oublier 
de vous dire comment, après ce que ledit 
seigneur Conraird Rit venu et receu à l'eves- 
chié par les chainoines, comme dit est, trouva 
plusieurs grandes obligations faites d'aulcunes 
terres et seigneuries de l'eveschié ; et souve- 
rainement la plus part desdictes obligations 
furent faictes par le devantdit Raoult de Cous- 
sy , et plusieurs aultres ses prédécesseurs , 

1 Voyez les preuves de l'histoire de Mets , t. IV, p. 717. 

evesques de Mets, lesquelx tous ensemble 
avoient oblîgîé graut partie de la terre et 
seigneurie d'icelle eveschié*. 

et xvj , fut le sire 



Jehan 



L'an mil iiij* 
Kenguillon maistre eschevin de Mets* 

1417. 

L'an mil iiij° et xvij , fut le sire Andreu de 
Waldrewange maistre eschevin de Mets. 

1418. 

L'an mil iiij 0 et xviij, fut le sire Nicolle 
Drowin, filz sire Jehan Drowin, chevalier, 
maistre eschevin de Mets. 

Audit an , seigneur Thiebault Louve estoit 
religieulx et abbé de Saint Clément près de 
Mets , et pourtant qu'il estoit de correction 
et discipline , désirant vivre salutairement 
suyvant les constitutions, statuts, ordonnan- 
ces et decretz de l'église , il tenoit en règle 
et crainte ses moines et religieulx , laquelle 
chose ilz ne desiroient et ne vouloient faire , 
et estaient vrays moines, désirant de vivre 
en pouvreté de biens et de vertus, en dé- 
sirant la chair , meschanté et la despence de 
leurs biens, obedients comme mulets. Trois 
de ces religieulx conspirèrent contre ledit 
abbé et proposèrent de l'enherber. Dequoy 
il y eult deulx clercs , varletz desdits moines , 
qui avoient fait l'affaire et acoustré la pra- 
ticque et meschant volloir de leurs maistres , 
dont ils en Rirent pendus depuis. Lcsquelz 
deux clercs avoient la poison en ung palpier ; 
si cuyderent getteir la poison au tuppin ; 
mais le cuisenier les poursuit de si près qu'il 
leur convint laisseir choir le palpier avec la 
poison au tuppin. Le cuisenier ne pensait 
point à la poison ne au palpier et ne s'en 
apperceut point , mais ung peu après , le cui- 
senier haussait le couvrecel du tuppin et volt 
regardeir comment son tuppin et sa viande 
se portoit 5 il trouva le palpier au tuppin et 
la bruye toutte noir; il pensait que çe fut 
suye qui fut cheutte au tuppin. Il tuma la 
bruye hors et relava la chair et la remit au 
tuppin et la fist bouillir comme devant. Et 
quant ledit abbé fut assis à table au soupper, 
on luy apporta la viande devant luy et devant 
les autres moines. Et ainsi comme Dieu volt, 

1 Voj ci les preuves de l'histoire de Met» , t. IV, p. 738. 



ledit abbé n'avoit point d'appétit demaingier : 
si print ce qui estoit devant luy et le rua 
aux chattes devant sa table , lesquelles in- 
continent qu'elles en eulrent maingié cheurent 
touttes mortes. 

Ledit abbé, ce véant , se escrya à ses moines 
qu'ilz ne maingeaissent point de celle viande 
et les fist leveir de table. Or y avoit il jay 
deux moines qui avoient maingié de ladite 
viande , lesquelz encomençont à raillier les 
yeulx : et quant ledit abbé s'en print garde , 
il leur fist boire tant de vinaigre qu'ilz get- 
tont la poison , et n'en eulrent point de mal 
de mort. 

Incontinent après , ledit abbé manda quérir 
seigneur Poince Louve , chevalier , son frère, 
et seigneur Jaicque Dex , chevalier , filz de 
sa sueur, lequel pour lors estoit trese, et 
leur desclairait ce qui estoit advenu. Et lesdits 
deux chevaliers firent appréhender le cui- 
senier et l'examinèrent; et il leur dit qu'il 
ne sçavoit aultre chose , forsque il avoit veu 
trouillier les deux clercs enl'entour du tuppin. 
Et tantost les deux chevaliers firent appre- 
hendeir les deux clercs qui depuis en furent 
pendus , lesquelz congneurent ledit fait et 
desclairont où ils avoient prins la poison , et 
desclairont encor qu'ilz avoient empoisonné 
le trayant de l'huis de la chambre dudit abbé 
et les enseignes de son bréviaire , et que ce 
leur avoient fait faire, seigneur Ferry, filz 
de Renault le Grounais , qui mainoit en 
Jurue , et sire Nicolle , filz Henriat Crowin 
et sire Remoncourt , filz de Remoncourt , le 
chausseteur de Vezegneuf 5 et disoient encor 
que , quant ledit abbé seroit mort , ledit sei- 
gneur Ferry debvoit estre abbé. Lesquelz trois 
moines s'en allont fuyant par devers leurs 
amys. Et pourtant que ledit sire Remoncourt 
n'estoit mie de grant parenté , lesdits deux 
chevaliers s'en allont vers son peire et luy 
dirent que s'il ne leur delivroit son filz, le 
moine , pour le meneir à son abbé qui volloit 
parleir à luy, ilz feroient prendre le père et 
le filz , lequel n'osa mieulx qu'il ne leur de- 
livrast; lesquels le menont à son abbé qui 
le mist en prison et y molrut. Et lès amys 
dudit sire Ferry le Grounais le prindrent et 
le tindrent en prison près de demy an , et 
au dairien , le délivrant audit seigneur abbé 
qui le mist en prison où il molrut. Et ledit 
sire Nicolle Crowin s'en allait hors du pays 

plus de dix ans. Et après la mort dudit seigneur 
Thjebault Louve , seigneur Jaicque Travalt 
fut abbé dudit Saint Clément ; et se escorda 
ledit sire Nicolle Crowin audit abbé Travalt 
et revint en son abbaye où il demeura toutte sa 
vie par l'accord qu'il fist à sondit abbé. 

Audit an, fut grosse mortalité à Mets. Et 
vint en Mets une manière de frères qui se fai- 
soient appeleir de l'observance , et les au! très 
les appeloient de la tierce ordre s* Françoys , 
et n'obeyssoient aux frères cordeiliers , mais 
les appeloient en lieu cTobeyssance les frères 
de Tordre relaschée , pourtant que lesdits 
cordeiliers avoient impeltré plusieurs previl- 
laiges contre la vie et règle de sainctFrancoys, 
et ne la tenoient mie comme ilz debvoient ; 
mais entre eulx la menoient comme ilz disoient 
et n*avoient point de couvent, ne de recept 
en cestuit pays , combien qu'ilz en avoient 
ung en Flandre qui estoit acomencié. Et 
aussy leur avoit permis le cardinal et duc 
Louis de Bar d'en faire ung à Vairenne. Et 
vint à Mets ung desdits frères de la tierce 
ordre , qui s'appelloit frère Baude, qui n'estoit 
mie clerc, mais il avoit belle éloquence et 
estoit tant bien disant que c'estoit merveille 
de ce qu'il pouvoit dire. Et le plus qu'il 
preschoit , estoient les dix commandements 
de la loy; et prescha à Mets et au pays, 
tellement que tout le monde le suivoit de 
deux ou de trois lues, quand on sçavoit qu'il 
debvoit prescher. Et prëschoit au descouvert, 
pourtant que le peuple qui le suyvoit , ne 
pouvoit estre ne chai voir ens églises ; et 
preschoit contre les gens d'église , les nobles 
et gentîlz hommes : dont par ce il causoit 
de esmouvoir et esleveir le peuple contre 
iceulx ; ce qui advint depuis* 

Ledit frère Baude ne volloit endureir que 
on vendist ne aichetast nulz vivres quel- 
conques , le diemanche, ne que on vendist 
ne aichetast enz églises ; et quant il véoit 
une chandeDiere de cire ou ung mercier en 
une église , il les chassoit hors et ne volloit 
que on parlast enz esglises. Et pour estre bien 
venu entre le peuple , il preschoit à leurs 
avantaiges. Et quand il apperceust qu'il estoit 
en la graice du peuple , après avoir presché 
deux ans ou trois , il en alla en une aultre 
contrée ; et deulx ou trois ans après , il revint 
et ramena de ses frères à Mets en une petitte 
chaippelle où ils demeurèrent environ trois 



43 



on quatre ans. Et advint audit temps , ung 
diemanche après disner, ledit frère Baude 
preschoit en l'église Saint Martin où il y avoit 
tant de peuple en ladite église sus les voltes et 
par bas qu'il n'en n'y povoit plus chaivoir , et 
en y eult des affolez pour la grande presse qui 
estoit. Et ceulx qui ne pouvoient entreir en 
l'église, pour la presse, y volloient entreir par 
les fenestres et les desrompoient , et y eult 
grans crys , et y eust ung copt et bruyt qui 
cheut tellement que ceulx qui estoient en la- 
dite église, cuydoient qu'elle cheust sus eulx, 
et acomencerent à braire et à crier au irais tref 
à la mort / et cuydoient plusieurs que la ville 
fust gaingnée. Et ne peult on sçavoir dont 
proceldoit cest horrible copt , forsque aulcuns 
disoient que c'estoit vollenté de Dieu , et 
les aultres disoient que ce estoit esmotion 
de peuple et comencement de rébellion. Et 
dès lors ledit frère Baude ne prescha plus 
enz églises; mais ceulx qui avoient en luy 
devoltion , le faisoient prescher enz grandes 
plaices et plaices communes , en Chainge , 
en Chambre , en les cours des abbayes , enz 
grans cipmetieres des églises. Et depuis, ceulx 
qui vindrent après ledit frère Baude , on les 
faisoit prescher par les plaices communes, 
pour la presse du peuple qui ne pouvoit 
chaivoir enz églises. Et après la mort dudit 
Baude , revint ung aultre qui s'appelloit frère 
Symon, avec plusieurs aultres frères de ladite 
ordre, qui preschoient pareillement dure- 
ment contre les gens d'église , nobles et gentilz 
hommes , à Favantaige du peuple. 

Audit an, messire Ferry de Chamblé, 
chevalier , assez à legiere cause, comme l'ung 
des feodalz et hommes du duc de Loraine, 
et n'avoit nulle puissance forsque ce que ledit 
duc lui en bailloit y fist la guerre à ceulx de 
Mets , et fist grosses courses et domaiges à 
Chairley et en les villaiges au hault chemin , 
et gaingna Ennerey par trahison , comme vous 
le trouverez cy après , sus l'an mil iiij' et xx , 
et la mist en la main du duc de Loraine 
jusques à la fm de guerre, et geust à forée 
d'armes , trois jours , au pays de Mets , par 
la puissance et volloir dudit duc : de quoy 
la cité en souffrit de gros domaiges. Pour 
laquelle guerre à apaisier , ledit duc emporta 
seize mille florins de la cité , et rendit à ceulx 
de Mets la forteresse d'Ennerey et quicta une 
painsion qu'il avoit, chascan en Mets, de 



Digitized by 



144 *W 

nulle francs et les areraiges qui montaient 
bien à cinq mille , et encor aultres choses. 

En celle année, advint que ppur grande 
pestilence et mortalité de gens qui estoient 
en la cité , la justice et conseil de la cité firent 
apporter la fierté où le corps du benoit sainct 
Clément gist , en la cité , sur le grant autel 
Sainct Estienne. Et tout le temps qu'il y fut, 
y eult ung des seigneurs moines de l'abbaye 
dudit Sainct Clément ordonné pour gairder 
et pour toucher de la main du benoit sainct 
Clément ; et dont la justice et conseil de la 
cité ordonna à paier de graice audit seigneur 
moine pour chascun jour qu'il toucheroit de 
la main dudit sainct Clément, deux solz de 
metsain. Et quant il n'en tonchoit mie, on 
ne luy payoit mie lesdits deux solz pour celluy 
jour dont il ne touchoit mie. Et ordonna encor 
de graice ladicte justice de payer deux cierges 
de cire , chascun de trois quarterons , pour 
ardre , nuict et jour, devant ladicte fierté : 
et payont on desdits deux cierges deux solz 
six deniers de metsain , tant comme il en 
convint pour le temps qu'il y fut. 

Item , après ce que ladicte pestilence fut 
rapaisiée , la justice et conseil firent reporteir 
ladicte fierté du benoit sainct Ctement en son 
abbaye et luy donnont de graice la justice et 
conseil ung drap d'or et deux torches de cire 
pour allumer le benoit sainct Clément. 

Item , on n'ait point acoustumé ne d'usaige 
que quant on porte ladicte fierté de sainct 
Clément en ladicte cité pour guerre ou pour 
débat ou qu'elle ne le mande point, que ladicte 
cité luy faisse ne donne graice, s'il ne leur 
plaist. 

Item , il advint, environ l'an dessusdit , que 
pour grande mortalité, semblablement comme 
dessus , la justice et conseil de la cité firent 
apporter la saincte vraye croix en la cité et 
mettre en l'église de Sainct Pierre séant au 
cloistre de la grande église. Et ordonnairent 
ladicte justice et conseil de payer de graice 
deux cierges de cire , chascun de trois quar- 
terons, pour ardre devant la vraye croix, 
touttes et quantes fois que l'on toucheroit de 
ladicte vraye croix. Et après ce que ladicte 
pestilence fut du tout rapaisiée , la justice et 
conseil firent de rechief reporteir la vraye et 
saincte croix en son abbaye et donnont mes- 
mement de graice deux torches de cire pour 
allumer devont ladicte vraye eroix. 

L'an mil iiij c et xix, lut le sire Arnoult Cueur 
de Fer maistre eschevin de Mets. 

Audit an , le duc Charles de Lorraine vonlt 
faire guerre à ceulx de Mets de vollenté. 
Mais pour esquevir ladite guerre et pour de- 
meureir en sa graice , la cité luy fist donneir 
trois mille florins : et si la cité eust eu aulcun 
confort du sainct Empire, elle n'en eust rien 
donné. 

1420. 

L'an mil iiij e et xx , fut maistre eschevin de 
Mets , sire Arnoult Baudoiche , le jointe. 

Audit an , duroit encor la guerre entre la 
cité de Mets et messire Ferry de Chamblé, 
pourtant qu'il avoit esté consentant de panre 
la forteresse d'Ennerey, laquelle fut prinse par 
ung traistre, appellé Henry le Baihignon, 
dequoy on ne se gairdoit ; car Collignon de 
Heu, seigneur dudit lieu, lequel il avoit senri, 
se fyoit grandement en luy, et avoit ordoo- 
donné que toutteffois que ledit Henry, son 
serviteur, venroit, que on luy ouvrist la 
forteresse. Lequel Henry fist semblant qu'il 
volloit ameneir cherts et cherrettes pour du 
vin ; et y avoit sur lesdits cherts des toooeb 
pleins de gens de guerre qui prindrent la 
forteresse. Et incontinent Waiacbelliq de la 
Tour, estant assez près , à grans gens appro- 
chèrent et entront dedans et la delivrontao 
duc Charles de Loraine qui t pour le temps, 
estoit allié à la cité de Mets et avoit trois mille 
francs de painsion , par chascun an , et debvoit 
gardeir et deffendre tout le pays appartenant 
à ceulx de Mets , et l'avoit seellé par son seel; 
mais ce qu'il avoit promis et qu'il debvoit 
faire , lut mal observé et entretenu ; car ce 
qu'il debvoit gardeir et deflendre pour la cité 
et les habitans , il le print et retint pour luy. 
Et pour ce, ne se doit on fier à beaulcoup 
de gens qui promettent et ne tiennent rien; 
car durant le temps d'icellc guerre dudit mes- 
sire Ferry de Chamblé, ledit duc souffroit 
le tout à son subgect et vassal , sans y don- 
neir ordre ni provision. Et dura icelle guerre 
jusques au mois d'octobre, par mil iiïj* et 
xxiij , que paix en fut faicte , et fut la pas- 
sion quictée, la lettre délivrée et cassée, 1* 
forteresse d'Ennerey rendue à ceulx de Mets» 
les airieraiges et la painsion montant à cinjl 
mille francs, quictez. Et pour ce faire, eult 

ledit duc de Loraine de la cité seize mille 
florins. 

Et audit an meysme , ledit Henry fut ren- 
contré* des soldoieurs de Mets et fiit prins et 
amené à Mets et mis au pillons , et puis trayné 
au pont des Morts 5 et là fut decartellé, et 
furent les quairticrs mis à des potences de- 
vant les portes. 

Audit an , au jour de la sainct Privez , fut 
jué à Mets par personnaiges le jeu de la vie 
et légende de sainct Vy, duquel en Mets en 
y ait une paroische, par frère Joffroy, mi- 
nistre de la Trinité, qui fist et composait les 
personnaiges. Et parmy ce, le curé d'icelle 
église de Sainct Vy, y donna quairante solz 
d'avantaige pour aider à supporter la des- 
pense. 

En celluy temps , estoit la cité en grant bruit 
et florissoit plus ou aultant que voisins qu'ilz 
eussent ; et ne se parloit en icelle que de joie 
et de festes , neantmoins * que tousjours les 
bons seigneurs et recteurs d'icelle estoient 
journellement sur leur gairde , comme tous- 
jours d'ancienneté ilz ont eu le soing et la 
cure de la cité et des habitans. Aussy le prin- 
temps et la saison d'icelle année estoient fort 
biaulx et tempérés de tous biens. Et estoit le 
temps joieux là où il n'y avoit point de guerre ; 
c«r celle année fut tellement hastive , et vint 
la chaleur de si bonne sorte que aux premiers 
jours d'apvril, estoit le myrguet tout flory, et 
en vendoit on , à ce jour là , à grant abon- 
dance devant la grande église d'icelle cité. 
Pareillement Ait celle année si abondante de 
tous fruyctz et bien meurs, que ce fut mer- 
veille. Item , le x e jour d'icelluy mois d'apvril, 
estoient en Mets les frezes meures, et les 
vendoit on devant le moustier : pois, le dairien 
jour d'icelluy meysme mois, on vendoit en 
ladicte place les serises à la livre. Item, après, 
au premier jour de may, on vendoit des nou- 
velles febves et des nouviaulx pois en la 
cosse , et le vj* jour dudit mois ensuivant , 
on mangeoit des nouviaulx soigles engrenés ; 
puis trois ou quaitre jours après , Ton vendoit 
des nouviaulx verjus devant ladicte église. 
Item , Fan dessusdit , le xxij e jour du mois 
de jung , on eult eu plusieurs lieux en Mets 
des raisins tallés et à demey meures ; et ung 
mois après , c'est assavoir, le xxij* jour du 
mois de jullet , on beust du nouviau vin en 
la ville de Maigney, tesmoings Collignon de 

Maigney et Collignon Lowiat, et plusieurs 
aultres qui alors estoient ; et de faict, cedit 
jour, ilz maingerent des pussins frossiés au 
moust. 



1421. 

L'an mil iiij c et xxj , fut le sire Nicolle 
Grongnat maistre eschevin de Mets, filz sire 
Nicolle Grongnat, l'annel. 

En celle année , jour de la saincte Bairbe, 
acomença à pleuvoir si abondamment que le 
jour de la saincte Lucie ensuivant, les yawes 
estoient si grandes que on ne véoit nulles 
des arches dn grant pont des Morts, signam- 
ment celles du Ponthieffroy, et entroit l'yawe 
en les foussez dudit pont des Morts par dessus 
le mur qui vait daier les Pucelles. 

1422. 

L'an mil iiij c et xxij , fut le sire Guercire 
Hurel maistre eschevin de Mets. 

1423. 

L'an mil iiij* et xxiij , fut maistre eschevin 
de Mets le sire Nicolle Roucel. 

Audit an , fut le vin en la vendange si à 
boin marchié que on avoit une cowe de vin 
pour douze solz , et coustoit une cowe , ton- 
neaul à mettre vin, douze solz. 

Et fut icelle année froide et pluvieuse et les 
fruictz mal meures , et accomença une pesti- 
lence qui dura près de trois ans sans cesseir ; 
et mouroit on de peste , tant en Mets comme 
en plusieurs aultres lieux. Et se enforçoit 
icelle peste de quinze jours ou de mois à 
aultre, par interpolation , et y avoit plusieurs 
personnes entachées de xantelles et aultres 
fistuleç. 

1424. 



L'an mil iiij c et xxiiij , fut le sire Jaicque 
Rollevat maistre eschevin de Mets. 

Le xvij e jour de febvrier, audit an , entra 
en Mets ung homme menant, ung chamois 
ayant deux grosse bosses eslevées sus le doz ; 
et fut logié à la court Sainct Martin, daier 
S 1 Saulveur ; et qui le volloit veoir , il paioit 
ung denier. 

En ce meysme temps advint ung grand de- 
luge et une villaine enffondure en Mets 5 car 
la vanne de Wauldrynawe fut tellement rom- 
pue que depuis l'en commencement de mars 

en jusques au jour s* Christophe, les yawes 
estaient tellement petittes en la cité, que 
on alloit à pied seiche depuis ladicte Waul- 
drynawe en jusques au pont S 1 Georges et 
plus. Et n'estoit mie en la puissance des 
héritiers qui tenoient les mollins de Mets , de 
la retenir; car alors par deffault d'yawe, il 
n'y avoit mollins mollans : parquoy, quant les 
seigneurs et gouverneurs de la ville virent 
celle chose , ilz applicquairent dès lors les- 
dits mollins au prouïfit et utilité de la cité, 
comme à présent ilz sont. Et pour reflaire 
ladicte Wauldrynawe, furent commandés les 
bonnes gens du pays pour y aller à crowée; 
et firent tant par leurs journées avec les 
massons , qu'elle fut si bien refaicte et rete- 
nue , comme je croy, que jamais ou de long 
temps n'y en venrait deffault. 

En Tan iiij 0 et xv , cy devant vous est assez 
amplement desclairé la manière et comment 
le chaistel du Saulcis fut destruict. Si advint 
qu'en cestuit an de mil iiij** et xxiiij , Henry 
de la Tour, pour lors grant baillif de Vitry, 
de là bande de Bourgoigne , contre le roy de 
France , commença à requesteir et poursuivre 
ceulx de Mets , pour le fait de sa maison du 
Saulcis abattue. Si advint que sire Jaicque 
Dex , chevalier, estant à une journée au Pont 
à Mousson , ledit Henry de la Tour se print 
à luy et eulrent ensemble pour ce plusieurs 
grosses parolles, cuydant trouveir ceulx de 
Mets pour esbahis, à cause qu'ilz n'estoient 
mie , comme il luy sembloit , bien vollus du 
duc Charles de Loraine. Et pourtant que le 
duc Edouaird de Bar, qui deust conforteir et 
aidier pour ladite affaire ceulx de Mets, estoit 
mort , il s'en print à ceulx de Mets ; mais 
les seigneurs de Mets illec envoyés luy firent 
si honneste response et présentation qu'il ne 
sçavoit que respondre. Niantmoins pour de- 
monstreir par son dire et pour son honneur 
qu'il avoit bon droit, leur présenta d'en penre 
deux ou trois gentilz hommes de la cité pour 
en dire par droit : ce qui luy fut depuis es- 
cordé , et en fut le rapport fait l'an mil iiij 0 
et xxv, comme cy après le trouverez plus 
au long. 

1425. 



L'an mil iiij c et xxv, fut sire Nicolle de 
Raigecourt maistre eschevin de Mets. 

Audit an , le premier jour d'aoust , fut fait 

et jué le jeu de la légende et martire de s 1 
Victor, en la place de Chainge , et dura trois 
jours. Et fist le personnaige de sainct Victor 
ung gentil ruste, nommé maistre Cherbin, 
lequel alors estoit maistre et regentoit l'escolle 
de Sainct Vyt. 

En ladite année , le vj e jour d'octobre , fut 
Pierson Froway, l'escripvain , exécuté et mis 
au pillons et eust le chief coppé , et fut mis 
dessoubz le gibet de Mets sus une roue, 
pourtant qu'il avoit vollu trahyr le chaistel 
de Mousson, comme on disoit. 

Audit an , pour le débat que Henry de la 
Tour prestendoit avoir contre la cité, pour 
le fait de la maison de Saulcis abattue, les 
parties en avoient chargié Wainchellin de la 
Tour et feu Baudowin Faulquenel et mon— 
seigneur l'evesque de Mets , comme par des- 
sus, lesquelx n'en firent nul rapport, parce 
que ledit Baudowin Faulquenel moirut avant 
icelluy fait. Parquoy lesdites parties conjoinc- 
tement ensemble, en prmdrent six aultres, 
lesquelx en firent leur rapport dont la conclu- 
sion s'ensuit : 

« Nous, arbitres dessus nommés, d'ung 
commun accord, disons et rapportons que veu 
les causes et raisons dessusdites, et mesme- 
ment considéré que ledit demandeur ne prouve 
nulz de ses faitz ne son intention et que les 
deffendeurs ne lui ont rien confessé , mais lui 
ont nié tous ses faitz ; et au contraire lesdits 
deffendeurs ont bien prouvé leurs faitz et en- 
tention , nous rapportons , disons et arbitrons 
en nos bonnes foidz et par nostre accord, 
conjoinctement ensemble , et par nostre sen- 
tence arbitraire, que ledit demandeur n'ait 
cause, action ou pousuite pour les choses 
dessusdites contre lesdits deffendeurs ne aul- 
cuns d'eulx. Et d'icelle cause , action et pour- 
suite purement et pleinement les absolvons, 
et imposons , par nostredite sentence et rap- 
port, perpétuel silence audit demandeur et le 
condampnons à tous les despens , domaiges et 
interetz faitz par lesdits deffendeurs en ceste 
présente cause et pour l'occasion d'icelle. En 
tesmongnaige de vérité des choses devant- 
dites, nous, les arbitres devantdits, avons 
mis nos seelz en ce présent rapport ou sen- 
tence arbitraire qui hit donnée par nous con- 
joinctement , le vendredy xxiij* jour du mois 
de novembre , l'an de nostre Seigneur mil iiij c 
et xxv. » 

Eu celle année, fist grant tonnotre au mois 
de janvier, au mois de febvrier, et en les 
aultres mois ensuivant jusques au mois de 
septembre , tellement que ce fut merveille , et 
de loing temps Ton n'avoit veu faire le texqps 
pareil. 

1426. 

L'an mil iiij c et xxvj , fut le sire Willamme 
Cbaverson maistre eschevin de Mets. 

En celledicte année , le jour de la sainct 
Jaicque et sainct Philippe, premier jour de 
may, auquel jour est la dédicace de l'église 
parochiale de Sainct Jullien ès bourgz de 
Mets , et auquel jour se trouvent plusieurs 
personnes pour la solempnité de la feste qui 
illec se faict , si advint que audit lieu , enmey 
la voye , se trouvairent sept hommes de Ser- 
vigney, lesquels eurent grande question avec 
ung aultre, tout au plus près de la feste. 
Et ainsy comme vilainement ilz le molles- 
toient et menoient mal, par adventure, au 
près de là survindrent à passer aulcuns des 
seigneurs de la cité , lesquelx voiant le tort 
que Ton faisoit à celluy pouvre gallant qui 
estoit seul, les volurent despartir : parquoy 
grant huttfci se esmeut et ne volurent laisser 
leur entreprinse pour choses que lesdits sei- 
gneurs en sceussent faire ; ains de feyct se 
prinrent aux serviteurs desdits seigneurs et 
en battirent aulcuns. Parquoy la main fut 
minse à eulx , et en y eult quatre des prins 
et mis en Thostel de la ville ; puis , leur sen- 
tence donnée, furent menés au pont des 
Morts , chascun ung sac sur leur col 5 et eus- 
sent esté noiés , si ce ne fut esté à la requeste 
de seigneur Willamme Chaverson , qui pour 
lors estoit 'maistre eschevin, et de seigneur 
Nicolle de Heu, leur seigneur : touttesfois, 
au mieulx venir, ilz eulrent chascun les deux 
oreilles coppées et fiirent bannis. 

Aussy advint en celle meisme année que 
en Mets et ès pays joindans , les yawes des 
rivières furent si grandes et hors de rive que 
la rivière de Muzelle se estendoit en jusques 
aux trois ormes qui alors estoient auprès et 
en allant à Sainct Martin devant Mets. Et 
tellement estoit grande , que on ne véoit point 
le pont Quinquoraille à cause qu'il estoit tout 
couvert d'icelle yawe. Et fut ce environ la 
sainct Jehan Baptiste et aux plus grands jours 
d'esté. Et advint ainsy ycelle yawe soubdai- 



nement pour ce que en ce temps il pleut par 
Pespace de trente deux heures sans cesser. 
Et au chief de huit jours , furent encor aussy 
grandes comme elles avoient esté au par 
avant. Et pareillement ledit an, devant la 
sainct Remey, retournairent arrière grandes 
comme devant. 

Audit an , fut une grande et merveilleuse 
mortalité à Mets et ez pays à l'entour, et 
molrut on sy fprt à Mets qu'il en y eult des 
morts, que grans qne petits, seize mille de 
compte fait. Et furent les vignes engellées au 
mois d'apvril 5 parquoy il y eult peu de vin 
en ceste année. 

1427. 

L'an mil iiij* et xxvij , fut maistre eschevin 
de Mets le sire Pierre Dendeney. 

Audit an, le sabmedi, vigille de la pen- 
thecoste, huitiesme jour du mois de jung, 
Aubert Boullay, Collignon Dex , Perrin Den- 
deney, Ferrey de Bourg et Wiry Dardenne 
qui estoit pour le jour fait escollaistrè de la 
grande église de Mets , furent noblement parez 
et tous vestus de rouge et allont parmey la 
ville, estant à cheval, chevaulchant à haulte 
scelle , ayant espérons dorez , avec grant com- 
paignie. Et faisoient porteir une noble cou- 
ronne de cire très bien ouvrée , pesant quai- 
trè vingt et dix livres de cire, laquelle ilz 
donnont à la grande église. Et estoit ladicte 
couronne ymaigée et à fleurs moult riche- 
ment ; et estoient iceulx seigneurs acom- 
paigniés de leurs parens et amys en grant 
triomphe. 

Le seiziesine jour dejullet, furent noiez au 
pont des Morts Symonin le Noire , le pauxeur 
et sa femme, pour tant qu'ilz avoient vendu 
au voué de Hanalpiere quaitre pauxeurs. Et 
vouloit tousjours ladite femme défigurer son 
marit. 

Au mois de septembre , vint en Mets ung 
frcre de l'observance qui s'appelloit maistre 
Jehan Lyonnet , qui preschoit comme les 
aultres , non point si fièrement que plusieurs 
avoient fait ; mais adès preschoit en confir- 
mant les aultres prédications que ses confrères 
avoient faictes. Et prescha tellement que Je- 
han Geqrge , l'aman , filz George Augus taire , 
qu'on dtsoit George Fescripvain , l'aman , filz 
Perrin l'escripvain , qui estoit filz Drowin ^ le 
barbier, du quartal, bourgeois de Mets, qui 

n'estoit mie des plus grans lignaiges, entre- 
print d'aichetteir plusieurs grainges et mai- 
sons, meizes et gerdins, vers graut meize, 
et acomençait à faire faire une église pour 
lesdits frères. Dequoy les ungs disoient que 
c'estoit du sien qu'il le faisoit , et les aultres 
disoient que c'estoit des aulmosnes des bonnes 
gens qu'il la faisoit. Et ayda ledit frère Jehan 
Lyonnet à deviseir leur nuefve église que ledit 
Jehan George leur faisoit faire. Et quant ledit 
frère Jehan eult demeuré ung an en Mets ou 
environ, et que leur église fut acomencée à 
faire, et qu'il eult mis grant embollement 
en Mets , il se pensa qu'il estoit temps qu'il 
s'en allast. Et print à comandeir à Dieu les 
bonnes gens par ses prédications , en disant 
qu'il perdoit son temps et qu'il y véoit peu 
d'amandement ; et que après luy viendroit 
ung aultre notable et excellent maistre de 
leur ordre, qui estoit ung des principaulx, 
qui les sçaveroit trop mieulx endoctrineir cent 
mille fois que luy et le exalta sur tout. 

Quant ladicte église des frères Baudes fut 
encommencée et que les quaitre ordres men- 
dians virent la diffamaltion et deshonneur 
que lesdits frères et le peuple leur faisoient, 
et le gros domaige qui par eulx leur adve- 
noit, ilz impetrerent- lettres et bulles contre 
lesdits frères et ledit Jehan George , disant , 
c'est assavoir, lesdits Cordeliers, qu'il ne deb- 
voit y avoir deux convens d'une ordre ne 
d'une religion des mendians, ne de cincq 
lues de tout sens près d'ung ancien convent. 
Et les Cairmes disoient que on ne debvoit 
mie acommencier à avoir ne faire nul nouvel 
convent de religion mendiant à sept vingt 
toises près d'ung ancien convent 5 car on ne 
sçaveroit trouveir sept vingt toizes entre le 
convent desdits Cairmes et le nouvel ouvraige 
que on faisoit pour lesdits frères en grant 
meize. Et en fut le procès esmeu à cour de 
Rome , de telle sorte que ledit Jehan George 
ne voult soustenir ses bulles qu'il avoit im- 
peltrées pour ledit ouvraige à faire, et luy 
convint renoncier : dont la plus grant partie 
des manans de Mets s'en tenoient très mal 
contens, et ostont le pain et les aulmosnes 
que on donnoit aux quaitre ordres mendians. 
Et eussent vollentiers boutté la ville dedans 
ledit procès pour conforteir ledit Jehan George 
et lesdits frères 5 mais partie des moyennes 
gens ne s'y volurent mie accordeir. Si advint 



que les parties furent mandées devant justice 
pour sçavoir si on les polroit accordeir. Et 
se demonstroit évidemment que lesdits frères 
avoient plus de faiveur et avoient meilleure 
audience que les aultres , disant que lesdits 
frères ne demandoient aux aultres que bien , 
et que s'ilz preschoient le bien et la vérité , 
les aultres ne leur en debvoient mie sçavoir 
malvais gré. Surquoy lut respondu que de 
preschier vérité ne le bien, on ne les en 
sçaveroit reprendre ; mais pourtant qu'ilz pres- 
choient contre vérité et en diffamaltion, ce 
qu'ilz ne debvoient mie faire, pourtant es- 
toient ilz à reprendre ; et aussy pourtant qu'ilz 
estoient desobeyssans à leurs prélats et à leurs 
souverains et qu'ilz faisoient nouvelle église , 
ce qu'ilz ne debvoient mie faire , sans licence 
de leurs prélats, pourtant qu'ilz sçavoient 
bien où alleir s'ilz volloient : et que s'il leur 
plaisoit à venir au convent des Cordelliers 
de Mets, qui estoit leur droit convent, ilz 
les recepveroient vollentiers et les reparti- 
roient de leurs biens , en faisant l'obeyssance 
à leurs ordres , prélats et souverains ; et que 
s'il y avoit choses mal faictes , on y remedie- 
roit bien. Adoncque prindrent lesdits frères 
leurs advis ; et cuydoit on qu'ib deussent 
avoir escord veu la présentation que lesdits 
Cordelliers leur faisoient ; mais ilz firent au 
contraire. Environ trois jours après, frère 
Symon et plusieurs aultres de ses frères et 
consors revindrent devers les seigneurs trese 
et aporterent leur response par escript , telle 
comme s'ensuit : 

« Très honoraubles et saiges seigneurs , pour 
ce que par les mendians ont esté aulcunes 
choses proposées devant vos seigneurs de ceste 
ville, pour cuyder empeschier l'edifïication 
du convent que l'on veult faire pour nous, 
s'ensuivent les responses que faisons aux cho- 
ses proposées. 

» Premièrement, comme avons entend*, 
par eulx ait esté proposé que nous sommes 
inobediens et rebelles à nos prelatz; à quoy 
respondons que , saulve la révérence des pro- 
posans , nous sommes obeyssans à nos prelatz 
ainsicomme nostre mere saincte église veult 
que nous leur obeyssions , à laquelle église 
tant les prelatz comme les subgectz de nostre 
religion sont subgectz par nostre règle , veuil- 
lent ou non : et aussy qu'il ait pieu au pro- 
tecteur de nostre ordre , au maistre gênerai , 

au procureur de nostre ordre , estant en cour 
de Rome , comme sommes prestz à le mons- 
treir par le vidisse de la provision que nous 
a donnée nostre mere, saincte esglise, au 
conseil gênerai de Constance , pour les grans 
griefe que nous faisoient les ministres pro- 
vinciaulx , custodes et plusieurs aultres frères , 
pour les grans empeschemens qu'il nous don- 
noient à l'observance de nostre règle , lesquelx 
griefe et empeschemens desclairerons , si mes- 
tier est. Mais quant à ce , nous aimons mieulx 
nous en taire que le dire , pour Thonnenr de la 
religion , desdits ministres , custodes et aultres 
frètes dessusdits. 

» Secondement , ilz ont proposé que nous 
sommes simples gens et ignorans. A quoy 
respondons que aussy estoient les apostres 
et disciples de nostre Seigneur 5 lesquelx ont 
planté la foy en la saincte église de Dieu. 
Item , jaiçoit ce que entre nous plusieurs en 
y a qui sont simples et iguorans, touttesfois 
ilz sont de bonne vie et de bon exemple, 
qui vault mieulx sans comparaison qu'estre 
grant clerc et de malvaise vie, comme sont 
plusieurs aujourdhuy, et ont esté au temps 
passé ; car grant science , sans bonne vie , ne 
fait mie saulveir les créatures ; mais bonne 
vie , sans grant science , les mené bien à saul- 
vement. Car si par grant science , sans bonne 
vie , on pouvoit estre saulvé , Lucifer et tous 
les malvais anges dampnez, les philosophes 
payens, les scribes et pharisiens des Juyfz 
eussent esté saulvés. 

* Tiercement, ilz ont proposé que faire 
ung nouvel couvent des frères mineurs est 
chose nouvelle, laquelle ne se debveroit ja- 
mais attenteir. A quoy nous respondons que 
jaçoit ce que ce soit chose nouvelle en ce 
pays , touttesvoyes ce n'est pas chose nouvelle 
en Italie. Communément y a deux couvens 
des frères mineurs , ung des observateurs de 
leur règle , et l'aultre des transgresseurs d'i- 
celle , comme à Rome , à Venise , à Boullongne 
la Grasse , à Florence et en plusieurs aultres 
lieux. Et jaçoit que nulle part n'y eust deux 
couvens de frères mineurs en une ville , tout- 
tesfois il seroit bien expédient que on les 
commençast à faire en chascune bonne ville , 
veu le malvais gouvernement qui est aujour- 
dhuy des anciens couvens ; ou que on labou- 
rast 4 refixofteir lerâts anciens couvens , corne 
fiant le duc Louis en sa terre , lesquelles choses 

se feraient bien de legier, si les evesques , les 
seigneurs et gouverneurs des bonnes villes 
en voulloient escripre à nostre sainct pere le 
pape , comme a fait le duc Louis. 

» Quartement, ilz ont proposé que entre 
eulx frères sont tous prestz de nous recepvoir 
et demeureir avec eulx , ou que leur couvent 
soit divisé en deux parties et que en ayons 
une et eulx l'autre. Ausqueilx respondons : 
premièrement à la première partie de ceste 
première proposition, que nostre mere, saincte 
église, nous a séparés les ungs des aultres 
pource que nous ne pouvons gardeir especia- 
lement nostre règle avec eulx, ne les ministres 
n'y volloient ou n'y pou voient mettre remède, 
et ne povons demeureir ensemble , sans la 
licence de nostre sainct pere , ou du vicaire 
ou gênerai ministre de nostre ordre , ordonnée 
par saincte église à nos gouverneurs , laquelle 
chose ledit vicaire jamais ne feroit pour ce 
qu'il craint qu'ilz ne nous faissent ainsy que 
eulx et leurs semblables nous ont fait au temps 
passé : dequoy nous en taisons à présent pour 
leur honneur et pour l'honneur de la religion. 

» A la seconde partie de ceste proposition 
nous respondons que. nous voilons bien que 
leur couvent soit divisé en deux parties , 
comme à Venise ; car aussy est il assez grant 
pour en faire deux ; mais qu'il soit divisé par 
ceulx à qui il appartient et qu'il y ait telles 
cloyesons entre eulx et nous qu'ilz ne puissent 
venir sur nous contre nostre vollenté , ne nous 
sur eulx contre leur vollenté; et que nous 
ayons église, cloistre, chappistre , reffectoire , 
salle , dortoir et aultres officines et jerdins 
distingués des leurs ; et que nous ayons yssue 
sur la rue comme eulx ; et que les seigneurs 
de ceste ville nous gardent tellement qu'ilz 
ne nous fassent force ne violence. Mais plus- 
tost leur conseillerions qu'ilz minssent leur 
couvent soubz nostre vicaire, et que ceulx 
qui ne se volroient reflbrmeir, s'en allaissent 
ailleurs , et ceulx qui se volroient refformeir 
demeuraissent ; laquelle chose ilz puevent bien 
faire, nonobstant queleoneque contradiction 
de ministres provinciaulx et de custodes , par 
la vertu de nostre provision du sainct concile 
de Constance , s'il plait à la plus grande partie 
ou la plus saine partie des frères dudit cou- 
vent; et de leurs offres les remercions. 

* Item, nostre mere saincte église a or- 
donné que chascun des ministres provinciaulx 

de France , de Bourgoigne , de ïouraine bail- 
lent à nostre vicaire gênerai deux gens en sa 
province pour mettre aux frères , s'il en est 
requis en son ehacppistre provincial par nostre 
vicaire gênerai ; mais ledit ministre provincial 
n'en a vollu rien faire , ains a desobey à nostre 
mere , saincte église : et ainsy est nécessaire 
que pour nous soient faits des nouvelles gens , 
comme nous soyons plusieurs et peu ayons de 
couvcns ou que nous nous espandons par 
petits henni ttaiges. 

» Très honoraubles et saiges seigneurs , je 
vous prie que vous monstrez cestuit rolle aux 
seigneurs et gouverneurs de ceste ville , affin 
qu'ilz soient mieulx informés de la vérité des 
choses et de nostre vollenté. > 

Item , la dessusdicte response faicte , lesdits 
ordres commencèrent à procedeir en leur fait : 
dequoy la plus grande partie de ceulx de Mets 
s'en tenoient pour très mal contens. 

Quant ledit frère Symon vit et sentit que 
lesdictes quaitre ordres ne cessoient en leurs 
poursuites , et qu'il sentit qu'il en desplaisoit 
à la plus grande partie de ceulx de Mets , il 
esçript une lettre et la présenta aux trese , et 
estoit telle comme cy après s'ensuit : 

« Très honoraubles et saiges seigneurs , je 
me recommande à vous tant humblement 
comme je puis. Et comme , par vostre conseil 
et en la fiance de vostre ayde et promesse , 
qui estes renommés de tenir fermement ce 
que promettez , sans aller arrière , nous ayons 
appelle du ministre gênerai de nostre ordre 
et de son mandement, comme cuydant avoir 
très* juste , très raisonnable cause de ce faire , 
et pour vous cuyder faire très singulier plaisir, 
je vous supplie le plus instamment que je puis, 
que le plus brief que polrez , vous mettiez à 
effect vostre promesse ; car il nous ennuyé 
moult grandement d'attendre si longuement ; 
ou si non , qu'il ne vous desplaise , si de vostre 
cité prochainement nous despartons. Touttes- 
fois pource que plusieurs , tant réguliers que 
séculiers , nous diffalment parmey vostre cité, 
d'avoir esté cause de la tribulation naguère 
advenue , je vous supplie que si vous avez 
trouvé ou povez trouveir que nous en soyons 
cause , ou par conseil ou aultrement , que 
vous ne nous espargniez en rien et que de 
nous vous en fassiez justice comme des aultres. 
Et si vous trouvez que nous en soyons inno- 
cens , comme sommes , il vous plaise faire 



crier parmey vostre cité que nul ne soit si 
osé de nous en difialmeir ne publiquement 
ne secrettement , sur certaine peine ; car il 
n'y a nul en la cité , comme je crois , à qui 
il en desplaise pins que à nous , tesmoing Dieu 
qui tout sceit , lequel soit tousjours garde de 
vous , et vous doint bonne vie et longue , et 
accomplissement de tous vos bons désirs. Es- 
cri pte , cestuit mairdy, cinquiesme jour de 
décembre. 

Vostre pouvre serviteur et indigne chappelltin , 
frère Symon , garde des frères de l'observance. 

La super scription d'icelle lettre. 

Aux très honoraubles et saiges seigneurs, 
les seigneurs du grant conseil de Mets , trese 
et aultres communément y convenant. 

Les dessusdictes lettres et requestes faictes 
et requises furent montrées au conseil ; dequoy 
la plus grant partie avoient en grant desplai- 
sance les poursuites que lesdits quaitre ordres 
faisoient ausdits frères qu'on disoit les bons 
frères. Et eust on voUentiers boutté la ville 
audit procès en reconfortant lesdits bons frè- 
res , si ce ne fust esté*ce tant peu de confort 
que lesdictes quaitre ordres avoient de ceulx 
qui disoient tousjours du contraire de ceulx 
qui soustenoient lesdits bons frères. 

Depuis , les quaitre ordres furent informées 
par leurs bien veuillans des lettres que ledit 
frère Symon avoit faites et présentées en jus- 
tice , en luy jcomplaindant au bras séculier. 
Hz eurent coppie desdictes requeste, demande 
et complainte par leurs bien veuillans , dont 
ilz en envoierent la coppie à cour de Rome 
et à leur chappistre qui se tint à Suze en 
Italie ; et là furent lesdits bons frères con- 
dampnés. 

Le temps pendant que ledit chappistre lut 
à Suze , telle cedule comme la coppie cy après 
s'ensuit, fut espandue et gettée parmey la 
cité par les bandes et parties desdits bons frè- 
res , especialement par Jehan Thirion , l'ung 
de ceulx qui depuis fut noyé , qui estoit trop 
fort de leur bande ; de laquelle cedulle on en 
donnait à ceulx qui supportoient les quaitre 
ordres, de grosses affiches. 

La coppie d'icelle cedulle. 

A savoir est que l'ordre des frères mineurs 
ait esté moult bien refformée , selon la règle 
sainct Françoys , par le cardinal de s 1 Pierre 

aux liens , à ce député et ordonné de l'aucto- 
rité apostolique au couvent de Suze, auquel 
lieu le corps s 1 Françoys est ensepvelli. 

Et premièrement, lesdits frères mineurs, 
moyennant ladicte refformation , sur les peines 
des sentences contre eulx données ou pro- 
noncées, ne puevent ne ne doient tenir ne 
possedeir monnoye ne pecune quelconque. 
Secondement, lesdits frères doient estre et 
seront dès ores en avant vestus de vil draip , 
c'est assavoir , de blanc gris ou de camellin , 
non pas de Monstre villeir ou d'aultre fin draip, 
comme ilz soulloient faire. Item , tiercement , 
lesdits frères ne doient point alleir ne courir 
parmey la ville , ne achètteir chair , poissons , 
ne aultres choses , forsque tant seulement par 
leurs varlets ou serviteurs. Et doient encor tenir 
et tenront leur cloistre cloz et fermé, avec 
plusieurs aultres choses plus amplement con- 
tenues et spécifiées en la bulle et statut sur 
ce fait , lesquelz frère Wailtrin Clery doit faire 
publier et magnifesteir du commandement 
du cardwal et du gênerai dudit ordre, en 
leur couvent , chappistre , province et aultre 
part , tantost et incontinent qu'il viendra au 
pays , afin d'accomplir sans aultre dilation 
par lesdits frères tout ce entièrement qui cy 
dessus est devisé, veu le contenu desdictes 
bulles et status. 

Et est encor à savoir que touttes les aultres 
ordres des frères mendians et aultres ordres 
seront reformées , chascune selon leur estait. 

TJng peu après , environ huit jours , les- 
dictes cedulles monstrées et publiées par la 
ville , nouvelles vindrent certaines que lesdits 
bons frères estoient condampnés , tant par le 
pappe , les cardinaulx , comme par leur chap- 
pistre gênerai ; de quoy la partie desdits bons 
frères n'en volrent rien croire , jusques à tant 
que les bulles de leur condampnement furent 
apportées à Mets. Et quant on les vist , on dit 
qu'elles estoient contrefaictes et firent contre 
icelles appelleir partie desdits bons frères, 
et une aultre partie se rendirent et vindrent 
à l'obeyssance des Cordelliers. 

L'an dessusdit , au mois de septembre , le 
sire Nicolle Chailloz , abbé de S k Martin devant 
Mets , fist cueillir environ une bonne hottée de 
pommes en son gerdin qu'il avoit en la ville 
dudit S* Martin devant Mets , qui alors estoit 
ung très beau villaige et la fist apporteir en sa 
maison à Mets. Et quant les moines le seurent , 

ilz s'en allont plaindre au duc Charles de Lo~ 
raine , lequel duc en fist plusieurs requestes à 
la cité de Mets , et voulloit et avoit juré qu'il 
tenroit à tel les seigneurs gouverneurs de 
Mets quHlz luy en feroient la recreance , pré- 
sumant les priveir de leurs franchises et 
liberté et les mettre en subgection. Mais les- 
dits seigneurs de Mets considérant que s'ilz 
faisoient telle chose , que ce seroit une chose 
redondante et degroz préjudice aux franchises 
et liberté de la cité et des habitans d'icelle, 
et une couverture pour les aultres princes 
circonvoisins d'icelle cité , qui , en tel cas ou 
paireil , voldroient faire le semblable , si 
firent response pertinente , suivant équité et 
raison sur les lettres et requestes dudit duc. 
Signamment lui firent response sur l'une de 
ses lettres que si aulcun fourrain envoyoit 
vendre, ou envoyoit à refluge, tu pour son 
deffruit en la cité , que la cité ne les habitans 
d'icelle n'estoient tenus à en faire recreance 
ne ressaisine à cause qu'ilz ne les avoient 
prins ne fait panre ; mais si les moines dudit 
Sainct-Martin , ou aultres, volloient venir à 
Mets, et ilz volcissent actionner leur abbé 
ou aultres de leurs subjectz, par devant la 
justice dudit Mets, pour lesdictes pommes 
ou aultres choses que on leur averoit prins , 
amenées ou apportées à Mets, on leur en 
feroit faire raison et bon accomplissement de 
justice. 

Ledit duc de Loraine , voyant et oyant les 
responses de ceulx de Mets , par lesquelles 
il cogneust que on pesoit la matière et que 
on regardoit à la conséquence qui s'en pouvoit 
ensuyr, et que, pour tout perdre, lesdits 
seigneurs de Mets ne volloient permettre que 
on en fist nulle recreance , .il ordonna à son 
prevost de Purney de gaigier en la terre et 
pays de ceulx de Mets: lequel prevost, avec 
puissance de gens, alla gaigier à Corney et 
print toutes les bestes et les hommes qu'il 
peult trouveir en la ville de "ladicte Corney, 
et fist encor gaigier deux fois aultre part. 
Incontinent que lesdits seigneurs et justice 
de Mets furent de ces gaiges advertis , après 
sommation et requeste dehuement faicte audit 
seigneur duc pour icelle gaigiere , pour avoir 
la recreance, comme faire debvoit, d'icelle 
gaigiere indehuement faicte, présentent en 
venir à journée de marche à estault entre 
les pays, pour cognoistre , par juges neustres 

du droit ou du tort des parties : à quoy faire 
ledit duc fut reffusant, et fut force ausdits 
de Mets de rassembleir leurs gens de guerre , 
et envoyont contregaigier sur la terre du duc 
de Loraine devant la ville de Belrains , et 
amenont grant foison de bestes, buefz , vaiches 
et chevaulx. Par cestuit encommencement 
de guerre puelt on cognoistre et à là vérité 
l'encommencement et fondement estre contre 
Dieu , équité et raison. 

L'an dessusdit , vigille de la sainte Cai- 
therine , fut faicte et fondue la bancloche de 
Mets , qu'on dit la Meutte, par maistre Jehan 
de Guérie et par maistre Jehan de Lucem- 
bourg; et y eult vingt six souffletz et pour 
chascun soufflet , deux hommes qui soufflèrent 
six heures sans cesser , et y eult en la four- 
naise dix neuf mille livres de melte et dix 
sept cents livres d'estain de Cornuaille , et fut 
trouvé que la dicte cloche pesoit seize mille 
et huit cents livres après la descheance. 

Comme cy devant vous est desclarié en 
plusieurs lieux , comme le chaistel du Saulcis 
fut abattu , et sus Tan iiij° xxiiij et xxv , 
comment Henry de la Tour en faisoit queri- 
monie et demande à ceulx de Mets , dont ilz 
en chargèrent gens et arbitres qui en firent 
leur rapport et condampnont ledit Henry à 
imposeir silence et aux despens , dopmaiges 
et interestz de partie ; pour lesquclz despens 
et interestz lesdits de Mets le poursuyvoient 
par lettres et requestes , sur lesquelles il fist 
response littérale en donnant grosses chairges 
aux arbitres : sur laquelle response le maistre 
eschevin et trese jurés d'icelle cité firent 
response telle comme s'ensuyt : 

« Nous , le maistre eschevin et les trese 
jurez de Metz, à Henry de la Tour. Nous avons 
veu tes lettres que rescriptes nous ais , con- 
tenant que de certaine poursuite que vous 
nous faisiés touchant le Tait du Saulcis et le 
mareschal de Tronville, dont tu nous dis 
aultrefois avoir escript , tu avoies chargié 
entièrement feu messire Jehan Drôwin , mes- 
sire Jehan Dieuamy, chevalier, Jehan de Vy, 
Collignon de Heu, Poincignon Baudoiche et 
Collin Paillât , noz concitains ,' cuydant qu'ilz 
fussent preudommes et leaulx : et neantmoins 
yceulx , comme tu escrips , par faveur des- 
ordonnée, sans conseil d'aultres que de tes 
ennemis , contre honneur et par mal engin , 
faulcement et delealment, ont rapporté ce 



que boin leur ait semblé , duquel rapport 
ne cuydes estre aulcunement tenu, comme 
ce et aultres choses tesdictes lettres contien- 
nent , sur lesquelles te respondons cy après. 
Et premièrement , quant à ce que tu tenoies 
les dessusdits pour preudhommes et loyaulx, 
en ce n'as tu pas esté deceupt , car telz les 
tenons nous , et pour telz sont ilz tenus et 
réputés par tous ceulx qui les cognoissent , et 
ne sont mie en renommée qu'ilz aient fait ou 
volcissent aultrement faire que par honneur: 
si as grant tort de blasmeir ne de dire au 
contraire dudit rapport , considéré le compro- 
mis sur ce par toy fait et seellé , qui touche 
et regarde grandement à ton honneur. Et 
quant à ce que tu dis que tu en escrips à 
nosdits concitains vivants, nous tenons que ilz 
t'en respondront souffisamment et à honneur. 
Et quant à ce que tu dis que au cas que 
iceulx nos concitains seroient refusans d'en 
panre journée avec toi , ilz lairont de pour- 
suire et requerrir ton droit , comme par avant 
ledit rapport , et diroies qu'il seroit esté fait 
faulcement et malvaisement , nous te respon- 
dons que nous tenons ledit rapport estre fait 
justement, leaulment et sans faveur, mainten- 
rons et soustenrons ladicte sentence comme 
bonne et lealle et bien donnée. Et à toy ne 
chiet pas à le débattre, si tu doubtoies honte 
et aimasses honneur , considéré tes promesses 
et seellez. Et ne te fault mie penseir que 
par tes haultes et orguilleuses parolles , tu 
puisses défaire ledit rapport ; mais te fust 
mieulx sceant de toy en taire que de le pu- 
blier. Et par ce que tu escrips que tu volroies 
avoir descharge de ton honneur etc. , la des- 
charge seroit assés petitte , considéré ce que 
dit est. Et au fort , si débat volloies panre 
à nous de vollenté , nous en serions asses 
reconfortez. Donnée soubz le seel secret de 
nostre cité, placqué en marge de ces pré- 
sentes, le vingt quai tri esme jour de mars? 
Fan mil iiij 0 et xxvij. » 

Cy après s'ensuit la coppie de la lettre que 
les devantdits arbitres rescripvout et mandont 
audit Henry de la Tour, par response sur 
sesdictes lettres. 

« Nous Jehan Dieuamy, chevalier, Jehan de 
Vy, Collignon de Heu , Poincignon Baudoiche 
et Collin Paillât, à Henry de la Tour. Nous 
avons veu tes orguilleuses lettres que envoiees 
nous ais , contenant plusieurs pointz contenus 

en icelles, sur lesquels te respoaderons par 
ordre cy après. Et premièrement , à ce que 
tu nous escrips du débat et querelle que tu 
pretendoies avoir à la cité de Mets , pour le 
fait du Saulçis'et de la mort du maresofel 
de Tronville, dont aultrefois dis avoir fait 
demande à la cité, toy cuydant.feu messire 
Jehan Drowin et nous estre preudhommes et 
leaulx, nous avois chargiés enticrcmcnt dudit 
débat, et que par faveur désordonnée et sans 
conseil d'aultruy, sinon de ceulx de ladicte 
cité et de tes ennemis, et sans donneir l<> 
vray cas à entendre, par mai engin, coutre 
justice et raison , faulcement et malvaisement , 
avions rapporté ce que bon nous a semblé , 
à ce te respondoôs* 1 que à ce que tu nous 
reputoies à loyalz preudhommes , tu n'avoies 
pas tort, car telz sommes nous : et comme 
preudhommes et leaullés çens , loyallement, 
justement ët sainctemcnt , par meure délibé- 
ration, par boin conseil et sans faveur, le 
conseil prins à plusieurs saiges de plusieurs 
marches et pays , tant des seigneurs nobles , i 
clercs , lais et coUstumiérs , la chose, bien , 
ad visée , les procès sur ce faitz veus , et tout 
ce qui en ce cas appartenoit à veoir tTung 
costé et de J'aultre, avons dit et rapporté nos- 
tre rapport soubz nos stiles , selon ce qu'il- est j 
contenu en teelluy auquel nous rapportons. 
Et par ce puelt appairoir que en disant què 
nous ayons nostredit rapport faut faulcement , , 
malvaisement et par faveur, tu ais failli et 1 
ne dis mie voir. Et quant à. ce que tu dis ! 
que pour nous appairoir que tu volroies 1 
tenir ton scel comme Ung gentil homme doit 
faire , tu nous offices plusieurs hostelz de sei- : 
gneurs çtc, toy respondons qu'il s'appaîroit 
mal que tu veuilles* tenir tondit scel , comme 
ung homme de bien doit faire, par ce que 
tu nous rescrips ; et ne nous est point de 
nécessité de prendre journée à rencontre de 
toy, car à toy n'avons nous aulcune chose 
à faire , ne ne voirions. Et si à faire nous y 1 
avions , nous oserions bien aDeir à cour de 
seigneur et aultre part, comme preudommes ' 
et loyaulx , et plus honoraublement que tu 
ne ferois. Et touttes les fois que tu diroies ! 
ou voldroies dire que nous serions faulx juges, ; 
comme tu rescrips, ta averoies menti, et men- 
tiroies malvaisement et faulcement. Et quant 
à nous en combattre , comme tesdites lettres 
le contiennent , il n'est ja de nécessité ; car 

ton scel , ta petitte renommée et tes oeuvres 
appairans te ont jay tout combattu : et si 
n'es pas celluy qui nous en deus ainsy avoir 
escript. Et quant à ce que; tu .dis que tu 
t'en complaindroies , on sceit bien qui tu es 
et qui nous sommes , et .les œuvres de Tung 
et de l'aultre. Et pour ce sommes assez re- 
confortez de veoff ce que tu en voiras faire , 
car plus en parleras , plus y auras de honte 
et nous d'honneur. Et nous attendons, au plai- 
sir de Dieu , que tu nous feras encor de tes 
oultraigeuses et orguilleuses parolles et escrip- 
tures telle amendise et satisfaction comme le 
cas le désirera. Donnée soubz nos seelz plac- 
quez en marge de ces présentes, le xxiiij* 
jour du mois de mars, l'an mil iiij* et xxvij. 

1428. 

L'an mil iiij* et xxviij , fut fait miistre 
eschevin de Mets le sire Jehan Papperel. 

Audit an , le duc Charles de Loraine , véant 
que pour ses gaigieres il ne joyroit de son 
entreprinse , advisa d'y useir d'une aultre sorte 
pour plus greveir la cité de Mets et les na- 
bitans. . Soubz une couverture fist deffier la 
cité et les habitans de Mets , par ung appelle 
Dediet de Chauffour, sans causes et sans rai- 
son%et souffrit et endurait que ses chevaliers, 
escuiers et gentilz hommes défilassent pour la 
cause dudit Dediet de Chauffour, et les sous- 
tint en ses bonnes villes et forteresses , cojatre 
la cité et les seigneurs et justice d'icelle, 
lesquelz firent plusieurs gros domaiges sus la 
terre et pays de Mets, et ordonna à Henry 
de la Tour, seigneur de Pierrefort, de mettre 
sa maison de Frowart en la main de Dediet 
de Chauffour, serviteur dudit seigneur duc, 
pour leans estre soustenu : à quoy ledit Henry 
se consentit ; dequoy ledit duc fist advertir 
ledit Dediet de Chauffour, par ung sien ser- 
viteur , nommé Grant Jehan. Pour lesquels 
gaigemens et domaiges que les gentilz hommes 
de Loraine et ledit Dediet de Chauffour fai- 
soient en la terre de Mets, il fut force de 
mettre gens de guerre en garnison ez forte- 
resses en l'entour de Mets.; lesquelz sembla- 
blement acQmmençont à faire course et contre- 
gaigier et à domaigier le pays de Loraine : 
car souvent tel pourchasse le dopmaige d'aul- 
truy , lequel retourne sur luy. 

Quant les seigneurs et justice de Mefs 
virent que ledit duc de Loraine leur faisoit 

et pourchassoit tous les dopmaiges et màiz 
qu'il pouvoit et sçavoit, ilz cercherent et 
enquérirent ce qui estoit expédient pour 
se deffendre et resisteir à telle insolence et 
œuvre volluntaire., que on debvoit cerchier 
contre ung foi volluntaire, obstiné et oppi- 
niastre , ung enraigié et insensé. Ilz furent ad- 
vertis qu'il y avoit ung gentil homme, appellé 
Areste , qui estoit des parties d'AUemaigne et 
qui avoit avec luy plusieurs gens de guerre , 
lequel avoit grant vollunté de courre et faire 
guerre au pays du duc de Loraine , pour 
certaines oppressions qu'il luy avoit faites et 
souffert de faire ; auquel ceulx de Mets acom- 
patgnont et laissent la moitié de la forteresse 
de Verey. Lesquelz acommençont à courre , 
à panre panie de bestes , corps d'hommes et 
à faire plusieurs gros dopmaiges sus ledit duc 
de Loraine, et destruyrent tellement l'ab- 
baye -de Sainct Martin devant Mets qu'ilz ne 
laissont point une maison droicte , en laquelle 
y avoit quaitre vingts feux, et n'y demeura 
rien droit et entier que l'église de l'abbaye 
et l'église paroischialle ausquelles ilz ne firent 
nui; mal ; et en fut mené sainct Soibel à Nan- 
cey, pour doubte des ennemis. 

Le duc Charles de Loraine, voyant qu'il ne 
pouvoit joyr de ses guerres et entreprisses, 
pour l'envie qu'il avoit contre ceste cité, 
laquelle il presumoit à subjuguer et mettre 
en «on obeyssance , au gros domaige et pré- 
judice du sainct Empire romain, fist clorre 
tous les chemins à l'entour d'iceHe cité de 
Mets, réservé du costé du pays et duché de 
Luxembourg où il n'avoit point de puissance. 
Neantmoins il en requist madame la duchesse 
douairière de Braban, laquelle elle mist à 
remis et ne les volt point clorre, mais fist 
publier et ordonneir par tout son pays que nul 
ne fist dopmaige ne desplaisir à ceulx de 
Mets, et qu'ilz vendissent et achetassent en 
ladite cité tout à leur plaisir ce qu'ilz volloient. 
Et pour recompense de ce bien , ladite dame 
qui avoit besoing d'aulcune somme d'argent 
dont elle estoit tenue audit duc de Loraine, 
vint à Mets , et on luy fist présent de vin , de 
bleid , d'avoine et de chair, et luy presta on 
trois mille livres de tournois qu'elle paiait 
audit duc de Loraine, dont elle estoit à luy 
tenue. 

* En l'an preceldent vous est desclairié com- 
ment ung frère de Inobservance vint à Mets, 



que on appelloit maistre Jehan Lyonnet , le- 
quel , par ses prédications avant son despart , 
dit qu'il viendront ung excellent docteur de 
leur ordre qui les sçaveroit trop mieulx pres- 
cfeîer que luy. Si advint audit an de xxviij, 
le xij e jour d'aoust , vint ung maistre de ladite 
ordre à Mets , et estoit celluy que ledit mais- 
tre Jehan Lyonnet avoit si bien recomandé, 
lequel s'appelloit maistre Guillamme, et ne 
volloit point que on l'appellast maistre Guil- 
1 anime , forsque frère Guillamme. Et ce faisoit 
il par simplesse , combien qu'il fust maistre 
et grant clerc , et avoit esté ung très grant 
advocat en parlement de Paris, pour le temps 
que le royaulme de France estoit en paix ; mais 
depuis la division qui fut audit royaulme , 
il fut deschassé avec moult d'aultres bonnes 
personnes , dont ce fut pitié et domaige pour 
touttè manière de bonnes gens. Et pourtant 
què ledit frère Guillamme ne penlt parvenir 
en l'église où il cerchoit , pour la renommée 
qu'il avoit de suivre les tavernes, il se boutta 
en ladicte ordre en intention de son povoir 
de vexeir et scandaliser l'église en racontant 
la vie des saincts efsainctes de l'ancien tes- 
tament. Et volloit on dire que c'estoit la cause 
pourquoy il s'avoit mis en ladicte ordre , et 
non mie par devoltion ne charité qu'il eust 
en luy ; car il maingeoit volluntiers de bons 
loppins quant il en avoit. 

Quant ledit frère Guillamme vint à Mets , 
il trouva que leur église estoit acommencée. 
Si dit qu'elle estoit trop grande et c'estoit 
contre Dieu , et que les saincts et les sainctes 
n'avoient nulles grandes maisons ne églises, 
forsque des petits figurions; et la fist ra- 
courcir de plus de la moitié. Et disoit que 
c'estoit contre Dieu et stincte église d'avoir 
grande église ne chambre forsque gésir tous 
en ung seul lieu et maingier tous ensemble $ 
ne avoir nulles pourveanecs forsque, selon 
le jour, la vie. Sur ce , avisez ce que nostre 
Seigneur Jhesucrist dit en l'évangile : Vœ 
vobis? hypocritœ, etc. Semblablement ce qui 
est escript en Jheremie au VI e chappistre : 
Omnes isti sunt principes ambulantes frau- 
dulenter, etc. 

Ledit frère Guillamme se monstroit par 
dehors estre humble et simple , et par ce 
acquist l'amour du peuple, en les blasmant 
et donnant à entendre ce qu'il volMt 2 par- 
quoy il les esmeust à murmure contre les gens 

d'église, disant : < Regardez ces bonnes gens; 
» il apparoit bien qu'ilz ne veullent arfùir 
» que ung petit lieu et dévot et estre sans 
» prouveance, et ne veullent avoir que selon 
» le jour la vie ; ilz ne ressemblent mie les 
» aultres qui veullent avoir les gratis palais 
» et grande église mal desservie, granits 
» chambres parées, leurs grans disnez, grandes 
» prouveances et grandes marchandises. » 
Duquel acommencement de murmure et sé- 
dition se ensuit grande tribulation et mono- 
polie , sédition et rébellion secrète , si comme 
cy après vous oyrez. Neantmoins ledit frère 
Guillamme maingeoit bien de touttes bonnes 
chairs , vollailles , venoison et viandes que on 
luy donnoit , et ne reffusoit rien de boin : et 
de choses que on luy donnast à maingier, il 
n'en faisoit point de difficulté en quel lieu 
que ce fus t. 

Le premier sermon que ledit frère Guil- 
lamme fist à Mets , ftjt à la Trinité , le jour 
de la sainct Hubert, en novembre; et pres- 
chait très fort contre les gens d'église, le 
pappe, les cardinalz, eveaques, abbez, ab- 
bamsses , moines , nonnains , chainoines , gens 
d'ordre, et en especial contre les Cordelliers, 
disant choses terribles et honteuses. Et souvent 
en ses prédications disoit et alleguoit plu-* 
sieurs paroHes et allégations sentant erreur 
et hérésie. 

Ledit an , le X e jour de décembre , seigneur 
Nicolle Louve et Martin Georges revindrent 
de Jhcrusalem, et apportent deux pappegays, 
et y fut fait seigneur Nicolle Louve chevalier. 

Audit an de xxviij , Henry de la Tour véant 
les forces et vollunté du duc de* Loraine 
qui luy faisoit depançp le sien et le retenir 
sans le volloir retroire , rendre ne restituer, 
combien, qpe ledit Henry luy presentast de 
ces differens d'en laisser jugier et cognoistre 
par ses nobles, et en prendre droit en son 
hostel ; et sur ces parolles et présentations , 
ledit duc asseusy en la ville de Nancey ledit 
Henry de la Tour à luy mesme. Neantmoins 
il fist panre et appréhender sa femme et ses 
enflans et les* fist emprisonner; puis luy fist 
osteir sa maison de Frowairt et la mist en 
la main de Dediet de Chaufibur. Véant ledit 
Henry de la Tour qu'il ne s'en pouvoit ven- 
gier, et de faire guerre de luy mesme, sa 
puissance ne s'estendoit jusques là , et que 
par telles œuvres de fait il estoît de guerre 



à luy sans deffier, et n'estoit mie trop en sa 
graice, ledit Henry de la Tour, ces choses 
tonsiderant, entendit que ledit duc de Lo- 
raine et ceulx de Mets se faisoient une guerre 
couverte , l'ung contre Taultre , se fist asseu- 
reir desdits de Mets pour venir en la cité , 
par aulcuns de ses bien veuillans , puis com- 
municqua avec les seigneurs comis au faut 
d'icelle guerre , gour son fait de la poursuite 
qu'il faisoit à la cité , en leur présentant son 
service contre ledit duc de Loraine. Auquel 
fut donnée response que la cité ne saveroit 
entendre à nul escord avec luy, se dont n'es- 
toit que pour l'injure et villonnie et les or- 
gueilleuses lettres qu'il avoit mandées et fait 
escripre à ceulx qui avoient esté pour son 
fait chargiés et qui avoient fait le rapport cy 
devant desclairié , leur honneur ne leur fust 
reparé et amendé. Et fut apoinctié et escordé 
que devant touttes choses , ledit Henry de la 
Tour demanderait pardon aux seigneurs qui 
avoient fait ledit rapport, des injures et villon- 
nies qu'il leur avoit dites et escriptes. Et fut 
encor appoinctié et escordé que ledit Henry 
debvoit estre aydant et servant à ceulx de Mets 
encontre le duc de Loraine avec trente lances 
à ses fraitz , perilz et fortune , trois ans du- 
rant, encontre et envers tous, forsque contre 
le roy de France dont il estoit officier; et 
debtoient avoir en leurs mains, trois ans 
durant, la moitié de la forteresse de Pierre- 
fort, pour avoir ceulx de Mets leans leur 
recept et pour eulx aidier, lesdits trois ans, 
encontre et envers tous, parmey la somme 
de deux mille francs que ceulx de Mets luy 
donnont. Et n'y eult pour celle fois point de 
defiault audit Henry, et fist bien son service , 
comme faire debvoit, la guerre durant de 
entre le duc de Loraine et le duc de Bar, 
son gendre. Et par le recept que ceulx de 
Mets avoient en la maison de Pierrefort , ilz 
portont grant dopmaige au pays de Loraine : 
dequoy ledit duc de Loraine en fist rescripre 
audit Henry de la Tour une lettre dont la 
coppie s'ensuit : 

c Charles , duc de Loraine et marchis etc. , 
Henry de la Tour, nous te laissons sçavoir 
que comme nouvelles nous soient venues de- 
puis et pieça, et de plusieurs jours viennent 
de jour en jour, que tu pourchasses et quiers 
par touttes voyes malz et dopmaiges en ren- 
contre de nous, de nostre pays et de nos 

subgectz , laquelle chose puelt clairement ap- 
pairoir par le recept , confort et favorisement 
que tu fais à ceuïx de Mets au lieu de Pierré- 
fort èt ailleurs, sur ce que tu sçais en quel 
estait qué lesdits de Mets sont envers nous et 
nôus envers ëulx ; et pour ce, te signifiions, 
par ces présentes , que aultretant pueux tu 
attendre de nous en touttes les manières que 
pourrons etsçavêrons. Donnée àNancey, soubz 
nostre seel placqué , le vingt troisiesme jour 
du mois de novembre , Tan quatorze cent et 
vingt huit. » 

Pour celle lettre et deffiance, ledit Henry 
de la Tour ne laissa point à servir ceulx de 
Mets et les servit bien et loyalment durant 
celle guerre. 

1429. 

L'an mil iiij' et xxix , fut maistre eschevin 
de Mets le sire Jehan Dieuamy, le jonne , qui 
n'avoit mie plus dé seize ans d'eaige , filz 
seigneur Jehan Dieuamy, chevalier. Et pour 
ce que ledit pere estoit preudhomme savant 
et qu'il dist qu'il prendroit la peine de aidier 
son filz à supporteir l'office , on luy permist 
entreir en paraîge et estre receu pour porteir 
icelle office. 

Adoncque faillont les escuelles de poissons 
qu'on debvoit au princier et aux abbés , qui 
ont les copz de faire le maistre eschevifi, et 
les dix livres que on debvoit aux trese, ; et 
éemblablement les dix livres que on donnoit 
aux amans. 

Le diemanche, septiesme jour de may, mil 
iiij* et xxix, le devantdit frère Guillamme 
des frères Baudes, nouyel couvent à Mets, 
preschoit audit Mets, en Change, comme il 
avoit acoustumé. Et audit sermon avoit tant 
de peuple , grant et petit , que c'estoit chose 
merveilleuse ; auqueil sermon il print à près- 
cher plusieurs choses et certaines articles er- 
ronnées et scandaleuses contre l'esglise, et 
monstra une cedulle qu'il disoif que aulcun 
luy avoit envoyée ; mais il ne voliut mie nom- 
meir celluy qui luy avoit envoyée. 

Alors y avoit en Mets ung très notable clerc 
qui estoit ung très grant et renommé docteur, 
l'bfficial de la cour episcopale de Mets , nom- 
mé maistre Jaicque cPOrtigny, qui estoit audit 
sermon. Et quant il oyt ledit frère Guillamme 
aussi imprudemment prescher, il le reprint , 
disànt qu'il ne disoit mie vérité et mentoit, 



et preschoit contre la foy, et luy monstreroit 
et "maintiendroit jusques au feu ; et que tes- 
tait lui qui lui avoit donné ladicte cedulle 
et qu'il "volloit demeureir de coste. 

Pour celle cauie , le peuple s'esmeut par 
telle manière contre ledit officiai , et fut en- 
honché du peuple , sa bairatte et son chap- 
peron gettés et ostés du tout, sans revenir. 
Et si ce ne fust esté Collin Paillât , F eschevin , 
qui le vint rescourre, ilz l'eussent tout des- 
chiré et tué , si Dieu ne l'eust aidé. Et fut 
alors la cité en grant aventure que le peuple 
ne Sst une grosse esclandre et mutinerie, et 
eull esleveir contre la noblesse et bourgeoisie. 
Et dès ceste heure , ilz acomencerent à tendre 
à rébellion et ;i faire ensemble plusieurs mo- 
nopoles secretz. 

Le londemain , de peur que ledit officiai 
avoit du peuple, il s'en allait en Phostel des- 
dits frères et cria mercy audit frère Guillamme 
et Pemnena disner en sa maison. Et quant 
on sceust que ledit frère Guillamme disnoit 
en l'hostel dudit officiai , la chose se rappaisa , 
disant que ledit officiai avoit e6té yvre , et 
qu'il disoit bien mainteuant que ce sont bonnes 
gens , et par ce , la murmure se rappaisa. Et 
fist saigement de ainsy dissimuleir ; car nul 
n'estoit de sa partie, qui eust puissance en 
cestuit cals, qui ne fust ed aventure d'estre 
accablé. Car tous ceulx qui portoient lesdits 
. frères , en estoient fort courroucés ; dequoy il 
n'en vint mie grant bien , sinon mutinerie et 
conspiration qui lors se commença à cbesseir. 
Et depuis , par plusieurs' fois , se repentirent 
qu'ilz n'avoient acommencé leur rébellion 
et mutinerie, pourtant que d'ioelluy fait ilz 
virent que la plus granj partie de la noblesse 
et haulte bourgeoisie n'en feisoient que rire , 
non présumant ce qui en advint ^dqpuis ; et 
le tout par les prédications scandaleuses dudit 
frère Guillamme qui tendoient plus à faire 
mutiner le peuple et les esleveir à rébellion 
contre l'esglise et noblesse etfes paraiges , que 
les esmouvoir à subgection et obeyssance. 

Souvent ledit frère Guillamme, par une 
gloire et jactance, disoit en ses prédications 
qu'il ne prisoit rien tous les clercs de Mets , 
et ne volloit que une demey heure d'espaice 
pour les rendre confus , et que ce n'estoient 
que maistres cocquairts. Et ce disoit il pour 
complaire au peuple , * et en ce disant , le 
peuple s'erf resjoyssoit. Niantmoins il ne se 

osoit treuveir devant eulx ; car quant il estait 
argué et reprins des patelles scandaleuses et 
erronnées qu'il disoit en ses sermons , £ s'en 
alloit et les làissoit, disant que c'estoient 
dyables et gens sans raflson et qu'ilz ncteca- 
voient qu'ilz disoient , et qu'ilz estaient totïs 
alliés contre luy. Et disoit qu'il ne desiroit 
que d'estre devant la fontaine des clggps pour 
luy oyr et dire vérité , et la n'y averoit nul 
doubte que justice , vérité et raison ne fusl 
en luy trouvée ^ et en eulx toutte confusion. 
Et ne disoit telles parolles que pour affliger 
les gens <f esglise et les mettre dans l'indi- 
gnation du peuple. Eb pourtant qu'il savoit 
bien qu'il estait asseuré de tous hommes 
estant en Mets, et que là on ne luy oseroit 
rien faire , parloit il ainsy assuréement pour 
le confort que on luy avoit fait contre l'oflicial 
et aultres qui parloient contre luy. 

U y avoit lors à Mets ung frère cordellier 
du couvent de Mets , nommé maistre Jaicque 
de Vairenne 9 leqùel présentait de monstrer et 
prouver par la saincte e$cripture qu'il y avoit 
plus de dix neuf articles qu'il avoit preschés 
et soustému en ses «prédications, qui estaient 
vraf$ herSïe } et que s'il les volloit maintenir, 
qu'il estait digne d'atfre brullé , se dont n'es- 
toit qu'il les volcist revocqueir et s'en repen- 
tir. Contre lequel maistre Jaicque , ledit frère 
GuiHawneme.voult jamais arguer ne arrester 
empres luy pour Êbntredire : parquoy il fut 
force aux gehs d'esglise de retourneir à do- 
leance vers le pape où il Ait cité à Rome, 
comme cy après trouverez. 

Le diemanche devant la mey Caresme , mil 
iiij* et xxvii^ ledit frère Guillamme preschoit 
en Chainge assez partemps ; et quant il en- 
commença son sermon , on sonnoit encor par 
les quaitre ordres les sermons. Si advint que 
ung coequajrt, malvais garçon , nommé Fran- 
çoys/ le ménestrel , qui sçavoit ung boin mes- 
tier, mais de paresse et truanderie et glou- 
tonnie il avoit laissé son mestier et estait 
devenu ménestrel et se mesloit de richendaige 
pour beaulcopt de gens qui le mestaient en 
oeuvre , si s'avisa et se partit de Chainge pour 
alleir aux Cordelliers. Et en allant, qu'il faisoit, 
passant parmey la boucherie de Porsaillis 9 ung 
bouchier lui demanda où il alloit, et il res- 
pondit : « Aux ribaults Cordelliers : ils ne font 
> que sonneir leurs cloches , affin que on n'o 
» point le boin prédicateur en Chainge et que 

» on ne l'entende point } mais je me fais fojt 
» que je les ferai bien laissier cois , ou ilz feront 
» que folz. » Et passait oultre et s'en alla au 
couvent des Cordelliers en habitz dissimulez 
et incogpus, et demanda le gardien, et on 
luy alla quérir. Et quant ledit gardien fut 
venu , il luy demanda qu'il volloit. Ledit Frjn- 
çoys respondit : « Je vous viens dire et com- 
» manck^r, de part les trese, que vous ne sonnez 
» plus vostre cloche jusques à tant que le bon 
» sermon soit fait , pourtant que on n'oye 
> goutte par vostre cloche , et ne le peult on 
» entendre pour le son de vostre cloche. » Et 
le gardien qui estait craintif et mal advisé , ne 
luy demanda sinon à qui il estait ; lequel res- 
pondit : Je suis varlet des trese , et s'en alla ; 
mais il mentait , car il ne Testait mie ; et ne le 
cogneust le gardien ne les aultres frères qui 
estaient presens, en l'habit qi$l avoit. Si 
fist tantost le gardien cesseir leurs cloches. Et 
en retournant , ledit François , passant parmey 
Porsaillis, il retrouva ceulx à qui il avoit 
parlé en allant. Et ilz luy demandont dogt il 
venoit ? Et il leur respondit : « Ne vous disoie 
» je pas bieifc, au passeir, que je feroie cesseir 
» à*ces ribaults Cordelliers leur cloche ? Qu'en 
» dites vous ? L'oyés vous plus ? Il fault bien 
» qu'ilz ayent cessé, maulgré leur sanglante 
» moraille. » Et passait oultre et s'en allait en 
Chainge audit sermon, en faisant ses moc- 
queries de ladicte cloche. Et le londemain, 
quant seigneur Jaicque Dex vint audit couvent 
pour oyr messe , ledit gardien luy dit : « Sire , 
» les frères de céans se donnent grant merveille 
» 4e ce qu'on nous fist hier. » Quelle chose 
fist on ? ce dit ledit seigneur Jaicque Dex. 
Et ledit gardien luy dit : « On nous vint hier 
» comandeir de part les trese, quant on sonnoit 
» le sermon de céans, que nous cessessions de 
» sonneir nostre cloche qui sonnoit pour nostre 
v sermon. » Et ledit seigneur Jaicque luy 
demanda qui avoit ce fait ? Et il luy dit qu'il 
le cognoissoit ; car il estait vestu d'habit 
incognu , et disoit qu'il estait varlet des trese ; 
« mais nous ne le sçaverions raviseir, forsque de 
» ses robes descognues , si nous le voyons. » 

Incontinent ledit seigneur Jaicque Dex, de 
luy meysme , sans le seeu desdits Cordelliers , 
s'en alla devant les trese, eulx çpmonstrant 
la chose au plus gracieusement qu'il peult, 
disant que s'ilz faisofent bien , qu'ilz enquer- ' 
roient celluy qui avoit ce fait , pour y mettre 

rtmede , affa que qu ne fist telle chose une 
aultre fois." Car si on a voit fait telle chose 
sans le sceu de justice, on en polroit bien 
faire des aultres au temps à advenir, qui vaul- 
droient encor N pire. Et si ce a voient ilz fait 
faire, le pouvoient, et ne disoit mie contre: 
et^i ce avoit esté par leur licence , il ne seroit 
mie bien de l'avoir fait en habit dissimulé. 
Les trese luy respondirent qu'ilz n'en sçavoient 
rien, et que ce n'avoit mie esté par leur 
consentement et qu'ilz feroient debvoir d'en 
enquérir; et que s'ilz en pouvoieçt venir à 
cognoissance qui ce avoit fait, fiist leurs propres 
compaignons ou ung sergent ou par aultres , 
qu'ilz y metteroient tel remède que on co- 
gnoistroit qu'il leur en desplaisoit , et que ce 
n'avoit mie* esté par eulx ne de leur consen- 
tement. Et y comirent seigneur Nicolle Louve, 
chevalier, H seigneur Nicolle Roucel pour 
enquérir dudit fait, lesqueilx s'en informont 
par Sainct Martin. Lesdits deux seigneurs 
Nicolle menèrent ledit Françoys aux Cordel- 
lie» , leur demandant si c'estoit ledit Françoys 
qui avoit fait ledit commandement ; lesqueilx 
respondirent qu'ilz ne sçavoient f et quant ors 
ilz le sçaveroient , si n'appartenoit il à "eulx 
le dire. Touttesfois il leur sembloit bien que 
c'estoit il , mais ilz ne l'osoient dire. Et pour- 
tant que i'ung des mestiers dudit Françoys 
plaisoit à beaulcopt de gens, on le sceust 
bien excuseir, jay soit ce que toutte l'yawe 
de la rivière de Muzeile ne l'en eust sceu 
purgier ne nettoyer. 

Et pourtant que les Cordelliers ne peulrent 
prouveir ledit commandement qui leur fut 
fait , et peult estre pourtant qu'ilz ne laisoient 
mie au volloir d'aulcuns , et que dudit fait 
on en mescreoit aulcuns des trese et aulcuns 
des sergens , la plus grant partie des trese en 
furent indignez et tiront la villonnie à eulx 
en chargeant lesdits Cordelliers, pourtant 
qu'ilz supportoient lesdits frères de l'obser- 
vance. Mais si lesdits trese en eussent bi& 
vollu faire leur debvoir de s'en enquérir , ilz 
en eussent venu à la cognoissance. Niantmoins 
sans en faire aultre enqueste, lesdits trese 
contre les Cordelliers en firent ung portenfuer 
et sentence , comme cy après s'ensuit : 

« Les trsse ont portenfué tous par escord , 
, que les frères cordelliers doient cesseir de 
sonneir leur grosse cloche de nuyt et détour, 
d'icy en jusques au jour de qnasimocfo proi- 



chiainement venant , en telle manière que l'in- 
tention des trese est telle que au cas que dScy 
à quinze jours après ledit cessement, si aul- 
cuns ou plusieurs de leurs bons amys venoient 
devait la justice , priant r'avoir le rappel de 
leurdicte cloche, que à la pierre de ceulx 
qui en prieront , leur soit le son de leurdicte 
cloche rappelle , et qu'ilz la puissent sonneir 
comme par avant ilz faisoient.'* 

Et combien que le portenfuer dessusdit 
fasse mention d'avoir grâce, si, aulcuns de leurs 
bons amys en priont, n'y vallut prière que 
leurs bons amys en feissent aux trese. Touttes- 
fois rien n'y vallut , et ne voulrent oncque 
donner licence, le jour de l'annonciation Ros- 
tre Dame , ne le jour des palmes. Et à peine 
peulrent ilz obtenir licence de sonneir à 
paisque leurdicte cloche. Et si ce ne fust esté 
la murmure et desplaisance que beaulcopt de 
gens en avoient, encor n'eussent ilz mie eu 
l£ licence de la sonneir. Et ainsy les poovres 
gens qui ne sceivent que c'est de faiveur 
en justice , quant ilz ont plait et procès et 
qu'il leur convient à .prouveir, ilz trouvent 
que c'est une merveilleuse beste^ fbrt con- 
trefaite. Et estaient alors trese à Mets , laits 
et créés à la chandelleur mil iiij r et xxviij et 
finissant à la chandelleur mil iiij c et xxix , c'est 
assavoir: de Portemuzelle , seigneur Peince 
le Grounaix , chevalier ; seiguei* ^Vftiry de 
Toult , l'aman : de Jurué , seigtieur Jaicque 
Rollevat , l'eschevip ; Heanequiri de Tournay, 
l'aman : de Sainct Martin , Jehan le Grounats 
dit Creppey ; Àuburtin fiollay: de Porsaiilis, 
seigneur Nicolle Louve , chevalier ; Dediet le 
Grounais : d'Oultresaille , WailUin Clément ; 
Poincignon Gellin : du comung , seigneur Ni- 
colle Roucel, feschevin ; Collignon deMaigney, 
l'aman ; Jehan Perptgnant , l'annel. 

De tous les trese dessùsdits, il n'y avoit 
que seigneur Jaicque Rollevat et seigneur 
Werry de Toul qui support aissent les quatre 
ordres , que tout le remenant ne fussent pour 
les frères de l'observance. 

Plusieurs gens, grans et moyens et petits, 
crioient souvent après les frères desdictes 
quatre ordres , quant ilz les véoient par la 
ville , en leur disant injures et villonnies , de 
quoy on ne leur en faisoit vdhgence ne pu- 
gnition. 

* Ceulx qui portoient lesdits bons frères, 
semoient plusieurs cedulles aval la cité, et 

les clouoient aux portalz desdictes -quatre 
ordres , en les blasphémant et diffalmant , 
principalement au portai des CordeUers : 
de quoy on ne leur en fist jamais faire ré- 
paration ne vengencç , pourtant que on n'en 
voilait mie avoir la cognoissance de ceulx 
qui ce faisoient, à cause de la faveur desdits 
frères. * 

Lesdits frères de l'observance, qu'on disoit 
les bons frères, alloient deschaults et portoient 
habits deschirés , du plus gros camelin qu'ilz 
pouvoient trouveir , et*estoit leur cappellaire 
si court qu'il ne couvroit point le debout 
-de l'espaule , et ne reboussenoient point leur 
habit sur la ceinture qu'ung peu , affin qu'on 
veist la ceinture qtfflz portoient, qui estoit 
une grosse corde , comme ung chavestre. Et 
disoient que c'estoient habitz semblables aux 
hahitz que sainct Françoys portoit ; et que 
les habitz que les* Cordelliers portoient, qu'ilz. 
les avoient impeltrés *vec plusieurs autres 
choses à cour de Rome, et que c'estoit contre 
la règle sainct Fraacoys : et pourtant les apr 
pelWit on les frètes de l'orare relaschée, à 
cause qu'ilz ne tenaient mie la règle de s* 
Françoys , comme ilz faisoient. 

Pour revenir à la matière des prédications 
et fait» dudit» frère Guillamme et les abus 
et hypocrisie qui sont au monde , pour luy 
maintenir en*la graine du peuple , il preschoit 
contre les princes , ducs, comtes , chevaliers , 
escuyers, gens nobles , bourgeois , gouver- 
neurs «t officiers des citez et bonnes villes , 
en les chargeant et vitupérant ; il preschoit 
des mairiaiges non observés et .entretenus 
loyallement, pour les mettre en division l'ung 
contre l'autre ; il preschoit de touttes ma- 
nières de choses qu'on luy disoit et dont 
on- se complaindoit à luy. secrètement , de 
quelque matière que ce niât. Et preschoit 
que on ne debvoit rien avoir proppre et 
que touttes choses debvoient estre communes 
aussy bien à l'ung comme à l'autre. Et pres- 
choit fort des grans greniers et des grans 
celliers qui ne se debvoient mie faire , et que 
c'estoit pitié pour le pouvre peuple qui en 
avoit mestier et molroit de faim par deffault, 
et les aultres en avoient trop ; et avoient les 
grans et riches plein leurs greniers et cellier*, 
et estoit contre Dieu et la foid. . Et combien 
que., à celle heure, le temps n'estoit mie 
commode de le dire, pour la» guerre et la 

famine qui estoit lors , touttesfois il le disoit , 
et est à presumeir que c'estoit pour esmouvoir 
le menu peuple à la mutinerie. Et preschoit 
le plus souvent en Chainge pour avoir plus 
grant plaice. <* 

Si advint une fois qu'il preschoit en Chainge 
où il y «voit beaulcop de peuple, au plus fort 
\de la guerre estant lors entre le duc de Loraine 
et la cité de Mets, et fut chose requise et néces- 
saire que ceulx de Mets marchaissent et allais- 
sent contre leurs ennemis ; et en sortant hors 
de la cité , une partie des servans , soldairs et 
piétons de la cité de Mets , très bien acoustrez, 
prindrent leur chemin parmey Chainge. Quant 
ledit frère Guillamme les vit passeir , il com- 
mença à crier et à braire après : « Ha ! Dieu ! 
» que voys je là ? Je voys les afl£es d'enfer ; 
» car tous ceulx là qui cy passent, sont anges 
» du dyable , et qui vendent leurs ames pour 
» argent, et ne vallent pour aultre chose 
» que pour destruyre le pays et faire des 
» pouvres laboureurs qui n'ont que corn- 
» paireir en»la guerre. Iceulx le compairent 
» à "tort , sans causes et sans raisons 5 ce que 
» on ne debveroit mie souffrir ne endureir , 
» selon Dieu ; car les citez ne debveroient mie 
» faire guerre contre plus grant que *eulx , 
» ne contre princes qui fussent plus puis- 
» sans que eulx , par leur orgueil ou envie 5 
» mais se debveroient humilier contre les 
» seigneurs voisins et se tenir bien d'eulx , 
» afin que les marchants et marchandises 
» puissent rengneir , aileir et venir en paix , 
» et les pouvres laboureurs faire leur labour 5 
» et que si ainsy ne le faisoient, que mal 
» leur en viendrait , et à la longue ne le 
» polroient endureir ne souffrir. Et que tous- 
» jfcurs falloit il que les seigneurs et princes 
» fussent seigneurs et qu'ilz demeuraissent 
» seigneurs ; et que on ne se debveroit mie 
** prendre à eulx pour achevir les grans tailles 
» et subsides qu'on levoit ; dont c'estoit pitié 
» de gouverneir le pouvre peuple en tel 
» estât. » Et fut icelluy sermon si agréable 
au peuple , marchants et bourgeois qu'ilz en 
faisoient leur droit Dieu. Et par icelle pré- 
dication , les marchants et gens tfe mestiers 
commencèrent à faire assemblée peu à peu , . 
tant f>ar la ville comme en allant au sermon , 
aflfin que on n'y pensast mie. Tant parlèrent 
ensemble , alloient et venoient qu'ilz mirent 
sus un$ ttes malvaise entreprise et dangereuse 

contre les seigneurs et gens des paraiges qui 
av oient le gouvernement de la cité de Mets. 

Audit an de mil iïij* et xxix , le londemain 
de paisque , advint que ung des prescheurs 
pr#schoit en Chainge, ainsi comme on ait 
acoustumé de preschier, chescun an , du mai- 
tin ; et fut rapportée audit frère Guillamme 
partie de son sermon. Et incontinent après 
disné, ledit frère Guillamme alla prescher 
audit lieu de Chaiage et prescha au contraire 
de ce que ledit prescheur avoit presché, 
disant que ledit prescheur ne sçavoit ce qu'il 
disoit en son sermon faisant, et qu'il avoit 
presché contre la saincte escripture et la foid. 
Ledit prescheur, de ce adverti , dit que ledit 
frère Guillamme ne disoit ne bien ne vray et 
qu'il avoit <tenti 5 car ce qu'il avoit presché, 
estoit saincte eécripture et la vérité , et le 
volloit maintenir jusques au feu : dequoy frère 
Guillamme s'en alla plaindre à la justice. Et 
incontinent justice manda quérir les parties 
pour oyr que c'estoit. Et quant les parties 
vindrent devant justice , justice leur dit qu'ilz 
a voient esté informés que ledit prescheur avoit 
menacé ledit frère Guillamme , et que ce n'es- 
toit mie la coustume en Mets de useir de 
menace ne de.vollunté. Et que si ledit pres- 
cheur volloit aulcune chose demandeir audit 
frère Guillamme , et il le volcist faire convenir 
et appelleir devant justice , qu'ilz luy adminis- 
trer i en t acomplissement de justice : dequoy 
ledit frère Guillamme respondit qu'il en estoit 
tout prest. Sur quoy ledit prescheur rfist 
response : « Beaulx seigneurs , je suis venu 
» à vestre mandement , et ne sçavoye pour- 
» quoy. Mais touttesfois, vous sçavez assez 
». comment frère Guillamme qui là est , a dit 
» qne j'ay follement presché contre la saincte 
» escripture et la foid. Et je. dis, si Dieu plait, 
» que je n'ai presché que le vray et selon 
» la saincte escripture , comme nostre foii 
» tient; et veulx demeureir de coste jusques 
» au feu. Je l'en ai fait citeir devant les or- 
» dinaires de nostre evesque pour maintenir 
» et demeureir de coste la vérité, jusques 
» à la mort. Et touttesfois vous sçavés assez 
» que ce cas icy ne se doit mie desduire de- 
» vant la justice séculière , lorsque devant les 
» ordinaires ou à cour de Rome. Et touttes- 
> fois , s'il vous plait , mais que je ne soye 
» reprins de mes ordinaires , j'aime tout aussy 
» estre devant vous , comme devant aultres , 



» et ^ès maintenant, je veulx mettre mon 
» corps en vos mains pour maintenir vérité. > 
Et Udit Guillamme respondit : « Beaulx sei- 
»*gneurs, vecy grant merveille. Je ne vis 
» oneque cestuit homme et ne le cognois 1 
» et nereçay qui il est , et dist que je l'ai 
» menacé , et il me va menaçants Et pourtant 
» vous prie que je soye en l'assurement de la 
» ville et en votre saulve gante. » Adoncque 
ledit prescheur luy dist : « Vous dictes que 
» vous ne me cognoissez : je suis celluy qui 
» preschait, le lendemain de paisque, en 
r> Chainge , et dont vous avez dit que j'ay 
» mal presché et contre la foy. Et je dis que 
» non y et veulx demeureir de coste et main- 
» tenir jusques au feu, que ce que j'ay dit, 
» est vérité. » Alors justice ordonna que les 
parties sé desportaissent de proceldeir plus 
avant jusques au temps qu'ilz en averoient 
ordonné , et avisèrent et prièrent audit pres- 
cheur qu'il se volcist flesporteir de poursuitre 
ledit Guillamme , pour la motion du peuple. 
Dequoy ledit prescheur dit qu'il ne s'entre- 
porteroit pour ^mourir ; «et que pour Pfcon- 
neur de la ville , il s'eotreporteroit de luy à 
poursuivre ; mais, que la ville souffrist de le 
poursuivre à cour de Rome. Et justice luy 
respondit que c'estoit bien raison dWleir à 
cour de Roine pour tel* cas , mais qu'il se 
faisist ainsy qu'ilz ne s'en» meslef oient de plus 
en avant. 

Si s'en alla* ledif prescheur à Rome, et 
revint en jullet ensuivant et apporta grosses 
bulles et citation contre ledit frère Guillamme, 
de luy comparoir en personne à cour de Rome, 
et que nul ne le soustint sur peine d'exco- 
muniement. Dequoy* la chose fiit plus em- 
brouillée et troublée que devant , par la cale 
de Mets. Et n'osèrent lesdits prescheurs exe- 
cuteir ne presenteir leurs bulles à justice pour 
la doubte d'estre en l'indignation de la ville , 
pourtant qu'elles estoient trop fort contre la 
cité, au cas qu'elle eust eu soùstenu, 
confort ne ayde audit frère Guillamme , **J a 
ses consors. Et leur fut dit par les comissaire 5 
de la cité qu'ilz se deportaissent de presenteir 
leurs bulles à justice ny à la ville pour bien 
de paix ; et que s'ilz les presentoient , 
mal en polroit venir. Et pour eviteir les maun* 
qui en polroient ensuyre, lesdits prescheurs 
s'entreporterent d'executeir ne de presenteir 
leurs bulles à ladicte justice, ny à la 

par tel que les comissaires de la cité leur 
permirent , pour et au nom de la cité , qu'ils 
poursuissent ledit frère Guillamme et ses con- 
sors à cour de Rome , ou en leur chappistre 
par devant leurs souverains, s'il leur plaisoit, 
que la cité ne s'en mesleroit ; mais qu'elle ne 
fbst point comprime ny desnommée en leur- 
dit procès 9 pourtant que la cité ne s'en volloit 
point mesleir, comme ilz disoient. Et convint 
que lesdits prescheurs et aultres ordres men- 
dians s'y consentissent plus par doubte que 
par amour. Et fut ledit maistre Guillamme 
cité à la cour de Rome. 

Audit an de mil iiij c et xxix , à l'encomen- 
cernent du mois d'aoust, après ce que ledit 
maistre Guillamme fut cité, il pourchassa tant 
qu'il eust audience devant le conseil , et leur 
dist : « Beaulx seigneurs , j'ai prié que je 

* puisse estre oy devant vous pour vous dire 
» et desclairier vostre grant bien, et vous 
» annoncier que mettiez remède en vostre 
» gouvernement qui n'est bel ne bon : et si 
» grant maulx vous en adviendra que vous ne 
» l'oseriez penseir, et en serez tous perdus 
» et sans remède. Et le sçay bien , et pour- 
» tant suis venu à vous , de part Dieu, pour 

> vous adviseir de vos deffaults , afin que 
» remède y mettiez et que vous ne chéez en 

* perdition. 

» Premièrement , vous usez d'une coustu- 
» me , comme on dit , qui est fiiers de loy et 
» de droit. On dit que les trese usent que le 

* moins gaingne le plus; et quant on veult 
» jugier ung homme à mort , que on le jue 

> aux dez. 

» Aussy, vous , les seigneurs du conseil , 
» voliez avoir la seigneurie et gouvernement 
» sans point appeleir de vostre peuple avec 
» vous , et faictes guerre et paix , quant vous 
» voilez, et levez grosses tailles sur vostre 
9 peuple, quant il vous plait, disant que 
» c'est pour maintenir les guerres et leurs 

* franchises et libertés. 

» Premier, vous faiDez de le dire , quant 
» vous voilez avoir la seigneurie et le gou* 
» vernement de vostre cité et de vostre peu- 
» pie , dont ne debvez vous mie dire que 
» vostre peuple soit franc, mais est subgect 

> comme dessoubz aultres seigneurs. 

» Et les guerres que vous faictes , ce n'est 
» mie pour vostre peuple à gardeir, car il 
* »«<est bien gardé en la cité ; mais est pour 

» vos villaiges à gairdeir et deffeudre. Car 
» vous , les seigneurs du conseil , estes sei- 
» gneurs des villaiges et du pays , et pourtant 
» debvez vous meneir la guerre à vos fraits, 

* et non mie aux fraits du peuple , car le 
» pays n'est pas au peuple ne au commung 
» de la cité , si comme ilz sont aultre part : 

> pourtant n'y doient ilz rien mettre, forsque 
» vous qui les tenez et possédez. 

» Vous avez entreprins une guerre contre 
» le duc de Loraine , disant que cestoit pour 
» vos franchises à maintenir ; mais il me sem- 
» ble que c'est mieulx en vengeance de vos 
» villaiges, pour aulcuns griefz qu'ilz vous 
» ont faits. 

» Aussy devez sçavoir que le duc de Ldraine 
» est ung puissant prince , et que tousjours 
» fouit il et est droit que les princes tels corne 
» luy, soient seigneurs, et qu'ilz demeurent 
» seigneurs , et que les bonnes villes soient 

> subgectes et obeyssantes aux seigneurs , 
» humbles et courtoises , doulces et amyables 
» contre les princes , affin que les marchants 
» et le peuple des cités puissent alleir et venir 
» par les pays et meneir bonne marchandise , 
» bien et gracieusement , ce que vostre peu- 
» pie ne peult foire. Et ne debvez mie com- 
» mencier guerre contre vos seigneurs voisins; 

* car ce n'est mie droit , ne ne doit estre la 

> la coustume de nulles bonnes villes , ne de 
» cités ; mais se doient tenir bien en la graice 
» et amour de leurs seigneurs voisins , ce que 
» vous ne faictes mie par vostre orgueil. 

» Car par si faictes guerre et division que 
» vous entreprenez , vostre peuple ne peult 
» alleir et venir; et encor parceque gettez 
» grosses taillés et rapines plus durement que 
» vous ne debvez, et vous meisme entré - 
» portez l'ung à l'autre. Et aussy vous voyés 
» le pouvre -peuple avoir deffault de biens , 
» pourtant que les vivres sont font chierspour 
» le pouvre peuple, par vos guerres que vous 
» maintenez. Et vous avez vos grans greniers 
» et vos grans celliers remplis que vous ven- 
» dez chierement , et vostre peuple en a be- 
» soing. Ce n'est mie pour nourir paix entre 
» vous ; car puis que vous voilez avoir la 

> seigneurie et estre seigneurs et tenir le peu- 
» pie subgect dessoubz vous et estre obeys- 
» sant à vous, advisez que vous les teniez 
» courtoisement , sans les gouverneur comme 
» jay dit devant. Car vous debvez sçavoir 

que pouvres marchans et gens de meslier 
qui ne se nieslent d'aultres choses que de 
leurs mestiers, et on les tient subgectz , 
si comme ilz font leurs serviteurs gaingnant 
journées , quant ilz scieent sur leurs culz 
en clowetant , en cousant et en faisant leur 
mestier, pensez et advisez ce qu'ilz puevent 
penseir? Que si ung prince ou seigneur estoit 
en Mets , ilz n'en seraient jay plus subgectz 
ne qu'ilz sont ; et tout aussy chier ayme- 
roient ilz avoir aultres seigneurs comme 
vous. Et si ung seigneur estoit en Mets , 
ilz ne polroient avoir pire nés qu'ilz ont , 
et oseraient bien alleir desduire seurement 
leurs marchandises , ce qu'ilz ne font mie. 
» Advisez doncque que vous y mettiez re- 
mède , que vostre peuple ne soit mie ainsy 
folié , comme vous le follez , affin que en- 
semble demeuriez par bonne union. Et si 
vous ne le faictes de brief, je sçay bien que 
si grant mal en adviendra que vous ne le 
sçaveriez penseir et que vous n'y sçaveriez 
mettre remède , ni aultres, que vous ne 
soyés en perdition. 

» Et pour ce eviteir, je vous advise , pour 
Dieu , que y mettiez remède , comme vous 
sçavez qu'il appartient. Je le vous ai re- 
monstré et adverti pour en estre quicte 
devant Dieu , si aulcune chose en advenoit ; 
ce que je sçay qu'il adviendra , si aultre 
n'y est mis. Et me tenez pour excusé ; car 
je le vous ai remonstré pour l'honneur de 
Dieu , et fait mon debvoir pour moy ac- 
quicteir , affin que bon remède s'y puisse 
» mettre , avant que pire en adviengne. » 

Par la remonstrance dessusdicte apparoit 
évidemment que ledit frère Guillamme sçavoit 
bien l'intention du peuple , et l'entreprinse 
et monopolle qu'ilz volloient faire. Et au bout 
de deux jours après, s'en alla ledit &ere Guil- 
lamme, affin que on ne luy mescreust estre 
coulpable dudit monopolle, et qu'il estoit 
parti avant le jour que icelle entreprinse se 
fist , qui advint au contraire par le boin vou- 
loir de Dieu. 

Apres ces choses faictes , ledit maistre Guil- 
lamme se partit de Mets , le septiesme jour 
d'aoust , ledit an de xxix , disant qu'il estoit 
cité à cour de Rome et qu'il y alloit pour 
luy deffendre , et qu'il y oserait bien alleir, 
teste levée. Mais pour doubte du feu , ou 
qu'il ne luy convint revocqueir ce qu'il avoit 

dit, il se entreporta d'y alleir et y envoya 
pour ses procureurs , le ministre de la Trinité 
et maistre Robert, curp de Sainct Hilaire le 
Petit , et en alla en Auvergne. Et pour icelle 
cause qu'il ne se compairut personnellement, 
fut il dénoncé pour exeomunié et condampné 
à cour de Rome ; mais on ne peult estre saisi 
de luy. Et fut ordonné et comandé que l'église 
du grant meize fust deffaicte et que on ne 
soustint plus nul desdits frères : dequoy on 
en fist assez petite obeyssance et exécution. 

Audit an , le duc Charles de Loraine , véant 
que pour chose qu'il peust faire, ceulx.de 
Mets n'en faisoient mie trop grant estime , et 
qu'ilz luy faisoient et avoient fait moult de 
dopmaiges, et ne luy volloient faire la re- 
creance de la hottée de pommes qu'il de- 
mandoit , le darien jour de may , envoya son 
herault d'armes, noblement monté, portant la 
cotte d'armes dudit duc , qui apporta à Mets 
une deffiance de part ledit seigneur duc qui 
deffioit la cité et les habitans. H peult sem- 
bler qu'il ne luy estoit de nécessité de faire 
publeir qu'il se tenoit ennemi de la cité ; car 
par les œuvres de fait que luy et ses gens 
avoient desjay faictes sur la terre de Mets, 
il avoit bien monstre qu'il ne les tenoit mie 
pour ses amys. Aulcuns ont vollu dire , selon 
droit de guerre et art militaire , que ung 
prince d'honneur, quant il ait deffié, avant 
quarante jours , ne doit faire course ne œu- 
vres de fait sur ses ennemis : aultres disent 
huit jours. Soit de l'ung ou de l'autre , ledit 
duc de Loraine ne volut ainsy faire ; car avant 
la deffiance , il avoit courru et brûlé et prins 
prisonniers. Et encor incontinent , le londe- 
main d'icelle deffiance, le premier jour de 
jung , il envoya assaillir le moustier d'Espilley 
où il y avoit dedans en garnison dix soldoicurs 
de Mets qui moult bien le deffendont, et 
prinrent ung escuier gentil homme , nommé 
Jaicque de Savigney, qu'ilz tirant dedans le 
moustier et le desarmont, et luy donnont 
répit et luy firent promettre sa foid qu'il 
venrait à Mets tenir prison. Mais il oublia sa 
foid de gentil homme , car il n'en fist rien. 
Et ung peu après , lesdits soldoieurs furent 
prins dedans ledit moustier et eulrent répit 
jusques à la sainct Remey ensuivant ; et com- 
bien qu'ilz n'estoient mie gentilz hommes, 
si tinrent ilz leur foid et promesse. 

L'an dessusdit , le huitiesme jour de jung) 

ledit duc Charles envoya ses gens, environ 
quinze cents à chevaulx , bien armés et equip- 
pés , et environ cinq mille hommes à pied , 
qui vindrent courir vers le Genestrois. Et la 
première vaillance qu'ilz firent , ilz abattont 
le gibet où il y avoit trente deux hommes de 
pendus. Et après, ilz faulchont les bleds qui 
estoient moult belz , par devers S* Andrieu , 
jusques auprès d'Augney. Puis après ce bel 
fait , se mirent au retour en leur pays. Si 
acomença à faire tel tonnoire et tempeste qu'il 
en y eult plusieurs des morts , et par especial 
de ceulx de Pont à Mousson. 

Le dixseptiesme jour de jung , ledit duc 
de Loraine fist escripre à Henry de Latour, 
seigneur de Pierrefort , qu'il avoit mai saulvé 
son honneur d'estre aydant et confortant aux 
seigneurs de Mets contre luy, attendu les pro- 
messes et lettres scellées qu'il avoit de luy, 
lesquelles il avoit intention de publier et faire 
de luy comme d'ung homme qui ne tient scel 
ne promesse. Sur laquelle lettre ledit Henry 
de Latour luy fist faire response telle comme 
elle est cy après escripte. 

« A vous monseigneur de Loraine et marchis, 
je, Henry dë la Tour, seigneur de Pierre- 
fort , baillif de Vitry, ai receu vos lettres don- 
nées en date le dixseptiesme jour de jung, 
dairien passé , par lesquelles m'escripvez que 
vous estes merveilleux de ce que je cuyde 
bien avoir saulvé mon honneur d'estre aydant 
et confortant à messeigneurs de Mets è ren- 
contre de vous, attendu les promesses et le 
scel que vous dites avoir de moy, lesquelles 
je deusse bien avoir advisées avant mes def- 
fiances , et avez intention de faire icelles pu- 
blier, et de dire et faire de moy comme d'ung 
homme qui ne tient ne scel ne promesses , 
comme vosdictes lettres le contiennent : des- 
quelles , au fort , nul ne se doit esmerveiller ; 
car vous avez bien acoustumé d'useir de tel 
langaige contre moy et aultres gentilz hom- 
mes , quant vous ne pouvez acomplir vos vol- 
lentés et intentions. Mais si vous considériez 
les grans torts et domaiges que m'avez faits 
et portés, puis mesdictes promesses, si aul- 
cunes en avez de moy, sans cause , sans moy 
sommeir ne requérir suffisamment , du moins 
qu'il soit à ma cognoissance, vous, ny auHres, 
ne vous debveriez esmerveiller ; car vous 
savez assez, si cognoistre le vouliez, que, 
puis le temps dessusdit , par plus de six ou 



sept fois , m'avez , sans cause , prins le mien , 
sans moy sommeir, comme dit est. Et si au- 
cunement m'avez sommé ne requis, je n'ai 
esté ne ne fus oncque refusant de prendre 
droit en vostre hostel , si faire le m'eussiez 
vollu. Et niantmoins pour requeste , somma- 
tion ou escripture que je vous aye faite , ne 
m'avez vollu recroire , restituer ne cesseir à 
prendre le mien ; qui m'ait esté bien dur et 
comme chose intolérable à porteir paciente- 
ment. Car vous sçavez assez, choses que 
j'eusse promises à vous, raisonnablement je 
ne pouvoie avoir promesses de mon cousté 
que pareillement elles ne fiassent du vostre ; 
et si de vostre cousté les enfraingniez , que 
licitement et par honneur je n'estoie tenu de 
les tenir : et niantmoins de mon cousté n'y 
ait point de fraction. Jay soit ce que depuis 
meisme que m'avez asseuré de vostre bouche 
à la mienne , en la ville de Nancey, et promis 
de non prendre ou faire prendre le mien , ne 
porteir dopmaiges , sans moy sommeir ou re- 
quérir suffisamment , vous , inhumainement , 
contre honneur et gentillesse et toutte sei- 
gneurie , sans cause et sans raison , avez prins 
ma femme et mes enfians et yceulx empri- 
sonnés, comme ung chascun sceit : de laquelle 
prinse et emprisonnement je ne veulx faire 
aulcun fait par manière de guerre ne autre- 
ment, pour cause des promesses qu'avez de 
moy, touchant ceste matière. Et ne le dis 
sinon pour monstreir vos faits et manières que 
avez tenues à mon regard. Desquelles choses 
n'avez pas esté content , ainsois avez , après 
la prinse de madicte femme , avant que je me 
soye demonstré ne porté aydant ne servant de 
mesdits seigneurs de Mets, par parolles ne 
aultrement , ne vous porteir dopmaiges en 
quelconque manière que ce soit , vous , en 
usant de vostre vollenté , avés mis et boutté 
hors mes gens de ma maison de Frowart , 
disant que je y volloie mettre et boutteir les- 
dits de Mets , laquelle , par vostre sceu et 
consentement , estoit en la main de Dediet de 
Chaufïbur, vostre servant et aydant à ren- 
contre desdits de Mets , si comme l'escripvist 
et fist sçavoir de part vous le grant Jehan , 
vostre serviteur, audit Dediet de Chauffeur. 
Et avez prins ou fait penre tous mes meubles 
de dedans et avez détenu et détenez encor, 
sans causes et par forée et contre mon gré, 
madicte maison. En laquelle prinse et aultres 

dopmaiges preceldens que vous m'avez faits , 
vous m'avez fait et porté dopmaiges de plus 
de dix mîUe escutz. Et après touttesces choses 
et que m'avez prins le mien , vous m'avez 
déifié, demey an devant que je vous aye 
rescript ne fait sçavoir que je volcisse estre 
aydant et servant contre vous à mesdits sei- 
gneurs de Mets , laquelle chose ne m'estoit 
ja de nécessité de faire sçavoir, attendu les 
torts que m'avez faits , et par especial vos 
deffiances , par lesquelles , sans causes et sans 
raisons , me repuiez vostre ennemi. 

» Si ne vous debvez pas esmerveiller de 
ce que je vous ai escript que j'ayderoie et 
conforteroie mesdits seigneurs de Mets à Ren- 
contre de vous ; car, licitement et par honneur 
en mon fa.it 9 en chief, je vous pourroie et 
puis faire et porteir guerre , attendu vosdites 
deffiances et les dopmaiges que , sans causes 
et sans raisons , m'avez faits et portés. Néant- 
moins pource que c'est une guerre particu- 
lière et pour aultruy , je , pour mieulx gairder 
mon honneur, et affin que n'y puissiez mor- 
dre , le vous ay fait dehuement sçavoir. Si me 
semble que vous n'avez causes de rien pu- 
blier à l'encontre de mou honneur ; car pour 
cognoistre la vérité du boin droit, le tort de 
l'ung ou de l'aultre, et les faits de vous et 
de moy, je vous offre l'hostel de queilque 
grant seigneur ou prince que vous voiriez 
eslire, pourveu qu'il soit convenable pour 
l'une partie et pour l'aultre , et que je y puisse 
alleir et meneir mes seigneurs , pareus et amys 
seurement, et que dehuement le me faictes 
sçavoir. Et si , sur ces offres, vous vous plain- 
diez de moy ou faictes publier de moy aul~ 
cunes choses contre mon honneur, sachez que 
pareillement je le ferois de vous en touttes 
cours de seigneurs où je polrois avoir recept. 
Et quant à vos menaces, vous pouvez bien 
sçavoir que j'en ai esté et suis encor assez 
reconforté; car j'ay bien acoustumé d'estre 
de vous menacé sans causes. Données des- 
soubz mon scel , le vj e jour de jullet , l'an 
mil iUj c et xxix. » 

Par ces lettres de response pouvez assez 
veoir les faitz et demandes dudit duc de Lo- 
raine et dudit Henry de la Tour, qu'ilz se 
faisoient l'ung à l'autre, et quelle adresse de 
justice et raison qu'il y avoit en eulx ; car 
on dit souvent que le four appelle le mollin 
brullé. 



Le x e jour de jullet audit an , Régné , 
duc de Bar, filz du roy Louis de Secille , et 
gendre dudit duc Charles de Loraine, envoya 
à Mets , à la requeste dudit duc de Loraine, 
son beau peire, son herault d'armes, noble- 
ment vestu, portant sa cotte d'armes, pour 
le fait de ladicte hottée'de pommes, deffier 
les seigneurs de Mets et les habitans. 

Semblablement , celiuy meisme jour, l'ar- 
chevesque de Coloingne, le marquis deBaude, 
qui estoit gendre dudit duc de Loraine, le 
duc Steffe de Bavière et plusieurs grans sei- 
gneurs, chevaliers et escuiers de nom, de 
cry et d'armes , pour le fait de ladicte hottée 
de pommes , à la requeste du duc de Loraine, 
envoyont deffier lesdits seigneurs de Mets et 
les habitans. 

Le xj e jour dudit mois de jullet , audit an, 
ledit duc Charles de Loraine, acompaignîé 
du duc de Bar et du marquis de Baude,ses 
deux gendres, et du duc Steffe de Bavière, 
et avec eulx environ dix mille hommes à 
chevaulx et plus , et de vingt mille piétons 
et plus, se mirent au chemin pour tout des- 
traire le pays de Mets, et cuydoient bien 
prendre et gaingnier la cité de Mets. Mais 
Dieu la gairda par sa bonté , et furent les 
seigneurs de Mets , par inspiration divine , si 
bien inspirés qu'ilz pourveurent saigement à 
la tuition , gairde et deffense d'iceïle , que 
ledit duc ne ses gens n'endopmaigeont de rien 
la cité. Et la première chose que ledit due 
de Loraine fist sur la terre des seigneurs de 
Mets avec ses gens , ledit jour, ilz» prindrent 
la forteresse de Goin , et faulchont les bleids 
dç trois finaiges, assavoir: Goin, Vigney et 
Pargney, et assaillont la forteresse de Verney, 
mais ilz ne la gaingnont mie 5 et vindrent , 
celle nuyt , gésir à Crepy. Et menoient avec 
eulx ung grant trayn de cherts et cherrettes 
chairgiés de vivres et artillerie et aultres mu- 
nitions de guerre. 

Le xij e jour du mois de jullet , ledit duc 
et ses gens assaillirent la forteresse de Crepy 
et la gaingnerent , et ardirent et brullerent 
le villaige de Pelte et les deux Belvoys, et 
couchèrent encor à Crepy. 

Ledit jour meisme , ilz bouttont le feu au 
yillaige de Maigney et faulchont les D ^ cl ^ 
de plus de mille journalz estant ez bans 
finaiges de Maigney , Pelte et Crepy. Bt aUS ^ 
faulchont les vignes, du ban de Maigney, « 

se mirent en debvoir pour passeir le pont de 
Maigney ; mais ilz ne peulrent pour ce qu'il 
estoit rompu. 

Item , ledit jour , ung nortin de Mortaigne 
alloit en Post, qui portott» au duc de Bar 
deux chapels et deux conilz que la duchesse , 
sa Femme , iuy envoyoit. Si Ait rencontré des 
pilla irds de Mets qui le prindrent et rame- 
nèrent à la porte à Maizelle. Mais quant nos 
seigneurs le virent, si commencèrent à rire 
et le quittont tout quicte et luy firent rendre 
les deux chapels ; mais les conilz demeuront 
et furent mangés en grande chiere des sei- 
gneurs et dames. 

Ledit jour, trois hommes d'église de Nan- 
cey se mirent au chemin en grant diligence 
pour venir vers le duc de Loraine , leur sei- 
gneur, pour hnpetreir les bénéfices de Mets ; 
car ilz cuydoient qu'il eust jay gaingnié Mets. 
Mais Dieu l'en gairda et ne puist à ce par- 
venir ; car on ne prent point tel chait sans 
mouilles. Hz furent rencontres des aventuriers 
qui les despouillont et mirent en cheminse 
et en brayes , et les renvoyèrent en leur pays 
de Loraine, leur disant: Retournés votes en, 
et dites vos heures et chantés vos messes : 
que Dieu vous doint sanglante estrenne! 

Ledit duc Charles ordonna à son maistre 
bombardier chargier sa bombarde pour tireir 
droit à la grande église de Mets. Mais Dieu 
l'en gairda, et fat rompue la plus grosse de 
ses deux bombardes. Et depuis il ne tira cop 
ne demey. 

Le treiziesme jour du mois de jullet, les- 
dits Lorains qui estoient à Pelte et à Crepy, 
vindrent en les vignes de Mallemar oultre 
Saille, et par dessus le bourg de Maizelle, 
et les commencèrent à copper et en coppont 
beaucopt. Les seigneurs et bourgeois de la 
cité ce voyant firent dresser deux grosses bom- 
bairdes sus la porte à Maizelle , et les firent 
tirer au lieu où lesdits . Lorains estoient, et 
en y eult plus de vingt des tuez. 

Ledit jour, plusieurs manans de Mets sor- 
tirent hors de la cité pour courre sur lesdits 
Lorains, et de prime face leur firent grant 
domaige ; mais les Metsains ne se sont si bien 
gairdés qu'il n'en y eust trente six qui lurent 
prins prisonniers , dont Jehan Hullon d'oultre 
Saille en -fat Tung , qui s'avoit montré vaillant. 

Ledit jour, le seigneur de Rodemack et le 
seigneur de Boulay deffierent la cité à la pour- 

suite dudit duc Charles de Loraine , et tous- 
jours pour la hottée de pommes , et leur avoit 
promis de livrer trois mille francs. Il eust 
mieulx vallu pour eulx se desporter ; car ilz 
n'en eulrent rien , et en fut leur terre ruynée , 
brullée et buttinée. 

Le xiiij e jour dudit mois , les gens du duc 
de Loraine bouttont le feu en leurs logis et 
tiront vers Colombey et bouttont le feu en 
plusieurs villaiges et gaingnaiges. Ce fait, 
retournont à Malleroy, là où ilz se logèrent 
et y mirent leurs tentes et pavillons, et les 
véoit on de dessus le clochier de Meutte. Et 
ainsy se faisoit cherrier le duc Charles par- 
mey ce pouvre pays de Mets en le destruysant ; 
car il ne pouvoit aller à cheval ne alleir à 
pied sans baston, et estoit dans une litière et 
le menoient tousjours avec eulx les Lorains. 

Le xv' jour dudit mois , levont leur camp 
de grant maitin, et se vindrent mettre et 
parquer au hault de Chaistillon, au dessus 
du pré S* Jullien. Là arrivés , de prime venue , 
ilz commencèrent à trapper les vignes , à pel- 
leir les arbres et à faulcheir les bleids; èt 
velà la vaillance et prouesse que le duc de 
Loraine et ses gens firent pour ce jour ; puis 
retournèrent en leurs logis. 

Le diemanche xvj* jour du«lit mois , ilz ne 
coururent plus guaire loing ; car ilz firent 
comme les faulcheurs, silleurs et vignerons: 
le diemanche , ilz se reposent et se mettent 
à table pour boire les vins de ce qu'ilz ont 
faulohié , sillié ou labouré en la vigne. 

Le lundy, dix septiesme jour dudit mois , 
comme ceulx qui estoient saoulz de bien 
faire, retournont au hault de Chaistillon de 
bon maitin, et racomençont leurs pratiques 
et mestier à pelleir les arbres et à copper 
les vignes : puis firent dresser en ce lieu 
deux grosses bombardes, desquelles ilz tiroient 
dedans la cité, et tiront vingtneuf coptz en 
plusieurs lieux , dedans la cité , comme vers 
la grande esglise , au hault de Saincte Croix , 
sus les Lombairs. Et par là bonté divine, 
ilz ne firent point domaiges de grant estime ; 
car le plus gros qui fat fait , il y éult une 
d'icelles pierres qui cheust en»unë maison de 
pouvres gens, entre deux* bercelletz où il y 
avoit deux petite en flans qui n'eulrent oncque 
mal ; mais il y avoit au lieu où la pierre 
cheut , ung petit chaisson qui leschoit la poelle 
où les poussattes avoient esté fa i êtes , qui fat 

tué : dont la femme lut fort marrie de son 
chat, mauldissant les Lorains et les donnant 
à tous les dyables. Ung aullre colpt cheust 
en la courcelle Philippe Marcoul , là où il fist 
ung domaige dequoy la femme dudit Philippe 
fat plus marrie que la femme devantdicte 
n'avoit esté de son chaisson ; car il abattit 
ung tuppin de marjollaine qui cheut à terre , 
et fat le tuppin rompu ; et elle print à braire 
et à crier alarme pour son tuppin de mar- 
jollaine, et fat on fort empeschié de la rap- 
paiser ; car si elle eust eu la puissance et 
tenu les Lorains , elle les eust tous massacrés ; 
dont on s'en resjoyt assez par la cité. 

Ce voyant les seigneurs commis au fait de 
la guerre, en la cité, ledit jour meisme , 
firent dresser deux grosses bombardes hors de 
la cité , entre la cité et la Cornue Gelline , et 
d'icelles firent tirer droit au lieu où lesdictes 
bombardes estoient assittes, au dessus de 
Chaistillon , et monstront iceulx bombardiers 
de Mets que leur jea n'estoit point d'enffans ; 
car du premier copt ilz tuont de ceulx de 
dehors , leurs ennemis , avec ung cheval ; mais 
le gentil homme qui estoit dessus , pour ceste 
fois, eschaippait. Le duc de Loraine ce voyant, 
plein d'ire et de fellonnie, ordonna à son 
maistre bombardier de chargeir plus fort sa 
grosse bombarde, qu'elle puist tirer encor plus 
loing en la cité ; ce qu'il fist et l'assist , puis 
mist le feu ; mais , par la graice de Dieu , elle 
crevait et rompist en pièces , et n'y eust per- 
sonne de blessé. A ceste cajise , ledit duc fist 
cesser de tirer, et se retira à son camp. 

Le mesme jour, fut consacré et couronné 
à roy Charles de France , septiesme du nom. 
Et audit sacre dudit roy estoit de Mets sei- 
gneur Nicolle Louve, chevalier de Jherusalem, 
avec ses gens. 

Le mairdy ensuivant, xviij* jour de jullet, 
le très révérend seigneur, messire Conraird 
Baier, evesque de Mets , vint et arriva à Mets 
à belle et honorauble compaignie , en inten- 
tion de trouveir aulcun bon traictié de paix 
entre ledit duc Charles et la cité , et en fist 
ledit seigneur evesque son debvoir. Dequoy 
les seigneurs de justice et conseil de la cité 
l'en remercièrent et luy firent response que 
jay à nul traictié de paix ilz u'entenderoient , 
le temps durant que ledit Charles seroit avec 
sa puissance , la main armée , en leur pays. Si 
demeurait la chose en tel estât pour celle fois. 

Le dix neuviesme jour dudit mois de jullet, 
les Lorains et aultres estant de l'armée dudit 
duc Charles s'espandirent par le hault chemin 
et faulchont les bleids, trappont les vignes 
et pellont les ajferes de plusieurs bans et 
villaiges , et estoient les vaillances et prouesses 
qu'ilz faisoient, et s'en rallont au giste en 
leur logis ; puis s'en retournont en leurs terres 
et pays. Et jay soit ce que le duc de Loraine 
fast près de la cité de Mets avec sa puissance, 
par graice de Dieu, la police et provision 
du dedans estoit telle que on n'eust nulle 
crainte de luy ; et jay pour luy ne pour sa 
puissance , on ne laissoit à tenir les jours de 
marchiés où ses propres gens, à cause du 
prompt paiement qui se fait en icelle cité, 
se trouv oient et amenoient vivres , et les ven- 
doient au marchié avec les aultres estraogiers. 
Les portes n'en estoient closes , fermées ne 
ouvertes plus tost ne plus tart. Et combien 
que le duc de Loraine et ses gens feissent au 
pays de la cité de Mets plusieurs meschantes 
oeuvres de fait, non pas comme chrestiens, 
jay pour ce n'y avoit sur les murs de la cité 
nulle garde renforcée , et ne sembloit point 
qu'il y eust guerre en la cité ; car ung chascun 
estoit délibéré de se deffendre. 

Le merquedi , vingtiesme jour dudit mois 
de jullet , audit an , plusieurs de l'armée dudit 
duc de Loraine, c'est assavoir, son gendre 
René , duc de Bar, passa Muzelle au weid à 
Ollexey, avec sa bande, et passont devant 



les ponts, le pont des Morts, et le pont 
Thielfroy 5 lesquelx bouttont le feu et ardont 
les bleids devant lesdictes portes du pont des 
Morts et du pont Thieffroy, dont Waippey 
en estoit ung ; puis s'en r'alla en son pays. 
Et disoit on qu'il s'en alloit au couronnement 
du roy de France ; mais il avoit trop de- 
meuré, car c'estoit desjay fait. 

Le jeudi, quaitriesme jour d'aoust, audit 
an , les gens de guerre de Mets chevaulchont 
aux champs par grosses rottes et furent ren- 
contrés par les ennemis de la cité sur le weid 
le Hotton. Et estoient avec nos gens lignaiges 
de ceste cité , tant chevaliers , escuiers bour- 
geois et manans , comme aultres , dont la plus^ 
part estoient Allemans qui avoient jay este 
devant Mets avec le duc de Loraine, et se 
avoient venus présentoir pour estre soJ<loie urs > 
parce qu'ilz n'estoient paiés dudit duc, et fut 
la première çhevaulchée qu'ijz firent pour » 

cité de Mets. Et par leur couardise et non 
estant gens de guerre , sinon de parolles , fu- 
rent prins de nos gens de guerre de Mets bien 
en nombre de cent et dix sept hommes qui 
estoient tous desdits Allemans. Et, la Dieu 
mercy, des seigneurs de Mets , il n'en y eult 
que deux des prins, assavoir, seigneur Ni- 
colle Grognât et Jaicomin Bollay qui furent 
menez prisonniers à Rosière. Et fut le dit 
commung en la cité que les ennemis avoient 
gaingnié sur eulx de gros plus de treize mille 
et sept cents francs , non comptés les prison- 
niers. 

Le jour de feste sainct Laurent , audit an , 
les seigneurs et gens de guerre de la cité , 
estant environ trois cent et cinquante hommes 
d'armes à cheval et deux mille piétons, sortont 
hors de la cité et allèrent baiguer, ardre et 
bruller la ville de Moyeuvre : puis , pour 
icelluy mesyme jour , retournèrent à Mets , 
chargiés de baigues et meubles. 

Audit an , le lendemain de feste sainct 
Laurent , fut ordonné et commandé à la 
clergie de Mets de porteir argent en l'hostel de 
Jehan , lors chaingeur et recepveur de la cité , 
pour maintenir la guerre contre la cité. 

Celle année fut moult attrempée et mo- 
dérée , et fist ung bel esté temps. Et pour 
les bestes que on avoit amenées en la cité à 
reffuge, avec celles que on avoit gaingniées 
de buttin , y avoit tant de mouches que on 
ne les pouvoit endureir. 

Le jour de la nativité Nostre Dame , audit 
an , le duc des Monts et son filz defliont les 
seigneurs de Mets et les habitans pour le fait 
de la recreance de ladicte hottée de pommes , 
à la requeste dudit duc de Loraine. 

Le quinziesme jour de septembre, audit 
au , les seigneurs et gens de la cité, en nombre 
de six cents chevaulx , se mirent aux champs 
et allont hors de la cité , escnellont et prin 
drent la ville de Roderaack et la fouraigeont 
et ardont toutte , et six aultres villaiges ap- 
partenant au damoisel de Rodemack ; et fut 
la renommée telle que , pour celle fois , ilz 
luy avoient fait domaige de plus de cent 
mille francs. 

La vigille de feste sainct Michiel en septem- 
bre , audit an , les gens du duc de Lorainè et 
du duc de Bar, avec eulx grant foison de 
chevaliers et d'escuiers et grosse quantité -de 
piétons , bien en nombre de dix mille, entront 

au vaul de Mets, et, celluy jour, ardont les 
villaiges de Jussey , Vaul , Saincte Reffine et 
Rouzerielle , et bouttont fuers les vins qu'ilz 
trou vont en cuves et en tonnelz. Si sortit, 
pour ce jour, de Mets des gens de guerre 
environ quaitre cents hommes d'armes et 
furent jusques à Mollin ; et les ennemis de 
la cité les vindrent assaillir , et furent chassiés 
jusques à la porte de Sainct Simphorien 5 et 
là, ceulx de Mets mirent pied à terre et se 
mirent en deûense et firent si vaillamment 
qu'ilz prindrent de leurs ennemis en nombre 
de soixante neuf hommes d'armes auxquelz 
on fist promettre la foid pour venir à Mets et 
tenir prison , mais ilz n'y vindrent mie. 

Ledit jour meisme, ceulx de Mets prindrent 
prisonniers seigneur Werry de Tournoy , che - 
valier , le prevost de Chaistenoy et le capitaine 
de Faulquemont , et avec eulx certains aultres 
compaignons de guerre ; et y eult des ennemis 
piétons , que tuez que noyez , plus de sept 
vingt hommes , et en y eult huit qui furent 
prins et amenez prisonniers à Mets. Et de 
ceulx de la cité y fut tué ung gentil homme , 
escuier , nommé Collin Paillât , Feschevin , 
dont ce fut grant dopmaige. 

Le sabmedi après feste sainct Luc evange- 
liste en septembre , audit an , on accomençait 
à paier en la cité, assavoir, tous ceulx qui 
avoient plus de douze ans d'eaige, chescun 
uug denier, chescune sepmaine. 

Le mardy , vingt sixiesme jour d'octobre , 
les gens d'armes de la cité allont courre devant 
le Pont à Mousson et furent si près qu'ilz 
tuont deux des gairdes de la porte du pont , 
et l'autre garde saillit ez foussez. Et si la 
rotte et gens de Mets eussent esté près des 
avant coureurs , ilz eussent prins la ville du 
Pont à Mousson : ilz ramenont ung prisonnier 
et grant panie et quantité de bestes. 

Le lendemain de feste s* Martin d'hyveir, 
audit an, seigneur Conraird , evesque de Mets, 
fut en ses mairies du val de Mets , qui luy 
firent de groz presens , assavoir , le villaige 
d'Ancey de cent quaitrevingt et vingt cinq 
cowes de vin ; à Chaistel soubz S 1 Germain, 
septante deux cowes de vin ; et le villaige 
d'Airs , sept vingt cowes de vin. Et en icelle 
sepmaine , ledit evesque vint à Mets et fist 
alliance avec la cité contre tous leurs ennemis 
et la tnrantont etjuront, et fut icelle alliance 
faicte et seellée. 

En celle année , pour la deffense de la cité , 
au baisle de la faulse portene en Anglemur, 
on y fist faire deux neuves tours. Encor fut, 
en celle année, reffaicte la porte à Maizelle 
et le baisle aussy. 

Audit an, fut la ville de Sainct Martin 
devant Mets , et les murs de l'abbaye dudit 
S 1 Martin , qui estoient beaulx murs , furent 
du tout destraits et abattus par ceulx de 
Mets j et la plus grant partie des pierres lurent 
menées en Wauldrynawe pour retenir les van- 
nes ; et le tout pour la recreance de la hottée 
de pommes dudit Sainct Martin. 

La vigille de la conception Nostre Dame , 
audit an , fut par le seigneur Gonraird Bayer , 
evesque dudit Mets , et seigneur Jehan , comte 
de Salme , pourchassée et ordonnée une trêve 
et jour de sorchéance de guerre entre lexluc 
Charles de Loraine et la cité de Mets, jusques 
au lendemain de noel ; et eulrent respit tous 
les prisonniers d'ung costé et d'aultre jusques 
audit jour. 

Le londemain de feste s 1 Thomas apostrc , 
lesdits seigneurs evesque et comte de Salme , 
comme amateurs de la cité et du bien publique 
et de leurs subgectz , vindrent en la bonne 
cité de Mets. Le duc de Loraine , de ce ad- 
verti, envoya aulcuns chevaliers et escuiers 
qui vindrent en l'abbaye de Sainct Arnoult , 
hors de Mets, pour trouveir paix et accord 
du fait d'icellfe guerre encommencée pour le 
fait de la recreance de la hottée de pommes. 
Et hit icelle affaire tellement conduicte et 
menée par lesdits seigneurs evesque et comte 
de Salme qui disoient avoir pouvoir et auc- 
torité de ce faire , de part le duc de Loraine , 
que la paix Ait accordée en condition que 
tous prisonniers d'ung costé et d'aultre deb- 
voient estre quictes. Et quant à la hottée de 
pommes et à la recreance que ledit duc de 
Loraine demandoit , icelle demande debvoit 
estre du tout abolie et anichillée, et n'en 
povoit ledit duc jamais rien reclameir ne de- 
mandeur aux seigneur de Mets ne à leurs 
subgects. 

Le jour de Fan , premier jour de janvier, le 
comte de Salme publia la paix entre Charles , 
duc de Loraine et la cité, après matines, 
devant Nostre Dame la ronde , laquelle ne 
se tint point 5 car seigneur Jehan de Chas- 
sonville, chevalier, lors mareschal de Loraine, 
et aultres du conseil dudit duc de Loraine, 



de despit qu'ilz avoient ae ce que ta pri- 
sonniers et ceulx de Mets ne leur donnaient 
propines , chausses ni coursiers , ïh informont 
contre la vérité ledit duc de Loraine, telle- 
ment qu'il ne voult point quicter ceuk de 
Mets qui estoient prisonniers , et hit très cour- 
roucé contre ledit comte de Salme. 

Lehuitiesme jour de janvier , les seigneurs 
de Mçts renvoyont ceulx de Mets qui , durant 
làdicte guerre, avoient esté prins prisonniers, 
vers ledit duc de Loraine , pour tenir leur 
foid et panre leur quictance comme il avoit 
esté traictié et accordé par les dessusdits 
seigneurs ; mais ledit duc de Loraine ne les 
voult quicteir , sinon donneir répit. Et quant 
les seigneurs de Mets virent celle chose , Hz 
renvoyont tous iceulx prisonniers de Mets à 
Nancey, leur ordonnant qu'ilz ne prenissent 
plus de répit , se dont n'estoit qu'ils fussent 
du tout quictes comme estre debvoient par 
le rapport desdits seigneurs evesque et comte 
de Salme. 

Apres ledit rapport fait , audit mois de jan- 
vier, ledit seigneur evesque , avec Jaicque de 
Siercque , son nepveu , qui estoit esleu de 
Trieve, s'en allont à Rome. Si recomanda ledit 
evesque les bonnes villes , cbaistelz et pays 
de son eveschié à son frère , seigneur Henry 
Baier, et demeura ledit evesque jusques au 
vingt huitiesme jour de jullet. Et tairdoit 
beaucopt aux bonnes gens de Mets et du pays 
et aussy de l'evesché qu'il demeurait si lon- 
guement , pourtant que ledit duc de Loraine 
ne tenoit et ne faisoit le contenu du traicté 
et accord de la paix. 

Le troisiesme jour de febvrier ensuivant , 
audit an , commença à faire ujng moult beaul 
et chault temps , ainsi comme si ce fust au 
mois de may; et s'apparurent et demonstrerent 
deux estoiles ou cornettes qui acomençoient 
à luire à heure de vespre. En l'encomencement 
elles estoient l'une près de l'autre ; mais en 
moins de cinq sepmaines , elles se eloingnont 
forment , et perdit Tune desdictes estoiles sa 
clairté et ne seult on qu'elle devint. 

1430. 

L'an mil iiij c et xxx , fut le sire Jaicque le 
Hungre fait maistre eschevin de Mets. 

Audit an , advint une merveille en Mets 
que depuis le premier jour d'apvril jusque» 
au jour de feste s* Marc evangeliste, chascune 

nuyt et souvent de jour, il faisoit grant tem- 
peste et tonnoire sur la maison et en Tentour 
d'icelle où seigneur Jehan Essellin , aultre- 
ment dit Heldroit , curé de Sainct Hillaire le 
grant , avoit esté nouvellement trespassé. Et 
se gettoit feu ardent sur icelle : on gettoit les 
tulles de sus le tilz d'icelle à terre , on brisoit 
les huis et fers des fenestres, et y faisoit on 
de grans dopmaiges , tant que justice en fut 
advertie , lesquelx y comirent aulcuns pour 
veiller et pour veoir que ce polroit estre : 
aussy firent huchcment sur la pierre que nulz 
ne nulles , excepté ceulx qui estoient comis 
pour le gait , dallassent de nuyt par la cité , 
sans chandoille ne avec chandoille , sus peine 
de dix livres de metsains. Et depuis , ceste 
Fantaisie et folhe cessait et ne seult on qu'elle 
devint. 

Ledit an , jour de la translation s 1 Clément 
en may, les vignes en l'entour de Mets et du 
pays estoient belles et chargiées de raisins , 
et faisoit ung beaul et chault temps : parquoy 
plusieurs de Mets et du pays y ouvront et 
firent ouvreir, qui estoit contrevenir aux or- 
donances et constitutions de l'église. Si advint, 
celluy jour meisme , environ heure de midy, 
qu'il commençait à faire si horrible temps que 
touttes les vignes d'Oultresaille furent gastées, 
et gellait dès celluy jour jusques au dixhui- 
tiesme jour de may ; qui fut une grosse pitié 
et fortune pour les pouvres gens. Et pource 
dit on comunement: Qui fait ce qu'il ne doit, 
ii luy avient ce qu'il ne voldroit. 

Le dairien jour de may, audit an , les trese 
lurent advertis que sire Michel Aidam , curé 
de Sainct Victour, sire Domange Pingot , curé 
de Lubley, et Jehan dit le Viez , curé , chai- 
noine de S' SaulVeur, av oient prins et enmené 
une jonne femme avec eulx , malgré elle. Si 
les tirent appréhender au corps et meneir au 
pallais de Mets où ilz furent détenus , et puis , 
pour ledit cas, furent chascun à quarante 
livres d'amende , et bannis cinq ans. 

Le cinquiesme jour du mois de jung , vin- 
drent en Mets plusieurs Sarrazins du pays 
d'Egypte, qui se disoient estre baptisés, et 
estoient bien en nombre de cent et cinquante 
hommes, que femmes et petits enffans: et 
comme ilz disoient , y avoit ung duc et deux 
chevaliers , et estoient très laides gens. 

Le vingtiesme jour dudit mois de jung , 
audit an , les seigneurs trese et conseil , consi- 

derant la fortune advenue ez vignes et qu'elles 



estoient engellées , et que tant phis que on 
enmenoitvin hors de la cité, tant moins en 
y averoit il , et seroit tousjours plus chier : 
pour à ce procureir, ordonnont que pour ches- 
cune cowe de vin que on enmeneroit hors de 
la cité , paieroit pour l'yssue quarante solz de 
tournois : parquoy le vin en fut meilleur mar- 
chié à Mets. 

Le cinquiesme jour d'aoust , ledit an , le 
seigneur Conraird Bayer, evesque de Mets, 
sur la remonstrance à luy faicte par les sei- 
gneurs de Mets, que le duc de Lorraine ne 
tenoit et ne faisoit le rapport par eulx fait , le 
premier jour de janvier , pour la paix entre 
luy et la cité , se partit ledit evesque de Mets 
de sa ville de Vyc et en alla à Roziere vers 
ledit duc , et luy remonstra le deffault qu'il 
faisoit, et qu'il ne tenoit sa promesse , et que 
c'estoit à ung prince ung reproche de ne tenir 
sa parolle 5 car il doit estre véritable. Par- 
quoy ledit duc donna congié à sire Nicolle 
Grongnat et au capitaine des Allemans qui 
estoit appellé Nitte, pour retourner à Mets. 
Et le huitiesme jour d'aoust, ledit seigneur 
evesque et ledit comte de Salme vindrent en 
Mets et parlont aux seigneurs de Mets ; puis 
s'en retournont par devers ledit duc de Lo- 
raine pour faire lais chier les aultres prison- 
niers. 

Le dixneufviesme jour dudit mois d'aoust, 
ledit seigneur evesque retourna de devers ledit 
duc de Loraine et vint en Mets. Et avoient 
les seigneurs trese fait panre ung presbtre, 
appellé messire Pierre , qui avoit fait plusieurs 
lairancins, et estoit au pallais ; lequel evesque 
le demanda , et il luy fut rendu , chairgié de 
son cais , et fut mené en la cour l'evesque 
où il fut détenu jusques à ce qu'il fiist mené 
en la ville de Vyc , et là , fut condampné , six 
ans , au pain et à l'yawe , au rappel et graice 
dudit seigneur evesque. Et depuis ledit sire 
Pierre fut. délivré et en allait à Rome et là 
fut rehabilité. 

Le dàrien jour d'aoust , ledit duc de Lo- 
raine donna répit à septante six prisonniers , 
tous Allemans , par condition qu'ilz paieraient 
quatre mille et sept cents francs. Les seigneurs 
de Mets , de ce advertis , firent huchier sur la 
pierre que nul ne nulle de Mets ne de leurs 
subgectz ne prestast, donnast et ne paiast 
ausdessusdits prisonniers or ne argent pour 

icelle affaire , sus peine de dix livres de met- 
sains et le regard de justice. 

Par le débat des quatre ordres mendiants 
contre les frères Baudes et leur maistre Guil- 
lamme ^ est en l'an preceldent desclairé com- 
ment il se partit de Mets , et n'en alla point 
à cour de Rome , dont il fut constumas et 
desclairié excomunié : et par bref apostolicque 
fut ordonné et commandé que l'église de grant 
meize fut deffaicte, et que on ne soustint plus 
nulz desdits frères : duquel bref apostolicque 
on ne fist compte ^ et luy fist on petite obeys- 
sance* Pour laquelle cause lesdictes quaitre 
ordres mendians renvoyont à cour de Rome 
frère Wailtrin Clairiés , cordellier de Mets, à 
la, penthecoste , mil iiij 8 et xxx , au chappistre 
gênerai qui se debvoit tenir, luy complain- 
gnant plus fort que devant dudit frère Guil- 
lamme et de ses consors ; lequeldit chappistre 
qui se debvoit tenir à Rome , fut remis à 
Suze en Italie > où le corps de s* Françoys gist. 
Et y commist le pape trois cardinalz pour oyr 
les parties avec les souverains desdictes qua- 
tre ordres ; et n'y compairut point ledit frère 
Guillamme , ne aultres pour luy ne plusieurs 
de ses complices. Et y eult bien trois mille 
Gordelliers , et trois cents des frères de l'ordre 
dudit frère Guillamme. Et là, par les commis 
apostolicques et par les cardinalz, fut ledit 
frère Guillamme et ses confrères condampnés. 
Mais pour bien de paix , Ait advisé que tous 
ceulx qui volroient venir à obeyssance , que 
on les receupt et traitast gracieusement ; et les 
desobeyssaas eseheusseut à peine d'excomu- 
niement. 

Quant ces choses furent faictes et passées , 
ledit frère Wailtrin revint de Rome, à Pentrée 
de septembre , audit an de xxx , et apporta 
les biilles et ordonnances du pape que on 
n'ouvrast plus en l'eglisè desdits frères Baudes 
que ledit Jehan George , l'aman , leur faisoît 
faire en grant meize , et que partout où ledit 
frère Guillamme et ses complices arriveroient 
et seroient , que on cessast les messes et aul- 
tres services divins , se dont n'estoit qu'ilz 
venissent en l'obeyssance des frères cordel- 
liers , et que leur église à Mets fust deffaicte , 
les fondemens rayés et despartis: dequoy la 
mutinerie accommencée fut plus eslevée et 
enflamée que devant en Mets. Neantmoins ledit 
Jehan George ne cessa point de faire ouvrer 
en ladicte église ; et s'en allèrent lesdits frères , 



les ungs pour obeyr, et les aultres pour avoir 
conseil ; dont aulcuns obeyrent et les aultres 
non 5 et est une des causes principales de la 
mutinerie et rébellion qui se debvoit faire, 
comme cy après sera desclairié. 

Et pourtant que lesdictes quaitre ordres 
mendians ne se voiront point desporteir de 
poursuivre ledit frère Guillamme et ses con- 
sors , et mettre en exécution leurs bulles , 
on leur fist en la cité de grandes rudesses; 
car la cité mist la main et saisit touttes leurs 
cences et heritaiges que lesdictes quaitre or- 
dres avoient, et y commirent gens pour les 
recepvoir et en rendre compte à la cité. Et 
fut ordonné que en chescune desdictes quatre 
ordres n'eust que dix frères, et qu'ilz n'al- 
laissent mie par la ville , si on ne les mandoit 
quérir : dont beaucoup de gens en estoient 
fortjoyeulx. Neantmoins celle ordonnance ne 
dura gaire. Aussy y eult gens commis pour 
recepvoir les aulmosnes que on feroit ausdits 
frères pour eulx deffendre contre lesdictes 
quaitre ordres. Mais de ces esleus et commis, 
avant l'an passé , en y eult partie qui se por- 
tèrent mal , qui debvoient estre capitaines de 
la mutinerie du peuple , qui furent noiez, et 
les aultres estoient gens de bien. 

Le diemanche, vij* jour de septembre, sui- 
vant celles ordonnances faictes ausdites quatre 
ordres, les seigneurs trese , justice dudit Mets, 
firent annoncier par touttes les paroisches de 
Mets , que nulz ne nulles des manans de Mets 
ne du pays ne payassent aux quatre ordres 
mendians des couvents de Mets nulles ma- 
nières de cences, d 1 heritaiges ne de maisons, 
par quelle manière que ce fiist, sus peine 
de dix livres tournois. Et y eult clercs commis 
pour les recepvoir, et ne dura gaire ceste 
ordonnance; car elles leur furent rendues, 
l'an iiij* 5 et xxxj. 

Audit an , environ huit jours devant la s* Re- 
mey, plusieurs bourgeois et marchants et gens 
de la commune firent très grande assemblée 
par trois fois, et venoient au palais en brayant, 
cryant, disant qu'ilz se esmerveilloient que 
on souffroit que les quatre ordres deschas- 
soient les bons frères,, et que on ne le deb- 
veroit mie souffrir, et que si on les croyoit, 
qu'on abatteroit les quatre ordres, et que 
on y boutteroit le feu , et que on butineroit 
tout le leur 5 et y volloient alleir pour but- 
tineir leurs biens. Et à Fune des fois volrent 

tuer ung chainoine de la grande église , nom- 
mé maistre Hugue de Buffegnicourt , chantre 
de la grande église , pourtant qu'il parloit au 
clerc des Cordclliers au palais , et qu'il estoit 
dn conseil desdictes quatre ordres. Et chas- 
sèrent ledit clerc des Cordelliers tout hors du 
palais ; et s'il ne s'en eust fuy, ilz l'eussent 
affollé. Et fut là ung commencement de leur 
mutinerie. 

Alors qu'ilz volrent courrir sur ledit maistre 
Hugue, il en y eult plusieurs qui eulrent in- 
tention de courrir sur les seigneurs au palais, 
et disoient qu'il estoit temps et qu'ilz se has- 
tassent, et que s'ilz ne se hastoient, qu'ilz 
n'y viendroieut jamais à temps. Et le volloient 
entreprendre , si ce ne ftist esté seigneur 
Nicolle Louve et aultres de leurs bons amys, 
lesquelz supportoient lesdits bons frères , qui 
les vindrent appaisier en disant pourquoy 
qu'ilz se courrouçoient ainsy 5 car c'estoit sans 
cause , puis qu'il n'y avoit point de deffault 
en justice , en tant qu'ilz avoient esté devant 
justice qui leur avoit respondu que , de part 
eulx, il n'y averoit deffault de faire ce qui 
leur seroit ordonné ; que on feroit par telle 
manière qu'ilz s'en contenteroierit. Et là furent 
ung peu rappaisiés et se despartirent. 

Le sabmedy après la sainct Remey, le vij° 
jour d'octobre, audit an de xxx, ung bon 
marchant de Vezegnuef , nommé maistre Je- 
han Flawe Vantre , advisant le dangier où il 
estoit de son corps et de ses biens par Fen- 
treprinse par luy faicte avec ses complices, 
que si elle sortoit son effect , la cruaulté qui 
s'en polroit ensuyr ; et si elle ne sortoit son 
effect et il estoit sceu et on peust de luy 
estre saisi , il estoit mort : parquoy il s'avisa , 
p#ur saulveir sa vie , qu'il rencuseroit icelle 
machination , trahison et entreprinse. Et de 
fait le dit à ung marchant de Vezegnuef, nom- 
mé Jehan Thirion, qu'il les iroit accuseir. 
Et de fait, ledit sabmedy meisme, au soir, 
ledit maistre Jehan Flawe Vantre alla vers 
Collignon de Maigney, l'aman, et luy des- 
clairait toutte l'affaire d'icelle entreprinse, 
dont ledit Collignon de Maigney luy dist qu'il 
tint la chose secrète en jusques au londemain 
qu'il en averoit ordonné. Le diemanche en- 
suivant, de bon mai tin , ledit Jehan Thirion 
auquel ledit maistre Jehan avoit dit qu'il les 
accuserait, se communia à Sainct Simplice, 
et avec son aisné filz se partit de Mets et 

emporta tant qu'il peult emporteir, et dit 
qu'il s'en alloit en marchandises et y alla de 
lait. Mais il n'en sçavoit alleir plus secrète- 
ment que par ceste manière : et en son che- 
min il disoit souvent : Ah! Dieu! que je sça- 
veroye voluntiers des nouvelles de Mets ! Je 
pense qu'il y a gros meschief et gros trouble: 
Dieu y veuille mettre remède. 

Le diemanche , vers les sept heures après 
disner , Jehan de Tolloz, qui estoit ung riche 
marchant de Vezegnuef, de petitte extraction, 
et par son grant avoir estoit aman et sochier, 
estant adverti qu'il estoit rencusé, se partit 
de sa femme , comme à demey désespéré , et 
s'en alla très bien chargié de monnoie et 
vaisselle , et sa femme fuyait tout ce de bien 
qu'elle peult en l'hostel Jehan de Vy, l'esche- 
vin , filz seigneur Jehan de Vy, chevalier. Et 
quant ledit Jehan de Vy le sceut, il montait 
à cheval tout seul à par luy, sans espée , et 
s'en alla après ledit Jehan de Tolloz et le 
trouva vers la Horgne. Si luy demanda pour- 
quoy qu'il s'en alloit ainsy 5 et ledit Jehan 
de Tolloz luy dit qu'on l'avoit menacé, luy 
et aultres , de mener noyer, pour tant qu'ilz 
avoient fait assemblée pour les frères Baudes : 
dequoy ledit Jehan de Vy luy dist que s'il 
n'y ayoit aultre chose , qu'il pouvoit bien re- 
tourneir hardiement ssfas avoir nulle crainte , 
et luy dist eucor plusieurs aultres^ parolles, 
et ne le peult rameneir. Touttesfôis, il luy 
promist de retourneir tantost après luy; mais 
il n'en ûst rien, et s'en alla logier, celle nuyt, 
à Remilley, en l'hostel seigneur Thiedrich 
de Remilley , où il souppa. Et entre plusieurs 
parolles ledit Tolloz dit, presens plusieurs 
personnes qui buvoient leans, qu'il avoit tout 
gaisté. Et ledit messire Thiedrich luy deman- 
dait comment, et il luy respondit qu'il avoit 
menti sa foid en la main de Jehan de Vy et 
que la ville avoit gaingnié deux cents mille 
livres. Et ledit messire Thiedrich luy deman- 
da comment ? Surquoy ledit Tolloz luy res- 
pondit qu'ilz estoient très fort gabellez des 
mollins et aultres malletottes et que, par la 
sang Dieu, qu'ilz ne le souffriraient plus, et 
qu'ilz y metteroient remède, s'ilz debveroient 
estre tuez en leurs hernaix: qu'ilz paioient 
aultretant comme les plus grans seigneurs de 
Mets , et qtfilz estoient aussi bien seigneurs 
comme les aultres seigneurs , et qu'ilz estoient 
à l'empereur, et estoient bien deux cents 

<Fung escord, et que ung chescun desdits 
deux cents en avaient bien cent avec eulx de 
leur alliance 5 et que le seigneur Nicolle Xap- 
pé lui avoit aidtresfbis fait tort en ses terres 
de son gaingnaç^e de Fristorfif , et qu'il s'en 
eust vengié s'il eust peu. Apres ces parolles 
dictes et que ledit Tolloz eult souppé , coucha, 
celle nuyt , à Remilley ; puis en alla à Viviers 
et puis à Chaistel Salin, et delà il alla à 
Vyc où il fat arreété. Et le requesta le duc de 
Loraine , puis gatgea sus l'evesque de Mets , 
et le poursuit ledit duc jusques à la mort , 
combien que ledit Tolloz estoit réputé l'ung 
des principaulx capitaines. 

Ledit diemanche meisme , au maitra , ung 
riche marchant de Vezegnuef, appelle Jennin 
Bauche , quant il vit que l'affaire estoit re- 
vellée et qu'ih se commençoient à despartir, 
il s'en alla en l'hostel Jehan le Gournais de 
Creppey et hii conta le fait en disant : Pour 
Dieu mercy, ayez pitié de moy. Et ledit Jehan 
luy dit : c N'aye doubte : j'en fierai mon pou-r 
> voir ; mais il seroit bon que tu eusses vuidié 
» tout le meilleur de tes biens , tant que la 
» chaleur soit passée , et j'en ferai bonne gar- 
9 de» » Et ledit Bauche luy dist : Dieu vous le 
rende : je les apporterai céans. Et ne fist , 
toutte la nuyt , aultre chose que de les vuidier 
et apporteir en la maison dudit Creppey. 

Quant ledit Creppey fut bien garni , il alla 
dire à justice que ledit Jennin Bauche luy 
avoit dit l'entreprinse , passé huit jours, et 
qu'il le faisoit adès alleir empres des malvais 
pour sçavoir leurs entreprinses , et quant il 
les avoit oys, il luy rapportoit adès ce qu'il 
en sçavoit : et par cela il luy gairantit la vie , 
combien qu'il ne l'avoit mie desservi , car il 
estoit l'ung des capitaines. Si ledit Jehan le 
Gournais, dit Creppey, en vallut de mieulx 
dudit Bauche et d'aultres , je m'en passe de 
le dire. Et en fist dame Odelliatte, femme 
dudit Jehan le Gournais, très bien son debvoir 5 
et est À croire qu'elle n'en perdit rien» 

Ledit diemanche meisme , après le disner , 
vers le vespre, ung marchant de Vezegnuef, 
nommé Jehan Robin , quant il sceust que 
ledit maistre Jehan Flawe Vantre les avoit 
rencusés , et qu'il les yéoit despartir et en 
alleir, il vint à Jehan Laisne qui estoit chain- 
geur de la ville , et luy dist la chose comme 
elle estoit, dont ledit Jehan Laisne luy dit 
que c'estoit ung grant péril , et très malvais 

lait de l'avoir ainsy cellé, et luy conseilla 
de F alleir dire à seigneur Jaicque Dex , che- 
valier, et luy meisme le dirait à Jehan de 
Vy ; ce qu'il fist. Et ledit Jehan Robin , en- 
viron les quaitre heures après midy, en alla 
vers ledit seigneur Jaicque Dex et luy raconta 
toutte l 1 affaire, et luy dist que Jehan de 
Tolloz , Jehan Thirioo , et son aisné filz , Je- 
han le clerc , qu'on disoit Jehan Gondefirin , 
marchants , s'en estoient allez fuyans , pour 
la doubte de ce qu'ilz sçavoient bien que 
maistre Jehan Flawe Vautre et ledit Jehan 
Robin volloient annoncier aux seigneurs la 
malvaise entreprinse qu'ilz avoient conspirée 
ensemble et qu'ilz volloient faire. Et en nomma 
plusieurs qui n'en estoient point allez, c'est 
assavoir, Jaicot de Strarbach , Jennin Bauche, 
Jehan Gudeloz, tous trois de Vezegnuef: 
Perrin le viecier de Chainge , Mangin de 
Sainct Anthoine, ung drapier, près du pont 
Sainct Georges oultre Muzelle, Peltrement, 
le bouchier, de Hauconcourt,' Collignon Per- 
rin , l'escripvain , qu'on disoit le notaire ; 
Howin le tanneur de la Vigne S v Àvolz ; Gi- 
rerdin de Laitre qu'on disoit Girerdin Amay, 
du Healme , qui estoit d'Airs sur Muzelle , et 
Hanriat Bourgniere , l'aman ; Collignon Bon- 
amy de Chambre et plusieurs aultres qui 
avoient fait alliance ensemble et volloient 
entreprendre d'avoir le gouvernement et de 
l'osteir à ceulx qui l'avoient, et tout mettre 
à mort et buttineir le leur, forsque cinq ou 
six, c'est assavoir, seigneur Nicolle Louve, 
chevalier et son filz , seigneur Willamme Cha- 
versson et son filz, Joffroy Dex, seigneur 
Jehan Dieuamy , le joune , pour le temps 
maistre eschevin de Mets , filz seigneur Jehan 
Dieuamy, chevalier, qui n'avoit mie plusse 
seize ans d'eaige : et de Jehan de Vy, l'ung 
disoit qu'on lui ferait comme les aultres , et 
l'aultre disoit que non. Et seigneur Jaicque 
Dex, chevalier, debvoit estre le premier 
comme les aultres , pourtant qu'il estoit ca- 
pitaine principal des quaitre ordres meadiàns, 
contre lesdits frères de la tierce odre ; sei- 
gneur Jehan Dieuamy chevalier, l'annel ; sei- 
gneur Jaicques Rollevat , seigneur Werey de 
Toul , seigneur Guercire Hurel , pourtant qu'il 
n'y avoit mie plus des gens de tignatges en 
Mets que ces cinq, qui démons trassent en 
hault ayde ne confort aux quaitre ordres 
contre lesdits frères. Et si ce ne fust esté 

leur confort, lesdictes ordres eussent esté 
destruictes et perdues en Mets. Et pourtant 
les debvoient ilz faire molrir des premiers ; 
et les aultres après , pourtant que on avoit 
getté tailles et eslevé nouvelles gabelles contre 
leur vollenté pour maintenir la guerre contre 
ledit duc de Loraine, combien qu'ilz dé- 
mons troient tout le contraire et disoient qu'il 
ne leur en challoit de rien , mais que on se 
deffendit bien et que on les entretint en leurs 
franchises et libertez. 

Et quant ledit Jehan Robin eult tout dit 
audit seigneur Jaicque ce que boin luy sem- 
bloit , il le remercia amyablement de son bon 
volloir, disant qu'il tint la chose secrète tant 
qu'il oyroit nouvelle de luy, et se despartirent. 

Ledit diemanche meisme , après soupper , 
ledit seigneur Jaicque Dex mi$t les cinq en- 
semble qui. estoient commis au fait de la 
guerre de Loraine, c'est assavoir, ledit sei- 
gneur Jaicque luy meisme , seigneur Nicolle 
Louve , seigneur Jaicque Rollevat, Poincignon 
Baudoiche et Jehan de Vy, et leur remonstra 
la chose corne elle estoit , dont seigneur Jaic- 
que Rollevat et Jehan de Vy dirent qu'ilz le 
sçavoient jay. Et seigneur Nicolle Louve leur 
dist : Qu'en puevent ilz mais , si faire le veul- 
lent ? N'ont ilz mye bien cause, veu nostre gou- 
vernement? Auquel seigneur Nicolle Louve 
il en desplaisoit , pourtant que on ne faisoit 
mie bien à sa vollunté tant du fait de la 
ville, comme des frères de la tierce ordre 
qu'il volloit exhausseir et les aultres destruire. 
Et ne peulrent avoir accord ensemble pour 
y remédier, $i non de bien gardeir la cité et 
renforcier le gait et aviseir secrètement aux 
portes le plus que on pourroit, sans en faire 
bruit , jusques au londemain , et que on eu 
feroit selon ce que justice trouveroit. Et si 
aultrement se faisoit, ledit seigneur Nicolle 
dist qu'il en feroit telle chose dont on en 
seroit desplaisant. Et convint suspendre la 
chose au mieulx que on peult , jusques au 
londemain ; combien que les aultres y eussent 
vollun tiers pourveu de remède dès tantost ; 
mais il les convint entreporteir pour bien 
de paix. 

Au londemain , furent les treses assemblez 
et se informèrent du fait et envoyèrent veoir 
et quérir lesdits malfaicteurs , dequoy partie 
s'en estoient allez, c'est assavoir: Jehan de 
Tolloz , Jlowin le tanneur, Jehan Thirion et 

son aisné fil», Jehan Gondefirin, le clerc; 
Girerdin Amay et Peltrement le bouehier de 
Hauconcourt. Et pour le remède et les gardes 
que on avoit mis aux portes , il n'en pouvoit 
plus nul alleir ; dont partie se caicherent, et 
aultres qui furent hardis , demeurèrent , teste 
levée , les ungs par desesperation et les aultres 
pour l'espérance qu'ilz avoient en leurs boins 
amys. 

Le devandit diemanche au soir , après sou- 
per, advint que Perrin , le'viecier , vit qu'il 
n'en povoit alleir et yae on ne l'osoit soustenir 
pour le dangier de justice : il s'en alla en 
î'hostel Collignon Roucel , l'annel , de Chain- 
ge , et le envoya quérir pour ce qu'il n'estoit 
mie en sa maison pour lors. Et quant ledit 
Collignon Roucel vint en sa maison , il trouva 
ledit Perrin qui se getta à genoulx devant 
ledit Collignon qui estoit trese, luy priant 
qu'il eust pitié de luy , et luy racontant toutte 
l'affaire : dequoy ledit Collignon fut fort esba- 
hi, et garda très bien ledit Perrin jusques 
au lendemain. Et quant le jour fut venu , il 
le fist ameneir au palais' devant justice «et luy 
fist tout raconteir la malvistié qu'ilz volloient 
faire , et qu'ilz avoient intention de gaingnier 
une porte et de panre le gouvernement et 
mettre à mort plusieurs des bourgeois , et 
estoient cinquante en ung rolle en palpîer 
qui Ait escript sus la monstre Jehan de Tolloz, 
que on debvoit mettre à mort, et debvoit 
ledit Perrin, le viecier, porteir le pannon. 
Adonc fut la justice véritablement informée de 
tout le cas. Si fist on quérir Jaicot, le mar- 
chant de Salnerie , qui s'avoit caiché daier le 
grant aultel des prescheurs en la chaistel de 
ceulx du Nuefchaistel qu'on dit les Werixes , 
et fut trouvé par les treze et sergens. Et 
Ait sceu que Peltrement de Hauconcourt s'en 
estoit allé , fuyant à Tallange , et là fut 
trouvé et amené à Mets , où il cogneust son 
cas , et dit que , ung mairdy , Jehan de Tolloz 
vint vers luy au marchié et luy demanda s'il 
savoit nulles berbis à vendre et qu'il en ave- 
roit vollentiers , et qu'il avoit tant perdu et 
ne s'en savoit à qui prendre , et qu'il seroit 
boin que plusieurs marchants jusques à soix- 
ante ou quaitre vingt venissent devant justice 
pour le fait des malletottes dequoy ils estoient 
fort chargiés , et qu'il le volcist dire à Haû> 
sellin d'Estangeet à Martin; lequel Peltrement 
en print la charge de le dire, ce qu'il fist: 

lesquelz HainselJin et Martin respondont qu'ils 
ne s'en mesleroient jay. Et ledit Jaicot , le 
marchant , cogneust que Jehan de Tolloz 
avait entreprins de prendre les seigneurs en 
la compaignie , et depuis chaingeait propos. 
Et av oient avisé de faire hahay au premier 
somme , et deb voient panre les seigneurs en 
sortant hors de leurs hostels , et debvoient 
panre ung lincieulx pour faire des enseignes , 
et debvoient avoir la seigneurie en lieu d'eulx. 
Et Jehan , le clerc , disoit que quant les sei- 
gneurs chevaulcheroient fuers de la cité , ilz 
cloroient les portes après eulx ; et debvoient 
renvoyer à monseigneur le duc de Bar la lettre 
des soixante mille florins que le duc Ro- 
bert s'obligea à la cité: et debvoient mettre 
les seigneurs en prison ^ et Perrin , le viecier, 
deb voit porte ir le pannon qui debvoit estre 
de rouge 5 et Peltrement de Hauconcourt deb- 
voit fournir et ameneir dix hommes d'armes 
pour ceste affaire. Et cognurent encor plu- 
sieurs aultres choses , dont ilz en fureut noyés 
tous trois, le douziesme jour d'octobre. Et 
quant on les menoit noyer , ilz cryoient 
haultement tant qu'ilz po voient : Aye ! les 
mal frères Boudes ! Aye! le mal frère Guil- 
lamme ! à la malle heure les vismes nous 
oneques là la malle heure vindrent ilz o ne que s 
en Mets ! 

Hanriat Bourgniere , l'aman et Collignon 
Perrin , l'escripvain , dit le notaire , furent 
mis au palais , et legierement examinés et 
laissés aller. Et les aultres qui n'en estoient 
mie allés , on les manda quérir et fut legiere- 
ment à eulx parlé, en prenant le serment 
qu'ilz n'estoient mie de l'alliance des aultres. 
Et . print on la chose assez legierement 5 car 
de tant plus que on euqueroit de la chose, 
et plus en trouvoit on des malvais ; et convint 
cesseir d'en plus avant enquérir, pour bien 
de paix. Et puis furent forjugiés tous ceulx 
qui en estoient allés. 

Au plus fort du trouble d'icelle entreprinse , 
le samedy en suivant que icelluy monopolle 
fut divulgué , ung appelé Collignon Bonamy 
de Bayonville , qui mainoit en Chambre , 
lequel estoit ung grant riche homme , estoit 
clerc et servott plusieurs gens de laiens et 
estoit d'icelle entreprinse et eongregation , 
véant qu il ne s'en pouvoit alleir , il se caicha 
et fist fuyr tousses biens jusques audit samedy, 
que son tour vint pour gairdeir à la porte. 



Il s'en alla tout haultement à la porte ; et quant 
on le rencontra, on hiy demanda où il s'en 
alloit ; il respondit qu'il s'en alloit gairdeir 
à la porte. Et quant il eult ung peu esté à 
la porte , il s'en alla par dessus le pont des 
Morts ; et on luy demanda où il s'en alloit , 
et il dit qu'il s'en alloit prendre l'air et qu'il 
juoit. Et quant il vint ung peu avant , il s'en 
alla sans revenir. Et on cercha après luy; 
mais on ne le peult trouveir ; et s'en alla 
fuyant dessoubz le duc de Loraine , duquel la 
paix et escord de Mets n'estoit encor passé. 

Le neufviesme jour de novembre , audit 
an , le trouble d'icelle entreprinse estant ung 
peu appaisé , les seigneurs trese assemblèrent 
les paraigeset leur conseil. Et pour remunereir 
ledit maistre Jehan Flave Vantre du boin et 
agréable service qu'il avoit fait de reveller 
icelle malvaise entreprinse à Collignon de Mai- 
gney devant que à nulz aultres , pour don- 
neir exemple aux aultres bourgeois de bien 
faire , on luy fist donner cent livres de tour- 
nois pour une fois , et luy donnont la prébende 
à l'hospital, et fut affranchi, sa vie durant, 
de touttes tailles et malletottes , et luy en 
firent lettres scellées des six paraiges. 

Quant la fureur d'icelle affaire fut ung 
peu appaisantée, environ ung mois après, le 
filz dudit Jehan Thirion vint à Mets et alla 
vers justice , présentant son corps , comme 
innocent du cais , disant qu'il ne sçavoit rien 
de ladicte entreprinse et n'en avoit jamais 
oy parleir son pere ny aultres. Si le volrent 
les trese faire mettre en torture pour sçavoir 
la vérité , s'il en sçavoit aulcune chose ; mais 
seigneur Jaicque Dcx , chevalier, qui estoit 
lors ung des trese , leur dit ; « Vous voilez 
» mettre en torture ce jeune homme; ce 
» n'est que ung enffant qui n'a mie encor 
» l'entendement de comprendre de telle mai- 
» tiere. Je pense bien que son pere ne luy 
» en a jamais rien desclairé 5 et s'il luy eust 
» dit , ung s4 jonne enfant , n'eust osé con- 
» tredire à son pere. Et s'il en eust esté 
v coulpable , son pere ne l'eust raie laissé 
» revenir icy; car si vous luy feictes dire 
» aulcune chose par constrainte , ce sera ung 
» grant péril pour nous de le faire molrir sans 
» cause. Et s'il est trouvé pur et innocent , 
» et son pere oye dire que on l'ait torturé , 
» il ne reviendra jamais pour doubte de la 
» torture. Et puelt estre qu'il n'a pour aultre 

> chœe envoie son fife icy que pour veoir 

> ce que on luy fera ; et s'il oye dire que on 
» ne luy a fàict nulle rudesse , et qu'il soit 
» mis hors gracieusement , sans luy avoir fait 

> rudesse , je présume qu'il reviendra après ; 

> mais si on luy veult faire une peur, je le 
» conseille bien. » Adoncque se escorderent 
les dits trese à moult grant peine d'en uscir 
comme ledit seigneur Jaicque en pvoit pro- 
posé : et ne luy fist on aultre constrainte 
forsque de menaces, et le laissont alleir. 

Le devantdit Jehan Thirion, adverti que 
son filz estoit hors de prison et que on ne 
luy avoit fait nulles tortures ne mal à son 
corps, s'en vint à Mets, disant qu'il se volloit 
dudit fait purgier et mettre en main de jus- 
tice pour luy excuseir, pensant que on ne luy 
feroit non plus que à son filz , par l'ayde et 
confort de ses bons amys. Mais quant il y 
fiit, H rat interrogué d'une aultre sorte que 
son filz, et cognut ledit Jehan Thirion que 
en la sepmaiue devant son despartement dai- 
rien , quant il en alla à Anvers , ilz avoient 
esté eulx quaitre à Montegney, assavoir, Je- 
han de Tolloz, Jehan Robin, Gudeloz, et 
ledit Jehan Thirion meisme. Et en revenant, 
celluy meisme jour, .dudit Montegney, ledit 
Tolloz dit audit Jehan Thirion qu'il estoit 
mort; et ledit Jehan Thirion luy demanda 
comment? Et ledit Tolloz respondit : Je te 
le dirai : j'ay entendu et oy dire de saulvaiges 
nouvelles. Et ledit. Jehan Thirion luy demanda 
quelles nouvelles ? Ledit Tolloz respondit au- 
dit que on meneroit noyer plusieurs gens 
pour le fait des frères Baudes, et que ledit 
Jehan Thirion meneroit la rotte. Ledit Je- 
han Thirion dit qu'il ne le pouvoit croire. 
Adoncque respondit ledit Tolloz audit Jehan 
qu'il y faulroit mettre remède et qu'il y met- 
teroit luy meisme. Et ledit Jehan Thirion dit : 
Queil remède y volrois tu mettre ? Adoncque 
ledit Tolloz dit : Si tu me veulx jureîr et 
promettre que tu ne me rencuserais point , 
je te le dirai. Adoncque ledit Jehan Thirion 
my dit que non et qu'il ne le rencuseroit, 
et luy promist. Et ledit Tolloz dit qu'il avoit 
avisé et parlé à plusieurs , et qu'il y parleroit 
encor, c'est assavoir, audit Jehan Robin , Je- 
han Colltn , Gudeloz , Girerdin d'Airs , Jaicot 
Mangin de S* Anthone , Girerdin , le charpen- 
tier, Hanriat Bourgniere, Peltrement <le Hau- 
eoncourt, Collignon Bonamy, Bernaird, le 

soldoteur, Malgraitel, Clément Raillon , Jennin 
Bauche , Perrin , le viecier, Howin , le tan- 
neur, et plusieurs" aultres dont il estoit bien 
seur, escripts en ung rolle, dont il n'avoit 
point d'avis 5 et qu'il avoit avisé de prendre 
tous les seigneurs et bourgeois, à l'heure 
qu'ilz seroient en la compaîgnie en Chainge, 
et les meneroit tous au palais pour sçavoir 
ce que les argents de la ville estoient devenus. 
Et debvoit on bannir et chassier fuer plusieurs 
desdits seigneurs et bourgeois , c'est assavoir, 
seigneur Jaicque Dex et le renvoyer à Bas- 
soncourt; seigneur Jaicque Rollevat et sei- 
gneur Garcire Hurel; et debvoit on rendre 
à monseigneur de Bar la lettre de soixante 
mille florins qu'il doit à la cité, et touttes 
les aultres lettres des créditeurs dudit seigneur 
duc de Bar. Ung aultre jour après, ledit Tolloz 
vint de rechief audit Jehan Thirion en l'hos- 
tel Gudeloz en Vezegnuef, demandant quelle 
estoit son intention et s'il ne volloit faire 
comme les aultres. Si fist lors ledit Jehan 
Thirion le serment audit Tolloz, en ladietc 
maison , présent ledit Gudeloz , que dudit 
fait par luy n'en seroit rien revellé en ma- 
nière quelconque ; et tout ce se debvoit faire 
et entreprendre à la sainct Martin d'hyveir, 
dairien passé. Et pour ce s'en alla ledit Jehan 
Thirion , à cause qu'il se fordoubtoit que s'il 
failloit (ficelle entreprinse à faire , et qu'elle 
ne venist en eûect, qu'il ne fust perdu. Et 
debvoient panre tous les biens desdits sei- 
gneurs et bourgeois et . les buttiner 5 et des 
corps desdits seigneurs et dames en debvoient 
faire à leur boin plaisir et volloir. Et pour 
le paiement et solution du boin volloir dudit 
Jehan Thirion, ledit an, mercredy, vigille 
de la s 1 Andreu , comme l'ung dès capitaines, 
fut mené noyer tout seul ; et furent tous ses 
biens et heritaiges coniisquez et acquis à la 
cité , avec les biens de ceulx qui estoient 
desjay exécutés et de ceulx qui en estoient 
allés sans revenir. Et ainsy s'appaisa et fina 
tcelle mutinerie commencée par les prédi- 
cations desdits frères Baudes : et y eult nou- 
velle police minse et ordonnée par les portes 
de la cité. 

Le londemain de la s* Vincent en janvier, 
audit an , commença à faire grant vent ; et à 
icelle heure, Charles, duc tle Loraine, com- 
mença à tireir à la mort , et le londemain , 
trespassa de fc cestuit siècle. Et de celluy jour, 

ne cessa de faire grant tem peste , fouldre et 
grant vent , et estoît chose mervéilleuse du 
temps qu'il faisoit et que homme vivant n'a- 
voit veu le pareil ; car le vent et tempeste 
abattaient de dessus les toits des maisons , 
églises et clochiers 9 les tulles et escailles à si 
grant abondance que on n'osoit alleir par les 
rues ne yssir des maisons , jusques jeudy bien 
maitin , londemain de la sainct Polz. 

Tantost après la mort du dessusdit duc 
de Loraine , dame Marguerite de Bavière , 
duchesse de Loraine, comme une vaillante 
dame et princesse, fist mettre hors de prison 
tous les prisonniers que sondit feu marit avoit 
détenus en prison ,' en fers et en ceps, depuis 
la paix et le rapport qui avoit esté fait par 
les vaillans seigneurs et arbitres , auxquelx 
ledit duc avoit eu donné pleinierc puissance , 
c'est assavoir, à monseigneur Coinraird Bayer, 
evcsque de Mets , et à genereulx seigneur 
Jehan , comte de Salme , qui avoient de loing 
temps fait, rapport que tous prisonniers se- 
raient mis dehors d'une part et d'aullre, et 
debvoient estre quictes : ce que ledit sei- 
gneur ne volt faire ne tenir. Et icelle noble 
duchesse fist ce que son marit n'avoit voullu 
faire. . Et fist mettre iceulx prisonniers enz 
hostelz en la ville de Nancey 5 et le sem- 
blable firent les seigneurs de Mets mettre 
hors les prisonniers qu'ilz detcnoient encor 
et les mettre enz hostelz par la cité de 
Mets. 

Dès icelluy jour, lesdits seigneurs evcsque 
et comte se travaillèrent pour la délivrance à 
faire desdits prisonniers , et firent tellement 
que pour icelle affaire, une journée fut accor- 
dée au lieu de Nancey, à laquelle furent eii- 
voiés seigneur Dex , seigneur Nicolle Louve 
et Poincignon Baudoiche, commis pour la cité. 
Et fut apoincté que tous iceulx prisonniers 
seroient quictes d'ung costé et d'aultre en 
paiant leurs despens, sans faire nulle recreance 
d' icelle hottée de pommes pour laquelle la 
guerre avoit esté acommencée : et depuis fut 
scellée ladicte paix , le sabmedy dixneuviesme 
jour de mars , mil iiij c et xxx. 

Durant icelle poursuite qui se faisoit par 
lesdits seigneurs de Mets , pour avoir une fiu 
d'icelle guerre , et qu'ilz alloient et venoient 
souvent vers ledit seigneur evesque et comte 
de Salme , advint , le treziesme jour de mars, 
que lesdits seigneurs Jaicquc Dex- et seigneur 



Nicolle Louve mirent à Vyc pour ledit Iraictc 
de paix. Ledit evesque leur permît de parleir 
à Jehan de Tolloz, lequel il detenoit audit 
lieu de Vyc en prison ; et entre aultres cho- 
ses , ledit seigneur Jaicque Dex luy demanda 
qui avoit mis sus rassemblée qu'ilz avoient 
faite par trois fois ; et il leur res pondit que 
ce avoit esté par le conseil de dame Perratte 
de Wauldrewange qui leur venoit dire le soir 
devant, qu'ils allassent hardyement et que 
les seigneurs ne leur en sçaveroient boin gré 
ne mal gré. Et ilz luy respondoîent qu'ilz n'y 
oseroient alleir, pourtant que les seigneurs 
n'y pensaissent aulcun mal , et que on fist teUe 
assemblée pour aultre chose : dequoy elle 
leur dist qu'ilz ne s'en doubtaissent de rien 
et qu'il n'y avoit point de dangier 5 et que 
c'estoit chose piteuse que telles bonnes gens 
fussent ainsy dechassiés , et que les seigneurs 
les véoient envis dechassier : et sur icelles 
parolles , ilz y alloient. Touttesfois, alors qu'ils 
volrent courir sus ledit mais txe Hugue, il en 
y eult plusieurs qui eulrent intention de courir 
sus les seigneurs au palais , et disoient qu'il 
estoit temps , avec aultres choses dont il en 
est cy devant fait mention. 

U51. 

L'an mil iiij* et xxxj , fut le sire Nicolle 
^Lohier mai s txe eschevin de Mets, commen- 
çant à la sainct Benoit en mars , l'an xxx et 
finissant audit jour, l'an revollu , xxxj. 

Le lundy, londemain de Paisque , second 
jour d'apvril , audit an de xxxj , n'y eult point , 
de sermon en Chainge , pourtant qu'il pleu- 
voit et faisoit fort froid , et se debvoit faire 
la prédication en l'église. Et quant le pré- 
dicateur, nommé maistre Simon des Prê- 
cheurs , cuyda prescher en l'église de Sainct 
Simplice où on avoit acoustumé de prescher , 
quant il pleuvoit , le curé de ladicte église 
de Sainct Simplice , qui estoit ung maistre 
Guillamme , luy dit qu'il ne luy oseroit laisser 
prescher en ladicte église, pourtant que Teves- 
que de Mets avoit deffendu à luy et à tous 
les curés de Mets qu'ilz ne laissassent prescher 
en leur église nulles gens d'ordres , s'ilz ne 
s'avoient présentés audit evesque et qu'ilz en 
eussent certaines et bonnes enseignes de luy. 
Parquoy il le convint prescher en ladicte Ve- 
zegnucf , dont maintes gens en murmuroient 
et en furent bien esbahis, à cause qu'il nap* 

partenoit audit curé de faire nulle deffense 
audit prescheur qui avoit le pouvoir de l'eves- 
que et qu'il estoit de sou hostel ; et que ledit 
sermon estoit ung sermon gênerai qui estoit 
acoustumé , que ung evesque de Mets debvë- 
roit faire, quant il seroit tel comme estre 
debveroit : et pour ce , convient il que les qua- 
tre ordres luy supplient , et pour recompense, 
il leur permet là prédication et porchas en 
son evesché , non point à ses fraits et despens, 
mais aux fraits et despens des ouailles du 
pasteur, et non point du pasteur. Davantaige, 
le serviteur n'est pas dessus son maistre ; aussy 
n'estoit ledit curé par dessus ledit evesque. 
Et la cause pourquoy on dit que ce fut , fut 
pour le débat que les quatre ordres men- 
dians avoient contre les frères de l'observance 
qu'on disoit de la tierce ordre , lesquelles 
quaitre ordres avoient impeltré que lesdits 
frères fussent obeyssans aux frères cordelliers 
qu'on dit les frères mineurs , et que on avoit 
commandement du pape qu'ilz ne preschassent 
sans congié. Et pour ce nostredit evesque ne 
leur osoit donneir congié de prescher, pour 
la deffense de nostre sainct pere ; mais il en 
avoit tant de prières qu'il n'y valloit excuse 
qu'il en fist. A ceste cause il deffendit aux 
curés de Mets qu'ilz ne laissassent prescher 
l'une des parties ne l'autre, se dont ne s'avoient 
à luy présentées , et ainsy l'ordonna il ; et 
comme on volloit dire , ce fut la cause pour- 
quoy on le remisa. 

Maistre Jaicque de Vairenne, cordellier, 
estant à Nuremberg pour la cité de Mets, 
rescript aux seigneurs dudit Mets que , le 
dix septiesme jour d'apvril , audit an , fut par 
l'empereur Sigismond rendue et déterminée 
une sentence d'ung différent qui avoit duré 
plus de vingt ans , d'ung appelé Renbart Vufz, 
lequel avoit fait citer ceulx de Mets devant 
ledit empereur, et avoient esté ceulx de Mets 
condampnés à la chancellerie de l'empereur : 
à cause dequoy la cité et les manans et habi- 
tans de Mets avoient esté , très grant pièce , 
en la chasse et indignation dudit empereur. 
Et fut ledit jour icelle sentence prononcée, 
contenant que la chancellerie du s 1 Empire 
avait dudit fait esté mal informée et legie- 
rement procédé contre ceulx de Mets , et que 
on ne trouvoit point qu'il y eust deffault en 
ceulx de Mets. Et fut icelle sentence revoc- 
quée , et ledit Renhart Vufz condampné , et 

ceulx de Mets absouk et mis fuers , hors du 
ban de l'empire. 

Le quatorziesme jour dudit mois d'apvril, 
l'an dessusdit , seigneur Nicolle Louve, cheva- 
lier, citain de Mets , fat informé que plusieurs 
pouvres hommes du pays de Mets estoient 
demeurés prisonniers à Nancey pour leurs des- 
pens, montant à cent et cinquante florins d'or 
de Rin , pour eulx quinze prisonniers , et 
n'avoient la puissance de les paier ; ledit sei- 
gneur Nicolle Louve , pour l'honneur de Dieu 
et pour pitié , les paiait et envoiait à Nancey, 
et fist revenir et rameneir lesdits prisonniers. 
Et par ceste manière fina la guerre commencée 
par le duc de Loraine contre ceulx de Mets 
pour environ une hottée de pommes. 

Le mairoy, vingt deuxiesme jour de may, 
l'an dessusdit , dame Marguerite de Bavière 
duchesse de Loraine, veufve dudit feu le duc 
Charles, vint en Mets à moult belle compai- 
gnie , et fut receupte noblement et honno- 
raublement. Et luy fui fait présent de part la 
cité de deux grans baichetz, de quatre grandes 
carpes, trois grans berbetz, six grosses et 
grandes anguilles et ung salmon, de quatre 
grays buefs, vingt cinq chaistrons et trois 
cowes de très bon vin. Et aussy plusieurs 
aultres personnes particulières luy firent plu- 
sieurs presens. 

Le vendredy , vingt deuxiesme jour de 
jung, avant la sainct Jehan Baptiste, ledit 
an, fut conclu et escordé par les trese et 
leur conseil que on renderoit aux couvens 
des ordres mendians leurs censives et leurs 
rentes par condition qu'ilz ne les pouvoient 
vendre ne mettre hors de leurs mains , se 
dont n'estoit par le gré, consentement et 
vollenté de la cité. Et y furent commis pour 
leur desclairer icelle conclusion seigneur Jaic- 
que Dex, chevalier, seigneur Jaicque Rollevat 
Jehan de Vy, et pour trese Jéhan le Grounais 
de Creppy. Et ainsy estoient Hz mçy partis 
assavoir , les deux seigneurs Jaicque , tenant 
le parti des quatre ordres et les deux aultres 
tenant le parti et cousté des frères du nouvel 
couvent qu'on dit de l'observance. 

Le quaitriesme jour de septembre , audit 
an, revint de prison 1 seigneur Coinraird Bayer 
evesque de Mets , lequel fat rançonné à dix 
1 H avoit été fait prisonnier à la bataille de Bul- 
gneville donnée, cette même année, entre René de 
Lorraine et Anthoine de Vaudémont. 

a3 

miile sainte d?of là pièce de quinze sdz, 
monnoie de Mets. El le vingt deuxiesme jour 
dudit mois y il entrait en Mets et mandait la 
plus grant partie de tonte la clergie de Mets 
et plusieurs nul très de ses villes , et leur de- 
ihanda ayde et subside, especiallenjent aux 
étirez de Mets et des bourgs ausquelz il de- 
manda cent livrés ; dont aulcuns luy donnoat 
et les aultres non. Aussy Turent mandés tous 
les cure* de Fev esche de Mets pour tenir la 
senne i Vyc. 

Le premier sabmedi de septembre , audit 
an, forent commis à Mets par les trese et 
le conseil , seigneur Symon Noiron , trésorier 
de la grande église de Mets , seigneur Nicolle 
Louve et Jehan de Vy , pour recepvoir aukuu 
argent , chescun sabmedy , c'est assavon- , les 
gros des mollins , les deniers des testes , l'yssue 
des vins * pour mettre à part pour à ung 
chas cou rendre la somme d'argent prestée du- 
rant le temps de la guerre du duc Charles 
de Loraine. 

La vigile de saincte Catherine , y eust grant 
butin à Sainct Arnould pourtant que messtre 
Simon Follin, alors abbé dudit Sainct Arnould 
ez bourgs de Mets, "avoit eu mis en prison 
l'ung de ses moines , appelé maistre Jaicques 
de Pumerieulx , pourtant qu'il avoit prins et 
emporté les Chartres de Fabbaye dudit Sainct 
Arnould en certain lieu et ne les voulloit 
rendre ne enseigner : dont il advint que plu- 
sieurs de ses parens et amys , bien en nombre 
de trente six , sans le scett de Fabbé , mais 
du Consentement des aultres moines , ont 
assailli et eschellé ledit Sainct Arnould nui- 
tamment et cuydoient à force Savoir ledit 
maistre Jaicques , et firent si grant hahay qu'il 
convint que ceulx de la cité allaissent seoourre 
ceulx deladicte abbaye $ et firent lesdits moines 
semblant qu'ilz n'en sçavoient rien. Mais le 
contraire en fut sceu : et le lendemain , fut 
mis le fait en enque6te et lurent commis sei- 
gneur Arnould , Cucur de Fer , et Aubertin 
Boulay , pour treze* Et quant ilz eurent bien 



enquis 



ilz firent semondre le conseil de nos 



seigneurs de Mets , le lundi , drxiesme jour 
de décembre, et lut ordonné par tout le 
conseil que tous les moines et les aultres 
qui estaient coulpables et qui audit fait avoieut 
e6té , paieroient chascun dix livres de Mets , 
et seroient bannis fuers.de la banlûe de Mets , 
chascun quaitre ans. Et fbreut huches sur la 

pierre devant le grant moustier, bannis, comme 
dessus est dit , et aux sommes susdites ; et fu- 
rent bien en nombre , que moines que aultres 
personnes, .trente deux ou environ. 

Or avint encor en celle année que le jour 
de feste sainct Andrieu Fapostre, ung homme 
appelle Jehan Regnault, citain de Mets, en- 
viron les huit heures de nuyt , passoit sur 
le pont Sainct Georges, et illec, par trofa 
hommes que on ne sçait quel* ilz sont , fut 
ledit Jehan empoigné et , à force et malgré 
luy, fut par lesdits trois hommes vioJentement 
getté de dessus ledit pont en la rivière de 
Muzelle et le cuidoient avoir noyé; mais la 
Dieu mercy, il en eschappait et fut rescous. 
Et alors fut ordonné par le conseil que nul 
ne nulle n'allast de nuyt aval la ville , après 
ce que une cloche qui est en Fesglise collé- 
giale de Sainct Saulveur auroit sonné pendant 
une demy heure. 

1432. 

L'an mil iiij° et xxxij , le sire Jaicques de 
Mirabel fut fait maistre eschevin de Mets. 

Ledit an , septiesme jour de may, maistre 
Guillamme , le frère de F observance , qui avoit 
presché à Mets, estant au lieu de fiaisle, 
fiit prins et appréhendé par l'ordonnance du 
sainct concile qui estoit lors là asssemblé pour 
la paix de Fesglise et de la temporalité. Et 
là fut détenu pour plusieurs erreurs qu'il 
avoit preschées, tant à Mets comme aultre 
part k 

Le vendredi après la sainct Jehan Baptiste , 
audit an, par les juges députés du sainct 
concile , y eust contre ledit maistre Guillamme 
une sentence proférée et desclairée , laquelle 
ne fut point publiquement publiée $ à cause 
dequoy ledit maistre Guillamme fut détenu 
en prison et mis en la main du cardinal de 
Sainct Ange , jusques à sentence définitive. 



Les articles ficelle sentence. 

« Premier, en sondit procès ont esté trouvées 
et reprouvées conclusions et articles en très 
grant nombre qu'il a preschée6 en plusieurs 
lieux , dont , au sainct concile , les aulcunes 
sont jugées faulses, les aultres pleines de 
scandale, les aultres séditieuses, les aultres 
offensives et troublant touttes bonnes per- 
sonnes, et les aultres oultraigeuses. 

» Secondement, lurent trouvées en ses cou- 

cfostons des oeuvres contre la foy chrestienne 
très dampnables, lesquelles ledit frère Guil- 
lamme a confessé de sa propre bouche les 
avoir preschées. 

» Tiercement , ledit frère Guillamme s'a 
submis à la détermination et ordonnance du 
sainct concile, 

> Quartement, ledit frère Guillamme ait 
lesdictes conclusions, comme erreurs, rappellé 
et confessé malvaisement avoir preschées , 
demandant graice et pardon, et que misé- 
ricorde luy fiist faicte. 

> Quintement , le vendredi après la sainct 
Jehan, ledit frère Guillamme fut mis et dé- 
livré à monseigneur le cardinal de S 1 Ange, 
par ainsy que jamais plus ne debvoit prescheir. 

» Sixiesmement , que jamais ne doit estre 
veu ne trouvé en la cité de Mets. 

» Septiesmement , ledit frère Guillamme 
est condampné à estre envoié en exil en une 
isle de mer , par delà Rome , en une abbaye 
de moines, et là estre perpétuellement de- 
tenu , en pleurant ses pechiés , sans jamais en 
partir, si non par le concile gênerai ou par 
nostre sainct pere le pape, » 

En jullet, audit an, au lieu de Baisle, 
molrut l'inquisiteur de la foid : et lut au grant 
avantaige dudit maistre Guillamme , pourtant 
qu'il proceldoit très durement contre luy, et 
aussy il en avoit desjay fait ardre plusieurs 
qui preschoient choses qui n'estoient mie à 
prescheir. Et print sur le péril de son ame 
qu'il avoit bien desservi le feu, et ordonna 
argent en son testament pour poursuire le 
procès contre ledit frère Guillamme , jusques 
au feu et fin du plaît. 

La revocation du devantdit frère Guil- 
lamme Jossealme f de l'ordre des frères 
mineurs, faicte par luy meisme en la , 
congrégation générale du concile de 
Baisle. 

Le mm*nâj t ta» j»ur d« jnU«t , fu aU iuj^ *t «rij. 

« Je , frère Guillamme Jossealme , en toutte 
twmilité, demande la clémence du s 1 concile, 
en suppliant que on veuille faire envers moy 
misericordieusement et non pas selon estroict 
jugement, comme requièrent mes faietz coul- 
pablcs. Car, combien que en fervent désir, 
touttesfois non pas sëlon science deheue ne 
par attemprenœ de discrétion , en mes pré- 
dications j'ay dit moult de choses qui ont 

ployé la moitié des feaubles crestiens et qui 
sont scandales et offenses- de touttes piteuses 
personnes: et aussy ai je dit aiilcunes choses 
par erreur et non mie par vraye doctrine, 
croyant qu'elles fussent de vraye doctrine 
catholique ; teuttesfois oncqt»es en ma voh- 
lunté ne fiis pertinax, ains par la miséricorde 
de Dieu, j'av tousjours voîdlu et de présent 
veul je et voirai pardurablcment tenir, con- 
fesseir et croire icetlè foid et vraye doctrine 
que nostre meire , saincto esglise , tient et 
confesse. Publicquement aussy je rappelle ce 
que j'ay auicunes fois dit que si aulcun ne 
se tient de pechier par ung jour entier, il 
n'avoit par devant eu point de contraction , 
et par conséquent la confession qu'il avait 
faicte, ne valloit aien. Et de présent je dfe 
et confesse avec nostre meire saincte esglise 
qu'il est possible que aulcun ait «u vraye 
contraction , et par le sacrement de pénitence 
pardon de ses pechiés, et aura esté en la 
graice de Dieu et en la charité, et en icelluy 
meisme jour, ou peu de temps après , est 
possible qu'il chéet de charité et qu'il pèche 
mortellement. Et en touttes choses devant- 
dictas et en touttes auhres touchant )a vérité 
de la foid catholioque , je me porofire jusques 
à mon ame et mon sang , respondre de tenir et 
defiendre icelle foid que nostre meire saincte 
esglise tient et confesse. Et aussy je m'offre 
tout appairillié de recepvoir telle pénitence 
comme le sainct concile présent me vouldra 
donneir et enjoindre. De rechief et pour adès , 
je demande pardon humblement et miséri- 
corde. » 

t'ordonnance du minet concile donnée a& - 
dit frère Guillamme par -manière de pé- 
nitence ^ après ses révocations f aides , 
comme devant est dit. 

€ iftrar ce que à d'audience de ce sainct 
concile, toy, frère Guillamme, moult d'auHres 
délite que ceubc que de présent tu ais reco- 
gnus , sont parvenus , lesqueilx tu ais em- 
pesché , dit et affirmé que sqnt non saines 
erreurs , mais scandaleuses et blessans l'unité 
des bons foanbles «restions , et en offenses de 
touttes piteuses personnes, pour ce et afîin 
que vérité ne «oit point mucée, mais soit 
claire à chesoun et manifeste, nous ordonnons 
que quiconeque vouldra impo&eir aulcuqe 
chose legierement, le debvera prpuveir ipar 

tout le mois de septembre ensuivant , devant 
les révérends peires et seigneurs, evesques 
de Pavye et Raigensberg, et devant Pabbé 
de Cisteaulx , juges de la foid , par le sainct 
concile députés, ou devant deux d'iceulx. 
Et pour ce que adonc sera certain quelles 
peines t'appartiendra, pour les choses que 
tu ais faites , de la détermination d'icelles 
peines jusques audit terme , nous différons 
Touttesfois, le temps pendant-, pour chartre, 
nous te assignons aulcùn lieu en ce couvent 
des frères prescheurs ou ailleurs, selon la 
détermination desdits juges , duquel lieu nous 
te mandons que tu n'en partes. Et si autre- 
ment faisoies , tu encourrais telles peines que 
si touttes les choses qui sont contre toy op- 
posées, estoient prouvées loyalment ou comme 
si de ta propre bouche les eusses confessées. 
Et pour ce que contre l'interdit getté par les 
juges députés par le sainct siège de Rome, 
sur peine d'excommunication et par sentence , 
tu ais osé prescheir en encourant ladicte sen- 
tence d'excomuniement , nous te mandons que 
tu faisses diligence d'avoir desdits juges le 
bénéfice de absolution avec dispensation de 
la irrégularité que tu as encourue, pour ce 
que tu t'as entretenu ez biens divins de saincte 
esglise. > 

Au mois de septembre ensuivant, après 
icelle ordonnance , arriva à Mets l'official de 
Daine, qui avoit comission dudit concile de 
Raisle pour enquérir et panre les enquestes 
du fait et des prédications dudit frère Guil- 
lamme, détenu prisonnier audit lieu de Raisle, 
et pour examiner ceulx que on voldroit pro- 
duire. Pour ledit fait , fut comis maistre Domi- 
nicque Noweroy, doyen de Verdung ; maistres 
Hennequin et Waillency furent notaires» 

Apres ce que ledit frère Guillamme fut 
condampné et qu'il eust promis et cranté de 
tenir sa pénitence sans rien alleir au contraire , 
audit mois de septembre, il escripvist à sei- 
gneur Nicolle Louve et à ung aultre pour sa 
délivrance, luy priant qu'il le volcist aideir 
et conforteir par luy et par ses bons amys. 
Laquelle lettre ne vint mie en la main dudit 
seigneur NicoUe Louve , mais vint en la main 
d'aulcun des bienveuillans des Cordeliers qui 
la brisa et en print copie pour instrument et 
vidimusy et puis la fist rebailler audit sei- 
gneur Nicolle par si bonne manière qu'il ne 
s'en print garde. Et puis ce fait , peu de temps 



après, se partit maistre Jaicque de Vairenne, 
ung frère cordellier, nationné du Champel, 
et maistre Hugue de Ruffegnicourt, chantre 
de la grande église de Mets , et emportèrent 
icelle copie et vidimus devant le s* concile. 
Lequel maistre Guillamme eust volluntiers nié 
icelle lettre , s'il eust peu ; mais il ne peust. 
Et estoit desjay contre sa promesse, qu'il 
faisoit, par les constitutions des décréta, de 
demandeir ayde aux lais pour la foid contre 
ung sainct concile, etc. 

Ledit an , au mois d'octobre , le duc Wil- 
lamme de Raviere et le marquis de Rrande- 
bourg, qui estoient lieutenans pour l'empereur 
au s* concile de Raisle, envoyont copie des 
lettres que ledit empereur leur avoit envoiées, 
assavoir, aux princes, potentats, seigneurs, 
cités , comunaltés et bonnes villes du s 1 Empi- 
re. Et meismement en fut envoyé à ceulx de 
la cité de Mets qu'ilz se volcissent tireir et 
envoyeir au lieu de Raisle pour avoir conseil 
pour secourir l'empereur qui estoit arresté 
' pour ses despens et ceulx de ses gens , et 
que le duc de Miedland avoit fait clore les 
chemins ; et aussy affin que le sainct concile 
ne se despartist; car le duc de Raviere et 
le marquis de Brandebourg, a voient doubte 
que le sainct concile ne se despartist sans 
rien faire , à cause que ledit empereur estoit 
ainsy arresté en Lombardie par le duc de Mied- 
land ; en oultre que le pape faisoit difficulté 
de recepvoir ledit empereur. 

Sur quoy la justice de Mets avec le conseil 
advisont sur icelle requeste et lettres, que 
la cité de Mets, en dépendant sa franchise 
et le droit de l'empire, comme membre du 
s 1 Empire, en les guerres qu'ilz avoient soute- 
nues , que par plusieurs fois ilz avoient requis 
et demandé secours à l'empereur et au sainct 
Empire contre leurs ennemis , que l'empereur 
s'estoit toujours excusé qu'il ne luy estoit pos- 
sible les secourir, pour les grosses guerres 
qu'il avoit alors, et le semblable avoient fait 
plusieurs des princes et estats de l'empire : 
que lesdits dfe Mets estoient loing du pays 
de Lombardie , et que leur puissance et ri- 
chesse estoient diminuées, pour leveir et en- 
voyeir gens en si loing pays , par les grandes 
guerres qu'ilz avoient soustenues sans ayde; 
•et quant ores ilz volroient et qu'ilz averoient 
bien la richesse et chevance,si ne polroiént 
ilz pour les grosses guerres qu'ilz avoieo 

journellement encontre leurs voisins qui dési- 
raient les supplanter : parquoy il ne leur estoit 
possible d'y envoier, et que si on desfournis- 
soit la cité, elle seroit en dangier d'estre 
surprinse et envahie de ses ennemis qui ne 
tendoient journellement à aultre chose ; avec 
plusieurs aultres excuses raisonables. 

Comme cy devant est desclairié , les juges 
envoierent panre les enquestes et informations 
du fait et des prédications dudit maistre Guil- 
lamme à Mets et aultre part , et eulx retour- 
nés , délivrèrent icelles enquestes aux juges 
à ce commis, lesquelx, après les avoir veues 
et bien visitées , donnèrent sentence comme 
s'ensuit : 

« Apres l'invocation du nom de Jhesucrist, 
et tant seulement ayant Dieu devant nos yeulx, 
nous Anthoine de Sudence, et Ferare de Ca- 
vellon , evesques , de part le s 1 sacré concile 
de Baisle , juges et comissaires especialement 
députés en ceste cause , veu et considéré di- 
ligentement les faictz et actes en ceste cause , 
du conseil des experts, par nostre sentence 
deffinitive , laquelle , séant en throsnes judi- 
ciaulx , en ces présents escripts nous dénon- 
çons , provocquons et desclairons que à cause 
des crimes et des delitz par toy, frère Guil- 
lamme Jossealme, de Tordre des frères mi- 
neurs , dit religieulx , commis à l'occasion et 
pour cause des desordonnées prédications par 
toy faictes et par toy aultresfois desordon- 
neement dogmatisées, aulcunesfois commis 
et perpeltrez , la sentence d'excomunication , 
laquelle as encourue à l'occasion desdictes 
erreurs , le bénéfice de absolution en la forme 
de l'église, à toy contrict et pénitent estre 
adonné , et aussy le te donnons avec la pro- 
nonsation du pseaulme Miserere meiDeus etc, 
Dieu, selon ta grande miséricorde, veuille 
avoir pitié de moy. Kirie eleyson, Criste 
eleyson, Kirie eleyson» Pater noster etc. Et 
ne nos inducas etc. Sire , veuille saulver ton 
servant qui a espérance en toy: Sire, veuille 
oyr mon oraison ; et ma clameur viengne à 
toy. Nostre Sire soit avec vous et avec ton 
esperit. Or prions Dieu à qui est chose pro- 
pice estre misericors et tousjours avoir pitié , 
veuille recepvoir nostre oraison, afQn que 
cestuit servant qui est Hé de la chaine de 
pechié, la miseration de la pitié le veuille 
absouldre. Et après par ledit frère Guillamme 
la confession générale dicte, c'est assavoir-, 

le Confiteor, les seigneurs evesques de Su- 
dence et de Cavellon , dirent le Misereatur 
tui etc. 5 et après dirent : Indulgence et ab- 
solution de tous tes péchiez te veuille donneir 
le omnipotent et piteulx Dieu. Et nous aussy, 
de l'auctorité de ce sainct concile de Baisle, 
représentant l'universelle église , nous te ab- 
solvons des sentences d'excomunication, les- 
quelles tu as encourues à l'occasion des de- 
vandictes erreur que tu as publiées : et aussy 
dispensons en la irrégularité que tu as encou- 
rue , et te restituons aux sacrements de nostre 
meire, saincte église, au nom du peire et du 
filz et du sainct esperit. Amen. Neantmoins 
pource que tant par la confession faicte dè 
ta propre bouche et vollenté, comme aultre- 
ment,.par les dits et tesmoings des gens 
dignes de foyd sur ce examinez legierement , 
nous est apparu et apparoit les prédications 
de Toy, frère Guillamme Jossealme, faictes en 
la cité de Mets , par vénérable maistre Nicolle 
Lanoy, procureur en cause de la foid, prou- 
vées et deduictes , ont esté trouvées et sont 
faulses, séditieuses et scandaleuses, présom- 
ptueuses et offensives à touttes bonnes per- 
sonnes : et aussy en icelles prédications as dit 
et presché plusieurs choses erronnées espe- 
cialement en ce que dis que la conclusion que 
avoit preschée ung frère, appellé Dymanche, 
de l'ordre de sainct Dominicque , confesseur, 
c'est assavoir, que si une personne à qui il 
seroit possible de faire cent mille peschiés 
en l'espaice d'une heure, non pas scientement, 
mais ignoramment , et il venoit à se confeisser 
à luy, et il eust contriction de ses peschiés , 
icelluy prèscheur le absouldra de tous ; et toy 
frère Guillamme, tantost deux heures après, 
en icelle cité de Mets, tu preschas que ledit 
frère qui avoit presché ladictc conclusion, 
estoit ung fol cocquart et ung murtrier d'ames, 
et que la conclusion qu'il avoit preschée, 
estoit hérésie ; et avec ce plusieurs esclandes 
et aultres choses contre la saincte escripture, 
scandalisant le peuple crestien que tu as en- 
doctriné. Et pour ce , à toy, frère Guillamme 
devandit , par icelle sentence , nous descernons 
à estre interdit , et de fait te interdisons per- 
pétuellement l'office de prédication , et aussy 
alleir en la cité de Mets et en toutte la pro- 
vince en laquelle elle est située ; et en oultre , 
pour la devoltion et observance de la reigle , 
en l'isle de Corsicque, au couvent de Boniface, 

nous t'assignons lieu et demeurante perpé- 
tuelle. Voulions neanlmoins et descernons , de 
fauctorité devantdicte, que tantost huit jours 
après nostre présente sentence donnée, toy, 
devandit frère Guillamme, sans dilation, doies 
partir de ceste cité de Baisle et de toutte son 
evesché, prenant tavoye et ton chemin droit 
vers les parties de la cité de Gennes, sans 
nul mal engin. Et en après , si tost que tu 
avérais naviere propice poift passeîr en la- 
dictc isle de Corsicque, pour accomplir les 
choses devantdictes , tu te debvcras transpor- 
teur illec et dèmeureir perpétuellement , en 
vivant honestement, sans violer Tordre de ta 
religion. Et les aultres peines et pénitence 
publicque , et aussy la peine de chartre per- 
pétuelle ou au moins à certaines années , et 
tes jeunes aussy, pour certaines causes qui 
nous esmeuvent piteusement , nous te laissons. 
Au nom du peire et du filz et du sainct 
esperit. Am£n. * 

Leutte , donnée et par escript dénoncée fut 
ceste présente sentence par révérend pcirc 
*en Jhesucrist et seigneur , monseigneur de 
Sudence et de Cavellon , evesques et juges 
devant-dits , en ung paile de la maison des 
frères mineurs , pour la disputatiôn de la foid 
audit concile de Baisle ordonnez , en Tan de la 
nativité nostre seigneur mil iiij c et xxxiij , Tin- 
diction onzîesmc, le sabmedi , dixiesme jour 
de janvier , à heure de vespre , en Tau second 
du pontificat de seigneur lEugenne quarte. 
Presens à ce, reVerends peirefc en Jhesucrit, 
messeigneurs de Nollc et de Pavye , evesques ; 
taiaistre Guillamme Bude de Colloigne, licencié 
en droit; maistre Pierre Àrsem , escollaitre 
d'Avantrie, et messire Gcraird Domangin, pros- 
tré de Mets , tesmoings à ce appeliez. 

Jehan Dieu le fist, notaire ez causes de la 
foid, au concile de Baisle, et Tescript de 
sa proppre main* 

Cest mois de janvier par xxxiij ne fait selon 
tiostre stile de Tevesché de Mets que xxxij* 

Tcy finent les prédications scandaleuses , 
causes des csmotions et monopolles advenues 
et faictes en Mets , et aultres choses , avec 
la condamnatiou dudit maistre Guillamuiç, 
etc. 

Ledit an, le dicmanche, huitiesme jour de 
mars, Antoine, comte de Wauldcmont vint 
à Mets, etluy fist on grant honneur et pré- 
sent de deux cowes de très hoin vin , de 



cent quartes d'avoine et pour vingt frans de 
poisson. Et adonc ung appellé Renard saillit en 
la Xippe , pour des chiens qu'il avoit donnés 
au lieu de Vyc , qu'il avoit desrobés. 

Le dix huitiesme jour de mars , audit an , 
pour malvais gros de Mets contrefaits 5 qui 
couroient en Mets , on print le maistre de 
la monnoie , et fut mené au palais ; mais il 
en fut délivré à son honneur, car il n'en 
sçavoit rien. Mais Biaise , le chaingeur , en 
fut prins et mené au palais et volt eschaippetr 
par deux fois : dequoy il fut bien tenu et 
tellement gehenné qu'il eult les pieds tout 
ards et ne voult jamais rien cognoistre et fut 
détenu jusqùes à la sainct Vincent en suivant; 
puis fut banni de la banlue de Mets , douze 
ans , et paia cent solz de Metsain ; et s'il n'euét 
eu des bons amys , il fust esté pendu. 

4433. 

Le sire Àubert Boullay, escuier, fut fait 
maistre eschevîn de Mets , le jour de la sainct 
Benoit en mars mil iiij* xxxij , pour ung an 
finissant audit jour, l'an xxxiij. 

Audit an , au mois de may , seigneur Coin- 
raid Bayer , evesque de Mets , fist assembleir 
gens et fist panre les deux Werneperch où 
il y avoit plusieurs compaignons de guerre 
qui couroient èt faisoient de gros et griefz 
dopmaiges au pays de Tevesché de Mets et 
de Barrois. 

Audit mois de may meîsme f ledit seigneur, 
evesque de Mets , fist ung gros bien et prouffit 
à son evesché , entant que pour le radiât 
et retraict à faire de plusieurs villes , pre- 
vostés et chaisteilz qui estoient en gaige de 
loing temps à plusieurs seigneurs de Loraine, 
c'est assavoir , partie de Nomeney , de Sainct 
Avold , de Baccarat , de Rosière et du ban 
de Desme , et de plusieurs aultres vîlles dont 
je ne scay les noms , il paiait et délivrait la 
somme de quinze mille florins de Rin: et 
en ce se demonstroit le boîn gouvernement 
qui estoit en luy. 

Audit an, fut ordonne par le conseil de 
la cité de Mets que Jehan Laisne , recepveux 
des deniers de la cité, renderoit et paieroh 
le dairien paiement à ceulx et à celles qui 
avoient presté argent au corps de la cité , 
durant les guerres que la cité avoit eues. 

Lé premier jour de jung , fut par les treses 
et conseil dé Mets ordonné que aux molli ns 

on ne paierait d'or en avant , pour chacune 
quarte de bleid, que six déniera, 

Le mercredi après le saine t sacrement, audit 
an, fist ecclipse et obscur qu'il sembloit qu'il 
fut nuyt ; car on véoit les estoiles clairement 
au ciel , et estoit environ trois heures après 
midy 5 et dura ce environ demey heure. Et 
avoient ce pronosticqué , deux ans devant , 
deux hommes estant en Mets , nommés maistre 
Fusoris et Paultre le Petit Moine. 

Au mois de jung , ledit an , seigneur René , 
duc de Bar , fist grant mandement et assemblée 
de gens pour alleir devant la forteresse de 
Grant Pré, et mena avec luy le comte de 
Wanldemont et plusieurs aultres gros sei- 
gneurs. Et y furent aulcuns seigneurs de Mets , 
assavoir Nicolle de Raigecourt qu'on disoit 
Xaîppé, Gillat Bataille , Perrin Renguillon , le 
Wairelz et aultres de Mets , bien en nombre 
de six vingt chevaulx. 

Le mairdy, cinquiesme jour d'aoust , furent 
envoyés de part la cité au Pont à Mousson 
plusieurs des seigneurs de Mets, assavoir, 
seigneur Jaicques Dex, seigneur Nicolle Louve, 
chevaliers, seigneur Nicolle Roucel, Jehan de 
Vy, Jehan le Grounais dit Creppy, Jehan Bau- 
doiche , escuiers , et plusieurs aultres , com- 
mis pour communiqueir de plusieurs affaires 
et controverses que la cité avoit à faire avec 
le duc René de Bar. Et entre aultres choses , 
fut faicte une alliance entre eulx, ledit duc 
de Bar et la cité , qui debvoit dureir six ans , 
laquelle fut jurée audit Pont. Et en print 
receust le serment Damp Baudowin de 
FlevUJe , abbé de Gorse , et en furent faictes 
et passées lettres , comme par iceUes puclt 
appairoir. 

Le huitiesme jour d'aoust, seigneur Robert, 
archevesque de Trieve et evesque de Spire , 
avee environ huit vingts hommes d'armes, 
-vint à Mets où il Ait reeçu honnoraublement 
des seigneurs et conseil de la cité. Et luy fist 
on présent de deux grays buefz, de vingt 
chais trous, de deux cowes de vin et de cinc- 
quante quartes d'avoine. SEt ceHuy jour, on 
cnenoit pendre ung homme au gibet de Mets, 
«t fut hault sus l'eschelle ; mais à la prière et 
requeste dudit archevesque , graice luy fut 
faicte et fut repité de la mort et retourna à 
Meta. 

Le treziesme jour d'aoust, se partit de Rome 
l'empereur Sigîsmoad pour retoujeneir aa con- 



cile de Baisle, et à son despartement avoit 
si peu de finance qu'il n'eust sceu finejr de 
trois cents ducatz. Et qu'il soit ainsy, quant 
il fut hors de Rome, ung de ses chevaliers 
fut à Rome arresté par son hoste pour trois 
cents ducatz qu'il avoit despendus , et en vint 
on advertir ledit empereur. Et quant ledit 
empereur se vît en telle perplexité , il envoya 
prier au pape qu'il le volcist aidier à delivreir 
et à deshostagjpr son chevalier, lequel au 
besoing luy faillit , et en ce ne se mon&tra 
son amy, car on dit communément que au 
besoing on voit l'amy. De laquelle chose ledit 
empereur ne se tint pour content , et print 
certaine plaice en plain champ assez près de 
Rome, disant qu'il ne partiroit de là , et qu'il 
despenderoit là sa provision et ce qu'il avoit 
de bien , tant que Dieu l'ayderoit ; et que 
c'estoit grant pitié que les deux principaulx 
chfefz de la crestienté estoient en telle pou- 
reté qu'ilz ne pouvoient finer de trois cents 
ducats , et que par ce il convenoit qu'il fust 
arresté en son pays. 

Et de fait, les gros seigneurs, prinetpaultés , 
potentats. et communaltés d'Italie et Lombar*- 
die laisôient leurs mocqueries et dérisions 
dudit empereur, disant qu'ilz avoient ung 
pouvre seigneur et empereur, et que ce n'estoit 
qu'ung caman. La cause estoit pourtant qu'il 
n'y estoit allé à force , comme ung empereur 
doit alleir, sinon que par dangier d'aultre et 
en demandant; car s'il y fut allé à force , il 
les eust constraints d'obeyr à luy, comme faire 
se debvoit , et le recognoistre pour seigneur 
et obeyr à luy 5 ce que faire né vollnrent. 

Les Vénitiens , advertis de la poureté où 
ledit empereur estoit , envoyont vers luy leurs 
ambassadeurs et luy firent quelque demande , 
et pour ce luy présentèrent trente trois mille- 
ducats pour luy .subvenir à ses affaires, disant 
qu'ilz le tenoïent pour leur souverain, et qu'ilz 
ne luy Volloient faillir à ses nécessités et qu'ilz 
se recommandoient à sa graice. Dequoy ledit 
empereur les remercia de ce que les Vénitiens 
le recognoissoient gracieusement comme leur 
perë et. souverain , et que la cité de Venise 
se démons troit obeyssante , comme vraye fille 
de l'empire; car ilz le allegeoient et mettôient 
hors de dangier, et leur octroya ce qu'ilz de^ 
mandoient , et leur en fist lettres scellées de 
son scel. Et ainsy se despartit de Rome et en 
revint par deçà. 

Le vingtiesme jour dudit mois d'aoust, 
seigneur Henry, curé de Vyc, et aultres co- 
missaires du seigneur Coinraird Bayer, eves- 
que de Mets ; le seigneur de Falquestenne et 
Jehan de Bannestroff qui estoient comissaires 
pour madame la duchesse de Luxembourg, 
et encor plusieurs aultres seigneurs , vindrent 
à Mets et comunicquerent avec les seigneurs 
de Mets pour participeir et estre d'icelle al- 
liance et la promirent de tenir, comme les 
lettres le contenoient. 

Le onziesmé jour d'octobre , l'empereur 
Sigismond , à son retour de Rome , se mist 
sur le Rin et soudainement et à peu de gens , 
k moins de soixante personnes, arriva à Baisle, 
sans en advertir le saiuct concile , les princes 
et seigneurs qui estoient audit lieu , et n'en 
sceurent rien tant qu'ilz vindrent en la grande 
église. Et la cause pourquoy i 1 s'avança et 



vint ainsy subitement et secrètement, Tut 
pourtant qu'il estoit adverti que par la longue 
demeurée qu'il faisoit , ilz voulloient faire et 
créer ung nouvel pape. Et s'il eust encor 
demeuré quaitre jours , ilz y eussent donné 
provision. Si impetra ledit empereur ung mois 
de répit à moult grant prière f et depuis encor, 
trois aultres mois , tant par doubtc , crainte , 
comme par amour. Et furent envoies du saint 
concile à Rome ambassadeurs pour sçavoir 
l'avis et opinion dudit pape. 

Quant ledit empereur fut retourné de Rome 
à Baisle au sainct concile , il manda gens et 
messaigiers aux princes, ducs, marquis, com- 
tes, barons, cités et communaltés du sainct 
Empire, de eulx trouveir à Baisle , pour oyr 
ce qu'il leur volloit dire et desclairer. Et res- 
cript et manda aux maistre esche vin et trese 
juréz dudit Mets d'y envoyer leurs commis : 
^parquoy lesdits de Mets conclurent et advi- 
serent d'y mandeir et envoyer leurs commis 
avec articles et instructions , comme ilz se 
debveroient couduire vers icelle majesté im- 
périale. 

Le vendredi dix neufviesme jour de novem- 
bre , se partirent de Mets les commis , ambas- 
sadeurs et envoiés dudit Mets pour alleir à 
Baisle vers la majesté impériale , au mande- 
ment dudit empereur, assavoir, maistre Do- 
minicque de Nowcroy, doyen de Verdung et 
chainoine de Mets, seigneur Jaicques Dex, 
seigneur Nicolle Louve , chevaliers, seigneur 
Nicolle de Raigecourt dit Xappé , tous trois 



citoyens de Mets , et Jehan de Lucembourg, 
l'ung des secrétaires des sept de la guerre 
audit Mets, avec environ trente trois che- 
vaulx , et arrivont , le jeudy ensuivant , à 
Baisle, environ la vespre. 

Quant lesdits seigneurs commis vindrent à 
Baisle, ilz presentont leurs lettres de credance, 
assavoir, à maistre Jaicque de Siercque, grant 
familier audit empereur, qui respondit gra- 
cieusement qu'il les feroit parleir à l'empereur 
quant il leur plairoit. Semblablement présen- 
tèrent leurs aultres lettres à Jehan de Raville , 
escuier, dit de Bannestroff, à maistre Jaicque 
de Vairenne, cordellier de Mets, à maistre 
Guillamme Huyn d'Estain , ung notable doc- 
teur ez lois, qui avoit esté officiai de Mets 
plusieurs années. Lesdictes lettres délivrées, 
lesdits commis de Mets conclurent ensemble 
par escord que ledit maistre Jaicque de Sierc- 
que les meneroit , le londemain , parleir audit 
empereur. Et se levont au point du jour et 
en allont par devers ledit maistre Jaicque 
avec tous ceulx à qui ilz avoient apporté 
lettres, et les enmena droit vers ledit em- 
pereur qui estoit desjay en l'esglise pour oyr 
messe. 

Et quant ilz vindrent en l'église, ledit 
maistre Jaicque les présenta audit empereur 
qui s'inclina amoureusement vers eulx , et les 
fist attendre jusques après la messe chantée, 
qui estoit chose fort mélodieuse de l'oyr chan- 
teir. La* messe dicte et fihée , il les Ost ap- 
pelleir en son paile où il avoit acoustumé 
d'oyr les plaintes et doléances et determineîr 
ses sentences et jugemens. Ledit empereur 
assis en son siège impérial, maistre Jaicque 
de Siercque les hucha et appella et présenta 
audit empereur. Eulx venus vers ledit em- 
pereur, se minrent lesdits seigneurs commis 
par trois fois à genoulx devant luy, et ne 
voult ledit empereur parleir à eulx estant à 
genoulx , forsque tout droit. Si les appella 
ledit maistre Jaicque de Siercque et leur 
dit : « Tirez vous près de l'empereur, puis 
» qu'il luy plaît , et luy baisez sa main ; car 
» sa coustume est qu'il ne souffre point que 
» on parle à luy en genoulx. » Si se tiront 
près dudit empereur lesdits commis et envoiés 
de Mets, et les print chescun par la main, 
et en les prenant, lesdits commis baisoient 
la main dudit empereur. Et ce fait, ledit 
maistre Jaicque de Siercque print la parolle 

pour Icsdîts de Mets, et dît: « Mon très 
» redoubté seigneur, monseigneur Peinpe- 
» reur, advisez la noble ambassalderie que les 
» seigneurs de la cité de Mets ont envoyée 
» par devers vostre graice à vostre mande- 
» ment, lesqueilx vous ont envoyé de leur 

> chevalerie, docteurs et escuiers des plus 
» nobles et souftisans de vostre cité de Mets , 

> et Pont fait de très boin cueur, pour vous 
» faire le bien viengnant, et ont grant joye 

> de ce que vous avez receu vostre diadesme 

> impérial ; et s'il vous platt à eulx dire ne 
y commaudeir, ilz sont cy pour oyr vostre 
» graice. » Lequel empereur respondit : Je 
ne say s'ilz m'entendront en tioche , ou si je 
parlerai laitin. Et ledit maistre Jaicque de 
Siercque dit : Sire , parlez lequel qu'il vous 
plaira : ce sont gens qui entendent de plusieurs 
langaiges ; car il leur est de nécessité , pour 
les débats et guerres qu'ilz ont souvent. 

Àdoncque ledit empereur dit qu'il le 
éiroit en laitin et en tioche, pour mieulx 
l'entendre , et qu'il les véoit très vollen- 
tiers, et que son pere avoit esté très grant 
amy de ceulx de Mets et qu'il les avoit fort 
aimez , et aussy volloit il faire et estre : et 
que son peire avoit tenu son siège impérial 
en Mets, et pourtant nous volloit il avoir 
pour recomandés et que pour lors il estoit 
occupé. Et le pourquoy il les avoit mandés , 
il ne le nous pouvoit mie bien desclairier 
pour le présent ; et qu'il nous laisserait à 
savoir par seigneur Jaicque de Siercque quant 
il volroit parleir à nous , et avoit la lairme 
à Pœuil. Et seigneur Jaicque de Siercque et 
plusieurs des aultres seigneurs de son conseil 
lui prindrent à dire : « Ha , monseigneur, 

> si Dieu plait, vous le tenrez encor là et 
» aultre part. Vous ne vous debvez point es- 
» maier de vieillesse ne de malaidie que 
» vous ayez. » Surquoy lesdits commis de 
Mets respondirent que quant il luy plairoit à 
tenir son siège impérial en Mets , que on le 
verrait très vollentiers , et que on luy ferait 
très bonne chiere. Et ce dit, ilz prindrent 
congre dudit empereur et s'en allèrent à leurs 
affaires. 

Le londemain ensuivant, ledit empereur 
Jttmda quérir lesdits commis de Mets par 
ledit maistre Jaicque de Siercque , lequel les 
receupt très beniguement et leur dit, comme 
il avait desjay fait. Et la cause pourquoy qu'il 



nous avoit mande», et les aultres seigneurs 
et bonnes villes de l'empire, est pour trois 
cais , dont le premier estoit pour conforteir 
et aidier à mettre union # et obeyssance en 
l'esglise par le sainct concile qui estoit assem- 
blé audit lieu de Baisle , pourtant que les 
gens d'esglise s'estaient trop eslargis , et en 
assez petitte obeyssance les ungs contre les 
aultres : et le deuxiesme pour quérir conseil , 
confort et remède contre les maulvais faulx 
bougres Bahignous qui estoient rebelles et 
desobeyssans contre la foid : et le tiers pour 
adviseir d'appaiser les grosses guerres qui 
estoient entre les princes et bonnes villes de 
crestienté, les ungs contre les aultres, affin 
que bonne paix et union puist estre par la 
crestienté ; et que si nous avions puissance 
de conclure et estre d'accord avec les aultres 
seigneurs, princes et bonnes villes, de ce 
qu'ilz en ordonneraient , que nous le dissions : 
et si n'avions puissance , que nous renvoyas- 
sions aulcuns de nous à Mets pour avoir 
puissance , affin qu'ilz puissent conclure avec 
les aultres. Et ce dit l'empereur en allemaut 
et en laitin. 

Quant ledit empereur eust dit et proposé 
ce qu'il luy pleust , ledit maistre Jaicque luy 
dit que lesdits comis de Mets auraient voul- 
lentiers audience , s'il plaisoit à sa graice : 
lequel cordialment leur* escordait. Si firent 
lesdits de Mets desclairier et expose ir par 
maistre Guillamme Huyn , ung très excellent 
docteur, chevalier ez loys, les griefVes vexa- 
tions , domaiges intollerables , et les grosses 
guerres, pilleries et extorsions que la cité 
avoit soufferts, au temps passé, et portoH de 
jour en jour : et que la cité estoit une des 
chambres du sainct Empire , escut , porte et 
prapugnacle d'icelluy contre la France et la 
Boorgoigne , laquelle ait demeuré et esté dé- 
laissée sans avoir ayde ne confort du sainct 
Empire ne de ses membres , mais au contraire 
plusieurs des membres du sainct Empire l'a- 
voient oppressée et aidé à l'oppresseir pour 
Pextirpeir du corps du sainct Empire et la 
mettre en servitude , et priver des franchises 
et libertés à elle concédées d'icelluy sainct 
Empire. Et à la conclusion d'icelle proposi- 
tion , ledit maistre Guillamme exposa la joye 
et lyesse que les citoyens de sa cité de Mets 
avoient de ce que ledit empereur avoit receu 
son diadesme du sainct Empire à Rouie , et 

a* 

de son joyeulx retour, et que Dieu l'avoit 
gardé et préservé en bonne santé , luy sup- 
pliant qu'il les volcist avoir en sa saincte 
graice. Lequel empereur leur respondit très 
benignement que s'ilz avoient eu à souffrir 
du temps passé, qu'il luy en desplaisoit et 
qu'il y volroit aidicr à remédier, au temps à 
advenir, et que s'ilz se volloient plaindre de 
personne , qu'il leur soingneroit justice et fe- 
roit faire raison ; et prioit que si personne se 
plaindoit d'eulx , qu'ilz volcissent respondre 
gracieusement et qu'il ne souffiriroit point 
qu'ilz fussent en rien fouliez en sa cour ; et 
qu'il avoit intention les approcheir de bien 
près et de brief et de remédier en icelles 
oppressions que on leur faisoit ; et les fist 
là demeureir tant qu'il eust rendu une sen- 
tence. Et ce fait, lesdits commis de Mets s'en 
allèrent disner, après avoir prins congié et 
despart de la cour. 

Le diemanche du maitin en suivant , lesdits 
commis de Mets estoient en l'église de Baisle 
pour oyr messe et voir la cerimonie et gestes 
des cardinalz et evesques qui estoient là as- 
semblez , et y avoit , chascun diemanche , 
en ladicte église, parmey le service que on 
uommoit le service des cardinaulx , ung no- 
table sermon. Et durant icelle messeet service , 
en la meitte ou environ, furent mandés lesdits 
commis par ledit empereur; et en allant, 
eulx arrivez devant la chancellerie , seigneur 
Jaicque de Siercque les rencontrait et leur 
dist qu'ilz avoient trop demeuré et que l'em- 
pereur alloit disner, et qu'ilz parler oient bien 
une aultre fois à luy. Et ne peurent sçavoir 
la cause pourquoy il les mandoit pour l'heure , 
combien que depuis il leur Ait dit secrète- 
ment que les ambassaldes d'une cité avoient 
fait présent audit empereur d'une coupe d'or 
qui pouvoit valloir quaitre ou cinq mille 
florins ; et pour celle cause les avoit mandés 
pour leur monstreir faire ledit présent, pour 
leur donneir exemple et les induire d'amsy 
faire; car on se donnoit grant merveille qu'ilz 
ne faisoient aulcun présent audit empereur, 
et qu'ilz deussent avoir donné et départi au 
conseil dudit empereur ung millier de florins 
en coursiers et en aultres manières. Sur quoy 
ifa firent leurs excuses au plus gracieusement 
qu'ilz peulrent; et sur ce encommençont à 
«quérir et cherchier de reconfirmeir les fran- 
jehises et libertés de la cité, disant que là ilz 



volroient vollentiers emploier ungboin coursier 
ou deux. Et furent visitées les lettres et con- 
firmations qu'ilz demandoient à avoir , en la 
chancellerie. Sur quoy leur fut respondu par 
le chancellier qu'il n'entenderoit jamais à 
icelles lettres de franchises ne eu les despen- 
dances , s'il n'avoit pour la chancellerie mille 
florins avant touttes choses. Et lesdits de Mets 
luy firent response que c'estoit haultement 
demandeir, et que l'empereur poulroit bien 
haultement demandeir, quant son chancellier 
demandoit une telle somme; et que si la 
chose ne se pouvoit faire, qu'il faulroit lais- 
seir les choses où Charlemaigne les laissa ; et 
que si ceulx de Mets avoient souffert au temps 
passé, encor faulroit il estre reconforté au 
temps à advenir de souffrir au mieulx qu'ilz 
poulroient. Et dès là en avant on ne leur fist 
plus en la cour si bonne chiere comme par 
avant. 

Le mercredy après, ledit empereur fist man- 
de ir les commis de Mets : et quant ilz furent 
mandés devant luy, il leur dit que des trois 
cais qu'il leur avoit proposez , ilz ne luy en 
avoient donné nulles responses ; et leur relata 
encor une fois bien rigoureusement , et puis 
leur dist s'ilz avoient puissance, qu'ilz luy 
dissent , et s'ilz n'en avoient point , qu'ilz ren- 
voyassent quérir. Maistre Jaicque de Siercque 
voyant lesdits de Mets ung peu es bah is , print 
la parolle et respondit: Mon très redoubté 
seigneur , s'il plait à vostre graice , ilz auront 
ung peu de conseil. Et l'empereur respondit 
fièrement , qu'ilz se conseillassent , s'ilz se 
veullent conseillier , et en brief. Et sur ce , 
lesdits commis de Mets prindrent leur despart, 
et en allont disner avec Jehan de Raville qu'on 
disoit de Bannestorff, qui estoit avec nous. 

Véant les propos et fiere mine que l'empe- 
reur tenoit ausdits commis de Mets , pourtant 
qu'ilz ne luy faisoient point de présent et 
don à son plaisir ; davantaige , quant les hay- 
neulx et compétiteurs de ladicte cité virent 
les rigueurs que l'empereur leur tenoit , ilz 
firent remettre avant et renouvelleir la que- 
relle pour le fait de Renart Vufz dont le cais 
et cy devant desclairié. 

Quant les commis de Mets se virent ainsy 
durement menés , ilz assemblont leur conseil 
et trouvont par iceulx qu'ilz estoient venus a 
trop grant pompe et bragues, comme princes 
ou gros seigneurs; car Hz avoient bien avec 

euk trente trais chevaulx , et que ce estoit 
plus au desavantaige de la cité que autre- 
ment, et que le grant estait et trayn qu'ilz 
menoient, leur faisoit faire de grandes de- 
mandes ; et si l'empereur les faisoit arresteir , 
qu'ilz seroient à très grants despens et gros 
domaiges pour la cité, et une grosse vitupère : 
et si la cité en eust rescript à ung de ses 
boins amys , au lieu de Baisle , il eust mieulx 
esploité et proffité pour la cité que eulx 
tous ensemble ne faisoient. Et fut lors escordé 
et conclu que partie desdits commis de Mets 
s'en retourneraient, et que seigneur Nicolle 
Louve et Jehan de Luxembourg, secrétaire 
des sept de la guerre de la cité de Mets, 
demeureroient. 

Sur ce est considéré que souvent par or- 
gueil, grosse pompe , et en se trop monstrant , 
fait donneir de grosse hayne et envie. Et 
pour ce , vous qui avez l'administration du 
bien publicque d'icelle cité de Mets , et qui , 
par le conseil, avez les commissions d'alleir 
en ambassalde vers l'empereur, les rois, ducs, 
evesques , comtes ou en cour d'aulcune prin- 
cesse , et qui voliez meneir aux despens de 
la cité gros trayn de gens et de chevaulx, 
les charriots ou charrettes pour meneir et 
rameneir vos pompes et orgueil , et aux des- 
pens de la cité acoustreir vos paiges et chevaulx 
de nuef ; non contens de ce, encor achetteir 
pour vos femmes et en (fans et vostre mesnaige 
ce qu'il vous fault , et dictes que vous valiez 
bien ung médecin ou ung procureur qui 
voldroit par jour gaingnier son escu , et que 
aultant par jour en pouvez vous panre sur 
la cité , et faictes les groz festins et bancquetz 
aux despens d'icelle. Mais quant c'est pour 
vous et à vos despens, vous y allez sans 
braigues, à petitte compaignie et à petits 
despens ; et ainsy , vous qui debveriez avoir 
regard que les deniers de la cité ne soient 
distribués ny despendus inutilement , en lieu 
de ce, estes ceulx qui les distribuent sans 
proflfit. Davantaige, si vous avez affaire en 
cour de quelque prince pour le vostre parti- 
culier , vous venez à donner à entendre qu'il 
est de nécessité que on y envoie et qu'il fouit 
saluer le prince, et puis, aux despens de la 
cité , allez faire en cour vos négoces , l'ung 
pour bénéfice , l'aultre pour pension , l'aultre 
pour meneir ou conduire quelque traffic : et 
puis , à vostre retour , donnez A entendre dès 

blanches au conseil, que le prince et les 
aultres seigneurs d'icelle cour se mescon- 
tentoient de la cité , et que vous avez eu 
grant peine de radouber icelle affaire, et 
que on Vavoit sinistrement informé, et que 
vous luf avez donné à entendre la vérité , 
et que présentement il présente service à la 
cité, et n'en sera du tout rien. Ainsy sont 
menez , despendus et distribués les deniers de 
la cité ; et font iceulx signer cedulles pour 
avoir argent , sans en faire nul compte , et 
n'en dient rien les aultres , signamment d'aul- 
cuns , pourtant qu'ilz font à leur tour le sem- 
blable. Neantmoins pour le proffit de la cité y 
seroit bien de nécessité de à ce pourveoir et 
avoir regard à Tadvis et conseil que lesdits 
commis de Mets eulrent au lieu de Baisle. 

Apres icelle conclusion faicte à Baisle , fut 
par eulx advisé de parleir à Jean de Bannes-, 
troff , escuier, qui estoit audit lieu de Baisle , 
lequel se volloit^ partir, qu'il volcist encor, 
attendre trois ou quaitre jours , et que partie 
d'eulx s'en retourneroient avec luy, ce qu'ilz, 
firent : lequel leur respondit gracieusement 
qu'il le ferait voullentiers et aultres choses 
pour l'honneur de la cité , à qui il voirait: 
faire plaisir. 

Si fut par eulx advisé le jour de leur despart, 
et que le devantdit maistre Dominicque , sei- , 
gneur Jaicque Dex et seigneur Nicolle de 
Raigecourt , avec leurs gens , se partiraient 
le plus secrètement qu'ilz polroient avec ledit 
Jehan de Bannes troff, si matin que on pol- 
roit issir hors des portes, et que quant ilz 
en iraient, que seigneur Nicolle Louve et 
Jehan de Lucembourg fussent à la messe de 
l'empereur qui avoit acoustumé d'oyr messe 
tous les jours , au point du jour, pour ce , si 
on disoit que ceulx de Mets en fussent allés , 
que on puist dire le contraire. 

Quant lesdits commis de Mets se volrent 
despartir, ledit seigneur Nicolle Louve et ledit 
seigneur Jehan de Luxembourg dirent audit 
seigneur Jaicque Dex et seigneur Nicolle de 
Raigecourt : « Nous avons escord que vous 
vous en irez et retournerez à Mets , et que 
nous demeurerons par deçà : il vous peult 
mescheoir au chemin , aussy fait il à nous 
icy : nous ne demeurerons point icy, si vous 
ne nous promettez que au cas que l'em- 
pereur nous ferait arresteir, ne que par force 
ou constrainte , il nous ferait paier quelque 



Digitized by 



188 1433 - 
» somme de deniers , que vous en serez telz 
» comme nous , au cas que la cité n'en volroit 
» faire son debvoir, et le semblable ferons 
» nous de vous. » Et ainsy le promirent l'ung 
à l'autre , et puis se partirent ceulx qui s'en 
debvoierit retourneir. La cause pourquoy qu'il 
en demeura aulcuns avec ce dessusdit , fut 
aussy pour la crainte qu'ilz avoient que , s'ilz 
eussent parti tous ensemble, que l'empereur 
eust peu envoier après ou les arresteir en eulx 
imposant qu'ilz averoient mesprins d'en alleir 
sans congié et donneir response à ses deman- 
des ; et si on luy eust demandé , il ne l'eust 
vollu donneir. 

Quant ledit seigneur Jaicque et seigneur 
Nicolle de Raigecourt , avec leur corapaignie, 
furent partis , il fut tantost dist à la cour de 
l'empereur que ceulx de Mets estoient partis : 
et il fut incontinent respondu qu'il se appa- 
roissoit bien au contraire et qu'ilz estoient à ia 
cour de l'empereur, comme il apparotssoit par 
ledit seigneur Nicolle Louve et par ledit Jehan 
de Lucembourg. Niantmoins à la fin iedit em- 
pereur fiit adverti de leur départie à ia vérité 
par l'hoste où ilz estoient logés : dequoy il 
fat fort indigné. Si firent ledit seigneur Ni- 
colle Louve et ledit Jehan de Lucembourg 
leurs excuses, disant qu'ilz n'estoient partis 
que pour avoir conseil des aultres seigneurs 
et ci tains de Mets , sus les trois cais qu'il 
leur avoit proposés. 

Lesdits commis de Mets avec ledit Jehan 
de Bannestroff partont de Baisle , le samedi 
devant la Nostre Dame en décembre , et vin- 
drent au giste à Brisach , qui est une forte 
plaice appartenant au duc Ferry d'Àustriche. 
Le diemanche, au matin, partont de Brisach 
et passont le Rin, et allont par devant Nouwem- 
bourg qui appartient audit duc d'Austriche, 
à trois lues près de Brisach , et allont au giste 
à Schleistat , une cité d'empire , où il y ait 
deux lues : de Schleistat jusques à Salwerne , 
huict lues, laquelle est à ung evesque de Stras- 
bourg , une bonne ville , à l'entrée des costes 
d'Àussay 5 et leur fist l'evesque présent d'avoine 
et de vin , et leur fist bailler conduit. De Sal- 
werne ilz entront ez costes' d'Aussay et passont 
par devant Sarrebourg qui est au chappistre 
de Mets et vinrent au giste à Bannestroff où 
il y ait huict lues grosses. Et là leur fist on «la 
bonne chiere et ne volt ledit Jehan de Bannes- 
trdff qu'ilz paiaissent aulcune chose. Le mer- 



quedi ensuivant, vindrent au giste à Raville, 
et là ne despendirent rien , et leur firent la 
bonne chiere ledit Jehan de Raville et George 
de Raville, son frère ; et ne despendirent rien 
que ce qu'ilz donnout aux serviteurs et mai- 
guîes : le londemain se partirent, et vindrent 
à Mets. 

Seigneur Jaicque Dex et seigneur Nicolle de 
Raigecourt devantdits, eulx retournés à Mets 
du besoiiignement qu'ilz avoieut fait et des 
remonstrances de l'empereur, firent relation 
là où il appartenoit, et puis monstront les getz 
des lettres de franchises qui estoient gettées 
au lieu de Baisle, par le conseil des saiges, 
lesquelles ne plaisont point à aulcuns : et en 
regettout on des aultres , et les renvoyont à 
Baisle pour veoir et cerchier si on polroîl 
icelles lettres de franchises pour la cité de 
Mets obtenir. 

Environ cinq sepmaines après le retour 
desdits seigneur Dex et seigneur Nicolle de 
Raigecourt, ledit Jehan de Raville, dit Ban- 
nestorff, vint à Mets. Et <x>mbien que on fiist 
bien adverti du plaisir qu'il avoit fait à la cité 
et aux commis, il n'y eust homme, pour et 
au nom de 4a cité , qui le volt jamais aHetr 
remercier. Semblablement Jehan Riche de 
Blanche Eglise , lequel acompaigna lesdits 
commis de Mets pour saulfeonduit dès Sal- 
werne jusques à Raville , et avoit très bob 
debvoir de les guideir et gardeir tout ainsy 
comme il fiist esté l'ung des serviteurs et sol- 
dairs de la cité. Et environ quinze jours après, 
ledit Jehan Riche vint à Mets pour l'ung de 
de ses hommes que Perrin Renguillon , citaio 
de Mets , luy avoit eu prins en gaigeant sus 
monseigneur l'evesque de Mets, qu'il eust 
vollentiers reheu : il ne peult estre oy devant 
justice ne aultre part , et pour lors il ne peult 
avoir adresse : <;e fiit le guerredon que on 
luy fist du conduit qu'il avoit fait aux commis 
de Mets. Ainsy est la coustume; qui fait bien 
à ung d'une comunalté , les aultres ne luy en 
sçaivent gré : et qui lait mal à l'ung , fait mal 
à tous. Et n'est ce que une envie ou mesco- 
gnoissanec qu'ilz ont les vmgs sur les aultres ; 
et qu'il en y ait beaulcop qui n'ont point la 
cognoissance que c'est d'alleir dehors en com- 
mission , et pourtant qu'ilz ont âcoustumé 
avoir leurs aises, il leur semble que c'est 
tout ung. 

Depuis le despart desdits commis de Mets , 

ledit seigneur Nicolle Louve et ledit Jehan de 
Lucembourg furent par plusieurs fois devant 
ledit empereur. Il aviut, le quinziesme jour 
de janvier, que après le disner, ilz estoient 
devant ledit empereur pour estre oys au fait 
duditRenart Vufz., comme promis leur avoit, 
et pour renouvelleir à sa graice les prevtiaiges 
et franchises que les empereurs avoient acous- 
tumé de donueir, et aussy pour panre leur 
despart de luy pour retourneir par deçà ; mais 
ledit empereur ue les volt oyr à droit pour 
ledit jour, et remist la cause dudit Renaî t 
Vufz par devant le duc Willamme de Bavière, 
qui estoit son lieutenant, qui tenoit le parti 
et tendoit du tout pour ledit Renart , si comme 
il appairut et se monstra évidemment la fa- 
veur. Apres la cause renvoyée devant ledit 
duc Willamme, ledit empereur publique- 
ment, présent tout son conseil, chosa très 
bien lesdits de Mets, disant au fait des pre- 
vilaiges dont ilz se volloient aidier, que par 
iceulx ilz voulloient usurpeir les droits de 
l'empire , et qu'ilz estoient ceulx qui les deb- 
voient gardeir, et que nomeement il ne leur 
donroit rien de nouvel : et en oullre qu'ilz 
avoient renvoie leurs gens au lieu de Mets, 
sans luy faire aulcune response sur les trois 
cas qu'il leur avoit proposes et pourquoy 
il les avoit mandés : et leur dit de fait qu'ilz 
ne partissent jusque* tant qu'ilz luy eussent 
donné response. Par laquelle response, les- 
dits de Mets ne savoient s'il estoit courroucé 
d'au! très choses , mais bien véoient qu'il se 
démons troit pour lors très mal content envers 
eulx $ et apperceurent que ce mal proceldoit 
de sainct Don que -ceulx de Mets n'avoient 
supplié et invocqué pour luy ; parquoy il fut 
force de quérir son ayde, et encommençont 
à besoingnier au voyaige de sainct Don et 
en grande devoltion le supplier. 

Quant ledit seigneur Nicolle Louve et ledit 
Jehan de Lucembourg se virent ainsy rude- 
ment de paroi les menés , tant par ledit empe- 
reur comme par le duc Willamme de Bavière , 
pour Je fait dudit Renart Vufz , ilz se tiront 
en la chancellerie pour J'acommencement de 
leur voyaige et vindrent par devers monsei- 
gneur le chaneellier, disant: « Monseigneur, 
« nous avons nécessité de vostre conseil , et 
» vous prions qu'il vous plaise nous aider à 
y conseiller de trouveir aulcune yssue en nos 
» affaires : et si Dieu plait, nous le reco- 

i> gnoistrons. > Adoncque leur respondit le 
chaucellier : « Vous estes saulvaiges gens : 
vous voliez tous vos voisins surmonteir, 
et ne puelt nul avoir raison de vous. Ce 
n'est mie de merveille si vous avez à souf- 
frir, et ne vous debvez point com plaindre 
de guerre que on vous faisse, pourtant que 
on ne puelt avoir raison de vous par la 
grant puissance que vous avez ; car si vous 
y fraiez, ce n'est mie de merveille. Et ce 
» appairoit par cest poure homme, Renart 
» Vufz., qui ne peust oneque avoir raison 
de vous pour sentence ne pour mandement 
que l'empereur en ait fait. Encor voilez et 
querez avoir lettres de franchises contre 
ledit empereur meisme, aussy bien comme 
contre aultres 5 ce qui ne se puelt et ne 
doit faire. Pensez vous que nous ne sai- 
chions bien queilles franchises vous avez? 
£ar je sçay bien que vostre cité est cham- 
bre et escut du sainct Empire contre les 
marches du royaulme de France. Et pour- 
tant que les empereurs vous sont loings, 
et qu'ilz ne vous puevent mie tousjours 
secourir en vos nécessitez , il fut apoinctié 
et accordé que vous ne donneriez droiture 
11e revenue par an à nulz empereurs, parmey 
» ce que vous debvez deffendre l'empire et 
» vous meismes , en vous entretenant en 
» l'empire à vos fraitz, missions, pertes et 
» eoustauges, sans ce que les empereurs soient 
» de rien tenus de vous aider, s'il ne leur 
» plait; car touttes aultres bonnes villes et 
> cités du sainct Empire , forsque vous , luy 
» doient, chescun an, droitures et revenues 
ou certains services : et vecy la cause , 
en partie, pourquoy vosdites franchises vous 
furent données. Et pourtant vous vous 
plaindez sans causes des griefz et moHestes 
que vous dictes avoir soufferts, sans confort 
ne ayde dudit empereur ne de ses prédé- 
cesseurs. Et encor qui pire est , vous estes 
venus veoir l'empereur à mains vuides, ce 
» <me touttes manières de seigneurs et aul- 
» très bonnes villes n'ont mie fait ainsy, ains 
» ont donné et fait presens audit empereur 
v> et à sa chaucellorie : et pourtant vous ne 
» faictes rien à mains vuides. » 

Incontinent ledit seigneur Nicolle Louve 
luy print à diro : * Vous n'avez plus que 
» faire que on vous annuie de dire nos com- 
» plaintes et nécessitez ; car vous les avez 

» jay assez oy desclairier. Et pourtant nous 
* vous prions, pour l'amour de Dieu, qu'il 
» vous plaise nous aider à conseiller par 
» queille manière nous polrions avoir yssue 
» en nostre fait , affin que nous ne demeu- 
» rions en l'indignation de l'empereur. Et 
» nous nous employerons en ce que nous 
» polrons bonnement pour faire aulcun pre- 
» sent audit empereur, en la chancellerie, 
» et à vous meisme ; car nous véons bien que 
» nul ne nous puelt si bien aider comme 
» vous. » Adoncque ledit chancellier leur res- 
pondit : « Je vous ai bien oy : si vous me 
» vouliez promettre que vous ne m'oublierez 
» point et que vous ferez par mon conseil , 
» je vous conseillerai très bien. » Et ledit sei- 
gneur Nicolle Louve luy dist que oy, qu'il 
luy promettoit. Quant il eust ce dist, ledit 
chancellier luy assigna heure de retourneir 
parleir à luy ; puis s'en alla ledit chancelier 
vers l'empereur. 

Quant ledit chancellier fut parti dudit sei- 
gneur Nicolle Louve, incontinent ledit sei- 
gneur s'en alla par la cité et achetta demey 
douzenne de belles taisses d'argent qui pou- 
voient valloir cinquante livres, puis s'en revint 
vers ledit chancellier à l'heure qui luy estoit 
minse. Luy venu vers ledit chancellier luy dist : 
« Monseigneur, pour acquiteir ma promesse 
» et affin que ne cuydiez point que veuillons 
» mettre vostre personne en oubli , vecy que 
» nous vous donnons , priant que preniez en 
» gré et que vous ayés diligence de nostre 
» fait. » Lequel présent ledit chancellier re- 
ceupt pour agréable , et leur dit qu'ilz ver- 
roient s'il le desservoit bien ou non. Si les 
enmena tantost devers l'empereur et parlont 
à luy en secreit , et par son moyen fist tant 
ledit chancellier qu'ilz furent d'accord avec 
l'empereur, et fut l'appoinctement tel qu'ilz 
donneraient à l'empereur, pour sa personne , 
mille florins et pour la chancellerie six cents 
florins : ledit empereur confirmerait les fran- 
chises de la cité dessoubz son scel d'or, et 
dessoubz son grant scel pendant, affin que 
s'il advenoit en aulcun temps que la cité en 
eust nécessité pour s'en aider, qu'il ne con- 
vint mie porteir le principal scel d'or à vaul 
les champs , et que la cité le retenroit , et y 
porterait on la lettre avec le grant scel pen- 
dant : et que le fait de Renaît Vufz, il le ferait 
expédier par le duc Guillamme de Bavière. 



Aussy fist il ; et fut sentencié par ledit duc 
que ledit Renaît Vufz avoit à alleir à Mets 
dedans la paisque ensuivant , pour faire par 
ceulx de Mets le contenu de la sentence faicte, 
l'an xxxj, au lieu de Nuremberg, si ce n'estoit 
jay fait par ceulx de Mets. Et leur fut donné 
par ledit empereur et le duc Willamme de 
Bavière pour comissaire juge seigneur Jehan 
de Parsberg , ung des chevaliers de l'hostel 
dame Ysaibel de Gorliche , duchesse de Lu- 
cembourg et de Bavière , fille Jehan , duc de 
Gorliche , en Bohême , frère audit empereur, 
pour venir au lieu de Mets et pour sçavoir 
si ceulx de Mets avoient fait ce qu'ilz deb- 
voîent faire pour l'enterrinement d'icelle sen- 
tence. Lequel seigneur Jehan y vint en la 
grant sepmaine ensuivant , et se informa à la 
vérité 5 et firent ceulx de Mets leurs mons- 
trances en sa main en la manière comme faire 
debvoient. Lequel Renart Vufz ne vint point; 
mais après ce que ceulx de Mets eulrent fait 
leur debvoir, on apportait une lettre de par 
ledit Renart audit seigneur Jehan et à la ville, 
et une de l'empereur qui prioit qu'ilz volcis- 
sent ralongier le terme jusques à la penthe- 
coste ensuivant , pourtant que ledit Renaît 
avoit solne , car il avoit une jambe rompue ; 
et ainsy se fist il. 

Environ trois jours après ce que ledit sei- 
gneur Nicolle et Jehan de Lucembourg pour 
la cité eulrent fait accord à l'empereur, ilx 
retournont en la chancellerie et se firent me- 
neir par le chancellier vers l'empereur pour 
satisfaire à leur promesse. Et de si loing que 
l'empereur les vit, il les menait en une cham- 
bre secrète et leur fist très bonne chiere. Et 
en devisant , ledit seigneur Nicolle tira hors 
de sa mainche une auguiere d'argent qu'il 
avoit achettée , soixante florins , pour foire le 
présent plus honnorauble ; et estoient les mille 
florins que l'empereur debvoit avoir, dedans 
ladicte auguiere. Et dit ledit seigneur Nicolle : 
« Mon très redoubté seigneur, vous n'estes 
» mie ung seigneur à qui on doit faire pre- 
» sent de toille : il n'eust mie esté séant que 
» nous vous eussions fait nostre présent en 
» ung saichet de toille. Aussy, or et argent 
» monoyé vait et vient et n'a mie coustume 
» de trop demeurer en ung lieu : pourtant 
» vous presentons.une auguiere d'argent pour 
» laver vos mains , le mai tin , à vostre lever, 
» affin que quant vous la voyrez , qu'il plaise 

» à vostre graice avoir souvenance de vostre 
> cité de Mets , et icelle pour recomandée. » 
Lequel empereur receupt ledit présent très 
liement et Ait très joyeulx de ladicte auguierc 
et leur fist très bonne chiere et lye. Et du 
fait de Renart Vufz et d'aultres, lesdits de 
Mets luy en tindrent quelques propos. Si leur 
respondit très amiablement , tant du fait dudit 
Renart Vufz comme d'aultres choses , et leur 
dist qu'il, avoit intention et en brief temps 
d 1 estre nostre voisin ; et que des complaintes 
qu'on luy avoit faictes , il y aideroit à remé- 
dier, tant pour le temps passé comme pour 
Tadvenir : et que ce qu'il estoit devenu em- 
pereur, ce n'estoit mie pour vaine gloire ne 
pour mieulx vallue ; et que quant il y entra , 
il avoit assez et grandement en son royaulme 
de Honguerie sans le fait de l'empire. Et avoit 
encor bien devant les yeulx que le roy Ro- 
bert de Raviere y avoit despendu le sien et 
n'en avoit peu venir à fin 2 semblablement 
despendoit le sien et son propre patrimoine, 
et avoit ses ostaiges et vaisselles en gaige au 
lieu de Constance et de Nuremberg , pour le 
fait dudit empire ; et que c'estoit bien raison 
que les princes , seigneurs , cités , bonnes villes 
et aultres Paydassent d'aulcunes choses , ches- 
cun en droit soy, car il ne pouvoit le tout 
faire du sien propre : et que au voyaige de 
Rome en allant quérir le diadesme impérial , 
il avoit fait groz despens , et faisoit encor, de 
jour en jour, pour le bien de la chrestienté 
et pour l' appaiser, si comme il estoit appai- 
raut , par le s 1 concile qu'il avoit assemblé 
audit lieu de Baisle pour reformeir l'église qui 
s'estoit eslairgie et desobeyssoient les ungs 
contre les aultres : et aussy pour appaiser 
les royaulmes et pays de la crestienté qui 
estoient en grant guerre ; et que telles choses 
ne se pouvoient mie faire sans grans despens 
et coustanges; et que on ne debvoit avoir 
regret envers luy de faire quelque gratuité 
et recognoissance 5 car ce qu'il avoit entre- 
prins l'empire, avoit esté par le conseil et 
prière de pape Jehan qui fut devant pape 
Martin , et aultres princes de l'empire qui l'en 
avoient fort prié, avant qu'il l'entreprint. Et 
quant il eust dit ce qu'il luy plaisoit , lesdits 
de Mets luy priont avoir la cité et les habi- 
tans d'icelle pour recommandez, et que s'il 
luy plaisoit à commandeir quelque chose à 
eulx possible , qu'ilz estoient prêts l'acomplir ; 

et prindrent congié de luy eu eulx tousjours 
recommandant à sa graice 5 et joyeusement 
les commanda à Dieu , et que s'ilz avoient à 
faire de luy pour quelque chose que ce fust , 
qu'ilz retournaissent vers luy, et qu'il y cer- 
cheroit remède convenable, et eulrent leurs 
lettres de franchises. 

Quant ledit seigneur Ni colle Louve et Jehan 
de Lucembourg pour la cité eulrent obtenu 
le devantdit previlaige et congié de l'empe- 
reur, ilz se partirent de la cité de Baisle et 
arrivont à Mets, le gras diemanche, estant lors 
le septiesme jour de febvrier, et rapportont 
desdits previlaiges deux lettres , l'une soubz 
le scel d'or et l'autre soubz le grant scel. 

Et pour icelluy voyaige furent despendues 
de grosses sommes de deniers comme elles 
sont cy après desclairées , depuis qu'ilz par- 
tirent de Mets pour alleir vers ledit empereur, 
le dix neufviesme jour de novembre et en jus- 
ques au retour dudit seigneur Nicolle Louve 
qui retourna, ledit septiesme jour de febvrier, 

mille 



à Mets , assavoir : Audit empereur , 
florins de treze solz pièce. 

Pour Tauguiere pour mettre lesdits mille 
florins , soixante florins semblables. 

A la chancellerie dudit empereur, six cents 
florins de treze solz pièce. 

Pour le scel d'or d'icelluy previlaige , qua- 
rante florins de treze solz pièce. 

Pour plusieurs lettres et escriptures de la 
despendance, trente florins de treze solz pièce. 

Pour les dons et petits presens faits aux 
herraulx, trompettes, messaigiers, chambrel- 
lains , huissiers et sergents dudit empereur et 
d'aultres gros princes et seigneurs, deux cents 
florins telz que dessus. 

Pour les fraits et <lespens que lesdits de 
Mets firent en allant audit lieu de Baisle, 
estant et séjournant audit lieu , et retournant 
dudit lieu, pour tous les devantdits seigneurs 
et leur compaignie , montant en tout à la 
somme de neuf cents et trente cinq florins 
de treze solz pièce. 

Pour six taisses que on donna au seigneur 
Jehan de Parsbech qui conduit lesdits de 
Mets jusques à Baisle et fist plusieurs gros 
services à la cité vers l'empereur , pour ung 
petit présent à luy fait de six taisses , soixante 
florins de treze solz pièce. 

Ainsy montont tous les devantdits despens 
à deux mille neuf cent et vingt cinq florins 

de treze solz pièce , vallant environ dix neuf 
cent et vingt cinq livres 5 neantmoins compté 
les six taisses d'argent données au chancellier 
de l'empereur, qui coustont cinquante livres. 

Pour vous informeir , on ne doit mie estre 
esbahy, si le chancellier faisoit des haultes 
demandes , pourtant que alors les despens de 
la cour de l'empereur se prenoient en la chan- 
cellerie : à cause de quoy il convenoit que 
ledit chancellier fust ung peu rigoureulx et 
bien praticien ; autrement il n'eust sceu venir 
à bout desdits despens. 

Pendant le temps que les devantdits commis 
de Mets estoicnt à Baisle , le jour de fa con- 
ception nostreDame , vint à Mels monseigneur 
Conraird Bayer, evesque dudit Mets, lequel, 
le lendemain , il aHa visiter l'abbaye de Sainct 
Vincent avec l'abbé de Sainct Mathias de 
Trieve qui estait commis de part le concile 
de Baisle pour reformeir tous les moines et 
nonnes de l'ordre sainct Benoit. Et alloient 
visiter les abbayes, les unes après les aultres,. 
pour tenir la règle selon l'ordre de sainct 
Benoit : et le juront d'ainsy faire les abbés et 
les abbausses , et leur en donna lettres soubz 
son scel ; mais ilz n'en firent rien : aussy n'y 
furent ilz mie très fort cons train ts. En ce 
temps , la paix fut faicte entre l'abbé de Sainct 
Àrnoult et ses religieux par ledit evesque. 

Le diemanche , vingtiesme jour de décem- 
bre , fut baptisé en la grant esglise de Mets 
par maistre Hugue de Buffegnicourt , chantre 
et chainoine de la grant esglise de Mets , ung 
jonne Sarazin de Peaige de environ xviij ans , 
que l'abbé de Molrimont avoit amené à Mets. 
Et furent ses parrains le Wairelz et Perrin 
d'Aube de Mets, et madame de Crehange 
fut la marraine , et lut nommé Gillet. 

Le vingt sixiesme jour de janvier , joux- 
tèrent les jonnes enfians des seigneurs de Mets 
au Champaissaille , et gaingna la j ouste Perrin 
George, filz Jehan George. 

Le neufviesme jour de febvrier, fut faicte 
une jouste au Champaissaille à Mets par 
ceulx de Mets contre tous estraingiers , dont 
Jaicomin Boullay gaingna le prix du dedans et 
Jaicomin de Raigecourt qu'on disoit Xaippé , 
gaingna le prix du dehors. 

Pourtant que cy devant sont dcsclairés plu- 
sieurs troubles et faulcheries que Henry de 
Latour ait eu faits à ceulx de Mets , pour cause 
du chaistel du Saulcis et qu'il eust servi ceulx 



de Mets contre te duc Charles de Lorame, 
pour le débat de la recreance de la hottée 
de pommes , dont après la mort dudit duc , 
la paix en fut du tout faicte et accordée, 
l'an xxxj , entre René, duc de Rair et de Lo- 
raine , d'une part et ceulx de Mets , d'auitre 
part, fault aussy desclairer la fin d'iceHefeuf- 
cheuse demande. Or est il ainsy <çue après 
teelle paix faicte , ledit Henry de Latour se 
recommença à feire poursuite et demande à 
ceulx de Mets , disant que ceulx de Mets luy 
avoiënt fait de groz et griefz domaiges en 
sa maison et forteresse de Pierrefort en la 
réception et acompaignement qu'il leur avoit 
fait , durant la guerre de Lhoraine , tant en 
biens meubles comme en vivres , et leur faisoit 
de honteuses et grosses demandes et menaces. 
Ceulx de Mets, véant les demandes indeheues 
qu'il leur faisoit et qu'il ne s'en vollott mie 
desporteir , il ne les trouva point espoantés 
pour ses menaces. Si luy acommençont aussy 
à faire de grosses demandes , disant qu'ils luy 
avoient gardé sa plaice parmey ladicte guerre, 
à leurs fraitz et despens ; ce qu'ilz ne deb- 
voient mie faire : en oultre, qu'il ne les avoit 
mie servis, comme faire debvoit ; car, au plus 
fort de ladicte guerre, il s'en allait en Cham- 
paigne et leur faillit au besoing c dont ilz en 
demandoient gros et griefes dopmaiges , et 
en présentèrent en laisser cognoistre par droit 
aux fraitz du tort : ce que ledit Henry mtst 
à rems. Si en Ait chargé Jehan de Raville, 
dit de Bannestorff , et en firent ceulx de Mets 
leurs monstrances en sa main. Et quant ledit 
Jehan vit les bonnes remonstrances de ceulx 
de Mels et le bon droit , il en eust vollen- 
tiers fait l'accord , en luy donnant par ceulx 
de Mets ung chevaulx ou deulx ; mais ceulx 
de Mets n'en volrent rien faire. Et quant 
ledit Jehan de Raville vit qu'il ne les pouvoit 
escordeir , il en mist jus la charge et n'en 
voult mie dire. 

Quant ledit Henry de Latour vist qu'il avoit 
mis jus la chairge et qu'il n'en volloit mie 
dire , il recommençait à faire ses poursuites 
comme par avant ; et ceulx de Mets luy don- 
noient de fieres responses , non estimant ses 
menaces. Véant ce que de ses menaces on 
n'en faisoit estime , cestuitdit an de mil iiii* 
et xxxiij , sa femme vint en Mets , et envoya 
quérir seigneur Nicolle Louve et seigneur 
Nicolle Roucel , et leur remonstra au plus 

gracieusement qu'elle peult les demandes 
que faisoit son mairit ; mais elle ne faillit mie 
à response. Et quant . elle vit qu'elle n'en 
poulroit aultre chose faire, elle dit qu'elle 
les en chargeroit , et en fureut chargiés par 
les parties , et en firent leur rapport par le 
gré des parties. Et rapportont que de quaitre 
mille francs que ledit Henry demandoit, et 
que de touttes demandes du passé , qu'il 
averoit cent florins, en* donnant quictance gé- 
nérale. Et quant aux services qu'il presentoit , 
il luy fut respondu , quant à présent , qu'ilz 
s'en passoient bien de luy et d'aultres; et 
que , si à l'advenir , ilz avoient affaire de luy 
ny de son service , ilz poulroient mander plus 
fiaublement vers luy que devers aultres. Mais 
ce n'estoit mie ce à quoy la dame et luy 
tendoient ; car il prestendoit à avoir pension 
de la cité, dont il ne peult parvenir pour 
les boins et agréables services qu'il leur avoit 
faits. 

1434. 

Le sire Jehan Erowin fut fait maistre es- 
chevin de Mets , le jour de la sainct Benoit 
en mars , mil îiij" et xxxiij v pour ung an fi* 
nissant audit jour, l'an revollu. 

Le septiesme jour d'apvril , les vignes furent 
engellées ; et estimoient plusieurs que ce estoit 
advenu pour le pechié de plusieurs qui ou- 
vrèrent et firent ouvreir, le jour du grant 
vendredi , durant le service et les trois festes 
de paisque , les ungs au foyr et laboureir en 
vignes, les aultres au fichier et ployer, et 
gaingnoient trois et quaitre solz de journées , 
contre le commandement de l'église: dont 
plusieurs en furent pugnis pecuniellement par 
la justice temporelle. 

Le treisiesme jour d'apvril , fut faicte une 
grande feste à Mets pour une jouste qui se 
faisoit au Champaissaille à haulte selle , dont 
(es joustans avoient fait leurs monstres le jour 
preceldent par la cité. Et furent faictes grandes 
festes et danses au hault pallais de Mets par 
trois nuitées. Et y avoit à celle jouste vingt 
deux joustans des bourgeois et citains de Mets 
et quatorze estraingiers , que chevaliers et es- 
cuiers ; duquel nombre estoit le comte de 
Saline, le sire de Fenestranges, le sire de 
Harcquesteyn et son filz , et plusieurs aultres. 
Et y estoit la comtesse de Salme avec plusieurs 
aultres dames de dehors. 

La vigille de la sainct Marc, evangeliste, 



en la cité de Baisle , fut assis en habit impérial 
l'empereur Sigismond avec plusieurs cardi- 
nalz, archevesques, evesques, abbés, et aultres 
prelatz d'esglise, groz princes et seigneurs, 
entre tesquelz estoient le seigneur Conraird 
Bayer, evesque de Mets , et René duc de Bar 
et de Loraine. Et y eult grosse altercation 
audit concile pour le fait des sièges ; et fut 
ordonné que le siège du pape seroit le pre- 
mier. 

Le dixiesme jour de may, fut faicte au 
Pont à Mousson une jouste que le duc de 
Bar avoit fait publier 5 et avoit fait asseurer 
René , duc de Bar et de Loraine , tous es- 
traingiers allant et venant à icelle feste. 
Et y furent plusieurs seigneurs de Mets 5 et 
y estoit sire Nicolle Grongnat qui estoit bon 
jousteur et l'ung des assurez que l'on sceut 
trouveir, et jousta contre le duc de Bar et 
le rua par terre devant la halle du Pont, 
et gaingna, les deux jours, les joustes. Et 
quant les seigneurs de Mets voulrent retour- 
neir, quarante cinq soldoieurs de Mets leur 
allèrent au devant pour eulx conduire et ra- 
meneir. Mais messire Robert de Sarrebruch , 
sire de Comercey, qui estoit painsionaire de 
la cité et qui avoit promis et juré d'estre 
boin et loyal pour ceulx de Mets , fist mettre 
gens d'armes en ung bois> au nombre de sept 
vingt hommes , qui couront sus ausdits sol- 
dairs de Mets, lesquelz se deflendont très 
bien , tant qu'ilz en tuont ung et èn prinrent 
ung prisonnier et en navront plus de trente 
deux ; mais à la fin , il y eult treize des 
soldoieurs de Mets prins et vingt deux che- 
vaulx de selle , et furent menés à Comercey. 
Et puis le vingt huitiesme jour de may, lesdits 
soldoieurs eulrent respit et furent recreus, 
chevaulx et hernaix , en venant à journée , 
par les requestes que la cité en fist. 

Le sabmedi, vigille de la penthecoste, 
Ânthoine, comte de Wauldemont, vint en 
Mets , et y fut plus de huit jours , à cause 
que on tendoit sur luy. 

Audit mois de may, vint en Mets seigneur 
Collair du Saulcis, chevalier, héritier dudît 
Saulcis, fillaistre du devantdit Henry de la 
Tour, et filz Jehan de Mairley, seigneur du 
Saulcis, et vint à demandeir ses domaiges 
de ladicte maison dn Saulcis abattue, pourtant 
qu'il en estoit droit hoirs et que, quant elle 

*5 



Digitized by 



194 

fut abattue, qu'il estoit jonne et dessoubz 
eaige. Mais la cité ne luy volt rien donneir, 
pour les causes qui sont jay par cy devant 
desclairées. Et quant il vit que on ne luy 
volloit rien donneir, il leur dit qu'il en char- 
geroit seigneur Jaicque Dex et seigneur-Nicolle 
Roucel , lesquelz en furent chairgiés des deux 
parties. Apres icelle charge donnée , seigneur 
Nicolle Louve, chevalier, se bouttait entre 
deux , et traictont tellement que on luy donna 
de graice cent florins, pourtant qu'il pour- 
suivoit son cais gracieusement ; et donna quic- 
tance de touttes choses et de touttes demandes 
qu'il pouvoit faire à la cité et aux habitans 
en jusques audit jour. Et dès lors cessait la 
poursuite pour ledit Saulcis abattu , quant à 
ceulx de Mets. 

Le vingt deuxiesme jour de jung , maistre 
Guillamme Huyn , archidiacre de Mets , tint 
sa senne à la petitte cour et manda à tous 
les curez de Mets qu'ilz volcissent venir à 
sa senne. Mais pourtant que le seigneur Coin- 
raird Bayer, evesque de Mets , avoit contre- 
mandé la sienne senne , il fut dit entre eulx 
les curez'qu'il n'estoit mie de nécessité d'alleir 
à ladicte senne , et qu'il soufïïsoit tant seule- 
ment de l'archiprestre et de deux de ses com- 
paignons curez , se dont n'estoit pour oyr la 
collation et proposition. A laquelle senne 
furent la plus grant partie des curez de Mets 
et des i>ourgs d'icelle , et les fist tous ap- 
pelleir et huchier, chascun par son nom. Les 
ungs respondont et les aultres non, et ledit 
archidiacre fist reputeir pour contumas tous 
ceulx qui. ne voulrent respondre ; et puis les 
fist amonester et desclairer pour excomuniés. 
Combien que lesdits curez eussent appellé 
devant monseigneur l'evèsque de Mets, touttes 
fois il y en eult douze desdits curés de Mets 
qui furent desclairiés pour excomuniés, et 
les fist planteir au portai de la grande église 
de Mets , et en fist ledit archidiacre au concile 
de Baisle citer quinze desdits curés : si en- 
voyont leurs procureurs plusieurs fois. Au 
dairien, firent escord audit archidiacre et 
rapportont une comission adressant à seigneur 
Symon Noiron, trezorier de Mets, pour ab- 
souldre lesdits curés de Mets qui estoient ex- 
comuniés pour ledit fait. Et en paiont lesdits 
curez pour ladicte absolution cent huit francs, 
sans les despens qui estoient faits , et convint 
encor lesdits curez faire l'obeyssance et se 

obligier par instrument de se compairoir à 
ladicte senne dudit archidiacre, quant il la 
tenroit. 

Au mois de jullet , fut à Mets ordonné à 
Jehan Laisne, recepveur des deniers d'icelle 
cité, de rendre le quairt à tous ceulx qui 
avoient preste argent pour le fait de la guerre 
du duc Charles de Loraine. 

Le premier jour de septembre, Hugo, fîlz 
seigneur Nicolle Louve, chevalier, fut receu 
chainoine de la grant esglise de Mets. Et estoit 
la prébende de messire Jennat de Belonne, 
à cause que on disoit qu'il estoit de servente 
condition. Et le quinziesme jour dudit mois 
meisme , molrut ledit jonne fîlz chainoine. 

Au mois d'aoust , furent plusieurs journées 
tenues par l'evesque de Mets, le duc de Bar 
et Loraine, les gouverneurs et commis de la 
duchesse de Loraine, le comte de Salme, l'abbé 
de Gorse , et ceulx de la cité de Mets , pour 
le fait de courses , pilleries , apaitis , rançon- 
nemens et aultres incursions et dopmaiges 
que le seigneur de Comercy faisoit journelle- 
ment sur leurs terres et pays et sur les pouvres 
gens , leurs subgectz, et fut par eulx tous 
ensemble promis et escordé d'alleir assiegier 
la ville et chaistel où il se tenoit et l'abaittre. 
Et prindrent jour pour ce faire, et assembla 
chascun gens, et firent de grans man démens 
et assemblées de gens. 

Le jour de la nativité nostre dame, hui- 
tiesme jour de septembre, seigneur Nicolle 
Louve, seigneur Nicolle de Raigecourt , Jehan 
Bataille , Jehan de Wairixe , Jehan Baudoiche , 
le josne et Jaicot de Bannestorff, escuier, qui 
estoit aux gaiges de la cité de Mets , et portoit 
la bannière d'icelle cité , et bien en nombre 
de deux cent soixante hommes d'armes, vingt 
cinq arbolestriers , plusieurs archiers , massons 
et charpenthiers, et aultres boins compai- 
gnons piétons , en bonne quantité , se partont 
de Mets et enmenont avec eulx trente cinq 
cherts chargiés de bombardes , engins ( t aul- 
tres artilleries, pain, vin et aultres vivres, et 
en allont mettre le siège devant Comercy, et 
y furent six sepmaines avec les princes et sei- 
gneurs devant nommez et leurs gens : aussy 
y vindrent ceulx de Toul. 

Durant ledit siège, ceulx qui estoient de- 
dans Comercy, estoient gens de guerre et 
pillars 5 environ deux cents hommes d'armes 
sortirent hors de Comercy, que on ne se 

donnoit garde d'eulx, et se vindrent getteir 
dedans le camp et siège, et allont droit où 
estoit l'artillerie, et coppont les cordes des 
engins et fraippont deux clouz en deux bom- 
bardes ; mais subitement lurent repoulsez et 
tellement chassies que à peine peulrent ilz 
rentrer dedans Comerçy, et en y eult plusieurs 
des morts et navrez dont on n'en seut le 
nombre. 

Le dix neufviesme jour de septembre , les 
seigneurs de Mets envoyont à leurs gens quinze 
cherts chairgiés où il avoit deux tonnes de 
pouldre, deux cherts chairgiés de traits, et 
les aultres estoient vivres pour gouverneir 
ceulx de Mets qui estoient audit camp. 

Le premier jour d'octobre, lesdits seigneurs 
de Mets renvoyont encor à leurs gens qui 
estoient audit siège, douze cherts chairgiés 
où il y avoit deux tonnes de pouldre et le 
reste vivres. 

Or advint, durant ledit siège, que Artus, 
comte de Richiefmont , qui avoit à femme 
la sueur du duc Philippe de Borgoigne , par 
avant femme du Daulphin de France , lequel 
Artus estoit connestable de France, vint à 
Chaalon et manda au duc René de Bar qu'il 
volcist leveir le siège. Ledit duc assembla 
son conseil et les princes et seigneurs qui 
estoient avec luy audit siège, pour sur ce 
avoir leurs advis et opinions. Et fut advisé , 
pour le meilleur, de envoyer vers ledit cou- 
nestable gens pour luy remonstreir les pa- 
ieries , lairancins et œuvres de fait que ledit 
sire de Comercy leur faisoit par tout, et que, 
à bonnes et justes causes , ilz avoient entre- 
prins y donneir ordre et provision. Et pour 
ce faire , y furent commis pour tout le camp , 
le seigneur duc de Bar et Loraine, et le 
seigneur Ni colle de Raigecourt qu'on disoit 
Xaippé, dudit Mets. 

Adonc ledit seigneur duc de Bar et Loraine 
et ledit seigneur Nicolle de Raigecourt, allont 
à Chaalon pour parleir audit connestable; 
mais quelque chose que on luy sceust dire 
ne remonstreir, il convint leveir ledit siège 
par certain traictié qui fut lors fait et es- 
cordé : pour lequel à. faire ledit connestable 
en eult dudit sire de Comercy plus de vingt 
mille salus. 

Pendant que ledit siège estoit devant Co- 
mercy, dès les nouvelles dudit connestable, 
ceulx qui tenoient ledit siège, furent tous- 



jours depuis sus leurs gardes ; car ilz atten- 
doient de jour en jour estre combattus des 
gens ledit connestable de France , ce qui u'ad- 
vint et levont ledit siège. 

Le xvij e jour d'octobre , le seigneur duc 
de Bar et Loraine , avec sa chevalerie et ses 
gens , rentront en la ville de Bar ; et avec 
eux vint le connestable de France. Et quant 
le sire Robert de Comercy fut de ce adverti , 
il envoya demandeir asseurement, et il luy 
fut donné. Si vint au lieu de Bar et, à deux 
genoulx, crya mercy, et promist, jura et 
tourna seurté de deux cents escus , que jamais 
ne feroit ne ne feroit faire mal, guerre ne 
domaiges en les duchés de Bar, de Loraine 
et de Lucembourg , de l'evesché de Mets ne 
du pays de ceulx dé la cité de Mets. Et 
délivra son chaistel en la main des devandits 
seigneurs pour en faire leur plaisir ; et furent 
tous quictes les prisonniers que ledit sire de 
Comercy avoit prins , qui appartenoient aux 
seigneurs qui avoient esté audit siège et camp, 
et encor ceulx qu'ilz volrent reclameir. Et 
promist, ce qu'il ne fist point, de satisfaire 
tous les fraitz et despens qui avoient esté 
faits , le temps durant que le siège et camp 
avoit esté devant Comercy. Mais ceulx qui 
estoient audit camp et siège, en partant, 
firent une chose qui moult desplcust audit 
sire de Comercy, c'est, quant ilz volrent partir 
dudit siège , ilz bouttont les feux enz logis : 
dont ledit sire de Comercy en fuit moult 
courroucé, tellement qu'il ne volt rien tenir 
de tout ce qu'il avoit dit et promis, et fist 
pire que devant. 

Quant le seigneur duc de Bar et Loraine 
vit ces choses , il allait parler audit connes- 
table de France, qui estoit lors à Vitry en 
Pertois , priant et requérant qu'il volcist faire 
et tenir ce qu'il avoit escordé , et sceller icel- 
luy accord et appoinctement fait, quant le 
camp estoit devant Comercy, lequel sire Ro- 
bert n'en volt rien faire et s'enfuit. 

Le seigneur duc de Bar et Loraine , véant 
la malice et malvistié dudit sire de Comercy 
qui s'en estoit fuy et avoit délaissé de ses 
gens bien en nombre de trente cinq hommes 
d'armes , si les fist panre et meneir à Bar. Et 
pour icelluy propre jour, ledit seigneur duc 
s'en r'alla devant Comercy avec ce qu'il avoit 
de gens et manda, par tous ses pays, ses 
amys et alliés, pour alleir devant Comercy. 

Et à cause cTaultres affaires , ceulx de Mets 
n'y allont point pour icelle fois 5 ncantmoins le 
sire Robert de Comercy, au pourchas de ses 
amys , fist tant que le tout luy fut pardonné. 

Le xxiij* jour de décembre, Polton de S* 
Traille, capitaine de France, acompaignié de 
environ quatorze cents hommes d'armes que 
011 appelloit les escorcheurs de France, vint 
logier au val de Mets et coururent parmey 
Vault, Jussey, Rouzerieulle, Chaistel, Lessey, 
S u Reffine et Mollin où ilz prindrent hommes , 
femmes et enffans; puis allèrent assaillir le 
moustier d'Airs sur Muzelle ; mais ilz ne le 
gaingnerent point, et se mirent à rançon pour 
la somme de trois mille florins de Rhin , et 
baillèrent ostaiges ; et plièrent logier à Ancey 
où ilz trouvont moult d'or et d'argent , juelz 
et aultres choses, et bien garnie de bons 
vins. Et le jour de noel, ilz assaillont le 
moustier d' Ancey; mais ilz ne le gaingnont 
mie 5 car ilz se rançonnont trois mille sams 
et délivrant ostaiges. Et icelluy jour meisme, 
les gens de Mets en prindrent cinq et en tu- 
ont deux à Mollin : dont ung , nommé le Rauf- 
feur, estoit capitaine pour ceulx de Mets, 
et furent leurs chevaulx amenez à Mets. Puis 
se partirent d'Ancey et en allont à Nouviant 
où ilz assaillirent le moustier, et y furent très 
bien servis, et en y eult plusieurs des morts 
et navrez : mais au dairien, ilz se rançon- 
nont à cinq cents sains. Puis retourna ledit 
Polton et ses gens jusques Bar le Duc 5 mais 
le Rauffeur avec douze cents compaignous de 
Mets les poursuirent tellement qu'ilz ruèrent 
jus devant Sainct Mihiel huit compaignons 
et nueuf chevauli de selle , et les amenont 
à Mets ; et furent butinés et vendus lesdits 
chevaulx et herneix , trois cent et quinze 
francs. Et disoit on que le" Rauffeur avoit 
trouvé grosses finances sur eulx ; et furent 
mis lesdits prisonniers en prison à Mets en 
fers et en ceps et tenus jusques à tant que 
la royne de France en rescripvist à la cité 
de Mets par plusieurs fois ; mais ilz furent 
plus d'ung an en prison , et puis la ville les 
délivra pour l'amour du roy de France et de 
la royne. 

Le mercredy, xx* jour de janvier, ung ca- 
pitaine de France, avec ledit Polton et ses 
gens , entrant en terre comune , assavoir, en 
la ville d'Airancey, de Sainct Supplet et de 
Xivery le Franc, où ilz firent de grans et 



innumerables dopmaiges et prindrent prison- 
niers , hommes , femmes et petits en flans et 
tous aultres meubles qu'ilz peulrent porteir 
et enmeneir, et bouttont les feux en plusieurs 
grainges et maisons, et delà allont logier à 
Pierrepont: et les acompaignoient les enffans 
Olry, le boullangier. 

Ledit an , commença la gellée , jour de la 
saincte Catherine en novembre , et aultres fois 
naigeoit fort ; et estoient icelle gellée et neige 
si froides et grandes que par avant cent ans 
elles n'avoient esté teHes; car en plusieurs 
lieux , les puits furent engellés en Mets , c'est 
assavoir en Vezegnuef , à s* Jehan en Chambre 
et aultre part. Et faisoit si froid que Tyawe 
qui degouttoit des loingnes qui estoient sur 
le feu , engelloit devant qu'elle cheust à terre. 
Les blancs oyseaulx qui prennent les poissons 
enz rivières, que on appelle myalves, par force 
de famine volloient par devant la grande église 
de Mets et prenoient les poissons ez grèves où 
les pauxeurs vendent leurs poissons. Et estoient 
les rivières de Saille et Muzelle si fort engellées 
que les chers et cherrettes passoient par dessus. 
Et dura icelle gellée et neige sans descheoir 
en jusques au dix neufviesme jour de febvrier 
que l'air se commença ung peu à adoulcîr et 
à fondre les neiges. Et le jour de la sainct 
Mathias , les glaices encommencerent à des- 
rompre et à descheoir fort impétueusement, 
lesquelles glaices n'estoient encor point touttes 
fondues en les rues de Mets , le vingtiesme 
jour de mars , et gelloit chascun maitin dès le 
mey may jusques près de la fin dudit mois. 

Audit an de xxxiiij , au mey aoust , l'em- 
pereur Sigismond fist escripre à ceulx de Mets 
que par desobeyssance et rébellion que le duc 
Philippe de Rourgoigne luy avoit faicte, de 
ne rien reprendre et recognoistre de luy les 
terres et pays qu'il tenoit au sainct Empire, 
que il s'estoit allié contre luy avec le roy de 
France 5 et le signiflioit par toutte son empire 
pour avoir sur ce leurs advis, conforts et ay des, 
quant il les requerrait, et qu'ilz fussent prêts, 
quant il les manderait. 

Et en febvrier, audit an de xxxiiij , ledit 
empereur rescripvit à ceulx de Mets qu'ilz 
volcissent deflier ledit duc de Rourgoigne et 
luy faire guerre au nom dudit empereur, mais 
jà pour ce n'en firent rien ceulx de Mets , ne 
aussy ledit empereur meisme. 

Laquelle lettre fut minse à part, et avisent les 

seigneurs de Mets que l'expédition du procès 
de Renart Vufz leur touschoit de plus près et à 
la liberté de la cité : parquoy conclurent pour 
y trouveir une fin. Mais pourtant que souvent , 
en plusieurs passaiges , est parlé et desclairé 
d'icelluy, sera cy après desclairé l'encommen- 
cement et la conclusion et fin d'icelluy. 

Or il est ainsy qu'il advint , le jour de la 
s* Eloy, londemain de la s 1 Jehan Baptiste , 
mil iiij c et v, que la commune de Mets osta le 
gouvernement aux seigneurs et gouverneurs 
de l'ancienne bourgeoisie de Mets , et le tin- 
rent bien onze mois. Entre lesquelz il y avoit 
ung iainter assez près de l'hostel sire Nicollc 
Grongnat, chevalier, à porte Muzelle, qui 
s'appelloit Francequin , lequel estoit ung des 
difficiles et hommes divers de la commune. 
Les csleus , qui pour le temps gouvernoient 
la cité pour le commung , firent prendre ledit 
Francequin et le volrcnt faire noyer, et le ban- 
nirent et forjugeont tout souldainement , et 
s'en allait demeurer à Collogne ; mais il fut 
prins par le comte de Meurs et rançonné , et 
tellement détenu en prison qu'il ne vesquit 
gaires 5 et quant il fut mort , ung nommé 
Renart Vufz print et espousa sa femme. 

Apres ce fait, le jour de l'ascension par 
mil iiij c et vj , les anciens seigneurs , bourgeois 
et gouverneurs de la cité reprindrent la cité 
et leur gouvernement , et remirent la cité et 
commune en leur obeyssance , si comme elle 
avoit esté d'ancienneté. Quant la femme dudit 
Renart Vufz, qui par avant avoit esté. femme 
dudit Francequin , fut de ce advertie , elle s'en 
vint à Mets pour quérir ses biens qu'elle y avoit 
encor en garde , tout secrètement , et les fist 
mettre en une neif sur l'yawe ; en menant 
qu'elle faisoit aval l'yawe , elle fut accusée , et 
coururent après elle Jehan de Jamais , qui 
^estoit varlet seigneur Jehan Dieuamy, accom- 
«paigné de plusieurs aultres jusques à Ollexey, 
et lui prindrent tous ses biens et les buttinont. 
A raison dequoy ledit Renart Vufz en fist plu- 
sieurs requestes , sur lesquelles on luy fist 
responses pertinentes qui ne luy estoient mie 
agréables. 

Mais quaut l'empereur Sigismond fut à Col- 
loigne , ledit Renart Vufz trouva cognoissance 
à ung notaire de la cour dudit empereur, à 
qui il donna son droit à moitié par tel que 
ledit notaire debvok pourchassier la cause et 
faire la poursuite. Et au despartir de Colloigne, 

ledit empereur s'en revint à Lucembourg et 
de Lucembourg en alla à Constance où ledit 
Renart Vufz en alla après et impetra contre 
ceulx de Mets une citation , et furent cités et 
contumas et au ban de l'empire : pour laquelle 
il en convint envoyer par ceulx de Mets, 
après ledit empereur en Honguerie , et ne 
voult oneque ledit empereur oyr procureur ne 
excuse que la cité envoyaist par devers luy, 
jusques en l'an mil iiij c et xxxj , que ledit em- 
pereur revint au lieu de Nuremberg : auquel- 
dit lieu , ceulx de Mets envoyont vers luy , se 
dolosant de ce que on les avoit condampnez 
sans estre oys. Et fut la cause tellement pour- 
suite que l'empereur en donna sentence et 
condampna ledit Renart Vufz , et le fist mettre 
en prison pourtant qu'il ne povoit restituer 
les dopmaiges de ceulx de Mets , et le voult 
faire delivreir aux ambassadeurs de ceulx de 
Mets pour en faire leur vollunté : lesquelz n'en 
voulrent point , et leur souffisoit de ce qu'ilz 
avoient obtenu sentence pour eulx. Et fut 
en prison ledit Renart Vufz bien demi an , 
tant que par prière , il fut mis hors de prison 
en promettant de tenir ladicte sentence , sans 
faire ne alleir au contraire, ce que ledit 
Renart Vufz ne fist mie. Car en l'an mil iiij" et 
xxxiij , ledit Renart recommençait, en don- 
nant à entendre que ceulx de Mets ne faisoient • 
et acomplissoient le contenu de la sentence 
rendue par ledit empereur, comme il appairut 
par ung marchant de Mets, nommé Jehan 
d'Espinai , qui fut prins en son nom, en 
revenant de Strasbourg, et mené à Griffesteyn. 
Et quant les commis et ambassaldes de ceulx 
de Mets furent à Baisle , au mandement dudit 
empereur, ledit Renart y estoit et ne se osoit 
mie bien monstreir pour la complainte qu'il 
presumoit que ceulx de Mets volloicnt faire 
de luy audit empereur, et niait le cas et 
n'avouait en rien la prinse dudit prisonnier; 
et pourchassait tant qu'il fut fuers, et fist 
entendant que ce n'avoit il fait ; et vint nou- 
velle à ceulx de Mets qu'il estoit délivré. 

Si avint que pourtant que ceulx de Mets 
ne volloient mie, audit lieu de Baisle, faire ce 
que on leur requeroit , on fist remettre avant 
le fait de Renart Vufz , luy complaignant de 
ceulx de Mets qui ne luy avoient mie fait 
selon le contenu de la sentence qui avoit esté 
dicte par ledit empereur. Et ceulx de Mets 
disoient qu'ilz en avoient encor plus fait : 

de quoy la cause en fut commise au duc 
Willamme de Bavière pour luy informeir des 
parties. Et ung peu après , lesdits de Mets- 
eurent escord audit empereur, et tanstost 
ledit empereur commist sire Jehan de Pars- 
berch, chevalier de Thostel madame de Lucem- 
bourg , qui estoit grant amy à la cité de Mets , 
de citeir les parties à venir en Mets dedans 
le jour de paisque en suivant , et de luy in- 
formeir de la cause; et luy informé de la 
cause, il le debvoit remandeir et renvoier 
audit empereur. Si y vint ledit Jehan et il 
n'y eult point de defiault à la cité de faire 
ce qu'elle debvoit ; mais ledit Renart n'y vint 
point. Si fut mandée une lettre de part l'em- 
pereur pour ralongier le jour jusques à la 
penthecouste , pourtant que ledit Renart avoit 
une jambe rompue, comme la lettre de prière 
contenoit. Semblablement fut apportée une 
lettre de part celluy qui avoit eu prins ledit 
Jehan d'Espinal , et requeroit que ledit Jehan 
rctournast en prison, ou qu'il luy envoiast 
quaitre vingt florins pour sa rançon , dont il 
l'avoit prins prisonnier au lieu de Savcrne. 
Et ainsy se demonstra que ledit Renart ne 
l'avoit fiait quicteir , comme il l'avoit donné 
à entendre. Ei le vendredi , vingt deuxiesme 
jour de may, revint ledit Renart Vufz en 
Mets , pour monstreir par devant ledit sire 
Jehan de Parsberch, comme commissaire dudit 
empereur, comment ceulx de Mets luy def- 
failloicnt de raison : et ceulx de Mets mons- 
tront du contraire. Et fut le procès des parties 
cloz et scellé par ledit sire Jehan et envoié 
audit empereur, par ung des serviteurs dudit 
sire Jehan , et par Jehan de Lucembourg , se- 
crétaire des sept de la guerre , lesqueilx se 
partirent dé Mets , le lundy , treiziesme jour 
de décembre , et en allont en Honguerie vers 
ledit empereur , et luy presentont le procès 
cloz et scellé de part ledit sire Jehan. Et le 
samedy, dix neufviesme jour de mars , par 
mil iiij c et xxxiiij , revint ledit Jehan Dex , 
dit de Lucembourg et le varlet dudit seigneur 
Jehan de devers l'empereur , lesquelz avoient 
demeuré environ trois mois en faisant leurdit 
voyaige. Et ainsy fut faietc la fin dudit procès. 

4435. 

Le sire Dediet le Gournais qu'on disoit Vol- 
genel, fut fait maistre eschevin de Mets, le 
jour de feste sainct Benoit , mil iiij* et xxxiiij , 



pour ung an finissant audit jour, l'an révolta, 
mil iiij* et xxxv. 

Es festes de paisques ensuivant, revindrent 
les routtes escorcheurs et gens de guerre de 
France, dont Polton et Blanchefort estoient 
capitaines et furent logier vers le Gernesey, 
à Mailatour, à Puxyeulx , à Tronville, à Ville 
sus Yron , et à tous les pays et villaiges à 
l'entour , et y firent de gros domaiges , puis 
s'en retournont en France. 

En ladicte année , y eult si grande abon- 
dance de pommes domoises et saulvaiges que, 
cent ans par avant , pour une année n'en y 
avoit eu aultant. Et pourtant que à Mets et 
en la terre, les vignes avoient esté cngellées 
et y avoit peu de vin, on y fist beaulcoup 
de cydre de pommes. 

Le dixiesme jour du mois de décembre, 
molrut sire Symon Noiron , chainoine et tré- 
sorier de la grande esglise , qui estoit Tung 
des plus riches de ladicte grande esglise ; car 
il estoit riche de plus de soixante mille francs. 

Aussy, le vingt troisiesme jour dudit mois 
de décembre , molrut à l'isle en Flandre, sire 
Jehan de S 1 Michiel , chainoine et chaHcellier 
de ladicte grande esglise, qui semblablement 
estoit merveilleusement riche, 

1436. 

Le sire Philippe Marcoul fut fait maistre 
eschevin de Mets, le jour de feste s* Benoit 
en mars, mil iiij e et xxxv, pour ung an finis- 
sant audit jour , l'an revollu , xxxvj. 

Le xx e jour de may, vint la pucelle Je- 
hanne l , qui avoit esté en France, à la grain^ 

1 Ce passage de nos chroniques a fait naître dani 
le dix -septième siècle , sur la mort de Jeanne d'Arc 1 
un problème historique dont la discussion est consignée 
dans le Mercure galant du mois de novembre 1683- 
Vigneu.lle , qui raconte fort succinctement l'apparition 
de la prétendue Jeanne aux environs de Met* , ne h 
regarde que comme une imposture. Voici tout ce qu'il en 
dit, sous Tannée 1437 : « Et en celle meisme année, 
avint une nouvcllcté d'une qui se voult contredire 
pour une aultre ; car en ce temps , le vingt deuxiesme 
jour du mois de may, une fille appellée Claude , estant 
en habit de femme , fut magnifestée pour Jehanne la 
pucelle , et fut trouvée en ung lieu assés près de Mets , 
nommé la grainge aux Ormes. Et y furent les deux 
frères de ladicte Jehanne qui certiffioient pour vraj 
que c'estoit elle. Parquoy messire Nicolle Louve , cne- 
valier, luy donna ung bon cheval et une paire de he«- 
seaulx ; et seigneur Aubert Boullay, ung chapperon, 



Digitized by 



1436. 



aux Ormes , près de Sainct Privais , et y fut 
amenée pour parler à aulcuns. des seigneurs 
de Mets, et se faisoit appeler Claude. Et le 
propre jour, y vindrent veoir ses deux frères , 
dont l'ung estoit chevalier et s'appcloit mes- 
sire Pierre et l'autre Petit Jehan , escuier, et 
cuydoient qu'elle fut arse. Et tantost qu'ilz 
la virent , ilz la cogneurent et aussy fist elle 
eulx ; et le xxj c dudit mois , ilz enmenont leur 
sueur avec culx à Vaulcouleurs. Et luy donna 
le seigneur Nicolle Louve, chevalier, ung ron- 
cin du prix de trente francs et une paire de 
houselz ; et seigneur Aubert de Boulay ung 
chapperon, et seigneur Nicolle Grongnatune 
espée. Et ladicte pucelle saillit sur ledit che- 
val très habilement et dist plusieurs choses à 
seigneur Nicolle Louve dont il entendit bien 
que c'estoit celle qui avoit esté en France, 
et fut recogneue par plusieurs enseignes pour 
la pucelle Jehanne de France , qui amena sa- 
crer le roy Charles, à Reims. Et vouloient 
dire plusieurs qu'elle avoit esté arse à Rouen 
en Normandie. Et parloit le plus de ses pa- 
roles par paraboles et ne dtsoit ne fist niant 
de son intention; et disoit elle qu'elle n'avoit 
point de puissance devant J la sainct Jehan 
Baptiste. Mais quant ses frères l'eurent enme- 
née, elle revinst tantost ez festés de pente- 
coste en la ville de Marieule, en chez Jehan 
Renat, et se tint là euviron trois sepmainés, 
et puis se partit pour aller à Nostre Dame de 
Liesse , le troisiesme jour. Et quant elle volt 
partir, plusieurs de Mets l'allont veoir à ladite 
Marieule et luy donnont plusieurs juelz : et 
là cognust elle qu'elle estoit proprement la 
pucelle Jehanne de France. Adoncque luy 
donnait Joffroy Dex ung cheval ; et puis s'en 
allait à Erlon , en la duché de Lucembourg. 
Et quant elle fut à Erlon, elle estoit tousjours 
de coste la Dame de Lucembourg, et y fut 
grande pièce jusque à tant que le filz le comte 
de Wernembourg la menait à Colloigne, de 
coste son pere, le comte de Wernembourg, 
et l'aimoit ledit comte très fort. Et tant que 
quant elle en volt venir, il luy fist faire une 
très belle cuirasse pour elle armer. Et puis 
sVn revint à ladicte Erlon ; et là fut fait le 
mariage de messire Robert des Armoises, 

et seigneur Nicolle Grongnat, une espde. Et depuis 
Ton cognust la vente' j et fut celle fille mariée à sei- 
gneur Robert des Hermoiscs, et à la fin vindrent 
demeureir et se tenir en Mets. » 

chevalier, et de ladicte Jehanne la pucelle. Et 
puis après s'en vint ledit seigneur Robert des 
Armoises avec sa femme la Pucelle , demeurer 
en Mets, en la maison que ledit seigneur Robert 
avoit devant Saincte Segulenne , et se tindrent 
là jusques à tant qu'il leur plaisit alleir. 

Ledit an, ung escuier de Loraine, nommé 
George de Craincourt, à tort et sans cause, 
acommença la guerre contre les seigneurs et 
manans de Mets. Et estoit soustenu au Chais- 
tellet près du Nuef Chai s tel en Loraine , et là 
avoit son retrait. Sept des soldoieurs de la cité 
firent une entreprinse de alleir veoir jusques 
là pour avoir ledit George 5 ilz prindrent et 
firent cranteir trois compaignons de guerre, 
mais ilz perdont ung de leurs compaignons, 
nommé Collin de Cilley : lesquelz trois com- 
paignons ne voulrent point venir, s'ilz n'es- 
toient asscurez de la mort, et culx de ce 
asseurez vindrent acquicteir leur foid. Et de- 
puis, les soldairs de Mets , cerchant leurs en- 
nemis vers Louveney, rencontront ung nommé 
Rarbe de Comercy qui avoit promis servir la 
cité de Mets ; mais il avoit fait le contraire et 
avoit esté aydant ledit George de Craincourt. 
Si fut prins, le sabmedy soir, et amené à 
Mets , et le mairdy ensuyvant , il fut pendu. 

Le lundy devant la sainct Luc , par le moyen 
et pourchas d'aulcuns des amys dudit George 
de Craincourt , fut la paix faicte , parmey ce 
qu'il debvoit delivreir francs et quictes tous 
prisonniers. Et du surplus seigneur Philippe 
de Noeroy , chevalier, et Poincignon Raudpiche 
furent chargiés. 

Audit an , les seigneurs gouverneurs de Mets 
firent faire une grosse et noble bombarde que 
on appelloit la redoublée, et la t iront on au 
pont des Morts, trois copts, le mairdy vingt 
troisiesme jour d'octobre ; et y avoit en escript 
sus icelle bombarde : 

L*an trente six , mil quaitre cents 
Fus faicte pour useir mon temps 
En la garde et pour la dcfTence 
De ceulx cpi'à Mets font offence. 
Pour les pugnir et justicier : 
Propice suis à tel mestier, 
Et qui voiroit sçavoir mon nom , 
Rcdoubte'e m^appcllc on. 

Ledit jour meisme, seigneur Nicolle Gron- 
gnat fist traire une petitte bombarde qui estoit 
sienne, tout empres de ladicte grosse bom- 
barde. 

L'an devantdit , le jour des barres , firent 
les jonnes seigneurs de Mets une jouste , assa- 
voir, seigneur Rénal le Gournais, chevalier; 
Joffroy Dcx, Jehan de Wairixe, Jehan Bau- 
doiche, Joffroy de Wairixe, Jaicomin Boullay 
et Perrin George, Et fut le lieu ordonné au 
Champaissaille , à baisses selles d'AUemaingne 
et sus petits chevaulx : et estoient les maistres 
et chevaulx acoustrez tout de blanc ; et à 
chescun copt qu'ilz se fraippoient, ilz se bout- 
toient jus de leurs chevaulx. Et pour eviteir 
le dangier de leurs personnes , on avoit fait 
meneir grant foison de fomeroi audit Cham- 
paissaille au lieu où ilz joustoient. Et quant 
on voult acommencier à jousteir, on fist des- 
chargier une cherrée d'estrain blanc, afïin que 
en chéant , leurs acoustremens ne fussent gais- 
tez : et les faisoit beau voir. Et se despartirent 
en joye, feste et par bonne amour, sans y 
avoir nulz des blessés. 

1437. 

Le sire Pierre Renguillon fut fait maistre 
eschevin pour ledit an, commençant le jour 
de feste sainct Benoit en mars, mil iiij c et 
xxxvj , et finissànt audit jour, Tan revollu. Et 
au faire ledit maistre eschevin y eult gros 
débat et différent entre les seigneurs et gens 
des paraiges. La cause fut pour ce que ung 
bourgeois de Mets , appelle Poincignon Gelliu, 
prestendoit à estre maistre eschevin , pourtant 
qu'il estoit escript en paraiges et que Tannée 
estoit escheue au paraige dont il estoit, pour 
porteir icelle office, et que les aultres qui en 
estoient , l'avoient tous esté , réservé luy ; et 
que par l'institution du maistre eschevin, il 
n'en y avoit nul des réservés. Mais les sei- 
gneurs du conseil ne le voulrent mie souffrir 
ne endureir pour plusieurs raisons. 

En celle meisme année, fut faicte en Mets 
la tour en Champ à Panne , qu'on dit à pré- 
sent la tour Commoufle, laquelle est belle et 
bien deffendable et nécessaire pour deffendre 
celle partie. Et fut , comme l'on dit , à la re- 
queste et remonstrance d'ung bombardier qui 
se nomoit Commoufle , lequel on disoit qu'il 
tiroit, trois fois le jour, où il voloit, et qu'il 
usoit d'art magicque: et pour ces choses et 
plusieurs aultres , il fut envoié à Rome pour 
estre absous de cest pechié. Mais touttesfois 
au nom de luy fut celle tour ainsy appellée. 

Item, aussy est contenu que en celluy temps 



fut arrière faicte une grande assemblée de 
iceulx malvais gairsons qu'on appelloit les es- 
corcheurs de France, desquelx estoit capi- 
taine le devantdit Polton, qui fut, comme 
on dit, en ce temps noyé en une ville appellée 
Romaige , au delà de Verdung. 

Item, l'an dessus<Jit, au mois de jullet, fut 
jué en Mets le jeu de la passion nostre Sei- 
gneur Jhesucrist , en la place en Change , et fut 
faict le paireque d'une très noble façon ; car 
il estoit de neuf sièges de hault ainsi comme 
degrés tout à l'entour; et par derrière estoient 
grands sièges et longs pour les seigneurs et 
pour les dames. Et portoit le personnaige de 
Dieu ung prestre , appellé seigneur Nicolle 
du Neufchastel , en Loraine , lequel alors es- 
toit curé de S 1 Victor de Mets. Et fut cestuit 
curé en grant dangier de sa vie, et cuydeit 
mourir, luy estant en l'arbre de la croix; 
car le cueur luy faillist, tellement qu'il fust 
esté mort , s'il ne fust esté secouru. Et con- 
vint que ung aultre prestre fut mis en son 
lieu pour parfaire le personnaige de Dieu; 
et estoit celluy prestre alors l'ung des bou- 
reaulx et tyrans dudit jeu. Mais ncantmoins 
on donnait son personnaige à ung aultre, et 
parfist celluy du crucifiement pour ce jour. 
Et le lendemain , ledit curé de Sainct Victor 
fut revenu à luy et parfist la résurrection et 
fist très haultement son personnaige. Et du- 
rait icelluy mystère par quaitre jours. Ea 
icelluy jeu y eult encor ung aultre prestre 
qui s'appelloit seigneur Jehan de Missey, qui 
estoit chaippellain de Mairange, lequel portoit 
le personnaige de Judas ; mais pour ce qu'il 
pendist trop longuement, il fut pareillement 
transis et quasy mort, car le cueur luy fail- 
list : parquoy il fut bien hastivement despendu 
et fut emporté en aulcun lieu prochain pour 
le frotter de vinaigre et aultre chose pour le 
reconforter. La bouche et entrée de l'enfer de 
icelluy jeu estoit très bien faicte ; car par ung 
engin, elle se ouvroit et reclooit seule, quant 
les diables y voulloient entrer ou issir. Et avoit 
celle hure deux gros yeulx d'acier qui relui- 
soient à merveille. D'icelluy jeu estoit maistre 
et portoit l'original ung clerc des sept de la 
guerre de Mets , appellé Forcelle. Et y avoit 
pour celluy temps moult de nobles seigneurs 
et de dames estrangiers et princes en la cité 
de Mets. Premier y estoit seigneur Conraird 
Bayer, alors evesque de Mets, le comte de 

Vauldemont, seigneur Baudouin de Fleville, 
abbé de Gorze; la comtesse de Sarrebruch et 
le conseiller de Bar et de Loraine ; messire 
Hue <f Autel et ses deux frères ; le Brun de 
Salz , Caries de Servoille , Henry de la Tour 
et plusieurs aultres seigneurs et dames d'Al- 
lemaîgne et d'aultres pays , dont je ne sçay 
les noms. Et pour ce, fut ordonné de mettre 
par toutte la cité, de nuit, des lanternes aux 
fenestres et dé la clarté aux huis , tout ledit 
jeu durant. 

Item , le dix septiesme jour de septembre 
ensuivant , fut fait le jeu de la vengeance nostre 
Seigneur Jhesucrist et destruction de Jheru- 
salem , au propre paireque et au meisme lieu 
que la passion avoit esté faicte. Et fut la cité 
de Jherusalem très bien et subtilement ouvrée 
et faicte et le port de Japhct au joxant dedans 
ledit pairque. Duquel jeu Jehan Maithieu, le 
plaidoîcur, fut et portait le persoiyiaigc de 
Vespasian ; et le curé de Sainct Victor, qui 
avoit esté Dieu à la passion , fut Titus. Et du- 
rait ce mystère environ quaitre jours. 

Le dairien jour de septembre , se partirent 
de Mets JoÉTroy Dex, Jehan de Werixe et Jehan 
Baudoichc, le jonne, qui depuis furent tous 
trois chevaliers, et s'en allèrent avec seigneur 
Robert de Comerey qui en alloit au siège 
devant Monstreau fault Yonne. Et quant ledit 
sire Robert vint audit lieu , pour doubte des 
copts, se partit et en revint à Comerey, et 
laissa audit siège lesdits trois jonnes seigneurs 
de Mets qu'il avoit enmenés avec luy, lesquelz 
trouvont le seigneur Wainchellin de la Tour, 
baillif de Vitry en Partois , qui les receupt 
benignement en sa compaignie avec ung jonne 
gentil homme de Mets, nommé Gillet Bataille , 
qui estoit avec luy dès le treisiesme jour 
d'apvril , et furent audit siège tant que ladite 
Monstreau fut prinse. 

Le quatorziesme jour de décembre , sur le 
soir, à la porte cloyant, vindrent vingt et ung 
chevaulcheurs , gens de guerre de Comercey, 
par devant la porte du pont des Morts où on 
gette le gourel , et là prinrent ung homme ap- 
pellé Jehan Fessault qui estoit courtier de 
chevaulx et l'enmenont à Comercey, et là le 
tinrent trois jours et puis lerenvoyont, disant 
qu'ilz ne volloient rien meffaire à ceulx de 
Mets, forsque tant seullement qu'il paiast ses 
despens. Si advint que le merquedy, dix hni- 
tiesme jour dudit mois, les gens dudit sei- 

gneur Robert de Comercey vinrent courir à 
Pleppeville, devant Mets, à l'occasion d'ung 
appellé Pichon auquel la justice d'icelle ville 
avoit fait paier une amende pour le maire des 
chaistelz , qui est une gaberie qu'ilz font tous 
les ans , le jour du mardy grais. Si advint que 
celluy maire et plusieurs aultres se trouvairent 
à ce jour devant la maison dudit Pichon et 
demandoient à avoir le vin , pourec qu'il avoit 
fiancé sa femme à la nouvelle façon. Et il fut 
rebelle et se esmust entre eulx ung gros hutin, 
tellement qu'il luy\int à reprochier qu'il l'avoit 
espousée à cul de femme et qu'il avoit prinse 
sa ribaulde. Parquoy le devantdit Pichon fut 
plus enflambé que devant, et pour ce fait 
allait à Comerey et amenait iceulx lairons avec 
luy et vindrent au villaige de Pleppeville et 
y prindrettt dix neuf prisonniers , hommes , 
femmes et enffans et les mirent à rançon de 
quinze cents florins, et les enmenont à Co- 
merey pour aulcune question et demande que 
ledit Pichon pretendoit à faire : dont la cité 
en firent requeste au sire de Comerey, lequel 
leur fist responsc qu'il ne volloit rien meffaire 
sur ses bons amys , les seigneurs de Mets , 
sinon sur l'abbé de S 1 Simphorien, et là volloit 
il quérir ses avantaiges. 

Audit an, fut pendu ung appellé maistre 
Jennin, le raicouvaiteur , qui estoit riche et 
bon ouvrier; mais sa richesse n'estoit bien 
acquise , en tant qu'il l'avoit acquis de lairan- 
cins, et estoit vieulx. Car il cogneust à la justice 
de Mets qu'il avoit desrobé vingt deux calices, 
sans les aultres choses. Et fut accusé pour 
deux calices qui furent prins à S* Simplice , 
le temps durant que on juoit le jeu de la 
passion ; car il se encloyt ail moustier de Sainct 
Simplice nuictamment et les print en les ar- 
moires sans y faire nulle corruption , dont on 
en fut moult esbahy : car il fut mescreu à 
plusieurs gens d'église , et en fut sire Symon 
de Bassencourt , prestre , mené en l'hostel du 
doyen , mais il en fut trouvé net. Et fut mes- 
creu à ung aultre homme d'église , prestre , 
appellé sire Hartewich , qui estoit bon amy au 
maistre de la monnoye ; mais il n'y avoit coul- 
pe. Et par cela fut accusé le fait que ledit 
maistre Jennin portoit du billon à fa monnoie, 
qui tenoit aulcunement or, dont ledit maistre 
monnoier le retint et le fist assavoir à justice* 
Parquoy il fut prins et cognust son cais, et 
condampné à estre pendu et estranglé : et fut 

mené à la justice en ung tumerel et chantoit 
à haulte halaine une chanson qui commence 
ainsy : 

Hé , Bobinet , tu m'as la mort donnée , 
Car tu t'en vais , et je suis demeurée. 



Et chantoit celle chanson ainsi comme il fut 
tout désespéré. 

Te douziesme jour de febvrier, vindrent en 
Mets les seigneurs cy après desclairiés , pour 
faire alliance , c'est assavoir, seigneur Conraird 
Bayer, evesque de Mets et gouverneur des 
deux duchés de Bar et de Lorainc, et partie 
du conseil desdictes deux duchés , c'est assa- 
voir, seigneur Ferry de Proye , seigneur Jehan 
de Hassonvillc , seigneur Wairey de Flevilte, 
chevalier, Jehan de Chamblez , le tilz seigneur 
Ferry de Chamblez, avec plusieurs aultres sei- 
gneurs et seigneur Baudouin de Fleville , abbé 
de Gorse. Madame la duchesse de Lucem- 
bourg n'y peult estre : si y furent pour elle 
le seigneur de Halquestin et Jehan de Ban- 
nestorfF avec plusieurs aultres seigneurs. 

En ce temps audit an, fut fait l'accord de 
George de Craincourt encontre les seigneurs 
de Mets qui soubtenoient Naimmerey Ren- 
guillon pour le fait de la reprinse qu'il avoit 
différé de faire. Et fut trouvé qu'il estoit tenu 
de ce faire ; et pour l'interest de la cité fut 
escordé qu'il debvoit servir la cité, quaitre ans 
durant, à dix lances , s'il estoit besoing, contre 
et envers tous , réservé contre son souverain 
seigneur. 

Le quinziesme jour de febvrier, fut faicte 
à Mets justice d'ung jonne compaignon de 
villaige et d'une vieille femme, lesquelz avoient 
tué le mairit de ladicte vieille enz festes de 
noel et le getterent en ung retrait estant en 
la maison où le murtre fut fait, assez près 
de porte Serpenoize. Et fut le murtre revellé 
par la puantise qu'il faisoit en ce lieu à cause 
que le corps acomençoit à porir. Dequoy l'hoste 
à qui la maison appartenoit , eu fut en dangier 
s'il n'eust avisé queilx gens avoient demeuré 
leans. Et demeuroit la femme en Salnerie et 
le compaignon à Luppy au Salnois ; et furent 
prins tout en ung jour en la cité et menés 
au pal lais où ilz cognureut leur cais , et furent 
exécutés ; car ledit compaignon fut brisé en 
deux lieux et eult plusieurs copts sur la teste , 
à la poitrine et aux temples et ne povoit 

molrir, tant que le bouriau luy coppa le flai- 
geul de la gorge, et eult une belle repen- 
tence. Et puis la vieille fut arse entre deux 
ponts , et ne dit mot forsque quant ellé sentit 
le feu , elle getta trois crys et au quaitriesme 
elle fut morte , et avoit bien ladîcte vieille 
cinquante ans d'eaige. 

Le jeudy, vingt septiesme jour de febvrier, 
second jour de caresme, le devantdit seigneur, 
Robert de Comercey , acompaiguié de quaitre 
ou cinq cents chevaulx avec plusieurs piétons, 
dont le bastard de Vertus, le grant Estracque, 
le petit Estracque et Jacque de Seryoille 
estoient capitaines, vindrent courre furtive- 
ment et sans cause par devant la cité de Mets 
et prindrent plusieurs pouvres laboureulx et 
vignerons en les vignes de Waccon devant les 



ponts, de Pleppe ville, de Thignonmont, de 
sainct Martin devant Mets, qui labouroient 
en les vignes. Et prindrent les chevaulx de 
l'abbaye et firent de groz domaiges à Longe- 
ville devant Mets , et y prindrent environ vingt 
hommes et fouraigeout la 'ville, et prindrent 
ce qu'ilz trouvèrent de chevaulx. Et furent à 
Sciey, mais ilz n'osont entreir dedans pour 
les traits qu'ilz tiroient , et s'en allont à Saincte 
Reffine laquelle fut fouraigée , et de là en allont 
à Airs sus Muzelle où ilz firent gros domaiges 
et maingerent grant foisou de baccon , com- 
bien qu'il fust caresme. Et ne frappont nos 
gens sur eulx pour la bruyne qu'il faisoit ; 
mais sur le dairier ilz les assaillnnt et en prin- 
drent six qui jamais n'en allont dire nouvelles. 
On n'estimoit point ledit Robert de Comercey 
qu'il deust ce faire , veu qu'il estoit sermenté 
et painsionaire de la cité et qu'il avoit escript 
qu'il aideroit et serviroit la cité , contre tous 
et envers. Mais souvent on nourrit le chien 
qui mort son maistre: aussy ne se doit on 
fier au bien parlant , sinon au vray disant. 

Le sixiesme jour de mars, ceulx de la 
duché de Bar , en bonne quantité , et estoient 
bien en nombre de trois cents lances , dont 
le Rouflbulx , prevost de Longuion , estoit ca- 
pitaine, furent courre entre deux yawes, à 
Fayt, Cuverey , Coin et Loville , et prindrent 
plusieurs prisonniers, linges , robbes et meubles 
qu'ilz enmenont , et les allont butiner au Pont. 
Et fut ceste course faicte pour le fait d'ung 
appelé Grant Taise d'Anowe devant Briey, 
qui avoit esté délivré à ceiilx de Mets pour 
gaigiere par ung de ladicte Anowe meisme. 

Le sire Jehan le Grounais de Creppey fut 
maistre eschevin de Mets , le jour de feste 
sainct Benoit en mars , mil iiij c et xxxvij , 
et finissant audit jour, Tan revollu, mil itij* 
et xxxviij , et eult l'eschevinaige de seigneur 
Âubert BouUay. 

Le lundy après le mey caresme 1 , vingt hui- 
tiesmejour de mars , forent pendus trois com- 
paignons dont les deux estaient de Pleppeville, 
assez riches en leur estait : Tung estoit mairie 
à la fille Jehan de Maison , l'ung des plus 
riches de Pleppeville , et l'aultre estoit nommé 
Jehan Pichon , frère Symonin Pichon , de la- 
dicte Pleppeville, dont la guerre procedoit 
entre la cité de Mets et le sire Robert de 
Comercy. Et la cause pourquoy ilz lurent 
pendus , fut pourtant qu'ilz faisoient sçavoir 
andit sire de Comercy touttes les entreprises 
que on faisoit à Mets contre ledit sire de 
Comercy. Et le troisiesme estoit natif de Mets 
et banni pour lairancins qu'il avoit ja farts, et 
fut depuis reprins pour auïtres lairancins par 
ceulx de Valliere qui l'amenèrent à Mets , et 
fut pendu avec les deux aultres. 

Le douziesme jour de may , fut fait accord 
entre les seigneurs de Mets et le prevost du 
Pont , et ceulx du Pont à Mousson , pour le 
fait de la gaigiere qui avoit esté faicte, comme 
3 est cy devant desclairié , à Loville , à Sille- 
gney et aultre part, pour le fait de Grant 
Taise d'Anowe , par ainsy qu'il convint rendre 
ceulx du Pont tout ce qu'ilz avoient prins sus 
les pouvres gens, jusques à une maille. Et 
ne volrent ceulx de Mets aultrement faire paix. 
Àdoncque ceulx du Pont firent crier par la 
terre que sur peine d'estre réputé traîstre , 
que tous ceulx qui avoient aulcunes choses 
des pouvres gens du pays de Mets , qu'ilz le 
rapportaissent. Et ainsy l'accord se fist à l'hon- 
neur de la cité. 

Audit mois de may, fut fait cri et huche- 
ment publicque à Mets que nul n'emportast 
pain ne bleid hors de Mets , sans avoir en— 
setngnes et signatures d'ung trese, homme 
de justice. Et par ceste manière , nul n'avoit , 
ne emportoit bleid ne pain hors de la cité , 
se dont n'estoit qu'il fust homme subgect ou 
menant au pays et juridiction de ceulx de 
Mets. 

Les seigneurs trese et conseil de la cité , 

votant les molestes , fbuHes et domaiges que 
le sire de Comercy leur faisoit à eulx et à leurs 
subgectz , par l'aide qu'il avoit des gens de 
guerre de France , escorcheurs et aultres ; et 
pourtant qu'il estoit loing d'eubc , il n'en fai- 
soit point d'estime 5 pour à ce pourveoir et 
remédier, firent commun icqueir avec le sei- 
gneur Hue, sire d'Aspremont, pour avoir sa 
maison d'Aspremont ouverte , quatre ans du- 
rant , et furent d'accord parmey quatre cents 
florins qu'ils luy en debvoient chescun an paier 
et delivreir, lesdits quaitrc ans durant. 

Le jour de l'ascension, se partirent de Mets 
les spldairs et gens de guerre cPicelle cKé 
pour en alleir en garnison à Aspremont pour 
faire course sur le sire de Comercy , et ^allèrent 
si souvent visiteir et reveiller qu'il s'en tenoît 
bien de rire. 

Au mois de jung suivant, furent faictcs 
trêves entre les seigneurs de Mets et le da- 
moiseulx de Comercy, par le moyen du comte 
de Vandemont ; et alors revindrent les prison- 
niers qu'il avoit prins à Pleppeville et auljre 
part , en paiant leurs despens. Mais le traistre 
leur aveit tant fait souffrir de peines et de 
mesaises , pour ce que lesdits de Mets ne voû- 
taient souffrir de les raicheter , qu'il en y eult 
près de la moitié des morts en prison. Et encor 
de oeulx qui revindrent, en molrut plusieurs ; 
car ilz estorent à demi mangiés de pous et 
molrotent de faim. Et parmey ledit traictié, 
revinrent nos soldoieurs d'Aspremont. 

Audit mois de jung, seigneur Conraird 
Bayer, evesque de Mets, gouverneur des deux 
duchés de Bar et Lorakte , fist ordonneir et 
et deffendre qu'il ne fust nulz de l'evesché de 
Mets ne desdictes deux duchés, qui ame- 
naissent rien en Mets , loingnes ne nulz aultres 
biens , sus peine et amende de grosses som- 
mes. Et incontinent ce publié à Mets , ou 
reflist le semblable que on n'emportast rien 
hors de ladietc cité pour portéir en nul desdits 
trois pays : parquoy le pain et le vin fut par- 
tout chier, forsque en ladtete cité. 

'En celluy temps , fut ralongé le pont Quin- 
quoraille , qu'on dit à présent le pont Sei- 
gneur Nicolte Louve; et estoit uug aultre 
pont de costé pour passeir cheirtf , chevaulx 
et aultres , quant les yawes estoienjt grandes. 
Et les firent faire les vignerons de Sainct 
Marcel entre eulx cinq par les aunoscs -des 
bonnes gens. 

Auàsy en celluy temps , fut grande mortalité 
de gens par tout le monde , et en furent 
morts, tant en Mets comme au pays d'icelle, 
jusqu'au nombre de vingt mille personnes: 
et durait icelle mortalité ung an et plus. 
Et estoit l'air si très infect que Ton ne véoit 
aultre chose que gens malaides par les rues 
et aultre part en la cité, de chaulde ma- 
laidie, tellement que c'estoit horreur. Et ne 
volloit on recepvoir nul malaide à l'hospital , 
s'il u'estoit de la juridiction et appartenant à 
ceulx de Mets , pour la multitude des malai- 
des «d'estrainges lieux qui venoient à Mets. 
Touttesfois , en celluy temps, pour soy resjoir, 
le premier jour de septembre, fut jué le jeu 
de la vje et bonne conversation du glorieulx 
amy de Dieu , sainct Erasme , à Mets en la 
plaice de Chainge , tet dura trois jours. 

En ladicte année , fut ordonné en Mets que 
les bollangiers feissent pain d'orge , d'avoine 
et de gruxon, et aultres pains comme ilz 
avoient acoustumé , et que chescun pain eust 
certain poids ; et que chescun bollangier 
n'êust que trois porcques , assavoir, l'ung pour 
ung baccon , ung pour une flesche , et une 
truye pour pourcillons. Et y eust certains 
marchans députés pour avoir le regard sur 
les pains des bollangiers. 

Le vingt quaitriesme jour de septembre , 
fut faicte Marie , la plus grosse cloche de la 
grande église de Mets, par maistre Antfioine , 
maistre bombardier de Mets , et fut fondue au 
moustier de Sainct Pierre aux ymaiges '. 

Au mois d'octobre, fut ordonné en Mets que 
nul n'aichetast bleid , forsque les bollangiers , 
et qu'il n'y eust que douze bollangiers qui 
fissent derraulx , et que nul n'eust derraulx , 
forsque les seigneurs et gens malaides. 

Le jeudy , dix septiesme jour dudit mois 
d'octobre , le filz le sire de Bannestorff et le 
filz le seigneur de Puttelange , accompaigniés 
de environ cent chevaulx allemans, furent 
faire une course à Wairixe qui appartient à 
ung abbé de Sainct Vincent de Mets. Les 
seigneurs sept de la guerre à Mets, de ce 

1 .L'inscription suivante indique assez qu'elle fut seule- 
ment refondue. . 

Mille quadringenti de ci es très bisque qu a terni 
Currebant anni , dum fracta Maria resumpsi 
Fus* sonum. Placeat igitur nunc omnipotent! 
Papa simul vigeat Sinodo cum Basileensi , 
Ut sint uniti fiatque reductio Grœci. 



advertis , envoyont les soldairs courir après , 
et les poursuirent tellement qu'ilz furent rat- 
teints entre Villeir l'abbaye et Rabbay , et 
furent rués jus environ trente six Allemans 
avec leurs deux capitaines devantdits et 
amenez à Mets avec leurs chevaulx de selle. 
Et deux jours après , furent buttinez , et 
montait le buttin à neuf cent quaitre vingt 
et dix huit Jrancs. Et huit jours après , les 
seigneurs de Mets leur donnèrent respit jusques 
à la seconde feste de Noël , pour l'amour de 
l'argent qui avoit esté dérobé à Jehan d'Oultre- 
saille , le marchant de Vezegnuef , par deux 
marchants de Spire , dont l'ung avoit esté 
son serviteur et pour ce ne se gardoit il 
mie d'eulx , et luy prindrent bien la valleur 
de deux mille livres. Et se partirent les deux 
marchants lairons, le vendredy, dix huitiesme 
jour d'octobre , tout au maitiu , à la porte 
ouvrant , de Mets ; si furent ratteints et pour- 
suys au pont à Chaussey, par le serorge dudit 
Jehan d'Oultresaille , qui estoit convers aux 
Celestins à Mets.. Mais les gens Jaicot de 
Banuestorff les vhidrent prendre en la ville 
de Chaussey : si furent tellement poursuys 
et requestés par les seigneurs de Mets, qu'il 
convint restituer tout te ladicte somme d'ar- 
gent , pourtant qu'elle avoit esté arrestée eu 
la juridiction de Mets. Et les deux marchants 
lairons furent menez à Raville. 

Le tiers jour du mois de janvier, fut noie 
ung trese de Mets , appelle Jaicomin Coppe- 
chausse , du paraige d'Oultre Saille. La cause 
et raison fut que luy estant gardien à porte 
Serpenoize, une nuyt, il se mit à juer aux 
dez avec ses compaignons, et perdit. Apres 
le soupper, ilz volrent boire et demandont à 
Jehan Pieraird , lors chaistellain dicelle porte , 
qu'il leur prestast six taisses d'argent, pour 
eulx boire, ce qu'il fist; et s'en alla dormir 
et leur laissait icelles taisses en garde, les- 
quelles furent desrobées , et fut le guichellet 
de ladicte porte ouvert, toutte la nuyt. Quant 
ce vint le matin , ledit chaistellain demanda 
ses six taisses à ceulx qui gardoient pour la 
sepmaine, assavoir, au filz Jehan de Gorse, 
à Peltrcment, le bollangier, et au devantdit 
Jaicomin Coppechausse : dont ilz respondirent 
tous qu'ilz n'en sçavoient rien. Parquoy ledit 
chaistellain s'en alla doloseir à justice, leur 
desclairant le cas advenu : si furent prins tous 
trois et menés au palais. Et fut ledit Jaico- 

min trouvé coulpabie et cognust le cas : par- 
quoy il lut jugié et condampné à estre noie. 
Et furent lesdictes six taisses rapportées par 
maistre Symon des prescheurs, depuis que 
justice en fut advertie. Et ainsy se denionstre 
la justice que on faisoit lors à Mets et que 
on n'espargnoit grant ne petit ; et pourtant 
estoîent ilz craints et redoubtez, et de gens 
d'honneur prisiés et honnorei ; car justice 
engendre paix. 

Au mois de febvrier, Jehan de Belrain avec 
Phillebert du Chastellet, se partirent de Cham- 
blé pour alleir vers les rottes des escorcheurs 
qui estoîent logiés à Thialcourt, qui estoient 
bien cinq cents, dont le sire Wainchellin 
estoit capitaine. Si furent apperceus des sol- 
doieurs de^lets qui estoient en embusche, 
et les mirent en chasse, et fut prins ledit 
Jehan de Belrain et amené à Mets en l'hos- 
tel du doyen qu'on disoit lors la Burlette , et 
y lut détenu en jusques au quinziesme jour 
d'aoust, en Tan xxxix, que escord fut fait. 
Et fut mis à délivre par condition que luy et 
douze hommes d'armes , gentilz hommes , de- 
vinrent hommes à la cité , leur vie durant. 

Le quatriesme jour dudit mois de febvrier , 
arrivait à Noviant sus Muzelle, le seigneur 
de Panesach , capitaine de Frauce , acompai- 
gnié de plus de huit cents chevaulx , et cour- 
rurent à Corney et à Joiey, et tuont ung home 
à Corney. Mais ceulx de Corney prindrent 
quatre desdits Gascaires escorcheurs et 'les 
amenont à Mets, en cheminse, les mains dai- 
riere le doz, et furent menés en l'hostel du 
doyen. Et les seigneurs de Mets firent faire 
une neif batelliere où ilz mirent plusieurs 
compaignons de guerre en icelle; et furent 
commis pour chiefs et capitaines (Ficelle neif 
Jaicomin Symon, et ung soldoyeur, appellé 
Comoffle , laquelle fut conduite à mont l'yawe 
jusques en droit Noviant. Et ceulx qui estoient 
en icelle neif, se portont si vaillamment que 
lesdits Gascaires ne polrent venir à Ancey ne 
à Airs , où ilz avoient grant volloir de logier, 
et les tinrent si court qu'il fut force ausdits 
Gascaires de eulx partir de Noviant , et s'en 
allèrent logier à Saincte Marie aux Chesnes , 
à Sainct Priveis la Montaigne et à Raucourt. 
Et le diemanche , ix e jour dudit mois de feb- 
vrier, les gens de guerre de Mets tuont qua- 
torze desdits Gascaires et en ramenont ung 
pour dire les nouvelles. Et le londemain , 



ceulx de Mets firent assembleir bien dixhuit 
cents hommes piétons, que de Mets que du 
vaul , de entre deux yawes et du Salnois, avec 
plus de deux cents chevaulx, soldairts et 
varletz d'hostel, sur l'estaie dessus Chaistel 
Sainct Germain, pour alleir contre yceulx 
Gascaires. Mais lesdits Gascaires furent ad- 
vertis avant l'assemblée : parquoy ilz se des- 
partirent et en allont à Essey, en Woivre : 
si fut prins ung desdits Gascaires à Saincte 
Marie et amené à Mets. 

Le mercredy, xj e jour de febvrier, après 
les espousailles faillies , Joffroy Dex , l'ung 
des seigneurs des para iges de Mets, espousa 
dame Gille d'Aboncourt , qui avôit esté femme 
du seigneur Aubert Boullay, son premier, 
nepveu et enffant de deux sueurs , par dispen- 
sât ion que messire Poinsair de Valliere rap- 
portait du concile de Baisle. Ledit mairiaige 
ne dura mie longuement; car ladicte dame 
Gille molrut en ladicte année , le xiij* jour 
d'octobre. 

Et la nuyt dudit xj e jour de febvrier, vint à 
Mets le sire Wainchellin de la Tour, seigneur 
de Conflans , et fist demandeir aux seigneurs 
de Mets quelle somme ilz luy volloient don- 
neir, et il feroit partir les rottes desdicts 
Gascaires; et demanda deux milles florins; 
et que en ce faisant, ilz ne feroient rien en 
la terre de Mets , ne à leurs appartenances. 
La response fut qu'ilz ne luy donroient mie 
une angevine, et ainsy s'en retourna sans rien 
emporteir de l'argent de ceulx de Mets. 

Audit an , lesdits escorcheurs qui furent en 
Bar et en Loraine, dont La Hyere, Barette, 
Blanche fleur , Flocquet, le grant Estracque 
et le petit , et le seigneur de Panesach es- 
toient capitaines , s'en allont jusques à Stras- 
bourg et à Basle, et puis retournont, quoique 
les Allemans en puissent faire, par Montbel- 
liairt , et vindrent à Luxeu , en Borgoigne : 
et disoit on que La Hyere avoit juré qu'il 
abreuverait son cheval dedans le Rhin , ee 
qu'il fist. Et eulrent lesdictes rottes et capi- 
taines plus de cent mille florins pour les 
faire despartir du pays d'Allemaigne. Et furent 
jusques au bourg de la cité de Strasbourg et 
le prindrent. 

1439. 

Le sire Jaicque Symon fut fait maistre 
eschevin de Mets., le jour de feste s 1 Benoit , 
en mars, mil iiij c et xxxviij , et finissant audit 

jour, Tan révolu , mil iiij c et xxxix. Et luy 
escheurcnt cinq escheyinaiges, assavoir, de 
seigneur Nicolle Roucel , de seigneur Pierre 
Dendeney, de seigneur Jehan Papperel , de 
Jehan Dendeney et de Jehan Chaverson. 

Et en celle année furent faits en Mets plu- 
sieurs et 4nnumerables mariaiges, tant de 
seigneurs et dames comme d'aultres gens de 
touttes sortes et de tous estats , à l'occasion 
que beaulcopt de gens , hommes et femmes , 
est oient, en icelluy temps, vuefs par la grande 
mortalité qui naigaires avoît esté. Et premier 
fut lait le mariaige de Geoffroy Dex qui print 
à femme Lourette, tille Jehan de Hefbeviller, 
laquelle Lourette ait puis eu tenu aux saincts 
fons de baptesme l'escripvain de ceste pré- 
sente chronicque, c'est assavoir qu'elle fut 
mairainc à moy qui ai composé ce présent 
livre*. Apres Perrin George print à femme 
Jullienne, fille Perrin de Serriere; Jaicomin 
de Raigecourt print à femme Marguerite , fille 
Jehan du Pont d'Espinal ; Thiebault Louve 
print à femme Marguerite, fille Col Jignon de 
Heu ; Geoffroy Chaverson print à femme Je- 
hannette, fille seigneur Nicolle Grognât. Et 
furent tous ces mariaiges faits en brief temps. 
Et avec yceulx seigneurs et dames se firent 
encor en ladicte cité plusieurs auhres et di- 
vers mariaiges de la commune et sans nombre. 

Item, ên ladicte année fut tousjours grande 
guerre , famine et chier temps ; et encor ne 
se laischoit point la mortalité. 

Le premier jour d'octobre , molrut Jehan 
de Rodemack , sire de Boullay, de la peste : 
et le sixiesme jour ensuivant, molrut Gillat 
Bataille , escuier de Mets , qui estoit ung des 
honnestes gentilz hommes que on eust sceu 
trouveir. - - , 

Le dix huitiesme jour dudit mois d'octobre, 
le seigneur Conraird Bayer, evesque de Mets, 
estant au chaistel d'Amance , par le consen- 
tement des Lorains ei des Barrisiens dont il 
ne se donnoit*en garde, à cause qu'il estoit 
gouverneur desdits pays et gênerai conseiller, 
à l'instance du -seigneur, il fut prins , et furent 
prins avec luy seigneur Thiedrich Bayer, son 
frère , Androuin de Liocourt , escuier, chais- 
tellain de Nomeney, qui estoit blessé , et 
Nicollay, maire de Vyc, qui fut rançonné trois 
mille francs. Et enmenerent ledit evesque à 
Condé sus Muzelle tout nud, sans braye et 
sans chemise et tout deschault, bien deshon- 



nestement ; et fut là détenu dix sepmaines. 
Et fut prins par messire Wailtrin Haizair, 
Guré de Condé, seigneur Wiliammc de Domjv 
martin, chevalier; Wailtrin de Tulliere, es- 
cuier, et ung aultre appelé Godair. 

Pendant le temps que ledit evesqne fut 
détenu prisonnier à Condé , on luy fist faire 
plusieurs crants , assavoir, pour les saliues , 
pour Condé, pour Nomeney, Rambervilleir^ 
Baccarat , Lagarde et plusieurs aultres plaices, 
tant celles que ledit evesque avoient rachet- 
tées , comme aultres , dont lesdits Lorains se 
estoient desjay saisis d'icelles. 

Apres ces choses faictes , ledit evesque et 
ceulx qui estoient avec luy, furent mis à déli- 
vre, et s'en alla à Nomeney, et fist tellement 
que ses ennemis furent mis h<#5 desdictes 
villes , plaices et forteresses. Et manda aux 
seigneurs de Mets qu'ilz luy volcissent envoyer 
aulcuns de leurs soldairts pour le conduire 
à Mets : lesquclz seigneurs donnèrent com- 
mission aux seigneurs sept de la guerre d'icelle 
cité d'y envoyer; ce qu'ilz firent. Et y allèrent 
les plusieurs en belle compaignie , et estoient 
deux cents chevaulx , les hommes ayant la 
teste armée. Et le furent quérir à Nomeney, 
et Famenont à Mets en sou hostei episeopal ; 
et fut, la mryt de nœl , à matiue en la grande 
église , et le jour, à la messe et à vespre ; et 
semblablement le londemain , jour de sainct 
Estienne, et mesmemeut durant les festes 
après noel. Et se travaillèrent fort desdits Lo- 
rains de panre Baccarat; mats ilz perdont 
leurs peines ; car les crants qu'ilz avoient fait 
faire audit seigneur evesque , estoient faits 
par constrainte , luy estant détenu prisonnier; 
et aussy estoient faits au desheret de son 
evesché , qui n'estoit chose de valléur, et ne 
le pouvoit faire. Semblablement lesdits Lo- 
rains ne luy tinrent mie ce qu'ilz hiy avoient 
promis : parquoy on dit comunement : Frû* 0 
genti fidem , frangatur eidem. 

Au mois de décembre , en la sepmaine des 
quaitre temps devant nœl , fut rendu le dai- 
rien quairt du prest qui avoit esté fait à a 
cité pour la guerre contre le duc Charles de 
Lorainc. Et fut délivré par Jehari d'Ancey, 
l'cscripvain , lors recepveur des deniers de a 
cité : parepoy plusieurs s'en tindrent 
bien contentés et paies. 

Audit mois de décembre , à Mets , defl* 
compaignons de guerre firent uee entreprit 

de certains copts de lance affilée, l'ung contre 
l'autre , au Champ à Panne ; et Grent bien et 
honnestement leur debvoir, tellement qu'ilz 
ne se sceu'rent si bien gardeir qu'il n'en y eust 
ung de blessé , qui estoit nommé Hennequin 
de Flandre, lequel estoit serviteur au comte 
de Vauldemont. Et fut par son orgueil ; car 
on presumoit qu'il deust gaingnier. Mais ung 
jonne allemant, qui estoit parent à la femme 
Jehan Baudoiche , qu'on disoit Brullaird , qui 
joustoit contre ledit Hennequin , le gaingnait 
vertueusement par la graice de Dieu ; car 
ledit Hennequin juroit et renoyoit Dieu; et 
sur iceulx juremens, la lance dudit jonne 
allemant le vint ferir et atteindre parmey la 
gorge; mais depuis il fut regairi. Et à son 
despart , fut rencontré de la garnison de Gorse 
où il Ait tué et paié de ses gaiges. 

1440. 

Le sire Nicolle Roucel , filz seigneur Nicolle 
Roucel, fut fait maistre eschevin de Mets, 
le jour de feste sainct Benoit, en mars , mil iiij e 
et xxxix , pour ledit an finissant audit jour, 
Tan revollu. 

Le onziesme jour d'octobre , fut faicte et 
scellée la paix entre ceulx de Mets et de 
Loraine , laquelle guerre avoit esté esmeue 
par Andreu , filz le seigneur Andreu de Par- 
roye , chevalier, et Phillebert du Chaistellet, 
lequel Andreu avoit prins Françoys le Cousson, 
marchant de Mets, et l'avoit envoyé au Chais- 
tellet , vers ledit Phillebert. Les seigneurs de 
Mets , advertis du fait , firent leurs requestes 
comme il appartenoit; dont ilz eulrent maigre 
response. Ce voyant lesdits seigneurs de Mets 
donnèrent licence aux amys dudit marchant 
de gaigier sur le pays de Bar et de Loraine : 
dont ilz gaigerent très bien et prindrent plu- 
sieurs prisonniers. Pour lesquelles gaigieres 
les Lorains firent requestc ; mais il leur fut, 
fait response qu'ilz ne renderoient lesdits pri- 
sonniers , se dont n'estoit que ledit marchant 
fust rendu et restitué. Adoncque ledit Phille- 
bert de Parroye avec les Lorains firent une 
chevaulchée bien en nombre de quatre cents 
chevaulx, et vindrent courre et gaigier à 
Mairieulle , à Vezon , à Lorey devant le Pont, 
et prindrent des vaiches , et bouttont le feu 
en deux grainges. Pour laquelle chose les 
seigneurs de Mets envoyont contregaigier au 
vaul de Fault, et amenônt grant foison de 



vaiches , de chevaulx et d'auîtres bestes. Et 
en eust sorti grosse guerre , si ce ne fut esté 
l'assemblée que le comte de Vauldemont avoit. 
Mais quant lesdits Lorains furent advertîs de 
ladietc assemblée , doublant que ceulx de Mets 
ne se alliassent et joindissent avec luy, ilz 
envoyont à Mets pour faire la paix , laquelle 
fut faicte et escordéb : puis envoyont à Mets 
la paix toutte scellée. 

Or est assavoir que en ceste année, les trêves 
entre les pays de Bar et* de Loraine et la 
comté de Vauldemont furent faillies , et se 
acommença la guerre. Parquoy, le dix hui- 
tiesme jour de febvrier, les gens de guerre 
du comte de Vauldemont , qui est oient gens 
de peu d'estime , environ trois mille , dont 
ung de leurs capitaines estoit appellé Mont- 
gomeris , arrivèrent en la ville de Gorse où 
ilz furent environ dix sept jours , et y firent 
de gros et merveilleux dopmaiges ; car ilz la 
trouvont bien fournie de bled vin, chair, 
foin et avoine et aultrcs biens inriumerables 
pour eulx vivre. Neantmoins , comme gens 
de guerre , quant ilz se trouvent trop à leurs 
ayses , ne se veulent de rien coutenteir, aussy 
ne faisoient yceulx', mais volloient ëntreir en 
l'abbaye par force : parquoy ceulx de dedans se 
deffendirent et en tuont plusieurs et l'assail- 
lirent plusieurs fois , et en y eult beaulcopt 
des morts de dehors et.de dedans* 

Le vingt cinquiesme jour de febvriçr, revînt 
une aultre bande de gens de guerre du roy 
de France, et entront à Ancey et au vaul, et 
estoient bien en nombre dé dix huit cents, 
et y furent douze jours , vivant sur les pou- 
vrcs gens. Et durant ces jours , plusieurs fois 
se mirent en debvoir pour entreir en la ville 
d'Airs sus Muzclle ; mais adès furent repoulsés 
par les bonnes .gens de ladicte ville d'Airs : 
et y eult desdictes gens de guerre des morts 
et tués plus de quarante , et de ceulx de la 
ville d'Airs n'en y eult que trois des tués et 
sept des navrés. 

Le jour de feste sainct Grégoire, plusieurs 
compaignons de la cité , du vaûl dudif Mets 
et d'auîtres villa iges , en, -nombre de douze 
cents piétons, sans capitaine ne congle des 
seigneurs, parfont de la cité îïuiclamment , 
disant qu'ilz yroient combattre celles gens de 
guerre. Et à cause qu'ilz avoient les testes 
armées de vin , ilz en estoient plus hardis , 
et cuydoiçnt par leur dire gaingnier paradis 

où est la gloire. Mais , le londemain du mai- 
tin, après la fumée du vin passée , s'en retour- 
nont tout gracieusement, sans avoir personne 
de tué , fraippé , afîbllé ne assailli : et ainsy 
fait souvent le dieu Bacchus ses glorieuses 
armées et hardies entreprinscs. Et le londe- 
main d'icelle fesle sa'uict Grégoire, lesdictes 
routtes de gens de guerro de Gorse et d'Ancey 
despartont de leurs logis; et au despartir, 
plusieurs ardont leurs logis et hostelz , et s'en 
vindrent logier à Rouzerieulle , S te Refiine et 
Chaistel S 1 Germain, et y demeuront trois 
jours et voldrent prendre le moustier de Les- 
sey ; mais ilz faillont, et à l'assault perdont plus 
de douze hommes d'armes. Et pour ven- 
geance, ilz bruslont audit villaige plus de cin- 
quante cincq que grainges que maisons et 
chaulkeurs. Semblablement furent à Mollin 
où ilz perdont beaulcopt de leurs gens : et 
pour ce ilz ardirent six maisons et tuont trois 
hommes. Et ensdits trois jours qu'ilz furent 
ensdits villaiges , ilz ardont plus de mille 
mowées de paixelz de vignes et plusieurs 
cuves ; et au despartir, ilz ardont plus de deux 
parts de Ja ville de Rouzerieulle et grant par- 
tie de .la ville de Saihcte Rcffine. Et de là ilz 
allont au gitte en les villaiges de Mairange , 
Pierrevilleir et Rombay ; et après ilz allont 
ardre la ville de Noeroy le Sec, et furent à 
Landre , à Mairis et en plusieurs aultres vil- 
laiges qu 1 ilz rançonnont. Puis vindrent encor 
avec eulx aultres gens de guerre dont le sire 
de Pennencel estoit capitaine , et estoient eu 
nombre de quatorze cents hommes ; et se par- 
tont de cestuit pays , et entront au pays de 
Lucembourg. Et le vendredi , vigille de l'an- 
nouciation nostre Dame, au mois de mars, 
ilz prindrent la ville de Catenomme qui est 
près de Thionville , et y firent ung gros do- 
maige , tant en feux bouttés comme en aul- 
tres manières , au pays d'Ail emaigne où ilz 
prindrent 'plus de sept cents prisonniers. 

1441. 

Le sire Jehan Baudoiche , dit Brullart , fut 
fait maistre eschevin de Mets, le jour de feste 
sainct Benoit en mars , mil iiij c et xl , et fi- 
nissant audit jour, Pau revollu , mil iiij c et xlj , 
et accepta la chairgé oultre son gré, pourtant 
qu'il estoit desjay eschevin du palais. 

Avant que ledit sire Jehan Baudoiche fust 
fait maistre eschevin, estoit tel Je différent 



et débat entre les paraiges et gens de linaiges 
d'icelle cité que à peine trouvait on gens 
soufiisant et de Testât qui estoit acoustumé 
à porteir icelle office, qui volcist prendre 
ne accepteir le faix et chairge de la porteir. 
Et souventes fois convenoit trespasseir et 
laisseir le paraige où le maistre eschevin se 
debvoit faire et nommeir , et le prendre en 
ung aultre paraige , contre les anciens usaiges 
et coustumes de la cité. 

En oultre , plusieurs manières de gens se 
firent escripre enz paraiges de la cité, euh 
disant descendus d'iceulx , présumant estre 
trese , maistre eschevin , sept de la guerre 
et du conseil de la cité , à cause que plusieurs 
seigneurs avoient esté morts à la mortalité 
qui avoit esté Tan mil iiij c et xxxix. Mais en 
vertu de l'atour et ordonnance faicte par 
lesdits paraiges de la cité, mil iij e et Ixviij, 
ne furent receus , pour ce qu'ilz n'estoient en 
tel degré pour y parvenir , comme estre 
debvoient. Et pour bien de paix , fut establi 
et ordonné en icelle cité pour maintenir et 
entretenir que la noblesse eust tousjours k 
gouvernement et entretenement d'icelle cité , 
et que la noblesse, franchise et liberté d'icelle 
fust pour l'advenir gardée et observée , que, 
quant le maistre eschevin venrait à faire en 
l'ung des paraiges , lequel que ce tust , ou 
au commung , que jusques à eulx six dudit 
paraige , si tant en y avoit , ou moins , si 
de tant ne povoit ou finer de personnes souf- 
fisantes pour porteir ledit office , et qui n'aient 
mie, par aultrefois, esté maistres eschevins, 
et qui ne soient point,. et n'aient battu on 
battissent aulcun mestier , soient mis en buste 
par le princier et les abbés en la manière 
que on l'ait acoustumé de faire au passé. 
Et s'il y avoit aulcuns desdits paraiges , ung 
ou plusieurs, qui fussent reffusant d'y entreir , 
ou qui se abseutaissent de la cité , quant on 
debveroit faire le maistre eschevin , que ce ne 
fust trois mois devant la sainct Benoit , sans 
y retourneir trois mois aprez , ilz ne seraient 
tenus pour excusés , et les y constrainderoit 
la justice, tant ceulx desdits paraiges qui 
entreir n'y voiraient , qui seroient presens , 
comme ceulx qui absentés seroient, sur la 
somme de cent livres de tournois, et leur 
doubleroit on les sommes de jour en jour. 
Et fut icelle ordonnance faicte , le tiers jour 
de mars , mil iiij c et xl. Et en vertu d'icelle 

ordonnance, fut ledit seigneur Jehan Baudoîche 
constraint de accepteir icelle office et la por- 
teir à cause qu'il n'avoit esté maistre escheviu 
et qu'il n'avoit battu et ne battoit nulmestier, 
luy , ni son pere ni grant pere. 

Au mois d'apvril , audit an , messire Robert 
de Sarrebruch, seigneur de Comercy, quel- 
que accord et promesses qu'il eust fait au roy, 
ne tint nulles promesses et recommença à 
courre et à piller sur la terre et au pays de 
ceulx de Mets , sans causes et sans tiltre 9 
et sans deffier, quaitre ou cinq fois, assavoir, 
à Longeville devant Cheminât, appartenant 
à l'abbé de Sainct Arnoult ; à Raucourt et à 
Clemerey, appartenant à l'abbé de Sainct 
Simphorien; à Saincte Refline et au vaul. 
Et ce fait, ledit seigneur de Comercy envoia 
ses defliances : parquoy guerre fut ouverte 
entre la cité et ledit seigneur de Comercy. 
Et au mois de may ensuivant , les seigneurs de 
Mets envoiont jusques au nombre de six cents 
soldoieurs aux aventures devant Comercy, 
lesquelz ruont jus l'ung de ses hommes sti- 
pendiâmes, capitaine de Chaisteau Thierry, 
nommé Maithieu de Servay , et ung aultre , 
nommé le bastaird de Arentiere, et furent ame- 
nés à Mets et délivrés aux sept de la guerre. 
Ledit bastaird fist restitution à ung marchant 
de Mets de cent quaitorze francs qu'il luy 
avoit prins et devint homme à la cité. 

Audit mois de may, audit an, arrivèrent 
en la cité de Mets seigneur Conraird Bayer , 
evesque de Mets , maistre Louis de Harau- 
court , evesque de Toul , seigneur Baudouin 
d'Aflleville , abbé de Gorse , le josne, comte 
de Salleverden , le josne damoiseul de Rode- 
mack , le seigneur de Fenestrange , le seigneur 
du Saulcis , seigneur Robert de Bauldrecourt , 
seigneur Wainchellin de Latour , Henry de 
Latour , seigneur Averaird du Chaistellet , 
seigneur Ferry de Parroye et plusieurs aultres, 
en nombre de cinq cents , pour le fait de 
la restitution que Phillebert du Chaistellet 
debvoit faire aux seigneurs de Mets , dedans 
trois mois, après la paix faicte du comte de 
Vauldemont, dont .Hz estoient obligés par 
lettres soubz leurs seel et promesse , et n'eu 
tint rien. 

Le lundy , vingt deuxiesme jour de may , 
premier jour des croix, audit an, environ 
heure de vespre , furent tempestées les vignes 
de Mollin , de Sciey et Çhaizelle $ et par es-* 

pecial furent celles de Sciey et Çhaizelle du 
tout gastées et perdues par le volloir de Dieu 
et puçnition divine ; car en faisant icelle 
procession et passant parmey ladicte ville de 
Sciey , plusieurs estoient en la taverne en 
l'hostel Aubertin Petit , qui juoient aux dez 
et juroient et maugreoient et renyoient le nom 
de Dieu et de ses saincts, Si en fut pugui 
ledit Aubertin Petit et mené en l'hostel du 
doyen des prisonniers et détenu certaine es- 
paice de temps , et condampné à paier cent 
florins pour l'amende. 

Le vingtiesme jour de jullet, se partirent 
de Mets Joffroi Dex et Jehan Baudoiche, le 
jonne , fîlz seigneur Arnoult Baudoiche , che- 
valier qui fut, pour alleir en Jherusalem, 
veoir et visiter le sainct sepulchre de Jhesu- 
crit. Et le cinquiesme jour de mars ensuivant, 
retournèrent à Mets , estant faits chevaliers 
dudit sainct voyaige. Et en leur compagnie 
estoit Collin de Cilley. 

Le vingt quaitriesme jour d'aoust , le de- 
vantdit sire de Comercy fist une dure et 
malvaise course sur les pouvres gens -et -vO- 
laiges de la terre de Mets. Sans avoir causes 
ny raisons de ce faire , vindrent nuitamment 
environ cinq cents chcvaulx en sa compaigme 
parmey la, ville d'Ancey et allont boutteir 
les feux en les villaiges de Maigney et de 
Pouilley , et prindrent les bestes et biens des 
pouvres gens innocens , comme pillars, qui 
fut lors estimé à la valleur de plus de trois 
mille et cinquante florins d'or. 'Et estoit acom- 
paignié de Phillebert du Chaistellet qui avpit 
juré sa foid ausdits de Mets , comme gentil 
homme, laquelle foid et noblesse il avoit mis 
à nonchalloir ; et estoient encor avec eulx 
environ deux cents Bourguignons. 

Audit an , l'evesque de Mets , seigneur Con- 
raird Bayer , raicheta les cens qu'il debvoit 
chascan à Collignon Roucel l'annel , escuyer, 
qui depuis fut chevalier , qui estoient assis 
sus les quaitre mairies., pourtant qu'il se 
faisoit bien paier r chescun an 5 car s'ilz ne 
povoient , il lez faisoit gaigier. Et pour ledit 
rachat à faire , ledit evesque tailla ses pouvres 
gens et soubgectz des quaitre mairies r et 
eu paiont ceulx d'Airs douze cents francs et 
cinquante cowes de vin; ceulx d'Ancey, huit 
vingt francs et dix cowes de vin j ceulx de 
Chaistel soubz Sainct Germain , cinquante 
cowes de vin ; ceulx de Lessey et de la mairie, 

quarante cowes de vin ; et ung homme de 
Lessey seul , nommé Patenostre , paiait cent 
florins pour sa part , et monta ledit argent à 
quatorze cent soixante francs qu'ilz paiont , 
sans le vin. 

Le vingt deuxiesme jour du moifc de sep- 
tembre, Dediet Noret, clerc de S* Martin 
devant Mets , fiit banni , quaitre ans et dcmey, 
pour aulcune lettre qu'il avoit escripte de sa 
propre main et l'avoit nié, laquelle lettre 
estoit diffamatoire et contre l'honneur de 
madame l'abbausse de Sainct Pierre et de 
seigneur Dediet , curé de la Chaussée , prevost 
dudit Sainct Pierre. 

Le vingt troisiesme jour dudit mois , sei- 
gneur Pierre Renguillon espousa une vaillante 
dame , aux nopces duquel y eult ung homme 
qui déroba une taisse d'argent, lequel fut 
prin& et jugié à estre pendu , le samedy en- 
suivant , et mené au gibet. Mais ladicte dame 
fut menée à cheval, acompaignée de trois 
damoiselles , en jusques à la justice , et là 
furent minses à pied , et pria tant à la justice 
que ledit homme éust remission. 

Ledit an , mairdy devant festc sainct Jude 
et sainct Symon, le chaistel de Solluevre en 
la duché de Lucembourg fut prins furtive- 
ment par damp Joffroy, prieur «TAspremont , 
qui estoit frère de Hue, seigneur d'Aspre- 
mont, lequel on disoit estre apostat, non 
Baisant estime de sa religion. Et fut prins 
par trahison ; car le seigneur dudit lieu avoit 
espousé sa sueur et avoit ordonné que tout- 
te&fois qu'il y venroit, que on luy laissast 
entreir. Si advint qu'il entra en icelle plaice 
et y mist gens, et puis, comme on disoit, 
luy meisme tua le portier, le chaistcllain et le 
prestre qui pour icelle heure venoit de dire 
messe devant le seigneur Jehan , seigneur du- 
dit lieu. Et après, délivra la plaice en la main 
du sire Robert de Comercy qui y mist dès 
tantost gens pour le gardeir. Incontinent ceulx 
du pays de Lucembourg , de ce advertis , se 
assemblèrent et vindrent mettre le siège de- 
vant ladicte plaice , et mandout ceulx de Mets 
pour avoir ayde. Et y fut envoyé seigneur 
Régnait de Gournais, chevalier, Philippin 
Dex, 6h seigneur Jaicque Dex, chevalier, 
et seigneur Nicolle Roucel , acompaigniés de 
sept vingt chevaulx, dont il y avoit six vingt 
compaignons soldoieurs qui estoient aux gai- 
ges de la cité. Et y furent au siège jusques 



au londemain de feste toussainct , deuxiesme 
jour de novembre, que ledit sire Robert de 
Comercy arriva , environ trois heures devant 
le jour , avec sept ou huit cents hommes 
d'armes, qui se gettont sur les pouvres vil- 
laides du pays de Lucemboug et aultres, et 
firent grant murtre des gens du pays de Lu- 
cembourg, et gaingnont plus de soixante 
chevaulx de selle sur eulx : et ce fait, mena 
planté de vivres en icelle plaice. A icelle 
escarmousche ceulx de Mets perdont trois 
chevaulx, et n'y perdirent aultres choses, 
parce qu'ilz se dépendirent vaillamment ; car 
incontinent qu'ilz oyrent le bruyt , ilz se 
mirent en bonne ordonnance et deffense, 
criant: Mets! Mets! Ce oyant ledit sire Ro- 
bert de Comercy se retira. Et véant lesdits 
de Mets que ladicte pterte estoit advenue 
par le deffault des Allemans qui ne volloient 
faire le gait de nuyt que gens de guerre 
doient faire , ilz prindrent congié de ceulx 
de Lucembourg et s'en retournèrent à Mets 
et les abandonnèrent. 

Le vingt troisiesme jour dudit mois de 
novembre, ung soldoieur de Mets, nommé 
le Gouverneur , en juant aux cartes , tua 
ung aultre soldoieur, nommé Forquignon, 
qui estoit son compaignon d'armes. Le copt 
fait, il se arma vistement et monta à cheval; 
puis vint à la porte des Allemans , disant au 
chaistcllain et portier que les ennemis de la 
cité estoient aux champs et que on l'envoyoit 
vistement veoir que c'estoit , et pour ce le 
lascherent hors. Ung peu après, on vint or- 
donneir aux portes que on ne le laissast 
point aller hors; mais il estoit trop tard, 
car il estoit desjay bien loing. 

Le vingtiesme jour du mois de décembre, 
vint à Mets, seigneur Jaicqucs de Sierque, 
archevesque de Trieve , acompaignié de deux 
cents Allemans, et alla logier à la Haultc 
Pierre. Et luy fist la cité présent de quatre 
buefz, quatre cowes de vin et cent quairtes 
d'avoine. Et les seigneurs de chappjstre luy 
donnèrent deux cowes de vin; et fut ledit 
archevesque en la grande église, là où fut 
fait triumphe. 

Le jour de la sainct Thomas ensuivant , les 
gens du sire de Comercy vindrent, au plus 
secrètement qu'ilz peulrent, en nombre de 
deux cents chevaulx , et vindrent par Geni- 
vàulk et Longeaue , au point du jour. Et 

fai&oit si obscur que à peine se pouvoient 
veoir les gens Tung à l'aultre : pçtrquoy il y 
eult deux soldoieurs de Mets, trois varleU 
d'hostel qui furent prins et enmenés prison- 
niers. Et coururent lesdits de Comercy par- 
mey Longeville devant Mets et fouraigerent 
aulcunes maisons : et davantaige, oouront 
parmey Fisle du pont des Morts, et en y 
eult dix ou douze desdits pillars qui cou- 
rurent jusques à la barrière sur le pont des 
Morts ; et ce fait s'en retournèrent le chemin 
de Semelcourt, sans rien perdre. 

1442. 

Le sire Willamme de Perpignant , filz Je- 
han de Perpignant , l'annel , et de dame Ydatte 
Hache, fut fait maistre eschevin de Mets, le 
jour de feste sainct Benoit, en mars , mil iiij c 
et xlj, flnissant audit jour, Fan révolu, mil 
iiij c et xlij. Et en sonnant pour ledit maistre 
eschevin, la bancloche fut rompue au troi- 
siesme copt. 

Le vingt cinquiesme jour d'apvril, forent 
prins par dix sept soldoieurs de Mets huit 
compaignons de guerre et amenés, ledit jour, 
à Mets , et en y eult quatre des rançonnés et 
démenés prisonniers 5 et les aultres quatre 
furent quictes , pourtant qu'ilz n'avoient fait 
nulz dopmaiges sur la cité ne sur le pays. 

Ledit an fut de grant challeur et secheur ; 
car dès le vingt septiesme jour d'apvril en 
jusques au penultiesme jour de jung, fist 
grant challeur tellement que les plusieurs 
gens alloient en cheminse et n'avoient souci 
de robbes ne de chausses ; et le jour de feste 
sainct Pierre et sainct Polz , vint la pluye qui 
moult de bien fist. 

Le vingt neufviesme jour de jung, vigille 
de sainct Pierre et sainct Polz, ung char- 
pentier, appelle Pierson, avoit entreprins de 
mettre jus la grosse cloche appellée Meutte, 
lequel la debvoit mettre jus du tout à ses 
despens et péril , et en debvoit avoir vingt 
cinq livres* Mais il advint que , par son def- 
fault , les cordes rompirent et icelle cloche 
cheut jusques. sur les voultes et y fist grant 
dopmaige et tuait trofe hommes et en navra 
plusieurs qui n'en molrurent mie. Et disoit 
on que ce luy estait advenu par son avarice, 
pourtant qu'il .n'avoit nulles gens avec luy 
habiles et , suffisons pour ce faire». Et le dai^ 
rien jour dudit mois , ledit Pierson volt 



acheveir son. ouvraige et avalla icelle cloche 
depuis la dairienne voulte où elle estoit, en 
jusques à terre* Et quant elle vint à trois 
pieds , près du paivement , elle cheut de 
rechief , et rompirent touttes les cordes , ex- 
cepté la plus grosse. 

Le v e jour de jullet, fut la ville de Solluevre 
prinse et regaingnée par le comte de Guil- 
lette, qui pour lors se disoit gouverneur de 
partie du pays de Lucembourg, qui avoit 
mis le siège devant ladicte ville et avoit avec 
luy dudit pays bien trois mille hommes de 
guerre, tant à pied comme à cheval, et y 
furent au siège par l'espaice de plus de sept 
sepmaines. Et y avoit beaulcoup des gens 
le sire Robert de Comercy , qui faisoient jour- 
nellement grans et gros domaiges au pays 
de Lucembourg et de Barrois et au pays de 
Mets. Et fut rendue par traictié et composition 
faicte par Haullctaire, capitaine de ladicte 
plaice, du consentement de ses gens, leurs 
vies , chevaulx et hernex saulfz ; et eulrent 
deux jours de vuidange , et enmenont deux 
cherrettes pleines de biens meubles, et eult 
ledit capitaine deux coursiers que le comte 
de Guillette luy donna. Et estoit ladicte plaide 
mieulx fournie , quant ilz . la rendent , que 
alors qu'elle fut gaingnée. 

Durant ledit siège , nouvelles vindreut audit 
comte et capitaine du pays de Luxembourg 
que ledit sire Robert de Comercy . volloit 
leveir le siège de devant Solluevre : parquoy 
ceulx de Lucembourg le mandont à dire: à 
ceulx de Mets qui, pour secours, y envoient 
sept vingt compaignons soldairs bien armés 
dont Jehan de Wairixe estoit* capitaine, et 
y furent trois jours , et puis retournèrent à 
Mets. Si en Jurent ceulx de dedans advertis 
et leur fut dit que ceulx de Mets alloient 
quérir artilleurs pour les assaillir : parquoy 
ce fut cause qu'ilz se rendirent, comme devant 
est dit.. 

Le jour de la sainct Laurent , audit an $ 
ledit sire Robert de Comercy et ses gens fureit 
advertis que plusieurs marchants et mar~» 
chandes de Mets estoient allés à la mire an 
Pont. Si mist grans gens de guerre en ung 
bois , gaitant sus les marchants et marchande^ 
de Mets, quant ilz retouréeroient , pour les 
apprehendeir ; ét mirent gens sus le chemin 
et despouillont les femmes qui retoumoientr t 
estimant que ceulx de Mets deussent depou#» 

veuement courre après ; mais ilz faillont ; car 
ilz ne prindrent que le braicquonier Jehan 
de Vy, qui estoit à cheval , et quaitre ou cinq 
chiens , et tuont deux hommes. 

Audit mois d'aoust , Clausquin Wierte , 
capitaine des soldoieurs de Mets , avec ses 
compaignons , luy fut ordonné tendre et tenir 
sur les ennemis de la cité de Mets; lequel 
avoit ung fîlz à Ra ville , qui estoit allé courre 
sus la duché de Bar et de Loraine , et courut 
devant le Pont à Mousson et amenait grant 
quantité de bestes qu'il avoit prinses. Si 
fat mis en chasse, et estoit en grant péril, 
luy et touttes ses gens, d'est re prins. Et quant 
ledit capitaine de Mets vit que son fîlz et 
ses gens de Raville estoient en dangier d'estre 
prins , il ordonna aux soldoieurs de Mets de 
courre sus aux Lorains et Bairisiens , disant 
que festoient les ennemis de ceulx de Mets. 
Si leur coururent sus si vertueusement que 
de ceulx qui couroieut sus et après le fîlz 
dudit capitaine et ses gens , ilz en prindrent 
huit compaignons d'armes et les amenont 
à Mets prisonniers. Et ainsi eschappa le fîlz 
dudit capitaine et ses gens , et enmena à 
Raville les bestes qu'il avoit prinses. Les sei- 
gneurs de Mets , àdvertis à la vérité de ceste 
manière de faire , qui ne volloient faire tort à 
personne , firent incontinent cranter et pro- 
mettre ledit Clausquin foid et serment de 
prisonnier , et le tinrent à tel que luy et 
sondit fîlz rendirent et restituont le tout, et 
quictont et delivront les prisonniers francs et 
quictes. 

Le vingt et uniesme jour d'aoust, audit 
an , le comte de Petite Pierre et Rodât Bayer 
deffiont la cité. 

Le vingt huitiesme jour dudit mois , ledit 
comte de Petite Pierre, ledit Rodât Bayer, 
filz seigneur Henry Bayer , nepveu à seigneur 
Coinraird Bayer , evesque de Mets , le voué 
de Hanalpierre , acompaigniés de environ sept 
cents chevaulx , se partirent de Faulquemont 
et vindrent courir en la terre et pays de 
ceulx de Mets et ardont plusieurs maisons 
en sept ou huit villaiges, au hault chemin, 
assavoir, à Chairley deux maisons , à Saincte 
Bairbe deux maisons , à Avancey une grainge, 
à Verey touttes les maisons et grainges , à 
Vegey et à Sanrey trois maisons , et encor 
en aultres villaiges. Ce pendant ceulx de 
Mets se mirent en armes et saillirent hors 



de Mets ; dont il en y eust quaitre des prins 
et assaillis, celluy jour , dont il en y eult ung 
qui se mist en deffense et fut tué en la plaice, 
et les aultres trois furent amenés à Mets, 
dont l'ung estoit au voué de Hanalpierre , 
l'ung au comte de Petite Pierre et le tiers 
audit Rodât Bayer , et furent, le londemain, 
pendus au gibet ; car tel desserte , tel loyer. 

Le londemain , vigille de feste sainct Bur- 
themin , furent prins trois aultres compai- 
gnons , l'ung marchaul et deux bouttefeux , 
qui estoient à Rodât Bayer, lesquelz deux 
bouttefeux furent pendus, le vingt sixiesme 
jour dudit mois. Et le marchaul demeura 
encor , pourtant qu'il se disoit estre au duc 
Steff et qu'il ne ferroit sinon les chevaulx. 

Le vingt septiesme jour dudit mois, lesdits 
de Mets se mirent en armes et furent courre 
jusques devant Faulquemont et prindrent 
plusieurs vaiches et aultres bestiaux qui furent 
prisiés la valleur de sept cents francs. 

Le vingt huitiesme jour dudit mois , furent 
encor par eulx prins des pourciaulx et des 
berbis pour la valleur de plus de soixante 
francs. 

Audit mois de septembre^, le damoiseulx 
Symon de Fenestrange, à qui Faulquemont 
debvoit compelteir et appartenir, laquelle Ro- 
dât Bayer luy avoit usurpé , y cuidant mettre 
et logier damoiseulx Robert de Comercy, 
ennemi à ceulx de Mets , pour les domaigier; 
mais il faillit; car ledit damoiseulx Symon 
la regaingna et la mist en la main de ceulx 
de Mets pour entreir et }'ssir , la guerre durant. 

Le diemanche après feste sainct Mathieu en 
septembre , les seigneurs maistre eschevin , 
treses et conseil de Mets , pour eulx et pour 
toutte la communaulté de ladicte cité de 
Mets , envoyont dédier Rodât Bayer, ses 
aydans et toutte sa puissance. 

Le lundy, londemain , après lesdictes def- 
fiances envoyées , lesdits seigneurs de Mets, 
acompaigniés de leurs soldairs et serviteurs , 
allont vers Chaistel Brehain , et boutterent le 
feu en cinq ou six villaiges à l'entour, ap- 
partenant audit Rodât Bayer, et ramenont 
trois cents vaiches et plus de deux cents pour- 
ciaulx. 

Le londemain de feste s 1 Michel archange, 
plusieurs tantgentilz hommes comme aultres, 
c'est assavoir, messire Henry Bayer, chevalier, 
et plusieurs chevaliers, escuiers et aultres , 

bien en nombre de deux cents, à la requeste 
de Rodât Bayer, deffiont la cité. 

Le mairdy, londemain de la sainct Reiney, 
deuxiesme jour d'octobre, vindrent Rodât 
Bayer, seigneur Henry Bayer, Philippe du 
Chaistellet , Olrey de Rottenshufz et Andreu 
de Parroye , et avec leurs gens , qui estoient 
environ huit vingt chevaulx , arrivèrent à An- 
serville , au point du jour, où ilz brullerent 
quarante que grainges que maisons, et bout- 
terent le feu en deux villaiges près d'Anser- 
ville, appartenant à ceulx de Mets. Les sei- 
gneurs de Mets , de ce advertis , avec les sol- 
dait* et serviteurs , en nombre de neuf vingt , 
en diligence les poursuirent et mirent en 
chasse , bien trois leues long et en jusques 
à ung petit ruyt auprès devant le chaistel 
Brehain, où tes ennemis de la cité mirent 
pied à terre, et ceulx de Mets les assaillont 
vertueusement et prindrent cinq hommes 
d'armes : et Rodât Bayer et ses gens se re- 
tiront oultre d'ung grant fossé, pour la doubte 
d'une serpentine qui estoit avec les soldairs 
de Mets ; et portoit Jehan Bollay le pannon 
de ceulx de Mets. Et gaingnont lesdits de 
Mets le pannon Rodât Bayer, cinquante trois 
chevaulx de selle, et tuont seize compai- 
gnons de guerre et en navront plusieurs , et 
y eult vingt chevaulx tués. Et forent lesdits 
chevaulx vendus quatorze cent et trente trois 
florins ; les armures , cent florins et ainsi 
vallut ledit buttin quinze cent et trente trois 
florins. 

Apres ceste chevaulchée et course faicte, 
les seigneurs sept de la guerre de Mets or- 
donnont quatre capitaines en quatre chais- 
teaulx à Pentour de Mets, chescun de vingt 
cinq chevaulx, c'est assavoir, Hainzellin de 
Morhange, à Burlise; Henry Lallement, à 
Ànserville; Tresjollis, à Louveney; et Jehan 
Mawolz, à Merdigney, et firent très bien leur 
debvoir. 

Le sixiesme jour d'octobre, fut refaicte et 
fondue la grosse cloche de Mets, appellée 
Mutte, et pesoit dix sept mille, et fut belle 
et bonne; et y avoit dessus escript comme 
sensuit : 

L'an quarante deux , mil et quatre cent , 
Au nom de Dieu , le tout puissant , 
Pus faicte pour donneir mon son 
Quant les offices se reflont : 
Pour les bans panre et pour les lire. 



Sfaulcun les yolloit escondire, 
Pour gens mettre ensemble et armeir, 
Pour guerre aussy me font sonneir. 
Et qui voldroit sçavoir mon nom 
Dame Meutte m'appelle on. 

Ludovic us de Hamelia me fecit. 

Le maistre qui la fist, estoit de Liège, 
appellé maistre Louis de Hamelle. 

Et ledit jour meisme, Jehan de Lucem- 
bourg , l'ung des clercs des sept de la guerre 
de Mets, qui estoit allé en ambassalde, luy 
cinquiesme, par devers l'empereur pour la 
cité, revint et rentra en la cité. De ces deux 
choses furent plusieurs resjoys ; car on avoit dit 
et certiffié , par Pespaice de plus de quatre 
sepmaines. par avant , que ledit Jehan de Lu- 
cembourg estoit pendu, et avec luy ses quatre 
serviteurs; et que ce avoit fait le voué de 
Hanalpierre pour vengence d'ung sien servi- 
teur qui avoit esté pendu au gibet de Mets par 
ses démérites. 

Le quatorzième jour d'octobre, lesdits sei- 
gneurs de Mets ordonnont à leurs serviteurs 
et soldairs monter à chevaulx pour aller avec 
plusieurs de Mets, et en belle ordonnance se 
partirent de Mets et en allèrent vers Fleville, 
et mirent le feu à Fleville et à Luxire, les-, 
quelx deux villaiges appartenoient aux trois 
enfikns Symon des Armoizes qui fut ; et ra- 
menèrent plus de quinze cents bestes, que 
grandes que petites, et estoient tous char- 
gés de meubles et aultres choses. Et la cause 
porquoy celle course fut faicte, fijt pour ce 
que partie desdits enflans estoient au service 
de sire Robert de Comercy, contre la cité, 
et estoient receus et soustenus en la forte 
maison de Fleville, et aussy avoient brullé 
ung gaingnaige que Perrin Besangne , escuier 
de Mets , avoit audit lieu , sans avoir deffié. 

Ledit an , vigille de la feste de la toussainct, 
dairien jour d'octobre, fut prins furtivement 
et nuictamment par les gens sire Robert de 
Comercy le chaistel de Monmaydy qui appar* 
tenoit à sire de Rodemack, sans ce que on 
se doubtast de luy. 

Ledit an, vigille de la s 1 Martin en hyveir, 
furent faits au Champ à Panne , devant porte 
Serpenoize, plusieurs biaulx coptz de lance 
par deux hommes qui desiroient acquérir 
honneur, c'est assavoir, par ung que on ap-» 
pelloit Jehan de la Plume , soldair en la cité, 
et par ung gentil homme alternant, nommé 

Frederich Specque , qui estoit venu au service 
de la cité. Et eulrent tous deux grand hon- 
neur , car ilz firent bien leur debvoir ; et les 
despartont les seignenrs et firent cesseir, di- 
sant qu'ilz estoient gens de bien et avoient 
monstre qu'ilz sçaveroient faire à une bonne 
entreprinse. 

Ledit an , dès le jour de leste s te Catherine 
en hyveuyen jusques- au jour de feste sainct 
Vallentin, il gella et negea fort et continua 
tous les jours ; et se renfdrçoit tous les jours 
de negeir. Et disoient les anciens qu'ilz n'a-* 
voient souvenance que, passez quatre vingt 
ans, il ne cheut tant de neige ; car la. neige 
estoit plus de trois piedz de hault, et en 
d'aulcuns lieux, la haulteur d'ung homme. 
Et estoit de telle haulteur que , en plusieurs 
lieux parmey la cité, on ne povpit meneir 
cherts ne cherrettes. Et depuis le jour de feste 
Nostre Dame Chandelleur jusques au londe- 
main de Teste saincte Agathe, gella si très 
fort que à peine povoit on dureir. Et furent 
les vignes engellées d'hyveir, tellement qu'il 
les convint trapper en plusieurs lieux. Et fut 
ung très grant domàige pour les poures gens. 
Touttesfois la neige fondit , et cessa la gellée 
.gracieusement. 

1445. 

Le sire Jehan Remiat , filz Collignon Remiat 
de l'Atre , fut fait maistre eschevm de Mets , 
le jour de feste sainct Benoit en mars , mil 
iiij° et xlij , et finissant audit jour, Tan revollu , 
mil iiij e et xliij. 

Le vingt huitiesme jour de mars , vindrent 
les seigneurs de Fleville avec leurs gens, la 
main armée , arrivèrent au pays de Mets , bien 
maitin, et incontinent bouttont les feux à 
Maisiere et à Agondange , et coururent jus- 
ques à la grant Steppe et prindrent et enme- 
nont le bestial : puis retournèrent avec leur 
buttin à Fleville, sans avoir perde ne rencontre 
de ceulx de Mets ; car de leur vénue ne furent 
ceulx de Mets advertis , jusques après le dop- 
maige fait , et qu'ilz estoient de retour. 

Le huitiesme jour dapvril, coururent ceulx 
de Fleville jusques empres du moustier d'Airs 
sus Muzelle, et tuont trois hommes et en 
prindrent de la ville d'Airs ; mais ceulx d'Airs 
se deffendont si bien qu'ilz tuont ung homme 
d'armes et en navront plusieurs et gaingnont 
trois chevaulx de selle. 



Le douaiesme jour dudit mois d'apvril, 
ceulx de Comercy et Fleville, en nombre de 
trois cents et plus de gens d'armes, furent 
boutter les feux à Thignonmont, à Lorey et 
à Waippey : dont les soldairs de Mets leur 
allèrent courre sus ; mais ilz les rechaisserent 
jusques sus le pont des Morts : puis levèrent 
les buées de dessus les waccons et prindrent 
tous les drappelaiges que les femmes y avoient 
estendus ; et ce fait , paisiblement s'en re- 
tournèrent. 

Le tiers jour de may, furent la plupart des 
vignes engellées ; et en y eult plusieurs qui 
les trapperent , dont ilz s'en repentirent après. 

Audit mois de may, Jehan de Chaailon, 
le soldoieur, avec six compaignons soldairs , 
se partirent de Mets et allèrent en Loraine 
où ilz prindrent une forteresse appellée Ri- 
chaird Manèy, qui estoit à Collair de Fleville, 
qui estoit de guerre à ceulx de Mets , et puis 
la brullont et mirent le feu dedans. 

En celluy temps , fut parfaicte la chai p pelle 
de seigneur Coiuraird Bayer, evesque de Mets, 
qui est en la grande église , par maistre Jehan 
de Comercy, le masson , laquelle fut appelée 
la chaippelle des curez, pourtant que ledit 
evesque. ....(// manque vne ligne 4tu Ms). . 

Le neufviesme jour dudit mois de may, 
sire Robert de Comercy, le capitaine Pierre 
Rénal, frère la Hiere, le capitaine Roucin, 
avec environ deux mille et cinq cents escor- 
cheurs , gens de guerre de France^ vindrent 
par deçà et allèrent au vaul de Waixey, ap- 
partenant à l'abbaye de Gorse , où ilz firent 
malz et dopmaiges ; car ilz tuont, comme 
il fut dit , plus de six vingt que femmes que 
enfians , sans les hommes $ et prindrent et pil- 
lèrent sur les pouvres gens plus de dix mille 
bestes < 9 que chevaulx , buefz et vaiches , que 
berbis, lesquelles furent butinées. Et les acheta 
ledit sire Robert de Comercy, et ordonna à 
aulcuns de ses gens de guerre de les meneir 
et conduire à Comercy. Et estoient bien en 
nombre de trois cents hommes, ausquelx il 
mescheut ; car alors qu'ilz cuydoient estre à 
seurté et que de nulz ne se doubtoient , lurent 
rencontrés par le baistaird du Vergier et Wail- 
trin de Tulliere avec les Lorrains qui leur 
osterent lesdictes bestes, et tuont la plus 
grant partie desdits hommes qui les condut- 
soient, et le reste furent prins prisonniers. 

Le douziesme jour de may, ledit ske Robert 

de Comercy, avec icelle rotte de gens de 
guerre , s'en vint logier à Cheminât , et n'y 
demeurant gaire; car, pour icelluy jour, de- 
vant la minuit, ilz se despartont avec grant 
crainte qu'ilz avoient de ceulx de Mets. Et 
ne fut mie merveille , pour ce que , s'ilz ne 
s'en fussent despartis, ilz eussent esté com- 
battus et morts ou prms. Et furent de ce 
advertis par Liebaul d'Abocourt : dequoy ledit 
Liebaul ne s'en seust jamais excuser. Et avant 
leur despart, firent plusieurs assaulx devant 
le moustier de Cheminât et le prindrent et 
gaingnout , et ardont la neif de l'esglise ; mais 
ilz ne peulrent gainguier la tour de l'église ; 
car il y avoit dedans seize hommes qui très 
bien la gardont et tuont trois d'iceulx es- 
corcheurs. 

Audit mois de may, ledit sire Robert de 
Comercy, acompaignié desdits escorcheurs et 
de plusieurs aultres gens de guerre routiers 
de France, vindrent en la terre commune 
où ilz furent plus de trois sepmaines en 
l'abbaye de Chaistillon , à Àrancey, à Xiverey 
le franc et à Billey : et estoient plus de quaitre 
mille et cinq ceuts et y avoit plus de trois cents 
femmes , sans le bagaige. Ensquelles villes 
ilz firent de groz dopmaiges ; car en ladicte 
abbaye ilz tuont trois moines, et prindrent 
et baiguerent tout ce qu'ilz peulrent sous- 
tenir, porteir et paier. Et ordonnont icelles 
rançons et pilleries à apporteir au ban de 
Mairis , dedans le vingt cmquiesme jour dudit 
mois de may, et demeuront, audit ban de 
Mairis en jusques au jour de fcste s 1 Medaird , 
huitiesme jour de jung ensuivant , qu'ilz des- 
partont. Et eh vindrent au gitte aux villaiges 
d'Anccy et d'Airs sus Muzelle , où ilz furent 
long temps, en faisant grans dopmaiges. 

Le neufviesme jour du mois de jung , qui 
fut le jour de la penthecoste , une partie de 
ces gens, au nombre de deux mille et six cents 
chevaulx , sans les piétons, se partirent d'Airs 
et d'Ancey, et en vindrent droit en l'abbaye 
dè 8* Clément $ laquelle ilz pillont et robbont 
du tout, prenant bleid, pois, feibves, sel, 
baccon , vaisselles d'or, d'argent et meubles , 
et puis bouttont le feu à la grant grainge 
daîer qui estoit empres de l'esglise S* Jehan , 
où il y avoit alors plus de sept milliers de 
grants fiaixins , foins et aultres biens : puis en 
allèrent à Sainct Privez où ilz pillèrent les 
pouvres bons mallaides. Ce fait, vindrent à 



Sainct Laidre et y prindrent tout ce qu'ilz 
peulrent avoir ; et puis , pour plus fiant vail- 
lance, doubtant plus la justice du monde que 
Dieu , vindrent abattre le signe de la justice 
patibulaire qui estoit au Genestroy où il y 
avoit trente deux hommes pendus. 

Le dixiesme jour dudit mois de jung, vin- 
drent à Joiey et prindrent les grandes arches 
sur lesquelles partie des hommes et leurs 
biens se estoient retirés. Aussy allèrent à 
Augney, et ardirent une partie de la ville; 
mais ceulx d' Augney se mirent en defifense 
et en tuont sept ou huit. Et boutterent les 
feux en la moistresse d'Ollerey, en six aultres 
villaiges et gaingnaiges, et prindrent hommes,^ 
femmes , enfifans , bestes , meubles et tout ce 
qu'ilz peulrent trouveir ; puis retournont en 
leurs logis. 

Le onziesme jour dudit mois, iceulx routiers 
et escorcheurs partont à grosses bandes desdits 
lieux et logis , et passont Saille par le pont 
à Maigney , et allèrent à Flery et la brullont 
avec cinq ou six villaiges et gaingnaiges et 
prindrent tout ce qu'ilz peulrent avoir et 
l'enmenont en leurs logis. 

Le douziesme jour dudit mois de jung, 
d'icelles gens se partirent une bande, et en 
allont en la ville de Vault et Jussey où ilz 
cuydoient grandement gaingnier ; mais sou- 
vent avient au contraire de ce que fol pense ; 
car ilz n'y gaingnont rien et furent très bien 
servis de traits et collevrines ; et en y eult 
des morts et navrés plus de vingt sept , et 
s'en retournont tout confus. 

Le treiziesme jour dudit mois , la plus 
grant partie d'icelles gens se despartont et 
en allont à leurs aventures. Et fut dit qu'il 
en demeura environ quaitre vingt, lesquelz 
incontinent eulrent de ceulx de Mets le festin , 
et en y eult cinq des prins qui lurent détenus 
prisonniers jusques à ce que le gibet du 
Genestroy fust refait tout nuef. Et le deuxies- 
me jour du mois de jullet , eulrent ce qu'ilz 
avoient desservi et furent pendus hault et 
sollempnellement , pour acommencement de 
réparation d'honneur de ce qu'ilz avoient 
aidé à abattre ledit gibet, et là plantèrent 
le pollieux aux doits de longes mains tout 
estendues 

Le devantdit treiziesme jour de jung, les 
soldoieurs de Mets qui estoient en garnison 
à Anserville , prindrent huit compaignou4 

de guerre des gens Rodât Bayer ; et disoît 
on que |p nepveu du comte de la, Petite 
Pierre et le filz du mareschaul du marquis 
de Baude y estoient. Et furent vendus et 
butinés en l'aitre Satnct Saulveur leurs che- 
vaulx et harnex trois cents francs. 

Le tiers jour de jullet ensuivant , fist si 
grant froid qu'il convint faire feu et maingier 
empres comme en hyveir. 

Le huitiesme jour de jullet , les seigneurs 
gouverneurs de Mets avec leurs subgectz, 
tant de Mets comme du vaul , en nombre 
de trois mille et trois cents , que à pied que 
à cheval , se mirent en armes et sortont hors 
de la cité , bien en ordre , desquelx seigneur 
Jehan Baudoichë et seigneur Joffroy de Wai- 
rixe estoient capitaines. Et pour rcvange du 
mal et domaige que le seigneur de Comercy 
leur faisoit, au pourchas des enfans du sire 
des Armoises journellement , ilz en allont 
devant Fleville, et coppont et sillont les bleids, 
froments, avoines, orges, pois, febves, chain- 
ves et aultres biens des trois finaiges , Fleville, 
Lexire et Luxeraille. Et ce faft , ilz donnèrent 
ung assault devant la maison de Fleville et 
ne la gaingnerent pas , puis s'en retournèrent 
à Mets. 

Le douziesme jour dudit mois de jullet, 
Fut brisée la grosse cloche de Mets que on 
appelloit Mutte. 

Le quinziesmejour dudit mois, se partirent 
de Mets environ cent et cinquante hommes 
d'armes à cheval et huit cents piétons , tant de 
Mets comme du hault chemin , desquelx Jehan 
de Werixe et Philippe Dex estoient capitaines, 
le plus secrètement qu'ilz peulrent, et en allont 
devant Chaistel Brehain , appartenant à Rodât 
Bayer , où se tenoient les Bayer ; et prinrent 
la ville et en brultont grant partie, et la 
baiguerent , et sillont les bleids et grains , et 
coppont et trappont bien vingt journal z de 
vignes. Et n'y eult de ceulx de Metz qu'ung 
homme tué ; et s'en retournont ceulx de pied, 
la pluspart chargiés de baigues >. chair , laird , 
oyes , gellines et porcillons. 

Celle année fut dangereuse à plusieurs et 
fort périlleuse; car le vingt septiesme jour 
de jullet, aux quaitre heures après midi, et 
toutte la nuit ensuivant, il tonna très fort 
et alloda si merveilleusement que c'estoit 
hideur à oyr. Et par especial il cheust ung 
terrible coupt en l'église de Sainct Eukaire , 

tout par devant la faice et visaige du curé 
d'icelle église , sans luy mal faire , lequel disoit 
alors sa devoltion , et fist une traice au mur. 
Et tonna fort , les trois nuitz ensuivant. 

Audit an , dame Ysaibel de Gorliche , du- 
chesse de Lucembourg , qui avoit eu espousé 
le duc Anthoine de Brabant , et Jehan de 
Bavière, defiunctz, tous deux oncles au duc 
Philippe de Borgoigne, fist faire de grandes 
complaintes audit duc de Borgoigne de ce 
que ses hommes et subgectz de ladicte duché 
ne volloient à elle obeyr , ne paier ses rentes, 
et especialement ceulx de Lucembourg et de 
Thionville et du pays à Tentour , et l'avoieut 
debouttée , eulx rendant rebelles et deso- 
beyssans , luy priant humblement, pour Dieu 
et pitié , et pour l'honneur de ses deux oncles 
qu'elle avoit eus en mariaige , et avec eulx 
s'estoit honorablement conduicte , qu'il la 
volcist secourir, à ce grant besoing, tant qu'elle 
puist estre remise en sa seigneurie , ou au- 
trement la conviendrait vivre à grant misère 
et pouvreté. A quoy ledit duc fist donneir 
response gracieuse , disant que de bon cueur 
luy bailleroit secours et aide contre les des- 
susdits de Lucembourg par touttes les voyes 
et moyens raisouables que bonnement faire 
pourroit: dont elle le mercia grandement. 

Le dairien jour du mois de jullet, seigneur 
Nicolle Louve, chevalier, citain de Mets, fist 
acommencer le pont qu'on dit QuinquoraillCj 
ainsy nommé au passé, et à présent nomme 
le Pont aux Loups , qui est en l'isle du pont 
des Morts, devant Mets. Et fut fait parTbie- 
drich , le masson , de Sierque ; et ne fut ledit 
pont point parachevé en jusques' à l'onziesme 
jour d'apvril, l'an mil iiij c et xliiij. 

Le vingtiesme jour du mois de septembre, 
ledit duc de Borgoigne, avec environ quatre 
mille hommes d'armes , vint vers ThionviUe, 
et print son logis à Florhange , avec plusieurs 
princes, chevaliers et escuiers qui se logeont 
empres de luy et ez villaiges à l'entour ; e 
envoya quérir vivres pour argent en la ci 
de Mets , pain , vin et chair que on luy n^" 
noit en navieres, avec armures et artillerie. 
Et nulz de ses gens, ne aussy ceuU 
l'aultre partie, pour l'argent, n'estoient re- 
fusés, pour aultant que ceulx de Mets 
se mesloient de icelle guerre , et estais 
neustres. s 
Le vingt uniesme jour dudit mois de r 

tembre , plusieurs jonnes gentilz hommes du 
camp dudit duc de Borgoigne , avec quatorze 
chantres dudit duc , pour leur passe temps , 
vmdreut à Mets , ausquelz on fist de grosses 
honneurs. Et chantont lesdits chantres deux 
fois à Mets moult honnestement , Tune des 
fois à Nostre Dame la Ronde et l'autre à S 1 
Saulveur. 

Le vingt deuxiesme jour dudit mois, plu- 
sieurs des soldairs de la cité de Mets allont 
devant Chaistel Brehain et prindrent plusieurs 
biens, meubles et bestiaulx qu'ilz buttinont 
à Mets , et furent vendus trois cent et seize 
francs. Et ramenont dix compaignons dudit 
chaistel, desquelz, le samedi après, il en y 
eult trois des pendus. 

Le dixiesme jour d'octobre ensuivant, les 
gens de guerre du comte de Clicque estant 
à Thionville, devant laquelle le duc de Bour- 
goigne tenoit le siège , sortont hors de Thi- 
onville et gaingnont deux navieres chargées 
de vivres , venant de Mets , que les vivandiers 
du camp dudit duc de Borgoigne y avoient 
envoie quérir, avec plusieurs compaignons de 
guerre Borgoignons , chevaulx et harnex , qui 
tous furent menés à Thionville et butinés. 

En celle année , les citains de Mets estoient 
de guerre à plusieurs personnes et de divers 
lieux, assavoir, à sire Robert de Comercy, 
à Collair de Fleville, Thiery et Symon, ses 
deux frères , à Philippin de Savegney, au vis- 
comte de Retel , leur capitaine, à Rodât Baier, 
à seigneur Henry Baier, et à seigneur Thie- 
drich, leur oncle , qui se tenoient à Chaistel 
Brehain, qui firent de grans dopmaiges au 
pays de Mets. 

Le quatriesme jour d'octobre, fut reffaicte 
et refiTondue la grosse cloche de Mets , ap- 
pellée Meutte , ung jeudi , environ quatre 
heures après midi. Et se porta l'ouvraige 
très bien, car il y avoit abondamment de 
mette ; car il y eult deux milliers de mette 
de reste , dont on en fist faire une bombarde. 
Et y sont escripts dessus les mètres comme 
elles estoient sur l'aultre qui fut rompue, 
le douziesme jullet : et fut faicte par maistre 
Anthoine d'Estain. 

En ladicte année, la vendange dura jus- 
ques à la toussainct, et ceùlx qui eulrent 
vins , ne valloient rien , car ilz furent comme 
verjus sans couleur. Et y en eult bien peu 
par ez cloz de S 1 Arnoult, de S 1 Clément et 



de S* Simphorien , n'y eult mie deux cowes 
de vin. Et n'y eult nul vin pour compteir 
au Hault Chemin ny Oultresaille. Et aussy 
en la paroische S 1 Vyt , S' Jehan et S* Gegoulf, 
en ces trois paroisches n'y eult mie en cel- 
liers deux cents cowes de vin nouvel. 

Le quatriesme jour de novembre, audit 
an, fut faicte la paix par et entre la cité 
de Mets et les trois enfians du seigneur des 
Harmoizes, seigneur de Fleville, après ce 
que lesdicts seigneurs de Fleville eulrent 
toutes leurs terres brullées et aruynées par 
ceulx de Mets. Et la firent pourchasseir les- 
dicts de Fleville par le prevost de Briey qui 
très bien s'en travailla. Et lut ung gros bien 
pour deux pillards détenus en prison, qui 
estoient des hommes desdicts de Fleville, 
lesquelx eussent esté pendus. 

Le quatriesme jour de janvier, le révérend 
seigneur evesque de Mets, Comraird Bayer, 
vint à Mets en intention de pacifier et ac- 
cordeir la guerre estant entre la cité et ses 
nepveulx , seigneur Thiedrich , Henry et Ro- 
dât Bayer. Par laquelle guerre gros et in- 
numcrables dopmaiges en avoient esté sur- 
venus d'une part et d'autre, et survenoient 
journellement , et que plusieurs gentilz hom- 
mes et aultres de la part de sesdits nepveulx 
en estoient détenus et constitués prisonnière 
en icelle cité : sur laquelle paix ledit seigneur 
evesque poursuit tellement qu'elle fut escor- 
dée entre les parties, le septiesme jour de 
febvrier ensuivant. 

Le premier jour de febvrier, vigille de la 
Chandelleur, aux deux heures , qui est heure 
acoustumée que la création et renouvellement 
des trese et nouvelle justice se fait , ledict 
evesque de Mets , estant en sa maison epis- 
copale, frit en la chaippelle Sainct Gai, et 
luy meisme print le serment des trese. 

Le huitiesme jour de febvrier, après la 
paix passée et escordée, les seigneurs de la 
cité de Mets envoyont au Pont, vers mon- 
seigneur le. marquis, quarante soldairs bien 
équipés, lesquelx avec les gens dudit seigneur 
marquis qui faisoit sa première armée , s'en 
allèrent à Sainct Mihiel où se faisoit l'assem- 
blée et armée pour alleir contre le seigneur 
de Comercy, qui gaistoit le pays et en pre- 
noit partout. 

Le onziesme jour dudit mois de febvrier, 
lesdits seigneurs de Mets envoyont plusieurs 

soldairs, bien armés, en nombre de quatre 
vingt ou cent , desquelx seigneur Jehan Bau- 
doiche estoit capitaine, avec ung des sept 
de la guerre , au lieu de Sainct Mihiel où 
ladicte assemblée se faisoit, à la prière et 
requeste de maistre Louis de Haraucourt, 
evesque de Toul , et; dudit marquis dn Pont. 
Et y fut seigneur Jehan de Fenestrange, le 
damoiseulx de la Marche, et estoit une belle 
assemblée. Et en allont devant Comercy, et 
furent là jusques au vingt uniesme jour dudit 
mois de febvrier que la paix se fist entre 
ledit evesque de Toul et ledit marquis. Et 
fut alors le chaistel de Comercy, qui estoit 
au seigneur de Sarrebruche, avec toutte la 
terre qui fut à Pierre de Bar, minse enz mains 
dudit seigneur marquis, pour une somme 
d'argent : et ne debvoit tenir ledit damoi- 
seulx de Comercy que certain nombre de 
gens , dont il n'en fist rien. Et en celle paix 
ne furent en rien comprins l'evesque de Mets, 
le duc de Borgoigne, la cité de Mets, né le 
damoiseulx de la Marche : parquoy ceulx de 
Mets et le damoiseulx de la Marche se des- 
partirent d'eulx et en revindrent. 

1U4. 

Le sire Viriat de Toul, aman et eschevin, 
fut lait maistre eschevin de Mets , le jour de 
feste s* Benoit en mars mil iiij c xliij , pour ung 
an finissant audit jour, mil iiij c et xliiij, Tan 
revoUu ; lequel fut en la buste tout seul. 

Le vingt septiesme jour de mars , les sei- 
gneurs de Mets après avoir sommé et requis 
Hue d'Aulteit / seigneur d'Aspremont, de 
rendre et restituer une somme de deniers qu'il 
tvoit reeeue d'iceulx pour avoir sa maison d'As- 
premont ouverte contre le sire de Comercy, 
qu'il avoit mis à remis et oublié sa foid, sa 
promesse , lettre et seel , niantmoins il le 
iebvtoit faire touttes et quantes fois que ceulx 
de Mets en auroient à faire : pour lequel refus, 
lesdits de Mets envoyont , ledit jour , deux 
cent et septante chevaulx qui se partont de 
Mets , et en allont vers Aspremont et ardont 
plusieurs maisons et ramenont grant quantité 
de vaiches et de chevaulx, porcques et berbis. 
Et d'icelle bande estoient capitaines seigneur 
Rénal le Gournais , chevalier, seigneur Jehan 
Baudoiche , et seigneur Jofiroy de Wairixe , 
chevaliers, et forent vendues et buttinées 
i celles bestesv 



Le septiesme jour d'apvril, fut arse et brullée 
une beguigne de sus le mur, auprès des Lom- 
bairds. La cause pourquoy hit que , en celluy 
temps , y avoit à Mets ung petit couvent sus 
le mur , qu'on disoit les Beguignes , où il y 
avoit une chaippelle de sainct Jude et sainct 
Symon ; lesquelles estoient de bonne répu- 
tation et estime de saincteté et devoltion , 
combien que par aulcuns estoient soupe- 
çonnées estre vrayes ypocrites, laquelle chose 
se demonstra. Car il advint que en icelluy 
beguignaige se vint mettre une pouvre femme 
mallaide , pour estre bien sollaciée et traictée, 
pour ce que souvent on les envoyoit quérir 
pour sollacier et veiller les mallaides ès bonnes 
maisons. La beguigne qui la sollacioit, pré- 
suma que icelle femme patiente eust de l'ar- 
gent ; elle l'estouffa et puis luy coppa la gorge, 
le jour de la sainct Vincent en janvier. Et 
après ce fait , elle la getta en ung retrait , 
et y fut environ douze sepmaines , avant que 
on sceust rien ; mais le cas fut revellé par la 
puanteur qui en sortoit. La justice de ce ad- 
vertie firent apprehendeir icelle beguigne , et 
cognust son cais , et fut arse et brullée , com- 
me dessus est dit. 

Le treziesme jour de may, lut privé maistre 
Jehan Millet , chainoine de la grande église de 
Mets de la chainoinerie et des fruietz pour Aa 
cure de sainct Victor, pourtant que de l'auc- 
torité du concile de Baisle , il avoit fait des- 
clairier sire Waillrin , chapellain dudit Saint 
Victor, pour excoinunié , ce qu'il ne debvoit 
faire, par vertu de certain décret et obligation 
dont il se avoit obligié sus peine de priva- 
tion de bénéfice. 

Le quinziesme jour dudit mois de may, 
partirent de Mets le révérend evesque d'icelle 
cité , Coinraird Baier , le sire Yvodio , archi- 
prestre de Vyc , pour le chappistre de Mets , 
contre maistre Jehan Millet, et sire Jaicque 
Dex , chevalier, pour en alleir à une journée 
qui se debvoit tenir à l'ascension au lieu de 
Nuremberg, à la requeste et poursuitte de 
l'empereur et du sainct concile de Baisle. 

Le dix neufviesme jour dudit mois de may, 
vint Phillebert de Savegney, escuier, et Ge- 
raird Peltre , avec huit vingt oompaignons de 
guerre , dont on ne se gardoit ; car on n'a voit 
rien à besoingner avec eulx. Et sans causes 
ni raisons ne deffiance preceldente , vindrent 
faire course à Woippey et bouttont le feu en 

une maison, et prindrent ce qu'ilz peulrent 
de gens et de bestes et d'aultres biens ; mais , 
pour ce que chescun esloit sur sa garde , ilz 
n'y firent mie grant dopmaige. Jay soit ce 
que pour lors on n'cust nulle crainte dudit 
Phillebert ne de ses compaignons , pour ce 
que on n'avoit rien à besoingner avec eulx, 
niantmoins considérant que, à tort , sans cause 
et sans defiiance , ilz avoient couru , ilz en- 
voyont incontinent après leur deffiance. Vous, 
les lisant, avisez si c'est tour de noblesse et 
de gens de guerre, qui veullent avoir re- 
nommée d'honneur : c'est une scille après 
moisson. 

Depuis , le londemain de la sainct Urbain , 
quaître compaignons soldoieurs , par l'ordon- 
nance des seigneurs de Mets , estoient allés 
vers Estain pour aulcunes affaires. Si furent 
mis en chasse par ledit Phillebert de Sai- 
vegney et par ses gens ; et par luy ou par 
ung de ses gens fut fera d'une lance à fer 
emollu l'ung desdits soldairs , nommé Fran- 
çoys Cramalz, que ses compaignons ramenout 
à Mets , et en molrut , et fut ensepvelli à 
Sainct Vyt. Et les aultres trois soldairs es- 
chaipperent gaillardement sans avoir nul do- 
maige. 

Enz festes de penthecouste, audit an, furent 
les grans pardons de peines et de coulpes à 
Sainct Ânthoine du Pont à Mousson , donnés 
et conférés par pape Eugenne en bonne in- 
tention , et impeltrés par subtil moyen en 
intention de assembleir monnoie pour con- 
vertir à l'intention du prince du pays, lequel 
avoit desjay en son cueur et pensée conspiré 
de envahyr la noble cité de Mets , comme cy 
après plus amplement sera desclairié. 

Et fut tout le mois de may pluvieulx et 
froid , et furent les yawes grandes ; et toutte 
la sepmaine de la penthecoste qui fut au mois 
de jung , faisoit si froid qu'il convenoit main- 
gier au feu. 

Le vingtiesme jour de may, audit an de 
xliiij, furent les trêves accordées par le moyen 
du duc d'Orléans et d'aultres princes et sei- 
gneurs des deux pays , entre le roy de France 
et le roy d'Angleterre, pour huit mois, en telle 
manière que , durant lesdictes trêves , tous 
marchans et subgectz d'ung costé et d'autre 
pouvoient alleir, venir et frequenteir les ungs 
avec les aultres , sans crainte ne dangier. Et 
en traictant les choses dessusdictes , furent 

faictes plusieurs ouvertures mesmement pour 
traictier le mairiaige dudit roy d'Angleterre 
et de la fille de René, roy de Secille, duc 
'd'Anjou , de Loraine et de Bar, lequel depuis 
fut parfait et acompli. 

La paix et trêves faictes entre les deux rois 
et pays , le roy de Secille demanda au -roy 
de France ayde pour alleir contre ceulx de 
Mets qu'il disoit luy estre rebelles et desobeys- 
sans , et ne volloient à luy obeyr. De ce il di- 
soit vérité , pourtant que lesdits de Mets n'en 
estoient et ne sont encor de présent tenus d'y 
obeyr à cause que c'est une des quatre cités 
du sainct Empire romain : laquelle demande 
il obtint facilement , pour ce que le royaulme 
de France estoit fort folié et destruit par les 
gens de guerre. Et pour deschargier sondit 
royaulme et ses subgectz , il ne luy remisa et 
luy octroya : dont le fait ne Ait tenu si secret 
qu'il ne fust revellé. Parquoy la nouvelle se 
espandit partout que les escorcheurs volloient 
venir devant Mets , et en fut la nouvelle en 
divers lieux : et mesmement en furent secrè- 
tement advertis les seigneurs de Mets , dont 
aulcuns ne le volloient croire ; mais ilz le 
seulrent bien depuis à la vérité et à leurs 
gros domaiges. 

Le premier jour de fenal et du mois de 
jullet , jour de feste sainct Thicbault , les sei- 
gneurs gouverneurs de la cité de Mets en- 
voyont deux cents et cinquante soldoieurs 
dudit Mets , desquelz Joffroi Chaverson , fik 
seigneur Willamme Chaverson , avec Claus- 
qum Wiert , capitaine des soldoieurs , furent 
conducteurs, et en allont devant Aspremont 
courre ; et là prindrent et ramenèrent les 
vaiches dudit Aspremont* Et au retour, trou- 
vant plusieurs compaignons de guerre de Co- 
mercy et d' Aspremont qui venoient de courre 
et panre les bestes de Lorey devant le Pont, 
de Merdigney et encor de deux aultres vil- 
laiges appartenant à ceulx de Mets, et avoient 
beaulcopt de prisonniers , lesquelz nos gens 
mirent en chasse et prindrent ung de nosdits 
ennemis, appelle maistre Jehan, et deux che- 
vaulx de selle , et le reste se mit en fuyte , et 
laissont leurs prisonniers et pannie de bestes 
qu'ilz avoient prins ensdits villaiges , qui 
furent rendus et restitués. 

Le vingt troisiesme jour de jullet , quinze 
soldoieurs de la garnison de Merdigney furent 
faire course en jusques devant Aspremont qui 

estait de guerre à cenlx de Mets , pour cause 
qu'il avoit receu argent d'eulx et scellez et 
n'avoit tenu foid. Et à leur retour, sire Collaird 
de Mairley, seigneur du Saulcis, dequoy ceulx 
de Mets ne se donnoient garde , et festoient 
de luy requestés ne deffiés , fist mettre et 
tendre parmey les ruytz, waids et passaiges par 
lesqueix ilz debveroient passer , des cordes, 
hirpes et niai riens, pour les gardeir de passeir 
et prendre et entraippeir lesdits soldoieurs. 
Et fist assembleir tous les boîns hommes des 
villaiges à luy subgectz , et semblablement de 
la prevosté de Preney, qu'il tenoit pour lors, 
avec quarante hommes d'armes pour ruer jus 
lesdits soldoieurs. Et en prindrent jusques 
sept desdits soldairs , dont Pierre de Vieville 
et maistre Jehan du Plet Babo furent du nom- 
bre , et des aultres cinq ne sçai les noms , 
et le reste eschaippa au mieulx qu'ilz peul- 
rent. Et semble que pour quinze soldairs, 
puisque ledit Collaird du Saulcis estait si vail- 
lant et qu'il avoit quarante hommes d'armes 
et tant de piétons villatgeois , qu'il n'estait 
jay de nécessité de mettre des cordes , hirpes 
et mairiens par les lieux qu'ilz debvoient 
passeir, se dont n'estoit pour doubte que les- 
dits quinze ne fussent plus vaillans qu'eulx : 
car les couarts ont tousjours crainte des har- 
dis. Et menont lesdits sept sdldairs à Preney, 
et incontinent furent buttinés. 

Le jour de feste sainct Jaicque et sainct 
Cristofle ensuivant , ledit Collaird du Saulcis 
manda quérir Jehan Clément , chais tel lain de 
la forte maison de Baionville , appartenant à 
sire Joffroi de Wairixe , chevalier, citain de 
Mets. Luy venu vers luy, le fist mettre en 
prison , puis envoia ses gens prendre et saisir 
ladicte forte maison et y mettre garnison contre 
la cité de Mets. Et pour aultant que ledit 
seigneur Collaird se disoit chevalier sans re- 
proche , et que ceulx de Mets n'avoient nulle 
action ni débat contre luy, eulx ne les citains 
et manans d'icelle, et de l'ung des costés 
ny d'aultre n'y avoit defîiance encorrue , par- 
quoy chescun se esmerveilloit dont ce procel- 
doit. Et chescun disoit que ce ne proceldoit 
de noblesse ni gentillesse ; car s'il fust esté tel 
qu'il se disoit, sans reproche , il n'eust fait 
les cais en la manière qu'il les faisoit : par- 
quoy il perdit son nom et gaingna reproche 
villaine. 

Audit an , les curés de Mets et des bourgs 

avoient gros différent contre les religieulx des 
quaitre ordres mendians pour les confessions. 
Dont lesdits curés envoyont au concile à 
Baisle contre eulx le seigneur Martin Hen- 
ncquin , curé de Sainct Hillaire le Petit, dont 
il fut pourpié par aulcuns de leurs compé- 
titeurs et fiit rué jus par Jaicomin Berbay, 
escuier, et mené prisonnier à Herbelvilleir 
en la forte maison où il fut détenu dix jours; 
et fut délivré franc et quicte , à la requeste 
d'une dame , nonnain de Wergaville ,, sueur 
dudit Jaicomin Berbay, à la requeste de dame 
Catherine de Preney, abbesse de S* Pierre à 
Mets, et à la requeste de dame Ydatte et 
dame Catherine de Walthiemont, nonnains 
dudit Sainct Pierre. 

Le dairien jour de jullet , ledit sire Collaird 
du Saulcis envoya , par ung sien messaigier, 
une lettre aux seigneurs de Mets , demandant 
response ; auquel on dist qu'il s'en retournas!, 
et qu'ilz avoient assez messaigiers pour luy 
renvoyer la response. Et incontinent fat or- 
donné aux soldoieurs de Mets et à aultres 
gens de guerre , jusques au nombre de douze 
vingt et plus , d'estre prêts , dont Jehan Boul- 
lay, escuier, filz du seigneur Garcire BouUay, 
chevalier, fut ordonné chief et capitaine. Et 
allont vers Preney et coururent jusques aux 
baires de Preney, et tuont ung des compaiguous 
d'armes dudit Preney, nommé le Petit Henry, 
et en ramenont dçux aultres bien battus eî 
navrés , dont l'ung estait appelle Guissequin. 

Le quatriesme jour du mois d'aoust , ung 
nommé et appelle le Menegault fist baittre 
au hault pallais de Mets de la naivée par le 
congié et consentement de Jehan Trois Solz> 
varlet dudit pallais , et assembla tout l'estrain 
et paille d'icelle naivée et les mist soubz une 
vieille cheminée qui estait là dessus, puis y 
mist le feu qui se print en ung nid de soigne 
qui estait sus ladicte cheminée , et commença 
à ardre de telle sorte qu'il se print à partie 
du tilz dudit pallais où il fist dopmaige de 
mille livres. Et debvez sçavoir que sur b 
murmure qui estoit desjay des escorcheurs , 
que on presumoit ce ung presaige et pro- 
nostication de grosse persécution sur le corps 
de la cité et du pays , pour ce que c'estoit 
le lieu et siège principal du maistre eschevin 
et de la justice d'icelle cité. 

Le quint jour d'aoust, les seigneurs gou- 
verneurs de Mets, pour aultant que partie 

des hommes de la ville de Vandiere avoient 
esté avec le sire Collaird du Saulcis au panre 
les soldairs de Mets, comme il est cy devant 
desclairé, ordonnont aux compaignons de 
guerre, bien en nombre de trois cents homes, 
alleir courre devant Preney et à Vandiere. 
Et les hommes dudit Vandiere fuyont au 
moustier : si assaillont lesdits gens le mous- 
tier et y eult partie des mainoirs brullés, 
et furent les hommes gairantis en la tour 
dudit moustier. Parquoy ilz fouraigeont par 
la ville et puis s'en retournèrent lesdits gens 
de guerre chairgiés de meubles , baigues et 
acoustremens , et ramenont grande quantité 
de vaiches,chevaulx, berbis , porcques , chie- 
vres , et les aulcuns rapportont jaulz, gellines , 
oyes et cainnes. 

Audit mois d'aoust, fiit faicte une nuefve 
tour entre le pont des Morts et S* Vincent, 
et furent rechaulciés et renflbrciés les murs 
depuis la porte Paitair, qui estoit alors con- 
dampnée, en jusques en mey voye du chais- 
tel du pont des Morts. Et estoit adoncque 
maistre masson de cest ouvraige et de la 
ville maistre Henry de Ranconval. 

Pour la paix et union de l'église, lurent 
convocqués et assemblés, au mois de may 
preceldent, plusieurs prélats d'église , arche- 
vesques , evesques , docteurs et aultres gens 
d'église, plusieurs princes, ducz, comtes, 
barons , chevaliers , escuiers et bourgeois , 
et aussy pour donneir ordre aux differens et 
schismes qui avoient jay duré et continué 
longuement entre le pape et 1* concile de 
Baisle. Parquoy journée fut assignée à Nu- 
remberg, à laquelle journée Frederich, roy 
des Romains, esleu empereur, vint et arriva 
audit lieu de Nuremberg, le dairien jour 
d'aoust. Et y estoit seigneur Conraird Baier, 
evesque de Mets, acompaignié de seigneur 
d'Aix, chanoine et trezorier de la grande 
église dudit Mets ; de l'archidiacre de Vyc, 
doyen d'Yveuxe, et de plusieurs aultres gens, 
chevaliers , escuiers et aultres gentilz hommes 
qui estoient en la compaignie dudit seigneur 
evesque, attendant ledit roy des Romains, 
pour commenceir à appaisier ledit schisme 
qui avoit jay duré dès l'an mil iiij c et xxx 

Audit an de xliiij , le neufviesme jour de 
mars , la paix fut faicte entre les quaitre 
ordres mendians et les curez de Mets , présent 
monseigneur le scelleur monseigneur l'evesque 

de Mets , et Hanriat le notaire , clerc de mon- 
dit seigneur l'evesque, des differens qu'ilz 
avoient ensemble l'ung contre l'autre : dont 
il y avoit des commis de chascune ordre, 
ayant puissance de leur couvent , qui juront , 
la main touschant au pict , comme prestres , 
de tenir ferme et estable de point en point la 
sentence jaidis rendue et donnée par maistre 
Jehan de Vairenne , jaidis archidiacre de 
Mets, et encor que d'une sentence, donnée 
et rendue au sainct concile de Baisle , contre 
le sire Démange Menée , le prestre , qu'ilz ne 
s'en pueent ne debveront servir au préjudice 
des curez. 

Comme il est desclairié au premier chap- 
pitre du tiers volume de Enguerrant de Mons- 
trellet , en l'an mil iiij c et xliiij , à la fin du 
mois d'apvril, après paisques, les Anglois 
prindrent trêves pour dix huit mois , et fian- 
cèrent la fille René , roy de Secille , pour 
estre femme du roy Henry d'Angleterre , en 
espérance que paix se feroit entre les deux 
roys 5 et puis s'en retournèrent lesdits An- 
glois en Angleterre , pour parleir à leur roy 
et aux estatz du royaulme , et pour conclure 
du fait de la paix. 

Apres ce fait, fut conclu par le roy et 
son oonseil qu'il envoieroit les gens d'armes 
de France, frauçois et anglois, enz contrées 
des Allemaingnes pour vivre pendant le temps 
que les tresves dureroient , et les conduirait 
monseigneur ledaulphin, lequel, acompaignié 
de sire Robert de Comercey, qui se disoit 
ung des principaulx capitaines, se partirent 
de Troyes, au mois de jullet, et chevaul- 
cherent tant par leurs journées , avec leur 
host et armée, qu'ilz vindrent devant Mon- 
belliairt qui est une ville joignant entre la 
comté de Borgoigne et le pays de Suisse, 
laquelle fut assaillie et assiégée , pour ce que 
le baillif ou prevost de ladicte ville avoit 
couru jusques à Langres , appartenant au roy, 
et avoit enmené les gens prisonniers et les 
bestes et fait beaucoup de mal , dont le roy 
estoit fort mal content : et pour ce , mist le 
siège devant ladicte ville et chaistel , et les 
print par composition. Le roy tost après suivit 
le daulphin à grant puissance de gens d'armes , ' 
et chevaulcha tant par journées , qu'il vint 
en sa ville et cité de Langres , et passa son 
avantgarde sur les marches de Loraine, et 
vindrent à ung chaistel et petite ville nommée 

Dairney, que ung nommé le baistard de Ver- 
gîer tenoit en gaige avec aultres plaices qu'il 
rendit , combien qu'il les tenoit en gaige , 
pour aulcunes sommes d'argent qu'il disoit 
avoir délivrées et paiées pour les affaires du- 
dit roy de Secille. 

Puis alla le roy vers Espinal qui est une 
ville sur les marches de Loraine et de la 
Volge , laquelle , avec le chaistel , tenoit pour 
l'evesque de Mets à qui elle appartient à 
cause de son evesché, et se rendit au roy. 
Et y alla le roy en personne , et furent à 
S* Nicollais et de là allont à Nancey où le roy 
René de Secille supplia au roy de France qu'il 
luy pleust donneir secours, ayde et confort 
pour conquesteir et gaingnier la cité de Mets 
et aulcunes aultres prochaines d'illec, estant 
audit pays, qui luy estoient rebelles et de- 
sobeyssans , jaysoit ce qu'elles fussent de son 
propre domaine , comme il disoit. Parquoy 
le roy de France , en faveur du roy de Secille , 
avec grant armée de princes, barons, che- 
valiers et escuiers , tant de gens de guerre 
et de traict, comme aultrement, envoya la 
plus grant partie de ses gëns d'armes devant 
ladicte ville et cité de Mets, pour sommeir 
et requérir les habitans d'icelle ville de é\ilx 
rendre, ou aultrement mettre le siège devant. 
Et pourtant qu'ilz se monstrerent rebelles, 
eulx disant estre du sainct Empire romain , 
et Tune des quaitre franches cités dudit Em- 
pire, et non estre subjects en tout ny en 
partie dudit roy de Secille , ne à aultre , 
forsque dudit sainct Empire, ilz furent as- 
siegiés , et furent les gens d'armes devant et 
à l'entour par l'espaice de cinq mois ou plus ; 
mais depuis ceulx de ladicte cité de Mets 
firent traictié et apoinctement avec le roy de 
France, parquoy il se despartit. 

Pendant ledit siège , vint à Nancey vers le 
roy ung grant seigneur, nommé monseigneur 
Bourgalemoine , lequel le roy des Romains 
avoit envoyé vers le daulphin , pour le con- 
duire ès pays de Suisse, vers Baisle, Mont- 
belliart, Collombier, Sletztat, Salzbourg et 
Haguenau estant au pays d'Aisatte , pour 
iceulx subjuguer, pour ce qu'ilz disoient ne 
rien tenir dudit empereur. Lequel daulphin 
avec plusieurs seigneurs et capitaines fut jus- 
ques à Basle , et trouva à une lue près dudit 
Baisle, environ huit cents Suisses, lesquelz, 
pour se gairantir, se boutterent en une mal- 



laiderie et jardins pour resisteir audit daul- 
phin et à ses gens , et vaillamment se deffen- 
dirent, veu le petit nombre qu'ilz estoient , 
et en tuèrent plusieurs, signamment ledit 
chevalier alternant qui conduisoit ladicte ar- 
mée , et plusieurs aultres ; mais ilz furent 
morts ou prins en la plus grant partie. Puis 
s'approcha le daulphin de ladicte cité, et 
ceulx d'icelle saillirent hors sur ses gens , les 
cuydant trouver au depourveu ; mais lesdits 
de Baisle furent descoufitz et rechaissés en 
leur ville, et en y eust bien mille des morts, 
et deux ou trois cents des prisonniers , et le 
reste se mist en fiiyte. Et de là s'en alla le 
daulphin devant la ville de S 1 Ypolite pour 
la prendre d'assault ; mais ilz firent l'obeys- 
sance ; aussy firent ceulx du vaul de Lyeu- 
vre. Lors les François et Anglois comencerent 
à piller le pays et à faire de grans et énormes 
maulx : parquoy les Suisses et les Allemans 
se assemblèrent par grans trouppeaulx, et 
tuèrent grant quantité des gens dudit daul- 
phin , lequel , voyant que c'estoit ung mer- 
veilleux pays , et que celluy qui les debvoit 
conduire et qui sçavoit les destroitz du pays, 
estoit mort, s'en retourna vers le roy, son 
père , à Nancey, où estoit le roy de Secille 
son oncle , et plusieurs aultres grans seigneurs, 
chevaliers et escuyers. Et y estoit la royne 
de France, de Secille, la daulphine et la 
fille du roy de Secille , pour laquelle aroir 
en mairiaige , le roi d'Angleterre envoya en 
ambassalde le comte de Suffort, avec phi- 
sieurs notaMes chevaliers et escuyers, lesqueh 
firent tellement qu'ilz l'enmenerent en Angle- 
terre. Incontinent après le départ dudit daul- 
phin de S 1 Ypolite, les Allemans se bout- 
terent dedans , et en despit des François ib 
la brullerent avec partie des villes du vaul 
de Lyeuvre. 

Audit lieu de Nancey, audit temps , vin- 
drent vers le roy l'archevesque de Trieves 
et le comte de Blancquenem, envoiés pour 
les Allemans , et firent alliance ensemble per- 
pétuelle. 

Durant ledit siège de Mets , furent faictes 
plusieurs saillies par les gens de ladicte ville , 
et aussy furent vaillamment reboutés par les 
defiendans , et furent prinses plusieurs petittes 
plaices à l'environ. 

Et comme recite le devantdit Enguerrant 
de Monstrelet et maistre Robert Guaguio , à 

la garde de ladicte ville de Mets y avoit ung 
moult cruel homme , nommé Jehan de Vyt, 
l'ung des gouverneurs d'icelle, qui chevaul- 
choit tousjours ung petit coursier à la queue 
duquel pendoit une sonnette qui faisoit grant 
noise , et le faisoit afiin qu/e chascun le co- 
gneust, quant il alloit parmey la ville. Et 
estoit si cruel que quant il sçavoit aulcunes 
femmes qui alloient hors après les gens de 
guerre pour racheter leurs mairits prins par 
les gens du roy , au retour il les faisoit noyer , 
pource qu'elles avoient porté finances aux 
ennemis : et mesmement les gens du roy 
qui estoient prins par ceulx de Mets , il les 
faisoit molrir, et ne volloit souffrir que on 
les mist à rançon. Niantmoins , à la fin , le 
roy fiit misericordieulx et ne fut point si 
rigoureulx que du tort qu'il avoit, qu'il ne 
s'en laissast regleir par argent : si que , avec 
le présent de la vaisselle dorée , comme recite 
Enguerrant , encor luy donnèrent ceulx de 
la cité de Mets deux cent mille escus pour 
le deffraiement dudit siège , et cent' mille 
florins cTor qu'ilz quicterent au roy de Secille, 
que luy et ses prédécesseurs avoient eu em- 
pruntés aux dessusdits de Mets : et parmey 
ce , iceulx Metsains demeurèrent en leurs 
franchises et Hbertez , comme ilz estoient par 
avant, sans rien sur eulx innover , ne chose 
nouvelle reclameir. Et ne fut pas le débat 
dudit roy de Secille ne d'eulx déterminé de 
tous points ne mené à fin pour celle heure , 
comme tout ce recite ledit historien Enguer- 
rant de Monstrelet plus au long. 1 

Combien que lesdits aucteurs et historiens 
devant nommés ont eseript et desclairié assez 
abondement d'icelle guerre et siège devant 
Mets, pour ledit an de xliiij , il est à pre- 
sumeîr qu'ilz n'y estoient ne l'ung ne l'aultre, 
et que quelque fWpponnier leur en ait eu 
desclairié à sa vollenté , par quoy ilz en ont 
legierement escript. Et pourtant fault re- 
tourneir à la vraye histoire d'icelluy fait et 
guerre, selons ce que ceulx qui estoient dudit 
temps et à icelle guerre et siège en ont dit , 
escript et desclairié la vérité. 

* Notre chroniqueur , trompé par toutes les éditions 
publiées de son temps , prend Enguerrand de Monstrelet 
pour Jean Chartier. Cest ce dernier qui, dans l'his- 
toire de Charles VII , à la suite des grandes Chroniques 
de France , donne tous les détails rapportes ci-dessus. 



DE LA GUERRE QU'ON DIT LA GUERRE DES ROY5 ET 
SIEGE MIS DEVANT METS PAR LES ROYS DE FRANCS \ 
DE SECILLE , LE DAULPHIN ET LE ROY d'yvBTOT^ îfrÇ. 

Apres la Nostre Dame au mey aoust», la 
nouvelle lut apportée à Mets que lé -roy 
Charle de Vallois, septiesme de ce nonr> \k 
roy de Secille, son serorge, et le daulphî» 
deb voient venir en pellerinaige à S' Nicollais 
du Port, à Wairangcville , et puis debvoient 
alleir à Nancey, et puis debvoient alleir 
assiéger la cité de Mets , et que desjay le 
daulphin estoit parti avec plus de soixante 
mille hommes escorcheurs , dont sire Robert , 
sire de Comercy estoit ung des principaulx 
capitaines, et furent devant Montbelliart qu'ilz 
gaingnont , et firent plusieurs courses en di- 
vers lieux , jusques à Strasbourg et à Baisle , 
comme il est cy devant desclairié ; puis re- 
tourna à Nancey vers son peire , où estoient 
les comtes du Maine , de Dunois , de Boul- 
loigne , et plusieurs aultres grants princes , 
et seigneurs et capitaines. 

Les seigneurs de Mets, estant lors bien 
acertenés que icelle assemblée se faisoit pour 
eulx , et que on leur volloit faire l'escot , 
parquoy ilz advisont par bonne et meure 
délibération, de resisteir et obvier contre 
telle entreprinse irraisonable , et eulx fournir 
et pourveoir de ce qui leur estoit nécessaire. 
Et firent de ce advertir par touttes les for- 
teresses , pays et villaiges , et firent très bien 
garnir la cité de touttes manières d'artillerie 
et deffense de guerre pour la cité. Et or- 
donnont en aulcunes plaices en la cité , par 
dessus touttes les portes et les tours qui sont 
ez murailles , baisles et beffroys à l'entour de 
la cité , estre fournies et assorties de bom- 
bardes , serpentines , courtaulx , hacquebuttes 
à crochet , collevrines , masses de plomb et 
touttes aultres choses qu'ilz pouvoient penseir 
et presumeir qui polroient à ce servir et estre 
nécessaires : et fut encor ordonné aux mes tiers 
de faire meneir et charrier en chascune tour 
six tumerées de grosses pierres de pairiere. 

Puis à touttes les portes furent minses 
bonnes gardes et gens de guerre pour icelles 
deffendre, si la nécessité le requeroit; et 
à chascune , ung chief et capitaine de la 
seigneurie avec aultres , tant d'église comme 
delà bourgeoisie , avec les gardes acoustumées 
à chascune porte , qui sont quaitre bourgeois, 

uog chaistellain et deux portiers. Et en chas- 
cune tour des mesliers y avoit bombardiers 
et gens des mestiers, et par dessus les mu- 
railles y avoit les gardes acoustumées; et 
oultre ce, en la cité et par les quairforts 
lurent mis et ordonnés gaits , et le gait ren- 
forcié tant par sus les murailles comme par 
la cité. Et y eust si bonne ordre minse alors , 
et par si grant providence que on n'eust 
mieulx sceu; car les ordonnances estoient 
bien entretenues , et le bien publique bien 
pollicé , gardé et deffendu ; la cité bien 



fournie de vivres et de bonnes gens de guerre , 
la commune et bourgeoisie bien unis et dé- 
libérés de eulx defiendre et leurs libertez, 
et y exposeir corps et biens. 

Le vingt cinquiesme jour d'aoust , fut or- 
donné de nestoier les fossés à l'entour de 
Mets, et que les paroischiens de chascune 
paroische yroient ouvreir, les ungs après les 
aultres , commençant en les fossés en Cham- 
biere par daier S 1 Maidaird. Et la première 
paroische lurent ceulx de S* Hillaire , au pont 
Rengmont. Et incontinent après ce fait , fut 
acomencié à vuyder les fossés depuis le champ 
Naimmerey et par daier les Repenties; et 
furent tousjours ouvreir les paroischiens des 
paroisches, les ungs après les aultres, par 
daier les Àugustins et devant la porte Sainct 
Thiebault et en jusques près de la nuefve 
tour daier Saincte Glodsine, et aussy vers 
la porte Serpenoize, et ne gaingnoit ung 
ouvrier que quaitre deniers de journée. 

Combien que plusieurs ont escript, je ne 
sai si c'est la faulte du premier escripvant 
ou de celluy qui Fa retiré , qui mettent et 
escripvent le douziesme jour de septembre , 
mais je trouve à la vérité que ce fut le dix- 
iesme jour de septembre , que Artus , comte 
de Richemont, connestable de France, le 
seneschal d'Anjou, Charles d'Anjou, frère du 
roy René de Secille , duc de Rar et de 
Loraine, acompaigniés de environ dix mille 
hommes d'armes, se partont de Marlatour, 
de Puxieulx, de Ville sus Yron, et des 
aultres villaiges à l'entour , et se despartont 
en plusieurs bandes, pour ce que ung villaige 
n'eust esté suffisant pour les soustenir. Hz se 
despartont en divers lieux , une bande vers 
Airs, une bande vers Ancey, une vers le 
vaul , qui se espandit en divers lieux , et 
une bonne grosse bande qui se despartont 



1444. «€* 

en divers lieux, à Chamenat, à EspUley, 
à Clemerey , à Raulcourt , à Goin , à Rouxiere, 
à Corney , à Joiey et à Chaistel S' Biaise , à 
Lorey devant le Pont et à Merdegney. Et , 
comme il sera cy après desclairié, de jour 
en jour, les ungs après les aultres , ilz gaingnont 
touttes les forteresses et chaistels à l'entour 
de Mets , environ trois lues à l'entour ; et les 
petittes plaices et moisteresses du Savellon, 
et là à l'entour, comme Somey, Oxeraille, 
Groxieulx , Ollerey , Praielz , Haulterive , la 
grainge aux Ormes, la grainge le Mercier, 
Rlaruyt , la Horgne au Savellon , Braidy et 
les deux S* Laidre et S 1 Privez furent dé- 
laissées et abandonnées. 

Les seigneurs gouverneurs d'icellecité véant 
icelle guerre indeue encommencée de vollenté, 
à tort et sans cause , retournont vers la graice 
de Dieu , implorant son ayde. Et envoyont 
vers les seigneurs de chappistre de la grande 
église et ez aultres collèges , et par les abbayes 
de moines et de nonnes , les curés , les ordres 
mendîans et aultres gens d'esglise , priant de 
chescun jour faire processions , prières et 
suflraiges vers Dieu , le créateur, qu'il veuille 
la cité deflendre et gardeir. 

Et comme la vraye histoire et cronicque 
contient , le dixiesme jour de septembre , 
les gens de guerre du roy de France , sans 
ce que ceulx de Mets eussent aulcunes déf- 
iances , et sans savoir s'ilz avoient courroux 
ny maltalent contre eulx , iceulx se disant 
estre de leurs amys, se vindrent logier an 
villaige d'Airs sus Muzelle, en nombre de 
deux mille , et allont assaillir le moustier de 
ladicte Airs ; et le seiziesme jour dutlit mois , 
fut rendu par traictié ; auquel estoit Colli- 
gnon Cowin , maire de ladicte Airs , et avec 
luy quinze compaignons de la ville , lesquels 
se portont si vaillamment que , en rendant la 
plaice, ilz les laissont partir, saulfves leur 
vie , hernaix et leurs baigues. 

Ledit dixiesme jour de septembre, par 
l'ordonnance des devantdits rois , vindrent 
en la ville d' Ancey bien en nombre de dix 
huit cents hommes d'armes, et là se logeont 
et mirent le siège devant l'église dudit lieu 
qu'ilz assaillont, auquel lieu et moustier 
d' Ancey y avoit quinze soldoieurs, et avec 
eulx plusieurs des boins hommes de ladicte 
ville d'Ancey , qui tinrent jusques aux dix 
septiesme jour dudit mois , jour de la sainct 

Lambert] et sans granment estre constraints 
ny assaillis , iceulx boins hommes rendont 
ledit moustier sans le sceu desdits soldoienrs , 
et firent feaulté et serment en la main des 
officiers dndit roy de France , dont Hz furent 
forment à blasmer. Et encor non contens de 
ce, lesdits boins hommes volloient tuer lesdits 
soldairs, pourtant qu'ilz ne se volloient con- 
sentir de rendre ledit moustier ; et pour ce 
furent lesdits soldoieurs mis en chemise et 
renvoies à Mets avec un blanc baston et saulve 
leur vie. Et incontinent les seigneurs de Mets 
furent advertis comment lesdits boins hommes 
avoient rendu le moustier et fait serment; 
ilz commandont et ordonnont aux femmes , 
enfians et servants de ceulx qui avoient rendu 
ledit moustier , en alleir hors de la ville et 
que d 1 or en avant ne retournaissent sans la 
licence de la justice d'icelle cité. 

Le douziesmejour dudit mois de septembre , 
arrivont au villaige de Vault en nombre de 
environ douze cents hommes d'armes, et 
volrent entreir au moustier et tour de Vault 
où il y avoit dix huit hommes qui vaillam- 
ment la dcffendirent , et volloient que lesdits 
bons hommes se rendissent comme avoient fait 
ceulx d'Ancey; mais ilz respondirent qu'ils 
aimeroient mieulx molrir que abandonneir la 
foid qu'ilz deb voient aux seigneurs de Mets. 
Et quant lesdits Françoys virent qu'ilz n'en 
averoient aultres choses, ilz les prindrent à 
mercey et leur donnont congié de emporteir 
leurs ameures et bastons , et en alleir , leur 
vie saulve. 

Ledit douziesme jour meisme , vindrent à 
Jussey environ mille hommes d'armes fran- 
çoys et gaingnont la tour et les biens qui 
estoient dedans et y mirent garnison. % 

Le treiziesme jour dudit mois de septem- 
bre, lesdits Françoys ail ont à Chamenat et 
gaingnont le moustier et les biens qui y es- 
toient , et y mirent garnison , puis gaingnont 
Clemerey et Ralcourt. 

Ledit jour meisme , arrivont à Bouxieres 
environ deux mille hommes d'armes , et prin- 
drent la forte maison de Bouxieres et les biens 
de dedans et y mirent gens pour la gardeir. 

Le quatorziesme jour dudit mois de sep- 
tembre , partie desdits Françoys qui estoient 
à Chamenat et à Bouxieres , se partout et al- 
lont à Gorney, et assaillont la forte maison 
lie Corney, et y furent trois jours devant , et 



y furent tués trois desdits Françoys; mais 
à la fin elle fut prinse par force , hommes , 
femmes et enfians et tous les biens qui 
estoient dedans , et pendont trois hommes 
dudit Corney, et les aultres demeurônt pri- 
sonniers. 

Le seiziesme jour dudit mois de septem- 
bre , fut prins par force d'assault Chaistel S* 
Biaise devant Mets, qu'on dit le Nuef Chais- 
tel , où il y avoit trois soldoieurs qui vail- 
lamment se deffendont / et les laisont alleir 
saulve leur vie et harnaix; auquel chaistel 
lesdits Françoys mirent garnison. 

Le dix septiesme jour dudit mois, les sei- 
gneurs de Mets considérant l'entreprinse et 
malvais volloir que on avoit contre eulx, 
ordonnont que enz églises paroischialles , 
chainoineries , abbayes et couvents, ny en 
aultres églises, que on ne sonnast nulles 
cloches, de jour ne de nuyt, réservé que 
ung petit copt de la plus petite cloche de 
icelle église , et que on ne sonnast en jus- 
ques après les sept heures du gros reloge, 
sus peine d'amende. 

Et fut ordonné de avoir ung gait en la 
tour et clochier de S 1 Clément ; «t incontinent 
que les gens de guerre escorcheurs venoient 
faire course, approchant les bourgs, on son- 
noit le ha hay et l'alarme , pour estre ung 
chascun sus sa garde et pour alleir sus ceulx 
qui faisoient icelles courses. 

Aussy fut ordonné et comandé de abattre 
tous les bourgs et maisonnaiges , c'est assa- 
voir, de S 1 Clément, de S 1 Arnoult , l'église, 
monaistere et tout le bourg de S 1 Simpho- 
rien, le bourg de Maizelle et des Allemans, 
le bourg et tous les murs, arbres et vignes 
des meix et gerdins en jusques à la fontaine 
de Parquemaille, le bourg de Nostre Dame 
aux Champs, les murs des meix et gerdins 
et tous les arbres, l'église de S 4 Thiebault 
et touttes les maisons et manoirs. Et ledit 
jour meisme, jour de sainct Lambert, fut 
ledit bourg de S 1 Simphorien, les manoirs, 
église et tour abattus , et le feu boutté , pour- 
tant que on fut adverti que la nuytée en- 
suivant, les escorcheurs y debvoient venir 
logier. Et fut ledit bourg assevis d'abattre , le 
jour de la sainct Gury, dix neufviesmc jour 
dudit mois; et ordonnont de faire des bons 
et forts boullewards au pont des Morts et à 
porte Serpenoize pour deffendre icelle porte. 

39 

Le dix huitiesrae jour dudit mois , les es- 
corcheurs , en nombre de environ trois mille 
hommes d'armes, passont par l'isle du pont 
des Morts et menoient cherts et cherrettes 
chargiés de bombardes et aultre artillerie, 
et en allont devant Tallange et la gain gnon t 
sans assault et y mirent garnison. 

Apres, en allont devant la forte maison 
d'Ennerey, appartenant au bon aulmosnier 
Collignon de Heu , et y mirent le siège ; et 
y avoit dedans icelfe plaice pour la gardeir 
douze soldairs de Mets et plusieurs bons 
hommes villaigeois, et biens innumerables ; 
et estoit bien garnie d'artillerie, de vivres 
et aultres choses nécessaires qu'il y apparte- 
noit à avoir pour la deffendre. 

Ledit dix huitiesme jour de septembre, 
londemain de la sainct Lambert, fut mis le 
siège devant la forteresse de Verey, appar- 
tenant à ladicte cité, où il y avoit douze 
soldairs et dix aultres leurs compaignons, 
de l'ordonnance desdits seigneurs de Mets 
pour gardeir ladicte plaice, et- force vivres 
et artilleries et aultres choses nécessaires pour 
deffendre ladicte plaice ; lesquelz à l'encom- 
mencement se deffendont honnestement et 
tellement qu'ilz tuont plus de vingt et deux 
hommes des ennemis de la cité , et se tin- 
drent en jusques au vingtiesme jour d'octobre 
que i celle maison fut prinse d'assault, lesdits 
soldairs et aultres compaignons prins et de- 
tenus prisonniers. 

Le jour de feste sainct Maitheu apostre, 
qui est le vingt et uniesme jour dudit mois 
de septembre , furent rendues les deux fortes 
maisons de Mollin , la petitte appartenant à 
sire NicolJe Grognât , et l'autre , qui estoit la 
plus forte et mieulx fournie, et qui estoit 
la garde du pont , en laquelle y avoit plu- 
sieurs soldairs et plusieurs gens de villaige 
plus forts que lesdits soldairs, lesquelx vil- 
laiges firent traictié avec lesdits Françoys es- 
corcheurs , et par force reridont ladicte plaice 
oultre le gré desdits soldairs , et furent lesdits 
soldairs mis hors de ladicte plaice avec ung 
baston en la main. 

Le vingt deuxiesme jour dudit mois , jour 
de la sainct Morice, fut gainghée et rendue 
sans assault la plus forte maison , comme on 
disoit , de la terre de Mets , nommée Louve- 
ney, appartenant à sire Renaul de Gournais , 
chevalier, laquelle ledit sire avoit recoman- 



dée à ung nommé le Harlay, maire de Cha- 
menat, et à qui il avoit toutte sa fiance, 
auqueil on donnoit grant charge que sans 
le sceu et consentement des soldairs qui es- 
toient audit lieu , il rendit la plaice , et disoit 
on qu'il se rendit et mist avec lesdits es— 
corcheurs. 

Ledit jour meisme, aussy sans assault fut 
rendue la forte maison de Vemey, apparte- 
nant à ung gentil homme de Mets, appelle 
sire Jehan le Gournais, qu'on disoit Crepey, 
lequel aussy l'avoit recomandée audit maire 
de Chamenat, lequel estoit avec lesdits escor- 
cheurs , et fut dit que par ses parolles et à 
sa requeste elle avoit esté rendue. 

Le vingt deuxiesme jour de septembre, 
environ les dix heures avant midy, lesdits 
escorcheurs, environ quinze cents, vindrent 
aval l'isle du pont des Morts et sus Waldri- 
nawe, avec plus de trente cherts chargiés 
d'artillerie, et tirèrent dedans Mets d'une 
serpentine quatre ou cinq copts par dessus 
l'arche du pont sire Nicolle Louve, dont 
l'ung des copts cheut en Vezegneuf , en la 
maison Collignon Roucel ; et y furent une 
grosse heure dessoubz une orme qui estoit 
avec plusieurs saulz, qu'on disoit les saulz 
Wairixe. 

. Le vingt troisiesme jour de septembre, 
par traictié fut rendue la forte maison d'En- 
nerey pouvreraent et meschamment par ceufcr 
qui la debvoient gardeir, ausqueilz on avoit 
grant fiance. 

Ledit vingt troisiesme jour de septembre, 
plusieurs des manans de Mets envoiont ven- 
dangier les vignes qu'ilz a voient en Waccon 
et par daier S 1 Martin , dont il y eult plusieurs 
femmes et jonnes filles prinses , et en y eult 
cinq des prinses sus la fontaine Jhesus. Par- 
quoy ce voyant messire Jaicque Simon, citatn 
dudit Mets , entreprint de vendangier ses vi- 
gnes qu'il avoit à Longeville, et y envoya 
des ouvriers et ouvrières et puis enmena une 
neif pleine de compaignons tous armés et 
embastonnés de collevrines et arbollestres , et 
fist entreir ses ouvriers et ouvrières en ses 
vignes en Daisle , et luy mesme garda la neif 
avec ses compaignons ; mais lesdits escorcheurs 
qui de ce ne se gardoient, allèrent prendre 
pour enmeneir lesdites femmes , et inconti- 
nent lesdits compaignons de guerre de Mets 
leur coururent sus et tuont deux escorcheurs, 



Digitized by 



Google 



de traits de collevrine , et le reste se mist en 
fuite , et abandonnèrent leur prinse 5 et ainsy 
eult ledit sire Jaicque Symon joyssance de sa 
vendange. Mais les dits escorcheurs en eulrent 
si gros despit que depuis ilz ardont le chaul- 
queur qui estoit au chief de ladicte Longe- 
ville , en jusques la maison et tour dudit sire 
Jaicque Symon , ou lesdits escorcheurs es- 
taient logiés. Et depuis , tous les jours , lesdits 
escorcheurs, logiés en ladicte tour, ne ces- 
soient tous les jours de courir et foire ren- 
viaulx , parmey l'isle du pont des Morts , 
signamment ung qui estoit monté sus ung 
blanc cheval , dont on disoit que cestoit le 
filz de celluy qui fut pendu , qui avoit dérobé 
les calices à Sainct Simplice. 

Le diemanche, vingt septiesme jour de 
septembre, vindrent les escorcheurs qui es- 
taient logiés à Mollin , faire une course en 
Uam et en jusques près de la grainge d'Aniel, 
pour prendre plusieurs bestes qui illec pas- 
turoient ; dont incontinent l'alarme se fist , et 
les soldairs de Mets firent une chasse après 
eulx jusques à Mollin , à laquelle chasse lut 
tué des soldairs de Mets ung puissant et vail- 
lant homme d'armes , nommé Coppignon , 
qui avoit le nez coppé ; puis les escorcheurs le 
jettont en la rivière, et ne fut jamais retrouvé. 
Et aussy y fut tué ung aultre petit compaignon, 
nommé Babo, qui estoit très bonne guide, 
qui fut aussy getté en la rivière près de Mollin, 
dequoy on en fut bien marri. Et pour la re- 
vange desdits soldairs de Mets , ilz prindrent 
deux escorcheurs , et en y eult pour icelluy 
jour par eulx plus de six que tués que noies 
et pendus. 

Le vingt huitiesme jour de septembre , fut 
par lesdits escorcheurs prinse d'assault et par 
force la forte maison de Villeir sus Nied > ap- 
partenant à sire Nicolle Louve, chevalier; et 
là furent prins plusieurs vaillans soldairs de 
Mets qui très bien l'avoient tenue etdefîendue, 
et avoient tué plusieurs desdits escorcheurs ; 
parquoy d'iceulx de Mets en y eult deux des 
pendus dont l'ung estait menestrier et de la 
paroische Sainct Vyt. 

Ledit jour meisme , le roy de France en- 
voya quérir les seigneurs de Mets par ung de 
ses heraulx saulfconduiU Lesquclx seigneurs 
de Mets , après avoir eu sur ce leur advis et 
conseil , commirent sire Nicolle Louve , sire 
Joftroy Dex , chevaliers , et Poincignon Bau- 

doiche , pour la cité , pour oyr ce que le roy 
leur volloit desclairier : et en allont avec ledit 
herault, audit lieu de Nancey, qui les conduit 
vers le roy de France et le roy de Secille, 
et daulphin et aultres princes. Et là hono- 
rablement ledit sire Nicolle Louve les salua 
de part la cité, en eulx faisant les recom- 
mandations de la cité, et qu'il avoit pieu à 
sa grâce les mandeir, et que messeigneurs 
les maistre eschevin et trese jurés d'icelle les 
avoient envoiés envers sa royale majesté pour 
oyr et entendre ce qu'il luy plairoi} à des- 
clairier. Lors le roy ordonna à ung docteur 
advocat desclairier son volloir, lequel moult 
excellentement commença à proposeir et des- 
clairier que la cité estoit et appartenoit du 
domaine de la duché de Loraine, et que chas- 
cune maison et chascun manant luy estoient 
chascun an redevables de certaines redevances; 
et tant qu'il proposa jusques à trente deux ar- 
ticles de choses nouvelles et que jamais on n'en 
avoit oy parleir de telles servitudes et rede- 
vances ; et pour la conclusion, il requérait que 
les seigneurs de la cité luy volcissent faire 
ouverture en la cité et faire obeyssance et fi- 
délité. Sur lesquelles articles et propositions, 
sire Nicolle Louve respondit si prudentement 
contre chascune d'icelles , qu'ilz en furent tous 
esbahys, cognoissant qu'il ne disoit que la 
vérité. Et quant à l'ouverture et fidélité, si son 
volloir estoit d'y entreir comme allié et con- 
fédéré du sainct Empire romain, avec quelque 
petit nombre de gens de son estait, ilz leur 
feroient toutte honneur possible : et quant à 
l'obeyssance et fidélité , la cité de Mets est 
membre du sainct Empire et l'une des quaitre 
franches cités d'icelluy, auquel ilz sont tenus 
d'obeyssance et fidélité sans jamais avoir mué 
ne chaingié à aultres, depuis qu'elle a esté 
instituée membre, et ainsy avoit elle tousjours 



demeuré ; combien que par cy devant elle 
avoit esté plusieurs fois requise, envahie et 
assaillie de plusieurs gros princes , niantmoins 
elle avoit tousjours soy tenue audit sainct Em- 
pire , ^t que présentement s'ilz faisoient au- 
trement, ce seroit contrevenir à la foid et 
serment qu'ilz ont au sainct Empire , et qu'ilz 
en seroient reprochiés de leur honneur, et que 
plustost molrir qu'ilz volcissent commettre 
cas dont leur honneur en fust abaissée ; et 
qu'ilz cognoissoient le roy si magnanime et 
vertueulx que , quant ilz averoient volloir de 

cbaiogier propos , qu'ilz le preesliroient avant 
tout aultre ; et qu'il les volcist tenir pour 
excusés ; et qu'ilz n'estoient en volloir de 
commettre cas contre leur honneur ; avec plu- 
sieurs aultres belles et notables propositions 
responsives sur leurs demandes. Et respondit 
si vaillamment et honnestement que ledit sei- 
gneur Nicolle Louve en fut loué et prisé des 
princes et aultres assistans qui là estoient 
presens ausdictes responses à faire, disant qu'il 
estoit longtemps qu'ilz n'a voient veu chevalier 
respondre si saigement et prudemment sur 
chascune article , comme avoit fait ledit sire 
Nicolle Louve : puis se despartirent. Et se 
teuoit leroy très content desdictes responses : 
et au soir, au souppé, le roy de France envoya 
son plat ausdits seigneurs de Mets , et ordonna 
que à eulx ne à leurs gens on ne dist et ne 
fist chose qui leur puist desplaire ; et les list 
le londemain le roy reconduire honorablement 
par son herault et saulfeonduit audit Mets, 
auqueldit herault ledit sire Nicolle Louve, 
par une noble libéralité , lui donna ung moult 
beaul et riche manteau!, dequoy ledict he- 
rauh en fist relation en cour au roy et aux 
aultres princes, dont il en fut moult loué 
et exaulcé. 

Le jour de la sainct Michiel , vingt neuf- 
viesme jour de septembre, aulcuns boins 
hommes de Sciey dont Âuburtin fioucat estoit 
capitaine , Se partirent de Mets , de nuyt , et 
rencontrèrent ung desdits escorcheurs qui es- 
toit ung très bel homme, lequel ilz assail- 
lirent et tuèrent , puis le portèrent ainsy mort 
jusques au chief du pont des Morts, et trou- 
vèrent dessus luy en argent monnoié six livres 
de metsain. Et fut tout ce entre eulx buttiné , 
cheval et hernex , jusques à ses sollés qui 
estoient à grant pollaine. 

Le dairien jour dudit mois de septembre , 
les soldoieurs de Mets qui estoient encloz 
en la forte maison de Verey, furent advisés 
que en une grainge de Verey y avoit bien 
logiés quaitre vingt chevaulx de selle , avec 
plusieurs des ennemis qui là dormoient. Si 
saillont hors d'icelle maison, de nuyt , et bout- 
tout le feu en icelle grainge où furent lesdits 
chevaulx et compaignons de guerre airs et 
brullés , et plusieurs logis à l'entour, où .es- 
toient logiés nosdits ennemis. Et avec ce, 
en y eult encor plus de vingt et deux des 
tués et mesmement ung maistre bombardier, 

avant qu'ilz puissent avoir gaingnié ladicte 
maison. 



En celle meisme nuyt, six soldoieurs de 
Mets à cheval et environ quaitre vingt com- 
paignons de pied partout nuytamment de la 
cité et en allont devant la forte maison de 
Goin que les escorcheurs françoys avoient 
gaingniée et mis gens dédans, laquelle ilz gain- 
gnon t d'assaut , et y prindrent plusieurs che- 
vaulx de selle et tuont cinq hommes d'armes 
qui leans estoient : et leur vallut le buttiu plus 
de cinq cents francs, sans l'argent qui ne 
vint mie à cognissance. 

En celle meisme nuyt aussy, plusieurs com- 
paignons de Salney, allant à l'aventure , ren- 
contront plusieurs françoys escorcheurs dont 
ilz tuont dix hommes d'armes et les des- 
pouillont, et ramenont à Mets neuf prison- 
niers : si leur donnont les seigneurs de Mets 
la despouille et encor pour chascun prisonnier 
cent solz de metsain. 

Celle meisme nuit , plusieurs compaignons 
de Mets issont par la porte du Ponthieffroy, 
et trouvont aulcuns compaignons de guerre 
desquelz ilz en tuont trois et en ramenont 
deux , dont ilz gaingnont bon buttin ; et pour 
les deux prisonniers, les seigneurs de Mets 
leur donnont pour chascun cent solz. 

Ladicte nuitée mesme, plusieurs compai- 
gnons d'Airs sus Muzelle partont de Mets et 
en allont à ladicte Airs ; et pour osteir le 
vivre ausdits escorcheurs françoys , ilz deflbn- 
çont plus de deux cents cowes de vin , tuont 
quaitre hommes d'armes françoys et en ra- 
menont deux prisonniers. 

Encor ladicte nuitée, plusieurs compai- 
gnons de Lessey se partirent de Mets , allant 
à leurs aventures ; si rencontront une quan- 
tité desdits •escorcheurs françoys qu'ilz assail- 
lirent, et en tuont cinq qu'ilz des pou il! ont , 
et gaingnont trois chevaulx de selle ; mais 
l'ung des compaignons qui avoit gaingnié 
ung desdits chevaulx, fut tué celle nuyt ; 
parquoy il perdit son buttin. 

Le premier jour d'octobre , jour de feste 
sainct Remey, environ les huit heures de 
nuyt, deux cents hommes piétons, tant de 
Mets comme du vaul , se assemblont , et d'i- 
ceulx furent capitaines Jehan de la Plume et 
Guiot Kaisin , et en allont devant la maison 
sire Jaicque Symon , l'ung des seigneurs de 
Mets, laquelle lesdits escorcheurs françoys 

avoient gaingniée et y mis garnison , qui 
journellement faisoient course en jusques de- 
vant les portes de la cité, et faisoient gros 
dopmaiges aux bonnes gens de Mets et du 
pays. Si environnèrent lesdits piétons icelle 
maison et l'assaillirent vigoureusement de tous 
costés , et dtrra l'assault trois heures ; et à la 
fin fut par force regaingniée , et y eult en la- 
dicte forte maison dix hommes d'armes prins , 
ung paige , une femme avec dix chevaulx de 
selle, et y fut le feu boutté, et en y eult 
plusieurs des brullés qui se avoient enclos 
et qui ne se avoient vollu rendre, avec leurs 
chevaulx, armures et aullres biens. 

Ledit jour de la sainct Remey, plusieurs 
compaignons des villes de Vaul, Rouzerieulle 
et Saincte Refïïne trouvont plusieurs Bairis- 
siens qui cuydoient estre desjay les maistres 
et bien venus, et sus leurs cherts avoient 
chairgié vins , sans paier ne marchandeir ; 
lesquelz compaignons du vaul les assaillont 
et tuont douze hommes , defonçont soixante 
cowes de vin , et prindrent neuf prisonniers, 
lesdits cherts, chevaulx et hernex. 

Ladicte nuitée , plusieurs compaignons 
d*Oultresaille sortont hors par la porte à Mai- 
zelle , et prindrent plusieurs hommes d'armes 
françoys escorcheurs et quaitre chevaulx de 
selle pour prisonniers. 

Encor ladicte nuitée , furent prins et amenés 
à Mets par lesdits dPOultresaille , plus de sep- 
tante , que chevaulx que vaiches , que lesdits 
Francoys avoient mis et chassies en la pasture, 
et y mis gardes ; mais ceulx qui les gardoient, 
s'en fuyont et les abandonnons 

Ledit an, depuis le mois de jullet en jusques 
au premier.... fist ung très beaul temps et ne 
pleust point, et en vingt quatre ans passez, 
n*avoit fait si beaul temps , et estoient les 
raisins aux champs , que on ne les povoit 
alleir vendangier, pour lesdits escorcheurs. 
Chascune nuy t , plusieurs hommes , femmes et 
enffans se mettoient à l'aventure pour alleir 
vendangier : aulcunes fois , estoient cent ou 
deux cents personnes qui alloiènt vendangier, 
et rapportoient ce qu'ilz pouvoient ; car pour 
rapporteir une baixowe de vendange , ung 
homme gaingnoit cinq solz , aulcunes fois dix 
solz ; les femmes ou enflans , trois solz : et se 
mettoient en grant dangier, car souvent il en 
demeuroit des pièces. Et ne les en pouvoit on 
destourneir, car les seigneurs estoient aux 

portes qui gracieusement leur remonstroient 
le dangier où ilz se mestoient ; mais tout ce 
n'y valloit rien; car depuis que on acom- 
mença à vendangier, et environ cincq sep- 
maines après , y eult plusieurs hommes , fem- 
mes et enffans de Mets qui alloient vendangier 
qui furent prins, montant à plus de trois cents 
personnes , et y eult plus de septante hommes 
tués. 

Le troisiesme jour d'octobre , huit com- 
paignons soldairs de Mets se partout en allant 
cercher leurs aventures jusques entre Nancey 
et le Pont à Mousson , où ilz trouvont plu- 
sieurs escorcheurs francoys qu'ilz aJlont assail- 



lir et en tuont trois , et ramenont quatre 
chevaulx de selle et ung jonne clerc qui es- 
toit à Charles d'Anjou ; et gaingnont lesdits 
soldairs pour lors ung boin buttin. 

Le septiesme jour d'octobre, furent dressées 
et assittes en la plaice près Sainct Hillaire le 
Petit , deux grosses bombardes avec une aul- 
tre qui y estoit jay, pour tireir sus Waldri- 
nawe, pour ce que le bruit estoit que lesdits 
escorcheurs françoys avoient entreprins de 
rompre Waldrinawe et osteir l'yawe. 

La nuyt d'icelluy septiesme jour, lesdits es- 
corcheurs se apperceurent que les pouvres 
gens se aventuroient de alleir vendangier les 
vignes en la coste S 1 Quointin ; parquoy ilz 
firent le gait après eulx et prindrent environ 
soixante et sept personnes , que hommes que 
femmes et enffans. 

Le neufviesme jour d'octobre , se partirent 
de Mets environ quatre vingt et quinze piétons 
bien embastonnés, avec huit soldairs, des- 
quelz Joffroy le Picquaird et Jehan de Bair 
estoient capitaines , et en allont à Lorey devant 
Mets assaillir la forte maison qu'ilz gamgne- 
rent , et y prindrent douze prisonniers avec 
plusieurs chevaulx et y gaignerent bon buttin. 

Icelle mesme nuitée , fut rendue et délivrée 
en la main desdits françoys escorcheurs la forte 
maison d'Eunerey qui estoit garnie de toutes 
choses nécessaires , et estoit peu endomaigée : 
et estimoit on les biens qui furent trouvés en 
icelle, à plus de six mille florins. 

Le douziesme joàr dudit mois, à la nuyt, 
se partirent de Mets huit soldairs , et avec eulx 
trois cents piétons bien embastonnés, dont 
estoient capitaines Ysambair et le grant Jaicot ; 
et en allont assiéger et assaillir la tour de 
Maigney où U y avoit plusieurs Françoys et 

escorctaeurs , dont ilz en prindrent et amenont 
prisonniers trente huit hommes d'armes , et 
quarante huit chevaulx de selle , et vingt deux 
hommes tués et ars avec leurs armures , entre 
lesquelx y avoit trente six compaignons d'ar- 
mes qui estoient venus de Chavancey, pour 
servir à sire Collaird du Saulcis , dont il en 
y eult vingt et ung des prins et quinze des 
bruslés. 

Ledit douziesme jour, les seigneurs et gou- 
verneurs de la republicque dudit Mets, voyant 
l'approiche des ennemis et cognoissant leur 
malvais volloir, furent d'avis pour le bien de 
la cité et pour doubte que les' ennemis ne 
se venissent logier près d'icelle , de faire brui- 
ler et ardre plusieurs moisteresses et villaigcs 
estant à l'entour de Mets , si comme Valliere , 
les Bourdes, appartenant à l'hospitaul; et 
devant la porte du pont des Morts , la grainge 
aux Dames 9 les manoirs de Sainct Eloy aux 
Champs , les manoirs àe Sainct Martin devant 
Mets ; et au Savelon , la Horgne , la grainge 
le Mercier, Blaruit et la grainge aux Ormes ; 
lequel ad vis et conclusion fut mis à exécu- 
tion et , selon leur conseil et advis , furent 
airs et brullés. 

Le lundi après , furent mis hors de la mai- 
son du doyen trois compaignons de guerre, 
aultresfois prins devant Preney, dont Guisse- 
quin estoit l'ung , et eulrent répit jusques à 
paisques ; et en ce faisant , furent mis hors 
sept soldairs de Mets qui avoient esté prins 
du sure Collaird de Saulcis , comme il est cy 
devant escript. 

Ledit lundi mesme, fut à Mets ordonné et 
commandé que, dedans trois jours, on ne lais- 
sast personne sortir hors de Mets ; ce qui fut 
fait et acompli. Et ensdits trois jours , firent 
deux bons et forts boullewards , comme mais- 
tre Jehan de Comercy les devisa, assavoir, 
l'ung au pont des Morts et l'autre à la porte 
Serpenoize. 

Le quinziesme jour dudit mois d'octobre , 
environ les huit heures à la nuit, sept soldairs 
et environ six cents piétons bien e m bas Ion nés, 
partirent de Mets et en allont vers le Nuef 
Chaistel devant Mets, appartenant à Jaicomin 
de Wairixe , où estoient logiés soixante fran- 
çoys escorcheurs. Et assiégèrent et assaillirent 
icelle maison , et brullont tous les mainoirs 
à l'entonr, et puis y donnèrent l'assault par 
si grant vigueur qu'ilz là gaingnereut et y 



gaingnerent plus de vingt six chevaulx de 
selle, et la valeur de plus de cinq cents flo- 
rins de buttin. Et en y eult plusieurs des tues 
et prins, et y furent ars et brullés tous les 
aultres chevaulx desdits Françoys qui leans 
estoient ; et audit assault y fut tué de la part 
de ceulx de Mets le bastard sire*Jaicque Sy- 
mon et quaitre aultres avec luy. 

Le dix septiesme jour dudict mois d'oc- 
tobre , se partirent de Mets nuitamment dix 
compaignons aventuriers et en allont à Raul- 
court boutteir les feux, puis allont assaillir 
le moustier dudit Raulcourt où se avoient 
retirés plusieurs escorcheurs: si gaingnerent 
lesdits compaignons quaitre chevaulx de selle, 
et ardont ledit moustier et plusieurs compai- 
gons de guerre escorcheurs qui leans estoient; 
et en ce faisant , y furent tués deux com- 
paignons de Mets , l'ung nomme le grant 
Collin, et l'aultre Boylyawe. 

Ledit jour meisme , les escorcheurs vindrent 
courir au long de la rivière de Saille, en 
jusques à la Follie , près de la faulse porte en 
Maizclle , et là trouvèrent cinq compaignons 
de Mets , lesquelz ilz pendirent à ung arbre. 

Le dix huitiesme jour dudit mois , se par- 
tirent de Mets , environ les huit heures de 
uuyt , plusieurs soldairs et avec eulx environ 
douze cents piétons bien embastonnés , et en 
allont devant la forte maison de Chaistel Sainct 
Germain , laquelle fut vtrdement assaillie. 
Niantmoins , pour celle fois , ilz ne gaingoont 
mie la tour ne les escorcheurs qui dedans 
estoient, mais y eult plus de six vingt hommes, 
femmes et enffans tués de la duché de Bar 
et d'aultres lieux, qui estoient venus pour 
vendangier les vignes, sans ceulx d'aultres 
lieux. Hz mirent le feu au moustier où fut 
ars le curé de S 1 Privez la Montaigne avec 
aulcuns de ses paroischiens 5 et y furent prins 
deux Proischcurs et amenés à Mets en l'hostel 
du doyen, en pure jaicquette , et trois jours 
après, furent bannis de Mets. Et devant ladicte 
forte maison y fut tué Collignon Cowin, maire 
d'Airs sur Muzellc, d'une collevrinc. 

Le dix neufviesme jour dudit mois , fat 
prinsc d'assault par les françoys escorcheurs 
le chaistel et forte maison deVerey,et vingt 
deux compaignons dedans qui très bien se 
deffendirent. Niantmoins elle fut fort battue j 
car if y avoit sept grosses bombardes <p ! 
continuellement, de jour et de nuyt, la bat* 

toient, et tellement que lesdits soldairs et 
coinpaignons ne se sçavoient où musser ne 
caichcr 5 et en estoit Fredrich Xeperch ca- 
pitaine et Gomplement chaistellain. 

Le vingt et uniesrae jour dudit mois , Guer- 
selz, le tailleur, et dix sept compaignons de 
Mets s'eu allont tendre à leur aventure par 
dessus les tayes de Champenoy , et y gain- 
gnont buttin compelten t dont ilz en ramenèrent 
partie à Mets, assavoir, trente et six chevaulx 
de herneix et neuf prisonniers , dont le filz 
le Soit de S le Marie aux Chesnes en estoit 
Pung , et defloneont bien trente cowesde vin. 

Le vingt quaitriesme jour dudit mois d'oc- 
tobre , furent ramenées les bombardes et 
au! 1res artilleries qui avoient esté menées 
parmey l'isle devant le pont des Morts , dont 
on avoit gaingnié Tallange , Ennery et Verey 
et plusieurs aultres plaices , où il y avoit plus 
de vingt huit, et estoient acompaignées de 
plus de douze cents chevaulx et six cents 
piétons escorcheurs. Et quant ilz vindrent 
sus la malle goulle de Waldrinawe , les trois 
bombardes qui estoient sus S 1 Hillaire, tirèrent 
contre eulx , dont il y eult deux copts très 
bien tirés et assignés ; et si on eust sceu 
leur venue, ilz eussent esté mieulx servis, 
et eussent trouvé gens qui eussent vollu 
partir avec eulx de ladicte artillerie , ou y 
demeureir. • 

Ledit jour mesme , après vespre , plusieurs 
desdits escorcheurs vindrent pres des Wais- 
sieulx $ si sortirent hors les soldairs de Mets 
et tuont ung desdits escorcheurs et ramenont 
son cheval à Mets. 

Ledit jour mesme, quaitre hommes de 
pied d'Oultresaille ramenont à Mets deux 
chevaulx de selle, et les hommes furent 
perdus et envoiés après les aultres. 

Le vingt cinquiesme jour dudit mois d'oc- 
tobre, vingt et deux hommes d'Aiest de la 
paroische S 1 Hillaire, vignerons et pouvres 
gens de mestier, se partirent au soir de 
Mets , allant à leurs aventures , et furent ren- 
contrés d'aulcuns escorcheurs qui les assail- 
lont ' y et lesdits vignerons se dépendirent si 
bien qu'ilz en tuont quaitre , et ramenont 
quaitre chevaulx de selle qui furent buttinés 
avec leurs aultres despouÛles. 

Le vingt septiesme jour dudit mois , plu- 
sieurs escorcheurs, riblant par l'isle devant 
le pont des Morts, prindrent plus de vingt 



deux hommes venant de vendangier , et en 
tuont quatre et aussy en pendont quatre à 
ung arbre pres de Mollin. 

Ledit jour , les soldairs prindrent ung desdits 
escorcheurs à cheval et l'amenont prisonnier 
à Mets. 

Ledit jour , par l'ordonnance de justice , 
fureut ars tous les mai noirs de la prioré de 
S' Andreu; et fut défiait et abattu le pont 
de Maigney; et en les weids en la rivière 
de Saille , en venant vers Mets , furent gettées 
et minses abondance de caquetrippes. 

Le vingt huitiesme jour dudit mois , les 
escorcheurs de la garnison de Creppey prin- 
drent pres de Maigney cinq hommes de Mets , 
et de leurs coustaulx leur firent des partuis 
en la gorge , et, par iceulx partuis , inhumai- 
nement les pendont à ung arbre , et visquont 
ainsi pendus et languissants ung jour entier 
qu'ilz molrurent à la nuyt. Dieu leur faisse 
mercy, et à telz bourreaulx doint ce qu'ilz 
ont desservi. 

Le vingt neufviesme jour dudit mois, Wair- 
gair et six aultres soldairs se partirent de 
Mets , allant cerchier leurs aventures , et 
furent jusques près de Pierrefort et trouvont 
aulcuns escorcheurs dont ilz en tuont trois ; 
et trouvont sur eulx plus de deux cents 
florins d'or , et ramenont quaitre chevaulx 
d"e selle. 

Le dairien jour dudit mois , plusieurs hom- 
mes de Malleroy prindrent sur les escorcheurs 
cinq chevaulx de selle qu'ilz amenont à Mets. 

Ledit jour, le Sohier, soldair à Mets , print 
pres des Wassiculx ung desdits Françoys qu'il 
délivra à son paige, avec ung cheval de selle 
qui fut amené à Mets. 

Ledit jour mesme , aulcuns soldairs de 
Mets allont à l'aventure vers le pont à Mai- 
guey où ils trouvèrent ung desdits escorcheurs 
à cheval , lequel ilz prindrent et l'amenèrent 
prisonnier à Mets. 

Le premier jour de novembre, se partirent 
de Mets dix huit soldairs et en allont à leurs 
aventures jusques près deNancey , et ramenont 
douze hommes à cheval desdits Françoys pour 
prisonniers , et disoit on qu'ilz avoient force 
argent , dont ung appellé Henry du Boix qui 
estoit capitaine , en estoit l'ung. 

Le deuxiesme jour de novembre , de nuyt, 
saillirent hors de Mets environ douze cents 
hommes piétons avec cent hommes d'armes 

desquelz Guiot Kaisîn estait capitaine, et en 
allont devant la forte maison de Creppey en 
laquelle estait le capitaine Flocquet, Thiry 
de Lenoncourt, baillif de Vitry en Partais, 
et plusieurs aultres Lorains, bons et gros 
personnaiges , en boin nombre ; et estoit icelle 
plaice bien fournie de vivres, et y avoit 
plusieurs prisonniers. Et incontinent qu'ilz 
vindrent devant ladicte forte maison de Crep- 
pey, ilz gaingnerent le baisle et ardirent et 
gaisterent tous les vivres qui y estaient, où 
il y avoit plus de cent cowes de vin et plus 
de mille quartes de bleid , chair sallée , 
bestialle* , sel et d'aultres vivres abondam- 
ment qu'ilz avoient assemblés de tous lieux , 
estimant que ceulx de Mets ne oseroient 
sortir hors de leurs portes pour les allcir 
assaillir. Et prindrent plusieurs escorcheurs 
qui se rendirent prisonniers ; aussy gaingne- 
rent les prisonniers de la terre de Mets qui 
là dedans estaient, et septante chevaulx de 
selle ; mais ilz ne gaingnerent mie la haulte 
tour où estoient retirés lesdits seigueurs et 
capitaines françoys et lorains ; car quant vint 
à donneir l'assault , ceulx de dedans donnè- 
rent une bourse où il y avoit force escus, 
audit capitaine Guiot, pour les saulvcir et 
faire corneir la retraicte. Et sur la malvaise 
ordonnance et petitte conduicte qui estoit 
en ladicte armée , les soldairs prindrent sur 
ce leurs excuses, desclairant que puis qu'ilz 
n'y volloient aîleir en bonne ordre, du gré 
et ordonnance dudit capitaine Guiot Raisin 
de Mets, qui avoit receu les escus, firent 
sonneir la retraicte. Car si Ton cust poulsé 
avant icelle entreprinse de assaillir la tour 
où estoient tous les gros personnaiges , ils 
eussent gaingnié ladicte tour et lesdits sei- 
gneurs pour prisonniers, par lesquelz ilz 
eussent peu obtenir paix à la cité : dont, au 
retour , fut une grosse mutinerie et murmure 
contre les soldairs qui avoient fait sonneir 
la retraicte, estimant ledit capitaine Guiot 
Kaisin comme traistre, et depuis on n'eult 
plus de fiance en luy. 

Les seigneurs gouverneurs de la cité , véant 
et coguoissant que par telle murmure polroit 
sourdre et advenir débat et question entre 
les manans et habitans de la cité, des vil- 
laiges à l'entour, et des fourains gens de 
guerre estant aux gaiges, pour ce que au 
prendre et gaingnier les plaices que ceulx 



de Mets avoient regaùigniées , craindant que 
embusches ou secours ne se deussent faire et 
donneir subitement, les soldairs les haitoient 
et abrigeoient si brief qu'ilz pouvoient, et 
à cause qu'ilz se adonnoient à pillaige, à 
cause de quoy aulcunesfois faisoient sonneir 
la retraicte, dont les bons hommes et gens 
mecanicques en donnoient charge aux gens 
de guerre, non saichant la raison, pource 
que ce n'estait leur gibier, et qu'ilz n'avoient 
apprins ni usité ledit mestier de la guerre; 
le londemain, troisiesme jour de novembre, 
après le retour de ceux qui avoient esté au 
donneir le devantdit assault à Creppey, pour 
abollir telle murmure et dissention , et les 
entretenir en bonne paix et amour, firent hu- 
chier sur la pierre à cry publicque de la part 
du seigneur maistre eschevin et des seigneurs 
treses : « Que nul ne nulle , hommes ne fem- 
» mes , queilx qu'ilz fussent , des manans et 
» subgectz de Mets ne du pays de Mets, ne 
» feist et ne esmeust noise, débat, dissen 



» tion ne hahay, de nuyt ne de jour, 



les 



» ungs contre les aultres , de fait ne de pa- 
» rolles : et que nul, queil qu'il fust, à che- 
» val ni à pied, ne sortist hors de la cite, 
» portant armure ne baston, sans le coDgié' 
» et licence des seigneurs sept de la guerre', 
» et que nul , queil qu'il fust , ne allast de 
» nuyt par la cité, portant armure ni bas- 
» ton, se dont n'estaient les seigneurs et gens 

> des paraiges et linaiges de la cité, leurs 
» servans , les soldairs qui estoient aux gat- 
» ges, et ceulx qui seroient ordonnés àe 
» alleir dehors, sus peine d'amende et au 

> regard des seigneurs de justice, » 
Ledit jour dudit mois de novembre, fa* 

prins par l'ung des soldairs de Mets, da |er 
l'abbaye de S 1 Clément , ung desdits franco}* 
escorcheurs estant à cheval et amené à Mets 
prisonnier. 

Le quatriesme jour dudit mois , par \esdi 
françoys escorcheurs furent prins devant * 
pont des Morts , vingt trois que hommes e 
enfifans qui venoient de vendangïer, et porff 
ce qu'il y en eult deux qui se mirent en 
debvoir de fuyr, ilz les tuèrent. 

Le dixiesme jour, vigille de la s 1 Mar 
d'hyveir, plusieurs soldairs à cheval et 
tons se partirent de Mets et en allont dev 
la forte maison de Woippey, et vigour**^ 
ment l'assaillirent ; mais ilz n'y firent rien 

ferait très bien servis. Et deux jours après, 
Wargaîre et ses compaignons soldatrs se par- 
font de Mets , allant à leurs aventures ; et à 
leur retour, ramenont dix escoreheurs entre 
lesquelz estoit Gîllesson de Lompuey, sire du 
chaistel de la Werve en Gerncsey, qui par 
avant estoît homme à la cité. 

Ledit jour, les seigneurs de Mets ordon- 
nent à tous cculx qui avoient cherts, cher- 
rette9 et chevaulx , qu'ilz fussent prests ; et 
furent environ huit vingt et les firent con- 
duire en la ville de Bourney, pour chairgier 
foin, bleid, loignes et aultres biens, et re- 
vinrent , ledit jour meisme , tous chairgiés. 
Et après, y allont encor bien cinq cents 
hommes qui retournèrent tous chairgiés, dont 
avec lesdits cherts et cherrettes y avoit aul- 
cuns des seigneurs de Mets commis, et avec 
eulx plus de quatre cents hommes armés, 
lesquelz ramenont deux hommes d'armes 
pour prisonniers à cheval qui depuis furent 
buttinés. 

Ledit jour mesme, plusieurs piétons et gens 
de villaige prindrent plusieurs neife et cherts 
çt les enmenont à Malleroy, et là chairgerent 
bleid, foin et avoine qu'ilz ramenont à Mets, 
qui valloient mieulx que cinq cents livres. 

Ledit jour, plusieurs bons hommes du 
hault chemin, venant de leurs aventures em- 
pres d'Ennerey, rencontrent plusieurs fran- 
çoys escoreheurs dont ilz en mirent quatre 
à pied, et ramenont quatre chevaulx de selle 
qu'ilz vendont. 

Ledit jour mesme, vindrent enjusques près 
de la porte à Maizelle environ cinq cents 
Françoys , et mirent en chasse plusieurs pie- 
tons de Mets dont aulcuns saillirent en la 
rivière, et en y eult deux des noyés, et 
prindrent sept hommes qui venoient de ten- 
dangier* 

Le jour de feste s 1 Martin d'hyveir, sortont 
hors de la cité seize" soldairs, et , à leur re* 
tour, amenèrent treize hommes d'armes fran- 
çoys prisonniers et quatorze chevaulx de 
selle. 

Ledit jour, après midi, par plusieurs com- 
pagnons délibérés furent apportées des vignes 
de là coste Sainct Quointin deux cents hot- 
tées de raisins et gaingnerent pour chascune 
six solz, pour leur salaire. 

Le londemain de feste sainct Bricè, plu- 
sieurs compaignons piétons partirent dé Mets 



avec neife , aultres avec cherté et cberrettes 4 
et se mirent à l'aventure , et ramenant plus 
de qnaitre vingt quairtes de bleid et plus de 
sept vingt cowes de vin , et furent en grant 
dangier, car ces françoys escoreheurs , de joui? 
et de nuy t , gaitoient toujours sur les pouvre* 
gens. 

Ledit jour, vindrent à Mets cinquante trois 
compaignons de guerre bien armés et en bott 
equipaige , et se présentèrent au service dé la 
cité , lesquelx lurent retenus aux gaiges. 

Le dix septiesme jour dudit mois, par 
plusieurs compaignons qui se mirent à Pavent 
ture pour gaingnier, furent aportées plus de 
trois cents hottées de raisins qu'ilz avoient 
esté quérir enz vignes de la coste S* Quointin , 
de Sainct Martin devant Mets y de Sciey, ié 
Lessey, de Longeville et de PleppeviHe, là 
où il estoit venu à plaisir, car tout estoit 
à l'abandon. Et y avoit grant péri) à les 
alleir quérir, pour cause que lesdits escor- 
eheurs et françoys gaitoient toùsjours âpre* 
eulx ; mais ceulx qui eschappoient, vendotent 
dix solz la hottée au moins. Et chascun jour, 
en la platce devant la grant église , on vendoit 
lesdictes hottées de raisins qui bélz estaient j 
sans estre porris ne musys ; car jusques audit 
jour, il avoit toùsjours fait beaul temps r sans 
pluye ne gellée. 

Celle année estoit la plus belle et plus fertile 
de bleid , de vin et de touttes aultres chose* 
que on eust veu, passé soixante ans, s'il eusff 
pieu à Dieu que paix fust esté. Ét veto la 
guerre qui estoit y par la bonne police qui' 
estoit minsc sur les vivres , ou avoit marfchié 
compeltent de tout, signammenf des bestefc 
à quaitre pieds, pour le fourrafigè qui estoit 
chier ; car on avoit ung bon cheval de hertiex 
pour quinze solz, dix sol», sept solz y selon 
ce qu'ils estaient ^ et en molroit assez par 
faùlte dé vivres ; on avoit une bonne vaiche 
pour dix huit solz , pour douze solz, et pont» 
huit solz : ung poreque maigre d'ung an pour 5 
six solz, cinq; solz et trois solz; une berbts 
pour quinze denierfe, pour neuf deniers et 
pour six deniers; La? qnairte du meilleur bleid 
froment ne vaUoit que huit solz; le moin- 
tatngé six solz , le seille quaitre solz , et Fa^- 
voine.... Niantmoins , poûY cause de** pouvres 
gens de villaige qui se avoient retirés en la 
cité sans avoir fait par avant grant' provision 
de bois , on eult grosse nécessité de bois 

pour bruMeif et de faigots. Et par la justice 
et conseil, on y donna ordre et provision, 
et fist on la cerche pour savoir ce que chascun 
en avoit ; et pour les faire délivrer, y eult 
deux seigneurs de justice qui furent commis , 
assavoir, Perrîn Besainge et Wailtrin Clément 
qui signoient certaines enseingnes aux pouvres 
gens , et par icelles on leur delivroit du bois 
et des faigots ez lieux ordonnés. 

Ledit dix septiesme jour de novembre, 
retournont à Mets plusieurs compaignons qui , 
passez trois jours, en estoient allés, que on 
estimoit estre perdus, et ramenont neuf hom- 
mes prisonniers de la duché de Bar, lesquelx 
estoient allés battre du bleid pour les françoys 
escorcheurs en ung villaige près de Villeir 
PÀbbaye; et pour chascun prisonnier les sei- 
gneurs de Mets leur donnont cent solz de 
mess ai ns. 

Ledit jour, revinrent à Mets huit soldairs 
et plusieurs compaigpons piétons, entre les- 
quelz estoient le maire de Moyeuvre <et Collin 
de Cilley qui estoient soldoieurs, lesquelz, 
la nuyt preceldente, avoient airs, brullé et 
demolli le mollin de Rombair, le mollin de 
JameHe et les mainoîrs desdits viHaigcs où 
estoient logiés plusieurs escorcheurs et Fran- 
çoys, et ramenont douze chevaulx et le fils 
du doyen de la Montaigne prisonnier. 
• Ledit dix septiesme jour, par l'ordonnance 
des seigneurs sept de la guerre, de nuyt, sus 
les huit heures, se partirent de la cité environ 
quaitre cents piétons bien embastonnés et 
cent soldairs desquelz Jehan de la Plume estoit 
capitaine. Et en allont devant la forte maison 
de Laidonchamps , et lut assaillie de telle 
vigueur qu'elle ne dura mie deux heures, 
et lut prinse et arse ; et y lurent prins dix huit 
prisonniers françoys escorcheurs,nng presbtre, 
une femme, vingt et ung chevaulx de selle, 
six vingt gras porcques , et laissont alleir plus 
de quarante et huit cowcs de vin. Et y eult 
trois ou quaitre Françoys bruMés en ladite 
maison , et ung gentil homme qui eult la gor- 
ge coppée , pourtant qu'il ne se voult rendre 
prisonnier, se dont n'estoit en la main d'ung 
gentil homme. Et ainsy, tous les jours , ceulx 
de Mets sailloient sur leurs ennemis et fai- 
soient tellement qu'ilz ramenoient prisonniers, 
vivres, chevaulx et aultres baigues et but tin. 

Le londemain, dix huitiesme jour dudit 
mois, après le disné, lesdits françoys escor- 

cheurs qui estoient logiés à Woippey qui est 
assez près dudit Laidonchamps , quant ilz 
furent advertis comment il estoit advenu à 
leurs compaignons qui estoient logiés audit 
lieu, eulrent telle crainte et peur que eulx 
mesmes boutterent le feu en leurs logis , et en 
diligence se partirent , pronosticant et fuyant 
ce qui leur estoit advenir, et en allont à Tal- 
lange; car s'ilz n'eussent ce fait, il estoit 
ordonné et conclu que au second jour après , 
on les eust allé visiteir et fait comme ausdits 
de Laidonchamps ; et s'ilz ne se fussent ren- 
dus , de leur pis faire. Et si ledit Jehan de la 
Plume se fust avisé de retourneir par devant 
icelle plaice et les assaillir, ilz avoieut si grant 
peur qu'ilz se fussent rendus de prime face, 
par la crainte qu'ilz eulrent de ceulx qui 
furent brullés à ladicte Laidonchamps, si 
comme il fut raconté par aukuns prisonniers 
qu'ilz detenoient leans. 

Le vingtiesme jour de novembre, furent 
amenés , par la porte à Maizelle , par plusieurs 
compaignons piétons de Mets, six chevaulx 
de selle : des maistres, je ne sçay qu'ilz sont 
devenus, car je ne m'en enquéris pas. 

Ledit jour, arrivèrent à Mets , de bon mai- 
tin^ plusieurs neifz venant amont l'yawe de 
vers Thionville, et amenont trente six cowes 
de vin , dix tonnettes de harengs , soixante et 
trois saulmons, plus de deux mille hottées 
de raisins et abondance de meubles. 

Ledit jour mesme, de grant maitin, entra 
par la porte du pont des Morts que on aporta, 
plus de cinq cent et soixante quaitre baixues 
de raisins que les bonnes gens avoient ven- 
dangées , la nuitée preceldente , en les vignes 
devant les Ponts , et fait à fait qu'elles estoient 
vendangées, on les apportoit devant ladicte 



porte, et furent vendues devant la grande 
église de Mets publicquement. 

Ledit jour mesme, de boni maitin, furent 
apportées par la porte Serpenoize, quarante 
deux hottées de raisins qui avoient esté ven- 
dangées enz vignes d'Augney, soubz Chaistel 
Sainct Biaise. 

Ledit jour, plusieurs compaignons piétons 
viHaigeois, allant à leur aventure, prindrent 
à plusieurs du pays de Barrois sur les taies 
dessus Chaistel et leur osterent deux cowes 
de boin viez vin et dix chevaulx de bernai* 
qu'ilz enmenoient audit pays de Bar. 
Ledit jour mesme ^ environ les dix heures 

du matin , plusieurs alloîent vendanger ez 
vignes devant les Ponts ; si lurent rencontrés 
par les escorcheurs françoys, et y eust des 
prîns cinq hommes, quaitre femmes et trois 
enffans. 

Le vingt deuxiesme jour dudit mois , plu- 
sieurs compaignons de Mets et villa igeois qui 
estoient allés à leurs aventures, ramenont 
par la porte à Maizelle plus de deux cents 
gras porcques qu'ilz avoient prins sus le pays 
de Loraine. 

Ledit jour, de boin matin , lurent amenées 
par les baires , en des neifz , environ dix huit 
cents hottées de raisins que plusieurs compai- 
gnons avoient vendangées au vaul , la nuitée 
précédente. 

Ledit jour, le maire de Moyeuvre , soldair 
à Mets , ramena ung cheval de selle prins sur 
les ennemis , et le maistre estoit demeuré au 
chemin pour conter les nouvelles aux aultres. 

Ledit jour, plusieurs souldairs de la cité 
sortirent hors et rencontrant trois Françoys 
des escorcheurs de la garnison de Mollin qui 
avoient venu quérir de la joutte par devant 
Sainct Laidre, lesquels ilz prindrent et les 
amenont à Mets. 

Ledit vingt deuxiesme jour de novembre , 
douze soldairs de Mets estoient allés à l'aven- 
ture par dessus les taies , dessus S* Germain ; 
si furent rencontrés par soixante escorcheurs 
françoys qui les voulrent tous prendre ; mais 
lesdits douze soldairs se mirent à eulx retireir, 
et lesdits escorcheurs les poursuirent tellement 
qu'ilz prindrent quaitre desdits soldairs de 
Mets. 

Le vingt troisiesme jour de novembre, pour- 
tant que les ennemis de la cité qui estoient 
ez garnisons près de Mets vers le pont des 
Morts et le pont Thicflroy, venoient chascun 
jour tendre sus les pouvres gens sortant hors 
par icelles portes , et se tenoient et cachoient 
en les arbres qui èstoient à l'entour de l'ab- 
baye de S 1 Martin devant Mets : pour à ce 
obvier, fut ordonné par justice et le conseil 
de coppeir et abattre tous les arbres qui es- 
toient à l'entour de la ville et du monastère 
dudit Sainct Martin : et y envoyont les gens 
des champs et ceulx qui se mesloient de cop- 
peir bois; et y eult plus de trois mille et 
cinq cents hommes pour les coppeir. Et pour 
iceulx gardeir, que on ne leur fist desplaisir, 
y envoiont les gens de guerre à cheval qui 



estoient pîus de huit cents hommes d'armes. 
Et en peu de temps , lurent lesdits arbres et 
les haies coppés et nestoiés , si que on véoît 
évidemment ceulx qui venoient ensdits lieux. 

Ledit jour, furent apportées par plusieurs 
compaignons aventuriers plus de douze cents 
hottées de raisins qui furent vendues devant 
la grant église, huit solz la hottée la plus 
chiere. 

Ledit jour mesme, plusieurs compaignons 
aventuriers sortirent hors de Mets et en allont 
vers Grimont , et trouvont une buée de lin— 
cieulx pendue aux haies, appartenant à la 
garnison de Grimont : ilz recucillont la buée 
et la rapportont à Mets , et fut buttinée et 
vendue cent solz de messain. 

Le vingt quatriesme jour dudit mois , vi- 
gille de feste de s" Caitherine , la garnison 
de Grimont qui avoient perdu leurs lincieulx 
et buée , et qui longuement avoient tenu Gri- 
mont , se partirent nuitamment et enmenont 
tous leurs prisonniers, et bouttont le feu en 
ladicte forte maison , et en allont à Servigney 
avec les aultres escorcheurs françoys. 

Ledit jour, de grant matin , furent apportées 
par plusieurs compaignons délibérés par la 
porte du pont des Morts , plus de dix huit 
cents hottées de raisins qu'ilz avoient prins 
et cueillis enz vignes de Rouzerieulle, de Sciey, 
de Lessey, de Mollin et S 1 Quointin. 

Âussy ledit jour, plusieurs compaignons 
yssont hors de Mets et furent à Jussey, et 
gaingnerent sur lesdits escorcheurs françoys 
quaitre chevaulx de selle et douze graisses 
vaiches ; et les amenont à Mets et furent but- 
tinées. 

Le vingt cinquiesme jour dudit mois , jour 
de la saincte Caitherine, plusieurs compai- 
gnons piçtons qui estoient allés à leurs aven- 
tures, furent de retour et ramenont qu'ife 
avoient prins sur les ennemis de la cité , près 
de ïallange, ung homme d'armes qui con- 
duisoit plusieurs de PierreviHer qui alloient 
ouvreir pour lesdits Françoys, et ramenont 
encor seize hommes desdits de PierreviUer, 
lesquelx ilz delivrdnt aux seigneurs sept de 
la guerre, qui leur donnèrent pour chascun 
prisonnier cent solz avec touttes les despouil- 
les qu'ilz avoient sur eulx , pour lors qu'ils 
furent prins. 

Le vingt sixiesme jour dudit mois, londe- 
main de la saincte Caitherine , les soldairs de 

i/Lets ae partirent de grant matin et allont 
jusques près de Haitonchaistel et trouvont 
Pierre, filz duprevost de Haitonchaistel, avec 
plusieurs françoys escorcheurs 5 et se portèrent 
les soldairs de Mets si vaillamment qu'ilz prin- 
tedit Pierre , filz dudit prevost de Haiton- 
chaistel, avec ung desdits françoys escorcheurs 
qu'ilz amenèrent à Mets avec ung paige et 
une trompette et quatre chevaulx de selle. 
Ledit Pierre et ledit Françoys furent délivrés 
en les mains du doyen de la justice ; lesdits 
quatre chevaulx buttinés, et ledit paige et 
trompette furent quictes. 

Le vingt septiesme jour dudit mois, plu- 
sieurs compaignons piétons amenont a Mets 
sept hommes de la seigneurie, pays et juri- 
diction dudit Mets , subgectz audit Mets , les- 
quels menoient et portoient vivres enz gar- 
nisons desdits françoys escorcheurs , et les 
délivrant aux seigneurs de Mets, qui furent 
envoyés en pellerinaige à noyon* 

Ledit jour dudit mois , par plusieurs com- 
paignons de Mets furent apportées septante 
et quatre hottées de raisins qu'ilz avoient 
vendangiées en les vignes devant les Ponts , 
et turent vendues devant la grande église de 
Mets. 

Ledit jour, on menoit encore le vin aux 
cherraulx parmey la cité, et estoient encor 
les chaulqueurs ouverts. 

Le vingt huitiesme jour dudit mois , quaitre 
vignerons de Mets estoient allés ouvreir en 
leurs vignes au ban S 1 Clément où survindrent 
plusieurs escorcheurs françoys , dont ung des- 
dits Françoys se mist en aventure de les volloir 
prendre prisonniers et enmeneir ung pour les 
aultres ; et il faillit ; car luy mesme creautit 
estre prisonnier en leurs mains , pour ce qu'ils 
se mirent en si grosse deffense , doubtant la 
mort. Et quant il vit que on le volloit ame- 
neir à Mets , il se mist en deffense pour tuer 
ceulx qui l'avoient prins j mais lesdits vigne- 
rons se mirent en deffense, aimant mieulx le 
tuer que ce qu'il les tuast , et fut paié de 
ses gaiges et despouillé de ce qu'il avoit. Si 
survint aulcuns seigneurs demandant qu'ilz 
faisoient culx aultres : ilz contèrent leur diffé- 
rent , et que pour ce ilz en avoient fait ung 
baccon : lesquelz , après les avoir oys,respon- 
direrit que c'estoit à bon droit et qu'ilz avoient 
fait ce qu'ilz debvoient. 

Ledit jour , à heure de vespres , trois 



hommes d'armes anglots , ennemis de k cité , 
de la garnison de Servigney au hault chemin, 
lesquelz avoient eu gros débat contre lesdits 
françoys escorcheurs , et avoient tué le ca- 
pitaine dudit Serviguey , et à ung aultrt 
coppé l'ung des bras, se vindrent rendre pri- 
sonniers en Mets , sauive leur vie : et les 
receupt ung nommé le Warel qui les délivrait 
eu la main des sept de la guerre dudit Mets. 

Le jour de feste sainct Andreu apostre , qui 
est le dairien jour dudit mois de novembre , 
en ladicte cité de Mets , environ les six heures 
du matin , fis! ung gros tremblement et crolle- 
ment de terre qui dura plus d'un Ave Maria. 

Ledit jour après midy , sire Nicolle Louve, 
chevalier, et Thiebault son iilz, avec leurs 
serviteurs et vingt soldoieurs, sortont hors 
de la Cité et allout vers Grimant , et trouvent 
plusieurs françoys escorcheurs qu'ilz assail- 
lirent si vertueusement qu'ilz en prindrent 
trois , ung Augustin et une dame abandonnée , 
et quaitre chevaulx de selle qui furent amenés 
à Mets ; et estoit la dame vestue de sanguine 
et fourée de menu vair. Et fut le tout but- 
tiné , et les prisonniers délivrés aux sept de 
la guerre. 

Le premier jour de décembre, le deuxiesme, 
le tiers , le quart et le quint jour dudit mois , 
furent encor vendangées enz vignes de Rou- 
zerieulle et enz bans à l'entour, en la coste 
de S 1 Quointin et devant les Ponts , que on 
alloit vendanger de nuyt , plus de quaitre cents 
hottées de raisins qui estoient belz et boins, 
qui furent vendues devant la grande église, 
huit solz la hottée, aultres plus et moins, 
scions qu'elles estoient fournies ; mais le plus 
commung estoit huit solz» 

Ledit deuxiesme jour dudit mois , le hault 
clochier de l'esglise canonialle de S* Thie- 
bault , estant hors de Mets , devant la porte 
Aurenne qu'on dit la porte S* Thiebault, 
fut abattu par l'ordonnance desdite seigneurs 
de la cité, pour eviteir plus grant mal , et 
que on ne se vint nuitamment de force logier 
en icelluy. 

Ledit cinquiesme jour dudit mois , Jehan 
Rengnier et avec luy plus de quarante hommes 
du vaul s'en allont nuitamment en la ville 
d'Airs sus Muzelle ardre et debrisier le meil- 
leur mollin qui fust à Airs, dont les Françoys 
se aydoient le plus, jaysoit ce que lesdits 
Françoys estant audict lieu feyssent leur po- 

voir de resisteir : et rapportant les fera dudit 
mollin à Mets. 

Ledit cinquiesme jour , vigille de la sainct 
Nicollas , le maire de Moyeu vre , soldoieur 
à Mets , et plusieurs aultres soldairs et environ 
quaitre vingt piétons sortont hors de Mets , 
et allont vers S u Marie aux Chesnes, Àuboué, 
UaJmecourt et Juef , au long de la rivière 
d'Orne , et brullont et brisont trois mol lins , 
là où fut airse et brullée grosse quantité de 
bleid et de farine qui leans estoient , et ra- 
mènent vingt cinq botns chevaulx de hernetx 
qui Rirent buttinés. 

Le sixiesme jour dudit mois , jour de feste 
sainct Nicollas , se partirent de Mets dix sept 
ou dix huit compaignons piétons, hommes 
délibérés, lesquels allont près du Pont à 
Mousson , et aux Jurats dudit Pont prindrent 
deux cents et cinquante quaitre gras poreques 
qui lurent amenés à Mets avec deux jonnes 
compaignons du Pont qui les gardoient ; et 
fut le tout buttiné et lesdits poreques vendus, 
l'ung parmey l'autre , trente deux solz. Et 
furent ramenés par la porte Sainct Thiebault, 
et iceulx compaignons qui avoient prins et 
ramené lesdits poreques, donnont à ceulx 
qui gardoient ladite porte, ung poreque qu'ilz 
vendont trente huit solz. 

Ledit jour , par plusieurs piétons de Mets 
furent ramenées en la cité quinze graisses 
vaiches qu'ilz avoient prinses vers Villeir l'Ab- 
baye, sur les ennemis de la cité. Et ledit 
jourmesme, furent aportées en la cité plus 
de trois cents, hottées de raisins qui lurent 
vendues devant la grande église , chascune 
bottée six solz. 

Le neurViesmcjour dudit mois, vingt quaitre 
compaignons piétons de Mets bien embas- 
tonnés se partirent, environ les sept heures 
du gros reloge , et en allont à leurs aventures 
au long de la rivière de Muzelle , et lurent 
jusques à Condé : et ramenont dix gras buefz 
qui avoient au col renseigne du roy de Seoille; 
et à leur retour, lesdits vingt quaitre com- 
paignons donnont aux gardes de la porte S* 
Thiebault dix huit solz pour eulx alleir boire. 

Ledit jour , plusieurs piétons se partirent 
de Mets et furent jusques aux Estans où fut 
prins sur les ennemis de la cité quinze vaiches , 
douze chevaulx et plus de quarante, que 
chaistrons que berbis , qui furent amenés à 
Mets, vendus et butinés. 



Ledit jour , par force , ouUre le gré des 
ennemis , fut amené à Mets par yawe le mollin 
de Malleroy tout entier, réservé le rowat. 
Combien que aulcuns ont escript que ce fut 
le quatorziesme jour dudit mois, et en ce 
peuvent avoir failli les clercs qui ont retiré les 
histoires , que où il y avoit neuf ainsi escript 
viiij , au lieu d'un v , ilz ont mis ung x , sans 
entendre ce à quoy il montoit. Àussy ne trouvez 
vous par les cronicques de sire Michiel Chaver- 
son , ny de Philippe de Vigneulle, ny de peu 
d'au 1 très , où les choses soient clarifiées ny 
desclairées, jour après aultre , comme en 
ceste présente , pource que i'aucteur de cestc 
histoire et cronicque en a fait toutte diligence 
de les trouveir et cerchier au lieu où ce 
estoit escript. 

Ledit jour mesme , plusieurs compaignons 
piétons de Mets, désirant de gaingnier, se 
partirent de la cité nuitamment et allèrent en 
la coste Sainct Quointm, en Baille , en Briey 
et enz aultres vignes devant les Ponts, et 
vendangeont , celle nuitée , plus de trois cents 
hottées de raisins qui furent vendues devant 
la grande église au prix chascune de cinq solz, 
six deniers la hottée , Tune parmy l'autre. 

Le dixiesme jour dudit mois de décembre , 
six hommes piétons , partant de Mets à. leurs 
aventures, rencontrontdeux hommes d'armes, 
ennemis de la cité , qui enmenoient ung chert 
chairgé de bleid ; lesquelx deux hommes , 
chert et chevaulx forent prins et amenés à 
Mets par lesdits six hommes. 

Ledit dixiesme jour dudit mois, quarante 
deux compaignons de Mets se partirent et 
furent jusques empres de Bioncourt où ilz 
acueillont jusques sept cents poreques qu'ilz 
amenont jusques au deçà de Nomeney ; mais 
ilz furent poursuis par les ennemis de la cité , 
et lesdits poreques rescous de leurs mains , 
et retournont lesdits compaignons bien lasses 
et peneux de leur perde. 

Ledit jour , trois compaignons de Mets , 
retournant de leurs aventures, empres du 
Pont à Mousson , au long de la rivière de 
Muzelle ou surladicte rivière, trouvèrent une 
bonne neif qu*tlz amenont jusques à Mets , 
et fut vendue quinze livres de messain. 

Le onziesme jour dudit mois de décem- 
bre, quarante compaignons piétons sortont 
nuitamment hors de Mets, et assez près de 
Verey prindrent trente huit chevaulx de her- 

nex très boins et dix. hommes qui menoient 
vivres à Verey aux ennemis de. la cité. Et 
y en eult plusieurs des tués, et tant qu'il 
en y eult ung d'iceulx ennemis , lequel pour 
evadeir la fureur desdits compaignons de 
Mets , pour saulveir sa vie , vint droit devant 
la porte du pont Rengmont baicher et hu- 
chier, cuydant estre en une cité du roy : qui 
fut laissé entreir en la cité comme il reque- 
roit, receu et mené en l'hostel du doyen 
des prisonniers et logié avec ses compaignons 
pour luy resjoyr. Et après , lesdits quarante 
compaignons avec leur buttin arrivont à Mets, 
et eulrent pour chascun homme prisonnier cent 
solz , et le reste fut vendu et buttiné. 

Le treiziesme jour dudit mois de décembre, 
furent prins par les ennemis de la cité qua- 
torze hommes et femmes de Plappcville et 
Salney avec aulcuns petits garsons , qui al- 
loient vendangier. Et ledit jour mesme, par 
plusieurs aultres compaignons furent rappor- 
tées à Mets cent et quinze hottées de raisins 
qui furent vendues à Mets publicquement. 

Le quatorziesme jour dudit mois de dé- 
cembre, furent vendangées plus de quatre 
vingt hottées de très beaulx raisins qui furent 
vendangées, apportées et vendues à Mets. 

Ledit jour, plusieurs des ennemis de la 
cité vindrent en l'isle par devant le pont des 
Morts faire plusieurs ranviaulx et virades; 
si sortirent aulcuns soldairs de la cité, entre 
lesquelz estoit ung nommé Fririon, demeu- 
rant en la paroische de Sainct Vyt, qui 
hardiement avec son glaive assaillit l'ung 
desdits ennemis et le tuait et ramena son 
cheval. 

Ledit jour, après ce que les seigneurs sept 
furent bien informés comment le cas estoit 
advenu à Servigney, le vingt huitiesme jour de 
novembre , cy devant desclairé , et que ceulx 
qui se avoient venu rendre en la cité, ce 
qu'ilz avoient fait estoit en leurs corps def- 
fendant à leur boin droit , et qu'ilz estoient 
gentilz hommes et filz d'ung chevalier d'An- 
gleterre , furent mis à délivre , francs et quio 
tes, et leur fut rendu chevaulx et herneix, 
et donné congié de demeureir en la cité 
tant qu'il leur plairoit. 

Le quinziesme jour dudit mois de décem- 
bre, assez près de la porte à Maizelle, par 
les ennemis de la cité furent tués deux pie- 
tons de Mets, par la malvaise garde de ceulx 



qui estoient commis à la garde de ladicte 
porte. Et ledit jour, ung desdits escorcheurs 
estoit venu au maizowaige vers S* Clément, 
avec une lowatte pour emporte ir de la joutte 
et des naivetz; mais il trouva des nouvelles 
gardes qui luy osterent son cheval et sa lo- 
watte pleine de jouttes et de naivetz, et 
depuis n'en fist doleance. 

La vigille de S 1 Thomas apostre, devant 
noel, fut prins par aulcuns soldairs de Mets 
vers le chemin de Saincte fiairbe, ung desdits 
escorcheurs et amené prisonnier à Mets ; mais 
son cheval ne fut mie prins , car il s'en fuit 
après les aultres chevaulx des aultres es- 
corcheurs. 

Le jour de feste sainct Thomas , près de 
la porte aux Loups à Sainct Arnoulf , par onze 
soldairs de Mets furent prins quatre escor- 
cheurs, chevaulx et herneix, et amenés à 
Mets ; et le londemain , le tout fat buttiné 
cent francs sans les despouilles qui estoient 
sur eulx. 

Le devantdit jour de la sainct Thomas, en 
Mets estoient encor les chaulqueurs ouverts, 
et y besoingnoit on en plusieurs lieux en 
chaulquant vendange et faisant novefo vins; 
mais depuis celluy jour, on cessa aux chaul- 
queurs pour les neiges et gelées qui adoneque 
survindrent, et non point par faulte de rai- 
sins ; car il en y avoit encor planté qui pen- 
doient aux saippes et qui estoient encor assez 
belz. 

Le jour de feste s 1 Estienne, londemain de 
noel , ung desdits escorcheurs vint près de 
Sainct Jullicn , là où il trouva ung vigneron 
de Sainct Hillaire qui avoit lait une fouée, 
et le volt panre prisonnier , disant : Rends 
tu, ou tu es mort, et viens avec moy : mais 
ledit vigneron print couraige, avec sa serpe 
se mist en deflense et print prisonnier ledit 
escorscheur et luy lia les mains, puis luy 
chargea sur son col une grosse fouée de bob 
qu'il avoit appareillée, et l'amena prisonnier 
à Mets, et le despouilla et puis le délivra 
en la maison du doyen. 

Le jour de feste sainct Jehan evangeliste, 
après noel , environ les sept heures à la nuyt t 
se partirent de Mets quarante piétons bien 
embastonnez, et s'en allont à Joiey où il y 
avoit ez fortes maisons grosses garnisons des 
ennemis de la cité. Et gaingnont lesdits pié- 
tons le moustier que lesdits ennemis avoient 

fortifié , où ilz avoient assemblé grosse quan- 
tité de vin pour eulx boire; et là furent 
deffonciées quarante trois cowes de vin, et 
prindrent là trois grasses vaiches qu'ilz ra- 
menont à Mets , qui furent buttinées et ven- 
dues neuf livres. 

Le penultiesme jour dudit mois de dé- 
cembre, environ les sept heures à la nuyt, se 
partirent de Mets cent soldairs et avec eulx 
douze cents piétons bien embastonnés , pour 
en alleir devant Tallange on estoient assem- 
blés plus de quatre cents hommes d'armes 
eseorcheurs, ennemis de la cité, qui se avoient 
là assemblés à cause qu'ilz lurent advertis, 
environ trois jours devant , qu'ilz hissent sur 
leurs gardes et qu'on avoit en volloir de brief 
les assaillir : et ftit je ne sçay par queil trais- 
tre juré à la cité , que. Dieu mauldisse. Et 
quant on vint devant Tallange, ceulx de 
dedans, qui estoient pourveus et eulx fortif- 
fîés, se mirent en bonne deffense et navront 
plusieurs gens de Mets, et en tnont trois ou 
quatre, entre lesquelz estoit ung jonne gentil 
homme allemant , parent au comte de Saline 
en Àrdenne , qui par son deffairit fut tué ; 
car luy desarmé s'avança trop près , plus qu'il 
n'estoit ordonné; et fut ramené et porté en- 
sepvelir aux Carmes honorablement. Parquoy 
ledit comte sé fist incontinent casseir par les 
seigneurs sept de Mets , et obtint son congié , 
car on avoit gens assez. Niant moins pour iceubc 
tués et navrés , ceulx de Mets ne Riront pour 
ce espoantés : mais pour eulx vengier, les as- 
saillirent vigoureusement et en tuont plusieurs. 
Et ceulx de la garnison d'Ennerey vindrent 
pour passeir la rivière et donneir sur nos 
gens qui estoient à Passault, qui d'eulx ne 
se donnôient garde, lesquelx se retournont 
vistement contre iceulx et les repoulserent 
si verdement qu'il en y eult trente six des 
noies de ladicte garnison d'Ennerey avec leurs 
chevaulx. 

Le dairien jour dudit mots de décembre , 
sire Nicolle Louve, chevalier-, Thiebault Louve 
son filz , Jehan Bollay^ escuier, hlz sire Gar- 
cire Bollay, chevalier, qui fut, et environ 
deux cents et cinquante hommes d'armes 
partout de Mets, environ les dix heures du 
matin , et en allont à Montigney et à Braidy 
tendre «vr les ennemis de la cité. Ceulx de 
la garnison de Mollin, se fordoubtant de ce, 
pour brisier le gait firent alleir leurs paiges 

quérir du fouraige à la grainge dPAniel ; mais 
ilz furent prins et retenus par ceulx de Mets 
qui faisoient le gait à Montigney. Lesdits en- 
nemis de la cité escorcheurs qui se tenoient 
à Mollin , véant que leurs paiges ne retour- 
noient point, se partirent bien equippés et 
en bon ordre de Mollin , et en vindrent droit 
vers Montigney, cuydant tout avoir gaingnié: 
mais ilz lurent si bien receus qu'il y eult 
treize hommes d'armes françoys prins, quinze 
des tués et douze qui lurent noiés en Mu- 
zelle, eulx cuydant saulveir; et en y eult 
plus de quarante aultres qui se saulverent 
au bien fuyr, qui lurent en grant péril. Ni- 
antmoins il n'est possible de charpenteir sans 
estelles ; si furent deux Àllemans , soldairs de 
Mets , tués , dont ilz furent cause , car ilz y 
estoient allés desarmés et ne sçavoient le cry 
et enseigne du gait; et ung aultre soldair, 
nommé Jaicques de Scille, fut blessé en la 
main , dont il fut plus de dix sepmaines qu'il 
ne povoit tailler du pain. 

Le viij* jour du mois de janvier, environ 
les six heures après midy, se partirent de Mets 
Wargaire , Billon , le maire de Moyeuvre , et 
avec eulx douze aultres soldairs et en allont 
à Àbeville où estoient plusieurs des ennemis 
de la cité et en bon nombre, en la maison 
du presbtre qui estoit assez forte, laquelle 
ilz assaillirent et ne peulrcnt gaingnier. Ce 
véant lesdits soldairs prindrent ce qu'ilz peul- 
rent avoir de biens meubles , avec six bons 
chevaulx de selle , puis bouttont le feu en 
ladicte maison , et là furent lesdits ennemis 
ars et brullés ; puis retournèrent à Mets. 

Le treziesme jour dudit mois de janvier , 
environ les sept heures de nuyt , se partirent 
de Mets par la porte à Maizelle vin^t deux 
piétons allant vers le chemin de Peltre et 
Creppey ;si rencontront quaitre cherts chargés 
de foin que plusieurs hommes conduisoient ; 
si prindrent cherts et chevaulx et ceulx qui 
les conduisoient ; mais ung d'iceulx eschaippa 
qui alla faire le hahay à Creppey ét ez aultres 
garnisons : et se assemblèrent bien environ 
trois cents qui se vindrent getter sur lesdits 
vingt deux piétons , et en prindrent quinze qui 
furent menés à Creppey et à Uaulterive. 

Le roy de France et son conseil, véant que 
journefiement ilz perdoient de leurs gens et 
que leur gaing estoit petit, et que le pays 
de Bar et Loraine estoit destruit et maingié 

par leurs aanys et alliés , par plusieurs lettres 
encorrues et portées par messaigiers et trom- 
pettes , fut prinse et acceptée une journée 
au Pont à Mousson pour appoincter les parties ; 
et le douziesme jour de janvier , arriva à 
Mets ung herrault d'armes et saulf conduit 
du roy de France pour enmeneir les commis 
et envoies de la cité. A laquelle journée 
furent commis sire Nicolle Louve , sire Jofiroy 
Dex , chevaliers , et Poiocignon Baudoiche , 
saiges et prudens citahas de la cité. 

Et le treiziesme jour dudit mois de janvier, 
ledit herrault et lesdits commis et avec eulx 
Thiebault Louve, fi Js dudit sire Nicolle , Jehan 
de Lucembourg , clerc des seigneurs sept , 
leurs maignics , et avec eulx vingt huit 
hommes d'armes à cheval, bien equippés et 
en bonne ordre* en allèrent àladicte journée, 
là où furent faictes plusieurs demandes et 
actions par lesdicts roys ausdits de Mets : sur 
lesquelles leur fut cespoudu si honestement 
qu'ilz ne se sçavoient à quoy arresteir. Par- 
quoy, véant que leurs demandes et actions 
ne se trouvoient justes , après plusieurs me- 
naces grosses et rudes , se mirent à faire ou- 
verture pour trouveir moyen de les appoinc- 
teir^ dont lesdits de Mets firent plusieurs 
belles présentations et responses raisonnables. 
Et pource que Tune des parties ne l'autre ne 
volloient rien faire sans leurs souverains, 
les envoyés des rois retournont à Nancey 
vers les rois ,. et lesdits commis de Mets re- 
vindrent audit Mets , le quinziesme jour dudit 
mois de janvier , avec un herrault et mes- 
saigier du roy qui les ramena et conduit. 
Et le londemain , seiziesme jour dudit mois , 
les seigneurs de Mets se assemblont à leur 
conseil , là où ilz disposèrent du besoiogner 
d'icelle journée , et aussy pour donneir res- 
ponse ausdits roys sur leurs demandes, ce 
qui fut faict , escript et envoyé : et le dix 
septiesme jour dudit mois , ledit herrault et 
ledit messaigier avec leurs responses se parti- 
rent de Mets et en retournont à Nancey. 

Ledit dix septiesme jour de janvier, du 
matin se partirent de Mets treize compaignons 
du hault chemin pour alleir quérir du fou- 
raige à Ergancey pour leurs chevaulx. Si fu- 
rent rencontrés de quinze compaignons de 
guerre des ennemis de la cité qui les mirent en 
chasse ; véant lesdits treize compaignons qu'il 
les convenoit cendre ou deffendre , se mirent 



en deffense et eu tuont neuf, dont ilz en 
rapportont la des pou il le à Mets et les aultres 
se minrent en fuyte. 

Ledit dix septiesme jour dudit mois, environ 
les sept heures à la nuyt, Jehan Reognier 
acompaigné de plusieurs piétons, en allont 
vers Airs et Ancey où ilz rencontront plusieurs 
escorcheurs r hommes d'armes , dont ilz en 
tuont six , dont ilz rapportont les desponilles 
et ramenont huit desdits hommes d'armé et 
quatorze chevaulx de selle qui furent but- 
tinés. 

Ledit jour, plusieurs de la garnison de 
Creppey prindrent quinze compaignons pay- 
sans qui retournoient de quérir du foin à 
Vantoult pour leurs chevaulx , et les enme- 
nont prisonniers à Creppey et à Haulterive. 
Et ledit jour mesme , rat prins par les gais 
de guerre dudit Mets ung de la garnison de 
Creppey, et fut pendu à ung serisier, près 
de la porte S* Mamin enz vignes , pourtant 
qu'il disoit qu'il avoit pendu trois de oeufa 
qui avoient esté prins par ceulx desdites gar- 
nisons, le treiziesme jour devantdit. 

Le dix neufviesme jour dudit mois de jan- 
vier, quarante deux piétons se partirent de 
Mets et en allont vers Nostre Dame de la 
Corre en Genivault, où ilz trouvont plusieurs 
des escorcheurs desquelz ilz en prindrent neuf 
et en tuont ung , avec dix huit chevaulx tant 
de selle comme de herneix , qui furent amenés 
à Mets et buttinés. 

Le jour de feste s 1 Sebastien , vingtiesme 
jour dudit mois , cinq cents hommes d'armes 
de Mets retournoient de faire course sur les 
ennemis de la cité , et en rencon ront qua- 
rante qu'ilz mirent en chasse , lesquels passent 
Saille sans rien perdre y sinon ung homme 
d'armes et deux chairetons de Noviant, les- 
quels ilz amenont à Mets prisonniers avec 
chevaulx et herneix. 

Ledit jour, quarante piétons se partirent 
de Mets, environ les sept heures à la nuyt, 
en intention de gaingner la forte maison de 
Hessange qui est à l'hospttaul S 1 Nicollas au 
Nuef Bourg , en laquelle y avoit plusieurs des 
Françoys et escorcheurs qui estoient sur leurs 
gardes et de ce advertis : lesquels laissent 
entreir deux desdits piétons qu'ils prindrent 
et tuont , et pour ce hit l'enlreprinse des- 
couverte et rompue , et furent tous en gros 1 
péril d'estrc tous murtris et occis ou prin* > 

niantmbins ilz ramenont ung moult boin che- 
val de selle. 

Ledit jour, arriva à Mets ung herrault d'ar- 
mes du roy de France avec lettres et instruc- 
tions envoiées de part le roy et son conseil, 
lequel proposa aux seigneurs et conseil dudit 
Mets sa commission. Et ung bien peu de jours 
preceldent, estoit retourné le daulphin de 
France des Allemaingnes à bien petitte com- 
paignie et à peu de proffit , comme on disoit. 

Le vingt deuxiesme jour dudit mois , ledit 
herrault de France retourna vers le roy et 
enmena de Mets avec luy Jehan de Lucem- 
bourg , clerc des seigneurs sept de la guerre 
dudit Mets, et Claussequin ung messaigier, 
lesquclz emportent la coppie de plusieurs let- 
tres et accord fait entre les duchés de Loraine 
et de Bar, avec plusieurs obligations dont ilz 
estoicnt tenus et obligiés à la cité de Mets. 

Ledit jour, revindrent à Mets trente deux 
piétons qui , après ceulx devant nommés , 
estoîent allés vers Hcssange dont la garnison 
ne se donnoient garde $ et avoient entré de- 
dans la forte maison et y avoient tué quatre 
hommes d'armes françoys , et y prindrent 
douze chevaulx de selle et herneix, plusieurs 
gras porcques là assemblés , et grant quantité 
de meubles qu 1 ilz ramenont et rapportont, qui 
furent buttinés et vendus six vingt francs. 

Le vingt troisiesme jour dudit mois-, plu- 
sieurs compaignons villaigeois de pied de Lorey 
devant Mets et de Salney, au revenant à Mets, 
trouvont aux champs vers Pleppeville douze 
compaignons françoys qui les assaillont et 
couront sus ; et lesdits de Salney et Lorey se 
deffendont si vaillamment qu'ilz en tuont l'uttg 
des douze et puis le despouillont , et à partie 
des aultres ostont trois javellines ; et le reste 
se mist au fuyr et à abancftnneir leurs her- 
nex et buttin. 

Ledit jour mesme , quatorze ou quinze pié- 
tons partirent de Mets et allont au villaige de 
Merdegaey où ilz prindrent plusieurs linges 
et lincieulx, cheminses et brayes de ceulx 
qui pendoient aux hayes , tant du chaistel 
comme du* villaige , qu'ilz prindrent; et avec 
ce, ramenont plusieurs vaiches, chevaulx et 
porcques , et rapportont plusieurs meubles qui 
furent vendus et buttinés. 

Le vingt cinquiesme jour dudit mois de 
janvier, les soldairs de Mets en nombre de six 
vingt estant sur les champs et tendant sur les 

Françoys de la garnison de Servigney au hault 
chemin , prindrent et ramenont quatre hom 7 
mes d'armes , trois chevaulx de selle qui furent 
• buttinés et vendus , et ung <Jui eult la jambe 
rompue. 

Ledit jour, ung sergent des trese ,et justice 
de Mets , nommé Cappeton , fut banni et for- 
jugié , et sa verge confisquée , à raison de ce 
qu'il avoit allé vers le herrault du roy de 
France, luy estant en Mets , et luy dqmandaH 
à emprunteur la somme de douze francs, 
sant que c'estoit pour raicheter ung compair 
gnon françoys qui estoit détenu prisonnier en 
la maison de la ville. 

Ledit jour, fut vendu et buttiné devant la 
grande église de Mets publiquement ung che- 
val que ung prisonnier estant détenu audit 
lieu de Servigney avoit prins , monté dessus 
et amené à Mets. 

Le vingt septiesme jour dudit mois, plu- 
sieurs seigneurs de Mets j et avec eulx trois 
cents chevaulx , se partout de Mets , bien ma- 
tin , et furent tendre et tenir enz bois de 
Borney où ilz furent jusques k midy> et ruont 
jus onze françoys escorchèurs de la garnison 
de Servigney et Creppey, deux paiges et 
quinze chevaulx de selle, et donnont répit à 
la capitaine de Haulterive qui s'avoît rendu 
et avoit cranté, qui estoit forment navré. 

Le vingt huitiesme jour dudit mois, plu-r 
sieurs piétons de Mets partont et en allont à 
Lessey , et entront au moustier où ilz prindrent 
qui appartenoient aux françoys escorchèurs 
qui leans estaient, six chevaulx de s$lk, et 
prindrent ungpouvre homme de Salney qu'ik 
avoient prins prisonnier et mis leans et ranr 
çonné quaitre vingt francs ; et les amenortt 
à Mets. Et ledit homme prisonnier leur donna 
vingt francs pour leur vin , pource qu'jlz 
l'avoient mis hors de prison , pour alleir boire 
ensemble. 

Le vingt neufviesme jour dudit mois , cin- 
quante cinq compaignons piétons partirent 
de Mets et . en allont tenir et tendre en la 
ville de Maigney où ilz prindrent trois Fraur-, 
çoys et les ramenont fort navrés , lesquels 
se avoient mis en deffense , et furent des- 
pouillés et mis en chemise : et touttes icelles 
despouilles despendues pour leur soupper. 

Le peuultiesmejour dudit mois de janvier , 
quaitre vingt piétons bien embastonnés se 
partirent dç Mets et en allont vers Painge, 

ét prindrent sur les Françoys quaitre bons 
chevaulx de selle , et furent mis en chasse 
par trots cents chevaulx ; mais iceulx piétons 
se mirent -eu si 'bonne deffense qu'ilz tuont 
et navront plusieurs de leurs ennemis françoys 
qu v ilz firent retourneir honteusement sans eulx 
mal faire. 

Ledit jour , à heure de vespre , l'esglise de 
Nostre Dame aux Champs Ait abattue, et 
depuis les os des vénérables, nobles et de 
plusieurs aultres lurent apportés aux Celestins 
en ladicte cité , au cloistre desdits Celestins , 
comme on peult veoir par l'epitaphe mise 
sur et contre lesdits os au Keu où ilz sont 
mis et posés. 

L'an mil iiij* et xliiij , premier jour de feb- 
vrier , Jehan de Lucembourg , derc des sei- 
gneurs sept de la guerre de ladite cité de 
Met», retourna de Nancey et fut ramené par 
le herrauît du roy de France , qui demandoit 
à avoir et emportéir response desdits de Mets. 
Et le troîsiesme jour dudit mois, ledit herrauît 
eult sa despeche et ordonnance sur la con- 
clusion du conseil de ladicte cité qui alors 
estoit grand , prudent et magnanime , au 
regard de la jeunesse et insipience qui règne 
à présent; car jeunesse n'a expérience ne 
vollènté , ne raison ny entendement. 

Le cinquiesme jour dudit mois , se partent 
de Mets plusieurs soldairs et forent au delà 
de Longeville, vers Mollin, où ilz prindrent 
ung françoys escorcheur bien armé et equippé 
et bien monté qu'ilz amenont à Mets. 

Ledit jour mesme , ung de la garnison de 
Mollm ftft tué,, celluy jour , en chassant après 
ung soldair de Mets , lequel , se voyant pressé 
dudit de MolKn et n'y avoit que luy, se 
retourna et de sa javelline le tua, puis amena 
Bon cheval. 

Ledit jour, Jaicot de Bannestorff, qui par 
plusieurs fois avoit travaillé et prms peine 
pour trouveirpaix et accord de ladicte guerre, 
arriva en ladicte cité , et avec luy ung her- 
rauît du roy et ung messaigier, et fut oy 
au conseil où il proposa vers les seigneurs 
ce pourquoi il estoit venu , et son advis et 
conseil : sur laquelle proposition lesdits sei- 
gneurs luy firent response pertinente et rai- 
sonable, laquelle il envoya par escript au 
roy par ledit herrauît et messaigier au lieu 
«de Nancy. 

Le sixiesme jour dudit mois de febvrier , 

plusieurs piétons partirent de Mets et allont 
vers Mollin pour abattre Je pont; mais ilz 
faillont à leur entreprinse et furent repoulsés 
et revindrent sans rien faire. 

Le huitiesme jour dudit mois , les arvolz 
du pont de la porte des Allemants cheurent 
nuitamment sans ce qu'il y eust personne 
affolé. 

Le dixiesme jour dudit mois , ung marchant 
de Mets , nommé Herment , partit de Mets 
avec quaitre vingt piétons en plusieurs neifz, 
bien cmbastonnez , et les menait à Thiouville 
où il acheta quaitre vingt et dix tonnes de 
hairangs , grosse quantité de figues , de 
raisins et d'espices qu'il ramena i Mets. Et 
avec ce, lesdits piétons , à leur retour, turent 
à Agondange où ik prindrent des Françoys 
huit bons chevaulx de selle ; mais les maistres 
le gaingnoat au bien foyr et eulx cachier. 

Le treiziesme jour dudit mois, plusieurs 
piétons de Mets, de Lorey devant le pont, 
de Merdegney , de Chamenatet de Montigney 
se partant de Mets et en allont Rendre et tenir 
par dessus Chamenat où ilz prindrent demi 
chevaulx de selle qu'ilz ramenont à Mets avec 
plusieurs armures , espées ., cottes, pourpoints, 
chausses et chaipperons; mais des maistres, 
ilz ne forent mie amenés ; niantmoins il y 
demeura sept hommes desdits piétons qui 
furent tués ou prins. 

Le quinziesme jour dudit mois, forent par 
plusieurs soldairs de la cité de Mets prins 
cmpres de Grymont quaitre hommes d'armes 
françoys et amenés à Mets, lesquels forent 
constitués prisonniers, leurs chevaulx et her- 
neix vendus et buttinés huit vingt francs. 

Ledit jour, deux cents et environ trente 
cinq piétons partirent de Mets en des neifz, 
et allont aval l'/awe à leurs aventures sur 
les Françoys qui estaient logés ez garnisons 
d'Enncrey, de Ta! lange de Servigney et aultres, 
dont ilz forent accusés et en grant péril, 
et deraouront deux jours ; la fortune leur 
tourna bien , car ilz revindrent sans rien 
perdre. 

Le seiziesme jour dudit mois , par assuré- 
ment partirent de Mets sire Nicolle Louve 
et «ire Jofiroy Dex , chevaliers, et Poincignon 
Baudoiche, escuier, avec leurs servans, en 
nombre de vingt quaitre chevaulx, et en 
allont à Airs sus Muzelle parleir au connes- 
table et seneschal du roy de France pour le 

fait de la paix : auquekiit lieu lesdits de Mets 
lurent en grant péril , pource que ung de leurs 
servans avoit allé monteir sus le moustier de 
ladicte Airs pour veoir ung homme nommé 
Grant Jehan que lesdits Françoys faisoient 
pendre ; parquoy ilz disoient qu'ilz avoient 
rompu et brisé leur assurément. 

Le vingtiesme jour dudit mois , douze pie- 
tons de Mets , en revenant de Mollin, prindrent 
deux paiges et ung gentil homme de la gar- 
nison de Verey qui les conduisoit, ung boin 
cheval de selle avec leurs trois chevaulx qui 
portoient sept quairtes de farine , et ramenont 
le tout à Mets. 

Ledit jour , plusieurs compagnons piétons 
enmenont aval Pyawe deux grandes navieres , 
et furent tant quérir de foin en la ville de 
Chieulle qu'ilz les chargeont et amenont à 
Mets. 

Ledit jour , on rapporta à Mets plus de six 
vingt trosselz de foin qui furent vendus la 
pièce trois solz, neuf deniers, et quatre solz, 
deux deniers. 

Le vingt et uniesme jour dudit mois de 
febvrier, Jehan Bollay, escuier, et Jehan de 
la Plume avec leurs gens et serviteurs, re- 
tournant en Mets, prindrent deux Françoys 
de la garnison de Creppey avec leurs chevaulx 
et armures qu'ilz amenont à Mets. 

Le jour de feste Cathedra Pétri en feb- 
vrier, partant de Mets sire Nicolle Louve, 
chevalier, Jehan de Lucembourg, Pung des 
clercs des seigneurs sept de la guerre de la 
cité de Mets, et leurs serviteurs avec ung 
herrault du roy de France qui les avoit venu 
quérir, et les enmena à Nancey pour conti- 
nuer les propos encommencés sur le fait de 
la paix de la devandicte guerre. 

Ledit jour, on fist à Sainct Vincent une 
devolte procession où furent en grant prières 
gros nombre de gens, montant à plus de 
quarante mille personnes , desquelx devolte- 
ment plusieurs estoient en pleurs et larmes, 
priant le créateur qu'il lenr volcist donneir 
sa paix et sa graice. Et dès Pencoraencement 
de la devantdicte guerre en jusques- à icelluy 
jour, furent de nuyt sus les portes , tours et 
murailles de la cité et par les quarforts de 
la cité , plus de quinze cents et vingt person- 
nes; et de jour, aux portes et tours des 
mestiers , les gardes estoient renouvellées. 

Le vingt deuxiesme jour dudit mois , plu- 



sieurs piétons allont à Paventure hors de Mets 
et trouvont deux Françoys de la garnison de 
Haulterive , lesquelx haitivement furent en- 
vironnés , prins et amenés à Mets, dont Pung 
molrut tantost, et Pautre fut mis en prison. 

Ledit jour, ung jonne filz de la garnison 
de Mollin, bien monté et armé, allant à 
Paventure, fut par les soldairs de Mets prins 
et amené à Mets, et détenu prisonnier. Et 
ledit jour mesme, fut prins par lesdits sol- 
dairs de Mets ung paige bien monté sur ung 
cheval de selle , qui fût amené à Mets. 

Ledit jour, douze piétons de Mets , passant 
par Maigney, trouvont ung beaul jonne home 
d'armes, bien equippé, venant de Nancey, 
lequel fut par eulx prins et amené à Mets. 

Le vingt troisiesme jour dudit mois , par- 
tirent de Mets environ six vingt piétons qui 
furent en jusques à Moyeuvre faire leur course, 
et prindrent et ramenont à Mets deux che- 
vaulx de selle (les hommes je ne sçay qu'ilz 
devindrent), trois chevaulx de herneix et ung 
homme d'armes , et rapportont quarante deux 
sacs qu'ilz prindrent pleins de bleid et farine 
qu'ilz vuydont et gettont hors desdits sacs , et 
fut le bleid et farine getté et semé aval les 
champs : aussy rapportont plusieurs cottes et 
mantclz, armures, javellines et aultres bastons ; 
dont il apparoit que les matstres furent mal 
vaillans, quant ilz se laissont ainsy despouiller 
et osteir leurs armures et acoustrement. 

Le vingt quatriesme jour dudit mois de 
febvrier, trente deux piétons allont dessus 
Rozerieulle à leurs aventures, où îlz prindrent 
six chevaulx de herneix et les amenont à 
Mets. 

Le vingt cinquiesme jour dudit mois, sor- 
tant hors de la cité de Mets plusieurs sei- 
gneurs et soldairs en nombre de trois cents 
jusques à Sainct Clément ; et au delà, sus le 
chemin allant à Maigney, furent prins deux 
cherts, dix chevaulx et quatre cowes de bon 
vin que ceulx de la garnison de Mollin en- 
voyoient à la garnison de Haulterive» Mais 
les chartons ne furent mie amenés, pource 
qu'ilz se mirent en deBense, cuydant par 
force de courre enmeneir lesdits cherts ; mais 
ilz demeuront en la plaice, sans avoir vol- 
loir de plus estre chartons. Lesquelles quatre 
cowes de vin furent buttinées quarante et 
ung francs , trois gros moins , et les chevaulx, 
les deux cherts et quarante sacs qui Curent 

trouvés sus les cherts qui alloient quérir du 
bleid, furent vendus et buttinés cinquante 
quatre Blancs. 

Ledit jour et le vingt sixiesme jour ensui 
vant , les vignerons et aultres gens ouvriers 
de vignes allont ouvrer enz vignes à l'entour 
de Mets sans rien perdre, car les seigneurs 
de Mets et les soldairs, en nombre de plus 
de cinq cents hommes d'armes , les gardoient, 
lesdits deux jours. 

Le vingt septicsme jour dudit mois , les 
seigneurs de Mets qui avoient la cure et 
souci (comme pasteurs doient avoir de gar- 
deir et preserveir leurs troupeaux des loups) 
et pour gardeir et preserveir leur peuple de 
la main de leurs ennemis qui estoient désirant 
de ravir, comme loups ravissans, présumant 
et pronosticant l'intention et délibération de 
leurs ennemis , comme saiges et prudens or- 
donnont et commandont par touttes les portes 
de la cité qu'il n'y eust homme ne femme 
qui sortist ne issist hors de Mets pour alleir 
aux champs. Et ledit jour, les ennemis de 
la cité qui estoient par les garnisons à l'en- 
tour de la cité , se mirent ensemble et pou- 
voient estre trois mille hommes, estimant 
que les vignerons et aultres yroient ouvrer 
enz vignes, et les panroient à leur plaisir. 
Mais il demeure assez de ce que fol pense; 
car celluy jour, ilz ne gaingnont sur ceulx de 
Mets, forsqu'ilz prindrent assez près du pont 
Rengmont ung des hommes d'armes et ung 
paige bien montés sur deux beaulx chevaulx 
de selle ; aussy furent courre jusques à Sainct 
Clément. Et ez champs, vers le Champ à 
Panne, y avoit ung champ où les grues se 
avoient assemblées ; cuydant que ce fussent 
gens , ilz y envoiont de leurs escorcheurs pour 
descouvrir, qui firent leveir les grues , dont ilz 
furent esbahis et se mocquoient l'ung à l'aul- 
tre de leur hardiesse; et s'en retournont les 
ennemis de la cité sans aultre chose gain- 
gnier sur la cité pour icclluy jour. Combien 
qu'il fust ordonné que nul ne sortist hors 
des portes , celluy jour, Jehan de la Plume 
voult sortir hors contre l'ordonnance des sept 
de la guerre ; parquoy, le londemain , comme 
desobeyssant fut cassé des gaiges. 

Ledit jour mesme , Jaicot de Bannestorff , 
chevalier, et ung herrault du roy de France , 
qui avoient ramené sire Nicolle Louve, che- 
valier, et Jehan de Lucembourg , l'ung des 



clercs des seigneurs sept de la guerre, après 
avoir tenu plusieurs conseils et advis, par 
bonne et meure délibération sur ce eue pour 
le fait de la paix, sur les pourparlers qui 
avoient esté tenus audit sire Nicolle Louve 
au lieu de Nancey, ledit sire Nicolle Louve 
mesme, Thiebault, son filz, sire Joffroy Dex, 
chevalier, et Poincignon Baudoiche, et ledit 
Jehan de Lucembourg , l'ung des clercs des- 
dits seigneurs sept de la guerre, et avee eulx, 
tant de leurs servans Comme d'aultres, en 
nombre de trente deux chevaulx, se par- 
tirent de Mets et en allont au Pont à Mous- 
son où estoient le connestable de France , le 
seneschal d'Anjou et plusieurs gros princes 
et seigneurs du sang royal ; et aussy , pour la 
part du roy de Secille, plusieurs gros sei- 
gneurs et officiers de ses duchés de Bar et 
Loraine; où furent les differens longuement 
débattus. Et pour aulcuns points et articles, 
sire Jofïroy Dex, chevalier, revint du Pont 
à Mousson, à Mets, en la conduicte et com- 
paignie dudit Jaicot de Bannestorff et du 
herrault du roy de France, pour rapporteir 
et desclairer au conseil de la cité de Mets 
la difficulté où ilz estoient i et puis s'en re- 
tournèrent et firent tellement que la paix 
entre le roy de France et la cité fut accordée, 
et que à icelle le daulphin se consentiront et 
l'aggreeroit et conserveroit. Et fut la lettre de 
la paix dudit roy de France passée , escordée 
et scelée, le dairien jour de febvrier, ledit 
an , mil iiij° et xliiij ; laquelle lettre et traictié 
de paix Loys, aisné filz du roy de France, 
daulphin de Viennois, en paroîle de prince 
promist l'entretenir et observeir, et en fist let- 
tre qui est datée du second jour de mars, 
mil iiij c et xliiij. 

Aussy furent faicts traictiés de paix par 
René , roy de Jherusalem , de Secille , duc 
d'Anjou , de Bar et Loraine , marquis du 
Pont, comte de Prouvence, de Forcalquier et 
de Pyemont , et ceulx de Mets ; et en y eult 
lettres faictes et scellées , datées du tiers jour 
de mars , l'an mil iiij c et xliiij. Et par icelluy 
traictié fut rendue la lettre obligatoire des 
soixante mille florins dont le duc Robert de 
Bar estoit ténu et obligié de pure debte à 
ladicte cité de Mets. 

Durant le temps que sire Nicolle Louve, 
chevalier, son fils et les aultres seigneurs de 
Mets devantdits furent au Pont à Mousson 

pour traictier et accordeir lesdictes paix, on 
fist ordonnance à Mets que nul ne sortiroit 
hors de la cité pour faire course, prinse ny 
aultre entreprinse , jusques leur retour. 

Le cinquiesmc jour de mars, ledit an, les 
seigneurs de Mets et leurs gens et serviteurs 
envoyés au Pont à Mousson pour traicteir et 
mettre une fin à icelle guerre, revindrent à 
Mets , apportant lesdictes lettres de paix. Et 
avec eulx estoient messire Pierre de Brezé , 
seigneur de la Yarainne, seneschal de Poic- 
tou et d'Anjou , le baillif de Chaulmont , le 
herrault du roy de France, nommé Touraine, 
et aultres gros seigneurs ayant pouvoir et 
puissance des roys de France et de Secille : 
lesquelx venus à Mets, entre les onze et douze 
heures du matin , firent cryer et publier la 
paix à son de trompe devant la grande église 
de Mets. Ladite trompette sonna trois fois, et 
puis le devantdit sire Nicolle Louve desclaira 
audit trompette les parolles qu'il avoit à dire, 
ét disoit après luy en ceste manière : « Oyez , 
» oyez, oyez. On vous fait à savoir que le 

> roy de France, le roy de Secille et toutte 

> la communalté de la cité de Mets ont au- 
» jourdhuy bonne paix et bon accord * en- 

> semble : et tellement que de cy en avant , 
on ne fasse nulle entreprinse sur eulx , par 



» queille manière que ce soit; mais vous 
» tenez pour bons amys, et faictes honneurs 
» et plaisirs Tung à l'aultre* » 

Par ce avez oy de la manière et comment 
la paix fut cryée, laquelle paix ne se fist 
mie sans les fraitz et despens desdits de Mets; 
car avec la perte qu'ilz a voient desjay reçue, 
il convint que gens d'église, noblesse, bour- 
geois, marchants, gens mecanicques, popu- 
laire , petits et grants y missent de leur sub- 
stance, bien et argent. Et ne fut pas petitte 
chose avoir soustenu la guerre une cité im- 
périale contre l'effort du roy de France , du 
daulphin , des gens du roy d'Angleterre , du 
roy de Secille, duc de Bar et de Loraine, 
et du roy d'Yvetot en Normandie , depuis la 
mey aoust jusques audit cinquiesmc jour de 
mars; et encor avec ce, paier uue grosse 
somme de deniers montant à près de deux 
cents mille francs. 

Âuqueldit temps , touttes les plaices et fortes 
maisons et moustiers estant trois lues à l'en- 
tour de Mets , qui estoient aux seigneurs 
d'église , noblesse , bourgeoisie et à aultres 

d'icelle cité , lurent rendues et délivrées en la 
main des escorcheurs françoys , ennemis de la 
cité, lesquelx avoient intention de non des- 
partir jusques à ce que les seigneurs, noblesse, 
bourgeoisie et estats d'icelle cité auroient fait 
l'obeyssance et fidélité au roy : qui fut esté 
une playe incurable pour le sainct Empire et 
pour toutte la Germanie , car le tout se eust 
ensuivi et poursuivi jusques au Rhin , entendu 
l'intelligence qu'il avoit avec l'archevesque de 
Trievc et aultres princes imperials. De laquelle 
entreprinse faicte sur ladicte cité , les sei- 
gneurs et bourgeois d'icelle cité en firent ad- 
vertir l'empereur, les princes et estats de 
l'empire , et ne peulrent avoir ne impetreir 
ayde , et furent du tout délaissés et desnués de 
confort et d'ayde, sinon de Dieu et d'eulx 
meismes ; parquoy ce leur tourna à une mer- 
veilleuse despense et dangier. Niantmoins', par 
la vollenté divine et bonne union, provision 
et deffense des' seigneurs, noblesse et bour- 
geoisie , boin volloir et patience des citains , 
manans et habitans , \e tout fut mené à si 
bonne fin que la cité demeura en sa franchise 
et liberté , et sera , si dont n'est par l'envie , 
dissention , présomption et orgueil qui est en 
ceulx qui ont l'administration de la police et 
respublicque , qui présentement veullent pre- 
sumeir par leur orgueil et présomption estre 
leur seigneurie , baronnie et principaulté ; 
non estimant que les seigneuries qu'ilz ont, 
que leurs prédécesseurs estant banquiers , 
chaingeurs , lombarts , eulx meslant de mar- 
chandises , prestant à usure , aulcuns estant 
estraingiers , ont venu demeurer en ceste cité 
avec une asne et aultres petittes ustensilles , 
ladicte beste estant chargiée ; comme Henue- 
quin de Tpurnay, venant de Tournay , par 
ses prests augmentant à la mode de lombarts, 
hit fait chaingeur de Mets. Guillemin de 
Perpignan , estant venu de Perpignan , vivant 
à icelle mode, son filz fut fait aman. Jehan 
Françoys, servant le viez sire Joffroy Dex, 
abandonnant son corps et ame aux richesses 
et au monde, par l'ayde dudit sire Joffroy, 
devint aman. Symoniu Burtrant, par l'ayde 
de sire Jehan le Gronin , dit Crepey , fut fait 
aman. Seigneur Poince Hurel le clerc, des- 
cendu de clerc du palais et de sellier, fut fait 
maistre eschevin. Et aulcuns. aultres se esti- 
mant non estre venus de gens de Vy et de 
Heu et de Baudoiche , des Champelz et Toup- 

pat , chaingeur et banquier, et de Bouchatte , 
le pelletier, et cTung marchant de Toul, se 
sont par le moyen d'icelle cité augmentés et 
devenus riches. Et par faulte d'entendement , 
se mescognoissent et veullent osteir la sei- 
gneurie et domination de la cité et n'y veul- 
lent respondre , et se veullent exempteir, eulx 
et leurs gens et subgectz, de la cité, pour 



osteir la franchise et liberté d'icelle. De la 
manière et comment ilz en veullent useir, pour 
leur honneur, présentement je m'en desporte. 
Encor en usent honnestement les Gournais et 
ung des Roucel et non les Raigecourt qui sans 
les Desch, Hungres venant de Honguerie, et 
les Bcrrois , n'estoit grant chose de leur cais , 
sans les amandelleries qui sont comme tabel- 
lions , clercs jurés, ou notaires hors de Mets , 
par lesquelles ilz ont gaingnié et eulx aug- 
mentés, et non point par vaillance, faits de 
guerre , ni dons de princes , par lesquelx ilz 
puissent estre granment augmentés d'icelle li- 
gnée des Raigecourt, lorsque par les alliances 
des mairiaiges. 

Ledit cinquiesme jour de mars , après ce 
que la paix fut criée et publiée , et que les 
garnisons par herraulx et messaigiers en fu- 
rent adverties , incontinent vers les portes de 
la cité arrivèrent les capitaines , et avec eulx 
grosse multitude de leurs gens qui menoient 
chevaulx, vaiches et pourceaulx , chaistrons, 
moutons , berbis, bleid , froment, avoine et 
aultres grains , meubles et aultres biens pour 
vendre. Et incontinent à cry publicque fut 
huchié en la cité que nul ne nulle n'achetast 
rien à eulx , lorsque les seigneurs, bourgeois 
et gens d'église , qui avoient perdu tout ce 
qui estoit en leurs fortes maisons ; parquoy il 
leur estoit permis en rachetteir. Et après dix 
jours passés , qui estoit le quinziesme jour 
dudit mois, il fut permis à ung chascun en 
achetter, qui estoit le jour que les dits fran- 
çoys escorcheurs rendont touttes lesdictes 
fortes maisons, et qu'ilz y mirent en posses- 
sion lesdits seigneurs et bourgeois , ung chas- 
cun de ce qui leur appartenoit. Et rendont 
francs et quictes tous les prisonniers qu'ilz 
tenoient, qui estoient demeurés en vie et qui 
estoient en nombre de trois cent et cinquante, 
tous hommes d'armes. Et lesdits seigneurs de 
Mets leur rendont semblablement tous les 
prisonniers qui estoient en vie et en nombre 
de deux cents hommes , dont il n'y avoit que 

vingt deux hommes d'armes , et le reste es- 
toient tous pouvres gens. 

Le treziesme jour de mars , le seaeschal 
d'Anjou arriva à Mets où il fut bien receu et 
bien festoié des seigneurs de Mets, lequel pour 
la part du roy avoit fort travaillé pour Jaire 
la paix d'icelle guerre 5 dequoy les seigneurs 
de Mets l'en scavoient boin gré et ne luy furent 
point ingrats. 

Le dix huitiesme jour de mars, ledit an, 
après ce que les seigneurs de Mets lurent 
advertis que les rottes et compaignies des gens 
de guerre escorcheurs françoys. furent partis 
des fortes maisons, chaistaulx et moustiers de 
la terre de Mets, qui estoient plus de qua- 
torze mille chevaulx , sans les piétons , lesdits 
seigneurs firent ouvrir les portes de la cité 
et donnont congié aux gens de villaiges de 
chascun retourneir à sa labeur. Et fut publié 
que pour icellui jour, il sortit hors de la cité 



plus de trente cinq mille personnes, sans les 
femmes, filles et euffans des villaiges , et grant 
partie des hommes qui , pour icellui jour, ne 
s'en allont mie hors de la cité. Et se partirent 
lesdits hommes aussy joyeusement comme ce 
qu'ifz n'eussent rien perdu , louant et beneys- 
sant le nom de Dieu, et exaulçant de louanges 
les seigneurs, citains et conseil qui si bien 
les avoient aidés à gardeir, qu'ilz n'estoient 
venus en la servitude et tailles dudit roy de 
France et de Secille. 

Ledit jour, ung marchant de S 1 Disier en 
Partois , amena en Mets pour vendre au mar- 
chié quatre cents grais porez , cuydant que la 
cité fut amaitie, et qu'il n'y eust point de chair, 
et qu'il les deust vendre à sa guise : ce qu'il 
trouva le contraire , dont il fut fort esbahy; 
car on en avoit meilleur marchic qu'il ne les 
volloit vendre , et luy fut force de les meneir 
en AUemaingne ; aultrement, pour icclle heure) 
il y eust perdu de proppre chaipteit. 

La vigille de feste s 1 Benoit en mars, les 
seigneurs trese et conseil de Mets donnont 
congié partout de sonneir les cloches comme 
on faisoit du passé, dont chascun fut resjoy. 
Et ledit jour meisme , le sensechal d'Anjou 
renmena les prisonniers qui estoient demeures 
en vie et qui avoient esté délivrés comme 
devant est dit. Les aulcuns en allèrent à che- 
val , les aulcuns en neifz et aultres de pied 5 
et estoient la plus grant partie en gippon ou en 
cheminse , et faisoit fort froid , avec ce qu'il» 

estoient bien débiles, deschaults et fort mai- 
higniés. 

1445. 

Le sire Jehan de Wairixe , filz de feu sire 
Jehan de Wairixe , fut fait maistre eschevin 
de Mets , le jour de feste s 1 Benoit en mars , 
mil iiij e et xliiij , pour ung an finissant audit 
jour, Tan revollu, mil iiij c et xly. 

Le penultiesme jour dudit mois dé mars , 
dix huit cents hommes d'armes à cheval, 
lesquelx, après la paix faicte,, estoient allés 
pour vivre vers Faulquemont , passont par 
le pont de Maigney, et en allont droit au 
pont à Mollin après les aultres rottes qui 
estoient jay passées ; et enz villes et villaiges 
par où ilz passoient, faisoient de gros et grans 
dopmaiges et prenoient vivres par force. 

Apres les gens de guerre despartis de la 
terre et pays de Mets, le bruyt estoit que 
les chairs seroient si chieres que pour or ne 
pour argent on n'en polroit finer. Mais Dieu , le 
créateur, est tousjours prest de secourir ceulx 
qui de bon cueur luy demandent son ayde ; si 
inspira plusieurs boins marchans de divers 
lieux et pays, qui amenontàMetstant de gras 
poreques , <fae on avoit ung bon grant et 
gras poreque pour vingt quatre sok, et encor 
pour moins*, lequel, au passé, on eust vendu 
cinquante ou soixante solz. Et pour le boin 
marchié , tous ceulx- qui avoient puissance , 
en achettont; de quoy le pouvre peuple eu fut 
substanté et pourveu, et ne tenoient compte 
d'alleir achetter de la chair en la boucherie , 
de quoy les bouchiers en estoient fort cour- 
roucés^ pour ce que leur chair demeuroit sans 
estre -vendue ; dont il y eult plusieurs bou- 
chiers qui eulrent gros domaiges ^ qui ne 
peulrent avoir vendaige de leur chair tuée. 

Gens de plusieurs contrées et pays ame- 
norent vivres et denrées non acoustumées de 
venir vendre ne ameneir en la cité de Mets 
Et pour ce que les champs , meis , gerdins et 
vignes de touttes parts et de tous costés, à 
Tentour de ladicte cité , estoient derompus 
avec les hayes et clostures^ par les .pouvres 
gens de la cité et des villes appartenant aux 
seigneurs et gens d'église de la cité, pour 
eulx chauffeir, eulx, leurs enflfans et mai- 
gntes, on amenoit dç grosses cherrées d'espines 
que on vendoit très vollontiers douze solz la 
cherrée. Et en ce appairoit ledit de Caton : 

Quod vile, est caruin; quod oarum , vile patata. 

Et affin que la cité fust fournie de vin, les 
seigneurs et justice de Mets ordonnèrent et 
permirent de lafcser vendre vin estrainge en 
la cité : dont on y amena vin d'Àussay, vin 
de Byaulnc et de Rin et aultres vins estrain- 
ges , a cherts et à neifz en grande abondance. 
Et avoit on assez à boin marchié , la quarte 
du meilleur pour douze deniers et pour dix 
deniers ou pour huit deniers : et les meilleurs 
vins du vaul on donnoit pour sept deniers 
la quarte. Et durant la guerre, la quarte de 
bleid ne valloit en Mets que huit solz ; et quant 
la paix hit faicte*, il ne valloit que cinq solz 
six deniers. Et ainsy apparaît la bonne police 
et régime qui estoit en la cité. Helas, ces bons 
seigneurs sont morts; et d'aulcuns de ceulx 
qui sont présentement , on ne sçaveroit dire, 
si on ne veult mentir : Seqrdtur sua proies. 

Pour sçavoir le militaire , quant la paix fut 
faicte et approuvée, ce pseaulme: Nisi domi- 
nus custoefierit civitatem, frustra vigilat qui 
custodit eam. Par le vers subséquent le trou- 
verez , en prenant les lettres qui font milliaire 
et les mettre en nombre : 

ad te CLaMaVerVnt, 
et feCtl sVnt saLVI ; 
In te speraVcrVnt , 
et bob sVnt Conf VaL 

En temps de guerre, plusieurs sont souvent 
inventifs de ballades , farces, rondeaulx , chan- 
sons , dictum et virelay : et pour ce , ne fut 
possible que en celle guerre n'en y eust aul- 
cun qui en list, dont j'en ferai récit d'aulcuns. 
Mais bien est vray qu'il y eust une moralité 
suricelle guerre, de laquelle pour le présent 
n'en fais nulle mention , pour ce que icelle 
moralité est trop longue et prolixe ; mais 
pour abregler, cy après trouverez une com- 
plainte faicte par u#g prisonnier, une chanson 
et ung dictum ou vireley. 

La complainte dttng jonne compagnon détenu prison- 
nier, de Loraine vers les bains de Plumiere , ou vers 
Lucey en Borgoigne, ou Espinal où il y a bains 
chaults. 

Adieu , adieu , mon peire souverain : 
J*ay fait une follie , je le scei de certain. 

J'ay laissé nostre ville garnie de blans pains , 
Et la belle xivicre où on fait les chaults bains • 
Ces bons vins de Borgoigne , ces vins de S* Porsains y 
Ces grosses anguilles, au bel verjeu de grains? 

Et ces belles pucelles serrant devant les bains. 
Je suis venu en Mets pour gésir sur l'estrain , 
Pour boire de l'ymwe froyde, et maingier du noir pain, 
Par les seigneurs de Mets qui font souvent l'essay 
De leurs grosses bombardes : j'en suis en grant esmay. 
Les foulses collevrines tuent les hommes sains. 
Si j'estoye en nostre ville , et fusse saulf et sains , 
Il serait bien grant mais Ire qui me voyroit demain , 
Au pays par deçà , ne avec les Lorains : 
Jamais n'y aresteroie , foid que doye S 1 Germain. 

Adieu , adieu , mon peire souverain : 
X*ay fait une foUie , je le scei de certain. 

Chanson Jatcte du ror de Secille, 

Par Dieu , roy de Secille , 
Tu t'es mal ad vise , 
Quant tu vins devant Mets , 
Geste noble cité , 
De panre les forteresses , 
Et laisseir la cité. 

Les bons seigneurs de Mets 
Ont la choses advisex; 
S'ont abaitu leurs bourgs , 
Rellevc leurs fossex. 
Tu ais fait vendangier 
Les vignes , et as eu les bleids : 
Tu cuydoies moult aflàmeir la cité ; 
Mais , la mercy à Dieu , encor avons assex. 

Quans tu vins de Loraine devant Mets la cité , 
Il t'estoit de besoing pour tes gens gouverner : 
Tu cuydoies par maistrie tantost avoir les cleifz 
De Mets la garnie , celle noble cité ; 
Mais , la mercy à Dieu , tu en es bien gardé : 
Tu estoies subject à la cité de Mets 
De grande ancienneté , comme il pairoit par lettre 
Bien faicte et bien scellée. 

Au roi de France avois donné à entendre ; 
Mais quant il ait veu la vérité , 
Du pays s'a parti et s'en est retourné : 
E gentil de France , adieu , soyés rendus , 
Et le gentil daulphin qui vous a recondus : 
Le gentil seneschaul d'Anjou , 
Homme d'honeur et de boime conscience , 
Comme il l'ait demonstré , 
Au pays par deçà , Dieu le veulle honnoreir. 



Par Dieu , roy de Secille , 
Tu t'es mal ad visé , etc. 

Le dictum fait sur ladicte guerre. 

L'an mil iiij c et xliiij , 

On mois de septembre sans rabaitre , 

Il advint que le roy de France 

Vint au pays de Loraine à grant puissance : 

Avec luy le roy de Secille , 

Et y avoit plus de trente mille , 



Ceste chose n'est pas fable : 

Et y es toit le connestable , 

Le seneschal d'Anjou et l'admirant. 

Partout estoient à mont et à vault 

Gens d'armes au pays de Barrais , 

Qui tenoient les gens à destrois , 

Et en Loraine , tout environ 

De Mets et du Pont à Mousson. 

Je me tais des adversités , 

(Trop y avérait au racontez) 

Du pays que fut endomaigier 

D'icelle gens , sans losangier ; 

Tout le pays fut en balance. 

Mais boin conseil , par ordonnance 

Des trois roy s et de ceuk de Mets , 

Ilz y avisont par fait exprès. 

La guerre plus de six mois avoit duré ; 

Le peuple avoit fort enduré , 

Et souffrit merveilleusement , 

Je ne puis racompteir cornent : 

Du mois de mars le premier jour , 

Boin conseil ne fist mie séjour , 

L'cvesque de Toul , révérend peire , 

On nom de Dieu et de sa meirc , 

Fut du conseil très boin moyen ; 

Il y besoingna sy très bien , 

Tout au long en dits et faits , 

Avec les Metsains par fais 

Que chascun en fut bien comptant': 

Sy fut fait en l'hostel et convint 

Sainct Anthoine du Pont à Mousson , 

En une chambre de frisson , 

Et le londemain on secrétaire. 

D'aulcunc parolles se fouit taire. 

Là fut la paix confermée 

Par lette très bien ordonnée : 

D'icelle nous resjoyssons , 

Et y prenons consolacions > 

Et sy prierons très dévotement 

A dieu , seigneur du firmament , 

Que celle paix soit pardurable , 

Pour le peuple ensemble es ire amyable , 

Pour vivre heureusement 

En joye éternellement t 

Sy que à la fin puissions venir 

En paradis après morir. 

Amen* 



Le troisiesme jour cPapvril , ledit an de xlv, 
pour paier la somme d'argent qu'il convint 
avoir pour faire la paix d'icelle guerre , et 
faire les presens, et pour aider à paier les 
soldairs , leurs gaiges et salaires , dont le bruit 
estoit en Mets que les sommes montoient à 
plus de deux cent mille francs : si en convint 
chascun, seigneurs, bourgeois, manans et 
fourains , snbgects et mesmement les gens 

d'eg^se, compaireir et porteir ung chascun 
son advenant part et portion , selon leur puis- 
sance. Les seigneurs et dames commenceont 
les premiers à eulx taixeir si haultement et 
largement, chascun à la valleur et estime de 
leurs biens qu'ilz avoient ; dont ilz furent par 
ce de leur prudence fort prisiés et honorés , 
et donnont couraige aux aultres citains et 
bourgeois de les ensuyr. Et avant les x taillier, 
ilz empruntent et priont aux gens d 1 esglise 9 
bourgeois et marchants , gens de mestiers , et 
à tous ceulx qui avoient la puissance de prester 
argent, promettant leur rendre au plus brief 
que faire se pouroit. Et pour ce que la somme 
qu'il leur convcnoit trouvcir, estoit tout en 
or et monnoye de Mets , chascun de son pou- 
voir, bien liement, presterent et avancèrent 
selon leur pouvoir, en louant Dieu que celle 
paix estoit faicte si honorablement, à l'hon- 
neur de la cité , sans enffreindre ny corrompre 
les franchises et libertés de la cité, ne du 
sainct Empire : et en donnant grosse louange 
et gloire aux seigneurs de Mets qui si noble- 
ment et vertueusement s'y avoient employés 
du corps et des biens , non point de parolles , 
comme aulcuns sans esplois , mais ilz le mons- 
tront de fait, de cueur, de puissance et de 
vollenté. Et pourtant ceulx de Mets , en chan- 
tant leur Gloria in excelsis, pouvoient alors 
dire et chanteir véritablement : Et in terra 
pax hominibus bonœ voluntatis, etc. Ce que 
à présent on ne sçaveroit dire , qui ne volroit 
mentir; car d'aulcuns sont qui doient aug- 
menter le bien public , franchises et libertés 
de la cité , qui tirent le diminuer et faire leur 
petite seigneurie plus grande que la meire 
qui est la cité dont leur honneur et bien 
procelde. Du surplus je m'en tresporte , car 
chascun sceit comme bien publicque est gou- 
verné ; et tout ainsy , comme dit la tramure du 
munier, quant il y ait bleid ou aultre chose 
dedans, prend en prend, et quant il n'y a 
rien , elle se entreporte et ne dit rien. 

Le troisiesme jour de may, l'an dessusdit , 
après la paix faicte et les lettres seellées, et 
que le roi Charles VIP de France et Louis son 
filz , daulphin , eulrent receu la plus grande 
partie des sommes d'or et d'argent qu'ilz 
debvoient avoir et emporteir pour faire ladicte 
paix, ledit roy de France envoya par l'ung 
de ses nobles herraulx, aux trois seigneurs 
de Mets qui avoient esté commis et envoyés 

de part la cité pour traicteir et accordeir 
ladicte paix, c'est assavoir, à sire Nicolle 
Louve, à sire Jofiroy Dex, chevaliers, et à 
Poincignon Baudoiche, escuîer, pour les deux 
chevaliers à chascun ung hernex ouvré, ar- 
genté et doré d'or: et audict escuier, ung 
hernex ouvré et argenté bien richement , non 
doré. 

Le jour de l'invention de S u Croix en may, 
on debvoit porteir les cipix sur S 1 Quôintin , 
comme il est de coustume d'ancienneté ; mais 
les seigneurs d'esglise et de la justice avisè- 
rent par ensemble que qui ne sceit de qui 
se gardeir, qu'il se garde de tout , considérant 
que les gens de guerre estoient encor tout 
à l'entour de la cité, au pays de Loraine 
et Barrois, ordonnont que on n'yroit point à 
S 1 Quointin. 

Jehan Maixeroy, clerc des eschevins du 
palais, en considération que le monaistere 
de Sainct Simphorien, hors de Mets, estoit 
abattu, et que par tel jour une messe se 
laisseroit à dire, d'or en avant pour à ce 
pourveoir, pour l'honneur de Dieu , se trans- 
porta vers les seigneurs de chappistre de la 
grande église , leur desclairant le cas dessusdit, 
et qu'il avoit en devoltion la fondeir et doueir, 
s'il leur plaisoit de alleir en son église pa- 
roischialle de S 1 Vyt, ce qu'ilz luy agréèrent, 
et il leur donna et assigna vingt solz de cens 
pour Dieu prier pour son ame et de ses bien- 
faicteurs. 

En ceHe meisme année, entre paisque et 
penthecoste, on acommença à faire le pont 
de la porte des Allemans, lequel avoit esté 
cheu durant la guerre des roys cy devant es- 
cripte. Puis en celledicte année , le huitiesme 
jour de jullet, ensuivant, fut achevé le fon- 
dement de la neufve tour de la porte des 
Allemans , c'est assavoir celle du boullevairt 
devant qui siet de la partie devers la porte 
dame Collette. Et ait icelle tour dix huit 
pieds d'espaisseur au fondement, et depuis 
le fondement jusques à fleur de terre, qua- 
torze pieds ait d'espaisseur ; et fut ce fonde- 
ment fait en onze jours par maistre Henry 
de Ranconval. Et le dix huitiesme jour d'aoust 
ensuivant , on acommençait à besongner à 
Paultre tour d'icelle porte , c'est assavoir celle 
du costé devers Maizelle. 

Le premier jour d'aoust, l'an dessusdit y 
environ les cinq heures après midy, fist grant 

3a 

veut et merveilleuse tempeste, fouldres et 
toanoires , et chéoit grelle à puissance , si 
que il sembloit que tout deust fondre , et fist 
grans dopmaigcs en les flnaiges de Sainey, de 
Vigneulles , de Lorey devant Mets , Woippey, 
Noweroy devant Mets et moult d'aultres bans 
et finaiges en la terre de Mets , jusques auprès 
de Thionville, et en la Woivre, le large 
d'une lue et demie ; car la pluspart des vignes 
et arbres qui estoient tant beaulx que on 
ne les pouvoit mieulx soushaiter, furent gais- 
tés et tempestés. Aussy par icelluy vent, 
fouldre et tempeste fut abattue la belle croix 
devant le pont des Morts, au chief du pont 
aux loups , que seigneur Nicollc Louve avoit 
fait faire , comme cy devant est jay desclairé 
sus Fan mil iiij c et xl , laquelle avoit cousté 
une grosse somme de deniers; et fut mer- 
veilleusement desrompue, dont plusieurs gens 
en furent dolens et marris. Et le fut on dire 
et annoncier audit seigneur Nicolle Louve qui 
l'avoit fait faire de ses mailles et deniers, 
qui respondit : Loué soit Dieu $ sa vollenté 
soit faicte. Et peu de temps après , ledit sei- 
gneur Nicolle Louve la fist reffaire plus belle 
et plus forte que jamais n'avoit esté. 

En celluy temps estoit seigneur Jaicque 
Trayait abbé de Sainct Clément, hors des 
murs de Mets. Considérant qu'ii estoit viel 
et ancien , et estoient à luy ses moines ino- 
bediens , pour à ce pourveoir, envoya au sainct 
concile , leur priant qu'ilz volcissent pourveoir 
ung sien cousin, moine de Sainct Ârnoult, 
nommé messire Pierre Travalt, qui estoit ré- 
puté boin religieulx et de bonne vie. Auquel 
fut octroyé sa demande, et renonça oultrement 
à son abbaye ; et en fut par ledit concile de 
Baisle ledit messire Pierre Travalt pourveu 
et mis en possession. Mais messire Coinraird 
Baier, evesque de Mets , ne le voult recepvoir 
ne tenir pour abbé , et commanda aux moines 
dudit Sainct Clément qu'ilz n'obeyssent de 
rien à luy ; et environ sept sepmaines après 
ladicte possession prinsc d'icellc abbaye , ledit 
seigneur Pierre Travalt renonça et se desmit. 
Et en lieu de luy hit esleu pour abbé le sire 
Jehan Noixe , prieur de S 1 Pierre aux champs , 
qui estoit prieur claustral , et fut mis en pos-. 
session dudit monaistere , et en eust pleiniere 
obédience. Et demeura ledit sire Jaicque Tra- 
valt , simple moine et délaissé , qui estoit par 
avant maistre. Et pourtant apparoit assez ledit 

comung : Qui tend, teneat, quia nemo^ibi 
secundus* 

Aussy audit temps, au mois d'aoust, le 
vendredi d'avant l'assomption Nostre Dame, 
molrut la daulphine de France , fille du roy 
d'Escosse et de ladicte feue royne sa femme , 
en lacité de Chaallons, et hit enterrée en la 
grande église d'icelle cité. Et fut grant domaige 
de sa mort, car elle estoit belle et bonne 
dame. Icelle vaillante dame, durant la guerre 
que le roy de France faisoit contre la cité de 
Mets , avoit prins peine de pacifier et accor- 
deir icelle guerre ; et depuis la mort d'icelle 
vaillante dame , fut dit et recordé à Mets par 
le ministre de la Trinité de Vitry en Partois, 
qui estoit à Chaalous le jour que icelle dame 
daulphine molrut , où il vit et oyt ledit daul- 
phin qui pleuroit et durement se lamentoit 
en disant : « Hé Dieu ! quelle destinée m'a 
» Dieu donnée ! Oncque en jour de ma vie 
» je n'eus bien. Par le conseil que j'ay creu, 
» j'ai esté en la malivollence de monseigneur 
» mon peire : après , par aultre conseil , me 
» suis desparti de France, acompaignié de 
» plusieurs nobles gens , et suis allé au pays 
» d'AUemaingne , et puis venu devant Mets, 
> une noble cité , et fait plusieurs gros et 
» grans domaiges sans ce qu'ilz m'eussent rien 
» méfiait ne dit villonnie, fors seulement ce 
» que ceulx qui estoient de mon conseil, 
» m'ont donné en conseil, et où en icelluy 
» pays , sont plusieurs de mes gens morts et 
» tués. Et maintenant , Dieu me oste la chose 
» au nionde que plus je amoye ! » Et ainsy 
se lamentoit ce noble et excellent prince pour 
la mort de sa noble et vertueuse compaigne. 
Dieu leur faisse mercy. 

Le dix neufviesme jour d'octobre, audit au 
de xlv, messire Coinraird Bayer, evesque de 
Mets, pour ce qu'il disoit que la sentenne 
et seigneurie d'Ancey s'estendoit à Dornat» 
et que la haulteur luy appartenoit, à quoy 
contredisait l'abbé de Gorse , disant luy apparu 
tenir, sans part d'aultruy, à cause de son 
monaistere de Gorse , et ne volloit à luy obéir : 
parquoy ledit evesque envoya plusieurs ge** 
de cheval et à pied avec environ deux cents 
cherts, où ilz prindrent audit villaige plu* de 
deux cents cowes de vin ; dont il en vlU 
depuis gros débat et inconvénient, conu» c 
cy après vous oyrez. 

Le troisiesme jour du mois de novemb 1 * > 

par l'ordonnance des seigneurs maistre esche- 
vin et trese jurés, par leur conseil, comme 
ceulx qui volloient tenir ce qu'ilz avoient 
promis , et estoient lors les seigneurs , citains , 
bourgeois et marchants par tout de si bonne 
réputation que on aimoit mieulx la foid ou 
promesse d'ung Metsain sans lettres, que la 
foid ou obligation d'aulcuns de leurs voisins 
par lettres ; car ilz tenoient ce qu'ilz promet- 
toient ou escordoient : et s'ilz ne le faisoicnt, 
et le reclain , poursuite ou doleance en venoit 
à justice , le manant de Mets estoit incontinent 
constraint et compelli de ce faire : et suivant 
icelle bonne et louable coustume qu'ilz pres- 
tendoicnt gardeir et observeir, fiit huchié, 
publié et ordonné devant la grande église 
sur la pierre , pour faire le dairien paiement 
au roy de France de ce qui luy avoit esté 
accordé à la paix faisant d'icelle guerre dai- 
rienne passée, que tous ceulx et celles qui 
n'avoient paié la somme en quoy ung chascun 
estoit taixé , pour paier dedans quinze jours 
après ledict huchement fait , seroicnt bannis 
et forjugiés hors de la cité , des bourgs , ban- 
lue , pays et juridiction de ladicte cité ; et 
qu'ilz ne polroient venir ne rentreir, se dont 
n'estoit par le consentement de justice et du 
conseil , et que premier ilz eussent paié icelle 
somme en quoy ilz estoient taixés. 

Le diemandie ensuivant , les seigneurs 
maistre eschevin et trese et leur conseil , 
audit mois de novembre, envoyont cedulle 
aux curez de touttes les paroisches de Mets 
pour dire et annoncier publiquement : « Que 

> plusieurs seigneurs et dames et gens de 
» lignaige qui n'avoient paié les sommes en 
* quoy ilz estoient taixés , pour contribuer à 
» icelle guerre , que le mercredy après en- 

> suivant , on venderoit au pallais leurs 
y meubles tant qu'ilz se polroient estendre; 
? et s'ilz festoient souffisans , on venderoit 
» leurs heritaiges en jusques icelle somme 
» dont ilz estoient taixés. » Lesquelz doub- 
lant de leurs domaiges , par l'ayde de leurs 
bons amys , furent tellement que le paiement 
fut fait, réservé ung du paraige de Porte- 
muzelle , nommé Guiot de Bampont , l'aman, 
qui ne peult trouveir la somme en quoy il 
estoit taixé ; parquoy il se consentit que son 
amandellerie fust vendue , laquelle Andreu 
Qèmignon Tachetait ét paiait la somme en 
quoy ledit Guiot de Hampont fut taixé, à la 



cité, et les droits de ramandellerie , et en 
fist encor audit Guiot de Hampont cent solz 
de cens que ledit Andreu debvoit chascun 
an paier pour et en lieu de son amandellerie. 
Et fut ledit marchié et accord lait par le 
moyen de sire Nicolle Louve, chevalier, à 
cause que ledit Andreu Clemignon estoit aul- 
cunement des appartenons de dame Aillix, 
femme dudit sire. Et ne fut rien espargnié 
par faveur ne paraiges, qu'il ne convint faire 
et paier ce qui estoit passé et ordonné. 

Le dixiesme jour dudit mois de novem- 
bre , Tan dessusdit , pour avoir argent sans 
faire dopmaige , taillier ne molester les ma- 
nans et subgectz de la cité, lut huchié et 
publiquement desclairé devant la grande 
église, que tous ceulx et touttes celtes de 
la cité et du pays appartenant à la cité de 
Mets , qui avoient gaiges aux lombaire des- 
sus le mur de Mets, les eussent raichétés 
et retirés dedans le jour de feste saincte Cai- 
therine ensuivant, et que on leur acquictoit 
touttes les montes, et ne paieroient que la 
somme principale qu'ilz avoient eue et re- 
ceue. Et pour ce, debvez sçavoir que dès 
icellui jour en jusques au londemam de feste 
saincte Caitherine , que plusieurs en furent 
tellement pressés que on en rapporta plu- 
sieurs des pasmés ; et fut .dit qu'il y eult 
une jonne fille morte. Et quant lesdits sei- 
gneurs de Mets virent icelle presse , par cry 
publicque, ilz prolongeont le jour en jusques 
au jour de feste sainct Andreu apostre , après 
venant ensuivant. 

La vigille de feste saincte Caitherine, ledit 
an, lesdits seigneurs maistre esdievin et trese 
jurés et leur conseil , véant que le sire Jehan 
Demandre, curé de Saincte Seguellenne, et 
le sire Nicolle , curé de S 1 Maidaird, n'avoient 
paié ce dont ilz estoient taixés , et n'avoient 
obey au commandement et huchement qui 
fait estoit, lequel ilz mesprisoientet contemp- 
nôient , si fut ordonné aux sergents des trese 
de prendre lesdits deux presbtres et Curés , 
et les mener et conduire hors de Mets et 
des portes ; et fut ordonné aux portiers et 
gardes des portes de ne laisser entreir en 
icèlle cité lesdits deux curés. 

Le curé de S' Maidaird, qui estoit boin 
compaignon, fist tant par l'ayde de ses bons 
amys qu'il paia les trente livres en quoy il 
estoit taixé; dont la frairie des curés luy 

prestont la somme de quatre livres, et par 
ce, revint en la cité, le dairien jour dudit 
mois de novembre , Tan dessusdit. 

Et le sire Jehan Demandre , curé de Saincte 
Seguellenne, demeura hors de la cité ; car il 
avoit peu d'amys et estoit hay de ses pa- 
roischiens , frères , pairens et amys , lesquelz 
ne se soucioient de son retour. Et furent 
vendus tous ses biens meubles, et print on 
encor vingt huit livres que Thiebault Chais- 
tellet avoit en garde pour mettre en aequest, 
dont il estoit plesge, lesquelles il délivrait 
parmey seurté : et ce fait , en malle graice et 
malvaise réputation , rebelle et désobéissant , 
rentrait en Mets. 

La sepmaine devant feste sainct Vincent , 
en janvier, Tan dessusdit, estoient gardiens à 
la porte du Ponthieflroy, sire Ârnoult, moine 
de Sainct Simphorien, Dediet de Fraisne, 
dit l'archidiacre , Dediet de Fienne , le filz 
Dediet, jaidis sergent, et Auburtin, le bou- 
chier, lesquelz sortont hors de ladicte porte 
nuictamment , et allont traire du vin de By- 
aulne que des marchants estrainges avoient 
amené sur des cherts près dudit Ponthieffroy. 
Et le londemain , du matin , lesdits marchants 
s'en vindrent plaindre à justice ; et inconti- 
tinent que justice fiit advertie de la vérité , 
tout ce que le marchant volt dire que on luy 
avoit fait de dopmaige, luy fut rendu par 
lesdits gardiens, et luy paiont vingt deux 
francs. Et furent encor chescun à dix livres 
d'amende, et le chaistellain fut osté et de- 
posé de son office. 

Environ ce temps, y eult grant débat en 
l'abbaye de Gorse, pour tant que le prieur 
de Wairangeville près S 1 Nicollais du Port, 
filz seigneur Ferry de Ludre, chevalier, volloit 
ettre abbé de Gorse par force , pour ce que 
monseigneur Jehan , duc de Callabre, le sous- 
tenoit : et sire Jaicque Wisse qui estoit esleu, 
le roy Charles de, France le soustenoit. Et 
pour ces te cause, fut envoyé Joachim Ro- 
wault pour gardeir Gorse, comme cy après 
sera desclairé. 

L'an dessusdit, le premier jour de febvrier, 
par le consentement du duc de Calabre , filz 
du roy René de Secille , qui pour luy estoit 
gouverneur des duchés de Bar et de Loraine 
et du marquisat du Pont, le roy Charles de 
France envoya, pour vivre ensdictes duchés, 
gens de guerre en nombre de dix huit cenU 



chevaulx , dont Joachim Rowault , gentil 
homme estoit capitaine, lesquelx venoient 
de devers Monbelliart en garnison. La raison, 
je ne la trouve : ilz ne paioient rien et fai- 
soient beaucopt de mal et de domaige. 

Le vendredi devant feste Cathedra Pétri, 
frère Joffroy, ministre de la Trinité, qui 
longuement avoit gouverné et en icelluy cou- 
vent fait plusieurs biens, dont il en estoit 
prisié et estimé, renonça le gouvernement, je 
ne sçay pourquoy ; dont plusieurs en furent 
fort esmerveilliés et marris. 

Ledit an, au mois de febvrier, furent faictes 
joustes par quaitre fois au Champaissaille. 
Premier joustont noblement les jonnes enf- 
fans des seigneurs de Mets, et avec eulx 
plusieurs estraingiers. Et le premier jour de 
mars après, plusieurs des plus anciens des 
seigneurs de la compaignie, signamment, 
seigneur Jaicque Dex, chevalier, qui estoit 
aigié de soixante et treize ans, esmeu de 
bonne volenté, dist qu'il volloit que les dames 
se resjoyssent, requîst à aulcuns seigneurs 
de la cité de jousteir et festoier les dames, 
et promist que s'ilz volloient jousteir, que 
luy mesme jousteroit. A quoy se accordont 
seigneur Jehan le Gournais de Creppey, sei- 
gneur Willamme Chaversson, seigneur Nicolle 
de Raigecourt, dit Xaippé , Jaicomin de Rai- 
gecourt, dit Xaippé, seigneur Joffroy Dex, 
seigneur Rénal le Gournais, tous deux che- 
valiers , Martin George , Naimmerey Renguil- 
lon , Joffroy de Wairixe et Philippin Dex , et 
furent contens de jouster: et y eult trois 
prix donnés , c'est assavoir, ung fermillet d'or 
au prix de quatre livres, une verge d'or et 
une trompette d'argent. Ledit seigneur Jaic- 
que Dex, seigneur Jehan le Gournais et sei- 
gneur Willamme Chaversson , ayant chescun, 
l'ung parmey l'autre, soixante et dix ans, 
joustont noblement à haultes selles , et avec 
eulx lesdits seigneurs , entre lesquelx Jaico- 
min de Raigecourt frit ordonné pour jousteir 
contre ledit seigneur Dex. Et pour tant que 
ledit Jaicomin volt espargnier ledit seigneur 
Jaicque Dex , il fut de la lance dudit seigneur 
Jaicque Dex porté par terre et rué jus , dont 
chescun se mist à rire. Jehan de Vy, l'esche- 
vin , conduisoit et menoit ledit seigneur Jaic- 
que Dex, lequel Jehan de Vy donna dix francs 
d'or au pardevant d'avantaige pour faire la- 
diqte ieate. A jeede .«ouste estaient douze 

compaignons d'armes , habillés en dames , qui 
portoient les lances , montés chescun sur ung 
blanc cheval : et à icelles Testes et joustes 
furent plusieurs chevaliers et escuiers estrain- 
giers qui jousterent. Et furent les prix donnés 
c'est assavoir, au seigneur Joflroy Dex, le 
fermillct , à Naimmerey Renguillon , la verge 
d'or, et à Jaiconiin de Raigecourt , la trom- 
pette d'argent , pourtant qu'il fut porté jus 
de son cheval, ce qu'il ne cuydoit mie. Et 
fut faicte la feste en la maison episcopale de 
Mets. 

Le diemanche, onziesme jour dudit mois 
de mars, furent faictes, au Champaissaille , 
plusieurs aultres joustes de plusieurs de jonne 
aige des seigneurs , environ dix , qui joustont 
à baisse selle, lesquelx souvent estoient rués 
par terre, tout en riant. 

1446. 

Le sire Nicolle Roucel fut fait maistre es- 
chevin de Mets , le jour de feste s* Benoit en 
mars mil iiij c et xlv , pour ung an finissant 
audit jour, Fan revollu, mil iiij e et xlvj. 

Le premier jour d'apvril , Tan dessusdit, 
les gens d'armes venant de MonbeUiart , qui 
estoient les gens du daulphin , dont Joachim 
Rowault cstoit capitaine, comme cy devant 
est dit, vindrent par l'ordonnance du roy et 
du daulphin , du consentement de monsei- 
gneur le duc de Calabre , pour vivre sur les 
pays de Loraine et Barois. Et leur fut def- 
fendu de rien meffaire au pays de ceulx de 
Mets , ne à leurs biens. Et pour eviteir que 
le tout ne fust dissipé ne gasté, furent des- 
partis et logiés en la ville et chaistel de Dair- 
ney , de Vaulcoulleurs et de l'abbaye de Gorse; 
lesquelx, à la requeste dudit abbé de Gorse, 
deffiont l'evesque de Mets , et au pays de 
son eveschié faisoient journellement de gros , 
grans et innumerables domaiges. Et en ce 
faisant, faisoient domaige le plus souvent aux 
seigneurs de Mets ; et quant ilz les requeroient 
et certiffioient que c'estoit à eulx, ceulx cy 
leur rendoient leurs gens et leurs biens : 
nonobstant ce, estoit chose dure et forte à 
endureir, et à eulx grandement domaigeaible. 
Et quant les seigneurs de Mets virent que ces 
domaiges et entrefaictes se continuoient de 
jour en aultre sur eulx, et que lesdits gens 
de guerre du roy ausquelz on ne faisoit aul- 
cun desplaisir, pour l'honneur du roy et daul- 



phin , ne se volloient despartir, ilz envoyont 
en ambassalde vers le roy Jehan de Lucem- 
bourg, Fung des secrétaires des seigneurs sept 
de la guerre , lequel porta lettre de credance 
et ses instructions servant à icelle, vers le 
roy de France. Et ledit Jehan de Lucembourg 
arrivé en cour fut incontinent cognu et mené 
vers le roy, auquel il fist l'honneur et révé- 
rence et les recommandations des seigneurs 
de Mets et bailla sa lettre de credance, et pub 
desclaira la cause pourquoy il estoit envoyé 
vers sa royale majesté. Sa proposition finée, 
après avoir oy ce que lesdits seigneurs de 
Mets demandoient et supplicient si humble- 
ment sa graice , le roy fist audit Jehan de 
Lucembourg ung très boin et joyeulx recueil, 
et luy donna une de ses robes et aultres joyaulx. 
Et luy fist le roy delivreir une lettre man- 
dant et commandant expressément à la capi- 
taine Joachim Rowault qu'il se gardast, luy et 
ses gens , de rien entreprendre sur la terre et 
villaiges appartenant à eeulx de Mets, sus 
peine d'estre réputé traistre ; et où ilz avoient 
aulcunes choses , qu'ilz se gardaissent d'y rien 
entreprendre ne faire domaige. Le contenu 
des instructions dudit Jehan de Lucembourg 
accompli , il print congié du roy et des nobles 
assistans, retournant à Mets avec sa lettre, 
et arriva le jour de jeudi après feste saincte 
Marguerite , et desclaira aux seigneurs ses 
maistres son besoingnier. 

Le troisiesme , le quaitriesme et le cinc- 
quiesme jour du mois d'apvril , l'an xlvj , il 
neigea , grella et gella tellement que touttes 
les vignes furent touttes perdues et engellées 
en tout le vaul et pays de Mets , et environ 
soixante lues à l'entour. Et enz pays par deçà , 
en plusieurs bonnes villes et villaiges , furent 
trouvés et annoncés plusieurs sorciers et sor- 
cières qui avoient fait homaige au diable et 
usoient d'art dyabolicque , dont il en y eult 
plusieurs des prins et torturés , lesquelx par 
l'inquisiteur de la foid furent examinés , et 
en y euh aulcuns qui furent ars et brullés, 
aulcuns des noyés et aultres condampnés en 
chartre perpétuelle. 

Le jour de feste s* Jehan Baptiste , environ 
les six heures du gros reloge après midy, fist 
ung merveilleux temps de tonnoire et tem- 
peste, et grella si impétueusement en plusieurs 
lieux par la cité de Mets que la grelle et les 
glaiçons cheant du ciel estoient aussy gros 

aulcuns comme oeufz de coulions , aultres 
comme des oeufe de gellines ou plus gros : 
et en cheut tant parmey la cité que c'estoit 
chose non aeoustumée d'oyr parler de telle 
chose. Et quant ilz furent assemblés parmey 
les rues de la cité, ilz estoient à gros moncelz. 
Touttes fois au dehors n'y eult mie si grant 
dopmaige comme l'appairance en estoit en la 
cité; car il n'y eult mie grant dopmaige en 
bleids et vignes ni aultres biens de la terre à 
Tentour de Mets, réservé vers la Cornue gelline 
et par devers Chambiere , où les bleids, pois , 
febves , chainves , par dessus Muzelle et par 
devers Valliere, avec les mainriens des vignes, 
furent gastés. Et vers Ventoult , y eust deux 
jonnes hommes qui pour la fouldre et tempeste 
se a voient allés mettre soubz ung arbre , qui 
furent tués et tempestés , et l'arbre tout de- 
rompu et froissé. 

Durant le temps que ledit Jehan de Lucem- 
bourg estoit allé tm légation vers le roy de 
France, ledit capitaine Joachim Rowault et 
avec luy le nombre de plus de quatre cents 
hommes d'armes, et tous les subgetz de la terre 
de Gorse , vindrent mettre le siège devant le 
moustier d'Ancey où estoient retirés les pou- 
vres gens d'Ancey, hommes , femmes et enf- 
fans , en nombre de plus de cinq cents. Et 
avoit ledit capitaine juré que jamais ne par- 
tirait d'illec jusques à tant qu'ilz averoient 
ledit moustier prins et gaingnié par force ; 
et furent au siège devant ledit moustier envi- 
ron dix sepmaines , et avoient trois grosses 
bombardes , lesquelles en tirant l'une après 
l'autre furent rompues et cassées. Duqueldit 
siège le devantdit seigneur Coinraird Baier, 
evesque de Mets , en fut adverti ; et pour 
secourir ses subgectz , fist ung gros mande- 
ment et armée de gens de guerre et de ses 
amys. Et y avoit bien deux mille piétons et 
luy mesme en propre personne , et vindrent 
couchier à Montigncy, le vendredi devant la 
division des apostres. Et le samedi ensuivant, 
se partout de boin maitin, et en allont vers 
Mollin et passont le pont en intention de 
allcir leveir ledit siège. Ledit capitaine et ses 
gens de ce advertis , hardiement abandonnont 
ledit siège de devant ledit moustier d'Ancey 
et se retirèrent en leurs forts et garnisons , et 
les aultres se ret iront en leurs logis. Et ainsy 
advient souvent de ce que folz jurent , en 
demeure la plus grant partie. 1 

Ledit an de xlvj , à la poursuite de Jehan, 
duc de Calabre, lieutenant et gouverneur pour 
le roy René de Secille , son perre , des du- 
chés de Bair et Loraine , regardant et con- 
sidérant les gros domaiges qui journellement 
se faisoient ensdictes deux duchés par les gens 
dudit Joachim Rowault , qui estoient en gar- 
nison audit lieu de Gorse et aultre part , et 
qu'ilz avoient jay fait , passé demy an , et po- 
voient encor faire 5 et en oultre , que ledit 
evesque de Mets estoit son parrain , si assigna 
journée audit evesque et à l'abbé de Gorse, au 
lieu du Pont à Mousson, au douziesme jour de 
septembre , où les deux parties se trouvèrent 
et les accorda de sorte qu'il fut trouvé que 
Pevesque de Mets avoit droit en son action et 
demande , à laquelle journée fut seigneur Jof- 
froy Dex, chevalier, et Poincignon Baudoiche, 
escuier, bourgeois de Mets, à six chevaulx, 
portant la livrée de Fevesque de Mets. 

Le vingtiesme jour dudit mois de septem- 
bre , l'an devantdit , ledit evesque de Mets 
avec lesdits seigneurs Joffiroy Dex etToinci- 
gnon Baudoiche et plusieurs aultres se partont 
et en allont à une journée qui se tenoit au 
lieu de Francquefort pour l'union de Tesglise, 
où estoient assemblés les estats de la cres- 
tienté et retournèrent le jour de la toussainct 
l'an dessusdit. 

En ladicte année , le devantdit seigneur 
Nicolle Louve, chevalier, qui jay par aultre 
fois avoit fait faire la belle et riche croix devant 
le pont des Morts , qui par oraige et tempeste 
avoit esté abattue , la fist reflaire plus belle 
à ses frais et despens , que par avant n'avott 
esté. Et fut ceste oeuvre faicte par maistre 
Henry de Ranconval , et achevée le premier 
jour d'aoust. Et Thiebault Louve, son fib, 
fist faire la belle ymaige de Nostre Dame qui 
est sur la porte au pont des Morts. Aussy fat 
reffaicte la chaippelle s 1 Louis devant la porte 
Sainct Thiebault, qui avoit esté abattue pour 
ladicte guerre. 

En ladicte année, sus Muzelle fut fait ung 
mollin à palpier pour enmolre haiches, serpes? 
coustelz et aultres taiDemens. Et pour avoir 
regard ausdits ouvraiges , par l'ordonnance du 
conseil , et estre gouverneur desdits ouvra*' 
ges , y fut commis Martin George , l'aman. 
Le londemain de feste saincte Lucie , audit 



, les seigneurs de Mets , après avoir veu 
le bien et honneur que le duc Philippe u c 

Borgoigne leur avoit fait durant la guerre 
devantdicte; que il n'avoit permis que ausdits 
de Mets fut lait ni donné empeschement enz 
vivres venant de Brabant et de Lucembourg, 
ne que aulcuns de ses gens feissent ne per- 
missent estre fait à ceulx de Mets ; et en 
oultre, que ceulx des pays de Lucembourg 
et de Thionville estoient redevables des cen- 
sives que on debvoit à plusieurs gens d'eglisc, 
seigneurs temporelz et bourgeois de Mets , 
dont on leur avoit deffailli de paiement de 
plusieurs années, et que ledit seigneur duc 
avoit acquis la duché de Lucembourg : par- 
quoy il estoit chose décente et honnorable 
envoier vers luy, de ce le remercier et rendre 
tout honneur , et de la possibilité de la cité 
presenteir faire tous services et plaisirs pos- 
sibles à luy et à ses gens : davantaige luy faire 
remonstrance comment ses subgectz estoient 
tenus et obligiés aux seigneurs et bourgeois 
de Mets , chescun an , et obligiés les paier et 
satisfaire , luy priant , suivant les obligations, 
volloir ordonneir les paier et satisfaire : et 
des aultres affaires , ilz avoient leurs instruc- 
tions, comment ilz avoient à besoingnier. Et 
pour ce faire , furent commis les seigneurs 
Nicolle Louve , seigneur Jehan Baudoiche , 
chevalier, et Thiebault Louve , filz audit sei- 
gneur Nicolle ; et se partirent ledit jour , 
Jondemain de feste s !e Lucie , avec Jehan de 
Lucembourg , clerc des sept de la guerre , et 
leurs servans et aulcuns messaigiers et soldairs 
de la cité , eulx estant en nombre de seize 
chevaulx , et aulcuns ont escript vingt cinq 
chevaulx ; à cela je ne m'arreste , car ce n'est 
le principal de la matière ; et en allèrent vers 
ledit duc de Borgoigne en Flandre , là où il 
se tenoit pour lors. Et furent honnorablement 
receus et eulrent avec ledit duc communica- 
tion de plusieurs cais et choses décentes et 
nécessaires pour la cité qui leur furent accor- 
dées et octroiées. Et pour tousjours mieulx 
confirmeir et augmenteir le bon volloir de ce 
noble duc , ledit Thiebault Louve , filz dudit 
seigneur Nicolle Louve , avant son desparte- 
ment de Mets , avoit fait faire une très noble 
et riche arbollestre avec la custode, traicts 
vuides et aultres choses à ce nécessaires, dont 
il avoit paié plus de cent florins d'or de Rin , 
qu'il donna à monseig* de Charolois , Charles, 
filz dudit duc , laquelle il luy monstra , dont 
il en fut très grandement remercié. Et aussy 



ledit seigneur Nicolle Louve, son pere, par 
avant avoit jay envoyé audit jonne duc Char- 
les ung petit cheval tout velu , comme de la 
laine d'une berbis , qui estoit chose nouvelle , 
avec le herneix bien riche , qui avoit cousté 
plus de cent francs , dont la graice et remer- 
ciement augmentoit Tung avec l'autre. Et vint 
ledit seigneur Nicolle Louve en si grosse graice 
et cognissance du duc que pour ce il estoit 
des aultres princes et seigneurs de la cour 
festoié , prisé et honnoré , et obtint dudit 
seigneur duc ce pourquoy ilz estoient vers 
luy allés en ambassalde. Et après avoir bien 
et honnorablement besoingnié au profit, hon- 
neur et utilité de la cité et des bourgeois , 
de leurs besoingnes obtindrent lettres adres- 
santes aux gouverneurs dudit pays de Lucem- 
bourg, par lesquelles de leurs demandes eul- 
rent de leurs censives solution et paiement; 
et retournèrent, le diemanche , londemain des 
burres. Et donna le duc audit seigneur Nicolle 
Louve une robbe fourrée de martre avec le 
chaipperon , et les fist honnorablement ra- 
meneir et conduire à Mets par son herrault. 
Et pour tousjours plus captiveir la benivol- 
lence dudit seigneur, dame Aillis , femme 
dudit seigneur Nicolle Louve , donna audit 
herrault ung moult biaul fermillet de fine or, 
ayant pierre précieuse , dont depuis ledit duc 
luy demonstra gros signe d'amitié. 

Ledit an , jour de feste s* Luc, commença 
à gelleir et à neiger, et dura jusques au 
troisiesme jour de mars. 

Ledit an , les vins furent chiers , tout au 
long de l'année ; mais sur ce fut mise si bonne 
police et ordonnance par le conseil que on 
ne vendoit la quarte du meilleur vin viez que 
sept deniers, et sus amende on ne la pouvoit 
mettre plus hault. Et du nouvel vin, on la 
vendoit dix deniers à presse et ce que on 
pouvoit. Et la quarte de servoise trois deniers.: 
de laquelle à boire plusieurs gens en furent 
malaides et mal disposés. 

1U7. 

Le sire Renault le Gournais fut fait maislre 
eschevin de Mets , le jour de la feste sainct 
Benoit en mars, mil iiij f et xlvj , pour ung 
an finissant audit jour , l'an revollu , mil 
iiij c et xlvij. 

Ledit an , furent apportées bulles et lettres 
que pape Eugène trespassé avoit données , à 

son vivant, à René, roy de Secille, duc de 
Bar et de Loraine , pour leveir ung dixiesme 
en la province de Trieve , de Mets , Toul et 
Verdung. Mais on ne luy voult obeyr ne rien 
paier, especialement ceulx de l'evesché de 
Mets. 

Comme cy devant est desclairé , sur Tan xlv, 
vindrent gens de guerre françoys en nom- 
bre de dix huit cents chevaulx dont Joachim 
Rowaultfut capitaine, et disoient avoir lettres 
du roy de France pour vivre sus le pays de 
Bar et de Loraine , et des eveschés de Mets , 
de Toul et Verdung , saulf et réservé ceulx et 
celles subgectz aux seigneurs de Mets , aus~ 
quelx il estoit ordonné de ne leur rien mef- 
faire, et furent logier, comme dit est, à 
Dairney, à Vaulcoulleurs et en l'abbaye de 
Gorse , avec lesquels se vindrent logier quai- 
tre compaignons qui aultresfois avoient servi 
l'evesque de Mets. Je n'ai trouvé la raison 
pourquoy par courroux et maltallent ilz se 
despartirent dudit evesque , ne la raison 
pourquoy ilz se mirent et logeont en ladîcte 
abbaye de Gorse avec les dits Françoys. Le 
premier estoit nommé Jehan de Bair, le 
deuxiesme Fernalgus , le tiers le Prevostel , 
et le quatriesme Malforbis. Puis acommen- 
çont à courre en la terre dudit evesque ; et 
la première course qu'ilz firent sur ledit 
evesque , ilz coururent vers le ban de Desmes 
et prindrent la forte maison d'Ariaulcourt , 
appartenant à un gentil homme nommé An- 
drowin, et prindrent tout ce qu'ilz trouvont 
en ladicte forte maison : et fut prins prison- 
nier ledit Androwin et mené en l'abbaye de 
Gorse, et le tout buttiné. 

Ledit an de xlvij , de la garnison de Gorse 
environ deux cents chevaulx se partirent et 
en allèrent faire course à Chaistel et à Lcsscy , 
sur la terre et ban dudit evesque , et prin- 
drent les deux herdes des vaiches desdits 
deux villaiges et les enmenont à Gorse. 

Au mois d'apvril , ledit an , Jehan , duc de 
Calabre , fist ung grant mandement et as- 
sembla une grosse année pour alleir devant 
Bitche qui estoit nouvellement prinse par tra- 
hison , par ung appelle Jaicomin de Belmont , 
à la faveur du comte de la Petittepierre : en 
laquelle armée avoit plusieurs des seigneurs 
de Mets. Et se partirent en belle ordonnance, 
tous ensemble , et mirent le siège devant la 
ville et chaistel de la Petittepierre: et le 



onziesme jour de may , fut ladicte ville et 
chaistel de Petittepierre prinse et rendue au- 
dit duc de Calabre , par composition telle que 
les compaignons et gens de guerre qui estoient 
dedans , auraient saulfve leur vie , chevaulx 
et hernex : et Ait ordonné de abattre et 
aruyneir ladicte ville et chaistel. Mais ledit 
comte de Petittepierre en fut adverti, qui 
avoit fait panre la ville de Bitche 5 si envoya 
incontinent vers ledit duc gens doctes , lesquels 
accordont que ledit comte ferait rendre ladicte 
ville de Bitche , et les biens meubles de- 
meureraient au mareschal de Loraine , et les 
compaignons de guerre s'en allèrent, saulf 
leur vie, chevaulx et hernex. Et ledit comte 
de Petittepierre fist prière audit duc de Ca- 
labre que sa ville et chaistel luy hissent rendus 
entiers, sans estre démolis. Le chaistel luy 
fut rendu entier ; mais la ville fut gaistée 
et les murs abattus. Et ce fait, ledit duc 
de Calabre et ses gens retournèrent. Et le 
douziesme jour dudit mois de may , les sei- 
gneurs de Mets et leur gens , après avoir 
prins congié dudit duc qui les remercia de 
leur bon secours, revindrent et rentrant à 
Mets , ledit jour. 

Durant le temps que le devantdict Jehan , 
duc de Calabre , avec ses gens et les seigneurs 
de Mets estoient hors du pays , ledit seigneur 
Coinraird , evesque , se tenoit lors à Mets en 
sa maison episcopale. Au pourchas d'aulcuns 
de ses boins amys, fut escordée une journée 
amiable entre lui et Joachim Rowault, ca- 
pitaine de Gorse , ledit an , septiesme jour 
de may , au dehors de la porte aux baccons , 
près de sainct Clément , pour apoinctier et 
escordeir les demandes et actions qu'ilz se 
faisoient. A laquelle journée se trouva ledit 
evesque en personne, et ledit Joachim , acom- 
paignié de l'abbé de Gorse et de ses gens ; 
et n'y dévoient mener les parties que environ 
vingt chevaulx chascun ; et furent les choses 
tellement menées que ledit evesque estimoit 
paix estre faicte , laquelle se debvoit faire et 
scélleir. Mais ledit Joachim cuida jouer au 
plus sçavoir ; car il fist ordonner ses gens 
tellement qu'il avoit mis une grosse embusche 
par devers OUerey, et bien environ quarante 
chevaulx qui en venoient le grant chemin 
de S 1 Laidre, pour prendre ledit evesque au 
devant, par la porte aux Loups. Et soubz 
ceste feincte , par cautelle , se mirent en 

debvoir de volloir panre prisonnier ledit sei- 
gueur evesque. Dequoy ledit evesque se ap- 
perceust de leur rnalvistié ; et subitement 
faisant signe de volloir parleir à aulcuns de 
ses officiers , tout à cheval il se despartît et 
frappa si bien des espérons par le chemin 
où la fontaine de l'hospital vient , de costé 
S 1 Amant , qu'il fut au Champapanne en peu 
d'heure et arriva par la porte S 1 Thiebault 
à Mets. Et quant ledit Joachim , capitaine , 
se apperceust qu'il avoit failly et que son 
entreprisse estoit rompue et apperceue, il 
se partit très mal content dudit evesque, 
et s'en retourna, luy et ses gens, tenant le^ 
chemin de Gorse. Et au chemin, firent en- 
tendre aux bonnes gens d'Ancey qu'ilz avoient 
bonne paix ensemble et qu'ilz fussent joyeulx 
et bons compaignons. Car au venir à la journée, 
ilz avoient amené avec eulx ledit Androuin 
d' Ariaulcourt , pour qui la guerre estoit , et si 
Le Solhier qui avoit esté capitaine d'Ancey 
pour l'evesque ; mais il s'estoit mis avec ceulx 
de Gorse pour Certaines choses qu'il deman- 
Uoit à monseigneur l'evesque. Lesquelx avoient 
dit à ceulx d'Ancey : » Biaulx sires , nous 
> sommes en trêves ; mais au revenir nous 
» aurons paix si vous nous voyez venir clai 
» riez et joyeulx, et que Androuin ne re- 
» vienne mie avec nous. » Quant ce vint 
près d'Ancey, ilz firent mener ledit Androuin 
par ung aultre chemin , et firent jouer leurs 
flageotz et leurs tabourins et crièrent à gran- 
de voix : Nous avons paix. — Les pouvres 
gens d'Ancey se confiant qu'ilz fussent gens 
de bien , tenant leurs parollcs et promesses , 
ouvrirent les huis du fort de leur moustier 
qui estoit fort et bien garni de tous biens , 
assavoir de bleid , de vin , de farine , de chairs 
sallées , d'or , d'argent , de baigues et artille- 
ries et de tous aultres biens , et leur appor- 
tèrent à boire et à maingier , ne se gardant 
de trahison. Ledit Joachim et ses gens, 
eulx monstrànt estre amys , comme Judas à 
Ihesucrist, entront au fort dudit moustier, 
et Solhier et plusieurs aultres hucherent : 
Ville gaingnée! A mort! à mort! là où ilz 
prindrent septante hommes prisonniers, des 
meilleurs et les biens hors de l'esglise, qui 
valloient plus de six mille francs. Et à icelle 
Konneste entreprinse estoit l'abbé de Gorse 
et ceulx de Dornat. 

Le jour de la translation sainct Nicollais en 



257 



may, Jehan de Bair et le Prevostel qui estoient 
allés à Gorse avec ce bon et loyal capitaine , 
comme dit est , considérant que de la course 
par eulx faicte à Ariaulcourt sus Androuin, 
seigneur dudit lieu, féodal dudit seigneur 
evesque , que ce leur polroit tourneir à des- 
honneur et reproche, retournont vers ledit 
seigneur evesque , et luy demandont pardon 
et mercy 5 et il leur pardonna et les retint 
à ses gaiges. 

Le jour de feste sainct Gigoulf , onziesme 
jour dudit mois de may, ledit Jehan de Bair, 
ledit Prevostel , ung nommé Thiry de Cha- 
menat et plusieurs aultres des gens dudict 
evesque , venant de piller et foire une course 
sus la terre de Gorse, par leurs ennemis 
furent mis en chasse, et fut ledit Prevostel 
et ledit Thiry prins , et ledit Prevostel pendu. 
Jehan de Bair eschaippa et ne fut mie prins ; 
il s'enfuit à Tallange et fut amené prisonnier 
à Mets. Si fut requesté par ledit capitaine 
Joachim à luy delivreir ou en faire justice. 
Si luy fut fait response que puis qu'il estoit 
en leurs mains, qu'ilz en feraient ainsy que 
raison donroit. Et de fait, fut examiné, son 
procès fait, et fut trouvé digne de mort et 
fut pendu et estranglé au gibet de Mets, long 
temps après. 

Audit mois de may, l'an dessusdit, par le 
moyen d'aulcuns bons amys , fut la paix pour- 
chassée , pour le débat estant entre monsei- 
gneur l'evesque de Mets et ledit Joachim 
Rowault et ses gens , laquelle fut escordée par- 
tel que ledit seigneur evesque donnerait audit 
capitaine Joachim Rowault et à ses gens la 
somme de quaitre mille florins. Si fut le 
moustier d'Ancey et les prisonniers rendus 5 
mais tous les biens qui estoient au fort dudit 
moustier, furent prins et buttinés et menés 
à Gorse par les gens dudit capitaine. Et ne 
demeura aux pouvres gens d'Ancey, fors seu- 
lement ce qui estoit enfermé en des huches 
au logement, qu'ilz ne prinrent mie. Et en 
ceste paix ne furent mie comprins Le Solhier, 
Jehan de Bair, Malforbis ne Fernalgns. 

Le jour de la penthecoste, vingt huitiesme 
jour de may, audit an, l'evesque Coinraird 
Baier chanta la grande messe en la grande 
église de Mets , et pour l'honneur de Dieu , 
celluy jour, donna à deux cents enffans la 
communion. 

Ledit an , jour de feste. ... au mois de.... , 

33 

Jehan, duc de Calabre, filz du roy René de 
Secille, gouverneur pour sondit pere des du- 
chés de Bair et de Lorainnc , fist et ordonna 
au lieu de Nancey une moult belle feste et 
jouste , et tint cour ouverte à tous venans et 
à tous allans* Et à icelle jouste et feste y 
furent de Mets seigneur Joffroy de Wairixe, 
chevalier , Philippin Dex , filz de seigneur 
Jaicque Dex , chevalier, et plusieurs aultres , 
la femme seigneur Renault le Gournais , che- 
valier, alors maistre eschevin de Mets ; la 
femme Joffroy Chaversson , fille seigneur Ni- 
colle Grognât , chevalier, ausquelles madame 
la duchesse fist grant feste et recueil et hon- 
neur audit lieu de Nancey. Aulcuns ont es- 
cript que celle feste et jouste fut le jour de la 
translation sainct Nicollais , laquelle chose ne 
sçaveroit estre pour celle année, pourtant 
que audit jour, ledit duc et ses gens estoient 
au siège devant la ville et chaistel de Petitte 
pierre, et à la recouvrance de la ville de 
Bitche. Niantmoins je relaisse ce à la correc- 
tion de ceulx qui veullent tout corrigier, qui 
ressemblent maistre Alliborum qui tout sça- 
voit et rien n'y entendoit. 

Audit an , furent les grans pardons à nostre 
dame d'Aix où furent de Mets plus de mille 
personnes ; car il faisoit fort bel temps. Tout- 
tesfois les vins estoient chiers , car on vendoit 
la quarte dix deniers communément. 

Au mois de jullet, le duc de Sauxoine, 
acompaigné de plus de quaitre vingt mille 
hommes, tant à pied comme à cheval, ayant 
guerre à Farchevesque de Collogne , mist le 
siège devant une ville appartenant audit ar- 
chevesque, et manda à monseigneur le duc 
de Borgoigne qu'il avoit prins et conquesté 
la ville de Lucembourg de nuyt, et tout le 
pays , et qu'il le regaingneroit de jour. Par- 
quoy incontinent le duc de Borgoigne fist 
fortiffier les bonnes villes du pays de Luxem- 
bourg et y mettre garnisons et fist ung gros 
mandement où il assembla une bonne armée 
de gens. Auquel mandement Jehan Bollay, 
filz seigneur Guercire Bollay chevalier qui fut, 
alla et enmena avec luy Jehan de la Plume , 
Jehan dit de Mets et plusieurs aultres, et 
estoient bien en nombre de trente quaitre 
chevaulx , pour servir ledit duc de Borgoigne, 
et partout de Mets le vingtiesme jour dudit 
mois de jullet. Et quant ledit duc eult son 
armée preste, se retira en son pays. Et le 



premier jour de septembre , ledit Jehan Bollay 
et ceulx qui estoient allés avec luy, retour- 
nèrent tous à Mets en bonne santé. 

Le vingt quaitriesme jour de jullet , sei- 
gneur Pierre Renguillon et seigneur Jehan 
de Wairise avec six chevaulx, sfe partirent 
de Mets pour en alleir au sainct voyaige de 
Jhemsalem. Et quant ilz furent sur mer, ilz 
eulrent bataille à des pirates, lairons et es- 
cumeurs de mer qui les cuydoient avoir. Mais, 
la Dieu mercy, par leur vaillance et bonne 
conduicte, ilz eschaipperent et partirent leur 
sainct voyaige et retournèrent sains et saillis 
à Mets , le londemain de feste s te Caitherine , 
Tan mil iiij c et xlviij. Mais il en demeura deux 
de leur compaignie, assavoir, Pierre de Viroul- 
le et Maitheu Mouraille qui , au cheoir d'ung 
chentulx , hit noyé au lac de Lozanne. 

Audit an, les seigneurs de Mets pour aulcune 
affaire pour la cité avoient envoié vers le 
roy de France leur trompette, lequel venu 
vers luy, se monstra fort courroucé et indigné 
par faulx rapport et advertissement que on luy 
avoit fait , tant par Joachim Rowault comme 1 
par aultres , contre lesdicts seigneurs de Mets , 
combien que à peine y ajoustoit il foid. Et 
proposa si bien et à la vérité ladicte trom- 
pette que, pour sçavoir la vérité du cas, il 
envoya avec ladicte trompette ung noble gentil 
homme , nommé Robert , avec ung jonne 
filz , cousin au seneschal de France , qui est 
cy devant nommé , lesquelx , après avoir prias 
informations de la vérité, le jour de feste 
s 1 Symphorien , vingt deuxiesme jour d'aoust, 
partirent de Mets. Et en allont avec eulx, 
pour et au nom de la cité , seigneur Nicolle 
Louve, chevalier , Thiebault, son filz etPoin- 
cignon Baudoiche, lesquelz enmenont avec 
eulx Joffroy Chaversson, Collignon Baudoiche, 
le baistard de seigneur Jehan Baudoiche Tan- 
nel, Herment, filz le Breton, Jehan Richaird 
et leurs maignies , et estoient eu nombre de 
trente deux chevaulx , pour alleir vers le roy 
faire les excuses de la cité de ce que on Tavoit 
informé contre vérité. Lequel après les avoir 
oys en leurs excuses , et par ses envoiés sceu 
du fait la vérité, il leur seut bon gré et 
fist boin recueil : et de ce qu'ils lui firent 
demande pour la cité , il leur octroya et leur 
en fist lettre ; et retint seigneur Nicolle Louve , 
chevalier, de son conseil secret , et fist Poin* 
cignon Baudoiche, chevalier ; et Thiebault 

Louve, et Joffroy Chaversson fist escuiers 
d'escuirie , et leur en fist lettres. Et revindrent 
à Mets , le quatorziesrae jour d'octobre. 

Le jour de feste de la toussainct audit an , 
vint à Mets une jonne fille de Thionville, 
aigée de seize ans , qui estoit fille d'ung 
juyf, et qui de sa propre volonté se fist 
baptiseir et fut appelle Lise , de laquelle la 
dame de Florhange fut maraine ; et Jehan 
Maixeroy, clerc des eschcvins de Mets, la 
mist en son hostel pour l'amour de Dieu et 
la recommanda à Ysaibel sa femme , laquelle 
la print et receupt en sa garde pour en faire 
comme sa propre fille. 

Le jour de feste sainct Martin d'hyveir, 
audit an, Caitherine la laveresse fut menée 
entre les deux ponts , assavoir , le pont des 
Morts et le pont Thieffroy , et fut arse et 
brullée, pourtant qu'elle fut trouvée sorcière 
et encherieresse de jonnes femmes et de jonnes 
hommes. Et estoit le famé publicque qu'elle 
estoit cognue pour ses macquerellaiges de la 
perdition et défloration de plus de vingt jonnes 
filles , dont elle avoit receu argent. 

Or vous est cy devant desclairé , l'an xlvj , 
au mois d'apvril, que par la neige, grelle 
et gellée qu'il fist , les vignes furent gastées 
au vaul et pays de Mets , dont le chicr temps 
du vin procéda ; et vendoit on la quarte de vin 
dix et douze deniers et vendoit on servoise 
aval Mets en plus de quarante lieux à presse 
à trois deniers la quarte. Et dura jusques 
près de la saincte Martin d'hyveir, mil quaitre 
cent et xlvij que les vins furent resclaircis 
et devinrent si à bon marchié que on avoit 
la quarte de vin pour trois deniers, le plus 
chier, deux deniers et une maille, et en 
plusieurs lieux pour trois mailles la quarte: 
et alors fut la servoisse délaissée et aban- 
donnée. 

Le huitiesme jour de décembre , audit an , 
au lieu de la chaippelle de Woizaige, près 
d'Àirey sus Muzelle , qui est lieu de marche 
d'estaulx , entre la duché de Bair et la cité 
de Mets , fut là tenue une journée de marche 
amiable. Et y furent commis pour la partie 
de la cité' de Mets , messire Nicolle Louve , 
chevalier ; messire Jehan Baudoiche , che- 
valier , messire Nicolle de Raigecourt et 
Joffroy de Wairise qui avoit ung esmerillon 
sur son poing qu'il porta à la journée, et 
le tint tout le jour de ladicte journée audit 

lieu ; et Jehan de Lucembourg, secrétaire des 
seigneurs sept de la guerre. Et avec eulx 
estoit , pour notaire de la cause, Gillet le Bel , 
pour noter et mettre en forme tout le fait de 
ladicte journée. Et pour la part de mon- 
seigneur le duc de Calabre , y furent commis 
GuillammeDangier, baillif de Sainct Mihiel, 
Françoys Dorne , prevost de Septenay , Henry 
de Lolleney , prevost de Mairville , maistre 
Rénal Paillarde du Pont, et avec eulx estoient 
Françoys de Maigenne, prevost de Briey et 
plusieurs aultres. Et fut ladicte journée tenue 
et assignée pour le fait d'ung appellé Thiry 
Geuxe , lequel estoit manant de Mets , mais 
il estoit natif de la duché de Bair , qui avoit 
esté mis à mort au lieu de Briey , par l'or- 
donnance dudit prevost de Briey, sans somma- 
tion ne requeste preceldente faicte à la cité. 
Et après ce qu'il avoit eu remission patente 
de monseigneur le marquis du Pont , frère à 
monseigneur de Calabre , de tous cas par 
luy commis de tout temps passé jusques au 
jour de ladicte remisson , et avoit esté bien 
huit ans manant de Mets avant qu'il receust 
mort 5 et au temps qu'il estoit manant de 
Mets et depuis sadicte remission , le roy René 
de Secille et la cité avoient eu guerre en- 
semble, de laquelle, paix et accord en fut 
faict entre les deux parties pour eulx et 
pour leurs subgectz et manants de tout le 
temps passé jusques au jour de la confection 
des lettres de paix qui rattifioient ladicte 
remission : et depuis ladicte paix faicte , ledit 
Thiry Geuxe alloit, chescun mairdy de la sep- 
maine, audit lieu de Briey pour ung plait qu'il 
menoit à l'encontre de Hennequin Heurette 
audit lieu , sans estre actionné ne poursuit 
ne accusé de nul , ne aussy de ses seigneurs et 
souverains estre sommé, ne requis, comme 
faire se doit ; et continua son procès et pour- 
suite audit lieu de Briey en jusques au qua- 
triesme jour du mois d'octobre mil iiij c et 
xlvj , qui estoit jour de plait et d'assize an- 
noncée et publiée; et ledit Thiry Geuxe ne 
fut contremandé , ne le lieu luy fiit deffendu : 
et que à ung jour d'assize, tous ceulx qui 
ont plait en ce lieu, quant elle est publiée 
sont assurés , se dont n'est ceulx qui ont of- 
fensé ausquelz on doit contremander envoier 
leur procureur, et non eulx se compairoir; 
ce qui à luy ne fut fait , et ne luy falloit 
point d'assurément : niantmoins ainsy qu'il 

poursuivoit son procès , ledit jour des assizes , 
ledit Thiry fut prins et incarcéré , et le londe- 
main mené à la justice patibulaire , et par 
l'ordonnance dudit prevost , fut le londemain 
condampné et hit pendu et estranglé piteuse- 
ment à tort et sans cause. Laquelle cause fat 
proposée haultement, demandant ressaisine , 
réparation honnorable et amendise condigne 
d'icelle offense. Et pourtant qu'ilz ne furent 
d'accord à icelle journée amiable ,ilz prin- 
drent deux hommes ewardeurs pour recepvoir 
les bons et productions des parties , comme 
pour après en alleir panrc conseil aux marches 
voisines, non suspectes des parties, et que 
tout ce quUIz en trouveraient, qu^ilz le rap- 
porteroient dedans les termes acoustumés. Et 
pour la part de ceulx de Mets , fut prins Jehan 
de Lucembourg, et pour la part dudit pre- 
vost de Briey, fut prins Andreu Brayville, 
prevost d'Estain. Et y avoit bien environ cin- 
quante et ung ans que on n'avoit tenu journée 
de marche entre la duché de Bar et la cité 
de Mets. 

Ledit an , au mois de novembre , fut or- 
donné par les trese et leur conseil que les 
maistres de l'hospitaul se referoient d'or en 
avant de dix ans à aultres , sans chaingier. 
Et pour celle fois , furent faits et esleus pour 
maistres Jehan de Vy, l'eschevin, seigneur 
Nicblle Roucel le cerchier, Jehan Travalt 
l'aman, le jonne, et Symonin Burtrant l'aman. 

Audit an ; furent reffaits partie des mainoirs 
de saincte Elisabeth, devant la porte des 
Allemans , et y donna seigneur Nicolle Louve 
neuf marcs de vaisselle. 

Le douziesme jour de febvrier, ung jonne 
compaignon de Salney se mist en debvoir de 
depucelleir une jonne fillette aigée de six ans , 
dont la plainte et doleance vint aux seigneurs 
dudit lieu : si fat prins et appréhendé par 
les seigneurs dudit lieu, et en fut ledit jonne 
compaignon pendu et estranglé audit lieu à 
la justice de Salney. 

1448. 

Le sire Jehan Boullay, filz seigneur Guer- 
cire Boullay, chevalier, fat fait maistre es- 
chevin de Mets, le jour de feste s 1 Benoit en 
mars mil iiij c et xlvij , peur ung an finissant 
audit jour, l'an revollu, mil iiij c et xiviij. 

Au mois d'apvril audit an de xiviij, on 
se apperceust que la femme maistre Jehan 



Flaiveventre de Vezegnuef et Jehan Allardin 
qui mainoit devant les proischeuxs, alloient 
en plusieurs lieux par la cité et faisoient 
presteir argent sur gaiges , et donnoient des 
çedulles desdictes sommes d^argent à ceulx 
à qui lesdicts gaiges estoient, sans nonv- 
meir les lieux ne les personnes qui ledit 
argent avoient preste ; et paioit on pour ches- 
cune livre pour an douze deniers de monte, 
comme censive, et en plusieurs lieux deux 
solz. Laquelle femme et ledit Jehan Allardin 
usoient faulsement 5 car ilz gardoient les en- 
seignes qu'ilz avoient receues pour donneir a 
ceulx à qui les gaiges estoient , qui faisoient 
mention des sommes que on leur avoit pres- 
tées , et en faisoient escripre d'au! très. Et 
quant on leur faisoit une somme d'argent, ilz 
prenoient le tiers avant et le retenoient pour 
eulx : et furent trouvés de grans freçons et 
tromperies montant à plus de mille livres 
qu'ilz avoient despendues. Et quant ilz virent 
que on venoit à cognoistre et apercevoir leurs 
tromperies et malvistiés , ilz se despartont de 
la cité, et s'en allèrent avant que on sceust 
la vérité de leurs cas. Et incontinent qu^'b 
furent partis , les seigneurs trese mandont 
quérir ledit maistre Jehan Flaiveventre , ung 
appelle le filz Pichon qui mainoit en Fornel- 
rue, xing boiteulx marchant de Vezegnuef et 
Caitherine la broderesse , qui furent tous de- 
tenus au pallais par l'espaice de six jours, 
pour sçavoir la vérité dudit fait. Et après 
furent délivrés et relaichiés de prison ledit 
Pichon, ledit boiteulx marchant et ladicte 
Caitherine : mais maistre Jehan Flaiveventre 
demeura au pallais longuement. Pour lequel- 
dit fait, lesdicts seigneurs trese en eulrent 
grosse peine pour sçavoir la vérité ; car plu- 
sieurs en furent mandés et commandés, et 
en y eust plus de cent personnes , tant gens 
d'esglise , religieulx mendians , bourgeois , 
marchants , hostes , hostellieres , menestrez et 
hermittes. Et quant lesdicts seigneurs de jus- 
tice eulrent bien euquis et cerchié la vérité, 
ilz trouvont que ledit maistre Jehan Flaive- 
ventre estoit innocent des cais de sa femme : 
parquoy il fut délivré. Et par assurément furent 
mandés ladicte femme de maistre Jehan Flai- 
veventre et ledit Jehan Allardin pour estre 
oys et sçavoir desdits faits la vérité , et furent 
en la cité cinq sepmaines. Le terme de leur 
assurément passé , comme bien conseillés , se 

retirèrent hors de la cité: aultrement s'ilz 
eussent esté appréhendés, on en eust fait la 
justice comme à tel cas appartenoit. 

Le penultiesme jour dudit mois d'apvril , 
ledit an , furent les rogations , et allait on à 
procession à S 1 Quointin par dessus le pont 
à Mollin, dont le peuple de Mets en fut res- 
joy. Et pour accroistre la devoltion de l'é- 
glise chrestienne, seigneur Nicolle Louve, 
chevalier devantdit, qui avoit fait reedifier 
la croix au debout du pont aux loups, hors 
de la porte du pont des Morts , donna vingt 
solz de cens pour chanteir ung respond et 
les vigilles devant icelle croix, assavoir, aux 
seigneurs de la grande église dix solz ; à leurs 
chaippellains cinq solz et aux seigneurs de 
Sainct Saulveur cinq solz pour estre presens 
à icelluy respond chanteir. 

Le mercredy, dairien jour des rogations, 
vigille de l'ascension, au retour de la pro- 
cession , ledit seigneur Nicolle Louve pour 
pareir le chief de monseigneur S 1 Estienne , 
donnait une noble chaine d'or que l'empe- 
reur Sigisraond luy avoit aultrefois donnée. 

Le dix huitiesme jour de may, y eult à 
Gorse une femme brullée pour sorcière : une 
aultre qui se avoit condescendue à estre sor- 
cière , fut audit lieu marquée d'ung chauld 
fer en trois lieux au visaige ; et ung homme 
consentant ausdictes femmes fut banni à dix 
lues arrière de Gorse, ses biens acquis. 

Ledit dix huitiesme jour de may , molrut 
seigneur Symon de Chairexcy, abbé de Sainct 
Arnoult, hors de Mets, et qui est ès fuer- 
bourgs de la cité, près d'ung traict d'ar— 
bollestre. 

Le quatriesme jour de jung , furent appor- 
tées à Mets des bulles de la part de pape 
Félix, duc de Savoye qui se disoit pape, et 
de la part du concile de Baisle , faisant men- 
tion du don de l'abbaye de Sainct Arnoult , 
alors vacante par la mort et trespassement 
dudit seigneur Symon de Chairexey, qui l'a- 
voient conférée et donnée à maistre Guil- 
lamme, cardinal de Sainct Marcel, princier 
de la grande église de Mets; mais on ne 
volt obeyr à icelles bulles. Et le cinquiesme 
jour dudit mois de jung, les moines et re- 
ligieulx dudit monasteire se convocquerent 
et assemblèrent capitulairement audit monas- 
teire, qui estoient en nombre de douze, ayant 
tous voix ; et par la voix du sainct Esperit , 



fut esleu, pour abbé, seigneur Eraird qu'on 
disoit de Walle, religieulx dudit lieu et prieur 
de Chinney, lequel , dès icelle heure , lut mis 
èn vraye saisine et possession de l'esgKse, 
monasteire et des appartenances dudit Sainct 
Arnoult. 

Audit an , audit mois d'apvril , le damoiseul 
Jehan , sire de Fenestrange , estoit de guerre 
à ceulx de Strasbourg : de la cause il ne m'est 
venu à cognoissance. Lequel, acompaignié de 
plus de quatre vingt hommes d'armes , entre 
lesquelz y avoit plusieurs gentilz hommes de 
nom et d'armes, allèrent faire une course 
devant Strasbourg sur leurs ennemis. Et pour 
icelle course prindrent et gaingnont ung chais- 
tel appellé Wansellem, appartenant à ceulx 
de Strasbourg, où ilz mirent leans bonne 
garnison qui courroient journellement par le 
pays d'icelle cité et en jusques devant les 
portes. Parquoy ceulx de Strasbourg, avec 
les seigneurs du pays, firent une grosse as- 
semblée de gens à pied et à cheval où il y 
avoit plus de vingt deux mille hommes , et 
allèrent mettre le siège devant ledit chaistel , 
jurant que s'ilz prenoient ledict chaistel à 
force , que jamais ilz n'en panroient hommes 
à mercy. Pour laquelle chose ledit Jehan de 
Fenestrange, de ce adverti, fist ung grant 
mandement de ses fiedz et arriers fiedz, de ses 
pairens et de ses amis et alliés. Auquel mande- 
ment allèrent de Mets plus de septante hommes, 
tous armés et bien equippés : entre lesquels 
furent seigneur Joffroy Dex , chevalier, Jehan 
de Heu, filz Collignon de Heu, seigneur 
Wiriat de Toul , l'aman , Joffroy Chaverson , 
filz seigneur Willamme Chaverson, l'eschevin, 
Gutz, voué de Rineck, en Franckland, lors 
bourgeois de Mets, Philippin Dex, filz sei- 
gneur Jaicque Dex, chevalier; et y envoya 
seigneur Nicolle Roucel , l'annel , l'eschevin , 
six hommes d'armes à ses fraits et despens. 
Et avant que partir, Collignon de Heu or- 
donna à Jehan de Heu , son filz , et luy dit ï 
« Chier filz, prens or et argent et ce qu'il 
» t'est de nécessité ; et garde surtout que tu 
» crains Dieu et moy; que des biens d'aul- 
» truy tu n'en preingnes rien , et que tu ne 
» faisses d opinai ge à personne. Tu ayderas, 
» deflènderas , secourras et obeyras à tes ca- 
» pitaines de tout ton loyal pouvoir, pour 
» leur honneur gardeir et deffendre , et soub- 
» mettre leurs ennemis. » Et partirent de Mets 

le septiesme jour de jung, et en allont où 
ledit Jehan de Fenestrange avoit fait son 
mandement et assemblée, pour secourir ses 
gens qui estoient assiegiés et encloz audit 
chaistel : lesquelx estoient en noble arroi et 
grosse puissance , et se partirent. Mais quant 
ceulx qui avoient mis le siège , furent advertis 
d'icelle noble armée qui venoit vers eulx 
pour leveir ledit siège, ilz se retirèrent tout 
gracieusement, chescun en son logis, à Stras- 
bourg et aultre part, sans les attendre. Et 
Tannée du seigneur de Fenestrange, véant que 
le siège estoit levé, s'en alla devant Strasbourg 
et leur demanda bataille ; mais à ce ilz ne 
volrent entendre : parquoy ilz boutterent le 
feu en plusieurs villes et villaiges à l'entour 
de Strasbourg et puis s'en retournèrent et 
revindrent lesdits de Mets en la cité , le dix 
huitiesme jour de jung. 

Ledit an, le duc Jehan de Calabre, gou- 
verneur pour son pere des duchés de Bar et 
de Loraine, considérant les gros et griefe 
dopmaiges que le capitaine Joachim Rowault 
et ses gens faisoient ensdits pays, ordonna 
de leveir une taille et que chescun chief 
d'hostel desdictes deux duchés , le riche por- 
tant le pauvre, paierait quatre solz de metsain. 
Et après la recepte d'icelle taille, il fist ac- 
cordeir audit capitaine de rendre les plaices 
qu'il tenoit : et pour ce faire luy fist deli- 
vreir dix mille florins. Puis rendont et déli- 
vrant les plaices et forteresses qu'ilz tenoient , 
franchement, et se partirent le jour de feste 
sainct Jehan Baptiste, audit an de mil iiij c 
et xlviij. 

Le vingt sixiesme jour de jung qui estoit 
jour de la dédicace de la grande église de 
Mets, se partit d'icelle cité. frère Joffroy Je- 
han, ministre de la Trinité, pour alleir por- 
ter argent en leur couvent de Salirais , là où 
se debvoient trouveir tous les ministres des 
couvents de leur ordre ou leurs commis pour 
porteir et assembleir argent pour alleir et 
envoyer à la rédemption des crestiens qui 
estoient détenus prisonniers en Sarazenesmes. 

Le vingt huitiesme jour dudit mois de 
jung, dame Marguerite de Bourbon, femme 
Jehan , duc de Calabre , fut acouchéc d'ung 
beaul filz, lequel fut baptisé en la ville de 
Nancey, le diemanche, septiesme jour de jul- 
let, et Ait nommé et appelle Nicollais. Et 
lurent parrains l'archevesque de Trieve, sei- 



gneur Conraird Bayer, evesque de Mets , et 
le comte de S 1 Pol , et le levont de fons : 
et madame la comtesse de Blamont , et ma- 
dame l'abausse de Remyremont furent com- 
mères. Et y avoit grant joye et grant noblesse 
icelluy jourenjusques environ les trois heures 
après midy que la joye fut muée en grand 
duel et tristesse ; car icelle duchesse molrut 
ledit jour ; dont ceulx des pays de Bar, de 
Loraine, de Mets et de l'evesché en furent 
merveilleusement dollens et marris ; car elle 
estoit une bonne et vaillante dame. Dieu luy 
fasse mercy. Au baptisement dudit enflant 
furent faits de gratis et riches dons et presens 
par les parrains et marraines et par aultres. 
Et à icelle feste et baptisement furent en- 
voyés par la cité de Mets seigneur Joffroy 
Dex, seigneur Poince Baudoiche et seigneur 
Jofiroy de Wairixe, tous trois chevaliers; et 
pour et au nom de la cité , luy firent présent 
d'une neif d'argent dorée et ouvrée bien no- 
blement, dont ilz en furent grandement re- 
merciés par ledit seigneur duc de Calabre. 

Ledit an de mil iiij c et xlviij , au mois de 
jung, Jaicomin de Raigecourt, qu'on disoit 
Xaippé, filz Jehan Xaippé l'aman qui fut, 
qui estoit gentil homme d'ancienne race et 
génération , pour une rente que on luy deb- 
voit par chescun an, à cause de dame Gille , 
sa femme , en la prevosté de Dung le Chais- 
tel, avoit, selon le contenu de ses lettres, 
suffisamment sommé et requis : si envoya 
gaigier et panre gaige en icelle prevosté, 
comme faire pouvoit , par Wairgaire et Jehan 
du Plet, soldoieurs en la cité de Mets, mais- 
tre Jehan , serviteur dudit Jaicomin , et par 
deux aultres serviteurs d'hostel , lesquelz cinq 
hommes et serviteurs furent prins et menés 
prisonniers à Mairville et détenus prisonniers 
en jusques au dairien jour de jullet qu'il* 
furent délivrés francs et quictes , à la requeste 
et poursuite dudit Jaicomin de Raigecourt 
qui fist les poursuites à grosse diligence et 
coustange qu'il en supporta. 

Au mois de jullet , ledit an, ung homme 
de Noviant , par la porte Serpenoize empor- 
toit sur son col une arbollestre ; auquel homme 
fut dit par le portier de porte Serpenoize 
qu'il ne l'emporterait point , s'il n'avoit en- 
seigne ou licence de ceulx qu'il appartenoit. 
Lequel homme de Noviant , comme mal con- 
seillé, en se mocquant des seigneurs, dit que 

s'il ne l'emportoit, qu'il la trayneroit. Et de 
fait se mist à la trayner hors de la porte , en 
despit dudit portier. Dequoy justice fut ad- 
vertie : si fut ledit homme prins 9 appréhendé 
et mené en l'hostel des prisonniers. L'abbé de 
Gorse, comme arrogant et fier, estimant es- 
tre assez puissant pour panre et happer le 
debout de la lune , pour les gens de guerre 
qu'il avoit aultrefois logiés, se estimant plus 
homme de guerre que religîeulx , incontinent 
de chaulde colle envoya gaigier en la ville 
de Corney où ilz prindrent gens qu'ilz enme- 
nont en prison à Gorse. Lesdits de Mets, de ce 
advertis, tantost le jour de la Magdellaine, 
envoiont contreg^igier et prendre gaige en 
la ville de Noviant où ilz prindrent quaitre 
hommes et quatre chevaulx. Et hit la chose 
tellement menée à fin que , après les gaiges 
rendus et la journée tenue, ledit homme de 
Noviant qui avoit fait ledit cas, fut condamp- 
né de demandeur pardon à justice , et banni 
hors de Mets et de la banlue , ung an entier. 

Le mardi après la Magdellaine en jullet , 
ledit an , après les bons , productions et aul- 
très monstrances receuptes par les deux ewar- 
deurs à ce commis des parties pour le fait de 
Thiry Geuxe que le prevost de Briey avoit fait 
pendre, comme cy devant est desclairé, et que 
lesdits deux ewardeurs eulrent esté à conseil 
enz villes et marches voisines, comme faire 
se doit en tel cas , fut journée tenue et assi- 
gnée à Mets où les gens du conseil du sei- 
gneur duc Jehan de Calabre estoient , et là 
fut ledit cas et forfait escordé et déterminé 
par condition que ledit prevost promist et 
cranta de faire despendre ledit Thiry du tout 
à ses fraitz et despens , et le faire ensepvelir 
et faire son service honnorablement où qu'il 
plairoit à la femme et aux enffans dudit Thiry. 
Et debvoit donner , délivrer et paier à la 
femme et aux deux enffans dudit Thiry, leur 
vie durant, chescun an, vingt six quartes de 
bleid de painsion. Lequeldit Thiry Geuxe le 
presvost fist despendre par l'ung des sergens 
de la ville de Briey en la présence du prevost 
de la justice et des bonnes gens dudit Briey, 
de la femme , des enffans et de la plus grant 
partie des amys dudit Thiry. Et hit honno- 
rablement porté enterrer par les propres hom- 
mes qui estoient gairdes du chaistel de Briey, 
à torches ardentes et à cloches sonnant en la 
paroische dudit Briey : et furent à icellui jour 



chantées pour prier Dieu pour l'ame dudit 
Thiry, une haulte messe et six petites messes, 
le tout aux fraitz et despens dudit prevost. 
Et pour veoir si ledit prevost faisoit et assevoit 
tout ce qui avoit esté escordé et déterminé 
à ladicte journée , hit de la part des seigneurs 
de Mets commis ung homme honneste, saige 
et prudent soldair, en la cité de Mets , nom- 
mé Collin de Cilley, qui à toutte l'affaire des- 
susdicte fut présent, pour rapporteur aux 
seigneurs de Mets ce qu'il en avoit veu. Et 
hit le tout fait et assevi , le dairien jour de 
jullet. 

Et par ceste cause puelt on cognoistre la 
grant police et boin régime qui estoit lors en 
Mets. Helas ! alors ceulx de Mets , pour la 
concorde et union qui estoit entre les citains, 
pouvoient dire ce qui est escript au vingt 
troisiesme chapistre des proverbes Salomon z 
L'homme saige est fort, et V homme docte est 
robuste et vaillant, et victoire sera où font 
plusieurs en conseil; pourtant que alors les 
seigneurs d'icelle cité, ayant le gouvernement, 
estoient si prudens et saiges que sur touttes 
les villes et cités du s 1 Empire , en police et 
régime, estoit la perle et rose', tant que des 
aultres villes et cités venoient en icelle am- 
bassades et commis pour enquérir du gou- 
vernement et grosse police d'icellè. Et estoient 
telz réputés que ez lettres que on leur escrip- 
voit, tant princes, villes que cités, le tiltre 
dessus estoit tel : Aux honorables, saiges et 
prudens, les seigneurs maistre eschevin et 
trese jurés de la cité de Mets. 

La chose est à présent bien chaingée : je 
ne sçay dont ce procède , sinon par vice et 
pechiés sans pugnition ne correction des jus- 
tices spirituelles ne temporelles qui sont en 
ambition et orgueil si eslevés qu'ilz ne veul- 
lent avoir cognoissance que la puissance qu'ilz 
ont, procède de Dieu, et se mescognoissent. 
Et en y ait aulcuns qui n'estiment icelle pro- 
cedeir sinon d'eulx ou de lignée , et que icelle 
prérogative n'est possible , soit qu'ilz soient 
folz , jonnes ou insipiens , de leur osteir ni 
frusteir icelle puissance. Sur ce diroie bien les 
causes et raisons que sy, par leurs propres 
atours et ordonnances faictes par leurs pré- 
décesseurs qu'ilz ont eux mesmes juré en- 
tretenir , et ne sceivent ce qu'ilz ont juré ; 
car ilz n'estudient à les regardeir pour le 
gouvernement du bien publicque , lorsque à 

leurparticulier. Parquoy fauK regardeir à ce 
que dit le psalmiste David : Maledicti super bi 
qui déclinant à mandatis tuis, etc. Et ceulx 
qui ont ceste mescognoissance , ilz présument 
contre le commandement de Dieu , dont ilz 
en recepveront leur loyer. À ce consonant 
disoit la vierge Marie en sa canticque de Ma- 
gnificat : Déposait potentes de sede , et ex- 
altavit humiles. 

Et pourtant l'orgueil de trop oultrecuydé 
pouvoir qui se descognoist , est souvent ra- 
baissé par puissance ennemye et permission 
divine. La superfluité des biens mondains qui 
est nourice de séditions et murmures, fait 
l'homme se mescognoistre ; car la principale 
science qui doit estre en l'homme , est se bien 
cognoistre ; et l'ingratitude des biens de Dieu 
est punie sur les hommes par soustraction de 
graice : et , comme maistre et seigneur, croist 
et aniendrist, fait et deffait en ses oeuvres, 
selon sa très raisonnable vollenté que nul ne 
peult decepvoir. Et luy qui est infini en puis- 
sance , puelt foire et mettre commencement , 
moyen et fin en touttes ses oeuvres , d'aultre 
puissance et opération que le postier qui, 
autour de sa roue , fait d'une mesme masse 
divers potz de façons différentes et grandeurs, 
les grans casse et desrompt , s'ilz ne luy plai- 
sent , pour en faire des petits : et de la ma- 
tière des petits et maindres, refait il les plus 
grans ; qui par ces figures demonstre la puis- 
sance divine Satire les grans devenir petits et 
les petits devenir grans. 

Considérez ce qui est escript en Ysaïe au 
premier chappistre, à l'encommencement : 
Tay mes filz norris et exaulcés , et ilz m'ont 
délaissé et peu prisé. Et puis audit chappistre 
meisme est escript : Tes princes ne sont pas 
loyaulx; mais sont compagnons aux larrons : 
tous suyvent dons et vaillent avoir rétribu- 
tions etc. Et audit chapistre meisme est es- 
cript que Dieu est le Dieu des hosts et forts 
& Israël. Las! comment serai je confortée 
de mes ennemys, et comment serai je vengée 
de ceulx qui ne mayment pas ? — Je con- 
vertirai ma main envers toy et te confonderai 
comme le métal, tant que tu soies tout pure, 
et en os ter ai tout Vestain, et establiraî tes 
juges comme ilz estoient devant, et estabU- 
rai tes conseillers comme ilz estoient ancien- 
nement. Apres tu seras appellée cité de Dieu, 
juste et fidèle. Ausquelles parolles dessus- 

dictes , ceulx qui ont gouvernement de cité et 
qui sont eslevés en dignité, doient mediteir 
et mettre en leurs couraiges et tellement ûseir 
si louablement en leurs offices et dignités, 
qu'ilz ne soient nombres et mis au cathalo- 
gue des parolles dessusdictes. 

Le vingt deuxiesme jour d'aoust , ledit an , 
à la prière de l'abbé de Gorse, arrivont en 
l'abbaye dudit Gorse plusieurs gens de guerre 
en nombre de environ cinq cents chevaulx, 
qui furent envoyés de part le roy de France , 
desquelz Robinet dit de Touttes villes, le 
baistaird de Baissailles , Lancellot et le Roucin 
estoient capitaines. Et leur avoit esté ordonné 
du roy qu'ils ne meffeissent aulcunes choses 
aux habitans et subgectz de Mets , et y furent 
jusques la vigille de feste sainct Andreu que 
la paix fut faicte dudit abbé de Gorse et du 
prieur de Wairangeville. Et alors ilz se par- 
tirent et s'en retournèrent en France. 

Le huitiesme jour de septembre, Cornille, 
baistaird du duc Philippe de Borgoigne , pour 
sondit pere gouverneur de la duché de Lu- 
cembourg, par assurément, vint à Mets où 
il demeura quaitre jours entiers. Et luy fut 
fait présent, pour et au nom de la cité, de 
trois cowes de très boin vin , de trente deux 
pièces de très belz et gros poissons, de cent 
quartes d'avoine. De la part du chappistre de 
la grande église, d'une cowe de très boin vin, 
d'ung grais buef et de douze chaistrons et 
cinquante quartes d'avoine. Et de part le 
chappistre de S 1 Saulveur, d'une cowe de vin 
et de vingt cinq quartes d'avoine. Durant le 
temps que ledit Cornille estoit à Mets, le die- 
manche, londemain de la saincte Croix, deux 
de ses hommes d'armes juoient aux cartes et 
se entreprindrent de parolles ensemble , tant 
que l'ung tua l'autre , et puis s'en fuyt hors 
de la cité , et fut chassié et poursuit jusques 
au Pont à Mousson où il Ait prins et ramené 
à Mets. Et le londemain, le dessusdit seigneur 
Cornille supplia aux seigneurs de Mets que 
on luy volcist laissier enmeneir cellui homme 
pour en faire à son plaisir , lequel luy fut 
délivré. 

L'an dessusdit , au mois de novembre , ung 
docteur, venant de Paris, arriva à Mets, se 
disant avoir la puissance de l'evesque de Mets 
de confesser et absouldre touttes gens et qu'il 
ne volloit rien avoir. Mais le contraire estoit ; 
car il estoit envoié pour l'hospitaul de Paris 

avec ung caistain ; lequel prescha quatre fois : 
une fois à S 1 Jaicque , deux fois à la Trinité, 
et l'autre à S u Croix. Les seigneurs de Mets 
voyant la manière et volloir dudit docteur, 
ilz mandont les quatre ordres mendians, le 
ministre de la Trinité et les curés de Mets , 
et leur remonstront qu'il suffisoit assez des 
predicans estant en les couvens et cures de 
la cité , et que on se passeroit bien dudit doc- 
teur, et qu'ilz ne luy volcissent plus permettre 
de prescher, et que ce estoit à leur préjudice. 
Et firent tellement que ledit docteur se des- 
partit bien mal content. 

Ledit an de mil iiij c et xlviij , Jehan Lie- 
nard qui avoit esté marlier de S 1 Hillaire le 
grant et chandellier de cire, fut escript en 
paraige et fut trese pour ledit an et fut esleu 
et fait eschevin dudit Sainct Hillaire , et eult 
débat contre le seigneur Hincquelloz le pres- 
tre , curé dudit lieu. Et pour esmouvoir les 
paroischiens contre leur curé , il leur vint à 
remonstrer que, du passé, au baptiser ilz ne 
debvoient que deux deniers; au relever de 
la femme, deux deniers et ung pain, et ne 
debvoient pour Tannée nulles offrandes que 
à paisque , à la penthecoste et à noel , avec 
plusieurs aultres choses qui puevent estre 
vrayes et semblables et qui sont escriptes ès 
anciens rolles des paroisches : dont il s'en 
pouvoit ensuir une grosse dissention contre les 
curés qui , selon les droits canons , ne doient 
rien esleveir ne panre pour telz cais et saincts 
sacrements de l'église que la vollonté du cres- 
tien. Touttesfois les seigneurs de Mets qui 
avoient assez d'affaires pour l'heure ez pu- 
blicques , alors furent d'icelle dissention ad- 
vertis : parquoy ordonnont que on fist comme 
on avoit fait au passé. 

Le dicmanche , dixiesme jour de janvier, 
Jehan Maiseroy, clerc des seigneurs eschevins 
du pallais de Mets , qui par avant avoit , par 
l'espaice d'ung an et quatorze sepmaines , ha- 
bergié et gouverné du tout de ses coustanges , 
pour l'honneur de Dieu , une jonne fille juifve 
qui avoit esté baptisée et abandonné pere et 
mere et leurs biens , qui estoit nommée Lize 
en baptesme : de laquelle avec ung jonne clerc 
qu'il avoit en sa maison , nommé Jehan Col- 
lair, clerc du pallais , bel , saige et riche , le 
mairiaige fut fait , et donna à ladicte fille en 
mairiaige deux cents livres , et estoient tous 
deux demeurant en la maison dudit Jehan 



Maiseroy. Et fut vray que aux nopees des- 
dits deux enffans , tant pour l'amour dudit 
Maiseroy comme pour lesdits deux enffans, 
la pluspart des seigneurs de Mets furent aux 
nopees avec plusieurs bourgeois, marchans, 
gens d'église , comme aultres gens , en nom- 
bre de plus de huit cents personnes. Et fut 
le disné grant et sollempnel à tous ceulx qui 
volrent alleir. 

En l'an dessusdit , durant ladicte année , 
le vin fut à boin marchié, et vendoit on le 
meilleur qu'il sembloit avoir, vin de Beaulne, 
à trois deniers la quarte et à deux deniers 
et une maille , à deux deniers , ung denier 
une maille et à ung denier. Et la quarte du 
meilleur bled froment deux solz six deniers , 
et en plusieurs lieux vingt six deniers, et 
la quarte d'avoine dix huit deniers et quinze 
deniers. 

Au mois de febvrier, Pan dessusdit, la 
femme du Roucel de Mairley acoucha de deux 
belz enffans , sa vaiche eult deux velz et sa 
berbis dpux aignelz, tout à ung jour et à 
une heure. 

1449. 

Le sire Jehan Baudoiche fut fait et esleu 
maistre eschevin de Mets, le jour de feste 
sainct Benoit en mars mil iiij c et xlviij , pour 
ung an finissant ledit jour , l'an revoUu^ mil 
iiij c et xlix. 

Le vingt deuxiesme jour d'apvril , on fist 
saillir et saulter en bas en la Xippe , ung 
jonne homme demeurant en Phostel Richaird 
le pastissier de Chambre , pour ce qu'il fut 
plusieurs fois aux Carmes quant on faisoit le 
sermon, et en faisoit une dérision et moo 
querie. Dequoy il fut accusé aux seigneurs 
trese , et fut prins et appréhendé , et luy fist 
on saulteir la Xippe : et avec ce fut encor 
banni cinq ans hors de Mets. 

Ledit jour, il gella merveilleusement ; car 
la gellée estoit blanche , et y avoit gros gla- 
çons en plusieurs lieux par la cité , ez vignes, 
champs, arbres et gerdins, et presumoit on 
que le tout estoit gaisté. Mais lé tout fut 
bien gardé et n'eulrent les biens de la terre 
ni des arbres nul mal et n'en furent de rien 
empires. Et fault entendre que ce est plus- 
tost à presumeir miracle que aultre chose, 
combien que la vollenté divine estoit telle, 
en tant que , à la paisque les gens avoient , 

34 

esté bien confessés, dévotement administrés 
en recepvant Corpus domini, les festes de pais- 
ques bien gardées et sollempnisées en servant 
Dieu dévotement. 

Ledit an, les seigneurs de Mets ayant re- 
gard qu* Fabbaye de Sainct Simphorien hors 
de Meta estoit abattue et aruynée par la guerre 
des roys devantdicte, mandont et envoyont 
quérir monseigneur l'abbé de Morîmont et 
besoingnerent tellement avec luy que touttes 
les maisons et mainoirs qui à eulx apparte- 
noient près de Sainct Hillaire, en Xalleu, 
furent à la cité pour la somme de quatre 
cents livres. Et pour récompense dudit mona - 
teire de S 1 Simphorien hors de Mets abattu , 
la cité donna audit abbé et couvent de Sainct 
Simphorien la place qu'on dit les Moulins , qui 
est enclose en la fermeté de ladicte maison 
de Morîmont, pour eulx reffaire une aultre 
eglisé et monasteire. 

Le diemanche, vingtiesme jour de may, à 
la prière et requeste dudit abbé de Morimont, 
ung jonne filz Sarazin , aigîé de environ quinze 
ou seize ans , fut baptisé en la grande église 
de Mets, et fut nommé et appellé Jehan. Et 
furent ses parrains seigneur Jehan de Wairixe, 
chevalier, et Jehan Maiseroy, clerc des esche- 
vins, et femme Jehan de Heu, commère. 

A la fin du mois de jung, vindrent en ce 
pays de Mets plusieurs hommes , femmes et 
enfians d'Egypte , en nombre de environ cent 
cinquante personnes, et furent par Tespaice 
de douze jours enz bourgs de Sainct Clément 
et de S* Jullien. Et leur faisoientles bourgeois 
de Mets plusieurs biens quHlz leur donnoient 
pour Dieu, et le sixiesme jour de jullet, se 
partirent. 

Le jour de sainct Sacrement, Pan dessus- 
dit , Fevesque de Mets fut adverti que le curé 
de Nomeney juoit aux dez avec plusieurs 
layes gens. Et à cause que icelluy curé estoit 
acoustumé de juer et jureir, il avoit, présent 
notaire, soy obligié, juré et promis de non 
recidiveir , présent notaire ; et s'il faisoit le 
contraire , il renonçoit à sadicte cure de No- 
meney. Ledit evesque, voulant gardeir l'hon- 
neur de Dieu et ne condampneir ledit curé 
sans f avoir oy, le manda quérir devant luy 
pour luy desclairer le cas dont il estoit ac- 
cusé, et ce que par avant il avoit promis 
et cranté et soy obligé par instrument de no- 
taire. Et pour ce que à l'avenir il ne puist 



mie dire que on luy eust fait tort , il com- 
mist juges pour recepvoir preuves et mons- 
trances et prouveir comment il avoit jué et 
juré et maulgreé Jhesucrist , la vierge Marie , 
les saincts et sainctes de paradis : parquoy 
ledit evesque le priva de sa cure, et fut 
condampné à cent florins d'or de Mets d'a- 
mende. Et pource qu'il ne se puist du tout 
plaindre et mescontenter , il luy hit donné 
la cure de Woippey empres de Mets, pour 
sa vie nutritive, qui estoit chaingier vessie 
pour lanterne. Et ces choses furent faites le 
dixiesme jour de jullet. 

Audit an , le seigneur Hue , curé de Raul- 
court, fut accusé de cas d'infalmie vers mon- 
seigneur Fevesque et fut prins et mené en 
prison à Nomeney pour estre oy par ledict 
evesque en ses excuses. Et fut trouvé , tant 
par la desposition de luy meysme comme 
par aultres, sur le procès pour ce fait, qu'il 
estoit infalme et indigne de tenir cure ne 
bénéfice. Et pour ceste cause fut privé de son 
bénéfice et banni hors de toutte l'eveschié. Et 
lut ce fait le dix huitiesme jour de jullet. 

Ledit dix huitiesme jour de jullet, aux 
dix heures de nuyt , il fist en plusieurs lieux 
gros et grant tempeste de tonnoire et gresle 
et fist grans dopmaiges en plusieurs lieux, 
par especial au ban et fins du Pont à Mous- 
son où la gresle chéoit aussy grosse comme 
œufz de gellines et grosse glace et espaisse, 
large plus d'ung pied , plusieurs longues plus 
de deux pieds, et chéoit à grant foison. Si 
furent tempestés plus de quinze journaulx que 
vignes , bleids , arbres et aultres biens en la 
coste de Ryeulx et en moult d'aultres lieux , 
villes , bans et finaiges , et furent , celle nui- 
tée, faits innumerables domaiges. Dieu nous 
veuille gardeir et preserveir de tel incon- 
vénient. 

Le vingt huitiesme jour dudit mois de 
jullet, Dediet, qu'on disoit Grossemaire, le 
marchant, se trouva avec sire Domange Be- 
gin, curé de S 1 Amant, lequel avoit, achetté 
ung petit cheval pour meneir les dismes de 
sa cure, qui coustoit vingt deux solz. Si se 
print ledit Dediet de parolles joyeuses audit 
curé , disant comment saveroit il mener les 
dismes, il ne sçaveroit meneir la cherrette 
vuyde. Surquoy ledit sire Domange luy res- 
pondit que s'il luy volloit donneir la meilleure 
cowc de vin de son cellier, qu'il la feroit 

meneir par son cheval sur sst cherrette jus- 
ques à S 1 Amant; et s'il y avoit faulte, il 
luy donnerait son cheval , sa cherrette et tous 
les herneix. Lequel Dediet luy donna la cowe 
de vin franchement , s'il la pouvoit meneir, 
comme il l'avoit dit , qui vaÙoit lors plus de 
cinquante cincq solz avec le tonnel. Si fut 
la dicte cowe de vin chairgée sur ladicte cher- 
rette, ce petit cheval attelé, et monta encor 
ledit sire Domange dessus son petit cheval , 
et enmena le tout gaillardement jusques à 
Sainct Amant , près de Sainct Clément : 
dont il en y eust plusieurs petits et joyeulx 
propos tenus, et en fist ledit Dediet de luy 
meysme mocquerie, disant que ceulx qui 
veuillent se mocqueir d'aultruy, sont les pre- 
miers prins et mocqués le plus souvent. 

Audit an, y avoit à l'hospital S* Nicollais 
au nuêfbourg, ung boullangier, lequel avoit 
vendu à ung boullangier de Rimport , nom- 
mé le Xaldé, trente quartes de farine qui 
estoient au mollin. Si louont ung cherton et 
les envoyont quérir, à heure de mynuyt, en 
lairancin. Dequoy on en fut adverti , et lurent 
prins et menés au palais le boullangier de 
Phospital , le cherton et ledit Xaldé , le dai- 
rien jour de jullet. Et ledit boullangier de 
rhospital fut pendu, le cinquiesme jour d'a- 
oust; le cherton fut délivré franc et quicte, 
et ledit Xaldé demeura prisonnier audit pal- 
lais avec Thiry le pistai , munier des mollins 
de la Haulte Saille, qui furent pendus, le 
ving troisiesme jour d'aoust , et trois aultres 
muniers se absentont et en allont fuyant, 
comme bien conseillés. 

Le troisiesme jour de septembre, ledit an, 
le seigneur Jehan, duc de Calabre, filz de 
René , roy de Secille , duc de Bar et de Lo- 
raine , vint en Mets avec grosse compaignic 
et noblesse de chevaliers, escuiers et gentilz 
hommes; et les seigneurs commis pour la 
cité luy furent au devant pour luy faire le 
bienveingnant. Si luy firent les seigneurs pré- 
sent, pour et au nom de la cité, de quatre 
grais buefz, et de cent quartes d'avoine et 
de cinquante gros chais trons. Et les chainoines 
de la grande esglise luy firent présent d'ung 
juel d'argent doré au prix de quarante livres 
de metsain. Et le cinquiesme jour dudit mois 
de septembre , ledit duc en alla à S le Bairbe 
où il fist offrande d'ung cierge de vingt livres 
de cire et d'une couronne d'or. 

Le londemain de la sainct Remey , chief 
d'octobre, ledit an, on accommença à ven- 
dangier les vignes , et dura la vendange en 
jusques au jour de feste de la Toussainct 5 
et presumoit on avoir plus de vin que on 
n'eust la moitié 5 et disoit on que ceprocedoit 
pour ce qu'il avoit forment gellé , par trois 
jours, au mois de septembre, et vendoit 
on la cowe de vin quarante solz le plus com- 
mung. 

Le diemanche après feste sainct Luc , ledit 
an, audit mois d'octobre, les seigneurs de 
justice, par l'ordonnance du conseil de ladicte 
cité , envoyont cedulles par touttes les esglises 
paroischialles , contenant que tous ceulx et 
celles qui prestendoient et volloient deman- 
deir aulcune chose des prests par eulx faits 
des eschets ou encheuttes à eulx venues pour 
le fait de la guerre des roys précédente , 
desclairée en l'an iiij e xliiij, eussent à donneir 
par escript en la main de Jehan d'Ancey, lors 
recepveur des deniers de la cité , dedans le 
sabmedi , jour et feste sainct Crepin et sainct 
Crepinet , les droits et sommes qu'ilz pres- 
tendoient que on leur debvoit. Et la sepmaine 
en suivant devant la Toussainct , fut rendu à 
tous le quart de ce que ung chescun y avoit 
preste. 

Audit an , les bons mallaides de Longeyawe 
se minrent en procès et se ventont de teneur 
contre Jehan Ducloz de Lorey devant Mets. 
Et en fut seigneur Wiriat de Toul chargé 
pour dixeire d'icelle teneur , selon l'usaige 
et coustume de Mets. Si advint que pour 
faire ses atticquets et interdits sus chescune 
monstrance, les preuves et monstrances des 
deux parties furent minses par devant Jehan 
Burtrant , plaidoyeur pour lesdits de Longe- 
yawe. Le defiault procedoit de l'ygnorance 
du maistre ou du clerc; car ung dixeire 
d'une teneur ne doit delivreir ne mettre devant 
le plaidoieur ou facteur que les preuves et 
monstrances de sa partie. Ledit Jehan Burtrant 
véant que partie des monstrances de sa con- 
trepartie luy estoient servant , il gratina et 
raisit sus le doz des monstrances de sa con- 
trepartie et les appropria pour luy et sa 
partie. Depuis , sa contrepartie frit visiter ses 
monstrances , et trouva que ledit Jehan Bur- 
trand avoit raclé , escript et mis partie d'i- 
celles pour luy. Parquoy les parties en furent 
par devant justice , et en furent les facteurs 

et plaidoieurs des parties prins et détenus 
prisonniers , et pour ledit fait furent torturés. 
Et cognust ledit Jehan Burtrant le fait et 
comment il avoit usé : parquoy il fut con- 
dampné à cent livres d'amende , banni ung 
an hors de Mets et suspendu dix ans de l'of- 
fice de plaidoieur ; et fut la sentence rendue , 
le vingt troisiesme jour de décembre 

L'an dessusdit , le jour de Noël , commen- 
çont les grands pardons à Rome qu'on dit 
le jubilé, et le douziesme jour du mois de 
janvier , partont de Mets plus de soixante 
et dix personnes , que hommes que femmes , 
pour aller gaingnier les pardons à Rome. 

La vigille de la chandelleur, Thiriat Quairel, 
l'aman , qui alors estoit trese et de la justice 
de Mets , luy estant gardien de porte , re- 
tourna de dessus la porte , après souper , 
et trouva nuictamment en son hostel l'ar- 
chidiacre de Marsal , chainoine de la grande 
église de la cité , empres de sa femme. Ledit 
Thiriat , ce véant , avoit une dague et en 
voult frapper ledit chainoine. Sa femme, qui 
estoit toute nue , se bouttait entre deux , 
le cuidant deffendre et saulver, en criant à 
son marit, mercy! mercy i Mais ledit marit , 
furieulx et plein d'ire , cuidant assener de 
la dague qu'il tenoit , à celluy archidiacre , 
vint le copt à descendre entre les deux poi- 
trines de sa femme , qui alors estoit l'une 
des belles de Mets , et la faulsait tout parmei 
le corps et cheut morte entre eulx. Et avec 
ce navrait ledit chainoine , lequel à bien grant 
peine se saulva. Et ce fait, s'en alla ledit 
Thiriat desclairer le cais au pere de sa femme , 
lequel luy dit qu'il se saulvast : et s'en alla 
ledit Thiriat à la porte et monta sus les murs 
de la cité et en alla dessus jusques endroit 
le meis Chairle et saillit par dessus la mu- 
raille , et en alla à reffuge au Pont à Mousson. 
Si fut, le londemain, le cais mis par devant 
les seigneurs trese qui firent faire enqueste ; 
et fut ledit Thiriat oy en ses excuses, et 
furent séquestrés les biens dudit Thiriat. Et 
après la vérité sceue dudit fait, ilz levont 
la main audit Thiriat Quairel de ses biens , 
et le revocont et rappellont en la cité. Et 
Ait ledit archidiacre, pour ses desmerites 
condampné à cent livres de metsain d'amende 
qu'il paiait ausdits seigneurs treses. Mais ce 
luy estoit peu de chose; car il meritoit à 
souffrir plus grant peine. 



Le dairien jour de febvrier , fut trouvé en 
la paroische sainct Martin, en la grant rue 
de porte Serpenoise , ung charpentier , nommé 
Jehan Lallement , lequel se avoit luy meysme 
pendu et estranglé en son hostel , et estoit 
riche homme , estimé de la valleur de plus 
de deux cents livres , lequel fut trainé et 
pendu au gibet , et tous ses biens confisqués. 

1450. 

Le sire Joflroy Dex , chevalier , Ait fait 
maistre eschevin de Mets , le jour de feste 
sainct Benoit en mars, mil iiij c et xlix, pour 
ung an, et finissant audit jour , l'an revollu, 
mil iiij c et 1. 

Le vingt huitiesme jour de mars , fut tué et 
murtri en son hostel à Mets, environ les quatre 
heures du matin, Clément Raillon, l'escrip- 
vain, qui estoit ung riche homme des biens de 
ce monde ; mais il estoit falmé d'estre usurier 
et haioit saincte église. Et fut aussy sa da- 
moiselle , qui le servoit , forment navrée et 
battue , tellement qu'elle eult ung oeil crevé , 
et fust aussy esté tuée , si gens n'y fussent 
venus à la rescousse. Et disoit on que ce 
avoit fait ung jonne filz d'ung tonnellier qui 
mainoit devant Sainct Saulveur , lequel Ait 
trouvé en la maison dudit Clément , caché en 
ung moncel de foin , et fut mené au pallais 
et torturé en plusieurs sortes , et jamais n'en 
voult rien cognoistre. Et le seiziesme jour de 
may , fut de rechief torturé par une aultre 
manière , où tous les trese et comtes estoient 
ensemble , pour meneir pendre ung homme 
qui estoit jugié à mort. Et fut dit audit jonne 
filz que c'estoit pour luy que ceste assemblée 
se faisoit et qu'ilz le volloient faire pendre 
et qu'il n'y avoit nul remède. Et ledit jonne 
filz respondit que c'estoit à tort et sans cause. 
Et quant lesdits seigneurs de justice virent 
ledit fait, considérant les tortures qu'il avoit 
endurées , ilz le delivront franc et quicte. 

Le jour de feste sainct Urbain en may, 
environ les cinq heures après midy, il com- 
mença à faire tempeste et tonnoire; et le 
curé de la paroische Sainct Vyt avec plusieurs 
jonnes gens de ses paroischiens allèrent son- 
neir les cloches. Et en sonnant cheut ung 
colpt de tonnoire en l'église et fut le curé 
abattu en mey le cueur ; et , comme il disoit , 
quant il fut relevé, il vit un gros moncel 
de feu , et en alla daier le grant aultel fumant 

et puant comme souffre merveilleusement, 
et en ralla et monta à mont le clochier dudit 
Saînct Vyt, auquel clochier, il fist grant 
domaige qui coustait à remettre à point une 
grosse somme de deniers. 

L'an dessusdit, le vingt septiesme jour de 
may, molrut Jaicomin de Chaallon , clerc des 
trese; et au mois de jung, tantost après, 
les seigneurs trese vendont ladicte office à 
Gillet le Bel, le notaire, qui en paiait la 
somme de trois cent cinquante livres metsain , 
et six florins de Rin, lesquels six florins furent 
donnés à l'ouvraige de Nostre Dame aux 
champs. 

Audit an , ung qui estoit nommé le Gendre 
la Porcellée , demeurant daier l'hospital Saînct 
Nicollais au Nuef bourg, tuait ung jonne 
homme qui demeuroit en son hostel, à raison 
de ce qu'il avoit suspicion que sa femme 
Pentretenoit , et fiit ferru d'ung Cousteau] en 
plus de vingt cinq lieux. Si fut ledit Gendre 
et sa femme prins , le premier jour de jullet , 
par l'ordonnance des seigneurs trese et menés 
en l'hostel du doyen où ilz furent géhennes 
et torturés tous deux. Et sur la cognissance 
et desclaration du cais, ledit Gendre et sa 
femme furent délivrés francs et quictes, le 
septiesme jour dudit mois de jullet meisme. 

Ledit an, le dixiesme jour dudit mois de 
jullet, vint à Mets seigneur Loys de Ha- 
raulcourt , evesque de Toul , acompaignié 
de seigneur Geraird de Haraulcourt, cheva- 
lier, son frère et seigneur de Baudrecourt, 
chevalier, baillif de Chaulmont , et d'aultres 
compaignons de guerre, par assurément. Et 
au londemain , après les six heures du matin , 
se firent meneir devant les trese et le con- 
seil ; et illec estoit ledit seigneur Geraird de 
Haraulcourt , pour et au nom du roy Charles 
de France et de René, roy de Secille, duc 
de Bar, desquelx il portoit lettre de credance 
à la cité de Mets. Et fut sa proposition telle 
qu'il demandoit à la cité , pour et au nom 
desdicts deux roys, les corps de seigneur 
Nicolle Louve, chevalier, et de Jehan Louve 
son frère, estre constitués prisonniers en la 
main du roy de France pour en faire leur 
vollenté ; et oultre plus, cent mille florins de 
Mets d'amende pour le roy de France , pour- 
tant qu'ilz disoient que la cité avoit enffreint 
et brisé la paix faicte l'an mil iiij c et xliiij , 
à cause de certaine gaigiere et pannie prinse 

et faicte sus le sire Jofiroy d'Aspremont , par 
ledit seigneur Nicolle Louve , et Jehan Louve, 
son frère ; et dit plusieurs villaines et inju- 
rieuses parolles touchant l'honneur de la cité , 
des trese , conseil et seigneurie de Mets. Et 
tellement que si les trese n'eussent doubté le 
roy de France et l'honneur de ladiote cité, 
ledit seigneur Geraird avoit par ses parolles 
enffreint et brisé leur assurément : touttesfois 
ilz les en laissèrent retourneir. Et tantost après, 
fut fait ung huchement publicque devant la 
grande église de Mets que tous les fourains 
du pays de Mets eussent à ameneir, le plus 
brief qu'ilz poulroient , tout leur bleid , vin et 
meubles, et que d'iceulx bleid et vin ilz ne 
paieroient point de malletoste , et qu'ilz les en 
polroient remeneir franchement. 

Incontinent que les devantdits seigneurs de 
Bar et Loraine furent partis de Mets et re- 
tournés au pays , il lut ordonné aux officiers 
desdits pays de commandeir et ordonneir par 
touttes les bonnes villes , chaistelz , forteresses, 
prevostés et chaistellenies que nulz de leurs 
bourgeois , manans et subgectz ne menaissent 
et ne feissent meneir à Mets nulz vivres quel- 
conques , et ne laissaissent habergier ne entreir 
en leurs villes nulz des manans de Mets, et 
ne leur donnaissent faveur ne ayde , ne à nulz 
du pays appartenant aux seigneurs de Mets , 
espérant par ce faire aux seigneurs de Mets 
gros domaige , desplaisir et despit , et que 
par ce ceulx de Mets deussent faire gaigieres 
ou aultres choses parquoy ilz peussent avoir 
cause de eulx plaindre au roy de France 
desdits de Mets. Sur lesquelles deffenses et 
ordonnances des Lorains et Bairisiens, les 
seigneurs de Mets , pour à ce pourveoir de 
remède, firent faire cry et huchement pu- 
blicque , au nom du seigneur maistre eschevin 
et trese jurés, que tous ceulx et celles, 
manans de Mets et de leurs subgectz qui s'en 
iroient demeureir hors de Mets pour alleir 
resideir et habiteir ensdictes deux duchés, 
ne retourna issent demeureir ne faire leur ré- 
sidence en icelle cité en jusques après dix 
ans passés , sus grosses peines et le regard 
de la justice. 

Et firent encor aultres choses lesdicts de 
Mets, comme saiges et prudens, contre lesdicts 
malveuillans d'icelle entreprinse indeue , pro- 
cédant d'orgueil et envie. Car ilz envoyont 
vers monseigneur le duc Philippe de Bor- 

goigne et à Lucembourg , vers son baistard , 
le seigneur Nicolle Louve, chevalier, pour 
desclaireir le volloir et entreprinse que les 
Lorains et Bairisiens avoient fait et qu'ilz 
avoient entreprins de clore le pays et s'en 
mettoient en tout debvoir : ce que ceulx de 
Mets ne leur avoient desservi ne mérité , entant 
que la pluspart des bonnes villes et seigneurs 
desdicts pays d'argent preste à eulx , soub- 
venus en leur nécessité, estoient redevables 
de censives annuelles aux citains , bourgeois 
et manans de Mets : parquoy l'envie en pro- 
cedoit 5 remonstrant le boin volloir et service 
que ceulx de Mets luy desiroient de faire 
journellement et aux siens , comme boins voi- 
sins doient faire, dont il en pouvoit assez estre 
adverti par expérience ; implorant sur ce sa 
graice que , en toutte vacation et faculté de 
vivres et marchandises , ses subgectz des pays 
de Lucembourg et de Mets puissent frequen- 
teir, alleir et venir et eulx pourveoir les ungs 
avec les aultres de ce qui leur sera néces- 
saire, comme boins voisins doient faire ; et 
ne leur volloir tenir telle rudesse comme les- 
dits Bairisiens et Lorains. Laquelle requestc 
et pétition lesdits de Mets obtindrent dudit 
duc de Borgoigne et de son gouverneur de 
Lucembourg : et leur fut octroyée la récep- 
tion, entrée et yssue des bonnes villes et 
forteresses des pays de Lucembourg , et encor 
gens de guerre s' ilz en avoient affaire. Et 
tout ce procedoit par la concorde , union et 
prudence des seigneurs, gouverneurs et ci- 
tadins qui est perdue ; car il n'y a concorde 
ne union. 

Meismcment lesdits seigneurs, maistre es- 
chevin et trese jurés envoyont par ung mes- 
saigier juré , nommé la Waille , lettre conte- 
nant la vérité du cas et comment les Lorains 
et Bairisiens avoient usé et commencé sans 
causes et sans raisons la guerre , et qu'il pleut 
au roy leur donneir et envoyer saulfconduit , 
et qu'ilz envoieroient gens commis de Mets 
pour lui desclairer toutte la vérité du cas plus 
au long 5 lequel messaigier délivra ses lettres 
au roy qui envoya avec ledit messaigier ung 
herrault d'armes , appellé Berry, et arrivont 
à Mets , le dairien jour de jullet. 

Ledit dairien jour de jullet , entra à Mets 
ung noble chevalier, appellé le seigneur de 
Clervault, des hommes du duc de Borgoigne, 
du pays de Lucembourg, accompaignié de 



sept vingt hommes d'armes , pour estre aux 
gaiges de la cité , bien en ordre et equippés. 

Le vingt sixiesme jôur dudit mois de jullet, 
fut sacrée et begnitte l'église que Jehan George 
l'aman , filz George Âugustaire , qu'on disoit 
George Pescripvain , avoit fait faire et fondeir 
en grant meize , au nom de sainct Françoys, 
pour les frères de l'observance qu'on disoit les 
frères Bauden , par frère Jehan Isambair des 
frères proischeurs, suffragant de Mets, et eves- 
que de Grisapolinensis. 

Le deuxiesme jour d'aoust , jour de feste 
sainct Estienne , seigneur Coinraird Baier, 
evesque de Mets , chanta la grande messe bien 
sollempnellement , à laquelle estoient la plus 
part de ses gens et mesmement ledit herrault 
de France avec ses gens. Âussy y vindrent 
ceulx d'Aiey et Tremerey, apportant leurs 
oyes et droitures : et , à la prière des chai- 
noines , ilz ne chantont point, comme ilz l'ont 
acoustumé de faire par chescun an. 

Le septiesme jour d'aoust , avec ledit her- 
rault dudit roy de France, nommé Berry, 
partout de Mets par l'ordonnance du conseil, 
seigneur Nicolle Louve, chevalier, qui en- 
mena avec luy Thiebault , son filz , et trois 
compaignons , seigneur Poince Baudoiche , 
chevalier , et trois compaignons , Jehan de 
Lucembourg, clerc des seigneurs sept de 
la guerre et deux varlets ; et enmenont 
avec eulx maistre Jehan Thomas , le notaire, 
pour dire et raconter les grosses villaines 
parolles que seigneur Geraird de Haraulcourt, 
chevalier, avoit dictes et profferées de sa 
propre bouche, contre l'honneur, bien et fran- 
chises de la cité , luy ayant assurément et 
saulfconduit de la cité { parquoy il avoit rom- 
pu son saulfconduit et assurément. Sembla- 
blement enmenont avec eulx ung bon mar- 
chant de Mets , nommé Cappeton , pour 
desclaireir les griefz et insolences à luy faictes 
et à deux aultres bons marchans qui rame- 
noient de France pour plus de huit cents escus 
de bonne marchandise qui leur fut ostée par 
les gens le seigneur Robert de Baudrecourt, 
dont on n'en eust peu avoir recreance 5 et pour 
l'honneur du roy, on s'en avoit souffris et eu 
patience. Lesquelles choses furent bien et au 
long desclairées au roy de France, dont il 
n'en fut mie bien content , et ordonna et com- 
manda que nul ne fist domaiges ne desplaisir 
à ceulx de Mets. Et leur fist et demonstra le 

roy signe d'amitié ; et les fist rameneir et 
conduire le roy par son herrault à Mets , et 
rentront à Mets, le douziesme jour d'octobre. 
Et firent tellement ceulx de Mets qu'ilz ven- 
dangeont leurs vignes paisiblement ; et furent 
les vins boins et rouges : dequoy les Lorains 
et Bairissiens en furent marris pour ce qu'ilz 
avoient entreprins de les vendangier. 

Le quatriesme jour d'aoust , ledit an , fut 
présentée à seigneur Coinraird Baier, evesque 
de Mets, une bulle contrefaîcte que ung moine 
de l'abbaye de Sainct Martin devant Mets , 
nommé frère Jaicque de Baier, avoit fait con- 
trefaire. Si fut ledit moine mandé , qui tes- 
mongna l'avoir fait faire et escripre par ung 
notaire de Mets , nommé Collignon Jofifri- 
gnon : parquoy ledit moine fut prins et mis 
en prison en la cour episcopale : et ledit no- 
taire fut prins et détenu en la prison et hostel 
de la laye justice de Mets. Et le samedi , hui- 
tiesme jour dudit mois, ledit moine fut jugié 
et condampné par seigneur Jehan Nicollais, 
docteur et vicaire dudit seigneur evesque et 
doyen de la grant église de Mets , et la sen- 
tence desclairée en la présence dudit moine, 
en la cour dudit evesque , publiquement , 
qu'il avoit à estre privé de touttes honneurs 
de prestrise et estre mis , par trois jours , sur 
Peschelle au marchié , mistré , et son fait par 
escript ; et après , estre mis en prison , au pain 
et à l'yawe , sa vie durant. Et ledit Collignon 
Joflrignon , le notaire , demeura en prison 
jusques au dix neufviesme jour d'aoust qu'il 
fut mené au pallais , et y fut une nuyt. Et le 
londemain, vingt iesme jour dudit mois, les 
seigneurs trese le condampnont à estre banni 
dix ans , hors de Mets et de la banlue , au 
rappel desdits seigneurs trese. 

Le jour de feste sainct Laurent , fut trouvé 
le seigneur Geraird, dit le Maiguenaire, curé 
de Joiey, nuictamment , après la cloehe son- 
née , par ceulx qui faisoient le guet , faisant 
noise et hahay, et fut jugé à quarante solz 
d'amende par les trese , et les paiait ; et fut 
encor pugni par l'official de la cour de Mets. 
Ladicte nuyctée, par ceulx dudit gait, fut 
encor trouvé l'ung des seigneurs de Mets , 
appellé seigneur Wairy de Toul , et fut inter- 
rogué où il alloit ; mais il ne se volt mie 
nommer : parquoy il fut très bien battu par 
lesdicts du gait, et le voUoient meneir en 
l'hostel du doyen, et luy fut force se faire 



congnoissant. Et quant ledit gait le cognttst, 
ilz cuydoient avoir oflensé et s'en fuyont en 
l'abandonnant. Ledit seigneur les appella et 
leur dit : « Vous avez bien fait de faire l'or- 
» donnance de justice 5 car vous ne debvez 
» nul espargner, et ne me plains point de vous 
» et le vous pardonne. > Laquelle chose fut 
rapportée à justice et ordonnont aux gaits de 
nulluy espargneir, grant ne petit. Et ainsy 
estoit la justice réglée et l'union grande, de 
sorte que les grans , quant ilz offensoient , 
estoient pugnis comme les petits : et ainsy 
estoit raison par tout. 

Audit mois d'aoust, fut faicte et encom- 
mencée devant le pont des Morts une venue 
de palz de saulz au travers de la rivière de 
Muzelle, qui ne dura gaire, pour faire courre 
la rivière de Muzelle parmy la cité, et fut coppé 
le Saulcis. Et hit grant pièce que nul ne venoit 
à Mets à pied ne à cheval par ledit pont. 

Le dairien jour d'aoust, fut battu et navré 
d'une haiche ung homme de la paroische S' 
Livier par ung prestre , appellé seigneur Pier- 
ron et ung aultre homme. Si fut ledit prestre 
prins et mené en prison , en l'hostel du doyen 
de la cite , et y fut détenu par trois jours et 
trois nuyts. Lequel Ait poursuit et demandé 
par le vicaire officiai de la cour episcopale et 
aultres de l'evesque de Mets , aux seigneurs 
trese , lequel ilz ne voulrent rendre , pour ce 
qu'ilz disoient qu'il n'avoit fait oeuvre de 
prestre , et avait vollu murtrir ce pouvre 
homme à tort et sans cause et comme mur- 
treux, et que ledit prestre estoit leur ma- 
nant et subgect ; qu'ilz en voUoient faire 
justice , non point comme prestre , et ne le 
retenoient comme prestre. 

Au mois de jullet, fut accomencié l'ou- 
vraige pour faire venir la rivière de Muzelle 
courrant par dessoubz le pont des Morts par 
daier les Pucelles en la vigne. Et y eult plus 
de cinq cents cherrées de gros bois et mai- 
riens et plusieurs milliers de faixins prins 
au saulcis , devant ledit pont des Morts : et 
y furent les gens des paroisches à crowées. 
Aussy y eult plusieurs milliers de faixins de 
saul prins au saulcis d'Airs sus Muzelle. Et 
disoit on qu'il y avoit plus de deux mille palz 
de chesne amenés à crowées par les cherts des 
gens de villaiges de la terre de Mets. Et fut 
ledit ouvraige achevé au mois d'octobre. 

Audit an , seigneur Thiry , curé de Sainct 

George à Mets , inspiré de la graice du sainct 
esperit, qui estoit bien bénéficier, curé de 
Sainct George , chainoine de S* Thiebault, 
et a voit ung aultel à Clairvault , valant chescan 
huit livres , et estoit riche en biens meubles 
de la valeur de plus de trois cents francs, 
renonça à tout et donna et distribua tous 
cesdits bien pour Dieu, resigna à ses bé- 
néfices et entra en Tordre de l'observance 
sainct Françoys. Et depuis qu'il ftit entré en 
ladicte ordre , il devint comme hors de son 
boin sens, tellement qu'il le convint lier, 
et fut mené à nostre dame d'Aniel, là où il 
fut réduit et remis en son sens par la graice 
de Dieu , et retourna en sa mémoire comme 
au par avant. 

Le vingt sixiesme jour d'octobre , les sei- 
gneurs de Mets et conseil firent huchement 
et cry publicque de part le maistre eschevin 
et les trese, qu'il ne fust nulz ne nulles des 
manants et subgectz de Mets qui vendent 
ne achettent , qui parlent ne donnent faveurs 
ne aydes, et ne fréquentent par quelque ma- 
nière que ce soit , et que on ne laisse entreir 
en la cité de Mets nulz ne nulles des pays 
de Loraine et de Barrois. Et quiconque 
v mespanroit ez choses dessusdites, seroit 
banni dix ans, à l'amende, avec le regard 
de justice. 

Le penultiesme jour dudit mois d'octobre , 
les seigneurs trese dudit Mets , firent mandeir 
les ordres mendiants et tous les caistains de 
Mets au pallais : si leur fut dit et desclairé 
et commandé qu'ilz n'allaissent enz pays des- 
dictes deux duchés , et ue paraissent , prois- 
chaissent ne frequentaissent ensdits pays , tant 
que dureroit icelle vollunté et entreprinse 
indehue, sans cause et sans raison, proceldant 
d'envie pour les grosses debtes que les gros 
gentilz hommes desdits pays debvoient aux 
citains et bourgeois de Mets qu'ilz poursui- 
vaient et demandoient, espérant, si guerre 
estoit, qu'ilz s'en porteroient quictes. Et si tant 
estoit que aulcun y allast , que en la cité il 
ne rentreroit , tant qu'il plairoit aux paraiges 
de la cité , sur le regard de justice. 

Le tiers jour de novembre en suivant après , 
arrivèrent trois dames de la duché de Loraine 
dont Tune estoit sueur à la femme seigneur 
Joffroy Dex , lors maistre eschevin 5 et une 
sueur à la femme seigneur Pierre RenguiUon , 
et l'autre , je n'ai trouvé le nom. Et vindrent 



à la porte Serpenoize , demandant et priant 
à entreir ; mais il leur fut respondu qu'elles 
s'en retournaissent et que point n'y entreraient, 
lesquelles retournèrent en Loraine bien mar- 
ries et courroucées. 

Le quaitriesme jour de novembre , Henry 
de Latour, seigneur de Pierrefort, qui ne 
portoit mie grant amour aux Lorains et Bai- 
ris iens , et ne tenoit grant compte de leurs 
edits et ordonnances, envoya à ceulx de 
Mets ung chert chargié de boins naivelz de 
Helz, et les fist passeir par devant le Pont 
à Mousson , disant qu'il les envoyoit aux 
seigneurs de Mets, et arriva ledit jour à Mets 
et les distribua aux seigneurs de Mets. Mais 
ilz ne furent mie ingrats ; car ilz luy ren- 
voyont sur ledit chert quaitre cowes de très 
boin vin en lieu de ses naivelz. 

En ladicte année , les seigneurs gouverneurs 
du bien publicque de la cité de Mets , ayant 
regard au malvais volloir que les Lorains et 
Barisiens leur portoient, firent visiter les 
portes, tours et murailles de la cité, pour 
veoir et visiteir si en aulcuns lieux y avoit 
deffault d'artillerie, pour pourveoir à icelluy : 
et là où ilz trouvent qu'il y avoit à faire et 
qu'il estoit de nécessité , en chascune tour , 
firent faire de grosses serpentines , hacque- 
buttes et grosses collevrines à crochet et cour- 
taulx pour icelles deffendre contre leurs en- 
nemis, si on les venoit assaillir. 

En ladicte année , y eult appairance et 
mouvement de grant guerre par et entre 
Charles de Vailois, roy de France , d'une part , 
et Coinraird Baier , evesque de Mets , d'aultre , 
pour la ville d'Espinal qui est le vray et an- 
cien domaine d'ung evesque de Mets , laquelle 
se avoit rendue au roy de France, en dé- 
laissant leur souverain seigneur. Si les fist 
ledit evesque denoncier pour excomuniés de 
l'auctorité apostolicque : parquoy les dits d'Es- 
pinal requirent pour ayde le bras séculier, 
le roy de France, qui leur envoya à force 
gens de guerre pour eulx deffendre contre 
ledit evesque , et estoient venus en intention , 
s'ilz en eussent eu la puissance , de destruyre 
la terre d'icelle evesché. A raison dequoy, 
le dixiesme jour de febvrier , ledit seigneur 
evesque de Mets , et avec luy monseigneur 
l'archevesque de Trieve , son cousin , se par- 
tont de Mets pour en alleir à Nancy, auquel- 
dit lieu , par le moyen de monseigneur le 

duc de Calabre , son filleux , et d'aultres ses 
amys , y avoit journée assignée. Et en ce lieu 
se fist aulcun traictié entre les parties , qui 
fut cause que touttes icelles gens de guerre 
se retirèrent en France , le quinziesme jour 
dudit mois de febvrier , Tan devantdit. 

Le septiesme jour de mars qui estoit le 
diemanche avant les burres , monseigneur le 
gouverneur du pays de Lucembourg 9 bais— 
taird au duc Philippe de Bourgoigne , fist 
faire et crier une grant feste et jouste audit 
pays de Lucembourg en la ville d'Erlon , où 
furent seize hommes jo us tan t. Et à icelle feste 
lurent plusieurs des seignenrs de Mets, as- 
savoir seigneur Nicolle Roucel , le josne , sei- 
gneur Verry de Toul, l'aman, seigneur Jehan 
de Bollay, chevalier, et Perrin George. Et 
de ceulx de dedans, ledit seigneur baistaird 
eult et emporta le prix , et de ceulx de dehors, 
ledit Perrin George. 

En celledicte année, Conraird Bayer, eves- 
que de Mets , alla à Rome au jubilé pour 
obtenir absolution de tous ses pechiés et si- 
gnamment des ports d'armes et guerres qu'il 
avoit menées en sa jonnesse , ensemble de 
touttes les pilleries , lairancins et murtres 
faits à l'occasion d'icelles. Mais avant que faire 
cedit voyaige , délibéra se reconcilier et faire 
son apoinctement avec René, roy de Secille, 
duc de Bar et Loraine , lequel estoit pour lors 
au duché de Guyenne avec le roy de France ; 
et , par ce meisme moyen, esperoit retirer sa 
ville d'Espinal que ledit roy luy avoit ostée. 
Si partit et fist tant qu'il arriva à Taillebourg 
où lesdits roys de France et de Secille estôient, 
pendant que le siège estoit devant Bayonne. 
Et alors ledit evesque de Mets donna à enten- 
dre au roy de Secille de ses faits et gestes , 
pendant qu'il avoit eu le gouvernement des 
duchés de Bar et Loraine , et s'en excusa con- 
tre les faulx rapports faits de luy et desclaira 
les oultraiges et opprobres soustenus, faits par 
aulcuns de ses officiers , en sorte que bonne 
paix fut faicte entre eulx. Ledit evesque pour- 
suivit aussy le roy de France de retirer la ville 
d'Espinal pour son evesché, mais il ne fut 
possible de l'obtenir, parce que ceulx du Con- 
seil Fempeschoient. Touttesfois il obtint lettres 
dudit roy René , adressant à sa femme , royne 
de Secille , de fournir gens et de paier et aidier 
audit evesque de Mets contre le seigneur de 
Thieulliere qui avoit entreprins la guerre con- 

tre son evesché de Mets , pendant qu'il estoit 
en celluy voyaige. Et arrivé qu'il fut, avec 
les Lorains prit par force le chasteau de Thieul- 
liere qu'il fist brasier et destruire totalement. 
Puis s'en alla à Rome où il parla par plusieurs 
fois au pape Nicollais qui luy fist grant 
honneur. 

1451. 

Le sire Naimmerey Renguillon qui estoit 
du paraige d'Oultresaille , fut fait maistre es- 
chevin de Mets, le jour de feste s 1 Benoit 
en mars , mil iiij c et 1 , pour ung an et finissant 
audit jour, l'an revollu , mil iiij c et lj. 

Le jour de Pannonciation Nostre Dame en 
mars , le seigneur Estienne Crucquellin , chai- 
noine de S 1 Saulveur et de S* Thiebault, qui 
avoit chaippellerie et aultel en plusieurs es- 
glises , et estoit jonne homme de l'aige de 
trente six ans, et riche de plus de trois cents 
livres de metsain, hit par la graice du benoit 
Sainct Esperit inspiré et renonça à tous béné- 
fices et richesses mondaines qu'il distribua 
pour Dieu , et se mist de l'ordre de l'obser- 
vance de sainct Françoys. 

Le huitiesme jour de jung, frère Jehan, 
ministre de la Trinité , avec deux aultres mi- 
nistres , retourna en la cité et ramenont avec 
eulx seize prisonniers cresliens , rachettés des 
mains des Sarrasins. Et pour icelle fois, les 
grans maistres de la Trinité rachettont six 
vingt et seize prisonniers et en paiont plus 
de quinze mille escus , et fui ent trois ans et 
quinze jours au parfaire ledit voyaige. 

La vigîlle de feste sainct Jehan Baptiste, 
le sire Coinraird Baier , evesque de Mets, 
plusieurs nobles chevaliers , escuiers , gentilz 
hommes et gens dVsglise , entre lesquelz es- 
toit seigneur Nicolle Dex, trésorier et chainoine 
de la grande église , filz seigneur Jaicque Dex, 
chevalier , et estoient en nombre de soixante 
chevaulx, s'en allont par devers le rov de 
France pour le fait de la ville d'Espinal. 

Au mois de septembre , ledit seigneur eves- 
que de Mets retourna de France à Mets, le 
diemanche , jour de feste sainct Guris , à grant 
joye, pour cause qu'il avoit tellement besoin- 
gnié que le différent qu'il avoit pour le fait de 
la ville d'Espinal, le roy s'en avoit condescendu 
et soubmis au dit de quaitre cardinaulx de 
la cour de Rome ; et semblablement ledit 
evesque : et qu'ilz s^en debvoient tenir à tout 

ce qui par lesdits cardinaulx seroit dit et 
rapporté. Combien qu'il soit long temps qu'ilz 
en soient chairgiés , niantmoins encor n'ai je 
veu ny entendu leur boin rapport. 

En ladicte année, audit mois d'aoust, à 
peine trouvoit on en touttes les vignes du 
pays de Mets nulz raisins tallés , et disoit on 
que jamais en icelle année on n'averoit boins 
vins, et que les raisins ne seroient point 
meures. Touttesfois, par la graice de Dieu, 
ilz yindrent à bonne murson, tellement que 
on acommença à vendangier , le dixiesme jour 
d'octobre , et dura la vendange en jusques 
à la toussainct, et lurent les vins boins et 
assez chiers ; car on vendoit la cowe de vin 
en plusieurs lieux quatre livres de metsain 
et communément septante solz , et les blancs 
vins soixante huit solz. 

Ledit an, furent prins et détenus au palais 
de Mets ung homme et une femme, pour 
tant qu'ilz avoient achetté des malvaises an- 
gevines contrefaictes , par plusieurs Fois et en 
grant nombre, et en avoient tant que pour 
une bonne on en avoit cinq ou six et ne val- 
loienfrien. Et furent détenus plus de douze 
sepmaines. Et à la fin , pourtant que la femme 
estoit grosse et enceinte d'enflant, elle hit 
délivrée et forjugée de la cité , et le jour de 
feste Sainct Luc , l'homme hit mené au pont 
des Morts où il eult les deux oreilles coppées 
et fut forjugi^ de Mets. 

L'an dessusdit, le seigneur duc Philippe 
de Borgoigne vint avec une grosse puissance 
de gens de guerre au pays de Lucembourg : 
et pendant le temps que le duc de Borgoigne 
estoit à Lucembourg , partie des seigneurs de 
Mets le allèrent visiteir audit lieu, assavoir, 
seigneur Nicolle Louve, chevalier, seigneur 
Poince Baudoiche , chevalier, seigneur Joflroy 
Dex , chevalier, et plusieurs aultres , où il les 
vit et receupt joyeusement. Seigneur Nicolle 
Louve luy porta deux moult beaulx espies 
qu'il avoit fait faire tout nuefz , telz comme 
il luy sembloit , et luy envoya une grant 
hottée de bonnes poires de Caillewelz, les- 
quelles ledit duc de Borgoigne les vist et 
receupt vollentiers , et fist donneir au porteur 
desdictes poires deux florins d'or de Rin. Et 
pour ce , envers aulcuns se engendra une en- 
vie contre ceulx de Mets; car on dit com- 
munément qu'il n'y ait envie que de cour. Et 
pour ce que ceulx de Mets estoient en la graice 



dudit duc, pour les osteir hors de graice, 
aulcun vint vers sa graice et luy dit et donna 
à entendre que les seigneurs de Mets avoient 
conseillé à ceulx de la ville de Thionville 
de reffuseir l'obeyssance audit seigneur duc. 
Et fut ce dit en la présence de plusieurs gen- 
tilz hommes, chevaliers et escuiers qui là 
estoient, entre lesquelx estoit Henry de la 
Tour qui dit que si telles choses fussent esté 
dictes devant les seigneurs de Mets, bien 
excuseir, 1 et que de ce il n'en estoit rien, 
et dît qu'il volloit que on luy tranchast la 
teste, s'il estoit ainsy. Et aussy le dit ung 
autre gentil homme , chevalier d'Allemaingne, 
et dit et certiffia que les seigneurs de Mets 
n'estoient mie telz. Et furent ces propos tenus 
après ce que les seigneurs de Mets avoient 
jay prins congié dudict duc, et monté à 
cheval ; mais aulcuns boins amys et bien 
veuillans les en vindrent advertir. Parquoy 
incontinent lesdits seigneurs de Mets descen- 
dont de dessus leurs chevaulx et retournont 
vers ledit seigneur duc , exposant que depuis 
qu'ilz avoient prins congié de sa graice , qu'ilz 
estoient advertis que aulcuns , contre véri- 
té, saulve toutte honneur et révérence, leur 
avoient admis que les seigneurs de Mets avoient 
conseillé à ceulx de Thionville de ne luy don- 
neir obeyssance. Et pourtant qu'ilz n'estoient 
telz, incontinent qu'ilz avoient de ce esté 
advertis, ilz n'avoient vollu laisseir de re- 
tourneir vers sa graice , comme in no cens, pour 
eulx purgier de telles sinistres parolles et 
adminses. Si luy prioient que son plaisir fust 
de leur desclaireir celluy qui leur avoit fait 
et chargié de tel cas , affin qu'ilz s'en puis- 
sent purgier par honneur. Lors ledit duc leur 
dit : « Mes amys, de ce ne vous souciés, 
» car je vous en tiens bien pour excusés ; et 
» sommes certains que vous estes et avez 
> tousjours demonstré estre bons et loyaulx 
» voisins et amys à nostre ville de Lucem- 
» bourg et aux nostres , et espérons que con- 
» tinuerez et démons trerez tousjours estre 
» telz. Et de ma part , si le deffault ne pro- 
» celde de vous, me trouverez tousjours estre 
» prest à vous faire plaisir; et veulx que mes 
» gens le laissent à vous et aux vostres. * Si 
replicquerent lesdits de Mets : « Sire, il est 
» bien aimé qui de nul n'est hay; et se mons- 
» tre par les parolles que on vous a rappor- 
1 Sic. H y a quelque chose de passé. 

» tées. Et pourtant que aussy nous en puelt 
» on mettre d'aultres, à tort et sans cause, 
» comme on nous fait à présent , nous vous 
j> supplions , comme prince décoré de vertus, 

* que si à l'avenir on vous faisoit aulcun rap- 
» port contre nous ou les nostres , en nostre 
» absence, que en ce ne veuillez arresteir 
» ne foid adjousteir, sans premier nous avoir 
» oys sur ce en nos excuses, quant nous en 
» serons advertis. Et si nous n'en estions ad- 
» vertis , nous serions bien à ayse condam- 
» pnés $ car on ne doit nulz condampner sans 
» les oyr. Et pour ce , sire , vous prions avoir 
? nous et les citains , manans et habitons de 
» Mets en vostre bonne et favorable recom- 
» mandation, si comme vous et les vostres, 
» de begnine graice, leur avez par cy de- 
» vant demonstré. Et s'il y ait chose possible 
» à nous pour à vous et aux vostres démons- 
» treir service et plaisir, comme vos humbles 
» voisins et serviteurs, en toutte raison et 
» par honneur, nous vouldrions emploier et 

* demonstreir, priant Dieu que à vous , sire , 
» et aux vostres il donne santé , prospérité , 
> bonne vie et longue. » Et ainsy honora- 
blement prindrent congié de luy, et d'icelle 
aminse furent excusés, et le menteur mes- 
prisé. Et demeuront ceulx de Mets en sa 
graice, et depuis leur a tousjours demonstré 
services et plaisirs. 

Le vingt septiesme jour d'octobre , passa par 
Mets deux moines à cheval , du pays d'Albe- 
banye, portant lettre de credance que les 
Turcques et Sarazins estoient entrés en leur 
pays et ez circonvoisins subitement, où ilz 
avoient esté susprins. Et avoient lesdits Turc- 
ques et Sarazins tué et mis à mort et prins 
prisonniers plus de trois cent mille crestiens, 
que hommes , femmes et enfians , disant que 
ce procedoit par ung des argentiers du roy de 
France qui , par la lucrative , leur avoit ven- 
du et délivré harnex , armures , lances , arc- 
ques, arbollestres , collevrines et aultres ar- 
tilleries pour argent qu'il en avoit receu : dont 
par ce furent ainsy les crestiens murtris et 
prins prisonniers. Depuis, le roy de France 
fist prendre et apprehendeir ledit argentier, 
quant il fut du cais adverti , et en fist faire 
la justice. 

Le vendredy après feste toussainct , fut faicte 
une moult belle procession en l'église de Sainct 
Clément , hors de Mets , à laquelle procession 

on porta la fierté de Sainct Clément , la fierté 
Sainct Livier , et le chief Sainct Estienne , 
priant Dieu qu'il nous veulle gardeir d'epi- 
demie qui alors regnoit à Colloigne, à Trieve , 
en Loraine et Barrois , comme à Nancey, 
Sainct Nicollais et ez villes joindant autour , 
au Pont à Mousson, à Preney et ez villes 
autour. Et disoit on qu'il y avoit à Nancey 
morts plus de trois cents personnes : au Pont 
à Mousson plus de dix huit cents personnes. 
Et y avoit à içelle procession en nombre de 
plus de trente mille personnes , tous demons- 
trant avoir bonne dévotion. Dieu sceit le tout 
et cognoist le cueur des gens. 

Audit an de ij, toutte l'année durant, 
furent tous vivres en la cité de Mets à boin 
marchié. Et pourtant que le bruyt estoit que 
ou n'en laissoit nulz venir des pays de Bair 
et Loraine, on en amenoit de tous costés 
d'aultres lieux , tellement que on en avoit à 
si grant planté et boin marchié que chescun 
en estoit esmerveillié , assavoir de bleid, de 
vin , de chair, de poissons fraisches et sallés , 
de poulies, de chappons et pussins, d'œufz, 
beurre et fromaige, fruictz, de graisse, sayn 
et chandeilles, tant que on disoit qu'il n'y 
avoit homme qui ne dist qu'il n'avoit veu, 
passé quarante ans , tous vivres à marchié si 
gracieulx et compeltent, comme ilz estoient, 
jay soit que les Lorains et Bairisiens estimoient 
que, pourtant qu'ilz ne laissoient rien venir 
en Mets , que les Metsains deussent molrir 
par deffault de vivres. Touttesfois Dieu y 
pourveut par sa graice contre leur malvais 
volloir ; car les Lorains et Bairisiens s'en trou- 
voient malvais marchants , et pour avoir prouf- 
fitz de leurs denrées et marchandises ne les 
sçaivoient meneir en lieu où ilz en eussent 
si bonne issue et proufïitable comme à Mets ; 
car s'ilz les menoient loing, il y avoit tant 
plus de despense, et n'estoient paiés comptant : 
s'ilz les menoient en cour, ilz n'estoient paiés 
tant ne quant ; s'ilz les vendoient à des gentilz 
hommes , ilz les prenoient à paier à terme : 
le terme venu, on fermoit l'huis du chaistel 
ou maison au marchant , et encor estoit menacé 
d'estre bien galoppé , s'il ne se partoit. S'ilz 
estoient officiers, il convenoit donneir sup- 
plication, et jay pourtant n'estoient ilz paiés , 
et despendoient la moitié de la somme à les 
poursuivre. Et ainsy estoient les pouvres mar- 
chants tellement menés que pour quelque 

deffense ne menaces qu'ilz eussent, furtive- 
ment et nuictamment amenoient vivres à Mets 
en disant et donnant à entendre qu'ilz estoient 
du pays de Lucembourg ou de i'evesché de 
Mets ou de Trieve 5 et, par ceste manière, 
oultre le gré des Lorains et Bairisiens, venoient 
les vivres à Mets. 

En ladicte année , l'hy veir lut tellement dis- 
posé et tempéré qu'il ne gella et ne fit neige 
et froidure , et ne fit point d'hy veir ; car en la 
sepmaine devant les roys , estoient les herbes 
aux champs et ez gerdins toutes verdes , les 
fleurs et jollivetz à Pair et toutes verdes comme 
si ce fut esté au mois d'aoust. 

Le premier jour de janvier, furent trouvés 
nuictamment trois moines , c'est assavoir deux 
de Sainct Simphorien, nommés Burtrant et 
Foillat, et l'autre de Sainct Martin, nommé 
Jehan, qui estoient vestus en habits dissi- 
mulés ; car iiz estoient armés comme sainct 
George et portoient presens à aulcunes dames 
de religion. Dequoy justice en fut advertie, 
et en firent advertir monseigneur l'evesque 
qui les manda quérir en la cour l'evesque où 
ilz furent prisonniers ung mois. Et furent 
bannis chescun deux ans , et chescun à cent 
solz d'amende, et furent au pain et à l'yawe en 
jusques au londemain de fete Notre Dame chan- 
delleur, que monseigneur l'evesque manda 
quérir leurs abbés et leur délivra et ordonna 
leur faire tenir leur bannissement en leurs 
abbayes. Semblablement y avoit avec les trois 
moines dessusdicts ung moine de S* Vincent 
qui estoit armé: et incontinent que monsei- 
gneur l'abbé de S 1 Vincent en fut adverti, 
il le mist en prison. Niantmoins ledit seigneur 
evesque manda quérir ledit abbé, et luy or- 
donna qu'il fist faire la pénitence et bannis- 
sement à sondit moine comme les aultres. 

Ledit révérend evesque , après la création 
des trese et nouvelle justice de Mets , le lon- 
demain de la chandelleur, partit de Mets et 
s'en alla à Vyc. 

Le neufviesme jour de febvrier, quaitre 
compaignons picquairs qui se disoient pelle- 
rins, et environ heure de vespre, par grant 
ire et fureur s'entreprindrent et se ferirent 
de cousteaulx, dont il en y eult trois des 
navrés. L'ung s'enfuyst au grant moustier, 
forment saingnant; les aultres trois furent 
prins et menés en l'hostel du doyen , et l'aultre 
demeurait audit grant moustier jusques à la 



nuyt, qu'il cuydoit que nul homme n'en 
deust rien sçavoir, il yssit hors dudit grant 
moustier ; mais les sergents des seigneurs trese 
qui l'espioient, le prindrent et menont en 
l'hostel du doyen en prison. Les seigneurs 
chainoines de la grande église , estimant qu'il 
fut prins par force en l'église , cessont le ser- 
vice divin , et furent vers les seigneurs trese , 
requérant que l'église fust ressaisie dudit pri- 
sonnier : ce que les trese refiusont , disant 
qu'il n'avoit mie esté prins en l'église, et que 
ce avoit esté hors de l'église. Et furent quaitre 
jours sans faire le service divin ; et le dieman- 
che, treiziesme jour de febvrier, après la 
vérité du cais secue, l'église fut reconciliée. 
Et demeuront lesdicts trois compaignons en 
prison en jusques au premier jour de mars, 
que ledit compaignon , prins en sortant hors 
de la grande église , fut délivré franc et quicte, 
et luy fut ordonné de non plus retourneir. 
Et le deuxiesme jour dudit mois de mars , 
l'ung des aultres trois compaignons , pourtant 
qu'il avoit fraippé d'ung cousteaul , fut mené 
en la plaice devant la grande église, et luy 
fut coppée la droicte main de laquelle il avoit 
fraippé du cousteaul. Et les aultres deux furent 
détenus au pallais jusques au septiesme jour 
dudit mois qu'ilz furent menés au Champais- 
saille et condampné à saulteir la Xippe, et 
puis furent bannis et forjugiés de la cité. 
Mais le premier qui fut tiré hault en la Xippe , 
et que on volloit fermeir, la chaisne du flaiel 
de la Xippe rompist, et cheut ledit pouvre 
homme à val et fut fort navré. Mais les sei- 
gneurs de justice le firent racoustreir et garir, 
et fut nourri et gouverné à l'hospital au Nuef 
Bourg. Et l'autre compaignon fist le sault 
seullement de dessus le murtel qui est en la 
Xippe. Et ainsy se demonstre sur ces deux 
compaignons le proverbe comung qui est que 
nul ne perd, que aultre ne gaingne. 

En ce mesme an de mil iiij c lj , l'empereur 
Frédéric et duc d'Austriche prinst à femme 
Leonor, fille du roy de Portingal, et fut espousé 
et couronné à Rome avec sadicte femme par 
la main de pape Nicollais. 

Quant ledit empereur se voult alleir faire 
couronner roy et empereur à Rome , il envoya 
lettre et mandement exprès aux princes , villes 
et cités du sainct Empire, signamment aux 
maistre eschevin et trese jurés de la cité de 
Mets, contenant que, au plaisir de Dieu, il 

avoit propos et intention luy transporteir en 
la cité de Rome , pour la réception de la 
couronne impériale et que pour procedeir au- 
dit voyaige , il avoit conclu et intention estre 
au jour de la saincte Caitherine , audit an , 
àFerrare , requérant envoyer illec, audit jour, 
une quantité de gens d'armes ; laquelle lettre 
estoit dattée d'octobre et dudit an Ij , et fut 
receue, le treiziesme jour dudit mois. 

Sur laquelle lettre lesdicts maistre eschevin 
et trese jurés pour ladicte cité luy rescripvont 
lettre excusatoire , laquelle lùy fut portée par 
messire Jehan de Franequefort, commandeur 
des frères de S l< Elizabeth , lequel avec ladicte 
lettre avoit instructions de ce qu'il avoit à 
faire et à dire pour lesdits de Mets : dont 
la coppie de la notte d' icelle lettre excusa- 
toire s'ensuit : 

« Très serein, très illustre et très victorieulx 
roy , touttes humbles honneurs et révérence 
premises. Nous avons , cestuit treiziesme jour 
de ce présent mois d'octobre , très humble- 
ment receu vos lettres qu'il a pieu à vostre 
graice nous escripre , contenant en substance 
que , au plaisir de Dieu , avez propos et in- 
tention de vous transporteir à la cité de Rome 
pour la réception de vostre coronation impé- 
riale , et que, pour procedeir audit voyaige, 
avez conclu , voulenté et intention d'estre au 
jour de la saincte Caitherine prochainement 
venant, en la cité de Ferrare, nous sur ce 
exhortant et de singulière affection requérant 
d'envoyer à vostre graice , audit jour et lieu, 
la quantité de gens d'armes et par la manière 
que aultresfois escript nous avez. Sur quoy, 
très serein et très illustre et victorieulx roy, 
plaise à vostre bénigne graice scavoir que 
de tout nostre cueur sommes moult très joi- 
eulx du contenu de vosdictes lettres , pour ce 
que , par icelles , sentons la grande affection 
et désir qu'avez de parvenir à icelle haulte 
dignité et honneur , laqueille Dieu , par sa 
saincte graice , veulle benignement ottroier et 
conduire selon vostre bon plaisir et désir. 
Mais , très illustre et très serein roy , quant 
à envoyer à vostre graice présentement les 
gens d'armes pour icelle ayder à conduire, 
selons le contenu de vosdictes lettres , nous 
ne polrions bonnement présentement faire ne 
fournir, non pas par deffault de bonne vou- 
lenté ne désir cordial que nous avons en nostre 
couraigc de obeyr et complaire à vostre ma- 

jesté royale en touttes choses à nous bonne- 
ment possibles , ains pour ce qu'il est chose 
publicque et notoire à tous les princes , sei- 
gneurs, cités et bonnes villes marchissant 
autour de nous , comment nous avons eu 
soustenu et souffert au temps passé plusieurs 
grandes, énormes et inhumaines guerres et 
innumerables dopmaiges pour nous entretenir 
soubz la seigneurie impériale , par les en- 
treprises et puissances de plusieurs princes 
et seigneurs d'estrainge nation , et par especial 
par les guerres qui dairiennement nous sont 
esté faictes par les puissances de très haults 
et très puissants princes et roys , les roys de 
France et de Secille , pour nous , par le moyen 
d'iceulx, voulloir constraindre de nous met- 
tre hors et soustraire de ladicte seigneurie et 
jurisdiction impériale, et pour nous soub- 
mettre en la leur. Et combien, très serein 
et très illustre roy, que comme feaulx et 
obeyssans dudit Sainct Empire, à l'ayde et 
par la graice de Dieu et de nostre sollicitude 
et petitte possibilité , sans avoir secours ne 
reconfort de nul des membres , princes ne 
cité de l'Empire , ayons si discrètement et 
gracieusement résisté contre touttes icelles pé- 
rilleuses et dopmaigeables guerres et fortunes 
que nous avons eu jusques à présent sous- 
tenues ; neantmoins sommes demeurés en 
touttes nos franschises , libertés et juridic- 
tions impériales, sans les avoir aulcunement 
obligées ne soubmises à aultre seigneurie. Ce 
certifiions nous à vostre graice royale que nous 
n'eussions peu ce faire , sinon que, pour la 
nécessaire préservation et tuytion de ladicte 
cité et appartenance de tous, n'eussions abattu, 
ruiné et destruict plusieurs très notables et 
anciennes églises , tant collegialles comme ab- 
baussialles, avec les ediffîces des bourgs de 
ladicte cité, jusques aux propres d'icelle, et 
avec ce exposé les propres personnes de nous 
et de nostre pouvre peuple en jusques à la 
mort en nous , pour lesdictes guerres pacifier, 
rançonnant et paiant si grosses et haultes 
sommes de pecune, pour estre délivrés de 
nosdits ennemis, que dedans le terme de vingt 
ans serons bien occupés desdictes sommes af- 
franchir et débiter. Touttesvoies , nonobstant 
tous les griefz et innumerables dopmaiges 
dessusdicts , ledit seigneur roy de Secille que 
nous tenons estre homme et vassal dudit 
sainct Empire , depuis ladicte paix faicte , 



Digitized by 



278 " 
ait entreprins et entreprend de rechief et de 
présent de nous vouloir faire plus forte guerre 
qu'il ne fist oncque , à l'occasion de plusieurs 
volontaires et desraisonables demandes qu'il 
nous fait ; dont pour la cognissance d'icelles , 
il nous veult presser et constraindre de nous 
obligier et soubmettrc au jugement et rapport 
dudit seigneur roy de France , fuers et hors 
des seigneurie, juridiction et mette impériales : 
et non pas tant seullement de ce qu'il nous 
demande par dcsclaration , mais qui pis est , 
de ce qu'il nous vouldra et prétendra encor 
à demandeir , sans yceulx voulloir par avant 
desclaireir, sinon que , devant touttes choses , 
nous acceptions ledit seigneur roy de France 
pour juge : dont si ainsy le faisions ou estions 
constraints de le faire , debveroit par raison 
estre desplaisant à vostre majesté royale , veu 
que ce seroit la desheritance dudit sainçt 
Empire , et à l'encontre des franchises et 
libertés d'icelle. Oultre plus encor, en con- 
tinuant adès de parvenir à ce qui dit est , 
et pour nous à ce constraindre , ledit sei- 
gneur roy de Secille ait , dès passé an et demi , 
fait et ordonné ung certain edit en ses pais 
dë Bair et de Loraine que nulz de ses hommes 
et subgectz de sesdits pais, de quelconque 
estait qu'ilz soient, soyent si hardys , sur corps 
et avoir , de alleir , venir , frequenteir ou 
commerceir aulcunement avec nous ne les 
nostres,ne d'y ameneir vivres, provisions ou 
marchandises quelconcques , ne souffrir à 
nous ne aux nostres de passeir ou repasseir 
parmey ses bonnes villes, passaiges ou des- 
troits , qui est vray signe de malvueillant , 
et" de voulloir entreprendre d'avoir, de jour 
en jour, la guerre à nous, comme nous le 
présumons. Parquoy , et non sans cause , 
sommes grandement occupés de nous gardeir 
et acquérir ayde et confort pour nous def- 
fendre et resisteir à l'encontre de luy, au 
mieulx que nous polrons , avec l'ayde de Dieu : 
ce qui nous est bien de nécessité au regard 
que nous ne sçavons prince , cité ou aultres 
voisins , ne quelconques subgectz à l'empire , 
desquelz nous attendons ou avons aultresfois 
eu en nos nécessités ayde ou confort à l'en- 
contre de nos ennemis. Pourquoy, très serein , 
très illustre et très victorieulx roy , veu tous 
nosdits griefz , dopmaiges , guerres et tri- 
bulations de nostre pouvre peuple et pays 
qu'avons eu soustenus, du temps passé, et 



comme attendant d'avoir encor, de jour en 
jour, comme dit est, nous supplions très 
humblement à ycelle vostre majesté royale 
de nous voulloir tenir et avoir pour excusés 
de ce que présentement ne pouvons obtem- 
pereir à vostredit mandement , comme nous 
eussions voulentiers fait , si ce ne fussent les 
causes et raisons devantdictes : et que au 
sorplus , bien considéré touttes les choses de- 
vantdictes à nous survenues avec aultres griefz 
grandement touchant vostre impériale ma- 
jesté , qui par nostre amé , messire Jehan de 
Francquefort , commandeur des frères de 
s* Elisabeth , porteur de ces présentes , vous 
seront plus à plein desclairées, mieulx que 
bonnement ne le vous puissions escripre au 
long , qu'il plaise à vostre graice benignement 
inclineir de l'oyr ; et sur tout ce qui dit est , 
si affectueusement pourveoir envers ledit roy 
de Secille que par luy ne les siens ne soyons 
constraints de faire par force chose préjudi- 
ciable ne dopmaigeable à vostre majesté im- 
périale , et vous tellement en ce employer 
que de vostre bonté et juste provision , nous 
puissions icelle appercevoir, affin que nous 
ayons cause de nous tousjours entretenir et 
demeureir feaulx et obeyssans à vostre majesté 
royale et audit sainct Empire , comme jusques 
à présent , avons esté , sommes et avons par- 
faicte voulenté et intention d'estre et de- 
meureir au temps venant, si, par force ou 
constraincte ne nous convient muer , ce que 
Dieu ne vuelle. » 

1452. 

Le sire Pierre George, communément ap- 
pelé Perrin George , qui estoit du paraige 
du Commun , filz Jean George , l'aman , fut 
fait maistre eschevin de Mets , le jour de 
feste sainct Benoit en mars , mil uij c et lj pour 
ung an et finissant audit jour , l'an revollu , 
mil iiij c et lij. 

Si luy escheut l'eschevignaige de Jaicomin 
de Werrixe et de seigneur Jaicque Symon qui 
molrurent en son année ; car en ladicte année 
y eult grosse mortalité de peste en icelle 
cité de Mets depuis le mois de jung jusques 
au mois de novembre, et spécialement sur 
les petits enffans. Parquoy la plus grant 
partie des seigneurs et dames en allèrent eulx 
tenir dehors en leurs maisons de plaisance 
et forteresses aux champs. Niantmoius ledit 

seigneur Pierre George molrut , le dix hui- 
tiesme jour d'octobre, eu son année de maistre 
eschevin. Et tantost après molrut son filz, 
qui estoit eschevin du pallais de Mets. Et 
suivant l'ordonnance et atour du seigneur 
maistre eschevin , faiete Tan mil et iij c ans , 
contenant que s'il advenoit que Dieu fist son 
comandement , si comme de mort , du maistre 
eschevin dedans Tannée qu'il seroit maistre 
eschevin , le princier de la grande église de 
Mets et les abbés des abbayes de Gorse , de 
S* Vincent , de S 1 Clément , de S 1 Arnoult et 
de S* Simphorien de Mets doibvent revenir 
ensemble , dedans huit jours , après ce que 
le maistre eschevin seroit mort , au moustier 
Sainct Pierre , et doibvent eslire et nommeir 
maistre eschevin convenable au paraige dont 
cil seroit qui mort seroit , ou au Comung s'il 
en estoit. Et doit estre et seroit celluy maistre 
eschevin jusques à la feste sainct Benoit après 
venant , et dès celle feste sainct Benoit en 
jusques l'autre feste sainct Benoit après en 
suivant , et comme ladicte ordonnance le dit 
et contient plus au long. Si fut fait ung aultre 
maistre eschevin audit paraige du Comung , 
et le fut seigneur NicoÙe Papperel , et eult 
l'eschevinaige dudit seigneur Pierre George 5 
et son tilz Jehan Papperel eult l'eschevinaige 
du filz dudit seigneur Pierre George. Et de- 
meura ledit seigneur Nicolle Papperel maistre 
eschevin l'année de l'an liij après, sans reffaire; 
et n'en fist on nul semblant , le jour de feste 
sainct Benoit, mil iiij c lij. 

Audit temps que seigneur Pierre George 
fut fait maistre eschevin de Mets , estoient 
tousjours les Lorains et Bairisiens en leurs 
puttes manières et malvais couraiges , vivant 
en hayne contre ceulx de Mets. Le tout estoit 
plus d'envie que de pitié ; car ceulx de Mets 
ne leur avoient rien méfiait. 

Le treiziesme jour d'apvril , fut sacrée et 
benitte dame Caitherine de Preney, pour ab- 
bausse de sainct Pierre. Et le vendredy en- 
suy vant , fut semblablement sacrée et benitte 
dame Jennette de Juvegney J'ancienne , pour 
abbausse de saincte Marie. 

L'an dessusdit de lij , le deuxiesme jour de 
may, ainsy comme il est acoustumé d'ancien- 
neté de courre l'avoine et le baccon à Sainct 
Clément , ordonné par l'evesque Herment de 
Mets , en mémoire de la translation du corps 
sainct rellevé, comme trouverez par cy devant 



au temps dudit evesque Herment , le hault 
maistre d'oeuvres, nommé vulgairement bour- 
reaul , et , par droit nom , nommé à Mets lors 
maistre Dediet, officier de ladicte cité , pendit 
le lart, (langaige comung du pays de Mets 
baccon ) et le arma et acoustra de rosiers et 
d'espines, comme d'ancienneté, pour mémoire 
du fait preceldent du relie vement du corps 
sainct , et le pendit à la porte qu'on dit au 
baccon à Sainct Clément. Et pourtant que 
nul ne le puelt avoir ne gaingnier si ce n'est 
une fille abandonnée, et en deffault de ce, 
on le donne pour Dieu aux boins mallaides 
de S 1 Privez, une fille abandonnée, nommée 
la Gayette, par avant avoit assailli plusieurs 
fois et gaingnié ledit lart ou baccon ; ledit 
maistre Dediet , bourreau] , se mocquant d'i-> 
celle fille abandonnée, souvent retiroit ledit 
lart en hault , affin qu'elle ne le gaingnast. 
Niantmoins avec une serpe faisoit son debvoir 
de coppeir la corde; mais le bourreaul ly 
faisoit extortion. Ce faisant, ledit bourreaul 
cheut de hault en bas et en molrut : dont 
ladicte fille abandonnée en fut fort joyeuse , 
car elle gaingnait ledit lart sans contredit, 
et en fut bien joyeuse de sa part , et plusieurs 
aultres malfaicteurs , estimant que on n'en 
puist plus nul trouveir pour les pugnir; mais 
subitement s'en vint presenteir ung aultre qui 
fut receu. 

Le quinziesme jour de may, plusieurs vi- 
gnerons , tant de Sainct Martin en Curtis , de 
Sainct Gigoulf, comme d'aultres paroisches, 
furent prins et appréhendés pour certaines 
murmures et cais par eulx perpeltrés contre 
la franchise et liberté de la cité et des ma- 
nans et habitans d'icelle cité; et furent de- 
tenus jusques au vingt septiesme jour dudit 
mois que on en mena noyer cinq desdicts 
vignerons, et les aultres quatre furent déli- 
vrés franchement, qui avoient esté détenus 
prisonniers, pourtant qu'ilz avoient esté trou- 
vés innocens. 

Audit mois de may , audit an , aulcuns 
nobles barons et chevaliers des pays de Bair 
et Loraine, marris et desplaisans du descord 
qui estoit desdits pays et la cité de Mets , 
comme cy devant est desclairé, lesquelx 
avoient marchandises, mesmement les mar- 
chans du pays , qui remonstrerent icelles dis- 
sentions estre domaigeables et préjudiciables 
à ceulx du pays, et que la conséquence 

toumoit sur aulcuns nobles particuliers et 
sur les marchans, pouvres manans et habi- 
tons du pays , et non sur les officiers , gens de 
lettres, procureurs et advocats du pays, et 
que si ce descord duroit à la longue, plusieurs 
gros inconveniens et domaiges s'en pouvoient 
ensuyr, la plus part d'iceulx nobles , non pas 
les officiers, procureurs, advocats et gens de 
lettres , qui ne désirent que la lucrative en 
eulx augmentant à leurs proffitz, à la des- 
truction des nobles et pouvres gens , conclu- 
rent envoier vers les maistre eschevin et 
trese de Mets, pour avoir et tenir journée 
amiable, en lieu moyen et compeltent, pour 
sçavoir et cognoistre dont ledit différent pro- 
cedoit. Et pour lieu moyen et non suspect 
prindrent et esleurent la cité de Trieve : de- 
quoy ilz en rescriprent ausdicts maistre esche- 
vin et trese pour traicter et aviseir sur ledit 
différent , et dont ce procedoit , à cause que 
les nobles n'en avoient vraye cognoissance. 
Lesquelx seigneurs metsains leur donnèrent 
response qu'ilz ne volloient reffuseir avec eulx 
boin voisinaige, et qu'ilz ne leur avoient rien 
méfiait, et qu'ilz estoient prestz et appairil- 
liés de envoyer en toutte cour de roy et 
de prince pour cognoistre de leurs droits ou 
tortz; niantmoins que de leur part ne se- 
raient refaisant eulx trouveir audit lieu de 
Trieve- Et fiit prinse et acceptée icelle jour- 
née à laquelle furent commis et envoyés le 
seigneur Nicolle Louve, chevalier, et seigneur 
Poince Baudoiche, chevalier, avec leurs gens 
et les secrétaires, officiers et soldairts, qui 
estoient en nombre de cinquante cinq che- 
vaulx 5 et partirent de Mets , le vingtiesme 
jour dudit mois de may, et retournèrent les- 
dits seigneurs de Mets et leurs adherans , sans 
avoir rien escordé. 

Ledit an ; vingt troisiesme jour de may , 
subitement molrut seigneur Nicolle le Gour- 
nais , abbé de Sainct Vincent , qui avoit fait 
grand bien à ladicte église et monaisteire. Et 
fut csleu messire Jaicque Chaippelle, prieur 
d'Offenbach , pour abbé, par tout le couvent, 
et fut confirmé par l'evesque de Mets; mais 
il n'y demeura mye, comme cy après sera 
desclairé. 

Le septiesme jour de jullet, ledit an, mais- 
tre Philippe, nouvel bourreaul en lieu du 
predict maistre Dediet, tué à la porte au 
baccon, à Sainct Clément, pour ung copt 



de coustel par luy offert à donneir à ung 
aultre , et pour aultre cas par luy commis , 
fut banni et forjugié hors de la cité. 

Le jour de feste saincte Magdellaine, en 
jullet , le mareschal de Bourgoigne envoya de- 
mandeir asseurement aux seigneurs maistre 
eschevin et trese de Mets pour passeir par- 
mey la cité , luy avec sa bande , qui estoient 
en nombre de environ deux cent et cinquante 
chevaulx : ce qui luy fut octroyé. Et quant 
il fut près de la cité, il rencontra ung mes- 
saigier de Gorze qui luy dit que on molroit 
fort en la cité : parquoy ilz al Ion t faire leur 
gitte à Lessey, ung villaige qui est au vaul 
près de Mets ; et les seigneurs de Mets leur 
envoyont à boire et à maingier. Et ledit jour 
meisme , environ les quatre heures après mi- 
dy, passont par devant le pont des Morts 
où ilz remercièrent les seigneurs de Mets, 
et s'en allont par devers Lucembourg. 

Le vingtiesme jour d'octobre, fut mis le 
cesse en la cité de Mets , et ne chantoît on 
messe en les églises de Mets, cathédrale, 
collégiales, paroischiales , abbatiales, ne en 
nulles religions , ne les heures. Et fut encor 
ordonné que si aulcun ou aulcune moroit, 
qu'il ne fûst mis ne enterré en saincte terre : 
dont le peuple de la cité en fut forment 
troublé. Et ce fut fait pourtant que maistre 
Guillamme Howin, cardinal de S to Saibine, 
qui se disoit cardinal de Mets, avoit impel- 
tré l'abbaye de Sainct Vincent , lequel par ses 
procureurs avoit requis les gens d'esglise et 
le bras et les seigneurs séculiers pour luy 
soignier force pour avoir la possession de 
ladicte église. Mais les moines et religieulx 
dudit Sainct Vincent furent reffusant de le 
recepvoir, disant, selons le droit divin, ca- 
nons , decretz et ordonnances de l'église , la 
graice du sainct Esperit premier invocquée 
canoniquement, et tous d'une seulle voix, 
encor suivant les concordats germanicque et 
ecclesiasticque , avoir esleu ung pasteur et 
abbé, confirmé "par leur dyocesien evesque 
de Mets , comme en tel cais on avoit usé du 
passé. Niantmoins, quelques raisons qu'ilz 
puissent allegueir, selons droit divin et or- 
donnances de l'église, ilz ne furent oys et 
n'eulrent aulcuns secours contre ledit cardi- 
nal. Le cesse fut commencé, ledit vingtiesme 
jour de feste sainct Severin, et dura jusques 
vendredy, vigille de feste s 1 Jude et Symon , 

que les seigneurs de Mets mandont quérir 
les procureurs dudit seigneur cardinal et 
s'entremirent de appointeir ledict différent, 
que ledit cardinal debvoit estre receu et 
avoir possession de ladicte abbaye , par ainsi 
que ledit cardinal debvoit tellement foire 
vers nostre sainct pere le pape que d'or en 
avant l'élection desdits religieulx averoit lieu 
et leur en debvoit faire avoir lettre. A cause 
dequoy, par icelluy appoinctement , le cesse 
fut osté des esglises de Mets, environ les 
onze heures avant midi; et à icelle heure, 
on commença à sonneir les cloches , dont le 
peuple de Mets en fut tellement resjoy que 
plusieurs en ploroient de joye. Et à icelle 
heure, furent plusieurs messes dictes, et la 
vîgîlle de feste toussainct, ledict maistre 
GuiJIamme fut mis en possession de ladicte 
abbaye. 

Mon frère crestien, je te demande sur ce 
où il est escript que tu dois porteir le faix et 
iniquité du pechié de ton frère ? Respond le 
frère qu'il est bien vrai que, scions la parolle 
et evangille de Jhesuscrist , il est escript que 
le pere ne portera l'iniquité du filz ne le filz 
du pere. Mais le pape n'est pas Dieu ne 
Jhesuscrist , sinon homme pécheur comme 
aultre , et pourtant il use comme homme ; 
caT en lieu de tireir les hommes à devoltion 
et à servir leur Dieu pour oyr la parolle di- 
vine, pour les choses temporelles et biens 
mondains, il prive les mondains de la par- 
ticipation de l'église. S'il estoit homme de 
Dieu , il les debveroit appeller à l'église pour 
adore ir et servir leur Dieu; mais comme 
dessus, il apparoit le contraire, que pour 
l'abbaye de Sainct Vincent , le peuple de Mets 
fut privé de l'église et de ses sacremens , jay 
soit ce qu'il n'avoit ofiensé. Et s'il scmbloit 
que les religieulx eussent offensé , il debvoit 
useir contre eulx et non point contre les inno- 
cens. Omamona, ô symonye, ô voïïunté!.... 
que tu rengnes présentement en l'église! et 
pour doubte de mal parler, je laisserai le 
penseir et l'ymagination à plus scavant que 
moy. 

Audit an et vingt nenfviesme jour d'octobre, 
en lieu de seigneur Pierre George, maistre 
eschevin de Mets , qui molrut le dix huitiesme 
jour d'octobre, fut fait et créé maistre es- 
chevin de Mets Collignon Papperel , l'aman, 
et fut mis en buste et fait et créé maistre 

eschevin selon la constume, au mous îer Sainct 
Pierre , et après fut conduit et mené en l'ab- 
baye de Saincte Marie , comme on avoit fait 
les aultres preceldents qui avoient esté faits 
et créés , le jour de la sainct Benoit en mars. 
Et donna à tous pouvres demandant l'aumosne 
à chèscun ung bhjk denier ; et eult le maistre 
sergent, nommé Tors maistre Alixandre, sa 
robbe et son- chaipperon, et les comtes et 
aultres, leurs droits. 

Le deuxiesme jour de novembre, furent 
prins et amenés à Mets quaitre hommes bri- 
gants qui, dès long temps, avoient tendu 
et tenu sus les chemins pour destourneir que 
nul ne nulle ne menast nulles choses en la 
cité; et, comme ilz disoient, c'estoit de l'or- 
donnance des gouverneurs et prevotz de Lo- 
raine et de Bair, qui ne les gairantont point 5 
car ilz furent prins en pillant et faisant plu- 
sieurs griefe et extorsions en la terre et navs 
de Mets. P J 

Au mois de mars , audit an de lij , molrut 
dame Ysaibel, fille du duc Charle de Lorainc , 
femme de René , roy de Secille , duc d'Anjou 
et de Bar, et comte de Provence : Dieu luy 
faisse mercy. Laquelle avoit demonstré et 
demonstroit journellement grosse rudesse et 
hayne aux seigneurs de Mets et à leurs sub- 



gectz , sans avoir cause de ce faire. 
1453. 

Le sire NicoHe Papperel , lequel , comme 
cy devant est desclairé , avoit esté fait maistre 
eschevin de Mets en lieu de seigneur Pierre 
Geoiige, au mois d'octobre , Tan hj , demeura 
maistre eschevin à la s* Benoit mil Hij c lij 4) 
pour ung an en jusques audit jour, l'an rcvollu 
mil iiij c et liij. Et pourtant que alors qu'il 
avoit esté fait et créé maistre eschevin de 
Mets , on avoit fait et observé les solempnités 
requises à icelle office, ledit jour de feste 
sainct Benoit, on n'en fist nul semblant dudit 
maistre eschevin, non plus que les aultres 
jours. 

Le troisiesme jour d'apvril , l'an liij , qui 
estoit le mardi des festes de Paisque , seigneur 
Poince de Champel , abbé de S 1 Simphoricn, 
et tout le couvent dudit lieu fut mis en pos- 
session de l'église de S 1 Hilaire le Petit , de 
l'ordonnance de seigneur Coinraird Bayer, 
evesque de Mets , par maistre Jehan Nicollais, 
doyen de la grande église , Hanriat , secrétaire 

36 



Digitized by 



282 



1453. «€* 



dudit seigneur evesque , et par tous ses offi- 
ciers , par le consentement du curé dudit Saint 
Hilaire, et fut recompensé de la cure de 
Sainct Eusebe. 

Ladictc année Fut tardive ; car à rentrée de 
may, les serisiers, les pruniers et les amen- 
delliers acommençoient lors à fleurir. Et à la 
fin dudit mois dé may, les pruniers et poi- 
riers estoient en fleurs, et à peine véoit on les 
raisins en vignes. Et le quinziesme jour dudit 
mois de may, les yawes estoient si grandes 
et hors de ryves , qu'elles couvroient toutte 
Tisle de devant les Ponts , et firent de gros 
domaiges. Et estoient oultre Saille et oultre 
Muzelle les yawes si grandes que les celliers 
estoient pleins, et convint bondeneir les ton- 
nelz qui alloient par desius l'yawe ez celliers : 
et enmenont les faigots , paixelz et bloquelz 
qui estoient sus la rivière de Muzelle. 

Aux rogations après, à cause desdictes 
yawes hors de ryves , on ne peult porteir les 
croix sus Sainct Quointin , comme on avoit 
acoustumé de faire d'ancienneté. Et vindrent, 
comme elles ont fait depuis, de la grande 
église à Sainct Hilaire le Petit, nouvellement 
délivrée audit abbé de S* Simphorien, puis 
à Sainct Vyt , et allont en la grant rue Ser- 
penoize. 

Apres la mort de madame la duchesse de 
Loraine , le noble duc Jehan , filz du roy René 
et d'icelle duchesse , fut panre possession de 
la duché de Loraine à luy escheue de part 
icelle duchesse , sa mere , et estoit aussy pour 
son pere gouverneur de la duché de Bar. Ce 
fait , comme celluy qui desiroit de bien voi- 
sineir et vivre en toutte amitié et paix , 
trouva façon et manière que l'evesque de Mets, 
son pairain , se trouva au lieu de Nancey, là 
où ilz communicquereut ensemble du diffé- 
rent estant entre ceulx des pays de Bar et 
Loraine contre la cité de Mets et les manans 
et habitans ; dont la fréquentation et chemins 
estoient cloz , qui estoit le gros domaige des 
pays et des habitans. Parquoy fut advisé entre 
eulx de abolir telles rancunes et haynes. Et 
pour ce faire, fist rescripre aux seigneurs de 
Mets d'envoyer à Nancey aulcuns leurs commis 
pour comunicqueir desdits difierens dont ce 
estoit esmeud et procedoit , pour sur le tout 
donneir ordre , laquelle chose il desiroit en- 
tendre. Si fut ladicte lettre monstrée aux sei- 
gneurs et conseil de la cité, qui commirent 



pour alleir audit lieu de Nancey et entendre 
le bon volloir dudit noble et excellent duc, 
les seigneurs Nicolle Louve et Poince Bau- 
doiche , chevaliers : et fut envoyé avec eulx 
Jehan de Lucembourg, clerc des seigneurs 
sept de la guerre de la cité , avec trente six 
soldairs. Lesquelx seigneurs, avec ltttre de 
credance et instructions , se partirent ; et eulx 
arrivés à Nancey, comme bien instruits en 
tel cais , honestement acoustrés vindrent vers 
ledit seigneur duc , luy faisant honneur et 
révérence. Et incontinent que ledit duc vit 
lesdits deux chevaliers , il les print par les 
mains et leur dit : Mes bons amys et voisins , 
soyez les bien venus. Lesquelx, comme saiges, 
le remercièrent , et puis luy firent de rechief 
l'honneur et firent les recomandations des sei- 
gneurs de la cité , disant que en humilité se 
faisoient recommandés à sa graice et luy pa- 
roffrant et présentant toutte honneur et ser- 
vice possible ; et que de la part d'eulx ilz 
estoient commis à venir vers luy, jay soit que 
il y eust bien sceu d'y envoyer plus savans 
et entendus , niantmoins si son plaisir et boin 
volloir estoit leur desclaireir la cause pour- 
quoy ilz estoient par luy mandés, au moins mal 
qu'ilz polroient, feroient debvoir y respon- 
dre. L 1 evesque dudit Mets, Coinrard Bayer, 
estant présent, print la parolle et dist que 
pour aultant qu'il estoit evesque de Mets , et 
que la plus part du pays de Loraine estoit de 
son dyocese , et pource qu'il véoit le domaige 
des poures gens et subgects qui n'osoient par 
ensemble comunicqueir de leurs marchan- 
dises et négoces , dont de ce en pouvoit venir 
de gros inconveniens , hayne , domaige et 
inimitiés ; et pour à ce obvier et eviteir tout 
dangier, il avoit par avant comunicqué avec 
la graice dudit seigneur duc, lequel, de sa 
part , ne seroit refusant à sa remonstrance , 
après avoir eu entendu dont ce procedoit , en 
faire et useir par raison et le conseil de ses 
nobles. Si fut lors tellement procédé que, 
par le moyen des nobles du pays et dudit sei- 
gneur evesque, tout ledit différent hit accordé, 
et furent les pays ouverts Pung contre l'autre, 
qui avoient esté cloz trois ans et cinq sep- 
main es : dont les marchans et peuples des 
pays en furent grandement resjoys d'une part 
et d'aultre. 

Le quaitriesme jour d'Aoust, audit an, du 
consentement de l'evesque de Mets et du 

conseil des seigneurs de la cité , le seigneur 
Nicolle Louve , le seigneur Poince Baudoichç , 
chevaliers et seigneur Nicolle de Raigecourt 
et Perrin Besainge , tous quaitre à ce commis , 
determinont et despartont pai comnnng ac- 
cord, et aussy du consentement de l'abbé de 
Sainct Simphorien , que la mitte de tous les 
livres , cloches , vestemens et calices etaultres 
juelz seroit pour la paroische Sainct Vyt ; 
semblablement la partie des maisons vers 
S* Vyt, commençant à Anglemur, à la droicte 
main , tout au long en montant la Garde des 
Proischeurs; et l'autre mitte seroit adjoustée 
à la paroische S 1 Victor : et la mitte des cences, 
des anniversaires qui appartenoient au curé 
de S* Hilaire, seroit au curé de S 1 Vyt, et 
Tautre mitte au curé de S 1 Victor. 

Le mardy septiesme jour de novembre, 
ung jonne filz du bourreau! , en l'aige de 
douze ans ou environ , par l'ordonnance des 
trese , fut , pour certaine lairancin par luy 
faicte , mené au Champaissaille , et loié à une 
estaiche, tout nud ; et, en la présence des 
sergens et des enfans des escolles et d'aultres, 
publicquement par son pere fut battu, et 
sur luy despanna deux verges. 

1454. 

Le sire Jofifroy de Wairixe , chevalier , filz 
de Regnaul de Wairixe. escuier , et du paraige 
de S* Martin, fut fait maistre eschevin de 
Mets , le jour de feste sainct Benoit en mars 
mil iiij c liij , pour ung an et finissant audit 
jour, Tau revollu, mil iiij* et liiij. 

Le vingtiesme jour de mars, une femme 
de la paroische S 1 Victor fut arse entre deux 
ponts , pour ce qu'elle avoit enfanté une belle 
fille ; et la fille d'icellc femme l'avoit tuée 
sans Tavoir baptisée, et puis l'avoit mis et 
couvert en ung fumier en la ruelle daier 
Sainct Hilaire. Et fut ledit enffant trouvé par 
les porcques. 

Les seigneurs sept , commis au fait de la 
guerre en la cité de Mets , furent advertis 
qu'il y avoit certains pillairs qui roboient sur 
les chemins ; et y commirent seigneur Nicolle 
Roucel et Philippin Dex, lesquelz partirent, 
le dix septiesme jour de may , acompaigniés 
des soldairs , pour les aller cerchier, et furent 
advertis du lieu où ilz estoient; et avoient 
pour leur capitaine ung nommé Gausse trouce. 
Si fut prins ledit Clausse et incontinent pendu 



à ung arbre près de Verey, et le pendit l'ung 
de ses compaignons. Et quant il eult pendu 
son capitaine , avec deux aultres et ung paige 
furent amenés à Mets. Et le sabmedy, dix 
neufviesme jour dudit mois , furent menés 
au gibet et tous pendus et estranglér: et le 
paige eust congié de s'en partir et en alleir 
à Sainct Nicollais. 

Le dixiesme jour d'aoust , le seigneur de 
Crowy , gouverneur du pays de Lucembourg , 
acompaignié de quaitre vingt dix chevaulx, 
vint à Mets par esxurement , et luy firent les 
seigneurs présent de deux cowes de boin vin , 
de vingt quaitre chaistrons et de cinquante 
quartes d'avoine. 

Le vingtiesme jour d'aoust, arrivèrent à 
Mets l'evesque de Coûtant en Normandie , 
seigneur Robert, baislis de Chaulmont , acom- 
paigniés de environ quaitre vingt chevaulx , 
lesquelz alloient vers le roy Lancelot de Hon- 
guerie , roy de Bohême et de Pollaine , pour 
cerchier alliance et confédération avec luy, 
à .cause qu'il avoit intention de mcneir la 
guerre aux Turcs. Les seigneurs dudit Mets , 
au nom de la cité , luy firent présent de deux 
cowes de vin, de vingt cinq chaistrons, et 
de soixante quartes d'avoine ; et le londemain 
se despartont, et les firent conduire par les 
soldairs à grant compaignie. 

1455. 

Le sire Jaicque de Raigecourt , qu'on disoit 
en comung Jaicomin Xaippé, escuier, fut 
fait maistre eschevin de Mets, le jour de 
feste sainct Benoit en mars mil iiij c liiij , pour 
ung an et finissant audit jour , l'an revollu , 
mil iiij c lv. 

Est à notter que , en ladicte année , on ne 
fist point de maistre eschevin au paraige de 
Jurue , par deflault de marien dudit paraige ; 
car il n'y en avoit nul pour porter celle of- 
fice qu'ung appelle Jehan Xaivin. Or n'estoit 
il mie assés puissant d'avoir : si* s'en alla de- 
meurer fuers de la ville. Et fut fait le maistre 
eschevin au paraige dé Porsaillis , et luy es- 
cheut l'eschevinaige de seigneur Jacques Dex, 
chevalier, et il le donna à son nepveu, filz 
seigneur Nicole Xaippé , son frère. 

Ledit jour , parjoyeuseté , deux serviteurs, 
officiers et sergens des seigneurs trese, se 
mirent à cheval et allont devant la porte du 
pont des Morts pour j ouste ir , dont l'ung estoit 

nommé Jehan Willemki et l'autre Michiel ; 
et y eult plus de quinze cents personnes pour 
veoir leur joyeuse entreprinse. Mais après 
plusieurs courses , faultes et coptz donnés , 
Jehan Wilkmin demeura victorieulx. 

Le quatorziesme jour d'apvri) , audit an , 
on fist à Mets une procession de dévotion à 
Sainct Arnoult, devant et près les portes de 
Mets, où il se chanta une messe sollempnée, 
selons la feste et procession. Et durant la 
messe , se fist une prédication où le prédica- 
teur desclara que le pape Nicollais avoit esté 
trespassé , le quatorziesme jour de mars , et 
en fist faire prier pour luy. 

Le dix huitiesme jour d'apvril , fut huchié 
sur la pierre Joffroy dit Loulauff, i'escripvain, 
lequel se avoit absenté, pour aulcune rasure 
et raclure faietc en ung crant de trese au 
saichet de Willamme Girardin , comme trese , 
que dedans sept nuitz , il se venist purgier 
et excuseir : et en deffault , il estoit banni 
vingt ans et à soixante livres d'amende. 

Le temps fut tellement disposé que les vignes 
furent en plusieurs lieux engellées , especiale- 
ment au Savellon. Au mois de jung , le temps 
fut fort refroidi .aux raisins floris, dont les 
vignes en furent forment collées , signamment 
les blanches vignes. Les seigneurs d'esglise 
et temporels ce voyant et que le temps alloit 
de pire en pire , ordonnont chescun se mettre 
en devoltion pour requérir l'ayde divine: 
parquoy le6 seigneurs de la grande église de 
Sainct Saulveur et de Sainct Thiebault ordon- 
nont , chescune sepmaine , faire procession et 
prier à Dieu, trois jours la sepmaine, le lundy, 
le mercredy et le vendredy , et par touttes 
les paroisches, le vendredy. Et en jusques 
au jour de feste sainct Remey furent icelles 
processions continuées. 

Audit an, seigneur Coinraird Bayer, evesque 
de Mets , fist prendre et apprehendeir le sei- 
gneur Gcraird, qu'on disoit Maguenaire, le 
prestre, et le détint en prison longuement. 
Et à la requeste des parçns , les seigneurs de 
Mets, comme leur bourgeois et manant, le 
reclamoul vers ledit evesque de Mets , et en 
firent plusieurs requestes. Et pour ce que 
ledit seigneur evesque ne le voullut mettre 
à délivre , les seigneurs de justice et conseil 
ordonnont à leurs soldairs de alleir gaigier 
sur les gens dudit evesque. Et furent courre 
devant les portes de Vyc et prindrent sept 



5. <e* 

hommes qu'ilz amenont à Mets , et les dé- 
tinrent prisonniers en l'hostel du doyen, et 
y demeurant long temps en jusques au pre- 
mier jour de septembre , que journée fut 
tenue au lieu de Trieve , à laquelle furent 
commis de part ceulx de Mets , seigneur 
Regnaul le Goumais , chevalier , seigneur Jof- 
froy de Verixe, chevalier et seigneur Nicolle 
de Raigecourt , aman et eschevin : et là fut 
faicte la paix et escord de tout ledit fait. 

Le onziesme jour de septembre , ledit an , 
le seigneur archeves jue de Trieve, acompai- 
gnié du comte de Wernembourg et du comte 
de Salme, et avec eulx environ cent chc— 
vaulx, vindrent à Mets où ilz furent receus 
honorablement , «par le gré de I'evesque de 
Mets, au gouvernement de l'evesché dudit 
Mets. Et le receuprent les seigneurs du chap- 
pistre de la grande église et luy firent le 
serment acoustumé de faire à ung evesque 
audit chappistre. Et luy firent présent les sei- 
gnenrs de Mets pour la cité de cinquante 
chaistrons, de cinquante quartes d'avoine et 
de deux cowes de très boin vin, l'une de rouge 
et l'autre de blanc. Et les seigneurs dudit 
chappistre luy donnont cinquante quartes 
d'avoine et une cowe de vin. 

Le vingtiesme jour d'octobre, i'evesque 
de Mets, Coinraird Baier, I'evesque de Ver- 
dung et deux docteurs , avec leurs gens , vin- 
drent à Mets. Et ledit jour meysme , seigneur 
Geraird, qu'où disoit Maguenaire, curé de 
Joiey, revint de Rome et rapporta son abso- 
lution , laquelle il présenta audit seigneur 
evesque de Mets qui la receupt gracieusement, 
disant qu'il se gardast d'or en avant de mes- 
prendre, et qu'il pardonnoit tout. 

Audit mois d'octobre, molrut à Rome mais- 
tre Guillame Howin , prestre , cardinal de S te 
Sabine , que on appelloit le cardinal de Mets, 
abbé de S 1 Vincent. Et fut esleu pour abbé 
messire Jaicque Chaippelle ; mais ung aultre 
cardinal, nommé le cardinal de Grèce r im- 
petra ladicte abbaye de Sainct Vincent. Et 
convint alleir ledit seigneur Jaicque esleu à 
Rome, et fist tant vers ledit cardinal qu'il 
demeura abbé, parmey quatre cents et qua- 
rante florins de Rin de painsion, chescun an, 
sa vie durant. Au temps dudit cardinal de 
Saincte Sabine, fut fait frère Symon, prieur 
des Carmes , gouverneur de Sainct Vincent ; 
et après, fut fait evesque d'une cité en Grèce, 

nommée Pavadensis , et depuis suffiragant de 
Verdung et de Mets. 

Le dixiesme jour de febvrier, on vendoit 
du via d'Aussay en la ville de Mollin où 
plusieurs personnes de Mets y allèrent pour 
en boire. Et là se trouvèrent quatre picards 
qui se enyvront ; et à leur retour à Mets , ilz 
rencontrèrent ung pouvre de villaige qui re- 
tournoit à la ville , qui rien ne leur deman- 
doit. Et y eult ung d'iceulx picards qui le 
battit très bien et tira sa daigue et l'en frappa. 
Si fut prins ledit picard et mené au pailais ; 
et 9 le sabmedy ensuyvant, on luy coppa la 
main dequoy il avoit frappé ledit pouvre 
homme. 

1456. 

Le sire Joffroy Chaversson, escuier, du 
paraige de Portemuzelle , fut fait maistre es- 
chevin de Mets , le jour de feste s 1 Benoit , en 
mars , mil iiij c et lv , pour ung an et finissant 
audit jour, Pan revollu, mil iiij" et lvj. Et luy 
escheut l'eschevinaige de Jaicques de Raige- 
court dit Xaippé , qui avoit esté maistre es- 
chevin, Tannée devant. 

Audit an, fut publié que à Lucembourg 
y avoit deux hommes d'armes qui, par ré- 
création, estoient délibérés, à ung jour, dire 
Êtit d'armes, l'ung contre l'autre au lieu de 
Lucembourg. Parquoy plusieurs seigneurs de 
Mets, acompaigniés de leurs maignies, furent 
audit lieu de Lucembourg. Lesquelx deux 
hommes d'armes, le jour assigné , se trouvont 
sur le champ ordonné , et là se monstrerent 
vaillans de coptz de lance, de daigue, de 
haiche d'armes et d'espée. Et en la présence 
du seigneur de Crowy qui les fist battre en- 
semble, firent noblement leur fait d'armes, 
tant que d'ung chescun furent prisiés et ho- 
norés. Et puis ledit seigneur de Crowy les 
fist boire ensemble , et donna à ung chescun 
d'eulx ung destrier vallant cent escus d'or 
ou plus. 

Le vingt deuxiesme jour d'apvril, audit 
an de lvj , les vignes à l'entour de Mets es- 
toient de la plus belle appairance pour avoir 
abondance de raisins, qu'elles avoient esté, 
passé quarante ans; et ledit jour, environ 
les quatre heures du matin , se leva ung grant 
bruyne et froid , si que par icelluy les vignes 
en furent la plus part perdues et engellées. 
Et disoient les plusieurs que ce procedoit 



par l'art diabolicque des sorciers et sorcières. 
Et de fait y eust ung jonne ftfe , résidant au 
Pont à Mousson , .ayant l'aige de seize an*, 
qui disoit avoir esté plusieurs fois avec les- 
dictes sorcières, signamment quant lesdictes 
vignes furent ainsy perdues et engellées. Et 
desclaira plusieurs hommes et femmes qu'il 
disoit avoir veus : dont il en y eult plusieurs 
de prins , c'est assavoir, en la ville du Pont , 
quatre, que hommes que femmes ; en la ville 
de Nomeoey , trois femmes et ung homme ; 
en la cité de Toul , trois femmes ; en la ville 
de Vyc, fut prins ung homme que on disoit 
estre l'ung des maistres , nommé le Viez 
sainct, qui fut brullé, le dix huitiesme jour 
de may, desclairant publicquement que eeste 
bruyne avoit advenu par ce que lesdhs sor- 
ciers et sorcières gettont en une fontaine près 
de Desme, aukune mystion fakte par l'art 
du dyable, de laquelle sortit et vint icelle 
bruyne qui gaista les vignes. Et disoit qu'il 
estoit cause que ung prestre du Pont à Mous* 
son avoit perdu la moitié de luy : et disoit 
avoir tué ung petit enfifant et fait plusieurs 
gros cak et grans dopmaiges ; car il y avoit 
plus de quarante trois ans qu'il estoit sorcier* 
Le penuhiesme jour du mois de may, le 
seigneur Jaicque de Siereque, archevesque 
de Trieve, Rit ensepvelli en l'église de Trieve, 
réservé son cueur qui fut apporté en la cité 
de Mets , pour ensepvellir en la grande église 
de Sainct Estienne. Et fut, ledit jour, ledit 
cueur apporté , à heure de vespre , par mon- 
seigneur le grant doyen et monseigneur le 
chancellier, depuis l'hostel son frère, à belle 
procession honorable , par les seigneurs chai- 
noines et leurs chaippeUains en ladicte grande 
église, en sonnant les cloches et en chantant 
vigilles. Et fut mis et ensepvelli en une pe- 
titte custode de plomb devant le grant aultel 
près de l'église où l'on chante les évangiles. 

Ledit vingt troisiesme jour de jung, es- 
toient trois serviteurs, résidant en l'hostel 
seigneur Nicolle Drouin , qui avoient par en- 
semble conspiré une grant trahison de tuer 
leur maistre et luy rober son trésor , tuer sa 
femme , les maignies de l'hostel , boutteir le 
feu à l'hostel , et au matin monteir à cheval. 
Et quant l'heure de leur conspiration frit 
venue, l'ung desdits serviteurs fut reffusant 
de ce faire, qui estoit nommé Jehan Lemoine» 
Si le prindrent les deux aultres et luy liont 

les pieds et les mains , et le mirent en prison 
en l'hostel dudit seigneur Nicolle Douin, leur 
maistre. Et véant qu'ilz avpient failli, lesdits 



deux autres serviteurs prindrent chescun ung 
des chevaulx de leur maistre et s'en fuyont. 
Et incontinent que on fiit de ce adverti, 
plusieurs hommes d'armes montont à cheval, 
et fut l'ung desdits serviteurs prins et ramené 
à Mets , la vigille de feste s 1 Jehan Baptiste, 
et mis en prison. Et le sabmedy après , hit 
icelluy traistre serviteur mené au pillori , envi- 
ron les dix heures du maitin , et y demeura 
jusques aux deux heures du gros reloge, qu'il 
fut mené entre les deux ponts où il eust le 
chief coppé , et son corps fut mis sur la roue. 
Et pria son maistre pour luy , et sans ce , il 
fust esté tiré à quatre chevaulx , comme trais- 
tre, faulx et desloyaul. L'aultre compaignon 
qui avoit esté mis en prison par les deux servi- 
teurs en l'hostel de son maistre, hit accusé 
par ledit serviteur exécuté , fut prins et mené 
en prison et détenu au pallais longuement, 
mais à la fin fut délivré franchement. 

Audit an , en Mets , les pouvres gens furent 
environ demcy an en grant peine pour les 
malvaises angevines qui courroient ; et n'en 
volloit on nulles recepvoir à vendaige de vivres 
ne de denrées. Pour à ce pourveoir, les sei- 
gneurs gouverneurs de la cité en firent reffaire 
des nouvelles, et sus l'escusson de Mets firent 
mettre le chief de sainct Estienne , et estoient 
blanches. Et le dixiesme jour d'octobre, en- 
voyont cedulles par touttes les paroisches de 
Mets , contenant que on ne prenist plus nulles 
d'icelles faulces et vieilles angevines , et que 
dès icelluy jour en jusques à huit jours après 
ensuivant , que tous ceulx qui volroient avoir 
des nueves angevines, qu'ilz allaisscnt au 
chainge de la cité et y portaissent leurs vieilles 
angevines, et que pour six vieilles angevines, 
ilz en averoient quaitre des nueves , c'est assa- 
voir, en l'hostel du recepveur Jehan d'Ancey ; 
à Porsaillis , en l'hostel de Morice le chaingeur, 
et aux Lombairs. Et en y cuit tant des portées 
que on les estimoit à plus de douze quartes , 
mesure à bleid. 

En celluy temps, ès pays d'Arragon et de 
la Pouille , y eult grant mouvement et crolle- 
ment de terre, commençant le quaitriesme 
jour de décembre , et durait jusqu'au sep- 
tiesme. Duquel crollement fondirent plusieurs 
villes et cités avec plusieurs chasteaulx et 

forteresses : et avec ce, périrent plus de vingt 
huit mille personnes. Quant aux villes aminées 
et fondues, je, l'escripvain et compilleur de 
présentes chronicques , le sçay à vray; 



ces 

car j'en ai veu grant partie ; et avec ce , ai 
oy dire et conter aux anciens du pays com- 
ment la chose avint. (Vigneulle). 

Au mois de janvier, Jaicomin de Chamenat , 
de la paroische Sainct Euquaire, fut mené 
et constitué prisonnier, pourtant qu'il avoit 
profferé certaines villaincs parolles contre 
l'honneur de Dieu et de la vierge Marie. Et 
le dixiesme jour dudit mois de janvier, en- 
viron les dix heures du maitin , fut mené au 
Champaissaille et mis au quarquant, où il 
demeura en jusques les deux heures après 
midy qu'il fut banni hors de Mets demey an , 
et hit condampné à cent solz d'amende. 

4457. 

Le sire Pierre Dendeney, du paraige d'Oul- 
tresaille, fut fait maistre eschevin de Mets, 
le jour de feste s 1 Benoit en mars , mil iiij c lvj , 
pour ung an et finissant audit jour, l'an ré- 
volta, mil iiij c lvij. Et luy escheut deux es- 
chevinaiges, assavoir de seigneur Wiriat de 
Toul et fut pour luy, et l'aultre de seigneur 
Jehan Baudoiche Bruillart, et il le donna à 
seigneur Naimmerey Renguillon , son nepveu. 

Audit an , hit fait et assevis en la maison 
qui fut à Staiffenel le clerc , en Chievremont , 
près de la boucherie de Portemuzelle , ung 
beaul grant ediffice où sont plusieurs estaiges 
et greniers, qu'on dit à présent les greniers 
de la ville, qui cousta plus de quaitre mille 
livres des deniers de la ville, sans que les 
bourgeois ne aultres en paiaissent aulcune 
chose. 

Aussy audit an, hit fait par l'ordonnance 
desdits seigneurs de Mets aux Waissieulx , au 
dessoubz des vignes de Sainct Simphorien, 
ung pont de bois pour passeir gens et bestes 
pour alleir en Ham. 

Audit an , vindrent à Mets aulcuns commis- 
saires apostolicques , apportant lettres et bulles 
pour leveir et emporteir le disiesme des rentes 
et revenus et biens des gens d'esglise de l'eves- 
ché de Mets , lesquelx firent si honorablement 
leurs excuses que lesdits commissaires se des- 
partont sans rien emporteir. 

Le premier jour d'apvril , les arbres encom- 
mençont à fleurir et estoient aussy beaulx que 

on les avoit jamais veus ; et aussy se enco- 
mençont à demonstreir les petits raisins en 
vignes à grant planté, et se démons troient 
de jour en jour. Sy advint que le dixiesme 
jour de may, il acomençait à faire ung mer- 
veilleux temps et tempeste de vent , de grelle 
et de neige ; et sembloit que tout deust fondre, 
avec grant froidure. Si fut ordonné par l'advis 
des seigneurs d'esglise et des seigneurs du 
conseil de la cité , de sonneir les cloches , et 
ung chescun retourneir à la miséricorde de 
Dieu et eulx mettre en prières et oraisons. 
Et sonnont les cloches toutte la nuy t ; et envi- 
ron sur les quaitre heures du maitin , com- 
mença fort à gelleir, tant que on presumoit 
que tout fut perdu. Mais Dieu oyt l'oraison 
de son pouvre peuple ; car évidemment de- 
monstra grant miracle. Le soleil commença à 
luire clair et chault tout le jour en jusques les 
cinq heures après midy, que le temps se ren- 
comença à refroidir merveilleusement. Tout- 
tesfois icelle froidure ne flst nul mal. Si fut 
ordonné que , chescune nuyt, après la minuyt, 
on sonneroit les cloches en jusques aux six 
heures du maitin, et que en chescune pa- 
roische , le vcndredy , on feroit procession ainsi 
comme au jour du sainct sacremënt , en jus- 
ques au jour de la sainct Kemey : et que les 
gens d'esglise et les clercs s'y volcissent trou- 
veir et alleir, et le peuple assisteir et y alleir 
en bonne devoltion : ce qui 61 1 fait. 

Audit an, de rechief revindrent en Mets 
les comissaires de pape Calixte pour leveir 
et demandeir le dixiesme des bénéfices , avec 
lesquelx les curés de Mets se accordont. Et 
le premier jour de jullet , lesdits curés tous 
ensemble paiont quarante livres ; mais les 
seigneurs de chappistre ne voulrent rien paier 
et en appelont : parquoy on les tenoit pour 
excomuniés. 

Le tiers jour de jullet , audit an , arriva à 
Mets madame Charlotte de Savoy e, fille du 
duc de Savoye, qui estoit aigée de environ 
quinze ans et demey, qui estoit espouse au 
daulphin , laquelle alloit à Naimur vers mon- 
seigneur le daulphin qui l'avoit envoyé quérir 
par le seigneur de Montagu. Les seigneurs 
gouverneurs dudit Mets , advertis d'icelle ve- 
nue , se acoustront honnestement , avec les 
bourgeois et solda irs de la cité, et allont à 
rencontre d'elle bien une lue long ; et le peuple 
de Mets , hommes , femmes et enffans estaient 

parmey les rues 8e la cité, les estimant à 
soixante mille personnes , qui attendoient sa 
venue : où elle •fut noblement receue et con- 
duite par les seigneurs et bourgeois de Mets , 
qui estaient plus de cinq cents chevaulx. Si 
luy firent présent de trois grais buefz, de 
cent chaistrons et de cent quartes d'avoine 
et de quaitre cowes de vin ; et luy donnont 
et firent présent d'une baigue vallant plus de 
cinq cents livres ; et luy paiont, pour et au 
nom de la cité, les despeus d'elle et de ses 
gens, lesquelx estaient plus de quaitre vingt 
chevaulx. Et le londemain, elle se partit de 
Mets, et fut conduicte par les seigneurs et 
bourgeois de Mets en jusques près de Lucem- 
bourg où ilz prindrent congié d'elle , présen- 
tant tous services et plaisirs, lui priant qu'elle 
volcist avoir la cité pour recomandée et les 
habitans. Et elle les remercia grandement, 
disant qu'elle s'en loueroit à monseigneur le 
daulphin et à ses amys ; et alla à Lucembourg , 
et de là frit conduicte à Naimur. Et illec fut 
leur mairiaige consommé et parfait, lequel 
avoit esté commencé, cinq ans devant, sans 
couchier ensemble, si comme aulcuns disoient. 

Le sabmedy, premier jour de jullet , environ 
la mynuyt, la mainie Jehan de Wassoncourt, 
le notaire, fut très bien battue par sorciers et 
sorcières. Et le londemain du maitin , furent 
prins et menés au pallais ung homme et trois 
femmes que on suspicionoit dudit cais , pour 
en sçavoir la vérité. Et furent interrogués 
et détenus en prison en jusques la vigille de 
la division des apostres , qu'ilz furent menés 
en la cour l'evesque , environ les .neuf heures 
du maitin , et délivrés en la main des officiers 
de monseigneur l'evesque. Et cogneurent avoir 
fait beaulcop de mal et renoié nostre saulveur 
Jhesuscrist, la vierge Marie, cresme et bap- 
tesme , et prins le diable à seigneur. Si furent 
délivrés aux trese qui les firent meneir par 
le bourreaul entre les deux ponts des Morts 
où ledit homme et lesdictes trois femmes 
furent ars et bru 11 es. 

Le jour de feste sainct Jaicque et sainct 
Cristofle , les seigneurs chainoincs de la grande 
église de Mets allèrent à procession , comme 
il est accoustumé, en l'église et monaisteire 
de Saincte Glodsinde , pour chanteir et faire 
le service en ladicte église , ausquelz seigneurs 
chainoincs on reffusa l'entrée d'i celle église , 
et. ne les voalt on recepvoir, disant que on 

les tenoit pour excomunies , à cause qu'ilz 
avoient reffiisé de paier le dixiesme pour en- 
voyer contre les Turcques : et loutre les bulles 
apostolicques avoient appellé ad futurum 
concilium. 

Au mois de jullet , audit an , Jehan , filz 
du roy René de Secille , duc de Calabre , 
marquis du Pont , et gouverneur de la duché 
de Loraine, vint à Nancey où il fist faire 
plusieurs grosses pièces d'artillerie et des 
moyennes , et armures , bastons d'armes , 
haiches , serpes et serpons , et fist ung grant 
mandement par son pays ; dont les pouvres 
gens du pays de Mets eulrent craintes et aco- 
mençont à fiiyr leurs biens en la cité , et 
presumoient que c'estoit pource qu'il avoit 
escript une lettre en manière d'une requeste 
pour ung homme de la prevosté de Briey, 
lequel avoit fait plusieurs malz et grans dop- 
maiges , tant au pays de Mets comme aultre 
part, et avoit esté tué par les soldairs de 
Mets, en faisant dopmaiges en la terre de 
Mets. Mais la chose estoit toutte d'aultre 
sorte ; car il manda à mandement et assemblée 
plusieurs des seigneurs de Mets. Et , la vigille 
de l'assumption Nostre Dame, partont de Mets 
pour alleir audit mandement , Pierre Bau- 
doiche , filz seigneur Jehan Baudoiche , che- 
valier , Verry , filz seigneur Nicolle Roucel , 
chevalier ; les enffans seigneur Renault le 
Gournais , chevalier , et estoient trente trois 
chevaulx , noblement montés , armés et em- 
bastonnés , et avec eulx trompettes et me- 
nestrés. Semblablement, le mardy ensuivant , 
londemain de Passumption , Guetz , voué de 
Rineck, et Michiel de Kunehem, et Jehan 
Pallin et aultres avec eulx , estant en nombre 
de dix sept chevaulx, se partont de Mets, 
noblement montés et armés, et allont audit 
mandement. Et le quatriesme jour de septem- 
bre , ilz revindrent tous ensemble , eulx et 
leurs serviteurs , en bonne santé ; et leur en 
eust ledit duc boin gré de ce que si libérale- 
ment et honnestement lesdits de Mets se 
avoient mis en boin debvoir de le servir. 

Le samedy, vingt septiesme jour d'aoust , 
ung jonne filz , aigié de environ dix neuf ans, 
pour aulcune lairancin qu'il avoit faicte, fut 
condampné à estre pendu et estranglé au gibet 
de Mets , lequel y hit mené selon la sentence 
profierée. Et pour ce que graice ne miséri- 
corde ne sont mie deffendues , une pouvre 

joime fille vint illec , se mist à genoulx de- 
vant les seigneurs trese , justice ordinaire du- 
dit Mets , en leur priant , pour l'honneur de 
Dieu , qu'il leur pleust de repiteir la vie audit 
jonne filz et luy donneir en mairiaige : dont 
plusieurs notables gens qui estoient presens , 
en prièrent : ausquelles prières les seigneurs de 
justice obtempérèrent et repitont et remirent 
la vie audit jonne filz et le délivrent . Mais il 
fut banni et forjugié à tousjourmais hors de 
Mets , des bourgs et baulue. Et le londemain, 
par la licence des officiers et seeleur de mon- 
seigneur l'evcsque de Mets , ilz espousont en 
l'esglise de Sainct Privey, et eulrent de donné 
que plusieurs bonnes personnes leur donnont, 
plus de six livres de metsain. 

Le premier jour de septembre, vint à Mets, 
Ferry, comte de Waldemont ? qui estoit gou- 
verneur de la duché de Bar, où il fut noble- 
ment receu et festoié , et pour la cité luy fut 
fait présent de cinquante quartes d'avoine, 
de vingt cinq chaistrons et de deux cowes de 
boin vin. Et le londemain , en alla à Saincte 
Bairbe en pelerinaige et revint au gitte à Mets, 
et fut trois jours en la cité , et au troisies- 
me jour, se partit de la cité et fut convoié, 
conduit et acompaignié par les seigneurs et 
bourgeois et soldairs de la cité. Et au panre 
congié, luy priont qu'il volcist avoir la cité 
pour recomandée, et si on hiy faisoit aulcun 
rapport contre eulx , que de legier ne le vol- 
cist croire sans premier les advertir, pour sur 
ce estre oys en leurs excuses , par devant luy, 
comme prince et seigneur décoré de noblesse 
et vertus. Lequel comte les remercia gracieu- 
sement, disant qu'il n'oublieroit le boin volloir 
qu'ilz luy avoient demonstré, et là où il leur 
polroit faire plaisir, qu'ilz retourna issent vers 
luy, et qu'ilz le trouveroient bom voisin. 

Audit mois de septembre , vint à Mets sei- 
gneur Jehan de Baude, archevesque de Trieve, 
filz du marquis de Baude, et fut logié en 
l'hostel Ernest , chainoine de la grande église 
de Mets , en la rue des Clercs. Et luy fist pré- 
sent la cité , comme aux aultres , de quaitre 
cowes de vin , deux de rouge et deux de 
blanc; de deux buefz, de trente chaistrons et 
de soixante quartes d'avoine. 

Le dix huitiesme jour de décembre , mais- 
tre Guillame de Haraulcourt fut sacré eves- 
que de Verdung en l'église et monaisteire de 
Sainct Arnoult devant Mets , où il y eult trois 

evesques suBfragans, c'est assavoir, frère Jehan 
Ysambair, evesque de Crisopole, suflragant 
de Mets , frère Symon des Cairmes , evesque 
de Pavadance , suffragant de Verdung , et le 
suflragant de Toul. 

En ceste année, l'hyveir fut froid et long; 
car il dura depuis la Saînct Martin jusques 
au dix huitiesme jour de febvrier, et en furent 
les grosses rivières engellées , si que on chai- 
rioit par dessus. Et en la fin, cheurent tant 
de neige et de grandes pluyes que les yawes 
furent si grandes et hors de rive, aussy grandes 
que on les vit , passé long temps , et firent 
plusieurs gros domaiges : puis fiit le vent si 
grant et terrible qu'il abattit, en plusieurs 
lieux , maisons et ediffices et cheminées sans 
nombre : plusieurs vaisseaulx furent brisés 
sur la mer et ès rivaiges , et sembloit que ce 
fut ung déluge du vent. 

Le premier jour de caresme , fut annoncé en 
la grande église et par tout l'evesché et les 
paroisches, en la manière qui s'ensuyt : « Mes 
» bonnes gens, je vous annonce que nostre 

* révérend pere en Dieu , monseigneur l'eves- 
p que Coinraird Bayer, voyant la nécessité 
» du pouvre peuple de son evesché , et le 
» deffault et chereté de vivres qui est de pre- 

* sent en plusieurs lieux; et ayant pitié et 
d compassion d'eulx, a donné et donne li~ 
» cence à tout ledit peuple et à aultres qui 
» en ont nécessité en conscience , en son eves- 
» ché , de mainger en cestuit caresme jusques 
» au dimanche des palmes , laicé , beurre et 
> froumaige pour leur vie et sustentation , 
p affin qu'ilz soient préservés de mort et de 
» mallaidie qui , par deffault , leur polroit 
» advenir ou encourre : ce que Dieu ne 
s> veuille. » 

Audit an , furent les murs de la cité de Mets 
et aussy touttes les tours des portes à Mai- 
zelle jusques au pont du moulin de la basse 
Seule, bien rebuchés et bien pourjettés et de 
fuers et de dedans , et toupés tous les cre- 
naulx. Et furent les allées dessus les murs 
tout pavées à dos d'asne, et firent touttes nou- 
velles chenaulx que nulles yawes ne se peus- 
sent arrester sur les dits murs, que touttes ne 
cheussent par les chenaulx à terre : et aussy 
y furent faits plusieurs logis entre les tours 
dessus ledit mur, pour logier les gairdes qui 
gardont par nuyt dessus et y estre axoués, 
et pour le froid en hyveir. 

Le sire Jehan de Heu , escuier, du paraige 
du commung , fut fait maistre eschevin de 
Mets , le jour de feste sainct Benoit en mars , 
mil iiij c et lvij , pour ung an finissant audit 
jour, Tan revollu, mil iiij c et lviij. Et luy 
escheut deux eschevinaiges , assavoir, iceulx 
de seigneur Nicolle de Raigecourt et fut pour 
luy, et de seigneur Didier le Gournais, dit 
Volgenel , et le donna à Michel le Gournais , 
son nepveu, et filz dudit Didier Volgenel. 

Le dix huitiesme jour de may, vindrent en 
Mets le marquis de Bauden avec ses deux 
frères, seigneur George de Bauden, coadju- 
tcur de Tevesque de Mets, et seigneur Marc 
de Bauden , chainoine de Colloigne , leur 
frère , et furent le jour du sainct sacrement 
de l'autel à la procession de la grande église 
de Mets , qui fut le premier jour de jung. Et 
leur fist la cité présent de quatre cowes de 
vin, de deux grais buefz, de cinquante quartes 
d'avoine et de trente si» chaistrons. 

L'esté de ceste année fut tant sec qu'il 
ne pleust qu'ung bien peu depuis le mois 
d'apvril jusques au my mois d'octobre; il 
n'estoit homme qui eust lors mémoire d'a- 
voir veu plus sec esté ; et furent les vins 
moult bons, celle année, et les bleids à petit 
prix. Mais ce nonobstant, la pestilence cou- 
rut en aulcuns lieux merveilleuse à cause de 
la sécheresse du temps, dont il molrut plu- 
sieurs nobles et notables personaiges en plu- 
sieurs lieux. 

En ladicte année , seigneur Jaicque Ghaip- 
pelle, abbé de Sainct Vincent de Mets, alla 
à cour de Rome en intention, par argent, 
de affranchir icelle abbaye de la painsion 
que le cardinal de Grèce avoit, chescun an, 
sus ladicte abbaye , et enmena avec luy sei- 
gneur Nicolle Françoys, prieur de S* Clément, 
et emporta grant finance d^argent j>our ce 
faire. Mais une mallaidie le print à Rome 
dont il molrut. Et ledit messire Nicolle Fran- 
çoys, filz maistre Pierre Françoys, advocat, 
qui pour lors estoit à Rome avec ledit sei- 
gneur Jaicque, impetra ladicte abbaye, et 
se fist confirmer à cour de Rome pour abbé 
de Sainct Vincent. De la mort dudit seigneur 
Jaicque, abbé dudit S 1 Vincent, le couvent 
esleurent pour leur abbé messire Jehan de 
Viviers, lequel, pour obtenir ladicte abbaye 

3 7 

et confirmation (ficelle, alla à cour de Rome 
où il hit une grosse espaice de temps, sans 
rien besoingnier, et le convint retourneir, 
descbairgié de l'argent qu'il y avoit porté. 
Et à la fin, ledit couvent de Sainct Vincent, 
par l'ordonnance apostolicque , leur convint 
recepvoir ledit seigneur Nicolle Françoys pour 
abbé; et luy crièrent mercy lesdits moines 
et demandèrent pardon ; et ledit abbé les 
receupt benignement, saulf et réservé ledit 
sire Jehan de Viviers , lequel en grant temps 
ne sceust avoir sa paix, s'il ne restituoit tous 
les despens faits à Rome à ladicte poursuite, 
tant à l'abbé comme au couvent ; mais de- 
puis Hz eulrent accord et fut ledit messire 
Jehan de Viviers prieur de Challigney en 
Loraine, qui est dudit monasteire de Sainct 
Vincent. Et depuis devint mezel ledit abbé 
et fut boutté hors du monasteire , abbaye et 
gouvernement dudit Sainct Vincent. 

4459. 

Le sire Jehan d'Aubrienne, dit Xaving, du 
paraige de Jurue, fut fait maistre eschevin 
de Mets, le jour de feste sainct Benoit, en 
mars , mil iiij e et lviij , pour ung an et finissant 
audit jour, l'an revollu, mil iiij c et lix. 

En celle année, le maistre eschevin se deb- 
voit prendre au paraige de S 1 Martin ; mais 
il n'y en avoit nul audit paraige qui ne fust 
desja esté maistre eschevin ou qui ne fust 
trop jonne pour porter l'office. Si furent eulx 
trois mis en buste du paraige de Jurue qui 
se debvoit faire , l'an après , assavoir, Joffroy 
Cueur de Fer, Michel le Gournais et Jehan 
Xaving, lequel fut? maistre eschevin. 

Ledit an , dairien jour de mars , fut amené 
mallaide seigneur Coinraird Baier, evesque de 
Mets, et se fist porter en l'hostel de la Haulte 
Pierre où il fist >a devise , et constitua pour 
ses mainbours seigneur Jehan Baier, seigneur 
Henry Baier et seigneur Pierre Collignet, pour 
lors son scelleur. Et donna par sa devise 
aux chainoines de Sainct Thiebault de Mets 
mille livres pour acquaisteir cinquante livres 
de cens , pour dire et cellebreir messe , ches- 
cun jour à tousjourmais , en la chaippelle de 
la grant église de Mets, qu'on dit la Chaip- 
pelle des Evesques, que ledit evesque avoit 
en partie fait faire. Et acommençont à dire 
icelle messe lesdits chainoines , le septiesme 
jour d'apvril ; et le dixiesme jour dudit mois, 

ladicte chaipelle fut begnite et consacrée par 
frère Jehan Ysambair, sufiragant dudit Mets. 
Et le vingtiesme jour dudit mois d'apvril, 
ledit evesque molrut , et le londemain , vingt 
et uniesme jour dudit mois ensuivant, ledit 
seigneur Coinraird fut porté ensepvellir en 
habit pontifical, en si grande excellence que 
faire se puist et à grande procession de toute 
la clergie de Mets , chescun ung cierge tenant 
en leur main. 

Le huitiesme jour de may, fut fait le ser- 
vice de Coinraird de Bayer, en la grande 
église de Mets, aussy excellemment comme on 
vist oneque faire service ; car il y eult plus de 
douze cents livres de cire pour le luminaire 
de son service. Et fut toute la clergie à pro- 
cession, excepté Sainct Vincent qui estoit 
excommunié, depuis l'hostel de la Haulte 
Pierre où il molrut , jusques à la grant église , 
par bonne ordonnance, chescun ung cierge 
en sa main. Et tous ceulx qui portoient cier- 
ges et torches , estoient vestus de noir drap ; 
dont il y avoit quarante torches et quatre 
gros cierges de vingt livres et quatre chas- 
cun de dix livres, dont les familiers dudit 
evesque furent porteurs. Et tous les seigneurs, 
gentUz hommes, officiaulx et ordinaires fu- 
rent tous, deux à deux, vestus de noir. Et 
donna, par sa devise, à la grande église sa 
crosse et mittre et une riche paix d'or et 
d'argent, garnie de pierres précieuses pour 
pareir le grant aultel. Et audit service furent 
le marquis de Baulden, et Marc, son frère, 
portant le dueil , et plusieurs autres seigneurs, 
tant de Mets comme de dehors. Et avoit le- 
dit evesque , à son vivant , fait son coadjuteur 
de seigneur George de Baulden, par le con- 
sentement du chappistre de la grande église 
de Mets. Dequoy, après la mort dudit sei- 
gneur Coinraird, evesque, sortit entre eulx 
une dissention pour faire élection d'ung aultre 
evesque ; car audit temps pendant , pape Pius 
second réserva à luy l'élection pour celle fois 
seulement, et leur fist faire inhibition, sus 
peine d'excomuniement , qu'ilz n'y procedais- 
sent plus avant. Mais aulcuns y procédèrent, 
et fut esleu maistre Olry de Blamont, filz 
du comte de Blamont : et furent à Mantua 
en Italie , pour plaidoier icelle élection , pour 
ce que la cour s'y tenoit. Et n'y fist rien 
maistre Olry, à cause que le pape et les juges 
estoient contre luy. Et fut le chappistre ex- 

communié pour la desobeyssance faicte contre 
le mandement du pape ; car ledit seigneur 
George de Bauden fut ordonné de part ledit 
pape pour administrateur evesque, et eult 
touttes les places de l'evesché obeyssantes à 
luy : et lut receu Marc , son frère , comme 
procureur, par la plus grande partie du 
chappistre , le quatriesme d'aoust , après ves- 
pres, en la grande église de Mets. 

Le douziesme jour d'aoust, fut ordonné de 
part messeigneurs du chappistre de la grant 
église qu'ilz n'iraient point à ladicte église, 
ne en chappistre , ne en habit jusques tant 
qu'ilz auroient remission de cour de Rome 
ou aultre nouvelle, pour les dissentions et 
périls qui estoient entre les chainoines ; car 
les ungs soustenoient ledit seigneur Orly de 
Blamont, comme esleu pour evesque, et la 
plus grande partie soustenoient George de 
Bauden , pour administrateur evesque et pas- 
teur : et aussy le soustenoit nostre sainct pere 
le pape, Pius deuxiesme, et n'en vouloit 
point d'aultre. Et fut ordonné à Mantoue par 
le pape que le seigneur George de Bauden, 
pourtant qu'il estoit trop jeune, qu'il seroit 
trois ans administrateur evesque et pasteur 
de Mets , et annoncé par les paroisches de 
Mets qu'on le tint tel , sus peine d'excommu- 
niement. 

Le vingt quatriesme jour de may, seigneur 
Ni colle Françoys, prieur de Sainct Clément 
devantdit, fut receu pour abbé au monas- 
teire de Sainct Vincent à Mets. L'an dessus- 
dit, maistre Arieti, chainoine de Mets, fut 
envoyé à Rome vers le pape , pour impetrer 
absolution pour les chainoines qui avoient fait 
élection contre le mandement dudit pape. 

Item, fut refaicte Mutte par ung allemand 
de Strasbourg et fut pendue bien par ung an 
au moustier Sainct Pierre aux Ymaiges , sur 
le lieu où elle avoit esté faicte et fondue, 
et fut depuis montée au clocher et pendue 
en la sepmaine devant la pentecoste, Tan 
mil iiij c et lxj. 

1460. 

Le sire Wiriat Louve, filz Jehan Louve, 
du paraige de Porsaillis, Ait fait maistre es- 
chevin de Mets, le jour de feste s 1 Benoit, 
en mars, mil iiij c et lix, pour ung an et 
finissant audit jour, Tan révolu, mil iiij e et lx. 
Et furent eulx trois à la buste, assavoir, Per- 

rin Bessangue , dit de Montigney, et Thiebault 
Louve ; mais le copt cheut audit Wiriat Louve; 
et tantost, environ le my may, luy escheut 
l'eschevinaige de seigneur Nicolle Drouin qui 
molrut sans hoirs, et faillit la ligne et le nom 
des Drouins. 

Audit an, fut ordonné à Mets que tous 
ceulx qui avoient poids et ballances en Mets, 
eussent fait dresseir et reffaire leurs ballances 
et poids pour les adjusteir, c'est assavoir, 
livre, demy livre, quarteron et autres poids, 
gros et menus , et les porteir en l'hostel de 
Willamme Girerdin, l'orfeivre, pour les si- 
gner et marcqueir du poinson de la ville. Et 
furent certains marchans députés et ordonnés 
par justice pour alleir visiteir en les maisons 
des marchans merciers , chandelliers et aultres 
gens qui avoient poids et ballances pour les 
veoir et aviseir s'ilz estoit justes ou non. 

Audit an , seigneur George de Bauden , 
evesque de Mets, seigneur Marc, son frère, 
Gaspar Bayer et plusieurs aultres seigneurs, 
en revenant du pellerinaige de Nostre Dame 
des Hermites, furent rués jus par ung sei- 
gneur allemant du pays d'Aussay, nommé 
Anthoine de Halvesteyne , prins et menés pri- 
sonnier en ung chaistel en Aussay, nommé 
Yseriem ou Ysesteym. Mais incontinent fut le 
siège mis par ceulx de Sainct Dyés en Volge 
et plusieurs aultres devant ledit chaistel. Mais 
ceulx de dedans dirent à ceulx de dehors : 
« Tirez , si vous voulez ; mais certainement 
» nous mettrons les prisonniers à rencontre 
» dont vous voulez traire, et nous deffen- 
» derons jusques à la mort. » Sur ce on fist 
ung traicté que lesdits prisonniers pardonne- 
raient tout et le marquis de Bauden aussy, et 
si paieraient huit mille florins de Rin jusqu'à 
la sainct Burthemin, l'an mil iiij c et lxj. Et 
en fut plesge l'evesque de Strasbourg avec 
plusieurs aultres seigneurs. 

4461. 

Le sire Philippin ou Philippe Dex, escuier, 
filz seigneur Jaicques Dex , chevalier, du pa- 
raige de porte Muzelle , fut fait maistre es- 
chevin de Mets , le jour de feste sainct Benoit 
en mars mil iiij c lx , pour ung an et finissant 
audit jour, l'an revollu, mil iiij c lxj. 

En ceste année , molrut à Mets maistre 
Jehan Nicollais, docteur en décret, doyen 
et chainoine de la grande église de Mets, 

et fiit ensepvellien ladicte église devant l'autel 
de la présentation Nostre Dame , que par 
avant on disoit l'autel sainct Paul. Mais ledit 
doyen le fist reffaire tout nuef et y fist faire 
les ymaiges , comme elles sont à présent : et 
puis , à la fin de ses jours , fist faire et ordon- 
ner son testalment et dairiennes volluntés , 
qui montoient les legatz piteulx et ordonnan- 
ces d'icelles à plus de vingt mille livres , par 
lesquelles il ordonnoit faire ungjubel, si bel 
et richement ouvré qu'il seroit possible de le 
faire , à l'entrée du grant cueur d'icelle église : 
mais les chainoines n'en firent rien pour la 
dissention qui sortit entre eulx contre la cité. 
Et gist devant ledit aultel de la présentation 
où il y a une tombe d'airain. Duquel maistre 
Jehan Nicollais , seigneur Arnoult de Clerey 
fut l'ung des mainbours, et fist en ladicte 
grande esglise depuis plusieurs belles et no- 
tables fondations. Et fut cinquante trois ans 
chainoine de ladicte église et fut prevost de 
Nostre Dame la Ronde et curé d'Espinal. 

Audit an, au mois de jullet, la garnison 
de Thionville , dont Joffroy la Hiere , baislis 
de Chaulmont en Baissigney , estoit capitaine 
pour le roy de France , coururent sur ceulx 
de Mets et prindrent grant quantité de bestes 
à Ennerey , à Chailley et à Ergancey , et en 
plusieurs aultres villaiges de la terre de Mets. 
Et disoit on que c'estoit pour ce que Wailtrin 
Clément et Jehan Chailloz avoient prins ung 
homme qui estoit leur subject, vers Betlain- 
ville. Et ceulx de Thionville disoient qu'il 
estoit de leur prevosté et volloicnt entre- 
prendre pour ce la guerre contre ceulx de 
Mets. Et sur ces entrefaictes le roy de France 
molrut : parquoy le tout demeura assoupi 
comme chose non advenue. 

L'ENTRÉE QUE GEORGE DE BAULDEN , LXXVIIl 6 EVESQUE 
DE METS , FIST EN I CELLE CITÉ. 

George de Baulden , duquel cy devant est 
fait mention , qui estoit coadjuteur du seigneur 
Coinraird Bayer, evesque de Mets, qui molrut 
le vingtiesme jour d'apvril , mil iiij c et lix , 
et par avant ledit George avoit esté receu 
par le chappistre de Mets pour evesque , suc- 
cesseur dudit seigneur Coinraird Bayer , et 
après la mort dudit evesque Coinraird , il fut 
confirmé à Mantua , par pape Pius, comme cy 
devant , en l'an lix , est desjay desclairé. 

Le dix septiesme jour de jung, audit an 

de Ixj , le seigneur Henry Bayer , chevalier , 
baislis de l'evesché de Mets , de l'ordonnance 
du seigneur George de Baude, confirmé eves- 
que de Mets , vint à Mets , aportant lettre de 
credance, et se adressant aux seigneurs Poince 
et Jehan Baudoiche frères , à seigneur Pierre 
Renguillon , à seigneur Joffroy de Wairise , 
à seigneur Renault le Gournais et à seigneur 
Jehan Boullay , tous chevaliers. Et pour pyr 
sa credance , luy fut lieu et heure assignés , 
assavoir le lieu en la chambre des sept où 
il desclaira sa credance estant telle que mon- 
seigneur George de Baude, evesque de Mets , 
l'envoyoit vers eulx , pource qu'il estoit vray 
que nagaire il avoit esté vers messeigneurs 
les trese de part icelluy seigneur evesque , 
en leur desclairant qu'il avoit en voulenté 
de venir et faire son entrée à Mets , le six- 
iesme jour de jullet : et que sur ce , ilz luy 
firent response que on remonstreroit ceste 
affaire là où il appartenoit. Et que depuis, 
pource qu'il ne luy estoit possible de plus 
demeureir pour attendre response , qu'il lais- 
serait Jehan LanfFant, secrétaire de mondit 
seigneur, et son saielleur, pour attendre ladicte 
response. Et le londemain en suivant, fut 
fait response ausdits secrétaire et seelleur , 
et icelle donnée par escript pour osteir la 
suspicion ou le dire. 

Or , pour ce qu'il sembloit audit seigneur 
baislis que les seigneurs trese ne l'avoient mie 
bien entendu , il se transporta de rechief vers 
eulx pour leur en parleir : lesquelx luy dirent 
et firent response que pour ceste affaire , pour 
l'oyr et luy donneir response , ilz y avoient 
commis lesdicts deux frères des Baudoiche 
et les aultres après eulx nommés : dont ledit 
baislis en fut très content. Puis alla vers eulx 
et leur dit que ledit seigneur evesque , pour 
les grandes affaires qui luy estoient survenues , 
telles que en personne il le convenoit alleir 
en armes en aulcuns lieux , et que bonne- 
ment il ne polroit faire son entrée au sixiesme 
jour de jullet qu'il avoit prins : parquoy il 
desiroit qu'il puist parleir ausdits commis ou 
à partie d'eulx , et que , si faire se pouvoit , 
on fust emprez de luy à Vyc , dedans le 
diemanche , vingt et uniesme jour de jullet: 
et que , si ce ne fust esté pour l'affaire qu'il 
avoit, il fust venu au lieu de Nomeney au 
plus prez d'eulx pour de ce ensemble comu- 
nicqueir. Et quant au fait du serment qu'ilz 



Digitized by 



Google 



» 1464. 



demandoient avoir de luy, ledit seigneur eves- 
que avoit fait quérir et demandeir par tout quel 
serment ses prédécesseurs evesques avoient 
fait, en faisant leur entrée en la cité, au temps 
passé , et qu'il n'en avoit peu avoir cognois- 
sance : et que , si la cité en savoit aulcune 
chose , il sembloit bon audit baislis que ceulx 
qui iroient vers. ledit seigneur evesque , l'eus- 
sent apporté avec eulx , pour le monstreir 
audit seigneur , pour abregier ledit fait. 

Si prindrent avis pour respondre : et incon- 
tinent lesdits commis retournèrent vers justice, 
remonstrant ledit fait : sur quoy par les trese 
fut respondu qu'ilz avoient mis la charge sur 
eulx , et qu'ilz en sçaveroient bien faire. Les- 
quelx commis incontinent apelerent avec eulx 
pour conseil , c'est assavoir, seigneur Nicolle 
Louve , seigneur Nicolle Roucel , l'eschevin , 
seigneur Naimerey Renguillon , seigneur Jehan 
de Heu , Perrin fiesainge et seigneur Nicolle 
Roucel , l'annel , qui n'y volt mie alleir. Aus- 
quelz ilz remonstrerent la proposition à eulx 
faicte par ledit Henry Rayer ; lesquelz tout 
d'ung accord leur dirent et conseillèrent que 
ce seroit bien fait que on y envoiast deux 
desdits seigneurs commis. Et pour y alleir fut 
commis le seigneur Pierre Renguillon et le 
seigneur Renault le Gournais , ambeduit che- 
valiers , lesquelx partirent de Mets , le ven- 
dredi , dix neufviesme jour dejung , ledit an, 
et menèrent avec eulx Niclaus, clerc des sept, 
et vindrcnt à Vyc , ledit jour, où ilz trouvont 
ledit seigneur George de Rauden avec son frè- 
re, le seigneur Marc. Et le samedi ensuivant , 
londemain , environ les huit heures du mai tin, 
ledit seigneur evesque les manda quérir et 
parla à eulx et leur fist proposeir par la bou- 
che du devantdit seigneur Henry Rayer , qu'il 
estoit vray que par l'ordonnance de monsei- 
gneur, lors absent du pays , il l'avoit envoie 
au lieu de Mets , portant lettre de credance 
qu'il avoit délivrée à messeignçurs les trese, 
où il avoit sa credance qui estoit que sondit 
seigneur l'envoioit par devers eulx pour in- 
timer et signifier le jour de sa venue et entrée 
qu'il avoit en volloir de faire , le vingt et 
uniesme jour de jullet , l'an lxj : et avoit en 
volloir d'ameneir avec luy mille ou douze 
cents chevaulx , tant de messeigneurs les prin- 
ces comme de ses haults hommes et aultres , 
c'est assavoir, monseigneur l'archevesque de 
Trieve et monseigneur le marquis Charles de 

Rauden, monseigneur Marc, tous ses frères. 
Et de ses haults hommes , monseigneur les 
comtes de Sarrebruche , de Ritche , de Sar- 
werden , et messeigneurs les comtes de Salme 
et de Fenestranges et plusieurs aultres ; et que 
d'y alleir à moins de mille chevaulx , ne luy 
estoit possible. En oultre, que mon dit seigneur 
desiroit que la cité iuy volcist pourveoir de 
logis près de l'hostel eptscopal pour les princes 
et seigneurs , et souffrir de logier ses gens au 
pays à l'environ de la cité , et monseigneur 
leur fourniroit des vivres. Et quant au ser- 
ment , qu'il le trouvoit fort estrange. 

Sur ce luy fut fait response par lesdits sei- 
gneur Pierre et seigneur Renault devantdits, 
qu'ilz avoient entendu pourquoy il les avoit 
envoiés quérir, et quelle estoit sa vollenté, 
et que vollentiers feroient le rapport. Et prin- 
drent congié de luy et retournèrent à Mets et 
desclairont à leurs consors commis le volloir 
dudit seigneur evesque , lesquelx eulrent sur 
ce leur conseil et advis. Et pour luy alleir 
dire la response , fut commis ledit seigneur 
Pierre Renguillon et le seigneur Joffroy de 
Wairixe en lieu dudit seigneur Renault qui 
pour lors ne pouvoit chevaulchier bonnement. 
Et retournèrent à Vyc vers ledit seigneur eves- 
que, et luy firent response que la cité estoit 
contente , pour l'honneur de mondit seigneur, 
de le laisser entreir en la cité avec le nombre 
de cinq ou six cents chevaulx , avec les ser- 
vans estant à sa livrée , et qu'ilz logeaissent 
au pays de la cité où il luy plaira sans faire 
dopmaige, entendu que ce fust par le gré 
des seigneurs à qui les villaiges sont où ilz se 
volroient logier : et que avec luy et les aultres 
princes ni en leur compaignie ne amenaissent 
homme qui fust de guerre ne de mortel fait , 
ni en la chasse de la cité , et que touttes leurs 
gens fussent paisibles en la cité : et que eulx 
venus en icelle , mettissent jus tous leurs bas- 
tons de guerre et de deffense , pour eviteir 
touttes noises et dissentions. Et quant au ser- 
ment auquel il mettoit difficulté de le faire , 
que pour l'honneur de sa graice et pour luy 
demonstreir que la cité ne luy veult quérir 
chose qui luy soit desplaisante, puisque la cité 
se appercevoit qu'il ne le faisoit mie voullen- 
tiers , la cité estoit contente qu'il ne le fist 
mie , nonobstant que par aultresfois ses pré- 
décesseurs l'avoient fait. Mais quant il venra , 
luy et les aultres seigneurs , en la plaine delà 

Sainct Laidre, que luy, le premier, messei- 
gneurs ses frères et aultres princes, comtes et 
seigneurs et chiefz de guerre en sa compaignie, 
feissent serment, assavoir, les prelatz, en bonne 
foid et sur leur honneur, en vraye parolle de 
princes et d'evesques , et eulx faisant et por- 
tant fort de tous ceulx qui avecque eulx se- 
roient, qu'ilz entreroient en la cité paisible- 
ment , sans faire noise ne rumeur, et y demeu- 
reroient et sejourneroient paisiblement sans y 
faire ne souffrir faire noises ne tensons par eulx 
ne par les leurs , ne par ceulx qui desjay es- 
taient en la cité à leur titre, et en reiourneroient 
paisiblement sans aulcune chose entreprendre 
ne souffrir estre faite , à leur pouvoir, contre 
Thonneur, franchises, statuts et ordonnances 
d'icelle cité : et que si aulcun débat , noise et 
dissention , ce que Dieu rie veuille , se csmou- 
voit ou voulloit esmouvoir, qu'ilz seroient et 
demeureroient avec le maistre eschevin, les 
trese et les sept de la guerre , et feroient tout 
ce que par iceulx leur seroit dit et ordonné 
de faire , et ayderoient à raitainchier celle 
rumeur, entreprinse, noise et différent du tout 
à leur loyal pouvoir : et que tel serment fe- 
roient les aultres princes, comtes, seigneurs 
et chiefz de guerre qui avec luy seroient. Et 
quant à eulx donneir logis par la cité , ilz 
ordonneraient aux hostelliers que nul ne leur 
refiusast le haberge pour leurs deniers paîant, 
et si il leur convenoit avoir plus' avant de logis, 
ses gens en trouveroient par le moyen de leurs 
boins amys en la ville; car ilz en sçavoient 
bien de tant que quant ses officiers voiront 
foire leur debvoir, que pour Thonneur de 
luy, qu'ilz en trouveroient assez. Dequoy 
ledit evesque fut content ; et fut le jour prins 
qu'il debvoit faire son entrée, sur laquelle 
venue lesdits commis donnont leur advis com- 
me s'ensuit. 



V advis des devantdits commis de ce que on 
avoit à faire à la venue dudit seigneur 
evesque. 

Par les trese soit regardé et avisé quelz gens 
seront sur les portes en la sepmaine que la- 
dicte entrée et venue se fera , affin que s'il 
en y avoit aulcuns qui ne fussent mie propices, 
pour y pourveoir de bonne heure ; ausquelx 
on debvera ordonneir expressément que en 
leurs personnes soient sur leurs portes, de 



nuyt et de jour, et que avec eulx ayent leurs 
harnex et bastons de deffense. 

Item, que sur chescune desdictes portes 
y ait avec les gairdeurs ung ou deux boins 
marchans de la cité, pour les ayder à con- 
forteir et à conseiller. 

Item, que le jour que ladicte entrée se fera 
en jusques à tant que la plus part des gens 
estraingiers seront despartis de la cité , qu'il 
n'y ait que trois portes ouvertes , c'est assa- 
voir, porte Serpenoise , le pont des Morts et 
la porte des Alternants 5 et des aultres portes 
qu'il n'y ait que les guichetz ouverts. Et après 
ladicte entrée faicte, que touttes les portes 
soient clozes, réservés les guichetz : touttes 
lesquelles portes ne se debveront ouvrir si non 
par l'ordonnance desdits commis ou des trese 
à ce ordonnés. 

Item, que les gairdiens et leurs compai- 
gnons qui seront sur lesdictes portes , ordon- 
naissent entre eulx que de nuyt il en y ait 
deux sur les murs incessamment et à rechainge 
pour faire le xagait , et resveiller les gardes 
de dessus les murs et des tours des mestters, 
et qu'ilz respondissent au gait à cheval et à 
pied qui iront autour des murs par le bas. 
Et que ceulx qui seront sur les portes , res- 
pondissent aussy ausdits gaits , quant ilz pas- 
seront et qu'ilz les appelleront : et que s'ilz 
oyent ou ont oy aulcuns cris , noises , bruyt 
ou débat dedans la ville ou dehors , qu'ilz en 
advertissent ledit gait pour advertir justice. 

Item, que par lesdits trese soit ordonné 
que au gait au Champaissaille , il y ait, ches- 
cune nuyt , vingt quatre hommes à cheval et 
vingt quatre à pied 5 deux trese, deux bour- 
geois ou gens de pairaige. Et que l'ung des- 
dits trese et partie dudit gait aillent par la 
cité gracieusement, sans faire bruyt ne noise, 
en ung quartier de la cité en escoutant s'ilz 
oyent bruyt, noise ne huttin , pour inconti- 
nent sçavoir çt entendre que c'est, pour y 
donner ordre et provision , ou en avertir ses 
compaignons. Et l'ung desdicts bourgeois ou 
gens de paraige et partie dudit gait aillent 
paireillement par ung aultre quartier de la 
cité ; et quant iceulx averont fait leur tour, 
que l'autre trese et bourgeois y aillent sem- 
blablement faire leur tour. 

Item que ceulx dudit gait qui iront autour 
des murs , tant à cheval comme à pied , qu'ilz 
araisnent et resveillent les gaits de dessus les 

murs ; et s*ilz ne respondoient, qu'ilz les vueil- 
lent rapporteir où ilz averoient trouvé le def- 
fault , pour y donner ordre et provision. 

Item, le jour que ladicte entrée se fera, 
semble bon ausdits seigneurs commis que on 
ne laisse mie hors le peuple de pied, pour 
alleir au devant desdits seigneurs et eulx 
abandonneir simplement aux champs , comme 
ilz font aulcunesfois ; et que aux portes , au 
bas y ait gens ordonnés pour la garde d'i celles, 
et pour les faire retourneir. 

Item, le jour de ladicte entrée, qu'il y 
ait deux bourgeois ou gens de paraige or- 
donnés sur la porte où ladicte entrée se fera, 
avec ceulx qui jay y sont ordonnés , lesquelx 
debveront avoir regard à ladicte entrée et 
entendre si aulcun débat , cri , noise ou débat 
se faisoit et eslevoit, avec ung bombardier 
et deux collevreniers , pour avoir la charge 
et deffense de la porte, comme ilz verront 
estre expédient : et debveront demeureir sur 
ladicte porte jusques à tant que tous gens 
d'armes et aultres estraingiers seront passés , 
et que chescun poulrait estre desparti et 
assis en leurs logis. Et au retour faire le sem- 
blable. 

Item, ledit jour, par la rue où il debvera 
passeir, que les chaisnes soient tendues et 
fermées en jusques au lieu et en la plaice 
de Chambre où il debvera descendre, afïin 
que icelles gens ne se puissent despartir ; et 
que quant ilz seront ensemble , que on puist 
veoir et apperceveoir quelle est leur inten- 
tion. 

Item, ordonneir que ledit jour, enz grainges 
et chaulqueurs qui sont à l'entour et près de 
la plaice où il debvera descendre, il y ait 
gens armés et embastonnés de collevrines et 
aultres bastons ; et qu'ilz ayent capitaine pour 
les ordonneir et tenir en ordre , aflin que s'il 
survenoit noise ou débat ou cri , que subite- 
ment ilz fussent prests pour à ce pourveoir 
de remède convenable. 

Item, que ledit jour, et chescune nuyt, 
le temps durant qu'il sera en la cité, il soit 
ordonné que les muttiers soient par les quar- 
forts et qu'ilz aient feu, et que à chescun 
quarfort soient jusques à vingt personnes pour 
secourir subitement au feu ou quelque aultrc 
eflroy, si de nuyt il en survenoit, que Dieu 
ne veuille. 

Item, que les lanternes soient mises par 

les huis ou chandoilles ou lumières ardant aux 
fenestres. 

Item, qu'il soit ordonné par les trese aux 
maistre et six des mestiers que ung chescun , 
endroit luy, veullent envoier en leur tour deux 
hommes avec ung canonier, pour y estre et 
demeureir de nuyt et de jour, durant ladicte 
entrée et jusques à son retour, à rechainge. 

Ordonneir à ceulx qui ont les cleifz des 
montées des murs pour mettre hault et bas les 
gaitz , qu'ilz tiengnent les huis clos , de jour 
et de nuyt ; et qu'ilz n'y laissent nul monteir, 
si non ceulx qui monteir et alleir y doient , 
sans licence de justice. 

Mandeir les hostelliers et caibairetiers , ches- 
cun à par luy, et leur remonstreir par bonne 
manière et discrétion, especialement ceulx 
qui puevent et poulront avoir en leurs hostelz 
plus de gens , qu'ilz ayent regard à ceulx qui 
seront logés en leurs hostelz , aux parolles et 
propos qu'ilz tenront et qu'ilz diront. Et s'ilz 
se volloient armer ou faisoient noise ou dis- 
sention entre eulx ou contre aultres , que in- 
continent qu'ilz s'en apperceveront , ou qu'ilz 
verront aulcune chose dont mal ou incon- 
vénient se polroit ensuyr, si c'estoit de nuyt, 
qu'ilz le aillent dire aux trese qui seroient 
au gait au Champaissaille ; et si c'estoit de 
jour, ilz le debveront annoncier à l'ung desdits 
commis. 

Et aussy que lesdits hostelliers veullent dire 
à leurs hostes de mettre jus leurs bastons de 
deffense, et ne leur laissent porteir par la 
ville. 

Item , que durant le temps et séjour des- 
susdit, que par les trese les portes soient 
visitées de jour en jour, de heure en heure. 

Item , semble bon ausdits commis et chose 
raisonnable que le maistre eschevin, acom- 
paignié de cinq ou six de ses amys , seigneurs 
et bien veuillans , honorablement habillés , 
avec leurs serviteurs , allast jusques à Sainct 
Arnoult au devant dudit seigneur evesque et 
des aultres princes , seigneurs et comtes , pour 
eulx faire le bienviengnant et pour l'acompai- 
gnier à ladicte entrée , si ledit seigneur evesque 
ne volloit avoir empres de luy ses frères ou 
aultres princes ou seigneurs. 

Que les seigneurs commis , honorablement 
acompaigniés de bourgeois et de soldairs, 
aillent au devant dudit seigneur evesque et 
luy renouvellent le serment que luy et les 

aultres princes doient faire avant que entreir 
en la cité et leur faire faire. 

Le vingt septiesme jour de jullet audit an , 
fiit receu pour evesque de Mets ledit seigneur 
George de Baulden et entra en Mets. Et à sa 
venue , les seigneurs , bourgeois et soldairs de 
ladicte cité furent au devant à belle et noble 
compaignie jusques à la ville de Maigney. Et 
toutte la clergie se assemblèrent et saillirent 
hors à procession pour alleir au devant en 
jusques à Sainct Arnoult avec torches , pillés 
et croix. Et au lieu de Sainct Arnoult fut 
ledit evesque acoustré en habit pontifical, 
assavoir, d'une grande robbe de rouge draip , 
comme ung cardinal, tant que son cheval 
estoit couvert de ladicte robbe, qu'il faisoit 
beaul veoir, avec les gands et anneaulx ez 
doigts. Et estoit noblement acompaignié de 
plusieurs grans et notables personaiges et gens 
tous armés, en nombre de sept cents che- 
vaulx, entre lesquelx estoient l'archevesque 
de Trieve , le marquis de Baude et seigneur 
Marc , chainoine de Colloigne , tous trois frères 
dudit evesque ; le seigneur comte de Nau- 
sowe , le seigneur de Fenestrange , et plusieurs 
aultres comtes et barons et grans seigneurs 
d'Allemaingne. Et avec ceste belle compaignie 
entra ledit evesque à Mets par porte Ser- 
penoize , et chevaulchereut tous en belle or- 
donnance tant qu'ilz vindrent et arrivèrent 
en Chambre : et là , au pied des degrez , des- 
cendit ledit evesque de dessus son cheval. 
Et estoit revestu de sa chappe qui estoit tout 
de bon rouge draip jusques aux pieds 5 et 
là descendit ledit evesque à pied. Et fut là 
appareillé seigneur Thiriat Caholz , chancelier 
de la grande église , qui print le cheval par 
la bride et le fist mener en son hostel. Et 
tantost après , messire Evrard , grant marlier 
de ladicte église, mist la main à la chappe 
qui estoit rouge, et le fist devestir et prit 
ladicte chappe à cause de son office dé grant 
marlerie ; et demeura mondit seigneur eves- 
que à tout son roquet vestu qui estoit dessoubz 
ladicte chappe. Et adonc estoient les seigneurs 
du chappistre en procession sur les degrez 
de Chambre , en la place dessusdicte, et furent 
commis deux des plus grans en dignité , sça- 
voir, le chancellier et le trésorier (car adonc 
defailloient les trois plus grandes dignités, 
assavoir, le princier, le doyen et le chantre) 
audit monseigneur l'evesque , à grant honneur 

et révérence , l'ung à la dextre partie et Paultre 
à la senestre , et le conduirent amont lesdits 
degrez jusques au penultiesme , et là on luy 
vestit ung surplis et ung aulmus de gris sur 
son bras et là s'agenouillont sur ung tapis et 
ung cussin que ledit grant marlier doit appa- 
reiller. Et là fist ledit evesque son oroison 
et baisa la croix et le livre des évangiles que 
deux soubz diacres portoient. Adonc monsei- 
gneur le doyen et les plus grans en dignité 
ou le président prend le livre des évangiles 
et l'ouvre et le fait jurer. Le serment fait, 
il demande instrument au notaire : alors mon- 
seigneur lé chantre et les deux souschantres 
commencent à chanter ung respond qui se dit: 
Honor, etc. Si viennent tous ensemble à belle 
procession jusques en my la grande église, 
là où ilz ont coustume de faire plusieurs com- 
mémorations, quant ilz reviennent en pro- 
cession : et en my lesdits seigneurs , mondit 
seigneur l'evesque se met à genoulx sur ung 
tapis et ung cussin aornés , comme devant , et 
fait son oroison. L'oroison faicte, les souschan- 
tres encommencent ung aultre respond : Time, 
et vont en procession jusques devant le grant 
aultel , et là ledit evesque s'agenouille et fait 
son oroison et baise l'autel et fait son offrande 
sur ledit autel , et puis on le mené seoir sur 
la chaire de marbre derrière le grant aultel , 
et puis on chante : Te deitm laudamus, et le 
mènent en procession en chantant jusques au 
chappistre et le font seoir audit chappistre et 
fait ung sermon : et puis le viennent mettre 
en son siège au cueur et encommencent les 
chainoines à chanter leur grant messe en grant 
solempnité, et est Tautel paré comme aux 
grandes festes solempnelles. 

Et pour ce que alors on se craindoit , pour 
quelque propos qui par avant avoit esté dît 
et publié, dont les seigneurs de justice furent 
advertis , y eult grande ordonnance de gens 
de guerre aux champs et à la ville , enz grain- 
ges et chaulqueurs , et en plusieurs lieux par 
la cité, especialement à la porte Champe— 
noize ; car à icelle porte estoient collevre- 
niers, arbollestriers et archiers en point et 
en armes, et par dessus les murailles, et y 
avoit en divers lieux par la cité environ neuf 
cents hommes , tous armés , caichés en divers 
lieux , pour deffendre la cité ; car on se for- 
doubtoit de trahison. La cité luy fist présent 
de quatre buefz, soixante moutons, six cowes 

de vin et six vingt quartes d'avoine, et les 
chainoines luy donnont une coppe d'argent 
dorée, pesant six marcks trois onces et demey. 

Audit an de lxj , le vingt deuxiesme jour 
de jullet, au cbaisteau de Meun, près de 
Bourges en Berry, trespassa de ce siècle le 
roy de France , Charle , septiesme de ce nom , 
âgé de cinquante huit ans. 

Le quinziesme jour du mois d'aoust, jour 
de l'assomption Nostre Dame, fut le roy Louis 
sacré par l'archevesque de Reins , presens 
les pairs de France où leurs procureurs. Et 
lors comme le roy fut habillé et prest pour 
recepvoir le sacre, il tira son espée et la 
bailla au duc Philippe de Bourgoigne, luy 
priant le faire chevalier de sa main ; qui fut 
chose nouvelle : car on dit comunement que 
tous filz de roy sont faits chevaliers sur les 
fons à leur baptesme. Neantmoins le duc pour 
luy obeyr, luy donna la collée , et le fist che- 
valier de sa main, et cinq ou six seigneurs 
qui là estoient , c'est assavoir , le seigneur de 
Beaujeu et Jacques son frère , frères au duc 
de Bourbon ; les deux filz du seigneur de 
Croy, et maistre Jehan Bureau, trésorier de 
France. Puis pria au duc de Borgoigne qu'il 
fist les aultres qui le volloient estre : si en 
fist aulcuns, entre lesquelx en y eult cinq de 
la cité de Mets qui furent faits chevaliers, 
c'est assavoir, seigneur Nicolle Roucel, l'es- 
chevin , seigneur Wary Roucel , seigneur Mi- 
chiel le Gournais , seigneur Joffroy Cueur de 
Fer et seigneur Nicolle Dex, filz à seigneur 
Philippe Dex, chevalier. 

En ceste année, fut Testé moult beau, et 
furent les vins bons et les bleids aussy ; et fu- 
rent les bleids à bon marchié. Et après aoust , 
régnèrent fiebvres et chauldes mallaidies en 
plusieurs lieux , sans mortalité ; et tenoient 
longuement. Environ, la sainct Remey et la 
toussainct, furent veus en Pair aulcuns mer- 
veilleux signes comme de grans brandons de 
feu de la longueur de quatre toyses et de 
grosseur comme d'ung pied , et dura en Pair 
la moitié de demey quart d'heure , et fut veu 
par deux fois. Aulcuns racontoient avoir veu 
en l'air, de nuyt, comme bataille de gens et 
avoir oy grant noise et grant bruyt. 

Le vingtiesme jour de febvrier, Fan lxj, 
moulrut seigneur Nicolle Louve, chevalier, 
seigneur de boin renom , ayant tiltre de con- 
seiller et chambellain du roy de France et 

du duc Philippe de Bourgoigne , et fut en- 
sepvelli en l'église des Celestins : et pouvoit 
ledit seigneur avoir de aige environ soixante 
et quinze ans. 

1462. 

Le sire Wairy Roucel, chevalier, filz sei- 
gneur Nicolle Roucel , chevalier, fut fait mais- 
tre eschevin de Mets , le jour de feste sainct 
Benoit, en mars, mil iiij c et lxj, pour ung 
an et finissant audit jour , l'an revollu , mil 
iiij c et lxij. 

Le xvij e jour de j ung, molrut seigneur Coi- 
lignon de Heu, l'aman, lequel à cause de ses 
grandes aumônes fut nommé le grant almonier 
de Mets. Et à la fin de ses jours recomman- 
dait à Jehan de Heu, son filz, qu'il eust 
tousjours les poures gens pour recommandés 
et en mémoire. Et est son corps ensepvelli à 
Sainct Martin en Curtis, devant l'autel Nostre 
Dame. Et eult ledit Jehan de Heu ung filz, 
nommé Collignon de Heu, lequel en ensuivant 
son grant pere, faisoit touttes pareilles oeu- 
vres ; et fist faire la grand maison au Nuef- 
bourg toutte neufve, qui hit alors la {dus 
belle de Mets. 

Enz années preceldentes , se avoit esmeut 
une grosse dissention, débat et guerre pour 
le fait de Tarchcvesché de Mayance , pour ce 
que, après la mort du preceldent archevesque, 
la plus grant partie de la clergie avoit esleu 
Adolphe de Nausow, et une aultre partie 
avoit esleu le seigneur Frederich d'Ysem- 
bourg ; auqueldit Adolphe tous les enfffens 
de Baulden , réservé l'archevesque de Trieve, 
le comte ou duc de Virtemberg et le marquis 
de Brandenbourg donnoient faveur : et le duc 
Lowys de Bavière et comte pallatin souste- 
noient ledit seigneur d'Ysembourg. Et pour 
ce que ledit d'Ysembourg avoit la possession 
des principalles villes et cités dudit arche- 
vesché, réservé de l'esglise de Mayance, il 
constraindit tous les feodalz repanre de luy 
leurs fiedz : ce qu'ilz firent paisiblement la 
plus part, sans contredit, desquelz feodalz 
estoit le marquis de Baulden. Et pource que 
ledit de Nausow estoit demeuré sans ayde, 
il poursuivit son élection par devant le pape 
et le fist citeir : et comme possesseur, Ait 
rebelle et desobeyssant et n'y compairut et 
fut contumas. Si fut desclairé excomunié et 
de rechief cité, à quoy il fut desobeyssant* 

38 

Si en rescript le pape à l'empereur Frederich 
ficelle desobeyssance , priant qu'il volcist 
ordonneir aux princes du s* Empire soubstenir 
et favoriseir ledit de Nausow en son élection 
Et pour ce que ledit marquis de Baulden, 
comme féodal, avoit fait reprinse dudit de 
Ysembourg, comme archevesque de Mayance, 
il Ait absoulz du pape d'icelle obligation , 
et ïuy fut commandé et à plusieurs aultres 
princes et seigneurs eulx consentir et aider 
à repoulser le seigneur d'Ysembourg à la di- 
gnité episcopale de l'archevesché de Mayance, 
pour les rebellions et desobeyssances par luy 
faictes et comités envers nostre Sainct Pere 
le pape et sainct siège de Rome ; et qu'ilz 
veullent aider à la clergië et aultres qu'il 
appartient, de eslire et faire élection et met- 
tre en possession de ladicte archevesché et 
de ses appartenances , noble homme Adolphe 
de Nausow esleu , et en ce aider ét favoriseir 
en rencontre dudit seigneur de Ysembourg 
par toutte voye et manière qu'ilz polroient, 
pour et au nom de nostredit Sainct Pere, et 
comme icelle lettre et bulle le contiennent. 

Semblablement l'empereur manda expres- 
sément par lettre à monseigneur le marquis 
de Bauden , que nostre Sainct Pere luy avoit 
rescript et adverti la desobeyssance et rébel- 
lion dudit seigneur d' Ysembourg , luy requé- 
rant d'escripre à monseigneur le marquis et 
aux aultres princes et feaulx de l'Empire, 
qu'ilz veullent aider avec ceulx qu'il appar- 
tient , à deposeir Frederich d' Ysembourg de 
ladicte archevesché de Mayance, et de entre- 
tenir et mettre en possession de ladicte ar- 
chevesché ledit seigneur Àdolff de Nausow 
et le soustenir en touttes manières : ledit 
empereur veuillant et agréant à la requeste 
de nostre sainct pere, fait exprès comande- 
mentpar icelles lettres à monseigneur le mar- 
quis et à aultres princes et feaulx de l'Empire 
de aider à conclure finablement à la despo- 
sition dudit d' Ysembourg , et de maintenir en 
possession de ladicte archevesché ledit Àdolff, 
selons le contenu des lettres de nostredit 
sainct pere , sur ce faictes et érigées , etc. 

Ledit marquis de Bauden , obtempérant au 
mandement apostolicque et impérial avec ses 
adhérants , entendu le bom volloir que par 
avant ilz y avoient, se mirent en tout deb- 
voir et par tous moyens de aider et favo- 
riseir ledit Nassow éontre ledit d'Yseraboùrg. 



Dequoy il s'en dolosa et complaignit aux 
princes circonvoisins , et en rescript audit 
marquis de Bauden, aux princes et à partie 
des villes et cités du sainct Empire , disant 
que indehuement et injustement il ait aidé, 
soustenu et conforté ledit seigneur Àdolff de 
Nausow en l'encontre de luy en plusieurs et 
diverses manières, ce que honorablement il 
ne povoit et ne debvoit faire sans soy aultre- 
ment acquicteir par devers ledit d'Ysembourg 
de certains homaiges , en quoy monseigneur 
le marquis et ses prédécesseurs estoient par 
leurs lettres de pieça obligés envers les prédé- 
cesseurs dudit d' Ysembourg, à cause de ladicte 
archevesché de Mayance. 

Sur laquelle charge dudit d 1 Ysembourg, 
monseigneur le marquis de Bauden envoya 
partout ses lettres excusatoires , disant que 
au regard du mandement du pape et de 
l'empereur auquel il avoit obey, qu'il n'a en 
ce fait chose qu'il n'a peu faire bonnement 
et par honneur, veu que nostre sainct pere 
et l'empereur ont revocqué et annullé par 
leurs lettres patentes touttes les promesses, 
serments et homaiges que on avQit peu faire 
audit d'Ysembourg ; nonobstant qu'il ne fiist 
jay de nécessité à monseigneur le marquis 
d'en faire aultre excuse envers ledit d'Ysem- 
bourg à cause dudit homaige, monseigneur 
le marquis par lettres des prédécesseurs dudit 
d'Ysembourg , jaidis archevesques de Mai- 
iance, a preuve et monstre autenticquement 
que de long temps lesdits archevesques 
deminctz en ont eu donné bonne quictance 
seelées au feu marquis Bernaird de Bauden, 
grant pere dudit seigneur marquis. Et à celle 
fin que ledit d'Ysembourg puist entretenir sa 
possession, qu'il ne soit boutté hors de la 
seigneurie et archevesché de Mayance, par 
couverture dissimulée , /ait semblant de vol- 
loir venir à journée pour le principal fait 
dessusdit, en présentant le sainct concile et 
aultres présentations qui ne viennent à nul 
effect en manière que ce soit. Et pour ce, 
ledit seigneur marquis supplie à la clergie 
et ladicte cité de Mets que si, au temps à 
advenir, il leur estoit rapporté le contraire de 
ce devantdit, à l'encontre de luy et de ses 
excuses , que vous n'y veuillez adjousteir foid. 

Et pour ce que la cité de Mets ne preten- 
doit à eulx mesleir de leurs affaires et dis- 
sentions , et qu'ilz estoient loing d'eulx ; et 

aussy que quant ilz avoient eu guerre et dé- 
bat à rencontre de leurs ennemis, en lieu de 
leur donneir aide et secours, aulcuns avoient 
domaigé le pays et les subgectz de la cité 
de Mets et donné faveur et aide aux ennemis 
d'icelle cité, et que ladicte affaire ne consis- 
tent en rien à la cité, ne s'en volurent. en 
rien mesleir, combien que de ce à faire ilz 
en furent par plusieurs fois sollicités tant par 
lettres comme aultrement. 

Ce véant ledit marquis de Bauden et comte 
de Virtemberg, et que si la cité de Mets 
leur adheroit , qu'ilz en polroient avoir grosse 
aide, faveur et secours, se tiront vers l'em- 
pereur et impetront de luy lettres et mande- 
ment adressant à la cité, par lequel mandement 
et lettres adressant à la cité de Mets, il leur 
ordohoit aider, favoriseir et conseilleir Albert, 
marquis de Brandebourg, et Charles, marquis 
de Bauden , et leurs adherans à rencontre 
de Thiedrich d'Ysembourg, archevesque de 
Mayance , sur grosse amende et sus peine du 
ban et arrier ban de l'Empire , et comme jcel- 
les le contiennent dont la coppie s'ensuit. 

c Nous Frederich, par la graice de Dieu, 
empereur de Rome, toujours en accroissant 
l'empire, roy de Honguerie, de Dalmatie et 
Croatie, duc en Austriche et de S tir, etc., 
mandons aux honorables feaulx à nous en 
nostre sainct Empire, les maistre des bour- 
geois, conseil et communalté de la cité de 
Mets, nostre graice et tous biens. Honorables 
chiers feaulx, ainsy que à nous est survenu 
plusieurs differens et débats avec charges et 
desobeyssances qui se font à nostre S. Père 
le pape, et à la saincte église de Dieu, à 
nous et & nostre sainct Empire par le duc 
Ferry de Bavière, pallatin du Rin , Thiedrich 
d'Ysembourg et les consors dudit Ysembourg, 
qui se sont esmeus de leur voulenté à rencon- 
tre de révérend Adolff , esleu et confirmé pour 
archevesque de Mayance, chancellier de nostre 
sainct Empire en Germanie, nostre çhier cou- 
sin et esliseur , sur et à rencontre de ladicte 
archeveschié , en laquelle ledit Adolff est esleu 
et ordonné ; et nonobstant lesdits mandemens 
de nostredit sainct pere et de nous à cause 
de nostredit empire , que ceulx dessus nom- 
més fdnt aide et confort audit d'Ysembourg 
par vraye desobeyssance de noçtre sainct pere 
le pape et du sainct siège de Rome , et aussy 
à l'encontre de nous : dont pour résister à 

l'encontt e de leur entreprinse et voulenté , et 
pour eulx chaistoier et reboutteir, et pour les 
reduyre à l'obeyssance de nostredit sainct pere 
le pape et à nous à cause dudit sainct Empire, 
nous avons ordonné et commis haults et puis- 
sants princes, Alberth, marquis et chaistellain 
de Noremberg , Charles, marquis dé Baulden 
et comte de Spanheim , et Olry, comte de 
Virtemberg , pour et en nostre nom , comme 
à nous prince, oncle, compère et serorge, 
feaulx à nous et à nostredit sainct Empire , 
tant par certaines bulles papales , comme par 
nos lettres impériales , comme tenons que 
pieça avez peu veoir, et aussy comme il a 
esté acoustumé de faire procéder en tel cas, 
pour sur ce remédier. Et pour ce et affin que 
on puist résister à rencontre de telle vollenté 
et desobeyssance , et que iceulx puissent estre 
chaistoiés et pugnis de leur vollenté et deso- 
beyssance , et les réduire pour obeyr au sainct 
siège de Rome et à nous à cause dudit sainct 
Empire, à quoy vous estes tenus à nous, 
comme empereur de Rome , à cause dudit 
s 1 Empire , comme vostre droit et souverain 
seigneur naturel, et aider, bien favoriser et 
conseiller ; pourquoy nous vous commandons 
que par la vertu de ladicte obeyssance que 
vous debvez à .nous, comme empereur de 
Rome , et à nostredit sainct Empire ; et aussy 
sur le hault ban et arrier ban , et encor sur la 
peine de mille livres de fin or, pour çleliyreir, 
par vostre deffault, en nostre. chambre im- 
périale , et encor sur confiscation de tous vos 
fiedz, graices , franchises , previkiges et droi- 
tures que vous tenez de nos prédécesseurs et 
dudit sainct Empire romain, empereurs et 
roys , et que tenez de nous, comme empereur 
et roy, à cause de nostre. majesté impériale, 
que vous à npsdits capitaines , pour et en nom 
de nostredit sainct Empire, vueilliez audit 
fait, en l'encontre dçsdits desobeyssans et 
rebelles, estre aidant et confortant, en résis- 
tant en l'encontre d'iceulx , pour les aider i 
chastoier et rebouttej- de, leur vollenté et er- 
reur, et pour retourner à l'obeyssance au sainct 
siège de Rome , à nous et à nostredit sainct 
Empire. 

» En quoy faisant , ferez à nous et à nostredit 
s 1 Empire , auquel vous estes tenus et obligiés , 
amour et plaisir ; laqueille chose voilons en* 
vers vous , en tout bien*, recognoistre sans 
oublier, et voirons encor. adès sur ce et en 

ce demeurer et estre vostre souverain seigneur, 
deffendeur et protecteur. 

» Donnée à Grecze , le vendredi prochain 
après le diemanche Oculi en caresme , après 
la nativité nostre Seignenr , xiiij c Ixij ans. » 

Lettre d" Alberth , marquis de Brandenbour g, 
de Charles f marquis de Bauden , et d'Ol- 
rich, comte de Yirtemberg , adressant à 
ceulx de Mets, touchant les differens 
des deux contendans à Varchevesché de 
Mayance. 

« Par la graice de Dieu, Alberth , marquis 
de Brandebourg et chaistellain de Nuremberg 
etc. Chairles , marquis de Baude et comte de 
Spanehem etc. Olrich , comte de Virtem- 
berg. 

> Nos amiables salutz precedens. Honno- 
rables, saiges, chiers et especiaulz , nous vous 
envoions avec ces présentes certaine lettre 
ouverte de nostre très redoubté seigneur, Tem- 
pereur de Rome , par laqueille polrez veoir 
la requeste et commandement que sa graice 
vous fait : pourquoy nous desirons sur ce bien 
à certe que considériez ladicte requeste et 
commandement impérial , que iceulx veuilliez 
sans délai enterriner et accomplir , en aidant 
et confortant révérend pere en Dieu , seigneur 
George, esleu et confirmé de Mets, nostre 
chier cousin, serorge et frère, commis de 
part nous , comme capitaine gênerai de part 
ladicte majesté impériale , et de vous traire 
par devers Iny à tout vostre puissance , sans 
aulcun atargement, en temps et en lieu que 
nostredit serorge et frère vous en informerait 
briefment, et vous en ce demonstrer obeyssant 
de nostredit très redoubté seigneur l'empereur 
et audit s 1 Empire : laquelle chose , avec la 
graice impériale dessusdicte , nous voilons re- 
cognoistre possiblement et amiablement envers 
vous, désirant sur ce vostre ferme response 
par escript et sans delay, par le porteur de ces 
présentes , pour, sur ce , avoir vostre advis. 

> Donnée soubz le seel de moy, marquis 
Charles, pour nous tous, le mercredi après 
le diemanche, Vocem jucunditatis , Tan mil 
iiij e lxij. 

> A honnorables, saiges, nos chiers et es- 
peciaulx , le maistre eschevin , les treses et 
communalté de la cité de Mets. > 

Sur laquelle lettre le seigneur maistre es- 



chevin , trese et conseil firent faire et getteir 
une response par bon advis et meure délibé- 
ration , dont cy après la coppie s'ensuit. 

A très haults et puissans princes et seigneurs, 
seigneur Alberth, marquis de Brandebourg 
et chaistellain de Nuremberg, Charles, 
marquis de Bauden et comte de Spanehem, 
et à Olry, comte de Wiertemberg. 
« Très haults et puissants princes et sei- 
gneurs , touttes humbles recomandations pre-; 
cédant. Comme il a pieu à vos graices nous 
escripre par vos lettres et avec celles nous 
envoyer certaines lettres adressant de part la 
majesté de très serein , très illustre et très sou- 
verain prince , nostre très redoubté seigneur, 
seigneur Frederich, par la graice de Dieu, 
empereur de Rome , tousjours en accroissant 
etc., nous requérant estre aydant et confor- 
tant à vosdictes graices , en résistant à ren- 
contre de très hault et puissant prince et 
seigneur, monseigneur Frederich , comte pal- 
latin et duc en Bavière , et aultres qui se sont 
esmeus à rencontre de très révérend pere et 
seigneur, monseigneur Adolff , esleu et con- 
firmé de Mayance et de sondit archeveschié 
et des mandemens papal et impérial , comme 
ensdictes lettres est plus à plein contenu, par 
vertu desquelles vous , comme capitaines gé- 
nérales de ladicte majesté imperialle, requérez 
que nous vueillions estre aydant et confortant 
à révérend pere en Dieu et seigneur, mon- 
seigneur George esleu et confirmé de Mets , 
commis de part vous , et nous traire devers 
luy avec nostre puissance en temps et lieu 
qu'il nous fera sçavoir : surquoy, très haults 
et puissants princes et seigneurs, désirons à 
vostredicte graice faire sçavoir que des diffe- 
rens estant entre lesdictes parties somes bien 
desplaisant et désirerions bien la paix d'iceulx, 
si faire se pouvoit , desquelx nous en serions 
liez et joyeulx. Et véons vosdictes graices assés 
estre adverties , comme aussy il est chose 
notoire, que tousjours avons obey à la ma- 
jesté impériale en tous cas à nous possibles , 
et encor faire desirons, comme vrays obeys- 
sans , feaulx et loialz d'icelle majesté. Mais 
pour la deffense et garde d'icelle cité de Mets, 
qui est cité impériale , située et asfcize en 
extrême mete , et est escutz , deffense et porte 
de l'Empire , entre diverses seigneuries et en 
pays où souvent sont esmeues guerres et aul- 



Digitized by 



très rigueurs, à rencontre de ladicte cité, les 
habitons, subgectz et pays y appartenant , nous 
et aultres des nobles citains, bourgeois et 
pouvre peuple , subgectz d'icelle en exposant 
corps et avoir en grant nombre et quantité , 
avons de tout temps et puis naguaire souf- 
fert et soustenu plusieurs grans et énormes , 
innumerables et irrécupérables griefz dop- 
maiges , tant en occision de beaucoupt d'hom- 
mes vaillans et nobles , comme en destruction 
d'églises et édifices aruynés, rançons de grans 
sommes paiées , avec suite de pestilence , de 
mortalité et aultres grandes affaires qui en 
long temps ne seront reparées , et qui inces- 
samment depuis nous ensuivent et survien- 
nent : parquoy ladicte Cité, avec toutte sa 
puissance, par diligence ait esté et encor est, 
nuyt et jour, en grant et continuel labour de 
son pouvoir elle entretenir soubz la puissance 
.et juridiction impériale , en rencontre de ses 
ennemis, envieulx et mal veuillans , qui, de 
jour en jour, procurent le préjudice et do- 
maige d'icelle cité et de ses franchises , pre- 
vilaiges et anciennetés , sans en ce pour nous 
avoir ayde ne confort d'aultres que de Dieu 
et de nous : parquoy, considéré ce que dit 
est , et plusieurs causes et raisons légitimes 
par aultres fois dictes et desclairées par lettres 
et de bouche à ladicte majesté , nous ne nous 
polrions bonnement passeir de nostre puis- 
sance , laquelle à l'occasion que dessus , est 
grandement descheutte et amainrie , comme 
il est chose publicque et notoire ; nonobstant 
que à nostre pouvoir désirerions servir et com- 
plaire ladicte majesté ; et à vosdictes graices 
suppliant humblement icelle nostre response 
et excuse avoir et recepvoir pour agréable ; 
et nous au surplus en tous cas avoir pour 
recomandés comme nous y avons la parfaicte 
et entière fiance. Très haults et puissants prin- 
ces et seigneurs , le sainct Esperit vous donne 
bonne vie et longue en acroissement d'hon- 
neur et de haultesse. Escripte le.... jour du 
mois de Pan lxij avec xiiij c . 

> Vos humbles appareilliés à vos bons plaisirs en 
ce que bonnement possible nous serait , le 
maistre eschevin et les trese jurés' de la 
cité de Mets. » 

Quant ledit marquis de Bauden et ses ad- 
hérons entrent receu icelle response et excuse, 
véant qu'elles estoient raisonnables et que la 

cité ne se joindeioii avec eulx en vertu dudit 
mandement impérial, incontinent envoyèrent 
vers nostre sainct père le pape , et obtindrent 
de luy une bulle apostolicque et pénale contre 
la cité, au cais qu'ilz n'adheroient et donne- 
roient faveur et aide à Adolff de Nausow et à 
ses adherans ; de laquelle la coppie s'ensuit : 

A nos amez filz, les proconseiUiers et con- 
seilliers et comunalté de la cité de Mets. 



« Pius , evesque , serviteur de Dieu , à nos 
amez filz , les proconseiUiers et conseilliez et 
comunité de la cité de Mets , salut et béné- 
diction apostolicque. Aultresfois vous avons 
escript choses concernant l'honneur de nous 
et du siège apostolicque et vostre deheu ; aussi 
sur la provision de l'église de Maiance , par 
nous faicte de la personne de nostre amé filz, 
Adolff de Nausow. Nous doubtant que par 
aventure nos lettres ne soient parvenues à vous, 
escripvons de rechief , vous disant que nous 
avons entendu, non pas sans amaritude de 
pensée, que noble homme Frederich, comte 
pallatin du Rin, lequel au par avant avons 
moult amé , et cuide icelluy estre prince ca- 
tholicque , est présentement par mutation de 
pensée , converti en sens reprouvé , non pas 
sans infamie de luy et de sa maison. Et nous 
ait on informé que icelluy Frederich , jay 
soit ce qu'il sache combien justement le fiîz 
d'iniquité, Thiery de Ysembourg soit privé de 
l'église de Mayance , niantmoins , par force et 
par armes, s'a eslevé contre la provision apos- 
tolicque, faicte en la personne dudit Adolff de 
Nausow par le siège apostolicque, et avoir con- 
vaincu ou receu par pact aulcuns chasteaulx 
et villes d' icelle église en loyer de peschié 
infâme. Nous ne debvons , ne ne pouvons 
souffrir icelle offense, ains est l'offense de 
Dieu , du siège romain et de l'église univer- 
selle de laquelle la cure nous est comise. 
Vous debvez pour vostre deheu non défaillir 
à la deffense de justice ; car ainsi le requiert 
l'office de bons hommes et vrays catholicques : 
par ainsy nous vous exhortons, en uostre sei- 
gneur, et vous requerrons par l'obédience 
que vous nous debvez , et vous mandons , 
soubz peine d'excomunication de sentence 
donnée et de interdit en vostredicte cité 
et ez terres et lieux subjeetz à vous, sus 
peine et perdition de tous singuliers previl- 
laiges et de tous fiedz ecclesiasticques , et 

des malédictions éternelles , lesquelles pines 
û6tis w Vôulldtis lès 'contrevenants et contre^- 
diéàHts à nos éôtnande'mens , tantost ce fait, 
eàèbûrtir ^ que audit Thiery privé, à ses 
adhérons, côiîlplices et ensuivants, de quel- 
tjùè hom ou de quelque dignité qu'ilz soient , 
vous ne donnez , ne faictès donneir ayde , 
conseil , faveur ne aulcune assistance , ne aul- 
cun suBraige , par parole ou escript ou par 
œuvre , directement ne indirectement , ou par 
aulcune qui se colore ; ains, avec icelles 
meystnes peines dessusdictes , vous assistez, 
tantost et sans demeure ou sans délai, avec 
touttè vôstre puissance audit Adolff et ses 
faCteute et adherèns , et le aydez contre iceulx 
constamment, pour nostre honneur et pour 
le salut de l'egliée de Mayance. Âinsy ferez 
chose plaisante à Dieu , digne de peuple 
cathôlicque et à nous bien chiere , qui quer- 
rons iceulx remèdes pour le bien publicque 
et pour corriger Tentreprinse des malvais. 
Et niantmoins nous vous absolvons et descer- 
ûons absoulz de touttes et singulières unions , 
confédérations , pacts , promesses , fiedz , ho- 
maiges et liens quelconques , estant roborés 
et faicts par serment , desquels par aventure 
tôus estes estraints ou ôbligiés audit Thic- 
drich ou Frederick, comte pallatin, ou à leurs 
adherens , ès choses devantdfctes , par quel- 
que manière que ce soit , c'est assavoir , par 
tant et si longuement que vous deflenderez 
évidemment ladicte provision apostolicque , 
et que yceulx Thiedrich et pallatin et leurs 
complices l'impugneront. Et descernons et 
desclairons, par ces présentes, vous n'en avoir 
encouru ou à encourir aulcube peine à l'oc- 
casion de non avoir entretenu les dessus points, 
confédérations , etc. , et d'avoir aidé audit 
Adolff etc.; et ne povez eàtre en aulcune 
peine , exigée ou prinse de vous par lesdicts 
Thiedrich et pallatin etc. , ne vous estre cons- 
traints à paier pour ce quelque chose. Donnée 
à Rome , à sainct Pierre , Tan de l'incarna- 
tion nostre seigneur, mil iiij° et lxij , le jour 
devant les kalendes de may, Pan quart de 
nostre pontificat. » 

Laquelle bulle Ait apportée de Rome à 
Tevesque George de Mets , pour l'envoier aux 
maistre eschevin et trese jurés de ladicte cité 
de Mets ; lequel leur fist rescripre une lettre 
et envoier icelle bulle devantdicte , de la- 
quelle lettre la copie s'ensuit. 



A nos chiers amés et feaulx , le maistre es- 
chevin et les trese jures de la cité de Mets , 
George esleu et confirmé de Mets. 

« Chiers amés et feaulx, nous vous saluons. 
Nostre sainct peire le pape nous ait présente- 
ment envoié certaines bulles à vous adressant 
condme veoir polrez par la superscription , 
nous mandant lés vous envoyer, lesquelles 
vous envoyons par ce porteur. Nostre seigneur 
soit garde de vous. Escript à Albestorff, le 
septiesme jour de jting, Pan xiiij c lxij. > 

Incontinent que le maistre . eschevin eust 
receu icelle lettre et bulle , il fist assembleur 
les trese qui firent assembleir et convocqueir 
leur conseil j lesquelx pour esploiteir et be- 
sôingneir sur le lait d'icelle bulle , affin de 
non tombeir ez peines qui y sont desclairées , 
comirent seigneur Poince Baudoiche, che- 
valier , seigneur Rénal le Gournais , chevalier, 
seigneur Joffiroy de Wairise et seigneur Ni- 
colle Roucel l'annel , qui mainoit en Chainge. 

Le dixiesme jour de jung, audit an, ledit 
maistre eschevin , trese et conseil , constituè- 
rent lesdits quaitre seigneurs comis pour leurs 
procureurs sur le lait d'icelle bulle , de la- 
quelle procure Jehan Dediet et Jaicot Gustelle 
forent notaires. 

Le seiziesme jour dudit mois de jung en- 
suivant , audit an, lesdits quaitre seigneurs, 
procureurs pour là cité , par le conseil de 
plusieurs clercs, tant spirituelz que temporelz, 
firent faire et entregetteir une appellation à 
l'encohtre de nostre sainct peire le pape Pius , 
pour et au nom d'icelle cité ,' sur ledit mande- 
ment apostolicque. En laquelle appellation 
ait plusieurs raisons et excuses qui sont cy 
après escriptes en brief , et sont en ladicte 
appellation plus au long desclairées ; de la- 
quelle Jehan Dediet , Jaicot Gustelle et 
Millon Poincignon sont notaires. 

Les causes, raisons et excuses de ladicte 
appellation interposée de part la cité. 

Premier est dit et allégué en ladicte ap- 
pellation que les nobles citains , ensemble les 
habitans et comunalté de ladicte cité de Mets 
sont par previllaiges imperials et par ancienne 
prescription , liberté et franchise, tant et telle- 
ment affranchis en l'Empire que , pour quel- 
conque guerre , bataille, assemblée ou exercite 
de gens d'armes, faicte par les empereur* 

ou esliseurs et aultres princes ou cités de 
l'empire, yceulx de Mets ne doient estre 
constraints ne compellés à faire quelque ayde 
ne contribution de gens d'armes , ne . argent 
ny aultrement , par quelconque manière que 
ce soit ; ains ont toujours esté iceulx de Mets , 
de tant et si long temps qu'il n'est mémoire 
du contraire , au veu et sceu des empereurs 
et électeurs et aultres princes et comtes de 
l'Empire , maintenus et gardés et laissés en 
telles franchises , sans ce qu'ilz aient oncque 
esté par quelconcque puissance ou mande- 
ment apostolicque ne impérial , subjects ne 
constraincts au contraire ne à aultres ay des y 
tailles, exécutions ou impositions faictes ne 
levées audit Empire. 

Item, que la cité de Mets qui est porte 
et escutz du sainct Empire de Rome, est assise, 
et située ès fins et extrémités d'iceUuy empire 
en pays inclins à guerre et à bataille, près 
et entre très vaillans et très puissans, princes, 
où souvent se font et esmeuvent guerres, 
mesmement à l'encontre A'icelle cité, redon- 
dantes au préjudice de L'Empire. Et ce que 
Dieu ne veulle , si ycelle cité estoit surmontée 
ou subjuguée de ses ennemis , ce seroit trop 
grant domaige et trop grant péril pour le 
corps de l'Empire. 

Item , que ladicte cité,4*ar grant guerre et 
pestilence qu'elle a eue et soustenue puis peu 
de temps , est tellement descheue et diminuée 
de sa puissance que à peine puelt elle souffire 
à soy gardeir et preserveir de ses ennemis et 
emulateurs. Et pour ce, ne puelt celle cité 
envoyer, alleir, ne mettre sa puissance en tout 
ny en partie , sans trop grant et grief péril, 
ains est de nécessité aux citains et habitans 
d'icelle cité employer toutte leur puissance 
et entendre diligentement et saigement à la 
conservation et préservation d'icelle cité : si 
n'est possible ausdicts citains et habitans de 
Mets de envoier gens d'armes , ny aider à aul- 
cuns des contendans sur l'esglise de Mayance , 
ne de vaquer en batailles, guerres et expé- 
ditions de l'Empire, soient generalles ou 
particulières. 

Et pour arguer et impugner ibrméement 
la bulle apostolicque , envoiée dairiennement 
à la cité, est premier dit en ladicte appella- 
tion et allégué que celle bulle ne semble point 
estre raisonnable ne fondée en équité $ car 
équité est une convenance de choses , laquelle 



requiert droit paireil en paireille et semblable 
cause. Or est ainsy que audit Empire sont ad-i 
venues plusieurs aussy grandes ou plus grandes 
et semblables causes et controverses à celle 
qui est de présent sur l'église* de Mayance^ 
comme sur les églises de CoUongne, de Trieves 
et aultres plusieurs, sur et pour lesquelles 
controversies et guerres qui en «ont y «sues, 
jamais n'ait esté mandée ne interpellée ladicte 
cité de Mets par. puissance apostolicque ne 
impériale , ne squbz aulcunes peines ou een^ 
sures , de soubvenir ne aider à nulle des par-* 
ties contendantes , foraque maintenant pour 
le fatt.de ladicte église de Maiance. Si semble, 
pour ce que c'est cas paireil aux aultres des- 
susdits., que aussy bien s'en puist on des- 
porteir de mandeir ladicte cité de Mets pour 
aider l'une ne l'autre des parties contendentes 
sur ladicte église de Maiance, comme on a 
fait du temps passé, pour lesdictes aultres 
controversies , aussy ou plus périlleuses et 
prouffîtables pour la chose publicque dudit 
Empire. Et aussy y ait raison plus forte que 
du temps passé, entendue et considérée la 
diminution de la puissance de ladicte cité de 
Mets. 

Item, à ce mesme propos, comme puis 
vingt ans en ença , lesdite de Mets furent très 
grièvement foules en la grande comme intol- 
lerable guerre des roys de France et Secille , 
ilz supplièrent par plusieurs fois très hum- 
blement à la majesté • impériale et aux sei- 
gneurs esliseurs et princes du s 1 Empire que 
il leur pleust les secourir, aider et conforteir. 
Et touttesfois, nonobstant qu'ilz eulrent né- 
cessité, iceulx de Mets de l'Empire ne des 
esliseurs ne d'aultres quelconcques princes ou 
comunçrités dudit Empire ne furent oncque 
secourus ny aidés en quelconcque manière que 
ce soit. S'ensuyt aussy que lesdits de Mets 
ne doient ne ne sont tenus de ayder l'une 
des parties contendantes sur ladicte église de 
Mayance, ne à ce ne à aultres cas paireils 
estre compellés ne constraints par quelconcque 
auctorité ou puissance ; car ains plus juste 
et plus raisonnable estoit ausdits de l'Empire 
secourir à ladicte' cité de Mets en sadicte 
nécessité , que il ne soit à présent ausdits de 
Mets aider l'ung et impugner l'autre des par- 
ties contendans sur ladicte église de Mayance. 

Item , et pour monstreir que ladicte bulle 
apostolicque n'est point fondée en justice ne 

en droit , est dit et allégué en ladicte appel- 
lation que au mandement et contenu d'icelle 
bulle ne sont tenus obeyr lesdits de Mets 
par droit de nature. Car, présupposé que de 
la graice de Dieu iceulx de Mets soient de 
présent en paix , si ne sont ilz pour les causes 
dessusdictes , mesmement pour la diminution 
et petitesse de leur puissance tenus de met- 
tre icelle leur puissance fuers de la cité de 
Mets, pour aider à aultres, et de laisser en 
péril et dangier ycelle cité qui ait tousjours 
mestier de sa puissance. Et ce ne pueH souffrir 
nature bien ordonnée soy laisseir destruire 
pour secourir ne soubvenir à aultruy, ou pour 
se faire ennemie de Tune des parties , en ay- 
dant l'autre , tendantes sur ladicte église de 
Mayance. Car à bien entendre, aider à assisteir 
à Tune d'icelles parties contendantes , à peine 
polroit ce estre sans soy faire et constituer 
ennemie de l'autre partie , et à soy engendrer 
et acquérir nouvelle guerre. Et celle cité , es- 
tant en Testait comme elle puelt estre , doit 
fuyr et eviteir somairement de à soy provoc- 
queir ne acquérir nouviaulx ennemis , et de 
soubmettre à fortune ce qu'elle tient seure- 
ment et certainnement ; car, comme dit ung 
saige, on doit useir des dons de fortune, 
mais non s'y fier. • 

Item, à ce que lesdits de Mets ne sont 
tenus par droit divin d'obeyr audit mande- 
ment, est dit et allégué en ladicte appellation 
que jay soit , comme celluy droit divin con- 
tient 5 que bataille soit esmeue contre les infi- 
delles païens et hercticques etc. , niantmoins 
on doit eviteir de faire guerre et bataille pour 
icelle dissention , discord ou murmuration. Et 
à ce propos sont alléguées certaines auctorités 
de la saincte escripture servant à ceste raison. 

Item, et supposé que, par droit humain, 
la bataille soit juste , qui est faicte par advis 
pour recouvreir ses biens et pour ses biens 
affranchir, loys et previlaiges deffendre, et 
reppelleir violence et force d'aultruy : si ne 
s'ensuit il point que lesdits de Mets doient 
faire guerre ne bataille à rencontre de l'ung ne 
de l'autre desdictes parties contendantes sur 
l'esglise de Mayance, pour ce que telle guerre 
ne seroit point reppelleir de violence faicte 
à eulx ne à ladicte cité de Mets, ne pour la 
recouvrance de leurs biens ne la deffense 
d'eulx , de leur cité ne de leurs libertés et 
franchises. 



Et ne puelt le duc ou juge seullement, 
présupposé qu'il soit souverain prince, faire 
guerre ne bataille juste , s'il ne la bit à juste 
tiltre par droit et par justice ; car aultrement 
n'est point dit ne ne doit estre nommé ne 
réputé juge, si il ne procède par droit et 
par justice sans descliner à destre ne à se- 
nestre. Et ainsy on n'est point tenu de obeyr 
à la sentence du juge, tant soit de grânde 
ou souveraine auctorité , si icelle sentence ne 
contient vérité et justice. 

Or est à présumer et à entendre, considérées 
les choses dessusdictes, que celluy ou ceulx 
qui ont impetré ladicte bulle apostolicque 
à l'encontre desdits de Mets , ont celle et oc- 
culté la vérité , et peuvent avoir remonstré et 
mis au devant ou donné à entendre à nostre 
sainct pere le pape ce qui n'est , ne ne sera 
trouvé en vérité. Car premièrement , s'ilz eus- 
sent dit, desclairé et remonstré à nostre sainct 
pere le pape , la franchise dessusdicte , en- 
semble la diminution et petitesse de la puis- 
sance de ladicte cité de Mets, et aussy la 
situation d'icelle, et comme icelle cité est 
tousjours en continuel dangier et péril de 
nouvelles guerres, lesquelles souvent procè- 
dent et sont faictes à peu d'occasion , entendue 
aussy la diversité des seigneuries très grandes 
et très puissantes entre lesquelles la cité de 
Mets est située et assise, entendue aussy la 
nature d'iceulx pays et seigneuries qui sont 
d'ancienneté inclinés à guerre et bataille, 
comme dit est ; il est vraysemblable que nostre 
sainct pere le pape n'eust point décrété ne 
octroié tel mandement à l'encontre desdits de 
Mets qui veillent et labourent continuellement 
pour la deffense de leur cité et des franchises 
et libertés d'icelle et du sainct Empire. 

Mais il est vray semblable et à presumeir 
que lesdits impetrans , c'est assavoir , ceulx 
qui ont procuré et impetré ladicte bulle 
contre lesdits de Mets , ont donné à entendre 
à nostre sainct pere le pape que iceulx de 
Mets sont puissans assez pour envoyer grant 
nombre de gens d'armes fuers de leur cité 
et soubvenir à l'ung des contendeurs sur 
ladicte église de Mayance et à aultres, en 
cas paireil ; et avec ce , bien gardeir leur cité 
et la preserveir de la puissance de ses emula- 
teurs et aultres dangiers et guerres qui y pol- 
roient sourvenir. 

Ont aussy donné à entendre ànostredit sainct 

pere lesdits impetrans que la partie desdicis 
contendans sur l'église de Mayance , en faveur 
de laquelle ladicte bulle ait esté impetrée et 
octroyée, polroit bien secourir et deffendre 
ladicte cité de Mets, au cas que de l'autre 
partie celle cité seroit assaillie et impugnée : 
laquelle chose seroit forte à faire , entendue 
la grant puissance des seigneurs voisins de 
ladicte cité qui, par aventure, se polroient 
mesler: entendu aussy que l'empereur, qui 
est le principal et le plus puissant, et aultres 
meysmes des plus puissans de celle meysme 
partie , pour laquelle aider sont interpellés , 
sont trop loing de Mets , et venroient à peine 
les secourir ; ains est à présumer et vray 
semblable que si de besoing luy estoit , autant 
de secours averoit ladicte cité de Mets des 
seigneurs de l'Empire , comme elle eust en- 
contre la puissance du roy dessusdit. 

Item , par ladicte appellation est impugnée 
et arguée par aultres raisons de droit et de 
praticque, stile et usaige, tant de cour de 
Rome que des aultres cours spirituelles de la 
chrestienté, comme pource que par ladicte 
buJie est fulminée et inférée sentence de ex- 
comunication , qui est le plus aigu glaive de 
l'église, sans monition canonicque précédente, 
qui est chose contre droit et raison , et contre 
la praticque, stile et usaige de touttes les 
cours. 

Item, aussi est impugnée ladicte bulle pour 
la cumulation , adversie , multitude et gra- 
vité desdictes peines et censures simulées et 
contenues en icelle bulle, lesquelles peines 
ne doibvent point estre fulminées pour la 
raison contenue en icelle bulle ; ains suffirait 
et debveroit souffire l'une d'icelles peines , 
au cas meysme que ladicte bulle fust juste et 
raisonable. 

Item , ne puelt ladicte bulle avoir force 
ue efficace par manière de évocation du bras 
séculier , pour la faulte des termes , monition, 
ordre et solempnité de droit à ce requis , 
qui n'ont lieu ne ne sont gardés ne observés 
en icelle bulle. 

Et sont encore en ladicte appellation allé- 
guées et contenues plusieurs aultres raisons 
clairifiées de droit et de praticque à ce ser- 
vant , et plusieurs auctorités, tant de la saincte 
escripture comme de droit, de philosophie 
et aultre etc., qui sont cy desclairées. 

La publication de la devantdicte appella- 



tion cy devant fut faicte et publiée, le sei- 
ziesme jour du mois de jung, Tan xiiij 0 lxij, de 
laquelle furent notaires les devantdits Jaicot 
Gustelle , Jehan Dediet et Milon Poincignon. 
Et lut icelle plantée et affichée au portail de 
la grande église cathédrale de Mets par trois 
jours. 

Depuis touttes ces choses faictes, messei- 
gneurs les quaitre commis en icelle affaire 
pour la cité, firent rescripre lettre excusatoire 
à nostre sainct pere le pape Pius sur la devant 
dicte bulle envoiée à la cité pour le différent 
de l'archevesché de Mayance estant entre les 
devantdits deux archevesques , laquelle lettre 
fut envoyée et portée par messire Anthoine 
Uuyn , prevost de sainct Pierre aux Ymaiges 
et chainoine de S* Saulveur, et par maistre 
de Templo , dont la coppie s'ensuit. 

A très sainct et très benoy peire en Dieu , 
nostre seigneur , et très clément et très 
piteulx seigneur f Pius, par la divine pro- 
vidence, souverain evesque de la saincte 
église romaine et universelle. 
« Très sainct et très benoit peire et seigneur 
très clément et très piteulx , très humble et 
très dévote révérence jusques à baisier les be- 
noitz piedz de vostre saincteté devant minse. 
Si il est ainsy que le filz , quant il a nécessité , 
puist et doit feaublement requérir au peire, 
touttesfois à présent nous a ce donné plus 
grande hardiesse la cogitation de votre justice 
et saigesse par lesquelles vostre saincteté est 
tousjours appairillée à rendre et faire raison 
à tous ceulx qui la requièrent. Or est ainsy , 
très benoit peire , que ceste cité de Mets est 
constituée et située ès fins du sainct Empire 
de Rome , en pays guerrieulx , entre diverses 
et estrainges seigneuries et princes très vail- 
lants et très puissants , et d'ancienneté acous- 
tumés de baitailler et avoir rigour contre 
icelle , à quoy résistent les manans et habitans 
de toutte puissance pour maintenir la liberté 
d'elle et de l'Empire , et soy gardeir et con- 
server soubz la puissance et juridiction im- 
périale. Et pour ce que ceredonde à l'honneur, 
utilité et bien commun de toutte l'Empire, 
a esté observé de si long temps que il n'est 
mémoire du contraire , que icelle cité de 
Mets ait esté conservée franche et quicte de 
touttes aultres expéditions, guerres, exercites, 
tailles , exactions et impositions pour quelque 

cause que ce fast, par les empereurs, esli- 
seairs et auknes princes et comunités de l'Em- 
pire, faictes, indictes et imposées. Aussy,tres 
benoît peire , icelle meysme cité de Mets a 
esté par plusieurs diverses et très grandes 
guerres et pestillences et comme à elle in- 
supportables, et mesmement par les guerres 
des roys de France et de SeciUe , lesquelles 
icelle cité ait dairiennement portées et sous- 
tenues avec grant estrivement, dopmaiges et 
vexations, sans ce qu'elle ait eu ayde ne se- 
cours de 1 empereur no de quelconque aultre 
prince ou communité de l'Empire , ja soit 
que par plusieurs foys, en temps dehu, les 
en a requis. Et par ce, a esté icelle cité très 
grevée en touttes parties et membres, et très 
grandement eu sa substance et puissance dop- 
maigée et diminuée,- ainsy et tellement que 
icelle cité , par tous ses efforts et avec toute 
sa puissance , puelt i peine souffrir la con- 
servation de soy mesme et préservation des 
perilz qui luy sorviennent, et de ses envieulx 
et emulateurs qui insidient et gaittent tous- 
jours sur icelle cité et estudient, de jour en 
jour , de luy ettgendreir et susciteir nouvelles 
guerres et controversies. Et comme il soit 
ainsi, très benoît peire, que celle envie croisse, 
de jour en jour, à rencontre d'icelle cité , et 
que les princes voisins soient plus puissans 
que oncquemais , et que la puissance d'icelle 
cité est très petitte et amainrie de plus que on 
ne puelt dire , par les guerres et pestilences 
dessus touschées, il est de nécessité aux ci- 
tains qui sont modérateurs et recteurs de la 
police de icelle cité, de entendre et veiUier 
par très grande cure et diligence, et avec 
toutte leur puissance , sans quelconcque in- 
termission , à la garde et deffense de eulx et 
de ladicte cité. Et certainement , très benoît 
peire, c'est une oeuvre où on doit veil- 
lier; car icelle cité est escutz de l'Empire, 
pour la conservation de laquelle on doit vi- 
gillamment entendre et à la félicité, tranquil- 
lité et commung bien de toutte la seigneurie 
impériale et de la chose publicque du sainct 
Empire. Mais si par négligence ou subver- 
sion d'icelle, ce que Dieu ne veuille, elle 
estoit surmontée de ses ennemis , seroit à 
l'Empire grief indicible, péril, destriement 
et dopmaige. 

> Ces choses dessusdictes, très benoit peire, 
sont véritables icy et aux voisins publicques, 



évidentes , notoires et manifestes : lesquelles 
choses, si ce eussent entendu et considéré, 
exprimé et desclairié à vostre béatitude ceulx 
qui naguaires ont impetré à l'encontre de nous 
et de ladicte cité de Mets, certaines lettres 
appostolicques , affin de assister et aidier de 
toutte nostre puissance à l'une des parties 
contendentes sur l'église de Mayance, ilz 
n'eussent demandé ne obtenu de vostre sanc- 
tité telles lettres ne tel mandement. Doncque, 
très benoit et très piteulx peire , considérées 
les choses dessusdictes, mesmement la fran- 
chise et liberté que ladicte cité de Mets , 
comme dit est, a en l'Empire; et aussy la 
petitte puissance de celle cité et les très 
grans perilz et dangiers qui en polroient en- 
suyre, tant à icelle cité que au corps de 
l'Empire ; lesdictes lettres et mandement ap- 
postolicque nous sont chose trop dure et 
trop griefve et une chairge insuportable et 
impossible; car certainement nous ne povons 
fuers mettre ne envoyer dehors les forces de 
nostre pays, le tout ne partie de nostre 
puissance, soit pour aydier celluy à qui vostre 
sanctité a conféré l'église de Mayance , ny 
aultre , si nous ne voulions , nous et ladicte 
cité de Mets soubmettre aux perilz et dan- 
giers très patents et inévitables ; car plusieurs 
ont tousjours l'oeil et n'attendent aultre chose 
forsque avoir opportunité de se esleveir et 
guerroier à l'encontre de nous et de ladicte 
cité ; et averoient nos emulateurs , ce qu'ilz 
querent , c'est assavoir, opportunité de nous 
invader et assaillir. Si par aventure nous en- 
voyons partie de nostre petitte puissance 
fuers, l'autre partie contendente sur ladicte 
église de Mayance se polroit esleveir à ren- 
contre de nous ; et avec celle partie se mes- 
leroient et polroient mesler nos emulateurs i 
et si ne nous polroient secourre à l'encontre 
d'eulx la partie dudit pourveu par vostredicte 
saincteté à ladicte esglise de Mayance, ains 
n'attendrions aultre secours que celluy que 
nous eusmes à l'encontre de la puissanee 
desdicts roys , c'est assavoir, nul forsque nous 
meysmes» 

» Et pour ce, très benoit peire, comme 
ainsy soit qu'il est 'escript que le souverain 
evesque a acoustumé à porteir pacientement 
si ses subgectz, qui ont sur ce excuses et 
causes raisonables , ne acomplissent aulcunes 
fois le contenu de ses lettres et mandement , 

nous confiant à plein de la clémence et bé- 
nignité de vostre béatitude, recourons à icelle, 
suppliant très humblement et très dévotement 
les choses dessusdictes estre véritables et no- 
toires , il plaise à vostre sanctité , nous , nos- 
tredicte cité et l'université d'icelle et tout 
nostre pays pour avoir benignement excusés 
sur le fait de donneir ayde et assistance audit 
pourveu par vostre sanctité à ladicte église 
de Mayance, et sur toutte l'expédition sur 
ce faicte et à feire, ensemble sur tout le 
contenu ensdictes lettres et mandement ap- 
postolicque, et nous permettre et laisser, 
nous et toutte nostre université , en puissance 
vacqueir et entendre à la garde , tuiction et 
proconservation continuelle de nous et de 
nostredicte cité, qui nous est chose néces- 
saire , à laquelle ne povons ne ne debvons 
defiaillir en quelconcque manière. Très serein 
et très benoit peire, et seigneur très clément 
et très piteulx, nostre seigneur Jhesucrist, 
duquel estes vicaire en terre , veuille vostre 
sanctité' gardeir longuement et très heureuse- 
ment en accroissement de la foid et heureurx 
régime de saincte église, son espouse. Es~ 

cripte le jour du mois de Tan xiiij c 

et lxij. 

> Les très humbles et très devotx fil* dHcelle 
rostre sainctetë, le maistre eschevin et 
trese jurés et toutte la oomunaltë de la 
cité de Mets. » 
Ces Choses faictes par lesdicts comis pour 
rentretennement des franchises et libertés delà 
cité et conservation du bien publicque, avec 
icelle -bulle et coppie , sont venus vers les sei- 
gneurs de chappistre de la grande église en 
leur chappistre , desclairant qu'il avoit pieu 
à la sanctité de nostre sainct pere le pape 
leur envoyer certain mandement, comme pol- 
rez veoir par ïcelle coppie qu'ilz leur bail- 
lèrent , contenant grandes peines , au cas que 
nous ne le laissons , qui nous semble chose es- 
trainge que n'avons point acoustumé de veoir 
sans monition précédente , de laquelle, comme 
grevés , nous avons appelé pour eviteir les pei 
ties et censures. Et pourtant que entel cas qui 



vous puelt toucher comme à nous , la cité et 
chappistre ont acoustumé joindre ensemble 
en leurs affaires , venons nous vers vous pour 
sçavôirsi vous vous voilez joindre et adhérer 
avec la cité en ce qu'elle ait fait , et qu*ilz en 
feront en ceste matière , et qu^lz leur en vol- 

ctssent donneir response ou au londemam 
ensuivant , par tout le jour. Sur laquelle re- 
monstrance lesdicts seigneurs de chappistre 
leur firent response que ledit mandement nfe 
leur touchoit en rien, et de eulx mettre de 
leur voullenté en la desobeyssance de nostre 
sainct pere et de faire de la cause de la cité te 
leur, que ce ne polroient ilz faire, saulve 
leur conscience et sans péril de leurs estàitz , 
priant en ce cas les supporteir. Âpres avoir 
desclairé icelle response, lesdicts seigneurs 
comis leur firent encor une aultre demande, 
si aulcuns aulires mandemens venoient , assa- 
voir, s'ilz se volroient joindre avec la cité, 
et si leur intention estoit de cesseir ou de 
chanteir. Sur laquelle dairienne demande fut 
respondu par lesdits de chappistre que tout 
ce qu'ilz polroient faire, saulve leur cons- 
cience et serement , le volroient faire , mais 
en ce cas ne en les despendances, ne s'y 
polroient bonnement joindre. 

Le dix septicsme jour de jung , fut seigneur 
Paulus de Foillegney , abbé de S 1 Clément , 
beni et sacré. 

Le dix huitiesme jour dudit mois de jung , 
audit an , monseigneur George de Bande , es- 
leu et confirmé evesque de Mets , envoya à la 
cité de Mets une requeste de envoyer gens 
selon le contenu du mandement impérial pour 
le fait de Parchevesque de Mayance, dont la 
coppie d'icelle lettre est de telle ou semblable 
snbstance. 



George vsku et confirmé de Mets. 

« Chiers , feaulx et bien amez , nous vous 
saluons. Nous vous tenons assez estre advertis 
du contenu de certain mandement et lettre 
imperialle à vous dairiennement envoyée par 
l'ordonnance de noz très chiers et très amez 
serorge, frère et cousin, les marquis de Bran- 
debourg et de Baude et sire de Virtemberg , 
comme chtefz et cappitahmes à ce commis de 
l'auctorité impériale , à Pencorçjtre de certains 
desobeyssans desnommés en iceHe lettre. Or 
est il que lesdits chiefz nous ont , par vertu 
de leurdicte puissance et auctoricté , député 
et ordonné de vous signifier jour et lieu pour 
nous venir en ayde et secourir à toutte puis- 
sance , et faire , selons et par la manière 
qu'il est ensdit mandement impérial contenu, 
et comme nous tenons que par leursdltes lettres 
à vous adressant, le vous ont amplement es- 

cript et signifié ; nous , veuillant de nostre 
part satisfaire aux ordonnances desdits chiefz, 
comme tous y sommes tenus en ceste partie 
pour nostre acquict et décharge, nous vous 
signifions , pour et en leur nom vous requérons 
d'estre ou envoyer vos gens à toutte puissance, 
selons le contenu dudit mandement impérial , 
au lieu de Schenvolleir , près de Slelzstat en 
Aussay, au seiziesme jour de jullet prochien 
venant , pour vous adressier ausdits chiefz ou 
à leurs commis. Et avons ceste confiance en 
vous que , en obeyssant audit comandement , 
vous ne cometterez en ce faulte , ains vous y 
conduirez en tout boin debvoir, nous sur ce 
rescripvant dedans ces prochains huict jours 
vostre response pour l'intimer où il appartient. 
Escript à Albestorff, le vanredy, dix huitiesme 
jour de jung , Tan etc. lxij. Et estoit escript 
au doz de celle lettre : A nos chiers , feaulx 
et bien amez le maistre eschevin et trese jurés 
et comunalté de la cité de Mets. » 

La response faicte par la cité à monseigneur 
George de Baude , esleu et confirmé de 
Mets. 

« A révérend peire en Dieu et seigneur, 
monsseigneur l'esîeu et confirmé de Mets , le 
maistre eschevin , les trese jurés de Mets , 
honneur et toutte révérence. Nous avons receu 
voz lettres qu'il a pieu à vostre graice nous 
escripre , par lesquelles nous requérez d'estre 
ou envoyer noz gens à toutte puissance au lieu 
et jour nommez en icelles voz lettres , selons 
le contenu de certain mandement et lettre 
imperialle à nous dairiennement envoyée par 
l'ordonnance de très haults , puissants princes 
et seigneurs , les marquis de Brandenbourg et 
de Baude , et le sire de Virtemberg , comme 
chiefz et capitaines à Oe comis , de l'auctorité 
impériale , lesquelx vous ont comis et ordonné 
nous signifier le lieu et jour pour vous estre 
en ayde 5 comme icelles lettres plus à plein 
le contiennent : surquoy, révérend peire en 
Dieu et seigneur, plaise à vostredicte graice 
sçavoir que les dessus nommez, seigneurs, 
marquis et sire de Virtemberg , nous ont eu 
rescript par leurs lettres , et avec icelles nous 
ont envoyé certain mandement et lettre im- 
perialle , nous requérant vous aydier à con- 
forteir et nous tireir devers vous avec nostre 
puissance , quant le nous signifierez etc. Sur 
lesqueilles lettres leur avons rescript plusieurs 



causes et raisons légitimes, aussy les nécessités 
et excuses de nous et de nostre cité , les— 
queilles considérées, ne nous polrions bon- 
nement passer de nostre puissance , ne icelle 
envoyer, comme par vos lettres desirez : et 
avons ferme et parfaicte fiance en la graice 
des dessus nommez seigneurs que nosdictes 
responses et excuses ont eues et averont pour 
agréables et raisonnables ; supplions aussy à 
vostre graice nous en avoir et tenir pour 
excusez ; et au sorplus nous et nostredicte cité 
avoir en favorable recomandation , comme 
nous y avons la fyance. Révérend peire en 
Dieu et seigneur, le sainct Esperit vous ait 
en sa saincte garde. Escript le xxj e jour de 
jung, Tan xiiij e et lxij. > 

Monseigneur l'evesque de Mets , non estant 
content que ses ouailles estoient fort et près 
tondues, semble qu'il eust volloir de les mettre 
devant le loup pour les devoreir. Et en ce se 
demonstre qu'il n'estoit celluy dont l'évangile 
fait mention : Ego sum pastor bonus etc. Et 
pour ce qu'il n'estoit content de leurs ex- 
cuses , leur fist faire une aultre lettre de 
requeste dont la coppic s'ensuit. 

A nos chiers et amez feaulx, le maistre 
eschevin et les trese jurez de la cité de 
Mets. 

« Chiers amez et feaulx , nous vous saluons. 
Nous avons receu vos lettres responsives que 
nous avez envoiées sur ce que dairiennement, 
avant nostre parlement de nostre eveschié , 
vous avons escript , requis et signifié par l'or- 
donnance des seigneurs chiefz et cappitaines 
generaulx de très illustre prince , nostre très 
redoubté seigneur l'empereur etc.; et nous 
escripvez que lesdits seigneurs vous ont eu 
escript par leurs lettres, et avec ce envoyé 
certain mandement et lettre impériale , vous 
requérant nous aydier et conforteir et vous 
tireir vers nous avec vostre puissance , quant 
nous le vous signifierions. Sur lesquelles lettres 
leur dictes avoir rescript plusieurs causes et 
raisons légitimes , aussy vos nécessités et ex- 
cuses , lesquelles considérées , ne vous pol— 
riez bonnement passer de vostre puissance 
ne icelle envoyer, comme le desirons ; et que 
lesdicts seigneurs vosdictes responses et ex- 
cuses ont eues et averont pour agréables et 
raisonnables, nous suppliant aussy vous en 
avoir et tenir pour excusés , comme tout ce 

vosdictes lettres le contiennent plus au long. 
Surquoy, chiers et amez feaulx , vueillez sça- 
voir que nous avons fait présentement lire 
et monstreir vosdictes lettres de response à 
nosdicts frères , le marquis et le seigneur Ul- 
rich de Wirtemberg , et avec ce leur reinons- 
treir vostre excuse et le contenu d'icelle , 
lesquelx nous ont dit et respondu que rai- 
sonnablement ne sçauroient estre contents de 
vosdictes responses, veu les charges et or- 
donnances qu'ilz ont et ung chescun d'eulx : 
et touttes choses bien considérées, vous re- 
quièrent et ordonnent de rechief tant et si 
expressément qu'ilz puevent , que veuilliez en 
ce continuer, et vous requièrent sur touttes les 
fidélité , serement et obeyssance que debvez 
ou povez estre tenus à mondict seigneur 
l'empereur, vostre souverain seigneur et le 



nostre , quant à la temporalité , que veuillez 
envoier vosdictes gens , serviteurs et puissance 
en armes,* le mieulx en point que polrez ne 
sçaverez faire, et en bon et grant nombre 
audit lieu de Schcrvuiltre , près Sletzstat, 
audit jour desnommé en nos précédentes 
lettres, et tout, selons le contenu et mande-, 
ment desdictes lettres imperialles. Et au cas 
que ledit jour et terme vous seroit trop court 
et brief , avons tellement parlé et conclu avec 
eulx que , à nostre requeste , ilz sont contens 
que celluy terme soit prolongué huit jours 
plus avant , qui sera nomeement le vingt troi- 
siesme jour de jullet. Si le vous signifions , 
vous requerrant, comme par avant , que veuil- 
liez en ce faire vostre debvoir et ce que tenus 
en estes ; et tellement qu'il appaire à nostre- 
dict seigneur l'empereur, à nosdicts frères, 
le marquis de Brandebourg et de Baude et 
de Wirtemberg , lesdicts chiefz et cappitaines , 
de nostre diligence et de vostre bonne obéis- 
sance ; nous sur ce rescripvant dedans huict 
jours après le daltum de ces présentes , vostre 
response et voulenté pour leur advis. Dieu 
soit garde de vous. Escript aux champs près 
de Hcrdelsberg , le vingt septiesme jour de 
jung, Tan mil iiij c et lxij. > 

Par ces lettres povez veoir le bon volloir 
que cestuit evesque avoit envers son peuple , 
avec ses adherens , tendant , comme il peult 
sembler à la ruyne et destruction d'icelle 
cité, et qu'ilz fussent esté contents, pour 
accomplir leur volloir, qu'elle eust esté en 
guerre et en voye de perdition. Ce n'estoit 

faire comme Jhesuscrist dit à sainct Pierre , 
en s 1 Jehan , au onziesme chappistre : Nourris 
mes brebis. Il est à présumer qu'il ne pçnsoit 
à ce que dit Jeremie, au vingt troisiesme chap- 
pistre : Vœ pastoribus qui dispergunt et di- 
lacerant gregem pascuœ meœ. Et ce que dit 
sainct Jaicque, au quai tri esme : Deus superbis 
resistit, humilibus autem dat gratiam. Aussy 
ce qu'ilz ordonnoient , estoit contre Je coman- 
dement de Dieu, de alleir assaillir, murdrir 
et domaigier son prochain qui n'avoit débat 
ne question contre la cité , ne à aulcun parti- 
culier : aussy ladicte guerre n'estoit pour le 
fait de l'Empire contre les Turcks, ne n'estoit 
universelle où chescun fust tenu y contribuer, 
ne pour l'église ou evesché de Mets, forsque 
pour la voullenté d'aulcuns particuliers. Niant- 
moins iceulx marquis , comte et evesque es- 
taient délibérés que , pour la desobeyssance 
qu'ilz leur faisoient de non leur envoyer et 
mandeir leur puissance pour leur confort et 
ayde, comme ilz l'entendoient , que eulx 
venus à debout de leur entreprinse , de mo- 
lesteir et dopmaigier la cité par touttes les 
voyes qu'ilz polroient et en prendre vengeance. 
Mais souvent l'homme propose et Dieu dis- 
pose. Et pouvoient dire ceulx de Mets les 
parolles du royal prophète David : Disperde 
illos in virtute tuâ et depone eos, protector 
meus. Domine ^ libéra me quia egenus et 
pauper sum ego, et cor meum conturbatum 
est intra me. In te speraverunt patres nostri 
speraverunt et liber asti eos. Ad te clama- 
verunt et salvi facti sunt; in te speraverunt 
et non sunt confusi. Et combien que les citains 
de Mets eussent bien la cognoissance du volloir 
desdicts princes et seigneurs sur icelle , tout- 
tesfois , sur icelle lettre envoyée par ledit sei- 
gneur evesque, lesdicts commis de Mets luy 
firent faire response telle comme est cy après 
escripte. 

A révérend peire en Dieu et seigneur, mon- 
seigneur George esleu et confirmé de Mets, 
le maistre eschevin et les trese jurez de 
Mets, honneur et toutte révérence. 

« Nous avons cestuit vendredi , deuxiesme 
jour de ce mois de jullet , receu les lettres qu'il 
a pieu à vostre graicenous escripre , contenant 
que nos lettres de response nagaire dairienne- 
ment faictes à vostre grâce sur ce qu'escript et 
requis nous aviez d'estre ou envoyer noz gens 

à tOUOe puissance à Certain lieu et jour nom- 
tn éz en VdSdictefc lettres, pour vous eétre en 
ayde, selons *lés lettres et ordonnances de 
très hâûlts , puissans prjnces et seigneurs, 
les tnarquis de Brandébourg et Baude, et le 
seigneur de Wirtemberg, comme chiéfz et 
capitaîmres de Tauctorité impériale etc.; et 
avez remonétré à motidlt seigneur le marquis 
rostre frère-, et au seigneur de Wirtemberg, 
ensemble noz excuses et contenu en icelle; 
lesquels vous obt respondu que raisonna- 
blement ne polroient ne sçaveroient estre 
contents de nosdictes responses ; et par leur 
ordonnance, de rechief nous requérez que nos 
gens, serviteurs et puissance soient en armes 
en grant nombre et que les vueillions envoyer 
à Schervuiltre prés de Sletzstat à certain jour 
desclairié en vosdictes lettres : surquoy, révé- 
rend peire en Dieu et seigneur, plaise à vostrc- 
dicte graice sçavoir comme ja par noz pre- 
celdentes lettres rescript vous avons , bien 
entendu et considéré les causes et raisons et 
aussy les nécessitez, charges et excuses de 
nostre cité que rescript avons ausdicts sei- 
gneurs les marquis et seigneurs de Wirtem- 
berg et aultres , qui longues seroient touttes 
à reciteir, qui nous semblent estre raisonna- 
bles et nécessaires , nonobstant lesquelles nous 
ne nous polrions bonnement passer de nos- 
dictes gens et serviteurs , ne iceulx envoyer, 
comme par vosdictes lettres desirez ; suppliant 
à la graice et seigneurie desdits cappitaines 
et de vous, nous en ce cais avoir et tenir 
pour excusés et noz responses et excuses 
précédentes et présentes recepvoir agréable- 
ment, ayant tousjours nous et nostre cité 
pour favorablement recomandez , comme nous 
y avons la parfaicte fiance. Révérend peire 
•en Dieu et seigneur, le sainct esperit vous 
ait en sa saincte garde , et qu'il vous doint 
bonne vie et longue. Escripte le sixiesme jour 
de jullet, Tan mil iiij c et lxij. » 

Le temps durant que ladicte lettre precel- 
dente , en date du vingt septiesme jour de 
jung , fut escripte et envoyée , le marquis de 
Brandebourg , Charle de Baude , Ulrich, comte 
de Wirtemberg , George de Bauden , evesque 
de Mets , le comte de Nausow , frère de 
Adolff, confirmé archevesque de Mayance , 
le comte de Salme en Ardenne . le comte de 
Brandecqueet plusieurs aultres groz seigneurs, 
barons, chevaliers et escuyers , estant en bon 



nombre , entrèrent au pays du duc Lowys 
et comte pallatin , vers Hedelberg , -et aco- 
mençont à faire gros domaige et ruyne en 
bouttant feu , tuant les pouvres gens , ét en 
coppant vignes : de quoy ledit duc Lowys in- 
continent manda ses amys , confédérés et alliés, 
et se assemblont en deux bandes , et frappont 
de si bonne sorte sur l'armée dudit marquis 
de Brandebourg, du comte de Wirtemberg 
et dudit evesque de Mets et des aultres princes 
et seigneurs , qu'ilz furent ruez jus et des- 
confitz , partie tuez et partie des prins, et 
les aultres se saulverent. Et y furent prins 
prisonniers George de Bauden evesque de 
Mets, Charte son frère , marquis de Bauden, 
Ulrich , comte de Wirtenberg , seigneur Henry 
"Bayer , chevalier 5 et y fut tué le comte de 
Brandecqùe et le comte de Salme en Ardenne. 
Et y eult encor plusieurs chevaliers et escuyers 

prins prisonniers et menez en prison à 

Et ledit Adolff, confirmé par le pape arche- 
vesque de Mayance , n'estoit mie en la bande 
et reze , parquoy il ne fut mie prins. 

Quant le comte pallatin , partant de son 
chaisteau et fort de Herdelberg avec son 
armée , vint assaillir lesdits princes , ceuhc 
qui estoient par eulx menacés d'estre envahis 
et domaigiés , povoient dire avec David , le 
prophète royal : Levavi oculos meos in montés 
unde veniet auxilhtm mihi. — AuxiUum meum 
a domino qui fecit cœlwn et terras. 

Audit mois de jung et de jullet, fist si 
grant challeur et secheur que les rivières 
estoient si courtes que les molli ns de Mets 
et du pays molloient à grant peine , et durait 
icelle challeur en jusques au mois d'aoust. 

Lesdits quaitre commis et procureurs pour 
la cité , après ce qu'ilz furent par devant eulx 
et qu'ilz eulrent response , (elle est cy devant 
desclairée), ilz firent congreguer et assembler 
tous les ordres mendiants ausquelz ilz des- 
clairont le fait devantdit et le dangier là où 
prestendoit on à mettre la cité et les habitans , 
et ce qu'ilz avoient besoingnté et exploité. 
Et pourtant que la cité ne fust qu'ung corps , 
niantmoins si avoit il trois estaits , Tesgltse , 
la noblesse et bourgeoisie et le comung peuple : 
et pource que la noblesse, bourgeoisie et 
comung peuple sont joincts et unis ensemble 
en cestuit cais , ilz desiroient sur ce avoir 
leurs avis et opinions, si leur comen cernent 
et fondement pour la conservation de leur 

bon droit estait dressé , et s'ilz se volloient 
joindre avec enlx ; lesquels trouvont leur droit 
boin et promirent de eulx joindre avec eulx. 

Le semblable touttes les abbayes d'hommes 
et de femmes se joindirent avec la cité ; pa- 
reillement tous les curez des paroisches et 
chaippeUains se joindirent avec la cité. Les 
chainoines de Sainct Saulveur se joindirent 
avec la cité. De Sainct Thiebault y eult quaitre 
chainoines qui se joindirent avec la cité , as- 
savoir , seigneur Jehan Malry, seigneur Fran- 
çoys Malry, curé de Sainct Estienne , seigneur 
Claussequin , curé de Jussey , seigneur Allard , 
curé de S 1 Priveis. De Nostre Dame la Ronde, 
y eult trois chainoines qui se joindirent , qui 
estoient messire Andreu Perchatte , messire 
Jaicque Pompait , Perrin le Grounais. 

Et tous les chainoines de la grande église , 
partie de Nostre Dame la Ronde et partie de 
Sainct Thiebault, comme rebelles, desobeys- 
sans et ingrats , différant de eulx joindre avec 
les prelatz et aultres gens d'église et la cité. 
Parquoy les seigneurs du conseil d'icelle cité , 
considérant la presumption et orgueil dHceulx 
chainoines en petit nombre , qui se estimoient 
plus que tous les prelatz, religieulx, gens 
d'esglise, noblesse et peuple de la cité, et 
volloient en icelle cité eulx régir et gouver- 
neir à part et à leur vollenté, sans volloir 
obeyr aux magistratz ne eulx joindre avec 
eulx pour le bien , honneur , et prouffit d'une 
republicque et d'eulx meysmes, par ensemble 
fut avisé que puisqu'ilz volloient estre maistres 
d'eulx meysmes , qu'ilz feroient aussy leurs 
cais d'eulx meysmes, et que nul ne les ayderoit, 
secourroit , ne favoriseroit et que on ne les 
serviroit, et seroient mis hors de la garde et 
protection de ladicte cité. Et afnn que ce 
fîist à chescun notoire et patent , on fîst faire 
ung edit et ordonnance de ceste conclusion , 
et fut publiée et magnifestée par. huchement 
et cry publicque , en la plaice devant la 
grande église. 

Copie dudit huchement, 

« Oyez, de part le seigneur maistre eschevin 
et les trese , que si les seigneurs , doyen ét 
chappistre de la grande église, et partie de 
ceulx des chappistres de sainct Thiebault 
et de Nostre Dame la Ronde , en nostre cité 
de Mets , ne se avoient , dedans ces sept nuitz 
prochain venant, adjoincts et ne volloient ad- 



hérer et demeureir aveo te maistre eschevin , 
les trese jurez et toutte 1& cotmmalté de la- 
dicte ché de Mets , et obeyr aux délibérations 
et conclusions de ladicte cité , leurs dépen- 
dances et circonstances , et comme de par la- 
dicte cité leur a esté remonstré et desclairié, si 
est il à savoir quelesdictes sept nuytz passées, 
lesdits de chappistre de la grande église , et 
aussy ceulx de Sainct Thiebault et de Nostre 
Dame la Ronde , qui de ce faire sont esté et 
seroient refus ans , et tous leurs biens et mai- 
gniès seroient fuers de la garde et protection 
de ladite cité , jusques à pleine obeyssance 
et satisfaction des choses dessusdictes. 

» Et qu'il ne soit nulz ne nulles des manants 
de Mets , des bourgs de Mets , ne des villes 
et lieux appartenant à ceulx de Mets , queilx 
qu'ilz soient, assavoir, cherpenthiers, massons, 
raicowaiteurs , tonneliers , vigneurs , febvres , 
serriers , mareschaulx , chertons , crovixiers , 
ne aultres ouvriers , queilx quilz soient , 
après lesdictes sept nuitz passées , ne vuellent 
ou fessent ouvreir par eulx ne par aultres en 
hault ne en bas , en manière quelconcque , 
pour ne à la requeste desdits de chappistre 
de la grande église, ne de ceulx de Sainct 
Thiebault et de Nostre Dame la Ronde ne 
d'aultres pour eulx , en gênerai ne en par- 
ticulier, qui de ce faire seroient refusans, 
comme dessus. Et qui quiconque y mespanroit, 
ne qui aultrement le feroit , perderoit qua- 
rante solz de metsain pour chescune fois , et 
si Famenderoit ençor au regard de la justice 
en jusques à tant que ceulx desdictes églises 
soient obeyssant de faire comme dessus. 

» Que nulz ne nulles de nosdits manants et 
subgects, quelx quMlz soient, ne vuellent ou 
faissent aichetter ne louer en hault ny en bas 
d'or en avant nulles maisons , grainges , mol- 
lins , chaulkeurs ne aultres mainoirs ou edif- 
fices gisant ne séant en la cité de Mets, enz 
bourgs d'icelle ne enz villes et lieux appar- 
tenant à ceulx de Mets , pour an , à vie ou 
à années , ne en aultres manières , qui soient 
ou appartiengnent ausdits de chappitre de la 
grande église, aussy ausdits de S* Thiebault 
et de Nostre Dame la Ronde , jusques à ce 
que ceulx desdictes églises soient obeyssant 
de faire comme dessus. 

» Aussy que nulz ne nulles de nosdits 
manants et subgects, quelz qu'ilz soient, ne 
vuellent ou faissent aichetteir, louer ne leveir 

en manière quelconcque , en hault ne en bas, 
nulz tonneux , passaiges , poidz en Chainge , 
ne ailleurs, yawes en Muzelle ne en Saille et 
ailleurs , qui soient ne appartiengnent ausdits 
de chappitre de la grande église de Sainct 
Thiebault et de Nostre Dame la Ronde , ne 
que on se vuelle entremettre ne mesler de 
leurs affaires en besoingnes quelconcques , en 
manière que ce soit , en hault ny en bas. 

» Et qu'il ne soit encor nulz ne nulles de 
nosdicts manants et subgects qui achetaissent 
ne fassent aichetteir, ne ne praingent à moitié, 
autieremend ne auquairmend à cens de vin 
ne d'argent, nulles vignes quelconcques, ne 
semblamment nulles terres , queilles qu'elles 
soient, à trescens ne à moitié, à cens de 
bleid ne d'argent, par louiers à vie ne à 
années , que lesdits de chappitre de la grande 
église, aussy de S* Thiebault et de Nostre Dame 
ayent en Mets , enz bourgs de Mets , enz bans 
de Mets et des villaiges et lieux appartenant 
à ceulx de Mets. Et qui quiconque y mes- 
panroit , perderoit dix livres de metsain pour 
chescune fois qu'il en seroit rapporté par trese 
ou par comte ou par prudomme convenable ; 
et si l'amenderoit encor au regard de la jus- 
tice , jusques à ce qu'ilz soient obeyssant de 
faire ce qui dit est dessus. 

» Item, que nulz quelconcque des trois 
ma y ours ne des eschevins de nostredicte cité, 
ne aussy les mayours et eschevins des vil- 
laiges et lieux appartenant à ceulx de nostre- 
dicte cité , queilx qu'ilz soient , ne fassent 
estaulx sur les biens, chaipteilz et sorpois de 
personnes quelconcques , ne ne souffroissent 
à pranre nulz bans ne usaissent en rien au 
fait de leur office pour lesdits de chappistre 
de la grande église, aussy de ceulx de Sainct 
Thiebault et de Nostre Dame , qui sont esté 
et seroient de ce faire reffusant, comme 
dit est. 

» Et aussy qu'il ne soit nulz des amans de 
Mets ne aultres de nos manants , qui pour ne 
à la requeste desdits de chappistre de la 
grande église , ne ceulx de Sainct Thiebault 
et de Nostre Dame ne d'aultres pour eulx , 
en gênerai ou en particulier, en hault ne en 
bas, ne vuelle pranre nul crant ne tesmoin- 
gnier aulcuns escripts de leurs arches ne aul- 
tres esplois , ne user de leur office en manière 
quelconcque. 

» Et que les gouverneurs de la bullette de 



nostre cité , les clercs et sergents ne les aul- 
cuns d'eulx ne vuellent pranre ne recevoir 
desdits de chappistre de la grande église , ne 
desdits de S 1 Thiebault et de Nostre Dame , 
ne aultres pour eulx , nulz escripts , queilx 
qu'ilz soient , ne aulcun argent en gênerai ou 
en particulier, en hault ne en bas , pour les 
buller ; ne n'y vuellent mettre le seel de nostre 
cité , ne escripre enz livres de la bullette 
nulles présentations que on en puist faire , et 
qui quiconque y mespanroit ne qui aultrement 
le feroit, perderoit soixante livres de tour- 
nois de somme à justice pour chescune fois 
qu'il en seroit rapporté par trese ou par comte 
ou par prudomme convenable , et si l'amen- 
deroit encor au regard de la justice. 

» Item , que nulz plaidiours et sergents de 
nostre cité ne aultres de nos manants et sub- 
gectz , queilx qu'ilz soient , ne vuellent plai- 
doier , clameir, ne poursuire nulz ne nulles 
des manants de Mets des bourgs de Mets , 
ne des villaiges et lieux appartenant à ceulx 
de Mets , quelz qu'ilz soient , ne lesdits ser- 
gents ne vuellent comandeir, adjourneir, gai- 
gier ne sergenteir pour ne à la requeste desdits 
de chappistre de la grande église et de ceulx 
de S* Thiebault et Nostre Dame , qui sont esté 
et seroient reffusant de faire comme dessus, 
jusques à ce qu'ilz ayent fait ce que dit est. 

» Et que nulz ne nulles de nos manants et 
subgectz , queilx qu'ilz soient , ne preingnent 
sur eulx nulz dons d'estaies , de cences , de 
debtes , de chaipteilz ne de sorpois , ne dons 
d'estaies , de pension à vie ne à années , de 
louiers d'hostelz ne d'aultres heritaiges pour 
les chaisseir, pour lesdits de chappistre de la 
grande église et ceulx de Sainct Thiebault et 
de Nostre Dame. Et aussy ne vuellent haber- 
gier ne soustenir en leurs hostelz ne en leur 
puissance aulcunes choses en hault ne en bas 
pour lesdits de chappistre de la grande église 
et lesdits de S 1 Thiebault et de Nostre Dame, 
qui soient esté et seroient reffusant de faire ce 
que dit est. Et quiconque y mespanroit , ne 
qui aultrement le feroit , perderoit vingt livres 
de metsain de somme à la ville pour ches- 
cune fois qu'il en seroit rapporté par trese ou 
par comte ou par prudhomme convenable , et 
si l'amenderoit encor au regard de la justice 
en jusques à ce que ceulx desdictes églises 
soient obeyssant de faire comme dessus. 

» Et ce est fait pourtant que lesdits de 

chappistre de la grande église et partie de 
ceulx des chappistres de Sainct Thiebault et 
Nostre Dame la Ronde sont esté et encore sont 
reffusans , et n'ont vollu ne ne se vuellent join- 
dre , adhérer et demeureir avec nostre cité en 
ce que de par icelle cité leur a esté remonstré, 
declairié et requis plusieurs fois pour les prouf- 
fitz et utilitez , aussy pour aydier, favoriser 
soustenir et deffendre les franchises, previ- 
laiges , libertez et anciennetez de ladicte cité , 
et pour obvier aux gratis esclandres et es- 
chevyr le préjudice, domaige et destruction 
d'icelle cité et du poure peuple , subgectz et 
pays y appartenant. Ce fut fait, huchié et 
publié , le neuviesme jour de jullet , Fan xiiij c 
et lxij. > 

Apres ledit huchement fait , les chainoines 
desdits trois chappistres si firent assemblée et 
communicquerent ensemble sur le fait dudit 
huchement, et ne furent point d'accord le 
chappistre de la grande église , le chappistre 
de Sainct Thiebault et de Nostre Dame la 
Ronde. Et en y eult aulcuns de la grande église 
et de Nostre Dame la Ronde qui se vindrent 
joindre avec la cité et promirent de les aydier, 
conforteir et adhereir de leur povoir, desquelz 
les noms sont cy après desclairiés. 

Ceulx de la grande église qui se sont ad- 
joincts avec la cité , depuis le devantdit hu- 
chement fait : seigneur Hennequin , chantre 
et chainoine de la grande église de Mets ; sei- 
gneur Poinsairt , chainoine ; Pierre Roucel , 
chainoine ; Mangin Chamblart , chainoine ; 
Hanriat Roucel, chainoine; Perrin le Grounais, 
chainoine. Ceulx de Nostre Dame la Ronde 
qui se sont adjoincts depuis le huchement 
fait : Jehan de Millerey, prevost de Nostre 
Dame la Ronde; Pierre Roucel, chainoine; 
Perrin le Grounais , chainoine. Et les aultres 
chainoines demeuront pertinax et obstinés en 
leurs oppinions et allont vers les seigneurs 
commis disant, veu le contenu du huche- 
ment , qu'ilz ne sçaveroient bonnement vivre 
en ceste cité , entendu qu'ilz ne se trouvoient 
point conseillés de adhereir avec eulx : parquoy 
il leur estoit force eulx absenteir de la cité , 
leur demandant s'ilz les laisseroient alleir et 
enmeneir leurs biens ; lesquels seigneurs com- 
mis leur dirent que à leurs corps et biens 
ne mettoient nul empeschement. Or est il 
ainsy que lesdits chainoines avoient préparé 
certains livres et ornements pour emporteir 



à leur vollenté pour faire le service divin 
où il leur plairoit ; ausquelz chainoines fut 
ordonné les rapporteir. Et furent lesdits chai- 
noines constraints de faire serment qu'ilz ne 
emporteroient ne aliéneraient en manière que 
ce fust, nulz des joyaulx de ladicte grande 
église, ou aultrement ilz leur dirent qu'ilz 
ne les laisseroint point sortir de la cité. 

Oultre ce lesdits chainoines avoient en garde 
les lettres et institution du maistre eschevin 
de Mets, cornent on le doit faire et renou- 
velleir, chescun an; la confirmation du pape 
et de l'empereur sur icelle constitution ; l'ins- 
titution des amans et confirmation du roy 
des Romains, qui concernoit à l'église et au 
peuple. Lesdits commis constraindirent les- 
dits chainoines de les delivreir et mettre en 
leurs mains. 

Le quatorziesme jour de jullet, l'an des- 
susdit, dam Jaicque deWisse, abbé de Gorse, 
comme boin amy et voisin , fut adverti du 
différent qui estoii entre la cité de Mets d'une 
part, et lesdits chainoines absens, d'aultre 
part * y et vint à Mets pour luy entremettre de 
apaiseir ledit différent. Si en parla aux co- 
missaires de la cité qui avoient la comission 
d'icelle affaire , leur desclairant qu'il se tenoit 
ami et desiroit le bien et honneur des parties, 
et qu'il tascheroit volluntiers de les appoine- 
tier, si à eulx ne tenoit. Lesquelz comis pour 
la cité le remercièrent, disant que puis qu'il 
se demonstroit amy des parties et qu'il de- 
siroit le bien et paix entre eulx , que quant 
il luy plaira de s'en entremettre pour les es- 
cordeir , que très vollentiers ilz l'oyroient et 
luy desclaireroient le cas advenu, comment 
et parquoy ; et où il trouverait qu'ilz avé- 
raient le tort , que par luy ilz s'en volloient 
bien laisser regleir : et pourtant qu'il estoit 
le premier qui d'icelle affaire se avoit entre- 
mis, qu'ilz ameroient mieulx, si faire se po- 
voit , que par luy ledit différent fust appaisié 
que par beaulcopt d'aultres. Et après icelle 
response, ledit seigneur abbé s'en alla incon- 
tinent vers lesdicts seigneurs chainoines au 
chappistre de la grande église, là où il pro- 
posa la cause pourquoy il estoit venu , et les 
Derilz, dangiers et domaiges qui par icelluy 
différent se pouvoient ensuyr. Lesquelsdicts 
chainoines, qui estoient la pluspart estrain- 
giers, fiers et orgueilleux, et venus de petit 
ieu, luy firent si sobre et fiere response, 

io 

qu'il luy en desplcut , et retourna ledit sei- 
gneur abbé vers lesdits seigneurs comis de 
la cité , leur disant qu'ilz le volcissent tenir 
pour excusé, et que entre lesdictes parties 
il s'eust vollentiers demonstré médiateur et 
amy; mais que de la part desdits chainoines, 
il n'y trouvoit chose parquoy qu'il luy puist 
sembleir qu'il fust chose nécessaire d'en plus 
parleir, et laissa la chose en dissimulation. 

Le quinziesme jour de jullet, le jour de 
la division des apostres, audit an, après la 
grande messe chantée en la grande église, 
environ les onze heures du maitin, se par- 
tirent les chainoines de la grande église, par- 
tie de Sainct Thiebault et de Nostre Dame 
la Ronde ; avec leurs croix se partirent de 
Mets et enmenont aulcuns des chaippellains 
et enffans de cueur, et s'en allont prendre 
leur demeurance au Pont à Mousson où ilz 
furent receus ; et y firent depuis le service 
divin et y tinrent leur chaippistre tant comme 
ilz y furent. 

Les noms des chainoines de la grande église, 
de Nostre Dame la Ronde et de Sainct 
Thiebault et de leurs chaippellains, qui se 
partirent ledit jour de la cité de Mets. 

Premier: messire Otto Sawin , doyen; sei- 
gneur Nicolle Dex , trésorier et chainoine de 
S* Thiebault; s' Maitheu Roucel, cerchier et 
chainoine de Nostre Dame la Ronde ; s r Caho, 
chancellier; s r Jehan de Hombourg, archi- 
diacre de Marsal ; s r Burtrant Mallaixiés , ar- 
chidiacre de Vyc; s r Jehan Oriety, achidiacre 
de Sarbourg ; s r Jehan Bayer, archidiacre de 
Mets ; maistre Régnai de Buffegnicourt , cous- 
tre et curé de Sainct Marcel ; seigneur Jehan 
Bernardy ; s r Pierre Colinet ; s r Jehan Ernest ; 
s r Pierre Mallidel ; Hugo Mathie ; s r Arnoult 
de Clarey; maistre Philippe de Sainct Aubin; 
s'Estienne Janin, escollaitre; Joher Clericy; 
Jennin Walthier; s r Jehan du Nuefchaistel ; 
s r Nicolle de Walbecourt; s r Hertnich de 
Bollay ; maistre Evrard ; Hugo Benefacti ; The- 
rial Maillât; Pierre Loxey, tous chainoines 
de la grande église de Mets ; s r Geraird Tan- 
nay , demey chainoine. — Les chaippellains : 
s r Estienne de Rams; s r Lambert Burtbe, en 
allont après ; s r Jaicque Chappe en alla après. 
— Les chainoines de S* Thiebault qui sont 
yssus ' hors de la cité ledit jour : s r Nicolle 



du Nuefchaistel , doyen de ladicte église ; s r 
Jaicque de S* Pierre aux Dames ; s* Denis 
Janin.— -Et pour sçavoir le milliaire de l'an- 
née , quant lesdits chainoines se partirent de 
Mets , prenez des versetz cy après escripts , 
les lettres qui font et que on a acoustumé de 
mettre en milliaire , et vous trouverez au vrai 
l'année qu'ilz se partirent. Verset : 

cCCe LIgnVM CrVCIs. 

Aultre verset : 

ConCVLCarVnt In te, Métis, fédéra saCra. 

Le vingt cinquiesme jour de jullet , audit 
an , les seigneurs du conseil de Loraine , qui 
estoient les seigneurs conseilliers de monsei- 
gneur le duc Jehan, duc de Calabre et de 
Loraine, en l'absence dudit seigneur, lequel 
estoit allé en la conqueste du royaulme de 
Naipples, firent escripre une lettre de cre- 
dance adressante à la cité, qu'ilz délivrant 
au procureur de Nancey sur qui ladicte cre- 
dance estoit, et au lieutenant du baislis de 
Nancey, laquelle ilz apportant à Mets. Et 
furent adressés vers les quaitre commis aus- 
queilx ilz exposont leur credance qui estoit 
telle qu'ilz avoient entendu qu'il estoit es— 
meud certain différent entre la cité, d'une 
part et aulcuns chainoines de la grande es- 
glise , d'aultre part ; et pour çe ofiroient estre 
moyens et y faire tout ce de bien qu'ilz pol- 
roient. Les seigneurs commis pour la cité les 
remercièrent du boin volloir qu'ilz leur de- 
monstroient , etc. , et quant il plairait ausdits 
seigneurs eulx entremettre et parleir de ap- 
poinctier cestuit différent, la cité très volen- 
tiers les oyeroit et seraient bien joyeulx 
qu'ilz fussent advertis de la vérité , et pren- 
deroient plaisir s'il leur plaisoit d'oyr les 
parties et les choses faictes et advenues; et 
que si ainsy estoit que escord se puist trou- 
veir, la cité aimerait mieulx que ce fust par 
eulx , plustot que par beaulcopt d'aultres. Et 
sur ce ilz respondirent qu'ilz cuydoient encor 
trouveir lesdits chainoines en Mets, et qu'ilz 
avoient lettre à eulx adressante et charge pa- 
reille ; et puis qu'ilz estoient partis et allez 
au lieu du Pont, ilz yroient vers eulx et leur 
donroient leurs lettres , et leur exposeraient 
leur credance et reporteraient ausdits sei- 
gneurs du conseil ce qu'ilz avoient oy de la 
cité, et aussy ce qu'ilz oyeratent desdicts 

chainoines. Et de fait s'en allèrent audit lieu 
du Pont, et oncque depuis pour icelle ma- 
tière on n'eùst nouvelle d'eulx. 

Quant lesdits chainoines vindrent au Pont 
à Mousson, ilz tinrent chappistre et là se 
convocquerent et assemblèrent et eulrent con- 
clusion d'envoyer vers le duc Philippe de 
Borgoigne et eulx dolloir de ceulx de Mets ; 
de envoier vers le roy de France et le roy 
de Secille , et foire le semblable et impetreir 
d'eulx saulve garde ; et de envoyer à Rome 
vers le pape et obtenir puissance de tenir 
leur chappistre au Pont, et obtenir, contre 
ceulx de Mets , une bulle pénale : lesquelles 
conclusions furent mises en effet à exécution , 
et les obtmdrent , comme cy après sera des- 
claré. 

Apres le despart desdits chainoines , furent 
envoyés vers la majesté impériale, pour le 
tôt desdits chainoines , Jehan Gomplement 
de Thionville , qui estoit nouvellement venu 
demeurer à Mets, et estoit l'ung des secré- 
taires des sept de la guerre, et Claussequin 
le messaigier, et pour ceste fois ne firent 
rien. 

Le seiziesme jour d'aoust , ledit an , jour 
de la sainct Arnoult, les seigneurs de la grande 
église de Met» et de Sainct Saulveur, qui 
adheroient avec la cité , qui n'estoient partis 
ne allés avec les aultres , comme il est d'usaige 
et de coustume furent à la messe en l'ab- 
baye de Sainct Arnoult , et n'y portont point 
Fanel Sainct Arnoult, comme feire debvoient : 
de quoy l'abbé dudit lieu, avant la messe, 
fist protestation par instrument contre lesdits 
chainoines de ce qu'ilz n'avoient aporté ledit 
anel, comme faire debvoient. Leur excuse 
fut telle qu'ilz n'avoient* les cleifs des juelz 
et que les chainoines qui estoient allés hors 
de la cité , les avoient emportées avec eulx. 
Ce fait, ledit abbé et lesdits chainoines eulrent 
escord ensemble et chantont la messe comme 
les aultres fois. 

Le dix huitiesme jour dudit mois d'aoïlst , 
maistre Jehan Hergotte , pour lors officiai de 
Trieve , et maistre Jehan , officiai de Convel- 
lance , ambedeux docteurs en droit , vindrent 
en Mets et apportèrent une lettre de credance 
de part leur seigneur, monseigneur Jehan 
de Baude, archevesque de Trieve , adressant 
à la cité de Mets , lesqueldits docteurs des- 
clairerent le contenu de leur credance qui 



en substance estoit telle que mondit seigneur 
de Trieve avoit entendu que différent estoit 
suscité entre la cité et aulcuns des chainoines ; 
dont il luy desplaisoit : et pour ce qu'il estoit 
métropolitain et aussi que l'evesché de Mets 
estoit lors sans chief , par la prinse de son 
frère , George de Baude , evesque de Mets , 
lequel le comte pallatin tenoit prisonnier , 
et aussy pour l'honneur et bonne chiere que 
la cité avoit fait, tant à luy comme à ses 
frères et aultres leurs amys , n'avoit mie plus 
d'ung an , à la réception de sondk frère , 
l'evesque de Mets; ledit différent luy des- 
plaisoit, et pour ce les avoit il envoyés vers 
la cité, premièrement désirant qu'il pleust 
à la cité d'eulx înfbrmeir des cais advenus 
et pour et à quelle cause ledit différent estoit 
esmeud , car on en parloit en plusienrs ma- 
nières ; car ilz estoient ceulx qui , de bon 
cueur, se voulloient emploier et aidier à pa- 
cifier ceste matière. Sur ce leur fut dit et 
desclairé le cas advenu, bien au long, de 
point en point, en remerciant premier la 
bonne graice de mondit seigneur l'archevesque 
des offres et présentations et du bon voulloir 
que mondit seigneur l'archevesque leur de- 
monstroit^n ceste matière etc. Dequoy lesdits 
docteurs furent bien contents , comme ilz 
demonstroient par semblant , et cherchierent 
et desclairerent, comme boins médiateurs 
doient faire , plusieurs voyes entre lesquelles 
ilz queroient que iceulxdits chainoines , qui 
ainsy subitement s'estoient absentés de la cité , 
puissent revenir en leurs maisons et possession 
dès tantost. comme au paravant : et au sur- 
plus que la chose fust débattue, par journée 
amiable , par devant mondit seigneur l'arche- 
vesque de Trieve et que mondit seigneur se 
pranroit près de accordeir leurs différents. 

Sur quoy leur fut respondu , de souffrir leur 
retour par ceste manière si n'êstoit mie l'in- 
tention de la cité , veu leur volontaire des- 
partement et grant dérision qu'ilz avoient 
fait en vitupérant la cité , et cuydant à leur- 
dit despart faire une grande esmotion de 
peuple en la cité 5 et avoient depuis escript 
lettres diffamatoires contre l'honneur de la 
cité : dequoy la cité desiroit premier et avant 
touttes choses en avoir réparation et amendise. 
Et adoncque dirent lesdits docteurs qu'il leur 
sembloit qu'il seroit boin qu'on se puist trou- 
veir à une journée amyable à Thionville ou 

à Siercque , et que tout suspendist en tel estât 
jusques après ladicte journée. Et sur ce leur 
fut dit , puis qu'ilz en alloient au Pont vers 
lesdits chainoines, que à leur retour on polroit 
oyr telles choses que on y responderoit plus 
amplement ; et puis que monseigneur de 
Trieve s'en voulloit mesleir , la cité en estoit 
bien joieuse et atmoit mieulx que , si escord 
s'y debvoit trouveir , que ce fust par luy que 
par aultre. Et alors lesdits docteurs se par- 
tirent et allèrent au Pont, vers iceulx chai- 
noines et parlèrent à eulx. Et après ce , lesdits 
docteurs retournèrent à Mets et parlèrent 
ausdits comis et leur dirent qu'ilz avoient 
esté devers lesdits chainoines et que sur ce 
avoient eu d'iceulx chainoines assez briefve 
response , laquelle estoit , comme il leur sem- 
bloit , qu'ilz n'avoient en voullenté d'entendre 
à nulle voye amyable. Et lesdits seigneurs 
•omis leur dirent qu'ilz véoient bien la bonne 
voullenté de la cité qui ne desiroit forsque 
beaulcoup de seigneurs et gens de bien puis- 
sent oyr le droit des parties. Et sur ce, se 
despartirent lesdits officiaulx et s'en retour- 
nèrent vers leur maistre, auquel ilz firent 
rapport de ce qu'ilz avoient trouvé. 

Le vingtiesme jour d'aoust, audit an, 
vint à Mets le seigneur Arnoult du Pont , 
chainoine et chambrerier de Verdung , et ap- 
porta à la cité une lettre de credance de 
part monseigneur son maistre, Guillamme 
de Haraucourt , evesque de Verdung , et ex- 
posa ausdits seigneurs comis sa credance qui 
fiit telle que monseigneur de Verdung estoit 
fort desplaisant du différent qui estoit esmeud 
entre la cité et les chainoines absents ; et 
pour ceste cause offroit , si c'estoit le «plaisir 
de la cité, il s'entremetteroit vollentiers de 
mettre une journée amyable entre les parties , 
pour les oyr et apoinctier amyablement. Sur- 
quoy luy fut rfcspondu , après ce que on eult 
remercié mondit seigneur de Verdung du bon 
voulloir qu'il avoit etc, que pub que mondit 
seigneur se voulloit tant travailler et se mesleir 
de appaiser ceste matière, qu'ilz aimoient bien 
que, si escord se debvoit trouveir, que ce 
fust par son moyen plus que par beaulcoupt 
d'aultres etc. Laquelle chose ledit seigneur 
Arnoult print grandement en gré et dist qu'il 
s'en yroit au lieu du Pont et parlerait à eulx , 
comme il luy estoit ordonné de part mon- 
seigneur de Verdung. Et le tiers jour de 



septembre ensuivant , revint à Mets ledit 
seigneur Arnoult et apporta une lettre de 
credance de part mondit seigneur de Ver- 
dung et exposa sadicte credance, qu'il avoit 
esté au lieu du Pont vers lesdits chainoines 
et leur avoit baillé une lettre de credance de 
part mondit seigneur de Verdung, laquelle 
avoit esté telle que, après plusieurs remons- 
trances, luy estoit ordonné de dessentir aima- 
blement, s'ilz se volroient laisser traicter, 
lesquelz respondirent qu'ilz se metteroient sur 
ce chappitre ensemble , et quant monseigneur 
de Verdung seroit à Haulton Chaistel , ilz en- 
voyeroient vers luy. Et de fait y avoient 
envoie gens qui avoient comunicqué avec 
monseigneur ; et en conclusion , mondit sei- 
gneur n'y trouvoit rien dont il puist penseir 
qu'il y puist besoingnier ; car ilz avoient fait 
response que, avant toutte chose, ilz voul- 
loient avoir réparation d'honneur et main 
levée des biens qu'ilz avoient laissés en la cité, 
avant qu'ilz journoiaissent amiablement ne 
aultrement : parquoy monseigneur prioit à la 
cité qu'ilz le tinssent pour excusé : et ce qu'il 
en avoit fait estoit de bonne amitié ; car en 
ce qu'il luy seroit possible , il se voirait em- 
ploier pour le bien et honneur de la cité : 
dequoy lesdits comis le remercièrent pour et 
au nom de la cité. 

Audit mois d'aoust, ledit an, retourna à 
Mets maistre de Templo qui avoit esté envoyé 
à Rome , vers nostre sainct pere le pape , pour 
luy delivreir, presenteir et porteir une lettre 
d'excuse sur le fait de la bulle et comande- 
ment pénal qu'il faisoit à la cité pour donneir 
faveur et ayde à révérend pere Adolff de Nau- 
sow , pourveu en l'archevesché de Mayance , 
contre Thiedrich d*Ysembourg, esleu dudit 
Mayance. Lequeldit pape, après avoir veu 
la lettre et supplication à luy envoyée par la 
cité et les excuses qu'ilz faisoient, revocqua 
icelluy mandement, et en bailla lettre audit 
de Templo, qu'il rapporta à Mets, à son 
retbur, avec absolution : laquelle revocation 
fut plantée, le jour de la nativité nostre dame, 
à heure de tierce, au portail de la grande 
église; dont cy après est la coppie d'icelle 
revocation apostolicque. 

« Pius, evesque, servant des servans de 
Dieu, à nos amez filz, le maistre eschevin, 
trese jurez, conseilliers et comunalté de la 
cité de Mets, salut et bénédiction aposto- 

licque. Nous avons receu vos lettres par les- 
quelles avez proposé plusieurs raisons pour 
nous demonstreir à vous estre chose péril- 
leuse et difficile à obtempereir à nos lettres 
par lesquelles vous avons mandé , soubz peine 
d'excomtinication , de sentence donnée d'in- 
terdict et de malédiction éternelle et aultres 
très grieves peines , que à rencontre de Thie- 
drich d' Ysembourg , privé , en faveur de nostre 
amé fîlz , Adolff de Nausow , pourveu de 
Mayance , feissiez assistance avec toutte vostre 
puissance. Or, mes filz, nous avons veu les 
excuses de vous et vostredicte cité et ne des-i 
prisons point vos supplications ; mais pitié et 
très grant charité nous impelle continuelle- 
ment à la deffense de l'église de Mayance, 
laquelle , pour son excellence et noblesse , ne 
pouvons nous , sans grande amaritude, souf- 
frir estre opprimée et lacérée de tant de ca- 
lamités et d'afflictions, par ce regard à ce que 
nous amovissions tous les droicts et loyaulx 
du siège apostolicque à reprimeir le malvais 
effort dudit Thiedrich et des aultres ; et avons 
ferme propos de nos forces de aider icelle église. 
Et niantmoins nous recepvons vos excusations 
en bonne partie, en considérant les raisons par 
vous préposées 5 et pour ce que nous ne doub- 
lons point que ne soiez vrays fîlz de l'église 
de Rome, nous ne pouvons croire que vous 
ne procuriez de touttes vos forces les choses 
que vous cognoissez céder à rhonneur de nous 
et du siège apostolicque. Et pour ce, nous, 
de l'auctorité apostolicque , relaischons et re- 
vocquons par ces présentes , icelles peines par 
iesqueilles vous avons vollu constraindre à 
donneir audit Adolff ayde convenable et vous 
esleveir contre le malvais Thiedrich , alfin que 
vous donniez audit Adolff toute ayde et faveur 
et procuriez de touttes vos forces la deffense 
de l'église de Mayance , sans péril de vostre 
estait, et que vous ne aydiez en quelque 
chose ledit Thiedrich , comme rebelle à nous 
et audit siège, ainçois le ayez et traictiez 
comme malvais ennemi. Ce sont les choses 
qui conviennent à vostre deheu et honneur 
et lesquelles, si vous les faictes, nous vous 
entendrons estre de nous loyaulx , à nous et 
audit siège, pour l'honneur duquel il est 
d'équité les vrays enffans experimenteir et faire 
touttes choses. 

» Donnée à Pience, l'a» de l'incarnation 
nostre seigneur, mil iiij° et lxij , le dix neuf- 



viesme jour des kalendes de septembre, l'an 
iiij e de nostre pontificat. * 

Le sixiesme jour de septembre, audit an, 
se partit de Mets, seigneur Jaicque Chope, 
le presbtre et en alla au Pont à Mousson vers 
les chainoines. Et avoit ledit seigneur Jaicque 
promis et juré aux quaitre comis de la cité 
qu'il volloit vivre et molrir en la cité avec 
eulx 5 il ne tint point sa promesse et serment: 
parquoy il fut banni trente six ans hors de 
la cité et des bourgs : et semblablement le sire 
Lambert, le presbtre, fut à dix livres d'a-^ 
mende. 

Le samedy après l'exaltation Saincte Croix 
en septembre, frère Jehan Ysambair, de l'ordre 
des Proischeurs, suflragant de Mets, fist les 
ordres en la ville de Nomeney ; et audit temps, 
on tenoit la cour à Vyc. 

Les devantdits chainoines de Mets, qui se 
tenoient au Pont à Mousson , avoient envoyé 
à cour de Rome, vers le pape, auquel ilz 
donnèrent à entendre ce qu'il leur pleust, 
comme cy après le polrez veoir et cognoistre 
par le contenu des lettres dont les coppies 
sont cy après. Et impetront de pouvoir tenir 
leur chappistre au Pont à Mousson , et l'abol- 
lissement du huchement et proclamation de- 
vantdit, sus grosse peine, dont les coppies 
s'ensuivent. 

Coppie de la bulle pénale que nostre sainct 
pere le pape Pius ait donnée et octroyée 
aux seigneurs, doyen et chappistre absents 
de et hors de la cité de Mets, lors résidant 
au Pont à Mousson, contre le maistre es- 
chevin, les trese justiciers, conseilliers et 
gouverneurs de la cité de Mets, la cité, 
les faulbourgs, terre et pays à eulx sub- 
gectz, et les dénonce pour excomuniés, 
jusques à ce quilz ayent recognu leurs 
erreurs du huchement quilz ont fait contre 
lesdits chainoines, et par icelle les prive 
de tous previlktiges quilz ont du siège 
apostolicque et de tous les fiedz quilz 
tiennent. 

« Pius, evesque, serviteur des serviteurs 
de Dieu, en mémoire de ceste chose pour le 
temps à advenir. Si la improbité abominable 
procédant de la graisse de l'iniquité des cri- 
mineulx et la témérité ait prins en soy si grant 

hardiesse que elle, en bavant Pyawe de ma- 
lédiction, ne cesse point de persecuteir les 
églises et les personnes ecclesiasticques , pour 
ce doit on prendre encontre elle correction 
vindicative , affiri que pour obvier aux dop- 
maiges d'icclles églises et personnes ecclesias- 
ticques , surviengne aiguillon tel comme il 
appartient , et que la présomption impugnie 
ne attraye les aultres à mal faire. Or est ainsy 
que , par insinuation et famé publîcquc pré- 
cédente , Nous , non pas sans perturbation de 
couraige , avons entendu que ja pieça le mais- 
tre eschevin , les treses justiciers , proconsuls, 
conseilliers , gouverneurs et comunité de la 
cité de Mets , lcsquelx de nous et d'aulcuns 
nos mandemens adressiés à eulx, concernant 
Thonneur du siège apostoiicque , et contenant 
en soy les peines de excomunication et interdit 
et aultres , averoient interposé une appellation 
frivoUe, nulle et improbe, pourtant par cou- 
raige inique que nos amez filz , les doyen et 
chappistre de la grande église et anlcuns chai- 
noines de l'église de Sainct Saulveur, Sainct 
Thiebault et Nostre Dame la Ronde de Mets, 
récusèrent, si comme bien récuser debvoient, 
adhereir à soy adjoindre avec eulx , coman- 
derent estre fait statut, ordonnance et pro- 
clamation contre la liberté de l'église et contre 
lesdits doyen et chappistre ez lieux ensqueilz 
les crimineulx et malfaicteurs ont acoustumé 
estre bannis, c'est assavoir, que nulz, soubz 
grieves peines, ne présumassent vendre ne 
ministrer aux dcvantdits doyen et chappistre 
ne à leurs familiers queleoneques vivres , nou- 
rissement ou choses nécessaires à vie, ne par- 
ticiper avec eulx en aulcun usaige de hu- 
manité; ne les justiciers de ladicte cité leur 
administraissent justice , et que nulz ne cul- 
tivassent ou labourassent leurs vignes , terres 
ou champs , ne ne presumaissent louer leurs 
maisons ; et aux notaires ou amans qu'ilz ne 
receussent aulcuns contracte en leur faveur, 
et à leurs debteurs qu'ilz ne leur payassent 
aulcunes debtes et qu'ilz ne receussent par 
achat ne par amodiation queleoneque , leurs 
possessions , preis , vignes , terres , pauxeries : 
et plusieurs choses abominables firent pro- 
clameir. Pourqdoy lesdits doyen et chappistre 
avec leurs chaippellains et choriaulx mrent 
constraînts laisser leurs églises et soy trans- 
porteur personnellement au lieu du Pont à 
Mousson , au diocèse de Mets , avec très grant 



perturbation du peuple de la cite de Mets , 
et très grief préjudice d'iceulx doyen et chap- 
pistre. Nous doneque à qui il appartient sur 
ces choses adjousteir les cures de nostre vigi- 
lance , attendu que les choses dessusdictes ont 
esté et sont de maulvais exemple et «nt aussy 
procédé au temps de nous et du siège des- 
susdit; et pour ce non vueillant, aussy que 
ne debvons voulloir ioelles choses demeureir 
impugnies , d'auctorité apostoiicque , de cer- 
taine science, par la teneur de ces présentes, 
desclairons lesdits status , ordonnances et 
proclamations avoir esté et estre téméraires , 
illicites, iniques, indehues et injustes ; et ne 
avoir esté ne estre licite âusdits maistre es- 
chevin, trese justiciers, proconseilliers , coi*- 
seilliers et gouverneurs dessusdits nommés, 
pour non avoir encourru les peines d'exco- 
munication et toutes et singulières les aultres 
sentences, peines et censures données de droit 
et de nos prédécesseurs , evesques de Rome , 
à rencontre de telz gens , et iceulx estre loiés 
desdictes peines. Et d'icelle meisme auctorité 
apostoiicque, révoquons, irritons et annulions 
et voulons estre nulz et iniaicts lesdictes pro- 
clamations et bans erronnés, et émanés de 
fait contre la liberté de l'église. Et ladicte cité 
et les terres et lieux à eulx subgectz et aultres 
lieux ausquelz lesdits excomuniés ou aulcuns 
d'eulx venroient ou iroient , soubmettons dès 
maintenant à interdit ecclesiasticque et à res- 
teir à icelluy interdit, et celluy interdit, après 
la publication d'icelluy mandement, estre très 
estroitement observé soubz peine de irrégu- 
larité et de privation de touttes et singulières 
leurs dignités , personaiges , administrations , 
bénéfices et offices, lesquelles obtiennent les 
violateurs d'icelluy interdit , et lesquelles pei- 
nes voulions yceulx violateurs encourir tantost 
après ce fait qu'ilz Taveroient violé. Et iceulx 
maistre eschevin, trese justiciers et gouver- 
neurs privons perpétuellement et destituons 
du tout en tout de tous et singuliers previ- 
laiges que ilz obtiennent du siège apostoiicque 
et de queleoneques fiedz que ilz obtiennent 
de queleoneque église, monasteire et lieux 
apostolicques. Et voulons iceulx maistre es- 
chevin , justiciers et gouverneurs , estre tant 
et si longuement denonciés et publiés pour 
excomuniés, et la cité et bourgz interdits jus- 
ques à ce que iceklx.; maistre eschevin, trese 
justiciers, proconse&iefs et conseilliers , gou- 

verneurs et comunalté, cognoissant leurs er- 
reurs, aient desservi obtenir le bénéfice de 
l'absolution de nous ou du devantdit siège ou 
desdits doyen .et chappistre ausquelx nous 
concédons sur ce , d'auctorité apostolicque , 
toutte puissance, et que, ilz ayent satisfait corn- 
peteminent à iceulx doyen et chappistre des 
domaiges et interestz par eulx pour ce portés 
et soustenus. Si -au devantdit maistre eschevin, 
trese justiciers , proconseilliers, conseilliers , 
gouverneurs et comunalté ou aultres quel- 
conques , comunement ou diviseement soit 
octroyé d'icelluy siège qu'ilz ne puissent estre 
absoulz d'icelluy excomuniement, ne suspen- 
dus dudit interdit et privation d'iceulx leurs 
privilaiges et fiedz par lettre apostolicque non 
faisant pleine et expresse mention de mot en 
mot d'icelluy octroy ou previlaige , et de leurs 
propres noms mention : et nonobstant quel- 
conque previlaiges et lettres apostolicques 
contraires par nous à eulx nagueres concédées, 
lesquelles ne voulions à eulx aulcunement 
aydier en ceste partie et desquelles il con 
viengne faire pleine et expresse mention en nos 
lettres. Ne soit doncque à aulcun homme licite 
enfireindre ceste pagine de nostre déclaration, 
revocation , irritation , annullation , privation 
et destitution , volenté et concession , ou y 
contre aHer par folle hardiesse. Et si aulcun 
presumoit se altreporteir, saiche soy avoir en- 
couru ^indignation de Dieu le tout puissant 
et de ses benoys apostres s 1 Pierre et s 1 Pol. 
Donnée à Pience , Tan de l'incarnation nostre 
Seigneur mil iiij c lxij , le vj e des kalendes de 
septembre , Tan quarte de nostre pontificat. » 

Apres ce que lesdhs chainoines eulrent 
obtenu icelle bulle contre la cité , ilz eulrent 
conseil à Rome qu'il leur seroit de nécessité , 
pour faire résidence au lieu du Pont et tenir 
leur chappistre , de avoir de ce previlaige 
du pape, pource qu'ilz ne pouvoient d'eulx 
meysme ce faire 5 et firent si bonne diligence 
qiTilzen obtindrent previlaige , dont la coppie 
s'ensuit. 

« Pius, serviteur des serviteurs de Dieu, 
à nos amez filz, les doyen et chappistre de 
Pesglise de Mets , salut et bénédiction aposto- 
licque. Comme nous avons dolentement en- 
tendu que l'iniquité des orgueilleux soit toutte 
multipliée contre vous et vostre église, si que, 
pour deflfendre la liberté de l'église , avez esté 
constraiats de laisser vostre église et vous trans- 

ferer personnellement au lieu du Pont à Mous- 
son , au dyocese de Mets ; si vous exhortons 
en nostre seigneur que vostre humilité soit 
tellement multipliée à l'encontre d'eulx , que 
icelle , vainquant leur malice , soit cogmie à 
toutte nation , et aflin que , avec repos de cou- 
raige , puissiés servir au très hault et vollen- 
tiers preserveirles droits de vostre église. Nous, 
d'auctorité apostolicque et de certaine scien- 
ce, approuvant et confirmant la translation 
faicte par vous, comme dit est, et touttes les 
choses qui en .sont ensuyvies et à ensuyr, vous 
octroyons par la teneur de ces présentes , 
de celle meysme auctorité , que sans encourir 
quelconque sentence, censure ou peine spi- 
rituelle ou temporelle, vous puissiés franche- 
ment et licitement faire , excercer et executeir 
audit lieu du Pont ou aultre quelconque lieu 
où vous polrez seurement demeureir, résider 
et tenir chappistre , et tous aultres actes ou 
faits capitulaires et touttes et singulières aultres 
choses que de droit et de coustume polriés 
faire, si vous estiés résidant en la cité et 
église , nonobstant constitution et ordonnance 
apostolicque et status et coustumes de ladicte 
église , roborées par serement , par confirma- 
tion apostolicque ou aultre fermeté quel- 
coneque, et aultres choses contraires, des- 
cernons dès maintenant estre chose irrite et 
vainne , si sur ces choses fait estoit aultremeht , 
scientement ou ygnoramment attempté. Ne 
soit doncque licitte à quelconque des hommes 
enfreindre ceste pagine de nostre concession 
et constitution ou y contre alleir par folle 
hardiesse : et si aulcun presumoit ce attempteir, 
sache soy encourir l'indignation de Dieu tout 
puissant et des benoîts sainct Pierre et sainct 
Paul, ses apostres. Donnée à Pience, l'an de 
l'incarnation nostre seigneur mil iiij c lxij , le 
dixiesme jour des kalendes de septembre , en 
l'an iiij e de nostre pontificat. » 

Incontinent que lesdits chainoines eulrent 
obtenu icelles bulles et qu'elles furent aportées 
au Pont à Mousson , ilz les firent publier en 
desclairant que la cité estoit excomuniée : 
dont plusieurs nobles et notables personnai- 
ges estoient marris des vollentés desdits chai- 
noines. Et de fait furent envoiées les coppies 
et plantées nuictamment par maistre Geraird 
Tannay , demey chainoine , au portail de S' 
Arnoult et en plusieurs* aultres lieux. 

Le vingt quaitriesme jour de septembre, Pan 

lxij , le seigneur Jehan de Fenestrange , che- 
valier, mareschaul de Bair et de Loraine, avec 
seigneur Jehan de Talloy, chevalier et Gaspar 
de Hassonville , escuier et aultres , vindrent à 
Mets; et le londemain, il manda querrir les 
devantdits quaitre comis pour parleir à eulx 
en son logis , lesquels vindrent vers luy et 
luy firent le bien viengnant , comme il ap- 
partenoit à ung tel seigneur ; car ainsy qu'il 
y ait en PegHse, selon leurs dignités, des pré- 
férés, et avaïiciés , aussy en y ait il en la tem- 
poralité, et des sçavans, bien, souvent plus 
que en l'église ; car on le voit journellement. 
Si leur desclaira ledit seigneur mareschaul la 
cause de sa venue , disant qu'il estoit vray 
que , au mois d'aoust dairien passé , il avoit 
pieu à la graice du roy de France luy rescripre 
certaine lettre contenant deux points dont le 
premier estoit sur le fait de la prinse de mon- 
seigneur l'evesque de Mets , et de son frère et 
des aultres seigneurs et gentilz hommes que 
le comte pallatin tenoit prisonniers : et l'autre 
point estoit que ledit roy estoit adverti que 
différent estoit meud et suscité entre la cité 
de Mets et les gens d'église d'icelle cité ; par 
laquelle il luy ordonnoit de se voulloir entre- 
mettre en son nom de paciffîer et appaisier 
icelluy différent, et que sur tout ce qui en 
seroit lait, luy volcist laisser sçavoir quelles 
choses qu'il en avoit faites et esploitiées et 
quelle response il en avcroit. Et pour ce, 
estoit il venu vers ladicte cité , comme celluy 
qui desiroit la paix, et aussy qu'il voulloit 
bien de toiit obeyr audit roy de France et 
que voullenticrs trouveroit manière que cestuit 
différent se puist appaisier: et pourtant que 
assez petittement estoit informé de la matière, 
desiroit il à savoir la vérité du fait et leur 
prioit il qu'ilz l'en volcissent informer de la 
part de ladicte cité. 

Et sur ce , par lesdits seigneurs commis , 
luy fust respondu, après avoir remercié la 
royale majesté et aussy ledit seigneur de 
Fenestrange, que puis que ainsy estoit qu'il 
desiroit à estre informé dudit différent de 
la part de la cité , que très voulentiers on 
l'en informeroit ; car la cité ne desiroit que 
luy et aultres seigneurs fussent advertis et 
informés de la vérité dudit fait : et pourtant 
luy fut prié qu'il luy pleust de prendre la 
patience et temps pour oyr tout au long 
ledit différent ; lequel respondit qu'il l'oyereit 



très vollentiers. Et alors luy fut dit et desclai- 
rié tout au long dès l'encomencement jusques 
à icelluidit jour , sans rien laissier ne oublier 
d'icelle matière. Et sur ce , ledit seigneur ma- 
reschaul respondit qu'il avoit bien oy la pro- 
position qu'ilz avoient faite , laquelle luy 
sembloit grant chose advenue pour ung rien , 
et desiroit que la chose puist estre appaisiée 
par journée ou secrètement • par médiateur 
en aulcun lieu où les parties polroient venir 
ensemble. Sur quoy luy fut dit et respondu 
que en tout ce que la cité se saveroit ou 
polroit emploier pour la graice du roy et de 
sa majesté, ilz estoient ceulx qui faire le 
voldroient ; mais d'aller à journée ne aussy 
d'entendre à nulles voyes d'accord , bonne- 
ment la cité ne s'y Tolloit incliner , selons les 
choses faictes et advenues, se dont n'estoit 
que , avant toutte chose , la cité fust absoulte 
par nostre sainct pere le pape et par bulle, et 
icelle publiée et affichée ès lieux où ilz avoient 
mis et affiché la devantdicte excomunication. 
Et ce fait, s'il plaisoit à la majesté royale 
de comettre gens pour oyr et appaisier les 
parties, la cité s'y monstreroit et metteroit 
en tel debvoir que par raison sa majesté et 
noble conseil se debveroient contenteir. Mais 
de journier , les piedz sur la gorge , estant 
la cité excomuniée , publiée et diffamée par 
telle manière de gens et de telle extraction 
comme estoient la pluspart desdits chaînoines 
absens , ce seroit à la honte et préjudice de 
la cité et de tous les habitans : laquelle chose 
ladicte cité ne feroit nullement. Adoncque 
ledit mareschaul respondit qu'il l'entendoit 
bien , et qu'il yroit au lieu du Pont parleir 
ausdits chainoines , et s'il y trouvoit aulcune 
chose de bien, il le rescriproit à la cité, et 
si non, il n'estoit ja besoing de rescripre. En 
oultre il priait à ladicte cité que , pour sa 
descharge, que la response à luy faicte, on 
luy volcist donneir par articles en manière 
de mémoire et d'instructions , à celle fin que 
s'il convenoit qu'il en rescript au roy , qu'il 
n'y prinst ne n'adjoustast. Sur quoy luy fut 
respondu qu'il estoit homme de telle mémoire 
et discrétion qu r il n'estoit jay besoing ; car il 
avoit bien la mémoire et retentive de cela 
et de plus grande chose. Et de fait, on ne 
luy voult point donneir par escript , et pour 
cause. Et ledit jour meysme, il en alla au 
Pont vers lesdits chainoines et parla à eulx. 

Le dairien jour dudit mois de septembre 
ensuivant , ledit seigneur de Feneslrange res- 
cript à la cité qu'il avoit esté audit lieu du 
Pont vers lesdits chainoines et remonstré tout 
au long tout ce qui appartenoit à remonstrer, 
lesquelx luy avoient fait response qu'ilz ave- 
roient sur ce leur advis pour en delibereir et 
qu'ilz luy envoyeroient leur response par es- 
cript au lieu de Nancey. Et de fait depuis luy 
avoient envoyé aulcunes articles desquelles il 
leur en envoyoit le double. Et pour ce qu'il 
avoit voulloir d'envoyer vers le roy de France, 
si ladicte cité luy voulloit aulcunes choses 
ordonneir de rescripre, il si emploieroit voul- 
lentiers. La cité , par lettre , bien affectueu- 
sement le remercia. Lesquelles articles devant- 
dictes estoient telles, comme cy après s'en- 
suit 

« Sur le despart eu avec noble et honnoré 
seigneur, monseigneur de Fenestrange, mares- 
chaul de Loraine , assavoir, que nous , doyen 
et chappistre de Mets , envoyeriens à sa sei- 
gneurie nostre intention par escript sur le fait 
des difierens estant de présent entre la cité 
et nous , est à savoir que nostre sainct peire 
le pape ait eu envoyé certaines lettres soubz 
le plomb ausdits citains tant seullement , con- 
tenant en effect soubz grandes et griesves pei- 
nes de non faire confort , assistance , faveur ne 
ayde à ceiluy de Ysembourg qui, pour ses 
desmerites , estoit privé de l'église de Mayance, 
ne an comte pallantin qui le soustenoit ; ains 
incontinent de toutte leur puissance feyssent 
ayde , confort et assistance à monseigneur 
Àdolff de Nausow , pourveu de ladicte église 
de Mayance : lesquelles lettres ont lesdits de 
Mets tenues , par î'espaice de quinze jours ou 
de trois sepmaines, secrettes entre eulx, et 
d'iceulx mandemens appelle : puis après, sont 
venus vers chappistre en usant de telle lan- 
gaige en effect : « Nostre sainct peire nous a 
» envoyé certain mandement , comme par la 

> coppie veoir polrez , contenant grant peines 
» qu'ilz n'avoient point acoustumé à recep- 

> voir : et pour ce que la cité et chappistre 
» sont tousjours esté joincts en leurs affaires , 
» venons pour sçavoir si vous vous voulez 
* adjoindre et adhérer avec la cité en ce 
» qu'elle ait fait et fera en ceste matière , » 
desclairant puis après leur intention qu'ilz n'y 
obeyroient ne consentiroient point , et de- 
mandent incontinent ou le londemain par tout 



le jour, sans plus de delay, à avoir sur ce 
response. Si leur fut en effect respondu que 
le mandement ne nous touchoit en rien ; et 
de nous mettre de nostre voullenté en deso- 
beyssance à l'encontre de nostre sainct peire , 
et faire de leur cause nostre cause ne polriens, 
saulves nos consciences et sans péril de nos 
estaits , en les priant de nous supporteir. Fi- 
rent en oultre une demande : Au cais que 
aulcuns aultres mandemens venroient, si nos- 
tre intention estoit de cesseir ou de chanteir : 
surquoy fiit respondu que tout ce que , saulves 
nos consciences et serments , polriens faire en 
contemplation de la cité , le volriens faire : 
parquoy povoit et peult assez apparoir la bonne 
affection qu'aviens envers eulx et ladicte cité 
et que les desiriens à complaire en toutte 
possibilité. 

» De ces responses honnestes et raisonnables 
non contens , sans avoir devant les yeulx 
Dieu , nostre saulveur, son église qui est ca- 
thédrale efrmeire église de la cité et de tout 
le dyocese , sainct Estienne leur paltron , de 
laquelle sommes ministres indignes , en en- 
freindant et despitant les franchises et liber- 
tés ecclesiasticques , firent publiquement sur 
la pierre en la plaice commune, présent grande 
multitude de peuple , et lieu où ilz ont acous- 
tumé à forjugier et bannir tous crimmelz et 
malfaicteurs , proclamer , au cas que , de- 
dans sept nuitz , ne nous adjoinderiens avec 
eulx ès choses dessourdictes , dès lors nous 
mcttoient nos corps , familliers et biens hors 
de leur protection et saulve gardé , en nous 
du tout abandonnant, et deffendant sur grosses 
peines à leurs subgectz et manans , de quel- 
que mestier ou condition qu'ilz fussent, qu'ilz 
ne comunicaissent avec nous , ne nous ven- 
dissent ne subvenissent ne administrassent cho- 
ses quelconcques , ne feysseut justice , payais- 
sent cences ne rentes , louaissent maisons, sans 
lesqueilles choses ne poviens vivre en ladicte 
cité , avec beaulcop d'aultres deffenses spe- 
cifïiées par eulx , desquelles ne peusmes avoir 
coppie. Pour lesquelles, ensemble les oppres- 
sions et griefz foullemens que ainsy nous fai- 
soient de leur voullenté et avoient faits, au 
temps passé , tanten gardes des portes , tailles 
et amendes , comme aultrement , èsqueilles , 
oultre toutte raison et contre tout droit , divin 
canon et civil , nous opprimoient et tenoient 
subgectz , nous donnoient bien causes de nous 

transporteir en lieu auquel librement et fran- 
chement puissiens faire et accomplir le divin 
service et vivre comme à nos estaits et con- 
ditions affiert : parquoy appairoit clairement 
que n'avons usé de nulle voulenté , ainsois 
sommes grandement et évidemment esté con- 
traints de nous absenteir de ladicte cité. 

» Item , nous dirent les comissaires de la 
cité que à nos corps et biens ne metteroient 
nul empeschement $ niantmoins nous contrain- 
dirent de leurs voullentés et de fait à faire 
rapporteir certains livres et aornements que 
avions fait appairilleir pour faire le service 
divin ; oultre plus et faire serment que des 
joyaulx appartenant à l'église n'emporteriens 
nulz : et au cas que de ce à faire estiens refai- 
sant , ilz nous voulloient deffendre l'yssue, 
comme expressément le nous dirent. Avec ce, 
incontinent après nostre despart, ont fait fer- 
meir nos maisons , boutter hors nos serviteurs 
et familliers qui debvoient gardeir le nostre , 
et nous détiennent encor de présent nos biens. 
Par lesquelles choses que à eulx n'appartenoit 
en manière que ce soit , ne desqueilles ne po- 
voient ne debvoient ordonneir ne disposeir, 
appairoit clairement qu 1 ilz ont usé et usent 
de voullenté envers nous, en eulx ainsy mes- 
lant de nos joyaulx , aornemens , livres et 
aultres besoingnes , et nous constraindant à 
choses voullentaires et desraisonnables. 

> Item , nous ont constraints et tenus à tel 
qu'il nous leur a convenu delivreir certaine 
lettre touchant la clergie et peuple de la cité 
de Mets , aultrement ne nous volloient laissier 
aller hors, .comme dessus, en nous disant 
expressément au despartir que, durant ce 
différent, ne nous ne nos familliers ne retour- 
nassent en la cité , sans leur sceu et voullenté , 
qui est assez à entendre que c'est ung ban- 
nissement. 

> Item , non obstant que avant nostre par- 
tement de la cité, ayons eu justes et rai- 
sonnables causes, comme celles cy devant 
exprimées et aultres , nous à ce mouvant de 
transfereir nostre chappitre , comme faire po- 
vions : parquoy en quelque lieu que soyons , 
par especial à ce lieu du Pont, représentons 
î'esglise et chappistre ; touttesfois donnent em- 
peschement à nos biens , rentes et revenues , 
tellement que n'en pouvons joyr ne en useir 
franchement , en tenant nos propres subgectz 
sur lesquelz n'ont nul comandement ne que 



veoir ne que cognoistre , par voye indirecte et 
comandement, à tel qu'ilz n'osent comunic- 
queir avec nous, ne nous servir, paier cences, 
rentes , droitures ne revenues , tant en la cite 
comme dehors , en faiçon que ce soit , en nos- 
tre très grant préjudice et domaige. 

» Item, en tant qu'ilz nous polroient ou 
vouldroient donneir charge que fussiens esté 
jusques cy reffusant de raison , et que eulx 
se fussent mis en tout debvoir, saulve leur 
révérence, ne se trouvera point, les choses 
icy devant bien notées et bien considérées, 
qu'ilz se soient mie en aulcun debvoir rai- 
sonnable : aussy ne l'avons par nul de ceulx 
qui s'en ont voulu mesleir, peu entendre: 
qui est chose assez apparente : aussy parce 
que à nos gracieuses prières , par lettres closes , 
de nous vouloir laisser nos biens qui sont 
demeurés en la cité, ne nous ont voullu 
donneir response ne délivrance desdits biens : 
pour touttes lesquelles rigueurs, sommes esté 
constraints de quérir remède devers nos sou- 
verains fondateurs et aultres princes , comme 
nostre sainct peire , l'empereur, le très chré- 
tien roy de France et roy de Secille. 

» Ces choses icy devant devisées , bien con- 
sidérées et pesées , et aultres qui en temps et 
lieu se polront plus expressément desclairier, 
demandons nous et nos adherans , avant toutte 
chose , estre restitués à la liberté et franchise 
ecclésiastique pleiniere, comme de droit, di- 
vin canon et civil , debvons estre , permettant 
l'entrée et yssue de la cité franchement et tous 
nos biens entièrement , sans diminution et en 
tel estait comme ilz estoient au jour de nostre 
despartement , tant dedans comme dehors la 
cité, avec tous domaiges; la proclamation 
dévantdicte publiquement comme elle a esté 
faicte et en propre lieu , et tous aultres atten- 
tatz depuis faits revocqueir, en nous deman- 
dant pardon et en recognoissant l'avoir fait 
indehueement, et sans cause nous avoir con- 
traints au serment dessusdit et fait rapporteir 
nos livres et aornemens ; et aussy d'avoir 
restitution desdictes lettres que par contrainte 
nous leur a convenu delivreir. Cela fait, som- 
mes contents touchant les amendes , despenses 
et interestz qu'avons soufferts et souffrons tant 
par nostre despartement, prosecution de nostre 
cause, comme aultrement, en gênerai et en 
particulier, injures et aultres griefz soubmettre 
à la détermination et ordonnance de nostre 

sainct peire ou de ceulx ou de celluy aus- 
quelx où à qui luy plaira , comme par droit 
ou aultrement , attendu les qualités et condi- 
tions de ladicte cause qui est matière spiri- 
tuelle. » 

Le dairien jour de septembre , vindrent à 
Mets l'ung des sergents royalz de France, du 
baillaige de Vitry, avec deux sergents du roy 
René de Secille , duc de Bair. Et furent devant 
justice , et monstra et appairut le devantdit 
sergent de Vitry sa comission avec une lettre 
anncixée d'une saulve garde et protection que 
Loys, roy de France, avoit donnée et concédée 
aux doyen et chainoines de l'église de Mets , 
résidant au Pont à Mousson, et requist que 
on luy voulcist permettre et donneir licence 
de faire son esploit et publier aval la cité, 
tant par les quairfortz, comme aultrement, 
icelledicte saulve garde, et de mettre les 
armes du roy sur les maisons desdits chai- 
noines en la cité et aultre part où que requis 
serait. Sur laquelle requise fut faicte response 
par les comis de la cité, après touttes hon- 
neurs et révérences portées , qu'il estoit chose 
notoire que la cité estoit située en l'Empire , 
et chambre de l'Empire , et appartenoit ceste 
cité et le pays d'icelle à l'empereur à cause 
de son empire , de laquelle les nobles , résidant 
en ladicte cité , des anciens linaiges d'icelle , 
avoient de tout temps eu 'le gouvernement 
et administration d'icelle soubz la main des 
empereurs , et que oncque ne virent ne oyrent 
dire que la majesté royale se entremist de 
prendre garde en l'Empire , ne aussy les em- 
pereurs au royaulme de France, si non de 
présent. Et quant à eulx , pour et au nom de la 
cité , de donneir congié de faire nulz esplois 
de justice pour et au nom dudit roy de France, 
ne souffrir qu'il publiast ne exploitast sadicte 
comission en la cité, au pays et juridiction 
d'icelle , bonnement ne le polroient souffrir ; 
et quant ilz le souflriroient, l'empereur, qui 
est souverain d'icelle cité , les en pojroit re- 
prochier et reprendre de négligence ; car ce 
seroit contre sa seigneurie et souveraineté. 
Et luy fut dit qu'il se gardast de se entre- 
mettre de faire nulz esplois en la cité, au 
pays et juridiction d'icelle : lequeldit sergent 
respondit qu'il se garderait de mesprendre. 

Et les deux sergents du roy de Secille et 
duc de Bar apportèrent une toutte telle et 
paireille saulve garde en substance et mons- 

trerent leur comission de baislis et requirent 
tout pareillement comme le devantdit sergent 
de faire les esplois, selons le contenu de 
leur comission ; ausquelx fut respondu , après 
touttes honneurs et révérences, comme on 
fist au devantdit sergent royal , et ilz respon- 
dirent comme le devantdit sergent avoit fait , 
et se partirent de la cité et du pays, sans 
faire aultres esplois. 

Coppie de la comission du baislis de Vitry, 
en laquelle est insérée et desclair ée la saulve 
garde du roy de France. 

« Jaicque de Sars, chevalier, seigneur de 
Rossay et du Sousay, baislis de Vitry, comis- 
saire du roy, nostre sire, en ceste partie, 
au premier sergent royal d'aulcunes des pre- 
vostés dudit baisliaige ou aultre sergent royal 
sur ce requis , salut. De la part des vénérables 
doyen et chappistre de l'église de Mets nous 
ont esté présentées les lettres patentes du roy, 
nostredit sire, seellées en double queue de cire 
jaulne, desquelles la teneur s'ensuit : Loys, par 
la graice de Dieu , roy de France , à tous ceulx 
qui ces présentes lettres verront, salut. Sçavoir 
faisons que â la supplication et requeste de 
nos très chiers et bien amez, les doyen et 
chappistre de l'église de Mets qui sur ce nous 
ont supplié et requis , et mesmement pour 
considération de ce que ladicte église est 
fondée par feu , de glorieuse mémoire , le roy 
Charlemaingne , en son vivant, empereur et 
roy de Frauce, affin aussy que soyons par- 
ticipant ès prières et bienfaits en ladicte es- 
glise, et pour aultre juste cause et considé- 
ration à ce nous mouvant, nous avons lesdits 
doyen et chappistre de Mets , ensemble tous 
leurs familliers , serviteurs , possessions et 
biens quelconcques , tant en chief comme 
membres, prins, mis et recueillis, prenons, 
mettons et recueillons par ces présentes, et 
chescun d'eulx , en et soubz nostre protection 
et saulve garde especiale à la conservation de 
leurs droits tant seulement : et leur avons 
ordonné et député pour gardiens nos baillis 
de Vermandois et de Vitry et leurs lieute- 
nans , et chescun d'eulx qui sur ce sera re- 
quis , pour les gardeir et deffendre de toutes 
injures et violences, oppressions, mollesta- 
tions et nouvelletés indehues. Et voulons que 
en signe d'icelle nostre saulve garde, qu'ilz 

mettent ou fassent mettre et apposer nos 
panonceaulx et bastons royalz ens et sur 
leurs maisons, mainoirs et possessions et biens 
quelconcques, tant patrimonialz comme ec- 
elesiasticques , et que nostredicte saulve garde 
ilz signifient ou fassent signiflier ès lieux et 
aux personnes qu'il appartiendra , et dont ilz 
seront requis, en faisant faire inhibition de 
par nous à tous ceulx qu'il appartiendra , sur 
certaines sommes et grandes peines à nous à 
applicqueir, que ausdits doyen et chappistre 
de Mets, leurs familliers, serviteurs, ne à 
aulcuns d'eulx , ilz ne méfiassent ou fassent 
mefiaire en corps ne en biens, en quelque 
manière que ce soit. Et si aulcune chose 
avoit esté ou estoit faicte contre ne au pré- 
judice de nostredicte saulve garde, qu'ilz la 
repairent ou fassent repareir, et mettre sans 
delay au premier estait et deheu. Car ainsy 
nous plait estre fait , et ausdits supplians le 
avons octroie et octroyons par ces présentes 
ausquelles, en tesmoing de ce, nous avons 
fait mettre nostre seel. Donnée en nostre cité 
de Bayeulx, le xxiiij* jour d'aoust, Tan de 
graice mil iiij c et lxij, et de nostre règne 
le deuxiesme. Ainsy signée par le roy. Le 
duc de Nemours, le prince de Navaire, le 
comte de Boullongne, le sire de Beaujeu et 
aultres, presens. De la loere » 

« Par vertu desquelles lettres, nous, qui 
de présent sommes occupés en aultres affaires 
pour le roy, nostredit seigneur, à l'exer- 
citc de nostredit office , vous mandons et co- 
mettons que la protection et saulve gai de 
especiale mentionnée èsdictes lettres royales 
dessus transcriptes , vous publiez et signifiez, 
tant en gênerai qu'en particulier, en tous les 
lieux et à touttes les personnes , quant de la 
part desdits impetrans serez requis; et, en 
signe d'icelle saulve garde , mettez et apposez 
les panonceaulx et bastons réaulx en et sur 
les maisons et mainoirs, possessions et biens 
quelconcques, tant patrimonialz comme ec- 
clésiastiques desdicts impétrants et d'ung 
chascun d'eulx, en les gardant et deffendant 
dé toutte injure, violence, oppression, mo- 
lestation et nouvelleté indehue. Et en oultre , 
faictes les inhibitions et deffenses de part le 
roy, nostre sire , dont mention est faicte ès- 
dictes lettres, à tous qu'il appartenra et dont 
serez requis, sur et à peine de saulve garde 
enfreinte et de mille marcs d'or, ou aultre 



peine arbitraire à applicqueir au roy, nostre- 
dit sire ; c'est assavoir, que ausdits doyen et 
chappistre, en gênerai ou particulier, leurs 
familliers ou serviteurs ne aulcuns d'eulx , ilz 
ne méfiassent ou fassent mefiaire en corps 
ne en quelques biens, en quelque manière 
que ce soit. Et si aulcune chose avoit esté 
ou estoit faicte contre ne au préjudice de 
ladicte saulve garde , ilz le repairent ou fassent 
repareir et mettre sans délai au premier es- 
tait deheu. Et si pour faire ou signifier ce 
que dit est, vous convient transporteir hors 
de Mets de ce royaulme, priez et requérez 
de part le roy, nostre sire , et nous meisme 
prions et requérons en ayde de droit les sei- 
gneurs, haulls justiciers ou leurs officiers, 
soubz qui qu'il vous conviendra esploiteîr, 
que ilz vous baillent conseil , confort et as- 
sistance, souffrir et permettre faire lesdicts 
esplois ou eulx meysmes les faissent faire , 
comme ilz volroient pour eulx estre faits en 
cais semblable ; et escripvent ou fassent res- 
cripre, et vous meysme rescripvez ce qui fait 
en aura esté par vous en vostre présence. Et 
de ce faire vous donnons povoir, mandons et 
comandons à tous les justiciers, officiers et 
subgectz du roy, nostredit sire , prions et re- 
quérons aultres , comme dessus , que à vous , 
en ce faisant, obeyssent et entendent dili- 
gentement. Donnée soubz nostre seel , le xxvj* 
jour de septembre, Fan mil iiij c et lxij, ainsi 
signée. Donnet. » 

Coppie de la comission donnée par Loys de 
Florainville , conseillier du roy de Secille, 
baislis de Bar, à Jehan Le Pot, sergent 
à cheval. 

< Loys de Florainville, conseillier de très 
hault et très excellent prince , le roy de Jhe- 
rusalem et de Secille, duc d'Anjou et de 
Bar , etc. , et son baislis de Bar, comissaire 
en ceste partie, à Jehan Le Pot, sergent à 
cheval audit bailliaige, ou aultre premier 
sergent d'icclluy bailliaige, qui sur ce sera 
requis, salut. Par vertu du povoir à nous 
donné par le roy de Secille, nostredit sei- 
gueur, par ses lettres présentes ausqucilles 
ces présentes sont attachées , contenant main- 
tenue çt saulve garde impetrée par les véné- 
rables doyen et chappistre de l'église de Mets, 
nous vous mandons et comettons par ces pre- 

sentes que vous vous transportez audit lieu 
de Mets , et illeuc priez et requérez , et nous 
meisme par ces présentes prions et requérons 
aux seigneurs et justice dudit Mets qu 1 ilz 
vous baillent conduit , congié , licence et oc- 
troy de signifier et publier lesdictes lettres 
de protection et de saulve garde , données par 
ledit seigneur roy, en icelle ville de Mets, 
généralement et particulièrement. Et si de ce 
feiire sont lesdits seigneurs et justice remi- 
sant, vous transportez en la plus prochaine 
bonne ville dudit lieu de Mets , estant audit 
ducbé de Bar, et aux lieux publicques à faire 
les crys en icelle ville, publiez et signifiez à 
haulte voix que lesdits vénérables personnes , 
doyen et chappistre de leurdicte église de 
Mets , ensemble leurs vicaires , chaippellains, 
clercs , familliers , serviteurs et biens quel- 
concques, sont en la protection et saulve garde 
especiale du roy de Secille, duc de Bair, 
nostredit seigneur ; en signe de ladicte saulve 
garde, mettre et asseoir les panonceaulx et 
bastons armoyés des armes d'icelluy seigneur 



roy, en et sur les maisons , terres , vignes , 
bois et biens quelconques, appartenant aus- 
dits vénérables doyen et chappistre de Mets, 
soubz et en la seigneurie dudit seigneur roy, 
duc de Bair; lesquelles publications faictes 
en la ville du duché de Bair plus prochaine 
(ficelle cité de Mets , nous autorisons et des- 
clairons par ces présentes estre d'autel effect 
et valleur et vertu comme si faictes estoient 
en icelle cité de Mets ; en faisant sur ce de 
vostre esplois relation suffisante. De ce faire 
tous donnons pouvoir et puissance, mandons 
à tous les subgectz dudit seigneur roy, prions 
et requérons les non subgects que à vous, 
en ce faisant, obeyssent et fassent obeyr et 
entendre diligentement. Donnée soubz nostre 
seel le xxv e jour dudit mois de septembre, 
Tan mil iiij c et lxij. t> 

Item , une pareille comission que Estienne 
de S 1 Hillier, lieutenant gênerai du bailliaige 
de Sainct Michiel , adresse à Jehan de Chinon, 
sergent à cheval dudit bailliaige. 

Coppie de la saulve garde du roy de Secille, 
par laquelle il prend le doyen et chappistre 
de l'église de Mets, résidant au Pont à 
Mousson, en icelle. 

« René , par la graice de Dieu , roy de Jhe- 
rusalem et de Secille , duc d'Anjou , pair de 

France, et duc de Bar, comte de Prouvence, 
de Forcalquier et de Piémont , à tous ceujx 
qui ces lettres verront, salut. Receue avons 



l 1 humble supplication des vénérables, nos bien 
amez, les doyen et chappitre de l'église de 
Mets , contenant que pour plusieurs griefz 
et oppressions que les gouverneurs et offi- 
ciers de la cité de Mets leur ont faits au 
temps passé et font présentement en leurs 
libertés , franchises et juridiction ; et mesme- 
ment pource que nouvellement ne se sont 
volu adjoindre à eulx contre certain mande- 
ment apostolicque , touchant tant seulement 
yceulx gouverneurs , officiers et le commun 
d'icellc cité , ilz ont esté constraints soy partir 
de ladicte cité , veu certain edict contre eulx 
fait par lesdits gouverneurs et officiers , con- 
tenant , que au cais que yceulx supplians ne 
s'ajoindroient avec eulx, dedans l'espace de 
sept jours et sept nuitz, au compteir du 
datte d'icelluy edict , ilz les metteroient eulx , 
leurs biens et serviteurs , hors de la garde et 
protection de ladicte cité , demandant à tous 
les habitans et subgectz d'icelle non comunic- 
queir ausdits supplians , pain , vin , chair et 
aultres choses nécessaires à l'usaige humain , 
avec ce , non paier à eulx cences , rentes , re- 
venues , dêbtes ou aultres redebvances , ne 
leur administreir justice ou faire aulcun service 
quelconque; qui leur est injure exhorbitante 
à l'offense de Dieu et fraction de leur liberté , 
franchise et juridiction , et en leur très grant 
préjudice et domaige ; et se sont retraits pour 
faire le divin service et eulx vivre en paix 
et liberté en la ville du Pont à Mousson , 
auqueil lieu ou aultre part soubz nos seigneu- 
ries, ont intention de demeureir par aulcun 
temps, comme ilz nous ont fait exposeir, 
suppliant que en ce leur veuillions donneir 
nostre consentement et prendre en nostre 
saulve garde et protection ; savoir faisons que 
nous inclinant à leur supplication et requeste , 
ayant considération à la bonne voulenté qu'ilz 
ont de Dieu servir, comme dit est , affin qu'ilz 
puissent vivre en bonne paix et tranquillité , 
à yceulx doyen et chappistre avons octroyé 
et octroyons de graice especiale , de certaine 
science, tant pour eulx que leurs vicaires, 
chaippellains , clercs de leur église, serviteurs, 
familliers et aultres personnes ecclesiastic- 
ques, adherans à eulx en ceste partie, qu'ilz 
se puissent logier audit Pont à Mousson ou 

aultre part en nostredit duchié de Bair, et y 
demeureir et habiteir tant qu'il leur plaira et 
à nous aussy : que yceulx doyen et chappistre 
et au! très personnes dessusdictes y puissent 
ameneir et traire leurs biens et de leur église , 
despendre, vendre et aieheteir pour leurs 
vivres et neoessités et getteir hors desdits 
lieux leurs biens de leurdicte église , touttes 
fois et quanttesfois que boin leur semblera 
ou sera mestier , quictement et franchement , 
sans nulles redebvances, gabelles ou imposi- 
tions paier; avec ce, joyr et useir de toute 
liberté, juridiction et franchise et immunition 
comme les aultres personnes ecclesiasticques 
de nostredicte seigneurie ; et que yceulx 
doyen et chappistre et aultres personnes 
dessusdictés , par aulcune manière , ne soient 
molestez , travaillées, inquiétez ne constraints , 
eulx estant et demeurant ensdits lieux , de 
gardeir, gaitteir aux portes, aux murs ou 
aultrement , de nuyt ne de jour , ne con- 
tribuer en réfection des portes , des murs ou 
aultre part desdits lieux, si ce n'estoit cais 
de évidente nécessité, et de nostre exprès 
comandement. Et de nostre plus ample grâce , 
avons yceulx doyen et chappistre , leurs vi- 
caires , chaippellains , clercs , familliers , ser- 
viteurs et adherans en ceste partie , ensemble 
les dismes , cences , rentes , revenues , villes et 
aultres biens quelconques , en quelque lieu 
qu'ilz soient , prins et mis , prenons et met- 
tons par la teneur de cesdictes présentes en 
nostre protection et especialle saulve garde , 
à la conservation de leur droit tant seule- 
ment. Sy donnons en mandement à nos baislis 
de Bair et de Sainct Mihiel, et à tous nos 
aultres justiciers et officiers ou à leurs lieu- 
tenans et à chescun d'eulx , si comme il 
appartient , que nostre saulve garde ilz si- 
gnifient et publient , fassent signiffier et pu- 
blier ès lieux et aux personnes dont ilz seront 
requis par les dessusdits doyen et chappistre 
ou aulcuns d'eulx , en telle manière que nulz 
n'en puissent prétendre ygnorance. Et en signe 
d'icelle, fassent mettre nos panonciaulx et 
bastons royaulx en et sur les maisons , terres , 
villes et aultres lieux quelconques desdits 
supplians et adherans ; et que lesdits doyen 
et chappistre , leurs vicaires , chaippellains , 
clercs , officiers , serviteurs , familliers et ad- 
herans ecclesiasticques, tiennent et gardent 
ensdictes franchises etJibertez, et deffendent 



de tort et de force envers tous et contre 
tous , comme nostre propre domaine , et que 
contre la teneur de ces présentes ne les em- 
peschent ou molestent , ne souffrent estre 
empeschiés ou molestés en aulcune manière: 
car ainsy le voulons et nous plait estre fait. 
En tesmoing de ce , nous avons fait mettre 
nostre seel à ces présentes. Données en nostre 
chaistel d'Angiers , le dix huitiesme jour 
d'aoust, Tan de graice mil iiij° lxij. Ainsy 
soubscriptes. Par le roy. Le seneschaul d'An- 
jou, Jehan Crespin , baislis du Baissigney et 
aultres, presens. » 

Les seigneurs comis pour la cité, après 
avoir obtenu coppie de la bulle de nostre 
sainct peire le pape , plantée à la porte de 
Sainct Arnoult, de la part desdits chainoines , 
lors absens , firent faire et escripre une lettre 
de prière et remonstrance , adressant à la 
saincteté du pape , contre icelle bulle, dont 
la teneur s'ensuit. 

Coppie de la lettre que la cité de Mets fist 
rescripre à nostre sainct peire le pape 
Pius, laquelle fut chargée pour porteir à 
Rome à maistre Jehan de Templo, chainoine 
d* Sainct Saulçeur , et nen fist rien et 
trahist la cité. 

« A très sainct et très benoit peire en Dieu, 
nostre très piteulx et très clément seigneur, 
seigneur Pius, par la divine providence, de 
la saincté église romaine et universelle souve- 
rain evesque. Très sainct et très benoit peire, 
et nostre très débonnaire et très clément sei- 
gneur, très humble et très dévote , jusques au 
baisier les benoîts piedz de vostre saincteté, 
révérence et obédience premise. La rectitude 
et pitié de vostre saincteté, laquelle nous avons 
nagueres apperceue par expérience , nous ex- 
citant à la conservation de nostre cité et po- 
lice et de la chose publieque d'icelle, nous 
impelle à plus fcaublement parleir et nous 
efforcer, par plus grande espérance, à oraison 
oportune. Or jay soit ce , très benoit peire , 
que d'ancienneté , nos prédécesseurs et pro- 
geniteurs , qui ont entendu de leur puissance 
à la j>aix et tranquillité de ceste cité et à 
continuer la félicité d'icelle, ayent uny et col- 
legué par especiale et singulière alliance les 
estatz du clergie , des nobles et du peuple , 
ce requérant par commung assentement ; et 

ayent esleu et promeu conservateur d'icelle 
alliance Testait des nobles citains originaulx , 
en conférant à celluy estât conservateur juri- 
diction et souverain estât sur tous , et ayent 
nos pères et habitans de la cité, quiconcque 
ayent esté, comme prelatz, hommes très sai- 
ges et illustres et très prudens de science et 
de lynaige , pour l'augmentation heureuse de 
la chose publicque , embrassé ladicte alliance 
de parfait couraige à persévérer en icelle , 
en observant et non répudiant les jussions , 
commandemens , edits et status dudit estât des 
conservateurs de ladicte alliance , et en obeys- 
sant et obtempérant de leur plein gré à ses 
moni lions et mandemens , ayent demeuré en 
paix et dilection , et tousjours secouru affec- 
tueusement les ungs aux aultres en leurs af- 
faires et nécessités , par conseil , par oeuvres et 
par puissance ; et ait esté Testât de la clergie , à 
Vencontre de tous ses contraires , en ses terres , 
seigneuries , possessions et aultrement par les 
deux aultres estaits , avec très grandes charges 
et très grans despens d'iceulx aultres estaits 
et de la chose publicque, en temps et en lieu, 
selon la puissance de la justice , conservé et 
deflendu, et ait esté fait toujours à iceulx 
de clergie en la cité toutte révérence, amitié 
et humanité : dont, très Benoit peire , jay soit 
ce que icelluy clergie moderne , presque tout 
pour la plus grande et saine partie se effor- 
çant non pas à sa singulière oppinion , ains 
aux status et observances de ses prédécesseurs 
et peires anciens , très prudens de lignaige et 
de vertus , soit demeuré paisible en ceste cité, 
en ses églises et monaisteires , neantmoins 
aulcuns chainoines de la grande église , avec 
peu de ceulx de Sainct Saulveur et de Sainct 
Thiebault, par Tesperit qui les a conduits, 
ont fait entre eulx impétueuse conjuration, 
sans quelque cause raisonnable , voluntaire- 
ment et précipitamment; et de fait, sans gar- 
deir forme de droit , ont inconsultement , en 
tant qu'il en ait esté en eulx , cessé le service 
divin en leurdicte église , icelle délaissée et se 
sont transférés au Pont à Mousson en Loraine, 
et non pas au lieu ou seigneurie de Tcglise 
et evcsché de Mets. Et jay soit ce , 1res sainct 
peire, que révérends les seigneurs evesques 
de Trieve et de Verdung ayent persuadé à 
iceulx que ilz retournassent, touttesfois peu 
ont peheu avec eulx sur ce prouffiteir ; mais 
yceulx, despartant par leur esperit, se sont 



despartis en divers lieux, evagant par les 
cours des princes temporelz et parlant si 
comme ilz veullcnt. Et certainement , très 
benoit peire , leur Benefacti , cogneu au siège 
apostolicque , à vous n'a point esté honteulx 
de circonvenir et informeir sinistrement vostre 
saincteté et le sainct siège apostolicque à Ten- 
contre de nous et de nostre cité. Or est vray 
et certain , quelque chose que on dise au con- 
traire , que ausdits doyen et chappistre , des- 
partis de nostre cité , comme dit est , jamais 
n'avons soubstrait ne fait soubstraire leurs 
vivres ou nourissement et nécessité de vie , 
ne à eulx n'avons fait ne permis que par nos 
familliers ou subgectz puisse estre faicte ès 
personnes ne ès biens quelconcque violence 
ou injure de fait ne de parolles , ains que on 
die au contraire , avons iceulx doyen et chai- 
noines et leurs biens , tant et si longuement 
qu'ilz ont esté avec nous , gardés et conservés 
comme la purnelle de Toeuil, en si grant 
paix et si grant tranquillité , et les avons 
traictiés par si grant familiarité et humanité , 
que ne le pouvons dire ne escripre , et dont 
nous nous asseurions tousjours et tenions fer- 
mement qu'ilz aimaissent très entièrement nous 
et nostre cité, comme leurs frères et mere, et 
qu'ilz ne nous deussent jamais faillir de leur 
bien et substance au bien comung et à la 
chose publicque d'icelle cité. Si nous esmer- 
veillons, très sainct peire, dont est procedée 
si grant ingratitude que à la cité innocente ilz 
se sont distraits si énormément , mesmement 
par ceulx lesquelx la plus grant partie elle 
a rellevés de pouvreté et misère et nourris 
d'enfance très doulcement. Et sommes encor 
plus consternés et troublés de pensée par ce 
que lesdits doyen et chainoines ont songié et 
donné à entendre à vostre béatitude que nous 
avons dairiennement appelle d'icelle impro- 
brement et contentieusement. Certainement, 
très benoit peire , oncque ce ne pensâmes ne 
ne fismes et ne proposasmes 5 mais vray est et 
notoire, et ce ont véu ceulx qui disent le 
contraire , que par le conseil des sàiges , avons 
fait concepvoir une appellation supplicatoire 
de laquelle avons envoyé et escript à vostre 
saincteté la teneur et toutte la substance, affin 
de informeir véritablement et pleinement icelle 
vostre saincteté de impossibilité et excusation 
légitime au fait des mandemens de vostre 
saincteté , concernant la provision -de Maiance. 

Et comme il soit ainsy que icelle vostre sainc- 
teté nostredicte appellation ou mieulx suppli- 
cation ait debonnairement receue et ait octroyé 
et condescendu à icelle nostre supplication : 
pourquoy la portent impatiemmeut lesdicts 
doyen et chainoines , feingnant icelle suppli- 
cation estre contemptueuse de vostre sainc- 
teté et du siège appostolicque. Regardent se 
eulx meysmes de leur fait et considèrent iceulx 
doyen et chainoines , avec la révérence , au 
temps du scisme et de la division de Peglise , 
cornent ilz obeyrent au siège appostolicque 5 
voyent eulx meysmes cornent ilz obeyrent au 
mandement appostolicque pour la décime im- 
posée d'icelluy siège : iceulx doyen et- chai- 
noines , suspens du service divin , excomuniés, 
agravés , et leur église , par auctorité appos- 
tolicque , soubmise à interdit ecclesîasticque , 
présument, les testes levées , celebreirle divin 
office ; considèrent plusieurs d'eulx , si aul- 
cunes et plusieurs fois ilz ont soustenu et non 
observé par ung an entier et plus la sentence 
d^excomunicatîon donnée contre eulx par Tauc- 
torité appostolicque ; regardent eulx soy meis- 
mes et leurs vertus et mérites , et ne detrac- 
tent point de l'université innocente : dissent 
iceulx doyen et chainoines par queil droit 
les chevaliers et citains et le peuple de la cité 
soient tenus et estraints de exposeir leurs vies 
et leur substance pour eulx et pour la def- 
fense et conservation de leurs terres et sei- 
gneuries. Et comme il soit ainsy que, durant 
ladicte ailiance , iceulx et peuple ait moult 
souvent ainsy fait , pourquoy se sont iceulx 
doyen et chainoines despartis et séparez d n eulx 
si inconsultement et si precipitainement et si 
irraisonnablement , et pourquoy laissèrent ilz 
iceulx citains et université , partant en si grant 
injures, vices et opprobres ? Oultre plus , très 
benoit peire , iceulx doyen et chainoines , non 
contents des devantdictes suggestions et asser- 
tions injurieuses et contumelieuses , ont encor 
donné à entendre à vostre béatitude que la 
cité les a requis qu'ilz adhérassent à ladicte 
appellation, comme il soit ainsy, en vérité 
et non aultrement, que on leur ait seullement 
demandé par gracieuses parolles , si comme 
ait esté en plusieurs aultres notables cités et 
comunités , si ilz volloicnt demeureir avec les 
citains et le peuple en conservant et conti- 
nuant Tanciennc alliance. Item il est sceu , et 
non pas à vostre saincteté , que par eulx a 



esté cessé le divin office en la grant église de 
Mets et délaissée icelle église , comme dit est , 
injustement et iniquement. Et véritablement , 
très benoit peire, nous ne doubtons point que 
si iceulx doyen et chainoines eussent desclairié 
la vérité à vostre saincteté de la chose telle 
comme elle est faicte, que icelle saincteté 
n'eust esté troublée à rencontre de nous, ne ne 
fust inclinée aux supplications d 1 iceulx doyen 
et chainoines. Et doneque , très piteulx et très 
clément peire , nous , innocents et inculpables 
des choses à nous imposées , considérant que 
ce qui est soustrait et extorqué par faulx 
donneir à entendre et par trop grant solli- 
citation et importun ité , ne doit , par aulcune 
stabilité, persisteir, et que vostre saincteté et 
le sainct siège appostolicque oyent et enten- 
dent voullentiers les causes raisonables et 
légitimes excuses des opprimés, recourons 
très humblement et très dévotement à la clé- 
mence de vostre béatitude esprouvée et ex- 
pemirentée par nous ; suppliant très humble- 
ment et très dévotement à vostre saincteté et 
à vostre siège appostolicque , veues et recitées 
les inicques et contumelieuses suggestions et 
persuasions desdits doyen et chainoines , qu'il 
plaise à vostre saincteté , par sa pitié et clé- 
mence , nous , très obeyssans et très dévots 
d'icelle , du sainct siège appostolicque et de 
vostre église romaine, avoir en nostre Seigneur 
pour agréables et recomandés , et en nouris- 
sant et maintenant la paix de nous et la tran- 
quillité de nostre cité et pays , annuller la 
lettre et mandement par iceulx doyen et chai- 
noines obtenus , cousant lesdictes suggestions 
et circonventions et extors du siège appos- 
tolicque , affin que pour bienfait et gratuité 
ne sorviengnent mal et péril, ains de la fon- 
taine de justice soit profferée équité avec vé- 
rité et paix , laquelle desirons observeir. Très 
sainct et très benoit peire , et nostre très clé- 
ment seigneur, le tout puissant vueille vostre 
saincteté longuement conserveir en acroisse- 
ment de la foid et heureulx régime de saincte 
église , son espouse. 

« Les très humbles et très devoU d'icelle 
vostre saincteté , les maistre eschevin , 
trese jurez , proconseiUiers , citains et 
commuté de la cité de Mets. > 

Incontinent celle lettre faicte et passée , fut 
chargée et donnée comission à maistre Jehan 

de Templo devantdit par les seigneurs comis 
de Mets, avec quaitre cents florins de Rin 
qu'il emporta pour despens et pour delivreir 
icelle lettre et excases à nostre sainct peire 
le pape : lesquelles lettres et florins ledit de 
Templo les emporta et en alla son chemin sans 
les porteir ne délivrer et trahist la cité : car 
fl descouvrit sa credance et ce qui enchargîé 
luy estoit, qu'il debvoit faire pour la cité, 
à maistre Hugue Benefacti , de la cité adver- 
saire. Et ainsy par la faulceté et cautelle dudit 
de Templo et de Benefacti, ladicte lettre 
excusatoire ne fut donnée ne présentée; là 
où on puelt cognoistre la fidélité. 

Or il est à savoir , comme cy devant est 
desclairié que lesdits chainoines, après leur 
despart prins de Mets, envoyont aulcuns d'eulx 
Yers l'excellence du duc Philippe de Bor- 
çoigne , auquel ilz donnèrent et présentèrent 
une supplication à rencontre de la cité, sur 
laquelle supplication il pleust à la graice dudit 
seigneur duc decreteir et ordonneir de res- 
cripre une lettre à la cité , en dalte du dix 
septiesme jour d'aoust , Tan Ixij , qu'il fist 
delivreir ausdits chainoines despartis de Mets, 
pour Tenvoyer à ladicte cité. Et pourtant que 
elle n'es toit si rigoureuse qu'ilz prestendoient , 
Qz la retindrent vers eulx , pour mettre la cité 
en la malle graice dudit seigneur duc , et pour 
donneir à entendre qu'ilz mesprisoient ledit 
seigneur duc et sa cour , et ne luy daignoient 
à faire response. Et pour la longue attente , 
les gentilz hommes et officiers qui voulloient 
bien à la cité , s'en donnoient de grant mer- 
veille et en murmuroient grandement en icelle 
cour , présumant et estimant que lesdits chai- 
noines eussent donné à entendre la vérité. 
Si advint que, durant ce, l'abbé de Sainct 
Vincent et Jehan de Millerey, dit de la Plume, 
de Mets, pour aulcune affaire, furent vers la 
graice dudit seigneur duc au lieu de Bruxelles 
là où il leur fut desclairié le besoingnier des- 
dits chainoines et les lettres envoyées , dont 
on n'avoit donné response : dequoy on estoit 
fort esmerveillé. Et eulx retournés à Mets, 
au mois d'octobre, furent advertir les sei- 
gneurs comis de la cité de Mets du besoin- 
gnier fait contre eulx, vers ledit seigneur duc 
par lesdits chainoines , dont ilz en furent fort 
esmerveilliés, et firent faire une lettre excu- 
satoire vers l'excellence, dudit seigneur duc, 
dont la coppie s'ensuit : 

A très hault, très excellent prince et sei- 
gneur, monseigneur le duc de B or g oigne, 
de Bradant et de Lembourg, comte de 
Flandres, d Artois, de Borgoigne , de 
Haynault, de Hollande, de Zellande et 
de Nahnmurs. 

« Très hault et très excellent prince et sei- 
gneur, toutte humble recommandation , hon- 
neur et révérence précédant. Plaise la graice 
de vostre seigneurie sçavoir que par révélation 
de vénérable et religieuse personne , l'abbé de 
S 1 Vincent en nostre cité , et Jehan de Millerey 
dit de la Plume, nous a esté donné à entendre 
que de la part d'aulcuns des chainoines de 
la grande église en nostre cité, et à présent 
absens d'icelle , a esté exposé à vostredicte 
graice et seigneurie plusieurs doléances et cas , 
en nous donnant, par leurs sinistres infor- 
mations , grant charge contre nos honneurs : 
et, sur icelle doleance, doient avoir obtenu 
lettres de par vostredicte graice à nous adres- 
sant, lesquelles nous doient avoir esté en- 
voyées, et que sur icelles n'y avons faict 
aulcune responce : parquoy vostredicte graice 
et plusieurs de vostre noble conseil , cuydant 
telles informations estre vrayes, seroient ou 
polroient estre mal contens de nous, co mm e 
entendu avons. Laquelle chose venue à nostre 
cognissance , avons esté bien esmerveilliés et 
desplaisans, entendu que , pour le fait d'iceulx 
chainoines , ne nous sont esté présentées aul- 
cunes lettres à nous adressant de part vostre- 
dicte graice ; car si aulcunes nous eussent 



esté présentées, nous, en toutte honneur et 
révérence, les eussiens volu et volriens re- 
cepvoir, et sur icelles respondre humblement, 
comme il appartenroit. Mais, puis que nulles 
n'en avons ehues , supplions très humblement 
à vostredicte graice nous en ce avoir et tenir 
pour excusés , et non adjousteir foid à telles 
informations ne à aultres que iceulx chai- 
noines ne aultres nos malvueillans ont faites 
ou polroient faire à rencontre de nous et de 
nos honneurs , sans nous , par avant , avoir oys 
en nos excuses, comme tousjours avons eu 
et encor avons parfaicte fiance à vostredicte 
graice , envers laquelle ne voldriens encourrir 
indignation, a insois icelle servir et honoreir 
et complaire en tous cas à nous bonnement 
possibles. Et pour vostredicte graice aulcu- 

4* 

nement advertir de la matière et occasion 
du despart d'iceulx chainoines hors de nostre 
cité, il est vrai que, au mois de jung dairien 
passé , nous ont esté envoyées lettres de man- 
dement de nostre sainct peire le pape, adres- 
sant à nous et à la comunalté de nostre cité , 
comandant expressément qué de toutte nostre 
puissance volcissiens estre aydans et confortans 
à très révérend peire en Dieu et seigneur, 
monseigneur Adolff de Nausow , contendant 
de l'archevesché de Mayance , à rencontre de 
Thiedrich de Ysembourg, aussy contendant 
de ladicte archevesché , et en rencontre de 
très hault et très puissant prince et seigneur 
monseigneur Frederich , comte pallatin du 
Rin et duc en Bavière , et leurs aydans , comme 
ensdictes lettres est plus à plein contenu. 
Apres la réception d'icelles , nous , considérant 
le contenu cTîcelles estre chose estrainge , dure 
et pesant pour nous, et que bonnement ne 
poviens ou polriens obtempereir sans la grande 
foulle , domaige , péril eminent et désolation 
de nous , nostre cité , le bien publicque , les 
habitants, subgectz, pays et appartenances 
d'icelle, et que chose nécessaire nous estoit 
y doimeir provision gracieuse et convenable , 
avons eu convocqué toutte la clergie entière- 
ment de nostre cité , pour ce que de si long 



temps qu'il n'est mémoire du contraire , ilz 
ont esté adjoincts et unis avec nous et ladicte 
comunité , ont aussy joy et usé de tous pre- 
vilaiges , franchises et libertés d'icelle cité ; 
avec ce , eulx et leurs biens sont esté sous- 
tenus et deffcndus en leurs affaires, et les 
gardeir de force et de violence comme aultres 
des manants et subgectz de nostredicte cité ; 
ausquelx avons eu remonstré lesdictes lettres 
de mandement, ensemble les périls et dangiers 
qui s'en povoient ensuyr en acomplissant le 
contenu en icelles , qui tendoient à nous sub- 
mettre à euvre de guerre et très grants perilz 
et dangiers, désirant sur ce scavoir d'eulx 
s'ilz voulloient estre et demeureir avec nous 
et nostre cité, en tout ce que par nous seroit 
conclu et délibéré sur icelluy mandement: 
tous lesquelx dudit clergie respondirent que 
de long temps avoient esté joincts et unis 
avec nous et nostre cité et que encor y voû- 
taient demeureir sans en estre en quelque 
manière séparez , réservé seulement partie des- 
dits chainoines de la grande église. Iceulx 
meus , ne sçavons de quel couraige , se sont 



desjoinctz et séparez de nous et de ladicte 
comunalteit ; pour laquelle chose a esté or- 
donné que , pour ce que ainsy se sont des- 
joinctz et séparez de nous et de ladicte co- 
munité , que nulz de ladicte comunité ne des 
subgectz d'icelle ne se volcissent entremettre 
de leurs besongnes à faire. Et sur ce , yceulx 
chainoines ont emporté , enmené , vendu , 
donné et disposé paisiblement de leurs biens , 
à leur plaisir, et se sont , de leurs voluntez et 
sans contrainte ou compulsion quelconcque, 
absentés de nostre cité. En après, très excellent 
prince et seigneur, sur lesdictes lettres de 
mandement, avons eu envoié nos excuses 
devers nostredit sainct peire, lesquelles il a 
receu agréablement et ait revocqué les peines 
dudit mandement. Ce nonobstant, iceulx chai- 
noines, continuant leurs couraiges, ont en- 
voyé devers nostredit sainct peire, et par 
sinistre information , ont obtenu aultres lettres 
par lesquelles , à leur faveur, donne sentence 
executoriale à rencontre de nous , sans nous 
estre aulcunement appelez, admonestez, ne 
oys en nos raisons , deffenses et excuses quel- 
conques, comme à tel cais appartient. Et 
par vertu d'icelles lettres, lesdits chainoines 
nous publient , comme boin leur semble ; qui 
semble à nous et à aultres , estre chose bien 
dure à nostre grande foule et charge, sans 
cause raisonnable. Lesqueilles choses , pour la 
descharge de nous et nostredicte cité , signi- 
fions à vostredicte graice, pour chose véri- 
table , suppliant très humblement , comme 
dessus , si aultrement vostredicte graice estoit 
informée , non y ajousteir foid ; et au sorplus 
nous et nostre cité tousjours avoir en graice 
et bienvolence , et en tous cais possibles pour 
favorablement recomandez , comme tousjours 
avons eu et avons parfaicte et singulière fiance. 
Très hault et très excellent prince et seigneur, 
le benoit filz de Dieu vous ait et tiengne en 
sa saincte garde et doint bonne vie et longue 
en acroissant en toutte bonne félicité. Escripte 
le vingt et uniesme jour d'octobre, l'an mil 
iiij c et lxij. 

» Les tous apparilliés à vos bons plaisirs, 
en tout ce que bonnement polriens, le 
maistre eschevin et les 1res© jurez de la 
cité' de Mets. > 

Coppie de la rcaponse que mondât seigneur 
le duc de Bourgoigne fait à la cité de 
Mets, sur la devantdicte lettre à luy en- 
voyée et escripte par ladicte cité: et aussi 
la coppie d'une lette encloze en icelledicte 
response. 

« Le duc de Bourgoigne, de Brabant et de 
Lembourg, comte de Flandre, d'Artois de 
Bourgoigne et de Hainault, de Hollande, de 
Zellande et de Naimur ; à nos très chiers et 
bons amys , le maistre eschevin et les trese 
jurez de la cité de Mets. 

» Très chiers et bons amys, nous avons 
receu vos lettres escriptes le vingt et uniesme 
jour de ce présent mois d'octobre , narratives 
cornent par la relation de très révérend peire 
en Dieu , l'abbé de Sainct Vincent en vostre 
cité de Mets et de Jehan de Millerey, dit de 
la Plume, vous avez entendu que depuis 
nagaire nous avions escript sur et touchant 
certaine doleance et cais que aulcuns chai- 
noines de la grande église de Mets nous 
avoient donné à entendre ; mais que nos let- 
tres n'avez pas receues , et ue vous avoient 
encor esté présentées; parquoy ne nous y 
aviez fait point de response, dont nous pol- 
riens de vous estre mal contens : ce qui vous a 
donné merveille et en estes desplaisans ; car si 
lettres aulcunes de part nous vous eussent esté 
présentées, vous y eussiez voulu respondre 
humblement ; et nous priez de non adjousteir 
foid aux informations que l'on nous polroit 
faire à vostre chairge , que fiaublement vous 
ne soiés oys en vos excusations ; en oultre , 
nous advertissez de la cause des débats et 
diflerens d'entre vous et lesdits chainoines 
de ladicte église de Mets, et des manières 
qui d'une part et d'aultre y ont esté tenues 5 
et finablement nous priez que si aultrement 
estions ou sommes informez, que n'y adjous- 
tons point de foid , mais que vous et vostre 
cité veuillons avoir tousjours pour recom- 
mandez , comme lesdictes lettres contiennent 
ces choses plus au long. Sur quoy, très chiers 
et bons amys , vous respondons et signifiions 
que vérité est que au mois d'aoust, dairien 
passé, fumes lors advertis par aulcuns du 
différent qui nouvellement estoit meu entre 
vous et ceulx de latfcte grande église de 
Mets , et que la pluspart de ceulx du chap- 
pistre d'icelle église s'estoient despartis et 



absentés de vostredicte cité : et pour le bien 
et l'honneur d'icelle, et la benivolence et 
amour que portons et que nous avons à vos* 
tredicte cité et au bien et honneur d'icelle, 
et au salut d'entre vous, escripvisnies dès 
lors à la faveur des doyens et chappistre de 
ladicte église de Mets, touchant ceste maî- 
tiere en la forme de la coppie cy dedans en* 
close, laquelle nous avons fait transcripre 
sur la principale minute de nos lettres que 
nostre secrétaire qui avoit en charge de les 
expédier, en a retenue et gardée devers luy. 
Et pour ce que nous escripvez que nosdictes 
lettres ne vous ont encor esté présentées, 
vous en envoyons ladicte coppie pour du 
contenu d'icelles vous pleinement informeir 
et advertir. Et au regard de vosdits difierens 
et débats, en cais que cy après, ceulx du 
chappistre viennent ou renvoyent devers nous, 
nous leur monstreroms voulentiers le contenu 
de vostre lettre , et avérons bonne souvenance 
de ce que nous requérez par vosdictes lettres. 
Mais ces débats d'entre vous et lesdits du 
chappistre de Mets nous ont despieu et des* 
plaisent , et vouldriens bien qu'ilz fussent 
appaisiés par quelque bonne manière; car il 
nous semble que la paix y seroit bien séant, 
tout considéré. Et s'il est chose en quoy nous 
puissions ou debverions bonnement employer 
au bien de la maitiere , et afiin de l'apaise* 
ment d'icelle, nous, tant pour honneur et 
révérence de nostre sainct peire et du sainct 
siège appostolicque à qui la chose touche , 
comme aussy pour le bien de vous , les deux 
parties, y kbourriens voulentiers au mîeulx 
qu'il nous seroit possible bonnement. Pour 
ce , vueillez avoir regard à touttes choses et 
tellement y Satire et vous conduire de vostre 
part que nostredit sainct peire en puisse et 
doie par raison estre de vous content , et que 
plus grand inconvénient ou esclandre n'en 
adviengne, et vous ferez bien. Très chiers 
et bons amys , nostre Seigneur soit garde de 
vous. 

» Escripte en nostre ville de Bruxelle , le 
vingt huitiesme jour du mois d'octobre, l'an 
mil iiij° et lxij. » 

Coppie de la lettre enclose en la devantdicte 
lettre. 

t Très chiers et bons amys, il est venu 
à nostre cognoissance comment à l'occasion 

de certaines bulles et mandement apposto- 
licques qui naguaire vous ont esté envoyées 
par nostre sainçt peire le pape, sur le fait 
des divisions et débats qui sont pour Far- 
chevesché de Mayance , question et différent 
s'est meu entre vous aultres de la cité de 
Mets , d'une part , et les doyen et chappistre 
de la vénérable église de Mets, d'aultre part, 
tellement que pour l'excusation et difficulté 
que lesdits doyen et chappistre , pour doubte 
de l'indignation et desplaisance de nostredit 
sainct peire , faisoient de vous adhereir et as- 
sisteir en vos appellations que Ton dit avoir 
esté interjectées et que encor polrez faire 
d'icelluy nostre sainct peire et de sesdicts 
mandemens appostolicques , vous avez fait 
publier certain edit rigoureulx en Fencontre 
d'eulx, en deffendant comunication avec eulx 
et mesmement le paiement de leurs censés 
et rentes ne administration de vivres, qui 
leur est chose bien dure : parquoy eulx, 
meus de juste crainte , se sont absentés de 
ladicte cité et ont abandonné Feglise, le di- 
vin service et leur lieu à moult grant regret 
et desplaisance, ainsy que nous entendons ; 
pourquoy, nous, considérant que ceste ma- 
tière, qui est de grant importance, polroit 
tourneir à esclandre , dont plusieurs inconve- 
niens sourdre polroient , mesmement attendu 
que ladicte vénérable église de Mets qui a 
esté fondée et douée par nos progeniteurs 
(que Dieu absolve), est moult ancienne et 
notable, et à laquelle avons et portons sin- 
gulière dévotion et révérence; aussy chose 
pitoiable seroit qu'elle deust demeurer aban- 
donnée , valgue et sans le divin service , qui 
seroit fraulder nosdits progeniteurs et aultres 
fondateurs et bienfacteurs d'icelle de leur de- 
sir et dévote intention; qui polroit desplaire 
à Dieu et au monde. D'aultre part aussi avons 
eu tousjours singulière benivolencc et amour 
à vous et au bien, honneur et prouffit de 
vostre cité : par quoy nous desplairoient et des- 
plaisent lesdits différents d'entre vous et lesdits 
de chappistre , qui estes membres d'un corps 
et d'une mesmc police ; et mesmement ne se 
deussent telz débats mouvoir à ce tiltre qui 
est pour cause de l'obeyssance du sainct pere, 
vray vicaire de nostre benoit saulveur Jhesus- 
crist en terre, à qui toutte créature humaine 
doit révérence et obeyssance et especialement 
les gens d'église. Et corne il semble de prime 



face , ne povoient ou debvoient les doyen et 
chappistre de ladicte église de Mets résister 
au mandement apostolicque de nostredit saint 
peire , ne eulx ingérer, soubz ombre , de vos- 
tredicte appellation ne aultrement, veu que 
la chose encor ne leur touchoit , mais se fus- 
sent mis en dangier de leur estait et provi- 
sion ; à quoy l'on doit bien avoir regard. Et 
si les mandemens de nostredit sainct peire à 
vous envoyés vous eussent semblé dures , si 
en eussiez peu advertir sa saincteté par ré- 
vérence dehue ; et ne faisons doubte que luy 
adverti ne se fust modéré par tous convenables 
moyens. Si escripvons par devers vous et vous 
exortons , pour la révérence de Dieu et de 
vostre glorieulx paltron , monseigneur S* Es- 
tienne, au nom et à l'honneur duquel ladicte 
église de Mets a esté et est fondée et dédiée 
et de très ancien temps révérée , que \ueiHiez 
avoir boin advis ensemble sur ceste matière , 
et affin d'eviteir tout esclandre et inconvé- 
nient, et mesmement pour le bien de vostre- 
dicte cité , vueilliez trouveir manière que ces- 
dits differens soient appaisez et mis jus et 
lesdits du chappistre rappeliez et remis en 
leur église et au leur, pour y faire et con- 
tinuer d'or en avant le divin service, ainsy 
que par cy devant ilz l'ont fait, et attendons 
que encor le désirent faire de bien en mieulx. 
Et au regard de vosdits differens, s'il y ait 
chose en quoy bonnement nous puissions em- 
ployer et labourer au bien de l'apaisement 
d'iceulx , vous nous y trouverez favorablement 
enclinez. Avec ce aussy touchant ledit man- 
dement appostolicque , s'il vous semble dure 
ou grevable , vous vous en polrez , par hum- 
ble supplication, excuseir devers nostredit 
sainct peire et luy remonstreir les causes qui 
vous meuelvent , sans luy résister par rigou- 
reuse appellation ou voye extraordinaire qui 
puisse aulcunement commouvoir nostredict 
sainct peire ne qui vous puist donneir charge. 
Et de nostre part aussy à ce nous voldrions 
employer mesmement pour l'amour et en 
faveur de vous de bon cueur, pour induire 
sa saincteté qu'il soit content de vous. Si 
vous prions que ainsy, à nostre faveur, vueil- 
liez traictier favorablement lesdits doyen et 
chappistre et les laisseir en leur droit , pre- 
vilaige, liberté et franchise ancienne, et en 
la bonne et vraye obeyssance de nostredict 
sainct peire et du sainct siège appostolicque 

ainsy que vos prédécesseurs Pont fait par cy 
devant , dont ilz ont acquis mérite envers Dieu 
et louange envers le monde. Et sur ce , desi- 
rons sçavoir vostre bonne et admiable response. 
Très chiers et bons amys, nostre Seigneur 
vous ait en sa saiucte guarde. Escripte en 
nostre ville de Bruxelle, le xvij" jour du mois 
d'aoust, Tan lxij. > 

Icelle u'avoit point esté envoyée par les 
chainoioes à la cité de Mets , et l'avoient re- 
tenue et cellée et la puevent encor avoir. 

Apres ce que le maistre eschevin, trese 
jurez et conseil de la cité de Mets furent 
advertis de la devantdicte bulle impetrée par 
messire Otho Savin, doyen et ses consors 
chainoines, résidant au Pont à Mousson, et 
que iceulx chainoines eulrent fait attaichier 
et affichier icelle bulle et publier par toutte 
bonne ville à Tentour de Mets et aultres lieux 
ou bans, lesdits maistre esche vin , trese , con- 
seil, citains et comunalté d'icelle cité si en 
appelèrent d'icelle bulle donnée par nostre 
sainct peire le pape : puis à icelle appella- 
tion se joingnirent et allièrent toutes les gens 
d'église de la cité de Mets, c'est assavoir, 
les chainoines de la grande église, pour lors 
résidant en la cité, et les chainoines de Nostre 
Dame la Ronde , de S 1 Pierre aux Ymaiges , 
de Sainct Paul , de Sainct Pierre le Viez et 
les chappistres de Sainct Saulveur et de S 1 
Thiebauld , tous les abbés et prieurs , touttes 
les abbausses et prieuses , les quaitre ordres 
maindians et les frères de l'observance, et 
tous les curés de Mets et altaristes , l'abbé et 
couvent de Sainct Martin devant Mets et de 
Saincte Croix. Et fut icelledicte appellation 
faicte et publiée ledit xxviij* jour d'octobre , 
audit an de lxij , et plantée au portail de 
ladicte grande église , à heure de prime. Et 
d'icelle appellation et publication furent no- 
taires Jaicob Gustelle, Jehan Dediet et Mil- 
Ion Poincignon. 

Audit mois, fut tenue la cour des clercs 
en Mets par seigneur Dediet, chainoine de 
Sainct Saulveur. 

Sur ce que la cité de Mets fut assez ad- 
vertie que les chainoines résidant au Pont 
avoient esté vers la majesté royale de France, 
eulx dolosant et complaignant de ladicte cité, 
et donné frivolles à entendre , pour ce avoient 
de luy obtenu saulve garde , laquelle les de- 
vantdits chainoines avoient fait publier, fut 

par le conseil d'icelle cité conclu et passé 
d'envoyer vers icelle majesté royale, pour à 
icelle remonstreir la vérité du cais advenu 
et eulx excuseir d'icelluy donné à entendre 
aultrement que le cais n'estoit ; et aussy pour 
se excuseir de plusieurs mensonges que iceulx 
dits chainoines avoient dits et publiés, tant 
à la majesté du roy, comme à plusieurs de 
son noble conseil. Et pour ce faire, lurent 
commis et envoyés vers icelle royale majesté 
maistre Nicolle de Nomeney, vénérable doc- 
teur et gênerai de la province de France , de 
l'ordre des frères Augustins , et maistre Guil- 
lamme Bernaird, maistre ès airts et licencié 
ez lois , painsionaire de la cité , ausquelx fut 
donné instruction , lettre de credance , lettre 
de recomandation adressante à la graice du 
roy et de la royne de France , et partirent de 
Mets, le penultiesme jour dudit mois d'oc- 
tobre, audit an. 

Coppie de la lettre envoyée à la royne. 

A très seraine et très illustre princesse , 
la royne de France. 

« Très seraine et très illustre princesse et 
royne , toutte honneur , révérence et tout ce 
de service et de plaisir que bonnement faire 
polriens , précédant. Plaise vostre graice sça- 
voir que très serain et très illustre prince, 
le roy vostre espous , nous a heu , depuis 
le temps que vostre graice fut et passa par 
nostre cité pour alleir devers sa graice en 
Flandre , par ses gracieuses lettres escriptes , 
remercié de la bonne chiere et plaisir dont 
sa graice estoit enhortée , que nous deussions 
avoir fait à vostre graice et aux vostres , lequel 
enhorteraent tenons fermement qu'il vient 
de vostre graice principalement. Et jay soit 
ce, très seraine et très illustre princesse, 
que pour lors ne vous feismes pas l'honneur, 
service ne plaisir tel comme à vostre graice 
appartenoit et comme vollenthiers et de bon 
cueur l'eussions fait, selon nostre possibilité, 
si besoing ou nécessité y eust esté , neantmoins 
puis que, de vostre begnine graice, vous a 
pieu en avoir souvenance , et sur ce enhorter 
ledit seigneur roy, nous en remercions très 
humblement vostre bénigne graice , comme 
ceulx qui de très boin cueur et vouloir vous 
désirent à complaire et servir à nostre bon 

povoir. Au sorphis , très illustre et très serame 
princesse , nous avons présentement à besoin- 
gtrier par devers la graice dudit seigneur, 
touchant certain différent, estant entre nous 
et nostre cité, à rencontre d'aulcuns des 
chainoines de la grande église de nostrcdicte 
cité , qui très long seroit à escripre à vostre 
graice , et dont par honnorables hommes , 
nos très chiers et bien amez , maistre Nicolle 
de Nomeney , docteur en théologie , pro- 
vincial de Tordre des frères Augustins , en 
la province de France , et maistre Guillamme 
Bernaird , maistre ès arts , baicheller en décret 
et enz loys , nos conseilliers , en serez advertie 
pins à plein*; ausquelx plaise vostre begnigne 
graice donneir audience , et en et sur ce que 
par eulx vous en sera dit, en escripre et 
prier au seigneur roy de nous et nostre cité , 
en cestuit cais et en aultres , avoir begnine- 
ment pour recommandez, comme ceulx qui 
de boin cueur désirent servir et complaire à 
sa graice , selon nostre bon povoir. Et en ce 
faisant , nous ferez ung singulier plaisir , et 
apperceverons fermement l'amour que tenons 
que avez à nous et à nostredicte cité ; en 
priant au benoit filz de Dieu que par sa saincte 
graice vous doint santé et graice de parvenir 
à tous vos boins plaisirs et désirs. 

» Escripte, le penultiesme jour d 1 octobre, 
Tan mil iiij c Ixij. 

» Vos très humbles , les maistre csehevin et les 
ire se jurez de la cite' de Mets. > 

Quant les devantdits maistre Nicolle et 
maistre Guillamme furent partis de Mets , ilz 
cheminèrent par Paris où ilz furent advertis 
que la royne estoit à Amboise où ilz allèrent 
et présentèrent leurs lettres à la royne , qui 
les receupt très begninement et leur fist très 
boin recueil • monstrant qu'elle avoit bon 
volloir de faire plaisir à ceulx de Mets , et 
leur dit que pour ceulx de Mets elle feroit 
tout ce qu'elle polroit et très vollunthiers 
rescriproit au roy et les y feroit conduire; 
ce qu'elle fist et rescript au roy une lettre 
dont la coppie s'ensuit. 

« Monseigneur , je me recomande humble- 
ment à vostre bonne graice; et vous plaise 
sçavoir que j'ay receu les lettres des seigneurs 
de la ville de Mets , lesquelles je vous envoyé, 
et aussy j'ay oy la créance de leurs gens; 
et en effet ilz me requièrent que je vous 

rescripve et prie que, touchant certain dif- 
férent que lesdits seigneurs de Mets ont à 
l'encontre d'aulcuns des chainoines de la grande 
église dudit lieu de Mets , que , en ce cais et 
aultres leurs affaires , les aiez tousjours pour 
recomandez. Et pour ce, monseigneur, je 
vous prie et supplie que en leur bon droit 
les vueillez avoir en singulière et especiale 
recomandation , et mesmement en faveur des 
services et plaisirs qu'ilz me firent , quant je 
passai par leur cité pour aller devers vous 
au pays de Braban. En priant tousjours le 
benoit filz de Dieu , monseigneur , qu'il vous 
ait en sa saincte guarde et vous doint acom- 
plissement de tous vos nobles désirs. Escripte 
à Amboise , le vingt sixiesme jour de no- 
vembre, par mil iiij c lxij. 



> La toutte vostre très humble et très obéis- 
sante. Chair lotte. > 

La royne, après avoir fait escripre icellc 
lettre au roy, elle la chairgea à ung gentil- 
homme de sa cour, et l'envoya au roy de 
France ; et vers luy les fist conduire , auquel 
ilz firent la révérence et luy présentèrent les 
lettres de credance qu'ilz avoient de la cité 
dont la coppie s'ensuit. 

A très serain et très illustre prince , le roy 
de France. 

« Très serain et très illustre prince , toutte 
honneur , révérence et tout ce de services et 
plaisirs que faire polriens , précédant. Pour ce 
que plus féablement recourons à vostre majesté 
royalle , est que ycelle avons de graice es- 
peciale tousjours trouvée inclinée à nous et 
à nostre cité. Or est ainsy, très serain roy et 
très illustre prince, si comme nous avons 
naguerres entendu que aulcuns des chainoines 
de la grant église de Mets , de nostre cité , 
à présent absens d'icelle et de leur église , 
ont retourné par devers vostredicte majesté , 
et à icelle , ensemble à vostre et très noble 
conseil, fait plusieurs sinistres informations 
et complaintes à l'encontre de nous et de 
nostre cité : de quoy , très serain roy , avons 
esté moult esmerveilliez , attendn mesmement 
que yceulx chainoines avons tousjours traictiés 
gracieusement et amyablement , avec toutte 
honneur et humanité , iceulx conservez et 
deflendus à l'encontre de leurs adversaires : 

et nous semble chose moult estrainge , con- 
sidérez les biens et honneurs dessusdits, et 
sans ce que leur en ayons donné cause ou 
occasion , qu'ils se deussent avoir complainte 
de nous et de nostre cité, en nous et à icelle 
cité donnant charge sans quelque cause rai- 
sonable ne occasion légitime. Très vertueulx 
prince , pource que la vérité soit desclairée 
à vostredicte majesté , pour nostre descharee 
et excusation , nous envoyons vers icelle 
majesté nos très chiers et bien amez , hono- 
rables hommes, maistre Nicolle de Nomeney, 
docteur en théologie, provincial de Tordre 
des frères Augustins, en la province de France, 
et maistre Guillamme Bernaird , maistre ez 
airts et baicheller en decreit et en loy, nos 
conseilliers , pour à icelle majesté humblement 
informer à la vérité de la chose faicte et ad- 
venue en icelluy cais ; suppliant très humble- 
ment à vostredicte majesté que à iceulx vous 
plaise , de vostre begnine graice , donneir 
audience et inclineir benignement à leurs 
conclusions et supplications ; et au sorplus 
nous et nostre cité avoir tousjours en graice 
et pour begninement recommandés, comme 
ceulx qui de tous temps avons désiré et de- 
sirons à -nostre boin povoir , servir et com- 
plaire à vostredicte majesté. Très serain roy 
et très illustre prince , Dieu tout puissant 
vuelle donneir à vostredicte majesté heureulx 
et victorieulx règne et couronne de gloire 
perpétuelle. 

» Escripte , le penultiesme jour d'octobre , 
Tan mil iiij c lxij. 

> Les trcs humbles et apparilliës à vostre 
majesté' , le maistre esche vin et les trese 
jures de Mets. > 

Et après icelle lettre délivrée à la majesté 
royalle de France avec la lettre de la royne , 
le roy leur donna begninement audience où 
estoient grosse quantité des nobles et gens 
de son conseil, qui, après avoir oy la vérité 
du cas , furent tous esmerve illiez de ce que 
par avant on leur avoit donné à entendre. 
Et le fait et la matière bien ad visée , la trou- 
vèrent bien dangereuse et de très mauvaise 
conséquence pour aultres aussy bien que pour 
la cité , là où les chainoines et gens d'esglise 
voldroient ou polroient faire et useir le sem- 
blable : parquoy il fist escripre une lettre à 
la cité dont la coppie s'ensuit : 

A nos très chiers et especialz amys, les 
maistre eschevin , trese jurez et tout te la 
comunalté de la cité de Mets. 

« Loys , par la graice de Dieu , roy de 
France. Chiers espccialx amys, nous avons 
receu vos lettres par maistre Nicolle de No- 
meney et Guillamme Bernaird , vos ambassa- 
deurs, à nous présentées, et avons oy bien 
au long ce que par leur credance ilz nous 
ont exposé pour vostre part. Et saichez pour 
certain que avons bien en mémoire les hon- 
neurs et services par vous faits , tant à noua 
comme aussy à nostre très chiere et très amée 
compaigne , la royne et aux siens , et voldriens 
bien faire pareillement à vous aultres tous 
les biens à nous possibles et le trouverez 
par effeetz , quant le cais y eschoira. Donnée 
à Âmboise , le vingt neufViesme jour de no- 
vembre, Tan lxij. » 

Laquelle lettre lesdits envoyés receuprent 
et la rapportèrent à Mets et au conseil d'icelle 
cité où ilz desclairercnt leurs besoingnes , et 
avoient trouvé le roy en très bon volloir pour 
la cité. 

Le vingt cinquiesme jour de novembre , fut 
le seigneur de Crowy et le seigneur de Ranty, 
son filz , sa femme , sa fille et ses damoiselles 
à Mets, et furent logiés en l'hostel du Burton, 
et leur fist la cité présent de ung gras buef , 
douze chastrons et deux cowes de vin , Tune 
blanc et Taultre rouge et cinquante quartes 
d'avoine. 

Le vingt quaitrîesme jour de décembre, 
audit an , vint à Mets ung messaiger de l'em- 
pereur Frederich, qui apportoit une lettre 
seellée de rouge cire, qui fut présentée au 
maistre eschevin , présent ung notaire , et en 
y eult instrument prins d'ung coustel et d'aul- 
tre. Et avoient lesdits chainoines impetré vers 
ledit empereur qu'il ordonnoit par ladicte 
lettre aux seigneurs de Mets de ressoire , re- 
mettre et restituer lesdits chainoines qui es- 
toient fugitifz , dedans le terme de neuf jours, 
sur peine de cent marcs d'or, ou que dedans 
soixante jours , ceulx de Mets se comparussent 
devant ledit seigneur empereur, pour res- 
pondre aux demandes desdits chainoines. 

Le quinziesme jour de janvier, audit an, 
fut par lesdits chainoines fugitifz plantée une 
bulle à la croix devant le pont des Morts, 
que les chainoines avoient impetréc devers 

nostre sainct peire Je pape, contre touttes 
les gens d'église de" la cité, contenant qu'ilz 
estoient mauldits, interdits, anamathisez et 
privez de leurs offices et bénéfices à tous- 
jourmais. 

Le quatorziesme jour de febvrier, lurent 
comis et envoies certains seigneurs de Mets 
et aultres pour alleir à coiir de Rome pour- 
suire leur appellation faicte contre lesdicts 
chainoines fugitifz, c'est assavoir, seigneur 
Michiel de Gournais, chevalier, seigneur 
Wiriat Roucel, escuîer, maistre Guillamme 
Bernaird, stipcndiaire de la cité, Jehan de 
Landre, l'escripvain et plusieurs soldoieurs et 
aultres serviteurs, bien honnorablement acous- 
trez de blanc et de noir, et y demeuront 
jusques ès lestes de penthecoste, mil iiij c et 
lxiij , qu'ilz retournèrent à Mets. 

1463. 

Lè sire Joffroy Cueur de Fer, chevalier, 
fut fait maistre eschevin de Mets, le jour de 
feste sainct Benoit en mars mil iiij c lxij , pour 
ung an finissant audit jour, Tan revollu , mil 
iiij c lxiij. 

Le septiesme jour d'apvril , frère Jehan 
Ysambair , des Proischeurs , souûragant de 
l'evesque de Mets , fist le cresme en la ville 
de Vyc , et en eulrent tous les curez de Mets 
et du pays. 

Audit mois d'apvril, Charles, marquis de 
Bauden , fut mis à rançon par le duc Thie- 
drich de Bavière, pallatin du Rin, auquel 
ledit marquis estoit prisonnier. Et monta sa 
rançon , tant pour luy comme pour ses ser- 
vants qui furent prins avec luy, sans les fraits 
et despcns de bouche faits, eulx estant en 
prison , et sans la perde des chevaulx et 
aultres choses que luy et ses gens firent, le 
jour qu'il fut prins et rué jus , à la somme 
de cenj mille florins de Rin. 

Et le seigneur George de Baude, evesque 
de Mets , qui fut prins avec les devantdits , 
pour luy et ses gens, fut reauçonné à la somme 

de mille florins de Rin, sans les fraits de 

bouche , perdes , despens et domaiges qu'il 
cuit, ledit jour qu'il ftit prins. Et puis retorna 
en sou evesché. 

Le dairien jour de jung, fut tenue une 
journée devant l'evesque de Mets , en la ville 
de Nonieney, des seigneurs comis de la cité 
de Mets , d'une part , et des chainioncs absens 

de la cité , d 1 aultre ; à laquelle estoient Bene- 
facti , trésorier de la grande église , et maistre 
Philippe , lesquelz estoient nouvellement re- 
venus de Rome, pour le différent desdits chai- 
noines ; et ne fut rien fait pour icelluy jour. 

Le roy René estant en Barrois, les comis 
de la cité , cy devant nommez , furent par 
devers luy pour luy faire la révérence et l'hon- 
neur et bien venue , joyeulx de sa santé et 
prospérité , désirant que Dieu luy octroyé en 
ce persevereir, comme il plairoit à sa graice, 
luy recomandant la cité et le peuple , ses pou- 
vres voisins et serviteurs, et qu'il luy pleust 
les avoir pour recomandez : et que s'il lui 
plaisoit à eulx comandeir de choses à eulx 
possibles , ilz feraient leur debvoir et possi- 
ble etc.: dequoy il les remercia, puis leur 
desclaira qu'il estoit marri et desplaisant du 
différent esmeud et suscité entre eulx et les 
chainoines et qu'il desiroit de les accordeir, 
s'il estoit possible ; s'il ne tenoit à eulx , et s'ilz 
estoient contents qu'il s'en entremist , il s'y 
employeroit de bon cueur. Dequoy les sei- 
gneurs comis le remercièrent , disant que , par 
cy devant , la cité se avoit mis en tout deb- 
voir par devant l'abbé de Gorze en personne, 
les comis du conseil de Loraine , les envoyés 
de Trieve , de Verdung , monseigneur le ma- 
reschaul de Loraine, et qu'ilz desiroient bien 
qu'il entendist la vérité du cais ; et la vérité 
par luy cogneue, ilz s'en laisseroient regleir par 
luy et son noble conseil. Dequoy ledit roy de 
leur response se tint pour content , et assit 
aux parties journée pour les oyr, au lieu de 
Sainct Mihiel , à laquelle se trouvèrent les 
quaitre seigneurs comis avec leur conseil , à 
belle et noble compaignie, audit lieu de S 1 
Mihiel : semblablement les députés desdits 
chainoines. Et fut ladicte journée tenue par 
devant ledit seigneur roy , au mois d'octobre, 
présent l'evesque de Verdung et plusieurs 
aultres barons, nobles et notables personnaiges 
qui , après avoir pondéré la matière et la con- 
séquence qui s'en pouvoit ensuyr en aultres 
lieux où il y avoit chainoines et comunité f 
si en chescun lieu , les chainoines voll oient 
ainsy faire et useir, que ce seroit chose grosse- 
ment redondante à l'avenir : parquoy ledit roy 
de Secille , l'evesque de Verdung et les nobles 
princes , barons et seigneurs se mirent tous en 
debvoir pour les escordeir. Dequoy lesdits co- 
mis pourra cité présentèrent et parafinrent 



Digitized by 



il 

plusieurs belles et notables présentations , sui- 
vant les droits naturel et humain et loys es- 
criptes, dont lesdits chainoines n'en volrent 
rien faire , et le volloient du tout avoir à leur 
gré , et ne volrent rien feire à la requeste du- 
dit roy de Secille , et le reffusont et s'en des- 
partirent. Dont le roy de Secille se mescon- 
tenta d'eulx , et fist tantost deffendre qu'ilz 
ne fussent plus soustenus en la duché de Bar, 
ne de Loraine , ne au Pont à Mousson. Et le 
mercredy, dixiesme jour de novembre, audit 
an, se partirent du Pont à Mousson et en 
ail ont en la ville de Vyc où ilz furent receus 
de Pevesque de Mets , et leur fut donné lieu 
pour faire le service divin en l'église de Sainct 
Estierme. 

Mais il me leur fault icy faire une demande. 
Quant ilz partirent de Mets , ilz partirent ho- 
norablement avec leurs croix et comme gens 
d'église , sans ce que on les fist partir ne que; 
on les contraindist à ce faire, et joyssoient de 
leurs biens , maisons , possessions , et en allont 
à reffiige audit Pont à Mousson , et eulrent 
comme il est cy devant desclairié, bulles, 
lettres, saulve garde, consentement et tout 
ce qu'ilz demandoient contre lesdits de Mets 
par leur sinistre donncir à entendre. Mais 
quant la vérité fut cogneue, il leur fut or- 
donné de despartir : ce que on ne leur eust 
fait, si leur donneir à entendre eust esté 
trouvé tel comme ilz l'avoient fait. 

Audit an, furent renvoyés de part les sei- 
gneurs comis pour la cité audit fait, par devers 
l'empereur Frederich , Jehan de Complément, 
clerc des sept, Claussequin , le petH Thomais , 
messaigiers , pour le fait desdits chainoines , 
auquel ilz desclairerent le différent bien au 
long et à la vérité : lequel empereur, après 
avoir oy leur instruction et credance, fist 
response qu'il volloit sçavoir la vérité du cais 
et leur dist qu'ilz feyssent rapport à leurs 
maistres qu'il envoieroit vers etilx ses comis. 
Et retournont ledit Jehan Gomplement et 
ceulx de sa cotnpaignie, la vigille de feste 
sainct Martin d'hyveir. 

Le vendredy, neufviesme jour de décembre, 
vint en Mets ung noble bai on , pour ambassa- 
deur et envoyé de part l'empereur Friderich , 
nommé messire Johannes, seigneur de No- 
weborch et de Rombach , acompaignié de dix 
huict personnes , docteurs , chevaliers et aul- 
tres nobles gens. Et furent au devant les jeus- 

nés seigneurs et soldoyeurs de Mets , et fut 
logié en l'hostel Jehan Gomplement. Si luy 
fist la cité présent de deux gras buefz , de 
vingt cinq chaistrons , cinquante quartes d'a- 
voine et de deux cowes de vin, l'une de 
blanc et l'autre de rouge , et luy fist on bonne 
chiere 5 et tousjours estoit acompaignié d'aul- 
cuns des seigneurs de la cité pour le con- 
duire. Et demeura quinze jours en la cité et 
fut visiteir la plus part des églises, collé- 
giales , abbayes et couvents de la cité et de- 
hors, et fut oyr plusieurs fois messe en la 
grande église 5 signamment il y fut une fois 
où fut chantée une messe solempnelle, les 
grosses cloches sonnant, le luminaire ardant 
et les orgues juant. A Sainct Arnoult fut oyr 
messe et à Sainct Simphorien où les banc- 
quetz furent aprestez après les messes , et pa- 
reillement enz aultres abbayes ; et par touttes 
les églises et monaisteires où il volloit alleir, 
on ordonnoit de pareir les autelz. Et durant 
le temps qu'il estoit en Mets, plusieurs jour- 
nées furent tenues à Sainct Arnoult, entre 
la cité et les chainoines , où Pevesque George 
de Mets fut tousjours présent 5 et à nul apoinc- 
tement lesdits chainoines ne volrent entendre, 
s'ilz ne l'avoient comme ilz le demandoient, 
et ne fist rien : parquoy il print congié desdits 
seigneurs de Mets , lesquelz ordonnont à son 
hoste qu'il ne priust rien du scien ny de ses 
gens, et paya la cité leurs despens. Et fist 
la cité présent audit ambassadeur d'une coppe 
d'or, et dedans icélle y mirent mille florins 
de Rin pour ses despens au retour : lequel 
se partit de Mets, le vingt troisiesme jour de 
décembre et en alla par la ville de Vyc pour 
encor parleir aux chainoines : puis retourna 
vers l'empereur auquel il desclaira tout le 
démené (ficelle affaire. 

Le sire Pierre Baudoiche, escuier, fîlz sei- 
gneur Jehan Baudoiche, chevalier, fut fait 
maiëtre eschevin de Mets le jour de feste sainct 
Benoit en mars mil iiij c lxiij, pour ung an 
finissant audit jour, l'an revoMu, mil iiij c lxiiij. 
Et en icelle anné molrut dame sa 
femme , fille de seigneur Jehan de Heu. 

Le douziesme jour de may, arrivait à Mets 
ung herrault d'armes portant les armes de 
France , se faisant nomeir Poitier, apportant 
une lettre contrefaicte , laquelle il délivra au- 

dit seigneur Pierre Baudoiche, comme maistre 
escheyin , qui la porta à justice pour la mons- 
treir au conseil, qui ordonnont de paier les 
fraitz et despens dudit herrault et luy donnont 
vingt escutz. Apres avoir oy sa credance qui 
estoit le contenu des lettres, en oultre leur 
desclaira ledit herrault que le roy de France 
desiroit sçavoir en queille manière les sei- 
gneurs gouverneurs de Mets vouloient estre 
alliés, pour ce que aultrefois avoient voullu 
estre ses feaulx subgectz , et que sur ce vol- 
cissent rescripre ce qu'ilz en volroient faire, 
affin qu'il n'eust cause de leur monstreir ri- 
gueur. Surquoy fiit donnée response audit 
herrault qu'il s'en retournast et qu'ilz avise- 
roient sur sa credance et le contenu de ladicte 
lettre et qu'ilz manderoient au roy leur res- 
ponse. Niantmoins ledit herrault ne volloit 
partir et disoit qu'il avoit mandement et or- 
donnance expresse de emporteir leur volloir 
et response par escript : ce que on différa 
de faire. Parquoy il se partit sans ce que ceulx 
qui l'avoient envoyé puissent sçavoir le Volloir 
de la cité , comme cy après polrez veoir par 
les lettres du roy de France. 

Coppie d'icelle lettre contrefaicte. 

« Loys , par la graice de Dieu , roy de 
France, à nos amez et feaulx gouverneurs, 
justiciers, officiers et gardes de la ville et 
cité de Mets. Comme il soit ainsy qu'il ait 
esté apoinctié par nous et de la délibération 
de nostre cour de parlement et de nostre 
conseil d'envoyer par devers vous ce porteur, 
qui est nostre herault d'armes , de vous som- 
meir et faire à savoir en quelle manière vous 
vous voilez allier, pour ce que nous avons 
trouvé que aultrefois vous avez vollu estre 
nos amez et feaulx subgectz. Si il estoit ainsi 
que vous volciens par bonne délibération re- 
gardeir tous ensemble comment, nous vous 
tiendriens vos previlaiges et libertés en telle 
manière que vous seriens et serez contents 
de nous : si vous mandons , par ces présentes, 
que vous nous en rescripvez par nostredit 
officier d'armes , ce que vous faire en voldrez 
pour le fait du bien publicque de la ville et 
cité de Mets. Et sur le fait de l'apoinctement 
de nostre très amé et féal oncle de Secille, 
de la rescription et demande qu'il vous a 
faicte , vous en apoincterons en telle manière 
que vous en serez contents de nous sans nul 

préjudice , ni que vous soyez grevés ne mo- 
lestés en queleoneque manière que ce soit , 
par luy. Et si aulcunement vous ne voilez 
apoinctier envers nous de faire aulcun boin 
traictié, nous serons, très mal contents de 
vous, en telle manière que vous l'apparce— 
verez , comme vostre seigneurie. Et vous man- 
dons que vous y trouviez le meillenr traictié 
que faire vous polrez, que n'ayons point 
d'occasion de vous monstreir rigour et fureur. 
Et si ainsy le faictes, nous vous porterons 
et supporterons envers tous et contre tous 
ceulx qui vous voldroient nuyre , en telle ma- 
nière que vous cognoistrez que nous sommes 
roy. Et créez cedit officier d'armes en cré- 
ance de bouche qu'il a de nous. En tesmoing 
de ce, nous avons fait mettre nostre seel 
secret à ces présentes. Donnée à Nogent le 
Roy, le ix* jour du mois de may , l'an de 
graice mil iiij c et lxiiij , et de nostre règne le 
troisiesme. Ainsy signé , de part le roy. » 

Apres le despart dudit herrault d'armes, 
les seigneurs gouverneurs d'icelle cité de Mets 
firent getteir et escripre une lettre adressante 
à la majesté royale, dont la coppie s'ensuit, 
et luy envoyont par ung messaigier saige et 
entendu , le plus brief qu'il leur fut possible. 

A très serain et très illustre prince le roy 
de France. 

« Très serain et très illustre prince, très 
excellent roy, touttes honneurs et révérences, 
et tout ce de services et plaisirs que faire 
polriens , précédant. Nous , en toutte honneur 
et révérence, avons, cestuit sabmedy, dou- 
ziesme jour de ce présent mois de may, re- 
ceu les lettres qu'il a pieu à vostre majesté 
réale nous envoyer par Poitier, vostre herault 
d'armes, données à Nogent le Roy, le neuf- 
viesme jour de ce mois de may, et avec ce, 
oy l'exposition de sa credance qu'il a pieu 
audit herault nous dire de bouche, de part 
ladicte majesté ; par lesquelles lettres et aussy 
par la relation dudit herault, desirez sçavoir 
en quelle manière nous voulions estre alliés, 
pource que la graice de vostredietc majesté 
dit qu'aullrefois avons voulu estre voz feaulx 
subgectz, et que sur ce veuilliens rescripre 
ce que faire en voldriens et y trouveir le 
meilleur traictié que nous polrions , affin que 
n'aiez occasion nous monstreir rigour et fu- 
reur ; et du fait de la rescription et demande 



Digitized by 



1464. <e* 



que très illustre prince , le roy de Jherusalem 
et de Secille nous fait , nous en appointerez , 
comme iceUes lettres de vostredicte majesté 
royalle le contiennent plus à plein. Sur quoy, 
très serain prince et très excellent roy, il plaira 
à votre majesté royale sçavoir que après le 
contenu d'icelles lettres et aussy l'exposition 
dudit herault oye et entendue , sommes esté 
esbahis et esmerveilliés , et non sans cause, 
comme il nous semble , pour ce que pas ne 
sommes recors , touttes honneurs et révéren- 
ces saulves, que en nul temps ayons quis 
ne fait quérir de nous despartir de la fidé- 
lité du sainct Empire, soubz la puissance 
et juridiction duquel sommes et avons esté 
scituez et subgectz de tant et si long temps 
qu'il n'est mémoire du contraire , comme jay 
par aultresfois ait esté , pour nostre part , plus 
à plein dit et remonstré à feu , de très noble 
et glorieuse mémoire , le roy Charles , vostre 
peire et prédécesseur, à qui Dieu pardoint : 
pourquoy, à rencontre dudit sainct Empire , 
de la juridiction et souveraineté de icelluy, et 
de ladicte fidélité que nous y avons, ne nous 
seroit pas chose licitte et honorable faire ne 
attempter, comme vostre graice le puelt assez 
comprendre , à laquelle avons ferme fyance et 
espérance , ces choses bien considérées et en- 
tendues , que de sa bénignité nous avéra pour 
benignement excusés ; en oultre , nous tanra 
tousjours en sa bonne graice , recomandation 
et benivolence, comme ses humbles serviteurs 
qui de tout temps passé avons esté et sommes 
desirans et inclins cordialement à nos boins 
pouvoirs faire tous bons services et plaisirs. 
Et avec ce, aussy avons tousjours esté et 
sommes desirans de laboureir et travaillier 
en touttes choses qui puevent cedeir et tor- 
neir au bien commung, honneur, prouffît et 
utilité de nostre chose publicque, ensemble 
des pays à Tenviron de nous , tousjours en 
regardant et reservant nos honneurs et fidé- 
lité , ensemble la juridiction et souveraineté 
dudit sainct Empire. Et quant au fait de la 
rescription et demande que ledit très illustre 
prince, le roy de Secille, nous fait etc., 
plaise vostredicte majesté royale sçavoir que 
ja pieça et de long temps , ledit très illustre 
prince, absent de son duché de Bair, plu- 
sieurs questions et différents sont esté meus 
par plusieurs des officiers dudit duché de 
Bair et aulcuns de nos concitains, dont plu- 

sieurs gaigieres s'en sont ensuit d'ung costel 
et d'aultre; pour lesquelx differeus et gai- 
gieres , journées amyables s'en sont esté ac- 
cordées et tenues, en ensuivant usaiges et 
coustumes de pays, et finaublement yceulx 
differens sont esté appoinctés, appaisiés et 
exteinetz. Et par ledit appoinctement fait du 
principal, touttes gaigieres sont esté quictes 
et exteinctes , les despens des corps et che- 
vaulx prins pour lesdictes gaigieres paies par 
escord , par consentement des parties, et mes- 
mement des seigneurs et gens du conseil et 
officiers dudit très illustre prince, comme la 
vérité se polra trouveir. Et depuis nouvelle- 
ment, ledit très illustre prince venu en sondit 
duché de Bair , pour et à l'occasion et des- 
pendance d'iceulx differens jay appaisiés et 
exteinetz^ comme dit est, nous a escript et 
requiert avoir amendises de -nous ; surquoy, 
par plusieurs fois, luy avons rescript et fait 
dire et remonstreir à journée amyable et 
supplier humblement, attendu que lesdictes 
questions sont de pieça exteinctes , avec plu- 
sieurs aultres causes légitimes et raisonables 
par nous alléguées , qui longues scroient à re- 
citeir, il pleust à sa graice nous avoir pour 
excusés, sans volloir susciteir ne mettre en 
aultres termes telles querelles et poursuittes 
qui desjay sont appaisiées et exteinctes. Et 
nous semble, considéré le cais, et selons 
touttes choses faictes et advenues que par 
nosdictes responses et excuses, sadicte graice 
debveroit estre content de nous : pourquoy, 
très souverain prince et très excellent roy, 
supplions très humblement à ladicte majesté 
royale que de sa bénigne graice luy plaise 
icelle nostre response et excuse accepteir et 
avoir pour benignement agréable ; et au sor- 
plus nous et nostre cité avoir tousjours en 
benivolence et recommandation gracieuse , 
comme à icelle vostre sacrée majesté avons 
très singulière fyance, priant Dieu devolte- 
ment de gardeir et conserveir heureusement 
et long temps vostredicte majesté en toutte 
gloire et félicité. 

» Escripte le xv e jour de may, Tan mil iiij c 
et Ixiiij. » 

c Les tous appairillies à vostre majesté royalle 
en lout ce que boonement poiricns , le 
maistre eschevin et les treses jure* de 
la ci lé de Mets. » 

Sur lesquelles lettres et responses, le roy 
cognoissant que lesdictes lettres, envoyées à 
la cité, estaient contrefaictes et que ce qui 
escript leur avoit esté , n'estait que pour sça- 
voir le volloir desdits de Mets , comme pour 
après les panre au brisquet et mettre en ma- 
livolence de leurs bienveuiJlans , leur fis! es- 
cripre une lettre , telle comme elle s'ensuit : 

« Loys, par la graice de Dieu, roy de 
France. Très chiers et bons amys , nous avons 
receu par ce porteur voz lettres es cri p tes , le 
quinziesme jour de ce présent mois de may, 
faisant mention du contenu en certaines lettres 
que par ung se disant nostre herault , nommé 
Poitiers , avez receues , données à Nogent le 
Roy, le dixiesme jour de cedit mois de may, 
dont nous sommes bien esbahys ; car nous 
ne sommes point souvenant d'avoir escript 
lesdictes lettres ; et aussy nous n'avons point 
de herault qui ait nom Poitiers. Et pour ce, 
nous vous prions que , si vous povez trouveir 
ledit herault , que vous le faictes prendre 
et le nous faictes ameneir seurement, et pa- 
reillement nous envoyez lesdictes lettres qu'il 
vous a baillées de part nous ; car c'est chose 
contrefaicte , et desirons bien les veoir et 
donneir quelque bonne provision tant contre 
ceulx qui les ont faictes comme contre ledit 
Poitiers. 

» Donnée à Paris , le vingt troisiesme jour 
de may. Ainsy signé. Loys. » 

Apres ladicte lettre receue à Mets par leurs 
envoyés , firent rescripre une lettre au roy 
sur icelle response , dont la coppie s'ensuit. 

A très serain et très illustre prince, le roy 
de France. 

« Très serain et très illustre prince , et très 
excellent roy, tout honneur et révérence, 
et tout ce de service et plaisir que faire 
polriens , précédant. Plaise vostre majesté 
royalle sçavoir que , par nostre chevaulcheur , 
avons cestuit diemanche , vingt septiesme 
jour de ce présent mois de may , receu en 
touttes honneurs et révérences, les lettres 
qu'il a pieu à la grLice d'icelle majesté nous 
rescripre sur celles que par icelluy nostre 
chevaulcheur rescriptes et envoyées avions , 
responsives à aulcune lettre couverte qui par 
ung qui se nomme Poitiers , le herault , nous 
a esté présentée , et avec ce faictes certaines 
expositions de bouche de part ladicte majesté 



royalle , comme il disoit : ce que bonnement 
ne poviens croire que de telles manières de 
lettres procédassent du sceu ou consentement 
de ladicte graice royalle , comme de fait , 
apparcevons par les lettres de vostredicte ma- 
jesté , responsives aux nos très , contenant que 
n'avez point de herault qui a nom Poitiers , 
et n'estes point souvenant d'avoir escript 
lesdictes lettres ; et si nous pouvons ledit 
herault trouveir , que le veuilliens faire 
prendre et le vous faire meneir , et paireille- 
ment vous envoyer lesdictes lettres qu'il nous 
a bailliées de part vous , car c'est chose 
contrefaicte ; et desirez bien les veoir pour 
y donneir provision, comme icelles lettres 
le contiennent plus à plein. Le contenu des- 
quelles par nous oy et entendu, ensemble 
de la bonne et gracieuse réception de nos- 
dictes lettres présentées à ladicte majesté roi- 
ialle, dont icelluy nostre chevaulcheur nous a 
fait relation, sommes très joyeulx, et comme 
désirant obtempereir aux désirs et plaisirs 
de ladicte majesté royale , et pour à icelle 
appairoir de la vérité d'icelle lettre à nous 
présentée par ledit herault , l'envoyons avec 
ces présentes devers vostredicte majesté royal- 
le , en tel estât comme par ledit herault 
nous a esté bailliée et délivrée , le. douziesme 
jour de cedit mois de may: auquel herault 
fut dit en substance que le plus brief que 
nous po Irions, nous renvoierions noz responses 
et excuses à vostredicte majesté royalle , par 
ung de noz propres messaigiers ; et sur ce , 
luy, content de nous, de son boin plaisir 
se partit de nostre cité , le diemanche trei- 
ziesme jour de cedit mois de may ; et ne 
sçavons au surplus où il puelt estre, ne qu'il 
soit devenu. Pourquoy, très serain prince et 
excellent roy , supplions très humblement à 
ladicte majesté royalle que, de sa begnigne 
graice, nous veuille avoir pour excusés et 
tonsjours nous et nostre cité avoir en bonne 
graice et pour benignement recomandez , 
comme ceulx qui sont désirant et enclins de 
bon cueur , en toutte possibilité , faire tous 
boins services et plaisirs, nonobstant infor- 
mations qui polroient estre faictes à ladicte 
graice royalle au contraire. Ce sceit le Dieu 
tout puissant auquel prions que vostredicte 
majesté veuille heureusement et longuement 
guardeir et conserveir en toutte gloire et 
félicité. 

> Escripte, le penultiesme jour de may, 
Fan mil iiij° et lxiiij. 

» Les tous appairilliés à vostre majesté roy aile 
en tout ce que bonnement polriens , le 
maistre eschevin et les trese jurez de la 
cité de Mets. » 

Le roy de France , quant il eust receu 
du messaigier de Mets la lettre dessusdicte 
et qu'il eult veu la lettre dudit herrault, 
il cogneust qu'elle estoit contrefaicte et que 
le seel d'icelle estoit ung seel royal contre- 
fait, et mesmement estoit le signet du se- 
crétaire contrefait , dont il en fut fort marri , 
et fist rescripre une lettre à la cité, telle 
comme la coppie s'ensuit. 

A noz très chiers et bons amys, le maistre 
eschevin et les trese jurez de la cité de 
Mets. 

< Loys parla graice de Dieu roy de France. 
' » Très chiers et grands amys , nous ayons 
aujourd'hui receu les lettres que escriptes 
nous avez par vostre messaigier , porteur de 
cestes avec l'original des lettres que ung qui 
est nommé Poitiers , et se disoit nostre her- 
rault vous avoit portées de part nous, les- 
quelles avons venues et véritablement sont 
faulces et contrefaictes , tant en escripture 
et seing de nostre secrétaire, que de nostre 
seel secret, et ne procédèrent oncque de 
nostre sceu , ainsy que aultresfois vous avons 
escript. Et vous prions que si bonnement 
povez sentir ne sçavoir où se tient et repaire 
celluy qui lesdictes lettres vous a aportées 
et se dit nostre herrault, que vous le faisiez 
panre et le nous envoyer , et nous en ferons 
faire telle pugnition que ce sera exemple à 
tous aultres. 

» Donnée à Lihon en Xainters, le neuf- 
viesme jour de jung, par lxiiij. Ainsy signé. 

Loys. » 

Audit an , la cité fist faire le nuef baisle de 
costé la porte du Ponthieffroi , daier l'église 
des frères Chairtreux. 

Le douziesme jour de jung , audit an , vint 
à Mets messire Jehan de Crowey , seigneur 
de Symay et son filz , baislis de Hennal , avec 
leurs femmes. Et leur fist la cité présent de 
neuf barbelz, une douzaine de barbillons, 
trois carpes, six baichetz, deux perches, 
douze anguilles , six aulcons et deux salmons , 
de deux cowes de vin , l'une de rouge- viez 



et l'autre blanc et cinquante quartes d'avoine. 
Et estoient logiés en l'hostel du Burton , en 
la rue des Boins En flans. 

Audit an meysme, la sepmaine de la feste 
sainct Jehan Baptiste, au lieu de Thionville, 
par devant ung liegal apostolicque , Ait tenue 
une journée où furent les devantdits quaitre 
seigneurs comis pour la cité, contre lesdits 
chainoines et n'y firent rien. 

Au mois d'aoust, Jehan, duc de Calabre 
et de Loraine , filz du roy René de Secille et 
de Naipple , retourna audit pays de Loraine , 
de guerroyer contre le roy Ferrando, roy 
d'Aragon. Quant il fut retourné, ledit roy 
René luy laissa le gouvernement de sa duché 
de Bar et retourna en sa comté de Prouvence 
dont il y avoit plus d'ung an qu'il estoit parti. 
Et je Philippe de Vigneules , composeur et 
escripvain de ces présentes chronicques , ay, 
de mon jonne aige, esté ès lieux et plaices 
en icelluy royaulme de Neaples, au pais de 
Puille et en terre de Labour, là où se firent 
lesdites batailles d'icelluy duc Jehan , en ren- 
contre de la puissance dudit Ferrando et du 
roy Alphonce. 

Au mois de septembre, seigneur Jehan 
Baudoiche, chevalier, peire dudit seigneur 
maistre eschevin , seigneur Joffroy de Wairise 
et seigneur Renault de Gournais, tous trois 
chevaliers, acompaigniés de partie des sol- 
dairs , de part la cité furent envoyés vers ledit 
duc Jehan de Loraine , pour le conjoyr et luy 
faire le bien viengnant ; ce qu'ilz firent hono- 
rablement. Dequoy il s'en tint très content 
d'eulx et les receupt noblement en les remer- 
ciant de boin visaige du bon volloir qu'ilz 
avoient vers luy et qu'ilz perseveraissent , et 
que de sa part ilz le trouveroient boin voisin 
et prest les soubvenir et aydier ainsy qu'il 
desiroit qu'ilz luy feissent le paireil. Et après la 
demeurée de aulcuns jours , prindrent congié 
de luy, paroflrant tous services possibles , et 
se partirent en boin volloir l'ung envers l'au- 
tre, comme ilz monstroient. 

Audit an , ung nommé Jehan de Mets qu'on 
disoit Boylevin, qui par long temps avoit 
demeuré en Avignon, où il avoit gaingnié 
grant avoir, à son retour et luy venu à Mets , 
fist faire- l'hospital de la Trinité à Mets , pour 
logier, pour Dieu , les pouvres gens. 

Le onziesme jour d'octobre , se partirent de 
Mets maistre Thiry Thiriat, citain et aman 

de Mets , maistre Guillamme Beraaird , pain- 
sionnaire et advocat de la cité , messire An- 
thoineGremesieulx, chainoine de S 1 Saulveur, 
acompaigniés de cinq compaîgnons soldaîrs 
pour aller à Rome, pour le différent que la 
cité avoit contre les chainoines qui se tenoient 
à Vyc. 

Au mois de décembre, l'archevesque de 
Besançon, avec monseigneur de Montagus, 
son peire, vindrent à Mets et lurent oyr la 
grant messe en la grande église ; et avoit 
ledit archevesqne vestu son rocquet. 

Au mois de janvier, seigneur Andreu de 
Rineck, filz Gutz, voué de Rineck, print à 
femme Perratte , fille seigneur Nicolle Roucel , 
chevalier, qui par avant avoit esté femme 
Perrin Besainge. 

Le dix huitiesme jour de janvier, le mar- 
quis de Rutellinem vint à Mets, et luy fist 
la cité présent d'une cowe de vin clairet et 
de trente quartes d'avoine. 

Le londemain de la s 1 Vincent , en janvier, 
se partit de Mets seigneur Jehan de Heu , filz 
Collignon de Heu, l'aman qui hit, acompai- 
gnié de Joffroy Papperel , filz seigneur Nicolle 
Papperel, aman et eschevin, pour alleir vi- 
siteir les saincts lieux de Rome , S 1 Nicollais 
du Bair et de Jherusalem. Et parla à nostrc 
sainct peire le pape Paul , pour le différent 
estant entre la cité de Mets et les chainoines 
qui se avoient partis , eulx vingt cinq , à la 
division des apostres, Pan mil iiij e et lxij. Et 
fist tant ledit seigneur Jehan de Heu avec 
maistre Bernard et maistre Thiry Thiriat , qui 
desjay estoient à Rome pour la cité, que la 
cité fut absoulte de la sentence d'excomunie- 
ment que lesdits chainoines avoient impeltrée 
à pape Pius. Et ce fait, ledit maistre Guil- 
lamme retourna de Rome et y laissa maistre 
Thiry Thiriat, pour tousjours solliciteir le 
procès contre lesdits chainoines et rapporta 
à Mets les nouvelles du besoingnier qu'ilz 
avoient fait à Rome, et que seigneur Jehan 
de Heu en alloit en Jherusalem. 

Et peu de temps après, les seigneurs comis 
de la cité renvoyont à Rome vers maistre 
Thiry Thiriat qui estoit demeuré , ung appelle 
Jehan de Landre qui avoit esté clerc de Sainct 
Vincent , l'cspaice de neuf ans ; et estoit pour 
tousjours mi eulx solliciteir le procès de la 
cité. 

Pendant le temps que seigneur Jehan de 



Heu estoit au sainct voyaige de Jherusalem , 
Jehan Renguillon , filz seigneur Nemmerey 
Rengui)lon , fiança par main de prebstre , Per- 
ratte , fille dudit seigneur Jehan de Heu ; et 
n'y fut point, car il n'estoit de retour de son 
voyaige. 

Le dix neufviesme jour de febvrier, audit 
an de lxiiij , vint à Mets seigneur Symon de 
Lallain , chevalier, et fut logié en Thostel du 
Burton. Et luy fist la cité présent d'une cowe 
de vin clairet, d'ung grais buef et de vingt 
cinq quartes d'avoine, et luy furent faire le 
bien viengnant seigneur Pierre Renguillon, 
chevalier , pour trese ; seigneur Régnai le 
Grounais et seigneur Jehan Baudoiche , che- 
valiers, pour conseil, et seigneur Michiel le 
Grounais, chevalier, comme trésorier. 

Le londemain , vingtiesme jour de febvrier, 
audit an, arriva et vint à Mets messire An- 
thoine, baistard de Bourgoigne, qui fut sem- 
blablement logié en l'hostel dudit Burton , et 
luy fist la cité présent de deux grais buefz, 
de deux cowes de vin , Tune blanc et l'autre 
clairet et de cent quartes d'avoine. Et pour 
faire ledit présent, y furent comis seigneur 
Pierre Renguillon , chevalier-, pour trese ; Re- 
gnault le Grounais , seigneur Jehan Baudoiche 
et seigneur Nicolle Roucel l'annel , pour con- 
seil et seigneur Joffroy de Wairise, l'eschevin, 
pour trésorier. 

Le vingt troisiesme jour de mars , audit 
an de lxiiij , vint et arriva à Mets l'arche ves- 
que de Hons : et luy fut fait présent de part 
la cité de quatre baichetz , six moyennes car- 
pes , deux grosses carpes , de deux cowes de 
vin, l'une blanc et l'autre rouge, et de cin- 
quante quartes d'avoine. Et luy furent faire 
ledit présent seigneur Joffroy Cueur de Fer, 
chevalier, pour trese, seigneur Michel le Grou- 
nais , chevalier, et seigneur Nicolle Papperel, 
l'eschevin , pour trésorier , et seigneur Jehan 
Baudoiche et seigneur Rénal le Grounais, 
ambeduit chevaliers, pour conseil. 

Les chroniques et diverses advenues ycy 
devant mises et escriptes ont esté par moy 
Philippe de Vigneulle prinses et recueillies en 
divers traictiés et volumes ; et divers person- 
naiges en ont eu mis aulcune chose en mé- 
moires et les ont eu couchié par Item, ainsy 
comme ilz l'entendoient. Entre lesquelx , ung 
curé de Sainct Euckaire en Mets ait eu escript 
la plus grant partie d'iceulx item et de choses 



Digitized by 



advenues en icelle cité jusques à ceste année 
présente , avec aussy plusieurs aultres qui en 
ont eu escript comme luy. Puis, en ceste année 
est venu ung très éloquent homme , saige et 
entendu, nommé Jehan Âubrion , l'escripvain, 
citain de Mets, lequel, depuis celluy an 1464, 
ait eu mis en mémoires une grant partie des 
advenues et choses estranges d'icelle cité , et 
ait tousjours lesdits item et mémoires conti- 
nués en jusques en Fan quinze cent, après 
venant. Plusieurs aultres , comme luy, en ont 
eu escript , chascun selon son entendement , 
ainsy comme ilz ont veu et apprins : de tous 
lesquelx je , Philippe dessusdit , en ay quelque 
peu recueilli, et, avec plusieurs aultres traictés 
et volumes , les ay concordés et joincts en- 
semble , selon la mer des histoires , de maistre 
Jehan le Belge , de Jehan Froissart et de mais- 
tre Robert Guaguin. 

1465. 

Le sire Jehan le Gournais, filz seigneur 
Poince le Gournais , chevalier, qui fut , fut 
maistre eschevin de Mets , le jour de Teste 
sainct Benoit en mars mil iiij c lxiiij , pour ung 
an finissant audit jour, Tan revoUu , mil iiij c 
et lxv. 

Le vingt troisiesme jour d'apvril , molrut 
seigneur Poince Baudoiche , chevalier , de 
Mets , et hit ensepvelli à Sainct Martin, sa 
paroische. 

En ladicte année , plusieurs citains de Mets 
qui avoient rentes sus l'evesché de Mets , dont 
plusieurs villaiges et seigneuries en estoient 
hypothéquées et obligées , et en deffault de 
paiement pouvoient gaigier et panre gaige de 
corps d'hommes et de biens : et pourtant que 
on leur avoit deffailli de paiement d'icelles 
rentes , montant pour an à cinq cent livres , 
de plusieurs aimées , seigneur Michiel le Gour- 
nais et seigneur Jehan Boullay, chevaliers, 
comis pour les héritiers d'icelles censives , 
firent faire leurs requestes. Et après icelles 
faîctes et encourrues , lurent gaigier à Airs et 
à Ancey, et y prindrent les herdes des vaiches : 
et à Chaistel et Lessey furent panre plusieurs 
corps d'hommes. Et pour faire cesseir lesdictes 
gaigieres , monseigneur le duc de Loraine en 
rescript , priant que on volcist cesseir, et qu'il 
volloit appaisier les parties : ce qui luy fut 
octroyé. Et eult ledit evesque répit de huit 
sepmaines , et se tint journée amyable , et fut 

l'evesque à Mets et ne peulrent les parties 
avoir accord , et convint de rechief gaigier sur 
ledit evesque. Pourquoy de rechief monsei- 
gneur Chairles , comte de Charolois , filz du 
duc de Bourgoigne, en rescript à la cité de 
volloir encor donneir répit et jour audit eves- 
que , quelque peu de temps : ce qui luy fut 
octroyé , et eult six sepmaines de terme 5 et 
ce pendant ledit evesque vint à Mets et ne 
peult avoir escord , et racomençont on à gai- 
gier plus fort que devant. Si pria de rechief 
ledit evesque de luy meysme qu'il puist encor 
avoir quelque peu de terme et qu'il volloit 
faire ce qui à raison appartenait , lequel ter- 
me on luy octroya pour ung mois. Et vint 
en Mets , et luy allont les soldairs de la cité par 
l'ordonnance des seigneurs sept de la guerre 
au devant jusques à Nomeney. Et fut à Mets 
environ huit jxmrs , où il traicta desdictes gai- 
gieres et du différent des chainoines. 

Le jour du s 1 Sacrement , il pleust presque 
tout le jour , et ne furent point les mays aux 
huis maisiés. 

Le dixiesme jour de jullet , vint à Mets 
monseigneur l'evesque de Tournay, qui s'en 
alloit à Rome en ambassalde pour monseigneur 
le duc de Borgoigne. Et fut avisé si on luy 
feroit présent ou non pour l'honneur dudit 
duc. Mais on se avisa et fut conseillié de ne 
luy en point faire , pour ce que ledit evesque, 
luy estant à cour de Rome , confortoit , aydoit 
et favorisoit les chainoines contre le corps de 
la cité, et en ce se monstroit malveuillaht 
ficelle. 

En ladicte année, environ la sainct Jehan 
Baptiste, fut fait ung grant mandement et 
une merveilleuse entreprinse par la pluspart 
des gros princes et seigneurs , pairs du royaul- 
me de France, sur la reformation du royaulme, 
à l'encontre du roy Loys, filz Chairles de 
Vallois. Et pour ce , Chairles , duc de Berry, 
frère dudit roy, prestendoit estre regent du 
royaulme ; et estoit soustenu et aidié du duc 
de Bretaigne, du duc de Borgoigne , du comte 
de Chairolois , son filz , du duc de Bourbon , 
du duc Jehan de Calabre et Loraine , et du 
duc de Nemours , le comte d'Àrmignac et de 
leurs alliés. 

Ceulx de Mets, véant les grandes armées 
que le comte de Charolois et le duc Jehan de 
Calabre et de Loràine et lesdits aultres princes 
faisoient en divers lieux , non saichant leurs 

ntentions etcondusions, lurent en doubte et 
crainte d'estrc envahis et assaillis subitement 
au despourveu , pour cause que jay par avant 
on les avoit vôllu souspanre. Ilz ordonnont sus 
les portes de Mets , avec le chaistellain et les 
quatre gardains qui gardoient chescune nuyt , 
deux arbollestriers qui gaingnoient chescune 
nuyt douze deniers , et faisoient lesdits arbol- 
lestriers le xaygait , chescune nuyt , au long 
des murs de la cité. Et mist on plusieurs sol- 
dairs aux gaiges, et continuont on ces arbolles- 
triers sus les portes pour gardcir nuictamment 
environ ung mois , lesquelz furent cassés. Et 
puis pour eviteir la despense , on print aval la 
cité des jonnes clercs et des jonnes marchants 
qui ne gardoient point à la haulte porte : et 
en fist on alleir à chescune desdictes portes 
deux pour faire le xaygait en la manière que 
lesdits arbollestriers le faisoient. 

Environ l'ascension et par tout le mois de 
jung, fiit très grande nouvelle que le roy de 
France voulloit venir à merveilleuse force sur 
ceulx de Mets et du pays entour. Si firent les 
seigneurs de Mets hucher aux forteresses par 
tout; et fuirent très bien les bonnes gens, 
excepté ceulx d'Àrs , d'Ancy , de Chaistel , de 
Lessey et ceulx qui estoient subgectz à Feves- 
que, que on ne volt point recepvoir en la cité, 
pourtant qu'ilz ne vouloient mie obeyr aux 
seigneurs de la cité, à cause des gaigieres, 
ne faire nulle feaulté à la dicte cité. Si en allè- 
rent plusieurs au Pont , à Gorze , à Briey et 
aultre part , et fuirent moult fort en la sep- 
maine devant la pentecoste ; tant que lesdits 
seigneurs de Mets envoyèrent ung messaiger, 
appelle La Wale , par devers ledit roy Loys. 
Et fut trouve que ledit roy estoit bon amy 
à la cité de Mets , et estoit bien courroucé 
des parolles que on en avoit dites. Si s'en 
allèrent les bonnes gens et remenerent les 
biens , bleds et vins , sans rien payer aux 
portes. 

Le quinziesme jour de jullet, le seigneur 
Guillamme de Saneuse arrivait à Mets et fut 
devant les seigneurs de la justice dudit Mets. 
Et pour et au nom du duc de Borgoigne , 
demanda le paissaige par le pays de Mets pour 
passeir douze mille hommes d'armes que ledit 
duc de Borgoigne envoyoit en ayde à son filz, 
le comte de Charollois , qui estoit jay eu 
France bien avant. Et les seigneurs , pour et 
au nom de la cité , luy firent response que au 



roy de France ne à monseigneur de Borgoigne 
ne à leurs gens ne volloient ilz faire aulcun 
empeschement ne destourneir le passaige , ne 
aultrement, par ainsy que la cité ne leurs 
subgectz n'y eussent point de domaige. 

Le londemain , seiziesme jour dudit mois , 
seigneur Pierre Renguillon, seigneur Jehan 
Baudoiche , seigneur Rénal le Goumais , sei- 
gneur Joffroy de Wairise et seigneur Nicolle 
Roucel , tous cinq chevaliers et maistres des 
ouvraiges des murs de la cité , furent comis 
pour aller visiteir les murs et tours de Ten- 
viron de la cité; lesquelx incontinent et le 
propre jour, lesdits comis firent mandeir les 
maistres et six des mestiers. Et acomençont 
à visiteir les tours et artillerie ; et où il y 
avoit faulte, ilz y donnoient Tordre et pro- 
vision ; et firent faire plusieurs collevrines , 
serpentines et courtaulx , et tant que lesdictes 
tours furent bien pourveues. 

Le tiers jour d'aoust, retourna de Rome et 
revint à Mets maistre Thiry Thiriat , et n'ap- 
portoit oneque nouvelles dont on se sceust 
à quoy tenir du besoignié et esplois que luy 
et maistre Guillamme Bernaird avoient fait à 
cour de Rome , encontre les chainoines ab- 
sentés : parquoy depuis on n'eust mie grant 
vollonté de les y renvoyer. 

Et ledit jour meisme, revindrent de Rome 
avec ledit maistre Thiry Thiriat , le sire Àn- 
thoine Gremesieulx et Jehan Moltin, ambe- 
duit chainoines de Sainct Saulveur, lesquelz 
estoient allés à cour de Rome pour tout le 
chappistre de Sainct Saulveur, à rencontre 
d'ung presbtre qui avoit esté leur boursier 
de S 1 Saulveur, qui avoit receu ung malvais 
florin. Et quant ce vint au rendre compte , 
lesdits seigneurs de Sainct Saulveur le volrent 
constraindre de faire bon celluy florin ; lequel 
difleroit de ce faire et de fait s'en alla à 
cour de Rome et fist citeir tout ledit chap- 
pistre de S 1 Saulveur, sus peine de sentence 
d'excomuniement. Et leur convint envoyer, 
et y furent lesdits deux chainoines pour def- 
fendre ladicte querelle, lesquelx apportont 
leur accord et ' absolution , et tant que pour 
ung florin, leur cousta plus de cinq cents 
francs en fraits, despens et dopmaiges. 

Le cinquiesme jour d'aoust, passont plu- 
sieurs Borguignons parmey la cité de Mets 
et le pays , en nombre de environ cinq 
cents Borguignons, qui revenoieat de France 

4e la journée et bataille qui avoit esté ^JBs 
Montleheury ; et revenoient bien pouvremem r 
l'ung tout neud ou descMré , l'aultre qui avoit 
allé bien monté, revenoit à piedj et disoient 
que à la bataille qpi avoit esté entre le roy de 
France et le comte de Ctarollois, soubz Mont- 
leheury , qu'il y avoit demeuré grant quantité 
de gens tuez , assavoir, quinze mille Françoys 
et huit mille Bourguignons. Et retournoient 
iceulx Bourguignons en leur pays. 

Le onziesme jour d'aoust, Tan dessusdit , 
revint à Mets le seigneur evesque dudit Mets 
et y demeura environ quinze jours. Et avant 
que partir, il fist accord des arrieraiges des 
censives qu'il dehvoit chescan à plusieurs 
bourgeois et manants , et engaigea au corps 
de la cité de Mets les quatre mairies que 
ung evesque ait à luy appartenant au vaul 
de Mets, qu'on dit Ancey, Airs sus Muzelle, 
Scey et Chaistel soubz Sainct Germain , avec 
leurs appartenances , pour la somme de huit 
mille florins d'or, dont il y en avoit ung 
quairt d'icelles mairies, qui estoit en gaige 
enz mains de hault et puissant prince, mon- 
seigneur Jehan, duc de Calabre et de Loraine ; 
ung quairt enz mains de seigneur Jehan Ban- 
doiche, chevalier, Pierre Baudoiche, son filz, 
et dame Ysaibel , sa fille , sueur dudit Pierre, 
et de femme Michiel de Kuneheim , et dame 
Caitherine de Gournais, vesve de feu seigneur 
Poince Baudoiche, chevalier, que l'evesque 
Coinraird Bayer avoit engaigié. Et en list le- 
dit evesque George faire lettres passées soubz 
son seel et celluy de l'archevesque de Trieve, 
comme métropolitain d'icelle evesché de Mets, 
dattées du quatorziesme jour d'aoust, Tan 
dessusdit. Et ung peu après, le jour de la 
sainct Baxthelemey ensuivant , seigneur Rénal 
le Gournais, seigneur Joflroy de Waiigxe et 
seigneur Jehan Baudoiche, tous trois cheva- 
liers , et seigneur Nicolle Koucel , l'annel , 
commis et députés de part la cité, furent 
panre la possession desdictes quatre mairies. 
Et tantost , le lendemain , fut la feste à An- 
cey et envoyont les commis pour la cité deux 
sergents des trese , pour faire crier la feste ; et 
fut criée au nom du maistre eschevin , trese 
et communalté d'icelle cité. Et ledit jour mes- 
me , s'en retourna ledit evesque George de 
Mets à Vyc. 

Le jour de feste sainct Jehan decollaistre , 
audit an, les gens d'église et seigneurs de 

ire une procession générale , et 
Clément pour prier Dieu qu'il 
son pouvre peuple de Mets, 
son precienlx sang, qui estoit 
persécuté de la peste qui acommençoit fort 
à perseeuteir et alleir par la cité : aussy luy 
prier pour l'accroissance et amendement des 
biens de terre ; car il faisoit ung pouvre temps, 
pour les vignes, de froydure et pluye ; et tant 
que le premier jour de septembre , on n'eust 
sceu trouveir ung boin raisin meure en vigne. 
A laquelle procession fut porté le chief du 
benoit sainct Es tienne, et la fierté de sainct 
Livier et son chief. 

En ladicte sepmaine, fut ordonné par jus- 
tice de non plus faire le xaygaitte par dessus 
les murailles de la cité , pour ce que on ne 
se fordoubtoit plus , et avoit la cité bonne 
paix avec ses voisins. 

En celluy temps, l'air ne le temps, pour pro- 
cessions que on eust fait, ne se amendoit ; et 
faisoit ung très pouvre temps , et plus de la 
moitié de septembre ne fut jour qu'il ne pleust, 
et chéoit pluye aussy froyde comme à noel. 

Le second jour de septembre, furent tout 
à ung coup cassés en ladicte cité douze sol- 
dairs de ceulx que on avoit mis nouvelle- 
ment aux gaiges, pourtant que on n'en avoit 
plus d'affaire et que on avoit bonne paix en 
la cité , et que on en avoit assez de reste ; 
car il y en avoit encor cent de reste qui 
estolent aux gaiges. 

Le dix neufviesme jour de septembre, fut 
trouvé au Ponthieffroy ung enflant nouvelle- 
ment né, qui estoit noie en Muzelle, et le 
furent annoncier les portiers de ladicte porte 
à seigneur George de Strriefe, chevalier, et 
à Ginot de Hainpont, qui estoient treze pour 
Tannée. Et ledit seigneur George fist mettre 
ledit enflant en ung cuvrechief sus une table 
à la posterne, et ne fut mis en terre en 
jusques après ce que ledit seigneur George 
eult l'advis de deux ou trois du conseil de 
la cité pour sçavoir ce qu'il en avoit à faire ; 
car alors la plus grant partie des seigneurs 
et tous les trese, reservez lesdits seigneurs 
George et Ginot, estoient hors de la cité, 
pour la peste qui regnoit lors. Et ne peult 
on venir à cognoissance à qui celluy enflant 
appartenoit. 

Le douziesme jour d'octobre , trespaasa de 
cestuit siècle AUlixatte^ fille seigneur Naim~ 

merey Renguillon et femme seigneur Wiriat 
Louve , l'cschevin. 

Le quinziesme jour d'octobre, molrut Jeu- 
nette , fille Jaicomin Travalt l'aman , et femme 
Arnoult de Bouxiere. 

Environ la sainct Remey , vint à Mets ung 
cordellier , nommé frère Lowys , qui preschoit 
merveilleusement bien ; et alloittoutle monde 
après luy pour oyr sa prédication; mais il 
parla du gouvernement des presbtres , et luy 
fut deffendu le proischier. 

Le quatorziesme jour de novembre, molrut 
Jennette, femme Martin Quairel, l'aman. 

Le sixiesme jour de janvier, molrut la 
prieuse de Clervault qui estoit sueur à sei- 
gneur Jehan de Wairixe , chevalier. 

Audit mois de janvier, les chainoines de 
la grande église qui estoient absents , re- 
vindrent de Rome et aportont des bulles du 
pappe plombées, contenant que la cité de 
Mets et le pays à l'environ estoient tous ex- 
comuniés. Et tellement que en la duché et 
pays de Bar et de Loraine , on ne leur 
voulloit donneir à boire ny à maingier ne 
parloir à eulx ; et quant aulcuns de Mets al- 
louent en une église de Bar ou de Loraine , 
on cessoit de chanteir et celebreir en iccllc 
église. Et tout ce faisoient lesdits chainoines 
par leurs cautelles , cuydant par ce avoir leur 
paix toutte à leur guise ; mais on leur laissait 
bien gardeir leurs lettres et bulles. 

Le vingtiesme jour dudit mois de janvier , 
molrut Perratte Bonnefille , qui estoit meire 
de la femme seigneur Nicolle Papperel. 

Le vingt et uniesme jour dudit mois de 
janvier , Vint à Mets ung compaignon qui 
avoit et aportoit les bulles que les chainoines 
a voient impeltrées à Rome contre la cité, et 
les volloit planteir au portail de la grande 
église , mais il fut rancusé et ne peult ; et 
fut prins et mené en l'hostel du doyen des 
prisonniers et y demeura tant qu'il fiist heure 
de retourneir. 

Le jour de feste sainct Vincent, audit mois 
de janvier, vint à Mets monseigneur l'evesque 
de Mets , auquel on fist grant honneur , et 
envoyont les seigneurs au devant de luy les 
soldoyeurs en jusques soixante chevaulx ; et 
comuniqua avec les seigneurs comis pour 
trouveir manière de les apointeir pour le dif- 
férent estant contre les chainoines. Et le 
vingt huitiesrae jour dudit mois de janvier, 

se partit de Mets , ledit seigneur evesque et 
en alla à Nomeney et enmena avec luy trois 
des seigneurs comis , assavoir , seigneur Rénal 
le Gournais , seigneur Jehan Baudoiche et 
seigneur Joffroy de Wairixe, et n'y voult point 
alleir seigneur Nicolle Roucel , pourtant que 
on ne volloit faire la paix à sa guise. Et y 
eult journée tenue pour le fait dudit différent 
estant desdits chainoines contre la cité, et 
y eult ung traictié et plusieurs articles gettées 
par lesdits chainoines, qui furent mises et 
délivrées ausdits seigneurs comis. 

Le dairien jour de janvier, revinrent de 
Nomeney les dcvantdits trois seigneurs comis 
à Mets , et aportont , pour monstreir aux 
seigneurs du conseil , le traictié et les articles 
gettées pour ledit différent: lesquelx, après 
avoir bien consulté icelles, lesdits trois sei- 
gneurs s'en r'allont , le jour de la chandelleur , 
deuxiesme jour de febvrier, à Clemerey, de- 
vant Nomeney , qui appartenoit lors à mon- 
seigneur de Sainct Simphorien , et là tindrent 
ilz journée où il y eult plusieurs propos tenus 
d'ung costel et d'aultre. Et puis le londemain , 
lesdits trois seigneurs comis revindrent pour 
remonstreir au conseil leur fait et les articles , 
et y furent bien par quaitre fois à ladicte 
Clemerey pour trouveir manière de apoinctier 
les ungs avec les aultres. Et s'en travailla fort 
monseigneur l'evesque de Mets et messire 
Jaicque Wisse , abbé de Gorse , qui tousjours 
y estoit ; et y besoingnerent tellement qu'ilz 
les accordèrent. Et le neufviesme jour dudit 
mois de febvrier , arrivèrent à Sainct Arnoult 
trois desdits chainoines de dehors , pour passer 
ledit escord et lesdictes articles , c'est assa- 
voir, s r Otho Saivin, grant doyen d'icellè 
église de Mets ; le trésorier , seigneur Nicolle 
Dex , qui estoit chainoine de Sainct Thiebault, 
et seigneur Maiheu Roucel , cerchier et chai- 
noine de Nostre Dame la Ronde. Aussy vint 
monseigneur l'evesque de Mets , ledit jour , 
avec les trois comis seigneurs devantdits pour 
la cité, audit lieu de Sainct Arnoult, vers 
lesdits chainoines : et illec fut l'accord fait 
et passé. Mais seigneur Nicolle Roucel, qui 
estoit Pung des comis , n'y fut pas , pour ce 
qu'il volloit du tout faire d'icelluy accord à sa 
guise , et les aultres seigneurs ne s'y volrent 
consentir : parquoy il n'y volt jamais plus alleir. 

Le dixiesme jour de febvrier, seigneur 
Jehan de Heu, chevalier, revint à Mets du 

sainct voyaige de Jherusalem, du mont de 
saincte Caitherine de Synay , de Rome et de 
Sainct Nicollais du Bair et ne ramena point 
Joflroy Papperel, filz seigneur Nicolle Pap- 
perel, pource que quant ilz vindrent en la 
haulte meir , ledit Joflroy ne peult endureir 
la flaireure d'icelle et y molrut: parquoy il 
fut getté en la meir ; dont ledit seigneur Jehan 
de Heu en Ait moult dolent et marri. 

En ladicte année , molrut frère Jehan Ysam- 
bair des Proischeurs , suûragant de Mets , et 
est ensepvelli devant l'autel Sainct Vincent 
prédicateur, qui est situé en Pégase dudit 
couvent des Proischeurs ; et donna quatre 
vingt livres pour acquaisteir quatre livres de 
cens pour chescun an faire son anniversaire 
en ladicte église. 

Le douziesmejour dudit mois de febvrier, 
tous les chainoines qui estoient dehors , vin- 
drent et arrivèrent tous à Sainct Clément, 
et de là vindrent à Sainct Arnoult, où alla 
monseigneur l'evesque de Mets et l'abbé de 
Gorse avec les trois comis devantdits : et illec , 
ce dit jour , hit la paix seellée d'ung coustel 
et d'aultre , dattée du neufviesme jour de 
febvrier. Et fut la cité et les habitans absoulz 
et le cesse osté , et y faisoit on tout ainsy que 
si jamais excomunication n'eust esté donnée 
ne gettée contre eulx. Niantmoins lesdits 
seigneurs ne se volrent du tout fier ausdits 
chainoines. Pour demonslreir qu'ilz ne l'a- 
voient mie à leur guyse et qu'ilz ne tenoient 
mie leur puissance si grande comme ilz pre- 
tendoient avoir de excomunier et absouldre 
d'eulx meismes la cité , ilz volrent avoir pour 
eulx et les habitans et pour les gens d'esglise 
absolution du pape, si tant estoit que icelle 
excomunication eust lieu , pour ce que on ne 
la tenoit de valleur à cause qu'elle estoit gettée 
volluntairement et contre toutte disposition 
de droit escript et de coustume romaine. 
A ceste cause, lesdits chainoines envoyont 
incontinent à cour de Rome , du tout à leurs 
frais et coustanges pour avoir une absolution 
générale. Or, combien que la paix fust faicte, 
passée , seellée et accordée , si ne rentrèrent 
encor point lesdits chainoines en Mets jusques 
à ce qu'ilz rapportont ladicte absolution gé- 
nérale et ratification d'icelle ; et furent plus 
d'ung an après , avant que le tout fust bien 
accordé du tout , aux fraitz et despens desdits 
chainoines. Et fut ledit accord, articles et 

lettres d'icelluy telles comme elles sont cy 
après escriptes et deslclairées. 

Copie dudit accord fait et passé entre lesdits 
chainoines et la cité de Mets par le sei- 
gneur evesque de Mfts. 

« Nous , George , par la graice de Dieu , 
esleu et confirmé de Mets, sçavoir faisons à 
tous que comme sur certains differens , débats 
et controversies estant entre les doyen et 
chappistre de nostre église de Mets , résidant 
à .présent en nostre ville de Vyc, d'une part, 
et le maistre eschevin , les trese jurés , le 
conseil et toutte l'université de la cité de 
Mets, d'aultre part, il a pieu à nostre très 
sainct peire en Jhesucrist, seigneur Paul, 
pape second, nous mandeir, comettre , de- 
puteir et ordonneir de medier entre lesdictes 
parties et icelles meneir et induire à voye 
d'apaisentement, scions certaines ordonnances 
pieça par luy sur ce données , nous , comme 
filz d'obédience , veuillant obtempereir et 
acquiesceir ausdits mandements et comissions 
apostolicques , comme tenus sommes ; aussy 
pour exteindre, pourveoir et obvier aux grants 
malz et inconvénients , indempnités et perilz 
qui , par continuation d'iceulx differeas , 
eussent peu sourdre et ensuir, avons lesdictes 
parties de leursdicts debatzet differens , après 
plusieurs altercations et remonstrarices faictes 
d'ung costel et d'aultre , et par leur gré , 
sceu , voulenté et consentement , pacifiés et 
accordés en la manière qui s'ensuit. 

» Premier, est apoinctié et accordé entre 
lesdictes parties, et à ce nous sommes en 
contemplation d'icelles consentis, aflin que la 
réception en la cité desdits doyen et chappitre 
et leurs adherans en ceste partie, soit plus 
honnorable, les acompaignerons en entraujt 
en ladicte cité et les mènerons jusques à la 
grande église ; et debveront eslre contens de 
telz honneurs qu'il plairait aux citains à nous 
et audit chappitre à faire. 

» Item, au regard de l'abolissement des 
proclamations etc., est accordé que ledit abo- 
lissement se fera par ledit maistre eschevin 
avec deux ou trois citains , à ce comis de part 
la cité, en nostre hostel episcopal de Mets, 
en nostre présence. Et seront tous banis et 
prisonniers à ceste cause, prestres et aultres , 
rappelés en ladicte cité et quictes. 

» Item , est accordé que des causes espiri- 

tuelles, comme de dismcs, de testalments ou 
de dairiennes vollentés faictes par les personnes 
ecclesiasticques, avec aultres causes qui de 
droit escript doibvent appartenir et cognoistre 
par la juridiction espirituelle , ne s'en debvera 
ladicte justice séculière de Mets entremettre 
ne mesleir. Niantmoins tout ce qui se trouvera 
avoir esté accordé et paié entre le6 parties , 
en cas de dismes, demeurra en son estre. Et 
si aulcun débat en ce sorvenoit, se debveroit 
cognoistre par le juge espirituel. 

» Item, est apoinctié et accordé que les 
doyen et chappître, demey chainoines, chaip- 
pellains , clercs de cueur ordonnés au service 
divin, ensemble le maistre des enffans de cueur 
en nostredicte grande église , en tel nombre 
comme ilz ont usé de toutte ancienneté , et 
jusques au nombre de douze chaippellains ou 
au dessoubz, ou aultres serviteurs de l'église, 
comme organiste , clerc de chappitre et grant 
mairlier, qui soient personnes ecclesiasticques, 
comprins au nombre desdits douze , averont 
et debveront avoir d'ors en avant la liberté 
et franchise ecclestasticque , concernant leurs 
personnes et actions personnelles , comme de 
cas criminel , d'injures , mains mises et aultres 
actions personnelles, desquelles le maistre es- 
cbevin, trese jurés et aultres justiciers et 
gouverneurs de ladicte cité ne se mesleront. 

» Et ne debveront lesdits maistre eschevin, 
trese jurés et aultres justiciers faire force ne 
gaigier ès maisons canoniales , esquelles iceurx 
chainoines , demey chainoines , chaippellains 
et maistres des enffans seront résidant tant 
seulement ; laqueille franchise des maisons ne 
se estendra plus avant forsque ce que tou- 
chera leurs personnes et biens , tellement que 
si aulcuns malfaicteurs ou aultres se rendoient 
par cas d'aventure fugitife ou demeuroient 
en aulcunes desdictes maisons , que la dessus- 
dicte franchise de maisons ne soit en ce cas 
à ladicte cité nuysible. Aussy lesdits doyen, 
chainoines, demey chainoines, chaippellains 
et aultres dessus nomez ne seront tenus de 
gardeir ou faire gardeir portes ne murailles , 
sinon en cas de nécessité évidente. Ne seront 
aussy tenus à aulcune réparation des murs , 
fosselz ou aultres ouvraiges de ladicte cité, 
forsque à retenir les pavemens d'entour leurs 
maisons et aultres heritaiges, scitués en la 
cité , appartenant à ladicte grande église , ainsy 
comme on ait fait d'ancienneté. 



» Semblablement ne seront tenus de paier 
gabelles , tailles , impositions ou malletostes , 
ne entrées ne yssues des portes, de6 grains, 
Tins , selz et aultres revenus de ladicte église , 
des diguités , personnaiges , administrations 
et offices de ladicte grande église, et iceurx 
recepvoir à la mesure d'icelle église , par 
ainsy que desdits grains , vin6 , selz et aultres 
revenues doient lesdits chainoines faire rete- 
nue chescun endroit soy en bonne foid ou 
serment ès députés et comis de part la cité, 
que c'est des biens, rentes et revenues de 
ladicte église et des prébendes , dignités , 
personnaiges et offices dessus desclairez : des- 
quelles rentes et revenues polront lesdits 
doyen et chappistre faire leur bon plaisir d'en 
vendre ou distribuer hors de ladicte cité , sans 
en paier aulcune chose pour issue de portes, 
malletostes et aultres gabelles. Et au cais qu'il 
seroit trouvé du contraire par le juge spirituel , 
yceulx biens seroient acquis à la cité. Et si 
ainsy estoit qu'ilz en volcissent vendre en 
ladicte cité, faire le polroient soubz teille 
condition que iceluy ou ceulx qui aichette- 
roient ausdits chainoines, eu paiaissent la 
malletoste ou gabelle , selonc le droit et me- 
sure de la cité. Pareillement , s'ilz aichettent 
ou vendent aulcunes choses non venant des 
emoiumens de leurs églises, prébendes, per- 
sonnaiges, administrations et offices dessus 
touché , qu'ilz en paient malletostes ou ga- 
belles comme aultres manans de la cité. 

» Et de touttes choses nécessaires pour les 
aornemens de l'église, comme de draps d'or, 
de soie, de luminaire et aultres choses sem- 
blables ; pareillement des choses nécessaires 
à la réparation de ladicte église, ne seront 
lesdits chainoines tenus en paier aulcune chose 
à la cité , en faisant retenue comme dessus , 
que c'est pour leurdicte église. 

» Avec ce , polront les dessusdits doien et 
chainoines faire testamens, emptions, con- 
traietz et venditions par crans de notaires, 
si bon leur semble , lesquelz seront vallables 
en jugement et là où il appartenrait. Et en 
cais que aulcuns crans , procès ou obligations 
fussent faicts ou encommenciés , au par avant 
leur partement , se debveront iœuhc poursuir, 
desduire et .demenneh par la manière qu'il 
a esté accoustumé do faire, au temps p 

» Item, est accord r entre leadictes parties 
que les status des cences perpétuez à a<x|u*t»" 

teir ou raichêtteir, soient egafe et pareilz, an 
temps advenir, pour lesdits doién et chat- 
uoines , comme pour lesdits citams de Mets , 
assavoir, depuis l'atour fait et passé «n Pan 
mil iij c et iij. Et ce qui est devant l'atour, 
demenre en son estre. 

» Item, et au regart des biens delaissiés 
par lesdits doyen et chainoines et leurs adhe- 
rans etc. , est appointié que lesdits maistre 
eschevin , trese jurés et gouverneurs de ladicte 
cité, donront ordonnance et efficace oppe- 
ration que les dessus nomez doyen et chai- 
noines , ensemble touttes ecclesiasticques per- 
sonnes et leurs serviteurs, qui à ceste cause 
sont partis de la cité , soient restitués et remis 
en leurs biens qu'ilz ont laissiés en leurs hos- 
telz et qui polroient estre trouvés, sans aul- 
cune contradiction ou débat , comme ilz les 
possedoient au par avant leur parlement. 

» Et si lesdits chainoines et aultres dessus 
nommés trouvoient aulcuns de leursdits biens 
en aultrui main , et leur pleut les empoursuir, 
ou si , à ceste cause , voulotent querelleir aul- 
cunes personnes , faire le polroient. Et en ce 
cais seroient iceulx maistre eschevin et trese 
jurés tenus leur administreir bonne et briefve 
justice , selon le cas , usaiges et coustumes du 
lieu. Et polront lesdits chainoines pour pour- 
suir les causes dessusdictes et aultres causes 
et actions réelles devant la justice séculière de 
Mets , faire et constitueir, si bon leur semble , 
ung procureur ou sindicque , lequeil , pour et 
au nom de chaippistre , polrait faire tous ju- 
remens , tant calumpnie comme aultres actes 
judicialz, les juremens accoustumeis , duqueil 
debvera souflire, affin que lesdits doien et 
chappistre puissent tant mieulx vacquer au 
service divin. 

> Item , est encor accordé que tout ce que 
les demourans en la grande église et aultres 
églises collégiales de Mets , durant ce différent, 
averont déboursé raisonnablement , tant pour 
la fabricque et réparation desdictes églises, 
comme pour la poursuitte et entretennement 
des droits et aultres charges raisonnables fi- 
celles , qui sera trouvé par bon compte , leur 
doit estre desfalequé. Et du sorplus doient 
lesdits demourans faire restitution aux absens 
seullement de ce qu 1 ilz averont receu, ches- 
cun endroit soy. 

» Et si , au fait desdits comptes et restitu- 
tions, cheyst aulcun différent entre lesdictes 

parties , en seront prins et chairgiee deux par 
i celles parties pour les en appaisanteir. Et an 
cais que lesdits deux ne les polroient accordeir 
dedans trois mois après l'absolution obtenue 
et publiée , nous , à la requeste et contem- 
plation des parties , avons consenti dt consen- 
tons en estre tiers et par dessus, pour les en 
determineir dedans auhres trois mois ensui- 
vant. Et si les dessusdits demourans fussent 
desfaillans de acomplîr nostre ordonnance et 
détermination , en ce cas polront lesdits chai- 
noines absens useir de la bulle de reincidence 
qui sur ce serait obtenue en rencontre desdits 
desfaillans. 

» hem , est aussy pourparlé et accordé que 
tous ceulx qui ont ocupé les aultres bénéfices 
et dignités etc. , restituent entièrement , sans 
quelque diminution , toutte la valeur d'iceulx 
bénéfices ; et que tous despouilliez d'une pairt 
et d'aultre soient restitués en leurs bénéfices 
ou dignités , par comission de nostre sainct 
peire le pape , dedans trois mois après la- 
dicte absolution obtenue. 

» Item , est accordé que si aulcunes terres 
ou censés avoient esté tresfondues durant ce 
différent , que lesdits doyen et chappbtre et 
aultres leurs adherens dessus nommés y puis- 
sent retourneir parmey paiant les estaies es- 
cheuttes. 

» Item, que tous contracte , comme de 
laiées de terres, vignes, maisons ou aultres 
choses que lesdits residens ont fait pour l'uti- 
lité , honneur et prouffit de ladicte grande 
église , demourront en leurs vertus jusques à 
ung an. Et au cais que les chainoines absens 
les volroient retraicteir, qu'ilz leur feissent 
sçavoiren temps dehu. 

» Item , que pour osteir touttes vengeances 
hayneuses que lesdits chainoines absens et 
demourans polroient avoir les ungs contre les 
aultres, aussy envers les officiers , hommes 
et subgects des terres et seignouries apparte- 
nant à ladicte grande église , à l'occasion de 
l'offense de la desobeyssance faicte pendant 
le temps desdits différera , est appometié entre 
les parties que tout soit remis et pardonné 
franchement et liberallement d'une part et 
d'aultre, sans oeque à nulz joursmais en soient 
faictes actions , poursuittes ne demandes par 
lesdictes parties en manière que ce soit. 

» Item , est accordé que de touttes despen- 
ses , injures , dopmaiges et interestz entre 

lesdictes parties advenues, soient remises et 
pardonnées d'une part et d'aultre. Et seront 
les terres , cences et rentes de ladicte grande 
église qui sont fuers de la cité et juridiction 
de Mets , mises en nostre main par teille con- 
dition que si absolution et rehabilitation etc., 
ne pouvoient estre obtenues , comme il appar- 
tenait, de cy au jour de feste sainct Jehan 
Baptiste proichien venant, en debverons de 
là en avant leveir la main. 

» Item , est encor appoinctié entre lesdictes 
parties que tous procès , publications , inti- 
mations et touttes oeuvres de fait d'ung costel 
et d'aultre , cesseront et soursairont en bon 
estait , sans aulcune chose attempteir ou in- 
noveir les ungs contre les aultres , ne leurs 
adherans. Et avec ce , seront et deveront estre 
lesdits doyen et chappistre , leurs personnes, 
chaippellains , serviteurs et aultres leurs adhe- 
rans dessusdits, qui, à l'occasion de ces diffe- 
rens se sont absentés, ensemble leurs biens 
queilconeques estant en ladicte cité de Mets , 
après les entrées en icelle , en la tuition , pro- 
tection et saulve garde de ladicte cité , comme 
aultres residans en icelle. 

» Item , est encor appoinctié et accordé que, 
parmey ce présent traictié , lesdits doyen et 
chappistre consentiront expressément que 
lesdits citains, ensemble le clergie et tous 
aultres à eulx adherans et toutte l'université 
de ladicte cité et païs de Mets , soient par 
nostre sainct peire et commission appostolic- 
que absoulz , rehabilités , restitués et réinté- 
grés tant en bénéfices , prébendes , dignités , 
comme privilèges , fiedz et honneurs : et que 
les excomunications , interdietz et touttes aul- 
tres censures, peines et sentences desclairiées, 
inférées et fulminées à l'occasion desdits diffe- 
rens et à l'instance d'iceulx chainoines absens, 
soient totalement exteinctes et abolies en la 
meilleure forme que faire se polrait , par ainsy 
que ladicte absolution obtenue et en faisant 
l'exécution d'icelle, soit de la partie de ladicte 
cité fait et accompli tout ce que faire se deb- 
verait par la forme et manière dessus des- 
clairiées , et que l'ung se fasse avec l'autre : 
aussy que lettres auctenticques en soient sur 
ce faictes par lesdictes parties en la meilleure 
forme que faire se polra et debvera, soubz 
nostre seel et les seels des parties. 

» Et touttes les choses dessusdictes et ches- 
cune d'icelles à faire et accomplir, enterrineir 



et assevir de point en point, ont lesdictes par- 
ties , chescune en droit soy, par leurs comissai- 
res et députés ayant, quant à ce faire et passeir, 
pleine puissance et auctorité, promis en nostre 
main, sans y contrevenir en manière que ce 
soit , toutte fraude , barat , déception , cir- 
cumvention et mallengin en tout et partout 
y hors mis et seclus. En signe et approbation 
de ce que dit est , avons , nous George , esleu 
et confirmé de Mets dessusdit , comme mé- 
diateur et personne interposite , fait plaqueir 
nostre seel de secreit en marge de ces pré- 
sentes. Et pour ce que touttes les choses des- 
sus touchiées et chescune d'icelles sont esté 
faictes , passées , accordées et appoinctées par 
le sceu, vollenté et consentement de nous 
doien et chappistre d'une part , et de nous le 
maistre eschevin , les trese jurés, le conseil et 
toutte l'université de la cité de Mets d'aulire 
part , avons , pour plus grant seureté , affir- 
mation et corroborât ion de ce qui dit est , 
plaiqué les seelz de nous doien et chappistre 
et de la cité , avec le seel de nostre redoubté 
seigneur, monseigneur George , esleu et con- 
firmé de Mets dessusdit , en marges de ces 
présentes qui furent faictes et données le die- 
manche , neufviesme jour de febvrier, Fan 
mil iiij c et sexante cineq. * 

Articles adjoastés à Vaccort preceldent. 

« Nous , George , par la graice de Dieu , 
esleu et confirmé de Mets , sçavoir faisons à 
tous que comme en traictant les différents 
d'entre les doyen et chappistre de nostre église 
de Mets , d'une part , et le maistre eschevin , 
les trese jurés , le conseil et toutte l'univer- 
sité de la cité de Mets , d'aulire part , soient 
lesdictes parties cheutes et arrestées sur aui- 
cuns points et articles , non voilant yceulx 
passeir, pour certaines causes par eulx allé- 
guées , nous , comme médiateur et personne 
interposite , désirant tendre à la # pacification 
desdictes parties , affin que la chose ne venist 
à rompture pour eschuir les inconveniens qui 
s'en fussent ensuis , avons, pour bien de paix , 
prins la charge d'iceulx points et articles cy 
après desclairiez. 

« Premier, ferons avoir aux chainoines qui 
pendant lesdits différents, sont demeurés et 
residens en noslredicte egfise de Mets , leurs 
portions canoniales, comme ilz les avoient 
avant le partement des absens. 

Item, en faisant restitution par ceulx qui 
ont occupé les bénéfices et dignités des absens, 
ferons ausdits occupans descompteir et des- 
falqueir tout ce qu'ilz averoient déboursé pour 
le service divin et aultres choses nécessaires 
pour l'entretennement des meubles et despen- 
dances d'iceulx , qui seroit trouvé raisonnable 
et par boin compte, dedans trois trois mois 
après l'absolution desdits de Mets publiée, 

» Item, ferons avoir à messire Nicolle du 
Nuefchaistel , nostre officiai de Mets , restitu- 
tion de sa prébende entière de S 1 Saulveur , 
de tout le temps passé, luy estant absent, 
jusques à l'absolution publiée , sans recepvoir 
aultre compte. 

> Item, que les chainoincs de S 1 Thiebault 
de Mets, tant les demeurans comme les absens, 
compteront conjoinctement ensemble de ce 
qu'ilz averont receu ; et ce qui restera par le 
compte des demeurans, oultre leur portion, 
en defalcant ce qui sera à defalqueir , selon 
Je contenu des lettres du traictié, se despar- 
tira à chescun selon son advenant. 

> Item , ferons abolir tous procès encom- 
menciés en la cour impériale , touchant lesdits 
différents. Item, et parmey la quictance et 
délivrance que ceulx de Mets feront des pri- 
sonniers, si aulcuns en y avoit devant les 
mains , prins à l'occasion desdits differens , de- 
meurront lesdits de Mets deschargiez envers 
ceulx qui leur en faisoient ou faire pouvoient 
poursuitte. Et le tout sans malengin. En signe 
de ce avons fait plaqueir nostre seel de secret 
en marge de ces présentes , faictes et données 
le ix e jour de febvrier, Tan mil iiij° et lxv. » 

Le quinziesme jour de febvrier, ledit sei- 
gneur evesque de Mets se partit et enmena 
tous les devantdits chainoines qui estoient 
venus au seeller ledit escord , qui cuydoient , 
incontinent après ledit escord seelé, entreir 
en Mets : ce que on ne volt permettre jus- 
ques à ce qu'ilz eussent apporté absolution 
générale du pape , et lurent moult courrou- 
cez, et attendont le despart dudit seigneur 
evesque et s'en retournont avec luy. 

Le dix neufviesme jour de febvrier, audit 
an, arrivontà Mets le Ringrafe et seigneur Je- 
han de Fenestrange , raareschaul de Loraine et 
seneschaul de Bairois , qui venoient de servir 
le comte de Charollois encontre les Liégeois 
et rapportont nouvelle que pour vérité la 
paix estoit faicte. 

Le vingtiesme jour de febvrier, arriva à 
Mets ung ambassaJde ou commissaire du car- 
dinal d'Avignon, qui avoit impetré l'abbaye 
de Sainct Arnoult , et se vint bouteir dedans 
adicte abbaye, au visquant de l'abbé qui 
alors estoit nommé le sire Eraird de Walle , • 
homme ancien et notable personnaige qui bien 
gouvernoit ladicte abbaye ; car à noel , l'an 
dessusdit, par avant passé, il avoit fait par- 
oftert encontre l'hospital au Nuef Bourg de 
vingt quatre livres de cens qui montoient à 
quatre cent quatre vingt livres que ledit abbé 
avoit espargnées : et estoit le bruyt tel qu'il 
estoit délibéré de raichetteir les aultres cen- 
ces que ladicte abbaye debvoit chescan , mon- 
tant pour an à plus de quatre vingt livres de 
cens, si lesdits commissaires ne fussent venus. 

Le douziesme jour de mars , passa parmey 
la cité de Mets monseigneur le mareschal de 
Bourgoigne, lequeil en alloit haistivement 
vers monseigneur le duc de Bourgoigne qui 
avoit mandé subitement tous les gens de son 
conseil , pour avoir leur advis et conseil sur 
ce que le grant Turcque avoit envoyé vers 
luy ses ambassaldes , richement acoustrez, 
belles gens et saiges, desclairant audit duc 
que le grant Turcque , leur maistre et sei- 
gneur, avoit oy la renomée des prouesses et 
beaux faits d'armes que monseigneur le comte 
de Charollois avoit faits , et qu'il avoit une 
belle fille : aussy avoit le Turcque ung beaul 
filz. Si prioit audit duc qu'il volcist remons- 
treir audit comte de Charollois , son filz, qu'il 
volcist octroyer sa fille pour femme audit 
filz du Turcque, et que s'il volloit ce faire, 
il luy promettoit qu'il se feroit baptiseir, luy 
et touttes ses gens. A quoy le duc ne volt 
entendre, prenant ses excuses que la fille 
estoit trop jeune. 

Le dix huitiesme jour de mars , trespassa 
de cestuit siècle dame Mahoult, femme sei- 
gneur Jehan Boullay, chevalier, laquelle fut 
enterrée à Sainct Saulveur, en la chaippelle 
Nostre Dame. 

Le sire George de Serriere, chevalier, fut 
fait maistre eschevin de Mets, le jour de feste 
sainct Benoit en mars , mil iiij c et lxv , pour 
ung an finissant audit jour, l'an revollu , mil 
iiij° et lxvj. 

Audit an, y eult en Mets grosse mortalité 
de. peste. 

Le mairdy, quinziesme jour d'apvril, Jehan 
Renguillon ,filz seigneur Naimmerey Renguil- 
Um, espousa Perratte, fille seigneur Jehan de 
Heu, chevalier, en l'église de Sainct Martin 
en Curtis, et tinrent les nopces en l'hostel 
dudit seigneur. Naimmerey, ausquelles y eult 
grans festes et joyeusetés. 

Ledit jour, les enflans Claussc Stroisse def- 
fiont la cité et envoyont leurs deffiances par 
ung messaigier : dequoy les pouvres gens du 
hault chemin se doubtont et eulrent crainte 
d'estre robez et pilliés ; parquoy ilz amenont 
à Mets à reffuge leurs biens. 

Le dix huitiesme jour d'apvril, on fist d'ung 
homme une cruelle justice. Icelluy homme 
avoit crevé les yeulx à ung presbtre, puis 
vint demeureir à Mets. Si fut accusé à justice 
qu'il avoit commis ce crime, et fiit appré- 
hendé et mené en l'hostel du doyen des 
prisonniers et examiné , et cogneust avoir 
comis le fait. Parquoy il lut mené au palais 
et jugié et condampné par les trese et comtes 
à avoir les deux yeulx tirés hors de la teste. 
Et ledit jour fut mené entre le pont des Morts 
et le Ponthieffroy , et illec fat couchié sus 
ung baneque et très bien lié par le bour- 
riaul, et avec ung fer fait à ce propice, hiy 
furent les deux yeulx raies et tirés hors de 
la teste devant tout le monde , et fut une 
chose bien piteuse et cruelle. 

Le vingtiesme jour d'apvril, trespassa dame 
Mariatte , femme le seigneur Pierre Dendeney, 
aman et eschevin, et fut morte d'enflant et la 
convint fendre et ouvrir pour avoir l'enflant. 

Le dairien jour dudit mois molrut Collatte , 
fille dudit seigneur Pierre Dendeney. 

Audit an , fist uug très bel mois de mars 
et environ la meitte du mois d'apvril ; mais 
le reste du mois d'apvril en jusques au hui- 
tiesme jour de ma y, fist ung très pouvre 
temps et chéoit pluye aussi froyde comme 
à noel , et pleuvoit fort et furent les yawes 
grandes comme elles avoient esté en hyveir. 
Et encor audit huitiesme jour de may , on 
ne véoit en vignes nulz raisins pour le froid 
temps qu'il avoit fait. 

Pour in voqueirTayde divine contre le temps 
pestilencieulx qui fort regnoit en Mets, on 
fist une procession à Nostre Dame aux Chair- 
trieulx près du Ponthieffroy, pour alleir quérir 



la fierté et corps de sainct Livier en. son 
église , et fut apporté au moustier Sainct 
Pierre. 

Depuis le huitiesme jour du moi* de may , 
acomença à faire ung très bel et chault temps 
et amendont fort les raisins en vignes , mais 
il en y avoit peu. 

Audit mois de may, on acomençont fort 
à molrir en Mets et enz villaiges à l'en tour ; 
et molrut Lorant de Toul , l'aman , le tiers 
jour de may. Et le quinziesme jour de may , 
molrut Ysaibel , fille seigneur Pierre Ren- 
guillon, chevalier, qui avoit dix huit ans 
d'aige. 

Le jour de l'ascension , vint et arriva à 
Mets monseigneur le mareschaul de Borgoigne, 
acompaignié de plusieurs grans seigneurs jus- 
ques au nombre de cent chevaulx, qui al- 
loient aux nopces du filz dudit mareschaul 
qui prenoit en mairiaige la fille monseigneur 
de Sollieuvre. Bt le mercredy, revint ledit 
mareschaul ; mais pour la mortalité qui re- 
gnoit , il n'osa passeir parmey la cité. 

Le vingt et unîesme jour de may , molrut 
seigneur Rénal le Gournais, chevalier, et fut 
grosse perde et domaige pour la cité; car 
il estoit homme révérend , saige et prudent , 
bel homme , puissant , de belle stature et 
corporance , qui aimoit fort le bien publicque 
et comuog peuple et estoit fort cognu des 
seigneurs et gens estrainges des duchiés de 
Bar et Loraine et d'aultres pays ; car il te- 
noit ung grant et noble estait, comme cour 
ouverte. Et fat ensepvelli au grant cloistre 
des Proischeurs, le vingt deuxiesme jour 
dudit mois. 

Le vingt septiesme jour dudit mois, molrut 
seigneur Jehan de Heu , chevalier , qui estoit 
ung notable homme , grant aulmosnier. Il 
reschauflbil les pouvres durant l'hyveir depuis 
la sainct Remey , chief d'octobre , en jusques 
à paisque et les revestoit et donnoit habille- 
ment , et leur donnoit pain et viande , trois 
fois la sepmainne , et faisoit encor plusieurs 
aultres biens. Et délaissa ung filz, nommé 
Collignon , qui n'avoit que quaitre ans d'aige, 
et une fille nommée Perratte, femme Jehan 
Renguillon , filz seigneur Naimmerey Renguil- 
lon. Et fist ledit seigneur Jehan de Heu 
maimbourgs pour ses enfîaus seigneur Michiel 
le Gournais , chevalier ; seigneur Pierre Bau- 
doiche, l'cschevin , et dame Margueritte, 

sa sueur, femme Thiebault Louve. Et eult 
seigneur George de Serriere , chevalier , lors 
maistre eschevin de Mets , son eschevinaige.. 

Le vingt huitième jour de may, on fist 
une très belle procession generalle à Sainct 
Clément, pour la mortalité qui estpit fort 
pénétrante. Et y fut porté le chief sainct 
Estienne , le chief et la fierté sainct Livier , 
et fut rapporté à Mets le corps du benoit 
S 1 Clément en la grande église , et y fut six 
semaines; ce qu'iln'avoit esté passé, quarante 
ans, comme on disoit, si longuement. 

Le premier jour de jung , molrut Perratte, 
fille dudît seigneur Jehan de Heu , et femme 
dudit Jehan Renguillon. 

A la sainct Jehan Baptiste, monseigneur 
Fevesque de Mets, voyant que l'expédition 
de Rome, l'absolution et confirmation de la 
paix par escord fait entre la cité et lesdits 
chainoines , n'estoit aportée , et qu'il se avoit 
fait fort de l'obtenir et envoyer dedans ledit 
jour de la sainct Jehan , envoya lettre et mes- 
saigier envers messeigneurs le maistre eschevin 
et trese jurez pour ses excuses qu'il ne tenoit 
à luy , et demanda encor ung mois de repis , 
ce que on ne luy refusa. 

En ladicte année, fist ung 1res bel mois 
de jung et si très chault qu'on ne povoit dureir 
de chault; et molroit on tousjours en Mets 
et à l'entour, de plus fort en plus fort. Les 
vignes estoient peu chargiées de raisins ; mais 
ce qui estoit, se monstroit bel et croissant 
et de belle appairance. 

Le cinquiesme , sixiesme et septiesme jour 
de jullet, en ces trois jours durant, fist ung 
terrible temps deux heures chescun jour seulle- 
ment ; car il ventoit si fort qu'il sembloit que 
tout deust estre fondu en l'abisme ; il tonnoit 
et enlaudoit terriblement; après pleuvoit as- 
ppement et si drument qu'il sembloit propre- 
ment que touttes les nues deussent tombeir à 
l'avallée, et tellement qu'il n'y avoit si boin 
tilz ne si bien raicowaité en Mets , qui ne 
fust desrompu et trespassé de vent et de la 
phiye qui chéoit. 

Le huitiesme jour de jullet, molrut Mai- 
riatte , fille seigneur Pierre Dendeney. 

Ledit huitiesme jour dudit mois de jullet, 
molrut seigneur Jehan de Wairixe , chevalier 
de Jherusalem , qui estoit ung homme saige 
et discret en tous cais , et avoit esté au sainct 
voyaige de Jherusalem. Et avoit en la cité 



plusieurs offices; car il estoit eschevin du 
pallais , maistre des chainges , des mollins , de 
la burlette, de l'hospitaul, des ouvraiges, 
trésorier de la cité , sept des portes , et l'ung 
des quaitre comis pour le fait de la dissen- 
ti*n des chainoines. Et Ait ensepvelli à Sainct 
Martin en Curtis, sa paroische, et escheut 
audit seigneur George de Serriere son esche- 
vinaige , qui la donna à Rénal le Gournais , 
filz Jehan Rénal le Gournais , chevalier , qui 
fut, cy devant desclairié. 

Le quatorzième jour dudit mois de jullet , 
molrut Thiebault Louve , l'aman , filz seigneur 
Nicolle Louve , chevalier, qui fut. 

Le seiziesme jour dudit mois , molrut sei- 
gneur Pierre Dendeney, aman et eschevin. 

Le vingt et uniesme jour dudit mois , molrut 
Wibratte , fille dudit seigneur Philippe Dex, 
qui avoit bien dix neuf ans d'aige. 

Le vingt deuxiesme jour dudit mois , mol- 
rut dame Jeunette Dex , fille dudit seigneur 
Philippe Dex , qui estoit religieuse ou nonne 
à S tc Glodsinde. Et dame Ysaibel, fille seigneur 
Jehan de Werixe, chevalier, et femme de 
seigneur Willamme Parpignant. 

Le vingt quaitriesme jour dudit mois , mol- 
rut Caitherine , fille Henry de Gorse , l'aman , 
et femme Dediet Burtrant, l'aman. Et ledit 
jour meysme, molrut Jeunette, fille Caithe- 
rine de Wairixe. 

Le vingt septiesme jour dudit mois , molrut 
Aillixatte, fille le seigneur Pierre Dendeney, 
aman et eschevin. 

Le penultiesme jour dudit mois , molrut 
Jehan le Gournais , le jonne , filz seigneur 
Dediet le Gournais , chevalier, qui fut. 

Et ledit jour mesme , . à l'heure que on 
portoit ledit Jehan le Gournais en terre , aco- 
mençait à faire ung très horrible temps en 
Mets, de gresle qui chéoit aussy grosse que 
œufz d'oye, grosses noix et escuefz à juer à la 
paulme ; et rompit plusieurs vairieres, signam- 
ment touttes les vairieres de la grande église 
de S 1 Vincent, et en plusieurs aultres lieux 
aval la ville ; mais la graice à Dieu , ceste 
nuée ne fist point de dopmaiges aux champs 
et cheut quausy toute en la ville. 

Ledit jour, passèrent par devant la cité de 
Mets quaitre cents Borguignons qui alloient 
servir le duc de Borgoignc contre ceulx de 
Dynant. 

Le dairien jour dudit mois, molrut ColU- 

gnon Louve , filz Thïebault Louve ; et Hum- 
bert , filz Caitherine de Wairixe. 

Le tiers jour d'aoust, molrut Jehan Traval , 
Paman cTOultressaille , et une des filles de 
Symonin Burtrant, Paman. 

Le sixiesme jour dudit mois , molrut enoor 
une des filles dudit Symonin Burtrant. 

Le quatorztesme jour d^aoust , on fist une 
très belle procession generalle à Mets en la 
grande église , priant Dieu qu'il volcist gar- 
deir et preserveir son peuple de peste et aul- 
tres griefves mallaidies, qui lors persecutoient 
Tes habitans de Mets et du pays à Pentour. 
Et allont on aux Cbairtriez au Ponthieffiroy, 
•quérir la vraye croix qui là estoit apportée 
de s 1 Eioy, et y portont on le chief sainct 
Estienne , la fierté sainct Clément et la fierté 
sainct Livier ; et aportont on ladicte vraye 
croix à S 1 Pierre le Viefa, et y fiit en jusques 
à ce que la pestilence mst cessée. 

Le quinziesme jour dudit mois d'aoust, 
molrut Dediet le Gournais-, filz seigneur Mi- 
chiel le Gournais , xîhevalier; et Dediet Bur- 
trant, l'aman, filz Simonin Burtrant, Paman. 

Le seiziesme jour, molrut deux filz que 
ledit Symonin Burtrant avoit encor. 

Le dix septiesme jour dudit mois,, molrut 
Margueritte*, fille Thiebaalt Louve , Paman. 
Et Caitherine de Wairixe , fille Perrin de 
Raigecourt. 

Le vingt etuniesme jour dudit mois cPaoust, 
molrut dame Ysaibel Dex, fille seigneur Phi- 
lippe Dex , laquelle estoit nonain de Saincte 
Glodsinde. 

Le vingt troisiesme jour cPaoust , molrut 
seigneur Jehan Xaving , Pannel. 

Le vingt septiesme jour cPaoust , molrut 
Pierre Rouccl , filz seigneur Nicolle Roucel , 
Pannel, qui estoit chainoine de la grande 
église de Mets de Nostre Dame la Ronde 1 
prevost et chainoine de Sainct Saulveur et 
curé de S 1 Laidre , et Ait ensepveHi à Sainct 
Lowys en la cipmetiere avec les pouvres. 

Le huitiesme jour de septembre, molrut 
Jehan de Renguillon, filz seigneur Naim- 
merey Renguillon, Peschevin^ lequel avoit 
eu à femme Peratte-, fille le seigneur Jehan 
de Heu., chevalier. 

Audit an , fist merveilleusement ung bel 
temps plus de la moitié du mois d'aoust ; et 
fist en aoust si très chault que à peine le 
povoit on endureir : parquoy les vins furent 

si boins et meilleurs qtfilz n'avoient esté, 
passé trente ans. Et ne vendoit on la quarte 
4e vin de Pan lxv que ung denier , la quarte y 
et en trouvoit on assez pqpr une maille, si 
maindres estoient ilz. Mais les nouvelz vins 
de ceste présente année , Pan lxvj , et les viez 



vins de Pan lxiiij , on les vendoit assez brief- 
vement cinq deniers la quarte. 

Le quatorziesme jour de septembre, molrut 
Marguerite , fille le seigneur George de Ser- 
riere et femme Thiriat Quairel, Paman. 

Le quinziesme jour du mois cT octobre,' mol- 
rut Àillixatte, fille seigneur Jehan Reraiat, 
aman et eschevin. 

Le seiziesme jour d'octobre , seigneur Jof- 
froy de Wairixe et seigneur Jehan Baudoiche, 
chevaliers , qui estoient deux des comis pour 
le fait de la dissention des chainoines*, furent 
advertis et mandés par monseigneur Peves- 
que George de Mets que lesdits chainoines 
avoient apporté de Rome certaines bulles, 
absolution et confirmation dudit apoinctement 
devantdit, et lut prins et osleu pour lieu 
neutre, Pabbaye de S 1 Martin la glandiere, 
près de Saint Avolz , et ledit jour, peur veoir 
et visiteir si lesdictes bulles estoient selons 
le contenu de Pesoord fait , cy devant desclai- 
rié, entre lesdits chainoines et la cité. À 
laquelle journée et audit jour esleus, lesdits 
deux comis y furent , là où se trouva mon- 
seigneur Pevesque de Mets et journoyont en 
mey les bois entre Saint Martin et Saint Avolz. 
Et furent iceUes bulles visitées desquelles 
rte demandont coppïe pour eulx adviseir, et 
puis sur icelle coppie avoir advis et opinions 
si elles estoient telles comme estre devboient , 
et les apportont à Mets à leur conseil. Les- 
quelx retournèrent incontinent., au mairdy 
après ; mais,, à ce jour , ne peulrent avoir ac- 
cord, à raison de ce que ledit seigneur evesque 
et lesdits chainoines avoient impetré certaines 
bulles contre les presbtres et anltres gens 
cPesglise qui estoient demeurés à la partie de 
la cité. Parquoy les seigneurs comis pour la 
cité ne s'y volrent condescendre ny accor- 
deir, sans en parleir aux gens d'esglise , qu'ils 
mandont quérir, assavoir, les chainoines, 
abbés , curés , prevosts , ordre maindiants 
et altaristes, ausquelx ilz demandont leurs 
advis et oppinions pour scavoir comme ilz 
polroient bonnement procedeir à Phonneur de 
la cité. Lesquelx leur firent response comme 

il leur pleust , et que pour bien faire, ilz 
ne debvoient avoir mal , et que en tribula- 
tion ilz a voient fait et secouru la cité en ce 
qu'ils a voient peu, comme ilz sçavoient et 
comme membres d'icelle et que semblable- 
ment ne debvoient ilz estre délaissés. Par- 
quoy , le dîemanche ensuivant , qui fut le 
lendemain de la toussainct , lesdits deux co- 
mis y r'allont et journiont contre lesdits 

chainoines , comme par avant , là où leur 
(ut faicte response de part la cité que les- 
dictes bulles ne aultres semblables festoient 
à recepvoir ny à agréer, pour aultant que les 
estaitz et corps de la cité ne debvoient estre 
desjomctz ne séparez , et qu'ilz ne volloient 
desjoindre ny separeir d'eulx les gens d'ès- 
glisê et qu'ils volloient nomeement que touttes 
manières de gens cTesglise, aussy bien que 
les gens layes , y fussent comprins et desclai- 
riés , et que icelle absolution fut generalle 
et non especiale. Et convint que la malice 
et cauteUe des renards traversai» nist cognue 
et que les chainoines renvoyassent à Rome 
vers le pappe , pour avoir une nouvelle bulle 
et absolution generalle. 

En ladicte année , fist ung hyveir moeste , 
et ne fist oncque gellée qui durast plus battit 
de cinq ou six jours suyvaas. 

Le jeudy après les Roys , espousa Wirtat 
Roucel , filz seigneur Nicolle Roucel , Panne! , 
Ysaibel , fille Jehan Martin d'Àneey, qui estoit 
vesve de maistre Thiry Thiriat , l'aman , et en 
euh ung filz nommé seigneur Nicolle Roucel, 
escukr. 

1467. 

Le sire Rénal ie Gournais , filz de feu sei- 
gneur Rénal le Gournais , chevalier, cy devant 
desclairié , fat fait maistre escheVin de Mets, 
le jour de feste sainct Benoit en mars , mil 
Hg e lxvj, pour ung an finissant audit jour, 
Pan revoira, mil iîij c Ixvij. 

Au mots de mars et d'apvril , fist ung mer- 
veiOenx temps et ne fitt oncque journée , audit 
mois de mars , qu'il ne pleust ; aussy fist il en 
apvril tous les jours en jusques au vingt cin- 
qniesme jour, et chéott pluye froide naerveil- 
ieusement et grosse gresle, et le xxvj* jour 
dudit mots d'apvril , il tonnait forment et avoit 
jay fort tonné le dix aeufviesme jour de mars. 

Le jeudy après paisque , molrut seigneur 
Joffroy Cueur fie Fer, chevalier. Et les nou- 



velles vindrent à Mets que, ledit jour r estait 
revenu de Rome le vicaire de monseigneur 
Tevesque de Mets, lequel avoit rapporté buHes 
d'absolution generalle pour la cité et les ha^ 
bitans, ecclésiastiques et séculiers ; et tant que 
ledit seigneur evesque en rescript à la cité, 
et vint à Mets et arriva le seigneur Henry 
Bayer qui apporta lesdictes lettres. Et fut 
journée prinse au lieu de Nomeney, le mairdy 
après Quasimodo, dix neufViesme jour d 1 ar> 
vril ensuivant ; à laquelle journée se trouva 
ledit seigneur evesque George, et pour lesdits 
chainoines, seigneur Otho Savin, doyen et 
chainoine , maistre Philippe Hugo Benefactt 
, et seigneur Arnoult de Clerey ; et pour la cité , 
seigneur Jehan Baudoiehe, seigneur Joffroy 
de Wairixe et Seigneur Nicolle Roucel l'annel , 
ausquelx commis furent monstrées lesdictes 
bulles, lesquelles furent trouvées assez rai- 
sonnables et en demandont la coppie pour la 
rapporteur et monstreir aux gens d'esglise , si 
elles estoient telles comme il appartenoit. 

Le sabmedy devant Quasimodo y vindrent 
nouvelles en la cité que en plusieurs lieux 
se faisoient assemblée de gens de guerre et 
que on ne sçavoit où ilz volloient aUeir. À ceste 
cause, on mandont aux bonnes gens de la 
terre de Mets quHlz minssent en bonne garde 
et à reffuge ce qu'ils avaient de bon , et rayant 
tellement qu'ilz ne laissant rien aux villaiges , 
que tout ne fust amené à Mets et proppre*- 
nteat les vairieres de leurs chambres. 

Le diemange après Quasimodo, furent man- 
dés tous les abbés , les abbaàsses , les chai-* 
noines , les curés , les prebstres , les makidians 
de Mets, tfusquelx par les devant dits cornis 
furent monstrées les buttes et absolution venant 
de Rome, pour les visiteir et sçavoèr d'eulx 
si eues estoient telles comme estre debvoient , 
lesquelx les visitant ; et le lendemain , firent 
response quVHes estoient assez raisonnables 
«t que sur ce ih leur pouvoient *bien per- 
mettre leur entrée éttraidâer le reste de leur 
aûcord. Et tantast le londemain, qui fut le 
mairdy, lés trois cornis pour ladite s'en r'aBont 
à Noneney et y fiirent huit jours , et là pas- 
sant touft le traktié et firent la pane de leurs 
débats et différons. Et ce fait, incontinent 
allèrent publier l'absolution par tous les lieux 
et pays à Tentour de Mets, là où ih avoient 
publié et anoncté les exoomunications. Et ce 
fait,* leur fut jour assigné pour retoumeir à 

Mets , et fut icelle journée priuse , le jour de 
la translation sainct Clément en may. Et mes- 
mement aussy, audit lieu de Nomeney, pour 
la part desdits chainoines, pour l'acquisition 
des biens et pour la saulve garde desdits 
chainoines, fut par ledit seigneur evesque et 
par l'abbé de Sainct Maithie à Trieve, fait 
ung aultre apoinctement et modération sur 
les devantdictes lettres, de laquelle mode- 
ration et saulve garde les coppies s'ensuivent. 
* 

Coppie de la lettre de modération. 

« Nous , George , par la graice de Dieu , 
evesque de Mets , et Jehan , par la permission 
divine, abbé du monaisteire de sainct Mathie 
près et hors des murs de Trieves , de Tordre 
sainct Benoit , sçavoir faisons à tous que , en 
concluant paix et accord entre les vénérables 
noz chiers et ameis freires, doyen et chap- 
pitre de l'église de Mets d'une pairt , et spec- 
tables , les maistre eschevin , treses jureis , con- 
seil et université de la cité de Mets , d'aultre 
pairt , sur certain traictié ja pieça fait par 
le moyen de nous George dessusdit, entre 
lesdictes parties, et sur certaines modérations 
contenues en bulles apostolicques , confirma- 
toires dudit traictié, à nous adressant, c'est 
à savoir que si aulcun débat sorvenoit en cas 
de dismes , et aussy touchant l'acquisition des 
biens etc. , se debvera cognoistre par le juge 
espirituel, avons conjoinctement , pour bien 
de paix, du sceu, gré, consentement et volenté 
exprès desdictes parties, dit et desclairié, 
• disons et desclairons par ces présentes que 
l'article desdictes modérations , en tant qu'il 
touche l'acquisition des biens, ne s'estend plus 
avant , ne ne doit estre entendu forsque seu- 
lement au regart des biens , lesquelz par con- 
fiscation aux portes , polroient et debveroient , 
selon ledit traictié , estre acquis à ladicte cité : 
et i celles modérations dessus nommées estre 
souffisamment comprinses esdictes lettres de 
concorde faites entre lesdictes parties ; et que 
elles ne doient prejudicier ne derogueir à la- 
dicte concorde en matière que ce soit ou puist 
estre , et le tout sans malengin. Et en signe de 
ce, avons, nous George, evesque, et Jehan, 
abbé , dessusdits, comme médiateurs en ceste 
partie , fait appendre noz seelz à ces présentes ; 
et pour affirmation et approbation des choses 
dessusdictes estre par nous les parties , passées 
et aggrées par la manière que dit est, avons, 



nous doien et chappistre nostre grant seel , et 
nous le maistre eschevin, trese jureis, le con- 
seil et université de la cité de Mets, le grant' 
seel de ladicte cité mis et appendu avec les 
seelz desdits révérends et vénérables peires 
en Dieu, à ces présentes qui furent faictes 
et données , le vingtiesme jour du mois d'an- 
vril , l'an mil iiij c et soixante sept. » 

Coppie de la lettre de saulve garde. 

« Nous, George, par la graice de Dieu, eves- 
que de Mets , sçavoir faisons à tous que com- 
me il a pieu à nostre très sainct peire en 
Jhesucrist, seigneur Paul, pape second, par 
ses bulles de modérations à nous et certains 
aultres comissaires adressant , que doien et 
chappistre de nostre église de Mets , ensemble 
leurs chaippellains , serviteurs et biens queil- 
coneques soient en la protection et saulve 
garde de la cité de Mets , tant dedans icelle 
comme dehors ; de ce est il que nous désirant 
nourir amour, paix et dilection entre lesdictes 
parties, avons, par le sceu, volloir, aggreatioa 
et consentement d'icelles, les appaisantés et 
accordés de cedit différent par la manière que 
s'ensuit , c'est assavoir, que lesdits de Mets en 
contemplation et Honneur de nostre s 1 peire 
et à nostre prière et requeste , ont prins et 
receu , prennent et reçoivent lesdits doien et 
chappistre, ensemble leurs chaippellains, clercs 
de cueur, serviteurs, familiers et subgectz, 
tous les biens de leurdicte église et les leurs, 
en chief et en membres , tant en ladicte cité, 
comme dehors , en leur protection et saulve 
garde pour les gardeir, poursuir, reclameir et 
deffendre bonnement et léalement , selon leur 
possibité , comme ilz font leurs ci tains et ma- 
nans de ladicte cité. Et seront tenus lesdits 
doyen et chappistre, pour eulx et les leurs 
dessusdits , paier, chescun an , tant et si lon- 
guement qu'ilz seront en leurdicte saulve garde, 
la somme de trente six livres, monnoie de 
Mets, au jour de paisques comunial, ou huit 
jours après , sans malengin , à ladicte cité ou 
à leurs comis et députés. Et ont lesdictes 
parties, chescune endroit soy, promis et cranté 
en bonne foid avoir ce que dist est , ferme , 
estauble et agréable, sans y contrevenir en 
manière que soit ou puist estre , et le tout sans 
malengin. Et en signe de ce, avons, nous, 
George, evesque de Mets , dcssnsdit, comme 
médiateur, fait apprendre nostre seel à ces 

présentes. Et pour affirmation et approbation 
des choses dessusdictes estre par nous , les 
parties , faictes , passées , promises et crantées 
par la manière que dit est, avons, doien et 
chappistre , nostre grant seel , et nous le mais- 
tre eschevin, trese jurés, le conseil et toutte 
l'université de la cité de Mets , le grant seel 
de ladicte cité, avec le seel dudit révérend 
peire , mis et appendu à ces présentes qui 
furent faictes et données , le vingtiesme jour 
du mois d'apvril , Tan mil quaitre cent et 
soixante sept. » 

Le samedy, deuxiesme jour de may, jour 
de la sainct Clément , Tan dessusdit , firent 
leur revenue les chainoines de la grande église, 
leurs chaippellains et clercs et aultres qui 
avoient esté banne , pourtant qu'ilz s'en es- 
taient partis avec lesdits chainoines , et qui 
depuis estoient partis pour leur adhereir ; les- 
quelx , en vertu de l'accord , furent rappellés : 
et les accompaigna monseigneur l'evesque de 
Mets. Et a leur entrée, en lieu de rendre 
gra/ce à Dieu et louange de leur venue et 
dudit accord , il convint cesseir de chanteir 
messes et de foire aultres suflraiges en nostre 
meire saincte église et aultres prières en Mets 
et au pays ; et pour gens pescheurs et mon- 
dains , et la plus part meschants publicains et 
adulteires, et pour iceulx, cesseir le sainct 
service divin de nostre Dieu et Créateur, par 
leurs cerimonies et traditions humaines. Et 
comme il est escript en sainct Maithieu , au 
septiesme chappistre : « Tout bon arbre fait 
» boins fruictz , et malvais arbre fait malvais 

> fruictz. Et tout arbre cpi ne fait boins fruictz, 

> sera coppé et getté au feu , » et ainsy on 
puelt cognoislre le fruict qui estoit en eulx. 
Et par icelles on puelt encor veoir et cognois- 
tre la bénédiction que Jhesucrist leur donne, 
qui est meysmement escripte en sainct Mai- 
thieu , au vingt troisiesme chappistre. « Mal- 
» heur sur vous , scribes et pharisiens hypo- 
» crites ;.car vous cloez le royaulme des cieulx 

> devant les hommes , et vous n'y entrez pas 

> et n'y laissez pas entrer ceulx qui viennent 

> pour y entrer. Malheur sur vous ; car vous 
» nectoyez ce qui est hors du calice et du 
» plat , et dedans sont pleins de rapine et de 
» ordure. Vous estes semblables aux sepul- 
» chres blanchis, lesquelx par dehors appa- 
» roissent beaulx , mais par dedans sont pleins 

> des os de. morts et de touttes ordures,. Ainsy 

9 aux hommes 5 mais dedans estes pleins de 
> hypocrisie et de iniquité etc. Génération de 
» vipères , comment éviterez vous le jugement 
s> d'enfer ?» Et comme il est escript en sainct 
Marc, au septiesme chappistre, Jhesus disoit 
aux scribes et pharisiens : « Vous rejectez les 
» comandements de Dieu pour gardeir vos 
» traditions. » Et comme il est escript en s 1 
Luc , au onziesme chappistre , que Jhesucrist 
dit : « Malheur sur vous , docteurs de la loy; 
» car vous chargez les hommes de charges 
» lesquelles ilz ne puent porteir: vous meis- 
» mes ne touchez point les fardeaulx de l'ung 
» de vos doigts. » 

Niantmoins ces chainoines fugitifz de Mets 
firent ce fait, et ne sonnont on cloche quelcon- 
que jusques au londemain, aux sept heures 
du maitin , qui estoit diemange, que on aco- 
mença à sonneir en la grande église et en après 
enz aultres églises parmey la cité. Et fut ledit 
evesque à la grande église , ledit jour, et tous 
les chainoines avec luy à la messe et à vesprés. 
Ledit jour et le londemain, lurent devant ledit 
seigneur evesque , lesdits comis pour la cité , 
assavoir, le sire Rénal le Gournais , maistre 
eschevin de Mets, le sire Jehan fiaudoiche, 
le sire Pierre Renguillon et le sire Joffroy de 
Waîrixe , tous trois chevaliers , et le sire Ni- 
colle Roucel, l'annel, demandeir absolution 
pour touttes les layes gens de la cité : et les 
seigneurs abbés de Sainct Vincent, de Sainct 
Arnoult, de Sainct Clément et de Sainct Mar- 
tin y Jurent pour touttes les gens d'esglise. 

Le lundy ensuivant , on ne faisoit mie bonne 
chiere ausdits chaiuoines par la cité , et ne 
tenoit on compte d'eulx et ne leur portoit on 
honneur, comme il leur semblolt , puis qti'ilz 
estoient assis en la chayre de Moysc. Car tout 
le peuple les a voit en hayne et les ntauldis- 
soit, disant villonnies et injures : dequoy lesdits 
chainoines s'en allont doloseir et complain- 
dre audit seigneur evesque qui envoya quérir 
seigneur Jehan Baudoiche , seigneur Joffroy 
de Wairixe et seigneur Nicolle Roucel , l'annel, 
leur remonstrant et desclairant la doleance à 
luy faicte par lesdits chainoines , leur priant 
qu'ilz volcissent à tel tenir le peuple qu'ilz ne 
feyssent et ne dissent aulcun desplaisir ne pa- 
rolles injurieuses ausdits seigneurs chainoines. 
Lesquelx seigneurs comis pour la cité respon- 
dont qu 1 ilz n'estoient point esbahis, si le peu- 

pie les hayoit, veu ce que lesdits chainoincs 
avoient cerchié contre eulx et contre la cité. 
Niantmoins s'il en y avoit nulz qui feyssent 
ou dissent desplaisirs à aulcuns desdits chai- 
nomes , et ilz s'en plaindoient , on leur en 
feroit Taire réparation et justice , comme au 
cais appartenroit. Quant ledit seigneur evesque 
oyt ce, il dit ausdits chainoines qu'il leur 
convenoit avoir ung peu de patience , et qu'ilz 
* se tinssent et feyssent si gracieusement qu'il 
n'en tfoyst plus nouvelles. Et tantost le londe- 
maifl^igdit evesque se partit de Mets et s'en 
retourné à Vyc : et la cité luy fist grant hon- 
neur et le fist reconduire par les soldoyeurs 
de Mets qui estoient plus de six vingt che- 
vaulx, et le conduysont plus de deux lues 
loing , très bien en point. Or pour avoir mé- 
moire de l'entrée et retour desdits chainoines, 
eulx mesmes ou aulcuns d'eulx composèrent 
le mètre cy après. Et cerchez et prenez touttes 
les lettres dequoy on se sert en milliaire , et 
vous y trouverez l'année que lesdits chainoincs 
retournont à Mets, si bien le sçâvez com- 
prendre et entendre : 

GLaret nVnC Métis, Cessll noX hœCque serenat. 

Ausdits chainoines convenoit iaire trois pro- 
cessions, lesquelx en firent une, le premier 
diemanche ensuivant, à Sainct Clément, et 
pourtant que les seigneurs n'y allont mie , il 
n'y alla que ung peu de gens. Lesdits chai- 
noines , ce véant , en retournont vers les sei- 
gneurs y eulx remonstrant que à ladicte pro- 
cession y avoit eu peu de gens. Et ilz leur 
répondirent que le diemanche n'estoit mie 
jour convenable pour faire procession , et que 
les gens alloient en leurs églises à la messe 
paroischiale , et qu'il convenoit qu'ilz feissent 
les aultres deux, à aultres jours ; et les 
chainoines les mirent à la discrétion des 
seigneurs. Et tantost , pour lë vendredy en- 
suivant, on le fist à savoir et ordonneir par 
les paroisches , et fut faicte à Sainct Arnoult 
et y alla tant de gens que ce fut sans nombre. 
Et le second vendredy après, on fist l'aultre 
procession à NostreDame aux Champs, et y eult 
encor plus de gens que à nulle des aultres. 

Environ la penthecoste, vint à Mets ung 
comissairc ou ambassalde de la part de mon- 
seigneur d'Arras, qui estoit cardinal d'Alby, 
pour alleir panre possession de l'abbaye de 
Gorse, lorà vacante par le trespas du seigneur 



Wisse, dairien abbé dudit lieu, et furent 
logiés à Sainct Vincent, et furent à Gorse; 
mais ilz n'y arrestont point et retournont in- 
continent, et firent mettre excommunication 
au portail du grand moustier contre l'abbé 
esleu de Gorse, et furent î celles exoomuni- 
cations deschirées : dequoy lesdits comissaires 
en furent par devant justice , requérant que 
on y volcist donneir provision. Et on fist une 
procession à Sainct Arnoult, là où fut publié 
l'interdit contre lesdits de Gorse, et hit plan- 
té au portail dudit monaisteire de S 1 Arnoult. 
Alors y eult ung quidam , nommé Herment , 
l'estuveur, qui les os ta et deschira : dequoy 
justice fut advertie, et le londemain, ledit 
Herment lut huchté sur la pierre, banni ung 
an, et paia encor quarante solz de metsain 
d'amende. Et fist on arrier ung huchement 
que nul ne les ostast ne deschirast plus, sus 
grosse peine. La raison fut pour ce que le 
roj de France , monseigneur le duc de Lo- 
raine et monseigneur le marquis en avoient 
rescript à la faveur dudit cardinal à la cité : 
parquoy on ne les osoit courroucier. 

Le dairien jour de jung , Perrin le Gour- 
nais , qui avoit esté chainoine de la grande 
église, se maria et fiança Caithertne, fille 
seigneur Jofiroy Chaversson, l'esche vin. Et le 
tiers jour d'aoust , il l'espousa en l'église pa- 
roischiale de Sainct Gergonne. 

En celle année , le temps se chaingea plu- 
sieurs fois ; car , environ huit jours à la fin 
du mois de jung, fist si très chault et bel 
que on ne pouvoit dureir de la chaleur qui 
faisoit, et estoient le verjus jay gros à la s* 
Pierre, combien que par avant il avoit fait 
bien froid, trois sepmaines dudit mois, et 
pleuvoit tous les jours pluye froyde, comme 
à la sainct Martin d'hyveir. 

Le second jour de jullet , fist ung horrible 
temps de vent et de pluye et abattit plusieurs 
arbres à Mets et au pays, et fist la gresle 
gros domaige enz vignes en aulcunes. contrées. 

Le tiers jour de jullet , molrut le seigneur 
Jehan Remiat, aman et eschevin. 

Le lundy, vingtiesme jour de jullet , sei- 
gneur Philippe de Raigecourt, dit Xaippez, 
filz de feu seigneur Nicolle de Raigecourt , 
dit Xaippez , et dame Ysaibel d'Esch , qu'on 
disoit la Sourde, espousa Françoise, fille sei- 
gneur Joffroy de Wairise en l'église parois- 
chiale de Sainct Martin en Curtis. 

Audit an, environ la Magdellaine, se aco- 
mença à esmouvoir guerre de monseigneur 
Thiebault du Neuf Chaistel , chevalier, ma- 
reschal de Borgoigne , v contre le duc Jehan 
de Loraine , pour le fait d'Espinal : et firent 
gros mandement d'ung costé et d'aultre, et 
y eult grans feux bouttés et de gros dop- 
maiges faits d'ung costé et d'aultre: laquelle 
^ville le roy de France l'avoit aultrefois don- 
née audit mareschal , et puis luy osta et la 
donna audit duc Jehan. 

Ce pendant que ledit seigneur mareschal 
de Borgoigne estoit allé au service dudit duc 
de Borgoigne contre les Liégeois , seigneur 
Jehan de Fenestrange, chevalier, mareschal 
de Loraine, de l'ordonnance dudit duc Jehan, 
fist faire grand mandement de Lorains et 
Bairisiens et aultres gens de guerre , et allont 
assiéger Bouville au miroir sus Madon, une 
forte plaice, et rabattirent et Chaillegney, 
et prindrent le chaistel de Bruxey et le firent 
abattre et puis vindrent, le premier jour 
d'octobre , mettre le siège devant Luverdung, 
et /ut gaingnée dedans quinze ou seize jours ; 
après firent abattre plusieurs tours et murs 
autour de la ville. 

Le vingtiesme jour de septembre, vin- 
drent à Mets les nouvelles qu'il y avoit une 
armée de gens de guerre qui venoient pour 
domaîgier la cité et le pays ; parquoy on lut 
en la cité sur leurs gardes, et fist on fuyr les 
biens des villaigeois en la cité. 

Le jour de la sainct Maitheu en septembre , 
s'en allont à Rome le sire Dediet Joffroy, 
curé de S 1 Gergonne , et le curé de S tc Croix , 
pour la «lergie de Mets , pour le fait de Fac- 
cord passé avec les chainoines. 

Le vingt sixiesme jour de septembre, le 
sire Jehan Boullay, chevalier, estant veuf, 
se remaria et print à femme dame Clémence, 
fille Wiry cTÀvilleir, escuier, qui fut fil- 
laistre de Jehan de la Plume. Et alla au de- 
vant, ledit jour, jusques à Chaistel soubz 
Sainct Germain, accompaignié de plusieurs 
jonnes seigneurs et de tous les soldoieurs de 
Mets; et estoient bien en tout cent et cin- 
quante chevaulx , bien habilliés et en grant 
triomphe. Et l'amena ledit seigneur Jehan 
Boullay en son hostel et, le lendemain, il 
l'espousa. 

En celle meisme année, au mois de jung, 
Urespassa de ce siècle Philippe, duc de Bout* 

goigne , en la ville de Bruges ; et fut son corps 
porté enterrer en ung riche sepulchre aux 
Chartreulx de Dijon, avec ses prédécesseurs. 
Et luy succéda Charles , comte de Charolois , 
son seul filz , lequel , ayant entrepris de faire 
la guerre aux Liégeois qui la faisoit à Louis 
de Bourbon, leur evesque, qu'ilz tenoient 
assiégé dans la ville de Huy, manda ses fiedz et 
arrière fiedz , tant de Mets que d'aultre part. 
Et pour desservir leurs fiedz, y furent des- 
dits de Mets le sire Philippe Dex , seigneur 
Geraird Perpignan , en propres personnes ; 
et le seigneur Verry Roucel, chevalier, et 
le Petit Collignon de Heu y envoiairent leurs 
vairletz , pour et en lieu d'eulx } et partirent 
de la cité de Mets, le sabmedi, tiers jour 
d'octobre, très bien en point. 

Depuis ce que Liège Ait rendue au duc de 
Bourgoigne , retournont à Mets seigneur Phi- 
lippe Dex et Geraird Perpignan : à laquelle 
guerre ilz se avoient monstrez vaillants, et 
pour ce fut fait ledit seigneur Philippe Dex 
chevalier. 

Au mois de novembre, seigneur Dediet 
Fouillât fut reçu pour abbé de Sainct Sim- 
phorien, en vertu de la renonciation et per- 
mutation que seigneur Poince. de Champel , 
abbé dudit lieu, avoit faite, et en demeura 
abbé près d'ung an ou environ. 

Au mois de décembre , molrut seigneur 
Poince de Champel , abbé de Saint SimpEo- 
rien, lequel se avoit demis en la main dudit 
seigneur Dediet Fouillât , et par son ordon- 
nance avoit donné une grosse somme de 
deniers pour faire une église à Saint Simpho- 
rien à Mets. 

Environ huit jours après, molrut le sire 
Jehan de Ha i range ^ abbé de Saint Martin 
devant Mets. Et fut esleu pour abbé le sire 
liesse, moine dudit Saint Martin. 

La vigille des Roys, ung jonne compaignou 
de Fornelrue fut accusé qu'il avoit desrobé 
une ceinture d'argent en Fhostel (Tune femme, 
appelée Perratte , demeurant daier Saint Ger- 
gonne; lequel, adverti qu'il estoit accusé, 
s'enfuyt en la grande* église. Si le poursui- 
rent les sergents pour Papprehendeir: mais 
ne l'osont panre et le laissont là dedans tant 
que l'église fust fermée. Et environ l'heure 
des dix à la nuyt , le compaignon s'enfuit et 
alla aux Carmes où il fut trois ou quaitre 
jours; puis se mist en habits de femme et 

s'en revint dans la grande église, pourtant 
que les sergents le gardoient aux Carmes de 
jour et de nuyt. Et fut en ladicte église le 
terme de quinze sepmaines et alloit aval l'é- 
glise et sonnoit les cloiches et avoit sa pré- 
bende que les seigneurs de- chappistre luy 
faisoient donneîr. 

Le samedy, viugt deuxiesme jour de jan- 
vier, espousa seigneur Willamme Perpignan 
Jennette, fille le seigneur Pierre Renguillon, 
chevalier; et disoit on que Geraird Perpignan, 
son nepveu, la volloit avoir ; mais depuis, on 
en fUt la paix et y fist on grand festin. 

Le quatriesme jour de febvrier, molrut le 
sire Eraird de Walle, abbé de Saint Arnoult; 
£t fut fait abbé lè sire Willamme , moine de 
Saint Arnoult. 

Le grais diemanche , fiit faicte une jouste 
au Champaissaille par les jonnes seigneurs, 
c'est assavoir , Collignon Kemiat , Françoys le 
Gournais, Claude de Marche, Philippe de 
Raigecourt , et Jehan de Serriere. Et gaingna 
la jouste ledit Collignon Remiat et emporta 
le prix. 

Le londemàin des bures, molrut le sire 
Paulus de Fallegney , abbé de Saint Clément ; 
et fiit esleu pour abbé seigneur Symon de 
Busson , suffragant de Mets. 

Et en ladicte sepmaine , fiança Collignon 
Remiat Jennette, fille seigneur Wiriat de 
Toul, anellette du seigneur Jehan Baudoiche, 
chevalier. 

1468. 

Le sire Maitheu le Gournais , escuicr, fîlz 
de feu seigneur Dediet le Gournais , cheva- 
lier, fut fait maistre eschcvin de Mets, le 
jour de feste saint Benoit en mars, mil iiij c lxvij, 
pour un ung an finissant audit jour, Fan 
revollu, mil iiij c lxviij. 

Au mois d'apvril, espousa Collignon Re- 
miat ladicte Jennette , fille seigneur Wiriat 
de Toul. 

Audit mois et grant partie du mois de may, 
fist ung très froid temps et tellement que les 
biens de terre ne pouvaient croistre ne sortir 
de terre. Et on fist une procession à Saint 
Arnoult, et incontinent fist bel et chault. 

En icelle meisme année , le vendredy devant 
les grandes Croix, advint que par ung ou- 
vraigc que le sire Estienne Janin , escolaistrc 
et maistre de la fabricque de la grant église 



d'icelle cité , faisoit faire sur ycelle église , 
par maistre Hannes, filz maistre Henry de 
Ranconvaulx, le masson, c'est assavoir, une 
claire voie de blanche pierre autour et par 
dessus icelle église , du costé devers Chambre , 
car à icelle partie devers le marchié n*en y 
avoit en cor point ; et ainsy comme ledit 
maistre Hannes estoit journellement à celluy 
ouvraige , et aflin qu'il fust bon et qu'il tinst 
fermement , il y mettoit du plomb et tout 
acramponé de fer , comme il est requis à tel 
ouvraige ; pour lequel plomb à fondre y estoit 
requis d'y avoir du feu. Mais par fortune , 
ledit maistre Hannes laissa ung chauldron de 
feu dessus les voultes d'icclle église , et telle- 
ment que par le vent qu'il fist de nuyt , le 
feu se emprist et alumait à une corde qui 
estoit et pendoit à la grande roue qui est le 
tour et l'engin à quoy on tiroit ycelles pierres 
sur ladicte église. Et environ la minuit, se 
renforça le feu et se print au toict de ladicte 
église, et de fait ardit une grande partie avant 
que jamais on y peult mettre remède; et 
cousta le dopmaige à reffaire , tant en bois , 
en escailles , comme en façon , à la somme 
de plus de six cents florins d'or. Et s'il ne 
fust esté bien secouru , il se fust prins au 
clochier de Mutte, lequel en celluy temps 
estoit encor tout de bois; parquoi il eust 
fait pour plus de vingt mille florins de dop- 
maige à la cité. Mais , la graice à Dieu , il 
fut bien secouru ; car , à la prière du seigneur 
Geoffroy de Warixe et du seigneur Pierre 
Baudoiche qui alors estoient trésoriers de la 
cité , il y monta plus de trois cents personnes 
pour esteindre et resisteir encontre icclluy 
feu; car, sans la prière des devantdits sei- 
gneurs , ilz n'y fussent pas allés ne montés , 
et aussy pour ce , comme dit est devant , que 
ce domaige touchoit à la cité , pour le clochier 
de Mutte. Ains si ce ne fust esté pour cela , 
lesdits de Mets eussent laissé tout ardre et 
bruller ladicte église, jay ce que ce eust esté 
ung moult grant dopmaige , pour cause que , 
en ce temps , la commune de la cité haïssoit 
encor trop et avoit lesdits chainoines en cou- 
raige pour le procès et l'excomunication de- 
vantdicte qu'ilz avoient eu gettée contre la 
ville ; et eussent les aulcuns bien voulu que 
iceulx cliainoines eussent esté dedans le feu. 

Item , en ladicte année, fut faict et jué en 
Mets le jeu de madame saincte Caitherine 

de Sienne , vraye religieuse de Tordre des 
Jaicopins. Et fut ce jeu fait en la cour des 
grans Proischeurs, parmy les trois festes de 
la penthecoste. Et pour le faire, en furent 
abattus les estaiges qui estoient couverts tout 
à l'entour encontre la muraille et qui cou- 
vroient les anciennes epitaphes et sépultures. 
Et le Cst faire et juer dame Caitherine Bau- 
doiche , à ses frais et despens ; et gist icelle 
dame ausdits grans Proischeurs , en la cha- 
pelle qu'elle fist faire et fonder , qui est située 
en Tentrée d'icelle église , et fondée au nom 
de ladicte saincte Caitherine. Et portoit le 
persounaige de Saincte Caitherine une jonne 
fillette, aigée de environ dix huit ans, laquelle 
estoit fille à Dediet le vairier, du Four du Clois- 
tre , et fist merveilleusement bien son debvoir 
au gré et plaisir d'ung chescun. Touttesfois 
avoit ladite fille vingt trois cents vers de 
persounaige ; mais neantmoins elle les sçavoit 
tous sur le doigt : et parla celle lille si vive- 
ment et piteusement qu'elle provocqua plu- 
sieurs gens à pleurer, et estoit agréable à 
toutes gens. Et à l'occasion de ce , fut celle 
fille richement mariée à ung gentil homme, 
soldoieur de Mets , appellé Henry de Latour , 
qui d'elle s'énamoura par le grant plaisir 
qu'il y print. 

Le jour du saint sacrement , il pleust quasy 
tout le jour et fist froid , et ne furent point 
les mays à l'huis maisiés. 

Le seiziesme joui' de jung, vint en Mets 
ung messaigier de l'ordonnance du duc de 
Borgoigne qui apportoit lettres aux seigneurs 
tenant fieds et arrier fieds de luy et les man- 
rioit alleir vers luy armez et en ordre , pour 
alleir contre ses ennemis pour secourir le 
duc de Bretaigne et le duc de Berry. 

Audit an , en l'esté temps , ne fist oneque 
chaleur naturelle, quatre jours durant, qu'il 
ne se chaingeait , et tantost fist plusieurs 
grant tonnoire , fouldre et tempeste ; la gresle 
ne fist grand domaige en vigne. Et y eult 
plusieurs gens tués du tonnoire et fouldre 
qu'il faisoit. Et fist si froid après la s 1 Jehan 
que les vignes et raisins ne peulrent devenir 
meures , et tellement que à la sainct Michiel , 
les vignes estoient encor en verjus; mais on 
eult abondance de bleid et d'avoine qui 
estoient boins .et à boin marchié. 

Le sixiesme jour d'aoust, maistre Guil- 
lamme Bernai rd , advocat de la cour et pain- 



sionaire de la cité de Mets , estant à la cour 
de la maison episcopale de Mets , là où il 
proposoit pour le fait de certaines béguines , 
maistre Hugo ïenefacti , chainoine de Mets , 
par ire et courroulx dist haultement , devant 
grant multitude de seigneurs et aultres gens 
de tous estaitz , que ledit maistre Guillamme 
avoit faulcé et raclé, au lieu de Rome, bulles 
apostolicques et signes et seclz de cardinalz ; 
et que ledit maistre Guillamme estoit ung 
truant cocquin qui debveroit estre bruslé, 
pour ce qu'il avoit esté pour la cité à ren- 
contre de l'église , et que le perc dudit maistre 
Guillamme avoit eu le col tranchié , comme 
trahistre ; et que ledit maistre Guillamme 
avoit esté emprisonné à Caen pour ses def- 
faultes et qu'il avoit plusieurs livres qui 
n'estoient point siens, et le menaça. Lequel 
maistre Guillamme depuis fist son plaintif et 
doleance aux seigneurs trese , justice ordinaire 
de ladicte cité, et depuis fist ses enquestes 
et cercha tesmoings et productions contre 
ledit chainoine Hugo Benefacti et en print 
instrument. Et après qu'il eult levé l'instru- 
ment de ses tesmoings , il les apporta ausdits 
trese, requérant réparation. Et pour ce avoir, 
fist convenir et compeller ledit Benefacti , le 
vendredi xxiij* jour de septembre , audit an 
de lxviij , par devant lesdits seigneurs trese , 
et proposa ledit maistre Guillamme contre 
ledit Benefacti, les injures qu'il luy avoit di- 
tes ; sur lesquelles lesdits seigneurs trese enjoi- 
gnont et ordonnont audit Benefacti que dedans 
vingt et ung jours et vingt et une nuitz prou- 
chain venant, il se voulcist purgier et faire 
par devant eulx ses monstrances et excuses , 
si aulcunes en voulloit faire etc. Respondit 
par protestation avant mise, telles parolles en 
etiect : « Beaulx seigneurs, je décline vostre 
» juridiction et dis que je ne doys sortir 
» devant vous, pourtant que je suis homme 
» d'église ; et par ainsy ne devez et n'avez 
» point de puissance , auctorité ne cognois- 
» sance sur moy, tant selons droit escript 
» comme par vertu du traicté de la paix faite 
» entre la cité et le chapitre de Mets : pour- 
» quoy je vous requiers que je sois reus et 
» renvoyé à mon chapitre à qui je suis sub- 
» gect , pour cognoistre et jugier de ceste 
» cause et matière. » Et sur ce, print son 
despart des seigneurs trese. 

Et ledit maistre Guillamme respondit et dist 

sur le declinatoire dudit Benefacti t « Messei 
» gneurs, ce que aulcun- procureur ou am 

bassadeur fait ès besongnes.et négoces de 
la seigneurie qui Ta comis , est et doit estre 
entendu et estre fait par et pour icelle sei- 
gneurie. Et ainsy, si moy, qui ai esté comis 

!>rocureur et ambassadeur de la cité, ai 
ait et trait faulces bulles pour la cité, ce 
que je ne pensai oncques , ce redonderoit 
au très grant deshonneur et injure de la 
cité , mesmement pour ce que des bulles 
ou lettres faictes la cité a usé et s'en ait 
aidiée à plusieurs journées , et sont icelles 
lettres ès mains de la cité. Et si par telle 
manière, comme ledit Benefacti a fait et 
dit audit maistre Guillamme, il convint 
que luy et ses pareilz et consors eussent 
ou avoient la cognoissance d'icelle matière , 
il faulroit conclure que il seroit à leur plai- 
sir de le pugnir et chaistoier de ce qu'il a 
servi la cité contre eulx : en telle manière , 
luy ne aultres n'oseroient jamais servir la 
cité à rencontre dudit Benefacti ne de ses 
consors. Et faulroit entendre que d'or en 
avant on servist la cité par le congié et li- 
cence dudit Benefacti et de ses consors qui 
ont par plusieurs fois menacé ledit maistre 
Guillamme, disant que une fois luy rende- 
roient pour ce qu'il faisoit contre eulx. Ainsy 
doneque faulroit dire et conclure que ledit 
maistre Guillamme demeure ès injures qui 
pour le service de la cité luy sont faictes 
et dictes publiquement , ou qu'il s'en met 
ès mains de ses ennemis. Aussy ne gist 
point en entendement d'homme et seroit 
fuers de toutte loy et de toutte raison que 
Benefacti et ses consors doient estre juges 
et souverains de la cité, mesmement en 
leur cause et infraction de paix, laquelle 
ledit Benefacti a rompue en injuriant la cité 
et ledit maistre ès faits et matières ensquel- 
les il a eu procure , légation et comission de 
la cité. Encor seroit aussy chose irraiso- 
nable que le seigneur, conservateur et pro- 
tecteur, comme est la cité au regard de 
. Benefacti et ses consors , fiist jugié par iceulx 
» Benefacti et ses consors , mesmement sur 
» les injures qu'ilz ont faictes à la cité , leur 
» souveraine. Car ainsy faulroit dire que les 
» princes qui donnent leur saulve garde es- 
» peciale à aulcune cité ou aultre seigneurie, 
» fussent jugiés par maindres d'eulx et par 



» ceulx qui sont en leur saulve garde. Or à 
* propos chose claire est que par les deux 
» points prouvés et articles des injures dites 
par ledit Benefacti audit maistre Guillamme, 
a esté et est ta cité très énormément inju- 
riée , mesmement de injure reale : et pour 
icelles injures ledit Benefacti a rompu la 
paix , rompu la saulve garde qu'il avoit de 
la cité, comis crime de lèse majesté, et se est 
fait et constitué ennemy capital de la cité , 
seigneurie et pays de Mets , desquelles ma- 
tières n'appartient point à cognoistre ne à 
jugiër à luy ne à ses consors. * 
Apres ces parolles proposées et responses 
faictes par ledit maistre Guillamme Bernard, 
se despartit de devant les seigneurs trese, 
lesquelx considérant que lesdictes injures re- 
dondoient au corps de ladicte cité et à toutte 
l'université de Mets , et mesmement pour ce 
que le dessusdit maistre Guillamme avoit fait 
en cour de Rome, ce avoit esté fait et be- 
soignié en comission et ambassalde de ladicte 
cité , et que les lettres impetrées et obtenues 
par icelluy maistre Guillamme et par les sei- 
gneurs citains , estant en cour de Rome avec 
ledit maistre Guillamme , n'estoient telles 
comme ledit Benefacti avoit proposé et qu'il 
avoit meschamment parlé , et que la cité s'en 
avoit servi et aidié à plusieurs journées où 
elles avoient esté trouvées bonnes, valables 
et dehueement impeltrées , furent comis sei- 
gneur Pierre Renguillon , chevalier, seigneur 
Nicolle Roucel , l'annel , et seigneur Michiel 
le Gournais , chevalier, et furent envoyés vers 
chappistre pour sçavoir si c'estoit de part 
eulx et s'ilz l'avouoient. Et vindrent lesdits 
seigneurs comis par devers le chappistre de 
ladicte grande église les advertir desdictes 
injures dictes, en leur demandant si c'estoit 
de part eulx que ledit Benefacti les eust pro- 
férées à l'encontre de toutte la cité ; lesquelx 
seigneurs de chappistre respondirent que noa 
et désavouèrent ledit Benefacti, disant que 
en ce cas ne le voulloient soustenir ne ad- 
voueir à l'encontre de la cité. Apres icelle 
response eue desdits seigneurs de chappistre , 
lesdits seigneurs trese, comme haults justi- 
ciers et seigneurs vicaires imperiaulx , pres- 
tendant avoir la cognoissance dudit cais , de 
rechief , le mairdy, vingt huitiesme jour de 
septembre, firent par devant eulx appeller 
ledit Benefacti et luy assignèrent terme de 

recbief de trois sepmaines pour soy purgier, 
donneir ses salvations et fournir touttes mons- 
trances que eu ce cas voulroit donneir et 
faire. A quoy ledit Hugo Çenefacti respondit 
comme il avoit ja fait, que par cy devant il 
avoit ja décliné la juridiction de ladicte jus- 
tice et encor la declinoit il, ne n'entendoit 
point de compairoir devant eulx , si non de- 
vant ses juges competens. Et sur ce et après 
ladicte response faicte, justice dit audit Be- 
nefacti qu'ilz n'entendoient point que de cest 
jour en avant , que la personne dudit Benefacti 
seullement ne ses biens fussent en la saulve 
garde ni protection de la cité. Apres avoir 
ce dit par justice audit Benefacti, icelluy chai- 
noine ayant ung papier en sa main, leur dit. 
c Velà par escript les causes pourquoy je 
> décline vostre juridiction ; » duquel papier 
la coppie s'ensuit : 

« Pour demonstreir clairement que vous , 
les seigneurs treise jurez de Mets, de droit 
ne povez ne debvez congnoistre de certaine 
cause que vous ou aultres prétendent avoir 
contre maistre Hugues Bienfait, chanceUier 
et chainoine de l'église de Mets, à cause de 
Guillamme Bernart de Normandie ; et afin 
que renvoiez ladicte cause à cognoistre par 
les vénérables seigneurs , doyen et chapitre de 
ladicte église de Mets , ledit maistre Hugues , 
en déclinant vostre juridiction et jugement, 
vous remonstre les causes qui s'ensuient qui 
sont fondées en droit divin et humain, en 
viez testament et au nouvel , par droit canon 
et civil et par privilèges et par la paix faicte 
entre la cité et l'église de Mets. 

» Et premier, ledit chanceUier vous allègue 
le quarante septiesme chappistre de Genèse , 
lequel dit que quant le roy Pharaon eust 
subjugué et conquesté le peuple egiptien, il 
voulst que les presbtres avec leurs posses- 
sions demeurai m nt eu franchises et liberté, 
sans que d'eulx ne de leurs causes se voulcist 
mesleir : qui vous demonstre que ne debvez 
jugier ledit chanceUier ne oyr ceste cause 
comme plus à plein est recité au chap. Tribu- 
tum au $ Quamvis. Car les gens d'église sont 
instituez pour prier pour le peuple , comme 
dit Jeremie au quatriesme chappistre de son 
livre. Par le nouvel testament, vous mets 
avant la parolle de Jhesuscrist qui dist aux 
gens d'église : Qui vos spernii, me spemit, 
qui est à dire , Qui vous desprise , il me des- 

prise , que recite sainct Pol , en la première 
epistre ad Thessalonicenses ; ains les doit on 
laisseir en liberté et franchise , spécialement 
ez causes personnelles, pourtant qu'ilz sont 
ordonnez de Dieu pour administreir les sa- 
cremens au peuple , par le chappistre Sacer- 
dotesy et pour oyr les confessions, comme 
vicaires de Dieu, lequel, parlant au peuple, 
dit : Vade, ostende te sacerdotibus , qui est 
à dire : Va confesseir tes péchés aux pres- 
btres, comme dit s 1 Maithieu, au huitiesme 
chapistre de son livre. 

» Et pareillement par les droits canons , 
vous allègue le chapistre Gêner aliter xij , 
lequel veult que les gens d'église aient pleine 
liberté et franchise, especialement ez causes 
personnelles et en tant qu'il touche leurs 
personnes et biens. Il n'est rien aussy plus 
clair que le chap. Excomumcamus. De Sen. 
ex., qui excomunie tous ceulx qui jugent 
gens d'église contre la franchise et liberté 
ecclesiasticque. Item et plus clairement, au 
chapistre Si diligenti, lequel chapistre dit 
que les juges séculiers sur crime ne sur in- 
jures ne en aultres actions personnelles ne 
puevent jugier clercs ne presbtres, mesme- 
ment aussi si ung clerc se soubmettoit en leur 
jugement. Et si ilz présument de jugier clercs 
ou presbtres, leur sentence est nulle et de 
nulle valleur, et non pas seulement des causes 
d'injures, mais aussi des causes de debtes, 
par le chapistre Significasti , lesquelles avez 
renvoiées audit chapistre par le traictié de 
la paix et aultrement, dont, par plus forte 
raison, debvez renvoier ceste cause qui est 
criminelle et sur injures, comme vous dites. 
Item, le chapistre Clerici de Judi. dit que 
de tout crime on doit convenir les clercs 
devant juge ecclesiasticque. Item, le cha- 
pistre Cum non ab homine de Judi. vuelt 
et ordonne que de la cognoissance de tout 
crime d'injures et de tous aultres cas et ac- 
tions qui touchent les clercs et presbtres, 
les juges séculiers ne se puevent ne ne doient 
mesleir. Et si les juges séculiers présument 
jugier les clercs esdictes actions et généra- 
lement en toutes causes qui concernent leurs 
personnes, la sentence est nulle par le cha- 
pistre At si clerici de Judi. et sont excomu- 
niés par ledit chapistre Excomunicamus : 
parquoy debvez renvoier ledit chanceUier à 
chapistre qui vous a offert de faire justice 

et lequel ledit chancellier 
vous a plusieurs fois présenté ; car le droit 
veult que l'acteur doit poursuir le défendeur 
devant son juge. 

» En oultre de droit civil , par la loy pe- 
nultiesme , chappistre de Sacrosancta eccle. 
Item, par deux loys qu'a faictes l'empereur 
Theodosius, Tune s'appelle Quicumque et 
l'aultre Omnes causœ, qui dient que qui- 
conque aura question ou cause contre gens 
d'église , les doit convenir devant les juges 
ecclesiasticques et obéir à la sentence donnée 
par lesdits juges : lesquelles loys Charlemaigne 
a confirmées, et sont canonisées et incorporées 
ès droits canons au chapistre Quicumque xj. 
Donc , par droit civil , debvés renvoier ladicte 
cause par devant lesdits seigneurs, doyen et 
chapistre , ses juges. 

» Item , et par privilèges ; par trois pri- 
vilèges qui sont canonisez au chap. Tributum 
devant allégué. Le premier est de Constantius, 
l'empereur; le second de Valentinianus , et 
le tiers de Constantinus , empereur, lesquelx 
aussy sont incorporez cz droits canons, qui 
veullent que les gens d'église joyssent de 
touttes franchises et especialeinent ez causes 
personnelles , et la cause assignent en disant : 
Nous sçavons que nous entretenons le bien 
publicque plus par prières des gens d'église 
que par la sueur de nostre corps. Item, par 
le privilège de la paix faicte entre la cité 
et l'église de Mets , qui veult que des causes 
personnelles comme de crimes, d'injures, etc. , 
ne vous debvez meisler; laquelle paix est 
confirmée de nostre sainct pere le pape. Par- 
quoy appert clairement que vous debvez ren- 
voier ceste cause par devant nosdits seigneurs 
doyen et chapistre , comme par plusieurs fois 
Ta demandé ledit chancellier, en déclinant 
vostr édicté jurisdictiou et encore vous en re- 
quiert. » 

Sur lesquelles articles et escriptures ledit 
maistre Guillammc Bernaird donna ses con- 
clusions et escriptures telles come elles sont 
cy après desclairiécs. « A l'encontre des es- 
criptures données par devant vous , mes très 
honorés et doubtés seigneurs , les treze jurez 
de ceste noble cité de Mets , et aux fins et 
conclusions cy après touchées et desclairées, 
peult estre dit et opposé à la confusion de 
frère Hugo Benefacti , lequel , de l'an lij dai- 
rien passé, fut de part pape Nicolle mis et 



constitué au moustier de Sablac , soubz mont 
Cassin, pour illec ploureir ses péchiez, etc. 
et maintenant, en continuant ses moeurs, 
desprise vos seigneuries et la puissance, 
auctorité haulte et juridiction de toutte la 
cité , tant par lesdictes escriptures que aul- 
trement , etc. Premièrement , à ce que au 
premier article dit ledit Hugo, touchant du 
roy Pharao et de la liberté qu'il donna aux 
presbtres, etc. est vérité et texte de bible 
et de l'escripture saincte que le roy Pharao, 
présupposé qu'il ordonnast et constituast aux 
presbtres leur vivre plus aiseement que aux 
aultres , neantmoins retenoit il la haulteur et 
seigneurie royale , non pas seulement sus les 
possessions et terres que les presbtres te- 
noient, ains sur leurs personnes et familliers, 
lesquels, avec tout le peuple de Dieu, te- 
noit ledit Pharao en servitude très dure , en 
laquelle furent jusques à ce que Dieu, par 
Moyse et Àaron , les en délivra et mist hors. 
Et dit l'archidiacre en son rosaire sur le cha- 
pistre Tributum, allégué par ledit Benefacti, 
que touttes choses sont aux princes , et que 
le roy de France est seigneur et souverain 
sur tout son royaulme , non pas seulement à 
cause de protection et gairde , mais quant à 
signourie directe , perpétuelle et juridiction 
souveraine : et ainsy est l'empereur en son 
empire etc. A ce polroient estre allégués plu- 
sieurs chapistres et lois dont il n'est point 
nécessité. Quant à ce que dit Jheremie que 
les gens d'église sont institués pour prier pour 
le peuple , cela fait tout à poinct pour ledit 
Benefacti qui en prend grant peine, et est 
homme de telle dévotion et charité, comme 
chescun sçait. Et si aussy est que on doie 
laissier en paix les gens pleins de charité et 
de dévotion , qui continuellement vacquent 
en oroisons et contemplation, sans ce qu'ilz 
se mcislent ne entremettent des faits du 
monde, ne qu'il/- fassent trouble ne injure 
à autruy , ains enluminent tout le monde de 
leur bonne vie et doctrine , quelz privilèges 
ne quelle liberté doibt on donneir à ceulx 
qui , soubs figure de presterie , injurient à 
chascun , corrompent le monde par leur dé- 
testable et mauvaise vie, et troublent la paix 
des plaioes et cités ? Certes ce n'est pas cru- 
delité , ains est pitié et charité de punir les 
péchiez pour l'amour de Dieu et de paix , 
comme dit le chapistre : Legi si Roma. Soit 

considéré à propos ce qui est escript , xl De 
multi. , où est dit que le lieu ne la chaire ne 
font point le presbtre; et ne sont point filz 
des sainctsceulx qui occupent leur lieu, mais 
ceulx qui font sainctes opérations. Et le maul- 
vais presbtre ne acquiert point dignité par 
sa prestcrie , ains en acquiert crime et blasme. 
Soit entendu et noté que c'est que l'église , 
laquelle est ung corps mistique de tous loiaulx 
crestiens , duquel l'ame est vraye foy z si con- 
vient donc dire que tous vrais crestiens sont 
gens d'église et aussy de tous estais y a des 
saincts en paradis. Or pource que au corps 
de l'église a de mauvaise mixtion et de la 
paille avec le grain, comme dit sainct Au- 
gustin , de fide ad Petrum , au quatorziesme 
chapistre , convient sçavoir quelle chose on 
doit faire de la paille : certes on la doit sepa- 
reir et brasier. 

* Mais dit ledit Benefacti que sur les 
ministres de l'église n'appartient point aux 
princes et seigneurs séculiers de osteir la 
paille d'avecque le grain ne de punir les 
pechiés etc., etc., et à ce allègue la parolle 
de Dieu disant : Qui vos spemit etc , laquelle 
parolle ne s'entend pas comme ledit Bene- 
facti la glose , ains est à dire , Qui vous des- 
prise, c'est assavoir, qui desprise les boins 
prcstres et les membres de Jhesucrist, et ne 
leur fait miséricorde , ne n'a pitié ne com- 
passion de eulx , il desprise Dieu. Et dit sur 
ce la glose ordinaire que si le diable a esté 
par orgueil trebuchié et dejeté hors du ciel , 
par plus grant raison , ceulx qui sont faits 
de terre , comme les hommes , si ilz s'en 
orgueillissent , seront humiliés et rabaissiés : 
et que par les crimes et pechiés des presbtres 
et clercs ils aient esté de toutte ancienneté 
et soient de jour en jour punis et humiliés 
par les princes séculiers , appert clairement 
par les histoires escriptes et par l'expérience 
que nous voions et touchons. Regairdons si 
Moïse, Josué, Ezechias , les Machabées et 
aultres juges et roys qui ont esté en la loy 
escripte et régné sur le peuple , n'ont générale- 
ment jugié , condampné et puni les malfaic- 
teurs de quelque estât qu'ilz fussent. Con- 
sidérons si les sénateurs , patrices , conseilliez , 
empereurs et roys des Romains n'ont fait le 
cais pareil. Quans papes ont esté déposés 
et posés par les empereurs de Rome et roys 
de France ; quans concilies d'église ont esté 



faits par iceulx empereurs et roys , tous les 
livres de histoire et de droit en sont pleins. 

» Et pour respondre brief aux loys et chap- 
pistres de droit allégués par ledit Benefacti, 
lesquels ont esté faits et induylts en faveur 
de Dieu et de ses saincts et ministres de l'église 
chrestienne , peult estre dit que iceulx , par 
constitutions, ont esté faits et induylts pour 
les bons presbtres et clercs , servant à Dieu 
continuellement , et sainctement ministrant les 
sacrements de saincte église , et non pas pour 
les fols et maulvais détracteurs et scandai isa- 
teurs des simples gens et des seigneuries et 
comunités , comme a esté et est ledit Bene- 
facti qui tant de peines , de injures et travail a 
fait à ceste noble cité, et derrenierement en 
et contre la personne de maistre Guillamme 
Bernaird , serviteur d'icelle cité , a clairement 
et entendement injurié toutte l'université d'i- 
celle cité en la notant de faulceté et de crime 
digne de feu et de mort, comme apparoit 
clairement par les énormes et très injurieuses 
paroles dudit Benefacti : par lesquelles injures , 
pour ce que , veuille ou non veuille ledit Be- 
nefacti , la cité est son prince et son souve- 
rain , il a comis crime de lèse majesté et assés 
dit pour mettre la division entre les estats ; 
pour lequel crime n'est point nécessité de 
droit que le juge temporel requière ne at- 
tende le jugement de l'église, en punissant 
clercs ou presbtres prins en tel crime ; car 
en tel cas ne chiet nulle attendue ne nulle 
délibération. 

» Item, soy ait ledit Benefacti constitué 
ennemy capital de ladicte cité et pays de 
Mets et a par ce comis le crime qui est dit 
en droit Crimen oppugnatœ injuriœ, qui est 
pareil et de telle peine et punition comme 
crime de lèse majesté. Car ja soit ce que iceluy 
Benefacti soit filz d'ung tacquenour de près 
Toul, auquel lieu on ne le voulit oneques recep- 
voir pour quelconque mandement de pape, 
neantmoins a il esté nourri à tort et eslevé en 
ladicte cité de Mets , et y fait sa résidence : 
pourquoy n'a deu ne ne doibt oppugner, in- 
jurier ne guerroier icelle cité ; et puis qu'il 
l'a fait , il en doibt estre puny , comme au 
cais appartient. 

* Item , peult on respondre auxdits droits 
allégués par ledit Benefacti à sou intention , 
que yceulx droits ne s'entendent point ne 
ne doibvent avoir lieu au regart des presbtres 

ou clercs incorrigibles et obstinés en mal , 
comme a iousjours esté et est ledit Bene- 
facti , lequel de sa jouenesse a tousjours note 
de mauvaistié et de témérité et ait esté con- 
vaincu à Rome de plusieurs crimes très énor- 
mes et pour ce eondampné à chartre perpé- 
tuelle : et depuis , à Mets, à Vyc et ailleurs, a 
continué et persévéré et persévère et continue 
en ses vices, comme de touttes ces choses, 
vous , mesdits seigneurs , sçavez , tant par les 
procès et lettres sur ce faictes, que par la 
notoriété du fait qui est et a esté si publicque, 
que tout le monde en est plein. Et par ainsy 
est ycelluy Beuefaeti incorrigible et aussy très 
ambitieulx , et par conséquent peult par droit 
escript estre jugié et puni par juge temporel , 
comme appert clairement et pleinement par 
la glose et les droits notés sur le chappistre 
Principes xxiij et par icelluy mesme chap- 
pistre. Et par ce, est mesmement respondu 
aux privilèges 'incorporés en droit, allégués 
par ledit Benefacti. 

» Et quant au privilège de la paix ou com- 
position faicte entre la cité et le chappistre 
de Mets , ce ne fait ne ne peult en rien a.idier 
audit Benefacti à décliner la juridiction de 
la cité, tant pour les causes dessusdictes que 
pource que icelluy Benefacti a abusé mani- 
festement d'icelluy privilège et a enfreint les 
privilèges de la cité , froissié et rompu ledit 
traictié endroit soy , mesmement en icelle 
partie où il est accordé que touttes injures etc. 
fussent et deussent estre remises , exteinctes 
et abolies d'une part et d'aultre. Et par ainsy, 
puisqu'il a failly et transgressé icelle ordon- 
nance ou composition , elle ne luy doibt valoir 
ne aidier. Quare frustra legis auxilium im- 
plorât y gui concutit etc. etc. Et a encor ledit 
Benefacti encouru l'indignation et malédiction 
de Dieu et de sainct Pierre et sainct Paul et 
aultres peines et censures inférées de part 
nostre sainct peire le pape à rencontre des 
infracteurs de ladicte composition , comme 
appert par les bulles, sur lesquelles icelle 
composition a esté faicte et fondée. 

* Item , et puelt et doibt icelluy Benefacti 
estre puni par vous , messeigneurs les trese 
dessusdits, pour la négligence dudit chapistre, 
lequel , non obstant la notoriété du fait et que 
ledit chapistre en ait esté par plusieurs fois 
adverti et requis* de part vous , au nom de la 
cité, si n'en ont ilz tenu compte, ains font 



tant que il semble qu'ils le conjouyssent et 
soustiennent en son crime. Or appartient il 
à la chose publicque que les crimes ne de- 
meurent point impugnis. Ces choses considé- 
rées , mes très honorés et doubtés seigneurs , 
et aultres raisons que vos circonspections et 
nobles entendemens y adjousteront , semble, 
soubz toutte correction , que par droit et pour 
entretenir la paix , les privilèges , usaiges , 
franchises , coustumes , libertés , observances 
et droits anciens de vostre très noble cité, 
vous povez et debvez punir ledit Benefacti , 
selon l'exigence du cais qu'il a comis , et tel- 
lement pourveoir que luy ne aultre n'entre- 
prenne d'or en avant de si grandement injurier 
vous , vostre cité ne vos serviteurs. » 

Apres avoir délivré icelles exceptions et 
responses sur le declinatoire dudit Benefacti , 
voyant que la justice estoit en délibération 
d'avoir la cognoissance et judicature d'icclle 
affaire , craindant de sa personne, se absenta 
hors de la cité et y fut jusques après la création 
de la nouvelle justice , qui se fait à la chan- 
delleur, chief de febvrier, qu'il retourna à 
Mets. Les seigneurs comis en ceste matière, 
voyant le mespris qu'il faisoit à eulx et à la 
cité , pour estre plus assurez de leur cais , 
firent escripre ung cas posé où la matière estoit 
desduicte et desclairée bien au long, pour 
envoyer vers les docteurs et juristes en droit 
civil et droit canon et decrest à Paris , pour 
avoir leurs avis et opinions sur ce de ce que 
faire s'en debvoit , et par quel juge doit estre 
cognu et jugié , et si lesdits seigneurs tem- 
porelz de ladicte cité en pueent et doient 
cognoistre ou non : et présupposé que iceulx 
seigneurs en doient et puissent cognoistre , 
par queilles faiçons et manières ilz y pueent 
mieulx faire et procedeir, pour eviteir toutte 
esclandre et dangier de la cité. Et cestuit cais 
posé fait , il fut délivré à maistre Geraird des 
Augustins , lequel partit de Mets pour alleir à 
Paris par l'ordonnance desdits seigneurs comis, 
le premier jour de mars, mil iiij c et lxviij. 

Luy venu à Paris , convocqua et assembla 
plusieurs docteurs, sçavans advocats et gens 
praticiens en tel cas , ausquelx il desclaira les 
énormes et très griefves injures et vilonnies 
dictes par icelui Benefacti audit maistre Guil- 
lamme. Surquoy fut par eulx respondu que 
pour injures dictes , six choses sont à con- 
sidérer, assavoir, Locus, tempus, persona, 

quaUtos, quantitas et eventus. Et pour ce , par 
iceulx docteurs et praticiens fut demandé le 
lieu où lesdictes injures furent dictes. Si fut 
respondu : En la cour et maison episcopale 
de Mets , en la présence de monseigneur le 
vicaire, monseigneur le sufiragant et plusieurs 
aoltres notables personnes , tant ecclesiastic- 
ques comme séculières. Quant au temps , fiit 
respondu : En postulant par ledit maistre 
Guillamme pour le fait de certaines beguignes. 
Quant à la personne qui a dit les injures , lut 
respondu qu'il estoit réputé docteur, chai- 
noine et chancellier de la grande église de 
Mets. Fut demandé de sa vie ; car, sans savoir 
les mérites et desmerites , on ne scaveroit 
donneir bon conseil : si fut respondu qu'il 
estoit dissentieulx, fier et arrogant, menant 
vie dissohite et scandale. Sur ce hit avisé par 
iceulx docteurs que la vie ne correspondoit 
à l'office et dignité où il estoit constitué , et 
que c'estoit ung gros cas qu'ung tel homme a 
dit et profferé telles énormes injures ; et que 
ce procedoit du cueur d'un g homme sedi- 
tieulx , orgueilleulx , fier et rempli d'aultre 
venin et qu'il est digne d'estre extirpé et boutté 
hors de la cité , comme homme seditieulx ; et 
que c'est ung grant dangier et péril d'avoir 
en une cité ung tel homme qui polroit sus- 
citeir et esmouvoir une grosse esclandre et 
monopole , dont gros mal s'en polroit ensuir; 
et que ses faits , sa vie dissolutte et honteuse 
renommée agravoient son cas. Encor leur fut 
desclairié qu'il avoit esté cause et moltif du 
débat qui avoit esté suscité et esmeud entre 
la cité et les seigneurs de chapistre. Et sur 
ce respondirent lesdits docteurs et conseilliez 
qu'ilz se donnoient grosse merveille , veu la 
prudence et bonne police qui estoit en sei- 
gneurs et en la cité, avec la grande renoméé 
qui estoit d'eulx , comment il estoit permis 
et soufFert resideir en la cité. 

Si fut par eulx demandé quel homme estoit 
maistre Guillamme Bernaird , qui estoit inju- 
rié : si fut respondu que c'estoit ung vaillant 
homme, saige et discret, sans reproche ne 
estre noté de nul crime, et homme de paix, 
conseillier et stipendiais de la cité. Si furent 
encor de ce plus esbahys comment il avoit 
esté si hardy ne oultrecuydé de dire et pro- 
férer telles parolles. De la qualité desdictes 
injures, elles estoient très grandes et villaines 
et redondant très grandement à l'honneur tant 



36 7 



des seigneurs comme dudit maistre Guillam- 
me. Quant à la quantité , il en y avoit par 
trop et estoient très griefves; car elles en~ 
freindoient la paix faicte entre la cité et le 
chapistre de Mets , et renouvelloient et ressus- 
citoient l'abolissement des injures passées , et 
rompoient le compromis et escord Eut entre 
eulx. Quant à l'esclandre et inconvénient qui 
s'en pouvoit ensuyr, elle estoit très grande et 
s'en pouvoit susciter et esmouvoir mutinerie , 
division et esmotion de peuple contre les par* 
ties , tant de la cité comme de chapistre , aussy 
sédition et mort pour les partialités des parties : 
et ne debvoit estre permis ne souffert en la 
cité ; car il se monstroit ennemy de la cité et 
perturbateur de la paix d'icelle. 

Et dirent et desclairerent lesdits docteurs 
premier, que le crime n'estoit point Lesœ 
mqjestatis , mais très grant et atrox : secon- 
dement , il estoit digne de très grieuve puni- 
tion : tiercement dirent la peine et punition 
est escripte. Sur leur dire et opinion Ait re- 
plicqué que ce sembloit estre crime de lèse 
majesté; car les seigneurs qui ont le gou- 
vernement de la cité , sont vicaires imperialz 
perpetuelz qui ont seigneurie , haulte justice, 
moyenne et basse , et pueent en leur cité et 
pays faire loys , ordonnances , edictz et cons- 
titutions, comme le roy en son pays : et qui 
puelt cecy faire , Cemetur princeps : et oultre , 
touttes causes et plaits sont déterminez en 
ladicte cité sans aultre appel. Oultre plus , 
en cecy sembloit avoir comis crime de lèse 
majesté ; car faulsement avoit imposé audit 
maistre Guillamme , lors procureur et orateur 
pour la cité, quant les bulles furent impetrées, 
et aux seigneurs et ambassadeurs estant pour 
lors , et consequemment à toutte la cité , la- 
quelle est son prince; car, en disant et pro- 
férant telles villaines injures directes et indi- 
rectes , avoit offensé , en tant que alors qu'il 
dit les parolles , il estoit en la saulve garde 
et protection de la cité ; et par ainsy lesdits 
seigneurs qui sont princes en leur cité , eu 
debvoient cognoistre et jugier; car si le roy, 
en son pays ou en aulcune de ses villes ou 
cités, avoit ung tel homme qui ainsy eust 
offensé le roy, Quœritur qui en cognoistroit et 
jugeroit. Adonc lesdits docteurs et praticiens 
respondirent : Le prevost des marchaulx. Sur 
ce fault noteir que icelluy prevost est celluy 
qui fait les exécutions secrètes du roy , tant 

des nobles et ecclesiasticques comme d'aultres 
plusieurs , pour eviteir esclandre et inconvé- 
nient. Le semblable est en l'Empire, de la 
compaignie secrète ordonnée par l'empereur 
Charlemaigne , de laquelle est doyen l'arche- 
vesque de Colloigne : que quant il advient 
que entre eulx y ait ung noble homme ou 
homme d'esglise crimineulx, secrètement le 
premier qui le trouve d'entre eulx, pour eviteir 
esclandre , ilz l'expédient et despeschent le 
lieu. Par lesdits docteurs fut demandé si les- 
dits seigneurs de Mets avoient point de pre- 
vost des marchaulx , et que s' ilz n'en avoient 
point, qu'ilz en feissent ung, et qu'ilz s'en 
rapportoient à eulx. Et leur dirent que les 
seigneurs comis pour la cité dcbvoient alleir 
vers chappistre avec notaire et tesmoings no- 
tables et dignes de foid et leur demandeir de 
rechief s'ilz veullent adhereir audit Benefacti, 
et si c'est de part eulx, et eu prendre ins- 
trument et pareillement de leur response , 
par laquelle response ilz cognoistront le vol- 
loir desdits seigneurs de chappistre , et selons 
icelle se rcgleir ; et après cinq ou six jours , 
retourneir vers eulx avec notaire et tesmoings 
et leur dire et desclairicr qu'ilz ont assez la 
cognoissance de l'offense comise et perpeltrée 
par Benefacti : et combien qu'ilz aient esté 
requis par plusieurs fois de leur en faire faire 
la réparation et amendise honorable , niant- 
moins nullement n'en ont fait justice , et que 
très griefvement ait offensé la cité, les sei- 
gneurs et leur pensionnaire , et est fracteur 
de la paix faicte entre eulx , et que pour ce 
ilz abandonnent ledit Benefacti et le mettent 
hors de toutte saulve garde, franchise et li- 
berté de la cité , et que dès là en avant , s'il 
luy sorvient aulcune chose , ilz s'en i xcusent 
et ne s'en veullent mesleir; et de tous ces 
actes , faits et parolles en panre instrument. 

Lequel envoyé de part la cité à Paris, après 
avoir oy l'advis et oppinion desdits docteurs 
et advocats, les rédigea par escript et les 
rapporta aux seigneurs comis à Mets , ausquelx 
il les délivra , qui les monstront à leur con- 
seil. Et pour i celles mettre en exécution, le 
vendredi , deuxiesme jour de jung , l'an 
mil iiij c lxix, allèrent au chappistre et lieu 
capitulier de la "grande église de Mets les 
devantdits messire Pierre Renguillon , messire 
Michiel le Gournays, chevaliers, et messire 
Nicolle Roucel, escuyer, citains de Mets, 



comme comis en ceste partie de part la cité. 
Et là fut dit et exposé par la voix et orgaine 
dudit messire Michiel ausdits doyen et chappis- 
tre de ladicte grande église , faisant et tenant 
leur chappistre, cornent eulx trois estoient 
comis de part ladicte cité pour venir par 
devers eulx leur dire et remonstreir comme 
au mois d'aoust , dairien passé, messire Hugue 
Bienfaict , chainoine et chancellier d' icelle 
église, leur confrère, en parlant rigoureuse- 
ment à maistre Guillamme Bernard , pour lors 
et encor présentement painsionnaire et con- 
seiller de ladicte cité , en plaice et lieu pu- 
blicque et en présence de plusieurs gens , dit 
haultement que luy , estant au lîeu de Rome, 
il avoit faulsé et raclé bulles apostolicques 
et signets et seelz de cardinaulx , et avec ce 
il debvoit estre brûlé pour ce qu'il avoit esté 
pour la cité à l'encontre de l'église , et plu- 
sieurs aultrcs grandes , énormes et rudes pa- 
roles qui seroient longues à reciter , desquelles 
il s'entreportoit de les renouvcller pour lors. 
Et pourtant que icelles parolles , comme vile- 
neuses et injurieuses , ainsy dictes et proférées 
à l'encontre de la personne dudit maistre Guil- 
lamme, conseillier et painsionnaire d'icplle 
cité , redondoient et tournoient , et encor 
présentement redondent , sont et tournent au 
très grant deshonneur, préjudice et diffama- 
tion de ladicte cité et des seigneurs d 1 icelle 
et d'icelluy maistre Guillamme aussy , la cité 
avoit par aultresfois comis et député aulcuns 
des seigneurs pour venir par devers iceulx 
seigneurs de chappistre leur remonstrer et 
desclairier lesdictes injurieuses paroles , et de- 
mandeir si ilz advouoient et vouloient ad vouer 
le devantdit messire Hugue , leur conchai - 
noine, de avoir dit icelles parolles injurieuses, 
aiusy prononciées par luy , comme dessus est 
dit. Encor de rechief et de nouvel lesdits sei- 
gneurs comis estoient venus par devers eulx , 
de part icelle cité, pour leur demandeir et 
sçavoir si ilz advouoient ledit maistre Hugue 
Bienfaict d'icelles injures , et si c'estoit de part 
eulx qu'il les avoit dites , et si ilz luy vou- 
loient adhereir et le soustenir et favoriseir en 
cestuit cas. Et avoient lesdits comis avec eulx 
notaire et tesmoings, assavoir pour notaire, 
Jaquct Gustel, des auctorités apostolicque et 
impériale et des cours de Mets et de Toul , 
notaire juré. Et d'icelle proposition en de- 
mandèrent audit notaire instrument. 

Et sur ce, ledit messire Hugue , estant illec 
présent , dit et respondit : « Messcigneurs , 
» je vous dis que sur le différent pourquoy 
estes de rechief retournés en chappistre, sur 
ce qui par plusieurs fois a esté proposé 
contre moy , que j'avoye dit anlcunes in- 
jures à Guillammc Bernaird de Normandie, 
lesquelles , comme on disoit , redondoient 
à la charge de ladicte cité de Mets , j'en ai 
fait plusieurs fois mes excuses, tant par 
devant les seigneurs de justice de ladicte 
cité , par escript et de bouche , en déclinant 
leur juridiction et demandant mon retour 
par devant mon chappistre , veu que c'estoit 
action personnelle, comme aussy à vous 
et à plusieurs aultres : et que à tort , contre 
droit, justice et raison , ledit Guillamme 
m'avoit donné charge eu ce cas envers la- 
dicte cité , et que jamais ne seroit trouvé 
en vérité que j'aye dit audit Guillamme 
parolles à la chairge de la cité , et ne volroie. 
Neantmoins, si de cela n'estiez contens, 
me suis plusieurs fois présenté de respondre 
à droit par devant mesdits seigneurs , doyen 
et chappistre , ausquelx, de droit et par l'ac- 
cord fait, passé et scellé par ledit chappistre 
p avec ladicte cité , la cognoissance appartient 
» et doit appartenir. Et affm que chascun 
» voye que je me soubmets à justice et rai- 
» son où il appartient , encor de rechief je 
y> présente à ladicte cité et à vous et à tous 
» aultres qui à l'occasion dudit différent me 
» voiront acquereilleir ou poursuire , de res- 
» pondre par devant messeigneurs de chap- 
» pistre jusques à droit et de foire ce qu'il 
» appartient à raison. » Et en demanda ins- 
trument. 

Sur quoy lesdits seigneurs hry firent res- 
ponse qu'Hz ne debvoient poursuire par devant 
chappistre, eulx qui estoient constituez gar- 
diens dudit chappistre', et que ce ne se doit 
foire ny entendre, selons toutte disposition de 
droit et coustumes , et que sur ce ilz y pour- 
voiroient. • 

Or est il ainsy que lesdits seigneurs de 
chappistre , craindant oeuvres de fait , conclu- 
rent ensemble de donneir response ausdicts 
seigneurs comis pour la cité. Et de foH , ïe 
hindy ensuyvant , lesdits seigneursr de chap- 
pistre envoyèrent vers lesdits seigneurs comis, 
messire Otho de Savin , doyen , messire 
Hugue Mathie , chantre , et messire Nicolte 

Dex , trésorier et chainoine de la grande église, 
comis et députés en cestuit cais de part les- 
dits seigneurs de chappistre. Et en la cham- 
bre nommée la Chambre des sept de la guerre 
de ladicte cité , icelhiy seigneur doyen , pour 
luy et ses consors , dit et recita qu'ilz estoient 
envoiez par devers eulx pour leur donneir et 
faire response sur la proposition et demande 
par eulx naguaire faicte, disant : « Messei- 
» gneurs, à la demande que vous, seigneurs 
» Pierre Renguillon , Michiel le Gournays, 
» chevaliers, et messin Ni col le Roucel, ci- 
» tains et commissaires de la cité de Mets, 
» avez iaicie par ia bouche et organe de 
» vous , messire Michiel , le second jour de 
» jung, Tan mil iiij e lxix, environ les huict 
» heures du maitin , à nous , doyen et chap- 
» pistre de l'église de Mets,, c'est assavoir, 
» si nous vouliens advouer, favoriser ou sous- 
» tenir maistre Hugo Benefacti , nostre con- 
» chainoine, des paroles injurieuses que aul- 
» tresfbis, c'est assavoir, le sixiesme jour 
» d'aoust, dairien passé, distes par luy esté 
» dictes en lieu publicque contre maistre 
» Guillamme Bernaird, serviteur et painsio- 
» naire de ladicte cité , par lesquelles ladicte 
» cité se sentoit estre injuriée, comme plus 
» à plein vous a pieu proposeir, vous res- 
» pondons , en ensuivant ce que par aultres- 
» fois avons respondu , que desdictes paroles 
» et injures, s'il les avoit dites, dequoy tout- 
» tesfois il ne nous est point apparu, nous 
» en desplairoit et de par nous ne sont esté 
» dictes. Et quant on nous apparroit dehuee- 
» ment qu'il les auroit dictes , nous , comme 
» ses juges , en ferions ce qui à tel cas ap- 
» partendroit. Mais en tant que de ceste cause 
» avez voulu prendre la cognoissance etc., 
» il a décliné vostre jurisdiction pourtant que 
y> c'est action personnelle et que la cognois- 
» sance de telles actions appartient à nous 
» de nos suppos ou à nostre souverain, au 
» cas que , en préjudice de nostre jurisdiction 
» et de l'accord qu'avons avec ladicte eité, 
t> procéderiez, serions contraints le soustenir 
» en son droit pour la conservation d'icelle 
» jurisdiction et accord, vous priant que de 
» .ceste nostre response vueillez estre contens. : 
» Et s'il vous semble qu'elle ne soit raison-* 
» nable , de ce voulions bien laissier cogndis^ 
» tre et vous en offrons nostre sa i net pere 
» le pape ou le collège des seigneurs eard*- 

» naulx ou de la rote de cour de Rome , ou 
> des seigneurs cardinaulx ou légats estant 
s> en France , ou messeigneurs les arche vesque 
» et evesque de Trieve et de Mets. » 

Si leur fut respondu que en ce cas ilz ne 
sçaveroient estre juges compeltents pour aul- 
tant que le fait leur tousche et que icelles 
injures sont et despendent du propre procès 
qu'ilz ont mené contre la cité ; et que s'il 
estoit ainsy qu'ilz fussent juges en tel cas , il 
ne tenroit que à eulx de dire injures à tous 
les serviteurs et gens d'honneur qui ont fi- 
dèlement servi la cité contre eulx , pour estre 
juges et les pugnir et corriger à leur plaisir ; 
qui seroit une chose de très malvaise consé- 
quence, qu'ilz fussent juges et partie. Et 
aussy ait ledit Benefacti corrompu et enflreint 
la paix et accord fait entre eulx : davantaige 
la cité est leur souverain, protecteur et gar- 
dien : et chose notoire est que le mineur ne 
juge son souverain en cas d'injures. Aussi 
telles injures ne sont cas ecclesiasticque pour 
en alleir devant gens spirituelles : pourquoy 
telz cas ne sont choses à tolérer, et n'avoient 
intention de Tendureir. 

Sur laquelle responsc et declinatoire des- 
dits seigneurs de chappistre et dudit Bene- 
facti, lesdits seigneurs commis eulrent leurs 
ad vis et conseil ; et le jeudy, quinziesme 
jour de jung , mil iiij c et lxix , lesdits trois 
seigneurs comis , avec notaire et tesmoings , 
pour et au nom de la cité , environ heure 
de prime d'icelluy, furent au chappistre de 
ladicte grant église , par devant lesdits doyen 
et chappistre , et proposèrent par la voix et 
organe dudit messire Michiel , comment par 
aultresfois la cité leur avoit fait signiffîer, 
dire et remonstreir par eulx et aultres par 
avant eulx, les parolles injurieuses que Be- 
nefacti , leur conchainoine , avoit dites et pro- 
noncées à la personne de maistre Guillamme 
Bernaird, qui redondoient grandement au 
très grand deshonneur et préjudice de ladicte 
cité, des seigneurs d'icelle et de leurdict 
painsionaire. Et ja soit ce que par icelles pa- 
rolles, ladicte cité, les seigneurs et icelluy 
painsionaire fussent et soient énormément et 
très griefment offensés et injuriés, et que 
l'offense dudit Benefacti ne leur estoit ne 
n'est point incognue , mais leur a esté deheue- 
ment signifiée et manifestée, et que aussi ilz 
n'en avoient fait aucune justice d'icelluy Be- 



nefacti ou donné pugnition et correction , 
selons le cas, ne fait quelque réparation de 
icelles injures à icelle cité , aux seigneurs 
d'icelle et à leurdit pensionaire ainsi offensés, 
il appert qu'il avoit et a aucunement enfreint 
et rompu l'accord fait entre ladicte cité et 
iceulx seigneurs de chappistre. Et pour ce ilz 
estaient venus par devers lesdits seigneurs 
de chappistre leur signifier, dire et manifes- 
ter de part ladicte cité et lesdits seigneurs, 
attendu les injures dudit Benefacti et les 
offenses d'icelle cité, desquelles ilz n'avoient 
fait aucune punition ne réparation, que ilz 
abandonnoient et abandonnent ledit Benefacti 
et le mettent hors de touttes gardes , saulves 
gardes, libertés et franchises de la cité : et 
que si de là en avant en advenoit aucune 
chose, fust du corps ou des biens, ilz s'en 
excusent dès maintenant : et par ce la cité et 
eulx en cuidcnt bien estre acquittez. Et en 
demandont instrument et en fut notaire le 
devandit Jaquet Gustel. Et quand ledit Be- 
nefacti oyt ce, bien brief après se absenta 
et en alla hors de la cité. 

Le dix huitiesme jour de septembre mil 
îiij c et lxviij , vindrent et arrivont à Mets 
environ cinq cents Borguignons, lesquelx 
s'en alloient, comme on disoit, devers mon- 
seigneur le duc de Borgoigne, et estoient 
gettés hors de leurs bandes, qui pou voient 
estre près de vingt cinq mille hommes. 

Le jour de feste sainct Remey, ledit an 
de lxviij , Martin Traval , l'aman, de la Grant 
Rue , espousa sa servante qui estoit de bien 
pouvres gens, et dont chescun en fut bien 
esbahy. 

En ladicte année , avint que ung jonne filz 
orfeivre, nommé Jehan de Bonne, fraippa 
ung compaigoon , nommé Girerdin , le tabou- 
rin , d'une daigue en la jambe , pour hayne 
qu'il avoit contre luy, «t s'enfuyt en la grant 
église où il Ait bien six sepmaines, et puis 
se partit et alla hors de la cité qu'on n'en 
seult jamais rien. 

Au mois d'octobre , en ladicte année , les 
seigneurs de chappistre de la grande église , 
non estant contents de ce que le devantdit 
Benefacti , chainoine , avoit injurié le corps 
de la cité , les seigneurs et leur painsionaire, 
comme il est cy devant bien au long desclai- 
rié, firent citeir à Vyc, par devant l'evesque 
de Mets, Perrin le Gournais, nouvellement 



Digitized by 



Google 



1468. 



37i 



mairie , qui jaidis avoit esté chainoine de 
ladicte grande église , pour certaines sommes 
d'argent qu'ilz disoient que ledit Perrin avoit 
reœues , le temps durant que lesdits chainoines 
avoient esté hors de Mets. Pour laquelle chose 
et pourtant que ledit Perrin estoit mairie et 
homme séculier et n 1 estoit plus chainoine , 
les seigneurs trese et leur conseil ne volrent 
point endureir qu'il sortist juridiction devant 
ledit evesque pour action personnelle. Et 
audit an de lxviij , le onziesme jour dudit 
mois d'octobre meysme , à heure de vespre , 
au chappistre de ladicte grande église et par 
devant lesdicts seigneurs, doyen et chappistre , 
furent messire Michiel le Grounais , chevalier , 
mess ire Naimmerey Renguillon et Wailtrin 
Clément, l'aman , lesquelz dirent , par la voix 
et organe dudit seigneur Michiel , que mes- 
seigneurs du conseil de la cité les avoient 
oomis pour venir par devers eulx, à raison 
de ce qu'ilz avoient entendu que à cause de 
certains comptes qu'ilz prestendoient à avoir 
dudit Perrin le Gournais , leur concitain , pour 
certaines receptes qu'ilz disoient que ledit 
Perrin avoit faites, au temps passé , pour 
lors estant leur conchainoine , ilz avoient ob- 
tenu et impetré de monseigneur l'evesque de 
Mets une citation et avoient fait citeir ledit 
Perrin avec aultres , à certain jour , pour 
comparoir par devant ledit seigneur evesque 
au lieu de Vyc : dont la cité se donnoit grant 
merveille, attendu qui] n'estait plus chainoi- 
ne, mais estoit homme séculier et mairié. Et 
pourtant, ledit seigneur Michiel , pour et au 
nom de ladicte cité, leur pria et requist qu'ilz 
volcissent icelle citation , en tant comme il 
pouvoit toucher ledit Perrin seulement , abolir 
et aniantir. Ce fait, si lesdits de chappistre 
hiy voulloient ou prestendoient aulcune chose 
demandeir, la cité le tenroit à tel de faire 
raison selons équité et justice ; et de ce faire 
ne doient ilz différer , veu qu'ilz avoient assez 
subgect à eulx pour respondre de tout ce 
dont ledit Perrin seroit ou polroit estre.à 
eulx tenu, c'est assavoir, seigneur Dediet, 
doyen de Sainct Saulveur , qui tenoit et pos- 
sédait la prébende dudit Perrin , laquelle il 
avoit permuée du consentement desdits de 
chappistre et sans ce qu'ilz fissent onçque 
aulcune protestation de actionner ou pour- 
suire ledit Perrin. 

Sur ce , lesdicts doyen et chappistre , par la 



voix dudit doyen, firent response que de 
ceste matière ilz avoient parlé ensemble et 
que parce qu'ilz avoient le serment à leur 
église et aux biens d'icelle de les gardeir et 
recouvreir, et que ledit Perrin le Gournais, 
du temps qu'il avoit esté leur conchainoine 
et qu'ilz avoient esté hors de la cité, luy 
et aultres avoient receu les biens de l'église , 
dont ilz n'avoient eu comptes ensemble , jay 
soit que ledit Perrin leur en eust donné aul- 
cune cedulle, et que d'icelle citation ne se 
polroient ilz bonnement entreporteir ne l'a- 
bollir , et que de ce la cité les volcist avoir 
et tenir pour excusés. Et aussy que la cité 
sçavoit assez que, par le traictié et accord 
fait entre eulx et la cité , qu'il y avoit une 
article qui faisoit mention que si , à cause 
desdits comptes, avoit différent entre les 
parties , qu'ilz auroient juges députés et or- 
donnés de l'auctorité apostolicque. Et dirent 
encor que si ledit Perrin fust demeuré leur 
conchainoine plus longuement qu'il n'a esté , 
qu'ilz n'eussent mie tant attendu de le pour- 
suivre; car il yssit de sa prébende tantost 
après ce qu'ilz furent retournés en la cité, 
environ cinq sepmaines. Et à ce qu'ilz disoient 
qu'ilz avoient assez respondant pour ledit Per- 
rin de tout ce dont il pouvoit estre à eulx 
tenus, lesdits seigneurs de chappistre dirent 
qu'ilz ne polroient poursuire ne chassier le 
plesge devant le principal. Sur laquelle res- 
ponse ledit seigneur Michiel leur dit : « Mes- 
» seigneurs de chappistre , vous avez oy la 
» prière que la cité vous fait 5 vous y penserez 
» et nous en donrez response. » 

Le londemain, douziesme jour dudit mois, 
lesdits seigneurs comis furent demandeir res- 
ponse ausdits seigneur de chappistre , lesquelx 
dirent qu'ilz ne sçaveroient faire aultre res- 
ponse que celle qu'ilz avoient desjay faicte. 
Sur quoy lesdits comis pour la cité leur re- 
monstront qu'ilz sçavoient assez que , après 
leur retour , ledit Perrin le Gournais ait esté 
leur conchainoine , demeurant et résidant con- 
tinuellement avec eulx l'espaice d'environ six 
sepmaines, auqueil terme, lesdits de chap- 
pistre ne luy ont fait aulcunes demandes ne 
meu aulcunes acl ions , comme ilz faisoient 
alors. Et ensuivant certaines articles contenues 
au traictié et accord fait entre eulx et la cité, 
ledit Perrin , tantost dedans les prochains 
quinze jours ou trois sepmaines après leur* 

dit retour , qui fut le second jour de may , 
Tau Ixvij , leur donna et délivra aulcune ce- 
duUe de ce qu'il avoit ou pou voit avoir reccu 
et paie à cause de ladicte église, depuis le 
despartemeut qu'ilz firent de la cité. Et envi- 
ron huit ou dix jours après ce qu'il leur ouït 
sadicte cedulle délivrée, ledit Perrin demanda 
au doyen de ladicte église s'il averoit point 
response de chappîstre sur sa oedulle: sur 
quoy luy fut respondu par ledit doyen que 
chappistre ne lui sçaveroit pour lors aulcune 
chose demandeîr , jusques à ce qu'il averoit 
compté à leur boursier et à leurs officiers et 
bonnes gens de leurs viliaiges. Et environ six 
sepmaines après leurdit retour , ledit Perrin 
ayant voulloir et desîr de soy despartir de 
sa prébende qu'il tenoit en ladicte église , 
pour certaines causes qui à ce le mouvoient , 
et affin aussy que on ne puist dire que eau- 
teleusement ou frauduleusement il se volcist 
desisteir ou despartir de ladicte église , vint 
en chappistre par devant eulx , et leur pria 
et requist qu'ilz lui volcissent donneir licence 
et congié de permuer et resigner sadicte pré- 
bende à seigneur Dediet Poincignon , doyen 
de Sainct Saulveur ; ce qui luy fut octroyé 
purement et franchement ; et fut icelle faicte 
et ledit seigneur Dediet receu pour leur con- 
chainoine et le mirent en possession de la 
prébende dudit Perrin , sans nulle protestation 
ne réservation faire de voulloir à l'advenir 
aulcune chose demandeir audit Perrin, qui 
alors estoit leur confrère et constraindable , 
forsque seulement qu'ilz dirent qu'ilz se pren- 
droient audit seigneur Dediet de ce que ledit 
Perrin polroit estre à eulx tenu : et ledit sei- 
gneur Dediet respondit qu'il leur feroit tout ce 
qu'il debveroit. Et puis donc que lesdits de 
chappistre ont consenti à la résignation et re- 
ccu ledit seigneur Dediet en la prébende dudit 
Perrin , et ont la prébende et le représentant, 
ilz n'ont cause ne raison de poursuire ledit 
Perrin par devant monseigneur l'evesque : 
attendu aussy que ledit Perrin est, pour le 
présent , homme séculier , usant et exerçant 
d'office en justice laye et membre de justice , 
créée et nommée de part mondit seigneur 
l'evesque, et homme marie, auquel dit Perrin 
sont aussy esté donnés et concédés ses bans et 
proclamations par mondit seigneur l'evesque 
du mariaige fait dudit Perrin et de sa femme , 
sans aulcun contredit. En oultre messeigneurs 

de chappistre sceivent la prière que la cité 
leur ait faite qu Az volcissent abolir la citation 
qu'ilz ont impetrée et obtenue contre ledit 
Perrin , veu ce devantdit : et ce fait , la cité 
leur a présenté qu'elle tenra à tel ledit Perrin 
le faire respondre à droit et a raison , si aul- 
cune chose luy veullent demandeir devant 
la justice de la cité. Et au cas que lesdits de 
chappistre ne voir oient ladicte citation abolir 
et aniantir, ilz doient considérer que ledit 
Perrin est des paraiges de la cilé et des plus 
grants et qu'il y ait ses frères et amys , tant de 
part luy comme de part sa femme, lesquels, 
s'ilz aperçoivent que lesdits de chappistre vuel- 
Jcnt sur le fait de ladicte citation , comme de 
volenté, à l'enoontre dudit Perrin procedeir, 
ledit Perrin -avec ses amys qu'il ait, tant en 
la cité comme dehors , polroient et averoient 
cause de procedeir et useir aussy de vollenté 
et par oeuvre de fait à l'enoontre desdits de 
chappistre et de leurs gens, tellement que 
la garde et protection de la cité ne les sça- 
veroit secourir ne aidier à oopt ne à temps. 
Et sur ce , lesdits seigneurs de chappistre leur 
firent response qu'ilz ne leur sçaveroient faire 
aultre response que celle qu'ilz leur a voient 
desjay faite , et que chascun est tenu de 
dépendre le sien. 

Le quatorziesme jour d'octobre , les sei- 
gneurs de justice avisont sur la response faicte 
par lesdits seigneurs de chappistre , et puis les 
mandont et fut dit et porteffué ausdits comis 
de part chappistre que la cité n'entendoit 
point que dès maintenant lesdits doyen et cha- 
pistre de la grande église de Mets, eulx ne leurs 
bien ne les biens de ladicte église , soient 
point en la saulve garde ou protection de 
ladicte cité, jusques à ce que lesdits doyen 
et chappistre aient anianti et aboli la citation 
qu'ilz ont impetrée devers monseigneur l'e- 
vesque de Mets et qu'ilz ont fait executeir 
en rencontre de Perrin le (tournais , citain de 
Mets. Et, comme vous venez cy après, sus 
l'an lxix, au mois de jullet, on mist hors 
de la protection et saulve garde de la cité , 
maistre Hugue Benefacti , chainoine devantdit. 

Audit an , en la vendange , les gens mon- 
seigneur de Sainct Vincent ? assavoir Jehan 
Aubrion, clerc dudit Sainct Vincent et le 
maire d'Ancey , estoient allés à Dornat pour 
recepvoir les dismes de Sainct Vincent , et en 
receuprent sept cowes desquelles ilz envoyont 

à Mets cinq cowes ; et les attitrés deux cowes , 
ainsy qu'ilz les eulrent chargées , vint ung des 
capitaines du roy de France , nommé Phil- 
ibert du Chaistellet , qui se tenoit à Gorse , 
et avec luy sept vingt chevaulx , et , sans re- 
questes à faire et sans deffier, prindrent lesdits 
deux cherralz de vin dairien chargiés, avec 
les chevaulx , hernex et les chertons , et les 
enmenont à Gorse. Et si ledit Jehan Aubrion 
ne s'en fust bien subtilement fuy, ilz F eussent 
aussy prins et. enmené. Et ne sçavoit on la 
raison pourquoy , lorsque on presumoit que 
ledit capitaine le faisoit pour avoir action 
contre la cité» 

En la sepmaine après la sainct Martin d'hy- 
veir, pour aulcune bande et compaignie de gens 
de guerre et à grant nombre , qui avoient esté 
devant Liège , qui se despartoient, on fat en 
doubte de guerre ou qu'ilz ne venissent hyver- 
neir en ces pays. On fist huchier sur la pierre 
que chascun fust sur sa garde : parqooy beaul- 
coup de gens de villaiges , à l'environ de là 
cité, vuydont leurs biens et les amenont à 
reloge. Et pour ce que on fuyoit si fort , entre 
la sainct Martin et noel , on ne tint nul ad- 
journé. Mais la graice à Dieu , la chose s'ap- 
paisanta et les gens de guerre se tournant 
auhre part , chescim en son lieu , et se rassura 
ung peu le peuple. On aoomencoit desjay à 
vendre le millier de blocquelz cinquante cinq 
solz, et le cent de faixins huit solz ; et les 
eust on remontés , si ce ne fust esté la bonne 
provision qui hit donnée ; car on fist edict en 
la cité que on ne vendist le millier de bloc-, 
quelz que quarante cinq solz, le cent de fai- 
xins six solz, la livre de chandoille cinq 
deniers une maille , et ainsy des auitres choses, 
chescune à sa valeur. 

En ladicte année , le cardinal d'Àlby avoit 
impetré à cour de Rome les abbayes de Sainct 
Clément et de Sainct Simphorien à Mets. Apres 
la mort de l'abbé de Sainct Clément, seigneur 
Dediet Fouillât fut esleu abbé de S 1 Simpho- 
rien ; et de Sainct Clément , le sire Symon 
du Buysson , souûragan de i'evesque de Mets. 
Mais ilz n'y demeuront mie; car ilz furent 
advertis que ledit cardinal les avoit impetrées 
et que contre luy ilz ne polroient résister, 
et s'en allont vers luy à Sainct Denis en France 
où il estoit pour lors ; et là se accordont à luy 
tellement que ledit seigneur Dediet Fouillât 
fut abbé 4e S 1 Clément et ledit cardinal lut 

abbé de Sainct Simphorien , et ordonna pour 
gouverneur et vicaire d'icelle abbaye ledit 
souffragan. 

Ung peu de temps après la sainct Martin 
d'hyveir, ung moine , nommé damp Jaicque, 
jaidis moine de Belpreis en Loraine et depuis 
de Sainct Clément , par l'instruction d'aulcuns 
religieulx de Sainct Martin devant Mets , alla 
vers les seigneurs du conseil de Loraine et 
les informa tellement contre le seigneur Hesse, 
abbé dudit Sainct Martin , que ledit conseil 
envoya gens avec ledit damp Jaicque et prin- 
drent possession de l'église dudit S 1 Martin, 
et en voirait boutbeîr hors ledit seigneur 
Hesse , sans cognoissance de cause. Ce fait , 
vindrent à Mets devant les trese et requeroient 
qu'ilz fussent mis en possession de la maison 
Sainct Martin en Mets , et volioient boutteir 
hors ledit seigneur Hesse. Mais lesdits trese ne 
le volrent endureir. Et pour ledit fait, en y 
eult plusieurs qui se entreprindrent l'ung con- 
tre l'autre , dont ilz en payent l'amende. 

En la sepmaine des Roys, audit an, les trese 
furent advertis qu*il y avoit ung compaignon 
qui par argent avoit séduit auicuns pour avoir 
tesmoings : parquoy il fut prins et mené au 
pallais et fut condampné à estre quatre heures 
au caircant et banni soixante et ung ans. 

Apres la chandelleur, au renouvelle» les 
offices à Mets , se esmeut et suscita ung débat 
entre les seigneurs du conseil et les nouvelz 
trese qui estoient lors, assavoir, seigneur 
Nicolle Roucel , seigneur Philippe Dex , sei- 
gneur Jehan Boulay, chevalier : seigneur Ginot 
de Hampont , Collignon Remiat , Thiriat de 
Landremont et Symonin Burtrant , tous novelz 
trese , lesquelz ne volioient point que seigneur 
Michiel le Gournais , chevalier, fust sept de 
la guerre; dont ledit seigueur Michiel s'en 
plaindit au maistre eschevin , et fut déterminé 
par le conseil que ledit seigneur Michiel le 
Gournais avoit bien à estre sept de la guerre. 
De laquelle chose les sept dessusdits qui , es- 
toient trese, se mescon tentèrent pour ce que 
le conseil avoit déterminé au contraire de leur 
sentence, et ne tenoient nulles audiences , et 
Ait leur chambre close trois ou quaitre jours 
sans administreir à nulz justice : dequoy le 
conseil en fut adverti , et leur fut ordonné de 
officier et administreir justice, ou ilz y don- 
roient ordre : et sur ce 9 ilz ouvrirent leur 
chambre et donnont audience à chascun. 

Le sire Andrieu de Rineck, escuier, filz 
Gutz, voué de Rineck, escuier, natif du pays 
de Francqueland , et de dame Mahault de 
Waldrewange , sa femme, fille de seigneur 
Jehan de Waldrewange , chevalier, et de Pe- 
ratte sa femme , fille Jehan de Raigecourt , 
escuier, et de Mahoult , fille Jehan le Hungre , 
qui furent , fut maistre éschevin de Mets , le 
jour de feste saint Benoit en mars , mil iiij c et 
lxviij , pour ung an finissant audit jour , Tan 
revollu , mil iiij c lxix. 

Et fut ledit mois de mars très bel et chault, 
si que les rainnes, aultrement dit les gre- 
noilles , le xxvj e et xxvij* dudit mois , chan- 
taient aux champs ainsi comme si ce fust esté 
à la sainct Jehan Baptiste. 

Environ ce temps , fut denoncié pour ex- 
communié ung qui se disoit lors prothono- 
taire, et à l'instance de maistre Dediet Noël, 
procureur pour ung presbtre demeurant à 
Rome , fut desclairié excomunié pour le fait 
de la cure de Jussey que ledit prothonotaire 
tenoit et ne s'en volloit desisteir. Aussy ne se 
tenoit ledit prothonotaire pour excomunié , 
et alloit et venoit tous les jours en la grande 
église, et y alla le jour du grant vendredy, 
et incontinent les chainoines cessont le service 
divin. Le grant samedi, il y fut encore à 
Pheure qu'on devoit begnir les feus, et in- 
continent les chainoines cessont de chanteir, 
et envoyont vers le vicaire et seigneur Jehan 
Bayer , baislis , qui vindrent parleir à luy 
et luy dirent que s'il ne s'en alloit , qu'ilz le 
metteroient eu prison en la cour l'evesque. 
Et quant il les oyt, il se partit. Cependant 
que le vicaire luy disoit ces parolles , Jehan 
Cherdin , doyen des prisonniers en fut ad- 
verti et s'en vint en la grande église, pourtant 
qu'il y avoit ung prisonnier qu'il avoit tenu 
pour seigneur Philippe Dex, chevalier, et 
l'a voit jay bien tenu deux ans , qui estoit 
eschaippé et fuy en la grande église, passé 
trois sepmaines. Et avoit ledit Jehan Cherdin 
en volloir et par conseil que si ledit vicaire 
eust prins pour prisonnier ledit prothonotaire, 
aussy eust ledit Jehan Cherdin reprius son 
prisonnier: ce qui ne fut fait. Et le jour de 
paisque en suivant , ledit prisonnier fut déli- 
vré par le consentement dudit seigneur Phi- 
lippe Dex. 

Le jour de paisque, ledit prothonotaire fut 
en la grande église à la grande messe , et en 
furent advertis , à la fin de la messe , et les 
chainoines cessont quand ilz en furent adver- 
tis , et n'y eult point de lté, missa est. Non 
content de ce, il y r'alla à vespres, et tes 
chainoines cessont, et n'y eult point de Ma- 
gnificat ne de compiles. 

Ledit jour de paisque , le temps se enco- 
mença à chaingier et pluit fort; le lundi, ne 
fist pas très bel ; le mairdy, fist très froid , qui 
dura jusques au huitiesme jour d'apvril , que 
le temps se eschauffa tellement que tous les 
biens de terre yssont hors, et convint de 
xawoitreir les vignes devant que ledit mois 
fust passé. Et fist grant tempestes de tonnoire 
et gresle dont plusieurs vignes oultre Saille 
furent engreslés , et cheut le tonnoire , le iij c 
jour de may aux Proischeurs où il fist grant 
domaige au cloistre , en les fenestres et en les 
tilz et boutta ses griffes ès pilliers de l'église. 

Le dix huitiesme jour d'apvril , audit an , 
molrut Poincignon le Gournais , filz seigneur 
Rénal le Gournais , chevalier, qui fut; et print 
sur ses heritaiges et cens trois mille livres et 
les donna à Philippe, sa femme, fille sei- 
gneur Joffroy Dex , et en déshérita ses frères , 
seigneur Rénal le Gournais, seigneur Perrûi 
le Gournais et François le Gournais, lesquelx, 
pour celle cause , n'en portont point le deul et 
eulrent grant débat contre ladicte Philippe; 
mais depuis ilz se accordont ensemble. 

Le vingt huitiesme jour de jullet, audit 
an , lxix, les seigneurs maistre eschevin, Irese 
et conseil de ladicte cité, véant le malvais vol- 
loir et persévérance d'iniquité en plus grande 
du devantdit maistre Huge Benefacti , chai- 
noine et chancellier de la grande église, hayant 
et persévérant en la hayne et inimitié contre 
son proichain, maistre Guillamme Bernaird, 
licencié en droit , qui est contre le comande- 
ment de Dieu , aymeir son proichain comme 
luy mesme , aymer son ennemi; en oultre 
qu'il ne volloit faire réparation des injures 
par luy dictes contre le corps de la cité , corne 
ennemi d'icelle , fut mis hors de la garde et 
protection de la cité, en abandonnant son 
corps et ses biens. 

Le seiziesme jour d'octobre , audit an, 
vint en Mets monseigneur l'evesque de Tre- 
quair, liegal apostolicque , avec xx chevaulx, 
et fut logié en l'hostel d'ung chainoine nom- 

mé Ernest , en la rue des Clercs. Et luy furent 
les soldoieurs au devant , deux lues loing , et 
luy fist la cité présent de deux cowes de vin, 
Tune de rouge, l'autre de blanc , de deux buefz 
et de cinquante quartes d'avoine. 

Le dix neufvîesme jour de novembre, vint 
à Mets ung cardinal , nommé s r Jehan Joffroy , 
cardinal d'Alby , grant conseillier du roy de 
France , qui estoit noble de Sainct Denys , 
abbé de Luxeuy en Borgoignc , abbé de Gorse 
et de Sainct Simphorien , et fut logier en la 
grant maison de Sainct Simphorien , sceant 
en la grant rue de porte Serpenoize , et luy 
firent les seigneurs grant honneur pour l'a- 
mour du roy. Et furent la plus grant partie 
des seigneurs au devant de luy , noblement 
accompaigniés en jusques au ponton de Joiey, 
et le conduysont en sa maison de Sainct Sim- 
phorien. Et luy firent présent la cité de trois 
cowes de vin , de trois grais buefz , de cent 
quartes d'avoine 9 de six baichetz , de six bar- 
belz, de six carpes et de douze anguilles. 
Ledit cardinal arrivé dans sa maison de S 1 Sim- 
phorien envoya quérir seigneur Dediet Fouil- 
lât , abbé de Sainct Clément, et Jaicomin 
Pichon le marchant, qui avoient esté main- 
bours du seigneur Poince de Champel , abbé 
de Sainct Simphorien, et les tint à tel qu'il 
luy rendont dix sept cents florins qu'il leur 
a voit laissés pour faire ung clochier à S 1 Sinb- 
phorien. Et eu déboursa ledit seigneur Dediet 
Fouillât mille florins et ledit Jaicomin sept 
cents et les emporta ledit cardinal avec luy 
et toutte la vaisselle de ladicte abbaye, et 
fist vendre tous les bleidz, vins et avoines 
de ladicte église, réservé la provision pour 
les religieulx pour ung an , et emporta l'ar- 
gent. 

En ladicte année , fist un bel hyveir et gella 
fort depuis la sainct Nicolas jusques au pre- 
mier jour de mars , et fist un beaul temps , 
réservé que à la refaicte de la lune , le temps 
se muoit. 

Le premier jour de janvier, fist fort obscur, 
moitié moyste et moitié bel ; le second jour, 
il pleut tout le jour; le tiers jour, fist ung 
peu froid et ne pleut point ; le quart jour , il 
gella très bien et fist cler et bel , et continua 
jusques au douziesme jour qu'il chaingea ung 
bien peu. Et ledit deuxiesme jour qu'il pleut 
tant , la glaice de la rivière de Muzelje rompit 
et de grant force alla hurteir contre la vanne 

de Waldrinowe de telle force qu'elle y fist 
ung xay de plus de soixante pieds de large, 
et ne venoit goutte d'yawe à Mets , et convint 
mouldre aux mollins à chevaulx qui estoient 
en Franconrue et aux mollins de la haulte et 
baisse Saille. Alors la cité avoit bien seize cents 
quartes de farine mollue qui estoit en ung 
grenier, laquelle les seigneurs firent mettre 
en vendaige pour sortir les pouvres gens qui 
ne pouvoient moulre , et se vendoit trois solz 
sept deniers la quarte. 

En ceste année, duroit tousjours le diffé- 
rent entre seigneur Hesse de Sainct Martin et 
damp Jaicque , pour l'abbaye de S* Martin , 
laquelle chascun pretendoit à avoir. Or y avoit 
il à Gorse ung moine qui estoit prieur de 
Peltersem , nommé damp Anthoine de Wisse , 
qui s'en alla vers le duc de Loraîne et son 
conseil, et obtint ladicte abbaye et donna à 
chascun une painsion. 

Au mois de febvrier molrut seigneur Otho 
Savin, doyen de la grande église. 

Le premier jour de mars , subitement les 
yawes devindrent si grandes que jay soit ce 
que Waldrinowe ne fut reffaicte , si venoient 
elles en Mets aussy abondamment comme 
elles avoient fait en grant temps et courroient 
si rudement par la grandeur qui estoit, que 
les glaiçons hurtont à ung pont de bois en- 
droit les nueufz mollins , et fut rompu , tel- 
lement qu'il y avoit trois compaignons qui 
passoient et cheurent en la rivière, dont il 
en y eult ung de noié , qui estoit de Mair- 
ville, et les aultres deux furent rescous. 

Le tiers jour de mars , racomença très fort 
à gelleir et à faire froid et dura jusques au 
quinziesme jour d'apvril , et audit jour n'y 
avoit encor fleur ne verdure, et ne pouvoit 
on entreir en terre à la charrue ne à la bêche , 
pour la gellée qu'il faisoit. 

1470. 

Le sire Philippe Dex l'eschevin , filz du 
seigneur Joffroy Dex, chevalier, fut fait maistre 
eschevin de Mets, le jour de feste s 1 Benoit 
en mars , mil iiij e lxix , pour ung an finissant 
audit jour, l'an revollu, mil iiij c lxx. 

Le vingt cinquiesme jour de mars, se esmeut 
en l'abbaye de S 1 Vincent ung gros différent 
entre l'abbé et le couvent, à raison de ce 
que ledit couvent disoit et alleguoit que ledit 
abbé, nommé seigneur Nicolle Françoys, estoit 

laidre , et que pour ceste cause Iuy convenoit 
faire ung coadjutcur pour gouverneir et re- 
genteir Fabbaye et les biens d'icelle, et vol- 
loient que seigneur Jehan de Viviers, reli- 
gieulx dudît lieu le fiist , ce qu'il mist à refus. 
Et eulrent ensemble leans si gros différent que 
ilz fennont les portes de l'abbaye , devant et 
daier, et n'y laissoient personne entreirny yssir 
ne parleir audit abbé , mesmcment son peire 
ny sa meire ny aulcuns de ses amys : et furent 
en ceste manière par trois jours , les heuxes 
fermées. Et après trois jours passez, par l'or- 
donnance de nostre s r l'evesque de Mets , 
lurent les portes de l'abbaye ouvertes. Et de- 
dans le vingt deuxiesme jour d'apvril, ledit 
abbé debvdit alleir à l'cspreuve ou monstreir 
lettres qu'il estoit sain et nect d'icelle malaidie. 

Le sixiesme jour d'apvril , seigneur Andreu 
de Rineck et le sire Jehan le Gournais , I'es- 
chevin , acompaigniés de maistre Jaicque , le 
serorgien et de seigneur Drowin, prebstre, 
chaippeliain de l'esglise paroschialle de Sainct 
Martin , et curé de Sainct Bcgney, partont de 
Mots pour alleir au s 1 voyaige de Jherusalem 
où ilz furent ensemble. Et fut le seigneur 
Jehan le Gournais fait chevalier et retourna 
avec ledit seigneur Drowin le quai tri esme jour 
de décembre suyvant. Aussy fut fait chevalier 
audit voyaige ledit s r Andreu , et ne retourna 
avec luy, car il alla à Saincte Caithcrine du 
mont de Synay, au grant Caire , à S* Nicollais 
du Bair, à Sainct Jaicque en Galice et en 
plusieurs aultres lieux et voyaiges , et ne re- 
tourna jusques au deuxiesme jour de may 
Tan lxxj. 

Le quinziesme jour de may, seigneur Nicolle 
Françoys, abbé de de S 1 Vincent, se partit 
de son monaisteire , craindant que on ne le 
deust meneir à l'espreuve, et s'en alla en 
l'hostel de maistre Pierre Françoys , son peire , 
et laissa en son lieu , pour lieutenant et gou- 
verneur à Sainct Vincent damp Anthoine de 
Wisse , abbé de Sainct Martin devant Mets 
et prieur de Peltersem. Et pour ce que ce 
fut sans le consentement du prieur et couvent 
dudit lieu , ilz envoiont quérir gens de leurs 
terres , jusques au nombre de vingt* cinq 
hommes et plus et les mirent en leur mo- 
naisteire pour gardeir et enfermont ledit abbé 
de Sainct Martin en la chambre abbaussiale 
dudit lieu avec ses cinq serviteurs , sans leur 
donneir à maingicr ny à boire : parquoy ses 



amys en furent devant justice. Sorquoy sei- 
gneur Pierre Renguillon , comme trese, pour 
my et pour ses compaignons , luy firent res- 
ponse, veu que ledit abbé de Sainct Martin 
s'avoit introduit de my meysme audit monais- 
teire , et l'abbé dudit Sainct Vincent absenté 
et en allé sans dire à dieu , et que ledit abbé 
de S* Martin n'estoit religieulx dudit Sàinct 
Vincent, mais avoit son monaisteire et son 
prieuré ; que par ce, lesdits prieur et couvent 
de Sainct Vincent n'estoient tenus luy donneir 
à boire ny à maingicr, si bon ne leur sem- 
bloit ; en oultre , que c'estoit cais ecclesias- 
ticque dequoy ilz ne se volloient mesleir ; 
mais que les parties se gardaissent de force 
et d'oeuvre de fait. Et ainsy convint que ledit 
Peltersem s'en retournast en son abbaye de 
Sainct Martin. Et quant ledit abbé de Sainct 
Vincent eult esté , environ quinze jours , hors 
de son monaisteire , en l'hostel de son peire , 
les seigneurs trese firent faire comandement 
audit maistre Pierre Françôys , son peire , sus 
cent k l ivres de metsain qu'il envoiast , dedans 
sept nuitz , ledit abbé de Sainct Vincent , son 
filz , à l'espreuve à Sainct Laidre ou qu'il ne 
te soustint plus. Mais avant les sept nuitz 
passées , ledit abbé print son despart et en 
alla demeurer à Sainct Martin devant Mets, 
et y fut trois sepmaines ou environ avant qu'il 
se partist et puis se partit sus une cherrette 
pour en alleir à Rome. Mais quant il vint vers 
le Nuefchaistel en Loraine , les gens de l'cves- 
que de Mets le prindrent et le menont au 
chaistel de Nomeney , et illec fut détenu en 
jusques au dairien jour de jung qu'il fut déli- 
vré et jugié pour laidre , par les trois espreuves 
de Toul , de Verdung et de Trieve. 

Le dix septiesme jour de jung, molrut dame 
Henriatte, fille seigneur Rénal de Gournais, 
chevalier qui fut , et femme seigneur Phi- 
lippe Dex , le jeune , alors maistre eschevm 
de Mets. 

Le quatriesme jour de jullet, molrut sei- 
gneur Nicolle Roucel, chevalier, pere de dame 
Perette , femme seigneur Andreu de Rineck , 
qui estoit au sainct voyaige de Jherusalem. 

Le septiesme jour de jullet, fut décapité 
ung compaignon , appellé Pierre Fourat , de 
la Bonne Ruelle , pourtant que en revenant 
du gait, il alla empres d'une fille abandon- 
née, nommée Aillis de Taixey, et en fist son 
volloir, et puis il la tua et déroba. 

Le dixiesme jour de jullet , seigneur Pierre 
Baudoiche print à femme Aillixon , fille Thie- 
bault Louve, l'aman, par la dispense de 
pape Paule. 

Le dairien jour d 1 aoust , les nouvelles vin- 
drent à Mets que Ferry, monseigneur, comte 
de Wauldemont , estoit trespassé en Espaigne, 
vers Barcellonne. 

Le sixiesme jour de septembre, vint à Mets 
Philippe de Savoie , qu'on disoit Philippe 



sans Terre , frère de la royne de France , le 
marquis de Montserrat , l'evesque de Genève, 
monseigneur de Montagus, et plusieurs aul- 
tres seigneurs en nombre de cent et cinquante 
chevaulx , et entront par la porte du Pont- 
thieffroy, et fiit logier en l'hostel du Breton , 
et luy allont au devant les soldairs de la cité. 
Et luy firent la cité présent de deux grais 
buefe , de deux cowes de vin , de vingt cinq 
chaistrons et cent quartes d'avoine. Et firent 
le présent seigneur Jehan Baudoiche , cheva- 
lier-, seigneur Wairy Roucel, chevalier; le 
sire Wiriat Louve et Jehan Papperel. Et le 
Jondemain, lesdits seigneurs furent en la grant 
église et oyrent messe devant Nostre Dame 
la Ronde : et pour l'honneur d'eulx , les chai- 
noines firent paireir leur grant aultel et juer 
des grosses orgues. ,Et print celluy seigneur 
moult à gré de veoir les joiaulx d'icelle église, 
et moult les prisa , luy et ses gens : et voult 
veoir la cloche de Mutte et le Lorain Gairin. 
Et à ce faire le conduisoient tousjours sei- 
gneur Michiel le Gournais, seigneur Wairy 
Roucel , chevalier, et le maistre eschevin. Et 
puis après disné , ilz se partout et en allont 
par la porte à Maizelle, et le conduisont les 
soldoyeurs, soldairs et plusieurs jonnes sei- 
gneurs, bien deux lues loing. 

Le vingt troisiesme jour d'octobre, seigneur 
Philippe Dex , lors maistre eschevin de Mets, 
espousa dame Bonne, fille seigneur Joffroy 
Chaverson , en l'église paroischiale de Sainct 
Gergone, laquelle estoit richement vestue; 
et y avoit grande quantité de seigneurs et 
dames, tant de la cité comme de dehors, et 
de tabourins et menestrez. Et alors estoit 
l'evesque George à Mets , qui vit toute icelle 
noblesse. 

Audit an , au mois de décembre , molrut 
le boin duc Jehan, duc de Bair et de Lo- 
raine , filz de René , roy de Secille , en Es- 
paigne vers Barcellone. Et disoit on qu'il avoit 

esté enherbé avec le comte Ferry de Waul- 
demont et plusieurs aultres. Et quant on seust 
les nouvelles à Mets qu'il estoit mort, les 
religieulx de Sainct Martin devant Mets et 
les dames de S* Pierre sonnont leurs cloches , 
trois jours et trois nuytz. Et puis en la grande 
église, en les abbayes et monaisteires et par 
touttes les églises paroischiales de Mets, on 
sonnont les cloches et chantont vegilles et 
grande messe pour l'ame dudit duc Jehan. 
Que Dieu luy fasse mercy. 

Audit an, seigneur Coinraird de Serriere, 
filz Huttin de Serriere , escuier, print à femme 
dame Philippe Dex, fille seigneur Joffroy 
Dex, chevalier qui fut, qui avoit esté femme 
à Poincignon le Gournais , filz seigneur Rénal 
le Gournais, chevalier. 

Le tiers jour de mars, fut mis le siège 
devant la ville de Chaistel sus Muzelle, qui 
estoit au seigneur Thiebault du Nuef Chais- 
tel , chevalier et mareschal de Borgoigne , par 
Jehan, comte de Salme, mareschal de Lo- 
raine , avec la puissance de Bar et de Loraine, 
et estoient , que à pied que à cheval , en 
nombre de douze mille hommes , et y avoit 
partie de oeulx d'Espinal et de l'evesché de 
Mets, et y tinrent le siège depuis ledit tiers 
jour en jusques environ la Sainct George. Et 
se deffendirent très bien ceulx de dedans, 
tellement qu'ilz en navront et tuont plusieurs, 
entre lesquelx fut tué d'une collevrine le 
baistaird d'Aspremont; et aussy fut navré 
mess ire Gaspard Bayer, chevalier, d'une col- 
levrine, et en molrut ung mois après, et 
le plus bel chevalier de Loraine. Et sans les 
herraulx du roy et flu duc de Borgoigne qui 
sorvinrent , le siège fust esté levé par force par 
les Borgoignons dont monseigneur de Monta- 
gus estoit capitaine, lesquelx herraulx firent 
cesseir les parties et leur dirent que le roy et 
ledit duc av oient tresve jusques à la Magdel- 
laine. Pafquoy les armées se despartont, et 
eulrent ceulx de dedans qui estoient au chais- 
tel , grant honneur. Et y eussent eu les Lo- 
rains grosse deshoneur ; car grant partie s'en 
estoient fuys en la ville de Chairmes , quant 
ilz seurent que les Borguignons estoient venus. 
Et avoient les Lorains fait grosses despenses 
inutiles ; et pour ce , aulcuns gent ilz hommes 
volrent demandeir appaitis aux pouvres gens 
de la terre de Mets. Mais les seigneurs de 
Mets ne le volrent mie souffrir ne endureir, 

et en escripvont plusieurs requestes au conseil 
de Loraine. Nonobstant ce , ung appelle 
Lîebault d'Abocourt , qui estoit Lorain et 
résidant à Abocourt , devant Nomeney, cou- 
rut à Ralcourt et print touttes les bestes et 
les enmena : desquelles choses et oeuvres de 
fait, on en advertit le nouvel duc de Loraine 
et le roy de France, pour avoir la rendue 
d'icelles bestes , qui en rescripvont que leur 
intention estoit que lesdictes bestes fussent 
rendues, et furent rendues franches et quictes. 

1471. 

Le sire Jehan Papperel , l'eschevin , filz 
seigneur Nicolle Papperel , aussy eschevin , 
fut fait maistrc eschevin de Mets , le jour de 
la feste sainct Benoit en mars , mil iuj c Ixx, 
pour ung an et finissant audit jour, Tan re- 
vollu, mil iiij e lxxj. 

Au mois de may, le mairdy des Croix, 
audit an, molrut dame Aillixon, femme de 
seigneur Pierre Baudoiche, et fut ensepul- 
turée aux Celestins. 

Le deuxiesme jour de may, retourna seigneur 
Andreu de Rineck , chevalier, du voyaige de 
Jherusalem et de S te Caitherine. 

Le lundy, vingt et uniesme jour de jung, 
les nouvelles vindrent à Mets et la plainte et 
doleance des pouvres gens de villaiges que 
les Françoys estoient venus logier en la terre 
de Mets et prenoient vivres par force et ne 
volloient rien paier. Parquoy les hommes des 
villaiges et de la cité se volloient mettre en- 
semble pour eulx deffendre et les assaillir. Si 
fut fait cri et huchement , ledit jour, devant 
la grande église , que nulz des manants et sub- 
gectz de la cité, du pays et juridiction d'icelle 
ne feyssent nulle assemblée sans le congié de 
justice et des sept de la guerre, sus peine 
d'estre pugnis. 

Le vingt troisiesme jour de jung , molrut 
Wailtrin Clément, l'aman, et, le samedi après, 
on mist ses armes devant Nostre Dame la 
Ronde , en la grande église ; de laquelle chose 
plusieurs des seigneurs de la cité furent mal 
contents , pourtant qu'elles n'y debvoient mie 
estre ; et en usa on tellement qu'elles furent 
ostées , sans y estre remises. 

Le vingt cinquiesme jour de jung , mon- 
seigneur de Crant , qui estoit françoys , partit 
des villaiges où il estoit logié avec son armée , 



et s'en allont par dessus le pont à Mollin , et 
en allont logier à Gorse et au pays entour. 

Le quatriesme jour de jullet , molrut Phi- 
lippe , filz seigneur Michiel le Gournais, che- 
valier, lequel seigneur Michiel pour lors n'es- 
toit point à Mets , car il estoit envoyé en am- 
bassalde vers l'empereur. 

Audit mois , fiança le seigneur Jehan Pap- 
perel , aman et eschevin , Aillixatte , fille sei- 
gneur Pierre Renguillon , chevalier. Et le 
premier jour d'aoust, il Fespousa , et estoient 
tous deux boyteulx. 

Audit mois de jullet, revint de Rome ung 
moine de S 1 Clément , nommé damp Jaicque, 
qui aultresfois avoit esté moine de Belpreis, 
et depuis estoit devenu noir moine , et fut 
abbé de Sainct Martin devant Mets , puis fut 
déposé et fut , après la mort de sire Paulus , 
abbé de Sainct Clément , gouverneur d'icelle 
abbaye , et après , prieur de S* Andreu , puis 
en alla à Rome et impetra l'abbaye de Sainct 
Simphorien , dont il en aporta certaine bulle 
adressant à l'evesque et à la cité. Et pour 
executeir ung brief apostolicque vers l'eves- 
que, il y envoya ung procureur, nommé Ste- 
vcnin le Lairmier et Joffroy Anthoine , le no- 
taire , qui s'en allont à Vyc où ilz firent leur 
debvoir. Et incontinent l'evesque les fist panre 
et mettre en prison et les y tint vingt deux 
jours , et les eust encor plus tenus ; mais leurs 
deux femmes les allont requérir à Vyc et les 
firent replesgier pour chascun soixante livres 
d'amende , s'il estoit trouvé qu'ilz eussent de 
tant offensé. 

Le septiesme jour d'aoust , revint de France 
le seigneur Nicollais , duc de Calabre , de 
Loraine et marquis du Pont , filz aisné du duc 
Jehan de Calabre et Loraine , seul héritier de 
la maison d'Anjou*, pour panre et avoir la 
jouyssance et possession de la duché de Lo- 
raine. Et fut premier en la cité de Toul, 
et après fist son entrée à Nancey où furent 
envoyés de part la cité seigneur Michiel le 
Gournais, chevalier, seigneur Werry Roucel, 
chevalier, seigneur Pierre Baudoiche et sei- 
gneur Rénal le Gournais, escuier, pour luy 
faire la bien venue et luy desclairier que son 
feu peire avoit tousjours demonstré amitié et 
boin voisinaige à la cité , et qu'ilz esperoient , 
moyennant la graice de Dieu, que ainsy feroit 
il ; et de leur part ilz panroient peine de si 
bien voisiueir et vivre en amitié avec luy et 

ceulx de ses pays , comme ceulx qui estaient 
prestz à luy faire tous services et plaisirs, 
tant que par raison il se debveroit contenteir. 
Lequel prince les receupt joyeusement , des- 
clairant que si son peire leur avoit esté amy 
et boin voisin , que aussy de sa part à ce ne 
volloit il faillir. 

Au mois d'aoust, vindrent dix mille Bor- 
guignons logier en la duché de Bar, et prin- 
drent Gondrecourt et Landre , pourtant qu'ilz 
avoient aidié à panre Damvilleir avec les Fran- 
çois. Puis lesdits Borguignons allont mettre le 
siège devant Conflans ; et prenoient lesdits 
Borguignons vivres en la terre de Mets , mais 
ilz les paioient bien. 

Audit mois d'aoust , molrut à Borne seigneur 
Nicolle Françoys , abbé de Sainct Vincent , 
condampné pour laidre et mezel , comme cy 
devant est desclairié. Et après sa mort , pape 
Sixte quatriesme, donna l'abbaye dudit Sainct 
Vincent à ung sien nepveu , cordellier et car- 
dinal , de la main duquel seigneur Jehan de 
Vivier , religieulx dudit Sainct Vincent , eult 
ladicte abbaye en payant grosse painsion. 

En ladicte année , lurent vuidiés les fossez 
de daier les Pucelles et de empres le pont 
des Morts ; et y furent les paroischiens des 
paroisches de Mets à crowée , bien dix sep- 
maines ou plus. 

Environ noel, se demonstra au ciel une 
cornette qui avoit trois grans rais de plusieurs 
couleurs, et avoit une longue queue rouge 
et terrible en manière d'ung dragon : et se 
monstrait en plusieurs manières et durait 
environ cinq sepmaines. 

Le jour de la Sainct More, en febvrier, 
lurent ars et brûliez les grans mollins de 
Muzelle sus le Terme , qu'on disoit les nuefz 
mollins ; le mollin au palpier , et le follant 
à draips , par feu de fortune ; et ce avint à 
heure de minuyt, et n'y peult on rien res- 
courre, et ne peult on sçavoir comment ce 
advint. 

Le dix neufviesme jour de febvrier, molrut 
Guerdat de Millerey, escripvain au pallais de 
Mets , qui ordonna pour mainbours seigneur 
Michiel de Gournais et seigneur Begnault de 
Goumais , lesquelx délivrant à S 1 Simphorien 
ung bréviaire qu'il avoit donné au couvent 
pour servir en l'église dudit lieu. 

Environ le mey caresme , il passa par devant 
les ponts des Morts plus de quinze cents Bout- 

guignons, très bien équipez , qui ail oient vers 
le duc de Borgoigne. Et quinze jours après , 
en passa par le hault chemin plus de six cents 
qui s'en allont après les aultres. 

En celle année , le roy Loys introduisit et 
ordonna celle coustume de sonner Y Ave Ma- 
ria , à l'heure de midy, affin de prier Dieu 
pour la paix. 

V ers mis sur deux bombardes de la ville de Mets. 

Je sois redoutée nommée, 
Déifiant ceulx qui contre Mets 
Vouldront venir à teste armée , 
Pour leur bailler mes entremets 
Mil iiij c lxxj. 

Pucelle suis non violée , 
Pour contredire fièrement 
A gens c aidant , à la voilée , 
Domager Mets indehuement. 
Mil iiij c lxxj. 

1472. 

Le sire Coinraird de Serriere , escuyer, filz 
Huttin de Serriere , fut fait maistre eschevin de 
Mets , le jour de feste sainct Benoit en mars, 
mil iiij c lxxj , pour ung an finissant audit jour , 
l'an revollu, mil iiij c lxxij. 

En celle année, la vigille de la sainct 
George , avint une aventure à Mets ; car à 
celluy jour , deux compaignons estraingiers , 
l'ung appellé Bobinet , et l'aultre Jaicquelot , 
tous deux du pais de Hâynault , se trouvai- 
ent à bourdiaulx, de nuyt; et avec eulx 
arrivait ung aultre compaignon meisme de 
leur pais, lequel estoit filz bastard d'ung 
chevalier. Et entre eulx se esmeut question , 
tellement que ledit bastard fut tué. Parquoy 
les deux dessus nommés , par qui avoit le 
copt esté donné , s'en fuyrent en franchise en 
la grant église et y furent environ sept sep- 
maines. Et tellement que , une nuyt , ledit 
Jaicquelot , parce que le temps luy ennoioit , 
se mist en aventure d'eschaipper , et de fait 
se avala par une tour de la grande église du 
costé devers le Wyvier ; mais tantost il fut 
reprins et fut mené en l'hostel de la ville. 
Et fut dit que ledit Bobinet , son compaigon , 
l'avoit accusé. 

Puis en ce temps , le vendredy après , vint 
le comte de Boussy et sa femme , qui estoit 
fille au comte de Sainct Pol , connestable de 
France , lequel eult depuis la teste tranchée 

à Paris. Et à sa venue y la cité luy fist grant 
honneur , et luy fiit au nom (ficelle donné et 
présenté trois cowes de vin, cent quairtes 
d'avoine et pour vingt francs de poisson. 
Et au londemam, ledit comte demanda à la 
justice d'icelle cité ledit Robinet, qui estoit 
en cor à la grant église, et très voluntiers 
ilz lui donnairent. Et alors ledit comte s'en 
vint à ycelle grant église et trouvait celluy 
Robinet auquel il dit: Prends moi par la 
robe et t'en viens après moy ; et si fist il. 
Et ainsy le tenant par la robe le menait hors 
de l'église ; et par celle manière eschaippa 
ledit Robinet franc et quicte. Et le meisme 
jour , qui estoit le sabmedi , à deux heures 
après midi , hit mené ledit Jaiquelot , son 
compaignon , au gibet de Mets , et là fut 
pendu et estranglé, et eult celluy belle re- 
compense. Dieu luy pardonne. 

Les magistrats de Mets demandent qu'on leur 
livre deux meurtriers réfugiés à la ca- 
thédrale* 

« Premièrement , quant nous Aismes en 
chapistre , le vingt deuxiesme jour (Tapvril , 
Tan lxxij , pour le feit des deux meurdrieurs 
qui estoient venus à refuge en la grant église 
et nous heusmes dit ce que nos estoit chargié 
de dire par messieurs de justice , nous firent 
lesdits de chapistre rcsponse que ilz estoient 
bien desplaisant de ce que la chose estoit 
avenue et que ilz ameroient mieulx que elle 
ne fust mie avenue; mais que bonnement 
ne nous povoient donner response, sans par- 
avant parler à l'officier de monseigneur l'e- 
vesque, et que le fait estoit autant à luy 
comme à eulx, car il estoit souverain de la 
grant église comme eulx; mais ilz iraient 
devers les officiers monseigneur et commu- 
niqueroient ensemble de ceste matière, et 
le plus brief que faire se porroit, nous fe- 
raient savoir leur response. 

» Item , celluy jour meysme , après les 
vespres chantées, nous firent dire messei- 
gneurs de chapistre que s'il nous plaisoit, 
ilz nous feroient response sur la matière de 
quoy nous avions parlé à eulx: sur quoy 
leur respondismes que nous estions tout 
prestz ; et sur ce nous firent entrer en cha- 
pistre et nous dirent pour ce comme cy 
après est escript. 



» Item, nous dirent lesdits seigneurs de 
chapistre par la bouche de Hugo Mathies, 
doien dudit chapistre que ilz avoient comu- 
nicqué en ceste matière avecque les officiers 
de monseigneur l'evesque et avecque aultres 
gens clercs , comme ceulx de Sainct Saulveur 
et Sainct ïhiebault et aultres gens clercs, 
et trovoient que ces malfaicteurs qui estoient 
venus à refuge, que on ne les povoit delivreir 
sans grant préjudice faire à Peglise , et que 
tous les droits canon le disoient, dont ilz 
estoient bien desplaisant ; ce neantmoins que 
le fait estoit autant à faire à monseigneur 
l'evesque comme à eulx et que on dessentist 
si monseigneur en volroit donner congié que 
on les puist prendre par bonnes lassons : que 
tant comme à eulx , ilz n'y mettront point 
de contredit , quant mon dit seigneur le voi- 
rait de sa part, nous priant que les volas- 
sions excuser devers messeigneurs de la cité ; 
car ilz estoient bien desplaisant que aultre- 
ment ne se povoit faire. 

» Item, sur ce leur fismes response que 
nous n'estions que commissaires en ceste ma- 
tière, et que nous avions bien entendu leur 
response et que nous la reporterions à messei- 
gneurs de la cité ; mais nous leur priasmes 
que ilz feissent mettre jus au malfaicteur le 
coustial qu'il avoit aporté en ladicte église, 
lequel coustel estoit le propre coustel dequoy 
le murdre avoit esté fait : sur quoy nous fist 
Benefacti response que le coustial n'estoit 
point perdu : quar le malfaicteur l'avoit donné 
au petit marlier de leans et que il le rende- 
roit bon compte. Dequoy leur fut dit que y 
souffisoit puis qu'ilz l'avoient devers eulx. » 

Le quinziesme jour de may, molrut sei- 
gneur Joffroy Chaverson, eschevin du palais 
de Mets, et fut enterré aux Cordelliers, en 
la chaippelle , près du grant aultel. 

Audit mois de may, le duc Charles de 
Borgoigne, estant à Arras où il amassoit son 
armée, alla devers luy le duc Nicollais de 
Calabre et de Loraine pour traicter le mai- 
riaige de la fille dudit duc de Bourgoigne qui 
le receupt noblement et luy donna bonne es- 
pérance. Et sur icelle espérance, ledit duc 
Nicollais ouvrit la matière pour la conqueste 
de la cité de Mets ; à quoy pour lors ledit 
duc Charles ne luy fist grand response à cause 
des grandes occupations qu'il avoit pour lors 
à cause de son armée. 

Audit an, seigneur Lambert, le prebstre , 
chappellain de Sainct Marcel, et Thiriat de 
Landremont, l'aman, pour lors trese , eulrent 
grant parolles ensemble sus la plaice de 
S* Hillaire : et fraippa ledit seigneur Lam- 
bert ledit Thiriat. Et le londemain, on en- 
voya quérir ledit seigneur Lambert et lut 
mené en l'hostel du doyen. Ce fait, le suf- 
fragant, le vicaire et les officiers de l'evesque 
furent redemandeir ledit seigneur Lambert 
et leur fut délivré par les sergents ; et plu- 
sieurs prebstres le prindrent et l'amenont 
par le cloistre de la grande église en la cour 
l'evesque. 

Le mercredy, vigille de l'ascension, dai- 
rien jour des Croix, seigneur George de 
Baude, evesque de Mets, fat à la procession 
à pied après sainct Estienne, avec les chai- 
noines et grant partie des seigneurs de 
Mets. 

Le vingt troisiesme jour de may , qui 
estoit le londemain de la trinité , vint à Mets 
ledit seigneur George , evesque, et fat à 
vespres , le mercredy , vigille du sainct sa- 
crement de l'autel; et le jour dudit s* sacre- 
ment, il fut à la procession en la grant église, 
en pontificat avec les chainoines et porta le 
sainct sacrement tout au long de la proces- 
sion: et y avoit trois diacres et trois sous- 
diacres revestus , portant juelz et relicques. 
Et estoit ledit evesque entre le doyen de 
ladicte grande esglise et le trésorier. Et y 
estaient la pluspart des seigneurs de Mets , 
et fut ordonné de chanteir plus maitin par 
les paroisches, pour estre à ladicte proces- 
sion. Et touttes les gens d'église qui estoient 
à ladicte procession, avoient chacun ung 
cierge en leurs mains. Et chanta ledit evesque 
la grande messe. Et le diemanche après, ledit 
evesque vint en ladicte grant église , revestu 
comme chainoine, et donna à disner les sei- 
gneurs chainoines et tous les seigneurs de la 
cité qui y volrent alleir, en la cour l'evesque ; 
et au soupper y furent tous les curés. Et le 
mairdy en suivant, se partit de Mets. 

Audit mois de may , molrut damé Ysaibel 
de Randeck , abbausse de Saincte Glossine , 
et en son lieu fat esleutte dame Ysaibel Dex 
qui fat sacrée abbausse, par le suffragant, 
le sixiesme jour de septembre. 

Audit ân, les comis pour la cité firent 
reflaire le nuef mollin au papier , oultre Mu- 

zelle et le foulant qui avoient esté ars, comme 
devant est dit. 

Item , en la meisme année , au mois de 
jung après , on fist faire une grosse neufve 
tour au Saulcys sur Muzelle, pour faire ung 
mollin à vent, dont les murs avoient plus 
de sept pieds d'espais et furent levés de la 
haulteur d'environ vingt sept pieds. Et quant 
elle fat faicte et eschevie , on la voult em- 
plir de pierres et de savellon tout massif et 
tichiée de gros paulz aux fondemens. Mais 
quant ce vint en la dairienne sepmaine de 
jullet , à l'occasion de ce qu'elle estoit encore 
toutte fraische , elle ne peult endurer le faix 
et fat toute fendue et desrompue en quaitre 
lieux : de quoy on fut bien esbahy. Et fat 
force de la toutte deflaire , qui coustait beau- 
copt; car on ostait touttes les pierres jusques 
au fond , et mist on le lieu en tel estât qu'il 
estoit au premier. Et fist on nouviaulx fonde- 
mens de grosses pierres qui furent amenées 
de la montaigne Sainct Quentin; et là fat 
celle tour faicte toutte massive de fons en 
fons, et sur icelle fist on ledit mollin à vent, 
comme on le voit encor aujourdhuy. Et moy 
rescripvain de ces présentes, l'ay veu tour- 
ner et ouvrer; mais il ait bien peu de vent. 
Et coustait celluy ouvraige à faire, comme 
on disoit, environ deux mille florins, avant 
qu il fast tout achevé. Et disoit on que ce 
dopmaîge estoit advenu par le deffault de 
maistre Henry de Ranconvaulx , maistre mas- 
son de la cité , lequel se absenta et fat privé 
de ses gaiges, une espaice de temps. 

Le second jour d'aoust, se partout de Mets 
les soldairs de la cité avec trente piétons, 
pour alleir assaillir le chaistel de Port sur 
Saille et le prendre, dans lequel ung cheva- 
her de Rhode, qu'on disoit monseigneur de 
la Romaine, se tenoit avec des malvais gar- 
sons qui journellement venoient sur les haults 
chemins en la terre de Mets et detroussoient 
et ruoient jus les marchants de France et 
Borgoigne et tous aultres qui venoient à Mets 
Et avoit ledit seigneur de la Romaine prins 
furtivement icelle plaice sur ceulx de Mets 
et sur les enffans George de Noeroy , alors 
que on ne se gardoit de luy. Et y allont les 
soldoieurs si prudentement qu'ilz gaingnont 
ladite plaice et n'en n> eult nulz des blessiés, 
et fat prins prisonnier le capitaine du chais- 
tel et son vairlet, et mené en l'hostel du 

doyen des prisonniers de Mets : et les aultres 
compaignons se rendont , saulve leur vie. Et 
la tint et posséda la cité le terme de quaitre 
mois , tant que accord y lut trouvé. 

Le vingt cinquiesme jour d'aoust , molrut 
dame Caitherine le Gournais, fille seigneur 
Lorant le Gournais , chevalier , qui avoit eu 
en premier mairit Jaicomin le Hungre et 
pour ce estoit appelée dame Caitherine le 
Hungre , et depuis fut femme seigneur Poince 
Baudoiche , chevalier. Et fut ensepvellie de- 
vant l'autel sainct Nicollais en l'esglise pa- 
roischialle de Sainct Martin en Curtis, où elle 
fist plusieurs fondations , comme par son epi- 
taphe qui est contre ung piller en ladicte 
église de« Sainct Martin, appairoit. 

Audit an, fist ung hyveir pluvieulx et 
moiste et gella peu , et molroit on de peste 
et des esprissons. Et environ la noel , revint le 
duc Nicollais de Loraine de devers le duc de 
Borgoignc. 

Environ la noel, plusieurs marchants de Mets 
envoyont de la marchandise qu'ilz avoient , 
en France ; et pourtant que la renomée fut 
que ce estoit comme facteurs des Françoys 
et pour les Françoys meysmes, les Borgui- 
gnons de la garnison de Damvillier la ruont 
jus et la buttinont tout , et n'en peulrent les- 
dits marchants de Mets rien ravoir pour quel- 
que poursuite que on en sceut faire. 

1475. 

Le sire Pierre le Gournais , escuyer, qu'on 
disoit Perrin le Gournais, filz seigneur Rénal le 
Gournais , chevalier, qui fut , fut fait maistre 
esche vin de Mets , le jour de feste s 1 Benoist 
en mars , mil iiij c lxxij , pour ung an finissant 
audit jour, Fan revollu , mil iiij e et lxxiij. 

Audit mois de mars , fist ung très bel et 
chault temps , tant que tous les biens de terre 
amendoient si fort que , au premier jour 
d'apvril, on véoit le raisin en pleine vigne, 
et trouvoit on beaulcop de soille en palme 
et du mirguet fleuri. Et estoient les serises , 
prunes et purnelles, groseilles et plusieurs 
poires et pommes nouées sur les arbres , ledit 
jour, premier d'apvril. 

Le neufviesme jour d'apvril, fut l'entre- 
prinse faicte par hault et puissant prince Nicol- 
lais , duc de Calabre et de Loraine devantdit , 
contre la noble cité de Mets pour la volloir 
subjuguer et les habitans exterminer par une 



secrette emblée , malicieusement faite et en 
couverte, ce que ses prédécesseurs n'avoient 
peu faire à force d'armes ; ne n'avoit on alors 
question à luy ne hayne aulcune. 

Et de fait , ung chevalier, appelle Bertholt 
Crantz , qu'on nommoit aultrement la Grande 
Bairbe , se présenta au duc Nicollais de Lo- 
çaine avec offre de luy faire estre la ville 
de Mets en ses mains ; dont le duc fut fort 
joyeulx ; car c'estoit la chose que plus il 
desiroit. Si luy fournit gens et toutes aultres 
choses qu'il demandait ; tellement que ledit 
Crantz , pour parfaire son entreprinse , acous- 
tra aulcuns cherriots chairgés de tonniaulx, 
comme si c'eust esté ung marchant de vin. 
Et ledit duc Nicollais, pour traire et osteir 
hors de ceste cité partie des nobles et gens 
de deffense , mandait par ses lettres de man- 
dement aulcuns seigneurs fiefvez de cestedicte 
cité , c'est assavoir, tous ceulx de ladicte cité 
qui tenoient terre ou seigneurie en liefe de 
luy : lesquelx , soubz bonne confiance , libé- 
ralement, comme ceulx qui desiroient faire 
debvoir, les aulcuns d'eulx estoient en volloir 
d'y aller en personnes. Mais ung bon viez 
chevalier de cestedicte cité leur remonstra 
le dangier et ce qui aultrcsfois estoit advenu , 
en cas semblable, de ville et cité gaingnée 
par faulte de gens en icelle , et leur en des- 
claira tant qu'ilz demeuront et envoyont de 
leurs gens et serviteurs devers ledit duc Ni- 
collais qui , au jour qu'il debvoit faire ladicte 
entreprinse, les fist séparer de son armée et 
les envoya à Gondreville où ilz furent détenus 
certaine espaice de temps. 

Le jeudi devant la floric paisque , que nous 
disons les palmes , qui fut le huitiesme jour 
du mois d'apvril, se partit le duc, au plus 
secrètement qu'il peult , de sa ville de Nancey, 
et avec grant compaignie de gens, tant de 
sa consanguinité comme d'aultres circonvoi- 
sins , ses alliés et complices , especialement 
tous ses nobles, comtes, barons, chevaliers 
et escuiers de Loraine, jusques au nombre 
d'environ dix huit cents combaitans à che- 
vaulx et sept ou huit mille piétons , s'en vint 
le plus couvertement qu'il fut possible, jus- 
ques à sa ville du Pont , sans ce que la plus- 
part de ses gens sceussent là où il vouloit 
aller ; et alors en ce lieu leur desclaira son 
couraige et son intention. Parquoy, après ce 
que l'avoine fut donnée aux chevaulx, se 

mirent de nuit en chemin, en tirant droit à 
celle noble cité : et tellement que le vendredi 
ia mai tin, neufviesme d'icelluy mois d'apvril , 
entre quaitre et cinq heures, se trouvèrent 
tous en la plaine entre les deux églises de 
S* Privais et S 1 Laidre et vinrent aborder 
devant ladicte cité du costé devers Feglise 
de Sainct Arnoult et là entour ; et tellement 
que eulx , estant bien serrés , tenoient jusques 
près de Sainct Laidre. 

Ledit duc Nicollais envoya à la porte Ser- 
penoize deux chars dont l'ung estoit chargié 
de certains tonniaulx, pleins de marteaulx 
tranchans , de grosses tenailles , piedz de chie- 
?re et aultres préparations pour servir à leurs 
intentions et entreprinse : et dessus Faultre y 
avoit ung gros engin de bois bien subtilement 
et ingénieusement fait, bien ferré, ayant ung 
long tison et gros, pertuisé en cinq lieux, 
chevillé de grandes chevilles ferrées , et estoit 
ledit engin propre à lever soudainement pour 
retenir et empescher que la porte coulisse 
ne chenst du hault en bas. Et le tout estoit 
recouvert de faiçon que rien ne se pouvoit 
cogaoistre ne aviseir. Et les fist mener ledit 
duc par gens de guerre en habits, dissimulez, 
qui se disoient marchants , menant du poisson 
pour vendre sur le marchié. A quoy les deux 
portiers avec le chaistellain , espérant avoir 
quelques pièces d'argent des marchants, fu- 
rent diligents d'ouvrir la porte et n'en tirent 
grande difficulté} car au mois de mars , on 
a acoustumé à Mets d'ouvrir les portes de bon 
maitin pour les vignerons qui vont labourer 
enz vignes. Et fut le premier char mené par 
Conrard Kretzer, alors prevost de Siercque ; 
et se arrestait et mist celluy premier char au 
dessoubz de la première porte , c'est assavoir 
du chaisteau et du dedans la ville. Et estoit 
ledit engin tellement chargé que lesdits Lo- 
rains , qui à ceste affaire estoient commis , le 
deschairgeont bien legierement et le dressai- 
rent et appliquèrent à la coulisse d'en hault, 
le cuydant mettre dessoubz les gros paulx 
de la porte coulisse , affin que yceulx paulx 
ne chéissént à la vallée, ains chéissent sur 
ledit engin, présumant que lesdits paulx se 
tinssent ensemble, et, quant ilz eussent osté 
ledit char, que leurs gens d'armes qui estoient 
embuschez, eussent passé par dessoubz à grant 
foule et puissance. Et en deschairgeant et 
dressant ledit engin , plusieurs de leurs gens 

d'armes laissèrent leurs chevaulx entre deux 
portes et entrèrent en ladicte cité avec plu- 
sieurs de leurs gens de pied, environ cinq 
ou six cents combaitans , à banieres , pâmions 
et estendairds desployés , et furent en la cité 
par la Grant Rue et Viez Boucherie et Chaip- 
pellerue, jusques vers la pierre daier Sainct 
Saulveur. L'une des basses gairdes, portier 
de ladicte porte , nommé Pierson , véant tant 
de gens ainsy arrestés en dressant leur engin, 
non saichant qu'ilz faisoient, se courrouçait, 
leur disant : Que faites vous ? Que ne tirés 
vous avant? Et cuidoit cloire l'une des bai- 
rieres pour leur détourner l'entrée. Mais in- 
continent après ce dit, fut empoingné ledit 
portier et tout roide fut tué en la plaice. 
Parquoy le chastellain, ce voiant, s'en fuyt 
au long du baisle avec les elefz du chaisteau 
qu'il portoit dessus son bras. Si entrairent 
alors lesdits Lorains sans contredit, et à hault 
ton ont sonné leurs trompettes, en faisant 
grans cris, rencriant : Ville gaingnée! Tués 
tout, femmes et enffans ; n espairgnés rien. 
L'ung crioit : Vive Calabre ! et l'aultre : Vive 
Loraine ! Et entront en ceste cité messire 
Enguelbard de Mitbourg, chevalier et mares- 
chal du duc Frederich de Bavière, comte 
palatin et eliseur, qui avoit envoyé trois cents 
chevaulx audit duc Nicollais , avec sondit 
mareschal ; et Jaicot de Halmestat, qui por- 
toit le pannon des gens d'armes dudit palatin 5 
les deux comtes de Bitsche, seigneurs Wec- 
kart et Frederich , frères ; le comte Henneman 
de Lynange , seigneur de Forpach ; le comte 
Weckart de Lynange, qui portoit le grant 
estendaird auquel estoit s 1 Martin 5 Jehan , 
comte de Salme , seigneur de Viviers et ma- 
reschal du duché de Bar ; Bertholt Crantz , 
escuier ; les seigneurs de Dullange et plusieurs 
nobles et non nobles , jusques au nombre 
dessusdit, qui tous crièrent : Ville gaingnée! 
Mais Dieu , par sa pitié et bonté , ne le voult 
permettre ne souffrir, ainsois inspirait Ha- 
rellc, le boulangier, demourant auprès de 
celle porte, qui estoit homme de bon aige, 
lequel s'estoit levé au maitin pour cuire du 
pain , et oyant le bruit , saillit dehors en la 
rue et, ainsy comme Dieu le vouloit, passa 
parmi les ennemis gens de guerre. Et voiant 
qu'ilz cerchoient l'entrée des degrez pour 
monter hault au chaisteau dessus la porte, 
affin de mettre leur estendaird dessus icelle 

et au plus hault de la tour ; et pour ce qu'ils 
ne sçavoient trouver rentrée, celluy boulan- 
gier se annonçait feindant de les y mener, 
et alla droit à l'huis de la montée des de- 
grez de dessus la porte Serpenoize et trouva 
toutes les huis ouvertes ; car le chaistellain 
d'icelle porte lut en bas pour deffermer les 
portes et fut chassé des Lorains ; et en en- 
fuyant il getta les cleife de ladicte porte dedans 
ung course au baisle et se lança par dessus 
les murailles dudit baisle enz fossez et entra 
par le pont des Morts pour aider à résister 
contre lesdits ennemis. 

Et quant ledit Harelle , le boulangier, vint 
à l'huis de la montée des degrez de la porte , 
qu'il trouva ouverte et qu'il fut au dedans 
de l'huis, il les enfermait dehors et monta 
hault , huchant à l'arme et rencriant les gair- 
diens qui estoient de sang esmeu, comme 
gens surprins en dormant ; et , à l'ayde d'aul- 
cuns auitres, firent cheoir les gros paulx à 
la vallée, tellement que en chéant, en y eult 
ung qui cousit ledit «engin et tresperçait le 
char tout parmi : et cheurent tous , réservé 
ung qui ne voult courir, tellement que les- 
dits Lorains ne pouvoient oster ledit char ne 
aussy entreir ne yssir à leur vouloir à che- 
vaulx. Et ce provint de la faulte de celluy 
qui avoit composé et inventé ledit engin ; 
car il cuidoit que tous les paulx ou barreaulx 
de ladicte coulisse tinssent ensemble , et que 
en retenant l'ung , les auitres fussent retenus. 
En quoy il Rit abusé, parce qu'ilz estoient 
séparés , et n'y eult que les deux du milieu 
empeschez par ledit engin. 

Et alors voiant que iceulx Lorains n'avoient 
plus de suite, car les auitres de dehors ne 
pouvoient entrer dedans , les voisins de là 
entour se esmeurent, et, comme gens esper- 
dus, s'en alloient parmy les rues de la cité 
braiant et à haulte voix criant : A l'airme , 
ayde et secours à la porte Champenoize , 
car les Lorains sont dedans. Et pour ce 
braioient et crioient ainsy haultement par 
les rues , pour la cause que il estoit encor 
si maitin que la ptuspart des gens oysifz , 
comme les seigneurs, les soldoyeurs et plu- 
sieurs auitres manières de gens estoient en- 
cor dessus le lit. Parquoy, tout incontinent , 
le menu peuple se esmeust aux armes, et 
sortissoient de leurs maisons sans tenir ordre 
ne mesure : et comme gens de couraige, 

nuds et deschaulx, comme ilz estoient, avec 
paulx et massues, avec besches et houés ou 
auitres ustensiles, telz que chescun les pou- 
voit trouver, se mirent au ^devant des enne- 
mis , en dépendant leurs corps et leurs biens , 
et tinrent bon et très virillement se deffendi- 
rent jusques tant que aulcuns hommes d'armes 
se fussent armés et venus. Alors y euh belle 
escarmouche du dedans de la porte, auquel 
lieu plusieurs d'iceulx Lorains furent tués et 
plusieurs auitres y furent griefment blessiés 
et navrés. Aussy, durant ces entrefaictes , les 
bouchiers de la Viez Boucherie se mirent en 
defiense et ruoient les aulcuns par leurs fe- 
nestres paulx, fusts, chaises , tables et tré- 
teaux pour empescher la rue. Et furent de 
iceulx ennemis environ le nombre de cinq 
cents dedans la cité jusques tout dedans la 
Viez Boucherie et encore plus avant. Mais 
quant ilz virent et aperceurent que leurs gens 
ne venoient plus après , ilz furent bien eston- 
nés et esbahys , et non sans cause ; car ceulx 
de dehors ne pouvoient entrer pour les paulx 
ainsy cheus. Parquoy bien viste retournairent 
arrière ; et se saulvoit qui se pouvoit saul- 
ver, et à toutte peine passoient les ungs après 
les auitres par ladicte porte Champenoize, 
en eulx traynant et mussant par dessoubz 
Jedit engin et char et par les pertuis de 
l'ung des paulx que alors et de haiste on ne 
pouvoit faire cheoir pour une pièce de tuile 
qui estoit entre ledit pal et le coulis. 

Ce veu par Gaspard de Raville , alors ma- 
reschal de Loraine, il estoit demeuré entre 
deux portes , dairiere ledit char, comme cel- 
luy qui avoit crainte. Jay soit ce que luy et 
Jehan Wisse, baillif d'Allemaigne en Loraine, 
avec auitres, avoient aydié à forgier ceste 
entreprinse, neantmoins les seigneurs et les 
habitans de ceste cité avoient bonne confi- 
dence en eulx ; car , le temps pendant que 
on leur faisoit bonne chiere par avant en la 
cité, ilz regardoient les secretz des entrées 
et gouvernemens de la cité, en prenant la 
haulteur de ladicte porte et des paulx cau- 
teleusement pour sur ce faire les engins après 
leursdictes mesures : lesquelx ne se portont 
point bien à leur gré, aussy ne faisoient leurs 
grans et crueulx crys qu'ilz faisoient en la 
cité. 

Dieu , nostre saulveur et rédempteur , co- 
gnoissant par sa divine bonté icelle invasion et 

entreprinse estre conspirée ignominieusement 
et commencée sans fondement , tiltre ou que- 
relle raisonnable , et moyennant la très bé- 
nigne prière et intercession de la glorieuse 
vierge Marie , tresoriere de graice , de mon- 
seigneur sainct Michiel , des glorieuix sainct 
Jehan, evangeliste, et sainct Clément, et des 
benoitz martirs sainct Estienne et s 1 Livier , 
ayant pitié et compassion de Pexcil et de la 
cruelle et mortelle extermination inhumaine 
en quoy la bonne cité et tous les habitans 
«ficelle, en tous sexes et degrez, par envie 
et péril venoient à tombeir; de son éternelle 
et infaillible miséricorde et clémence , attri- 
buant telle et si ample graice et Vertu et 
bonne puissance à petit nombre de la sei- 
gneurie, des boins bourgeois et habitants, 
vignerons et gens de champs d'icelle cité, 
reclamant Dieu de les ayder, se mirent en 
si boin debvoir que par eulx leurs ennemis 
furent repoulsez et bouttez hors de ceste cité 
par ladicte porte Champenoize. Au reboute- 
ment desquelz, à leur fuite et despartement, 
tant de ceulx qui vouloient resisteir que aul- 
tres qui pouvoient estre appréhendez , furent 
tuez , en ladicte cité et sur la plaice au de- 
dans de ladicte porte , des ennemis au nom 
bre de trente trois personnes nobles et autres. 
Et à ceste foule et tempeste en y eust eu 
d'aventure plus de deux cents de tuez, si 
ce ne fust esté la vaillance et prouesse d'ung 
très vaillant homme d'armes alleman, nommé 
seigneur Berthold Crantz, qui estoit ung fort, 
grant et puissant homme, aultrement nom- 
mé la Grande Bairbe, à cause d'une grande 
noire bairbe qu'il portoit, lequel , voyant son 
entreprinse faillie, mist peine et diligence 
merveilleuse à saulver ceulx qui estoient de- 
dans avec luy : lequel facilement se pouvoit 
saulver, mais il voulut estre le dernier et fist 
grande deffense et résistance contre les ci- 
tains , tellement que par sa vaillance eschaip- 
pairent beaulcoup des ennemis de la cité 
avant qu'il fust abattu; car il deffendoit le 
pas. Et portoit celluy le grand estendaird, 
auquel y avoit ung sainct Martin à cheval , 
figuré dedans et brodé en rouge soye, avec 
plusieurs devises et escriptures en lettres d'or. 
Touttesfois à la fin luy meysme y fut tué; 
car, quant il cuidait reculer, il ne peult et 
fiit abattu du copt d'une haiche d'armes et 
fut atteint entre les deux jambes. Parquoy 

il fut getté sur le pavé, et illec tousjours 
criant Calabref jusques à la mort, fut as- 
sommé, et avec luy plusieurs aultres jusques 
au nombre de trente trois ou trente cinq, 
comme dit est. De la mort duquel Berthold 
Crantz le duc Nicolas fut si marri, que s'il 
eust longuement vescu il s'en fust oultrai- 
geusement vengé. Neantmoins ledit chevalier 
Crantz laissa ung filz qui a longuement vescu 
depuis , et , tout le temps de sa vie, a mené 
guerre à ceulx de Mets,, et en a plusieurs 
tue en vengeance de la mort de son pere \ 

Pareillement en celle escarmouche fut en- 
cor tué sur la plaice Jaicot de Hamelstadt , 
lequel portoit le pannon des gens du comte 
palatin, qui estoit de fine soye sanguine et 
blanche. Eberhart de Duïlange, escuier, fut 
prins prisonnier et mené en l'hostel du doyen 
où il molrut, le tiers jour après. Et en y eult 
plusieurs des blessés jusques à la mort et 
environ cinquante en furent prins, lesquelx 
incontinent furent logiés et mis en l'hostel de 
la ville, affin de les interroger et sçavoir 
d'eulx plus à plein la vérité du fait. Puis 
après que l'on se fust bien énquis, l'on les 
mist d'une part et en fist on comme on 
en debvoit faire. Gaspard de Raville, ma- 



• Paul Ferry, dans ses observations séculaires M. S. 
siècle XV, T. II, fol. 483 recto , nombre 56, a fait la 
note suivante au sujet de l'entreprise du duc Nicolas. 

« Le sieur Maguin , Receveur de l'hospital, a chez 
» luy, sur une longue toile, ceste entreprise peinte, 

> que Messieurs de la Ville firent représenter, et qui 
» estoit gardée et pendue soubs la porte Serpenoise, 
» par où les Lorrains entrèrent. Et quand on abattit 
» ladite porte , pour foire la Citadelle , elle fut portée 

> au haut Palais, là où elle demeura long temps né- 

> gligée et se gastant, jusques à ce que le pere dudit 

> Maguin , qu'il m'a dit avoir lors este Syndic de la 
» Ville, la demanda à Messieurs, et l'obtint pour la 

> faire remettre en couleur, et depuis est demeurée 

> chez luy. Là se void un homme à cheval, courant ' 

> à toute bride pour faire avancer ceux qui estoient 
» derrière , et leur criant ces parolles qui sont peintes : 

> Marchez, marche* nos gens sont dedans : les Cri- 

> auelms payeront tout. Et m'a dit le sieur Maguin 
» qu'il appelloit les Messins Criquelins, pour ce qu'il* 
» se servoient lors à boire , de petites cruches de terre 
» de Cologne , dites à Mets et en Lorraine des Cruc- 

> (fîtes , plustost que de verre. Et au bas est escript 

> que ceste entreprise fut le vendredy des Palmes , 
» 5 Avril , à quatre heures du matin , et que les Messins 

> n'y perdirent que trois hommes. Toutefois il est 
» constant que ce fut le 9. > 

49 

rechal de Loraine, fut fort blessié en celle 
escarmouche, et y fut en grand dangier de 
sa vie; car il fut rué à terre et fut trayné 
par ses serviteurs hors de la porte et par la 
teste et par les pieds. Et en furent d'iceulx 
serviteurs deux des tués dessus luy, pour luy 
saulver; car aultrement, s'il n'eust esté bien 
secouru, il eust esté ou mort ou prins. 

Et de la partie de, ceulx de Mets ne mo- 
rurent que ladicte gairde , ung homme cher- 
pentier et ung pouvre fol : et ne lurent blessez, 
tirez et navrez que cinq personnes , c'est assa- 
voir, deux soldoieurs , l'ung appellé Thiellant 
Karchet et l'autre Walther de Herpin, ung 
escuier, une pouvre femme et l'ung des se- 
crétaires d'icelle cité, appellé Martin d'In- 
guenhem , qui fut tiré entre les deux yeulx et 
le nez , tout oultre la teste ; et furent tous cinq 
jugics à mort , par plusieurs fois , pour les 
grant dolleurs qu'ilz souffroient, pour le venin 
des traitz dont ilz avoient esté tirez par lcs- 
dits Lorains $ mais Dieu les regarda en pitié 
par les bonnes prières et sollicitude des bonnes 
gens, et furent tous regairis. 

Les Lorains ainsy rebouttés retournairent 
en grant peur et crainte bien vistement hors 
de la cité , et furent bien joyeulx ceulx qui 
peulrcnt eschappeir. Et alors que ces choses 
se faisoient, estoit le duc Nicollais en per- 
sonne , bien acompaigné de tous les plus no- 
bles de sa cour, devant la petite église de 
Sainct Fiaicre , moult noblement acoustré et 
monté , lequel proposoit et avoit intention de 
mettre icelle noble cité en sa subjection, et 
davantaige de tuer et murdrir tous les sei- 
gneurs et soldoieurs et tous ceulx qu'il ren- 
contreroit et trouveroit en place et en def- 
fense : et disoient les aulcuns encor plus fort 
qu'il avoit recomandé que Ton tuast tout sans 
nul espairgner, femmes ni enflans. Mais Dieu, 
par sa grant miséricorde et bénigne bonté , 
ne voult permettre que ung tel exécrable et 
inhumain meschief fiist faict ne perpétré : 
graice en ait il mille fois et son sainct nom 
en soit beni et loué. Et alors que le duc estoit 
en ce lieu, attendant luy et les siens avec 
grosse puissance qu'on les feist entreir et es- 
taient bien esbahys, puisque la porte estoit 
gaingniée , qu'ilz faisoient tant illec qu'on ne 
marchast avant , virent adonc les plusieurs s'en 
retourner fuyant et moult asfreheement tant 
qu'ilz pouvoient , et à haulte voix s'en alloient 



criant : Fuyés, Sire, fuyés; car tous vos gens 
qui entrés estoient, sont perdus et gaistés. Et 
cuydoient iceulx, si grant peur avoient ilz , que 
toute la cité fust en armes et chassast après , 
comme ilz eussent fait , s' ilz n'eussent craint 
trahison et qu'ilz eussent sceu la chose comme 
elle estoit. Les nouvelles oyes de celle ave- 
nue , fut le duc merveilleusement courroucié 
et dolent, et aultant de la honte que de la 
perde ; et tellement que s'il n'enraigeaist , il 
n'en povoit plus. Et en celle tristesse, ron- 
geant ung baston qu'il tenoit , s'en sont bien 
viste retournés le chemin du Pont , ne jamais 
ne laissèrent le courre jusques qu'ilz furent 
au lieu ; et eurent deux effroys en chemin , 
pour lesquclx ilz s'efforçoient de hastivement 
courir; car ilz cuydoient, et à vray, que 
lesdits de Mets les eussent mis en chaisse et 
courussent après eulx. Mais il n'en fut rien 
faict ; ains furent les portes closes et se sont 
les seigneurs retirés en conseil pour sçavoir 
et déterminer qu'il estoit bon de faire. Et 
incontinent furent mandés les bonnes gens , 
que chescun se retiraist avec ses biens en la 
cité : et furent faictes plusieurs belles ordon- 
nances touchant la gairde et deflense d'icelle, 
tant aux portes comme sur la muraille. Ceci 
fait, on assemblait les banieres, les esten- 
dairds et guidons, et fïst on faire certaines 
potences de fer sur lesquelles elles furent 
mises et estendues assez hault encontre les 
gros piliiers devant Nostre Dame la Ronde. 
Et premier y avoit les deux estendairds de- 
vantdictes que la grand bairbe et le devant- 
dict Jaicob portaient , l'une où estoit le sainct 
Martin et l'autre sanguine et blanc. La tierc*e 
estoit jaulne , en laquelle , du travers , y avoit 
une barre de gueule et trois alerions d'argent 
dedans. La quatriesme estoit ung pannon- 
ceaul de trois couleurs , c'est assavoir , de 
rouge soye , perse et blanche. Quintement y 
avoit ung petit pennon blanc auquel, en 
milieu , y avoit ung escus jaulne , et en icel- 
luy escus y avoit, du travers, une bairre de 
gueule avec les trois alerions d'argent dedans : 
et parmey le champ d'icelluy pennon y avoit 
plusieurs petittes croisettes de sable. Et Rit 
dit que c'estoit le pennon de Rousiere au 
delà de S 1 Nicolas. Et furent touttes lesdictes 
banieres, estendairs et guidons mises en la- 
dicte grant église , au lieu dessus nommé. 
Tantost après et au londemain de celle 

aventureuse journée , les nobles et gentilz 
hommes du pais de Loraine ont eu rescript 
aux seigneurs et gouverneurs de ladicte cité, 
disant si ilz se doibvent garder d'eulx pour 
icelle devantdicte entreprinse que leur prince 
leur avoit faide? A yceulx messaigiers res- 
pondirent les seigneurs devantdits qu'ilz s'en 
retoumaissent à leurs maistres qui les avoient 
envoyés et que de part eulx leur dissent que, 
moyennant la graice de Dieu , ilz se avoient 
du passé bien gouvernés , et que encor du 
temps venant, moyennant icelle graice, ilz 
avoient intention de bien persévérer, et qu'ilz 
sçavoient bien qu'ilz en avoient à foire : ne 
aultre response n'eurent lesdits messaigiers 
et s'en retournairent avec ce qu'ilz avoient 
trouvé. Puis, tout en ung instant, vint ung 
herrault d'armes au nom dudit duc Nicollais 
et demandoit celluy, au nom de son maistre , 
que on luy rendist les prisonniers , lesquelx , 
à ceste journée, avoient esté prins ; mais il luy 
hit respondu par la bouche du seigneur Ni- 
colie Roucel , l'aisné , qu'ilz n'en avoient nulz. 
Et alors ledit herrault luy demanda et dit : 
Sire, à qui dirai je quefay parlé? — Dis luy 
que tu as parlé au filz de sa mere. Et puis 
ce dit, luy commanda qu'il s'en allaist bien 
vistement, s'il ne volloit perdre et que plus 
il n'arrestaist en la cité. Adonc s'en retour- 
nait ledit herrault et ne finait daier jusques 
que il vinst à son maistre. 

Le corps des dessusdits morts et tuez , ledit 
jour de l'eftroy , furent ensepvellis en s te terre 
à Sainct Loys , tous en une fosse , par l'or- 
donnance des seigneurs de justice et du con- 
seil qui diligemment pourveurent à la garde, 
tuition et deffense de leurdicte cité par tous 
boins moyens nécessaires. 

Ledit jour meysme, les seigneurs gouver- 
neurs de la cité firent cerchier par toutte 
la cité et en les gerdins devant les portes, 
s'il y avoit nulz des ennemis caichiés , et en 
trouvont on plus de cinquante , qui furent 
prins et menez en l'hostel du doyen où ilz 
sejournont certaine espaice de temps. 

Ledit jour meysme , lesdits seigneurs firent 
clore leurs portes et firent ordonnance à cri 
publicque que les bonnes gens du pays ame- 
naissent leurs biens à fefuge en la cité. Et 
mist on garde aux portes, et furent mis sur 
les portes double gaieté, et firent faire de 
nuyt par dessus les murailles le xourgait , et 

semblablement par toutte la cité. Et s'il sor- 
venoit quelque feu boutté ou alumé en la cité , 
pour le secourir y furent gens comis et or- 
donnés.- 

Le mairdy en suivant , on fist cri et huche- 
ment qu'il ne fust nulz qui paraissent de nulles 
assemblées qui se feyssent par dehors, ne 
de nulles armées que les Lorains feyssent ; 
et que s'il sorvenoit de jour ou de nuyt aul- 
cun effroy ou hahay, que nulles femmes ny 
enfians ne saillissent hors de leurs hostelz et 
ne feyssent noize ne cris , et que on ne feyst 
nulles assemblées pour alleir dehors, sans le 
congié des seigneurs sept de la guerre. 

Ledit jour meysme, on fist coppeir et 
abattre touttes les saulz du grant saulcis de- 
vant le pont des Morts , et tous les airbres et 
mainoirs estant enz gerdins par devant les 
portes autour et près des murs de la cité. 

Le grant vendredy, on fist apporteir le corps 
du benoit sainct Clément en la grande église , 
et donna la cité, deux cierges de cire , pesant 
chascun douze livres pour ardre et allumeir 
devant l'ymaige de Notre Dame la Ronde ; 
et deux cierges , chascun de six livres , pour 
ardre et allumeir devant la fierté S* jClement. 
Et y avoit pendant ausdits cierges les armes 
de la cité , pour remercier et rendre gloire et 
louange à Dieu de la glorieuse victoire que 
les Metsains avoient obtenue contre les en- 
nemis. 

Le sabmedy après, on fist vuider hors du 



monaisteire de S le Glodsinde , dame Jehanne 
de Lucy, nonne dudit monaisteire, et son 
frère, seigneur Burthemin de Lucy, moine 
et gouverneur de Sainct Arnoult, pourtant 
que on les tenoit suspeetz, à cause de sei- 
gneur Jehan de Tollon , chevalier, leur oncle , 
et leurs aultres amys, qui estoient Lorains. 
Et fist on abattre tous les mainoirs et édifices 
du monaisteire de Sainte Glodsinde qui tous- 
choient aux murailles de la cité. 

Le mairdy des testes de paisque, on fist 
faire comandement par les bannerets de la 
cité , que quant on sonneroit la cloche de 
Saincte Croix, que chescun se trouvast les 
ungs en Chambre, les aultres au Champais- 
saille , pour oyr l'ordonnance de • la manière 
et cornent ilz se averoient à conduire, et où 
ilz debveroient alleir et se retireir , s'il sor- 
venoit quelque effroy ou hahay en la cité. 
Ledit jour meysme, molrut un gentjl- 

homme, nommé Evraird de Dullange, qui 
avoit esté prins et fort navré , le jour dudit 
vendredy des palmes, à l'effort que les Lorains 
faisoient au sortir hors de la cité pour eulx 
saulveir la vie. 

Le mercredi des festes de paisque , on ap- 
porta nouvelle que ledit vendredi des palmes, 
le comte de Salme , de Salwerden et les 
deux comtes de Lynange furent avec les Lo- 
rains qui entront dedans la cité, et que à 
grant peine polrent ilz sortir hors, et y laissa 
le comte de Salme sa bannière. 

Ledit jour meysme , furent apportées nou- 
velles à Mets que, le propre jour que ledit 
duc Nicollais de Loraine fist ceste malicieuse 
entreprinse , le riche duc d' Allemaingne avoit 
en volloir et fait entreprinse pour prendre la 
cité de Nuremberg. Dequoy, comme on di- 
soit, les seigneurs gouverneurs de la ville 
lurent advertis d'icelle entreprinse par ung 
homme qui estoit yssu hors de la cité bien 
maitin : et sur ce , se preparont dedans la 
cité pour les attendre et laissont entreir de- 
dans la cité les gens du riche duc ce qu'ilz 
en volrent et puis frappont sus de si bonne 
faiçon qu'il en y eult bien dix huit cents de 
tuez , desquelz y avoit bien quatre cents gen- 
tiiz hommes. 

Audit an, le jour de la sainct Marc cheust 
le dimanche de Quasimodo, et ne fist on la 
procession jusques au londemain qu'elle fut 
faicte en la cité sans yssyr hors par la porte 
Sainct Thiebault , comme on faisoit les aultres 
années , pourtant que la guerre estoit. Neant- 
moins on fist une très belle procession et y 
avoit beaucolpt de gens en belle ordonnance 
et bien embastonnez, et touttes les portes 
bien gardées, comme il appartient. 

Lettre des magistrats de Mets à l'empereur 
Frederick III , touchant l'entreprise du 
duc de Lorraine sur ladite ville. 

« Très victorieux et très serain empereur, 
toutte humble recommandation premise. Très 
victorieux et très serain empereur • plaise à 
vostrc impériale majesté sçavoir qu'eu véri- 
fiant reflet de nos doléances , charges , afflic- 
tions et calamités qu'avons continuel loi unit 
à supporter, sans aide, couibrl, Faveur ne 
soustennement de nulz princes ou seigneurs , 
cités , comunaltés ny aultres , fors seulement 



de Dieu , nostre créateur, de la noblesse de 
ceste cité déprimée et aflbiblie en nombre 
de personnes , et démembrée de terres et 
seigneuries, destruite et demouluepar guerres 
et mortalité de nostre peuple , et de ce peu 
de substance que pourrions sur nous prendre 
et recueillir, jaçoit que cestedite cité soit 
porte et propugnacle principal de vostre s* 
Empire , et la plus agitée , menacée , grevée 
et offensée par les emulateurs, ennemis et 
contraires d'icellui , et laquelle , si elle n'estoit 
virilement et vertueusement soustenue et 
deffendue, seroit une bastille, ouverture et 
entrée moult dangereuse, périlleuse et de 
pire conséquence pour les cités , pays et villes 
principales des parties de Germanie et de 
vostre sainct Empire , comme , par plusieurs 
fois , tant par nos lettres que par nos am- 
bassadeurs, Pavons fait exposer et remonstrer 
à vostredite majesté, en toute humilité et 
révérence , suppliant nous avoir en vostre 
bénigne recommandation et pourveoir de con- 
fort, faveur et aide en cas d'eminent péril. 
Est advenu que le vendredi , neufvicsme jour 
de ce présent mois d'apvril , le duc de Lor- 
raine , que reputions estre , par ses feintes 
demonstrances et dissimulations , feablc à 
nous et à ladite cité , vint , avec sa puissance , 
où estoient en son aide grant nombre de 
gens, de haults et puissans princes, le duc 
Friderich , comte palatin , l'ung des sept di- 
seurs dudit sainct Empire , comme avons esté 
advertis , dont fiismes fort esmcrveillés ; et , 
sans nous sommer , requérir ou deffîer , ue 
que nous , ne nul de nous eussions querelle , 
question , différend ne entrefaite envers luy 
ne les siens , faire entreprise et entrée bien 
violente et desraisonnable sur nous et nosdits 
habitans , eulx exposant , de leur puissance , 
nous exterminer , exilier et mettre à mort et 
à confusion ; jaçoit ce que icelluy duc , as- 
semblant et mettant sus son armée ainsy ex- 
ploitée sur nous , il eust mandé aulcuns nos 
concitains , ses fiedvez , pour le servir en icelle, 
qui inclinant fiablement à son mandement, 
luy envoyèrent leurs gens en bon nombre, 
pour leur service acoustumé , lesquels , le 
jour preceldant ladite entreprise , il fist 
prendre , constituer et retenir prisonniers , 
qui sont choses bien illicites entre princes et 
seigneurs. Mais Dieu , nostre créateur , nous 
fut en ce secourable , favorable et aidant , 

que à petit nombre de gens survenans soub- 
dainement sur luy 9 quasi nuds et petitement 
embas tonnez , ilz furent vertueusement et à 
leur vitupère rebouttez et remis hors de ladite 
cité , plusieurs de leurs gens occis et en bon 
nombre, sa bannière , armoyée de ses armes, 
ses deux estendars et plusieurs aultres petits 
pannons gaingnez sur eulx 9 qui , à la louange 
de Dieu et de la glorieuse vierge Marie, et 
en mémoire de nostre victoire, sont posées 
et mises en l'église cathédrale d'icelle cité. 
Et par ces cas, sommes en guerre ouverte 
constitués , et se prépare , à tous efforts , à 
faire assemblée de gens, quérir aide et se- 
cours de princes, mettre sus artillerie et 
aultres préparations en intention de nous 
assiéger , assaillir et subjuger ; à quoy nous 
est bien grant besoin et évidente nécessité 
en avoir à vous , comme nostre protecteur 
souverain , nostre recours , pour estre en ce 
promptement aidez , favorisez et secourus ; 
car à nous seroit comme chose impossible 
à nostre seule charge et conduite , ainsy que 
somihes débiles , déprimés* et dénués de no- 
blesse , de peuple , de substance et puissance, 
y pouvoir fournir, contredire et résister. Par 
quoy , très victorieulx et très serain empe- 
reur, supplions à vostre impériale et très 
sacrée majesté, en toute révérence et hu- 
milité , qu'en ce vous plaise nous impartir 
et eslargir l'amplitude de vostre bénigne 
grâce, nous demonstrer, par effet, vostre 
clémente bénignité et cordiale benivolence, 
en nous attribuant et envoyant, à cest ex- 
tresme besoin , secours et aide , en prompte 
diligence, comme la nécessité le requiert, 
ainsy que par vos lettres et nos ambassadeurs 
vous a aultrefois pieu le nous escripre et 
mander , et que en avons ez vosdictes grâces , 
comme bons subgectz doivent avoir envers 
bon prince , très entière et parfaicte con- 
fiance. Très victorieux et très serain empe- 
reur , le benoist filz de Dieu vous conserve 
en santé, louange , victoire etfelice prospérité. 
Escript le vingt cinquiesme jour d'apvril , mil 
cccc et lxxiij. > 

Le vingt septiesme jour d'apvril, environ 
les cinq heures du maitin , la lune et le soleil 
ensemble se monstront : le soleil estoit blanc 
et la lune noire en semblance d'ung visaige. 

Au mois de may, les seigneurs chainoines 
de la grant église , voyant le bon debvoir en 

quoy les seigneurs qui avoient le gouverne- 
ment et administration du bien publicque, 
se mettoient , pour se monstrer bons citadins , 
furent en pleine chambre par devant les sei- 
gneurs de la justice et pre^ntont ayde de 
tous leurs biens et puissance pour resisteir 
aux ennemis de la cité et pour gardeir et 
deffendre contre ceulx qui la voldroient en- 
vahir. 

Depuis ce fait , entre lesdictes parties y eult 
plusieurs propos tenus, et pour les réduire 
à vivre en bonne union et pour osteir touttes 
dissentions qui à l'advenir polroient sourdre et 
susciteir sur l'accord faict entre lesdits doyen 
et chappistre et lesdits maistre eschevin , trese 
et conseil de la cité, comme il est cy devant 
desclairié sus Tan mil iiij c lxv, fut fait nouvel 
accord et modération entre icelledictes parties 
telz comme il est cy après desclairié. 

Modération des articles de V accord 
devant dit. 

« Nous, doien et chappistre de la grant 
église de Mets, et nous, le maistre eschevin, 
trese jurez, conseil et comunité de la cité de 
Mets, sçavoir faisons à tous presens et ad- 
venir que, comme puelt avoir douze ans ou 
environ , certain différent eust esté meu entre 
nous et depuis , après certaines années , pour 
obvier aux inconveniens et indempnitez qui 
s'en pouvoient ensuivir, terminé, accordé et 
appoinctié, comme il appert par lettres * sur 
ce faictes et passées , daltées du neufviesme 
jour de febvrier, mil iiij c lxv, et seellées de 
révérend peire en Dieu , monseigneur Fevcs- 
que de Mets , comme amiable médiateur et 
appaisanteur, et par nous lesdictes parties. 
Et soit ainsy que ayant conjoinctement ad vis 
et meure délibération sur ce , considérant que 
par ledit appoinctement ladicte cité demeu- 
roit divisée et séparée en ses membres , pour 
ce qu'il sembloit que aulcuns articles incor- 
porez en icelluy estoient préjudiciables et de- 
rogeoient aulcunement au bien publicque et 
conservation de l'union d'icelle cité, nous, 
désirant cordialement nous mettre et réduire 
en parfaite et bonne amour et union insépa- 
rablement à tousjourmais , avons d'ung comun 
accord et consentement , pure et liberalle vo- 
lenté , conclud , appoinctié et accordé et par 
ces présentes concluons, appoinctons et ac- 
cordons pour nous et pour chascun de nous , 

lesdictes parties , nos successeurs et ayans 
cause, les points, conclusions, conditions, 
modérations et articles cy après escriptz , con- 
tenus et desclairiés. 

» Premieren^nt , nous, maistre esche vin, 
trese jurés et conseil de ladicte cité , reccp- 
vons, prenons et mettons de nouvel par ces- 
dictes présentes , lesdits doyen et chaippistre, 
leurs chappellains , serviteurs , familliers , sub- 
gectz , terres et seigneuries , en la protection 
et garde especiale de ladicte cité , à comen- 
ceir du jour et dalte de cesdictes présentes, 
soubz les conditions et par la forme et ma- 
nière qu'ilz y estoient d'ancienneté, et comme 
sont les aultres habitans de ladicte cité par 
ainsy que nous, doyen et chappistre dessusdits, 
paierons doresenavant , par chascun an , à la- 
dicte cité la somme de trente six livres metsain 
aux jours et termes de sainct Jehan Baptiste 
et noel, moyennant laqueille somme, nous, 
nosdits chaippcllains et serviteurs de l'église , 
jusques au nombre designé audit appoincte- 
ment, seront tenus exempts de faire guet 
et gardeir portes, si non en cas de nécessité 
évidente , qui doit estre entendue pour armée 
de prince qui s'efïbrceroit envahyr ou doma- 
ger la cité, ou descendue de gens d'armes 
au pays, ennemis et puissances à l'invasion 
de la cité. 

» Pareillement ne serons tenus à faire cro- 
wées si non en semblable nécessité évidente : 
et cessant ladicte nécessité évidente, touttes 
et quantesfois que aulcunes des paroisches de 
Sainct Victour , Sainct Vyt , Sainct Jaicque 
et Sainct Gergonne , seront à ce comman- 
dées, pour ce que en itelles, nos maisons 
canoniales sont scituées et assises , nous y four- 
nirons et y envoierons deux hommes pour 
chascune desdictes paroisches , par nostre 
clerc de maisonnerie , auquel le comandement 
en sera fait. 

» Item , que en telle nécessité qu'il con- 
viendroit mettre et imposeir taille ou ayde 
ou faire emprunt sur le corps et tous les 
estatz de ladicte cité pour soubvenir aux af- 
faires d'icelle , nous , doyen et chappistre des- 
susdits , y contribuerons le dixiesme de la 
valleur de touttes nos revenues dépendantes 
de nostre église, des dignitez, personnaiges 
et offices d'icelles à nous subgettes , pour ung 
an , ou aultre telle somme que l'église pourra 
et devera raisonnablement supporteir , par 



nous ou nos commis accordée avecque nous , 
maistre eschevin, treze jurez et conseil ou 
nos comis et députés , soit en croissant oultre 
le dixiesme ou diminuant , selon ce que la 
nécessité occurrant pourroit survenir ; la- 
queille somme ainsy accordée sera par nous 
et entre nous , doyen et chappistre , divisée 
et départie. 

» Item, touchant les cens perpetuelz et 
sans rachat que nous , doyen et chappistre , 
pourions avoir acquis, le temps passé, est 
appoinctié et accordé entre nous , les parties , 
que l'atour ou statut sur ce fait, dès Tan mil 
iij c et iij , aura lieu jusques au jour et date 
de cesdictes présentes , en ce qu'il puelt tou- 
cher nous et nostredicte église. Et pour le 
temps avenir, des cens que nous ou nos suc- 
cesseurs pourons acquérir, serons, en celle 
qualité, de teille loy et condition que les 
aultres citains séculiers de ladicte cité. 

» Item, des vins et grains des rentes et 
revenues de ladicte église , des dignités , ad- 
ministrations et offices d'icelle, nous, doyen 
et chappistre dessusdits , paierons doresnàvant 
les droits de la cité et en userons par les 
conditions, formes et manières que font les 
aultres manans de ladicte cité, fors seulement 
du sel qu'avons de nos rentes, dont paierons, 
chascun an, quant le ferons ameneir en la 
cité , pour l'entrée cinquante solz metsain , et 
moyennant ce, serons en la liberté de le 
vendre et distribuer sans en paier malletoste 
ou gabelle. 

» Item , pour les aornemens , luminaires et 
aultres choses nécessaires pour la fabricque 
de l'église, est appoinctié et accordé entre 
nous, lesdictes parties, que nous, doyen et 
chappistre dessusdits , n'en paierons aulcune 
gabelle, malletoste ou imposition, pourveu 
que les officiers qui ont ou averont sur ce 
la comission et à qui il appartient, feront la 
retenue ez mains des députez de la cité qu'il 
appartiendra , que ce qu'ilz achetteront et 
voldront exempteir desdictes gabelle, malle- 
toste ou imposition , sera pour lesdits aorne- 
mens, luminaires et aultres choses pour la 
fabricque d'icelle église et non pour convertir 
ailleurs. 

» Et en recongnoissance d'icelle exemption 
et diminution temporelle, et à l'honneur et 
louange de Dieu, nostre benoit saulveur et 
de la glorieuse vierge Marie , sa mere , et en 

mémoire et recordation de la glorieuse vic- 
toire qui par eulx nous fut attribuée contre 
nos ennemis , le vendredi , neufviesme jour du 
mois d'apvril , mil iiij c lxxiij , dairiennement 
passé , nous , doyen et chappistre dessusdits , 
promettons pour nous et nos successeurs , 
faire et celebreir dévotement , annuellement 
et perpétuellement une messe solempnelle de 
la Croix , au vendredi devant paisque florie , 
si faire se puelt, ou le jour ensuivant , chescun 
an consécutivement , à ce que nostredit saul- 
veur, par sa begnigne clémence et grâce , 
conserve et garde ladicte cité et les babitans 
en augmentation prospère. 

» Et au sorplus , est pareillement accordé et 
appoinctié entre nous , lesdictes parties , que 
ledit accord et appoinctement dont cy devant 
% est faicte mention, touchant la liberté eccle- 
siasticque, comme les franchises des person- 
nes et biens , maisons canoniales de nous , 
doyen et chappistre , chainoines , demey chai- 
noines , chaippellains , enfans de cueur, clercs 
de chappistre, organiste et grant mairlicr de 
F église, jusques au nombre spécifié et de- 
signé audit accord , demeurera en sa force et 
vertu. 

» Et ne seront contraindables en aulcunes 
actions personnelles ou causes espirituelles , 
comme de dis nies , testamens , matières bé- 
néficiâtes , par devant nous, maistre eschevin, 
trese jurez et aultres justiciers et officiers de 
la cité ; mais sera ledit accord entretenu èn 
tous les points , articles et conclusions dont 
cy dedans n'est aulcunement touché ne faicte 
déclaration, et qui ne sont par cesdictes 
présentes restrains , réglez et modérez , pour 
y avoir recours touttes et quantesfois que 
besoing serait. 

» Touttes lesquelles choses cy dessus spéci- 
fiées et desclairées et chescune d'icelles , leurs 
circonstances et dépendances, nous , doyen et 
chappistre, et nous, maistre eschevin, treze 
jurez , conseil et commuuité de ladicte cité 
de Mets, promettons, jurons et crantons en 
nostre bonne foy et sur nos honneurs, Tung 
envers Taultre, et pour nos successeurs et 
ayans cause, tenir, gardeir, observeir et ac- 
complir de point en point , selon leur forme 
et teneur, inviolablement et perpétuellement, 
sans enfreindre et sans jamais aller à rencon- 
tre, sans quelque cautele, fraulde , barat, 
déception ou malengin. En tesmoing de ce, 

affin que ce soit chose ferme et estauble à 
tousjours, nous, doyen et chappistre, et nous, 
maistre eschevin, treze jurez, conseil et co- 
munité, avons fait mettre et appendre les 
seelz de chappistre et de ladicte cité à ces 
présentes qui furent faictes et données, le 
onziesme jour du mois de may, Fan mil iiij c 
et lxxiij. » 

Apres ces choses faictes , accordées et mo- 
dérées, les seigneurs chainoines s'ont tousjours 
depuis monstrés boins citaldins, et les ont 
les seigneurs entretenus et fréquentez avec 
eulx, et souventesfois, de plusieurs gros cas, 
usé de leurs avis et conseil et se sont servis 
d'eulx en plusieurs journées , à cause des gens 
doctes et litterez estant en, icelle église. 

Le vendredy, vingt et uniesme jour de may 
ensuivant, on fist une procession générale en 
l'église et monaisteire de Sainct Vincent à 
Mets ; et à icelle furent portés le chief s 1 
Estienne, la fierté sainct Clément et celle de 
sainct Livier, et fut noblement ordonnée et 
l'ordonnance observée ; car les fiertés et gens 
d'eglisc alloient devant les chainoines , et le 
chief de sainct Estienne après , la seigneurie 
après, les bourgeois et les manants et habi- 
tants les suivoient, bien embastonnez pour 
eulx deffendre , sans dames ne nulles femmes 
meslées parmey les hommes, comme elles 
ont de coustume ; car elles estoient dairiere , 
en bonne ordre. Et estoient ceulx qui estoient 
à icelle procession, estimés à dix sept mille 
personnes, et y eult une prédication faicte 
par ung vénérable docteur des frères Pres- 
cheurs, nommé maistre Nicolle Claussequin, 
lequel desclaira la graicc que Dieu leur avoit 
faicte de les avoir préservez de la main de 
leurs ennemis , et leur avoir donné une telle et 
si honnorable victoire contre telles et si iniques 
et perverses entreprinses faictes par ledit duc 
de Loraine; et dont, pour en rendre grâce 
et louange à Dieu , ladicte procession en cs- 
toit ordonnée ; et que , pour mémoire per- 
pétuelle , jusques à meilleure provision , les 
seigneurs et conseil de la cité avoient or- 
donné de dire et celebreir, chescun jour, 
en la grande église , à l'autel de la Magdel- 
laine, assavoir, le diemanche, une messe du 
jour, le lundy deux messes, Tune au nom 
de sainct Jehan evangeliste , à qui la cité est 
recomandée, et l'autre faisant comemoration 
des trespassez ; le mairdy, une messe au nom 

de sainct Clément , nostre premier pasteur ; 
le mercredy, une messe au nom de madame 
saincte Bairbe; le jeudy, au nom de mon- 
seigneur s 1 Estienne ; le vendredy , au nom de 
la vraye croix de Jhesucrist , et le sabmedi, au 
nom de l'anonciation de la glorieuse vierge 
Marie. Laquelle procession annuelle , dont 
celleci fut la première, a depuis ce temps 
esté transmuée et est maintenant à tel jour 
que fut la victoire de celle entrée, comme 
tous les ans il se monstre , le vendredi devant 
la paisque florie. Et icelles messes sont à pré- 
sent dictes et chantées en la devantdicte chaip- 
pelle de la cité , devant la grant église. 

En ladicte année, aux rogations, on ne 
portont point les croix à Mollin , à Sainct 
Quentin,, à Sainct Jullien, à Sainct Pierre 
aux Champz ne à Bloruit, pour la guerre 
estant lors esmeutte, et n'yssont on point 
hors de la cité. Et faisoit on tousjours gros 
gait en la cité ; et les gardiens aux portes 
estoient doubles , deux tours ensemble , et 
faisoit on , trois fois la sepmainc , le gait au 
Champaissaille. 

Au mois de may fist si chault qu'on ne pou- 
voit dureir, et estoient les biens de terre fort 
avancez, car à Quasimodo, on avoit le mur- 
guet tout flory ; au premier jour de may, 
on vendoit les frezes devant le moustier; au 
mey may , on vendoit les serises à la livre ; 
à la fin de may, les vignes estoient en verjus, 
et devant la grande église on vendoit des 
mouvelz pois en dolse. 

Au mois de jung , vindrent aux gaiges de 
la cité plusieurs chevaliers et gentilz hommes 
de sus le Rin et y avoit bien quarante che- 
vaulx des gens du duc Lowys. Aussy y vint 
ung gentil homme de Nivelle en Brabant, 
nommé Henry Bacquenat , très bien équipé. 

Le vingt septiesme jour de jung, molrut 
dame Jaicomette Baitaille, femme seigneur 
Michiel de Gournais, chevalier, qui avoit esté 
accouchée, le onziesme jour avant qu'elle 
molrut. 

Le jour de la sainct Pierre en fenal , on 
vendit devant la gra.nde église deux raisins 
noires et tout meures. 

Le cinquiesme jour de jullet , molrut Col- 
lignon Roucel, l'eschevin, filz seigneur Wai- 
rv„ Roucel , chevalier. 

Le vendredy, neufviesme jour de jullet, fit 
si grant chaleur et plusieurs journées après , 

que plusieurs gens molrurent de chault. Et 
de fait, les soldoyeurs de la cité estoient 
allez courre sus les Lorains ; mais ilz eulrent 
si chault qu'il en y eult plusieurs des mal- 
laides et huit chevaulx morts. 

Le seiziesme jour de jullet , fut faite tresve 
entre le duc de Loraine et la cité de Mets. 
Si fut fait cry publicque et huchié sus la 
pierre devant la grande église que nul des 
manants de Mets et du pays ne feyssent 
courses , desplaisirs ne dopmaiges à nulz Lo- 
rains , lie en la duché de Loraine efTnarqui- 
sat du Pont, et que nulz ne frequentaissent , 
allaissent ne venissent et ne paraissent d'eulx 
en hault ny en bas. Et quiconeque aultre- 
ment le feroit, seroit acquis de corps et de 
biens. Et fut ce fait pour certains pourparleirs 
de paix qui estoient entre, les parties. 

Le vingt deuxiesme jour de jullet , moJrut 
seigneur Joffroy de Wairixe , chevalier, dont 
ce fust gros domaige pour la cité. 

Ledit jour, révérend peire en Dieu, George 
de Bauden , evesque de Mets , et le comte de 
Wirtenberg, revindrent de devers l'empereur 
et en allont à Nancey, vers le duc de Lo- 
raine, pour traictier et dessentir s'ilz pol- 
roient troveir moyen et accord entre luy et 
la cité, de l'ordonnance de la majesté im- 
périale qui les avoit à ce comis, et après 
retournèrent à Mets. 

Lfs instructions gui estoient données à mais- 
tre Guillamme Bernard, député vers le 
duc de Bourg oigne. 

« Et premièrement , ledit maistre Guil- 
lamme, parvenu vers la grâce dudit seigneur, 
par le moyen et intercession de monseigneur 
le chancellier , Guillamme Hugonet, mon- 
seigneur de Humbercourt et messire Olivier 
de la Marche , ausquelx nous escripvons , 
présentera , le plus humblement que possible 
luy sera , nos lettres audit seigneur , faisant 
touttes humbles recommandations à ce per- 
tinentes. 

» Item , à celle heure, s'il peut avoir temps 
opportun , nous ëxcuseir envers sa grâce , 
par les meilleurs termes et moyens, et le 
plus humblement qu'il polra , disant , comme 
vray est , que nous avons grant désir et sin- 
gulier vouloir de corne ttre et envoier aulcuns 
de nous devers sa grâce : ce qui nous est 
impossible , parce que ne nous povons des- 

nuer ne desmembrer que ne fussions en voye 
de y avoir dopmaige irrécupérable, parce 
que nostre adverse , le duc Nicolais , s'expose, 
par tous moyens et efforts , soy préparer en 
assistance et puissance, artillerie et subtiles 
inventions d'engins et habillemens de guerre, 
à quoy , pour y resisteir et donneir ordre à 
nostre tuition et deffense , sommes constraints 
nous tenir ensemble et employer tous nos 
entèndemens à y donner tous remèdes et 
provision convenable. 

» Item , et ce fait , s'il plaist lors audit 
seigneur luy donner audience , soit à celle 
fois ou à aultre à luy plaisante et opportune , 
ou par aulcuns des seigneurs de son conseil, 
remerciera , en toutte humilité et révérence , 
icelluy seigneur, de part nous, des lettres 
que, de son propre motif et benivolence, 
il luy ait pieu escripre à ladicte cité, par 
son ambassaldeur Laurent de Laval , comte 
palatin , et de l'exposition de sa créance sur 
ce. Pareillement , des lettres de response qu'il 
luy a pieu nous escripre , par nostre messager 
juré, sur l'advertissement que avons fait à 
sadicte grâce , de l'entreprinse faicte sur nous 
par le duc de Loraine , nostre adverse , le 
vendredi , devant pasques flories , neufviesme 
jour du mois d'apvril , dairien passé. 

» Item , s'il est besoing faire aultre décla- 
ration d'icelle entreprinse et des despendances 
et conjectures , le polra faire ledit maistre 
Guillamme, qui est en effect ainsy qu'il est 
au long contenu ès premières lettres par nous 
escriptes audit seigneur , dont icelluy maistre 
Guillamme à la coppie. 

» Item, remerciera à la grâce dudit seigneur, 
en pareille révérence et humilité, de deux 
aultres lettres de créance qu'il nous a depuis 
escriptes, Tune par ledit Laurent de Laval, 
et l'aultre par messire Jehan de Merry, dit 
de la Plume, et de leur exposition sur ce, 
qui se conforment à toute amplitude de 
grâce, amour et benivolence. 

» Item, et subsequemment , avons receu 
très humblement les lettres qu'il a pieu à la 
grâce dudit seigneur escripre dairiennement , 
par monseigneur de Montjeu , contenant cré- 
ance qu'il nous ait bien au long exposée, 
dont pareillement fera à la grâce dudit sei- 
gneur les remerciemens très humbles à ce 
pertinens. Et polra ledit maistre Guillamme 
sur ce dire et alléguer que nous , comme 

tenus et obligiés envers ledit seigneur, en 
toutte possibilité, de la desclaration et de- 
monstrance de sa cordjale benivolence , pro- 
cédant d'amplitude de grâce faicte envers 
nous , tant par lesdictes lettres que par la léga- 
tion de ses dits ambassadeurs, nous sommes 
résolus et délibérés, moiennant l'ayde de 
nostre benoist créateur , nous conduire , gou- 
verner et entretenir envers luy et les siens , 
le servir et complaire très humblement, à 
l'observance de nostre honneur en touttes 
choses, à nostre possible, comme toujours a 
esté fait aux très nobles progeniteurs dudit 
seigneur et à luy par nos bons prédécesseurs 
et nous , ce qu'avons en propos de continuer , 
moiennant l'aide de Dieu. 

» Item , scmblablement remerciera ledit 
seigneur de ce qu'il plaist à sadicte grâce faire 
traicter benignement et favorablement ceulx 
de ladicte cité, fréquentant ses pays et sei- 
gneuries, foyres, villes et cités, qui, de 
couraige procédant de bon voloir , en ren- 
dent grâce et louange à Dieu et à luy. 

» Item , et si cas advenoit que par ledit sei- 
gueur ou aulcuns des siens , fust mis en termes 
ou faicte mention que nous eussions prins par- 
tialité , confédération ou alliance , ou aulcun 
entendement avec prince ou seigneur, polra 
ledit maistre Guillamme respondre que, tou- 
chant les affaires de nostre cité , nous nous 
sommes régis et gouvernés , conduisons et 
gouvernons soubz l'ordonnance et conduicte 
de nostre seigneurie neutralement , soubz 
l'obeyssance et subjection de nostre souverain 
l'empereur 5 et ne trouvera point , tout hon- 
neur saulf, que ayons prins ne accepté nul 
party en occult ne en appert , en ce cas , mais 
que très humblement, de la profundité et 
meilleur de nos cueurs et affections , desirons 
nous entretenir en sa grâce et benivolence, 
le servir et complaire benignement en toutte 
possibilité , que sesdits progeniteurs , de noble 
recordation , et luy ont tousjours attribué , fait 
et poursuivy par effect à nosdits prédécesseurs 
et à nous: et ce fait, prendre son congié et 
despart. 

» Fait à Mets , le vingt troisiesme jour de 
jullet, l'an mil cccc lxxiij. 

Signé Desch , secrétaire. » 

Combien que par cy devant, au seiziesme 
jour de jullet, soit desclairé que tresves et 

abstinences de guerre fussent entre le duc 
de Loraîne et la cité de Mets, ledit duc 
Nicollais de Loraine, -persistant en son indi 
gnation comencée sans causes raisonnables 
contre cestedicte cité , s'efforça encor par 
toutte possibilité à trouver alliance , confé- 
dération, assistance et faveur, tant de sa 
consanguinité que aultres, et faire et ordon- 
neir , en grant cure et sollicitude , grande 
invention , préparation ingénieuse et subtile 
d'engins et artillerie , mandement et assemblée 
de gens de guerre , convention et appel de 
multitude de peuple, tendant et délibéré 
faire tout son eflect de povoir nuyre et gre 
veir cestedicte cité, la subjuguer et priver 
de sa loyaulle liberté et franchise , au desheret 
et privation des membres du sainct sceptre 
impérial dont icelle cité en est l'ung , comme 
Tune des quatre colonnes et franches cités 
imperialles. Pendant lequel temps , Dieu om 
nipotent , nostre peire éternel , par provi- 
dence divine disposa du trespas dudit feu duc 
Nicollais , que Dieu absoille , le vingt septies- 
me jour dudit mois de jullet, audit an. Et le 
jour précédant son deces , vingt sixiesme jour 
dudit mois de jullet , avoient esté ravancées , 
prinses et acceptées tresves et abstinences de 
guerre entre les parties jusques au premier 
jour de may, lors ensuivant, par le moyen 
de hault et puissant seigneur, monseigneur 
George de Baude, evesque de Mets, et mon- 
seigneur George , comte de Wirtemberg , 
comme comissaires imperiaulx en ceste partie. 
Et si les tresves n'eussent esté faictes , ilz 
eussent esté très bien frottez , courus et battus 
par l'effort des gens et alliances que la cité 
avoit cerchés pour lors. Et incontinent que 
ledit duc de Loraine fut decedé , Yollant , 
comtesse de Waldemont , fille du roy René 
de Secille , femme de comte de Walde- 
mont, et René, son filz, comte de Walde- 
mont , print possession de la duché de Lo- 
raine et alla à Nancey, et ordonna de mettre 
à délivre tous les prisonniers de Mets estant 
au pays de Loraine. 

Le vendredy, penultiesme jour de jullet , 
on fist procession generalle à Sainct Arnoult, 
en louant Dieu d'icelles tresves et paix, luy 
suppliant avoir pitié de son pouvre peuple 
et preserveir les habitans d'icelle cité de mor- 
talité à cause que alors on moroit fort en la 
cité des espri usons. 



Ledit jour mesme , revindrent à Mets Jehan 
Robert et Gueraird , ambeduit messaigiers , 
qui avoient esté prins à Nancey; et, le lon- 
demain, revint Michiel de Kunehem, escuier, 
.qui avoit esté prins prisonnier par ung gentil 
homme de Loraine, nommé Jehan, sire de 
Perroye, et détenu audit lieu. Parquoy les 
seigneurs de Mets , ledit jour meysme , firent 
mettre à délivre les prisonniers de Loraine 
qui estoient détenus à Mets en l'hostel du 
doyen , qui estoient en nombre de cinquante 
et ung. Et furent à ce comis seigneur Mi- 
chiel de Gournais et seigneur Wairy Roucel, 
chevaliers, et seigneur Pierre Baudoiche , es- 
cuier : et tout par la forme et manière que 
les prisonniers de Mets furent délivrez en 
Loraine , les prisonniers de Loraine , estant 
détenus à Mets, furent délivrez. 

Le samedy, dairien jour de jullet , les sei- 
gneurs de la justice firent assembler le conseil 
de la cité de Mets pour aviseir comme ilz se 
polroient conduire à l'avenir en la cité et 
dehors , et fut ordonné que en la cité on ne 
feroit plus double tour aux portes comme on 
solloit faire, et furent reminses sus les au- 
diences des causes , plaitz et procès qui 
estoient suspendus , et furent partout les clo- 
ches sonnées, et touttes aultres choses re- 
minses en leur premier estait et comme elles 
estoient avant icelle guerre commencée. 

Le samedy, septiesme jour d'aoust , vint à 
Mets , de l'ordonnance de la majesté impé- 
riale, ung docteur, nommé maistre Martin , 
et avoit lettres de credance, adressant aux 
maistre eschevin et trese jurés, et leur des- 
claira que l'empereur avoit voulloir de venir 
à Mets ; mais , avant toutte chose , voulloit 
seavoir si on molroit fort à Mets , pour la 
crainte qu'il avoit de la mortalité. Et on luy 
fist response qu'il fust le bien venu et qu'il 
y pouvoit venir quant il luy plairoit, et que 
s'il luy plaisoit à venir, de leur possibilité 
qu'ilz luy feroient touttes honneurs à luy de- 
îeues. Et pour acompaigneir ledit docteur, 
uy donnont aulcun seigneur du conseil, le- 
quel envoya querrir tous les curez de Mets 
K>ur luy informeir des gens morts, et il trouva 
<[ue depuis le jour de feste sainct Jehan Bap- 
tiste en jusques audit jour , où il y povoit 
avoir six sepmaines , il n'en y avoit eu des 
morts que environ huit vingt. Lesquelles cho- 
ses ledit docteur rescripvist à la majesté im- 

periale pour luy de ce advertir et sur ce pour 
sçavoir s'il luy plaisoit à venir ou non. 

Au mois d'aoust , fut arse la grant grainge 
et le grant grenier dessus, qui est de costé 
les Pucelles au pont des Morts, en laquelle 
Wargaire , le soldoieur, avoit bien soixante 
cherrées de foin, dix huit milliers de bloc- 
quels et six milliers de faixins. Et seigneur 
Wairy Roucel , chevalier , avoit au grenier 
dessus bien trois mille et trois cents quartes 
de bled, et fut le tout ars, et en vendist 
ledit seigneur Wairy beaulcop à deux petits 
blancs , la quarte. Laquelle grainge lut tout 
arse de bel jour; et ne seult on dont le feu 
venoit. 

En la dicte année , depuis le mois de jung 
josques au mois de septembre, fist si grant 
challeur, que les anciens ausquelx il souvenoit 
de soixante ans et plus, disoient qu'ilz ne 
avoient jamais veu faire si grant challeur. Et 
en furent les biens si avanciés, qu'il convint 
(aire au mois de somaitras, qui est le mois de 
jung , la fenal ; la moysson au mois de jullet 
qui est le mois de fenal , et la vendange au 
mois d'aoust qui est le mois de moysson ; 
et estoit la vendange faicte le premier jour 
de septembre. Mais les navelz , les pastenées 
et raicinettes estoient si chieres , qu'on ven- 
doit quaitre navelz, deux deniers ; quaitre 
pastenées, ung denier, une maille ; et cinq ou 
six petittes raicinettes, ung denier. Et par 
icelle challeur y avoit tant de bawatles ez 
bleids que on ne les povoit nectoier. Et ceulx 
qui venoient de Rome , disoient qu'il faisoit 
plus grant challeur en cestuit pays que vers 
Rome. 

Les seigneurs de Mets furent advertis que 
le duc de Borgoigne seroit en brief avec grosse 
puissance à Lucembourg ; et pour ce qu'ilz 
ne sçavoient où il tiroit et avoit volloir d'al- 
leir, ilz se fordoubtoient qu'il ne volcist en- 
treprendre contre la cité. Ilz avisèrent, pour 
le bien de la cité , de luy faire présent de cent 
cowes de vin et envoyer ambassalde vers luy 
pour faire le bien viengnant et luy prier d'avoir 
la cité en favorable recomandation , comme 
ses humbles voisins et serviteurs. Et le second 
jour de septembre , seigneur Michiel le Gour- 
nais , seigneur Wairy Roucel , chevaliers , et 
seigneur Rénal le Gournais , l'eschevin , ac- 
compaigniés de cinquante chevaulx , se par- 
tirent de Mets et en allont à Lucembourg 



en ambassalde , vers ledit duc de Borgoigne 
qui debvoit estre et venir audit lieu et avec 
luy bien vingt cinq mille combaitans et quatre 
cents cherts chargiés d'artillerie. Et arrivont 
lesdits ambassaldes de Mets , le tiers jour de 
septembre, à Lucembourg, et n'y estoit encor 
point ledit duc ; et y arriva le lundy, sixies- 
me jour de septembre. Et ledit jour, lesdits 
seigneurs de Mets allont parleir à monseigneur 
de Humbercourt , qui estoit alors bien fami- 
lier dudit duc , luy priant leur faire avoir 
audience vers ledit duc, et qu'il eust la cité 
pour recomandée , et luy donnont une dou- 
zaine de taisses d'argent qui povoit valoir deux 
cents florins ; et , le mercredy , il leur debvoit 
faire avoir audience. Mais messire Olivier de 
la Marche, grant capitaine de la garde du 
corps de monseigneur de Borgoigne , qui estoit 
ordonné pour venir querrir lesdits seigneurs 
de Mets , il les oublia : dont ilz furent bien 
esbahis. Niantmoins, environ les dix heures 
de nuyt , ledit messire Olivier vint en l'hos- 
tellerie où nos seigneurs estoient logiés , et 
leur vint à dire qu'ilz ne pouvoient avoir 
audience pour ce que monseigneur le duc 
volloit alleir coucbier, et se excusa fort envers 
lesdits seigneurs de ce qu'il les avoit oubliés 
et dit que c'estoit sa faulte , mais que le 
londemain, il ne les oublieroit, et print des- 
part d'eulx. , 

Et le londemain, il les vint quérir et les 
mena au chaistel pour parler audit seigneur 
duc, à son lever. Et incontinent qu'il fut 
levé, lesdits seigneurs de Mets vindreut de- 
vant luy et se mirent i genoulx , luy faisant 
l'honneur. Et porta la parolle pour la cité 
seigneur Michiel le Gournais, disant que ilz 
estoient envoies de part la cité de Mets pour 
luy faire la bien venue , comme ceulx qui 
estoient joyeubc de sa prospérité, le remer- 
ciant de ce que ses gens se avoienjt gracieu- 
sement conduits au passeir par leur terre et 
pays , comme boin prince voisin ; et que feu 
son peire, que Dieu absolve, et ses prédé- 
cesseurs , ducs de Lucembourg , leur avoient 
toujours demonstré amitié , et comme boins 
princes voisins, eulx et leurs gens 6e avoient 
gracieusement entretenus; et que eulx, de 
leur possibilité, avoient fait le reciprocqve, 
et qu'ilz luy prioient qu'il volcist avoir la 
cité en favorable recomandation et les entre- 
tenir pour ses humbles voisins en amitié , 

ainsy comme avoit fait son bon peire, que 
Dieu absolve ; et eulx de leur part feroient 
debvoir envers sa graice et les siens de leur 
pouvoir. Et luy firent présent desdictes cowes 
de vin de part la cité , qu'ils avoient fait me- 
ueir à Lucembourg pour luy presenteir. 

Et quant ledit seigneur Michiel eult fine 
sa proposition, ledit seigneur duc respondit 
qu'il avoit bien la cognoissance que la cité 
avoit fait par plusieurs fois grant plaisir aux 
gens de son peire et aux siens, et que les 
seigneurs de Mets avoient tousjours esté ses 
bons voisins: parquoy il n'avoit cause de 
rien entreprendre contre la cité , et estoit son 
volloir de aidier à gardeir et à preserveir le 
pays de Mets, comme le sien proppre, et 
remercia fort les seigneurs de la cité de Mets 
du don desdictes cent cowes de vin qu'ilz luy 
avoient fait , et receust ledit don benigne- 
ment et ordonna à messire Guillamme de 
Biche , son grant maistre d'hostel , leur faire 
la bonne chiere. Aussy fist il ; car il pria les- 
dits seigneurs, ambassaldes de Mets, le lon- 
demain, au disné, qui fut le jeudy. Apres 
avoir parlé au duc de Borgoigne et fait le 
présent , lesdits de Mets s'en retournont joi- 
ieusement à leur hostellerie pour disner. Et 
incontinent ledit seigneur duc leur envoya 
quaitre gros Gascons d'argent , pleins de vin 
de Beaulne, de celluy de sa bouche , et leur 
fist dire que, tant comme ilz seroient à la 
cour, qu'ilz envoyassent quérir dudit vin en 
Thostel de mondit seigneur pour leur disné et 
souppé ; et puis leur envoya ses quatre jueurs 
de layeu pour juer devant la table de nos 
seigneurs , et trois de ses trompettes. Et les- 
dits seigneurs de Mets firent donncir à ceulx 
qui aportont le vin , deux florins d'or de Rin ; 
aux trois jueurs de layeu, trois florins au 
chat , et aux trois trompettes trois florins au 
chat. Puis plusieurs seigneurs et aultres offi- 
ciers de la cour vindrent visiteir lesdits sei- 
gneurs de Mets en leur hostellerie pour eulx 
faire honneur , et ledit jour, quant nosdits 
seigneurs eulrent disné, ilz s'en allont à la 
cour voir disner monseigneur de Borgoigne , 
où ilz virent toutte la triomphe que on faisoit 
à son di$né. 

Et le londemain, qui fut le jeudy, lesdits 
seigneurs de Mets allont disner à la cour où 
ilz firent grand chiere. Et après le disné , ilz 
prindrent congié du prince, duc de Bïor- 

Mets. Et pendant le temps que lesdits sei- 
gneurs de Mets estoient à Lucembourg , on 
rapportont telles nouvelles à Mets que on 
doubtoit fort et disoit on que les seigneurs 
qui estoient en ambassalde, et touttes leurs 
gens estoient rués jus; et que monseigneur 
de Borgoigne volloit assiegier la cité : dont 
on fist venir touttes les gens du pays dedans 
Mets ; mais le londemain , après le retour des- 
dits envoyés de Mets , et que on eult entendu 
le bon volloir dudit seigneur duc, on fut de 
tristesse et doubte mué en joie et soûlais. 

Le vendredy, dixiesme jour de septembre , 
à Mets vindrent nouvelles certaines que l'em- 
pereur Frederich volloit venir à Mets ; et in- 
continent on se preparont pour le recepvoir 
au miculx que on peult, et fist on barrer 
certaines rues par la cité , pourtant que les 
gens de l'empereur ne aultres ne puissent 
alleir ne eulx esgairer que par les pleines rues. 
Et fist on venir bien quaitre mille hommes 
de la terre de Mets pour gardeir la cité : dont 
il y avoit bien deux mille colevriniers et 
arbollestriers. Et les fist on asscmbleir en la 
cour de Sainct Vincent, et les vindrent veoir 
et visiteir quaitre seigneurs, c'est assavoir, 
seigneur Andreu de Rineck, chevalier; sei- 
gneur Wiriat Louve; seigneur Rénal le Gour- 
nais et Philippe de Raigecourt , qui estoient 
capitaines desdits quaitre mille hommes. Et 
quant ilz furent tous assemblés , chescun des- 
dits quaitre seigneurs en print mille et les 
menont en certains lieux aval la cité, où ilz 
estoient caichiés que nul ne les véoit, en des 
grainges et chaulqueurs, très bien ordonnez. 
Et chescun desdits boins hommes avoit deux 
escussons , blanc et noir , pour leur enseigne, 
en entendant et escoutant si on faisoit cris ne 
noise , pour saillir hors , gardeir et deflendre 
de trahison la cité. Et partie des gens de la 
commune de la cité furent ordonnez en di- 
vers lieux pour entendre si on oyoit aulcun 
tumulte ; les aulcuns enz quairefortz , les 
aultres sur les murailles , et , de jour, les gens 
de mestiers en leurs tours, deux hommes, 
et de nuyt, quaitre : les bourgeois de la ville, 
comme marchants, clercs et gens oyseulx , 
sur les portes, et sur chescune porte, seize 
hommes pour gardeir et pour faire le xai- 
gait de nuyt. 
Item, on preparont l'hostel de la cour 

l'evesque pour tenir la cour de l'empereur , 
et les gros hostelz , aval la ville , pour logier 
les ducs , les comtes , les archevesques , eyes- 
ques , chevaliers , escuiers et aultres. 

Le sabmedy, dix huitiesme jour dudit mois 
de septembre , le postimaire , Poincignon de 
la Haye , l'aman , le maire de Porte Muzelle , 
vestu d'une robbe de blanc et noir , accom- 
paignié de seigneur Michiel le Gournais , che- 
valier, de Collignon Remiat, l'aman, et de 
plusieurs des soldoieurs de la cité , se partout 
de Mets pour porteir les cleifz au devant de 
l'empereur et en allont en jusques au delà de 
Sainct Àignel , près de Flanville. Et quant ilz 
vindrent devant luy, ilz se gettont à genoulx, 
et parla pour le maire maistre Guillamme 
Bernaird, ung docteur qui estoit aux gaiges 
de la cité, et proposa et dist à la majesté 
impériale et luy fist la bien venue pour et au 
nom de la cité. Et entre plusieurs aultres 
parolles , dist que tous les citains et manans 
de la cité estoient bien joyeulx de sa venue 
et que le maire luy aportoit les cleifz de la 
cité au devant , comme empereur , luy priant 
de gardeir et conserveir les previlaiges et 
libertés de la cité , comme luy meysme et ses 
prédécesseurs empereurs avoient fait: et au 
sorplus qu'il eust la cité et les habitants pour 
recommandés. 

Âdouc l'empereur print les cleifz et en les 
rebaillant respondit : « Je sçay bien que du 
» temps passé vous avez bien gardé vostre 
» cité , dont il me plait bien. Tenez , vela vos 

> cleifz que je vous rebaillc ariere : si vous 

> avez bien gardé du passé , gardez vous en- 

> cor mieux si vous povez. Je vous ferai 

> comme ont lait mes prédécesseurs. » Et s'en 
vint tousjours , estant sur ung cherriot où on 
Pamenoit. Et quant il vint près de la cité , tous 
les seigneurs, accompaigniés bien de cinq cents 
chevaulx , tant soldoyeurs comme varletz 
d'hostel , allont au devant jusques la faulce 
porte des Allemans. L'empereur venu près 
de la faulce porte , les seigneurs se mirent à 
genoulx et luy firent le bien viengnant , et il 
les remercia et descendit de son cherriot et 
monta sus une blanche hacquenée , et vint 
jusques à Saincte Elizabeth. Illec trouva les 
gens d'esglise de la cité qui luy estoient 
allez au devant , c'est assavoir , les chainoines 
de la grande église , de Sainct Saulveur , de 
Sainct Thiebault et aultres chainoines; les 

noires moines de Tordre sainct Benoist , assa- 
voir, des abbayes de Sainct Arnoulf, de Sainct 
Simphorien , de Sainct Clément , de S 1 Vin- 
cent et de Sainct Martin devant Mets : les 
moines de Sainct Eloy, des Chairtrieulx, de 
la Trinité, de Nostrc Dame aux Champs ; les 
quaitre ordre mendians ; tous les curéa de 
Mets et du pays , à belle procession , portant 
croix et rclicques en leurs mains, veslus la 
pluspart de chappe et chaisuble. Et y estoit 
révérend peire en Dieu, George de liaiulen, 
evesque de Mets , en personne , vos lu (rime 
chaippe rouge, portant la vraye croix en sa 
main, et y avoit deux cents pillés de cire 
ardens, portez chescun par jonnes enffans. 

L'empereur venu devant saincte Elisabeth 
descendit de dessus son cheval et se mist à 
genoulx sus ung draip d'or qu'on luy avoit 
mis à terre et baisa la vraye croix que ledit 
evesque portoit; puis remonta à cheval des- 
soubz ung ciel de draip d'or qui estoit là ap- 
paireillié. Et le portoient quaitre chevaliers, 
assavoir, seigneur Philippe Dex, l'annel; s r 
Andreu de Rineck 5 seigneur Michiel le Gour- 
nais et seigneur Wairy Roucel 5 et ainsy fut 
conduit et amené en jusques à la grande 
église , et entrait en Mets , environ les quaitre 
heures , par la porte des Allemans. Et estoient 
les portes de Serpenoize , le pont Reng- 
mont et le PonthieCfroy fermées et les paulx 
avaliez , et n'entroit on en Mets que par les 
quaitre aultres portes , c'est assavoir , par la 
porte des Allemans, par la porte sainct Thie- 
bault , par la porte Maizelle et par le pont 
des Morts. 

A icelle entrée , les soldoieurs alloient 
devant ; les pillés ardens après ; les gens 
d'église tout devant l'empereur, et après , les 
princes et seigneurs : et estoient les rues parées 
de mays d'ung costel et d'aultre , dès la porte 
des Allemans jusques à la grande église. Et 
quant l'empereur vint devant la grande église , 
il descendit à pied et entra en icelle et alla 
premièrement saluer Nostre Dame la Ronde , 
puis en alla devant le grant aultel s 1 Estienne 
où il trouva ung siège appairillié honorauble- 
ment à Tung des costés de l'autel , et devant 
l'autel ung draip d'or et deux gros coussins 
de soye , l'ung sur terre pour ses genoulx et 
l'aultre sur une cresne pour mettre ses bras 
dessus. Et y avoit grant triomphe des chantres 
qui chantoient Te Deum avec les orgues qui 

juoient, le luminaire allumé. Et quant il eult 
fait son oraison, il se partit et s'en alla en la 
cour Pevcsque , et les seigneurs de Mets tous- 
jours avec luy. El avec Pempereur vindrent 
en Mets son filz Maximilien , archiduc, l'arche- 
vesque de Mayance , Pevesque de Mets , Peves- 
que d'Auspourg, le duc Albert de Bavière, le 
duc Louis, le filz le marquis de Baudc, le comte 
de Wirtemberg, le comte de Sinemberg, le 
comte de Bartemberg, le filz du grant turcque, 
le comte de Werdenberg, le comte de Biché , 
le patriarche d'Antioche, le s r de Boullay, le 
comte Rodolphe et plusieurs aultres princes, 
barons , seigneurs , chevaliers et escuiers , des- 
quelz je ne sçav les noms. 

La cité fist présent à Pempereur de trente 
buefz, trente cowes de vin, moitié blanc, 
moitié rouge, de trois cents chaistrons, six 
cents quartes d'avoine , d'une coppe d'or qui 
pouvoit bien valloir trois cents florins de Rin 
et pesoit ladicte coppe trois marcks et demey, 
où il y avoit dedans dix sept cents florins de 
Mets , et cstoit la coppe toutte pleine ; et fut. 
ledit présent fait par ung ancien chevalier de 
Mets, nommé messire Pierre Renguillon. Le 
présent fait , Pempereur remist les seigneurs 
de la cité en leur gouvernement tout ainsy 
comme ilz avoient esté au temps passé devant 
la venue dudit empereur. 

On fist présent à Maxim il ien , filz de l'em- 
pereur, de dix buefz , de douze cowes de vin , 
moitié blanc, moitié rouge ; de cent chais- 
trons et de deux cents quartes d'avoine ; d'ung 
bichiet d'argent où il y avoit cinq cents florins 
de Rin. 

On fist présent à Parchevesque de Mayance, 
au comte de Wirtemberg , au duc Louis , au 
duc Albert , au comte de Wardenberg , au 
seigneur Rodolphe , au comte de Monfort, au 
filz du marquis de Bauden , à Parchevesque 
de Astach, à ung chescun d'eulx de deux 
buefz, vingt chaistrons et deux cowes de vin, 
moitié rouge, moitié blanc et vingt quartes 
d 1 avoine. Et au faire lesdits presens y avoit 
quaitre seigneurs de la cité et tous les sergens 
des trese , vestus de noir et blanc. 

Ledit jour et samedy, vint en Mets pour am- 
bassalde vers l'empereur de partie duc Charles 
de Borgoigne , maistre Guillamme Bonct , 
chancellier de Borgoigne , l'evesque d'Utrech , 
frère baistard audit duc de Borgoigne ; mon- 
seigneur de Mairie, filz au comte de S 1 Polz, 

conestable de France ; le comte de Nassow ; 
et leur fist la cité présent de quaitre grais 
buefz , de quarante chaistrons , quaitre cowes 
de vin et de cent quartes d'avoine. Et disoit 
on qu'ilz estoient venus pour le mairiaige du 
filz de l'empereur et de la fille du duc de 
Borgoigne. 

Le diemanche ensuivant , Pempereur fut en 
la grande église à la grant messe , vestu d'une 
robbe de rouge velour, figurée et bordée de 
grosses perles, ung collier d'or au col, plein 
de pierres , que on estimoit valloir dix mille 
florins de Rin. Et y avoit grant noblesse et 
triumphe d'orgues, de chanterie, de lumi- 
naire, des seigneurs et princes dudit empe- 
reur et de la seigneurie de Mets , qui estoient 
richement vestus et parez. Et oyst l'empereur 
la grant messe tout au long ; et devant luy 
estoit son mareschal portant l'espée tout nue , 



dont la poignie, la croisiée et la pomme 
estoient d'or et chargées de perles et pierres 
précieuses et la prisoit on deux mille florins 
d'or de Rin. Et tenoit icelle espée, la pointe 
au contremont ; et quant on volt leveir Corpus 
Domini, il mist la pointe en terre et ne la 
releva jusques aux Agnus Dei. 

Le lundi , Pempereur Ait à la grant messe 
en la grande église, vestu d'une robbe de 
gris velour, bordée de perles par les costés et 
par la fente devant. Et après le disner, il Ait 
au clochier de Meuttc et sus les voultes de la 
grande église , et volt faire sonneir Meutte ; 
mais les seigneurs luy dirent que on ne la 
sonnoit que trois fois Pan, au lire les droits 
de Pempereur, au faire le maistre escheviu et 
les trese, ou pour mettre gens de guerre 
ensemble. Et quant il oyt ce , il la fist laisser, 
et ne volt point qu'on la sonnast, et donna 
aux compaignons qui gardoient Meutte , qui 
est la bancloche , ung florin , et aux sonneurs 
ung florin de Rin. 

Le mardy, jour de la sainct Maitheu, Ait 
Pempereur à la grant église oyr messe, vestu 
d'une robbe de drap d'or, ayant ung collier 
de perles et ung gros fermillet pendant de- 
vant , de la lairgeur d'une main , qui bien 
valloit cinq cents florins de Rin. 

Le mercredy, Pempereur fist chaateir une 
haulte messe devant Nostre Dame la Ronde , 
en la grande église. Et pour oyr ladicte messe, 
ledit empereur monta sus les haultes allées 
qui sont dessoubz et au plus près des haultes 

roltes de ladicte église , par lesquelles on vait 
autour de l'église par devant les haultes ver- 
rières. Et se tint ledit empereur dedans ung 
pillier creux qui est en l'angle, à la partie de 
la cour l'evesque ; et quant il vollpit regar- 
deir au cueur de Nostre Dame la Ronde , il 
bouttoit sa teste hors; et quant il luy plaisoit,* 
il se rebouitoit audit pillier, que on ne le 
véoit point. 

Le vendredi après , monseigneur d'Utrech 
et les aultres qui estoient venus en ambas- 
saJde pour monseigneur le duc de Borgoigne, 
se partirent de la cité de Mets pour en r'al- 
leir à Lucembourg , vers ledit seigneur duc : 
lesquelx ambassaldes estoient venus en Mets 
et luy demandoient entrée pour ledit seigneur 
duc avec dix mille chevaulx. L'empereur, 
après avoir oy leur demande, les renvoya 
vers les seigneurs de la cité , en disant qu'il 
les avoient remis en leurs libertés et fran- 
chises , et que c'estoit à culx à faire. Adonc- 
que ilz se adressont aux seigneurs de la cité 
où ilz firent leur demande et proposition, 
corne ilz avoient fait par devant l'empereur. 
Ausquelx les seigneurs de Mets firent res- 
ponse qu'ilz feroient à monseigneur de Bor- 
goigne tous les plaisirs qu'ilz luy polroient 
(aire ; mais en vérité , ilz ne polroient bon- 
nement logier en la cité au plus hault de 
cinq cents chevaulx : pourtant s'il luy plaisoit 
à venir avec cinq cents chevaulx , ilz luy fe- 
rment toutte honneur et le feroient logier. 
Quant lesdits ambassaldes oyrent ce que on 
ne permetteroit que monseigneur de Bor- 
goigne y venist avec toutte sa puissance , ilz 
se avisont et dirent ausdits seigneurs que à 
tout le moins on luy volcist donneir une des 
portes de la cité , pour y entreir et ressortir 
à sa vollenté ; qui estoit une demande hors de 
raison, que on ne sçavoit presumeir si c'estoit 
pour bien ou pour mal. Touttesfois lesdicts 
seigneurs de la cité furent si bien avisez et 
conseilliés qu'ilz leur respondirent que ce ne 
polroient ilz bonnement faire et que jamais 
n'avoient ilz esté requis de telle chose par 
nulz princes. Mais s'il luy plaisoit à venir en 
la cité, acompaignié de cinq cents chevaulx, 
que bien en estoient ilz contents , et que pré- 
sentement plus n'y sçaveroit on logier ; pre- 
mièrement, pourtant que l'empereur estoit 
en Mets avec dix huit cents chevaulx : secon- 
dement , il y avoit bien cinq cents soldoieurs 

aux gaiges : tiercement, pour la guerre que 
ceulx de Loraine leur faisoient, la pluspart 
des gens du pays de Mets avoient amené 
leurs biens à reffuge en Mets, dont plusieurs 
maisons en estoient empeschées , et que par 
ce , on n'y pouvoit présentement bonnement 
logier au plus hault de cinq cents chevaulx, 
avec ce qui estoit jay. Et oultre plus encor, 
s'il plaisoit audit duc de Borgoigne de venir 
avec lesdits cinq cents chevaulx, lesdits 
seigneurs de Mets luy presentoient le alleir 
au devant jusques en son pays , Mondcllange 
ou Rechiefmont, et l'ameneir en Mets et le 



gardeir en Mets comme eulx meysmes, le 
temps qu'il y seroit. Et quant il averoit be- 
soignié avec l'empereur, le reconduire en son 
pays jusques au lieu dessusdit, sain et saulf. 
Desquelles présentations lesdits ambassaldeurs 
ne se volrent tenir pour contens , mais se 
partout de la cité très mal contens et yssont 
hors de la porte où ilz trouvont deux Bor- 
guignons qu'on n'avoit mie vollu laisseir en- 
treir sans congié des seigneurs. Messire Pierre 
de Hacguenbach, l'ung desdits ambassaldeurs, 
et le comte de Mairie acomençont à villoneir 
et à injurier les portiers et les gairdiens de 
dessus la porte très villainnement , les appel- 
lant villains , cocqmnaille et chenaille, en 
menaçant fort la cité ; dont plusieurs gens de 
bien de la cité, qui illec estoient, en furent 
très mal contens. Et ledit vendredi meisme, 
au maitin , avant que ledit evesque d'Utrech 
se partist, il vint devant l'empereur où il 
séoit au siège impérial , vestu d'une chaippe 
rouge, la couronne double en la teste, et re- 
print dudit empereur son evesché d'Utrech. 

Le sabmedy, vingt cinquiesme jour de sep- 
tembre , molrut Jennette , fille seigneur Wi- 
riat de Toul, et de dame Ysaibel Baudoiche, 
sa femme ; laquelle Jennette estoit femme 
Collignon Remiat, l'aman, et gist devant le 
cueur Nostre Dame à Sainct Clément, tout 
empres dudit seigneur Wiriat, son peire. 

Le dicmanche , vingt sixiesme jour de sep- 
tembre, ledit empereur, après le disner, en- 
viron heure de vespres , manda les seigneurs 
qui avoient le gouvernement de la cité , pour 
alleir parleir à luy. Et lesdits seigneurs y co- 
mirent seigneur Pierre le Gournais, lors mais- 
tre eschevin de Mets , Michiel le Gournais , 
Pierre Baudoiche , jaidis maistre eschevin, et 
Poincignon de la Haye, l'aman, maire de 

porte Muzelle, lesquels commis en allèrent 
vers ladicte majesté. Et après luy avoir fait 
deheue révérence , ledit empereur fist expo- 
seir ausdits comis de la cité par très révérend 
peire en Dieu et très illustre prince , messire 
Adolff de Nassow, archevesque de Mayance 
et chancellier de l'Empire , que comme il hit 
chose notoire que tous les princes spirituels 
et temporels , cités , bonnes villes et comu- 
naltés du sainct Empire estoient à luy tenus , 
pour le deheu de dignité impériale, de luy 
obeyr et recognoistre comme souverain tem- 
porel , et que à cause de ce , plusieurs princes 
et cités de l'Empire luy avoient presté et 
donné serment de fidélité , principalement ez 
pays et cités où il avoit fait entrée, comme 
en ceste cité; et pour ce faire les avoit il 
mandez. Lesquelx seigneurs comis de Mets lui 
firent faire response par maistre Guillamme 
Bernaird, conseillier d'icelle cité, qu'ilz ne 
avoient jamais fait ne presté serment de fidé- 
lité ne aultre à roys ny empereurs, dont 
ledit seigneur les requeroit, avec plusieurs 
aultres choses concernant le gouvernement, 
franchises et libertés de la cité qu'il desclara, 
comme les choses sont plus au long spccifïïées 
et desclairiées en l'instrument cy après desclai- 
rié , au jour ensuivant. Sur laquelle response 
ledit seigneur chancellier, pour la majesté 
impériale , replicqua 5 et sur icelle replicque , 
lesdits seigneurs de Mets prindrent jour au 
londemain pour faire ledit serment ; et de 
icelle requise , response, replicque et despart , 
prinrent lesdits de Mets instrument. 

Le lundy, vingt septiesme jour de septem- 
bre, les devantdits seigneurs, comis de ladicte 
cité , qui avoient esté en la cour episcopale , 
le jour précèdent , environ heure de prime , 
du maitin retournèrent vers ladicte majesté 
impériale en la salle , offrant à icelle , par 
la voix dudit maistre Guillamme, au nom 
desdits seigneurs citains, comme vicaires nés 
dudit sainct Empire , presteir et faire ledit ser- 
ment , sans préjudice de leursdits previlaiges 
et libertés. A quoy nostredit sire l'empereur 
les receupt benignement. Et des propositions 
et parollcs des parties , lesdits seigneurs , 
maistre eschevin et trese jurez en demandè- 
rent et requirent instrument à trois notaires 
qui là estoient presens, dont la forme et teneur 
dudit instrument se ensuyt et est telle. 

« En nom de Dieu , amen. Par la teneur 

de ce présent publicque instrument , appaire 
à tous évidemment que l'an de l'incarnation 
nostre Seigneur, mil quatre cent et septante 
trois, l'indiction septiesme, le diemanche, 
vingt sixiesme jour du mois de septembre, 
environ heure de vespres , l'an troisiesme du 
pontificat de nostre très sainct pere en Jhc- 
sucrist et Seigneur , seigneur Sixte , par la 
divine providence, pape iiij e , par devant très 
serain et très victorieux prince et seigneur , 
nostre seigneur Friderich , ottroyant la divine 
clémence, empereur des Romains, adès ac- 
croissant ; en la présence de nous , notaires 
publiques et des tesmoings cy dessoubz nom- 
mez, à ce et pour ce especialement requis et 
appelez , constituez en leurs personnes , nobles 
et spectables seigneurs, messeigneurs Pierre 
le Gournais, maistre eschevin, Michiel le Gour- 
nais , Andrieu de Rineck et Werry Roucel , 
chevaliers; Françoys le Gournais, Pierre Bau- 
doiche, jaidis maistre eschevin , et Poincignon 
de la Haye, tous citains de Mets, lesquelx, 
au nom des seigneurs leurs concitains et de 
l'université de ladicte cité, avec deue révé- 
rence , firent proposer en appert à sa majesté, 
par la voix de honorable et pourveu homme , 
maistre Guillamme Bernard , maistre ès arts et 
licencié en loix, conseillier d'icelle cité, com- 
me les , de divine et très noble recordation , 
empereurs et roys des Romains, considérant 
que par la seule vertu , puissance , conduite et 
poKce d'iceulx nobles et de leurs bons prédé- 
cesseurs , icelle cité a tousjonrs esté soustenue , 
gardée et deffendue, et par conséquent, à sa 
cause, la noble nation de Germanie et corps du 
s 1 Empire , desquelx icelle cité a toujours esté 
et est porte , escu et propugnacle , recepvant 
quasi continuellement guerres, insidiations , 
incursions , pertes et dopmaiges innumerau- 
bles par les emulateurs et contraires d'icelluy 
s 1 Empire , ayant doué et garni icelle cité de 
plusieurs gratis et notables privilèges , immu- 
nités, exemptions , libertés et franchises à culx 
confirmez et approuvez par nostredit seigneur 
l'empereur, desquelx lesdits seigneur nobles 
et leursdits prédécesseurs ont joy et usé pai- 
siblement par temps excédant mémoire des 
hommes , sans jamais avoir esté requis prester 
serment de fidélité ne aultre dont ledit sei- 
gneur les requeroit à présent : et que chose 
notoire et manifeste a tousjours esté et est que 
iceulx nobles citains et leurs prédécesseurs 

ont de tout temps esté et sont , quant à leur 
estât, régime, police, gouvernement, admi- 
nistration de justice et aultrement, tenus et 
réputés vicaires nés dudit s* Empire, vrais 
feaulx, obeyssans et loyaulx ausdits empe- 
reurs et rois des Romains ; remonstrant comme 
à l'occasion desdictes guerres, invasions et 
incursions dont ilz sont quasi continuellement 
oppressez et infestez , et pour tenir icelle cité 
en tuition et deffense, ilz sont destruitz, 
diminuez et apouvris de leur seigneurie et 
chevance et quasi de toutte leur substance : 
jaiçoit ce que par rois, princes et seigneurs 
eussent esté souventes fois requis de prendre 
alliance et confédération, promettant les gar- 
deir de domaige et oppression , ce qu'ilz ont 
différé, continuant et demonstrant leur bon 
vouloir et loyaulté ; en concluant et suppliant 
très humblement qu'il pleust à sa très sacrée 
majesté les exempteir dudit serment, mes- 
mement que, en faisant icelluy, pourroit 
sembler qu'ilz fussent tachiés ou maculez de 
quelque cas digne de reprehension, à la charge 
de leur honneur ; et que au cas que son plaisir 
ne seroit s'en desporteir, qu'il luy pleust, de 
sa clémence et bénignité, ottroyer lettres à 
ladicte cité auctenticques et déclaratives des 
choses dessusdictes et mesmement dudit vica- 
riat d'iceulx seigneurs, nobles citains, quant 
au régime total d'icelle cité, administration 
de justice et aultrement , promettant gardeir, 
preserveir et deffëndre lesdits seigneurs nobles 
et corps de ladicte cité et leurs seigneuries 
par puissance et effect contre leurs ennemis 
et ses emulateurs, en temps de nécessité. 

» Laquelle proposition oye par nostredit 
seigneur empereur en son conseil , plusieurs 
princes et seigneurs y assistant, fist itelle 
majesté respondre ausdits seigneurs citains 
par très révérend père en Dieu et très illustre 
prince, monseigneur Adolff de Nassow, ar- 
chevesque de Mayance et chancellier de l'em- 
pire , en la manière qui s'ensuit , c'est assavoir 
que nostredit seigneur l'empereur estoit bien 
au vray informé que lesdits seigneurs citains 
et leurs prédécesseurs avoient virilement 'et 
en la seule puissance de leurs bras soustenu 
et deffendu ladicte cité souvent et diverses 
fois à l'encontre de plusieurs haults princes 
et seigneurs, sans y espargneir corps, puis- 
sance ne chevance ; et que nostredit seigneur 
l'empereur savoit et estoit certain que iceulx 

nobles citains, procréés des nobles lmaiges 
et paraiges, en avoient de tout temps esté 
gouverneurs et recteurs : et que , quant au 
régime total, administration de justice et aul- 
trement, avoient esté par ses prédécesseurs, 
empereurs et roys , et par luy tenus et reputez 
vicaires nés de l'Empire et d'iceulx rois et 
empereurs , et pour telz les tenoit et reputoit. 
Item, quant au regart du serment, sa majesté 
n'entendoit leur donneir aulcune note ou 
doubte d'infidélité ou reprehension, ains les 
avoit trouvez vrais loyaulx et obeyssans , et le 
faisoit seulement pour le deu de sa dignité 
impériale, comme il avoit fait de plusieurs 
princes et citez de l'empire, et entendoit faire 
du sorplus ; mais il n'avoit accoustumé d'en 
bai Hier lettres à aulcuns. Neantmoins qu'il 
vouloit que lesdits seigneurs citains sceussent 
qu'il avoit ferme propos et voulenté de les 
poursuir par singulières faveurs et les con- 
seillier, conforteir, aidier et deffëndre par 
effect en leurs nécessitez, envers et contre 
tous , et les entretenir en leur estât , police , 
administration et gouvernement, franchises, 
coustumes , exemptions , privilèges et libertez, 
comme eulx et leurs prédécesseurs avoient 
esté d'ancienneté , et ainsi le vouloit et pro- 
mettoit en parolle de prince et empereur. Et 
ce fait, lesdits seigneurs citains, remerciant 
très humblement sadicte majesté , luy offrirent 
faire ledit serment , sans préjudice de leurs- 
dits privilèges , exemptions , franchises et li- 
bertez. Et icelle majesté leur assigna jour au 
londemain heure de prime. Ces choses furent 
faictes au palais episcopal de ladicte cité, 
auquel estoit logié nostredit seigneur l'em- 
pereur, en la présence du révérend peire en 
Dieu , monseigneur l'evesque d'Estect, de très 
illustres princes , le duc Loys , Albert de Ba- 
vière, Eraird, seigneur de Wirtemberg, les 
comtes de Wirdembourg et de Montfort , et 
plusieurs aultres seigneurs , barons, chevaliers 
et docteurs , illec assistant , soubz l'an , le 
jour, au mois , à l'heure , l'indiction et l'an 
du pontificat dessusdits. Presens à ce hotfno- 
rables et discretz hommes, Gillet le Bel, Jehan 
Dediet et Jehan Milon, notaires jurez de la 
cour de Mets , aux choses dessusdictes pour 
tesmoings par lesdits seigneurs citains appeliez 
et requis. 

» Consequemment , le lundy, incontinent 
ensuyvant , qui fut le vingt septiesme jour 

dudit mois de septembre , environ heure de 
prime , retournèrent Iesdits maistre eschevin 
et citains dessus nommés , eulx représentant 
devant nostredit seigneur l'empereur en pleine 
sale , en présence desdits princes , seigneurs 
et aultres , en grant nombre , offrant à sa ma- 
jesté, par la voix dudit maistre Guillamme, 
au nom desdits seigneurs citains, comme 
vicaires nés dudit sainct Empire , prester et 
faire ledit serment sans préjudice de leursdits 
privilèges et libertez. A quoy nostredit sei- 
gneur l'empereur les receupt et admist beni- 
gnement en la forme et manière qui s'ensuit : 
* Nos, Magister Scabinus et Tredecim ju- 
rati Civitatis Metensis , pro et nomine totius 
corporis ejusdem, Yobis, serenissimo Principi 
et Domino , Domino Friderico , Romanorum 
Imperatori , directo et gloriosissimo Domino 
nostro , fidelitatem facimus et juramus esse 
fidèles, légales, obedientes vobis et vestro 
sacro Imperio , et facere totum id quod , tan- 
quam vestrae Majestatis fidèles, tenemur fa- 
cere erga Majestatem vestram Imperatoriam, 
ad causam sacri Romani Imperii , salvis liber- 
tatibus , privilegiis et juribus , a divis Roma- 
norum Imperatoribus et Regibus ac sacra 
majestate vestra , nobis concessis , approbatis 
et confirmais , omnibus dolo , fraude , et 
mak) ingenio prorsus cessantibus. « Nous , les 
» maistre eschevin et treize jurez de la cité 
» de Mets , pour et au nom de tout le corps 
» d'icelle , à vous , très serein prince et sei- 
» gneur, seigneur Frideric, empereur des 
Romains, nostre droicturier et très glorieulx 



seigneur , faisons feaulté et jurons estre 
feaulx , loyaulx et obeissans à vous et à vos- 
tre sainct Empire , et faire tout ce que , 
comme loyaulx de vostre majesté , sommes 
tenus faire envers vostre majesté, comme 
empereur, à cause du saint Empire romain, 
saulfz les libertés, privilèges et droictz à 
nous concédés , approuvés et confirmés par 
les dives empereurs et roys et vostre sacrée 
majesté , et tout , sans barat , fraude et 
» malengin. » 

> Lequel serment fait, Iesdits seigneurs, 
maistre eschevin et citains, par la voix que 
dessus , avec révérence et remerciemens à ce 
pertinens , recomandairent très humblement à 
sa bénigne grâce et majesté eulx , leurs conci- 
tains et tout le corps d'icelle cité, suppliant 
dévotement qu'il eust mémoire à tousjours 



de leur fidélité, amour et bonne obeyssance, 
et des belles et bénignes déclarations et pro- 
messes cy dessus exprimées et contenues , et 
leur estre favorable , confortant et aydant en 
temps de nécessité , comme ilz en avoient en 
sa majesté parfaicte et entière confiance. A 
quoy nostredit seigneur l'empereur respondit 
par la voix dudit seigneur de Mayance, que 
ainsy que Iesdits seigneurs citains avoient , par 
la voix que dessus est , dict et proposé, qu'il 
le desiroit , entendoit , vouloit et promettoit 
le faire en parolle d'empereur ; comme à ses 
gens et du sainct Empire vicaires nés , feaulx 
et très loyaulx amys. 

» De et sur touttes lesquelles choses des- 
susdictes et une chescune d'icelles, Iesdits 
maistre eschevin et trese jurez demandèrent 
et requirent à nous , notaires publicques cy 
dessoubz escripts, à eulx , pour et au nom de 
icelle cité et habitans , faire et donner ung ou 
plusieurs instrumens publicques. Ces choses 
furent faictes comme dessus , soubz l'an , Pin- 
diction , au mois , au jour, à l'heure, au lieu 
et pontificat dessus escripts. Presens à ces 
choses derrières honnorables personnes le de- 
vantdit Gillet le Bel et Jehan Gomblement 
de Thionville , demeurans à Mets , avec plu- 
sieurs aultres tesmoings appeliez et requis. 
Et je, Jehan Sebaustien de Mets, publicque 
des auctorités appostolicques et impériales, 
et des cours de Mets et de Toul, notaire 
juré, résidant audit Mets, pourtant que à 
touttes et singulières les choses dessusdictes , 
ainsi comme elles se disoient successivement 
et faisoient , avec discrètes personnes , Hen- 
zelin Walthiés et Nicollas Jehan, connotaires, 
en ceste partie subscripts, et les tesmoings 
devant nommez , suys esté présent , et ainsy 
les ouys dire , faire et jureir : pour ce , avec 
mesdits connotaires , j'ay icelles choses notées 
et de la note mis en ceste forme d'instrument 
publicque, lequel est de ma proppre main 
escript , signé et subscript avec leurs signetz 
et subscriptions publicques , de mes noms , 
signetz et subcriptions publicques acoustumez, 
en signe de vérité , par Iesdits seigneurs citains 
sur ce prié et requis. Et je, Henzelin Wal- 
thiés de Mets, publicque des auctorités ap- 
postolicques et impériales et des cours epis- 
copales de Mets et de Toul , notaire juré , 
pourtant que à touttes les choses dessusdictes 
et une chescune d'icelles faire , dire , proposer, 

promettre et jureir en la forme et manières 
cy dessus escriptes, avec discrètes personnes, 
le devantdit Jehan Sebaustien et Nicollais 
Jehan , cy dessoubz escriptz, mes connotaires- 
en cestuit cas , et les tesmoings devant no- 
mez, ay esté et fus présent , ay icelles notées 
et mis avec mesdits connotaires en ceste forme 
d'instrument publicque , lequel , escript par la 
main dudit Jehan Sebaustien , j'ay signé et 
subscript de mes signetz et noms acoustumez, 
avec les signetz et subscriptions d'iceulx , mes 
connotaires , sur ce prié et requis par la prière 
des devantdits seigneurs citains de Mets , en 
tesmongnaiges de vérité de touttes les choses 
premises et de chescune d'icelles. Et Jehan 
Nicollais , du diocèse de Mets , notaire juré , 
pourtant que à touttes les choses dessusdictes 
et une chescune d'icelles faire, dire , proposer, 
promettre et jureir en la forme et manière 
cy dessus escriptes, avec discrètes personnes, 
les devandits Jehan Sebaustien et Henzelin 
Walthiés, cy dessus escriptz, mes connotaires 
en cestuit cas et les tesmoings devant nomez, 
ay esté et fus présent , ay icelles notées et mis 
avec mesdits connotaires eu ceste forme d'ins- 
trument publicque , lequel , escript par la 
main dudit Jehan Sebaustien , j'ay signé et 
subscript de mon signet et nom acoustumez, 
en signe de vérité, par lesdits seigneurs ci- 
tains sur ce prié et requis. j> 

Pendant le temps que lesdits seigneurs ci- 
tains de Mets estaient dans la cour episcopale 
pour faire et passeir ledit serment en la main 
de la majesté impériale, comme il est cy 
devant desclairié , hit ordonné que les portes 
seroient closes et fermées et que on ne laisserait 
personne aller hors de la cité ne entrer dedans , 
jusques après les dix heures du maitin que on 
eust veu et apperceu le boin volloir de la ma- 
jesté impériale. Et furent tous les soldoieurs et 
vairlets d'hostel assemblez au ChampaissaiUe , 
bien montez et armez , en nombre de environ 
quatre ou cinq cents chevaulx , desquelx on 
envoya devant six vingt chevaulx pour con- 
duire ledit empereur, et les autres demeurant 
au ChampaissaiUe jusques à ce que ledit sei- 
gneur empereur peult estre une lue loing. Et 
pour accompaignier ledit seigneur empereur, 
y eult treize des seigneurs de la cité comis , 
assavoir, seigneur Pierre le Gournaix, lors 
maistre eschevin de Mets , seigneur Michel le 
Gournaix , s r Andrieu de Rineck , s r Philippe 

Dex, Panne), s r Wairy Ronce! , tous quatre 
chevaliers; seigneur Philippe Dex, le jonne, 
s' Maitheu le Gournaix , frère dudit s r Michiel , 
s r Wiriat Louve , s r Pierre Baudôiche , s' Con- 
raird de Serriere , s r Jehan Papperel , Philippe 
de Raigecourt, Françoys le Gournaix et avec 
eulx Poincignon de la Haye , l'aman , le postis 
maire de porte MuzeHe , lesquelx , avec lesdits 
six vingt soldoieurs, vindrent en Iadicte cour 
et maison episcopale où estoit logié ledit em- 
pereur , qui , avant son despart , fist dettvreir 
plusieurs prisonniers qui estoient en l'hostel du 
doyen des prisonniers , tout francs et quictes : 
dont les ungs y estoient pour lairancin , aultres 
pour copt de coustel, aultres pour parolles 
dictes, aultres pour sommes d'argent qu'ilz 
ne povoient paier. Puis, à l'heure de douze 
heures, et demey, fut mis en son chairiot, 
pourtant que pour cause de la vieillesse ne 
pouvoit bonnement endureir alleir à cheval , 
et sortit hors par la porte devant la grande 
église et tourna pardevant Sainct Saulveur et 
par daier le pallais et descendit par la Hardie 
pierre et par sus le Moyen pont des Morts. 
Et quant il vint devant les Pucelles, il volt 
que on le menast à Sainct Vincent. Et quant 
il vint en la cour, il descendit de dessus son 
chairiot et en alla à Pcsglise avec son filz et 
plusieurs de sa compaignie, comme l'arche- 
vesque de Mayance, son chanceUier, le duc, 
Louis, le filz du Turck et aultres. Et quant 
ilz furent entrez en l'esglise , les petits moines 
du monaisteire dudit Sainct Vincent vindrent 
à l'environ de Maximilian , filz de Pempereur, 
qui estoit jonne , de Paige de quinze ans , 
et le arresterent pour le rançonner et luy faire 
payer le vin, pourtant qu'il estoit entré en 
l'église avec ses espérons chaussiés. Et quant 
Pempereur le vit, il se mit à rire et dist à son 
filz qu'il estoit prisonnier, et que c'estoit rai- 
son qu'il paiast le vin. Adoncque le filz Pem- 
pereur fist donneir par ung de ses gens ausdits 
moines deux florins de Rin. Et puis ledit 
empereur s'en alla devant Saincte Lucie où 
il fist son oraison bien dévotement et mist 
sus l'autel Saincte Lucie pour son offrande 
ung florin de Rin, et dist à seigneur Jehan 
de Vivier , gouverneur pour le cardinal de 
Sainct Sixte, abbé dudit Sainct Vincent, que 
on tenoit peu de compte de madame s* Lucie 
et que on la debvoit doubteir et reclamer; 
car c'estoit celle qui , sur touttes les aultres 

martirs, avoit le don de donner garison à 
ceulx qui estoient malaides d'une malaidie 
qui alors couroit fort en la cité , appelée les 
esprinsons. Puis ledit empereur se partit et 
remonta en son chairiot , allant à la porte du 
pont des Morts, où il trouva cent collevri- 
niers et cent arbollestriers , gens de villaiges , 
que seigneur Rénal le Gournais , qui , à icelltiy 
jour , estoit capitaine d'icelle porte , y avoit 
fait venir, qui estoient en belle ordonnance 
d'ung cousté et d'aultre de la rue, dès la 
porte des Pucelles jusques près de la porte. 
Et en ceste manière se partit l'empereur hors 
de la cité , regardant très fort et affectueuse- 
ment le cbaistel de la porte du pont des 
Morts, la porte et les murailles de la ville. Et 
quant il vint devant le Ponthieflroy, ses gens 
qui le conduisoient , le vouloient mener à 
Thionville; mais il leur fist panre ung aultre 
chemin et les fist alleir au long de la rivière 
pour passeir au waid à Ollexey, pour alleir 
à Siercque. Et estoient tousjours les seigneurs 
de Mets et les soldairs avec luy et le con- 
duisent une petite lue loing ; et là ilz prindrent 
congié de luy et luy d'eulx moult amyable- 
ment: et estoit l'empereur très content des- 
dits seigneurs et de toutte la cité. Et retour- 
nont en la cité et donnont congié aux gens 
de villaiges qui estoient en la cité, pour 
retourneir chescun en son logis. 

Devant que l'empereur vint à Mets , plu- 
sieurs gens disoient que le maire de porte 
Muzelle , pourtant qu'il portoit les cleifz au 
devant, seroit maire toutte sa vie , et qu'il 
auroit le cheval de l'empereur; mais qu'il 
fauldroit qu'il le fist ferrer de quatre fers 
d'argent et de doux d'or; et que la porte 
par laquelle il entreroit en Mets, et celle par 
où il sortiroit, qu'il les fauldroit condampner 
pour jamais ; et qu'il fauldroit abattre tous 
les avant toitz d'aval la ville , ou soy rachep- 
ter en la main de l'empereur. Mais de tout 
ce n'en fut rien. 

L'empereur print son chemin par Siercque 
et en alla à Trieve et y arriva , le mercredy. 
Et le jeudy, vigille de la sainct Remey, le duc 
Chairles de Borgoigne fist son entrée audit 
lieu de Trieve. L'empereur luy alla au devant 
avec quatre ou cinq cents chevaulx, et y 
estoit Maximilian, son filz, et plusieurs aultres 
princes, seigneurs d'Âllemaingne , et furent 
environ ung quart de lue hors de la ville. 



L'empereur estoit vestu d'une robbe de draip 
d'or, ung bonnet noir sur sa teste; son fils 
Maximilian estoit vestu de draip d'argent, 
•la teste découverte avec un beau chaippeaul 
de romarin dessus. Et se rencontrèrent aux 
champs; dont ledit duc fist mettre ses gens 
en bataille et illec, au milieu, luy estant i 
cheval , ledit duc se inclina sur sa selle , et 
l'empereur vint à luy et le fist leveir et s'entre 
baisèrent ensemble , tout à cheval et vindrent 
en la cité l'ung de costé l'autre. L'archevesque 
de Trieve, acompaignié de trois cents che- 
vaulx , luy alla au devant , la teste couverte , 
et tous ses gens vestus de rouge draip , des- 
sus leurs hernex. Et aux entreir dedans la 
cité , les gens l'archevesque dudit Trieve 
estoient les premiers, et après eulx, deux 
cents et cinquante des gens de l'empereur. 
Et tout après, alloient les archiers du duc 
de Borgoigne , quatre ou cinq cents , portant 
les hocquetons d'argent ; et après , soixante 
archiers , tous portant armetz en leurs testes et 
dessus plumes d'austruche. Apres vint l'em- 
pereur et le duc de Borgoigne, et d'ung costé 
et d'aultre on leur portoit pillés de cire ar- 
dens. Et ainsy entrèrent à Trieve en jusques 
à la plaice de la Halle où illec demeurèrent 
à nue teste demey quart d'heure , les bonnets 
en leurs mains, et faisoient manière d'eulx 
conduire l'ung à l'autre et ne scavoient parleir 
l'ung à l'autre, tant que l'archevesque de 
Trieve pour le duc parla audit empereur , 
présentant le conduire, ce qu'il refiusa, et ne 
se pouvoient despartir l'ung de l'autre. Au 
dairien , convint que le duc demeurast en la 
plaice, et l'empereur s'en alla en son pa- 
lais avec ses gens; et attendit le duc en la 
plaice jusques à ce qu'ilz furent passez. Et 
après l'empereur et le duc de Borgoigne es- 
toient dix paiges d'honneur , tous vestus de 
draip d'or , ayant l'armet sur la teste et les 
plumes dessus , les chevaulx couverts de barde 
et dessus draip d'or. Apres , estoient douze 
herraulx dudit duc de Borgoigne , vestus de 
draip damas et dessus manteUines de soie , 
armoirié des armes dudit duc: après, estoient 
douze clairons , vestus de draip damas, figuré 
blanc et perse, et avoient grans pannons pen- 
dant en leursdits clairons, armoiriés comme 
dessus. Ledit duc estoit armé d'une cotte de 
mailles et dessus ung hernex d'armes tout 
blanc, avec hernex de jambes , et dessus ledit 

ttanc hernex avoit une guairde couverte de 
paies, et entour du collet tous rubis, saphis 
et aultres pierres, et fut prisée deux cent 
mille couronnes d'or. D estoit monté sus ung 
noir cheval, couvert d'une barde de draip 
d'or. Et puis vindrent barons , chevaliers et 
escuiers , tout armez en blanc , et dessus leurs 
hernex journairde de draip d'or, couvert leur 
collet de pierries. D'aulcuns en y avoit , 
comme le seigneur de Marie, monseigneur 
de Humbercourt et plusieurs aultres : les aul- 
tres avoient des journairdes de perse velours , 
auitres de soye; les chevaulx couverts de 
barde et grosse campanne dorée. Puis après 
entrèrent les hommes d'armes , tout armez 
en blanc, bien en point, aulcims ayant cam- 
panne d'argent, et plusieurs de leurs chevaulx 
bardez bien richement; et mirent au passer 
depuis les six heures jusques aux huit. Le 
vendredi , ledit duc de Bourgoigne oyt la 
messe en l'abbaye de Sainct Maximien; et dit 
l'abbé la messe en pontificat, et estoit le duc 
en son oratoire empres du grant aultel , à la 
main senestre où il avoit ung taippis et dessus 
ung draip d'or où il y avoit ung coussin cou- 
vert de draip d'or. Et quant il vint ledit jour 
à la messe, il estoit vestu d'une robbe de 
noire soye et son gippont pareil , à la mode 
de Lombardie. 

Le sabmedy ensuyvant, environ les dix 
heures, ledit duc vint oyr messe en ladicte 
église et estoit vestu d'une robbe de draip 
d'or et les bords pleins de perles, fourrée 
de kitisse, et son gippont de noire soye. 
Ledit jour, ledit duc alla à la cour de l'em- 
pereur, vestu des dessusdits habits, acom- 
paignié de ses nobles ; et estoient bien trois 
cents chevaulx, aulcuns vestus de draip de 
velour, aultre de soye et camellot , et sa garde 
de journairde billardée d'argent doré. Le die- 
manche après, ledit duc oyt messe en ladicte 
abbaye, et estoit vestu d'une robbe noire, 
tissue de filz d'or et faicte de perles par 

jusques à la nuyt. Et estoit l'empereur vestu 
d'une robbe de draip d'or 5 et au retour, lut 
par ledit duc reconduit jusques à son palais 
avec pillés allumés en abondance. Le lundy, 
ledit duc oyt la messe en ladicte église de 
Sainct Maximien, et avoit vestu une robbe 
de draip d'or et son gippont de noire soye , 
et estoient en sa chaippelle vingt quatre 
chaippellains. Le mairdy, lut oyr messe , ves- 
tu d'une robbe de draip d'or ; et après disner 
alla veoir l'empereur en tel estait, et l'empe- 
reur vint au devant de luy en jusques hors 
de son palais, et s'en allèrent l'ung de costé 
l'aultre. Le mercredi, ledit duc fiit oyr messe, 
vestu d'une robbe de noire velour et à l'en- 
tour, une palme de large, tout au long ez 
deux costés, estoient les bords tout de perles 
et de pierres précieuses, et dessus ladicte 
robbe avoit une mantelline de draip d'or qui 
couvroit ladicte robbe , et estoit fourrée d'er- 
mine, et aux fendasses de dessus les bras 
estoient gros rubis, saphis, diamans et plu- 
sieurs aultres pierries. Le jeudy, l'empereur 
vint disner au palais dudit duc de Borgoigne, 
et son filz avec, acompaigniés de plusieurs 
seigneurs d'AUemaingne ; et estoit l'empereur 
vestu d'une robbe de draip d'or, son filz 
d'une robbe de rouge soye. Et quant ilz 
furent à la cour dudit duc, les seigneurs 
d'AUemaingne de la cour de l'empereur vin- 
drent en ladicte cour dudit duc et joustont 
à fer esmollu , et en y eult quaitre qui cheu- 
rent par terre. Et puis l'empereur et le duc 
en allèrent oyr messe en ladicte église de S* 
Maximien, où ledit duc estoit logié. Et y avoit 
une salle parée de tapisseries tout autour de 
draip d'or et d'argent, figuré. Et en l'ung 
desdits draips estoit la passion nostre Sei- 
gneur, et en l'aultre la destruction de Troye ; 
et autour des sièges , estoient draips où es- 
toient les armes de Bourgoigne entières. On 
avoit fait faire sus l'autel de ladicte église 
quatre estaiges l'ung sus l'aultre , et estoient 
devant et par dessoubz , et dessus ung mantel J parées de draips d'or battu , où estoient les 



de draip d'or jusques aux piedz , fourré d'er- 
mine, et dessus les espaules ung chappiron 
en manière de docteur, fourré d'ermine : et 
estoit ledit mantel tout autour brodé de per- 
les et de grosses pierries. Et en cest estait 
alla quérir l'empereur en son palais, acom- 
paignié des dessusdits seigneurs et ramenont 
l'empereur à Sainct Maximien où il demeura 



douze apostres en figure; et sus lesdits es- 
taiges, estoient dix huit grandes ymaiges 
d'or, en après saincte Barbe et sainct George, 
touttes grandes de la haulteur de pied et 
deme^ passé. Et y avoit une fleur de lis qui 
estoit prisée trois cent mille escutz. Le con- 
fesseur dudit duc chanta la messe en pon- 
tificat, et avoit une mittre et une crosse 

bien riche. Et estoit le duc vestu d'une robbe 
de draip d'or, fourrée d'ermine et au long 
de la fente, de la largeur d'une palme, es- 
toit brodée de perles et pierries. La messe 
chantée, ilz en allont disner au réfectoire 
qui estoit paré de tapisseries faictes la plus- 
part de filz d'or et d'argent , et estoient es- 
dits draips la toison d'or figurée et plu- 
sieurs aultres histoires. Et dessus la table 
où estoit l'empereur, a voit double ciçl de 
draip d'or, armoyé des armes ledit duc de 
Borgoigne ; et entour lesdictes armes estoit 
sa devise : Je la etnpris. Et ainsy souvent 
l'empereur et le duc de Borgoigne se alloient 
veoir et visiteir l'ung à l'aultre. Et fist ledit 
duc plusieurs demandes audit empereur et 
n'eust pas tousjours response à son plaisir. 
Il reprint de l'empereur la duché de Gueldre, 
et fut grant nouvelle qu'il se volloit faire 
couronneir pour roy de Borgoigne ou de 
Frise, entant que, sur touttes choses, il ap- 
petoit le nom de roy, disant tenir autant 
de seigneuries que le roy de France ou le 
roy d'Angleterre. Je ne sçay quelles paroUes 
ou pourparleir qui fust entre l'empereur et 
le duc de Borgoigne. Le vendredy devant la 
sainct Andreu , subitement et de grant maitin , 
l'empereur se partit de Trieve, sans coman- 
deir à Dieu le duc de Borgoigne, et s'en 
alla à Colloigne. Et disoit on que c'estoit 
pour ce que le duc de Borgoigne luy avoit 
fait aulcune demande qu'il n'estoit en volloir 
luy octroier. Et à cause que alors le duc de 
Borgoigne estoit à Trieve le plus fort et puis- 
sant, il se fordoubtoit que ledit duc ne le 
arrestast pour le constraindre faire à sa vol- 
lenté, et pour ce se partit ainsy l'empereur 
subitement et secrètement. 

Le duc de Borgoigne , ad vert i du despart 
de l'empereur, se retira en son pays de Lu- 
cembourg, et, pour le jour, vint couchier 
à Thionville , où il se tint quinze jours , et 
de là se despartit et s'en alla par la duché 
de Bar et de Loraine, pour en alleir en la 
haulte Borgoigne , et en alla gésir à S le Marie 
aux Chesnes , et de là en alla à Dijon où il 
fut une espaice de temps. 

Durant ce temps , les gens de guerre dudit 
duc de Borgoigne se vindrent logier ati pa} s 
de Mets, où ilz se tinrent longuement et y 
firent de gros domaiges, et en y eussent en- 
cor plus fait si on n'eust par avant fait fuyr 

les bonnes gens des villaiges ; mais on les 
avoit fait si fort vuidier, qu'il n'y avoit rien 
au pays lorsque au vaul où il y avoit encor 
ung peu de vin. Et les craindoit on fort en 
la cité ; car ilz usoient de gros langaige et 
menaçoient la cité : et pourtant se gardoit on 
en la cité et fist on visiteir les murs, les 
artilleries des portes et tours, et où il n'en 
y avoit, on en fist foire, et y avoit double 
garde aux portes et faisoit on foire le xourgait 
par dessus les murailles. 

Le dix septiesme jour de décembre , sorvint 
ung grant feu à Porsaillis en l'hostel Mangîn 
Diguaire où il y eult grant dopmaige ; et en 
furent les seigneurs et le peuple fort troublez, 
pourtant que. on doubtoit que ce ne fust 
quelque trahison et feu boutté de vollenté, 
à cause des gens de guerre qui estoient près 
de la cité. 

Le dixiesme jour de janvier, vint à Mets 
l'archevesque de Colloigne, luy xxx e de che- 
vaulx, et fut logié en l'hostel de Niclosse, 
devant les Cairmes ; et luy fist la cité présent 
de deux buefz, deux cowes de vin et qua- 
rante quartes d'avoine. 

Le sabmedy, quinziesme jour de janvier, 
on osta les doubles gardes des portes et le 
xourgait. Le lundy ensuivant, les gens du 
duc de Borgoigne vinrent à Mets demandeir 
le passaige parmey Mets pour conduire et 
meneir les corps morts du duc Philippe de 
Borgoigne et de Ysaibel , sa femme , à Dijon , 
que on avoit amenés à Thionville ; auquel 
lieu de Dijon, leur filz, le duc Charles estoit 
qui les attendoit pour les ensepvellir ; ce qui 
leur fut ottroyé. Et ledit jour meysme , on 
redoublont les gardes des portes et les gaits. 

Le mairdy, dix huitiesme jour de janvier, 
furent amenez à Mets, par la porte du pont 
des Morts , les corps de illustre , hault * puissant 
et très redoubté seigneur, monseig* le duc Phi- 
lippe de Borgoigne et de madame la duchesse 
Ysaibel , sa femme , fille du roy de Portingal, 
lequel duc de Borgoigne molrut l'an mil iiij c 
lxvij , et ladicte duchesse molrut Tan mil iiij e 
lxix. Et furent lesdits deux corps gardés en 
la ville de Bruxelle en Brabant en jusques à 
ceste année et jour, pour les meneir et con- 
duire en Fesglise des Chairtrieulx de Dijon, 
en Borgoigne , où ilz se avoient devisez estre 
ensepvellis. Et quant ilz furent amenez devant 
la porte du Ponthieffroy à Mets , ilz furent là 

«restés pour ordonneir et pareir leurs cher- 
riots. Et estoient lesdits deux corps sur deux 
gros cherts forts et bien matériels , en deux 
îaisselz de bois , couverts de rouge draip d'or, 
bien aornés. Et les deux cherts estoient cou- 
verts de rouge draip battu en or, et par dessus 
couverts de grans draips noirs qui couvroient 
les roues des cherriots ; et en chescun chert , 
six gros chevaulx , tout couverts de noir draip 
de velour jusques aux pieds. Et dessus les 
draips desdits deux cherts estoient pourtraictes 
et figurées les armes, assavoir, sur celluy dudit 
duc, ses armes en six lieux ; et sur celluy 
de sa femme, celles de Portingal. Et y avoit 
quaitre seigneurs barons qui portaient sur le 
chert où estoit le corps dudit duc , ung ciel de 
noir draip de velour, bien richement battu en 
or, au milieu dudit ciel les armes dudit duc et 
la toison pendante esdictes armes. Et portoient 
ledit ciel le grant baisli de la comté d'Artois, 
kchancellier de la duché de Brabant , le baisli 
de Flandre , et le seigneur de Rodemack. Et 
sas le corps de la duchesse n'y avoit point de 
ciel. Et d 1 ung costé et d'aultre dudit ciel et 
cherriot, y avoit deux hommes, dont l'ung 
portoit la baniere et l'autre l'estendaird du 
prince* Et estoient lesdits deux corps acom- 
paigniés de plusieurs chevaliers, escuiers et 
nobles gens de leur pays d'Artois , de Picardie, 
de Flandres, Brabançons, Hainuyers, Bor- 
guignons et Aftglois , en nombre de environ 
quaitre ou cinq cents , tous vestus de noires 
robbes et chapperons à courte cornette. Et 
toutdaier ledit cherriot, estoit monseigneur 
de Ravestein , frère du duc de Cleves , et 
seigneur Jaicque de Lucembourg, frère du 
comte de Sainct Paul, lors connestable de 
France, portant le dueil à chevaulx et vestus 
d'ung grant mantel chescun jusques quasy à 
terre 9 et chescun ung grant chapperon de 
noir, vestus à courte cornette et large. Et 
au plus près du chert du duc y avoit douze 
frères de Tordre des frères prescheurs de ces 
pays ; et au plus près du chert de la duchesse 
y avoit deux frères de l'observance de ces 
pays, chantant vigilles et litanies. Et y avoit 
cent compaignons de leur pays qui mar- 
choient devant ledit cherriot , portant chescun 
ung pillé ardent en leurs mains, et en ches- 
cun pillé ung ecusson armoyé, la moitié des 
armes ledit duc et l'autre moitié des armes 
la duchesse , sa femme. Et y avoit six gentilz 

hommes vestus en dueil , le chaipperon au col 
que on ne les véoit point, vestus de soye 
en manière de cotte d'armes sur leurs robbes 
de noire , lesquelles robbes estoient armoyées 
des armes du duc de Borgoigne. Les deux qui 
alloient devant , avoient chescun une blanche 
verge en leurs mains, et estoit l'ung nommé 
Borgoigne et l'autre Lucembourg. Et les aul- 
tres quaitre portoient chescun une baniere ar- 
moyée et avoient chescun une couronne d'or 
ou d'argent doré en la teste. La première 
baniere estoit les armes de Flandre, ung 
lyon noir en champaigne d'or ; la deuxiesme 
estoient les armes d'Artois , fleur de lis d'or, 
la champaigne d'asur et lambiaulx autour : 
la troisiesme estoient les armes de Brabant, 
le lyon rampant rouge , en champaigne d'ar- 
gent ; la quatriesme , les armes de Hennault , 
le lyon d'or et la champaigne noire. Apres 
lesdits six hommes , y avoit ung gentil homme 
qui menoit en main le cheval que ledit feu 



duc chevaulchoit à son vivant, qui estoit 
richement paré de draip de soye, armoyé 
des armes du prince , et avoit une selle toutte 
couverte de noir velour; et y avoit ung homme 
dairier qui portoit le draip dont ledit cheval 
estoit paré, affin qu'il ne fust gaisté en la 
boue. Et après ledit cheval, y avoit deux 
hommes, dont l'ung portoit ung heaulme 
d'argent doré, et au dessus d'icelluy y avoit 
une fleur de lis ; et estoit ledit heaulme gros 
merveilleusement. Et l'aultre homme portoit 
l'escu du prince , qui estoit richement ouvré , 
et disoit on que la duchesse morte l'avoit 
ouvré et fait de ses mains. Et après venoient 
lesdits cherriots, celluy du duc, le premier 
et celluy de la duchesse après. 

Les gens d'église de Mets leur allont au 
devant , c'est assavoir, les quaitre ordres men- 
dians , les chainoines de la grande église , de 
S* Saulveur, de S* Thiebault, les moines et 
religieulx de S 1 Vincent, de S* Arnoult, de 
S 1 Clément, de S 1 Simphorien, tous les curez 
et chaippellains de Mets , en jusques sus le 
pont des Morts, hors de la porte; et y eult 
de chescune paroische deux torches ardentes , 
et vingt quatre torches que la cité y soigna , 
et estoient en tout soixante torches. Les tor- 
ches marchoient devant les gens d'église ; 
tantost après les gens d'église , les six gentilz 
hommes herraulx, suyvant le cheval : après, 
ceulx qui portoient le heaulme et l'escut, 

marchoient après , et les cherriots suyvant : 
et dairier lesdits cherriots, estoient lesdits 
seigneurs de Ravestein et messire Jaicque de 
Lucembourg , chescun sus ung blanc cheval , 
portant le groz dueil , et vestus , comme 
dit est. Et après , estoit le maistre eschevin 
et plusieurs seigneurs de la cité et plusieurs 
gentilz hommes borguignons et de leurs gens , 
jusques au nombre de environ cent chevaulx. 
Et furent ainsy conduits jusques près de la 
plaice devant la grant église, où l'abbé de 
Sainct Maximien, vestu en pontificat, leur 
alla au devant , acompaignié de l'abbé de Jus- 
temont , vestu en habit d'abbé , la crosse en 
la main , qui les conduisont jusques aux de- 
grez devant la grande église. Et illec arres- 
terent les deux cherriots , et mist on jus le 
duc le premier, et lut porté en la grande 
église , devant le grant aultel ; et après ilz 
revindrent quérir la duchesse et la portont 
audit cueur de costé le duc. Là y avoit beaulx 
luminaires bien ordonnez , que la cité avoit 
fait faire ; car autour du cueur et bien hault , 
on fist faire de grandes pièces de mairien, 
et sur icelles des escuelles et des chevilles 
dedans pour mettre cierges : et mist on des 
grandes pièces de noir draip par dessoubz 
icelles pièces de bois et y estaicha on les 
armes du duc et de la duchesse en plusieurs 
lieux. Et tout hault , devant l'aultel , y avoit 
ung tabernacle de bois en manière d'une chaip- 
pelle , qu'ilz avoient amené avec eulx , auquel 
lurent mis et posez les deux corps en bière 
sus trestelz, c'est assavoir, le duc à destre 
et la duchesse à senestre ; sur chescune bierc 
le draip d'or dont les cherriots avoient esté 
couverts. Sur la bière du duc y avoit une 
couronne d'or et une espée. Et estoit ledit 
tabernacle fait que le tilz estoit ordonné par 
rangs de pièces de bois , les ungs plus haults 
que les aultres et tout pleins d'escuelles de 
bois et chevilles pour mettre cierges; et si 
avoit quaitre croix de bois dessus , ou il y 
avoit bien deux cents cierges ardens sus ledit 
tabernacle , et sus la couronne qui est audit 
cueur. Et aux quatre cornées y avoit fichées 
quatre banieres armoyées d'aulcuns de ses 
pays ; et sus la cornée de devant , à la partie 
de l'autel, estoit le heaulme, et à Taultre 
cornée , l'escu et sa cotte d'armes : et tout 
devant , son estendaird , et sa principale ba- 
niere, de costé. Et furent les vigilles chantées 



solempnellement et estoit cinq heures et de- 
mie du soir quant elles furent chantées. Et 
après les vigilles chantées , monseigneur de 
Ravestein fut logié en l'hostel Thiriat de 
Landremont , et messire Jaicque fut logié à 
la Teste d'or. Si leur firent les seigneurs de 
la cité , pour la cité , présent , assavoir , à 
monseigneur de Ravestein , de trois buefz, 
trois cowes de vin et de soixante quartes 
d'avoine ; et à messire Jaicque de Lucem- 
bourg , de deux buefz , deux cowes de vin et 
de quarante quartes d'avoine. 

Le mercredy, on fist ung hault service so- 
lempnel en la grande église où furent touttes 
les gens d'église ; et avoit on getté et respandu 
de l'estrain et des xoulz par le cueur de la 
grande église, et disoit on que l'usage de 
Flandre estoit tel que quant ung seigneur est 
mort, on gette de l'estrain aval l'aultel en 
signification de dueil. Si chanta la messe le 
suffragant, maistre Dediet Noël, licencié en 
S te Théologie , evesque de Pavadance , et y 
avoit grant multitude de gentilz hommes, 
chevaliers et barons , tant de dehors comme 
de dedans. Et quant vint à l'offrande , les roys 
d'armes allèrent quérir en leurs sièges mon- 
seigneur de Ravestein et seigneur Jaicque de 
Lucembourg et n'y furent que eulx deux. Et 
y avoit grant luminaire, car il y avoit mille 
cierges ardens, sans les pillés et les torches 
des paroisches , qui ardoient *par l'église. Et 
estoient les frères Proischeurs au plus près 
du corps dudit duc, et les frères Bauctes es- 
toient au plus près du corps de la duchesse; 
et les quaitre roys d'armes estoient au plus 
près des quaitre pilliers du tabernacle, vestus 
de noir, leur cotte d'armes dessus , leur chaip- 
piron à courte cornette , et les couronnes 
d'argent doré sur leurs testes. Les deux corps 
estoient couverts de draip d'or, pendant jus- 
ques à terre ; le tabernacle estoit paré et en- 
vironné de noir draip de velour tout autour 
et les armes du duc et de la duchesse en 
plusieurs lieux ; et sus le corps du duc estoit 
son espée et sa couronne. Et yssit le service 
hors de la maison Thiriat de Landremont par 
belle ordonnance. La messe finée , le suffra- 
gant fist la recomandation de l'ame dudit duc, 
présent l'abbé de Sainct Maximien qui estoit 
en habit pontificat et monseigneur de Juste- 
mont en habit d'abbé , avec grant multitude 
de gens d'esglise. Et quant le service fut fait, 

touttes les pouvres gens , leur pain querant , 
estoient daier la grande église dessus les de- 
grez de Chambre jusques au portai dessoubz 
les cloches de la grande église, d'ung costé 
et d'aultre. Ausquelx fuirent donnés par ung 
homme à ce comis de part lesdits seigneurs 
de Borgoigne , assavoir, aux grans personnes 
quaitre angevines et aux enffans à chescun 
une maille. Et le londemain du maitin , qui 
fut le jeudy, on fist encor ung service se— 
lempnel en ladicte grande église aux six heures 
du maitin et fut fine aux huit heures. Et ledit 
service fait , on print les corps et les remist 
on sus les cherriots , et se partont de la cité 
par la porte Sainct Thiebault , en belle or- 
donnance , et conduits par les gens d'esglise 
et par les seigneurs de la cité en jusques hors 
de la porte. Et y avoit tout devant soixante 
torches et les Cordelliers après , les Cairmes , 
les Augustins , les Proischeurs , S 1 Clément , 
S 1 Simphorien, S 1 Arnoult, S 1 Vincent, les 
curez et chappellains , les chainoines de S* 
Thiebault-, les chainoines de S 1 Saulveur et 
les chainoines de la grande église tout daier, 
deux à deux , l'abbé de Justemont en habit 
d'abbé , le suffragant de Mets en habit d'eves- 
que ; après , les six herraulx d'armes , vestus 
de leurs robbes d'armes ; et après , les deux 
qui menoient le cheval du prince, armez des 
armes comme devant est dit; et après, les 
deux seigneurs qui portoient le heaulme et 
l'escu : et après , le cherriot du prince et le 
cherriot de la duchesse , couverts et parés 
comme ilz entront ; et monseigneur de Raves- 
tein et monseigneur Jaicque de Lucembourg 
portant le gros dueil et plusieurs seigneurs 
après. Et les seigneurs de Mets et les sol- 
doieurs les conduisont jusques aux raipes de 
Flerey, et là prindrent congié d'eulx et re- 
tournont en la cité ; et cessont de plus faire 
double gait ne estre doublé aux portes. 

Le vingt sixiesme jour dudit mois de jan- 
vier, par devant l'evesque George de Mets , 
à Vyc , se tint une journée entre les Metsains 
et les Lorains pour les differens qu'ilz avoient, 
despendant de l'entreprinse du feu duc Ni- 
collais. Et y estoient comis pour lès Metsains 
seigneur Michiel le Gournais, chevalier, et 
seigneur Pierre Baudoiche ; et de la part des 
Lorains, seigneur Jaicque de Haraucourt et 
lahim Wirae. Et à ieëlle journée on ne fist 
rinn. Et trois scpmaines après, audit lieu de 

Vyc, fut encor tenue une aultre journée et y 
furent pour la cité lesdits seigneurs Michiel 
et Pierre , et pour les Lorains ledit Jaicque , 
Jehan Wisse et le comte de Salme , et ne fist 
on encor rien. 

Le premier jour de febvrier, vindrent à Mets 
le seigneur de Corballier et le frère baistaird 
de Louis de Vallois , roy de France , et l'abbé 
de Montier ; et leur fist la cité présent de trois 
cowes de vin , de deux grais buefz et de cin- 
quante quartes d'avoine. 

Audit an , les seigneurs trese furent advertis 
que , durant le temps que l'empereur estoit en 
Mets , seigneur Lambert Piersson , chainoine 
de la grande église de Mets et curé de Sainct 
Marcel , avoit dit et profferé plusieurs paroles 
injurieuses, deshonnestes et diffamatoires, tou- 
chant l'honneur , régime et gouvernement du 
corps de ladicte cité et des seigneurs d'icelle , 
tant en commung comme en particulier , c'est 
assavoir , « que la seigneurie de Mets estoient 
» tous jonnes cocquairs, et que par eulx la 
» cité en auroit domaige , et en seroit le pays 
» en perdition , et qu'ilz estoient tous contens 
> que mondit seigneur le duc de Borgoigne y 
entrast, réservé messire Michiel le Gournais, 
chevalier , qui le différa ; mais une fois il y 
entrera , veuillent ou non ; et que la cité 
estoit bien gouvernée de telle coquinaille et 
meschantes gens et que ce n'estoient que 
bestes ; et que les chainoines avoient bien 
tenu les seigneurs de la cité de Mets, et 
que, en despit de leurs visaiges, ilz estoient 
revenus : et qile ce seroit une chose plus 
honneste que la cité fust à ung tel prince , 
comme monseigneur le duc de Bourgoigne 
ou monseigneur le duc de Loraine , que de 
ce qu'elle estoit gouvernée de telles coqui- 
nailles , et que une fois elle seroit encor à 
eulx ; que où estoit la seigneurie qui estoit 
à Mets ? et qu'ilz estoient tous les diables 
s'ilz n'estoient gentilz hommes , et qu'il n'y 
avoit celluy qui sceust sa paternotre : et que 
si le peuple de Metz avoit ung seigneur 
comme ont aulcunes villes et cités , qu'ilz ne 
seroient point si fort tailliés comme ilz sont ; 
mais pourtant qu'ilz paient les malletostes 
petit à petit , il ne leur semble point qu'ilz 
soient si fort tailliés comme ilz sont ; et que, 
par Dieu., il n'y ait si grant marchant à 
S 1 Nicollais que, quant il paie six florins 
ou une douzaine au plus , qu'il ne luy sem- 

> ble bien estre grossement taillié : et ceulx 
» de ceste cité, aulcuns en y a qui paient 
» cent florins et d'aultres, cent livres : et aussy 
» c'est la chose pourquoi le peuple de Mets 
» lut une fois maistre de la cité : dequoy il 
» en y eust des seigneurs qui en eulrent la 
» teste coppée devant la grande église pour 
» ces mallctostes que on leur faisoit ainsy 
3> paier : et quant une cité doit périr , qu'il 
» y court plusieurs monnoyes estrainges; et 
» que en la cité de Mets il n'y avoit plus 
» gaires de monnoye qui ne fiîst estrainge, 
» et que c'estoit ung malvais signe pour la 
» cité; et que les sermens que on y faisoit 
» estoient bien souvent faulx et que c'estoit 
» mal fait de le souffrir, et que on y debve- 
» roit mettre remède ; et y avoit des seigneurs 
» en la cité que leur grand peire avoit esté 
» pelletier et qu'ilz estoient annoblis par ri- 

> chesses , tel comme seigneur Nicolle Roucel : 
» et aussy ces treserelz que on font chescan , 
» ilz ne 6ceivent rien , et fault que la cité soit 
» gouvernée de telles coquinailles , etc. » 

Et dont , pour avoir réparations honorables 
et prouflï tables , lesdits seigneurs trese en 
firent faire cnqueste pour avoir la notice dudit 
cais et y comirent seigneur Wairy Roucel, che- 
valier, et Guillamme Perpignant qui, après 
estre informez à la vérité , se transportèrent 
par devant les seigneurs de chappistre de la 
grande église de Mets, desclairant comment 
il leur estoit venu à cognoissance que ledit 
seigneur Lambert avoit dit et profferé plu- 
sieurs parolles injurieuses, deshonnestes et 
diffamatoires à rencontre de la cité et des 
seigneurs d'icelle, tant en commung que en 
particulier, redondant à leur honneur ; et que 
par icelles se pouvoit sourdre et ensuyr plu- 
sieurs inconveniens , prodition et rébellion, 
pour esmouvoir le peuple et se esleveir contre 
les seigneurs : parquoi ilz demandoient et 
requeroient que justice leur en fust adminis- 
trée avec amendise , réparation et satisfaction, 
comme au cas appartient , et telle qu'ilz n'eus- 
sent cause y pourveoir et procedeir par aultre 
manière. Si lurent par devant chappistre les 
parties oyes, l'une présent l'autre, et les 
tesmoings produits et examinez ; et sur iceulx 
lurent envoyés consulter au chappistre de 
Toul qui leur envolèrent leur opinion par 
escript. 

Et le lundy , dairnier jour de janvier, audit 



an , lut par lesdits doyen et chappistre, en la 
présence dudit s r Wairy et Guillamme , leur 
sentence prononcée, et le dit seigneur Lam- 
bert condampné compairoir par devant iceulx 
seigneurs trese et justice, en leur chambre, 
appeliez aussy ceulx desdits seigneurs conseil- 
lers qu'il leur plaira à appelleir , dedans sept 
nuits et sept jours, demandeir pardon, et, 
pour amende proffitable, à six vingt livres 
de metsain , assavoir , soixante livres pour les 
trese et soixante livres pour la fabricque de 
la grande église, et suspendu des Bruits de 
l'église, ung- ( an entier, et rendus, ung an, 
en sa maison pour pénitence : et icelluy an 
passé, estre ung an entier ez bas sièges au 
cueur, chantant avec les chaippelains , sans 
en partir, durant le service divin , sans licen- 
ce : et lut encore condampné aux despens , 
et comme tout est plus au long centenu au 
procès qui est par devers messeigneurs de 
chappistre. 

Le xij e jour de febvrier, arrivèrent à Mets 
plusieurs gros seigneurs ambassaldes du roy 
d'Angleterre, qui alloient vers le duc de 
Borgoigne, et lurent longuement à Mets. Et 
leur Ait lait présent d'ung buef , d'une cowe 
de vin et de vingt cinq quartes d'avoine , le 
londemain, xiij* jour dudit mois, par sei- 
gneur Pierre le Gournais, maistre eschevin, 
s r Michiel le Gournais , chevalier et s r Wairy 
Roucel , aussy chevalier , pour conseil , et s' 
Jehan le Gournais, chevalier, pour trese. 

Et le xxij e jour dudit mois de febvrier , 
qui estoit le premier jour de Caresme, revin- 
drent de Dijon et arrivèrent à Metz le s r de 
Raveistein et le s r Jaicque de Lucembourg 
qui venoient de conduire le corps du duc 
et de la duchesse de Borgoigne, et lurent 
logiés en l'hostel Thiriat de Landremont , 
auxquelx lut fait présent de vingt carpes, 
de huit bachetz, six barbelz et de douze an- 
guilles. 

1474. 

Le sire Michiel le Gournais, chevalier, filz 
seigneur Dediet le Gournais, chevalier, lut 
fait maistre eschevin de Mets , le jour de feste 
S 1 Benoit en mars , mil iiij c lxxiij , pour ung 
an finissant audit jour, l'an revollu , mil iiij c 
et lxxiiij. 

Le lundy, londemain de paisques florie, 
retournait à Mets monseigneur l'evesque de 

icelle cité et se y tint parmy la grande sep- 
maine et parmy les festes de paisques , et fist 
ce que, passé cent ans, evesque n'avoit fait 
en Mets ; car il fist le service en la grande 
église, le jeudy ensuivant, et aussy fist il, 
le grant vendredi , et fist le sainct cresme ; 
et pareillement, le jour de paisques, fist le 
service. Et tantost après le Quasimodo , ledit 
evesque trouva manière que journée fust as- 
signée entre les Lorains et la cité au lieu de 
Nomeney. Et le vingtiesme jour d'apvril , 
ledit seigneur evesque et maistre Olry, sei- 
gneur de Blasmont, se partirent de Mets, et 
cnmenont avec eulx le devantdit seigneur 
Michiel le Gournais , lors maistre eschevin , 
et seigneur Pierre Baudoiche , et coucha ledit 
maistre eschevin quatre nuitées hors de Mets ; 
ce qui faire ne se doit. Selons le bon ancien 
usaige de la cité, ung maistre eschevin ne 
doit couchier que une nuyt dehors : néant- 
moins il fist ce pour l'honneur et bien de la 
cité. Et estoit à ceste journée , pour le duc 
et la duchesse, seigneur Geraird de Haraul- 
court , chevalier, baislis de Loraine , Jehan , 
comte de Salme , mareschal de Loraine , et 
Loys de Donmartin , escuier. Et à icelle jour- 
née , ledit seigneur evesque et maistre Olry, 
seigneur de Blasmont , y travaillèrent telle- 
ment que le traictié et appoinctement de paix 
fut laict, passé et escordé en la manière 
comme s'ensuit. 

« Nous, George, par la grâce de Dieu, 
evesque de Mets, et je, maistre Olry, sei- 
gneur de Blasmont, scavoir faisons à tous 
que comme débat , descors et différent soient 
nagaires meus entre feu , de bonne mémoire, 
hault et puissant prince, nostre très chier 
seigneur et cousin Nicollais , duc de Calaibre 
et de Loraine, d'une part, et spectables, le 
maistre eschevin, treze jurez et comunalté 
de la cité de Mets, d'aultre part, pour et 
à l'occasion de certaine entreprinse faicte par 
ledit seigneur duc , ensemble ses serviteurs , 
adherens , alliés et complices , à rencontre de 
ladicte cité , le vendredi avant le diemanche 
des palmes , l'an lxxiij ; pendant lesquelx dif- 
férer», ledit seigneur duc, selon la voullenté 
divine , ait fine ses dairiens jours ; et il soit 
ainsy que haulte et puissante princesse , 
dame Yolande, et seigneur René, son filz, 
nos très chiers dame , cousine et cousin , 
ont succédé et parvenu à ladicte duché de 



1474. «* 411 

Loraine, après le trespas dudit duc Nicollais, 
soient entrés et continués en icelles meismes 
actions , differens et poursuites envers ladicte 
cité, à l'occasion desquelx nous sentons* et 
voyons par expérience engendrer et susciteir 
entre lesdictes parties grans et griefz incon- 
veniens , dont etïusion de sang humain , dé- 
solation de pays et de peuple et aultres grans 
malz et dopmaiges irrécupérables s'en eussent 
peu ensuir: nous , comme desplaisans d'iceulx 
differens , tant pour la proximité de lignaige 
dont nous attenons ausdits dame et seigneur, 
comme de ce que nous , George , sommes 
prélat de ladicte cité et clergie d'icelle, et 
aultres causes raisonables à ce nous mouvant, 
veuillant prévenir à tel mal et indcmpnité 
en toutte possibilité , nous nous soyons en- 
tremis et ingérez de quérir , par sceu et gré 
des parties , aulcun moyen servant à bien de 



paix, a quoy n'avons peu parvenir; et ne- 
antmoins , après plusieurs remonstrances ami- 
ables, instantes prières et chairitables exor- 
tations par nous faictes ausdictes parties, 
soient d'iceulx leurs differens condescendues 
au dit et rapport de nous deux , conjointe- 
ment ensemble ; de ce est il que nous , sur 
lesdits differens et circonstances d'iceulx me- 
hurement predeliberés et bien advisés, avons 
dit et rapporté, disons et rapportons, par 
ces présentes, que tous iceulx discords et 
differens estant entre lesdictes parties , à l'oc- 
casion de l'entreprinse faicte par ledict feu 
monseigneur Nicollais , nostre cousin , à ren- 
contre de ladicte cité , le vendredi, neufviesmc 
jour d'apvril, estre abolis, anéantis et amortis, 
comme de chose non advenue, touttes des- 
pouillcs, biens et aultres choses concernant 
fait de guerre , gaingniées par l'une des par- 
ties sur l'autre , au jour de ladicte entreprinse 
et guerre durant, demeurant come acquises 
en leur estre; en mettant paix, union et 
accord final entre lesdictes parties de tous 
leursdits differens, leurs circonstances, des- 
cendances, à cause d'icelle entreprinse, et 
generallcment de ce qui s'en est ensuy, sans 
aulcunes choses y excepteir, reserveir ou fiier 
mettre , pour eulx , leurs hommes , subgectz, 
adherens , alliés , aydans et aultres du duché 
de Bar et marquisat du Pont et aultres ad- 
herens , aydans , alliés , hommes , subgectz , 
serviteurs et complices dudit seigneur duc 
deffunct , de quel estait ou nation qu'ilz soient, 

sans ce que, de cy en avant, ne à nulz jour- 
mais, Tune desdictes parties, sesdits hommes, 
subgectz , adherens , alliés , aydans, serviteurs 
et complices , par les conditions dessusdictes , 
puisse ou doibvc aulcune chose demandeir, 
actionneir, poursuire ou quereleir l'aultre à 
l'occasion de ladicte entreprinse et de tout 
ce qui s'en est ensui ; dont chescune desdictes 
parties , c'est assavoir, nosdits dame, cousine 
et cousin , les duchesse et duc de Loraine , son 
filz, d'une part, ladicte cité, d'aultre part, 
se porteroit et feroit fort, en ceste qualité, de 
sesdits hommes, subgectz, adherens, alliés, 
aydans, serviteurs et complices; et pareille- 
ment de ceulx dudit seigneur duc Nicollais 
deffunct, et de faire taisant tous ceulx qui 
se voldroient efforcer ou faire action ou pour- 
suitte, au temps advenir, et tenir chescune 
partie l'aultre quicte et paisible. 

> Par vertu de laquelle paix, accord et 
union, lesdictes parties, ensemble tous les 
leurs , fréquenteront et communicqueront les 
ungs avec les aultres, et demeurerait ches- 
cune partie en son estait entier, comme ilz 
faisoient par avant de ladicte entreprinse. 
Item , disons et rapportons , en oultre , tous 
prisonniers, quelx qu'ilz soient, tant nobles 
que aultres, prins, ledit venredi, et depuis 
jusques à présent, tant en ladicte cité comme 
dehors, tant d'ung costé que d'aultre , quictes 
franchement de retour de prison et de tout 
serment et promesse , moyennant que eulx et 
chescun d'eulx feront promesse et serment sol- 
lempnel que, pour l'occasion de leur prinse, 
arrest et détention, ne feront, poursuiveront 
ou procureront à nulle desdictes parties aul- 
cuns malz et dopmaiges. Item, rapportons 
aussy que touttes mains minses, sequestre- 
ment, empeschement ou arrest fait et mis 
par lesdictes parties ou les leurs, les ungs 
sus les aultres, par quelle manière et condi- 
tion que ce soit , tant de debtes , censives , 
arrieraiges , rentes, droitures, revenues, fiedz, 
arrier fîcdz , biens meubles et non meubles , 
comme aultrement, tant au duché de Loraine, 
villes et marquisat du Pont , que au duché 
de Bar et ailleurs , et pareillement de ladicte 
cité, seront levez et abolis, pour en laisser 
joyr paisiblement ceulx ausquelx il appar- 
tient, selon leur nature et condition, sub- 
missions et obligiers, et comme ilz faisoient 
et avoient acoustumé de faire avant le jour 



de ladicte entreprinse. Item, tous apaitis, 
compositions, rançons de feu et de corps 
d'hommes, non paiées avant le vingt troisiesme 
jour de jullet, Tan dessusdit, que les trêves 
furent prinses et acceptées entre les parties, 
seront quictes et abolies , sans ce que jamais 
l'une des parties en puisse aulcune chose de- 
mandeir à l'aultre, et que tout ce qui se 
polroit trouveir et vérifier avoir esté cueillie, 
levé, prins, receu, exigé depuis le jour et 
date desdictes trêves et pendant icelles , jus- 
ques à présent, de l'une partie envers l'autre, 
sera reparé et restitué à ceulx ausquelx il 
appartiendra, selon la déclaration qui en pol- 
rait estre baillée par escript. Touttes aultres 
lettres de paix et accords et appoinctemens 
précédents demeureront tousjours en leur 
force, valleur et vertu, telles qu'elles estoient 
avant ladicte entreprinse , et le tout sans mal 
engin. 

> En tesmoing desquelles choses avons, 
nous, George, evesque de Mets, et je, Olry, 
seigneur de filasmont dessusdit, fait appendre 
nos seelz à ces présentes qui sont doubles et 
en pareille forme , pour chescune partie , 
une. Et nous, Yolande et René , par la grâce 
de Dieu , duchesse et duc de Loraine , comte 
de Waudemont et de Harrecourt , entant 
qu'il touche et puelt touchier nos pays et les 
dessus nomez, d'une part, avons aggreé, rat— 
tifié , agréons, ratifiions, emologuons et pro- 
mettons par ces présentes , en bonne foi et en 
parolle de princesse et de prince , pour nous, 
nos hoirs et successeurs , avoir , tenir, gar- 
deir, observeir et accomplir, et faire tenir 
et enterrineir et inviolablement observeir de 
point en point par ceulx à qui il appartien- 
dra , le dit et rapport de nosdits cousins , 
evesque de Mets et de Olry, seigneur de 
Blasmont , tout par la forme et manière 
qu'il est cy dessus designé et exprimé, sans 
y comettre faulte ou rompture aulcune. Et 
en signe de ce , avons fait appendre nos seels 
à cesdictes présentes avec le seel de nosdits 
cousins. Et nous , maistre eschevin , trese 
jurez et comunalté de la cité de Mets dessus- 
dits, en tant qu'il touche et puelt touchier 
nous , nos bourgeois , manans et aultres dessus 
nomez, avons pareillement agréé, ratiffié et 
emologué , agréons , ratifiions , emologuons 
et promettons par ces présentes en bonne 
foi et sur nos honneurs, pour nous , nos hoirs 

et successeurs , avoir, tenir, gardeir et acom- 
plir, faire tenir, gardeir et inviolablement 
observeir de point en point par ceulx à qui 
il appartiendrait, le dit et rapport de nosdits 
redoubtez et honnorez seigneurs , monsei- 
gneur l'evesque de Mets et messire Olry, sei- 
gneur de Blasmont, tout par la forme et 
manière qu'il est cy dessus designé et expri- 
mé, sans y commettre faulte ou rompture 
aulcune : et en signe de ce , avons fait appen- 
dre le grant seel de nost redicte cité à ces 
présentes avec les seelz des dessusdits dame 
et seigneurs , qui furent faictes et données au 
lieu de Nomeney, le vingt huitiesme jour du 
mois d'apvril, Fan mil iiij c lxxiiij. » 

Apres ce fait , ledit traictié fut crié et pu- 
blié en la cité de Mets , le dairien jour d'apvril, 
sur la pierre , près de Paître Sainct Gergone , 
par l'organe du maistre sergent , disant : 
« Oyés , oyés , oyés , de part le maistre esche- 
vin , de part les trese et les sept de la guerre , 
de l'entrefaicte et entreprinse dairrienne, faicte 
par feu , de bonne mémoire , Nicollais , duc 
de Loraine , contre la cité de Mets , moyen- 
nant la graice de Dieu, avons paix et accord 
à très haulte et puissante dame Yolant , du- 
chesse de Loraine et René, son filz, duc de 
Loraine, et les subgectz des pays de Loraine, 
pour nous et nos subgectz qui puevent alleir, 
venir et frequenteir les ungs avec les aultres 
comme ilz faisoient par avant ladicte entre- 
prinse faicte. 3> 

Le second jour d'apvril , revint le duc 
Chairles de Borgoigne de Dijon de foire en- 
sepvellir le duc et la duchesse , ses pere et 
mere , en l'esglise des Chartrieulx , et passa 
à grande armée par Oultresaille , parmey 
Borney, par devant Grymont, par la vallée 
de Chaistillon , pour tireir et alleir à Thion- 
ville. Et presumoit on qu'il deust alleir à 
Saincte Bairbe, et fut envoié au devant de 
luy seigneur Andreu de Rineck, chevalier, 
seigneur Pierre Baudoiche et seigneur Coin- 
raird de Serriere, et avec eulx plusieurs sol- 
dairs pour luy faire la bien venue : et luy 
firent présent de quatre cowes de vin , deux 
de rouge et deux de blanc ; de quinze cents 
derraulx , de cent carpes , de trente six bai- 
chetz et de cent quartes d'avoine ; doçt il 
se tint fort content de la cité. Et furent lesdits 
vivres menez à Thionville par les chertons 
de Mets : et pour leur vin , ledit duc leur fist 



donneir douze florins au chat. Et s'en alla 
ledit duc à Lucembourg où il se tint en jus- 
ques à la Sainct Jehan. Et pourtant que on 
ne sçavoit quel volloir et intention il avoit , 
ceulx de Mets furent sur leurs gardes et ren- 
forçont les gaits et tours aux portes. 

En celluy temps, en ladicte cité y avoit 
ung riche marchant, lequel alors demouroit 
entre la plaice qu'on dit la plaice Xaippé et 
Fournerue ; et estoit à luy tout ce biaul mai- 
noir et celle haulte maison qui contient depuis 
celledicte plaice jusques en Fournerue, et 
vait celle maison respondre du cousté du 
derrière jusques en la rue qu'on dit la cour de 
> Raisier. Celluy marchant se appelloit Dediet 
Baillot et tenoit grant gravité, car il estoit 
fort renté et arenté et hantoit tousjours la 
seigneurie. Et pour ce qu'il avoit fours et 
mollins et plusieurs aultres heritaiges , il avoit 
coutumierement ung clerc du stille du palais 
en sa maison qui le servoit à touttes ses affaires. 
Si avint qu'il en print ung qui estoit ung 
biaul jonne gallant et bien stillé : et quant 
ledit Dediet alloit en quelque part, fust de 
nuyt ou de jour, il le menoit avec luy pour 
le conduire , puis retournoit ledit clerc à l'hos- 
tel. Or avoit celluy Dediet Baillot espousé 
Ysaibel , fille Jehan de Toul , le marchant , 
l'une des belles bourgeoises de la cité de 
Mets et une femme doulce, débonnaire et 
honneste, et avec ce, de bon pairaige, de bon 
famé, et estimée femme de bien et de bonne 
réputation de tous les citains de Mets. Mais 
ledit Dediet, son marit, estoit ung jueUr et 
ribleur de nuyt , et non content d'elle , estoit 
notté qu'il en entretenoit d'aultres ; et de fait 
il n'en bouge oit de nuyt ne de jour , ne le 
plus souvent ne retournoit à coucher en sa 
maison qu'il ne fust mynuit : et tellement que 
le diable se y bouta et tenta ledit clerc de 
l'amour de sa maistresse , et tant espia qu'il 
vist quel geste et contenance sondit maistre 
foisoit, quant il retournoit de nuyt à Thostel 
et que la maistresse estoit couchée ; car alors 
ledit Dediet se bouttoit auprès d'elle au lit 
et sans mot dire se couchoit. Parquoy ledit 
clerc, comme moy, l'escripvaki de ces pré- 
sentes , l'ay oy dire et affirmer à ceulx qui 
journellement hantoient ledit clerc et le deb- 
voient bien sçavoir, une nuyt qu'il sçavoit 
que son maistre ne retourneroit point à l'hos- 
tel , s'en alla secrètement couchier de coste 

ladicte sa maistresse, et après plusieurs choses, 



feindant qu'il fust ledit son maistre , eult la 
compaignie de sa maistresse. Mais, comme 
il est à croire, assés tost elle s'en aperceut; 
neantmoins c'estoit trop tairt. Et comme le 
clerc la humiliait de ses parolles en luy des- 
clairant la vie que son maistre menoit et plu- 
sieurs aultres besoingnes, et tellement que 
petit à petit i'aprivoisa et la mist du tout à 
sa cordelle. Et après plusieurs aultres choses 
faictes et dictes , non contens de la vie qu'ilz 
menoient et de la bonne chiere qu'ilz fai- 
soient, le diable les tenta d'homicide, et eult 
ladicte bourgeoise promesse avec ledit clerc 
d'estre consentante de la mort dudit Dediet, 
son marit. Et tellement que le dix huitiesme 
jour de jung , celluy clerc en allumant son 
maistre qui alloit à retrait, le tua d'ung petal 
à quoy on s'aide à broyer saulce , et ce fait , 
le vint dire à sa maistresse ; et elle , voiant 
son marit mort, fut fort triste et dolente. 
Touttesfois il n'y ait remède , le copt est fait : 
si l'ont caichié derrière les planches jusques 
après minuit ; et à celle heure , fut prins et 
chargié par ledit clerc et le portait couchié 
estendu sur ung siège devant l'hostel le Bur- 
ton, qui est au debout de la rue des Bons 
Enffans , assés près de la Teste d'or, affin qu'il 
fust cuydé que aulcuns ses malveuillans l'eus- 
sent illec despechié de nuyt ; et le londemain 
qui estoit ung diemanche , fut trouvé là mort, 
et en fut justice advertie. Si fut prins et pré- 
senté en son hostel, mis à point et porté 
ensepvellir à Sainct Martin en Curtis. On tint 
les portes closes tout le jour, et ne pouvoit 
on sçavoir qui l'avoit murdri. Parquoy incon- 
tinent furent prins plusieurs qui rien n'en 
sçavoient ; mais à la fin ledit clerc fut sus- 
picionné , et la raison c'est qu'il alloit parmy 
la cité et n'en faisoit quelque estime de dcul 
ne de corroux, car ung bon serviteur doit 
estre marri de la fortune de son maistre. Si 
fut incontinent prins et mis en l'hostel du 
doien de la ville , et aussy fut ladicte sa mais- 
tresse , laquelle tout nouvellement estoit re- 
levée d'enfians et avoit délibéré de espouser 
ledit son clerc. Celluy clerc tenoit bon et estoit 
bien délibéré de soustenir son cas, ne jamais 
ne voult confesser jusques à ce que justice 
lîst accroire' à ladicte sa maistresse que luy, 
qui estoit en une aultre prison, avoit tout 
dit et confessé. Et alors cuydant qu'il fut 



vray, et aussy avec l'espérance que l'on luy 
donnoit de la prendre à miséricorde, elle 
confessait le tout et dit ainsy : Helas ! dit 
elle, le vous ait il dit? et incontinent fut 
amené ledit clerc devant elle, lequel fut bien 
esbahy quant il oyt la confession de sa mais- 
tresse. Et tantost en fut justice faicte, et fu- 
rent traynés sus la brouette et menés au pont 
des Morts : le clerc eut premier les deux mains 
coppées et puis la teste, et fut le petal du- 
quel il avoit fait le copt, pendu et estaiché 
en hault contre la lance et au plus près d'icelle 
teste. Et la bourgeoise fut arse et brullée, 
neantmoins que moult piteusement prioit à 
justice qu'on luy voulcist copper la teste, 
pour la grant doubte du feu qu'elle craîn- 
doit $ mais rien ne luy vallut sa prière. Et bit 
le jour de la sainct Eloy que celle justice Ait 
accomplie, pour laquelle à veoir y eult autant 
de peuple que jamais on eust veu en Mets , 
à faire justice ; car touttes manières de gens 
fourains qui, à ce jour, alloient ou venoient 
à Sainct Eloy, se arrestoient illec pour veoir 
l'exécution. Et saichez , comme j'ay dit de- 
vant , que l'ennemy y avoit bien ouvré ; car 
ladicte femme estoit de bon paraige et de 
gens de bien et estoit la plus belle et amiable 
femme que l'on sceust trouver, et la plus 
gracieuse des aultres, de laquelle on n'avoit 
jamais ouy dire que tout bien. Et eust on 
prins la moitié de touttes les femmes de Mets, 
devant que l'on l'eust eue suspecte : et n'y 
avoit que demey an que celluy clerc estoit 
leans , et à la malheure y vint il oneque. 

Le samedy, londemain de la division des 
apostres , ung compaignon , nommé Don ville , 
le jonne, fut mis au cairquant devant la 
xippe , au Champaissaille , aux dix heures du 
maitin, et y fut jusques aux deux copts après 
nonne. Et fut prins à icelle heure , despouillé 
et battu de verges par le bouriaul , depuis 
la xippe jusques à la croix qui est entre 
les deux portes, hors des foussez où il fut 
forjugié , pour ce qu'il avoit battu son peire 
et se avoit mocqué d'une jonne , bonne et 
preude femme. Son mairit absent, de nuyt, 
vint à ladicte jonne femme, luy donnant 
à entendre qu'il estoit le roy des ribaults et 
la menaça que , si elle ne lui donnoit argent , 
qu'il la publieroit estre ribaulde. La pouvre 
jonne femme eult paour d'estre diffamée, et, 
pour le contenteir, luy donna argent et le 

fechassa au mieulx qu'elle peult. Et quant 
x>n mairit revint, elle luy conta la chose et 
s'en plaindit tellement que justice en fut ad- 
vertie, et fut prins ledit Donville et examiné 
et cognust son cais : parquoy justice le con- 
dampna et fist pugnir par la manière que 
dit est. 

Le xvj e jour de jullet , molrut s r Pierre le 
Gournais et hit ensepvelli au cloistre des 
frères Proischcurs et donna à la grande église 
de Mets une chaisnette de fin or que on 
estimoit trois cents escus , et cent quartes de 
froment. Et dame Caitherine , sa femme , 
donna ung fermillet d'or au prix de soixante 
escus et plus. 

Ledit jour , molrut seigneur Jehan du Nuef- 
chaistel , chainoine et secrétaire de la grande 
église. 

Le tiers jour d'aoust, molrut dame Caithe- 
rine Baudotche, fille seigneur Poince Bau- 
àoiche , chevalier , et femme seigneur Wairy 
fioucel , chevalier, et fut ensepvellie aux Ce- 
lestins. Et fiit donné aux pouvres, leur pain 
querant, le jour de son service, cinquante 
quartes de pain blanc et six cowes de vin. 
Et le vingt septiesme jour dudit mois, mol- 
rat Caitherine, fille dudit . seigneur Wairy 
Roucel. 

En celle année, fut à Mets grosse mortalité 
et en plusieurs villes à l'entour, especiale- 
ment au Pont à Mousson , et molrurent quasy 
tous les frères de sainct Anthoine du Pont. 
Et molrut audit temps maistre Guillamme de 
Harancourt, evesque de Verdung. 

JEa celle année , comme recite Philippe de 
Comines , le duc de Borgoigne s'en alla mettre 
le siège devant la ville de Nutz, et trouvâtes 
choses plus dures qu'il ne pensoit. Ceulx de 
Colloigne, qui estoient quatres lues plus hault, 
sur le Rhin, frayèrent, chescun mois , cent 
mille florins d'or, pour la crainte qu'ilz avotent 
du duc de Borgoigne. Et eulx et les aultres 
villes au dessus d'eulx, sur le Rhin, avoient 
desjay mis quinze ou seize mille hommes sur 
les champs et estoient logiés sur le bord du 
Rhin , avec grande artillerie du costé oppo- 
site au duc de Borgoigne et taschoient à luy 
rompre ses vivres qui venoient par eaue du 
pays de Gueldres , contremont la rivière , et 
rompirent les basteaulx à coups de canon. 
L'empereur, les princes et électeurs et estats 
de l'empire se assemblèrent au lieu de Spire, 

sur ceste matière; et fiit envoyé pour la cité 
de Mets qui estoit mandée, maistre Guil- 
lamme Bernaird qui se partit de Mets, le vingt 
troisiesme jour de jullet, où fiit conclu et 
délibéré de faire armée. Le roy de France les 
ayoit envoyé solliciteir par plusieurs messai- 
giers : aussy renvoyèrent vers luy ung chai- 
noine de Colloigne de la maison monseigneur 
le duc de Bavière et ung aultre avec luy, et 
apportèrent au roy, par rolle, l'armée que 
l'empereur avoit intention de faire, au cas 
que le roy de son costé se voulcist employer. 
Hz ne faillirent point d'avoir bonne response 
et promesse de tout ce qu'ilz demandoient : 
et davantaige promettoit le roy par son scellé^ 
tant à l'empereur que à plusieurs princes et 
villes, que incontinent que l'empereur seroit 
à Colloigne et mis aux champs, que le roy en- 
voyeroit joindre avec luy vingt mille hommes, 
soubz la conduite de monseigneur de Cran 
et de Sallezard. Et ainsy ceste armée d'Alle- 
maigne s'appresta, qui fut merveilleusement 
grande; car tous les princes d'Allemaigne, 
tant spirituelz que temporelz, avec les co- 
munaltés , y eulrent gens. Si furent mandés 
ceulx de la cité de Mets, et le quinziesmc 
jour d'octobre, ung messaigier de Colloigne 
apporta lettres de mandement de part l'em- 
pereur, pour estre prest. Et le vingt cin- 
quiesme jour de décembre , les seigneurs de 
Mets, comis ausdictes affaires, envoyèrent 
vers l'empereur, au heu de FaUekestein , 
faire leurs excuses , et ne peulrent estre te- 
nus pour excusés. Et le cinquiesme jour de 
febvrier, audit an, ledit seigneur Michiel le 
Gournais, chevalier, lors maistre eschevin, 
fut envoyé à Andernack, où estoit lors l'em- 
pereur, pour ceste affaire, et s'y porta ledit 
séigneur Michiel si honorablement que ceulx 
de Mets en demeurèrent exempts pour ceste 
fois , d'y envoyer. 

Au mois de septembre, audit an, vindrent 
les Françoys , gens de guerre de Loys de 
Valois, roy de Erance, devant Haultonchais- 
tel qui leur lut rendue; et après , allèrent 
devant Verdung qui leur fut rendue : desquelx 
Françoys monseigneur de Cran estoit capi- 
taine, et rançonnont la cité de Verdung 
quinze mille escus. 

Le vingt cinquiesme jour de janvier, mol- 
rut seigneur Pierre Renguillon, chevalier. 

LeneufViesmejour de febvrier, les Fran- 

çois de la garnison de Gorze et de Haulton- 
chaistcl furent plusieurs fois tenir et tendre 
sur les marchants d'Angleterre, de Flandre 
et Bourgoigne, au pays de Mets, et en prin- 
drent plusieurs. Et ledit jour meysme, treize 
compaignons de Mairange , lesquelx se avoient 
loués à conduire des marchants de la haulte 
Bourgoigne, vindrent près de la mallaiderie 
de Sainct Laidre: et furent rencontrez lesdits 
Mairangeois desdits Françoys près de S 1 Pri- 
vez, où ilz s'entreprindrent de parolles et y 
eult sept Mairangeois tués et deux Françoys : 
et ung desdits Mairangeois fut merveilleuse- 
ment navré et tellement qu'il emportait ses 
tripes sur ses bras. De laquelle advenue on 
lut bien esbahy, comme d'avoir fait ung tel 
délit si près de Mets. 

A la fin du mois de febvrier, molrut Charles, 
marquis de Baude, et furent faictz ses ser- 
vices ez esglises de Mets , de l'ordonnance de 
l'evesque George , son frère. 

1475. 

Le sire Philippe de Raigecourt , chevalier, 
filz de feu seigneur Nicoile de Raigecourt , 
fut fait maistre eschevin de Mets, le jour de 
feste sainct Benoit en mars , mil iiij c lxxiiij , 
pour ung an finissant audit jour, l'an revollu, 
mil iiij c lxxv. 

Le vingt cinquiesme jour de mars , Men- 
nequin, poursuivant et Chamberlain du duc 
de Borgoigne , alloit à Rome pour le duc son 
maistre. Si fut rencontré vers Bouxiere , des- 
soubz Froymont , des Françoys des garnisons 
de Gorze et de Bar ; si fut prins et rué jus et 
perdit son cheval et tout ce qu'il emportoit 5 
et luy rompont touttes ses lettres, et tous 
les seelz mirent en pièces, en disant dudit 
duc plusieurs injurieuses parolles : et fut 
quatre jours en prison , au pain et à l'yawe , 
et fut rançonné vingt cinq florins de Rhin. 

Au mois d'apvril , furent plusieurs ambas- 
saldes et seigneurs en Mets , de part l'empe- 
reur, à plusieurs fois, qui ailoient vers leroy 
de France pour avoir ayde et secours contre 
le duc de Borgoigne qui tenoit le siège de- 
vant Nutz. 

L'empereur mist bien sept moys au faire 
son armée pour secourir ceulx de Nutz et, 
au bout du terme, se vint logier à demey 
lue près du duc de Borgoigne. Oultre l'ar- 
mée de l'empereur, estoit l'armée des villes 

et citez, qui estoient de l'autre part du Rhin, 
vis à vis du duc de Borgoigne , qui donnoit 
grant travail à son ost et à ses vivres. In- 
continent que l'empereur fut devant Nutz et 
aes princes de l'empire , ilz envoyèrent devers 
le roy ung docteur qui estoit de grande auc- 
torité , nommé Hesevare , qui passa parmey 



Mets , allant en France solliciteir le roy de 
tenir sa promesse et envoyer les vingt mille 
hommes ainsy qu'il avoit promis , ou autre- 
ment que les Allemans appointeroient. Le roy 
luy donna très bonne espérance et luy fist 
donner quatre cents escus, et envoya, quant 
luy, vers l'empereur ung appelle Jehan Tier- 
celin , seigneur, de Brosse. Touttesfois ledit 
docteur ne s'en alla pas bien content ; et se 
conduysoient moult merveilleux marchiés de- 
vant ce siège; car le roy travailloit fort de 
faire la paix avec le duc de Borgoigne ou 
d'allonger la tresve , affin que les Anglois ne 
descendissent. Le roy d'Angleterre , d'aultre 
costé , travailloit de toutte sa puissance faire 
partir le duc de Borgoigne de devant Nutz et 
qu'il luy vint tenir promesse et ayder à faire 
la guerre en France , disant que la saison se 
començoit à perdre. Et fut ambassaldeur par 
deux fois de ceste matière le seigneur de 
Scalles, nepveu du cônes table. Le duc de 
Borgoigne se trouva obstiné , et luy avoit Dieu 
troublé le sens et l'entendement; car toutte 
sa vie , il avoit travaillé pour faire passer les 
Anglois , et à icelle heure qu'ilz estoient prelz 
et touttes choses bien disposées pour eulx, 
tant en Bretaigne que ailleurs , il demeuroit 
obstiné pour une chose impossible de pren- 
dre. Avec l'empereur avoit ung légat apos- 
tolicque qui , chescun jour, alloit de l'ung des 
hosts à l'autre , pour traicter la paix. Et sem- 
blablemcnt y estoit le roy de Dannemarck, 
logé en une petitte ville près des deux ar- 
mées, qui travailloit pour ladicte paix. Et 
ainsy le duc de Borgoigne eust bien peu pren- 
dre party honorable pour se retirer vers le 
roy d'Angleterre. Il ne le sceust faire et se ex- 
cusait envers les Anglois sur son honneur qui 
seroit foullé , s'il levoit son siège , et aultrês 
maigres excuses. Le duc de Borgoigne estant 
en ceste obstination , luy sourdit guerre par 
deux ou trois boutz : l'ung hit que le duc 
René de Loraine qui estoit en paix avec luy 
et avoit encor prins quelque intelligence, après 
la mort du duc Nicollais de Calabre , avec 

aultres, firent plusieurs assemblées de princes 
et seigneurs , au porchas de l'empereur , du 
roy de Frauce et du seigneur de Cran , con- 
tre ledit duc , en plusieurs et divers lieux. 
Signamment , tantost après la paisque que les 
tresves entre le roy et ledit duc furent faillies, 
le seigneur de Cran , pour le roy de France , 
avoit grosses garnisons à Bar, à Haulton Chais- 
tel , à Gorse et en aultres lieux , et estoient 
les Genetaires à Vaulcoulleur. Si fist tant que 
ledit duc René et l'evesque de Mets firent de 
grosses armées en Loraine et en Bairois. Si 
fist ledit evesque faire une course par ses 
gens ez villaiges de la terre de Mets, appar- 
tenant aux abbés et abbausses et fist panre les 
herdes des rousses bestes et les en fist meneir 
pour sa cuisine. La cité de Mets en fist , en 
grant diligence , poursuitte et requeste audit 
evesque , tant qu'elles furent rendues. Et ledit 
duc René , par le moyen dudit seigneur de 
Cran qui s'en volloit ayder , pour le service 
du roy, ne faillist pas à luy promettre que le 
roy en feroit ung très grant homme , envoya 
denier ledit duc de Borgoigne devant Nutz ; 
et incontinent se misrent aux champs les Lo- 
rains , Bairisiens et les Françoys , et en allè- 
rent devant le chaistel de Pierrefort, près de 
Loraine , qui tenoit pour le duc de Borgoigne, 
et l 1 assaillirent. Et le quart jour de jung , le- 
dit an de lxxv, fut rendu à monseigneur de 
Cran, capitaine des Françoys, par Jehan de 
Flery qui estoit capitaine dudit chaistel. Phi- 
lippe de Commines recite qu'il est à deux lues 
près de Nancey et qu'ilz le rasèrent ; puis 
allèrent devant la ville et chaistel de Faul- 
quemont qui tenoit pour les Bourguignons , 
et lut rendue au duc René , le septiesme jour 
dudit mois de jung , Tan devantdit , par Pier- 
quin qui estoit capitaine audit lieu. 

Audit temps , les seigneurs ci tains de Mets, 
pour lesdictes guerres et armées , estoient en 
grant crainte et doubte , pour ce qu'elles es- 
toient près d'eulx , et ne sçavoient leurs in- 
tentions , et ne sçavoient de quelle part 
branleir pour obtenir neutralité , et faisoient 
debvoir de tous coustés. Niantmoins, audit 
temps et par avant, le baistaird de Loraine 
qui se tenoit à Conflans, avoit arresté au Ger- 
nexey, par faulte de résidence , plusieurs 
biens appartenant à seigneur Philippe Dex, 
chevalier, et à Jehan Poiel ; pour lequel arrest, 
la cité fist faire les requestes acoustumées : 

et puis après , pour venir à journée , on print 
ung homme qui fut mené en l'hostel du doyen. 
Et pendant icelluy différent, les Bairisiens, 
qui pouvoient estre deux mille ou vingt qua- 
tre cents , dont seigneur Dediet de Landre , 
baisli de Sainct Mihiel , estoit capitaine , vin- 
drent logier à Airs et à Ancey, le mercredy 
après la sainct sacrement , où ilz furent dix 
jours et dix nuyts entiers : dequoy les seigneurs 
citains de Mets leur mandèrent eulx despartir 
et qu'ilz y avoient assez esté et qu'ilz s'en 
debvoient bien contenter, et qu'ilz avoient 
leur pays de Bar où pouvoient alleir, qui 
estoit près , sans dopmaigier leurs voisins : 
lesquelx se despartont et en allont chescun 
en leurs hostels , le dixiesme jour de jung. 

Et le douziesme jour de jung ensuivant , 
monseigneur de Cran , lieutenant du cones- 
table de France , et les Françoys estant soubz 
sa charge vindrent logier au vaul de Mets 5 
et le treziesme jour dudit mois , le duc de 
Loraine se viut logier à Airs sus Muzelle , et 
le quatorziesme jour, les seigneurs citains de 
Mets les allont visiteir à noble compaignie 
et leur menont vivres et presens de part la 
cité, assavoir, à monseigneur de Cran, quatre 
cowes de vin , deux cents quartes d'avoine , 
quinze cents derraulx et vingt cinq chaistrons : 
lequel présent monseigneur de Cran refiusa 
et ne print que la chair. Et , en semblante 
manière , menont ung paireil présent à mon- 
seigneur le duc de Loraine qui estoit à Airs. 
Et quant le présent deust venir, il estoit parti 
et ne l'eut point ; et fut ramené et mis entre 
les deux portes de S 1 Thiebault. Si avint que, 
la nuyt, aulcuns Lorains ou des gens mon- 
seigneur de Cran volloient prendre et avoir 
icelluy présent et s'en mirent en debvoir, et 
estoient plus de cent chevaulx. Et les sol- 
doieurs et aultres gens de Mets , qui faisoient 
le gait , hors de la cité , les rencontront et se 
battirent très bien , et y eult ung soldair de 
Mets, nommé Jehan Lardenoy et ung clerc 
de S 1 Arnoult tuez ; et y fut navré Anthoine 
de Maline , le soldoieur, et demeura la force 
ausdits de Mets et le présent, et n'en fut 
rien prins. 

Le quinziesme jour dudit mois de jung , 
le duc de Loraine et les Françoys se despar- 
tont , bien maitin , et passont par l'isle devant 
le pont des Morts. Et estoient environ huit 
mille, et deux cents cherriots menant vivres 

et artillerie; et allont logier à Waippey, à 
Semecourt, à Noeroy, à Piervilleir, à Rombay 
et ez villaiges à l'en tour. Monseigneur le duc 
de Loraine fut logier à Mairange , et monsei- 
gneur de Cran à Rombay, et firent beaucoup 
de mal et domaigc. Ilz brulloient cuves et 
tonnelz, lais choient hors les vins et tiroient 
les broches des tonnelz, et en aultres ma- 
nières faisoient tous les malz qu'ilz pouvoient. 
Ledit duc de Loraine fist boutteir le feu à 
Mairange et en l'église qui est de la duché 
de Lucembourg , et subitement se partirent 
comme en désarroi ; je ne sçay s'ilz estoient 
espoantés ou s'ilz doubtoient d'estre battus. 
Et le dix septiesme jour dudit mois , reyin- 
drent par devant le pont des Morts et passont 
par i'isle ; et fut logier monseigneur de Loraine 
à Mollin , et monseigneur de Cran en Vaul , 
où il avoit jay esté logier, et leurs gens ez 
villaiges à l'entour où ilz firent moult de mal 
et de domaige , et prenoient et emportoient 
tout ce qu'ilz povoient panre et emporteir. 
Ce véant les seigneurs de la cité ne les volrent 
plus laissier entrer en la cité ; mais les pouvres 
gens du pays, pour avoir paix et qu'ilz ne 
leur feissent plus de domaige , leur portoient 
tousjours vivres. Niantmoins ilz n'en laissoient 
jay le mal faire et prenoient les pouvres gens, 
les battoient et les mettoient à rançon, et tu- 
oient buefz, vaiches et aultres bestes qu'ilz 
pouvoient avoir, et venoient journellement à 
grant puissance chargier les vins par les villes 
du vaul de Mets et les menoient en leurs lo- 
gis, et faisoient comme s'ilz fussent esté de 
guerre ouverte. 

Ledit duc , estant à Mollin , manda quérir 
seigneur Pierre Baudoiche, qui estoit sei- 
gneur de Mollin, et luy demanda si c'estoit 
à luy le chaistel , auquel il respondit que oy, 
et qu'il estoit à son commandement, dont 
ledit duc le remercia et le londemain il partit ; 
mais il n'alla gaire loing ; car monseigueur 
de Loraine logea à Mairley, et monseigneur 
de Cran à Àugney, et leurs gens ez villaiges 
à l'entour, et faisoient tousjours pis. De là il 
alla logier à Maigney, et fut mis son pavillon 
et tente en ung pré de costc la ville de 
Maigney ; et y firent moult de mal ; car ilz 
battoient et tuoient gens et bestes , et fut le 
villaige tout destruit et pillé. 

Le dix neufviesme jour de jung, la justice 
et les citains de Mets firent huchier et or- 



donner que les gens du pays de Mets vinssent 
à reffuge et y amenassent leurs biens, et que 
on ne laissast sortir nulz vivres pour meneir 
hors. Et furent en la cité les portes et les 
gaits renforcez, gens mis de nuit sur les cair- 
forts : que nulz ne feissent assemblée ne armée 
que par licence de justice; et que chescun 
des manans de Mets fust pourveu de bastons 
pour soy deffendre, si nécessité venoit. Et 
fut ordonné par les sept de la guerre que, 
tous les jours, les soldairs portassent ung 
baston de defifense en leurs mains ; et que 
si huttin ou noise survenoit, que les femmes 
et enffans se tenissent à l'hostel, sans faire 
quelque bruyt , et que nulz ne rapportassent 
nouvelles , s'ilz nevolloient monstreir qu'elles 
fussent vrayes. 

Le lundy, vingtiesme jour de jung, les 
Françoys , estant logiés entre deux yawes « se 
mirent ensemble à bonne puissance pour al- 
leir chairgier du vin à Mollin et ez aultres 
villes du vaul , pour meneir ez lieux et vil- 
laiges où ilz estoient. De laquelle entreprinse 
les seigneurs citains de Mets en furent ad- 
vertis et envoyont deux cents compaignons 
de Mets et du vaul qui , par ordonnance , 
deffîrent le pont de bois de Mollin : dequoy 
les Françoys en furent merveilleusement mal 
contens et , pour se vengier , en volrent as- 
siegier le chaistel de Mollin. Et ne povoit on 
tenir les bonnes gens du pays qu'ilz ne voul^ 
cissent alleir courre sur lesdits Françoys , si 
justice ne leur eust deffendu. 

Le vingt et uniesme jour de jung, le duc 
René alla en pelerinaige à Saincte Barbe et 
passèrent bien cinq cents avec luy; et passont 
parmey les bleidz en allant et en retournant , 
et prindrent plus de cinq cents bestes à 
cornes au pays de Mets. Quel pelerinaige! 

Le vingt troisiesme jour de jung , Joffroy, 
comte de Lignange, seigneur d'Aspremont , 
et seigneur Guillamme de la Marche et plu- 
sieurs aultres seigneurs passèrent parmey la 
cité de Mets pour alleir quérir ayde à René , 
duc de Loraine, au seneschal de Toulouse, 
monseigneur de Cran et aux Genetaires qui 
estoient logiés en la terre de Mets, pour 
l'empereur et les Allemans , contre Chairles , 
duc de Borgoigue, qui tenoit le siège devant 
Nutz, à grande puissance. 

Ledit jour, molrut Wailtrin Clément , Ta- 
man , citain de Mets ; et furent ses armes 



Digitized by 



mises et pendues devant Nostre Dame la 
Ronde , comme , à Mets , la coustume est des 
gentilz hommes ; mais aulcuns en murmu- 
roient, disant quelles n'y debvoient point 
estre, et n'y furent que six jours, au bout 
desquelx , eUes furent ostées de nuyt , mais 
je ne sçay cornent. 

Le jour de la sainct Jehan Baptiste , ledit 
duc René de Loraine , monseigneur de Cran 
et tbuttes leurs armées se partirent de Mai- 
gney et de la terre de Mets. Et avoient lesdits 
gens de guerre fait moult de mal ès villaiges 
et aux bonnes gens de la terre de «Mets où 
ilz furent plus de quinze jours. Et ardont à 
Pouilley la moistrcsse qui fut à seigneur Jehan 
Baudoiche : pour lesquelles oeuvres de fait 
la cité en fist rescripre au roy de France , 
Loys de Valloys, qui en fut très mal con- 
tent. 

Le vingt sixiesme jour de jung , seigneur 
Michiel le Gournais , chevalier , maistre es- 
chevin de Mets , et maistre Henry de Morfon- 
taine, chainoine de la grande église, furent 
de rechief envoyés , de part la cité , pour 
ambassaldes, par devers l'empereur Frederich, 
et furent conduits par plusieurs soldoyeurs de 
Mets jusques à Trieves. 

Audit mois de jung , monseigneur de Cran , 
les Genetaires avec les Lorains et leur artil- 
lerie, en nombre de environ quatre mille, 
mirent le siège devant la ville de Damviilier , 
et hit rendue ladicte ville et chaistel , au mois 
de jullet, par le seigneur de Monquentin qui 
en estoit capitaine pour le duc de Bourgoigne, 
en la main de monseigneur de Cran et des 
Lorains. Et furent les pouvres gens dudit lieu 
pillés et encor rançonnés et le chaistel rasé 
et abattu. 

Au mois de jullet , vindrent les Lombairs et 
Borguignons qui estoient environ dix mille , 
en la duché de Bar et vers le Gernexey , et 
y furent si longuement que les pouvres gens 
ne peulrent sillier ne faulchier. 

Le seiziesme jour d'aoust , le sire Pierre 
Baudoiche, filz seigneur Jehan Baudoiche, 
chevalier, fist la venue de dame Bonne delà 
Marche , fille seigneur Robert de la Marche , 
seigneur de Florhange; à laquelle venue y 
eult grant feste et triomphe; car toutte la 
noblesse de la cité et tous les soldoyeurs le 
accompaignerent au alleir au devant , et 
Famena derrière luy seigneur Andreu de Ri- 

neck, chevalier 

conduit de droit copt en la grant maison de- 
vant le Sainct Esperitoù ledit seigneur Pierre 
faisoit lors sa résidence. Et à icelle journée , 
à Hainettin et aux aultres menestrez , ses 
compaignons , furent baillées les armes et 
escussons de la cité pour estre menestrez de 
la cité. 

Le quinziesme jour de septembre , vint à 
Mets monseigneur de Romont, frère à la 
royne de France et filz du duc de Savoye , 
qui avoit charge du duc de Borgoigne de 
deux cents lances. Et luy fist la cité présent 
de deux buefz , de douze chaistrons , de 
deux cowes de viez vin , Tune blauc et l'autre 
rouge, et de cinquante quartes d'avoine. 

Environ ce temps , monseigneur le duc de 
Borgoigne qui , à petitte compaignie , estoit 
allé à Calais vers le roy d'Angleterre, retourna 
et vint en sa duché de Luxembourg logier à 
Sollyeuvre avec son armée , et de là furent à 
Gorse et entrèrent en la duché de Bar , et 
premier vindrent à Gondrecourt et pues à 
Landre qu'ilz abattirent. Et la cause pour- 
quoy , pour ce que lesdits de Landre avoient 
aydié à prendre Damviilier : et puis en allè- 
rent mettre le siège devant Conflans et la 
gaingnerent. Et prindrent vivres en la terre 
de Mets en payant : puis allèrent mettre le 
siège devant Briey, qui est une petitte bonne 
ville en Bairois , où estoient en garnison sei- 
gneur Dediet de Landre et Geraird d'Avilleir; 
et eult ledit Geraird d'Avilleir la main em- 
portée d'ung coup de serpentine , luy estant 
sur la muraille. Et fut rendue la ville audit 
duc de Borgoigne, où il y avoit quatre vingt 
Suysses en garnison qu'il fist tous pendre : puis 
hit la ville rançonnée douze miHe florins; et 
gaingnont la ville et chaistel de Sansy. Puis 
en alla le duc à Gorse et illec se tint deux 
jours et gaingna la Chaussée et Estain et tous 
les forts moustiers et chaistels des quatre 
prevostez et tout le pays environ. Et le vingt 
quatriesme jour de septembre , il alla devant 
le Pont à Mousson , et lesdits du Pont , voyant 
leur puissance, se rendirent et les laissèrent 
entreir dedans et y fut cinq jours : puis en 
alla devant Chairmes et la print et y mist 
garnison: puis en alla devant Espinal, et ilz 
se rendirent; et luy estant devant Espinal, 
ceulx de Chairmes se rebellont et tuont leur 
garnison. Ce venu à la cognoissance dudit 

duc , renvoya ses gens devant Chairmes , la 
print par force , et là fîst pendre ung gentil 
homme de Loraine et fist abattre la muraille 
et boutteir le feu dedans. 

Le vingt sixiesme jour de septembre , vint 
à Mets ung légat apostolicque , nommé Al- 
lixandre, evesque de Forliensis, qui estoit 
envoie du pape vers ledit duc de Borgoigne. 
Et le vingt septiesme jour dudit mois , luy 
Ait fait présent de deux buefz , douze chais- 
trons , deux cowes de vin viez , Tune rouge 
et l'autre de blanc , et de trente quartes d'a- 
voine. 

Audit mois , ledit duc de Borgoigne gain- 
gna le Nuefchaistel , Roziere , Dieulleway , 
Condel, Amance, Wauldemont, Vezelise et 
la comté entièrement , et les gens dudit sei- 
gneur duc coururent tous les jours à l'entour 
de Nancey. Et de tous costez venoient gens à 
l'ayde dudit duc, qui passoient parmey Mets. 
Et pour ce faisoit on gros gait en la cité , et 
estoient les tours et les portes doublées de 
gait. 

Le quatorziesme jour d'octobre , molrut 
seigneur Nicolle Roucel de Chainge. 

Au mois de novembre , devant la s 1 Martin 
d'hyveir, le duc Charles de Borgoigne mist 
le siège devant Nancey et le tint bien trois 
sepmaines ou environ , et le vingt huitiesme 
jour dudit mois , elle luy Ait rendue. 

Le seiziesme jour de décembre , ledit an , 
ledit duc estant à Nancey, les seigneurs et 
citains de Mets, pour le conjoyr, envoyont 
vers luy en ambassalde seigneur Philippe Dex 
et seigneur Andreu de Rineck, chevaliers. Et, 
pour et au nom de la cité, luy portont une 
coppe d'or, pesant ung marck, et y mirent 
cinq cents florins de Rin , dont ilz lui firent 
présent , lequel il receust benignement et leur 
en sceust très bon gré, et des pièces d'or, 
il en fist faire ung collier. Et le jour de noel, 
il beust en ladicte coppe et mesmement depuis 
par plusieurs fois. 

Audit an , advint ung gros différent à Mets 
entre les officiers de l'evesque et les seigneurs 
citains justiciers de Mets , pour raison de ce 
que Jaicot d'Orne, le notaire, lors se tenant 
et faisant sa résidence en la maison episco- 
pale, avoit cité Guillammc le Pelletier, ban- 
nerat de Saincte Seguellenne , pourtant qu'il 
avoit gaigié le curé de Saincte Seguellenne , 
comme desobeyssant à ses comandemens. Et 

sur icelle citation fut fait comandement, au 
nom du maistre esche vin , audit Jaicot de ces- 
seir icelluy esplois et non procedeir plus avant : 
à quoy ledit Jaicot ne volt obeyr. Et pour 
ce , de l'ordonnance dudit seigneur maistre es- 
chevin , Ait ledit Jaicot appréhendé au corps 
et mis en l'hostel des prisonniers de la cité où 
il fut détenu par l'espaice de cinq sepmaines. 
Mais à la prière et requeste de maistre Hugue 
Mathie , doyen de la grande église de Mets , 
ledit Jaicot fut mis à délivre, le onziesme 
jour de décembre , audit an , comme par l'ins- 
trument qui en fut fait, puelt appairoir , 
dont Jehan Domangin , dit de la Grange , 
notaire impérial et des cours de Mets, en 
fut notaire. 

Ung peu devant noel , le bastard Baudouin 
de Borgoigne passa parmey la cité de Mets , 
et l'en menoit on sur ung cherriot devers 
monseigneur le duc de Borgoigne : et estoit 
bruyt qu'il avoit offensé ledit duc , et depuis 
il eult sa paix. 

L'evesque George de Bauden, evesque de 
Mets , fut audit Mets , parmey le jour de noel 
et les festes , et chanta la messe à mynuit , 
la grant messe , le jour de noel, en la grande 
église , et fut à vespres. Et le jour de la sainct 
Estienne , londemain de noel , il chanta encor 
la grant messe en ladicte église. Et ensdictes 
festes de noel, revint à Mets le légat apos- 
tolicque qui y avoit jay esté , au mois de sep- 
tembre , et alla en la grande église , alors que 
ledit seigneur evesque y estoit. Et quant il 
fut en ladicte église , il vestit une chaippe 
rouge , et monseigneur l'evesque luy vint au 
devant avec la croix en jusques devant Nostre 
Dame la Ronde et luy fist une grande révé- 
rence : puis en allont ensemble au grant cueur 
pour oyr la messe ; et estoit le légat au dessus 
dudit evesque et portoit on la croix devant 
ledit légat. 

En les festes de noel , plusieurs Borguignons 
se vindrent logier à l'entour de Mets , au vaul , 
au hault chemin et entre deux yawes où ilz 
faisoient grans domaiges. Et pour à ce donneir 
ordre et provision, les seigneurs citains de 
Mets envoyont à Nancey Jehan Dex , secré- 
taire des sept de la guerre, vers le duc de 
Borgoigne , luy remonstreir icelle chose , luy 
suppliant y volloir donneir ordre. Lequel, de 
ce adverti , en fut très mal content : et pour 
les faire deslogier, il envoya avec ledit Jehan 

Dex l'ung de ses secrétaires , nommé Jehan 
de la Porte , qui arriva à Mets , le neufviesme 
jour de janvier, et fut logier en l'hostel de 
la Chievre. Et luy donnont seigneur Michiel 
le Gournais , chevalier, et seigneur Coinraird 
de Serriere, eschevin, pour et au nom de 
la cité, vingt florins de Rin pour ses peines 
et patont ses despens. 

À Tentrée du mois de janvier , les nouvelles 
vindrent à Metz que le roy avoit osté et 
déposé le filz du connestable de son evesché 
de Lan en Lanoy; et ledit evesque vint à 
Mets , le jour des Roys , et en alloit vers ledit 
duc de Borgoigne. 

Le sabmedi devant la S 1 Vincent, furent 
pendus et estranglez au gibet de Mets trois 
hommes de Grixey pourtant qu'ilz avoient tué 
ung Borguignon et son paige et lui avoient 
prins son argent : et en allont fuyant six de 
ladicte Grixey qui estoient de l'alliance des- 
dits trois qui furent pendus. 

En la sepmaine devant la chandelleur, fut 
prins ung orfeivre nommé Ralthasaire, qui avec 
deux aultres compaignons allemans avoient 
tendu sur le hault chemin entre Eucange et 
Thionville , et avoient destroussé gens et osté 
leur argent. Et Ait ledit Balthasaire con- 
dampné à estre pendu et estranglé. Et quant 
3 vint à la justice et qu'il eult tout desclairié 
son cas et ne falloit que toumeir l'eschielle , 
une jonne fille le demanda et on luy donna : 
et fut ainsy ledit orfeivre délivré. Et ses deux 
compaignons s'en fuirent en la grande église , 
et les seigneurs de justice en allont parleir 
aux chainoines, disant qu'ilz ne debvoient joyr 
des privilaiges de l'église , pourtant qu'ilz 
estoient murtriers et tendeurs de hault che- 
min , requérant qu'ilz volcissent souffrir de les 
panre pour en faire ce qu'ilz avoient desservi. 
Et en ceste poursuitte lesdits deux compai- 
gnons eschaippont et ne seult on par quelle 
manière. 

La sepmaine après la chandelleur , le duc 
de Borgoigne fist ameneir parmey la cité de 
Mets touttes les artilleries ou la plus part qu'il 
avoit trouvées dedans Nancey , quant il l'eult 
gaingniée , et en y avoit quaitre vingt cherts. 
Et fut amenée la grosse bombarde de Nancey 
qu'on disoit que les Lorains avoient vollu 
amener devant Mets , en l'an lxxiij , à l'en- 
treprinse du duc Nicollais , et pesoit dix neuf 
milliers : pour laquelle chose les Lorains n'en 

estoient mie trop contens , comme on disoit, 



de ce que on les defiornissoit ainsy de leur 
artillerie. Aussy se despartont tous les Lom- 
bairs et Borguignons qui estoient en la terre 
de Mets, et en allont après leur artillerie. 
En ladicte sepmaine mesme , vint à Mets le 
bastard de Loraine et fut logier à la Teste 
d'or , et ne lui fist on nul présent ; mais on 
luy paiait ses despens. 

Le vendredi devant les palmes , seiziesme 
jour de febvrier, on fist une procession gé- 
nérale à S 1 Arnoult, pour la victoire que 
nous avons eue contre les Lorains ; et fist le 
sermon ung notable clerc qui estoit liseur 
des Cordelliers, 

Le grais lundy, fut faicte une jouste au 
Champaissaille par les seigneurs de Mets ; et 
le diemanche devant, la femme seigneur Wi- 
riat Louve avoit fait sa venue où toutte la 
seigneurie avec les soldairs luy avoient esté 
au devant, très bien en point. Ausquelles 
joustes jousterent seigneur Michiel le Gour- 
nais, s r Andreu de Rineck, chevaliers; s r 
Rénal le Gournais , Françoys le Gournais , son 
frère ; s r Coinraird de Serriere , Jehan Cha- 
verson ; Collignon Dex , fils s r Philippe Dex 
chevalier; Collignon Remiat; Geraird Per- 
pignant, et Philippe de Bibra. Et y eult grant 
feste, et joustont honorablement. Mais la feste 
fut troublée par ce que ledit Collignon Dex 
d'une lance frappa tout parmey la selle ledit s' 
Rénal au ventre, et en fut en grande aventure 
de mort , et fut bien cinq sepmaines malaide, 
sans partir de l'hostel. 

Le vendredy après les bures , les nouvelles 
furent apportées à Mets que le duc de Bor- 
goigne avoit gaingnié Granson et que depuis , 
les Suisses avoient assailli son armée , qu'ilz 
le mirent en fuytte et ga ingnon t son artillerie, 
sa vaisselle , ses robbes , ses scelz et son trésor 
que on estimoit bien en tout quaitre cent 
mille escus. Et depuis, ledit duc envoya au 
pays de Brabant et de Naimur, et là il fist 
leveir gens : et passa parmey l'isle et devant 
et parmey la cité de Mets environ quaitre vingt 
piétons , tous vestus de robe perse et blanche, 
qui alloient vers ledit duc et luy menoient 
grant finance d'or et d'argent pour paier ses 
gens de guerre. Et disoit on que le trésor qui 
estoit mené , montoit à plus de dix huit cent 
mille escus. 

Le sire Jehan Chaverson , escuier, filz de 
feu seigneur Joflroy Chaverson, fut fait mais- 
tre eschevin de Mets , le jour de feste sainct 
Benoit en mars , mil iiij c et lxxv, pour ung 
an finissant audit jour, Tan revollu , mil iiij c 
et lxxvj. 

Audit temps , vindrent à Mets , pour y faire 
leur résidence , monseigneur de Mernay, sei- 
gneur Jehan de Tollon , Rodât Bayer et plu- 
sieurs aultres seigneurs de Loraine , et se 
tenoient en la cité comme leur reffuge , pour- 
tant qu'ilz ne s'ozoient trouveir ne faire leur 
résidence aultre part. Et perdit ledit seigneur 
Jehan de Tollon touttes ses plaices, nomee- 
ment Taisey, qui estoit une belle plaice : et 
fut prinse par Liebault d'Abocourt qui estoit 
lorain. Et ung peu de temps après , les sei- 
gneurs de la justice de ladicte cité mandont 
quérir ledit seigneur Jehan de Tollon et aul- 
tres seigneurs dessusdits et leur firent faire 
le serment acoustumé que fourains font, quant 
ilz prennent leur résidence , sans bourgeoisie : 
ce qu'ilz firent , ou aultrement on n'eust per- 
mis de les laisseir résider en ladicte cité. 

Audit temps mesme, le seiziesme jour de 
jung, le comte Campobasse vint à Mets et y 
amena une fille qu'il avoit , pour y demeureir, 
et luy loua la maison Jaicomin Loxey, en 
Jurue , et en icelle maison mist demeureir 
sadicte fille et plusieurs gens avec elle de ses 
serviteurs : et là tenoit ung bel eslait et y 
demeura long temps , attendant nouvelle du- 
dit duc de Borgoigne. Et luy fist la cité présent 
de deux buefz , de deux cowes de vin , Tune 
rouge et l'autre clairet , et de soixante quartes 
d'avoine , lequel présent il receut pour agréa- 
ble , disant qu'il en averoit souvenance et 
averoit la cilé pour recomandée : et disoit 
estre , par succession d'hoirie , des nobles des 
lignaiges de la cité. 

Semblablement Jaicque Gallias , qui estoit 
l'ung des capitaines gcneralz dudit duc de 
Borgoigne , amena à Mets une sienne fille et 
y demeura longuement , et se tenoit devant 
S 1 Vincent , en la maison de Vuide bouteille. 

En la sepmaine de la sainct Jehan Baptiste, 
advint que Jehan de Villeir, l'aman , tiroit de 
l'arbollestre en l'hostel d'ung appelle Jaicot , 
l'escripvain , demeurant en la plaice , près de 
S 1 Maimin , Oultresaille , avec plusieurs sei- 

gneurs et soldoieurs. Et comme il volt tireir, 
advint par fortune qu'il atteindit ung sol— 
doieur , appelle Arnoult de Puttellange , et 
le perça parmey la teste , tellement que on 
cutdoit qu'il Ait mort. Touttesfois il Ait bien 
secouru et fut garri $ mais il perdit la veue. 
Pour laquelle chose ledit Arnoult demandait 
audit Jehan de Villeir grosse somme d'argent, 
tant pour son interest comme pour son vivre : 
au dairien , ilz eulrent escord , et luy paiait 
ledit Jehan pour tout la somme de quaitre 
cent et soixante francs. 

Apres la Magdellaine , fut pendu ung com- 
paignon de Maigney, pourtant qu'il avoit fait 
des faulx sermens et tesmoingnaiges ; et l'hom- 
me et la femme qui luy av oient fait faire, 
eulrent les oreilles coppées. 

En ladicte année , fist si grant chaleur qu'on 
ne pouvoit dureir, et estoit la terre si secque, 
à la Magdellaine, qu'il sembloit de l'isle du 
pont des Morts que ce fiist une pièce de terre 
labourable. 

En ce meisme temps y avoit au pays de 
Mets en ung villaige , nommé Vigneulle , ung 
aveugle , nommé Jehan Burtault , lequel , dès 
l'eaige de trois ans , n'avoit veu goutte , car 
par une malaidie qui se nomme Propriculle, 
il avoit eu perdu la veue. Celluy aveugle faisoit 
choses merveilleuses et incredibles à gens qui 
ne l'auroient veu ; et ne seroient point à dire 
ne à relater hors du pays et en lieu où la 
chose ne se peut prouver; mais trop de gens 
de ce pays ycy l'ont veu et cogneu , et sont 
bien advertis des merveilles qu'il faisoit. Et 
premier, ledit Jehan Burtault se mesloit de 
chanteir au moustier avec des aultres ou tout 
seullet : oultre plus , il apprenoit des jonnes 
enffans à l'escolle, comme de leur A, B, C, 
de leurs heures , sept pseaulmes et vigilies ; 
et après , il estoit bon treselleur de cloches , 
et de fait il mourut en exerçant ceste office 
à S 1 Martin devant Mets, lï estoit ung grant 
venoir et l'ung des bons braconniers de tout 
le pays. Au temps d'hyver, il estoit journel- 
lement à la chasse , à tendre aux cerfe , aux 
biches et aultres salvaigines, et cognoissoit 
bien la passée desdictes bestes , quant on luy 
faisoit sentir à mains. Davantaige il faisoit 
les herneix et les pannes à prendre y celles 
bestes ; et aussy faisoit bien des retz à pes- 
chier. Oultre plus , il faisoit hottes et chair- 
paignes : il ouvroit assés bien en la vigne à 

plusieurs ouvraiges; et encor faisoit il plus 
fort ; car, par des fois , il se mesloit de cueillir 
des serises sus des serisiers , laissoit les blan- 
ches et cuylloit les meures. A sourplus, c'estoit 
l'ung des bous tendeurs au bret qui fust en 
tout le pays , c'est à dire qu'il estoit le su- 
perlatif ouvrier de prendre grives , merles et 
aullres oysiaulx, avec ung huchet et ung bret, 
qu'il en y eust point en tout le pays, et les 
cognoissoit tout sus le doigt ; et il sçavoit 
mieulx ou aussy bien retrouver ses longes, 
parmy les champs, comme eust fait ung qui 
eust veu bien clair. Paireillement il tendoit 
bien aux gluaulx , aux saulterelles et à plu- 
sieurs aultres engins à prendre vollaige ou 
voinesson. Oultre plus , il se mesloit de gui- 
der et conduire les gens de nuyt. Et qu'il 
soit vray,je m'en croy; car en celle devant- 
dicte année que tout le pays de Loraine et 
de Bar estoit triboulé pour les guerres de- 
vantdictes, moy, l'escripvain et composeur 
de ces présentes cronicques , estant jonne , 
avec plusieurs aultres femmes et enffans, 
fumes conduits et menés , de nuit , plus d'une 
grosse lue , parmy les bois , par ledit Jehan 
Burtault qui estoit en l'eaige de quarante 
ans ; et fumes ainsy menés en ce bois auquel 
se estoient retirés les hommes , en ung grant 
parc , avec le bestial , de peur d'iceulx Bor- 
guignons qui ne faisoient que aller et venir; 
car, pour celluy temps, je, l'escripvain des- 
susdit , demouroie en icelluy villaige de Vi- 
gneulle , et ay veu faire audit Jehan la plus 
part de touttes les merveilles que j'ay dessus 
escript. 

En la sepmaine de la Magdellaine , Liebault 
d'Abocourt avoit esté à Mets, et en partant, 
luy avec ses gens en allont devant Clemerey, 
qui appartient à l'abbaye de S 1 Simphorien , 
à Mets , et la print par force ; dont la cité 
luy en rescript. Et deux jours après, luy 
estant aux champs, si le rencontra Henry 
d'Oriocourt, chaistellain de Nomeney, pour 
monseigneur l'evesque de Mets, acompaignié 
de plusieurs aultres , et fraippont sus Liebault 
d'Abocourt et sur ses gens , tellement que 
ledit Liebault Ait tout decoppé et eult bien 
vingt deux plaies mortelles, et fut prias et 
mené prisonnier au chaistel de Nomeney. 

En la sepmaine de la sainct Jehan decol- 
laistre , passa le comte de Campobasse à trois 
lues près de la cité, acompaignié de trois 



/ f 23 



mille Borguiguons qui alloient en Loraine pour 
la reconquesteir, laquelle les gens du duc 
René avoient reprins ; et ne volt point ledit 
comte laisseir passeir ses gens parmey la terre 
de Mets , affin qu'ilz n'y feissent point de 
domaige. 

En la sepmaine devant la sainct Remey, 
espousa Poince Roucel , filz seigneur Wairy 
Roucel , chevalier, Glaude, sueur du seigneur 
Cpinraird de Serriere, et fille Huttin de 
Serriere. 

En la. sepmaine après, espousa le sire 
Ni colle Dex , chevalier , filz seigneur Philippe 
Dex, chevalier, dame Caillin, fille seigneur 
Joflroy Chaversson, par avant femme seig- 
gneur Pierre le Gournais. 

Le jour de la s 1 Nicollais en hyver , arriva 
à Mets monseigneur l'evesque George de 
Bauden qui venoit de Gand, veoir la fille 
du duc de Borgoigne , par comission , et se 
travailloit fort pour faire le mairiaige de Ma- 
ximilian , filz de l'empereur et de ladicte fille , 
Et avoit avec luy ung seigneur d'AUemaingne 
qui estoit envoyé pour ambassalde de part 
l'empereur; et se partit, le londemain, et 
s'en allont vers ledit duc de Borgoigne pour 
parleir à luy en son parcque où il estoit 
devant Nancey. 

Audit temps , fut ordonné en Mets à tous 
les hostelliers et cabairetz de ne logier ne 
habergier gens estrainges qu'ilz ne les ap- 
portaissent tantost par escript à justice; et 
que tous les estraingiers , estant en icelle cité, 
eussent à vuider hors, et les convint tous 
vuider et en alleir. Et ce fut en partie pour 
le chier temps qui à l'heure y sorvenoit ; car 
touttes choses estoient chieres en la cité. Sem- 
blablement estoit le vivre chier merveilleu- 
sement au camp devant Nancey , et envoya 
le duc de Borgoigne de ses vivendiers , priant 
aux seigneurs de justice de ladicte cité qu'ilz 
luy volcissent laissier avoir certaine quantité 
de bleid et de vin pour l'argent. Mais ilz 
se seulrent si bien et honnestement excuseir 
qu'il n'en eust point et se tint pour content 
d'eulx. 

Le douziesme jour de décembre, molrut 
seigneur Philippe Dex, chevalier. 

Le cinquiesme jour de janvier, en ladicte 
année , fut occis monseigneur de Borgoigne 
devant Nancey ; et à ceste journée et descon- 
fiture furent prins prisonniers monseigneur 

le bastard Ànthoinc et le bastard Baudouin , 
frères au duc de Borgoigne , monseigneur de 
Nassow , monseigneur de Nuefchaistel et plu- 
sieurs aultres. 

Auprès de Nancey y ait ung pont par lequel 
on va à Bouxieres aux Dames ou pour tirer à 
Mets , et est environ à demey lue de ladicte 
Nancey. Le comte de Campobasse qui estoit 
traistre au duc de Borgoigne, avoit occupé 
celluy pont et mis dessus et empesché de 
chariotz qui estoient au travers , tant sur le- 
dii pont , comme en tout le chemin tirant à 
Nancey. Parquoy , après que iceulx Bourgui- 
gnons qui s'enfuyoient , furent arrivés, et 
trouvant iceulx empeschemens et embusches 
et voyant que par derrière estoient pressés 
et chaissiés, estoient constraincts (Teulx getter 
aux guez de la rivière, dont les plusieurs 
molroient à force de boire yaue ; et de touttes 
parts on les tuoit parmey les champs. Les 
aultres fiiyoient ès forestz et estoient chaissiés 
et sans miséricorde mis à mort par les paysans 
du pays. Et fut celle desconfiture plus grande 
de la moitié que au champ de la bataille. 
Et encor ne cessa le duc de Loraine à pour- 
suir son ennemi jusques ce qu'il fut arresté 
par la tenebrosité de la nuyt. 

Et le soir, après la bataille , environ heure 
de mynuyt, passèrent par devant les ponts des 
Morts de la cité de Mets monseigneur de 
Romont qui estoit de la maison de Savoye, 
et plusieurs aultres* grans seigneurs en grant 
desroy. Et le londemain , jour des Roys , et 
encore huit jours après , passoient tousjours 
Borguignons par dedans et par devant ladicte 
cité , qui s'en retournoient en leur pays : et 
des premiers n'y avoit homme qui sceust à 
dire où estoit monseigneur de Borgoigne. 

Et encor au londemain et trois jours après, 
les paysans tuoient sur les chemins yceulx 
fuyant jusques à Mets, et tellement que à 
cinq ou six lues, en tirant devers Mets, on 
ne trouvoit que gens tués et despouillés par 
les chemins. Et gelloit alors et faisoit la plus 
horrible froidure de jamais ; car assés en mol- 
rurent, qui s'estoient caichiez, de faim, de 
froid et de mesaise. Plusieurs furent qui vin- 
rent jusques à Mets , à icelle journée , qu'il 
estoit plus de deux ou trois heures après 
minuit, et se vinrent à lancier tout dedans 
les faussés, entre la tour Commoufle et la 
porte Sainct Thiebault, et estoit le lieu tout 



plein de neige. Mais ilz estoient si esperdus 
qu'il leur sembloit tousjours que l'on les chais- 
soit : et aussy ilz avoient les membres si 
perdus de froidure qu'ilz n'eussent eu quel- 
que puissance de se deffendre. Iceulx fuyant 
et à grant nombre, prioient au gait de dessus 
la muraille , au nom de la saincte passion de 
Dieu , que l'on les laissaîst entrer dedans et 
crioient tellement que c'estoit pitié de les 
oyr. Le gait de dessus les murailles vint ad- 
vertir les gardiens de la porte S fc Thiebault, 
à laquelle gardoit pour lors seigneur Andrieu 
de Rineck, chevalier, lequel, non créant ce 
qu'ilz disoient , touttesfois se leva et appella 
avec luy Maithieu Bay, le marchant , qui alors 
gardoit avec luy, et vindrent sur la muraille 
avec les gaits, en l'endroit de S le Glodsinde, 
et de ce lieu les interrogua ledit seigneur 
Andrieu. Mais pour ce qu'ilz ne sçavoient 
pas du tout bien respondre à sa demande, 
il les laissa. Et jay ce que moult piteusement 
ilz requeroient, à joinctes mains, estre mis 
dedans , il s'en retourna coucher et ne voult 
croire à leurs parolles, disant que ce n'es- 
toient que coqu inaille qui avoient eu quel- 
que effroy qui les avoit espoantés, et s'en 
estoient venus fuyant. Ne demoura pas gran- 
ment que lesdictes gaites vindrent de rechief 
à la porte et dirent que tout estoit plein de 
gens nouviaulx sus les foussés , lesquelx mer- 
veilleusement se complaindoient, priant , pour 
Dieu, que l'on les laissaist entrer dedans. 
Parquoy ledit seigneur Andrieu y retourna et 
adressa la parolle à ung noble gentil homme 
et de grande maison , lequel respondit au 
seigneur Andrieu si proprement de tout ce 
de quoy il le interrogua qu'il sembloit qu'il 
les vist à l'oueil , comme celluy qui avoit veu 
le plus fort de la journée. Alors ledit seigneur 
Andrieu hit bien esmerveillé d'oyr les nou- 
velles, et demanda au gentil homme qui il 
estoit , car il ne le véoit point pour l'obscu- 
rtié de la nuyt, et celluy se nomma, nom 
et surnom : et ledit seigneur Andrieu le co- 
gnust, car il estoit bien son amy, et de pa- 
rolles luy donna à entendre. Mais incontinent 
que ledit seigneur Andrieu l'oyt nommer, il 
fust vollentiers descendu pour le baiser et 
accoler. Et l'aultre , voyant qu'il luy faisoit 
si grant semblant d'amour, luy demanda son 
nom , et il se nomma. Alors ledit Borguignon 
tendit les mains en hault et, comme en plo- 

rant, ait dit: Ha! seigneur Andrieu, franc 
chevalier, saulvez la vie à ce pouvre misé- 
rable chevalier, vostre amy. — Helas! ait dit 
seigneur Andrieu, vecy des piteuses nouvelles. 
Je ferai mon debvoir et irai où il appartient 
pour vous faire entreir : et fault premier 
aller au Conseil, que je vous puisse laisser 
entreir.— He! pour Dieu, dit il, que vous 
hastez. Et après plusieurs parolles , s'en vint 
ledit seigneur Andrieu au conseil et fut toute 
la cité esmeute, et fut ordonné les laisser 
entreir. Quant ce vint à ouvrir les portes 
avec grant mistere, comme en ung tel cas 
il est requis, lesdits Borguîgnons, quant ilz 
eulrent passé la première porte, cuydant 
desjay estre dedans la cité, se vinrenjt à lancier 
par si grande impétuosité entre la barrière 
et la première porte , qu'ilz se faisoient l'ung 
l'aultre quasy cheoir dedans les fossez. Et en 
molrut bien sept ou huit vingt à la grant 
hospital Sainct Nicollais , au Nuefbourg ; car 
ilz estoient tout morfondus et engellez , et les 
aulcuns de faim ou de plaies qu'ilz avoient, 
et en y avoit en la cité, sans nombre, des 
blessés et afibllés. 

Or fut celle journée une piteuse adventure 
pour ledit de Bourgongne, luy qui alors 
estoit le plus craint et redoubté prince de 
qui Ton sceust parler, et avec ce, le mieulx 
amé de ses subgectz. Et en cela se monstroit 
bien, d'aultant qu'ilz ne voulloient croire à 
sa mort, souverainement les Artoysiens et 
aultres plusieurs d'yceulx Bourguignons ; car 
follement et opiniastrement affirmoient que 
de la bataille estoit eschappé en Germanie , et 
illec avoit voué pénitence de sept ans , après 
laquelle pénitence accomplie , reviendrait 
avecque moult grant puissance et vengeroit 
touttes ses injures et inimitiés. Et qu'il soit 
ainsy, ses subgectz y estoient si très bouttés 
en ceste follie que plusieurs en ay cogneu 
qui , en ceste crédulité moult obstinez, met- 
toient en vente robbes et hernaix , chevaulx , 
pierres précieuses et aultres plusieurs mar- 
chandises. Et si aulcun les achetoit, ilz les 
vendoient à créance, oultre le juste prix, 
et deux ou trois fois autant qne i celles mar- 
chandises valloient, le payement délayé jus- 
ques à ce que leur prince Charles fust revenu, 
après l'achèvement de sa pénitence. Et qu'il 
soit vray, je le sçay : car moy, l'escripvain 
et composeur de ces présentes , en ai aidié 



à escripre plusieurs contrats et marchiés faits 
d'iceulx vendaiges, moy estant jonne et de- 
mourant à Mets chez Jennat de Hainonville, 
l'aman. Et y eult ung citain d'ycelle cité , 
nommé Jehan le Tambourin, demourant en 
Vieseneuf , qui y vendit la plus part de tout 
le sien : aussy firent plusieurs aultres, dont 
en furent pouvres à la fin et mendians. Et 
la chose qui plus les abusoit et leur aug- 
mentoit leur folle créance , Ait que en celluy 
temps on trouva ung homme en la ville de 
Brucelle, menant vie austère et qui faisoit 
grant pénitence, lequel ressembloit audit Char- 
les en voix et en stature , et ne se monstroit 
gaire souvent , ains faisoit grant pénitence , 
semblant à ung homme triste : parquoy le 
populaire facilement le tenoit pour Charles, 
jusques à ce que par signes plus evidens fust 
la vérité congneue. 

Le quatriesme jour de febvrier molrut sei- 
gneur Jehan de Bollay. 

Au gras temps , audit an , le sire Philippe 
de Raigecourt et Collignon Remiat, l'aman, 
partirent de Mets et en allont à Toul où le 
duc René de Loraine debvoit tenir journée 
avec les trois estaits de ses pays ; et y alla 
Philippe de Bibra , escuier, qui avoit espousé 
dame Ysaibel Dex, mere dudit sire Philippe. 
Et y menont trois grosses bestes de venaison 
pour faire présent audit duc qui les receupt 
bien agréables et leur fist ung boin recueil. 
Et icelle journée tenue, ledit duc se partit 
de Toul pour en alleir en France vers le roy, 
et y volloit meneir avec Juy ledit seigneur 
Philippe de Raigecourt, mais il fist ses excuses 
et retourna à Mets. 

A l'entrée du caresme ensuivant, plusieurs 
compaignons aventuriers qui ne se tenoient 
pour nulz princes ou seigneurs, vindrent à 
passeir par Pontoy, appartenant aux seigneurs 
de chappistre de la grande église , pour panre 
vivres , et se apperceurent qu'il n'y avoit garde 
au chaistel , et virent le chaistel ouvert ; sy 
entront dedans , et là se tindrent certaine 
espaice de temps : puis se reclamont du bais- 
tard de Loraine. Et les seigneurs citains de 
Mets leur envoyont une trompette, en eulx 
mandant expressément qu'ilz se volcissent des- 
partir et abandonneir ledit chaistel , ou au- 
trement il leur seroit force d'y pourveoir : ce 
qu'ilz mirent à remis , disant qu'ilz l'avoient 
conquesté et qu'ilz ne le renderoient. Ce en- 

tendu, incontinent firent assembleur gens à 
puissance , et y forent comis seigneur Andreu 
de Rineck, seigneur Michiel le Gournais et 
seigneur Nicolle Dex , trois chevaliers , acom- 
paignés des soldoyeurs et de deux cents pie- 
tons de la cité bien embastonnez et en bon 
equipaige, et menoient avec eulx des petits 
bastons sus cherriots. Et incontinent qu'ilz 
vindrent devant Pontoy, ilz la firent assaillir 
si vivement et vertueusement que en peu d'es- 
paice Ait ladicte place prinse et yceulx gallans 
saisis, qui la tenoient. Et pour ce qu*ilz se 
mirent en deffense , tant qu'il en y eult ung 
des tuez à Passault , ilz furent amenez à Mets 
et sans en faire longue gairde , en y eult neuf 
des pendus au gibet de Mets tout en ung jour. 
Ainsy furent tous paies de leurs gaiges, comme 
ilz Pavoient desservi , et estoit leur procès 
desjay tout fait. 

Vers mis sur une bombarde de la ville de Mets. 

Gergon suis serpent venimeux , 
Désirant , par coups furieux , 
Ennemis de nous esloingnier. 
Jehan le Noir, maistre canonier, 
Et Coinraird Coin , coadjuteur, 
Eulx ensemble , mais très fondeurs , 
Me firent par terme prefix , 
Mil iiij° septante six. 

Je suis faicte par l'ordonnance de messirc Nemmcry 
Renguillon , Regnault le Gournais et Nicolle Pappcrel , 
en celle année , sept de la guerre et de Partillerie. 

1477. 

Le sire Geraird Perpignant, escuier, filz 
Jehan Perpignant et de Aillixatte, fille Gon- 
deffrin de Tournay, Paman , fut fait maistre 
eschevin de Mets , le jour de feste s 1 Benoit 
en mars, mil iiij c et lxxvj, pour ung an, 
finissant audit jour, Pan revollu, mil iiij e lxxvij. 

L'an précèdent , à la louange de Dieu , 
nostre créateur et de toutte la cour céleste , 
les seigneurs citains et conseil de ladicte cité , 
en recognoissant le grant miracle et grâce 
qu'il leur avoit fait, le neulViesme jour d'ap- 
vril, comme il est cy devant desclairé, sus 
Pan mil iiij* lxxiij , impetrerent envers nostre 
sainct peire et aultre part où il appartenoit , 
Pottroie et licence de edififier et erigier une 
chaippelle au chief du moustier Samct Pierre, 
en la plaice devant Peglise Cathedralle d'icelle 
cité, ce qu'ilz obtindrent. Et pour ce faire, 
y furent comis messire Jehan Baudoiche et 



messire Andreu de Rineck, chevaliers, et mes- 
sire Rénal le Gournais par lesdits seigneurs 
citains et conseil. Et lesdits trois seigneurs 
comis y subroguerent et mirent en leur lieu 
pour avoir le regard, en leur absence, aux 
ouvriers et pour recepvoir et desbourseir. Et 
en faisant et vuidant les fondemens d'icelle 
chaippelle au lieu où est à présent le portai 
de ladicte chaippelle, le vingt neufviesme 
jour de mars , Pan mil iiij € lxxvij , fut trouvé 
ung corps mort dedans ung sercueil de marbre 
où il y avoit une vieille croix de plomb en 
laquelle estoit escript tout ainsy comme il 
est en ceste croix cy dessoubz figurée. 

Et par le P et R joincts ensemble , avec le 
tiret dessus , disoient les aulcuns que c'estoit 
le pere de sainct Gorgon qui gisoit en ce 
lieu ; mais il n'est à croire que ainsy en fut , 
ainsois est à croire que c'estoit le prestre 
ou le pasteur de Peglise dudit S 1 Gorgon. 
Et fut par lesdits trois seigneurs comis cest 
ouvraige continué en jusques au penultiesme 
jour de febvrier, ledit an de lxxvij , que ledit 
seigneur Rénal le Gournais avec aultres sei- 
gneurs concitains se partirent de ladicte cité 
pour en aEeir au sainct voyaige de Jheru- 
salem. Et en son lieu , messire Jehan le Gour- 
nais, chevalier, fut par lesdits seigneurs du 
conseil d 1 icelle cité comis pour aydier les 
dessusdits deux chevaliers à parfaire et assevir 
cestedicte chaippelle de miséricorde. 

Audit an , jour de la feste sainct Pierre et 
sainct Paul, apostres, en jung, qui estoit le 
diemanche , fut à Mets fait ung tremblement 
de terre si fort et merveilleux que les clo- 
chiers de plusieurs églises branloient et crol- 
loient, signamment les clochiers de S* Arnould 
et de Sainct Vincent , et tellement que les 
cloches qui estoient dedans , en branloient ; 

dont chescun en Ait esmerveillié. Et en la 
sepmaine en suivant, on vit en Pair deux 
soleils et les virent plusieurs gens , qui sont 
signes de grande admiration. 

Et en ceste année se continuont les guerres 
entre le roy et le duc d'Austriche , et faisoit 
dangereulx alleir par les champs à l'environ 
. de Mets. Et de fait , maistre Hennequin , 
l'aposticaire, et Lowiat Estienne , l'escripvain , 
son serorge, en allant à Airs sus Muselle, 
lurent prins par des Genetaires tout empres 
d'Airs , et furent enmenez et détenus l'espaice 
de huit jours ou environ. Paireillement Perrin 
Cherdat , clerc au seigneur Pierre Baudoiche 
et ung soldair de la cité , appelé Morfontaine, 
en allant ez affaires dudit seigneur Pierre, 
empres de Rechiefmont , furent prins et en- 
menez par des Allemans et longuement de- 
tenus prisonniers. 

Lelundy, dix neurviesme jour de janvier , 
fut faicte à Mets une jouste à lice en la plaice 
en Chainge , où jousterent quatre gentilz 
hommes de Mets de la compaignie daier 
Sainct Saulveur , c'est assavoir, seigneur Phi- 
lippe de Raigecourt, seigneur Jehan Cha- 
versson, François le Gournais et Collignon 
Remiat qui avoient mis sus ladicte jouste , 
contre tous gentilz hommes allant et venant , 
où se trouva Philippe de Bibra, et des fou- 
rains seigneurs Jehan de Ressaincourt , che- 
valier, et Jehan d'Aspremont qui jousterent 
bien honnestement 5 et y eult grand feste et 
soupperent ensemble ; et après le soupper les 
clames dansèrent en la nueve salle. 

Le vingt septiesme jour, qui estoit le penul- 
tiesme de febvrier, se partirent de Mets pour 
en alleir au sainct voyaige de Jherusalem, 
seigneur Rénal le Gournais et le sire Philippe 
de Raigecourt ; Poincignon de la Haye, l'aman, 
Jaspard Bocque, capitaine des soldoieurs, 
acompaigniés de six autres serviteurs et de 
messire Jehan Beyer, archediacre de Mets. Et 
pourtant que ledit seigneur Rénal le Gournais 
estoit l'ung des trois comis pour faire faire et 
ediffier la chaippelle de miséricorde, comme 
il est cy devant desclairié, en son lieu fut 
comis messire Jehan le Gournais, chevalier, 
pour aidier les aultres deux chevaliers à par* 
faire icelle chaippelle. Et environ quinze jours 
après, seigneur Wiriat Louve se partit de 
Mets pour alleir audit sainct voyaige de Jhe- 
rusalem,; mais fortune de malaidie le pressa 

si fort, luy estant sus meir, à cause qu'il ne 
peult endureir la marine , que d'iceUe malai- 
die il en molrut. 



U78. 

Le sire Wiriat Roucel , escuier, filz seigneur 
Nicolle Roucel, l'annel , qui fut , et de dame 
Marguerite de Toul , fut fait maistre esche- 
vin de Mets, le jour de feste sainct Benoit en 
mars, mil iiij* lxxvij, pour ung an finissant 
audit jour, l'an revollu, mil iiij'lxxviij. 

Audit mois d'apvril , molrut Poince Rou- 
cel, filz seigneur Wairy Roucel, chevalier, 
dont son peire fut en heriteir des alluefe : 
et les Baudoiches repeltoient les fieds; et sa 
femme, Claude de Serriere, fut douairière. 

Audit an , monseigneur de Boursette eult 
débat contre la cité de Mets, et tendoit sus 
ceulx de ladicte cité, mais il y eust escord 
fait. Et paireillement monseigneur de la Haye 
fist des requestes à ceulx de Mets pour aul- 
cunes choses qu'il demandoit : pour lesquelles 
demandes , il arresta plusieurs marchants de 
Mets qui revenoient de Francquefort avec 
marchandises, assavoir, Hannès de Colloigne, 
Jehan le Clerc, Pieresson Thiedrich et Ugue- 
nin Berguette. Niantmoins , parmey seurté, il 
les relascha, promettant de retourneir de- 
dans certains jours , sur peine de deux mille 
florins. 

Au mois de jullet , nouvelles vindrent à 
Mets que ung appelle Gracia de Guerre et 
seigneur Dediet de Landre et plusieurs aultres, 
acompaigniés de cinq cents chevaulx, vol- 
loient venir faire une course au vaul de Mets. 
Et tantost on fist assembleur les soldoieurs et 
le peuple, et print on trois cents chevaulx et 
mille piétons , et se partirent de Mets et les 
allont attendre dans les bois de Saulney, près 
de Saincte Marie aux Chesnes. Je ne sçay s'ils 
en furent advertis, mais ilz ne trouvont rien , 
et ne se apparurent oncque gens de guerre 
ne aultres pour venir faire course, comme on 
les avoit advertis : parquoy ilz retournont en 
la cité. Et en ce se demonstre le gouverne- 
ment qui estoit lors en la cité , et qu'ilz ne 
craindoient point une maigre menace, en tant 
qu'ilz alloient cerchier leurs ennemis aux 
champs et n'attendoient point que on les venist 
cerchier en la cité. 



Le tiers jour d'aoust, molrut Henry de 

Gorse, l'aman, qui estoit recepveur et chain- 
geur de la cité. 

Aussy en ceste présente année , seigneur 
Wiriat Roucel , pour lors maistre eschevin 
de Mets , se partit d'icelle cité pour s'en alleir 
en Jherusalem , en partie alBn qu'il peult sça- 
voir la vérité de la mort du devantdit sei- 
gneur Wiriat Louve , pour ce que audit des 
Roucel avoit escheu l'echevinaige du palais 
d'icelluy seigneur Wiriat Louve. 

Item, aussy en celle année , environ la mitte 
du mois de jullet, fut accomencié ung ma- 
gnificque et tiiumphant ouvraige en la cité de 
Mets , c'est assavoir, le grant clochier de la 
cité auquel est pendue la cloche de Mutte. Et 
fust de cest ouvraige le maistre principal ou- 
vrier, ung gentil compaignon , masson de la 
cité, nommé maistre Hannès de Ranconvaulx, 
et fut mis environ trois ans pour le parfaire ; 
car moy, l'escripvain de cest, il m'en sou- 
vient bien , et fus en ce temps mis demourer 
en l'abbaye de Sainct Martin devant Mets, 
auquel lieu je allois à l'escolle. Et sçay à vray 
que, au mois d'octobre, Tan mil iiij c et lxxxj, 
fust cest ouvraige exquis ainsy triumpham- 
ment fait et eschevis , comme chescun le peult 
veoir. Et y eult ledit maistre Hannès louange 
et honneur ; car entre mille clochiers , c'est 
une belle pièce d'oeuvre. Celluy maistre Han- 
nès estoit grant geometricien et expert en 
chiffres et argorime , et grant ouvrier de son 
mestier ; et ainsy est il à croire , car à l'ou- 
vraige cognoist on l'ouvrier. Et n'y ait per- 
sonne qui sceust croire le plomb et le fer qui 
est dedans celluy clochier ; car touttes les 
pierres du dedans de celluy ouvraige sont 
touttes encramponnées en fer et en plomb, 
et est dedans enclos que on n'en voit rien. 
Et estoit par avant de bois. 

Le jour de la sainct Michiel , audit an , fut 
dédiée et begnitte la nueve chaippelle devant 
la grande église , que les seigneurs comis pour 
la cité avoient fait faire et ériger nouvelle- 
ment, qui estoit appellée la chaippelle de 
Miséricorde , et fut begnitte par maistre De- 
diet Noël , evesque de Pavadance et suflragan 
de monseigneur l'evesque de Mets , chainoine 
de la grande église de Mets. Et y assistoit 
l'abbé de Sainct Arnoult , mitre comme ung 
evesque, et l'abbé de S 1 Eloy, et y eult grant 
solempnité , et y assistoient les seigneurs de 
la cité , richement et honnorablemen t vestus. 



Et quant ce vint à aller à l'offrande, lesdits 
seigneurs sortirent hors de la chaippelle et 
en allontau pallais, en la chambre des sei- 
gneurs trese , où estoit préparé ce qu'il leur 
convenoit porteir. Et premier, seigneur Wi- 
riat Roucel , maistre eschevin, porta ung gros 
cierge de cire , pesant quinze ou seize livres , 
auquel cierge, à demey aulne près du chief 
dessus , y avoit ung cueur doré d'or, et au 
deux parties deux escussons de Mets , blanc 
et noir, et dessoubz ledit cueur y avoit deux 
florins de Mets , fichiés dedans ledit cierge ; 
et au dessoubz desdits florins y avoit, fichiés 
dedans ledit cierge, plusieurs gros de Mets. 
Et après le maistre eschevin alloient les trois 
plus anciens chevaliers en l'ordre de cheva- 
lerie qui pour lors fussent en la cité , qui 
alloient l'ung après l'autre , portant chascun 
ung pain , assavoir, seigneur Wairy Roucel , 
seigneur Michiel le Gournais et seig* Ni colle 
Dex. Et après lesdits chevaliers alloient quatre 
seigneurs qui portoient chascun ung vaissel 
d'argent où il y avoit en l'ung de l'ypocras, 
en l'autre du clairet , au tiers rouge vin , et 
au quatriesme blanc vin. Et les portoient 
seig r Nemmerey Renguillon , seig r Pierre Bau- 
doiche , seig r Nicolle Papperel et seigneur 
Matheu le Gournais. Et après eulx marchoient 
les aultres seigneurs ; et y avoit grant feste 
et mélodie des instrumens , des trompettes , 
clairons , menestrez et tabourins. Et ainsy, en 
belle ordre , allont tous à l'offrande moult 
honnorablement, et estoit grant triumphe et 
noblesse. Et après la messe , les seigneurs 
allont tous disner en l'hostel dudit suflragan. 
Et fut ordonné , passé et institué que , aux 
frai'tz de la cité, que journellement en icelle 
chaippelle seroient célébrées deux petittes 
messes à certaines heures, avec une grande 
messe et les vespres, et aux quatre heures 
du soir,- le Salve Regina avec les respons 
et collecte à ce ordonnez de l'église , par les 
Jacopins et Augustins ; mais présentement il 
n'y a que les Augustins qui la desservent. 

Vers la fin du mois de septembre et co- 
mencement d'octobre , furent les nouvelles 
que entre le roy de France et le duc d'Aus- 
triche , Maximilian , paix et trêve estoit entre 
eulx , par le moyen dudit légat ou cardinal : 
parquoy pour lors furent cassez en Mets , a 
une fois , trente soldairs. 

Suyvant l'ordonnance preceldent faicte , 

Pan mil iij c et lxvij , que nul qui soit ou serait 
des six paraiges de la cité de Mets ou de la 
descendue, ne se doit traire de aultres pa- 
raiges que à celluy dont son pere seroit ou 
aurait esté , ou de celluy dont le pere de 
sa mere aurait esté , lequel qu'il voirait des 
cincq paraiges ou de celluy du Comung. Et 
s'il avenoit que le pere ou le pere de sa mere 
n'eussent prins point de paraige, jusques la 
mort, les enffans ne polraient alleir à aultre 
paraige que à celluy que leur pere ou le pere 
de leur mere aurait tenu jusques à la mort. 
Et , comme icelle le contient , lut , en ceste 
année de Pan Ixxviij , portenfué et sentencié 
par le maistre eschevin , les trese et le conseil 
que Jehan Aubrion , l'escripvain , filz Hannès 
de Morhange, le marchant, ne avoit mie à 
estre escript au paraige de Jurue, pourtant 
qu'il ne se avoit mie bien et dehueement 
alignié , selon les atours et ordonnances sur ce 
faictes pour tel cas. Et semblablement fut 
faicte une nouvelle ordonnance suyvant celle 
preceldente. 

En ladicte année, on fist faire nouvelle 
monnoye en Mets , et lurent mis et publiés 
les gros de Mets à dix huit deniers; lesbu- 
gnes à six deniers , les jolletrcux à trois de- 
niers ; les blancs messains à ung denier et une 
maille , et les florins de Mets à dix huit solz. 
Et fut fait ung nouvel chaingeur pour la cité , 
nommé Willamme Collât , le marchant , et 
tint le chainge en sa maison. Et fist on faire 
ung huchement que nul ne tenist chainge et 
n'usast de fait de chainge , forsque ledit 
Willamme Collât ; et que nul ne chaingeast 
nulles pièces d'or s'il n'avoit ou vendoit en 
denrées jusques à trois solz. Et qui autre- 
ment ferait , seroit à cent livres de metsain 
et banni cinq ans , au rappel des trese et du 
conseil , sans homme de division $ mais ce fut 
des huchemens de Mets : il ne dura gaires. 

Pour la stérilité du temps , on fist ordon- 
nance et deffense par tout le pays de Mets 
que nul ne vendîst bleid, avoine ne aultres 
grains pour meneir hors de la terre et pays 
de Mets ; car en celluy temps , on avoit chier 
temps de bleid et avoine, de chair et de 
fruitz. 

1479. 

Le sire Françoys le Gournais , escuier , filz 
de feu seigneur Rénal le Gournais , Tannel , 



4*9 



chevalier , Ait fait maistre eschevin de Mets > 
le jour de feste sainct Benoit en mars , mil 
iiij c Ixxviij , pour ung an finissant audit jour, 
l'an revollu, mil iiij c Ixxix. 

Le vingt quatriesme jour de mars , molrut 
dame Jennette Renguillon, alors vesve de feu 
seigneur Joffroy de Wairixe ; et dame Ysai- 
bel, femme seigneur Wiriat Roucel. 

Ledit jour meysme , Gracia de Guerre , 
capitaine de Damvillier , defiia la cité et en- 
voya la deffîance à Mets 5 et ledit jour meysme, 
courut à Airs sus Muzelle et à Ancey et y 
ardit beaulcoup de maisons , et tua gens et 
pilla et y fist de gros domaiges, puis s'en 
retourna, luy et ses gens , qui pouvoient estre 
en tout sept ou huit cents hommes , comme 
on disoit. Et au plus tost que on fut de ce 
adverti à Mets , subitement on se mist sus et 
allont on après pour rescourre le buttin et 
baigaige qu'ilz enmenoient. Mais on ne fut 
mie assez habile , et n'y vint on mye à temps ; 
car ilz se despartont en divers lieux , et es- 
taient jay trop loing; et par ceste manière 
ilz enmenont les vaiches desdits lieux. Par- 
quoy , tantost après , furent nrts gens de 
guerre aux gaiges de la cité à pied et à cheval, 
et y fut mis ung gentil homme de la duché de 
Lucembourg, nommé la Hurte; le comte de 
Biche et plusieurs aultres gentilz hommes 
d'AUemaigne. Et sur les gentilz hommes , 
gens de lignaiges et bourgeois de la cité , on 
mist sus une nouvelle ordre pour avoir gens 
de chevaulx , chascun selons sa faculté et 
puissance. Aussy on fist mettre et assembleur 
les gens de mestiers et peuple de la cité pour 
faire monstre et reveue en la grant cour de 
l'abbaye de Sainct Vincent, chescun si bien 
armé et acoustré , comme il pouvoit , comme 
pour eslire les plus destres et prompts aux 
armes, pour les aviseir et eslire pour sortir 
hors au service de la cité : à laquelle reveue 
et Visitation furent comis seigneur Jehan Cha- 
verson , seigneur Coinraird de Serriere et 
Collignon Remiat, l'aman, qui faisoient eslire 
par les maistres et six de chescun mestier , 
ceulx que leur sembloit estre propices à telle 
affaire. Et quand ilz les eulrent esleus , ilz les 
firent tireir à part et donneir capitaines pour 
les conduire , ausquelz ilz ordonnèrent cornent 
ilz se deb voient gouverneir et contenir et ce 
qu'ilz avoient à faire. Item , à l'occasion d'i- 
celle guerre , je , l'escripvain et composeur de 

ces présentes , fus , en celle année , mis à 
demourcr à Mets en la grant rue de porte 
Champenoize , chez ung notaire , nommé 
Jehan Jennat, et fus envoyé à l'escole à la 
Trinité et y fus environ ung demi an. 

Le jour de la sainct Marc, molrut Jaico- 
min Traval , l'aman. 

Le premier jour de may , vint à Mets ung 
messaigîer qui disoit estre à la capitaine 
Gracia de Guerre , qui , de part son maistre , 
aporta lettre au maistre eschevin et trese ju- 
rez, et demandoit incontinent à avoir res- 
ponse. Mais on le fist logier en l'hostel d'un 
appelé Jehan Husson, de la rue de la Haye. 
Et le londemain , Jehan Dex , qui estoît l'ung 
des clercs et secrétaires des sept de la guerre, 
par l'oçdonnance de ses maistres, s'en alla 
vers ledit messaigîer en l'hostel dudit Jehan 
Husson et paya tout ce que ledit messaigîer 
avoit despendu avec trois compaignons qui 
estoient avec luy de sa cognoissance , et donna 
encor audit messaigîer un florin au chat , et 
luy dit qu'il s'en retournast vers son maistre 
et qu'il n'auroit point de responsepar escript ; 
mais qu'il luy dist de bouche, au nom de la 
cité , qu'il fist bonne guerre hardiement à la 
cité et qu'il se haistaist de ce faire et y vinst 
bien tost veoir, et, quant il n'y venroit, si 
l'iroit on de brief luy mesme visiter. Et tan- 
tost, le mercredy après, on mist gens en- 
semble , environ deux cents et soixante che- 
vaulx bien en point, tant soldoieurs comme 
verletz d'hostelz , et deux mille piétons , tant 
de la cité comme du vaut, dont seigneur 
Michiel le Gournais et seigneur Philippe de 
Raigecourt, ambeduit chevaliers et sept de 
la guerre , furent constitués capitaines. Et sus 
la nuyt , se partirent de Mets et enmenont 
dix huit cherts, chairgiés d'artillerie, d'es- 
chelies , de planches , de pain , de vin et 
d'avoine, et s'en allont de bonne tirejusques 
à Billey ; et illec sejournont et envoyont par 
devers Damv illier ung seigneur du pays de 
Lucembourg et les gens du comte de Biche 
qui alors estoient aux gaiges de la cité , pour 
veoir par quelle manière que on y polroit 
mettre le siège. Et quant ilz vindrent tout 
devant la porte de Damv illier , ilz trouvont 
ung des serviteurs dudit Gracia qui s'en alloit 
avec ung mullet à la provision pour ledit 
Gracia : si le prindrent et l'amenont à Billey, 
vers lesdits seigneurs , capitaines de Mets , 



qui illec estoient. Si fut interrogué de la con- 
duite et gouvernement dudit Gracia de Guerre: 
lequel leur dist que ledit Gracia estoit fort 
sur sa garde et qu'il sçavoit bien leur venue, 
et leur desclaira telles choses dont lesdits sei- 
gneurs, capitaines de Mets, trouvèrent que 
leur embusche et entreprinse estoit descou- 
verte et furent d'avis, pour ceste fois, de 
retourneir, et ramenont icelluy compaignon 
avec le mullet et deux aultres compaignons 
qu'ilz prindrent au chemin. 

Combien que la cité fiist en guerre, en 
celle année, jay pourtant ne laissait on à 
porteir les croix à Sainct Quointin et à BIo- 
ruit , comme on avoit acoustumé ; mais on 
ne fut point à Sainct Simphorien , pourtant 
qu'ilz estoient excomuniés, à raison que le 
prieur et couvent ne volloient recepvoir damp 
Jaicque pour leur abbé. 

En celle meisme année , fut refaicte et re- 
fondue, sur le hault de Sainct Hillaire, là où 
à présent est fait le cloistre S 1 Simphorien, 
la grosse cloche, appellée Mutte. Et fut ce 
fait par ung maistre ouvrier, appelle Jehan 
Lambert, d'Anvers ; et tantost ung peu après, 
fut celle cloche mise au devantdit neuf clo- 
chier, auquel elle est encor à présent. 

Environ ce temps, les nouvelles furent ap- 
portées à Mets que le roy de France volloit 
venir en la duché de Lucembourg , pour la 
conquesteir 5 car alors il avoit gaingnié Dolle 
et la destruisit, et faisoit faire grant guerre 
aux aultres villes de la Franche Comté. 

Le lundy devant la s 1 Jehan Baptiste , en 
vertu de certains mandemens apostolicques , 
adressant aux seigneurs justiciers de la cité , 
impeltrez par damp Jaicque , qui volloit avoir 
l'abbaye et estre abbé de Sainct Simphorien , 
pour avoir la possession de ladicte abbaye ; 
sur lesquelx mandemens, les seigneurs de 
justice mandont en la chambre des trese plu- 
sieurs clercs et docteurs pour avoir leur avis 
et oppinion sur lesdits mandemens, cornent 
ilz s'y polroient dehuement conduyre. Et y 
avoit maistre Philippe de S 1 Aubin et maistre 
Henry de Morfontaine, ambeduit chainoines 
de la grande église; maistre Jbffroy Gobert, 
chainoine de Sainct Thiebault, deux Carmes j 
deux Augustins , deux Proischeurs ou Jaicop- 
pins, deux Cordelliers et deux des frères de 
l'Observance. Et ne luy fut donné nulles res- 
ponses , par celle fois , jusques que ses bulles 

et lettres lurent bien veues et visitées, et 
n'eust nulles responses jusques au douziesme 
jour après , que les seigneurs de la justice et 
conseil comirent seigneur Rénal le Gournais 
et seigneur Andrieu de Rineck, chevaliers, 
et seigneur Matheu le Gournais avec eulx pour 
les appoincteir et escordeir ; lesquelx comis 
mandont quérir ledit damp Jaicque et sei- 
gneur Thirion pour les escordeir. Et après 
plusieurs journées tenues, ilz les misrent d'es- 
cord par tel que ledit damp Jaicque demeura 
abbé , et il debvoit donneir audit seigneur 
Thirion la prioré de Sainct Andreu, et luy 
debvoit faire joyr de la prioré d'Owigny ou 
luy donner, sa vie durant, chescan, cent 
quartes de bleid, vingt quartes d'avoine et 
deux cowes de vin , et pour une fois , six cent 
et trente livres , et luy faire avoir la maison 
Michiel de Gerney, le cherrier, et payer les 
cences que elle debvoit. 

La sepmaine de la sainct Pierre et sainct 
Pol, vint au Pont à Mousson le seigneur comte 
de Coste, ambassalde du roy de France, qui 
manda nouvelles aux seigneurs de la justice 
et conseil de Mets , qui , le londemain , en- 
voyont vers luy seigneur Michiel le Gournais , 
chevalier, qui revint le jour meisme. Et le 
second jour de jullet , ledit comte vint à Mets 
et alla logier en l'hostel qui fut seigneur 
Jehan Bollay, chevalier; partie de ses gens 
en Thostel maistre Jehan de Haitrise, de la 
cour Sainct Martin et à l'Ange en Staison, 
en Thostel Pierre de Navaire, et luy paiait 
la cité ses despens. Et fut desclairiée l'ordon- 
nance et commission qu'il avoit du roy, en 
pleine chambre. 

En ladicte sepmaine de la sainct Pierre et 
sainct Pol , par les gens du pays de Lucem- 
bourg , fut prinse et gaingnée Verton en la- 
quelle y avoit plusieurs prisonniers de divers 
lieux que les gens Gracia de Guerre y te- 
noient, qui furent tous délivrez francs et 
quiet es. 

Le tiers jour de jullet, damp Jaicque des- 
susdit , pourveu de l'abbaye de S 1 Simphorien, 
acompaignié des trois seigneurs commis et 
plusieurs aultres seigneurs de la cité, assa- 
voir, seigneur Françoys le Gournais , maistre 
eschevin de Mets, Jehan Chaverson, seigneur 
Werry Roucel, seigneur Philippe de Raige- 
oourt, seigneur Geraird Perpignan et plu- 
sieurs aultres , s'en allont vers S 1 Simphorien , 

pour prendre possession. Et quant ilz vin- 
drent devant la porte sur Sainct Hillaire, 
ilz firent hurteir à l'huis , et nul ne vint pour 
ouvrir l'huis ; et y furent longuement , atten- 
dant à la porte. Et pour ce envoyont Thi- 
rion , sergent et officier des seigneurs trese , 
dire au couvent que on volcist ouvrir l'huis. 
Le prieur et couveut allèrent à la porte et 
ouvrirent l'huis, et avant que eutreir en 
l'église et panre possession , en la cipmetiere 
on fist faire audit damp Jaicque le serment 
acoustumé à ung abbé. Et ce fait , ilz le re- 
ceuprent et firent l'obeyssance à luy comme 
abbé, mais on n'y chanta point. 

Le quart jour de jullet, vint à Mets ung 
herrault du roy de France, qui alloit en la 
duché de Lucembourg, pour le roy de Bo- 
hême que le roy de France soustenoit , de- 
mandeir obeyssance. Et en deffault de ce, 
estoit délibéré de la gaingnier et conquesteir 
à puissance , et avoit desjay fait préparer son 
armée qui marchoit par deçà; mais subite- 
ment le roy fist tireir ses gens aultre part, 
pour nouvelle qu'il receupt du duc de Bretai- 
gne estre en daingier de mort ; ce que non. 

Le douziesme jour de jullet, se partirent 
de Mets seigneur Michiel le Gournais et sei- 
gneur Rénal le Gournais, ambeduit chevaliers, 
commis ambassaldes vers le roy de France, 
acompaigniés de s r Jehan Chaverson , et moy, 
Jehan Aubrion, avec eulx, et plusieurs aultres 
soldairs, messaigiers et serviteurs, jusques 
au nombre de vingt et ung chevaulx, et en 
allâmes couchier à S 1 Mihiel. Le londemain , 
au disner, à Bar, au gitte, à Sainct Disiés en 
Partois. Le londemain, au disner, à Arsille 
et couchier à Roinerncy ; après disner, à Troye 
où Aimes bien receus , et nous fut dit que 
le roy estoit à Nemours. Et le londemain , 
allâmes disner à Merigney et couchier à Tru- 
maulz , et le londemain , disner à Monteriaulx 
où trouvâmes le capitaine de Tours que le roy 
y avoit envoyé, pour nous dire que le roy 
alloit vers Dijon et pour nous faire alleir après 
luy. Si nous mena à Sens où estoit alors le 
chancellier du roy, qui nous fist grant honneur 
et bonne chiere et grant recueil. Et le lon- 
demain, en allâmes à Joigney où cuidions 
trouveir le roy, mais il n'y vint mie et en allâ- 
mes à Brinon l'Archevesque. Et le londemain , 
y allâmes, et il estoit desjay parti et s'en 
alloit à Chaibley. Et quant lesdits seigneurs 

de Mets vindrent à Brinon, ilz y trouvont 
monseigneur l'archevesque de Sens , seigneur 
dudit lieu , qui avoit très bien apparillié le 
disner pour lesdits seigneurs et leur dit que 
le roy luy avoit ordonné les attendre , meneir 
et conduire vers luy. Aussy fist il ; car in- 
continent après le disner, il monta à cheval 
et les enmena à Chaibley où le roy es toit. 
Et dès tantost qu'ilz furent arrivez , il le alla 
noncier au roy, mais il volloit monteir à cheval 
pour alleir à Nowies. Et ainsy que le roy s'en 
alloit, lesdits seigneurs estoient devant leur 
logis où le roy passa, et ilz se presentont à 
luy et luy firent l'honneur et révérence, et 
le roy leur fist le bien viengnant bien bénigne- 
ment, ostant son chaippel et bonnet hors de 
sa teste ; et mist la main sus l'espaufle dudit 
seigneur Michiel le Gournais , et s'en alla 
tousjours parlant audit seigneur Michiel bien 
gracieusement jusques devant l'église de S* 
Martin en Curtis de Chaibley, où il descendit 
de son cheval et parlait tousjours audit sei- 
gneur Michiel, disant qu'il avoit eu mal en 
les jambes, comme des petites vecies, et, 
quant il arrestoit , elles luy faisoient mal , et , 
quant il estoit à cheval et qu'il alloit, elles 
ne luy faisoient point tant de mal. Et avoit 
alors le roy vestu ung gippont de rouge sait- 
tin , des chausses de blanc boccassin , des 
grans housélz de maigre basenne , une robbe 
de tannel jusques à une palme ou environ 
dessus le genoulx , et avoit ung bonnet roset 
et ung chaippel de brun tannel. Dès tantost 
qu'il fut arrivé, les chainoines dudit Sainct 
Martin de Chaibley sortirent hors de l'église 
et luy firent l'honneur ; et Tung d'eulx portait 
la parolle et avoit ung sorpellis en sa main 
et se mist à genoulx devant le roy et luy 
dist : Sire , vous soyés le très bien venu : 
vous estes nostre abbé. Respondit le roy : 
Suis je vostre abbé ? — Oy sire , dist le chai- 
noine : vous prendrez ce sorpellis , s'il vous 
plaist. Le roy luy dit : Je le veul bien et le 
veul avoir, et le print et vestit et entra en 
l'église et en alla droit au grant aultel où il 
se mist à genoulx et fist son oraison ; et après 
se leva et alla baisier les juelz sus l'aultel et 
puis entra en ung oratoire de costé l'aultel 
que on luy avoit préparé , et illec oyt vespres 
et complies. Et quant ce fut fait, il yssit hors 
de l'oratoire et alla encor une fois au grant 
aultel et offrit trente et ung escus d'or pour 



son offrande. Âpres s'en vint hors de l'église 
et monta sur son cheval et mist arrière sa 
main sus l'espaule de messire Michiel le Gour- 
nais et s'en allont tousjours parlant ensemble 
jusques à la porte. Et quant ilz vindrent hors 
de la porte , le roy descendit de son cheval 
et parla long temps audit seigneur Michiel , en 
devisant de plusieurs matières, pour sçavoîr 
et cognoistre la prudence d'icelluy, car il 
l'estimoit en son cueur, sans luy en rien de- 
monstrer. Et luy demanda s'il avoit nulz 
enffans ; et luy demanda après seigneur Ni- 
colle Louve et Collignon de Heu et aultres 
de Mets que aultresfois il avoit veus ; et dont 
ses gens, qui estoient entre deux portes et 
par la ville , à cheval , se donnoient merveille 
de ce qu'ilz ne se despartoient , et quelle 
chose le roy faisoit avec ledit seigneur Michiel 
seul à seul entre deux portes. Apres, le roy 
monta à cheval et s'en alla à Nowies ; et le 
londemain , lesdits de Mets allont audit lieu , 
bien maitin, et y lurent, environ les six heures, 
avant que le roy fust levé ; dont de leur 
venue fût adverti , et , après la nonne , envoya 
quérir les seigneurs ambassaldes de Mets et 
alla le roy au devant d'eulx jusques enmey 
la cour et leur fist encor le bien viengnant, 
et lesdits seigneurs ambassaldes luy firent 
l'honneur, comme il appartenoit. Et ce fait , 
le roy les tirait à part enmey la cour, et de 
ce et pourquoy ilz y estoient allez, furent 
incontinent expédiés. Apres, le roy dist si 
hault que ung chescun le pouvoit oyr : « Mes- 
» sieurs de Mets, j'ay plus grant nécessité de 
» vous que vous n'avez de moy. Vous m'estes 
» venus visiteir, sans ce que vous eussiez 
» mestier de moy. Je veul estre vostre amv 
» et vostre boin voisin et ne suis délibéré 
» de vous jamais faire guerre , par ma foy. 
» Et si aulcun vous volloit greveir, venez à 
» moy, je vous secourerai comme mes amis. > 
Et lesdits envoyés de Mets le remercièrent 
humblement, et après plusieurs aultres pa- 
rolles , ilz prindrent congié du roy. 

Or vous debvés sçavoir que du logis où 
nous fumes à cour, il convint envoier nos gens 
et nos chevaulx logier, bien trois lues arrière 
de nous, pourtant que tout estoit plein en 
la ville de Nowies , où que le roy estoit*, et 
encor en les villaigcs autour ; et ne demeura 
à cour que les trois seigneurs , c'est assavoir, 
se^neur Michiel , seigneur Renaît et seigneur 

Jehan Chaverson , Jehan Dex , maistre Jehan 
de Hatrise , le cuisenier et moy et le varlet 
seigneur Renaît et le clerc seigneur Michiel, 
pour aidier à servir. Et estions logiés en Phos- 
tel d'ung pouvre homme qui n'avoit qu'une 
petite chambre , et si n 1 avoit point de pain et 
n'avoit que trois verres ; et ne povions finer 
de pain par toute la ville. Touttesfois on en- 
commençont à cuire pain à force ; il me fallut 
aller devant le four et y fus bien deux heures , 
en attendant que le pain fust cuit ; et encor, 
à grant peine , en puis je avoir une douzenhe 
pour nous tous. Touttesfois, le londemain, 
pourtant que nos seigneurs avoient fait , nous 
en partismes et vinsmes m arrière coucher à 
Chabley et dès lors en avant tousjours jusques 
à Mets. 

Le roy donna audit s r Michiel de Gournais 
douze cents livres d'estait et painsion , mon- 
noie de France, sa vie durant î au seigneur 
Rénal et seigneur Jehan Chaverson r à chescun 
une office en cour : semblablement à Jehan 
Dex et à son clerc : et seigneur WauUrin , 
ung prestre qui estait avec eulx, il hit fait 
chaippellain du roy, et luy donna la première 
cure au prioré vacant au royaulme de France. 

Durant ledit temps que lesdits seigneurs de 
Mets estoient en France, les Borguignons de 
Thionville et Lucembourg ardirent la ville 
de Gorse. 

Audit temps, vindrent à Gorse une gar^ 
nison de Françoys qui tous les jours couroient 
devant Thionville et y faisoient de groz do- 
maiges. 

Le jour de la sainct Luc , le sire Jehan le 
Gournais , chevalier, Fannel et citatn de Mets, 
esmeu de dévotion, se rendit frère au cou* 
vent de l'observance et renonça à tous biens 
mondains et honneurs terriennes et seigneu- 
rie, et laissa son bien mobiliaire à seigneur 
Rénal le Gournais, chevalier; et ses cens , 
rentes, hauteurs et seigneuries, il les laissa 
à ses hoirs heritaubles. Et moy, l'escripvain , 
luy ay plusieurs fois veu porter le bissac 
dessus son col et demander devant les huis , 
comme les aultres frères. 

Le second jour de novembre , molrut 
seigneur Jehan Baudoiche , chevalier, et le 
neufviesme jour de novembre, molrut sei- 
gneur George de Serriere , chevalier. Les- 
quelz seigneur Jehan le Gournais, seigneur 
iehan Baudoiche , seigneur George de Serriere 

estoient tous trois chevaliers et eschevins du 
palais de Mets : et ainsy, en ces deux mois , 
escheurent au maistre eschevin d'icelle année 
trois eschevinaiges x dont il en donnait une 
à Collignon de Heu, une à Claude Cueur de 
Fer et l'autre à Thiebault le Gournais, filz 
dudit seigneur maistre eschevin de ladicte 
année. 

A la fin dudit mois de novembre, le sire 
Werry Roucel, chevalier, seigneur Philippe 
de Raigecourt, aussi chevalier, se partirent 
de Mets pour alleir en ambassalde vers le 
roy de France, et enmenont avec eulx Colli- 
gnon Remiat et Jaicomin de Bouxiere , et ne 
revinrent jusque le dixiesme jour de febvrier 5 
et là hit faicte la paix de Gracia de Guerre. 

Au mois de mars, molrut dame Biet&s, 
femme du devantdit seigneur Jehan Baudoi- 
che, chevalier. 

Le vingtiesme jour de mars, les gens le 
comte de Meurs allèrent à Boullay et la gain- 
gnerent et y entrèrent subtillement. Ledit 
comte, estant lors à Mets, subitement se partit, 
et, avec ce qu'il avoit de gens, en alla audit 
lieu de Boullay où de ses gens fut receu 
joyeusement. 

1480. 



Le sire Perrin Roucel, escuter, filz de feu 
seig r Nicolle Roucel et de dame Marguerite 
de Toul , Ait fait maistre eschevin de Mets , 
le jour de feste sainct Benoit en mars , mil 
iiij c lxxix, pour ung an finissant audit jour, 
Pan revollu, mil iiij c et lxxx. 

Environ celluy temps que ledit maistre es- 
chevin fut fait, y avoit à Gorse garnison et gens 
d'armes qui ruont jus , devant Corney, une 
neif venant de Mets, qui alloit au Pont à 
Mousson, en laquelle avoit plusieurs marchan- 
dises et denrées appartenant à Jehan Rollat , 
le marchant, et à Vivat Hennent, le pelle- 
tier. Pour la rendue d'icelle affaire , les seig™ 
de la cité de Mets en firent telle poursuite 
et requeste que finablement ilz gaigeont si 
rudement sur ceulx de Gorse, que, après 
certaines journées tenues , il convint que les- 
dits de Gorse rendissent la valleur «ficelles 
denrées et marchandises ausdits Jehan Rollat 
et Vivat, combien que lesdits gens d'armes 
qui avoient prîns lesdictes denrées et mar- 
chandises, s'en hissent fuis dudit lieu. 
La vigille de l'anunciation Nostre Dame, 

à vespre , entront de grans pardons generalz, 
donnez par nostre sainct pere le pape, de 
pleiniere remission de peine et de coulpe, 
en la grande église, comme Tan jubilé. Et 
y avoit une grosse huge mise et assite en 
mei la grande église, assez près du grant 
cueur : et quiconque contribuoit de ses biens , 
selon sa faculté ou libéral arbitre , en ladicte 
huge, il avoit puissance d'eslire confesseur 
à son plaisir, séculier ou régulier, lequel 
confesseur avoit pleine puissance, de l'auc- 
torité du pape , de donner pleine absolution 
et remission de peine et de coulpe et de tous 
cas quelconques, réservés les quatre veuls, 
assavoir, de Jérusalem, de Rome, de sainct 
Jacques et de religion : et duront lesdits par- 
dons jusques aux octaves de ladicte Nostre 
Dame. 

Le jour preceldent d'icelle vigille, en la 
grande église , furent ouvertes deux fiertés de 
bois qui estoient, Tune sous l'autel s 1 Laurent, 
devant le chaippistre , et l'autre en cropte ; 
et y estoit maistre Dediet Noël , suflragan de 
Mets , vestu en habit pontifical , et la plus 
part des chainoines, chantant et gettant en- 
cens en abondance , à ouvrir lesdictes fiertés. 
Et trouvont en icelles fiertés grosse quantité 
de sainctes relicques et de nobles sanctuai- 
res, dont plusieurs dévotes personnes eul- 
rent grande joie et les allont veoir et visiteir 
sus l'autel où ilz estoient mis et posez , et 
en cropte. 

Le sabmedy après Qua&imodo , fut con~ 
dampné en chartre perpétuelle , en la cour 
l'evesque, par Tofficial de la grant cour et 
par la clergie, ung appelle maistre Jehan 
Morlet , lequel estoit notaire de ladicte cour, 
et estoit moine , mais Ton n'en sçavoit rien ; 
car il avoit eu laissé sa religion et estoit venu 
demourer en Mets et se avoit marié et avoit 
desjay sa seconde femme. Parquoy, quant il 
fut sceu , il fut prins par les trese et mis en 
Thostel du doyen. Et pourtant qu'il estoit 
homme d'église, la clergie le réclama et il 
leur fut délivré pour tel qu'il estoit : et quant 
ilz l'eulrent examiné et qu'il eult cognu son 
cas , il fut jugié et condampné publicquement, 
en la cour l'evesque, comme dit est. 

Apres paisque, en icelle année, que on 
eult nouvelles certaines que seigneur Wiriat 
Louve estoit mort , dame Nicolle , sa femme, 
se demist de son douaire en la main des hoirs 



dudit seigneur Wiriat et vendit tout le sien 
à biaulx deniers comptans : puis par la licence 
et congié des seigneurs de justice et conseil 
de la cité, elle fist fondeir la religion des 
sueurs Collettes , scituée en grant meize , près 
des frères Bauden , et est celle religion des 
sueurs de S" Claire reformée. Et en avoient 
la comission de ce faire seigneur Andreu de 
Rineck et seigneur Rénal le Gournais, am- 
beduis chevaliers. Et l'oeuvre achevée , elle 
se fist religieuse en icelluy couvent ; mais ung 
peu après , elle fut transmuée des souverains 
de l'ordre et envoyée à Paris en la maison 
de Y Ave Maria où elle fina dévotement ses 
jours. 

Environ la paisque , ung bourgeois et ma- 
nant de Mets , appelle Francequin de Tallange, 
gendre à Thiellement, le chauldronier, s'en 
alloit à Bovines , près de Dignan , pour avoir 
de la marchandise et baitterie. Et luy venu 
près de Marche en Famine fut prins et rué 
jus par ung appelle messire Jehan de Tri val. 
Et incontinent que les seigneurs de justice de 
Mets en furent advertis, ilz en firent requestes 
tellement que ledit Francequin Ait renvoyé 
sur sa foid en venant à journée qui fut prinse 
à Lucembourg , et à icelle journée l'accord 
en fut fait. Mais , avant ladicte journée, ledit 
Francequin volloit retourneir pour acquitteir 
sa foid, si ce ne fust esté qu'il trouva par 
conseil que depuis son despart , journée estoit 
prinse et que par ce ledit Jehan Tri val avoit 
corrompu ce qu'il luy avoit fait promettre : 
et si à la journée ilz n'avoient escord , il estoit 
tenu de retourneir. Niantmoins à icelle jour- 
née fut trouvé qu'il estoit prins indehueement 
et demeura franc et quicte. 

Ledit jour, arriva à Mets ung seigneur de 
France , envoyé de part le roy, et demanda 
aux seigneurs de justice et conseil le passaige 
pour les gens de guerre du roy pour passeir 
par dessus la terre de Mets , pour alleir con- 
questeir et gaingnier la duché de Lucembourg 
que le roy de Bohesme luy avoit mis en mains, 
et demandoit vivres de la cité pour ycelle 
armée pour leur argent. Et il luy fut respondu 
que ilz ne pouvoient bonnement permettre 
de deffournir la cité , veu le chier temps qui 
estoit ; mais ilz volloient bien tout faire pour 
le roy, que, en la terre de Mets , hors de la 
ville, là où ilz en polroient recouvreir pour 
l'argent, qu'ilz en levaissent et qu'ilz n'y don- 



Digitized by 



» 1480. 



roient point d'empeschement. Et la response 
eue , ledit seigneur françoys se partit de Mets 
et s'en retourna en l'armée du roy qui estoit 
jay vers Verdung. Et estoient bien cinquante 
mille et plus , lesquelz entront en la terre et 
duché de Luxembourg et prindrent et gain- 
gnerent Verton , Moncointin et en allont de- 
vant Yvoix et la gaingnont par force et firent 
abattre la muraille, la sepmaine du sainct 
sacrement. Et lesdits seigneurs de Mets , ad- 
vertis de ces entreprinses et guerres, firent 
advertir les pouvres gens des villaiges de la 
terre de Mets qui amenont à reffuge en la 
cité le peu de bien qu'ilz avoient. 

En ladicte sepmaine dudit vingt sixiesme 
jour de may, seigneur Philippe de Raigecourt, 
chevalier, pour aulcuns desplaisirs que aul- 
cuns seigneurs particuliers luy avoient faits 
en aulcunes de ses seigneuries, et pour la 
hayne que les parens de sa première femme, 
les Vairise , luy portoient , pour ce que on 
disoit qu'il l'avoit traictiée rudement, il se 
mist hors de la garde de la cité et renonça 
à la bourgeoisie et au paraige de Porsaillis 
dont il estoit , et s'en alla demeureir dehors. 
Niantmoins à la fin , comme amateur de son 
pays , y retourna molrir , suivant ce que dit 
Qvide en son livre de Ponto. 

Ncscio qua natale solum dulcedine cunclos 
Ducit , et immemores non sinit esse sui. 

En ladicte sepmaine, furent rués jus par 
le Ringraf quatre cherts et deux cherrettes de 
marchandises appartenant aux marchans de 
Mets , venant d'Anvers , et lurent menées à 
Sainct Vyt en Àrdenne, dont les seigneurs de 
Mets en rescriprent et firent poursuitte. 

Le onziesme jour de jung, lurent prins 
aulcuns compaignons , par l'ordonnance des 
trese , et mis en la maison de la cité , pour 
ce qu'ilz avoient esté en l'abbaye et au bourg 
S* Clément où ilz avoient prins et desrobé des 
oyes et ossons , dont en vint la doleance par 
devant justice. Et estoient nommés ceulx qui 
prindrent lesdictes oyes , Jehan Mangin , filz 
Mangin le tailleur de daier S 1 Saulveur , qui 
estoit un grant farceur et ung aultre maistre 
Françoys Villon de Paris , Jehan le Prévost , le 
filz Jehan de Villeirs , et le Growez qu'on di- 
soit le Jolly. Ledit Jehan Mangin eschaippa 
et s'en alla demeureir à Rouzerieulle. Si en 
furent les trese advertis et envoyont deux 

sergens pour le prendre. Et quant Iùs sergens 
vindrent à Rouzerieulle , il estoit la feste. Si 
le cuydoient prendre ; mais la justice du lieu , 
par l'ordonnance de leurs seigneurs , ne le vol- 
rent endureir , mais le menont au chaistel de 
Mollin , appartenant à seigneur Pierre Bau- 
doiche. Et le lendemain, les trese envoyont 
gaigeir ledit seigneur Pierre Baudoiche , Col- 
lignon de Heu et dame Lorette de Herbe- 
villeir, qui estoient seigneurs et dame de 
Rouzerieulle , chescun de cent livres , et leur 
fut fait comandement de ameneir ledit Jehan 
Mangin en l'hostel du doyen à Mets. Et lesdits 
seigneurs et dame s'en appellerent au maistre 
eschevin. Et fut sentencié que , pourtant que 
ledit Jehan Mangin avoit esté prins à Rouze- 
rieulle, que lesdits de Rouzerieulle ne l'a- 
voient point à delivreir aux trese , s'il ne leur 
plaisoit, et qu'ilz en avoient à avoir lajudi- 
cature et cognoissance. Apres icelle sentence 
donnée, les seigneurs trese rendont et des- 
clairont leur sentence, par laquelle ilz con» 
dampnont les dessus nommez qui avoient 
prins lesdictes oyes et ossons , chescun à 
soixante solz de tournois , bani» trois mois à 
Mets, en leurs hostelz ou hors de Mets, et à 
reporteir les oyes à Sainct Clément, avec 
quatre sergens, deux devant et deux daier. 
Et au cais qu'ilz ne voldroient ce faire, ilz 
estoient banis trois mois avant et à cent solz 
d'amende avant. Aussy fut ledit Jehan Mangin 
condampné par la justice de Rouzerieulle de 
reporteir lesdictes oyes. Et les reportont ledit 
Jehan Mangin , aussy fist Jehan le Prévost ; 
mais le Growez ne le filz Jehan de Villeirs 
ne les y reportèrent point et se rendont aux 
sommes dont ilz estoient condampnez et au 
banissement plus avant. Et pour ledit filz 
Jehan de Villeirs fut plesge le chaistellain de 
devant la grande église , son oncle , en la main 
du chaingeur des trese, et après délivrait audit 
Jehan, son nepveux, lesdictes huit livres, 
pour les delivreir audit chaingeur des trese. Et 
incontinent qu'il les cuit reçues de son oncle, 
sans les porteir au chaingeur, il alla vers une 
fille ou femme, qui se aimoient ensemble et 
avoient demeuré taisemuiu en 1 hostel dudit 
Collignon de Heu , et avec l'argent qu'il avoit 
receu pour ladicte amende, avec ses amis, 
il se partit de Mets et en allèrent à leurs 
plaisirs, sans paier ladicte amende dont il avoit 
receu l'argent : parquoy il convint audit chais- 

tellain encor de rechief paier ladicte amende 
dont il estoit plesge. 

En jung, lejour de la dedicaice S' Saulveur, 
pour le très pouvre et dangereulx temps qu'il 
faisoit, fut ordofrné de faire procession gêne- 
rai le en bonne dévotion , hors par la porte 
Sainct Thielbaùlt et rentrer par la porte Ser- 
penoise; mais il fist une pluie et temps si 
impetueulx qu'ilz ne polrent alleir hors de 
Mets par led pertes , mais allont à procession 
à Sainct Jatcques , puis à Sainct Saulveur où 
ilz allèrent à l'entour du doistre dudit S 1 Saul- 
veur , et retournèrent en la grande église où 
il y eult une grande messe chantée et une 
prédication faicte pour amonesteir ung ches- 
cun à pénitence. 

Le jour de la sainct Saulveur, vindrent 
nouvelles que , dedans deux jours , Maximi- 
lian, duc d'Austriche, debvoit arriver à Lu- 
cembourg à grosse compaignie pour combattre 
les Françoys. Et manda en la duché de Lu- 
xembourg, à Mets et aultre part que, s'il y 
avoit aulcuns gentilz hommes qui se volcissent 
joindre et mettre en sa bande pour acquérir 
Fhonneur de chevalerie , qu'ilz se volcissent 
trouveir à Lucembourg et qu'il donroit Fhon- 
neur et collée de chevalerie ; là où se trouvè- 
rent de divers lieux plusieurs gentilz hommes , 
bien equippez et eh bon ordre , non estant 
Françoys, pour acquérir et avoir Tordre et 
Thonneur de chevalerie. Les Françoys, de ce 
advertis , ailont mettre le siège devant Bo- 
vigne et mirent garnison à Tifferdange et de- 
dans les plaices que le seigneur de Hodemack 
avoit au pays de Lucembourg, qui estoit 
devenu françoys. Les Borguignons , de ce 
advertis, incontinent allont assaillir Tiffer- 
dange où il y avoit de Françoys dedans en 
jusques au nombre de cent ou six vingt qu'ilz 
enmenont à Lucembourg et à Erlon : puis al- 
lont mettre le siège devant Hesperange , 
appartenant audit damoiseul de Rodemack, 
qu'ilz gaingnont et abattirent; dequoy ledit 
damoiseul estant marri et courroucé se retira 
à Mets, à la Blanche Croix, en l'hostel de 
Nicolas , devant les Carmes , puis se partit de 
Mets et en alla en France vers le roy. 

En ceste année , entre seigneur Nicolje Dex 
et seigneur Rénal le Gournais , chevaliers , 
citains de Mets , se esmeut ung gros différent 
pour le fait des seigneuries et terres de fied 
qui furent à seigneur Pierre le Gournais , 

frère germain dudit seigneur Rénal , qui , au 
jour de son trespas, avoit laissé une fille, 
nommée Caitherine, qui depuis fut femme et 
espousée à Collignon de Heu , fîlz seigneur 
Jehan de Heu, devandit, qui.molrut sans 
hoirs de sou corps , et estoit fille de dame 
Caitherine Chaverson et dudit seigneur Pierre 
le Gournais , son premier mairit , que alors 
avoit à femme ledit seigneur Nicolle Dex. 
Et estoit leur différent et débat tel que ledit 
seigneur Nicolle volloit dire que les fiedz dudit 
seigneur Pierre estoient gaigiere et luy appar- 
tenoient, parce qu'il avoit espousé ladicte 
dame Caitherine Chaverson , par avant femme 
dudit seigneur Pierre; à cause de quoy il 
avoit acquis les biens mobiliatres. Et ledit 
seigneur Rénal disoit que lesdits fiedz estoient 
tresfous et avoient mué leur nature, tant par 
les conditions des devises dont ilz estoient 
venus et descendus, comme par les parsons 
faictes pour tousjoursmais. Si volloit ledit 
seigneur Rénal avoir sa part de la forte 
maison de Louveney et de plusieurs aultres 
fiedz qu'ilz avoient ensemble : dont par avant 
ilz en avoient desjay esté en question par 
devant les seigneurs maistre eschevin et son 
conseil , et avoit esté sentencié que ledit sei- 
gneur Nicolle Dex avoit à cranteir lesdictes 
parsons ou à faire par sa femme , ou il avoit 
à getteir ung ouvert et clos desdictes par- 
sons, et ledit seigneur Rénal ung, et les mettre 
en la main de Poincignon de la Haye , comme 
trese , pour conseil] ier et panre le plus raison- 
nable. Laquelle chose ledit seigneur Nicolle 
ne volt faire , et requist estre hors de la gairde 
de la ville : et trouva ledit seigneur Nicolle 
manière d'en foire rescripre les officiers du 
marquisat du Pont, de Bar et Loraine à la 
cité pour renvoyer la cause par devant eulx , 
pourtant que c'estoit pour les heritaiges et 
seigneuries despendant de leurs fiedz ; et avec 
ce, firent inhibition et deffense ausdits sei- 
gneur Rénal et seigneur Nicolle de cesseir 
la poursuite qu'ilz se faisoient l'ung à Taultre. 
Et laissa ledit seigneur Rénal la cause pen- 
dante en tel estait, une espaice de temps. 
Et se appairoit que souvent est advenu à la 
cité de gros et insupportables dopmaiges par 
les seigneurs de la cité pour les plaits et pro- 
cès de leurs fiedz et seigneuries , et pour les 
envies et haines qu'ilz avoient Tung contre 
Taultre. 

Le onziesmejour dejung, arrivèrent à Mets 
les ambassaldes de Suisse, ung comte et quatre 
chevaliers, avec leur compaignie, qui ve- 
noient de devers le gouverneur de Cham- 
paigne , capitaine gênerai de l'armée du roy 
qui estoit au siège devant Yvoix , pour le 
advertir et signifier que les ligues des Suisses 
estoient alliées avec le duc d'Austriche, et 
aussy requérant de ne rien entreprendre sus 
les duchés de Bar et de Loraine : ausquelx 
ambassaldes la cité fist faire présent cTung 
buef, de douze chaistrons, de deux cowes 
de vin et de cinquante quartes d'avoine ; et 
estoient logiés à la Teste d'or. 

Le diemanche devant la Magdelaine , Pan 
dessudit, molrut le s r Dediet Foillat, abbé 
de Sainct Ârnoult et Sainct Clément, aigié 
de cinquante ans , qui estoit homme gros , 
puissant et révérend , lequel , avant que estre 
abbé de Sainct Arnoult estoit abbé de Sainct 
Clément; et pour avoir l'abbaye de Sainct 
Arnoult, il l'avoit obi igiée et avoit intention 
et boin volloir de la rafiranchir, ce qu'il ne 
fist. Parquoy fut ung gros dopmaige de sa 
mort pom; i celle abbaye de Sainct Clément. 
Et en lieu de luy, à Sainct Arnoult , fut esleu 
pour abbé seigneur Burthemin de Lucey, 
et de Sainct Clément, seigneur Claude d'O- 
gievilleir. 

Le lundy en suivant, Rénal le Gournais, 
filz seigneur Rénal le Gournais , chevalier et 
de dame Ysaibel Bataille , sa femme , fiança 
Bairbe, fille Michiel Kunehein et de dame 
Ysaibel, sa femme, fille s r Jehan Baudoiche , 
chevalier, qui fut. 

En la sepmaine de la Magdelaine, vint à 
Mets ung appelé seigneur Clément Coppe- 
chausse, se disant chevalier, accômpaignié 
de l'ung des maistres d'hostel du roy France. 
Et ftit devant le conseil et les treize , requé- 
rant qu'il fiist receu et escript en l'ung des 
six paraiges de la cité , dont feu son peire 
avoit esté, nommé Coppechausse , qui, par 
ses démérites , avoit esté par justice exécuté , 
comme il est par cy devant plus amplement 
desclairié. Sur laquelle requise il eust res- 
ponse que l'usaige et coustume de la cité 
n'estoit point de mettre gens en paraige ne 
en office de la cité, s'ilz n'estoient manans 
et residans , et que ledit seigneur Clément 
n'estoit cognu bourgeois ne manant, et quant 
il serôît bourgeois et manant, qu'ilz en fe- 

roient et useroient comme au cais apparten- 
roit. Et ainsy ledit seigneur Clément ne fut 
point receu en paraige et ne s'en seult à 
quoy tenir. 

Le penultiesme jour de jullet, furent apor- 
tées nouvelles certaines à Mets que le roy de 
Secille, René Tannel, estoit mort et trespassé 
de ce siècle. Et pour ce , luy fist on son service 
en la grande église, le dairien jour dudit 
mois. 

Le lundy , dairien jour de jullet , fiança 
Claude Cueur de Fer, filz de seigneur Cueur de 
Fer et de dame Perrette Bataille, Françoise, fille 
seigneur Maitheu le Gournais , qui estoit lors 
bien petitte , et, comme on disoit , elle n'avoit 
point d'aige plus de douze ans. 

Audit an , on fortifia à Mets la porte S 1 
Thiebault et fut faicte plus belle, forte et 
magnificque que par avant. Aussy à la porte 
des Allemans on fist faire les allées qui sont 
entre deux portes pour alleir de porte à 
aultre. 

Au mois de jullet et cTaoust , audit an , il 
plut fort et tant que les yawes furent plus 
grandes qu'elles n'avoient esté , passé quarante 
ans. Et fut Muzelle si demesureement grande 
qu'elle couvroit dedans Mets le Saulcis, et 
au long de la rivière y eult plusieurs maisons 
peries 5 et firent les yawes et rivières en beaul- 
copt de lieux de gros domaiges et furent 
perdus aux champs la plus part des bleids, 
pois et fèves par force de pluye. Et furent 
les nouvelles apportées à Mets que depuis 
Baisle, près de Suisse, jusques à Colloigne, 
au long du Rîn, les yawes avoient amené 
beaulcopt de maisons des villaiges au long 
du Rin et estoient plusieurs personnes peries : 
et y avoit grans domaiges enz murailles et 
tours de Strasbourg et de Couvellance. Et 
d'ung villaige au dessus de Strasbourg, l'yawe 
amena une maison et ung bercelîet où il y 
avoit ung jonne enflant couchié , et l'amena 
assez près de Strasbourg. Et ainsi qu'il pleust 
à la bonté divine , à icelle heure , avoit ung 
pauxeur en une neif sus le Rin , lequel print 
le bercelîet et enffant dedans et le mist en 
sa neif , et incontinent l'enflant s'esveilla et 
se mist au rire. Le pauxeur ce voyant en fut 
joyeulx et remporta en son hostel. La justice 
de Strasbourg , de ce advertie , mandont in- 
continent quérir ledit pauxeur et volloient 
qu'il leur delivrast ledit enflant pour le faire 

nourir, à cause qu'ilz disoient que c'estoit 
accreuste et despendant du droit seigneurial. 
Et le pauxeur disoit que ce luy appartenoit 
et que , par la graice de Dieu , il l'avoit gai- 
ranti et saulvé , et que c'estoit ung miracle et 
non point accreuste, et qu'il n'y avoit ni or 
ni argent ne nul aultre bien prouffitable, si 
non peine et travail et coustange de nourir 
ledit enflant : et que , puis qu'il avoit pieu 
à Dieu luy envoyer, qu'il le debvoit avoir 
et que, si Dieu eust vollu qu'il eust parvenu 
à ung aultre, il ne luy eust envoyé. Et fut 
trouvé par les seigneurs du conseil de Stras- 
bourg que ledit enffant avoit à demeureir 
audit pauxeur qui le fist très bien nourir et 
l'aimoit comme s'il l'eust engendré. 

Le lundy, onziesme jour d'aoust , par l'or- 
donnance des seigneurs trese et conseil de 
Mets , fut fait bien solempnellement le service 
du feu roy René de Secille , dairien decedé , 
par touttes les églises , cathédrale , collégiales , 
abbayes | priorez et monaisteires de moines 
et de nonnes et par touttes les religions de 
Mets, ordres mendians et frères Baudes et 
par touttes les paroisches de Mets. Et fist on 
sonneir les cloches corne pour ung chainoine, 
prélat , prieur ou curé d'icelles églises. Et la 
raison le volloit ; car, à la guerre des Roys 
par les Françoys , il avoit bien fait chaistoier 
les Metsains, comme cy devant est desclairié. 
Niantmoins ceulx de Mets firent comme gens 
d'honneur, de prier et faire prier pour celluy 
qui leur avoit mal fait , et rendont bien pour 
mal. 

Le lundy, vigille de l'assomption Nostre 
Dame en aoust, on ordonna à Mets faire une 
procession générale en l'église et monaisteire 
de Sainct Clément , hors dudit Mets , où hit 
portée la fierté et chief sainct Estienne et 
touttes les aultres fiertés, comme à la pro- 
cession qui se fait le jour de la sainct Marc : 
ce que on n'avoit fait , passé long temps. Et 
cé fat fait pour prier Dieu qu'il volcist ap- 
paiser son ire envers son pouvre peuple pour 
le grant et horrible temps qu'il faisoit et les 
grandes tribulations qui resgnoient lors. 

Le jour de la sainct Burthemin , apostre , 
audit mois d'aoust , fut jué à Mets l'ung des 
miracles de sainct Michiel archange, en la 
plaice en Chambre. Et fut le sainct Michiel 
ung beaul jonne filz, ayant les cheveulx cres- 
pés et blonds comme or, que on nommoit 



Michiel, le teinturier, et le faisoit beaul 
veoir. 

Le vingtiesme jour d'aoust, mol rut dame 
Marguerite de Toul, femme seigneur Nicolle 
Roucel, l'annel, et fist ses mainbours seigneur 
Wairy Roucel, chevalier, son filz, et dame 
Georgeatte Roucel, sa fille, femme seigneur 
GerairdPerpignant, et donna à seigneur Per- 
rin Roucel , son filz, pour lors maistre esche-* 
vin , dix livres , et à seigneur Wiriat Roucel , 
chevalier, et à Henriat Roucel, aulmosnier 
de la grande église, ses aultres deux filz, 
à chescun soixante livres. 

Le onziesme jour de septembre , René, duc 
de Loraine, filz de Ferry, comte de Waul- 
demont et de Yollant, sa femme, fille de 
René, roy de Secille devandit, tant en son 
nom, comme au nom de sa mere qu'il di- 
soit estre royne de Secille , par la mort dudit 
roy de Secille, son pere, manda les trois 
estaits de ses pays , Bar et Loraine , au Pont 
à Mousson. Et y eult plusieurs seigneurs de 
Mets , les seigneurs de chappistre de la grant 
église de Sainct Saulveur et de S'Thiebault, 
les abbez et esleus de Sainct Arnoult , de S 1 
Clément , de S 1 Vincent , de S 1 Simphorien , 
et de Sainct Martin devant Mets; ce que on 
n'avoit jamais veu faire ; dont il y eult de 
tels gens d'église qui n'y allont mie, mais 
ilz y envoyont aulcuns pour eulx , pour faire 
leurs excuses. La c^use fut pourtant que le- 
dit duc de Loraine estoit adverti que le roy 
de France , pour et au nom de Marguerite , 
royne d'Angleterre, aussy fille dudit roy de 
Secille , pretendoit à saisir la duché de Bar. 
Si leur prioit qu'ilz luy volcissent estre ay- 
dans et boins et loyalz pour ycelle duché 
defiendre ; car il estoit délibéré de la deflen- 
dre contre tous , et n'avoit ledit roy de France 
cause de ce faire, veu les grans services qu'il 
desclaira qu'il luy avoit faits : ce qu'ilz luy 
promirent, et puis il leur donna congié. 

Le dix huitiesme jour de septembre , sei- 
gneur Rénal le Gournais , l'eschevin , filz sei- 
gneur Rénal le Gournais, chevalier, espousa 
Barbe, fille Michiel de Kunehein, escuier, et 
de dame Ysaibel Baudoiche , sa femme , fille 
seigneur Jehan Baudoiche, chevalier, qui fut; 
et à celles nopces il y eult gros festin. Et y 
estoit le comte de Meurs que ledit seigneur 
Rénal , le jonne, avoit servi deux ans , Liebaul 
d'Abocourt et plusieurs aultres seigneurs de 

dehors ; et y avoit trente et trois menestrelz , 
que trompettes, tabourins, jueurs de harpe, 
rebecque et laycu. Et y joustont on à fer 
esmollu et y eult lances brisées en mey la 
salle où estoient les danses, devant les dames, 
qui dansoient en la salle sur le Champ à Saille 
qu'on dit la salle Jehan du Cellier. Et après 
le soupper y eult une farce juée, et y fist 
on grande feste par toutte la sepmaine. Et 
ceulx qui juont la farce, après le soupper, 
apportent au pere de l'espousé, seigneur 
Rénal, Pannel, ung couplet de rimes croi- 
se es « contenant en gros languaige, dont on 
usoit encor lors en Mets, comme s'ensuit : 

Très chier et honoré seigneur, 
Dieu vous doint 1 y esse et santé, 
Accroissement de toutte honneur, 
Tousjours vivre en prospérité. 
Les compaignons qui ont jousté 
Aux nopces par joyeulx compas , 
Vous prient, par humilité, 
Que vous ne les oubliez pas. 

Lequel seigneur Rénal leur donna deux flo- 
rins d'Utrech. 

Adoncque vindrent à Mets nouvelles cer- 
taines que trêve estoit entre le roy de France 
et le duc d'Austriche, en laquelle trêve le 
seigneur de Rodemack et encor quatre aultres 
seigneurs du pays de Lucembourg n'y estoient 
pas comprins, dont ilz en eulrent de gros 
domaiges. 

Le jour de la sainct Michiel en septembre, 
vînt Maximilian , duc d'Austriche , à Lucem- 
bourg avec grosse armée et compaignie. Et 
Jejeudy après, les seigneurs trese et conseil 
de Mets, pour luy faire la bien venue, en- 
voyont vers luy seigneur Andreu de Rineck , 
chevalier, seigneur Pierre Raudoiche et sei- 
gneur Françoys le Gournais , ambeduit esche- 
vins , qui luy portont pour présent une coppe 
d'or qu'ilz avoient nouvellement fait faire par 
Jehan , l'orfeivre , demeurant sur le tour de 
la plaice Sainct Saulveur, pesant environ 
neuf marcs d'aussy bonne or que d 1 escus , et 
pleine de florins de Mets. Si furent honora- 
blement receus , et veus très vollentiers et 
bien festoyés par ledit duc d'Austriche, et 
obtindrent de luy tout ce qu'ilz luy deman- 
dent, et y furent le vendredy, sabmedy et 
diemanche. 

En ce temps , seigneur Nicolle Dex , che- 
valier, ne voÙoit repanre en fied de monsei- 

gneur le baistaird de Loraine , seigneur de 
Conflans , une terre et revenue qu'il avoit au 
Gernexey : parquoy ledit seigneur baistaird 
ordonna que on ne le paiast pas , et fist saisir 
et arresteir icelle terre. Si en furent plusieurs 
requestes et poursuittes faictes, et gaigea la 
cité très bien sur ledit baistaird , lequel con- 
tregaigea sus la cité ; et fut en aventure que 
pour ce la guerre s'en esmeust ; mais à la fin 
ledit différent fut escordé. 

La vendange d' icelle année dura jusques 
près de la Sainct Martin , et furent les vins 
fiers à cause qu'ilz n'estoient mie de bonne 
murson , tant que à peine en pouvoit on boire, 
et encor en y avoit bien peu. Tantost après , 
encomença l'hyveir et, deux jours devant noel, 
acomença fort à gelleir et dura jusques à la 
chandelleur, et gelloit si fort que les arbres 
fendoient aux champs et engelloient les yawes 
ès puits et les vins en les celliers. 

Le vingt trois décembre , eult une femme 
les oreilles coppées , pourtant qu'elle avoit fait 
beaucop de lairancins et qu'elle avoit aussy 
mené une jonne fille qu'elle avoit, qui estoit 
sa fille, au bourdel, et la mist à honte. 

La vigille de la sainct Ni collais en hyveir, 
Jehan Aubrion , Jehan de Lorey et Perrin de 
Bourgoigne, manants de Mets, à leur retour 
de la foire à Bergue , en partant de Lucem- 
bourg , vindrent jusques à Hesperange et au 
dehors furent poursuis de huit malvais gar- 
sons , bien acoustrez et en point , qui les prin- 
drent et mont jus et les enmenont en la Leffe 
au lieu dit Hartelsteynne où ilz les mirent 



à rançon , assavoir, ledit Jehan Aubrion , à 
quatre cents florins de Rin, ledit Jehan de 
Lorey à quatre cents florins de Rin et ledit 
Perrin à deux cents florins de Rin , et conve- 
noit avoir lesdits mille florins de Rin et les 
paier dedans ung mois. Et leur disoient que 
ce estoit pour raison de certain domaige fait 
par ceulx de Mets à Philippe de Xoueberch, 
gendre du seigneur Jehan de la Laye et audit 
seigneur Jehan de la litye. Et en furent faictes 
de grandes poursuittes pour ledit fait par les 
seigneurs maistre eschevin et trese jurez de 
la cité , par monseigneur de Trieve , le comte 
de Manderschet, monseigneur du Fayt, gou- 
verneur du pays de Lucembourg , par le sei- 
gneur Domainrien , capitaine du chaistel du- 
dit Lucembourg , et par le comte de Wer- 
nenbourg. Neantmoins quelque poursuite que 

Ton en fist , il convint envoyer lesdits mille 
florins dedans ladicte plaice de Hartelsteynne 
par Martin Duiguenhen , clerc des sept , avec 
douze soldairs. Et leur alla ledit Philippe de 
Xoueberch au devant avec vingt chevaulx, 
quaitre lues long ; et l'argent délivré et paie , 
lesdits trois marchans de Mets furent rendus 
audit Martin , clerc des sept , et ausditz sol- 
dairs de Mets et ramenez en icelle cité. 

Et pendant le temps que ledit Jehan Au- 
brion estoit détenu prisonnier, Jaicomin Pi- 
chon , le marchant , molrut , duquel ledit 
Jehan Aubrion estoit mainbour avec aultres. 
Si volloient ses consors mainbours partir lesdits 
biens en l'abscence dudit Jehan Aubrion, et 
volloient bien que sa femme y fiist pour luy 
et ung homme avec elle. Et ladicte femme 
dit puisque son marit estoit détenu prisonnier 
que on avoit à suspendre jusques à son retour, 
et en furent devant justice. Et fut trouvé, 
veu que ledit Jehan Aubrion estoit détenu 
prisonnier et que c'estoit chose forcée , que 
on avoit le tout à suspendre jusques à son 
retour. 

Environ la feste chandelleur, monseigneur 
le duc de Bar et de Loraine , marchis et mar- 



quis du Pont, fist comandeir et ordonneir 
par son prevost du Pont à Mousson à tous 
les subgectz des terres féodales que ceulx de 
Mets tenoient, qu'ilz allaissent à crowée au 
vuidier les fossez de la ville et cité du Pont 
à Mousson. Les seigneurs de Mets si en res- 
criprent , desclairant que tout ce qui est fied 
de quelconcques lieux que ce soit, autant 
comme les marches à estaulx s'estendent et 
qu'ilz portent les cleifz au devant d'ung empe- 
reur, que touttes icelles terjres féodales ne sont 
tenues d'aultres subgections et redebvances 
que du fied et reprinse seulement. Sur les- 
quelles responses, lesdits du Pont gaigeout, 
et ceulx de Mets contregaigeont , et en venant 
à journée, les parties rendont les gaiges. A 
laquelle journée , les droits de fiedz furent 
allégués et desclairiés par les seigneurs comis 
et officiers dudit duc , marquis du Pont. Sur 
quoy les comis et envoyés de Mets alleguoient 
la puissance d'ung empereur, duquel empire 
le marquisat du Pont et la cité de Mets estoient 
membres et ne se pou voient attenteir l'ung 
sur l'autre pour usurpeir droit seigneurial et 
impérial , à ce qu'il ne demeurast à une ches- 
cune seigneurie ce qu'il luy appartenoit. Et 



que, puisque les droits de l'empereur des- 
clairoient le lieu où on luy debvoit porteir 
les cleifz de la cité , que telle chose ne seroit 
permise à une cité ou ville de envoyer et 
porteir, en temps de paix, lesdictes cleifz 
de leur fermeté, se dont n'estoit de leur 
puissance , domination et juridiction. Et fut 
icelle cause tellement arguée que leurs sub- 
gectz en demeuront quictes et exempts. 

Environ ledit temps de la chandelleur, l'em- 
pereur Friderich manda lettres expresses aux 
maistre esche vin, trese jurez et conseil de 
Mets de envoyer quarante huit hommes à 
chevaulx et soixante cinq piétons bien equip- 
pez, pour alleir à l'encontre des Turcques 
et se joindre avec l'armée qui se preparoit, 
pour faire résistance à la grosse conqueste 
qu'ilz faisoient sur la crestienté. Et pour ce 
que, pour telle chose à faire, il convenoit 
avoir grosse somme de deniers que le corps 
de la cité seule n'eust sceu fournir sans ses 
membres et estaits d'icelle, si furent, par 
l'ordonnance de justice et du conseil, les 
estaits assemblez, là où fut conclu et advisé 
que , du passé , jamais la cité de Mets n'avoit 
contribué ne envoié gens en tel caîs ni en 
aultres , et que , quant elle avoit eu et sous- 
tenu les grosses guerres et dissentions contre 
ses envieulx et emulateurs, elle n'avoit eu 
support, confort ne ayde du sainct Empire 
ni des membres ; dont elle et les bourgeois 
d'icelle en estoient grandement diminués et 
appouvris. Et pour ce remonstreir, fut avisé 
de envoyer vers la majesté impériale, et 
furent comis seigneur Andreu de Rineck et 
seigneur Werry Roucel, chevaliers. 

1481. 

Le sire Collignon Remiat, aman et esche- 
vin , filz seigneur Jehan Remiat , aussy aman 
et eschevin de Mets , fut fait maistre esche vin 
de Mets, le jour de feste sainct Benoit en 
mars , l'an mil iiij c lxxx , pour ung an finissant 
audit jour, l'an revollu, mil iiij c lxxxj. 

Le vingt troisiesme jour de mars , à cause 
de la poursuitte que seigneur Philippe de 
Raigecourt, lors absent et hors de la garde 
de la cité , faisoit pour son ban à Retonfay t , 
dont il avoit prins deux corps d'homme, et 
dont la poursuitte s'en refist sus Collin Cham- 
pion , son clerc et laié emplait , fut déterminé 
que ledit laié emplait avoit à faire , mettre et 

ameneir en l'hostel du doyen des prisonniers , 
à Mets , lesdits deux corps d'homme qu'il avoit 
fait prendre et meneir au Pont et après à 
Mousson et depuis à Anserville où il les de- 
tenoit prisonniers , ou il avoit bien à renon- 
cier à la procure et laiée emplait qu'il avoit 
dudit seigneur Philippe, à laquelle procure 
ledit Collin renonça. 

En icelluy temps, les hostes, cabairetz, 
rostisseurs et aultres qui soustenoient gens 

au boire et maingier, mirent la quarte de 
vin à douze deniers, de leur auctorité. Et 
pour à ce pourveoir et donneir remède , on 
fist à Mets ung cry et edict publicque que les 
cabairetz et rostisseurs et cuseniers ne sous- 
tenissent personne, de quelque estait qu'ilz 
soient, a nulz repas, forsque au desjunon, 
depuis le maitin jusques au dix heures devant 
midy ; et que lesdits cabairetz , cuseniers et 
rostisseurs ne mettissent nul vin <à broche, 
qu'ilz n'eussent l'enseingne et cercle à l'huis 
et qu'ilz ne le mettissent à plus hault pris 
que les aultres, sus dix livres de tournois 
d'amende , affin que chescun en eust ; et que 
nulz ne meslassent aultre vin avec, dès qu'il 
seroit embroché et à la feuillée. 

Aussy, bien peu de jours après , on fist ung 
aultre cry et huchement que nul , queil qu'il 
fust , ne jurast ne maulgreast ou renoiast 
Dieu, la vierge Marie ne ses saincts, et que 
on ne» jurast nul villain jurement et que on 
ne juast à nul jeu queleoneque, de cairtes 
ne de dez ne de aultres jeux defiendus, sus 
peine de quarante solz d'amende ; et qui ne 
Jes polroit paier, on le feroit saillir en la 
xippe. 

Le jour de paisques florie, qu'on dit les 
palmes, le reverendissime George, evesque 
de Mets, ordonna de faire la grande proces- 
sion et bénédiction des palmes à S 1 Arnoult , 
qui n'avoit esté faicte depuis cent quatre ans 
par avant; et alla couchier, le sabmedy soir, 
à Sainct Arnoult et fut logié en la chambre 
l'abbé et couchié en son lit. Et le londemain , 
lny meysme fist l'office et benist les palmes. 
Et à la procession furent tous les chainoines , 
curez et presbtres des paroisches avec les 
seigneurs , bourgeois et peuple de Mets : et 
fut fait le sermon en la grant crowée de Sainct 
Arnoult, et fist la prédication frère Jehan 
Philippe, gênerai de l'ordre des frères de 
l'Observance. Et après vint à porte Serpenoize 



qui estoit cloze et fermée ; et sus la porte 
estoient les dames de Saincte Glodsine , Sainct 
Pierre et Saincte Marie. Et devant la porte , 
ledit seigneur evesque fist l'office pour rompre 
et ouvrir la porte en mémoire que Jhesuscrist 
rompit les portes d'enffer quant l'ame fut 
séparée de son corps, après la rédemption 
faicte par son precieulx sang. Et chantont 
lesdictes dames desdits monaisteires les res- 
ponds et Gloria, laus, que les enffans ont 
acoustumé de faire. Et après les portes ou- 
vertes et l'entrée en Mets et l'evesque recon- 
conduit en jusques à la grande église , et ce 
fait , les curez , prestres et paroischiens s'en 
retournent, chescun en leur paroische, pour 
oyr la messe et passion qui se dit, ledit jour, 
comme on a acoustumé, et fut ung très beau 
mistere solempnel et bien devoltieulx , ledit 
jour. Et pourtant que le duc de Loraine, 
René, tenoit tousjours les pouvres gens des 
villaiges feodaulx de la terre de Mets pri- 
sonniers , au Pont à Mousson , et ne sçavoit 
on quelle vollenté il avoit contre les seigneurs 
et la cité de Mets, les seigneurs de justice 
et conseil d'icelle cité firent plusieurs belles 
ordonnances et edicts, tout avant icelle pro- 
cession , le vendredi devant les palmes 5 car 
les seigneurs eulx meismes estoient par les 
portes et aux bas entre les deux portes , enz 
lieux ou icelle procession debvoit passeir 5 
et à la porte Sainct Thiebault et à la porte 
Serpenoize y avoit grosse quantité d'arboles- 
triers très bien en ordre et aussy en les bailes 
où 0 y avoit gens à puissance. 

Le grant mercredv, on fist ung huchement 
que nul n'aichetast restes que en plein mar- 
chié et que nul fourain n'en puist aichetteir 
audit marchié devant les dix heures , forsque 
les manants de Mets. 

Audit mois de may, monseigneur l'evesque 
de Mets fist Visitation par tous les monais- 
teires de moines et de nonnes , en espérance 
de les reformeir. 

Le dixiesme jour dudit mois de may, fut, 
sur Sainct Hillaire en Xailleu, acomencée 
l'église du monaisteire de Sainct Simphorien 5 
et y estoit ledit evesque présent qui mist et 
asseut la première pierre aux fondemens, et 
sur icelle pierre mist trois pièces de métal, 
assavoir, or, argent et cuivre. Et estoit le 
maistre dudit ouvraige maistre Henry Rançon* 
vaul. Car, avant que ceste église fust faicte, 

y avoit en ce lieu une laide et vieille église 
où il y avoit ung vielz clochier de bois , qui 
estoit très laide chose à veoir. Cest ouvraige 
avoit esté ordonné de faire à Jaicomin Pichon, 
le marchant ; mais il n'en list rien et pour ce 
l'ordonna de faire , par sa devise , à ses cinq 
mainbours , Collignon d'Abocourt, Jehan Au- 
brion, Wairin l'escuyer, Stevenin Hainzellin 
et Jehan de Bonne, l'orfeivre. 

Semblablement faisoit on en ladicte année 
l'esglise des sueurs Collettes que dame Nicolle, 
femme seigneur Wiriat Louve , chevalier avoit 
ordonné de faire. Et quant elle fut assevie , 
elle se alla rendre au couvent de Y Ave Maria 
à Paris. 

Et audit temps meisme , commença la fa- 
mine de bleid et vin en ce pays et en aultres , 
qui dura près de deux ans. 

Aussy, audit an meisme , au mois d'octobre, 
lut eschevi à Mets le clochier de Meutte qui 
est la bancloche , et y fut assise la pomme 
sur le clochier. 

Aussy ledit seigneur evesque vollut faire 
Visitation par les esglises et paroisches de 
Mets , et le fist dire et intimeir aux eschevins 
qu'ilz se volcissent trouveir en l'église à icelle 
Visitation à faire. Et les premiers furent les 
eschevins de Sainct Jaicque, lesquelx s'en 
allont vers les seigneurs trese pour leur des- 
clairier l'ordonnance que ledit evesque leur 
avoit fait et il leur fut ordonné de ne s'y point 
trouveir, semblablement à tous les aultres 
eschevins : aussy ne firent ilz. Ce véant ledit 
evesque, incontinent envoya quérir les es- 
chevins de Sainct Jaicque et de S 1 Gergone , 
lesquelx y allont par le congié et licence de 
justice, non pas tous ensemble, forsque de 
Sainct Jaicque, Jehan Aubrion et Jehan de 
Lorey ; de Sainct Gergone , Jehan Travalt et 
Jehan du Pareil. Eulx venus, ledit seigneur 
evesque leur proposa la cause de ladicte Visita- 
tion et pourquoy lesdits eschevins n'y avoient 
comparu , et volloit sçavoir la cause pourquoy 
ilz avoient différé y compairoir. Surquoy les- 
dits eschevins firent response, quant à ce, 
qu'ilz en debvoient estre bien tenus pour ex- 
cusés, et quant ilz seraient ensemble, s'il 
estoit besoing, qu'ilz feroient leurs excuses 
telles que, par raison, ledit seigneur evesque 
en debveroit estre content ; et puisque leurs 
compaignons n'y estoient point , qu'il les 
volcist tenir pour excusés et qu'ilz parleroient 



à eulx et averoient leur avis. Ledit seigneur 
evesque respondit qu'il ne volloit differeir et 
qu'ilz parlaissent ensemble , et que , le Ion- 
demain , ilz luy donnaissent response. Le lon- 
demain ensuivant, lesdits eschevins retour- 
nont devant justice pour desclairier ce que 
ledit seigneur evesque leur avoit dit et de- 
mandé , les priant leur volloir impartir leur 
advis et conseil de ce qu'ilz avoient à faire 
et à dire pour leurs excuses, et s'ilz iraient 
ou non. Et lesdits seigneurs de justice leur 
dirent qu'ilz y debvoieut alleir , et que si ledit 
seigneur evesque les interrageoit ou deman- 
doit aulcunes choses , qu'ilz ne respondissent 
rien ou du moins bien sobrement. Et donnont 
licence à tous les eschevins des paroisches de 
permettre faire ladicte Visitation, ez conditions 
dessusdictes. 

Ledit evesque volt alleir aux grandes croix 
et rogations , mais les yawes devinrent si 
grandes que on ne polt alleir à S* Quointin 
ne hors de la ville ; mais le mardi et le mer- 
credi, on fut hors de la ville aux processions 
acoustumées; et y fut et alla ledit seigneur 
evesque. 

Tout le mois de jung, il pleut, et cheu- 
rent touttes les fleurs et fruietz des arbres 
et n'y eult nulz fruietz en icelle année, et 
faisoit ung merveilleux temps, tant que on 
ne véoit nulles fleurs enz raisins en vignes, 
le huitiesme jour de jullet. Et estoit lors le 
bruit et falme que ce proceldoit des sorciers 
et sorcières, et en y eult des prins et des 
prinses en plusieurs lieux, dont la première 
qui fut lors prinse, fut à Bouxieres, près de 
Chamenat, qui en accusa plusieurs, et fut 
brullée. 

Seigneur Rénal le Goumais , chevalier, fut 
adverti qu'il en y avoit une en son ban , à 
Sciey, dit Lacourt et ban Chaiboustel, ap- 
pellée Margueritte , femme Jehan Willemin, 
qui cognust son cais et fut jugée à estre 
brullée. Et pourtant que ledit seigneur Rénal 
n'avoit en son ban lieu propice pour en faire 
la justice, que ce ne fussent vignes ou ger- 
dins, et que on n'eust sceu faire la justice 
et exécution d'icelle sorcière, comme elle 
estoit jugée, -sans faire gros dopmaige aux 
fruietz, chaiptés et heritaiges des pouvres 
gens, ledit seigneur Rénal alla vers messei- 
gneurs de chappistre de la grande église, 
comme seigneurs du ban Sainct Pol à Sciey, 

emprunteur une plaice sus la colste Sainct 
Quointîn , audit ban , pour en en faire l'exé- 
cution : lesquelx luy prestont sans rien de- 
rogueir ne prejudicier à leursdits barts , haul- 
teur et seigneurie dudit ban Sainct Pol, à 
l'advenir, et en y eust lettres et instrument 
fait dudit cais , mis en arche d'aman de Mets , 
dont Joffiroy Anthoine en fut notaire et Poin- 
cignon de la Haye, aman. Semblablement 
il en y eult une de brullée à Remilley, une à 
Chaistel soubz S 1 Germain, une à Mairange, 
qui en accusoient grosse quantité en plusieurs 
lieux , qu'elles disoient qui faisoient des malz 
innumerables. 

Le tiers jour de jullet , on fist saillir en la 
xippe trois compaignons, et le quart eult 
grâce. La cause estoit pourtant que lesdits 
compaignons avoient baireté et deceu ung 
pouvre homme , lequel ilz avoient mené juer 
aux cartes, et estoient d'accord et se mons- 
troient l'ung à l'autre leurs cartes , et en don- 
nant se donnoient malicieusement les bonnes 
cartes l'ung à l'autre, et par ceste manière 
deceuprent et trompèrent le pouvre homme 
et luy gaingnont tout son argent ; duquel fait 
justice en fut advertie , et furent appréhendés 
et pugnis comme dit est. 

Le dix neufviesme jour de jullet , on volt 
brulleir deux sorcières à Saulney , dont l'une 
renoia tout ce qu'elle avoit cognu et , pour 
celle heure , ne fut point brullée , mais l'autre 
le hit. 

Le vendredi , vingtiesme jour de jullet , 
trois chainoines de Sainct Saulveur allont 
baignier au Saulcis à Metz, au lieu qu'on 
dit au rais l'evesque , dont il en y eult ung 
de noié, nommé maistre Geraird Sapien- 
tis. Mais ce n'est pas nouviauté que celluy 
rais print sa proie $ oar , de mon temps , plu- 
sieurs y ont esté péris ; c'est ung très dan- 
gereulx lieu. 

Le samedi , vingt uniesme jour de jullet , 
on brulla à Voippey deux femmes pour sor- 
cières. En celluy temps , y avoit à Vigneulle 
une femme prinse pour sorcière , laquelle se 
estrangla d'elle meysme en la prison. A Mai- 
range y avoit deux femmes prinses pour sor- 
cières , dont il en y eult une qui se estrangla 
d'elle meysme et l'aultre fut brullée. 

Le jour de la Magdelaine, molrut dame 
Jcnnette Renguillon, femme seig r Willamme 
Perpignant. 



En ladicte sepmaine , fust fait escord et 
appoinctement par et entre monseigneur le 
duc René de Loraine et la cité pour les aides 
qu'il demandoit en la terre, des fiedz que 
ceulx de Mets tenoient et semblablement des 
bourgeoisies que le maire de Villeir , devant 
Nancey, recepvoit contre ceulx de Mets, et 
de plusieurs gaigieres qui avoient esté faictes 
d'ung costé et d'aultre et de plusieurs aultres 
différons , dont le tout fut rendu franc et 
quicte ausdits de Mets. 

Apres ceste paix et accord fait, ceulx de 
Mets prestont audit duc René de Loraine 
une grosse somme de deniers et avec icelle 
furent adjoustés trois mille florins que son 
grant peire debvoit à la cité. Et pour ce à 
paier , il vendit à la cité de censives à paier, 
chescun an, cent et huit meudz de sel, à 
panre, chescun an, sur les salines de Chaistel 
Salliu , reacquestables pour le prix et la som- 
me de..... et s'obligea le duc de faire conduire 
les cherts qui meneroient ledit sel, à ses perilz 
et fortune, en jusques , 

Audit mois d'aoust, ung chainoine de la 
grande église, appelé maistre Hugue , qui 
estoit médecin, retournoit de Lucembourg 
de visiter monseigneur de Brandebourg qui 
estoit mallaide. Et luy arrivé près du mont 
Sainct Jehan, vint ung appelle Jehan de 
Recque , accompaignié de plusieurs compai- 
gnons d'armes , et prindrent ledit maistre 
Hugue et l'enmenont en une plaice à deux 
leues près de Strasbourg , appelée Daine , et 
là le mirent à rançon et fut rançonné huit 
cents florins de Rhin: dequoy monseigneur 
l'evesque se entremit et en escripvist. Et le 
dit Jehan de Recque avec ses gens trouva le 
maistre d'hostel dudit seigneur evesque : si le 
print et l'enmena prisonnier en ladite plaice. 
Si le poursuit tant ledit seigneur evesque 
que ledit Jehan de Recque le délivra, en 
condition que ledit evesque promist de non 
plus faire poursuitte pour ledit maistre Hu- 
gue et donnast passaige audit Jehan de Rec- 
que et à sa cqmpaignie parmey son pays de 
l'evesché de Mets. 

Le vingt cinquiesme jour d'aoust , ung 
paige, estant acoustré en messaigier, vint, au 
mai tin, et apporta, de part ledit Jehan de 
Recque et de plusieur aultres , ses complices , 
à la cité une deffiance qu'il mist devant la 
porte des Allemans et puis se mist au fuyr, 

Mais les portiers couront apreg tellement qu'ilz 
le ratteindont et le ramenont en l'hostel du 
doyen des prisonniers , et portont les lettres 
de deflîance au maistre eschevin. Bt incon- 
tinent le maistre eschevin fîst mettre ensem- 
ble les sept de la guerre et leur monstra 
lesdictes lettres et delïïances; et, quant ilz 
les eulrent veues, ilz envoyont quérir ledit 
messaigier et l'interrogeont de son maistre , de 
sa puissance et de son estait , de ses alliances 
et de son recept ; puis luy donnont de l'argent 
et le laissont alleir son chemin. 

Le treiziesme jour de septembre, seigneur 
Andreu de Rineck , seigneur Rénal le Gour- 
nais et seigneur Michiel le Gournais, tous 
trois chevaliers, comis au fait de l'abbaye de 
Sainct Simphorîen, sur la doleanoe à eulx 
faicte par damp Thirion Bairet sur ce que 
damp Jaicque n'avoit mie fait ne assevi les 
points et articles dont il estoit tenu par l'escord 
par eulx fait, remirent ledit damp Thirion 
en possession de ladicte abbaye : dequoy ledit 
damp Jaicque s'en plaindist au maistre esche- 
vin qui receupt sa plainte. 

Pendant ledit différent, une jonne garce 
et fillette, en l'aige de dix ans ou environ, 
vint avec son peire et sa meire par devant 
les trese , se dolosant que ledit damp Jaicque 
l'avoit enforcéc. Elle fut minse en l'hostel du 
doyen, et son peire et sa meire avec elle, 
soustenant ledit fait ; et il fut signiffié par jus- 
tice audit damp Jaicque que dedans sept nuitz 
il se volcist purgicr dudit cais : dequoy ledit 
damp Jaicque n'en fist rien; dont il advint 
que , le vingt et uniesme jour de septembre , 
les trese appellent ledit damp Jaicque en la 
plaicc publicque, devant la grande église, en 
présence d'ung eschevin. Et là luy fut dit et 
desclairé par la voix et organe de seigneur 
Michiel le Gournais , chevalier, comme trese , 
que pourtant qu'il ne s'avoit purgié dudit 
cas dont il estoit accusé, que on metteroit 
icelle fillette, son peire et sa meire à délivre 
et hors de prison, qui avoient esté longue- 
ment détenus , et que on le tenoit coulpable 
du cais. 

Et incontinent après, ledit damp Jaicque 
fut cité à la cour et il y compairut par asseu- 
rement et demanda par escript le cas que 
on luy imposoit. Et il luy fut dit qu'il retour- 
nast, le londemain après ; et à icelle journée , 
il deinandoit encor asseurement ; mais on luy 

fist faire response qu'il n'en averoit point et 
que s'il n'avoit rien menait, qu'il y povoit 
bien alleir : sur ce il n'y alla et fut réputé 
pour contumas. 

Le mairdy, vingt cinquiesme jour dudit 
mois de septembre, le maistre eschevin as- 
sembla ses pairs et conseil sur la plainte et 
doleance à luy délivrée par ledit damp Jaicque 
contre ledit damp Thirion. Et furent vingt au 
conseil , et fut sentencié et déterminé, comme 
seigneur Wiriat Roucel , chevalier, en fist la 
relation , que les comis qui avoient mis ledit 
seigneur Thirion en possession de ladicte ab- 
baye de S* Simphorien , y avoient à remettre, 
le londemain , ledit damp Jaicque ; et si les- 
dits commis ne l'y mettoient, les trese l'y 
debvoient mettre, le jeudy; et si les trese 
ne l'y mettoient , le maistre eschevin l'y deb- 
voit mettre ; ce que on n'avoit jamais oy 
parleir de tel cas. Et tantost le londemain , 
ledit damp Jaicque alla parleir aux seigneurs 
comis pour veoir s'ilz le metteroient en pos- 
session. Lesdits comis luy firent response qu'il 
retournast devant justice, ce qu'il fist, le 
jeudy ensuyvant, où il requist d'avoir ung 
trese pour faire enterrineir icelle sentence 
et portenfuer. Et avec ce, priait à justice 
que on le volcist soustenir, comme manant 
de la cité , contre les officiers de monseigneur 
l'evesque qui le volloient prendre et appre- 
hendeir pour le fait de la jonne garce qu'il 
avoit enforcée. Sur ce, les trese luy firent 
response qu'ilz y adviseroient et que , le lon- 
demain, ilz luy donroient response. Et sur 
ce, le vendredy ensuivant, londemain, du 
maitin, environ les six heures, ledit damp 
Jaicque, acompaignié du maistre eschevin et 
de trois sergens et de plusieurs manans de 
Mets , en allont à Sainct Simphorien et , par 
force , rompirent les portes et les huis et en- 
trent dedans et chassont hors les religieulx, 
aulcuns à daigues touttes nues , et en prin- 
drent trois et les mirent en prison , desquelx 
trois ilz en firent meneir ung par deux desdits 
sergens en la grant maison dudit Sainct Sim- 
phorien ; puis rompirent les huis des religieulx 
et prindrent leurs biens , et en firent comme 
s'ilz Rissent esté gens de guerre et que ce 
fust esté en ungvillaige ou enmey les champs, 
et firent telle esmotion que tout le peuple en 
fut troublé. Quant les seigneurs trese furent 
de ce advertis, ilz en furent très mal contens 

et non sans cause; car c'estoit affaire à justice 
de faire assevir ledit portenfuer, et n'avoit 
on jamais veu que le maistre eschevin luy 
meisme fist mettre à exécution ses sentences. 
Parquoy lesdits seigneurs trese cloyont leur 
chambre et ne faisoient justice à personne : 
et si aulcuns venoient à eulx , comme trese 
et justice, ilz les envoioient au maistre esche- 
vin et disoient qu'il ne falloit avoir en Mets 
aultre justice que luy et qu'il estoit maistre 
eschevin et trese. Le maistre eschevin, ce 
véant que les trese ne faisoient à nul justice , 
le samedi, ledit maistre eschevin fist huchier 
les trese et son conseil en la chambre des 
trese; et quant ilz furent huchiés, les trese 
n'y allont point et n'y allont que ledit maistre 
eschevin et son conseil qui envoyont quérir 
lesdits trese qui respondont qu'ilz n'y entre- 
roient jay et ny allont point. Puis envoyont 
quérir plusieurs seigneurs du conseil qui n'y 
voldrent point alleir, pourtant que le port- 
enfuer et sentence dudit maistre eschevin 
estoit fait au contraire de la conclusion du 
grant conseil. 

Le diemanche , monseigneur le vicaire , le 
seelleur et procureur fiscal de njonseigneur 
Tevesque de Mets, en la présence de mon- 
seigneur l'archiprestre de Mets et du prevost 
de S* Thiebault , „vindrent devant la grande 
église, vers ledit maistre eschevin, et, par 
la bouche dudit vicaire , luy requirent qu'il 
volcist estre saisi du corps* dudit damp Jaic- 
que, pour la force et violence qu'il avoit 
faicte audit monaisteire , et qu'il volcist re- 
paireir et ressaisir l'église et ledit monaisteire 
des ornemens et juelz et des biens des reli- 
gieulx , prins et pilliés audit monaisteire , et 
avec ce, paier l'interest de monseigneur 
Pevesque pour l'excès fait et comis pour le 
fait dessusdit. Surquoy ledit maistre eschevin 
respondit que ledit damp Jaicque n'estoit 
point subgect à luy, et d'aultre part que la 
dicte pillerie n'estoit point faicte de part luy 
et ne l'avouoit en rien : parquoy il n'en estoit 
du tout rien tenu et que ce qu'il en avoit 
fait , estoit par le conseil. Et sur ce , ledit 
vicaire luy dit que pour l'honneur de l'office 
qu'il portoit de maistre eschevin, et aussy 
pour l'honneur de la cité, qu'il ne luy de- 
mandoit rien, pour icelle heure, de l'excès et 
qu'il en iaisseroit faire monseigneur l'evesque 
mais de ladicte réparation, ceulx qui avoient 

aict le delict, Pavoient fait soubz son tim- 
bre et en sa conduicte, et que on s'en pan- 
roit à luy. Et puis se partit ledit vicaire et 
aultres officiers devantdits. 

Le lundy, le maistre eschevin fist , pour 
le maitin , semonre son conseil pour alleir en 
a chambre , ce qu'ilz firent : et quand ilz y 
Turent, il vint prier tous les trese et dist qu'il 
volloit parleir à eulx. Les trese se minrcnt 
ensemble et allont en la chambre avec le 
maistre eschevin pour oyr ce qu'il leur volloit 
dire, devant le conseil, où ilz furent bien 
heure et demie ; mais ilz n'eulrent point d'es- 
cord et ne sierent point encor les trese, 
celluy jour, pour faire justice. 

Ledit jour, le procureur fiscal fist citeir aux 
excès , pour le mairdy en suivant , ledit damp 
Jaicque, seigneur Jehan Wailtrin , le prestre , 
les trois sergens des trese et plusieurs aul- 
tres qui avoient acompaignié ledit damp 
Jaicque au entreir et fouraigicr ledit monais- 
teire de S 1 Simphorien. Et ledit jour, du 
maitin , ledit damp Jaicque , luy troisiesme , 
vestu de rochet , comme cherton , s'en fiiyt 
et en alla hors de Mets, chargié du cais de 
la fille qu'il avoit enforcée, comme d'aultres 
cais ; et ne se compairurent à la cour , dont 
ilz furent continuas ; et depuis , y fut telle- 
ment procédé qu'ilz lurent desclairiés pour 
excomuniés. 

Ledit mairdy , tous les seigneurs et conseil 
de la cité furent, du maitin, aux huit heures, 
tous assemblez en la chambre au pallais et 
envoyont quérir les trese et ilz y allont; mais 
ilz n'y demeuront gaire qu'ilz issont fuers , et 
le conseil y demeura jusques aux douze heures 
qu'ilz envoyont quérir de. rechief les trese et 
y furent jusques aux trois heures. Et ainsy 
furent les seigneurs du conseil en la chambre 
depuis les huit heures du maitin jusques aux 
trois heures après midy; et firent tellement 
qu'ilz eulrent escord ensemble et acomençont 
les trese à officier , le mercredy après. 

Les devantdits sergens qui avoient acom- 
paignié le maistre eschevin et damp Jaicque , 
furent desclairiés pour excomuniés : parquoy 
ilz firent comandeir ledit seigneur maistre 
eschevin devant les trese, disant qu'il leur 
avoit apporté gairantise de ce qu'il leur avoit 
fait faire , et tellement feirent qu'ilz furent 
absoulz et gettés hors de sentence. Et le 
maistre eschevin disoit qu'il n'en avoit à rçes- 

pondre par devant les trese et qu'il n'estoit 
pas dessoubz eulx, et requeroit aux trese 
qu'ilz le volcissent aidier et à tous ceulx qui 
estoient excomuniés à ceste cause, et que 
ce qu'ilz en avoient fait, il leur avoit fait faire 
pour assevir sa sentence ; et disoit que, puis- 
qu'il estoit le prince de la cité , comme lieu- 
tenant de l'empereur, que on le debvoit en ce 
cais soustenir. Sur laquelle requise , les trese 
luy firent response que ce qu'il en avoit fait, 
avoit esté sans leur sceu, aveu ne conseil, et 
que pour ce ilz ne le ayderoient en rien , et 
qu'il en fist tellement par l'ayde de ses amys 
qu'il en eust bonne yssue à son honneur, 
et que la cité n'en fust point empeschée. 

Le diemanche devant la sainct Luc , seigneur 
Wairy Roucel , chevalier , print à femme et 
espousa dam ellc Anne de Berbay. Et le samedi 
devant , fut la venue , et luy alla ledit seigneur 
Wairy au devant , accompaignié de toutte la 
seigneurie de la cité et des soldairs en jusques 
à Maigney, en grant triumphe, où ilz ren- 
contront Tespousée, accompaignée de plus 
de cent cinquante chevaulx de ses parens et 
alliés. Et là luy firent la bien venue , et no- 
blement fut amenée à Mets et furent descendre 
en l'hostel dudit seigneur Wairy , au Cham- 
paissaille. Et ledit diemanche, au disner, ilz 
furent merveilleusement bien et joyeusement 
servis et y fist on grant chiere. Et après le 
disner, en la plaice de Chainge, y eult j ouste 
à lisse où les gentilz hommes jousterent bien 
gaillardement, tant de Mets comme de Lo- 
raine , à cause qu'elle en estoit. Et y eult, 
durant la feste , le diemanche , lundi et mardi , 
par chescun jour, joustes où l'espousée estoit 
en la maison seigneur Perrin Roucel , en 
Chainge , avec plusieurs dames et damoiselles 
qu'il faisoit beau veoir: et y juoient trom- 
pettes et clairons , et y avoit plus de trente 
six menestrez et tabourins , et avec ce , y 
avoit tant d'aultres joyeusetez que chescun 
s'esmerveilloit Et y beut on plus de dix cowes 
de vin, demey cowe d'ypocras; et y eult en 
pain et gaistel cuyt plus de cent quartes de 
bleid , et les aultres biens à l'advenant , com- 
bien que le vin estoit fort chier et n'en pou- 
voit on fineir, qui n'avoit provision. 

Le jour de la sainct Luc , les seigneurs de 
la cité de Mets furent assemblez au conseil et 
fut advisé çt ordonné de faire r'alleir les reli- 
gieulx de Sainct Simphorien en leur monais- 

teire pour faire le sainct service divin; et 
que , au fait du différent estant entre ledit 
damp Jaicque et damp Thirion, pour ladicte 
abbaye , qu'ilz ne s'en volloient plus mesleir 
et qu'ilz débattissent leur droit par devant les 
juges ecclesiasticques où il appartenoit. Si 
envoyont les trese quérir le prieur et les reli- 
gieulx dudit Sainct Simphorien et Stevenin le 
lairmier, seigneur Jehan Wailtrin et maistre 
Jehan Huair qui estoient procureurs pour le- 
dit damp Jaicque et qui tenoient ledit mo- 
naisteire cloz et le gardoient depuis que ledit 
damp Jaicque y avoit esté remis par force , 
comme devant est desclairié. Si ordonnont 
ausdits prieurs et religieulx r'alleir audit mo- 
naisteire et ausdits procureurs les laisseir 
rentreir et qu'il n'y demeurast nul des servi- 
teurs dudit damp Jaicque ne dudit seigneur 
Thirion. Et tantost le sabmedi après , lesdits 
procureurs dudit damp Jaicque receuprent 
lesdits prieur et religieulx audit monaisteire , 
lesquelx enmenont avec eulx deux notaires 
et des tesmoings et prindrent par inventoire 
tout ce qu'ilz trouvont de leurs biens audit 
monaisteire. Mais ilz n'y trouvont point la 
dixi sine partie de leurs biens, car, par avant, 
le tout estoit pillié et emporté, signamment 
ce qui estoit en la huge du couvent où leurs 
lettres et le seel du couvent estoit. 

Le sabmedi ensuivant après, lesdits reli- 
gieulx trouvont faiçon et manière de alleir et 
entreir en la grant maison qui est en la grant 
rue Serpenoise, despendant et appartenant 
audit monaisteire : puis envoyont quérir deux 
notaires pour inventoriseir ce qui estoit de- 
dans ladicte grant maison. Et incontinent la 
doleance des procureurs dudit damp Jaicque 
en vint ausdits seigneurs trese que lesdits reli- 
gieulx y estoient entrés par force et avoient 
battu la garde de ladicte maison. Les trese , 
de ce advertis, envoyont trois sergens co- 
mandeir ausdits religieulx de faire ouverture 
et laisser entreir Stevenin le lairmier, corne 
procureur dudit damp Jaicque, dedans ladicte 
maison : dequoy faire lesdits religieulx furent 
refaisant. Pour lequel refius, lesdits trese y 
envoyont tous les sergens et leur ordonnont 
que , si lesdits religieulx ne faisoient ouver- 
ture , qu'ilz rompissent les huis et que tous 
les manans qu'ilz trouveroient dedans , saulf 
les religieulx , qu'ilz les menaissent en l'hostel 
du doyen. Et quant les sergens y vindrent , 

ilz demauderent à y entreir , et lesdits reli- 
gieulx leur refusèrent de rechief l'entrée. 
\doncque les sergens rompirent l'huis et re- 
minrent ledit Stevenin le lairmier dedans la- 
dicte maison , et lesdits notaires et aultres 
manans de Mets qui estoient dedans, s'en 
allont par l'huis daicr, que les sergens ne les 
virent point. Et tantost que lesdits notaires 
vindrent devant la grande église , Martin Tra- 
val, le jonne, lors trese, les fist mettre en 
Fhostel du doyen. Et tantost le londemain, 
qui estoit diemanche , aulcuns des amys des- 
dits notaires trouvont faiçon et manière d'avoir 
audience par devant les trese où ilz remons- 
tront que lesdits notaires , à cause de leur 
office, estoient requis et n'y alloient que pour 
exerceir leur office , où ilz n'avoient rien fait 
ni esploitié : parquoy on n'avoit cause de les 
avoir appréhendés au corps. Et incontinent 
après icelle remonstrance , lurent mis à de- 
livre, francs et quictes. 

La vigille de la toussainct, fut prins et 
appréhendé ung compaignon qui avoit aidié 
à ruer jus des denrées , appartenant à aul- 
cuns des marchans de Mets, et le sabmedy 
après , il lut pendu. 

Le huitiesme jour de décembre, vindrent 
et arrivèrent à Mets plusieurs ambassaldes , 
tant du roy de France, comme du duc d'Aus- 
triche , pour une journée qui estoit par eulx 
assignée pour veoir et entendre aulcun apoinc- 
tement ; et celle journée estoit prinse , au 
dixiesme jour de décembre, en ladictc cité de 
Mets. Et pour la part dudit duc d'Àustriche 
y vint l'evesque d'Ausbourg , ordonné de l'em- 
pereur : pour ceulx de la duché de Lucem- 
bourg y fut monseigneur de Rochefort , mon- 
seigneur de Brandebourg; et pour les princes 
d'AUemaingne ung aultre seigneur : pour le 
roy de France , le comte de Wernenbourg ; 
mais ilz ne firent rien, pour ce que ceulx 
qui avoient la puissance du roy et qui deb- 
voient estre envoyés de part luy, n'estoient 
venus ni arrivez: parquoy l'evesque d'Aus- 
bourg demeura à Mets et envoya deux doc- 
teurs de ses gens vers le roy, pour sçavoir 
la raison que ses envoyés n'estoient venus à 
ladicte journée. 

En celluy temps , fut prins ung tendfeur de 
hault chemin qui avoit esté au ruer jus aul- 
cuns marchans de Mets , et en fut pendu et 
estranglé. Et quinze jours après la chandel- 

leur, cy après fut encor prins ung aultre 
compaignon qui avoit esté au destrousseir des 
bouchiers de Porsaillis à Mets , lequel fut jugié 
à estre pendu et estranglé : mais à la requeste 
de l'evesque dudit Ausbourg, qui alors estoit 
encor à Mets et qui le demanda , il eust 
graice. 

Durant ce que ledit evesque d'Ausbourg 
estoit à Mets , en attendant les deux docteurs 
qu'il avoit envoyés vers le roy, en la sepmaine 
de la sainct Vincent, advint que les Gascons 
Françoys avoient prins Verton, et les Bor- 
guignons le volrent alleir rescourre , et y 
allont à grant compaignie. Et quant ilz vin- 
rent près de Verton, aulcuns Françoys avoient 
prins quelques Borguignons qu'ilz enmenoient. 
Et monseigneur d'Aultel , qui estoit borgui- 
gnon , monté sur ung cheval qui estoit fort 
embouchié, les volt alleir secourir, et son 
cheval print le frein aux dents et l'emporta 
dedans ses ennemis , les Françoys , où il fut 
tué , dont ce fut grant domaige ; mais ilz le 
compairont bien, car les Borguignons gain- 
gnont la journée, et y eult plus de sept vingt 
Françoys tuez. 

Audit an de lxxxj , le pènultiesme jour de 
janvier, la cité de Mets fist présent audit eves- 
que d'Ausbourg de deux cowes de vin , l'une 
de blanc et l'autre de rouge , et de cinquante 
quartes d'avoine. 

Au mois de febvrier, vindrent à Mets plu- 
sieurs ambassaldes de plusieurs princes d'AUe- 
maingne. Et pour le roy de France , y vint 
monseigneur l'abbé de S*Denys, monseigneur 
de la Roche et plusieurs aultres grans et no- 
tables personnaiges , ambassaldes du roy, 
envoyés pour tenir Ja journée qui par avant 
avoit esté assignée de tenir devant noel ; et 
furent conduits jusques à Montigney par cinq 
cents chevaulx Françoys qui là arresterent et 
n'en vint que cent à Mets , et puis se partirent 
et ne demeura que environ vingt quatre 
chevaulx qui furent lofciés en l'hostel Thiriat 
de Landremont. Et le treziesme jour dudit 
mois de febvrier, audit an , les seigneurs de * 
Mets, pour et au n5m dlcelle cité, leur firent 
présent de deux cowes de vin , l'une blanc et 
l'autre rouge ; de quatre escuelles de poisson , 
anguilles , carpes , baichets et perchettes et 
de quarante quartes d'avoine. Et pour faire 
ledit présent , furent comis seigneur Michiel 
le Gournais, s r Rénal le Gournais, s r Wiriat 

Roucel , chevaliers et s r Pierre Baudoiche l'es- 
chevin. Et proposa ledit messire Michiel le 
Gournais ausdits ambassadeurs en eulx disant 
qu'ilz estoient envoyés , comme ceulx qui 
estoient très joyeulx de leur joyeuse venue , 
et qui de grant cueur desiroient le bien et 
honneur de la majesté royale , et là où ilz se 
polroient bonnement employer de leur possi- 
bilité pour luy et les siens , de très boin cueur 
feroient leur pouvoir et debvoir, eulx priant 
que, s'ilz estoient en lieux où ilz oyssent 
parleir de la cité , qu'ilz l'eussent pour reco- 
mandée ; et que messeigneurs de la cité leur 
envoyoient le petit présent de vin , poisson 
et avoine , pour mémoire , avec aultres petits 
propos et mémoires. Sur ce monseigneur de 
Sainct Denis print la parolle et respondit : 
<c Messeigneurs , nous vous remercions ; et 
» saichez que le rey, nostre sire , a tousjours 
» eu vostre cité pour recommandée et Ta 
» aimée et fait encor , comme il appairoit , 
» pource qu'il l'ait esleue pour tenir journée 
» de paix , comme le lieu hors ses pays le 
» plus feable qu'il sceust eslire. Parquoy il 
» est à croire et debvez considereir qu'il l'a 
» aimée , il l'aime et aimera encor plus à IV 
> venir. Aussy nous louerons nous à sa ma- 
» jesté du bien et honneur que vous nous 
j> faictes, et, en quelque lieu que nous soyons, 
» serons tenus nous louer de vous et tenir la 
» main au bien , honneur et prouffit de vous 
» et de vostre cité. 2 

Apres le présent fait ausdits ambassaldes 
du roy de France , ledit jour meisme , lesdils 
comis de la cité , pour et au nom d'icelle , 
firent présent aux ambassaldes du duc de 
Saxe et du comte pallatin de deux cowes 
de vin et de cinquante quartes d'avoine. 

La vigille de la chandelleur , audit an , si 
advint de nuyt que huit personnes, estant 
détenus en l'hostel du doyen des prisonniers 
pour plusieurs cas , eschaipperent et sortont 
hors de la maison et -*n allont à retfuge en 
la grande église où ilz furent depuis long 
tempe. Or fut il ainsy que incontinent que 
les viez trese furent de ce advertis , avant que 
panre le serment des nouveaulx trese, ilz 
furent assemblez ensemble en la chambre des 
trese par semonte. Et firent et donnont sen- 
tence lesdits viez trese, ledit jour de la chan- 
delleur, en la chambre des trese , que pour 
aultant que ledit doyen qui debvoit estre gar- 



dien, avoit mal gardé ses prisonniers, qu'il 
seroit à vingt livres tournois d'amende et 
banni demi an en sa maison et à restituer 
lesdits prisonniers en sa prison , ou faire 
contrat et paier ceulx à requeste de qui ilz 
estoient prisonniers. 

Le jeudi devant le mey caresme , sixiesme 
jour de mars , arrivèrent à Mets pour ambas- 
saldes de part Maximilian, duc d'Austriche, 
monseigneur Guillamme de Rochefort, mons r 
de Brandebourg et monseig r le mareschal de 
Lucembourg , qui furent logiés en l'hostel de 
Breton. Lesquelz vindrent à grant compaignie 
de gens , comme avoient fait les ambassaldes 
de France, ayant le herrault dudit duc sa 
cotte d'armes comme à son office apparte- 
noit : ausquelx ceulx de Mets firent présent 
de deux cowes de vin blanc et rouge, de cin- 
quante quartes d'avoine et quatre escuelles de 
poisson , comme on avoit fait aux ambassaldes 
du roy de France. Et pour faire ledit pré- 
sent , furent comis seigneur Wairy Roucel , 
s r Andreu de Rineck , s r Nicolle Dex et s r Ré- 
nal le Gournais, dievaliers, qui leur firent la 
venue , eulx recommandant la cité. 

Le vendredi en suivant , devant le mey ca- 
resme, vindrent à Mets le damoiseul de Ro- 
demack et le comte de Wernenbourg , pour 
estre à ladicte journée, qui tenoient le parti 
de France. Le lundi , londemain du mey ca- 
resme, lesdits ambassaldes començont à jour- 
nieir, où monseigneur l'evesque d'Ausbourg , 
comme médiateur entre les parties , avec les 
aultres ambassaldeurs , se trouva en l'hostel 
dudit Thiriat de Landremont , où lesdits am- 
bassaldes du roy de France estoient logiés. Et 
pourtant que ledit evesque d'Ausbourg estoit 
médiateur , il volloit que les Françoys et 
Borguignons tinssent leur journée en lien 
neustre, en la cour l'evesque ou au palais 
de la cité. Mais les Françoys dirent que non 
et qu'ilz n'en feroient rien , et que les Bar- 
guignons, comme feodalz du roy, debvoient 
alleir vers les comis et envoyés du roy et non 
le seigneur après son vassal, et furent long 
temps sur cestuit argument et oppinion. 

En icelle année, au grais temps, supposé 
que les vins , les bleifz , la chair et touttes 
aultres choses fussent bien chieres , il y eult 
plusieurs farces juées parmey la ville, et y 
eult plus de folz et de ravours continuellement 
qu'il en y eult oneques : dont on estoit fort 

esbahy et n'en sçavoit on que dire ne que 
penseir, forsque les ungs disoient que c'estoit 
signe de mortalité, les aultres disoient que 
c'estoit signe de bon temps, et les aultres 
disoient que c'estoit pour le beaul temps qu'il 
faisoit ; car il faisoit beaul temps et belle 
saison. 

U82. 

Le sire Rénal le Gournais, le jonne, aman 
et eschevin , filz seigneur Rénal le Gournais , 
chevalier, et de dame Ysaibel Bataille, fut 
fait maistre eschevin de Mets, le jour de 
feste sainct Benoist en mars, Pan mil iiij e lxxx 
et ung, finissant audit jour, Tan revollu , mil 
iiij c lxxx et deux. 

Le vingt sixiesme jour de mars , audit an , 
de lxxx et deux, arrivont en Mets les am- 
bassades de l'archevesque de Trieves ausquels 
on fîst présent de cinquante quartes d'avoine. 
Et ledit jour meisme, les ambassades de 
France et Borgoigne se partirent de Mets, 
sans rien faire. Parquoy les courses , pilleries 
et ribleries des gens de guerre des deux par- 
ties s'entretinrent sur les pouvres gens. 

Le vingt septiesme jour de mars , Martin 
Quairel, l'aman, se rendit fugitif et se ab- 
senta de Mets pourtant qu'il avoit esté accusé 
devant les seigneurs trese, (je ne sçay si ce 
fut à tort ou à droit) , qu'il avoit enforcé une 
jonne fillette de neuf ans. Et le samedi après, 
H fut proclamé et huchié pour luy venir pur- 
gier et excuseir de ce dont il estoit accusé , 
dedans sept nuitz; aùltrement on procederoit 
contre luy , comme au cais appartenoit. Et 
pourtant qu'il ne se vint purgier ni excuseir 
dedans lesdictes sept nuitz , icelles passées , il 
fut forjugié hors de la cité, et ses biens con- 
fisquez et acquis. Neantmoins, préférant mi- 
séricorde à rigour de justice , on redonnont 
à la femme et aux enffans les biens dudit 
Martin. Aussy Jehan Hondebrant, l'aman, qui 
estoit son compatgnon aman , eult les viez et 
nouvelz esplois dudit Martin Quairel. 

Au mois d'apvril, l'église du monaisteire 
de Sainct Piermont , vers Briey, par force de 
fouldre et tempeste, fut arse et brullée. 

Audit mois d'apvril, on acomença fort à 
molrir à Mets et en la France , d'une chaulde 
mallaidie , fiebvre et raige de teste ; et deve- 
noient les gens sots , vains et à demey hors 
de leur entendement, et ne sçavoient qu'ilz 

disoient, par force d'icelle mallaidie. Et au 
debout de trois ou quaitre jours, estoient les 
aulcuns regaris, sains et en bon point, et 
les aultres revenoient à leur entendement et 
après moiroient. 

Le second jour de may, molrut Dediet 
Travalt , l'aman , de la Hardie Pierre , et laissa 
trois filz en vie , nommez Jaicomin , Philippe 
et Michiel Travalt. 

Le quatriesme jour de may, fut prins et 
appréhendé ung serviteur de Sainct Arnonlt 
et mené au pallais , pourtant qu'il avoit an- 
noncié à Liebault d'Abaucourt , qui alors 
estoit de guerre à la cité, que on debvoit 
emporteir grant somme de deniers à Rome , 
pour le plait que la clergie de Mets avoit 
contre l'evesque de Mets : lequel argent le 
messaigier de l'abbé de Sainct Arnoult deb- 
voit emporteir à Rome : et de l'annoncement 
que ledit varlet en fist audit Liebault, en 
debvoit ledit varlet avoir la meitte. Et fut 
ledit argent rué jus par ledit Liebault , dont 
grant poursuitte en fut faicte , et eult ledit 
serviteur, ledit quatriesme jour de may mes- 
me , le chief tranché. 

Et en ce meisme temps, je , Philippe des- 
susdit, composeur de ces présentes, demeu- 
role ung peu de temps chez mon pere & 
Vigneulle devant Mets. Mais tantost après fus 
mins à demourer en Allemaigne en ung vil- 
laige au pais de Waistriche Lande , nommé 
Amange , à dix lues de Mets. Et fut cause 
de celle allée ung malvais loup qui couroit 
au païs de Mets et qui estranglait plusieurs 
enffans , comme cy après il serait dit. 

Le sixiesme jour de mai , ung appelle 
Broche , qui aultresfois avoit esté soldoieur 
en la cité de Mets, et qui pour lors estoit 
serviteur et aux gaiges du comte de Wer- 
nenbourg , qui estoit françoys , et ung appelle 
Dédier de Liverdung, qui servoit Jehan de 
Vy, capitaine de Thionville , qui estoit bor- 
guignon , firent champ de bataille au Champ 
à Saille , par le gré et consentement de leurs 
capitaines , et congié des seigneurs de justice 
et sept de la guerre d'icelle cité. Et avoit 
on fait faire enmey le Champ à Saille, ung 
pareque tenant environ ung journal , que les 
maistre et six des charpentiers avoient cloz 
et fichié de gros paulz , et ensdits paulz , du 
dessus , y avoit de grosses cordes , mises pour 
clore ledit pareque , et au milieu v avoit une 

entrée , sans plus , environ de huit piedz de 
large; et n'y entra audit parcque que lès 
deux champions , les deux capitaines , le 
maistre eschevin de Mets , trois comis de la 
cité , assavoir, seigneur Michiel le Gournais , 
seig* Rénal le Gournais , chevaliers , et seig r 
Perrin Roucel. Et avoit on fait armer environ 
cent compaignons des paroisches de Mets , 
qui estoient au dehors du parcque, tout au 
autour, très bien en point, et pareillement 
les soldoicurs. Et estoient les portes closes , 
que on ne laissoit personne sortir de la cité 
ni entreir dedans. Puis vindrent et entrèrent 
lesdits deux champions au parcque , et incon- 
tinent le maistre sergent des trese , à son de 
trompe, fîst ung huchement, sus cent livres 
de tournois de somme à justice , que nul ne 
nulle n'entrast au parcque, forsque les devant 
nomez seigneurs et les deux champions. Et 
incontinent ce fait, la trompette acomençait 
à sonucir; et la trompette cessée, les deux 
champions mirent la lance en l'arrest et se 
adressont l'ung à l'autre , comme vaillans 
champions, qui ne se firent rien pour icelle 
fois , car ilz n'estoient mie encor fort courrou- 
cez comme vaillans gens. Mais après , comme 
courroucez , ilz reprindrent leur halainne et 
se fraippont tellement et si gentilment , que 
leurs deux lances ne furent point rompues. 
Touttesfois ilz les laissont cheoir à terre , puis 
tirèrent leurs espées et se fraippont si fort , 
que Broche laissa cheoir son espée et reprint 
ung grant poinson d'acier et volloit tousjours 
lancier et donneir au descouvert audit Dédier 
de Liverdung dudit poinson. Et se assailli- 
rent de telle sorte, que ledit Dédier de Li- 
verdung laissa cheoir son espée et ledit Broche 
son poinson. Et incontinent ledit Broche print 
une masse de fer qu'il avoit à sa selle, et 
ledit Dédier de Liverdung print une masse 
de plomb et se acomençont fort à frappeir 
et escarmoucheir. Et se eschauffoit fort ledit 
Broche, et fraippoit ses cops tousjours sur 
la teste du cheval dudit de Liverdung; et 
icelluy Dédier ne s'eflforçoit point fort , 
mais quant ledit Broche estoit descouvert , il 
le servoit si bien de sa masse de plomb, 
comme maistre d'hostcl , et le servit si bien 
de sa masse qu'il luy rompit et fist cheoir 
sa baviere, et avoit ledit Broche le visaige 
descouvert. Et ledit Broche , pour sa revan- 
che, atteindit tellement ledit Dédier sur le 



bras senestre qu'il luy abattist son garde bras. 
Et quant ledit Dédier veit que ledit Broche 
avoit le visaige descouvert, il tira hors ung 
grant estocque d'acier avec lequel il acomença 
à cerchier et à tireir vers le visaige dudit 
Broche, et le volloit engorgier. Mais ledit 
Broche tenoit aux dentz la corroie de sa ba- 
viere et la teste en bas et ne l'osoit nulle- 
ment leveir pour doubte de sa vie , afïïn qu'il 
n'eust le col nud et la gorge descouverte. Et 
y avoit grant doubte que ledit Broche ne fust 
en dangier de sa personne : il avoit perdu sa 
lance , son espée et son estocque et avoit le vi- 
saige descouvert : et ledit Dédier avoit encor 
sa masse, son estocque, le corps et visaige bien 
armez, jay soit qu'ilz se eussent combattus 
plus de deux heures ; et avoit on espérance 
que ledit Broche seroit vaincu. Neantmoins 
ledit maistre eschevin et les seigneurs comis 
de la cité, ce voyant, se tirèrent vers les 
capitaines, si leur prièrent qu'ilz feyssent 
cesseir lesdits champions : à quoy se accor- 
dont lesdits capitaines. Et incontinent ledit 
maistre eschevin et lesdits comis se mirent 
entre eulx et les firent cesseir et les firent par- 
donneir Fung à l'autre et touschier en la 
main , et eulrent paix. Et ainsy cessa leur 
combat. 

Or entendes une petitte follie qui avint en 
celle année , laquelle estoit cause de joye et 
de tristesse. Il est vray que ung homme de 
la cité eult sa femme morte ; et le diemanche 
ensuivant, ainsy comme la femme qui est 
acoustumée de prier les services, prioit en 
la paroische dont il estoit, comme en Mets 
en est la coustume , à celle mesme heure , 
le curé , estant au lestrier, luy faisoit une pu- 
blication pour avoir et espouser une aultre 
femme. Parquoy celles parolles donnairent 
à aulcuns cause de rire et aux aultres de 
pleurer. 

Lors le temps se continuoit en bel temps et 
chault , tellement que tous les biens de terre 
amandoient fort. Et vendoit on des freses en la 
plaice devant la grant église , le dix septiesme 
jour de may, et le vingt quatriesme jour, on 
véoit le verjus en pleines vignes. Touttesfois 
le bleid et vin, chair et poisson estoient 
tousjours fort chiers : à cause dequoy on fist 
ung huchement qu'il n'y eust en Mets que 
ung certain nombre d'hostelliers et cabairetz, 
et furent nommez et desclairiés, et que les 

aultres ostaissent leurs enseingnes, et 
eult bien quatre vingt des desposez. 

Aussy on fist en Mets une nouvelle ordon- 
nance par le conseil que, dès lors en avant, 
le maistre eschevin pouvoit faire semonrc son 
conseil pour les plaintes et appel z qu'il avoit 
des causes à determineir, à deux copts après 
nonne , touttesfois qu'il luy plairoit , affin que 
les causes fussent déterminées : ce qui n'avoit 
esté fait du passé. 

En celluy temps , y avoit garnison à Gorse 
de plusieurs mal vais garsons. Et, sans deffier, 
pilloient et couroient sus le boin homme et 
le rançonnoient en la terre de Mets : dont 
plusieurs poursuittes en avoient esté faictes 
par avant et n'en avoit on peu avoir nulle 
adresse ne justice. Si advint que, le quin- 
ziesme jour de jung , fut pendu au gibet de 
Mets ung grandement réputé gentil rustre et 
de grant renommée, pour ung compaignon 
de villaige. Et ne sçay, moy, son propre nom; 
mais communément on ne l'appelloit aultre- 
ment si non Foultin , et estoit de la duchié 
de Bar, et de la garnison de Gorse, pour 
les François. Et avoit celluy Foultin plusieurs 
fois couru sur ceulx de Mets, sans cause et 
deffier; et estoit si oultrecuidé et pensoit, 
pour ce qu'il estoit au roy, que on ne luy 
oseroit rien faire : tellement que , en celle 
Gance , eult bien la hardiesse , après ce qu'il 
eult fait plusieurs dopmaiges , de oser entrer 
en Mets sans assurément ; mais il fut incon- 
tinent prins, jugié et mené pendre. Et luy 
estoit biau gallant et bien acoustré entre ung 
millier ; car il avoit le biau pourpoint de soie, 
chausses bandées et escartellées , descouppées 
et deschicquetées , avec esguillettes de soie, 
ferrées d'argent, le petit bonnet sus l'oreille, 
comme alors il se portoit , descoppé et lacié 
à biaulx lacs de soie. Et en cest estât, en 
biau pourpoint c t en belles panthouffles , fut 
mené au gibet ; mais encor de sa follie et 
de son oultrecuidance ne cuidoit pas molrir, 
et se esmerveiUoit , disant qu'il n'eust point 
cuydé qu'on eust pendu les gens du roy. 
Toutesfois il fist ung terrible tour et malvais; 
car luy, estant sur l'eschielle, deslia ses mains 
et cust bien boutté le bouriau à l'avallée, 
s'il eust cuidé molrir, dont le bouriau, ap- 
pelle maistre Jehan, fut bien esbahi. Tout- 
tesfois il fut pendu et estranglé ; et hit com- 
mandé au bouriau que l'on ne luy ostaist 

en y rien de ses habillemens. Et dès incontinent 
après , son frerc , nommé le grant Tayon , qui 
valloit pis qu'ung escorpion , luy neufviesme 
de malvais garsons, defnairent la cité, le 
vingt cinquicsme jour de jnng ; mais à la fin 
ilz n'en gaingnerent rien , combien que à plu- 
sieurs gens firent grant dopmaige. 

En ladicte année , la vigille de la s* Jehan 
Baptiste , on vendoit en Mets , en plein mar- 
di ié , des gros verjus , devant la grant église. 

Le premier jour de jullet , furent prinses , 
desrobées et despendues les bannières devant- 
dictes avec les guidons et estendars, lesquelles 
en ce temps pcndoient contre les gros piliers 
à la grande église de Mets, devant Nostre 
Dame la Ronde ; et icelles banieres avoient 
les Lorains eu laissiées en Mets à la journée 
que le duc Ni collas cuidoit trahir et prendre 
,1a cité d'emblée, comme dit est devant. Et fu- 
rent à icelluy jour bien subtilement prinses de 
nuyt par ung gallant aventurier qui se caicha 
dedans l'église ; puis avoit mis une plombée 
au bout d'ung cordiau, laquelle il ruoit en 
hault , à force de bras , et tenoit l'aultre bout 
du cordiau en sa main , et tellement qu'il 
fist passer celluy cordiau par dessus la lance 
qui tenoit la bannière , et puis , de celle corde 
ainsy doublée, tiroit les lances à l'avallée. 

Le second jour du mois de jullet , plusieurs 
aventuriers qui se tenoient à Gorse, furent 
courir au ban de Des me et de Nomeney et 
prindrent beaucoupt de bestes. Et en les en- 
menant, ceulx du pays s'assemblèrent par 
grans troupiaulx , hommes et femmes, et cou- 
rurent après , cuydant les rescourre et ravoir, 
et tellement qu'ilz les trouvèrent entre Sil- 
leney et Lowille sur Saille. E> est oient trop 
plus forts que les François ; car ilz estoient 
dix fois plus de gens qu'ilz n'estoient. Mais 
pourtant qu'ilz ne se attendoient point qu'ilz 
fassent tous ensemble, et que sans discrétion 
les premiers venus , sans conduicte quel- 
conque , se lancèrent entre leurs ennemis et 
frappèrent à eulx ; parquoy incontinent furent 
tuez, ruez jus et meurtris : et les aultres 
hommes et femmes qui venoient après , sans 
aulcune ordonnance , voiant leurs gens morts, 
s'eufuyrent espars de tous costés parmy les 
champs, comme berbis, en criant à Fairme, 
au murtre , et se saulverent. Et des morts en 
y eult vingt huit en la plaice , et plusieurs 
en furent des navrez et aulcuns des noyez 

qui saillirent en Saille, se cuidant saulver. 
Et incontinent monseigneur de Loraine avec 
ses gens vindrent à grande puissance devant 
Gorse pour assaillir iceulx François. Mais les 
capitaines , en soy excusant , respondirent 
qu'ilz n'avouoient point leurs compaignons 
ne le fait qu'ilz avoient fait : et qu'il fust 
vray, ilz. avoient deschaissié iceulx lairons et 
n'avoient voullu soubstenir eulx ne leur prinse. 
Et tantost lesdits de Loraine, cognoissant le 
lieu par où ilz s'en alloient , chaisserent après 
pour ravoir celle proie qu'ilz cnmenoient en 
France. Et tellement les ont chaissiés qu'ilz les 
ratteindirent au Saulcis, et illec ont rescous 
leurs prisonniers avec le bestial, et mirent 
tous à mort iceulx François qui enmenoient 
celluy butin. 

Au mois de jung, molrut frère Jehan le 
Gournais , frère de l'Observance de Mets , qui 
avoit esté chevalier et , en son temps , mais- 
tre eschevin de Mets. 

Le quatorziesme jour de jullet, moulrut 
Claude Cueur de Fer, escuier, filz seigneur 
Joffroy Cueur de Fer, chevalier, et de dame 
Perrette Bataille, fille Bataille, lequel estoit 
filz au seigneur Joffroy Cueur de Fer, l'annel. 
Et estoient les préparations faictes pour ses 
nopces , quant le mal le print 5 et , le mairdy 
avant sa mort, debvoit espouseir damoisellc 
Françoise de Gournais , fille seig r Maitheu de 
Gournais, l'aman. Et touttes icelles prépara- 
tions furent , au gros domaige et despens des 
parties, mutiles. Son corps et chairongne fut 
acoustré et déguisé en habits de frère Bauden. 

Or sur ce , je ne veuls argueir du bien fait 
ne du mal fait de ainsy acoustreir une chairon- 
gne. L'an mil v c et xlvj , l'abbé et le maire 
des Chaistis d'oultre Muzelle, à une nopce, 
en allant demandeur leur soupper aux nopces 
d'ung espousé d'oultre Muzelle , pourtant que 
l'abbé des Chaistis et l'abbesse , l'ung portoit 
une crosse de viez bois tortu et sa femme avoit 
mis ung devantrien noir sur sa teste en guise 
de voile de nonne, et, par joyeuseté, en al- 
loient aux danses , non par dérision , si non par 
joyeuseté. Hz rencontront le vicaire concubi- 
naire, tenant en sa maison une femme mariée, 
dont il en avoit c uffans et ayant la meire encore 
en sa maison. (Je ne veulx dire que aulcuns par- 
ticuliers dans sa maison Payent eu engrossée ; 
je relaisse le tout à la discrétion de ceulx 
qui ont cognu ledit vicaire.) I celluy s'en alla 



doloseir à seigneur Michiel de Gournais, chéva- 
lier, trese, seigneur de justice, painsionnaires , 
lu y ou madame sa femme , de l'evesque , son 
filz , chainoine de la grande église , qui de ce , 
à l'instance du vicaire , en fist grosse queri- 
monie: et furent pugnis ledit abbé et abbesse 
pour ung devantrien mis sur sa teste , et ledit 
abbé pour ung baston tortu qu'il avoit porté , 
comme abbé des Chaistis, par joyeuseté, non 
point par dérision, et condampné à amende 
pécuniaire et à banissement : mais le vicieulx 
concubinaire , vivant contre le comandement 
de Dieu , ne fut point pugni. Et ung peu par 
avant , ung gentil compaignon soldair , à son 
occasion, fut noyé par le bouriaul, de l'or- 
donnannee de la justice lors rengnant, en 
ung buge d'yawe , en l'hostel du doyen. Dieu 
sceit s'il l'avoit desservi ou non. 

Or j'ay prins ce propos pour l'habit mona- 
cal , que la justice laye en pugnist le vivant. 
Et si tant est que ce soit mal fait à homme 
ayant vie à raison de le vestir,*doncque, par 
plus forte raison , ceulx qui le mettent et font 
vestir à ung corps mort et une chairongne 
puant, en doient estre pugnis. Et si ce n'est 
mal fait, pourquoy en pugnist on les petits 
et pouvres vivans? Quare ? Quia les grans 
font les grans vices et pechiés et ne sont 
pugnis : les petits font les petittes foilies et 
sont pugnis. Dieu est le juge des grans et 
des petits. 

Ledit Claude fut présenté devant Sainct 
Saulveur, l'esglise paroischialle de S 1 Jaicques 
et de Sainct Marcel, puis porté aux frères 
Baude. Il y avoit grant luminaire de torches et 
cierges , et , à l'entour de luy, sur les cierges 
et torches estoient les armes des Cueur de 
Fer attaichées : et estoit près de myuuyt avant 
qu'il fust enterré. 

En ce temps regnoient plusieurs loupz de- 
vorans et dangereulx ; car, en l'an devant , 
en avoit eu ung qui avoit estranglé plusieurs 
enffans. Et sembloit à conjecturer qu'ilz eus- 
sent entendement ; car les enffans ou aultres 
qu'ilz devoroient, ilz les empoignoient avec les 
dents par la gorge. Le premier fut à Waippey 
et en print encor en trois ou quaitre villaiges 
avant que on s'en donnast en garde. Si avint 
que ce loup vint à Plappeville , et , pour es- 
trangleir ung enffant, corrut après en une 
maison où P enffant se saulvoit, et là fut ce 
loup encloz , prins et tué. Mais en ceste 

présente année en suscita ung pire et d'aultre 
sorte que ledit premier. Et comme avoit fait 
l'autre premier loup , le second à son aco- 
mencement entra en la ville de Waippey où 
il estrangla ung enflant : puis en print deux 
à Lorey devant Mets , dont le dairien fut 
prins devant leur maison, et es toit mené d'ung 
aultre enflant qui le tenoit par la main. Et 
à Vigneulle, en ung villaige tout empres, il 
print deux jonnes filles de treize et quatorze 
ans. L'une (ficelles , qui estoit une très belle 
fillette , fut prinse à la fontaine , et ceste très 
perverse beste la saisit par la gorge et l'es- 
trangla et de ses dents luy pella la teste 
tellement que , au londemain , en ung gerdin 
près d'icelle fontaine , on trouva une pièce de 
sa peaul où il y avoit des cheveulx pendans. 
Niantmoins ceste pouvre fillette fut rescousse 
et rapportée en l'hostel de son peire, comme 
morte , et revint ung peu à sa parolle et de- 
manda pardon à Dieu et aux assistans, puis 
rendit l'esperit. Et moy, l'escripvain de ces 
présentes , je la vis molrir en grant pitié. La 
seconde fille que ceste perverse beste orint 
à Vigneulle, estoit plus aigiée, et estoit en 
une vigne derrière leur maison , qui chantoit 
à baulte voix; et au près (Telle, sus ung 
serisier, estoit ung jonne iilz <yi cueilloit 
des serises, et à l'oyr clianteir prenoit plaisir. 
Et en chantant, subitement ceste Deste per- 
verse vint , la gueule bayée , et la print par 
la gorge de telle force qu'il l'estrangla , sans 
mot dire ne braire. Et quant ledit garson 
ne l'oyt plus, il luy dit: Ysaibeau, tu ne 
chantes plus ; et en ce disant , il resgarda au 
lieu où il l' avoit veue, et vit que le loup la 
maingeoit. Et avoit celle coustume qu'il em- 
poignoit les gens par la gorge , tellement qu'ilz 
n'avoient l'espace de dire ung mot ni de 
parler. Et ledit loup estraugla deux enfians 
à Lessey, deux à Salney, à Chaistel deux ou 
trois; et, par compte fait, en divers lieux, 
en furent trouvez en jusques trente cinq ou 
quarante, sans ceulx et celles qui furent en 
dangier. 

Et pour ceste raison , fut force aux femmes 
et mères qui avoient enflans, de les enfermeir 
en leur maison. Et par les villaiges furent 
faits plusieurs edictz et ordonnances en divers 
lieux, et fut ordonné que incontinent que 
on le verroit, que on criast après et que on 
se assemblast pour l'assaillir et le tuer, ce 

qui depuis fut fait, Et couroient après avec 
paulz, massues, picques, espieulx, arboles- 
tres , collevrines et aultres bastons , comme si 
ce fust esté acres urens de guerre. Et par co- 
mandement, nul/, hommes n'alloient en la 
vigne ni aux champs, sans bastons. Et par 
cry publiée [uc fait en Mets, le dairien jour 
dejullet, lut micmé que quiconeque lepolroit 
panre ou tuer, la cité luy donroit cent solz ; 
et en plusieurs villaiges promirent de donneir, 
l'ung vingt solz , aultre trente solz et aultre 
quarante solz. Et pour ce, plusieurs se par- 
forçoient de l'avoir ou le tuer, les ungs avec 
cordes et filetz , les aultres avec arbollestres 
et collevrines ou avec aultres bastons. Et fut 
ceste beste plusieurs fois sourprinse et enclose 
entre les filetz et cordes par plusieurs gens, 
tellement qu'il sembloit qu'il n'en deust jamais 
eschaippeir ; et alors qu'ilz le cuydoient tenir, 
il estoit arrier d'eulx et deschiroit leurs reetz 
et filetz aux ongles et dents, comme si ce 
fust filetz de soye , et passoit oultre : dont 
les ungs disoient : C'est ung diable ou ung 
malvais es périt ; aultres , qu'il avoit le diable 
au corps ou il estoit ung loup araisnié ; et 
n'en pouvoit on venir à debout. 

Or est il ainsy que , durant ces entrefaictes 
etmalz, fut ung audacieulx compaignon, nom- 
mé Piersson de Bar , qui , voyant le prix et 
somme d'argent que on donnoit à celluy qui 
le loup tueroit , comme dit est , se aventu- 
rait de entreprendre ceste affaire, le tuer ou y 
demeureir. Et tant que , le quatriesme jour 
d'aoust , après tous lesdicts edictz et huche- 
mens faits, se vint abordeir en ung villaige où 
la renommée estoit que ledit loup frequentoit 
souvent, nommé Plappeville, devant Mets, 
despendant de l'abbaye de S 1 Simphorien , et 
emprunta ung chaulqueur ou pressoir à vin , 
au dehors de la ville , où il se alla mettre la 
nuit en embusche , et fist rompre et percer la 
muraille. Et en cest endroit fist ledit Piersson 
ameneir une chairongne de cheval nouvelle- 
ment mort ou tué , à cause qu'il avoit ceste 
conjecture que ledit loup estoit affamé, pource 
que chescun le chassoit et huoit. Si fut ainsy 
que ledit Piersson l'avoit prédit : il advint que 
ledit loup de famine se vint à panre de bonne 
sorte à ceste chairongne. Et rendoit lors la lune 
sa clairté , parquoy ledit Piersson le pouvoit 
évidemment veoir et bien adviseir : à la clairté 
de la lune , print sy bien sa visée que d'une 

arbollestre tira ung traict audit loup au costé 
entre la jambe , le derrière et le petit ventre. 
Et ce fait, ledit Piersson , avec ung espieulx 
de braconnier , sortit hors dudit pressoir , 
avec son espée au costé et vint assaillir ledit 
loup , lequel , combien qu'il fust blessé jusque 
à la mort , se dressa sur ses pieds de derrière , 
le cuydant prendre par la gorge , comme il 
avoit acoustumé , avec gueule bayéc. Ce véant 
ledit Piersson , luy assena si bien son espieulx 
en la g f orge qu'il le mist à terre et l'acullait 
et ne l'abandonnait jusques à tant que ledit 
loup fut mort. Ledit Piersson , joyeulx d'avoir 
tué ceste maline beste, alla , de grand maitin, 
appel lcir ses compaignons et leur monstra et 
desclaira comme il avoit mené à fin son en- 
treprise : dont ilz ne s'en mescontenterent 
s'ilz n'avoient esté à ceste bcsoingne. Si prin- 
drent ceste maldicte beste et le portèrent en 
la cité où ilz receuprent ce qui avoit esté 
promis : et pour le veoir , chescun couroit 
après. Puis fut porté par les villaiges où ilz 
receuprent beaulcoup de sommes de deniers, 
et après le pendirent à ung gros viez orme qui 
lors estoit en la coste Sainct Quointin , entre 
Lessey et Plappcville, là où depuis ait esté 
faicte une croix et une petite chaippelle. Et 
depuis ce fait, pour la hardiesse et honnesteté 
dudit Piersson de Bar , il fut fait' et ordonné 
soldair à cheval aux gaiges de la cité où il 
fina sa vie honnestement , et luy fut mué son 
surnom et fut appelle Piersson le Loup. 

En celle année, advint qu'il y eult ung 
homme qui se faisoit appclleir Jehan d'Au- 
beville, qui disoit que le duc Charles de 
Borgoigne n'estoit point mort et qu'il n'estoit 
point , le gros d'ung cheveulx , plus hault ne 
plus gros que luy. Et fut ledit Jehan d'Au- 
beville prins à la Garde et mené à Vyc, et 
y fut détenu douze sepmaines et jusques au 
retour de monseigneur Tevesque de Mets, 
qui estoit lors en firabant, empres du duc 
d'Austriche. Ledit evesque, à son retour, à 
la veue dudit Jehan d'Aubeville qui le vit 
venir, ne luy fist jamais chiere ; et ung peu 
après , ledit evesque parla à luy à part , et 
depuis il luy list tousjours grant chiere, et 
le fist très bien traictier au chaistel de Vyc. 
Et pour la chiere que ledit seigneur evesque 
luy faisoit et qu'il le soustenoit si longue- 
ment , chescjm crcoit que ce fut le duc Charles 
de Borgoigne, ce que non. 



Le onziesmc jour d'octobre , fut fait ung 
huchement à Mets que tous ceulx et celles qui 
ameneroient bleid , avoine ou aultres grains 
à Mets pour vendre , les feissent deschairger, 
le mairdy et le jeudy, en la halle sus Chainge 
et , le sabmedy, en la halle au cuir en Cham- 
bre, et que nul ne soustraist lesditz bleidz 
ou grains que on voldroit vendre, et que nul 
n'en aichetast que à chescun marchié une 
quarte, laquelle chose on n'avoit jamais veue. 
Mais pour lors il estoit fort nécessaire de ce 
faire , pourtant que les bollangiers et plusieurs 
aultres alloient au devant de ceulx qui ame- 
noient bleid pour vendre, sans les laisseir 
venir au marchié et n'en pouvoient les pouvres 
gens point avoir. Peu de temps après ledit 
huchement , les bonnes gens de villaiges ne 
amenoient point de bleid ne aultres grains, 
pourtant qu'ilz se sentoient trop travailliés 
de meneir leur bleid ensdictes halles : par- 
quoy on fist nouvelle ordonnance que on 
n'allast plus ensdictes halles et que chescun 
vendist ce qu'il polroit. Et incontinent ce fait , 
on anifinA à Mets à force bleid au marchié ; 
neanlmoins on vendoit la quarte de bleid 
seia solz le meilleur. 

Le huitiesme jour de novembre, audit an, 
molrut sekneur Nicolle Grognât, chevalier. 

Le ijuiuziesme jour dudit mois de novem- 
bre, fut fait accord par les seigneurs comis 
pour la cité de Mets avec le comte de Wer- 
nenbourg de touttes actions et différents ; et 
debvoit servir la cité, trois ans durant, et 
pour ce eult il d'entrée quatre cents francs , 
et debvoit avoir, lesdits trois ans durant, 
chescan , cent francs , pour estre aydant à la 
cité à touttes ses affaires et nécessités. Et si 
la cité avoit affaire de cinquante ou soixante 
chevaulx, il les debvoit fournir et les faire 
veuir pour le secours de la cité , en paiant 
les gaiges à l'avenant. 

Le dairien jour dudit mois de novembre, 
vint et arriva à Mets monseigneur l'evesque 
de Verdung qui venoit de la cour du roy de 
France , où il avoit esté détenu prisonnier en 
caige de fer par l'espaice de quatorze ans et 
trois mois , avec le cardinal Ballus , lesquelles 
cages ledit seigneur evesque les avoit devisées , 
par l'ordonnance du roy, pour rigoreuscs pri- 
sons , comme grosses caiges de fer et aultres 
de bois , couvertes de pattes de fer dehors 
et dedans , avec terribles fermetures de huyt 

piedz de lairge, de la baulteur d'ung homme 
et ung pied plus hault. Et le premier qui y 
fut mis et en la première qui fut faicte, fut 
ledit evesque de Verdung qui y demeura 
ledit terme , dont plusieurs l'en ont eu depuis 
mauldit. 

Le temps pendant que ledit evesque de 
Verdung fut détenu prisonier, le fîlz de Phi- 
lippe de Lenoncourt, grant escuier, mist la 
main à son evesché et en receupt les biens, 
plusieurs années. Et, pour avoir, par ledit 
evesque, possession de son evesché et resti- 
tution des biens et rentes perceues et levées , 
pour attendre ses expéditions, il vint à Mets 
et luy sembloit qu'il ne pouvoit mieulx estre 
pour estre à seurté et à son ayse ; et fut logié 
en Thostel maistre Hugue, chainoine de la 
grande église. Et le tiers jour de décembre, 
les seigneurs comis pour la cité de Mets firent 
présent^ audit evesque de deux cowes de vin, 
de deux buefz, cinquante quartes d'avoine 
et de poisson. Et firent ledit présent seigneur 
Regnault le Gournais, seigneur Michiel le 
Gournais et seigneur Nicolle Dex , tous trois 
chevaliers. 

Ce meisme jour, les nouvelles furent ap- 
portées à Mets que la paix estoit faicte entre 
le roy de France et le duc d'Austriche, et 
le mariaige traicté entre le daulphin et ma- 
dame Margueritte de Flandre. Et environ 
cinq sepmaines après ladicte paix faicte, on 
la fist crier et publier à Lucembourg et en 
Brabant, dont Ait grande joye. Et pourtant 
que pour celle paix plusieurs gens de guerre 
furent cassez et ne sçavoient où ilz se deus- 
sent retireir, on fist ordonneir aux gens de 
villaiges à l'en tour de Mets de retireir leurs 
biens à la cité. 

Environ ce temps et mois de décembre, 
il y avoit à Colloigne ung nommé Ernest, 
qui estoit frère d'ung chainoine de la grant 
église , qui , par testament , avoit laissé ses 
biens, la meitte aux seigneurs de chappistre 
de la grande église , et l'autre meitte à Jehan 
Ernest , filz de son frère. Si en fist ledit Er- 
nest faire requestes par ceulx de Colloigne, 
lesquelles messeigneurs de justice et du con- 
seil de Mets firent monstreir ausdits seigneurs 
de chappistre, en eulx remonstrant qu'ilz y 
feissent response pertinente et tellement que 
la cité ne eulx meismes n'y eussent perde 
ne dopmaige : dequoy lesdits seigneurs de 



455 



chappistre n'en tindrent compte. Ce véant 
ledit Ernest , environ vers la sollempnité de 
noel, s'en vint vers le comte de Wernem- 
bourg, requérant le soustenir; ce qu'il ne 
remisa, car il desiroit avoir telle querelle. 
Et fist ledit comte ses requestes audit chap- 
pistre qui n'en firent une grosse estime. Par- 
quoy, le neufviesme jour de janvier, ledit 
Jehan Ernest , acompaignié de bien quarante 
compaignons de guerre des gens dudit comte, 
firent une course à Pontois et à Mescleuve , 
où ilz bout ton t le feu et y firent domaige de 
plus de cinq mille florins. Et le londemain , 
ledit Jehan Ernest alla à Woippey et por- 
toit en sa main, aval la ville, brandon de 
feu ardent , les menaçant de ardre et boutteir 
les feux ; mais les gens estoient fuys, et, pour 
celluy jour, n'y fist rien et s'en retournont. 
Et vint le comte de Wernembourg à Mets 
durant que ses gens faisoient tel dopmaige 
sur chappistre : dont sur ce les bourgeois et 
manans de Mets en murmuroient et ne sça- 
voient que presumeir. Aulcuns disoient que 
les chainoines n'estoient d'accord avec les 
seigneurs : aultres disoient que les seigneurs 
ne s'en volloient mesleir, pourtant que les 
chainoines avoient contempné ce que justice 
et le conseil leur avoient dit et ordonné : 
les aultres disoient que à cause que ledit 
comte estoit painsionnaire , qu'il y pouvoit 
venir : aultres disoient que c'estoit par es- 
xurement qu'il y estoit venu pour faire la 
paix ; ainsy chescun en parloit à son plaisir. 
Encor le londemain , qui fut le dixiesme jour 
de janvier, on fut plus esbahi que devant; 
car ledit Jehan Ernest vint à Mets et veuoit 
de courre à Airgancey et à Ollexey où il avoit 
fait de grans dopmaiges. Et le londemain, 
ledit comte et ledit Jehan comencerent à te- 
nir journée en la grande église pour ledit 
fait 5 et s'en mesloient pour lesdictes parties 
à appointeir seigneur Rénal le Gournais, che- 
valier, seigneur Françoys le Gournais et sei- 
gneur Jehan Chaversson; et pour celle fois 
ne se peulrent escordeir, et y eult trêves pour 
huit jours entre lesdictes parties. 

Ledit jour que icelle journée se tint, furent 
les nopces de seigneur Perrin Roucel et de 
Françoize, fille seigneur Joffroy Cueur de Fer, 
chevalier, qui rat : laquelle Françoize sortit 
de l'hostel seigneur Naimmerey Renguillon, 
et la menont à l'église ledit seigneur Naim- 

merey et seigneur Michiel le Gournais, che- 
valier. Et quant elle vint près de l'église de 
Saînct Simpiice, où elle debvoit espouser, 
elle se arresta en ce lieu et fist appeleir sei- 
gneur Rénal le Gournais , chevalier, seigneur 
Nicolle Papperel, seig r Geraird Perpignant, 
ledit seigneur Naimmerey meisme et Jennat 
de Hainonville, qui estoient lors trese. Et à 
la requeste de l'espousée , ledit seigneur Mi- 
chiel le Gournais pria ausdits seigneurs trese 
de volloir quicteir ^t delivreir ung homme 
et une femme qui estoient fuys en la grande 
église en franchise pour certains cais par eulx 
comis. Lesquelz seigneurs trese se retiront 
ensemble où ilz conclurent octroyer à l'es- 
pousée sa requeste , et puis vindrent rendre 
leur response à l'espousée. Et fist la response, 
pour lesdits seigneurs trese, ledit seigneur 
Rénal de Gournais publicquement que, pour 
Thonneur de l'espousée, qu'ilz luy octroioient 
sa requeste. Et ainsi furent lesdits prisonniers 
eslargis et délivrez, et les alla quérir sei- 
gneur Jehan Chaversson, et les mena aux 
nopees très bien desjeuneir. Et furent aus- 
dictes nopees le comte de Wernembourg et 
Jehan Ernest. Et après le disner y eult une 
jouste faicte en Chainge par Broche contre 
ung aultre soldoyeur, à fer esmollu, et ne 
ferirent que chescun deux copts , et , au dai- 
rien, ilz se portèrent tous deux par terre, 
hors de la selle, et puis remontont à che- 
val et se despartirent. Et de la voye meisme, 
ledit comte de Wernenbourg et ses gens s'en 
allont au giste à Rechiefinont , et laissa ledit 
comte le voué de Hannalpierre et Jehan Er- 
nest qui demeuront à Mets , pour traictier la 
paix entre ledit Ernest et ledit chappistre, 
qui depuis se escordont et fut la paix faicte. 
Et cousta bien au chappistre vingt neuf cents 
florins de Rin : dequoy chappistre en paya 
partie , et leurs pouvres subgectz l'autre par- 
tie. Niantmoins tous les biens que lesdits de 
chappistre avoient eus dudit Ernest et qu'ilz 
avoient prins par inventoire , ne valloient 
point vingt francs. 

Et en a\oit ledit Jehan esté mainbour 
et eu autant que lesdits seigneurs de chap- 
pistre. Et par force leur convint donneir et 
paier ce qu'ilz n'avoient mie eu. Et à la fin 
mol rut meschamment et fut tué celluy Jehan 
en Mets: et audit comte furent touttes ses 
plaices et fortes maisons prinses , airses et 



brullées et touttes destruictes, comme cy 
après oyrés. 

Audit temps , maistre Dediet Noël , chai- 
nome de la grande église et sufiragant de 
l'evesché de Mets, homme de bonne estime, 
de bonne vie, saige et riche, esmcu de de- 
voltion et inspiré du sainct Esperit, donna 
et despartit ses biens en trois parties, ung 
tiers aux pouvres , ung tiers à l'église et Paul- 
tre tiers à ses amys ; et renonça à tous ses 
bénéfices, puis se rendit aux frères de l'Ob- 
servance. 

Sur les demandes que l'empereur faisoit à 
la cité pour avoir gens pour alleir contre les 
infidelles, dont journée avoit esté assignée 
aux estaits du sainct Empire , à laquelle 
seigneur Andreu de Rineck , et s r Vairy Rou- 
cel , chevaliers , à ce comis , ne se comparu- 
rent et furent constumas , l'empereur , pour 
la desobeyssance , faisoit demande de grosses 
sommes de deniers ; pour laquelle chose la 
cité envoyait vers l'empereur maistre Guil- 
lamme Bemaird, docteur ez loys, painsio- 
naire de la cité , avec Martin Dinguenhem , 
secrétaire des seigneurs sept. Et après , 
maistre Geraird, docteur en théologie, y lut 
envoyé après eulx et demeuront bien cinq 
mois et revinrent, environ la sainct Jehan 
Baptiste. Et à leur retour , firent relation 
aux seigneurs du conseil de la cité de Mets 
de leur esploit qui fut tel qu'il y convint 
retourneir; et craindoit on fort ledit empe- 
reur, pource qu'il avoit fait amonesteir la 
cité de satisfaire ladicte constumace et fournir 
à sa demande, sur peine d'encourir estre ré- 
putés desobeyssans et rebelles au sainct Em- 
pire. Parquoy ilz renvoyont ledit maistre 
Geraird et ledit Martin, acompaigniés de six 
que soldoieurs et messaigiers ; et partont de 
Mets , au mois de novembre , pour alleir vers 
ledit empereur et retournont au mois d'ap- 
vril , comme cy après sera dit et desclairie 
en l'an subséquent. 

Ledit an , après noel , les seigneurs du 
conseil de la cité de Mets , véant en la cite 
la stérilité du temps , la pouvreté du peuple? 
la cité estre mal pourveue de chair, et que 
on enmenoit tous les poreques en Allemaigne, 
firent leveir et aichetteir , aux despens de la 
cité , quatre mille poreques , lesquelz ilz les 
firent ïaisseir et despartir aux pouvres gens 
de la cité et du pays , à créance en donnant 

seurté, et leur donnont terme jusques à la 
sainct Jehan Baptiste. Et par aiusy fut la cité 
et le pays avitaillié de chair et fourni. Et à 
ce fut comis Grant Jehan d'Aspremont , le 
bouchier. 

Le tiers jour de febvrier, le comte de Wer- 
nenbourg envoya ses gens et souldairs courir 
la ville de Gorse où ilz prindrent de grans 
finances d'or, d'argent, de vaisselles et de 
juelz, montant à plus de six mille livres. Et 
durant icelle course , ledit comte estoit à 
Mets, où il faisoit la grosse chiere. Et fut 
ledit buttin mené à Rodemack. 

Audit an , on fîst faire le grant fossé qui 
est par devant la porte des Allemants. Et 
quant on eult chaivé bien parfons en terre, 
on trouva que la nueve porte qui avoit esté 
_ faicte, Tan mil iiij c xlv, estoit très mal fondée 
et aussy elle encomençoit à verseir. Véant 
ce, on fist incontinent ameneir de grosses 
pièces de saippin , et furent mandés tous 
les charpentiers de Mets pour tansonneir la- 
dicte porte; et fist on ameneir pierres de 
taille et bises pierres à abondance pour re- 
chaussier icelluy ouvraige ainsy mal fondé. 
Et avec ce , furent faictes les bouttées et 
pilles sur quoy alors fut fondé le pont levis de 
bois qui soilloit estre; mais depuis, en Tan 
mil cinq cent et neuf, je l'ai veu refaire à 
arche , comme il est maintenant. 

Le sixiesme jour de febvrier, le doc de 
Loraine fist assaillir et abaistre Deullewayr , 
appartenant à Tevesque de Verdung , et Pier- 
refort ; et envoyait garnison au Pont à Mous- 
son, pourtant que le bruyt estoit que les 
Françoys venoient à l'ayde du baistard de 
Secille qui volloit avoir ledit Pont: dequoy 
ledit duc se fordoubtoit fort. Niantmoins aul- 
cuns malveuillans de la cité firent publier 
que lesdits Françoys venoient pour faire la 
guerre à ladicte cité de Mets pour trois cais : 
le premier, pourtant que l'evesque de Ver- 
dung se tenoit à Mets , qu'ilz disoient estre 
ennemi au roy, dont lesdits Françoys avoient 
saisi ladicte evesché de Verdung et mis en 
possession monseigneur de Vinteville, par 
l'ordonnance du roy, et prins par force les 
plaices d'icelle evesché pour ledit seigneur , 
comme Haultoncnaistel , Malgenne et aultres. 
Le second cais, pourtant que le comte de 
Wernenbourg estoit ennemi du roy ; et, quant 
il avoit couru sus les gens du roy , il venoit 



à Mets et y estoit receu. Tiercement, pour- 
tant que le daulphiu de France volloit faire 
sa première armée. Mais les choses estoient 
touttes aultres , comme il apparut ; car les- 
dits Françoys ne demandoient rien à ceulx 
de Mets que tout amitié. Touttefois lesdits 
seigneurs de Mets, pour le plus asseuré, firent 
tout ameneir à reffuge à Mets par les villai- 
geois, et fist seigneur Pierre Baudoiche vui- 
dier sa plaice de Mollin, et seigneur Andreu 
de Rineck, sa plaice de Laidonchamps. 

Et pourtant que ledit duc de Loraine volloit 
gouverneir et entretenir ses gens de guerre , 
il ne volloit point souffrir que ceulx de la 
duché de Bar et de Loraine qui deb voient 
bleif, avoine et aultres grains à ceulx de 
Mets , les amenassent : ains vouloit que ung 
chescun les laissast ausdits pays et que ceulx 
de Mets leur vendissent en argent : de quoy la 
cité pour les citains de Mets en fist rescripre 
audit duc de Loraine pour avoir main levée. 
A quoy ledit duc ne voult entendre. Et sei- 
gneur Françoys de Gournais , de part Perette 
Louve, sa femme, avoit à Moineville et à 
Vallerat, bien trois cents quartes de bleid 
de ses rentes. Il print et assembla jusques 
à cinquante cinq compaignons à chevaulx et 
vingt , que cherts que cherrettes , et en alla 
audit lieu de Moineville et de Vallerat et fist 
chargier ledit bleid et avoine , et de force et 
maistrie le fist ameneir à Mets , dont plusieurs 
personnes de la cité en furent bien joyeulx. 
Et ce que ledit duc faisoit faire tel arrest, 
estoit contrevenir aux traictiés et accords de 
paix faits et passez entre ledit duc et ses pré- 
décesseurs et la cité. 

Le septiesme jour de mars, les seigneurs 
de justice et conseil de Mets ordonnont de 
faire une procession générale à s 1 Clément. 
Et à ceste procession furent portez le corps 
sainct Clément, s* Livier, le chiefs 1 Estienne 
et monseigneur s* Sebastien, priant Dieu, le 
créateur, qu'il volcist gardeir et preserveir la 
cité de guerre et de mortalité , car on com- 
mençoit fort à molrir de la peste, et tireir les 
biens de terre à murson , parquoy son pouvre 
peuple en peust estre nouri et substanté. 

En ladicte année, fut le clochier de Meutte, 
qui est la ban cloche de la cité, du tout as- 
sevi et acompli ; et la grosse cloche, qui 
estoit en la plaice devant Sainct Simphorien, 
on la fist panre et ameneir sus grosses pièces 

de mairien que on mettoit tousjours sur le 
pavement devant ladicte cloche, en les rues 
par où on la menoit, et estoit assitte sus 
quatre gros roxelz bien ferrez; car ilz en 
avoient besoing pour la grosseur et pesanteur 
de ladicte cloche : et la mena on par la rue 
des Clercs. Et quant on vint en la rue devant 
la maison Gillet le Bel, clerc des trese, il 
convint tansonneir les voltes des maisons qui 
alloient par dessoubz les rues. Touttesfois, la 
Dieu mercy, i celle cloche fut tellement menée 
et conduicte qu'elle ne fist nul domaige , et 
n'y eult personne affollé. 

1483. 

Le sire Nicolle Dex , chevalier, filz seigneur 
Philippe Dex, chevalier, qui fut, fut fait 
maistre eschevin de Mets , le jour de feste 
s 1 Benoit en mars , Fan mil iiij c et lxxxij , 
pour ung an finissant audit jour, Tan rcvoilu , 
mil iiij c et lxxxiij. 

Audit mois d'apvril , revindrent de devers 
l'empereur maistre Geraird des Augustins et 
Martin Dinguenhem , clerc des sept de la 
guerre , qui rapportont bonnes nouvelles de 
leurs esplois et besoingnier ; et des demandes 
que la majesté impériale faisoit à la cité , dont 
ilz estoient constumas , ilz en avoient l'abso- 
lution et estoient quictes de touttes icelles 
actions. 

Le quatorziesme jour d'apvril , fut faicte 
en Mets une entreprise d'armes, au Champ 
à Saille , par ung appelle Jehan de Sainct 
Mihiel , qui estoit françoys , contre ung nom- 
mé Hurtal , serviteur et escuier de monsei- 
gneur de la Queulle , qui estoit borguignon. 
Et se rencontront très bien et roydement de 
la lance , puis de la masse d'armes qui estoit 
de plomb , puis de l'espée et du bec de faul- 
con ; et se escarmouchont de bonne faiçon , 
dont ilz estoient fort navrez; et de fait se 
eussent eu par aventure tués. Ce véant aulcuns 
nobles seigneurs de ladicte cité , signamment 
seigneur Rénal le Gournais , seig* Michiel le 
Gournais, chevaliers, et seig r Jehan Chav ers- 
son et seig r François le Gournais se minrent 
entre les deux champions pour les escordeir, 
et firent tellement qu'ilz se touscherent en 
mains et furent d'accord. Et bien voulentiers 
le firent ; car ilz estoient à la grosse halaine et 
n'y avoit celluy qui ne fiist las et travaillé. 

Le vingt cinquiesme jour dudit mois d'ap- 



vril , molrut Martin ïraval , l'aman, Panne! , 
de la grant rue. 

En celluy temps , je , Philippe , l'escripvain 
de ces présentes , retournai des Allemaignes 
et fus mis à demoureir à Mets à Rampoult , 
chiez ung nommé Steffe , au Rouge Lion , et 
y fus demy an. Puis fus mis à demoureir chiez 
ung prestre , au villaige de Salney devant 
Mets , et alloie à l'escolle ; et là me print 
une mallaidie d'une fièvre quairte qui me 
dura quatorze sepmaines , et fus en celluy 
villaige ung an entier. 

Comme j'ai dit cy devant , le comte de 
Wernenbourg n'espargnoit nulz, grans, petits, 
amys ne enncmys ,' et en prenoit sus chescun 
pour fournir à son estait qui estoit grant , 
et n'avoit mie terres ne rentes assez : et cou- 
roit aulcunes fois sur les Françoys, au pays 
de Bairois et de Loraine, sus chappistre de 
Verdung , sus la duché de Lucembourg , aul- 
tresfoîs, au compte d'aultres, sus la cité et 
pays de Mets. Parquoy lesdits pays se min- 
rent ensemble et requirent à ladicte cité se 
joindre avec eulx pour dechaissier ledit comte 
et abattre ses plaices. De laquelle chose à 
faire la cité fut long temps en dissimulation , 
pour les querelles et desbats que la cité avoit 
lors contre les pays de Bair, Loraine et de 
Lucembourg, lesquelles se fussent empirées 
sans icelle alliance et confédération. Parquoy 
furent contens les seigneurs et conseil de Mets 
eulx allier avec lesdictes trois duchés , pour 
destruire et assiegier Rodemack et Rechief- 
mont, que ledit comte tenoit, moyennant 
que les points et différents qu'ilz avoient en- 
semble fussent vuidiés et déterminés avant 
touttes choses : ce qui fut fait , passé et es- 
cordé tout ainsy comme la cité le requeroit. 
Et moyennant ce , icelle alliance se fist , et 
fut conclu et escordé que les Lorains et Bai- 
rissiens metteroient le siège devant Rodemack, 
la prevosté de Thionville et la cité devant 
Rechiefmont, et le comte de Nausow devant 
le Nuefchaistel en la Lcffe. 

Incontinent que celle alliance fut faicte , le 
neufviesme jour de may, ledit comte de 
Nausow alla mettre le siège devant le Nuef- 
chaistel en la Leffe. 

Le treziesme jour dudit mois de may, les 
Lorains et Bairissiens envoyont assiegier par 
la prevosté de Sierque , en attendant les pre- 
vostez desdits pays, le chaistel de Rodemack. 

Et le quatorziesme jour dudit mois, fut 
Rechiefmont assiégée par monseigneur le ma - 
reschal de Lucembourg. Et furent ces plaices 
subitement assiégées pour gardeir que on ne 
menast nulz vivres ne munitions esdictes 
plaices , et en attendant devant Rechiefmont 
l'artillerie et armée de Mets. 

Le mairdi ensuivant des Testes de la pen- 
thecoste , les prevostez de Loraine et Bairois , 
avec armures et artillerie, passèrent avec leur 
puissance à Longeville devant Mets et arri- 
vèrent près de Waldrinawe avec leurs tentes 
et pavillons. Et le londemain , du tnaitin , se 
partirent pour en alleir au siège devant Ro- 
demack: desquelx estoit chief seigneur Symon 
des Armoises , chevalier, lors baislis de Sainct 
Mihiel. Et le londemain, se partirent et en 
allèrent par leurs journées au siège devant 
Rodemack où ceulx de la prevosté de Sier- 
que estoient desjay. Et dès lors le siège se 
acomença à fermeir et asseoir par ceulx qui 
estoient ordonnez au pays de Lucembourg et 
par les Lorains et Bairissiens. Le siège mis 
et assis devant Rodemack par ceulx des pre- 
vostez desdits trois pays , secrètement saillit 
hors ung espie de la garnison dudit Rode- 
mack et se mist au siège , ayant poinsons et 
aultres ustensilles servant pour scelleir les 
bombardes et aultres artilleries : si fut advisé 
et d'aulcuns cognu qui le ravisèrent, et fut 
prins et détenu et cognust le cais de son in- 
tention. Et pour son paiement fut lié d'une 
chaisne de fer parmey le corps, attaichée à 
une pierre de bombarde qui fut mise et 
bouttée dedans la bombarde qui estoit char- 
gée , et fut tirée dedans Rodemack ; et , par 
ceste manière , receut son paiement au veu et 
sceu desdits de Rodemack qui en furent es- 
poantez. Et environ trois jours après , ladicte 
grosse bombarde de Lucembourg fut rompue, 
et fut force aux Lorains de en envoyer quérir 
une à Nancey, qui fut amenée avec son affu- 
tement audit siège devant Rodemack. 

Pour la conduicte et ordonnance du siège 
devant Rechiefmont qu'on disoit Ornelle pour 
la rivière d'Orne qui y passe, furent commis 
et ordonnés pour y alleir et assisteir seigneur 
Andreu de Rineck, pour les gens à cheval, 
seigneur Michiel le Gournais , pour l'artillerie , 
et seigneur Coinraird de Serriere , eschevin , 
pour les piétons. Et pour les vivres et amoni- 
tions et aussy pour le paiement des piétons , y 



furent comis seigneur Nîbolle Dex , lors maistre 
eschevin , seig* Rénal le Goumais , chevalier, 
et seig 1 " Jehan Papperel , l'eschevin. Par les 
conducteurs d'icelle armée fut advisé, pour 
non defiburnir la cité ne le pays à Penviron, 
de faire venir de chescune paroische de Mets 
et de chescun villaige à l'entour, les mieulx 
prests et disposez à porteir armes : dont ilz 
en prindrent et esleurent, en chescune parois- 
che et villaige, une quantité pour alleir et 
servir audit siège: et eulrent chescun une 
robbe de livrée et , pour leur journée , avé- 
raient,- pour chescun jour, vingt deniers. 
Lesquelles robbes et journées, fut ordonné de 
comettre gens de chescune paroische et vil- 
laige pour les leveir : dont en Mets, en chescune 
paroische, furent comis les eschevins pour get- 
teir et tailleir à leurs bons avis et oppinions 
ceulx qui de ce debvoient porteir le faix et 
la charge. Et n'en paioient rien les marchaulx, 
les massons , les charpenthiers et cherriers , 
pourtant que y avoit gens de chescun desdits 
mestiers pour ovrer au siège, dont le plein 
mestier estoit tenu les paier chescun parti- 
culièrement. 

Le vingt huitiesme jour de may, qui fut 
le jour du sainct sacrement , les devantdits 
seigneurs comis, avec leur armée bien or- 
donnée et equippée, se partirait de Mets 
pour alleir audit siège devant Rechiefmont 
ou Ornelle , en belle et bonne ordonnance , 
bien acompaigniés de gens de chevaulx , qui 
estoient en nombre de cent cinquante , avec 
trois mille piétons. Et enmenont l'une des 
grosses bombardes qui estoient lors au pal- 
lais, la moyenne, nommée la Redoublée et 
une plus petitte qui est nommée Corner cy; 
le nuef courtaul , quatre grosses serpentines 
et le mortier et plusieurs aultres belles et 
bonnes artilleries. 

On fist mouldre en la cité cinq cents quartes 
de bleid pour Cuire pain pour meneir au siège. 
Et pour ce faire furent comis par la cité le 
maistre et les six des boullangiers. 

Les seigneurs comis aux vivres du camp 
ordonnont aichetteir au marchié de Mets des 
bestes pour les meneir au camp où le siège 
estoit, et aussy du vin pour les fournir. Et 
y avoit gais comis à Mets pour les aichetteir 
et envoyer au siège , et au siège , gens comis 
pour les recepvoir et distribuer à ceulx du- 
dit siège. 

Quant les seigneurs et gros personnaiges 
qui estoient au siège devant Rodemack, fu- 
rent advertis que Parmée se parloit de Mets 
pour alleir assiegier Rechiefmont , monseig* 
du Fayt , gouverneur général du pays et du- 
ché de Lucembourg, le seigneur Dommarien, 
capitaine du chaistel de Lucembourg , Jehan 
de Vy, prevost et capitaine de la prevosté 
de Thionville , damoiseul Guillammc de 
Raville , mareschal de Lucembourg , et sei- 
gneur Symon des Armoises , chevalier, baislis 
de Sainct Mihiel , qui estoient les chiefz et 
principaulx capitaines du camp et siège qui 
, estoit devant Rodemack , des trois duchés , 
les vindrent veoir et passont la rivière de 
Muzelle , pourtant que Parmée de Mets mar- 
choit du costé de la partie d'Ennerey. Et, 
pour veoir plus à leurs ayses Parmée, ilz se 
mirent en belle ordonnance. Et quant ilz 
virent les seigneurs de Mets , qui conduisoient 
Parmée, approchier d'eulx, ilz leur allèrent 
au devant et leur firent grant honneur et 
honorable recueil : et merveilleusement esti- 
moient Partillerie et disoient que Parmée de 
Mets estoit en bon equippaige et meilleur 
que leurs gens qui estoient au siège devant 
Rodemack , et reputoient la puissance de la 
cité plus que par avant; qui leur fut une 
grosse honneur et bonne réputation. Touttes- 
fois , il ne sembloit point en la cité qu'il y 
eust personne dehors ; et , tous les jours , 
plusieurs des bourgeois et habitans de Mets 
alloient visiteir au siège pour veoir le trium- 
phe et joye que Parmée de Mets faisoit et 
menoit devant ladicte place de Rechiefmont, 
et ne se monstroit point que ce fust fait de 
guerre. Aulcuns du siège venoient à Mets 
quérir vivres et ce qui leur estoit nécessaire , 
et rapportoient touttes nouvelles. 

Le londcmain du sainct sacrement , parce 
que la grosse bombarde de Lucembourg avoit 
esté rompue, comme cy devant est desclairié, 
les Lorains en firent rameneir une aultre de 
Nancey qui estoit grosse et puissante, et la 
menont devant ledit chaistel de Rodemack. 

Au camp et siège que ceulx de Mets tenoient 
devant Rechiefmont, y avoit boin marchié de 
vivres ; car journellement on y amenoit force 
vivres , et donnoient les seigneurs comis , pour 
et au nom de la cité , par jour, à chescun pie- 
ton , deux pains qui pouvoient valloir quatre 
deniers , pièce : et au reste , s'ilz volloient 



vin ou chair, ilz Paichetoient. Et chescunc 
sepmaine, deux ou trois fois , seigneur Nicolle 
Dex , maistre eschevin dudit Mets , alloit audit 
siège, dedans une neif garnie de gens de 
guerre , trompettes et clairons : et sur le mast 
et fust de la neif estoient les armes dudit 
maistre eschevin. 

Audit siège de Rechiefmont, arrivait ung 
jonne compaignon, mal acoustré et habillé, 
serviteur d'ung municr, qui , par le consente- 
ment des seigneurs comis , print à tireir les 
gros bastons et artilleries ; et où il luy plai- 
soit , il tiroit : dont chescun estoit fort es- 
merveillié. 

Le premier jour de jung, Jehan Aubrion, 
clerc du palais de Mets, fut à Chaiselle et 
rapporta deux fleurs de lys blanche ; dont les 
gens qui le rencontront au chemin , s'en res- 
joyssoient, disant que c'esloit signe de boin 
temps , et que autant de jours que on avoit 
la fleur de lys yssant et florissant avant la 
sainct Jehan Baptiste, autant de jours et temps 
vendangeroit on devant la sainct Remey, chief 
d'octobre. 

Or pour aultant qu'il n'est à chescun no- 
toire de ceste plaice , la situation et fortifli- 
cation d'icelle , ne cornent elle estoit garnie 
de gens , convient entendre que la rivière 
d'Orne qui vient et chiet du dessus par des- 
soubz le pont du villaige dudit Rechiefmont, 
du dessus de ladicte plaice et chaistel, est 
séparée en deux et environne ledit chaistel; 
et au milieu dudit lieu et chaistel y avoit 
une grosse tour quairée et à l 'environ de 
grosses tours de pierre de taille, chaisteaul 
de grande appairence et au dessoubz assis sus 
la rivière de Muzelle et du dedans bien for- 
tiflîé et muni de vivres et artilleries. Et pour 
la garde d'icelle plaice, y avoit en garnison 
trente ou quarante gentilz compaignons , dé- 
libérez de eulx deffendre. Touttesfois icelle 
plaice fut assiegiée et assaillie par lesdits de 
Mets qui firent asseoir la grosse bombarde 
pour tireir à la grosse tour de ladicte maison: 
et de faict la firent tireir ung copt contre 
la grosse tour d'icelle plaice , qui n'y fist mie 
grant chose. Et ceulx de dedans , qui jamais 
n'avoient veu et sceu que c'estoit de siège de 
plaice , ville ou cité , estimant que l'artillerie 
ne leur saveroit faire aultre chose , prindrent 
ung couvrechief et essuierent , comme en se 
mocquant , le lieu où ladicte bombarde avoit 

tiré. Incontinent que les seigneurs comis et 
capitaines (ficelle armée cognurent leurs in- 
tentions et la mocquerie qu'ilz faisoient d'eulx, 
firent de rechief chairgier ladicte bombarde, 
courtaulz et serpentines jusques au nombre 
de huit pièces qu'ilz firent tireir tous ensemble 
contre ladicte grosse tour. Et à icelluy copt , 
on y fist ung pertuis de plus de huit piedz 
de grant : dequoy la garnison de dedans fut 
fort esbahie ; et depuis n'eulrent tallent de 
essueir la place où tiroit ladicte bombairde , 
ne faire leurs dérisions. 

Le vendredy, sixiesme jour de jung, les 
chainoines de la grande église , veuillant de- 
monstreir estre vrays citaldins de Mets , pour 
secours et gratuité, envoyont aux seigneurs 
comis et capitaines pour la cité au siège, 
ung présent de six cowes de vin et cinquante 
quartes d'avoine en recognoissant le bien et 
secours que la cité leur avoit fait en diverses 
sortes, au passé. Et le menèrent audit lieu, 
pour ambassaldes et envoyés de chappistre , 
l'archidiacre de Marsal , maistre Henry de 
Morfontaine , chancellier, maistre Pierre Bair- 
sey, escollaitre et seigneur Arnoult de Clerey, 
chainoine de la grande église et prevost de 
Nostre Dame la Ronde , où ilz furent honora- 
blement receus desdits seigneurs comis pour 
la cité. Et donnont encor lesdits seigneurs de 
chappistre aux bombardiers du camp deux 
florins et aux menestrezung florin, pour alleir 
boire. 

Le douziesme jour de jung, sortirent hors 
de Rechiefmont deux compaignons aventu- 
riers en habit de villaigeois et arrivèrent aux 
quartiers où il y avoit certains Borguignons 
et ceulx d'Ancey, et secrètement prindrent 
la baniere desdits d'Ancey et une baniere 
desdits Borguignons et les emportont à Re- 
chiefmont, et, à leur retour, navront deux 
de ceulx d'Ancey : de quoy on fut fort es bah i 
et très mal content desdits d'Ancey qui avoient 
ainsy fait malvaise garde de leur baniere. 

Le douziesme jour dudit mois de jung, 
on vendoit devant la grande église du gros 
verjus, et le quatorziesme jour dudit mois, 
on vendoit du nouvel foin et de l'orge nou- 
velle. 

Le quinziesmc jour de jung, ung diemanche, 
le baistaird de Loraine et le baistaird de 
Widelmont , acompaigniés de environ quatre 
cents chevaulx, allant au siège qui estoit 



devant Rodemack, en bonne ordre arrivont 
audit siège devant Rechiefmont et desjeunont 
avec lesdits seigneurs de Mets. Apres le disner, 
ceulx de Mets donnont ung assault et escar- 
mouche à ceulx du chaistel qui vaillamment 
se deffendirent et en tuont dix de ceulx de 
Mets , et en y eult trois de ceulx du chaistel 
qui furent tuez et occis. Et si on eust esté 
avisé au camp et siège de ceulx de Mets que 
les seigneurs eussent eu ceste intention, ilz 
eussent faict préparation d'eschielles et aultres 
utensiles à ce propices, dont ilz eussent peu 
gaingnier la baisse cour ; mais il les convint 
retireir. Et, le londemain , lesdits de Mets du 
camp firent querrir eschielles à Mets par les 
églises et en fist on faire tant que on en eult 
bien deux cents que on amena au siège. 

Le second jour de jullet , on fist faire une 
procession générale à l'église et monaisteire 
de Sainct Arnoult , là où fut portée la vraye 
croix du monaisteire de Sainct Eloy que on 
avoit allé quérir, le diemanche devant, à 
procession en devoltion , les fiertés de sainct 
Clément , de sainct Livier, de s 1 Sebastien 
et le chief de monseigneur sainct Estieune , 
pour rendre graice à Dieu de la bonne année 
et fertilité des biens que Dieu avoit envoyés 
luy priant , par sa bonté , les amendeir et 
gardeir et qu'il luy pleust avoir pitié de son 
pouvre peuple et le preserveir de peste, et 
mortalité qui alors rengnoit fort , gardeir la 
cité en paix et luy donneir victoire contre 
ses ennemis. 

Le cinquiesme jour de jullet, ceulx de 
Rodemack, véant qu'ilz ne pouvoient avoir 
secours, se rendont aux Borguignons et 
Lorains qui tenoicnt le siège devant , saulve 
leur vie ; et ilz les receuprent , du consente- 
ment des seigneurs comis de Mets, qui es- 
taient au siège devant Rechiefmont, et y 
allèrent seigneur Michiel le Gournais et sei- 
gneur Coiuraird. Et fut appoinctement fait 
par condition que ceulx de dedans s'en allont, 
chescun un blanc baston en la main ; et 
devoit on abaistre la ville et le chaistel; et 
les gens de la terre debvoient estre et de- 
meureir en leurs biens et heritaiges et les 
rentes et reveuues debvoient estre et demeu- 
reir à la duché de Lucembourg et à la duché 
de Loraine. Quant les compaignons de guerre 
furent hors de Rodemack , on leur donnont 
leurs chevaulx et hernex et ce qui à eulx 

estoit : et tantost après , on acomençont à 
abaistre icelle plaice. 

Le huitiesme jour de jullet , ceulx de Re- 
chiefmont se rendirent aux seigneurs comis 
pour la cité, et, ledit jour mesme, y entront 
et mirent la baniere de Mets , blanc et noir, 
sur la maistresse tour qui estoit encor droicte, 
combien quelle fut fort baitue; et fut leur 
traictié tel comme ceulx de Rodemack. Et n'y 
volrent lesdits deux seigneurs de Mets laisser 
entreir les Borguignons ; dont le mareschal de 
Lucembourg en fut très mal content , et s'en 
partit comme par despit, et à peu qu'il n'y 
eult grant débat. Touttesfois l'armée de Mets 
demeuront encor là en jusques au sabmedi 
après , qu'ilz retournont à Mets , deux à deux , 
les piétons devant , portant leurs banieres ; 
les seigneurs comis , capitaines et gens à che- 
vaulx, après, au son de trompe et clairon, 
et en allont en belle ordonnance en la grande 
église pour rendre graice à Dieu et à la vierge 
Marie et au benoit prothomartir s 1 Estienne , 
paltron de la cité. Et laissont les seigneurs 
comis pour la cité dedans Rechiefmont , pour 
la gardeir , trente compaignons à cheval et 
cent piétons des villaiges et paroisches de la 
cité. Et debvez sçavoir que si on eust vollu , 
que on les eust plustost eus et gaingnié la 
plaice. Mais si ceulx de Mets l'eussent plus- 
tost gaingniée, il les convenoit alleir secou- 
rir les àultres qui estoient au siège devant 
Rodemack 5 que les seigneurs comis et capi- 
taines de Mets ne trouvoient point propice 
ne commode, pour plusieurs raisons. Et fut 
la cause pourquoy ilz retairdont à la gain- 
gnier jusques à ce que ceulx qui estoient 
dedans Rodemack , se fussent rendus. Et 
quant or lesdits de Rechiefmont ne se fussent 
en ceste manière rendus et escordez , avant 
huit jours passez, il les eust convenu rendre 
à vollonté ; car la grosse tour et toutte la 
plaice estoit si fort baitue que en dedans 
tout chéoit ; et estoient fort foibles et travail- 
lés et n'avoient plus vivres ne munitions. 

Le vingt troisiesme jour de jullet , molrut 
Poincignon de la Haye , l'aman. 

Le vingt cinquiesme jour de jullet, les 
seigneurs et conseil de la cité eulrent par 
ensemble advis et conclusion d'abaitre Re- 
chiefmont et butineir ce qui estoit dedans. 
Et à ce faire furent comis seigneur Nicolle 
Dex , maistre eschevin , s r Michiel le Gour- 



nais et s r Rénal le Gournais, chevalièrs, et y 
allont le lundi , vingt septiesme jour de jullet. 
Et quant le maistre eschevin y alloit le lundi, 
il revenoit le mairdi , pourtant qu'il ne deb- 
voit couchier hors de Mets au plus hault 
d'une nuyt. Et le jeudi en suivant , on vint 
querrir à Mets des massons et aultres ouvriers , 
jusques au nombre de cent , pour alleir abaitre 
la plaice ; et la firent les seigneurs abaitre et 
raseir, et fut minée et mise sus tansons de 
bois ; puis on boutta le feu où lesdits tansons 
estoient mis, qui brullont. Et en ceste ma- 
nière fut Rechiefmont, qu'on disoit Ornelle, 
par ceulx de Mets destruicte et aruynée , et 
furent partie des pierres de taille amenées 
à Mets pour s'en aidier et servir aux ou- 
vraiges de la cité, pource que celluy chais- 
teau avoit esté fait par bon advis et richement 
fabricqué à l'environ de pierres de taille par 
dehors , comme se demonstre et appaire par 
les pans de muraille qui sont demeurez droits. 
Et, comme le bruyt estoit, il y avoit juste- 
ment cent ans qu'il avoit esté fait et construit, 
et estoit lors l'ung des beaulx chaisteaulx 
forts et bien devisez qui fust à vingt lues à 
l'entour; mais, pour le vice et malvistié du 
seigneur , il fut destruit et aruyné. 

Le vingt septiesme jour de jullet , pleust 
fort à Mets , tant que l'yawe estoit hors de 
ryves et par les rues sy grande qu'elle cour- 
roi t en les celliers par les fenestres ; et corrut 
au cellier d'ung tisserant par si grant force et 
en si grande abondance qu'elle enmena aval 
le cellier les loixelz de filz : et fut force audit 
tisserant de se saulver et vint crier à l'arme 
et à l'yawe en mey la rue. 

En celle année, y avoit à Mets et au pays 
à l'environ, aussy en aultres pays, grosse 
mortalité où morurent plusieurs notables per- 
sonnaiges. Et le dixiesme jour d'aoust , mol- 
rut damp Ànthoine Wisse , abbé de S 1 Martin 
devant Mets. Parquoy plusieurs seigneurs et 
dames en allont hors de la cité resideir en 
leurs maisons et chaistelleries. Touttesfois 
ledit mois d'aoust fut fort fraische et plu- 
vieulx et ne faisoit point bel trois jours de 
rotte. Sy doubtoient les gens que les vins ne 
deussent mie estre très bons ; mais ilz n'en 
laissoiênt point à meurir et tallerent très 
bien , tellement que on eust bien fait du 
nouvel vin à la sainct Burthemin. Et conti- 
nua icelle pluye au mois de septembre : 

parquoy les vins ne furent point sy bons que 
on presumoit: mais il en y eult en abon- 
dance et autant ou plus qu^il en y avoit eu , 
dès vingt ans devant; mais ce fut, la Dieu 
mercy, par une adventure qui avint assés 
estrange , et qui gaire souvent n'advient ; car 
après ce que les chaulqueurs ou pressoirs à 
vin furent du tout clos et environ huit jours 
après la sainct Remey , il revint des revenures 
ès vignes , tellement qu'il convint vendan- 
gier encor une fois par le chault temps qu'il 
fist après la sainct Remey. 

Le samedy , penultiesmc jour d'Aoust , au- 
dit an de mil iiij c lxxx et iij , aux huyt heures 
du soir, au Plessis, dcceda de ce monde le 
roy Loys de France , onziesme de ce nom. Et 
fist on à Mets son service, le second jour 
d'octobre , en la grande église , par les mo- 
naisteires , esglises , collégiales etc. Et le xii j* 
jour en suivant , par l'ordonnance de justice , 
on fist encor son service en toutes les églises 
paroischialles de la cité, et sonnont on les 
cloches depuis les quaitre heures du maitin 
en jusques après ledit service fait. 

Le premier jour de novembre, commença 
la pluie à venir et continua en jusques au dix 
septiesme jour de novembre qu'il comença 
à venter si horriblement qu'il sembloit que 
le monde deust fineir ; et dura icelluy temps 
cinq jours et cinq nuits entiers et pleuvoit tous- 
jours. Et furent les yawes si grandes que 
Tisle devant le pont des Morts estoit toutte 
couverte , et le grant Saulcis qui estoit lors 
devant le pont des Morts : et ne pouvoient 
les gens de Mets alleir au Vaul , ne les gens 
du Vaul venir à Mets , pour lesdictes yawes 
qui estoient grandes et hors de ryve. 

Audit an, maistre Collinet, bourreaul de 
Mets, fraippa ung homme d'ung cousteaul. Et 
pource qu'il n'avoit dequoy paier l'amende , 
le quinziesme jour de novembre, il eult le 
poing coppé devant la grande église , par ung 
nouveau! bourreaul qui , pour ceste affaire et 
office , fut nouvellement ordonné. 

Audit an, environ la fin dudit mois de 
novembre, advint que une femme de Rin- 
port, nommée Bellesebonne, fut poursuite par 
devant les seigneurs trese, pour aulcunes 
sommes de deniers et aultres choses qu'elle 
debvoit à Jehan de Hettange, le marchant; 
laquelle fist serment que d'icelles demandes 
elle n'en estoit de rien tenue. Et quant elle 

eult ledit serment fait, ledit Hettange fist 
produire contre elle plusieurs tesmoings , et 
tant que les trese furent véritablement adver- 
tis qu'elle se avoit parjurée , laquelle incon- 
tinent se absenta. A ceste cause fut proclamée 
que, dedans sept nuytz, elle se vint purgier 
et excuseir du faulx serment que on disoit 
qu'elle avoit fait. Durant icelles sept nuytz , 
par les parolles d'icelle femme, Jehan d'A- 
nowe , le bouchier , fut accusé qu'il luy avoit 
conseillé de ce faire : pour laquelle chose, ledit 
Jehan d'Anowe fut mandé devant justice qui 
luy desclairerent ledit cas dont il estoit accusé, 
qui le mist en ny. Et sur ce, on print de 
rechief les informations de la femme qui , par 
asseurement, vint au bourg Sainct Julien ; et 

k y furent comis pour l'oyr en ses excuses sei- 
gneur Wiriat Roucel , chevalier , seigneur 
Jehan Papperel, l'eschevin et Jehan de Landre- 
mon pour trese, acompaigniés d'ung notaire. 
Ladicte femme Bellesebonne tesmongna que 
ce avoit procédé du conseil dudit d'Anowe. 
Lesquelz trese , après avoir fait leur rapport 
de leur comission et explois en pleine cham- 
bre , les seigneurs trese firent apprehendeir 
ledit Jehan d'Anowe et le mettre en l'hostel 
du doyen des prisonniers où il fut détenu , 
et sur ce estoit leur intention de le bien 
examineir et mettre en géhenne; mais ses 
amys et parens firent incontinent cesseir et 
le mirent soubz la main du maistre eschevin 
de Mfets auquel ilz delivront leur plaintif 
et doleance. Et ledit maistre eschevin s'en 
alla tantost en chez le doyen avec aulcuns 
sergens et le fist laisser et deflendit que nul- 
lement on ne le gehennast, dont les trese 
furent fort mal contens. Et sur ce, lesdits 
seigneurs trese alleguoient que , veu que c'es- 
toit cais criminel, que ce n'estoit point à 
faire au maistre eschevin. Neantmoins ledit 
maistre eschevin soustint son cais , et environ 
six jours après , il conseilla la plainte : et , 
durant ces six jours , les parens et amys 
dudit d'Anowe cerchoient sa délivrance par 
devers les seigneurs trese ; ce qu'ilz ne peul- 
rent obtenir. Et à la fin convint que ledit 
maistre eschevin conseillast ladicte plainte 
par laquelle lesdits parens et amys presen- 
toient de prouveir et monstreir qu'il n'avoit 
point donné en conseil à ladicte femme de 
faire ledit serment. Et pour ce fut ladicte 

I plainte receupte : si requirent les trese audit 

seigneur maistre eschevin de vuidier et de- 
termineir icelle plainte. Et pour ce qu'il n'en 
faisoit son debvoir de la determineir , lesdits 
trese cessont de administreir et faire justice 
et cloyont leur chambre ; et ne faisoient et 
ne volloient faire à nulluy justice ; et le 
maistre eschevin faisoit commandeur les gens 
devant luy , et estoit trese et maistre eschevin. 

Les seigneurs du conseil de la cité , ce vé- 
ant , se mirent ensemble et furent ordonneir 
ausdits seigneurs trese de administreir justice 
et ouvrir leur chambre comme au paravant : 
et demeura la cause pendante et en sorche- 
ance en jusques la vigille de la chandelleur 
que les trese debvoient yssir hors de leurs 
offices, et avoient en l'hostcl du doyen la- 
dicte femme par asseurement, et que si tant 
estoit qu'ilz la laissassent, les trese qui vien- 
draient après eulx, en polroicnt faire faire 
l'exécution. Et, pour tenir leur asseurement 
qu'ilz avoient fait à ladicte femme, ilz la 
mirent à délivre et la firent venir en l'aitrie 
S 1 Gergonne devant le moustier, où estoient 
tous les trese, et avoient notaire et tesmoings, 
et recognut ladicte femme publiquement 
devant ung chescun que ledit Jehan d'Anowe 
luy avoit conseillié de faire ledit serment 
qu'elle avoit fait. Et ce fait, les trese la mirent 
à délivre, francque et quicte, sans nulle pu- 
gnition, et avant la plainte déterminée qui 
estoit pendante. Et le tiers jour du mois de 
mars ensuivant, la plainte dudit Jelmn de 
Anowe, que ledit maistre eschevin avoit à 
oyr, luy fut déterminée , et la sentence don- 
née et proférée par seigneur Wairy Roucel , 
chevalier, qui desclara verballement la sen- 
tence, disant : «Veu l'institution des amans qui 
» fait mention que de touttes demandes sans 
escript et sans esplois, que le deffendant 
en doit avoir la loy : et que si aulcun se 
parjuroit, Dieu est le scrutateur des cueurs 
et cognoist touttes choses ; et ceulx -ou 
celles qui se parjurent, il en puelt dispo- 
seir à son bon volloir pour les pugnir : et 
que s'il sembloit à la justice que la cous- 
tume ne fust mie bonne, ilz le debvoient 
remonstreir premier au conseil pour y re- 
jnedier, sans ce que d'eulx meismes ilz ne 
deussent ainsy faire ne useir, comme ilz 
ont fait, d'avoir prins et appréhendé au 
corps ledit Jehan d'Anowe, sans cognois- 
sance de cause et sans estre oy ne prins 

sur ce ses informations 'qu'il presentoit à 
faire ; et que ledit Jehan d'Anowe avoit bien 
monstré qu'il n'avoit point conseillié à la- 
dicte femme de elle parjureir, et que les 
seigneurs trese luy avoient fait tort : que 
par ce il avoit à estre mis à délivre , franc 
et quicte, et d'icelle charge et amise à 
demeureir en paix. » 
Apres ces te sentence prononcée et publiée , 
le maistre eschevin , pour recouvrir l'honneur 
dudit Jehan d'Anowe, alla en la cipmetiere 
S 1 Gergonne et proposa que les trese avoient 
eu appréhendé ledit Jehan d'Anowe sur l'ac- 
cusation de Anel Bellesbonne, disant que ledit 
Jehan d'Anowe luy avoit conseillié de faire 
ung faulx serment, laquelle chose ladicte 
Anel avoit depuis tesmoingnié le contraire, 
selon certain instrument fait du tesmoingnaige 
de ladicte Anel, que ledit maistre eschevin 
fist lire haultement par son clerc; et dist 
encor que ledit Jehan d'Anowe avoit encor 
fait plusieurs aultres tesmoings et monstrances 
par lesquelles il apparoit qu'elle luy faisoit 



tort, et qu'il estoit bien excusé dudit fait. 
Et ce fut fait par ledit seigneur maistre es- 
chevin, pourtant que les trese avoient pu- 
blié l'offense qu'ilz disoient estre comise par 
ledit Jehan d'Anowe, en ladicte cipmetiere de 
S 1 Gergonne , à l'issir de leur treserie. 

Le jour de la chandelleur, furent les grans 
pardons publiés de peine et de coulpê, don- 
nez et octroyés par nostre sainct peire le pape 
à tous ceulx qui donroient de leurs biens en 
aulmospe pour aidier à faire ung nouvel cou- 
vent des Augustins qui se faisoit à Geneivre; 
et avoient lettres les comissaires qu'ilz deli- 
vroient, assavoir, aux grans seigneurs, pour 
ung florin 5 aux bourgeois , pour demey florin , 
et aux pouvres, pour ung quart de florin. 
Et contenoient icelles lettres que le pape leur 
donnoit puissance, leur vie durant, de eslire 
confesseurs telz qu'il leur plairoit, séculiers 
ou réguliers, ayant puissance pleiniere les 
absoulre de tous cas , réservé le veulz de re- 
ligion et de continence ; et duront lesdits 
pardons trois jours entiers. 

La vigille et jour de la chandelleur, advint 
en Mets ce que on n'avoit veu dont il y eust 
homme vivant qui en eust la mémoire. La 
cause et raison est telle, que monseigneur 
l'evesque de Mets envoya ses officiers pour 
faire les trese ainsi comme on avoit acous- 

tumé de faire au passé, chescun an. Et à 
Pheure que on a acoustumé, avant vespres, 
que ceulx qui sont nommez pour trese, se 
vont asseoir sur le siège qui est devant l'es- 
glise de Sainct Gergonne , et là les va quérir 
le seelleur et procureur fiscal pour alleir faire 
le serment en la chaippelle episcopale de 
Sainct Galz, à icelle heure, nul ne s'y trouva 
scéant audit siège, forsque Jehan Travalt de 
daier le palais, et Jennat de Hainoirville. Si 
les allont quérir le seeleur et procureur pour 
faire le serment , comme il est acoustumé , et 
ilz n'y volrent point alleir, pourtant que les 
aultres trese qui estoient esleus avec eulx 
pour estre trese, ne se compairoient point, 
assavoir : de Portemuzelle , seigneur Jehan 
Chaversson et seigneur Perrin Roucel ; de Ju- 
rue, seigneur Michiel le Gournais et seigneur 
Willamme Perpignant ; de S 1 Martin , seigneur 
Nicolle Dex, lors maistre eschevin, et sei- 
gneur Rénal le Gournais ; de Portsaillis , sei- 
gneur Pierre Baudoiche, que plus n'en y avoit; 
d'Oui tressaille , seig* Naimmerey Renguillon 
et seig* Geraird Perpignant ; et du Comung, 
seigneur Coinraird de Serriere, ledit Jehan 
Travalt et Jennat de Hainon ville. Ce véant 
ledit seeleur, retourna en la cour l'evesque, 
qui fist sa relation au baislis de l'evesché 
dont il en print instrument d'avoir fait son 
debvoir, et ne nomma nulz trese , et n'en y 
eult nulz , le jour ne le londemain , ne l'aultre 
jour après ; et ne sonnont on point , lè jour 
de la chandelleur, Meutte , en signe qu'il n'y 
avoit point de nouvelle justice. Et le londe- 
main de la chandelleur, - les paraiges de la 
cité ne furent point semonus au moustier S 1 
Pierre , qu'on dit aux Ymaiges , comme il est 
acoustumé , pour reffaire les offices de la cité. 
Et le diemanche ensuivant, par les parois- 
ches de la cité, les paroischiens ne furent 
point assemblez pour eslire et nommeir les 
comtes , selons les us et coustumes et ordon- 
nances sur ce faictes : et fut pourtant qu'il n'y 
avoit encor nulz trese. 

Quant les comis et envoyés dudit evesque 
de Mets furent retournés vers ledit evesque , 
et qu'ilz luy desclairerent le cais et la pro- 
cédure, il en fut merveilleusement indigné 
et fist rescripre aux maistre eschevin , conseil 
et communité de la cité de Mets une lettre 
ieUe et de pareille substance , comme cy 
après s'ensuit. 

A noz chiers et bien amés, le maistre esche- 
vin, le conseil et comunité de la cité de 
Mets. 

« George, par la grâce de Dieu, evesque 
de Mets, etc. Chiers et bien amez, toutte 
salutation premise. Vray est que nos prédé- 
cesseurs et nous, à cause de nostre eveschié, 
haulteur et souveraineté d'icelle , sommes esté 
en polcession paisible , légitime et prescripte 
de tout temps, jusques cy, d'eslire et créer, 
chescun an , la vigille de la purification* nostre 
dame, entre les six paraiges de la cité, les 
trese jje la justice de Mets et de recepvoir 
le serment d'eulx en la forme acoustumée. 
En ensuivant ce et observant nosdits droitz 
seigneurialz, pour nostre debvoir et acquict, 
avons dairiennement envoié nostre féal con- 
seillier et bailly, messire Jehan Bayer, che- 
valier, seigneur de Chaistel, au lieu de Mets, 
avec procuration et comission suffisante sur 
luy et aultres nos officiers espirituelz , assavoir, 
nos vicaire et officiai de Mets, en nostre nom, 
eslire et créer, la vigille de ladicte purifica- 
tion nostre dame, les trese pour la justice de 
Mets. Et combien que mesdits commissaires 
ayent préalablement , en ensuyvant nostre or- 
donnance , fait leur debvoir de eslire nouvelz 
trese et de <;ompairoir aux heure et lieu 
accoustumez, pour iceulx nommer et créer 
en la forme usitée, sont lesdits esleus en 
trese esté desobeyssant de se presenteir et 
compairoir devant nosdits commissaires aus- 
dits jour, heure et lieu : parquoy l'acte de 
la création de ladicte justice, à leur faulte, 
est demeurée à faire, dont la cité et bien 
publicque est impourveue de justice ; laquelle 
chose redonde de prime faice au contempt 
de la majesté impériale de qui , entre aultres 
regalles, la création de la justice de Mets 
mueult et despend ; à nous et à nostre eves- 
chié préjudice, subslraction et interruption 
de nostre haulteur, souverainneté et signorie 
dessus touchée, que à nous ne loist tollerer 
ne mettre en dissimulation : pourquoy vous 
requérons très acertes d'en faire à nous et à 
nostre eveschié, ou faictes faire réparation 
et amendise et satisfaction honorable et prof- 
fitable , selon la qualité , quantité et exigence 
du cas , en façon que soyons entrepourtez vous 
en poursuir là et comme il appartiendra. 
Escript en nostre chaistel de Moyen , le cin- 

quiesme jour de febvrier, Pan mil iiij c et 
lxxxiij. » 4 

Apres icêlle lettre receue , les seigneurs du 
conseil de la cité furent tous assemblez et 
eulrent par ensemble conclusion de renvoyer 
vers ledit seigneur evesque faire leurs ex- 
cuses, priant de envoyer nouvelle comission 
et puissance pour faire la création de ladietc 
justice et trese jurez d'icelle cité. 

Le dixiesme jour de febvrier, on fist se- 
monre les seigneurs et gens des paraiges de 
la cité» au moustier Saiuct Pierre , pour ref- 
faire les offices : auquel jour, il y eult aulcuns 
des paraiges qui comparurent et aulcuns qui 
ne comparurent et ne refist on mie la moitié 
des offices. Ledit jour meysme, retourna ledit 
messaigier qui estoit allé vers ledit seigneur 
evesque et ne rapporta point de response. Et 
tantost le londemain , le maistre eschevin fist 
assembleir le conseil de ladicte cité, et res- 
cripvont de rechief audit seigneur evesque 
et renvoyont ledit messaigier, le douziesme 
jour de febvrier. Et ledit jour meysme , le 
conseil commit le maistre eschevin , seigneur 
Wairy Roucel , chevalier, et seigneur Pierre 
Baudoiche , l'eschevin , pour alleir vers chap- 
pistre prier qu'ilz volcissent comettre aulcuns 
d'eulx , pour envoyer vers ledit seigneur eves- 
que, prier de envoyer commissaires pour 
faire la création des trese : ce que lesdits 
seigneurs de chappislre firent, à la requeste 
desdits seigneurs comis de la cité , et y en- 
voiont maistre Hugue Benefacti et maistre 
Jehan Chardelly, et partont ledit jour, dou- 
ziesme de febvrier, qui revindrent au çhief 
de quaitre jours et ne firent rien. 

Le vingt deuxiesme jour de febvrier, moîrut 
Yollant , royne de Secille , duchesse de Bar, 
mere au duc René de Loraine. Et ledit jour 
meysme, y avoit journée assignée au lieu de 
Thionville pour plusieurs différais estant lors 
entre monseigneur du Fay t , gouverneur de la 
duché de Luxembourg , ladicte dame royne , 
duchesse de Bar, et ledit duc de Loraine , et 
les seigneurs de la cité de Mets : et aussy 
pour le fait des conquestes de Rodemack et 
Rechiefmont. Et à icelle journée comparurent 
monseigneur du Fayt , et pour la part de la 
cité , seigneur Andreu de Rineck , seigneur 
Michiel le Goumais, chevalier, et seig r Coin- 
raird de Serriere, acompaigniés de maistre 
Jehan Chardelly, chantre de la grande église, 



de maistre Henry de Morfontaine, chancellier 
et de maistre Hugue Benefacti , tous trois doc- 
teurs, pour la cité. Semblablement y allont 
'seig r Françoys le Gournais, seigneur Wiriat 
Roucel , seigneur Perrin Roucel , monseigneur 
de Sainct Simphorien et le procureur de 
Saiuct Vincent, pour leur fait particulier; 
mais les Bairissiens ne les Lorains n'y com- 
parurent point à cause de l'occupation qu'ilz 
avoient de la mort de ladicte dame , dont ilz 
firent leurs excuses, et ainsy on ne fist rien 
à ladicte journée. 

Le sixiesme jour de mars, pour le fait du 
différent esmeud entre monseigneur l'evesque 
et le conseil de Mets, il renvoyait le baislis 
de l'evesché et Jehan Lanffans audit Mets pour 
journoier ; mais ilz ne peulrent avoir escord 
et ne firent rien. Et le huitiesme jour de 
mars, retournont et allont Chardelly, chantre, 
maistre Henry de Morfontaine, chancellier, 
et maistre Jehan Noël , cerchier, pour la cité, 
vers ledit seigneur evesque, pour trouveir 
faiçon d'avoir à Mets nouvelle justice. Et be- 
soingnont tellement que accord en fut fut, 
et que ledit seigneur evesque debvoit ren- 
voyer ses comissaires pour faire et créer les- 
dits trese. Et le sabmedy , vingtiesme jour 
dudit mois de mars, vindrent et arrivèrent 
ledit seigneur baislis de l'evesché de Mets, 
Jehan Lanffans , son secrétaire , et , ledit jour 
meysme , à l'heure acoustumée , furent faits , 
créés et nomez les trese en la cité de Mets, 
tout ainsi comme on ayoit fait du passé, et 
comme on fait , chescun an , la vigille de la 
chandelleur. 

1484. 

Le sire Jehan le Gournais, filz seigneur 
Maitheu le Gournais , l'aman , fut fait maistre 
eschevin de Mets , le jour de feste s* Benoit 
en mars , l'an mil iiij c lxxxiij , pour ung an 
finissant audit jour, l'an revollu , mil iiij c et 
lxxxiiij. 

Ledit jour de la s 1 Benoit, au contraire 
des aultres années , on sonna six coptz la ban- 
cloche qu'on dit la cloche de Meutte , assavoir, 
trois pour la création de la nouvelle justice , 
comme on fait le jour de la chandelleur $ et 
les aultres trois coptz pour la création du 
nouvel maistre eschevin, ainsi comme il est 
acoustumé de foire le jour de la sainct Be- 
noit , d'ancienneté : de laquelle chose , il n'y 

avoit homme vivant qui eust mémoire d'avoir 
veu ainsy faire et useir. Mais quant il avient 
que on fait aulcune chose nouvelle , le sem- 
blable se doit renouveller par réciproque pour 
donneir ordre à telles choses survenues nou- 
vellement. 

Or est il ainsy que seigneur Nicolle Dex , 
maistre eschevin , comme voué de Montigney, 
véant icelluy débat , pourtant que la justice 
de Mets n'estoit faicte ne créée , incontinent 
après la chandelleur, se alla mettre en pos- 
session de la maison episcopale , qu'on dit la 
cour l'evesque , avec aulcuns de ses gens , et 
la tenoit close et fermée; et la tint jusques 
à ce que la justice fut du tout créée et qu'ilz 
eurent fait serment en la main des viez trese, 
ledit jour de la sainct Benoit. Niantmoins il 
ne se désista de ladicte maison episcopale, 
tout ledit jour de la sainct Benoit en mars , 
et leans tiroit de colevrines et hacquebuttes , 
et faisoit getteir Aisées en la plaice devant 
la grande église et sembloit que ce hit ung 
siège, tant que les gens ne se osoient tenir 
en ladicte plaice devant ladicte grant église. 

Le vingt deuxiesme jour dudit mois de 
mars, par justice et le conseil hit ordonné 
à Mets par tous les collèges , couvents , mo- 
naisteires et paroisches , de chanter vigilles , 
et , le londemain , les grans messes et petittes 
messes de Requiem pour le service et funé- 
railles de illustre royne trespassée , le vingt 
deuxiesme jour de febvrier, la royne de 
Secîlle. 

Au mey caresme , aulcuns fourains ame- 
nont vendre à Mets , devant la grande église , 
ung cheirt chargié de grues qui avoient esté 
prinses aux pannes au enhanner les avoines, 
et vendoit on , trois gros , la pièce. 

Le jour de mey caresme , le révérend peire 
Jaicques du Nuef Chaistel , abbé d'Esternach 
et de l'abbaye du monaisteire de S 1 Vincent , 
qui estoit frère à l'evesque de Toul , à mon- 
seigneur du Nuef Chaistel et à monseigneur 
du Fayt , gouverneur du pays de Lucemboug, 
vint à Mets pour panre possession de l'abbaye 
dudit Sainct Vincent. Et incontinent que les 
seigneurs de la justice furent advertis qu'il 
venoit panre possession de ladicte abbaye , 
pour l'amour de la noble extraction dont il 
estoit sorti et de son peire, qui, à son vivant, 
se avoit demonstré amy et favorable à la cité , 
comme noble seigneur , et pour l'amour de ses 

frères , il fut ordonné alleir au devant pour 
le recepvoir et luy faire la bien venue. Et 
y furent comis seig r Michiel le Gournais , seig r 
Rénal le Gournais , chevaliers , seig' François 
le Gournais, seig r Jehan Chaversson, dont 
plusieurs seigneurs qui avoient cognoissance 
à luy, et aultres, pour prendre cognoissance 
à luy : aussy l'official de Mets, l'abbé de S 1 
Simphorien, l'abbé de S 1 Martin devant Mets, 
l'abbé de S* Eloy, le suffîragant et plusieurs 
aultres gens d'esglise, pour luy faire honneur 
et la bien venue, y allont. Ledit seigneur 
abbé d'Esternach avoit avec luy monseigneur 
de Moncointin , monseig* de Raville et son 
filz , monseig* de la Grainge , le prevost et 
capitaine de Thionville et aultres, en jusques 
au nombre de cinquante chevaulx , sans ceulx 
qui allont au devant. Et, avec celle noble 
compaignie , entra en la cité et vint devant 
le monaisteire dudit Sainct Vincent où il 
demanda ouverture; ce que les religieulx luy 
présentèrent en faisant le serment acoustumé 
que ung abbé doit faire quand il prent pos- 
session d'aulcun monaisteire ; . dont souvent 
ilz font à Popposite et contraire. Et après le 
serment fait , on ouvrit la porte et il entra 
dedans avec sa compaignie. Et, la porte ou- 
verte, les religieulx acomençont à chanteir 
Te Deum laudamus > et en allont à l'esglise 
paracheveîr icelle louange. Et on acomença 
à sonneir les cloches et treselleir, qui estoit 
chose mélodieuse à oyr. Et icelle louange 
parachevée , on alla dîsner : et furent au disner 
quarante huit personnes , prélats , chevaliers 
et escuiers , et bien quatre vingt aultres per- 
sonnes, sans les religieulx. Et pour l'honneur 
de la noblesse , y eult les trompettes et me- 
nestrez de la cité qui luy allont au devant 
et le menèrent en jusques audit couvent , aus- 
quelz il donna deux florins de Rin , et au 
portier du Pontieffroy, ung florin de Rin. 

Aussy en ce meisme temps, je, Philippe, 
l'escripvain de ces présentes, fus mis à de- 
moureir à Mets chez Jennot de Hainonville, 
trese et aman , et n'y demouray que environ 
ung demy an. 

Comme il est cy' devant desclairié , la royne 
de Secille , duchesse de Bar, molrut le vingt 
deuxiesme jour de febvrier. Et après la mort 
de ladicte dame, le duc René de Loraine 
print possession de la duché de Bar ; et in- 
continent après le retour des seigneurs de 

Mets qui avoient esté envoies à la journée à 
Thionville , le conseil , pour et au nom de 
la cité, firent faire une couppe de fin or, 
pesant sept marcs , pour luy donneir et pré- 
sentoir. 

Le vjngt troisiesme jour d'apvril , jour de 
la Sainct George , audit an , partirent de Mets 
seig* Wairy Roucel et seig r Michiel le Gour- 
nais, chevaliers, et seig* Coinraird de Ser- 
riere , eschevin , comme comis pour la cité, 
pour luy porteîr presenteir et en allont au 
giste à Nancey. Et le londemain , lesdits sei- 
gneurs se présentèrent pour avoir audience 
vers ledit seigneur duc René. Si leur fut 
donné temps et heure et furent oys. Et après 
les honneurs et révérences faictes, pour et 
au nom de la cité, maistre eschevin, conseil 
et comunité d'icelle , firent humblement les 
recomandations, exposant que, de leur part, 
ilz estoient marris de la mort et trespas de 
sa feue bonne meire , la royue , à qui Dieu 
veuille faire mercy ; d'aultre part, joyeulx de 
son bien et avancement, et de ce que la 
duché de Bar estoit venue et escheutte en 
ses mains, à cause que ses prédécesseurs et 
nobles progeniteurs , du costé de Vauldemont , 
se avoient tousjours démons très et perseve- 
roient en bonne et favorable amour, comme 
très redoubtés princes et seigneurs, en tous 
bons voisinaiges : si luy prioient qu'il volcist 
avoir la cité pour recommandée, et que de 
tous plaisirs à eulx possible de faire et eulx 
employer envers sa graice, ilz estoient prests 
et appairilliés : et pour avoir mémoire d'eulx, 
lesdits seigneurs de la cité luy faisoient faire 
ce petif présent , priant que son plaisir fust 
le accepteir pour agréable , sans avoir regard 
à la vallcur qui n'estoit telle comme il ap- 
partenroit bien à sa personne , mais* au boin 
volloir de ceulx qui luy faisoient faire ledit 
présent, et luy présentèrent. Lequel duc re- 
ceupt ledit don , les remerciant benignement , 
disant qu'il avoit bién la cognoissance que ses 
nobles prédécesseurs avoient esté bons voi- 
sins et amys à la cité , et que ainsy le volloit 
il estre et demeureir, s'il ne tenoit à eulx : 
et ordonna festoier lesdits seigneurs de Mets 
et envoya en leur logis de ses biens. 

Vers l'acomencement d'aoust et fin de jul- 
let , force compagnies de gens de guerre se 
mettaient sus à l'entour de Mets , en les pays 
circonvoisins. Et pour ce que on ne sçavoit 



où ilz volloient alleir, les seigneurs de la 
cité furent sur leurs gardes et firent fuyr les 
bonnes gens des villaiges de la terre de Mets, 
et mist on gens aux gaiges et bonnes gardes 
aux portes. 

En celle devantdicte année , à mey aoust , je 
Philippe , Pescripvain de ces presentes chro- 
nicques, fus mis à demourer à Mets en We- 
seneuf, chez une sueur que, en ce temps, j'y 
avoie et y demouray demy an et plus. 

Au mois d'aoust , l'evesque George de 
Baude fut fort mallaide et presumoit on qu'il 
deust molri'r , et disoit on que s'il fust mort , 
que monseigneur de Verdun eust eu l'eves- 
ehié , et aultres disoient monseigneur de Bla- 
mont. 

Le vingt deuxiesme jour de septembre, 
partont de Mets seigneur Michiel le Gournais 
et seigneur Franeoys le Gournais pour alleir 
en ambassalde devers le roy de France pour 
la cité. 

En icelle année * à cause que les yawcs 
avoient esté hors de rive , à l'endroit de la 
grosse tour , vers la cité , près du petit 
Sainct Jehan, estoit illec le savellon amon- 
cellé au darien arvol , et y povoit on passeir 
à pied sec: et pour ceste cause, on y fist 
faire un mur ayant canonieres pour tireir du 
dedans de la cité au dehors et pour deffendre 
les baires du moyen pont des Morts. 

En celle année se firent de divers mariaiges 
en Mets et desquelx l'on estoit fort esmer- 
veillé ; car plusieurs , en celle année , estoient 
comme à demy hors du sens ou enraigiés, 
especialement les femmes, touchant au fait 
de se remarier. 

Et premier , y eult plusieurs riches femmes 
qui se mairierent bien estraingement et saul- 
vaigement à mairitz et hommes estraingiers 
que on ne cognissoit et ne sçavoit on leurs 
nations ne générations. Et première la femme 
Jehan le Clerc, le marchant, riche de six ou 
sept mille francs, print à mairit ung nome 
Toussainct , l'escuier, qui n'avoit pas vaillant 
cent francs. La femme Henry de Gorse, l'a- 
man , qui avoit vaillant plus de quinze cents 
francs , print à mairit Mangin Begel , l'escrip- 
vain , qui n'avoit point vaillant cent francs. La 
femme Poincignon de Gorse, l'aman, print à 
mairit ung jonne médecin qui n'avoit vaillant 
deux cents francs, et elle estoit riche de 
plus de cinq cents francs et avoit bien soi- 

xante livres de bonnes rentes, sans l'atten- 
due de sa meire qui estoit riche de plus de 
dix mille francs. La femme Jehan Travalt, 
l'aman , fille Symonin Burtrant , l'aman , qui 
avoit vaillant et estoit riche de plus de vingt 
cinq mille francs, et avoit bien quatre cents 
livres, chescan, de bonnes censés, print à 
mairit Jehan Ernest de Colloigne , devantdit , 
qui n'avoit point vaillant cinquante francs , et 
avoit esté chainoine de Nostre Dame la Ronde 
et boutteir les feux sus le chappistre de la 
grande église. La femme Jehan d'Oultresaille, 
le marchant, qui estoit riche de quatre ou 
<nnq mille francs , print Jehan de Bonne 
l'orfeivre; Jehanne, la tonnelliere, qui es- 
toit draippiere, mercière, espiciere, print ung 
mairit à Thionville. La femme Rénal Bous- 
sèment , Le draippier, qui avoit fait faire une 
nuefve maison de fond en fond, devant la 
grant église, print à mairit ung appelé Guil- 
lamme de Thionville , qui n'avoit point vail- 
lant cent francs. La femme Dediet de Fous- 
sieulx , le notaire, qui estoit riche de biens , 
rentes et heritaiges , print à mairit ung nommé 
Jehan de Sainct Loup, le marchant, qui 
n'avoit pas vaillant trente francs. Et plusieurs 
aultres qui pour ceste année se formairierent, 
qui seroit chose longue au raconteir. 

Le lundy, onziesme jour d'octobre, molrut 
le très redoubté et reverendissime George de 
Baulden, evesque de Mets, et ne fut point 
ensepvelli jusques au sabmedy après : dont , 
le vendredy après, il fut amené au monais- 
teire de Sainct Arnoult, devant les portes 
de Mets , car il avoit esté mort à Moyen. Et 
le sabmedy, aux sept heures du maitin , on 
l'alla quérir audit Sainct Arnoult, en touttes 
honneurs et révérences pitoyables, à grant 
procession , où estoient tous les mendians , 
les noirs moines , chainoines et curez : aussy 
y estoient tous les seigneurs et gens de li- 
gnaige, avec les sergens, portant leurs ver- 
ges d'argent , mis en ordre , et le peuple 
avec , où il y avoit grant luminaire , tant de 
la part de la cité comme des chainoines. Et 
premier, au le conduire à Mets, estoient, 
tout devant, les frères Bauden et devant eulx 
marchoit leur facteur, maistre Coinraird, le 
pelletier : après , les Cordelliers , les Prois- 
cheurs ; ensuivant, les Àugustins et après , les 
Carmes. Apres , marchoient en ordre les abbez 
et religieulx des abbayes de Sainct Vincent , 

S 1 Clément , Sainct Simphorien et S 1 Martin , 
chescun en son ordonnance. Apres, les curez 
et tous les chaippellains et altaristes de Mets, 
et après, les chainoines de Sainct Thiebault , 
de Sainct Saulveur et de la grande église , et 
monseigneur le suflragant, tout daier, avec 
monseigneur de Sainct Eloy : et portoient le 
corps six frères des Carmes. Et après le corps, 
y avoit plusieurs seigneurs de Mets et des 
gens dudit seigneur évesque; le comte de 
Salwerden, le baislis de Tevesché, le maistre 
d'hostel et plusieurs aultres , tous vestus de 
noir. Et y avoit grant quantité de pillés de 
cire que le chappistre avoit ordonnés , vingt 
quatre torches que la cité y avoit ordonnées , 
et trente six torches des paroisches. Et ainsy 
fut porté et présenté devant Sainct Saulveur, 
et après, devant Sainct Gergonne, puis devant 
Sainct Pierre aux Ymaiges, et de là porté 
en la grande église où il y eult ung beaul 
service et abondance de messes ; et fut en- 
sepvelli en mey le cueur de la grande église, 
environ les onze heures devant midy. Et depuis 
a esté transporté et mis ensepvelli au cueur 
Nostre Dame, en la partie que le grant vi- 
caire ait eu depuis fait faire. 

Et incontinent après la mort dudit seigneur 
George de Baude, on acomença à procedeir 
et besoingnier sur l'élection d'ung evesque. Et 
tint on journée au lundy après 5 et à icelluy 
jour, vindrent à Mets plusieurs seigneurs pour 
obtenir l'élection ou postulation. Et entre 
lesquelx en y eult deux , attendant à icelle , 
c'est à assavoir, René duc de Loraine, pour 
Henry de Loraine, son oncle, evesque de 
Terrewaine, et monseigneur Olry de Bhmont, 
dont il est desjay par cy devant fait mention , 
au temps que Pcvesque Coinraird Bayer mol- 
rut, et que ledit evesque fut confirmé Et 
pour solliciteir icelle postulation, ledit duc 
de Loraine y envoya le seneschal de Bar, le 
baislis de Nancey et le baislis d'Allemaingne , 
qui furent devant les vénérables seigneurs $ 
doyen et chappistre de la grande église de 
Mets , eulx requérant qu'ilz volcissent postuleir 
et eslire pour evesque de Mets ledit seigneur 
evesque de Terrewaine, ou si non ledit duc 
de Loraine abatteroit les plaices de l'evesché 
et destruyroit la terre d'icelle , et paireillemnt 
la terre de chappistre. Et avoit desjay ledit 
duc de Loraine assemblé les gens des pre- 
vostez de Bair et de Loraine , et estoient des- 

jay aux champs pour entreir et dopmaigeir 
ladicte evescbé. Lesdits chainoines dudit chap- 
pistre avoient bien la cognoissance que ledit 
seigneur Olry, qui jay par avant avoit esté 
esleu, quant l'aultre devint evesque, fust 
esté plus agréable et profitable à l'evesché ; 
et pour certaines aultres causes soufBsantes, 
ilz eussent vollentiers esleu ledit seigneur de 
Blamont. Niantmoins, par force et contre leur 
volloir, laissant la voye du sainct Esperit, 
non ayant regard aux biens divins et spiri- 
tuelz, si non aux temporelz, postulèrent ledit 
Henry, evesque de Terrewaine , combien que 
ce fast par force, contre leur volloir, non point 
selons la voye du sainct Esperit : dont plu- 
sieurs en furent fort esbahis et en grosse mur- 
mure contre les chainoines ; car plusieurs 
presumoient que lesdits chainoines l'avoient 
fait par malvistié , pourtant qu'il leur sem- 
bloit que monseigneur de Loraine auroit 
touttes les plaices de l'evesché en main : en 
quoy faisant, il polroit, en aulcun temps, 
porter grant dopmaige à la cité et estre fort 
nuisant à icelle. Et incontinent après ladicte 
élection faicte, les assemblées des Lorains 
et Bairissiens se despartirent et retournèrent , 
chescun en son quarier. 

Sur ce on puelt conjecturer si telle élection 
est vallable ou non; car icelle élection en 
ceste manière est prohibée, en tant qu'elle 
ne procède de Dieu, de via Spiritus sancti; 
car comme dit Aristote : Luna recipit lumen 
suum à sole. 

Joh. x°. Qui non intrat per ostium in ovile 
ovium, sed ascendit aliunde, ille fur est et 
latro.' 

In eodem cap. Mercenarius videt lupum 
venientem et dimittit oves et fugit. 

Ezechielis xxxiiij 0 . Cap. Vœ pastoribus 
qui se ipsos pascebant, quasi sua propria 
commoda quœr entes. — In eodem Cap. Ne- 
que quœsierunt pastores gregem meum, sed 
•pascebant semetipsos. 

Jhere. Vœ pastoribus qui dispergunt et 
dilacerant gregem pascuœ meœ. 

Isaye. lvj w . Canes muti, non valent es la- 
trare. 

Ezech. Hœc dicit Dominas Deus : Ecce ego 
ipse super pastores requiram gregem meum 
de manu eorum. 

Math. vij° Veniunt in vestimentis ovium, 
intrinsecus autem sunt lupi rapaces. 

Jheremie. vj°. Dabo vobis pastores juxta 
cor meum et pascent vos scientia et doc— 
trina. 

Or, par ces prophètes et evangelistes , po- 
vez cognoistre s'il est deheuement entré et 
colloque en icelîe dignité ou non, combien 
qu'il soit de haulte et noble extraction. 

Henry de Loraine , evesque de Terrewaine , 
oncle audit roy René de Secille , duc de Bar 
et de Loraine , fut esleu et postulé pour le 
septante neurviesme evesque de Mets, et es- 
toit de bien noble extraction et génération 
et fort ancienne. Il estoit boyteulx et contre- 
fait de son corps ; et ne sçay s'il sçavoit lai- 
tin ni son service : il ne Ait jamais en Mets 
ne au pays de son evesché, et, en son 
temps, ne fist chose en l'evesché qui soit 
digne de grant mémoire : et se tenoit en ung 
lieu de plaisance qu'il avoit à Joinville sur 
Marne, et là le entretenoit le duc René, son 
nepveu , pour avoir ses biens , et molrut en 
ce lieu, comme il sera dit. 

Celluy jour mesme d'icelle élection, advint 
à Mets une merveilleuse aventure en Mets, 
d'ung bouchier de Portemuzelle , nommé 
Jehan d'Anowe, duquel est jay cy devant fait 
mention, lequel estoit, en icelle sepmaine, 
à son tour, gardien à la porte du Pontiefiroy 
avec Martin Travalt , le jonne , et Dédier Bos- 
sel , le bouchier, comme chescun sceit que la 
coustume est en Mets , et estoit ordonné que 
les quaitre y fussent ou aultres pour eulx souf- 
fisans. Apres soupper, ledit Jehan d'Anowe 
dit qu'il avoit du vin blanc en cuves en une 
volte en laquelle nul n'y osoit alleir et en- 
treir, pour la force et famée dudit vin. Si 
diWle chaistellain qu'il fauldroit que la force 
fat grande, s'il n'y osoit entreir. Et ledit 
d'Anowe dit qu'il feroit gaigiere contre luy 
qu'il n'y oseroit entreir et y tireir une quarte 
de vin. Si fat la gaigiere faicte et s'en allè- 
rent tous quaitre ensemble en l'hostel dudit 
d'Anowe. Et pour gaingnier la gaigiere , ledit 
chaistellain entra en la volte où estoit ledit 
blanc vin , et fut si surprins du vin et famée 
que subitement il molrut. Véant ledit Jehan 
d'Anowe et ses compaignons qu'il faisoit trop 
longue demeurée, doubtant qu'il ne fust mort, 
appellont ung des voisins dudit d'Anowe , 
qui estoit nommé Collignon Vauldois , et , 
comme par constraincte , à force de parolles, 
le firent entreir en ladicte volto, pour veoir 

ce que le chaistellain faisoit. Mais incontinent 
qu'il y entra , il fut surprins et molrut là ; 
et ainsy furent deux hommes morts. Et estoit 
la force et fumée si grande que aultant qu'il 
en y eust entré, aultant en y eust il demeuré. 
Le temps pendant que les gardiens et chais- 
tellain estoient ainsy hors de la porte, pour 
certaines craintes que on avoit pour les mal- 
vueillans de la cité, on faisoit groz gait et 
garde aux portes. Et pour veoir si les portes 
estoient fournies et bien gardées , le seigneur 
Pierre Baudoiche, alors trese, acompaignié 
de plusieurs , s'en alla visiteir les portes et 
vint à celle du Ponthiefifroy où il ne trouva 
personne que la chaistellaine et sa servante, 
dequoy il Rit très mal content. Parquoy ledit 
seigneur trese fist apprehendeir ledit Martin 
Travalt, Dédier Bossel et Jehan d'Anowe, et 
les fist mettre en l'hostel de la ville , combien 
que ledit d'Anowe ne fut pour lors trouvé 
en jusques au maitin : à cause dequoy les 
portes furent closes jusques au neuf heures 
du maitin que ledit d'Anowe fut trouvé, prins 
et mis en l'hostel de la ville. Et ne furent 
lesdits Martin Travalt et Dédier prins pour 
celluy crime, forsque seullement pour ce 
qu'ilz avoient abandonné la porte. Mais ledit 
Jehan d'Anowe fut prins pour le cas devant- 
dit ; car il estoit coulpable de la mort de deux 
hommes. Si demeura longuement en prison 
jusques à ce que les trese et le maistre es- 
chevin eulrent pour ledit fait donné sentence, 
qui fut telle que ledit d'Anowe donroit à la 
chaistellaine dix livres pour une fois et à son 
enffant quinze livres; à la femme du Vaul- 
dois , dix livres et à ses trois enffans à chescun 
cent solz* Et seroit tenu de leur faire faire 
à chescun ung beaul service et à chescun 
ung annal ; et davantaige seroit ledit d'Anowe 
tenu de donneir tout ledit blanc vin, pour 
lequel ce mal estoit advenu , aux quaitre 
ordres mendians , et aux frères Baude et aux 
seurs Collettes , pour prier pour les très passés; 
mais il ne fut point condampné de porter le 
chapperon. 

Le jeudy, second jour de décembre , se 
pendit et estrangla en son grenier, en la mai- 
son où il faisoit sa résidence , ung ancien 
messaigier de Mets , aigié de plus soixante 
cinq ans, nommé Jehan Robert, qui estoit 
riche homme et estoit hostellier en l'hostel 
à la Croix, en la rue des Gournais. Et ne 

peult on jamais sçavoir la cause pourquoy ne 
comment. Et ce jour proppre , dont justice 
fut advertie , on le fist tireir hors , par des- 
soubz le pas de sa maison, et trayner au gibet 
et fut pendu avec les aultres. 

En ce mesme temps , y eult ung compai- 
gnon à Mets qui , en disnant , se boutta ung 
coustiauJ parmey la gourge et se tua , et fut 
trayné au gibet comme l'aultre. 

La vigille de la chandelleur, pourtant que 
l'evesque n'estoit point encor confirmé, les 
seigneurs du chappistre de la grande église 
firent les trese. Et quant ilz volrent entrer 
en la cour l'evesque , le seigneur Nicolle Dex, 
qui leans estoit et qui la tenoit comme voué 
de Montigney, ferma les portes et avoit l'ar- 
quebuse et collevrine, desquelles il tiroit sou- 
ventes fois et jettoit fusées de feu parmey 
la plaice de devant la grant église , dont les 
aulcuns en louoient la chose et les aultres 
disoient que c'estoit mal. Touttesfois le chap- 
pistre fist venir ceulx qui debvoient estre trese, 
en la grande église , devant le grant autel , 
et illec proposont, par la bouche du clerc 
du chappistre, que, pourtant que l'eveschié 
vacquoit , que chappistre debvoit faire lesdits 
trese. Sur quoy fut respondu par messire 
François le Gournaix, pour luy et ses com- 
paignons qui debvoient estre trese et illec 
presens , que ce que on les menoit en la 
grande église faire le serment de l'office à 
porter, et non point au lieu acoustumé, estoit 
contre coustume : et aussy qu'ilz ne sçavoient 
si ce estoit à faire au chappistre ou non ; 
qu'ilz protestoient que n'est à eulx ne à la cité 
à en demander aulcune chose , qu'ilz s'en 
panroient au chappistre. Dequoy les députés 
de part chappistre allont au conseil et , par 
la bouche de messire Jaicques Domange, 
vicaire de l'evesque defunct , firent response 
qu'ilz les pouvoient et debvoient faire : et sur 
ce les firent et en prindrent le serment sur 
l'autel S 1 Estienne. 

Le mercredi après la chandelleur, audit an, 
se pendit encor à Mets ung aultre compa- 
gnon, nommé Jehan Ruxay. Et disoit on qu'il 
avoit ce fait pour l'amour desordonnée qu'il 
avoit à une jonne garse qu'il entretenoit et 
que aulcuns compaignons vouloient festoier 5 
lequel fut trouvé au fait et subitement se- 
couru et despendu et ne fut point estranglé. 
Et incontinent que la justice en fut advertie, 

ilz le firent apprehendeir et, à force de verges, 
tout nud très bien chaistoyer. 

Le vendredy, vigille de la S 1 Vincent , en 
janvier, audit an , environ les cinq heures du 
maitin , Ton vit sur le pallais de Mets une 
merveilleuse clarté qui donnoit lumière et 
resplendeur tout par la plaice devant la grant 
église , et en la plaice devant S 1 Salveur , que 
on dit l'estappe au vin : dequoy plusieurs 
gens furent fort esmerveilliés que ce pouvoit 
signifier. 

Audit mois de janvier, les nouvelles furent 
apportées à Mets que ung evesque de Stras- 
bourg se avoit pendu et estranglé , et que la 
justice dudit lieu l'avoit fait enfoncier dedans 
ung tonneaul et le mettre sur le Rin et le 
laissier alleir à l'aventure. 

Enoor audit mois, en l'abbaye de Sainct 
Pierremont , y eult ung moine qui se pendit 
et estrangla. 

Aussy le temps se continuoit tousjours de 
mal en pire , et ne oyoit on dire ne raconteir 
nulle bonne nouvelle , et ne fist que plouvoir 
et gresilleir aux mois de janvier, de febvrier et 
de mars entièrement; car, au mois de mars, 
on n'avoit encor fait rien ès vignes , semé 
ne enhanné les avoines ne aultres grains ; 
car, sans cesser, il pluvoit , ventoit , tonnoit 
et aloidoit tellement qu'il sembloit que le 
monde deust fineir. 

Le tiers jour de mars , Stevenin Hain- 
zellin, le notaire, estoit allé sur ung estang 
à Clemery, pour pescher avec l'abbé de 
Sainct Simphorien , son filz : et illec vinrent 
quaitre compaignons d'armes et le prindrent 
et l'enmenont en une plaice en AUemaigne 
vers Strasbourg, appelée Tan, à l'instance 
de Jehan de Recque , qui estoit de guerre à 
la cité. 

1485. 

Le sire Nicolle de Heu, escuier, filz sei- 
gneur Jehan de Heu , chevalier, et de dame 
Chevallat , qui furent , fut fait maistre esche- 
vin de Mets , le jour de feste sainct Benoit 
en mars , mil iiij c lxxx et iiij , pour ung an , 
finissant audit jour, l'an revollu , mil iiij 0 
lxxx et v. 

Icelluy jour, à l'heure que le maistre es- 
chevin venoit de quérir les abbez en la plaice 
Sainct Saulveur, et quant il s'en alla à S le 
Marie et alla faire le serment à la chambre 



des trese , à chescune des trois fois , seigneur 
Nicolle Dex, qui tenoit encor la cour Pe- 
vesque , pourtant qu'il n'y avoit encore point 
d'evesque , tira de serpentine et hacquebutte 
et de collevrine à grant puissance et getta 
plusieurs fusées de feu aval la place devant 
le moustier. 

Audit an , le sabmedi après le mey caresme, 
pape Innocent qui avoit esté nouvellement 
fait et créé , fist dire et anoncier que on vol- 
cist prier Dieu par toutte la crestienté et 
faire procession pour sa bonne intention et 
pour l'amendement et tranquillité du temps ; 
ce qui fut fait. 

En celle année advindrent plusieurs diverses 
aventures , comme en la précédente. Et entre 
aultres « y eult une femme , résidant à Mets, 
en la plus prochaine maison de la porte des 
Allemans qui se pendit en son grenier. Si 
fut prinse par le bouriaul, de l'ordonnance 
de justice, et mise dedans un tonneaul bien 
cloz et serré, où estoit escript sur ledit 
tonneaul en françois et en allemant: Bouttez 
à vauly laissez alleir; c'est par justice. 
Puis fut mis sur la rivière de Muzelle. 

Peu de jours après , nouvelles furent ap- 
portées à Mets que ung maire d'ung villaige 
en près de Briey se pendit à ung arbre. Et le 
semblable fist une femme à Fayt , qui est ung 
villaige appartenaut au doyen et chappistre 
de la grande église de Mets. 

Audit an , au mois d'apvril , se acomença 
contre la cité de Mets , à tort et sans cause , 
une guerre qui a longuement duré, laquelle 
fut acommencée par Hannès Crantz , filz 
Bartholle Crantz , qu'on disoit la Grant 
Barbe, qui , le vendredi devant les* palmes , 
l'an mil iiij c lxxiij , par l'ordonnance du duc 
Ni collais de Loraine , se ingéra par malice 
et cautelle (je ne veuls dire par trahyson, 
suivant la raice de Froymond et Ganellon) 
volloir prendre et usurpeir sur le s* Empire 
romain, la cité de Mets qui est l'une des 
quaitre franches cités et membres du s 1 Em- 
pire. Là ledit Grant Barbe fut tué ; de laquelle 
mort ledit Hannès en demandoit réparation. 
Dont la cité de Mets luy mandèrent que bien 
estoit vray que aultresfois le duc Nicollais 
de Loraine les avoit vollu prendre pour luy 
et usurpeir contre le droit du sainct Empire , 
fraudeuleusement, sans defiier et sans dire 
garde toy ; et contre iceulx ilz s'avoient 

deffendus et repoulsé leurs ennemis : et si 
aulcuns de la part des Lorains, son pere ou 
aultres , y avoient demeuré, ce averoit esté 
fait en deffendant la franchise de la cité : dont 
il n'avoit cause de les actionner , car ilz ne les 
alloient mie querrir ; et s'ilz eussent demeuré, 
ilz n'eussent mie receu ung tel paiement : tel 
dessert , tel paiement. Et , avec ledit Hannès 
Crantz , déifièrent douze aultres complices , 
pires en malvistié et mallice, qui firent en la 
terre de Mets plusieurs grans malz et do- 
maiges , en prenant hommes , bestes et aultres 
biens. 

Item , aussy durant ce temps , je Philippe , 
dessus nommé , escripvain et composeur de 
ces présentes chroniques , contre la voul- 
lenté de mon pere et de mes pareils , estoie 
délibéré de m'en aller juer à l'aventure par 
le pais ; mais par ledit mon pere lus arresté 
pour celle fois. 

Le vingt quatriesme jour de jullet, fut jué 
à Mets , en la plaice en Chambre , le jeu de 
la vie et passion de madame saincte Barbe , 
qui dura trois jours, et fut le mieulx jué 
et le plus triumphamment que on vit de 
long temps , et au gré de touttes gens. Et 
furent faits eschauffauls en la plaice de Ve- 
zegnuef, huit jours devant, ausquelz ilz se 
représentèrent et firent tout le mistere sans 
parleir. Et puis , audit vingt quatriesme jour 
de jullet , fut fait le jeu devantdit en Cham- 
bre. Et y alloient les gens prendre leurs 
places, aux quaitre heures du matin: et deb- 
voit on jouer, trois jours de suitte , assavoir, 
le diemanche , lundy et mairdy. Mais , le 
mairdy, il vint ung si horrible temps, en- 
viron deux heures après midi, qu'il estoit 
quausi nuit, et fallut laisser le jouer ; et ne 
peult on eschevir le jeu, pour les pluyes, 
que le diemauche après. 

Or estoit pour lors , demeurant en Mets , 
ung jonne filz bairbier , nommé Lyonard , 
qui estoit ung très beaul filz et ressembloit 
une belle jonne fille , et estoit nationné de 
Nostre Dame d'Aix en Allemaigne 5 mais il 
avoit long temps demeuré à Mets , en l'hos-» 
tel maistre Hannès, le bairbier, du Quart au 1 , 
qui fist le personnaigc de saincte Barbe si 
preudemment et dévotement que plusieurs 
personnes plouroient de compassion; car il 
tenoit si bonne faconde et manière avec si 
bonne mine et geste avec ses pucelles , qu'il 

estoit à chescun agréable , et n'estoit possible 
de mieulx faire. Et tellement fut en la graice 
d'ung chescun , qu'il n'y avoit seigneur , 
clerc ne lay, qui ne desirast à avoir ledit 
gairson pour le nourir et gouverner ; entre 
lesquelx y avoit une riche veufve en Salnerie 
qui le voulloit avoir pour son héritier. Tout- 
tesfois , entre les aultres , ung seigneur chai- 
noine de la grande église, nommé maistre 
Jehan Chardelly, qui aussy estoit chantre , 
homme de lettres et bien scientificque , le 
print en si grant amour qu'il luy fut délivré 
et le mist à l'escolle où il prouffita plus en 
ung an que aultres en dix : puis l'envoya à 
Paris , aux estudes , où en brief temps après , 
fut fait et passé maistre ès arts : et depuis 
l'ay veu regent et maistre de l'escolle à S* Sal- 
veur , et après , l'ay veu estre chainoine de 
Nostre Dame d'Aix et porter grant office. 

En ce mesme temps, fut à Bar le Duc jué 
ung jeu auquel avoit aulcuns hommes faisant 
les personnaiges de dyables ; dont il en y eult 
ung qui , en cest habit , volt avoir cohabita- 
tion charnelle avec sa femme. Et elle diffe- 
roit , luy demandant qu'il volloit faire , et il 
respondit qu'il volloit faire le dyable. Et 
combien qu'elle ne s'y volcist condescendre , 
si luy fut il force d'obeyr, et conceupt ung 
entTant qu'elle porta son terme. Le temps 
venu de son enfifantement , elle se délivra 
d'ung enflant qui , dès le fault du corps en 
bas , estoit forme d'homme et le dessus avoit 
forme de dyable : dequoy on en fust fort es- 
mervcillié et ne le volt le prestre baptisier 
jusques à ce qu'il en averoit adverti nostre 
sainct pere le pape, pour sçavoir ce qu'il 
en averoit à faire. Encor en plusieurs aultres 
lieux advindrent de grans signes et prodiges ; 
car audit an, au mois de j ung, vers S 1 Avolz, 
advint que une jument délivra de deux enf- 
fans , ung filz et une fille , qui fut chose 
merveilleuse et grand prodige. 

En jung, y eult ung compaignon de Sal- 
verne qui revenoit de Sainct Nicolais et rap- 
portoit ung peu d'argent. Advint que ung 
malvais garson luy coppa la gorge, dont, 
deux ou trois jours après , il y eult ung 
homme qui vint à Fleury, auquel on eult 
souspeçon qu'il ne l'eust fait , et fut prins et 
amené à Mets.' Et incontinent les maistres 
de l'hospital, comme seigneur* de Fleury, 
le voulloient ravoir, pourtant qu'il avoit esté 

prins en leur seigneurie ; et les trese le voul- 
aient tenir pourtant qu'ilz l'avoient en mains. 
Touttesfois il fut portefué que les seigneurs 
de Fleury où il avoit esté prins , pourtant que 
c'estoit cas criminel , l'avoient bien à avoir. 

Audit temps mesme, advint à Mets que ung 
nommé Godair, le notaire , en alloit par une 
petitte ruellette, nommée Vaizelle, près du 
pallais , qui , par la temptation du dyablc , là 
se volt coppeir la gorge 5 mais il lut rescous 
par Collin Menai, qui l'en destourna et fut 
bien csbahy et qui luy remonstra que c'estoit 
mal fait : si fut ledit Godair prins et appré- 
hendé et interrogué dont ce luy procedoit 
de soy volloir ainsy murdrir : et il respondit 
qu'il avoit rencontré six grans personnaiges , 
vestus de noir, qui le constraindoient de ce 
faire : et ledit Collin ne les véoit point ; pour- 
tant falloit que ce fussent dyables. 

Audit an , y eult plusieurs sorcières prinses 
en divers lieux ; entre lesquelles en y eult , 
à Salney trois des prinses, qui furent bruslées, 
le premier jour d'aoust , lesquelles confessè- 
rent merveille. 

Le tiers jour dudit mois d'aoust, y eult à 
Mets ung tonnellier qui estoit comme tout 
ravi d'esperit de fantaisie , qui disoit venir de 
faierie où il avoit esté quatorze sepmaines , 
et où il avoit apprins que le temps seroit 
toujours pluvieulx jusques à la sainct Remey, 
et que dedans le jour de noel , y averoit dix 
hommes d'auctorité en la cité, qui se met- 
teroient à mort eulx mesmes ; et que Tannée 
après y averoit grosse mortalité ; et qui pis est , 
dedans cinq ans , la cité fonderoit en abysme. 
Pour lesquelles parolles ledit tonnelier fut 
prins et mis en l'hostel de la ville. 

Par cy devant , en plusieurs lieux , avez oy 
reciteir les malz et doraaiges que ung gentil 
homme , nomé Liebault d'Abocourt, faisoit 
et avoit faits au pays de Mets où il avoit eu 
couru sans deffier. Non content de ce qu'il 
avoit couru et parpetré, dont il avoit bien 
mérité la mort, audit mois d'aoust mesme, 
se acompaigna de Hannès Crantz , fi lz la 
Grant Barbe devantdit , qui estoit ennemi de 
la cité , et avec aultres avoit deflié. Et eulx 
ensemble , acompaigniés de plusieurs malvais 
garsons , firent grevances et domaiges aux 
subgectz de la cité , qui leur fut chose griefve 
à supporteir de leurs voisins auxquelz ilz ne 
avoient mie desservi. Parquoy fut advisé d'en 

faire une fin 5 et envoyont quatre cents piétons 
aventuriers cerchier après ledit Liebault d'A- 
bocourt, lequel, à une matinée, en sortant 
hors de sa maison pour alleir veoir et deviseir 
avec les femmes qui chawoient une buée , fut 
assailli et occis. Apres ce fait , le quatriesme 
jour de septembre, dix Allemans deffierent 
la cité sans tiltre, cause, ne raison: et ainsi 
avoit alors la cité trois deffiances, assavoir, 
de Jehan de Recque , Tune , de Hannès Crantz 
une aultre , et l'autre desdits dix Allemans. 

La vendange de ces.te année fut bien petite 
et de pouvre boisson, pour la malvaise dis- 
position du temps ; et estoient les vins chiers. 
L'hyveir ensuivant fut dur et aispre ; et fist 
si grande gellée que les arbres fendoient aux 
champs en plusieurs lieux. 

Audit an , la vigille de noel , furent envoies 
devant Hettange plusieurs compaignons sol- 
doieurs de Mets avec Martin Dinguenhem, 
clerc et secrétaire des seigneurs sept de la 
guerre d'icelle cité, pour ce que en icelle 
plaice se tenoient certains lairons pillairds, 
ennemis de la cité. Eulx venus devant icelle 
plaice de Hettange, ilz l'assaillirent de telle 
sorte que lesdits soldairs de Mets la gaingne- 
rent , et en y eult ung des tuez à l'assault 
et trois furent prins et amenez à Mets, le 
jour de noel. Et le sabmedi après , ilz furent 
menés au piloris , et à deux heures , ilz furent 
menés entre les deux ponts , et îUec eult la 
teste coppée ung, et les aultres deux furent 
pendus , le jeudi après , qui fut la vigille des 
Roys. 

Pour ceste cause et aultres, les gouverneurs 
de Lucembourg faisoient plusieurs demandes 
à la cité et à aulcuns particuliers: premier, 
pour le fait de Rechiefmont que la cité avoit 
fait abattre sans eulx: deuxiesement , pour 
ce que après la conqueste faietc on y trouva 
une ymaige de Nostre Dame, laquelle fut 
apportée à Mets et mise en la chaippelle de 
Victoire , devant la grande église , et ung epi- 
taphe de la conqueste. Item , pour le fait de 
ce que Wiriat Roucel avoit prins ung homme à 
DistorfF, appartenant à luy, et amené à Mets : 
item , de ce que François le Gournais en avoit 
pareillement prins ung à Cardrouange , dont 
il estoit seigneur , et amené à Mets : item , de 
ce que seig r Perrin Roucel , seig 1 " de Tallange , 
y avoit mené des pierres de Rechiefmont : 
item , de ce que seigneur Rénal le Gournais , 

seigneur François , son frerc , seigneur Nicolle 
Dex , et seigneur Philippe de Raigecourt 
avoient prins des gens de deux villaiges près 
de Thionville, appartenant au mareschal de 
Lucembourg, pour une censive que ledit 
mareschal leur debvoit : lesquelles choses 
ceulx de la duché de Lucembourg disoient 
qu'elles ne se debvoient faire et en deman- 
doient à la cité mille livres. Pour lequel fait 
y eult une journée tenue à Thionville , le 
troisiesme jour de jullet; et y furent pour 
la cité seigneur Rénal le Gournais et seigneur 
Andreu de Rineck, chevalier. Mais ilz ne 
firent rien , et fut la journée reminse au vingt 
cinquiesme jour de jullet. Et incontinent la 
cité envoya maistre Henry , l'ung des clercs 
des sept de la guerre , devers monseigneur 
d'Austriche , et demaudoit on à ceulx de Lu- 
cembourg que la journée fust minse avant 
quinze jours ; et ilz n'en volrent rien faire. 
Et incontinent nos seigneurs firent dire au 
peuple de Mets et aussy à ceulx du pays 
que chascun fust sur sa garde. Et dedans 
trois jours après , vindrent nouvelles que la 
guerre estoit ouverte entre le roy et mon- 
seigneur d'Austriche et ses alliez: ce que 
voyant ceulx de Lucembourg , vindrent à 
Mets par exurement Jehan de Vy, prevost 
de Thionville , le recepveur de Lucembourg 
et deux de la justice de Thionville , et priont 
d'avoir ce qu'ilz avoient reflusé, c'est assavoir 
de ravancier la journée jusqu'au premier jour 
de septembre. 

Maistre Henry , revenu de devers monsei- 
gneur Maximilian , duc d'Austriche , apporta 
nouvelles et manda que du différent pour 
Rechiefmont et d'aultres choses ledit duc en 
avoit fait l'accord , de sorte que la cité se 
contenta de luy. Et dist ledit duc qu'il volloit 
estre amy à la cité et ordonna aux gouver- 
neurs, justiciers et officiers de Lucembourg 
de non plus molesteir ne inquiéter ceulx de 
Mets. 

Le septiesme jour de septembre , vigille de 
Nostre Dame , monseigneur Henry de Lo- 
raine , evesque de Mets , envoya prendre 
possession de l'evesché par maistre Nicolle de 
Selve , officiai de Toul , son procureur , et la 
prinst, après primes, en la grant église. Et 
fut en chappistre premièrement , puis après , 
devant le grant autel , et illec fist le serment 
et après il s'en alla seoir en une grosse chaire 

de mairbrte qui est derrière le grant autel; 
et là fut mené par l'archidiacre de Mets et 
le ch an cellier qui tousjours estoient à dextre 
et à senestre de luy et le tenoient par les 
manches de son sorpelis , au siège episcopal , 
au chief du cueur, et l'assirent audit siège. 
Mais il n'y demeura gaire ; car incontinent 
ilz le firent leveir, signifiant qu'il n'estoit que 
procureur de l'evesché et le mirent seoir en 
ung des stalz des chainoines , tout au chief et - 
au dessus du suffragaut qui y estoit : et chan- 
tait on la grant messe bien solempnellement. 
Et après la messe ilz allont demander ouver- 
ture en la cour l'evesque; et incontinent, sans 
reffus , seigneur Nicolle Dex leur en fist ou- 
verture et leur donna les cleifz. 

Il advint que dame Françoise , femme sei- 
gneur Philippe de Raigecourt, laquelle estoit 
divorsée et départie dudit seigneur Philippe , 
son mairit, molrut. Et fut mainbourg seigneur 
Nemmery Renguillon et seigneur Jehan Pap- 
perel , ambedui eschevins ; et ledit seigneur 
Philippe y mist empeschement et se boutta 
en la maison : parquoy les parties en furent 
devant justice , dont il fut portefué que les 
biens demeureroient et poseroient en la main 
du maistre eschevin , tant qu'il en seroit dé- 
terminé. Et puis après , fut déterminé par 
le conseil que lesdits seigneurs Nemmery et 
Papperel debvoient estre damans contre ledit 
seigneur Philippe , disant qu'ilz avoient les 
empeschemcns à defifendre. Et ce voyant les 
seig" Nemmery et Papperel , pourtant que 
la chose ne leur plaisoit point , ilz trouvont 
faiçon et furent contens que les ordinaires 
de la cour l'evesque vinrent devant justice et 
rcqueront que la cause leur fust renvoyée, 
pourtant qu'ilz vouloient dire que du faict 
de divorse ilz en debvoient avoir la cognois- 
sance ; mais il n'en fut rien. Et pourtant que 
lesdits seigneurs Nemmery et Papperel ne 
volloient point clameir sur ledit Philippe de- 
vant les trese, le maistre eschevin, par son 
conseil , délivra audit seigneur Philippe les 
biens de ladicte dame Françoise; et fist on 
commandement ausdits seigneurs Nemmery 
et Papperel , sur cent livres de metsain , qu'ilz 
délaissent toutte la poursuit te qui se faisoit 
pour eulx, par les ordinaires, pour ledit faict. 

Item, pourtant que les ennemis estoient 
journellement sur les champs, tendant sur 
ceulx de Mets , et que on amenoit le sel que 

monseigneur de Loraine doit à la cité de 
Mets, chascun an, on envoya bien quatre 
vingt chevaulx et soixante piétons pour con- 
duire ledit sel à Mets. Et comme lesdits gens 
d'armes et piétons estoient encor aux champs, 
vindrent nouvelles que les denrées de ceulx 
qui avoient esté à Francquefort , estoient à 
Forpack , et les y avoit fait demourer le comte 
de Linange , tant qu'il en eust adverti la cité , 
affin que on leur édlaist au devant ; dont on 
allont dire aux gens d'armes et piétons qu'ilz 
allaissent les conduire ; et y allont et les ra- 
menont à Mets. 

Le huitiesme jour de janvier, fut faicte la 
paix entre la cité et Jehan de Recque, Louis 
de Tan, Hannès Crantz et tous les aultrcs 
Allemans qui estoient de guerre à la cité , 
comme cy dessus est desclairé. 

Le quinziesme jour de janvier , seigneur 
Michel le Gournais, chevalier et seigneur 
François le Gournais , chevalier , par Tordre 
de nos seigneurs de la cité , s'en allèrent en 
France devers monseigneur de Loraine , qui 
estoit , passé loing temps , devers le roy. Et 
la cause de leur allée estoit pourtant que les 
seigneurs du conseil de Loraine avoient man- 
dé les fiefvés de la cité ; et pourtant qu'ilz n'y 
avoient point allé en personnes , ilz avoient 
saisi leurs fiefz et les volloient avoir confis- 
qués. Et oultre, pourtant que l'abbé de Sainct 
Martin devant Mets avoit esté devers mon- 
seigneur de Loraine et avoit impeltré de 
faire adjourner aulcuns des seigneurs par de- 
vant le bailli f de S t Mihiel, pour cause de 
la terre de Wangecourt que ses prédécesseurs 
avoient vendue et obligée , et qu'il la vouloit 
ravoir: et du tout hit accord fait. 

Audit an , on fist ung huchement que qui- 
conque jureroit nul vilain serment , il seroit 
à dix solz d'amende ; et celluy qui le rap- 
porteroit , en auroit le tiers , les trese le tiers 
et la ville les deux parts. 

Le vendredi après le mey caresme , qui fut 
le dixiesme jour de mars, on fist une pro- 
cession générale à Nostre Dame aux Champs , 
laquelle fut faicte et recommandée par le 
prescheur qui fist la prédication , qu'elle estoit 
seullement faicte pour prier Dieu qu'il volcist 
donneir graice au duc Maximilian, nouvel 
roy des Romains, qu'il puist gouverner et 
régir ses pays et subgectz tellement que ce 
puist estre au salut de son ame et à son 

honnenr. Et pria ledit prescheur à tout le 
peuple que chascun et cbascune volcist dire 
une Pater nos ter et ung Ave Maria. 

Audit an meisme , advint à Mets que ung 
jonne clerc de l'hostel seigneur Jehan Phi- 
lippe , chainoine de la grande église de Mets , 
menoit bbire ung cheval au saulcis de Mu- 
zelle , appartenant à sondit maistre , et pour 
son plaisir le faisoit saillir empres du mollin 
au vent , et puis luy donna une course ; mais 
celluy cheval estoit fort en bouche et l'em- 
porta oultre et le getta en la rivière où il 
fut noyé. 

Audit temps, fut fait à Mets ung huche- 
ment que touttes femmes mal falmées , estant 
arrière de leurs mairits , et touttes filles publi- 
ques ou mal vivant , estant en pleines rues , 
pour leurs dissolutions, se retirassent en lieux 
publics ou se absenteir de la cité. Et de fait 
y fallut alleir , dont plusieurs gens en furent 
bien contens. 

Audit temps, ung seigneur de Mets, ap- 
pellé seigneur Wiriat Roucel , estant avec 
aultres en une taverne publicque, où ung 
corretier de chevaulx , nomé Goufïin , se print 
à luy de parolles, ce que ledit seigneur ne 
peult endureir et tirait ung braicquemart 
qu'il portoit et en frappa ledit Goufïin et luy 
fist une playe sur le bras. Le cuydant avoir 
navré à la mort, il s'en alla en franchise en 
une église. 

1486. 

Le sire Jaicque Dex, escuier, seigneur de 
Bassoncourt, fut fait maistre eschevin de Mets, 
le jour de feste sainct Benoit en mars, mil 
iiij c et lxxxv, pour ung an finissant audit 
jour, l'an revollu, mil iiij c et Ixxxvj. 

En ladicte année, enz trois festes de pen- 
thccoste, fut jué à Mets, en la plaice de 
Chambre, le mistere de la vie et passion de 
la glorieuse vierge et martir saincte Caitherine 
du mont de Sinay, et fille du roy d'Alexan- 
drie, dont le devantdit Lyonard, qui, l'an 
preccldent, avoit jué le personnaige de saincte 
Barbe, jua le personnaige de s* Caitherine, 
et fist merveilleusement son debvoir. Mais ce 
mistere ne fut point si agréable au peuple 
et aultres auditeurs que avoit esté celJuy de 
saincte Barbe ; car ledit Lyonard avoit des- 
jay ung peu mué sa voix, et avec ce, les 
personnaiges et la rethoricque ne le langaige 

festoient point si bien aornez en doulceur 
et devoltion comme ceulx du jeu et mîstere 
de saincte Barbe. 

Le dîemanche après, qui fut le jour du 
royal diemanche , je , Philippe , composeur et 
escripvain de ces présentes chronicques , 
contre vollunté et sans le sceu de mon père 
et de tous mes amis et parens , me partis, 
ce jour, de Mets pour m'en aller à l'aven- 
ture ung peu juer par le païs , et y fiis , 
environ cinq ans, sans retourner. Et, avec 
ung aultre compaignon, prins mon chemin 
de Sainct Nicolais à Remiremont , de là à S* 
Thiebault d'Aulsay, à Basic. Et en trassiant 
le pays de Suisse, vinsmes arriver à Berne, à 
Fribourg et à Romont ; et de là à Losenne et 
à Genevre, en Savoye , auquel lieu je me tins, 
pour celle première fois , et y fus logié chez 
ung prélat d'église, homme de bien, lieutenant 
de l'evesque , et le servis ung an entier. 

Environ le mois de jung , monseigneur de 
Loraine eult ses trois estats ensemble et fist 
demander à chescun feu des villaiges appar- 
tenant aux églises et aux fiefvés deux escus ; 
et il luy fut octroyé par les aulcuns de ses 
subgectz trente gros de Loraine, à payer à 
deux ans. Pour laquelle chose il vouloit le- 
veir lesdits trente gros sur aulcuns villaiges 
de la terre de Mets. Mais les seigneurs de 
ladicte cité ne le voullurent permettre ne 
souffrir, pourtant que jamais n'avoit esté fait. 
Parquoy, le premier jour d'aoust, le devantdit 
duc, par ses officiers, fist courir et gaigier 
à Ralcourt , à Bouxiere et à Chamenat , à 
Louveney et à Lorey devant le Pont , et prin- 
drent plusieurs corps d'hommes et bestes, 
chevaulx , rousses bestes et blanches : de- 
quoy requestes et poursuittes en furent tel- 
lement faictes que les parties en furent ajour- 
nées, et en fut la paix et accord fait, que 
ceulx desdits villaiges n'en debvoient jamais 
rien payer : mais cest accord ne dura gaires, 
car les loupz ne aiment jamais les chiens. 

À peu d 1 occasion, 
Prent le loup le mouton. 

La vendange d'ycelle année Rit belle et 
chaulde et necte ; mais il y eult peu de vin. 
Et lut une belle saison pour enhanner et 
sommer les laboureurs. Et estoit le temps 
doulx, serain-, sans froydure, tant que, en 
la sepmaine devant noel, les soignes vin- 



drent en ces pays : ce que on n'avoit veu , 
passé loing temps , car les soignes ne vien- 
nent gaires souvent avant la s 1 Valentin en 
qe pays, se dont n'est que le temps soit 
fort doulx et tempéré, 

En celluy temps, Jehan de Vy, pour lors 
capitaine à Thionville, courut sur ceulx de 
Mets à Airgancey , Ollexey , Chairley , Xuelle 
et Verney et gaigierent grans bestiaires et 
corps d'hommes , pour certains porequès que 
ceulx de Mets avoient arrestés à ceulx de Thi- 
onville; et lesdits de Thionville les avoient 
arrestés à certains marchants. 

En ceste année, seigneur Jaicque Démange, 
grant vicaire de l'evesché de Mets , fist aco- 
mencîer, parfaire et eschevir le cueur de Nos- 
tre Dame en la grande église cathedralle de 
S 1 Estienne dudit Mets. Et pour acomencier 
ledit ouvraige, il convint abattre tout le viès 
ouvraige où il y avoit deux haultes rondes 
tornelles d'ung costé et d'aultre du grand 
cueur, qu'on disoit que le roy Charlemaigne 
y avoit fait faire en ladicte église : dont celle 
tornelle qui estoit vers Chambre , fut pour 
lors abattue. Et acomença on à vuidier la 
terre pour faire les fondements des murs et 
bouttées qui sont du costé vers Chambre. 
Et estoit chose hydeuse et merveilleuse de 
regardeir du hault en bas, et sembloit ung 
abysme. Et encore ne pouvoit on trouveir 
bou fondement, et convint descendre plus 
bas que la rivière de Muzelle , et là convint il 
planteir à force gros palz de chesne , à la hie , 
et de gros quairtiers de mairiens pour avoir 
bon brossement et fondement. Et est chose 
incredible de ce que ledit fondement cousta. 

En ceste année , seigneur Pierre Baudoiche 
fist acomencier à ediffier la maison de Passe 
temps, située sur la rivière de Muzelle, de- 
vant le monaisteire de Sainct Vincent , où il 
soiloit avoir ung mollin qu'on disoit le mol- 
Grangnier. Et pour faire icelle maison grande 
et spacieuse , ledit seigneur Pierre fist aichet- 
teir à l'environ treize ou quatorze petittes 
maisonnettes qui estoient à l'entour et les fist 
touttes abattre pour joindre avec ledit mol- 
lin. Et sur la porte de ladicte maison estoit 
escript : 

Passe temps , pour gens solacîer, 
Est nommée ceste maison , 
Qui par avant , longu e saison , 
Se nommoit le mollin Grangnier. 



Digitized by 



47» 



1487. <** 



En ladicte année , le comte de Wernen- 
bourg , dont cy devant est fait mention en 
plusieurs lieux, qui en son temps avoit fait 
de gros et grans domaiges au pays de Lucem- 
bourg , Bar, Loraine et de Mets , en courant , 
son cheval cheut, et se rompist le col. Dieu 
luy veuille pardonneir ses faultes. 

Audit an , ung jonne gentil homme, nom- 
mé Jaicque du Chaistellet , vint logîer à Mets , 
à la Croix Blanche, en l'hostel Jehan de 
Jamais , Fhostellier, en la rue des Gournais , 
lequel dit audit Jehan de Jamais que ung 
soldair, nommé le . grant Guillamme , estant 
aux gaiges de la cité , luy avoit conseillié de 
enmeneir une jonne fille d'icelle hostellerie, 
et de panre et chairgier ce qu'ilz polroient 
avoir : dont la cognoissance en vint à justice, 
et forent prins et appréhendés de l'ordon- 
nance de justice et mis en l'hostel des pri- 
sonniers, et furent interrogués l'ung contre 
l'autre , et chascun maintenoit son cais. Et 
pour ce , presenteircnt champ de bataille en 
jusques à oultrance. Et maintenoit ledit Guil- 
lamme que jamais il n'en avoit parlé. Si fut 
le jour prins et choisi dedans quarante jours , 
et furent mis à délivre. Et après , sans licence 
de justice, firent apoinctement et paix en- 
semble : puis se partit et en alla ledit Jaicque 
à son plaisir. Et pour ce qu'ilz avoient fait 
accord sans le sceu de justice, parquoy justice 
luy dirent qu'il convenoit qu'il fust coulpable 
du cas, s'il ne s'en purgeoit souiïisamment. 
Et pour ledit Guillamme estre deschairgié 
dudit fait , il luy fut force rescripre et mandeir 
après ledit Jaicque qu'H se volcist trouveir 
le jour qu'ilz avoient assigné par devant jus- 
tice pour faire ledit champ de bataille. Le 
jour venu, ledit Guillamme se arma et mon- 
tait à cheval et vint au lieu où le champ 
estoit préparé et les lisses faictes au Champ 
à Saille , le vingt deuxiesme jour de febvrier, 
et y demeura jusques au soleil couchant, 
attendant son homme. Si fut huchié et crié 
par trois fois , à son de trompe , aux quaitre 
cornées du champ , et ne compairut point. 
Le soleil couchié , ledit Guillamme fist pro- 
poseir par devant seig r Renault le Gournais, 
seig r Wiriat Roucel , chevalier, et seigneur 
Geraird Perpignant, comis et députés pour 
gardeir le champ de bataille , comment ledit 
champ de bataille et jour d'icelluy avoit esté 
prins et choisi , et fist lire en hault l'instru- 



: puis requist que 
fust adjugé et qu'il 
deheu de faire son 
ue fust réputé con- 
dudit instrument, 
convaincu et des- 
en deflault. 



ment fait pour ledit fait 
l'honneur de la journée luy 
s'avoit présenté en temps 
debvoir, et que ledit Jaicq 
tumas, suivant le contenu 
et ledit Jaicque comme 
clairié avoir eu et tombé 

Le sire Jehan Daubrienne , qu'on disoit 
Xaving, escuier, fut fait maistre esche vin de 
Mets, le jour de feste sainct Benoit en mars, 
mil iiij c et lxxxvj , pour ung an finissant ledit 
jour, l'an revollu, mil iiij c et Ixxxvij. 

En ceste année se esmeut une m al v aise, 
perverse et malheureuse guerre , par ung 
homme de peu de puissance , et à peu d'oc- 
casion acomencée et pour meschante chose, 
et qui se eust peu appaisanteir pour bien 
peu de chose ; car on dit communément : 
Bonne est la maille gui fait reserveir et es- 
pargneir le denier. De laquelle entreprinse 
on ne tenoit compte : mais , par succession de 
temps, se empirait tousjours. Et par l'espaice 
de environ trente ans que durait ce hutin, 
coustait plusieurs deniers aux bourgeois et 
marchans de la cité et aux bonnes gens du 
P a y s > J a y c « que par plusieurs fois la paix 
en eust esté faicte pour peu de chose, à la- 
quelle on ne voult jamais entendre, jusques 
à la fin que, à la honte de la cité, après 
plusieurs grans dopmaiges faits et receus , 
force fut de paier une somme merveilleuse 
pour avoir paix , comme cy après il sera dit. 

Celle maldicte et pestilencieuse guerre se 
esmeut à la requeste d'ung malvais gairson, 
citain de Mets, nommé Pierre Burtal , fijz 
Burtal Soffiroy, le marchant , demeurant alors 
en icelle cité, aval Ramport , lequel demandoit 
à avoir ung molJin sur le ruyt de Vallier, 
auquel les seigneurs de Sainct Vincent , pour 
faulte de paier le luyer et rentes qui appar- 
tenoient au seigneur abbé et couvent de S* 
Vincent , et pourtant qu'ilz n'estoient mie 
paiés, après avoir leur deffault de paiement , 
par esxurement ilz se firent conduire et mettre 
en possession dudit mollin. Et seigneur Wairy 
Roucel , chevalier,, pour censés qu'il y avoit 
chescan , assises sus les heritaiges , censés et 
tous uz dudit Burtal Soflroy, il releva ledit 
heritaige contre les abbé et couvent de Sainct 
Vincent ; et scions l'uz et coustume de la cité 



Digitized by 



1487. 



de Mets, l'heritaige fut tresfondu. Et aprcs 
il volloit avoir par force ledit mollin, sans 
avoir regard aux coustumes du pays. Véant 
que, en ceste manière , il ne pouvoit joyr de 
ce qu'il prestendoit avoir, par le moyen de 
aulcuns aventuriers , gens de guerre , ledit 
Pierre et ung aultre compaignon, appelle 
Holsingen , ainsy acoustrez , avec leur pres- 
tendu droit , se abssenterént et en allèrent 
de coste le comte Hennement de Forpack, 
auquel ilz donnèrent à entendre plusieurs 
grandes bourdes , menteries et choses contre 
la vérité. Et l'inforina ledit Burtal comment 
le mollin à bleid , entre Valliere et Ventoul , 
estoit sien , et que son père l'avoit achetté 
à année à l'abbé et au couvent de S* Vincent , 
en toutte haulteur et seigneurie; et que la 
justice de Valliere luy avoit prins ses biens 
audit mollin, en la valleur de quatre cents 
florins , et que ledit Holsingen , à la faveur 
dudit Pierre , en avoit fait requeste à l'abbé 
de Sainct Vincent, lequel se tenoit lors à 
Esternach ; et boutta tellement le hutin en la 
teste dudit comte que , nonobstant que ledit 
abbé avoit sur les requestes que ledit Hol- 
singen fist, respondu et présenté raison, ledit 
comte , sans en rescripre audit abbé ne à la 
cité , à puissance de gens d'armes et de pie- 
tons , bien en nombre de trois cents , que à 
chevaulx que à piedz, vint courre à Valliere , 
à Courcelle , à la Quenexey, terre de Sainct 
Vincent, et à aultres villaiges appartenant 
aux aultres des manans de la cité , comme 
à Oxy, à Airs la Quenexey, et y prindrent 
bestes et aultres biens et cinq corps d'hom- 
mes en la ville de Courcelle et à la Que- 
nexey, et amenont tout à Forpach. 

Pour laquelle chose messeigneurs de la cité 
en rescripvont audit comte , lequel , en ses 
responses , alleguoit ce dessusdit , dont ledit 
Pierre et Holsingen l'avoient informé. Neant- 
moins il présenta d'en venir à journée par 
devant messeigneurs de la cité. Et après plu- 
sieurs lettres encourues d'ung costé et d'aul- 
tre, journée fut assignée au tiers jour de 
jullet , l'an lxxxvij , à laquelle journée ledit 
comte fut et ledit Pierre et Holsingen , et se 
tint en la chambre des trese , par devant seig r 
Michel le Gournais , chevalier, seig* François 
le Gournais et seig r Pierre Roucel à ce comis 
par messeigneurs de justice et du conseil pour 
ouyr les parties et pour recepvoir leurs bons et 

monstrances. Et proposoit, pour ledit Pierre, 
Henry de Halmestat en alléguant ce dessusdit 
dont ledit Pierre avoit informé ledit comte , 
et demandoit à estre restitué desdits quatre 
cents florins , et mille florins pour les dop- 
maiges avec ses amendes. Et monseigneur de 
Sainct Vincent fist response que ainsy ne se 
debvoit faire et que la seigneurie dudit mollin 
n'estoit point audit Pierre, ains appartenoit 
à ladicte église et comme il povoit appairoir 
par la laiée faicte audit Burtal , son pere , 
dudit mollin ; et aussy par deux jugemens 
qui en avoient esté déterminés contre ledit 
Burtal , son pere : et parmy ce , ledit abbé 
et ladicte justice de "Valliere avoient bien de 
la demande dudit Pierre à demeurer en paix, 
en protestant de demandeir lesdictes perdes 
et domaiges faictes à luy et à ses pouvres 
gens , en temps et en lieux et à ceulx à qui 
il appartenait : de laquelle chose ledit Pierre 
fut condampné , et gagna monseigneur de S 1 
Vincent la sentence : parquoy ledit comte ne 
le volt plus soustenir et l'abandonna. Ledit 
Pierre, véant que ledit comte ne le volloit 
plus soustenir, il se acompaigna de plusieurs 
malvais garsons qui firent en la terre de Mets 
plusieurs malz , domaiges , pilleries et lai- 
ranci ns. 

En celle année, se tint à Mets le chappistre 
des frères de l'Observance sainct Francoys, 
où il y avoit deux cents frères. Et furent, 
quaitre jours durant, nouris et substantés par 
quaitre seigneurs de la cité , à leurs fraitz et 
despens. Le premier jour de leur chappistre 
se acomença le mercredy, lequel jour, seigneur 
Andreu de Rineck fist le disner : le deuxiesme 
jour, qui estoit le jeudy, seigneur Nicolle de 
Heu fist le disner : le troisiesme jour, qui 
estoit le vendredy, seig r Francoys le Gournais 
fist le disner; le quatriesme jour, qui estoit 
le sabmedy, seig r Rengnaul le Gournais , son 
frère , fist le disner. Et ainsy les quaitre sei- 
gneurs devantdits paierent les despens desdits 
quaitre jours. Et tantost le lundy après , ledit 
chappistre se despartit et retourna chescun 
en son lieu. 

En celluy temps, je, Philippe dessusdit, 
escripvain de ces présentes , moy estant à la 
cité de Genevre en Savoy e , environ le com- 
mencement du mois de may, prins congié 
de mon maistre , lequel me payait très bien ; 
et en la compaignie d'ung jonne escollier de 

Bourges en Baris , nous en allasmes à Rome. 
Et là venus, trouvai ung gentil homme, na- 
tionné de la cité de Lozaine, dessus le lac , 
avec lequel je me mis ; et , peu de temps 
après , montai sur mer avec luy et m'enme- 
nait à la cité de Gaiette, puis de là à la 
cité de Neaples, auquel lieu demourait ce 
gentil homme , et estoit famille au duc de 
Callaibre. Avec celluy je lus tout près d'ung 
an; puis me mis au service de damp Phe- 
derich, prince de Tairante et filz au roy 
Farrande, roy de Naples et de Secille, avec 
lequel je lus trois ou quaitre ans 5 lesquelx 
durans , je vis plusieurs merveilles , car peu 
souvent nous n'arrestions point en ung lieu , 
si non tousjours aller et venir en plusieurs 
parts par le royaulme , comme en Callaibre , 
en Pouille, en Abruse, en terre de Labour 
et en Bauselicquaite , ausquelx pays j'ai hanté 
et veu plusieurs villes et cités et choses mer- 
veilleuses et estranges. 

Le vendredy devant Quasimodo , seigneur 
Nicolle Dex, chevalier, se partit de Mets 
pour alleir à Sainct Jaicque en Gallice, et 
le mal le print au chemin, tellement que, le 
huitiesme jour de novembre, son vairlet re- 
tourna qui apporta nouvelle qu'il estoit mort, 
à une journée près de Sainct Jaicque: dont 
ce fut domaige , car c'estoit ung notable che- 
valier et vaillant de sa personne. Et le fist 
on mener à Sainct Jaicque pour luy ensep- 
vellir ; et , le douziesme jour du mois de 
novembre, fut fait son service à Sainct Eu- 
quaire. 

En celluy temps , Jehan Collard , clerc sei- 
gneur Jehan Papperel et Thiebault Rénal , dit 
l'escripvain, clerc seigneur Nemmery Ren- 
guillon, citains de Mets, alloient aux sallines 
pour leurs maistres , et furent rencontrés de 
deux chevaulcheurs bien armez qui les prin- 
drent et enmenerent prisonniers à Hartels- 
taine. Et ung peu après , au mois d'octobre , 
monseigneur du Fayt rua jus plusieurs mar- 
chandises que des marchants de Mets ame- 
noient de la foire d'Anvers et les fist meneir 
à Beau Repairt, pour lesquelles à ravoir les 
seigneurs de Mets en firent de grandes pour- 
suites et requestes audit seigneur du Fayt 5 
et il fist réponse à son plaisir. Touttesfois on 
n'eult encor point d'accord. 

Le vingt cinquiesme jour de novembre , 
advint que seigneur Françoys le Gournais et 



Jehan de Villeir alloient aux champs; et 
quant ilz vindrent assez près de la haulte Bcl- 
vois, virent venir gens à chevaulx qui estoient 
à messire Gracia de Guerre. Si cuidoit ledit 
seigneur Françoys que ce fussent des enne 
mis de la cité : parquoy luy et ses gens se 
sont aproischiés et tellement meslez ensemble 
que d'iceulx hommes dudit Gracia en y eult 
ung des tuez et le vairlet Jehan de Villeir 
fort blessié. Et fut celluy mort apporté à 
Mets , et le lendemain fût honnorablement 
ensepvelli aux frères des grans cordelliers ; 
et à ce faire y furent ses compaignons , aus- 
quelx on fist très bonne chiere , et , au bout 
de trois jours , s'en retournèrent. Et inconti- 
nent après , vindrent nouvelles à Mets que 
ledit messire Gracia de Guerre faisoit amas- 
sèment de gens de guerre: dequoy on se 
doubtoit très fort qu'il ne s'en volcist vengier. 
A ceste cause on fist fuyr les bonnes gens 
du pays de Mets et les embastonner pour 
eulx defiendre , si mesticr estoit. 

Apres noel, l'an dessusdit , messire Charles 
de Béarnais, chevalier, lequel avoit espousé 
dame Bonne Chaverson , qui par avant avoit 
esté femme seigneur Philippe Dex, l'esche- 
vin, pour certain différent qu'il avoit encontre 
seigneur Jaicque Dex , s'en alla à Forpach , 
devers le comte Hennement de Linange ; et , 
à sa faveur, lédit comte , à grant nombre de 
gens , vint courre à Bassoncourt , appartenant 
audit s r Jaicque Dex , et y fist grant dopmaige 
et enmena gens et bestes à grant nombre. 

Le douziesme jour de febvrier , furent 
apportées vrayes nouvelles à Mets que ceulx 
de Bruges avoient par force prias et arresté 
en leur ville le roy des Romains, leur sei- 
gneur; qui estoit chose estrainge, dequoy 
plusieurs gens estoient esmerveîllés. Pour le- 
queldit fait sorvenu, l'empereur fist incon- 
tinent son mandement par toutte Pempire. 

Le onziesme jour de mars , vint à Mets 
une ambassalde de part le comte Pallatin, 
assavoir, l'cvesque de Worms et le mareschal 
dudit comte, accompaignés bien de soixante 
chevaulx ou environ , et s'en alloient en 
France, vers le roy, comme on disoit. Aus- 
quelx nosseigneurs de la cité firent ung pré- 
sent de une cowe de vin , vingt cinq quartes 
d'avoine et une escuelle de poissons, c'est 
assavoir, grosses carpes, gros baichetz, an- 
guilles et perches. 

Le sire Matbeu le Gournais , l'aman , filz 
de feu seigneur Dediet le Gournais, cheva- 
lier, fut fait maistre eschevin de Mets, le 
jour de feste sainct Benoist en mars , mil 
iiij c et lxxxvij , pour ung an finissant audit 
jour, Fan revollu , mil iiij c et lxxxviij. 

Lequel l'avoit ja esté en Tan mil iiij c et 
lxviij , comme cy devant est desclairié. Et 
fut en la buste avec luy le sire Jehan Xaving 
qui l'avoit ja esté, Tannée précédente; et fut 
ce, par une nouvelle ordonnance qui fut faicte 
que ceulx qui avoient ja esté maistre esche- 
vin , le seraient encor par les paraiges , l'ung 
après l'aultre. Et fut le paraige de Jurue le 
premier, duquel estoient ledit seigneur Ma- 
theu le Gournais , seigneur Michiel le Gour- 
nais, son frère et ledit seigneur Jehan Xa- 
ving. Et tout pourtant qu'il n'en y avoit plus 
nuls pour estre maistre eschevin , qui ne fus- 
sent trop josnes. 

Il y eult deux compaignons qui eulrent la 
teste coppée devant les ponts par justice, les- 
quelx avoient tué ung homme au bois et 
desrobé plusieurs calices et fait plusieurs 
aultres maulx. 

En celluy temps , Ait Tan jubilé en Mets 
en la grant église, tel comme à Rome. Et 
encommençont devant le mey caresme et du- 
rant jusques au mercredy après paisque et y 
donnont on des lettres appelées perpetuum, 
chescune de six gros pour l'homme et pour 
la femme ensemble; et s'ilz y vouUoient 
mettre leurs enfians , on y mettoit cbescun 
enflant pour deux gros. 

Au commencement du mois d'apvril , l'em- 
pereur ûst mandement par touttes les cités 
de l'empire et par les cvesques qui tenoient 
de luy et à monseigneur de Loraine , et as- 
sembla gens partout où il povoit, pour avoir 
si grant puissance et multitude de gens qu'il 
luy seroit possible, pour aller à la rescousse 
du roy des Romains , son filz , qui estoit 
détenu par ceulx de Bruges, comme cy de- 
vant est dit. Et fut conclu par messeigneurs 
de la cité de Mets d'y envoyer. Et, pour ce 
faire, on mit une cedulle attaichée à une 
des staches devant l'hostel le Lostellain , de- 
vant la grant église de Mets , faisant mention 
que quiconcque vouloit estre aux gaiges pour 
y aller , qu'il se trouvast en l'isle du pont 

des Morts, le sabmedi, qui fut le tiers jour 
de may. Et à icelluy sabmedi, se trouvont 
bien quatre cents compaignons. Et pour les 
veoir et en prendre et es! ire ce qui estoit 
de besoiug , y furent commis quaitré sei- 
gneurs, c'est assavoir, seigneur Andreu de 
Rineck, s r Michiel le Gournais, s r Wairy 
Roucel et s r Renaît le Gournais , tous quaitre 
chevaliers, lesquelx, après qu'Uz les eulrent 
veus , les firent revenir au lundi après , et il y 
en eult plusieurs 'très bien en point; et lors 
lesdits seigneurs en esleurent le nombre qu'il 
leur failloit pour les envoier , c'est assavoir , 
cent piétons et huit hommes à cheval. 

L'acomencement du printemps, en ceste 
année, fut assez bien disposé, et eult on 
belle saison pour enhanneir les avoines et* 
aultres maizowaiges et grains. Mais, tantost 
après, le temps se tourna en froidure, telle- 
ment que à la meitte de mars , à peine 
eust on sceu trouveir aulcune verdure; et 
continua le froit et gella très fort, le trei- 
ziesme jour de may , tant que les vignes du 
Savellon , d'Oultresaille, du Hault chemin, 
de Chaistel Sainct Germain , de Rouzerieulle 
et partie des vignes de Sciey furent engellées. 
Et estoit pitié d'oyr les plaintes et lamenta- 
tions des pouvres gens; car c'estoit desjay la 
quatriesme année qu'ilz avoient esté fouldroiés 
et engellez ou eu faulte de raisins. 

Le sabmedy après l'ascension , au mande- 
ment de l'empereur, se partirent ceulx de 
Mets à belle compaignie et bonne conduite. 
Et ceulx qui estoient comis , se partirent de 
Mets honorablement, tous vestus de blanc 
et noir, et en allèrent vers l'empereur, en 
Flandre , pour luy aydeir à ravoir et recon- 
questeir son filz, le roy des Romains. Et 
en allont par la rivière de Muzelle, en trois 
neifz, et enmenont vingt cinq cowes de vin 
et deux cents quartes, que bieid que farine, 
pour leurs vivres. Et estoient bien six vingt 
hommes en tout , que mariniers , piétons et 
gens d'armes dessusdits. 

Le malvais et divers temps se continuoit 
tousjours de pire en pire, et tellement que 
les vignes qui estoient eschaippées de la 
gellée devantdicte, ne croissoient point , pour 
les grans froidures qui journellement se fai- 
soient. 

Le sabmedy, vigille de la penthecostc, 
les nouvelles furent apportées k Mets que 

Maximilian , roy des Romains, qui estoit de- 
tenu à Bruges, e9toit délivré. Pour laquelle 
chose il lut ordonné en Mets par justice , au 
lendemain , jour de la penthecoste , de son- 
neir les cloches ès esglises collegialles , mo- 
naisteires et paroisches, depuis les douze 
heures à midy en jusques aux deux heures 
après, qui estoit heure de vespres. Et pour 
demonstreir plus grant joye, la cloche de 
Meutte qui est la ban et arrier ban cloche de 
la cité, commença à sonneir : puis fut ordonné 
que, aux sept heures du soir, Ton Teroit feux 
de joye par toutte la cité , aux carreforts. Et 
entre tous les feux faits , en les deux princi- 
palles plaices de la cité, devaift la grande 
église et au Champaissaille , y eult deux mer- 
veilleuses bulles et feux qui excédèrent de 
grosseur et grandeur tous les aultres pour lors 
ordonnez estre faits en ladicte cité. Et lut 
ordonné que les haults jueurs d'instrumens , 
tabourins, menestrez, trompettes, clairons, 
sonneurs de cornet, fussent sur le clochier 
de Meutte , pour au peuple donneir resjoys- 
sement de la délivrance de leur très serain 
et illustre prince et seigneur après la majesté 
impériale. Et acomençont à juer et à sonner 
tous ensemble si solempnellement et mélo- 
dieusement et en si très grant joye et triumphe 
que tout le peuple en fut resjoy. Et estoit 
chose triumphante et mélodieuse de les oyr. 
Et en plusieurs lieux , par la cité , pour la 
joye que on avoit , il y avoit danses , quai- 
rolles , tablés et vins mis dessus à tous allans 
et venans , comme vrays impérialistes. 

Le lundi et le mardi des festes de penthe- 
coste ensuivant, en la plaice en Chambre à 
Mets, lut jué le jeu par personaiges du glo- 
rieux martir sainct Lorant , bien dévotement. 
Et debvoit on encor juer le mercredi ; mais 
il pluit tellement que on ne peult juer, et 
fiit dit qu'on attenderoit jusques au jour du 
s* Sacrement. Le temps se empira tousjours 
et se mist si fort à la pluye et dura si lon- 
guement que Ton ne pouvoit alleir à piedz 
ni à chevaulx. 

Voyant le temps qui estoit ainsy mal dis- 
posé, on acomença à murmureir contre les 
sorcières, et en brief après, en y eult en 
plusieurs lieux plusieurs des prinses. La pre- 
mière fut à Rouzerieulle et fiit arse et brullée. 
Apres , à Vantoult , y eult ung homme prins 
pour sorcier et fiit amené à Mets en l'hostel 



des prisonniers, où il molrut. Aussy, en ce 
temps , à Mairange y eult trois femmes prinses 
pour sorcières , qui furent touttes trois arses 
et brullées, le dix septiesme jour de jung. A 
Maixiere , près de Semelcourt , en y eult trois 
des prinses, dont il en y eult deux brullées, 
le jour de la sainct Eloy, et l'autre délivrée 
innocente du cas. A Chaistel soubz Sainct 
Germain , en ce temps , y eult trois femmes 
prinses pour sorcières, qui furent brullées. 
A Mets , en y eiilt six des prinses desquelles 
il en y eult trois condampnées à estre brullées, 
desquelles trois il en y eult une de morte 
au pallais , à l'heure qu'on les debvoit aller 
chafifauder en la cour l'evesque , et les aultres 
deux y furent chafifaudées en ladicte cour et 
ramenées au pallais ; et tantost lurent minses 
en ung turnerel , c'est assavoir, celle qui estoit 
morte et les aultres deux, et touttes trois 
furent brullées devant les ponts , le premier 
jour de jullet. A Saulney, en y eult une de 
prinse et brullée. Le douziesme jour de jullet, 
à Mets , en y eult deux des brullées et une 
aultre bannie , pour ce qu'elle avoit creu en 
aulcune charme qu'une femme luy avoit fait 
faire : encor à Mets , le dix neufviesme jour 
dudit mois, en y eult trois aultres brullées 
devant les Ponts. A Piervilleir, y eult ung 
homme prins pour sorcier, qui cogneust son 
cas et fut chauffaudé à Piervilleir et délivré 
à eeulx de Briey pour en faire l'exécution. 
A Thionvilic, y eult deux hommes prins qui 
lurent brûliez. Encor à Mets , y eult une fem- 
me prinse pour sorcière, nomée la Guriatte, 
qui fut brullée. Semblablement à Waipei une, 
à Juxey une qui furent pour sorcières brûlées. 

Le vendredy, treiziesme jour de jung , in- 
vocant l'ayde et miséricorde de Dieu pour 
ce cas et aultres , on fist faire une procession 
generalle à Saincte Croix devant Mets , qu r on 
dit Sainct Eloy ; ce que on n'avoit jamais 
veu faire. Et continuoit tousjours le malvais 
temps et ne faisoit point bel , deux jours 
durant , et pour ung jour pleust fort mer- 
veilleusement , especialement à Corney, à No- 
viant et à l'environ , que tout fijt perdu et 
gasté : car , incontinent après ce temps , il 
faisoit froit et de grans oraiges. Et tant que 
le jour de la sainct Sixte, l'on n'eust sceu 
trouveir en vignes ne en chambries aulcuns 
raisins meures ne tallez : parquoy les vins 
furent remontés et encherris. 

Le quatorzième jour de jullet, René, duc 
de Loraine et de Bar, fist cbairgier plusieurs 
pièces d'artillerie et amasseir les gens de ses 
deux duchés et avec iceulx ail» mettre le 
siège devant la ville et chaistel de Cbiny en 
Ardenne, où se tenoit ung appelle comune- 
ment Robert le Diable, lequel avoit corru 
sur les gens dudit duc de Loraine et en avoit 
tué et fait de groz domaiges. Et estoit tcelhiy 
de guerre à tous, car il courroit sur cbascun, 
fust à tort ou à droit ; mais quant ledit Robert 
fut adverti de leur venue, il s'en fiiyt et 
abandonna ladicte plaice. Et les gens dudit 
duc de Loraine la prindrent et gaingnerent 
et la firent abattre au rasibus de la terre. 

Le tiers jour d'aoust , monseigneur Jacques 
Démange, archidiacre et grant vicaire de 
fevesque de Mets, et avec luy Francequin, 
le chauldrenier, Jehan d'Anowe, le josne, et 
plusieurs aultres manans de Mets furent prins , 
rués jus et menez à Falquestenne, par Arnoult 
de Fenestrange , accompaigné de trente che- 
vaulx 'et bien trente compaignons à pied. 

En icelle année, les gens estoient assés 
joyeulx nonobstant que les vins fussent chiers 
et qu'on vendist dix deniers la quarte. Tout- 
tesfois on fist une belle feste à Sainct Martin 
en Curtis et fat faicte en la plaice de l'hos- 
pital au Nuefbourg. Et en fut seigneur Nicolle 
de Heu et plusieurs de ses gens ; et avoient 
fait clore ladicte plaice de mays tout verds, 
et planté en my la plaice ung grant sappin 
tout revestu de verdeur, et ung homme sal- 
vaige qui pissoit au plus presque haut dudit 
sappin, en une manière d'une belle fontaine. 
Et y avoit des cordes tendues tout au travers 
de la plaice en croix , airmoiées de verdeur, 
et y avoit des verres pleins de vin et des 
oublies pendantes ausdictes cordes très sump- 
tueusement, dont seigneur Jehan le Gournais, 
d'une single qu'il tira d'ung arcque turquois , 
rompist ung desdits verres. Et pluit si fort 
ledit jour qu'il faillut aller danser en la salle 
dudit seigneur Nicolfo de Heu. 

Ceulx de la paroische Sainct Jaicque firent 
une feste pareillement et plantont ung sappin 
en my la plaice et le revestirent de verdeur 
et y mirent des cordes en croix au travers 
de la plaice , airmoiées de verdeur , et de 
petittes ampolles pleines de vin et des oublies 
et des saincts Jaicques peints en papier, pen- 
dant aux cordes , et y avoit grant feste ; mais 

il y faisoit si chault qu'on n'y povoit durer. 
Et en avoit on fait une à Sainct Mamin, et 
une à Sainct Victor ; mais elles n'avoient esté 
que ainsy que les aultres années. 
• A Sainct Marcel on fist Une belle feste; 
et n'y avoit qu'une taverne en ladicte pa- 
roische, qui estoit si poure vin qu'on n'en 
povoit boire. Touttesfois on fist une belle 
grant loge devant la porte du pont des Morts , 
en la place au dedans de la cité, laquelle 
loge estoit toute couverte de biaulx mays 
tout verts. Et y furent les filz et les filles du 
seigneur Pierre Raudoiche et ses serviteurs, 
qui alors se tenoient au Passe temps : et eult 
la plus grande des filles dudit seigneur Rau- 
doiche la première danse, laquelle povoit 
avoir onze ans ou environ. Et pluit très bien, 
ledit jour, au matin , jusques environ les onze 
heures avant midy. 

En septembre, rat prins maistre Jehan, 
justicier de la cité de Mets , et mis en l'hostel 
du doyen et condampné , trois mois , au pa/n 
et à l'yawe, et après lesdits trois mois à estre 
banni ung an , et fut déposé de son office : et 
tout pour aulcunes parolles injurieuses qu'il 
avoit bouttées fuers d'ung marchant de Mets, 
appelle Mangin Divaire. Et la femme dudit 
maistre Jehan en appella au maistre eschevîn, 
dont elle en rat condampnée. 

Le jour de la saincte Croix, qui fut le 
diemanche, on fist une belle feste en la pa- 
roische S te Croix; et fut faicte en la place 
en Jurue, au dessus de l'église de S" Croix, 
laquelle place Ait toutte parée de mays tout 
autour. Et y avoit à chascune des trois entrées 
des trois rues qui vont en la place , des belles 
portières pour entrer en ladicte place, et au 
millieu y avoit une grande penne de sappin , 
plantée très hault, laquelle estoit toutte re- 
vestue de mays, dès le bas jusques au hault ; 



et , tout au plus hault , y avoit une belle 
croix grande et lairge , dorée , fichiée au chief 
de ladicte penne et ung gros chappel , pendant 
dessoubz ladicte croix, lairge et gros mer- 
veilleusement. Et parmey la procession, y eult 
une monstre faicte de la vraye croix en ladicte 
place. Et estoit le siège des menestriers tendu 
de tapisseries bien honnestement et juont on 
de l'espée parmey ladicte place : ce que on 
n'avoit jamais veu. Et fist, tout le jour, bel 
temps et chault, dont les gens en estoient 
plus joyeulx. 

Le vingt septiesme jour de septembre, on 
donna au comte de Sallewerne, lequel estoit 
logié en l'hostel au Loup , une cowe de vin 
clairet qui coustait dix sept francs. Et para- 
vant avoit esté logié en l'hostel d'ung appelle 
maistre Jaicques , serorgien , demourant près 
des Cordelliers. Et estoit venu au médecin à 
Mets pour certaine mallaidie qu'il avoit. 

Au mois d'octobre , ung gentil homme alte- 
rnant, frère à la Hurte, courut au ban de 
Baissaille, appartenant aux seigneurs du chap- 
pistre de la grande église , où il fist de grans 
domaiges. 

En celluy temps , pourtant que les vignes 
avoient fort failli , à Mets y avoit en plusieurs 
mesnaiges de grant pouvretez, qui n'avoient 
que bruvaige de pomée et poirée , fait de 
nèfles et prunelles : dequoy plusieurs en lu- 
rent mal disposez et mallaides. Et avoit on 
crainte que cecy n'engendrast une mortalité : 
parquoy justice fist faire ung huchement que 
nuj n'en fist plus pour vendre, et que nul 
ne fist servoise pour vendre , sinon l'hospital 
Sainct Nicollais au Nuefbourg et les maistres 
des mollins ; réservé que chascun en povbit 
faire pour son hostel ou aultre part pour le 
deffirier de son hostel , sans plus ; et tout sus 
amende. 

Le neufviesme jour dudit mois d'octobre, 
seigneur Nicolle de Heu , escuier, filz seigneur 
Jehan de Heu qui Ait , espousa Caitherine , 
fille seigneur Pierre le Gournais qu'il eult 
de dame Caitherine Chaversson, sa femme, 
qui depuis fut femme seigneur Nicolle Dex, 
chevalier. Et à icelles nopees y eult grant 
feste et environ deux mille personnes. Et 
furent mis et logiés les seigneurs et gens d'es- 
glise en Phostel seigneur Pierre Baudoiche, 
devant l'hospitaul. Les dames , les bourgeois , 
marchants et marchandes en Phostel dudit 
seigneur Nicolle de Heu. Les gens de mes- 
tiers en l'hostel le seigneur Anthoine de Port 
sus Saille , qui est tout devant la maison dudit 
seigneur Nicolle de Heu. Et Jes gens de vil- 
laiges, qui estoient environ mille personnes, 
furent mis en l'hostel de Burthemin le cui- 
senier, dairier Sainct Simplice. Encor avec 
les gens dessusdits y eult bien douze cents 
pouvres. Si fut donné à ung chescun desdits 
pouvres une choppine de vin, une grosse 
miche et une pièce de chair. Et y avoit trente 
quatre ou trente six menestrez, juant tous 



(Tinstrumens , la pluspart differens l'ung de 
l'autre. 

Audit mois d'octobre, fut faicte la paix de 
messe igneurs de la cité et monseigneur du 
Fayt, et renvoya ledit seigneur du Fayt en 
Mets touttes les denrées qu'il avoit ruées jus , 
appartenant aux marchans de Mets, au mois 
d'octobre l'an lxxxvij , cy devant escript. 

Le vingt et uniesme jour d'octobre , mou- 
rut Jejian le Goujet, chaingeur de la cité. 
Et après sa mort , on ne trouvont rien quasy 
en son hostel, et debvoit bien huit cents 
livres à la cité , et mist on des sergents pour 
gairder en son hostel. Et pourtant que on 
presumoit que on avoit eu vuidé son or et 
son argent, on fist ung huchement sur la 
pierre que nul n'en soustenist rien , .et que 
si personne en savoit rien , qu'il le rapportast 
ou venist annoncier, sus corps et sus biens. 

Au commencement du mois de novembre , 
vindrent nouvelles que la Hurte et monsei- 
gneur de Boursette , le comte Hennement de 
Linange, Arnoult de Fenèstrange et plusieurs 
aultres faisoient grant assemblée de gens et 
avoient en voulenté de venir courre au pays 
de Mets et y faire grans dopmaiges. Pour 
laquelle chose , messeigneurs de la cité man- 
dont querre les gens du vaul ettd'entre deux 
yawes, et les assemblont bien environ trois 
mille hommes , très bien embastonnés de coul- 
levrines , d'arbolestres , de picques , d'areques 
et d'autres bastons, et furent envoiés, une 
partie à Very et une partie à Ennery. Et, 
le londemain, revindrent au pré S 1 Jullien, 
et illec leur fut délivré livrée de pain ; car 
on en avoit fait cuire deux cent et quarante 
quairtes de bleid. Et puis revinrent en Mets 
et en rallont ceulx du vaul et d'entre deux 
yawes , chascun en son hostel : et ceulx de 
Maisiere, de Semelcourt et aultres plusieurs 
lurent envoiés à Tallange : ceulx d'entour 
Ennery, à Ennery ; ceulx du Hault chemin à 
Very et aux Estangs. Et leur envoyont on 
pain et vin de la cité', et y furent bien dix 
jours ; et puis on les fist retirer, car on n'oyoit 
plus nouvelles des ennemis. 

Le vendredy, quatorzième jour de novem- 
bre, audit an, à Mets, en l'hostel et hos- 
tellerie d'ung nommé le Grant Guillamme , 
de daier Sainct Gcrgonne, se esmeud ung 
débat et différent, par et entre ung riche 
orfeivre, nommé Hatnzellin de Boigoigne, 

d'une part, et Jehan Ernest de Colloigne, 
dont cy devant est fait mention, qui avoit 
fait la guerre avec le comte de Wernembourg 
aux chainoines de la grande église, lequel 
avoit prins à femme la femme qui hit Jehan 
Travalt, et fille Simonin Burtrant, l'aman; 
lesquelz frequentoient les seigneurs et juoient 
ensemble, et se entreprindrent de parolles, 
l'ung contre l'autre, tant que après plusieurs 
parolles dictes et profferées, ledit Hainzellin 
de Borgoigne fraippa ledit Jehan Ernest deux 
ou trois copts de coustiaul dedans le ventre , 
et, incontinent ce fait, s'en fuyt en la grande 
église. Ledit Jehan Ernest, cuydant courre 
après, cheust à terre et ne peult aller jusqu'à sa 
maison, pourtant qu'il demeuroit oultre Saille, 
assés près de la porte à Maizelle. Quant il 
vint à Port Saillis , il fut porté en l'hostel Pierre 
Ghavel , le marchant , et illec vinrent les phi- 
siciens , barbiers et serorgiens pour le mettre 
à point ; car il estoit riche homme et puissant. 
Touttesfois il ne seust estre si bien secourra 
que, tantost après , il ne mourut. 

Le vingt et uniesme jour de novembre, 
on fist un huchement que nul ne nulle ne 
parlast audit Hainzellin, et que nul ne nulle 
ne luy donnast à boire ne à mainger et ne 
luy fist faveur ne confort, et ne luy donnast 
outil , baston , ne coustel ne aultres ferremens ; 
et que si nul ne nulle avoit rien du sien en 
gairde ne en gaige, ne aulcun ne luy deb- 
voit rien, qu'il le vinst annoncier à justice, 
sus peine d'éstre acquis de corps et de biens 
et d'estre traistre à justice. 

Le penultiesme jour de novembre , pour- 
tant que l'abbé de Sainct Simphorien avoit 
vendu au recepveur de Loraine la ville, sei- 
gneurie et forte maison de Clemerey; qui 
estoit contre les ordonnances de la cité , qui 
sont telles que nul ne doit vendre forte mai-* 
son en la terre de Mets à nul fourain , sus 
peine de cinq cents livres d'amende ; et après 
ce que messeigneurs de justice eulrent par 
plusieurs fois remonstré ledit fait, audit abbé , 
dont ledit abbé debvoit respondre , il s'en 
alla sans faire response; messeigneurs de jus- 
tice envoyont gaigier ledit abbé en la grand 
maison de Sainct Simphorien, séante en la 
grand rue de porte Serpenoize. Et pourtant 
qu'on ne vouloit point faire ouverture, on y 
envoyont huit sergens des trese et rompont 
on lès serres et chatgeont on sur charriots 

tout ce de meubles qu'ilz trouvont dedans 
et emmenont tout au palais. 

Ledit jour, pourtant que les boulangiers 
faisoient de trop petits pains , ung des trese 
et deux des sergens allont par tous les bou- 
langiers de Mets et prindrent dans l'hostel 
d'ung chascun ung daral et ung maillau et 
furent visités ; et en furent lesdits boulangiers 
jugiés chascun à vingt solz d'amende. 

Monseigneur de Loraine rescripvit à mes- 
seigneurs de la cité, eulx priant qu'ilz luy 
voulcissent donner ledit Hainzellin de Bor- 
goigne ; mais on n'en fist rien. 

Pourtant que Jehan Ernest avoit beaucoup 
de bons amis, ledit Hainzellin doubtoit fort 
que on ne le deust tuer tout dedans la grant 
église : parquoy il se tenoit tout coy en la 
chambre des marliers, qui estoit devant le 
chappistre, et n'en osoit partir. Et, touttes 
les nuits , lesdits chainoines faisoient cerchier 
à tout deux pillés ardens aval la grant église, 
s'il y avoit personnes quelconcques qui voul- 
cissent mal faire audit Hainzellin. 

Le treiziesme jour de décembre, vint en 
Mets ung des trésoriers du roy de France , 
lequel amenoit , sur ung chairiot , grande 
quantité de vaisselle d'argent que le roy en- 
voioit au comte pallatin , et valloit bien , 
comme on disoit, vingt cinq mille escus d'or; 
et fut logié en l'hostel seigneur Françoys le 
Gournais. Et le vingtiesme jour dudit mois , 
ledit comte pallatin envoya quérir ladicte 
vaisselle bien à cinquante chevaulx de ses 
gens. 

Ledit jour, revindrent les piétons qui es- 
toient demeurés en Flandres, au service de 
l'empereur, et estoient bien soixante ou en- 
viron, et très bien habillés et en bon point. 

Le vingt deuxiesme jour dudit mois, ung or- 
feivre de Mets, nommé Hermeht , frapa d'une 
daigue le prevost de Sancy en l'espaule et 
puis en alla fuyant à S 1 Saulveur. Monseigneur 
Jaicques de Neufchastel , abbé et seigneur 
d'Estrenach , commendateur de S* Vincent , 
fut devant messeigneurs de justice, priant 
que on volcist faire graice audit Herment. 
Et depuis les dames y furent , c'est assavoir, 
la femme seigneur Philippe de Raigecourt , 
la femme seigneur Nicolle Remiat , la femme 
seigneur Rénal le Gournais, la jonne dame, 
Perrette Cueur de Fer, les trois filles seigneur 
Michiel le Gournais, chevalier, et la femme 

seigneur Jaicques Dex. Et pourtant que ledit 
Herment estoit condampné à perdre le poing 
ou à payer soixante livres, il le faillut re- 
monstreir au conseil : touttesfois , pour hon- 
neur dudit seigneur abbé et desdictes dames, 
il fut tout quicte. 

Le dernier jour dudit mois de décembre, 
ledit Hainzellin de Borgoigne , dont je vous 
ai cy devant parlé , qui encor estoit en fran- 
chise en la grande église , fist venir empres 
deluyune jonne femme qui estoit bien grosse 
de vif enflant, avec laquelle eult habitation 
charnelle. Ce venu à cognoissance , on tint 
F église pour pollue et violée ; et de fait fut 
cessé et n'y chantoit on plus , et faisoient 
les chainoines le service divin en l'église et 
chaippelle de Nostre Dame la Ronde 5 et 
volloit on prendre ledit Hainzellin en ladicte 
église, pourtant qu'il avoit rompu la fran- 
chise. Mais, comme on disoit, par l'ayde de 
Jehan de Landremont et de ses amis, ledit 
Hainzellin fut subitemeut fourni d'habille- 
ment et subtillement acoustré, et fut vestu 
d'une très malvaise robe de perse , deschirée , 
et ung malvais mantel dessus ; puis avoit 
ung grant chappiron en gorge et dessus ung 
vieulx chappeaul, fourni d'affiches et cuille- 
rettes de bois , ses jambes bandées et enve- 
loppées de vieulx draippeaulx ; et , avec yawe 
forte , estoit son visaige tellement défiguré 
qu'il sembloit mieulx laidre que aultre. Et 
ainsy acoustré, le second jour de janvier, 
saillit hors de ladicte église et descendit par 
la Hardie Pierre et en alla par Anglemur où 
il fut rencontré d'ung seigneur de Mets qui 
l'avoit en grant hayne, auquel il demanda 
l'aumosne et il luy donna. Puis vint à porte 
Serpenoize et sortit hors avec les pouvres 
qui alloient quérir l'aumosne à S 1 Arnoult , 
et en alla à Nancey. Touttesfois depuis il re- 
tourna en Mets et eult sa paix. 

Le diemanche , onziesme jour de janvier, 
fut la grande église de Mets rehabilitée par 
monseigneur le sufiragant, qui estoit vestu 
en habit pontifical. Et y fist on grant service, 
grant mistere et grant cérémonie , et fist on 
procession , par trois fois , autour de l'église 
par dedans, en gettant par ledit sufiragant 
yawe grégorienne, et en chantant par les chai- 
noines et chaippellains , et juant des grosses 
orgues, comme à haulte et grant solempnité; 
et y confirma ledit sufiragant les gens et 



enflans , après disner, comme si ladicte église 
fust esté nouvellement bénite et dédiée. 

Le vingt deuxiesme jour de janvier, une 
femme de Mets eult les deux oreilles coppees , 
pource qu'elle avoit conseillé à une jonne fille 
de desrobeir son maistre et sa maistresse et 
de luy porteir l'argent , et fut forjugiée. 

Ledit Hainzellin, qui avoit espousé une 
nommée la Grosse Caitherine, manda à sa 
femme qu'elle vuydast et ostast certaines 
layes et baigues pleines d'anneaulx et aultres 
riches baigues d'or et d'argent. Et elle qui 
avoit desjay eu ung aultre mairit et qui ne 
avoit pas grant amour audit Hainzellin, pré- 
sumant que cela luy deust demeureir, n'en 
fist rien. Et les seigneurs trese, advertis du- 
dit fait , firent sequestreir et seelleir les biens 
et y mettre bonne garde; et depuis furent 
tous confisqués et acquis , jusques aux pro- 
pres chemises de ladicte Caitherine. Et le 
vingt quatriesme jour de janvier, on vendist 
tous les biens dudit Hainzellin de Borgoigne, 
pour paier cent livres qu'il avoit en gairde 
pour ung de ses fillaistres, et le résidu fut 
confisqué à la ville les deux parts, et aux 
trese le tiers. 

En celluy temps, retorna le messaigier de 
Métis de devers T'empereur qui , avec soixante 
mille hommes , tenoit le siège devant Gand ; 
auquel siège estoient les compaignons de 
Mets qui firent très bien leur debvoir. 

1489. 

Le sire Pierre Baudoiche , escuier, seigneur 
de Mollin, filz seigneur Jehan Baudoiçhe, 
chevalier, et de dame Bietris de Vy, qui 
furent, pour la deuxiesme fois fut fait mais- 
tre eschevin de Mets , le jour de feste sainct 
Benoit en mars, mil iiij c et lxxxviij, pour 
ung an finissant audit jour, l'an revollu , mil 
iiij e et lxxxix. 

Le vendredy devant le my caresme, qui 
fut le vingt septiesme jour de mars , et le 
diemanche ensuite , y eult pardon gênerai de 
peines et de coulpes en l'église des Cordelliers 
sus le mur, donné de part nostre sainct pere 
le pape, pour la réfection du refectoir, dor- 
toir et librairie du couvent des frères mi- 
neurs de Paris. Et ledit vendredy, y eult 
procession générale ausdits frères Cordelliers ; 
ce que on n'avoit jamais plus veu ; mais ce 
fut pour l'amour des pardons. 

En celle année, Hannès Crantz, filz Bar- 
tholt Crantz , qui Ait tué à porte Serpenoisé , 
à la journée du duc Nicollais , cerchoit tour et 
manière de esmouvoir une guerre encontre 
la cité de Mets , comme il fist depuis et assés 
tost, et se mist en embusche sur le Hault 
chemin et rua jus Collin Champion, l'escrip- 
vain, citain de Mets, qui retornoit -des as- 
sises de S* Mihiel, avec maistre Guillamme 
le Beuf, docteur en médecine: et furent me- 
nés en une plaice, nommée Lisambour, sur 
la contrée d'Aussay, et Ait ledit maistre Guil- 
lamme rançonné douze cents florins de Rin 
et ledit Collin à quaitre cents florins de Rin. 
Niantmoins on en tint journée et n'en paiont 
rien. Et tantost après, ledit Crantz, non con- 
tent de ce , advisa de pis faire ; car il savoit 
de qui il estoit advoué et supporté. 

Le septiesme jour d'apvril , Crantz avec 
dix neuf aultres malvais garsons envoyont 
leur deffiance en la cité : et le messaigiter qui 
apporta ladicte deffiance, apporta lettres à la 
femme dudit maistre Guillamme qu'il estoit 
rançonné comme dit est. 

Le dix huitiesme jour d'apvril , revindrent 
ledit maistre Guillamme et ledit Collin Cham- 
pion, francs et quictes , par la poursuite de 
monseigneur le duc de Loraine , à la requeste 
de maistre Jaicque Memant, lieutenant du 
bailly de Sainct Mihiel, pour ce que ledit 
maistre Guillamme estoit allé dehors pour le 
medeciner ; et à la requeste dudit seigneur 
Philippe de Raigecourt, chevalier, qui alors 
estoit en grâce dudit seigneur duc de Loraine. 
Et fut une journée prinse à Sainct Mihiel, 
par monseigneur de Loraine et par la cité 
pour le fait dudit Crantz et aultres querelles. 
Et fut iceile journée le premier may ; à la- 
quelle y furent pour la cité seigneur Jehan 
Chaversson et seigneur Nicolle Remiat ; mais 
lesdits Crantz ne aultres pour eulx n'y com- 
pairurent, parquoy on n'y fist rien : dont, 
au retour, fut nouvelles que les ennemis ten- 
doient sur nos gens. Pour ce , leur fut envoié 
au devant, jusques à Chambley, bien cent 
chevaulx et vingt piétons de la cité , bien en 
point, et cinq cents hommes des villes du 
val , bien embastonnés. 

Le neufviesme jour de may ensuivant, les- 
dits de Crantz vindrent courir à Juville au 
Salnoys, appartenant à l'abbaye de S 1 Vincent, 
et y detellont huit charrues et y prindrent 

quaitre hommes, trois vairletz et cinquante 
trois chevaulx de hernex. 

Le treiziesme jour de may, Jehan de Vy , 
prevost de Thionville et prevost de Bastogne, 
espousa Caitherine , fille Symon Burtrant , 
l'aman, qui avoit esté femme Jehan Traval, 
et depuis , femme Jehan Ernest ; et la fist 
habiller d'aultre faiçon qu'elle n'avoit acous- 
tumé d'estre , et luy fist porteir une chaine 
d'or au col et une chaine d'or ceinte au lieu 
de ceinture. Et estoit deja aigée de quarante 
huit ans; dont ce fut grande nouvelleté de 
ce veoir. Et devant que ledit mairiaige se 
puist faire, il convint que ledit Jehan de Vy 
feist paix des différons qu'il avoit contre la 
cité, tant pour le fait des porcques, comme 
aussi contre seigneur Nicolle de Heu, les sei- 
gneurs d'Arancey et aultres. 

Le quatorziesme jour de may, vint et ar- 
riva à Mets le comte de Nassow qui avoit 
esté deux ans prisonnier en France. Si luy 
fist la cité présent d'ung bechiet d'argent doré 
de fuers et dedans, au prix de quatre vingt 
et cinq francs. Et le dix septiesme jour de 
may, il disna à S* Vincent, et le dix huitiesme 
jour, il se partit et s'en allait devers le roy 
des Romains en ambassalde pour le roy de 
France. 

Le vingt sixiesme jour dudit mois, après 
ledit comte parti , arriva à Mets l'abbé de S 1 
Denis en France, et le comte de Rochefort 
qui, avec ledit comte de Nassow, estoient 
ordonnez de part le roy de France pour am- 
bassaldes vers le roy des Romains. Et leur fist 
la cité présent d'une cowe de vin , au prix de 
vingt quatre francs , et de cinquante quartes 
d'avoine , avec carpes , perches , anguilles et 
bresmes , pourtant que c'estoit le mairdy des 
croix. Et demeuront à Mets sept jours ; car 
ilz n'osoient pas bien partir , pour le doubte 
des Allemans de la duché de Lucembourg : 
touttesfois seigneur Françoys le Gournais et 
plusieurs des soldoieurs les conduirent jus- 
ques à Sarrebruch. 

En iceile année estoit nouvelle qu'il y avoit 
plusieurs compaignons qui rengnoient par les 
pays, cités et bonnes villes, desquelx en y 
avoit aulcuns qui estoient détrousseurs de 
hault chemin, les aultres faisoient le malaide, 
les aultres se faisoient battre comme demo- 
niacles , et les aultres estoient lairons. Et il 
y eult ung tabourin prins à Mets, appelle 



Digitized by 



488 

Hennequin le Brullé , lequel avoit desrobé en 
tant de lieux que c'estoit chose merveilleuse ; 
et aussy il en fut pendu. 

Le huitiesme jour de jung , vinrent nou- 
velles en Mets que on avoit pendu à Nancey 
sept compaignons lairons et robeurs de hault 
chemin. 

Le treiziesme jour de jung, il y avoit quatre 
compaignons de prins pour robeurs de hault 
chemin : trois furent pendus et l'aultre faisoit 
le demoniacle pour avoir argent, mais il 
n'estoit murdreux ne lairon : on le laissa 
alleir. 

Au mois de jung, mourut Thiriat Quairel, 
l'aman. 

Le jour de festc sainct Jehan Baptiste , les 
piétons et aventuriers de Mets estoient en 
ung buisson , sur l'estang de Pontoy, et trou- 
vont deux des hommes de Crantz, desquelz 
l'ung fut tué sus la plaice et l'aultre hit 
amené à Mèts et pendu, le mardy après. 

Au mois de may ou environ , ceulx de la 
ville de Salney furent désobéissant de venir 
aux adjournées, comme ilz avoient fait au 
temps passé : pourquoi il fut defiendu , par 
les portes , que on n'en laissast nulz ne nulles 
entrer en Mets , qui leur fut ung grant des- 
plaisir et ung grant dopmaige. Et quant ilz 
virent ce , ilz firent une supplication et l'en- 
voyèrent à nosseigneurs de justice , priant 
que on les volcist oyr en leurs excuses et ilz 
diroient comment la chose estoit advenue , et 
par quel conseil et par qui. Et sur iceile 
eulrent audience ; dont ilz dirent que tout ce 
qui en estoit fait , que ce avoit fait ung appelé 
le maire Collignon , qui estoit maire pour le 
seigneur Conraird de Serriere audit lieu de 
Salney : lequel maire Collignon fist assembleir 
la communalté en sa maison , réservés le 
maire Pierron et Wairin Collaird qui n'y vol- 
rent point consentir; et proposa que s'ilz voû- 
taient faire sairement d'eulx adjoindre avec 
luy, qu'il trouveroit faiçon qu'ilz n'iroient 
plus aux adjournées à Mets , et que c'estoit 
pour leur grant bien et par le consentement 
et conseil d'aulcuns de leurs seigneurs; les- 
quelx , sur la relation dudit maire Collignon, 
ilz firent le serment et l'adjonction avec luy 
et fut trouvé faiçon , pour venir à leur in- 
tention , que monseigneur le duc de Loraine 
en rescript aux seigneurs de Salney, requérant 
qu'ilz ne voulcissent plus souffrir que lesdits 

de Salney venissent ausdictes adjournées à 
Mets ; et puis , certain temps après , il saisit 
la terre de la dicte Salney sur les seigneurs 
de ladicte Salney. Et quand ledit maire Col- 
lignon sentit qu'il estoit accusé , il s'absenta 
et alla demourer à Lorey, en la forte maison 
dudit seigneur Conraird. Et advint que, le 
dairien jour de jung , ceulx de ladicte Salney 
trouvont faiçon d'avoir ledit maire Collignon 
et l'amenont en l'hostel du doyen à Mets. 
Et tantost que ledit seigneur Conraird le 



seust , il se retourna devers le maistre esche- 
vin et luy requist qu'il voulcist panre ledit 
maire Collignon en sa main, jusques à ce 
qu'il eust esté devant justice, affin qu'il ne 
fust point enquis ne géhenne. Et tantost le 
londemain , il fut devant justice et requeroit 
que on lui rendist le maire Collignon, comme 
son homme; et pourtant qu'il ne le peult 
avoir, il s'en plaindit au maistre esche vin. 
Sa plainte fut receupte et furent les parties 
mandées devant le maistre eschevin et son 
conseil , le lundi , sixiesme jour de jullet , et 
fut ledit seigneur Conraird acteur et proposa 
lui mesme et dit , comme il estoit voir , que 
trois compaignons avoient espié ledit maire 
Collignon , en allant aux bois après son chert , 
et l'a voient prins et mené à Salney ; et , luy 
venu à Salney , que on fist sonneir la cloche 
pour ensembler les gens ensemble , comme si 
ce fust esté pour faict de guerre, et qu'ilz 
l'avoient mené en la cité où ilz le detenoient : 
si requeroit qu'il luy fust délivré , comme son 
homme ; et presentoit que s'il y avoit aulcuns 
de Salney ou aul très qui luy voulussent aulcune 
chose demander , qu'il leur fairoit faire justice 
et raison. Sur quoy fut respondu par messire 
Nicolle Remiat , pour luy et pour ses com- 
paignons , messeigneurs de justice, que, veu la 
malvistié et trahison commise par ledit maire 
Collignon d'avoir fait ung tel delict d'avoir 
séduit la generalté de ladicte Salney de faire 
tel monopolle et d'estre désobéissant à la cité , 
qui estoit* crime de leze majesté, ilz avoient 
eu ordonnance , par messeigneurs du grant 
conseil , de clore les portes ausdits de Salney, 
et fist lire les supplications , tout en hault , 
que lesdits de Salney avoient envoiées et plu- 
sieurs lettres missives, escriptes par aulcuns 
de ladicte Salney h aulcuns des seigneurs de 
la cité , en euix excusant dudit fait , avec plu- 
sieurs tesmoingnaiges faisant mention qu'ilz 

avoient oy dire ledit maire Collignon que , 
ce qu'il en avoit fait , que seigneur Conraird 
de Serriere luy avoit fait faire : parquoy di- 
soient messeigneurs de justice , avec plusieurs 
«litres parolles, que ledit maire Collignon 
avoit bien à demourer en leurs mains , pour 
en foire ce que au cas appartenroit, et re- 
queroient au maistre escbevin et à son conseil 
que la chose fust remise au grant conseil ; ce 
que ledit seigneur Conraird différait tousjours 
et requeroit d'avoir ledit maire Collignon. 
Toutesfois la chose fut remise à messeigneurs 
du grant conseil ; et depuis, par grant prières 
ledit maire Collignon fut mis à délivre. 

Tantost après, Arnoult de Fenestrange , ac- 
compaignié de vingt Alternants envoyont leur 
défiance à ceulx de Mets , sans avoir occasion 
de ce Caire et sans sçavoir pourquoy. 

Le tiers jour d'aoust , molrut dame Per- 
rette , fille Thiebault Louve , femme seigneur 
François le Gournais, l'eschevin, et laissa 
neuf enffans en vie. Et fut grant dopmaige 
de sa mort , et eult grant plaint merveilleu- 
sement de tourtes manières de gens. Et fut 
£|it son service à Sainct Mamin , où elle estoit 
ensepvellie, le plus haultement que nulz aul- 
tres services n'avoient esté faits en Mets , de 
mémoire d'homme , tant en luminaire comme 
en aultre manière : et y eult bien quatorze 
deuils de seigneurs; tant de son marit, de 
deux de leurs enffans , comme de leurs pro- 
chains pareils et amys. 

Le treziesme jour d'aoust , revindrent de 
Rome maistre Geraird , prieur de S k Andreu, 
et Jeoflroy Anthoine, le notaire, qui y es- 
toient allés contre monseigneur Fevesque de 
Mets et contre l'abbé de Sainct Simphorien, 
pour ung procès que ledit seigneur evesque 
avoit prins contre la cité, et pour ung procès 
que ledit abbé avoit aussy contre la cité, 
pour le fait de ce que on ï'avoit gaigié pour 
le vendaige qu'il avoit fait de Clemerey. 

En celluy temps, c'est assavoir, au mois 
d'aoust après ensuivant , je , Philippe dessus- 
dit, escripvain et facteur de ces présentes 
chronicques , moy estant en la cité de Nea- 
pies , en laquelle je avoiç demouré trois ans 
et demy, desiray et me print voullunté de 
m'en retourner au lieu de ma nation , et plus 
pour l'amour du dueil que mon père en prer 
noi t que pour aultre chose , comme j'en estoie 
bien adverti ; car je estoie très bien logié et 



en lieu là où l'on me véoit voulluntiers. 
Touttesfois , pour les raisons devantdictes , 
je prepousai à me partir du lieu et m'en 
venir. Or y avoit il en ce temps ung seigneur 
en la cité de Neaples, lequel cerchoit des 
compaignons de tous coustez pour ayder à 
mener plusieurs biaulx chevaulx de Puille au 
roy Charles en France; car ledit Charles, 
ung peu devant, avoit eu envoié, par cer- 
tains heraults , plusieurs grans chiens de Bre- 
taigne au roy de Neaples. Parquoy ledit 
Ferrande , roy de Neaples , luy envoya celluy 
gentil homme, nepveu à messire Jaicques 
Galliot, avec plusieurs aultres ses ambas- 
saides, pour présenter lesdits chevaulx au 
roy. Et avec celluy en la compaignie de plu- 
sieurs aultres je me mis. Et prins la chairge 
de deux d'iceulx chevaulx de prix; car il en 
y avoit environ dix sept ou dix huit, tout 
sellez et bridez de selles , de mors , de brides 
et de touttes aultres garnitures , tous différons 
les ungs des aultres , sans se rien ressembler. 
Et avoit chascun d'iceulx coursiere son pro- 
pre nom : l'ung des miens se appelloit le baye 
Manchin et l'autre le baye de l'Estelle. Apres 
ce que tout fut bien acoustré, je prins congié 
de mon maistre et de tous les seigneurs à qui 
j'avoye cognoissance ; et , par ung jour, bien 
taird , environ le vespre , se partit la compai- 
gnie de Neaples et allasmes çouchier, au serain 
du jour, en la cité de Verse : puis de là, à 
petittes journées, fismes tant, en passant plu- 
sieurs villes et cités et plusieurs montaignes 
et vallées , que nous arrivasmes en la cité de 
Rome, en laquelle fut la compaignie , envirou 
quinze jours > pour repouser les chevaulx : 
lesquelz passés , fusmes arrier remis en nostre 
chemin , en tirant à Senne et à Florence et 
en plusieurs aultres villes et cités 9 tenant le 
chemin des monts Cenis ; lesquelx passés , 
en faisant petittes journées , arrivasmes , la 
vigi)le de la toussainct, à Lyon, puis de là 
en tirant à Bourbon. 

En yce|le année , rengnait et fut ung grant 
cours de la mallaidie qu'on dit Properieulle , 
et si fort qu'il n'y avoit mie de six enffans 
ung qui ne l'eust, et avec ce, y avoit beaui- 
coup de gens de vingt ans ou environ celluy 
eaige , qui l'avoient ; dont on disoit que ce 
estoit signe d'avoir une grande mortalité. 

On avoit tousjours guerre à Hannès Cranta 
.et à Arnoult Crantz , son frère , et à Arnoult 

6a 

de Fenestrange, et couroient journellement 
sur les subgectz de la cité et prenoient corps 
d'hommes et bestes et bouttoient feu et fai- 
soient dopmaiges innumerables. Daultre part , 
le seigneur de Bassompierre et Perrin de 
Landres demandoient plusieurs hommes et 
femmes demeurant en la cité, lesquelx ilz 
disoient estre à eulx , serfs de condition : et 
pourtant que la cité ne les vouloit point 
délivrer, ilz usoient de grandes menaices. 
Pareillement le duc de Loraine prenoit plu- 
sieurs querelles à la cité , et aussy l'evesque 
de Mets, qui estoit son oncle: pour laquelle 
chose on esperoit d'avoir guerre. Et pourtant 
fiit mandé par les viliaiges de vuider et tout 
amener à reffuge 5 et estoit on tout délibéré 
d'attendre le copt et ne vouloit on plus souf- 
frir dudit Crant* telles oeuvres volontaires 
et inhumaines. Car, pourtant que le duc de 
Loraine le soustenoit en ses pays et bonnes 
villes et qu'il ne vouloit point souffrir que 
nos gens allaissent airmés parmey ses pays, 
qui estoit chose bien évidente qu'il avouoit 
bien ledit Crantz , il fut conclu que on s'en 
panroit à luy, et fut on délibéré de luy faire 
bonne guerre en la duché de Bar et de Lo- 
raine. 

Alors acomençait la grant et mortelle guerre 
entre le duc René de Bar et de Loraine et 
la cité de Mets. Et premier debvés entendre 
comment ledit René souflroit journellement 
ses gens à déifier la cité et courir sur son 
pays et y faire plusieurs grans et griefz dop- 
maiges , lesquelx ledit duc simuloit et feindoit 
de n'en rien sçavoir et soubtenoit tout en son 
pays. Et combien que les seigneurs de Mets 
rescripvont et envoyont plusieurs fois vers le 
duc René de Loraine et Barrois , luy remons- 
treir les domaiges et griefz insupportables 
que ses gentilz hommes et subgectz faisoient 
aux bourgeois et subgectz de la cité, et def- 
fioient et estoient soustenus et receus en ses 
pays , de ce ilz n'en peulrent avoir aulcunes 
adresses, et dissimuloit et feindoit de n'en 
rien sçavoir. 

Et de fait , durant ce temps , le vingt et 
uniesme jour de septembre , envoyait le sei- 
gneur de Bassompierre defiier la cité ; puis , 
deux jours après, Jehan de Sainct Mihiel , qui 
aultresfois avoit esté aux gaiges à Mets et fut 
l'ung d'iceulx devantdits , qui avoit eu com- 
battu à oultrance au Champaissaille , luy vingt 

sixiesme, envoyèrent déifier la cité, qui tous 
estoient aydants au dessusdit seigneur de Bas- 
sompierre. 

Le vingt et unîesme jour de septembre , 
vindrent nouvelles à Mets que Crantz estoit 
sus les champs : pour laquelle chose on mist 
gens ensemble pour les aller combattre , c'est 
assavoir, les soldoieurs et gens de pied, bien 
en nombre de quaitre cents , et furent jusques 
au delà de Mousson : touttesfois ilz n'y trou- 
vont rien. 

Le dairien jour de septembre , les seigneurs 
sept de la guerre de icelle cité, avec leur 
conseil , advisont de envoyer courre devant 
le chaisteaul de Bassompierre. Et y furent 
comis seig* Michiel le Gournais, seig r Fran~ 
çoys le Gournais , seig r Jehan Chaversson et 
seig r Jehan le Gournais; et partont, ledit 
jour, de- Mets avec cent chevaulx et mille 
piétons 5 mais ilz retournèrent, le londemain , 
sans rien faire. 

Le quatriesme jour d'octobre , y eult encor 
trente sept qui deffiont la cité, à la faveur et 
ayde dudit seigneur de Bassompierre. 

Le huitiesme jour dudit mois , corrut ledit 
Bassompierre à Talange, où il print et en- 
mena pour plus de six cents francs de bestes. 

Le seiziesme jour dudit mois , revindrent 
courre à Semelcourt , à Laidonchamps , à la 
grande et à la petitte Stepple , à Maixiere et 
Amelange. Et enmenont cinq chevaulx de 
Semelcourt ; touttes les bestes et deux hom- 
mes de la petitte Stepple; seize chevaulx 
et deux hommes d' Amelange, dont il es- 
chappa l'ung desdits hommes ; et touttes les 
bestes de Maixiere et ung homme. Mais ilz 
ne peulrent entrer dedant la grande Stepple, 
pourtant qu'elle estoit fermée et le pont levé; 
et pareillement n'entront point à Amelange, 
pourtant qu'elle estoit cloze de hayes et y 
avoit une porte fermée. Et ilz avoient si 
grande haste et si grant paour qu'ilz ne fus- 
sent chassiés de ceulx de Mets, qu'ilz ne 
povoient arrester pour rompre ladicte porte 
ne les hayes. Et incontinent les nouvelles ve- 
nues à Mets , aulcuns des seigneurs et les 
soldoieurs montont à cheval et les piétons 
après pour rescoure lesdits prisonniers et bes- 
tes , et furent tousjours après jusques tout 
près de Bassompierre ; mais ilz ne vinrent 
mie à temps 5 parquoy Hz ne firent rien. 
Le vingt et uniesme jour dudit mois, quinze 

piétons se partirent de Mets et s'en allèrent 
à Mainville, au delà de Briey, et prindrent 
quaitre des gens dudit Bassompierre , bien 
montés et armez, et les amenont à Mets. 
Ledit jour mesme , huit soldairs de la cité 
amenèrent trois des gens dudit seigneur Bas- 
sompierre , qu'ilz furent quérir jusques Por- 
chier, au delà de la Ville sur Yron. Et le 
mesme jour, fut pries le Petit Gaulthier, 
natif de Mets , qui estoit la principalle guide 
dudit Bassompierre, par trois ou quaitre de 
ceulx d'Oultressaille. 

Le vingt deuxiesme jour dudit mois , ceulx 
de Semelcourt prindrent ung des ennemis de 
la cité et ramenèrent à Mets. Et incontinent 
ledit René, duc de Loraine, fist clore, les 
chemins de ses pays, et fist deffendre que on 
n'amenast rien à Mets et qu'on ne souffrist 
rien amener ; parquoy il sembloit qu'il fust 
favorable aux ennemis de la cité. 

Le vingt troisiesme jour dudit mois d'octo- 
bre, aulcuns de la ville -d'Airs et de Vaul 
allont courre à leurs aventures jusques Ville 
sur Yron, et tuèrent deux des ennemys de la 
cité et en amenèrent ung à Mets. Et ce jour 
mesme, Ait encor amené à Mets, l'ung des 
hommes de Hannès Crantz. 

Le vingt quatrième jour dudit mois , aul- 
cuns compaignons de Mets s'en allèrent au 
delà de Siercque et ont ramené deux des 
hommes dudit Hannès Crantz, lequel, voyant 
que on luy prenoit ainsy ses hommes et que 
on ne l'espargnoit, le vingt neufviesme jour 
dudit mois , doubtant de aprochier près de 
la cité , alla à Baudrecourt, qui appartient à 
l'abbaye de Sainct Arnoult devant Mets, et 
brulla les deux mollins : il tua les deux mu- 
niers et brulla vingt cinq, que grainges que 
maisons , pleines de bleid et d'avoine. Et si 
ledit Crantz faisoit du mal aux pouvres gens 
qui ne l'avoient à compaireir , le londemain , 
trentiesme et dairnier jour dudit mois, on fist 
panre trois lairons sattellistes, ennemis à la 
cité et complices ausdits trois seigneurs def- 
fians, l'ung appartenant audit Crantz, le 
deuxiesme audit Bassompierre et le tiers audit 
Arnoult de Fenestrange, et lurent tous trois 
pendus et estranglez. 

Le tiers jour de novembre , vingt et ung 
compaignons de guerre, à l'instance et faveur 
de Bassompierre , deffiont la cité. Ledit jour, 
le baistaird de Tantonville , auquel la cité ne 

les habitans n'avoient question, courrut à Mor- 
ville sus Saille, près de Port, et y print dix 
neuf vingt porcs : et si n'avoit point defïié. 

Le septiesme jour, courrut encor ledit 
baistaird à Sainct Jure où il print seize che- 
vaulx. 

Le maistre eschevin , trese et conseil de la 
cité , qui alors regentoient et gouvernoient 
la republicque d'icelle , voyant les pilleries et 
lairancins que on faisoit aux pouvres subgectz 
d'icelle cité, qui leur estoient insupportables, 
advisont ensemble , par bonne et meure dé- 
libération , la manière pour sur ce se sçavoir 
conduire ; et furent d'advis , pour osteir et 
eviteir murmure et rébellion , de assembleur 
les trois estatz de la cité et leur desclaireir 
leur advis et oppinion sur ce. Et de fait les 
assemblèrent, et l'ung desdits seigneurs du 
conseil proposa et leur dit : « Nos amys , cy 
» presens , nous vous avons fait assembleur 
pour vous desclaireir ce que vous sçavez 
comme nous. Vous voyez comment nous 
sommes gouvernez et menez de plusieurs 
à qui nous n'avons que faire; et que, tous 
les jours , nous sorviennent nouveaulx en - 
nemis sur ennemis. Et véez cornent René, 
duc de Loraine et de Bar, les soustient et 
ne veult point permettre que nous les cer- 
chions par ses pays, la main armée, mais, 
encor plus fort, les soustient et deffend de 
son pouvoir. Et avec ce , a fait deffendre 
par tous ses pays que nul n'amenne rien 
en Mets ; qui sont choses à conjecturer 
qu'il a ung malvais volloir contre : laquelle 
chose est insupportable , et ne voulions ce 
souffrir ne endurcir. Parquoy nous sommes 
» délibérés et avons entre nous conclu çt 
» déterminé nous deffendre et la liberté de 
» ceste cité, et luy faire bonne guerre : pour- 
» tant vous avons mandés, grans et petits, 
» afifin que vous veuillez sur ces choses avoir 
* regard et dire et desclairier vostre avis et 
» oppinion, si vous estes délibérez de vivre 
» et mourir avec nous et exposeir corps et 
» biens à Ja deflense et résistance des fran- 
» chises et libertez de la cité, et demeureir 
» avec nous et estre bons et loyaulx. » Si 
respondirent tous : Oy, Et après ce fait, on 
leur fist tous faire serment ; et chescun le fist 
deboin couraige ,. sans, contredit. 

Le quatorziesme , quinziesme et seiziesme 
jours de novembre , il pleut tant et si fort 

que les yawes ftirent hors de rives et aussy 
grandes qu'elles avoient esté , passé trente ans 
par avant. 

En celle devantdicte année, deux jours 
devant la sainct Andrieu, c'est assavoir , le 
vingt huitiesme jour de novembre, je, Phi- 
lippe devantdit , facteur et escripvain de ces 
présentes chronicques , vins et arrivay à Mets. 
Mais ne fut pas sans grant dangier d'estre 
prins et arresté; car, en plus de dix lieux, 
depuis Langres jusques à Mets, je fus détenu 
et examiné, souverainement à partir de Sainct 
Nicollais, à la porte de Nancey, au passer la 
rivière entre Frouard et 1' Avantgairde, laquelle 
passay avec le bastard de Callaibre ; puis au 
Pont à Mousson et en plusieurs aultres lieux. 
Mais , la Dieu mercy, je eschappai de tous et 
faisoie accroire que j'estoie de Genevre en Sça- 
voye de laquelle je contrefaisoie le langaige, 
disant que je m'en alloie à S 1 * Barbe. Aussy, en 
celluy voyaige, eus grant peine à passer, pour 
les yawes; car, par toute la Lombairdie et 
Savoye , et aussy depuis Lyon jusqu'à Mets , 
tous ruissiaulx estoient petittes rivières, et 
estoient touttes aultres rivières hors de leur 
canal et rivaige. Touttesfois, comme j'ai dit, 
moyennant la graice de Dieu , je arrivay ce 
jour à Mets et fus le très bien venu de mon 
pere et de tous mes amis. Et assés tost après, 
je fus mis à demourer chiez Dediet Baillât, 
le marchant , citain de Mets , et là dedans , 
avec aulcuns Hainnouyers et Flamans , y ap- 
prins le mestier de chauséetier. 

Le huitiesme jour de décembre, y eult une 
journée prinse* à Nancey, entre les parties 
devantdictes qui avoient deffié la cité, par 
devant le duc René de Loraine. Et pour la 
cité de Mets y furent envoyés seigneur Mi- 
chiel le Gournais, Regnault le Gournais, sei- 
gneur Wairy Roucel , s r Coinraird de Serriere, 
et avec eulx maistre Coinraird Bayer, docteur 
stipendiaire de la cité ; Jehan Dex et Martin 
Dinguenhem , secrétaire des seigneurs sept de 
la guerre, plusieurs soldairs et verlets d'hostel, 
qui tous povoient estre quarante chevaulx ; et 
ne fut rien besoingné. 

Le neufviesme jour de décembre , nos 
seigneurs estant à Nancey , ceulx de Preney , 
prinrent une nef des Roches , qui amenoit 
du bois qu'ilz avoient chairgié devers Condel, 
et buttinont ledit bois et ce qui estoit en la 
nef, en continuant ce que les chemins estoient 



cloz et qu'ilz ne vouloient rien laisser ame- 
neir à Mets. 

Le londemain, auprès de Thionville, fut 
prins ung des ennemis de la cité et amené 
à Mets. Et, ledit jour mesme, ung braicquo- 
nier du pays de Barrois avoit apporté à Mets 
de la venoison pour vendre devant la grande 
église : si luy fut fait commandement qu'il 
l'en reportast dont elle venoit et qu'il ne la 
vendist point en la cité. 

Audit temps et mois, aulcuns piétons de 
Mets se partirent et en allèrent en la Leffe 
où ilz furent rencontrez d'aulcuns des gens 
Arnoult de Fenestrange qu'ilz assaillirent et 
tuèrent et en rapportont les oreilles pour 
enseingne. 

Le quinziesme jour dudit mois , nos sei- 
gneurs retournèrent de la journée de Nancey 
et firent, au lendemain , leur relation au con- 
seil, assavoir mon, si on vouloit avoir paix 
ou guerre. Et le dix neufviesme jour en- 
suiant, messeigneurs de la cité rescripvont 
leur volonté audit seigneur duc de Loraine , 
en attendant response de luy. 

Le vingt et uniesme jour dudit mois de 
décembre, à cause que ceulx d'Airs et d'An- 
cey avoient acoustumé d'alleir, à chescun 
marchié, à Gorse , pour avoir du bleid, ceulx 
de Preney se minrent ensemble , environ 
sept vingt et plus, et vindrent tendre sus le 
chemin pour à eulx osteir ce qu'ilz ave- 
roient aichetté , comme ilz avoient desjay fait 
par plusieurs fois , à cause que ledit duc de 
Loraine avoit ordonné que on ne menast 
rien hors de ses pays. Dequoy ceulx de Mets 
et lesdits d'Airs et d'Ancey furent advertis, 
et y allont bien embastonnez pour eulx def- 
fendre, et estoient environ quatre vingt; et 
pour secours , leur euvoyont cent soldairs de 
Mets qui se mirent en embusches sus la mon- 
taigne au dessus d'Ancey. Et, quant lesdits 
d'Airs et d'Ancey revindrent dudit marchié , 
avec le bleid sus leur col, lesdits de Pre- 
ney les vindrent assaillir. Mais ceulx d'Airs 
et d'Ancey se minrent en deffense , et le se- 
cours et ayde des soldairs de Mets vint subi- 
tement fraippeir sur lesdits de Preney si 
verdement qu'ilz n'avoient tallent de rire , et 
leur Ait force de abandonner la plaice et lais- 
seir à ceulx d'Airs et d'Ancey leur bleid. Et 
ne furent ceulx de Preney si habiles de fuyr 
qu'il n'en y eult quaitre des tuez et deux des 

navrez : et entre ceulx qui furent tuez , y avoit 
ung jonne gentil homme à marier qui estoit 
l'ung des mignons de madame la duchesse : 
dequoy elle en fut marrie ; aussy fut monsei 
gneur le duc. 

La chose estoit tousjours en dissimulation , 
attendant la response dudit seigneur duc de 
Loraine. Ce nonobstant, Bassompierre envoia, 
le vingt septiesme jour de décembre, au 
ban de Bazaille, et illec prindrent aux sei- 
gneurs de chappistre de la grant église bien 
cent quartes de bleid et les menont à Bas- 
sompierre, et disoit on qu'ilz yroient querrir 
les Jbleids que seigneur Françoys le Gournais 
avoit à Moineville et à Vallerat. 

Le second jour de janvier , seigneur Fran- 
çoys le Gournais , avec cent chevaulx et 
quatre cents piétons, se partirent de Mets 
pour aller querrir les grains qu'il avoit à 
Moineville et Vallerat, que le seigneur de 
Bassompiere avoit en volloir de alleir querrir 
et chairgier, dequoy ledit seigneur Françoys 
fut adverti. Et quant ilz vindrent audit lieu , 
ilz trouvèrent les sacques que ledit Bassom- 
piere y avoit envoyés pour mettre ledit bleid. 
Si les fist emplir ledit seigneur Françoys ; et, 
pour celle fois , araenont à Mets , sans nul en- 
combrief ne empeschement, vingt que cherts 
que charettes tous chairgiés ; et fut à luy 
bien besoingnié. Et ainsy que nos gens chair- 
geoient ledit bleid , ledit Bassompierre avoit 
bien quatre vingt hommes à cheval et à pied, 
qui voulloient aller querrir lesdits bleids. Et 
quand ilz oyrent les nouvelles que nos gens 
estaient aux champs , trop forts pour eulx , 
ilz retournont et vindrent courre en ung 
waignaige de coste la chaippelle S^Agasthe, 
entre Waippey et Laidonchamps , et enme- 
nont le maistrier et touttes les bestes apparte- 
nant au seigneur Wairy Roucel, chëvalier. 

Ledit seigneur duc de Loraine tenoit tous- 
jours ses chemins clos et ne vouloit souffrir 
que on amenast rien en Mets. Et, le sep- 
tiesme jour de janvier , on fist un huchement 
sur la pierre que nul n'allast querrir sel hors 
de Mets , et que nul n'en vendist point à 
personne de Mets , ne du pays et juridiction 
cTicelle, lorsque les commis et à ce députez 
de part messeigneurs de la cité, lesquelx 
estoicnt ordonnez à vendre ung nombre et 
quantité de sel pour la cité: et le vendoit 
on , quatorze solz , la quarte. 

Ledit jour, dame Caitherine Chaversson , 
jaidis femme seigneur Pierre le Gournais et 
depuis femme seigneur Nicolle Dex, che- 
valier, et qui avoit neuf enffans, espousa le 
viscomte seigneur de Gondrecourt. 

Le dix huitiesme jour de janvier , ceulx 
de la prevosté de la Chaussée vindrent tendre 
sur le chemin de Gorze , pourtant que ceulx 
d'Airs et d'Ancey y alloient au marchié , et 
navront lesdits de la Chaussée à mort ung 
homme d'Airs sur Muzelle et prindrent six 
que hommes que femmes d'Airs et d'Ancey 
et les enmenont prisonniers à la Chaussée. 

Le vingt et uniesme jour de janvier, fut 
fait ung huchement sur la pierre que Fran- 
cequin , serviteur de l'abbé de Sainct Sim- 
phorien, se vinst purgier et excuser, dedans 
sept nuitz , devant justice , de la trahison 
qu'il avoit cognu avoir faicte contre sire Clé- 
ment Rombair, religieulx de S' Simphorien , 
lequel avoit esté à Nancey de coste l'abbé 
qui s'y tenoit et qui n'osoit venir à Mets pour 
le faict de Clemerey et d'aultres différents 
qu'il avoit contre la cité: et, au revenir que 
ledit sire Clément deust faire, ledit France- 
quin le conduisoit et savoit bien que les gens 
Crantz le debvoient ruer jus ; et de fait le 
prindrent et ne firent rien audit Francequiu : 
ou si ledit Francequin ne se venoit excuser, 
justice y procederoit, selon le cais ; et que 
nul ne le soustinst, sus peine d'estre réputé 
traistre; et que si nulz savoient où il fust, 
qu'ilz le venissent annoncier à justice , sus pei- 
ne d'estre confisqués de corps et de biens. 

Le vingt sixiesme jour de janvier, molrut 
Jehan Houdebrant, l'aman, et fut présenté à 
Saincte Croix, présenté et ensepvelly aux 
Cordelliers. Ledit jour espousa seig* François 
le Gournais Françoise , fille seigneur Michiel 
le Gournais , chevalier ; et tantost après ce 
que ledit Jehan Houdebrant fut porté fuers 
de Saincte Croix , environ une heure , ledit 
seigneur Françoys et sadicte espouse y entront 
pour espouser et ainsy fut le deuil et la joie 
en ladicte église pour ledit jour. 

Pourtant que le duc de Loraine soustenoit 
tousjours Crantz et Bassompierre qui jour- 
nellement faisoient dopmaiges à la terre de 
Mets et qu'il disoit qu'il ne s'en mesloit , on 
laissont aussy des chevaulx déliez en la terre 
de Mets. Et pour l'encomencement , y eult , 
le vingt huitiesme jour de janvier, ung gentil 

homme allemant qui avoit guerre audit duc 
de Loraine, qui estoit appelé Capellaire: si 
requist ausdits seigneurs de Mets de le volloir 
soustenir, ainsy que le duc de Loraine faisoit 
ceulx qui avoient deffié la cité et feindoitde 
ne s'en mesleir. Si fut advisé luy faire le 
paireil et de soustenir ledit Capellaire , lequel 
deffia ledit duc de Loraine et avec luy cent 
et cinquante compaignons allemans. Et , deux 
jours après leur venue , qui estoit le tren- 
tiesme de janvier, ilz allont tourrir à Howa- 
ville, à Baitilley et à Sainct Aille et prindrent 
touttes les bestes desdits trois villaiges et 
grant multitude d'aultres biens qui furent 
amenez au pré Sainct Soibert, au ban S* Mar- 
tin devant Mets, terre de Loraine, et au 
bourg Sainct Arnoult. Et y avoit on boin 
marchié et y eult des chieuvres qui ne furent 
vendues que trois mailles. 

Ledit jour meysme, plusieurs compaignons 
du Vaul se partirent de Mets et en allont 
à leurs aventures à Paigney dessoubz Preney, 
où ilz sçavoient qu'il y avoit deux d'iceulx 
lairons qui avoient deffié la cité. Si rompi- 
rent les deux maisons et prindrent les cherts 
et chevaulx de l'ung, et ont chairgié ez 
deux maisons tout ce qu'ilz y peulrent trou- 
veir de bon; et entre aultres choses, y avoit 
bien quarante corses de baccons. Cedit jour 
mesme, fut pendu au gibet de Mets ung 
des hommes de Bassompierre. Aussy ledit 
jour, furent buttinées devant le grant mous 
tier de Mets cinq cherrettes de sèl qui es- 
toient aux Lorains , lesquelles on avoit ruées 
jus, pourtant qu'ilz trespassoient le huche- 
ment qui avoit esté fait pour le sel, entant 
qu'ilz passoient par la terre de Mets. 

Le premier jour de fcbvricr , Capellaire et 
ses gens allont courrir en plusieurs villaiges 
sus la rivière de Nyed en Loraine, où ilz 
prindrent grans bestes et meubles qui furent 
vendus et buttinez à Grimont près de Chais- 
tillon. 

Monseigneur le duc de Loraine voyant que 
on couroit aussy sur ses gens , il mist gar- 
nison , c'est assavoir , le comte de Salme à 
Nomency et environ quatre vingt chevaulx ; 
et Geraird d'Avillers au Pont à Mousson et 
environ cinquante chevaulx, pour garder le 
pays contre ledit Capellaire : et si ne s'osoient 
prendre à la cité. 

Le quatriesme jour de febvrier, on fist ung 

huchement sur la pierre que nulz de la cité , 
du pays et juridiction d'icelle, ne vendissent 
bleid ne aultres grains à nulles gens de fuers 
de la terre et pays de Mets, sur cent livres 
de metsains d'amende , et que nul ne ache- 
tast, en Mets ne en bourgs de Mets, bleid ne 
aultres grains, forsque en plein marchié, et 
qu'il fiist livré par les quartiers et paie le li- 
vraige et les coppillons. 

Le cînquiesme jour de febvrier , le devant- 
dit capitaine Capellaire, avec ses gens , cou- 
rut à Sainct Epve et prindrent sur Gueburchin 
qui se tenoit illec , beaulcoup de bestes et de 
meubles. Et ledit jour, le bastaird de Tanton- 
ville boutta le feu à Vigney au Salnoys. 

Le sixiesme jour dudit mois , ledit Capel- 
laire et ses gens coururent à Ranconvaul et 
y prindrent grande quantité de bestes et les 
amenèrent empres de la Graihge aux Dames 
où elles lurent vendues et buttinées. 

Le duc de Loraine assembla tous ses nobles 
pour aviser comment il se mainteinroit, pour- 
tant que on luy couroit ainsy sus , et manda 
ses fiefvés de Mets. Et non obstant la guerre, 
ilz y envoiont , pour demonstrer qu'ilz n'en- 
tendoient encor point estre de guerre audit 
duc de Loraine. 

Le septiesme jour dudit mois de febvrier, 
le comte de Salme et plusieurs aultres allont 
devant Secourt où, pour l'heure, n'y avoit 



que deux soldairts , le chaistellain et Al- 
lixandrc, serviteur seigneur Naimmerey Ren- 
guillon à qui la maison et chaistel dudit 
Secourt appartenoient. Et quant ilz virent 
ledit comte et ses gens, ilz s'enfuirent et aban- 
donnont la plaice. Et ledit comte entra dedans 
et print-les biens d'icelle plaice et les fist 
meneir à Nomeney. 

Ce meisme jour, arriva à Mets une am- 
bassade de Strasbourg , qui avoient esté à 
Nancey, vers le duc de Loraine 5 puis vin- 
drent à Mets pour eulx volloir entremettre les 
accordeir et pacifier les parties d'icelle en- 
treprinse et guerre esmeuttes. Et auxquelx 
ambassaldes fut desclairié la manière et cornent 
ledit duc et ses hommes les avoient traictez 
et le domaige que journellement ilz faisoient 
à la cité et à leurs subjetz ; et que ce qu'il* 
en faisoient n'estoit que pour eulx deflendre. 
En oultre , combien qu'ilz se entremissent 
de les apoinctier, niantmoins ilz ne se abs- 
! tenoient et faisoient de pire en pire et ne puelt 

sembleir qu'ilz desîraissent avoir paix avec 
eulx. Et puis qu'ainsy est il , sont bien déli- 
bérez de eulx bien deffendre et y eurploier le 
vert et le sec, avec plusieurs aultres excuses : 
dequoy lesdits ambassaldcs furent contens. Et 
lui firent présent de plusieurs pièces de belle 
vaisselle d'argent: puis retournèrent lesdits 
ambassaldcs vers ledit duc de Loraine , où ilz 
ne trouvont nulle voye d'appoinctement et 
pour ce retournèrent à Strasbourg. 

Les seigneurs et bourgeois de la cité, voyant 
rentreprinse et domaige que ledit comte de 
Salme et ses complices leur avoient fait d'avoir 
prins ladicte Secourt , et qu'ilz avoient encor 
intention d'en prendre des aultres ; car on 
avoit desja demandé ouverture à Louveney 
pour le duc de Loraine ; pour obvier à leur 
malice et couraige, le neufviesme jour dudit 
mois de febvrier, firent faire leur armée en 
la cité où furent six vingt chevaulcheurs et 
trois mille piétons. Et pour les conduire , y 
furent comis seigneur Michiel le Gournais, 
seigneur Geraird Perpignant, seigneur Jehan 
Cbaversson , seigneur Rénal le Gournais , sei- 
gneur Jehan Xaiving, seigneur Jehan le Gour- 
nais et seigneur Jaicque Dex qui , avec celle 
bande, marchèrent vers Secourt. Quant ilz 
furent prêts, s'en allèrent pour regaingnier 
Secourt. Et avec eulx y avoit deux gentilz 
hommes qui estoient aux gaiges de la cité , 
tenant garnison à Louveney, l'ung nommé 
Bernard Dorlie et l'autre le seigneur de Fal- 
questaine, acpmpaigniés de vingt chevaulx, 
qui se allèrent monstreir devant Nomeney où 
estoient en garnison le comte de Salme et 
plusieurs aultres gentilz hommes, lesquelz, 
quant ilz les virent , les cuydoient desjay 
avoir. Si saillirent hors, à grant force de 
gens, courrant après ladicte garnison de Lou- 
veney, ne les estimant de rien. Et ceulx d'icelle 
garnison se mirent à retireir vers leurs em- 
busches, faisant signe de eulx craindre d'estre 
prins. Mais ceulx de l'embusche furent trop 
hastifz et saillirent plus tost qu'il ne leur 
estoit de nécessité. Et sans ce, toutte la no- 
blesse de Bar et Loraine, qui estoit dedans 
Nomeney, se venoient getteir dedans l'em- 
busche de ceulx de Mets. Et à icelle saillie 
que ceulx de Mets se desparquerent de leur 
embusche, ilz se meslont les ungs parmey 
les aultres, et prindrent les chevaulcheurs 
et soldairs de Mets le jonne comte de Salme, 

le beaul Gérard de Haraulcourt, George d'En- 
fert, le baislis Claude de Ville, escuier tran- 
chant de la duchesse de Loraine et le bais- 
tard de Berbol, tous bons gentilz hommes, 
et les amenèrent à Mets, dont on fist grant 
joye ; et en y eult neuf des tuez en la plaice. 
Mais Crantz, qui estoit en la compaignie, 
en eschaippa belle ; car à peu près qu'il ne 
fust prins par le collet; mais, à force que 
son cheval couroit mieulx que celluy qui le 
chassoit, il se saulva dedans Nomeney. Ce 
fait , lesdits de Mets vindrent devant la plaice 
en laquelle y avoit quarante compaignons de 
ces lairons qui bien se volloient rendre , saulve 
leur vie ; mais on ne les y volt prendre. A 
celle heure, souffisoit assez de ce que ceulx 
de Mets en avoient fait , pour sçavoir la vérité. 
Avec leurs prisonniers s'en retournèrent à 
Mets. Et en ceste entreprinse et escarmouche 
y eult deux serviteurs qui se monstrerent vail- 
lans , assavoir, l'ung des varletz et serviteurs 
de seigneur Françoys le Gournais, et l'ung 
des varletz et serviteurs de seigneur Coin- 
raird de Serriere , nommé Petit Jehan , qui , 
à la course qu'ilz faisoient après leurs enne- 
mis, leurs chevaulx les portèrent dedans, là 
où fut tué le serviteur de seigneur Françoys le 
Gournais incontinent sur la plaice , et le ser- 
viteur de seigneur Coinraird de Serriere, l'ung 
des vouez de Nomeney, eschaippa. Et furent 
iceulx prisonniers de prime face menez en 
l'hostel de seigneur Maitheu le Gournais, au 
Champassaille. 

Le londemain, dixiesme jour de febvrier, 
lesdits prisonniers qui avoient esté menez en 
l'hostel dudit seigneur Maitheu, il fut ordonné 
par le conseil qu'ilz seroient menez en la 
maison de la Burlette , au hault de Jurue , où 
à présent est la maison des prisonniers. Et 
pour plus honnorablement gardeir lesdits pri- 
sonniers, chescune sepmaine, à rechainge, 
y eult comis deux bourgeois et deux soul- 
dairs. 

Par la prinse d'iceulx seigneurs de Bar et 
Loraine, les seigneurs citains et bourgeois 
de la cité de Mets eulrent la vraye cognois- 
sance et notice que les defffances, domaiges 
et oeuvres de fait qui se faisoient par les 
devant nommez seigneurs et aultres sur la 
cité et les subgectz d'icelle, estoient du sceu , 
volloir et ordonnance de leur souverain sei- 
gneur, le duc René de Loraine , combien que 

par avant il dissimuloit et femgnoit ne s en 
mesleir, et estoit celluy qui l'avoit fait com- 
mencier. Alors estoit il force à ceulx de Mets 
eulx rendre et osteir hors du sainct Empire, 
pourtant que , combien qu'ilz eussent fait le 
debvoir en requérir ceulx qu'il appartenoit, 
mais l'avarice les retardoit d'en avoir secours, 
ou d'eulx mesmes les convcnoit deffendre. Si 
adviserent entre eulx que mieulx valloit estre 
maistre que estre varlet , estre gouverneur que 
d'estre gouverné, estre seigneur que d'estre 
subgect et qu'ilz estoient vicaires nés , pour 
e sainct Empire , d'icelle cité , et telz estoient 
ils tenus et réputés audit s* Empire ; laquelle 
preminence ilz ne envoient laisseir, puisque 
leurs prédécesseurs leur avoient acquis telz 
previlaiges. En oultre, que quant ilz sont 
ou se polroient trouveir avec aultres, ilz ne 
seroient non plus estimez qu'ung simple gentil 
homme, se dont n'estoit le vicariat et noblesse 
du gouvernement d'icelle cité. Parquoy ilz 
conclurent eulx deffendre , querrir et cerchier 
tous les avantaiges qu'ilz y polroient trouveir 
et avoir. Et dès lors, d'ung cueur délibère 
de vivre et molrir pour leur liberté deffendre, 
les manans et habitans de la cité, avec les 
villaigeois du pays de Mets, acomençont à 
cerchier leurs avantaiges sur leurs ennemis 
et comencerent eulx assembleir par cent, par 
deux cents, trois cents, Tune fois plus, l'autre 
moins ; et avec eulx menoient souvent les 
piétons et soldairs, où journellement au pays 
de Bar ou de Loraine, faisoient de grandes 
courses. Et n'y avoit pas de journée que, en 
deux ou trois lieux , ceulx de Mets ne feissent 
courses , paieries et gros dopmaiges en biens, 
meubles et bestiaires. 

Le douziesme jour de febvrier, vint et ar- 
riva à Mets le seigneur Jehan Bayer, cheva- 
lier, baislis de l'evesché de Mets, par l'or- 
donnance du seig r Henry de Loraine, evesque 
de Mets, qui estoit oncle au devantdit duc 
René, pour veoir et entendre si, entre les- 
dictes parties, il y polroit trouveir moyen de 
paix. Auquel lesdits de Mets firent response 
que ilz se avoient tousjours humiliés, cerchant 
paix et bon voisînaige , et en avoient esté à 
journée par devant luy pour ce obtenir j et 
pourtant qu'ilz se avoient ainsy humiliés de- 
vant luy, tant moins les estimoit il et que, 
à leur mespris, permettoit ses subgectz et 
vassaulx de deffier la cité, pillier, prendre 

et courir sur les pouvres gens villaigeois de 
Mets et de ceulx de Mets ; et que , en ce fai- 
sant , il ne se monstroit point juge pertinent 
en n'y donnant ordre ni provision, comme 
souverain. En oultre , que la pillerie que les 
ennemis de la cité faisoient et lesdits enne- 
mis meismes estoient dudit duc soustenus 
et deffendus par luy et en son pays : qni 
estoit assez souffisamment demonstrer que 
c'estoit de part luy, de son consentement et 
ordonnance ce qui en avoit esté fait et qui 
se faisoit ; car il est notoire que tous ceulx 
qui sont faiseurs, qui à delitz faire mettent 
peine, soit en conseillant, en confortant, en 
soustenant ou en comandant à l'affaire , soit 
en instituant, enseingnant à l'affaire où par- 
tie pent , presteir chevaulx, varletz, armures 
pour ce faire , en conduisant ou reconduisant, 
devisant du fait , en les enseingnant ou en 
fafcant menaces preceldentes , tous telz sont 
tenus complices comme faiseurs, selon les 
loys escriptes , lesquelles on peult veoir ce 
qu'elles en contiennent. Et aussy ceulx de Mets 
estoient spoliés ; et pour ce , avant touttes 
choses , ilz debvoient estre restablis et res- 
tituez ; aultrement , puisqu'ilz avoient com- 
mencé les assaillir à tort , il estoit force de 
eulx deffendre à droit, puisque on les venoit 
assaillir. Et n'y volrent aultrement entendre 
ceulx de Mets et s'en retourna à son bon 
plaisir vers ledit duc de Loraine. 

Au grais temps en Mets , on a acoustume 
de, chescun an, faire plusieurs desguiseries* 
farces , comédies et aultres choses joyeuses : 
si fut comandé et ordonné de s'en entrepor- 
teir, et que nul n'allast en habits dissimule^ 
aussy fist on cesseir tout plait et procès par 
devant les seigneurs trese et maistre esche- 
vin , en jusques à la guerre finée- 

Le seiziesme jour dudit mois de febvner, 
le duc René et la duchesse, estant au P° nt 
à Mousson , acompaigniés de environ quatre 
cents chevaulx et quatre mille piétons, pré- 
sumant faire à ceulx de Mets une venue et 
les tireir aux champs , s'en vindrent embus- 
chier en plusieurs lieux , entre les deux ri- 
vières , vers l'Orme à Augney, devant Mets» 
et envoya aulcuns avant coureurs jusques a 
Sainct Priveis. Mais on se apperceurt de leur 
mallice, et ne sortirent point hors, pour ce 
que alors ilz n'avoient mie encor leurs gens: 
parquoy ledit duc de Loraine avec ses gens 

retournait au Pont à Mousson. Et en leur 
chemin prindrent environ vingt prisonniers, 
pouvres gens de villaiges, environ cent vaiches 
et soixante chevauïx de hernex. 

Le dix septiesme jour de febvrier, le he- 
rault du duc de Loraine, portant la robe 
d'armes , armoyée des armes dudit duc , arriva 
à la porte Serpenoize pour entrer en la cité ; 
mais les portiers ne le voulurent laisser entrer 
et le firent à savoir au maistre eschevin et 
aux trese. Et incontinent le maistre eschevin 
et six des trese, assavoir, seigneur Rénal le 
Gournais , seigneur Andreu de Rineck , seig- 
neur Wiriat Roueel , tous trois chevaliers ; 
seigneur Jaicque Dex , Jaicomin de Bouxiere, 
et Jehan Lacy allont à la porte pour oyr ce 
que ledit herault vouloit dire ; et ledit herault 
leur présenta lettres de part le duc , par les- 
quelles on vit que festoient defïiances et leur 
présenta aussy les lettres de deffîance des 
nobles, des baillifz et officiers de Loraine 
et de Bar, du marquisat du Pont et de la 
comté de Vauldemont. Et ledit maistre es- 
chevin et lesdits trese le firent entrer en la 
cité et le firent conduire à la Teste d'Or. 
Et, le londemain, à une heure après midy, 
ledit herault fut mandé devant les seigneurs 
et luy fut dit par seigneur Andreu de Rineck, 
au nom de toutte la justice et du conseil , 
que, puisque ainsy estoit que le duc de 
Loraine, sur les offres et présentations rai- 
sonnables que la cité lui avoit faictes, tant 
des demandes qu'il faisoit à la cité, comme 
de celles que la cité lui faisoit, il vouloit 
prendre guerre contre la cité, qu'il falloit 
que ladicte cité se deffendist, et que encor 
luy presentoient de rechief de tous les difie- 
rens en laisser cognoistre l'empereur ou le 
roy des Romains , son filz , ou les esliseurs de 
l'Empire : et pria ledit herault que de ce 
voulcist faire relation audit duc de Loraine. 
Et luy donnait on six florins de Mets et payait 
on ses despens. 

Apres le despart dudit herault et pour 
ledit jour mesme , ledit duc de Loraine , avec 
toutte sa puissance, s'en alla assiéger le mous- 
tier de la ville d'Ancey qui pour lors estoit 
réputé fort , et bouttont le feu en plusieurs 
maisons. 

En ce temps, ceulx de Mets avoient en 
divers lieux gens comis pour leveir gens à 
piedz et à chevaulx au pays d'AUemaingne , 

Bourgoigne, Flandre, Picardie, Hennault, 
Brabant et en plusieurs aultres pays, pour 
estre aux gaiges de la cité: entre lesquelx, 
fut envoyé ung grant homme allemant, plus 
hault , ung pied , que homme qui fust en Mets, 
qui en alla au pays de Saxe et leva cent 
chevaulx et quatre cents piétons. Et entre 
iceulx y avoit trois comtes , lesquelx venoient 
à l'ayde desdits de Mets. Les Lorains, ad- 
vertis de leur venue, furtivement les en- 
cloyrent entre deux rivières, dessus Muzelle, 
au lieu près du pont à Baisloz, là où ilz 
furent villainement murtris et occis , et s'en 
noyait une partie qui saillirent en la rivière , 
et de tous n'en eschaippont point quarante. 

En ce mesme temps , les piétons de Mets , 
manants et fourains, partirent de Mets et 
allont courre au ban de Viviers où ilz prin- 
drent plus de sept cents bestes , chevaulx , 
vaiches, moutons et berbis et plusieurs aul- 
tres biens : et avec ce, prindrent ung boin 
prisonnier, ayant puissance de bien paier ses 
despens. Et ne laissont à faire pour chose que 
ledit duc eust sa puissance ensemble. 

Ce mesme jour , fut ordonné et comandé à 
tous les manans de mettre, la nuyt, suivant 
ung chescun , une lanterne devant son huis 
ou lumière aux fenestres pour allumer en la 
rue, et devant chescune maison, une cuve 
pleine d'yawe ; et ez greniers et fenestres du * 
dessus, force grosses pierres. Puis on alla 
visiteir par les hostelz des manans et habi- 
tans de la cité, les vins, bleidz et avoines 
et aultres grains et foins que ung chescun 
manant avoit en la cité, avec chair sallée 
et bois. 

Durant le siège devant le moustier d'Ancey, 
les Lorains et Bairisiens qui tenoient icelluy 
siège , ardîrent tous les paixelz des vignes , 
et sans cesseir, à grant puissance de grosse 
artillerie , continuellement tirèrent de grosses 
bombardes contre ledit moustier, et les oyoit 
on de la cité très clairement. Et de dessus 
les portes et haultes tours et clochiers , quant 
on bouttoit le feu ez bombarbes, on véoit 
leveir la fumiere, et du coup la terre en 
retombissoit et donnoit son tel qu'il sembloit 
que ce fust empres de la cité. Et en icelluy 
moustier y avoit environ sept vingt hommes, 
leurs femmes et enflants, lesquelx, comme 
vaillans champions , sé deffendoient , en at- 
tendant secours , lequel , las ! vint trop tard 

pour eulx. Et jay pour ce , si le secours ne 
leur vint comme il leur estoit bien de né- 
cessité , si se monstroient ilz gens de bien et 
ne laissoient point de tousjours tirer contre 
lesdits Lorains, et de fait en ont plusieurs 
tués et navrés. Les Lorains, doubtant la bonne 
vollenté de ceulx de Mets qui se preparoient 
à les secourir, les haisterent si très fort, à 
grans coptz d'artillerie , en dressant cuves et 
tonneaulx pleins de terre, pour tireir entre 
deux ; puis en prindrent plusieurs vuides , 
car assez en y avoit en la ville, et les mirent 
ez fossés du moustier , sur lesquelz ilz firent 
pont pour passeir leurs gens qu'ilz mirent à 
l'aventure , pour donneir ung assault qui fut 
merveilleusement grand et groz pour les 
pouvres gens du dedans qui festoient point 
gens de guerre : et dura icelluy assault trois 
heures, où il y eult des tuez des gens du 
duc de Loraine cent cinquante hommes à 
icelluy, avec six nobles hommes de bonne 
réputation. Touttesfois , quelque deffense que 
ilz sceussent faire, ilz lurent très mal con- 
duitz et en vraye trahison ; car il en y eult 
ung du dedans , durant l'assault, qui ouvrit 
ung petit huis et avala une planche par dessus 
laquelle les ennemis entrèrent dedans ledit 
moustier , durant ledit assault ; et lurent 
assaillis devant et dairiere , tuez et mis à 
l'espée , reservez deux que l'abbé de Gorse 
demanda , et environ trente six qui furent mis 
à rançon. Et entre tous ceulx qui estoient du 
dedans dudit moustier, y avoit ung nommé 
Lemal Perrin d'Ancey qui se avôit monstré 
estre homme de bien et de bonne deffense , 
et avoit esté celluy qui mieulx avoit fait son 
debvoir. Pour ceste cause , le duc le fist pen- 
dre et estrangleir à ung arbre, en la plaice 
où on fait la feste chescun an ; mais il ne fist 
mie pendre les trahistres , affin d'en faire et 
attircir encor d'aultres ; car la pierre de l'ay- 
mant attire à soy l'acier. Apres icelle tuerie , 
ilz chaisserent hors les femmes et enffans et 
pillèrent l'église et prindrent tout ce qu'ilz 
trouvèrent. Et comme il est recité sur l'ex- 
position du deuxiesme chappistre du premier 
livre et vollume de S* Augustin, De civitate 
Dei, les Gothz , payens et ydollaitres , furent 
et estoient de meilleure sorte et conscience 
que ne sont plusieurs princes, seigneurs et 
capitaines chres tiens ; car Alarich , roy des 

à tous ceulx qui s'en fuyeroient dedans les 
églises , especialement dedans les églises de 
Sainct Pierre et Sainct Pol : laquelle chose fut 
observée par iceulx payens ydollaitres. Et les 
Lorains , qui sont chrestiens , n'espargnerent 
point l'église de Nostre Dame , Vierge Marie, 
mere de Dieu , qui est l'église d'Ancey, fondée 
en l'honneur d'icelle; car ilz ne firent mie 
comme les Gothz qui, pour l'honneur des 
apostres de Jhesucrist , espargnerent ceulx 
qui estoient en leur église. Et puelt icy sem- 
bleir, si les payens ydollaitres espargnoient 
les églises et chrestiens pour l'honneur des 
serviteurs et disciples de Jhesucrist , que les 
chrestiens , pour l'honneur de la meire , deb- 
voient trop mieulx supporteir en tel lieu leurs 
frères chrestiens. Et de ce on puelt veoir le 
boin volloir des supérieurs d'iceulx qui avoient 
la puissance de à ce donneir ordre , quel 
estoit leur volloir et intention , si non aultre 
que tendant à pilleries et destruction de pays 
et occision de gens , qui n'est point la guerre 
des princes du passé , qui ne tendoient que 
à conquesteir pays , avoir obeyssance et y 
mettre leur loy, et non ainsy faire , comme il 
fut fait au moustier d'Ancey, etc. 

Ceulx de la ville d'Airs, qui avoient en 
volloir de tenir leur moustier, voyant comme 
ceulx de la ville d'Ancey avoient esté conduits 
et gouvernés , boutterent le feu en leur mous- 
tier et puis l'abandonnèrent , et en vindrent 
à reffuge à Mets avec leurs biens et ne trou- 
voient lieu où ilz sceussent mieulx estre. 

Ces pouvres gens d'Ancey ainsy tuez , après 
la retraicte desdits Lorains , les femmes, enf- 
fans et ceulx qui estoient eschaippés , assem- 
blèrent les corps morts , ainsy murdris et occis ; 
du premier copt en assemblèrent jusques à 
quatre vingt qui furent tous mis en une fosse. 
Pensez quel meurtre de ces pouvres gens in- 
nocents, occis à tort! Quelles pleurs et lamen- 
tations de leurs femmes, enffans, pairens et 
amysî Encor lesdits Lorains, non contens de 
ce , firent boutteir le feu dedans ladicte ville 
d'Ancey, qui estoit ung moult beaul villaige 
et de belles maisons, pour icelle heure. 

Le duc de Loraine voyant la prinse de ses 
nobles gens devant Nomeney, la tuerie de 
iceulx devant Ancey, la destruction et pillerie 
de son pays , la lamentation et pleurs de ses 
soubgectz et pouvres , non considérant que 
ceulx qu'il avoit oppressez , fussent gens pour 

eulx deffendre et cerchier le reciprocque , et, 
comme dit le clerc, Vim vi repellere licet; 
présumant estre tel que encor avec ce qu'il 
avoit fait aux Metsains , qu'ilz estoient si 
despourveus de gens qu'ilz ne l'oseroient ref- 
ftiseir de ce qu'il leur demanderait, il leur 
fist demandeir trêves de quatre mois , pour- 
tant qu'il estoit adverti que ceulx de Mets 
avoient gens en divers lieux, levant gens de 
guerre à piedz et à chcvaulx pour trois mois, 
et que s'il pouvoit obtenir lesdits quatre mois, 
ceulx de Mets averoient perdu lesdits trois 
mois de solde dont ilz les retenoient, et oultre 
ce encor, paie ung mois pour les ravoir, qui 
seroit une grosse évacuation d'argent de la 
bourse de la ville , laquelle chose la polroit 
dompteir et esmouvoir de cerchier paix en- 
vers luy, et non luy envers eulx. Et en fut 
Pambassalde ung chevalier italien, appelle 
seigneur Jennon de Molise , duquel cy après , 
en aultre lieu sera plusieurs fois parlé ; car 
luy et Jehan de Landremont cuydairent trahir 
la cité. Et peult sembleir que , au conseil de 
la cité, il pouvoit desjay avoir quelque ce- 
gnoissance et suspicion de la trahison de Jehan 
de Landremont, comme cy après sera plus 
amplement desclairé. Et pour ce que la cité 
estoit encor mal garnie de gens d'armes , les 
seigneurs et gouverneurs furent contens d'y 
entendre. 

Or, pour entendre de la manière et cornent 
il voldroit entendre icelles trêves, les sei- 
gneurs gouverneurs de la cité luy mandèrent 
et escriprent que tout ce qu'il leur seroit 
possible , leur honneur et la cité saulves , pour 
l'amour de luy, quelque oppression et dop- 
maiges qu'il leur puist avoir esté faicts de part 
luy, que encor estoient ilz bien délibérez y 
entendre en tous boins voisinaiges , pourveu 
qu'il leur envoyast saulfeonduit depuis Mets 
jusques audit Pont où ilz envoyeroient aul- 
cuns d'eulx pour comunicqueir avec luy. 
Lequel duc, pour saulfeonduit, y envoya son 
herrault d'armes pour assurément, qui en- 
mena deux seigneurs du conseil de Mets , 
nommez seig* Renaul le Gournais , chevalier, 
et seig' Coinraird de Serriere , pour parleir 
audit duc de Loraine et pour oyr son volloir 
et intention , ausquelx il desclaira sa vollenté 
et le terme des trêves qu'il demandoit de 
quatre mois 5 auquel ilz ne donnèrent res- 
ponse pour ce qu'ilz n'avoient ceste comission 

et s'en retournèrent à Mets et luy mandèrent 
qu'ilz n'en volloient rien faire. Et en despit 
de ce , il monta à cheval et jura ledit duc 
que , au londemain , il feroit mettre le siège 
devant le chaistel de Mollin , ce qu'il ne peult 
faire. Et la cause pourquoy on luy reffusa 
icelles trêves , fut pour ce que le peuple de 
Mets se mescontentoit des seigneurs gouver- 
neurs de la cité pour la prinse dudit mous- 
tier d'Ancey où Uz n'avoient donné secours , 
et craindoit la conséquence qu'ilz ne deussent 
pis faire des aultres plaices. 

Lesdits seigneurs de ce advertis , signam- 
ment seigneur Andreu de Rineck , chevalier, 
qui avoit oy tous ces propos, de l'ordon- 
nance du conseil, assavoir, de ceulx qui es* 
toient presens avec luy, se leva et dit pu- 
blicquement et haultement à tout le peuple 
de la cité de Mets , qui lors estoit devant 
la grande église et qui oyr le voult : « Mes 
» amys, ne vous esbahissez point et, pour 
» Dieu, reconfortez vous et prenez boin 

> couraige; car si nous avons perdu le mous- 
» tier d'Ancey, je vous assure qu'il nous en 
» desplait; mais c'est ung cais de fortune 
» et usance de guerre de perdre et gain- 
» gnier 5 car voz parolles ou desconfort n'y 
» puevent rien valloir ny remédier. Mais il 
» y ait aultre chose où nous debvons avoir 
» boin reconfort, moyennant l'ayde et graice 
» de Dieu , avec le bon droit que nous avons, 
» et qu'il nous soit venu assaillir à tort et 
* sans juste ny raisonnable cause , si non de 
3> vollenté. La mercy de Dieu , messeigneurs 

> du conseil ont fait visiteir les provisions 
3> qui sont en ceste cité, et avons trouvé 
» qu'il y ait assez bleid , foin, avoine , sel et 
» bois pour cinq ans tout entiers : et avons 

> or et argent assez pour paier et avoir gens 
» de guerre. Et soyés seurs et certains que 
» de brief nous avérons tant de gens que 

> nous metterons le duc de Loraine et ses 
» subjeetz en tel estait qu'ilz mauldiront 
» l'heure qu'ilz prindrent oneques guerre ne 
» débat contre la cité. » Et quant il eust ce 
dit, tout le peuple -fut reconforté. 

Le vingt quatriesme jour de febvrier, on 
fist ordonnance et commandement que tous 
ceulx qui avoient cuves ou tonneaulx au 
vaul ou aultre part , près de Mets , que on 
les deffonçast et ruast en douilles , affin qu'ilz 
ne s'en puissent aidier à faire bullewairds ne 

aultres deflenses qui fussent à leur avantaige 
et contraires à la cité. 

Le vingt cinquiesme jour dudit mois , fut 
ordonné et comandé à Mets que tous hommes 
de Mets et du pays , que ung chescun por- 
tast une bande blanche et noire, qui sont 
les couleurs et les droites armes de la cité, 
pour les recognoistre. Et, de la joye qu'ilz en 
avoient , se mirent et se assemblèrent une 
quantité des piétons de Mets, et en allont 
devant Faulquemont et gaingnont le mous- 
tier et les biens de dedans et en apportèrent 
aultant qu'ilz en peulrent apporteir : et avec 
ce ramenont bien cent chevaulx à Mets. 

En ce meisme temps , Jehan de Vy, capi- 
taine Borguignon , qui pour lors s'estoit nou- 
vellement mairié à Mets , luy estant au pays 
de Liège, fut mandé pour servir la cité; 
lequel y vint incontinent et fît apoinctement 
qu'il serviroit à quatre cents chevaulx, et 
debvoit avoir pour chescun homme , tous les 
mois , six livres , et debvoit avoir les prison- 
niers ; et luy et ses gens estoient à leurs perilz 
et fortunes. 

Ces mesmes jours, plusieurs piétons de la 
cité en allèrent à Noeroy, devant Mets , et y 
boutterent le feu, et y eult pour celle fois 
quinze maisons bruslées. Ce véant ceulx de 
la ville se apoincterent et accordèrent ausdits 
piétons pour le demeurant de la ville, pour 
la somme de six cents francs. 

Ledit jour, les Lorains qui estoient en 
garnison à Rombair, vinrent boutter le feu à 
Tallange et y ardont une maison. 

Le vingt sixiesme jour dudit mois de feb- 
vrier, plusieurs chevaulcheurs de la partie 
des Lorains vindrent faire une course jusques 
dessoubz l'abbaye de Sainct Martin, où il y 
avoit ung homme d'armes qui cuyda pren- 
dre ou tuer ung homme de Joiey, nommé 
le Roy, qui par sa follie se avoit aventuré 
seul en ce lieu. Touttesfois , il se deffendit si 
vaillamment encontre luy avec ung long es- 
pieulx qu'il avoit , qu'il tua le cheval dudit 
homme d'armes et puis se saulva et honnes- 
tement retourna à Mets; et moy je le vis 
retourner avec son espieulz tout desaingnié et 
bien fort ployé. Mais le corchevaulx y volt 
alleir pour escorchier ledit cheval et en avoir 
la pel , et là fut sousprins et tué en la plaicc 
par sa convoitise. Ceste vaillance faicte par 
les Lorains d'avoir tué ung escorchair , pour 



se monstreir avoir fait prouesse, se retirè- 
rent au dessus de l'abbaye de Sainct Martin , 
devant Mets, sus une petite montaignette , 
là où ilz furent saluez d'une pièce de grosse 
serpentine qui lors estoit affûtée sur S* Bil- 
iaire en Xailleu, qui est à présent la plaice 
devant l'église de Sainct Simphorien à Mets ; 
et cheust le copt près desdits Lorains , dont 
ilz eulrent si grant peur que bien vistement 
se sont deslogiés et fuyont tant qu'ilz peul- 
rent , sans attendre l'ung l'autre ; et retour- 
nont à Ancey et à Airs et prindrent deux 
hommes de Pleppeville prisonniers. 

Le vingt septiesme jour dudit mois , lcsdits 
Lorains que on attendoit à Moulin pour 
avoir le siège, se despartirent d' Ancey et 
d'Airs et s'en allont tous par Chaistel soubz 
Sainct Germain et par sus les montaignes, en 
tirant devers le pont de Rechiefmont , pour- 
tant qu'ilz entendoient qu'il venoit des gens 
à l'ayde de ceulx de Mets; et ramenèrent 
leur artillerie qui estoit devant Ancey , au 
Pont à Mousson. Et ainsy s'en rallont sans 
faire aultre chose. 

Et ledit jour, furent esleus gens pour faire 
les logis aux gens de guerre qu'on attendoit 
en la cité, c'est assavoir, deux trese, deux 
sept de la guerre , ung soldoieur et trois des 
bourgeois de la cité. 

Ledit jour, fut huchié sur la pierre que nul 
ne faisist chansons ne ballades , ne cQst pa- 
rolles injurieuses de nulz princes ne princes- 
ses ; et que nul ne nulle ne rapportast nulles 
nouvelles , s'il ne nommoit son avoult. 

Le dernier jour de febvrier, aulcuns aven- 
turiers piétons de Mets , au nombre de trente 
six , se partirent et s'en allont faire une course 
aux Mesnilz , devant le Pont à Mousson , où 
ilz prindrent trente quatre prisonniers qui 
furent amenez à Mets. 

Ce jour, fut comandé et ordonné en Mets 
que à chescun carefort fust fut ung grant feu 
de nuyt et qu'il y eust six hommes pour le 
gardeir ; et que , chescune nuyt , la lanterne 
fust minse aux fenestres et l'yawe à l'huis. 

On fist faire processions par touttes les 
paroisches de Mets, chascun diemanche, et 
tout autour des paroisches: et acomençont 
on, le gras diemanche, qui fut le vingt et 
uniesme jour de febvrier. 

Le premier jour de Mars, par l'ordonnance 
de la justice et conseil dudit Mets, pour 

obvier aux murmures et appaiser les parolles 
des gens de peu de science , signamment pour 
requérir l'ayde divine, furent chantées et 
célébrées vigilles et haulte messe de Requiem 
en la grande église de Mets , ez esglises cano- 
nialles, des mendiants , enz abbayes et prieurez 
des moines et nonains, et aussy par touttes 
les paroisches de Mets et aultres églises 9 
pour la cité et les habitans, lors estant en 
guerre et tribulation , et pour prier Dieu 
pour les ames des pouvres occis et murdris 
malheureusement au moustier d'Ancey, dont 
depuis à aulcuns d'iceulx murdreux leur mes- 
cheust assez. 

Le deuxiesme jour dudit mois de mars, 
aux huit heures du maitin , il tonna et alloda 
fort: dequoy les austrologiens disoient que 
c'estoit signe de planté de vin et d'huyUe. 

Ledit jour, arriva à Mets une ambassalde 
de la cité de Strasbourg, à l'instance et pour- 
suitte du devantdit duc de Loraine, et une, 
envoyée de part Henry de Loraine , evesque 
d'icelle cité de Mets , pour volloir traicteir la 
paix de la guerre lors commencée. A quoy 
lesdits de Mets ne vollurent entendre, pource 
que alors, de plusieurs lieux, leur venoit 
secours et ayde et gens de guerre, retenus 
pour trois mois entiers , qu'il convenoit faire 
desservir leurs gaiges , et pour ce que , par 
avant, les Metsains non ayant aultres gens 
de guerre que d'eulx meysmes, les Lorains 
n'avoient point espargnié les pouvres villai- 
geois de la terre de Mets: et, pour recom- 
pense desdits bienfaits , il leur convenoit 
rendre la paireille et employer l'argent que 
lesdits gens de guerre avoient reçeu et deb- 
voient encor avoir. 

Le tiers jour de mars , lesdits Lorains qui 
avoient cerchié et envoié lesdits ambassaldes 
pour faire la paix par eulx meysmes comen- 
cée , la garnison estant au Pont à Mousson 
coururent à Joiey, à Àugney et à Chaistel où 
ilz boutterent le feu et y prindrent plusieurs 
prisonniers. Et ledit jour mesme , les Lorains 
estant en garnison à Faulquemont coururent 
à Luppey où ilz prindrent touttes les bestes 
et aultres biens qu'ilz y trouvont. 

Le quatriesme jour de mars, les enffans 
de pied de Mets , environ trois cents , se par- 
tirent et allont faire course , vers Bousonville, 
en trois villaiges à l'entour, où ilz prindrent 
cent et cinquante vaiches , huit vingt che- 

vaulx de harnex et deux cherts chargiés de 
mesnaiges , et amenèrent le tout à Mets , et 
furent buttinez selon l'usaige de guerre. 

Le cinquiesme jour de mars , environ la 
mynuyt , se partirent de Mets plusieurs corn- 
paignons de guerre à chevaulx et à piedz , 
et estoient environ deux cents chevaulx et 
quaitre cents piétons gens d'eslite , et furent 
courre à Rombay et à Moyeuvre ; puis revin- 
drent par Noeroy devant Mets, et la brul- 
lerent , réservé les maisons qui sont du ban 
Sainct Vincent audit lieu. 

Ledit jour meysme, les ambassaldes de 
l'evesque de Mets et de la cité de Strasbourg 
se partirent de Mets et s'en retournèrent vers 
le duc de Loraine. Aussy, à celluy jour, 
les Lorains se mirent en debvoir de assiéger 
le chaistel de Louveney ; et , pour ce faire , 
y lurent environ six cents chevaulx. Mais il 
leur vint nouvelle que ceulx de Mets estoient 
aux champs : dont ilz eulrent telle paour que 
bien hastivement se partirent et s'en fuyrent. 
Et quant ceulx de la garnison de Louveney 
les virent partir et enfuyr , ilz saillirent hors 
dudit chaistel et fraipperent sur la cowe et 
en tuont deux et prindrent trois prisonniers 
qu'ilz menont audit chaistel de Louveney. 

Trois jours après , c'est assavoir, le huitiesme 
jour de mars , les ambassaldes dudit evesque 
et de la cité de Strasbourg revindrent à Mets 
pour tousjours trouveir et cerchier moyen de 
faire la paix entre ledit duc et la cité de 
Mets ; car pour lors ledit duc la desiroit fort 
et faisoit faire plusieurs présentations à la cité 
et cerchoit plusieurs voies pour ce faire. Mais 
pourtant que on attendoit les gens d'armes 
qui estoient retenus pour trois mois , comme 
dit est , et aussi que on avoit grand volunté 
de bien frotter son pais de Bar et de Loraine, 
l'on n'y voult entendre pour celle fois. 

En cedit meisme jour, se partirent de 
Mets cent cinquante piétons aventuriers et 
en allont courre à Aboué, en la duché de 
Bar. Et quand ilz vindrent là , ainsy comme 
fortune les menoit, ilz trouvèrent qu'il y 
avoit en celluy villaige environ cent Lorains , 
qui d'aventure estoient là venus et gardoient 
le passage; et se frappèrent vigoureusement 
ausdits Lorains qui furent constraints eulx 
boutteir en deux maisons pour eulx cuyder 
saulver. Mais lesdits de Mets y boutterent le 
feu, et furent les Lorains constraints saillir 

hors par les fcnestres et en y eult bien huit 
des ars et brûliez , trois des tuez et dix sept 
prins prisonniers et amenez à Mets. 

Le ix u jour de mars, les» ambassaldes de- 
vantdits de Strasbourg et de l'evesque , eulx 
estant encor en Mets, vinrent les gens de mon- 
seigneur de Loraine à grosse puissance à che- 
vaulx et à piedz boutteir les feux en plusieurs 
villaiges et gaignaiges entre deux yawes, assa- 
voir, à Fristorff, Augney, Mairley et Joiey, 
à Groxieulx , à Praiel , Fayt , Veson et Mai- 
rieulle , et y firent de grants dopmaiges. De 
laquelle chose on fut très mal content à Mets , 
veu que lesdits Lorains cerchoient la paix et 
y estoient les ambassaldes pour ce faire. Et à 
ce, on apperceust leur volloir qui ne tendoit 
envers lesdis Metsains que pour les trompeir 
et decepvoir. Et ce osta aux Metsains la vol- 
lunté de condescendre à aulcun traictié ny 
accord de paix. 

Le londemain , qui estoit le dixiesme 
jour dudit mois de mars , on fist ung huche- 
ment sur la pierre que si nulz des manans 
et habitans de Mets et des bourgs , clerc 
ou lay, homme ou femme , avoient aulcunes 
choses de ceulx de Bar , de Loraine , du 
marquisat du Pont ou de la comté de Vaul- 
demont , fiist or , argent , baigues , juelz , 
lettres , escriptures ou aultres choses quelcon- 
ques, en garde ou en gaige ou aultrement, 
que incontinent ilz le vinssent dire et anoncier 
à seigneur Wairy Roucel, chevalier, à seigneur 
Jehan Chaversson et à seigneur Jaicque Dex 
ou à l'ung d'eulx , sur peine de confiscation de 
corps et biens et estre reputez trahistres. 

Le onziesmc jour dudit mois de mars , s'en 
rallerent arrière lesdits ambassaldes de l'eves- 
que Mets et de Strasbourg, sans rien faire. 
Et celluy jour meisme, seigneur Jehan le 
Gournais, luy douziesme, se partit de Mets 
et en allont courre au Barrois jusques devant 
Saînct Jullien où. il prindrent deux hommes 
d'armes Lorains prisonniers qu'ilz amenèrent 
à Mets. 

Ledit jour, on fist ung huchement à Mets 
sur la pierre que nul ne parlast de nulz princes 
ne seigneurs, et que nul ne raportast nou- 
velles de nulle assemblée de gens d'armes qui 
se fist , s'il n'en estoit certain , sur cent livres 
d'amende. Et que si feu sorvenoit en la cité 
de Mets , en maison ou grainge , que nul n'y 
allast que les quatre ordres mendians , les 



tonnelliers et meutiers , les massons , et char- 
pentiers à ce ordonnez. Et si Tiul eflfroy 
sorvenoit , que nulles femmes ne sortissent 
hors de leurs maisons, sus peine de vingt 
livres d'amende. 

Ledit jour, turent apportées nouvelles à 
Mets que Charles , roy de France , avoit fait 
crier, à son de trompe , à Mouson sur Meuse , 
que nulz de ses subgectz, gens de guerre 
et de ses ordonnances ne allassent au service 
du duc de Loraine contre la cité de Mets. 
Semblablement Maximilian, roy des Romains, 
avoit mandé expressément et ordonné au 
marquis de Bauden , gouverneur du duché 
de Lucembourg et aux aultres officiers , qu'ilz 
laissaissent alleir, passeir et repasseir ceulx 
de Mets parméy son pays de Lucembourg, 
et leur feyssent toutte faveur, confort et ayde 
à eulx possible: et manda à ung capitaine 
allemant, nommé La Hurte, prevost d'Erlon , 
qui se avoit mis au service dudit duc de 
Loraine, que, sur la hart, qu'il se retirast 
en sa prevosté et se gardast bien de rien 
meffaire sur ceulx de Mets : de quoy les Met- 
sains advertis, le couraige leur creust, et 
furent plus délibérez que par avant de eulx 
deffendre et assaillir les Lorains. 

Le treiziesme jour dudit mois de mars, 
se partirent environ six vingt hommes de 
guerre à cheval et cent piétons , et s'en al- 
lèrent courre à Rombay où ilz boutterent le 
feu et ardirent bien les trois parts de la 
ville et aultant en firent ilz en la ville de 
Malancourt. 

Cedit jour mesme, les devantdits ambas- 
saldes dudit evesque de Mets et de Stras- 
bourg revindrent arrière à Mets pour sollici- 
ter de faire la paix d'icelle guerre. 

Ledit treiziesme jour dudit mois de mars , 
vindrent et arrivèrent à Mets le capitaine 
Loys de Vauldrée avec huit cents hommes 
d'armes bien équipez et en bonne ordre. Et 
pourtant que on fut àdverti que les Lorains 
tendoient sur eulx à puissance , les Metsains 
leur envoyont au devant environ six vingt 
chevaulx et quinze cents piétons de la cité , 
jusques au pont de Rechiefmont. Et le lon- 
demain de leur venue, les devantdits am- 
bassaldes s'en retournèrent sans rien faire , 
et paia la cité les despens qu'ilz avoient faits 
en Mets par touttes les fois qu'ilz y avoient 
esté. 

Le quatorziesme jour dudit mois , fat hu- 
chié à cry publicque à Mets, que nulz, queilx 
qu'ilz fussent , furtivement ne missent la main 
et ne prenissent en nulles églises ou chaip- 
pelles nulles cloches ne aultres choses sacrées, 
quelles qu'elles fussent; et que nul ne enf- 
forsast femmes ne filles et ne fist desplaisir 
à nulles femmes gissantes , et que nul ne fist 
tort ne force à nulle personne quelconque, 
se dont n'estoient ennemis et de guerre à la 
cité et comme il appartient en faits de bonne 
guerre ; et que si nul y mesprenoit , justice 
y donroit telle provision comme au cas ap- 
partenroit. Ledit jour, fut aussi fait ung hu- 
chement que les florins de Mets vauldroient 
vingt quatre solz; les gros de Mets, deux 
solz ; les bugnes et jalletruz et blancs met- 
sains à l'advenant. 

En ce meisme jour, vinrent encor à Mets 
environ sept vingt hommes d'armes à che- 
yaulx , très bien en point , à Fayde de la 
cité, et estoient soubz la conduicte d'ung 
Espaignol, leur capitaine, appelle Alverade, 
homme gros, court et membru, et qui avoit 
une grande taillairde en la joue : parquoy il le 
faisoit hideux veoir, et monstroit une chiere 
très cruelle. 

Tantost après , le dix neufviesme jour du- 
dit mois, Gratia de Guerre envoya à Mets 
ses lettres de deftiance à la cité. Et comen- 
cerent lesdits Lorains une coustume non ac- 
coustumée ne louable f car ilz arrestoient et 
prenoient tous les messaigiers de la cité, 
quelque part qu'ilz les trouvaissent , et ne 
iaissoient executeir leurs offices et messaiges ; 
qui cstoit contre droit ancien et louables 
coustumes ; car, de toutte ancienneté, Ton 
ait tousjours laissié alleir, venir et passeir 
tous messaigiers, trompettes, herraults et 
poursuivants, sans eulx rien meffaire; car 
on dit comunement que messaîgier ne doit 
avoir bien ne mal. 

Quant ledit duc de Loraine vist que les 
ambassaldes de Strasbourg et de Pevesque 
de Mets ne pouvoient trouver manière de 
taire la paix , il trouva fasson que le marquis 
de Baude, son cousin et qui estoit gouver- 
neur de la duché de Lucembourg, envoiast 
une ambassalde en la cité, pour veoir s'ilz 
y polroient mettre accord ; et vinrent lesdits 
ambassaldes en Mets parler aux seigneurs 
d'icelle pour ceste affaire. 

Le sire Perrin Roucel , escuier, filz seigneur 
Nicolle Roucel, Pannel, et de dame Margue- 
ritte de Toul, qui furent, fut fait maistre 
eschevin de Mets , le jour de feste s 1 Benoit en 
mars, mil iiij 0 et Ixxxix, pour ung an finis- 
sant audit jour, Tan revollu , mil iiij 0 et xc. 
Lequel avoit ja esté maistre eschevin en Pan 
mil iiij 0 et lxxx. 

Le londemain de feste sainct Benoit, le 
duc René de Bar et Loraine avec sa puis- 
sance où il y avoit environ treize cents che- 
vaulx et six mille piétons, s'en allèrent mettre 
le siège devant le chaistel de Louveney 5 
dont ceulx de Mets en furent advertis, le 
londemain , et y envoyèrent huit cents che- 
vaulx et deux mille piétons, et en allèrent 
jusques près de Verney, pour veoir s'ilz 
polroient leveir le siège. Touttesfois, quant 
ilz virent et cognurent qu'ilz n'estoient pas 
gens souffisans pour ce faire, ilz ne se vol- 
lurent pas mettre en haizairt de tout perdre , 
et retournèrent à Mets. 

Le vingt troisiesme jour dudit mois de 
mars , trois cents piétons se partirent de Mets 
et en allont courre à Baulcourt où ilz prin- 
drent soixante chevaulx de hernex, deux 
cents pièces de bestes à cornes et sept chertz 
chargiés de mesnaiges qu'ilz amenèrent tous 
en la cité de Mets. Et disoit on que tout 
valloit bien mille francs. 

Le vingt quatriesme jour dudit mois de 
mars , se partirent de Mets neuf cents che- 
vaulx avec quinze cents piétons et en allont 
courre à la Chaussée où ilz boutterent le feu 
et Tardirent tout, réservé l'église , la halle 
et le chaistel : et avec ce brullerent encore 
cinq aultres villaiges à Pentour et en rame- 
nèrent bien trois cents bestes à cornes et 
ung prisonnier. 

Ledit jour, ceulx qui estoient dedans le 
chaistel de Louveney, véant qu'ilz n'avoient 
nouvelles ne secours de Mets , se rendirent 
audit duc René qui estoit en personne audit 
siège. Et furent tous ceulx qui avoient tenu 
ledit chaistel, prins et enmenez prisonniers 
au Pont à Mousson avec vingt trois hommes 
dudit villaige de Louveney. Et prindrent tous 
les biens de dedans qui bien valloient six 
cents francs, avec deux mille quartes de bleid, 
puis boutterent le feu dedans. Quant ceulx 

qui estoient en garnison dedans Verney et en 
plusieurs aultres plaices de la terre de Mets , 
furent advertis que Louveney estoit rendue , 
pourtant que c'estoit une forte plaice, ilz 
abandonnont les plaices et chaisteaulx où ilz 
estoient en garnison et s'en vindrent à Mets , 
fuyant hors de leurs lieux, comme renards 
esgarez. 

Le vingt sixiesme jour de mars, ledit duc 
avec toutte sa puissance, après ce qu'ilz 
eulrent aruyné et boutté le feu à Louveney, 
ilz se partirent et en allèrent à Verney, la- 
quelle ilz gaingnerent sans résistance, pour 
ce qu'il n'y avoit personne en garnison pour 
la deffendre; puis y mirent le feu dedans, 
et de là en allèrent à Sorbez, à Camay, à 
Pontoy, à Courcelle, à Villeirs la Cunexey, 
à Painge, à Mpntoy et aux Estangs, où ilz 
gaingnerent touttes lesdictes plaices et puis 
y mirent le feu, et les ont arses, brullées et 
aruynécs, du moins la plus grant partie de 
chescune plaice : et aussy tous les villaiges et 
moistresses depuis Pouilley jusques Villeirs la 
Cunexey, qui fut ung merveilleux domaige 
et pitié pour les pouvres gens, et perdes 
inestimables. 

. Ledit jour, vindrent et arrivèrent à Mets^ 
pour estre aux gaiges , cent hommes d'armes 
et deux cents piétons. 

Le vingt septiesme jour de mars, le bais- 
tard Cordon, capitaine, avec une bande de 
quarante hommes d'armes dont il fut capi- 
taine d'icelle bande, se partirent de Mets, 
et furent faire une course jusques Verey où 
ilz trouvèrent et rencontrèrent le prevost de 
Montenoy, acompaignic de cinquante cinq 
hommes piétons, qui furent par eulx assaillis, 
et en tuèrent vingt trois et les aultres trente 
deux furent amenez à Mets, et n'en eschaip- 
pa point ung. 

Ledit jour, messire Werinier, ung chevalier, 
estant aux gaiges de la cité de Mets, avec 
quinze compaignons d'armes, furent courir 
jusques auprès d'Estain où ilz prindrent onze 
prisonniers et les amenèrent à Mets. 

Le vingt troisiesme jour dudit mois , une 
grosse et puissaute bande de Lorains arrivèrent 
à Maigney où ilz mirent le feu et à Belvoy. 
Et plusieurs soldairs et piétons de Mets , estant 
aux gaiges, sortirent hors aux champs pour 
les combattre ; mais ceulx qui saillirent hors 
aux champz , estoient en petit nombre au 

regard de la puissance desdits Lorains : par- 
quoy lesdits de Mets retournèrent. Et entre 
iceulx de Mets en y avoit ung, nomé Jaicot 
Malpendu, ainsi nommé par ce qu'il avoit 
esté mené à la justice, lequel demeura dairier 
pour veoir l'entreprinse desdits Lorains et à 
quoy ilz tendoient. Si eult ung Lorain qui 
le vint assaillir et le cuyda atteindre et ferir 
de sa lance ; mais , par fortune , son cheval 
trébucha, et cheurent luy et son cheval tout 
en ung mont à terre ; et ledit Jaicot , qui 
estoit homme puissant et couraigeux , tourna 
sur luy et le print prisonnier et l'amena à 
Mets : dont il en eult bonne rançon. Et en 
ce se demonstra le dit comung que tel cuyde 
panre , qui est prins , et tel cuyde gaingnier, 
qui pert. 

En ces meismes jours , fut par les seigneurs 
de la cité ordonné ung bon gait, tant de 
nuyt comme de jour, pour bien gairder la 
cité ; car, touttes les nuyts , non obstant les 
esxairgaittes que faisoient les gairdains acous- 
tumés et ordinaires qui estoient dessus les 
portes , et non obstant aussy les arbollestriers 
de la ville qui , chascune nuyt , estoient sur 
les portes et la muraille, avec aussy deux 
hommes de la paroische % c'est assavoir, deux 
devant mynuit et deux après , lesquelx , toutte 
la nuyt ne faisoient que aller et venir de por- 
tes à aultres , avec touttes ces gens ycy, les 
seig" et gouverneurs de la chose publicque de 
la cité ordonnaient encor d'abondance que , 
toutte la nuyt, ung sergent des trese avec 
deux bourgeois iroient tout en tour de la cité , 
par dessus ladicte muraille, devant mynuit; 
et pareillement deux aultres bourgeois avec 
ung aultre sergent feroient le tour après 
mynuit, pour visiteir et ouyr s'il n'y avoit 
rien que bien dedans ladicte cité, comme 



dehors ; et aussy pour veoir si les aultres 
gairdes qui estoient en les tours et beffroys , 
gaittoient et faisoient bien leur debvoir ; et 
pareillement pour veoir si les gardains or- 
dinaires des portes et arbollestriers et ceulx 
des paroisches commis à l'esxairgaitte faisoient 
ce qu'il appartenoit de faire. Et aussy fut 
ordonné que , de jour, il y auroit à chascune 
desdictes portes deux d'iceulx bourgeois pour 
gairder à la porterie basse, c'est à entendre 
de ceulx qui alors ne gairdoient point sur 
la porte ; et avec eulx , six aultres hommes 
du commun de la cité, lesquelx, tous les 

jours, estoient et debvoient estre avec iceulx 
bourgeois à la porterie basse pour veoir quelles 
gens alloient et venoient par lesdictes portes, 
et iceulx interroger pour sçavoir leurs inten- 
tions ou volluntés , et pour adresseir les am- 
bassaldes, messaigiers et trompettes où ilz 
debvoient aller et porter leurs lettres. 

A ce mesme jour, vingt huitiesme de mars, 
fut ordonné et deffendu par tous les monais- 
teires, couvens, esglises canonialles, paros- 
chialles et aultres esglises que on ne sonnast 
plus nulles cloches en Mets, forsque les petittes, 
affin que on puist oyr et entendre les bruytz , 
alarmes et hahay qui se polroient faire en la 
cité ; pour ce qu'ilz avoient ordonné au clo- 
chier de Meutte , au clochier de S 1 Clément 
et en celluy de S 1 Vincent , mesmement sus 
la porte Champenoize , en cbescun lieu , une 
gaîtte pour sonner alarme. 

Le duc de Loraine , véant que les ambas- 
saldes de l'evesque de Mets et de Strasbourg 
ne aultres comis envoiés n'avoient peu trou- 
veir manière de faire la paix et appoincte- 
ment et que journellement la force de gens 
venoit à ceulx de Mets, si envoya ledit duc 
vers le marquis de Bauden , lors gouverneur 
du pays de Lucembourg , pour cerchier l'a- 
poinctement : lequel marquis envoi a une am- 
bassalde à Mets pour, veoir s'ilz les polroient 
mettre d'accord , et en comunicquait avec les 
seigneurs gouverneurs de la cité, et sollici- 
tèrent tellement qu'il y eult une journée as- 
signée au lieu de Thionville, entre lesdites 
parties, ledit vingt huitiesme jour de mars. 
Et y furent comis, pour la part de la cité, 
seigneur Wair^ Roucel , seigneur Regnault le 
Gournais, chevaliers, et seigneur Cpinraird 
de Serriere , Peschevin. Et pour la part dudit 
duc, y furent comis l'evesque de Verdung 
et plusieurs aultres seigneurs. Et là leur fist 
ledit marquis une ouverture du tout à l'avan- 
taige dudit duc : à quoy par ceulx de Mets 
fut faicte response convenable et offre si rai- 
sonnable et non point selons que ledit mar- 
quis prestendoit : à quoy les commis dudit 
seigneur duc ne volrent entendre : et pourtant, 
sur la remonstrance dudit marquis , seigneur 
Regnault le Gournais , chevalier, de Thionville 
revint à Mets ; et Claude Preudhomme , avec 
le herrault dudit duc, retourna en Loraine, 
vers monseigneur le duc et son conseil. Les- 
quelx renvoyés desclairont les ouvertures faic? 

tes par ledit seigneur marquis ; lesquelx de 
Mets renvoyont ledit seigneur Regnault avec 
ses instructions au lieu de Thionville , )e 
second jour d'apvril , avec ledit Claude Preu- 
dhomme et Loraine, herrault dudit duc René. 
Lesquelx , ung chescun d'eulx , rapportent et 
desclairont ce qu'ilz avoient trouvé , qui ne 
fut point du tout au gré du marquis. Parquoy, 
le tiers jour d'apvril , ledit seigneur Regnault, 
seigneur Wairy Roucel et seigneur Coinrakd 
de Serriere retournont à Mets, sans aultre 
chose faire non plus que les aultres journées 
preceldentes. 

Ledit vingt huitiesme jour de mars , les 
gens de guerre dudit duc de Loraine se mi- 
rent aux champs et bouttont le feu à Ser- 
vigney, à Poix , à Glaitigney et à Choibey , 
et en plusieurs aultres villaiges au hault 
chemin. Et furent* les nouvelles apportées à 
Mets que ledit duc de Loraine vôlloit alleir 
mettre le siège devant Verey, et que son 
artillerie estoit desjay au chemin ; mais de 
ce faire ne fut pas conseillié et s'en retourna 
au Pont à Mousson , et fist rameneir et re- 
tourneir toutte son artillerie qui estoit desjay 
au chemin. Puis, en ces meismes jours, c'est 
assavoir, le dairien jour de mars, fut prins le 
chaistel de fiilley, par aulcuns piétons de Mets. 

Ledit joujr mesme, se partirent de Mets envi- 
ron cinq cents hommes à chevaulx, bien armez 
et equippez, et emfron mille piétons, en 
belle ordonnance, avec artillerie, et en allont 
devant Painge en intention d'y mettre le siège. 
Et quant les Lorains, qui estoient dedans, vi- 
rent venir la puissance desdits gens de guerre , 
ilz rendirent la plaice , saulve leur vie. 

Ledit jour, une aultre bande de gens de 
guerre se partirent de Mets et en allont courre 
jusques à Conflans en Gernexey. Et quant 
ceulx de la ville les sentirent venir, ilz s'en 
fuyrent tous au chaisteaul : et lesdits gens 
de guerre de Mets entrèrent en la ville et 
y prindrent vingt chevaulx de selle, grant 
nombre de bestes, et fauraigeont toutte la 
ville, et ramenont à Mets ung gros buttin. 
Et ledit jour mesme, lesdits de Mets cou- 
rurent à Amélie et en deux aultres villaiges 
ou ilz prindrent vingt six prisonniers. 

Le tiers jour d'apvril , cinq cents chevaulx 
et cinq cents piétons de Mets se partirent 
et en allont courre devant Faulquemont où 
ilz firent grant domaige ; car ilz brullont seize 

villaigcs et ramenoDft environ quarante pri- 
sonniers et plus de sept cents bestes, tant 
chevaulx et vaiches, comme moutons. 

Ledit jour, le devantdit duc René de Lo- 
raine envoya son artillerie avec son armée, 
pour environneir le chaistel de Mollin et y 
mettre le siège; mais, le londemain , sans 
cop fraippeir, ceulx qui estoient dedans pour 
le gardeir, le rendirent et ledit duc y entra 
inoontinent. Aussy se rendirent ceulx qui es- 
toient dedans le petit chaistel du seigneur 
Jehan Chaversson , audit lieu , par grant lai- 
cheté de couraige , sans estre assiégés et sans 
cop ferir. Et pour doubte que ledit duc avoit 
de ceulx de Mets qu'ilz ne l'ailassent incon- 
tinent assaillir, il fist mettre artillerie par 
touttes les entrées de la ville de Mollin. Et 
quant les Metsains furent advertis que ledit 
duc de Loraine estoit dedans ledit chaistel de 
Mollin , subitement firent mettre en ordre 
quatre cents chevaulx et six mille piétons, 
et se partirent de Mets en intention de alleir 
combattre dedans Mollin ledit duc de Loraine 
et ses gens. Mais quant ilz approchèrent de 
Mollin, les Lorains acomençont à tireir leur 
artillerie qu'ilz avoient mis à rentrée du vil— 
laige , tellement qu'il leur fut force de recu- 
leir arrière. Ce véant lesdits Lorains , qui les 
cuydoient desjay avoir gaingniés , çulcuns folz 
aventuriers Lorains saillirent hors dudit Mollin 
et furent courre tout oultre de Longueville 
en jusques au trou de Chaivain ; et là furent 
assaillis par ceulx de Mets , et y eult cinq 
ou six Lorains tuez et sept des prins , entre 
lesquelz estoit le serorgien dudit duc de 
Loraine , et ung appelle Dendeney, très mal- 
vais guernement , lequel e$toit guyde , car 
il sçavoit tous les chemins et cognoissoit les 
gens de Mets et du pays , et nommoit ceulx 
qui estoient boins prisonniers et les faisoit 
prendre , et avoit fait grant domaige en la 
terre de Mets, dès l'acomencement des guerres 
et mesmement avec Bassompierre : parquoy 
on fut bien joyeuli de sa prinse. 

Le quart jour d'apvril, plusieurs aventu- 
riers, tant à piedz comme à chevaulx, se 
partirent de Mets et se divisèrent en plusieurs 
bandes et en allont , les ungs vers le siège 
à Mollin où estoit ledit duc de Loraine ; 
aulcuns au Barrois , les aultres en Loraine , 
et les aultres tendre sur ceulx qui amenoient 
vivres au camp : dont il y eult plusieurs prison- 

niers et bestes , cedit jour, amenez à Mets de 
divers lieux, et plusieurs tuez aux champs. 

Le cinquiesme jour dudit mois d'apvril , à 
deux fois arrivont en Mets vingt Gascons qui 
estoient des gens le duc René , et se vindrent 
rendre à Mets , pour ce qu'ilz disoient qu 1 ilz 
ne volloient plus servir ledit duc de Loraine ; 
car ilz estoient de luy mal paies , mal logiés 
et morant de faim , et estoit pitié pour ceulx 
qui le servoient, gaingnant gaige» 

Ledit jour, deux pouvres femmes de Sciey, 
venant à Mets, furent rencontrées par aul- 
cuns Lorains , lesquelx , demonstrant leur 
perversité et volloir inicque , les despouille- 
rent touttes nues et ainsy les envoyèrent à 
Mets; et ainsy nues furent rencontrées par 
aulcuns Borguignons estant aux gaiges en la 
cité, qui prindrent leurs manteaulx et les mi- 
rent sur les espaulles d'icelles femmes pour 
couvrir leurs pouvretez et leurs mamelles, 
et sur leurs testes mirent leurs chappeaulx 
et les amenont ainsy à Mets. 

Or est il ainsy qu'il est de nécessité de 
aulcune fois se gouverner selon le temps. Je 
dis ces choses pourtant que , de toutte an- 
cienneté , on avoit de coustume en Mets que 
tous prisonniers qui estoient prins en temps 
de guerre, on n'en prenoit jamais rançon. 
Et avec ce , n'avoieat les soldoieurs à che- 
vaulx jamais eu que quaitre livres de gaiges 
pour le mois , et les piettons quarante solz. 
Mais il fault faire selon que Ton voit qu'il 
est de nécessité et fault aulcune fois changier 
coustume et usaige ; car pour ce prix les 
hommes d'armes ne voullurent plus servir; 
aussy ne firent les piettons. Parquoy il con- 
vint rompre ladicte coustume et convint don- 
ner pour chescun chevaulx six livres de 
metsain et à chascun pietton soixante solz 
pour le mois ; et avec ce , rançonner tous 
les prisonniers, desquelx prisonniers et aussy 
des buttins la cité en avoit le quairt et ceulx 
qui les prenoient , les trois pairts , selon l'ap- 
poinctement qu'ilz avoient aux capitaines ; 
car de telz en y avoit que la cité en avoit 
le tiers , et ceulx qui les prenoient les deux 
parts; et d'aultres y avoit que la cité n'y 
prenoit rien , saulfz et réservés tous chiefz de 
seigneurs , de capitaines ou barons , lesquelz 
estoient réservés à ladicte cité. Aulcuns en y 
avoit qui servoient à leurs perilz et fortunes 
d'hommes et de chevaulx, et d'aultres non. 

Le sixiesme jour d'apvril , lesdits Lorains 
se partirent de Mollin à toutte leur puissance 
et vindrent courir vers Montigney. Mais 
incontinent que ceulx de Mets en furent ad- 
vertis , en bélie ordonnance sortirent hors de 
Mets et leur allont au devant vers Montigney, 
au long de la rivière de Muzelle, vers la 
grainge d'Aniel , là où chescune partie se ar- 
resta et se craindoient l'ung de l'autre et ne 
se firent rien, réservé aulcuns avant cour- 
reurs de chescune partie qui se escarmou- 
cherent Pung à l'autre ; et prindrent les 
Lorains ung fiorguignon prisonnier qui estoit 
aux gaiges de la cité, qu'ilz enmenont. Et les 
Borguignons prindrent ung gentil homme de 
Loraine prisonnier qu'ilz amcnont à Mets , et 
y eult quatre chevaulx des Lorains tuez; et 
les Lorains en tuairent ung qui estoit à ung 
Espaignol estant aux gaiges de la cité. 

Le septiesme jour dudit mois , les Lorains , 
avec leur puissance, vindrent assaillir la Hor- 
gne au Savellon , la grainge aux Ormes , la 
grainge de Braidy, qu'ilz gaingnerent et y 
boutterent le feu , et furent à Montigney et 
assaillirent la forte maison ; mais elle fut si 
bien deffendue, qu'ils ne la peulrent gaingnier, 
neantmoins qu'il n'y avoit alors dedans que 
six compaignons qui vaillamment la dépen- 
dirent. Et durant le temps que les Lorains 
estoient à Montigney, se partirent de Mets , 
par la porte du pont des Morts, trois cents 
chevaulx, dont ilz cnvoyont quarante che- 
vaulx dedans le villaige de Mollin et n'y trou- 
vèrent que les vivandiers et cuseniers : par- 
quoy ilz s'en retournèrent et amenèrent les 
chevaulx de l'artillerie dudit duc René de 
Loraine. Et les aultres gens de guerre de la 
cité, à grant puissance, à piedz et à che- 
vaulx , saillirent hors par la porte Serpenoise 
à l'encontre desdit Lorains et Bairisiens ; mais 
ilz ne les attendirent pas, ains s'en retour- 
nèrent à "Mollin ; puis s'en allèrent brulleir la 
ville de Chaizelle et abattirent le gibet de 
Sciey qui estoit pour lors sur la coste de 
Sainct Quointin , et encor aujourdhuy y est 
celluy qui depuis y a esté reliait. 

Ledit jour, arrivèrent à Mets, pour l'ayde 
de la cité , trois comtes d'AUemaingne du 
pays du duc de Saxe, dont il en y avoit 
ung que on nommoit le comte Helfesten ; et 
avoient soixante et douze hommes à chevaulx, 
très bien montés et armez. 



Ledit joui*, environ deux cents piétons de 
Mets coururent devant Bossonville et y prin- 
drent gros buttins de vaiches, de chevaulx 
et d'aultres biens et, à ce voyaige, ardirent 
environ douze villaiges. Puis, le londemain, 
qui fut le jour du grant jeudy, huitiesme 
jour d'apvril , ledit duc René de Bar et 
Loraine, estant encore à Mollin, et touttes 
ses gens furent abattre le gibet et justice 
de la cTté de Mets, affln que justice des 
malfaicteurs ne fust faicte. Et pour augmen- 
ter leur prouesse et honneur , ilz trouvèrent 
une pouvre femme simple et ignorante : pour 
ce qu'elle dit qu'elle venoit à Mets , ilz lui 
copperent les oreilles: qui estoit une grosse 
et merveilleuse prouesse d'assaillir une seulle 
femme sur les champs et luy coppeir les 
oreilles , et abattre une justice. Le dire et le 
penseir de ceste vaillance , je le relaisse aux 
lisants et auditeurs. 

Ledit jour, pour la crainte desdits Lorains, 
on fist l'absollution generalle que on avoit 
acousturaé de faire, ledit jour, à S 1 Pierre 
aux Arènes, par chescun an: ledit jour, on 
la fist en l'église du couvent des Augustins 
et ne furent les malaides à Mets pour la guerre. 
Et en ce temps , ledit duc René assit son siège 
en la ville de Saincte Ruflîne. 

Ledit jour, arrivèrent à Mets les ambas- 
saldes de monseigneur l'archevesquc de Trieve, 
assavoir, son maistre d'hostel et l'official de 
Trieve pour cerchier et quérir la paix entre 
ledit duc et la cité. Et ledit jour mesme , y 
vint et arriva aussy une aultre noble ambas- 
salde de la part du roy de France , assavoir , 
monseigneur de Baudrecourt, grant gouver- 
neur de la Champaigne , et Tung des seigneurs 
du parlement de Paris , accompaignié de 
plusieurs gentilz hommes, chevaliers et es- 
cuiers, eh nombre de cent chevaulx, pour 
cerchier icelle meisme paix , le tout , à la 
prière et requeste dudit duc qui cerchoit 
icelle paix , pour ce qu'il avoit faulte d'ar- 
gent et de vivres , entant que ses gens de 
guerre le vôlloient laisser et abandonner , 
parce qu'il n'avoit de quoy les paier ne don- 
neir à vivre. Aussy ledit duc avoit la notice 
et cognoissance qu'il y avoit pour lors aux 
gaiges en la cité plus de quinze cents che- 
vaulx et sept mille piétons , tous gens de fait, 
et qu'ilz esperoient encor avoir plus de sept 
cents chevaulx et quinze cents piétons; et 

et que si une fois ilz venoient tous ensemble , 
tout son pays polroit estre destruyt et aruyné 
et luy deschassié. En oultre, que par cy 
devant , à sa prière et requeste , il y avoit 
eu envoie ceulx de Strasbourg pour la pre- 
mière lois ; et après, encor lesdits de Stras- 
bourg et les gens de l'evesquc de Mets par 
plusieurs fois; et puis après, le marquis de 
Baulden , gouverneur de Lucembourg , qui 
n'y avoit rien fait : parquoy il trouva fasson , 
par aulcune remonstrance qu r il fist faire au 
roy Charles, qu'il envoya ses dits ambassaldes , 
auxquels la cité fist présent de deux cowes de 
vin, Tune clairet et l'autre blanc vin d'Àus- 
say, qui alors valloient mieulx de qua- 
rante francs ; avec soixante quartes d'avoine , 
et poissons , carpes , baichetz , perches et 
anguilles , à l'avenant. 

Le londemain , neufviesme jour d'apvril , 
lesdits ambassaldeurs du roy vindrent vers 
le seigneur maistre eschevin et justice de 
icelle cité à qui ilz présentèrent leurs lettres 
de credance et comission qu'ilz avoient de 
leur roy et souverain. Et tantost , au lon- 
demain , dixiesme jour dudit mois d'apvril , 
lesdits ambassaldes dudit archevcsque de 
Trieve se despartirent de Mets. 

Le treiziesme jour d'apvril , lesdits am- 
bassaldes du roy de France, estant encor à 
Mets, qui se volloient entremesleir d'icelle 
paix à faire , ausquelx les seigneurs comis 
pour la cité dcsclairont les responses et pré- 
sentations qu'ilz avoient faictes par cy devant 
audit duc de Loraine , les dopmaiges irrécu- 
pérables faits à tort et sans cause par ledit 
duc et ses gens au pays d'icelle cité , en 
leurs plaices et chaisteaulx ; et , pour en estre 
mieux informez , lesdits seigneurs comis firent 
mettre par escript par les gens d'esglise et 
aultres spirituclz et temporelz , tous les do- 
maiges qui leur pouvoient avoir esté faits , 
durant icelle guerre, en feux bouttez, mai- 
sons, grainges et heritaiges aruynez et en 
bestes prinses , comme en aultres manières. 
Parquoy pour se vengier des injures , le qua- 
torziesme jour dudit mois d'apvril, se par- 
tirent de Mets environ quarante chevaulcheurs, 
gens de guerre , pour alleir courir à Xivrey 
le Franc. Mais de leur allée furent les Lorains 
advertis : parquoy se sont partis de leur camp, 
environ deux cents chevaulx qui s'en allèrent 
tendre sur lesdits de Mets et les eussent 



prins, ruez jus ou possible tuez , s'ilz ne fussent 
esté bien guidez hors de leur tendue. 

Cependant le devantdit seigneur de Bau- 
drecourt et aultres comis envoiez du roy, à la 
requeste dudit duc , cerchoient de faire la 
paix , laquelle estoit du tout à l'avantaige du- 
dit duc ; mais les seigneurs comis de la cité, 
comme saiges et discretz, eulrent bien leur 
advis sur le tout, et sur leurs demandes firent 
responses pertinentes et non à son plaisir et 
volloir; parquoy ledit seigneur s'en retourna 
sans rien faire. 

Le dix septiesme jour d'apvril , le duc 
René estant encor avec toutte sa puissance 
à S lc Ruffine , après ce que le seigneur de 
Baudrccourt eult sa response des seigneurs 
comis de la cité, il en alla vers ledit duc René 
audit lieu de Saincte Ruffine, luy desclai- 
rant le volloir des seigneurs comis de la cité. 
De quoy ledit seigneur duc fut si courroucé 
que , en despit de ce que Ton ne faisoit à sa 
guise , il envoya ses gens sur les champs où 
ilz firent de gratis vaillances et prouesses ; 
car, doubtant les hommes qui se sceivent 
deffendre, ilz les laissèrent , et se prindreut 
et allèrent en vignes assaillir les mowées des 
paixelz qui ne se sçaivoient deffendre et y 
boutterent le feu et brullont les mowées des 
vignes de la colste Sainct Quointin. Et, pour 
se vengier de ceste injure et dopmaige , au 
londemain de paisque , plusieurs d'iceulx 
vignerons de Mets et du pays, environ trois 
cents et soixante piétons, gens de villaiges, 
se mirent ensemble, sans capitaine ne con- 
duite, et s'en allèrent courre par delà Lucey, 
qui est environ quatre lues arrière de la cité 
et chairgerent très bien bestes et aultres biens. 
Et quant ilz eulrent assez chairgié et qu'ilz en 
deussent venir leur voie , avarice les aveugla 
et deceupt; car , non £ontens de ce qu'ilz 
avoient fait, ilz volrent prendre le moustier 
de ladicte Lucey et là se abusairent , le cuy- 
dant tanstost avoir; car, ce temps pendant, 
Hannès Crantz en fut adverti. Incontinent, 
accompaigné de dix chevaulx tant seulement 
et de quatre vingt piettons , gens de guerre , 
sans plus , s'en vindrent à frapper sur nos enf- 
fans de Mets, lesquelx, jai ce que ilz fussent 
tous compaignons fort délivres , ilz u'avoient 
point de conduicte: parquoy ilz se mirent 
tantost en desaroy en prenant la fuyte, qui 
povoit , et par telle manière furent convain- 

eus, et en y eult plus de cent des tuez en 
enfuyant et bien dix huit des prins , et plu- 
sieurs en y eult des navrés, et ceulx qui 
peulrent eschaipper, revindrent à Mets bien 
piteusement. De celle journée y eult plusieurs 
femmes vefvcs et plusieurs orphelins ; dont 
ce tut grant pitié. Et par ce , on peust bien 
dire ung comung proverbe: Qui trop em- 
brasse, mal estreint, et qui tout veult avoir, 
tout perd et que sur tout bonne conduicte 
vault beaucoup. 

En ce meisme temps , on fist crier à son 
de trompe devant la grande esglise de Mets 
et par tous les carreffortz de la cité, par 
l'ordonnance des seigneurs sept de la guerre 
et de tous les capitaines des gens de guerre 
à pied et à cheval, estant en la cité, que 
incontinent que on feroit alarme et que on 
oyroit le son de la cloche de Mutte ou des 
trompettes , que chescun se retirast bien 
armé et embastonné devers le lieu là où Fa- 
larme se feroit et que chescun se tinst soubz 
sa baniere : et que les prisonniers que on 
panroit, se debveroient d'or en avant mettre 
avec les chevaulx et herneix en la main des 
comis des sept de la guerre, pour les con- 
vertir au prouffit de la compaignte. Et si 
aulcun alloit à son aventure , ce qu'il panroit 
seroit pour luy. Et fut encore cryé que si 
nul se bouttoit hors de sa bande ou de la 
compaignie de laquelle il estoit, quant on 
seroit aux champs , à celle alairme , et il luy 
sorvinst quelque fortune , ou il fust tué , que 
on n'en feroit aulcune poursuitte ne action. 
Et que nul ne vendist bestes ne aultres buttins 
jusques après vingt quatre heures passées * 
après ce qu'elles seraient prinses. Et de la 
part des gens de guerre et capitaines , on fist 
ung prevost des mareschaulx, après lequel 
on portoit une grande rouge verge pour 
euseingne. Et avoit ce prevost puissance de 
pugnir les gens d'armes et piétons qui mef- 
feroient. Et avec ledit prevost estoit comis, 
de part la cité, ung trese, nommé Martin 
Travalt, de la Hairdie Pierre, sans lequel ledit 
prevost des mareschaulx n'avoit nulle puis- 
sance et ne debvoit personne pugnir ne jugier. 

Apres ce que ledit seigneur de Baudre- 
oourt fut retourné à Saincte Ruiïine vers 
ledit duc de Loraine, il y séjourna quatre 
ou cinq jours ; et luy estant illec , pourtant 
que ledit duc desiroit la paix , ledit seigneur 



de Baudrecourt, qui desiroit le complaire, 
rescript aux seigneurs comis de la cité que 
leur plaisir fust de panre et accepteir encor 
une journée amiable. Sur quoy response luy 
fut faicte qu'ilz n'estoient délibérez de panre 
ne accordeir à nulle journée, jusques à ce 
que ledit duc et son armée seroit vuidié hors 
du pays de Mets. Ledit seigneur de Baudre- 
court, cognoissant que ce estoit chose rai- 
sonnable, le remonstra audit duc qui n'en 
volt rien faire. Touttesfois ledit duc desiroit 
celle paix, qui estoit chose assés estrange, 
et volloit que on tenist les journées à son 
plaisir au lieu de Gorse, comme lieu moyen, 
pourtant que Gorse est entre le pays de Mets 
et le pays de Barrois et de Loraine. Mais 
ceulx de Mets n'en volrent rien faire : et si 
ledit duc volt avoir journée, il luy convint 
envoyer ses gens à l'abbaye de Sainct Àrnoult, 
qui est ez bourgz de Mets. Et fut journée as- 
signée audit lieu, le lundi, dix neufviesme jour 
d'apvril, où il debvoit avoir de la part dudit 
duc de Loraine jusques à trente personnes ; 
et pareillement des comis de la cité jusques 
à trente personnes. Et fut, ledit jour, escor- 
dée une sorceance et abstinence de guerre 
qui fut cryée à son de trompe devant la 
grande église, jusques au sabmedy ensuivant, 
entre ledit duc René et la cité. Et n'estoit 
icelle sorceance que depuis la porte Serpe- 
noize jusques au pont à Mollin, et depuis 
la porte Sainct Thiebault jusques au pont de 
Maigney ; et pour la traverse , dès ledit pont 
de Mollin jusques audit pont de Maigney, 
sans plus. Et à celle journée estoit ledit sei- 
gneur de Baudrecourt pour ouyr les difierens 
des parties. Et pour la part dudit duc René 
y furent monseigneur l'evesque de Verdung , 
l'abbé de Gorse, le seneschal de Loraine, le 
baillis de Nancey et le baillis d'Allemaigne : 
et pour la cité , seigneur. Rénal le Gournais , 
seigneur Wairy Roucel, chevaliers, et sei- 
gneur Coinraird de Serriere, l'eschevin. Et 
acomençont, ledit jour, à besoingnier sur le 
fait des demandes et responses des parties 
jusques aux six heures après vespres : et là 
faillirent leurs parlemens, et retourna ches- 
cun en son lieu : nos seigneurs de Mets re- 
vindrent à Mets, et lesdits ambassaldes de 
Loraine s'en r'allont à Mollin. 

Le mairdy, vingtiesme jour dudit mois, 
les comis des deux parties se retrouvèrent 

de rechief à Sainct Arnoult, où ilz avoient 
débattu la matière et différent par devant 
ledit seigneur de Baudrecourt, puis se des- 
partirent et retournèrent , chescune partie en 
son lieu. Si les remercia ledit seigneur du 
boin debvoir où les parties se mettoient de 
eulx laissier accordeir, eulx priant, que le 
londemain, volcissent retourneir audit lieu 
de Sainct Arnoult , et que là il polroit faire 
quelques ouvertures par lesquelles il polroit 
trouveir moyen de les accordeir, avec l'ayde 
de Dieu. 

Ledit jour, environ trente hommes, piétons 
de Mets, estoient allés à leurs aventures courre 
en jusques enz bois de Genivaulx , près de 
la prioré de la Corre , appartenant à l'abbaye 
de Sainct Eloy , devant Mets , où ilz tendoient 
sur ceulx qui menoient vivres au camp à 
Saîncte Ruffine. Et comme la fortune leur 
tourna bien , ilz rencontrèrent plusieurs gens 
d'armes à piedz et à chevaulx qui condui- 
soient lesdits vi vendiers , lesquelx lesdits pie- 
tons de Mets hardiement les ont assaillis si 
verdement qu'ilz en tuèrent bien quarante 
cinq et prindrent sept prisonniers, quarante 
chevaulx de herneix , et avec celluy buttin 
arrivèrent à Mets et les buttinerent. 

Ledit jour, ung compaignon de guerre 
avoit vollu battre son hoste ; dont la doleance 
en fut faicte à Jehan de Vy, son capitaine. 
Si fut prins par le prevost des mareschaulx 
et mis en l'hostel de la ville et fut condamp- 
né par la justice de saillir en la xippe. Et 
fut mené , ledit jour, au Champaissaille où 
estoient les trese et comtes jurez avec les 
sergens, en la manière acoustumée, et le 
menoit le bourriaul , comme si ce fust esté en 
temps hors de guerre. Mais ledit Jehan de 
Vy, son capitaine, à l'occasion qu'il estoit 
de ses gens et soubz sa baniere , le demanda 
alors que le baissin fut avallé et que on le 
volloit asseoir dedans pour le tireir hault. Et 
à la prière dudit Jehan de Vy, on luy quicta 
le sault ; mais il baisa le baissin et fut mené 
trois tours à l'environ du pillory. Mais qui 
eust alors oy ces Picards et Hainouiers jurant 
par les chin playes Bieu , qu'ilz omissent 
mieulx que Von leur couppaist la tieste ou 
empicqueir par le hetriaulx que de faire 
celluy ord sault. Et moy, l'escripvain, estoie 
présent quant ces choses furent faictès et» 
dictes. 



Le mercredy, vingt et uniesme jour dudit 
mois, les comis des deux parties furent ar- 
rière à Sainct Arnoult à journée et ne firent 
rien; et fut la chose quasy toutte rompue : 
neantmoins elle fut remise sus à ung aultre 
jour. 

Le sabmedy après, se partirent de Mets 
environ deux cents hommes d'armes et trois 
cents piétons, tous AUemants, et en allèrent 
vers Siercque où ilz brullerent tout à fait 
vingt cinq villaiges et y prindrent ung gros 
buttin qu'ilz amenèrent à Mets. 

Durant le temps que la paix se traictoit 
en l'abbaye de Sainct Arnoult, comme cy 
devant est desclairié, les Lorains venoient 
journellement faire escarmouches par devant 
les ponts et à Sainct Martin devant Mets et 
en Ham. Mais incontinent que on les véoit, 
on sonnoit Meutte, et subittement les gens 
d'armes de la cité , à piedz et à chevaulx , 
sailloient hors. Et quant les Lorains et Bai- 
rissiens les véoient sortir hors de la cité, 
incontinent ilz s'en fuioient arrière en leur 
camp , bien souvent sans copt fraippeir. Et le 
plus souvent ne Êusoient aultre vaillance, si 
non aulcunes fois qu'ilz prenoient les femmes 
qu'ilz trouvoient, lesquelles ilz rançonnoient 
ou ilz les despouillotent, qui estoit chose non 
acoustumée en fait de bonne guerre. 

Puis après plusieurs journées tenues et 
plusieurs courses et ribleries en la manière 
que avés oy, le vingt huitiesme jour d'ap- 
vril, ledit duc, véant que pour ses menaces 
ne pour ses faite, ceulx de Mets n'avoient 
mie grant crainte de luy, délibéra de leveir 
son siège et partir du lieu où il estoit avec 
sa puissance qui avoit esté à Mollin et à Saincte 
Ruffine, dès le tiers jour dudit mois en jus- 
ques audit vingt huitiesme jour. Et ne seult 
on la raison si non que ses subgectz estoient 
fouliez et grandement endomaigiés et n'avoient 
que vivre, et ses gens de guerre mal paiés 
et ne le volloient plus servir et ne desiroient 
plus que la paix. Parquoy il se partit et 
retourna en son pays. Et ledit seigneur de 
Baudrecourt, estant encor avec luy, rescrip- 
vit ausdits seigneurs comis de la cité qu'ilz 
volcissent entendre à la paix. 

Ledit jour, plusieurs aventuriers à piedz et 
à chevaulx se partirent de Mets et allèrent 
au pays de Loraine en jusques sur la Sartre 
et mirent et boutterent le feu en vingt vil— 

laiges, au long de la Saire, et y firent de 
grans dopmaiges et amenèrent de grans proyes 
et buttins. 

Le penultiesme jour dudit mois d'apvril , 
les gens de guerre de Mets boutterent les 
feux et ardirent les villaiges du ban de Viviers 
et la ville de Taisey. 

Puis, tantost après, le quart jour de may, 
les gens de guerre de Mets allèrent courir 
encor sur la Saire, en la terre de Loraine, 
entre Siercque et Waldrevange, et ardirent 
huit villaiges tout à fait et ramenèrent grans 
proyes et buttins. Plusieurs aultres courses 
et laircins se faisoient journellement les ungs 
sur les aultres en divers lieux , desquelx je 
ne fais nulle mention. Et tellement que, le 
septiesme jour de may, par l'ordonnance des 
seigneurs du conseil de la cité , se partirent 
de Mets environ mille hommes à chevaulx 
et deux mille piétons pour alleir assiéger le 
moustier de Rombay. Et se partirent de boin 
maitin et mirent le siège devant avec artillerie 
qu'ils tirèrent ; en telle manière que , pour 
abregier langaige, furent lesdits de Rombay 
si constraints d'assault et d'artillerie que force 
leur fut de se rendre à la vollunté de ceulx 
de Mets. Et tantost lesdits de Mets prindrent 
septante prisonniers qu'ilz amenèrent avec 
eulx en la cité ; et puis prindrent tout ce 
de bon qu'ilz trouvairent et la fouraigerent 
toutte 5 et puis ce fait , boutterent le feu au 
viliaige et au fort de ladicte église , où il y 
eult plus de deux mille quartes de bleid et 
aultres biens gastés et perdus. Et y eult 
quatorze hommes de ceulx de Rombay tuez 
à l'assault, et de ceulx de Mets en y eult 
trois ou quaitre des tués, entre lesquelx y 
avoitungcompaignon vigneron d'Oultresaille, 
nommé le Contois, qui est oit Tune des hardies 
pièces de chair de quoy Ton sceust à parler, 
et l'avoit bien monstre durant celle guerre ; 
et en y eult plusieurs des blessiés. Dedans 
ledit moustier, avec les aultres prisonniers 
par lesdits de Mets fut prins ung capitaine' 
avec dix aultres compaignons qui se reclamont 
du roy de France ; et pour l'amour de luy, 
on leur donna congié. Le reste de la ruyne 
d'icelluy fort et viliaige est cy après desclairé, 
sus le dixiesme jour dudit mois de may. 

Ledit jour que on fut à Rombay, il y eult 
quaitre piétons de la cité qui s'en allèrent à 
leur aventure tendre vers Bouxiere et trou- 

verent trois hommes qui apportoient l'argent 
de la recepte de trois prevostez au duc de 
Loraine. Et disoit on que iceulx trois hommes 
avoient bien mille florins d'or. Mais les quaitre 
dessusdits en firent l'expédition et leur oste- 
rent leur argent , et avec ce biaul buttin s'en 
sont retournés à Mets. 

Au londemain , huitiesme jour de may, se 
partirent de Mets treize piétons et s'en allèrent 
courre bien près de Nancey ; et quant ilz 
vindrent près de Bouxiere aux Dames, ilz . 
trouvent le filz CristofFe de Chairexey et quatre 
de ses serviteurs : si leur courrurent sus et 
les prindrent prisonniers et furent amenez à 
Mets. 

Le neufviesme jour de may, seigneur Pierre 
Baudoiche , escuier, qui avoit à femme dame 
Bonne de la Marck , sueur seigneur Robert de 
la Marck, chevalier, seigneur d'Asdan etc., 
fist faire en sa maison sus Muzelle , nommée 
Passe temps, lieu de plaisance, nouvellement 
edifnee et fabricquée, ung grant festin où 
après disner y eult joustes faictes sur basteaulx 
à la quintaine sur la rivière de Muzelle. Et 
encor le londemain y eult grosse feste et passe 
temps, jay soit que la guerre fust ; et à peine 
sçaveroit on raconteir les triumphes de joustes, 
de danses , de chansons et de quairolles que 
on faisoit, chescune nuy t , après soupper, sur 
la rivière de Muzelle et au Saulcis : aussy au 
luyteir, au nier la pierre, aux jeux de la 
baire , aux guilles , à la boulle et à plusieurs 
aultres esbaitemens, là où les bourgeois et 
manans de la cité avec les fourains et gens 
de guerre se esjoyssoient et prenoient récréa- 
tion les ungs avec les aultres. Et se y trou- 
voit tant de monde pour veoir les jueulx et 
les triumphes , que c'estoit merveille ; car les 
ungs dansoient, les aultres se baignoient en 
la rivierè ; les ungs resgardoient et les aultres 
se pourmenoient ; et plusieurs estoient qui en 
resgairdant les jueulx, pairioient et gaigeoient. 
Et estoit alors une triumphe et passe temps 
d'estre en la cité de Mets, pour ceulx qui 
avoient argent : mais aux pouvres gens de 
viliaige, qui se véoient pillier et robbeir, 
leurs maisons et manoirs brulleir et aruyner, 
leurs bestialles prendre en proyes et enmener, 
à iceulx estoit chose dure et difficile à avoir 
patience , combien qu'il leur convenoit en- 
dureir. 

Le dixiesme jour dudit mois de may, sci- 

gneur Michiel de Gournais , acompaignié de 
certain nombre de gens à piedz et à chevaulx , 
s'en rallerent de rechief à Rombay, et avec 
luy enmena plusieurs massons et chairpen- 
tiers avec grant quantité de cherts et cher- 
rettes , dessus lesquelx il fist chairger plusieurs 
biens en la ville et au moustier de ladicte 
Rombay, lesquelx avoient eschaippé et n'a- 
voient point encor esté bruslés ; et avec iceulx 
cherts et cherrettes revindrent tous les piet- 
tons, chargiés de biens meubles. Lesdits mas- 
sons et chairpentiers ont arrasé et mis à ruine 
touttes les maisons de la cloison dudit mous- 
tier et tous les murs et billewarts et aultres 
fortifications que les Lorains y avoient eu 
faictes , et le mirent en tel estât qu'il sembloit 
que jamais n'y eust eu maisons, et ardirent 
tout le remenant de la ville, c'est assavoir, 
tout ce qui avoit demouré à ardre, le jour de 
la coqqueste cy devant escripte. 

En celle année fut fait, par la graiceet bonté 
infinie de Dieu, une belle saison, ung beaul 
esté sec et chault ; et cstoient les vignes bien 
belles et pleines de raisins, combien qu'elles 
fussent mal faictes pour cause de la guerre 
devantdicte ; et convint xawoultrer, la pre- 
mière sepmaine de may. Et pour faire les 
vignes et labourer les terres et gerdins , ung 
homme louoit dix ou douze ouvriers et en 
alloient en vignes et aux champs , tous em- 
bastonnez d'espieulx, de volges, d'aires, ar- 
bollestres et massues 5 et en y avoit deux ou 
trois qui faisoient le gait , cependant que les 
aultres ouvroient : et , en ceste manière , se 
faisoient les vignes èt aultres heritaiges. 

Le douziesme jour de may, se partirent de 
Mets environ cinq cents chevaulx et s'en al- 
lèrent tenir embusche en la ville de Vigney 
et envoyèrent leurs avant coureurs par devant 
Nomeney. Et ceulx de la garnison dudit lieu 
de Nomeney saillirent hors, environ quarante 
chevaulx et quarante piétons, pour la pre- 
mière fois ; et puis après , bien trois cents 
chevaulx et trois cents piétons. Et alors les- 
dits de Mets descouvrirent leur embusche et 
vindrent à frappeir sur ceulx de Nomeney. 
Touttesfois la garnison de Nomeney faisoit 
bonne résistance ; mais à la fin la grosse rotte 
se myst à la fuytte et lesdits soldairs de 
Mets les poursuireut en jusques aux gerdins 
devant Nomeney, et illec en y eult de la 
garnison de Nomeney plus de vingt cinq des 



tuez et neuf des prins , tous hommes d'armes. 
Entre lesquelx fut prins ung appellé Guil- 
lamme, gens d'armes, chaistellain dudit No- 
meney. Et en ce faisant, lesdits soldairs de 
Mets obtindrent en icelle course honneur, 
prouffit et boin buttin. 

Depuis que le duc René lut parti de Saincle 
Rufline , il se tint au Pont à Mousson et 
despartit son armée 5 et ses gens qu'il avoit 
aux gaiges , il leur donna congier : et ses vas- 
saulx, soubgectz et feodaulx, il les mist en 
divers lieux en garnison , assavoir, en ladicte 
ville du Pont, empres de luy, à Nomeney, 
à Viviers , à Preney , à Conflans , à Briey et 
à Sancey: et ne firent rien, durant icelluy 
mois de may, que gardeir lesdictes plaices et 
fortes maisons. Et lesdits de Mets ne cessont 
journellement de faire courses sur lui de tous 
coustés , au pays de Lorainc et de Barois , où 
ilz firent de merveilleux dopmaiges , tant en 
boutter les feux comme à tuer ses gens , et 
en prenant bestes et prisonniers, tellement 
que c'estoit chose merveilleuse. 

Le dix huitiesme jour de may, une quan- 
tité de gens de guerre de Mets à piedz et à 
chevaulx se partirent de Mets et en allont 
faire course devant le Pont à Mousson, Et les 
gens de guerre dudit Pont, illec estant en 
garnison , n'osairent sortir jamais hors pour 
celle fois. Et quant lesdits de Mets virent les- 
dits Lorains et Bairisiens de si grant hardiesse 
qu'ilz n'osoient sortir hors dudit Pont , ilz se 
partirent en deux bandes , dont Tune des 
bandes passa la rivière, en venant au long 
d'icelle de l'aultre part à Vendieres , laquelle 
ilz brullerent avec partie de la ville de Preney 
et d'Airey, et ramenèrent environ quaitre 
cents vaiches, quaitre cents bestes portant 
laine, chievres et pourciaulx qu'ilz amenèrent 
à Mets. 

Ledit jour , y eult une aultre bande de 
environ trois cents chevaufx qui se partont de 
Mets et en allèrent chargier foin, estrain et 
bois en tous les villaiges entre deux yawes , et 
amenont le tout à Mets pour fournir la cité. 

Le vingtiesme jour de may , se partirent 
de Mets quarante hommes d'armes à cheval 
et quarante piétons , tous allemans , et allont 
courre à Ranconvaul et à Nuefchief et les 
brullontj ; et , à leur retour , ramenont plus 
de sept vingt vaiches et plus de deux cents 
que chievres que bestes laine portant. 

* Le vingt et uniesme jour dudit mois , dix 
huit Lorains piétons vindrent courre jusques 
à Maigney où ils prindrent plusieurs corps 
d'hommes et plusieurs chevaulx. Et le gait 
de dessus le clochier de Mutte, de ce ad- 
verti, sonna l'alairme ; et incontinent les gens 
de guerre de la cité estant montez à chevaulx 
sortont hors de la cité aux champz après 
lesdits Lorains et les ratteindont : le buttin 
leur fut osté et en y eult six des tuez et 
douze des prins qui furent amenez à Mets et 
ainsy n'en eschaippa point ung. 

Le jour de Pascension , à Mets , en la cour 
de l'abbaye de Sainct Vincent, y eult une 
jouste faicte de quaitre Bourguignons l'ung 
contre l'aultre, où furent veoir et visiteir les 
seigneurs et gens de guerre de la cité : et là 
fist Louys de Valdrée, qui estoit capitaine 
gênerai des gens de guerre de la cité, grans 
festes et festins. 

Le vingt deuxiesme jour dudit mois de 
may , seigneur François le Gournais et sei- 
gneur Jehan Chaversson prindrent et assem- 
blèrent à Mets les gens de guerre Allemans, 
qui estoient trois cents chevaulx et trois cents 
piétons , et en allont faire course devant Faul- 
quemont ; et là brullont trois villaiges et 
ramenont à Mets cinquante prisonniers, quatre 
cents vaiches et deux cents chevaulx. Ledit 
jour meisme , se partont de Mets cent hom- 
mes d'armes à chevaulx , bourguignons , et en 
allont vers Mailatour ; et là prindrent trente 
cinq prisonniers et quatre vingt chevaulx de 
hernex qu'ilz amenèrent à Mets. 

Le diemanche devant la pentecoste, qui 
fut le vingt troisiesme jour dudit mois de 
may , y eult une jouste faicte au Champais- 
saille à chevaulx et à lances veroullées , par 
quaitre hommes d'armes estant aux gaiges 
en la cité , où il y eust grant festin fait. Et 
par ce , on peult dire que on n'estoit gaires 
esbahy en Mets pour la guerre et que on n'en 
tenoit gaires de compte et que on faisoit 
grant chiere. 

Ledit jour , y eult treize hommes d'armes 
à chevaulx qui se partont de Mets et en allont 
courre vers Sainct Nicollais de Wairangeville 
où iîz prindrent de très bons prisonniers. 
Touttesfois , à retourner, fortune lçur fiit con- 
traire , car iiz furent rencontrés des Lorains 
qui estoient plus forts que eulx,, qui leur 
ostont leurs prisonniers et eulx mesmes furent 



retenus prisonniers et enmenés en Loraine. 
Et ainsy peult on bien dire: Qui trop em- 
brasse , mal estreint ; car c'estoit trop hardie- 
ment faire à eulx de aller si loin avec si petite 
compaignie. 

Le vingt sixiesme jour dudit mois de may , 
les Bourguignons estant aux gaiges en la cité 
de Mets, qui estoient soubz la conduicte et 
la charge de seigneur Michiel le Gournais, 
chevalier, se partirent de Mets et s'en allèrent 
faire course vers Mailatour et la brullerent 
du tout avec six aultres villaiges à l'entour 
et vers le ' Gernesey. Et cedit jour mesme , 
les Allemans , estant aux gaiges en icelle cité, 
s'en partirent et allont faire course vers Fris- 
torff, au delà de Werey, en laquelle ilz mirent 
le feu et la brullerent avec quatre aultres 
villaiges à l'envifon. Et pour raison desdits 
feux bouttez, lesdits Lorains et Bairissiens 
par plusieurs fois vindrent boutteir les feux 
au vaul de Mets , et tellement que en tous 
les villaiges il n'y demeura pas de vingt mai- 
sons une entière, que tout ne fut brullé, et 
destruict especialement à Airs , à Ancey , à 
Vaulx, Chaistel, Rouzerieulle, Sciey et Lessey. 
Et je le sais bien ; car le pere de ma femme 
en y eult plus de dix huit des brullées , que 
rien n'y demoura. ' 

Ledit jour, environ quarante chevaulcheurs 
et quatre vingt piétons de la garnison de 
Briey vindrent faire course vers Sainct Eloy 
et prindrent et accueillont la herde du pont 
Thieflroy : pour laquelle chose l'alarme se fist 
à Mets , et il sortit hors environ six vingt 
chevaulx et deux cents piétons qui corrurent 
après jusques à Bombay et ramenèrent la- 
dicte herde , et prindrent trois hommes d'ar- 
mes desdits Lorains ou Bairisiens, qui estoient 
bien montez* 

Il fut dit que monseigneur l'evesque de 
Mets, appellé Henry de Loraine, qui estoit 
le propre oncle dudit seigneur duc René de 
Loraine , avoit fait coadjuteur de l'eveschié 
de Mets maistre Olry de Blamont, lequel 
avoit ja esté esleu en l'eveschié de Mets par 
plusieurs du chappistre de la grant église , 
quant l'evesque Coinraird molrut; mais il 
n'estoit point vray qu'il fust coadjuteur. Le- 
quel maistre Olry vint en Mets , le vingt 
sixiesme jour de may, et d'ung boin zele , 
se volt entremettre de faire paix entre le duc 
René et la cité. Mais pourtant que monsei-* 

gneur Parchevesque de Trieve avoit eu res- 
cript pour lùy en mesler, devant la venue 
dudit seigneur de Blamont, la cité se escu- 
sait tellement envers luy que il se contenta 
et se partit de Mets , trois jours après , c'est 
assavoir, le vingt neufviesme jour dudit mois 
de may, et s'en retourna d'où il estoit venu ; 
car il vit bien que plus grant que luy s'en 
volloit entremettre. 

Vous debvés sçavoir que , en ce temps et 
durant celle guerre, y avoit en la cité de 
Mets gens d'armes de diverses sortes aux 
gaiges et de plusieurs pays et nations , tant 
à chevaulx comme à piedz , c'est assavoir, 
Bourguignons, Francoys, Lombairs, Espai- 
gnolz, Biscayens, Gascons , Hainoyers et Pi- 
eairs; puis Allemans, Esclavons et Albaues. 
Et de chescune nation en y avoit grant quan- 
tité , et avoieot chescun leur capitaine , qui 
bien pouvoient estre tous ensemble nombres 
à quinze cents chevaulx et huit cents piétons, 
gens estraingiers, sans ceulx de la cité et du 
pays : lesquelx , par plusieurs fois et souvent , 
se combattoient les ungs contre les aultres, 
dont aulcune fois, à celle occasion, y avoit 
grant csmutation par la cité. Et pour oster 
ce maulvais usaige , le dernier jour de may, 
fut fait à Mets uug cry, huchement et ordon- 
nance publiés, à son de trompe, devant la 
grande église et par les quaireforts de la cité, 
au nom du seigneur maîstre eschevin , des 
tresc jurez de la cité de Mets , des sept de 
la guerre et de part tous les capitaines , qu'il 
ne fust nutz , quelz qu'ilz fussent , qui , pour 
quelque débat ou différent qui sorvinst ou 
qu'ilz eussent ou puissent avoir, se bandissent 
ne défilassent les ungs contre les aultres , aux 
champs ne à la ville, sus peine de la hart. 
Et que si nulz, queilz qu'ilz fussent , fraip- 
poient de basellaires , de dagues , d'espées 
ou d'aultres taillemens, ilz seroient à soixante 
livres de metsain d'amende, suivant les an- 
ciens atours et ordonnances de la cité. Et 
s'il y avoit aulcuns qui feissent desplaisir à 
l'autre ou qui luy vokissent aulcune chose 
demandeir, qu'ilz venissent par devant les 
trese , les sept de la guerre , ou par devant 
les capitaines, remonstreir leurs cas et de- 
mandes. Et ceulx qui averoient méfiait aux 
aultres ou qui seroient tenus d'aulcune chose, 
s'ilz ne satisfaisoient , seroient pugnis et con- 
traincts , de sorte que les aultres y panroient 



exemple. Et ainsy les gens de guerre se main- 
tindrent en paix plus qu'ilz n'avoient fait par 
avant. 

Ledit dairien jour de may, par l'ordonnance 
dudit duc René, furent mandez tous ses gens 
de guerre et tous ceulx de ses garnisons , au 
Pont à Mousson. Puis tous ensemble sont 
partis dudit Pont et sont venus au Savellon 
foire une course en jusques Sainct Laidre et 
ont prins quatre vingts vaiches qui là estoient 
en pasture , et les chassont et enmenont de- 
vant eulx. Et incontinent l'alairme se fist à 
Mets et se assemblèrent les gens de guerre 
avec aultres ; et saillirent hors de la cité , en 
belle ordonnance , une merveilleuse bande , 
estimée plus de sept mille personnes , tant à 
piedz comme à chevaulx. Et quant ilz vindrent 
aux champs, ilz trouvont les Lorains qui 
s'estoient mis en bataille à l'orme à Augney, 
et ceulx de Mets estoient mis en diverses ban- 
des, vers Sainct Priveis , Horuit et la Grainge 
aux Ormes. Et firent les avant coureurs aul- 
cunes escarmouches ; touttesfois les Lorains ne 
se mirent en nul debvoir de marc hier plus 
avant vers ceulx de Mets qui les attendoient ; 
et pareillement lesdits de Mets ne se meurent 
de leur lieu , si non les avant coureurs. Par- 
quoy lesdits Lorains s'en retournèrent arrière 
et enmeuont les vaiches avec trois hommes 
desdits de Mets qu'ilz avoient prins à icelle 
escarmouche, assavoir, ung capitaine des 
piétons gascons et deux hommes à chevaulx. 
Et ceulx de Mets prindrent et ramenont deux 
hommes d'armes lorains et ung piéton , dont 
le nepveu de Gracia de Guerre en estoit l'ung; 
et ainsy ce fut choux pour choux. 

Assez tost après , assavoir, le second jour 
de jung , vint et arriva à Mets Jehan , mar- 
quis de Baulden , archevesque de Trieve , 
le jonne marquis de Baulden , les comtes de 
Blancquenem et de Mandrescheit , avec plu- 
sieurs aultres barons, chevaliers et escuiers, 
en nombre de environ sept vingts hommes , 
et vindrent par yawe en plusieurs nefz, et 
estoit pour traictier la paix de la devantdicte 
guerre. Et leur allont au devant, aussy par 
yawe , pour eulx foire le bien viengnant , à 
belle compaignie , seig 1 " Renault le Gournais 
et s r Wairy Roucel , chevaliers , et s r Coinraird 
de Serriere, l'eschevin , qui estoient les trois 
comis pour icelle affaire , et avec eulx maistre 
Coinraird Bayer, <pi estoit painsionnaire de 

la cité. Puis, par terre, leur allèrent au de- 
vant , bien montés et armés , seig* Andreu de 
Rineck, seig* Wiriat Roueel, chevaliers, seig* 
Françoys le Gournais, seig 1 " Jehan Chaversson, 
seig* Jaicqûe Dex et seig* Jehan Xaving, tous 
eschevins du palais , et avec eulx trois cents 
hommes dermes ; et , avec celle belle com- 



paignie , luy furent au devant , par terre 
jusques en droit Airgancey. Et les chainoines 
de la grant église, en procession , avec croix, 
yawe benitte , torches allumées et encensiers 
d'argent, portant la vraye croix, luy allèrent 
au devant en jusques les baires de Rainport 
Et quant ledit seigneur archevesque se partit 
hors de la nef, lesdits chainoines luy vindrent 
au devant , faisant l'honneur et la révérence 
à luy deue et la bien venue , en le recep- 
vant benignement : puis se prindrent à mar- 
chier tous en belle ordre, portant la vraye 
croix et les torches allumées devant luy ; 
laquelle croix estoit portée par le doyen de 
la grande église de Mets ; et ainsy, tousjours 
en belle ordonnance, fut conduit en jusques 
à la grande église où il fist son oraison. Et 
ce fait , il s'en alla en la maison de Passe 
Tempz sus Muzelle , devant Sainct Vincent , 
où il fut logié. Et debvés croire que, à sa 
descendue en Rainport et par touttes les rues 
où il passoit, il y avoit tant de gens de la 
cité et signamment gens Ses villaiges, que Ton 
ne s'y pouvoit tourner ; car Ton disoit vérita- 
blement que celluy seigneur 1 feroit la paix, la- 
quelle estoit par lesdits villaigeois fort désirée. 

Audit seigneur, de part la cité, fut fait 
présent de trois gras buefz , qui bien valloient 
alors quatre vingts francs, de vingt cinq chais- 
trons , qui bien valloient cinquante francs ; 
puis luy fut encor donné ung saulmon et une 
belle escuelle de poissons, de carpes, brochetz, 
anguilles et perches, avec trois cowes de vin, 
c'est assavoir, une rouge , l'aultre clairet et la 
tiers blanc , qui bien valloient alors soixante 
francs. Et, pour faire ledit présent, y furent 
comis seig* Wairy Roucel, seig* Rénal le 
Gournais et seigneur Wiriat Roucel , tous 
chevaliers. 

Et ledit jour, vindrent et arrivèrent à Mol- 
lin les comis dudit duc de Loraine , assavoir 
l'evesque de Verdung , Jehan Wisse , baislis 
de Nancey, Philippe, comte de Linange, 
baislis d'Allemaingne , et mareschaul de Lo- 
raine et plusieurs aultres chevaliers et escui- 

ers. Et fut escordé par ledit archevesque 
que on tanroit la première journée à Sainct 
Martin devant Mets. Mais après la première 
journée tenue, les comis de Mets ne se 
volrent plus trouveir ni alfeir à S 1 Martin : 
et convint tenir touttes les aultres journées 
en l'abbaye de S* Arnoult devant et près des 



portes de la cité , qui fut une grant honneur 
pour la cité, en tant qu'il se demonstroit 
et estoit appairant que ledit duc de Loraine , 
qui estoit ung gros prince et seigneur, estoit 
forcé et constraint de quérir et cerchier la 
paix et luy convint venir journier tout aux 
portes de la cité. Et à icelîe journée à tenir, 
n'y avôit saulf conduit de chescune partie 
que pour soixante personnes. 

Le cinquiesme jour de jung, ledit seigneur 
archevesque et les parties devantdictes tenant 
journée en ladicte abbaye de Sainct Arnoult, 
les Lorains , pour monstre ir leur vaillance , 
vindrent faire course assez près du Genestrois, 
au Savellon, vers Sainct Privez, où ilz ac- 
cueillirent plusieurs cheVaulx et vaiches. Et 
incontinent Meutte sonnait Falairme, et des 
gens de guerre à chevaulx sortirent hors de 
la cité environ trois cents chevaulx et cour- 
rurent après lesdits Lorains qui avoient prins 
icelle proie , et les enchaisserent tellement 
qu'il leur convint abandonneir la proye qu'ilz 
avoient prins, et furent très bien frottez, et 
les convint prendre la fuytte et n'eulrent 
lesdits Lorains d'espaice pour eulx saulver 
que les bois où il leur convint mettre pied 
à terre et abandonneir leurs chevaulx et en 
fuyr aux bois. Parquoy lesdits de Mets prin- 
drent deux desdits chevaulx qu'ilz amenèrent 
et ramenèrent aussy la prôye que lesdits Lo- 
rains avoient prins. Et, à leur retour, ledit 
seigneur archevesque et ses gens, jornoyant 
comme médiateurs audit lieu de S* Arnoult , 
volrent veoir passeir lesdits gens de guerre 
de Mets qui retournoient victorieulx : par- 
quoy fut ouverte la porte de ladicte abbaye 
de Sainct Arnoult devant laquelle passairent 
lesdits de Mets , marchant fièrement en belle 
ordonnance et à banieres desploiées , au son 
du tabourin et de la trompette : de quoy 
esdits comis dudit seigneur duc pouvoient 
estre fort marris et desplaisants de celle res- 
cousse ainsy faicte sur leurs gens , eulx estant 
ausdictes journées, qui estoit grand honneur 
à la cité. 

Au londemain , qui estoit le sixiesme jour 
dudit mois de jung, se continuont lesdictes 
journées audit lieu de Sainct Arnoult, par 
devant ledit seigneur archevesque, où il pria 
les seigneurs comis de la cité très affectueu- 
sement de volloir permettre et laisseir hors 
de prison Geraird de Haraulcourt, qui estoit 
prisonnier en la maison de la ville qu'on 
disoit la Burlette, pour venir veoir et visiteir 
Tevesque de Verdung, son oncle, qui estoit 
pour lors audit Sainct Àrnoult. Lesquelx , à 
la prière et reqûeste dudit seigneur arche- 
vesque, furent contens de ce faire et le firent 
lascher et alleir hors , sur sa foid , pour quinze 
jours ; et fut mené et délivré à S 1 Arnoult 
par seigneur Michiel le Gournais, chevalier, 
seigneur Jehan Papperel et seigneur Nicolle 
Remiat. Et au partir, ledit evesque de Ver- 
dung Tenmena avec luy à Mollin. 

Item, en celluy temps, fut fait et composé 
ung proverbe et un dictier ycy après escript, 
auquel par les premières lettres des quaitre 
premières lignes et trouvé et escript le nom 
de la cité ; et par touttes les aultres lettres 
desdits vers , qui font nombre , est trouvé le 
milliaire de la guerre devantdicte , c'est assa- 
voir de Tan mil iiij* lxxxx. Lises , il est ycy 
escript tel qu'il s^ensuyt. 

Metsains , de tous biens assouvis , 

Enfla ns de vraye liberté , 

Tous franches gens nés et nouris , 

Soies unis : prospérité 

Aurés tousjours , si vos affaires 

Iusûce règle. Adversaires 

N'auront sur vous quelque povoir 

S'ainsy vives ; je vous dis voir. 

Durant ce temps , furent encor faictes plu- 
sieurs aultres dictiers et ballaides ; entre les- 
quelles fut faicte la chanson qui s'ensuit, et 
fut chantée joyeusement par plusieurs fois 
durant la guerre. 

Vive Bourgongne ! vive Ans triche ! 

Vive Mets ! la noble cité , 

Et confonde ces Lorains chiches 

Remplis de toute inicquilé. 

Francs Borguignons de tout costé 

Renforcez vostre hardiesse , 

Affin qu'on puist tousjours crier : 

Vive Bourgongne , Aus triche et Mets ! 

Gentil Loys, vaillant de Wauldres, 
Jehan de Vy, bon bourguignon , 
Et le bien armé Alveralde , 
Jehan Barbiés, bastard Gordon, 



Le capitaine Blancheron , 
Acompaignié du Chastellain ; 
Souvenés vous du Bourguignon 
Qui morut" entre les Lorains. 

Lorains , vous vous monstres vaiHans 
Au saillir de nostre avant garde ; 
Pour vous , nous sorae assés de gens 
Si vous n'estes bien sur vos gardes. 
Car nous avons vaillans gens d'armes , 
Et piettons bons aventureux , 
Lesquels vous passeront vos bardes : 
Là demeurront les malheureux. 

Qu^avés vous eu pensée de faire , 
A vous tenir sur Sainct Quentin ? 
Vous ne nous pouvés rien méfiai re 
Ne gaingnier de nostre buttin. 
Si vous vous trouvés au huttin , 
Vous en aurés la peau usée : 
On dit en ung commun latin , 
Commencement n'est pas fuzée. 

Cuidiés vous avoir fait vaillance 
D'aller abattre nostre justice ? 
C'est à ung prince poure vengeance 
Que de soy mestre à tel office. 
Craignes les gens du duc d'Austriche , 
Que pas ne tombiés en leurs mains ; 
Car il* vous feront tel service 
Que joyeulx seront les Messains. 

L'on vous fera faire raison , 
Dont à la fin seres perdus. 
Faictes guerre sans trahison : 
Qui aultrement fait , est deceus. 
Il j ait dix sept ans et plus 
Que vous fail%t vostre entreprise , 
Et fustes rechassez tout nuds 
De nos gens en pure chemise. 

En sortant hors de vostre embusche , 
Vous nous donnés beaucop d'allarmes : 
H ne convient pas qu'on nous huche , 
Car nous avons vaillans gens d'armes. 
Le chastellain , armé en armes , 
Pour vous vouloir faire vergongne , 
Rompist sa lance sur vos gens d'armes , 
En recriant : Vive Bourgongne ! 

Vous vins tes pour prendre nos vaiches 
En traversant nostre ripviere ; 
Mais vous trouvais tes des estaiches 
Qui vous firent tourner arrière. 
Vous estes sans croix , sans bannière , 
Pour cuidant fouller nos piétons, 
lia vous eussent tous mis en bière 
Si vous n'eussiez monstre talions. 

Le noble vaillant capitaine 
Qui de Wauldres porte le nom , 
Vous fist une mortelle paine , 
Saulve toutte&fois correction. 

Il récent bien des horions ; 
Ce fut de vos avant coureurs. 
Mais , comme ung vaillant champion , 
Il demoura victorieux. 

Lorains , nous sommes esbahis 
Quelle chose venes cy faire , 
Vcu qu'à présent , n'avez amis 
Qu'à ceste heure vous veuillent bien faire. 
Laisses en paix les débonnaires 
Seigneurs de Mets , noble cité , 
Lesquels ne veuillent à nulluy guerre , 
Si non que vivre en amitié. 

Vous nous venes tousjours pointillant , 
Comme on fait l'asne à raisguillon. 
H faut que nous soyons deffendant , 
Yen le bon droict que nous avons. 
Laissez nous en paix , vous laisserons. 
Chacun se tire à sa chacune ; 
À nully piller n'entendons , 
Car ce n'est pas nostre cous tu me. 

Prince , vrai Dieu qu'est tout puissant , 
Mettes la paix aux deux parties , 
Affin que chacun soit content. 
Très humblement je vous supplie , 
Glorieuse vierge Marie , 
A ce voulcissies tenir la main , 
Affin que nulluy ne perie , 
Tant les Lorains comme les Metsains. 



Plusieurs aultres chansons et ballaides , vrr- 
lays et rondeaux furent encor faicts durant 
celle pestilencieuse guerre , tant d'ung cousté 
que d'aultre , desquels je me desporte pour 
abregier. 

Durant ces jours, estoient lesdits seigneurs 
ambassadeurs tousjours procédant au fait de 
celle paix : ce non obstant , les Lorains et les 
Metsains n'espairgnoient point de courre les 
ungs sur les aultres ; ains de plus fort en 
plus fort se e£forçoient les parties de se gre- 
yeir et adomaiger. Et tellement que le sep- 
tiesme jour de jung , bien taird , environ les 
sept heures à la nuyt, lesdits Lorains vin- 
drent tendre entre la cité et Lorey devant 
Mets, sur les poures gens qui revenoient des 
champs labourer en vignes , et prindrent dix 
sept cTiceulx bons hommes. Parquoy la gaitte 
qui alors estoit en la tour de S* Vincent, 
voiant Peffroi, sonna alarme, et aussy fist 
celluy qui estoit en la tour de Mutte. Et 
alors saillirent gens de Mets à piedz et à 
chevaulx en grant nombre , et en grant dili- 
gence les poursuirent jusques au dessoubz de 
Noeroy devant Mets, et là ont secouru et 

rescous tous les pouvres gens que iceulx Lo- 
rains avoient prins et les ramenairent à Mets. 
Mais ilz ne prindrent nulz desdits Lorains, 
pourtant que quant ilz virent venir lesdits 
de Mets, ilz abandonnèrent tout et s'en fuyrent 
bien hastivement dedans le bois et laissè- 
rent alleir lesdits bons hommes. Et à ce jour 
meisrae , aulcuns des pîettons de Mets furent 
courre devant le Pont à Mousson et prindrent 
ung homme d'armes des ennemis, appelle 
maistre Andrieu, lequel, à Tacomencement 
de la guerre, avoit esté aux gaiges de la cité 
et se avoit eu fait casser pour se rendre lorain. 
Et prindrent aussy le munier de Port sus 
Saille qui alors estoit en partie à la cité ; et 
estoit celluy munier guide des Lorains contre 
la cité.. En ce meisme jour, y eult encor plu- 
sieurs aultres chevaulcheurs de Mets qui fu- 
rent courre devers Briey et ramenairent grant 
quantité de vaiches , de chievres et de berbis. 

Au londemain, qui fut le huitiesme jour 
de jung , les Bourguignons qui estoient aux 
gaiges de la cité , coururent devers Morhange 
et y prindrent environ trois cents vaiches et 
plusieurs chievres et berbis. 

Ledit jour mesme, les Allemans qui pa- 
reillement estoient aux gaiges de la cité, 
coururent vers Sainct Avolz et ramenèrent 
environ deux cents chevaulx de hernex. Puis , 
le neufviesme jour dudit mois de jung , aul- 
cuns Lorains furent courir et boutteir les 
feux à Airgancey, à Ollexey et à Malleroy 
où ilz brullerent en chescun desdits villaiges 
une maison. Et à ce meisme jour, aulcuns 
aultres Lorains vindrent courir devant les 
ponts des Morts et Ponthieffroy , cuydant 
prendre quelques gens ou bestes, dont le 
nahay se fist en Mets. Et par ceulx de Mets 
subitement furent mis en chaisse .de si bonne 
sorte qu'ilz se contentèrent bien , après estre 
bien frottez , s'ilz peulrent eschaippeir et eulx 
saulveir sans aultre butin avoir ne emporter. 

En ce mesme jour, ung légal apostolicque 
de nostre sainct pere le pape , venant de de- 
vers le roy des Romains, en alloiten France. 
Si passa par Nancey et parla au. duc René 
de Loraine 5 puis , après plusieurs paroles , 
celluy légal envoya ses gens à Mets pour of- 
frir et presenteir se entremettre de faire la 
paix entre lesdictes parties. Mais les sei- 
gneurs gouverneurs de la cité lç firent re- 
mercier de son bon volloir, eulx excusant en 

disant que monseigneur de Trieve , qui estoit 
leur dyocesain, dont l'evesché de Mets pro- 
celdoit en ressors, estoit à Mets et se en- 
tremesloit pour traictier icelle paix, et luy 
firent dire qu'ilz sçavoient bien qu'il en tireroit 
des parties tout ce qu'il luy seroit possible , 
pour trouveir manière de faire ladicte paix. 
Ledit légal ayant la response oye par ses gens 
ne vint point à Mets. 

Le dixiesme jour de jung , qui fut le jour 
du sainct Sacrement de l'autel , les Lorains , 
à heure de disuer, vindrent courrir par devers 
S 1 Laidre où Hz prindrent plusieurs chevaulx 
de chairrue et tuèrent ung pouvre homme qui 
les gardoit. L'alairme se fist à Mets , dont il 
y eult aulcuns hommes d'armes de Mets qui 
les chassèrent jusques à Fayt et rescouyrent 
tous lesdits chevaulx et, avec ce, prindrent 
ung homme d'armes desdits Lorains qu'ilz 
amenèrent à Mets. Et par ainsy , les Lorains, 
qui desiroient de domaigier et mollesteir 
ceulx de Mets , avoient malvaises parties; 
car ilz ne trouvoient enz villaiges de la terre 
de Mets bestes ne meubles pour prendre, 
entant que le tout estoit retiré à Mets, se 
\ dont n'estoit qu'ilz se venissent aventureir 
près de ladicte cité. Et si d'aventure ilz y 
venoient et qu'ilz eussent chairgié quelque 
proye, buttin ou corps, de quoy ceulx de 
Mets en puissent estre advertis , le plus sou- 
vent, quant ilz avoient chairgié pour eulx 
saulveir, leur estoit force de tout abandon- 
nent après estre très bien frottés et encor en 
y demouroit tousjours des pièces ; car en y 
avoit aulcuns des prins et à Mets amenés. 
Mais pour ceulx de Mets la chose estoit tout 
aultre ; car journellement ilz alloient courre 
en la duché de Bar et Loraine, marquisat 
du Pont et en Allemaigne où ilz ne pou voient 
faillir qu'ilz ne ramenassent tousjours gens , 
bestes et aultre buttin, qui estoit ung gros 
domaige et chose griefve à endureir pour 
lesdits Lorains de dire qu'ilz ne pouvoient 
rien panre sur ceulx de Mets , lesquelx, 
tous les jours , prenoient sur eulx. 

Le onziesme jour de jung , ceulx de Mets 
mirent hors de prison George d'Auriocourt , 
cscuier, sur sa foid , et luy donnèrent quinze 
jours de respit pour son retour de prison. 
Puis, au londemain, douziesme jour de jung, 
fut pareillement mis hors de prison de la 
maison de la Burlette, Jaicque , comte de 



Salmc , sur sa foid , et eult respit de quinze 
jours pour retour de prison. Et à ce meisme 
jour , furent délivrés à monseigneur le vicaire 
de monseigneur l'evesque de Mets deux presb- 
tres qui avoient esté prins et constituez prison- 
niers , pour leurs desmerites , l'ung pour aul- 
cunes perverses malvistiés par luy conspirées 
contre la cité et le bien publicque; l'autre, 
pourtant qu'il avoit faukéson serment, entant 
qu'il avoit eu juré d'estre bon et loyal à la 
cité , et on trouva en luy faulseté mcschante : 
lequel vicaire, après ce qu'ilz luy furent 
délivrez , les fist meneir en la cour episco- 
pale et mettre en prison. 

Ledit jour, le seigneur de Boursette, qui 
estoit aux gaigcs en la cité, accompaignîé 
de cent et cinquante chevaulx et de trois cents 
piétons , en allont courrir vers Briey et 
Fleville où ilz prindrent de grosse quantité 
de bestes et ramenèrent par la porte du pont 
des Morts environ cinq cents bestes à cornes 
et deux cents pièces de bestes laine portant , 
et environ quarante chevaulx de hernex. 

A ce jour meisme, les comis des Lorains 
tenoient journée devant monseigneur de 
Trieve à Sainct Arnoult, pour faire la paix; 
mais les seigneurs comis de la cité n'y es- 
taient point ; car ilz avoient parlé audit 
seigneur archevesque, à ce meisme jour, du 
maitin. Or quant les gens de guerre, qui 
estoient aux gaiges en la cité , se apperceu- 
rent que la paix se traictoit , ilz en furent 
fort desplaisant, pour ce qu'ilz estoient bien 
traictez , bien logiés et bien paiés. Parquoy 
ilz se mirent ensemble en diverses bandes et 
sortirent hors de la cité pour aller courrir 
sur leurs ennemis , pour gaignîer quelque 
buttin en divers lieux sur les ennemis. Si 
prindrent leur chemin , les aulcuns vers Bas- 
sompierre , aultres vers Siercque et les aultres 
vers Nomcney ; et tellement que , à ce jour , 
à leur retour, ilz ramenèrent ung merveil- 
leux buttin et grande proye en vaiches, 
chevaulx, poreques, moutons, chievres et 
biens mobilliaires. Et venoient les ungs par 
la porte du Ponthieffroy, les aultres par la 
porte du pont Rengmont , aultres par la porte 
à Maizelle. Parquoy, le treiziesme jour dudit 
mois , les Lorains , pour eulx vengier d'icelluy 
domaige , environ eulx trente chevaulx , 
vindreut courre jusques à Sainct Privez au 
Savellon; mais incontinent l'alairme se fist, 

et les gens de guerre qui estoient en Mets , 
désirant eulx monstreir vaillans, sortirent 
hors de la cité aux charapz sur lesdits Lorains, 
et de première arrivée prindrent trois hommes 
d'armes desdits Lorains , très bien montés et 
bien armés , qui , après leur prinse , donnont 
à entendre ausdits de Mets que les Lorains 
avoient mis sur eulx une embusche de six 
cents chcvaulx et de six cents piétons et plus. 
Lesdits de Mets, croyant qu'il fiit vray, se 
mirent en ordonnance et marchont hardiment 
vers le lieu où ilz disoient que Iadicte em- 
busche estait, car alors ilz estoient environ 
mille chevaulx et deux mille piétons et me- 
noient bonne artillerie, en intention de les 
assaillir et recepvoir vigoureusement , et fu- 
rent en jusques au delà de la moistresse de 
Praiel ; mais ilz trouvont que leur donneir à 
entendre estait faulx et vain ; car pour lors 
ledit duc de Loraine subittement , en moins 
de quaitre jours , n'eust sceu mettre tant de 
gens ensemble que on n'en eust esté bien 
adverti. 

Le dix septiesme jour dudit mois de jung, 
le duc de Loraine, avec toutte la puissance 
de ses pays qui estoient environ mille che- 
vaulx , deux mille ou douze cents piétons , 
et ung capitaine, nommé la Hurte, estant à 
Siercque , qui avoit cent et cinquante che- 
vaulx, s'en vint ledit duc de Loraine, avec 
dix pièces d'artillerie en jusques à l'orme à 
Àuguey , et illec se mirent en bataille et 
envoyèrent des avant coureurs jusques à 
Sainct Laidre, Et ceulx de Mets , au nombre 
de douze cents chevaulx et cinq mille piétons, 
avec dix pièces d'artillerie , saillirent dehors 
aux champs et pareillement se allèrent mettre 
en bataille vers la petitte Sainct Laidre où 
îlz furent ainsy longuement les ungs devant 
les aultres, sans se rien faire, forsque de 
chescune partie y avoit avant coureurs qui 
très bien se escarmouchoient. Et tellement 
que lesdits Lorains prindrent trois hommes 
de ceulx de Mets et lesdits de Mets en prin- 
drent six des leurs, et en y eult plusieurs 
des blessiés. Puis s'en retournont lesdits Lo- 
rains au Pont à Mousson , sans aultre chose 
faire , et ceulx de Mets retournèrent pareille- 
ment en la cité. 

Ledit jour mesme, incontinent que on eust 
disné , vers le bault chemin vint une aultre 
alairme à la porte du pont Rengmont; car 

alors La Hurte avec ses gens estoit parti de 
Siercque et estoit venu vers Ennerey boutteir 
les feux et à Vremey. Àdonc sortirent hors 
de Mets environ quatre cents chevaulx et en 
allont celle part où l'alairme estoit; dont 
seigneur Jehan le Gournais , acompaignié de 
trente chevaulx , Fut des premiers à frapper 
dedans eulx , et d'ung grant couraige se lança 
dedans eulx et se porta si vaillamment qu'il 
abattit La Hurte par terre : de quoy il acquist 
grant honneur et en fut prisié et estimé des 
capitaines et hommes d'armes de la cité , veu 
que luy , qui estoit un petit corps d'homme 
bossu et contrefait , avoit en luy tant de har- 
diesse qu'il n'y avoit homme qu'il ne fist 
branleir. Car il estoit court de beu du corps , 
fort fendu de jambes, bien chevaulchant ung 
cheval : parquoy nullement on ne le pouvoit 
atteindre ne desmonteir : et ce qu'il estoit 
ainsy contrefait, n'estait pas de nature, mais 
estoit de avoir porté l'arme t et le hernex trop 



josne; car, en son josne aige, il avoit tous- 
jours hanté la guerre. Et fut pour lors , par 
sa grande hardiesse , en grant dangicr d'estre 
prins ou tué; et de fait, il fut tiré d'ung 
vireton tout parmey le bras , et en la cuysse 
eult ung copt d'espée et fut fort blessé. À 
celle escarmouche y eult ung chevalier qui 
estait aux gaiges de ceulx de Mets, nommé 
le seigneur de Draguevelsc, et deux aultres 
hommes d'armes avec luy qui lurent prins 
des ennemis et enmenez prisonniers, et ung 
aultre y fiit tué. Et par ainsy on ^vist bien 
et cogneust on bien le volloir que ledit duc 
de Loraine avoit sur ceulx de Mets , de les 
assaillir, à ce jour, en deux lieux: mais Dieu 
tout puissant dispose souvent au contraire de 
ce que l'homme pense et présume; car la 
chose se porta assez bien et ledit duc ne 
parfist pas son entreprinse comme il l'avoit 
en volloir. Celluy jour mesme, monseigneur 
l'archevesque de ïrieve estant encor à Mets, 
voyant qu'il y avoit aulcunes articles que 
messeigneurs les comis de la cité ne volloient 
accordeir ne passeir, luy mesme s'en vint 
au pallais en la chambre des trese et parla à 
tous les seigneurs du couseil , eulx remons- 
trant le fait et eulx priant d'eulx laisseir 
traicter et accordeir et qu'ilz volcissent con- 
descendre à une article que lesdits comis de 
la cité n'avoient vollu accordeir; qui estoit 
grand signe de humilité pour ung tel prélat 



Digitized by 



520 



4490. 



et prince de tant panre de peines et travail- 
ler pour appaisanter icelle guerre ; et grant 
honneur aux seigneurs de la cité de les 
venir requérir et cerchier la paix en leur 
propre domicilie et logis. À quoy ceulx de 
Mets ne volloient consentir si non par condi- 
tion : touttesfois , quelque reffus qui fust fait 
par lesdictes parties , le bon seigneur ne se 
désista de son entreprinse ; ains de tout son 
cueur se travailla de cerchier tous les moyens 
qu'il luy fut possible pour appaisauteir ledit 
différent , tant que , moyennant la graice de 
Dieu, il accorda les parties. Et fut icelle 
paix conclue et accordée, mais non pas pu- 
bliée jusques au vingtiesme jour de jung; 
lequel temps durant , furent les articles es- 
criptes et passées , et puis deux jours après , 
assavoir, le vingt deuxiesme jour duditmois, 
fut icelle paix cryée et publiée à son de 
trompe au pays de Loraine, au Pont à Mous- 
son et au pays de Barrois , semblablement en 
la cité de Mets ; moyennant que , par icelle 
paix , les prisonniers furent tous délivrez 
francs et quittes d'ung costel et d'aultre , en 
payant leur despenS; plusieurs aultres con- 
ditions et articles y fiirent comprins , comme 
la teneur s'ensuit. 

Lappoinctement et traictié de la paix faicte 
entre le duc René de Loraine et la cité de 
Mets , par très révérend pere en Dieu , 
seigneur Jehan, archevesque de Trieve , 
et chancelUer du sainct Empire, etc. 

« Nous , Jehan , par la grâce de Dieu , ar- 
chevesque de Trieve, chancellier heri table 
du sainct Empire ez parties de Galles, et 
parmy le royaulme d'Airles , et prince eliseur, 
etc. , faisons sçavoir à cognoissance ouver- 
tement par ces lettres à tous ceulx qui les 
verront et oiront lire, que comme aulcuns 
diffcrens , malivolences et dissentions ayent 
esté, et parmy iceulx différents, guerre se 
soit eslevée entre hault et puissant prince, 
seigneur René, duc de Loraine, de Bar et de 
Calabre , marchis , marquis du Pont , comte 
de Provence, de Wauldemont et de Har- 
court , etc. , nostre très chier cousin , d'une 
part , et les honnorables et saiges seigneurs , 
nos amés singuliers , maistre eschevin , trese 
jurez, conseil et communalté de la cité de 



Mets, cPaultre part; si nous sommes trans- 
portés icy, à la louange de Dieu, le tout 
puissant, et à l'avancement du commung 
proffit pour lesdits différents , malivolences , 
dissentions, deffiances, guerres et desbats, 
mener à paix et accorder entre les deux par- 
ties dessus nommées, par leale diligence ainsy 
avant tesoingner. 

» A premier, touttes les deux parties , leurs 
aydans , aydans des aydans , subgectz et ap- 
partenans spirituelz et temporelz : aussy ceulx 
qui , pour leurs propres faits , en ces dessus- 
dictes deffiances , à guerre se sont mis et bout- 
tés, desquelx unei chescune partie s'en ait 
fait fort , et nomeement du cousté de nostre- 
dit cousin de Loraine, Gratien de Guerre, 
Arnoult de Fenestrange, Geoffroy de Bassom- 
pierre, Hannès et Arnoult Crantz de Grifol- 
hem, frères et filz de la Grande Barbe qui 
fut tué à Mets : et du cousté de ceulx de 
Mets , Pelter Capellaire , de Sobenguen , aussy 
leurs aydans , aydans de leurs aydans , et 
ceulx qui d'ung costé et d'aultre pourolent 
estre entendus , debveront mettre jus touttes 
lesdictes deffiances et guerres entièrement , 
comme aussy lesdictes deffiances et guerres 
dès maintenant , en vertu de ces lettres , 
mettre jus. 

t> Item , que sur ce , touttes les deux par- 
ties et leurs appartenais , dessus nommés , 
pour eulx , leurs aydans , aydans de leurs 
aydans et subgectz , renunceront à touttes 
pilleries , feux bouttés , occisions , prinses et 
dopmaiges et à ce qui est avenu au temps 
de ces deffiances et guerres , semblablement 
à touttes rançons de feu non payées , comme 
aussy, en vertu de ces lettres , sur ce renun- 
cent , réservés touttesvoies , rentes , cen- 
sés et revenues escheuttes et dues en fiedz, 
arrière fiedz , dismes et droictures , en vin , 
en grains , sel , argent et aultres choses de ce 
qui se trouverait véritablement devant les 
mains et non levé , lesquelles debveront estre 
délivrées et entièrement payées à ceulx de 
Mets et aux leurs , à qui lesdictes rentes , 
revenues et censés appartiennent ; mais tout 
ce de heritaiges dessusdits , rentes , censés et 
revenues qui se trouveront avoir esté véri- 
tablement levées au temps des guerres et 
deffiances des dessusdits de Fenestrange, Bas- 
sompierre et Crantz, aussy de nostre cousin 
de Loraine jusques à présent , doit demourer 

€û amiable détermination ou par droit du 
traictié et appoinctement cy après escript. 

» Item , doient tous ceulx des deux parties, 
en touttes les dessusdictes deffîances , que les 
gens d'armes, piettons et aultres qui sont 
encor détenus , estre quictes , parmy promesse 
accoustumée , en payant raisonnablement des- 
pens sans malengin ; et avec ce , que tous 
ceulx des deux coustés doibvent estre resti- 
tuez, revenir et estre remis à ce que, par 
avant les dessusdictes deffîances , malivolences 
divisions et guerres * avoient , tenoient et pos- 
sédaient, ainsy comme il est à présent, sans 
malengin, soient chasteaulx, viïlaiges , gain- 
gnatges , dismes , rentes , revenues , seigneu- 
ries et aultres droictures, fiedz, arrière fîedz, 
francs allieufz , gaigieres et aultres choses , 
pour en joyr et user en la manière , nature 
et condition , tout ainsy comme au parayant 
desdictes deffîances , malivolences , dissentions 
et guerres. 

> Et tout ce qui, par cy devant, en lettres, 
sceaulx , or, argent , juaulx , marchandises et 
aultres choses , quelles qu'elles fussent , sans 
rien excepter, qui d'ung cousté et d'aultre 
auroit esté mis , desposé ou engaigié en mains 
de gens d'église ou temporelz , doibvent ap- 
partenir à ung chescun en la forme et ma- 
nière et de droteture , comme si lesdictes def- 
fîances , malivolences , dissentions et guerres 
n'eussent point esté. 

» Et aussy que touttes deffenses et em- 
peschement de aichetteir et de vendre , me- 
ner et ramener, hanter et converser par yawe 
et par terre , doibvent estre du tout anianties 
et mises jus ; et doit on en ce user et faire 
comme par avant touttes deffenses et em- 
peschement. 

» Item , que telles poursuittes et demandes 
que nostredit cousin de Loraine prestend avoir 
depuis la journée tenue au lieu de Nancey, et 
avant les dessusdictes deffîances , pour les- 
quelles demandes sa dilection prestend avoir 
esté par raison meue esdictes deffîances et 
querelles , et aussy les poursuittes et ce que 
chascune partie et leurs appartenans presten- 
dent avoir l'une à l'autre , par quoy, par 
aventure, peuvent estre venus en differens, 
malivolences , dissentions , deffîances et guer- 
res , doibvent estre reiglées par six, dont ches- 
cune partie en doit nommer trois et les avoir, 
au jour de s 1 Remey prochain , à Thionville , 



pour par iceulx estre faicte toutte diligence 
de apaisanter les dessusdits differens en amia- 
bleté. Et ce que lesdits six ne polront accorder 
amiablement, doit estre rapporté et remis 
par eulx au par dessus nommé , à nous et à 
aulcuns des amis et députés de la cité de 
Strasbourg ; et après avoir oy les parties 
soufflsamment en leurs preuves et produc- 
tions , doit estre par nous et lesdits de Stras- 
bourg déterminé. 

» Et s'il advenoit que nous ou lesdits de 
Strasbourg , en ung article ou en plusieurs , 
ne fuyssions unis et d'accord, en ce cas, nous 
et eulx debvons eslire, pour nostre conseil, 
sept proudommes , entendus et non partiaulx, 
et , selon la plus grant partie d'iceulx , faire 
nostre détermination. Et doient aussy touttes 
les deux parties mettre diligence et à la certe 
prier lesdits de Strasbourg et tant faire qu'ilz 
prengnent ceste chairge. 

» Et doient lesdits differens estre vuidiez 
et déterminez entre cy et noel qui vient en 
ung an , si ledit terme n'est prolongué par 
nous , les par dessus , pourveu touttesfois 
que ladicte prorogation ne se estende et qu'elle 
ne passe la sainct Jehan Baptiste , après ledit 
terme prochain ensuivant. 

» Et s'il y avoit aulcun des six nommés 
par les parties , qui ne puist ou ne volcist 
entendre aux dessusdictes amiabletés et traic- 
tiés, poulront lesdictes parties et une chascune 
d'icelles nommer et mettre aultre en lieu de 
celluy ou de ceulx qui ne volroient ou pol- 
roient entendre. 

» Et si cas estoit que nous, dedans le 
terme de ladicte termination ou prorogation, 
allissions de vie à trespas , en ce cas lesdictes 
parties debveront eslire et prendre nostre 
proichain successeur esleu , postulé ou arche- 
resque de Trieve , en nostre lieu ; et ce que 
ainsy par eubc amiablement serait vuidé ou 
aultrement déterminé , serait par lesdictes par- 
ties tenu, observé et accompli sans aulcun 
empeschement : et doit pourveoir l'une des 
parties à Taultre aux amis et députés à chas- 
cune journée de souffisant saulf conduicjt et 
asseurement. 

» Et s'il y avoit aulcuns des appartenans 
desdictes parties, comme Gratian de Guerre 
ou aultres , qui ne volcissent tenir ladicte 
détermination , et oultre ce , volcissent guer- 
roier ou dopmaiger ceulx de Mets , en ce cas 

nostredit cousin de Loraine ne leur doit faire 
ayde, faveur ne assistance, ne leur souffrir 
ou permettre ses chaisteaulx, villes, plaices, 
voyes ne chemins $ et en cas paireil , se doib- 
vent conduire et entretenir ceulx de Mets, 
sans malengin. 

» Item, ne doivent aussy ceulx de nostre- 
dit cousin de Loraine et ceulx de Mets , 
dedans le temps ou prorogation des dessus- 
dictes déterminations, venir à deffîance ne 
guerre; ains, si Tune des parties avoit diffé- 
rent à l'autre , durant ledit temps , iceulx 
dififerens doivent estre vuidez , déterminez 
sellon la forme et vertu de cestuidit traictié. 
Et sur ce doivent tous mal grez et malivo- 
lences de chascune partie estre remises et 
pardonnées; et doivent aussy tous appoino- 
temens et accors cy devant faietz entre les 
deux et leurs prédécesseurs estre et demeurer 
sans corruption , touttes frauldes et malengins 
en touttes les choses dessusdictes hors mis 
et exclus. 

» Et en tesmongnaige de cest appoincte- 
ment avons , nous , Jehan , archevesque de 
Trieve , etc. , fait appendre nostre seel secret 
à ces présentes. Et nous, René, duc de Lo- 
raine , etc. etc. , et nous , maistre eschevin , 
trese jurez, conseil et comunalté de la cité 
de Mets, cognoissons et confessons que cest 
appoinctement et traictié est pourparlé , faict 
et passé par nostre sceu , bon voulloir et 
consentement, par le dessusdit très révérend 
prince et seigneur Jehan , archevesque de 
Trieve, nostre chier cousin et gracieulx sei- 
gneur 3 et nous promettons en bonne foy et 
loyalement le dessusdit traictié et appoinc- 
tement, en tant qu'il touche à ung chascun 
de nous , entièrement tenir et accomplir en 
tous les points dessusdits , et iceulx observer 
pour nous et nos successeurs et pour nos 
aydans , aydans des aydans , des subgectz , 
appartenans , complices spirituels et tempo- 
relz, sans aulcun malengin. 

» Et en cognoissance de ce, avons,' nous, 
René, duc de Loraine, etc., fait appendre 
nostre grant scel à ces présentes lettres 5 et 
nous , maistre escheyin , trese jurez, conseil 
et toute la communalté de ladicte cité de 
Mets, aussy en cognoissance de ce, avons 
fait appendre le grant scel de nostredicte cité 
de Mets à ces présentes lettres qui furent 
faictes et données, le vendredi après la sainct 



Vy, en Tan de nostre seigneur mil quaitre 
cent quaitre vingt et dix. » 

Aultre lettre pour le fait des prisonniers et 
pour taixer leurs despens. 

« Nous, Jehan, par la grâce de Dieu, 
archevesque de Trieve etc. etc. , faisons sça- 
voir et cognoissance • ouvertement , par ces 
lettres, que comme à présent ayant appoinc- 
té et appaisanté les guerres et défiances qui 
ont esté entre hault et puissant prince, sei- 
gneur René, duc de Loraine, etc. etc., nostre 
chier cousin , d'une part, et les honnorables , 
saiges, nos amez singuliers, les maistre es- 
chevin , trese jurez , conseil et comunalté de 
la cité de Mets , d'aultre part 5 lequel ap- 
poinctement, entre aultres choses, contient 
que tous prisonniers, prins esdictes guerres, 
de tous les deux coustés, comme gens de 
guerre, piétons et aultres, qui, au jour du 
datum dudit appoinctement, estoient encor 
détenus prisonniers, doibvent estre quictes, 
parmei paiant leurs despens raisonnablement 5 
et puisque les deux parties se sont mis et 
condescendus à nous, que nous volcissiens 
desclairer et ordonner ce qui polroit estre 
levé pour lesdits raisonnables despens , si est 
sur ce nostre déclaration et ordonnance que 
chescune desdictes parties, tant de nostre 
cousin de Loraine que de ceulx de Mets, 
vuellent mettre et taixer sur ces prisonniers , 
chescun de son costé, assavoir, nommeement 
pour ung homme de guerre, pour quaitre 
jours, ung florin d'or ou la value; et sur 
ung pietton ou ung poure homme de mes- 
naige , pour la scpmaine, assavoir, sept jours, 
aussy ung florin d'or ou la value : et tou- 
chant lesdits pouvres gens de mesnaige pri- 
sonniers, qui sont en aultres mains que ès 
mains de nostredit cousin ou de ceulx de 
Mets , on vuelle sommer lesdits despens en- 
semble à une somme, pour despartir entre 
lesdits prisonniers, et assigner à chascun sa 
part, en regardant à la puissance et estât 
d'ung chascun en imposant leursdictes taixes. 
Et sur ce et parmei promesse acoustumée, 
doivent nostre cousin de Loraine et ceulx de 
Mets tous prisonniers , en quelques mains 
qu'ilz fussent, quicter et faire quictes incon- 
tinent, et tout sans malengin. En tesmoin- 
gnaige de ce avons fait appendre nostre secret 
seel à ces présentes. 

» Donnée à Mets, le vingt deuxiesme jour 
du mois de jung, Tan de nostre Seigneur mil 
iiîj c lxxxx ans. » 

Icy après sont escripts les marches et estaulx 
que la cité de Mets ait en V encontre des 
pays voisins et joindants entour (Telle. 

Premier, contre la duché de Loraine , sur 
le Pont de Flacquay. 

Contre la duché de Bar, à la chaippelle de 
Woizaige. 

Contre la duché de Lucembourg, sur le 
pont et la ville de Richemont. 

Contre l'archeveschié de Trieves , à Macre 
le Roy. 

Contre l'esvechié de Mets , sur le hault deçà 
Veigney. 

Et contre l'esvechié de Verdung, à la grainge 
Naiveront. 

Quant celle paix Ait ainsy faicte 9 crantée 
et accordée par les parties et publicquement 
à son de trompe criée et manifestée, tant en 
Mets comme en Loraine , en la manière comme 
cy devant avés oy, et au propre londemain , 
pourtant que ledit monseigneur de Trieves 
desiroit de veoir le duc René, son cousin, 
ledit duc sçaichant son désir, pour luy com- 
plaire vint à la ville de Corney, qui est ung 
villaige appartenant ausdits de Mets, scitué 
sur la rivière de Mezelle et joindant au pays 
de Loraine , et là se trouva ledit monseigneur 
de Triesves , accompaigné de aulcuns des sei- 
gneurs de la cité, c'est assavoir, des trois 
comis au fait de la guerre, et en ce lieu parla 
audit duc René et se firent grant recueil l'ung 
Faultre et grant honneur. Pareillement parla 
ledit duc René ausdits seigneurs comis , c'est 
assavoir à seigneur Wairy Roucel , à seigneur 
Regnault le Gournais , chevaliers , et à seigneur 
Conraird de Serriere, l'eschevin, et puis s'en 
revindrent joieusement à Mets. Et debvés sça- 
voir que, à ce jour, ledit duc René se mons- 
trait en la plus grant puissance qu'il peult 
devant monseigneur de Trieves ; car il avoit 
assemblé touttes ses gens et toutte sa puis-* 
sance entour de luy, lesquels alors furent 
estimés de quelques mille hommes à chevaulx 
et deux mille hommes à pied. Et dès incon- 
tinent vindrent en Mets plus de cent d'iceulx 
Lorains et Barisieçs ; les ungs furent qui ap- 
portoient et amenoient vivres , les aultres y 

vinrent pour leur plaisir ou pour besoingner 
de leurs affaires. 

Or fut celle guerre de grant coustes èt 
despens tant d'ung cousté que d'aultre ; car, 
de la part desdits de Mets, montait la des- 
pense à plus de deux cents mille francs , rien 
comptés les dopmaiges faicts en feux bouttés 
et aultrement. Et neantmoins , par le bon 
gouvernement des seigneurs et recteurs de 
icelle cité , n'en fut oncque taille gettée ne 
rançon faicte sur aulcuns des bourgeois, ma- 
nans ne subgectz de ladicte cité ; mais très 
bien , pour fournir icelle somme , les sei- 
gneurs devantdits firent quérir tous argens 
qui estoient en porofferte et qui se debvoient 
remettre en acquaist, tant d'argent d'église 
comme aultrement : et aussy les argens que 
on avoit en gairde de jonnes en flans qui es- 
toient en tutelle et dessoubz aige, lesquelx 
argens lesdits seigueurs prindrent et en firent 
censives par lettres scellées des cinq paraiges 
et du comung à ceulx et à celles à qui les- 
dits argens appartenoient , et fut trouvé des- 
dits argens que la somme en montoit environ 
à vingt mille livres. Et puis , pour fournir le 
reste , furent requis et priés aulcuns des bour- 
geois et marchants de la cité, avec aulcuns 
riches hommes du pais d'icelle, qu'ilz voul- 
ussent prester argent, chascun seilon sa puis- 
sance et faculté : laquelle chose hit faicte 
parmy bon gaige que la cité leur mist en 
mains , assavoir, à chascun seilon la somme 
qu'il avoit prestée. Et je le sçay bien ; car je, 
l'escripvain de ces présentes , estoie à lieu 
que mon pere , citain de Vigneulles devant 
Mets , y presta la somme de cinq cents francs, 
pour lesquelx à ravoir luy furent mis bons 
gaiges d'argent en mains. Et par ainsy fut 
trouvée et payée celle merveilleuse somme , 
sans en getter taille ne rançon , comme dit est. 

Item , au jour meisme que celle paix fut 
criée , c'est assavoir , le vingt deuxiesme jour 
de jung , les seigneurs chainoines de la grande 
église d'icelle cite et les seigneurs de Sainct 
Saulveur firent une belle prooession pour 
rendre graice à Dieu , et saillirent, à ce jour, 
de leur église en belle ordonnance par le Four 
du Cloistre , aval Staison , et ont circuit une 
partie de la cité , et en retournant par la rue 
Sainct Jaicque de Mettry, par devant Sainct 
Saulveur, sont revenus en leur église. Et à 
celle procession fut porté le chief du glorieulx 

martir sainct Estieone , paltron de la cité , et 
la vraye croix d'icelle église. Et à ce jour, 
ledit monseigneur de Trieves vint ouyr la 
grant messe en ladicte graut église , qui fut 
sollempnellement chantée à chantres et à des- 
chanires et à orgues juant ; et après la messe 
fut en grant triumphe chanté le Te Deum 
laudamus. Et quant monseigneur de Trieves 
yssit hors de ladicte église , fut alors ladicte 
paix criée en la plaice devant ycelle église 
et à son de trompe manifestée , comme cy 
devant ait esté dit : et puis, après disner, 
fut celle paix arrière criée par tous les car- 
refours de la cité. 

Apres ce que ledit seigneur archevesque 
eust esté visiteir à Corney ledit duc , son cou- 
sin , et qu'il fut retourné à Mets , il desclaira 
ausdits seigneurs comis de la cité qu'il volloit 
retourneir à Trieves , et que ce qu'il se avoit 
travaillé de faire icelle paix, estoit pour l'hon- 
neur de Dieu et pour le bien de la cité , des 
pays et pouvres gens. De quoy lesdits seigneurs 
comis , pour et au nom de la cité , le remer- 
cièrent humblement, lui présentant services 
et plaisirs à eulx possibles, (combien que 
ce qu'il en avoit fait, avoit esté à l'instance 
dudit duc de Loraine) ; puis ledit archevesque 
print congié d'eulx et se partit de Mets. Les 
seigneurs comis et recteurs du bien publicque 
d' icelle cité l'accompaignerent avec douze 
cents chevaulx bien equippez et quatre cents 
piétons et le conduirait en jusques au waid 
d'Argancey : de quoy ledit archevesque tint 
bon compte , et en ce cogneust que ceulx de 
Mets avoient bien aussy grant nombre de gens 
d'armes et plus et mieulx montés et en point 
que n'avoit le duc de Loraine et estoient bien 
pour resisteir à la puissance dudit seigneur 
duc. 

Apres le despart dudit seigneur archeves- 
que de Trieves , les seigneurs recteurs de la 
cité trouvent manière de paier et contenteir 
les gens de guerre qui estoient en la cité , de 
leur solde et gaiges. Mais à cause que on 
avoit accordé aux Borguignons, Françoys, 
Gascons et Espaignolz qu'ilz debvoient avoir 
les prisonniers qu'ilz panroient, dont ilz en 
avoient plusieurs qui encor n'estoient point 
raichetés , pource qu'ilz les avoient mis à 
si grant rançon qu'il ne leur estoit possible 
la paier , il convint que la cité se accordast 
à eulx pour iceulx prisonniers non raichetés : 



dont la cité en fust grandement coustangée 
et intéressée. Car, ainsy qu'il est ci devant 
desclairié , en faisant et traie tant la devant- 
dicte paix , avoit esté accordé par les parties 
que tous prisonniers d'ung costel et d'aultre se 
debvoient rendre francs et quictes , en paiant 
leurs despens. 

Le premier jour de jullet , se partirent de 
Mets environ neuf cents chevaulx et prindrent 
leur chemin vers Lucembourg. Aussy les Al- 
lemans qui estoient environ quatre cents che- 
vaulx et plus, rendirent tout à fait leurs 
chevaulx à la cité et convint accordeir à eulx 
et eult on grant peine d'en yssir. Niant m oins 
on se accorda à eulx , et se partirent de Mets, 
tantost après, et en allèrent paisiblement en 
divers lieux. 

Le vendredi , neufvicsme jour dudit mois 
de jullet, la cité estant délivrée et quicte 
desdits gens de guerre , après avoir commu- 
nicqué par ensemble , la clergie et noblesse , 
pour rendre graice à Dieu et impetreir sa 
miséricorde , on fist faire une procession gé- 
nérale à Sainct Clément où fut porté le chief 
Sainct Estienne , la vraye croix , la fierté S* 
Clément, la fierté Sainct Livicr et celle de 
Sainct Sebastien ; et pour prier Dieu pour 
les biens de terre qui lors estoient de belle 
appairance , et aussy qu'il volcist gardeir et 
preserveir les m an ans et habitans de Mets 
et du pays de peste et mort subitte ; car alors 
on acomençoit fort à molrir de ladicte peste, 
et faisoit grant chailleur. 

A la fin du mois de jullet , eschaippont 
des prisons de Nancey quatorze compaignons 
de Louveney qui avoient esté prins quant le 
chaistel dudit Louveney fut prins , et estoient 
détenus pour leurs despens, à cause qu'ilz 
n'avoient de quoy pour les paier. Ilz firent 
tellement qu'ilz rayont la serre de la prison, 
en eulx recommandant à la vierge Marie , et 
l'apportont à Mets devant Tymaige de Nostre 
Dame la Ronde , et y est encor. 

En celluy temps , moururent en Mets plu- 
sieurs gens de grant réputation , tant hommes 
que femmes , tant spirituelz comme tempo- 
relz, entre lesquelx, le quatorziesme jour 
d'aoust , mourut révérend pere en Dieu , seig* 
Jaicques de Nucfchaistel , abbé et seigneur 
d'Enternach , commendateur perpétuel des 
monaisteires de Sainct Vincent à Mets et de 
Nostre Dame de Lueembourg; et mourut à 

Lucerabourg et estoit Frère à monseigneur de 
Toul, à mouseig* de Nuefchaistel, à monseig* 
du Fayt et à monseigneur de Clermont. 

Ledit jour, mourut seigneur Henriat Roucel, 
aulmonier de la grant église de Mets , lequel 
ne fist point d'ordonnance , car il ne vouloit 
point mourir. Et quant il fut mort, deux de 
ses frères , assavoir , seigneur Wiriat Roucel , 
chevalier, et seigneur Perrin Roucel, aman 
et eschevin, allont en la maison de l'aul- 
monier, en la rue des Clercs, où il gisoit 
mort, et le firent ensepvellir en la grant 
église : et à lui porter en terre y eult douze 
torches. 

Au commencement du mois d'aoust, mou- 
rut Jehan Perpignant, filz seigneur Geraird 
Perpignant. Et en la sepmaine devant la mey 
aoust , moururent le curé de S 1 Gergonne , 
procureur de Sainct Jehan en Chambre , et 
seigneur Jehan Faquello, prestre de Sainct 
Simplice. 

Le quinziesme jour d'aoust , molrut maistre 
Coinraird Bayer , docteur en decretz , prevost 
et chainoine de Sainct Saulveur et curé de 
Sainct Simplice, homme saige et fort éloquent 
en laitin , alternant et françoys ; lequel alors 
estoit aux gaiges de la cité , et avoit , chescun 
an , trois cents francs de gaiges : et fut de sa 
mort ung grant dopmaige pour la cité. 

Pource que la mortalité croissoit et empi- 
roit en la cité de jour en jour , par l'ordon- 
nance du conseil fut ordonné et advisé de 
apporteir la vraie croix de l'abbaye de Sainct 
Eloy à Mets. Et le vingt septiesme jour dudit 
mois d'aoust , l'abbé et couvent dudit Sainct 
Eloy apportont ce digne juaulx en procession 
à la croix du pont des Morts. Et pour la 
recepvoir et alleir querrir plus reveremment , 
on fist assembleir les gens d'esglise, chainoi- 
nes , curez , les mendians , les seigneurs et 
peuple , et en allont jusques à ladicte croix 
au pont des Morts. Et illec , en bonne ordre 
et dévotion , fut chantée une anthienne , ver- 
sellet et collecte de la vraye croix. Et de là en 
vindrent à la grant église, où fut chantée 
une haulte messe sollempnellc. Et après la 
messe , fut icelle vraye croix portée et posée 
en la chaippelle de Graice , devant la grande 
église. 

Le lundy , penultiesme jour d'aoust , furent 
tenus les annalz plaits acoustumez à tel jour 
au Champaissaille où fut faicte la loge de 



l'empereur et fut Meutte sonnée, et leut 
on les droits de l'empereur, comme on ait 
de coustume de chescun an faire ; mais on n'y 
print nulz bans pourtant que les plaits et 
procès avoient esté délaissez durant la guerre 
et aussi pour la mortalité et que les seigneurs 
et gens de lignaige estoient la pluspart hors 
de la cité. 

Le premier jour de septembre , se tint une 
journée à Saincte Elizabeth , hors de la porte 
des Àllemans, d'ung différent estant entre 
Pelter Capellaire, qui avoit esté aux gaiges 
à Mets, durant la guerre, d'une part et le 
ringreve, d'aultre part. Et ne firent rien 
pour celle fois à celle journée et reminrent 
leur différent pour le vuidier à une aultre 
journée, et en chairgier gens de leur dif- 
férent. Aussy audit temps , furent renfermez 
le couvent des frères proischeurs de Mets, 
qui fut une bonne œuvre ; car par avant ilz 
vivoient misérablement et estoient trop déré- 
glés. Dieu en soit loué. 

Le premier jour de septembre , mourut le 
seigneur Perrin Roucel , qui estoit maistre 
eschevin de Mets. Et tantost, le londemain, 
tous les seigneurs de Mets, furent assemblés 
à Sainct Clément, hors de Mets, pourtant 
que ceulx qui estoient dehors pour le double 
de la peste , ne voulloient venir en Mets. Et 
la cause de leur assemblée estoit pour faire 
ung aultre maistre eschevin ; mais pour celluv 
jour, ilz ne peulrent avoir accord d'en faire 
ung et se despartont sans rien faire. 

Audit mois de septembre , furent aportées 
nouvelles à Mets que maistre Geraird , prieur 
de Sainct Andreu, qui avoit esté envoyé à 
Rome pour la cité, pour le procès estant 
esraeud et suscité par l'evesque de Mets et 
l'abbé de Sainct Simphorien , contre la cité , 
estoit mort : ce qui fut trouvé estre vray. Et 
fut force à la cité d'y renvoier aultre pro- 
cureur pour la cité. 

En ceditmois de septembre, mourut Jaico- 
mette , fille Jehan de Gorze et femme Henry 
de Gorze, l'aman, qui fut: Symonin Traval, 
l'aman , filz Jehan Traval , le josne, d'Oul- 
tresaille , qui fut : Poincignon de Gorze , fila 
Poincignon de Gorze , l'aman , qui fut. 

Audit temps, les Lorainset Bairisiens encor 
estant demeurez obstinez contre ceulx de 
Mets , quelque paix que faicte en fust , de- 
monstrant leur envie et hayne et qu'ilz ne 

volloient gaire de bien à la cité, firent faire 
deffense par touttes les duchés de Bair et 
Loraine que nul desdits pays n'amenas t vi- 
vres ne marchandises quelconcques à Mets 
ne au pays d'icelle, et qu'ilz ne soustenissent 
et ne paraissent et ne donnaissent à boire 
ne à maingier à ceulx de Mets ; et prenoicnt 
leurs excuses , disant que c'estoit pour la 
mortalité et peste rengnant à Mets. Mais la 
peste estoit plus grande en aulcunes contrées 
de Bair et Loraine que à Mets. Et quand ilz 
virent que on se apperceust de leur boin vol- 
loir, ilz retournont la chose , disant que ceulx 
de Mets estoient excomuniés et constumas à 
Rome, parce que leur procureur, maistre 
Geraird , avoit défailli de respondre à Rome ; 
ce qui n'estoit pas vray ; et ne faisoient ce 
que de malvaise hayne qu'ilz avoicnt. Véant 
ces petittes picques rengneir et hayne estre 
demeurée, les seigneurs gouverneurs de la 
cité ordonnont aux portes d'icelle cité que 
on ne laissast plus entreir nulz de Loraine 
ne de Bair. 

Audit mois de septembre , fut prins en 
Mets ung compaignon de la ville de Goin , 
pource qu'il se avoit rendu Lorain, durant 
la guerre et les guydoit par la terre de Mets. 
Si fut jugié à estre pendu et estranglé ; mais 
quant ce vint à le getteir en bas et que le 
bourreaul luy monta sur les espaulles pour 
l'estrangler, la corde rompit et cheut à terre 
tout vif: parquoy il fut ramené à Mets et mis 
à l'hospital où il molrut tantost après, car 
il estoit fort rompu. 

Le vingt troisiesme jour de septembre, 
Tan dessusdit, vindrent en Mets tous les 
seigneurs de la cité qui estoient dehors , pour 
la mortalité qui alors rengnoit bien grande ; 
et vindrent pour reffaire ung nouvel maistre 
eschevin au lieu du seigneur Perrin Roucel 
qui estoit trespassé maistre eschevin et qui 
estoit du paraige de Porte Muzelle. Et fut 
conclud par tout le conseil que, pourtant que 
ledit paraige de Porte Muzelle n'avoit point 
essevi Tannée de maistre eschevin , que on 
refleroit ledit maistre eschevin audit paraige 
de Porte Muzelle , et furent le seigneur Nicolle 
de Heu et le seigneur Jehan Chaverson , qui 
estoient dudit paraige , en la buste. Et fut fait 
tout, ne plus ne moins et en pareil mistere, 
comme si ce fust esté le jour de la s 1 Benoit ; 
et fut Mutte sonnée et les seigneurs d'église , 



les abbés, le princier et le cerchier, priés 
et appellés ; et tous aultres misteres accous- 
tumés y furent accomplis. Et fut fait maistre 
eschevin le sire Nicolle de Heu, escuier, 
filz seigneur Jehan de Heu, lequel Pavoit 
ja esté Pan mil iiij c lxxx et v, en jusques à la 
sainct Benoist en mars, mil iiij c lxxxetx. Et 
eult ledit seigneur Nicolle de Heu privilège 
d'estre ung mois hors de la cité, en faisant 
ung lieutenant. Et ledit jour, ledit seigneur 
Nicolle fist son lieutenant de s c Maitheu le 
Gournais , et s'en alla à Ennerey. 

Durant le temps de la vendange , avint que 
ung appellé Collignon de Louveney, plaidiour 
du pallais, allait en la plaice accoustumée 
où il louait des femmes et des filles pour 
aller en vendange ; entre lesquelles y avoit 
une josne fillette qu'il mena en sa maison, 
et disoit on que par force en fist sa vollenté ; 
dont elle s'en plaindit à justice et inconti- 
nent fut minse en l'hostel du doyen. Et quant 
ledit Collignon en oyt les nouvelles , luy 
craindant se absenta et s'enfuit à Sainct Martin 
devant Mets ; et messeigneurs de justice in- 
continent firent huchement sur la pierre que 
si ledit Collignon ne se venoit excuser, de- 
dans sept nuitz , du cas criminel dont il estoit 
accusé , que justice y procederoit en ren- 
contre de luy, suivant le cas. Incontinent 
après ledit huchement fait , pour appaisanter 
ceste affaire, les amis dudit Collignon se tiront 
devers le pcre et les amis d'icelle josne fille 
et en firent le mariaige; et furent devant 
justice prier que ledit Collignon eust sa graice 
parmey ledit mariaige , et il l'eult ; et ledit 
Collignon revint en Mets et espousait ladicte 
fille et ainsy fut le tout accordé 

Le vingt cinquiesme jour d'octobre , mou- 
rut le sire Naimmerey Renguillon, l'eschevro, 
et fut ensepvelli à Sainct Simplice. Et n'y 
eult que deux torches à luy porter en terre 
et n'avoit point de drap d'or sur labierre, 
lorsque ung drap de camelin ; et on porta les 
armes des Renguillon en terre, car il n'avoit 
nul hoir masle et faillit icelle lignée en luy. 

En ce temps, furent prins et constituez 
prisonniers Mangin George , le sergent , qui 
estoit le plus fier et orgueilleux sergent de 
Mets 5 Jaicomin Faulche avoine, le cordier, et 
Collignon le varcollier du Quartault pour rai- 
son de ce qu'ilz avoient donné à entendre à 
ung cordier qu'il avoit forcellé la malletotte 

et qu'il estoit encheu à quarante solz d'a- 
mende; et de fait, le gaigea ledit Mangin 
George sans ordonnance de justice, et après, 
luy rendit son gaige, en paiant quaitre solz 
qu'il luy donna pour boire. De laquelle chose 
ledit cordier se plaindit à justice: parquoy 
flz furent appréhendés et en paiont chescun 
l'amende. 

A la toussainct, les escolles de la grant 
église et de Sainct Saulveur qui estoient 
closes parmey la mortalité, furent ouvertes 
pour y aller les enfians , comme ilz faisoient 
par avant ladicte mortalité. Et revindrent 
les seigneurs en Mets, qui estoient dehors 
pour la pestilence et ramenont tous leurs 
mesnaiges à Mets* 

Le dix huitiesme jour de novembre , mol- 
rut dame Caitherine, fille seigneur Pierre le 
Gournais et femme seigneur Nicolle de Heu , 
alors maistre eschevinde Mets, laquelle dame 
se tenoit à Ennerey et y estoit fuyant pour 
la mortalité qui avoit esté à Mets. Et , audit 
lieu, luy print la malaidie et fut apportée à 
Mets malaide et molrut en l'hostel de sei- 
gneur Nicolle de Heu , son maint. 

Durant ce temps , y avoit demeurant à Mets 
à la Hardie Pierre ung grand ouvrier et ung 
souverain faiseur d'arcs d'acier, nommé mais- 
tre Cottenat , lequel , le dix huitiesme de dé- 
cembre, se trouva en la taverne avec d'aultres, 
où il se mist à juer et perdit son argent ; 
parquoy il se comença fort à mutineir et, 
plein de raige et fureur, à jureir et à maul- 
greer, et print ung espieu et avec celluy s'en 
vint contre une ymaige de la vierge Marie qui 
estoit peinte et figurée en ung pappier à 
Fapparoy; et, avec celluy espieu, en despi- 
tant et blasphémant Dieu et ses saincts, 
frappait tout parmey ladicte ymaige. De quoy 
justice fut advertie ; si fut prins et ap- 
préhendé, mis au pillory et trainé au pont 
des Morts où eult la teste tranchée. 

En celle année, fist une belle saison jusques 
à la toussainct ; mais alors commença la gellée 
avec la neige si très fort que on ne pouvoit 
dureir : et dura ce temps jusques près de la 
sainct Vincent. Et adoneque se renforça icelle 
neige et gellée , et negeoit tant que qui ne 
l'auroît veu, à peine le sçauroit croire. Et 
fust cest hyveir appelé l'année des grant 
neiges , car il y avoit tant de neige gisant 
sur terre, que l'on ne povoit alleir ne venir, 

tellement que les loups venoient dedans les 
villaiges, et aultres bestes saulvaiges , comme 
constrainctes de faim. Les oizillons, gros et 
petits, molrurent de faim sur la neige, et 
plusieurs viateurs, qui alloient leur chemin 
par les champs, furent morts et péris en Icelle 
neige. 

En ladicte année, deulx malvais garsons 
piétons qui avoient esté aux gaiges de la cité 
durant la guerre devantdicte, pour trouveir 
manière d'avoir argent, firent escripre une 
deftiance encontre la cité, au nom de plu- 
sieurs seigneurs , et mirent en icelle deffiance 
des noms incognus d'iceulx seigneurs qui def- 
fioient, et bouttairent icelles deffiances par 
dessoubz la porte du pont Rengmont. Et quant 
elles furent trouvées et aportées aux seigneurs 
de la cité , ilz en furent fort esmerveilliés 
pour ce qu'ilz ne cognoissoient les seigneurs 
estraingiers desclairiés en icelles deffiances ; 
à qui ilz né cuidoient avoir rien à faire. Alors 
vindrent iceulx deux malvais garsons et pré- 
sentèrent leurs services à la cité , disant 
qu'ilz cognoissoient très bien yceulx seigneurs 
et qu'ilz trouveraient bien manière de les 
en delivreir. Parquoy , croyant à leurs pa- 
rolles, furent receus et mis aux gaiges et 
leur fut baillé argent pour alleir aux champs. 
Et ces deux mal vais garsons s'en allèrent et 
tuèrent aulcuns pouvres hommes et en rap- 
portèrent les oreilles ausdits seigneurs gou- 
verneurs de la cité , disant que c'estoient les 
oreilles proppres de leurs ennemys. Mais 
lesdits seigneurs qui estoient saiges et expé- 
rimentés d'avoir veu telz gallans, quant ilz 
virent et apperceurent le cas, se doubtairent 
bien de la vérité et eulrent incontinent telle 
suspicion qu'ilz les firent prendre et logier 5 
et furent tantost menés en l'hostel du doyen 
des prisonniers. Or avoit l'ung une lettre 
qui touchoit à leur malvistié ; mais de peur 
que l'on ne la vist et que ce ne les rencusast, 
il la boutta en sa bouche et la cuydoit man- 
gier. Touttesfois elle luy fut rescousse et mist 
on les pièces ensemble 5 et par ainsy fut 
congneu tout le secret de leur malvistié. Et 
tantost après, le jour de la sainct Vincent, 
ilz furent menés au pilloris, puis furent tray- 
nés au pont des Morts , où ilz eulrent la teste 
tranchée et les corps furent mis sur les 
roues. 

En celle meisme année , je , Philippe de 

Vigneuttes , escripvain et compouseur de ces 
présentes chroriicques, moy estant encor jonne 
et en l'eaige de marier, demourant à Mets, 
et avaie demouré tout parmy et durant'... 
depuis ma revenue de Neaples jusques à ceste 

heure et 

pleins de gens d'armes ; parquoy Mets. Or 

pour ce , comme jay dit devant , que, en celluy 
temps, Ton se mouroit très fort en la cité, 
la pluspart des gens d'icclle se tcnoient en di- 
vers lieux par les villages, entre lesquels se 
tenoit à Lorey, devant Mets, ung riche mair- 
chant, nommé Pierre Couppat, à qui la Joieuse 
Gairde appartenoit. Et pour ces choses et 
plusieurs autres , moy, Philippe devandit , fus 
plus enclin de aller me tenir une espaice de 
temps à Vigneulles de coste mon pere, lequel, 
depuis la paix faicte , y estoit retourné ; car 
celluy villaige , Lorey et Salney n'avoient point 
esté brullés; et là me tins une espaice de 
temps, comme dit est, prétendant à moy 
bientost marier. Mais , las ! mon propos fut 
bien retourné et chaingié ; car ledit mon pere 
et moy qui, à celle guerre passée, n'aviens 
rien perdu ne esté dopmaigiés , fusmes en plus 
grant guerre que devant : car nous fusmes prins 
et enmenés et piteusement traictés en la ma- 
nière comme icy après oyrés. Et ainsy donc- 
que, comme avés oy, depuis mon retour de 
Flandres, je me tins par plusieurs jours à 
Vigneulles, en hantant les festes et aultres 
esbastemens , et en prenant aulcune joyeuse 
récréation , comme jonnes gens amoureux font ; 
car de plusieurs années devant je n'avoie heu 
guaire de bien, et encore celle joyene durait 
comme rien ; ains je escheus en plus grant 
inconvénient que jamais. Et fut ce faict par 
le pourchas de aulcuns, ayant envie de ma 
prospérité etjoye, et ausquels jamais desplai- 
sir ne fis. Toutesfois fut conclud et déterminé 
par cincq ou six d'iceulx malvais garsons de 
nous preudre furtivement et enmener , comme 
il fut fait: et fut celle conclusion passée à 
Gourze , laquelle , peu de temps après , fut 
mise à exécution. 

Or, pour entrer en propos, je vous veulx 
donner à entendre comment, à mon retour 
de la cité de Neaples et de Rome , je promis 
et vouay pour estre préservé de tout dangier 
de, en dévotion , faire uug voyaige à glorieulx 

1 Lacune dans tous les M. S. 



sainct Ni col las et à madame saincte Barbe, et 
tellement que, en ceste présente année, le 
second jour de novembre , jour des aimes et 
londemain de la Toussa incts, je me mis en 
chemin pour accomplir mon veu à s 1 Nicollas 
de Port : et , à ce jour , je lis mon voyaige tout 
à pied ; puis , au londemain , je partis de bon 
matin et retournay au giste à Vigneulles. Et 
fut ce voyaige l'accommencemcnt de ma for- 
tune; car, la nuit que je fus à Saint Nicollas, 
je ne dormis comme rien , pour ung jonne 
enflant qui estoit à uog pellerin , lequel toutte 
la nuyt , ne fit que braire et crier : parquoy, 
la nuit que je fus retourné à Vigneulles, pen- 
sant à bien reposer et dormir, fus resveillié 
avant que droit. A celluy jour, y avoit heu 
les nopees d'ung viez homme , moistrier audit 
mon pere : parquoy, à mon retour , je trouvai 
que tout estoit en joye. Et encor plus , ledit 
mon pere fut bien joyeulx de ma venue, et lut 
le soupper fait , après lequel ilz demandaient 
à danser; et moy je fus bien affectueusement 
prié et requis de juer d'ung petit rebech que 
j'avoie et duquel aulcunes fois , par récréation , 
je m'y esbatoie. Et à force , contre ma vol- 
lonté, pour eux complaire , prins celluy re- 
bech , lequel , peu devant , je avoye heu fait, 
et les fis quelque peu danser , mais non pas 
grandement ; car je estoie si très lasse que je 
ne me pouvote soubtenir et avoie les grosses 
bouteilles aux pieds , et ne demandoie que à 
dormir et reposer; mais, las! mon repos fut 
bien court, comme vous oyrés. 

Durant ce temps que se faisoit celle bonne 
chiere , estoient les lairons en l'entour de la 
maison, qui espioient par où ilz pourraient 
entrer. Et tellement que , à ce jour s* Hubert, 
tiers jour du mois de novembre, de nuyt, 
ont iceulx lairons secrètement rompu le mur 
d'ung cellier avec ung coultre de charrue, et, 
par ce troult ainsi fait , eutra l'ung d'iceulx 
guairnemens , nommé Picanat , naitif de Sainct 
Privé la Montagne, lequel , deux ans après , fut 
pendu au gibet de Mets; et ouvrit celluy les 
huys de la maison et fist entrer ses compai- 
gnons dedans, c'est assavoir, Rellecqum de 
Noeroy, devant Mets , le malvais Geraird de 
Setcnay et ung aultre, nommé Perignon, qui 
estoit devers Mouson. Et alors , parmy la ville , 
estoient se pourmenant deux hommes d'air- 
mes, bien montés et bien armés à la couverte, 
avec leur paige, qui attendoient l'aventure, 

et ausquelx les devandits traîslres piétons nous 
avoient vendus , la somme de cent florins d'or, 
et avoient promis de nous délivrer. L'ung d'i- 
ceulx hommes d'armes s'appelloit Gregroire , 
homme estoit au seigneur de Baissompierre , 
et l'aultre se nommoit le Loherain, lequel, 
devant la guerre , demouroit à Mets et avoit 
esté homme au capitaine Jehan de Vey. Alors, 
environ une heure après minuit, sont iceulx 
lairons entrés dedans , et , sans les apercevoir 
en rien , vinrent jusques au feu allumer de la 
chandelle, puis , avec voulges , dairts et espées 
nues , se sont approchiés des lits ausquelx nous 
estions couchiez, et, comme gens inhumains 
et cruels , vinrent à frapper dessus ledit mon 
père, pource qu'il crioit alairme et qu'il, à 
son pouvoir, se deffendoit et ne se voulloit 
laissier enmener. Et tellement l'ont heu frappé 
d'une rapière, qu'il eult la mitte de la main 
coppée : puis , d'ung aultre copt , fut féru en la 
teste jusques à l'os , et fut piteusement traicté. 
Encore eult de la hante d'ung espied au tra- 
vers de la joue , tellement que c'estoit pitié 
de le resgairder; car son corps estoit tout en 
sang, coullant au long du corps jusques en 
terre. Avec ce , luy firent encor une grande 
playe au long du front , qui luy availloit le 
sourcil tout bas, dont le pouvre homme se 
print de toutte sa puissance à braire et à crier. 
Mais non obstant toutte sa défense , après qu'ilz 
heurent cela fait, l'ont tiré tout nud par les 
pieds de sus le lict en terre , tellement que sa 
teste print ung bout sur le baneque et puis 
de là sur le pavé , et , à force , viollentement 
l'ont trayné hors de la maison par les pieds , 
aussy nud comme il vint du ventre de sa 
mere. Et incontinent , à ce bruy t , se sont ap- 
prochiez les deux chevaulcheurs , lesquels , de 
baite de le chairgier, luy qui estoit tout nud, 
couchié en terre devant son huis, dessus la 
terre engellée , et à l'occasion que l'on ne véoit 
goutte , l'ung de leurs chevaulx monta sur le 
corps dudit mon perc ainsy nud et luy ait 
rompu l'une des coustes. La pouvre femme , 
ma mairaistre , laquelle , à son povoir , se 
parforçoit de le aidier et deffendre en criant 
alairme , y receut ung copt de Tung d'iceulx 
lairons de la hante d'ung espied au travers de 
la teste, et tellement que du copt, l'on luy 
véoit les os et l'estoille du cervel , et fut cou- 
chiée à travers des andiers du feu , et à peu 
près ne fut de ce copt assommée. Et moy, 

ainsi nud et deschault , fors de ma chemise et 
d'ung bonnet de nuyt, y receus plusieurs 
coptz; car , avec ung baston , faisoie mon de- 
voir de deffendre ledit mon pere. Neantmoins 
ma deffense vailloit bien peu, quant au fait 
de le saulver : touttesfois entre les aultres 
coptz, je apperceuset vis que l'ung d'iceulx 
avoit entoisé et voulloit encor ferir d'une rap- 
piere ledit mon pere , laquelle je prins avec 
la main par le tranchant pour retenir le copt , 
et me coppai la main et les doigts à par dedans 
de la palme , dont le sang print à couler. 

Alors fut ledit mon pere viollentement et 
à force prins d'iceulx lairons, là où il se 
gisoit ainsy tout nud à terre devant son 
huis, comme dit est 5 et fut en cest estât 
mis sus le cheval du paige, et, à force de 
coptz , bien vistement le firent mairchier. Et 
moy pareillement prinrent par le poing , aussy 
tout nud, comme dit est, forsque de ma 
chemise et d'ung petit bonnet de nuyt, et 
en cest état m'en ont mené. 

Or veuilliez sçavoir tous , qui de cecy oyez 
pairler, la doulleur que nous souffrîmes pour 
celle nuyt et les aultres ensuivant, comme 
vous oyrés. Je eroy que plus tost me fauldroit 
encre et pappier que je vous le sceusse bien 
amplement dire ne desclairier : et n'y ait si 
dur cueur, s'il nous eust veus en Testât où 
nous fumes mis, avant qu'il fust une heure, 
qui n'eust heu pitié de nous ne qui se sceust 
tenir de pleurer. Premier, vous devés sçavoir 
que ce fut au grant hyver, auquel il gellait 
si très asprement qu'il sembloit que tout se 
deust fendre de gellée : et ventoit alors ung 
vent de bise qui estoit si très aspre et tran- 
chant et de si grant froideur que les mieulx 
vestus faisoit trembler. Et nous dollens es- 
tions alors tout merre nuds, c'est assavoir, 
mon pouvre pere , sus le cheval , sans selle et 
sans estriez , à dos derrière le paige ; et moy 
qui, du jour devant, estoie si très lasse que 
nullement ne me povoie soubtenir ne porter. 
Et, avec les grosses ampoilles et bouteilles 
que je avoie aux pieds, me firent iceulx 
lairons traistres, tout deschault et nud, comme 
dit est, mairchier sur la dure terre. Et, sans 
tenir voie ne chemin , me menoient ainsy de 
nuyt par dessus les pierres, les estoes et les 
terres labourées ausquelles estoient les grosses 
weises prinses de gellée et dures comme fer, 
tellement que , en peu de temps , furent mes 

pieds tout en sang , qui me estoit uné doulleur 
merveilleuse à porter, et à reste un peu de 
temps, je beus le corps , les bras et jambes 
tout engellés ; car , en passant par le fonds de 
la chaippelleà Sajney et parmy d'aulnes lieux , 
là où il y avoit de l'yawe à passer, si tost 
comme j'en tiroie mes jambes et mes pieds , 
la glace pendoit après ; car alors il gelloit 
à pierres fendant et faisoit ung merveilleux 
jour, et Dieu sceit la doulleur que je souf- 
froie. Je croy que nul, s'il ne l'avoit veu, 
ne le pourroit penser. Las ! que dirai je de 
mon pouvre pere, lequel tout le corps de luy 
estoit couvert de sang qui s'estoit prins sur 
luy et engellé, et avoit la jorçe, du copt qu'il 
avoit receu, grosse et enflée: le cuir des 
talions luy tomboit dedans trois jours, comme 
grosieulx à orfèvre. Et, pour abregier, vous 
ne vistes jamais martir en peinture en tel estât 
comme alors il se montroit : ne je ne vous 
sçairoie conter la centiesme partie du mal 
qu'ilz nous firent souffrir et endurer. Et alors 
Rellecquin, qui nous avoit vendus, voyant 
la doulleur que Ton nous faisoit souffrir, en 
eult pitié , et , de doulleur , les lairmes luy en 
vinrent aux yeulx, et se print à plourer çt 
griefvement se repentoit de ce qu'il avoit fait, 
disant qu'il avoit ce fait pour ce que son pere 
ne le voulloit marier. Parquoy, de pitié , se 
deschaussait et me donnait ses soulliers avec 
ung pourpoint de canevair et ung petit hoc- 
quetton , et de tout cela me fist adouber ; car 
il vit bien que je n'en pouvoie plus , et es- 
toit force que l'on me portaist : aultrement 
je n'eusse sceu cheminer, tant le corps de moy 
estoit en telle doulleur que je ne sentoie 
membre que j'eusse , qui de froidure ne fust 
à demi mort et transis. Et de fait , il me 
prit voullenté d'oriner ; mais il ne fut en ma 
puissance de force de froidure , combien que 
j'en eusse grant besoing ; ains fus contraint 
de en cheminant tenir ma pouvreté en ma 
main pour aucunement la reschauffer. Et si 
tout dire voulloie et conter les malz que l'on 
nous fist souffrir, je n'auroie fait en pièce et 
seroie trop prolixe : parquoy il m'en fault 
legierement passer. 

A mon pere , qui pareillement estoit transis 
de froid et de doulleur, fut baillié ung rouge 
manteaul pour luy couvrir et affubler. Et 
encor luy fut baillié ung chapperon en gorge 
tellement que c'estoit pitié de le resgairder. 



Or ilz doubtoient la poursuitte et la chaisse, 
pour ce que, à nostre prinse, fut sonnée 
alairme, et furent les bonnes gens mis en- 
semble et coururent après nous pour nous 
aidier ; mais il leur fut dit de l'ermitte de 
la chaippelle à Salney et leur certiffia que 
nul n'y avoit passé : parquoy les bonnes gens 
s'en sont retournés arrière. Et , pour ces rai- 
sons, ilz nous ont si fort basiez que à l'a- 
journer, nous arrivâmes en la forest de Briey ; 
car ilz n'osairent aller de jour, de peur qu'ilz 
ne fussent rencontrés. Et là , en ce bois , nous 
ont tenus tout le jour avec ung peu de feu 
qu'ilz furent querrir. He , Dieu ! quelle conso- 
lation à gens blessés et mallaides jusques à la 
mort , d'estre , tout le jour, se gissant en la 
neige entre les mains de leurs ennemis! Hélas! 
ce n'estoit pas ce que l'on m'avoit promis ; 
car il me fut dit que , à mon retour de Sainct 
Niçollais, je auroye ung bain et feroit on 
la grant chiere. Mais il est bien vrai ce qui 
se dit, c'est que l'homme propose et Dieu 
en dispose. Et ainsy comme avés oy, fumes, 
tout le jour, en ce bois, ayant grant mesaise, 
jusques à la nuyt : laquelle venue , ilz nous 
ont remis en chemin , en tirant droit à Beil- 
ley. Touttcsfois , en ce lieu , se sont despartis 
les deux chevaulcheurs de nous et s'en sont 
allés devant pranre le logis ; et, par leur 
ordonnance, ont heu iceulx piettons loué ung 
cheval pour mon pere , sus lequel il fut mis ; 
et firent accroire aux gens à qui le cheval 
estoit , que c'estoit ung pouvre pellerin qu'ilz 
avoient trouvé se mourant de froid sur le 
chemin. Et alors les guairnemens nous firent 
maircher, et, sans tenir voye ne chemin, 
environ la minuyt, arrivasmes à Beilley, et 
là avons trouvé les deux chevaulcheurs en 
une maison, tout seullets avec leur paige, 
qui estoient couchiés et endormis. 

Puis après ce que l'on se fut ung peu chauffé 
et recréé avec du pain et du vin duquel je 
beus quelque peu et ma ingeai ; mais mon 
pere n'en peult oneque gouster ny availler, 
car le pouvre homme estoit comme celluy qui 
tire à la mort et estoit grant pitié de le resgair- 
der: après ces choses ainsy faictes, on nous 
remist en chemin en la compaignie des deux 
hommes d'airmes seullement, et moy dollent 
fus mis à cheval derrière Grégoire , et mon 
pere eult le cheval du paige : puis fumes 
menés tout droit le chemin au chaistiaul de 

Chaivencey . Or estoit desjay la troisîesme nuyt 
que je n'avoie comme rien dormi : parquoy 
moy estant à cheval , neantmoins que je endu- 
rcie grant froidure , le somme me contrain- 
doit tellement que je ne me povoie soub- 
tenir. Alors à l'ajourner et à saillir du bois, 
je apperceus Chaivencey ; mais incontinent 
les traistres nous ont heu bandé les yeulx , 
affin que nous ne veissîous le lieu là où nous 
fumes mis. Et là venus , je ne sçay par qui 
fumes mis jus des chevaulx et conduits en 
la grosse tour de leans et mis en prison , 
tousjours les yculx bandés , sans l'avoir des- 
servi. 

Or fumes nous mis eu celle grosse tour, 
qui estoit le donjon de ladicte plaice, et 
fumes menés tout au plus hault d'icelle en 
une voulte. Et niantmoins qu'il y avoit deux 
fenestres , jai pour ce Ton n'y véoit goutte, 
car elles estoient bien estouppées et bairées 
de grosses planches avec bois et pierres. Puis 
après ce que Ton nous eult débandé les yeulx, 
f on nous fist du feu pour nous chauffer. 
Après je me couchay sus du pesas qui là es- 
toit , et me mis à dormir ; mais il y avoit 
tant de puces et aultre vermine que je ne 
sceusse reposer. 

Souvent nous venoit visiter ung maire de 
Sainct Hubert qui estoit à ce commis , qui 
sembloit avoir grant pitié de nous : parquoy 
il me apporta une vieille sairge que je mis 
en eschairpe, Joiée dessus l'espaule , comme 



ung Egiptien , ne de plus de treize mois 
durant ne m'en partis. Et à mon pere ap- 
porta une vieille robbe et ung petit lit avec 
deux lincieulx; car le pouvre homme avoit 
les pieds perdus de froid et avoit tout le 
corps en tel estât avec une couste hors de 
son lieu , qu'il ne se povoit soubtenir ny aî- 
dier. Plusieurs jours nous fumes ainsy en 
attendant nouvelles , assavoir mon qu'on nous 
voulloit demander, jusques environ le dou- 
ziesme de nostre prinse , auquel jour, ledit 
mon pere se complaiudant à celluy maire qui 
sembloit avoir pitié de luy, et luy dit pour 
Dieu qu'il voulcist parler à leur maistre , 
c'est assavoir, à ceulx qui les detenoient en 
prison , pour savoir qu'il leur voulloit de- 
mandeur et qu'il composerait voulluntiers à 
eu lx pour une courtoise rançon. Car, comme 
luy dit ledit mon pere , il n'esperoit pas de 
vivre longuement en Testât où il estoit , s'il 



53i 

n'estoit mis à délivre : et , entre ses aultres 
dévises , luy dit comment il avoit oy dire au 
paige que celle plaice estoit Chaivencey. Or 
estoit la chose que plus il voulloit celler, 
pourtant que nostre prinse estoit une traïson 
faicte non pas de bonne guerre, ains estoit 
sans cause ne raison faicte , sans deffier. Par- 
quoy les nouvelles oyes du capitaine, nommé 
Petit Jehan de Harcourt , fut très courroucé 
et dollent : et , voullant se nettoyer du cas , 
fist dire audit mon pere qu'il n'estoit point 
à Chaivencey, et avec cela , il ne nous avoit 
pas soubtenus , cuydant que nous fussiens 
ainsy prins et desrobés ; ains on luy avoît fait 
acroire que nous estions pellerins. Touttesfois, 
pour l'amour de Dieu , il estoit content , 
comme il nous fist dire, de se travailler 
pour parler audit nostre maistre qui leans 
nous avoit menés, pour traictier et accorder 
de la rançon ; mais tout ceci n'estoit que 
feinte et traïson. 

Deux ou trois jours après , firent manière 
iceulx traistres que lesdits nos maistres fus- 
sent venus et que ledit Harcourt , capitaine 
du lieu , leur eust heu prié pour nostre fait : 
et tellement que , après plusieurs parolles , 
nous fut dit par le maire de Sainct Hubert 
qu'ilz demandoient pour Ja rançon de nous 
trois mille escus au soileil , ou si non ilz es- 
toient tout délibérez de nous lever de ce lieu 
et nous enmener bien avant-, au pays de Liège 
ou aultre part, et ne s*en voulloit plus le 
capitaine empeschier. La response oye , vous 
ne veistes jamais la désolation et le desconfort 
qui frit lors de nous deux , pouvres dollens. 
Et eussiens bien voullu que la terre se fust 
ouverte pour nous tout vife engloutir ; car 
de tous coustés nous estiens et souffriens 
grant martyre et n'aviens aultre resconfort 
si non de nous piteusement embrasser l'ung 
l'autre , de pleurer et lamenter. Et estoit pitié 
de nous oyr ; car les traistres avoyent juré 
que , s'ilz n'avoient trois mille escus , ilz nous 
feroient tant de martyre que nous vouldriens 
estre cent mille fois morts avant que endurer 
telle peine. Parquoy, pour ces parolles et plu- 
sieurs aultres qui trop longues seroient à 
raconter, nous entrasmes comme en déses- 
pérât ion et en te) desconfort que aultant nous 
estoit la mort que la vie. Et alors ait dit ledit 
mon pere : Or voy je bien maintenant que 
nous sommes morts , si nous ne trouvons 

manière d'eschaipper. Puis, ce dit, m'ait com- 
mandé <jue je me voulcisse essayer, si nul- 
lement je poulroie desbairer les fenestres ; et 
ainsy en fut fait, tellement que, environ la 
minuyt , je fis tant qu'il en y eult une des 
ouvertes. Alors, pour ce que Ton ne véoit 
goutte , je ruay une pierre à l'avallée pour 
sentir s'il y avoit de l'yawe , mais je trouvay 
que non , dont je fus -bien joyeulx , pensant 
que cela nous deust aydier. Et adoncque je 
vins à mon pere, et, après plusieurs parolles, 
la conclusion fut faicte de nous availler : les 
deux lincieulx du lict furent prins et des- 
chirés , chacun en trois bandeaulx et très bien 
loiés , l'ung au bout de l'autre 5 puis , avec 
une vieille single de laquelle je estoie ceinct, 
furent bien loiés à la fenestre, et moy, au 
commandement dudit mon pere, après ce 
que je l'eus baisié et acollé, je me mis en 
voie et me bouttay hors de celle fenestre. 
Mais , las ! si j'eusse sceu le dangier auquel 
je me mectoie, pour tout l'avoir d'une cité, 
je ne me y fusse mis ne boutté 5 car le lieu 
es toit fort hault et avec cela bien dangereux. 
Et dès incontinent que je fus ung peu availlé, 
les pièces du lincieulx se estendoient et à peu 
près ne rompoient : et encor pis , les mains, 
que je avoie oublié à moullier, se eschauf- 
foient par dedans tellement qu'il sembloit 
que je tenisse du feu ardent et me acomença 
à bruller. Et encor pour accroistre ma doul- 
leur, le pourgect de la tour me les escorchait 
par dehors jusques au sang , et fus plusieurs 
fois en adventure de me laissicr tomber. 
Touttesfors , moyennant la graice de Dieu , 
je vins à bas et eusse bien voullu que mon 
pere eust sceu ma pensée ; mais , pour le gait 
qui estoit en celle meisme tour, je n'osoie 
pairler. Alors ledit mon pere se mist hors 
par celle fenestre et se availlait environ peu 
plus de la mitte de celle tour; mais le pou- 
vre homme , qui estoit viez et pesant , et , 
avec ce , qui avoit les mains et tout le corps 
blessiés, ne le peult endurer et se laissait 
cheoir auprès de moy, qui alors estoie priant 
Dieu , à deux genoulx , qu'il le voulcist pré- 
server, et cheut tout au plus près d'ung pallis 
qui estoit la poincte en hault , sur la terre 
dure et engellée , tellement que après la 
cheutte, il fut longuement sans remuer ne 
pieds ne mains et, comme ung homme mort-, 
se gisort en terre. 



Helas ! pensez maintenant en quelle doulleur 
je fus alors ; car en moy, chetif et dollent, n'y 
avoit à ceste heure que desconforter, ne aultre 
chose je ne sçavoie que faire , si non que du 
hault de moy je me ruay sur luy et en le 
baisant et acollant , ayant le cucur si transis 
de doulleur que nullement je n'eusse sceu 
pairler, si non que, tout mon corps tremblant, 
fondoie en lairmes desquelles je arrosoie sa 
face et son visaige, et eusse bien voullu à 
ceste heure que aulcun fust venu pour moy 
tuer. Et après ce que je revins à ma parolle 
et que aulcunement je peus pairler à baisse 
voix , acomençay ma doulloureuse com- 
plaincte, et en tenant embrassié ledit mon 
pere, en le baisant et acollant ay dit ainsy: 
« Ha ! doulloureuse journée ! ha ! fortune , 

* la diverse et perverse ! Las ! mon très chier 
» pere, mon espérance, où sont maintenant 

* les biens que vous m'aviez promis de faire? 
» Las ! mon recoufort et mon désir , las ! 

* tout mon conseil est mort! Las! cent mille 
> fois, las! moy dollent , chetif! Que devien- 
» dra aujourdhuy vostre pouvre filz que vous 
» laissez ainsy desollé entre ses ennemis? 0 

* mort! que ne viens tu à ceste heure et 

* prens ce pouvre misérable, et que je muerre 
» avec mon pere , affin que je ne voye plus 
» la pouvreté que je vois ors! Car, à mon 
» voulloir , fusse je mort en lieu de luy ! 
» Mais , las ! je n'auray pas tant de bien ; 
» ains seray tantost trouvé et me feront les 

* traistres vivre en languissant; car à leur 
» demande, je n'y sauroie fournir. 0 fortune 
» malvaise, cruelle et perverse! Je me cuy- 
» doie , maintenant après la guerre , bien res- 
» joyr, mais tu m'as tourné la roue et m'as 
» mis en pire guerre que jamais tu ne fis. > 

Moult d'aultres semblables parolles pro- 
cedoient de ma bouche et de mon doullou- 
reux cueur , en embrassant , baisant et acol- 
lant ledit mon pere ; et si ledit mon cueur 
ne me fendoit au ventre, je n'en eusse sceu 
plus endurer , pensant véritablement qu'il hit 
mort et trespassé. Mais ainsy , comme Dieu 
le voult, il retournait de paimeson et luy 
revindrent les esperits et se commençait quel- 
que peu à sentir, et tellement qu'il jeta 
une grande voix et un si aspre cry que toutle 
la court en retentit. Alors., quant je l'oys crier, 
je ne sçavoye que me fut advenu: d'une 
j>art en eus joie et d'aultre en eus crainte 

et peur; car, à celle voix, les chiens de la 
maison commençaient tous à japper et à 
glaitir; ne pour chose que je luy sceusse 
dire, ne se voult taire, ains braioît tousjours 
de plus fort , sans aultrcment parler, et tel- 
lement que force me fut de lui toupper la 
bouche de ma main, et luy disoie ainsy: 
Hé! pour Dieu! pere, taises vous, ou vous 
nous ferés perdre. Et luy, qui n'y entendoit 
rien, me bouttoit arrière et ne se voulloit 
contenir pour la doulleur qu'Jl sentait; et, 
quant il peult parler, ait dit et me demanda 
que nous faisions en ce lieu, et qu'il voul- 
loit aller en sa maison. Helas ! dis je, pere, 
vous en estes bien loing. Taises vous, pour 
Dieu , mon chier pere , ou nous serons en- 
cusés. Mais il n'en voulloit rien faire, car il 
n'estait encor pas revenu à sa mémoire. 
Parquoy il disoit beaucoup de fredaines , 
comme celluy qui parle en vain et ne sçavoit 
où il estait, ne d'ung quairt d'heure après, 
je ne luy sceus mettre en mémoire qu'il luy 
voulcist souvenir de nostre prinse , jusques 
que je luy vins à parler de Rcllecquin. Et 
alors se print le pouvre homme à venir à 
son entendement , puis en jectant ung grant 
souspir , commença à se complaindre et dol- 
louser. Helas! dit il, Rellecquin, à la maie 
heure fus tu né pour nous ; bien je te doye 
hayr, quant, sans te l'avoir desservi, tu nous 
ais ainsy vendus et trahis ; car à toy ny à 
ton pere je ne fis oneque que tout service 
et plaisir. Ha! la malfaicte! Helas I je vous 
tenoye pour mes amis. Alors , après plusieurs 
aultres parolles et doulloureuses complainctes, 
le pouvre homme se voult lever sus et mair- 
chier; mais il tombait à la reverse, car il 
avoit une jambe rompue , et avoit tant d'aul- 
tres doulleurs que ne savoit à quelle penser. 
Puis en se complaindant , il se print à braire 
de celle jambe et à s'en dollouser ; car em- 
priincs -en sentait la doulleur et me la fist 
tirer. Et alors je la tiray et trouvay qu'elle 
estait tellement rompue que le talon luy 
venoit au braion derrière. Las! quelle doul- 
leur! C'est tousjours mal sur mal, et n'est 
pas ceci pour eschaipper. Or je ne sçavoie 
à quel entendre, ne jamais je n'eus tel en- 
combrier. Et niantmoins voult ledit mon 
pere encor mairchier dessus et cheut de 
rechief, pour la seconde fois, au dairriere. 
Alors je le prins dessus mon col et le pourtay 



en une ruelle près d'ung fumier. Si heumes 
là plusieurs piteuses devises ensemble, qui 
loingues seroicut à raconter. 

Apres ces choses advenues «n la manière 
que avés oy, je dis audit mon pere que, 
ponr Dieu , il me attendist là sans se mou- 
voir et que je iroie veoir # s'il estait possible 
de trouver lieu où nous puissions eschaipper. 
Alors prins à aller deçà delà parmi la grant 
court de leans , mais je n'y véoie chose qui 
me puist resjoyr ny aidier. Puis, pour mieulx 
en sçavoir le vray , je prins une vieille es- 
chielle de chert et la dressay contre le mur 
sus ung fumier, et montay dessus ledit mur, 
et de là je vis au dehors , auprès d'icelluy 
mur, la rivière courant, grosse et parfonde. 
Parquoy je m'en revius devers ledit mon pere 
et luy contay le tout, disant qu'il y avoit 
bien grant dangier: puis, par son conseil, 
me remis encor en voie de l'aultre partie 
de la tour et montay encor en ung aultre lieu 
dessus le mur. Et alors les chiens acomençont 
à glatir et à japper ; à l'occasion de quoy se 
levait l'eschairgaitte , et , avec lanterne et en 
armes , ont circuit la muraille ; et moy de 
bien en haste desvailler. Mais je ne fus pas 
si tost de coste mon pere, qu'ilz descendirent 
en la court bas pour cerchier que c'estoit 
que l'on avoit oy crier, et tellement que je 
me caichay en ung fumier, et vinrent à passer 
auprès de moy, et les chiens se approuchant 
du fumier me sentirent et se prindrent à me 
flairer. Touttesfois ilz passèrent oultre sans 
moy trouver: pareillement iceulx hommes 
vinrent à passer à peu près de mon pere , 
mais non plus que moy ilz ne le virent , et 
s'en sont retournés couchier. Apres ce fait , 
je retournay audit mon pere et luy contay 
le tout : mais, non content de moy , il me fist 
encor aller en plusieurs lieux pour trouver 
manière que du moins je voulcisse eschaipper. 
Helas! je ne sçavoie que faire ne que penser 5 
et , pour le complaire, me remis en chemin 
et montay encor en plusieurs lieux ., et telle- 
ment qu'il me sembloit que je avoie trouvé 
lieu assés propice de passer oultre, dessus la 
vainne d'ung raollin qui estait en manière 
d'une haie de cloie. Mais premier il eust 
esté force de reprendre nos liucieulx qui 
pendoient à la tour, pour en cest endroit 
me desvailler, et n'avoie pour ce faire que 
une vieille eschielle pour y monter. Helas J 

je avoie de ceste affaire tant de pensées que 
je ne sçavoie à quelle tenir ne comment je 



me y deusse conseiller ; car il me sembloit 
que, si je laissoie ledit mon pere 9 il seroit 
mort de froidure avant qu'il fust jour et luy 
seroit force de se encuser: et avec ce, n'es- 
toit pas chose <#rtaine que d'eschaipper , 
et y estoit encbr le dangier plus grant qu'il 
n^avoitesté à nous desvailler. Oultre plus, 
je ne sçavoie où je fusse, tout nud et des- 
chault, mourant de froid , tellement que je ne 
me pouvoye aidier. Et après toutte pensée , 
je prins advis et eus conclusion de retourner 
audit mon pere , et luy dis à ung briefmot, 
puisqu'il n'estoit en moy de le saulver , que 
je voulloie vivre et morir avec luy et veoir 
le bien et le mal , sans jamais m'en séparer. 
Alors en jectant ung souspir, ait parlé ledit 
mon pere et dit ainsy : Mon Dieu , mon 
créateur, tu en soies loué et bénis, car 
jamais ne me cùidoie veoir en tel estât ne en 
pareille désolation comme je suis. Âpres ce 
dit, fut conclud que je le pranroie dessus 
mon col et le porteroie là où il nous sembloit 
le miculx pour nous adresser. Et ainsy en 
fut fait; car nous vinsmes droictement arriver 
là où le capitaine se tenoit, lequel, après 
que mon pere eult appelé plusieurs fois, 
s'est bien subitement levé et ait respondu 
disant : Qui estes vous ? Et ledit mon pere , 
quausy en pleurant et à voix caissée , luy dit : 
Si suis je moy le pouvre prisonnier qui ay 
cuidié eschaipper.— Comment, dit il, où est 
ton ftlz?— Helasî chetif, ce dit mon pere, 
je suis dessus son col, car j'ay une jambe 
rompue et ne me puis soubtenir. Et le de- 
mandoit le capitaine pour ce qu'il ne les 
véoit pas, pour l'obscurité de la nuit. Et 
alors , comme enraigié , fist lever ses gens et 
juroit Dieu et ses saincts qu'il nous feroit 
pendre et estrangler avant qu'il fust le matin. 
Et après plusieurs aultres parolles qui trop 
longues seroient à reciter, descendirent au 
bas en la court plusieurs d'iceulx satellites , 
avec lanterne et flambeaulx , haiches d'airmes, 
voulges, dairts et espées, et sembloit qu'ilz 
nous voulcissent estrangler ; et là , en nous 
poussant et frappant, fumes remis en la 
prison , estroictement enclos , sans oyr aultres 
nouvelles , jusques au londemain au des- 
juner. 

Le londemain venu , fut renvoie celluy 



maire de Sainct Hubert devers nous, et 
trouvait ledit mon pere en très pouvre estât ; 
car, de toutte la nuyt , il n'avoit heu repos , 
forsque crier et braire , et estoit pitié de 
l'oyr lamenter et plaindre. Et souffroit le 
pouvre homme si très grant doulleur qu'il 
n'est à croire ; et , comme une femme tra- 
vaillant d'enflant, n'avoit le pouvre patient 
aulcun repos, car il perdoit tout le corps, et 
se acomençoit sa jambe très fort à enfler. 
Parquoy le maire, voyant la pitié, le hit 
bien viste dire au capitaine, lequel y envoya 
une couchette pour le couchier avec ung 
bon homme , bairbier du païs , nommé Jehan 
Bels Vels , qui mist toutte diligence à le 
reguerrir et aidier. Celluy bairbier luy tirait 
la jambe et remist chacun os en son lieu et 
luy loiait avec estelle et bandit de drappiaulx, 
comme il appartient. Au reste , à touttes ses 
aultres plaies il mist la main et fist gentil- 
ment son debvoir. Et à moy fut apourté ung 
ceppe auquel je fus mis et enfermé des pieds 
avec la clef, touttes les nuytz , auprès de la 
couchette de mon pere : et furent les fenestres 
miculx fermées et bairées que devant : *t ainsy 
je fus bien gairdé d'eschaipper. Longuement 
fumes en cest estât , tant que la jambe de mon 
pere se reprint , et marchait desjay dessus 
avec une crosse , et furent ses aultres plaies 
à peu près accloises et reguerries. 

Or lairons maintenant de ces choses ung 
peu le parler et vous dirai comment se main- 
tinrent mes oncles , qui estoient frères à mon 
pere, et aussy vous dirai que devindrent 
iceulx lairons qui nous avoient vendus , et 
quel paiement ilz en eulrent pour nous avoir 
livrés. Vous debvés sçavoir que le bruit fut 
grant en la cité et par tout le pais de nostre 
prinse, à cause que ce n'estoit pas fait en 
bonne guerre , ains estoit une traïson et lair- 
cin. Parquoy vinrent alors lesdits mes oncles 
à Mets pour parler aux seigneurs de ceste 
affaire, mais pour ce que nul ne sçavoit 
là où nous estions menés , on n'y sçavoit que 
faire. Rellecquin et Picanat ausquelx on avoit 
promis, dès incontinent après nostre prinse , 
leur donner cent florins pour nous délivrer 
et avec ce qu'ilz seroient les bienvenus et 
gouverneurs de Chaivencey, dès qu'ilz vin- 
drent à Billey , comme dit est devant, et 
que l'on fut saisi de nous , on leur en don- 
nait des blanches et avec seullemenl ung 

florin de vingt grô6 lurent envoyez & Verdun. 
Parquoy , voyant qu'ilz estoient frustrés et 
que Ton les avoit deceus et trompés , lurent 
très mal contens , et eussent bien voullu 
ravoir leur paix et que jamais ilz n'eussent 
entrepris la follie et qu'ilz ne s'en lussent 
meslés. Helas! trop tairt pour nous en estoit 
le repentir, car maintenant n'estoit pas en 
eulx de nous saulver. Or, après que leur 
florin lut despendu, ilz furent advertis que 
lesdits mes oncles faisoient enqueste de 
toutte part pour sçavoir là. où nous estions 
menés. Parquoy bien vistement leur ont 
mandé que si Ton leur voulloit faire leur paix 
et qu'il leur fust pardonné , ilz retourneraient 
à Mets et en plein jugement ilz en dir oient 
toutte la vérité, et tellement que , après 
plusieurs langaiges et plusieurs allées et 
venues, voyant que aultrement on ne le po- 
voit sçavoir , furent iceulx lairons mandés , 
et encor davantaige furent de mes oncles 
et aultres amis festoiez , pour tesmoigner 
à la justice la vérité. Puis , après ce que 
Ton fat bien deuement du cas informé et 
adverti, et instrumens de notaire en furent 
prins, la cité en ait heu rescript au duc 
René , lequel incontinent le mandait audit 
de Chaivencey qui fort et ferme dit et main- 
tint qu'il nous avoit arrière rendus et délivrés 
à ceulx qui nous y avoient menés, et que 
plus n'en sçavoit : et ainsy demoura la chose 
jusques ung jour que vous oyrés. 

En celluy temps , nous estions , mon pcre et 
moy, tousjours en prison , comme cy devant 
avés oy ; et estoit ledit mon pere à peu près 
reguerri de sa jambe. Touttesfois , je ne sçais 
à quelle occasion , le maire Sainct Hubert fat 
tenu suspect : parquoy il nous fut osté , et en 
son lieu fut commis ung viez homme d'armes 
gascon. Ung jour , vingt celluy gascon, nommé 
Pierre, à nous, et, en fort louant le capi- 
taine de leans , nous dit qu'il avoit grand pitié 
de nous , et que ceulx qui nous avoient menés 
leans, par plusieurs fois, avoient requis au 
devantdit capitaine de nous rendre en leurs 
mains pour nous mener à leur plaisir, et que 
de ces choses ilz avoient heu grant question 
ensemble, à l'occasion de ce qu'il ne nous 
voulloit rendre. — Mais maintenant, ce dit 
Pierre, il n'y ait remède ; il fault qu'il vous rende 
à eulx ; car ilz ont envye et sont courroucés de 
ce tme vous estes si bien traictés et de ce que 



vous avés voullu eschaîpper. Plusieurs telles 
parolles ou semblables nous disoit souvent ledit 
Pierre pour plus nous embaihir , et tousjours 
en descoulpant le capitaine de nostre prinse. 
Et famés longuement en ce desconfort , en ne 
attendant que l'heure que l'on nous vinst 
quérir ; car celluy Pierre certiffioit que à iceulx 
nos maistres ne chailloit de rançon , ains 
avoient ceulx de Mets en si grant hayne que , 
en despit d'eulx, ilz nous feraient villainement 
morir. — Touttesfois, ce disoit Pierre, je 
leur ai encor prié pour vous jusques à tant 
que celle extresme froidure soit passée ; mais 
gairdés bien, dit il, que, si en aulcun temps 
Dieu vous faisoit la graice d'estre délivrés de 
leurs mains , vous m'en rendiez le mal pour 
bien ; car je vous assure que , si une fois je 
vous enmaine hors de sceans , vous estes en 
grant dangier de vostre vie. Helas ! quel poure 
reconfort à ceulx qui desjay estoient assez 
desconfortés et qui aimassent mi eulx à esfre 
morts que d'estre en telle langueur ; car alors 
autant nous estoit la mort que la vie. Mon 
pere n'estoit pas encor du tout reguerri, et 
moy en piteux estât $ couchant touttes les nuytz 
au ceppe , comme ung lairon. Las ! et encor , 
chascun jour, on nous menaiçoit de avoir pire 
et ne sceussiens mangier une bouchée que en 
pleurant et gémissant. O , quelle pitié ! Je ne 
le scauroie tout dire et ne me serait possible 
de vous conter touttes les doulleurs et les 
desconforts qu'ilz nous y firent souffrir : ou 
autrement , si tout dire voulloie , je double 
que l'aconter ne vous fust ennoieulx , car on 
en ferait ung gros livre. 

Et en ces entrefaictes, vint, ung jour, le 
capitaine nous veoir en habit dissimulé et en 
guise d'ung pallefrenier. Chescun jour, nous 
estions menaicés , disant que lesdits noz mais- 
tres ne voulloierçt avoir pitié de nous , ains 
voulloient que l'on nous rendist en leurs mains, 
s'ilz n'avoient trois mille escus , et juraient , 
comme lairons, qu'ilz estoient certains que, 
sans nous deffaire , nous en eussions bien payé 
sept mille^ mais, comme ilz disoient, pour 
ce que le capitaine nous menoit trop doulce- 
ment, nous estions rebelles etvillains; lesquelles 
paroles nous perçoient le cueur et nous met- 
toient en grant tristesse. Alors celluy Pierre, 
le tourner, feindant que le capitaine prioit 
pour nous, fit dilater la chose encor huit jours 
et puis dit que, si dedans ce temps, accord 

n'y estoit trouvé , il failloit qu'il nous delivraist 
en leurs mains , comme il avoit promis , pour 
faire de nous à leur plaisir. He , Dieu ! à quelle 
doulleur fumes nous menés ; car, chascun jour, 
nouviaul dueil nous venoit de tous cous tés. Les 
huit jours passés, une nuyt, environ la mynuit, 
vinrent, trois ou quaitre compaignons deffer- 
mer la prison et avec voulges, lanterne , dairts 
et espées me vinrent soudain empoignier, 
moy qui dormoye au ceppe , et bien furieu- 
sement me resveillerent ; puis deffermerent 
celluy ceppe à la clef et commandèrent de me 
lever; car, comme ilz disoient, par l'ordon- 
nance de nos maistres, il failloit que je hisse 
mené en France ou aultre part , à leur plaisir. 
Mon pere dollent ne dormoit pas , ains estoit, 
toutte la nuyt , se remuant et retournant , et 
ne povoit aulcunement reposer ; car il estoit à 
demy mort des menaces que , tous les jours , 
on nous donnoit. Et alors, quant il me vit 
ainsi rudement traicter comme ung murtrier 
ou ung lairon et que Ton m'en voulloit mener, 
le cueur luy fendit de doulleur et se print à 
pleurer.— Helas, dit il, pour Dieu , laissés le 
moy ou je mourrai de deuil. — Ha ! villain 
maitin,*ont ilz dit, si tu peusses cheminer, 
on ne te laisseroit pas sur celle couchette. Tu 
es maintenant trop ayse, mais tu le pourras 
bien , en aulcun temps , accompairer : et en 
disant ces parolles , firent semblant de le frap- 
per. Le pouvre homme menoit son dueil seul 
à par luy, et luy fut force de me laisser aller, 
non saichant qu ilz voulloient faire de moy ne 
là où ilz me voulloient mener. 

Alors ainsy en point , comme ung lairon , 
me tenant par les bras, me desvaillairent de 
celle tour, puis au fonds d'icelle meisme tour 
me bouttaireut , et fus là mis en mie grant 
cauve , en laquelle y avoit ung gros ceppe , 
souffisant assés pour mettre trente hommes 
à une fois , auquel je fus boutté des deux 
pieds, et me laissèrent seulet, démenant illec 
mou dueil : et Dieu seit en quel repos je fus 
toutte la nuyt et les aultres ensuivant ; et me 
sembloit que chacun jour durait ung an. 
Vous debvés penser en quelle doulleur de- 
mourait pareillement ledit mon pere , auquel 
ilz faisoient acroire que Ton m'avoit délivré 
à nos maistres qui m'en avoient mené en 
France , et ne sçavoient en quel lieu ne co- 
rnent. Las ! le pouvre homme avoit de ces 
choses tant de doulleur au cueur, que nul 



ne le sçairoit penser. — Pour Dieu , ce di- 
soit le pouvre homme , tués moy ou faictes 
en ce qu'il vous plait et laissez aller mon 
filz, ou du moins que me le rameniez; car 
c'est luy qui me soulaisse; vous voiez que 
je ne me puis encor aydier. Helas ! le pouvre 
gairson , quel mal vous ait il fait , que si 
chierement luy faictes compairer? Tout ce 
que le pouvre homme disoit ne luy venoit 
à nul proffit , ains luy faisoient touttes les 
rudesses qu'il estoit possible de faire, affin 
qu'il se mist à rançon à leur voullunté et 
plaisir. Et tellement ont mené le pouvre 
homme que, ung jour, fut entre eulx celle 
rançon accordée de la somme de mille florins 
d'or , sans les despens , par telle condition 
que je debvoie estre ramené auprès dudit 
mon pere. 

Or oyés encor de mon fait qu'il en advint. 
Au londemain que je fus mis en celle fosse, 
en laquelle je gisoie dessus mon dos en grant 
pitié , dessus ung peu de pesas , vinrent de- 
vant moy deux hommes, habilliés de robbe 
de vellour ; et avec eulx vint le tourner et me 
firent iceulx acroire que l'ung estoit le capitai- 
ne (mais il mentoit), lequel , comme il disoit, 
nous avoit du temps passé assez bien traictés. 
Mais , de ces jours en avant , il ne povoit plas 
estre maistre de nous et me fauldroit souffrir 
tant de mal que de mon fait ce seroit grant 
pitié , si doneque mon pere ne se mettoit à 
souffisante rançon : et plusieurs aultres pro- 
pos me dit que trop loing seroit à raconter. — 
Helas! dis je, que voullés vous que je fasse? 
Ferai je de la pierre pain ? Vous sçavés que 
je n'ai rien , car je suis en tutelle et encor à 
marier. Et en disant ces parolles, je fondoie en 
larmes et ploroie tellement que c'estoit pitié ; 
et avec ce , je avoie tant de doulleur, que 
si le cueur ne me fendoit au ventre , je n'en 
povoie plus endurier. Je me véoye ainsy estre 
détenu et mis en fonds de fosse à tort et 
sans cause , me gisant dessus mon dos , en ma 
florissante jonnesse, comme ung murtrier, 
tellement que , si aulcunement je me voul- 
loie aysier, il estoit force que ce fust soubz 
moy, et me couchier dessus en grant pitié. 
Hé , quelle doulleur et quel repos je avoye ! 
C'estoit assés cause de pleurer : et encor 
davantaige , je fus tellement estraint de mon 
orine qui me cuisoit au ventre , à cause que 
tousjours , sans bougicr, je estoie dessus mon 

dos et que à mon ayse je ne povoie oriner 
et me faisoit une terrible doulleur. Et encor, 
pour me plus grever, venoient les rats et 
souris et aultres bestes maingier mon pain 
et l'empourter. Environ dix jours je fus en 
celle tristesse , jusques que ledit mon pere 
se fust mis à rançon , comme dit est dessus ; 
et puis, après ce fait, comme avés oy, ilz 
me ont heu ramené auprès de luy. 

Le pouvre homme, quant il me vit ainsy 
défiait et maigre, il m'embrassait, estraint 
et acollait , et en plourant fut longuement 
qu'il ne povoit parler. Apres plusieurs lamen- 
tations faictes de luy et de moy, la chose 
demourait ainsy environ quinze jours, et re- 
tournay à ma santé , forsque de loing temps 
après je estoie en grant doulleur du ventre , 
à cause que je ne povoie oriner. Or se pas- 
sait la chose et cuidoie desjay estre dehors ; 
ne me chailloit quoy qu'il coustait ; car j'eusse 
voullu estre nud et deschault à mille lieues , 
sans denier ne maille, mais que je fusse esté 
délivré. 

En celluy temps qu'il faisoit une merveil- 
leuse froidure, et au temps des grandes neiges, 
vinrent les traistres qui se disoient noz mais- 
tres , en la prison , c'est assavoir Grégoire et 
le Loherain, tout housses et esperonnés, avec 
Pierre , le tourner 5 et , comme gens enrai- 
giés, feindant qu'ilz venissent de loing, prin- 
drent à crier et braire, disant que le capitaine 
n'estoit pas gentil homme , d'aultant qu'il ne 
nous avoit voullu délivrer en leurs mains, 
comme il avoit promis , et juroient en re- 
noyant , comme hors du sens , qu'ilz en eus- 
sent heu plus de deux mille escus. Le pouvre 
homme , mon pere , se jectait devant eulx 
en terre et se prosternait à deux genoulx, 
les mains joinctes , devant leurs pieds , et en 
se excusant voult aulcunement parler. Mais 
Grégoire , £omme enraigié , luy courut sus 
et, avec une petitte massue qu'il tenoit en 
la main , le voult frapper ; et luy fut tout 
biaul , s'il se peult taire : car il trippoit et 
se demenoit, comme enraigié, ne jamais ne 
le voult escouter. Et , en luy présentant celle 
massue devant le visaige, en menaçant ait 
dît : Ha ! traistre , te veulx tu démener ? Ne 
sçay je pas bien comment tu as presté argent 
à la cité pour faire la guerre au duc René ? 
Or resgairde viste comment tu veulx faire. 
Veulx tu que l'on t'enmaine , ou si tu veulx 

mander à tes frères et aultres tes amys qu'ilz 
t'envoient icelle rançon , et que tu leur dies 
le lieu là où tu veulx qu'elle soit prinse ? 
Et disoient ces mots , comme si tout l'argent 
fut tout compté en une bourse. Et dès incon- 
tinent firent venir encre et papier ; et , pour 
abregier, ilz me firent escripre une lettre à 
mes oncles, laquelle leur fut pourtée par 
aulcune fille de joye , car nul messaigier n'y 
eust osé aller ; et croy que lesdits mes oncles 
la brullairent, et n'en fht jamais nouvelle. 

Ce temps durant, nous fist le capitaine 
assez bien traicter , tellement que la jambe 
de mon pouvre pere fut quausy guerrie. Or 
faisoit ledit mon pere prier , de jour en jour, 
que l'ung de nous fust envoyé quérir la ran- 
çon , et fut quausy passé que je seroie envoie. 
Mais, pour ce qu'ilz eurent peur que mon 
pere, qui estoit viez, ne se laissast morir, il 
fut dit qu'il seroit laichié et moy demoureroye. 
Ceci ne fut pas fait sans grant mistere , et ne 
vous auroie escript en deux feuilles de pa- 
pier ce qui , durant quinze jours , en fut fait 
et dit. Car, tout premièrement , ledit Pierre , 
le tourner, nous dit que c'estoit à sa prière, 
et que le capitaine le faisoit par pitié , sans 
noz maistres , parmi telle condition , que ledit 
Pierre se mettoit en prison pour mon pere 
et que mon pere segairdaist bien de desclairer 
son cas à personne , et moult d'aultres telles 
parolles que trop long seroit à raconter ; et 
ne se attendoit plus forsque le temps fust ung 
peu plus doulx , pour partir. 

Or avint que , durant ces choses , par ung 
diemanche , au malin , fut amené ung homme 
en la prison devant mon pere , lequel estoit 
acoustré en seigneur, et avoit vestu une robbe 
de vellour, et feindoit celluy à estre le ca- 
pitaine, et dit celluy audit mon pere plu- 
sieurs parolles , lesquelles je laisse pour éviter 
prolixité. Et après ce qu'il eust beaulcopt 
dit, remonstrant audit mon pere le dangier 
où il me laissoit , s'il ne retournoit au jour 
dit et acquittoit sa promesse , se print celluy 
traistre à jurer de grans et villains sermens 
que, si aultrement il faisoit, que à moy 
et à Pierre le feroit çhierement compairer. 
Et alors se fist apporter encre et papier et, 
tout en la présence dudit mon pere, me fist 
escripre une lettre de laquelle le contenu fut 
tel que je pardonnoic ma mort, de quelle 
mort que l'on me vouldroit faire morir, et 

ainsy l'accorda ledit mon pere, au cas que, 
dedans douze jours aù plus , il ne retournaist 
avec la rançon en un lieu en France, em- 
mey les champs , qui luy fut enseigné , nommé 
Nostre Dame de Mancz. Et là devoit venir 
ledit mon pere dedans le jour avec la rançon 
ou Penvoyer, laquelle rançon il devoit mettre 
ou faire mettre auprès d'icelle chaippelle, 
entre deux pierres : et le premier qui seroit 
venu , devoit faire une croix de craye à Phuys 
de la chaippelle pour enseigne, et puis ce 
fait, sans se enquérir plus avant, s'en devoit 
retourner. 

Celle promesse ainsy faicte et jurée et la 
lettre de ma mort escripte, s'en retourna 
celluy avec la lettre , et fut fermée l'huis de 
la prison en laquelle triste et dollent fut alors 
ledit mon pere, et estoit très desconforté, 
pensant au terme qui luy estoit si court et 
. à la rançon qui estoit si grosse. Paireillement 
pensoit le pouvre homme le dangier auquel 
il me laissoit, et tant d'aultres pensées luy 
venoient en mémoire qu'il en avoit cent mille 
passions en son cueur. Alors , quant je le vis 
en tel desconfort, je luy donnay couraige, 
disant qu'il ne se esmaiaist de rien et que 
Dieu nous aideroit. Parquoy, après plusieurs 
pensées et souspirs, et après plusieurs parolles 
rendues entre nous deux , ledit mon pere se 
resconfortait et print couraige : puis me pririt 
à dire son intention et comment il vouloit 
faire, et là où il vouloit pranre partie de $a 
rançon. Et pour ce qu'il parloit hault , je luy 
fis signe de parler bais , affin qu'il ne dist 
chose qui nous puist nuire , de peur que Ton 
ne nous escoustaist. Et en ces devises se pas- 
sait le temps bien tairt, en attendant tous- 
jours que l'on le vint quérir pour partir, 
comme il avoit esté dit. Mais escoutés or la 
traïson que l'on nous flît. 

Durant le temps que celluy qui se disoit 
capitaine , parloit à nous , comme cy devant 
est dit , Pierre , le tourrrier, se caichait der- 
rière le ceppe auquel je couchoic, pour es- 
couter tout ce qui entre nous seroit dit, et 
tellement que , alors que nous attendions leur 
venue, ledit Pierre s'en estoit secrcttement 
allé devers le vray capitaine, Jehan de Har- 
court, et luy avoit tout conté et dit, puis 
retourna ledit Pierre de coste nous et là se 
assist et faisoit piteuse chiere. Alors mon 
pere luy demandait s'il seroit tost temps de 



partir ; mais ledit Pierre luy dit , comme tout 
courroucé , qu'il ne sçavoit quant il partirait 
et que les choses estoient retournées. Ledit 
mon pere , voiant qu'il estoit courroucé , fut 
bien esmerveillé dont ce venoit , et de fait luy 
enquérit la cause de son courroux, et tellement 
que ledit Pierre luy confessa comment il s'es— 
toit caichté pour escouter. — Mais, dit il , vous 
avés parlé si bais que je n'en ai pas entendu 
la moitié, et pour ce, je ne sçay quelle in- 
tention vous avés. Vous voyés, dit il, que 
je demeure pour vous et , si vous faillies de 
vostre promesse , vous nous mettriens en pi- 
leux point , moy et vostre filz ; et moult 
d'aultres parolles nous dit ledit Pierre, qui 
longues seroient à raconter. Alors de ces pa- 
rolles se excusait moult fort ledit mon pere 
et moy pareillement en jurant et en faisant 
plusieurs sermens que en nostre pairler n'y 
avoit que bien et tout ainsy comme la lettre 
le chantoit. Oultre plus, je luy disoie qu'il 
ne devoit pas aultrement croire que l'inten- 
tion de mon pere ne fust bonne ; car, si je 
sçavoie qu'il deust faire au contraire, je seroie 
bien malheureux de moy mettre en tel dan- 
gier. Puis de rechief je luy disoie que l'on 
me pernist dès maintenaut et que l'on me 
mist au ceppe bien estroit enserré et que je 
fusse estroitement tenu jusques à son retour* 
— Pour Dieu , dis je , faictes que mon pouvre 
pere soit mis à délivre et, au cas qu'il ne 
laisse son debvoir dedans le terme, faictes 
moy morir de quelle mort qu'il vous plairait f 
et dès maintenant je vous pardoins ma mort. 
Et en disant le mot, les grosses lairmes me 
tomboient au long de mon visaige en terre , 
et estoit pitié de nous oyr. Et niantmoins 
touttes ces choses , ne quoy que nous sceus- 
sions dire, demourait encor ledit mon pere 
tout le jour après, auquel Ait conclud qu'il 
partiroit à la mynuit. Et, quant ce vint à 
celle heure de mynuit, fut adoubé ledit mon 
pere comme ung ladre, touppé et caichié, 
et, en la conduicte de quaitre ou cinq gros 
ribaultz, il fut livré et enmené, comme cy 
après oyrés , si lire ou escouter le voullés. 

Vous devés sçavoir et entendre que quant 
ce vint au despartir dudit mon pere , ce ne 
fut pas sans pleurer; car le pouvre homme, 
en me commandant à Dieu, me embrassait 
et estraint , et si très fort et amèrement plou- 
roit que c'estoit pitié de le resgairder. Helas ! 

s'il eust sceu l'encombrier qui luy vint, il 
eust encore plus fort plouré, car, de onze 
mois après , il ne me vit : auquel temps je 
souffris du mal beaulcopt , comme vous oyrés. 
En le commandant à Dieu, pareillement je 
fondoie en lairmes et avoie le cueur si eslrainl 
que je ne povoie parler. Las î si j'eusse encor 
sceu le mal qui m'estoit à advenir, je ne sçay 
que j'eusse fait ne comment je me fusse 
démené. 

Or demouray là tout seul, maingeant mon 
pain en tristesse, combien que aulcunement 
je me reconfortoie de la revenue de mon pere ; 
lequel, après Ce qu'il se fust parti de moi 
et qu'il fust en la baisse court, on le mist 
à cheval, ses crosses pendantes à l'arson de 
la selle , et eult , en lieu d'eslriez , une plan- 
che dessoubz ses pieds , pour soubtenir la 
jambe qu'il avoit heu rompue ; et , en cest 
estât, fût conduit, toute la nuyt, par bois 
et par haies aux grans neiges et froid qu'il 
faisoit. Et fut , de leur malvistié , mené tout 
au contraire de leur chemin ; tellement que 
quant ce vint le maitin, au saillir du bois, 
ilz apperceurent arrière devant eulx le chais- 
teaul dont ilz estoient partis : et l'ung d'entre 
eulx , feindant qu'ilz eussent desjay bcaucopt 
cheminé, demandait à leur guide, qui estoit 
le braconier de leans, quelle plaice c'estoit 
qu'ilz véoient devant eulx , lequel respond et 
dit que c'estoit Chaivencey. Alors celluy, com- 
me tout enraigié , subit les fist reculer arrière 
dedans le bois et faisoit semblant qu'il voul- 
cist tuer ladicte guide, et disoit en se courrou- 
çant et maulgreant qu'il les avoit mal menés 
et que c'estoit leur plus grand ennemi. Et 
touttes ces fictions faisoient de leur malvistié , 
affîn que ledit mon pere ne sceust point à 
vray qu'il vint de Chaivencey. Helas ! le 
pouvre homme n'a voit jà besoin d'estre ainsy 
pourmené , car il faisoit grand froid , comme 
dit est devant, et luy dueilloit très fort la 
jambe. Puis , en resgairdant la tour en la- 
quelle il m'avoit laissié enclos, le cueur luy 
pairtoit parmy, et ne se peult tenir de plourer, 
et fist plusieurs regrets en son dollent cueur, 
qui longs seroient à raconter. Mais pour 
abréger , ilz se sont mis au droit chemin , et 
tellement que , avant le midy, ont demandé 
audit mon pere où il voulloit estre mis et 
qu'il avisast aulcun villaige au Barrois là où 
il eust quelque cognoissancc pour le mettre , 

car plus avant ilz ne voulloient aller. Et de 
fait fut deschairgié au bout d'ung villaige, 
nommé Moi ne ville , auprès d'une haye , et 
firent acroire à aulcunes femmes que c'estoit 
ung pouvre pellerin qu'ilz avoient trouvé mal- 
laide sur le chemin; puis, ce dit, s'en sont 
retournés. Et alors ledit mon pere envoiait 
quérir ung sien parent qui dcmouroit audit 
villaige, lequel moult charitablement le traicta 
pour celle nuyt : et au londemain , avec ung 
bon lit le mist sus une chairette et l'amenait 
à Y igneulle , dont il estoit. 

Les nouvelles de sa venue en furent tantost 
espandues par le pais, parquoy chescun le 
venoit veoir : puis , au londemain , se fist ame- 
ner à Mets. La pouvre femme, ma mairaitre, 
ne sçavoit qu'elle deust faire de joye qu'elle 
avoit; car les frères dudit mon pere, qui 
estoient trois riches hommes et tous germains 
de pere et de mère , luy avoient lait bien peu 
de charité, et encor firent depuis, comme 
vous oyrés. Car, dès incontinent qu'ilz en- 
tendirent et sceurent que ledit mon pere les 
requeroit de emprunter argent pour sa ran- 
çon, ilz le furent deceller aux seigneurs de 
la cité, qui estoit une chose qu'il leur avoit 
fort recommandée. Parquoy lesdits seigneurs 
en furent assemblés , et dès tantost , au lon- 
demain, en furent aulcuns, de part le conseil, 
envoiés devers ledit mon pere, lequel se gisoit 
au feu et ne povoit cheminer , pour le travail 
qu'il avoit heu. Et après plusieurs parolles et 
que à force luy convint dire toutte la vérité , 
luy firent defiense, sur .corps et sur biens 
et sur tout de tant qu'il les povoit craindre 
et doubter, qu'il ne me raichetaist point et 
que l'on les en laissaist convenir. La defiense 
oye , le pouvre homme fut en grant pensée : 
et combien que auparavant il eust bonne 
volonté de ce faire, ilz luy dirent tant et 
d'une et d'aultre, que son couraige fut re- 
tourné. Or me veuille, à ccste heure, Dieu 
aidier , car de ma vie je suis en grant dan- 
gier. La rivière qui court auprès dudit Chai- 
vencey le Chaistel, rompit les ponts et les 
mollins de leans, et n'estoit possible, sans 
nacelle, d'y entrer. Plusieurs aultres malz 
fist tant en ce lieu comme aultre part ; car 
elle entrait en la cauve dudit Chaivencey, 
et , entre les aultres dopmaiges , tumait et 
renversait ung tonniaul de picquette de la- 
quelle on me donnoit à boire , et fut force , 

dès ce jour en avant, que Ton me donnasi 
de Pyaue: encor me lut tout biaul quant 
j^en povoie avoir. Et tantost après, le sixies 
me jour de febvrier , la gcllée revint aussy 
fort comme elle a voit esté devant : parquoy 
fut cest hiver appelé le grant hiver, aussy 
bien comme on l'avoit appelé l'hiver des 
grandes neiges, et durait jusques au tiers 
i jour de mars. 

Il avint en ce temps , environ la fin dudit 
mois de febvrier, que deux compaîgnons de 
la cité ou du païs d'icellc furent suspectz 
de nostre prise. L'ung se nommoit Biaise et 
l'autre Jehan Billon ; et voulloit on dire qu'ilz 
estoient de la trahison. Et à celle occasion 
s'en esmeut une guerre et ung huttin qui 
durait assés depuis ; et tellement que, durant 
ces jours , les deux devantdits espiairent le 
filz d'ung mairchant de Mets, nommé Four- 
quignon de Fornelrue , le mercier ; et , au 
retour de sainct Nicollas, Pont heu prins et 
enmené : de quoy plusieurs malz advindreut 
depuis, comme vous oyres. 

Or vous tairay de ces choses le parler et 
vous diray le domaige que Ton me fist après 
le despart de mon pere. Vous debvés enten- 
dre que quant je fus seul , ilz se parforcerent 
de me bien gardeir. Et de fait , tout incon- 
tinent que ledit mon pere se fut parti de moy, 
comme cy devant avés oy , m'ont amené ung 
mareschal , lequel avec le despencier de leans 
vint en la prison là où je me gisoie en grant 
pensée; et puis, sans me faire aultre salu- 
tation , me mirent de gros fers aux pieds , 
et en rabaitant et forgeant de gros clous sus 
une petite enclume pour les serrer en mes 
jambes , me fesoient tenir la chandoille pour 
allumer. Mais, à ceste heure, mon dollent 
cueur se creva tellement que, pour tout le 
monde , ne me fusse tenu de plourer ; et tel- 
lement que les grosses lairmes , procédant de 
mes deux yeulx et courant au long de ma face, 
chéoient dessus les mains de celluy qui me 
forgeoit les fers. Hélas ! comment avoie je le 
cueur triste et dollent de me veoir ainsy mal 
mener. Puis , quant ilz heurent ce fait , ilz 
me laissèrent seullet, démenant mon deuil 
seul à par moy : et créés que, toutte la nuyt, 
je n'eus gaire de repos, si non plourer et 
lamenter. Quant ce vint au londemain, en- 
won le disner , Pierre , le tourner , retourna 
de coste moy, et, me voyant si triste, me 



print aulcunement à conforter, et fut plu- 
sieurs jours qu'il me traictoit assés bonement. 
Ce temps pendant et durant les douze jours 
de l'attendue de mon pere, qui estoit le terme 
qu'il avoit pris de retourner, pour ce que 
le temps me ennuioit forment et que de brief 
je cuidoie estre délivré, et affin de plus le- 
gierement passer mon temps , je prins aulcuns 
viez pappiers qui estoient en celle tour et 
qui aultrefois avoient servi de fenestres , et 
proposay que dessus iceulx je composeroie 
quelque chose touchant le fait de nostre 
prinsc, et tellement que, avec du chairbon, 
à la clairté du feu , je composai les vers qui 
icy après s'en suivent 1 . 

Durant le terme de douze jours , en atten- 
dant le retour de mon pere, comme dit est 
devant, furent par moy Philippe, estant en 
la prison, et à la clairté du feu, ces presens 
vers grossement et rudement composés, et 
pour ce, s'il vous plait, vous suppleirés et 
supporterés mon ignorance , et les faultes qui 
y sont , corrigerés ; car je les faisoie et corn- 
posoie tels que les voyés et comme ilz me 
venoient au devant, cuidant certainement 
estre bien en haiste délivré. Mais, las! le 
dez fut pour moy bien retourné, et rescheus 
en plus grant ennuy que encor je n'avoie 
esté. Lesdits douze jours passés , se partit le 
devantdit Pierre de Chaivencey, avec certaines 
aultres gens à ce commis , lesquelx tous en- 
semble, bien armés et en point, s'en sont 
allés au lieu devantdit de Nostre Dame de 
Mancz, qui est une chaippelle en France, eu 
mey les champs , là où ladicte rançon devoit 
estre portée. 

Or vous dirai aulcune chose pourquoy en 
partie ledit mon pere ne retourna ne renvoia 
audit lieu de Nostre Dame de Mancz. Vous 

1 Ce sont des huitains, au nombre de vingt quatre, 
ayant tous pour refrain : 

Mauldictc soit la trayson. 
L'auteur ne fait qu'y reproduire les détails de sa 
triste aventure. Voici le début de cette œuvre poétique : 
Or entendes, petit et grant, 
Et retenés ceste matière : 
Vous qui avés entendement , 
Serrés tousjours vos huis derrière ; 
Bouchés fenestres et poulliers, 
Sellon mon intention , 
Et chantés tous , je vous requiers , 
Mauldicte soit la trayson. 

debvés savoir que en ce temps y avoît aul- 
cun personnaige en Bairois , se disant gentil 
homme et lequel aultrefois avoit esté capi- 
taine de Chaivencey , et avoit cellui person- 
naige aulcunement esté cause et motif de 
nostre prinse , comme on disoit. Et pour ce 
qu'il véoit que la chose se portoit mal , voult 
celluy complaire aux deux parties, et, se 
voullant monstrer grant ami dudit mon pere , 
fiit celluy , avec la defiense de ses seigneurs , 
qui le destournait de ne me point raicheter, 
et dit que Ton me raveroit bien par aultre 
voye et sans rançon paier. Puis», quand il 
eult ce fait , comme traistre , mandait au 
capitaine de Chaivencey qu'il ne se trouvaist 
point au lieu de Nostre Dame de Mancz et 
que ceuix de Mets y dévoient envoyer de 
leurs gens d'armes pour les prendre. Par- 
quoy , ces choses oyes , le capitaine n'y aillait 
point y mais y envoyait de ses gens ainsy 
armés , comme avés oy. Or quant ilz vinrent 
là, ilz se tindrent couvertement par l'espaicc 
de trois jours , sans oyr nouvelle de personne, 
puis s^en sont retournés arrière ; et Dieu sceit 
en quelle doulleur je estoie, ces trois jours 
durant , et en quelle peine. Au debout des 
trois jours , vecy Pierre venir de costc moy 
en la prison ; et estoit bien tairt , quant il 
arrivait tout moullié et tout crotté, car il 
faisoit ung horrible temps. La première salu- 
tation qu'il me fist , ce fut en me detravant 
et mauldissant, qu'il sembloit que pierres 
en deussent partir ; et , pour plus me agrever, 
me saluait de la malle sanglante nuyt , et se 
mous trait si courroucé et animé que je pen- 
soie qu'il me deust baitre. Helas ! moy dollent, 
quant je le vis ainsy courroucé et démené , 
je ne sçavoie quelle contenance je deusse 
tenir et moult humblement en plourant me 
humiliay et luy dis: Helas! Pierre, mon 
ami, que vous fault il? Quelles nouvelles 
sont ce que m'apourtés ? — C'est , dit il , le 
diable qui vous empourte, vous et vostre 
pere , qui à tel meschief nous avés mis. 
Traistre, dit il, que vous estes et qui estes 
cause de son allée ; car, par la chair de Dieu , 
si je le tenoie , jamais ne mangeroit de pain : 
mais ne vous chaille, vous l'acompairerés 
bien cher , puisque pour luy avés demouré 
et saviés J»ien qu'il ne revenroit point. Je 
vous jure et vous promets , ce dit ledit Pierre, 
que devant que la nuyt soit passée, vous 

vouldriés que jamais ne fussiés esté né : mais 
au fort , ne m'en chault , et au grant diable 
soiés donné ! — Hélas! dis je, que je le seusse, 
non faisoie , sur ma part de paradis : j'eusse 
esté bien malheureux de voulloir demourer. 
— Par la chair de Dieu, ce dit il, si en serés 
vous mis en torture et en géhenne, avant 
que la nuyt soit passée. Or avisés à vostre 
cais et comment vous le ferés : le diable vous 
faisoit bien demourer pour luy. En ces pa- 
rolles ou semblables Aimes loing temps et ne 
me sçavoie comment excuser , car il n'y avoit 
point de droit pour moy. Et juroit ledit 
Pierre et trippoit qu'il sembloit qu'il fut en- 
raigié. 

Or estoit venu le jour que je cuydoie estre 
délivré; mais j'estoie pis que devant et en 
plus grant dangier. Alors bien furieusement 
m'ait dit ledit Pierre que je me adoubaisse , 
si je voulloie, et que l'on me venroit tantost 
quérir , et en ce disant ferma l'huys à la 
clef et me laissa illec. Dieu seit en quel des- 
confort je lus lors et ne sçavoie que penser. 
L'une fois, me venoit au devant que mon 
pere avoit esté arrière prins et rué jus avec 
l'airgent, ou possible qu'il fust encor leans 
détenu et qu'ilz ne l'eussent point envoié , 
comme ilz disoient 5 et tant d'aultres diverses 
pensées me venoient à devant que c'estoit 
merveille que je ne moroie de dueil. Tout- 
tesfois je reprins mes esperits et en faisant le 
signe de la croix et en me recommandant à 
Dieu, je me adoubai de celle pouvre sairge 
que j'avoie : si la mis en eschairpe , comme 
ung Egiptien , ung bras dehors , noée dessus 
l'espaule, car aultre habit je n'avoie, avec 
mon bonnet et ma chemise que j'avoie 
apourtés et qui estoient desjay à demi porris 
et usez. En cest estât fus jusques à minuyt, 
comme celluy qui attend pour morir. Dieu 
seit en quelle tristesse mon pouvre cueur 
estoit : Dieu en gairde tout bon prudJiomme 
de l'essaier ne sentir. 

Environ après la minuyt, arrivait ledit 
Pierre 5 et , entre plusieurs aultres parolles , 
me dit qu'il avoit prié au capitaine que je 
ne fusse bougie pour celle nuyt ; car alors 
il faisoit le plus horrible temps que jamais 
homme vit , de pluye , de vent et de grésil. 
La nuyt se passait en grant doulleur, et le 
londemain vint, auquel furent les yaues si 
grandes et hors de rive, comme j'ai dit de- 

vant , que nul ne sceust entrer leans par 
Pespaice de huit jours durant ; et par ainsy 
je demourai et n'en lus pas mené ; mais 
journellement je estoie menacié et me furent 
plusieurs choses faictes et dictes, qui trop 
loingues seroient à raconter. Les huit jours 
passés , et dès tantost que Ton peult cheminer, 
Ton m'apourta encre et papier et me firent 
cscripre une lettre se adressant à mon pere. 
La lettre , bien piteusement escripte avec les 
recommandations, fut leue, présent le capi- 
taine auprès duquel estoient plusieurs qui , 
oyant la lecture, ne se peulrent tenir de pleu- 
rer. Puis fut envoyée à Mets par une femme , 
et fut donnée audit mon pere. Quant le 
pouvre homme la vit et entendit la tenour 
d'icelle, Dieu seit si son pouvre cueur fut 
estraint et serré de doulleur, et ne sçavoit 
que dire ne que faire, si non plourer et lamen- 
ter ; car , si de mon cousté je avoie du mal, 
il en avoit bien sa part en porchassant tous- 
jours de mon affaire. 

La lettre fut pourtée au conseil à Mets et 
fut leue devant tous les seigneurs , lesquels 
incontinent commirent aulcuns d'entre eulx 
à ceste affaire et , avec certains messaigiers , 
furent envoyez devers le duc René en Lo- 
raine , luy remonstrant qu'il voulcist tenir 
ses gens à tel qu'ilz rendissent les prison- 
niers qu'ilz tenoient ; et fut celle lettre leue 
en sa présence. Alors incontinent furent 
mandés le capitaine Jehan de Harcourt, le 
Loherain et Grégoire, lesquels niairent tout le 
cas et maintindrent fort et ferme qu'ilz ne sça- 
voient où je fusse. Très bien disoit Jehan de 
Harcourt, capitaine de Chaivenccy, à cause 
qu'il ne le povoit nier , qu'il nous avoit logiés 
huit jours ou environ, cuidant que nous fus- 
sions prins de bonne guerre : mais il nous avoit 
heu rendus , et plus n'en sçavoit. Et plusieurs 
aultres parolles furent pour cestuit fait ren- 
dues , que je laisse pour abregier, et plusieurs 
requestes en Turent faictes , qui longues se- 
roient à raconter. Apres ces choses , chascun 
retourna en son lieu sans aultre chose faire. 
Quant Petit Jehan fut retourné à Chaivenccy, 
il commandait encor que une lettre fust 
escripte et envoyée à Mets, comme l'aultre, 
en monstrant qu'il ne donnoit gaire de ce 
que lesdits de Mets avoient fait. 

Durant ces choses , je estoie toujours en 
grant doulleur et affliction : aussi estoit mon 

pouvre pere, lequel , avec sa grant bairbe de 
prisonnier , ne faisoit journellement aultre 
chose que pourchaissier. Et luy venoient sou- 
vent de bien estrainges nouvelles , entre les- 
quelles , ung jour , vindrent à Mets plusieurs 
personnaiges de Chaivenccy, dont l'ung estoit 
chaistellain du lieu , nommé le Hault Didiet , 
ung aultre estoit boullangier et l'aultre estoit 
despencier. Tous ceulx cy ont dit et tesmoigné 
avec ung aultre , nommé Pierre de Puix , que 
j'estoie à Chaivencey prisonnier : desquelles 
parolles en print ledit mon pere instrument de 
notaire. De quoy celluy chaistellain en fut des- 
chaissié et le boullangier en eult les oreilles 
coppées à Chaivencey. Parquoy, le capitaine 
saichant ces choses me tint plus rudement , et 
n'y avoit de jour que je ne fusse menacié 5 
car Pierre me disoit souvent que si l'on ne 
oyoit aultres nouvelles, il ne attendoit que 
l'heure que l'on deust me despeschier. Ces 
parolles et plusieurs aultres me faisoient entrer 
en desesperation , si Dieu ne m'eust aydié : 
et tellement que, comme celluy qui véoit 
que tout alloit au rebour et comme à demy 
désespéré , je me approuchay de la fenestre 
par laquelle je avoie voullu eschaipper, et, 
d'ung couraige meslé de tristesse et doulleur, 
avec mes fers aux pieds , fis tant à plusieurs 
foys qu'elle fut aulcunement descouppée et 
que je vis la clairté du jour, et de fait vis, 
enmey la court , les montaignes et les vallées , 
dont ce me fut grand consolation, pourtant 
que de grant temps , comme il me sembloit, 
je n'avoie veu le jour, et me sembloit que 
ung nouviaul soilleil fut né. Mais cela fut si 
subtillement fait et si gentilment rctouppé 
que l'on ne s'en sçavoit appercevoir, et ainsy 
me maintins par plusieurs jours en attendant 
quelle adventure Dieu ra'envoieroit. 

Et durant celluy temps , vint à Mets mon- 
seigneur l'evesque de Verdun , auquel estoit 
parent damp Guerans , abbé de S* Martin et 
seigneur de Vigneulles ; et à celluy firent les 
seigneurs de la cité ung biaul recueil , et ht 
conseillié audit mon pere de luy parler de mon 
fait , comme il fit. Car il luy conta nostre cas 
tout du long, et il promit audit mon pere 
que , pour l'amour de damp Guerans , son 
pairent , il luy aideroit à son povoir. Et pour- 
chaissoit tousjours ledit mon pere pour le fait 
de ma délivrance. De quoy le capitaine Jehan 
de Harcourt se doubta , pourtant qu'il vit et 

congneut que plusieurs grans personnaiges , 
tels que ledit seigneur esvesque de Verdun et 
aultres , s'en mesloient. Parquoy et à celle fin 
que je fusse mieulx celle , il me fist oster du 
lieu là où je avoie tousjours esté, pour me 
mettre en ung aultre, comme vous oyrés. 

Il est vray que deux jours après , c'est as- 
savoir , par ung jour de maicredi , de nuyt , 
ving troisiesme jout de mars (1491) et la sour- 
veifie de l'anonciatte, vinrent, à l'heure de 
minuyt, en la prison en laquelle je estoie, le 
devantdit Pierre , le tourner , avec plusieurs 
aultres, et eulx venus bien subittement et 
furieusement me esveillairent qui dormoie. Et 
dès incontinent, sans aultre chose me dire, 
prindrent ung grand noir chapperon , fait à la 
façon du pays , comme ung petit mantelet qui 
couvre tout jusques à la corroie , et celluy me 
minrent en la teste, c'est assavoir que cela 
qui doit venir devant , me mirent derrière , 
affin que je ne veisse goutte , et puis me l'ont 
loyé avec une corde parmy le col. Hélas ! com- 
ment je ploroie , quant je me vis ainsy mener, 
car aultre deffen$e n'avoie en moy si non 
plourer et lamenter* Et, à l'occasion de ce 
que tant de fois , du passé , l'on m'avoit me- 
nacié de morir , si mon pere ne venoit de brief , 
je pensoie et créoie fermement que ma lin fust 
venue. Parquoy, à ceste heure là , je trembloie 
comme la feuille de dessus l'arbre et p'atten- 
doie que le copt de la mort. Quant je fus ainsy 
adoubé avec mon chapperon , la corde au col , 
comme avés oy, le devantdit Pierre , le tour- 
ner, me chairgeait dessus son col, à cause 
que, pour mes fers, je n'eusse sceu cheminer, 
ne monter ny avaller les degrés , et me porta 
ledit Pierre tout hors de la prison , enmey la 
court. Et faisoit alors ung merveilleux temps 
de froidure , et cstoit le temps hideux , noir 
et obscur : avec ce, à l'occasion que je avoie 
les jambes touttes nues avec les bras et n'avoie 
que celle pouvre sairge en eschairpe autour de 
moy : parquoy, avec la crainte que je avoie, 
je trembloie tout. Et niantmoins que j'eusse 
desjay bien voullu estre mort et le souhaitoie 
souvent, si estoit nature résistant à cela et 
craindoie fort. Alors , quant ils m'eurent porté 
assés loing, je sentis et aperceus qu'ilz me 
montoient dessus aulcune muraille ou aulcune 
tour: puis je oys le bruyt de l'yawe courant au- 
près d'icelle , dont povés penser que alors j'eus 
une merveilleuse peur et n'avoie encor heu la 

pareille, et pensant que je avoie les gros fers 
aux pieds , avec ce , la corde au col , estouppé 
et bouchié : puis il estoit nuyt que l'on n'oyoit 
rien , avec ce que de loing temps l'on m'avoit 
durement menacié. Touttes ces choses con- 
sidérées , je ne cuidoie jamais voir aultres 
journées; et alors, en me recommandant à 
Dieu , et à sa benoite mere et à tous les saincts 
et sainctes auxquelx je avoie dévotion , je me 
prins très fort à estraindre ledit Pierre qui me 
portoit sur celle muraille , comme dit est ; et , 
tout en plourant et tremblant, luy demanday 
à haulte voix , au nom de Dieu , que du moins 
j'eusse confession, et incessamment luy de- 
mandoie confession. Celluy Pierre , ayant 
pitié de moy , luy vinrent les lairmes aux 
yeulx et me print à conforter et m'ait dit à 
baisse voix que je ne mourroie pas pour celle 
fois et qu'il sçavoit bien que l'on me faisoit 
tort. Alors fus pourté longuement par dessus 
celle muraille, tant que je sentis que nous 
entraimes en une tour , à l'occasion de ce que 
je perdis une grant partie de l'oye du bruyt 
de l'yaue. Et adonc me deschairgea Pierre et 
me osta celluy chaipperon, et vis clair : si 
firent allumer du feu en une petite cheminée 
qui estoit là, et me firent très bien chauffer. Et 
jay ce que le lieu ne fust pas trop biaul , car 
c'estoit là où se faisoit la pouldre de bom- 
barde, neantmoins je me prins à reconforter, 
pensant que si Dieu me faisoit celle graice 
que je puisse là demourer , encor ne seroit pas 
du pire. Hélas ! il ne m'avint pas tant de bien , 
ains me fut donné aultre logis , comme vous 
oyrés. 

Dès incontinent que je me fus chauffé , je 
vis Pierre qui , avec, de la chandoille et avec 
une clef, s'en alla deffermer ung gros guichet 
ou huis couchant , espais de deiny pied , qui 
estoit en ung anglet de celle tour , et me dit 
lors que j'eusse la patience et que force estoit 
que je fusse leans devaillé, et plusieurs aul- 
tres parolles me dit touchant mon pere , qui 
longues seroient à raconter. Cela dit , en toutte 
humilité je me mis en devoir , et m'enseigna 
ledit Pierre comment je me dévoie tenir à une 
grande eschielle qu'il avoit mis leans pour me 
desvailler , et estoit force de me tenir aux 
mains et descendre sur mes genoulx à chascun 
escheillon tous deux à une fois. Or vous pouvés 
penser en quelle doulleur estoit mon dollent 
cueur , quant je me trouvay ainsy seullet en 

celle fousse; car, incontinent que je fus de- 
dans , fut l'eschielle ostée avec la chandelle , 
et demouray là en ung lieu auquel jamais je 
n'avoie veue , sans clairté ne lumière. Helas ! 
je n'y fus pas ung jour ni deux seullement , 
car je y fus onze mois, sans partir. Chescun 
de vous , qui ceci lirait ou oyrait lire , je vous 
prie que du moins vous pensiés en quelle tris- 
tesse je fus lors et en ayés compassion en vostre 
cueur, priant à Dieu qu'il vous en veuille tous 
gairder, car je vous promets qu'il vauldroit 
mieulx morir, ce me semble, que de en au- 
tant souffrir. 

Puis , après ce que je me lus quelque peu 
pourmené parmy celle fousse qui cstoit bien 
estroicte, avec mes fers aux pieds, m'en 
allay sentant de mur à aultres , lesquelx es- 
taient tant moistes et ors qu'ilz me gaistoient 
tout les mains. Alors je vis bien que j'estoie 
mal logié : si me couchay sus ung peu d'es- 
train que on avoit là mis , et attendis ainsy, 
escoutant si je oyroie rien , jusques le mai- 
tin , lequel venu , je ne fus de rien resjoy. 
Car c'estoit la vigille de l'anonciatte en ca- 
resme , laquelle fut de moy bien jeunée , 
pour ce que, ce jour, l'on ne m'apourta à 
boire ni à mangier, ne ne me vint on visiter 
ne veoir qu'il ne fust une heure en la nuyt. 
Pensés que ce jour, pour plusieurs raisons, 
me fut bien grant, et auquel me vinrent de 
diverses pensées. Je croy que, si je ne me 
fusse reconforté en Dieu, en sa benoite mere 
et en ses saincts, j'avoye telle tristesse et 
doulleur au cueur que je me fusse désespéré. 
Car je me véoie estre en grande misère et 
pouvreté, en ma florissante jonnesse, à tort 
et sans cause, sans avoir espérance ne nou- 
velle d'estre tost délivré, et moins encor que 
la première journée que je fus prins, qui 
estait la chose qui plus me faisoit desconfor- 
ter. Helas! les diverses pensées qui me ve- 
noient au devant incessamment, en dormant 
et en veillant, me baittoient le cueur au 
ventre , et ne m'estoit possible de fermement 
dormir ne reposer. Mais, pour revenir au pro- 
pos , quant ce jour fut passé , et environ une 
heure en la nuyt, l'on m'apourta à disner, 
c'est assavoir, Pierre vint et m'apourta une 
escuelle de pois, du pain et de l'yawe, avec 
ung petit de chandelle, et avec l'eschielle 
se availla de coste moy : de quoy je fus quel- 
que peu reconforté, et plusieurs parolles eult 



à moy, touchant mon pere, que je laisse 
pour abregier. Puis s'en alla ledit Pierre et 
retira l'eschielle et je demouray leans enfermé. 

Quant le lundemain fut venu, qui fut le 
jour de l'annonciation de la glorieuse vierge 
Marie, je me prins à dire en grant dévotion 
mes souffraiges et oraisons acoustumées : puis 
me recommandant à la glorieuse Dame que 
elle me gairdaist en mon bon sens et sain 
entendement, me mis lors à besoingner. Or 
avés oy comme le devantdit Pierre me avoit, 
le jour devandit , apourté de la chandelle : 
si vis que en ce lieu y avoit auprès de terre 
une archiere, laquelle on avoit tout nouvel- 
lement murée : parquoy je me liray vers ce 
lieu et fis tant cfue j'en ostay deux ou trois 
pierres, puis ostay la dernière qui touppoit 
le jour, et fis tellement que je vis clair. Alors 
je vis que celle archiere respondoit tout sus 
la rivière, ès foussés, laquelle estoit en ce 
lieu grande et parfonde, et estoit le lieu là 
où elle se despairtoit, et bruioit celle yawe 
incessamment, de nuyt et de jour, comme 
fait Waldrinowe à Mets , qui estoit pour moy 
une chose fort ennuyeuse et malplaisante à 
oyr. Cela fait, je laissay en celle archiere 
ung pertuis au dehors , comme pour boutter 
une pomme, et du dedans je remis tout à 
point, comme il estoit devant, forsque une 
pierre carrée que je ostoie quant il me plai- 
soit pour veoir aulcunement l'air des champs : 
puis je la remettoie avec de la poulsiere si 
gentilment que l'on ne s'en sçavoit apercevoir: 
et, par ce petit de clairté, je passay plus 
aisément mon dueil. Plusieurs fois y resgarda 
Pierre avec de la chandoille , mais jamais n'y 
sceust rien veoir ; car tant estoit subtillement 
fait ce trous , qu'il n'y avoit rien mieulx. Si 
se passait ainsy le temps jusques à paicques , 
sans oyr aultres nouvelles. Je estoie tousjours 
seul en prison, en grant angoisse et tristesse, 
en attendant nouvelles, jusques devers la 
paicques, comme dist est devant. Et telle— 
ment que, en celluy temps, ung jour se 
availlait Pierre de coste moy en la prison; 
car il y avoit environ quinze ou seize jours 
qu'il n'y avoit esté , ne luy ny aultre ; et 
m'availloit ma viande, du pain, de l'yawe 
et du potaige, avec une corde, en une cor- 
beille ou ung petit panier. Alors, à ce jour, 
se print ledit Pierre à deviser à moy asçés 
plus cordiallemcnt que les aultres fois et 

me dit que le capitaine s 1 en alloit dehors 
pourchaissier ma délivrance et que de brief 
on en oyroit bonnes nouvelles, et esperoh 
que , au plaisir de Dieu , je seroie délivré. Sur 
ces parolles je prins grant espérance et en fiis 
merveilleusement resjoy; mais aultre chose 
il ne m'en voult desclairer. Or entendes que 
c'estoit. U est vray que, durant celluy temps, 
le pouvre homme , mon pere , avoit tant de 
dueil que plus n'en pouvoit endurer, et tel- 
lement que journellement il pourchaissoit tous 
ses amis pour ma délivrance : aussy faisoit 
Fourquignon, le marchant de Fornelrue, pour 
le fait de son filz que Biaise et Jehan Billon 
avoient eu prins , comme dit est devant. Par- 
quoy, pour ces choses et aussy pource que, 
en celluy temps, se tenoient en Loraine et 
en Barrois plusieurs mal vais garsons, lesquelx 
journellement couroient et faisoient plusieurs 
pilleries et laircins sur lesdits de Mets, et 
aussy pour traicter de plusieurs articles qui 
estoient encor en différent, touchant le fait 
de la guerre qui avoit esté en Tan devant : 
par touttes ces choses, fut mise et assignée 
une journée amiable, au lieu de Gorse, par 
les parties, au douziesme jour d'apvril en- 
suivant, pour veoir si amiablement Ton pol- 
roit pacifier leur différent. Et à icelle journée 
furent, pour la partie desdits Lorains, quaitre 
commis, desquelx monseigneur l'evèsque de 
Verdun et abbé de Gorse en estoit ung 5 et, 
de la partie desdits de Mets , estoient prins 
maistre Jehan Noël , chainoine et cerchier de 
la grant église de Mets, qui alors estoit aux 
gaiges de la cité, avec seigneur Regnault le 
Goumais et seigneur Wairy Roucel , ambe- 
deux chevaliers, et avec eulx seigneur Con- 
raird de Serriere, l'eschevin. Mais à celle 
journée, pour aulcune raison que je laisse, 
ne s'y trouva point le seig r Wairy devantdit. 

En ce lieu de Gorse fut mené ledit mon 
pere auquel le devantdit evesque de Verdun 
promis t de rechief , comme il avoit fait l'aultre 
jour à Mets et presens plusieurs seigneurs, 
de me faire revenir franc et quicte : de quoy 
le pouvre homme mon pere , fut bien joieulx 
et, en le remerciant, se jectait à ses pieds 
et luy baisait la main. Or acomença celle 
journée à se tenir, dont plusieurs propos 
furent rendus d'ung cousté et d'aultre, que 
je laisse pour abregier ; et fut alors que ledit 
Petit Jehan de Harcourt, luy et ses com- 

plices, le Loherain et Grégoire, avoient esté 
mandés et vinrent à celle journée, comme 
dit est devant ; lesquelx , jay ce que ledit 
mon pere eust ses tesmoings tout prestz , 
niantmoins ilz nyoient et soubtenoient qu'ilz 
ne m'avoient point ne ne sçavoient là où je 
fusse et en presentoient à combattre en champ 
de bataille, et plusieurs aultres parolles di- 
soient , qui trop longues seroient à raconter. 
Touttesfois la chose estoit en bon trayn et 
estoient sur point de s'accorder, si ne fust 
esté à cause que le seigneur Wairy Roucel , 
qui estoit l'ung des commis , comme dit est 
devant , n'estoit pas venu : parquoy lesdits 
Lorains ne voulurent rien passer ne procéder 
plus avant, s'il n'y estoit luy en personne ou 
ung aultre commis en son lieu. Et à celle 
occasion , l'on renvoya bien vistement à Mets 
Jehan Dex, le secrétaire de la cité, le mai- 
credy, de nuyt, pour tesmoigner à messei- 
gneurs du conseil comment lesdits Lorains ne 
voulloient rien faire ne passer s'ilz n'avoient 
seigneur Wairy ou aultre pour luy : parquoy 
le conseil y commit le seigneur Françoys le 
Gournais 5 mais il fut ung peu loing temps 
et ne partit de Mets , le jeudy, qu'il ne fust 
les onze heures sonnées : de quoy lesdits Lo- 
rains se despitairent et prindrent instrument 
de notaire de leur attente , puis sont montés 
à chevaulx , et , avant que le seigneur Fran- 
çoys fust venu , s'en retournairent ; et ainsy 
ne hit rien fait pour celle fois. 

La journée ainsy despartie sans rien faire 
causa grant doulleur au cueur de mon pere ; 
et pareillement l'espérance que j'avoie , peu 
devant , heue à l'occasion des parolles que 
Pierre m'avoit heu dites , fut perdue. Touttes- 
fois ledit Pierre me dit que le capitaine n'avoit 
point esté au lieu là où il cuidoit, et que une 
aultre journée estoit prinse pour le mois en- 
suyvant et me donnait celle espérance, la- 
quelle ne me fut de nulle vallue nesque 
devant, et ainsy demouray là assés longue- 
ment ; car jamais ne fut la chose en si bon 
terme comme elle avoit esté à la journée 
précédente. 

J'estoie tousjours comme celluy qui n'at- 
tend que la mort et niantmoins que mou 
pere faisoit tout debvoir de procurer ma dé- 
livrance, et plus cent fois que je ne vous 
sçaveroie conter, tant à pourchas du dit eves- 
que de Verdun , comme du seigneur Anthoine 

de Port sur Saille , qui , à la requeste dudit 
mon pere , en faisoit tout son effort : et telle- 
ment que alors le duc René délibéra que , 
pour en sçavoir la vérité , il feroit visiter les 
prisons dudit Chaivencey, comme il Cst. Mais , 
de leur malvistié, je fus transmué d'ung lieu 
à aultrc , pour ung jour seullcment , et ne fus 
pas trouvé ; et me faisoit accroire ledit Pierre 
que, pour ce que le capitaine avoit pour- 
chaissié ma délivrance , mes maistres estoicnt 
venus , comme euraigiés , qui m'en voulloicnt 
mener. O Dieu ! comme à ceste heure je fus 
desconforté ! car je vis bien , au terme que 
Ton me tenoit, que j'estoie mal venu de tous 
coustés. Puis, après ces parolles , s'en retourna 
ledit Pierre et je demouray là en grant de- 
confort et ne me sçavoie à quoy panrc , si non 
au plourer. Puis me venoieut au devant tant 
de diverses pensées et de merveilleuses cogi- 
tations que , si je ne me fusse reconforté en 
Dieu, à la glorieuse dame, sa bonne mere, 
et aux benoits saincts et sainctes , en pensant 
au martire qu'ilz avoient pour Dieu souffert, 
je croy que je me fusse désespéré. Mais, en 
considérant la mortelle vie où nous sommes 
et que nous n'avons point de demain, quant 
Dieu veult , aussy en contemplant les joies du 
paradis, lesquelles joies les benoits saincts 
ont gaingnées par martire et par patience 
des maulx qu'ilz ont voulluntairement receus , 
aussy des peines d'enfer qui sont appareilliées 
aux malvais, et l'une et l'aultre est pardu- 
rable : touttes ces choses considérées , je pre- 
noie la plus grant patience qu'il m'estoit 
possible, non obstant que moult me faisoit 
le cueur mal ; car alors je estoie ou dévoie 
estre au plus joiculx temps de mon eaige et 
avoie emprime, ung peu devant ma prinse, 
acomencié à faire mes premières amours , des- 
quelles j'ayjoy depuis. Mais, las! je me véoie 
à ceste heure en piteulx point , plein de ver- 
mine , de puces et de,pous : et encor, ce qui 
me faisoit le pire, c'estoit le jour incertain 
de ma délivrance, et que tous les jours je 
declinoie et estoie en plus grant dangier de 
ma vie ; car les pous et la vermine me me- 
noient si malle guerre que je ne povoie vivre 
ne reposer, et tellement que , environ le mois 
de jung , je fus deux ou trois nuytz sans 
dormir. Or avint que de plein jour je me 
couchai sur la nue terre et m'endormis si 
très fort que , quant ledit Pierre availlait son 



crochet en la prison avéc une pinte d'yaue 
et du pain pour moy soupper, je ne l'oys 
point venir. Alors ledit Pierre se couchait 
dessus son ventre en droit du guichet par* 
lequel on descendoit en icelle fousse et me 
print à appeller; mais je dormoie alors si très 
fort que je ne l'oys pas. Parquoy il eut peur, 
cuydant que je fusse mort : si print l'eschielle 
et, avec de la chandelle, se availlait dedans 
de coste moy, là où il me trouva estendu 
gisant,, et tellement me poussa du pied qu'il 
me fist resveillier. Alors me print ledit Pierre 
à tencer; mais, las! de ce ne me chailloit, 
et en moy excusant je luy monstray mes fers 
et la pitié où je estoie, car il sembloit de 
mou corps que ce fust ung laidre et me prins 
à plourer. — Las ! dis je , Pierre , mon ami , 
que ferés vous de moy? Vous ne me gar- 
derés pas longuement en cest estât. Pour 
Dieu, mon ami Pierre, m'apourterés vous 
jamais meilleures nouvelles ? Serai je jamais 
délivré de ceste captivité ? Ah ! quelle for- 
tune et quelle doulleur j£ enduroie, chascun 
jour! Nul, s'il ne l'ait essaié, ne le sçairoit 
penser ; car, pour ce que iceulx fers me es- 
courchoient les jambes, pour les clous qui 
estoient rabaitus , je les avoie enveloppées de 
viel drappiaul, lequel estoit si très plein de 
puces et de vermine que je n'en povoie durer. 
Et si ne fust esté ce peu de clarté que Dieu 
m'avoit prouveu, comme dit est devant, je 
croy que la vermine m'eust estranglé ; car je 
n'avoie, depuis ma prinse, ne n'eus jamais 
aultrc chemise que celle avec laquelle je avoie 
esté prins, qui estoit desjay toutte pourrie. 
Touttesfois, Pierre, voyant la pitié, ait dit 
pour tout reconfort que tout ce mal me venoit 
de mon pere : et , ce dit , m'apourta ung 
fardiaul d'es train nouviaul pour me couchier. 
Et ainsy, en grant tristesse , se passoient les 
jours et les sepmaines. Et lut loing temps 
après que l'on ne me venoit guaire visiteir; 
car j'estoie aulcune fois bien trois sepmaines 
ou quinze jours sans moy venir veoir, si non 
que avec cclluy crochet, l'on m'availloit mou 
pain et mou yaue , et aulcunes fois ung peu 
de potaige ou chair sallée. 

Assés tost après , moy , pouvre misérable, 
estant tousjours en la prison, en laquelle je 
n'avoie nulle consolation, si non de ce peu 
de clarté et du petit pertuis par lequel je 
véoie quant il estoit jour ou nuit , et niant- 

moins on en eult sur moy suspicion, et ne 
sçay moy , à quelle occasion. Mais , ung jour, 
environ le mey aoust, vint ledit Pierre en 
la prison , en laquelle il availlait plus de dix 
hottées de pierres avec lesquelles il estoupait 
et bouchait encor mieulx ladicte archiere , et 
tellement que alors je perdis toutte espérance 
et toutte ma consolation, llelas ! je ne sçavoie 
qu'ilz espéraient faire de moy , mai^ ilz me 
tenoient , tous les jours , en plus grant sub- 
gection et se doubtoient plus de moy qu'ilz 
n'avoient encor fait ; car , de peur qu'on ne 
les apperceust, ilz ne me appourtoient plus 
à mangeir que de nuyt. Touttesfois ilz ne 
se deb voient pas doubter que je puisse , sans 
miracle de Dieu , aulcunement eschaipper : 
que quant je n'eusse heu quelques fers ne 
personne pour moy gairder, et j'eusse heu 
eschielle ou corde pour moy aydier, encor 
eust il esté force de rompre plus de dix 
fermetés et ponts de bois fermant à gros vai- 
roulx, voir pour aller par le droit huis , avant 
que d'eschaipper , ou aultrement j'eusse trou- 
vé le mur de quinze pieds d'espaisseur , et 
passer la rivière avec mes fers , laquelle chose 
estoit impossible de faire : parquoy ilz ne se 
debvoient tant doubter. Touttesfois, pour re- 
venir à propos, combien que ledit Pierre 
eust encor mieux touppé la devandicte ar- 
chiere, si trouvay je par ma pratique la 
façon et manière, moyennant la graice de 
Dieu, d'y avoir encor quelque peu de lumière, 
ne jamais ne s'en sceurent appercevoir. 

Apres ces jours passés , vint une aultre 
fois ledit Pierre en la prison , avec de l'encre 
du papier et de la chandoille , et me ûst 
escripre une lettre qui pareillement comme 
les aultres fut pourtée par une femme et à 
mon pere Ait délivrée. Celle lettre faisoit 
mention que j'estoie au pais de Liège, et 
plusieurs aultres bourdes m'y avoient fait 
mettre, qui longues scroient à raconter. La 
lettre fut pourtée en justice par ledit mon pere: 
le pquvre homme plouroit et lamentoit que 
ç'estoit pitié , et à deux genoulx requeroit à 
ustice qu'ilz me laissaissent racheter ; et vous 
serait chose ennuioise , si tout dire voulloie 
t conter les lamentations et les plaintes que 
lisoit ledit mon pere. Et tant en dit et d'une 
<)t d'aultre que , de pitié , se mirent les aul- 
cuns d'eulx à plourer et promhent alors audit 
non pere que jamais paix ny accord ne se 



feroit que premier je ne deusse estre délivré. 
Parquoy, pour ces promesses et pour plu- 
sieurs aultre nouvelles que journellement l'on 
luy rapoiîrtoit de moy, il estoit tousjours 
après eulxpour ma délivrance pourchaissier ; 
mais tous , tant qu'on en seult faire , ne me 
vallurent deux deniers. Parquoy ledit mon 
pere , voyant qu'il y despendoit le scien en 
dons et en messaiges , et qu'il ne faisoit rien , 
fist escripre une lettre et l'envoia à Blouson 
à ung nommé Bassort. Celluy estoit l'ung des 
traistres qui pourmenoit toutte la besogne 
et auquel le capitaine de Chaivencey ren- 
voioit tousjours, pource qu'il n'en voulloit 
point avoir la renommée. Et feindant celluy 
Bassort qu'il sceust bien là où j'estoie, il 
mandait que de brief il yroit au païs de 
Liège en ung fort chaistiaul sur la rivière de 
Meuse et qu'il en rapourteroit toutte nou- 
velle. Mais le traistre s'en vint à Chaivencey et 
parlèrent luy et le capitaine ensemble, et tel- 
lement, que, quinze jours après, il rescript au- 
dit mon pere qu'il s'avoit fort travaillié pour 
mon fait , et avoit tant fait qu'il m'avoit 
trouvé et avoit parlé à ceulx qui me dete- 
noient prisonnier , lesquelx , comme il disoit, 
estoient gens enraigiés, sans princes et sans 
seigneurs , et que ledit mon pere avoit biaul 
à pourchaissier pour me cuider ravoir; car 
yceulx estoient malvais lairons qui n'en fe- 
raient pour roy ne pour prince qui fust au 
monde ; et , pour ce que Jedit mon pere 
n'avoit tenu sa promesse, ilz avoient juré 
qu'ilz auraient douze cents escus à soleil , s'il 
me voulloit ravoir. Et avec ce, demandoit 
celluy Bassort cent florins d'or pour ses pei- 
nes, s'il en povoit besoihgnier. La response 
oye, vous povés penser en quel desconfort 
fut ledit mon pere et ne se sçavoit en qui 
fyer. Et demourait la chose ainsy, ung mois 
ou deux, durant lesquelx j'estoie tousjours en 
grant mesaise et empiraie tous les jours. 

Or avés oy et entendu la response fourée 
de mallice que Bassort de Mouson rescript à 
mon pere, touchant le fait de ma rançon. 
Parquoy ledit mon pere ne sçavoit qu'il en 
deust faire ; car, chascun jour, l'on luy rap- 
pourtoit tant de nouvelles et menteries qu'il 
ne s'en sçavoit à quoy tenir, et n'y avoit 
homme qui n'en prenist du scien, et tout 
ne luy valloit pas maille , ni à luy ni à moy. 
Et meisme de ses propres frères estoit il bien 

peu aidié ; car ilz -s'y monstrairent tant in- 
grats que, pour luy ne pour moy, ilz n'eus- 
sent pas fait ung pas, s'ilz n'eussent esté 
payés , et avec ce , ne luy eussent pas voullu 
prester ou aydier d'ung denier : parquoy le 
pouvre homme se repentoit grandement qu'il 
ne m'avoit racheté dès la première fois. Et 
ainsy, depuis la response dudit Bassort, de- 
mourait la chose ainsy par plusieurs jours , 
sans oyr aultres nouvelles de moy jusques 
environ dinq ou six sepmaines après, que 
ledit mon pere, pensant à son cas,envoiait 
quérir ung frère de l'Observance du couvent 
de Sainct Françoys en Mets, nommé frère 
Nicolle à Deux Doys, et eurent conclusion 
ensemble que ledit frère Nicolle yroit à Chai- 
vencey, assavoir mon s'il pouroit oyr nou- 
velles de moy ; car aultre homme n'y eust 
osé aller, ne femme ne messaigier, pourtant 
que c'estoit ung laircin et qu'ilz me voulloient 
cellcr. 

Si fist tant ledit frère Nicolle qu'il arrivait 
au lieu et prescha au villaige meisme join- 
dant le chaistiaul : puis, après le sermon 
fait, s'en allait pairler au capitaine du lieu 
et luy desclaira une partie de son couraige, 
et, au nom de mon pere, luy présenta de 
bouche de luy faire donner une certaine 
somme pour moy ravoir. Le capitaine , oyant 
les parolles d'icelluy biaul pere, fist sem- 
blant d'estre moult aïré , et , comme en grant 
courroux, luy 4\t ainsy: — Comment, biaul 
pere, cuydés vous que je soie ung lairon, 
pour, à force et sans cause, tenir aulcun 
prisonnier? Quelles parolles sont ce que me 
dictes? Dont vous vient cecy? Je ne sçay si 
le dictes pour vous juer ou en pensant que 
je Paye, ou si vous venés céans pour nous 
espier. Mais je fais voeu à Dieu, si ne fust 
pour ung peu, je vous feisse saulter dès 
dessus la muraille ès foussés, comme desjay 
en y ait eu d'aultres qui ont saulté. — Le 
pouvre frère, oyant ces parolles, eust grant 
peur et fut bien estonné et ne seavoit plus 
que respondre , si non que gracieusement se 
escuser ; et , après plusieurs langaiges , se 
despartit ledit frère et s'en allait au villaige 
pour disner. Ledit capitaine Jehan de Har- 
court, pensant à l'offre que celluy frère luy 
faisoit , mandait incontinent ung secret mes- 
saigier audit Bassort, affin que, si le frère 
y alloit , il fust adverti de ce qu'il debvoit 



respondre. Puis ce fait , mandait arrière quérir 
le biaul pere auquel il dit que , s'il voulloit 
avoir nouvelles de moy, qu'il s'en allaist à 
Mouson pairler à ung homme d'armes , nom- 
mé Bassort, et ainsi en fut fait. Mais la res- 
ponse fut comme elle avoit esté devant , c'est 
assavoir, de douze cents escus et cent florins 
d'or pour ses peines. La response oye, s'en 
retourna ledit frère Nicolle à Mets , sans aul- 
tre chose faire et conta le tout à mon pere 
de ce qu'il avoit trouvé. 

Plusieurs jours se passairent après ce fait, 
sans oyr aultres nouvelles , jusques ung jour 
que à Sainct Martin devant Mets arrivait ung 
homme d'armes, lequel manda mon pere. 
Et après plusieurs parolles que je laisse et 
longues seroient à raconter, il fist mairchié 
que , en luy donnant cent florins d'or, il me 
debvoit ramener, et ne voulloit rien jusques 
qu'il eust fait son debvoir. Or s'en allait 
celluy homme d'armes à Chaivencey et par- 
lait au pourtier auquel il avoit cognoissance, 
puis entrait dedans et parlait au capitaine 
avec lequel il eust plusieurs parolles et fut 
inteiTOgué de plusieurs choses, pour £çavoir 
qu'il venoit quérir; mais il respondit pruden- 
tement et au plus loing de son cueur. Le 
capitaine, ayant cranté de luy, le convia au 
disner et, en disnant, eurent plusieurs pa- 
rolles ensemble, touchant de ses affaires, et 
dit celluy homme d'armes qu'il estoit là 
venu pour besoingnier d'aulcune chose à ung 
aultre villaige là empres, qui se nomme Chai- 
vencey Sainct Humbert. Et de fait, quant 
il eult disné, il laissait ses deux chevaulx 
au chaistiaul, et tout de pied s'en allait à 
celluy villaige, affin que, pour l'amour de 
ses chevaulx, il eust occasion d'y retourner 5 
car il avoit oy dire au capitaine qu'il voulloit 
aller dehors , deux ou trois jours 5 parquoy 
il pensoit , ce temps durant , de besoingnier. 
Le capitaine envoya ung secret messaigier 
après pour sçavoir qu'il besoingnoit, et fut 
tout le Contraire de ce qu'il avoit dit : par- 
quoy il fut suspect. Et luy revenu, après 
plusieurs langaiges que je laisse , fut mise la 
main à luy et fut boutté en une tour en la 
muraille dudit Chaivencey; mais, deux ou 
trois jours après, l'on luy fist voie et es- 
chai ppa et ne seult on comment , si non qu'il 
fut dit que ce avoit fait le pourtier qui estoit 
de son pays. Touttesfois, à celle occasion, il 



Digitized by 



1490. 

y laissait ses deux chevaulx et furent perdus 
pour luy. 

Durant ce temps et que ces choses se fai- 
soient, festoie en plus grande pensée que 
jamais et me ennuoit le temps forment, et 
tellement que, par manière de tristesse et 
desconfort , j'estoie délibéré de me mettre en 
voie d'eschaipper et avoie desjay défiait l'ung 
de mes fers ; puis , avec une seisure que je 
trouvay en la prison , et avec aulcuns bastons 
et de la corde , je avoie fait ung engin du- 
quel je me passe d'en plus dire , car la chose 
est . desjay trop prolixe et seroit ennuyoise 
à raconter. Mais, à l'occasion d'icelluy homme 
d'armes , je fus encor tenu plus court , et 
me venoit on souvent visiter et ne me fut 
possible de besoingnier. 

Environ quinze jours après ces choses ainsi 
faictes 1 , vint Pierre en la prison de coste moy 
et m'apourta de l'encre et du papier et me 
dit qu'il estoit conclud de rescripre une lettre 
à ung religieulx des Pieds deschaulx de Mets, 
nommé frère Nicolle à Deux Doys, et me 
conta comment celluy frère s'avoit fort tra- 
vaillé pour mon fait et dit que je misse en 
la lettre qu'il priaist fort à mon pere et, avec 
ce, qu'il luy remonstraist qu'il me voulsist 
raicheter, si jamais me voulloit veoir; et en- 
cor que je misse comment j'estoie au païs 
de Liège et que Bassort m'avoit fait escripre 
la lettre et qu'il avoit parlé à mes maistres , 
lesquelx touttesfois ne voulloient rien laissier 
de la somme devantdicte , et plusieurs aultres 
choses y avoit en celle lettre , qui trop loin- 
gues seroient à raconter. Celle lettre fut 
pourtée à frère Nicolle, lequel la monstra 
audit mon pere ; mais cela le reconforta bien 
peu , ains luy donna grant tristesse au cueur. 
Huit jours après, retourna encor ledit Pierre, 
avec de l'encre et du papier, en la prison 
de coste moy et me trouva fort desconforté 
et dollent et quausy tout désespéré; car jour- 
nellement , de nuyt et de jour, j'estoie comme 
celluy qui languist ou qui n'attend de jour 
en jour que la mort , et ne povoie dormir 
ne repouser. Touttesfois cellui Pierre me 
conforta à celle fois aulcunement et me 
dit qu'il s'estoit pensé ung bon remède et 
qui me seroit vallable, si rien me debvoit 
aydier. C'est , dit il , qu'il fault rescripre une 
lettre au capitaine de Chaivencey, qui est 
homme de bien et piteux et ait grant cong- 

noissance â vos maistres , et je sçay bien 
qu'il vous aiderait , car je trouvenraî bien 
la manière de luy faire pourter: et feindoit 
ainsy ledit Pierre que je ne fusse point à 
Chaivencey. Mais moy, congnoissant assez 
leur mallice , m'estoit force de dissimuler , 
et fut la lettre escripte. Helas! qui eust oy 
les parolles que je y avoie mis , il n'y ait si 
dur cueur qui se sceust tenir de plourer. 
Celle lettre fut pourtée devers le capitaine 
pour la visiter; mais aulcuns mots il en royait 
et la glossait de sa proppre main, et puis 
me fut rappourtée pour la mettre au net. 
Et quant ce vint à la fin d'icelle , comme la 
manière est de faire , là où il se mest : 
Escript en ung tel lieu, je le voullus mettre 
et avoie desjay mis Escript, puis souldain je 
m'avisay que l'on ne voulloit pas nommer 
le nom du lieu, et, en faisant fin, mis 
ung cetera ainsy mis et cet, lequel mot fut 
par le capitaine interprété que je voulloie 
entendre que celle lettre estoit escripte à 
Chaivencey, de quoy vous ne vistes jamais 
tel huttin : et fut renvoyé ledit Pierre qui 
me cuida estrangler, ne pour chose que je 
puisse dire , ne se voulloit apaisanter. Tout- 
tesfois la chose se passa et fut celle lettre 
escripte de rechief tout du long pour la 
tierce fois, laquelle lettre fut par ledit capi- 
taine pourtée à Gorse , et , en son chemin , 
manda au devantdit frère Nicolle, lequel 
alors estoit à la chaippelle Aux Bois, qu'il 
vinst bien en haste parler à luy ; mais ledit 
frère s'en vint premier à Mets parler à mon 
pere , pour sçavoir qu'il debveroit respondre. 
La conclusion faicte entre eulx , se partit 
ledit frère Nicolle de la cité, qu'il estoit 
bien tairt , et faisoit un temps merveilleux 
et le plus divers qu'il avoit fait de vingt ans : 
car celluy jour estoit la vigille de la s tc Cai- 
therine, de laquelle nuyt ensuivant, un$ 
des treze jurés de la cité , homme de grant 
lignaige, saige et ingenieulx sur' tous aultres, 
devoit traïr la ville et la délivrer en la 
main de ses anciens ennemis , les Lorains. 
Mais le vray Dieu misericordieulx , avec sa 
glorieuse mere , défenderesse de la cité , 
permirent que celluy temps vint: parquoy 
ne peulrent rien faire les ennemis , et de- 
moura la chose pour celle fois, comme ycy 
après serait dit. 

Mais , pour revenir à propos , pour le 

malvais temps qu'il faisoit , à grant peine et 
à grant meschief vint frère Nicolle à Gorze, 
et sembloit que le vent l'en voulcist pour- 
ter. Le lundemain du mai tin , chantait messe 
à l'abbaye de Gorze. Le capitaine devantdit , 
saichant sa venue, avoit envoie aulcuns de 
ses serviteurs devers luy pour le faire venir, 
et furent iceulx serviteurs tout du long de 
la messe, attendant qu'elle fust dicte; puis 
luy ont dit que leur maistre le mandoit qué- 
rir, ausquelx frère NicolJe ait respondu que 
s'il avoit besoing de luy, qu'il vinst là en 
l'église. Et incontinent ledit Jehan de Har- 
court vint au lieu devantdit et parla à frerc 
Nicolle et dit : Je me travaille journellement 
et tant comme je puis , ait dit le traistre , 
pour le fait de ce que vous m'aviés l'aultre 
jour parlé, et ay tellement besoingnié que 
j'en ay oy nouvelles , et pourtant je vous ay 
mandé querir, pour rcsgairdcr si l'on y pour- 
roit trouver quelque bon appointement. — 
Je croy bien ce que me dictes , ait respondu 
frère Nicolle, et devés rendre graice à Dieu 
de ce qu'il ne vous fault mye aller fort loing 
de vostre maison, ne ne vous en fault jay 
lever plus maitin pour en oyr nouvelles: 
parquoy le travail n'est pas fort grant. A 
ces parolles, le capitaine, cognoissant qu'il 
le fairçoit et se truffoit de luy , fut comme 
enraigié d'ire et de courroulx , et , pour 
mieulx coullorer et couvrir son fait , luy 
monstra la devantdicte lettre que je a voie 
escripte. — Tenez, dit il, biaul pere, lises 
là que c'est qu'il me mande et vous verrés 
si je l'ay ou non. Ledit frère la reboutta 
arrière et ne la voult oneque resgairder : 
de quoy le capitaine se courrouça plus que 
devant. — He ! Dieu, dit il , biaul pere, que 
vous estes fier, quant ne voullés resgairder 
qu'il y ait dedans. — Je n'en ay que faire, 
dit frère Nicolle; car, l'aultre jour, me fut 
dit de ce "lairon de Mouson , vers lequel 
vous m'envoiaistes, qu'il n'eschaipperoit point 
à moins de douze cents escus au soileil et 
cent florins d'or, pour son vin. Parquoy, sur 
ces propos , je ne m'en veulx plus travailler ; 
car son pere , sur la hairt et sur peiue de 
tout perdre, ne l'oseroit raicheter, ne* n'y 
oseroit mettre ung seul denier. Mais tout- 
tesfois j'ay tant fait et pourchaissié que les 
amis du jonne filz venderont tout le sien , 
c'est assavoir, tant qu'il luy est escheu et ap- 



partient de part sa mere , au lieu de Noeroy , 
qui n'est pas de la juridiction de Mets, et 
le raicheteront de la somme de cinq cents 
florins d'or, s'ilz se veullent contenter, ou si 
non , dictes leur qu'ilz en faissent des paités. 
Ces parolles dictes , le capitaine voulloit que 
ledit frère Nicolle s'en aillaist à Mouson dire 
ces nouvelles à Bassort. — Car on m'ait dit , 
fait le traistre, et certiffié qu'il sait le lieu 
au vray où c'est que gist le prisonnier ; et 
ce fait, vous me sçairés tout à dire, et je 
vous promets, puisque le gairson m'ait es- 
cript, que j'en besoingnerai. Frère Nicolle, 
oyant son pairler, de maltalent se print à 
rire, et puis, en le resgairdant de travers, 
ait dit : Hé Dieu ! comme vous me la baillez 
belle de m'envoicr à Mouson parler à Bassort 1 
Vrayement, sire, il ne me fault pas aller si 
loing ; car il ne fault parler à aultre que à 
vous meisme qui le détenez, le pouvre gair- 
son. Vous luy faictes biaulcopt de mal à tort 
et sans cause ; ne jamais ne vous mesrtt , et 
si luy faictes tant souffrir ; et après , le voullés 
despouiller tout nud et voullés avoir le sien. 
Mais ne vous chaille : Dieu vous en renderait 
le louier, sellon que vous le desservés. A ces 
parolles, rougit le capitaine de maltalent et 
se print à tripper qu'il sembloit estre enraigié, 
et, en despit de luy, ait prins celle lettre 
qu'il tenoit et en plus de cent pièces l'a 
deschiriée et en gecta les pièces parmy le 
moustier. — Comment, dit il, biaul pere, 
me voullés vous ainsy chairgier, disant que 
j'ay le prisonnier : et me dictes icy tels oul- 
Iraiges que je croy, si m'en eussiez dit , l'aultre 
jour, autant en ma maison, je m'en fusse 
vengié ; car je fais voeu à Dieu, je vous eusse 
fait saulter de dessus le mur à l'avallée dedans 
les foussés. — Vraiement , dit frère Nicolle , 
il n'estoit pas temps de trop pairler, jay ce 
que je sceusse bien que vous" l'aviez, ne aul- 
tre que vous ne le destient ; mais , comme 
à présent , vous me menaiciés , en disant que 
vous en y aviés fait saulter d'aultres que moy. 
Or suis je maintenant en terre d'église, et 
ne vous crains en rien. — Et qui vous l'ait 
dit, biaul sire, que je l'avoie, ne où fut ce 
qu'il vous fut dit ? — Ce fut , ait respondu 
frère Nicolle, en vostre propre maison et au 
villaige paireillement. — Mais qui , dit il ? 
— De tous entièrement ; car il n'y ait homme 
qui ne saiche bien que vous l'avez. Alors 

acomença le capitaine à raaulgreer et à jurer 
et avec ce à menacer. — Il n'y vault le jurer 
ne menacer, dit frère Nicolle ; car une fois 
fault compter à l'hoste ; et sait on bien tout 
clairement et magnifestement que vous , sans 
aultre, le detenés. Mais au fort, ce m'est 
tout ung : et , comme je vous ai dit devant, 
si vous ne voullés prendre raison en gré, si 
en faictes faire des petits paités 5 car, si une 
fois vous renfusés l'offre , tant que je vive , 
plus ne m'en mesleray. Et avec ce , puisque 
le pouvre homme, son pere, en ait fait tout 
son debvoir avec ses amis, s'il y meurt, j'en 
prens le pechié sur moy et en donne plei- 
niere absolution et au pere et aux aultres ses 
amis ; ne jamais ne leur conseillerai qu'ilz s'en 
travaillent d'ung seul pas ne d'ung demy. — 
Ha ! par la chair ! ait dit le capitaine , tous 
ceulx qui disent que je l'ai , en ont menti ; 
et, si je l'avoie, avant qu'il fust trois jours, 
j'en envoieroie la teste devant les pourtes 
de Mets et en vostre sanglant despit. — Et le 
grant dyable vous en polroit bien emporter , 
respond frère Nicolle; car vous vailles pis 
que ne faisoient les juifz ou les tirans qui 
ont tourmenté les sa i nets , lesquelx ne les 
congnoissoient point et pensoient bien faire , 
sellon leur loy. Mais vous ne faictes pas ainsy, 
qui tourmentés l'innocent et avés bien con- 
gnoissance qu'il est vostre frere crestien et que 
jamais ne vous mesfit. Pensés vous point , 
biaul sire, que en doiez demourer impugni ? 
Nenny non 5 je n'en fais nul doute ; car vous 
le tourmentez à tort et sans cause. Et s'il 
le prend patiemment, ce serait assés pour 
vous dampner à tous les dyables , et luy en 
serait sainct en paradis. Si le capitaine n'en- 
raigeoit d'oyr ces parolles , il n'en povoit ne 
mieulx ne pis , et , comme en grant fureur , 
jura qu'il le vouldroit tenir à Chaivencey. 
— Vostre menace prise je peu , dit frere Ni- 
colle; car je suis en terre saincte et ne vous 
crains ne ne vous doubte, ne n'ait le pere 
Êiit chose que je ne l'en doie absouldre , 
comme desjay vous ay dit. Et , en disant le 
mot , se partit du lieu et s'en allait son che- 
min. Et luy venu à Mets conta le tout à 
mon pere, lequel ne sçavoit qu'il en deust 
faire, ains en estoit le pouvre homme en 
grant soucis. L'une des fois pensoit que , 
meisme s'ilz estoient d'âceort, à qui il poulroit 
livrer l'airgent, pourtant que nostre prinse 



estoit ung laircin. Et moy j'estoie là tousjours 
escoutant et attendant aulcunes nouvelles , ne 
jamais je n'en pensoie sortir. Touttesfois , 
depuis que mon pere avoit fait offrir argent , 
jay ce que je fusse bien gairdé , si me traie- 
toit on mieulx que par avant. Et démolirait 
encor la chose ainsy par plusieurs jours , 
depuis le retour du capitaine, jusques ung 
jour, comme cy après vous serait dit. 

Ne demourait pas longuement après ces 
choses ainsy faictes et dictes , comme oy avés, 
que à Mets arrivait ung presbtre , chaippellain 
d'ung villaige en Bairrois , nommé Peux. Cel- 
luy chaippellain fut envoié à mon pere et luy 
dit que , s'il voulloit oyr certaines nouvelles 
de moy, qu'il envoiaist aulcuns ses bons amys 
à ladicte Peux, parler à ung ancien gens 
d'airmes , nommé Pierre le Gascon , lequel 
demouroit en ce villaige , et estoit sire à 
Robert, l'escuier, demourant à Noeroy de- 
vant Mets. Or ne scay je , moy, quelle chose 
ils eussent brassée , le capitaine et luy ; mais 
celluy Pierre estoit celluy là sans doute qui 
avoit envoyé la lettre à Chaivencey; disant que 
l'on ne se trouvast point à Nostre Dame de 
Mancz pourter la rançon , comme cy dessus ait 
esté dit; car luy et ledit Robert , son filiatre , 
de Noeroy, qui se disoit gentil homme, et 
qui aultrefois avoient esté capitaines à Chai- 
vencey, furent ceulx qui destournairent toutte 
la chose que je ne fus point raicheté, et par 
ainsi voulloient servir à deux parties , comme 
Pierre, mon tourrier, m'avoit eu dit. Tout- 
tesfois iceulx à la fin achevirent tout le la 
besogne ; et fut de mon pere envoie à Peux 
ung mien parent de Noeroy, nommé Colli- 
gnon de Gandiet , auquel celluy Pierre ait 
dit que certainement il avoit parlé à auleuri 
personnaige, lequel me feroit revenir pour 
la somme de cinq cents florins d'or, si ledit 
mon pfere y voulloit entendre ; et ces nou- 
velles rappourta ledit Collignon à mon pere. 
Puis , après plusieurs parolles , fut encor ren- 
voie une fois pour veoir si l'on en ponlrok 
rien raîbaitre, et,, à son retour, ramenait 
ledit Pierre le Gascon avec Robert, son fii- 
liaitre, lesquelx vinrent parler à mon pere 
ès gerdins et masures devant les ponts ; car 
ilz n'osoient entrer en la cité. Et , après plu- 
sieurs langaiges, à la requeste de mon pere, 
furent renvoies à Chaivencey pour veoir si 
l'on polroit eschaipper pour la somme de 

quaitre cents florins. Mais, pour toulte con- 
clusion, Ton n'en peult rien raibaitre. Par- 
quoy ledit mon pere, voyant que touttes 
les promesses que Ton luy avoit faictes tou- 
chant de me ravoir franc et quicte, ne mon- 
toient à rien , ains journellement despendoit 
le scien à la poursuite , car il n'eust pas eu 
ung messaigier pour aller une lue loing, qu'il 
ne luy eust fallu paier : de quoy c'estoit à 
aulcuns mal considérer, car le plus grant mal 
qu'il eust en prison, c'estoit que luy, qui 
estoit des fieds de Loraine, avoit preste ar- 
gent à la cité; et fut en partie la cause que 
monseigneur de Verdun et plusieurs aultres 
en mirent jus la main et ne nous voulurent 
plus aydier. 

Touttes ces choses considérées, ledit mon 
pere les amenait à Mets et fut à ceste heure dé- 
libéré , puisque les choses cstoient ainsi allées 
et qu'il n'en povoit aultrement eschaipper, 
de leur chairgier celle rançon de cinq cents 
florins d'or pour moy raicheter, et fist sem- 
blant ledit mon pere qu'il l'alloit emprunter. 
Si fut compté l'airgent en leur présence , puis 
leur chairgea et bien affectueusement leur 
pria qu'ilz voulcissent diligenter : et ce fait, 
se sont partis de Mets et s'en sont allés droit à 
Mairville. Là venus , ont mandé celluy Pierre 
le Gascon à Chaivencey advertir le capitaine 
de leur venue , et luy fut dit que nullement 
la rançon ne se paieroit, si premier ilz ne 
me véoient : laquelle chose le capitaine ref- 
fîisa et dit que ceulx qui me tenoient en leur 
puissance , jamais ne l'acorderoient ; et y eult 
grant difficulté à me ravoir, à cause que c'es- 
toit une trayson et que l'ung ne l'aultre par- 
tie ne se osoit bonnement fyer en son com- 
paignon. ïouttefois, après plusieurs langaiges, 
il fut conclud que le capitaine envoieroit cer- 
tain personnaige au lieu de Mairville pour 
recepvoir celle rançon , lequel personnaige 
seroit tenu de demourer là et ne debvoit 
bougier jusques que , sain et saulf , je fusse 
amené audit lieu et sans nul dangicr de mon 
corps. Et celle conclusion, ainsi faicte rap- 
pourta ledit Pierre ausdits mes amis qui l'at- 
tendoient à Mairville, et fut ainsi la chose 
passée et accordée. Et incontinent que cest 
accord fut Tait, l'on me traicta mieulx que 
devant , et fus mis deux ou trois heures , le 
jour, hors de prison , en une petjtte Aam- 
bre pour moy recréer. Alors me conta Pierre, 



mon tourner, et me dit que aulcuns de mes 
oncles estoient venus avec la rançon , et que, 
à plaisir de Dieu, je seroie tost mis à délivre. 
Si je fus joieulx de ces nouvelles , il ne le 
fault jay demander; car il ne m'en chailloit 
quoiqu'il coustast, mais que je fusse délivré: 
et neantmoins encor je craindoic qu'il ne fust 
vray, et ne fus jamais bien , assuré jusques à tant 
que je me vis tout dedans les portes de la cité. 
Helas ! je y cuidoie desjay bien estre ; mais il 
y eult encor bien du mistere avant que je 
fusse laschié, comme cy après oyrés. Tout- 
tesfois, pour revenir à propos, après celle 
conclusion faicte entre ledit Pierre et mes 
amis , fut par le capitaine celluy homme en- 
voyé à Mairville pour recepvoir la rançon, 
comme il avoit esté dit. Mais il ne pleut pas 
ausdits mes amis et ne furent pas d'accort 
de luy mettre l'argent en main , pource que 
c'estoit ung malvais gairson et qui n'avoit 
rien à perdre. Parquoy, à celle occasion , fut 
encor la chose arrestée ; et , après plusieurs 
parolles qui , pour celluy fait , Turent rendues, 
et plusieurs allées et venues, fut, par escort 
des parties , prins et esleu le prevost de Mon- 
maidi , pource qu'il estoit de la cognoissance 
de aulcuns de mes amis ; et à celluy fut dé- 
livré l'airgent entre ses mains pour le gairder 
jusques à ma venue à Mairville , comme icy 
après il serait dit. 

'La response du capitaine eue, comme dit 
est devant , fut mandé le prevost au lieu de 
Mairville, lequel y vint à quaitre ou cinq 
chevaulx , tout aux frais dudit mon pere : 
et alors luy fut prié et requis de mes amis 
qu'il voulsist prendre celle chairge, et y fut 
quaitre ou cinq jours avant qu'il peust estre 
apointé : la cause pourquoy, qu'il y eult en- 
cor plusieurs différents pour lesquclx Pierre 
le Gascon en fut quaitre ou cinq fois depuis 
Chaivencey jusques à Mairville : et cstoient 
alors les chemins si orts et pleins de fange, 
et les yawes si grandes , que l'on ne povoit 
venir ni aller. Parquoy, ce temps durant , fut 
encor renvoyé à Chaivencey pour sçavoir si 
le capitaine voulloit avoir aultre, pour re- 
cueillir l'argent de celle rançon , que le pre- 
vost devantdit. Si lut envoyé, au nom du 
capitaine , Pierre , mon tourner , avec une 
bougette fermant à clef. Et encor ne fut ce pas 
fait ; car ilz ne voulloient prendre ne recep- 
voir les pièces d'or que à leur plaisir et non 



Digitized by 



1490. 



553 



pas pour le prix que mon pere les avoit mis : 
et pour ce différent fut force de retourner 
encor une aultrc fois à Chaivencey. Touttes- 
fbis , à la fin , fut tout apointé par le pre- 
vost de Monmaidi , auquel fut celle bougette 
mise en main jusques que je fusse mené au 
lieu : et adoncque se partit Pierre de Mair- 
ville, avec la clef d'icelle bougette, pour 
moy aller quérir. 

Durant que ces choses se faisoient, le pou- 
vre homme, mon pere, lequel secrètement 
avoit fait son cas, comme dit est devant, 
prepousait d'essaier ses frères avec ses aultres 
amis et qu'il leur demanderait leur ayde. 
Puis s'en allait vers eulx et à chascun par- 
ticulièrement et, quausy en plourant, leur 
monstra sa nécessité , disant qu'il véoit bien 
que touttes les promesses que l'on luy avoit 
faictes , ne luy valloient rien , et que , à la 
fin , force luy estoit de me raicheter : par- 
quoy il leur prioit, au nom de Dieu et pour 
bien leur rendre, que chascun luy voulsist 
prester aulcune somme pour laquelle il peult 
paier sa rançon et me délivrer. Chascun se 
escusa au mieulx qu'ilz poulrent et s'en sont 
tous tirés arrière , et tellement que le pouvre 
homme ne trouva en eulx quelque reconfort : 
ne n'y eult aulcun de ses frères qui libéral- 
lement luy voulsist prester ung denier, ains 
luy furent , durant ma prison , les plus rudes 
et peu charitaubles , tant en cela comme en 
aultre chose, que jamais furent frères. Et 
ainsi à son besoing luy faillirent tous ses plus 
prochains parens, desquelx il n'eult aulcun 
sollas ne ayde, si non d'ung citain de Mets, 
clerc du pallais et bon coustumier, nommé 
Jehan CoUairt d'oultre Muselle. Celluy luy 
estoit aulcunement pairent, et, saichant la 
nécessité dudit mon pere et le dangier au- 
quel je estoie , liberallement luy abandonna 
à prester cent florins de Mets ou cent escus 
au soileil, sans plaige, sans gaige et sans 
seurté : de quoy mon pere l'en remercia 
biaulcop et fist son cas secrètement , comme 
oy avés. Âulcuns aultres de mes pouvres pai- 
rens et qui ne me estoient gaires prouehains , 
de part ma mere, abandonnaient tout le 
leur pour moy ravoir. Mais de ces choses je 
lairay le pairler pour revenir à mon propos 
premier. 

Or avés oy par cy devant comment , l'espace 
de quatorze mois ou environ , je fus démené 



et traicté. Et jay ce que je n'aye pas dit la 
moitié des allées et venues , ne paireillement 
n'aye pas dit ne desclairé la moitié de biaul- 
copt de choses qui à celle occasion ont esté 
faictes et dictes , si ay je encor esté bien pro- 
lixe, et ait esté l'histoire pour aulcuns bien 
ennuieuse. Mais vela, je n'en puis mais : 
détresse de cueur le m'ait fait faire : si prie à 
tous les liseurs qu'ilz me veullent pardonner 
et la fin de ceste histoire veullent veoir et 
en jusques à la fin continuer. 

Vous avés par cy devant oy comment , par 
le gré des parties , le prix de la rançon fut 
enfermé en une bougette , de la quelle Pierre , 
mon tourner, en eult la clef, et fut mise 
celle bougette en la gairde du devantdit pre- 
vost jusques que je fusse là mené : puis, après 
ce fait, reste à veoir pour conclusion la manière 
de me délivrer. Vous debvés sçavoir et en- 
tendre que Pierre le gascon , avec Pierre , 
mon tourner, furent envoiés de Mairville à 
Chaivencey; mais ledit gascon fut laissié en 
ung villaige à demy lue près ou environ; 
et là on le fist attendre ung jour ou deux , 
feindant que le capitaine m'eust envoié qué- 
rir. Ce temps durant , vous oyrés que l'on 
me fist. Apres ce que ledit Pierre, mon 
tourner, eult tout conté au capitaine et qu'il 
luy eult baillé la clef de la bougette , il vint 
vers moy en la prison , en laquelle je estoie 
tousjours , comme œlluy qui ait le cueur en- 
tre deux pierres et qui est très desconforté, 
et n'avoie gaires dormi, passés trois jours, 
en attendant nouvelles dudit Pierre. Car tous- 
jours estoie en crainte que l'on ne me fist 
quelque faulx tour et que je ne deusse pas 
estre délivré et encor me fust pis ; car, en 
resgairdant ledit Pierre , là où je pensoie à 
avoir bonnes nouvelles , je le vis tout cour- 
roucé. Touttesfois il me tirait de prison et 
me mist en une petite chambrette haulte et 
puis m'aporta à desjeuner: et, quant je vis 
qu'il faisoit si matte chiere , comme en grant 
peur et crainte, je luy demanday des nou- 
velles , et alors me conta le tout et me dit 
que bien tost je seroie délivré ; mais il se 
tenoit très mal content, disant que, en servant 
mon père et moy, il avoit perdu son temps 
et que le capitaine ne voulloit rien de ses 
despens , ne ne voulloit que aulcun de leans 
en eust rien , affin que l'on ne puist dire 
ne présumer qu'il fust cause de nostre prinse, 

non obstant que c'estoit tout pour luy en la 
plus grande partie. 

Quant je oys ledit Pierre , je fus joieulx 
dHing cousté ; mais , doubtant qu'il ne me 
fiist contraire, je luy dis que je luy feroie 
bailler ce qui luy avoit esté promis , c'est 
assavoir, si je pouVoie estrc délivré, je luy 
feroie bailler une demi douzaine de florins 
Alors ledit Pierre , oyant ma promesse , s'en 
alla au villaige quérir une lime pour limer 
mes fers , et luy venu eult grant peine pour 
en limer ung, puis voult limer l'aultre et 
trouva qu'il sailloit hors tout à par luy : dont 
il en fut- tout esbahi. Je luy dis que de loing 
temps estoit ainsy : de quoy il se esmerveilla 
et me pria pour Dieu que je n'en dise rien à 
Goubert. Puis m'ait dit et adverti ledit Pierre 
que il avoit entendu que le capitaine devoit 
envoier aulcun personnaige vers moy pour 
moy interroguer de plusieurs besoingnes et 
qu'ilz me feroient faire plusieurs promesses 
et sermens. — Parquoy , dit il , je vous en 
advertis et vous prie, au nom de Dieu, que 
de chose qu'il vous faisse faire ne promettre 
de faire , ne soiés de rien reflUsant , et jurés 
hardiement et faictes de grans sermens : car 
de tout tant que vous promecterés ne jurerés, 
je n'en donroie pas ung denier, pourquoy, 
dit il, que vous estes prisonnier et, à tort 
et sans cause, ilz vous ont desrobé et vous 
détiennent. Aussy vous advertis que celluy 
qui venroit jà tantost , vous fera acroire qu'il 
est capitaine ; mais c'est , dit il , ses fièvres ; 
car c'est nostre portier. Touttes ces parolles 
ou semblables me disoit ledit Pierre, pource 
que je luy avoie promis de luy faire donner 
six florins , comme fay dit devant ; mais 
touttesfois je ne m'y osoie fier , et doubtoie 
qu'il ne dist, ces mots pour moy essaier et 
decepvoir. Parquoy je redarguay longuement 
à luy et eusmes plusieurs parolles ensemble 
touchant ce fait , et je luy disoie que pour 
à morir je ne escriproie ne ne prometteroie 
chose que bonnement je ne deusse ou puisse 
tenir. — Ha ! dit il , gairdés bien , pour l'a- 
mour de Dieu, que escripvés et faictes tout 
tant qu'ilz vous feront faire ou dire , ou aul- 
trement vous vous poulriez bien gaister ; car je 
vous prometz et vous jure que de tout tant 
qu'ilz vous feront promestre, vous n'estes tenu 
de aul ornement l'accomplir, pourquoy , com- 
me je vous ai dit devant , c'est ung tort qu'ilz 



vous font, et n'estes pas prins de bonne guerre. 
Helas! je ne sçavoye quelle chose sur ces pro- 
pos je deusse penser , ne comment ne à qui je 
m'en «puisse conseiller; et redarguay lon- 
guement sur ces propos que nullement je ne 
me y voulloie boutter , doubtant qu'il ne le 
dist pour moy entraire et essaier ; et en eus- 
mes plusieurs parolles ensemble , qui trop 
longues seroient à raconter. 

Apres ce dit, s'en retourna ledit Pierre; 
puis , assés tost après , revint avec celluy feint 
capitaine, et avec eulx estoit Goubert. Or 
escoutés quelle gravité il tenoit, de quoy il 
estoit vestu et quelles parolles il me dist. 
Vous devés sçavoir que celluy portier estoit 
gascon , homme gros , fort , et qui portoit 
cruelle chierc : il estoit honnestement vestu 
de vellours, et en se dominant tenoit ses 
mains à sa courroie. Et , en approchant vers 
moy , ait dit en ceste manière : Est ce içy , 
dit il, le prisonnier? Alors Pierre respondit 
que oy. — Vous sçavés, dit il, biaul filz, 
comment je vous ai traicté et avés esté lon- 
guement gouverné céans. Je ne le dis pas 
pour les despens ; car je vous les donne fran- 
chement et n'en veuix rien: et après, vous 
sçavés comment tout premièrement vous y 
fastes amené , et comme depuis, par plusieurs 
fois, voz maistres vous volloient tousjours 
avoir. Touttesfois j'ay tant fait par la prière 
de Pierre, qui icy est, que vous avés tous- 
jours demeuré ; car , s'ilz vous eussent tenu 
à leur plaisir , je sçay au vray que , en despit 
de vostre pere , ilz vous eussent fait morir : 
et en ay eu envers eulx de grant hayne; 
mais je ne deusse pas ce faire, car vostre 
pere m'en ait rendu le mal pour le bien. 
Et alors acomença celluy portier ung sermon 
touchant ledit mon pere , qui trop long seroit 
à raconter. Et , en disant , faisoit bonne mine 
en tenant les mains à la corroie , comme dit 
est, et contrefaisoit bien le capitaine. Et moy, 
doullent, estote à deux genoulx devant luy, 
avec ma pouvre serge enveloppée autour de 
moy, ung bras tout nud, comme ung Egip- 
tien : et estoit ma chemise toutte pourrie, 
qu'il n'en y avoit pas ung pied entier: et 
en cest estât, engenoullié, à nue teste et 
deschaul, le remercioie de sa bonté et de 
ce qu'il m'avoit si bien traicté. Helas ! on dit 
bien vrai que nécessité fait la vieille trotter 
et famine fait chatte sercer : ainsi en estoit 

3 de moy qui véoie mes ennemis aux yeulx 
et en cor m 1 estoit force de me humilier. — 
Or ça, ait dit cellui portier, vous scavés et 
estes assés recors comment vostre pere se 
mist à rançon à la somme de mille florins 
d'or. Touttesfbis il ne les ait pas paies : ains , 
par plus fort , tous ait laissié céans jusqu'à 
présent et en grant dangier, et encor n'en 
présente il que cinq cents pour vous ravoir: 
et sçay bien de vray que voz maistres arae- 
roient mieulx que fussiés cent fois mort de 
mort honteuse et cruelle que jamais le deus- 
sent faire ne accorder. Mais, en considérant 
qu'il vous y fauldroit pourir, qui n'auroit pitié 
de vous , et aussi à la prière et requeste de 
Pierre, qui m'en ait fort prié , je suis content 
que vous en retournés et que soiés délivré , 
voir par condition telle que tout première- 
ment je veulx que m'escripvés une cedulle 
de vostre main , en laquelle il serait contenu 
que me paierés lesdits aultres cent florins , 
et que, dedans le jour de la chandelleur 
prochain venant , les porterés au lieu là où 
vous serait dit ; car lesdits voz maistres n'en 
prendraient pas moins ung seul denier ou il 
fauldroit que du mien propre je les paiaisse. 
Alors moy, estant à deux genoulx devant 
hiy, comme dit est, luy promis de ainsi 
le faire et accomplir par telle condition que 
j'eusse- terme jusques aux bulles qu'on dit les 
brandons ; mais il ne s'y voulloit accorder. 
Touttesfois, à la requeste de Pierre, il le voult 
bien : et incontinent firent apporter encre et 
pappier ; et devisait cellui la lettre comme 
il voulloit qu'elle fust faicte et comme la 
teneur s'ensuit: Je, Philippe de Vigneulle, 
confesse estre debteur à capitaine de céans 
de la somme de cinq cents florins d'or et de 
poids , lesquelx je promets de paier en jusques 
au jour des bulles , qui vient prochement ve- 
nant , et les porter en ung -chaistiaul qu'ilz 
me nommèrent , situé au païs de Liège , sur 
la rivière de Meuse ; et promets ceci à tenir 
ferme et estauble sur la part que je prétends 
à avoir en paradis ; et encore avec ce je pro- 
mets de jamais n'en rien dire à homme du 
monde, ne pareillement du lieu là où j'ai 
esté. 

La lettre faicte, ilz la prindrent et l'ont 
emportée pour la monstrer au vray capitaine ; 
mais ilz feindoient du contraire et ne me le 
disoient pas. Celluy capitaine la glosa et y 



remist plusieurs choses escriptes de sa propre 
main ; puis fat par moy remise au net et 
encor remonstrée au capitaine, et encor ne 
fut elle pas du tout à sa guise ; ains se avisa 
et y remist encor plusieurs aultres choses qui 
estoient parolles non pas de crestiens mais 
de sarrasins, faulx et malvais. Car, à force 
et malgré moy, il me fist mettre comment 
je renoyoie Dieu, nostre dame, cresme et 
baptesme, en prenant chambre es abismes 
d'enfer à tousjourmais perpétuellement, au 
cas que je n'achevissoie tout ce que je avoie 
promis et escript , dedans» le jour que j'avoie 
dit ; ne que jamais, tant que seroie vif, ne 
diroie à homme du monde le lieu ne la 
place là où je auroie esté ; ne pareillement je 
ne nomeroie homme qui fust en la maison 
ne en tout l'hostel : et avec ce , avoit rayé 
les cinq cents florins et en avoit mis mille, 
lesquelx ilz me firent promettre, comme des- 
sus, de leur porter : et fut celle lettre escripte 
par trois fois , avant qu'elle fust bien à leur 
gré. Mais, comme Pierre me conseilla, je fis, 
et ne m'en chailloit fors que je puisse es- 
chaipper. 

Apres , ce ne fut encor fait : car quant 
le capitaine eult la lettre et qu'elle fut tout 
à son gré escripte, il renvoya encor celluy 
portier, avec sa robbe de vellours , et aporta 
celluy ung missel auquel se dit la messe, 
et là où sont escriptes les evangilles de Dieu : 
et devant icellUy me firent mettre à deux 
genoulx , et , en mettant la main dessus celluy, 
me firent encor recorder tout ce qui estoit 
escript, et encor davantaige tant d'aultres 
sermens hideux et cruels qu'il n'y ait homme, 
s'il est crestien, que les cheveulx ne l'en 
deussent dresser en la teste : et tout ce me 
firent promettre et jurer. Puis , après ce fait , 
les chiens , pires que sarrasins , non contens 
de tant de choses , comme cy devant avés 
oy, avoient mis une hostie entre deux feuillets 
d'icelluy missel , et me firent accroire qu'elle 
estoit sacrée. Et celluy traistre portier, qui 
se disoit capitaine, la voulloit prendre avec 
la main pour me la bailler; mais Pierre, 
le tourrier, luy escria et dit : Ha ! sire, vous 
ne la debvés point toucher. Alors celluy print 
ung lairge cousteaul qu'il avoit , et le boutta 
dessoubz l'hostie pour me la bailler : et me 
fist celluy bourriaul encor jurer, moy qui 
estoie à deux genoulx devant le livre, que 

je tenroie tout ce entièrement et acompliroie 
de point en point , comme en la lettre estoit 
escript et comme je leur avoie desjay juré 
et promis ; et , au cas que je ne le tenroie 
à mon povoir, celle hostie sacrée que je re- 
cepvoie, fiist à mon dampnement ès parties 
d'enfer. Ces parolles ou semblables me di- 
soient les inhumains cruelz, et moy dollent, 
voiant leur grant chiennerie et malvistié , me 
escreva le cueur et me prins très fort à plou- 
rer : et avec ce , de peur, je me prins à trem- 
bler, car il me sembloit que à peine en 
eussent autant fait les infidelles : parquoy je 
differoie de la prendre et recepvoir et y re- 
sistoie à mon povoir. — Helas! sire, répons 
je , pour l'honneur de Dieu , je vous prie que 
vous vous veuilliés entrepourter : jay me 
semble que vous en avés assés fait. Je suis 
crestien , ne souffres que je me dampne ; 
car vous sçavés, sire, que je suis indigne de 
recepvoir mon créateur, veu que je ne suis 
point confessé , et y ait moult loingtemps que 
je ne le fus , et vous debveroit assés souffîre 
des sermens que j'en ai faits. — Il fault , par 
Dieu, que vous le recepviés, ait dit celluy, 
ou mal pour vous ; et que , en le recepvant, 
promettiés de tenir tout ce que avés desjay 
promis. Alors Pierre , le fourrier, voyant que 
je differoie tousjours, se tirait près de moy 
et me dist qu'il estoit force que je receusse 
celle hostie sacrée , puisque au capitaine plai- 
soit, et que je le povoie faire sans nul dan- 
gier : puis me dist tout bas à l'oreille que 
je ne craindisse rien et qu'elle n'estoit pas 
sacrée : et depuis me Tait juré plusieurs fois , 
quant nous estions à Mairville, comme cy 
après oyrés. Aussy me disoit ledit Pierre, 
pour me reconforter et, comme aussy il est 
vray, que de tous sermens faits en prison, 
Ton n'est pas tenu de les tenir et observer. 
Et ainsy lut l'hostie mise sur le bout du mis- 
sel, et, en faisant le serment, me la firent 
prendre et huser. 

Quant tout ce Ait fait , il estoit desjai tairt : 
parquoy la longue attendue ennuoit fort à 
Pierre le gascon , qui estoit au villaige, comme 
j'ay dit devant, en attendant ma venue. Alors 
le capitaine , pour abuser , luy mandait dire 
qu'il s'en allaist sur la montaigne, en ung lieu 
qu'il luy nomma , sur le hault chemin , pour 
attendre ma venue, et luy fist dire que la 
gaitte, qui estoit tous les jours en la lan- 



terne du donjon de Chaivencey, m'avait veu 
de loing venir et qu'il mairchaist seurement 
devers ce lieu , qu'il me rencontreroit. Alors, 
après ce fait et dit , l'on fist monter Pierre , 
le tourner ,' à cheval et s'en allait vers le 
bois au dessoubs de Chaivencey, environ ung 
quart de lue, là en droit où il sçavoit que 
l'on me debvoit mener. Et ce fait Goubert , 
le despensier, avec celluy portier, qui se 
disoit estre capitaine, me menairent hors de 
celle chambrette là où j'estoie, et longuement 
m'en ont mené, les yeulx bandés, au long 
de la muraille: puis me firent desvailler 
avec eulx en une faulce poterne, laquelle 
respondoit sur la rivière. Et fut deffermé le 
guichellet , lequel , comme je croy , ne l'avoit 
esté, passé vingt ans: et d'icelluy nous en- 
trasmes en une petite nacelle , laquelle Gou- 
bert menoit à l'avallée de la rivière à la 
prime terre au dessoubz de Chaivencey , 
environ quaitre arboulletrées. Alors me furent 
débandés les yeulx et là, en ce lieu, nous 
attendoit Pierre, le fourrier, derrière lequel 
je fus mis à cheval; et puis ce fait, ont 
prins congié de nous et s'en sont retournés 
arrière. Mais quant ce vint que à resgairder 
l'air, j'ay ce que ce fust en hiver et qu'il fut 
fort bais, j'estoie quausi tout aveuglé. 

Or ne fût gaire chevaulchié par nous que , 
sur le hault chemin , nous rencontrasmes 
Pierre le gascon de Peux, lequel nous atten- 
doit. Mais, sellon le tour qu'ilz me firent 
prendre , il ne sembloit pas que l'on vint de 
Chaivencey, ains sembloit avoir sorti du 
bois , pourtant qu'ilz m'avoient ainsy tournoyé 
par la rivière, et faisoit le capitaine faire 
ces feintises pour nous abuser. Alors , à celle 
rencontre, après plusieurs parolles, ait de- 
mandé celluy gascon et dit: Est ce ycy le 
prisonnier? — Oy vraiment, respondit Pierre, 
le tourner. — Ha! mon Dieu, dit il, jamais 
ne le vis plus que je saiche , et moult de 
chemin ay je fait pour le ravoir. Et alors se 
sont mis au chemin et cheminairent sans 
granment parler ne deviser; car il estoit desjai 
fort tairt et les chemins fangeux et malvais. 
Et, par dessoubs Monmaidi , nous ont passé la 
rivière , laquelle alors estoit si grosse et hors 
de rive que l'on ne véoit pas le pont, et 
eusmes grant peine de passer. Et en che- 
vaulchant , je pensoie à ce qu'ilz m'avoient 
fait, et demanday à Pierre , par son serment, 

si celle hostie que j'avoie receue, estoit 
sacrée, et il me jura très fort que non, di- 
sant que tout ce que j'avoie fait ou dit , il 
n'y avoit point de dangier. En ces devises et 
plusieurs aultres, ont tant lait, tant de jour 
que de nuyt , que nous arrivasmes devant la 
porte de Mairville ; mais elle estoit fermée , 
passé une heure, et estoit desjay bien tairt. 
Si furent mis les chevaulx au bourg à l'hostel 
Sainct Anthonne , jusques à tant que la gaitte , 
laquelle estoit dessus la porte , le Ait dire au 
prevost de Monmaidi , lequel manda que Ton 
s'en allaist de l'aultre cousté de la ville, 
vers le chaistiaul , et là, en ce lieu, nous 
seroit ouverte une poterne. Adonc fut tour- 
noié de nuyt tout autour d'icelle ville jusques 
à celluy chaistiaul ; et , là venus , on ne 
trouvait à qui parler. Hais Pierre le gascon 
ait tant rescrié que la gaitte d'icelluy chais- 
tiaul s'est resveillée ; et , après plusieurs 
parolles, luy fut' promise une quarte de vin , 
affin qu'il s'en allaist dire au capitaine de la 
ville ou au prevost qu'ilz estoient à la porte 
et que leur plaisir fust de nous laissier entrer 
dedans ; et là fusmes bonne pièce en atten- 
dant ; car, jay ce qu'il faisoit bien froid , le 
prevost n'eult pas si tost assemblé ses gens. 
Touttesfoi», après longue attendue , Ait ou- 
verte une faulce poterne par laquelle on. nous 
fist entrer. Or Dieu sceit en quelle pensée je 
fus alors ; car je doubtoie tousjours que ce ne 
fust une trayson et qu'ilz ne me transmuas- 
sent en aultre lieu, pour moy mieulx celler. 
Et la cause qui me faisoit plus doubter , 
c'estoit de ce qu'ilz me menoient ainsy se- 
crètement de nuit , et que de tous ceulx qui 
estoient presens , je n'en cognoissoie homme 
que Pierre, le tourner. Au sorplus, quant 
je me vis boutter en celluy chaistiaul hi- 
deux, par celle poterne, je ne sçavoie que 
penser. Touttesfois l'on ne s'y aresta gaire 
que je fus mené en une aultre maison en 
laquelle il convenoit desvailler, et, en allant, 
me deffendirent que je ne disse point ung 
mot : parquoy je ne sçavoie que cela pou- 
voit signifier. Puis au reste, quant je vins 
leans , je les vis seize ou dix huit estre assis 
à haulte table: de quoy je fus tout esmeu et 
me prins à esmerveiller. Et jay ce que je 
ne disoie point ung mot , Dieu sceit si je me 
prins à doubter; car de la peur que j'eus 
alors , le sang me monta au visaige et prins 

tout à trembler. Et la cause pourquoy , c'es- 
toit que Pierre , le tourner, m'avoit dit et 
fait accroire que là je trouveroie mes oncles , 
frères à mon pere. Parquoy , quant je ne les 
vis point , je pensoie estre trahi ; et me vint 
en mémoire que le prevost de Monmaidi 
estoit le Loherain ou Grégoire; ne de tous 
les aultres qui estoient à la table, je n'en 
cognoissoie point ung , ne que j'eusse sceu 
nommer. Alors celluy prevost , me voyant 
ainsy esbahi , me tendist la main en de- 
mandant quelle chiere ? Autant en fist Robert 
de Noeroy et plusieurs aultres auxquelx je 
ne sçavoie que respondre ne que penser, et 
estoie si esperdu que je ne me sçavoie contenir 
ne à qui je me deusse conseiller. 

En celle compaignie et au bout de la table 
en bais , estoit assis ung mien parent de 
Noeroy , de part ma mere , c'est assavoir , 
Collignon de Gandiet , duquel je vous ay eu 
cy devant parlé. Le pouvre homme, voiant 
que chescun me faisoit feste , ne disoit mot 
et avoit le cueur si estraint de doulleur 
qu'il n'eust sceu parler. Et encor luy faisoit 
le cueur mal de ce que je estoie tout debout 
auprès de luy et que à luy, qui m'aimoit 
tant et avoit tant fait pour moy , je ne 
faisoie nul semblant : parquoy le cueur luy 
escreva et se print très fort à plourer. Alors 
le pouvre homme se leva et se retourna vers 
moy : puis tout en plourant il m'embrassa 
et m'estraint et , de pité qu'il eult de moy , 
à grant peine peult il parler. — Helas ! dit il , 
Philippe, mon cher ami, comment ne me 
cognoissés vous point, que ne me faictes 
aulcune chiere? Adoncque je entendis sa pa- 
rolle et son langaige , et le recognus plus tost 
à son parler que à veoir : et tout incontinent 
que je le cognus , je l'embrassai et baisai , 
et tout en plourant je le tenois si serré que 
l'on ne me le povoit oster. — Helas! dis je, 
mon chier oncle , je ne vous recognoissoie : 
pour Dieu, veuilliés le moy pardonner. Plu- 
sieurs aultres parolles furent entre nous deux, 
pour lesquelles plusieurs d'entre eulx se prin- 
reut à plourer. Alors le prevost me print par 
la main et me fist asseoir auprès de luy 
pour soupper. Chascun me resgairdoit, ayant 
tousjours l'euil à moy, et n'y avoit celluy 
en me resgairdant , qui n'eust pitié de ma 
misère: et devisoient tous de mon fait et 
de ma longue prison, à tort et sans cause 

faicte , lesquelles devises je laisse pour abre- 
gier, 

Touttesfois, durant cellui soupper, je en- 
tendis aulcuns mots de Pierre le gascon et 
de son fillaitre Robert , lesquelx se excusoient 
de la lettre qui fut envoiée à Chaivenccy, 
disant que mon pere ne porterait point la 
rançon à Nostre Dame de Mancz , et qu'ilz se 
gairdassent bien de s'y trouver. Parquoy je 
cogneus que c'estoient ceulx que Pierre me 
avoit tousjours promis qu'il me devoit nom- 
mer. Apres soupper, chascun s'en allait cou- 
chier, et moy je fus mis couchier avec Pierre, 
mon tourrier; et ainsi avés oy comment, à 
cellui jour, je fus de la prison délivré, le 
vingt uniesme jour de décembre , qui est le 
jour de la sainct Thomas, l'apostre, et cinq 
jours devant noel. 

Or maintenant je vous veulx dire et conter 
comment , à ceste heure , moy estant à Mair- 
ville, je accomplis de faire et achever ung 
petit dictier en vers couppés , lequel avoit de 
loing temps devant esté par moy acomencé. 
Car moy, estant en la grosse tour, après le 
despairt de mon pere, j'en avoie desjai une 
partie compousée, c'est assavoir quant je fis 
ung pertuis en la fenestre, par lequel je 
véoie clair et par cellui je vis plusieurs fois 
le capitaine qui estoit vestu de gris , et estoit 
la foureure de blanc aignel, comme le dic- 
tier icy après escript le mest , en lsr forme 
et manière, comme vous oyrés. Le présent 
dictier, en vers couppés , fut par moy gras- 
sement compousé, une partie en la prison, 
comme j'ai dit devant, et le reste depuis 
que je fus délivré. Si vous prie que ne prenés 
pas garde à la rime ; car je sçay bien qu'elle 
n'est pas couchée comme estre deust, mais 
telle qu'elle est, s'il vous plait, vous la pren- 
drés en gré. Encor fut composée par moy 
en la prison une oraison à nostre Dame, en 
forme d'une ballaide à cinq bastons , conte- 
nant cinquante lignes ; et paireillement une 
à sainct Nicollas et une à s le Barbe, tenant 
les deux cinquante lignes, lesquelles je n'ai 
pas voullu escripre, ains les ai laissées, pour 
abregier. 

Maintenant reste à veoir la fin de ceste 
histoire, laquelle je sçay bien que à plusieurs 
qui la liront, serait mal plaisante et ennoieusc, 
et diront que ce n'estoit pas chose digne de 
mettre en ces présentes chronicques, et que 



je m'en deusse bien entreporter; mais vela, 
ce fut mon plaisir, pourtant que le cas me 
touche. Touttesfois je leur prie qu'ilz m'en 
vuellent pardonner et qu'ilz ayent la patience 
que je dise encor trois mots pour achever : 
puis vous oyrés plusieurs aultres advenues, 
s'il vous plait à l'escouter. 

Vous avés par cy devant oy la manière 
comment je fus amené à Mairville et mis en- 
tre les mains du prevost de Monmaidi et des 
aultres mes amis qui estoient venus pour moy 
quérir. Au lundemain , qui estoit jeudi , le 
prevost me vint veoir, et, en resgairdant 
mon acoustrement, il eult pitié de mon fait 
et ordonnait à ses gens qu'ilz me donnais- 
sent aulcunes pièces de leur habillement, 
desquelles ilz se poulroient le mieulx passer. 
L'ung me bailla ung viez pourpoint de ca- 
ne vair, l'aultre me bailla des viez soulliés; 
puis me donna l'ung ung viez chaippiaul , 
l'aultre des mouffles et me firent chauldement 
acoustrer. Et, à ce jour, leur délivra ledit 
prevost Pairgent et la bougette et print con- 
gié de nous et s'en allait à Monmaidi. Cellui 
jour, ne me laissèrent oneque partir de l'hos- 
tellerie : au lundemain du maitin , qui estoit 
vendredi, fut paie nostre hoste et partismes 
de Mairville. Mais touttesfois, que je ne Po- 
blie, avant que partir, Ait donné à Pierre, 
mon tpurrier, ses six florins, non obstant 
qu'il peult mieulx à vailloir qu'il ne les eust 
jamais eu prins ; car, pour iceulx y en eult ledit 
Pierre la gourge couppée par ung chairpentter 
de Chaivencey et cellui chairpentier en fut 
pendu f comme cy après il serait dit. 

Cellui vendredi, Ait tellement chevaulchié 
que nous vinsmes couchier à ung villaige en 
Bairois, nomé Huserville, En ce lieu, l'hoste 
me conta et dit que ce avoit esté son fils 
qui nous avoit conduits jusques à Billey, 
et comment ilz luy avoient fait acroire que 
nous estions pouvres pellerins ; aussi nous 
conta la prinse de Jehan de Landremont, 
comme cy après il serait dit ; puis me conta 
comment le filz Fourquignon, le mairchant , 
avoit esté prins, et plusieurs aultres nou- 
velles nous dit. La nuit se passa et au lun- 
demain vinsmes à Noeroy à disner et nous 
y fist on la bonne chiere. Pierre le gascon 
ne vint point avec nous, car il demoura à 
Peux ; et ne vint si non mon oncle Colli- 
gnon de Gandiet et Robert avec ung charton 

qui m'avoit preste sa robbe. Alors, après 
disner, ledit mon oncle Collignon et moy 
tant seullement en vinsmes à Mets par le 
pont Thieffroy ; car j'estoie encor honteux de 
moy monstrer; et, pour mieulx me celler, 
m'en allai par derrière S 1 Vincent jusques en 
Phostel de mon pere, lequel alors demouroit 
en la rue de la Haye, du cousté de la ri- 
vière. Là venu, je dis à mon oncle qu'il 
attendist à l'huis et moi je entray dedans. 
Mais je ne fiis pas cognu de la chambrière, et 
pource que j'estoie ainsi desguisé et défiait, 
et ja ce que au paravant m'eust maintes 
fois veu, elle me descogneust alors et ne me 
voulloit laissier entrer. La pouvre femme, 
ma maraistre, estoit à l'hostel : si m'entendit 
4 la parolle et me vint embraissier et acol- 
ler : et, de grant amour qu'elle avoit en 
moy, très parfondement se print à plourer; 
car, pour mon fait, maintes lairmes en avoit 
jectées. Mon père estoit alors à la porte du 
pont des Morts , qui nous attendoit ; car il 
estoit adverti de nostre venue. Le pouvre 
homme estoit en grant soucis et non sans 
cause; car il me savoit aux champs et sans 
argent, et n'avoit dormi, passé avoit trois 
jours* L'on le fut quérir, disant que ung 
homme le demandoit; mais quant il fut venu 
et il me vit en tel habit, il eult le cueur si 
estraint et serré qu'il ne luy eust esté possible 
de dire ung seul mot; et, en plourant très 
parfondement, me tenoit embraissié, estroit 
serré et fondoit tout en lairmes, tellement 
que de le veoir c'estoit pitié ; et fut longue- 
ment ainsi qu'il n'eust sceu parler. Moy pai- 
reillement, le voiant ainsi estre envieilli et 
mal et pouvrement habillé, car de l'ennui 
qu'il avoit eu, il estoit chaingié à moitié : 
avec ce , il n'avoit encor point fait sa bairbe 
et sembloit estre ung pouvre homme querant 
son pain. Parqu'oy, pour tout le monde, ne 
me fusse tenu de plourer, et n'y ait si dur 
cueur, comme je croy, s'il nous eust veus, 
nous trois ensemble, qui n'en eust eu pitié. 
Touttesfois je prins aulcun confort en moy 
et reconfortai mon pere qui faisoient infinis 
regrets. 

Apres plusieurs parolles et piteuses lamen- 
tations faictes entre nous , qui longues seroient 
à raconter, ledit mon pere print ung cierge 
qu'il avoit apresté et me le mist en main et 
dit que avec luy m'en allaisse à Nostre Dame 

de la Ronde , au grant moùstier ; car ainsi 
l'avoit il voué et ainsi en fut fait. Et ostai 
mon bonnet qui estoit tout pourri et laissai 
aller mes cbeveulx, lesquelx avoient telle- 
ment cru en la prison qu'ilz me venoient à 
la ceinture : et pour ce que je n'avoie encor 
guernons de bairbe, ceulx qui ne me congnois- 
soient , disoient que je estoie une jonne fille 
desguisée. 

Incontinent en furent espandues les nou- 
velles que je estoie revenu de prison : par- 
quoy en vinrent après moy plus de deux 
cents pour moy huchier bien viengnant jus- 
ques en la grant église : et n'y eult , comme 
je croy, chainoine en icelle qui ne me tendist 
la main et qui ne fust joieulx de ma venue ; 
mais je m'en revins bientost à l'hostel , pour 
ce que chascun me voulloit interroguer. Plu- 
sieurs de mes amis y vinrent, lesquelx, de 
pitié entremeslée de joie de me veoir, se 
prindrent tous à plourer. Au lundemain, qui 
estoit la vigille de noel , fist mon pere dire 
une messe devant Nostre Dame la Ronde, 
à laquelle messe se trouvait le devantdit 
Fourquignon avec toutte sa lignée : plusieurs 
aultres gens s'y trouvairent en grant nombre , 
tant de mes amis comme aultres. Et estoie 
bien empeschié de à ung chascun respondre ; 
car chascun voulloit sçavoir comment je a voie 
esté traicté, comment j'en avoie eschaippé, 
le lieu là où je estoie mis , par qui ce fut , et 
comment; mais je les faisoie tous egalz, et 
n'en vouls oneque rien dire , pour l'amour de 
la promesse que j'avoie faicte en prison, 
jusques à ce que je m'en fusse conseillié et 
confessé. 

Plus de six sepmaines après , venoient tous- 
jours gens me faire le bien viengnant, et 
qui tous desiroient à en sçavoir la vérité. 
Pareillement la justice, saichant ma venue, 
me mandairent en la chambre pour sçavoir 
de mon fait et comment j'en estoie eschaippé. 
Mon pere leur dit que, en paîant cinq cents 
florins, on m'avoit ramené. Touchant de moy, 
je ne leur vouls rien dire pour celle fois ; 
car je n'en estoie encor pas conseillé , si non 
que je n'avoie pas veu le lieu auquel je avoie 
esté mis , car on m'en avoit tiré , les yeulx 
bandés. Apres ces choses, retournasmes à 
rhostel; et là venus, mon pere fist oster sa 
bairbe et à moy laver la teste et coupper 
mes cheveulx; puis fus mené en Testeuve 

et en mes habits revestu et acoustré ; car le 
viez lincieulx duquel je estoie enveloppé, 
avec ung peu du reste de ma chemise , furent 
jectés en la rivière, pour ce qu'elle estoit 
toutte flairant et pourrie. 

Le jour de noel se passa : aussi firent les 
festes ; et alors vinrent plusieurs à qui Ton 
ne cuidoit rien avoir à faire, au moins bien 
peu , lesquelx demandoient tous argent à mon 
pere 5 car il n'y eult chevaulcheurs , ne mes- 
saigiers , non pas ses propres frères que , s'ilz 
avoient fait ung pas, qu'il ne fallust con- 
tenter. Seigneur Ànthone de Pol, pour son 
messaigier, en eult vingt cinq francs ; Pierre 
le gascon , demi cowe de vin ; et encor à 
grant peine en peult on eschaipper. Mais de 
plus en dire je m'en veulx desporter, car 
maintenant je veulx à une aultre advenue 
retourner. 

Or avés oy la prinse , la fortune et le mes- 
chief qui , à tort et sans cause , nous fut fait 
à nous deux mon pere. Je prie à Dieu par 
sa bonté qu'il en veuille deffendre et gairder 
tous seigneurs et gentilz hommes , tous bons 
mairchants et touttes aultres leaulles per- 
sonnes, et pareillement tous ceulx et celles 
qui ceste histoire liront ou la vouldront es- 
corter. 

Le dernier jour de janvier , là neige com- 
mença à fondre en sorte que touttes les 
maisons estoient pleines d'yaue 5 et faillut 
que les gens fussent deux nuitz et deux 
jours à jecter toujours l'yaue dehors. Et 
quant les glaces se rompirent , les yaues fu- 
rent si grandes que les mollins du Pont à 
Mousson en vinrent à l'avallée jusques à Joiey : 
et y eult beaulcopt de maisons qui s'en allont 
aval l'yaue, des villaiges sur la rivière; et 
y eult des ponts du Saulcis enmenez et 
rompus. Et disoit on qu'il y avoit soixante 
ans que les yaues n'àvoient esté si grandes ; 
car Muzelle alloit tout parmei Longeville et 
jusques à Sainct Martin et Woippey. 

1491. 

Le sire Jehan Papperel, filz seigneur Ni- 
colle Papperel , qui l'avoit ja esté par mil iiij c 
et lxxj , fut fait maistre eschevin de Mets , 
le jour de feste sainct Benoit en mars , mil 
iiij c et xc, pour ung an finissant auflit jour, 
l'anrevollu, mil iiij c etxcj. 

Le vingt septiesme jour de mars , qui fut 



le jour des Palmes , advint que ung compai- 
gnon qui par avant tenoit une garse , laquelle, 
par bonne instruction, se avoit despartie 
de luy et estoit allée en l'hostel d'une noble 
et notable dame , appellée dame Perette , 
vefVe de feu seigneur Jeofiroi Gueur de Fert, 
chevalier, qui notablement l'entretenoit , la- 
quelle fille , ledit jour, allait à la grant église: 
son ami , par amour , • la trouvait , la print 
et l'enmenait en son logis où il demouroit. 
Et incontinent que la chose fut sceue , ledit 
compaignon fut mandé devant justice ; et s'il 
eust esté trouvé qu'il l'eust prinse par force , 
il en eust esté puni corporellement ; mais 
il fut bien trouvé que la garse estoit rempb'e 
de malvaise voulenté et que ce avoit esté 
de son volloir que son ami l'avoit reprinse. 
Touttesfois, pour l'esclandre que le com- 
paignon avoit fait d'avoir ce fait , audit 
jour des Palmes , il en paiait quarante solz 
d'amende , et la garse fût menée honteuse- 
ment au bourdel. Son ami s'en alla après et 
la racheta des mains des ribauldes en paiant 
quinze solz et la ramenait en son hostel et 
vendist tous ses biens et s'en alla demourer 
dehors. 

En ceste année, environ la sainct George, 
se esmeust nouvelle guerre à raison d'ung 
nommé Pierre Burtaul, filz Burtaul Soflroi, 
qui avoit esté condampné à Mets pour le fait 
d'ung mollin à l'cncontre de Sainct Vincent. 
Aussi demandoit à Jehan Rollat, marchant 
de la cité , et à Guillamme , son frère , une 
debte de quarante livres, laquelle debte, 
avec le droit du mollin, gissant sus le ruyt 
de Valliere , il avoit vendu au prevost de 
Forpach, appelé Xenapofie, lequel prevost, à 
l'ocasion de ce, envoia ses defliances à la cité ; 
puis assembla jusques à une vingtaine de 
malvais garçons avec lesquelx il corrut à 
Sanry et y fist grant dopmaige ; car il y 
print gens et bestes. Puis , en la sepmaine de 
la sainct George , il corrut par trois fois au 
païs de Mets ; la première fois à Verey, la 
deuxiesme à Vigney où il print deux hommes, 
et la tierce fois à Hessange et à Walcre- 
mont. Et fut celle guerre l'acomencement 
d'ung grant mal qui avint depuis et dura 
moult longuement et cousta plusieurs deniers 
à la cité , comme icy après vous serait dit. 

Le premier jour de may, qui fut ung die- 
manche , plusieurs seigneurs de Mets se par- 

tirent de boin maitin et ollont querrir des 
mays au bois d'OUerey et estoient bien montés 
et armés, faisant, à leur retour, grant trium- 
phe , dont le peuple çn fut tout re^joy. 

Le lundi ensuivant, deuxiesme jour de 
may, seigneur Coinraird de Serriere fiança 
dame Claude, fille seigneur Pierre Baudoiche, 
niepce à seigneur Robert de la Marche. Et 
fist on, ce jour, grant feste en la court Sainct 
Vincent y en j ouste et danse > et y eult plu- 
sieurs esbaitemens faits. 

En ceste sepmaine , les vignes qui n'avoient 
point esté engellées d'y veir , furent touttes 
gaistées et engellées : dont ce fut pitié pour 
les pouvres gens ; car le vin es toit jai chier. 

En cellui temps , advint une grande mer- 
veille enz pais de Bar et Loraine, dont on 
fut fort esbahi. Le cas fiit tel que touttes 
les soignes s'en allèrent desdits païs 5 et ne 
seult on qu'elles devindrent: et celles de 
Mets et du païs ne se bougèrent. De quoy aul- 
cuns pronostiquoient quelque grande guerre 
ou mortalité. 

La troisiesme feste de pcuthecoste , fut jué 
en Mets le jeu de Griselidis et le jeu qui se 
dit de corrigier le Magnificat. 

Le vingt cinquiesme jour de jullet, fut 
espousée dame Claude , fille à seigneur Pierre 
Baudoiche, et la print à femme le seigneur 
Conraird de Serriere. Celle damoiselle estoit 
niepce au seigneur Robert de la Marche, 
comme dit est devant ; et fut en son tems 
la plus puissante femme de corps , haulte et 
eslevée que je vis de ma vie ; car elle sem- 
bloit une demi géante. Ausdictes nopces y 
eult grant triumphe de menestrez , cimballes 
et tambours, rebechz, leus et vielles et de 
plusieurs aultres instrumens , jusques au nom- 
bre de cinquante sept , qui tous juoient devant 
elle , en la menant au moustier. Et quant elle 
vint devant la grant église , elle mandait mes- 
seigneurs de la justice, ausquelx elle requist 
moult affectueusement qu'ilz luy volcissent 
faire cest honneur de quicter la Sentence et 
huchement qu'ilz avoient fait contre Jehan 
de Liocourt, le boullangier, qui estoit for- 
jugié : et avec ce , que leur plaisir fust de 
mettre hors de l'hostel du doyen, Simonatte, 
sa femme, qu'ilz detenoient. Et demandait 
pareillement à messieurs les commis de la 
terre l'evesque du vaul, qui estoit en gaige 
à la cité , que leur plaisir fust de pardonner 



à Collignon , le boullangier, de Sciey , une 
amende de soixante livres, dont, à celle oc- 
casion, il estoit détenu, passé avoit trois ans , 
en la maison de la ville 5 lesquels seigneurs 
trese et messieurs les commis, à la requeste 
et pétition de l'espousée, luy octroyont et ac- 
cordont ce qu'elle demandoit et luy fut celle 
grâce donnée. 

Le sixiesme jour d'octobre, y eult deux gens 
d'airmes allemans qui estoient venus logier 
en l'hostel Matisse, à la Croix Blanche, de- 
vant les Carmes, lesquelx, ung peu de temps 
devant, avoient desjai esté en la cité, et, en 
partant hors, avoient rué jus ung marchant 
de Mets et luy avoient osté bien cent florins 
d'or. Lesquelx gens d'airmes se aperceurent 
qu'ilz estoient congnus et incontinent s'en 
allont fuyant en la grant église et laissont 
chevaulx et hernex en l'hostel de leur hoste. 
Et le huitiesme jour dudit mois , on fist ung 
huchement publicque que nul ne parlais t à 
eulx ne leur donnaist à maingier ne leur 
donnaist vestemens ne leur feist faveur quel- 
coneque , sur peine d'estre acquis de corps 
et de biens à la cité 5 et, ledit jour, à heure 
de neuf heures, en la nuit, ilz firent ouvrir 
l'église et s'en cuidoient aller ; mais ilz furent 
rencontrés des sêrgens qui gardoient aux huis 
de l'église , et furent prins et menés en l'hostel 
du doyen. Et le onziesme jour dudit mois , 
ilz furent pendus au gibet de Mets : et, deux 
jours après , pourtant que l'udg des deux gens 
d'airmes estoit gentil homme , à la prière 
d'aulcuns seigneurs de dehors, il fut despendu 
et mis en terre à Sainct Lowys. 

Le tresiesme jour de novembre, le sire 
Geraird Perpignant espousait Gertrude, fille 
seigneur Renaît le Gournais, chevalier, en 
l'église de Sainct Martin en Curtis ; et lurent 
les nopces en l'hostel dudit seigneur Geraird, 
devant Sainct Martin. 

En celluy temps , regnoit toujours ce mal- 
vais garson duquel je vous ay heu par cy 
devant parlé , appelle Biaise. Et non obstant 
les maulx qu'il fàisoit , estoit journellement 
receu en beaucop de lieux en la terre de 
Mets ; pour laquelle chose , messeigneurs les 
sept de la guerre ont remonstré le cas à 
messeigneurs de justice, pour y donner pro- 
vision. Et alors lesdits seigneurs de justice 
mandairent quérir les abbés et abbesses et tous 
aultres gens d'église qui possedoient terre et 

seigneurie , et firent une ordonnance ensem- 
ble que tous leurs subgectz fussent embas- 
tonnez et que s'il advenoit que les soldoieurs 
vinssent à chassier après ledit Biaise ou aultres 
ennemis de la cité , qu'ilz fussent soubtenus 
et qu'ilz heussent vivres pour leur argent: 
et oultre plus, qu'ilz fussent aidans et ad- 
hérons ausdits soldoieurs , ou aultrement que 
on les reputeroit estre telz que lesdits ennemis 
de la cité. 

En ce meisme mois de novembre, à son 
acomencement, les seigneurs et recteurs de 
la noble cité de Mets furent advertis et dé- 
nuement informés d'une grant trahison, la- 
quelle, de loing temps devant, aulcuns trais- 
tres , faulx et desloyaulx avoient conspirée et 
maschinéc ; mais, la grâce à Dieu, ilz ne 
joyrent pas de leur intention. Or, pour vous 
desclairer la manière et comment , il est vérité 
que, en celluy temps, cstoit aux gaiges du 
duc René de Secille ung traistre Lombaird, 
qui se disoit gentil homme, lequel alors avoit 
prins femme à Mets , bonne gentille femme , 
nommée dame Clémence d'Avilleir, femme 
qui fut à seigneur Jehan Boullay, de la rue 
des Bons Enffans. Celluy Lombaird se faisoit 
àppeller seigneur Jennon de la Molise, cheva- 
lier, lequel souvent venoit à Mets en la maison 
dudit feu seigneur Jehan Boullay : et fut cel- 
luy qui premier fut inventeur et conducteur 
de toutte la trahison ; puis après fist tant qu'il 
mist à sa cordelle ung de la cité , c'est assa- 
voir, homme de lignaige, lequel se nommoit 
Jehan de Landremont. Celluy Jehan estoit 
homme fort saige , ingenieulx , cault et subtil 
et avoit ung bon sens naturel , et estoit trese 
juré en ceste présente année. Ledit sire Jennon 
en fist son compère, et davantaige , pour par- 
venir à son intention , le fist estre painsion- 
naire du duc René ; et conclurent par en- 
semble de mettre et delivreir la cité de Mets 
audit duc, mais que ce ne polroient ilz bon- 
nement faire d'eulx mesmes, s'ilz n'avoient 
aultres avec eulx. Apres ce qu'ilz furent d'ac- 
cord , firent tant et chevallont tellement les 
deux ensemble qu'ilz eulrent Charles Cau- 
vellet, qui pour lors estoit chaistellain de la 
porte du pont Thieffroy, de leur cousté et 
de leur conspiration. Celluy Charles estoit 
breton de nation et, après la guerre que le 
duc Charles de Borgoigne fist au duc René , 
vint demeurer à Mets et servit plusieurs 



années. Il estoit homme court et trappu , et 
le meilleur luyteur que en nul pays Pou 
sceut trouver : pareillement estoit homme 
fort ingenieulx, bon e^cripvain et composoit 
bien et juoit farces et moralitez : parquoy 
ledit de Landremont le hantoit voulluntiers 
et, avec ce, avoit ledit de Landremont grant 
congnoissance à luy à cause qu'il estoit trese 
et que, quant son tour venoit, il gairdoit 
à celle porte , comme il est en Mets de loing 
temps acoustumé. Et je le sçay bien ; car, 
durant la guerre devantdicte du duc René , je 
avoie plusieurs nuytz couchié avec luy, durant 
que sa femme gisoit d'enflant ; et depuis m'ait 
heu ledit Charles tout conté. 

Mais , pour, revenir à propos , la trahison 
fut telle que ledit Jehan de Landremont , avec 
celluy Charles, le chaistellain, debvoient, au 
jour de la saincte Caitherine, dernier passée , 
avoir et estre pourveus de plusieurs com- 
paignons, lesquelx estoient de Loraine et 
debvoient venir couchier en l'hostel dudit 
de Landremont; et, défait, ledit Jehan avoit 
desjay acheté du poisson pour leur soupper. 
Lesdits compaignons debvoient estre armés à 
la couverte, et, à celluy jour de s u Caitheri- 
ne , de nuyt , les debvoit ledit de Landremont 
amener à la porte, et debvoient tuer tous leurs 
compaignons gairdans, avec la chastellaine 
qui estoit femme audit Charles, car alors, à 
celluy jour et en celle sepmaine, estoit ledit 
Landremont gairde et capitaine de celle porte : 
avec ce , il estoit trese pour l'année ; et , par 
ainsi, ilz debvoient estre maistres du chais— 
teaul de la porte et de l'entrée. Et puis avoient 
fait marchié aux Lorains de les laissier entrer 
et debvoient tout mettre à mort, grans et pe- 
tits , sans nul espairgner , et faire une toutte 
nouvelle ville, comme icy après , en lçur pro- 
cès, vous serait plus amplement desclairé 
et dit. 

Pour ces choses qui vinrent à la cognoissance 
de justice, le dixiesme jour de décembre, le 
sire Michiel le Gournais et le sire Regnault le 
Gournais, l'eschevin, comme trese et commis 
en ceste affaire , s'en allèrent en l'hostel dudit 
Jehan de Landremont et le prindrent qu'il 
s'en cuidoit fuir hors de Metz , et Ait amené 
au pallais devant les aultres seigneurs trese, 
ses compaignons, qui alors y estoient. Et tan- 
tost après , ledit de Landremont fut mené en 
la maison de la Burlette, au hault de Jurue, 

là où à présent est la maison de la ville ; et 
illec furent comis deux soldoieurs pour le 
gairder, avec ung sergent des trese ; car Ton 
ne le voult point mettre en Fhostel du doyen, 
pourtant qu'il estoit des lignaiges et pourtant 
que alors il estoit homme de justice et l'ung 
des trese de la cité. Et ledit Charles fut pai- 
reillement prins et mis en chiez le doyen. 
Puis, ce fait, les seigneurs trese s'en allèrent 
tout incontinent en l'hostel dudit Jehan de 
Landremont sceller tous ses biens et, avec 
ce, cerchier s'il y avoit nulles escriptures qui 
puissent donner cognoissance de cellui cas; 
et tellement ont cerchié qu'ilz ont trouvé 
une lettre d'une pension qu'il avoit, chascun 
an, du duc René. Et le lundemain, la femme 
dudit Jehan de Landremont et ung sien ser- 
viteur , appelé Adam , avec la femme d'icelluy 
Adam, furent prins et mis en l'hostel du 
doyen. Mais, pour abregier, sans faire grant 
procès, dès incontinent que ledit Jehan de 
Landremont lut examiné, il congneust tout le 
fait , sans force ny constraincte , en la forme 
et manière comme icy après vous oyrés. 

Puis, tantost après, le seiziesme jour de ce 
meisme mois de décembre, le duc René de 
Loraiue, alors estant à Bar, fist escripre une 
lettre en son nom à la cité de Mets, laquelle 
estoit bien rigoureusement escripte et dictée, 
sans honneurs et sans salutation aulcune , et 
tout , ne plus ne moins , comme s'il fust esté 
de bonne guerre ouverte. Par laquelle lettre 
il escripvoit qu'il estoit adverti que on avoit 
prins et appréhendé au corps aulcuns entre 
lesquels y estoit Jehan de Landremont, son 
painsionaire de loing temps : parquoy il re- 
quérait qu'on le voulcist delivreir et laichier 
franc et quicte ; et, au reffus de ce , que tout 
ainsy, ne plus ne moips que l'on le traicteroit, 
qu'il traicteroit tous ceulx de la cité , dès le 
plus grant jusques au plus petit. Et pourtant 
que ledit duc rescripvoit aux maistre eschevin, 
treize jurés et conseil de la cité de Mets, les- 
dits seigneurs de la cité ordonnaient que , le 
dix huitiesme jour dudit mois, qui alors estoit 
ung diemanche, que en chacune paroische, 
les paroischiens fussent et se trouvassent as- 
semblés, après la messe nostre dame, devant 
leur église ; et fut ordonné que illec se trou- 
venroit ung des seigneurs trese en chacune 
paroische. Et ainsy en fut faict, et leur dit et 
relata, au nom de toutte la justice, ausdits 



paroischiens qu'ilz elisaissent entre eulx deux 
d'iceulx paroischiens en chacune paroische , 
pour aller ouyr ce que les seigneurs leur 
voulloient dire et demander, et aussi pour 
sur ce respondre. Et furent paireillement man- 
dés plusieurs gens d'esglise , c'est assavoir , de 
la grant église, de Sainct Salvour, de Sainct 
Thiebault, de S 1 Vincent, de S 1 Arnoult, de 
S 1 Clément, de S 1 Simphorien, de chacune 
desdictes églises deux, ausquelx les seigneurs 
devantdits monstrairent ladicte lettre , et , 
avec ce, une response qu'ilz avoient fait gecter, 
pourenvoier audit duc de Loraine, laquelle 
lettre contenoit , après grant honneur et révé- 
rence et salutation en oeste forme et manière: 
Nous avons receu les lettres qu'il vous ait 
pieu nous escripre. Du contenu vous tenons 
assés recors : sur quoy, plaise à votre graice 
sçavoir pour response que, si nous avons 
prins et appréhendé aulcuns de nos manans 
et «subgectz , pour en faire ce qije au cas 
appartenra , nous n'avons fait chose que li- 
citement ne puissions faire. » Et après icelle 
lettre et response leue , fut demandé ausdictes 
gens d'église et ausdits bourgeois leur oppi- 
nion , lesquelx conclurent tous ensemble que 
ladicte response estoit bien faicte : parquoy 
elle lut ainsy envoiée audit duc de Loraine. 
Et tantost après ce fait, affin de rendre graice 
à Dieu de ce qu'on avoit esté adverti d'icelle 
mauldicte trahison , les seigneurs et gouver- 
neurs de la cité donnairent aux quaitre ordres 
mendians et pareillement aux frères de l'Ob- 
servance de Sainct Françoys et aux sueurs 
Collettes de Saincte Claire, à chacun desdits 
couvents vingt quairtes de froment, qui adonc 
valloit seize solz la quarte. 

Puis le sabmedy, vint quatriesme jour de ce 
meisme mois de décembre, vigille de noel, 
pourtant que ledit Jehan de Landremont avoit 
accusé le devandit seigneur Jennon de Molise, 
chevalier, lombaird , lequel se tenoit aul- 
cunes fois à Mets et aulcunes fois au Bairois , 
disant que ledit seigneur Jennon estoit de la 
trahison , pour laquelle chose on fist ung 
huchement sur la pierre que ledit .seigneur 
Jennon se vins* excuseir dedans sept nuytz 
d'aulcuns gros cas dont il estoit accusé à jus- 
tice , ou si non , lesdictes sept nuytz passées , 
justice y pourveoiroit , selon que au cas ap- 
partenoit. Et affin qu'il ne puist ignorer ledit 
huchement estre faict , on luy en rescript la 

coppie et le double à luy meisme et à sa pro- 
pre personne : et lui fut portée la lettre en 
ung chaisteaul, devers les coites de Verdung, 
auquel alors il se tenoit. 

Le jeudy, cinquiesme jour de janvier, qui 
est la vigille des trois Roys , fiit faicte la justice 
dudit Jehan de Landremont par la manière 
qui s'ensuit: c'est assavoir que, ledit jour au 
maitin, ledit Jehan de Landremont fut mené 
do l'hostel de la Buflette par les sergens des 
trese au pallais, et fut, ledit jour, aux dix 
heures du matin , mené hors du pallais et mis 
sur ung pareque qui estoit faict en la place 
devant la grant église , au près du puits. Et 
avec luy fut mené ledit Charles^ chaistellain, 
et, en présence de justice , de trois notaires et 
de tout le peuple -, fut lu par Gillet Piersson , 
alors secrétaire des trese , le procès dudit 
Landremont, contenant en substance tout ce 
qui est icy après escript. 

Et premier, entre plusieurs aultres parolles, 
fut dit comment , tout à l'acomencement , il 
estoit vray que messire Jennon de Molise, 
chevalier, avoit parlé audit Charles et l'avoit 
requis d'estre aux gaiges dudit duc René de 
Loraine : et ne fut rien dit en celluy procès 
de la longue acointance que ledit seigneur 
Jennon eult à Jehan de Landremout, ne aussi 
ne fut rien dit comment les deux ensemble 
chevaullerent longuement ledit Charles avant 
qu'ilz le puissent avoir de leur partie : de quoy 
ledit Charles s'esmerveilloit de ce que ledit 
seigneur Jennon luy disoit journellement que 
ledit duc René l'aimoit fort et qu'il luy voul- 
droit bien faire ung plaisir : dont ledit Charles 
se conseillait à luy qu'il luy polroit donner 
en recompense de ses bénéfices. Et dit ledit 
Charles qu'il luy envoieroit une paire de 
biaulx abris d'arbollestre d'acier qu'il avoit 
fait , car il s'en mesloitj mais ledit seigneur 
Jennon luy dit que ce n'estoit pas ce qui 
le menoit et que ledit Charles luy polroit 
bien faire ung aultre service. Puis luy vint 
petit à petit à desgorgier toutte sa malvaise 
voullunté , en luy remonstrant le grant bien 
que ce seroit , si ceste cité estoit à ung prince 
tel que le duc René, disant ledit seigneur 
Jennon que tout mairchant polroit venir et 
alleir et vivre à seurté , et que chescun gain- 
gueroit et viveroit paisiblement soubz luy ; 
et plusieurs aultres choses luy dit , collorant 
son cas , que trop long seroit à raconter . 



Puis, pource que ledit Charles estoit Breton, 
comme dit est devant , luy vint à mettre 
devant ung prince de Bretaigne , lequel der- 
nièrement avoit heu aidié secrètement au roy 
Charles de France , et tellement que par son 
aide , ledit roy Charles estoit venu au dessus 
de ses entreprises et joyssoit du pays, et 
triumphoit maintenant celhiy prince en cour. 
A quoy respond ledit Charles que celluy estoit 
ung traistre^ d'aultant qu'il avoit faulsé son 
serment en rencontre de dame Anne de Bre- 
taigne , sa maistresse : alors luy respond ledit 
seigneur Jennon : Or, allez vous chauffer à 
son feu et si le luy dictes. Touttes lesquelles 
choses icy devant mises,, ledit Charles me les 
ait contées luy meisme de sa propre bouche , 
avec plusieurs aultres choses que je laisse 
pour abregier, moy estant avec luy sus la 
grant maison de Sainct Livier, au hault de 
Saincte Croix- Et n'en fut de tout cecy en son 
procès faite nulle mention. 

Parquoy, pour revenir à propos, fut dit 
audit procès , comme dit est devant , que ledit 
seigneur Jennon requeroit ledit Charles d'estre 
engaigié du duc René ; de quoy ledit Charles 
s'en conseillait audit de Landremont^ et ledit 
de Landremont luy dist qu'il le povoit bien 
faire; et que si monseigneur de Loraine luy 
volloit donner trois cents francs de pension, 
qu'il les prendroit : et sur ce, ledit Charles 
fist le serment en la main dudit seigneur 
Jennon. Puis avint que ung peu après la guerre 
qui avoit esté en l'an devant , entre ledit duc 
de Loraine et la cité , ledit seigneur Jennon se 
trouvait à Mets et apportait deux lettres sceel- 
lées , l'une d'une pension pour ledit Jehan de 
Landremont, et l'autre de la chaistellenerie 
de Luppey le Chaistel , qui est une belle plaice 
vers Lehecourt au Barrpis , laquelle chaistel- 
lenerie ledit Charles avoit heu demandée. Et 
estoit celle lettre faicte au nom dudit sieur 
Jennon , dont ledit Charles la volloit avoir en 
son nom proppre : de quoy ledit de Landre- 
mont le reprint et dist que monseigneur de 
Loraine aimeroit mieulx perdre la moitié de 
ses duchés qu'il ne luy tinst ce qu'il luy avoit 
promis. Et donna ledit sire Jennon audit de 
Landremont soixante quinze francs, monnoie 
de Loraine , et audit Charles vingt cinq francs, 
desqueilx il en debvoit quaitre francs audit 
de Landremont qu'il luy avoit prestes en une 
mallaidie qu'il avoit heu ; et les aultres vingt 

et ung francs, il les mist en la main dudit de 
Landremont pour les chaingier en monnoie 
Et ledit de Landremont fist pareillement le 
serment en la main dudit sire Jennon de la 
Molise , au nom dudit duc de Lorraine , son 
seigneur. 

Item , une aultre fois après , ledit de Lan 
dremont et ledit Charles se trouvent ensem- 
ble et devisèrent de leurs affaires , disant ledit 
de Landremont qu'il failloit adviseir cornent 
ilz polroient servir ledit duc de Loraine pour 
luy faire avoir la cité. Et ledit Charles dist qu'il 
seroit fort à faire. De quoy ledit de Landre- 
mont dist ainsy : Qui averoit il à faire , quant 
je seray à la porte, de meneir cinq ou six 
compaignons qui Rissent armez à la couverte 
dessoubz leurs robbes. — Voir, ce dist ledit 
Charles ; mais que ferait on des bourgeois qui 
gardent à la porte de nuyt et de jour avec 
vous, qui sont vos compaignons gardains?— 
(Test bien dit, respond ledit de Landremont; 
on les mettrait en une chambre et pareil- 
lement la chaistellaine. Apres ces devises et 
plusieurs aultres, luy dist ledit de Landremont 
qu'il debveroit demandeir une maison à Mets 
pour luy avec les biens-, ou aultre chose 
vallant une bonne maison. A quoy ledit Charles 
res pondit ainsy: Haï compère, vous dictes 
bien ; mais que vauldroit le demandeir, car 
il n'y avéra point de seurté, ains sera tout 
prins et pillé par les gens d'armes. Et alors , 
après ce mot , pria audit Jehan de Landre- 
mont, disant: Compère, je me suis tousjours 
conseillié à vous. Puis que ainsy va, je vous 
prie que me conseilliez loyallement. Et ledit 
de Landremont luy dist et conseilla que, se- 
lons son oppinion , il demandast une maison 
bien fournie^ car il dist: J'aymeroie mieulx 
avoir une maison d'aulcuns de ces villaius, 
telle comme Jaicomin de Moyeuvre ou Mar- 
tin Clausse , qui ont or et argent et vaisselle 
à grande abondance, que je ne feroie une 
aultre. Et alors, après ces parolles dictes, 
fut conclud de faire ladicte entreprinse en la 
sepmaine de la saiucte Caitherine ensuivant ; 
car en celle sepmaine le tour dudit de Lan- 
dremont venoit pour gardeir à ladicte porte 
dudit pont Taieffroy, de laquelle il estoit 
capitaine à son tour. Parquoy, sans la graice 
et miséricorde de Dieu , la cité estoit en grant 
dangier, puisque le capitaine et le chaistellain 
estoient d'accord avec ledit seigneur Jennon 



et que ledit capitaine estoit homme de li- 
gnaige et treze pour icelle année. 

Or avint encor une aultre fois que lédit 
de Landremont demanda audit Charles en 
présence dudit sire Jennon : Compère , dit il , 
comment ferons nous de vostre femme, ma 
comere? Car si elle oye aulcun huttin , elle 
polroit faire bruit et clameur. Et ledit Char- 
les dist : Je ne sçay ; j'en voldroye bien estre 
quicte ; vous m'entendez bien ; vous m'en 
trouveriez bien une aultre en Loraine. Et 
adoneque ledit seigneur Jennon luy demanda 
s'il en sçavoit point en Loraine qui fust à 
son plaisir. Dist ledit Charles : Oy 5 je voul- 
droye bien* avoir Vallance; et ledit seigneur 
Jennon luy accorda et .promist. Ceste Vallance 
estoit une damoisselle qu'il avoit en son hostel, 
qui estoit cousine à sa femme. 

Mais quant ce vint ep ladicte sepmaine de 
la s te Caitherine , ainsy qu'il pleust à Dieu , 
il fist le plus merveilleux et terrible temps 
de vent et de pluye et devinrent les yawes 
si très grandes et hors de rive, qu'ilz ne 
peulrent faire ne joyr de leur entreprinse. 
Ledit capitaine de Landremont et ledit chais- 
tellain , voyant le temps ainsi mal disposé , 
reminrent arrière leur entreprinse à la con- 
version sainct Pol en janvier, qui estoit jus- 
tement sept sepmaines franches après et au 
temps que ledit de Landremont debvoit ar- 
rière estre à son tour à la porte. Et fut alors 
conclud par ledit Charles qu'il tucroit ung 
ancien homme , nommé Niclosse , lequel gar- 
doit tousjours à la porte pour les abbez et 
abbausses, et n'en bougeoit point en nulz 
temps ; et fut encor conclud que s'ilz apper- 
cevoient aulcune chose, ilz debvoient ar- 
rière contremandeir les Lorains par aulcune 
enseigne secrète qu'ilz avoient avec ledit sire 
Jennon. Peu de temps après , ledit Charles , 
pensant à ceste entreprinse, se repentit de 
s'en avoir meislé et euh aulcune bonne ins- 
piration : parquoy il dist audit Jehan de Lan- 
dremont : Mon compère, je me suis advisé 
sur nostre entreprinse et vous dis vraicment 
que je n'en veuls plus estre et renonce dès 
maintenant à la besoigne. De quoy ledit de 
Landremont fut fort mal content et luy dist : 
Ha! compère, vous estes ung norman; on 
ne se cognoist en vous ; car vous estes tous- 
jours à raicointier. Et demeura la chose , par 
aulcuns jours, en tel estait : durant lequel 

temps ledit sire Jennon le sollicitent tousjours. 
Et, ung jour, ledit Charles dist audit de 
Landremont : Compère, je me donne mer- 
veille que ces gens icy me poursuivent tous- 
jours, veu que j'ay renoncié à tout. Alors 
luy dist ledit de Landremont : Ha ! compère , 
il ne fault pas dire ainsi ; car soyés certain 
et vous tenez tout assuré que monseigneur 
le duc de Loraine aimeroit mieulx perdre 
la moitié de Loraine qu'il ne vous tenist ce 
qu'il vous a promis. 

Une aultre fois, ledit de Landremont se 
trouva devant la porte du pont Thieffroy où 
estoit ledit Charles et s'en allont se pourme- 
neir par devers les gerdins. Et adoneque ledit 
Charles dist audit de Landremont : Compère, 
avisez bien ce lieu; il vous fauldra faire venir 
les gens d'airmes par daier ces gerdins cy : 
car ilz venront plus secrètement icy en droit 
pour venir à la porte , que par aultre part. 
Et sur ce , durant que ces choses se faisoient 
ou disoient , revint ledit sire Jennon à Mets : 
parquoy se trouva ledit Jehan de Landremont 
devant la grande église , auquel lieu il trouva 
pareillement ledit Charles et luy dist : Com- 
père, pour Dieu, gardez vous de messire 
Jehan Chaversson, car on vous en polroit 
tenir suspect. Ledit Charles respondit : Le 
dyable y a part; je le crains plus que vous 
ne faictes. Et alors ledit de Landremont s'en 
alla disner avec ledit sire Jennon. Et après 
le disner ledit Charles , estant tout délibéré , 
alla en la maison dudit sire Jennon où ilz 
avoient disné , et hurta à l'huis franchement. 
Et quant il fut dedans, il trouva ledit de 
Landremont lequel luy disl: Ha! Dea! com- 
père, vous estes maintenant plus hardi que 
ne solliez estre. Il nous fault besoingnier, 
et vous prie que ne me tirez point les vers 
du nez, car il nous convient estre tout ung 
ou tout aultre. Sur ces devises , sorvint ledit 
sire Jennon et demanda de leurs nouvelles, 
et ledit de Landremont luy dist : Bonnes ; je 
me suis desclairé à Charles , nostre amy, plus 
avant que jamais. Et ledit sire Jennon , qui 
desiroit l'expédition de la besoingne, les re- 
quist fort de besoingnier, et dist qu'il luy 
sembloit que les seigneurs de la cité se for- 
doubtoient et craindoient aucunement et fai- 
soient gros gait. Sur ce respondit ledit de 
Landremont que de ce ne se souciast et qu'il 
ne s'en debvoit point esmerveiller ; car on 



faisoit tousjours ainsi quant on approchoit des 
bons jours ou que Ton sçavoit gens d'armes 
ensemble. Puis luy dist en oultre ledit de 
Landremont qu'ilz estoient délibérez, lny et 
Charles , de , après le bon jour, servir le 
duc de Loraine tout à son appétit ; et en 
firent ledit de Landremont et Charles le ser- 
ment en la main dudit sire Jennon, sus 
peine de renier Dieu , le créateur, et prendre 
le dyable à maistre et à seigneur. Et ledit 
sire Jennon leur promist pareillement et jura 
sur les sainctes evangilles de Dieu qu'il leur 
feroit avoir tout ce qu'il leur avoit promis. 
Et ce fait, donna encor de l'argent audit 
de Landremont et audit Charles, car ledit 
Jehan de Landremont debvoit avoir dix mille 
florins s'il besoingnoit. Et encor davantage 
luy disoit ledit sire Jennon qu'il demandaist 
ce qu'il voldroit, et que rien ne luy seroit 
reffusé. Et sur ces promesses, respondit ledit 
de Landremont qu'il se fyoit bien en la graice 
du duc de Loraine et qu'il avoit l'espérance 
qu'il luy feroit plus de bien et d'honneur 
qu'il ne luy oseroit ne sçaveroit demandeir. 
Et tout ce, avec plusieurs aultres choses 
qui longues seroient à raconteir, cognust et 
confessait ledit de Landremont, estre vray 
et que en ceste manière debvoient delivreir 
la cité audit duc de Loraine , et de sa co- 
gnoissance en prindrent les seigneurs de la 
justice de Mets instrument. 

Et incontinent après cestuit procès ainsi 
leu et desclairé devant le grant moustier, 
comme dit est , on mist ledit Jehan de Lan- 
dremont sur ung cheval. Et paireillement 
Gillet Piersson, le clerc et greffier des sei- 
gneurs trese, le maistre sergent et Michiel, 
la trompette de la cité , montont à chevaulx. 
Et ledit Charles avec tous les aultres sergens 
et les comtes 'estoient tous à pied ; et, ainsi 
accompaignié , fut mené et conduit ledit de 
Landremont sur son cheval, avec ledit Charles 
à pied, par les carreforts de la cité. Et à 
chescun carrefort , fut par trois fois la trom- 
pette sonnée , puis , à haulte voix , fiit ainsi 
cryé : « Vecy Jehan de Landremont qui ait 
» voullu trahir la cité de Mets et tous les 
» habitans d'icelle : duquel Jehan de Lan- 
» dremont l'on en fera la justice, aux deux 
» heures après midy, en la plaice en Charo- 
» bre. » Et ledit Jehan de Landremont, à 
voix baisse, disoit aulcunes fois : Vecy piteuse 

sentence. Et quant on eult cryé par tous les 
carreforts, on le ramena au pallais. 

En après, aux deux heures après midy, ledit 
de Landremont Ait arrière prins au pallais 
et mis sur une browette par maistre Walter, 
le bourriaul, et mené en la plaice en Cham- 
bre, en présence des seigneurs trese, comtes 
et sergens, comme on a acoustumé de me- 
neir et conduire les malfaicteurs à Mets, con- 
dampnez à la mort. Puis, fut mis sus ung 
grant parcque et tablement, ordonné de plan- 
ches et bois, hault, propice pour faire ceste 
office et pour estre à la veue de chescun, 
comme si ce fust pour juer ung jeu, où il 
n'y avoit que ledit Jehan de Landremont 
avec plusieurs hommes d'église pour luy re- 
monstreir la foid et induire de prendre la 
mort paciemment , et avec aussy plusieurs 
médecins, aposticaires , les sergens des trese 
et le bourriaul. Et quant il fut sus ledit 
parcque, le bourriaul le fist monteir environ 
ung pied ou deux plus hault que ledit parc- 
que, contre une estaiche qui estoit fichée 
enmey ledit parcque en manière d'une large 
planche, contre laquelle il fut loyé et estai- 
chîé , tant par le col comme par les bras et 
les jambes, tout nud, réservé sa cheminse; 
et avoit le dos contre icelle planche qui es- 
toit fort espaisse, et tournoit la face vers la 
grande église. Et de rechief fut encor leu 
son procès : puis seig* Coinraird de Serriere 
luy demanda si jamais il s'avoit repentu et 
s'il eust point fait de conscience de faire 
molrir ung tel peuple que alors il véoit'; 
car, pour celle heure, y avoit en la plaice 
en Chambre tant de peuple que on ne s'y 
povoit torneir, ne jamais n'y Ait tant veu 
pour une fois.. Car, pour la bonne nuyt, 
beaulcop de gens des villaiges à l'entour de 
Mets, mesmement de Bar et Loraine, de Lu- 
cembourg et d'aultre part y estoient arrivez; 
et ne laissait on nulz partir ne saillir hors de 
la cité en jusques à ce que justice fust ac- 
complie. Sur la demande dudit s r Coinraird, 
ledit de Landremont respondit que non , que 
jamais ne s'en avoit repentu et qu'il avoit 
esté délibéré de faire son cais tout jolliete- 
ment. Alors , après cela dit , les gens d'église 
luy remonstront qu'il se debvoit repentir de 
son malvais volloir et crier à Dieu mercy, 
en luy remonstrant la foid et qu'il print cou- 
raige; lequel de Landremont , en soubriant, 

dist qu'il avoit boin couraige. Incontinent 
après ce dit, vint le bourriaul qui luy fen- 
dit sa cheminse et mist ung cuveaul devant 
luy entre ses jambes ; et semblait à plusieurs 
qu'il luy eust coppé le membre viril et les 
genitoires et qu'il les getta au cuveaul. Puis 
subitement fut laischié ung engin ou contre- 
poids qui estoit du dairier, tenant à la corde 
qu'il avoit au col, lequel l'estrangla inconti- 
nent, et devint son visaige noire comme 
moure. Puis le bourriaul, tout en laischant 
celluy contrepoids, luy boutta ung coustel, 
tranchant comme ung raisoir, à l'endroit du 
petit ventre et luy fendit droit à mont jus- 
ques à la foussette du cueur, après le fendit 
du travers en croix ; et ce fait, il boutta sa 
main dans le ventre et luy en tira le cueur 
et luy monstra ; puis après, luy tira hors du 
ventre toutte la tripaillc et les mist en celluy 
cuveaul , et alors il rendit l'ame. Et ce fait , 
fut le corps destaiché et avisé par les mé- 
decins et aposticaires; et après, le bourriaul 
luy trancha la teste d'une haiche, et fut le 
corps mis en quaitre quartiers. Cestuit Jehan 
de Landremont estoit ung homme gros, court 
et gras, et estoit en sa chair aussy blanc que 
neige , et avoit trois doigts de graisse sus le 
col et par les cuysses. Parquoy plusieurs , qui 
ce avoient veu, furent destournez de main- 
gier de la chair, signamment de la chair de 
porcque, pour celle nuyt des Roys. 

Et tantost après ce fait, par le coniande- 
ment de justice, ledit Charles, qui estoit 
présent, monta sur le parcque /et ledit Gillet 
Piersson , clerc des trese , luy dist haultement 
et leut une cedulle qu'il tenoit en sa main , 
disant : « Charles , vous avez veu l'execu- 

> tion de vostre compère Jehan de Landre- 
» mont. Pourtant que vous n'avez pas per- 

> sisté en vostre entreprinse, et pour aultre 
» cause à ce mouvant, messeigneurs de jus- 
» tice vous remettent la vie et vous resti- 

> tuent en vostre franchise et liberté comme 
» par avant : > de quoy il remercia justice. 
Puis ce fait et dit , le bourriaul print les en- 
trailles et trippes dudit de Landremont, qui 
estoient audit cuveaul, et fist ung grant feu 
tout devant l'hostel au Chauldron, et là brulla 
le tout avec ledit cuveaul ; puis prinjt la teste 
et les quaitre quartiers dudit de Landremont , 
et fut celle teste mise au bout d'une lance 
barbelée et toutte couverte de blanc fer pour 

plus dureir, et ainsy, au bout de celle lance, 
fut mise au plus hault entre les deux po- 
meaulx de la grosse tour au pont Thieffroy, 
pourtant qu'il en estoit- Pung des capitaines, 
et que c'estoit la porte par laquelle la tra- 
hison se debvoit faire et que les Lorains 
dçbvoient çntreir. Et lut Pung des quartiers 
mis au dehors d'icelle porte mesme , empres 
de la croix qui est au delà du pont : et ung 
aultre d'iceulx quartiers en fut mis devant 
la porte Serpenoize ; le tiers , à la porte à 
Maizelle, et le quart, à la porte du pont 
Rengmont, empres du pont du ruyt de Val- 
Here. Et moy, Philippe de Vigneulle , escrip- 
vain de ces présentes, vis touttes ces choses 
faire et accomplir, et couchay deux ou trois 
nuytz à ladicte porte du pont Thieffroy avec 
ledit Charles , quant sa femme gisoit d'enffant , 
et durant qu'il pourmenoit celle trahison. Et 
tantost, le sabmedy après celle exsecution 
faicte, la femme dudit de Landremont avec 
ledit Adam et sa femme furent mis à délivre 
et hors de Phostel de la ville. 

De laquelle graice que Dieu avoit faite aux 
habitans de la cité de Mets d'estre délivrez de 
celle grande et inhumaine trahison , pour ren- 
dre louange au créateur de ce que, par sa 
bonté,' il avoit permis et mis au couraige 
dudit Charles de advertir en temps et en 
lieu les seigneurs gouverneurs et recteurs de 
la chose publicque de ladicte cité, cTicelle 
trahison ; et affin que les devantdits seigneurs 
et habitans de ladicte cité ne fussent point 
reprins devant Dieu du pechié d'ingratitude, 
fut alors par lesdits seigneurs ordonnée une 
belle procession generalle en l'église de Nostre 
Dame des Cairmes , le mardy, dixiesme jour 
de ce meisme mois de janvier, après ladicte 
exsecution faicte ; laquelle procession fut la 
plus belle, la plus triumphante et la plus 
honorable et devolte, et avec ce la mieulx 
ordonnée que jamais fut faicte en Mets. Car, 
par l'ordonnance de messeigneurs de la jus- 
tice, il y eult de chescune paroische de Mets 
sept ou huit prestres du moins , chescun re- 
vestus d'une chaippe, portant chescun ung 
relicquaire ou joyaulx en la main , et y eult 
de chescune paroische les croix et pannon- 
celz avec deux torches. Et y estoient tous les 
religieulx des frères de l'Observance , des 
Cairmes , des Cordelliers , des Augustins , des 
Prescheurs ; les moines de S 1 Martin devant 



Mets, de S 1 Eloy, de S* Vincent, de Sainct 
Arnoult, de S 1 Clément, de S 1 Simphorien; 
les chainoines de la grande église, de Sainct 
Saulveur, de S 1 Thiebault, de Nostre Dame 
la Ronde , tous revestus de revestemens d'es- 
glise. Et y furent portées les fiertés de Sainct 
Estienne, de Sainct Livter, de S 1 Sebastien, 
de la vraye croix , de Sainct Eloy, de Sainct 
Clément, de Sainct Simphorien, de Sainct 
Pacient, de Sainct Soibert, de S u Lucie. Et 
y avoit trente six pillés de cire que la cité 
avoit donnés pour allumer et conduire lesdîctes 
fiertés et corps saincts. Et en allant à icelle 
devolte procession , furent sonnées la cloche 
de Mutte et touttes les cloches des églises 
pour esmouvoir les cueurs des gens à lairmes 
et à dévotion , et estoit chose dévote et so- 
lcmpnelle de les veoir et oyr. Et se partît 
celle belle procession de la grande église et 
en allont sortir hors de la ville par la porte 
du pont des Morte, en belle ordonnance , et 
rentrèrent en la cité par la porte du pont 
Thieffroy ; et puis on s'en alla en Pegiise de 
Nostre Dame des Cairmes , et illec , en grant 
révérence , fut chantée une grande messe 
solempnelle à l'atitel de la benoîte vierge 
Marie , nostre dame d'espérance , à chantre et 
à dechantre avec les orgues. Et y eult une 
prédication faicte par ung religieulx dudit 
couvent des Cairmes. Et, de l'ordonnance 
de justice , desclaira en son sermon la graice 
que Dieu avoit faicte aux habitans et manans 
4e ladicte cité et que, par la graice de Dieu 
et inspiration divine , et par la dévotion que 
ledit Charles avoit à la vierge Marie , il avoit 
esté esmeu de desclairier icelle trahison aux 
seigneurs, de bonne heure : parquoy on en 
estoit à luy tenu. Et à cause que on avoit 
murmuré contre ledit Charles et que , par le 
procès dudit de Landremont , il estoit de 
ladicte trahison et qu'il deust molrir comme 
ledit de Landremont , fut ordonné et publié 
par messeigneurs de justice que ledit Charles 
estoit bien deschargié dudit fait, et qu'il 
Pavoit annoncié de si bônne heure et s'y avoit 
tellement conduit, que non seullement l'on l'en 
remectoit en sa franchise et liberté , mais avec 
ce messeigneurs de la cité estoient délibérez 
de luy faire des grans biens. Parquoy l'on 
deffendoit qu'il ne fust nul ne nulle qui luy 
fist ne desist rien , touchant celluy fait , contre 
son honneur, ou aultrement quiconeque y 

mesprendroit , il seroit acquis de corps et de 
biens. Et affin qif il en fiist encor mieulx des- 
ehairgié , il fut huchié par tous les carrefours 
de la cité, au nom de justice et à son de 
trompe, tout ainsy et ne plus ne' moins com- 
ment ledit sermon l'avoit desclairié. Et affin 
que si, au temps advenir, aulcun véoit ou 
ouyoit pourchassier aulcuns maulx encontre 
la cité, et aussy affin qu'il ftist plus enclin 
de l'annoncier aux seigneurs gouverneurs et 
recteurs d'icelle, lesdits seigueurs, qui ne 
furent jamais ingrats à ceulx qui bien leur 
font, donnairent audit Charles deux cents 
livres pour une fois. Item, encor luy fut 
donné la grant maison S 1 Livier, au hault 
de Saincte Croix, sa vie durant : pareille- 
ment luy bit encor donné, sa vie durant, la 
haulte prébende de Thospital, et, à chescun 
mois , cent solz de gaiges à la cité ; et s'il 
moroit devant que sa femme , ladicte femme 
averoit demi prébende et, tous les mois, cin- 
traante solz. Et paireillement debvoient avoir 
tous leurs enÛans qu'ilz auroient en leaul 
mariaige, à chascun cinquante solz, leur vie 
durant. Et, avec ce, fut ledit Charles affranchi 
de tout débit de ville, comme de gait, de 
malletotte , de crowées , de pavés et de toutte 
aultre chose en quelconque manière que ce 
-fust ou puist estre. Et de touttes ces choses 
luy en furent bonnes lettres faictes , lesquelles 
furent scellées du grant sceaul de la cité et des 
pairaiges, comme ledit Charles luy meisme 
me Tait heu dit et conté. 

Vous avés par cy devant oy et entendu 
tout le procès de la trahison de Jehan de 
Landremont, de Charles, son compère, et 
du traistre seigneur Jennon. Reste mainte- 
nant à veoir plusieurs aultres besongnes dignes 
de mémoire qui advinrent encor en celle 
année. Premier avint que en celluy temps, 
le quatorziesme jour de janvier, revindrent 
maistre Jehan Noël , painsionnaire de la cité , 
et Martin Dinguenhem , clerc des sept de la 
guerre , de devers l'empereur et le roy des 
Romains , lesquelx y avoient esté envoiés 
pour le fait de la cité et avoient assés bien 
besoingnié. 

En ce jour meisme , le duc René de Loraine, 
lequel tousjours enfreindoit l'escort et l'apoin- 
tement qu'il avoit fait et scellé encontre la 
cité , envoia gaigier ceulx de Maixiere et de 
Semecourt , et demandoit pour chascun con- 

duit ou feu , trois francs de Loraine , à quoy 
ilz n'estoient en rien tenus ne jamais n'en 
avoient rien paié , ne esté requis d'en paier : 
et aussy ilz n'estoient ne ne sont encor de 
rien subjeetz à luy, ains d'ancienneté appar- 
tiennent en toutte seigneurie et souveraineté 
à ceulx de Mets et ne sont d'aultre ressort 
que de la cité. Touttesfois les seigneurs de 
la cité , eulx advertis du cas , pourtant qu'ilz 
ne volloient point enfreindre ledit traictié, 
ordonnèrent aux seigneurs desdictes villes 
qu'ilz dissent à leurs bonnes gens qu'ilz def- 
fendissent leurs gaiges ; et, slfe n'estoient 
assés forts, qu'ilz protestaissent par devant 
notaires et tesmoings que c'estoit à force et 
malgré eulx, affin qu'ilz en puissent deheue- 
ment informer et advertir l'archevesque de 
Trieves et ceulx de Strasbourg, lesquelx es- 
taient chargiez de tous les differens estant 
entre le duc René et la cité , comme cy devant 
ait esté dit au traictié de la paix. 

En ce meisme temps, fiit faicte la paix 
entre la cité et l'evesque de Mets, touchant 
pour le fait du plait qu'il avoit prins à Rome 
encontre ladicte cité, pour ses juridictions 
spirituelles, et aussy pour le fait de l'abbé de 
Sainct Stmphorien, tellement que la chose 
demoura en tel estât et demoura la cité comme 
elle estoit au paravant : parquoy ceulx qui 
estaient à Rome pour la cité , debvoient re- 
venir. Mais aultres nouvelles leur vindrent, 
pour lesquelles il les y convint encor de- 
mourer ; car alors les Lorains , par leur mal- 
vaise voullunté et par hayne, avoient informé 
nostre sainct père le pape , disant que aulcuns 
des seigneurs de la cité avoient voullu em- 
poisonner plusieurs des seigneurs de Loraine, 
et que lesdits de Mets disoient que de ce 
faire ilz en avoient dispense du pape ; les- 
quelles choses estoient faulecs, et n'estoit pas 
vray, ne de tout cecy il n'en estoit rien 5 car 
les seigneurs de la cité ont tousjours esté si 
francs et remplis de si grant noblesse et de 
si bonne voullunté que jamais n'eussent vollu 
faire ne permettre de leur part estre fait telle 
meschante besongne. Et fat nostre sainct pere 
le pape à la fin assés deheuement informé 
que ce n'estoient que faulces accusations, le* 
tout par hayne et envye. 

En ce temps mesme , le duc de Loraine et 
de Bar, çjt le marquis de Bauden qui estoit 
gouverneur du pays de Lucembourg, firent 

clore les chemins de leurs pays et ordonnont 
que on ne laissast sortir hors desdictes duchés 
nulz vivres. Et ne venoit rien à Mets desdictes 
trois duchés , ne les cenoes et rentes proppres 
qui estoient deheues à ceulx de Mets. Par- 
quoy le bleid froment se vendoit vingt solz; 
la quarte de sel vingt solz , et toutes les aultres 
choses à l'advenant. 

Audit temps mesmc, Hannès Crantz et 
Biaise , dont cy devant est fait mention , qui 
estoient de guerre à la cité, couroient tous- 
jours sur la terre de la cité. Parquoy il n'y 
avoit homme qui osast seurement alleir ne 
venir sans grant compaignie. Et en la sep- 
maine de la sainct Anthoine, ledit Crantz 
fist une course à Berlise et à Wittoncourt où 
il fist de gros et grans domaiges. 

Le vingt cinquiesme jour dudit mois de 
janvier, jour de la conversion s 1 Pol , ledit 
Hannès Crantz courut à Domange ville et à 
Sanry sur Niedz , et y print corps d'hommes, 
bestes et aultres biens ; et à Domangeville 
brulla une moistresse appartenant à sire Coin- 
rard de Sèrrierc. 

Ledit vingt cinquiesme jour dudit mois, 
aulcuns malvueillans à la cité bouttont le feu 
en ung monceaul de faixins et charbons qui 
estoient apparilliés en une nuefve forge de 
fer que les seigneurs gouverneurs du bien 
publicque de la cité avoient nouvellement 
fait faire à Airs sur Muzelle, où la myne de 
fer avoit esté trouvée et anoncée ausdits sei- 
gneurs depuis peu de temps, en Amsay. Et 
fut ce fait par envie et malvislié ; ce niant- 
moins la cilé la fist reflaire tout te nuefve et 
rameneir faigots et charbon , où ilz firent 
ouvreir et forgier malgré les envieulx, comme 
on avoit entreprins de faire. Et peu de temps 
après, ilz firent translater celle forge au Saulcis 
dedans Mets , là ou à présent est le mollin à 
enmoldre les taillemens. 

En celluy temps , le duc René se partit de 
Loraine pour alleir en France et ordonna 
leveir la main des cences , rentes , dismes et 
aultres revenues que ceulx de Mets avoient 
enz pays de Bar et Loranie , sur lesquelles il 
avoit fait mettre arrest. 

Audit mois de janvier , molrut ung des filz 
seigneur François le Gournais , qui estoit en 
Allemaignc ; lequel estoit eschevin du pallais 
et n'avoit environ que dix ans d'aige. Et eult 
seigneur Nicolle Remiat son eschevinaige que 



seigneur Jehan Papperel , qui estoit maistre 
eschevin, luy donna. 

Le sept iesme jour de febvrier, arrivèrent 
à Mets monseigneur l'abbé de Gorse , maistre 
Nicolle de Selve , officiai de Tout , seigneur 
Eraird de Harralcourt et le seigneur Hertowy 
de la Jaille , envoyés et comis de part mon- 
seigneur le duc de Loraine et madame la 
duchese pour commun icqueir des différents 
qu'ilz avoient contre la cité, dont la guerre 
avoit esté comencée. Et furent lesdits sei- 
gneurs logiés à Sainct Vincent; et le seign* 
Hertowy estoit logié en l'hostel le seigneur 
Charles de Beauvais, chevalier, Oultresaille , 
passé dix sepmaines, où il avoit esté mallaide, 
pour se faire regarir (ficelle mallaidie. Et pour 
l'honneur dudit seigneur Hertowy , on tint les 
journées en l'hostel dudit seigneur Charles, 
et y furent comis pour la cité seigneur Rénal 
le Gournais, seigneur Michiel le Gournais, 
chevaliers , seigneur Coinraird de Serriere et 
seigneur Jehan Chaverson, ambedeux esche- 
vins. Et estoit appairant le boin droit que la 
cité avoit, et que le duc René demandoit la 
paix quant ledit duc envoioit ses gens tenir 
journées tout dedans la cité. Et y eult plu- 
sieurs journées tenues et plusieurs articles 
accordées. 

Le onziesme jour de febvrier, les ambas- 
saldes de Loraine estant encore à Mets pour 
traictier la paix , environ trente compaignons 
piétons des gens de Crantz v indien t courre 
aux Estangs où ilz prindrent en une maison 
les bestes et plusieurs aultres biens : dont in- 
continent les nouvelles en lurent apportées à 
Mets, et fist on monteir à chevaulx vingt 
quatre soldoicurs qui les chassèrent en jus- 
ques près de Hallimeir, en ung villaige où 
il y avoit dix desdits compaignons ennemis , 
qui furent assaillis par lesdits soldoicurs et 
tellement que tous dix furent tués et brullés 
en une maison dudit villaige où ils se avoient 
retirez. Et à cest assault y eult ung desdits 
soldoicurs qui fut tué d'une collevrine tirée 
par lesdits ennemis. Puis, deux jours après, 
assavoir, le treiziesme jour dudit mois de 
febvrier, se partirent de Mets lesdits seigneurs 
comis, ambassaldes de Loraine et s'en allèrent 
à Bar , vers la duchesse , pour luy desclairier 
leur besoingne et les articles et points qu'ilz 
n'avoient peheu accorder. 

Le vingt troisiesme jour dudit mois, les sei- 

gneurs gouverneurs de la cité, advisant aux 
dopmaiges que Biaise de Flocourt et ses gens 
faisoient en la terre et pays de Mets journel- 
lement, et le dangier que on avoit de alleir 
et venir, Grent faire ung huchement et cry pu- 
blicque que quiconque ameneroit à Mets ledit 
Biaise en vie, on luy donroit deux cents livres ; 
et qui le tueroit 9 averoit cent livres : et qui 
ameneroit aulcuns de ses gens à chevaulx , il 
averoit cent livres; et qui en tueroit ung, 
il averoit cinquante livres ; et qui ameneroit 
aulcuns de ses piétons , il averoit pour chas- 
cun , trente livres : dont la renommée en fut 
partout, et fut ce huchement fort loué et 
estimé. Et Ait aussi huché que nul n'allast raver 
parmi le gras temps , sur peine d'estre pugni 
au regard de la justice. On n'avoit jamais ouy 
proscription semblable à Mets. 

En celluy temps , eult ung grant différent à 
Sainct Pierre aux Dames à Mets ; car il y eult 
une josne dame , appellée dame Yoland , qui 
voult estrecoadjuteresse de l'abbaye, pourtant 
que l'abbesse estoit ancienne et qu'elle avoit 
perdu la veue, non obstant qu'elle eust encore 
boin entendement : laquelle dame Yoland estoit 
fort soustenue et favorisée de monseigneur de 
Loraine et de l'evesque de Mets et des officiers 
de la cour dudit seigneur evesque. Et advint 
que , pourtant que ladicte abbesse et la plus 
grant partie et les plus souftisantes du couvent 
ne voulloient point souffrir que ladicte Yoland 
fust coadjuteresse, ledit duc René ûst saisir tout 
ce que lesdictes dames avoyent eu Loraine, 
et ne voulloit souffrir que rien en fust amené 
à Mets , forsque pour ladicte Yoland et pour 
celles qui estoient adjoinctes avec elle. Tout- 
tesfois les portes du monaisteire estoient 
tousjours fermées et y avoit garde de part 
la vieille abbesse , que nul n'y pouvoit entreir 
que par le portier; et quant on apportoit 
vivres leans pour ladicle Yoland, le portier 
les recepvoit et les delivroit à la vieille ab- 
besse ou à son commandement, et n'en don- 
noit à ladicte Yoland que ce qu'il leur plaisoit , 
combien qu'on ne lui laissoit avoir point de 
nécessité. Et furent grant temps en cest estât , 
et tant qu'il ennuyait à ladicte Yoland et à trois 
aultres dames qui estoient de son alliance : 
parquoy elles trouvont façon de faire parler à 
ceulx qui les favorisoient en la cité, et conclu- 
rent qu'elles s'en iroient hors du monaisteire 
nuictamment. Et de fait, en firent porter leurs 

robes et bagues en des toxelz , feindant de 
porter draips à la bueresse , et adviserent ung 
jour qu'il y eult plusieurs gens d'église et gens 
séculiers , qui , une nuit , vinrent escheller les 
murs dudit monaisteire , cuidant entrer de- 
dans , prendre ladicte Yoland et ses conjoinc- 
tes et les enmeneir par leur consentement. 
Mais ilz furent rencusez ; car l'ancienne dame 
et les aultres dames en furent adverties de 
bonne heure et mirent gens céans : parquoy 
ces eschielleurs n'en peulrent venir à leur 
attente et leur fut force de s'en fuyr et de 
abandonner leurs eschielles en la plaice. Et 
ce venu à la congnissance de messeigneurs 
de justice, ilz tirent cerchier les gens sé- 
culiers qui estoient eulx cinq qui avoient 
esté : pourtant qu'on ne les peult trouver 
pour les apprehendeir , il fut huchié sur 
la pierre, devant la grant église, le darien 
jour de febvrier, que lesdits cinq, c'est as- 
savoir Collignon, filz Stevenin, Hainzelain le 
notaire , le filz Richaird Braye , le chareton , 
le cusenier de S* Simphorien , le serviteur de 
Johannes Pétri , chainoine de la grant église 
et ung aullré, s'ilz ne se venoient excuser 
devant justice de ce qu'ilz avoient ainsy es- 
chiellé les murs du monaisteire de S 1 Pierre 
nuictamment, à près une heure d'une heure 
après minuy t , qui est contre les droits , pre- 
vileges et franchises de la cité , lesdictes sept 
nuitz passées, justice y procederoit comme à 
tel cas appartiènt : et qu'il ne fust nul ne 
nulle qui les soustenist , et quiconque saveroit 
où ilz sont, qu'il le vinst annoncier à justice, 
tellement que justice en puist estre saisie ; et 
quiconeque y mespenroit, il seroit acquis à 
justice de corps et de biens et le reputeroit on 
pour traistre à la cité et à la justice. Toultes- 
fois ilz furent excusez et leur fut pardonné. 

En ce meisme temps, vint et arrivait ung 
médecin en Mets, appelé sire Sixte, chevalier 
et docteur en médecine. Celluy seigneur estoit 
le non paireil de tous les aultres ; car il faisoit 
chose incredible à gens qui ne l'auroient veu. 
Premier, il tailloit de la pierre et de la roture 
ou gravelle ceulx qui en estoient entaichiez, 
sans leur faire mal et sans les lier en nulle 
fasson; et encor plus, dès incontinent qu'ilz 
estoient taillez, il les faisoit aller par la ville, 
comme s'ilz n'eussent mal ne grief, et comme 
s'ilz n'eussent heu ne pierre ne roture. Item , 
à gens qui avoient perdu la veue , il se faisoit 

fort aux auJcuns de leur oster les oieulz hors 
de la teste et de les remettre à point, et puis 
leur remettre en la teste et en veoir clair. 
Item, à aulcuns aultres qui avoient dolleur 
de teste et à ceulx qui chéoient de chault mal, 
il leur fendoit la teste et ostoit ce qui leur 
causoit la malladie et puis subitement les res- 
cloioit, et estoîent tellement reguerris qu'ilz 
n'en laissoient jay l'aller et le venir par la ville. 
Puis à ceulx qui entroient en la malladie de 
lèpre, il les garissoit. En brief, faisoit ledit 
sire Sixte , chevalier et docteur en méde- 
cine , tant d'aultres belles cures de plusieurs 
et diverses malladies, que c'estoit chose 
incredible à ceulx qui ne le véoient, et de 
ses oeuvres en estoient les plusieurs fort es- 
bahis : et fist plusieurs belles cures en Mets , 
tellement que tout le monde couroit après 
luy. Celluy sire Sixte estoit dèsjay homme 
ancien , groz et court et de moienne stature ; 
et avoit une très belle dame a femme et 
plusieurs serviteurs, car il tenoit grant fa- 
mille et pourtoit luy et sa famille estât de 
prince. Il avoit plusieurs grans lettres escriptes 
en parchamin, dont les plusieurs estoient à 
leur acomencement d'or et d'asur , et en 
avoit jusques au nombre de quatre vingt ou 
de cent , lesquelles luy avoient esté faictes et 
données de plusieurs grans princes parmi le 
monde , tant spirituelz comme tcmporelz, 
et taut crestiens comme sarrazins , et pen- 
doient ausdictes lettres de plusieurs manières 
de grans sceaulx , comme si ce fussent bulles 
de Rome. Lesquelles lettres, ung jour , ledit 
sire Sixte les estendit ou fist estendre par 
ses serviteurs au long d'une corde, depuis le 
portai du grant moustier de Mets jusques au 
portai du pallais: et en icelles lettres estoit 
escript en latin et en plusieurs langaiges 
plusieurs belles cures qu'il avoit faictes en 
divers pais et régions parmi le monde. Tout- 
tesfois , quoiqu'il fist merveilles et qu'il eust 
lesdictes lettres qui faisoient encor foid de 
plus grandes choses, neantmoins plusieurs 
gens murmuroient tout plein de son fait , et 
disoient les aulcuns que ce qu'il faisoit , estoit 
par art magicque et par art du dyable , car 
il sembloit mieulxjuif que crestien; et n'a- 
voit celluy maistre nulles oireilles ne nulz 
chevcuJx , maté portoit un chief de Paris de 
cheveulx , jaulne et tendu , qui luy scéoit 
très mal: et fut environ deux ou trois mois 



à Mets , auquel temps durant il despendit 
grant chose au trayn qu'il tenoit, puis s'en 
alla en Flandres , auquel lieu, peu de temps 
après , vindrent nouvelles certaines à Mets 
que il fut prins et en fist on du feu et fut 
brullé; mais je ne sçay comment ne pour- 
quoy. 

Le dix huitiesme jour de mars , entre les 
huit et les neuf heures du mai tin , fut minse 
la première pierre du fondement de la forge 
que les seigneurs de la cité on fait faire au 
Saulcis à Mets , pour faire une forge à fer. 

1492. 

Le sire Coinraird de Serriere fut fait maistre 
eschevin de Mets le jour de feste S 1 Benoist 
en mars, mil iiij c et xcj, pour ung an finissant 
audit jour, l'an révolu, mil iiij c et xcij. 

Le jour du grant vendredi, Hannès Crantz , 
accompaignié de vingt chevaulx et de quarante 
piétons , s'en allèrent tendre au dessoubz de 
Sicrcque sur la rivière de Muselle et là assail- 
lirent une neif qui venoit à la montée pour 
alleir à Mets et venoit de Trieve : et rame- 
nèrent le nectonier avec quaitre hommes de 
Mets, entre lesquels estoit l'aposticaire de 
l'hospital, Jullien, le pelletier, filz Naimme- 
rey, le pelletier, l'ung des riches pelletiers 
de Mets. 

Le mardi , dix septiesme jour d'apvril , les 
seigneurs gouverneurs de la chose publicque 
de la cité de Mets , pour gardeir et maintenir 
la cité et les estats en bonne concorde et union 
et en sa franchise et liberté, sur le fait des 
oppressions et molestes que le duc de Loraine 
et ses officiers faisoient journellement à la 
cité, aux manans et habitans d'icelle et aux 
terres et pays, pour les mettre en servitude 
et leur osteir et abaistairdir icelle franchise 
à eulx donnée et concédée des empereurs : 
combien que paix et escord ftist fait et scellé 
dudit duc, jay pourtant ne cessoit et faisoit 
de grosses demandes. Parquoy les dits sei- 
gneurs gouverneurs firent assembleir les estats 
de la cité, ledit jour, assavoir, de chescun 
colliege deux seigneurs chainoines, les sei- 
gneurs abbés ou prevostz des abbayes , cou- 
vents et priorez , et des nonains les prevostz, 
et de chescune paroische deux hommes, aux- 
quelz ilz firent remonstrance , par la voix et 
organe de seig 1 * Coinraird de Serriere, qu'il* 
sçavoient et avoient bien la notice et cognois- 

sance de la guerre que le duc de Loraine 
leur avoit fait et faisoit journellement 5 que 
plusieurs journées en avoient esté tenues, 
lesquelles on ne poyoit meneir à bonne fin, 
obtenir paix, ne parvenir à nul escord, se 
dont n'estoit que ou luy donnast la somme 
de vingt mille florins de Rhin : et pourtant 
que, par les guerres et aultres inconveniens 
que la cité avoit eus et soustenus du passé , 
où elle avoit eu et soustenu de merveilleux 
fraitz et cQustanges où l'or et l'argent de la 
cité avoit esté mis et converti, il n'estoit 
possible fournir à icelle somme de vingt mille 
florins, se dont n'estoit qu'ilz fussent trouvés, 
paies et contribués par les estats de la cité. 
Sur quoy messeigneurs du conseil desiroient 
avoir et sçavoir leur bon avis , conseil et op- 
pinion, assavoir, de messeigneurs les gens 
d'église à part et des bourgeois , peuple et 
manans d'aultre 5 lesquelz , après avoir oy la 
proposition à eulx faicte, demandèrent jour 
et terme pour sur ce avoir leurs avis, con- 
seil et oppinion : ce qui leur fat octroyé 
dedans le vingt cinqutesme jour dudit mois. 

Durant ledit terme, lesdictes gens d'église 
furent par ensemble convocqués et assemblés : 
semblablement par touttes les paroisches, la 
comune, là où hit relaté la proposition faicte 
par ledit seigneur Coinraird ausdits estats , 
pour et au nom du conseil ; et après , sur 
Ce fut demandé leurs advis, conseil et op- 
nion : lesquelz paroischiens en chescune pa- 
roische comirent encor six hommes avec les 
deux qui par avant y avoient esté comis, 
pour faire la response ausdits seigneurs gou- 
verneurs et comis pour le conseil, et, sur 
ledit fait, comuniquont par ensemble de ce 
qu'ilz volloient dire et respondre : aussi firent 
lesdits gens d'église, et comirent le peuple 
et paroischiens de la cité pour respondre pour 
eulx , Jehan Aubrion , coustumier du pallais 
de Mets , homme notable , boin bourgeois et 
homme éloquent. 

Ledit vingt cinquiesme jour d'apvril venu , 
les gens d'église et les comis du peuple et 
des paroischiens se trouvèrent au lieu qui 
estoit ordonné, là où les gens d'église don- 
nont premier leur response par escript, la- 
quelle, toutte honneur saulve, estoit assez 
sobre et de petitte efficace et de peu de sub- 
stance. Et le peuple et les comis des parois- 
chiens firent faire leur response verballe par 

ledit Jehan Aubrion, lequel en touttes hon- 
neurs et révérences , hardiement , froidement 
et très eloquemment fist la response, telle 
comme s'ensuit , après se avoir excusé de ce 
qu'il volloit proposeir et respondre : puis co- 
mença à desclaireir qu'il estoit à chescun 
notoire et cognu l'entreprinse que le feu, de 
bonne mémoire, le duc Nicollais de Loraine 
fist à l'encontre de la cité, le neufviesme 
jour d'apvril , mil iiij 0 et lxxiij ; et , après 
son trespassement , la paix qui en fut faicte 
par feue , de noble mémoire , dame Yollant , 
et le duc René, son filz, succédant à ladicte 
duché , par laquelle ilz promirent, crantèrent 
et jurèrent de faire taisans tous ceulx qui, 
à l'occasion d'icelle entreprinse, volroient aul- 
cune chose demandeir à ladicte cité : et de- 
puis ladicte paix ainsi faicte et seelée, Han- 
nès Crantz courut sur la cité et sur les subjeetz 
et y fist de grans domaiges : puis* après ce 
fait, envoya ses deffîances à la cité, de quoy, 
plusieurs jours après, la paix en fut faicte 
par le comte de Linange : et après celle paix 
faicte, ledit Hannès fist venir Arnoult Crantz, 
son frère, et luy fist prendre paireille quer- 
relle comme avoit eu ledit Hannès , son frère , 
et n'avoient aultre cause ne n'estoit leur def- 
fiance fondée sur aultre chose forsque sur ce 
que Bartholt Crantz, leur pere, avoit esté tué à 
ladicte entreprinse du duc Nicollais : qui estoit 
bien à entendre que ledit duc René, qui les 
debvoit faire taisans, selons le eontenu de 
ladicte paix, estoit d'icelle entreprinse consen- 
tant: et après, seigneur Joffroy de Bassompierre 
avoit arrière prins guerre contre la cité , non 
obstant touttes présentations raisonnables que 
on luy faisoit : et pareillement le bastaird 
de Tantonville, tous yssant, entrant etreceus 
au pays de Bar et de Loraine. En après , ledit 
duc René racisme, contre sa foid promise et 
jurée et son seel , ait prins guerre contre la 
cité , sans cause et sans raison , et, par icelle 
guerre , fait domaige à la cité , aux manans , 
habitans et subgectz d'icelle de plus de deux 
cent mille florins d'or : de laquelle la paix en 
ait esté faicte par monseigneur l'archevesque 
de Trieve, par laquelle ledit duc a cranté 
et seellé que si nulz voulloient entreprendre 
aulcune chose contre la cité, qu'il ne les 
doit soubstenir ne permettre qu'ilz ayent voie 
ne chemin par ses pays ; et estoit accordé 
qu'il ne debvoit clore les chemins de ses 

pays , maïs debvoient frequenteir et aller les 
ungs avec les aultres, comme ilz avoient fait 
du temps passé : et que au contraire 9 dès 
tantost après ladicte paix faicte , ledit Hannès 
Crantz, qui est proprement nommé en la- 
dicte lettre de paix , a recomencé , et de fait 
court journellemet et fait de grans domaiges 
sur la cité et sur ses subgectz et est soubs- 
tenu ez pays de Bar et de Lorainc ; et pai- 
reillement Biaise de Flocourt, qui est ennemi 
de la cité : et ait encor , avec ce , ledit duc 
cloz ses pays et chemins contre la cité, tel- 
lement que non seullement ne laisse venir 
les vivres et aultres marchandises pour ven- 
dre 9 mais , plus fort 9 a arresté les cences et 
rentes qui sont deues à ceulx de Mets : par- 
quoy 9 en ce faisant , il monstre bien que de 
touttes lesdictes paix par luy promises et 
jurées, il n'en tient rien. Pour lesquelles 
choses l'advis et oppinion de tout le peuple, 
par comun accord , est que on ne luy doit 
rien donneir pour faire la paix, et disent 
tous qu'ilz ne sont délibérez d'y rien con- 
tribuer; et davantaige vous prient tous et 
requièrent que on ne luy donne rien pour 
plusieurs raisons. La première , pourtant que 
si on luy donne argent, ce sera au deshon- 
neur de la cité; car ledit duc, luy et les 
siens, desprisent et mesprisent assez la cité 
et les habitans, et ne s'en puevent passer. 
Et encor si on fait ce qu'il demande , la pri- 
seront ilz moins et polront dire que, après 
tous les malz , domaiges et insolences qu'ilz 
ont faits à la cité, et après touttes les con- 
jurations et tout ce qu'ilz ont cerchié et 
conspiré contre icelle cité, comme ce est 
chose publicque et paltente , tant du fait de 
Jehan de Landremont, comme de plusieurs 
grandes charges qu'ilz ont données à aulcuns 
de la cité, disant que les aulcuns de vous 
avoient vollu donneir poison , dont la notice 
en ait esté jusques à Rome , vers nostre sainct 
peire le pape , que encor la cité leur averoit 
voulluntiers donné argent pour avoir paix à 
luy. — Secondement , il ait desjay vollu et 
veult encor getteir tailles sur les villaiges eu 
la terre de Mets , et sur les propres villaiges 
qui sont francs alluefz , où il n'ait aulcuns 
droits en fiedz ne arrierfiedz , ne que veoir 
ne cognoistre : et , de fait , en ait levé et 
fait leveir en plusieurs desdits villaiges par 
force : parquoy, si on luy donnoit argent, 



il polroit dire qu'il a taillé non mie seulle- 
ment au pays et jurisdiction de Mets, mais 
aussi tout dedans la cité : qui seroit contre 
l'honneur de ladiçte cité. — Tiercement, on 
peult presumeir que si on luy donnoit lesdits 
vingt mille florins, que, de nostre propre 
argent, il nous polroit faire la guerre; et s'il 
ne le faisoit ainsi et qu'il convertist l'argent 
aultre part à son prouflit ou à son plaisir, 
quant son argent seroit failli , de brief temps 
après, par luy ou par aultre de part luy, 
tousjours il polroit ràcomencier pour avoir 
argent et ne tenroit il rien de ce qu'il pro- 
mettrait et accorderait, comme il a desjay 
fait; car il n'a rien tenu de ce qu'il a pro- 
mis et seellé : et par ainsi , de trois ou de 
quaitre ans à aultres, il voirait tousjours re- 
comencier pour avoir une grosse somme 
d'argent de la cité : qui serait une chose con- 
trevenante aux franchises et libertés d'icelle 
et de malvaise conséquence pour le temps 
advenir. — Quartement, si on luy donnoit ce 
qu'il demande , l'empereur en polroit estre 
adverti ou le roy des Romains, son filz, qui 
en polroient semblablement demandeur : et si 
on s'en volloit excuseir, ilz polroient dire, 
puis que on en avoit donné audit duc de 
Loraine, auquel on n'est de rien tenu, que, 
par plus forte raison , on leur en doit bien 
donneir : qui seroit mal sur mal et qui est 
une chose où il fault bien avoir regard, pour 
ce qui s'en polroit ensuyr. Et combien que 
par la guerre dairienne la cité ait eu et sous- 
tenu de groz fraitz , despens et domaiges et 
merveilleuse despense , parquoy il n'est pos- 
sible que l'argent de la cité ne soit grande- 
ment diminué et évacué , et que les habitans 
d'icelle n'en ayent eu beaulcop de souffrances 
et groz domaiges ; et avec ce , que les ma- 
nans ayent esté fort travaillés de la multitude 
des gens de guerre qui estoient eu la cité, 
assavoir, ceulx qui en avoient en leurs hos- 
tels, l'ont bien sceu ; et aussi qu'ilz estoient 
à si grande puissance, comme vous sçavez, 
qu'il fut telles heures que on les doubtoit 
plus que les ennemis de dehors. — D'aullre 
part, fault adviseir et considérer le temps 
présent et que tout est chier et que la cité 
est mal fournie de bleid , de vin , de gens et 
d'argent, qui sont choses fort nécessaires pour 
meneir la guerre et avantageâmes pour eulx. 
En oultre, les biens des champs sont de belle 

et grande appairance , lesquelz seroient en 
dangier d'estre perdus , s'il estoit guerre. Et 
par ce, le tout bien avisé et considéré, il 
seroit boin d'avoir paix, pourveu qu'elle fiist 
bonne et seure et tenable , mieulx que les 
aoltres par cy devant faictes , et qu'elle fust 
à Thonneur et utilité de la cité et à la con- 
servation des franchises et libellez d'icelle, 
sans luy donneir argent. Touttefois, pour 
toutte conclusion et resolution , nous cognois- 
sons et sçavons bien que vous estes nos sei- 
gneurs comis et ayans l'administration de la 
chose publicque de ceste cité , ausquelx nous 
debvons et voilons obeyr. Vous sçavez Testait, 
la manière et comment les articles des diffe- 
rens se puevent vuidier et accordeir à l'hon- 
neur de la cité avec ledit duc, en apoinctant 
lesdictes articles raisonnablement , sans don- 
neir argent. Et, au cas que ledit duc ne 
volroit ce faire et il volloit faire la guerre à la 
cité , nous tous sommes délibérez de vivre et 
molrir avec vous , comme vos vrays subgectz 
et obeyssants. 

Ces parolles dictes , ledit Jehan Àubrion 
mist fin à sa hairangue et response , puis dit : 
Messeigneurs , pour et au nom de toutte la 
comune , j'ay encor à vous dire et desclairier 
aulcune chose à part què nous ne voilons point 
que chescun saiche , qui , s'il vous plait , cy 
après sera dit. Sur ce , on fist sortir les gens 
d'esglise ; et quant ilz furent hors de la cham- 
bre, ledit Jehan Aubrion, pour et au nom 
de la comune, fist une humble remonstrance 
ausdits seigneurs, eulx priant , de part la co- 
mune, que, pour l'honneur de Dieu, que 
eulx qui avoient le gouvernement et admi- 
nistration de la chose publicque , que par en- 
semble fussent unis et de bonne concorde ; 
car, par union et concorde , les petittes choses 
augmentent, et, par hayne et descord, les 
grandes choses diminuent. Et s'ilz avoient 
aulcuns différents par ensemble pour leur fait 
particulier, qu'ilz se volcissent les ungs avec 
les aultres d'eulx mesmes traictier ou par 
leurs amys : et si faire ne se pouvoit , qu'ilz 
prinssent et eslissent la voyè de justice, comme 
du passé avoient fait leurs progeniteurs , affin 
que les affaires de la cité et du bien pu- 
blicque n'en fussent retardées : de quoy faire 
la comune les en prioit forment. Et leur dit 
tout ainsi ledit Jehan Aubrion, comme cy 
devant il est contenu et escript. Apres ceste 

response et remonstrance faicte, les seigneurs 
comis de la cité, pour et au nom de la cité, 
se tinrent fort conlens 5 et seigneur Coinraird, 
lors maistre eschevin, remercia le peuple du 
boin volloir qu'ilz avoient à eulx et à la cité, 
les priant qu'ilz volcissent continuer en leur 
bon volloir 5 et qu'ilz estoient paireillement 
délibérez de vivre et molrir avec eulx. Et 
après ceste response faicte, la chose ne se 
peult celleir qu'elle ne fut publiée. Aussy les 
seigneurs de la cilé en furent plus délibérez 
de bien besoingnier en icclle affaire et de 
maintenir la liberté de la cité. 

Le quatriesme jour de may, les Lorains 
de ce dessusdit advertis et véant que les 
Metsains estoient stables et fermes, et que 
par guerres ne dopmaiges qu'ilz eussent faits 
à la cité, ne par cautelle ou conspiration 
qu'ilz aient peu cerchier ou machineir, ne pa- 
reillement par prières ne par menaces, ilz 
n'ont peu parvenir à debout de leurs inten- 
tions, ont cerchié aultre moyen et aulcun 
subtil, de cautelle rempli , pour mutineir le 
peuple et les bourgeois de Mets contre les 
seigneurs et paraiges de la cité ; et tellement 
que, ledit jour, furent trouvées , bien mai tin, 
en la rue de Fornelrue, qui est quasy en 
meylieu de Mets , environ dix ou douze lettres 
liées ensemble en ung fardel : et est bien à 
croire que celluy qui les pourtoit , les cuy- 
doit semer en plusieurs lieux parmy la ville. 
Esquelles lettres estoit contenue une grande 
malvistié et une subtillité malvaise $ car elles 
contenoient en substance ce qui s'ensuit : 
« Très honorez seigneurs, messeigneurs les 
bourgeois de Mets et tout le peuple , celluy 
qui aime vostre honneur, utillité et prouffit, 
vous salue trestous , vous advisant que bien 
brief ung domaige très grant vous adven- 
rait , si remède vous n'y trouvez. Car vous 
avez eu vostre cité vingt cinq ou trente 
compaignons qui se disent voz seigneurs, 
qui vous pillent, rongent, mengeussent et 
destruissent jusques aux osses. Ilz vendent 
bleid, bois, faixins et plusieurs aultres 
choses, qui est pratiçque mecanicque de 
marchant. On sont bien advertis de vostre 
bonté et leaulté: et si vous vous vouliez 
mettre en l'obeyssance de mon très re- 
doubté seigneur, monseigneur de Loraine , 
si noble, si hault et si puissant prince, 
vous serés et viverés en paix , en voz Ii- 

» bertez et franchises , telles comme auitfmps 
» du roy sainct Loys et encor mieulx que 
» vous n'estes. Caria cité est entre France 
» et Àllemaingne : parquoy tout tes marchan- 
* dises vous vanroient et ne aériens plus en 
» ceste pillerie en laquelle de présent vous 
estes, et avériez la praticque de marchan- 
dises et non point les dessusdits ; qui est 
contre noblesse dont ilz veulent user. Et 
si vouliiez entendre audit duc, vous le 
trouveriez prest à vous recepvoir, comme 
» bon prince, » avec plusieurs aultres mots 
contenus esdictes lettres ; qui est à entendre 
que ledit duc estoit adverti de la response 
que le peuple avoit feicte à nos seigneurs, 
et de la bonne union qui estoit entre les 
seigneurs et le peuple. Be quoy il estoit, par 
aventure, mal content; et cuidoient luy et 
les siens, qui avoient fait ou fait faire icelles 
lettres, mettre division entte le peuple et 
les seigneurs dont il estoit bien gardé ; car 
le peuple en fut tousjours mieulx confirmé 
avec nos seigneurs et plus animé contre les 
Lorains ; car on povoit veoir évidemment les 
malvistiés que journellement ilz queroient 
contre la cité , les seig" et habitans d'icelle*. 

Quaitre jours après, qui fut le huitiesme 
jour de may, furent menez au gibet de Mets 
quaitre compaignons desqueilx il en y avoit 
<leux des gens de Crantz, et les aultres deux 
estoient piétons aventuriers de la cité qui, 
en passant chemin , avoient osté à une jonne 
servante de Mets qui s'en alloit veoir ses gens 
en son pays , ung florin d'or, et avoient osté 
à ung messaigier du roy des Romains deux 
gros de Mets , aux champs ; lcsquelz deux 
piétons messeigneurs les sept de la guerre 
les demandèrent pour ce qu'ilz avoient heu 
servi la cité et que les lairancins estoient 
petits ; et , à la prière et requeste des sept de 
la guerre, eulrent graice et ne furent point 
pendus, en rendant ce qu'ilz avoient prins ; 
mais les deux aultres , qui estoient des gens 
de Crantz, furent pendus et estranglés. 

Le dixiesme jour de may, le chaisteaul de 
Mousson fut brullé par ung batton à feu qui 
fut tiré ; car le feu dudit batton se print à 
la pbuldre qui brulla ledit chaisteaul. 

Aussy, en ce meisme temps, fut pendu et 
estranglé au gibet de Mets le devandit Pi- 
canat, pour des chevaulx qu'il avoit des- 
robbés : et est ce Picanat l'ung d'iceulx lairons 



qui nous avoit heu vendus, mon pere et 
moy, comme oy . devant ait esté dit. 

La vigille de la penthecoste, fut trouvée 
aux grans fonts de la grant église une lettre 
adressante aux nobles seigneurs de la cité 
de Mets,, comme il estoit escript sur le doz 
de la lettre, laquelle fut portée aux seigneurs. 
Et estoit on fort esmerveillé pourquoy on 
Favoit mise dedans lesdits fonts et que celluy 
<|ui l'y avoit mise , ne l'avoit donnée aux sei- 
gneurs ; car, entre aultres choses, ladicte 
lettre contenoit que les seigneurs hissent «ur 
leurs gardes : dont on presumoit que c'estoit 
une malvistié faicte et que, pourtant que 
par les lettres cy devant escriptes, qui avoient 
«sté semées par la cité , le peuple n'en faisoit 
compte, on pensoit que les seigneurs, par 
ladicte lettre, poulroient avoir débat au 
peuple, dont aulcune mutation poulroit venir 
en la cité ; pourtant que on véoit que les 
Lorains queroient tous les moiens qu'ilz po- 
voient pour mettre division en la cité ; mais 
ilz en estoient bien gardés. 

Le jour de la feste à Sainct Mamin, oultre 
Saille , on fut en aventure d'avoir ung grant 
huttin et ung gros débat en Mets et quausy 
pour rien, comme vous oyrés, pour ce que 
les joiraes filz de la paroische faisoient la feste 
et dansoient joyeusement devant la porte à 
Maizelle , comme Uz ont de cous t urne, après 
la mairande. Si eult aulcuns vairletz cThostel 
qui vindrent avec ung tabourin de Suisse, 
lequel ilz faisoient tambourer, et passont par- 
mey la feste et les danses et leur rompont 
leur feste et danses : et, en mesprisant les 
jonnes filz, alloient et venoient et leur fai- 
soient empeschenaent. Et de rechief , après 
le soupper, lesdits vairletz d'hostel allèrent 
faire une danse en ladicte paroische, assez 
près du lieu là où ladicte feste se faisoit : 
dont les compaignons d'icelle feste furent mal 
contens , disant que , d'ancienneté , le jour de 
ladicte feste, en icelle paroische ne debvoit 
avoir nulles danses que les danses de la feste : 
si leur dirent et prièrent de oesseir de plus 
corneir et danseir et qu'ilz vinssent danser 
avec eulx , s'ilz volloient. Et , pour ce qu'ilz 
n'en volrent rien faire , ceulx de la feste se 
acomencerent à courrouceir et à parler hau- 
tement contre iceulx vairletz d'hostel , et les 
soldoieurs qui y estoient, vouloient aidier 
lesdits vairletz d'hostel : de quoy il y eult 

plusieurs parolles dictes et profferées, assez 
rigoureuses, mal plaisantes et mal assîtes, 
par ceulx d'oultre %àiUe : et y eult une grosse 
mutation et tellement de embouisla la chose 
que ceulx d'oultre Saille courrurent aux bat- 
tons, si comme les ennemis fussent devant 
les portes. Et en celle entrefaicle, Jehan de 
Villeir, l'aman, qui alors estoit trese, voyant 
leur fureur, fist prendre ung des bons hom- 
mes qui courroit à la meslée avec une halle- 
barde , et le fist incontinent meneir en Phostel 
du doyen des prisonniers. Mais tantost que 
les aultres bons hommes le sceurent, ilz vin-r 
drent devers seigneur Françoys le Gournais, 
en la grant rue d'oultre Saille , et luy requi- 
rent que leur homme fust incontinent rendu 
et délivré franc et quicte hors de l'hostel du 
doyen , ou aultrement luy dirent que mal en 
venroit. Et ledit seigneur Françoys , véant 
leur fureur, les pria moult aimablement d'avoir 
patience jusques au londemain, et que, selon 
la coustume ancienne de Mets, l'on ne le 
pouvoit ravoir. ne mettre hors, si ce n 1 estoit 
par toutte la chambre 5 pourtant que, par 
l'usaige de celle cité, ung trese seul a bien 
la puissance de faire mettre ung homme en 
l'hostel du doyen, mais il n'a puissance de 
le mettre hors sans ses compaignons. Et lesdits 
d'oultre Saille n'en volrent rien faire ne avoir 
patience, et dirent que si on ne le rendoit 
tantost, qu'ilz yroient rompre la maison du 
doyen pour le reprendre. Et sur ce, ledit 
seigneur Françoys se transporta en la maison 
de seigneur Coinraird de Serriere , lors mais- 
tre eschevin, demeurant oultre Saille, avec 
seigneur Michiel le Gournais, chevalier, où 
estoit seigneur Pierre Baudoiche, lesquelx, 
par ensemble , considérant la vollunté desor- 
donnée desdits bons hommes et ce que ensuir 
se povoit, envoyont querrir ledit prisonnier 
en l'hostel du doyen et leur délivrèrent franc 
et quicte , cy prins , cy mis. Et encor furent 
ilz bien empeschiés par doulces parolles de 
les appaisanteir. Et davantaige ledit seigneur 
Françoys leur donnait ung florin d'or de Rin 
pour aller boire, affin qu'ilz fussent bains 
compaignons enseinbe et qu'ilz fussent con- 
tens. 

Le dix septiesme jour de may , le conseil 
de la cité de Mets fut assemblé pour une 
journée de droit que la cité avoit requis contre 
le duc de Loraine , par devant monseigneur 



* 577 
i'archevesque de Trieve et les comis de la 
cité de Strasbourg , qui estoit assignée à Trie- 
ve, au lundy après le diemanche de la trinité, 
pour le fait des arestz de leurs grains et aul- 
tres biens, censés et rentes arestez, et pour 
le fait des domaiges que on faisoit journel- 
lement en la terre et pays de Mets. Sur quoy 
fut advisé et conclud d'y envoyer seigneur 
Renault le Gournais, seig* Wiriat Roucel, 
ambedeux, chevaliers, s* Pierre Baudoiche 
et seig' Nicolle de Heu, escuier, avec Jehan 
Dex et Martin Dinguenhçm , ambedeux se- 
crétaires des seigneurs sept de la guerre, 
avec pleiniere puissance et puissance limitée, 
et qu'ilz ne se serviraient que de la puis- 
sance limitée, tant comme ilz polroient, et 
que , à la fin , ilz n'en polroient faillir de 
monstreir leur puissance pleiniere. 

A telle journée de droit , en mettant en 
droit, il convient avoir caution d'ester à droit; 
et, pour ce, fut avisé d'en prier la cité de 
Trieve et aulcuns particuliers, afïin, si on 
faillôit à l'ung, de panre l'autre : de prier des 
plus sçavans clercs et docteurs de la grande 
église pour les accompaigniçr , assisteir et 
conseillier, avec aulcuns bourgeois de la cité 
entendus : de avoir aulcuns docteurs de 
Trieve, pour eulx servir à icelle journée et 
les informeir, huit jours devant , pour reca- 
pituler et aviseir le fait de la cité: aviseir 
les lettres encorrues, les tesmoings et produc- 
tions de quoy on se polroit servir et tous 
aultres muniments à ce servants: de alleir 
logier en la maison seigneur Pierre Baudoiche 
qu'il a au lieu de Trieve , pour estre hors 
du bruit des gens et pour plus secrètement 
aviseir à leur affaire, et envoier de bonne 
heure gens en icelle maison pour l'acoustreir 
et mettre à point et la faire fournir de lits 
et aultres utensiles , de bois, fagotz et aultres 
choses nécessaires : avoir saulf conduit dudit 
duc de Loraine, de luy et de ses gens: de 
avoir vivres pour « enmeneir et gens pour 
acompaignier , collevriniers , arbollestriers 9 
cuseniers, bollangiers et tonnelliers: avoir 



neifz propices pour en alleir aval l'yawe à 
Trieve , pour eulx meneir et conduire , eulx 
et leurs baigues et vivres. Sur laquelle con- 
clusion fut cerchié et pourveu do touttes 
choses choses nécessaires audit voyaige, que 
la cité y eult grosse honneur, comme il vous 
sera cy après plus amplement desclairié. 

73 

Le quinziesme jour de jung, se partirent 
de Mets pour alleir à icelle journée de droit, 
assignée par monseigneur de Trieve et les 
seigneurs comis de la cité de Strasbourg, 
pour les différents estant entre ledit duc de 
Loraine et la cité de Mets , assavoir , seigneur 
Regnault le Gournais, seig r Wiriat Roucel, 
chevaliers ; seig* Pierre Baudoiche et seig* Ni- 
' colle de Heu 9 escuiers, acompaiguiés de 
quaitre notaibles sçavants chainoines de la 
grande église de Mets , maistre Henry de 
Morfontaine, vicaire et chancelier, maistre 
Jehan Chairdelly , chantre , maistre Jehan 
Noël , cerchier et seigneur Arnoult de Clery , 
chainoine du grant moustier et prevost de 
Nostre Dame la Ronde, et maistre Claude 
Margeret , licencié en droit et ez loys; Jehan 
Dex et Martin Dinguenhem , ambedeux se- 
crétaires des seigneurs sept de la guerre; et 
Jehan Aubrion , procureur en la cité, homme 
dè bon conseil ; et plusieurs serviteurs , sol- 
doieurs , canoniers , colleuvriniers , arbollcs- 
triers % , cuiseniers , ung boullangier et ung 
tonnellier, qui en tout estoient environ soixante 
personnes, et s'en allèrent par la rivière en 
deux grandes neife. En Tune estoient les 
seigneurs , gens d'esglise , leurs serviteurs et 
plusieurs des plus honorables; et en Taultre 
neif estoit la cuisine avec plusieurs personnes. 
Et enmenerent force pain cuyt et grant foi- 
son de farine, sept cowes de vin, ung gras 
bucf, qui coustoit dix huict francs, douze 
chaistrons, cent pollets, pois et febves nou- 
velles , frezes , serises , oignons , racinettes , 
persil, baccon, fromaige dur et mol, bueure 
fraische et sallé en tuppins , oeufz , vin aigre , 
verjus, espices, sucre, huylle d'ollivc, et 
touttes aultres choses nécessaires pour tenir 
leur estait suffisamment, et s'en allont au 
gitte à Remich , et le londemàin à Trieve ; 
et en allont logier en la maison que ledit 
seigneur Pierre Baudoiche avoit audit lieu , 
où il ne demeuroit personne. Et le londemàin, 
monseigneur l'archevesque de Trieve, deux 
seigneurs comis de Strasbourg, ung cheva- 
lier et le maistre des bourgeois de Strasbourg 
arrivont à Trieve. Semblablement les Lorains, 
assavoir, le seigneur de Crehange, seig r Jehan 
Bayer, chevalier, baillis de l'evesché de 
Mets; seig* Jehan de Guermange, chevalier 
et Willamme de Wernepach, le prevost de 
Siercque, Jehan Lanfiànt, secrétaire de mon- 

seigneur l'evesque de Mets' et ung secrétaire 
du duc de Loraine et plusieurs aultres, qui, 
en tout , estoient seize personnes. 

Et pour dire et desclairier la manière et 
comment on procéda audit fait , vous debvés 
savoir que ledit jour de la journée assignée 
devant monseigneur l'archevesque de Trieve 
et les comis de Strabourg, icelle journée 
hit tenue et assignée en la maison et pallais 
dudit seigneur archevesque en une grande 
haulte salle où estoit préparé le siège dudit 
seigneur archevesque, bien paré de tapisse- 
rie depuis la terre jusques à la traveure; et, 
au plus hault , y avoit ung ciel tendu de 
riche tapisserie sus mondit seigneur de Trieve; 
et à l'entour , par le lieu où le conseil dudit 
seigneur archevesque debvoient estre assis, 
estoiént tapisseries au doz jusques à la haul- 
teur de la teste d'ung homme et pardessus 
les baneques: auquel siège se assit mondit 
seigneur l'archevesque , vestu d'une lougue 
robe, jusques à terre, de fin rouge sattin 
cramoisy et ung bonnet de rouge escarlaitte. 
Et au plus près de luy, à la main destre, 
estoit monseigneur l'abbé de S* Maximien 
de Trieve ; et après , estoient aultres docteurs 
et gens d'esglise de son conseil , qui estoient 
environ douze personnaiges spirituelz. A la 
main senestre, au plus près de mondit sei- 
gneur de Trieve, estoit assis le chevalier et 
maistre des bourgeois de Strabourg : et après 
estoient les comtes, chevaliers et aultres no- 
bles du conseil de mondit seigneur de Trieve, 
au nombre de environ trese nobles temporelz. 
Et les seigneurs comis de la noble cité de 
Mets estoient assis sur ung baneque qui estoit 
mis au travers de la salle, couvert de tapis- 
series, le visaige vers ledit seigneur arche- 
vesque. Et les seigneurs comis dudit seig* duc 
de Loraine estoient sur ung aultre baneque, 
assez près dudit baneque où les seigneurs 
comis de Mets estoient assis. Ces te ordre 
ainsy faicte et tenue , pour acomencer à en- 
trer en la matière d'icelle journée , maistre 
Jehan Noël, qui estoit painsionnaire et aux 
gaiges de la cité, se leva droit, puis fist 
l'honneur et révérence audit seigneur arche- 
vesque et aux aultres seigneurs assistans , et 
voult acomencier à dire et proposeir sa hai- 
rangue, comme ordonné luy estoit. Alors le 
prevost de Siercque se avança et luy rompit 
son propos et luy meisme acomença à parleir 



Digitized by 



Google 



et à proposer; et ainsy partaient l'ung avec 
l'aultre et ne se laissoient dire ne parleir, 
tellement que on n'y entendoit rien : et tout 
pourtant que chescune partie volloit estre 
acteur et parleir le premier. Ce voyant mon- 
seigneur de Trieve fist retireir les parties et 
assembla son conseil à l'entour de luy et 
conclurent dudit fait: puis fist venir mon- 
seigneur le chancellier de Trieve, mons' le 
comte de Salme et le maistre des bourgeois 
de Strabourg devers les seigneurs comis de 
Mets et leur fist prier, sans préjudice, que 
ilz volcissent souffrir que les comis du duc 
de Loraine parlaissent les premiers et qu'ilz 
responderoient dessus , et puis feroieut leurs 
demandes , comme boin leur sembleroit. Sur 
ceste prière et remonstrance, lesdits seigneurs 
comis de Mets respondirent que , pour l'hon- 
neur de monseigneur de Trieve et à sa re- 
queste, ilz en estoient contens. Alors ledit 
prevost de Siercque comença à proposeir. 
Apres l'introïte de sa hairangue , comença à 
dire qu'il demandoit pour monseigneur de 
Loraine réparation honorable et prouffitable 
des poisons dont aulcuns seigneurs de la 
cité de Mets avoient voullu empoisonner et 
enherber ledit duc de Loraine, madame la 
duchesse, sa femme , et le marquis du Pont , 
leur filz , dont le bruyt comung en estoit par 
tout le pays de Bar et Loraine. Secondement , 
il demandoit réparation estre faicte par sei- 
gneur Jehan Papperel et seigneur Jehan le 
Gournais de ce qu'il disoit qu'ilz avoient 
vollu empoisonner monseigneur l'evesque de 
Mets. Tiercement , ledit prevost avoit heu ung 
homme prisonnier qui , pour aulcuns cais , 
avoit esté pendu : et luy , estant détenu pri- 
sonnier , il avoit jehi et cognu en torture 
que deux soldairs allemants de la cité de 
Mets , l'ung nommé Brache et l'autre Xenor- 
bach , avoient vollu par trahison prendre 
Siercque. Quartement, demandoit plusieurs 
prisonniers prins depuis la paix faicte et plu- 
sieurs aultres choses qu'il disoit avoir esté 
faictes depuis icelle , qu'il disoit attentatz faits 
sur ledit apoinctement. 

Sur tous lesquelsdits points et articles , par 
ung vénérable docteur et grant clerc, rési- 
dant à Trieve , que de long temps la seigneu- 
rie de la cité avoit retenu pour leur conseil 
et pour porteir leurs parolles, à cause qu'il 
convenoit parleir en alternant , fut faicte ho- 

norable response et pertinente , à la confusion 
des accusateurs, qui estoient là presens. Et 
dist et respondit icelluy docteur sur chescun 
point et article , quant au premier point de la 
poison , que , à tort et sans cause , en chargeoit 
ceulx de Mets d'icelluy cais , qui estoit advisé 
faulx et inicque ; car jamais ne furent, ne sont 
et ne seront tels. Et, comme il est assez cognu, 
par les parolles et querimonies que ceulx de 
Bar et de Loraine en ont tenues tellement que 
les nouvelles et adminses inicques et contre 
vérité en sont venues jusques aux oreilles 
de nostre sainct pere le pape, par devant 
lequel lesdits de Mets sont esté trouvés in- 



nocents , et que c'estoit adminse contre vé- 
rité , et comme ilz monstroient par une bulle 
et sentence qu'ilz avoient obtenue à cour de 
Rome: parquoy d'icelle adminse, par hon- 
neur, ilz en estoient bien quictes et deschar- 
giés et leurs accusateurs en demeuroient en 
blanc. Et fut icelle sentence monstrée et 
leutte en publicque , en la présence de mon- 
seigneur de Trieve , de son conseil et de ceulx 
de Strabourg. 

Secondement, au fait de la charge qu'ilz 
donnoient ausdits seigneur Jehan Papperel 
et seigneur Jehan le Gournais , il est chose 
notoire que lesdits deux seigneurs sont dudit 
cais innocens, parce que, quant ledit duc 
de Loraine leur eult d'icelle charge escript 
que ung compaignon qu'ilz avoient fait panre 
à Joinville, les chairgeoit , et qu'ilz s'en vol- 
cissent purgier et excuseir, iceulx deux sei- 
gneurs furent prests et appairilliés pour eulx 
alleir purgier et excuseir, en ayant dudit 
seigneur duc et des siens , allant , séjournant 
et retournant, boin assurément et souffîssant 
saulfconduit : ce que ledit seigneur duc ne 
volt jamais faire. Et si çe fust esté chose 
véritable , il n'eust jamais remisé leur don- 
neir saulfconduit. Et furent les lettres leuttes 
en publicque, tout en hault, devant mon- 
seigneur de Trieve, son noble conseil et 
devant toutte la compaignie. 

Tiercement , au fait de la charge que ledit 
prevost donnoit à Brache et à Xenorbach, 
fut monstré , par ung instrument de notaire , 
que à l'heure que ledit malfaicteur de 
Siercque fut exécuté, il congnut que lesdits 
Brache et Xenorbach n'avoient jamais parlé 
à luy et qu'il ne les cognoissoit , et qu'ilz en 
dévoient du tout estre quictes et deschairgiés: 

et que ce qu'il en avoit dit, que on luy avoit 
fait dire par force. Et aussy fut monstré par 
attestations de gentilz hommes sceellées , qui 
avoient estés presens à ladicte exécution à 
faire, qui tesmoingnoient que ledit malfaic- 
teur avait descoulpé et deschairgié ledit 
Brache et Xenorbach , tout par la forme et 
manière dessusdicte. Et fut ledit instrument 
et lesdictes lettres et attestations veues et 
leuttes publicquement , tout en hault , en la 
présence d\ing chescun, devant monseigueur 
dé Trieve, son conseil, et devant ceulx de 
Strabourg. 

Quartement , sur chescune des aultres ar- 
ticles de ses demandes fut respondu si hon- 
norablement que chescun ; donnoit honneur 
aux seigneurs de la cité et donnoit charge à 
leur contrepartie , disant que c'estoit honte 
de mettre telles frivolles en avant. 

Apres lesdictes responses faictes , ledit 
scientificque docteur de Trieve fist les de- 
mandes de la cité en la manière cy après 
descriptes. Et premier, dist que le duc de 
Loraine tenoit ses pays cloz et souflroit que 
Crantz et Biaise courrussent en la terre et 
pays de Mets, et fussent receus enz pays de 
Bar et Loraine: ce que faire ne debvoit, 
selons Taccord et traictié dé paix fait par 
ledit seigneur àrchevesque de Trieve. Secon- 
dement, il ne voulloit souffrir que nulz de 
ses pays paiaissçnt ne delivraissent nulz grains 
ne rentes qu'ilz debvoient et dont estoient 
tenus à ceulx de Mets. Tiercement, ledit duc 
luy mesme ne volloit point paier le sel qu'il 
debvoit chescun an à la cité : aussy ne volloit 
souffrir que l'abbé et convent de S* Martin 
devant Mets paiaissent rien à ceulx de Mets 
ne qu'ilz respondent en rien devant les trese. 
Quartement, fist demande que la cité et les 
habitans fussent restituez de tous les maulx 
et domaiges à eulx faits par Crantz et Biaise 
et les leurs. Et furent desclairiés, articles 
par articles, tous les maulx et dopmaiges 
faitz ausdits de Mets depuis la paix faicte 
par monseigneur de Trieve. 

Sur quoy fut respondu par celluy prevost 
de Siercque , pour ledit duc de Loraine , son 
seigneur , une assez simple response et de peu 
d'effect, et ne dit nulle chose forsque que 
lesdits Crantz et Biaise n'estoient point à luy 
et que son pays n'estoit mie cloz de murailles , 
et qu'il ne pouvoit tenir trois ou quatre cens 



hommes à ses gaiges pour eulx deffendre 
qu'ilz ne venissent en la terre de Mets. Et au 
fait de tenir ses pays cloz , que cela n'estoit 
point nouvelleté , car on Fa voit bien fait en 
France, en Bourgoigne, en la duché de Lu- 
cembourg et en plusieurs aultres lieux , par 
ce que les pays estoient mal fournis de vivres. 
Au fait des defïenses faictes que on ne paiast 
rien à ceulx de Mets, respondit qu'il estoit 
seigneur de son pays et qu'il pouvoit faire 
telle deflense et ordonnance comme boin luy 
sembloit. Et au fait des dopmaiges faitz par 
Crantz et Biaise , dist qu'il n'estoient en rien 
subgectz à luy et qu'il ne les pouvoit cons- 
traindre. 

Apres touttes icelles réponses faictes , il fut 
tart , car il estoit environ six heures après 
midi. Parquoy monseigneur de Trieve donna 
congié aux parties jusques au loudemain , aux 
six heures du matin , à laquelle heure , les- 
dictes parties se trouvèrent, où ilz furent en 
jusques aux dix heures avant midy, et puis y 
retournèrent, après midy, jusques aux cinq 
heures , où ilz firent leurs deffenses et replio 
ques d'ung cousté et <f aultre : et tellement 
qu'ilz se mirent en droit sur le fait de ce qui 
avoit esté exploité et fait depuis le traicté de 
paix faicte par ledit seigneur àrchevesque de 
Trieve , sans rien touchier au principal de la 
matière, pour laquelle la guerre avoit pre- 
mièrement esté suscitée et esmeutte , et dont 
monseigneur de Trieve et ceulx de Strabourg 
estoient chargiés. Et tantost au londeraain, 
aux six heures, les parties furent mandées par 
devant monseigneur de Trieve et son conseil 
et lesdits comis de Strabourg , et illec fut 
donnée sentence d'icelluy droit couchié tous- 
chant lesdits attenta tz et arrestz mis, au prouffit 
et honueur de la cité. De quoy les seigneurs 
comis à cestuit fait pour la cité remercièrent 
monseigneur de Trieve , son conseil et ceulx 
de Strabourg et le bon droit. Et incontinent 
les Lorains, mal contens et despiteulx, se 
despartirent du lieu et s'en allèrent hors de 
l'hostel monseigneur l'archevesque de Trieve , 
bien marris et confus , et , comme par despit , 
firent porter leurs baignes et prouveance en 
leur neif pour s'en retourner. Et combien 
qu'ilz se fussent partis sans congié, lesdits 
seigneurs de Mets prièrent audit seigneur àr- 
chevesque et comis de Strabourg, puis que 
les attentatz estoient vuidiés, et qu'ilz avoient 

journée assignée pour le fait et cas principal , 
qu'il leur pleust oyr les demandes que la cité 
luy fait, et, par faulte de respondre , reputeir 
ledit duc de Loraine pour continuas , et d'i- 
celle contumas , le condampneir au principal 
et aux despens. 

Quant monseigneur de Trieve oyt ce, il 
mist son conseil ensemble à l'entour de luy, 
et puis quant ilz eulrent conclu sur icelle re- 
quise , il fist dire aùsdits de Mets , . en sa pré- 
sence , par monseigneur le chancellier , qu'il 
leur prioit qu'ilz eussent patience jusques à 
une heure après midy et qu'il manderoit après 
lesdits seigneurs comis du duc de Loraine et 
que , s'ilz retournoient , ilz oyroient les de- 
mandes de la cité pour y respondre , si bon 
leur sembloit: et s'ilz ne venoient, que, en 
leur absence, ilz les oyroient et y procederoient 
comme au cas appartenroit. Et alors lesdits 
seigneurs comis pour la cité en furent contens 
et retournèrent à l'heure assignée; et aussy fi- 
rent lesdits Lorains ; car ilz s'estoient ravisés et 
avoient fait rapporteir leurs baigues hors de la 
neif en leur logis. Les parties estant devant 
monseigneur de Trieve n'entrèrent point en 
matière du principal , pource que monseigneur 
de Trieve et ceulx de Strabourg parlont aux 
parties et leur remonstront que on ne polroit 
vuidîer le fait principal à cause que le lon- 
demain il estoit le jour du sainct Sacrement , 
qui n 1 estoit mie jour pour besoingnier, et le 
diemaoche après estoit le jour de la sainct 
Jehan Baptiste , où l'arbitraige se exspiroit et 
passoit : parquoy n'estoit possible que , le 
vendredi et le samedi , on puist oyr les de- 
mandes , responses et replicques des parties , 
et sur une si grande matière subitement don- 
neir sentence : et pour ce , prioient aux parties 
qu'ilz volcissent prolongueir le jour et le 
terme dudit arbitraige en jusques au jour de 
Noël , le tout en telle forme et manière comme 
elle avoit desjay esté faicte ; et que , le temps 
pendant, on prinst journée amyable pour veoir 
s'ilz se polroient accordeir ou non ; et s'ilz ne se 
pouvoient accordeir, ilz assigneraient journée 
aux parties pour oyr leurs demandes , pren- 
dre et recepvoir leurs bons , pour en deter- 
mineir par droit, dedans ledit jour de Noël. 
De quoy faire lesdits seigneurs comis de Lo- 
raine prindrent dilation de quinze jours pour 
en parleir à monseigneur le duc , s'il s'y voul- 
droit consentir et à ce accordeir. Puis les 

parties prindrent congié et se partirent de 
Trieve et les seigneurs comis de Mets demeu- 
rèrent encor à Trieve, le jour du s 1 Sacrement 
et le londemain , et soupperent , ledit jour , 
avec monseigneur de Trieve qui leur fist 
bonne chiere et grande honneur. Et le lon- 
demain, samedy, après avoir prins le congié 
dudit seigneur archevesque et desdits comis de 
Strabourg et remercié au nom de la cité , ilz se 
partirent de Trieve pour retourneir à Mets. 

Or, pour vous dire de Pestait et manière 
de faire et vivre que lesdits comis de Mets 
tenoient audit lieu de Trieve , debvez sçavoir 
que lesdits comis et chainoines estoient ri- 
chement et noblement vestus de belles robes 
de velours , de draip damas saitin et camelot 
ou de fin draip, et estoient tous les jours 
renouveliez. Et quant ilz alloient à la cour 
ou à l'esglise, ilz avoîent tousjours cinquante 
hommes après eulx du moins ; fet tenoient cour 
ouverte à touttes gens que on congnoissoit , 
réservé aux Lorains. Et avoient tousjours avec 
eulx, au disner et au soupper, des chainoines 
de Trieve ou des docteurs ou les maistres des 
bourgeois et les gouverneurs de Trieve , et 
faisoient si honorablement que monseig* de 
Trieve , son conseil , les bourgeois de Trieve 
et le peuple et mesmement les comis de 
Strabourg en tenoient bon compte et les es- 
timoient; et firent tellement qu'ilz furent très 
contens d'eulx. 

Le jour mesme que les devantdits seigneurs 
comis pour ladicte cité revindrent à Mets, 
retourna en icelle Hainzellin de Borgoigne, 
le marchant, qui avoit occis Jehan Ernest, 
comme devant est dit, et qui avoit esté long- 
temps fugitif en la grande église de Mets. 

Le cinquiesme jour de jullet, le seigneur 
de loursette courut et fist grant domaige 
en la duché de Bar et y print environ trente 
prisonniers et six ou sept cents pièces de 
bestes. 

Le septiesme jour dudit mois , par ung 
samedi, le feu se print en la grant bospital 
Sainct Nicollais, au Nuefbourg, à Mets, et 
y fist de gros domaiges ; car dès l'enfermerie 
jusques à l'esglise , elle fut toutte brullée , et 
touttes les chambres des dames furent aussy 
brullées. Et si n'eust esté la grande diligence 
que on y fist, il y eust plus de domaiges. 
Touttesfois, quoyqu'il en fust, si y eult il 
pour plus de mille livres de dopmaige , tant 



Digitized by 



582 



*a» 1492. «e* 



en l'esglisc comme en la mcnandic de leans ; 
mais tous les aultres biens n'eulrcnt point 
de mal. 

Le dixiesme jour d'aoust , y cuit une jour- 
née assigné à Gorse pour le fait des diûerens 
estant lors entre la cité et le duc de Loraine, 
où furent les comis pour la cité. Et y eult 
plusieurs articles faictes et gettées par les 
comis de Loraine que les comis de Mets 
rapportèrent à messeigneurs du conseil ; sur 
lesquelles lesdits seigneurs de Mets firent ar- 
rière convocqueir les gens d'esglise et le 
peuple de la cité , assavoir, de chescune chai- 
noincric , abbaye , des curez et presbtres , 
aulcuns comis et députez ; et de chescune 
paroische huit personnes. Et à iceulx furent 
monstrées lesdictes articles, priant qu'ilz y 
volcissent aviseir : lesquelx comis, tant de 
l'église comme des paroisches, firent leur 
debvoir et les corrigèrent ensemble , puis les 
redelivront ausdits seigneurs comis de la cité 
et leur dirent les causes et raisons pourquoy 
il leur sembloit qu'elles se dçbvoient ainsy 
faire et passeir, et non point aultrement $ car 
celles que le duc de Loraine avoit fait getteir, 
estoient du tout à la destruction des fran- 
chises et libertez de la cité. Et dirent iceulx 
comis pour la partie du peuple que aultrc- 
meut on ne les debvoit passer. Et les comis 
pour la part des gens d'esglise disoient que 
icelles articles, ainsy corrigées, estoient à 
soustenir et à deffendre f et que celles que 
le duc avoit fait getteir estoient périlleuses 
et dangereuses. Neantmoins leur oppinion 
estoit telle que si on ne pouvoit aultrement 
avoir paix, Hz conseilloient que on passast 
icelles articles à la vollunté dudit duc, et, 
encor avec ce, que on luy donnast argent 
pour avoir paix.' Et quant les seigneurs et 
gouverneurs de la cité virent que lesdits gens 
d'église et lesdits comis pour le peuple es- 
toient de diverses oppinions , alors ilz leur re- 
quirent qu'ilz volcissent eslire huict personnes 
de chescune partie, assavoir, huict pour les 
gens d'église et huict pour le peuple, et que 
les seize personnes devantdictes se voulcissent 
trouveir à une heure dicte en la chambre du 
conseil avec les seigneurs comis pour débattre 
et discuteir la matière, et pour concordeir 
lesdictes articles , s'il estoit possible : à laquelle 
heure assignée lesdits comis se trouvèrent. Mais 
lesdits gens d'esglise demeuront en leur oppi- 



nion et ne voîrent aultre chose oppineir avec 
les seigneurs devantdits ne avec les comis du 
peuple, et s'en partirent sans aultre chose 
faire. Et alors lesdits seigneurs comis avec les 
comis du peuple oppinerent et reglont lesdic- 
tes articles et les mirent en bonne forme par 
escord. Puis, le vingt septiesme jour dudit 
mois , y eult une aultre journée tenue audit 
lieu de Gorse , à laquelle furent les seigneurs 
comis en 'cestuit cais ; et là ilz monstronl 
les articles corrigées pour la part de la cité, 
et , le londemain , ilz retoumont à Mets, pour- 
tant qu'il y avoit aulcunes desdictes articles 
que les comis de Loraine diûeroient. Et, 
pour ceste cause , fut le conseil arrière remis 
ensemble, pour sur ce conclure et adviseir. 
Et, le dairienjour dudit mois de jullet, s'en 
rallerent de rechief à Gorse où ilz ne firent 
encor rien et retournont pour le jour meisme 
sans rien faire. Parquoy, tantost après, c'est 
assavoir, le premier jour d'aoust , Biaise boulta 
le feu à la Horgne à Mescleuve , et fut toutte 
brullée. Et le quatriesme jour d'aoust, fut 
prins et pendu au gibet de Mets l'ung des 
hommes dudit Biaise. 

Le sixiesme jour dudit mois , seigneur 
Nicolle dp Heu, grant aulmosnier, espousa 
dame Margueritte de Brandebourg, sa dai- 
rienne femme , et y eult grant triumphe. 

Le septiesme jour d'aoust, Biaise courut 
à Folville , tua ung homme et fist grant do- 
maige, car il cnmena plusieurs bestes. 

Le neufviesme jour dudit mois d'aoust, les 
seigneurs comis de la cité au fait de la paix 
du différent contre le duc de Loraine, retour- 
nèrent à Gorse et ne firent encor rien. 

En celle année, l'empereur et le roy des 
Romains, son filz, firent une merveilleuse 
armée pour alleir à Pencontre de Charles , roy 
de France. Et estoient ledit empereur et son 
filz à Strasbourg, le quatorziesme jour d'aoust. 
Et furent apportées les nouvelles que le rov 
des Romains volloit venir à Mets : parquoy, 
pour en sçavoir la vérité , fut envoyé devers 
luy seigneur Jehan Chaversson qui se partit 
de Mets , le dix septiesme jour dudit mois 
d'aoust. 

Le vingt huitiesme jour dudit mois, re- 
tourna de devers ledit roy des Romains, es- 
tant à Strasbourg , le devantdit seigneur Jehan 
Chaversson et rapporta bonne nouvelle que 
ledit roy et son pere , l'empereur, luy avoient 

fait très bon recueil, et luy avoit ledit roy 
des Romains donné douze aulnes de fin ve- 
lours et aux deux secrétaires à chescun ung 
pourpoint de saitin ; et parla ledit seigneur 
Jehan plusieurs fois à luy. 

A ce meisme jour, furent pendus deux com- 
paignons : l'ung estoit des gens de Crantz , 
et l'autre avoit tué sa femme. 

Audit temps, dame Yoland de S* Pierre 
aux. Nonains , persévérant tousjours en sa 
voulenté d'estre coadjuteresse , par ung die- 
raanche, trouva fasson de venir au gerdin 
de Sainct Pierre, qui va près du temple, et 
monta par sus le mur et s'en alla en 1 hostel 
d'ung appelle Pierson, le bairbier , en la grant 
rue de porte Serpenoise, pour s'en cuider 
aller hors de Mets, pour poursuire son fait 
contre son abbesse. Ce venu à la bognoissance 
de l'abbesse, elle envoia deux de ses reli- 
gieuses en l'hostel dudit bairbier : et y allont 
et ramenont ladicte dame Yoland audit mo- 
naisteire , non obstant que ladicte dame Yo- 
land par les rues criast franchise ! Et fut la- 
dicte dame Yoland minse en une chambre 
et tenue plus estroictemeut qu'elle n'estoit 
par avant. Et tantost , le mardy , aulcuns 
bienveuillans de ladicte dame Yoland allont 
devant justice remonstrer comment ladicte 
dame Yoland estoit coadjuteresse , passée par 
monseigneur le duc de Loraine, et qu'elle 
en alloit pour besoingner aux affaires de l'é- 
glise , et que lesdictes deux religieuses , ac- 
compaignées de seigneur Nicolle Remiat , 
avoîent par force prins ladicte Yoland et ra- 
mené au cloistre , qui estoit contre les fran- 
chises et privilèges de la cité , et requeroient 
que , en observant lesdictes franchises, qu'elle 
fust reminse au lieu où elles l'avoient prinse. 
Et sur ce, l'abbesse et lesdictes religieuses fu- 
rent mandées devant justice et que, pourtant 
que les procureurs desdictes dames n'avoient 
point voulu recepvoir ceulx qui faisoient la- 
dicte remonstrance pour ladicte Yoland , que 
lesdictes dames y menassent ladicte Yoland 
et qu'elles receussent ceulx qui vouldroient 
parler pour elle. Et pourtant qu'elles n'avoient 
point amené ladicte Yoland , comme on leur 
avoit fait dire, le sire Conraird de Serriere, 
alors maistre eschevin de Mets, en defiaull 
de ce , arresta lesdictes dames en la chambre 
des comtes et comanda aux sergens qu'ilz 
les gardaissent tellement qu'ilz en rendissent 



compte. De quoy plusieurs furent esbahis ; 
et en furent messeigneurs de justice fort mal 
contens et dirent ausdictes dames que ce 
n'estoit point de part eulx et que jamais • 
ne partiroient de la chambre eulx meismes 
jusques à ce qu'elles seroient délivrées. Et 
incontinent le maistre eschevin assembla son 
conseil , et fut dit qu'il avoit à délivrer 
lesdictes dames et remettre la cause devant 
justice , jusques à ce que ilz averoient fait 
leur portefuer dudit fait, et lors laquelle partie 
qui se sentiroit foullée et elle se volroit 
plaindre, qu'il les oyst. 

Tantost après la vendange, pourtant que 
le duc de Loraine tenoit tousjours ses che- 
mins cloz, et que de nouvel il avoit ren- 
forcé ses commandemens et que on n'avoit 
rien de ses pays en Mets ne en la terre, nos 
seigneurs de la cité firent aussy commande- 
ment par toutte la terre de Mets , que nul 
ne menast et ne vendisl rien pour meneir 
hors de la terre et juridiction de Mets, nul 
bleid ne aultres grains, vin , ne aultres vivres. 
Et aux portes de la cité fut ordonné de paier 
pour chascune cowe de vin vingt deux solz 
d'issue , et encor en faisant serment que ledit 
vin n'estoit point pour mencir en Bar ny en 
Loraine : dont les nouvelles furent rapportées 
au duc de Loraine, et pour ce, ordonna de 
clore les chemins plus fort que devant et 
renforça ses comandemens contre, lesdits de 
Mets. 

En celluy temps, y avoit à Mets ung tas 
de jonnes filz, enffans de boins riches bour- 
geois , qui se gouvernoient très mal et em- 
ploioient leur temps et jounesse avec leurs 
biens au juer, aux tavernes, en voluptés, 
mondanités et meschante vie. Entre eulx 
avoient fait ung abbé et ung prieur qu'ilz 
appelloient l'abbé et le prieur des mal gou- 
vernés, et faisoient raige ensemble. Parquoy 
les seigneurs de la justice, voyant leur gou- 
vernement, les mandairent devant eulx, puis 
leur remonstrairent la dissolue vie que, de 
jour et de nuyt, ilz menoient, comme de 
juer aux jeux deûendus, taverner, ribaulder 
et plusieurs aultres dissolutions : et leur fut 
dit que s'ilz n'y mettoient remède , on les pu- 
gniroit comme au cas appartenroit et à exem- 
ple d'aultres. Touttesfois leur fut prié desdits 
seigneurs qu'ilz y donnaissent ordre et pro- 
vision ; mais non obstant celle belle et cour- 

toise remonstrance , jâi pourtant ne cessèrent 
Hz leur vie dissolutte ; car cinq ou six jours 
après, une partie desdits enffans se trou- 
vèrent de nuyt par la ville et firent une 
noise telle qu'il y eust des coptz frappés et 
'des gens navrés à la mort. Pour laquelle 
chose , cinq desdits enffans , qui estoient coul- 
pables du cas , s'enfuyerent aux Carmes ; et 
tantost sur eulx fut faicte proclamation de 
eulx venir purgier et excuseir dedans sept 
nuitz , et , en deffault , on procederoit contre 
eulx. Et fut encor huchié que on ne leur 
donnast à boire ne à maingier, vestemens ne 
aultres choses à eulx nécessaires, et que on 
ne parlast à eulx ; et qui aultrement le fe- 
roit, il seroit acquis de corps et de biens. 
Et entre iceulx enffans estoit Jehan d'Abo- 
court, qu'on disoit Falbcrt, filz Collignon 
d'Abocourt, qui estoit chaingeur et monnoier 
de la cité ; et estoient environ cinq enffans 
de bonne maison. Et pour ce qu'ilz ne se 
vindrent purgier ne excuseir, ilz furent con- 
dampnez à paier eulx tous ensemble six vingt 
livres d'amende , ou perdre chescun le poing. 
Et furent encor condampnés à paier le bair- 
bier et la giste jus de cculx qui estoient 
. blessiés. 

Les bonnes gens du pays de Mets et par es- 
pecial ceulx du val estoient mal contens de ce 
que on avoit ordonné de paier pour chescune 
cowe de vin qu'ilz prendroient pour mener 
hors de la terre de Mets, ung florin de Rin 
ou vingt deux solz, et vinrent remonstrer 
le cas à nosseigneurs de justice , eulx priant 
que de ce voulcissent delaschier; et s'il es- 
toit besoing d'avoir argent, qu'ilz aimeroient 
mieulx que on jectast taille sur chascun des- 
dits villaiges. 

Le mairdi , sixiesme jour du mois de no- 
vembre, vint et arriva à Mets Maximilian, 
roy des Romains, filz à l'empereur Frederich, 
lors vivant, et entra par la porte du pont 
des Morts , acompaignié de plusieurs princes 
et seigneurs et aultres gens, au nombre de 
environ seize cents chevaulx. Et vint si su- 
bitement que on ne se gardoit point de sa 
venue : parquoy les seigneurs de Mets firent 
tantost préparer leurs trayns et luy voiront 
alleir au devant, et aussy firent les gens 
d'église ; mais il manda que l'on ne s'en 
travaillast de rien et que l'honneur en ap- 
partenoit à son pere , comme empereur. 



2. <€* 

Touttesfois les seigneurs luy allèrent au de- 
vant jusques au chief du pont des Morts ; et 
là print le maistre eschevin le serment de 
luy, et jura ledit roy qu'il laisseroit la cité 
en ses franchises et libertez, et que luy ne 
les siens ne feroient desplaisir ne domaine à 
la cité : et en marchant tout doulcettement , 
s'en vindrent tousjours avec luy jusques à la 
grande église. Et avec eulx vindrent et es- 
toient ordonnez plusieurs enffans, vestus de 
sorpellis , ayant chescun ung pillé de cire 
en la main. Et les gens d'église l'attendoient 
en la grande église. Et quant il vint devant 
ladicte église, il trouva là ung beaul paille 
ou ung ciel que l'on avoit apparillié pour 
porteir sur luy : et fut celluy ciel porté par 
quaitre seigneurs, c'est assavoir, par le sei- 
gneur Coinfaird de Serriere , lors maistre 
eschevin de Mets, seig* Andrieu de Ryneck, 
seigneur Regnaul le Gournais et seigneur Wi- 
riat Rouccl, tous, trois chevaliers. Et quant 
il vint devant le portai de l'église , le souf- 
fragant de la cité estoit revestu en habit 
pontifical , la mistre en la teste , et tenoit 
en ses mains la vraie croix , laquelle il donna 
à baiser audit roy. Et puis ce fait , entrèrent 
tous en l'église et alors les orgues commen- 
cèrent à juer et les chantres à chanter Te 
Deum laudamus en grant mélodie, et estoit 
chose triumphante de les oyr. Et quant le 
roy eult fait son oraison , il s'en alla logier 
en la court l'evesque que les seigneurs comis 
en ceste affaire avoit moult bien fait apresteir 
de lietz, de linge, de mesnaige, de cuisine, 
et avoient fait refaire touttes les verrières, 
remettre à point les huis, les fenestres et 
serres et tout pourveu de bois, de faigotz, 
de charbon , de foin , d'avoine , de strain , 
de chandoilles. Et avec ledit roy vindrent 
en Mets le marchaul du sainct Empire , qui 
portoit l'espée devant le roy des Romains ; 
l'evesque d'Utrecque, le marquis de Baude, 
le duc de Brunswich, le marquis de Bran- 
debourg , le comte de Nausow , l'ambassalde 
du roy de Honguerie , le comte de Tristam , 
le comte de Biche, le seigneur du Fayt, sei- 
gneur Martin de Pollen , chevalier de l'ordre 
du Toyson , et plusieurs aultres grants sei- 
gneurs. 

Le lendemain de sa venue, le roy fut oyr 
messe en la grant église, et au revenir en 
la court l'evesque , la cité luy fist présent de 

huictgras buefz, cinquante chaistrons , douze 
cowes de vin, quatre de rouge, quatre de 
clairet et quatre de blanc ; de cent quartes 
d'avoine. Et luy furent ces choses présentées 
par seigneur Coinraird de Serriere , maistre 
eschevin, lequel estoit ung beaul personnaige 
et révérend et bien parlant. Apres avoir fait 
l'honneur, la hairangue et la bien venue, il 
luy desclaira le présent que la cité luy faisoit, 
luy priant qu'il prinst en gré ce petit don 
et qu'il n'estoit tel ne si grant qu'il appar- 
tenoit à son excellence, et qu'ilz eussent vol- 
luntiers mieulx fait , si ce n'eust esté que la 
cité et le pays, depuis uug peu de temps, 
avoient esté fort mollestés et endomagiés par 
les guerres que le duc de Loraine , les cuy- 
dant subjuguer, leur avoit faictes , et qu'ilz luy 
prioient qu'il volcist tousjours avoir la cité 
et les habitans pour recomaudez comme ses 
humbles et obeyssans du sainct Empire. Le 
roy fist faire response par ung de ses con- 
seillers qu'il prenoit ledit don bien agréable 
et que bien luy plaisoit et qu'il averoit la 
cité pour recomandée ; et qu'il estoit venu 
en la cité pour deux choses principales, l'une 
pour à eulx desclairier et manifester l'injure 
que Charles, roy de France, luy avoit faicte, 
d'avoir eu espousé sa fille, Margueritte de 
Flandre , et depuis l'avoit délaissée : et encor 
ledit Charles, de ce non content, luy avoit 
prins et ravi sa femme, Anne, duchesse de 
Bretaingue : pour lesquelles choses il estoit 
délibéré luy faire la guerre et en avoir la 
raison , s'il estoit possible. L'aultre cause estoit 
qu'il estoit bien informé que le duc René de 
Loraine avoit fait et porté grant domaige à la 
cité et au pays subgect et que la paix n'en 
estoit encor faicte, et qu'il avoit intention 
d'en faire la paix avant son despartement : 
et pour ce manda audit duc de Loraine qu'il 
vinst ou envoyast devers luy en Mets. 

Apres ledit présent fait audit roy des Ro- 
mains , la cité fist faire à plusieurs princes , 
comtes et seigneurs, divers présents, ches- 
cun selon sa faculté. Et premier, au marquis 
de Bauden, deux cowes de vin, rune blanc, 
l'aultre clairet 5 deux buefe , vingt cinq 
chaistrons et quarante quartes d'avoine: au 
duc de Brunswich, deux cowes de vin, l'une 
rouge et l'autre clairet, et douze quartes 
d'avoine : au marquis de Brandebourg , deux 
buefz , deux cowes de vin , l'une rouge , 

l'autre clairet, et vingt quartes d'avoine: au 
landgrave de Hesse, deux buefe, deux cowes 
de vin, l'une clairet, Pautre blanc, et vingt 
quartes d'avoine: à l'evesque d'Utrecque, au 
comte du Pin , au comte Philippe de Nau- 
sowe et au comte de Hennal, à chescun ung- 
buef , une cowe de blanc vin et vingt quartes 
d'avoine. A ceulx de Trieve, logiés en l'hos- 
tel Broche, deux bouteilles de vin, chescune 
de sept quartes; au comte de Salme et aux 
aultres seigneurs, logiés en l'hostel Broche, 
quatre bouteilles de vin, chescune de sept 
quartes et pour soixante trois solz de pois- 
son: au mareschal de l'empire, qui portoit 
l'espée devant ledit roy, six bouteilles de vin, 
chescune de sept quartes et vingt quartes 
d'avoine. Et à plusieurs aultres seigneurs am- 
bassaldes, logiés en diverses hostelleries , par 
la cité, plusieurs bouteilles de vin. 

Le lendemain , deuxiesme jour de sa venue, 
le roy manda les comis de la cité et leur 
fist plusieurs demandes qui leur parurent 
fort estrainges. Et premier , que la cité luy 
fust ouverte, pour luy et pour ses gens, en 
faisant la guerre au roy de France: que on 
luy prestast l'artillerie de la cité, et que on 
le voulcist fournir de vivres, et que chescun 
mesnaige de Mets et de tout le pays et ju- 
ridiction d'icelle luy donnaissent, chescun 
ung florin d'or, par ung octroy qu'il disoit 
estre à luy fait par les princes de l'empire 
sur touttes les cités et pays de l'empire. 
Sur quoy lesdits seigneurs comis luy firent 
response que ce qu'il demandoit, on n'avoit 
veu faire au passé ; et que une chose que 
on n'avoit fait , qu'elle seroit difficile à faire; 
et que le pays par les guerres avoit esté 
gasté, et qu'ilz n'avoient vivres pour en 
fournir ; et que les grains dont la cité deust 
estre fournie, avoient esté retenus au pays de 
Bar et de Loraine, mesmement au pays de 
Lucembourg. En oultre, que encor présen- 
tement et journellement ilz estoient en guerre 
contre ledit duc de Loraine, et que s'ilz 
defournissoient la cité de son artillerie, ce 
seroit pour la mettre en dangier de perdition : 
et si ce advenoit, ce seroit pour le s* Empire 
un dopmaige irrécupérable. Niantmoins qu'ilz 
entendoient les demandes qu'il faisoit et 
qu'ilz les rapporteroient où il appartenoit et 
que d'eulx mesmes n'avoient puissance de 
ce accordeir. 

7i 

Alors lesdits seigneurs comis rapportèrent 
au conseil les devantdictes demandes et con 
durent ensemble que si on luy octroyoitsa 
demande , que ce seroit une chose de dan 
gereuse conséquence, grandement redondante 
à l'advenir, et que mieulx luy valloit donneir 
une propine et somme d'argent pour une 
fois, que de se mettre en telle servitude: et 
lurent d'accord luy donneir treize mille flo 
rins d'or de Rin , par telle condition qu'il fist 
la paix du différent estant entre la cité et le 
duc de Loraine. Et en debvoit on paier la 
mitte comptant et l'autre mitte quant celle 
paix seroit faicte. Et alors furent mandés 
plusieurs bourgeois de la cité pour presteir 
argent pour fournir ladicte somme qui, en 
brief espaice de temps, fut trouvée, en leur 
donnant boin gaige ; car alors la cité n'avoit 
point d'argent , pour la grant despense que 
on avoit heu laicte durant la guerre. 

Le temps durant que le roy estoit à Mets , 
il oyt plusieurs fois la messe en la grande 
église et aux Àugustins et aulcunes fois en 
la court l'evesque. Le sabmedy, le roy oyt 
messe en ladicte chappelle , en la court l'e- 
vesque. Et pour vous dire Testât que le roy 
tenoit , vous debvés sçavoir que on faisoit sa 
cusine en la grant cusine de la court l'evesque, 
et la cusine de ses secrétaires en une grant 
cusine de planches que la cité avoit fait faire 
en la petitte court, assez près de la court 
l'evesque où se tenoit ledit roy des Romains 
en la chambre l'evesque qui est tout hault, 
de coste la grant salle qui prent clarté en 
la plaice devant le moustier et sur la plaice 
de Chambre, laquelle chambre et ladicte 
salle où le roy se tenoit, estoient tendues 
de tapisseries que le roy avoit amenées avec 
luy. Et maingeoit ledit roy tousjours en la- 
dicte salle à une table , tout seul et son fol 
avec luy ; et n'avoit point à mangier , au plus, 
hault de quarante personnes en tout son 
estait , et ne donnoit livrée à nulluy , car il 
donnoit argent à ses gens pour leurs gaiges 
et la cité le fournissoit de foing , d'estrain , 
de blocquelz f de faixins , de charbon , de 
chandoilles , de chevenaige , de licts et de tous 
aultres meisnaiges nécessaires en les chambres 
et en la cusine , comme dit est. Et à tous ses 
repas , tant au disner comme au soupper , 
y avoit dix que trompettes que clairons qui 
*rompoient et businoient : et avec ce , y avoit 



deux grosses timballes de fin cuvre, en ma- 
nière d'une chauldiere , lesquelles estoient 
couvertes de grosses peaulx d'asnes et te- 
noient environ dix chauldrons d'yawe ; et 
estoient ces timballes sur ung cheval d'uog 
coustel et d'aultre , comme deux benaîstres : 
sur lequel cheval y avoit ung homme, assis 
au milieu, qui avec gros baston les frappoit 
et tambourroit, et se accordoit avec icelles 
trompettes , à la mode de Turquie et de 
Hongucrie, qui estoit chose merveilleuse et 
triumphante à oyr. 

Le diemanche, le roy alla oyr messe au 
couvent des Àugustins, près de la porte 
Saint Thiebault , et tous les princes et partie 
de nosseigneurs avec luy , et revint .par sus 
le mur et par devant les Cordelliers et par 
devant l'hostel dç la Burlette , pour veoir par- 
tie de la cité. 

Et avec ledit roy des Romains vint à Mets 
ung cordellier qui parloit ung langaige en 
manière d'ung Piedmontois. Celluy cordellier 
fist plusieurs beaulx sermons de la concep- 
tion nostre dame : et courroit tout le monde 
après pour Touyr, et induit les pouvres gens 
tellement à devoltion que de l'almosne d'i- 
ceulx , il ùét faire ung aultel de bois en l'cs- 
glise des frère» Cordelliers sur le mur , auquel 
aultel 6e demonstront plusieurs miracles. 
Parquoy, tantost après, on fist rompre le mur 
et y fist on faire la neufve chappelle de pierre 
à l'honneur de la conception de la Vierge 
Marie, comme elle est encor à présent. Et 
tout empres, peu de temps après, ung mar- 
chant , nommé Henry de Maizelle , fist faire 
une chaippelle à l'honneur de l'anonciation 
de la vierge Marie, comme elle est encor 
présentement appairant. 

Pour vous advertir quel gait an /aisoit en 
la cité, tant de nuyt que de jour, saichez 
que, durant le temps que l'empereur estoit 
en Mets , les portes estoient bien gardées 
dessus et dessoubz de quaitre bourgeois , 
comme la coustume en est , et souvent bien 
visitées par trese et sergens. Pareillement 
faisoit on le gait à chevaulx à l'entour de la 
cité du dedans : et par dessus les murailles, 
se faisoit la chergaitte à pied : et chevaul- 
choient les soldoicurs toutte la nuyt , par la 
cité, pour oyr et escouteir si aulcun bruyt 
ou esmotion se faisoit. Et y avoit feu ordonné 
à brulleir, chescune nuyt, par les carrefours 

de la cité et gens qui y gardoient toutte ]\ 
nuyt. Et avec ce estoit ordonné que en ches- 
cune maison y eust lumière ardent devant 
Fhuis ou au dedans des verrières. Et fist 
on venir plusieurs des bonnes gens de vil- 
taiges, bien embastonnés, que on mist en 
plusieurs grainges par la cité pour s'en servir 
et aydier, s'il fust esté de nécessité. 

Le lundy après icelle venue , ledit roy des 
Romains fut veoir et visiteir sur les voultes 
de la grande église et èz deux grans elo- 
chiers. Ledit jour, furent à Mets audit roy 
nouvelles apportées que la cité d'Arras estoit 
regaingnée par ses gens , dont il en fut fort 
joyeuhc. 

Le mardy , vindrent à Mets le baillis de l'eves- 
ché, le président de Loraine et le prevost 
de Siercquie , comme ambassaldes du duc de 
Loraine , vers ledit roy des Romains. Puis , le 
mercredy, ledit roy se cuidoit partir de Mets ; 
mais nouvelles luy furent apportées que le roy 
d'Angleterre et le roy d'Espaingne avoient 
trêves par ensemble au roy de France et qu'ilz 
estoient sur point de faire paix , et que Tam- 
bassalde du roy d'Angleterre debvoit venir 
parleir à luy : parquoy ledit roy demoura et 
ne partit encor point de Mets. Et le jeudy 
ensuivant , quinziesme jour de novembre , 
vindrent et arrivèrent à Mets plusieurs gros 
seigneurs des conseils de Flandres pour par- 
leir audit roy des Romains. 

A la venue dudit roy des Romains , ceulx 
qui estoient de l'abbaye des mal gouvernés , 
en franchise et fugitifz aux Cairmes , par le 
moyen d'aulcuns leurs bien veuillans, cerchie- 
rent tellement que graice leur fut donnée de 
l'amende en quoy îlz estoient condampnez et 
jugiez, et en furent tous quiet es par la graice 
du roy, et ne paierent que le bairbicr et la giste 
jus de ceulx qui avoient esté blessez et navrez. 
Aussy eulrent graice et furent rappellés quaitre 
compaignons qui avoient esté forjugiés pour 
certains cas par eulx comis ung peu avant sa 
venue. Encor fut donnée graice à ung com- 
paignon d'Ancey , appelléFumiere , qui , pour 
certain cas criminel dont il avoit esté accusé 
à justice , estoit condampné en prison perpé- 
tuelle en Phostel du doyen où il avoit esté 
desjay dix ans et dix mois ; et eult graice et 
fut délivré franc et quicte , combien qu'il avoit 
les pieds et les jambes perdues. Pareillement 
une femme qui estoit accusée pour sorcière 

et estoit condampnée à demourer toutte sa 
vie en prison et y avoit ja esté quatre ans et 
plus , fut délivrée franche et quicte. 

Le vendredy, seiziesme jour de novembre y 
le roy des Romains , les princes et leur com- 
paignie se partirent de Mets , et paia chescun 
son hoste honnestement et gracieusement. Et 
s'en alla le roy couchier à Raville et fut con- 
duit par plusieurs des seigneurs de la cité, 
environ demey lue long, assavoir, par sei- 
gneur Coinraird de Serriere , seigneur Françoys 
le Gournais, seigneur Rénal le Gournais, le 
jonne , seigneur Jehan le Gournais , seigneur 
Jaicque Dex et seigneur Jehan Xaving, et par 
plusieurs des soldoieurs de la cité , qui estoient 
tous noblement armés, et leurs chevaulx bar- 
dez de riches bardes , avec grosses campannes 
d'argent sur la croppe et au col de leur* 
chevaulx, avec riches chanflrains et grans 
plumairs dessus. Et, en cest estait, condui- 
rent le roy des Romains jusques à la croix de 
Montoy , et là prindrent congié de luy, priant 
qu'il volcist avoir la cité pour recomandée, 
et que si à l'avenir on luy faisoit aulcun rap- 
port, qu'il n'y volcist adjousteir foid, sans 
premier les avoir oys en leur justification j et 
puis retournèrent à Mets. Ledit roy des Ro- 
mains, avant son despart, promist faire la 
paix de la devandicte guerre esmeutte entre 
le duc de Loraine et la cité , dedans brief 
terme, et, parmey ce, on lui promist encor 
de delivreir six mille et cinq cents florins de 
Rin. Et fist le roy tellement que les chemins 
de Bar et Loraine furent ouverts , et assigna 
aux parties une journée à Brisacque au dai- 
rieir jour de novembre. Et dès incontinent 
que le roy fut parti, le duc de Loraine fist de 
rechief clore les chemins , comme devant , 
contre ce qu'il avoit escordé et promis. 

Apres le despart de Mets du roy des Ro- 
mains , furent renvoyés les gens des villaiges 
du pays de Mets, chescun en son logis, et fut 
cessé de faire le guait par dessus les murail- 
les , de mettre lumière de nuyt à l'huis et de 
faire feu par les carrefours 

Le vingt sixiesme jour dudit mois de no- 
vembre, se partirent de Mets les seigneurs 
Françoys le Gournais, seigneur Jehan Cha- 
versson, maistre Jehan Noël et Martin Din- 
guenhem et maistre Henry d'Espinal, secré- 
taires des sept de la guerre , et plusieurs 
aultres, au nombre de quinze chevaulx, pour 

alleir à la journée asssignée à Brisacque, 
devant la personne du roy des Romains , en 
Fencontre du duc René de Loraine. 

Durant le temps que lesdits seigneurs es- 
taient audit Toyaige , vint et arriva de rechief 
le marquis de Bauden , accompaignié de cent 
chevaulx bien equippez. Et furent ses gens lo- 
giés par les villaiges où ilz ne furent que une 
nuyt et n'y firent gaire de prouffit. Apres ce 
que le marquis fut parti et ses gens , les gens 
de Jehan de Vy, l'ung des capitaines dudit 
roy, et qui estoit marié en Mets , vinrent lo- 
gier en plusieurs villaiges au Hault chemin et 
y faisoient grans dopmaiges. Pour laquelle 
chose , messeigneurs de la cité en parlont audit 
Jehan de Vy, lui requérant de les faire vui- 
dier, lequel promist qu'il le feroit. Mais les 
gens d'airmes n'en volrent rien faire et di- 
soient que ledit Jehan de Vy ne les paioit 
point de leurs gaiges. Parquoy, véant ce, ledit 
Jehan de Vy fiit arresté en sa maison à Mets 
et cranta de non despartir de la cité jusques à 
ce qu'il auroit fait despartir lesdits gens d'air- 
mes et qu'il auroit satisfait tous les dopmaiges 
qu'ilz avoient faits* Touttesfois incontinent 
lesdits seigneurs du conseil allont ensemble 
au palais, et fut advisé qu'il n'estait pas temps 
de retenir ledit Jehan de Vy et que le roy des 
Romains poulroit dire que on luy auroit ar- 
resté ses gens d'airmes, par quoy il auroit 
esté destrié de son entreprinse. Parquoy ledit 
Jehan de Vy fut quicte et s'en alla et en- 
mena ses gens d'airmes après le roy des 
Romains , lequel començoit fort à conquester 
en la haulte Bourgongne , comme on disoit. 

Le quinziesme jour de décembre , on iist 
ung cry et huchement publicque sur la pierre, 
devant la grande église, au lieu accoustumé, 
que tous ceulx et celles qui avoient aulcuns 
gaiges aux lombairs., les heussent raichettés 
dedans le jour de la chandelleur , après ve- 
nant , ou que aultrement la cité en feroit son 
prouffit. Iceulx lombairs se tenoient en une 
belle maison dessus le mur , qui fait le coing 
devant les Cordelliers. Et estoit tout le prouffit 
à la cité qui en avoit de grans gaiges, et estoit 
ung moult grant bien aux pouvres gens; car, 
à touttes heures , pouvres et riches de Mets , 
du pays , des pays de Bar , Loraine , Lucem- 
bourg , de l'evcsché de Mets et d'aultres lieux , 
c«n apportant gaiges souffisans , y estaient re- 
o erts en paiant ung petit pris qui n'estait 



pas le dire grant mercy; duquel pris la cité 
en estoit soustenue , fortifiée et aydée , et de 
quoy la cité , durant la guerre , en avoit esté 
deffenduc en partie et les soldairs contentés et 
paies. Le duc de Loraine, ung jour estant avec 
ses comtes, chevaliers, gentilz hommes, dit que, 
durant la guerre , ceulx de Mets avoient grosse 
gendarmerie à piedz et à chevaulx et furent 
tous biens sallariés et contentés , dont chescun 
se tenoit d'eulx pour bien satisfait ; et luy , 
qui estoit ung prince tenant deux duchés et 
plusieurs comtés et seigneuries , dont il avoit 
et levoit de gros biens et grosses tailles, plus 
que six telles cités , touttesfois avoit il heu 
grosse peine de les satisfaire et les paier ; si 
demanda dont ce pouvoit venir et procéder, en 
oultre que la pluspart de ses bonnes villes et 
de ses gentilz hommes estaient redevables à 
plusieurs bourgeois de Mets de censives an- 
nuelles ? Si luy fut respondu que ce ne venoit 
et procedoit d'aultre chose que des prouffîlz 
et mieulx vallues qui venoient des lombairs , 
lesquelz maingeoient son pays et ses gentilz 
hommes, et que, si les lombairs de Mets 
estaient ostés, ceulx de Mets se apouvriroient 
et descheoiroient de jour à aultre , et ceulx de 
ses pays, avec ses gentilz hommes, se affranchi- 
raient et deviendroient riches ; et qu'il con- 
venoit cerchier le moyen de abollir lesdits 
lombairs , pour le bien de ses pays et de ses 
gentilz hommes. Dès lors il encomença à cer- 
chier le moyen de les osteir et abollir et cercha 
vers les frères Baulde de Nancey le conseil ; et 
en y eult aulcuns envoyés au convent des 
frères Baulde à Mets pour ce faire. Et y avoit 
ung nommé frère Jehan Gausse., frère dudit 
convent , qui avoit alors grosse renommée de 
bien preschier, et preschoit au convent à 
Mets, et estoit souvent requis de preschier 
par la cité, avec ce que la pluspart des sei- 
gneurs et dames de Mets se alloient confesseir 
audit convent. Si firent tellement , tant par 
prédications que par confessions, que lesdits 
lombairs furent aboli is et ostés aux gros dop- 
maiges et interestz de la cité, des habitans 
d'icelle et du pays. Et dès lors la cité , les 
seigneurs , les manants d'icelle et du pays en 
sont descheus et apouvris, et font de jours en 
jours. Et le pays de Bar et de Loraine , les 
gentilz hommes , marchants et pays se aug- 
mentent et deviennent riches, comme ce est 
notoire à ung chescun. 

Le vingt deuxiesme jour de décembre, y eult 
une femme qui avoit desrobé des Jincieulx en 
Phostcl de Mangin Lacey, en Ayest ; et en eult 
coppées les oreilles au pont des Morts. 

Le vingt troisiesme jour de décembre, re- 
vindrent en Mets les seigneurs comis devant 
desclairiez, qui avoient esté envoyés vers le 
roy des Romains , pour la journée tenue à Bri- 
sacque, où ilz ne firent rien. Et ne revindrent 
point tous , car ilz ne ramenèrent point l'ung 
des secrétaires de la cité, nommé maistre 
Uenry tTEspinal , lequel on fist cheoir de des- 
sus des degrcz du hault en bas, en une mai- 
son à Lure en Bourgoigne ; par ce que on 
mist des pois sus des degrez et sur iceulx 
une planche ; et, quant il volt marcheir, il 
cheust du hault en bas. Aultres ont dit qu'il 
fut poussé et fut assommé tout roide. Et ne 
fist on rien à icelle journée de ladicte paix. 
Parquoy Jedit duc tint les chemins cloz en 
ses pays. 

En ces jours, le seigneur duc de Loraine, 
demeurant en ses propos de hayne contre la 
cité de Mets, tenoit tousjours ses chemius 
cloz et de ses pays ne laissoit rien venir à 
Mets. Si fut pour ce ordonné que on ne 
laissast entreir en Mets nulz, queilx qu'ilz 
lussent, des deux duchés de Bar et de Lo- 
raine, si on n'avoit enseigne de trois trese 
du moins. Audit temps, le devandit duc de 
Loraine fist crier à son de trompe par tous 
ses pays que, dès ce jour en avant, Ton ne 
Tappellast aultrement que roy de Jherusalem 
et de Secillc, et que à son filz, qui lors 
estoit nommé marquis , fust donné le tiltre 
de duc de Callabre. 

En ce temps , fut huchié sur la pierre que 
nulles personnes n'allaissent en habits dissi- 
mulés ne desguisés, de jour ne de nuyt. 

Le vingt sixiesme jour de janvier, vint à 
Mets Biaise-, ennemi de la cité; dont plu- 
sieurs en furent esbahis , veu les grans malz 
et domaiges qu'il avoit faits au pays de Mets ; 
mais on dit comunement que selons le temps 
il se fault conduire. 

Audit jour., vingt sixiesme de janvier, mol- 
rut dame Ysaibel Baudoiche, fille seigneur 
Jehan Baudoiche, chevalier, et femme Michiel 
de Cunehem, escuier, qui, par avant, avoit 
esté femme seigneur Wiriat de Toul , laquelle 
fat ensepvellie à Sainct Lowys. Et fit on son 
service, le mardi , vingt ncufviesme jour du- 

dit mois; et chantait la messe à S 1 Martin 
en Curtis, monseigneur l'evesque de Pava- 
dance, souffragant de l'eveschié de Mets, et 
fist ung sermon de ladicte dame Ysaibel et 
de sa fin, en disant que on priaist pour elle 
et que les louanges sont bonnes après la mort. 

En ce temps, le duc de Loraine tenoit tous- 
jours les chemins cloz, corne dit est devant; et 
à cause du caresme qui venoit et approchoit, 
avoit lors ledit duc de Loraine plusieurs es- 
tangs à pauxier, et mesmement plusieurs sei- 
gneurs et abbayes , entre lesquelx estoient 
l'estang de Dyeuse , l'estang de la Chaussée 
et plusieurs aultres estaugs en Bar et en Lo- 
raine, dont l'yawe estoit laischée, prétendant 
meneir les poissons à Mets pour les vendre , 
et que les marchants de Mets les achette- 
roient. Les seigneurs gouverneurs et recteurs 
de la cité firent cri et edict à Mets que nul 
n'en allast acheiteir et que nul n'en amenast 
à Mets et que on n'en laissast point entreir 
dedans la cité : parquoy ceulx de Barrois et 
de Loraine en eulrent grant domaige et ne 
trouvoient à qui les vendre et en y eult beaul- 
coup du gaisté ; et convint reclorre et serrer 
plusieurs desdictes estangs et cesseir les pau- 
xier, pour celle année. 

Le vingt septiesme jour de febvrier, on fist 
à Mets une belle procession générale à Nostre 
Dame, aux Champs, où furent portées la plus- 
part des fiertés et relicques , en priant Dieu 
pour la disposition du temps; secondement, 
pour la paix entre le roy des Bomains et de 
France; ttercement, pour la paix entre le 
duc de Loraine et la cité; quartement, que 
Dieu garde la cité d'espidemie et mortalité; 
car tout le pays à l'environ en estoit persé- 
cuté et fort battu. Ledit jour, eschaipperent 
deux prisonniers de Phostel du doyen et s'en 
allont mettre en franchise à l'abbaye de S* 
Vincent. 

Le jour des bures, vint le roy de Secilie 
et la royne, sa femme, au Pont à Mousson: 
et devant qu'ilz y vinssent, ilz ordonnont de 
faire nectoier la ville et de chassier hors tous 
les poreques, maisles et femelles, et faire 
grant feu par toutte la ville, pour deschais- 
sier le malvais air. 

Le neufviesme jour de mars , vindrent lo- 
gier en la terre de Mets, vers le Hault Che- 
min , environ six mille Bourguignons qui 
allaient à l'aydc du roy des Bomains , dont il 

en vint plusieurs en la cilé pour eulx reflaire 
el pour aichetteir ce que de besoing leur 
esteit. Et avoient pour leur capitaine le Petit 
Salzaire, et faisoient iceulx gens d'airmes de 
gros domaiges par les viliaiges où ilz estoient 
logiés. Puis, tantost après, assavoir, le dou- 
ziesme jour dudit mois de mars, les nouvelles 
furent apportées à Mets que le roy de France 
et je roy des Romains avoient tresves ensem- 
ble, quaitre mois durant. Parquoy lesdits 
Bourguignons retournèrent et s'en vinrent lo- 
gier en la terre de Mets, au long de la ri- 
vière de Niedz, où ilz firent de merveilleux 
domaiges : car là où ilz ne trouvoient point 
de vivres , ilz mettoient tout à destruction et 
à ruyne, comme s'ilz fussent esté de bonne 
guerre. 

1493. 

Le sire Jaicque Dex , d'oultrc Saille , qui 
Pavoit jaesté en mil iiij* et lxxxvj, fut fait 
maistre eschevin de Mets , le jour de feste 
s 1 Benoit en mars , rail iiij c et xcij , pour ung 
an finissant audit jour, Pan revollu mil iiij c et 
xciij , qui estoit ïa cinquante quatriesme et 
dernière année de Pempire de Frederich , duc 
d 1 Austriche, Stirie, Carinthie et Carniole, 
et Pan huitiesme du règne de Maximilian , 
sonfilz. 

Ledit jour de la sainct Benoit, advint que 
aulcuns des devantdits Borguignons vindrent 
logier et se bouttont par force en la forte 
maison de Montoy , appartenant à seigneur 
Jehan Chaversson, et baittont tellement le 
maire qu'ilz luy rompirent bras et jambes. 
Ledit seigneur Jehan , de ce adverti , et très 
mal content , monta à cheval , luy quatriesme 
de soîdoieurs, et en alla à Montoy. Si saillirent 
hors de la plaice dudit Montoy lesdits Bor- 
guignons et mirent en chaisse ledit seigneur 
Jehan et les gens qui estoient avec luy , jus- 
ques aux Bourdes à Valliere où ilz se mirent 
en defiense: et là se combattirent et ftit ledit 
seigneur Jehan Chaversson fort navré au vi- 
saige , et eult quaitre dens de la bouche 
abailus. Et y fut tué ung appelé Jehan de 
Loraine , qui estoit oncle baistaird dudit sei- 
gneur Jehan Chaversson; car il estoit fiîz 
baistaird de sire Nicolle Grongnat ; et fut 
Pierre de Noviant, le soldoyeur, prins et 
mené prisonnier à Montoy. Touttesfois celluy 
qui fraippa ledit seigneur Jehan Chaversson 



ne Peusl "pas du tout d'avantaige , car il fut 
navré par ung soldoicur de Mets , nomme 
Lodowich. Et tanlost après, le vingt sixiesme 
jour de mars, se partirent de la terre de 
Mets tous lesdits Borguignons et s'en alfont 
logier au Bairrois. Et Pung d'iceulx Borgui- 
gnons , qui avoient esté à Montoy, déifia la 
cité pour aulcune meschante demande qu'il 
faisoft au seigneur Michiel le Gournais, à 
cause d'ung prisonnier de Bombay, encor 
du temps de la guerre de Loraine, que 
ledit Borguignon estoit aux gaiges. Et de 
brief après , ilz destrousserent une cherrelte 
de draipz , appartenant à aulcuns draippiers 
de Mets qui venoient de foulleir à ung mollin 
foullant d'empres de Moyeuvrc. 

Le vingt neurVicsme jour de Mars fut le 
vendredi devant les palmes , et , celluy jour, 
on fist la procession de Victoire en l'église 
des Prescheurs, et yssont on hors de la cite 
par la porte Sainct Thiebault et rentront on 
dedans par la porte Serpenoize. Et eust on 
fait ladicte procession à Sainct Vincent; mais 
il y euh, deux jours avant, deux moines 
morts et y avoit ja heu ung religienlx mort. 
Et pourtant que les Bourguignons estoient 
encor près de la cité et que les Loraras es- 
toient assemblés à grant puissance et qne 
on ne savoit quelle voullenté ilz avoient, au 
faire ladicte procession , on mist gens amies 
et embastonnés à la porte Sainct Thiebault 
et à la porte Serpenoize : et à chescune des- 
dictes deux portes y avoit deux trese, et 
touttes les aultres portes estoient fermées 
et ne furent point ouvertes jusques à tant 
que sainct Estienne fust au grant inoustier. 
Et pareillement les trese afloient touttes les 
nuyts sur les murailles , tout autour de la 
cité, et gardoit on par tous les carrefours 
touttes les nuyts et faisoit on le gait à cheval, 
et y avoit des soîdoieurs, des arbollestriers 
et collevriniers aux portes comme si on fust 
esté en guerre ouverte : qui estoit une chose 
à louer , car on dit qui ne se sceit de qm 
gardeir, si se garde de tous. 

Ledit jour , ung seigneur de Salins en la 
haulte Bourgongne vint quérir lesdits Bour- 
guignons et en print mille chevaulx et cinq 
cents piétons des mieulx en point, pour les 
mener en garnison en Bourgongne, durant 
les tresves. Et vinrent iceulx Bourguignons 
logier à Salney, à Lorey, à Plappeville, a 

Waippey, à Vigneulle, à Thignonmont , à 
Sciey et à Mollin et , le londemain , ilz passant 
tous au pont à Mollin et s'en allont. 

Le premier jour d'apvrtl , environ les huit 
heures en la nuyt , fut le feu en une maison 
de coste Sainct Euquaire , dont on fut fort 
troublé; car on doubtoit qu'il n'y eust quel- 
que malvistié en la cité. Et pour ceste cause 
les seigneurs allont une partie aux portes , 
une partie au feu et une aultre partie avec 
les soldoieurs armés, chevaulchant par la 
cité. Touttesfois le feu fut tellement rescous 
qu'il n'y eult .que le tilz d'ung grenier ars 
en ladicte maison. 

Le huictiesme jour d'apvril , maistre Jehan 
Noël et Jehan Dex, secrétaire, furent en- 
voies devers le roy de Secille, au Pont à 
Mousson, pour veoir si on poulroit faire paix; 
et le treiziesme jour dudit mois , ilz revin- 
drent et firent leur relation de leurs explois 
à messeigneurs du conseil de la cité. Puis 
après, le vingt quatriesme jour dudit mois , 
se partirent de rechief de Mets maistre Jehan 
Noël et Jehan Dex, secrétaire, pour aller à 
Nancey vers le roy de Secille, pour le fait 
de la paix, et ne firent encor rien. 

Le quinziesme jour de may fut le mercredy 
des grandes croix: à celluy jour , s 1 Estienne 
ne les croix ne furent point à Sainct Pierre 
aux nonnains, pour le différent qui estoît 
entre dame Armansson et dame Yoland , à 
cause de l'abbaye: et pour icelluy différent, 
ladicte dame Armansson tenoit pour excomu- 
niées cinq ou six dames de Ieans qui estoient 
de la partie de ladicte Dame Yoland. 

Vous avés par cy devant oy et vous ay 
heu bien amplement conté la prinse et traï- 
son qui nous fut faicte , à mon pere et moy ; 
puis avés oy comment et par quelle ma- 
nière j'en fus délivré. Reste maintenant à 
dire que depuis ce temps je fus environ six 
sepmaines, après mon retour de prison, en 
l'hostel de mon pere , puis fut mis arrière 
chez Dediet Baillot , le marchant , pour es- 
chevir mon terme et fournir mes années ; 
lesquelles durant , l'on parlait de plusieurs 
filles pour moy marier, entre lesquelles Ysa- 
bellin, fille à Jehan le Sairte de Lessey, qui 
me fut à peu près accordée. Touttesfois je ne 
l'eus point pour celle fois, pour plusieurs 
raisons que je laisse; ains fut, en la caresme 
passée, le marchié fait de moy et de Mariette, 

fille à Niclausse , qu'on dtsoh le maire Le Loup 
d'Agondange en Allemaigne. Et tellement que 
les nopees et espousailles en furent faictes 
en ce meisme temps par ung mardi à l'aco* 
mencement du mois de may, ausquelles y eult 
environ cinq cents personnes, néant mois que 
le vin estoit fort chier, pour les vignes qui 
estoient engellées. 

Le vingt septiesme jour dudit mois de 
may, vindrent nouvelles à Mets que la paix 
estoit faicte entre le roy des Romains et le 
roy de France. Et en ce mesme jour, sei- 
gneur Regnauld le Gournais, chevalier, sei- 
gneur Françoys^Ie Gournais, son frère, et 
seigneur Cginraird de Serriere , acompaigniés 
de trente chevaulx , partirent de Mets pour 
en aller à Nancey vers le roy René qui alors 
se disoit roy de Secille, pour traicter la paix : 
et quant ilz vindreut là , ilz les receut moult 
honnorablement. Et fut ceste paix faicte et 
passée, et présenta ledit prince plaisir et 
amitié à ceulx de Mets et leur dist et pro- 
mist qu'il tanroit ce qu'il avoit escordé; et 
que de sa part il volloit que le passé fust 
mis en oubly, et qu'il fust laissé comme chose 
non advenue. Puis retournèrent lesdits sei- 
gneurs à Mets, le sabmedy en suivant. Et le 
londemain, jour de la tri ni té, deuxiesme 
jour de jung , devant la grande église , à son 
de trompe, fut ceste paix publiée et magiû- 
festée : parquoy , le soir , on fïst en plusieurs 
lieux des grands feux par la ville en signe 
de joye. 

Et à celle occasion , le vendredy après , 
septiesme jour de jung, on fist une belle et 
dévote procession à Sainct Arnoult devant 
Mets, pour rendre et donneir louange à Dieu, 
en luy priant que la paix du roy de France 
et du roy des Romains et aussy la paix 
d'entre le roy de Secille et la cité puisse du- 
rer et tenir ; et paireiUement que Dieu veuille 
garder la cité et le païs d'epidemie et amen- 
der les biens de la terre. Et fut celle pro- 
cession l'une des sollempnelles que de loing 
temps en fut point faictes, c'est assavoir, là 
où se tint le meilleur ordre. Et à icclie pro- 
cession furent portés lé chief sainct Estienne , 
la vraye croix , le chief sainct Clément , lu 
fierté sainct Sebastien, la fierté sainct Livier 
et le chief sainct Maurice des Augustms. Et 
estoient tous les chainoines de la grant église , 
de Sainct Saulveur, de Sainct Tbiebanlt , de 

Nostre Dame la Ronde , les religieulx de 
Sainct Vincent, de Sainct Clément, de S 1 Ar- 
noult , de Sainct Simphorien , de S* Eloy , 
de la Trinité, des Prescheurs, des Cairmes, 
des Augustins , des Cordelliers et des frères 
de TObservance , les curez de touttes les pa- 
roisches et de chescune paroische six prestres, 
lesquelx chainoines , religieulx , curez et 
aultres gens d'egKse estoient tous revestus de 
chappes pu dé tunicques et avoient chacun 
ung juel d'argent qu'ilz portoient en leurs 
mains: et estoient bien au nombre de trois 
cents et vingt huit, et alloient en belle or- 
donnance , c'est assavoir , les torches devant , 
les croix après , les gens d'église , après , les 
seigneurs et hommes et après, les femmes 
tout dairiere. Et y eult aultant de gens que 
on en avoit jamais veu à procession generalle 
en Mets , et revindrent tout ainsy en ordon- 
nance jusques en la grant église de Mets. 
Et en entrant dedans , à haulte voix fut 
chanté Te Deum laudamus à chantre et à 
deschantre et aux grosses orgues : qui estoit 
chose mélodieuse et triumphante de les oyr ; 
et sonnoient touttes les cloches pour esmou- 
voir les gens à dévotion. 

Le vingtiesme jour de jùng, Henry de 
Gorse, Antoine Lienard, ambedeux amans, 
et Jehan filz Collignon d'Abocourt, qu'on dU 
soit Fabelle, le chaingeur, avec aultres, en 
allont à Sainct Ni col lais en pellerinaige , com- 
me plusieurs aultres y alloient , pourtant qu'il 
estoit paix. Et, à leur retour, quartt ih vin- 
rent au val de Faulx, ilz trouvont Uannès 
Crantz , lequel les acquerella et prtnt prison- 
niers ledit Anthoine et ledit Jehan d'Abo- 
court ; mais ledit Henry s'enfuyt et se cacha 
en des febves aux champs. Touttesfois ledit 
Crantz laissa aller lesdits Anthoine et Jehan 
d'Abocourt sur leur foid, par tel qu'ilz pro- 
mirent dedans quinze jours de retourner vers 
luy , en sa prison , au cas qu'il n'auroit de 
la cité ce qu'il demandoit ; et leur dist que 
la cause de leur arrest estoit que , quant la 
paix fut faicte de la cité et de luy par le 
roy des Romains , ledit roy luy promist mille 
florins de Rin, et disoit que la cité les debvoit 
paier et que jusques à ce qu'il auroit lesdits 
mille florins de Rin, qu'il prendroit arrière 
sur la cité. Et messeigneurs de la cité disoient 
qu'ilz n'en estoient à luy de rien tenus et en 
rescripvont au roy de Secille pour savoir s'il 

voulloit souffrir que ledit Crantz et aultres 
ruaissent jus en ses pais ceulx de Metz : qui 
estoit contre le traictié de la paix qui estoit 
faicte. Et envoiont avec ce messeigneurs de 
la cité maistre Jehan Noël , cerchier de la 
grant église, qui estoit aux gaiges delà cité, 
par devant le dit roy de Secille, pour ledit 
fait : lequel seig r manda querrir ledit Crantz; 
mais il se absenta qu'on ne le peult trouver. 
Touttesfois ledit roy ordonna que lesdits pri- 
sonniers ne retournaissent point en la prison 
et que s'il les mandoit , qu'ilz se trouvaissent 
en la court dudit roy et qu'il les garderoit 
et feroit tellement qu'ilz seroient quictes 
ou il feroit abaitre les places dudit Crantz 
et le banniroit de ses pays en façon telle 
que s'il y estoit trouvé, on feroit comme 
d'ennemi: et disoit ledit seigneur roy qu 1 il 
vouloit tenir la paix tout ainsy qu'elle avoit 
esté faicte et dicte. En quoy il se monstra be- 
gnin prince , tenant sa promesse , et que ce 
qui fait en avoit esté depuis la lettre de paix, 
ne proceldoit de luy, si non de ceulx qui es- 
toient à l'entour, qui desiroient à faire lenrs 
prouffitz particuliers de la bourse du prince 
qui ne consideroit la malice de ses officiers, 
qui de leurs petites choses tendoient à les 
faire grandes pour estre nionseigneur d'ung 
tel lieu 5 dont depuis , luy et ses enffans et 
anelletz en ont heu vraye notice et cognois- 
sance. 

Par les guerres qui avoient esté en la cité de 
Mets et contre la cité , avoit esté de nécessité 
avoir gens de guerre de diverses nations. Et 
souvent en tel cas , les ordonnances de la police 
de la republicque , fault par force et convient 
qu'elles cessent et suspendent : aultrement la 
gens d'armerie n'averoit son cours. Et on il 
y ait gens d'armerie , droit humain et ordon- 
nance de republicque cessent et en convient 
avoir patience pour estre servi et avoir ayde 
d'iceulx, et fault avoir recours aux ordres 
ordonnées de gens d'armerie. Quant elle est 
deheuement observée, elle est louable, com- 
bien que souvent en l'une des parts et l'aultrc 
y ait faulte. Et pour ce que les choses es- 
toient fort deffrenées et sans ordre en la cité 
de Mets , il convint mettre ordre et provision 
pour reffreneir les ordres désordonnées du 
genre féminin. 

Parquoy, le sabmedi, sixiesme jour de 
jullet, on fîst plusieurs huchemens sur la 

pierre, en présence de tous les trese et de 
tous les sergens. Premier, que nul ne juraist 
ne malgreaist nul villain serment , sur peine 
de dix solz d'amende. Item, que touttes 
femmes mariées , estant arrière de leurs mai- 
nts , et les filles qui se pourvéoicnt mal , al- 
laissent aux bordeaulx , comme en Ànglemur 
et en les aultres rues acoustumécs , où telles 
femmes et filles doibvent demourer, ou hors 
de Mets, si elles ne se voulloient retircir et 
vivre comme femmes de bien empres de leurs 
mairits. Et que nulz des manans de Mets ne 
les soustenissent ne ne leur louaissent maisons 
en bonnes rues, sus peine de quarante solz 
d'amende. Et que lesdictes femmes et filles 
ne se trouvaissent en nulles Testes , ne à 
nulles danses, aux nopecs ne aux festes qui 
se feroient aval la cité, et que nulz ne les 
menaissent danser, sus la somme de dix solz 
d'amende. Item , que nulz , quelx qu'ilz fus- 
sent, ne vendissent point de bifion ne de 
monnoie à nulz fourains , sus peine de vingt 
livres d'amende et d'estre bannis , cinq ans , 
fuers de Mets , et le billon ou monnoie estre 
confisqué. Item , que nul ne aichetaist ne ne 
vendist bleif, avoine ne aultres grains, s'il 
n'estoit livré par les quartiers de l'hospitaul 
au Nuefbourg, sus peine de dix livres d'a- 
mende. Item, que nul ne portaist ordures 
ne bestes mortes en nulles places ne rues, 
aval la cité ne daiere les murs , forsque aux 
Wassieulx ou aultre part, en les lieux où 
on les doit porter du temps passé. 

Ledit jour, vindrent logier en la terre de 
Mets à Mescleuve , à Orgney et à Pontoy, 
environ quaitre cents Borguignons qui re- 
tournoient de la haulte Borgoigne. Et leur 
fiit envoié par la cité une cowe de vin , deux 
tonnes de servoise et dix quartes de pain 
cuyt, affin qu'ilz ne feissent point de dop- 
maige aux pouvres gens ; et le londemain , 
on les fist passeir la rivière de Muzelle au 
grant Faixin. Et leur fut encor donné du pain 
et du vin à la croix du pont Thieflroy pour 
eulx repaistre et raffiraischir, et puis furent 
conduits jusques Laidonchamps alfin qu'ilz 
ne se espandissent point au val ou à Waip- 
pey on en les gaingnaiges par de là S 1 Eloy. 
Touttesfbîs ilz allont logier à Hauconcourt, 
à Maîziere et à Semeïcourt et y firent beaul- 
eoupt de mal et de dopmaiges, dont grant 
complaincte en vint aux seigneurs par les 

pouvres gens desdictes villes : parquoy il les 
convint faire deslogier. 

Audit temps vinrent en Mets le procureur 
du roy de Secille, accompaigné du seigneur 
de Savigney, et allont devant messeigneurs 
de justice, remonstrant, au nom dudit roy, 
que le monaisteire de S* Pierre aux Dames 
mouvoit de ses fiedz, et pourtant que aul- 
cunes dames de leans , de la faveur de dame 
Ârmansson , en la main de laquelle la dame 
abbesse ancienne avoit resigné son droit, ne 
voloient obeyr à dame Yoland qui l'avoît im- 
petré, et y avoit cinq des dames de céans 
qui tenoient la partie de ladicte dame Yoland, 
requérant que messeigneurs de la cité leur 
voulcissent donner licence d'aller quérir les- 
dictes cinq dames de la partie de dame 
Yoland, et les tirer hors de leans par force 
ou par amour, pourtant que ladicte dame 
Armansson ne les voulloit laisser issir hors, 
pourtant qu'elles luy estoient desobeyssantes. 
Touttesfois on ne leur voult point donner la 
licence, mais on fist une chose dont on fut 
moult esbahi ; car quatre des seigneurs, as- 
voir, deux trese et deux du conseil, qui se 
disoient estre comis de part messeigneurs du 
conseil , lesquelx allont audit monaisteire et 
prindrent lesdictes cinq dames que les Lo- 
rains demandoient et leur delivront hors dudit 
monaisteire : ce que on n'avoit plus veu ; 
car, quant aulcuns débats sorvenoient en aul- 
cuns monaisteires , en Mets ou en ung bourg 
de Mets, pour faire abbé ou abbesse ou 
aultrement, messeigneurs de la cité ne s'en 
mesloient point jamais et les laissoient user 
de la plume : et deffendoit on aux manans 
de Mets qu'ilz ne s'en meslaissent point par 
envie , de fait ne par force ; et en y ait aul- 
tresfois heu des pugnis, pourtant qu'ilz s'en 
avoient meslez trop avant. 

Le sep tiesme jour d'aoust, seigneur Renaît 
le Gournais, chevalier, seigneur Francoys le 
Gournais, son frère, et seigneur Michiel le 
Gournais s'en allont au Pont à Mousson pour 
besoingner avec les gens du roy de Secille, 
pour la conclusion de la paix qui avoit esté 
faicte. 

Au mois de jullet et d'aoust , fist une mer- 
veilleuse challeur et ardente plus que on ne 
desiroit, et en estoient les rivières de Saille 
et de Muzelle comme touttes seiches et en 
aulcuns lieux n'estoient point si larges que 

ung ruysseaul. Aussy en celluy temps , on 
molroit ung peu de peste en Mets : parquoy 
les seigneurs s'en allont tenir en leurs maisons 
dehors. 

Le penultiesme jour d'aoust, molrut dame 
Margueritte, fille seigneur Michiel le Gour- 
nais, chevalier, et femme seigneur Jehan de 
Puttelange, laquelle fut ensepvellie en l'église 
des dames de Saincte Claire, en habit des 
sueurs dudit convent. Et à la porter en terre 
y fut ledit seigneur Michiel son pcre, sei- 
gneur Françoys le Gournais, seigneur Jehan 
Chaversson et seig* Jehan Xaving, les trois 
gendres dudit s r Michiel ; ce que ôn n'avoit 
jamais plus veu ; car par avant, les pères ne 
les amis n'alloient point à pourter en terre. 

Audit mois d'aoust , en la ville de Thion- 
ville sorvint ung grant cais de fortune , car 
la mitte de la ville fut arse et brullée; et ne 
peult on jamais sçavoir dont le feu sorvint. 

A la fin dudit mois d'aoust, audit an, 
molrut à Nuremberg l'empereur Frederich ; 
et assés tost après les nouvelles en furent 
aportées à Mets. Et en fist on le service en 
temps deu, comme cy après il serait dit. 

En celluy temps, les Lorains et Barisiens 
venoient si fort achetteir les vins à Mets et 
en la terre , que on ne povoit à peine trouver 
vin à broche à Mets ; et ce que on vendoit 
à huict deniers la quarte, dix jours devant, 
tout à cop on le mist à douze deniers. Par- 
quoy, pour y remédier, on mist l'issue de 
chacune cowe de vin vendu à huict francs ; 
car aultrement il n'en y eust point demouré. 

Le douziesme jour de septembre, vinrent 
logier au ban de Desme, et une partie à 
Courcelle sur Niedz et en aultres villaiges 
entour, bien deux mille Bourguignons, qui 
retournoient de la haulte Bourgongne, et 
avoient voullenté de logier par la terre de 
Mets et d'y faire grans dopmaiges. Touttes- 
fois nos seigneurs, désirant le bien et le 
prouffit de leur peuple , tant de la cité que 
de dehors, envoiont seigneur Jehan le Gour- 
nais devers les capitaines ; et traictait telle- 
ment que pour aulcune somme qui fut donnée 
aux capitaines , ilz deslogeont et tiront hors 
de la terre de Mets, sans approcher de plus 
près de la cité que du waid d'Ollexey, où 
ilz passont la rivière de Muzelle et s'en allont 
en la terre comune. 

Aussy en ce meisme temps, Hannès Crantz 

estoit de rechief de guerre à la cité , pour- 
tant qu'il debvoit avoir neuf cents florins que 
le roy des Romains luy avoit promis à faire 
la paix, et s'en vouloit panre à la cité. 
Touttesfois le roy de Secille assigna une jour- 
née à Nancey à laquelle furent pour la cité 
seigneur Conraird de Serriere , maistre Jehan 
Noël et Martin , clerc des sept , et en fut faicte 
la paix. 

Audit temps , seigneur Robert de la Marche 
déifiait le roy de Secille , pourtant qu'il vou- 
loit que ledit roy luy rendist Dun le Chastel, 
Chaivencey, Rombair, Ranconvaul , qu'il di- 
soit à luy appartenant. Et le dix septiesme 
jour de septembre, vindrent nouvelles à Mets 
que ledit seigneur Robert avoit brullé toutte 
la ville de Mezay. 

Le vingt troisiesme jour dudit mois de sep- 
tembre , vindrent logier à Valliere et à Van- 
toult cent et cinquante chevaulx des gens du 
roy de Secille, qui estoient en la conduicte du 
comte de Salme , seigneur de Vivier et baislis 
d'Allemaingne. Et y avoit en celle compaignie 
six comtes qui vindrent logier en la cité pour 
la nuyt : et leur envoya la cité six gros fla- 
cons de vin. Et estoit faicte ceste assemblée 
pour alleir en la terre comune, pour faire 
deslogier les Borguignons qui rongeoient et 
destruysoient les pouvres gens. 

Le londemain, vingt quatriesme jour dudit 
mois , ainsy que lesdits comtes se partoient 
du maitin de Mets et en alloient à Valliere 
vers leurs gens , subitement nouvelles furent 
aportées que ung nommé Bernaird de Lucem- 
bourg, maistre d'hostel du marquis de Baude, 
alors gouverneur du pays de Lucembourg, 
acompaignié de environ quatre cents che- 
vaulx , estoient venus boutteir les feux à 
Vegey, à Mercey, à Powilley, à Ollexey, à 
Argancey, à Antilley, à Chairley, à Ennerey 
et à Tremerey, et avoient prins bestes et 
gens autant qu'ilz en polrent trouveir et en- 
menoient tout avec eulx : qui estoit grant 
pitié, car on ne s'en donnoit garde, et n'y 
avoit requeste encorrue ne deffiance précé- 
dente. Et sembloit à aulcuns que c'estoit une 
chose apostée et que lesdits Lorains en es- 
toient consentans. Mais on leur faisoit tort, 
car ilz n'en sçavoient rien : et comme amys 
se vindrent presenteir de servir la cité en 
leur péril et fortune et de alleir après lesdits 
ennemis : de quoy les seigneurs gouverneurs 

de la cité les remercièrent. Et combien que 
alors on en enst heu bon besoing, si ne se 
trouvèrent ilz pas conseilliés de les mettre en 
oeuvre. Car les aulcuns estoient d'opinion et 
disoient qu'il n'estoit encor gaire de temps 
que la paix d'entre eulx et la cité estoit faicte : 
et les aultres advisoicnt que si on s'en fiist 
servi et que, par aulcune adventure, il y 
eust heu aulcuns desdits comtes tués , prins 
ou blessiés , ou aulcuns chevaulx perdus , de 
ce en polroit sortir nouvelle querelle et que 
la cité en eust peu avoir grant coustange 
au temps advenir. 

Si fist ledit Berna ird deLucembourg avec ses 
gens pour lors ung merveilleux domaige , et 
apaitirent plusieurs maisons ensdits villaiges , 
signamment à Antilley et prindrent et enme- , 
nerent deux femmes dudit villaige pour os- 
taiges, qui estoit contre droit et honneur de 
gens d'armerie et que jamais on n'avoit plus 
veu ; car il n'est de coustume que gens de 
guerre pregnent nulles femmes pour rançon. 
Parquoy, tantost au londemain, huict des sol- 
doieurs de la cité furent envoiés vers Rode- 
macque après lesdits ennemis : êi en trouvont 
huict au chemin qu'ilz assaillont vertueuse- 
ment , dont ilz en tuèrent deux et en rame- 
nont ung à Mets , qui estoit serviteur au 
seigneur de Boursetté. Puis, assés tost après, 
c'est assavoir, le tiers jour d'octobre, ledit 
seigneur de Boursetté envoya ses lettres de 
defliance à la cité , qui n'estoit chose ne cas 
d'honneur à ung gentil homme, lequel, après 
avoir fait courses , prinses de corps d'hommes 
et femmes , boutté les feux et aidié à faire 
les griefe et domaiges devantdits , sans cause 
et raison, si non ung voulloir de piller, avoit 
envoyé déifier dix jours après. 

Le sixiesme jour d'octobre , quatre jonnes 
hommes de Mets, retournant de la feste à Pier- 
villeir, rencontrèrent aulcuns compaignons 
qui estoient des gens le seigneur Grantmon , 
lesquelz avoient prins des bestes à la Petitte 
Stepple : et pour ce les prindrent ilz et les 
amenont à Mets en l'hostel de la ville. 

Le huictiesme jour d'octobre , fut arse et 
bruslée , entre les deux ponts , une femme 
de Mets , nommée Jennette , femme Guidon , 
l'orfeivre de Fornelrue, laquelle estoit desjay 
vieille et ridée. Et pource que les faits de son 
mairit ne luy plaisoient pas, elle se mesdon- 
noit à aultres que à son mairit et desiroit à 

en estre quicte. Parquoy elle l'avoit en hayne 
et ne faisoit que penseir, jour et nuyt, com- 
ment elle le polroit faire ,molrir par poison , 
pour mieulx useir à son plaisir et faire sa 
volupté, jay soit ce qu'elle faisoit bien et 
usoit à sa vollunté desordonnée. Et pour met- 
tre en effect son malvais volloir, ung jour, 
ladicte Jennette donna audit Guidon, son 
mairit, de la poison dedans une mulctte de 
chaistron , mais il s'en apperceut à l'amer- 
tume et la rua aux chattes. Une aultre fois , 
elle luy donna en son potaige et en son 
breuvaige de l'yawe forte, du salepeltre, du 
vert de gris et plusieurs aultres meschantes 
viandes, tant que ledit Guidon devint tout 
sec et tout eticque. Et elle voyaut qu'il ne 
molroit point, elle voult marchandeir à ung 
sien voisin, nommé Jaicomin, le bonnetier, 
de faire molrir son mairit par poison ; lequel, 
comme saige et bien advisé, n'en voult rien 
faire. Non contente de ce, comme obstinée 
en son mal vais volloir, la faulse vieille des- 
couvrit son cais à ung aultre gaillairt gallant, 
compaignon clouveteur de clouz, qui estoit 
marié , nommé Guillamme , et à icelluy fut le 
raarchié fait d'empoisonner ledit Guidon ; et 
en receupt argent à plusieurs fois ledit Guil- 
lamme , jay soit ce qu'il n'eust aulcune vol- 
lunté de ce faire , et n'estoit que pour avoir 
argent qu'il entretenoit ceste faulse et des- 
loyale femme, et aulcunes fois luy en deman- 
doit pour achetteir de la poison. Voyant que 
ce ne luy prouffitoit en rien, à la vollunté 
d'icelle vieille , elle se prenoit à luy, et il 
luy en redemandoit de l'aultrc, et tant que 
elle ne peult plus fournir. Ce voyant ledit 
Guillamme , il luy dit et fist accroire qu'ilz 
estoient accusés, et que s'il n'avoit une bonne 
somme d'argent , qu'il luy nomma , pour don- 
ner à seig* Jehan Papperel, pour les celler 
et ne desclairier leur fait, aultrement il les 
feroit prendre et mettre à mort. Puis, une 
aultrefois, il luy dit que seig* Jaicque Dex, 
lors maistre eschevin , en estoit adverti , et 
s'il n'en avoit aultant, qu'il feroit mettre la 
main à eulx, et disoit que pour fournir ceste 
somme , il en estoit pressé et constraint par 
maistre Martignon , le sergent. Alors ladicte 
Jennette, craindant le daingier, rencontra 
ledit maistre Martignon : si le pria qu'il 
eust pitié d'elle et qu'il eust patience jusques 
ung jour qu'elle eust fait son argent. Et ledit 

maistre Martignon , qui de tout ce ne sçavoit 
rien, fist tant qu'il sceut tout le secreit : 
parquoy, après avoir oy le cas tant énorme, 
ne Posa celleir et l'annonça à' justice qui la 
fist prëndre et apprehendeir avec ledit Guil- 
lamme. Et en fut ladicte Jennette arse et 
brullée et ledit Guillamme en eust la teste 
tranchée , et fut son corps mis sus la roue , 
combien qu'il print sur sa mort que jamais 
il n'eult vollunté de faire le fait, assavoir, 
d'empoisonner ledit Guidon; mais fut con- 
dampné à molrir pour la chairge qu'il don- 
noit à justice, disant qu'elle prenoit argent 
pour les supporteir. Et pour ce dit on co- 
munement que de la bonne vie vient la 
bonne fin. 

Le vendredi , onziesme jour d'octobre , fut 
fait le service de l'empereur Frederich en 
la grant église de Mets , par l'ordonnance de 
révérend pere en Dieu, Henry de Loraine, 
evesque de Mets, et par l'ordonnance de 
messeigneurs de la cité. Et, pour faire ledit 
service, messeigneurs de la cité ordonnont 
aux eschevins des paroisches que de ches- 
cunc giosse paroische de Mets y eust quatre 
torches et des petittes paroisches deux tor- 
ches , et de chescune paroische trois presb- 
tres pour dire et célébrer messes en ladicte 
grande église, ledit jour, parmey la grande 
messe. Et firent messeigneurs de la cité prier, 
le jour devant , par deux sergens des trese , 
vestus eu deuil , touttes gens de bien qu'ilz 
trouvoient devant la grande église , qu'ilz 
voulussent estre au pal lais , ledit jour du 
service, entre les sept et huict heures du 
matin , pour les acompaigner audit service : 
et avoit on desjay annoncié par les parois- 
ches , le diemanchc devant , que ledit service 
debvoit estre faict le vendredi et qu'il y 
eust de chescune maison ung chief d'hostel. 
Or, pour dire les préparations qui estoient 
en la grant église, comme au service appar- 
tient et de la manière d'aller audit service, 
vous debvez savoir que on sonna touttes les 
cloches de la grant église, comme au service 
appartient ; et que en la nef de la grande 
église, assés près du cueur, y avoit ung ta- 
bernacle de bois, plein de chevilles, où il 
y avoit cent cierges aux quatre cornalz, cha- 
cun d'une livre ; et après le tabernacle y 
estoit la bière , couverte d'une cousse perse , 
et ung drap d'or bien riche dessus. Et autour 



dudit tombel y avoit quatre gros cierges, 
pesant chacun dix livres, et douze pillés de 
cire ardenS; chacun d'ung quarteron ; et estoit 
la couronne du cueur toutte pleine de cierges 
tout ardens. Et y avoit à chacun des piliers 
et au portai de la grant église et en touttes 
les torches, pillés et gros cierges, les armes 
dudit empereur attachiées. Et s'en vinrent 
tous les ebainoines de S'Thiebault, de Sainct 
Saulveur, de Nostre Dame la Ronde, tous 
les curés de Mets et les presbtres qui deb- 
voient dire les messes , tous les religiculx de 
S'Àrnoult, de S 1 Clément, de S 1 Vincent, 
de S 1 Simphorien et de S 1 Martin , tout droit 
en la grant église. Et nosseigneurs de la cité 
estoient au pallais, et les torches des pa- 
roisches, le nombre bien de cinquante trois 
torches et douze pillés de cire et lesdits quatre 
gros cierges que la cité y avoit fait venir. 
Et aux huict heures , monseigneur le souffra- 
gant de l'eveschié de Mets vint en pontifical , 
la crosse en main, accompaigné de cinquante 
hommes d'église , vestus en surpellis ; et les 
diacres et soubdiacres, vestus de tunicques 
de noir vellour, vinrent quérir nosseigneurs 
et les bourgeois et aultres au pallais et puis 
s'en allont en la grande église, les torches 
devant , les pillés après , les cierges après , la 
croix après , les gens d'église après , le souf- 
fragant le dairien $ puis les sergens des trese 
après , les seigneurs et les aultres tout après. 
Et estoient les seigneurs, les sergens, cçulx 
qui pourtoient les cierges , les torches et les 
pillés , tout vestus de noir : et ainsi s'en al- 
lont à la grant église en grant honneur. Et 
chanta la grant messe le souflragant et fut 
chantée à chantre et à deschantre : et ainsy 
fut faict ledit service et paiait la cité tout 
le luminaire dudit tabernacle et lesdits gros 
cierges , et lesdictes paroisches fournirent les* 
dictes torches, comme dit est. 

Le dix huictiesme jour d'octobre, vingt six 
des soldoieurs de la cité se partirent d'icelle 
et allont courrir sur le seigneur de Boursette 
et luy brullont une plaice à quatre lues près 
de Lucembourg, et plusieurs gaingnaiges et 
maisons à luy appartenant, et luy rançon- 
nont ung de ses villaiges, quatre vingt flo- 
rins de Rin. 

Le vingt neufviesme jour d'octobre , les 
seigneurs gouverneurs de la chose publicque 
de Mets eulrent une journée assignée à Thi- 



Digitized by 



onville , contre ledit seigneur de Boursette et 
ledit Bernaird de Luxembourg, pour les dif- 
férents et domaiges devantdits qu'ilz avoient 
laits contre la cité , et eulrent à peu près ac- 
cord; mais le tout fut rompu et ne fist on 
rien pour celle fois. Et, peu de temps après, 
vindrent en Mets seigneur Loys de la Grainge 
devant Thionville et Jehan Moyenet, secré- 
taire de Thionville, pour remettre sus la 
journée touchant pour le différent devandit. 

Le cinquiesme jour de novembre , furent 
nouvelles apportées que les Borguignons qui 
avoient, à ces derniers jours, passé empres 
de la cité , de leur vollunté estoient allez 
logier à l'entour de Sainct Uumbcrt où ilz 
faisoient plusieurs malz et domaiges et ne se 
volloient deslogier. Parquoy ceulx du pays se 
mirent ensemble et frappèrent sus lesdits Bor- 
guignons et en mirent tant à mort qu'il n'en 
eschaippa que ung bien peu. 

En ces jours , fut trouvé ung josne hom- 
me , natif de Mets , lequel , luy estant marié 
en pays estrainge en la Lombard ie et aultre 
part, par plusieurs fois , se avoit mis en habit 
de presbtre et se avoit ingéré de chanteir 
messe, ou du moins il en faisoit le semblant, 
faisant le signe d'estre presbtre, dont il en 
abusoit. Et , en ce faisant , print et desroba 
plusieurs calices , livres et aultres choses sa- 
crées: parquoy il fut accusé, luy estant à 
Joiey : et là fut prins et amené à Mets en 
l'hostel du doyen où il cognust son cais. Et 
depuis qu'il rut prins et de Joiey amené à 
Mets , les seigneurs de ladicte Joiey , à cause 
qu'il avoit esté prins sans leur gré ny con- 
sentement, le réclamèrent et demanderait, 
disant qu'il avoit premier esté aresté en leur 
ban, et où Farest se avoit fait, l'exécution 
s'en debvoit faire. Et firent lesdits seigneurs 
tellement leurs remonstrances qu'il leur fut 
mis et délivré , et firent leur debvoir de faire 
l'inquisition et examen, qu'il cogneust son 
cas : et , sur sa cognissance ; hit par la justice 
de Joiey jugié et son procès fait. Parquoy il 
fut remené à Joiey , le dix huitiesme jour de 
novembre, là où il fut exécuté; et eult les 
deux mains coppées, puis fut brullé et mis 
en cendre. Mais il avoit tant beu de vin, 
ledit jour, qu'il ne se soucioit de molrir. 

Audit mois de novembre, René, duc de 
Loraine et de Bar, qui par edietz et crys 
publicques faitz en ses pays , se disoit roy 

de Jherusalem , de Secille , Naples et Arra- 
gon, fist assembleir ses trois estaitz au lieu 
de Nancey où il leur fist une remonstrance, 
desclairanjt qu'ilz Favoient tousjours bien servi 
et secouru en ses affaires et nécessitez ; et 
leur dist que , s' ilz avoient bien fait du passé, 
qu'il estoit de nécessité de encor mieulx faire* 
Et ce leur desclairoit à cause que présente- 
ment guerre my est sorvenue de la part de 
seigneur Robert de la Marche, qui n'estoit 
que ung simple chevalier , qui avoit de my 
meisme , sans suport , peu de force et puis- 
sance ; mais qu'il avoit meilleur avantaige que 
luy ; car on pouvoit peu trouveir à panre sur 
luy, et que de sa part la chose estoit con- 
traire à î'opposite , et qu'il y avoit à panre 
sur luy et sur son pays: et* pour servir ledit 
seig* Robert de la Marche, dist il, journel- 
lement il trouvera gens pillairs et aultres qui 
sont adonnés à pilleries , journellement à re- 
chainge , pour le servir et porteir domaige 
à moy et à mes subgectz. Et , pour à ce obvier, 
estoit de nécessité avoir gens de guerre pour 
mettre en garnison sur les frontières contre 
ledit seigneur Robert: et pour ce que dès 
long temps il a tousjours esté en guerre, 
depuis qu'il est devenu leur duc , et a prias 
peine de deffendre ses pays et subjeetz, à 
sa possibilité, où il a emploie sa substance, 
trésor et celluy de ses prédécesseurs, avec 
ses revenues et biens; et pour ce que les 
subjeetz sont tenus soubvenir à leur prince 
en sa nécessité, pour deflendre ses pays, leur 
fist requeste, les priant qu'ils voulcisseot 
permettre leveir sur les subjeetz estant en 
ses pays , de chescun feu, chescune sepmaine, 
deux blancs, monnoie de Loraine, le fort 
portant le bible, ladicte guerre durant: ce 
qui luy fut octroyé par les estaitz de son 
pays. Sous l'ombre de celluy octroy , il fat- 
soit demande d'icelle aide et subside à ceulx 
dé la terre de Mets, comme il avoit 'ja fait 
par aultrefois, avant la guerre. Et pourtant 
qu'ilz refusèrent de paier, il fist faire course 
et gaigiere à Juville , près du ban de Desme , 
et à Traigney qui sont et appartiennent à l'ab- 
baye de. S 1 Vincent en haulteur et seigneurie , 
où ilz prindrent plusieurs corps d'hommes et 
les enmenerent à Amance pour prisonniers. 

En celluy temps, je, Philippe, escripvain 
et composeur de ces présentes , demouroie à 
Mets à Palramport. Et, en tenant mon mes- 

naige avec ma femme , me mis à tenir bou- 
ticque et à vendre draps et à user du mestier 
de chausseterie. Mais, le sixiesme jour du 
mois de décembre, jour de la sainct Nicol- 
lais , qui fut lors le mercredi , print la 
malladie à ladicte Mariette, ma femme, et 
tellement luy agrava que , le mairdi après , 
morut de peste ; de laquelle mort demouray 
triste et dollent. Dieu, par sa graice, aye pitié 
de son ame. 

Au mois de décembre en suivant, fut 
ordonné par les trese et conseil de la cité de 
Mets de prendre et eslire en icelle une 
quantité de jonnes compaîgnons en chescune 
paroische , pour alleir aux champs , quant 
requis en seroient, ausquelx on fist faire à 
chescun une robbe blanche et noire, qui 
furent paiées par les aultres paroischiens qui 
n'alloient point aux champs. 

Environ ce temps et mois , advint que ung 
orfeivre, nommé Grant Jehan, homme es- 
traingier , résidant à Mets , qui estoit l'ung 
des beaulx jonnes hommes de quoy Ton sceut 
à parleir , et ung grant ouvrier de son mes- 
tier, ja soit qu'il n'avoit qu'une main et une 
oreille, et l'aultre il l'avoit heu coppée du 
renvers d'une rappiere, en se combaitant avec 
aultres , comme il le prouvoit par vive voix 
et lettres qu'il en avoit : et avoit une main de 
cuyvre de laquelle il se aidoit moult bien. Et 
pource qu'il s'en aidoit par trop , aultrement 
qu'il n'appartenoit , luy et son serviteur , en 
faisant faulx escus , le cas fut avéré et justice 
dénuement informée ; parquoy ilz furent prins 
prisonniers , et fut ledit Grant Jehan con- 
damppé à avoir le poing coppé et la teste. Et , 
le neufviesme jour dudit mois de janvier, fut 
ledit Grant Jehan mené au pont des Morts et 
mis sur le hourre ou eschauffault, pour luy 
tranchier la teste. Mais quant il fut mis à point 
et la teste dedans fa quenegatte et que l'engin 
fut fermé , le boureaul fut négligent de lier 
celluy blocque au planchier du taublement ; 
puis print la main dudit Grant Jehan et luy 
estendit le bras pour luy mettre la main dessus 
ung aultre engin pour luy lier affin de la 
coppeir. Et jay soit ce que ledit Grant Jehan 
eust les yeulx bandez , il s'en aperceust ; et , 
comme tout désespéré, luy qui estoit fort 
homme, avec le blocque au col se leva et 
se tourna deux ou trois tours sur son doz 
et dessus son ventre et fut en aventure de 



se tuer, et fist ung grand bruyt et grant 
noise : de quoy on fut fort esbahi ; et ne s'en 
fallut guaire qu'il ne cheust du taublement 
à l'avallée avec le bloc au col. Ce véant les 
seigneurs de justice luy dirent qu'il n'eust 
point de doubte de sa main et quelle ne luy 
seroit point coppée. Quand il oyt ce que 
justice luy dist , il cria mercy à Dieu et à tout 
le monde , et se mist de luy mesme à ge- 
noulx et se aida luy mesme à mettre en la 
quenegatte pour luy coppeir la teste ; et 
ainsy fina ses jours en belle repentence. 
Mais, pource qu'il estoit fort eschauffé, le 
sang, qui estoit en luy bouillant, se lança 
hors par telle force qu'il sembloit que ce fut 
une trinsoire de bairbier , et en y eult plu- 
sieurs qui furent fort gaistés et desaingniés. 
Et son serviteur , qui estoit présent, fut mené 
sur le pont des Morts ; mais pourtant qu'il 
ne sçavoit quelle chose son maistre volloit 
faire desdits escus , combien qu'il l'eust servi 
en ceste affaire , il estoit condampné à avoir 
une oreille coppée. Mais à la requeste et 
prière de plusieurs orfeivres de la cité, les 
seigneurs de justice luy firent graice et cuit 
congié et fut banni hors de la cité et du 



Paireillement avint ung peu devant, c'est 
assavoir, au temps que les Bourguignons 
passairent par la terre de Mets , que il y 
eult ung jonne compaignon d'entre euhc, 
lequel , par son enraigée et orde luxure , eult 
affaire à une vaiche: parquoy lesdits Bour- 
guignons , cognoissant son cas , le mirent en 
main de la justice de Mets, c'est assavoir, des 
trese jurés et leur requerirent que on en fist 
justice comme au cas appartenoit. Pour la- 
quelle chose lesdits seigneurs le détinrent en 
prison en l'hostel de la ville jusques au vingt 
troisiesme jour de ce meisme mois de jan- 
vier, auquel jour il fut mené au pallais à six 
heures du mai tin. Et , ledit jour, aux deux 
heures après midy, il fut brullé entre les 
deux ponts. 

En celluy temps , le roy René de Secille , 
fist à force gaigier ceulx de la ville de Lou- 
veney, de Wairise, de Luppey, dcBnsxey, 
de Flocourt et de plusieurs aultres villaiges 
appartenant à ceulx de Mets , pour les aides 
qu'il demandoit, comme par cy devant est 
desclairié. 

Aussy audit temps , les seigneurs recteurs 

de Ja cité firent rescripre au roy des Romains 
et au jonne duc Philippe, l'outraige et do- 
maige que le seigneur de Boursette et Ber- 
naird de Lucembourg avoient fait en la terre 
de Mets. Parquoy le roy manda incontinent 
que celluy seigneur de Boursette et Bernaird 
fassent constraints de restituer iceulx do- 
maiges et d'amendeir les delictz: et en cas de 
refftis qu'ilz fiissent adjournez au parlement 
à Malline. Et pour ce qu'ilz se opposèrent à 
icelluy mandement , il leur fut journée assi- 
gnée, au vingt quatriesme jour de febvrier, 
audit lieu de Mallme , à laquelle journée pour 
la cité compairurent maistre Jehan Noël , 
Martin, clerc des seigneurs sept, accompai- 
gniés d'ung messaigier et de quatre soldoieurs, 
et retournont à Mets , le seiziesme jour de 
mars en suivant. 

Le neufviesme jour du mois de mars, à la 
nuit, on vist en Pair de la clarté en manière 
d'enlode , et le londemain , au matin , devant 
le jour ; car il faisoit aussy froid , le dixiesme 
jour de mars , qu'il avoit oneque fait en tout 
Phyver. Et disoient les maistres que ce n'es- 
toit point enlode , mais estoit ung signe 
d'avoir grant guerre ou grant pestilence en 
Testé après venant. 

Audit temps , on fist commander par tous 
les hostelz de Mets que nul ne logeast gens , 
quelx qu'ils fussent, de fuers la terre de 
Mets , et que on les feist logier aux hostel- 
leries. On ordonna à tous les portiers de 
Mets que tous les estraingers qui venroient 
en Mets, qu'ilz rappourtaissent par escript au 
clerc des trese leurs noms et où ilz voul- 
aient aller logier. Paireillement que tous 
les hostes rappourtaissent audit clerc des 
trese tous les hostes estraingers qui venroient 
logier en leur hostel. 

1494. 

Le sire Jehan d'Aubrienne, qu'on disoit 
Xavin, fut fait maistre eschevin de Mets, le 
jour de feste sainct Benoit en mars, mil iiij° 
lxxx et xiij , pour ung an finissant audit jour, 
Tan revollu, mil iiij e et xciiij , qui estoit Tan 
neufviesme du règne de Maximilian , roy des 
Romains. Et cheut ledit jour de la s 1 Benoit 
le jour du vendredi devant paisque florie , 
qu'on dit les palmes, auquel jour dudit ven- 
dredi on fait chescan en la cité de Mets une 
procession generalle en remerciant Dieu de 

la victoire que, à tel jour, la cité eult à 
l'encontre du duc Nicollais de Loraine. Et à 
ceste cause, aux sept heures du maitin, fut 
fait , créé et assis ledit maistre eschevin , à 
ceste heure, affin qu'il puist aller à la procès* 
sion devantdicte. Et avoit ja ledit seigneur 
Jehan d'Aubrienne esté maistre eschevin , 
l'an mil iiij° lxxx et vij. 

Le vingt deuxiesme jour de mars, fut faicte 
la paix entre le mareschal de Lucembourg 
des dopmaîges qu'il disoit qu'on luy avoit 
eu faits , au temps de la guerre du duc Ni- 
collais de Loraine , et aussy des demandes 
qu'il faisoit pour le fait de la prinse de Re- 
chiefmont. 

Audit an , l'archevesque de Trieve mandait 
aux seigneurs recteurs de Mets qu'il se vol- 
loit entremettre de faire la paix des differens 
qui alors estoient entre la cité et le seigneur 
de Boursette ; et assigna journée aux parties 
par devant luy, au lieu de Trieve, le grant 
mairdy, qui estoit jour de l'anunciation nostre 
dame , et continuont leur journée tellement 
que, le jour de paisque comunial en suivant, 
la paix en fut faicte. 

En celluy temps , fut parlé de moy rema- 
rier; et tellement que le mairchié fut fait 
chiez seigneur Arnoult de Clerey le chair 
noine, le jour de la chaire sainct Pierre, 
vingt cinq febvrier, de moy et Ysabellin , 
fille à Jehan le Sairte , maire de Lessey. Et 
le sixiesme jour d'apvril après en suivant , 
qui alors fut le jour de quasimodo , firent 
les fiançailles à ladicte Lessey : puis le vingt 
et uniesme du meisme mois, qui est deux 
jours devant la sainct George, furent les 
nopees et espousailles. Et estoit alors ung 
temps que tout chacun estoit joieulx pour 
plusieurs raisons , car il n'estoit alors ne 
guerre ne mortalité et avoit on bon marchié 
de vivres; puis c'estoit au printemps , auquel 
voulluntiers l'on se resjoyt. 

En les octaves de l'ascension, y eult ung 
homme de la ville de Sainct Nicollais du 
Port qui vint en pellerinaige en devoltion à 
monseigneur sainct Sigisbert, en l'église de 
Sainct Martin devant Mets. Et comme ledit 
homme faisoit sa devoltion, il oyt celluy 
corps sainct qui se compla indoit fort en la 
fierté. Et oyant ce il appella deux religieulx 
dudit monaisteire pour oyr que cestoit , et 
leur demanda s'il avoit acoustumé de se ainsy 

plaindre, et ilz lay dirent et respondirent 
que nenny. Si appelèrent le magîster de Fes- 
colle dudit monaisteire, lequel Foyt sem- 
blablement ; aussy firent tous ceulx qui en 
oyont parleir. De quoy on lut moult esbahi 
et n'en savoit on que dire ne que présumer ; 
car les aulcuns disoient qu'il failloit qu'il 
fust courroucé à cause du malvais gouver- 
nement qui estoit en les religiculx ; les aultres 
disoient que c'estoit pourtant que l'abbé ne 
s'y tenoit point et qu'il emportoit les croix 
hors de l'abbaye ; et les aultres disoient que 
on faisoit trouble et empeschement aux reve- 
nues dudit monaisteire: ainsy chacun n'en 
savoit que penser. 

Le douziesme jour de may, qui estoit le 
lundi devant la penthecoste, vint et arriva 
à Mets la royne de Secille, femme au roy 
René, duc de Loraine et de Bar, qui s'en 
alloit en pellerinaige à madame s u Barbe ; 
auquel lieu les seigneurs maistre eschevin et 
trese jurez , pour et au nom de la cité , en- 
voyèrent deux cowes de vin , l'une rouge et 
l'autre clairet, six cents miches, six chais- 
trons , huit chevriaulx , ung cent de poussins 
et de pigeons pour le disner de ladicte dame 
et de ses gens. Et luy turent presenteir, au 
nom de la cité, seigneur Àndreu de Rineck 
«t seigneur Coinraird de Serriere ; lequel don 
luy fut moult agréable et le receupt fort be- 
nîgnement. Et avec ce estoit ordonné ausdits 
deux seigneurs de luy presenteir, si son plaisir 
estoit venir en la cité , que on luy feroit si 
bonne chiere qu'il leur seroit possible : à 
quoy elle se consentit. Et après le disner, elle 
et touttes ses gens , qui estoient en nombre 
de deux cents personnes , s'en vindrent droit 
le chemin de Mets , et alors les deux seigneurs 
qui estoient retournez à Mets , luy allèrent 
au devant en jusques hors de la porte du 
pont Rengmont , bien montés et honnorable- 
ment acoustrez, acompaigniés des soldoieurs 
de la cité. Et estoit ladicte royne vestue 
d'une robbe de draip d'or, et estoit assise 
en une bière chevallereuse , portée par deux 
grosses hacquenées, et avoit autour d'elle 
plusieurs groz coussins de draip d'or, moult 
richement ouvrez , et sa serorge , sueur au 
roy de Secille , son mairit , avec quinze dames 
de Loraine , qui estoient touttes montées sur 
blanches hacquenées et richement vestues. 
Et en cest estait s'en vindrent tousjours en 



belle ordre au long de la rue jusques à la 
porte Muzelle , devallant par Taixon , aval 
Fornelrue , en tournant à Porsaillis par dessus 
le pont à Saille ; puis lut menée et conduicte 
en Fhostel seigneur Coinraird de Serriere, 
près de la rucllctte du Poncel, où elle fut 
receue et logîée moult triumphamment ; car 
c'est ung beaul logis et estoit bien honnora- 
blement acoustré. Et estoit seigneur Coinraird 
de Serriere uiig beaul et honneste person- 
naige, saige et bien disant. Et la dame, sa 
femme, qui estoit niepee à seigneur Robert 
de la Marche, chevalier, et fille à seigneur 
Pierre Baudoiche , estoit une belle grande et 
puissante dame, non obstant qu'elle estoit 
encor bien jonne ; et estoient gens propices 
pour recepvoir une telle princesse. 

Et incontinent que ladicte royne de Secille 
rut arrivé , vindrent en Fhostel dudit seigneur 
Coinraird cinq seigneurs comis pour la cité, 
assavoir, seigneur Michiel le Gournais, sei- 
gneur Regnault le Gournais , seigneur Andreu 
de Rineck, seigneur Wiriat Roucel, tous 
quaitre chevaliers, et seigneur Pierre Bau- 
doiche , eschevin ; et se présentèrent devant 
ladicte dame et luy firent l'honneur et révé- 
rence comme il appartenoit et le bien vien- 
gnant , luy priant qu'elle volcist avoir la cité 
pour recomandée, comme ses humbles voi- 
sins ; puis luy firent présent de deux gras 
buefz, vingt cinq chaistrons , ung chevriaul 
salvaige, vingt cinq chaippons, trois cents 
que pussins que pigeons, soixante quartes 
d'avoine, une cowe de vin rouge, une cowe 
de vin blanc et une cowe de vin clairet , une 
belle coppe d'argent dorée, qui bien valloit 
deux cents francs ou soixante livres, et quatre 
cents florins de Mets dedans ladicte coppe, 
qui valloient pour lors deux francs pièce: 
et donnairent à la sueur du roy une chais- 
nette d'or où il pendoit ung fermillet qui 
bien valloit deux cents francs. Et les seigneurs 
de la grande église luy firent présent d'ung 
bichet d'argent qui bien valloit cent francs; 
et à la sueur du roy d'ung fermillet prisié 
cinquante francs. 

Ledit jour, après le soupper, pour prendre 
air et passe temps, ladicte royne fut veoir 
en Ribra, près de Saincte Elizabeth ; et, à 
son retour, vint veoir en Fhostel de seigneur 
Loys de Lenoncourt, chevalier, en la rue 
des Âllemans où les dames dansèrent ; et y 

estoit le bancquet apresté, et puis s'en re- 
tournèrent au logis. 

Le mairdy et londemain suivant, ladicte 
royne , ses dames et damoiselles et toutte 
9a noblesse, avec plusieurs des seigneurs et 
dames de la cité , furent oyr la grande messe 
en la grande église. Et les chainoines luy- 
vindrent au devant jusques au portai devant 
Teglise , vestus en leure habits , et luy appor- 
tèrent au devant la vraye croix qu'elle baisa 
en grant révérence , et entra en l'église. Et 
après la messe, en allèrent disner à Sainct 
Vincent ) car pour lors e6toit abbé dudit lieu 
seigneur Badthasar du Chaistellet, cousin ger- 
main à l'abbé de Gorse. Et après disner, 
furent danser au grant jardin, nomé le cloz 
dudit monaisteire, en jusques heure de ves- 
près , que ladicte royne avec touttes les dames 
et damoiselles en allèrent touttes xnairandeir 
au jardin Jehan Dex , secrétaire de la cité , 
qu'on disoit Bonne aventure, en la rue de 
la Haye. Et retournèrent soupper en l'hostel 
s r Pierre Baudoiche , appelle Passe Temps , 
situé sur Ifuzeile, devant ledit monaisteire 
de Sainct Vincent. Et après le soupper et 
que Ton eust dansé et banequeté et fait grant 
chiere, on remena ladicte royne en son logis. 
Et pour veoir la cité , elle fut conduicte et 
menée par dessus le moyen pont des Morts , 
par la Hardie pierre, par daier le pallais, 
par la rue des Clercs, par Home salle, par 
devant Sainct Martin en Curtis, par devant 
fhospital , par le Nuef bourg , par le Quartal , 
par le Champassaille , par la rue du Chainge 
qu'on dit en Vezegnuef , et de là en la grant 
rue S 1 Mamin, Oultresaille, et ainsy jusques 
à l'hostel dudit seigneur Conraird, et en alla 
couchier en son logis. 

Et fist on à ladicte royne plusieurs dons 
et prepens * elle estant en la cité ; entre les- 
quek, seigneur Jehan Papperel luy donna 
une cowe de vin clairet et douze haïrons tout 
vit. Monseigneur de Sainct Clément luy fist 
présent de vingt quatre cailles touttes vifves , 
de quaitre faisans et de douze chappons tout 
vife. De ces presens , ladicte royne en envoya 
au roy, son maint, Fung desdits buefz, une 
cowe de vin clairet, demey cowe de vin viez, 
les hairons , cailles , faisans et chappons , tout 
par trimnphe et fcste. Oullre plus , à la re- 
queste de ladicte royne pour l'honneur d'elle, 
furent délivre» de prison plusieurs prisonniers. 



Le mercredy ensuivant, ladicte royne se 
partit de Mets, très contente de tous les sei- 
gneurs de la cité , des .dons , bons recueils 
et bonne chiere que on luy avoit faits , et s'en 
alla disner à Sainct Arnoult ; car estoit pour 
lors abbé seigneur Burthemin de Lucey et 
prieur de Flaivegney sus Muzelle en Loraine, 
où ledit abbé se tenoit continuellement : et là 
luy fut faicte la bonne chiere et à touttes ses 
gens, et donna ledit abbé à la royne ung 
bichiet d'argent vallant bien soixante livres. 
Et après le disner s'en alla couchier au Pont 
à Mousson : et les seigneurs et soldoieurs de 
la cité la conduirent deux lues long et puis, 
prindrent congié d'elle. 

En celle année, vindrent aussy abondance 
de gens estraingiers en pellerinaige à Saincte 
Bairbe, tant seigneurs comme aultre manière 
de gens , aultant que jamais on en avoit veu 
pour une année. Et y fut monseigneur de 
Vergiers, acompaignié de cinquante chevaulx, 
lequel, pour le - roy de France, alloit en 
ambassalde vers le roy des Romains. Aussy, 
en celle mesme sepmaine , y vint le seigneur 
du Fayt qui venoit de Bourgoigne et s'en al- 
loit à Malline, vers l'archiduc. 

Le douziesme jour dudit mois de jullet , 
vint à Mets le duc de Gucldre, frère à la 
royne de Secille , avec vingt quatre chevaulx, 
auquel les seigneurs comis de la cité, sei- 
gneur Wiriat Roucel, chevalier, seigneur 
Françoys le Gournais, s r Jehan le Gournais 
et seigneur Maitheu le Gournais firent présent 
d'ung gras buef, de douze moutons, d'une 
escuelle de poissons, grosses carpes , baichets, 
bairbels, perches et anguilles, d'une cowe de 
vin clairet et de quarante quairtes d'avoine. 
Et le londemain, de boin maitin, se partit 
et enmena ledit buef, les moutons et vingt 
quairtes de ladicte avoine. 

En celluy temps, je, Philippe, escripvain 
de ces présentes, achetay la maison qui fut 
à Mangin, le tailleur, située à Mets derrière 
S 1 Salvour, sur le tour de la rue des Bons 
Enffans, et y ai demouré loing temps. 

Au mois de septembre, l'an dessusdit, 
pourtant qu'il y avoit si peu de gens en 
paraiges de la cité que on ne povoit plus 
trouver douze hommes de paraige qui ne lus- 
sent trese ou trésoriers, pour estre chargiés 
et pardessours de tenours, comme on avoit 
fait de tout temps passé, il fut fait une or- 

donnance que , dès lors en avant , au lieu de 
douze , on n'en donroit que sept par escript 
Le jour de la Magdelaine , furent bénis 
les deux autelz qui sont au deniers du cueur 
de la chaippelle de la cité de la grant église 
Pung au nom de Nostre Dame et Taultre au 
nom de la Magdelaine. 

Le vingt huitiesme jour de septembre , qu 
estoit ung diemanche, on aporta du maitin 
en Feglise de S 1 Pierre aux Imaiges, devant 
la grande église de Mets, ung enflant, en- 
viron de trois sepmaines , qui avoit une ce- 
dulle sur la teste , contenant qu'il estoit 
baptisé et qu'il avoit à nom Thirion, et es- 
toit mis sus Tau tel du grant Crucefix. Et 
eult après disner ung homme de villaige qui 
le demanda au prevost d'icelle église, et i 
luy donna. 

Le vingt neufviesme jour dudit mois, vin 
rent logier des Egyptiens au pont des Morts 
et au pont Thieffroy, et se tenoient soubz 
les airches desdits ponts où il n'y avoit point 
d'yatve, et soubz les tentes qu'ilz avoient 
dressées : et estoient bien deux cents que 
grans que petits. Tantost, deux jours après, 
en vint bien trois cents logier à S 1 Jullien 
et avoient un duc qui estoit leur seigneur. 
Et advint que la femme dudit duc en flan ta 
une fille, le jour de la s 1 Françoys, quart 
jour d'octobre , laquelle fut baptisée en Tes- 
glise de S 1 Jullien et fut appellée Françoise. 
Et furent ses parains trois de nosseigneurs 
les tresc, c'est assavoir, seigneur Renaît le 
Gournais , chevalier, seig r Jehan le Gournais 
Teschevin et Collignon Roucel, filz seigneur 
Wiriat Roucel : et Gertrude , fille seigneur 
Jehan Chaversson, Teschevin, et Comtesse, 
fille seig* Nicolle Dex, chevalier, en furent 
les mar aines. 

Le quinziesme jour d'octobre , y eult ung 
compaignon qui se tenoit à Monfalcon, par 
delà Verdung , appellé Henry d'Ormandaire , 
qui deffia la cité de Mets et tous les habitans. 

Environ ce temps , vindrent et arrivèrent 
en la terre comune et au ban de Baisaille 
environ quatre mille Bourguignons ; et d'icelle 
bande estoit capitaine gênerai Lowys de Wal- 
drée, qui avoit esté aux gaiges de la cité 
pour ung des capitaines à la guerre Pan iiij e 
etxc, lesquelx Bourguignons estoient au roy 
des Romains et disoient qu'ilz voulloient venir 
logier en la terre de Mets , pour ce que en 



leur compaignie y avoit deux compaignons 
qui faisoient aulcunes demandes à aulcuns 
seigneurs de la cité et se disoient de guerre; 
mais on se escorda à ung capitaine, nommé 
le capitaine des Piètres, qui avoit puissance 
de tout faire. Si luy fut donnée une somme 
de deniers , et il les garda de venir. 

Le diemanche, onziesme jour de novembre, 
à heure de matine, en la grande église de 
Mets, furent prins et desrobez deux enffans 
de cueur, et furent subitement emportés, 
tellement que on ne sçavoit par qui ne 
comment. Et incontinent que les trese en 
furent advertis, ilz firent clore les. portes et 
deffendre par les barres que on ne laissast 
personne aller dehors sans licence de justice. 
Et tantost après, à neuf heures, on fist ung 
huchement sur la pierre devant la grant église 
que nul ne les soustint, et que si aulcuns 
sçavoient où ilz estoient, qu'ilz le vinssent 
dire et anoncier à justice , sus peine d'estre 
acquis de corps et de biens. Et incontinent, 
à heure de midi, fut, pour ledit fait, ap- 
préhendé ung prestre qui se tenoit à Sainct 
Vincent , qui avoit esté magister des moines, 
et mené en Thostel du doyen de la cité par 
deux sergens des trese. Et tantost, les offi- 
ciers de Pevesque de Mets, assavoir, maistre 
Henry de Mortfontaine , vicaire , seig* Mathis 
de ïhehecourt, officiai, et seigneur Hannès 
Thisse, scelleur, requeront à nosseigneurs 
les trese que ledit prestre leur fust délivré. 
Et , le londcmain , à heure de dix devant 
midi, ledit prestre fut délivré audit officiai 
devant la court Tevesque par seigneur Jehan 
le Gournais , trese , à ce comis par ses com- 
paignons trese. 

Ledit diemanche, après le huchement fait, 
esdits enffans furent trouvés en Thostel d'ung 
appellé Didiet , le Lorain , en S* Vincentrue : 
pour laquelle chose, ledit Dediet et sa femme 
s'en fuyrent aux Cairmes : aussy fist ung 
appellé Thirion , le corrier, de Saulnerie, qui 
estoit pere à Tung desdits enffans $ et ung 
appellé Jehan Cunin, demeurant devant S* 
Vincent, et le pere de Faultre enflant, ap- 
pellé Jehan de Lorey, de Franconrue, et sa 
femme furent mis en Phostel du doyen des 
prisonniers. 

Le quinziesme jour de novembre, fut aussi 
prins ung clerc, serviteur de l'abbé de S 1 
Vincent et amené en Thostel du doyen , pour- 

tant qu'il estoit suspicionné de sçavoir aul- 
cune chose de la prinse desdits enffans. Et 
durait la chose ainsy jusques au \ingt si- 
xiesme jour de novembre , auquel jour furent 
délivrés les dessusdits des prisons du doyen, 
assavoir, le devantdit maistre Esticnne et 
ledit Jehan de Lorey et sa femme, pere et 
mère au jonne enflant Andrieu, lequel de- 
puis ait esté moult longuement maistre des 
enffans de cueur d'ycelle grande église. Et 
furent lesdits enffans remis ez mains du mais- 
tre organiste de la grant église , leur maistre. 
Etung peu de temps après, les aultres, cy 
devant nommez , qui estoient fuys aux Cair- 
mes, furent délivrez et tous pugnis de somme 
d'argent et bannissement. 

Le vingt quatriesme jour de novembre, 
espousa seigneur Jehan le Goumais Alixatte , 
fille seigneur Geraird Perpignant. Et pourtant 
qu'il n'estoit que vingt jours que ledit seigneur 
Geraird estoit mort, ilz ne firent que ung 
peu de nopces et n'y eult que les seigneurs 
et dames , et n'y dansont on point et n'y eult 
nulz menestriers. Mais il y vint trois gentilz 
compaignons de France qui se faisoient no- 
meir les enffans Sans soucis, et venoient 
iceulx nouvellement de la court du roy de 
Secille, et alloient ainsy par le pays, fré- 
quentant la court des princes et de bonnes 
villes à aultres. Ces compaignons cy juoient 
tant bien de farces que on ne sçaveroit mieulx, 
et, en juant, donnoient à chacun des sei- 
gneurs et dames de petits brocairts qui bien 
les séoient ; et avec ce chantoient si bien 
que tous ceulx qui les oyoient, estoient très 
contens d'eulx. 

En ce temps , le roy de Secille envoya ses 
sergens à Mairley, à Cuverey, à Joiey et à 
Corney faire comandement aux manans et 
habitans desdits villaiges qu'ilz n'alla issent 
plus respondre ne sortir aux adjournez par 
devant les trese ne à la court spirituelle : qui 
estoit une grande nouvelleté et qui jamais 
n'avoit esté faicte. 

En cellui temps aussy, vous sçavés comme 
cy devant je vous ay dit que je , Philippe , 
acteur et escripvain de ces présentes, fus 
marié pour ceste année, et tellement que, 
en ces jours et durant cellui temps, estoit 
Ysabellin, ma femme, grosse et enceinte de 
son premier enflant. Mais aussy, comme il 
plcust à Dieu, durant ces grandes froidures, 



print à ladicte ma femme une toux de la- 
quelle elle eult affaire ; car, avant qu'elle 
eult du tout accompli son terme de pourter, 
elle délivrait devant que droit , le neufviesme 
jour de décembre : parquoy l'enflant ne ves- 
quit gaire et morut. 

La sepmaine devant noel , ledit roy de 
Secille envoya à Mets son président de Lo- 
rainc pour desclairer aulcuns points et arti- 
cles ; lequel , pour et au nom de son prince , 
demanda aux seigneurs trese audience , et ilz 
, y comirent aulcuns d'eulx pour l'oyr. Si leur 
desclaira et requist de trois points et articles. 
Le premier, que l'abbé et convent de Sainct 
Martin avec leurs soubgectz ne soient cons- 
traints de sortir à la jurisdiction de la cité 
par adjourner ne aultrement pour les censives 
qu'ilz doivent à plusieurs de la cité : ce qu'il 
disoit qu'ilz debvoient faire pour deux rai- 
sons , l'une , que ledit abbé et abbaye , avec 
touttes ses appartenances, sont tottallement 
des. ressort, jurisdiction et seigneurie dudit 
seigneur roy ; l'autre raison est de l'article 
contenu au traictié de la paix , où il est dit 
que chescune partie doit revenir au sien 
comme par devant la guerre. Le second point 
et article estoit pour l'abbaye et monaisteire 
de S 1 Pierre aux Dames , dont il demandoit 
avoir Pobeyssance et joyssance , tant à cause 
dudit article, contenu en la paix, comme 
pour trois aultres raisons , c'est assavoir, pour- 
tant que audit seigneur roy appartient ledit 
monaisteire , comme sien hérita ige ; item , 
qu'il est de ses fieds, et tiercement qu'il en 
est fondateur. Le tiers point, qu'il requiert 
à tous ceulx qui sont ses feodalz, qu'ilz 
veullent donneir et delivreir la desclaration 
des terres et seigneuries qu'ilz tiennent en 
fied de luy, et les terres qui sont franc alluef. 
Et qu'ilz ne volcissent constraindre les ma- 
nans et soubgectz de Corney, de Joiey et les 
aultres desdits fiedz subir ne sortir jurisdic- 
tion à la cité , par adjournement ne aultre- 
ment. Et pourtant que lesdictes demandes 
estoient choses nouvelles, dont jamais on 
n T avoit oy parler, et aussy que lesdictes bonnes 
gens des villaiges et lesdits abbé et convent 
avoient, de tout temps passé, esté respon- 
dans et obeyssans à la cité , et que ledit mo- 
naisteire de S 1 Pierre est assis en la cité et 
que sur icelluy ledit seigneur roy n'avoit que 
veoir ne que congnoistre , messeigneurs de la 

cité , pourtant que lesdictes requises et arti- 
cles n'estoient licittes ne raisonnables , ilz les 
demandont par escript pour y faire response 
pertinente , et luy dirent que la matière valloit 
bien que on eust sur ce advis et que on luy 
renvoicroit la response. Apres ce que ledit 
président fut parti, ilz en firent demande à 
plusieurs docteurs et praticiens ez droit et 
loy, signamment à maistre Claude Margeret , 
licencié ez droit et loy, qui leur donna son 
advis par escript ; et après envoyèrent vers 
ledit roy à Nancey, maistre Jehan Noël et 
Jehan Dex, leur secrétaire, pour luy faire 
response sur les points et articles desclairiés 
par ledit président. Et croy que la response 
fut telle , en colorant les causes justes et rai- 
sonnables de la cité , et en respondant gra- 
cieusement et en mettant raisons convenables, 
que, pour toutte conclusion, messeigneurs 
de la cité estoient délibérez que de touttes 
lesdictes trois requestes , ilz n'en voulloient 
rien faire. 

Le sixiesme jour du mois de mars , on fist 
une belle procession generalle à Nostre Dame 
aux Champs, pour prier Dieu qu'il voulcist 
amender les biens de terre et qu'il voulcist 
garder le peuple de mortalité et qu'il voul- 
cist préserver la cité et le pays de guer- 
re. Et prescha ung augustin, nouvel venu, 
lequel en sa prédication dist, entre aultres 

choses et en blasmant les m , qu'il y avoit 

une femme qui avoit une fille qui estoit sus- 
picionnée d'estre grosse d'enflknt. Et pour- 
tant que on en murmuroit , ladicte mere 
disoit qu'il n'en faiUoit point parler et que 
sa fille estoit aussy bonne que la vierge 
Marie ; et , au bout de six jours , ladicte 
fille enfiknta ung enflant : qui estoit ung grant 
blasme et qui ne debvoit point demeurer 
impugni. Et tantost , quatre jours après , mes- 
seigneurs de justice firent faire enqueste qui 
estoit ceste femme : dont elle fut advertie 
et s'en alla secrettement hors de la cité. Et 
tantost , quatre jours après , mesdits sei- 
gneurs de justice firent foire ung huchement 
sur la pierre que ladicte femme se venist 
excuser dedans sept nuitz, devant justice; 
et au cas qu'elle ne le feroit, messeigneurs 
de justice procederoient comme au cas ap- 
partenoit ; et que nulz ne nulles des manans 
de Mets ne la soustenissent ; et si nulz sa- 
voient où elle estoit, qu'ilz le venissent an- 

noncier à justice ou qu'ilz k prenissent et 
amenaissent à justice, sus peine d'estre acquis 
de corps et de biens. Et pourtant que la 
femme, cy devant escripte, ne se vint point 
purgier dedans les sept nuitz après ledit hu- 
chement fait , messeigneurs de justice la firent 
de rechief huchier sur la pierre forjugiée cinq 
ans entiers. 



1495. 

Le sire Àndreu de Rineck, chevalier de 
Jherusalem et de S* Caitherine, filz Gutz, 
voué de Rineck, fut fait maistre eschevin de 
Mets pour la deuxiesme fois , le jour de feste 
sainct Benoit en mars , mil iiîj e xciiîj , pour 
ung an finissant audit jour, l'an revollu, mil 
iiij* lxxx et xV, qui estoit l'an dixiesme du 
règne de Maximilian, roy des Romains. Et 
avoit ledit seigneur Àndreu desjay esté maistre 
eschevin de Mets , l'an mil iiij c lxix. 

Le penultiesme jour de mars 5 sorvint ung 
gros domaige au convent des Cordelliers de 
dessus le mur, de nuyt, par cas de fortune. 
Audit convent y avoit ung frère estraingier 
qui preschoit tous les jours parmey le ca- 
resme. Et , celle nuyt , ledit frère estant sur 
sa couchette, tenant son livre devant luy, 
estudioit le sermon pour le lendemain, et 
avoit une chandoille qu'il avoit attaichiée à 
une armoire de pierre , de coste son lict. Mais 
il s'endormit et la chandoille tomba à l'estrain 
du lict et incontinent la chambre fut toutte 
emprinse et embrasée, et à peine se saulva 
ce frère. Touttesfois il eschaippa et s'enfuyt. 
Et y eult ung grant feu merveilleusement et 
ung furieux bruyt et si grant que les seigneurs 
firent relever les soldoieurs et les muttiers 
et plusieurs gens d'aval la cité pour aller au 
rescourre le feu : et jay ce que tout chescun y 
accoururent , l'on ne sceust si bien faire qu'il 
n'y eult plus de cent livres de dopmaige. 

Le vendredi devant les palmes , qui fut le 
dixiesme jour d'apvril , on fist la procession 
à Sainct Clément de la victoire heue contre 
l'entreprinse faicte par le duc Nicollais de 
Loraine sus la cité ; et à icelle y eult moult 
de gens, car il faisoit beaul temps. 

Ledit jour meisme, fut accusée une jonne 
fille, aigée de dix huict ans, qui servoit le 
viez Pierron, clerc des ouvrages des mollms 
sus Muzelle , laquelle estoit enceinte cPenffant ; 
et, par séduction et temptation de Pennemî 

d 1 cnffer, de la vieille de la Chandelleur qu'elle 
eult son mal d'enflant , sans sonner mot ne 
appeller personne, elle en flan ta toutte senlle 
et tira elle meisme l'enflant hors de son ventre, 
comme elle le congncut et gehit à justice. 
Apres, ceste pouvre dollente,mal advisée print 
ledit enflbnt par les piedz , le fraippa contre 
ung mur et l'assomma ; puis, ce fait , le mist 
dessoubz le chevet de son lict jusques au 
hmdemain. Quant son maistre et sa mais- 
tresse estoient à l'église, elle print l'enflant 
et le pourta en une maison de coste l'hostel 
S 1 Anthoine sus Muzelle, en laquelle ladicte 
servante et sondit maistre et m ai stresse es» 
toient souvent , pourtant que en icelle on y 
vendoit la servoise pour la cité et en estoit 
vendeur ledit Pierron et grainetier de la ville, 
et gecta ledit enfiknt au pui* de ladicte 
maison. Et y fut depuis le jour de la Chan- 
delleur jusques au dixiesme jour d'apvril, 
que les brasseurs de servoise allont en ladicte 
maison et vouloient mettre du grant gervier 
pour faire de la servoise. Et Tung d'eulx se 
advisa et dist: Il y a ici céans ung puix: si 
Tyawe estoit bonne et nette , ce nous feroit ung 
grant plaisir 5 et y allont veoir avec une chan- 
doille et virent l'cnflfont qui estoit au dessus 
dePyawe, dont ilz furent bien esbahis. Tout- 
tesfois ilz conclurent qu'ilz n'en feroient nul 
semblant , et le cellont tant que leur maistre 
rat revenu de la procession à Phostel. Mais 
durant qu'ilz en devisoient entre eulx, la 
servante les escoutoit secrètement. Et quant 
elle entendit que c'estoit de renflant qu'ilz 
devisoient, qui estoit au puix, incontinent 
qu'ilz furent partis , elle se devalla au cellier 
et par une fenestre qui respondoit au puix , 
pour estre plus près de Pyawe , avec ung ratel 
elle print Tenfiknt et le alla getteir en la 
cortoise de ladicte maison. Et quant ledit 
Pierron fut revenu, son nepveu, le jonne 
Kerron, qui le servoit, luy dist et conta 
comment qu'ilz avoient veu ung enflant en 
leur puix et luy voult aller monstreir 5 mais 
ilz n'y trouvont rien. Si commencèrent à 
<*rchier par toutte la maison, et à la fin 
fat trouvé l'enffknt getté en la cortoise et le 
diront hors. De quoy ledit Pierron en avertit 
justice qui fist apprehendeir ladicte servante 
lai cogneust incontinent son cas. Et le mairdy 
die fut mise au pillory, puis fut menée entre 
ta deux ponts ; et là on avoit fait ung cn- 



gien , non pas à la coustume des aultres ; car 
ladicte fille estoit toutte droicte, eslevée en 
hault contre ung grant pal et liée. Et eult 
premièrement l'une des mains coppée ; puis 
on boutta le feu , tant qu'elle fut arse et es* 
toufiee, non pas que l'on la laissast toutte 
consumer ; car incontinent qu'elle fut morte 
ou esteindit le feu ; et là demeura toutte 
droicte; qui estoit chose hideuse à veoir. 
Et luy mist on ung enflant de boix entre 
ses bras avec ung aultre en peinture , pendu 
au col, en signifliance du délit qu'elle avoit 
fait : *et fut la main qu'on luy avoit coppée, 
clouée au pal où elle estoit attaichée. 

Le seiziesme jour d'apvril, le dix septiesme, 
le dix huictiesme , qui furent le grant jeudi , 
le grant venredi, le grant sabmedi, y eult 
en la grant église de Mets pardons gênerais 
de pleine remission de tous pechiés, réservé 
le veu de Rome, de sainct Jaicque, de Jhe* 
rnsalem, de chast/eté et continence. Lesquels 
pardons estoient à cause d'une graice venue 
des grans pardons de la maison Dieu à Paris. 
Et y avoit en ladicte grant église quantité 
de confesseurs qui avoient des blanches ver* 
ges en la main, comme pénitenciers : et y 
avoit une huge devant le cueur de ladicte 
église et la croix qui y estoit, les clouz, la 
couronne et les corgies. En laquelle huge on 
mettoit l'argent que on voulloit donner pour 
acquérir lesdits pardons : et n'y avoit point 
de taxe ne de somme, forsque chacun selon 
sa devoltion et selon son estât. 

Le vingt quatriesme et vingt cinquiesme 
jour d'apvril, il fist ung merveilleux temps 
de grelle et de pluye froide. Et y avoit peu 
de gens qui n'eussent ceste estime que les 
biens de terre, bleidz, vins et fruyts ne 
deussent tous estre engellez, fondus et gaistez. 
Touttesfois les manans et habitanS , prestres , 
religieulx, religieuses et gens séculiers avec 
les bonnes matrones, d'ung cueur contrkt , 
firent ainsy que oeulx de la cité de Ninive , et 
se mirent à faire pénitence par j unes , oraisons 
et confessions , en implorant et demandant à 
Dieu graice et miséricorde. Et avec ce , par 
les religions et par les paroisches , faisoieat 
processions tant de nuit que de jour ; et pour 
esmouvoir le peuple à dévotion , on soimoit 
les cloches , comme pour mortuaire , et estoit 
une chose piteuse à les oyr. Et est à croire 
que Dieu par sa bonté , print pour agréables 

les prières et pénitence de son pouvre peuple ; 
car, le vingt sixiesme jour dudit mois, le 
temps se encomença à adoulcir, et y eult peu 
de domaige trouvé, et fist beaul temps et 
chault. Et pour rendre graice à Dieu de ce 
qu'il avoit ainsy gardé les biens de la terre 
et le prier de les nourir et faire venir à meu- 
risson , les seigneurs ecclesiasticques et tem 
porelz eulrent par ensemble conclusion de 
faire processions et oraisons, junes et péni- 
tence en tous lieux, affin qu'ilz ne fussent 
reprins du pechié d'ingratitude, comme fut 
le fol Nabal. Et premier ceulx de S 1 Mamin , 
de S 1 Euquaire et de S* Estienne le depenné 
en firent une par les vignes d'oultre Saille 
et y portont là fierté de sainct Sebastien de 
ladicte église de Sainct Estienne. — Ceulx de 
S 1 Livier, de S* Georges, de Sainct Medard, 
de S* Marcel en firent une par devers Dalle 
et à S 1 Eloy, en retournant à Mets. — Ceulx 
de S 1 Vyt , de S 1 Jehan au neuf moustier et de 
S 1 Gegoulff en firent mie par le Savellon. — 
Ceulx de Sainct Simplice , de Sainct Martin et 
de Thospitai et des Augustins en firent une 
par le maisouaige et par une partie du Savel- 
lon. — Ceulx de Saincte Croix en Jurue , de 
S* Feroy, de S 1 * Seguelenne, de S 1 Jaicque, 
de S 1 Gergonne et de S 1 Victor en firent 
une à Sainct Clément ; et avec eulx partie des 
chainoines de la grande église et de Sainct 
Saulveur, et les Carmes, les Cordelliers de 
sus le mur, et les Prescheurs, et estoient 
bien cent vingt, tous vestus de chappe et 
chacun portant juel d'argent en ses mains. 
Et y fut portée la vraye croix de S le Croix 
en Jurue et le chief sainct Gergonne de là 
grande église. — Ceulx de S 1 Livier, de S* 
Georges, de S 1 Medard et de Sainct Marcel, 
cy devant nommés , en firent encor une , le 
lundi, londemain de la penthecoste, et avec 
eulx les religieulx de S 1 Vincent , de S 1 Eloy 
et les Chartrieulx. Et y fut pourtée la vraye 
croix de Sainct Eloy, la fierté saincte Lucie 
et sainct Livier et plusieurs aultres juelz, et 
les prestres tous revestus de chappe, et en 
allont fuers par le pont Rengmont et parmey 
les vignes et rentrant par la porte à Maizelle. 
— Le mardy après la penthecoste, ceulx de 
S* Mamin , de S* Euquaire et de S 1 Estienne, 
cy devant nommés , en firent encor une par 
oultre Saille et vinrent en la grande église. 
Et y lut portée la fierté sainct Sebastien, et 



y avoit bien trente hommes d'église, tous 
revestus de chappe et tenant chescun ung 
juel d'argent en leurs mains. 

Le vingt cinquiesme jour d'apvril, se partit 
le roy de Secille de Nancey, accompaigné 
bien de trois cents chevaulx et de plusieurs 
comtes et gentilz hommes de ses feodalz, pour 
aller à Worms, devers le roy des Romains 
qui y estoit et y tenoit ses journées, et y 
avoit mandé tous les princes et cités tenans 
de l'Empire. 

Le vingt septiesme jour dudit mois, partit 
de Mets Martin Dinguenhem , clerc des sept 
de la guerre , et en alla pour la cité à la- 
dicte journée à Worms devers le roy des 
Romains. 

Le second jour de may, se partirent de 
Mets seig r Jghan Chaversson , maistre Jehan 
Noël , cerchier de la grant église , qui estoit 
aux gaiges de la cité , pour aller à Jpinville, 
devers monseigneur l'evesque de Mets pour 
certains differens que ses officiers prenoient 
contre la cité pour voulloir agrandir leur ju- 
ridiction : ce que messeigneurs de la cité 
n'avoient point en vollenté de souffrir. 

En ce temps à Mets, se suscita une mur- 
mure sur une femme de baisse condition, 
qui avoit à mairit une des baisses gardes 
de la porte des Allemans , nommé celluy 
pourtier Jehan Ruxe, et estoit celle femme 
nommée Rose : laquelle faisoit pénitence ex- 
tresme et n'alloit si non en lange et des- 
chausse ; et disoient aulcuns qu'elle portoit la 
haire. Et fut plusieurs années sans maingier 
chair ne sel ne sans se gratteir , et fut plus 
de vingt cinq ans sans parleir et jusques à la 
mort, et donnoit sa confession par escript 
sans volloir parleir. Laquelle mist en escript 
en une cedulle qu'elle ne povoit parler si 
elle n'estoit enz mains de justice, et qu'on 
la prenist et elle diroit à messeigneurs de 
justice choses merveilleuses, et donna icelle 
cedulle au seigneur Jaicque Dex, l'eschevin, 
lequel en advertit messeigneurs de justice. 
Et incontinent elle fut prinse et mise en 
Thostel du doyen , pour sçavoir dont ce pro- 
cedoit et y fut environ quinze jours; mais à 
la fin elle fut laischée franche et quicte , car 
ce qu'elle disoit, n'estoit que vanité. Et de- 
puis on ne voult recepvoir sa confession par 
escript et parlait depuis en se confessant. 
Celle femme cousoit en draippelaige et linge 

pour auhruy et leur monstrait sur les doigts 
ou par petittes pierrettes aultant de deniers 
que elle volloit avoir ; et mena celle femme 
ceste vie jusques à la fin. 

Le second jour de jullet, le marquis de 
Bauden, qui alors estoit gouverneur du pays 
de Lucembourg, se partit acompaigné de dix 
mille combaitans, bien equîppez et en point 
avec grant quantité d'artillerie et trois cents 
tonnes de pouldrc. Et à l'ayde dudit mar- 
quis y envoioit monseigneur de Trieve gens 
et artillerie; aussi firent les Naimurois et Hai- 
nowiers, et allèrent mettre le siège devant 
Billon. Et en peu de jours après, fut prins 
et rendu ledit chaistel. 

En ce meisme temps advint que, pourtant 
que l'abbé et convent de S* Martin devant 
Mets debvoient plusieurs censives à plusieurs 
des seigneurs et bourgeois de Mets , et qu'ilz 
ne volloient point respondre ne sortir devant 
les trese ne aux adjournés à cause qu'il leur 
avoit esté deffendu , comme dict est , les sei- 
gneurs et gouverneurs de la cité ordonnaient 
que on ne laissast nulz desdits religieulx ne 
de leurs serviteurs en la- cité et, avec ce, 
que on ne leur vendist rien ne que on ne 
laissast rien emporter dehors pour .eulx. Et 
dès incontinent lesdits religieulx s'en allèrent 
se complaindre devers ledit duc de Loraine 
et rinformairent tellement qu'il en rescript 
à la cité. Et pourtant que la chose ne fut 
mie tantost expédiée , ledit roy fist clore les 
chemins de ses deux duchés et deflendit par 
ses pays que nulz des siens ne venissent ne 
n'amenaissent rien en la cité et que on ne 
laissast nul de la cité entrer en nulles de 
ses bonnes villes. Touttesfois , tantost huict 
jours après celle deffense faicte , ledit roy de 
Secille fist arrière ouvrir ses chemins et fut 
une journée prinse pour le fait desdictes cen- 
sives que lesdits abbé et convent debvoient 
susdits de Mets. 

Le premier jour d'aoust , trois compaignons 
de Uairange, qui s'en retornoient de Mets 
àMairange, rencontrèrent près de la mallai- 
drie de Waippey trois aultres compaignons 
venant du siège de Billon , desquelx lesdits 
de Hairange en tuèrent ung sans ce qu'ilz 
kur feissent ne dissent aulcune chose qui 
kur puist desplaire. 

Le cinquiesme jour dudit mois d'aoust , 
a <toint à Mets une chose pour conteir et dire 

que c'est une merveille et chose estrainge. 
En l'hostel du seigneur escollaistre de la grant 
église de Mets , avoit ung jonne cerf de en- 
viron deux ans , qui , ledit jour , entra en 
ladicte grande église et alla par ladicte église 
en une haulte tour qu'on appelloit une des 
tours . de Charlemaingne ; car pour lors y 
avoit d'ung coustel et d'aultre du grant cueur, 
à chescun coustel une tour, dictes les tours 
Charlemaingne , lesquelles ont esté depuis 
abaittues pour-faire et ediffler le nuef cueur 
de Nostre Dame la Tierce. Et monta celluy 
cerf tout hault sur ladicte tour par ung avis 
qui y estoit, et fut sur le nuef ouvraige et 
sur les alleux des massons , puis descendit en 
bas par ledit avis où il avoit monté, sans 
soy faire mal: de quoy on fut bien esbahi, 
pource que la tour estoit aussi haulte comme 
sont les voultes de ladicte grande église. 

Cy devant est desclairié comment le gou- 
verneur de Lucembourg avec son armée alla 
mettre son siège devant Billon que s r Robert 
de la Marche tenoit, et qu'il la conquist et 
ne fist plus avant et lascha au besoing. Je 
ne sçay si on luy envoia une plaiueuse fran- 
çoise et envoia à boire en la bouteille des 
escus où plusieurs ont beu , et pour cause 
d'icelluy breuvaige ont délaissé à faire plu- 
sieurs vaillances et conquestes pour la part 
du roy Maximilian , roy des Romains, de 
l'archiduc et roy Philippe , son filz , et de 
Charles, à présent empereur. Et après celle 
conqueste de Billon , ledit gouverneur de Lu- 
cembourg , pour doubte de trop conquesteir 
et agrandir le pays de Lucembourg, pour 
son jonne prince l'archiduc , donna congié à 
ses gens, et les envoia maingier sur les sub- 
gectz des voisins , serviteurs et amis de son 
maistre , pour entretenir bon voisinaige ; et 
à ses ennemis ne fist rien, pour le soleil 
qui estoit fort clair et subitement venu. Et 
vindrent logier à Aïey, à Tremerey , à Air- 
gencey, à Ollexey, à Malleroy et aultres vil- 
laiges, environ neuf cents piétons et trois 
cents chevaulx, et y furent dès le sabmedi 
jusques au lundi qu'ilz se despartirent et s'en 
allèrent en Allemaingnc. Puis tantost , deux 
jours après , lesdits Bourguignons retornerent 
et vindrent logier à Courcelle, à Corney, et 
y firent de grans domaiges. 

Le vingt cinquiesme jour de septembre, 
vindrent encor logier au pays de Mets, cinq 

cents piétons Bourguignons, assavoir, à Mai- 
xiere et à Semelcourt. Et en ces jours, avoit 
le roy de Sccille assemblé de ses pays envi- 
viron quaitre mille hommes, et ne sçavoit 
on à quel propos, pourquoy ne pour où 
eulx les meneir. Parquoy le seigneur maistre 
etebevin et trese jurez et conseil de Mets 
eulrent quelque petitte suspicion, pour tant 
de oontreversie et subtillité que on avoit cer- 
chié pour suppediteir et mettre subgecte icelle 
cité, et ordonnèrent mettre de-l'yawe devant 
les huis, des lanternes aux fenestres , de nuyt, 
de mettre garde aux portes, faire l'escher- 
guaitte sus les murailles et à cheval par la 
cité. Et Ait ordonné aux bonnes gens de vil- 
laiges eulx retireir en la bonne ville avec leurs, 
biens. 

En ces jours , les nouvelles furent appour- 
tées que lesdits Bourguignons volloient venir 
logier aux bourgs S 1 Araoult et S 1 Clément. 
Et pour gardeir qu'ilz n'y venissent logier, 
y eult gens ordonnés 5 et dors ilz se partirent 
du lieu où ilz estoient et vindrent logier à 
Valliere, à Vantoult, à Maigney et en plu- 
sieurs aultres villaiges. 

Le vingt neufviesme jour de septembre, 
lesdits Bourguignons, logiés à Maixierc et à 
Semelcourt et depuis à Salney, passèrent par 
devant les Ponts et en allèrent passeir au grant 
Faixin, au dessoubz de Mets, en des neifz 
que les seigneurs d'icelle cité leur avoient fait 
prepareir. Et se trouvèrent tous lesdits Bour- 
guignons ensemble au Mollin à Vent , au che- 
min de Saincte Bairbe et furent nombres dix 
huit cents hommes : et illec en ce lieu firent 
leur monstre ; et cuy doit on qu'ilz s'en deussent 
tantost alleir. Mais ilz ne furent gaire loing, 
car ilz s'en allont logier à Nouilley, à Failley, 
à Verney, à Servigney, à Poix, à Villeir 
FOrme , à Xuelle , à Rouppcgney et à Chairley . 
Puis le tiers jour d'octobre, vindrent logier 
à Aiey, à Tremery et à Fleurey, environ deux 
cents d'iceulx Bourguignons. Et le sixiesme 
jour dudit mois , il arriva à Bletange , à Bousse 
et à Laudrewange deux cents chevaulx , allant 
tousjours après les aultres. 

Durant ces jours, en la terre de Mets se assem- 
bloient nouveaulx Bourguignons et à si grant 
compaignie qu'ilz estoient bien deux mille 
chevaulx sans ceulx de piedz ; et ne sçavoit 
on commeùt s'y conduire, pourtant qu'ilz se 
disoient estre au roy des Romains. Il fut force 



envoyer vers ledit roy des Romains, et avant 
le retour de celluy qu'ilz avoient envoyé, 
lesdits Bourguignons furent bien en la terre 
de Mets six sepmaines où ilz y firent du dop- 
maige pour plus de vingt mille livres. A la 
fin , Martin Dinguenhem, qui alors estoit derc 
des sept de la guerre , retourna de devers 
ledit roy des Romains qui estoit à Worms, 
et amena avec luy ung chevalier, appelle sei- 
gneur Jaicque, argentier de la chambre dudit 
roy des Romains, et fist ledit seigneur Jaicque, 
par l'ordonnance dudit roy des Romains, 
despartir lesdits Bourguignons. Et, pour les 
faire despartir, il convint que la cité payast 
deux mille florins d'or, vallant vingt trois solz 
pièce, desquelx les capitaines en furent paies. 
Et en retint ledit seigneur Jaicque quatre 
cents chevaulx et cent piétons des meilleurs 
et mieulx acoustrez pour estre aux gaiges 
dudit roy et le reste fut cassé et n'eulrent 
point d'argent : dont ilz en furent si mal cod- 
tens que, à leur despart, ilz faisoient malz 
et dopmaiges innumerables aux pouvres gens 
où ilz estoient logiés, et les rançonnoient et 
pilloient tant que c'estoit pitié d'oyr la com- 
plaincte des pouvres gens* 

En ce tpmps des courts de vendange, advint 
que ung sergent des trese, appellé Jehan 
Ancillon, aultrement dit, Jehan le Gaicque, 
attendoit à avoir ung cherrai de vin. Et y 
eult aulcuns qui luy dirent que son cherrai 
vanroit trop taird et qu'il n'entreroit point à 
Mets. Et alors ledit Jehan, ainsy comme il 
estoit fornaiticque et furieulx , comença à des- 
piteir les seigneurs de la cité et à dire plu- 
sieurs parolles desdits seigneurs très mal dictes: 
dont il fut accusé à justice et mis en l'hostel 
de la ville, et y estoit au temps que le dc- 
vantdit seigneur Jaicque, chevalier du roy des 
Romains, estoit à Mets. Et quant il voult 
partir, les seigneurs comis pour la cité le 
vindrent convoyer, et il les pria que, en 
son nom, voulcissent prier les seigneurs de 
justice que ledit Jehan Ancillon eust grâce. 
Touttesfok , le sabmedy, dix septiesme jour 
d'octobre , il lut mené au pont des Morts et 
par le bourreaul eust la langue coppée, et 
fut son office de sergenterie confisquée et ac- 
quise aux seigneurs de la justice; car alors 
l'on les vendoit bien chier. Et si ce ne fust 
esté la prière dudit seigneur Jaicque , il eD 
eust receu mort; et depuis fut , toutte sa vie? 

ung homme vaulcabondant par 
molrut pouvre. 

Audit temps, monseigneur l'evesque de 
Toul estoit allé de vie à trespas ; et avoit le 
chappistre de Toul esleu pour evesque seigneur 
Olry de Blamont. Il vint ung prothono taire 
de Rome , pour et au nom d'ung des serviteurs 
de nostre sainct père le pape, appelle maistre 
Jehan Marandes, et fut logié à Sainct Vincent. 
Et apporta des bulles et des lettres cxecuto- 
riables par lesquelles nostredit sainct pere le 
pape voulloit que ledit Maraudes fust evesque 
de Toul et que l'élection ne sortîst point effect. 
Et pourtant que le roy de Secille voulloit 
soustenir ledit seigneur- de Blamont, ledit 
prothonotaire envoia demander asseurement 
audit roy pour parler à luy, selon la teneur 
de ses lettres que nostre sainct pere le pape 

rescripvoit audit Lequeldit assurément 

ledit prothonotaire obtint et puis alla parler 
audit seigneur roy à Nancey. Mais il ne luy 
fist point response à son plaisir , et , au retour 
qu'il fist de Nancey, il fut rué jus bien près de 
Joiey , et luy furent ostés ses habillemens , ses 
chevaulx et sa mulle : et ainsy revint à Mets 
en gippon, luy et ung de ses serviteurs, et 
les deux aultres s'en estoient fuys. Pour laquelle 
chose, ledit prothonotaire en rescript audit 
roy, et il luy fist response que ce n'avoit point 
esté faict en ses pays et qu'il n'y povoit re- 
médier. Et le quinziesme jour d'octobre , ledit 
prothonotaire envoia à Toul exécuter les man- 
demens executoriables contre ledit seigneur 
de Blamont et aultres qui le voulloient sous- 
tenir et aidier. 

En ce temps, se fendit en deux le chief du 
pont des Morts , la longueur de deux ou trois 
arches, et en cheut la mitte en Muzelle à la 
partie vers la croix, et l'autre mitte, à la 
partie des anneaulx , demeura droicte. 

Environ ce mois, Biaise de Flocourt, qui 
par plusieurs fois avoit fait courses et ribleries 
sur la terre de Mets , et tousjours avoit heu 
sa paix , de rechief ne se peult tenir et acheta 
le droit d'une querelle que ung corrier de 
Mets, qui se avoit absenté de la cité et s'en 
estoit allé demeureir à Bercastel sus Muzelle , 
prestendoit, comme mal conseillé, à faire 
contre aulcuns de la cité. Et, à ceste cause, 
ledit Biaise estoit délibéré faire guerre à la 
cité et aux habitans : de quoy la cognissance 
en vint aux seigneurs sept de la guerre à Mets 

le pays et et furent advertis subitement qu'il estoit, luy 
avec ung sien serviteur, à Luscey. Parquoy 
subitement envoierent une douzaine de sol- 
doieurs , gentilz compaignons , qui allèrent 
jusques audit lieu de Luscey où ilz trouvèrent 
ledit Biaise , et là hit tellement assailli desdits 
soldoieurs qu'il fut tué tout mort en la plaice, 
le tiers jour de novembre. Et son serviteur 
fut prins et amené à Mets , et le sabmedy après, 
qui estoit le septiesme jour de novembre , il 
fut pendu et estranglé au gibet dudit Mets. 

Environ ce temps, le roy des Romains et 
les princes esliseurs et aultres princes du 
sainct Empire avoient fait une ordonnance et 
institution par toutte l'empire, que tous ceulx 
qui avoient vaillant en biens meubles , heri- 
taiges et cences cinq cents florins , debvoient 
paier demey florin: et ceulx qui avoient 
mille florins vaillant, debvoient paier ung 
florin: et ceulx qui avoient plus de mille 
florins, à l'equipolent. Et oeulx qui avoient 
au dessoubz de cinq oents florins et qui avoient 
quinze ans d'aige, debvoient paier chescun 
la vingt quatriesme partie d'ung florin. Et 
debvoit avoir chescUne ville comissaires à ce 
ordonnés pour ledit argent à leveir. Et en- 
voyont ung double de ladiote institution aux 
seigneurs de ladicte cité de Mets , contenant 
que ledit roy mandoit expressément qu'ilz en 
feyssent la diligence dedans le jour de nostre 
dame chandelleur, après venant. Pour laquelle 
chose les seigneurs maistre eschevin et trese 
jurez avec leur conseil mandont par devant 
eulx les gens d'église, et de chescune pa- 
roische deux paroischiens. Et eulx venus par 
devant eulx, leur desclairont ledit mande- 
ment pour sur ce avoir leur advis et donneir 
response dedans cinq jours après. Mais tout 
subit les gens d'eglisê firent response ausdits 
seigneurs et dirent tout court qu'ilz n'en 
volloient rien paier. Et le jour venu, les 
comis des paroisches pour tout le peuple, 
firent response que les demandes dudit man- 
dement et lettres leur estoient estrainges et 
nouvelles, et une chose bien pesante et de 
grande conséquence pour l'advenir: à quoy 
on debvoit bien aviseir et avoir regard. Ce 
nonobstant que le peuple ne faisoit point de 
doubte que lesdits seigneurs avoient bien 
par entre eulx le tout par cy devant avisé 
et la matière pondéré : et que eulx et leurs 
prédécesseurs , au passé , les avoient bien gou~ 

veniez et régentez et qu'ilz esperoient que 
encor feroient ilz à l'avenir : parquoy îlz 
remettoient le tout à leur noble discrétion et 
bonne vollunté. Et demeura la chose en tel 
estait et ne furent point levés lesdits de- 
niers : dont le roy en fut très indigné contre 
la cité et les habitans et luy en souvint en 
temps et lieu. 

En ladicte année, vint aux Jaicopins , qu'on 
dit les gratis proischeurs , à Mets , ung frère 
predicant, nommé maistre Jehan Clery , qui 
premier prescha durant les avans de noel, 
puis prescha le caresme audit convent. Et 
preschoit tant bien et avoit le langaige st 
bien aorné qu'il n 1 estoit possible de mieulx 
dire , et le volloit ung chescun oyr en ses ser- 
mons. Et combien que l'esglise desdits Jaico- 
pins soit grande et spatieuse, par aulcnnes 
fois elle n'estoit souffisante pour le peuple 
qui le venoit oyr , et en retournoient souvent 
autant de gens qu'il en demeurait, pource 
qi^ilz ne pouvoient entreir dans l'église. Et 
estoit jonne homme de environ quarante ans, 
et devint en si grant bruyt que luy, retorné 
en France , fiit fait confesseur du roy et gê- 
nerai de toutte Tordre, et depuis par plusieurs 
fois retorna à Mets pour preschier. Et quant 
sa venue estoit manifestée, tout le monde 
venoit de dehors pour l'oyr. Et estoit homme 
de bonne vie, désirant de mettre bonne 
ordre en icelle religion , et avoit en volloir 
de refibrmeir ladicte ordre par tout le 
royaulme de France, si que contre luy se 
engendra une envie et hayne , et luy ftirent 
ses jours abregiés, comme on disoit; et ne 
sçay si ce fut de poison ou comment. 

1496. 

Le sire Nicolle Roucel, escuier, filz sei- 
gneur Wiriat Roucel , chevalier , fut fait 
maistre eschevin de Mets, le jour de feste 
sainct Benoit en mars, mil iiij° lxxx etxv, 
pour ung an finissant audit jour , l'an revollu, 
mil iiij c lxxxetxvj, qui est Tan onziesme du 
règne de Maximilian. Et fut le lundi et fut 
on à Sainct Simplice le diemanche. 

Le vingt quatriesme jour de mars , aulcuns 
marchants fourains avoient amené à Mets 
environ quatre cents carpes pour vendre; 
lequel poisson fut visité par les mais très et 
six des pauxeurs et trouvont qu'il estoit laidre 
et infect. Si le condampnont à estre ars et 



brullé, ce que les seigneurs trese ordonnont 
de faire. Et fut brullé au Saulcis sus la 
rivière de Muzelle t>ù plusieurs gens allont 
veoir pource que c'estoit une nouvelle justice 
et une chose que on n'avoit veue faire du 
passé à Mets. 

En celluy temps y eult une jonne femme 
qui se boutta àux Cairmes et faisoit semblant 
qu'elle estoit hors du sens et la convenoit 
conjureir tous les jours par ung des reli- 
gieulx de leans , et disoit merveille : et pour la 
veoir y alloient tant de gens que c'estoit chose 
merveilleuse. Et audit temps meisme, le 
jour de la sainct Mamin , vingt neufviesme 
jour de may , de nuyt, y eult ung Alternant , 
nommé Nicquellas Cocque , qui, par sa follie, 
se boutta et s'encloït dedans ladicte église 
des Cairmes. Et , environ la minuyt , il em- 
print tous les cierges de cire qui alors estoient 
en grand nombre autour de Paul tel nostre 
dame d'espérance. Et puis , ce fait , se print 
ledit Nicquellas à sonneir les cloches et fist 
tel bruit que les religieulx en furent relevés. 
Et quant ilz vindrent en l'église , ledit Nic- 
quellas leur dist que iceulx cierges s'estoient 
emprins tout par eulx et que lesdictes cloches 
avoient sonné par miracle , et que nostre 
dame volloit que ainsy fust : car il y avoit 
des traistres en la cité que nostre damé luy 
avoit révéliez , et leur nomma ledit Nic- 
quellas trois personnaiges , assavoir, Broche, 
le soldoyeur, et deux aultres AUemans qui 
estoient logiés en l'hostel dudit Broche. Et 
quant les seigneurs trese en furent ad vert is, 
ilz firent laissier les portes de la cité clozes 
jusques à ce que ledit Nicquellas saillit hors 
de ladicte église des Cairmes et qu'il fust 
prins et mené en l'hostel de la ville où il 
dist et confessa qu'il avoit mal parlé, et 
que ce qu'il avoit dit , estoit par hayne ; et 
dist qu'il cuydoit que on deust incontinent 
prendre ledit Broche et lesdits deux AUe- 
mans , et que on luy deust donneir une 
grande somme d'argent pour les avoir accu- 
sés: et en furent à ce jour touttes les gens 
de la cité fort troublez. Lesdits seigneurs 
trese, voyant et cognoissant ces foDies, ont 
prins ladicte jonne femme qui contrefaisoit 
l'enraigée et avec elle sa meire et furent 
menées en l'hostel du doyen. Et le vingt 
huictiesme jour de jung, ledit Nicquellas Ait 
condampné à demander pardon audit Broche, 

et puis, par sentence de justice, eull la 
langue coppée au pont des Morts. Et ladicte 
jonne femme , par l'abus qu'elle avoit donné, 
eult les deux oreilles coppées: et pourtant 
que sa meire luy avoit conseillié de ce faire , 
elle fut menée au pallais et banic hors de 
Mets. 

En celle année, audit mois de jullet, furent 
les grans pardons à Nostre Dame d'Ais, où 
il y eult aultant de gens de Mets et d'aultre 
part qu'il y en avoit oneque heu. Et disoient 
ceulx qui en estoient venus , que pour ung 
jour il y avoit heu cent mille personnes , et 
que par la grosse multitude et presse il en 
y avoit heu plusieurs en dangier d'estre morts 
et estouffez. Et y faisoit si grant challeur 
qu'il falloit monteir sur les tilz des maisons 
et getteir yawe sur les gens pour les ra- 
fraischir. 

Au commencement du mois de jullet , sei- 
gneur Robert de la Marche print de rechief 
débat audit duc René de Loraine et luy en- 
voia ses deffiances. Le quinziesme jour dudit 
mois, vindrent nouvelles à Mets que ledit 
seigneur Robert avoit brullé toutte la ville 
de Mesay et trois aultres villaiges à l'environ 
et y avoit prins de bons prisonniers pour en 
avoir grande somme d'argent. Nosseigneurs 
de la cité s'entremirent de faire la paix entre 
le roy de Secille et seigneur Robert de la 
Marche et furent au Pont à Mousson parler 
audit seigneur roy et puis retournont en la 
cité: et après s'en allont, le dixiesme jour 
d'aoust, à Sedan parler audit seigneur Robert. 
Et y furent comis de part la cité seigneur 
Andreu de Rineck , chevalier , seigneur Coin- 
raird de Serriere, l'eschevin, et revindrent 
huict jours après. Et le vingt troisiesme jour 
d'aoust, lesdits deux seigneurs s'en allont 
arrière à Sedan devers seigneur Robert, con- 
tinuant leur commencement pour faire paix. 
Lesdits ambassaldeurs revindrent de Sedan 
et, le premier septembre, ilz s'en rallont au 
Pont devers le roy, et il leur dist qu'il se 
voulloit conseiller, et mist ses estatz en- 
semble, le lundi, cinquiesme jour de sep- 
tembre. Et à icciluy jour, il fist ses remons- 
trances aux gens d^glise et aux nobles; et 
illec fut conclud de mettre le siège devant 
Sedan; et dist ledit seigneur roy qu'il y iroit 
en personne. Et les gens d'église de ses pays et 
les nobles luy consentirent de lever sur leurs 

subjectz de chescun feu ung florin de Rin, 
pour une fois seullement. 

Le huictiesme jour de septembre , molrut 
dame Marguerite, femme feu Thiebault Louve 
et fille Collignon de Heu. Et molrut environ 
les cinq heures à la nuit, et incontinent on 
fist sonner les cloches de Sainct Mamin jus- 
ques à l'heure que la cloche de S 1 Salveur 
sonna, et recommençont on à sonner, le 
londemain au maitin, jusques à ce qu'elle 
fust mise en terre. 

Le onziesme jour de septembre , qui estoit 
diemanche , fut faicte à Mets une chose nou- 
velle pour rire et se resjoyr. Il y eult ung 
chainoine de la grande église, nommé sei- 
gneur Jehan Peltri, vicaire de Sainct Nicollais, 
qui volloit vendre vin: et pour l'anoncier 
il envoia demey stier de vin avec ung jam- 
bon sallé et cuyt , avec deux pains , chescun 
d'ung denier, devant la grande église d'icelle 



cité , et en faisoit donneir à tous ceulx qui 
avoir en volrent, tant qu'ilz d liront: dont 
plusieurs pouvres gens qui appétit avoient , 
en furent très joyeulx. 

Le vingt troisiesme jour dudit mois de 
septembre , y eult une journée assignée à 
Mets pour les differens estant entre le roy 
René de Secille et seigneur Robert de la 
Marche. Et se tint ledit seigneur Robert et 
sa femme long temps à Mets : et pour ce y 
fut celle journée assignée , à laquelle , pour la 
part dudit roy, y fut comis maistre Hugue 
Hazart, doyen de la grande église de Mets 
et Huyn Roynette, président des comptes du 
roy. Et pour la part dudit seigneur Robert , 
y estoit l'abbé de Mouzon et le recepveur 
de Mouzon , qui estoient en la chambre basse 
des sept; et les comis dudit roy estoient 
en la chambre des trese, qui estoit bien parée 
et tapissée et y avoit boin feu , car il faisoit 
froit. Et les seigneurs comis pour la cité, 
comme médiateurs, alloient et venoient de 
l'une des parties à l'autre et ne les peulrent 
apoincteir. Et envoiont les seigneurs comis 
de la cité ausdits comis desdictes deux parties 
une bonne escuelle de poisson, de carpes, 
bachetz et barbelz et deux grosses bouteilles 
de vin> tenant chacune sept quartes. Et le 
lundy après , lesdits ambassaldeurs se parti- 
de Mets et s'en rallerent chescun en son lieu , 
sans rien faire. 
Le sixiesme jour de novembre, vint en 

Mets l'evesque de Liège, accompaignié de 
deux cents chevaulx , bien en point et bien, 
acoustrez ; et avec eulx estoient six clairons 
sonnant à grant triumphe. Et entra celluy 
evesque en Mets par la porte du pont des 
Morts , et s'en alloit en Loraine pour leveir 
renflant du roy de Secille qui estoit né jay 
y avoit huict jours. Si luy fut fait présent , 
pour et au nom de la cité, d'ung gras buef , 
de douze chaistrons , de deux cowes de vin et 
cinquante quartes d'avoine. Et pour baptiseir 
ledit enflant, monseigneur l'abbé de Gorse 
envoia emprunteir la belle mistre, la crosse 
avec ung livre en la grande église de Mets. 

En celluy temps , y eult ung grant débat 
aux sueurs prescheresses. Le débat estoit tel 
que une des religieuses vouloit avoir les clefz 
des huis et portes du convent, comme prieuse, 
et les autres dames disoient que elle ne les 
debvoit point avoir, pourtant qu'elle n'estoit 
point prieuse , et firent lesdictes dames oster 
les serres et en y mettre des autres par ung 
serrurier. Pour laquelle chose, aulcuns des 
amis de ladicte dame , qui se disoit prieuse , 
en allont devant justice, dont nosseigneurs 
de justice en envoiont gaigier ledit serrurier 
et le clerc et maïour desdictes dames , cha- 
cun de cent solz , et leur firent faire co- 
mandement de oster lesdictes serres et de 
remettre le lieu en estât. De quoy lesdictes 
dames s'en plaindont au maistre eschevin , 
et fut portefué par le maistre eschevin et son 
conseil que , parmey ce que ladicte dame 
avoit monstré devant ledit conseil qu'elle 
avoit esté commise pour prieuse et qu'il luy 
avoit esté escript une lettre qu'elle eust le 
regaird au service divin et qu'elle tenist 
cloistre audit monasteire , et que lesdictes 
dames en avoient esté bien adverties , et que 
lesdictes dames n'avoient point monstré le 
reflus qu'elle eust fait d'estre prieuse, que, 
de graice especiale, ledit serrurier et ledit 
clerc estoient quictes de l'amende et r'avoient 
leurs gaiges en condition qu'ilz feissent oster 
lesdictes nouvelles serres et remettre le lieu 
en estât; et du fait principal qu'elles en 
allaissent devant leur provincial ou leur gê- 
nerai, et que les amis des parties ne s'en 
meslaissent plus , ou on y donroit telle provi- 
sion comme au cas appartenroit. 

Le dixiesme jour de novembre , revint ledit 
seigneur evesque de Liège en Mets et , ledit 



jour, fut à vespres en la grant église en la- 
quelle on fist grant solempnité des grosses 
cloches , des grosses orgues et des petittes 
et de chanter et deschanter. Et après vespres 
et les complies dictes, aulcuns de nossei- 
gneurs l'enmenont en la grainge devant 
Sainct Marcel oultre Muzelle , pour luy mons- 
trer les artilleries ; car , combien qu'il fust 
evesque , il les véoit voulluntiers , et y alla 
tout de pied depuis la grant église; et, le 
lendemain , il s'en ralla disner à Thion- 
ville. 

Le lundy, quatorziesme jour de novembre, 
espousa Philippe, archiduc d'Austriche, la 
fille du roy d'Espaigne. Et n'y eust pas grant 
feste pourtant que le roy des Romains , pere 
audit seigneur archiduc, n'y estoit point; et 
aussy que plusieurs des Espaigaolles estoient 
mallaides d'une mallaidie qui alors couroit , 
appellée la mallaidie de Naples , laquelle es- 
toit de telle condition qu'il sembloit que les 
gens fussent ladres. Et dura icelle mallaidie 
ung an et estoit contagieuse et acorsonneuse 
terriblement. 

En celluy temps, se tenoit tousjours à 
Sainct Vincent le prothonotaire qui poursui- 
voit l'evesché de Toul , pour et au nom de 
maistre Maraudes ; et luy vindrent lettres et 
mandement de part nostre sainct pere le 
pape, par lesquelx il desclairoit pour exco- 
muniés seigneur Olry de Blgunont , qui estoit 
esleu evesque de Toul , et tous les seigneurs 
du chappistre dudit Toul avec tous les ay- 
dans et favorisans audit seigneur Olry, et 
generallement toutte l'evesché de Toul, et 
que s'ilz alloient en aulcune cité , ville et 
chaistcaul, que le cesse estoit mis par icelle 
cité , ville et chaisteaul , le temps qu'ilz y 
seroient et trois jours durant après ce que 
ceulx de l'evesché de Toul seroient partis et 
le temps qu'ilz y seroient. Et fut icelle sen- 
tence attaîchée au portai de la grande église 
de Mets et fut le cesse mis par toutte l'eves- 
ché de Toul et aussy par tous les lieux où 
Hz venoient , trois jours après leur despart. 
Dont il advint que, le jeudy, vingt qua- 
triesme jour de novembre , il vint à Mets 
des gens de Toul , et incontinent les seigneurs 
du chappistre de la grant église cessèrent le 
service divin , et aussy firent les aultres col- 
lèges et les paroisches et aultres églises de 
Mets , et ne disoit on messe que à S 1 Jehan 

en Chambre, en l'hospital au Nuefbourg et 
en la chappelle de la cité devant la grande 
église de Mets. Et pourtant que le cesse es- 
toit en novembre , ce n'cstoit mie au plaisir 
de plusieurs , pource que le samedi qui estoit 
le commencement des avans et le dairien 
jour des espousailles, y avoit plusieurs nopces 
à Mets, et ledit prothonotaire ne voult don- 
ner congié aux curez que de les espouser 
seullement sans messe et sans bénédiction. 
Touttesfois les ungs allont espouser à Lon- 
geville , les aultres à Sainct Ladre , les aultres 
audit hospital et les aultres prindrent en gré 
(Tespouser sans messe et sans bénédiction. 
Et quant les trois jours furent passés et que 
on pensoit à chanter , le diemanche , il con- 
vint arrière cesser trois jours , pourtant qu'il 
y avoit plusieurs de Sainct Nicollais qui 
estoient venus à une nopce à Mets et qui 
estaient de l'eveschié de Toul. 

Le jour de la saincte Lucie, troisiesme jour 
de décembre, le roy de Secille envoya at- 
taichier par ung de ses procureurs au portai 
de la grande église une appellation contre 
rinterdit qui estoit en l'eveschié de Toul. 
Parquoy les chainoines, qui estoient prestz 
pour aJleir à Sainct Vincent cellebreir la 
la solempnité et service d'icelle vierge , ces- 
sèrent et n'y allèrent point , et fut arrière le 
cesse en la cité de Mets par trois jours du- 
rant. Pourtant que les prescheurs n'en savoient 
rien , ilz dirent plusieurs messes au maitin ; 
et incontinent qu'ilz en furent advertis , ilz 
cessont. Et en y avoit ung à l'aultel, qui 
avoit dit de la messe jusques à l'évangile, et 
by de ce adverti cessa la messe et alla se 
devestir. 

Ainsy ledit cesse fut neuf jours en Mets ; et 
commençait on à chanter , le jour de la saincte 
&rf>e, par touttes les églises de Mets, dont 
te gens en furent tous resjoys. 

Le vingt troisiesme jour de décembre, mol- 
nit Jehan Dex , clerc et secrétaire des sept 
<te la guerre , homme bien estimé et expert 
et sçavant en son office ; et fut grant do- 
ftaige de sa mort. Et en son temps fut fort 
aimé et bien cognu du roy de France et du 
roy de Secille et de plusieurs aultres princes 
et seigneurs. 

En celluy temps, se acomença nouveaul 
débat par le roy de Secille contre la cité de 
Mets et les habitans, lequel avoit demandé 

à ses estaitz 'luy volloir consentir et accor- 
deir de leveir sur leurs subgectz, chescun 
ung florin de Rin. Si vint arrière et envoia 
demandeir lesdits florins en plusieurs villaiges 
de la terre de Mets , tant sur ses fiedz , sur 
les églises comme en franc alluefz : ce que 
les trese et conseil de Mets ne voiront souffrir 
ne endureir, et envoiont conseillier la matière 
à Francquefort où la justice impériale se te- 
noit. Et là fut trouvé par perscription et 
possession du temps là où la cité estoit d'avoir 
juridiction sur lesdits villaiges et sans rien 
paier par lesdits subgectz desdits villaiges à 
nul duc de Bar et de Loraine du temps passé , 
que le droit en estoit pour la cité. Ledit roy, 
non voilant useir de droit escript ne de loy, 
mais de force et de maistrie, quelque présen- 
tation que la cité luy sceust faire, il envoia 
gaigier sur ceulx de Louveney, de Chairexey 
et du ban de Chamenat et plusieurs aultres 
villaiges. Ce voyant lesdits seigneurs trese et 
conseil envoierent vers luy au lieu de Nan- 
cey, seigneur Michiel le Gournais et seigneur 
Àndreu de Rineck, chevalier, pour luy re- 
monstrer que de toutte ancienneté lesdits vil- 
laiges sont tousjours esté de la juridiction de 
la cité, sans ce que jamais les manans et 
habitans desdits villaiges fussent tenus de telle 
contribution à faire , ne à paier tailles , impos 
ne aydes, ne qu'ilz fussent tenus de alleir res- 
pondre aultre part que à leurs seigneurs et 
à la cité, luy priant qu'il se volcist desporteir 
pour les raisons predictes et les laisser et useir 
comme avoient fait ses prédécesseurs : à quoy 
il ne se volt consentir. Sur ce, lesdits sei- 
gneurs comis envoyés luy présentèrent d'en 
laisser cognoistre par le siège de justice ins- 
titué au lieu de Francquefort ; mais il le mist 
à reffus. Alors ilz luy présentèrent de rechief 
la chambre impériale, et encor il la mist à 
reffus. Puis, ce voyant, ilz luy présentèrent 
qu'il en volcist prendre neuf de ses hommes 
nobles , selons l'institution des journées tenues 
à Worms, et que le neufviesme prenist le 
serment des huict de s'y conduire loyalle- 
ment : laquelle présentation ledit duc mist 
à reffus comme les aultres : parquoy, sur ce , 
lesdits seigneurs comis prindrent congié de • 
luy et retornerent à Mets où ilz firent relation 
de tout leur besoingnier. 

Le vingt quatriesme jour de décembre , 
lesdits seigneurs du conseil firent convocqueir 

et assembleir les estaitz de la cité, gens 
d'esglise et comis des paroisches, ausquelz 
lut dit et ordonné de eulx trouveir le mardy 
après, en la chambre des trese pour oyr ce 
que ou leur voulloit dire et exposer. Et à 
celluy jour, en la présence du maistre es- 
chevin, de seigneur Rénal le Gournais, de 
seigneur Michiel le Gournais et de seigneur 
Andreu de Rineck, tous trois chevaliers et 
de seigneur Coinraird de Serriere , à ce comis 
par le conseil, par l'organe et voix de maistre 
Jehan Noël , chainoine et cerchier de la grande 
église, fut proposé et desclairié tout le. fait 
devantdit avec les présentations qu'ilz avoient 
faictes audit duc et qu'il avoit le tout mis 
à reffus , et que , pour obvier à ceste entre- 
prinse et vollenté , il convenoit faire de trois 
choses Tune : la première estoit par guerre ; 
la seconde estoit par justice ; la tierce estoit 
par luy donneir argent pour demeureir en 
paix ; priant ausdictes gens d'esglise et clergie 
et ausdits comis des paroisches de entre eulx 
debaittre et comunicqueir la matière qui est 
d'importance et leur impartir leur advis et 
oppinion , confort et ayde , le plus brief qu'ilz 
polroient. Le londemain, les gens d'esglise 
s'assemblairent à part et les comis des parois- 
ches se trouvont ensemble d'ung autre costé , 
et desbaittoient chacune partie à part ladicte 
matière. Et l'autre londemain après , se trou- 
vont tous ensemble les comis des gens d'es- 
glise et des paroisches, et firent chascune 
partie leur relation des advis et oppinions 
qu'ilz avoient trouvés, et la chose convint 
si bien ensemble que les oppinions furent 
trouvées pareilles : dont ilz en furent très 
joyeulx. Et le penultiesme dudit mois de 
décembre, lesdictes gens d'esglise et lesdits 
comis des paroisches se trouvont en la cham- 
bre des trese par devant lesdits seigneurs 
comis ausquelz ilz firent honnorablement leurs 
responses , et proposa pour eulx tous ensemble 
monsseigneur l'abbé de Sainct Vincent, sur 
les trois points par eulx alléguez, cy dessus 
desclairiés. Et premier, quant au fait de la 
guerre , que on la debvoit obvier , fuyr et 
differeir le plus que l'on polroit, car elle 
n'est à nul prouffitable. Et au fait de luy 
donneir argent, que , par cy devant, on avoit 
desjay esprouvé le fait: que par plusieurs 
fois on en avoit donné pour avoir paix, que 
jamais on n'en avoit esté assuré et que on 



estoit tousjours au recomencier : parquoy ilz 
n'estoient d'avis ne délibérez d'en donneir. 
Et le tiers point, qui estoit la voye de justice, 
la chose polroit estre longue et de grant 
despense et une lougue poursuitte. Neant- 
moins , puisqu'il estoit ainsy que les seigneurs 
de la cité avoient conseillé le fait et qu'ilz 
trouvoient que le droit estoit pour eulx, et 
aussy que, selon droit et équité, celluy qui 
présente justice , il présente raison ; ces choses 
considérées, l'oppinion du clergié et aussy 
des comis des paroisches pour le peuple 
estoit que on prinst la voye et trayn de jus- 
tice. Et ladicte response faicte et donnée, 
lesdits seigneurs comis se retirèrent en la 
chambre des comtes où ilz furent longue- 
ment ; puis revindrent en la chambre des 
trese et, par la bouche dudit maistre Jehan 
Noël , firent honnorablement remercier lesdits 
seigneurs d'esglise et lesdits seigneurs comis 
des paroisches du bon volloir qu'ilz véoient 
avoir envers eulx , et aussy de la bonne di- 
ligence qu'ilz avoient fait de comunicqueir 
et consulteir par ensemble icelle matière et 
leur despartir leurs bons avis , pour donneir 
response, eulx priant de continuer en leur 
bon volloir ; puis se despartirent. Et demeura 
la chose en tel estait une espaice de temps; 
mais ledit duc, persistant tousjours en ses 
demandes , envoia ung de ses sergens gaigier 
à Fristorff, à Rraidy et à Haulte rive, pour 
lesdits florins. Pour laquelle chose le seigneur 
maistre eschevin de Mets, trese et conseil en 
firent escripre bien et honnorablement une 
lettre pour envoyer audit roy René. 

Le jour de la sainct Paul, fut arrière le 
cesse en Mets et dura jusques au lundy après, 
qui furent cinq jours , pourtant qu'il y avoit 
des gentilz hommes de l'eveschié de Toul en 
Mets. 

Le vingt sixiesme jour dudit mois' de jan- 
vier, les seigneurs et recteurs de la cité man- 
dèrent de rechief les gens d'église et les comis 
des paroisches et leur monstrerent celle lettre 
de response qu'ilz avoient fait escripre pour 
envoyer audit roy de Secille 5 par laquelle il» 
luy prioient et requerroient de cesseir de 
gfigier les gens de villaiges pour les florins 
qu'il demandoit, et, avec ce, qu'il volcist 
restituer ce qu'il en avoit receu et les gaiges 
qu'il avoit fait prendre; et au cas qu'il luy 
seroblcroit que ce il n'eust à faire, ilz luy 

présentaient les juges comme ilz avoient des- 
jay par cy devant fait. Sur laquelle lettre il 
fist faire response; et, au retour du mes- 
saigier , la response que ledit roy de Secille 
avoit faicte, fut monstrée au clergie et comis 
des paroisches par les seigneurs comis du 
conseil, en eulx priant qu'ilz les volcissent 
impartir sur ce de leurs bons avis et conseils 
de ce qu'ilz en avoient à faire ; et s'il ne 
volloit entendre et venir à justice, comment 
on luy polroit constraindre. Et fut ladicte 
lettre et response leutte; mais la response 
n'estoit point au propos, ne s'il volloit ac- 
cepteur le trayn de justice ou reflUser. Ce 
fait, lesdits seigneurs comis prièrent ausdits 
seigneurs d'église qu'ilz volcissent comettre 
et eslire six d'entre eulx qui eussent puis- 
sance de besoingnier audit fait; et pareil- 
lement les comis des paroisches, six. Sur 
laquelle demande et requise à eulx faicte , 
le dairien jour de janvier, fut donnée res- 
ponse par lesdictes gens d'esglise et lesdits 
comis, suivant leur première oppinion, que 
on debvoit poursuire ledit roy de Secille 
par justice et en grant diligence et le plus 
brief que faire se polroit : et s'il n'y volloit 
obeyr, que après on averoit conseil com- 
ment on en polroit faire. Et quant au fait d'en 
panre et eslire six d'entre eulx, qu'il ne 
leur estoit possible; car les gens d'esglise 
ne les paroischiens ne volloient point mettre 
le fait sus six personnes de chescune partie ; 
et aussy nulz d'eulx n'en volloient prendre 
la charge et qu'elle estoit de trop grosse 
importance; mais disoient que quant lesdits 
seigneurs commis les volroient avoir, non 
point six, mais tel nombre qu'ilz voldroient, 
touttes et quantes fois qu'il leur plairoit, 
qu'ilz estoient tout prestz pour se trouveir 
et faire tout ce qu'il leur seroit possible de 
conseil , confort et ayde. 

Le sixiesme jour de febvrier, qui estoit 
le gras lundy, il y eult une jouste à lice 
faicte à Mets en Vezegnuef par cinq jonnes 
gentilz hommes de la cité, assavoir, par 
seigneur Nicolle Roucel , lors maistre es- 
chevin de Mets, seigneur Jehan Xavin dit 
d'Aulbrienne , seigneur Philippe Dex, sei- 
gneur Roucel le Gournais, filz seigneur 
Françoys le Gournais et Mtchiel Chaversson , 
filz seigneur Jehan Chaversson, qui, selon 
leurjonnesse, firent très bien leur debvoir. Et 

avec eulx vint jousteir ung jonne escuier de 
Loraine, nommé Philippe de Haralcourt, 
bien monté et armé, qui pareillement très 
bien fist son debvoir. Et comencerent cel- 
le jouste à midy et demeurèrent en la plaice 
ledit Rénal, ledit Philippe Dex et ledit 
Philippe de Haralcourt, joustant jusques aux 
quaitre heures après midy, tant que les 
seigneurs les firent cesseir. Et puis , en toutte 
amitié, lesdits trois jonnes gentilz hommes 
se touscherent et frappèrent en mains; et, 
ce fait , lesdits deux gentib hommes , enf- 
fants de Mets, ainsy armez, comme ilz es- 
toient, conduirent ledit Philippe de Haral- 
court en jusques à la place Xaippel, en 
l'hostel seigneur Philippe de Raigecourt où 
il estoit logié, accompaigniés des aultres 
seigneurs de la cité et d'aultres gens et 
soldairs, én grant nombre, avec trompettes, 
clairons et tabourins, et puis après, lesdits 
seigneurs remenerent en leurs logis lesdits 
Rénal de Gournais et Philippe Dex. Ét la 
nuyt en suivant, après le soupper, firent 
grant festes, danses et bancquet en la nuefve 
salle en Chainge, et y furent festoiées les 
dames et damoiselles de la cité. Et à ceste 
heure ftit devisé des mieulx faisant et en 
fut jugté, tant des dames comme des sei- 
gneurs, chacun selon qu'il luy en sembloit. 
Et alors fut donné le prix à chacun selon 
qu'il avoit desservi. Mais le peuple estoit 
esbahi de ce que le maistre eschevin avoit 
jousté; car on n'avoit point acoustumé de ce 
faire, au temps passé. 

Ledit jour mesme , vint et arrivait à Mets 
ung appellé Dediet de Ville, dit le Lorain, 
serviteur du roy de Secille , et alla droit en 
la grande église de Mets attaichier à l'ung 
des gros pilliers d'icelle église une appellation 
contre Marandes, pour le fait de l'evesché 
de -Tout. Et incontinent que les chainoines 
de ladicte grande église eulrent cognoissance 
de ce cas, ilz cessèrent le service divin et 
en allèrent en chappistre où par eulx fut 
conclud de non plus cesseir et prindrent 
notaires et tesmoings, et là firent protestation 
comment le pays de Loraine estoit proichain 
de la cité et en l'evesché de Mets et de Toul , 
et que journellement les Lorains , estant de 
l'evesché de Toul, venoient en la cité de 
Mets , et que par cy devant ilz avoient des- 
jay cessé par plusieurs fois de chanteir, et 

s'ilz volloient tousjours cesseir , que ce seroit 
chose à eulx impossible ; car ilz n'ont et ne 
sçaveroient avoir la cognoissance desdits Lo- 
rains qui sont de l'evesché de Toul, qui vien- 
nent en Mets : et que s'ilz estoient de ce à la 
vérité informez, pour à eulx donneir peine 
et vexation , ilz se efforceraient de tant plus 
venir en la cité et frequenteir en leur es- 
glise, et si, à chescune fois, les convenoit 
cesseir le service divin, ce seroit chose scan- 
daleuse: et aussy s'ilz volloient ce faire et 
continuer, ilz estoient bien informez et au 
vray que leurs terres, seigneuries, dismes 
et revenues qui estoient au pays de Loraine 
et de Bair , leur seroient saisies. Pour laquelle 
chose, ilz protestoient envoier vers nostre 
sainct pere le pape pour luy remonstreir ce 
dessusdit et pour en faire ce qu'il plairoit à sa 
sainctité en ordonneir ; et que leur intention 
estoit de non plus cesseir jusques à ce qu'ilz 
averoient la response de nostredit sainct pere 
le pape. Et de fait, ledit jour meisme , firent 
chanteir leur grant messe , qu'il estoit près 
de midy quant ilz eulrent fait. 

Le londemain, qui estoit le septiesme jour 
de febvrier, se partit de Mets ledit Lorain, 
qui avoit apporté ladicte appellation : et en 
yssant par la porte, il donna à l'ung des 
portiers une lettre et luy pria qu'il la volcist 
porteir aux seigneurs du chappistre de la 
grande église. Et. estoit une deffiance que 
ledit Lorain leur faisoit et à leurs subgectz , 
pour l'injure qu'il dfsoit qu'ilz luy avoient 
faicte d'avoir cessé le service divin devant luy ; 
laquelle lettre estoit daltée du cinquiesme 
jour de febvrier. Et quant ledit portier l'eust 
apportée , on se apperceust du volloir dudit 
Lorain, que s'il eust eu l'entendement comme 
il le cuydoit avoir, il eust vollentiers fait du 
malvais. Mais son cuydier excedoit son en- 
tendement , pour ce que ladicte deffiance 
estoit daltée du cinquiesme jour et ilz avoient 
fait ledit cesse le sixiesme jour, qui estoit 
ung jour après la dalte de sa deffiance. Et 
en ce se demonstroit plus de malice forgée, 
tendant à malvaistié , qu'il n'y avoit de scens 
ne d'entendement. 

Le douziesme jour de febvrier, jour des 
bures , vint à Mets ô r Robert de la Marche , 
chevalier, acompaigné de cinquante hommes 
d'armes à chevaulx, bien en point; et fut 
logié en l'hostel seigneur Pierre Baudoiche, 



qui avoit à femme Bonne de la Marche, sueur 
dudit seigneur Robert. Et deux jours après, 
ledit seigneur Robert renvoya de ses gens 
la pluspart et se tint durant le caresme à 
Mets. Ledit seigneur Robert en sa jonnesse 
avoit esté chainoine de la grande église de 
Mets, et, pour ceste cause, il présenta aux 
seigneurs de chappistre que s'il leur plaisoit, 
il deffieroit le devantdit Lorain , qui les avoit 
deffiez, et tous ses aidans, et les garderoit 
bien de faire ou de porter aulcuns domaiges 
aux subgectz de chappistre et n'en voulloit 
rien : dont lesdits seigneurs de chappistre le 
remerciont tant qu'il leur fut possible. 

Puis, tantost deux jours après, assavoir, 
le quatorziesme jour dudit mois, seigneur 
Olry de Blamont envoya lettres aux seigneurs 
de chappistre de Mets , par lesquelles il leur 
prioit que une journée amyable fust prinse 
et tenue pour le fait des florins que le roy 
de Secille demandoit aux subgectz desdits 
seigneurs de chappistre, et aussy pour la 
deffiance que le Lorain leur avoit fait, comme 
cy devant est desclairié. A quoy lesdits sei- 
gneurs de chappistre se consentirent, et fat 
la journée assignée au lieu de Nancey, au 
premier jour de mars. Et, le dairien jour de 
febvrier, se partirent de Mets cinq chainoines 
du chappistre de la grande église , assavoir, 
seigneur Jaicque Damange, archidiacre de 
Mets, maistre Jehan Ghardelly, chantre, mais- 
tre Jehan Noël, cerchier, s r Jehan Philippe 
et seigneur Johannes Peltry ; et en allèrent 
à Nancey pour eulx compairoir à la journée 
qui leur estoit assignée. Si fut la deffiance 
du Lorain annihillée et en fut chargié le roy 
de Secille. Et quant aux florins qu'il deman- 
doit aux subgectz de chappistre, ilz en eul- 
rent accord. Aussy se trouvèrent à ladicte 
journée seigneur Andreu de Rineck et seig* 
Michiel le Gournais, ambedeux chevaliers, 
commis pour la cité ; et avec eulx maistre 
Claude Margeret et Martin Dinguenhem, clerc 
des sept de la guerre et exploitèrent tellement 
à ceste fois que ledit seigneur roy de Secille 
se désista de la demande des florins qu^il 
faisoit à ceulx de Chairexey, du ban que 
ledit seigneur Michiel le Gournais avoit audit 
lieu , et de ceulx de Trognuef , appartenant 
à l'abbé de S 1 Vincent. Mais touschant ceulx 
des villaiges que on tenoit en fied de luy, 
à cause de ses pays et duchés , on n'y peult 

pour icelle fois aultre chose bcsoingnier; et 
ne s'en volt desisteir de sa demande. 

Le vingt deuxiesme jour dç febvrier , morut 
Jehan Travalt, l'aisné, l'aman, demourant à 
porte Muzelle, lequel fut ensepvelli aux frères 
Baudes en habit desdits frères. 

Le neufv iesme jour du mois de mars, vint 
à Mets ung notaire de Toul, appelle Aubry 
Bricllis : pour laquelle venue , les curez de 
Mets et aultres gens d'église cessèrent de chan- 
teir, forsque ceulx de la grant église et de 
S'Saulveùr; car iceulx ne cessèrent point de 
chanteir ; dont plusieurs en estoient esbahis. 

Durant le temps que le devantdit seigneur 
Robert de la Marche estoit à Mets, le mais- 
tre eschevin , trese et conseil d'icelle traic- 
terent par ensemble et luy firent apoincte- 
ment qu'il seroit retenu painsionnaire de la 
cité pour vingt ans durant et averoit pour 
chescun an six cents francs de painsion, en 
telle condition que si on avoit affaire de luy, 
il debvoit servir la cité avec trois cents che- 
vaulx ou plus, et debvoit avoir chescun 
homme à chevaulx six livres pour le mois, 
et debvoit servir à ses perilz et fortunes. Et, 
avec ce, debvoit avoir ses plaices ouvertes 
touttes et quantesfois que la cité en averoit 
affaire : et de celle retenue en furent lettres 
passées et accordées. 

Le vingtiesme jour de mars , se partit de 
Mets ledit s r Robert et s'en alla à Florehange 
et le conduisont les soldoyeurs de la cité. 

1497. 

Le sire Nicolle Remiat, aman et eschevin, 
fut lait maistre eschevin de Mets, le jour de 
feste sainct Benoit en mars, mil iiij c xcvj, 
pour ung an finissant audit jour, Tan revollu, 
mil iiij c et xcvij , qui est Pan douziesme du 
règne de Maximilian. Et avoit ledit seigneur 
Nicolle Remiat desjay esté maistre eschevin 
de Mets, Tan mil iiij* et lxxxj. 

Le vingt neufviesme jour dudit mois de 
mars, revint à Mets Aubry Briellis, notaire 
de Toul , pour prendre la possession de la 
princerie de Mets , pour maistre Jehan Briel- 
lis , son frère ; pour la venue duquel , le cesse 
fut arrière en Mets par trois jours , sans chan- 
teir messe par touttes les églises , réservé en 
la grande église et à Sainct Salveur. 

Ledit seigneur Robert estant à Florehange, 
parmey pasques, fut adverti que le roy de 

Secille , duc de Lorainc , avoit assemblé ses 
gens pour l'aller assiegicr secrètement ; car , 
pour faire sadicte assemblée , il donnoit à en- 
tendre que c'estoit pour résister contre grant 
quantité de Bourguignons qu'il disoit qui 
voulloient passer par ses pays. Touttesfois ledit 
s r Robert s'en vint à Mets, le mercredy des 
festes de pasques ; et ainsy il fut bien assuré 
dudit duc de Loraine et de son entreprinse. 
Et pour entendre qu'il estoit ainsy, Jennon , 
le baistaird , capitaine dudit seigneur Rebert, 
s'en venoit à Mets, quatre jours après que 
ledit seigneur Robert y fut, lequel de rien 
ne se gardoit pt qui de ladicte entreprinse 
n'avoit aulcunement <?y nouvelles ; car il se 
tenoit à Esdan , appartenant audit seigneur 
Robert. Les gens de la garde dudit duc de 
Lorainc le trouvont au chemin vers Jouve- 
gney et luy couront sus, tellement qu'ilz tuont 
deux de ses gens et le prindrent prisonnier. 
En ce mesme temps , il fut nouvelle que 
ledit René avoit en vollunté de faire ung très 
grant desplaisir et grant dopmaige à la cité 
et au pays appartenant à icelle et estoit dé- 
libéré de le mettre en exécution , sans luy 
avoir desservi 5 et le tout , par malvais con- 
seil et rapport. Mais il y eult aulcuns bien 
veuillans et de bon conseil , tel que le comte 
de Salme , seig* de Viviers et baillis d'Alle- 
maingne , le Pollain de Harowé et aultres qui 
luy ostairent son couraige et tellement qu'il 
mitigea son ire et n'en fist rien. 

Le vingt neufviesme jour d'apvril , molrut 
dame Gertrude , fille seigneur Jehan Cha- 
versson et femme Renaît le Gournais , qui 
estoit jonne de vingt deux ans.. Et estoit en- 
ceinte d'enflant et fut ouverte, dont chacun 
estoit dollcnt et courroucé par la cité : et fut 
ensepvellie aux Cordelliers en habit des frères 
cordelliers. 

En ceste année , fut faicte alliance et con- 
fédération entre George, marquis de Bau- 
den , gouverneur du pays de Lucembourg et 
comte dç Chigney , du consentement du duc 
Philippe d'Austriche, d'une part, et les 
maistre eschevin, trese jurez et comunalté 
de ladicte cité de Mets d!aultre part , pour 
le terme de dix ans durant, contre touttes 
gens , de queille nation qu'ilz soient , saulfz 
et réservés contre nostre sainct pere le pape , 
contre l'empereur, le roy de France, le roy 
des Romains et Tevesque de Mets. Et en l'an 

après, le maicredy, vingt huictiesme jour de 
mars , fut cest edict crié à son de trompe par 
les carrefours de ladicte cité. 

Audit mois de may, vindrent et arrivont 
au pays de Mets grant quantité de Borgui- 
gnons qui estoient en nombre de environ 
cinq cents chevaulx et sept cents piétons, 
qui venoient de la haulte Borgoigne, dont 
il y avoit environ cent chevaulx bardez. Et 
pour les destourneir de passeir en Loraine, 
le roy René fist grande assemblée de gens 
et manda ses hommes feodalx de tous cous- 
telz. Lesdits Borguignons, de ce advertis, 
tirent tellement vers luy qu'il les laissa pas- 
seir legierement par ses pays. Et alors le 
sixiesmc jour de jung, lesdits Borguignons 
vindrent logier à Folville et à Juville et en 
plusieurs aultres villaiges de la terre de 
Mets. Et pource que on se fordoubtoit de 
leur venue , les seigneurs maistre eschevin , 
trese et comis pour la cité firent , le dieman- 
che précèdent, comandeir et assembleir tous 
ceulx des paroisches de Mets, qui estoient 
pour pourteir armes et bastons, en Tisle 
du pont des Morts, où furent trouvés en- 
viron trois mille hommes de pied de la cité, 
tous gentilz compaignons. Et pource que il 
y avoit plusieurs gentilz compaignons mal 
acoustrez et affin que nul n'eust excuse, la 
cité leurpresta hernex de piétons, picques 
et hallebardes , qui furent mises par escript 
par les eschevins et bannerots des parois- 
ches , pour savoir à qui on les avoit chair- 
giés. Et pareillement firent les seigneurs 
comis assembleir les gens des villaiges du 
pays et terre de Mets et les firent embaston- 
neir , et leur firent fuyr le meilleur de leurs 
biens ; car on estoit prest et délibéré de les 
assaillir et les deschasseir, si on véoit qu'ilz 
se volcissent trop longuement tenir en la 
terre de Mets. 

Incontinent que les seigneurs comis de la 
cité furent advertis que lesdits Borguignons 
venoient en la terre de Mets, Hz se assem- 
blèrent et se trouvèrent pour ceulx de Mets, 
tant de la cité comme des villaiges, bien 
quatre mille piétons, tous gens de fait et 
bien acoustrez , ausquelz ilz baillèrent banie- 
res et capitaines pour les conduire et me- 
neir. Et firent préparer pain, vin, vivres, 
artillerie et munition de guerre. "Et les sol- 
doieurs qui estoient aux gaiges , les sei- 



gneurs avec leurs serviteurs, les gens des 
paraiges et aultres qui debvoient fournir à 
la chevaulchée, et furent plus de trois cents 
chevaulx bien equippez et en bonne ordre, 
ausquelz ilz delivront banieres et capitaines 
pour les conduire. Et ainsy comme ilz es- 
toient prestz et appairilliez pour partir, les 
nobles de la duché de Lucembourg, qui 
pareillement se doubtoient de leurs terres 
et pays, se assemblèrent. Et, par l'alliance 
que le pays de Lucembourg avoit avec la 
cité , ilz vindrent à l'aide de la cité avec six 
vingt chevaulx , bien en point , qui furent 
logiés à Mets , et environ sept cents piétons 
qui furent logiés au dehors à Longeville et 
à Mollin, le douziesme jour de jung; et le 
londemain , vint encor quarante chevaulx et 
cent piétons des gens monseigneur du Fayt. 
Les capitaines des Bourguignons , advertis 
de ceste assemblée qui se faisoit contre 
eulx, envoyèrent prier aux seigneurs de la 
cité qu'ilz puissent parleir à eulx à Sainct 
Arnoult : à quoy se accordèrent les seigneurs 
comis à icelle affaire. Et allont , ledit jour 
meisme, à Sainct Arnoult trois seigneurs 
comis de la cité , accompaigniés de seigneur 
Robert de la Marche, du mareschal du pays 
de Lucembourg et du maistre d'hostel du 
marquis de Baulden, gouverneur du pays 
de Lucembourg. Et là se trouva le capitaine 
Alveraide, espaignol, duquel est cy devant 
fait mention , qui avoit servi la cité contre 
le duc René, à la guerre passée, avec plu- 
sieurs aultres capitaines bourguignons, et 
se apoinctont par ensemble que , le lon- 
demain, lesdits Bourguignons debvoient al- 
leir logeir tout hors de la terre de Mets , et 
debvoient passer par le pont à Mollin. Et 
la cause principalle pour quoy on craindoit 
de les soustenir et que chascun les deschas- 
soit , estoit pour ce que la pluspart estoient 

mallaides et infectez de la gourre, v et 

mallaidie de Naples et de plusieurs aultres 
infections. 

Durant ces jours, advint à Mets que, la 
première nuyt que ceulx de Lucembourg 
furent venus à Mets , le feu se boutta en une 
maison au Waid Billey , oultre Saille , appar- 
tenant à ung maire du hault chemin où fl 
estoit logié , et luy fut force de saillir hors 
en la rue par une fenestre : de quoy on fut 
fort esmeud en la cité. Et fut ladicte maison 

avec les biens de dedans tout airs; mais il 
n'y eult aultre domaige, si non que tout le 
peuple lut rellevé, doubtant trahison. Et 
se mist le peuple en bonne ordre telle que 
on n'avoit veu dès long temps la paireille 
en la cité ne si brief , au Champaissaille , en 
Chambre, aux portes, sus les murailles et 
à Porsaillis. 

Le londemain, les gens d'armes qui es- 
toient venus du pays de Lucembourg et 
aussy les piétons, s'en volrent retorneir en 
leur pays, et se assemblèrent les gens à 
chevaulx devant le pont Thieffroy, et là 
firent venir les piétons et passer devant 
eulx, tirant et allant le grant chemin de 
Laidonchamps. 

Ledit jour mesme, environ deux heures 
après midy, sorvint une grosse alairme au 
vaul et en ladicte cité de Mets. La cause 
fat pourtant que, à icelle heure, plusieurs 
seigneurs et bourgeois de la cité estoient 
allez veoir pour leur plaisir et passe temps 
jusques à Mollin, pour veoir Tannée des 
devantdits Borguignons, qui debvoient pas- 
seir par dessus le pont de Mollin à piedz et 
à chevaulx. Mais lesdits Borguignons prin- 
drent leur chemin aultre part: de la cause 
pourquoy, je n'en suis esté adverti; et tour- 
nont leur chemin vers Joiey, Corney, Airs 
et Ancey , par dessus les colstes , le chemin 
de Verdung. Le roy René, de ce adverti, 
doubtant qu'ilz ne retournaissent par ses 
pays, envoya sa garde pour les costoyer et 
contrechevaulchier. Ceulx de Chaistel Sainct 
Germain et de Rouzerieulle cuydont et pre- 
sumont que lesdits Lorains se fassent joincts 
et mis avec les Borguignons et qu'ilz volcissent 
descendre au vaul: parquoy se prindrent à 
sonneir l'alairme, et incontinent de l'ung en 
l'aultre fut tout le vaul esmeud jusques à 
Longeville , et , sans sçavoir ce que c'estoit , 
courroient Tùng ça , l'aultre là. Si fut 
aulcuns menteurs et rapporteurs de nouvel- 
les qui s'en vindrent jusques à la porte, 
criant alairme et dirent que Ton enmenoit 
les seigneurs et bourgeois qui estoient allez 
à Mollin, tant de Mets que du vaul. Pour 
lesquelles nouvelles la cité fut toutte es- 
meutte de l'ung des boutz jusques à l'autre , 
et courroit chescun aux bastons et ne sça- 
voient la pluspajrt que c'estoit, forsque on 
disoit que tout estoit perdu et que on en- 

menoit les seigneurs et bourgeois qui es- 
toient à Mollin et qu'ilz estoient trahis. Là 
eussiez veu les manans et habitans de la cité 
aussy esmeus et en peu d'heure que on les 
vist oncque, et couroient embastonnez par 
les rues, gettant à terre femmes et enflans 
par les rues , quant ilz les rencontroient. Là 
eussiez aussy veu les sergens et bannerots des 
paroisches courir par les rues , de maison en 
maison , comandeir , au nom de justice , aux 
femmes de porteir pierres et cendres sur les 
maisons et mettre pleines des cuves d'yawe 
devant les huis en la rue , et que les femmes 
et enffans se tenissent à l'hostel. Et y avoit 
si grant bruit par la ville qu'ilz ne se enten- 
doient l'ung à l'aultre et que on n'y eust pas 
oy Dieu tonnant. Mais quant la multitude 
des gens vinrent à la porte, ne les laissait 
on pas sortir hors de la porte jusques à ce 
que ilz furent tous assemblez. Et allont on 
chairgier en la grainge de la ville douze 
ou treize pièces d'artillerie : puis furent mis 
en belle ordonnance et ouvront la porte, 
et en belle ordre sortirent hors de la porte. 
Et y avoit aulcuns mal parlans qui avoient 
vollu interpreteir que aulcuns de Lucem- 
bourg leur avoient brassé celle trahison ; 
mais c'estoient touttes mensonges, comme 
bien se monstra le contraire. Car , alors que 
le bruit comença, lesdits du pays de Lucem- 
bourg n'estoient point plus loing que Laidon- 
champs. Et incontinent qu'ilz furent advertis 
d'icelluy bruit et trouble, ilz retournèrent 
arrière bien haistivement en l'isle du pont 
des Morts et vindrent veoir que c'estoit et 
quel bruit l'on menoit. Paireillement les 
seigneurs et gens des paraiges et les maistres 
et six des mestiers et le peuple se mirent 
tous en armes et saillirent chescun au lieu 
de sa comission, les ungs aux portes, les 
aultres en leurs tours, selon leurs mestiers 
et les aultres après ceulx qui estoient partis 
les premiers en l'isle du pont des Morts. Et 
en sortit tant hors de la cité que on les es- 
timoit environ cinq mille hommes, bien en 
point. Cependant qu'ilz estoient encor. en 
l'isle du pont des Morts , les nouvelles furent 
aportées que les Borguignons estoient logiés 
à Noviant et en la terre de Gorse et que ceste 
esmotion venoit par ceulx de Chaistel qui se 
avoient espoantés d'eulx meismes. 
Parquoy ceulx de Lucembourg s'en re- 

tournèrent en leur pays, et ceulx de Mets 
en leur cité. Et fut dit par les anciens et 
par les cstraingiers que jamais n'avoient 
veu ung peuple si bien et brief assemblé ne 
si bien ordonné en peu d'heures , sans co- 
mandement, constraincte ny ordonnance de 
jnstice. Aussy furent les portes et tours subi- 
tement fournies de ceulx qui debvoient estre 
chescun en la sienne , comme faire se debvoit 
pour les deffendre; qui estoit et fut une chose 
bien à prisier et louer. 

L'alliance et confédération entre ceulx du 
pays de Luçembourg et la cité de Mets es- 
toit telle que lesdits de Luçembourg debvoient 
venir à leurs despens : neantmoins le maistre 
eschevin, trese et conseil de ladietc cité en- 
voierent par touttes les hostclleries aval la 
cité par où ilz estoient logiés, et firent paier 
tous leurs escotz : parquoy ilz s'en retour- 
nèrent fort contens de la cité. 

Le dix septiesme jour de jung , ceulx du 
pays de Luçembourg, doubtant que lesdits 
Bourguignons ne deussent entreir en leur 
pays , mandèrent ausdits maistre eschevin et 
trese de Mets qu'ilz leur volcissent envoyer 
jusques à vingt cinq chevaulx. Et incontinent 
lesdits de Mets y envoierent à grant diligence 
et y fut comis , pour les conduire , s r Jehan 
Chaversson et Michiel, son filz, bien montez 
et equippez. Et firent tant lesdits de Luçem- 
bourg qu'ilz les deschaisserent hors de leur 
pays, comme avoient fait leurs voisins. 

Le vingtiesme jour du mois de jung, es- 
pousa Thiebault le Gournais, filz seigneur 
François le Gournais, aman et eschevin , Per- 
rette, fille seigneur Perrin Roucel , l'eschevin , 
qu'il eult de dame Françoyse, sa femme, 
fille seig r JeoÛroy Cueur de Fer, chevalier, 
qui furent ; laquelle Perrette n'avoit que en- 
tre neuf et dix ans et estoit en la mainbur- 
nie de seigneur Wirjat Roucel, chevalier, 
son oncle, par la devise dudit seig r Perrin 
Roucel. Et fut le mairiaige fait sans le gré, 
consentement et vollenté dudit seig r Wiriat : 
et de fait, ledit seig r Wiriat y volt mettre 
débat pourtant qu'elle estoit en sa mainbur- 
nie et qu'elle estoit trop jonne. Et y eult 
grant question, pourtant que ledit Thiebault 
se boutta en la place de Tallange, apparte- 
nant la mitte à ladicte Perrette , de part son- 
dit pere , et qu'il volt constraindre ledit s r 
Wiriat de luy désister des cens et heritaiges 

de ladicte Perrette et luy faire délivrance des 
biens meubles et hernex, debtes et gaiges 
dudit seigneur Perrin et rendre compte des 
levées et receptes que ledit seigneur Wiriat 
avoit faictes pour ladietc Perrette, depuis la 
mort et trespassement dudit seigneur Perrin, 
son pere. Touttesfois ilz culrent accord. 

Le premier jour de septembre de ceste 
présente année, ung Allemant, nomé Zayer, 
hoste des Trois Roys en la rue des Allemans, 
oultre Saille , fist dresscir et esleveir au hault 
de Desiremont une croix de pierre où estoit 
l'ymaige du crucefis, avec le bon laron d'ung 
costel et le mal vais de l'aultre : et devant, 
l'ymaige de la vierge Marie et celle de sainct 
Jehan , qui sont touttes droictes devant ledit 
crucefis , avec la lanterne , le troneque et ce 
qui en dépend, comme présentement on les 
puelt encor veoir. Et fist ledit Zayer tout 
faire de ses deniers et mailles avec les ap- 
partenances, réservé la maison où l'herraite 
se tient, que seigneur Françoys le Gournais, 
chevalier, ait depuis fait faire à ses despens. 
Puis , le dix huictiesme jour dudit mois , ledit 
Zayer fist encor dresseir et eslevoir cinq aul- 
tres croix de bois avec les taubleaux où sont 
figurez les misteres de la passion , et qui sont 
depuis la cipmetiere de S 1 Euquaire jusques 
au pied des degrez devant le pont Rengmont. 
Et monstrent lesdictes croix le chemin avec 
les stations. 

Le quatorziesme jour dudit mois de sep- 
tembre , jour de l'exaltation saincte Croix , 
qui estoit le jour de la foyre à Thionville, 
environ les quatre heures après midi , subi- 
tement se esleva ung estourbillon de vent 
qui ne dura point plus d'ung quart d'heure, 
sans tonnoire ne aloyde, avec ung peu de 
pluye. Et fut cestuit estorbillon si impetueulx 
qu'il n'y avoit homme vivant qui jamais oyt 
parloir d'ung semblable ; car il abaitist en 
plusieurs lieux, tours, clochiers, maisons, 
grainges ; raya arbres et abaistit cheminées. 
Et fist au pays de Mets pour plus de mille 
florins de domaige , d'arbres rayés et rom- 
pus, gettés les ungs sur les aultres, la racine 
en hault, et estoit merveille de les veoir. 
A Mets , en la court l'evesque , il emportait 
et rompist ung grant pan du tilz et y fist 
grant domaige : aux Proischeurs de Mets, 
rompist deux grosses bouttées de pierre de 
l'église, et fist au convent plusieurs aultres 

grans domaiges, montant à plus de deux 
cents livres. Il rompist les grans verrières de 
dessus le portai de Sainct Simphorien et les 
pierres ; et raya et rompist partie des gros 
ormes de dessus Sainct Hillairc : il abaitist le 
tilz du clochier de S 1 Ferrois , et descouvrist 
plusieurs tours des murailles de la cité, et 
rompist plusieurs verrières et descouvrist plu- 
sieurs clochiers et maisons. Et sembloit que le 
dyable emportoit les escailles et les tuylles 
en Pair, tellement que les gens ne se sça- 
voient où boutteir, et pensoient que le monde 
deust finir, et fist domaiges innumerables. 
Et fut trouvé que par tout le monde avoit 
fait ung pareil temps. A Thionville, la force 
du vent renversa une nef dedans Muzellc, 
toutte chargée de gens; mais, la Dieu mercy, 
n'y eult personne noyé, car subitement fut 
secourue. Et fist ce vent grant domaige aux 
pelletiers et encor plus aux merciers et aul- 
tres, vendant et aichettant leurs marchandises, 
à la foyre de Thionville , par dessus les fossez , 
hors de Thionville ; car ledit vent leur lança 
la pluspart de leurs pouldres, espices et aul- 
tres marchandises dedans lesdits fossés de la 
ville. 

Audit mois de septembre, fut abaitue Tune 
des tours de Charlemaingne estant en la grant 
église de Mets , du costel vers Chambre, pour 
faire et comenceir une bouttée contre le nucf 
ouvraige du cueur Nostre Dame la Tierce, 
que le grant vicaire de l'evesque faisoit faire. 
Aultrement on n 1 eust peu parfaire ledit cueur 
de Nostre Dame , si les seigneurs du chap- 
pistre n'eussent permis abaitre ladicte tour 
pour faire ladicte bouttée. 

En celkiy temps, la paix lut faietc entre 
le roy René de Secille et seigneur Robert de 
la Marche, et quicta ledit seigneur Robert 
Faction qu'il faisoit audit roy pour la plaice 
dont il faisoit demande, pour la somme de 
dix mille florins de Rin que ledit roy luy 
debvoit donoeir pour une fois. Et luy donnoit 
encore, sa vie durant, chescun an, douze 
cents francs, monnoie de Loraine, de paiu- 
sion , et parmey ce qu'il debvoit ravoir Jcn- 
non , le baistaird , franc et quicte , lequel 
dès long temps estoit prisonnier audit roy de 
Secille. Et au debout de deux jours , après 
ledit accord fait , ledit seig* Robert , estant à 
Florehange, fut adverti que les Lorains le 
voUoient leveir et enmeneir : parquoy il se 



partit et en alla en son fort chaistel de Es- 
dan , et depuis il ne se fya trop fort en eulx 
et fut derechief la guerre esmeutte. 

Le dix septiesme jour d'octobre, vint à 
Mets dame Margueritte , sueur dudit roy René 
de Secille, que on menoit à Siercque, pour 
espouseir le Lantgrave de Hesse ; et ledit roy, 
son frère , coucha à Gorse et la roync à Rol- 
lay. Et vint par yawe et en alla descendre en 
la maison qu'on dit Vuidcbouteillc, devant le 
monaisteire de S 1 Vincent , qui estoit apparte- 
nant à Philippe de Raigecourt , s r d'Ancerville ; 
et en alla soupper en la maison de Passe- 
temps, appartenant au seigneur Raudoiche. 
Et, de part la cilé, luy fut fait présent d'ung 
beaul bechiet d'argent, val lant environ quatre 
vingt francs. Et, le londemain, elle se partit 
et en alla couchier à Thionville. Et, le di- 
xiesme jour de novembre , revindrent en Mets 
le bastaird de Callaibre et les aultres seigneurs 
et dames de Loraine qui avoient esté au 
conduire ladicte dame Margueritte. 

Audit temps, fut renouveflée et refaicte la 
paix entre ledit roy de Secille et s r Robert 
de la Marche, et luy délivra ledit roy les 
dix mille florins qu'il avoit escordé luy don- 
neir avec les douze cents francs de painsion , 
par tel que ledit seigneur Robert renonçaist 
aux gaiges et alliances de la cité de Mets ; 
et se monstre en cela la variété qui est en 
l'homme comme, pour pecune, revocqueir 
sa foid et promesse. Et ainsi les vingt ans 
qu'il avoit accordé de servir la cité, furent 
tost faillis et passés. 

Aussi audit temps, l'on faisoit gros gait en 
la cité de Mets pour certaines nouvelles et 
rapports que on avoit desclairiés aux seigneurs 
de la justice d'icelle cité. 

La vigille de la chandclleur, par nuyt , 
les glaices de la rivière de Muzellc se rom- 
pirent et vinrent à l'avallée par si grant ha- 
bondance devant les baires du moyen pont , 
qu'il convint relever plusieurs personnes pour 
ayder à hausser les baires et , à force de gens , 
destrapper les glaices qui s'estoient enmon- 
cellées , affin que celle qui venoit après , peust 
passer par dessoubz lesdictes baires , ou aul- 
trement elle estrangloit et estouppoit les ar- 
ches ; car les glaiçons estoient deux grans 
piedz d'espaisseur et encor plus. Et , par la 
force qu'elle corroit à l'avallée , elle rompist 
le pont de bois par où l'on soilloit aller au 

petit Saulcis du mollin à .vent; et enmena 
celle glace dudit pont plus de quatre vingt 
piedz de long. 

Item, le huictiesme jour après la chandel- 
leur, estoit le temps tant biaul et tant clair 
que les gens s'en resjoyssoient. Parquoy, au 
gras temps, ilz se desguisoient à grans trou- 
piaulx, et s'en alloient raver par la ville à 
grant compaîgnie , seigneurs et dames , bour- 
geois et bourgeoises , gens d'esglise et aultres 
manières de gens, chascun sellon sa sorte. 
Et y fist on plusieurs bonnes fairces et mo- 
rallités , entre lesquelles fut faicte par les sei- 
gneurs une chose bien à prisier et de grant 
renommée ; car il fut faict ung geans dont 
le corps estoit faict et tissu d'osier en manière 
de chairpaigne. Et estoit celluy geans vestu 
et couvert d'ung riche habit troussé et tray- 
nant jusques aux piedz ; et sortit de la mai- 
son seigneur Regnault le Gournais , l'eschevin, 
demourant au Nuef bourg. Et estoit celluy 
geans environ de quinze piedz de hault, et 
puissant à l'avenant, avec une grosse teste, 
ung nez camus, les cheveulx creppés et re- 
tourtilliez : et portoit cruelle chiere avec de 
gros ainneaulx aux oreilles ; et alloit et mair- 
choit par la ville avec ung gros baiton en 
sa main, comme si ce fust esté ung propre 
geans ; car par art il estoit porté d'ung fort 
homme, duquel on ne véoit rien que les 
piedz ; et luy faisoit celluy homme par engins 
tourner la teste çà et là et rayller les yeulx , et 
estoit moult cruel à veoir. Puis , quant il eust 
esté mené par toutte la cité avec belle com- 
paîgnie de déguisés , ung aultre jour après , 
luy fut faicte une geande, tout de pareille art 
et estouffe, laquelle fut mise en F nos tel du 
seigneur Ni colle de Heu. Et, le jour du gras 
mairdy, saillit arrière ledit geans de l'hostel 
dudit seigneur Regnault , et lut mené avec 
trompette , menestré et tambourin en la mai- 
son dudit seigneur Nicolle de Heu, et là l'on 
luy fist fiancer ladicte geande , et en fist on 
ung mariaige ; puis leur lut donné une danse, 
et après sortirent de leans et furent en grant 
triumphe parmy la cité. Et portoit la geande 
l'ung des serviteurs dudit seigneur Nicolle, 
c'est assavoir, il estoit dedans qui mairchoit 
et la faisoit tourner et virer et saulter, comme 
il voulloit. Mais ilz estoient si bien couverts 
et leur habit si bien fait que l'on ne véoit 
que les piedz de celluy qui la portoit: et 

ainsy furent menés par la ville le geans devant 
et la geande après , acompaigniés dudit sei- 
gneur Nicolle de Heu , dudit seigneur Re- 
gnault, de seigneur Nicolle Remiat, alors 
maistre eschevin de Mets. Puis , en ce temps, 
y avoit à Porsaillis une grosse compaignie 
des voisins , lesqueîx entre eulx avoient fait 
ung abbé, et estoit celluy abbé cotturier, 
jonne homme et le meilleur compaignon du 
monde. Celluy abbé , avec toutte son abbaye, 
femmes et hommes, furent mandés pour aydier 
à conduire le geans et la geande et furent 
priés aux nopees. Et ilz y vinrent tous , femmes 
et hommes , josnes et vieulx , si richement 
habillés et desguisés qu'il n'estoit possible de 
mieulx, et estoit chose honnorable et mer- 
veilleusement joyeuse. Et fut leu ung dictier 
devant la grant église par ung prestre ha- 
billé en fol, nommé messire Hugo Hairan, 
lequel estoit monté sur ung cheval et disoit 
chose pour rire , touchant le mariaige du 
geans et de la geande, et courroit tout le 
peuple pour les veoir. Et, au retour, furent 
ramenés en la court dudit seigneur Nicolle de 
Heu, seigneur d'Ainerey : et là fut juée une 
très bonne et joyeuse fairce. Et pub, ce fait, 
on remenait ledit géant et ladicte geande en 
l'hostel dudit seigneur Regnault, et les mist on 
couchier ensemble pour faire des josnes. 

Le sabmedy devant la sainct Remey, avint 
que ung prestre appellé seigneur Otho Blan- 
chair, frère de Baudat Blanchair, l'aman, avoit 
tellement suborné et séduit une ancienne 
femme , appellée Peronne , femme Jehan Mal- 
monté , qui fut , que ladicte Peronne s'en 
alla avec ledit seigneur Otho qui l'enmena 
à Onville. Et quant elle y vint, elle fut 
prinse , enmenée et détenue l'espaice de dix 
sepmaines, sans sçavoir où elle estoit, jus- 
ques à ce que Cathin , fille de ladicte Peronne 
et femme Jehan Collesson, l'esguillestier, de- 
meurant devant l'église de S le Croix , s'en alla 
devant justice remonstrer le cas et priant 
que ledit seigneur Otho fust constrainct de 
restituer ladicte Peronne , sa mère. Sur quoy 
ledit seigneur Otho priait que ledit Jehan 
Collesson volcist aller à Nancey et que ledit 
seig* Otho leur monstreroit ladicte Perone; 
et ledit Jehan Collesson fut content d'y aller 
par ainsy qu'on la Iaissast parler à luy, pour 
sçavoir si elle y estoit de son gré ou non ; 
et y fut ledit Jehan Collesson et deux de ses 

amis avec luy. Mais quant ilz vinrent 
à Nancey, ladicte Peronne n'y estoit point , 
et la convint aller quérir par ledit seigneur 
Otho qui Tamena par nuit à la lanterne et à 
la conduicte d'ung clerc sans lequel elle ne 
osoit parler audit Jehan Collesson, et ne peult 
oncque parler à elle à part comme il avoit 
esté apoincté : et ainsi s'en revint et en alla 
Ëtire relation devant messeigneurs de justice. 
Et sur cet y lut procédé tellement que, le 
dixiesme de mars, ledit seigneur Otho fut 
prins par deux sergens des trese et mené en 
l'hostel du doyen. Et incontinent les ordi- 
naires de monseigneur l'evesque reclamont 
ledit seigneur Otho. Et, le londemain, aux 
quatre heures après midi, messeigneurs de 
justice et lesdits ordinaires se trouvont en- 
semble en la chambre des trese, et illec leur 
fut présenté par seig* François le Gournais 
et Jehan de Viller, ambedeux trese et à ce 
commis par leurs compaignons trese, que s'ilz 
vouloient promettre de tenir à tel ledit sei- 
gneur Otho de faire revenir ladicte Peronne, 
qu'ilz leur delivreroient ledit seigneur Otho. 
Sur quoy lesdits ordinaires se tiront en la 
chambre des comtes et, quant ilz eulrent 
parlé ensemble, ilz revindrent en la chambre 
des trese et firent response que sur la pro- 
messe que messeigneurs les trese leur requé- 
raient de faire, qu'ilz n'en estoient mie bien 
conseilliés et qu'ilz s'en conseilleraient et 
donroient response ; et lesdits deux seigneurs 
trese leur donnont avis pour eulx conseiller, 
protestant de leur avoir présenté raison en 
temps deheu et de non encheoir en quelque 
deffault envers monseigneur l'evesque et ses 
officiers. Et l'aultre lundi après, qui hit le 
douziesme jour de mars , ledit seig* François 
et ledit seigneur Jehan de Viller delivront 
ledit seigneur Otho en la main desdits offi- 
ciers de monseigneur l'evesque, devant la 
maison du doyen de la cité, en présence de 
notaires et tesmoings , en condition que les- 
dits officiers tenroient à tel ledit seig r Otho 
qu'il feroit revenir ladicte Peronne en la cité 
en sa franchise et liberté comme elle estoit 
au jour qu'il la enmena; et que, au cas qu'ilz 
ne le feroient, ilz protestoient que si les amis 
de ladicte Peronne en faisoient aulcuns des- 
plaisirs ausdits officiers de eulx et leurs com- 
paignons de justice, les en avcroient assés 
advertis et s'en averoient assés acquittés et 



deschargiés ; oultre plus que Finterest et of- 
fense que ledit seigneur Otho ait fait en la 
cité, fust amendé. Et sur ce fut respondu 
par seigneur Mathis de Tehecourt, officiai, 
qu'ilz en feroient tellement que messeigneurs 
de justice et les amis de ladicte Peronne en 
seroient et debveroient par raison estre con- 
tens. Et consequemment ledit Collesson et 
sadicte femme requérant ausdits officiers que, 
sans figure de procès, ilz tenissent à tel ledit 
seigneur Otho qu'il feist incontinent revenir 
ladicte Peronne ou si non : et s'il en ensui- 
voit quelque oeuvre de fait contre lesdits 
officiers, qu'ilz s'en voulloient porter tout 
quictes. Et de tout fut demandé instrument 
par ledit seig* François et Jehdn de Viller, 
comme justice, et par ledit Collesson et sa- 
dicte femme, comme amis de ladicte Peronne. 
Ladicte Peronne revint, le dix neufviesme 
jour de mars , et ledit seigneur Otho fut mis 
hors de prison où il estoit en la court l'e- 
vesque , et alloit aval la court ; mais il ne 
fut encor point délivré. 

1498. 

Quant le milliaîr courrait par mil iiij c et 
xcviij, qui estoit la xiij 6 année du royaulme 
du devandit Maximilian, fut alors fait, créé 
et esleu pour maistre eschevin de Mets le s r 
Wiriat Roucel , chevalier, qui l'avoit ja esté 
l'an mil iiij c et Ixxviij. Et forent à l'acom- 
paigner monseig 1 * Robert de la Marche et ung 
seigneur de Bourgongne qui estoit capitaine 
de Bruges, lesquelx deux seigueurs furent 
esleus pour le meneir et acompaigner ; et le 
menont quérir les abbés en la plaice Sainct 
Saulveur et revindrent à Sainct Pierre devant 
le moustier et puis allèrent quérir monsei- 
gneur le cerchier en la grau t église, et puis 
revindrent audit Sainct Pierre. Et quant il 
fut fait maistre eschevin, ilz le menont à S te 
Marie faire le sairment accoustumé et puis 
revindrent devant le moustier, et plusieurs 
aultres grans seigneurs fourains avec eulx et 
tous les seigneurs de Mets après. Et quant 
ilz vinrent devant le moustier, ledit maistre 
eschevin les remercia et print congié d'eulx 
et s'en alla en la chambre des trese faire le 
sairment en la main de messeigneurs les 
trese, et le seigneur Robert et les aultres 
seigneurs fourains s'en allont disner en l'hos- 
tel dudit maistre eschevin. 

En celluy temps , le devantdit seigneur de 
la Marche achetait à Pierre Coppat, le mair- 
chant, citain de Mets, la maison appellée la 
Joyeuse Gairde, scituée au Tombois et en 
paiait quinze cents livres metsains, après treize 
livres huict solz qu'elle debvoit chescan. Et 
tantost après, il y vint demourer, luy, sa 
femme et ses enffans. 

Environ le mois d'apvril , encomençairent 
messeigneurs de chappistre de la grant église 
de Mets à ouvrer pour le cueur de ladicte 
grant église. Et quant ilz eurent cauvé bien 
parfond en la terre pour faire la seconde 
bouttée, la terre cheut par ung jour de la 
dedicaice s 1 Estienne : touttesfois, la Dieu 
merci, il n'y eult personne aiïbullé, car on' 
n'y ouvroit point pour celluy jour. 

Aussi en cellui temps, je, i'escripvain de 
ces présentes, eus de Ysabellin, ma femme, 
ung filz, nommé Jehan, lequel s'il eust vescu 
longuement, je croy qu'il eust esté clerc et 
bon estudiant; car, à l'heure qu'il molrut, 
de son aige n'en avoit point en la cité de 
Mets de plus ardent à l'estude ne qui sceust 
mieulx de sa jonucsse. Mais Dieu le m'osta 
par une mortalité assés subittement, dont 
j'en fus grandement courroucé et desplaisant. 

Le douziesme jour du mois d'apvrH, vin- 
drent nouvelles que le roy Charles de France 
estoit mort à Amboise , le septiesme jour 
dudit mois. Et incontinent après la mort 
dudit seigneur roy , monseigneur d'Orléans , 
qui debvoit succéder à la couronne, mandait 
audit seigneur Robert de la Marche qu'il 
allast devers luy et quïl luy feroit bonne 
chiere. Et tantost ledit seigneur Robert se 
partit de Mets et s'en alla vers ledit seigneur 
duc d'Orléans et laissa sa femme en sa mai- 
son à Mets, enceinte d'enffant. 

Le quinziesme jour de may, on fist le ser- 
vice du roy Charles de France eu la grant 
église de Mets par rordouuance de messei- 
gneurs de la cité et des seigneurs de chap- 
pistre. Et y furent touttes les quaitre ordres 
de mendians , assavoir, les Carmes , les Pres- 
cheurs , les Augustins, les Cordelliers et avec 
eulx les frères de l'Observance et les moines 
des abbayes de Sainct Vincent, S 1 Amoult, 
S 1 Simphorien , S 1 Clément et Sainct Martin 
devant Mets et tous les curez de Mets. Et 
mandont messeigneurs de justice quérir les 
eschevins des paroisches et leur ordonnont 



que de chacune paroische il y eust deux 
torches, le fort portant le foible, pourtant 
qu'il y a des plus grosses paroisches Tune 
que l'autre et qu'il y eust de chacune pa- 
roische trois des chappellains de la messe 
nostre dame qui dissent messes en la grant 
église : ce qui fut fait. Et y furent les seigneurs 
et gens de liguaige et grant quantité dépeuple. 
Et estoit la coronne du cueur emprinse, 
pleine de cierges ; et estoit la présence en la 
nef et y avoit ung tabernacle de bois, lequel 
estoit tout plein de cierges emprins , et aux 
quatre cornalx y avoit quatre gros cierges 
esquelx estoit attaichié à chacun ung escu 
armoié des armes dudit seigneur roy. Et 
chantait la grànt messe le souflragant. 

Le vingt septiesme jour de may, fut sacré 
pour roy de France Loys, duc d'Orléans, 
en la cité de Rains. Et à icelluy sacre y 
eult tant de noblesse comme d'aultres gens, 
qu'ilz estoient estimés à cent et cinquante 
raille personnes , entre lesquelles furent aul- 
cuns des seigneurs de la cité de Mets, qui, 
à celluy sacre, furent faits chevaliers, c 1 est 
assavoir, seigneur Conraird de Scrriere, sei- 
gneur François le Gournais , seig* Nicolle de 
Heu et seig r Claude Baudoche, filz à seig r 
Pierre Baudoche, aman et eschevin. Et re- 
tournairent en Mets lesdits seigneurs Conraird 
et Claude avec le seigneur Robert de la 
Marche, le premier jour de jung, et lesdits 
seigneur François et seigneur Nicolle de Heu 
revindrent le, second jour de jung. 

Durant les festes de la pentecouste, futjué 
en la plaicc en Chambre le jeu de s* Alexis. 
Aussy durant icelles festes , c'est assavoir , le 
mercredi , par l'ordonnance de l'église et de 
justice , fut faicte une procession generalle , 
laquelle se fist pour prier à Dieu qu'il voul- 
cist garder et préserver les biens de terre: 
et aussy pour prier pour la paix ; mais prin- 
cipallement c'estoit pour une malladie qui 
alors regnoit, appelée proprieulle et roge- 
rieulle; car alors on ne véoit que enflW 
mallades de ladicte malladie, et d'icelle en 
morut biaucopt. 

Le septiesme jour de jung, y eult ung 
compaignon battu par les carrefours et jusques 
mers de la porte Serpenoise pour aulcunes 
parolles qu'il avoit dictes. Et à la fin dudit 
mois , y eult six compaignons qui vinrent à 
Falley nuictamment et volrent rompre la 

maison d'ung prestre. Pour laquelle chose, 
ledit prestre s'enfuyt et vint à la porte du 
pont Thieflfroy huchier tellement que les gair- 
dains furent relevés et se mirent ensemble pour 
aller veoir que c'estoit, et tronvont lesdits 
compaignons et les amenont : de quoy il 
en eschaippait ung et les aultres cinq furent 
amenés en l'hostel du doyen et furent menés 
le sabmedi après pour les pendre et estran- 
gler. Touttesfois, à la prière de monseigneur 
de Verdun, pourtant qu'il y en avoit ung 
qui estoit de Dieullewair, et à la prière d'aul- 
tres seigneurs qui en firent prier en sa fa- 
veur, ilz eulrent tous cinq grâce, et furent 
quictes sans quelque pugnition ou bannisse- 
ment et vinrent bientost en la cité et allont 
visiter le doien , leur hoste. 

Le dix septiesme jour de jullet, espousa 
Renaît le Gournais Alixatte, fille seigneur 
Nicolle Remiat, aman et eschevin, auxquelles 
nopces y eult grande feste et y eult trente 
que menestriers , trompettes , tabqurins, viol- 
liers , rebecques et aultres instrumens. Lequel 
Renaît avoit ja heu à femme Gertrude , fille 
seigneur Jehan Chaversson. 

Le vingt septiesme jour d'aoust , jour des 
annalz plaitz, espousa seigneur Claude Bau- 
doîche, chevalier, filz seigneur Pierre Bau- 
doiche , aman et eschevin , Philippe , fille 
seigneur Conraird de Serrierre , chevalier , 
lequel seigneur Conraird avoit espousé dame 
Claude, fille dudit seigneur Pierre Baudoiche. 
Et aux nopces dudit seigneur Claude y eult 
grande feste et y eult plusieurs seigneurs et 
dames du dehors. Et alla F espousé , qui estoit 
jonne filz, à teste couverte; et n'avoit l'es- 
pousée nulle ermine. Et menoient l'espousé 
deux hommes , assavoir , monseigneur de So- 
rey , gendre audit seigneur Pierre , et le sei- 
gneur de Malbert. Et y eult quarante que 
menestriers que tabourins que leus, rebecques 
et çhievrcs ; et n'y fureut point les menestriers 
de Mets , pourtant qu'ilz avoient prins les 
airmes et arialz de la cité que messeigneurs 
les sept de la guerre leur avoient donnés au 
nom de la cité , et ledit seigneur Pierre disoit 
que c'estoit à luy affaire de les donner, et 
pourtant ledit seigneur Pierre jura qu'ilz ne 
corueroient ja ausdictes nopces. 

Le vingt quatriesme jour de septembre en 
suivant , le roy des Romains en retournant 
de la haulte Boùrgongne, là où il avoit 



mené la guerre aux François , vint et arriva 
en la cité de Toul , et n'y demourait que une 
nuit. Et le xxvij e jour dudit mois , vint ledit 
seigneur à Mets , de quoy on fut bien empes- 
chié de ainsy subitement préparer son logis. 
Touttesfois on print tant de gens par les parois- 
ches avec charpentiers et verreniers que la 
court l'evesque fut tout à cop préparée et 
fournie de foin, d'estrain, de bois, de charbon , 
et, avec ce , y furent préparés vingt trois lictz 
estouffés , qui furent prins en l'hospital. Et 
luy furent les seigneurs de la cité au devant 
jusques à Mollin , et avec eulx le maire de 
porte Muzelle, car pour celle nuit, il avoit 
couchié à Gorze. Et eulx venus luy présen- 
taient les clefz de la ville ; mais incontinent 
il les rendit et dist que si on avoit bien gou- 
verné au temps passé , que on gouverneroit 
encor aussy bien ou mieulx à l'advenir. Et 
après ce dit , se mirent en chemin et entrè- 
rent à Mets par la porte Serpenoize , et illec 
il fist les sermens acoustumés en la main du 
maistre eschevin de la cité , qui alors estoit 
le seigneur Wiriat Roucel , chevalier. Et en 
ce lieu se trouvaient les gens d'esglise avec 
les quaitre ordres mendians , et portoit mon- 
seigneur le vicaire la vraye croix de la 
grande église. Et y avoit environ quaitre 
cent pillez de cire que la cité y avoit or- 
donnés, et ung ciel de drap d'or avec des 
franges cntour de soie blanche et noire ; 
mais ledit seigneur ne volt point estre des- 
soubz pour celle fois. Et alors entrairent en^ 
la cité , chcvaulchant par la grant rue jusques 
sur le tour de Fornelrue , et là prinrent leur 
chemin en la grant église. Et estoit ledit 
seigneur vestu d'une robbe courte de noire 
velours à la façon d'Allemaigne , et estoit 
monté sur ung cheval grison , qui estoit de 
grant prix. Et quant il vint en la plaice 
devant la grant église , il mist pied à terre 
et alors entrait dcssoubz le ciel, lequel fut 
porté par quaitre chevaliers des plus nobles 
de la cité. Et , en entrant au portai de la- 
dicte gra^t église , monseigneur le vicaire se 
arestait en ce lieu et luy donnait à baisier 
la vraye croix ; et là fist encor ledit seigneur 
roy aulcun serment et puis entrait en icelle 
église , de laquelle les cloches sonnèrent et 
les orgues juoient: et, avec ce, les chantres, 
estant au cueur d'icelle église, chantoient en 
chant mélodieux Te Deum laudamus ; et y 

avoit uDg grant et merveilleux luminaire au 
cueur (Ticelle église. Et puis après son orai 
son faicte , il partit et s'en alla logier devant 
Sainct Vincent, oultre Muzelle, en l'hostel 
seigneur Pierre Baudoiche , qu'on dit en Passe 
temps. Et son escuyerie fut logiée en la cour 
l'evesque , en laquelle y avoit bien quarante 
personnes , quarante chevaulx de selle et vingt 
chevaulx de hernex, et «soignèrent les sei- 
gneurs de la cité à ladicte escuyerie de foing 
de litière, de bois, de faixins et de charbon 
Et pareillement firent en Phostel dudit sei 
gneur Pierre pour la cuisine du roy et de 
ses gens. Puis , au jour en suivant , messei- 
gneurs de la cité firent plusieurs présents, 
tant au roy que aux princes qui estoient avec 
luy , c'est assavoir, audit seigneur roy huict 
cowes de vin , cinquante quartes d'avoine , 
huict buefz, vingt deux chastrons gras, et 
douze grandes tasses d'argent, pesant trente 
six marez , deux onces moins. Item , au 
duc de Saxe et au duc de Clereberch, six 
cowes de vin , dix buefz , dix neuf chastrons 
et quarante quartes d'avoine , pour eulx 
deux ensemble, car ilz estoient logiés en- 
semble en l'hoslel du vicaire monseigneur 
Fevesque. Pareillement au comte Henry de 
Furstembourg ung buef, une cowe de vin, 
six chastrons et douze quartes d'avoine. Puis 
au seigneur Philippe de Naussow ung buef, 
une cowe de vin, huict chastrons et dix quartes 
d'avoine. Item , au riche duc , George de 
Bawiere , deux cowes de vin , deux buefz , 
douze chastrons et vingt quartes d'avoine. 
Et pour lesdits presens à faire furent commis 
le seigneur Michiel le Gournais , le seigneur 
Regnault le Gournais , le seigneur Andrieu de 
Rineck et le seigneur François le Gournais , 
tous quaitre chevaliers. Au lundemain, qui 
fut le vingt huictiesme de septembre, ledit 
seigneur roy vint oyr la grant messe en la 
grant église , en laquelle y eult une merveil- 
leuse teste de chantres et d'orgues ; et estoient 
avec luy tous ses princes, avec aussy tous 
les seigneurs de la cité ; et le vingt neufviesme 
jour et dernier de ce mois, le roy oyt la 
messe à Sainct Vincent. 

Durant ces jours, c'est assavoir, le pre- 
mier jour d'octobre, vint le roy de Secille, 
duc de Bar et de Loraine, à Mollin, pour 
parleir audit seigneur roy des Romains , 
lequel , après disner, montait à cheval , ac- 



compaigné de ses princes et des seigneurs 
de la cité; et tous ensemble se transportai- 
rent à Mollin. Et dîsoit on que là se debvoit 
trouver l'ambassalde du roy Loys de France, 
et qu'ilz volloient traicter de faire paix et 
alliance entre iceulx deux princes , le roy des 
Romains et le roy de France. Et , à ce jour, 
les seigneurs de la cité envoyairent à Mollin 
deux cowes de vin et six quartes de pain 
cuit, avec des fruietz, pour banequeter ceulx 
qui en avoient besoing. Et aussi , à ce meis- 
me jour, vint à Mets l'ambassalde du roy 
d'Espaigne et pareillement l'ambassalde au 
duc de Millau , pour besoingnier devers ledit 
roy des Romains. 

Or , pour vous dire et donner à entendre 
quel guait l'on faisoit , tant de nuyt que de 
jour, à la cité Mets, vous debvés scavoir 
que sus les haultes portes estoient les quatre 
bourgeois, gardiens acoustumez , sans en par- 
tir; et aux porteries basses y avoit, à chas- 
cune porte», six hommes des bourgeois de 
la ville , c'est assavoir, de ceulx qui ne fai- 
soient point la haulte porte , sans les baisses 
gairdes acoustumées et sans les collevriniers 
et arbollestriers. Et estoient les rues barrées 
en plusieurs lieux parmy la cité : les unes 
l'estoient de gros mariens et les aultres de 
grosses chaînes de fer, et faisoit on de nuyt 
le guait à pied et à cheval parmy la ville et 
autour des murailles toutte la nuyt. Et , avec 
ce, estoit ordonné de avoir à chascun quare- 
four des grans feux toutte la nuyt, et à chas- 
cun desdits feux, huict ou dix hommes qui 
veilloient pour et affin de veoir les allans et 
les venans et pour escouter si on faisoit noize 
ne huttin parmy la cité. Et on fist dire par les 
banercts des paroisches que chascun eust en 
son hostel une cuve pleine d'yawe et des pier- 
res en leurs greniers. Et ne se ouvroient des 
portes de la cité que quaitre, c'est assavoir, 
le pont des Morts , la porte des Allemans f le 
pont Rengmont et la porte Serpenoise. 

Durant ces jours que le roy estoit à Mets , 
il demandait aux gens d'église quaitre mille 
florins de Rhin, pour les florins qu'il avoit 
pieça demandez, comme cy devant est dit, 
lesquelles levées par son empire , il avoit pie- 
ça esté estaubli par le parlement de Wonns. 
De la response je n'en sçay rien, mais je 
croy qu'ilz s'en sceurent si bien escuser qu'il 
n'en eult rien. 

Pour sçavoir quel nombre qu'ilz estoient 
en la cité, on y estimoit huict cents chevaulx 
et plus ; et y avoit au pays entour environ 
deux mille piettons, lesquelx piettons n'y 
furent que deux jours , qu'il les fist deslogier 
et marcher avant. 

En ces meismes jours , il vint nouvelles 
audit roy qu'il venoit encor bien quinze mille 
piettons de ses gens ; mais incontinent il de- 
mandait à avoir ung messaigier de la cité, 
car les siens estoient empeschiez ; et alors 
mandait par celluy messaigier au capitaine 
desdits piettons qu'ilz ne venissent ne n'en- 
trassent point par la terre dé bets : parquoy, 
au co mandement de leur seigneur, ik s'en al- 
lèrent par la duché de Bar et de Loraine. 

Pourtant que le s r Robert de la Marche , 
seigneur de Florhange, estoit devenu françois, 
et que le capitaine Jehan de Vy avoit fait 
plusieurs services audit s r roy des Romains, 
en recompense des bénéfices, ledit seigneur 
roy donnait audit Jehan de Vy Florhange qui 
appartenoit audit seigneur Robert. Et incon- 
tinent ledit Jehan de Vy print cent chevaulx 
des gens dudit seigneur roy et quaitre cents 
piettons, et avec iceulx s'en allait à Flor- 
hange et demandait ouverture; et tantost on 
luy rendit, car il n'y avoit que deux hommes 
dedans le chaisteaul, et n'y avoit nulz biens 
quelconcques , car ledit seig r Robert l'avoit 
tout fait vuidier : parquoy on disoit qu'il se 
doubtoit bien qu'il ne deust advenir comme 
il advint. 

Le quatorziesme jour d'octobre , l'an des- 
susdit , se partit de Mets ledit seigneur roy 
et s'en allait couchier à Thionville. Et avant 
son despairt, il avoit demandé argent à mes- 
seigneurs de la cité, tellement qu'il fut ac- 
cordé de luy prester Ja somme de six mille 
florins de Rhin, lesquelx iceulx les gouver- 
neurs de la cité empruntairent à leurs bour- 
geois et leur promirent de leur rendre en 
temps deu et brief. Et, pour les paier, on 
mist en vendaige les blefz des greniers de 
la ville; et fist on commandement que nul 
ne vendist bief jusques que tous lesdits blefz 
seraient vendus et les bourgeois paiés de 
leur emprunt. 

En icelluy temps , le seigneur Robert de 
la Marche, à cause de ce que Jehan de Vy 
tenoit Florhange, comme dit est, print guerre 
en la duché de Lucembourg et fist une course 

autour de Bastonne et y fist ung grant do- 
maige. En ce meisme temps , fut faicte trêve 
entre le devantdit roy des Romains et Loys, 
roy de France , jusques à la chandelleur après 
venant. En celle année , en la sepmaine de la 
sainct Martin, se vinrent Iogier au pays de 
Mets environ deux cents chevaulx et deux 
cents piettons bourguignons : et estoient les 
capitaines Jennat Desprey, Jehan de Steppte 
et Ândrieu le Mainbour. Mais on les fist vui- 
der bientost dehors et ne geurcnt que une 
nuyt en ung lieu : et incontinent il vint ung 
messaigier du roy des Romains, qui alors 
estoit en Flandres, qui les vint quérir pour 
bien hastivement en aller; car il fut dit que 
le roy des Romains volloit mettre le siège 
devant Loigne , en laquelle place estoit Jen- 
non , le bastard , capitaine pour ledit seigneur. 
Robert de la Marche; mais il n'y fut point, 
ains s'en allait en la duché de Gueldres. 

En celluy temps, y eult ung homme qui 
estoit venu à Mets et avoit prins ung chien 
appartenant au seigneur Jehan Chaversson, 
lequel le trouva à Mollin qui Penmenoit ; il 
le print et l'amena à Mets, tousjours battant, 
et le fist mettre en l'hostel du doyen, et, 
pour celle cause, on le fist saillir en la xippe. 

Aussi en celluy temps, fut passé et consenti 
par messeigneurs de la cité que les wallours 
meneroient leurs planches et sappins parmy 
la cité en paiant certaine somme d'argent qui 
estoit accordée. Et encommençont à passer, 
le dix neufviesme jour de novembre. 

En celluy temps , vint à Mets ung légat 
de part nostre sainct pere le pape , qui alloit 
après le roy des Romains, et fut bien ung 
mois à Mets. Et chanta la grant messe en la 
grant église en habit pontifical, le jour de 
la toussainct et, le londemain, chanta pareil- 
lement en la grant église le service des ames. 
Et quant il se despartit de Mets , il s'en alla 
à Trieve et demanda aux gens d'église, pour 
le roy des Romains , le denier commun, ins- 
titué pour le faict de Worms; et oys dire 
qu'ilz n'en voulloient point dpnner et qu'ilz 
avoient fait response pareille au clergié de 
Mets. 

Le quatorziesme jour de décembre, on fist 
une procession generalle à Sainct Clément, en 
priant Dieu qu'il volçist garder la cité et le 
pays en paix et amener à murson les biens 
de terre, et, par especial, garder le peuple 

de pestilence ; car elle commençoit fort à 
régner par la cité et mouroient plusieurs de 
mort subite. Et fut apporté monseigneur s 1 
Clément à Mets en la chappelle de Graice , 
devant la grant église. 

Le premier jour de janvier, le maire de 
Viller vint nuictament en la ville de Fayt, 
et là acomença, luy et ses gens, qui estoient 
environ une douzaine , à piller et à prendre 
les biens des pouvfes gens. Alors ceulx de 
ladicte Fayt se mirent ensemble et prindent 
corraige, tellement qu'ilz frappairent sur 
ledit maire de Viller et sur ses gens et en y 
eult aulcuns des fort blessiés et les aultres 
s'en fiiiairent. Mais ledit maire fiit prins et 
amené à Mets , environ les deux heures après 
minuit , et fut tout à l'heure mis en l'hostel 
de la ville auquel il morut dedans huict jours. 

Audit jour, aulcuns des seigneurs de la 
cité , c'est assavoir , seigneur Nicolle de Heu , 
chevalier, seigneur Renaît le Gournais, le 
josne, Thiebault le Gournais et Michiel Cha- 
versson estoient allés à Nancey, car le roy de 
Secille avoit mandé ses estats ausquelx il 
exposa qu'il luy convenoit aller en France, 
et prioit aux gens d'église qu'ilz volcissent 
prier Dieu pour luy ; aux nobles et au com- 
mun, qu'ilz volcissent estre obeissans à sa 
femme en son absence ; oultrc plus , que cha- 
cun fiist habillé et monté et embastonné, 
chacun en son degré , et toujours prest si on 
avoit affaire d'eulx ; et que ceulx qui avoient 
des maisons desmolies ou ruinées par guerre 
ou auttrement , les fissent reediffier et reparer, 
et les fournir de vivres ; oultre plus , que les 
monnoies et or avoient esté à prix et que cha- 
cun les entretinssent selon les ordonnances qui 
en avoient esté faictes pour le bien et prouf- 
fit du païs. Et fist ledit seigneur roy très 
bonne chiere ausdits seigneurs de Mets et 
ne fist semblant de la prinse dudit maire de 
Viller. 

Le huictiesme jour de janvier , y eult ung 
jonne compaignon, serviteur de Jehan de 
Toullon qui eult les oreilles coppées au pont 
des Morts , pourtant qu'il avoit desrobé ledit 
seigneur Jehan de Toullon, son maistre, 
de plusieurs pièces d'or, montant environ 
à seize francs. 

Le jour du caresme «entrant , qu'on dit le 
gras mairdi , jai ce que au gras temps de- 
vant y avoit heu autant de joieusetés et de 



desguiseries parmy la cité que jamais fust pour 
une année, touttesfois tout ne se portait pas 
bién; car, audit jour, après la bonne chiere 
faicte et à neuf heures de nuit, en l'hostel 
Broche, le soldoieur, en Remport, fut faicte 
une esclandre. Et pour vous dire la manière 
comment , vous devés sçavoir que en l'hostel 
dudit Broche estoit , passé y avoit dix sep- 
maines , logié ung gentil homme d'Allemai- 
gne, lequel estoit ung très biaul homme, hault, 
droit et eslevé et en l'eaige de trente six ans , 
et se disoit parent au s r Andrieu de Rineck , 
chevalier et seigneur de Laidonchamps. Celluy 
gentil homme § t Broche , son hoste , avoient 
fait la bonne chiere au soupper , et avoit ledit 
gentil homme compté à luy et luy avoit paie 
pour ses despens la somme de trente six livres 
de metsains, et se dcbvoit partir le lendemain 
pour s'en aller aux ordonnances du roy de 
France , en la compaignie de messire Robert 
de la Marche, qui avoit cent lances d'or- 
donnances , comme on disoit. Mais, par temp- 
tation diabolicque, ledit Broche entrait en 
jalousie de la femme de leans , à qui la mai- 
son appartenoit , laquelle ledit Broche entre- 
tenoit, comme sa femme et ne l'avoit pas 
espousée. Et tellement que , avec une grande 
daigue à la façon de Suisse, il vint subitte- 
ment à donner dessus ce gentil homme qui 
se scéoit à la table devant luy, et ung tel cop 
luy donna et si grant le frappa entre le col 
et l'espaule qu'il l'abattit du premier cop mort 
à terre. Et incontinent ce fait , ledit Broche 
s'en fuit aux Carmes en franchise ; mais il ne 
se tint gaire en l'église; car, le jeudi après 
qu'il estoit en la chambre d'ung des religieulx, 
tout hors de l'église et du cloistre , on en lut 
adverti. Par quoy incontinent aulcuns de mes- 
seigneurs de la justice y allèrent , c'est assa- 
voir , seigneur Michiel le Gournais , chevalier 
et Jehan Laiey, l'aman, et avec plusieurs 
sergens ont encor enmené quaitre gros com- 
paignons , forts et puissans $ et là fut prins 
et mené en l'hostel du doien. Et tantost, le 
samedi après , ledit Broche fut condampné à 
estre décapité ; mais on luy fit la grâce qu'il 
ne fut point au pillori, car il avoit servi la cité 
environ vingt quaitre ans, tousjours à trois 
ou à quaitre chevaulx , gaignant ses gaiges , 
et estoit bien aimé d'aulcuns des seigneurs, 
mais il estoit très fort hay du peuple : et es- 
toit celluy Broche duquel par cy devant je 

tous ay heu parlé , qui combattit au champ 
à Saille à oultrance. Et audit jour de sab- 
medi, aux deux heures après midi, il fut 
mené entre les deux ponts sur une brouette, 
comme Ton fait aux aultres malfaicteurs ; 
mais, pour luy tenir compaignie, d'une des 
parties de la brouette estoit seigneur François 
le Gournais, chevalier, et de l'aultre part sei- 
gneur Jehan Chaversson , aman et eschevin , 
tout de pied, pour le reconforter: et ainsy 
Pont accompaignié jusques au lieu de la jus- 
tice , et là fut ledit Broche exécuté et décapité. 
Et frappait le bouriaul six ou sept copts de 
tonne dessus avant qu'il luy peult tranchier 
le col ; car il estoit si très gros et gras qu'il 
ne povoit entrer dedans le blocque. Et encor 
luy fist on plus grant grâce et donneur ; car , 
à la prière et requeste desdits seig* Michiel , 
seigneur François et de seigneur Jehan Cha- 
versson , les seigneurs de la justice consen- 
tirent et octroyèrent que le corps .dudit Bro- 
che fust mis et porté en saincte terre : et 
incontinent il fut mis et cousu en des lincieulx 
que on fut bien hastivement quérir à la por- 
te, et fut porté ensepvellir en l'église des 
frères prescheurs, derrière l'autel sainct Pierre 
le martir; et ses biens furent confisqués à 
justice, mais non pas les biens de ladicte 
femme qu'il entretenoit. 

Le dairien jour de febvrier, morut dame 
Bonne Chaversson, jaidis femme seigneur 
Philippe Dex , l'eschevin , filz seigneur Jeof- 
froy Dex, chevalier, alors femme seigneur 
Charles de Beauvais , laquelle fiit ensepvellie 
aux Cordelliers sur le mur. 

En celle année furent commenciées les gros- 
ses orgues du grant moustier par ung maistre 
appellé maistre Pierre, et estoient presque 
faictes au quinziesme jour de mars , l'an des- 
susdit. 

1499. 

Quant le mtlliair corroit par mil iiij c lxxx 
et xix , aussy fut l'an du devantdit Maximi- 
Iian, en son royaulme des Romains, le qua- 
torziesme, fut alors fait, créé et essus pour 
maistre eschevin de Mets seigneur Regnault 
le Gournais , l'eschevin , fils au seigneur 
François le Gournais , chevalier. 

Le roy René de Secille estoit tousjours en 
France, et disoit on que le roy de France 
vouloit envoier devant Millan et que le roy 

de Secille seroit chief et capitaine de douze 
cents lances que le roy de France y envoioit. 
Et sur ce , le roy de Secille , estant à Bar , fist 
assembler les estats à Nancey, au mairdi après 
Qttasimodo, et demanda que tous les subjectz 
des terres et seigneuries de Bar et de Loraine , 
marquisat du Pont et comté de Wauldemont, 
tant de fiedz, arrière fiedz, frane alluefz et 
terres enclavées luy feissent une aide, chacun 
feu un florin de Rin , le fort portant le foible , 
laquelle chose luy fut agréée; mais nossei- 
gneurs de Mets, tenant de leurs fiedz, n'y 
furent point et n'y consentirent rien. Et disoit 
on que ceste aide montoit bien à quatre vingt 
mille florins de Rin. 

Le jour de S* Grégoire, douziesme jour de 

mars, et le 1 puis l'on leur donnait encor 

plusieurs vieilles maisons estant là entour, 
desquelles elles se sont tousjours relairgies, et, 
par loing temps après, ont fait petit à petit 
édifier 5 mais touttesfois , en celle présente 
année, fut leur église faicte et achevée avee 
partie de leur convent. 

Le darien jour d'apvril , morut Jaicomin de 
Bouxiere, l'aman. Et commençoit on fort à 
morir à Mets et avoit on desja ordonné qu'on 
ne mettist nulles torches aux huis des très- 
passés , affin que la? gens ne s'esmouvissent. 

Le sixiesme jour de may, morut seigneur 
Wiriat Roucel, chevalier, et fut ensepvelli 
aux Frères prescheurs. Le tresiesme jour dudit 
mois, morutdame Françoise, femme seigneur 
Jaicquc Dex, l'eschevin , qui estoit à trois 
sepmaines preste à gésir : et fut ouverte et 
fut baptisé l'enflant. 

Le jour de la penthecoste , le sire Pierre 
de Husange, chainoine de la grant église de 
Mets et curé de Saincte Seguelenne, qui di- 
soit la grant messe en ladicte église de Saincte 
Seguelenne , en faisant les commandemens en 
l'aitrie, morut tout subitement sans jamais 
renoncier, et fut porté en la maison de la 
cure et illec mis à point pour l'ensepvellir. Et 
après vespres , tous les chainoines de la grant 
église et chaippellains l'allont quérir et fut 
porté ensepvellir en la grant église bien hon- 
norablement. Et , pour achever la messe , on 
allont quérir ung cordellier, et, par licence 
du vicaire, fist l'office du reste de la messe. 

1 II manque un feuillet au MS. Il y a apparence qu'il 
est question ici de rétablissement des religieuses soeurs 
Collettes à Metz. 

Le vingt deuxiesme jour de may, morut 
seigneur Jaicque Dex, l'eschevin. 

En celle meisme année advint aulcun des- 
bat en Mets entre aulcuns du peuple , à peu 
d'occasion esmeud ; car pourtant <jue les josnes 
filz de la paroische Sainct Gegoulf avoient 
ponté des pampes de vignes, le jour de leur 
feste, ceulx de la paroische Saint Mamin, par 
grant fureur , leur volrent oster : et à celle 
occasion y eult grant noize et grant desbat et 
plusieurs parolles mal dictes. Et comme ceulx 
d'oultre Saille volcissent dire que nul ne deb- 
voit porter les pampes au jour de leur feste, 
que ceulx de la paroische Sainct Mamin , et 
tellement que le fait en fut mis en justice , et 
fiit commandé à ceulx de Sainct Mamin, à 
qui le fait touchoit , et aussi à ceulx de Sainct 
Gegoulf qu'ilz fissent leur monstrance, tout en 
• pleine chambre des treze; car les seigneurs 
de justice en volloient de tout le fait avoir 
la vraye congnoissance; et pour éviter aultre 
dissention , lesdits seigneurs de justice def- 
fendirent à ceulx de Sainct Mamin que , pour 
celle année , ilz ne feissent point de feste. 

En icelle saison, pourtant que Ton se mou- 
roit fort en la cité , tous les seigneurs de la 
cité ou la pluspart estoient dehors en leurs 
forteresses et n'y avoit «demoré que cinq 
treze : et , à celle occasion , furent les ad- 
journées et les rentrées cessées , et aussi les 
plaits de la court des clercs. Touttesfois , 
pourtant que plusieurs complaintes venoicnt 
journellement à messeigneurs les treze de 
plusieurs querelles, ilz ordonnairent de don- 
ner audience, tous les jours, pour choses 
nécessaires: et tenoient leurs audiences et 
leurs entrées au cimetière Sainct Gergonne , 
et ne laissoient venir devant eulx à la fois que 
deux parties et les determinoient incontinent. 
Et y avoit tousjours deux ou trois sergens 
pour faire tirer les gens arrière et pour faire 
taire les gens qui parloient trop hault, au- 
tour et dedans ladicte atraie , affin de mieulx 
ouyr et entendre ceulx qui estoient devant 
Justice. Àussy à cause d'icelle mortalité , affin 
que les gens ne se frémissent, fut ordonné 
par mesdits seigneurs de justice que quant 
il y auroit aulcune personne morte en la cité, 
que on ne mist nulles torches aux huis de- 
vant les maisons. 

Au commencement du mois de jullet, 
advint que ung mairchant, appellé Dediet 



Collât, demourant en Staison, sur le quart 
de Fournelrue , pour ung différent qu'il avoit 
encontre la femme du maire le Loup d'Au- 
gondange , desquelx je , l'escripvain , eus leur 
fille en mariaige, et encontre Jehan de Hai- 
tange , le mairchant, demeurant en Fran- 
conrue, leur aultre gendre, pour certains 
heritaiges gisant à la fin de ladicte Augon- 
dange, ledit Dediet Collât jectait une appel- 
lation à Worms en Allemaigne, encontre 
ladicte mairesse et ledit Jehan, son gendre. 
Pour laquelle chose les seigneurs de la jus- 
tice envoiairent après ledit Dediet qui s'en 
alloit relever sadicte appellation, et estoit 
desja hors des portes, et le firent prendre 
et mettre en l'hostel de la ville et hit con- 
dampné à dix livres d'amende et à deffaire 
ladicte appellation. Et sur ce, ledit Dediet 
Collât trouvait façon d'eschaipper et s'en al- 
lait en franchise aux Cordelliers sur les murs: 
et pour la. malle garde que le doien en Ust 9 
il s'en fuyt en franchise en la grant église et 
en fut jugié à vingt livres, d'amende et 
banni demi an. 

En cellui temps et durant tousjours celle 
mortalité, moy estant en sepmaine de gairder 
à la porte des Allemans, par ung mardi, 
vingt troisiesme jour de jullet, jour de sainct 
Apollinaire , evesque , et lundemain de la 
Madellaine , je, Philippe dessusdit, l'escrip- 
vain de ces présentes, estoie sur le tairt 
et après le soupper sur la muraille de la 
ville de Mets, en droit le lieu qu'on dit la 
Grève , et là je vis en l'air une escumette de 
feu, grosse et longue, en semblance d'ung 
dragon, et sortit de devers la montaigne de 
Desiremont , s'en allant par dessus la faulce 
porte des Allemans et de là par sus le bourg 
de Maizelle et durait assés longuement. Et 
furent plusieurs qui la virent , tant de dehors 
comme de dedans : et disoit on que ce estoit 
aulcun signe de guerre ou de mortalité qui 
alors resgnoient en diverses contrées et ré- 
gions parmy le monde. 

Le vingt sixiesme jour de jullet, morut 
Guillamme Remiat , filz seigneur Nicolle Re- 
miat, aman et eschevin, lequel Guillamme 
avoit environ douze ou treize ans et estoit 
eschevin du pallais. 

Sur la fin du mois d'aoust, on mouroit 
encor fort en la cité et plus fort que on 
n'avoit encor fait. Et, en celluy mois, morut 

dame Ermansson, abbesse de sainct Pierre 
aux Dames et qui plaidoit adoncque pour 
ladicte abbaye contre dame Yoland. 

A la fin d'octobre , entre la toussainct et 
la Sainct Martin , la mortalité commençait 
à cesser , et retournèrent à Mets la plus part 
des seigneurs et dames qui estoient dehors : 
et fut estimé que d'icelle mortalité en mou- 
rurent en Mets environ quaitre mille, que 
grans que petits. 

En celluy temps, la vigille de la tous- 
sainct , lut mis sur la chielle , en la court 
Pevesque, ung blanc moine pour ses des- 
merittes, et y fut environ cinq heures, et y 
alloit pour le veoir qui .voulloit. 

Le tiers jour de décembre, molrut dame 
Caitherine de Ville, femme seigneur Philippe 
de Raîgecourt , chevalier, laquelle fut ensep- 
veUie en la chappelle nostre dame au cloistre 
de Sainct Saulveur. Et à la porter en terre 
y avoit trente deux pillés de cire et à cha- 
cun pillé y avoit ung escusson peinct des 
armes de ladicte dame; et fut portée, le 
visaige descouvert, en forme de chevaleresse. 
Et devant la bière y avoit ung homme d'é- 
glise qui portoit en ses mains la vraye croix 
de Sainct Saulveur ; et après la bière alloient 
plusieurs des seigneurs de la cité , des pa- 
rens dudit seigneur Philippe. Et commençont 
on à sonner incontinent qu'elle fut trespassée, 
c'est assavoir, aux deux heures après minuy t , 
et sonnont on tousjours sans cesser jusques 
à l'heure de nonne qu'elle fut ensepvellie. 

Le dix septiesme jour de décembre , par 
nuyt, fit le plus horrible temps qu'on eust 
de grant pièce veu ; car il ventait si horri- 
blement que le vent rompit le dessus d'une 
des bouttées de la grant église, à la par- 
tie vers Chambre , et abattit ung mur à 
Sainct Simphorien et une grant forme de 
verrière au cueur nostre dame de ladicte 
église ; et raya douze gros arbres au clos de 
Sainct Vincent et rompit plusieurs des ver- 
rières de ladicte église; et abattit plusieurs 
cheminées par aval la ville, une maison sur 
Muzelle et trois maisons à Rechiefmont , em- 
porta la mitte des tilz de la Horgne au Save- 
Ion et descouvrit la mitte du tilz de l'église 
deMarey et emporta la croix de dessus le 
clochier et fist plusieurs aultres malz et dop- 
*naiges aval la cité et le pays. Et sembloit 
*ni'il y eult des grans coppons de feu ardent 



en aulcuns lieux aval la cité, et estoit la coste 
Sainct Quentin et de Sciey toutte enflammée. 
Et dura ledit temps depuis minuyt jusques 
aux quatre heures après. 
En celluy temps furent accusés à justice 
deux orfeivres , c'est assavoir Mangin Wil- 
lamme de Porsaillis et Collignon Arnoult de 
Fornelrue , pour aulcunes corroies qu'ilz 
avoient faictes, dont en aulcune d'icelles avoit 
en les mouvans des cartes de papier de trois 
ou quatre doubles l'une sur l'aultre et l'a- 
voient vendu autant que argent , et en aultres 
y avoit soldures d'estain et malvais argent. Et 
quant ilz en furent advertis , ledit Mangin 
se absenta de la cité et ledit Collignon non. 
Et incontinent nosseigneurs les trese firent 
faire ung huchement sur la pierre que si 
ledit Mangin ne se venoit excuser dedans sept 
nuitz, justice y procederoit contre luy comme 
au cas appartenroit. Et ledit Collignon Ar- 
noult fut condampné à cent solz d'amende et 
à estre banni ung an en Mets ou fuers de 
Mets , au rappel de nosseigneurs de justice. 

Le vingt troisiesme jour de janvier y eult 
ung compaignon qui avoit desrobé ung calice, 
et pour ce il eult les oreilles coppées au pont 
des Morts. 

Le onziesme jour de febvrier, espousa Jehan 
de Montarby, filz Perceval de Montarby, 
seigneur de Grimaille, Anne, fille seigneur 
François le Gournais , chevalier ; lequel Jehan 
de Montarby vint, le jour devant, accompai- 
gné de plusieurs seigneurs de Borgoigne, 
bien au nombre de quarante chevaulx , et 
allont à l'église pour espouser. Les seigneurs, 
tant d'église comme gens nobles, alloient 
devant et ledit Jehan tout seul après, la 
teste couverte d'ung bonnet, combien qu'il 
estoit encor jonne filz ; mais c'estoit l'usaige 
de leur pays. Et y avoit de menestriers , 
tabourins , vielles , chievres , rebecques , leus, 
harpes , jusques au nombre de vingt huict ; 
et y eult grande feste. Et le jour des nopees, 
y eult une bataille faicte pour gaingnier une 
bairiere , en la plaice en Chainge , par six 
jonnes escuiers de la cité, c'est assavoir, de 
l'ung des costés, de seigneur Regnault le 
Gournais , lors maistre eschevin de Mets , 
Thiebault le Gournais et Jehan le Gournais , 
tous trois filz dudit seigneur Françoys; et 
de l'aultre costé, Philippe Dex, Collignon 
Dex, son frère, et Michiel Chaversson , filz 

seigneur Jehan Chaversson , et estoient armés 
de la teste jusques aux pieds. Et se combat- 
tont premièrement de lances ferrées au bout 
de fin acier et puis après d'espées et firent 
assez vaillamment pour jonnes gens. Et estoit 
le parcque tout devant la maison qui fut 
seigneur Perrin Roucel , en Chainge , lequel 
parcque estoit tout cloz de planches à yawe, 
du hault des espaules d'ung homme. Et en 
meilieu dudit parcque y avoit une bairicre 
de planches de la haulteur de la corroie 
d'ung homme , et illec estoit le lieu où ^es- 
dits champions s'escarmouchoient. Et n'en- 
trait nul audit parcque forsque lesdits cham- 
pions et seigneur Michiel le Gournais et 
et seigneur Regnault le Gournais , ambedeux 
chevaliers , et seigneur Jehan Chaversson et 
seigneur Regnault le Gournais, l'cschevin, 
qui se mettoient entre lesdits champions 
quant ilz véoient que le huttin se montoit , 
affin qu'ilz ne se feissent desplaisir. 

Le dix septiesme jour de mars, molrutle 
seigneur Philippe de Raigecourt à Ancerville 
et fut amené en Mets et ensepvelli en la 
chaippelle du cloistre Sainct Salveur. Et à luy 
porter en bière .y avoit huict torches, quatre 
devant et quatre après; et y avoit de chacun 
des quatre ordres mendians quatre religieulx 
et quatre des frères de l'Observance et les 
chainoines de Sainct Salveur et les chaip- 
pellains de Sainct Jaicques. Et estoit bien 
richement sus la bière, couvert d'ung drap 
d'or et le visaige descouvert , porté par 
quatre hommes d'église. Et avoit trois enf- 
fans , lesquelx avec la leur chose il mist en 
la mainburnie de seigneur André de Rineck , 
chevalier , lequel , tantost que ledit seigneur 
Philippe fut deschairgié mort en son hosttl , 
envoia deux clercs à Porsaillis dire tout en 
hault que s'il y avoit nulz ne nulles à qui 
ledit seigneur Philippe fust d'aulcune chose 
tenu, qu'ilz venissent parler audit seigneur 
André , comme mainbour dudit seigneur Phi- 
lippe, et il les content eroit. 

1500. 

En Fan de nostre rédemption mil et cinq 
cents après l'incarnation, qui fut en Tan du 
grant jubilé de Rome, et l'année quinziesme 
du devantdit Maximilian, en son royaulme 
des Romains , fut alors fait , créé et esleu pour 



maistre eschevin de la noble cité de Mets le 
seigneur Michiel le Gournais, chevalier, qui 
l'avoit ja esté l'an mil iiij c Ixxiiij : laquelle 
office est en icelle noble cité représentant la 
personne de l'empereur. 

En celle année , pource que c'estoit l'an du 
jubilé, plusieurs personnes, hommes et fem- 
mes de diverses contrées et nations se mirent 
en chemin pour y aller, et moy meisme , avec 
bonne compaignie, estoie délibéré et avoie 
mon cas tout prest pour me mettre en che- 
min et avec mes compai gnons peregriner. 
Mais, en celluy temps, le seigneur Ludovic 
ou aultrement Louis Sforce , par aulcune tra- 
hison , reprint la ville de Milan , et pareil- 
lement se retournairent à luy aulcunes villes 
de Lombardie. Parquoy, durant ces guerres , 
plusieurs dévots pellerins allant au jubilé à 
Rome, comme dit est, furent prins et des- 
troussés ; et, la nouvelle oye, moy, l'escrip- 
vain de ces présentes , avec mes compaignons, 
nous fut force de demourer. 

En ces te année du jubilé de Rome, fut fait 
aultant de divers et sots mairiaiges en Mets 
que de loing temps devant furent veus, et 
desquelx gaire de biens ne advindrent. Une 
riche bourgeoise , oultre l'enseigne , nommée 
Mangeatte Lespiet et veufve de feu Ancillon 
Daiey, le mairchant, laquelle estoit desjay 
d'eaige, et riche de plus de douze mille livres, 
print à marit ung josne serviteur, appelle 
Collignon Thiebault , lequel avoit loing temps 
esté varlet à Jehan Rollat, le mairchant. Et 
en ce meisme temps, Barbe, fille dudit An- 
cillon et de ladicte Mangeatte , laquelle avoit 
esté femme à Jaicomin de Bouxicre , l'aman , 
print à marit seigneur Charles de Beau vais, 
chevalier, qui avoit heu à femme dame Bonne 
Chaverson, fille le seig* Geoffroy Chaverson, 
l'eschevin. Et par ainsy la fille avoit espousé 
ung chevalier, et la mere ung serviteur : de 
quoy la mere se repentit maintes journées; 
car , par l'espace de vingt et ung ans qu'elle 
l'eult espousé , n'eult gaire ne bien ne joye 
jusques que Dieu en fit la despartie, et que 
par ung grant accident il morut, comme cy 
apres il serait dit. Paireillement une riche 
mairchande de Porsaillis , appellée Dorothée , 
belle femme et honneste, print à marit le 
serviteur d'ung mairchant de chevaulx , lequel 
ne luy fist gaire de bien : et à la fin, quant 
il eult despendu plusieurs biens, s'en aillait 

on ne scet où, ne depuis ne revint. Plusieurs 
aultres firent le mesme cas pareil. 

Celle année, en son commencement, fut 
fort atemprée, tellement que, au vingt cin- 
quiesme jour d 1 apvril, Tan dessusdit, Ton 
aportoit des freses à vendre devant la grande 
église de Mets ; car alors il faisoit si chault 
que Ton xawoultroit desja audit jour en pleine 
vigne. 

En icelluy temps y eult ung vigneron de 
devers la porte Serpenoize , appelle Symonin 
Girairt, lequel avoit débat à ung des servi- 
teurs de messeigneurs de Sainct Arnoult: 
lequel Symonin priait ung sien frère et ung 
aultre qu'ilz le volcissent servir pour battre 
ledit serviteur, et ilz en turent coutens. Çt 
ung beau diemanche que ledit serviteur venoît 
d'abreuver ung cheval en Wassiculx et s'en 
alloit à S* Arnoult, ledit Symonin et sesdits 
compaignons à tout leur arcque et leurs flè- 
ches espierent ledit serviteur en la ruelle qui 
va à Sainct Gury, et illec tiront de grant 
fasson après ledit serviteur ; mais il n'en y 
eult que ung qui l'atteindit , et encor le tirait 
il parmey la manche de sa robe sans touchier 
à la chair. Et tantost que la chose fut venue 
à la cognissance de messeigneurs de justice, 
ilz en firent cerchier ; et ledit Symonin s'en 
fuyt et les aultres deux furent prins et menés 
en Thostel du doien et depuis au pallais et 
en eulrent les deux chacun une oreille ceppée 
au pont des Morts , le vingt huictiesme jour 
dudit mois d'apvril et furent bannis trois ans 
fuers de la terre de Mets. Et ledit Symonin 
fut huchié, le huictiesme jour devant, sus la 
pierre qu'il se venist escuser devant justice 
pour ledit fait: et pourtant qu'il n'y vint 
point, il fut le vingt huictiesme jour d'apvril 
huchié et forjugié sus la pierre fuers de la 
terre de Mets. 

Audit mots de may, y eult ung débat entre 
le trésorier de la grant église et s r Renaît le 
Gournais, aman et eschevin, pourtant que 
ledit trésorier ne vouloit point que ceulx de 
Waippey appelassent chastaUain le chastel- 
lain que seigneur Renaît avoit en sa forte 
mafison à Waippey, et leur avoit deffendu : 
dont ledit seigneur Renaît fist comander ledit 
trésorier en pleins trese et disoit qu'il avoit 
lesdits comandement et defifense à deflfeire. 
Et ledit trésorier n'y volt point respondre et 
disoit que c'estoit action personnelle et pré- 



sentait de respondre devant les seigneurs de 
chappistre et l'y soutinrent lesdits séigueurs 
de chappistre ; pourquoi messeigneurs de la 
cité firent ordonnance aux portes que on ne 
laissas t point entrer ceulx de Waippey en 
Mets , et furent trois jours en cest estât. 
Touttesfois la chose fut appaisée 5 et ainsy 
on peult bien dire que, pour peu de chose, 
peult aulcune fois venir grant débat. 

En celluy temps y avoit ung clerc , appellé 
Çolm Champion , qui avoit esté clerc seigneur 
Philippe de Raigecourt , chevalier : et pour- 
tant qu'il n'avoit seu rendre ne faire ses 
comptes audit seigneur Philippe, lequel il 
avoit servi plus de quinze ans, et que ledit 
seigneur Philippe le coustraindoit de rendre 
compte, il s'en alla en la grant église et se 
tenoit avec le sonneur en une petitte chambre 
de coste le puits S' Jehan. Et advint que 
ledit sonneur, qui estoit presbtre, morut : 
ledit Colin fut sonneur et gaingnoit fort de 
la praticque du palais, et s'y tint -grant pièce 
jusques après la mort dudit s r Philippe. Et 
tantost après le trespas dudit seigneur Phi- 
lippe, seigneur André deRineck, chevalier, 
seul mainbour de la devise dudit seigneur 
Philippe, mist ledit Coliu à délivre et luy 
fist quictance generalle de tout ce qu'il povoit 
estre tenu audit seigneur Philippe. Et tantost 
après , ledit Colin se maria et priut une femme 
riche de mille francs. 

En icelle année, les clercs des hostelz furent 
au may ; mais ilz rechaingeont la coustume ; 
car ilz y souloient tousjours aller le dieman- 
che et ilz y allont le lundv et firent la feste 
ledit jour. 

En cest esté, ès festes de la pentecouste, 
je , l'escripvain de ces présentes , me partis de 
la cité de Mets pour m'en aller au Landi , à 
Paris, par le chemin acoustumé ; et ne fut 
trouvé que tout bien tant à l'aller comme 
au venir ; et encor, la Dieu mercy, je les 
trouvay meilleures à mon retour ; car je trou- 
vay Ysabellin, ma femme, estre accouchée 
d'ung biaul filz , lequel fut né le jour sainct 
Barnabe, onziesme jour de jung, et fut, aux 
saincts fonts de baptesme, appellé Andrîeu. 

Aussy, en celluy temps, ou peu devant, 
avoit esté institué et ordonné plusieurs belles 
polices et ordonnances , tant en France comme 
en Flandres et aultre part sur le fait des pièces 
d'or et des monnoies. Et tellement que esdits 

pays Ton ne les prenoit plus ne n'avoient 
cours , si elles festoient de poids. Parquoy, 
durant ces jours , Tgn aportoit de touttes parts 
plusieurs meschans paiemens en Mets, qui 
estoient rougniez, baigniez et lavez, dont 
plusieurs gens en estoient deceus et trompés. 
Et alors les seigneurs et recteurs d'icelle noble 
cité, voyant leurs voisins ainsy user, firent 
entre eulx , et par bon conseil et advis , celle 
ordonnance et institution que , dès ces jours 
en avant, Ton ne prenroit plus. nulle desdictes 
pièces d'or, si elles n'avoient le poids sur ce 
ordonné escript ; ains dévoient touttes pièces 
d'or qui festoient de poids , estre couppées 
et cisaillées , et mettre en billon par les chain- 
geurs à ce ordonnés. Et fut cest edit et or- 
donnance huchée et criée, ledit an, le dix 
huictiesme jour de jullet, devant la grant 
église d'icelle cité et, avec ce, escripte en 
biaulx tableaux de parchemin , lesquelx furent 
mis et pendus en plusieurs lieux, parmy la 
ville. Et affin que chascun peust avoir leaul- 
lement ce que icelles pièces d'or legier vail- 
loient , furent ordonnés trois chaingeurs pour 
les coupper et pour, sur grosse amende , en 
donner le prix et la vallue : premier .à Por- 
saillis , Jehan Fal>elle; en Fornelrue, Jaicque 
de Lyon, et Hanrequel le mairchant, devant 
la grant église. Et alors, dès ce jour en avant, 
ne furent plus icelles pièces legieres de cours , 
ains en fut usé comme il avoit esté ordonné , 
qui fut ung grant bien pour chascun. 

Aussy, en ceste présente année, faillit en 
partie et se deslaichait quelque peu la mal- 
ladie de Neaples ou aultrement dit la gourre , 
ou la malladie Job , laquelle avoit fort régné 
par l'espaice de quaitre ou cinq ans : et en 
furent plusieurs entaichiés , qui en receurent 
la mort. Et n'y avoit homme vivant qui jamais 
eust oy parler de ladicte malladie avant que 
le roy Charles fust allé à Neaples ; car d'icelle 
guerre se engendrait ladicte malladie. 

Paireillement , en ceste présente année du 
jubilé, y eult famine et grant chier temps 
en plusieurs pays, de tous vivres, excepté 
le vin. Especialement au pays de Suisse y 
avoit grant chier temps de bief, à cause que , 
l'an précèdent, Hz n'avoient comme rien en-, 
hainné ne labouré, pour les guerres qu'ilz 
menoient : parquoy l'on venoit quérir et 
chairgier les blefz jusques aux portes de Mets, 
et par tôut le pays de Bar et de Loraine. 

En l'esté de ceste année , l'on murmuroit 
en Mets de trahison, fit, à celle occasion, par 
l'ordonnance de justice , furent abattus plu- 
sieurs biaulx gerdins et lieux de plaisance par 
devant la porte Champenoize et aultre part. 

Le dix huictiesme jour d'aoust, vint à Mets 
le comte de Blamont et le seigneur de Mon- 
lagu, le comte de Tustainne et. le seigneur 
du Fay t , lesquelx seigneurs vinrent en icelle 
cité pour traicter et accorder le mariaige du- 
dit comte de Blamont, aigié environ de vingt 
huict ans, et de la fille dudit seigneur du 
Fayt, qui estoit belle, josne et en bon point, 
et en l'aige de vingt six ans : dont aulcuns 
et les plusieurs disoient que c'estoit domaige 
de luy avoir donné celluy seigneur, elle qui 
estoit si belle; car luy,jay ce qu'il fust josne, 
estoit tout descrepit dès le gros des cuisses 
en aval ; et le convenoit mener et chairier 
en une bière chevalleureuse. Touttesfois le 
mariaige se fist et accordait, et se partirent 
de la cité, acompaigniés de plusieurs sei- 
gneurs d'icelle , le vingt deuxiesme jour 
d'aoust, et s'en allèrent à Biaulrepairt. Et en 
la compaignie d'iceulx seigneurs furent en- 
cor plusieurs soldoieurs de la cité par l'or- 
donnance de leurs maistres, les sept de la 
guerre; entre lesquelx estoit Petitjehan, gens 
d'airmes, lequel ung peu devant avoit eu 
question et desbat à ung josne mairchant de 
Mets, nommé Clausquin, filz à Jehan Dais, 
dit la Grant Barbe, qui estoit ung ties biaul 
josne homme. Et venoit celluy leur desbat 
pour le jeu de la Palme : alors celluy Petit- 
jehan v dit gens d'airmes, ainsi armé qu'il es- 
toit, rencontra ledit Clausquin sur les champs, 
qui revenoit de ses affaires, et luy courut sus 
et le navrait très fort de sa javeline , au bras 
et en la cuisse , le cuidant faire rendre ; mais 
alors sorvint des gens qui les despartirent. 
Et pour ce fait , se absenta ledit Petitjehan 
et ne osait retourner à Mets ; et en cuidait 
venir grant mal , si n'eust esté que mondit 
seig r de Montagu et monseigneur de Blamont 
s'en sQnt meslés, et que à leur requeste en 
fut la paix faicte. 

Le premier jour de septembre, fiança Je- 
han le Gournais, filz s r François le Gournais, 
chevalier, Pierrette, fille s r Pierre Baudoiche, 
aman et esche vin , lequeldit Jehan avoit bien 
vingt et ung ans d'aige , et ladicte Pierrette 
n'avoit que onze ans ; mais aussi il ne deb- 

voit espouser jusques à ce que la fille eust 
treize ans d'aige. 

Eq celluy temps , y avoit grant compaignie 
de François en Champaigne ; pour laquelle 
chose Ton faisoit grant guait en Mets ; et 
aussi ce guait se faisoit pour ce que, en 
ce meisme temps, le roy René de Loraine 
faisoit grande armée et assemblée. Paireille- 
ment en celjuy temps, ledit René, roy de 
Secille, et sa femme, la royne, avec leur 
filz, s'en allairent au Neufchastel en Loraine, 
et là à force vollurent entrer au convent des 
Cordelliers , lesquels; , pour ce qu'ilz estoient 
advertis que ledit roy les voulloit boutter 
dehors de leur cloistre pour y méttre des 
frères de l'Observance , avoient fermé les por- 
tes et ne le voulloient laissier entrer dedans. 
Parquoy voyant ce , le roy fist rompre et des- 
copper lesdictes portes et entrait dedans , et 
bouttait hors tceulx Cordelliers , et puis mis! 
en ce lieu des frères de l'Observance, comme 
il avoit conclud et proposé de faire : dont 
le peuple de la ville fut fort esmeud et mal 
content. Si priairent audit roy que au moins 
sa grâce fust de leur permettre de faire ung 
aultre logis devant la porte dudit Neufchas- 
tel, pour eulx tenir: et il leur respondit 
qu'il n'en feroit rien et qu'ilz s'en allaissent 
tous hors de ses pays et limites. 

Le huictiesme jour d'octobre , vinrent en 
Mets trois seigneurs estraingiers, c'est assavoir, 
Àdolff, comte de Naussowe , seigneur Henry 
de Bunawe , chevalier et docteur et conseiller 
du duc Frederich , prince eliseur ; et Lam- 
precht, docteur et chancellier du duc de 
Wertemberg, lesquelx, en leur compaignie, 
avoient environ quarante chevaulx et alloient 
en ambassalde devers Loys, roy de France, 
par l'ordonnance de l'Empire ; ausquelx trois 
seigneurs messeigneurs de la cité de Mets 
firent présent de deux cowes de vin et vingt 
cinq quartes d'avoine ; et demourerent lesdits 
trois seigneurs en la cité jusques au dou- 
ziesme jour d'octobre, qu'ilz eulrent saulf 
conduit du duc René de Loraine pour passer 
parmy ses pays. 

En celluy meisme temps , y avoit ung tan- 
neur de cuir, demourant à Mets au lieu qu'on 
dit au fias Champel, nommé Jennot, qui 
estoit homme riche et puissant. Mais, ung 
jour, pource qu'il luy sembloit que l'on luy 
faisoit aulcun tort ou moleste, touchant le 

fait des malletostes, il dit et sortit de sa 
bouche aulcunes parolles à aulcuns des sei- 
gneurs de la cité, disant que ilz tenoient et 
traictoient leurs bourgeois mal cortoisement 
et à leur plaisir et yolîunté et qu'il en vien- 
droit du mal. Parquoy, pour ces parolles, 
ledit Jennot fut prins et mis en l'hostel de la 
ville , et fut condampné à demander pardon 
à messeigneurs de justice , par trois jours 
d'entrée ; et au cas que ce ne vouldroit faire, 
ilz le condampnairent à six cents livres d'a- 
mende : mais, au pourchas d'aulcuns ses bien 
veuillans, la somme fut relaichée, et ne de- 
mandait point de pardon , si non une fois en 
chambre close. 

Pareillement audit temps, advint que deux 
belles josnes filles , servantes , demourant en 
Ja Neuve Rue, en l'hostel d'urig nommé Di- 
dier Lenfiant, l'estuveur, eulrent question à 
ung serviteur de leans; et le battirent les 
deux devantdictes filles tellement que au bout 
de quaitre ou cinq jours , le devandit servi- 
teur mourut. Pour laquelle chose elles en 
furent prinses avec leur maistresse qui à ce 
les avoit aidiées et favorisées , et le maistre 
s'en fuit: parquoy ses biens furent confisqués. 
Et furent pour ce fait les deux devandictes 
filles jugées à estre noiées : et tellement que 
le cinquiesme jour de novembre, elles furent 
menées au pont des Morts , ung sacque sur 
leur col , pour les noier, auquel jour faisoit 
si grant et si aspre froidure que je ne me 
recorde point que jamais vis faire la paireille ; 
car alors il gelloit comme à pierre fendant, 
et en façon telle qu'il convint louer des ou- 
vriers qui avec haiches et paulfes rompirent 
la glaice pour faire ung trou pour les noier, 
laquelle glaice estoit plus de deux pieds d'es- 
paisseur; et dessus icelle glace y avoit plus de 
trois mille personnes pour veoir faire ladicte 
justice. Mais touttesfois, à la requeste des sei- 
gneurs Andrieu de Rineck et de s r François 
le Gournais , ambedeux chevaliers , qui en 
priairent à justice, et aussi de deux compai- 
gnons qui les demandèrent, elles eurent grâce 
et furent fiancées en la meisme place en belle 
et grande compaignie, sans menestrés. 

Au meisme temps, l'on se doubtoit très 
fort et faisoit on gros gait en Mets 5 et telle- 
ment , que tous les soirs , trois ou quaitre 
des seigneurs et gouverneurs d'icelle cité al- 
loient veoir au gait du Champaissaille pour 

scavoir s'il estoit bien ordonné : et faisoit 
on le gait à cheval et par terre tout autour 
des murailles de la cité. Et pareillement 
alloient les Irese et les Sergens, touttcs les 
nuyts , par dessus icelles murailles ; et quant 
ilz vcnoient aux portes, des gardiens d'icelles 
se relevoient et estoient prests pour les lais- 
sier dedans et pour les boutter dehors. Puis 
Ton avoit encor ordonné que au ouvrir et 
au cloire les portes il y eult tousjours deux 
d'icedlx gardiens, et au long du jour y avoit 
tousjours trois gardiens sur chacune desdictes 
portes. 

Audit temps, le iroisiesme jour de no- 
vembre , Vint à Lucembourg Philippe , archi- 
duc d'Austricbe , duc de Bourgongne , etc. 
Et le sîxiesme jour de novembre, messei- 
gneurs de la cité y envoiont une belle et 
noble ambassalde : et estoient à t;e commis 
seigneur André de Rineck , seigneur François 
le Gournais , ambedeux chevaliers , et Seig* 
Jehan le Gournais, l'eschevin; et enmenont 
avec eulx Thiebault le Gournais, seigneur 
Renaît le Gournais, le jonne, et Jehan le 
Gournais , tous trois filz dudit scig* François 5 
seig* Nicolle Roucel , seig 1 * Claude Baudoiche , 
chevalier, et Michiel Chaversson ; et avoient 
en tout bien cinquante chevaulx , et estoient 
tous moult bien en point. Et donnont audit 
seigneur prince , au nom de la cité , une 
coppe d'argent dorée et quaitre cents florins 
de Mets dedans. Et ledit seigneur prince les 
receupt moult honnorablemcnt et leur fist 
hault et noble recueil , remerciant raessei- 
gneurs de la cité et luy offrant de ayder 
ladicte cité, si on avoit affaire de luy et 
des sciens, comme Tune des meilleures villes 
de son pays. 

Pource que , en ce temps, lesdits seigneurs 
trese et les sergens avoient trop de peine de 
faire l'esxerguait , comme cy devant est des- 
clairié , messeigneurs de la justice ordonnai- 
ent que, tous les soirs, il y auroit huict 
hommes , tant de gairdiens des portes que 
d'autres gens , qui feroient aide pour faire 
ledit guait, c'est assavoir, quatre devant mi- 
nuyt et quatre après minuyt. 

En celle année , il fist une merveilleuse et 
très aspre gelléc depuis la s 1 Martin jusques 
au quinzîesmc jour de décembre : puis se 
deffist le temps et se mist à la pluye telle- 
ment que, avec les neiges et les glaices qui 



1 fondoient, les yawes devinrent si grandes et 
les rivières si hors de rives, depuis ce jour 
jusques à noel , que nul ne pouvoit saillir ni 
entrer en Mets. Et n'y avoit homme qui les 
ait vues si grandes , tellement que , au jour 
de sainct Thomas , l'apostre , devant noel , la 
largeur de Muzelle s'estendoit depuis les Was- 
sieulx là où se deschargent les sapins, jusques 
au près de Sainct Martin cuvant Mets et tout 
parmey le pré Sainct Soibert : et en aultre 
lieu , depuis la porte du pont Remond jus- 
ques auprès de Peglise de Sainct Eloy. Et 
sembloit que ce fust une mer ou ung lac; 
car on ne véoit que ciel et yawe de bien 
loing. Et ne véoit on de toutte l'isle du pont 
des Morts qu'une partie de la croix avec les 
louves qui sont taillées en grosse pierre car- 
rée dessus le pont aux Loups. Saille aussy 
estott si hors de rives qu'elle venoit par les 
rues jusques tout devant Mets ; et n'y avoit 
homme qui sceust sortir hors par la porte 
à Maizelle ni à pied ni à cheval. Et lors les 
maisons du bourg d'icelle porte estoient tout- 
tes en l'yawe jusques à la première traveure. 

En ce meisme temps, avindrent plusieurs 
aultres merveilles parmey le monde, entre 
lesquelles en aulcune partie des Allemaignes 
tomboient et chéoient du ciel aulcunes lic- 
ques en manière de croix, les unes perses, 
les aultres en coulleur rouge, et d'aultres 
estoient jalnes. Et furent frappés de celle 
mallaidie et pestilence nouvelle et estrainge 
plus à l'entour de la rivière du Rhin que 
aultre pairt ; car dès incontinent que icelles 
croix tomboient dessus le corps cTaulcune 
personne, fust femme ou homme, josne ne 
vieulx , tantost incontinent après ilz mou- 
roient : et si lesdictes croix chéoient sur la 
robbe , elles l'avoient tantost percée jusques 
à la chair. Parquoy, voiant ces choses venues 
à la cognoissanec des seigneurs et recteurs 
de la noble cité de Mets, avec la clergie, 
fut par eulx ordonné pour obvier à icelluy 
inconvénient de, tous Jcs diemanches, au re- 
tour de la procession, chanter en chascune 
paroische , devant le crucefix , en grant dé- 
votion : O Crtix gloriosa, etc. Le peuple se 
retournait à pénitence , et avec ce , pour celle 
pestilence, fut ordonné de faire une proces- 
sion generalle, et tantost ce bruit cessait et 
ne fut plus rien. 

Tantost après, le douziesme jour de jan- 

vier, revindrent à Mets les trois seigneurs cy 
devant nommés , qui avoient esté en France 
pour ambassalde du sainct Empire 9 ausquelx 
on fist encore ung présent de vingt cinq quar- 
tes d'avoine et de deux cowes de vin. 

Àussy, en ce meisme temps, Petitjehan, 
gens d'airmes , le soldoieur , dont je vous ay 
eu par cy devant parlé, qui frappait Claus- 
quin la Grant barbe, une nuyt, se trouvait 
eu Fhostel de Jehan Lambert, l'hostellier , 
alors demourant en Chambre , à Fhostel au 
Mouton d'or ; et après ce qu'il eult bien beu , 
il eult question et desbat en Rencontre de 
son hioslesse , et tellement que, après soupper, 
comme tout estenué, la battit très bien et, 
avec ce, la frappait d'ung bracquemairt en 
laeon telle que Ton n'y attendoit que la mort. 
Et, avec ce-, frappa ung homme qui s'en 
mesloit pour bien, et luy donna si .grant cop 
dudit bracquemairt en la teste que pareil- 
lement l'on pensoit qu'il en deust mourir. 
Parquoy il fut boutté en l'hostel de la ville, 
et eust esté mal îougié , si n'eust esté à la re- 
queste et prières des devantdits ambassaldes , 
lesquelx obtiudrent qu'il eust graice en satis- 
faisant partie. 

Pour ce que l'année avoit esté sterille et 
que tout estoit chier, révérend perc en Dieu, 
monseigneur Pevesque de Mets et ses officiers, 
considérant icelle chierté , ont eu donné 
licence à touttes manières de gens de main- 
gier beure et lait tout parmy le caresme ; 
car, par avant, en nul temps de caresme 
on n'en soilloit point maingier en l'eveschié 
de Mets, sans licence. 

1501. 

L'an mil v° et ung, qui fut en l'an sixiesme 
du devantdit Maximilian l'empereur, en son 
royaulme des Romains , fut créé et essus pour 
maistre eschevin de Mets le seigneur Claude 
Baudoiche, chevalier, filz au seigneur iPierre 
Baudoiche, l'escheyin. 

En ceste année , le vingt sixiesme jour 
d'aoust, fut née Maguin, ma fille, qui de- 
puis fut femme à Jaicomin le Braconnier. 

Audit mois d'aoust, ung Allemant qui 
aultrefois avoit servi Broche, duquel cy dc : 
vaut vous ai parlé , deffiait la cité pour et à 
cause d'une arboulleste qu'il demandoit. Et 
avant que icelles defïiances fussent apportées 
en Mets , il avoit desja rué jus et destroussé 

noul. Paireillement , en ce mesme mois 
d'aoust , messeigneurs- de la cité envoiairent 
en ambassalde devers le roy des Romains 
maistre Claude, curé de Sainct Martin , qui 
alors estoit aux gaiges de la cité , et Geraird , 
le secrétaire , avec deux des soldoieurs d'i celle 
cité. Et quant ilz vindrent par delà Heldel- 
berch, ilz furent prins et enmenés prisonniers, 
et furent menés en une plaice appartenant 
au josne comte Esmych de Linange , non 
obstant qu'ilz avoient saulf conduit : et y lu- 
rent jusques au vingt cinquiesme jour du 
mois de novembre qu'ilz furent mis à de- 
livre. 

En celluy temps,, c'est assavoir, le dixiesme 
jour d'octobre , trespassait de ce siècle Jehan 
Aubrion, citain de Mets, lequel en partie 
fist et composait plusieurs articles de ces 
présentes chronicques. Du moins, je, Phi- 
lippe dessusdit, ai eu pris le sens de plusieurs 
mémoires qu'il avoit escripts et les ai réduits 
avec d'aultres , comme cy devant avés oy- 
De la mort duquel fut grant dopmaige ; car 
c'estoit ung homme saige et discret et pleine 
de tout bon conseil, et se entremettoit de 
faire biaucop de paix et d'accord : il estoit 
homme de belle présence, bien renommé , 
grant coustumier et tousjours plein de bonnes 
nouvelles. Dieu, par sa grâce, le reçoive à 
merçy et ait son ame. Amen. 

Apres la mort de Jehan Aubrion , l'escrip- 
vain des chronicques de Mets , commença 
Pierre Aubrion, son cousain genhain, aigé 
d'environ vingt -neuf ans. 

Le diemanche après, vint en Mets monsei- 
gneur Despienoes, lequel estoit ambassalde 
pour Loys , alors régnant sur les François : et 
s'en alloit ledit seigneur à moult belle com- 
paignie sceller la paix faicte entre ledit roy 
Loys et Maximilian, roy des Romains. Et 
furent en Mets luy et ses gens quaitre jours 
tout entiers : et , à sa venue , luy fut faict grant 
honneur des seigneurs et gouverneurs de la 
cité, et luy fut donné ung présent de deux 
gras beufz , douze chastrons , deux cowes de 
vin , clairet et rouge et quarante quartes d'a- 
voine. Et avant qu'il se partist , il fut visiter 
et veoir tout aval la ville de rue en rue , 
acompaignié de seigneur Françoys le Gour- 
nais , de seigneur Thiebault, de seig* Regnault 
et de Jehan le Gournais , ses trois filz, qui 

noblement esloient aeoustrés pour faire hon- 
neur audit seigneur. 

Le huictiesme jour de novembre , trespassa 
dame Bonne de la Marche , femme Pierre 
Baudoiche , et fut ensepvellie à Sainct Martin 
devant l'aultel nostre dame. 

En ceste année , le vingt sixicsme jour de 
janvier, je, Philippe dessusdit , achetai à 
Baudot Blanchairt, l'aman, la maison qu'on 
disoit la Maignier , scituée en la rue des Bons 
Enffans , derrière Sainct Salveur, et la joindis 
avec celle là où desja je demouroie , et des 
deux n'en fis que une. 

Le diemanche , penultiesme jour de jan- 
vier , fut en la cour l'evesque en Mets fait 
et jué ung jeu tout en biaul latin aorné, 
nommé Terencius , auquel jeu estoient tous 
les chainoines de la grant église de Mets 
avec plusieurs aultres prelatz d'église , et pai- 
reillemênt y estoit plusieurs seigneurs , bour- 
geois et mairchanls de la cité. Mais quant le 
peuple de la comune vit qu'ilz n'y entendoient 
rien , especiallement ceulx d'oultre la rivière 
de Saille , et qu'ilz ne sçavoient quelle chose 
c'estoit qu'ilz juoient , se commencèrent à 
mutiner et y eult ung grant desbat, et si 
n'eust esté les seigneurs qui se parforçoient 
de y mettre la paix , il en fust venu du mal. 
Touttesfois non ôbstant qu'il leur fust def- 
fendu , ilz enforcerent les jueurs et montairent 
viollentement dessus le parc et firent tel bruit 
qu'il leur lut force de cesser leur jeu, et 
encor furent iceulx jueurs en grant dangier 
d'estre battus. Et quant ce vint au lunde- 
main , lesdits clercs fermèrent très bien leurs 
huis pour et aflin que paisiblement puissent 
achever le reste de leur jeu 5 et n'y eult à ce 
faire que gens d'église et clercs. Et fut ce fait 
quant ilz sceurent les vignerons et telz gens 
en leur besoingne. 

Pareillement en celluy temps, durant le 
gras temps , se firent plusieurs mommeries et 
joieusetés parmy la cité de Mets , entre les- 
quelles , le" grais lundi , fut faicte par aulcuns 
josnes seigneurs et josnes escuiers d'icelle 
cité une jouste en Change. Et premier y 
jousta le seigneur Nicolle Roucel , Collignon 
Dex, Jehan le Gournais, filz au seigneur 
François le Gournais , chevalier, Michiel Cha- 
versson et Bernairt de Port , filz au sei- 
gneur Anthoine de Port sur Saille: et de 
celle jouste en y eult des blessiés en la main. 



Et après lesdictes joustes , furent festoier les 
dames en la neuve salle; car illec au paille 
estoit le soupper appaireillé , après lequel fut 
dansé en ladicte salle, laquelle estoit alors 
toutte tendue de tapisseries: puis on fist le 
bancquet là où les dames furent festoiées. 

1502. 

L'an mil v c et ij, qui fut alors la dix 
septiesme année de Maximilian l'empereur, 
au royaulme des Romains , fut alors créé et 
esleu pour maistre eschevin de la noble cité 
de Mets le seigneur Philippe Dex. Et y par 
desguiserie , ledit seigneur Philippe fist faire 
une robbe verte, fourrée, avec ung grant 
revers pendant derrière, laquelle il a voit 
vestue alors qu'il fut créé 5 et fut celle robbe 
pour le maistre sergent des trese , comme la 
coustume est. 

En celle année, au mois de jung, je, 
l'escripvain , me partis de Mets avec belle 
compaignie pour m'en aller à Landi à Paris , 
comme les années précédentes , et ne fut 
trouvé que bien , la Dieu mercy , à aller ne 
à venir. 

En ceste année estoit le jubilé par toutte 
la France, et volloit on dire que l'argent 
estoit pour avoir gens d'armes pour aller 
sur les inlidelles. En ce meisme temps , 
sortirent une grande compaignie de gens du 
pais de Liège, lesquclz estoient tous cruxies, 
car ilz avoient pris la croix , prétendant 
d'aller sur les Turcs et infidelles. Et avoient 
celle compaignie une chemise qu'ilz portoient 
avec eulx comme digne relicquej car ilz 
certifioient celle chemise estre miraculeuse- 
ment tombée du ciel dessus une josne fille 
de leur païs, et estoit ladicte chemise toutte 
chairgiée de petites croix rouges. Et por- 
toient ces gens icy lettres de l'evesque de 
Liège , lesquelles faisoient mention que ledit 
evesque prioit à tous roys, princes et sei- 
gneurs que l'on les laissaist passer. Touttesfois 
leur fait ne montait à rien et se esvanouirent 
comme fiimée. 

Le douziesme jour de jullet , molrut Jehan 
Papperel qui porta ses armes en terre en 
l'église Sainct Livier. 

Le vingt neufviesme jour d'aoust , les Jai- 
copins qu'on dit les grans prescheurs de Metz 
tindrent leur chaippistre: et, à cedit jour, 
s'en vindrent lesdits prescheurs en bel ordre 

à la grande église (ficelle cité , et là estoit 
Taultel aussy bien paré que si ce fust esté le 
jour de noel ou de paisques. Et y fut faicte 
une prédication par un moult honnorable 
docteur, nommé frère Jehan Clerel: celluy 
frère estoit ung passe route de bien preschier. 
Et à icelle procession se trouvait merveil- 
leusement grant peuple , tant de la cité comme 
de dehors 5 car chascun courroit après celluy 
frère pour son bien preschier , et estoit icelle 
église quausy toutte pleine de gens. Et puis , 
ce fait, s'en vindrent devant le grant aultel 
chanter une antiphone de monseigneur s 1 Es- 
tienne , patron d'iceile église , luy priant 
qu'il intercedast graice envers le créateur pour 
la cité et pour tous les habitans et qu'il les 
gairdast de tous dangicrs et villains périls et 
qu'il donnast au peuple salvation. Et estoicnt 
lesdits frères en nombre de cent religieulx , 
ausquelx leur fut fait ung présent de part 
la cité. 

La vigiile de la sainct Michiel en suivant , 
vingt huictiesme jour de septembre, vint en 
Mets le filz du comte Pallatin , . lequel s'en 
alloit devers le roy en France ; et luy fut fait 
ung présent de part la cité de deux cowes de 
vin, deux gras bucfz, douze mouttons et 
cinquante quartes d'avoine. 

A la my du mois de febvrier, jusques à 
la my de mars , se mist le temps à la gellée 
et gellait si asprement et de si grant puissance 
que de loing temps devant n'avoit fait la 
pareille gellée. Et avec ce cheust tant de 
neige qu'il n'estoit possible qu'on sceust aller 
par voye ne par chemin. Et de froildure se 
Irouvoient lièvres et aultres bestes salvaiges 
mortes par les champs et chemins. Aussy 
durant le caresme, on ne peult peschicr nul 
estang, à cause d'icelle gellée et des grandes 
glaices. 

Le penultiesme jour de janvier, fut par 
justice prins et mené en la maison de la ville 
ung riche mairchant, nommé Jehan de Hai- 
tonge, demourant alors en Franconruc. Et 
la cause fut pour ce qu'il avoit fait une ap- 
pellation sur une sentence du maistre eschevin 
de Mets : et pour en sortir , il paiait d'amende 
pour une fois six cents livres ; et avec ce 
hy fut force de tourner seureté de quaitre 
hommes de bien, que jamais action ne pour- 
suite n'en feroit : ou s'il n'eust ce fait , il eust 
esté très mal logié. Et neantmoins , bientost 

après, ne sçay à quelle occasion, fat ledit 
Jehan arrière prins, luy estant alors sur la 
porte du pont Thiefiroy, comme gardien et 
en sepmaine de gairder, et fut de rechief 
mené chez le doyen et n'en sortit qu'il ne 
fust le premier jour de décembre après, qui 
fut ung long terme pour luy. 

Item , environ la mitte du mois de mars , 
les devantdictes glaices et neiges fondirent et 
y eult si grant yawe que merveille 5 car alors 
les rivières furent si desrivées et les yawes 
si haultes que elles couroient tout le plain 
pays , et autant ou plus que l'an précèdent 
mil v c , comme devant est dit. Et ne véoit 
on du pont aux Loups que le dessus tant 
seulement. Et encor Ait la rivière de Saille 
plus desrivée à l'avenant , et tellement que , 
à celle fois , elle fîst de grans dopmaiges en 
plusieurs maisons estant dessus icelle , espe- 
ciallement en touttes celles où il y ait cellier 
ou ouvroir de tisserans, taineurs ou tintu- 
riers ; et meismement au billowart de la 
porte des Allemans , commë icy après il serait 
dit. Et ne sçavoit on auquel entendre ne 
premier courir, ou ès celliers ou ès guerniers 5 
car icelles neiges fondoient si très à copt 
que plusieurs blefz en furent mouillés et 
gaistés. 

1503. 

L'an mil v c et iij , qui fut la dix huictiesme 
année de Maximilian l'empereur , en son 
royaulme des Romains , fut alors fait et créé 
pour maistre eschevin de la cité de Mets le 
seigneur Thicbault le Gournais. 

Tantost après , au mois d'apvril , fut nou- 
velle que le devantdit roy des Romains venoit 
en la cité: de quoy subit l'on fut bien em- 
peschié de préparer la cour l'evcsque, de 
mener litz, linges, bois, vaissellement , foin 
et estrain , et biaucop d'aultres choses néces- 
saires. Touttesfois je ne sçay à quelle occa- 
sion qu'il ne vint point, mais aulcuns des 
siens vinrent veoir la ville pour leur plaisir 
et passe temps; entre lesquelx, le premier 
jour de may , vinrent les chantres et menes- 
trés dudit seigneur, et juairent et chantairent 
à la grant messe en la grant église tout du 
long , et avoient avec eulx des petittes orgues 
de bois que ung enflant de Péage de dix ans 
juoit, lequel enflant avoit esté né aveugle 
et n'avoit jamais veu goutte , comme ilz 

disoient. Et juoit ledit enffant icelles orgues 
aussy parfaictement que homme du monde 
les sceust juer , et se accordoit si bien avec 
les chantres et menestrés que c'estoit inelo 
dieuse chose à oyr: parquoy les seigneurs 
de chappistre d'icelle église leur firent donner 
demi douzaine de florins de Mets pour leur 
vin; car il sembloit desdits jueurs avec ledit 
enffant aveugle, estre chose angellicque ou 
divine. 

Le deuxiesme jour de may, vint en Mets 
le marquis de Brandebourch , auquel la cité 
fist ung présent. Et à ce meisme jour, Colli- 
gnon Dex espousait Barbe , fille à seigneur 
François le Gournais, chevalier, duquel ma- 
riaige vint grant desbat après la mort d'icelle 
dame. 

En celluy temps, le vingt septiesme jour 
de may, fut Ysabellin, ma femme, délivrée 
d'une fille et n'avoit pas porté son terme. 
Tantost après, jour sainct Barnabé, onziesme 
jour de jung, je me partis de Mets en la com- 
paignie de Jaicomin, mon biaul frère, pour 
aller au Landi à Paris ; et fut nostre retour 
par la cité de Soixon, par Lans en Lanoy, par 
la cité de Raias et par Verdun. 

En celluy temps, Henry, seigneur de Ra- 
ville et en partie des Estangs, tuait monsei- 
gneur de Lucembourg, Fedric, d'une javeline 
qu'il luy frappait parmi le corps : qui fut ung 
grant dopmaige, car il estoit bon ami à la 
cité ; et estoit celluy Fedric son prochain. 

Aussy le diemanche, huictiesme jour de 
jullet, seigneur Androuin Roucel fiançait dame 
Perrette, fille au seigneur Pierre Baudoiche 
et niepce à messire Robert de la Marche , 
lesquelx seigneur Androuin et dame Perrette 
estoient alors deux aussy biaulx personnaiges 
que l'on sceut veoir ny trouver. Et , au lun- 
demain , furent les nopees et espousailles en 
grant triomphe et magnificence; mais de ce 
présent mariaige fut grant dopmaige pour 
Tune des parties et pour l'aultre, et eust 
mieulx esté pour tous deux que jamais ne fust 
esté fait, pour les grans malz et dopmaiges, 
en plaidoier et en procès , qui leur advinrent 
depuis, comme cy après il serait dit, quant 
temps sera. 

En ceste présente année, avint ung groz 
déluge et une grant coustange en Tentreten- 
nement des murailles et des fôussés de la cité. 
Et avint ceste ruyne par les grandes yawes 



qu'il avoit eu fait es années précédentes, 
comme en l'an mil v c et en l'an mil v e et ij : 
et aussy pourtant que alors dessoubz l'airche 
qui est entre la porte des AUemans et du 
billouairt , y avoit en ce temps deux estroittes 
portières par où l'yawe saiÙoit dehors, les- 
quelles l'on fermoit quant on voulloit , pour 
et affin de remplir les foussés d'yaûe : laquelle 
chose ainsi faicte portoit grant dopmaige ès 
maisons estant en la ville ; et , avec ce , icelles 
portières , au temps des grandes yawes et sou- 
verainement quant les glaices desgelloient et 
que le buttin corroit, estoient peu lairges, 
et se estrangloit l'yaûe, tellement que tout 
desrayoit et faisoit de grans dopmaiges ès 
foussés et ès fondemens des tours d'icelle porte. 
Par quoy, dès ce temps mil v c et encor depuis , 
en furent les gouverneurs et maistres des fa- 
briques de la muraille assés souffîsament 
advertis , et tellement que en l'an mil v c et ij 
fut déterminé d'y ouvrer. Et fut force de 
laissier l'oeuvre du billouairt de porte Cham- 
penoise nouvellement acomencé, ou autre- 
ment les tours du billouairt d'icelle porte des 
AUemans s'en fusscut venues ès foussés par 
les grandes et parfondes foussés que icelle 
yawe, venant d'icelles portières., avoit faictes 
esdits foussés , et tout par dessoubz une partie 
des fondemens d'icelles tours et billouairt. 

Et pour vous dire la manière comment 
cest ouvraige fut acomencé et parfait, lequel 
cousta maints deniers à la cité, vous devés 
sçavoir que premier furent faicts au travers 
des foussés du dessus de grans baitairts de 
terre pour retenir l'yaùe : et pareillement 
en fut faict du dessoubz , et fut là faicte 
comme une écluse du dessus , et l'yaùe qui 
illec se assembloit , estoit menée et conduicte 
parmy des chenaulx de bois bien loing en 
la rivière, devers la porte dame Collette, et, 
à force de gens , fut toutte vuidée celle yaûe 
ainsy encloise entre les baitairts, et fut mis 
le lieu là où l'on voulloit ouvrer, tout à sec. 
Mais, durant que l'on faisoit ces choses , 
ung aultre déluge advint, car le fondement 
d'une desdictes tours , lequel peudoit en Tair 
à cause des grandes foussés que l'yaiie avoit 
minées dessoubz , se 'delaichait , et en cheut 
ung grant pan ; et fut merveille qu'il ne tuait 
tout plein de gens. Touttesfois , Dieu mercy , 
il ne fist aultré mal: et fut alors force de 
laissier le premier ouvraige acomencé, pour 

soubvenir à celle tant grande nécessité ; car 
incontinent Tut celle tour tansonnée et rete- 
nue, et puis hit renchaussiée par dessoubz 
et mise à surté. Et cela fait et achevé , Ton 
racomençait audit ouvraige des foussés: et 
tout premier furent, à grans coptz de hye, 
plantés esdits foussés trois ou quaitre rangs 
de grans paulz, ferrés de fer, lesquelz furent 
laissiés ainsy tout droitz, assés grans par 
dessus l'yawe , par le conseil d'aulcuns pour 
servir, comme vous oyrés. Et, ce fait, Ton 
acomençait à murer et à remplir lesdictes 
foussés et tout du lairge des foussés de gros- 
ses, lairges et puissantes pierres avec chaussine 
et savellon , et autour desdits paulz. Et tel- 
lement y fut ouvré que tout fut muré et 
rempli de la haulteur que Ton le voulloit 
avoir , et furent ainsy lesdits paulz enmuriés 
dedans jusques à ung pied près du bout d'en 
hault, auquel bout d'iceulx paulz fut alors 
fait une aigueille. Puis furent prinses grant 
nombre de planches de chesne , grosses , lon- 
gues et espaisses, lesquelles Ton avoit nou- 
vellement fait scier pour cestuy ouvraige, et 
après que le foussé , ainsy rempli de murail- 
le , fut tout mis à Tuny, Ton couchait dedans 
icelle muraille des pièces de mariens du 
travers en manière de littes pour planchir 
dessus ; et alors furent icelles planches joinc- 
tes et, avec grans broiches de fer, clouées 
dessus celluy ouvraige, ainsy comme ung 
biaul plancher pour danser. Et affin d'estre 
celluy ouvraige encor plus ferme et que, 
sellon Tintention des maistres et des ouvriers , 
il eust mieulx l'espaice de essuer et de se en- 
fermer en l'yawe , il fut prins de grandes et 
grosses pièces de mariens, ausquelles furent 
faictes plusieurs mortoises respondant aux 
aigueilles des devantdits paulz qui estoient 
fichiez au fond , dont le bout avec lesquelles 
se monstroit par dessus la muraille , comme 
dit est devant. Et furent icelles pièces de ma- 
riens mises et couchées au travers de touttes 
les planches et dessus icelles pour tenir encor 
l'ouvraige plus ferme , et avec ce de grosses 
chevilles de fer mises au travers d'icelles ai- 
gueilles qui estoient mises et fichées ès mortoi- 
ses desdictes pièces de mairiens , ainsy mises 
du travers. Et y hit on tout Testé durant au 
faire et achever celluy ouvraige, et cuydoit 
on avoir bien besoingnié et que jamais deffault 
n'en deust venir. Mais quant ce vint l'hyver 



après et que les yawes furent grandes et des- 
rivées , comme dit est devant , le bois se en- 
flait par telle manière que de détresse il se 
crevait, et n'y demourait aigueilles, mortoi- 
ses , planches ne chevilles de fer , que tout ne 
fut desrompu et desrayé. Et avec ce, pour 
la grande roydeur d'icelles yawes qui proce- 
doient desdictes portières, furent enmenées 
touttes les pierres , chaulx et mortier , jusques 
à la porte Dame Collette, et ne demourait 
rien esdictes fosses jusques au fond , nés que 
la première journée , et s'en allait tout le bois 
à l'avallée et ne demourait que une partie 
des devantdits paulz ainsy fichiez au fond de 
l'yawe: de laquelle chose l'onïut bien esbahi 
et grandement courroucé et dollent. Et fut 
alors force , en ce présent esté , mil v c et iij , 
quant les yawes estoient ainsy courtes, de 
encor laisser et se desporter de l'ouvraige de 
porte Champenoise , pour secourir à cestuy 
plus nécessaire. Et furent arrière touttes cho- 
ses prestes, pierres, chaussine et savellon, 
et les baitairs faits et l'yawe retenue et vuidée 
comme devant; et, avec grant coustange , 
en fut de rechief , eu ceste présente année 
mil v c et trois , fait comme devant , saulf et 
réservé que lesdictes deux portières par où 
l'yawe passoit en grant destroit, furent os- 
tées. Et fut l'airche tout ouverte avec ung 
vental comme il est de présent : de laquelle 
chose les habitans de la vigne Sainct Avold , 
et tous ceulx et celles qui ont maisons par 
dedans Mets au long de Saille, furent bien 
joyeulx. Et saulf et réservé encor que en 
lieu desdictes planches ainsy mises , en l'an 
devant, par dessus l'ouvraige, fut ledit fous- 
sé tout pavé de pierres de taille encrampon- 
nés de fer mis en plomb. Et n'y ait homme 
qui sceust croire le fer et le plomb qui fut 
mis , s'il ne l'avoit veu , ne les grandes cous- 
tanges qui furent faictes pour celluy ouvraige 
à retenir. Paireillement hirent encor en ceste 
année plusieurs grans ouvraiges entreprins, 
tant d'icelluy billouairt de porte Champenoise 
que d'aultre nécessité. Et fut en ceste année 
par les sept des murs faicte grande Visitation 
sur la muraille et ès tours des mestiers ; et 
n'y eult gaire mestiers qu'il ne fust en ceste 
année commandé et ordonné de faire quel- 
que réparation ou aulcune chose de nouviaul 
en leurs tours , tant en artillerie comme 
aultrement. 

8i 

Aussy en celle meisme année , messeigneurs 
du chappistre de la grant église de Mets mar- 
chandèrent de faire le cueur sainct Nicollais 
d'icelle église paireil à celluy de Nostre Dame 
que le grant vicaire avoit devant eu fait faire 
de l'autre partie. Parquoy, dès incontinent 
après le marchié fait, fut acomencé d'abaitre 
le viez ouvraige , et tellement que en y besoin- 
gnant, par ung jour de la vigille s 1 Quentin , 
penultiesme jour d'octobre , environ à deux 
heures après midy , et alors que grant nombre 
d'ouvriers qui besoingnoient à cestuy ouvrai- 
ge , estoient allés mairander , cheut tout ledit 
cueur et viez ouvraige par terre , sans blessier 
personne. Et encor d'icelluy cueur en cheut 
partie dessus une maison joindant ou assés 
près , en laquelle pour lors n'y avoit person- 
ne 5 ains , par la graice de Dieu et du benoist 
sainct Nicollais , n'avoit gaire que tout estoit 
plein de gens en l'ung des lieux et en l'aultre. 
Parquoy, pour remercier Dieu et le benoist 
sainct du miracle et de la grant graice qu'il 
leur avoit faicte , fut par lesdits seigneurs du 
chappistre chantée une grant messe du S* 
Esperit à chantre et deschantre , avec les or- 
gues et en toutte magnificence et jubilation. 

En celle meisme année , fut encor l'em- 
pereur assés près de Mets , et cuidoit on qu'il 
deust entrer; mais il passait oultre et s'en 
allait au pays de Suisse. 

Paireillement en celle meisme année , furent 
plusieurs raichats faits encontre le corps de 
la cité et encontre d'aultres particuliers. Et 
premièrement le duc René de Loraine fit le 
raichat et retraict de ce que les seigneurs de 
la cité avoient tous les ans sur la ville et halle 
du Pont à Mousson. Item , ceulx de Verdun 
ont eu raicheté et retrait ce de quoy ilz es- 
toient chascan tenus à la cité de Mets. Pareil- 
lement, révérend pere en Dieu, Henry de 
Loraine , evesque de Mets , fist le raichat et 
retraict des mairies du vaul, lesquelles alors 
estoient en gaige au corps de la cité de Mets , 
comme dit est devant, c'est assavoir, Airs 
sus Muzelle, Ancey, Chaistel Sainct Germain 
partie de Sciey, de Longeville, de Chaizelle, 
de Mollin , et de Lessey. Et encor plusieurs 
aultres raichats furent faicts en ceste année, 
lesquelx je laisse pour abregier. 

En celluy temps, je me recorde que en 
Mets vint à demourer une josne fille alle- 
mande en l'hostel Clément d'oultre Saille à 



PorsailHs. Or estoit celle fille grosse et en- 
ceinte, et se seult si bien celler que son 
maistre propre, ne sa maistresse ne aultre 
ne s'en sceurent jamais apercevoir, et portait 
son terme tant et si longuement que le jour 
vint qu'elle deust enffanter ; et tellement que, 
au lundemain de la sainct Martin d'hyver, de 
nuyt, délivrait celle fille de son fruit, seule 
et par elle, sans aultre ayde. Puis ce fait, 
print l'enflant et le mist en la ruelle de son 
lit, et au mieulx qu'elle peult, sans faire 
semblant de rien , se levait , car il estoit à 
l'ajourner, et s'en allait faire du feu; puis 
ce fait, elle s'en retournait en sa chambre, 
et voiant l'enflant estre mort , elle le print et 
le rua en leur puis. Or avint , comme il pleut 
à Dieu , que deux jours après , l'on luy avoit 
ordonné de tuer ung poullet pour le soupper : 
mais, par copt de fortune, ou ce fut per- 
mission divine, le poullet luy eschappait, et 
en chaissant après, il voilait audit puis et 
cheut en l'yawe. Parquoy ledit Clément fut 
bien courroucé ; et pour le ravoir, si print 
une corbeille et avec une cordelle l'availlait 
au puis, le cuidant repeschier. Mais la pre- 
mière chose qu'il ramenait, ce fut l'enflant, 
dont il fut merveilleusement esbahi : et dès 
incontinent, comme saige et bien advisé, si 
le aillait annoncer à justice. Parquoy incon- 
tinent la fille fut prinse et mise en prison: 
et son fait congneu , elle rut jugée à estre 
airse et brullée. Et rut celle justice faicte et 
accomplie justement au bout de son mois, 
qui fut pour elle une poure relevée , et souf- 
frist biaulcopt par la faulte et convoitise du 
boureaul qui pensoit espairgnier le bois ; car 
la poure misérable eult les jambes et les piedz 
tout airs jusques aux os , avant que le feu 
touchast en rien au visaige ny aux bras. Par- 
quoy pour la destresse et soufferte qu'elle eult, 
se rompirent les cordes , et se desgectait telle- 
ment que devant tout le peuple elle mons- 
trait sa pouvreté : dont les seigneurs juges 
furent merveilleusement courroucés encontre 
le boureaul ; et en perdit ung mois sa pré- 
bende en l'hospital. 

La nuit ensuivant , y eult ung horrible feu 
en une grainge en Franconrue, lequel durait 
tout près de huict jours , avant qu'il fust bien 
esteinct ; et advint ce domaigeux accident 
par ung cas de fortune et mallegairde. Or 
estoit celle grainge toutte pleine de bief en 

estrain , et appartenait à seigneur François 
le Gournais , chevalier. Si avint que le mois- 
Irier de leaus avoit loué deux compaignons 
pour baitre son bief ; dont l'ung vint très 
matin et qu'il n'estoit pas plus de deux heures 
après minuyt. Voiant que son compaignon 
n'estoit pas venu , il print ung grant baiton 
fendu qu'ilz avoient, qui servoit à chandel- 
lier, et y bouttait sa chandelle toutte allumée : 
puis ce fait , ait fichié celluy baiton au trous- 
sel de bief et s'en allait appeller ledit sou 
compaignon. Mais , par fortune et accident , 
celluy baiton cheut avec la chandelle ainsy 
allumée : parquoy le feu se print tantost en 
l'estrain , et fut tout incontinent toutte celle 
grainge et maison allumée et embrasée, et 
n'en fut rien rescous. Et y eult ung si hor- 
rible feu que si ce n'eust esté la bonne police 
qui pour tel cas est en Mets , la rue fust toutte 
esté brullée ; et eult on grant peine de secou- 
rir une maison tout joindant , laquelle estoit 
toutte pleine de bois. Puis, après ce que l'on 
cuidoit tout avoir esteinct , chescun s'en re- 
tournait à ses affaires ; mais, deux jours après, 
il se rallumait plus que devant , et fut îbree 
de crier à Vyaue. Et fut ainsy fait trois fois 
pour ung jour ; car quant Ton cuidoit avoir 
esteinct ledit feu , par la challeur du bois et 
des murailles , il se allumoit de rechief plus 
que devant. 

En ce meisme temps et en ces jours, de- 
mouroit en la cité de Mets ung compaignon 
marié, nationé d'icelle cité et eaigé de entre 
quarante et cinquante ans, nommé Jehan 
Mangin, couturier de son mestier et filz à 
Mangin, le tailleur de derrière S 1 Saulveur, 
auquel Mangin, son pere, je, l'escripvain de 
ces présentes, achetai sa propre maison là 
où alors il se tenoit. Celluy Jehan Mangin 
estoit l'ung des fins compaignons qu'il estoit 
possible de trouver, et estoit l'ung des grans 
fairceurs et à qui bien il séoit , qui fut jamais 
en Mets ne au pays. Et ne croy, moy l'es- 
cripvain , qui l'ai veu et congneu , que jamais 
son paireil y hit trouvé, ne qui sceust mieulx 
faire ne dire ; car ses parolles estoient touttes 
pleines de fairceries et de joieusetés. Il ne 
disoit mot qui ne raportaist le ris à la bouche ; 
brief, c'estoit ung passeroutte pour juer fairce 
et mommerie , et estoit l'homme pour resjoïr 
toutte une cité. Et dès que on sçavoit qu'il 
se entremectoit de juer quelque fairce ou 

moralité, chascun courroit après. Il estoit 
habile en touttes choses et assés plus habile 
bien souvent qu'il ne luy fut mestier : il estoit 
bon danseur et encor meilleur chanteur, et 
estoit ung grant jueur de palme et fort habile 
de son mestier, et, pour en parler brief, 
c'estoit ung second maistre Françoys Villon 
de Paris, et encor plus, comme je croy, que 
ne fist jamais ledit Françoys ; car journelle- 
ment il juoit , il rimoit et composoit fairces 
et esbaitemens , tant sur luy comme sur les 
aultres , et estoit l'homme pour tout resjoyr 
ung pays. Mais au contraire il avoit tant 
d'aultres vices que tous ses faits joieulx en 
estoient despris iés et des grans et des petits ; 
car il estoit grant bourdclleux, haizairdeux, 
pipeur, homme qui ne frequentoit que les 
tavernes et les bourdiaulx et touttes malvaises 
compaignies. Et, avec ce, estoit dangereux 
de la main, et n'y avoit rien qui luy peust 
eschaipper, s'il n'estoit trop pesant ou trop 
chault. En ses josnes jours , son pere le ma- 
riait bien richement et y mist tant du sien 
qu'il s'en respentit depuis : et neantmoins, 
il ne se tint pas à cela, car il en print encor 
tant sans congié qu'il en apouvrit ledit son 
pere et sa mere et qu'ilz en moururent pou- 
vres et chetifs. Sa femme estoit de riches 
gens, fille à maistre Hannès de Ranconvaul, 
le maçon , qui fist le grant clochier de Meutte 
de la grande église de Mets. Ledit Jehan 
Mangin , par son raalvais gouvernement , après 
ce qu'il avoit fait chose joieuse et plaisante 
à touttes gens , il se trouvoit voulluntiers en 
malvaisc compaignie , et par cela faisoit sou- 
vent telle chose qu'il eschéoit au dangier 
de justice. Et fut par ses desmerittes, en son 
temps , mis plus de quinze fois en la maison 
de la ville, en laquelle il faisoit et composoit 
fairces , chansons , ballaides et aultres dictiers , 
tant de sa vie qu'il se fairçoit comme d'aultres. 
Et tellement que jay ce qu'il eust desservi le 
pendre ou le noyer ou aultre pugnition cor- 
porelle ou pécuniaire, si faisoit il tant par 
son bien faire et bien dire, que, à la requeste 
et prière d'aulçuns seigneurs, il eschaippoit 
tousjours , fust par argent ou aultrement. Brief 
cest homme fist merveille en son terflps et 
plus que je ne sçaroie dire ; mais il y ajt 
ung vray proverbe qui dit que tant vait le 
pot à l'yaûe qu'il brise. Je dis cecy pourtant 
que à la fin tout se portait mal et fut celluy 

Jehan en grant dangier de villainement morir. 
Touttesfois , par sa finesse , il eschaippait , 
comme cy après il serait dit. 

Il est vray que celluy Jehan estoit nou- 
vellement sorti de prison pour aulcun cas 
qu'il avoit commis, et duquel il avoit eu 
graice. Si avint assés tost après qu'il fui ac- 
cusé par une josne fille en Peaige de douze 
ans , laquelle , acompaigniée de ses prochains 
parens et amis, vinrent en justice pour se 
complaindre et dollouser de l'outraige qu'ilz 
disoient que ledit Jehan Mangin leur avoit 
fait , comme d'avoir viollentement et à force 
viollée et defflorée celle josne gairce, leur 
pairente, laquelle fut mise entre les mains 
des saiges femmes, et fut trouvée en grant 
pitié. Parquoy, justice advertie du cas et 
deuement informée , fist à toutte diligence 
cerchier après ledit Jehan , lequel s'en estoit 
desjay fui à l'église de Nostre Dame des 
Cairmes. Alors l'on fist les huchemens sur 
luy, comme la coustume en est en Mets, 
disant que dedans sept nuitz, il se vinst ex- 
cuser à justice du crime à luy imposé 5 mais 
il n'avoit gairde de s'y trouver 3 et fut bruyt 
que le cas ne rcqueroit pas d'avoir franchise , 
et que l'on le prenroit tout dessus l'autel. 

Parquoy de ces parolles il eust peur ; et , 
par sa finesse et subtilité, proposait du re- 
mède , et trouvait ledit Jehan manière d'avoir 
des habits de femme avec lesquelx il se des- 
guisait et se atournait tellement avec ung 
petit cuviaul plein de drappelets et avec une 
baiteure dessus ledit cuviaul, qu'il n'estoit 
possible de le congnoistre. Et en tel habit, 
feindant d'aller laver en la rivière , passait par 
la porte du pont Thieflfroy sans estre congneu 
et trouvait ainsy manière d'eschaipper : de 
quoy les portiers, à qui il estoit fort recom- 
mandé, en furent grandement reprins, car 
l'on avoit à ceste fois intention d'en faire 
cruelle justice. Si fut alors banni et forjugié 
de Mets et de tout le pays à tousjourmais , 
sans nul rappel : parquoy il s'en aillait à Rome 
là où desjay plusieurs fois avoit esté, en 
laquelle ne fut pas longuement qu'il ne morut 
en l'l*ospital du Sainct Esperit. 

Paireillement en celluy temps, ung com- 
paignon de Vailliere vendit les chaitclz de 
ses vignes en deux lieux. Ne sçay si pouvreté 
luy fist faire ou aultrement ; mais pour ce 
cas il fut jugié à saulter en la xippe. Et luy 



furent les deux escripts tout tesmoigniez cou- 
sus sur son bonnet à la veue d'un chascun. 

La première sepmaine de mars, fut abat- 
tue la seconde tour de Charlemaigne en la 
grande église de Mets. 

L'an dix neufviesme de Maximilian, l'em- 
pereur, en son royaulme des Romains, qui 
fut l'an de nostre rédemption mil v c et iiij , 
fut alors fait créé et esseus pour maistre es- 
chevin de la noble cité de Mets, s r Michiel 
le Gournais, filz au s r Regnault le Gournais 
de Neufbourg. 

Une josne fille allemande, aigée de environ 
dix neuf ans , servante à maistre en ung vil- 
laige nommé Lorey devant Mets, print une 
josne fillette , qui estoit fille au maistre que 
elle servoit, et sans quelque occasion ne 
hayne , la ruait en ung puis. Apres , la voiant 
se defiendre encontre l'yawe, elle luy ruait 
de grosses pierres dessus , la teste et l'assom- 
mait. Parquoy elle fut prinse de la justice 
du lieu et , par sentence définitive , fut brul- 
lée dessus la coste. Et ne dist jamais aultre 
chose de l'enflant qui estoit aigée de cinq 
ans , si non pour ce qu'elle luy corroit après, 
et par amour la prenoit par la robbe 5 mais 
on vouHoit dire que celle servante avoit en- 
cor fait de plus grans choses en Allemaigne 
et au pays dont elle estoit. 

En ce meisme temps , y avoit en la cité 
de Mets ung très riche bourgeois, comme 
l'on estimoit, lequel se appelloit Jaicomin 
de Moyeuvre et lequel, pour ung temps, 
avoit esté en partie clerc et recepveur des 
deniers des lombairs qui appartenoient à Ja 
ville, et puis fut celluy Jaicomin sergent 
des trese. Et luy, estant en ceste office de 
sergenterie , fut accusé , je ne sçay par qui , 
à justice de avoir mal rendu compte à la 
ville des deniers de la maison des lombairs, 
qui estoit alors ung lieu là où chascun estoit 
recouvert sur gaiges et à peu de gaing , qui 
estoit une chose qui faisoit grant plaisir aux 
petits et aux grans, et tout au prouffit de 
la cité. De laquelle accusation ledit Jaicomin 
ne se seult escuser ne espurgier : parquoy 
il fut prins et mené en la maison de la ville ; 
et par confiscation furent ses biens tous ven- 
dus, cens et rentes, heritaiges et maisons. 
Et avec ce, pour ses desmerites, fut con- 

dam pce à mor.t ; mais à la requeste et prière 
de seigneur Pierre Baudoiche et du seigneur 
Jehan Chaversson , il eult graice de celle sen- 
tence. Et neantmoins il fut condampné en 
prison perpétuelle, au pain et à l'yawe et y 
mourut, comme cy après serait dit. Et voul- 
loit on dire que ses grans biens et richesses 
furent en partie cause de sa mort. 

En celle meisme année , par ung vendredi , 
bien tairt , jour saincte Petronille et dernier 
jour du mois de may, délivrait Ysabellin , 
ma femme, d'ung filz, lequel, au lundemain, 
jour s 1 Nicomede et premier jour de jung, 
lot baptisé à grant joie et eult à nom Fran- 
çois : puis , comme il pleut à Dieu , mourut 
renflant , le jour s 1 Lupy, vingt neufViesme 
jour de jullet ensuivant. 

Ceste année fut fort joyeuse en plusieurs 
choses et principallement environ le temps 
de vendange et peu après , auquel temps ar- 
rivèrent en Mets des jueurs par dessus la 
corde. Et tout premièrement vint ung com- 
paignon de Miaulx en Brye , lequel abordait 
à la cour de Viller, auprès des Cordelliers , 
et là tendit ses cordes et ses engiens pour 
danser dessus. Et après ce qu'il eult fait ses 
monstres par la ville et assemblé le peuple 
avec ung gros tambourin de Suisse , il mon- 
tait dessus icelle corde en l'air, tenant ung 
contrepoids en ses mains et la dansoit avec 
Taccord du tambourin , la morisque et toutte 
manière de baisse danse, comme eust fait 
ung bon danseur en terre. Et encor plus fort, 
pour mieulx monstrer sa maistrie , il dansoit 
par des fois, les raisoirs dessoubz ses piedz 
et tout armé , et aulcunesfois , les yeux ban- 
dés. Et pource que c'estoit chose nouvelle 
et non acoustumée de veoir telle chose en 
Mets, chascun y accouroit, et y reflit ledit 
josne filz grant argent. 

Mais ce ne fut rien au regairt de ceulx 
qui vinrent après; car, dès incontinent qu'il 
en fut en allé, en y revint ung aultre, na- 
tioné de Picardie , lequel , sans nulle compa- 
raison, faisoit encor mieulx la moitié, et fist 
celluy Picairt trop plus grandes choses que 
le premier. Et tout premièrement il faisoit 
tout ce que l'aultre avoit fait et encor mieulx : 
et davantaige , il avoit estendu une cordelle 
en Pair, qu'il nommoit la corde laiche , sur 
laquelle ce josne gallant faisoit merveille de 
son corps , et sembloit que ce fust une jal- 

louande qui tonrnoit , puis availloit et remon- 
toit et gectoit ce que dessus, dessoubz, en 
faisant soubresault, gambaides et fourcheu 
paire, en façon telle qu'il sembloit qu'il ne 
touchoit à ciel ni à terre. Puis, ce fait, il 
fist encor plus grant chose et sans compa- 
raison ; car il fist visiblement et à la vue de 
plus de mille personnes, choses si merveil- 
leuses que les bonnes gens des villaiges et 
plusieurs aultres qui le veirent, disoient et 
affirmoient que c'estoit enchanterie, sorcerie 
ou art magicque , et ne voulloient croire ce 
que visiblement ilz véoient à leurs yeulx ; car 
celluy Picairt estendit une grosse corde et 
forte depuis la fenestre qui est tout au plus 
près de la cloiche du gros oreloige de la 
grant église de Mets , et Paultre bout d'icelle 
corde fist mettre et attaichier à ung grant 
pal , fichié en terre, devant la maison Hain- 
requel ,~ le mairchant , ai»sés près du bout de 
la rue de Fornelrue. Puis, ce fait, monta 
celluy Picairt en la tour du oreloige, et de là 
en hault se laissa courre et xaillier, la teste 
devant et les bras 'tendus en croix , au long 
d'icelle corde, comme si ce fust esté ung 
aigle ou ung bruizon qui vollast en Pair, et 
donnait encor grant crainte et grant fraieur 
à tous les regairdans. Et en cest estât s'en 
vint de grant roideur , la teste à l'avallée , 
comme dit est, et sans en rien y mettre les 
mains jusques que il fust en terre , sans se 
mal faire : de quoy l'on fut moult esbahi. 

Or durant qu'il faisoit ces esbaitemens icy 
en Mets et avant qu'il en fust allé, vint et 
arrivait encor en Mets ung aultre maistre 
jueur de souplesse et par dessus la corde, 
tant la grosse comme la petitte, et sus la 
corde tendue et la laiche et en terre à pied 
ferme ; car celluy estoit ung passe routte de 
bien juer sus lesdictes cordes. Et avec ce 
estoit ung superlatif ouvrier et ung souve- 
rain maistre de la grande espée , de l'cspée 
au bouclier, de la haiche d'airmes , de la demi 
lance, de la courte daigue et de la pertui- 
saine, et avec ce de tous aultres baitons de 
deffense. Celluy maistre estoit Italien, natif 
de la cité de Lucques : il estoit biaul per- 
sonnaige entre mille, droit, hault et eslcvé 
et bien acoustré et vestu. Il avoit avec luy 
ung josne gairs , en l'aige de environ douze 
ans , qu'il disoit estre son filz. Celluy gairs 
estoit ung biaul josne enflant et estoit vestu 

et acoustré comme le filz d 1 ung prince ; car pour le veoir. Et faisoit ce maistre choses 



il avoit biaul pourpoint de velours cramoisi , 
bandes de drap d'or, les chausses d'escarlaite , 
doublées de taifletais qui parroit par les fentes 
et taillairdes , le petit, estoc sus la teste avec 
le biaul plumairt sus l'oreille : puis avoit 
le biaul dollequin ferré d'argent , et estoit 
acoustré qu'il n'y failloit rien. Ce josne gairs 
juoit par dessus la corde tout ainsi et ne 
plus ne moins comme avoient fait les aultres 
devant luy : et , avec ce , son pere le fîst des- 
vailler, les bras tendus en croix, au long 
d'une corde, comme avoit fait le Picairt 
c'est assavoir, celle corde fut mise sur l'une 
des tornelles du pallais , et Taultre bout de 
vant la dernière bouticque qui est contre 
l'église de Sainct Pierre le Viez, du cousté 
vers S 1 Gergonne. Parquoy le Picairt , voiant 
qu'il avoit fait le tout , fist l'ung des grans 
oultraiges que jamais fist homme; car il se 
fist tout airmer en blanc hairnois ; et après 
ce qu'il eult fait ses monstres avec le tam- 
bourin de Suisse parmy la ville , montait ainsi 
airmé en ladictc tour du oreloige, et de là 
en hault , tout airmé , comme dit est , les 
bras tendus en croix , sans se tenir à rien , 
la corde au long de son ventre et entre ses 
jambes , se laissait venir , la teste en bais , 
comme devant , par si grant force et roideur 
qu'il sembloit que ce fust fouldre. Et pour 
ce que le soleil estoit chault et l'air bel et 
clair, il sembloit , en le voiant en l'air, qu'il 
fust petit comme ung auctour, et que au- 
tour de luy y eust ung soicle de la pouldre 
qui sortissoit et procedoit d'icelle corde. Et 
avoient les gens , femmes et hommes , grant 
peur de le resgardeir ainsi descendre. Et vint 
à tomber , la teste devant , auprès du pal 
sur lequel il avoit fait mettre plusieurs rob- 
bes, affin qu'il ne se blessaist, mais il fut 
tantost sus piedz, et sembloit qu'il ne luy 
en fust rien. Et faisoit ces tours icy tout 
pour nyant , sans en rien demander : de quoy 
c'estoit à luy grant simplesse , car s'il se fust 
enclos en la court Saiuct Vincent ou aultre 
part, il eust plus gaigné d'airgent pour le 
veoir desvailler, qu'il ne gaignoit pour le 
veoir juer dessus la corde. 

Alors quant ledit maistre italien vit ces 
choses , il voult emprime juer luy meisme ; 
car encor n'avoit il pas jué ne monstré sa 
science ; et là se trouvait plusieurs personnes 



incredibles tant dessus la grosse corde comme 
dessus la laiche , c'est assavoir, touttes dan- 
ses et morisques , aussi bien ou mieulx que 
on ne les sauroit danser en pleine terre: les 
raisoirs , les pantouffles aux piedz , les estains 
ou pillottes , les fers aux piedz et les yeulx 
bandés , et de fait y courrir, y saulter, y 
faire gamba i de , le fourcheu paire , se pendre 
par dessoubz le menton, par la pointe des 
piedz, la teste en bais, par les talions, par 
les genoulx, se relever sans mettre les mains, 
mettre le contrepoids derrière son dos, le 
laicher de ses mains et le recueillir en se 
retournant dessus la corde ; y aller sans con- 
trepoids et y juer de l'espée au bouclier, 
et plusieurs aultres choses faisoit ce maistre 
dessus ladicte corde , qui longues seroient a 
raconter. Puis, ce fait, se mist à juer des- 
sus la corde laiche , et y fist tant de toun 
et demi tours avec cercle et aultrement, que 
ce vous seroit chose ennoieuse de tous vous 
les nommer et desclairer : et croy qu'il n'y ail 
homme qui le voulsist croire , s'il ne l'avoil 
veu; car c'estoit ung passe routte de bien 
juer, et sembloit qu'il voloit en l'air, tan) 
estoit legier et plein de graut agilité. 

Or ne fut pas encor tout ; car , en ce temps 
et alors qu'ilz estoient encor en Mets , vinrent 
et arrivaient par congié de justice en iceUc 
six Hongres , belz hommes et puissans , habil- 
lés à la mode de leur pays , et tous six juoienl 
de trompettes et de clairons que biaui ief 
faisoit oïr. Et , avec ce , entre eulx en y a\oi\ 
ung qui faisoit merveille de souplesse de corp 
et juoit en chambre close au resgairt de toui 
ceulx et celles qui, en donnant argent, ; 
voulloient aller. Puis avoient iceulx six lion 
gres deux grans ours avec eulx , lesquelx il 
avoient si bien aprins qu'ilz les faisoien 
danser; car iceulx Hongres juoient de diver 
instrumens à la mode de leur pays , desquel 
ilz faisoient danser lesdits ours , et avec ce 
ces ours meismes avoient semblables instru 
mens , comme musettes avec des grosses ve 
sies en milieu, et, tout en dansant, il semblo 
que lesdits ours soufïïoient dedans et juaissec 
de leurs grosses pattes dessus les trous, < 
tellement que, à les veoir, ilz donnoient grai 
cause de rire. Et encor davantaîge, iceuî 
ours portoient dessus leur teste une atour < 
dame, à la mode de Honguerie : parquoy, < 

les voiant danser tout droit , il n'y avoit hom- 
me qui n'y prinst grant plaisir. 

En celluy temps que ces choses se faisoient 
en Mets , se mariait ung josne filz de lignaige , 
nommé Jehan Blanchairt , filz à Baudot Blan- 
chairt, l'aman. Et fut le jour des nopces par 
ung mairdi, huictiesme jour d'octobre, aus- 
quelles nopces y eult grant triumphe en la 
neuve salle. Apres le soupper , celluy Picairt , 
qui se avoit eu avallé de la tour du oreloige , 
tendit une corde laiche par entre les trefz de 
ladicte salle, et fist choses et aultres de sou- 
plesse de corps pour resjoyr la compaignie. 
Avec cela, vinrent les six Hongres avec leurs 
ours , lesquelx ilz firent juer de leurs instru- 
mens , et avec leurs atours en teste les fireut 
danser devant l'espousée. Puis ont jué de sou- 
plesse de corps, et après ont jué de leurs 
trompettes et clairons , que très biaul les fai- 
sait oyr, et tellement qu'ilz ont tout resjoy 
\a compaignie. Et fut ce jour passé en grant 
joje et desduit. Mais au lundemain , qui fut 
mercredi , avint en icelle salle une putte ad- 
venture et malvaise pour aulcun et fut le cas 
tel comme oyrés. 

H est vray que en celluy temps y avoit en 
Mets ung robuste gallant et encor josne hom- 
me , bouchier , nommé Henry Daulnoult , de 
la viez boucherie. Le jour devant, il avoit 
servi aux nopces , et puis , à celluy jour de 
lundemain, comme il estoit homme joieulx 
et délibéré , après ce qu'il eult fait son debvoir 
de servir le disner, il s'en vint en ladicte salle 
pour danser. Et après plusieurs danses , Ton 
vint à danser une danse qui se dit le grant Tur- 
dion : et se mené celle danse de telle sorte que 
après ce que l'on ait dansé tous ensemble, tous 
les compaignons se despairtent à une partie et 
les filles à une aultre: puis le premier qui 
mené la danse , se part de sa plaice et de son 
lieu, et parmy le paireque fait plusieurs 
tours et viraildes , et puis avec la fille font 
plusieurs grimaiches et la ramené en son lieu : 
et fait chascun ainsy en droit soy , quant son 
tour vient , tout le mieulx qu'il peult , soit 
de gambairde , de soubresault ou aultrement , 
et font ainsy les ungs après les aultres jusques 
à la fin. Or, quant ce vînt autour dudit Henry, 
il fist cent mille grimaiches et joieusetés, 
^ntre lesquelles il avoit une coustume de faire 
ung tour qu'on dit le cul tumerel , qui est assés 
fort à faire en la sorte qu'il le faisoit ; car il 

saultelloit dessus ung pied et de l'une de ses 
mains il tenoit son aultre pied qui estoit levé 
en hault, et l'aultre main il la tenoit dessus 
son col et sa teste ; puis tout soudainement , 
sans laicher les mains , il boutoit la teste en 
terre, et faisoit le cul tumerel tout oultre en 
se relevant sans laicher les mains. Or avint 
que en faisant celluy tour et qu'il remenoit 
la fille qu'il tenoit, en son lieu, comme la 
danse le requiert , il avoit dessus son cul deux 
lairges coustiaulx de bouchier, nommés rous- 
ses , de quoy on escorche les bestes , lesquelx , 
en faisant celluy tour , par fortune saillirent 
dehors de la gaine , et , comme par une malle 
adventure et une chose qui en mille fois ne 
adveuroit, en chéant qu'ilz firent, l'ung 
desdits coustiaulx se dressait et tint le man- 
che contre le pavé , tellement que en se tour- 
nant sens dessus dessoubz , comme j'ay dit , 
la pointe d'icelluy coustiaul entrait entre les 
chausses et le pourpoint en droit du costé 
dessus la hainche , et luy entrait tout dedans 
le corps. Et quant il sentit qu'il se avoit bles- 
sé, non cuidant que ce fust ce que c'estoit, 
il remenait encor ladicte fille en sou lieu , puis 
retournait en la plaice pour lever ses cous- 
tiaulx. Mais quant il n'en trouvait que l'ung, 
il fut bien esbahi; et alors, en se relevant, il 
sentit le point et demanda confession ; mais 
l'on cuidoit qu'il se juait en ce fait , jusques 
à tant que l'on le vist chaingier. Et dès incon- 
tinent l'on le print par les bras , et fut mené 
chez ung bouchier au Quairtal , et fut confessé 
avant que on tiraist ledit coustiaul, lequel 
on eult en grant difficulté; car il estoit si très 
dedans que à peine le véoit on, et avec ce 
estoit fraippé en ung os tellement qu'il en 
estoit reboullé et ploié. Puis , au bout de trois 
jours, morut ledit Henry. Dieu luy pardonne 
ses faultes. Amen. 

Le jour de l'ascension escheut le jour de la 
Sainct Jaicques et Sainct Philippe, premier 
jour de may , auquel jour se tient la foire en 
Mets. Et le douziesme jour dudit mois, fut 
mise la première pierre de la chappelle de 
Sainct Nicollais en la grande église. 

1505. 

La sainct Benoist de ceste année escheut 
le jour du grant vendredi , parquoy ne fut 
fait le maistre esche vin jusques au lunde- 
main, qui fut le grant sabmedi , vigille de 

paisque , après que les fonts furent bénis et 
que les cloiches de la grant église eurent 
sonné. Et alors sonnait Meutte , et , à la ma- 
nière acoustumée , fut fait créé et essus pour 
maistre eschevin de Mets, pour ceste année 
mil v c et cinq , seigneur Androuin Roucel ; 
qui fut en Tan vingtiesme du dcvantdit Maxi- 
milian , en son royaulme des Romains. Et 
pource que la feste de l'auonciatte de la 
glorieuse vierge Marie escheut le mairdi des 
festes de paisque , Ton n'en fist rien en nostre 
mere saincte Eglise, jusques au lundemain 
du Qnasimodo. 

En celle année, le diemanchc, jour s' Me- 
dairt , huictiesme jour de jung , délivrait 
Ysabellin , ma femme , d'ung fîlz , lequel aux 
saincts fonts de baptesme fut appellé Jaicque. 

Le onziesme jour de jullet, molrut sei- 
gneur Pierre Baudoichc et fut ensepvelli à 
Sainct Martin; et n'y avoit à le porter en 
terre que deux torches , mais elles estoient 
haultes et pesantes. 

En celle meisme année et environ ces jours, 
fut, au nom de la justice, annoncé par chas- 
cune paroische de Mets, que s'il y avoit 
aulcune personne spirituelle ou temporelle 
des citains de Mets qui voulcist aulcune chose 
demander pour cas de aulcunes censives à 
eulx redevables, à ceulx de la ville d'Airs 
sus Muzelle , d'Ancey , de Chaistel S* Ger- 
main et de Lessey et de tous ceulx qui sont 
de la mairie de Scey , qu'ilz les feissent 
adjourner de ces jours en avant au cloistre 
du grant moustier, au lieu là où se font les 
signes, le jour du grant j^udi. Et furent pour 



ce faire esleus deux sergens , c'est assavoir, 
maistre Martignon et Jehan de Corney: et 
paireillement pour oyr les causes et pour en 
déterminer tout oultraiemcnt , furent à ce 
commis deux personnaiges , c'est assavoir, 
de la part monseigneur l'evesque, maistre 
Jehan Regnault, archiprestre de Mets et curé 
de Sainct Gegoulf ; et de part la cité , Jehan 
Peliermann, l'escripvain. Et ung jour qui 
fut dit , furent mandés de chascune desdictes 
villes et bans aulcuns de entre eulx des plus 
souffisans , ausquelx , en plein auditoire , fut 
dit et proféré en leur présence par la bouche 
du devantdit maistre Jehan Regnault les causes 
et raisons pourquoy celle nouvelle ordon- 
nance estoit faicte : et avec ce, en présence 
de tous , furent leues les lettres faisant men- 



tion de ladicte ordonnance. Mais alors, après 
ce dit et tout ainsy que l'on voulloit clamer 
sur eulx , lesdits de villaige respondirent que 
nullement ilz n'oseraient respondre et que 
monseigneur le bailli de Sainct Mihiel leur 
avoit deffendu sur corps et sur biens : et ainsy 
fut celle première journée rompue, et s'en 
retournairent tous sans rien faire. Parquoy 
furent ajournés de rechief , et , pour deffault 
de respondre, furent tous mis en table de 
cinq solz , saulf et réservé ceulx qui paiairent 
ou qui se accordairent aux parties ; puis , 
tantost après , furent encor ajournés , sus 
dix solz, tous ceulx qui n'avoient paie ne 
accordé , lesquelx ne vinrent point et furent 
encor mis à l'amende de dix solz. 

Voyant les seigneurs et gouverneurs de la 
chose publicque en la cité de Mets que aultre 
chose ne feraient , veu l'accord qui estoit fait 
entre les parties , les firent aller gaigier des 
sommes auxquelles ilz estoient escheus à l'a- 
mende. Mais iceulx bons hommes ne se lais- 
saient gaigier , ains ont deffendu leur gaige 
à leur pouvoir ; et qui pis est , les aulcuns 
ont usé de très malvaises parolles et inju- 
rieuses contre Y honneur desdits seigneurs de 
la cité, especiallement ung de la ville d'Airs, 
appellé Jehan Huairt , lequel , après ce qu'il 
cuit dit ce qu'il voult, ung jour trouvait 
Michiel Traval , qui alors estoit trese et de 
justice, auquel il dist plusieurs grosses in- 
jures , au grant deshonneur de messeigneurs 
de la cité. Parquoy , assés tost après , se 
trouvait ledit Jehan en Mets , et incontinent, 
par l'ordonnance de justice, fut piins et mené 
en l'hostel de la ville. Pour laquelle chose , 
lesdits d'Airs furent très mal contens et pro- 
posèrent de s'en venger , comme ilz firent ; 
car, assés tost après, ont eu trouvé et rencon- 
tré le maistre charpentier de la cité de Mets 
et de la grant église d'icelle, avec deux de 
ses vairlets, lesquelx ilz ont prins et à force 
les ont eu détenus en leur moustier d'Airs, 
et se nommoit celluy charpentier maistre 
Petitjehan , l'ung des grands ouvriers que 
l'on sceust trouver. Parquoy <, incontinent 
après celle folie faicte, les seigneurs et gou- 
verneurs de la cité prindrent conseil sur ceste 
affaire; et, bien animés contre lesdits d'Airs, 
ont secrettement assemblé partie de leur 
peuple jusques au nombre de mille piettons 
avec tous les soldoieurs. Et , en la conduietc 

de seigneur Philippe Dex et de seigneur Ni- 
colle Roucel , l'eschevin , à ce commis , furent 
lesdits soldoieurs et piettons menés et con- 
duits de belle nuyt en ladicte ville d'Airs, 
en laquelle ne trouvairent nulz hommes, 
lorsque les femmes et enffans : de quoy ilz 
furent saiges de soy absenter ; car s'ilz fussent 
esté trouvés , Ton avoit délibéré de leur faire 
une malvaise partie. Et alors, voiant qu'ilz 
n'en trouvoîent nulz, se mirent à rompre 
les huis , les fenestres , les huches , les ver- 
rières, qu'il sembloit que ce fussent diables 
par la ville , du tabourement et du martellis 
et du bruit qu'ilz menoient. Et avec ce prin- 
rent et chairgeoient ce qu'ilz povoient avoir; 
et puis , au regaird des vivres qu'ilz trou- 
voient , aulcuns se y faisoient vaillans , et n'y 
avoit rien espairgné ; et , pour abregier , y 
firent uug grant désarrois et plusieurs malz 
pour celle fois. Et après ce fait , au comman- 
dement desdits seigneurs , se sont tous retirés 
devers le moustier auquel alors n'y avoit que 
cinq ou six hommes qui gairdoient les pri- 
sonniers; mais, quant ilz virent l'artillerie 

et le grant nombre de gens , ilz se rendirent 
et firent ouverture. Et incontinent fut entré 
dedans et fut délivré ledit maistre Petitjehan 
et ses vairlets ; et avec leur buttin s'en sont 
tous retournés à Mets. Et fut ce fait le sei- 
ziesme jour do septembre. 

Le vingt et uniesme jour de septembre, 
molrut et desviait de ce monde à Joinville 
révérend pere en Dieu , le bon evesque de 
Mets, Henry de Loraine, duquel fut grant 
dopmaige; car il estoit plein de plusieurs 
bonnes vertus , devolte personne ecclesias- 
ticque , doulx et débonnaire et piteux aux 
pouvres gens , et avec ce estoit bon ami à 
la cité. Et fist celluy noble evesque Henry 
ung moult biaul testament, et donnait de 
grans biens à la grande église d'icelle cité, 
en laquelle luy fut fait ung moult biaul et 
honnorable service , durant lequel , après 
l'oflertoire , fut faicte une belle prédication 
par ung frère de l'Observance , nommé frère 
Jaicques Hairans. Et , entre plusieurs aultres 
choses, dist et desclaira celluy frère partie 
des bonnes propriétés et vertus qui en celluy 
noble evesque avoient esté demouré jusques 
à la fin, à la louange de Dieu. Et, pour son 
honneur , en chascune des paroisches de la 
cité luy fut fait ung biaul service. Paireille- 



ment messeigneurs de la cité luy firent pré- 
parer son obsecque et service , lequel luy fut 
fait moult somptueulx en toutte révérence 
et honneur. Et fut paireillement ce service 
fait en la grant église, auquel furent tous les 
curez de la cité avec les quaitre ordres men- 
diants, abbayes, chainoineries , nonains et 
tous les aultres ecclesiasticques : et paireille- 
ment y furent tous les seigneurs , trese jurés, 
gens de lignaige, avec les comtes des pa- 
roisches , bourgeois , mairchants et plusieurs 
aultres. Et y eult audit service à faire ung 
merveilleux luminaire, et tout aux frais et 
despens de la cité. 

En ce meisme temps, je, Pescripvain et 
facteur de ces présentes chronicques, tombai 
et cheus en une grande malladie et infirmité 
et tellement que , au commencement du 
mois d'octobre, je fus jugié près de la mort 
ou en adventure de perdre les membres , et 
fus plusieurs jours sans m'en ayder. Touttes- 
fois, la Dieu merci et des benoits saincts, 
je fus reguerri et retournai à santé. 

En celluy temps y avoit ung biaul josne 
gallant et puissant de corps, lequel avoit 
demouré clerc chez Henry de Gorze, l'aman, 
et puis chaistellain à Pontoy. Celluy se ma- 
riait et print à femme une belle josne gairse , 
fille à Mangin George , jaidis sergent des trese, 
lequel , par ses desmerites , perdit son office 
et fut banni et forjugié de Mets et du pays 
à tousjoursmais. Celluy josne marié avec sa 
femme s'en allèrent demeurer au villaige de 
Maigney : et , par aulcun temps après ce qu'ilz 
furent mairiés , le devantdit compaignon de- 
vint fort mallaide et y fut longuement. Du- 
rant laquelle malladie, sa femme, comme je 
croy , le print en hayne , et ne sçay si ce fut 
par temptation du diable ou par jalousie; 
mais la chose a vint tellement que une nuyt , 
luy estant en son lict ainsy mallaide , vint 
celle mauldicte femme à luy , et , par grant 
fureur, luy boutta ung coustiaul tout parmy 
la gorge et le tuait; et encor voulloit on 
dire qu'elle luy avoit couppé les genitoires. 
Mais pour ce que le cas qu'elle avoit commis 
estoit assés souffisant pour elle morir, il n'en 
fut rien dit en son procès. Si fut incontinent 
prinse et amenée à Mets : puis , après son cas 
cogneu et confessé , elle fut arrière remenée 
à Magney , auquel lieu elle fut airse , brullée 
et mise en ceudres. Mais quant elle vint au 

feu , elle denega tout son fait ; et jay ce que 
paisiblement elle l'eust congneu , elle maintint 
tousjours jusques à la mort que Ton lui faisait 
tort et en demaadoit à Dieu vengeance 
touttesfois elle passait le pas. 

En celle année , fut esleu par le chappistre 
de la grant église de Mets , et avec ce passé 
à Rome, pour evesque d'icelle cité , ung des 
josnes filz au duc René de Loraine, nommé 
Jehan , pour lequel je prie à Dieu qu'il luy 
doinst grâce de bien gouverner. 

1506. 

L'an mil v e et vj , qui fut Pan vingt et 
uniesme de Maximilian, l'empereur, en son 
royaulme des Romains, fut alors fait, créé 
et essus maistre eschevin en la noble cité 
de Mets le seigneur Nicolle Dex, frère à sei- 
gneur Philippe Dex. 

Aussy ce fut en celle année, que morut le 
puissant roy de Castille et archiduc d'Aus- 
triche , lequel estoit alors le plus puissant en 
seigneurie de tous les crestiens , et estoit filz 
à l'empereur. Il laissait ung josne filz, nommé 
Charles, qu'il eult de sa femme, la fille au 
roy d'Espaigne: lequel, après la mort de 
Maximilian, l'empereur, son grant pere, fut 
ledit josne filz envoié quérir en Espaigne , 
et par les esliseurs du sainct Empire fut 
esleu empereur, comme cy après il serait 
dit , quant temps serait. Mais , pour revenir 
à mon propos , quant les nouvelles certaines 
de la mort de son noble pere furent venues 
aux oreilles et à la cognoissance des seigneurs 
gouverneurs de la chose publicque en Mets , 
ilz luy firent préparer ung moult biaul ser- 
vice, lequel , en toutte révérence et honneur, 
fut chanté et célébré avec moult grant lu- 
minaire, en la grant église d'icelle cité, en 
priant Dieu pour l'ame du noble prince et 
de tous ses amis et bien veuillans. 

Aussy en celle année fut passé à Rome que 
les rentes et revenues de l'eveschié de Mets 
se partiroient en trois parties, jusques au 
temps que ledit josne enflant au roy René de 
Secille , qui estoit esleu pour evesque , comme 
dit est devant , fust en eaige compétent. Et 
la première partie de celles rentes et sei- 
gneuries fut ordonnée pour l'entretennement 
de Testât d'icelluy josne evesque ; la seconde 
pairt fut pour l'entretennement des affaires 
de l'eveschié , tant pour les plaices et forte- 



resses avec les gens d'airmes et aultres offi- 
ciers dudit eveschié à entretenir ; et l'aultre 
tiers fut donné et converti à l'ouvraige et 
fabricque de la grant église de Mets , laquelle, 
en ce temps , se faisoit , comme dit est devant. 
Et furent les seigneurs de chaippistre d'icelle 
grant église en partie gouverneurs de ladicte 
eveschié jusques que ledit josne evesque fiist 
en eaige compétent. 

En celluy temps, le jour de la sainct Luc, 
y eult ung juif baptisé en la grant église 
de Mets par messire Jehan Uarman , coustre 
et chainoine d'icelle église. Et furent ses 
parains seigneurs Andreu de Rineck et Ni- 
colle de Heu , chevaliers ; et la fillaitre de 
feu Jehan de Vy la maraine. Et après , il fut 
célébré une messe à l'autel devant les fonts , 
par frère Jaicques Hairans , gairdien des frères 
mineurs: et après icelle, administra ledit 
juif du Corpus Domini, en présence de grant 
nombre de gens. 

Paireillement en celle meisme année, fut 
par le duc René de Loraine , roy de Secille , 
impetré à Rome, pour et au nom du devant- 
dit esleu evesque, son filz, que, de ces jours 
en avant, l'on pouroit mangier beure et lai- 
taige à tousjoursmais par toutte l'eveschié 
de Mets , riche et pouvre , sans nulle scru- 
pule de conscience , ès jours que l'on n'en 
soilloit point mangier, c'est assavoir, la vi- 
gille de la nativité nostre seigneur , la vigille 
de l'assomption nostre dame et la vigille de la 
feste de toussainct et plusieurs aultres , et pai- 
reillement par tous les jours de la quarantaine 
à tousjoursmais. Et fut ce previllaige annoncié 
publicquement en plein loitrier, à chascune 
paroische et par toutte l'eveschié de Mets , 
ledit an, le diemanche devant noel. 

Aussy en celluy temps , vint nouvelles que 
grant compaignie de Bourguignons venoient 
et descendoient au pais de Mets , et ne sça- 
voit on à qui ilz estoient ne où ilz volloient 
aller. Et paireillement pour le meisme temps , 
faisoient les Lorains grant assemblée de gens : 
parquoy, pour ces choses et plusieurs aultres , 
les seigneurs et recteurs de la cité firent fuyr 
les bonnes gens le meilleur de leurs biens ; 
et avec ce firent faire bon gait en la cité. 

1507. 

L'an mil v c et vij , de Maximilian , en son 
royaulme des Romains, la vingt deuxiesme 

année , fut alors fait , créé et essus pour 
maistre escheviu de la cité de Mets le sei- 
gneur Michiel Chaverson. 

Et en celle année Ait faicte une triumphe 
en Mets, de quoy plusieurs gens furent es- 
bahis , pource que Ton n'a voit pas acoustumé 
en icelle de ainsy faire. Celle triumphe fut 
faicte au baptisement de Robert, filz à sei- 
gneur Claude Baudoiche , chevalier et nepveu 
à messire Robert de la Marche ; car, pour 
ce que madame sa femme estoit de grant 
lieu , de la maison de Croy, fut ledit enflant 
porté baptiser en aussy grant triumphe que 
s'il fust esté filz d'ung grant baron ou d'ung 
comte. Et premièrement fut porté de la 
maison de Passetemps sus Muzelle en grant 
triumphe et en grant compaignie de dames 
et damoiselles, avec quarante pillés de cire 
allumés, jusques en l'église paroischialle de 
Sainct Marcel , en laquelle estoit la chappelle 
du fonts et baptistoire toutte tendue de riches 
tapisseries. Et là estoient monseigneur l'abbé 
de Sainct Vincent, homme noble et de grant 
lignaige de Loraine , qui éstoit habillé , vestu 
et acoustré comme un g* evesque , c'est assa- 
roir une riche chappe, la mitre en la teste 
et la crosse en la main, avec les gros an- 
neaulx aux doigts , et tenoit grant gravité ; 
et en cest habit pontifical , le dix huictiesrae 
d'apvril , fut par luy ledit enflant baptisé en 
grant triumphe et sollempnité. Et fut par 
les seigneurs et dames démenée grant joie 
au Passetemps par l'espace de deux ou trois 
jours entiers pour plus exaulcer la feste. 

Ce fut en ce meisme temps que par moy, 
l'escripvain de ces présentes, fut faicte et 
achevée une pièce d'oeuvre, c'est assavoir, 
ung drap entaillié et cousu ensemble en ma- 
nière de tapisserie , auquel y avoit ymaiges 
de plusieurs sortes et manières , et avec 
plusieurs traicts à noeuds de cordelliers en- 
tresaillés , avec aussi les armes des six pa- 
raiges et de tous les seigneurs de la cité. 
Et y avoit en celluy drap plus de huict mille 
pièces cousues et joinctes ensemble, touttes 
de biais et à laine : et plusieurs aultres cho- 
ses y avoit audit drap, lesquelles je laisse 
pour abregier ; car ceulx et celles qui l'ont 
veu, vous en sçairont bien parler. Celluy 
drap , en ceste présente année , le jour de la 
sainct Marc, fut mis et tendu avec ung ta- 
bleau oscript , par licence de justice , devant 



la grant église d'icelle cité, et là Ait la plus 
pairt du jour à la vue de tout chascun. 

En celle meisme année, environ le may, 
vinrent à passer auprès de Mets une grande 
compaignie de piettons, gens mal acoustrés, 
mal en point et comme mourant de faim. 
Et venoient iceulx piettons des Allemaignes 
et avoient délibéré de se logier au pays de 
Mets ; pour, laquelle chose l'on fist fuyr les 
bonnes gens avec leurs biens en la cité. Et 
avec ce fut conclud de eslire les plus friches 
gallans, tant de la terre de Mets que de la 
cité, avec lesquelx l'on feroit résistance à 
celle choquelle : et, pour ce faire, furent 
mandés leurs alliés de Lucembourg pour se 
joindre avec eulx. Mais premier que de les 
assaillir, l'on voult essaier leur couraige , et 
fut, au nom de la cité, envoié devers eulx 
le s r François le Gournais, chevalier, lequel 
y besoignait tellement que, en leur donnant 
ung bon pot de vin , fut fait accord qu'ilz se 
despartiroient de la terre de Mets et s'en 
iroient en aultre pays , et ainsi en fut fait 5 
parquoy chascun retournait arrière en son 
lieu. 

Bien tost après, au mois de jung, moy, 
l'escripvain de ces présentes, me partis de 
Mets avec ma femme, tout à pied, pour en 
aller en pellerinaige à Nostre Dame de Ly- 
ausse, auquel voyage je fus fort eschaufle et 
aussi pour lesyawes que je beuyoie en chemin 5 
parquoy je y prins une mallaidie de laquelle 
chascun pensoit que j'en deusse morir ; mais, 
la Dieu mercy, j'en fus reguerri. Et fut ceste 
mallaidie acomencement de plusieurs mallai- 
dies qui advindrent, tant en ceste année 
comme en l'an après , sur ma femme , mon 
pere, mes enflans et ma famille, comme icy 
après il serait dit, quant' temps serait. 

Le vingt sixiesme jour du mois de jung , 
avint une adventure en l'hostel du doyen de 
la ville. Le cas fut tel que alors y avoit deux 
compaignons prins pour aulcuns cas à eulx 
imposés : Fung estoit de Lorey devant le 
Pont, homme assés mal falmé, auquel estoit 
suspicionné qu'il avoit rompu le troneque 
auprès de la belle croix en Desiremont, et 
ne l'avoit pas fait, comme il fut cognu de- 
puis : et l'aultre estoit de Vigneulle devant 
Mets , josne filz à .marier et biaul person- 
naige, lequel avoit bon bruit et bonne re- 
nommée , si non depuis ung peu de temps 

qu'il avoit fait aulcune petitte folie et avoit 
menacé de faire merveille à l'occasion d'ung 
plait et ung procès que son pere menoit : de 
quoy ses biens en furent tous vendus par 
estaul , et se appelloit celluy josne filz Jehan 
Malfort. Ces deux personnaiges devantdits 
eulx estant en prison, conclurent entre eulx 
et se promirent que le premier qui venroit 
à estre mis en torture et en gehene, tueroit 
le bourriaul. Or avoit celluy de Lorey mis 
et cachié dessus luy ung coustiaul que nul 
ne sçavoit, et fut celluy empoigné le pre- 
mier pour le cuyder mettre dessus le banc- 
que en torture. Et alors que le bourriaul le 
cuydoit mestre dessus le bancque et le loyer, 
celluy tirait dehors son coustiaul duquel il 
donnait si grant copt audit bourriaul, nom 
mé maistre Waulter Lallement , qu'il le tuait 
tout roide. Et avec ce fist grant bruit et 
eust fait ung desplaisir aux seigneurs juges 
et aux sergens estant illec presens , s'il n'eust 
eu les fers aux pieds ; mais il fut empoigné , 
et, jay ce qu'il leur fist à tous belle peur, 
si fut il à force remis au fond de fosse, de 
laquelle ne partit jamais jusques à ce qu'il 
eult son jugement, lequel ne fut pas si tost 
expédié à l'occasion de ce que l'on ne povoit 
trouver point de bourriaul, et en eult on 
grand peine. Et fut force de reappeller en 
Mets ung compaignon de Salney, nommé 
Geraird Noirel, lequel alors, pour ses des- 
meritcs, estoit fugitif et banni de Mets, et 
se tenoit en une loge en une vigne auprès 
de Sainct Mairtin. Et à celluy fut tout par- 
donné, et avec l'office de bourriaul luy fut 
donné encor une belle robbe et de l'airgent 
en sa bourse. Et adoncque fut justice faicte 
du devantdit malfaicleur, et eult la teste 
tranchée entre deux ponts et mis sus la roue. 
Et à ceste justice à faire vint et arrivait ung 
compaignon de France, lequel estoit venu, 
cuidant avoir ledit office de bourriaul, et 
se disoit maistre et filz de maistre ; et fist 
grant consolation audit maistre Geraird, car 
il luy aydait à faire son premier chief d'oeu- 
vre. Et avec ce luy monstrait tout ce qu'il 
appartenoit de sçavoir, et fut encor avec luy 
environ quinze jours ou ung mois , pour le 
bien instruire audit mestier. 

Puis , assés tost après ceste justice faicte 
et acomplic , fut ledit Jehan Malfort prins 
et mené à Vigneulle , au lieu dont il estoit ; 



et par sentence définitive, pource qu'il estoit 
consentant et coulpablc de la mort dudit 
bourriaul, eult la teste tranchée, et fut pa- 
reillement mis sur la roue, entre Vigneulle 
et Waippey, sur le chemin de Salney: de 
quoy ce fut grant dopmaige de sa mort, car 
c'estoit ung biaul josne filz et gracieulx. 

Aussy en celluy temps furent messeigneurs 
les trese de la cité de Mets advertis comment 
ung nommé Maugin le Monnier , alors maire 
de Waippey devant Mets, et ung sien filz 
nommé Ânthoine , avoient malicieusement et 
par une fine et malvaise cautelle faict ung 
escript d'une debte de quaitre cents livres sur 
ung prestre, nommé messire Pierre le Sal- 
voieus, lequel l'on estimoit riche homme, 
et pour lors chappellain de ladicte ville de 
Waippey. Et par grant subtillité l'avoient 
mis au saichet d'ung poure ancien homme 
nommé Perrin , esche vin de la justice d'icelle 
ville de Waippey, avec aussy une adevise 
qui faisoit mention que ledit prestre se de- 
mectoit de tous ses biens meubles, cens, 
heritaiges , debtes et gaigieres qu'il avoit. Et 
pour la mettre au saichet , comme dit est, fut 
ledit Perrin suborné dudit maire et de son 
filz, lesquclx luy donnairent tant à boire qu'il 
ne sçavoit qu'il faisoit. Puis, ung jour, ilz 
requerirent audit Perrin que son plaisir fust 
de leur monstrer son saichet d'eschevinaige 
et luy dirent qu'ilz avoient affaire d'y cer- 
chier aulcune pièce d'escripture, et luy, com- 
me ignorant, le fist et leur laissait fouiller 
dedans. Et alors cautement ledit Mangin et 
Anthoine, son filz, y mirent ladicte debte et 
adevise; et puis, ce fait, dirent au pouvre 
homme qu'ilz ne trouvoient point ce qu'ilz 
queroient. Or ne sçavoit ledit pouvre homme 
point de lettres et se fioit en eulx. Si avint, 
ung jour après , qu'il amenait ledit pouvre 
homme à Mets et , à force de languaige , luy 
fist tesmoigner icelle debte et adevise en la 
main d'ung des trese jurés de la cité; puis, 
loing temps après , ledit maire, comme faulx 
et desloyaulx , voult user des devantdits crans 
de debte et d'adevise. Parquoy le pouvre pres- 
tre, qui de tout cecy rien ne sçavoit , fut bien 
estonné et esbahi, quant il se sentit cons- 
traint: et de fait en vint le desbat si avant 
qu'il abandonnait son corps à estre prins et 
avec sa partie adverse mis en prison : et crioit 
et brayoit comme ung forcené, et tellement 

que, pour ce fait, et pour en sçavoir la vé- 
rité, en fiit le pouvre simple homme eschevin 
prins et mis au fonds de fosse. Mais tout in- 
continent le devantdit maire et son filz , eulx 
advertis de la prinse du bon homme , s'enfui- 
rent et se absentèrent du païs : et ce firent ilz 
comme saiges et bien advisés , ou aultrement 
leur fiist mal allé. Alors le pouvre homme 
ainsy détenu, sans luy faire constraincte ne 
torture, cognust et dist à justice que de tout ce 
il n'en scavoit aultre chose , si non que , à la 
requeste d'icelluy maire et de son filz , il avoit 
eu apporté son saichet d'escbevinaige devant 
eulx, auquel ilz avoient trouillé: puis après 
ce, qu'ilz estoient revenus pour une aullre fois 
et, en sa présence, avoient prins en sondit 
saichet les deux escripts devantdits. Et dist 
encor et congneut celluy bon homme que 
jay ce qu'il n'eust nulle congnoissance quant 
iceulx crants avoient estes faits, ce neant- 
moins ledit Mangin et son filz luy donnairent 
tant de crainte etdemenaice, avec ce qu'il 
estoit tenu à eulx, que comme ignorament 
les avoit tesmoigniés. Parquoy, pour ces 
choses et pour donner exemple aux aultres , 
fut le pouvre Perrin jugié à estre mené, ung 
sacque sur son col et les mains liées derrière 
le dos, aux anelz du pont des Morts pour le 
noyer. Mais touttesfois , justice miséricor- 
dieuse , considérant la grant vieillesse et l'igno- 
rance qu'estoit en luy, on luy pardonnait, 
car il avoit bien quatre vingt ans: parquoy 
ne fut point noyé, mais seullement il fut banni 
et forjugié de Mets et du païs à tousjourmais. 
Touttes fois, après ce fait, Ton se advisait, 
et fut reappellé , pourtant qu'il estoit homme 
ignorant , comme dit est , et que pour ce on 
craindoit que Ton ne luy fist faire quelque 
tesmoignaige contraire à la cité, et que pos- 
sible la cité auroit aussy besoing de luy pour 
en dire la vérité; et alors, pour ces raisons, 
luy fut tout pardonné et revint en Mets. 

Celluy Perrin estoit parain de fonts à mais- 
tre Geraird Noirel, alors bouriaul de Mets, 
comme dit est devant: parquoy celluy maistre 
Geraird , en le enmenant noyer, ploroit si très 
fort que c'estoit pitié ; car il faisoit cest office 
de son parain à contre cueur et à regret. Et 
jay ce qu'il ne l'accomplist pas, il en eult 
tel desplaisir et telle doulleur à cueur que 
jamais n'eult bien depuis, et ne vesquist pas 
longuement après , qu'il morut. 



Mais , pour revenir à mon propos , et après 
ce fait, sellon l'usaige et la coustume de la 
cité, fut le devantdit maire et son filzhuchié 
et crié dessus la pierre à ce ordonnée , devant 
la grant église ; disant que dedans sept nuits 
ilz se venissent nettoier , excuser et purgier 
du crime à eulx imposé. Et pource qu'ilz n'en 
firent rien , furent bannis et forjugiés de Mets 
et du païs : et, avec ce, furent leurs biens 
confisqués, c'est assavoir, tout ce qu'ilz avoient 
en Mets, fut pour la cité, et ce qui estoit à 
Waippey , fut au trésorier de la grant église , 
alors seigneur dudit Waippey; et fut tout 
vendu par estaul. Et dès tantost celluy maire 
et son filz , eulx estant à Briey, en voullurent 
faire action et se doullousairent tellement 
à Geraird Daviller, alors baillif de Sainct 
Mihiel et au prevost dudit Briey, leur don- 
nant à entendre plusieurs bourdes , que pour 
celluy fait ilz en firent plusieurs requestes 
et poursuites à la cité, qui biaulcopt leur 
cousta. Et voiant que l'on n'en tenoit compte , 
cuydairent faire merveille; ilz assemblairent 
ung tas de gens de pet i lté effieaice avec les- 
quelx , en l'an après , le vingt sixiesme jour de 
novembre, vinrent courre à ladicte ville de 
Waippey ; mais ilz n'y firent aultrè mal , si non 
qu'ilz couppairent la queue d'ung poullain, 
et puis prindrent pain , vin et fromaige pour 
eulx desjeuner , et, ce fait, s'en retournairent 
leur chemin. Touttesfois, après plusieurs 
choses qui à celle occasion en furent faictes 
et dictes , à la requeste et prière de aulcuns 
gens de bien et grans personnaiges , retourna 
ledit maire à Waippey , et luy fut redonnée 
aulcune portion de ses biens; mais jamais, 
depuis ce fait, n'eult aulcune credicte ne ne 
fut prisié ne amé. 

En celle meisme année , se acomençait , 
environ le mois de janvier , une grande mor- 
tallité en Mets , par laquelle moururent plu- 
sieurs personnes , josnes et viez. Et tout pre- 
mièrement acomençait celle mortallité en la 
maison de moy , l'escripvain de ces présentes 
chronicques ; car alors je estoie moy onziesme 
en ma maison , tant en enffans comme en fa- 
mille; de quoy plusieurs en furént morts 
avant la fin de l'an et démolirai moy et ma 
femme avec petite compaignie. Et premier 
print celle contagieuse malladie et avant qu'il 
en fust encor nouvelle , à ung mien filz , 
nommé Jehan, eaigé de environ dix ans, 

de laquelle bipassait et mourut ledit enfilant 
en celle année , le vingt huictiesme jour 
de janvier : de quoy je fus merveilleusement 
courroucé , pource que de son eaige , comme 
je çroy, n'en y avoit gaire point en la cité 
de Mets de niieulx lettré ne de plus obéis- 
sant , ne qui plus desiroit l'étude. Mais ceci 
ne fut qu'ung acomencement ; car je ne fus 
sans tristesse de gens morts en mon lignaige , 
depuis ce jour jusques plus de trois mois 
après. Et qu'il soit vray, le huictiesme jour 
de mars en suivant, print la malladie à ma 
plus aisnée fille 9 eaigée de environ douze 
ans; saige et bien lettrée estoit et molrut le 
quinziesme jour du meisme mois , à minuyt. 
Et, à ce meisme jour, print le mal à ung 
josne filz, mon serviteur, naitif de Louvain, 
et ne vesquit que trente six heures après. 
Puis après , ma femme , alors estant enceinte 
de vif enflant, fut pareillement picquée et 
eult la peste en l'angre: de quoy je lus bien 
estonné et marri. Mais , en prenant couraige, 
me recommandai à Dieu et à ses saincts , et 
avec ma femme , ainsi grosse et mallaide , me 
mis tout de pied au chemin de S* Sebastien 
de Dieulewart, et mis le reste de mes enf- 
fans en divers lieux parmi la ville , et laissai 
seulement une servante à l'hostel pour gair- 
der la maison : laquelle , nous estant dehors , 
fut atteinte et picquée de ladicte malladie, 
et la trouvaimes très fort mallaide et en 
dangier de mourir. Touttesfois, graice en 
soit à Dieu et aux benoits saincts , ma femme 
et elle rctournairent en leur santé et furent 
reguerries. Et après plusieurs jours passés , 
je reprins le reste de mes enflans auprès de 
moy et me tins ainsy jusques en jullet après. 

En celle année fut faicte la maison des 
prisonniers au hault de Jurue où on tenoit la 
Burlette ; laquelle estoit au paravant au Four 
de Cloistre en une maison où il y a une 
grande cour. Et fut la Burlette mise en la 
rue de Vaiselle. 

1508. 

L'an mil cinq cent et huict ans , qui alors 
estoit la vingt troisiesme année de Maximilian, 
l'empereur, en son royaulme des Romains , 
fut, à la sainct Benoist, fait et créé maistre 
eschevin de Mets le seigneur Jehan Roucel , 
filz au seigneur Warin Roucel , chevalier. 

En celluy temps, se renforçait de jour 



en jour la mortallité en Mets , et tellement 
que alors estoient la pluspairt des seigneurs 
et dames , et aussy plusieurs bourgeois et 
bourgeoises fuytifz et se tenoient dehors où 
chescun povoit mieulx. Et pour ces raisons 
et plusieurs aultres , les seigneurs trese jurés 
de la justice d'icelle cité mandèrent les es- 
chevins des paroisches , ausquelx fut ordonné, 
pour apaisanter Tire de Dieu, que le die- 
manche prochain ensuivant , fust faicte en une 
chascune desdictes paroisches une procession 
tout ainsy comme le jour du s 1 Sacrement , 
et qu'on la fist le plus honorablement qu'il 
seroit possible de faire , en portant le s 1 Sa- 
crement en grande révérence par la ville, 
et en faisant le service du jour comme faire 
se debvoit; et tout ainsy en fiit faict. Et pai- 
reillcment en fut faict à la grant église d'i- 
celle cité et par tous les ordres mendians et 
aux aultres religions. Et fut encor ordonné 
ausdits eschcvins que , chascun lundi , ilz 
feissent faire en leur église une procession 
autour de la paroische , et feissent , au retour, 
chanter la grant messe au nom de s 1 Sebas- 
tien , à diacre et à soubdiacre , en tout hon- 
neur ; et avec ce prendre une collecte de 
sainct Andrien, une collecte de sainct Roch, 
une de sainct Joppe et une de s* Sebastien, 
afBn que iceulx benoits saincts intercedaissent 
envers le créateur qu'il fist cesser la peste, 
comme nous croyons fidellement qu'ilz en 
ont le don de grâce. Touttesfois ne cessait 
pas encor la peste , mais se enforçait de jour 
en jour, et tellement que, durant ce temps, 
le mal print à ung mien filz, nommé Jaico- 
min, eaigé de environ peu moins de trois ans , 
et molrut de celle malladie, le quinziesme 
jour de jullet. Parquoy, voyant que celle 
contagieuse malladie croissoit de plus en plus, 
me partis de Mets avec ma femme enceinte , 
corne dit est devant , et nous en ail aimes de- 
mourer et nous tenir à Lessey, auquel villaige, 
le vingt troisiesme jour dudit mois, ladicte 
ma femme délivra de son fruict , et fut ac- 
couchée d'ung filz qui, aux saincts fonts de 
baptesme, fut nommé Jehan. Toutte celledicte 
saison , jusques après la vendange , moy , 
Philippe devantdit , escripvain de ces pré- 
sentes , avec ma femme et famille , fust tenu 
nostre mesnaige à ladicte ville de Lessey, au- 
quel temps durant, molrut grant peuple en 
Mets. 

Et estoit chose merveilleuse de ceulx et 
celles qui tous les jours se moroient , et 
tellement s'en repandit le bruit que Ton ne 
tonlloit recepvoir ne laisser entrer les citains 
(ficelle cité en nulle ville fermée de Bar ne 
de Loraine , ains estoient alors debouttés et 
degectés de tous costés comme ladres , et ne 
les osoit nul approuchier pour leur admi- 
nistrer vivres ny aultrement; et pour ces 
choses les convenoit le plus souvent couchier 
aux champs , comme bestes , et n'y sceut on 
trouver qui les voulcist lougier. En ceste année 
œoJrut en Mets plusieurs gens de divers estât, 
tant hommes que femmes et à grant nombre, 
josnes et viez , la pluspairt , tous j os nés gens 
en la fleur d'eaige, et tellement que, en l'es- 
paice de trois ou quaitre mois , en molrut en 
li paroische Sainct Jaicque , de compte fait 
par moy , l'escripvain de ces présentes , deux 
cents et tous josnes gens , et aux aultres pa- 
rotsches à l'avenant. 

Durant celluy temps de mortallité, fut par 
les seigneurs trese et la justice permis au 
peuple, pour la récréation des citoyens, de 
juer aux gueilles et à plusieurs aultres jeux. 
Et dés incontinent fut à chascune porte dressé 
deux ou trois jeux de gueilles , là où se 
utmvoient plusieurs gens pour passer leur 
temps. Celle année fut fort fertiÛe ès biens 
de la terre ; car Ton avoit alors de tous biens 
en grant abondance et planté , et plus encor 
qoe les années précédentes. Dieu en soit loué. 
& avec ce cessait icelle contagieuse mallaidie 
de peste, et n'estoit plus gaire de nouvelles 
de mortallité, si non de faire la bonne chicre 
et de soy resjoyr. Et avec ce acomençairent 
à faire tant de divers et sots mariaiges en 
Mets de plusieurs personnes estant alors veuf- 
*es, que ce fut chose merveilleuse. 

Item , en celluy temps , le vingt septiesme 
four de novembre, fiit mort à Lessey le de- 
nntdit Jehan, mon filz, et enterré audit 
ïeu. 

Apres la mortallité cessée , et durant l'hi- 
ver que chascun se resjoyssoit pour le bon 
£mps qui alors estoit, et auquel moy, l'es- 
snpvain , me pensoie pareillement bien res- 
*yr,cuidant estre quicte de celle contagieuse 
^îattadie, alors lut picquée la servante de 
tion pere, et fut plusieurs jours qu'il nous 
a convenoit servir et fréquenter le lieu , pour 
» que ledit mon pere estoit vieulx , et sa 

femme, ma mairaistre , ne se pouvoit aidier, 
car elle estoit vieille de nonante ans. Ladicte 
servante morte, en fut louée une aultre, la- 
quelle dedans quinze jours après fut pareil- 
lement picquée et morut comme la première : 
parquoy ce fut arrière à ma femme et à moy 
nouvelle peine et doulleur, d'aultant que nul 
n'y voulloit demeurer, et fuyoit chascun le 
lieu et non sans cause. Car dès incontinent 
après la mort desdictes servantes, ledit mon 
pere, vielz et ancien et eaigé de plus de 
quatre* vingtz ans , fut picqué et eult deux 
pestes : de quoy ce lut à moy et à ma femme 
douleur sur douleur. Or durait la chose loing 
temps, et fut le pouvre homme plusieurs 
sepmaines que l'on ne s'en sçavoit à quoy 
tenir; et encor qui pis est, n'y avoit personne 
qui , pour airgent ou aultrement , le voulcist 
servir, pource que l'on craindoit le lieu et la 
maison. Et rut le pouvre homme l'espaice de 
plus de trente six sepmaines en cest estât, 
puis hault, puis bais, sans estre mort ni re- 
guerri : de quoy ce fut pour nous ung grant 
meschief , ung grant dangier et une horrible 
peine. 

Durant ces jours et la mallaidie de mon 
pere, c'est assavoir par ung diemanche, di- 
xiesme jour de décembre , René , duc de Lo- 
raine et de Bair, s'en allait à la chaissc, le- 
dit jour, acompaigné de plusieurs de ses gens, 
en ung bois auprès dudit Bair. Et alors, à 
ce voyaige, luy print ung ca itère duquel assés 
tost après il morut. Aussy, tantost après, à 
la noel ensuivant, me print si grant mal aux 
yeulx que je pensoie perdre la veue. Puis en 
ce temps et durant ces jours, ledit mon 
pere devint très fort enflé , et luy durait 
celle enflure par plusieurs jours que l'on n'y 
attendoit que la mort : et ainsi ne fus gairés 
de jours, en celle année, ny aussi ne fut 
Ysabellin, ma femme, sans doulleur et pei- 
ne. Si vous lairai de ces choses le parler, tant 
de mon mal que de celluy de mon pere , 
pour revenir à parler qui rut en l'an après 
maistre eschevin de Mets et des diverses 
aventures qui avinrent en son temps. 

1509. 

A la sainct Benoit fut fait, créé et essus 
pour maistre eschevin de la cité de Mets, 
pour l'an mil v e et ix , le seigneur Nicolle 
Dcx , gendre au seig* François le Gournais ; 

et Ait celle année la vingt quatriesme de 
Maximilian, en son royaulme des Romains. 

En celle année , je , l'escripvain , après ce 
que je fus reguerri des fièvres, laissai mon 
pere très fort mallaide, et ma femme en- 
ceinte d'enflant, et, par leur congié et li- 
cence, m'en allay au Landi à Paris, auquel 
voyaige, la Dieu mercy, je n'eus que bonne 
fortune. 

Le dernier jour du mois de jung, le feu 
se prist en la ville de Lucembourg, et ne 
sceust on comment. Et fist ce feu si grant 
et horrible dopmaige qu'il n'est à croire à 
ceulx qui ne l'auroient veu ; car ce feu du- 
rait cinq ou six jours et bruslait plus de cinq 
cents maisons, et avec les maisons furent la 
pluspairt de tous les biens bruslés, n'y ne 
fut possible de les secourir; car si d'aventure 
l'on portoit aulcuns d'iceulx dehors en la 
rue , les cuidant saulver et garantir, tout in- 
continent, comme si ce fust esté permission 
divine , le feu s'y prenoit , et estoient icculx 
biens airs , gaistés et dissipés sans en rien 
rescourre. Et n'y avoit homme qui peust 
aller ne se tenir par les rues , especiallement 
en la ville dessoubz, par la grant challeur 
qui y estoit ; et encor plus fort , de la grant 
challeur tomboient les grans pans de murail- 
le d'icelles maisons ainsi arses et bruslées. 
Et estoit lors la plus grant pitié de veoir les 
pouvres gens , femmes et enflans , plourer et 
se tenir sur les fumiers, tout destruictz et 
despouillés de leurs biens ; car à aulcuns 
ne demourait rien au monde, que tout ne 
fust perdu et bruslé. 

En ces meismes jours, c'est assavoir, le 
vingt sixicsme jour de jullet, fut Ysabellin, 
ma femme, accouchée d'ung biaul tilz, lequel 
aux saincts fonts de baptesme fut appelle 
Hector. 

A la fin du meisme mois de jullet, avint 
que en l'abbaye de Sainct Arnoult, devant 
les portes d'icelle cité , y avoit alors ung 
josne clerc, marguillier d'icelle église, qui, 
le jour de la feste dudit sainct Arnoult , se 
advisait et entremint de aller panre des jos- 
nes pigeons qu'il avoit , le jour devant , veus 
auprès du tilz de la nef dudit S 1 Arnoult. 
Et, pour ce faire, il montait en hault en 
se agrippant contre les lattes et chevrons 
d'icelluy tilz; mais, par la vieillesse d'icelles, 
les mains et les piedz luy faillirent et cheust 



depuis où il avoit grippé jusques sur le plan- 
cher, de quoy icelle église est sallemée. Et 
de la pesanteur de luy et du cop qu'il prist, 
se desrompirent et desclouerent trois plan- 
ches de ladicte traveure et sallemeure d'i- 
celle , et de là , parmy le trou , cheust encor 
du hault eu bas au milieu de l'église, et 
tout au plus près de l'autel de nostre dame 
de pitié , et fut le pouvre garson tout des- 
rompu et mort sans renoncer. 

En celluy temps et durant que ma femme 
se gisoit d'enflant, comme cy devant est dit, 
se rempirait tellement la malladie dudit mon 
pere que après plusieurs choses qui longues 
seroient à raconter, il receut tous les sacre- 
mens, et rendit l'ame par ung diemanche, 
bien matin , cinquiesme jour du mois d'aoust. 
Dieu , par sa saincte graice , reçoive son ame 
à mercy. Amen. 

Alors l'on faisoit de grans et parfonds 
foussés pour aulcuns fondemens du billouairt 
de porte Champenoize. Et pour ce faire, y 
estoient mandés les bonnes gens à la corvée, 
et n'y avoit bourgeois ne mairchant qui n'y 
envoiaist ung ouvrier à sa journée. Et pour 
les tenir en oeuvre y estoient les bannerets 
des paroisches, entre lesquelx y estoit le ban- 
neret de Saincte Segoullene qui alors estoit 
tout debout sur les foussés des fondemens 
du pont. Et comme celluy qui pensoit à aultre 
chose, reculla aulcun petit arrière et cheut 
à revers dos du hault en bais dedans iceulx 
foussés qui estoient très parfonds. Et fut grant 
merveille et comme miracle de Dieu qu'il ne 
se tuaist tout roide; mais combien qu'il fust 
aulcunement blessé, il n'en eult aultre mal 
et fut incontinent reguerri. 

Or avint encor que durant ce temps et 
en ces meismes jours, vindrent de France 
et abordairent au pays de Mets aulcuns com- 
paignons , demandant leur pain pour Dieu ; 
avec aussy aulcunes femmes , ne scet on s'ilz 
les avoient espousées ou si c'estoient leurs 
ribauldes : et estoient iceulx compaignons 
très biaulx gallans , et encor plus belles fem- 
mes. Ces gens icy se tinrent par plusieurs 
jours à Airs sur Muzelle, et couchoient et 
logeoient en l'hospital d'icelle ville. Mais ainsy 
comme ung jour l'ung des riches hommes 
d'icelle ville , puissant de corps et d'avoir , 
s'en allait seulet aux champs, trouva l'une 
d'icelles femmes en son chemin, laquelle se 

acompaigna de luy. Et ainsy comme Hz s'en 
alloient, devisant ensemble, ladicte femme 
souldain se lançait à luy, le cuydant empoi- 
gner par la gorge et le voulloit oultragier, 
et de fait luy couppa sa courroie là ou pen- 
doit sa bourse , et à peine celluy homme s'en 
peult deffaire et eschapper. Tantost après, 
au bout de deux ou de trois jours , la recon- 
gneut qu'elle demandoit son pain par la ville : 
parquoy il s'en allait parler à la justice du 
lieu et fist mettre la main à elle : et dès 
incontinent congneut son cas , disant que elle 
avec ses compaignons et compaignes avoient 
tué et murtri plus de vingt cinq parsonnes, 
et neantmoins que ladicte femme n'avoit pas 
encore vingt deux ans d'eaige. Et pour icelle 
heure qu'elle fut prinse, ses compaignons et 
compaignes estoient encor audit, hospital à 
Airs , mais on ne les y sçavoit pas ; parquoy 
ilz eschappairent , et elle fut par sentence 
de justice condampnée à estre noyée et receut 
mort. 

Plusieurs aultres et diverses aventures ad- 
vindrent encor en celle année, desquelles j'en 
laisse une partie pour cause de brièveté et 
jM>ur éviter prolixité. Mais touttesfois je veulx 
bien dire que le temps de fortune ne se 
paissait point sans moy, l'escripvain de ces 
présentes chronicques, comme vous avez cy 
devant oy et oyrés encor, s'il vous plaist à 
i'escouter ; car, en l'espaice de deux ans du- 
rans, depuis la mort de Jehan, mon lilz, 
je ne fus sans aulcune tristesse et ennui. Et 
qu'il soit vrai, il avint que le sixiesme jour 
du mois de septembre , l'on faisoit les vigilles 
de feu mon pere , que Dieu absoulve 5 et 
ainsy comme ma femme et moy estions au 
plus empeschiés,l'on nous vint dire que nostre 
enfifant Hector, qui alors estoit à nouriss* 
à Oxey, estoit très mallaide ; et au lund&- 
main , durant la messe desdictes vigilles , l'on 
le nous rapporta mort. Et ainsy, comme j'ay 
dit dessus , l'une des doulleurs et ennuis n'es- 
toit pas si tost passé que l'aultre nous re- 
venoit. Dieu en soit loué 'et beni. En ce 
meisme jour morut et fut mis en terre Jehan 
Jennat, mon oncle et frère germain audit 
mon pere. Dieu par sa graice et bonté aye 
de leur ame merci. 

Le jour de la sainct Nicollas d'hyver, l'on 
trouvait une fille abandonnée en Anglemur, 
qui avoit la gorge couppée, et ne sçavoit 

on de qui. Mais après plusieurs enquestes, 
fut ung compaignon tambourin, nationé de 
Loraine, suspect d'icelluy fait. Et la raison 
pourquoy, qu'il estoit homme puissant de 
corps et cruel , et avec ce qu'il estoit desja 
meurtrier ; car, ce fut celluy qui marchan- 
dait de tuer le maire de Viller et ses consors 
qui avoient courru sus ceulx de Mets et qui 
en avoient eu les oreilles coppées. Oultre 
plus , il fut suspect pour ce que journelle- 
ment il hantoit et frequentoit ladicte gairse ; 
et qui le voulloit trouver, il le falloit illec 
aller Tjuerir à lieu. Quairtement il Ait suspect 
pour ce que l'on le vit merveilleusement 
troublé en son couraige , et , avec ce , lurent 
veues les manches de sa chemise touttes 
pleines de sanc : parquoy, pour les raisons 
devantdictes , il fut prins et aprehendé et fut 
mis en l'hostel de la ville ; et après plusieurs 
enquestes , il congneut son cas et fut jugié 
à estre mis au pillori, et puis à avoir la 
teste tranchée et son corps mis sus la roue. 
Et ainsy comme tout le peuple se estoit as- 
semblé devant la grant eghse et par les rues , 
et les dix heures touttes sonnées, et les 
comtes apprestés et montés à chevaulx; et 
ainsy comme le bouriaul le cuydoit lier pour 
l'enmener, il començait à crier et à braire 
et desniait tout le fait, disant que l'on luy 
faisoit tort, et se print à jurer qu'il ne l'avoit 
point fait, jay ce que, toutte à la meisme 
heure , il l'avoit volontairement recogneu , 
tant pardevant la justice comme devant les 
comtes. Parquoy les seigneurs trese jurés ont 
arrière retourné en leur chambre et conclu- 
rent de le laissier pour celle fois, et ainsy 
en fut fait. Puis loing temps après et que 
l'on vit qu'il estoit aresté à ce propos et qu'il 
n'en diroit aultre chose , l'on le mist de re- 
chief en l'hostel de la ville, et là fut con- 
dampné en chartre perpétuelle, et y fut près 
d'ung an que les poux le mangeoient, et là 
morut en grant misère et poureté ; car l'on 
avoit vraye congnoissance que luy, sans aultre 
avoit fait le fait. 

En ces meismes jours, vindrent en Mets 
deux compaignons logier à l'hostel au Chaul- 
deron. Et après aulcuns jours passés , iceulx 
gallans se trouvairent devant l'hostel du chain- 
geur de la cité et là cautelleusement desro- 
bairent ung marchant d'Allemaigne ; de quoy 
justice en fut advertie. Mais incontinent qu'ilz 

virent qu'ilz estoient accusés , se prindrent à 
fuyr, c'est assavoir l'ung print son chemin et 
s'enfuyt aux Cordellicrs dessus le mur, et 
l'aultre à Sainct Vincent. Et pource que Ton 
couroit après celluy de S 1 Vincent , se voult 
deffendre d'ung dollcquin et voult oultraigier 
ceulx qui le chassoient : de quoy les seigneurs 
trese dirent que ilz ne dévoient point avoir 
de franchise , especiallement .celluy de Sainct 
Vincent , pour deux raisons : la première , 
pource que en s'cnfuyant, il avoit la main 
armée et se voulloit deffendre, meismement 
jusques tout dedans (ficelle église ; Taultre 
raison pourtant qu'il estoit tendeur de hault 
chemin, c'est assavoir que le laircin qu'il 
avoit prins et robbé, estoit fait en pleine 
rue et devant l'hostel du Change de la cité , 
qui par raison doit bien estre appelle hault 
chemin. Les religieulx, de ce advertis, ne 
se voulloient consentir à le laissier prendre 
en leur église, 'et de toutte leur puissance 
se y opposoient et dcffendoient le malfaic- 
teur, pourtant que leur abbé n'estoit point 
à la ville ny au pays. Touttesfois, quoy qu'ilz 
en sccussent faire ne dire, ledit lairon fut 
prins tout devant le grant autel, criant à 
haulte voix : Franchise ! franchise! et à force 
mené en l'hostel de la ville , tout ainsy criant. 
Alors l'abbé fut du fait adverti et en res- 
cript à la cité, demandant son homme, et, 
très mal content , disoit ce que bon luy sem- 
bloit , faisant requeste que celluy fust ramené 
au lieu qu'il avoit esté prins ; et la justice 
disoit que ainsy ne se devoit faire et qu'il 
avoit rompu et enfreint sa franchise. Touttes- 
fois, en ces entrefaictes , monsseigneur de 
Sainct Anthoine vint à Mets et, ouyant le 
débat, demandait à mcsseigneurs les trese* 
celluy malfaicteur pour tel qu'il estoit, les- 
quclx luy donnairent ; et quant il l'eult, il 
en fist avec monsseigneur de Sainct Vincent 
tellement qu'ilz eurent accord. 

Celluy qui estoit fugitif aux Cordelliers et 
que les sergens bien soigneusement gardoicnt, 
les seigneurs trese requeroient à iceulx Cordel- 
liers très instamment qu'il leur fust délivré. 
Et les religieulx disoient que faire ne le dé- 
voient ; et avec ce prioient que l'on ne leur 
fist nulle force, disant qu'ilz n'estoient point 
pour résister encontre eulx. Parquoy ilz re- 
queroient ausdits seigneurs de la justice qu'ilz 
se y voulcissent gouverner saigement , et que 



si l'on leur ostoit par force , ilz n'estoient pas 
délibérés de le rescoure. Et neantmoins il fut 
prins , et la nuit ensuivant fut perdu , telle- 
ment que l'on ne seult qu'il devint. 

Tantost après , c'est assavoir, le quaitriesme 
jour de febvrier, vindrent en Mets monssei- 
gneur l'evesque de Liège, seigneur Robert de 
la Marche, son frère, et plusieurs aultres sei- 
gneurs ausquelx , durant l'espaice de quaitre 
jours qu'ilz Rirent en Mets, leur fut faicte 
la bonne chiere ; et avec ce la cité fist ung 
présent audit de Liège d'ung très biaul et 
riche bichiet d'argent, couvert en manière 
d'une couppe dorée dehors et dedans , vallant 
celluy bichiet la somme de cent florins. 

Le jour des brandons , dix septiesme jour 
de febvrier , acomençairent les grands pardons 
et le grant jubilé en Mets , lesquelx estoient 
portés par aulcuns commissaires, chevaliers 
de l'ordre de Saincte Elisabeth de Honguerie , 
et estoient autant estimés que le grant jubilé 
de Rome qui se tient de cent ans à aultres. 
Car à celluy l'on y estoit absoulz et y avoit 
pleiniere remission de peine et de coulpe dp 
tous cas , saulf et réservé du voeu de Jheru- 
salem^ de chaisteté et de religion. Et durait 
celluy pardon depuis le devantdit jour des 
brandons jusques au quasimodo après, auquel 
jour des brandons, fut en la grande église de 
Mets fait ung merveilleux et excellent trium- 
phe par la clergie à l'élévation de la croix , en 
chantant hymnes et canticques , et estoit belle 
chose à veoir. Puis furent ordonnées , tant en 
la cité comme dehors et par tout l'esveschié 
de Mets, les sept églises principal les comme 
à Rome , èsquelles dévoient estre faictes les 
stations, tout ledit jubilé durant. Et premier 
la grande église de Sainct Estienne de Mets 
rat ordonnée pour et au nom de Sainct Pierre 
de Rome: puis le convent des grans pres- 
cheurs de Mets fut ordonné pour l'église de 
Sainct Paul de Rome , et l'église collegialle 
de Samct Salveur fut et représentait l'église 
de Sainct Sëbaistien ; l'église collegialle de 
Sainct Thiebault fut ordonnée pour Sainct 
Jehan de Lantran ; les frères Augustins pour 
S 1 Laurent; la chaippelle fondée de Saincte 
Elisabeth de Honguerie , hors de la porte des 
Allemans, fut représentant S u Marie Major 
de Rome ; et les frères Baude de l'Obser- 
vance , en grant Meze , furent ordonnés pour 
la dernière station, représentant l'église de 

Saiocte Croix de Rome. Et, en paiant aulcune 
somme cTairgent , estoient données par iceulx 
commissaires aulcunes lettres , nommées Per- 
pétuant, par lesquelles nostre sainct père le 
pape donnoit puissance à tout simple prestre 
de absouldre la personne ayant celles lettres , 
une fois en sa vie et bonne santé , de tous cas 
réservés au pape , après ce qu'il seroit confiés 
et repentant d'iceulx cas. Et , avec ce , touttes- 
fois et quantesfois que la personne se sentoit 
estre en dangier de mort, elle povoit eslire 
quel confesseur qu'il luy plaisoit , prestre idoi- 
ne et souffisant , et se faire absouldre. Et di- 
soient iceulx commissaires que les deniers 
ainsy levés par eulx estoient pour combattre et 
résister en rencontre des Turcs, chiens infi- 
delles et ennemis de nostre loy, et une partie 
estoit pour soub venir à la nécessité de leur ' 
religion et à l'entretennement d'icelle ordre» 

L'an mil v c et x , fut fait , créé et essus pour 
maistre eschevin seigneur Michiel le Gour- 
nais, qui fut en Tan vingt cinquiesme de 
l'empereur Maximilian , en son royaulme des 
Romains. 

En celle année , fut fait ung neuf cloichier 
en l'église paroichialle de s 1 Marcel a Mets. 

Et aussy en celluy temps , au mois de jung , 
je , l'escripvain de ces présentes , fus au Landi 
à Paris , et à mon retour me mis avec bonne 
compagnie en chemin pour aller à la pardon- 
nance à Nostre Dame d'Aix en Allemaigne, 
lesquelles se tiennent de sept ans à aultres. 
Et Ait nostre partement par ung jour de saincte 
Marguerite , vingtiesme jour de jullet , et fiit 
par nous tenu le chemin par les villes et cités 
icy après nommées. Premier de Mets à Thion 
ville , à Lucembourg , à Elbruch , à Honze , 
à Blanvair Paicque , à Sainct Vy en Ardenne , 
à Ondenvalx , à Onvalx , puis de là à la bonne 
ville de Trey en Allemaigne, en laquelle 
se monstrent plusieurs biaulx et dignes juyaulx 
et sainctes relicques, lesquelles par nous 
veues , et en grant dévotion visités les saincts 
lieux d'icelle ville , fut nostre partement en- 
viron le vespre et allâmes couchier à ladicte 
ville d'Aix, en laquelle alors y avoit si très 
grant et innumerable peuple qu'il n'est à croire 
à gens qui point n'y auroient esté. Car toutte 
la ville estoit si très pleine que Ton n'y povoit 
tourner le pied, et, avec ce, tous les champs 

et chemins au dehors d'icelle en estoient tout 
couverts. Et croy^moy qu'il y avoit plus de 
cent mille parsonnes , et y avoit, comme l'on 
disoit, tous les jours eu autant de gens nou- 
viaulx , l'ung des jours portant l'aultre , de- 
puis l'acomencemeat de ce présent pardon, 
comme il y avoit à l'heure présente ; et estoit 
chose incompréhensible de estimer le peuple 
et les vivres qu'il leur falloit. A celle journée 
que nous arrivâmes, y estoit la dédicace: 
parquoy fut faicte une merveilleuse triomphe 
en icelle église , tant de nuit comme de jour, 
en luminaire et en sons d'orgues et de cloi- 
ches ; car de oyr le son d'icelles avec les voix 
du peuple et le buccinement des cornets , il 
n'y avoit si dur cueur qui ne ploraist de joye , 
et estoit chose merveilleuse du triomphe qui 
à ce jour se faisoit. Puis après toutes les 
sainctes relicques par nous veues et que l'on 
se fut confessé , fut le partement de nous tous 
après disner, pour aller à une grosse abbaye 
enmey les champs , en une bourgade en ung 
fond , à deux lues par delà , nommée Sainct 
Cornélius, auquel lieu y avoit desjay très 
tant de peuple que tous les champs et les 
chemins en estoient couverts ; et là fut mons- 
tré au peuple plusieurs dignes juaulx et sainc- 
tes relicques, comme à Aix, et en telle ré- 
vérence : puis de là fut le despart , et print 
chascun le chemin qui luy estoit le plus pro- 
pice. 

Au regairt de moy, avec une partie de mes 
compaignons, nous tînmes le chemin à la 
bonne ville de Dur, en laquelle, depuis peu 
de temps, estoit miraculeusement aporté le 
chief de la glorieuse dame saincte Anne , mere 
à la vierge Marie ; et là reposoit, faisant jour- 
nellement grans miracles : parquoy plusieurs 
y prenoient leur chemin pour visiter le lieu. 
Ce jour , ne fut possible de arriver à Dur , 
jay ce que , à l'occasion de ce que nous estions 
bien montés, nous passâmes à celle vesprée 
plus de cinquante mille personnes, gens de 
pied, et fusmes couchier à une lue près de 
Dur, là où fut estimé que pour celle nuyt y 
avoit couchié aux champs, femmes et hom- 
mes, parmy les biefs, plus de dixhuict à vingt 
mille personnes. Au lundemain du matin , fut 
par nous visitée la saincte dame en son église 
nouvellement faicte à ladicte ville de Dur, 
en laquelle alors y avoit si grant peuple qu'il 
n'estoit à nombrer 5 et tout en la forme et 

manière des aultres lieux, fut le glorieux chef 
monstre et avec trompettes et clairons, cor- 
netz, haultbois et en toutte telle révérence, 
comme est dit devant des aultres lieux : et 
y avoit très tant de peuple que Ton ne s'y 
povoit tourner. Puis après tous les saincts 
lieux visités, montâmes à cheval et avons 
tellement trecassé que pour ce jour vînmes 
à arriver à la bonne cité de Collongne, aux 
Trois rois, en laquelle, en deux jours que nous 
fumes là, furent par nous visités les sainctes 
églises et les saincts lieux auxquels nous hit 
monstre tant de sainctes et dignes relicques 
que je n'en sçauroie dire le nombre. Ceulx et 
celles qui ont fait le sainct voyaige sçaivent 
bien comment il en vait, et pour ce m'en tais. 

De celle cité de Collongne nous sommes 
despartis pour retourner à Mets, et premier 
fut arrivé à une petite bonne ville, nommée 
Bonne; de Bonne à Hondebcrt qui est ung 
bon chasteaul ; puis de là à Rimelle , à An- 
dernach , bonne ville ; à Amaye , puis à 
Quierque, à Hambech, à Coeum, à Al van, 
à Baigneul , et de là on vint à nostre dame 
de Vercluse qui fut ainsy appellée pour et 
au nom d'ung bon prudhommc hermite, 
nommé Heveray, qui, ung peu devant, par 
l'aulmosne des bonnes gens , fist fonder ceste 
église, et, peu après sa mort, y furent mis 
religieulx se disant reclus de S 1 Augustin, 
et est ung dévot lieu. Puis après tout veu, 
nous partimes et vinsmes couchier à Trieves , 
en laquelle fut par nous visité plusieurs saincts 
lieux. De celle cité de Trieves , vinsmes 
couchier à Siercque et puis au lundemain à 
Mets au lieu dont nous estions partis. A ce 
sainct voyaige furent plusieurs et à grant 
nombre , tant hommes que femmes de la cité 
de Mets , desquelx en furent moult et causy 
tous des mallaides d'une nouvelle malladie 
qui alors courroit, nommée la cocqueluche. 
Et ne duroit celle malladie environ que deux 
ou trois jours , et estoit en manière d'une toux 
de laquelle Ton estoit si très fort prins que 
l'on en perdoit tout appétit de mangier , et 
et en y avoit aulcuns qui en moroient , espe- 
ciallemcnt les femmes grosses et enceintes 
d'enflant; et n'estoit pas celle malladie seule- 
ment en ce pays icy, mais generallement 
par toutte terre. Et je , l'escripvain de ces 
présentes , en fus bien atteint, comme les 
aultres ; car de cent personnes, n'en y eult pas 



une qui eschappaist, fust à l'acomencement 
ou à la fin , et ne véoit on que gens mallaides 
par les rues. Mais de celle malladie ce n'estoit 
rien ; car , après celle , en vint une aultre plus 
graive , nommée les eprinsons , de laquelle 
plusieurs gens molrurent , especiallement les 
vieilles gens. Et en ce meisme temps, print 
le mal à Jehan le Sairte , jaidis maire de Les- 
sey, pere à Ysabellin, ma femme; de la- 
quelle malladie , le seiziesme jour du mois 
d'aoust, il molrut et desviait de ce monde. 
Dieu , par sa saincte graice et miséricorde , 
veuille recepvoir son ame en repos en son 
sainct royaulme de paradis. Amen. 

En ce meisme temps , fut fait et eschevis 
le billouairt , la porte et le pont de porte 
Champenoize , lequel cousta maints deniers 
à faire. Et pour ce que à icelle entrée de 
porte nouvellement faicte, l'on n'y avoit encor 
point passé , car par avant l'entrée estoit 
toutte droite, les seigneurs de la cité avec 
la clergie ordonnairent à faire une belle pro- 
cession generalle pour regracier Dieu d'icelluy 
ouvraige, et avec ce pour luy prier et in- 
tercéder que son plaisir fust de maintenir 
ladicte cité en paix, comme elle estoit i 
présent, et de faire cesser plusieurs malladies 
qui alors regnoîent, d'eprinsons et de plu- 
sieurs aultres infirmités, comme dit est de- 
vant , desquelles malladies plusieurs personnes 
moroient assés subittement. Et pareillement 
pour luy prier qu'il mist bonne disposition 
au temps , lequel alors estoit fort pluvieulx 
et froit ; parquoy les vignes ne povoient 
bonnement meurir. Et fut la devantdicte pro- 
cession faicte le vendredi , sixiesme jour de 
septembre; en laquelle furent en belle ordon- 
nance tous les collieges, touttes les ordres 
mendiantes avec toutte la clergie et seigneu- 
rie d'icelle cité , et tant d'aultre peuple que 
ce fut merveille, car chascun y estoit com- 
mandé. Et sortit la devantdicte procession en 
belle ordonnance par la porte S 1 Thiebault 
et rentra en Mets par icelle porte nouvelle- 
ment faicte, et fut celle entrée la première 
que jamais l'on y avoit faicte. Or vous veulx 
dire et conter quelle triomphe fut faicte à 
celle nouvelle entrée, et le biaul mystère 
que l'on y fist. Premièrement devés oyr que 
dessus la muraille d'icelluy billouairt nouviaul 
fait , qui encor n'estoit point couvert , mes- 
seigneurs les recteurs et gouverneurs de la 

chose pablicque en Mets avoient fait dresser 
et aprester ung riche autel bien couvert et 
richement apointé de mays , de plusieurs 
fleurs et de riches tapisseries. Et quant ce 
vint à rapproche, par une manière dejoieu- 
seté, fat laichée à icelle porte et par touttes 
les tours de la muraille, l'artillerie qui me- 
noit grant bruit , avec tambourins , clairons 
et trompettes, tellement que c'estoit chose 
mélodieuse à ouyr. Et alors que approchoit 
icelle procession, Ton fit retirer le peuple 
arrière, et fut partie de la clergie monté sur 
la muraille avec le chief sainct Estienne et 
aultres relicques qui furent mis et reverem- 
ment posés dessus l'autel. Et là , en grant 
révérence, fut la messe chantée à chantre et 
àdechantre, à diacre et à sousdiacre et à 
courail ; et à la veue d'ung chascun y fut fait 
ung très biaul mistere et ung honorable ser- 
vice. Puis après ce fait et achevé , et le ser- 
vice de Dieu acompli, se partit ladicte pro- 
cession pour rentrer en Mets 5 et là , à l'entrée, 
eussiés ouy l'artillerie bruir et tabourer avec 
les trompettes et clairons , cornets , tambou- 
rins de Suisse et aultres instrumens qui 
buccinoient et trompettoient , qui estoit chose 
plaisante et mélodieuse à ouyr: et ne me 
souviens pas que jamais je visse entrer en 
Mets une procession en si grant triumphe. 
Dieu par sa grâce la reçoive en grez. De là 
se partit ladicte procession , et s'en vinrent 
tous en la grant église, auquel lieu fut fait 
ung moult biaul et honorable sermon 5 puis 
ce fait, chascun s'en retournait en son lieu , 
tresjoyeulx et consolé de cestuy fait. 

Tantost après ce fait et au meisme temps , 
c'est assavoir, le dix neufviesme jour du de- 
▼antdit mois de septembre , fut faicte et 
ttomplie en Mets une justice d'ung josne 
homme, nommé Bernaird Danjou, lequel avec 
■Kg aultre compaignon , nommé Benoy, et 
eurs femmes estoient de nouViaul venus 
lemourer en Mets , et se tenoient devers les' 
Scelles en la vigne* Le cas fut tel que iceulx 
leux compaignons avec leurs femmes ne 
lespendoient journellement aultre monnoie 
pe faulx grans blanes, desquelx plusieurs 
couvres gens en estoient trompés et deceus. 
ît ne véoit on aultre chose que iceulx grans 
fanes venir au Chainge à monstrer s'ilz es- 
tent bons, et tellement alla la chose que 
■fculx estraingiers furent suspects : parquoy 

fut ordonné par la justice et par les maistres 
de la monnoie de secrettement se enquérir 
et de aller après leurs femmes qui journel- 
lement achetoient au marchié fruitz , fromaige 
et aultres denrées, pour veoir, congnoistre et 
savoir de quelle monnoie elles avoient paié. 
Et de fait, toutte la monnoie qu'elles chain- 
geoient et paioient , estoit reprinse par aul- 
cuns à ce faire commis de la main des bonnes 
gens et de ceulx et celles qui l'avoient receue, 
et leur en estoit donnée de l'aultre meilleure, 
et tellement que par cela fut la vérité con- 
gneue. 

Ce temps pendant que ces enquestes se 
faisoient , le devantdit Benoy devint fort 
mallaide et fut receu en l'hospital du Nuef- 
bourg, luy et sa femme; mais après plusieurs 
enquestes , pour ce que ledit Bernairâ estoit 
plus suspect que luy , l'on l'envoiait quérir 
par quaitre sergens en la chambre en laquelle 
il se tenoit alors , qui estoit près des Pucelles. 
Si se cuydoit bien ledit Bernaird deffendre 
d'iceulx sergens et eschapper; car il estoit 
roide homme et fort ; mais niantmoins quelque 
deflense qu'il y sceust mettre , il fut prins et 
à force mené en l'hostel de la ville auquel 
ne fut pas granment, après aulcune torture 
donnée, qu'il congneut son cas et dist que 
luy et son compaignon Benoy, lequel alors 
estoit fort mallaide en l'hospital , comme dit 
est devant, estoient causy toutte la nuyt à 
l'ouvraige de celluy mestier: et de peur que 
l'on ne les vist et ouyst , ilz ouvroyent en ung 
cellier auquel ilz estoient à mettre à point 
des grandes plaitines d'airain, c'est assavoir 
que ilz mettoient icelles plaitines dessus ung 
cheval de bois , comme font les tanneurs de 
leur cuyr ou les corriers, et, avec de gros 
coustiaulx à deux mains, ilz les reoient et 
blanchissoient, puis les tailloient avec ung 
portefuer et les arrondissoient : et, ce fait, 
s'en alloient en la coste S* Quentin pour leur 
donner le coing, afBn qu'on ne les oyst beschier 
ou frapper: et estoient iceulx grans blancs 
si bien contrefaits qu'il n'y avoit si rouge qui 
n'y fust prins. Puis dist et congneut encor 
que pour ce qu'il leur sembloit qu'ilz n'es- 
toient pas bien assurés en ce lieu de S* Quen- 
tin , ilz s'en aillèrent besoingnier et frapper 
lesdits grans blancs en ung lieu qu'on dit au 
Viez Chault Four, près de Maiey. Et là, en 
ce lieu, forgeairent par plusieurs jours ; et y 

avoit sa femme et la femme de son compai- 
gnon Benoy, avec leur mere, qui faisoient 
le guet sur le chemin , et pour leur faire 
signe qu'ilz cessaissent de frapper , quant 
elles véoient aulcun passant. 

Tout cela et plusieurs aultres choses con- 
gneut ledit Bernaird aux seigneurs de la jus- 
tice : parquoy Ton fist bien gairder ledit Benoy 
qui estoit mallaide à l'hospital, qu'il n'es- 
chappaist. Et avec ce Ton fist tant par doulces 
parolles que icelles femmes sortirent de la- 
dicte hospital et furent prinses et mises en 
rhostel de la ville. Mais quant ledit Benoy 
seult la prinse d 1 icelles et de son compai- 
gnon , il en print si grant desplaisir qu'il ne 
voult jamais plus ne boire ne maingier et se 
laissait mourir de due il. Et dès incontinent 
après sa mort, fut le devantdit Bernaird 
jugié à morir d'une mort très cruelle et 
honteuse, c'est qu'il seroit bouylli en huylle. 
Et pour ce faire , Ton fist préparer ung en- 
gien et une justice nouvelle, telle comme 
Ton la veoit encor, qui est derrière les estaulx 
des bouchiers au Quairtaul , à la cornée de 
la rue et près du course du Champ à Saille. 
Et fut cest engien fait de pierres de taille, 
le hault d'ung homme, par dessus terre, en 
manière de la bouche d'ung puis, auquel y 
avoit ung trous à cousté en manière de la 
bouche d'ung four, pour boutter le feu des- 
soubz une grande chauldiere qui là estoit 
empée et mise sus une croisée de fer, la- 
quelle lut mise à peu près pleine d'yawe et 
par dessus icelle yawe environ six quairtes 
d'huylle. 

Puis ce fait et le jour venu, c'est assavoir, 
le dix neufviesme septembre, comme dit est 
devant , le devantdit Bernaird fut , à dix heu- 
res devant midi , prins au pallais , là où alors 
il estoit : et furent cousus et attaichiés par des- 
sus luy plusieurs d'iceulx faulx grans blancs , 
puis fut mis sur la brouette et mené au pil- 
lori, en Champaissaille , auquel il fut jusques 
à deux heures après midi ; et dès le lieu là 
où il estoit, il véoit bien icelle chauldiere 
qui bouylloit incessament à grand randon, 
en laquelle il devoit prendre fin. Car de tout 
le temps qu'il fut au pillori, l'on ne cessait 
de incessament faire ung grant feu dessoubz. 
Et y avoit à icelle justice à faire si très grant 
peuple que l'on ne povoit le pied tourner, 
pour ce qu'il n'y avoit homme en Mets qui 

jamais eust veu en icelle faire la paireille 
justice. 

Et quant son terme fut venu et les deux 
heures après midi sonnées, ledit Bernaird fut 
descendu du pillori auquel il estoit, et fut 
mené au lieu devandit de son martire, et là 
fut mis et posé sur ung petit taublement 
ou eschaffault tout au plus près et joiodant 
ladicte chauldiere, le visaige devers le peuple 
et le dos contre icelle , et ung peu plus hault 
élevé que ladicte chauldiere. Et luy estant as- 
sis en ce lieu , fut de rechief renouvelle tout 
son procès , lequel avec grant repentancc 0 
congneut. Et aussi on avoit envoié deiers 
Maiey cerchier les devantdits coings qui à 
bien grant peine furent trouvés, avec touttcs 
les aultres ustensilles et aportés à Mets. Et 
après tout ce fait et dit , l'on luy liait les 
mains par dessoubz les genoulx avec une 
chainette qu'il avoit au col , duquel il fut 
si très fort estraint qu'il avoit la teste et 
le visaige tout dessus iceulx genoulx : et eo 
cest estât fut prins du bourriaul et levé, les 
jambes en hault, en façon telle que de là 
où il séoit, il luy fist Caire le cul tumerel à 
la renverse, la teste devant, et cheut toutte 
à une fois en icelle chauldiere ; et incontinent 
le bourriaul avec une grande fourche le tint 
subgect, la teste en F huylle et fut tantost 
mort et passé. Puis ce fait, fut son corps 
chairgié sus ung tumerel et fut par le de- 
vandit bourriaul mené enterrer à S* Lots «° 
terre prophane. Et tantost après furent les 
devantdictes femmes bannies à tousjoursmais 
de la cité et du païs. 

Àussy pareillement , en ce meisme temps 
fut par le bourriaul battu et fouetté de ver- 
ges parmi la cité de Mets ung aultre mercier 
françois, pour ce qu'il avoit acheté à ung 
faulx monnoyeur en France , des faulx liairts 
et les venoit despendre en Mets et au pays-' 
et fut avec ce celluy mercier banni et for- 
jugié à tousjoursmais. 

Moult d'aultres et diverses aventures avin- 
drent encor en celluy temps, tant en Mets corn* 
dehors , entre lesquelles je vous veulx icy dire 
et raconter ung biaul miracle que en ce temps 
le doulx Jésus pour nous monstra. U est vraj 
que en ung villa ige scitué contre le mon! 
S 1 Quentin , nommé Sciey, y avoit en ce temp 
ung homme appelle par son droit nom Jehan 
Hullon. Celluy Jehan avoit alors sa femint 

grosse et enceinte de y if enflant. Si avint 
qu'elle se fist ung peu mal en faisant aul- 
cuns ouvraiges : parquoy elle enflantait et 
délivrait de son fruict avant que droit ne que 
son terme fust venu ; et fut ledit enflant mort 
né , tellement qu'il fut mis en terre prophane 
sans recepvoir le sainct sacrement de bap- 
tesme : de quoy le pere et la mere furent 
fort desplaisans. Et par especial ladicte mere 
en menoit telle doulleur et en avoit si grant 
tristesse au cueur qu'elle ne povoit dormir 
ne reposer, et prioit Dieu et sa doulce mere 
que de ce la voulcissent conforter et aydier. 
Et fut celle femme l'espaice de onze jours 
en cest estât, c'est assavoir depuis le jour 
de la s* Lucie, auquel jour elle avoit esté 
accouchée, jusques au jour de la nativité 
de nostre .Seigneur, durant lesquelx ladicte 
femme ne faisoit que songier que son enflant 
n'estoit pas mort. Et tellement que, Je jour 
de noel , à trois heures après minuit*, il vint 
en avision à icelle femme que ledit son enf- 
fant vivoit et n'estoit pas mort , et de fait es- 
veillait son marit et luy dist et avec ce bien 
affectueusement luy requist et priait qu'il s'en 
allaist incontinent deflbuyr ledit enflant pour 
veoir si ainsi estoit. Mais il difleroit et n'en 
voulloit rien faire, jusques à tant qu'elle 
meisme se voulloit lever de sa couche et y 
aller : parquoy luy, voyant la grande affection 
qu'elle y avoit, se en allait parler au prestre 
et luy conta tout le fait. Alors le prestre et 
luy, acompaigniés de deux ou de trois de 
ses voisins, avec grant dévotion s'en allèrent 
deflbuyr et déterrer ledit enflant, lequel avoit 
esté mis en terre entre deux tueilles ; et lut 
trouvé qu'il se avoit gasté, c'est assavoir qu'il 
avoit fiante, et qu'il estoit tout en tel estât que 
au jour qu'il y fut mis. Et alors le prindrent 
et en grande dévotion le portairent dessus 
l'autel Nostre Dame d'icelle église ; et , en 
faisant plusieurs prières et oraisons , hit chan- 
tée une anthienne de la glorieuse Dame. Et 
dès incontinent ledit enflant se mist à sain- 
gnier : puis ung peu tantost après , l'on con- 
gneut qu'il avoit vie, et fut en grant joie 
baptisé: parquoy l'on sonnait les cloiches à 
branle, remerciant Dieu et sa benoite mere 
du biaul miracle, et y coururent grans et 
petits, josnes et vieulx et tous ceulx et celles 
qui 3^ peurent aller. 
Le jour de la toussainct, y eult ung des 

vairletz d'ung chairpentier, demourant en la 
cité de Mets , au bourg d'oultre Saille et en 
la rue de Maizelle et devant l'hostel du sei- 
gneur François le Gournais, nommé Didiet 
de Waubecourt , lequel vairlet , celluy jour 
se prit et de fait enforçoit une jonne gairse , 
fille audit Didiet, son maistre. Parquoy ledit 
Didiet , adverti du fait , en grant fureur vint 
à l'hostel et eust tué ledit son vairlet s'il 
l'eust atteint. Mais , voiant son maistre en sa 
fureur, s'en fiiyt en ung guernier et ledit son 
maistre après, tellement que de crainte ledit 
vairlet saillit par une fenestre en la rue et 
fut merveille qu'il ne se tuaist. Touttesfois 
il se estonnait tellement les jambes que force 
fut de le porter en l'hospital ; et alors que 
les seigneurs de justice furent advertis du 
cas, le firent mettre sur l'ung des chevaulx 
dudit hospital et l'amener en la maison de 
la ville, et puis, son cas cogneu, fut par 
quaitre sergens mis sur une civière et porté 
au pallais. Et assés tost après, c'est assavoir, 
la vigille de la conception nostre dame , si- 
xiesme jour de décembre, fut par sentence 
de justice mis tout nud sur la brouette de 
la ville et très asprement baittu par le bour- 
riaul jusques au pont des Morts. 

En ces meismes jours, deux prestres es- 
traragiers , l'ung de Rouen et l'autre de Bour- 
gongne, se trouvairent estre logiés ensemble 
en l'hostel au Chauldron à Mets ; et après ce 
qu'ilz eulrent souppé et fait la bonne chair, 
l'hostesse, à leur avis, leur comptait trop 
chier: parquoy celluy de Rouen dist en laitin 
que benist fust le païs de France, et celluy 
de Bourgongne dist pareillement que benist 
soit le païs de Bourgongne. Et de ces deux 
parolles, comme fols, se entreprindrent tel- 
lement que le bourguignon frappait le fran- 
çois d'ung cousteaul, et firent ung grant al- 
larme et furent prins et mis en l'hostel de la 
ville; et, environ quinze jours après, furent 
tous deux menés et conduits hors de la cité 
et bannis à tousjoursmais. 

Le vingt sixiesme jour de janvier, morut 
et deceda de ce monde le vicaire de la grant 
église de Mets , lequel , en son temps, luy seul 
fist faire et fonder de fond en fond le grant 
cueur de Nostre Dame en ladicte grant église 
de Mets ; et avec ce y fist fonder une haulte 
messe à diacre et soubdiacre , et à chantre 
et dechantre, tous les jours perpétuellement ; 

car celluy vicaire estoit tant riche qu'on ne 
le sauroit estimer. Et donnait en son temps 
et par son testament tant de biens et d'aul- 
mosnes pour l'amour de Dieu , tant aux ordres 
mendiantes comme aultre part, qu'il n'est à 
croire à ceulx qui ne Pauroient veu , et mon- 
toit son testament et dernières volontés à une 
somme merveilleuse. 

En cestc année , il fist ung merveilleux et 
aspre hyver et le plus froid et de grande 
gellée qu'il avoit fait, passé loing temps ; et, 
sellon l'opinion d'aulcuns, n'en avoit point 
fait de pareil depuis la journée que le duc 
Charles morut devant Nancey. Car la gellée 
et les neiges furent si grandes que les pouvres 
bestes salvaiges se moroient de faim et de 
soif et se laissoient causy prendre à la main : 
et de fait en lurent plusieurs trouvées mortes 
en la neige, c'est assavoir, loups, lièvres, 
perdrix et aultre salvaigine , et tetlement que 
l'an après v e et xj, ne se trouvoit comme 
point de venaison. Et combien que icy devant 
soit faicte mention de plusieurs gr^ns hyvers, 
si neantmoins, sellon l'opinion de plusieurs 
gens, l'on n'en avoit veu de loing temps le 
pareil. 

Le dixiesme jour de febvrier, vinrent en 
Mets plusieurs grans seigneurs, c'est assavoir, 
le comte de Naussowe, monseig' de Chievrte, 
monseigneur de Bergues , l'evesque d'Arras , 
le trésorier du pais de Flandre, de Braibant 
et de Hollande, et avec eulx plusieurs nobles 
et gentilz hommes desdits pays , acompaigniez 
de environ deux cent et cinquante chevaulx , 
tous fleurs de gens , lesquelx furent des seig- 
neurs et recteurs de la cité de Mets bien 
honnorablement receus et logiez: et avec ce 
leur fut donné de part le conseil d'icelle ung 
présent de dix cowes de vin et de cent quairtes 
d'avoine : puis , au bout de trois jours , se par- 
tirent de la cité pour aller vers l'empereur , 
et me semble qu'ilz se trouvairent tous aux 
nopces de monseigneur le Palsegrave, comte 
palantin, qui espousa tantost après. 

De la cité de Mets furent envoyés aux de- 
vantdictes nopces le seigneur François le Gour- 
nais chevalier, le seigneur Nicolle Roussel, 
le seigneur Nicolle Dex, le seigneur Jehan 
Roussel et environ quaitre ou cinq aultres 
hommes de lignaige , lesquelx y allèrent pour 
leur plaisir. Et furent iceulx seigneurs acom- 
paigniés de plusieurs soldoieurs et vairlets 



d'hostel, lesquelx devantdits seigneurs es- 
taient tous moult bien montés et armés , et 
avec ce moult richement acoustrés de biaulx 
et riches habillemens dessus leurs harnaix. 
Et furent icelles nopces du devantdit comte 
palantin faictes en une bonne ville en Aile- 
maigne, nommée Hedelberch , ausquelles fut 
envoié , au nom de la cité de Mets , par iceulx 
devantdits seigneurs , ung noble juaul d'ar- 
gent pour présenter à l'espousée, femme au- 
dit comte , vallant celluy juaul quatre vingt 
livres de Mets. Car celluy comte avoit envoié 
prier la cité et bien cordiallement requérir 
que leur plaisir fust de leur faire compaignie 
à ses nopces et de luy faire tant d'honneur 
qu'ilz y voulcissent envoier aulcuns de leurs 
gens: parquoy lesdits seigneurs y furent en- 
voyez, comme dit est 5 et se partirent de Mets 
en belle compaignie, le dix huictiesme jour 
de febvrier, et furent receus dudit comte en 
grant honneur ; car ilz furent assis à table , 
le jour des nopces, après les comtes, et 
premier et par dessus touttes les aultres cités. 
Et , à leur retour, ceulx de la cité de Straus- 
bourg les festoierent honnorablement et leur 
firent grant honneur, puis retournèrent en 
Mets, le septiesme jour de mars. 

En celluy temps, qu'on dit le gras temps, 
se firent plusieurs bonnes jojeusetés en Mets , 
entre lesquelles fut mis sus ung chariot pour 
aller parmy la ville, lequel chariot estoit 
grant et couvert en manière d'une voulte sur 
laquelle voulte et en droit du milieu y avoit 
ung gros cueur blanc et noir , signifiant les 
armes de la ville; et au quaitre cornées d'icel- 
luy y avoit quaitre tornelles , aussy blanc et 
noir, et estoit pareillement tout le chariot 
blanc et noir : et l'avoient les seigneurs mais- 
très des murs de la cité ainsy fait faire pour 
le mener au jour du gras diemanche parmy 
icelle cité, et pourjuer aulcune chose morale 
à l'honneur de ladicte cité , comme à ce jour 
fut fait en la manière qui s'ensuit. Et premier 
devés entendre que tous les maistres ouvriers 
en quelque art mécanique que ce fust , qui 
avoient gaige de la cité, estaient dedans y 
devant ou après celluy chariot pour juer le 
parsonnaige à eulx donné. Et pour le premier 
estoit au milieu dudit chariot, bien trium— 
phamment assis en une haulte chaire, ung 
grant ouvrier, nommé maistre Jehan , le tail- 
leur d'imaiges , demourant à la Pierre hardie : 

et estoit celluy qui peu devant avoit taillié 
et fait les deux Chérubins qui sont sur la 
bairierre de la porte Champenoise , avec aussy 
le Dieu de pitié qui est au giron nostre dame 
au pied de la croix, lesquelles imaiges sont 
en une triumphante armaire sus la porte du 
billouairt d'icelle porte Champenoise. Or estoit 
icelluy maistre Jehan habillé et acoustré moult 
richement et triumphamment , selon l'ancien- 
ne façon, c'est assavoir, vestu d'une riche 
tunicque , avec ung gros rouge chapperon , 
fait à bourlet , en sa teste , et tenoit grant gra- 
vité; car il representoit en son parsonnaige la 
cité de Mets , et pour ce estoit ainsy acoustré , 
monstrant que la cité est ancienne , et au- 
tour d'elle y avoit plusieurs aultres parsonnai- 
ges, comme. clercs, recepveurs , gouverneurs 
et conseilliers d'icelle. Et au dehors d'icelluy 
chariot y avoit environ vingt ou vingt quaitre 
aultres parsonnaiges , c'est assavoir, de tous 
les arts mecanicques qu'il est de bien d'avoir 
aux ouvraiges de la cité: souverainement et 
principallement y estoient tous ceulx entiè- 
rement qui avoient esté et, avec ce, ouvré 
«le leur mestier à l'ouvraige d'icelluy billouairt 
de porte Champenoise , nouvellement fait et 
achevé. Et pour ce y estoient tous montés à 
chevaulx et bien richement acoustrés , chascun 
selon son art et son mestier. Et tenoit chascun 
d'eulx en sa main droicte aulcune des prin- 
cipales outilz de quoy il se mesloit; et es- 
toient icelles ustenciles contrefaictes de bois 
et peintes en semblance d'or ou d'argent, 
comme le chairpentier qui tenoit des astra- 
longues, des règles et des compas: pareil- 
lement le maistre masson son niveaul, et 
monstroient iceulx leur art de géométrie ; 
et ung chascun des aultres ainsy selon son 
mestier. Entre lesquelx y avoit ung parson- 
naige, nommé Engien; cestuy Engien se 
vint premier présenter à Madame la Cité, 
et, après toutte la révérence faicte, il dist à 
ladicte dame Cité qu'elle avoit affaire de plu- 
sieurs gentilz compaignons , menant et sçai- 
chant divers arts et praticques , et tous gens 
entendus et grans ouvriers en arts mecanic- 
ques ; laquelle Cité fut délibérée de en parler 
à son conseil. Et après biaucopt de choses 
faicles et plusieurs biaulx parsonnaiges et 
joieulx dicts d'ung costé et d'aultre, à la 
requeste d'icelluy Engien, furent lesdits ou- 
vriers tous retenus aux gaiges de ladicte Cité. 

Et y avoit à iceulx parsonnaiges à faire le mais- 



tre masson, le maistre chairpentier, le maistre 
escaillier , le maistre serrurier, le maireschaul , 
le verrier, le cloucteur, le peinctre, le bom- 
bardier et artillier, le chairrier, le chairton, 
le pairieulx et le chaufournier et plusieurs 
aultres. Et fut une chose bien joieuse , bien 
triumphante et bien morale ; car il faisoit moult 
biaul oyr leurs parsonnaiges, avec les tam- 
bourins, trompettes et clairons, et avec les 
biaulx atours qu'ilz avoient , qui donnoit cause 
de resjoïr tous les auditeurs. 

En ce meisme temps, avint une grande es- 
clandre au convent des Augustins de Mets. Le 
cas fut tel qu'il y eult ung josne religieulx 
d'icelluy convent qui avoit mis et logié en 
sa chambre une josne femme mal privée. Et 
pource que le temps estoit froid, avoit ledit 
Augustin donné du charbon à celle pouvre 
malheureuse 5 mais pource que en celle cham- 
bre n'y avoit point de cheminée, la fumée 
d'icelluy charbon estoufa tellement la pouvre 
fille et en fut si très prinse qu'elle morut 
soudainement en la plaice. Et avec elle y avoit 
ung petit novice qui pareillement fust esté 
mort, si d'aventure ung aultre religieulx ne 
fust venu qui le tirait dehors et à bien grant 
peine luy donna secours, car s'il fust ung peu 
plus demouré, jamais n'y fust venu à temps. 
Parquoy pour ces choses fut ledit convent fort 
scandalisé ; et avec ce leur furent fermées et 
murées les portes , les fenestres et les huis qui 
alors sailloient en la rue du* costé de sainct 
Thiebault, de coste la tour des merciers, ne 
depuis ce temps n'y eult en ce lieu plus d'en- 
trée. Et fut le poure religieulx mis en chairtre 
par moult loing temps, et puis fut transmué 
en ung aultre convent. 

1511. 

L'an mil v c et xj , laquelle année fut la vingt 
sixiesme de l'empereur Maximilian, en son 
royaulme des Romains , fut fait , créé et essus 
pour maistre eschevin en la cité de Mets le 
seigneur Jehan le Gournais. 

En ceste année , le quatriesme jour d'apvril , 
fut trouvé en Mets ung compaignon qui ache- 
tait de la main d'ung faulx monoycur des 
faulx liairs , et les blanchissoit et despendoit : 
parquoy il fut prins et luy furent les oreilles 
coppées et fut banni. Et ne luy fist on pas 
bonne justice, car on le deust pendre. Mais, 

H 

comme il fut sceu tantost après, fut prins à 
Troye en Champaigne, et pour ce meisme cas 
lut bruslé. 

Le jour du grant vendredi, y eult unejosne 
fille acouchée en ung villaige, laquelle peu 
devant avoit demouré à une moisterie devant , 
Mets, nommée Braidy; et donna celle josne 
fille son enffant à son feu maistre, nommé 
Mangin Fouille, moistrier de ladicte Braidy. 
Parquoy luy fut apourté et présenté Pouffant ; 
mais luy, qui se sentoit nect du cas, comme 
il juroit et aflirmoit, ne le voulut recepvoir 
ny prendre; et alors les parens de la fille avec 
la sage femme luy mirent aux piedz et s'en- 
fuirent. Mais il reprist ledit enffant et corrut 
après lesdictes femmes, et pource qu'elles ne 
le voulurent reprendre , il le mist au chemin 
devant elles et s'enfuit sans regairder derrière 
luy : et elles paireillement se mirent à che- 
miner sans faire semblant de rien, pensant 
que ledit Mangin ne le dèust pas laisser, et 
luy paireillement pensoit qu'elles ne le laisse- 
roient pas : parquoy le pouvre enffant demou- • 
rait toutte la nuict en ce lieu. Si avint que 
le maitin, passoient par là deux frères de 
l'Observance du convent de Mets, qui ont 
trouvé cest enffant qui se moroit et estoit au 
dernier souspir ; car alors faisoit merveilleu- 
sement froit. Si le prindrent et l'apourterent 
en la devantdicte moisterie de Braidy, et fut 
l'enffant reschauffé en de l'yaue cliaulde et 
mis à point. Puis, ce fait et que le couraige 
luy fut quelque peu revenu , l'on le porta à 
Sainct Ladre, et là fut baptisié, et incontinent 
après ce fait morut : pour laquelle chose ledit 
Mangin fut encusé en justice, et fut en grant 
dangier d'en estre puni corporellement. Tout- 
tesfois il fut mis à grosse amende et fut banni 
sept ans de la cité. 

En ce meisme temps, c'est assavoir, le 
onziesme jour de jung, y eult ung malvais 
garson de la ville de Sainct Avold, nommé 
Henzcl le Louet^ lequel, à celluy jour, en- 
voiait deffier la oité pour une querelle qu'il 
disoit avoir à Jehan Naimerey, filz de Nai- 
merey, le pelletier 5 en quoy il n'avoit point 
de droit, comme il fut trouvé depuis. Et 
neantmoins il avoit desjay pour ce meisme 
fait eu prins ung josne filz de Mets qui re- 
tournoit de Trieve. Pour ce mesme fait , je 
l'escripvain, moy estant alors au Landi à 
Paris avec plusieurs aultres mairchants de 

Mets , fttsmes advertis que l'on tendoit sur 
nous. Parquoy, au retour, fut prins ung aultre 
chemin depuis Chaillon en tirant à Cusanoe, 
et tout par bois et par haies et par chemins 
incongwus vinsmes à passer auprès de Ger- 
mon t et de là à Houdionmont et tousjours 
hors chemins jusques à Mets. Touttesfois 
bientost après fut la paix faicte dudit Henzel 
et de Jehan Naimerey. 

Au lundemain , qui fut le douziesme jour 
dudit mois de jung , avint en Mets une bonne 
raillerie ; car, à celluy jour, viut et arrivait 
en Mets une allemande d'ung villaige nommé 
Budange, laquelle avoit aporté vendre au 
mairchié plusieurs tuppins de beure fondu. 
Et ainsy comme plusieurs parsonnes en avoient 
acheté , il y cuit ung homme d'entre iceulx 
qui rompit le sien par le cul, et fut trouvé 
que dedans celluy tuppin n'y avoit comme 
point de beure, si non des villains et ors 
drappiauîx qui emplissoient celluy tuppiu. 
Parquoy tous les aultres qui en avoient acheté, 
firent le cas paireil, et rompit chascun le 
sien, et fut trouvé que en tous les tuppins 
'qu'elle avoit vendus, il n'en y avoit point 
ung qu'il n'y eust aulcuns ors drappiaulx ou 
vieilles cordes de chart , et en aulcuns furent 
trouvées des vieilles brayes touttes brenoizes 
ou de l'yaue. Pour laquelle chose se assembla 
tout chascun autour d'elle et ne peult fuir 
qu'elle ne fust prinsc et mise en Thostel de 
la ville ^ et croy que pour ce cas elle en fust 
esté noyée. Mais, à la requeste et prière de 
madame de Crehange, il luy fut pardonné 
par telle condition que , le vingt et uniesme 
dudit mois , elle fut menée au carcant auprès 
du pillori, auquel elle fut quaitre heures 
d'horloge. Et , en la menant , luy furent mis 
deux des plus gros tuppins qu'elle cust, au- 
tour d'elle devant et derrière 5 et elle estant 
au carcant en eult sept d'iceulx tuppins qui 
luy pendoient tout autour d'elle: de quoy 
ce luy estoit une moult grant honte, car 
tout chascun l'alloit veoir. Puis, après les 
quaitre heures passées, elle en fut menée 
hors de Mets par les set ^ens et fut bannie 
et forjugiée à tousjoursmaïa. 

En celluy esté avinrent en Mets et au païs 
d'icelle diverses besoingnes et fort estrainges , 
tant au cas de mariaige comme aultrement ; 
et furent aussy plusieurs sorciers brûlés , tant 
à Cheminât devant le Pont, comme aultre 

part ; car le temps , en celle année , fut de 
telle propriété et nature que jamais Ton n'avoit 
veu pour une année avenir autant de dissen- 
tions ne de discorts en mariaige , comme alors 
en y avoit. Et avoient touttes ces choses au 
paravant esté pronosticquées par ung grant 
clerc, nommé maistre Jehan, curé de Saincte 
Croix en Mets, et par ung josne mairchant, 
nommé Jehan Rollat, son paroischien, les- 
quelx avoient eu fait une pronostication qui 
desclairoit touttes ces choses et plusieurs 
aultres de la disposition du temps et fertilité 
des biens de terre. Et avint au vray la plus- 
part de touttes les choses qu'ilz avoient dictes 
et escriptes et principalement des discorts 
qui , en celle année, dévoient advenir en 
mariaige, comme icy après il en avint. 

Quant à premier, vous veulx dire et des- 
clairier de plusieurs discorts qui, en ceste 
année, avinrent entre plusieurs hommes et 
femmes estant en mariaige , et aussy entre 
les parens et amis des parties ; car on fist 
plusieurs mariaiges en cestedicte année , tant 
en Mets comme au païs d'icelle, lesquelx 
furent tous ou la pluspairt en si grant dis- 
cort les ungs contre les autres que Ton n'y 
povoit trouver paix ny accord. Et ne véoit on 
aultre chose , tous les jours , que les plaitz 
et procès dTiceuht pcrsonnaiges , tant en jus- 
tice spirituelle pour estre divorcés et séparés 
d'ensemble , comme en justice temporelle 
pour les biens mondains et terriens. Et ne 
sçavoient bien souvent dire ne alléguer cause 
ne raison, comment ne pourquoy ce desbat leur 
advenoit. Entre lesquelx en y eult plusieurs 
qui se donnairent grant somme d'argent pour 
se faire despartir ; comme il avmt de une riche 
bourgeoise de la cité, nommée Jehanne, qui 
premier fut femme à Hainzellin, le notaire, 
demourant devant Sainct Salvour, et depuis 
femme à Drowin , le mairchant , laquelle de- 
puis la mort dudit Drowin print et espousait 
à marit Françoys Naimery, josne homme et 
nouvellement veuf de la fille de Philippe du 
Lièvre. Mais selon la disposition du temps, 
hutin , noise , dissention et dbcort se esmeut 
tellement entre les parties, et sans sçavoir 
comment, qu'ilz n'avoient ne bien ne joie 
ensemble, et tellement que ladicte Jehanne 
quictait et fist quictance audit François , son 
marit , de la somme de onze cents livres 
qu'il luy avoit fait de douaire. Et, avec ce, 

luy donnait encor mille francs du sien propre 
avec tous les biens qu'il y avoit aportés, 
aflin que ledit François consentist le divor- 
cement de eulx deux. Et jay ce qu'il estoit 
biaul compaignon et elle belle femme entre 
mille de son eaige , si estoit ce une estrange 
besoingne de donner une telle somme pour 
estre despartie et divorcée. Plusieurs aultres 
furent que l'on ne povoit accorder 2 parquoy 
les plusieurs , tant hommes que femmes , 
furent mis en sentence d'excomunication , 
pourtant qu'ilz ne vouloient obéir à l'église 
ne à la court spirituelle. D'aultres en y eult 
et plusieurs qui furent si très discours de 
leur mariaige qu'ilz laissoient leur fiancée ou 
les fiancées leur espoux avant que les nopees 
fussent faictes : et jay ce que tout fust prest 
et qu'il ne restaist plus que d'espouser, aul- 
cuns furent et aulcunes qui, la vigille d'icelles 
nopees, abandonnaient tout le mesnaige et 
s'en aillèrent par le pays. Aultres furent qui 
tindrent mesnaige sept ou huict jours, ou 
autant que les données des nopees leur du- 
raient, puis abandonnoient tout le mesnaige 
et s'en alloient en Prusse aux espices. Plu- 
sieurs aultres retournoient chez leur pere : 
parquoy les amis en estoient en grant dissen- 
tion, les ungs contre les aultres. Les aultres 
voluntairement se acquittoient , et fatsoit chas- 
cun du mieulx qu'il povoit: d'aultres en y 
avoit et plusieurs qui se battaient comme 
chiens ; et se faisoit très dangereux marier 
en ceste année , comme aussy la pronosti- 
cation le disoit ; car de cent mariaiges n'en 
y avoit pas ung qui se portast bien et qu'il 
n'y eust quelque chose à dire. Et qui pis 
est , en furent aulcuns qui s'y gouvernairent 
si rigoureusement et avec si grant raige qu'ilz 
tuairent leur propre femme. Entre lesquelx 
y avoit en ce temps ung vigneron, nommé 
Cugnin Navel, demourant en Franconrue, 
lequel print et espousa une femme demourant 
entre les Carmes et les sueurs Collettes, et 
estoient, quant ilz se prinrent, tous deux 
veufz et assés plantureux de biens. Mais le 
diable se bouttait tellement en leurs affaires 
pour iceulx biens , que jamais de huict jours 
qu'ilz furent ensemble , n'eurent heure de 
paix ne ne couchairent ensemble , et se firent 
divorcer et despartir au debout des huict 
jours, et reprint chascun ses biens par ac- 
cord. Ne restoit plus que une cowe de vin 

en laquelle chascim avoii la mitte. Et pour 
ce que bonnement on n 1 en povoit faire pair- 
son , ilz furent Raccord de la mettre en vente 
à broiche, et fut mise sus à quaitre deniers 
la quairte. Et pource que le vin estoit en la 
maison d'icelle femme , derrière les Cairmes , 
elle fut commise de la vendre et pour donner 
la mitte de l'argent audit Cugnin, lequel se 
tenoit en sa maison en Franconrue comme 
devant. Alors, durant que le vin se vendoit, 
se avisait ledit Cugnin et se partit de sa 
maison pour aller en la maison d'icelle femme ; 
si la trouva sur son huis qui recepvoit l'ar- 
gent de ceulx qui venoient au vin , et , sans 
plus à dire ne sans avoir aultre parolle à 
elle, il la fist entrer dedans, feindant qu'il 
voulcist en secret parler à elle , laquelle , non 
pensant à mal, y entra,. et luy ferma l'huis 
après , puis la saisit par la gorge et luy 
coupa d'ung sairpon. Les voisins et voisines, 
oyant le bruit , y accoururent ; mais il s'en 
fuyt aux Cairmes : et fut ce fait , ledit an , 
par ung mercredi , neufviesine jour de jul- 
let. Et le lundemain , il sortit hors des Cair- 
mes , presens plusieurs hommes de justice 
et plusieurs sergens , et se laissait prendre 
de son gré et fut mené en l'hostel de la ville 
auquel incontinent, sans torture, il congneut 
son cas: parquoy, le samedi après, à dix 
heures , il fut traisné au pillori , et puis , à 
deux heures après midy, fut traisné entre 
deux ponts, là où il eult premier le poing 
coupé , duquel il avoit comis l'homicide , et 
puis l'on luy tranchait la teste, et fut mis 
sur la roiie. 

Depuis la mitte de janvier jusques en ca«- 
resme , jay ce que l'année eust esté diverse 
et de malvaise sorte et que tout fust chier , 
ce neantmoins furent faictes durant celluy 
temps qu'on dit le gras temps, autant de mo- 
meries et de joyeusetés en la cité de Mets, qu'il 
estoit possible de avoir veu ne fait en plus de 
trois ans devant et desquelles je vous en dirai 
icy partie et des plus triumphantes. 

Premier vous dirai et en brief comment, 
en ce temps , je, l'escripvain de ces présentes, 
entreprins de mettre sus ung chariot tout 
couvert et bien triumphamment fait , auquel 
furent mis plusieurs petits enflans dedans, 
tant richement et noblement acoustrés qu'il 
n'estoit possible de mieulx , chascun selon son 
personnaige ; et ne les véoit on point à cause 



que ledit chariot estoit clos , comme dit est 
devant ; et n'y avoit qu'ung petit guichellet 
pour entrer et issir. Celluy chariot estoit à 
quaitçe roues mises par terre et fait en ma- 
nière d'ung donjon, autour duquel, pour 
le gairder et que trouble ne leur fust faict , y 
avoit neuf ou dix gallans desguisés et bien 
en point , allant à pied devant et après. Et 
tellement que, par ung diemanche, huic- 
tiesme jour de febvrier, que le temps estoit 
moult biaul et bien disposé , fut ce chariot , 
avec ung gros cheval , tiré par la ville ; et 
tout chascun corroit après pour veoir ce qui 
estoit dedans: puis quant ilz venoient en 
quelque plaice ou carrefort , là faisoient les 
gallans faire plaice pour juer lesdits enflans. 
Alors, au son du tambourin, sortoient lesdits 
enflans hors du chariot en telle ordonnance , 
c'est assavoir que premier sortoit ung fol 
qui tenoit bonne mine et donnoit cause de 
rire aux resgairdans, et estoit ce fol lié d'ung 
cordiaul en manière d'une lesse, et après 
celluy venoit ung gentil gairs, bien riche- 
ment acoustré, qui estoit l'amoureux de la 
morisque , et estoit celluy lié de celle lesse 
passant parmi des ainnellets de cortine; et 
après luy venoit et sortoit une josne fillette, 
acoustrée de meisme; et après elle, ung josne 
filz, son frère. Puis après venoit ung josne 
petit follet , bien mistement acoustré , selon 
son personnaige , qui estoit filz à moy, l'es- 
cripvain ; après lequel venoit sa sueur , 
acoustrée comme une déesse , et se nommoit 
en son personnaige dame Jonnesse ; parquoy 
elle, qui venoit la dernière, tenoit le bout 
du cordiaul , duquel estoient prins et liés tous 
les aultres personnaiges devantdits , signifiant 
que dame Jonnesse tenoit tous ces enflans 
icy eu ses lacs. Et pour ce, en confirmant 
l'histoire et pour donner à entendre quelle 
chose cela signifioit , furent par les devant- 
dits enflans donnés aux resgairdans de sept 
ou huit manières de biaulx dits en des bre- 
vets que je, l'escripvain, leur avoie composés; 
entre lesquelx en y avoit deux , l'ung donné 
par Jonnesse et l'autre par le petit fol , son 
frère , et y avoit en celluy de Jonnesse ainsy 
escript : 

Je suis nommée dame Jonnesse , 
Qui de chascun suis désirée. 
Mais quant l'homme chiet en vieillesse , 
Toutte sa joio en est volée. 

Et le petit fol donnoit des cedulles ainsy 
escriptes : 

Dame Jonnesse tient en ses lacs 
Maints folletz sans que on la voye ; 
Quant elle a fait tous ses esbatz , 
Sans mot sonner, s'en va sa voye. 

Et ainsy donnoit chaseun personnaige sa ce- 
dule consonnant à la matière ; et puis ce fait, 
ilz retournoient dedans le chariot ; et incon- 
tinent le tabourin encomençoit à juer une 
bonne morisque, et le fol sortoit hors du 
chariot en dansant et tenoit bonne mine. Et, 
après une pause faicte, venoit l'amoureux 
qui faisoit très bien son personnaige : et ce 
fait, venoit la josne fillette et tous les aultres 
ensuivant , et dansoient lesdits enffans si bien 
et si mignottement que chaseun les louoit et 
y prenoit grant plaisir , avec ce qu'ilz estoient 
acoustrés de meisme , et le temps bien dis- 
posé. Et quant ilz eurent dansé la mitte de 
leur morisque , Ton fit une grande pause , et 
se retirait chaseun , fors le petit fol , lequel 
avoit ung bon personnaige de environ six 
vingt lignes, et chose bien risible. Et tenoit 
cest entrant si bonne mine en parlant , sans 
point faillir d 1 ung mot , que chaseun en estoit 
trt.i content et resjoy. Puis , ce fait , ilz 
racommençoient leur morisque et puis à la 
fin, quant c'estoit tout fait, ilz rentroient 
l'ung après l'autre au chariot , chairgiez de 
bisettes et de sonnettes ; puis le tambourin de 
Suisse juoit jusques en ung aultre lieu, au- 
quel estoit fait comme devant , et fut par eulx 
joué en seize lieux. 

Chaseun en ceste année se parforçoit de 
mieulx faire les ungs que les aultres pour 
res joyr le peuple : et furent faictes en Mets 
plusieurs aultres bonnes railleries parmy le 
grais temps , comme dit est devant. Entre 
lesquelles je mecterai icy pour la première 
comment , en celle meisme sepmaine , y eult 
aulcuns josnes seigneurs spirituelz et tempo- 
relz, avec aussy aulcuns bourgeois, chainoines 
et aultres, lesquelx furent mis en divers per- 
sonnaiges et aussy richement acoustrés que 
je vis jamais estre maicheurés ny desguisés 
pour gens de pied. Et furent environ une 
douzaine des souverains sans leurs serviteurs, 
et estoient iceulx moult triomphamment acous- 
trés et en divers personnaiges ; car les ungs 
estoient en rois, les aultres en empereurs 5 

les ungs en prophètes et les aultres en sebilles; 
et avoit chaseun son nom : l'ung estoit le roy 
David , le prophète royal , l'aultre estoit Sa- 
lomon , puis d'aultres estoient Allixandre , 
le roy Priam ou Agamenon ; aulcun estoit 
Daniel, l'aultre estoit Hclie ou Helisée, Sa- 
muel , Ezechiel , Moyse , Josué ou Samson et 
ainsy des aultres. Et tenoit chaseun quelque 
chose en sa main senestre, signifiant à son 
estât , et donnoient de bons dits imprimés et 
à propos. Et avoit ung chaseun deux servi- 
teurs, l'ung devant, l'aultre derrière , lesquelx 
il faisoit moult biaul veoir ; car ilz estoient 
acoustrés de mesme et en divers acoustre- 
mens , sellonc leur maistre , et portoit celluy 
de devant une bannière ou estendart moult 
•richement faicte des armes de celluy roy 
qu'il servoit , car chaseun d'iceulx roys avoit 
son estendart, affin qu'on le congnust. 

Peu de temps après , fut conclud de encor 
mieulx faire , et tellement que , le jour des 
brandons , furent iceulx acoustrés et habillés 
en la plus riche fasson et au plus triumphant 
acoustrement qu'il estoit possible de sçavoir 
penser ny deviser, et avec ce montés sur 
petits chevaulx ; c'est assavoir , pour les pre- 
miers il y avoit les ueufs preux qui sont trois 
juifs , trois payens et trois crestiens : les 
trois juifs sont Josué, le roy David et Judas 
Machabeus ; les trois payens sont Hector de 
Troye , Allixandre le grant et Julius César, 
et les trois crestiens sont le roy Artus d'An- 
gleterre, le roy Charlemaigne et GodefTroy 
de Buyllon. Ces neuf personnaiges icy es- 
toient si moult richement et magnifiquement 
acoustrés, qu'il n'est au monde possible de 
mieulx faire, c'est assavoir, les ungs estoient 
mis en Turc, aulcuns en y avoit en Juif, 
d'aultres estoient en Hongrois, et aulcuns 
estoient en Grec, en Esclavon, en Albanois, 
en Indien , en Allemant , en Espaignol , et n'y 
avoit celluy qui n'eust divers acoustrement 
et habit. Paireillement les chevaulx sur les- 
quelz ilz estoient montés, estoient mis et 
desguisés en diverses et estranges bestes; car 
l'ung estoit mis et tellement acoustré qu'il 
sembloit que ce fust une licorne; aulcuns 
estoient mis en figure de dromadaire ; d'aul- 
tres en y avoit qui estoient en cherafife, et 
d'aultres en chamaux ou en figure de gros 
mouttons d'Indie : et ainsy estoient tous leurs 
chevaulx mis et contrefaietz en la figure de 

diverses bestes; qui estoit une chose moult 
triomphante et qu'il faisoit très biaul veoir. 
Et avoit on esté plusieurs journées à faire 
iceulx acoustremens , tant pour les hommes 
que pour les chevaulx. Aussy y avoit des 
gens de bien et puissans, tant chainoines com- 
me josnes seigneurs , entre lesquclx y avoit 
deux des filz au seigneur Pierre Baudoiche ; 
pareillement l'ung des filz de monseigneur 
cVAinery, et Fung des lilz du seigneur Fran- 
çoys le Gournais avec Nicollas Dex , recepveur 
des deniers de la ville ; Geraird , le secré- 
taire, et plusieurs aultres leurs semblables. 
Apres iceulx neuf preux , venoient encor huict 
ou neuf chariotz qui estoient tirés avec des 
chevaulx, et tous faitz de diverse sorte et 
fasson. Et en chascun d'icelluy chariot y avoit 
aulcuns personnaigcs mis et desguisiés et 
moult richement acoustrés en la fasson d'aul- 
cuns des saiges philosophes ou aultres grans 
personnaiges et hommes de grant réputation 
du temps passé , qui ont esté trompés et de- 
ceus par femmes. Et premier en Fung d' iceulx 
chariotz y avoit le roy Salomon et avec luy 
estoit sa femme, c'est assavoir, celle qui le 
fist idolâtrer et laisser son Dieu pour servir aux 
idolles. En ungaultre chariot, Samson le fort 
et Dallila qui le tondoit; parquoy ij perdist 
toutte sa force. En l'aultre chariot y avoit 
comment Judith coppa la teste à Oloferne; 
puis en ung aultre estoient le puissant Her- 
cules et Sairdanapalus , lesquclx , à la requeste 
des femmes , se mirent à fil 1er en la que- 
nouille. Pareillement estoit en l'ung d'icculx 
chariotz le sage Virgille qui pour femme 
pendoit à une corbeille : aussi y estoit Aris- 
totte, le saige philosophe, lequel se laissa 
tellement mener qu'il se laissait brider et 
chevaulchier par une femme, et ainsy des 
aultres. Et estoient tous si richement acous- 
trés avec les chariotz de mesme que c'estoit 
belle chose à veoir; car jamais ne vis en lieu 
où je fusse , gens dcsguisés en si riches atours 
ny que tant eust cousté à faire. Pareillement 
après iceulx y avoit encor ung aultre chariot 
tout au contraire des premiers; car de tant 
plus que iceulx premiers estoient biaulx et 
les personnaiges de dedans bien acoustrés , 
celluy chariot estoit lait, et sept ou huict 
personnaiges qui estoient dedans , mal acous- 
trés et mal plaisans , et estoient ilz assis au- 
tour d'un banequet en manière de bellitres ; 



leur nappe estoit trouée et pertuisée en plu- 
sieurs lieux et à demy teincte du vin qu'ilz 
avoient respandu ; ilz maingeoient comme 
chiens enfamés et très deshonnestement , et 
en deffaulte de verres , ilz beu voient en des 
pots de terre, et, en maingeant, ilz ebantoient 
et hurloient tous ensemble , l'ung hault , 
l'aultre bais, sans rime et sans raison, et 
menoient ces gens icy la plus grandfc vie que 
jamais on vist mener à bellitres, laquelle 
chose donnoit grant cause de rire à tous les 
resgairdans , et se appelloit ce chariot icy le 
paradis des ivrongnes : ainsy estoit il escript 
tout à l'entour. 1 

En ce meisme temps , le seigneur François 
le Gournais , chevalier , fist jouster ses gens 
sans lice en l'encontre d'aultres au Champais- 
saille , et jousterent tout armés , sans selle 
et sans estriers , et avoient des hiaulmes d'es- 
taing , faietz d'une terrible sorte et fasson : 
puis dessus leur harnois , ilz estoient acous- 
trés en aultres habits qui estoient fipurrés et 
farcis pleins de foing et ne gectoient presque 
point ung cop que l'ung ou l'aultre ne fust 
cheu. Et tellement que l'ung des serviteurs 
audit seigneur François prist ung tel cop à 
celle chuste que l'on cuidoit qu'il fust tué 5 
car le plus souvent ilz tomboient hommes et 
chevaulx. Puis, à ce meisme jour, y eult deux 
josnes hommes de la cité qui se deffîairent au 
jouster pour le lundemain , en la sorte et 
manière comme avoient fait les devantdits 
serviteurs, et pour ce eurent congié de la 
justice. Et, le jour venu, firent leur jouste 
comme il avoit esté dit , et se donnèrent de 
très malvais coptz. Plusieurs aultres farces , 
desguiseries et joieusetés furent faictes en 
celluy temps , desquelles je me desporte et 
n'eu dis rien pour cause de brieffeté. 

En febvrier, par un sabmedi, vigille de la 
chandelleur, les compaignons soldoieurs de la 
cité entrèrent au chasteaul de Raville et ra- 
menèrent l'ung des officiers d'illec, appellé 
George , pour contregaige , pour cause de cer- 
taines personnes prises par lesdits de Raville, 
au lieu de Villers , appartenant à messire 
François le Gournais , chevalier. 

1512. 

L'an mil v c et xij , fut alors fait, créé et 
essus pour maistre eschevin de la ché de Mets 
le seigneur Philippe de Raigecourt, lejosne. 

Le seiziesme jour d'apvril, je, Philipppe , 
escripvain et compouseur de ces présentes 
chronicques , avec ma femme et plusieurs 
aultres , nous partismes de Mets , bien montés 
pour aller en voyage à monseigneur Sainct 
Claude, et fut par nous tenu le chemin par 
les villes icy après desclairées. Premier de 
la cité de Mets à la ville du Pont, puis à 
Nancey , à S 1 Nicollais , à Saphat, à Baion , à 
Charmes , à Poncieulx , à Chaitel sus Muzelle , 
à Chaveloz , à Tawon , à Espinal , à la Ville 
au Bois qu'on dit S 1 Laurent , à Vraymany ou 
à Doneu, à Partegney, à la Franouze , à Oulla- 
niva, à Corbenay, à Fontaine , à Lucieul en 
Bourgongne , à Saulx , à Vezoul , à Vallefaux , 
à Queniochc, à Riot, à Verray, à la cité de 
Besançon, à Arguelz, à Bussy, à Quingy, 
puis à Sallin, bonne ville en Bourgongne, 
de laquelle je vous veulx ung peu parler, et 
vous conterai aulcune chose de la richesse 
et manière de faire le sel , si escouter le voul- 
lés. 

Premier devés entendre que quant nous 
vinsmes en celle ville , désirant de tout veoir, 
nous fusmes menés et conduictz en une grant 
maison qui est le lieu ordonné à faire le sel. 
Et premier , en entrant en la cour d'icelle , 
laquelle est grande à merveille et semble estre 
la cour de quelque grande abbaye, fut là 
trouvé ung lieu là où journellement sont et 
se tiennent plusieurs officiers, reccpveurs, 
controlleurs des deniers de ladicte salline 
ausquelx il fault parler, qui veult tout veoir; 
et pour ce nous presentasmes à l'ung d'iceulx , 
luy priant que tout nous fust monstré. Et 
ilz le font moult volentiers, moyennant que 
Ton payo le vin, tant à eulx comme en la main 
des serviteurs et servantes. Et pour ce que li- 
berallemcnt le vin luy fut payé , il nous dist 
qu'il nous en monstreroit aultant qu'il estoit 
possible d'en veoir, et nous dist que Ton allais t 
avec luy et qu'il voulloit acommencer au pre- 
mier bout , comme il fîst ; car alors fist aporter 
grande foison de cleifz et nous ouvrist une 
porte à laquelle il passait et nous fist tous pas- 
ser après luy par le long des grans desgrés, 
tellement que nous descendismes bien bais 
et bien parfont, veu et considéré que la ville 
et desjay en ung grant fond et en lieu désert 
et sterille ; car, sans celle salline , tout le païs 
ne vauldroit rien , et semble ce lieu bien es- 
trainge , et y fait froit à merweille. Touttefois , 

quant nous vinsmes au fond , fut trouvé que 
là ait une très belle grande voulte en laquelle 
l'on boutteroit plus de quatre cents cowes 
de vin ; et est faicte à biaulx pilliers , comme 
une église. Et se fist ledit reccpveur aporter 
de la chandoille en une lanterne, si nous 
monstrait en l'un des coings cTiceUe voulte 
plusieurs petittes fontenelles desquelles vien- 
nent tant de richesses. Car , comme il nous 
dist, Dame Margueritte de Flandres, sueur 
à l'empereur , avoit tous les ans dessus icelles 
fontenelles dix huict mille escus de rente, 
et le prince d'Orange en y avoit quatorze 
mille, sans ce qu'elles vaillent au reste, tant 
en deniers que l'on en reçoit, comme en la 
despense qui se. y fait ; car , nous dist ledit 
officier, plus de unze ou douze cens personnes 
vivent sur cella, et qui ne font aultre mes- 
tier que servir en diverses offices, et gain- 
gnent leur vie sur ladicte salline , sans ceulx 
qui sont mairchants de sel et qui le mennent 
en divers lieux parmy les païs, qui pareil- 
lement y gaingnent leur vie 5 que je ne compte 
pas : et y ait encor tant d'aultres coustanges 
en bois et en l'entretenncment des chauldieres 
et en aultres choses , que c'est merveille. Si 
sont lesdictes fontenelles à ung coing d'icelle 
voulte, comme dit est, touttes encloises de 
belles treillies de bois , comme ce fust une 
chaippelle. Et là voiés parmy les treillies 
plusieurs petits russeletz d'yaue, lesquelx 
sordissent hors d'une roche , et corrent iceulx 
ruyssiaulx par plusieurs petits roiés qui sont 
là art i Scellement faits et entailliés en la roche. 
Et au milieu d'iceulx y ait une petitte yaue, 
environ du large d'une passée, et bouille au 
milieu comme font ces fontenelles qui sordis- 
sent du fond de la terre, et qui font danser 
le gravier. Et y ait ung petit ruissiaul qui 
court d'icelles fontenelles qui est encavé en 
le rocher, comme les aultres devantdits; 
mais il tient ung chemin et les aultres tien- 
nent ung aultre ; car, ja ce que lesdits 'ruis- 
siaulx ès fontenelles soient tout près et join- 
dant l'une de l'aultre, si ait il bien différence, 
pource que les unes sont sallées et les aultres 
est yaue doulce, et y eult bien manière de les 
avoir ainsy despartis. Si nous monstrait cel- 
luy officier, parmy lesdictes treillies , lesdictes 
fontaines, et puis nous dist et demandait si 
nous sçaurions congnoistre entre icelles fon- 
taines l'yaue sallée contre la doulce, auquel 

nous r«spondismes que non. Si nous fist ac- 
croire de la sallée que c'estoit la doulce et 
puis deffermait l'huis de la treillies et nous 
menait tout dessus icelle fontaine, et là se 
fist aportcr ung biaul verre et remplit dedans 
la fontaine sallée disant que c'estoit l'yaue 
doulce, et présentait à boire aux femmes, les- 
quelles se faisoient prier en se portant l'hon- 
neur l'une l'autre, ne n'y avoit celle qui voul- 
sist boire la première. Et adoncques me fut 
par ledit oflicier présenté le verre et je le prins 
et beus ung petit sans faire semblant de rien , 
et leur dis que jamais n'avoie trouvé ny beu 
yaue de roche si doulce. Si fut alors présenté 
ledit verre à Tune d'icelles femmes , laquelle , 
dès incontinent qu'elle en eult senti le goust , 
elle fist la plus terrible mine et recrachait 
tout dehors ; car il n'y ait rien plus amer que 
celle yaue et par cella fut la chose encusée et 
congnue et en fut moult ris. Et me dist celluy 
officier que je estoie passé maistre pource 
que en beuvant |e avoie tenu bonne mine , 
non obstant ce , dist il , que je vous ai dit la 
vérité , en disant que c'estoit içy l'yaue doul- 
ce, et je vous certifie que aussy est elle, veu 
et considéré tant de biens et de prouflitz qui 
en viengnent: et l'autre que vous voiés icy, 
nous est bien amere 5 car affin qu'elle ne se 
mesle avec la sallée , elle couste tous les ans 
plus de cinquante escus à la destourner et 
vuider , et à la mener hors de leans , comme 
vous verrés. Tantost et incontinent après ce 
dit , nous menait veoir à l'aultrc bout d'icelle 
grande voulte , et là nous monstrait une gran- 
de cuve de bois qui estoit comme tout dedans 
la terre , tenant celle cuve environ vingt ou 
vingt quatre cowes d'yauc, et là vient cheoir 
en descendant par conduietz toutte l'yaue de 
la fontenelle sallée , et là , à l'endroit de celle 
cuve, tout au plus hault, hors de terre, y 
ait ung mulet borgne qui tourne là en hault 
autour d'ung gros pal , comme ilz font chiez 
les hoilliers, lequel pal fait tourner une roue, 
et de celle tourne encor une aultre sur laquelle 
roue ou entour d'icelle sont plus de deux 
mille sailles en manière de petits barilz des- 
foncés , lesquelx sont tous attachez le long 
d'une grande corde qui est loiée les deux bouts 
ensemble, comme si c'estoit ung chaipelet. 
Et est celle grande corde, ainsy loiée, mise 
en esçhairpe par dessus celle grande roue: 
et ainsy que la roue tourne, la corde avec 



les sailles montent par l'ung des costés et 
descendent par l'aultre , et en descendant 
qu'elles font, elles se vont touttes remplir 
l'une après l'aultre en la grande cuve devant- 
dicte. Et en montant qu'elles font, quant 
elles viengnent en hault , à fleur de terre, elles 
tombent touttes les unes après les aultres 
par ung engin qui les fait ainsy tomber, 
dedans ung aultre grant vaisscaul qui est là 
en hault auprès d'icelle grant roue; puis 
d'icelluy vaisseaul avec de gros anges sont 
lesdictes yawes sallées conduictes et laichées 
en divers canalz qui les mènent et despar- 
tent en divers lieux par céans, sellon les 
lieux là où sont diverses pailles affûtées: 
et les seaulx ainsi vuidiés, comme dit est, 
redescendent de l'aultre partie d'icelle roue 
en bais à la descente, et se vont encor rem- 
plir, et tousjours incessamment font ainsy 
leur tour, ny cesseront ny lâcheront le rem- 
plir et le vuider jusques à tant qu'ilz auront 
assés d'yaue en hault pour travailler. Puis, 
après ce veu, nous fut monstré comment 
celle yaue est par les ouvriers justement sé- 
parée, affin qu'ilz n'en ayent question en- 
semble; car l'ung n'en veult pas plus avoir 
que l'aultre. Apres nous fut encor monstré 
touttes les pailles l'une après l'autre et vismes 
faire le sel: puis nous fut monstré comment, 
après ce qu'il est fait, Ton le porte en de 
grans vaisseaulx , et là y ait certaines fem- 
mes qui le moullent comme ung pain, et 
d'aultres sont qui le mestent rostir en grant 
rangé au long d'ung grant feu de charbon; 
car, en ce païs là, ilz le vendent comme 
ung pain; d'aultres sont qui les retournent 
au feu , et d'aultres qui les lient par dou- 
zaine , pour les livrer aux mairchants. Apres 
ce veu, nous mena ledit officier en une 
grande grainge en laquelle sont grande mul- 
titude d'ouvriers , comme chauldronniers , qui 
ne font journellement aultre chose que mar- 
teller et forgicr à l'entretennement desdictes 
pailles. Apres, nous monstra la chaippelle 
de leans, scituée au milieu de la cour, en 
laquelle se dit tous les jours la messe, et 
n'y vont les ouvriers que à l'élévation de 
Dieu. Item, nous fut monstré ung aultre 
lieu auquel y avoit tant de bois à brusler 
que c'estoit chose merveilleuse : puis , en 
ung aultre lieu, nous fut monstré une mer- 
veilleuse multitude de lanternes, de seaulx 

de cuir bouilli et de plusieurs aultres ins- 
trumens pour servir à résister en rencontre 
du feu, s'il se prenoit céans. Et est chose 
merveilleuse de veoir le lieu ; car c'est une 
maison de grande magnificence et de grande 
provision. 

De ce lieu nous partismes en prenant congié 
des officiers, et après ce qu'il nous eult tout 
monstre les chambres des comptes et recep- 
tes et aultres offices , et que nostre hoste fut 
payé, nous allasmes au giste à une ville 
nommée Paicquiez, de là à Champenoillc , 
puis à Mourisson, après au grant Vaul, et 
de là à une abbaye qui est scituée sus le 
lac, à la fin du grant Vaul : puis de ce lieu 
n'y ait que deux lues et demie jusques à 
l'église de monseigneur Sainct Claude , belle 
maison, ediffiée en ung grant fonds et lieu 
désert de tous costés et y ait assés bonne 
ville et mairchande. Item , après le peleri- 
naige accompli et les dévotions faictes , fut 
par nous prins ung aultre chemin, pour le 
retour, c'est assavoir, dudit Sainct Claude 
au mont des Faucilles et de là à une petite 
bonne ville , nommée Jay ; et durait ce che- 
min cinq lieues de plus aspres monta ignés 
et maulvais chemins que je vis oncque , 
et aussy de grandes et profondes vallées, 
et est ung chemin très difficile à aller. De 
Jay fut tiré à la bonne ville de Genevre: 
et estoit le jour Sainct George , auquel nous 
ftismes bien traictés et receus. De Genevre , 
pour retourner à Mets , par au long du lac , 
premier fut par nous prins le chemin à une 
petite bonne ville sur le lac, nommée Ver- 
cel, puis de là à Couppette, bonne ville 
sur le lac , de Couppette à Guon , puis à 
Rolle, après à Morge, à Corbenay, à la 
Sarra, à la Cla, à Joygne, à Pontarley, à 
No, à Vandonhon, à Yccy, à Salme, à Mon- 
boson , et delà n'y ait que trois leues jusques 
à Wezon , auquel lieu est retrouvé le premier 
chemin de nostre allée que nous fismes à S 1 
Claude, comme icy devant est dit; car nous 
revrasmes par ladicte Wezon et d'icelle à 
Àussaulx et de là à Lesseu en Bourgongne, 
auquel lieu ou bien près sont bains chaults , 
comme il y en ait en plusieurs aultres lieux , 
là où je suis esté: et puis de là fut tous- 
jours par nous tenu le droit chemin jusques 
à Mets. Dieu, par sa graice, et le benoist 
S 1 Claude prenne ce voyaige icy eu gré. 

En ce meisme temps et durant que ces 
choses se faisoient, estoit encor et se tenoit 
Maximilian, l'empereur , à Trieve en Alle- 
maigne , et s'y estoit tenu depuis le mois de 
mars devant jusques en ce temps et encor 
davantage ; car il y séjourna environ huict 
sepmaines. Et avec luy estaient la plus pairt 
des princes de l'Empire , et attendoit on de 
jour en jour qu'il deust venir à Mets , mais 
il ne faisoit que aller et venir de Trieve à 
Lucembourg et ès pays jo in dans. Et couroient 
les nouvelles que ledit seigneur, acompaignié 
de seig r Richier, archevesque dudit Trieve, 
et du comte de Rineck , estoient principale- 
ment venus en ce lieu pour cerchier la robe 
de nostre saulveur Jesuschrist, laquelle , avec 
plusieurs aultres juaulx et dignes reliques , 
estoit dès loing temps devant enmurée des- 
soubz le grant autel de l'église cathedralle 
d'icelle cité , comme aussi il estoit vray. Et 
tellement alla la chose que , le jour s* Jaicque 
et sainct Philippe , premier jour de may, le 
devant dit empereur, accompaignié dudit ar- 
chevesque et comte de Rineck, avec tous 
les chainoines de celle église et de plusieurs 
aultres prélats et scientificques personnes, 
avec grant révérence et crainte, firent cer- 
chier dessoubz ledit autel, et dedans le troi- 
siesme jour après , furent en ce lieu trouvés 
trois petits coffres faits d'argent à l'ancienne 
façon, dedans l'ung desquelx estoit enserrée 
et moult bien ployée la précieuse et digne 
robbe sans cousture que la glorieuse dame, 
sa mère , luy fist à l'esguille , et laquelle , 
comme fidellement nous créons , cressoit avec 
son corps «precieulx. Et avec icelle robbe, 
fut encor trouvé ung gros dez de quoy ladicte 
robbe à la passion du doulx Jhesus avoit esté 
jouée. Es aultres deux coflretz furent trouvées 
les relicques icy après nommées^: premier, 
une pièce de la vraye croix , aussi une pièce 
de la robbe nostre dame : pareillement y 
furent trouvés aulcuns drappelets desquelx la 
glorieuse vierge envelopait son doulx enflant 
Jhesus quant elle le mist en la crèche : item , 
ung viez coustiaul de quoy il fut circoncis, 
comme on disoit et que les cedulles attai- 
chécs dessus le devisôient , desquelles en y 
avoit plusieurs que l'on ne sçavoit lire de 
vieillesse. Aussi y fut encor trouvé le corps 
sainct Materne, le chief sainct Cornille, et 
des relicques de plusieurs aultres saincts et 

sainctes. Item, fut encor trouvé ung denier 
d'or auquel y avoit escript le nom de plu- 
sieurs relicques estant enserrées dedans. Tout- 
tes lesquellesdictes relicques et precieulx ju- 
aulx furent par s* Silvestre, pape de Rome , 
envoiez audit lieu de Trieve, et les y aportait 
sainct Aguenis, patriarche d'Antioche, lequel 
depuis fut archevesque d'icelle église de Tri- 
eve ; et avec luy estoit madame s lc Helaine , 
mere à Constantin, l'empereur, et fut cestc 
translation faicte en Tan de nostre Seigneur 
iij c et xlviij. 

Mais , pour revenir à mon propos , après 
ce que icelles sainctes et dignes relicques 
furent trouvées, Ton ne les monstra pas si 
tost, ains furent remises dedans ledit autel, 
jusques à certains jours après, durant lesquelz 
furent en grande révérence publiées et pres- 
chées par ung révérend et scientificque doc- 
teur, et fut ce fait tous les jours par deux 
fois, c'est assavoir, une fois devant le disner 
et une fois après le disner : la cause pour- 
quoy, que tout le peuple qui illec estoit as- 
semblé, ne povoient pas tous ouyr à une 
fois. Et fut tousjours ainsi fait jusques au 
lundemain de la pentecouste ensuivant , au- 
quel jour y eult une merveilleuse et sollemp- 
nelle triumphe faicte 5 car, à ce jour, furent 
monstrées lesdictes sainctes et précieuses re- 
licques, comme, plusieurs jours par avant, 
avoit esté annoncié et publicquement pres- 
chié. Parquoy, à celluy jour, se trouvait si 
grant multitude de peuple et y eult si grant 
presse et foulle en la cité, especiallement 
autour de l'église, que Ton ne s'y pouvoit 
contourner 5 et se tuoient causy. les gens , 
l'ung l'aultre, de grant désir d'estre les pre- 
miers. Et de fait y eult une moult belle josne 
femme de Collongne , qui fut si estreinte et 
pressée qu'elle morut en la plaice : et y eult 
deux ou trois hommes qui cheurent tout pas- 
més, car il faisoit grant chailleur et y avoit 
ung merveilleux peuple. Et neantmoins que 
quaitre ou cinq cents hommes de la ville , 
bien embaistonnés , estoient ordonnés pour 
gaifder la presse et que nul ne fust foullé, 
ce non obstant quelque frapper dessus qu'ilz 
feissent, ilz n'en povoient venir à bout et 
en estre maistres. Et fut force de, chascun 
jour, fermer les portes, durant que l'on mons- 
troit les dignes relicques ; car au dehors y 
arrivoit encor du peuple sans nombre , et en 



y avoit à ce jour plus de quaitre mille par 
estimation, qui attendoient que la porte fust 
ouverte pour entrer dedans. Or estoit une belle 
chose et de grant dévotion à veoir desploier 
ce sainct et digne juaul de la robbe nostre 
Seigneur sans cousture. Car tout le peuple 
ou la plus grande partie estoient confès et 
repentans de leurs peschiez, criant miséri- 
corde à haulte voix , et estoit une piteuse 
chose et dévote à oyr. La voix du peuple 
avec le son des cloches et des cornetz faisoit 
tout retentir l'air et la terre 5 et n'y avoit 
si dur cueur que les lairmes ne luy en venis- 
sent aux yeulx. 

Les recteurs et gouverneurs de ladicte cité 
de Trieve avoient mandé à ceulx de Mets , 
especiallement aux bouchiers et aux pes- 
cheurs, qu'ilz leur voulcissent amener force 
buefz, viaulx et moutons, avec poissons frais 
et salles ; car ilz avoient à gouverner si grant 
peuple qu'ilz ne povoient fournir à l'apoin- 
tement. Et estoit une chose merveilleuse de 
l'assemblée. 

Par ung diemanche , neufviesme jour de 
may, jour de la translation du glorieulx s 1 
Nicollas, fut fait en Mets et tenu le chaip- 
pistre aux Grans Cordelliers dessus le mur, 
auquel estoient venus grande multitude de 
frères de diverses provinces et pays, jusques 
au nombre de deux cents quaitre vingt et 
dix sept. Entre lesquelx y estoit vénérable 
religieulx , frère Bonifaice , docteur en saincte 
théologie et en decretz, ministre de la pro- 
vince de France, acompaignié de plusieurs 
constitués en office et dignités d'icelluy ordre, 
c'est assavoir, neuf custodes et le plus gra- 
dué en saincte théologie 5 vingt deux doc- 
teurs ; quarante sept gardiens ; cinquante 
quatre discretz ; cinquante trois bascheliers 
en théologie , Jesquelx furent à ce jour en 
grant triumphe à procession, et avec moult 
belle compaignie de gens sortirent de leur 
convent et, en descendant Taizon et Forne- 
rue , passèrent par Veizeneuf , puis saillirent 
de Mets par la porte Sainct Thiebault et sont 
rentrés par porte Champenoize , et de là s'en 
allererent chanter la grant messe au grant 
moustier, église cathedralle de la cité, la- 
quelle chantait monseigneur le suffragant de 
Mets. Et fut ceste l'une des plus belles pro- 
cessions que je vis oneque faire et la mieulx 
ordonnée $ car tousjours entre cinquante fre- 

res ou environ , il y avoit deux sergens qui 
estaient bien acoustrés , avec leur belle verge 
d'argent. Et en celle procession estoient causi 
tous les seigneurs et dames , chainoines , 
prestres et clercs de la cité, et tant d'aultre 
peuple que Ton ne povoit contourner, par 
especial en la grant église , auquel lieu fut 
dit le sermon par leur biaul pere , le provin- 
cial de France, docteur eij saincte théologie. 
Et y eult celluy jour la plus grant triumphe 
à la grant église qu'il y eult de loing temps. 
Et puis ce fait et le service accompli, se 
trouvairent audit convent grande multitude 
de peuple ; car leans disnairent de six à sept 
cents parsonnes , tant seigneurs comme chai- 
noines, prestres séculiers et aultres gens de 
tous estats, lesquelx furent tous haultement 
receus et servis à grant lairgesse et planté; 
car le biaul pere gardien, nomé frère Àrchiles, 
homme prudent et saige , et qui estoit bon 
gentil homme et frère à dame Yollant, ab- 
besse de S 1 Pierre aux Dames, deux biaulx 
parsonnaiges , celluy y avoit mis si grande 
provision et si bien ordonné de ses besoignes, 
des loing temps devant , que rien n'y failloit. 
Et aussi furent lesdits frères des seigneurs et 
citains de Mets moult charitablement receus 
et de tout le commun d'icelle ; car il leur 
fut donné des biens en si grant abondance 
et lairgesse, que tous s'en tenoient contens. 
Et le disner fait et graice à Dieu rendue , ung 
biaul pere, docteur et josne homme, nommé 
frère Michiel, lequel, le caresme devant, 
avoit presché, tous les jours, audit convent, 
fist et dist en manière d'ung petit sermon, 
luy estant tout droit devant la table , là où 
il exposait le nom de la cité de Mets en fa- 
çon telle qu'il fut par son bien dire merveil- 
leusement loué; car celluy sur tous aultres 
avoit graice. de bien dire ; et aussi il avoit 
une merveilleuse suite à ses sermons. Et après 
disner, fut presché par ung docteur de Paris ; 
le lundemain, par ung aultre, et tousjours 
de mieulx en mieulx , jusques au jeudi, que 
le chappistre faillit; car, durant celluy, fu- 
rent faits cinq sermons par cinq docteurs, 
lesquelx prindrent pour leurs textes à chas- 
cun sermon : Veritatem dico vobis. Et le 
dernier d'iceulx docteurs collauda moult bien 
la noble cité de Mets par l'interprétation des 
cinq lettres Métis, et en remerciant la cité 
des biens et de l'honneur qu'on leur avoit 

fait et en si grant abondance qu'ilz disoient 
n'avoir jamais esté en ville ne en cité, là où 
chappistre se tint , qu'ilz hissent esté si bien 
receus. Et eurent en leur convent , durant ce 
chappistre, à chascun jour, grant nombre de 
gens au disner, tant seigneurs que aultres. 
Puis , après le disner, tout le chappistre du- 
rant, se trouvoient les grans clercs enmey la 
nef d'icelle église , en disputation à la Vue 
d'ung chascun ; et se y trouvoient tous aul- 
tres clercs séculiers ou réguliers, docteurs 
en médecine et aultres, et estoit belle chose 
à veoir et à oyr. Et n'y avoit de religion 
qu'il n'en y vinst , excepté de frères de l'Ob- 
servance, qu'on dit à Mets les frères Baudes, 
qui n'y venoient point ; car alors entre eulx 
y avoit certaines altercations et ung grant 
desbat, en façon telle que iceulx frères Baudes 
firent citer les ministres et principaulx d'iceulx 
Cordelliers et de fait les voulloient faire des- 
clairer excomuniez, pourtant qu'ilz disoient 
qu'ilz soubtenoient et avoient receu de leurs 
frères contre leur voullenté , ce que faire ne 
pouvoient ne debvoient , et parloient aucu- 
nement en leurs sermons les ungs contre les 
aultres 5 touttesfois paix s'en fist , et , au des- 
partir de la cité, s'en retourna chascun en 
son lieu , bien joieusement et très content 
des habitans d'icelle. 

Le treiziesme jour dudit mois de may, l'on 
fist saulter par justice deux hommes en la 
xeuppe en Mets. Et la cause fut pource que 
l'ung estoit de très malvais gouvernement, 
ung jueur, ung haisairdeur qu'on ne povoit 
chastoier ; et l'autre pource* que, en desprisant 
le sainct sacrement de mariaige , il avoit par 
dérision vendu sa femme 5 parquoy, après ce 
fait, furent bannis de la cité et du pais. En 
ce meisme jour, en lurent menés deux au 
gibet, dont à Tung, qui estoit josne filz en 
l'aige de dix huict ans, fut pardonné, et le 
demanda une josne fille en mariaige. Mais 
depuis revint si malvais que je l'ay veu pen- 
dre et estrangler plus de trois ans après au 
propre lieu. Et l'aultre, quant il vint hault, 
priait la justice qu'il n'eust pas les yeulx 
bandés , et cuidoit mettre le bourriaul à bas. 



Le mardy après , fut mise une femme au 
carquan et fut bannie et forjugiée à tousjour- 
mais , pource qu'elle avoit soubtenu les lare- 
cins et donnoit faveur à celluy josne gairs 
devantdit, qui eult graice au gibet. 



Digitized by 



676 «a» 1512. 

En ce temps , le capitaine seig* Robert de 
la Marche , qui estoit pour le roy de France , 
avec grans gens , se vint logier au pays de 
Mets. Et jay ce qu'il se disoit ami de la 
cité et painsionnaire d'icelle, ce néanmoins 
il y fist des maulx tout pleins et du dop- 
maige , especiallement en vivres , et en furent 
les pouvres gens intéressés et endomaigés. 
Tôuttesfois il y fut par plusieurs jours , es- 
quelx durant , il assemblait et levait gens 
de tous costés pour aller en la guerre : mais 
on fist ung huchement en Mets que nul ne 
fust si hardi de y aller ne de s'en mesler; 
et au cas que aulcun y allaist et prist ses 
gaiges pour servir, Ton le banissoit , luy, sa 
femme et ses enffans , de Mets et du pays à 
tousjourmsais. 

Le commencement de ceste année et du 
printemps fut de très malvaise sorte , tant en 
bruyne et en tonnoire comme en fouldre, en 
oraiges et en aultres persécutions qui avin- 
drent sur les biens de la terre tout durant 
celluy esté ; car le temps fut si très mal dis- 
pousé et si dangereux que les biens , bledz , 
foins , avoines avec les vignes et touttes aultres 
choses ne povoient meurir ny venir à per- 
fection, et eurent touttes choses à souffrir, 
Aussy, en celluy temps , on ne parloit à Mets 
et au pays que de sorciers et sorcières , entre 
lesquelles en furent prinses deux sorcières et 
ung sorcier au viîlaige de Luppey, et furent 
brullés ; et dirent à la mort que leur prestre 
en estoit tel comme eulx, lequel, pour ces 
parolles , s'en absenta du lieu. Paireillement 
en furent d'aultres qui furent aussy brullées 
en d'aultres villaiges , lesquelles dirent et 
congneurent quelles avoient aydé à faire 
cheoir la grelle par laquelle la fin de Luppey 
avoit esté fouldroiée. Dieu , par sa grâce , les 
confonde. Amen. 

En celluy temps, comme j'ai dit devant, 
furent encor encusées et prinses deux sor- 
cières à la ville de Remilley, desquelles Tune 
estoit pairente à la femme Jehan de Misse, 
pour lors presvost de Raville. Si trouvait 
manière celle femme Jehan de Misse de faire 
eschaipper lesdictes deux sorcières. Et avant 
que ce advinst ne qu'elles fussent eschaippées, 
elles estant en prison, le seigneur François 
le Gournais , chevalier et eschevin du pallais 
de Mets , avoit eu fait gaigier sur monseigneur 
le mareschaul de Lucembourg et sur ses con- 



sors, seigneur de ladicte Raville, disant ledit 
seigneur François que , à tort et sans cause , 
avoit ledit mareschaul, comme voué de la 
ville de Remilley fait prendre icelles femmes 
et les mener à Raville et que son ban en 
devoit estre ressaisi. Et pour ce l'avoit ledit 
seigneur François fait gaigier et prins de ses 
hommes et amené à Mets, lesquelx y furent 
loing temps, allant par la ville sur leur foy. 
Et en furent journées tenues en façon telle 
que iceulx prisonniers furent laichiez, et en 
levait le seigneur François la main et en estoit 
la paix faicte , si ce ne fust esté pour les des- 
pens d'iceulx prisonniers que nulle des parties 
ne voulloit paier ; car le seigneur mareschaul 
ne les voult reprendre ne recèpvoir, s'il ne 
les avoit francs et quictes. Et pour ce que 
ledit seigneur François fut de ce faire reffusant, 
ledit seigneur mareschaul fut tendre , le jour 
de la feste à Chàussy, sur le chemin , et furent 
prins deux josnes compaignons de Mets de la 
paroische Sainct Eukaire, Tung nommé Dediet 
de Chavillon, le drappier, et l'aultre Dairan; 
et furent ces deux compaignons icy par le 
seigneur mareschaul longuement détenus en 
prison, et en furent tenues plusieurs journées. 
Et tellement alla la chose que, ung jour, 
lesdits prisonniers trouvaient manière d'es- 
chaipper; car avec une corde ilz se availlai- 
rent de la tour en laquelle ilz estoient, et 
de fait se desrompirent tout le cuir des mains. 
Je le sçay, car je les vis , et furent plus de 
trois mois qu'ilz ne s'en peulrent aydier, et 
paissairent les foussés par dessus la glaice, 
en grant dangier de leur vie, puis retour- 
nairent à Mets. Et croy, moy, que s'ilz ne 
fussent eschaippés , il en fust venu du grant 
mal et du huttin entre les parties : tôuttes- 
fois apoinctement s'y trouva et en fut la paix 
faicte. 

En ce meisme temps, fut du tout fait et 
achevé le billouairt de la porte Champenoize. 
Aussy en ces meismes jours , la surveille de 
la Sainct Jehan, fut prins ung prestre par 
deux sergens et mené en Phostel de la ville. 
La cause fut pource qu'il avoit démenti sei- 
gneur Nicolle Remiat, seigneur eaigé et de 
justice, et y fut vingt quatre heures. Tôuttes- 
fois , à la requeste des ordinaires , fut mis à 
délivre par ainsy qu'il devoit demander pardon 
audit seigneur Nicolle , mais il luy quicta son 
pardon. 

Le darien jour de jullet, fut exécuté ung 
homme à Boullay et en fiit faict une cruelle 
justice en la manière qu'il s'ensuit. Tout pre- 
mièrement on luy coppait le membre d'en 
bais avec les genitoires: et puis ce fait, luy 
fut fçndu le ventre jusques à la forcelle; et, 
ce fait, tout incontinent le bouriaul luy ouvrit 
et eslairgist et de grande force , tellement que 
tous les boyaulx luy cheurent à terre, et 
encor luy dist le pouvre malheureux qu'il 
lu v monstraist son cueur, lequel luy fut mons- 
tre, et de fait le vist, luy estant encor vif; 
car plusieurs luy oyrent dire qu'il le véoit. 
Adoncque le bouriaul frappa dedans ce cueur 
d'ung cousteau et incontinent morut , et puis 
fat destranchié en cinq pièces , c'est assavoir, 
les quaitre quairtiers et la teste, et furent 
mis en cinq lieux. Et la cause pourquoy fut 
pource qu'il estoit traistre et qu'il devoit trahir 
et délivrer la ville de Boullay et la mectre en 
la main d'ung des filz du seigneur Robert de 
la Marche, lequel, comme on disoit, l'eust 
fouragée et bruslée. 

Le vingt neufviesme jour du mois d'aoust, 
ung taureau devint enraigié et fist plusieurs 
mak , entre lesquelx il corrut sus à ung homme 
devers le mollin à vent , en allant à S te Barbe , 
et là le tuait. Parquoy, à force de gens, fut 
celluy taureau prins et, le neufviesme jour 
de septembre, il fut pendu par sentence de 
justice ; et le pendit le bouriaul sur le meisme 
chemin de Saincte Bairbe. 

Aussi en ce meisme temps, fut jué en la 
place de Chambre, à Mets, l'histoire de la 
royne Hester, qui fut ung très biaul mistere, 
auquel fut monstre comment le roy Assuerus , 
luy tenant court plenicre, dejectait et bannit 
la royne Vasty, sa femme , pour son orgueil , 
et puis comment il eslevait ladicte Hester 
pour son humilité, et la print à femme, et 
y avoit de biaulx secrets : je le sçay à vray, 
car j'en estoie. Puis , au dixiesme jour d'oc- 
tobre après, par ung diemanche, fut jué 
sus Sainct Hillaire ung biaul mistere d'ung 
miracle Nostre Dame. 

En celle meisme année , fut faicte la vanne , 
là où à présent y ait ung pont qui fut fait 
en l'an après v c et xiij , c'est assavoir , la 
Tanne avec le pont par où Ton vait au Saulcis 
à Mets et auquel pont y ait à présent des 
mollins. Et fat, pour ce faire, abattue la mai- 
son de l'armoirier de la cité, et fut refaicte 

une aultre maison pour luy sur la rivière en 
l'endroit du mollin à vent, en ung inutile 
lieu , et là où par avant n'y avoit rien : et fut 
faicte d'icelle maison qui estoit au bout de 
la rue aux Roichcs , une rue comme à présent 
elle est, pour venir du Saulcis, par celluy 
pont, droit à la vieille porte qui est au 
debout de Chambre, car devant, l'on pas- 
soit par ung pont de bois , à un ject de 
pierre plus bas. Et fist on commandement 
à tous ceulx qui avoient maison en celle rue 
des Roiches et encor en jusques au petit 
Sainct Jehan en Chambre , que chascun , en 
droit soy, fist faire des petits murs derrière 
et en l'encontre de sa maison en la rivière , 
et ainsy en fut faict: et la ville en fist faire 
en Rampol tout du long de l'eaue. 

Or, en celluy temps et de loing temps 
devant, y avoit en Mets ung prestre, nommé 
messire François du Temple, lequel senom- 
moit ainsy pour ce qu'il demouroit et, se 
tenoit au Temple , auprès Sainct Pierre aux 
Dames ; homme subtil et ingenieulx estoit , 
et par le conseil duquel se faisoient et es- 
taient acomencés et achevés plusieurs riou- 
viaulx ouvraiges. Car jay ce qu'il ne fust pas 
grant clerc , il estoit grant geometricien et 
d'ung subtil engien sur tous les hommes que 
l'on vit oneque en Mets , et en tous arts , 
tant en massonnerie comme en chairpenterie , 
en orelouge et en caldrant et en plusieurs 
aultres inventions nouvelles. Et par especial 
il estoit bon médecin et bon serorgien; et 
venoient journellement à luy plusieurs par- 
sonries pour estre guerries de diverses malla- 
dies, et de touttes parts , tant de Loraine, 
de Bar comme d'Allemaigne. Et avoit ce 
bon seigneur grant bruit pour sa subtillité , 
et de tout ce qu'il faisoit n'en avoit jamais 
esté à maistre. L^on le venoit paireillement 
quérir de touttes parts pour deviser les ou- 
vraiges , meismement en la court du prince , 
tant à Bar comme en Loraine. Et aussy pour 
enter et planter en gerdin et faire chose nou- 
velle , on n'en trouvoit son paireil , comme 
bien le monstra aux gerdins duroy de Secille 
à Bar et aultre part. Et meismement au ger- 
din de sa maison au Temple à Mets , auquel 
eussiés trouvé chose non paireille , c'est assa- 
voir, seps de vigne estre entés de telle sorte 
qu'ilz portaient blanc et rougç tout ensemble 5 
paireillement des pruniers ou serisiers porta: 

des raisins, aussy des pruniers portant des 
serises ; et pareillement sçavpit Part de enter 
des roses qui estoient touttes vertes, et de 
fait le faisoit: et tant d'aultres diversités 
faisoit cest homme, que je n'auroie jamais 
fait. Parquoy les seigneurs, maistres des 
ouvraiges de la cité , se gouvernoient en 
partie par son conseil; et fut principal de- 
viseur et inventeur du devantdit pont du 
Saulcis avec sa vanne et les vantalz, et prin- 
cipallement des mollins, car sur tous aultres 
il estoit subtil en cest art. Et bien se monstra 
quant il fut premier inventeur des mollins 
à cuve , qu'on dit à celle occasion les mollins 
le prestre; car iceulx mollins à cuviaulx, il 
les devisa et fist ; et pour abregier, de tout 
ce que cest homme se vouloit mesler, il en 
estoit ouvrier. 

Aussy en ce meismc temps , ung cordon- 
nier, jay homme d'eaige, demourant à Mets 
à Porte Muzelle , nommé Gaspard , bel homme 
estoit et révérend entre dix mille , et estoit 
collevrinier de la ville, celluy Gaspard eult 
grant question à ung compaignon serrurier 
qui estoit grant ivrongne, naitif de Cham- 
paigne, nommé Guiot. Et tellement que celluy 
Gaspard rencontra ledit Guiot de nuyt et luy 
donna cinq ou six coptz de coustiaul; et, 
celait , s'enfuit au cipmetiere de la paroische 
Sainct Hillaire, au pont Remont, et là fut 
gairdé par les sergens près d'ung demi an. 
Touttesfois ledit Guiot ne morut pas et ledit 
Gaspard eschaippa. 

Or vous veulx icy parler et aulcunement 
desclairer d'ung nouviaul procès et d'ung 
plait merveilleux qui en ce temps se esmeut, 
en cas de mariaige , entre seigneur Androuin 
Roussel , fdz au seigneur Wairin Rousse) , 
chevalier, d'une part , et dame Perrette , fille 
au seigneur Baudoche et niepce à révérend 
perc en Dieu, monseigneur de Liège et à 
seigneur Robert de la Marche, d'aultre part, 
lesquelx deux parsonnaiges , de loing temps 
conjoincts ensemble par le lien de mariaige , 
estoient deux aussy beaulx parsonnaiges en 
leur josne eaigc, que l'on sceut regarder. 
Premier , ledit seigneur estoit assés grant et 
de moienne stature et bien fait de corps et 
de jambes, mais au reste il estoit biaul de 
tout point : les yeulx avoit riants et la faicc 
vermeille , les cheveulx blonds et crespés et 
tousjours rioit: il estoit saige et bon clerc, 



car il avoit loing temps estudié à Paris et 
savoit jouer de plusieurs instruments, et brief 
il estoit tout gracieulx et bon. Et au regaird 
de la dame, celle duquel j'ai parlé , elle 
estoit belle et bonne, comme dit est: elle 
n'en avoit pas moins, car en toutte chose 
elle passoit plusieurs femmes et estoit ung 
chief d'oeuvre et l'une des belles parsonnes , 
haulte, droite et eslevée, que l'on sceust 
trouver entre mille parsonnes. Premier elle 
avoit biaulx crins , biaulx reins , bouche es- 
pessette et vermeille, hault front, ung peu 
grosse gorgette qui bien luy advenoit , belle 
poitrine, la paroi Je doulce, et avec ce estoit 
de belle manière et gracieuse de toutte pièce, 
et sçavoit ouvrer en soie et en plusieurs 
ouvraiges. 

Ces deux nobles gens ainsy conjoincts en- 
semble par le lien de mariaige, comme dit 
est devant , furent par l'espaicc de sept ans 
et encor plus sans se toucher l'ung l'aultre 
ne acomplir l'oeuvre de mariaige , comme on 
disoit , ne que ledit seigneur Androuin , 
quelque vollunté qu'il eust, en peult jamais 
avoir la puissance , jay ce que il se disoit 
estre vray homme. Et de fait l'on disoit qu'il 
luy fut baillié ung enflant bastard , lequel il 
engendrait en une josne fille, comme elle 
disoit; mais niantmoins il ne peult jamais 
avoir la compaignie de sa femme. Pour la- 
quelle chose , ung jour que aulcun petit desbat 
se estoit esmeud entre culx deux, ladicte 
dame , possible par le conseil d'aulcuns , 
s'enfuyt hors de la maison dudit seigneur 
Androuin et s'en allait chez monseigneur Ni- 
colle de Heu , seigneur d'Ennerey , et là se 
tint par plusieurs jours. De quoy se esmeut 
entre les parens des parties ung grant plait 
et ung procès qui cousta maints deniers, 
c'est assavoir, entre ledit seigneur Androuin 
d'une part , et les frères et parens de ladicte 
dame , d'aultre part , et en firent citer l'ung 
l'aultre et en plaidoierent loing temps à la 
court de Mets, là où plusieurs tesm oings 
furent examinés et produits d'ung costé et 
d'aultre. Et après grant procès et despens et 
qui durait loing temps , la partie qui se sentit 
foullée , reappela à Trieve , et y fut plusieurs 
fois maistre François Colligney , comme pro- 
cureur de la dame , et meismement en fut en 
Liège devers l'evesque , l'oncle d'elle. Et après 
ce qu'ilz eulrent loing temps démené la cause 

à Trieve à grans firais , la partie condampnée 
reappelait à Rome , et tellement que , loing 
temps après , ledit seigneur Androuin y alla 
en parsonne , bien accompaigné , et se partit 
de Mets, en ce caresme, Tan v c et xij , et se 
tint là à Rome en l'hostel d'ung cardinal par 
moult loing temps. Et incontinent à la pacque 
après, Tan v c et xiij, s'en allait à Rome pour 
cestuy fait monseigneur le prothonotaire , 
frère à ladicte dame, lequel, en ce temps, 
estoit Tung des biaulx puîssaus gentilz hommes 
qu'il estoit possible d'estre, ny en tout le 
pais n'avoit alors son pareil , et retournait à 
Mets au mois d'aoust après. Puis y fut en- 
voie ledit maistre François Colligney, pro- 
cureur pour la dame, et se partit de Mets 
acompaigné de maistre Pierre et de maistre 
Geraird, ung peu devant la nativité nostre 
dame en septembre. Dieu par sa graice veuille 
mectre paix entre les parties ; car plusieurs 
gens estoient desplaisaus de leur desbat, et 
voulloit on dire que ledit seigneur Androuin 
estoit encharmé. 

Environ le vingtiesme jour du mois de 
septembre , furent assaillis et rués jus les 
chairtiers , chairts et chevaulx avec les mar- 
chandises de Mets que iceulx chairtons ra- 
menoient de la foire à Francquefort pour les 
mairchants d'icelle cité. Et fut ce fait par 
aulcuns malvais gairsons , appartenant à ung 
gentil homme alternant , nommé Philippe 
Schluchterer, parent et allié à ung capitaine , 
nommé Franciscus , qui depuis , pour ce 
meisme fait, mist son siège devant la cité, 
et cousta maints deniers , comme cy après 
serait dit quant le temps en serait. Et estoit 
celle guerre de loing temps devant esmeutte 
à la requeste d'un citain de Mets, nommé 
Pierre Burtal , duquel je vous ay desjay par 
cy devant eu parlé , qui demandoit à avoir 
droit à ung mollin empres Vailliere. Et furent, 
en ces jours , par iceulx malvais gairsons 
espiés et assaillis, et avec ce desliés et des- 
couppés tous les fardiaulx ; desrompirent les 
pacquetz et enfondrerent les tonniaulx , et 
prinrent billon , espicerie, futainne et tout 
ce de bon et le plus portatif qu'ilz trouvai- 
rent , et chairgerent et enmenairent tout avec 
aulcuns chairtons prisonniers, et laissèrent 
là le demourant respandu en la plaice, aval 
les champs , comme cire , sairge , chandelliers 
de cuyvre et aireques d'acier, qui estoient 

choses pesantes et mal portatives: parquoy 
ilz les laissèrent en la place. Et furent icelles 
mairchandises rassemblées et refairdellées par 
aulcuns chairtons qui restoient saulfz, avec 
l'ayde du duc Alberch qui à ce les favorisa 
et ayda , et furent par iceulx chairtons ra- 
menées à Mets; entre lesquelx en y avoit 
ung à qui les ennemis, de leur plein gré, 
dounairent congié et luy rendirent chairt et 
chevaulx, en condition telle qu'il leurjurast 
et promist de aporter les deffiances en la 
cité, comme il fist: et y eulrent à celle fois 
les mairchants de Mets grant interest et dop- 
maige , sans jamais en avoir recompense. 
Parquoy on peult dire que mairchant risque 
sous fortune ; aussy n'est pas l'homme en ce 
monde pour tousjours gaingnier, et s'il ne 
perd en une fasson , qu'il ne perde en l'aultre. 
Je dis cecy pour moy, l'escripvain et com- 
pouseur de ces présentes cronicques, que en 
ce temps me avindrent plusieurs pertes et 
dopmaiges, tant à l'occasion d'ung procès, à 
tort et sans cause esmeud en l'encontre de 
moy et mes consors, par ung de Scey, 
nommé Thiery Roussel , comme d'ung , trente 
solz , et encor d'ung , trente et ung solz , 
tout de cens forcellé qui fut trouvé que ma 
maison debvoit, et qui à présent est ra- 
chepté ; comme aussy de debtes mortes , de 
debtes perdues et de plusieurs aultres perdes 
et dopmaiges qui , en ceste année et ès pre- 
celdentes, me avindrent. Dieu en soit loué 
de tout et nous veuille gairder de pis. 

En celle meisme année, avindrent encore 
plusieurs aultres besongnes et diverses aven- 
tures , entres lesquelles , au mois d'octobre , 
ung pouvre homme qui portoit vendre de 
la paille parmy la cité , ny avoit aultre mes- 
tier, parquoy l'on le appelloit communément 
Blanctrain, celluy ung jour se trouvait au 
cabaret chiez ung demourant derrière Sainct 
Gergonne , et là se mist à juer aux cartes en 
l'encontre d'ung aultre, car de juer estoit 
grant coustumicr. Et en juant qu'ilz faisoient, 
se esmeust courroux entre eulx, comme bien 
souvent il advient, et tellement monta le 
huttin que celluy Blanctrain, en sa fureur, 
jura Dieu et ses saincts que jamais plus à 
luy ne jueroit aux cartes ny à auhres jeux , 
et, encor plus fort, dist qu'il se donnoit au 
diable, et que le diable luy tordisl le col 
si jamais plu? avec luy juoit. Et quant il 

eult ce dit par plusieurs fois et qu'ilz se 
eurent assés démenés et huttinés l'ung en- 
contre l'aultre, firent paix et accort ensem- 
ble, et fut tout leur huttin apaisante , et dès 
incontinent recommençairent à jucr de plus 
biaul , et sembloit que jamais n'en deusscnt 
partir. Mais , pour Dieu , oyés le miracle qui 
alors evidentement se monstra ; car celluy 
Blanctrain, qui ainsi avoit juré et requis le 
diable de son ayde, comme si on luy eust 
donné d'une massue par dessus la teste, cheust 
à terre et en tombant se mist à plourer et 
à crier disant à haulte voix : Ha! le diable 
m'emporte, le diable m'emporte; et, en di- 
sant ces mots , perdist la moitié de luy , et 
eult la teste tournée ce que devant derrière, 
et, en tenant diverses grimaices, demourait 
en cest estât , tellement que l'on cuidoit qu'il 
fust mort, ny jamais ne peult plus parfai- 
tement parler. 

Au meisme mois d'octobre , fut acomencié 
le fondement du groz mur qui est devant 
l'abbaye de S 1 Simphorien et qui soustient 
la terre de la plaice qu'on dit sur Sainct 
Hillaire , de la partie devers Anglemur. Et fut 
ce mur fait affln de ragrandir ladicte plaice , 
laquelle par avant ne venoit que jusques 
aux ormes : et y avoit en ce lieu , en ung 
pendant , une vigne appartenante à seigneur 
Nicolle Remiat avec des desgrez qui aultrefois 
avoient servi à la paroische de S 1 Hillaire, 
avant que l'abbaye y fust. 

Nostre sire , l'empereur, par conseil déli- 
béré , demandait par toutte son empire une 
grosse taille et ayde, et, pour l'avoir et re- 
cepvoir, en avoit esté rescript par touttes les 
cités et bonnes villes du sainct Empire. Et 
tellement que , le vingt huictiesme jour d'oc- 
tobre, aulcuns des seigneurs et recteurs de 
la cité de Mety, à ce faire • commis , man- 
datent en la chambre des sept de la guerre 
tous les eschevins des paroisches de la cité. 
Et eulx venus , leur fut dit et ordonné qu'ilz 
fissent faire commandement , chascun en droit 
soy, en sa paroische, que ung chascun pa- 
roischien se voulcist trouver, le diemanche 
suivant, après la grant messe, devant leur 
église. Et le jour venu , lesdits eschevins , 
au nom de justice, comme dit est, ordon- 
nairent à iceulx paroischiens de nommer et 
eslire quaitre hommes , en chascune parois- 
che, des plus soufQsans et entendus pour se 



joindre et estre avec les quaitre eschevins et 
pour aller avec eulx en justice et oyr ce 
qu'ilz leur vouldroient dire et commander; 
et ainsi en Ait fait. Et fut de chascune pa- 
roische. esleu quaitre hommes avec les quaitre 
eschevins , lesquelz à tous ensemble leur fut 
dit et ordonné de se trouver, le jeudi après 
la toussainct, qui fut alors le quaitriesme 
jour du mois de novembre , au hault pallais. 
Et le jour venu et que tous furent assem- 
blés , leur fut dit et relaté par la bouche 
du seigneur Andrieu de Rineck, chevalier, 
au nom de tout le conseil de la cité, com- 
ment l'empereur, nostre sire, avoit jay dès 
loing temps devant envoié ses messaigiers et 
heraulx par touttes les cités imperialles , par 
tout son empire, priant et requérant que 
on luy voulcist faire une ayde d'argent. Et 
fut encor dit et relaté comment ledit empe- 
reur avoit au paravant eu fait plusieurs de- 
mandes , lesquelles estoient hors de raison 
et indiscrètes, et qu'il avoit eu demandé 
ceste ayde pour huict ans durans. Parquoy 
lesdits commis et tout le conseil , comme il 
fut dit par la bouche dudit seig* Andrieu, 
avoient eu envoié leurs messaigiers par les 
aultres cités de l'empire comme Strasbourg, 
Collongne , Worms et aultres , pour savoir 
et enquérir comment ilz feroient et comment 
ilz s'y conduiroient , et trouvairent que de 
cestte affaire touttes estoient reffusant. Par- 
quoy il avoit esté remonstré audit empereur 
par les princes et électeurs de l'empire telle- 
ment que , pour lesdits huict ans qu'il avoit 
au par devant demandés, il estoit à ceste 
heure remis à ung an sans plus , et l'avoient 
les aultres cités ainsi accordé et octroyé. Et, 
pour ce, lesdits comis dirent et remonstrai- 
rent par la bouche dudit seigneur Andrieu 
de Rineck, chevalier, ausdits huict hommes, 
ainsi prins de chascune paroische , qu'ilz voul- 
ussent remonstrer chascun, en son endroit 
et en sa paroische , la vollunté de justice , et 
qu'il n'y avoit que bien de paier pour une 
fois , comme dit est. Et leur dirent avec ce 
beaucopt d'aultres besoingnes en remonstrant 
au peuple qu'ilz ne povoient rien sans l'em- 
pereur, et que de la cité ce n'estoit rien 
sans son ayde; car, pour la doubte de luy, 
plusieurs princes ou aultres ennemis y lais— 
soient à mener la guerre : et plusieurs aul- 
tres langaiges leur dit encor ledit seigneur, 

les induisant et amonestant à paier ceste aydc 
pour une fois. Puis , après ce dit , leur des- 
clairait la manière et comment le devandit 
empereur, nostre sire, entendoit de lever 
ceste ayde, et comme les aultres cités luy 
avoient accordé. 

Et premier dirent qu'il entendoit que tout 
homme qui avoit vaillant cinquante florins 
d'or au moins, devoit paier le tiers d'ung 
solz : et s'il avoit enffans en son gouverne- 
ment, il ne paioit rien pour iceulx enffans. 
Item, tous ceulx qui ont vaillant depuis 
cinquante florins jusques à cent, debvoiënt 
payer les deux parts d'ung solz ; et chascun 
enflant qu'ilz auroient à leur gouvernement, 
eaigé de douze ans et plus, le tiers d'ilng 
solz. Item, tous ceulx qui ont vaillant de- 
puis cent florins jusques à quaitre cents flo- 
rins, payeront ung solz, et pour chascun 
de leurs enffans, eaigié de douze ans et plus, 
le tiers d'ung solz. Item, touttes personnes 
non mariées , serviteurs et aultres , estant en 
liberté, soient spirituelles ou temporelles, et 
aussi gens mariés , non ayant enffans , paie- 
ront chascun ung solz. Item , tous ceulx qui 
auront plus de quaitre cents florins jusques 
à mille florins , payeront deux solz : et s'ilz 
avoient des enffans, comme dessus, chascun 
les deux parts d'ung solz : et ceulx ainsy 
riches qui ne seroient pas mariés, payeront 
aussy deux solz. Item, ceulx qui auroient 
mille florins vaillant et jusques à quinze cents, 
paieraient quaitre solz , et pour chascun de 
leurs enffans dudit eaige de douze ans ou 
plus, non ayant propre, chascun ung solz; 
mais s'ilz avoient propre, ilz paieroient comme 
dessus est dit et à l'estime de leurs biens. 
Item , ceulx qui ont vaillant de quinze cents 
jusques à deux mille florins , doient paier le 
quairt d'ung florin ; et pour chascun enflant, 
eaigié comme dessus, deux solz. Item, ceulx 
qui ont la vallue et sont riches depuis deux 
mille jusques à quaitre mille florins, paieront 
demi florin, et de chascun enflant non assi- 
gné en mariaige, trois solz. Item, celluy qui 
ait quaitre mille florins et plus, jusques à 
dix mille , payera ung florin ; et pour chas- 
cun enflant, non assigné en mariaige et en 
eaige de douze ans, ung demi quairt de 
florin. Item, celluy ayant la vallue de dix 
mille jusques à vingt mille florins, payera 
ung florin et demy ; et chascun de ses enf- 

Fans , josnes ou vieulx , ung quart de florin. 
Item , tous ceulx qui auront vingt mille flo- 
rins vaillant, ou trente ou quarante mille ou 
plus, doient paier .trois florins; et pour chas- 
cun enflant non marié, josne ou vieulx, demi 
florin. Et puis ce dit , mist ledit s r Andrieu 
fin à ses parolles : et alors s'en retournaient 
arrière lesdits eschevins avec les aultres quatre 
hommes qui prins estoient de chascune pa- 
roische, pour des choses devantdictes en faire 
la relation à tout le peuple de la cité , chas- 
cun en droit soy, et pour leur en demander 
leur opinion et qu'il leur en sembloit. 

Et ce temps pendant qu'ilz en besoingnoient, 
furent mandés devant lesdits commis tous 
prestres séculiers, chainoines et aultres reli- 
gieulx et religieuses qui sont fondés et aren- 
tés et qui ont cens et revenues , ausquelx fut 
dit et exposé comme aux aultres séculiers, 
et en la forme et manière comme cy devant 
avés oy : puis se sont retirés et ont eu leur 
conseil et advis sur ce ; et , pour abregier , 
l'ung d'iceulx res pondit pour tous et dist en 
la présence de messeigneurs les commis, que 
lesdits seigneurs d'église, tant séculiers comme 
aultres , n'estoient point délibérés de rien 
paier et que celle requeste estoit une chose 
que faire ne pouvoient ne ne dévoient : et 
ainsi demoura la besoingne. Et en ce meisme 
jour, retournairent devers messeig" les com- 
mis , en la chambre des sept , les quaitre es- 
chevins de chascune paroische avec les quaitre 
esleus du peuple, et firent leur relation de 
diverse sorte et diverse opinion; car aulcuns 
comme de Saincte Croix, Sainct Jaicque, S* 
Vy,S l Mamin, dirent et conclurent plusieurs 
bonnes remonstrances ; mais à la fin dirent 
qu'ilz s'en fioient bien à ce que leurs sei- 
gneurs en feroient, et qu'ilz esperoient bien 
qu'ilz ne feroient chose qui leur fust à des- 
honneur ne préjudiciable, et que si du temps 
passé ilz avoient bien gouverné et régenté, 
que encor feroient ilz mieulx à l'ad venir. 

Touttesfois, jay ce que iceulx respondirent, 
comme avés oy, la plus part des aultres 
furent d'une aultre opinion ; ne sçay s'ilz 
firent bien ou mal : mais ilz respondirent et , 
causy toutte d'une voix, dirent que après 
ce qu'ilz avoient chascun en droit soy bien 
remonstré au peuple la voullenté de messei- 
gneurs de justice , furent la plus part et cau- 
sy tous de ce reffusant et de n'en rien paier : 

'86 



Digitized by 



68a 



*» 1512. « 



et leur desplaisoit fort que ledit empereur 
voulloit ainsi sçavoir leur puissance et ri- 
chesses, et les voulloit constraindrc d'en faire 
serment , qui estoit une chose que ses pré- 
décesseurs n'avoient jamais fiait et qui estoit 
contre les libertés et franchises de la cité, 
lesquelles les anciens empereurs avoient don- 
nées : et furent de ceste opinion ceulx de 
Sainct Suplice, Sainct Mairtin et plusieurs 
aultres. 

Item, aulcunes aultres paroisches furent 
qui n'eurent point d'accord d'en rien res- 
pondre et d'en rien paier. Touttesfois ilz fu- 
rent arrière mandés pour le diemanche après ; 
et rcspondirent les aulcuns et la plus part 
qu'ilz s'en tenoient du tout à ce que les sei- 
gneurs commis en feroient, disant que leurs 
prédécesseurs avoient bien gouverné du temps 
passé : parquoy ilz pretendoient que ceulx 
de présent gouverneraient aussi bien ou en- 
cor miculx , espérant qu'ilz ne feroient chose 
qui fust au préjudice ne au deshonneur de 
la cité ne des habitans : et par ainsi leur 
fut du tout donnée la chairge de cestuy fait. 
Mais touttesfois, pource que entre eulx furent 
trouvés de diverse opinion , lesdits seigneurs 
commis leur dirent et ordonnairent que chas- 
cune paroische donnaist par escript en une 
cedulle leur opinion et ce qu'ilz avoient 
conclud ; et que chascune cedulle fust signée 
de la main de Pung desdits eschevins et pai- 
reillement de l'ung des quaitre hommes qui 
estoient prins. Et ainsi en fut fait; et furent 
icelles cedulles signées et apportées, entre 
lesquelles en y avoit aulcune où il y avoit 
escript qu'il leur sembloit que jay soit que 
la demande devantdicte soit de petite estime, 
quant à la somme de l'argent, mais neant- 
moins la conséquence qui s'en pouroit ensuire, 
seroit malvaise pour l'advenir, attendu qu'il 
leur semble que ce seroit une subjection pour 
les habitans de la cité , à quoy ilz prioient 
aux devantdits commis de ce sur ce avoir 
le regairt. Secondement, firent remonstrer 
que, de toutte ancienneté, leurs prédéces- 
seurs qui ont eu le gouvernement et l'admi- 
nistration de la chose publicque de la cité, 
et paireillement eulx, qui de présent l'ont, 
les ont tousjours entretenus sans estre tailliés 
ne paier aulcuns tribus ne aydes à nulz princes 
ne seigneurs, si non pour la gairde et def- 
fcnse de la cité et pour garder et entretenir 



les franchises d'icelle, laquelle franchise et 
liberté, par leur escript, prioient aux de- 
vantdits seigneurs qui commis estoient pour 
la cité en ceste affaire, qu'ilz la veuillent 
gairder et deffendre à leur loyal pouvoir, 
comme tousjours ilz avoient fait du passé 
jusques à présent: et, en ce faisant, ilz pre- 
sentoient et offraient de exposer leurs corps 
et leurs biens avec eulx pour aydier à gair- 
der icelle franchise pour la cité et pour tous 
les habitans. Touttesfois, pour conclure aux 
choses devantdictes , disent iceulx manans 
et subgectz que, touttes choses considérées, 
et pour éviter le ban et l'indignation dudit 
seigneur empereur, et aussy les dopmaiges 
et inconveniens qui en polroient advenir à 
la cité et aux habitans , ilz en remettent du 
tout la chose en leur bonne discrétion, comme 
vrays et loyaulx obeissans , eulx confiant en 
leur prudence et noblesse et croyant qu'ilz 
n'en feront chose qui ne soit à l'honneur de 
la cité , de eulx meismes et de tous les ha- 
bitans d'icelle. Et voila la response donnée 
par escript sur les demandes devantdictes; 
laquelle chose fut remise en conseil , et se y 
gouvernaient iceulx seigneurs si prudente- 
ment que jamais depuis n'en fut oy nouvelle. 

En ce meisme temps, y avoit ung grant 
desbat à l'occasion de l'abbaye de Sainct 
Àrnoult , scituée devant les portes de la cité 
de Mets, pource que peu devant, c'est as- 
savoir, le seiziesme jour dudit mois d'octobre , 
s'estoit laissié mourir révérend pere en Dieu, 
seigneur Burthelcmin de Lessey, en son 
vivant, abbé d'icelluy lieu, lequel, peu de- 
vant sa mort, avoit eu remis et se desmit 
d'icelle abbaye Sainct Arnoult en la main 
de révérend pere en Dieu, Jehan de Loraine, 
alors esleu evesque de Mets, comme dit est. 
Mais la confirmation de celle résignation 
n'estoit encor pas passée ne confermée en 
court de Rome: parquoy, voyant ce, les 
religieulx d'icelle abbaye tindrent chappistre 
et, selon leur coustume et anciens previ- 
liaiges, esleurent entre eulx ung abbé et, 
ce fait , envoiairent à Rome et mirent grant 
gairde audit Sainct Arnoult. Et ce neant- 
moins, ledit evesque voulloit joyr d'icelluy 
bénéfice : de quoy en desplaisoit à plusieurs 
seigneurs , tant spirituels comme temporels , 
et pour raison : et meismement en desplai- 
soit fort aux religieulx d'icelle abbaye de 

ce qu'il mettoit empeschement à leur élec- 
tion. Et, pour ces choses et plusieurs aul- 
tres, couchoient touttes les nuytz plusieurs 
arbollestriers et collevriniers de la cité des- 
sus la muraille de la cloison dudit Sainct 
Arnoult, avec aussy aulcuns bons hommes 
des villaiges subgects à icelle abbaye. Et 
forent loing temps en ceste doubte, durant 
lequel iceulx Lorains cuydairent faire plu- 
sieurs traficques et faulx tours pour prendre 
possession d'icelle église et pour joyr de 
leur volunté. Touttesfois, à la fin, en fut 
l'accort fait et demourairent les moines à 
leur élection, parmi une annuelle pension 
que celluy esleu devoit chascun an paier 
audit evesqne de Mets , et que après sa mort , 
l'evesque demoureroit paisible abbé. 

En ce meisme temps, vint à Mets ung 
homme françois, assés révérend parsonnaige , 
lequel se porchassoit par les églises et avec 
une faulce bulle qu'il avoit , se faisoit recom- 
mander aux moustiers. Et contenoit icelle 
bulle comment luy, estant mairchant, avoit 
esté prins au bois de Montagu et détenu 
par aulcuns lairons, malvais gairsons, les- 
quelx luy avoient osté trois mulletz chairgiés 
de* marchandises ; puis Font eu iceulx lairons 
lié à ung arbres et luy coppairent la langue, 
et que ainsy lié l'avoient laissié au bois, 
cuydant qu'il deust mourir. Mais luy, estant 
en celle détresse , se retournait de cueur et 
de couraige à la glorieuse vierge Marie, 
avocateresse des poures pécheurs, luy sup- 
pliant, de cueur contrit et en dévotion, qu'el- 
le intercedaist graice envers son filz Jhesus, 
qu'il le voulcist ayder et délivrer de ce 
dangier, et, en ce disant, promist à faire 
aulcun voyaige à la glorieuse dame. Et dès 
incontinent le voeu fait, se rompirent les 
cordes desquelles il estoit lié, comme si 
elles fussent esté coppées à ung raisoir. Mais 
avant que ce avenist , il avoit esté trois 
jours et trois nuytz ainsi lié au bois, sans 
boire, mangier ne repouser, comme sa faul- 
ce lettre le contenoit. Item, contenoit encor 
que, en luy donnant aulcuns biens, on gat- 
gnoit de grans pardons. Et en porchaissant 
que ce lairon faisoit parmi les églises , il 
contrefaisait avoir la langue coppée , si cau- 
tement et par si subtille manière que l'on 
cuydoit véritablement qu'il fust ainsy et qu'il 
ne peust parler. Et tellemeut se seult bien 



pourchasser et briber qtfil emporta de Mets 
de l'argent à fine force; et vivoit ce gail- 
lard icy en deceptant le peuple de ménteries 
et laircins. Mais touttesfois, tantost après, 
lut son cas cogreu; car, quant il vint en 
ung villaige asses près de Nancey, il cuit 
discort' à ung sien compaignon qui s'estoit 
adjoinct avec luy pour le conduire : et là, 
en despartant leur argent, se vouldrent 
baittre , et tellement qu'ilz furent prins tous 
deux et menés à Nancey : et leur cas con- 
gneu', furent battus tous nudz de verges 
parmi la ville par le bouriaul : mais l'on 
leur fist encor trop de graice ; car qui eust 
fait à point , ilz en eussent heu les langues 
coppées , affin que d'aultresy preissent exem- 
ple. 

En celluy temps, messire François le Gour- 
nais , chevalier , fist faire la maisonnette au 
hault de Desiremont, auprès de la Belle Croix, 
là où se tient l'hermite à présent, et fist 
reparer le lieu. 

Or est il ainsy que en mon temps , en 
diverses années et en diverses saisons, j'ay 
veu faire pour plusieurs raisons, diverses 
justices et exécuter diverses personnes, tant 
hommes que femmes , pour divers cas , des- 
quelx je n'en dis rien pour cause de briefté , 
ja ce que plusieurs en ayent escript. Mais à 
moy ne plait de mettre telle chose en mon 
livre et me semble une chose de petitte value 
de telles follies mettre ès cronicques; car 
chose semblable et pareille advient tous les 
jours des pouvres lairons ou aultres malfai- 
teurs qui desrobent, puis sont pendus. Et , 
pour ce , n'en fais compte d'en rien mettre , 
si n'est doneques pour aulcuns grans cas , 
lesquelx n'adviennent pas souvent, ou sui- 
vant doneques qu'il y ait aulcune chose à 
esmerveiller et non acoustumée de veoir ou 
d'entendre; ainsy comme il avint en ceste 
meisme année , au mois de janvier, que ung 
pouvre homme pelletier, demourant à Mets, 
nommé Vincent , fut trouvé desrobant par 
plusieurs fois parmy la cité aulcune petitte 
lairancin, et tellement que, pour la longue 
acoustumance , une nuit , se trouvait devers 
l'église du Sainct Esprit, auprès de la Grand 
Maison, chiez ung prestre, nommé messire 
Otto, et là se trouva le pauvre lairon, cui-^ 
dant aulcune chose à desrober. Mais il fut 
surprins du clerc de leans et fut trouvé entre 

deux huis: et quant il vist ce, il se voulut 
deffendre et cuidoit avoir tué ledit clerc , et 
de fait le frappait d'ung cousteaul, combien 
qu'il faillit et ne l'atteindit point en la chair 
nue 5 puis , quant il eult donné le cop , il 
s'enfuyt, et eult ledit clerc pour ce cop grant 
peur , et non sans cause , et tellement s'en 
complaindit que , pour ce fait, fut prins ledit 
Vincent , et par ung jour de jeudi , à la fin 
du mois, fut pendu au gibet de Mets , auquel 
jour il fist ung moult- fort et merveilleux 
temps de vent, de neige, et de grésil. Si 
avint que, au commencement d'apvril, mil v c 
et xiij ans , par plusieurs fois s'appairut ledit 
Vincent à celluy clerc et de fait ruait des 
pierres après luy et en plusieurs lieux et 
plaices, et tellement que, une fois entre les 
aultres, cest esperit rua ledit clerc en la 
rivière de Saille, et fut en grant dangier 
d'estre noyé ; et de fait , quant il vint chiez 
son maistre, il estoit encor moullié. Et depuis 
par plusieurs fois le trouvait et luy dist cest 
esperit plusieurs choses entre lesquelles il luy 
dist et certiffïait que Ton luy a voit fait tort 
de le faire morir le jeudi et qu'il ne devoit 
morir jusques au samedi après: parquoy 
c'estoit la cause, comme luy dit l'esperit, qu'il 
avoit fait ung si cruel temps à sa mort ; et 
luy dist encor ledit Vincent ou son esperit , 
comme celluy clerc certiflîait , qu'il allaist 
pour luy en pellcrinaige à Nostre Dame de 
Rabbay et qu'il luy fist encor ung aultre 
voyaige à Saincte Bairbe. Et il promist de le 
faire et y allait à la my apvril , et avec luy 
menait aulcuns des frères sainct François de 
l'Observance. Et eulx estant par le chemin , 
leur furent jectées plusieurs pierres et mes- 
mement à l'église, sans ce qu'ilz veissent 
personne comme ilz disoient. Et au dairien 
voyaige que ledit clerc fist et eschevit, et 
que celluy esperit Iny avoit fait promettre 
et ordonné de faire , ledit Vincent se appai- 
mt de rechief à luy devant l'autel d'icelle 
église, mais nul ne le vist que luy, et là le 
remerciait et luy dist qu'il l'avoit eslargi et 
qu'il estoit bien: parquoy, dit il, je m'en 
vais, et si feray ta plaice en paradis. Et 
touttes ces choses et plusieurs aultres racon- 
tait ledit gairson, et ne parloit on en ce temps 
d'aultre chose parmy la cité et en fut grant 
bruit. Mais , pour ce que l'on ne croyoit pas 
du tout le gairson, ledit messire Otto en 



fut mandé et interrogué par la pluspairt des 
seigneurs et dames et de plusieurs bourgeois 
de la cité et tesmoingnait que tout ainsy 
estoit que le gairson l'avoit dit , saulf et 
réservé qu'il ne l'avoit pas veu visiblement, 
comme son clerc disoit l'avoir veu , mais plu- 
sieurs fois l'avoit oy marcher parmy sa chambre 
et jecter des pierres à l'huis fermée; et se 
courrouçoit très fort, quand on ne l'en voul- 
loit croire. Je ne sçay au reste comment il en 
fut. Dieu aye l'ame des trespassez. Amen. 

Aussy en celluy temps, y avoit en Mets 
ung violleux qui estoit venu de France , luy, 
sa femme et son filz, josne gairson. Celluy 
violleux juoit merveilleusement bien de son 
instrument et son filz , josne gairs , chantoit 
encor mieulx , car sur tout il avoit belle or- 
gane , et chantoit si très mélodieusement qu'il 
sembloit estre une sereine , et y prenoit on 
grant plaisir : parquoy le plus souvent il estoit 
mandé, luy et son pere, en diverses compai- 
gnies et en bon lieu, tant des seigneurs spi- 
rituelz comme temporelz, bourgeois et aultres. 
Et n'estoit point une bonne feste que le viol- 
leux ne fust mandé , et tellement que celluy 
gairs se feneantisait et se agloutit, qu'il ne 
faisoit tous les jours aultre mestier que d'es- 
tre au jueu de paulme ou cjianter pour la 
gloutonnie. Et pour l'oisiveté qui estoit en 
luy, il devint paillard, et de fait luy qui estoit 
desjay grandellet de quatorze ou quinze ans, 
se prist à une josne fillette de neuf ans et, 
à force et maugré elle , la violla et corrom- 
pist. Cella venu à cognoissance de la justice 
par le plaintif des parens d'icelle fillette, 
fut ledit gairson prins et en grant dangier 
d'estre pendu. Et, au meisme jour que le 
devantdit clerc fut à Rabbay pour le pelletier, 
comme dit est devant, fut celluy chanteur 
prins à dix heures au pallais et mené battant 
depuis là jusques au pilloris et là fut nus 
au carquan jusques à midy, et puis fut de 
rechief prins par le bouriaul qui le me- 
nait tousjours battant jusques à la croix au 
pont des Morts , auprès du pont aux Loups. 
Et ne vis jamais homme , tant fust robuste 
ni fort, ni pour chose qu'il eust faicte, estre 
si cruellement battu ni fouetté que lut le 
gairs devantdit ; car, de force de battre, 
ne luy démolirait peaul entière, et cuidoit là 
morir. Et en çe lieu le attendoit sa mère, 
laquelle, le voyant en cest estât, cheust toutte 

pasmée. Puis après ce qu'ilz eulrent quelque 
peu repris leur halainne, furent bannis à tous- 
joursmais de la cité et du pais. 

1513. 

L'an mil v c et xiij , qui fut Tan vingt 
huictiesme du devantdit Maximilian , en son 
royaulme des Romains , fut alors fait , créé 
et essus pour maistre eschevin de la noble 
cité de Mets , Jehan Baudoiche , seigneur des 
Estangs , et filz au seigneur Pierre Baudoiche, 
et fut pour celle année qu'il estoit revenu des 
guerres d'Itailte avec ses nepveux et les gens 
de son oncle , messire Robert de la Marche ; 
et fat ledit seigneur Jehan Baudoiche marié 
et mort avant que treize mois fussent passés , 
comme cy après serait dit. 

Le jeudi, environ dix neufvicsme jour 
après paicque , et souverainement le vendredi 
après, qui fut vigille de la sainct George, 
furent engellées partie des vignes et les noiers 
en plusieurs contrées, et y fist celle gellée 
ung grant et merveilleux dopmaige et telle- 
ment que c'estoit grant pitié des pouvres 
gens; car de deux ou de trois ans devant, 
n'avoient eu bonne année de vin. Et jay 
ce qu'il avoit eu fait le plus biaul et chault 
mois de mars et bien la mitte d'apvril, et 
n'y avoit homme vivant qui jamais l'eust veu 
plus biaul , ce neantmoins se refiroidist telle- 
ment le temps , que , en la mitte dudit ap- 
vril, il gellait touttes les nuytz aussy fort 
qu'à noel. Et fut on par plusieurs nuitées , 
souverainement bien huict jours en ung- te- 
nant , que Ton sonnoit les cloches par toutte 
la cité et par tout le païs , touttes les nuitz , 
et plus que Ton ne fait à la toussaincts. Et 
faisoit on plusieurs processions de nuit par 
plusieurs villaiges; et estoient tous en belle 
ordonnance, chascun ung cierge en la main. 
Et n'y avoit de nuit qu'il ne gellaist deux 
ou trois doigtz d'espaisseur , environ huict 
jours durant, et meismement gellait dedans 
les maisons comme aultre part. Et , de fine 
force de froidure , fut trouvée en aulcuns 
lieux l'yaûe qui desgouttoit de la vigne , qui 
se engelloit en chéant: de quoy ce fut grant 
miracle de Dieu qu'il y demeurait rien de 
vert, veu que les vignes estoient au plus 
tendre. Et après que les gellées furent lai- 
chées , eurent lesdictes vignes et aultres biens 
encor biaulcopt à souffrir par defFault de 



pluye ou de rosée ; mais, moyennant la graice 
de Dieu, la chose se porta mieulx la centiesme 
partie qu'on n'estimoit , et fut , loing temps 
après , appelée ladicte année , Tannée de mi- 
racle. Ainsy Pappeloit le commung peuple; 
car tout ce qui estoit eschaippé de malvais 
temps , creust tousjours en amendant ; et là 
où Ton ne comptoit rien et que Ton voulloit 
trapper les vignes , y eult encore assés , com- 
me vous oyrés. 

Aussy le peuple se amendait et firent ce 
que jamais homme vivant eust veu faire, 
touchant de faire processsions et aultres dé- 
votions, souverainement en la sepmaine devant 
les rogations ; car, tous les jours, sans faillir, 
se assembloient ung quartier de la cité en- 
semble en belle ordonnance et en faisant 
procession à leur dévotion. Et premier, la 
paroische de Sainct Jaicque avec tout le col- 
liege de S* Salveur , revestus en leurs plus ri- 
ches habits et chappes , et portoient leurs plus 
riches relicques et juaulx ; et estoient envi- 
ron quarante que prestres que clercs, revestus 
en habits et chascun ung relicquaire en sa 
main; et, en belle ordonnance, s'en allèrent 
en la grant église et en plusieurs aultres lieux 
de dévotion parmi Mets , et le peuple après 
eulx. Et estoit belle chose à veoir , chascun 
jour ainsy faire ; car, le lundemain , se assem- 
blaient tous ceulx d'oultre Saille, et toutf 
les prestres et clercs des trois paroisches, 
revestus , comme j'ai dit , en leurs plus riches 
chaippes et habits , en portant leurs fiertés 
et relicques ; et après eulx , les seigneurs et 
dames et tout le populaire , hommes et 
femmes , en belle ordonnance ; et firent de 
grans voyaiges en visitant les églises, tant 
parmi la cité comme à Sainct Arnoult , à 
Sainct Clément et en plusieurs aultres lieux , 
puis retournairent à l'hostel. Et l'aultre jour 
après, firent ainsy ceulx d'oultre Muzelle, 
c'est assavoir, Sainct Vincent, S 1 Georges, 
Sainct Maidairt et S* Livier avec S 1 Marcel ; 
et y vinrent les chairtreux du pont ThiefFroy , 
et, comme les aultres, furent en belle or- 
donnance ; et portoient ceulx de S 1 Vincent 
et de Sainct Livier leurs fiertés et leurs re- 
licques. Le lundemain , fut faicte encor plus 
grosse procession, la moitié, par ceulx de 
Sainct Mairtin en Curtis , Sainct Suplice avec 
Sainct Thiebault et l'hospital ; car ceux-cy sont 
grans gens, puissans et riches, et ont moult 

de riche? et ppecieuses chaippes et moult de 
biaulx et riches relicquaires et y ait plusieurs 
seigneurs et dames ès deux paroisches : par- 
quoy il les faisoit moult biaul veoir aller , 
chascun en son ordre; et tenoient iceulx 
prestres et chainoines moult grant train, et 
furent ainsy visitant plusieurs églises à Mets 
et dehors. Puis , ung aultre jour , en firent 
ajnsy plusieurs aultres paroisches , comme 
Sainct Hillaire, Sainct Feroy, S le Segolene, 
Sainct Gergonne , Saincte Croix, et se par- 
forçoient de faire de mieulx en mieulx. Ung 
aultre jour , y furent ceulx de Sainct Vy , 
Sainct Victor, Sainct Jehan , Sainct Gengoulf , 
accompaigniez de Sainct Simphorien. Et après 
que tous eurent fait , messeigneurs les chai- 
noines de la grant église en firent une belle , 
1$l où furent portées plusieurs dignes et 
sainctes relicques , et y furent plusieurs per- 
sonnes , tant hommes que femmes , à les 
a.compaignier. Pareillement touttes les ordres 
menantes et les rentées , nonnains et aul- 
tres., faisoient , chascune nuyt et chascun 
jour, de belles processions, en priant Dieu 
qu'il voulcist , par sa graice , pardonner les 
péchiez du peuple et leur donner paix, et 
avec ce amender le temps tellement que les 
biens de terre puissent venir à murisson, 
affin que saincte Eglise en peust estre servie 
et honorée , et le poure peuple soubtenu et 
gouverné. 

Et si ceulx de la cité faisoient de belles 
processions et de belles dévotions, comme 
avés ouy , les pouvres gens de villaige n'en 
firent pas moins selon leur puissance et encor 
plus ; car les aulcuns villaiges du Vaul estoient 
toutte la nuyt sans dormir ne reposer, en 
faisant procession parmi leurs fins, et en 
cheminant trouvoient en aulcuns lieux les 
groz glaiçons pendant aux vignes. Mais Dieu, 
qui est le par dessus , y monstra son miracle, 
et vint la chose mieulx qu'on n'estimoit. Son 
sainct nom en soit loué et bénit. Amen. 

Vous avés par cy devant ouy la stérilité 
du temps et comment , depuis le jour de la 
chandelleur, dernier passé, en jusques au 
jour sainct Clément , second jour de may , 
ne cheut pluye ne rosée: de quoy la terre 
en fut en rien trempée ne adoulcie , si non 
tousjours , durant ce temps , trop grant chal- 
leur , comme il fist en mars et en la mitte 
d'apvril , ou trop grand froideur et aspre 



gellée , comme il fist en Paultre mitte d'ap- 
vril , jusques à ce présent jour sainct Clément, 
auquel jour , pour ceste année, fut le premier 
jour des grandes litanies qu'on dit les roga- 
tions ou les grandes croix , et que ceulx de 
la cité vont à ce jour sur le mont S* Quentin. 
Mais ainsy comme il pleut à Dieu, tout ainsy 
que ladicte procession vint en l'isle du pont 
des Morts, il se mist à pleuvoir d'une très 
bonne sorte et de bonne chaulde pluye. Et 
neantmoins les terres n'en furent pas encor 
assés trempées jusques au douziesme jour 
dudit mois qu'il pleut à voulunté , et fist ung 
très grant bien à ce qui estoit demoré de la 
gellée , laquelle , peu devant, a voit esté fort 
aspre et dure , comme avés oy ; car , par 
icelle froidure et haie , rien ne povoit croistre 
ne venir à bien. 

En icelle procession des rogations furent 
la plus part des josnes seigneurs de la cité , 
tout armés et bien en point et tout de pied, 
lesquelz avoient prié plusieurs josnes gens 
pour leur tenir compaignie , jusques au nom- 
bre de trois cents , bien acoustrés et bien en 
point, et, en belle ordonnance, entrèrent en 
Mets tout ainsy que icelle pluie acomençoit: 
et, en telle ordonnance et encor mieulx, , 
furent l^piaicredi à Bloureus. Item, à icelle 
procession et premier jour des rogations, 
Ton fut en la neuve chappelle que messire 
Claude Baudoiche avoit de nouviaul fait faire 
à Mollin , et fut la première fois que jamais 
ladicte procession y avoit esté. Et selon que 
ladicte procession se avoit partie et bougée 
de Mets bien matin , jamais ne la vis si taird 
retourner ; car alors que l'on chantoit l'évan- 
gile à Sainct Gergonne, l'orolouge sonnoit 
une heure après midi. 

Aussy en celluy meisme temps, fut con- 
clud et passé et aussy acomencé de faire 
une neufve église à S 10 Bairbe aux champs, 
et fut mairchandé à la faire plus grande, 
plus magpificque et en aultre lieu qu'elle 
n'estoit par devant. Et dès incontinent l'on 
y acomençait à ouvrer, et furent, pour cel- 
le saison , partie des fondemens faits : et en 
fut prinse la forme sur l'église de Nostre 
Dame des Carmes à Mets. 

En ce temps, les processions se conti- 
nuoient encor tous les jours, et tellement 
que, bientost après , se assemblèrent les hom- 
mes , femmes et enflans de vingt quatre vil- 

laiges du Hault Chemin, c'est assavoir, en 
prenant depuis la rivière de Muzefle et en 
allant par Saincte Bairbe, Oyxey, Sainct 
Aignel et eh tirant droit à Maigney. Et es- 
toient grant nombre de gens et la plus gros- 
se procession que Ton eust encor veue, et 
qui se tindrent en plus belle ordonnance; 
car, au premier front et tout devant , estoient 
de chascun villaige deux torches , allant deux 
à deux : et après, en tel ordre, de chas- 
cun villaige, deux croix ou gonfanons, et 
après venoient tous les prestres et clercs , ma- 
gistère et aultres , qui sçavoient le chant de 
l'église , en belle ordonnance, deux à deux, 
revestus en habits et portant fiertés et reli- 
quaires : après, venoient tous les josnes gair- 
sons, depuis l'eaige de six ou de sept ans 
jusques quinze , seize ou dix huict ans , tous 
en bel ordre, deux à deux, tenant chascun 
ung rains de verdeur en leurs mains : après 
iceulx , venoient en tel ordre touttes les jos- 
nes fillettes de paireille eaige, tenant chas- 
cune ung cierge de cire en leurs mains ; et 
après , venoient les hommes , et après , les 
femmes, touttes en telle ordonnance, deux 
à deux, que l'ung ne passoit l'aultre. Et 
entrait celle procession en Mets par la porte 
aux Allemans , en montant à mont Fourne- 
rue, et s'en vinrent à la grant église, tel- 
lement que quant les premiers entroient au 
grant moustier, les derniers estoient encor 
au dehors de la porte aux Allemans, et les 
faisoit moult biaul veoir. 

En ce meisme temps, le mairdi des Tes- 
tes de Penthecouste, lut une procession 
generalle, ordonuée de messeigneurs les ad- 
ministrateurs de Feglise avec messeigneurs de 
justice, en laquelle procession furent donnés 
quarante jours de pardon à tous ceulx et 
celles qui dévotement iroient à ladicte pro- 
cession. Et fut Tune des belles que Ton eust 
veue de loing temps; car tous les prestres 
de Mets, josnes et vieulx, y furent com- 
mandés , sur ung marc d'argent , s'ilz n'cs- 
toient tant impotens qu'ilz ne puissent aller; 
et fut faicte en ung jour des quaitre temps 
que Ton junoit. Ladicte procession partit 
de la grant église et s'en allait à S 1 Vincent 
oultre Muzelle , et de là à Nostre Dame des 
Carmes, puis retournairent à ladicte grant 
église, à laquelle fut dicte la grant messe 
moult triumphamment. 

Au lundi devant, première feste de Pen- 
thecouste, fut jué en la place en Chambre 
le jeu et histoire de la saincte hostie, laquel- 
le est aujourd'hui à Sainct Mairy de Paris ; 
et fut ung mistere fort biaul et bien jué et 
les secrets moult bien faicts. Puis, au lun* 
demain, qui fut le mairdi, fut jué au meis- 
me lieu ung biaul miraicle de S* Nicollais 
du Bar, et fut pareillement très bien jué et 
au plaisir de touttes gens. Au lundemain, 
qui fut le maicredi , devoit encor estre jué 
en ce lieu une très belle histoire et chose 
morale de la Malvaise langue ; mais , pour 
la procession qui à ce jour se fit, comme 
dit est devant, et aussy pour le jeusne, Ton 
ne jouait point pour ledit jour , jusques à 
diemanche après qu'on dit le royal dieman- 
che. Et aussy pour ce jour de maicredi , il 
pleut et tonnait très bien, et fut celle pluye 
très bonne pour le bien de terre. Et fut ce 
mystère et histoire morale joué, le dieman- 
che audit lieu en Chambre, auquel estoient 
•faitz de moult subtils et excellens secretz, 
et fut belle chose à veoir et digne de mé- 
moire. Et je , l'escripvain , le sçay au vray , 
car j'estoie Pung des gouverneurs et conduc- 
teurs de tous lesdits trois jeux et y levai la 
somme de trente trois francs pour les hours , 
au proffit desdits jueurs. 

En ce temps , le dernier jour de may, fut 
Ysabellin , ma femme , accouchée d'une fille 
qui, aux saincts fonts de baptesme, fut appel- 
lée Pauline, et eult les premiers fonts de 
penthecouste ; mais au lundemain , premier 
jour de jung , morut l'enflant r de quoy je 
fus bien courroucé et dollent. 

Au commencement du mois de jung, le 
feu se mist en une servoiserie que la cité 
avoit sur les mollins, et de plein jour, et 
y eult grant dopmaige. 

Durant ce temps, se desmenoit à la cité 
de Mets joyeuse vie. Et quoy que les vivres 
fussent aulcunement chiers, jay pour ce ne 
se laissait à faire de grans convives et fes- 
tes , entre lesquelx , par ung diemanche , 
dernier jour de jullet, par l'invention de 
moy , l'escripvain de ces présentes , fut faicte 
une feste par les voisins de la pierre bour- 
deresse de derrière Sainct Jaicques, acom- 
paigniés de aulcuns des chainoines de S 1 
Salveur. Laquelle feste Tut , durant quaitre 
jours, la plus triumphante et la plus gor- 

gieuse que jamais homme vist faire en la 
paroische 5 car, à celluy jour, estoit la dé- 
dicace de l'église parochiale de S 1 Jaicques , 
auquel jour, furent tous les compaignons, 
femmes et hommes , d'icelle feste à la grant 
messe, et avec leurs enseignes lurent tous 
les premiers, l'ung après l'aultre à l'offran- 
de , durant laquelle jouoient menestrés , 
trompettes et tambourins, qui estoit une 
chose très joyeuse à ouyr et plaisante à 
veoir. Puis , au retour de l'église , lut le dis- 
ner chez Rollin, le cuisinier, auquel ne fail- 
loit rien que tous ne furent bien servis et 
plantureusement. Et après les graices à Dieu 
rendues , chascun en ordre , tenant sa femme 
par le bras , furent encor avec les menestrés 
menés à la pierre bourderesse , devant ma 
maison, là où maistre Petit Jehan, le chair- 
pentier de la grande église et de la cité, 
avoit planté par engien l'ung des biaulx 
rains et haults qui jamais fust en Mets , des- 
sus lequel y avoit en ung grant pennon en 
peinture les imaiges de Sainct Jaicques et 
Sainct Christofe ; et estoit ce may bien ri- 
chement acoustré tout du long, auprès du- 
quel estoit le biaul hours pour le menestré 
et tambourin, paré de mays et de riches 
tapisseries. Pareillement, toutte la rue entiè- 
rement et d'ung costé et d'aultre estoit toutte 
parée de mays et de tapisseries; et y avoit 
quaitre portes faictes à quaitre airchetz aux 
quaitre rues d'icelluy quairfort. 

Or, pour vous donner à entendre comment 
se conduirent les danses , vous devés sçavoir 
que , le jour devant , lurent par les compai- 
gnons escripts en petittes cedulles les noms 
d'ung chascun, et icelles cedulles mises en 
ung chappiaul et tirées par ung enflant ; et 
la première venue fut mon nom : parquoy 
je fus le roy de la feste, et pour celle raison 
donnai à ma femme la première danse, et 
tous les aultres ensuyvant , ainsy que leurs 
noms estoicnt venus. Et à icelle feste se trou- 
va tant de gens qu'il fut dit que à la pre- 
mière danse y avoit bien cinq cents et cin- 
quante personnes dansant 5 et tenoit la danse 
depuis la maison seig r Thiebault le Gournais 
en jusques à la court Sainct Martin, et de 
"Taultre partie en croix toutte la rue pleine, 
et y avoit tant de monde que Ton ne se y 
pouvoit tourner : et brief ce fut la plus 
belle et joyeuse feste qui de loing temps fust 



13. <** 

faicte en Mets. Car, par l'espace de quaitre 
jours que celle feste durait, furent faictes 
plusieurs joyeusetés et dansoient josnes et 
vieulx de joie et de toutte leur puissance : 
et meismement dansoit ung notauble person- 
naige, eaigié de quaitre vingt ans, nommé 
Martin Dinguenhem , clerc juré de messei- 
gneurs les sept de la guerre, lequel estoit 
d'icelle feste, et pareillement plusieurs aul- 
tres causy de son eaige. Et fusmes tous, au 
lundemain, femmes et hommes, avec les 
tambourins de Suisse, quérir le may oultre 
en voye delà le pont Thieffroy, et en belle 
ordre rentrer par le pont des Morts ; puis 
resaillir par la porte S* Thiebault et rentrer 
par la porte Champenoize , et n'y eult si viez 
en la feste que tous n'y furent. Et au lun- 
demain, moy, comme roy d'icelle feste, leur 
fis ung escu d'avantaige pour aller en l'es- 
tuve, là où furent tous, grans et petits, et 
menés avec les menestrés et tambourins. Et 
brief, celle feste fut Tune des belles qui de 
loing temps fust faicte en Mets et la plus 
joyeusement. 

En ces meismes jours avint ung inconvé- 
nient en Mets de quaitre maisons qui cheu- 
rent de fond en fond en la Haulte Salnerie 
dessus le mur et assés près des retraits des 
Cordelliers , lesquelles estaient faictes et fon- 
dées dessus les viez murs de la vieille cité : 
parquoy ladicte rue s'appelle Dessus le mur, 
et ainsi il se trouva ; car, en faisant les fon- 
demens d'icelles maisons , l'on trouva iceulx 
viez murs qui se acomençoient depuis la ri- 
vière de Mezelle , en montant à mont devers 
le grenier de la ville, en tirant à porte Me- 
zelle droit en ce lieu dessus le mur et en 
descendant Salnerie , tout parmi Porsaillis et 
Woyezineuf , droit à l'église de S 1 Martin et 
à la chaippelle du prey; et ainsi se partoit 
la vieille cité. Et affîn que chascun saiche 
et cognoisse comment icelle noble cité fut 
premièrement faicte et de nobles gens cons- 
truicte et fondée, comme je l'ai mis à Tac- 
comencement de ce présent livre , là où j'ai 
parlé de la fondation d'icelle, bien se trouva 
en cerchant les fondemens desdictes quaitre 
maisons ; car alors fut cerchié si parfond que 
l'on trouva le fond , et encor en aulcuns lieux 
fut cayvé plus bais que iceulx fondemens. 
Parquoy fut trouvé, comme j'ai dit devant, 
la grant magnificence de celle édification et 

première fondation ; car dessoubz iceulx fon- 
demcns furent trouvées de grosses pierres de 
taille , plattes et carrées , esquelles y avoit 
figures et imaiges d'hommes et de femmes, 
eslevées et entaillées; et estoient leurs cor- 
saige et façon avec leurs habits de diverse 
sorte et manière, et portoient par figure les 
plusieurs d'icelles imaiges aulcune chose en 
leurs mains de diverse forme et semblance. 
Et avec ce, tout autour d'icelles imaiges 
estoient plusieurs anciennes lettres romaines 
escriptes, lesquelles nul ne povoit lire pour 
leur ancienneté, et n'y avoit causy homme 
qui sceust entendre que icelles lettres voul- 
aient dire ne signifier. Et estoient icelles 
grosses pierres carrées mises et esseutes Tune 
après l'aultre, tout du plat, sans mortier, 
tout du long par dessoubz iceulx fondemens 
en manière de brossement; et estoient tout- 
tes les devantdictes imaiges ainsi figurées ès 
pierres , comme dit est , tournées ce que des- 
sus, dessoubz, c'est assavoir, la face et le 
visaige contre la terre, et puis estoient les 
murs fondés dessus. Mais d'icelles imaiges en 
furent la pluspart prinses et levées , et mises 
et empées et en murées ès murs desdictes 
maisons, par devant, comme encor aujour- 
dhui se monstre. Et fut alors veu que par 
dessoubz les aultres maisons , tout ainsi que 
se contenoit ladicte vieille muraille et cloe- 
son de la vieille cité, et tout du long, sont 
et reposent paireilles imaiges et figures de di- 
verses sortes. Et qui cercheroit , Ton les trou- 
verait, comme il se monstre en Ànglemur, 
là où plusieurs ont esté trouvées qui sont 
empées et essutes en ce lieu en la muraille 
de la ville. 

Le mairdi devant la nativité nostre dame, 
et durant la foire de Francquefort , à laquelle 
alors y avoit plusieurs mairchants de Mets, 
ung comte d' Allemaigne , nommé Philippe 
Schluchterer, duquel , par cy devant , vous ai 
desjay parlé , envoiait déifier la cité , à la 
requeste du devantdit Pierre Burtal, cy de- 
vant nommé, qui demandoit à avoir «part en 
ung mollin auprès Valliere, et au nom du- 
quel , en Tan devant , fut desjay prinse , rob- 
bée et ruée jus la meilleure partie de la 
marchandise d'iceulx mairchants de Mets, 
en retournant de ladicte foire, comme cy 
devant vous avés ouy : et avoit celluy Phi- 
lippe acheté le droit dudit Pierre Burtal. 

Aussi durant celle foire, furent aussi rués 
jus et arrestés les draps et aultres marchan- 
dises des mairchants de Sainct Nicollas : et lut 
ce fait par ung seigneur d' Allemaigne , lequel 
avoit deffié le duc de Loraine, pource que, 
à tort et sans cause, il avoit esté arresté, 
à la ville de Morhange , et y avoit esté près 
d'ung an , allant par la ville sur sa foy. Et 
perdirent iceulx mairchants de Sainct Nicollas 
touttes leurs marchandises qui montaient à 
moult grant finance. 

La vendange de ceste année hit belle et 
bonne et la meilleure, comme je croy, pour 
le pais de Mets qu'il en y eult point depuis 
quarante ans devant ; et eult on plus de vin 
et meilleur que on n'esperoit : car de ceste 
année de miraicle, et especiallement des vins, 
le pays de Mets en fut enrichi et tout plein 
d'argent, pourtant que alors en France les 
chemins estoient cloz et n'en yssoit nul vivre, 
à cause des grans guerres : parquoy les mair- 
chants du païs bais de Flandres, de Picardie? 
de Henault, d 1 Allemaigne , du pays d'Ar- 
dennes et de plusieurs aultres païs venoient 
à grande routte , durant* la vendange , au 
vaultfcde Mets, et achetoient les vins tout 
chaults, venant de la cuve et qui n'estoient 
encor ressus; et en donnoient onze et douze 
francs de la cowe, ce que, peu devant leur 
venue, on avoit pour huict francs et pour 
cent solz : et menoient iceulx vins ainsy 
chaults aux Anglois , tenant alors le siège 
devant Tournay, et les vendoient ce qu'ilz 
voulloient. Et dès incontinent après la ven- 
dange, furent lesdits vins remontés de prix; 
car, par la grant suite d'iceulx mairchants, 
ilz furent mis à treize, quatorze et quinze 
francs. Et faisoient le plus biaul payement 
que jamais homme vist, c'est assavoir, de 
florins d'or, escus nobles et angellotz. Puis 
tantost après, entre la noel et chandelleur, 
l'on ne vouloit monstrer nul d'iceulx vins 
aux mairchants, pour huict florins de Mets : 
parquoy iceulx mairchants , voyant que tous 
les jours ilz remontoient , vinrent à chairgier 
en Mets et enmenairent plusieurs tonniaulx. 
Mais dès incontinent que les seigneurs et 
gouverneurs de la chose publicque de la cité 
en furent advertis, ilz mirent l'yssue de la 
porte à cinquante solz, et encor, pour ce, 
n'y laissoient le venir : de quoy le vin se 
remontait à Mets et fut mis à douze deniers 

la quairte. Et neantmoins .que touttes choses 
fussent chieres, comme dit est, si ne vis je 
en ma vie autant de josnes gens en une 
année se marier, comme ilz firent en ceste 
présente année : et ne véoit on que nopces 
de toutte part, et en estoit cause la planté 
d'argent qui venoit pour iceulx vins. 

Aussy durant ces jours, le seigneur François 
le Gournais, chevalier, fut, au nom du conseil 
de la cité, çnvoié à une journée qui se devoit 
tenir pour le fait du devantdit Philippe Sch- 
luchterer et de Pierre Burtal ; et fut ledit sei- 
gneur bien acompaignié des soldoieurs et 
aultres , mais Ton ne fist rien. 

Durant le temps que l'abbaye de Sainct 
Arnoult devant Metz estoit en desbat ne 
n'estoit encor point à ce jour l'accort fait, y 
eult ung moine d'icelle abbaye, alors prieur 
et demourant à La Celle en Allemaigne , lequel 
estoit noble et du lignaige de Haussonville , 
celluy prieur de La Celle cuydoit venir et 
entrer, soubz cautelle et parollc deceptive, 
audit Sainct Arnoult, pour y prendre posses- 
sion pour le devantdit Jehan de Loraine, 
evesque de Mets, et avoit amené avec luy 
ung notaire de Nomeney et deux tesm#ings. 
Mais l'on s'aperceut de leur fait 5 et y fut causy 
tué ledit moine et les tesmoings aussy par les 
gairdes qui gairdoient la porte. Et furent 
loing temps lesdits de S* Arnoult en grant 
doubtc et crainte, comme j'ai dit devant; 
car plusieurs de Loraine , durant ce temps , 
cuidairent entrer en ladicte abbaye pour y 
prendre possession : parquoy y fut , au nom de 
la cité', mise bonne gairde d'arboulletriers et 
collevriniers qui . gairdoient de nuyt et de 
jour; mais après plusieurs jours, s'en fist la 
paix , comme cy devant ait esté dit. 

En cest hyver, environ le noel, molrut en 
l'hostel de la ville ung des bourgeois de Mets, 
luy estant en prison , qui se nommoit Jaico- 
min de Moyeuvre , lequel , en son temps , 
estoit estimé pour l'ung des riches bourgeois 
de la cité, et avoit servi la cité comme 
maistre gouverneur et récepteur des deniers 
de la maison des lombairs dessus le mur et 
auprès des Cordelliers, en laquelle maison 
se prestoit argent à monte à qui en voulloit 
et au proffit de la ville. Celluy Jaicomin fiit 
aussy par moult loing temps sergent des 
trese: et luy, estant sergent , fut trouvé qu'il 
avoit mal rendu compte des argents receus 



ausdits lombairs: parquoy il lut prins et mis 
en prison et fut jugié à grosse amende. Et 
luy, estant dehors prison, en voult plaidoier 
et en appela ; mais il fut de rechief prins et 
après plusieurs enquestes , il fut condampné 
par sentence définitive d'estre en prison per- 
pétuellement en pain et en yaue , comme cy 
devant en ung aultre lieu ait esté dit, là 
où j'ai parlé de sa prinse ; et y fut ledit Jai- 
comin jusques à çeste présente année qu'il 
morut et fut mené à Sainct Lqys. 

Et à celle occasion , dès le jour qu'il fut 
prins, furent lesdits lombairds abaitus et effa- 
cés, ne n'y prestait on plus argent depuis: 
de quoy maintes poures gens furent courrou- 
cés ; car ce leur estoit moult grant plaisir de 
tousjours trouver argent à leur grant néces- 
sité , pource que l'on ne prenoit sus chascune 
livre de gaing qui vaulsit le dire grant mercy. 
Mais les frères de l'Observance preschoient 
que c'estoit usure, et pour ce furent deffaitz, 
avec l'occasion que y donnait le devantdit 
Jaicomin. 

1514. 

L'an mil v c et xiv, qui fut en la vingt neuf- 
viesme de Maximilian , en son royaulme des 
Romains, fut alors fait, créé et essus pour 
maistre 'eschevin de la cité de Mets , messire 
Michel Chaverson. Et estoit en présence le 
devantdit Jehan Baudoche, maistre eschevin 
de l'année passée, lequel alors estoit bien 
joyeulx d'avoir sailli à son honneur de la 
chairge d'icelle office. Mais au lundemain, 
luy print une soubdaine malladie en manière 
d'ung cataire , de quoy il se alita et morut , 
le huictiesme jour après, qui fut le vingt 
neufvicsme jour de mars. Dieu luy pardoigne 
ses faultes. Car ce fut grand dopmaige de sa 
mort et eult ung grant plaint pour ce qu'il 
estoit biaul personnaige , en sa force et jos- 
nesse, et avec ce vaillant aux armes et hardy: 
aussy il estoit estrait de grant sang, de la 
race de la Marche, nepveul à monseigneur 
de Liège et à messire Robert de la Marche. 

Es festes de la pentecouste en suivant , fut 
jué en Mets au pied des degrez de Chambre , 
le mistere de la patienee de Job , et y faisoit 
moult biaul. Et à icelluy meisme jour, du 
matin , vint en Mets une moult belle et ho- 
norable procession de treize villaiges entre 
deux yawes. Et estoient tous les josnes enflans 

mis cincq à cincq en une moult belle ordon- 
nance, c'est assavoir, quailre gaîrsons et une 
josne fillette entre deux , laquelle portoit 
ung cierge en sa main , et , en telle ordon- 
nance, cntrairent en Mets et s'en allèrent 
jusques à Nostre Dame des Carmes. La belle 
dame les pregne en gré. Paireillement se firent 
encor plusieurs aultres belles processions en 
regraciant Dieu de Tannée preceldente , et en 
luy priant que de Tad venir les veuille aider 
et préserver aux champs et à la ville. Aussy 
en cestedicte année 9 le diemanchc après la 
translation sainct Nicollas , fut tenu le chap- 
pistre aux frères proischeurs , auquel se trou- 
vèrent plusieurs notables docteurs et de di- 
verses nations; et leur fist on ung moult 
biaul recueil, de quoy ilz se tenoient très 
contens, car les seigneurs et la bourgeoisie 
leur firent de grans biens. 

En celledicte année , au mois d'aoust , fut 
né ung enflant en la ville de Grigy , qui est 
de la paroische de Sainct Eukairc de Mets 9 
lequel enflant avoit une teste gemelle, car 
il avoit la face devant et derrière et la plus, 
laide figure que Dieu fist oneque , et en Tune 
ficelle face n'avoit point de bouche. Ceste 
figure n'avoit que ung corps ny n'avoit que 
deux jambes et deux bras, mais il avoit 
quatre mains, et estoient tournés le dos des 
mains Tune contre l'aultre. Neantmoins il fut 
baptisé en la paille par la sage femme , et le 
curé de Sainct Eukaire le confirmait, et puis 
molrut. 

Le seiziesme jour d'aoust , fut paix criée , 
annonciée et publiée à son de trompe et 
de clairon sur la pierre de marbre du pal- 
lais royal de Paris , entre très crestien roy , 
Loys, douziesme de ce nom, et le très noble 
roy, Henry d'Angleterre. Et en celle paix 
taisant entre les deux roys, le roy Henry 
voulloit que le devantdit Loys , roy des Fran- 
çois , luy livraist ou envoiaist ung noble hom- 
me , nommé Richaird , duc de la duché de 
Suffort en Angleterre , lequel communément 
on appelloit la Blanche rose ; car il le haïs- 
soit à mort, pource que celluy duc Suffort 
se disoit estre roy et le vray héritier d'An- 
gleterre. Aussy estoit il , comme on disoit ; 
mais il en estoit à force dejecté et ne se eust 
osé trouver en sa duchié et en tout le roy- 
aulme, ains s'estoit depuis ce temps tous- 
jours tenu en France , et Favoit le roy Loys 

soubtenu, touttes les devandictes guerres 
durant 5 et avec ce luy donnoit grosse pen- 
sion annuelle et se parforçoit de le remettre 
paisible en Angleterre. Toultesfois, selon 
Taccord et le traicté de paix dernièrement 
fiait , le noble duc fut mis hors du royaul- 
me de France, mais non pas qu'il n'eust 
tousjours sa pension. Et fut alors envoié en 
la cité de Mets ; et en la compaignie de en- 
viron soixante chevaulx y entra le samedi, 
second jour de septembre , et fut logé à la 
court Sainct Martin :. et ceulx de la gairde 
du duc de Lorainc, avec aulcuns gentilz 
hommes qui l'avoient amené et conduit, 
furent logés à l'hostel à l'Ange. Et fut dit 
que le conseil ne luy avoit pas du premier 
copt donné de tout response à sa guise pour 
le soubtenir 5 ce qui estoit bien de raison à 
faire de avoir advis sur ce , de peur de des- 
plaire à l'empereur. Touttesfois le roy Loys 
priait aux seigneurs et gouverneurs de la 
cité qu'il fust receu et soubtenu ; et, à sa 
requeste et prière, il fut fait. Et alors fist 
on cerchier des maisons par la cité qui fus- 
sent à vendre ou à louer, pour luy tenir; 
mais il n'en Ait point trouvé selon son estât : 
parquoy , au bout de trois jours , luy fut 
preste la maison en Passe temps, appar- 
tenant à seigneur Claude Baudoiche, che- 
valier. Et, à sa venue qu'il entrait en Mets, 
la cité fist présent audit seigneur de deux 
demi cowes de vin, l'une rouge et l'aultre 
clairet et de vingt quartes d'avoine ; et fut 
ledit seigneur moult longuement en la cité , 
comme cy après il serait dit. 

Aussy, durant ce temps, pource que la 
paix estoit criée en France, comme dit est, 
l'on ne véoit journellement que passer et 
repasser lansquenetz et gens de pied qui re- 
tournoient en leur pais et avoient force mon- 
noye : de quoy les hostes et les filles de 
Mets en eurent leur pairt. Et eulx revenus 
au païs , fut dit que l'empereur en fist des- 
peschier une partie, les ungs pendus, aul- 
tres noyés , ou tranchier la teste , pource 
que , sans congié , ilz avoient servi contre 
luy. 

Le cinquiesmejour du mois d'octobre , ledit 
Philippe Schluchterer , celluy lairon qui se 
disoit noble , avoit assemblé ung nombre de 
malvais gaîrsons jusques à trois cens che- 
vaulx et cent piétons, tous gens de sorte et 

malvais gairsons, lesquelx n'avoient gaiges 
ne deniers , si non à leur advcnture. Et avec 
cette chamaille vint, au jour devantdit, 
celluy Philippe arriver au Hault chemin , sur 
la terre de Mets ; et , de prime venue , ont 
eu boutté les feux en cinq ou en six vil- 
iaiges, et enmenairent bucfz, vaichcs, che- 
vaulx et brebis , avec aulcuns prisonniers ; 
mais ilz les laissèrent tous r'aller , de peur 
de la suite qui leur fut faicte. Et pour vous 
desclairer quelle chose ilz firent, premier 
vinrent arriver à Silley et là ont eu boutté 
le feu; touttesfois bien vistement ilz font 
eu resteinct, pource qu'il leur fut dit que 
icclle ville est et appartient à la seigneurie 
de l'abbesse de Neufmoustîer. De ce lieu 
vinrent à Maizeroy en laquelle ville ont brul- 
lé onze que granges que maisons qui alors 
estoient pleines de bief, de foin , et d'avoine 
et de plusieurs aultres biens ; de quoy ce fut 
pitié et dopmaige. Puis de là se ont tirés 
à Puxe, en laquelle ilz ont brullé deux 
grainges et deux maisons ; après , sont al- 
lés à Oyxey, et là brullairent cinq que 
grainges que maisons ; d'illec vinrent arriver 
à Colligney et y firent grant dopmaige, car 
ilz y brullairent vingt huict que grainges 
que maisons : item , en la .ville de Mon , 
quaitre que grainges que maisons. Et ce 
fait, les nouvelles en vinrent incontinent à 
Mets, et fut sonnée la grosse cloche qu'on 
dit Mcutte : et fut incontinent le peuple as- 
semblé et mis ensemble avec aulcuns chiefz 
de seigneurs qui à ceste affaire furent com- 
mis ; et furent une belle compaignie, et avec 
eulx fut menée de bonne artillerie. Mais ce 
fut trop tairt, car ilz estoient desjay par- 
tis ; et , en s'enfuyant , avoient rompu les 
ponts, telz comme à Domangeville et aul- 
tres. Et qui leur eust donné la chasse, je 
croy que la cité y eust eu honneur ; mais 
Ton ne se y osait fier , pource que alors es- 
toient plusieurs de leurs gens à Boullay et 
n'en sçavoit on le nombre 5 et avec ce es- 
toient les Lorains ensemble et en armes, 
parquoy l'on se doubtoit de trahison. Tout- 
tesfois qui eust esté certain de leur affaire, 
Ton eust gaignié ung biaul buttin ; car iceulx 
lairons estoient si très lasses du travail qu'ilz 
n'en povoient plus , et leur fut force de aban- 
donner leur proye , bestes et gens et aultres 
choses. 



Celluy vicillairt Pierre Burtal se tenoit 
aulcune fois à Fourparch , au chaisteaul du 
comte de Linange , puis en ung lieu , puis 
en ung aultre, comme ung homme abandonné 
de tous ses parens et amis. Et fut alors passé 
entre eulx une institution et ordonnance assés 
estrange et nouvelle ; car alors ilz ont mandé 
en la chambre des trese plusieurs et la plus 
part des bourgeois de la cité ausquelx fut dit 
et commandé qu'ilz fussent prests et armés de- 
dans ung brief jour qui leur fut dit et nommé, 
ou qu'ilz eussent homme à leurs gaiges et 
despens pour y servir en leur plaice, c'est 
assavoir, chascun selon sa puissance. Car à 
aulcuns fut ordonné de y estre en personne 
ou de y comettre ung homme suffisant ; et 
à d'aultres ne fut donné en chairge que de 
deux à deux faire ung homme, ou de trois 
à trois , affin que chascun servist selon qu'il 
estoit riche et aysié de biens. Cela dit en 
pleine chambre, aulcuns ont respondu d'une 
façon et les aultres d'une aultre, et y eult 
de la murmure biaucopt. Touttesfois, en- 
viron au bout de quinze jours, chascun fut 
arrière mandé de se trouver en justice pour 
donner response. Et eulx venus, fut de- 
mandé à tous , Tung après l'aultre , quelle 
chose chascun voulloit faire de sa pleine 
vollunté : de quoy il y eult arrière response 
de diverse sorte ; car les plusieurs estoient 
différant de ce faire, disant qu'ilz paioient 
assés de malletoste pour avoir gens d'airmes , 
sans ce que eulx meismes y allaissent. Cela 
dit , on les mist tous en la chambre des com- 
tes, et puis, l'ung après l'aultre, l'on les 
fist venir en la chambre des trese, affin de 
mieulx ouyr leur oppinîon : et portoit la 
parolle le seigneur François le Gournais, 
chevalier. Et quant l'on eult tout oy les op- 
pinions, on les renvoiait jusques à ung aul- 
tre jour après , qu'ilz furent de rechief tous 
mandés en la chambre des sept de la guer- 
re, auquel lieu, ledit messire François le 
Gournais, au nom de tout le conseil, fist 
une belle hairangue , en remerciant ceulx 
qui avoient heu bonne vollunté, et au con- 
traire en lairdant les rebelles et reflusans. 
Et fut la conclusion telle que, pour l'heure, 
l'on avoit trouvé assés gens d'armes et que 
chascun demouraist en paix. De ces parol- 
les furent bien joyeulx les aulcuns ; mais à 
moy , l'escripvain , n'en chailloit ; car je es- 

toie desjay pourven de mon cas et me es- 
toit tout ung. 

Le jour de la conversion sainct Paul , qui 
fut le jeudi , vingt cinquiesme jour de janvier, 
lut sacré et enoinct de la saincte onction 
Françoys, premier du nom, roy de France. 
Et à ce coronnement y eult plusieurs des no- 
bles seigneurs de la cité de Mets qui furent 
faits chevaliers. 

Au meisme temps , c'est assavoir en acom- 
mençant dès le mois d'octobre, novembre, 
décembre et une partie de janvier, lo sei- 
gneur Robert de la Marche et ses gens , tout 
ce temps durant , faisoicnt plusieurs malz et 
^rans dopmaiges en plusieurs lieux , c'est 
assavoir, de courre , prendre et piller et ro- 
ber les pouvres gens et destrousser les bons 
mairchants, et principallement autour de 
Thionville. Et de fait, furent par luy ran- 
çonnés ceulx de la ville de Richemont, et 
paiairent trois cents francs, ne jay pour ce 
ne forent assurés. Et avoient iceulx de Flor- 
hange avec eulx en garnison plusieurs Alba- 
nois qui estoient pires que Sarrasins et fai- 
soient des malz sans nombre. 

Oravint que, durant ce temps, le samedi 
après la s* Lucie , seiziesme jour du mois 
de décembre , le prédit seigneur Robert, 



lequel , comme dit est, avoit tant fait de 
mal à ceulx de Thionville et à leurs subgectz , 
faisoit encor tous les jours , tellement que 
•«dits de Thionville ne osoient bouger ne 
aiUir dehors de leurs portes, jay ce que 
alors en ladicte Thionville y avoit grant gar- 
nison, mais à ladicte Florhange, qui appar- 
ient audit seigneur Robert , et qui est à 
demi lieue de là , y avoit bien quaitre cents 
chevaulx-et plusieurs piétons, lesquelx , ledit 
J°ur seiziesme de décembre , vinrent à courir 
01 la ville de Mairange qui est de la pre- 
v °sté de Thionville. Et cuydoient prendre le 
bustier par emblée ou par assault, car de- 
tans n'y avoit alors que sept hommes , que 
j 0u $ ne fussent à Thionville en gairnison ; 
le *quelx se deffendirent tellement et de si 
Ifant couraige qu'ilz ne furent pas prins , si 
n °û deux poures anciens hommes qui n'a- 
ient sceu monter hault au clochier, comme 
68 aultres ; parquoy ilz furent prins et en- 
^enés. Mais premier ont boutté les feux au 
^llaiKe . tellement que sept maisons y furent 

paille et estrain autour d'icclle église et ont 
boutté le feu dedans, les cuydant par cela 
avoir et faire rendre ; mais virillement se 
dépendirent et ne les polrent avoir. Et tiront 
lesdits de Mairange plusieurs coptz de traitz 
de pouldre , entre lesquelx l'ung d'iceulx tres- 
perçait le cheval du capitaine de part en 
part, de la pierre d'une collevrine; et ung 
aultre tresperçait ung piéton qui se parforçoit 
de boutter le feu en sa maison et le tuait) 
et ainsi s'en retournairent lesdits de Florhange 
sans aultre chose faire pour celle fois. Mais 
le lundi après la sainct Sebastien, les gens 
dudit seigneur Robert vinrent arrière courir 
autour de Richemont et brullairent quaitre 
ou cinq villaiges ; et le mairdi après , la gair- 
nison de Thionville vinrent à rencontrer les- 
dits de Florhange et en tuairent dix ou douze, 
et en y eult plusieurs des blessés. Et fut ce 
fait entre Fontoy et Thionville : et aussi pai- 
reillement, en celle rencontre, ne l'eurent 
pas lesdits de Thionville tout d'avantaige ; 
car des leurs y demourairent cinq ou six en 
la plaice. 

En celle année, avoit esté deffendu, au 
nom de l'empereur, à tous mairchans et aul- 
tres de non mener nulz chevaulx en France 
pour vendre, et que tous ceulx qui seroient 
trouvés , venant de ces pays , fussent prins , 
saisis et buttinés. Parquoy, en celle année, 
devers la pentecouste , y avoit eu ung josne 
compaignon allemant qui aultrefois avoit esté 
serviteur à messire François le Gournais , che- 
valier, nommé Jehan Lallemant, lequel, peu 
devant, estoit parti de Mets pour aulcune 
rigueur et courroux , et se estoit allé mettre 
avec aulcun des alliés du devantdit Pierre 
Burtal, pour et aflin de nuyre à la cité 5 et 
tellement que , environ ledit jour de pente- 
couste, dairien passé, se trouvait ledit Je- 
han , acompaignié de plusieurs aultres, devers 
le ponton ou le baireque de Joiey, et en ce 
lieu ont rencontré ung couple ou deux de 
chevaulx <, appartenant à ung mairchant de 
Mets, nommé Jehan Dollixey, et à plusieurs 
aultres, lesquelx chevaulx furent par ledit 
Jehan et ses consors prins, arrestés, et , maul- 
gré en eussent, tous les serviteurs dudit 
Dollixey enmenes. Et n'y eult oneque sei- 
gneurs ny aultres, par tous les lieux où ilz 
passoient , meismement au pays de Mets, qui 
les osèrent arrester ny ne rescoure, de crainte 

de l'empereur, car ilz avoient espres man- 
dement de povoir faire ce qu'ilz faisoient. 
Depuis cela fait et la chose passée, celluy 
Jehan se repentit d'avoir consenti à ung tel 
fait ; et tellement que audit an , au mois de 
febvrier après venant , qui est le temps pré- 
sent, à la requeste et remonstrance de aul- 
cuns ses bien veuillans , s'en vint ledit Jehan 
rendre à Saincte Elisabeth , devant les portes 
de la cité , cuidant avoir sa paix , et là se 
tint une espaice de temps en franchise, pour- 
suivant son cas. Mais on luy fist une maigre 
response , tellement que le mercredi , quator- 
ziesme jour dudit mois , environ dix heures 
de nuit , s'en cuidoit ledit Jehan secrètement 
fuir et s'en aller. Or avoit il dit, comme le 
commun bruit courroit, que, si l'on ne fai- 
soit comme s'il le demandoit, il feroit plus 
de mal que jamais le devantdit Pierre Burtal 
n'avoit fait et menaçoit très fort. Parquoy, 
en celle nuit, fut espié par les arboulletriers 
et collevriniers de la ville, et, par le com- 
mandement de aulcuns leurs maistres, sept 
de la guerre , il fut rencontré sur les foussiés 
de la ville, tout devant le jcrdin de Dame 
Collette, appartenant au seigneur Regnault 
le Gournais , le josne , et là fut ledit Jehan 
assailli de toutte pairt, et non obstant sa 
bonne defifense, fut en ce lieu tué. Mais pre- 
mier en blessa plusieurs et se deffendit vail- 
lamment ; et le lendemin , tout au matin et 
presque devant le jour, fut envoié cerchier 
par les gaucheurs de l'hospital et porté en 
terre à Sainct Loys. De quoy grant mal advint 
depuis , comme ci après il serait dit. 

En la caresme ensuivant , l'on se doubtoit 
très fort en la cité de Mets et au pays au- 
tour. Et pour ce furent mandés en justice et 
devant messeigncurs les trese tous les mair- 
chants qui avoient acoustumé de aller à la 
foire à Francquefort : et à iceulx fut dit et 
remonstré qu'ilz se abstinssent de y aller, et 
que s'ilz y alloient, ilz feroient mal et se- 
roient en leur péril et fortune, ne la cité 
ne les en ayderoit en rien : et plusieurs 
aultres choses leur fut dit et remonstré. Ce 
non obstant celle crainte, la plus part d'iceulx 
mairchants y allaircnt, mais non pas par le 
droit chemin ; car les ungs tinrent ung pays 
et les aultres ung aultre. Entre lesquelx fu- 
rent quaitre compaignons d'iceulx mairchans 
de Mets, assés aventuriers et trop hardis, 

non craindant les ennemis , à leur retour, vin- 
rent à passer par devant la place où se tenoit 
le devandit Philippe Schluchterer qui avoit 
eu acheté la querelle dudit Pierre Burtal, 
et en celle meisme y estoit ledit Pierre. Et 
sans crainte passairent iceulx mairchants , de 
plein jour, et ne doubtoient rien pource 
qu'ilz estoient bien embastonnés de bonnes 
espées, d'arboullettes et de collevrines. Mais 
non obstant leur bonne gairde , ilz furent 
espiés et surprins sur le chemin, et de fait 
furent livrés par leurs propres guides en la 
main des ennemis, et furent prins, liés et 
détenus , et leur fut ostée toutte la finance 
qu'ilz avoient sur eulx , des drapz qu'ilz 
avoient vendus à Francquefort , réservé à î'ung 
d'iceulx , nommé Vaynel , le retondeur, lequel 
n'estoit pas trop riche : neantmoins il avoit 
sur luy environ soixante florins d'or qui ne 
furent point trouvés. Si fist ledit Vaynel com- 
position à eulx de se rançonner et dit que 
illec au pays avoit ung parent qui l'aideroit: 
si fut mis à quarante florins d'or de rançon; 
et ce fait, luy fut baillié congié de aller 
vers celluy parent par tel que les aultres ses 
compaignous demoureroient pour luy, comme 
ilz firent. Mais ne Ait gaire loing qu'il trou- 
vait sa rançon , car il l'avoit sur luy ; et par 
ceste manière fut quicte et délivré. À ung 
aultre son compaignon, qui estoit ung gentil 
ruste et grant jueur, fut donné congié ; car 
ilz furent bien advertis qu'il n'avoit rien et 
qu'il eust plus lost jué cent escus que de 
mettre six blancs en acquaist ; et estoit cel- 
luy filz à ung drappier, nommé Pierre Lalle- 
mant. Le tiers d'iceulx prisonniers se nom-* 
moit Baudesson de la Pierre Hardie : celluy 
disoit avoir ung oncle , frère à sa mere , qui 
demouroit en celluy pays. Et jay ce que ja- 



mais ilz ne se eussent veus, si l'envoiait il 
quérir ; et vint et demoura celluy oncle pour 
la somme de cinq cents francs , pour la ran- 
çon dudit Baudesson, son nepveul, en la 
main de son seigneur, et ledit son seigneur 
en demourait en la main dudit Philippe 
Schluchterer : et par ceste manière fut lai- 
ché ledit Baudesson , et se mirent au chemin, 
luy et ledit son oncle pour ensemble venir à 
Mets faire la rançon devantdicte. Mais cdluy 
Baudesson, ingrat et non recongnoissant la 
charité et bonté que celluy son oncle luy avoit 
faicte, le cuidait tromper et s'en cuidait fuir 

et le laissier en la trappe. Parquoy ledit son 
oncle , voyant la malvistié et l'ingratitude de 
son nepveul 9 s'en allait complaindre en jus- 
tice devant mcsseigneurs les trese jurés : et 
la chose bien cogneue, celluy Baudesson fut 
prins et mené en la maison de la ville jus- 
ques à ce que réellement et de fait , il eust 
délivré ledit son oncle de la peine en laquelle 
il l'avoit mis , puisque à sa requeste et prière 
il l'avoit empeschié : et fut ladicte rançon 
payée avant que jamais il fust mis à délivre 
ne lacbié des prisons de la ville. Et ainsi se 
monstre et apert la bonne justice qui se fait 
en Mets, autant aux grans comme aux pe- 
tits, et aux ennemis et fourains, comme aux 
princes et subgectz. Et au regaird du qua- 
triesme compaignon, nommé Jehan de Bousse, 
qui cstoit gentil ruste et homme de guerre, 
Ait mis à mille francs de rançon. Mais les 
seigneurs et recteurs de la cité ne voulrent 
point qu'il fust racheté , ains demourait moult 
longuement en prison ; de quoy c'estoit pitié 
et dopmaige. Touttefois depuis il fut délivré, 
ne sçay pas la manière comment. 

Durant ces jours et en la meisme année , 
Ton vint à faire voulter l'église paroischialle 
de Sainct Gorgonne, devant la grant église 
de Mets. Et en faisant les fondemens pour 
les bouttées d'icelle église, Ton y trouvait si 
grant multitude d'ossemens de gens morts et 
pourris que ce fut une chose merveilleuse. 
Et furent ces ossemens trouvés du costé de la 
maison Hainrequel, le mairchant, en une 
ruelle qui est entre ladicte maison et l'église; 
car en ce lieu , en terre, furent trouvées les 
testes entercellées les unes dessus les aultres , 
puis les aultres ossemens à l'avenant. Et 
croy, moy , que ès trois meilleures paroisches 
de la cité n'en y ait pas autant. Puis, après 
celle fousse, l'on trouvait encor une voulte 
sous terre, laquelle est toutte pleine d'aultres 
ossemens et en y ait sans nombre. Parquoy 
je croy que la place devant la grant église 
soulloit , au temps passé , estrc cimetière , 
comme aussy il se monstrait quant on fîst les 
fondemens des neuves bouticques qui sont 
devant et auprès l'église de Sainct Pierre , par 
les corps et cercueils qui en ce lieu se trou- 
vaient. Et est à croire que quant l'on fist de 
celle place terre prophane, l'on prist iceulx 
ossemens et les mist on en ce lieu en grant 
fousse en Peglise Sainct Gorgonne. 

En ladicte année, durant la caresme, y 
eult en Mets ung frère de Sainct François de 
l'Observance qui preschait sur tout bien au 
gré du peuple. Et pour ce qu'il avoit tous 
les jours preschié en l'église de Sainct Pierre 
devant le moustier , il preschait la passion , 
le jour du grant vendredi , à la grant église, 
là où alors y eult moult grant multitude de 
gens; et la raison fut qu'il preschoit bien. 
Et avec ce , il fist faire ce que jamais l'on 
n'avoit veu en Mets ; car, auprès de luy, avoit 
fait faire ung tabernaicle cloz de tapisserie, en 
manière d'une chaipelle , en laquelle y avoit 
Corpus Domini en ung vaissiaul d'argent avec 
luminaire, comme au sainct Sacrement. Et 
y avoit encor en celle chaipelle deux ou trois 
personnaiges enclos , avec un crucefis de bois, 
et ne véoit on rien de tout cela. Et quant ce 
vint durant son sermon , celluy frère fist par 
plusieurs fois crier au peuple miséricorde à 
haulte voix: puis, quant ce vint à desclairer 
comment le doulx Jhesus fut cloué en croix , 
l'ung d'iceulx personnaiges qui estoient en- 
clos , avec ung gros martiaul , frappait dessus 
une enclume par trois fois , comme s'il clouoit 
les cloz ès mains et ès piedz du rédempteur. 
Et ce fait , avec piteuses parolles lamentables 
et qui resportoient les larmes aux yeulx de 
tous les auditeurs et resgairdans, en faisant 
crier miséricorde, eslevait celluy crucefis en 
hault et puis, ce fait, il monstrait le vray 
corps de Jhcsucrist, avec force torches et 
luminaire ; et alors eussiés ouy crier et braire, 
à haulte voix , miséricorde , que c'estoit pitié 
d'ouyr le peuple. Et ainsy avoit il fait devant 
en tous les misteres ; et meismement , quant 
la sentence de Pillaite avoit esté donnée, 
il fist sonner à son de trompette, par trois 
fois, dedans celluy tabernaicle cloz, et estoit 
le mistere fort piteulx ; car quant il vint à 
dire et à desclairer comment Pillaite , de 
crainte que les juifz ne l'accusaissent devers 
l'empereur, avoit gecté sa sentence sur le 
doulx Jhesus , l'aigneau doulx et débonnaire, 
qui ne disoit mot, alors ledit Pillaite en 
lava ses mains et fist sonner sa trompette à 
hault son pour publier celle sentence et afBn 
que chascun y vinst veoir, ce disoit le biaul 
pere , et tout ainsy , dist il , comme à ceste 
heure vous oyrés: et, en disant cela, la trom- 
pette sonnait trois fois, comme j'ai dit de- 
vant: de quoy le peuple estoit esmerveillé 



Digitized by 



696 1515. 
et très piteulx. Et fist encor celluy biaul perc 
plusieurs biaulx misteres que je laisse. Puis 
au jour de paicque ensuivant , en preschant 
la résurrection au meisme lieu , il fist mer- 
veille ; car , au lieu de Y Ave Maria , il fist 
chanter les chintres et enffans de cueur de 
la grant église: et ung peu devant la fin, 
en monstrant que les anges chantoient en 
paradis pour la noble résurrection , il fist 
sonner les grosses orgues. 

1515. 

L'an mil v c et xv, qui esloit lors le tren- 
tiesme du devantdit Maximilian , Y empereur, 
en son, royaulme des Romains , fut , pour celle 
année, fait, créé et esseus pour maistre es- 
chevin de la noble cité de Mets , le seigneur 
Philippe de Raigecourt. 

Le jeudi devant la sainct George , vint en 
Mets ung légat de Rome , lequel apporta avec 
luy certaines bulles par lesquelles il esleva 
ung merveilleux et grant pardon , et disoit 
que l'argent qu'il en levoit estoit pour reffaire 
et ediffier l'église de Sainct Pierre 4© Rome 5 
mais d'aultres disoient qu'il avoit impetré 
iceulx pardons pour enrichir ses poures pai- 
rens. Touttcsfois, quoy qu'il en fust , il fist 
dresser la croix à la grant église de Mets , le 
premier jour du mois de may ; et fut publié 
et annoncé ce pardon , comme au grant jubilé 
de Rome. 

En ce meisme jour, premier de may, fut 
sacré et essus abbé de Sainct Arnoult devant 
Mets le devantdit messire Dimanche , reli- 
gieulx de lcans , lequel avoit esté esleu , 
comme cy devant est dît 5 et demoura abbé 
parmi grosse pension qu'il en rendoit tous les 
ans au révérend pere en Dieu, Jehan de Lo- 
raine, evesque de Mets; et encor parmi ce 
que ledit evesque Jehan devoit estre abbé 
après la mort dudit seigneur Dimanche, s'il 
le survivoit. Mais il eust mieulx vallu pour 
icelluy monaisteire et pour l'abbé meisme, 
qu'il eust fait aultrement ; car aulcuns des 
seigneurs de la cité vouloient que ung no- 
table prélat de la court de l'empereur , qui 
desiroit d'estre abbé , le fust : et vouloit celluy 
prélat mettre ledit seigneur Dimanche gou- 
verneur gênerai de toutle icelle abbaye ; et 
avec ce , luy donner chascun an grosse pen- 
sion. Et si il eust ce fait , il eust eu plus 
de reste qu'il n'avoit et à moins dechairge: 



et n'eust point esté la poure église despouillée 
de ses membres ne engaigée comme elle fut. 

Je me recorde que, en mon temps, ont 
esté faietz et édifiiez en Metz et au pays en- 
tour moult de nouviaulx et somptueulx édi- 
fices et plus , je croy , que l'on n'avoit fait 
en trois cents ans devant , tant en églises 
comme en belles maisons et aultres édifices 5 
car bien peu de choses y ait en Mets ne au 
pays joindant, que je n'aye, en mon temps, 
veu ouvrer, par especial en la grant église 
cathedralle et es paroisches de la cité. Et 
tout premièrement en icelle église , de mon 
temps , ait esté faicte la tour de Meutte , avec 
la cloiche qui est dedans 5 puis ai veu aco- 
mencer, achever et parfaire les trois cueurs 
d'icelle église; et plusieurs années après, fat 
fait le jubé avec les chaires dudit cueur. Item, 
le billevairt de porte Champenotze et celluy 
de la porte aux Allemans, Saiuct Thiebault 
et Maizelle , et à touttes les aultres portes ai 
veu ouvrer. Item, j'ai veu acomencer de 
fond en«tbnd l'église et monastère de S 1 Sim- 
phorien , Sainct Livier, S r Marcel , S 1 Ferroy, 
les Repenties; et en touttes les aultres ai' veu 
ouvrer, tant en cueur tout neuf, cymboire , 
comme aultre ouvraige. Pareillement le pont 
et la venue du Saulcis ; la maison de Passe 
temps 5 celle de monseigneur d'Ainerey 5 la 
Haulte pierre et aultres plusieurs. Et tant 
d'aultres despenses ait fait la ville, depuis 
mon temps, que c'est chose merveilleuse, 
comme en grosses serpentines, bombairdes, 
courtaulx , canons et gros faulcons 5 avec la 
grainge d'Anglcmur, la Burlette , la maison 
du guait et la maison du doyen et avec aultres 
infinies despenses et engiens ; aussy dehors , 
Wauldiinowe , les ponts, les chaussées et les 
chemins. 

Item, environ l'an mil iiij c et lxxx , fut 
premièrement pavée la ville de Nomeny: puis 
tantost après , le duc René de Loraine fist 
faire et fonder de nouviaul de fond en fond 
la maison du Pont à Mousson. Pareillement 
vis faire toutte la muraille de Nancey avec les 
tours et billevairs, et, loing temps après, vis 
faire de fond en fond la maison du prince, 
settuée audit Nancey, qui est ung lieu sump- 
tueulx et qui , au par avant, estoit une très 
laide maison. Aussy fut fait de mon temps 
les frères de l'Observance de Nancey; puis, 
euviron Tan mil v c , fut fait l'église de S 1 Ni- 

collas de Port, que Ton dit Waircngeville , 
laquelle au par avant estoit une très laide 
et vieille église : pareillement l'église parois- 
chialle de Sainct Mihel , celle de Rambercourt 
et aussy celle de Thionville, qui sont à pré- 
sent moult magnificques et belles. Item, en 
l'an mil v° et xiv, fut premier pavée la ville 
du Pont qui au par avant estoit une très mal 
propre ville, ny jamais n'y avoit heu pavés. 
Tantost après fut commencée de bonne sorte 
l'église de Saincte Bairbe aux champs. Dieu 
leur donne graice de la bien eschevir. Plu- 
sieurs aullres et divers édifices sont esté faiçts 
en mon temps, comme le gros mur sur Sainct 
Hillaire et aultres desquelx je ne fais nulle 
mémoire. 

Au mois de jung, je, l'cscripvain de ces 
présentes, estoie allé à la foire au Landi, à 
Paris , en la compaignie de plusieurs aultres , 
auquel lieu nous fut dit que certains malvais 
gairsons des gens le devantdit Philippe 
Schluchterer ou Pierre Burtaul espioient sur 
nous. Parquoy, àung matin, devait le jour, 
fat nostre despart , en prenant aultre chemin: 
et premier de Paris au pont à Charrénton , 
en tirant par plusieurs bourgaîdes droit à 
Provins et à Nogent sur Seine et de là à 
Troye: de Troye vinsmes par plusieurs vil- 
laiges à Sainct Dysier en Partois , et de là à 
Bar le Duc ; et , en tirant droit à Sorcy , fut 
passé plusieurs villaîges jusques à la cité de 
Toul, de laquelle vinsmes arriver â Pont à 
Mousson et puis à Mets ; et par ainsy eschap- 
pames le dangier. 

Audit mois de jung , retournait de Rome 
raaistre Françoys Colligney , lequel y avoit 
esté ung an et trois quarts , comtne procu- 
reur de dame Pçrrette, fille.au seig r Pierre 
Baudoiche et niepee à seigneur Robert de la 
Marche , en rencontre iu seigneur Androuin 
Roucel, son marit , comme cy devant ait esté 
dit. En façon telle que sentence définitive 
fut donnée pour ce desbat et par une façon 
bien estrainge, comme on disoit; car, en 
paiant la somme de deux mille ducatz, la 
dame se povoit remarier. Et fut l'argent 
paié au banequier à Lion , moyennant l'ayde 
de l'evesque de Liège et de messire Robert 
de la Marche, ses deux oncles; et par ainsy 
fut ledit seigneur Androuin versé, qui de 
nouviaul estoit retourné de Rome. 
Durant ce temps, se faisoit la bonne chiere 

en la cité de Mets, et n'avoit on crainte si 
non de ce guairnement Pierre Burtaul et ses 
aydans. Et se firent, durant ce temps, plu- 
sieurs festes et joieusetés , entre lesquelles se 
mariait ung gentilhomme d'icelle cité , nommé 
Joachim Chaverson, filz à seigneur Jehan Cha- 
verson , qui espousait et print à femmè une 
très belle damoiselle , fille qui fut au seigneur 
Coinraird de Serriere. Et furent les espou- 
sailles au mois de jullet, ausquelles y eult 
grant feste et grant triumphe; car, après le 
soupper, en la nuefVe salle, se trouvairent 
six josnes seigneurs, tant mariés comme à 
marier, et vinrent faire une joieuseté en ladicte 
salle. La manière comment ce fut, ilz estoient 
tous armés de pied en cappe et blancs comme 
ung sainct Georges, l'espée touUe nue au 
poing: et ainsy habillés entrèrent en ladicte 
salle, c'est assavoir, trois par la porte devers 
le Champaissaille et les aultres trois de l'aultre 
partie, devers Vezegneuf, et une chascune 
desdictes parties avoient trompette et gros 
tambourin de Suisse avec eulx. Or pour vous 
dire et desclairer qui estoient les parties , de 
l'ung des costés estoient les trois filz au sei- 
gneur Philippe de Raigecourt, s r d'Ancervilie , 
c'est assavoir, pour le premier c'estoit sei- 
gneur Philippe, alors maistre eschevin de la 
citéj lequel estoit moien desdits trois frères ; 
le second estoit seigneur Nicollais, seigneur 
d'Ancervilie, qui estoit le plus anné, et le 
tiers et le plus josne c'estoit damoisiaul Jeoffroy 
de Raigecourt. Et de l'aultre partie estoit 
Niçolle Dex, gendre à seigneur Françoys le 
Gournais; le second estoit damoisiaul Michiel, 
filz audit seigneur Françoys , et le tiers estoit 
ung josne seigneur fourain qui estoit aux gaiges 
de la cité. Et en entrant en la salle que chas- 
cune desdictes parties firent , tant d'ung costé 
que d 1 aultre, ilz ont fait la révérence aux 
dames bien et honnestement ; puis de chascune 
partie s'en est aproichié ung, c'est assavoir, 
pour les deux premiers, ce fut ledit seigneur 
Philippe, maistre eschevin, lequel vint en 
rencontre dudit seigneur Nicolle Dex , et en 
se aproichant se sont férus de toutte leur 
puissance, tant que le feu saillist de leurs 
hairnais et espées , et se donnairent de bons 
horions sans laichier, jusques à ce que les 
soldoieurs, qui là estoient commis, les des- 
partirent ; et , en ce faisant , sonnoient trom- 
pettes et tambourins que biaul faisoit oyr. 

88 

Puis, après ces deux, se aproichairent da- 
moisiaul Jeoffroy et le souldoieur fourain , et 
firent comme les premiers : et après que Ton 
les eust despartis , vint damoisiaul Michiel 
en Tencontre du seigneur d'Ancerville ; et 
pareillement iceulx firent comme le6 aultres 
et se donnairent de bons et lourds coptz. Et 
après que Ton les eult despartis , lesdits trois 
frères , tous ensemble , se referirent ausdits 
trois aultres tout à une fois , entendu chascun 
à son homme; et ainsy tous six ensemble 
fraippoient, chascun dessus le sien , et se don 
nairent arrière de grans et pesans coptz 
jusques à taut que de rechiet" Ton les des 
partit. Puis ce fait , furent rebouttées les espées 
aux foureaulx , et print chascun une josne 
dame ou damoiselle pour mener danser, et 
ainsy tout armé, dansait chascun d'iceulx 
combaitans quaitre ou cinq danses. Et ce fait , 
se sont retirés au paille, là où le banequet 
estoit apresté qu'il n'y failloit rien. 

Au mois de jullet , avint en Mets une for- 
tune à ung josne gairs qui se tuait. Celluy 
gairs estoit paige au seigneur Thiebault le 
Gournais et tilz à ung cordier de la paroische 
Sainct Victor. Et pource que , au lundemain , 
estoit leur feste, celluy cordier avoit envoie 
prier son filz qu'il s'y trouvaist au disner, 
et tout le jour. Parquoy celluy son filz , en 
allant abreuver ung gros puissant cheval que 
son maistre avoit, pensait qu'il yroit de sa 
voyc parler audit son pere qui ouvroit de 
son mestier entre les murailles de la cité et 
la cloesou de Sainct Vincent. Et après ce qu'il 
eult abreuvé auprès de l'église Sainct Marcel , 
tirait celle part pour parler audit son pere. 
Or en ce lieu, là où son pere ouvroit, l'on 
avoit mis durant la guerre de grosses chaisoes 
de fer, comme encor aujourdui se monstre, 
lesquelles chaisnes prenoient de mur à aultre 
au travers du chemin , afiîn que sans congié 
nulz chevaulcheurs ne puissent y passer. Mais 
celluy gairson estoit si bon chevaulcheur que 
le plus souvent, pour son plaisir, faisoit sauter 
son cheval tout par dessus icelles chaisnes et 
tellement que à ce jour le fist sauter tout 
oultrc , comme ir avoit acoustumé , affin d'aller 
parler à son pere. Mais, de cop de malle 
fortune , le crampon du fer de derrière demou- 
rait en icelle chaisne et entrait dedans, en 
fasson telle que le cheval , qui estoit gros et 
puissant, cheut et tombait sur ses pcnrunls, 



et le gairson cheut pareillement, la teste 
devant en terre , et se demist le col. 

Au meisme mois de jullet , furent mandés 
en justice tous les mairchants de Mets, es- 
peciallement les drappiers qui avoient acous- 
tumé de aller et mener drapperies à la foire 
à Francquefort ; et à iceulx fut deffendu, sur 
corps et sur biens , qu'ilz n'y allaissent point ; 
car les ennemis de la cité, c'est assavoir, 
ceulx qui se mesloient pour le fait Pierre 
Burtaul, ne voulloient venir ne entendre à 
nulle journée, espérant que, au retour d'icel- 
le foire , ilz agrapperoient quelque bon mair- 
chant duquel ilz porroient avoir çrant finance; 
car le commun bruit corroit que iceulx lai- 
rons qui servoient ledit Philippe Schluchterer, 
n'avoient aultre gaige que leurs adventures. 
Aussy durant la devantdicte foire de Franc- 
quefort, aulcuns mairchants de S 1 Nicollais 
furent prins et rués jus à la requeste d'ung 
hostellier dudit Sainct Nicollais, auquel l'on 
avoit confisqué, ses biens , pour ce qu'il 'estoit 
fugitif pour l'amour d'ung sien serviteur 
qu'il avoit tué, comme on disoit. Et celluy 
hostellier, voyant que l'on luy avoit tout 
prins , saisi et buttiné , et que encor s'il eust 
esté tenu, il eust esté mal logié, il s'en al- 
lait aux Al lema ignés et là trouvait incon- 
tinent aulcuns comtes, malvais tairons, qui 
se nommoient les Cincq, avec lesquelx y 
avoit ung tas de satellites, pires que Sarrasins, 
et d'iceulx en fist ses maistres et leur mist sa 
querelle en main. Et vella comment iceulx 
pouvres mairchants furent prins , détenus 
et perdirent grant partie du leur: de quoy 
c'est moult mal fait à l'empereur de ainsy 
soubtenir en ses pays iceulx lairons pillairs 
qui destruisent et robbent pellerins et mair- 
chants et ne demandent que à mal faire ; et 
n'y ait hommes qui seurement osatrent aller 
ne venir pas ses pkys et empire. 

Aussy en celle année, je, Philippe, l'es- 
cripvain et facteur de ces présentes, trans- 
latai et mis de anciennes rimes et rhetoric- 
que qu'on dit chanson de geste, en prose 
et par chappistres , le livre qu'on dit la Belle 
Bcaultris, avec celluy du Lorain Guerin 
et du Duc Baigue de Bellin, ses deux filz, 
et consequemment de toutte leur généalogie 
et descendue ; et d'iceulx en fis quaitre par- 
ties, comme ehascun pourrait veoir à qui 
il plairait de les lire. Pareillement en la meis- 

me année, fis et composai ung aultre livre 
contenant cent nouvelles ou contps joieulx 5 
lesquelx livres furent faits et achevés en Tan 
dessusdit. Non pas que je die ou le mette 
icy, estimant que ce soit chose digne de 
mémoire ne de quoy Ton en cîoive parler 
ne faire estime , mais seulement affin que en 
les lisant vostre plaisir soit de corrigier les 
faultes, quant aulcunes en y trouverés. 

Durant ce meisme temps, furent encor 
faictes en Mets plusieurs pièces d'oeuvre aux 
frays de la ville , sans les ouvraiges desquelx 
je vous ay heu par cy devant parlé et des- 
quelx jamais n'en avoit heu en Mets au lieu 
où elles furent faictes. Premier, sus la haul- 
te Saille furent, en ceste année, faits des 
mollins à cuve ; pareillement aux mollins 
le Prestre du Saulcis , telz que à présent 
vous les véés. Rem, en celle année furent 
achevés les murs qui sont au long de la ri- 
vière de Muzelle en Ramport, lequel lieu, 
par avant estoit ung lieu très infâme et ort de 
fbmeroy et aultres ordures. Paireillement en 
celluy temps y avoit ung très ort chemin 
depuis Longeville en jusques à Mollin et 
encor en venant à Wauldrenowe, lequel, 
en celle année j fut fort ramendé et foussellé 
de tous costés ; et y lurent tous les chaire- 
tiers et tous les bons hommes du pays et 
vaul de Mets à corvées. Item, y furent faits 
trois ou quaitre poncelz de pierre et de mur- 
aille, telz comme vous les véés. Et en faisant 
les fondemens de l'ung d'iceulx ponts, Ton 
trouvait merveilleusement grant foison de tes- 
tes de gens morts , jectées et mises en terre 
Pune sur l'aoltre , sans regarder comment 5 et 
y avoit aussy plusieurs aultres ossemens 5 mais 
ankunes d'icelles testes furent trouvées, la 
face dessonbz ou de costé et bien loing des 
aultres ossemens: Et pour ce fault dire et est 
à croire que, au temps passé , fut là en ce 
lieu faict une baitaille et grant tuerie ; car 
avec îoeulx ossemens furent trouvées plu- 
sieurs vieilles pièces de fer, enrouillées et 
pourries, et sembloient avoir esté d'aulcune 
pièce de hairnois et espées. Mais comment 
qu'il en fust, il y ait si loing temps que la 
chose avint, qu'il n'y a aujourdhui hom- 
me vivant qui jamais , par escripture ny au- 
trement, en oy*t parler, ne que en ce lieu 
y eust ea baitaille ne meslée. Touttesfois, 
slb sont crestiens, Dieu, par le mérite de 

sa passion, leur veuille leurs peschiez par- 
donner. 

En celluy temps , on n'estoit pas tropt 
assuré en la cité de Mets ; car alors de nuy t 
estoient venues aulcunes nouvelles à messei- 
gneurs les sept de la guerre : parquoy le con- 
seil de la cité en fut ensemble de nuyt au 
pallais pour conclure sur ceste affaire. Et 
tellement que , le jour venu , de bon matin , 
qui fiit ung vendredi, vingt et uniesme jour 
du mois de septembre , furent , a*j nom dudit 
conseil , envoiés les banneretz des paroisches 
de la cité , chascun en la paroische de la- 
quelle il avoit l'administration, dire et com- 
mander en chascune maison et en chascun 
mesnaige qu'il n'y eust homme qui peust 
porter baiton , qui ne fust armé , prest et 
en point, et que incontinent se trouvaist au 
Champaissaille. Et la cause pourquoy estoit 
que, en celle nuyt passée , nouvelles certaines 
estoient venues aux seigneurs sept de la 
guerre comment ung capitaine Allemant , 
nommé Francisque, qui se disoit estre parent 
au devantdit Philippe Sctiluchterer, avec ledit 
Philippe meisme , pour le fait de Pierre Bur- 
taul , estoient alors sur les champs en armes : 
et estoient iceulx accompaigniés de trois ou 
quaitre cents chevaulx et plusieurs aultres 
satellites 9 malvais gairsons , qui ne deman- 
doient que à piller, à desrober et à boutter 
les feux. Et avoient iceulx lairons délibéré 
de brief faire une course sur le pays de Mets 
au Hault chemin, comme vray estoit: par- 
quoy il estoit déterminé de leur aller au 
devant à main forte. Et ainsy en fut faict 5 
car, incontinent après ce que les banneretz 
eurent fait leur dechairge , le peuple fut as- 
semblé de bon matin au Champaissaille, 
comme il leur avoit esté dit ; et là se sont 
trouvés aulcuns des seigneurs gouverneurs 
et recteurs de la cité, tous armés de pied 
en cappe , comme vaillans champions et con- 
ducteurs de leur peuple , et , avec ce , de 
cueur et de couraige bien délibérés de entrer 
les premiers en la baitaille pour deffendre 
et gairder leur peuple et les franchises de la 
cité. Aussy furent avec eulx les soldoieurs 
de la ville , bien en point et armés, avec 
aulcuns vairletz d'hostel ; et tout incontinent 
se sont mis sur les champs , acompaigniés de 
environ sept ou huict cents gentilz compai- 
gnons de pied, bien armés et en point. Et 

avec eulx fut mené pain et vin et hairans, 
avec sept ou huit pièces de bonne artillerie 
volante, bien fournies de canonniers, de fonde 
et de pouldre; et en bon ordre sont sortis 
de la cité et prinrent à mairchier au Hault 
chemin, désirant de rencontrer leurs en- 
nemis. 

Et alors , en attendant l'adventure , fut 
mandé par tous les villaiges d'icelluy pays > 
que tous ceulx qui de loing temps avoient 
esté nommés et escriptz pour le fait d'icelle 
guerre, fussent preste et en point pour le die- 
manche après , à douze heures , au baille du 
pont des Morts, et ainsy en fut faict. Mais 
Ton ne Jut point plus avant ;. car tantost , le 
lundi après , les capitaines et conducteurs 
d'icelle assemblée furent advertis que les 
ennemis retournoient arrière et qu'ilz avoient 
boutté le feu sur la terre de Loraine en je ne 
sçay quel villaige devant Boullay. Touttes- 
fois , eulx estant encor aux champs ès villaiges 



devantdits , au Hault chemin , voulurent 
iceulx capitaines et gouverneurs de l'airmée 
de Mets, pour leur plaisir, esprouver leur 
peuple, et secrètement avec leurs gens d'armes 
et chevaulcheurs vinrent assaillir le lieu là 
où les piétons estoient âpairqués , et là firent 
une grande alairme , feindant à estre leurs 
ennemis. Mais ilz trouvaient si bon recueil 
qu'il leur fut tout biaul de bientost se dé- 
celer et monstrer qu'ilz estoient leurs sei- 
gneurs et amis , ou aultrement il y eust eu 
des copte mal prins : de quoy yceulx seigneurs 
et capitaines furent bien joyeulx, et ont re- 
mercié les compaignons du bon couraige que 
en eulx ilz ont trouvé , disant que Ton se 
tenoit très content de leur vraye obéissance 
et bonne voullunté. 

Au lundemain , tout au matin , qui fut 
le maircredi , par commandement se despartit 
le camp , et en bel ordre s'en sont retournés 
à Mets , et fut renvoié chascun en chez luy , 
ne ne fut aultre chose faicte pour celle fois 
si non ung cas joyeulx que je veulx mettre 
icy pour rire. Ce fut que en ce temps de- 
mouroit en la cité ung revendeur et tixerant 
de son mestier , nommé Simonin Hurtebise : 
celluy estoit boiteux et contrefait , et Tung 
des grans raillairs qu'il estoit possible, ne 
n'y avoit homme qui le peult affiner, tant 
estoit plein de langaige et de faircerie. Tout- 
tesfois, quoy qu'il en fust, il fut pugni pour 



car, comme ainsy que les 



ses railleries : 

compaignons retournoient en bel ordre en 
la cité, celluy mal plaisant, deshainchains , 
tortu de bouche et de corps , venoit au 
devant d'eulx, et par dérision leur deman- 
dent à avoir la malletoute du buttin qu'ilz 
avoient conquis et vendu; car il se mesloit 
d'icelle malletoute de revendaige. Parquoy 
aulcuns desdits compaignons , ouyant la moc- 
querie et baverie d'icelluy, le prindrent en 
mallepart et s'en complaindirent à leurs 
maistres , les sept de la guerre , lesquelx in- 
continent firent empoigner ledit Hurtebise 
et, au nom dé justice, fut mené en l'hostel 
de la ville et mis au fond de fousse, au 
pain et à l'yaue, et y fut quaitre jours et 
quaitre nuytz; puis fut amené, voyant tout 
le peuple , au pallais , et luy convint deman- 
der pardon et crier mercy à justice: dont il 
fut bien employé et en fut bien mocqué et 
raillié depuis. 

Durant le cours de la vendange , avint une 
fortune et piteuse adventure au bareque 
d'Airs sur Muzelle que l'on dit le ponton, 
et fut en dangier d'estre encor pire. Le cas 
Ait tel que alors arrivait à celluy ponton 
plusieurs charraulx de vin sur chairts et sur 
chairettes avec aussy plusieurs chevaulcheurs 
et gens de piedz. Parquoy le pontenier , con- 
voiteux et avaricieux , chargeait trop sa 
bareque , et avec ce resgardait mal à son 
fait ; car sa bareque , de force qu'elle estoit 
chargiée , comme dit est , ne le peult endu- 
rer et enfondra en l'yaue. Et tout première- 
ment fut ledit passager ou pontenier, luy 
et ung scien filz , noiés sans nul remède. Et 
touchant de tous les aultres , n'y eult homme 
qui ne fut en grant dangier; mais, moyen- 
nant la grâce de Dieu et de tous les saincts , 
ilz se saulverent. Et tout incontinent, tous 
iceulx personnaiges ensemble, en grant de- 
voltion, se misrent au chemin pour aller en 
voyaige au glorieulx baron sainct Nicollais 
qu'ilz avoient reclamé et requis en leur né- 
cessité et y furent tous en Jainge et des- 
chauls. 

En ce meisme temps, par l'ordonnance 
des maistres des murs de la cité de Mets, 
furent acomencés les fondemens de la grosse 
ronde tour qui fait le quairt du baille de 
porte Champenoize, en l'endroit des Wais- 
sieulx et sus la fontaine de Maigus , et tel- 

lement que, en Tan dessusdit, quinze cents 
et quinze , le seiziesme jour de novembre , 
fat mise et esseute la première pierre d'icelle 
tour. Et estoit présent le seigneur Nicolle de 
Heu , chevalier, seigneur d'Ainerey et mais- 
tre, pour Tannée, de la muraille et de toutte 
la fabricque d'icelle, avec aussy les damoy- 
siaulx Nicollais et Robert, ses deux filz. Et 
pour vous desclairier la manière comment 
et la cérémonie que Ton y fist , vous debvez 
entendre que tout premièrement ledit sei- 
gneur, au jour devantdit, du matin, fist 
dire , chanter et célébrer une messe du 
sainct Esperit , en laquelle ledit seigneur fut 
à l'ouyr et fut à l'offrande : et avec luy estoit 
ledit damoisiaul Nicollais de Heu, son aisné 
filz , et aussy ledit Robert , son second filz : 
puis furent aussy à celle messe , par l'ordon- 
nance dudit seigneur, le maistre masson , 
nommé Grant Jehan , accompaignié de tous 
les aultres ouvriers et manouvriers et de tous 
ceulx qui se mesloient dudit ouvraige. Et le 
service divin acompli, Ton s'en allait tous 
ensemble audit lieu des Waissieulx pour 
asseoir ladicte pierre, en laquelle avoit en- 
taillée une foussette en manière d'ung mortier, 
et dedans celle foussette et pertuis ait esté 
mis et posé deux verres pleins de vin, l'ung 
rouge et i'aultre blanc. Puis , ce fait , fut là 
mis et posé ung biaul floring de Mets par 
ledit seigneur ; et paireillement y fut mis 
ung florin' de Horne, vallant dix solz, par 
Je devantdit Nicollais, son aisné filz ; et je 
ne sçay quants gros de Mets par Robert , son 
second filz. Et, ce fait, fut mis en uneaultre 
petite foussette, assés près de la première, 
une taublette de plomb en laquelle est es- 
cript Tan , le jour et l'heure que ceste oeuvre 
fut faicte et acomencée , et qui fut l'ouvrier 
qui la fist, et aussy les noms des seigneurs 
qui alors estoient mais très de la muraille, et 
quel pape tenoit l'église de Rome , quel em- 
pereur d'AUemaigne , ne quel roy de France 
regnoient pour l'heure; paireillement qui te- 
noit le siège episcopal de la cité de Mets , 
ne qui estoit maistre eschevin d'icelle. Et 
puis ce fait, furent couverts iceulx pertuis 
d'une grande lairge pierre et tout enclos de- 
dans et enmurés , saulf et réservé les pièces 
d'or et la monnoie devantdicte ; car créés que 
les massons ne les y laissèrent pas. 
En la sepmaine s u Lucie, vierge et martir, 

qui est onze jours devant noel , le seigneur 
de Jamaix , filz à » r Robert de la Marche , 
envoiait ses deffiances contre la cité et contre 
tous leurs aydans ; et avec ce déifiait les 
chainoines de la grant église et tout le chap- 
pistre entièrement , et paireillement monsei- 
gneur le suffragant de Mets, avec monseig* 
de Sainct Martin devant Mets. Et la cause 
pourquoy estoit pour ce que la devantdicte 
dame Perrette, sa cousine, fille au seigneur 
Pierre Baudoiche et niepee au devantdit sei- 
gneur Rpbert de la Marche, avoit, ung peu 
devant, eu sentence pour elle à Rome en 
l'encontre du seigneur Androuin Roucel , son 
marit, comme cy devant ait esté dit : pour 
laquelle sentence à avoir, lesdits des Bau- 
doiches, avec ledit seigneur Robert et ses 
enûans, avoient paié grant somme de du- 
catz; et, par la tenour d'icelle sentence, en 
avoit nostre sainct pere le pape remis la 
chose sus ledit sufifragant de Mets, sus.mes- 
seigneurs de chappistre et sus ledit seigneur 
de Sainct Martin , pour en conscience taxer 
les frais et les arrieraiges et levées des terres 
et seigneuries de ladicte dame Perrette ; pour 
laquelle chose ledit seig* Androuin se sentant 
foullé de la sentence , avoit retourné à Rome 
et avoit rappelé de la routte au sainct concile, 
qui est le dernier jugement et la dernière 
sentence. 

Or ne sçay je si son appellation fut re- 
ceupte ou non 5 mais le temps durant d'icelluy 
appel , lesdits de la Marche vouloient à force 
que lesdits seigneurs d'église en feissent leur 
rapport, et* avec ce vouloient constraindre et 
requester ausdits seigneurs de la cité qu'ilz 
remissent ladicte dame Perrette en vraye 
possession de ses terres et seigneuries, que 
ledit seigneur Androuin tenoit et avoit tenues 
depuis le mariaige de luy et d'elle faict; et, 
avec ce, que ladicte dame fust remboursée 
de toûttes les levées que ledit s p Androuin 
avoit faictes d'icelles terres et seigneuries. 
Et estoit alors que icelles requestes se fai- 
soient , ledit seig* Androuin absent : parquoy 
les seigneurs et gouverneurs de la cité , com- 
me saiges justiciers, differoient à ces reques- 
tes , se ilz ne monstroient sentence suffisante 
et le procès fini , tellement que sans offenser, 
ilz puissent ce faire. Parquoy ledit seigneur 
de Jamaix, pour ceste cause, deffiait la cité 
et tout le chappistre, comme dit est, et de- 

majidoit gros interest. Et pour ccste cause 
seulement en furent à Jamaix, par deux Pois 
aujcuns des seigneurs devantdits à ce commis, 
pour en faire la paix. Et neantmoins on ne 
feist rien pour celle fois ; car nullement il ne 
se voloit accorder s'il n'avoit ce qu'il deman 
doit , pourtant que alors il y avoit au pays 
voisin tout plein de piétons lansquenetz, qui 
retournoient des guerres, de Millan et estoient 
par estimation de douze à treize mille et ne 
demandoient si non à se venir hyverner au 
pays de Mets ; et pour ce , menaçoit ledit 
seigneur de Jamaix que, si Ton ne faisoit à 
sa guise , qu'il feroit venir iceulx piétons au 
pays de Mets, pour le brusler et destruire. 
Parquoy, voyant les seigneurs que accord ne 
bon traicté n'y povoit estre trouvé, Pon fist 
fuyr les bonnes gens avec leurs biens, à ref- 
fijge : et fut celle doubte si soudaine, qu'il 
sembloit que les bonnes gens se voulcissent 
tuer de haste de amener leurs biens. Aussi 
le danger y estoit grant : parquoy les chair- 
tons vouloient avoir pour l'amenaige d'une 
cowe de vin six ou sept solz. 

Or, ce temps pendant, retourna de Rome 
ledit seigneur Androuin, lequel. fut bien es- 
bahi d'ouyr ces nouvelles. Touttesfois le con- 
seil ont eu avisé sus ceste affaire et en furent 
ensemble par plusieurs fois : et , comme vrays 
gouverneurs du bien public et affin que leurs 
pouvres subgectz et vrays obeyssants n'en 
portaissent les soldées, ont eu par plusieurs 
fois envoyé leurs messaigiers et commissaires 
et d'ung costé et d'aultre ; et tellement que 
aulcuns desputés, de part ledit seigneur de 
Jamaix , vinrent à Mets et y furent plusieurs 
journées pour traictier celle paix. Mais ledit 
de Jamaix demandoit si grosse somme tant 
audit seigneur Androuin comme à la cité 
et aux chainoines, que nul n'estoit qui en 
peult faire la paix ne l'accord. Touttefois 
fut la chose , pour ceste fois , mise en bon 
terme ; et retournairent lesdits commis et 
desputés à Jamaix pour faire la relation à 
leur seigneur. Et croy que tout se portera 
bien ; et aussi en fut fait tellement que de- 
puis l'on n'en oyt nouvelle. 

Ce temps durant que ces choses se fai- 
soient , avint ung desbat et une subite noise 
en la cité de Mets , entre aulcuns nobles et 
gens de lignée, qui fut une chose bien dan- 
gereuse et de quoy grant mal en fiist venu, 



qui n'eust apaisanté la chose. Le cas fut tel 
que ung jour, environ le noel, se trouvai- 
ent en la chambre des sept de la* guerre 
aulcuns d'iceulx sept pour leurs affaires : en- 
tre lesquelx se trouvait seig* Philippe Dex, 
filz au seigneur Nicolle Dex, qui fut ; et pai- 
reillement se y trouvait le seigneur Michiel 
Chaversson, filz au seig r Jehan Chaversson, 
qui fut, lesquelx estoient pour icelle année, 
tous deux en icelle office. Et estoient alors 
iceulx deux josnes seigneurs aussi gentilz 
rustes , hardis et couraîgeux , sans nul blas- 

mer, qu'il y en eust en la cité de 
avec ce, ilz avoient le feu en la 
chauld, bouillant et collericque: et en leur 
force et florissante jonesse. Si vinrent ces deux 
bons seigneurs icy à arguer l'ung l'aultre et 
à se entreprendre de parolles pour le fait du 
chasteau et seigneurie de Werey; car, comme 
il est icy devant noté en ung aultre lieu, 
ledit feu seigneur Jehan Chaversson , pere au 
devantdit messire Michiel , y avoit aultrefois 
demandé à y avoir droit : dont grant huttio 
en avoit desjay esté en la chambre des treze. 
Et tellement que, pour revenir à propos, 
les deux seigneurs devantdits eu eurent de 
rechief plusieurs parolles , en façon telle que 
en grant courroux vint leur parler jusques 
à se amentir et à s'en voulloir frapper, qui 
les eust laissé faire. Et de fait, montait leur 
courroux et leur desbat si avant qu'ilz se 
vindrent jusques à se deffier aux' champs à 
glaives esmoullus , sans estre armés ; car, 
comme j'ai dit devant, tous deux estoient 
bien dextres à pied et à cheval. Et incon- 
tinent, tout subit, ledit seigneur Philippe, 
chault et bouillant , s'en vint en chez luy et 
montait sus son cheval , et avec une picque 
dessus son col et l'espée au costé, s'en sortit 
hors de la cité aux champs et en l'isle dn 
ponts des Morts, et là ait attendu son homme 
à pied ferme ; lequel , adverti de ce, ne 
demourait gaire après, qu'il ne sorti st tout 
eschauffé, comme ung lion, sus son cheval, 
'espée au costé ; et quant ledit s r Philippe 
le vit venir, il mist tantost le pied à terre. 
Mais tout incontinent que le peuple de la cité 
fut de ce adverti, vous les eussiez veus sortir 
à la file, par gros troupeau, hors de la porte, 
)lus de quailre cents personnes , jusques à la 
croix du pont aux Loups. Puis tantost après, 
vecy venir Nicollais , seigneur d'AncervOIe ; 

seigneur Regnault le Gournais , le josne ; s r 
Michiel le Gournais et plusieurs aultres qui 
de ce estoient advertis, lesquelx, à force, 
firent retourner ledit s r Michiel Chaversson, 
et fut remené malgré luy arrière. Et devés 
entendre que qui les eust laissé faire, ilz se 
fussent aBbllés et gaistés l'ung l'aultre; et 
non obstant qu'ilz fussent deux nepveux et 
près parens en consanguinité, jay pour ce 
ne se fussent espairgniés , ains se fussent def- 
faits, ou possible tués l'ung l'aultre. Et encor 
le plus grant dangier qui s'en fut ensuit, 
ce fust esté des parens et amis qui, à celle 
occasion, s'en fussent entreprins ; # et, encor 
pis, le peuple de la cité se fust mutiné et 
eust tenu bande pour Tune des parties et 
pour l'aultre , et se fussent entre tués : de 
quoy ce fust esté tout gaisté, et une chose 
très dangereuse pour la cité. Car si ledit 
seigneur Philippe ou son lignaige eussent 
voulu dire ung mot à la commune d'oultre 
Saille, ilz y fussent tous courrus à pal et à 
massue : pareillement ceulx de porte Muzelle , 
bouchiers et aultres , eussent tous courra à 
Fayde de seigneur Michiel Chaversson : et en 
cecy eust esté le grant dangier. 

En cest hyver, fut faicte une nouvelle or- 
donnance et ung statut touchant le vendaige 
du bois et charbon, qui ne durait gaire. Et 
fut ceste ordonnance passée par le conseil et 
par tous les pairaiges de la cité ; ce fut que , 
dès ce jour en avant, il estoit prohibé et 
deffendu que nul ne nulle n'achetaist bois 
sec et vert que à millier, qui estoit alors mis 
à prix de quarante solz, le vert, et le sec 
soixante solz; et le cent de faigotz, huict 
solz et le cent de sec dix solz , et sept francs 
Fanée de chairbon. Et fut en partie celle 
ordonnance faicte pour aulcuns clercs du stile 
du pallais et aultres qui levoient tout le bois 
et charbon et tous les faissins, et en faisoient 
grant chier temps à les revendre ; et , par 
celle ordonnance , leur fut force que chascun 
en eust, qui en voulloit, pour le prix. Mais 
quant cela fut failli et qu'ilz n'eurent plus 
de bois ne charbon et que Ton n'en rame- 
noit point de l'aultre , force fut de trespasser 
celle ordonnance pour une espaice de temps 
et de les acheter comme devant , jay ce que 
icetledicte ordonnance estoit escripte par tout- 
tes les portes de la cité et en plusieurs auL- 
très lieux parmi la ville. Mais pour ce que 



c'estoit une chose qui jamais n'avoit esté 
faicte, il sembloit aux gens moult difficile à 
la tenir ; et fut une espaice de temps que les 
ungs la tenoient et les aultres non. 

Le vingt troisiesme jour de febvrier, pas- 
sait monseigneur de Guise, nommé Claude 
monseigneur, filz au roy de Secille, trespassé, 
auprès de Mets, à petitte compaignie et s'en 
aillait, pour ce jour, à Saincte Barbe, faire 
ung voyaige, lequel il avoit promis et voué 
durant la journée de saincte Croix, devant 
Millan, en laquelle il estoit, et y donnait ung 
cierge au prix et vallue de quaitre vingt 
francs ; et de là s'en retournait à S* Nicollais, 
sans entrer à Mets. 

Ce meisme jour, le duc de Sufibrt r qui 
se disoit roy d'Angleterre , lequel longuement 
avoit esté à Mets, se partit secrètement de 
la cité, et luy, troisiesme de ses gens tant 
seulement, s'en allait à force de chevaulx, 
tenant le chemin de France. Et comme il fut 
dit et certiffié depuis , il chevaulchait si très 
roide et viste, pource qu'il se doubtoit, qu'il 
fist près de quarante lieues entre deux soleils, 
et n'avoit de touttes ses gens que soa cuisi- 
nier et son paige. Touttesfois l'on ne sçait 
qu'il fist ; mais il ne dcmoura pas longue- 
ment qu'il revint à Mets et se y tint comme 
devant. 

Le diemanche du my caresme , fut trouvé 
au charnier des frères Prescheurs ung petit 
enflant, né de deux jours, lequel on avoit 
jecté là dedans et estoit mort ; et estoit cest 
enflant une fillette. Or est ce charnier en 
terre, comme chascun peut veoir, à la ma- 
nière d'ung cellier, et est ung lieu là où ja- 
mais l'on n'alloit. Mais à cedit jour, par cop 
d'aventure, plusieurs des josnes enfla as de> 
leans , novices et aultres, avoient ce jour 
congié de se aller juer et esbatre. Entre les- 
quelx Fung d'iceulx , en se juant , laissait 
tomber ung livret qu'il avoit en son seing, 
par la fenestre dadit charnier, et, pour le 
aller reprendre, il demanda les clefz à celluy 
qui en avoit la garde , et , en querant ledit 
livret, fut trouvé cest enflant. De quoy les 
religieulx de céans furent moult esbahis et 
non sans cause; car ledit enflant estoit tout 
fraische et estoit enveloppé en deux poures 
petits drappelletz tout dessaignans* Puis in- 
continent justice en fut advertie, et alors 
furent les enquestes faictes de toutte part. Et 

fat une josne femme d'oultre Muzelle, de la 
paroische Sainct Marcel , suspecte , laquelle 
josne femme estoit femme à Ârnoult Lemoîne, 
dit le Notaire, qui alors estoit absent et 
banni de Mets, et se tenoit à Nomeney. Par- 
quoy celle femme , pour la suspicion que Ton 
avoit à elle, fut prinse et fut menée en 
Phostel de la ville et incontinent congnust 
son cas, disant que celluy enflant estoit à 
elle, et, pour la honte du monde, elle Pavoit 
ainsi murtri et puis Pavoit porté en ce lieu. 
Mais premier qu'elle le tuaist , elle le bap- 
tisait au nom du Pere et du Filz et du sainct 
Esperit, et ainsi le print elle sur sa mort, 
puis luy mist le puchot sur le noud de la 
gourge et l'estranglait. Et pource que ledit 
enflant remuait encor, elle luy donnait de 
la teste contre le mur et fina le meurtrir. 
Puis ce fait, dist la faulce louve que en 
Testât où elle estoit , se levait de sa couche 
et print cest enflant soubs ung mantel et si le 
allait jecter audit charnier, et ainsi le con- 
fessait et dist à justice. Pour laquelle chose 
elle fut bruslée entre les deux ponts avant 
son mois passé. Et à ceste justice à faire , le 
seigneur Nicolle Dex , Peschevin , y devisait 
ung engin lequel on n'avoit jamais fait. Et 
estoit cest engin en manière d'une chaire 
trouée, laquelle fut pendue en hault contre 
ung grant pal ; et estoit celle chaire ayant 
quaitre bras derrière, èsquelx y avoit deux 
clcfe de bois qui embrassoient celluy pal , et 
pendoit cest engin contre le pal en la manière 
d'une hye à planter les gros paulz ès rivières. 
Et quant on eult leu son procès, elle fut 
mise asseoir en celle chaire , et puis Pon 
allumait le feu, lequel coppait tantost la 
corde à quoy pendoit cest engin ; parquoy 
la chaire cheut en xaillant, devallant au long 
du pal jusques à trois pieds près de terre 
et deraourait ainsi jusques à ce que tout fut 
consumé. Et fat cest engin bien trouvé sel- 
lonc PofBcc à quoy il servoit, et estoit le 
premier que jamais on eust veu en Mets de 
la sorte. 

1516. 

Quant le milliaire courroit par mil v c et 
xvj , qui estoit lors Pan trente et uniesme 
du devantdit Maximilian , l'empereur, en son 
royaulme des Romains, fat, pour celle année, 
fait , créé et essus pour maistre eschevin en 



la noble cité de Mets, le seigneur Michiel 
le Gournais, filz au s r François le Gournais, 
chevalier, lequel alors estoit ung moult biaul 
josne personnaige et fort bon clerc et bon 
légiste ; car par plusieurs jours avoit estudié 
en droit et en aultres sciences, tant à Col- 
longne comme à Paris et à Orléans, et sça- 
voit moult bien juer d'orgues et de plusieurs 
aultres instrumens : et, avec ce, sçavoit faire 
tout ce que à ung noble homme appartient , 
comme satilter, danser, lutter, jouer à la 
paulme , jecter la pierre et la baire , et de 
tous aultres csbatz qui appartiennent à no- 
blesse. Et *fat celluy seigneur Michiel marié 
en ceste année passée v c et xv : de quoy il 
fut maistre eschevin pour Pan après v c et 
xvj , et eult en mariaige l'une des damoi- 
selles de la royne de Secille , fille de bonne 
maison et de noble lieu. 

Durant ce temps , Pon se doubtoit moult 
fort en Mets; car alors par tout le pais de 
Loraine y avoit moult grant multitude de 
gens de guerre et ne véoit on que iceulx 
lancsequenetz qui retournoient des guerres 
de Lombardie , aller et venir , et passoient et 
repassoient journellement parmy Mets , par- 
quoy l'on n'estoit pas trop assuré. Aussy en 
ce temps , le troisiesme jour d'apvril , retour- 
nait à Mets le devantdit duc de Suflbrt, dit 
la Blanche rose, lequel, avec bien petitte 
compaignie, avoit esté en France, comme 
dit est devant , et retournait à ce jour en 
habit inconguu. 

Pareillement en ces meismes jours , se es- 
meut une grosse guerre au païs de Loraine, 
si elle eust duré 5 mais bientost après en fut 
la paix faicte, et ne fat pas grant chose, 
comme vous oyrés. Le cas fat tel que aul- 
cuns comtes d'AUemaigne, nommés les Cinq, 
se sont alliés ensemble , comme il fat dit , 
et ont eu deffié le duc Anthoine de Loraine, 
pour le fait des mines d'airgent qu'il ait au 
pays d'Aulsay. Et puis , ce fait , avec grosse 
armée sont iceulx comtes entrés audit pays 
de Loraine devers ledit pays d'Aulsay, et 
tellement ont besoingnié que, à l'acomence- 
ment de may, prinrent iceulx comtes une 
ville sur ledifde Loraine , nommée Gonflans , 
qui est situéé devers le pays de Voulge , et 
paireillement une aultre ville , nommée 
Sainct Hippolyte. Parquoy incontinent le 
duc Anthoine fist assembler ses gens et fist 

une grosse armée de gens de pied , parmy 
Fayde que son frère , Fevesque de Mets , luy 
fist ; car il luy presta tous les gens de ses 
pays et eveschié. Et aussy furent assemblés 
tous les baillaiges et presvostez, tant de la 
duchié de Loraine et de Bar comme de l'eves- 
chié : et quant tout fut assemblé, fut dit qu'ilz 
estoient de onze à douze mille hommes: puis 
luy vint encor en son ayde trois ou quaitre 
mille aventuriers françoys que le roy luy en- 
voyait à ses frais et despens : et avec ce , avoit 
encor le duc cinq ou six mille lancsequenetz 
à ses gaiges. Parquoy, tous mis ensemble , il 
fist une grosse armée de vingt ou vingt et 
ung mille hommes 9 qui fut bien chose pour 
craindre les ennemis; et tinrent les champs 
en costoiant Farinée desdits comtes par Fes- 
paice de sept ou huict semaines. Et coustait 
maints deniers ceste assemblée aux bons 
hommes du pays ; car iceulx comtes avec 
leurs gens ne se arrestoient point en ung 
lieu , ains alloient et venoient et ne queroient 
que d'entrer au pays , et tousjours les Lorains 
après qui les poursuirent jusques à la rivière 
de la Sarre. Et ne furent aultrement aproi- 
chiés , si non que , par plusieurs fois , se 
donnairent des escarmouches les ungs aux 
aultres , ausquelles plusieurs hommes furent 
morts, tant d'ung costé et d'aultre: et vou- 
loit on dire que Fempereur favorisoit aux 
devantdits comtes et soufîroit tout cela. 

A Facomencement d'icelle guerre et en 
may, furent commis par le conseil de la 
cité aulcuns des seigneurs et gouverneurs 
d'icelle pour en ambassalde aller en Loraine 
faire, au nom de toutte la cité et commu- 
naulté de Mets, une bien venue à la nou- 
velle duchesse , laquelle naigaires avoit le 
duc amenée de France en son pays de Lo- 
raine. Parquoy la cité , pour luy faire honneur, 
y envoiait les ambassaldes devantdictes , c'est 
assavoir , le seigneur Andrieu de Rineck , 
chevalier, et le seigneur François le Gour- 
nais , chevalier, lesquelx , au nom de la cité, 
luy firent présent de une moult belle et riche 
coupe, bien faicte et bien ouvrée, et pesoit 
icelle coupe trois marcs et demi , et fiit ache- 
tée cinquante deux livres et denier, monnoie 
de Mets. Et avec ce , fut mis dedans ladicte 
coupe deux cent et cinquante florins de 
Mets : lequel présent receut moult agréable- 
ment le duc Ânthoine: aussy fist madame 

sa femme qui estoit sueur au duc de Bour- 
bon. Et furent iceulx ambassaldes beaucopt 
remerciés, et, par plusieurs jours grande- 
ment festoyez , en se paroffrant le duc d'estre 
à la cité bon ami et de recongnoistre le don 
en temps et lieu : puis ce fait , prinrent congié 
lesdits seigneurs et sont retournés à Mets. 

Tantost après , c'est assavoir , le douziesme 
jour de jung, le seigneur Robert de la Mar- 
che, acompaignié du devantdit capitaine Fran- 
cisque qui guerroioit la cité pour le fait de 
Burtaul, eulx deux ensemble firent alliance 
et ont deffié le duc de Loraine. De quoy 
Fon estoit bien esbahi, que ledit seigneur 
Robert, qui alors estoit françois et aux 
gaiges du roy, se avoit allié avec celluy 
Francisque, qui estoit Bourguignon et aux 
gaiges de Fempereur; car alors ledit empe- 
reur haïssoit surtout ledit seigneur Robert. 
Et estoit celluy Francisque qui , peu devant, 
avoit tant fait de malz et grans dopmaiges 
sur la cité de Worms , qui est terre d'em- 
pire; mais la paix en estoit nouvellement 
faicte, et estoit le bien venu en cour. Et 
pour ce l'on ne povoit penser ny imaginer 
comment ledit seigneur Robert avoit affinité 
ne amitié à luy, si non par ung proverbe qui 
se dit : Similis similem çuœrii; car surtout 
Fon disoit qu'ilz se ressembloient en condition 
et malvistié : et aussy ledit seigneur Robert 
le rescripvoit en ses lettres son grant ami et 
compaignon , et pource qu'il luy estoit sem- 
blable , il le queroit. 

Aussy durant ce temps, pour l'amour de 
ces guerres et huttins , Fon se gaitoit fort à 
Mets, et furent par l'ordonnance des sept 
de la guerre esleus plusieurs compaignons au 
pays d'icelle , lesquelx furent tous armés et en 
point, c'est assavoir, de corsets, hallecrets 
et gairde bras, blancs comme neige ; car, peu 
devant, avoit esté ramenée de Collogne une 
naviere toutte pleine, desquelx on en fist 
acheter à chascun villaige ce qu'il leur en 
failloit , selon la quantité des compaignons 
qui prins estoient et aux frais de la commu- 
naulté : et y furent constraints tous les villaiges 
subgectz^ à (a juridiction de Mets. Avec iceulx 
harnaix , avoient la pluspairt des compai- 
gnons de bonnes secrètes: et furent Relies 
armures jectées et paiées par les aultres bons 
hommes qui point n'estoient prins pour aller 
dehors. Assés tost après, fut la paix faicte 

entre le duc de Loraine et une partie d'iceulx 
comtes, mais non pas tous. Touttesfois les 
bons hommes et subgectz du pays de Barrois 
et de Loraine qui estoient prins pour aller 
en icelle guerre , furent renvoies , et retourna 
chascun chez luy.' Et alors ledit duc fist 
abattre les murailles de sa ville de Sainct 
Hippolyte, et en fist ville champestre, pource 
quelle estoit hors du pays du costé devers 
Franche Comté : car elle estoit trop hors de 
mairche pour la gairder, et luy povoit plus 
nuire la cloeson d'icelle que le aydier. 

Au mois de jung, avint ung grant dop- 
maige pour la cité et qui cousta beaucop : 
ce fut d'une vanne ou aultrement dit une 
chaussée rompue en la rivière de Muzelle, 
derrière les mollins à papier, là en droit 
où est le mollin foullant. Laquelle vanne y 
avoit justement cent ans qu'elle estoit faic- 
te ; mais ez jours devantdits , elle fondit en 
l'eaue avec ung grant pan de mur de la 
maison qui est au jairdin qui est là scitué 
au bout du Saulcis , en l'endroit du mollin à 
vent. Et aussy fondit une grosse tour qui es- 
toit assise sus deux grandes bouttées, là où 
estoient et sont encor les vantaulx. Et cousta 
cest ouvraige maints deniers avant qu'il peust 
estre reffait ; car premier il fut force de faire 
au dessus une vanne ou chaussée de terre 
pour détourner la rivière, qu'elle ne passaist 
par là ; et ne firent rien tous les mollins qui 
là sont assis, jusques à ce que tout lust fait. 
Et fut force de alors faire laichier les ouvriers 
qui estoient et besoingnoient en Wauldre- 
nowe, pour venir secourir à cest ouvraige 
tant nécessaire , jay ce que à ladicte Waul- 
drenowe y avoit alors ung grant déluge et fort 
nécessaire à y ovrer. 

En ceste année, messeigneurs du conseil 
de la cité de Mets, avec justice d'icelle, 
avoient par plusieurs fois esté ensemble pour 
adviser pour le fait du guet du Champ- 
aissaille, qui se fait de nuyt à pied et à 
cheval ; car d'icelluy guet venoient journel- 
lement plusieurs reclains, pource que la 
pluspairt de tous ceulx qui estoient commis 
et qui s'estoient loués et prins la chairge 
pour le faire, estoient gens de petitte es- 
time , paillairs , truans et gens de rien , et 
respondoient , quant on les lisoit, pour ung 
et pour l'aultre, voir le plus souvent pour 
cinq ou pour six à cop 5 parquoy le guet 

estoit mal fourni et se y tenoit ung piteulx 
menaige. Et tellement que, après plusieurs 
langaiges qui pour ce fait furent rendus, 
messeigneurs du conseil en mirent quelque 
chose en jeu , pour et affin de faire celluy 
guet d'une aultre sorte. Et aussy pour en 
dessentir les opinions des bourgeois de la 
cité , et aussy pour dire et annoncer la ma- 
nière comment ilz le vouloient entendre, 
donnairent iceulx seigneurs la commission à 
seig r Nicolle Roussel, à seig* Thiebault le 
Gournais et à seig r Philippe de Raigecourt, 
lesquelx trois dessus nommés, deux jours 
après la S 1 Jehan, l'an dessusdit, mandairent 
à deux heures après midi, en la chambre 
des comtes au pallais , tous les bourgeois ou 
la plus part de ceulx qui faisoient la haulte 
porte ou qui faisoient ayde. Et alors les 
trois seigneurs dessusdits estoient en la cham- 
bre des trese et firent appeller la mitte de 
iceulx bourgeois par leurs noms et surnoms, 
l'ùng après l'aultre, à venir en la chambre 
des trese : et quant tout fut entré, le sei- 
gneur Nicolle Roussel, à ce commis, fist et 
proposait une hairangue bien et honneste- 
ment, et luy séoit moult bien à le dire. Et 
furent ses parolles couchées sur beaucopt de 
choses touchant la gairde de la cité , et dist 
comment messeigneurs du passé , dont Dieu 
en ait les ames , avoient si bien gouverné le 
bien publicque , qu'ilz y avoient acquis grant 
louange ; et comment messeigneurs qui es- 
toient de présent, se travailloient , nuyt et 
jour , pour en faire leur acquit : et plusieurs 
aultres choses dist et proposait, que je laisse. 
Puis tout soudainement conclud et retour- 
nait son propos sur le fait du guet de nuyt, 
en remonstrant ausdits bourgeois que c'estoit 
une chose digne de grant recommandation 
et digne de louange, que bon guet fust 
faict; et dist que après le miracle de Dieu, 
ce avoit esté l'une des causes qui desjay 
aultrefois avoit sauvé la cité d'estre prinse 
et destruicte, comme il avint du temps que 
le duc Nicollas de Loraine voult entrer fur- 
tivement en ycelle : parquoy , tout conclus , 
messeigneurs du conseil avoient eu le re- 
gairt sur ceste affaire, et que celluy guet, 
de ces jours en avant , fust fait d'une aultre 
sorte et tousjours de mieulx en mieulx , 
c'est assavoir que la cité prendroit quairante 
huict compaignons, gens de façon et de 

bonne taille, lesquelx on louerait et gai- 
gneroient bon gaige de la cité : et de ces 
quairante huict compaignons ainsy loués , on 
en prendrait toutte la nuyt seize pour faire 
le guet, lesquelx ne seraient point endormis, 
ains seraient bien embatonnés , armés et en 
point et leur soingneroit la cité les armures 
et bâtons. Et d'iceulx seize en iraient les 
huict parmy la ville et par les lieux de- 
tournés, jusques à minuyt, et après minuyt, 
les aultres huict en feraient autant. Et par 
ainsy estoit conclus que ces quairante huict 
hommes iraient au gait tousjours de trois 
nuyts à aultres, et qu'il n'y aurait point 
de faulte, sur leur péril. Et après ce dit, 
la conclusion dudit seigneur Nicolle fut telle 
que, pour paier celle somme, messeigneurs 
de justice et du conseil avoient esleu en- 
viron la mitte de ceulx qui solloient faire 
le guet à cheval, des plus riches, et les 
nommait l'ung après l'aultre , par leurs noms , 
et leur dist et desclaira que l'intention de 
messeigneurs estoit qu'ilz paieraient chascun 
ung florin de Mets de vingt cinq solz, pour 
an. Et les aultres , dist il , qui sont là dehors 
et qui ne font que le guet à pied , avec aul- 
cuns aultres qui font ayde, iceulx paieront 
chascun quinze solz pour Tannée; et ainsi, 
parmi ceste somme, se trouverait le guet 
paié. Et alors, après ce dit, il fist fin à 
son sermon et demandait aux auditeurs si 
luy et ses compaignons se retireraient hors, 
affin que lesdits bourgeois eussent conseil 
ensemble et qu'ilz en donnassent leur res- 
ponse. Touttesfois il fut respondu d'aulcuns 
que ledit seigneur Nicolle voulcist lire les 
noms des bourgeois, l'ung après Taultre, et 
qu'il demandaist à chascun particulièrement 
son opinion. Et ainsi en fut fait, et y eult 
illec quelque peu de murmure, mais tout- 
tesfois la plus part se tinrent à ce que mes- 
seigneurs du conseil en avoient déterminé ; 
et à fait que ung chascun avoit parlé, on 
le faisoit saillir dehors, jusques à la fin. Et 
quant ceste première chambrée eult dit, on 
fist entrer les aultres qui ne faisoient que 
le guet à pied, en les appellant tous l'ung 
après l'aultre , comme on avoit fait à pre- 
mier. Et à iceulx fist ledit seigneur Nicolle 
une toutte paireille hairangue qu'il avoit faic- 
te aux premiers , et tellement qu'il eult as- 
sés bonne response, et fut dit de la plus 



part qu'ilz ne feraient pas pirement que les 
premiers. Et ce dit,, retourna chascun en son 
lieu, ne n'en fut aultre chose faicte pour 
celle fois ; mais assés tost après fut mise en 
exécution la devantdicte ordonnance et fut 
le guet assis et fait par la manière comme 
cy devant ait esté dit. 

En ce meisme temps , devers le mois de 
jung , fut fait , accordé et passé le mariaige 
de la devantdicte dame Perrette, fille à sei- 
gneur Pierre Baudoiche et femme à seigneur 
Androuin Roussel , pour laquelle si grant 
procès avoit esté pour le divorsement d'elle 
et dudit seigneur Androuin , et print à marit 
damoisiaul Bernaird de Port, filz au sei- 
gneur Anthoine de Port, escuier, et furent 
les parties appaisantées d'ung costé et d'aul- 
tre. Par ce mariaige fut le plait et le procès 
fini , lequel avoit cousté si grant somme de 
deniers , comme cy devant ait esté recité en 
plusieurs passaiges. Et furent touttes choses 
prestes et appareillées pour espouser au 
chasteaul de Jamaix , là où se debvoit trouver 
toutte la seigneurie ; mais il y eult encor 
quelque peu d'empeschement mis de part 
ledit seigneur Androuin, et n'espousairent 
point pour celle fois, jusques à ung aultre 
jour , comme vous oyrés cy après. 

Le jour de sainct Burthemin, apostre, vint 
en Mets le marquis de.Lucembourg, auquel 
la cité fist présent de quatre vingt quairtes 
de vin en flascons, et de vingt quairtes d'a- 
voine; et paiait la ville tous les despens que 
luy et ses gens avoient faietz en Metz. 

Le mecredi après , vingt septiesme jour 
d'aoust, fut fait le mairchié de Maiguin, ma 
fille, eaigée de quinze ans accomplis dés le 
seiziesme jour dudit mois, et de Jaicomin le 
Braconnier, le mairchant. 

Au lundemain, vingt huictiesme jour dudit 
mois, ung compaignon de la cité, nommé 
Hodinet, maistre du jeu de paulme sur les 
Murs , se levait la nuict d'auprès de sa femme , 
et, tout en chemise, s'en corut en la rivière 
de Muzelle auprès de Sainct Marcel, et là, 
sans sçavoir la cause , se noya. Parquoy, quant 
il fut trouvé, fut prins et traisné par le bou- 
riaul jusques entre deux ponts auprès des 
roues, et là en ce lieu fut mis et pendu à 
une potence. 

Tantost après, c'est assavoir, le vingtiesme 
jour de novembre, espousait le devantdit 

damoisiaul Bernaird de Port la devantdicte 
dame Perrette Baudoiche, fille à seig* Pierre 
Baudoiche , et niepce au capitaine , seigneur 
Robert de la Marche, seigneur d'Esdan; et 
fut alors le plait et le procès du tout fini. Et 
furent ces espousailles et la feste et les nopces 
faictes au chasteaul de Mol lin devant Mets, 
auquel y eult moult grant triumphe et joie 5 
car il sembloit de ladicte dame Perrette que 
ce fust une déesse ou une fée , tant estoit belle ; 
et possible que en tout ung païs n'y avoit point 
de plus belle dame ne de corps ne de façon. 
Premièrement elle avoit petitte bouchettc, 
ung peu eslevée et vermeille, grosse gour- 
gette, les yeulx rians et le front hault , traictis 
surcilz, petittes oreilles et les cheveulx blonds 
comme fin or, haulte et droite de corsaige 
et bien faicte parmi le corps ; et pour abregier, 
c'estoit la mieulx accomplie de toutte façon 
que Ton sceust veoir ne trouver. Et y eult 
faicte chose merveilleuse 5 car elle, qui desjay 
avoit esté sept ans mariée, et qui, tout cè 
temps durant, avoit couché avec son aultre 
marit, le seigneur Androuin Roussel, lequel 
seigneur, comme j'ai dit devant, estoit ung 
très biaul josne gentil homme , doux , courtois 
et bien parlant, et, avec ce, bon clerc, 
sçaichant jouer des flustes et de plusieurs ins- 
trumens : et neantmoins ladicte dame Perrette 
fut divorsée et séparée de sa compaignie, 
comme dit est; et avec ce, fut à ce jour 
menée au moustier, la teste nue et descou- 
verte , comme vraye pucelle , jay ce que, dix 
ans devant, elle avoit desjay esté menée en 
tel habit ; car sept ans fut mariée et trois ans 
durait le plait et le procès , qui fut une chose 
estrainge à merveille , et laquelle jamais plus 
on n'avoit veue , comme de deux aussy biaulx 
personnaiges et josnes estre si longuement 
ensemble sans se avoir estouchiez. Et encor 
davantaige que ledit seigneur Androuin véoit 
icelle belle josne dame , sa femme , en prendre 
et espouser ung aultre et aller à nue teste : 
neantmoins force luy fut de avoir la patience. 

En ce meisme hyver, le maicredi devant la 
Sainct Andrieu , vinrent loger quaitre puis- 
sans ribaulx allemans en ung villaige du païs 
de Mets, nommé Avency, près de Very, les- 
quelx tenoit prins et lié ung bon prisonnier 
mairchant, nommé Simon de Wairgaville. 
Et ainsy que Phostesse là où ces quaitre lairons 
s'estoient logés, s'en aperceut, elle fist monter 



son marit à cheval , feindant aller quérir du 
vin dehors, mais bien en haste et vistement 
s'en allait quérir la garnison au chaisteaul 
dudit Very. Et furent ces quaitre gros ribaulx 
prins et, avec le prisonnier, amenés dessus 
ung chair à Mets , puis furent mis en l'hostel 
de la ville ; et leur cas congnu , furent , le 
samedi après, menés au gibet, qui fut alors 
la vigille de la Sainct Andrieu, et là furent 
tous quaitre pendus et estranglés , tout en la 
présence du mairchant, lequel fut délivré 
franc et quicte, et fut rendu en la main de 
son prevost qui le vint reclamer avec les mes- 
saigiers du lieu meisme. Et ainsy en advienne 
à tous aultres lairons et tendeurs de hault 
chemin. 

Audit an , vigille de la nativité nostre 
Seigneur, vint et arriva en Mets le duc de 
Gueldre secrètement en habit dissimulé et 
incongneu, et fut logé à la Teste d'Or. Et au 
lundemain, qui fut le jour de noel, se partit 
secrètement de la cité pour en aller en France ; 
car il se celoit tant comme il luy estoit pos- 
sible et ne vouloit estre congnu d'ame vi- 
vante, pour cause des grant guerres que de 
moult loing temps menoit en l'encontre son 
prince, et tenoit celluy duc la bande de 
France et pour ce y alloit. Et à ce voyaige, 
enmenait avec luy le duc de Suffort , nommé 
Blanche rose, lequel pareillement se partit 
secrètement de Mets avec bien petitte com- 
paignie, et s'en allairent ensemble à Paris 
parler au roy ; et ne retournait ledit duc de 
Suffort en la cité jusques au vingt septiesme 
jour de febvrier. 

En cestedicte année et en l'aultre après, 
avindrent de grandes fortunes et adversités 
avec grandes pouvretés et choses merveil- 
leuses, tant en Mets comme au païs par deçà. 
Car, ausdictes années, l'on fut persécuté de 
guerre, de famine et de mortalité; et eult on 
encor d'aultres grandes persécutions, comme 
de divers feux qui advindrent par fortune ; 
et aussy de plusieurs lairons et brigans de 
bois , et tendeurs de hault chemin , tellement 
qu'il n'y avoit homme qui sûrement osaist 
aller ny venir, car alors estoit le peuple aussy 
pouvre et indigent que de cent ans avoit 
esté. 

Aussi, en ce meisme temps, le dix neuf- 
viesme jour, de febvrier, vint en Mets ung 
capitaine italien qui se nommoit Marcus An- 

tontus Colonne , lequel estoit l'ung des prin- 
cipaulx capitaines que l'empereur eust, assa- 
voir, les Colonnes. (Test l'ung des plus puissans 
Iignaiges d'Italie avec les Orssins; mais tous- 
jours ces deux Iignaiges sont de pointe en- 
semble et se haïssent. Et vint ce capitaine 
en Mets, acompaignié de environ quarante 
chevaulx ; et venoit de Veronne en Lom- 
bardie, à laquelle nouvellement a voit esté la 
paix faicte, et s'en alloit vers l'empereur. 
Et lny fist la cité présent seulement de plu- 
sieurs flascons de vin, et paiait les despens 
de luy et de ses gens, pour deux jours qu'il 
y fut. 

Ledit jour, fut bruslée par fortune de feu 
toutte la ville de Maisiere devant Mets , apar- 
tenant à l'abbé de S* Vincent, et ne demourait 
que trois ou quaitre maisons droites ; et y 
eult ung merveilleux dopmaige pour les pou- 
res gens : pourquoy la pluspairt en furent pou- 
res et mcndians ; et furent presque tous leurs 
biens péris , tellement que à peine en peult 
ou rien saulver, et les menaigés et aultres 
usleusilles de maison que l'on portoit dehors 
sur les fumiers à la porte et bien loing d'i- 
celle, se alluznoient après eulx et brusloient, 
tellement estoient eschaufTés. Item , fist en- 
cor le feu plusieurs aultres grans dopmaiges , 
pour celle année, en plusieurs aultres lieux; 
car, comme si c'eust esté par permission di- 
vine, l'on n'oy oit journellement aultre chose 
que de dire : lcy est une maison bruslée, 
et une aultre là, tant dedans Mets que de- 
hors , en plusieurs lieux , par le pais. Et de 
fait se print le feu dedans les grans forestz 
et les grans bois , souverainement aux bois 
de Chanterayne et devers Anoux la Grainge , 
et y fist le feu pour plus de dix mille florins 
de dopmaige , comme on disoit : aussi depuis 
se boutait le feu ez grans bois de Lorey de- 



vant Mets; mais il fut secouru et rescous. 
Paireillement en cestedicte saison , se boutait 
le feu ez grans bois de Wosges et bruslait et 
fist dopmaige ez sappins pour plus de cin- 
quante mille francs , comme on disoit. Et n'y 
avoit homme qui sceust dont ce feu venoit, 
et eult on grande peine de secourir que les 
planches qui estoient sur l'eaue, touttes sciées, 
&e fussent bruslées. Et furent plusieurs mai- 
sons bruslées de plein jour , tant dedans Mets 
lue dehors, et ne sçavoit on dont le feu venoit : 
^quelle chose estoit desjay signe et acom- 

mencement des grans malz et persécutions 
qui estoient à venir, et comme vous oyrés 
icy après en plusieurs passages. Et avoient 
desjay noz voisins entour de Mets fort esté 
persécutés et pugnis par mortalité comme de 
biens faillis et gaistés , comme à Toul , Sainct 
Nicollais, à Nancey, à Pont à Mousson et 
ailleurs tout environ nous. Et avec ce , nous 
furent demonstrés plusieurs signes en l'année 
après sur le printemps ; car quant ce vint à 
xawoultrer les vignes , biaulcopt de gens , 
hommes et femmes, trouvoient leurs mains 
et leurs manches de chemise touttes dessai- 
gnées de sang, non pas ung peu si rouge 
que vray sang, et ne savoit on dont ce venoit, 
et en estoient plusieurs gens esmerveillés dont 
il venoit ny proceldoit, et se cuidoient les 
aulcuns avoir coppés. 

1517. 



En Tan après , qui hit de nostre salut mil v e 
ot xvij , et de l'empereur Maximilian , en son 
royaulme des Romains, la trente deuxiesme 
année , fut alors créé et essus pour maistre 
eschevin en la cité de Mets, le seig' Nicolle 
Roucel, filz au seig* Wairin Roucel, chevalier, 
qui fut. 

Au mois d'apvril, en la sepmaine de la 
sainct Georges , fist aussi biaul temps , et hit 
tourné le vent sus droit vent et tousjours 
sans pleuvoir, jusques à la vigille s* Georges, 
auquel jour on ait de coustume en Mets , de 
deux ans à aultres, de mener l'imaige et 
statue de monseigneur sainct Georges, tout 
armé en plein harnoy et monté sus ung bon 
cheval. Et ainsi monté et armé , avec la belle 
pucelle auprès de luy, l'on le mené accom- 
paigné de toutte la seigneurie et gentillesse , 
depuis la grant église jusques en son église. 
Et alors que l'on le menoit , ledit jour , à 
heure de vespre, se levait ung vent, une 
pluie avec le tonnoire , laquelle vint si abon- 
damment que toutte la noblesse, soldoieurs 
et aultres qui luy accompaignoient , furent 
tous mouillés et trespercés. Le temps se re- 
froidit tellement le vendredi, vigille sainct 
Marc , que , la nuit ensuivant , furent fondues 
et gellées grant partie de touttes les vignes. 
Et estoit le vaul de Mets desjay tout gaisté 
et fondu , et gelloit si fort que ce qui estoit 
demouré en plusieurs villaiges , fut celle nuit 
tout gasté. Et pour ceste cause hit le poure 

peuple fort desconforté et non sans cause, 
et tellement que les aulcuns, mal patiens, 
estoient presque désespérés et se tiroient par 
les cheveulx, et estoit pitié de leur faict 
qui ne les eust reconfortés; car Ton avoit 
alors les plus belles vignes que jamais homme 
eust veues. Et encor avint pirement le jour 
s* Marc, au matin, auquel jour le temps estoit 
assés biaul et serain et luisoit le soleil assés 
clair et chault. Mais, avant que la proces- 
sion fust retournée , il se levait le plus ter- 
rible et froit vent cTardaine, tellement que 
Ton ne povoit durer de froit , et avec ce il 
gresilloit et negeoit si très fort que touttes 
les rues et les tilz en estoient blancs. Et ja 
ce qu'il n'y avoit eu journée ny pareillement 
de nuit depuis le mercredi de paisques, que 
diverses processions ne se feissent, fust en 
ung lieu ou en ung aultre, tant à Mets 
comme ès villaiges, et que Ton ne sonnaist 
les cloches le plus souvent toutte la nuit , si 
neantmoins, comme vous oyés, furent les 
vignes par plusieurs fois engellées, et fut le vin 
fort renchéri. Puis quant ce vint ledit jour, 
sur le tairt , le temps devint clair et tousjours 
plus froit , et tellement se refroidit que , 
quant ce vint le diemanche au maitin, Ton 
trouvait les gros glassons , et que tout estoit 
presque gaisté et fondu, non pas seulement 
en ung lieu, mais par tout, et n'y avoit 
comme rien demouré de vert. Et ja ce que , 
touttes les nuits , on sonnaist à puissance , 
tellement que l'on n'entendoit point clair par 
la cité , pour le bruyt des clpches , et aussy 
que plusieurs personnes estoient en dévotion , 
priant Dieu qu'il gardaist les biens de la 
terre , et continuoient les processions , si ne- 
antmoins à Dieu ne plaisist d'exaulcer leurs 
prières , mais voullut pugnir et corrigier son 
peuple tellement que , celluy jour de die- 
manche , se reffroidit le temps tousjours de 
plus en plus , en fasson telle que , le lundy 
au maitin, tout fut consumé et espedié, et 
ne demourait de verdure ny que après feu. 
Et fut par tout, comme vous oyés. Especia- 
lement je puis parler du pays de Mets; et à 
vray, en quel lieu que ce fust, ny hault ny 
bais , ne demourait rien de verdeur, réservé 
quelque peu au plus hault des vignes de la 
coste Sainct Quentin, là où il n'avoit pas 
pieu. Et là en ce lieu, furent environ vingt 
cinq ou trentp journaulx de vignes qui ne 



furent que à demy gellées ; mais je vous 
prometz que le vin qui y fut, ne valloit 
pas deux deniers la quairte, et fut de très 
pouvre boisson. Et pareillement en furent 
quelque peu des saulvés devers Marieulle et 
Vezon, ausquelles demoura bien le tiers ou 
le quairt, qui eulrent encor assés à souffrir 
d'oraiges et de tempestes et ne vallurent rien. 
Et de tout le reste des vignes du pays de 
Mets ny de Loraine, vous n'eussiez pas pris 
en mille journaulx ung chauldron de vin ou 
ung chairpignon de raisin. Et au regairt de 
ce qui estoit oultre la rivière de Saille , ce 
quairtier fut encor plus atteint que aultre 
part et n'y demourait de verdeur nèsque 
après noel , et n'y eult par le plus gros vi- 
gneron une pinte de vin. Et je , l'escrip- 
vain, le sçay par moy; car si le temps fust 
venu, comme il estoit d'apparence , j'esperoie 
d'en avoir en ma part plus de cent ou six 
vingt charaulx, desquelx je n'en heus pas 
une pinte, non pas une goutte, si on ne me 
le donnait pour essayer. Parquoy tout fut 
chier et mesmement fut le bief remonté de 
prix : de quoy les pouvres gens furent si très 
estonnés que c'estoit pitié. Car les plusieurs, 
qui dévoient plus qu'ilz n'avoient vaillant et 
qui cuidoient bien payer, si le temps fust 
venu bien à point, et qui n'avoient alors ny 
pain ny argent, ces pouvres gens se trou- 
vaient si très espouventés et non sans cause, 
que, le lundi après la sainct Marc, il en vint 
plus de deux mille en Mets pour sçavoir de- 
vers ceulx à qui ilz dévoient et de qui ilz 
tenoient leur heritaige , s'ilz les vouldroient 
encor aider, sur le temps venant, ou si non 
leur estoit force d'aller briber ou de aller 
en d'aultres pays cerchier leurs adventures, 
et plouroient la pluspairt de ces gens icy que 
c'estoit pitié. Encor ne fut pas tout ; car en 
ceste année fut force aux pouvres gens de 
tuer ou vendre partie de leur bestial de quoy 
ilz se dévoient nourir, comme vaiches , berbis, 
chievres et moutons, et tout par deflaulte 
d'herbaiges et d'aultres fourraiges pour les 
entretenir ; car alors tout estoit tant seiche et 
y avoit si peu de verdeur par les champs que 
les pouvres bestes se mouroient de faim. 

Aussy en ce temps, les seigneurs et gou- 
verneurs de la cité , voyant les vignes estre 
ainsy gaistées et fondues , mirent pour l'issue 
de la porte pour chascune cowe de vin , que 

Ton paieroit cent sols ou aultrement ne sor- 
tirait dehors; car qui n'eust cela fait, on 
eust enmené tous les vins de la cité et eust 
on vendu en Mets plus d'ung gros de Mets 
la quairte. 

Durant ces jours et que le duc de Suffort, 
dit la Blanche rose, estoit encor à Mets et y 
faisoit sa résidence , luy et ses gens , et que 
encor alors se tenoit en une maison qui jaidis 
fut à Jehan de Vy , qui en son temps estoit 
l'ung des principauté seigneurs de la cité , 
scituée auprès de la Grant Maison : celluy 
seigneur Blanche rose, durant celluy temps, 
hantoit journellement et frequentoit avec les 
seigneurs de la cité , et tousjours ou le plus 
souvent estoit en leur compaignie , tant à la 
chaisse comme aultrement. Or avoit celluy 
seigneur ung cheval qu'il tenoit bien chier, 
et l'amoit et prisoit merveilleusement , espe- 
ciallement pour son bien courir: et par plu- 
sieurs fois se avoit vanté et se vantoit que , 
en la cité de Mets ne à dix lieues à l'entour, 
n'avoit son paireil à la course, jay ce que 
alors en Mets y eust de bons chevaulx , entre 
lesquelx en avoit ung le seigneur Nicolle Dex , 
josne escuyer et gendre au seigneur Françoys 
le Gournais, chevalier, qui estoit ung grant 
cheval et qu'il prisoit moult. 

Or avoit celluy seigneur la Blanche rose 
conversé par plusieurs fois avec ledit seigneur 
Nicolle Dex , tant à la chaisse au gibier comme 
aultrement, et en devisant d'une chose et 
aultre , quant il venoit à parler de son cheval , 
il ne le sçavoit assés louer. Et pour ce que 
ledit seigneur Nicolle louoit aussy le sien, 
ledit seigneur Blanche rose le requist plu- 
sieurs fois de courir une course pour essaier 
lequel courroit le mieulx, et de fait s'y estoient 
essaiés. Et tellement furent leurs parolles de 
Tune en l'autre, en se arguant en manière 
de jeu , que gaigiere fut faicte et formée 
entre les deux seigneurs devantdits pour la 
course d'iceulx chevaulx. Et fut celle gaigiere 
telle qu'ilz dévoient aller courir eulx meismes 
en personnes , montés sur lesdits chevaulx , 
entendu que la chose fust tenue secrète et 
que ame ne le sceust que eulx deux. Et dé- 
voient acomencer leur course à l'Orme à 
Àugney , jusques dedans la porte S* Clément; 
et encor par telle condition que chascun 
d'iceulx seigneurs avoit mis ou debvoit mettre 
quatre vingtz escus d'or au soleil en une 



bourse, lesquelx deb voient estre mis en main 
neutre pour les délivrer à celluy qui gaigne- 
roit la course. Et ainsy en Ait fait; car ledit 
an , le jour de sainct Clément , premier eves- 
que de Mets , par ung samedi , second jour 
de may , qui est le propre jour que se courre 
l'avoine et le baccon audit lieu de Sainct Clé- 
ment, les seigneurs devantdits se sont levés de 
bon matin et , en la compaignie de plusieurs 
aultres, firent ouvrir la porte S 1 Thiebault, 
ung peu devant l'heure acoustumée , et sont 
sortis dehors aux champs , pour courir , 
comme il avoit esté dit. 

Or avoit ledit seigneur Nicolle Dex, par 
deux ou trois jours devant , traicté et pensé 
son cheval à l'ami , Dieu sçait comment ; je 
croy que aussy avoit fait le duc. Mais ledit 
seigneur Nicolle, comme il fut dit et certi- 
fié , durant ces jours ne donnait oneque foin 
à son cheval , ne n'avoit beu aultre brevaige 
que vin blanc, et avec ce luy avoit fait 
faire des petits legiers fers d'acier : puis estoit 
ledit seigneur monté dessus à dos , sans selle 
ne aultre chose que une couverture liée 
dessus son dos. Et ainsy estoit ledit seigneur 
monté dessus, tout en pourpoint, avec ung 
petit bonnet en sa teste et sans soulliers , et 
sembloit à le veoir que ce fust ung palle- 
frenier. Et tellement que quant ce vint à 
courir et à desloger, ledit seigneur de la 
Blanche rose aussy luy meisme sus son cheval 
avec là selle, se prindrent tous deux à des- 
loger de tel randon et force qu'il sembloit 
que la terre deust fendre dessoubz eulx. Et 
fut loing temps que le duc avec son cheval 
passoit ledit seigneur Nicolle ; mais quant ilz 
vindrent en l'endroit de Sainct Laidre , le 
cheval du duc n'en peult plus et demou- 
rait derrière , jay ce qu'il le ferust tellement 
et constraingnist à force d'esperons, que le 
clair sang en sailloit par les costés ; mais 
neantmoins ce ne luy vallut rien , car il de- 
moura derrière. Et gaignait la course ledit 
seigneur Nicolle Dex , et luy fut délivrée la 
bourse avec les quatre vingtz escus au soleil : 
de quoy plusieurs furent joieulx ; car ilz 
estoient bien employés en luy, d'autant qu'il 
estoit gentil ruste , courtois , débonnaire et 
gracieulx : et avec ce , luy et son frère , sei- 
gneur Philippe Dex, estoient bien dextres 
aux armes et à la lutte , au saulter et à faire 
haultes et diverses gambardes. En ces choses 

ilz ne trouvoient qui gaire les eu passaist , 
en ensuivant la race de leur pere. Et néant- 
moins que à veoir ledit seigneur Nicolle aller 
et maircher, il sembloit qu'il fust à demi 
enregné et qu'il ne se peust contourner ; mais 
quant ce venoit à faire , c'estoit merveille 
de luy , fiist à la lutte, à saulter ou à danser : 
aussy estoit ce bon seigneur homme fort 
devoltieulx et administroit vouluntiers justice 
aux poures et faisoit plusieurs biens. 

Le lundemain de î'ascencion, qui fut le 
vingt deuxiesme jour de may, par ung ven- 
dredi au soir, entre neuf et dix heures , Ton 
vit clairement, entre la cité de Mets et le 
villaige de Noeroy , une cornette de feu en 
l'air, grosse et lairge par semblant, et se 
monstroit comme de quatorze ou quinze piedz 
de long , et comme ung tref de feu , pen- 
dant en Pair. Et se monstroit le groz bout 
estre par semblant le lairge de quaitre piedz 
et tiroit du costé devers Allemaigne; et le 
petit bout se monstroit la lairgeur de deux 
piedz, et touruoit du costé devers France; 
et se tint longuement ainsy en l'air et par 
autant de temps que Ton mettroit à dire cinq 
fois le Pater noster et Y Ave Maria. Puis se 
diminuait et se perdit tellement que de brief 
Ton ne sceut que tout devint. Mais une chose 
fut à esmerveiller ; car, en celle meisme 



nuytée que icelle cornette se monstrait, fut 
airse, par fortune de feu, la pluspart de tout 
le villaige de Mondelange, et ne sceut on 
jamais dont ce feu vint , si non que aulcuns 
presumoient qu'il venoit d'icelle cornette ; 
car premier fut veu ce feu sortir d'une mai- 
son déserte et ruynée, qui de loing temps 
estoit treze et vaulgue , et en laquelle , passés 
trois ans, n'y avoit demouré personne. Et 
puis d'icelle mazure se prist le feu par tout 
le villaige et y fist très grant dopmaige , tant 
en bestcs comme en aultres biens airs et 
bruslés. 

En ce meisme mois , on avoit moult grant 
nécessité d'eau ; et disoit le peuple que si 
Dieu n'y mettoit remède , que l'eaue couste- 
roit plus que le vin, c'est à dire que alors 
y avoit si grant nécessité de pluye que tout 
se sechoit et se brusloit aux champs. Brief c'es- 
toit pitié d'ouyr les pleurs et lamentations des 
poures gens, tant pour eulx que pour leurs 
bestes, et ne sçavoient à quoy se prendre ; car 
il estoit grand chierté par tout, et plus encor 



en Loraine que en Mets : et y vendoit on la 
quairte de bief dix huit ou vingt solz. Et 
pour ce estoient alors les chemins clos, et 
en Mets l'on l'eust eu pour neuf solz si ce ne 
fust les estraingiers qui le venoient quérir 
de tous costés, et se acomençait à renchérir, 
tellement que adoneque se vendoit treize 
quatorze ou quinze solz la quairte. Mais alors 
les seigneurs et recteurs de la cité , voiant le 
nombre de bief qui journellement se menoit 
dehors , firent faire deffense et commande- 
ment partout que nul bled n'en fust mené 
hors du teritoire de Mets : et adonc mirent 
en vente ung monciaul de bled du guernier 
de la ville , auquel en y avoit plus de douze 
mille quairtes, et fut mis à onze solz la quairte. 
Mais incontinent qu'il fut sceu, il y eult telle 
foule et telle presse des bonnes gens de 
dehors que force fut de serrer les huis et les 
laisser aller l'ung après l'aultre , et ne pouvoit 
nul saillir hors des portes de la cité, sans 
avoir enseigne du quairtier qui livre , et d'ung 
des trese de la justice. Et après ce que les 
bonnes gens avoient leur bief, encor avoient 
ilz grant meschief de le mouldre par deffault 
d'yaue , car alors une nef ne fust point allée en 
huict jours de Mets à Trieve , tellement es- 
toient les rivières courtes. Et en la campaigne 
tout fut gaisté ; et s'enfuyoient partie des 
poures gens de villaige de tous costés, eulx, 
leurs femmes et leurs enflans , là ou chescun 
povoit mieulx se saulver. 

En celle année, je l'escripvian de ces pré- 
sentes, m'en allai au Landi à Paris, par le 
chemin acoustumé et y fis mon emploi en 
drapperie , puis m'en retournai à Mets sans 
trouver que bien. Dieu en soit loué ! 

En ce meisme temps , au mois de jung , le 
devantdit duc de Suffort , dit la Blanche rose, 
se partit de Mets, acompaîgnié de aulcuns 
josnes seigneurs d'icelle cité ; Dieu les con- 
duise et les veuille en joye ramener. 

Le mois d'aoust fut tout contraire à sa 
nature ; car , durant le may et les aultres mois 
devant , l'on crioit alarme pour avoir de l'eaue, 
comme dit est devant : et de fait s'en firent 
plusieurs processions, priant à Dieu qu'il 
envoyaist de la pluye ; mais au contraire , au 
mois d'aoust qu'il deust faire chauld et sec, 
et que chascun desiroit le biaul temps , pour 
mettre les biens à Thostel, il n'estoit causy 
point ung jour sans pleuvoir. Et tellement 

estoit le temps mis à la pluye que les poures 
gens avoient grant meschief à lever les bledz , 
les avoines et aultres biens et en y eult assés 
et la pluspart des germes et mal conrés. Dieu 
en soit beni et loué ; car ceste année fut en 
touttes ses saisons contraires. 

Au meisme mois d'aoust, vint et arrivait 
en Mets, à belle compaignie de vingt cinq 
ou trente chevaulx, ung cardinal de Rome, 
lequel alors venoit de devers l'empereur; et 
estoit ce cardinal Colonnes , Frère germain au 
devantdlt seigneur Marc Antboine Colonnes, 
lequel , peu devant, avoit esté à Mets, comme 
cy devant est recité. A celluy cardinal la cité 
fist présent de deux cowes de vin , qui alors 
valloient environ quarante francs , et de vingt 
cinq quartes d'avoine qui bien valloient douze 
ou treize francs. Le diemanche , il oyt la grant 
messe en la grànt église de Mets , et donnait 
la bénédiction à cellui qui dit l'évangile ; puis 
après disner , fut conduit et pourmené par la 
cité , acompaigné de aulcuns des seigneurs et 
recteurs d'icelle pour luy monstrer la ville ; 
et le lundemain , bien matin , s'en partit luy 
et les siens et s'en retourna à Rome. 

Le duc de Suflbrt, dit Blanche rose, le- 
quel, au mois de jung , se estoit parti de 
Mets pour aller à Lyon dessus le Rosne, 
puis passait les monts pour aulcune affaire 
qu'il avoit , et fut à Venise et en plusieurs 
aultres cités d'Italie et de Lombardie ; et 
en sa compaignie estoit le seigneur Philippe 
de Raigecourt avec plusieurs aultres citains 
de Mets, et retournairent les dessusdits en 
la cité, le vingtiesme jour d'aoust. 

En celle saison et année , le temps fut mer- 
veilleusement mal disposé et tousjours de 
pis en pis et fut tout contraire à sa nature , 
comme dit est devant ; car, après ce que 
les biens de la terre eurent eu tant à souf- 
frir, plusieurs inconveniens et diverses mal- 
ladies advindrent aux créatures 5 et tellement 
que , au mois de jullet , l'on acomençait fort 
à mourir en la cité des aprinsons , et pareil- 
lement fist on à Trieve ; et en moururent 
en Mets plusieurs personnes, gens de tout 
eaige ét de tout estât. Aussy en celluy temps 
y avoit grant chier temps de tous vivres : 
et ainsy est vray ce que j'ai dit devant : 
l'on fut en ceste année persécuté de guerre, 
de mortalité et famine. Car, tantost après, 
le treiziesme jour de septembre, par ung 

diemanche, vigille de l'invention S u Croix, 
par le commandement de justice, fut alors 
assemblé le peuple de la citçj * tous embas- 
tonnés et en armes , au baille de la porte 
Champenoise. Et pareillement , ledit jour, 
furent assemblas ceulx du pays de Mets et de 
toutte la juridiction a uene au baille de la 
porte des Allemans, et tous en armes avec 
leurs hairnois que depuis ung an on leur 
avoit fait acheter. Et la cause de ceste as- 
semblée fut telle, que nouvelle certaine estoit 
nouvellement venue aux sept de la guerre, 
comment le dcvantdit Philippe Schlucterer, 
qui alors estoit ennemi de la cité pour le fait 
de Pierre Burtal, duquel jay moult de fois 
vous ai parlé, estoit sur les champs, acom- 
paignié du devantdit Francisque et de six 
ou sept cens chevaulx, et vouloit venir faire 
une course et une malvistié au pays de Mets. 
Parquoy , à celle occasion , fut ainsy le peu- 
ple assemblé , et fut le pain cuit et plusieurs 
pièces d'artillerie touttes prestes : et avoit 
on à celle fois délibéré que s'ilz venoient, 
ilz auroieut bon recueil ; et faisoit on en ce 
temps gros gait par tous les villaiges , affin 
que l'on ne fust surpris ; et avec ce , avoient 
les seigneurs et gouverneurs de la cité en- 
voié plusieurs espies en divers lieux et pas- 
saiges pour sçavoir des nouvelles : et ainsi 
doneques l'on estoit frappé des trois glaives 
dessusdits, c'est assavoir, guerre, famine et 
mortalité. 

Aussy en ce temps, l'on ne parloit que 
de lairons et tendeurs de hault chemin , et 
en furent plusieurs des prins et pendus, 
lesquelx par famine s'estoient mis à mestier 
d'estre coupeurs de bourse : et en y avoit 
à si grant abondance que l'on n'osoit aller 
ne venir. Puis après tous ces malz et for- 
tunes advenus , vint le temps de la vendange 
auquel on deust coupper les raisins. Mais, 
las ! il n'y avoit rien : parquoy le poure 
populaire furent si très attonnés qu'ilz ne 
sçavoient quelle coutenance tenir ; car alors 
il n'estoit nouvelle de vendanger ne de chau- 
quer, ne aussy de louer chairtons avec leurs 
buges , ne de porteurs de tandellins , ne de 
bassues , ne ne véoit on aller ne venir reli- 
gieulx ne religieuses mendier, non plus nés 
que vignes ne fussent jamais esté : ne aussi 
Ton ne fut pas empeschié de cueillir les 
fhiictz, pource qu'il n'y avoit rien : de quoy 

c'estoit moult grant pitié que poures gens et 
petits enfians ne se sçavoient à quoy prendre. 
Et croy, moy, que jamais homme ne vist 
une paireille année , au moins que Ton ne 
vendangea ist quelque peu en aulcun lieu. 
Le nom de Dieu en soit loué et boni, et 
veuille le pouvre peuple réconforter. 

Par les raisons devantdictes, devés en- 
tendre si le poure peuple estoit desconforté, 
tant pour la famine qui resgnoit, comme 
pour la mortalité qui s'enforçoit de jour en 
jour ; et tellement que Ton avoit desjay tout 
oublié la grant peur et la crainte que Ton 
avoit eue des ennemis qui alors estoient sur 
les champs en airmes, comme on disoit, et 
ne s'en parloit plus. Parquoy icculx , voyant 
le peuple ainsi endormi , par ung diemanche, 
dix huictiesme jour d'octobre, jour Sainct 
Luc evangeliste , vinrent de plein jour les 
ennemis , environ quatre vingt ou cent che- 
vaulx, se frapper dedans le ban S 1 Pierre, 
à trois bonnes lieues de Mets, et là ont 
boutté le feu en ung villaige nommé Bur- 
lixe, auquel y avoit environ trente maisons, 
appartenant à seigneur Claude Baudoiche, 
chevalier. Et fut ledit villaige tout airs , ré- 
servé quaitre maisons ; car, après ce qu'ilz 
curent tout chargé, pelles et tuppins, et tout 
ce qu'il leur pleut à prendre, ilz ont boutté 
le feu partout et en plein midi , et y prin- 
drent cinq prisonniers : puis retournairent 
arrière à Longeville en Allemaignc, auquel 
lieu se tenoit la foire , et là avoient laissé 
de leurs compaignons pour aprester le soup- 
per : et estoient ces gens icy au devantdit 
Philippe Schtuchterer et au capitaine Fran- 
cisque , pour le fait de Pierre Burtal , comme 
cy devant est dit. Et alors que ce fut fait, 
estoit le seigneur François le Gournais en 
son chasteaul de Viller, luy et toutte sa fa- 
mille , fuyant pour la mortalité : et pareil- 
lement estoit messire Claude Baudoiche au 
chasteaul de Pange, qui est environ à demi 
lieue près deladicte Burlixe. Et les premières 
nouvelles qui en vinrent à Mets, ung com- 
paignon de Franconrue les aporta, lequel à 
ce jour estoit allé à ladicte Burlixe pour le 
lundemain baittre sa moisson et la recueillir. 
Mais quant il vint près et vit la ville en feu 
et en flammes , il s'en retournait arrière , et 
tellement ait cheminé que, environ une heure 
de nuyt, vint arrière à la porte aux Alle- 

mans qui estoit desjay fermée. Et après qu'il 
fut interrogué de dessus la muraille, ou le 
laissait entrer dedans la ville, puis ait conté 
la vérité 5 et je le sçay au vray, car moy 
meisme, l'escripvain de ces présentes, qui, 
en celle semaine , gardoic à la porte , fus celluy 
qui le interroguai , et puis le menai parler à 
seigneur Jehan le Gournais, à seigneur Re- 
guault du Neufbourg et à seigneur Philippe 
Dex, pour et afïïn de leur dire ces nouvel- 
les. Aussy le temps estoit alors merveilleuse- 
ment mal disposé ; car, celle nuyt et environ 
deux ou trois devant, il ventoit et faisoit 
le plus horrible temps de jamais. Touttcs- 
fois, quelque troublé que le temps fust, le 
feu estoit si grant et si fort allumé que, 
environ les neuf heures de nuyt, nous vis- 
mes pleinement reluire l'air endroit là où 
estoit le feu, de dessus la tour de la porte 
aux Allemans. 

En ce meisme temps , avint une esclandre 
en Mets d'ung josne clerc que on trouvait 
pendu et estranglé. La manière comment ; 
il avoit son oncle chainoinc de la grant église 
de Mets, nommé messire Gille. Celluy, de- 
mi an devant, s'esloit parti de Mets pour 
s'en aller à Rome avec le princier d'icelle 
église et avoit laissé sdn nepveux en gairde 
à maistre Andrieu, maistre des enfians de 
cueur, pour le gouverner, aprendre et en- 
tretenir jusques à son retour. Ce gairson , 
eaigé environ de quatorze ans , jouoit voul- 
luntiers, comme on disoit ; et tellement qu'il 
fut dit que pour ce qu'il avoit joué , la ser- 
vante dudit maistre Andrieu le menaiçait de 
le faire baitre. Et ne sçait on au vray comment 
il en fut ; mais au bout de deux jonrs que 
l'on pensoit qu'il s'en fut fuy , il mt trouvé 
pendu et estranglé en ung tison qui estoit 
tiré à demi hors en ung groz monciaul 
de bois en leur grainge, et fut trouvé le 



lundi, lundemain que le feu fut boutté à 
Burlixe. Et incontinent justice en fut adver- 
tie ; et pource que l'on estimoit que luy 
meisme se fut pendu et défiait , il fut prins 
et trayné dessoubz la roue, entre deux ponts, 
là où se mettent les malfaicteurs , et là en 
ce lieu fut enterré. Mais, comme la vérité 
en fut trouvée depuis , l'on luy faisoit tort 
de le mettre en celle terre prophane ; car 
il fut trouvé que une faulce femme l'avoit 
tué et puis pendu, comme icy derrière, en 

fan v c et xix , au mois de décembre , serait 
plus amplement contenu. 

Paireillcmcnt en celle meisme semaine, 
pource que Ton ne trouvoit nul bon vin à 
douze deniers la quairte , et que aulcuns crain- 
doient d'offenser d'en mettre à plus hault prix, 
le conseil de ce adverti , souverainement les 
maistres du douziesme et des mollins , firent 
annoncer par toutte la cité que chascun bou- 
taist son vin à quel prix qu'il luy plairoit ; et 
furent les celliers visités , pour sçavoir com- 
bien de vin qu'il y avoit encor en Mets. 
Puis, tantost après, furent mis les vins à 
quinze à seize et à dix huict deniers la 
quairte. 

Àussy en celle année , le jour Sainct Jude 
et Sainct Simon, fut faicie encor grant as- 
semblée de gens piétons armés du peuple 
de Mets, parle commandement de justice, 
desquelx en furent esleus grant nombre pouj 
aller dehors , si nécessité venoit. Item , aussi 
pour ce que en ce temps l'on se doubtoit fort 
de cclluy Philippe Schluchterer de Erffens- 
tein, qui tousjours se desclairoit ennemi de 
la cité, à cause du devantdit Pierre Burtal 
qu'il soustenoit, et aussy que celluy Phi- 
lippe avoit acompaigné de ce fait le capitaine 
Francisque qu'il disoit estre son parent, 
avec plusieurs aultres malvais gairsons qui 
luy aydoient et favorisoient , tellement que 
en ce temps, nul homme de la seigneurie 
et juridiction de Mets ne se osoit seurement 
trouver au païs d'Allemaignc 5 et, à celle oc- 
casion , les seigneurs et gouverneurs de la cité 
firent tant , dès l'an devant , qu'ilz obtindrent 
et impetrairent une lettre et ung mandement 
de Maximilian, empereur, lequel fut im- 
primé en alleman et en roman , et en furent 
plusieurs coppies mises et attaichées par 
les portes de la cité et du palais de Mets 
et aultres lieux publics 1 . 

Pour ce que on vit que, quelque mande- 
ment ne ordonnance que l'empereur eust eu 
fait encontre du devantdit Philippe Schlu- 
chterer, ne de ses aydans ne favorisans , 
comme dit est, jay pour ce ne laicherent 
leur maldicte entreprinse , et tousjours de pis 
en pis , comme cy devant est contenu , là 

1 Par ce mandement , l'empereur Maxîmilien I er met 
au ban de l'empire Philippe Schluchterer. Voyez les 
preuves de l'Histoire de MeU , T. VI , p. 

où il est parlé que le jour sainct Luc , qui 
fut le dix huietiesme jour d'octobre , ledit , 
acompaigné de quatre vingt chevaulx, non 
obstant le mandement devantdit, boutait le 
feu au ban S 1 Pierre , en la ville de Burlixe , 
et y fist plusieurs malz et grans dopmaiges : 
parquoy, à celle occasion, messeigneurs du 
conseil et sept de la guerre firent alors met- 
tre plusieurs coppies de la devantdicte lettre 
et attaichier par touttes les portes de la 
cité, et encor, avec ce, contre le mur du 
pallais de Mets et en plusieurs aultres lieux 
communs et publicques. Et davantaige, le 
dix neufviesme jour de décembre, l'an des- 
susdit, fut crié à son de trompe par la bou- 
che de Martin , clerc et secrétaire des sept 
de la guerre , sur la pierre du pallais devant 
la grant église et là où l'on crie les treze, 
et pareillement fut huchié et crié , après la 
trompette cornée, par ledit Martin en la plaice 
sur les desgrés de Chambre et en plusieurs 
aultres cairforts et lieux publicques en Mets. 
Et fut celluy huchement fait publiquement , 
environ les neuf heures du maitin, dessus 
ledit Philippe et ses aydans. Et affiu que nul 
ne peust ignorer ne dire qu'il ne l'cust oy 
et entendu, il fut crié et huchié ès deux 
langaiges , c'est assavoir en alleman et en 
roman 5 et , avec ce , les coppies d'icelluy 
ès deux langaiges furent mises et attaichées 
auprès des aultres contre le coing du mur du 
pallais et en plusieurs aultres lieux par la cité ; 
duquel huchement la teneur s'ensuit. 

« Saichent tous que comme Philippe Schlu- 
chterer de Erflenstein , à cause d'un$ appellé 
Pierre Souffroy, dit Burtal , duquel il s'en- 
tremet, ont eu escript et mandé à nous, 
maistre eschevin, treze jurés et à toutte la 
communalté de la cité de Mets , une témé- 
raire et malicieuse guerre et inimitié , et 
avant que avoir eu saulvé ne eubc acquité 
de leur honneur ; et aussi depuis en direc- 
tement contrevenant au droit commun , re- 
formation iraperialle et bulle d'or, ilz ont 
grandement et fort endomaigé nous , noz 
bôurgeois et raanans par prinse et des trous- 
sèment sur les haults chemins du sainct Em- 
pire et aultre part, et encor nous ont fort 
endomaigez et molestez par feux bouttés en 
divers de noz villaiges , et y ont comis grant 
pillerie et robberie , et avec ce prins et dé- 
tenu prisonniers plusieurs noz bourgeois et 

subgectz et iceulx rançonnez à grant sommes 
de deniers et icelles sommes par force obte- 
nues et eues d'eubc : à cause de quoy ledit 
Philippe ait esté juridiquement cité à com- 
paroir par devant très révérend prince et 
seigneur, Richard, archevesque de Trieve, 
archichancellier et prince eliseur, etc. , et par 
devant circonspect, honoré et dévot seigneur, 
messire Loys de Senserenheim , commandant 
de Tordre d'AHeinaigne au lieu de Covelance, 
noz gracieulx seigneurs, comme déléguez, 
juges et comissaires imperiaulx , par devant 
lesquelxdits juges imperiaulx ou leurs délé- 
guez et députez , les procureurs de nous , les- 
dits de Mets, comme obéissant, ont comparu 
par trois fois ; mais ledit Schluchterer ne ait 
comparu ne aultre pour luy : parquoy nos- 
dits procureurs ont par trois fois juridicque- 
ment et par droit obtenu sa désobéissance et 
contumace : de laquelle désobéissance et fuite 
de droit,, ensemble des violences, oeuvres 
volluntaires , téméraires et malicieuses dudit 
Schluchterer , Souffroy et de leurs alliés , 
nostre très souverain et redoubté seigneur, 
nostre sire Fempereur, en ait esté véritable- 
ment informé et adverti ; parquoy sa majesté 
impériale, comme empereur des Romains, 
ait jugé et declairé ledit Philippe Schluchte- 
rer £vec tous ses aydans , adherens , complices 
et alliés , estre escheuz au ban et arrière ban 
du sainct Empire, et leurs corps et biens 
abandonnés à ung chascun ; et ceulx qui 
entreprendroient et exptoicteroicnt à Fen-^ 
contre de leursdits corps et biens, ilz Sau- 
ront offensé , delinqué , ne fait chose contre 
droit ne raison, comme tout ce s'appert clan 
rement par vraye coppie et transsumpt des 
mandemens de nostredit sire Fempereur, sur 
ce encourruç et amenez, cy attachez en en- 
suivant ce. Et afïin que lesdits mandemens 
imperiaulx puissent plus formellement et di- 
ligemment estre mis à exécution , nous , 
lesdits maistre escbevin, treze jurés, sept de 
la guerre et tout le conseil en icelle cité de 
Mets , notifions et faisons sçavoir à tous en 
gênerai et en partipulisr que s'il y a aulcun 
qui puisse appréhender et amener prisonniers 
en vie, en ladicte cité de Mets, iceulxdits 
Philippe Schluchterer et Pierre Souffroy, Fon 
baillera, pour la personne d'icelluy Philippe 
la somme de douze cents florins de Mets; 
et celluy qui. mettra à mort ledit Philippe, en 



aportant certaines, et vr^yes enseignes , il sera 
mis aux gaiges de soldoieur à cheval en lar 
dicte cité, pour toutte sa vie durant, et 
aurait encor cent florins de Mets comptant* 
Et celluy qui mettra à mort ledit Burtal, 
en apportant pareillement vrayes enseignes, 
il aura les gaiges des piétons, ea ladicte cité , 
assavoir, quarante solz par mois,, toutte sa 
vie durant, et recevra encore comptant la 
somme de quarante florins de Mets* Et «i 
aulcuns, estant en la chaisse, crainte et 
doubte de ladicte cité , pour cause qu'ilz 
auroient eu servi icelluy Philippe ou ledit 
Souffroy contre ladicte cité, ou pour quel- 
que autre cas, et meismement aussy ceulx 
qui, pour leurs desmerittes, seroient bannis 
et forjugez d'icelle cité, faisoient et comec- 
toient iceulxdits exploictz, en ce faisant, ilz 
recevront lesdictes sommes et gaiges en la 
sorte et qualité que dessus, et si seront mis 
hors de crainte et chaisse d'icelledicte cité 
de Mets, et leurdit banissement et forjuge- 
ment remis, quictes et abolis franchement* 
Ce que nous, maistre eschevin, treze et sept 
jurés et conseil de ladicte cité de Mets , devant 
nommés, tiendrons ferme et estable, tesmoing 
le scel secret d'icelle cité de Mets applacqué 
en marge de cest ; le dix neufviesme jour du 
mois de décembre, Fan de grâce nostre Sei- 
gneur, mil v c et xvij. * 

1518. 

Quant le milliair courroit par mil v c et xviij, 
qui lut Fan trente troisiesme . de Fempereur 
Maximilian, en son royaulme des Romains, 
fut alors fait, créé et essus pour maistre es- 
chevin en la cité de Mets, seigneur Joachim 
Chaverson, filz de feu seigneur Jehan Cha- 
verson. 

En celle année, le premier jour que la 
dabte se acomenec , sellon le temporel de la 
devantdicte cité , c'est assavoir, à Fanonciatte 
de la glorieuse vierge Marie , à celluy jour, 
qui est le vingt cinquiesme jour de mars , 
advint ung grant bruit en Mets 5 car nouvelles 
certaines vinrent aux seigneurs sept de la 
guerre que, à celle journée, les ennemis de 
la cité, c'est assavoir, le devant Philippe 
Schluchterer et ses aydans , pour le fait du 
dcvantdit Pierre Souffroy, dit Burtal, estaient 
alors en airmes sus les champs , et avoient 
desjay passé la rivière de la Sajre, environ 

le nombre de quinze cents chevaulx. Et in- 
continent ces nouvelles ouyes , furent tantost 
les bannerets envoyés par toutes les paroischcs 
de la cité, commander au peuple, sur corps 
et £ur biens , qup chascun se trouvaist en 
ung lieu, dit , eu airmes et en point. Et fut 
alors mandé le seigneur François le Gournais 4 
chevalier, lequel se tenoit à la Horgne; mais 

tantost qu'il le sceut , il fut des premiers 
armés, luy et les siens» Et quant il fut venu, 
sortirent, de la cité environ quinze cents pie- 
tons, bien en point, sans les chevaulcheurs, 
avec lesquebt Ton tist mener, pain, vin et 
bonne artillerie pour eulx deûendre et as- 
saillir si besoing est dit : et fut ce fait environ 
les sept heures du matin. Touttesfois, je ne 
sçay par quel espie les ennemis furent ad- 
vertis, et leur fut dit que leur entrcprinse 
estoit descouverte; parquoy ilz retournairent 
arrière sans aultre chose faire. Et par ainsy 
lesdits de Mets s'en rev indien t arrière en la 
cité pour le jour mesme, au soir; et à leur 
retour les faisoit très biaul veoir , et faisoit 
bon ouyr les trompettes et tambourins de 
Suisse , et en très belle ordonnance rentrèrent 
eo la cité. 

En ce meisme temps , c'est assavoir , quaitre 
jours après ladicte entreprinse, fut faicte une 
nouvelle ordonnance en Mets; car alors et à 
jour dit , dix neufviesme de mars , fut esta- 
bli , décrété , institué et avec ce passé par 
tout le grant conseil de la cité que, de ces 
jours en avant , Ton ne vendrait plus nulle 
sergenterie ne nulle bannerie ne quairterie de 
Thospital en Mets ne ès bourgz d'icelle ; ains 
fut .dit et atourné qu'elles se donroient touttes 
franches et quictes , selon la coustume an- 
cienne , saulf et réservé les paistes et les 
disnés qu'on ait de coustume de faire , affin 
de éviter les inconveniens qui journellement 
en venoient , et les mangertes et robertes qui 
s'y faisoient. Et fut ce décret et ordonnance 
faicte. par l'amonestement d'ung bon père 
cordellier, nommé frère Estienne, d'Aires, 
lequel , pour celle année, preschait le caresme 
en Mets, et avoit si grant credicteet si grande 
suitte que tout le monde couroit après* Et 
pour la grant multitude de peuple qui le 
su i voit, tant de Mets comme de dehors, luy 
fut force, par licence, de aller prescher en 
Wezc^neuf, en mey la place de Chainge, et 
y fist plusieurs serjnons : et croy , moy , qu'il 



estoit saincte personne, comme aussy il en 
monstroit les oeuvres. Mais pour revenir à 
mon propos , fut , au jour devantdit , celle 
ordonnance faicte, instituée et passée : de quoy 
ce fust esté ung grant bien pour le peuple , 
qui l'eust bien entretenue 5 car devant celle 
institution faicte , l'on achetoit pleinement 
une sergenterie cent ou six vingt livres sans 
le paiste et le grant disner qu'il fault faire, 
qui coustoit la moitié d'aultant, et ainsy 
s'en faisoit des banneries et des quiarteries* 
Mais tantost après l'on n'en fist plus ainsy ; 
car les seigneurs et gouverneurs desdits offices 
les jouoient aux dés, et estoit pour celluy 
qui la gaingnoit et à qui elle eschéoit , pour 
la donner et en foire tous ses bons et plaisirs; 
et tellement que aulcuns à qui le copt es* 
cheut, la donnairent à d'aultres leurs com- 
paignons qui la chaingeairent contre de l'air- 
gent. 

Ledit an , par ung materedi , quaitorziesme 
jour d'apvril, à celluy jour, le maistre es- 
chevin scéoit avec ses pairs pour déterminer 
aulcunc plainte à luy donnée , entre lesquelles 
y avoit alors ung grant desbat et une hayne 
mortelle entre le seigneur Nicolle Roussel, à 
cause de dame Margueritte , sa femme, pour 
aulcunes parolles et injures rapportées que 
ung nommé maistre Maithieu, le médecin, 
natif de Millan , et dame Marie, sa femme, 
native de la ville d'Espernay en Champaigne, 
avoient dictes au très grant deshonneur de 
la devantdicte dame Margueritte , par le 
rapport de ung nommé Dediet, l'apothicaire, 
demeurant en la rue de Fournerue: et tek 
lement que, au jour devantdit, en estoit la 
plainte devant le maistre eschevin pour en 
déterminer , tant dudit maistre Maithieu , 
comme dudit seigneur Nicolle et de celluy 
apothicaire. Pourquoy advint que , ce meisme 
jour, ledit seigneur Nicolle , à l'heure des 
neuf heures du matin , vint à rencontrer ledit 
maistre Maithieu devant la grant église de 
Mets , et là le interroguait d'aulcune chose , 
et eurent deux ou trois parolles ensemble 
bien rigoureuses , et tellement que tout subit 
ledit seigneur Nicolle tirait ung dollequin 
qu'il avoit et d'icelluy donnait audit maistre 
Maithieu deux ou trois coptz parmy le bras, 
le cuydant frapper en l'estomach , et du copt 
fut ledit maistre Maithieu renversé en terre , 
et cuidoit on qu'il fut mort. Parquoy ledit 

seigneur Nicolle 

se absenta et s'enfuit se 
tenir à Sainct Martin devant Mets en fran- 
chise , de peur qu'on ne le prinst, et là fut 
tousjours jusques à Pascension nostre Seigneur, 
auquel jour il se partit et s'en allait se tenir 
à une bonne maison qu'il ait à Antilley. Et 
ce temps durant, ledit maistre Maithieu se 
commençait à guerrir : mais de sa malvistié, 
quant il fut à peu près reguerri, il contrefit 
le mallaide plus que devant, puis secrète- 
ment fist tout chairger le sien et enmener, 
et tan'.ost après il s'en allait, luy et dame 
Marie, sa femme, sans commander personne 
à Dieu. Et premier qu'il se partist , il escripvit 
plusieurs cedulles et icelles mist et attaichait 
sur aulcuns cscrins et bufletz qu'il avoit lais- 
siés, et faisoient lesdictes cedulles mention 
comment en iceulx buffetz et escrins y avoit 
grant trésor, et de fait, il en fist plusieurs 
requestes à la cité, comme cy après serait 
dit , quant temps serait. 

En celle année, environ la paicque, fut 
baillié le chapiaul rouge à révérend pere en 
Dieu , seigneur Jehau de Loraine , alors 
evesque de Mets et filz au duc René, qui 
fut, et ainsy fut fait cardinal du sainct siège 
apostolicque. Et tantost après se partit ledit 
seigneur et s'en allait à Rome , bien acom- 
paigné de ses gens et de aulcuns ses bons 
amis, et là fut receu et confirmé : puis tan- 
tost retournait, pour ledit an, environ la 
sainct Jehan après. 

Aussy en celle meisme année, le jour de 
la sainct Clément , le devantdit duc de Suflbrt, 
dit Rlanche rose , non content de l'an passé , 
entreprint de encor faire courre son cheval 
par ung paige encontre le seigneur Nicolle 
Dex , lequel , desjay en l'an devant , par ung 
tel jour , avoit courra , comme cy devant ait 
esté dit , et valloit celle course la somme de 
vingt et ung escus au soleil. Mais de malle 
fortune le paige du duc se laissait cheoir en 
terre : parquoy ledit seigneur Nicolle gaignait 
encor la course et les escus; puis tantost 
après se partit le duc et s'en allait en France 
devers le roy. 

Environ celluy temps, se renforçait la mor- 
talité et mouroit on plus fort en Mets que 
devant. Mais le bief se ravallait de prix et se 
donnait quelque peu à bon marché. 

En ce meisme temps , l'on se craindoit 
tousjours fort en la cité de Mets et au pays 



subgect , et n'attendoit on de jour en jour 
que la venue du devantdit Philippe Schlu- 
chterer et ses aydans ; car quelques mande- 
mens qu'on eust obtenus de l'empereur, ilz 
n'en tenoient compte et estoient plus prestz à 
mal foire que devant. Parquoy l'on fist ftryr 
les bonnes gens du païs, et leur fut com- 
mandé qu'ilz ne laissaissent à la ville que ce 
qu'ilz voulloient perdre ; et davantaige fut 
alors fait ung huchement devant la grant 
église de Mets , lequel contenoit que tous les 
bons hommes qui vouldroient aller sciller et 
gaingner leur moisson , fussent embastonné* 
et qu'ilz fussent sur leurs gairdes. Et davan- 
taige fut encor huchié et crié que nul hoste, 
vendant vin , subject au territoire et juridic- 
tion de Mets , ne logeaist ne habergeaist nul 
estrainger , quel qu'il fust , sur peine de con- 
fiscation de corps et de biens, si non qu'il 
le cogneust bien , ou qu'il eust enseigne et 
paisse port de son capitaine, ou aultrement 
que l'on mettroit la main à luy. 

Aussy en ce meisme temps, l'on se mou- 
roit tousjours en Mets et encor plus se ren- 
forçait la mortalité de jour en jour: et les 
premiers qui mouroient , c'estoient les plus 
josnes et les plus forts; car le temps estoit 
alors chault, estoufifant et de très malvais 
air , et se muoit et chaingeott souvent en 
oraige , en fouldre et en tonnoire. Et telle- 
ment que le vingt sixiesme jour de jullet , 
jour saincte Anne, de nuyt, cheut la fouldre 
et entrait en la maison de la Belle Croix, 
scituée au hault de Desiremont , en laquelle 
estoit l'ermitte pour lors ; et véoit on plei- 
nement les enseignes et apparences en plu- 
sieurs lieux de ladicte maison. Et première- 
ment au dehors, aux habits de l'ymaige 
saincte Bairbe , nouvellement faicte et pour- 
traicte , et en plusieurs lieux au mur. Pareil- 
lement du dedans d'icelle maison , fut fendu 
le mur de l'aste du feu, et sembloit en 
aulcuns lieux de la chambre en laquelle estoit 
l'ermitte et au guernier , que le mur fust tout 
escorché. Et avec ce estoient les murs noirs 
par aulcuue place et puoit leans- comme si 
ce fust esté pouldre à canon. 

Tantost après , au trentiesme jour du mois 
de jullet, fist ung merveilleux et horrible 
temps , et tellement que la fouldre et tem- 
peste cheut en l'église de Nostre Dame des 
Carmes. Et qu'il soit vray, y fist des ensein- 

gnes très év identes ; car en descendant devers 
le jubé , là où sont essis les pctittes orgues , 
il vint pranre et arracher une grande pièce 
de la cloeson de bois qui doit l'autel et la 
print tout au plus près de la toire et rem- 
portait. Et moy, l'escripvain, ay veu touttes 
i ces choses et vous promets que ceste année, 
I à son commencement, fut de merveilleuse 
I apparence. 

En celluy temps y avoit en la ville d'Ai- 
f nerey ung mareschaul , lequel aultrefois avoit 
fait plusieurs malz et grans dopmaiges contre 
la cité de Mets , et avoit esté de guerre par 
deux ou trois fois : parquoy il avoit mérité 
d'estre banni et forjugié et d'estre en la chaisse 
de la cité et d'estre mis et escript en leur 
registre, comme ennemi, et tellement que, 
pour les raisons devantdictes , il n'y osoit 
entrer ne venir ; dont ce luy estoit grande 
peine et desiroit bien d'estre en graice, af- 
fio de retourner en la cité. Et alors , quant 
il oyt dire et qu'il luy fut conté la forme 
et le contenu du huchement qui , peu devant, 
avoit esté fait et crié en la cité , en l'encontre 
du devantdit Pierre Burtal et ses aydans, 
celluy, désirant de ravoir sa paix et aussy 
pour l'amour de la pecune et du proffit qu'il 
en pretendoit à recepvoir, se mist en adven- 
ture de tout perdre ou gaingoer. Et telle- 
ment y besoingnait que ledit an, au mois 
de jullet, il se trouvait au chaisteaul de Que- 
sester, auquel ledit Pierre Souffroy, dit Bur- 
tal , se tenoit avec le capitaine Francisque 
et avec le devantdit Philippe Schluchterer à 
qui le chaisteaul appartenoit ; et estoit son 
intention de tuer ledit Philippe , s'il eust 
trouvé son copt à point ; mais il faillit et 
tuait ledit Pierre. Et puis ce fait, s'en vint 
à Mets apporter les nouvelles: et neantmoins 
qu'il fust vray et que l'on fust bien joyeulx, 
l'on ne le creust pas du premier copt, ains 
pensant qu'il le fist pour quelque feinte et 
affin d'estre en graice de la cité , fut prins et 
mis en l'hostel de la ville en prison, et là 
y demoura environ cinq journées jusques à 
ce que la réelle vérité du fait en fut con- 
gneue. Puis fut mis à délivre, et luy fut fait 
comme on luy avoit promis, et encor davan- 
taige, Ton fist pour son honneur faire ung 
huchement, le jeudi devant la s te Margueritte, 
et fut, audit jour, crié publicquement de- 
vant la grant église qu'il ne fust nul ne nulle , 

quels qu'ilz fussent, des manans et subgectz 
de Mets , des bourgz d'icelle ne du pais sub- 
gect, qui, de ces jours en avant , reprochais- 
sent en rien cestuit fait audit mareschaul, 
sus peine de grant amende. 

Devers le mois d'aoust, l'on se racomen- 
çait très fort à mourir en Mets et plus la 
moitié que par devant. 

Or avint en ce meisme temps, environ 
l'assumption nostre dame, en mey aoust , que 
les seigneurs sept de la guerre de la cité de 
Mets et tout le conseil d'icelle, furent bien 
à vray advertis et deuement informés que 
grande assemblée se faisoit, tant de gens à 
cheval comme à pied. Et couroient les nou- 
velles que c'estoit celluy capitaine Francisque, 
cy devant nommé , qui faisoit ceste assemblée 
en aydant le devandit Philippe Schluchterer, 
son parent , pour le fait de Pierre Burtal ; et 
estoit celluy Francisque compaignon audit 
seig r Robert de la Marche , comme cy devant 
ait esté dit. Et d'aultres disoient que on crain- 
doit le filz dudit seigneur Robert, seigneur 
de Jamaix, pour le fait de maistre Maithieu , 
le médecin ; et d'aultres disoient que c'estoit 
monseigneur de Guise, frère au duc Anthoine 
de Loraine , pour le fait du princier de la 
grant église , lequel alors estoit à Rome pour 
le fait de l'evesque Jehan de Loraine, cardinal 
et evesque de Mets 5 car celluy princier estoit 
de guerre à. monseigneur d'Ainerey. Aultres 
y en avoit qui disoient que c'estoit pour le 
fait du compaignon qui ruait jus les che- 
vaulx Jehan Dollixey, le mairchant , et qui fut 
tué sur les foussés de Ja porte aux Allemans, 
comme cy devant est recité, et en parloit 
on diversement et en plusieurs manières. 
Mais comment qu'il en fust , ny pour quelle 
chose que ce fust, l'on craindoit fort la de- 
vantdicte assemblée ; parquoy l'on fist fuyr 
tout le pays entièrement. Et fut commandé, 
le propre jour de la sainct Burthemin , apos- 
tre, que chascun appprtaist ce qu'il avoit 
de bon à refïuge , s'il ne le voulloit perdre. 
Et avec ce , on fist assembler tout le peuple 
pour faire leur monstre, et fut commandé 
aux gens des villaiges qu'il ne demouraist 
es villes que les vieilles femmes pour estein- 
dre le feu, si besoing estoit. Et encore fut 
commandé à tous les laboureurs et aultres 
qui avoient grain en estrain, qu'ilz le feis- 
sent baitre au plus tost qu'il leur seroit pos- 



Digitized by 



720 

sible et que tout l'estrain et cuvelle fust 
porté à Thuis et brûlé , que rien ne demou- 
raist. Et incontinent ces nouvelles ouyes, les 
bonnes gens se prindrent à vuydcr tout ce 
qu'ilz avoient de bon : et meismement en 
furent les nouvelles espandues en Loraine et 
en plusieurs aultres pays. Parquoy l'evesque 
Jehan , cardinal du sainct siège , mandait à 
ses subgectz, telz comme Airs sus Muzelle, 
Ançey, Chaistel Sainct Germain et aultres, 
qu'ilz se saulvaissent chascun là où il pour- 
roit mieulx. Et dès tantost vindrent les cer- 
taines nouvelles et la vraye vérité de ceste 
affaire , et tousjours de plus en plus; et tel- 
lement que audit jour de sainct Burthemey, 
qui estoit le mairdi , furent les seigneurs et 
gouverneurs au conseil de nuyt jusques à 
minuit. Puis tantost, le lundemain au matin, 
furent envoyez messaigicrs et soldoieurs de 
touttes parts 5 et encor de renfort Ton fist 
fiiyr les bonnes gens et commander que s'ilz 
ne vouloient tout perdre , qu'ilz vinssent à 
rémige et corps et biens. Et affin que Ton 
vist que le danger y estoit , eulx meismes 
ne se laissoient rien à vuyder par touttes 
leurs places et forteresses , que tout ne fust 
amené. Et alors fut la fuierie si grande de 
touttes parts, tant le jeudi comme le ven- 
dredi et le samedi , que ce fut merveille : et 
estoient les gens à la porte si espaissement 
qu'ilz ne se laissoient entrer l'ung l'aultre. Et 
fat celle presse encor plus grande le samedi , 
pour ce que, le vendredi devant, estoient 
venues nouvelles certaines , comment l'armée 
estoit desjay devers Boullay, et que ledit 
.Francisque y estoit en personne, lequel se 
desclairoit ennemi à la cité de Mets et à 
tous les subgectz et habitans d'icelle. Et di- 
soit on qu'il avoit délibéré de venir coupper 
et trapper et tout fouldroier les vignes du païs 
de Mets , dont ce fust esté ung moult grant 
dopmaige ; car, à ceste heure , elles estoient 
au plus bel et sur le point de meurir. Ne- 
antmoins, il avoit délibéré, comme on disoit, 
de tout destruire et de tout mettre à feu 
et en flammes ; et faire le pouvoit , pource 
qu'il y avoit avec luy et en sa compaignie 
plus de vingt deux cents chevaulx et deux 
fois aultant de gens de pied. Et pour ces 
nouvelles furent les gens si espouvantés que , 
à celluy samedi , devant le jour, Rirent trou- 
vés devant les portes de la cité plus de douze 



cents chars chargés tant de grains comme 
de biens meubles et d'enffans. Et y avoit 
des gens à pied sans nombre, femmes et 
hommes , viez et josnes ; car, à celluy jour, 
tout le monde subgect à la cité de Mets et 
aultres s'en vindrent mettre à refiuge en la 
cité. Parquoy les vivres furent tantost ren- 
chéris : et ainsi fut le peuple fort triboulé 
et esmeu, et non sans cause, comme vous 
oyrés. 

Puis quant ce vînt au lundemain, qui fut 
diemanche, vingt neufviesme jour d'aoust, 
auquel jour estoit la feste de la decolation 
sainct Jehan , moy, l'escripvain de ces pré- 
sentes, estant lors du matin entre sept et 
huit heures à la porte aux Àllemans, vint 
là et arrivait le mcssaigier des devantdits 
Francisque et Philippe Schluchterer, à che- 
val et bien monté , lequel venu print et ti- 
rait dehors ses lettres de deffiance et là les 



desploiait , et , ce fait , les vouloit donner à 
Baistien , portier d'icelle porte , affin qu'il les 
portaist présenter au maistre eschevin. Mais 
ledit Baistien , saige et advisé, ne les-receut 
pas, ains ait prins celluy messaigier par la 
bride de son cheval et le menait luy meisme 
devant le pallais avec icelles deffiances, les- 
quelles , à la veue de tout chascun , estoient 
attaichées au bout d'ung baiton et eslevées 
en hault : et là fut le messaigier plus de 
demi heure, devant l'église, tousjours à ché- 
val , et tenant icelles lettres , comme dit est , 
en attendant que le conseil fust assemble. 
Puis , quant tous furent venus , fut celluy mes- 
saigier, qui estoit ung josne gairson, mené 
devant eulx , et fut tout premièrement requis 
de monstrer ses lettres de messaigerîe ; lequel 
fut si troublé, qu'il fut une bonne espaice 
de temps qu'il ne les povoit trouver : tout- 
tesfois il les trouva et monstra. Et après ce 
que l'on eust leu icelles deffiances et bien 
advisé le contenu desdictes lettres , l'on en- 
voyait celluy messaigier disner, et fut conduit 
en l'hostel au Loup , en attendant sa response ; 
et alors tout le monde couroit après pour le 
veoir. Et dès incontinent l'on envoiait encor 
de rechicf dire par les villaiges que tout 
chascun vinst à refiuge et corps et biens en 
la cité, et que maintenant et à vray estoit 
la guerre ouverte et mortelle : et aussi à ce 
meisme jour, l'on receut aulcuns compaignons 
piétons aux gaiges. 

Celluy diemanche, aussy le lundi et le 
mairdi après , je croy que Ton amenait en Mets , 
tant de nuit que de jour , plus de dix huict 
cents chairées de bled en estrain, et tant 
cTaultres biens qu'il n'estoit point à dire ; car 
il estoit de nécessité , pource que , durant ce 
temps, les ennemis approchoient tousjours. 
Et neantmoins que divers messaigiers alloient 
et venoient tous les jours , et disoit on que 
la paix se traictoit, comme vray estoit, tout- 
tesfois, selon que alors la cité fust au plus 
despourveute que jamais fut , Ton faisoit 
grandes préparations pour se deffendre. Et 
fat le mairdi fait une monstre de gens de 
pied, la plus belle que , de loing temps devant, 
fat faicte en Mets , et de gens les mieulx acous- 
trés et en point; car ilz furent estimés et 
nombres à vingt deux cents ou plus , tous 
gentilz compaignons et fricques gallans. Et 
furent conduicts et menés parmi le baille du 
pont des Morts, auquel ilz furent mis en or- 
donnance et sortirent par la porte du pont 
Thieffroy, et puis passairent oultre le pont et 
s'enallairent en belle ordonnance, sept et sept 
parle poncel de Waippey et de là tout parmi 
fisle du pont des Morts. Puis ont retourné 
arrière dedans Mets et vinrent à passer, en 
telle ordonnance , tout par devant la grant 
église, droit à Tavallée de Fournerue; et de 
là parmi Chainge jusques au Champaissaille , 
auquel lieu furent faictes plusieurs monstres, 
revoultes et faictz de guerre , tant pour assaillir 
comme pour se deffendre. Et fut ce fait pour 
apprendre et enseigner les compaignons, et 
pour leur monstrer cornent , en extrémités 
et en nécessités , ilz se debvoient deffendre et 
assaillir. Et n'y avoit alors en celle compaignie 
nnlz estraingiers que touttes gens de Mets et 
du pays subgect , desquelx y en avoit plus de 
quinze cents de bien armés et en point. 

Or, durant que ces choses se faisoient, 
estaient et se tenoient les ennemis emparqués 
en ung pré, auprès de la viUe des Estangs, 
desquelx «ennemis s'en despartirent plusieurs 
adveaturiers pour courir et ribler par le pays 
Et tellement que , le dernier jour dudit mois 
tfaoust, s'en vindrent iceulx adventuriers , 
courant en fooraige, par devant ung petit 
chaisteaul, appartenant au seigneur François 
le Gournais , chevalier, nommé ViUer , au prés 
d'Airs la Quenexey. Et pource que la gair- 
nison, qui alors estoit audit chaisteaul, ont 

eu tiré aulcuns bâtons à feu après lesdits adven- 
turiers, ilz ont, en despit- de ce, boutté le 
feu en une petitte moistresse auprès de là, 
appartenant audit s r François. Et, à ce jour 
meisme , ont toutte brullé la ville de Glatigney, 
sur le tairt, et y firent leur, guet toutte la 
nuyt 5 puis, au lundemain, premier septembre, 
ilz ont desguerpi de ce lieu et mairchairent 
en venant devers Pontoy, appartenant au sei- 
gneur Michiel Chaverson. Et alors ceulx qui 
estoient commis à gairder celle plaice et qui 
estoient enclos dedans , voyant venir celle 
multitude , abandonnairent le lieu et s'enfui- 
rent, et les ennemis vinrent loger en la ville, 
et le devantdit Francisque , luy et aulcuns des 
principaulx , lurent logés en la forte maison. 
Puis, ce fait , ledit jour, y eult plusieurs des 
leurs qui coururent par le pays , par vingt , 
par cent et en plusieurs bandes , et de fait 
prindrent la herde d'Oixey, tout au plus près 
des Bourdes à Valliere; et prindrent encôr, 
ledit jour, plusieurs aultres bestes, brebis, 
chars et chevaulx avec aulcuns prisonniers: 
et, à ce jour meisme, bouttairent le feu en 
une chairée de bief en estrain que ung poure 
homme, laboureur, amenoit à Mets à refuge ; 
et furent courir jusques tout dedans les vignes 
d'oultre Saille. Et, à ce jour meisme, estoient 
les soldoieurs de la cité sur les champs et 
en prinrent aulcuns des leurs , entre lesquelx 
fut prins ung gentil homme qui estoit homme 
à l'ung des filz seigneur Robert de la Marche, 
seigneur de Jamaix. Parquoy, pour ces choses 
et plusieurs aultres, l'on se doubtoit fort en 
Mets de trahison, pource que avec ces gens 
ici estoient plusieurs aultres qui deman- 
doient et acquerelloient la cité de diverses 
querelles. Premier, demandoient réparation 
de la mort du devantdit Pierre Burtal : item , 
d'aultres, comme l'on disoit, demandoient, 
par l'aveu de l'empereur, grant somme de 
deniers et ung prix hors de raison pour la 
mort du devantdit compaignon qui fut tué 
sur les foussés de la porte aux Àllemans, 
pour ce qu'il avoit rué jus les chevaulx Jehan 
Dollixey, lemairchant, comme cy devant ait 
esté dit. Et y avoit alors plusieurs aultres 
querelles et demandes que les ennemis fai- 
soient à la cité et qui touttes revenoient 
ensemble, et tenoient ainsv le pays en sub- 
gection, pource qu'ilz sçavoient bien que la 
cité estoit alors au plus despourveute de 

vivres que jamais fut. Car alors en Mets n'y 
avoit comme nulz bledz, foins ny avoines 
au moins chose que à compter fust pour Ion 
guement tenir, saulf et réservé ce que les 
bonnes gens y avoient amené de nouviaul 
reffiige , qui n'estoit pas le quairt de ce qu'ilz 
en avoient laissié dehors. Et, avec ce, n'y 
avoit nul vin , et devoit les poures vignerons 
plus qu'ilz n'avoient vaillant , -à cause de la 
malvaise année précédente et de plusieurs 
aultres fortunes qu'ilz avoient receues par 
devant ; car, par le chier temps de vivres qui 
avoit esté , comme cy devant est dit , le 
poure peuple, tant laboureurs comme vigne- 
rons , avoient la plus pairt mangé leur bled 
et aultres chaistés en herbe. Et qui pis est , 
maintenant leurs créditeurs, lesquelx jusques 
icy les avoient aydés et secourus de bled, 
dVirgent et aultres choses, espérant de en 
ceste année recueillir les fruietz et chaistés 
desdictes vignes pour se payer , et voyant le 
danger où tout pendoit, estoit reffusant de 
les plus ayder; car chascun ou la pluspart 
avoit bon besoing de ce qu'il povoit faire et 
de restreindre le sieu , de peur d'en avoir né- 
cessité. Parquoy le pouvre peuple estoit 
comme à désespéré; et qui les eust laissé 
faire , ilz se eussent fait tuer ou ilz en eussent 
eu des pièces. Mais les seigneurs et gouver- 
neurs du bien publicque en Mets ne les 
laissoient aller dehors aux champs à leur 
voulunté, ains, comme saiges, les entrete- 
noient en doulceur et union ensemble. Ce 
non obstant , quelque chose qu'il en fust , y 
eult plusieurs aventuriers de la cité, lesquelx , 
à ce jour, eurent licence de saillir dehors et 
se mirent à l'adventure, et tellement ont fait 
et besoingné et se bouttairent si avant aux 
champs qu'ilz ont ramené deux ou trois des 
ennemis, et paireillement les soldoieurs au- 
tant ; et fut ung bon homme de villaige qui 
en tuait ung et le ruait sur les cairriaulx , et 
furent leurs chevaulx et armeures vendus et 
buttinés devant la grant église de Mets. 

Au jour devant , qui fut le maircredi , 
estoit venu en 
vingt chevaulx , 
«TAllemaigne, a 
plusieurs flascon 

ce 



Mets , le Rin de greffe , à 
ni est ung comte au païs 
|uel la cité fist présent de 
de vin. Et furent les sei- 
•nieurs de la cité, pour 



Rieurs 

jour, parler deux ou trois fois à luy en son 
logis. Et le lundemain, qui fut le troisiesme 



jour de septembre , après le disner , s'en 
retournait ledit comte au camp des ennemis. 
Et fut à ce jour ordonné par justice à la 
porte que s'il rctournoit de nuyt , à quelque 
heure que ce fust , qu'on le laissaist dedans ; 
mais il se advançait plus tost qu'il ne pen- 
soit et retournait encor à Mets , le jour 
meisme , et avec ce y couchait. Et furent 
de rechief les seigneurs et commis de la cité 
en son logis , à l'hostel à l'Ange. Et venoit 
ainsy et alloit ledit seigneur pour traicter de 
paix ; mais touttesfois l'on ne fist rien pour 
celluy jour, et ne se pcult on accorder; ains 
furent , ce vendredi , environ les deux heures 
après midi , boutter les feux à la ville de 
Beveux, à Domangeville et en d'aultres lieux ; 
et passairent, à ce jour, les aulcuns de l'ar- 
mée le weyd d'Olxey, et prindrent aulcuns 
chevaulx devers Sainct Eloy : parquoy y eult 
une grosse alairme au Vaul. 

Paireillement, cedit jour, y eult grant 
murmure en la cité entre le peuple ; car , 
pource que les bonnes gens se véoient ainsy 
destruire et que nulle espérance ne reconfort 
n'avoient alors de leurs seigneurs, ce leur 
sembloit il , se mutinoient et estoient quaisy 
délibérés de faire des choses assés mal faictes, 
et disoient de grosses et villaines parolles. 
Et qu'il soit vray , le seigneur Andrieu de 
Rineck , chevalier et seigneur de Laidun- 
champs, avoit eu requis au conseil et sept 
de la guerre de avoir vivres de la ville avec 
une quantité de compaignons pour mestre eu 
gairnison en son chaisteaul de Laidunchamps, 
laquelle chose luy hit accordée. Et furent 
mandés quelque trente ou quairante com- 
paignons vignerons et aultres , tous josnes 
gallans, bien délibérés et en point, lesquelx 
furent menés au pied des degrez de Chambre, 
et illec en ce lieu ledit seigneur fist sa hai- 
rangue , disant qu'ilz voulcissent aller à Lai- 
dunchamps en garnison , et que là leur seroit 
envoié assés vivres. Alors respond pour tous 
l'ung d'iceulx 'compaignons , nommé Jehan 
de Vegy , et demandait audit seigneur et dist 
qu'ilz estoient très contens d'y aller, entendu 
qu'ilz sceussent quels gaiges leur seroient 
baillés et qu'ilz auroient pour ce faire : à quoy 
ledit seigneur respondit que nulz gaiges ne 
s'y donnoient, mais de vivres ilz en auroient 
planté et abondance , avec servoise. Et 
quant ilz oyrent celle response, furent très 

mal contens , et ont demandé qui gouverne- 
rait doncques leurs femmes . et enffans ; et 
alors y eult grant murmure et d'ung costé et 
daultre. Et jay ce que, en ce temps, ledit 
seigneur Andrieu fust l'ung des craints et 
redoubtés de la cité, ce neantmoins tout 
soudain et court ilz ont tourné le dos sans 
dire adieu. Et encor plus fort , en allant ont 
dit les aulcuns audit seigneur que s'il ayoit 
esté à Laidunchamps faire la bonne chiere 
et boire ses vins à planté , durant la morta- 
lité, qu'il y retournaist encor pour la gairder, 
car eulx n'y entreroient jay et amoient 
mieulx boire du vin à Mets que de la servoise 
en son chaisteaul de Laidunchamps , et plu- 
sieurs aultres parolles injurieuse dirent encor, 
lesquelles, pour abregier, je laisse. Et fut 
encor pour ces choses alors la murmure 
plus grande que devant. Et moy, l'escrip- 
vain, le sçay au vray; car, pour ce jour 
meisme , je fus convoié au disner et à la 
tauble dudit seigneur avec d'aultres ; de quoy 
il en y eult, durant ce disner, plusieurs pa- 
rolles rendues. 

Mais pour retourner au propos du Rin de 
greffe, à ce jour de vendredi, retournait au 
camps des ennemis et enmenait avec luy le 
seigneur Michiel Chaversson : et fut de re- 
chief ordonné aux portes de la cité de les 
laisser rentrer en Mets , à quelque heure que 
ce fust. Aussi , en ce meisme jour , iceulx 
ennemis assaillirent le chasteaul de Viller, 
appartenant au seigneur François le Gournais, 
lequel ne tint gaire et fut tantost prins et 
fouraigé : et y perdist ledit seig' François , 
tant en bled , en avoine , comme en artillerie 
et en meubles, la vallue de plus de quinze 
cents francs , car ilz estoient bien trois mille 
nommes à l'entour; neantmoins que audit 
chaisteaul y cust de bonne artillerie et de 
bonnes provisions, si n'estoit il possible de 
longuement tenir. Puis ce fait et qu'ilz eul- 
rent prins et enmené tout ce de bon qui y 
estoit, avec les prisonniers, ilz donnairent 
congé aux lansquenetz et aultres serviteurs 
qui estoient audit seigneur François , et ne 
retindrent que quaitre ou cinq d'iceulx prison- 
tiers, pource qu'ilz estoient natifz de Mets, 
c'est assavoir, ung compaignon de la parois- 
se Sainct Mamin , nommé Rembustaire , et 
m % aultre , nommé Didiet le Course , demou- 
^t alors au jairdin dudit seigneur, à la 



porte aux Allemans ; et le tiers fut ung pot- 
tier d'estain , nommé Jehan Collair, de dessus 
le pont à Saille, et ung collevrinîer de la 
ville , nommé François Thisse ; et avec eulx 
estoit encor ung compaignon fondeur, de der- 
rière S 1 Suplice, pour bombairdier, nommé 
Jehan de Fer. Et après ce fait, ilz bouttai- 
rent encore les feux à La Quenexey et n'y 
demourait rien, tant en ce lieu comme en 
trois ou quaitre aultres villaiges entour, que 
tout ne fust brûlé et airs. Àussy de celle 
guerre fut toutte brullée la ville de Sorfcey, 
et y perdit moult Jehan de Viller, l'aman. 
En ce meisme jour, furent et paissairent les 
aulcuns des ennemis l'eaue à Maigney ; mais 
on en fut adverti et furent incontinent en- 
voiés environ quarante chevaulx de la cité, 
lesquelx , bien en haste , les rechaissairent. 
Ledit jour de vendredi , quaitriesme septem- 
bre, la gairnison du chaisteaul de Pontoy, 
appartenant aux seigneurs de chappistre de 
la grant église de Mets, voiant que le chais- 
teaul de Viller, Montoy, Sorbey et aultres 
estoient prins et rendus, et leurs baitons et 
artillerie et aultres biens perdus , eulrent 
conseil ensemble; et, après tous advis, doub- 
tant que ainsi ne leur en prinst et qu'ilz 
ne puissent résister contre si grande multi- 
tude de gens, comme vray estoit, deliberai- 
rent de prendre chars et chairettes de leans 
et de tout faire chargier, artillerie et aultres 
biens , et de abandonner la plaice et s'en 
venir à Mets à reffuge. Et ainsi en fut fait, 
comme saiges ; et , parmy ce , ilz se saul- 
vairent, eulx et leurs biens. 

En ce meisme jour de vendredi , au soir, 
retournait en Mets ledit Rin de greffe et avec 
luy le s r Michiel Chaversson ; et le furent 
les seigneurs commis pour la cité visiter en 
son hostel à l'Ange. Et alors fut faicte trêves 
de non plus boutter les feux jusques au lun- 
demain à midi , qui fut le cinquiesme jour 
de septembre, auquel jour, furent arrière 
mandés tous les compaignons de guerre au 
Champaissaille , c'est assavoir, les piétons de 
Mets et du pays , et se y trouvairent environ 
quatorze ou quinze cents, bien en point, 
lesquelx furent tous despartis et séparés aux 
portes et aux bailles de la cité pour gairder 
l'entrée. Et avec ce l'on fist retenir touttes 
les bestes ès bailles et auprès des portes ; 
car il fut dit, pource que alors on estoit 

sur traictier de paix , que les ennemis avoient 
délibéré de assaillir quelques portes et lever 
les bestes. Et de fait, environ une heure 
après midi, ilz se partirent de Montoy et 
s'en vinrent plus de cinq cents devers les 
Bourdes à Valliere , et la grosse armée venoit 
après , tellement que tout le pays en reflam- 
boioit et en estoit couvert ; et puis ont boutté 
le feu audit villaige de Montoy et y brullai- 
rent plusieurs maisons. Aussi Rit à celle fois 
toutte airse Glatigney, Failley et pareille- 
ment la ville des Estangs , jay ce que mon- 
seigneur le protonotaire , Nicollais Baudoiche, 
se y tenoit, lequel estoit cousin germain à 
monseigneur de Jamaix, qui estoit en l'armée. 
À celle meisme heure, furent cinq ou six 
cents des ennemis qui paissairent l'eaue à 
Maigney, cuidaht aller au vaul. Et durant 
qu'ilz faisoient ces choses et environ une 
heure après midi , quaitre des seigneurs de 
la cité, c'est assavoir, seigneur Andrieu de 
Rineck, chevalier, seig r Claude Baudoiche, 
chevalier, seigneur Regnault le Gournais , et 
seigneur Androuin Roussel, iceulx quaitre 
seigneurs, à ce commis de part le conseil, 
avoient mandé par devant eulx, en la cham- 
bre des sept de la guerre, tous les estatz 
de la cité, c'est assavoir, les chainoines de 
la grande église, ceulx de Sainct Saulveur 
et ceulx de Sainct Thiebault ; les abbés et 
abbesses de Mets et des bourgz , les Celestins 
et les curez et plusieurs aultres rentés et bé- 
néficiera : et avec ce furent mandés tous les 
riches bourgeois de la cité et les riches veuf- 
ves, et tous ceulx et celles que on pensoit 
ou presumoit qui eussent airgent d'enffans 
en gairde par aulcune mainburnie ou aultre- 
ment ; et illec les firent entrer Tung après 
l'aultre dedans ladicte chambre et devant 
les quaitre commis devantdits : et fut à ung 
chascun d'iceulx bourgeois remonstré parti- 
culièrement la grande nécessité et le grant 
danger auquel nous estions, et fut dit que 
les ennemis avoient délibéré de trestout 
fondre et destruire le pays , ou il falloit qu'ilz 
eussent une merveilleuse somme d'airgent, 
pour laquelle à trouver et pour éviter celluy 
danger et aussi la conséquence qui en pour- 
roit venir, force estoit que chascun mettist 
la main à l'oeuvre ; et pour ce vouloient 
enquérir et demandoient iceulx quaitre sei- 
gneurs commis à sçavoir ' combien chascun 



presteroit voulântiers à la ville pour ayder 
à trouver ceste merveilleuse somme ; pro- 
mectant iceulx que , dedans le jour de uoel 
après, ou la paicque ensuivant, au plus tairt, 
de le rendre tout entièrement. Et ainsy en 
fut fait , et dit alors chascun de combien il 
ayderoit la ville à ceste affaire ; et de chas- 
cun escripvoit le greffier la somme et les 
noms , c'est assavoir, combien chascun devoit 
prester. Et je, Fescripvain, sçay ces choses 
au vray, car je fus mandé avec les aultres, 
et fis mon debvoir selon ma faculté et puis- 
sance. 

Durant que ces choses se faisoient , le sei- 
gneur Michiel Chaverson avec le devantdit 
seigneur Rin de greffe retournairent de parler 
aux ennemis pour le fait de celle paix ; et 
s'en vint ledit seigneur Michiel en la chambre 
des sept de la guerre, tout ainsy housse, 
esperonné et airmé de touttes pièces qu'il 
estoit, avec ung biaul hocqueton de vel- 
lours qu'il avoit vestu sur son harnaix , mis- 
parti rouge et vert. Et aussy ce temps 
durant, desvailîait deux ou trois fois l'une 
des gaittes de dessus le grant cloichier de 
Meutte , pour venir annoncer aux seigneurs 
commis, en la chambre, les allées et ve- 
nues d'iceulx ennemis , et dire comment ilz 
bouttoient les feux et se approchoient à 
force des portes ; parquoy nul n'osoit saillir 
dehors. Et aussy au camp des ennemis ve- 
noient tous les jours des gens nouviaulx, 
et se renforçoient à chascun jour de plus 
en plus , et avoient et tenoient en leur camp, 
tous les jours', le biaul marché, comme en 
une bonne ville : car touttes denrées suivaient 
après, c'est assavoir, drapperie, mercerie, 
espicerie, vendeurs d'espées, forgeurs d'es- 
perons , fourbisseurs et aultres ferraiges , boul- 
langiers, cordonniers et maireschaulx , bou- 
chiers, taverniers, filles de joye, et de tous 
les mestiers qui sont de nécessité et requis 
en camp et en telle affaire : et aussy y 
venoient les mairchants de Loraine et d'Al- 
lemaigne pour achetter le butin et enchainger 
contre aultres denrées. Et baitoient les bledz 
ès grainges et les vendoient à qui en vouloit , 
pour deux ou trois gros la quairte , le plus 
fin froment que Ton sceust trouver ; car, 
de loing temps devant , l'on n'avoit eu point 
de si bons bledz ne si netz ne si bien con- 
rez, comme ceste année; et aussy se mons- 

troit à l'estrain qui estoit blanc comme neige; 
et en avoit on à si gcant planté que tout 
le pays en estoit plein. Mais, à celluy jour, 
il fut si renchéri en Mets qu'il estoit desjay 
à douze solz la quairte et plus , ce que Ton 
eust eu au paravant pour cinq solz ; et si le 
temps duroit ung peu, il se fust vendu dix 
huict et vingt solz. 

Aussy durant ces choses, y eult ung corn- 
paignon , natif de Arancey au pays de Mets 
et auprès de Saincte Bairbe, nommé de son 
droit nom Maithieu , mais communément Ton 
ne le nommoit que le maire Beuse, lequel 
alors estoit biaul gallant et ung puissant 
ribault, fort et roide, et avoit hanté ès 
guerres des Italies. Celluy cpmpaignon, luy 
douziesme de josnes gallans qu'il avoit as- 
semblés à Mets de plusieurs pairts , se mirent 
à l'aventure ; et, en la conduicte d'icelluy 
maire Beuse, se en allèrent embusquer par 
derrière le camp, du costé les Estangs, et 
là vinrent à ruer sur les vivendiers et mair- 
chants de Loraine et d'Allemaigne qui venoient 
d'icelluy costé. Et tellement exploictairent 
les gallans devantdits qu'ilz en ruairent jus 
plusieurs et en despeschairent quaitre ou 
cinq des leurs et gaingnairent deux chevaulx 
et environ douze cents francs d'airgent, le- 
quel argent lut buttiné entre eulx. Et aussy 
fut par eulx rencontré Ung messaigier qui 
portoit une lettre au camp avec une moult 
belle tairte, bonne et bien faicte, que une 
dame d'Allemaigne envoyait à son seigneur 
et marit qui estoit au camp. Mais celluy 
messaigier, avec la lettre et la tairte, fut 
amené à Mets, et furent ses lettres desploiées 
et leues et la tairte mangée en grant joie. 
Mais le mal lut ; car iceulx gallans , quant 
ilz eulrent bien beu , se corabaitirent et eulrent 
grant question ensemble en despartant leur 
argent, et tellement que Pung d'iceulx, 
nommé Gerdines, qui estoit josne clerc au 
seigneur Françoys le Gournais , en eult causy 
la teste fendue et en receut une grande playe : 
parquoy depuis ne firent aulcuns biaulx faits. 

A ce meisme jour, ainsy comme le canjp 
se levoit de son lieu, c'est assavoir de la 
ville de Mohtoy, comme cy devant ait esté 
dit, se despairtirent plusieurs malvais gair- 
sons de la grosse armée et s'en vinrent, 
courant devant, se fourer au villaige de 
Valliere , pour illec piller et desrober , si aul- 

cune chose eussent trouvé ; entre lesquelx 
y avoit ung josne laichyer qui print ung 
menon de xoul allumé de feu, et ainsy le 
tenant en sa main et brullant, couroit de 
toutte sa puissance vers une maison pour y 
boutter le feu ; en laquelle maison estoit , 
par copt d'aventure, venu le bon homme, 
maistre d'icelle, pour aulcune affaire qu'il 
y avoit. Mais quant il vit celluy gairs avec 
sou feu, il fut tout esbahi et luy demanda 
où il alloit avec ce feû. Et le gairs , malvais 
gairson , sans rien estre esbahi , luy res- 
pondit franchement et dist : Je viens boutter 
le feu en ta maison et la bruller ; et parloit 
ainsy hardiement et arrogament pour ce qu'il 
sentoit la suite de leurs gens qui venoient 
après luy. Mais le bon homme, à qui le 
cueur fist mal de l'ouyr ainsy orgueilleusement 
respondre, ne le peult plus souffrir ne en- 
durer, ains de cueur et de couraige luy vint 
à donner ung si grant copt de son espie 
parmi le ventre , qu'il le tresperçait de part 
en part , et davantaige le frappait de si 
grant roideur et force que la pointe dudit 
espie entrait dedans ung huis de bois , tel- 
lement qu'il le tint à la planche : . puis ce 
fait s'en retournait à Mets avec son espie 
tout dessaigné et ploié, et laissait illec son 
homme mort. 

Pour ce temps, le seigneur Nicolle Dex 
avoit et tenoit ung biaul manoir et lieu de 
plaisance scitué et assis au bout du bourg 
Sainct Jullien, dessus le ruyt de Valliere; 
et en ce lieu y avoit ung mollin à papier 
et une bonne tour en la maison, avec la 
cour et les murailles entour, assés souffî- 
santes et fortes ce sembloit pour une course. 
Parquoy le devantdit seigneur Nicolle, non 
pensant ne doubtant que les ennemis deus- 
sent venir si près de la cité, délibéra de 
y mettre aulcuns gentilz compaignons pour 
seulement la tenir close et la gairder, que 
aulcuns malvais gairsons adventuriers n'y 
meissent le feu. Et pour ce faire y envoiait 
ung sien serviteur en qui moult se fioit , nom- 
mé Baistien, et aimoit moult celluy seigneur 
ledit son serviteur ; car il l'avoit trouvé loyal 
en plusieurs ses affaires. Paireillement ledit 
seigneur avoit ung sien voisin, demourant 
devant sa maison en la grant rue des Alle- 
mans, oultre Saille, nommé Philippe, le 
bairbier : celluy Philippe hantoit journellement 

chez ledit seigneur et avoit celluy bairbier 
ung gendre, josne compaignon, nommé Ge- 
raird, auquel paireillement ledit seigneur 
avoit grant fiance et l'aimoit beaucoupt pour 
sa bonté. A ces deux icy fut principalement 
donnée la chairge de la gairde d'icelle maison ; 
et pour les y assister et ayder leur fiit encor 
donné ayde de sept ou huict aultres gentilz 
gallans. Et premier y fut envoyé ung josne 
et roide gallant de Porsaillis, nommé Jehan 
Michiel , le chaussetier 5 paireillement y fut 
envoie ung compaignon de la ville de Mon- 
tigny, nommé Privé, et aussy y fut le bon 
homme , papettier de leans , nommé Moussin , 
avec un sien filz qui estoit nouvellement marié 
et qui estoit bien gentil ruste: puis y estoit 
encor ung aultre , nommé Ferrey, avec encor 
deulx ou trois aultres compaignons, tant de 
Valliere comme du bourg Sainct Jullien, avec 
ung josne gairson. Iceulx neuf ou dix josnes 
hommes furent mis et commis à la gairde 
d'icelle maison, comme dit est devant, pour 
la tenir fermée , et ne craindoient pas que les 
ennemis fussent si osés de s'y trouver ny de 
se venir esbaitre si près de la cité. Mais leur 
cuydier les deceut , et en fut aultrement ; car 
plusieurs aventuriers de iceulx ennemis vin- 
drent illec aborder et avec biaulx coptz de 
haiche , sans crainte nulle , descoupairent les 
huis et les portes de la maison, et tellement 
que ceulx de dedans n'y peulrent mettre 
remède qu'ilz n'entraissent en la baisse court 
et se combaittissent ensemble en façon telle 
que le bon homme de leans en ruait ung 
dessoubz luy 5 et ung de ses compaignons vint 
et le tresperçait d'une picque tout parmi le 
corps , puis luy ont tranché la teste : et ainsy 
en fut il dit, mais je ne le vis pas. Touttes- 
fois, comment qu'il en fust, il est vray que 
durant qu'ilz se combaittoient , les ennemis 
vinrent à grant puissance et assaillirent la 
maison de toutte part, et furent les aulcuns 
qui montairent les murs du costé de derrière , 
et tellement les surprindrent et leur livrairent 
ung si fier assault qu'il n'estoit possible à eulx 
d'y résister. Et fut ledit Moussin et son filz 
tuez tous des premiers , et paireillement le 
fut fiaistien , le serviteur et Geraird le bairbier 
et tous les aultres entièrement jusques à neuf, 
ne de tous ceulx qui leans estoient, n'en 
eschaippait que trois. Ce fut Jehan Michiel , 
le chaussetier, qui le gaingnait au fuir, et 



celluy Ferrey qui , constraint du feu , se ruait 
par une fenestre d'ung des haults estaiges de 
leans en terre , en ung jairdin , se cuidant 
saulver et eschaipper ; mais il se estonnait 
tellement les jambes qu'il ne peult fuir et fui 
reprins : et le josne gairson fut jecté deux ol 
trois fois sur le corps de Geraird le bairbier 
qui estoit mort, et en grant danger d'estre 
tué : touttesfois aulcuns d'iceulx en eurent 
pitié et le laissèrent en paix. 

Puis ce fait, ont iceulx ennemis prins et 
fouraigé tout ce de bon qu'ilz vouldrent pren- 
dre, et après ont «assemblé tous les corps 
morts en ung monciaul et ont boutté le feu 
leans; et, ce fait, s'en sont allés leur voye 
au camp avec les aultres , sans trouver homme 
qui à ce faire les empeschaist, et enmenairent 
avec eulx celluy gairs avec ledit Ferrey pri- 
sonniers , lesquels ilz destindrent environ trois 
semaines après la paix faiçte. Et alors , après 
ce délit fait , en vinrent les nouvelles en Mets. 
Mais ilz estoient si très tant de gens que nul 
n'y osoit aller: touttesfois aulcunes femmes 
de grant couraige, de la rue des Allemans, 
y allairent, la nuyt ensuyant, et esteindirent 
le feu qui avoit desjay fait ung grant dop- 
maige ; et trouvairent iceulx corps morts , 
jectés les ungs dessus les aultres, ï'ung sans 
teste , l'aultre sans bras , en la plus grant pitié 
du monde. Et fut ce fait, comme il fut dit 
et rapporté , pour ce que iceulx josnes gallans, 
Baistien , Geraird et les aultres , avoient heu 
tiré de baitons à feu après aulcuns des» ennemis 
qui premier les avoient esté veoir: parquoy 
ilz amenairent celle compaignie qui les prin- 
drent et destruirent ; et ainsy firent mal d'avoir 
tiré, car il fut dit que ledit seigneur Nicollc 
leur avoit deQendu. Dieu , par sa grâce , veuille 
pardonner au trespassez. 

Or avint encor à celluy jour plusieurs mer^ 
veilles desquelles je ne vous en sçairoie conter 
la moitié ; car la cité alors estoit si triboullée 
que l'ung ne sçavoit à moitié que l'aultre 
faisoit , tellement estoit le peuple esbahi et 
esmeu. Touttesfois les seigneurs et recteurs 
du bien publicque d'icelle cité ne dormoient 
pas , ains estoient de nuyt et de jour en 
conseil et sur leur gairde en advisant de faire 
le meilleur. Et comme le bon pasteur est 
tousjours en doubte et en soin de ses brebis , 
aussy estoient iceulx seigneurs et gouverneurs 
de leur peuple. Et tellement que , à ce jour, 

pour ce qu'ilz virent et apperceurent les 
ennemis ainsy hardiement approcher de la 
muraille et à si grant nombre , se doubtai- 
rent de traïson 5 parquoy de rechief ilz firent 
armer leur peuple. Et furent commandés de 
se trouver à onze heures devant midi au 
Champaissaille, et là se sont trouvés environ 
six ou sept cents hommes de la cité bien en 
point , lesquels furent divisés par les commis 
à ce faire , et en furent envoiez par lesdits 
commis à chascune porte, environ ung cent, 
pour gairder toutte la nuyt , c'est assavoir, la 
mitte en fut mise en la rue du dedans de la 
ville , et l'aultre mitte au baille. Et avec ce 
fut encor renforcié le guet de dessus la mu- 
raille , et fut ordonné que de chascun mestier 
couchaissent trois ou quaitre hommes, de 
nuyt, en leur tour, avec ung canon ier et gens 
propres à tirer bâtons. Puis fut encor or- 
donné que , le soir , fust fait de grans feux 
par tous les cairefours de la cité , avec dix 
ou douze hommes de chascun cairefour pour 
gairder , desquelx fut ordonné l'ung d'iceulx 
à estre capitaine pour une nuyt , et leur fut 
par les seigneurs commis donné tel cri comme 
en ung tel cas appartient , et tous les jours 
de nouviaulx. Et lurent les josnes seigneurs 
de la cité commis à estre toutte la nuyt en 
airmes et bien montés, allant visiter d'ung 
cairefour en aultre parmi la ville, afBn de 
veoir que chascun feist son debvoir ; et d'aul- 
tres de plus moyen eaige s'en allèrent visiter 
sur la muraille. Et ainsy faisoit chascun, 
petit et grant, tout son possible de bien 
gairder : aussy en estoit il bon besoing ; car 
alors on avoit plusieurs ennemis, tant pu- 
blicques que secretz, qui ne resgairdoient 
aultre chose que de surprendre la bonne cité ; 
et qui pis est, Ton ne povoit rien avantai- 
ger ne gaingner sur eulx ; car ilz n'avoient 
rien à perdre , si non de leurs corps , qui les 
eust peu avoir prisonniers. 

Mais , pour revenir à mon propos et pour 
vous dire et conter dont vint le bruit d'une 
alairme et d'ung grant effroy qui , à ce jour 
de sabmedi , fut faicte en la cité sur le tairt , 
environ le vespre ou les trois heures après 
midi , vous devés sçavoir que ung peu avant 
y avoit cinq ou six aventuriers , désirant de 
perdre ou de gaingner , qui desiroient à sor- 
tir dehors la ville à leur adventure et plaisir. 
Et, pour ce faire, vinrent à la porte aux 

Allemans qui alors estoit close, et ne laissoit 
on personne aller dehors sans congé: tout- 
tesfois ilz firent tant à ung des seigneurs 
commis qui , pour ce temps , estoit monté sur 
le bfllouairt de ladicte porte, qu'ilz obtin- 
drent de sortir dehors. Mais en saillant fuers 
de la porte, celluy seigneur leur escriait et 
deflendit qu'ilz n'allaissent gaire loing: et 
quant ilz vindrent au dehors de la bairiere , 
l'ung d'iceulx gallans demandait au seigneur 
devantdit jusques où il voulloit qu'ilz allais- 
sent, et il leur escriait et dist par plusieurs 
fois qu'ilz allaissent jusques à la porte, et 
estoit son intention qu'ilz ne passaissent plus 
loing que la faulce porte qui est auprès de 
Sainct Urbice ; mais ilz ne Tentendoient pas 
bien, pour le vent et aussy pour ce qu'il 
estoit hault. Touttesfois celluy seigneur leur 
escriait par plusieurs fois , disant : A la porte, 
à la porte. Or avint aussy que, durant ces 
choses, y avoit ung compaignon drappier, 
demourant à Mets , lequel alors estoit à icelle 
faulce porte Sainct Urbice; et voyant les 
gallans devant dits qui ven oient et montoient 
en hault devers luy , leur fist signe de la 
main , monstrant à eulx qu'ilz retournaissent 
arrière et que les ennemis approchoient. Alors 
les compaignons arboulletriers et collcvriniers 
et aultres qui alors estoient en airmes du 
dedans de la ville et ès bailles , oyant ainsy 
crier à la porte, comme dit est , et non sçai- 
chant que c'estoit \ se pensoient qu'il y eust 
quelque traïson. Et voyant que à leur porte 



n'y avoit que bien , fut tantost murmuré 
entre eulx et fut dit qu'il estoit possible 
qu'ilz véoient dès dessus le billevairt quelque 
effroy aux portes ; et tout incontinent vo- 
lairent et coururent les parolles de l'ung en 
l'aultre, disant que la porte estoient prinse. 
Parquoy, tout soudain et comme à retourner 
une main, fut toutte la cité tellement es- 
raeutte que jamais on ne veist une telle alair- 
me : et couroient les ungs au pont des Morts , 
les aultres, au pont Remont, et aulcuns 
aultres couroient à la porte Champenoise , à 
si grant foulle que ilz jectoient femmes et 
enffans par terre , et fut crié en cent lieux 
parmi la ville, Alairme! A la porte, à la 
porte! Alors eussiés veu pleurer, crier et 
braire, que c'estoit pitié de ouyr les alairmes 
qui alors se firent : et créoit on véritablement 
que toutte la cité fust perdue; ne jamais 

vous ne vistes une telle alairme ne si sou- 
daine; car, au long de Fornerue et aultre 
part, il sembloit que ce fiist coptz de colle- 
vrines d'ouyr serrer les bouticques et de tout 
ruer à terre. Et voult bien Dieu que le comte 
Rin de greffe , qui venoit pour faire la paix , 
ne fut point trouvé à ceste heure dans la 
rue ; car le peuple , comme mal advisé , l'eust 
tué et descouppé en cent mille pièces, luy 
et ses gens: et disoient la pluspairt: Hé! 
Jhesus! Ce traistre icy nous est bien venu 
abuser et decepvoir. Et ce qui fist encor le 
plus grant mal et la plus grant peur, ce fu- 
rent deux hommes de dehors, on ne sçait 
d'où , qui portoient deux pennons de blanc 
fer, ainnoiez des airmes de Loraine, et en 
courant depuis Fornerue, tousjours au long 
de la grant rue , crioieût : Alairme ! A la 
porté, à la porte! Touttesfois, quant on 
eult assés allé et venu, Ton trouvait que ce 
n'estoit tout rien, dont on fut bien joieulx; 
mais encor ne pouvoit on rapaisanter aulcunes 
femmes de pleurer, et en eurent causy les 
aulcunes une sanglante estraine. Et non 
obstant que je, l'escripvain , aye eu fait tout 
debvoir et diligence de me enquérir et en- 
cercher dont vint premier le mouvement de 
ceste alairme , je ne trouve point , ne ne puis 
sçavoir qu'il vint aultrement que comme dit 
est dessus ; car en la cité sont encor deux 
mille personnes et estoient à celle journée , 
qui ne seurent jamais dont telle subite esmu- 
tation fut venue. 

Puis , après ce huttin appaisanté , les sei- 
gneurs commis et gouverneurs du bien pu- 
blicque firent retirer tout le bestial auprès 
des portes; car il fut dit et rapporté que 
celluy capitaine Francisque avoit juré de les 
venir lever tout devant les portes de la cité. 
Parquoy Ton les mist au grant Saulcis devant 
le pont des Morts , et n'en démolirait point 
une oultre Saille. Et en y fut tant mis que , 
en ung jour et une nuyt, ledit 'Saulcis, qui 
au paravant estoit dru et vert, fut si très 
araisé qu'il sembloit que oe fust ung champ 
en soumais. Aussy fut dit et estoit vray que 
ledit Francisque avoit juré qu'il ne feroit 
jamais paix à la cité, pour quelque somme 
d'airgent qu'on luy sceust donner, jusques à 
tant qu'il auroit tiré trois ou quaitre coptz 
d'artillerie à son plaisir dedans la ville , comme 
il fist, et comme icy après serait dit, quant 

temps serait ; et avec ce , qu'il auroit donné 
quelque assault : et pour ces choses et plu- 
sieurs aultres , l'on fist faire ainsy grant guet , 
comme avés ouy. 

Aussy à ce meisme jour de sabmedi , cin- 
quiesme de septembre, retournait encor le 
Rin de greffe en Mets , lequel , à toutte dili- 
gence, traictoitfpour la paix: et furent les 
seigneurs commis du conseil parler à luy , 
puis s'en sont retournés au conseil. Et au 
sortir dehors qu'ilz firent , grant multitude 
de peuple estoit assemblé devant la grant 
église , tout triste et deconforté , en attendant 
d'ouyr quelque bonne nouvelle. Et entre 
iceulx seigneurs estoit le seigneur Andrieu de 
Rineck, chevalier, lequel resgairdant et voyant 
le peuple estre ainsy triste et desollé et se 
mutiner, comme dit est, aussy craindant leur 
fureur, en appelait plusieurs et assemblait 
autour de luy et dist: « Ha, biaulx enffans! 
» ait dit ce bon seigneur, comment semblés 
» vous estre esbahis et murmurans? Recon- 
» fortés vous et prenés couraige , car je vous 
2> promects que quant vous donnés, nous 
» besoingnons pour vous. Et croy, au plai- 
» sir de Dieu, que tout se porterait bien 
» et espère que de brief vous oyrés bonnes 
» nouvelles. » De ces parolles fut le peuple 
si très resjoy que vous ne vistes jamais telle 
joie ; et sembloit desjay que la paix fust 
faicte. Et tellement que les nouvelles en 
coururent de l'ung en l'aultre, et disoient 
tous certainement que devant qu'il fust la 
nuyt, la paix seroit faicte et scellée. Et par 
telles parolles estoient desjay les aulcuns si 
assurés qu'ilz estoient' prestz et vouloient dés 
tantost retourner en leur ville; mais l'on en 
estoit encor bien loing. De quoy en y eult 
plusieurs des bien honteux ; car avant qu'il 
fust le lundemain la nuyt, en y eult les 
plusieurs qui eussent bien voulu estre au 
ventre de leur mere , de peur et de crainte , 
comme vous oyrés. 

Puis, après que ledit seigneur Andrieu 
eult ainsy reconforté le peuple , comme vous 
avés oy, il se partit d'illec, luy et tous les 
aultres seigneurs, et s'en allèrent de droit 
copt à l'hostel à l'Ange visiter le Rin de greffe. 
Et , pour plusieurs bonnes raisons , fut or- 
donné par iceulx seigneurs que , la nuyt en- 
suivant, fussent mis plusieurs josnes gens 
avec aulcuns soldoieurs, tout airmés, dedans 



Digitized by 



» 1518. <e* 



celluy hostel de l'Ange , auquel ledit comte 
estoit, affin que le peuple, qui alors estait 
assés mal morigéné, ne luy feist quelque 
desplaisir ; car, ce jour meisme , comme dit 
est , estoit celluy seigneur retourné en Mets 
et faisoit grant diligence et tout son effort 
de faire la paix. Or se passait le jour et 
vint la nuyt , en laquelle hit fait bon guet , 
tant ès portes haultes et baisses , sur la mu- 
raille , ès bailles , au Champaissaille , comme 
par tous les cairefours de la cité: ausquelx 
cairefours vinrent nouvelles assés pour crain- 
dre et doubler; car aulcuns des seigneurs à 
ce commis vinrent dire aux compaignons et 
banneretz, qui alors estoient tenant le feu 
par lesdits cairefours, qu'ilz renforçaissent 
leur guet et que certainement les ennemis se 
approchoient de plus en plus, et que ilz 
avoient conclud , comme Ton en estoit bien 
adverti , que , environ les cinq heures du 
matin, seroit donné assault à la cité. Alors se 
mist chascun en point pour se deffendre ; mais 
touttesfois il n'en fut rien fait, et ainsy se 
passait le sabmedi. Et vint le diemanche, 
auquel jour , du matin , le Rin de greffe 
retournait arrière au camp donner sa res- 
ponse; mais , avant que partir, il priait aux 
seigneurs que Ton ne tiraist point de dessus 
les murs de baitons à feu , dedans une heure , 
pource que alors incessamment Ton ne faisoit 
que tirer, tant de nuyt que de jour. 

Durant que ces choses se faisoient en la 
manière comme cy devant avés oy, fut dit 
et rapporté aux seigneurs de la cité que vé- 
ritablement ledit Francisque avec son camp 
se vouloit venir apgarquer au plus hault de 
Desiremont , pour mieulx à son aise tirer en 
Mets, comme il fist. Parquoy le s r Philippe 
Dex avec Nicollas de Raigecourt, seigneur 
^Ancerville , firent mettre et affûter deux 
grosses serpentines en ung jairdin derrière 
ta maison le seigneur Jehan Xavin , qui estoit 
sire audit s r Philippe , lequel alors demouroit 
entre l'église de S u Segollaine et les Corde- 
liers : et d'icelles firent plusieurs malz aux 
ennemis , comme vous oyrés. A cedit jour de 
diemanche , sixiesme de septembre , se partit 
du camp monseigneur de Jamaix , qui estoit 
au seigneur Robert de la Marche et cou- 
sin au seigneur Claude Baudoiche , chevalier, 
et s'en allait avec ledit seig r Claude disner 
a son chaisteaul de Mollin. Et niantmoins 

tout cecy ne le pairaige qui estoit entre eulx, 
à peine peult obtenir la dame, qui alors 
estoit grosse d'enffant, que ledit de Jamaix 
se voulcist entreporter de boutter les feux 
au villaige dudit Mollin. Et fut dit qu'il avoit 
rançonné et appaité tous les villaiges dudit 
son cousin, c'est assavoir, ladicte Mollin, 
Vaul, Jeuxey, Rouzerieulle et Lorey devant 
Mets; car celle mauldicte guerre icy estoit 
si très cruelle et de si loing temps enraci- 
née, et, avec ce, vouloient iceulx ennemis 
avoir les choses si à leur guise, que c'estoit 
pitié. Et tenoient la cité et le pays si très 
subgecte qu'il n'estoit mémoire que jamais 
prince l'eust ainsi tenue subgecte que à ceste 
heure estoit. Ne n'estoit aussi mémoire que 
jamais le peuple fust esté si pouvre ne si 
desollé que à ceste fois estoit, et tout par 
les malvaises années qui par avant avoient 
esté. Et fault croire que , à ceste heure , fut 
la cité et tout le pays en grande ballance, 
qui n'y n'eust trouvé remède ; car alors le 
menu populaire se mutinoient très fort et se 
eslevoient contre leurs seigneurs et contre 
les grans, et disoient tout pleinement que 
tout le mal venoit par eulx, et que de 
loing temps devant l'on eust fait la paix par 
plusieurs fois et en bon marché, et que une 
fois le viez Martin, clerc des sept de la 
guerre, que Dieu absoulve, en avoit fait la 
paix pour douze florins d'or ; mais jamais on 
n'y voult entendre, ne ne voult on craindre 
ne doubter ledit Philippe ne Francisque, son 
cousin, jusques à tant qu'ilz les virent à 
l'oeil ; et disoient , devant ce advenu , qu'ilz 
n'avoient puissance de faire ce qu'ilz disoient; 
mais ledit Philippe et ses consors trouvaient 
tant d'alliés, de bannis et forjugiés et d'aul- 
tres malvais satellites et ennemis à la cité et 
qui demandoient à la ville plusieurs querelles 
touttes à une fois , que les seigneurs et gou- 
verneurs d'icelle en furent bien estonnés ; car, 
tous les jours, gens nouviaulx et force vivres 
venoient aux ennemis. Et de fait, en y en 
vint ce diemanche, sixiesme jour de septem- 
bre , plus de deux mille de tout nouviaulx , 
et se trouvairent tant de gens enspmhle qu'ilz 
tenoient le siège en plusie urs lieux et ve- 
noient courir jusques aux portes , et ne se 
faisoient que juer et mo(«jucr de la cité, 
pource qu'ilz scavoient bien qiie sur eulx 
on ne povoit rien advantaiger ne prendre que 

leurs corps tant seullement ; et aussy que 
alors la cité n'a voit contre eulx ne force ne 
puissance de résister. Parquoy Ton les vébit 
courir et saulter parmi les champs et parmi 
les vignes, et faisoieut des grans feux des 
parciaulx d'icelles ; et vous certifie qu'ilz 
eussent bien destruit tout le pays , s'ilz eus- 
sent voulu. Mais , pource que ilz se atten- 
doient d'avoir une grant somme de la cité, 
ne faisoient pas le disiesme des malz qu'ilz 
eussent bien fait : laquelle chose , à l'acomen- 
cement, les ennemis eussent bien traictié à 
meilleur marchié, si on y eust voulu enten- 
dre. Mais à la fin fut bien force de ainsi le 
faire, ou ilz eussent fait le plus poure pais 
qui jamais fust. Et avec ce, comme j'ai dit, 
eust esté la cité en grant danger par la mur- 
mure de la commune qui alors n'estoient pas 
bien unis ensemble, pour ce qu'ilz avoient 
trop de flagellations Tune sur l'aultre ; car , 
tout à une fois, ilz estoient battus de trois 
fleaulx de Dieu , c'est assavoir, guerre , famine 
et mortalité , laquelle encor en cest temps 
regnoit tousjours, et se mouroit on très fort; 
mais le poure peuple avoit tant d'aultres 
malz et de tribulations , que l'on n'y pensoit 
plus , pour les aultres inconveniens qui jour- 
nellement venoient, et ne faisoit on compte 
d'en veoir porter dix ou douze en terre non 
plus que si ce fussent brebis. 

Ledit jour de diemanche, sixiesme septem- 
bre , furent arrière mandés , à douze heures 
après disner, tous les estats devantdits au 
pallais , c'est assavoir, chainoines , curez, pres- 
tres , clercs , avec les Celestins , bourgeois , 
mairchants et les veufves femmes et gens de 
plusieurs estatz ; et avec ce furent mandés 
tous les eschevins des paroisches et main- 
bours d'enffans ; et aussy y lurent mandés 
tous les mainbours et maires des villaiges, 
ausquelx fut remonstré et dit le grant danger 
où la cité estoit , et que , pour éviter la fu- 
reur des ennemis , force estoit de paier une 
merveilleuse somme , pour laquelle à faire et 
à trouver il ne souffisoit point au conseil des 
sommes que chascim avoit promis de prester, 
le jour devant : et leur fut dit qu'il falloit 
eslairgir la main. 

Or oyés quelles choses faisoient lés ennemis 
durant le temps que l'on estoit bien empes- 
ché pour ceste affaire et pour trouver ladicte 
somme qu'ilz demandoient. Vous devés en- 

tendre que tout à la meisme heure que les 
quaitre comis devantdits estoient en la cham- 
bre et qu'ilz remonstroient au peuple ce qui 
dessus est narré et dit , et proprement , en- 
viron le midi , vinrent les ennemis à se des- 
pairquer et à se desloger dé leur lieu, et 
sembloit à les veoir dès dessus le grant cloi- 
chier de Meutte, que toutte la terre en fust 
couverte. Et , à ceste heure , s'en vindrent à 
se pairquer devers Sainct Jullien , non pas 
en intention de se y tenir du tout ; car ilz 
avoient leur camp à Valliere , à Vantoul et 
aux Bourdes â Vaillieres. Mais, cedit jour, 
furent les aulcuns sur le hault de Desirmont, 
ung peu au delà de la Belle Croix , et là en 
ce lieu , en ung "viez chemin qui est entre 
ladicte croix et la maison de Bribray, affu- 
tairent iceulx ennemis plusieurs bai tons à 
feu. Et alors l'une des gaittes qui estoit des- 
sus ledit cloichier de Meutte, les vit et se 
apperceut que c'estoit pour tirer dedans la 
ville : parquoy il desvallait tantost à l'avallée, 
et le vint dire et annoncer en la chambre des 
sept de la guerre , en laquelle alors estoient 
les seigneurs devantdits pour parler aux bour- 



geois, comme dit est. Et pour ce furent 
tantost lesdits seigneurs dire et annoncer au 
peuple, allant parmi la cité, qu'ilz fussent 
sur leurs gairdes, car l'on vouloit tirer de- 
dans la ville. Et, en ces entrefaictes , estoit le 
devantdit seigneur Philippe Dex , acompai- 
gné du seigneur Nicollais d' Ancerville , avec 
les deux grosses serpentines devantdictes , 
derrière la maison dudit seig r Jehan Xavin , 
son sire, auquel lieu il les avoit mises, 
comme dit est. Et , voient à ceste heure les 
ennemis à l'oeil, Dieu sçait s'ilz les firent 
bien sonner et bondir ; et tellement que 
d'ung seul copt d'icelles, ledit s r d' Ancerville 
tuait plusieurs des ennemis, entre lesquels 
l'on vouloit dire qu'il y avoit ung grant per- 
sonnaige qui mourut des leurs ; mais je ne 
sçay au vray s'il fiit ainsi. Touttesfois , com- 
ment qu'il en fust, il en y demourait plusieurs, 
et fut puis dit et certifié que la pierre de 
ce copt passait tout au plus près du capi- 
taine Francisque. Aussi pareillement de des- 
sus le billouairt de la porte aux Allemans et 
des aultres tours des mestiers et de touttes 
les portes de la cité $ especiallement de celle 
qui resgairde à celle partie , l'on tirait inces- 
samment et si très dru qu'il sembloit que ce 

fiist la fouldre, du huttin, du bruit et du 
tabourement qu'ilz menoient 5 car, de touttes 
ptrts, sur la muraille Ton tiroit si très es- 
paissement et si souvent que Ton n'oyoit 
goutte. Mais neantmoins ledit Francisque ne 
laissait jay pour ce à achever sa voulunté 
et aflutait ses serpentines et canous en plu- 
sieurs lieux, dont la plus part furent mis 
au hault de la montaigne en ce viez chemin 
que j'ài devant dit , qui est entre Bribray 
ou entre le chaucqueu l'evesque et la Belle 
Croix. Et uug gros courtaul vinrent mettre 
et affûter au meisme viez chemin , c'est 
assavoir, assés plus près de la ville et au 
plus bais de la montaigne , là où il est en- 
fondu, derrière les buttes des archiers, au 
lieu qtfon dit au Ruyt d'amour : et celluy 
baiton estoit mis là pour tirer contre la mu- 
raille, comme il fist. Mais, pour revenir au 
propos, les premiers tirant furent ceulx qui 
estoient sur la montaigne 5 et , du premier 
copt, ilz cuidairent tirer à la haulte tour 
qui est en la maison maistre Nicolle Hanre- 
quel , joindant en la maison S 1 Livier ; mais 
ik Jaillirent, et vint le copt cheoir bien près 
de ma maison, de quoy j'eus belle peur, 
neantmoins que du fait fusse bien adverti 
et en avoie adverti tous mes voisins et voi- 
sines. Parquoy, après ce que je leur eus dit 
que de brief on vouloit tirer en Mets, il en 
y eult plus de vingt , tant femmes, que josnes 
filles, qui s'en vinrent fuyant en ma maison; 
et tout en parlant, vint le copt et cheut en 
la maison qui fut dame Perrette Cueur de Fer, 
là où à présent demeure le seig* Thiebault 
leGournais, filz au s r François, chevalier; 
laquelle est scituée entre l'église collegialle 
de Sainct Saulveur et la viez boucherie. 
De quoy la josne dame de leans eult belle 
peur et non sans cause ; car il sembloit que 
ce fiit le dyable qui voloit en Pair, de la 
pierre qui sifûoit ; et , à son venir, fist lever 



plus de mille escailles de dessus les teys 
puis vint à ferir contre le mur d'ung guer- 
rier d'icelle maison et tout auprès d'une 
cheminée et le perçait de part en part ; puis 
s'en allait à ferir contre l'aultre mur; mais 
la pierre reculait arrière en ung monciaul 
de bled et là fut trouvée ; et estoit celle 
pierre de la grosseur de la teste d'ung petit 
enffant. Puis, ce fait, ont encor tiré cinq 
ou six coptz, dont le premier cheut au jair- 

din de monseigneur le suffragant devant les 
Carmes ; ung aultre vint à frapper en une 
maison auprès de la maison dudit seigneur 
Jehan Xavin; et cuidoient atteindre lcsdits 
seig* Philippe et monseigneur d'Ancerville y 
qui tiroient des baitons leans, comme dit 
est. Une aultre fut tirée contre la muraille, 
qui n'y fit rien ; et une fut tirée en l'air , 
tout par dessus la grant église , cuydant at- 
teindre le clocher de Meutte. Puis ont tiré 
du devantdit courtaul qu'ilz a voient affûté 
au viez chemin du Ruyt d'amour, qui est au 
pied de la montaigne , comme dit est devant; 
et d'i celluy ont tiré contre la muraille devers 
la fin et le bout de la rue de Chaudellerue, 
c'est assavoir, entre les bairres de la rivière 
de Saille et le pont Remont et en l'endroit 
d'ung grant jairdin qui est du dedans de la 
ville et qui appartient à une grande . maison 
scituée en Ayette. Et illec, en Fendroit du- 
dit jairdin, ont eu atteint la muraille assés 
hault et là fut percée toutte oultre, c'est as- 
savoir, au hault mur qui vait par dessus la 
grosse muraille ; et vint la pierre cheoir au 
devantdit grant jairdin et cheut sur uug 
pommier chairgé de pommes , et en fist tom- 
ber plusieurs : puis cheut celle pierre en terre 
sous le pommier, sans aultre mal faire. Non 
celle cy seule, mais touttes les aultres en- 
tièrement qui furent tirées des enoemis , n'y 
eult jamais pierre qui fist ma! , non pas 
seullement à ung chat : de quoy tous les 
habitans de Mets sont bien tenus de Dieu 
regracier et en glorifier son nom. Et d'icelle 
dernière pierre m'en fut au \ray la mesure 
donnée , et de la retondité d'ycelle , comme il 
s'ensuit, en est la mesure figurée 1 . 

A ce meisme jour et après ces choses 
ainsy advenues , environ le vespre , retournait 
encor celluy seigneur Rin de greffe au camp, 
et y couchait. Puis le lundi , au maitin , re- 
tournait encor eq Mets. A ce meisme jour 
de dicmanche, avindrent encor plusieurs 



1 Vigneulle donne la circonférence de ce boulet dont 
le diamètre est de 5 pouces , 10 lignes. Dans Tin teneur 
il a mis les lignes suivantes : 

« Icy est la figure de la grosseur , retondité et mesure 

> de la pierre de canon et au vray, que le capitaine 

> Francisque tirait en Mets. Et estoit une grande hideur 

> d^yr le bruit que celle pierre menoit en Pair, et 
» pesoit justement trente livras et plus , car elle estoit 
» faicte de fer. > 

aultrcs aventures , et furent plusieurs aultres 
choses faictes , desquelles d'une partie je me 
desporte. Touttesfois je veulx icy dire et 
conter encor aulcunes choses qui ad vinrent 
audit jour de diemanche. Premier, comment 
deux bons hommes de la ville de Scey se 
partirent à ce jour de la cité pour aller aux 
champs à leur adventure , desquelx l'ung es- 
toit filz au grant Hullon dudit Scey. Mais Ton 
dit communément que tel cuide de gaingnier, 
qui perd , comme il en advint à iceulx ; car 
ilz furent rencontrés au hault de Desirmont 
par six chevaulcheurs des ennemis , desquelx 
furent les deux gallans assaillis, qui vail- 
lamment se deffendirent , et firent tant qu'ilz 
eschaippairent pour celle fois. Et croy qu'ilz 
eussent fait du mal ausdits chevaulcheurs avec 
leurs collevrines ; mais le feu ne voulut ja- 
mais allumer ny prendre en la pouldre , à 
cause que alors il pleuvoit, et estoit trop 
moitte ; car, à celluy jour, sur le tairt , il 
fist le plus divers et harous temps et le plus 
froit de pluye , de grésil et de grant vent , 
qu'il sembloit que tous les diables fussent 
deschaisnés en l'air, ny de loing temps de- 
vant n'avoit fait ung pareil temps. Or se 
avoient les deux compaignons devantdits def- 
fendus gaillardement , comme dit est , et de 
fait, l'ung d'iceulx empoignait la lance de 
l'ung desdits chevaulcheurs , et à force luy 
rompist en deux. Puis, à cause qu'ilz n'es- 
toient assés puissans pour longuement résis- 
ter , s'en sont fuys par les gerdins , en 
descendant par devant la faulce porte de 
Pairquemaille. Mais iceulx hommes d'armes 
prindrent leur tour par une aultre ruelle , 
et fut rencontré , au grant chemin , de l'ung 
d'iceulx le filz Hullon, lequel fut là en ce 
lieu assailli de tous costés et ne se seult où 
saulver, ains fut renversé et rué jus, et, 
après ce qu'il s'eult deffendu tout son pos- 
sible, fut occis et despoûillé tout nud. Et 
l'aultre son compaignon , bien effrayé , s'en- 
fuyt devers la porte et estoit tant esperdu 
qu'il ne sçavoit que dire si non crier et 
plourer. Parquoy les compaignons de la ville , 
qui alors gardoient à la porte et qui pas ne 
le cognoissoient , le navrèrent moult fort de 
deux ou trois coptz de picque , cuidant qu'il 
fiist des ennemis, et fut en grant dangicr 
d'estre tué, et de fait l'on cuidoit qu'il en 
deust morir. Paireillement cedit jour, se 



firent encor plusieurs aultres choses que je 
laisse pour abregier, tant de boutter les feux, 
comme en desroberies et en tueries, dont 
c'estoit pitié. Dieu , par sa bonté , y mette sa 
grâce et bonne paix. Amen. Aussy en celle 
nuit , fut fait paireil gait et tel que Ton avoit 
fait la nuyt devant, tant sur les portes haultes* 
et baisses , ès bailles , sur la muraille r comme 
ès cairrefours et aultre part. 

Puis, au lundemain, qui fut lundi, sep- 
tiesme jour de septembre, au matin, furent 
arrière mandés tous ceulx et celles qui dé- 
voient prester argent, pour le délivrer: et 
paireillement y furent mandés tous les main- 
bours et gouverneurs des villaiges , avec 
aussy aulcunes bonnes gens de dehors qui 
estoient riches, affin que d'iceulx fust presté 
argent pour ayder à paier la devantdicte 
somme. Aussy à Celluy lundi, environ les 
deux heures après midi , et durant que ceulx 
qui estoient mandés pour délivrer argent , 
estoient devant la chambre des sept de la 
guerre, vinrent et descendirent de dessus 
le clochier de Meutte , par deux fois , l'une 
des gaittes , et dist à la première fois aus- 
dits seigneurs Commis que les ennemis avoient 
boutté le feu à Cheubey et à Chaistillon; 
puis à la seconde fois, dist que ilz fussent sur 
leurs gairdes et qu'ilz venoient à moult grant 
compaignie et à puissance infinie et sans 
nombre vers la porte des Allemans. Et de 
fait furent rapportées nouvelles qu'ilz ve- 
noient bruller la menandie de S* Elisabeth , 
avec la maison de Bribray et le jairdin messire 
Françoys le Goumais avec tout le bourg. 
Parquoy fut tantost envoié aux portes et dire 
qu'ilz fussent sur leurs gairdes et que s'ilz 
approchoient, que l'on n'espairgnaist point à 
tirer les baitons ; car au paravant, du matin, 
l'on avoit eu deffendu de non plus tirer, 
pource que l'on estoit sur traictier de paix. 
Touttesfois les seigneurs et gouverneurs du 
bien publicque en Mets n'estoient pas trop 
assurés d'ouyr ces nouvelles. Et qu'il soit vray, 
moy, estant avec plusieurs aultres en ladicte 
chambre devant eulx, oys dire k aulcun 
d'iceulx seigneurs : Je me doubte, dist il , de 
traïson , et que quant ces gens icy auront 
nostre argent, qu'ilz ne tiengnent rien de 
tout ce qu'ilz auront promis. Et alors quant 
ceulx de la porte et aussy des tours des mes- 
tiers qui sont de celle partie, au long de la 

muraile, ouyrent ces nouvelles, Dieu sçait 
silzont laiché leurs baitons à toutte puis- 
sance. Parquoy les ennemis , ouyant le bruit 
et aussy pour le danger, ont craint et ne se 
osairent approcher, si non aulcuns adventu- 
riers qui se abandonnairent de venir à S lc Eli- 
sabeth et cerchoient le moine de leans et 
! d'aultres biens , s 1 ilz les eussent pu trouver. 
Mais ilz ne firent aultre mal, si non, en s'en 
relouraant , ilz brullairent la maison du 
chaocqueu l'evesque , qui est scituée assés 
loiog ès jairdins devant la faulce porte aux 
Allemans, et ont tué ung homme de villaige 
devant la Belle Croix en Desirmont, lequel 
sestoit boutté dehors aux champs avec plu- 
sieurs aultres adventuriers , cuidant gaingner ; 
mais il s'estoit trop abandonné de se boutter 
hors de la route , car il laissait ses compai- 
gnons pour seullement aller cueillir des pes- 
chesen une vigne, de quoy mal luy en print. 
Et en recompense y eult, ce jour, plusieurs 
aultres adventuriers de la cité qui en tuairent 
aulcuns des leurs: et furent encor, ce jour, 
tant d'aultres choses faictes et d'ung costé et 
d'aoltre , que ce fiit chose merveilleuse et qui 
top longues seroient à raconter. Paire ille — 
ment , au meisme jour, revint encor en Mets 
le Rin de greffe , et n'y fut comme rien , 
qu'il retournait arrière au camp: puis de 
rechief retournait encor en Mets pour le jour, 
et amenait avec luy le serourge du devant- 
dit capitaine Francisque, et y couchairent 
celle nuyt. 

Durant ces allées et venues, les ennemis 
prindrent une herde de vaiches de Noeroy, 
et si en prindrent aiilcunes de Pierviller et 
de Mairange ; mais on fut après et lurent la 
pluspart rendues , non pas touttes , car ilz 
en avoient jay tué et mangié une partie. Pai- 
reillement , en ce meisme jour , revindrent 
plusieurs prisonniers , pouvres gens de villaige 
de ceulx de Mets , qui avoient eschaippé de 
Q uyt de leur camp ; et disoient et certifioient 
<iue les ennemis estoient des gens sans compte 
et sans mesure, et qu'ilz tenoient tout» le 
Ptfs et qu'ilz estoient estimés à vingt cinq 
cents chevaulx ou à trois mille et douze mille 
piétons , malvais gairsons , gens de guerre et 
de touttes sortes, et qui estoient venus la 
pluspart sur leur adventure et sans mander; 
m ais iceulx prisonniers disoient qu'ilz mou- 
raient à moitié de faim , touchant le pain , 

à cause que leurs vivandiers, qui soilloient 
venir de Loraine , avoient esté rués jus , com- 
me cy devant ait esté dit. Au regaird des 
bledz, ilz en avoient trop; aussy avoient ilz 
trop de chair qu'ilz maingeoient à moitié 
sans pain , avec des raisins et des fruietz. Ilz 
avoient tant de bestial qu'ilz donnoient une 
brebis pour six deniers ou pour ung groz, les 
meilleures. Item , il fut dit et rapporté que , 
ce jour, ceulx de la gairnison de Verey , qui 
gairdoient le chaistcaul pour lesdits de Mets, 
ont eu rué jus deux gros tonniaulx de vin 
d'Aussay que Ton menoit au camp aux en- 
nemis , mais la plus part en fut beue dedans 
ledit chaisteaul de Verey. Et ainsy, comme 
avés ouy , se passait encor ce jour en grant 
doubte et tribulation, jusques à bien tairt 
que le peuple fut resjoy, comme cy après il 
serait dit. A ce meisme jour de lundi , fut 
causy prins le seigneur Michiel le Gournais, 
lequel bien simplement s'en estoit allé hors 
delà porte du pont Thieffroy à son plaisir, 
monté sur une petitte hacquenée blanche , 
sans estre armé , à bien petitte compaignie. 
Et quant il vint ung peu loing hors de la 
porte , il luy print en voullunté daller en 
plus oultre sur le chemin de Waippey; mais 
il ne fut gaire avant , qu'il fut rencontré , et 
s'il ne l'eust gaingné au courre, il eust esté 
prins. 

Ces gens icy faisoient ung piteux menaige 
au camp , et y flairoit et puoit comme cha- 
rogne : ilz couppoient les arbres , qui en ce 
temps estoient tout chairgés de fruietz ; 
pommiers, poiriers, noyers et aultres, tout 
estoit conppé pour faire du feu : pareil- 
lement brulloient cowes , vuidanges et aultres 
tonniaulx qui n'estoient reffaietz ; mais ceulx 
qui estoient reffaietz et reliez , ilz s'en aidoient 
et les scioient avec une scie en deux , par le 
millieu du travers , comme deux cuviaulx ; 
et prenoient des raisins et faisoient du vin 
dedans à force de piler. Ce jour, se fist 
encor plusieurs meurtres et choses mal faic- 
tes , tant d'ung costé que d'aultre. Et si tout 
dire voulloie, je n'auroie en pièce fait. 

Et pource que , à ce jour , on murmuroit 
et disoit on certainement que la paix se 
faisoit ou qu'elle estoit faicte, comme au 
vray estoit , et qu'il ne restoit plus que à 
la publier, le peuple se desoloit et se en- 
nuioit qu'il n'en sçavoit la vérité : parquoy , 

pour le resjoyr et contenter, ledit jour, vieil- 
le de la nativité Nostre Dame, septiesme 
jour dudit mois de septembre , environ en- 
tre les cinq et les six heures après midi, 
fat ordonné de l'annoncer et publier, ce 
que possible on eust dilaté jusques au lun- 
demain du matin. Et incontinent il fut sceu 
et dit que, à celle heure, on vouloit aller 
crier et publier ladicte paix devant la grant 
église et par plusieurs des cairefours de la 
cité: parquoy chascun , petits et grans, y 
accoururent 5 et, à icelle heure, devant la 
grant église, se trouvait le josne Martin, 
clerc des sept de la guerre, avec Jehan, la 
trompette de la cité, tous deux montés à 
cheval. Et fut la manière du cri telle, c'est 
assavoir que ledit Jehan sonnait par trois 
fois sa trompette à hault ton avec ung tam- 
bourin de Suisse qui tambouroit : puis , ce 
fait, ledit Martin acomençait à haulte voix 
à lire le cri de la devantdicte paix, dont 
la teneur et le contenu s'ensuit, et au vray 
sans y mettre ung seul mot davantaige. Et 
là se trouvait tant de monde que Ton ne 
s'y povoit contourner. 

« Oyés, de part monseigneur le maistre 
» eschevin, messeigneurs les trese , sept jurés 
» de la guerre et tout le conseil de la cité 
» de Mets, que comme ainsy soit que de- 
» puis certain temps en ça, que guerre et 
» inimitié ait esté entre mesdits seigneurs de 
» ladicte cité et toutte la communaulté d'icel- 
» le, d'une part; Francisais de Scelzynque, 
» Philippe Schluchterer, avec leurs con- 
» sors, aydans et alliez, d'aultre part , à savoir 
* est que ladicte guerre et inimitié ait esté 
» ce jourdhuy aimiablement appaisée, ac- 
» cordée et apointée : et est la paix et union 
s> prinse et accordée entre lesdits deux par- 
» ties, et ung chascun mis hors de crainte, 
» doubte et danger de l'une des parties et 
» de l'autre. Publiée le lundi, vigille de la 
» Nostre Dame nativité, septiesme jour de 
t> septembre, xv c et xviij. » 

Quant celledicte paix fut ainsy criée et 
publiée devant la grant église et en plu- 
sieurs aultres lienx parmi la cité , vous ne 
vistes jamais le peuple plus joyeulx nés que 
à l'heure fut ; et non sans cause ; car celle 
guerre estoit très malvaise pour tout chas- 
cun, pour ce principallement que l'on ne 
povoit rien couquester sur eulx, qui ne les 

agrippoit par le collet. Et aussy je vous 
certifie que le poure bestial se mouroit des- 
jay à moitié de faim ; et si icelle guerre 
eust longuement duré, l'on eust crié à la 
faim. Mais, la Dieu mercy, les seigneurs et 
recteurs d'iceile cité, unis de bon conseil, 
y ont trouvé le remède. Aussy, à ce jour 
meisme , fut pareillement , au son de trom- 
pette et tambourin, celle paix criée et pu- 
bliée au camp des ennemis. Mais créés que 
celle paix ne fut pas faictè qu'elle ne cous- 
taist grant chose à la cité , comme plusieurs 
l'ont bien sceu depuis. Et fut dit que ledit 
Francisque et ses consors en eurent et re- 
ceurent la somme de plus de vingt quatre 
mille florins de Rhin d'or et de pois, la- 
quelle somme , le lundemain au matin , fut 
comptée et délivrée au devantdit seigneur 
Rin de greffe avec aultres seigneurs qu'il 
avoit amenés et qui estoient à Ce faire com- 
mis. Puis fut mise ladicte somme sur une 
chairette en ung petit tonnellct, tenant en- 
viron vingt cinq quairtes de vin , et fut con- 
duit , voyant tout le monde , par iceulx sei- 
gneurs avec aulcuns messaigers de la cité 
jusques au camp. Et dès incontinent qu'ilz 
eurent receu l'argent, ilz se deslogeairent 
et despairquaîrent de ce lieu et prindrent 
pais , les ungs deçà , les aultres delà ; mais 
touttesfois la plus pairt retournairent par 
là où ilz estoient venus : et furent alors 
rendus les prisonniers et d'ung costé et d'aul- 
tre. Et retournait encor, pour ce jour, ledit 
seigneur Rin de greffe à Mets et y cou- 
chait. Et croy, moy, que l'on luy donnait 
ung bon cheval pour la peine qu'il avoit 
prinse : aussy fut dit qu'il estoit tenu à la 
cité d'aulcuné grosse somme d'airgent, la- 
quelle, comme je croy, luy hit quictée. 
Celluy seigneur estoit Tung des biaulx puis- 
sants hommes que je vis de ma vie, et 
l'ung des grans et des courtois , et se disoit 
bon messain , car il y avoit demouré en sa 
jonesse. 

Le peuple du pays de Mets estoit tant 
joyeulx de celle paix qu'il n'est à dire ny 
à croire : et ne les povoit on tenir de s'en 
aller dehors ; car , dès incontinent que la paix 
fut ainsy criée , chascun s'en vouloit retourner 
en son lieu. Mais les seigneurs , bons et saiges, 
firent cloire les portes et firent encor bon 
guet plus de trois jours après, et n'y avoit 



Digitized by 



«a» 4518. 



735 



porte là où il n'y eust , tant de jour que de 
nuyt, plus de trente hommes bien armés et 
en point, tant des seigneurs eulx meismes, 
comme des bourgeois et des collevriuiers de 
la ville. Et veulx bien dire que, touttes les 
nuytz , estoient plus de cinq cents hommes , 
veillant sur la muraille, sans ceulx qui es- 
toient ordonnez à faire le guet par la ville, 
à pied et à cheval , et par les cairefours 5 
et tiroit on de dessus la muraille, toutte la 
nuyt, que c'estoit hideur d'oyr. Et la cause 
pourquoy les seigneurs ne vouloient les bonnes 
gens laisser aller estoit pource que le Rin 
de greffe leur rapportait nouvelles et dist que 
Francisque ne luy ne povoient estre maistres 
de deschaisser ung tas de lansquenetz aven- 
turiers, malvais gairsons, qui estoient estimés 
à plus de deux mille et qui estoient venus 
sur leur adventure , sans estre mandés et sans 
avoir gaige ne demi : et estoient ceulx qui 
faisoient le mal , avec ung tas de coquinaille , 
lairons, baunis et forjugez de Mets et du 
pays , qui paireillement estoient venus au 
camp: et fut dit que iceulx firent plus de 
domaige que toutte Tannée. Touttesfois firent 
lesdits capitaines tellement qu'ilz en despai- 
cherent le lieu, et que le jour de la nativité 
nostre dame , huictiesme jour de septembre , 
prindrent païs. Et, cedit jour, fut encor mille 
personnes de la cité veoir la plaice là où ilz 
tenoient leur camp , tant aux Bourdes comme 
à Vailliere : et estoit grant hideur de veoir 
le lieu et le piteux mesnaige qui là estoit. 
Et le lundemain, jour de sainct Gorgon et 
neufviesme dudit mois, fut donnée licence 
à tout chascun de s'en retourner : et là eussiés 
veu du matin tant de chars et chairettes 
chairgées de femmes, d'enffans et de mes- 
naiges, et aussy du bestial, que touttes les 
rues devant les portes en estoient pleines, 
et ne se laissoicnt sortir l'ung Paultre. 

Touttesfois , la mercy à Dieu , Ton trouvait 
que , selon la multitude de gens qu'ilz es- 
toient, Hz n'a voient pas fait de mille malz 
l'ung de ce qu'ilz eussent bien peu faire, et 
avoient assés cortoisement allé en besoingne 
touchant le fait des vignes ; car ilz les avoient 
tellement entreportées qu'il ne sembloit pas 
que jamais homme y eust esté, forsque en 
aulcuns lieux; et n'y avoit pas grant dop- 
maige , sinon autour du camp , là où ilz 
avoient en ces lieux rayé tous les pairciaulx 



des vignes et couppé les airbres pour faire 
du feu , comme dit est devant. Et avec ce 
avoient prins les gerbes des blefz qui estoient 
en grainge pour faire leurs loges ; de quoy 
c'estoit grant dopmaige à qui le fait touchoit. 
Aussy tout le principal dopmaige cheut sur 
ceulx qui eurent leur maison brullée avec leur 
grainge et leur bled et aultres grains qu'ilz 
avoient laissés dedans, et qui n'avoient encor 
labouré ny enhanné et à qui leurs bestes fu- 
rent prinscs , perdues et enmenées : de ceulx 
icy fut grant pitié, car ilz lurent tout des- 
truietz et gaistés à jamais sans recouvrance. 
Je prie à Dieu qu'il leur donne patience et 
qu'il les veuille en paradis rescompenser. 

Tantost après que ledit .Francisque avec 
son armée se furent despartis du païs de Mets, 
ilz s'en allèrent au delà de la cité de Collongne 
sur le Rhin, et illec firent de merveilleux 
maulx et grans dopmaiges au païs du Land- 
grave de Uesse, qui est ung grant seigneur 
en Al lemaigne, contre lequel ledit Francisque 
estoit de guerre mortelle : de quoy c'estoit 
mal fait et péché à l'empereur de ainsy souf- 
frir à son homme de destruire ses pays 5 mais 
l'on vouloit dire que luy meisme luy aidoit 
et favorisoit. Je ne sçay au vray comment il 
en vait. Je prie à Dieu qu'il leur donne bon 
conseil et meste paix sur la terre. Amen. 

Si vint le temps de vendangier, lequel fut 
merveilleusement biaul , et continuait tout le 
cours de la vendange durant, sans jamais 
cheoir une goutte d'yaue de quoy les raisins 
en fussent mouilliez, si non du bruit de l'air 
qui les noircissoit et les faisoit croier. Et moy, 
l'escripvain , je le sçay au vray ; car, la Dieu 
mercy, j'en receus pour celle année une grant 
quantité de tonniaulx pleins, qui estoit à 
Dieu et à moy. 

Audit temps retournait arrière en Mets, 
le duc de Suffort, qui se disoit roy d'An- 
gleterre , nommé la Blanche rose , lequel avoit 
esté longuement dehors en Lumbairdie. Et 
au lundemain, fut acouchée Maiguiu, ma 
fille , d'ung filz qui fut appellé Philippe, mais 
il ne vesquit pas longuement. Et en celluy 
temps, ou tost après, cessait la mortallité 
en Mets, laquelle avoit duré moult longue- 
ment. 

Aussy en celluy temps , et voyant les sei- 
gneurs et gouverneurs du bien publicque de 
la cité que la guerre et le malvais temps 

estoient passés et que la ville et le pais es- 
taient retournés à convalescence et à leur 
premier estât , comme bons gouverneurs , pen- 
sant audit du saige qui dit : Beata civitas 
quœ tempore pacis parât se ad bellum ; ainsy 
vault autant à dire que : Bienheureuse est la 
cité qui 9 au temps de paix 9 se prépare contre 
les rebelles : parquoy eulx , estant alors à 
repos , vinrent à se exercer et à faire ouvrer 
pour le bien publicque et fortification et def- 
fense de la ville. Et premièrement ont acheté 
une maison scéant auprès du convent des 
frères Cordelliers; et là, après ce qu'ilz l'eurent 
fait édifier, y firent faire une fonderie pour 
faire l'artillerie. Et jay ce que la cité fust 
de loing temps devant bien fornie de bâtons 
à feu , ce neantmoins furent en ce temps 
prinses au pallais plusieurs pièces de grosses 
anciennes bombairdes et qui estoient faictes 
à l'ancienne façon et avoient les bouches 
lairges plus que n'ait une hairanguiere à 
hairangs. Et furent icelles tout tes desrompues 
et mises en pièces et menées à la devantdicte 
fonderie ; et de la mette avec d'aultre nou- 
velle , Ton en fist les plus grosses serpentines 
et canons qui à présent soient en la grainge 
de la ville. 

Paireillement en ce temps , fut ordonné et 
commandé que Ton couppaist tous les airbres 
qui estoient ès jairdins autour de Mets , espe- 
ciallement du costé du pont Remont et de 
la porte des Allemans ; mais les plusieurs 
furent de ce faire reffusant, s'ilz ne véoient 
ceulx qui avoient institué celle ordonnance , 
accomencer les premiers. 

En celle année, le jour de noel, de nuyt, 
advint ung grant danger, s'il ne fust esté bien 
secouru ; car, à celle nuyt , se print le feu en 
une grainge en Taison, appartenant à Jehan 
Dorin, l'orfèvre, de Fornerue, et joindant du 
derrière à sa maison, en laquelle y avoit 
merveilleusement grant bois , estelles et char- 
bon : parquoy fut tost emprins et allumé , et 
fut l'ung des horribles feux , pour une seule 
maison , que jamais je veis. Et non obstant 
qu'il fut bien secouru, et que à la rescourre 
y avoit plus de sept cens personnes, il n'y 
demoura rien que les quaitre murs. Et si 
ce n'eust esté à force de gens , toutte la rue 
fust brullée ; mais l'on y jectait tant d'eaue 
que depuis Saincte Croix en jusques la rue 
des Bons Enffans, et depuis la grant église 



en jusques bien bas en Fornerue , furent tous 
les puits avuidés d'yaue. 

Le onziesme jour du mois de janvier, tres- 
passait de ce siècle en l'aultre le très iulustre 
et redoubté empereur, Maximilian, roy des 
Romains et d'AUemaigne en sa cité de Passort, 
au pays d'Austriche , et illec fut enterré et 
ensepulturé : et luy fut faict son service et 
obsecque, tant en ce lieu comme par tout 
l'empire , comme à empereur appartient. 
Dieu , par sa grâce , le veuille recepvoir en 
son sainct paradis. Et, tantost après sa mort, 
en vinrent les nouvelles à Mets : parquoy de 
longue main fut préparé à luy faire son ser- 
vice, lequel fut fait bien et solempnellement, 
selon que à son estât impérial appartenoit et 
en la manière comme icy après il serait dit, 
quant temps serait. 

Mais premier vous veulx icy dire et desclai- 
rer comment , durant le temps que se faisoît 
la préparation dudit service , vinrent et abor- 
dairent en Mets plusieurs grans personnaiges, 
acompaignés de environ six vingt chevaulx, 
tant des parties de Bourgongne comme de Lo- 
raine , et arrivairent en icelle cité , le dixiesme 
jour du mois de febvrier. Et la cause fut pour 
raicheter et retraire la mitte de la terre com- 
mune qui, de loing temps devant, avoit esté 
par iceulx Bourguignons mise en gaige en la 
main du duc de Loraine, avec aussy trois 
ou quatre aultres plaices et fort chaisteauk, 
appartenant à la duché de Lucembourg, et 
qui de rien n'estoient de la terre commune , 
telles comme la ville de Virton, Damviller 
et Chaivancey. Et furent les seigneurs de- 
vantdits en Mets , en traictant d'icelle affaire, 
dès ledit jour, dixiesme de febvrier, en jusques 
au vingt deuxiesme dudit mois, qui fut le 
jour de la chaire sainct Pierre ; car ilz tinrent 
plusieurs journées avant qu'ilz se puissent 
accorder, non obstant que chascune des par- 
ties avoit plein pouvoir et puissance de leurs 
souverains : laquelle puissance leur avoit par 
avant esté donnée par les princes et seigneurs 
à qui la chose en appartenoit , tant pour ceste 
affaire comme pour entretenir et maintenir 
leurs anciennes alliances , et comme la chose 
en fut faicte et passée en Mets le vingt et 
uniesme jour de febvrier, l'an dessusdit, en 
Thostel de l'archidiacre de Vyc et gouverneur 
de Gorze : et en furent bonnes lettres faictes 
et scellées, tant d'ung costé que d'aultre, 

comme la teneur s'ensuit , sans y avoir une 
parolle ne plus ne moins nèsque lesdictes 
lettres le disent et le contiennent. 

« Nous Witasse de Bousiez, seigneur de 
Vertam, Claude Dollen, chevalier, justicier 
des nobles au duché de Lucembourg, Loys 
de Marenches, docteur es droits, seigneur de 
S 1 Aulbin, maistre des requestes, ordinaire 
de rhostel du roy de Castille , et Nicollas de 
Naves, aussy conseiller dudit roy en son con- 
seil dudit Lucembourg, commis et députez 
par très hault et très puissant prince , Charles, 
par la graice de Dieu, roy de Castille, etc. 
archiduc d'Austriche, etc., duc de Bourgon- 
gue, de Brabant et de Lucembourg, etc. ; et 
nous, Théodore de Sainct Chaumont, par la 
patience de Dieu , abbé de Sainct Anthoine 
de Viennois, Balthazard du Chastillet, par 
la mesme patience, abbé de Sainct Epvre lès 
Toul et de Sainct Vincent de Mets, Oulry 
Wys, seigneur de Gerbev i 11ers , bailly de 
Nancey, Jehan Bodenays, Estienne de Sainct 
Thillier, Maixe Cousin, licencié en lois, et 
Thierriet Meliant, auditeur en la chambre 
des comptes de Loraine, tous conseilliers , 
commis et députés de hault et puissant prince, 
Anthoine, duc de Loraine et de Bar, etc., 
scavoir faisons que, en vertu des pouvoirs et 
puissance à nous donnés par les dessusdits 
roy et duc, nosdits seigneurs et maistres, 
par leurs lettres patentes, à l'originale copie 
desquelles .sont attachées et annexées ces pré- 
sentes, ladicte copie signée d'aulcuns de nous 
et des notaires souscripts, nous eusmes, puis 
six jours passés, trouvés par ensemble en 
ceste cité de Mets, tant pour vacquer au 
rachat et retraict de la moitié de la terre 
commune et du totaige des places , maisons , 
terres et seigneuries de Dampvillers, Cha- 
vancey et Virton, et leurs appartenances et 
dépendances , tenues par ledit seigneur duc à 
titre et condition de rachat au proffit dudit 
seigneur roy de Castille , et aussy pour par en- 
semble traicter touttes bonnes amitiés, allian- 
ces , confédérations et voisinages avec lesdits 
seigneurs roy de Castille et duc de Loraine, 
nosdits seigneurs, avec hantise et communi- 
cation des subgectz d'une part et d'aultre, 
ou celles faictes par aultres traictés' précé- 
dents , agréer , ratifier et confirmer, ausquelles 
charges y avons vacqué par ensemble par 
aulcuns jours ; tellement que les deniers dudit 

rachat, montant à la somme de vingt cinq 
nulle florins d'or de Rin , avons lesdits commis 
de la part dudit seigneur duc, et, pour et 
au nom de luy, sont esté paiez, bailliez et 
délivres réellement et de fait par les dessusdits 
commis dudit seigneur roy, dont, en vertu, de 
nostredit pouvoir, et, pour et au nom d«4jt 
seigneur duc, nostre maistre, nous sommes 
désistez et despartis de ladicte moitié d'icelle 
terre commune et du totaige desdictes terres, 
places et seigneuries de Dampvillers, Cha- 
vanecy et Virton, leurs appartenances et des» 
pendances , au proflit dudit seigneur roy, ses 
hoirs et successeurs, pour cy après par luy 
en joyr et les tenir et posséder, tout ainsy 
que ses prédécesseurs, ducs de Lucembourg, 
en jouyssoient au paravant qu'elles venissent 
es mains dudit seigneur duc de Loraine, ne 
de messeigneurs ses prédécesseurs: dont, 
pour tousjours entretenir de mieulx en mieulx 
les parentés, amitiés et voisinaiges desdits 
seigneurs, roy de Castille et duc de Loraine, 
et pour le bien de paix , tranquillité et seureté 
de leurs pays et subgectz et en ensuy vant leurs 
bons vouloirs et intentions, avons, en vertu 
desdite pouvoirs qu'ilz nous en ont sur ce 
bailles , par ensemble traicté , accordé et 
conclud ainsy que s'ensuyt, assavoir que les 
traictez de paix, alliances, intelligences et 
pachons faictes et passées par feu, de très 
excellente mémoire, Domp Philippe, roy de 
Castille, pere dudit seigneur, à présent roy 
dudit Castille, Domp Charles, son filz, le 
troiziesme jour de jung, en l'an mil cinq cens 
et ung, en sa ville de Maddebourg, et par 
feu, de très recommandée mémoire, le roy 
de Secile, René, pere dudit seigneur duc de 
Loraine, audit an, quinze cens et ung, le 
vingt cinquiesme jour de may, au lieu de 
Nancey, seront et demourront en leur force, 
vigueur, valeur et auctorité, et seront cy 
après entretenus et gairdés , selon leur fcW|: 
et teneur, et lesquclx, en vertu de nosdifc,' 
pouvoirs et puissance , avons, pour et ez 
noms desdits seig- roy, Charles de Castille, 
et duc de Loraine, Anthoine, nos maistres, 
agréé, approuvé et ratifié, agréons, approu- 
vons et ratifions spécialement par cestes et, 
en tant que mestier seroit, les avons de 
nouveaul faicts et accordez, faisons et accor- 
dons par la teneur des présentes, sans que cy 
après y soit par l'ung de nosdits seigneurs 

et mais très , leurs hoirs et successeurs , aucu- 
nement contrevenu ne contrarié , ains seront 
perpétuellement en tous et chascuns les points 
et articles d'icelles entretenus et gardez , fors 
et réservé que l'article y descript et faisant 
mention du droit que ledit seigneur duc pou- 
voit prétendre, qui estoit le droit de gaigiere 
et hypothèque en la moitié de ladicte com- 
mune, ensemble le totaige desdictes places, 
terres et seigneuries, de Dampvillers , Chavan- 
cey et Virton, avec leurs appartenances et 
descendances , et aussy le droit que , par tous 
aultres traictés precedens, icelluy seigneur duc 
y pouvoit quereller et demander, demeure 
cassé, annullé et de nulle valeur, veu que 
ledit rachat en a esté fait, et de ladicte somme 
y contenue ledit seigneur duc de Loraine en 
a esté paié et satisfait: et, pour et au nom 
de luy, nous , sesdits commis , l'avons entiè- 
rement reçue comme dit est. Et, pour plus 
grande seureté et corroboration , avons, ung 
chascun de nous en droit soy, promis et 
promettons par cestes tout le contenu en ces 
présentes faire confirmer, ratifier et approuver 
par lesdits seigneurs roy de Castille et duc 
de Loraine , mesdits seigneurs et maistres , et 
en faire expédier leurs lettres de confirmation 
en forme demie. 

» Fait à Mets , soubz les scelz manuelz d'ung 
chascun de nous, les dessusdits commis et 
députez, le vingt et uniesme jour de febvrier, 
Tan mil v° et xix. Mete Romano sumpto. Nulz 
ne se esbahissent de la datte de ces présentes , 
car les plusieurs stille prennent à noel. » 

Ausdits seigneurs commis , tant à ceulx de 
la partie de Bourgongne que de Loraine, et 
à leur venue, leur fist la cité présent de 
plusieurs gros flascons de vin ; et puis, quant 
ilz eurent besoingné en la manière qu'avez 
oy, ilz partirent de la cité, au lundemain, 
qui fttt le Vingt deuxiesme jour dudit mois 
de febvrier. 

Durant ces jours et du temps qué les sei- 
gneurs devantdits besongnerent en Mets pour 
le fait du devantdit rachat de la terre com- 
mune et aultres, comme dit est, le très 
crestien roy de France, François premier de 
ce nom, fist faire et célébrer en sa bonne 
ville et cité de Paris le service de très in- 
lustre Maximilian , en son vivant , empereur 
des Romains et d'AUemaigne , roy de Germa- 
nie , etc. , auquel service y eult tant de tri- 



umphaat dueil que si tout dire voulloie, je 
n'auroie fait en pièce , tant en luminaire 
comme en sonnerie et en plusieurs aultres 
choses qui furent faictes ; tellement qu'il n'est 
à croire ce que, pour l'honneur de ce noble 
prince, fut fait à Paris. Et fut la grant messe 
chantée par ung archevesque, acompaigné 
de neuf evesques et de tant d'aultres prélats 
d'église et de scientificques personnes que 
l'on ne les sauroit nombrer. Et portoit le 
gros dueil le roy luy meisme avec plusieurs 
aultres des plus nobles de son royaulme qui, 
à ceste affaire, luy acompaignoient. Et avoit 
le roy fait faire ung taubernacle de bois de- 
dans l'église Nostre Dame de Paris, lequel 
estoit aussi grant et aussi hault et lairge à 
l'avenant , comme est l'église de S te Elisabeth 
de Honguerie, scituéo à Mets, devant et au 
dehors de la porte des Allemans. Et estoit ce 
taubernacle tout couvert de luminaire, qui 
estoit ung grant triumphe à veoir : et avec 
ce y avoit plusieurs hommes dessus pour les 
rallumer et pour y avoir le regairt. Et da- 



vantaige , fist le roy faire deux cents robes 
de noir avec deux cents chapperons qui fu- 
rent donnés à deux cents hommes qui por- 
taient chescun une torche ardente à conduire 
celluy service. Et paireillement en furent 
encor plusieurs robes et chapperons donnés 
à d'aultres qui portoient chescun ung cierge 
de vierge cire. Et, pour abregier, ce fat 
l'ung des biaulx services que jamais homme 
veist, et fut mervillc de ce que le roy en 
fist. Dieu luy en veuille mérite en son sainct 



Aussi en ces meismes jours et durant cel- 
luy temps , messeigueurs de chappistre de la 
grande église de Mets ont eu presté et laissé 
à vicairie au duc de Suffort , nommé la Blan- 
che Rose, une maison que iceulx chai no in es 
ont en Mets , nommée la maison de la Haulte 
Pierre, scituée auprès du monastère de Sainct 
Simphorien. Et fut ceste layée faicte en telle 
condition que ledit seigneur devoit ladicte 
maison tenir sa vie durant sans plus , parmy 
ce encor qu'il n'en devoit rien paier, si non 
qu'il serait tenu de faire reediffier et repai- 
rer ladicte maison ; car alors elle estoit très 
desbarretée , comme il fist. Et fist le duc ce 
mairché pource que lé seig* Claude Baudoiche 
voulut ravoir ses maisons ausquelles le duc 
avoit tousjours demeuré depuis sa venue. Et 

dès incontinent le mairché fait, le duc fist 
tout abaitre celle maison de la Haulte Pierre, 
et lurent mandés ouvriers de touttes parts ; 
et tellement que en l'espaice de environ ung 
an et demi, le duc y mist en ouvraige la 
vaUue de- plus de deux mille florins d'or et 
de pois. Et ne fut pas encor i'ouvraige achevé, 
pour ce que , pour certaine occasion , il aban- 
donna la cité et s'en alla tenir à ïoul , comme 
cy après il sera dit. 

Mcismement en celluy temps, c'est assavoir, 
par ung diemanche , vingtiesme jour de feb- 
vrier, messeigneurs du conseil et de justice 
de la cité de Mets, firent annoncer, ledit 
jour, à l'église , par touttes les paroisches de 
la cité, que, le vendredy ensuivant, vingt 
cinquiesme dudit mois , l'on feroit le service 
et obsecques du devantdit Maximilian , em- 
pereur des Romains , en la grande église de 
Mets. Et avec ce, firent encore lesdits sei- 
gneurs prier et commander au peuple que, 
à celluy service à faire, y eust de chescune 
maison l'ung des chiefz, femme ou homme, 
en toutte honneur et dévotion. Puis, ce fait, 
firent ordonner par touttes les paroisches de 
la cité et commander aux esche vins d'icelles 
qu'ilz envoiaissent de chescune desdictes pa- 
roisches deux grosses torches à cordon, avec 
deux hommes, vestus de noir et en dueil, 
pour les porter. Puis quant ce vint le jeudi , 
deux sergens , vestus en noir, furent ordon- 
nés pour aller par la cité prier touttes ma- 
nières de gens audit service , et que , au 
lundemain, chescun se trouvaist au pallais 
de la justice , comme au lieu qui représente 
la maison de l'empereur. Et ainsy en Ait 
fait; car, le jour venu de vendredi, à l'heure 
de huict heures du matin , tous les seigneurs , 
gens de lignaige , avec les comtes et toutte 
la bourgeoisie de la cité , se trouvairent au 
lieu devantdit du pallais pour illec attendre 
que les seigneurs d'église les vinssent quer- 
rir, comme ilz firent quant temps en fut. Et 
là furent quarante torches des paroisches avec 
douze pillés que la cité avoit fait faire, tous 
armoiés des armes dudit seigneur empereur, 
lesquelles furent portées par cinquante deux 
hommes , tous vestus de noir et en dueil. 
Paireillement y avoit quaitre gros cierges, 
pesant chascun cinq livres, armoiés des armes 
dudit seigneur empereur et portés par quatre 
clercs , vestus de sorplis. Et durant que se 

faisoient ces préparations au pallais, vinrent 
en la grant église touttes les ordres mendians 
avec croix et eaue benicte; aussy firent les 
frères de l'Observance , et paireillement tous 
les noirs moines et aultres religieulx de la 
cité. Paireillement y vinrent touttes les dames 
de religions, c'est assavoir, Sainct Pierre, S u 
Marie et S te Glossine : et aussi firent touttes 
les dames et gentilles femmes de la cité, 
touttes vestues en noir et en deuil. Et alors 
que tous iceulx moines, religieulx et reli- 
gieuses, mendians et aultres, furent venus 
en ladicte grant église, comme dit est, l'on 
acommença les vigilles des morts à neuf le- 
çons, en ladicte grant église de Mets, les- 
quelles quant elles furent dictes, lesdits sei- 
gneurs de la grande église, acompaignés de 
ceulx de S 1 Saulveur et de S 1 Thiebault, 
s'en vinrent en belle ordonnance, deux à 
deux , au pallais pour quérir le service , du- 
quel faisoit l'office monseigneur le chantre 
de ladicte église, à cause que monseigneur 
le suffragant , qui estoit ung révérend prélat , 
estoit alors mallaide. Et eulx venus au pal- 
lais et que le chantre, revestu en aube et 
en habit, comme à tel cas appartient, eust 
jecté l'eaue benicte par tout le pallais, les 
torches touttes allumées et les pillés avec les 
quatre gros cierges sortirent dehors : et après, 
vinrent tous les chainoines des trois églises 
collegialles , deux à deux , après lesquelx 
sortit toutte la seigneurie en belle ordon- 
nance et tous vestus de noir et en deuil. 
Premièrement sortit le maistre eschevin au- 
quel faisoit compaignie le duc de Suffort; 
puis sortirent tous les aultres seigneurs en 
bel ordre, tous deux à deux, et tousjours 
les plus honnorables et les plus anciens de- 
vant , avec lesquelx estaient plusieurs nobles 
seigneurs de Loraine qui se acompaignerent 
d'iceulx seigneurs de Mets : puis après eulx 
marchèrent en pareille ordonnance toutes gens 
de lignaige ; et après , alloient les comtes 
de l'ancienne justice, après lesquelx mar- 
chairent les soldoyeurs , gens d'airmes et 
vairletz d'hostels de la cité; et alors, après 
iceulx, marchairent tout le peuple entière- 
ment, hommes et femmes, josnes et viez, 
et tous ensemble sont entrés en la grande 
église, en laquelle estoit la présence mise 
et assise au dehors du cueur et en l'entrée, 
sur laquelle y avoit ung hault taubernacle fait 

de bois, avec plusieurs croix et tout peint 
de noir. Et en icelluy taubernacle y avoit 
quaitre cents petits cierges qu'on dit coup- 
pons, ardens, chascun de demi quarteron 
pesant : et dessus la présence y avoit ung 
grant noir drap damas figuré , qui traisnoit 
tout autour jusques en terre , et dessus icel- 
luy y avoit ung drap d'or, non pas si grant 
de la moitié. Et alors que tout chascun fut 
entré, fut celluy service acomencé; et chan- 
tait la grande messe ledit seigneur chantre 
d'icelle église , et y eult tant d'aultres petittes 
messes chantées , que je n'en sçairoie à dire 
le nombre. Puis fut l'offrande sollempnelle et 
grande, en laquelle furent tous les seigneurs, 
tant spirituels comme temporels , en moult 
belle ordonnance. Le doulx Jhesus le pregne 
en gré. Et après le service ainsi fait , fut 
ordonné de mettre les armes qui estoient 
autour desdits cierges , torches et pillés , c'est 
assavoir, les plus belles qui estoient grandes 
et dorées, en la grant église et en la chap- 
pelle de la cité, scituée devant la grant église. 
Et touttes les aultres , fut ordonné qu'elles 
fussent mises ès portalz des paroisches, c'est 
assavoir, à chascune paroische deux d'icelles 
armes et autant qu'ilz avoient soigné de tor- 
ches. 

En l'an après , courant le milliair par mil 
v c et xix ans , fut fait , créé et essus pour 
maistre eschevin en la noble cité de Mets, 
le seigneur Michiel le Gournais, filz au seig p 
François le Gournais, chevalier, duquel icy 
devant vous ai parlé, qui desjay l'a voit esté 
en l'an mil v € et xvj. Et fut ceste élection 
faicte , vaquant alors le siège du sainct Em- 
piré , et n'estoient encor nulles nouvelles cer- 
taines qui deust estre esleu pour empereur. 

En celle année fut le caresme , comme au 
plus tairt ; car les brandons , que nous disons 
les bulles, furent le quatorziesme jour de 
mars; et tut la sainct George le jour du grant 
samedi : parquoy ne fut pas menée son imaige 
en triumphe par la ville, la vigille qui fut 
le vendredi sainct, comme la coustume est 
en Mets de le mener, ains fut dilaté à faire 
cest office jusques à l'huictiesme jour après. 

Le dernier jour d'apvril, furent mises, 
posées et attaichées à la cornée du mur du 
pallais de Mets , là où se huchent les tresc, 



deux lettres en alternant , différentes Tune de 
l'aultre 5 et de l'aultre partie d'icelle cornée 
de mur furent encor attaichées deux paireil- 
les lettres, esquellcs lettres estoit contenu 
et escript, c'est assavoir, en l'une d'icelle 
desclairoit la grande alliance qui nouvelle- 
ment se avoit faicte entre plusieurs princes 
d'Allemaigne. pour le fait de l'empire : et 
en icelle alliance et avec les devantdits prin- 
ces estoient comprinses plus de soixante et 
dix villes fermées , tant cités comme bonnes 
villes. Et contenoient lesdictes lettres com- 
ment iceulx princes et icelles villes d'Al- 
lemaigne estoient advertis que ung prince 
d'aultre nation que de Germanie pretendoit 
et desiroit à estre empereur, contre laquelle 
chose ilz vouloient à leur pouvoir résister : 
parquoy ilz mandoient à ceulx de Mets, à 
Trieve, à Strasbourg et à plusieurs aultres 
lieux , cités et communaultés , qu'ilz fussent 
sur leurs gairdes et se tinssent fort ; et que 
si ilz oyoient nouvelles que l'on les voulust 
enforcer en quelque manière que ce fust , 
qu'ilz le sceussent à dire , et ilz auroient in- 
continent secours d'une si grant multitude 
de gens de guerre , que ce seroit forte chose 
à les combailrn ; car il fut dit et au vray 
certifié que en leur alliance ilz estoient assés 
gens pour combattre la moitié de la cres- 
tienté. Item , l'aultre lettre disoit et desclai- 
roit comment iceulx seigneurs alliés avoient 
conjoinctement esleu pour vicaire et lieu- 
tenant d'empereur jusques à provision, le 
très illustre et très redoubté prince , monsei- 
gneur le Palsgrave , pour faire justice et pour 
rendre à chascun son droit : parquoy lesdits 
seigneurs mandairent par touttes cités et 
bonnes villes de l'empire que si Ton avoit 
affaire de justice, que l'on retournaist par 
devers ledit seigneur ; car à ce faire estoit 
commis jusques à ce que ung aultre empereur 
fust fait et créé. 

En ces meismes jours , c'est assavoir , le 
dicmanche après Quasimodo , qui fut le huic- 
tiesme jour de may, monseigneur de Guise, 
filz au duc René, roy de Secille, et frère 
au duc Anthoinc de Loraine et de Bar, ar- 
rivait, ce jour, à la ville de Joiey, tout de 
pied et moyennement accompaigné, et y dis- 
nait luy et ses gens : car ledit seigneur avoit, 
en l'an devant , esté â celle tant dangereuse 
baitaille de la journée de Saincte Croix en 

Lumbârdte, ea laquelle, au service du roy 
avec les lansquenetz , avoit par plusieurs fois 
esté eu grant danger de sa personne : par- 
quoy, se recommandant à Dieu et à ses 
saincts et sainctes, il aroit voué de ainsy 
aller en voyaîge à madame Saincte Bairbe, 
auprès de Mets, tout à pied, et de y offrir 
ung cierge de cire, le pesant de luy tout 
armé , et ainsi le fist : et avec ce , fut offerte 
une estautue de bois, faicte à sa semblance 
et grandeur. Et alors, à ce meisme jour, et 
après ce que Ton fut adverti de sa venue, 
plusieurs de noz seigneurs de Mets avec tous 
les soldoieurs et collevriniers de la ville , et 
avec aussi plusieurs bourgeois et aultres , luy 
furent au devant jusques à Joiey. Entre les- 
quelx seigneurs y lut le duc de Suffbrt, 
nommé la Blanche rose , accompaigné de ses 
gens 5 lequel, après ce qu'il vint à Joiey, 
il mist pied à terre et accompaignait ledit 
seigneur de Guise tout de pied jusques à 
la bonne cité de Mets , et tousjours le tenant 
par la main. Et vint ledit seigneur de Guise 
tout en biaul pourpoint tout descouppé et 
deschicqueté , chausses et pourpoint comme 
ung lansquenet, et si estoient ses chausses 
doublées de fin drap d'or et son pourpoint 
paireillement. Et aussi, à, celle journée , es- 
toit le temps moult biaul et moult serain. 
Et estoit alors celluy seigneur ung moult 
biaul josne homme entre dix mille, hault, 
droit et eslcvé et en la fleur de son eaige. 
Et en allant, avoit tousjours ung compaignon 
devant luy , lequel incessamment tambouroit 
ung gros tambourin de Suisse pour luy res- 
joyr; et ainsi fut conduit jusques à la porte 
Champenoise , devant laquelle et à son entrée 
se trouvait tant de peuple que force fut de 
cloire la porte ; car , de la grant presse des 
gens , Ton ne pouvoit contourner par les rues. 
Et ainsi entrait ledit seigneur et fut hono- 
rablement receu , et luy fut faict ung biaul 
et honneste recueil de la plus part de la 
seigneurie qui illec estoit venue. Et debvés 
sçavoir que avec ledit seigneur vinrent et 
entrairent plusieurs bannis et forjugez, les- 
quelx, par leurs desmerites, avoient esté 
bannis de la cité et du pays , et estoient en 
nombre plus de vingt, tant hommes que 
femmes , lesquelx , pour l'honneur dudit sei- 
gneur, eulrent tous leur graice. Et alors, 
ainsi accompaigné , fut mené et conduit jus- 



ques à l'abbaye de Sainct Vincent , et là fut 
logé et y souppa et coucha pour celle nuyt. 
Puis, tout incontinent qu'il Rit arrivé à S 1 
Vincent et après ce que le reste de tous les 
seigneurs et gouverneurs de la cité luy eurent 
fait la révérence , disant qu'il fust le très bien 
venu, Ton luy fist présent, au nom de la 
cité , de ung coulple de moult biaulx moiens 
chevaulx et bons, c'est assavoir, ung cour- 
tau 1 et une hacqnenée , au prix et vallue de 
cent florins d'or les deux , et tant avoient ilz 
cousté. Puis, après le soupper, fut ledit 
seigneur conduit par la ville, et fut banc- 
queter chez le seigneur Françoys le Gour- 
nais, chevalier; et au lundemain, qui fut 
lundi, neufviesme jour de may, fut conduit 
à Saincte Bairbe : et à le conduire y furent 
plusieurs seigneurs tout de pied : puis, après 
son voyaige acompli , il retournait en Mets, 
et fut mené et pourmené d'ung lieu en aul- 
tre et festoie grandement . Et , au lundemain, 
fut la grande église parée et acoustrée et 
touttes les sainctes relicques et juaulx mis 
sur le grant autel , tout et ne plus ne moins 
comme si ce fust esté le jour de la sainct 
Estienne ou le jour de noel et encor mieulx. 
Et y sonnoient les cloches et les grosses or- 
gues quijuoient, que biaul les faisoit oyr. 
Et fut ledit seigneur baiser et attoucher une 
grande partie d'icelles relicques ; puis , après 
disner et que l'on luy eust fait la bonne chiere, 
il fut mené tout au plus hault du clocher 
de Meutte, et là, acompaignié d'aulcuns des 
seigneurs de la cité, fut longuement en la 
lanterne en resgairdant la ville. Et, après 
la bonne chiere faicte , il se partit au jour 
meisme, qui fut mairdi, dixiesme jour de 
may, luy et ses gens 5 et print congié des 
seigneurs de la cité en les fort remerciant 
et se contentait grandement des biaulx rc- 
cueilz et de la bonne chiere qu'ilz luy avoient 
faietz ; et s'en allait ledit seigneur, luy et 
les siens , mairander à Port sur Saille , et puis 
soupper à Clemerey qui est tout près. 

Environ quinze jours en jung , y euU une 
josne femme, gisant d'enffans, en la rue du 
Serîsicr, auprès de l'hospital Sainct Nicollais , 
qui fut trouvée en sa maison estre pendue 
et estranglée. Touttesfois de ceste piteuse 
aventure en fut tenue suspecte une femme, 
laquelle, tout son josne eaige, avoit servi le 
curé de Failly. Mais pource que celluy prestre, 

son maisire , ne la voulloit plus pour sa mal- 
vaiseté et crudelité , ladicie vint à demourer 
en ce lieu du Serisier avec i celle josne femme 
et toutte en une maison. Mais , par sa mes- 
chanceté , estoient icelles femmes tousjours en 
huttki n'y n'avoient jamais journée de paix. 
Parquoy ce fut la cause qu'elle futsuspicionnée 
du fait, avec ce âussy qu'elle s'en estoit en 
fuye et cuidoit eschaipper. Et eust eschaippé 
si ce n'eust esté le marit d'icelle josne femme 
pendue 9 qui courut après jusques aux Geni- 
vaulx , et là fut" prinse et ramenée en Mets , 
et fut minse en l'hostel de la ville et examinée 
du fait , et fut trouvée coulpable ; car , après 
plusieurs choses , elle confessait qu'elle avoit 
tué et assommé la devantdicte josne femme 
gisante , elle estant sur le tairt : puis, ce fait, 
elle i'avoit traisnée et l'avoit pendue en la 
sorte qu'elle avoit esté trouvée. Et confessait 
encor celle mauldicte femme plusieurs aultres 
grans maulx et villains crimes qu'elle avoit 
en son temps faietz. Parquoy , avant que en 
faire justice , Ton voulloit sçavoir d'elle 
encor quelle chose au vray de laquelle elle 
estoit suspecte , et elle prist dilation et jour 
d'advis jusques à lundemain, qui estoit le 
diemanche. Mais , ce temps durant et après 
ce que audit jour de diemanche l'on luy 
eust porté à disner, elle se pendist en la 
prison et estranglait. Et Ait ce fait par la plus 
estrainge façon du monde ; car , au dedans 
d'icelle volte et prison , y avoit une fenestre 
en laquelle le fust estoit de fer , ouvrant du 
dedans , et à celluy guichellet de fer y avoit le 
matton d'une clanche auquel la maleureuse 
et cruelle forcenée se pendit. Et, pour ce 
faire , n'a voit corde ny chaisnette ny aultre 
chose que le cordiaul de quoy elle loioit ses 
cheveulxjcar elle avoit les plus biaulx che- 
veulx et les plus biaulx crins que femme 
pnisse avoir. Et ja ce que elle estoit grande, 
haulte et puissante femme, celluy cordiaul 
la spustint et l'cstranglait. Parquoy elle fut 
traisnée entre deux ponts soubz les roues, 
et là fut minse et pendue en la proppre po- 
tence en laquelle estoit encor le devantdit 
Hodinct, lequel, environ deux ans devant, 
se avoit noié. Si fut ledit Hodinet osté et 
elle minse à sa place. 

Et pour ce que , celle année et tout celluy 
esté, fut le temps mal dispousé et adonné 
à la pluye , le peuple et tout chescun mur- 

murotent et disoient que c'estoit pour celle 



maleureuse femme qui estoit minse et pendue 
au lieu des crestieos et qu'elle n'en estoit 
pas digne: parquoy, environ la sainct Denis 
après , au mois d'octobre , la justice la fist 
oster et enterrer dessoubz les roues et là 
demoura et est encor. 

En celle année , fut faicte en tous les pays 
d'Âllemaigne une grant joye et uug grant 
triumphe, comme vous oyrés; car, parung 
mairdi, vingt huictiesme jour de juug, la 
vigille de la sainct Pierre , fut publié dedans 
Francquefort et aultre part, à son de trom- 
pette et de clairon , comment Charles , roy 
catholicque, lequel alors estoit roy de Cas- 
tille , de Secille et d'Arragon , archiduc 
d'Austriche , duc de Bourgongne , de Bra- 
bant et de Lucenibourg , anellet à l'empereur 
trespassé, Maximilian, et filz à noble duc 
Philippe d'Austriche, lequel, en son vivant, 
fut roy d'Espaigne et de plusieurs aultres 
terres et seigneuries , celluy , en ces jours , 
fut esleu pour empereur de Rome et d'Alle- 
maigne et publié, comme dit est. Puis ce fait, 
l'on envoiait courriers à poste de tous costés 
pour annoncer l'élection du sainct Empire. 
Et alors eussiés veu et ouy sonner les cloches 
par touttes les cités et bonnes villes d'Alle- 
maigne; paireillement faire procession , juer 
des Orgues ès églises , rendre graice à Dieu et 
chanter Te Deum laudamus, puis faire grans 
feux de joye, chanter, danser, caroller, et 
en toutte jubilation se resjoyr; car c'estoit 
sur tout tant qu'ilz desiroient: et pour ce 
qu'il estoit nouvelles que le roy très crestien, 
François, premier de ce nom, y avoit bon 
parti et taichoit de l'estre , ilz ne craindoient 
tant chose qu'il le fust , et ne vouloient iceulx 
Allcmans avoir point d'aultre empereur, si 
non ung qui fust de la génération de Ger- 
manie. Et ainsy furent touttes leurs joyes 
accomplies. 

En celluy temps , advint que tout chescun, 
grant et petit , murmuroit du gouvernement 
d'une josne femme , demourant alors en For- 
nerue , nommée Sebille , femme à Ni col las , 
l'orfèvre, et fille à Gendin, le bouchier. Et 
la cause de celle murmure estoit que l'on 
vouloit dire que le seigneur Blanche rose, 
duc de Suffort , l'entretenoit , comme vérité 
estoit; car celle Sebille estoit pour lors l'une 
des belles josnes femmes qui fust point en la 

cité; haulte, droite et eslevée, et blanche 
comme la neige. Or avoit ledit duc, pour 
parvenir à ce qu'il cerchoit , longuement 
devant entretenu le marit d'elle, et le faisoit 
ouvrer en vaisselle d'or et d'argent, et le paioit 
tout à son dit. Et de fait , durant que .se 
faisoient les acointances devantdtctes , le en- 
voyait le duc, à certain propos, à Paris, du 
tout à ses frais et coustanges , pour acheter 
ce qu'il luy Mloit et print par trop grant 
acointance à luy. Et tellement allait la be- 
soîngne que celle belle Sebille allott aulcunes 
fois bancqueter et faire la bonne chiere en 
rhostel dudit duc, lequel encor alors se te- 
noit en la maison seigneur Claude Baudotche , 
auprès du sainct Esperit ; et tant que ches- 
cun en parloit , pour ce souverainement que 
trop souvent ledit duc venoit, de nuyt, en 
Fhostel d'ung couturier , voisin à ladicle Se- 
bille, nommé Mangenat de Noeroy. Et alors 
qu'il y estoit , ne se osoit trouver personne 
par les rues ; car audit duc sembloit que tout 
le monde Pespioit; parquoy il vouloit baitre 
ou tuer tous les paseans. Et tellement que 
pour ce fait ledit Mangenat en escheust en 
| grant hayne de ses voisins et voisines , les- 
I quels disoient tout pleinement que luy et sa 

femme en estoient rescheus et m 

Et de fait , en celle année, advint ung jour 
à l'acomencement de septembre et du temps 
que le duc se tenoit desjay en 9a maison de 
la Haulte pierre, qu'il avoit nouvellement 
fait édifier, se «smeust grant mit in desdits 
voisins en Fornerue à l'encontre dudit Man- 
genat, pource que ledit Mangenat les me- 
| naçoit et disoit que pour leurs parolles il en 
viendroit encor du maL et corps sans ame. 
Et pour ces parolles et plusieurs aultres 
choses, se assemblairent lesdits voisins et se 
bandirent tous encontre luy, tellement que, 
le samedi, dixiesme jour dudit mois de 
septembre , s'en allèrent iceulx voisins com- 
plaindre en justice: parquoy furent mandés 
ledit Mangenat et ladîcte Sebille avec lè de- 
vantdit Ni collas l'orfevre, son marit; et là 
leur fut remonstré plusieurs parolles touchant 
ce fait. Et tellement que quant elle vit que 
la besoingne se portoit mal, elle trouvait 
manière d'avoir l'argent de son marit et Ost 
ses fahrdianlx de ses robes et juaulx et de 
touttes ses meilleures baignes; et, la nuyt 
ensuivant, à mtmryt, se desrobait, elle et sa 

servante, et s'en allait se fourrër en la mai- 
son de la Haulte pierre , chez le duc. Et 
quant ce vint le diemanche au matin, on* 
ziesme jour dudit mois, vous ne vistes dè 
vostre vie telle rumeur ne tel murmure qu'il 
fut alors parmi la ville pour ceste femme: et 
en parloit on en public et en celler par toutte 
la cité, car l'on ne sçavoit encor au vray. 
là où elle fut. Touttesfois , jay ce que l'on 
pensoit bien qu'elle estoit audit lieu de la 
Haulte pierre, si se tint elle illec secrète* 
ment en mue par l'espaice de aulcuns jours , 
et estoit si très couvertement tenue que l'on 
ne la véoit point: parquoy son marit, du- 
rant qu'elle y fut, faisoit tout debvoir et 
pourchaissoit de toutte sa puissance que du 
moins il peust ravoir ses biens qui luy estoient 
prins et emblés , et tellement pourchaissait 
qu'il retrouvait les fairdiaulx et luy furent 
rendus. Et fut la vieille , qui en estoit coul- 
pable , mere à la devahtdicte servante , prinse 
et minse en l'hostel de la ville, en prison, 
pource qu'elle soubtenoit et celioit lesdits 
fardiaulx. 

Toutte la semaine entièrement, ne fistaultre 
chose ledit Nicollas que pourchaisser pour 
ravoir ladicte Sebille, sa femme, avec les 
biens qu'elle en avoit portés, c'est assavoir, 
robes et juaulx. Et en fut pour t ce fait plusieurs 
fois en justice ; mais il n'avoit gairde d'aller 
qu'il n'eust tousjours la main armée et le 
hairnaix au dos, car sur tout il haïssoit le 
duc et le menaooit. Et tellement que*, le 
vendredi ensuiant , seiziesme jour dudit mois, 
le duc vint à passer par Fournerue , luy et 
ses gens, et vit ledit Nicollas , # l'orfevre , qui 
estoit apuyé sur Testai! lt d'aulcuns ses voisins? 
et, sans aultres parolles dire, il se apcrcèut^ 
comme il fut dit, que ledit Nicollas luy jecta 
ung regart du travers et le menaçait de la 
teste par semblant. Parquoy le duc, voiant 
ce, ait dit ainsy : Non, non, dit-H / ta/Uost, 
tant ost : en voullés voue à mojr? Puis, ce 
dit, escriait à ses gens qu'ils se rangea issent ç 
et ce dit, ait tiré son dollequin et en cuidoit 
ferir ledit orfèvre 5 mais il aperceut venir lel 
copt et bien viste se mist à salveté dedans 
la maison dudit son voisin. Et alors la Blanche 
rose, voiant qu'il avoit failli son copt, ait 
jecté ledit poignal de toutte sa force après 
luy. Parquoy ce 1 fut une grande esclandre et 
grant murmure par toutte la cité. Et telle** 

ment que , le sabmedi , lundemain , dix sep- 
tiesme jour dudit mois de septembre , ledit 
Nicollas se trouvait devant la grant église , 
tout armé , l'espée au coslé et la haillebairde 
dessus le col j et illec, présent chescun, ait 
dit et requis au peuple de la cité et à tout 
chescun que il trouvoit, que, pour Dieu, 
jlz luy tinssent compaignie en justice ; car, 
comme il dist , s'il le souffroit, cecy pourroit 
redonder à plusieurs aultres ; et alors tout 
chescun fut de son alliance et l'ensuivirent. 
Et fut le grant conseil pour ce fait mis en- 
semble, et tellement que, pour le danger 
et fureur du peuple , aulcun seigneur , estant 
alors au conseil, envoia hastivement dire au 
duc que , pour Dieu , il ne vinst point ne ne 
se trouvaist devant l'église ; et fut rencontré 
en chemin , luy et ses gens qui venoient ; 
mais aux parolles du messaigier, il retournait 
et n'y fut de loing temps après. 

Or estoient tous les seigneurs ou la plus- 
part en conseil pour ce fait icy, et y furent 
jusques aux dix heures et demie, pour ce 
que instamment ledit Nicollas demandoit et 
requeroit que justice luy fust faicte. Et telle- 
ment que aulcuns desdits seigneurs furent 
commis et envoiés devers ledit duc pour 
courtoisement luy remonstrer ses faultes , et 
avec ce pour ramener ladicte Sebille et la 
rendre à son mark. Et ainsy en fut fait ; car, 
après plusieurs parolles qui, pour ce fait, 
lurent rendues , ledit seigneur duc accordait 
dè la rendre, combien que ce fust contre 
cueur et que moult envis le fist. Touttesfois 
il leur mist celle femme en main , par telle 
condition que par sa prière , il fist promettre 
çn fby de gentillesse ausdits seigneurs qu'ilz 
ne la rendroient point audit Nicollas , son 
mark, si non qu'il promist et juraist que, 
pour celle faulte , il ne Ton attoucheroit ne 
baittroit par maltalént , ne ne . l'en diroit 
parolles qni l'en puissent desplaire , si non 
donequé que leur huttin ou desbat vinst pour 
aultre chose, ou qu'elle, de ces jours en 
avant, se mesdonnaist encor et feist aultre 
faulto ; laquelle chose' iceulx seigneurs pro- 
mirent au duc de le dire tout en la sorte et 
manière qu'il l'avoit couché. 
» Et alors , en grant regret despartie , fut 
ladicte Sebille rendue ès mains desdits sei- 
gneurs et fut ramenée par les bras d'icenlx 
seigneurs, comme une espousée, c'est assa- 



voir, de messire Andrieu de Rineck, che- 
valier et seigneur de Laidunchamps , la tenant 
à la destre, et le seigneur Philippe Dex, à 
la senestre ; et avec eulx estoient encor plu- 
sieurs aultres seigneurs et plusieurs sergens , 
et Dieu sçait si , à ceste heure, y avoit du 
peuple après elle pour la resgairder. Et en 
cest estât fiit menée devant justice et là fut 
interroguée de plusieurs choses, ausquellcs 
interrogations bien vivement et sans se feindre 
elle respondit : puis fut le marit mandé et 
luy fut dit la manière comment on luy vou- 
loit rendre , en faisant les promesses devant- 
dictes, et en tournant bonne seurté de ainsy 
le faire et tenir. Mais de tout ce fut refaisant, 
et vouloit et instamment requeroit qu'elle luy 
fust rendue , pour en faire à sa voulunté : 
touttesfois , à la requeste d'aulcuns , ledit Ni- 
collas print dilation pour se adviser jusques 
à ung aultre jour. Et alors fut ladicte Sebille, 
elle et sa sèrvante , mise en gairde des sergens 
et enfermée au pal lais en la chambre des sept 
de la guerre , et en ce lieu fut plusieurs jours 
et plusieurs nuytz ; et luy portoit on à boire 
et à manger de bonne viande, prinse aux 
frais de la ville , en l'hostel à l'Ange. Et ainsy 
demeurait la chose jusques à aulcuns jours 
après , que ledit Nicollas , son marit , se des- 
pitait de ce qu'on ne luy rendoit sa femme ; 
et pour ce , sans donner aultre response , s'en 
allait soy faire bourgeois à Thionville. Et alors 
le duc de Suffort , dit Blanche rose , s'en allait 
soy tenir au chaisteaul d'Ennerey, appartenant 
à seigneur Nicolle de Heu, aflin de illec 
passer mélancolie et pour oublier son dueil. 
Mais luy, estant audit chaisteaul, par ung jour 
après , en allant aux champs à l'esbat , il fut 
en adventure d'estre surprins : et de fait, s'il 
fust esté congnu , il estoit mort ou prins par 
aulcuns Allemans que ledit Nicollas avoit as- 
semblés : parquoy luy, voiant le danger, s'en 
allait soy tenir en la cité de ïoul, et y fist 
mener une partie de son mesnaige. Alors le 
conseil fut mis ensemble pour sçavoir que 
l'on feroit de celle josne femme, laquelle 
estoit encore détenue en la chambre des sept 
de la guerre ; et tout conclud , voiant que 
le duc en estoit allé, fut mandé au marit 
qu'il retournaist à Mets 8t que l'on luy ren- 
droit. Mais, jay ce que par plusieurs fois 
luy en fut le messaige fiait, il le desprisait 
et n'y daignait à venir.: parquoy , environ 

quinze jours après , justice , voyant qu'il ne 
venoit, rendit et délivrait ladicte Sebille, et 
fut mise entre les mains et en la gairde de 
Françoys Gendin , le chaussctier, son frère ; 
et puis, par le consentement de luy et des 
amys, fut mise à demourer en gairde en 
l'hostel de une bonne veufve femme, leur 
parente, nommée Mariette, la chandelliere 
de cire, de coste Saincte Coix. Puis, bientost 
après, ladicte Mariette voyant son train s'en 
deffit ; et fut ladicte Sebille mise à demourer 
en la Viez Boucherie, en la maison qui fut 
à son pere, de coste sa grand mere 5 car ledit 
son pere et sa mere estoient morts ; et pour 
ce fut mise de coste icelle ancienne femme , sa 
grand mere. Parquoy ladicte Sebille , bientost 
après , abusait la poure vieille de parolles et 
luy fist accroire de aller en voiaige à Sainct 
Trottin; mais elle se desrobait, et fut dit 
et certifié que en forme et vestue on habits 
de une vendangeresse , avec ung vil habit de 
toile qu'on dit rouchet, et avec ung panier 
et ung sairpon , saillit dehors de la cité 5 et 
en ung lieu dit trouvait ses gens tout prestz 
qui l'acoustrairent et habillairent en paige, et 
ainsy acoustrée fut enmenée que Ton ne seult 
qu'elle devint, neantmoins que Ton disoit et 
pensoit on bien qu'elle estoit à Toul. 

Or en ce temps estoit pour cestuy fait la 
devantdicte gairce , sa servante , mise en 
l'hostel de la ville et congneust à justice tout 
le fait de leur acointance : et tellement que 
le devantdit Mangenat , le tailleur, fut trouvé 
coulpablc du fait et fut accusé par ladicte 
servante, et dist que luy et ung nommé 
Jehan Paillât, cordonnier, demourant alors 
à Joiey, en avoient receu plusieurs escus ; 
car ledit Nicollas, l'orfèvre, avoit nouvelle- 
ment fait faire une belle moistresse et ung 
lieu de plaisance audit lieu de Joiey, en 
laquelle ladicte Sebille , sa femme , alloit sou- 
vent: aussy faisoit le duc, et là faisoit on 
les bains et la bonne chiere ; et tout ce mar- 
ché pourmenoient lesdits Jehan Paillât et ledit 
Mangenat. Parquoy, bientost après le despart 
de ladicte Sebille , furent les devant dits cla- 
més et huchiés sur la pierre que, dedans 
sept nuytz, se vinssent escuser d'icelluy crime 
que on leur imposoit , ou si non que justice 
y pourvoiroit. Et les sept nuytz passées, qui 
hit le sabmedi, vingt deuxiesme d'octobre, 
pource qu'ilz ne se vindrent escuser, ilz furent 

arrière huchiés sur ladicte pierre et furent 
bannis et forjugez à tousjoursmaîs sans rapel. 

En celle année l'on fut adverli que , à tort 
et sans cause , Ton avoit enterré ung josne 
gairs soubz les roues entre deux ponts aux 
champs, là et au lieu auquel se mectent les 
malfaicteurs. Et la cause pourquoy fut pour 
ce qu'il avoit esté trouvé pendu et estranglé, 
deux ans devant, environ le jour sainct Luc, 
dix huictiesme jour d'octobre , en ung mon- 
ciaul de bois en l'hostel de maislre Andricu , 
maistre des enfians de cueur de la grant église 
de Mets : parquoy fut traisné aux champs et 



enterré, comme dit est devant, en terre 
prophane. Mais en ceste présente année , mil 
v c et xix, fut congnu et confessé en l'hostel 
du doien de la ville par celle maleureuse, 
inhumaine et cruelle femme de laquelle j'ay 
icy devant parlé , qui se pendit en celle 
meisme année en l'hostel dudit doyen , qu'elle 
meisme Pavoit tué et puis Favoit pendu audit 
logne en la grainge maistre Andrieu. Parquoy 
les amis dudit josne clerc y caigié de environ 
quatorze ans , sont venus de la ville de Gorze , 
et , la chose bien cognue , ont requis à jus- 
tice que le corps de ce josne filz, leur pa- 
rent, fust déterré, et qu'il leur fust livré 
pour le porter au lieu de Gorze et là l'enscp- 
vellir: laquelle chose fut faicte, et fut cest 
enflant déterré et honoraublement par ses 
parens et amis porté à Gorze, et là en terre 
saincte ensepvelli et inhumé, et le service 
fait comme au cas appartien*. Mais une chose 
digne de mémoire veulx reciter et presque 
tenue pour miracle ; ce fut que l'on trouvait 
le corps de cest enflant aussy entier comme 
au jour qu'il y fut mis, sauf et réservé dessus 
le col là où la corde Pavoit heu affolé. Et 
lurent plusieurs gens , tant de la cité comme 
de dehors, à le veoir, qui donnoient tes- 
moingnaige de ceste chose. 

En celle année , le neufviesme jour de 
janvier ensuivant, furent essaiés et tirés dessus 
Sainct Simphorien, hors et devant la porte 
Champenoise , les cinq gros bâtons à feu que 
l'on avoit eu nouvellement faits en la neufve 
fonderie devant les Cordelliers, c'est assavoir, 
deux gros et horribles canons et une grosse 
serpentine, et encor deux aultres grosses et 
longues serpentines, tout d'ung moule et tout 
d'une mesure ; et estoient et sont encor les 
plus grosses et les plus longues qui jamais 

avoient esté faicles en Mets. Et furent tirées , 
au jour devantdit , chescune trois coptz , fors- 
que une qui tirait deux fois. 

1520. 

Quant le milliair couroit par mil v c et xx, 
aussy fut lors l'année seconde de l'élection 
de Charles , l'empereur, fut fait , créé et essus 
pour maistre eschevin en la cité de Mets, 
Uumbert de Serriere , filz au seig r Coinraird 
de Serriere, qui fut. 

En la grande sepmaine devant paicque, 
advint que ung malvais gairnemeut allemant, 
lequel , aultrefois et de loiug temps devant , 
avoit esté aux gaiges de la cité , celluy trais- 
tre, acompaigné de plusieurs aultres satel- 
lites, demandoit aulcune chose indeute à la 
seigneurie d'icelle ville de Mets; et tellement 
que, sans cognoissance de cause, luy et les 
siens , se vinrent mettre en embusche et ten- 
dre sur les chemins , entre la cité de Tricve 
et Mets, cuidant attraper et ruer jus aul- 
cuns des mairchants d'icelle cité, au retour 
qu'ilz faisoient de la foire à Francquefort. 
Mais ilz ne vinrent point celluy chemin : 
parquoy iceulx lairons vinrent à espier sur 
d'au 1 très citains et mairchants de Mets, qui 
retournoient de la cité de Trieve, et tellement 
qu'ilz vinrent à ruer sus eulx et les surprin- 
drent , et aussi ilz ne se doubtoient de rien : 
si furent liés et à force enmenés prisonniers 
en ung chaistcaul bien loing en Allemaigne , 
et furent iceulx pauvres compaignons villai- 
ncment rançonnés. Et tout premièrement y 
estoit le filz d'ung riche mareschaul de Fran- 
conrue, nommé Hiairt, qui eust paié grant 
chose , s'il fust esté congneu ; mais il se haista 
de composer à eulx et ne fut mis que à vingt 
florins d'or ; ung aultre bon compaignon , 
nommé Dediet Dairgent, le corrier de Sal- 
nerie , fut mis à soixante florins ; puis le fllz 
du Gros Jaicob , le masouier, d'oultre Saille , 
fut mis à cent florins d'or ; Clausquin , l'hostc 
de l'hostel à l'Ange, fut mis à cent et cin- 
quante florins d'or $ et ung aultre ruste , nom- 
mé Mangin Musquin , filz à Peltre le Rouge , 
corrier de Salncrie , fut oultraigeusement ran- 
çonné à la somme de mille florins d'or. Et 
quant ilz furent prins, y estoit encore ung 
aultre compaignon de Mets qui se mesloit 
de acheter et de revendre chevaulx , nommé 
Collignon Alexandre, de la plaice aux Lièvres, 



et amenoit celluy aulcuns chevaulx qu'il avoit 
achetés en Allemaigne, lesquelx luy furent 
ostés, mais luy eschappait et en rapporta 
les nouvelles à Mets. 

En celluy temps et bientost après la paic- 
que, se partist de Mets le seig* Ni col le Dex, 
gendre au s r François le Gournais, chevalier, 
acompaigné d'ung seul serviteur, pour aller 
à Jherusalem : et y fut aussi damoisiaul Ni- 
collas de Heu ; mais celluy n'y fut pas pour 
aulcuncs mallaidies qui luy survindrent. Puis 
bientost après, dame Perrette, fille à seig* 
Pierre Baudoiche, qui fut, de laquelle par 
plusieurs fois icy devant vous ai eu parlé, 
c'est assavoir, celle dame pour qui fut si 
grant procès , pour le divorsement d'elle et 
du seigneur Androuin Roussel , et laquelle , 
depuis qu'elle fut divorsée de son marit, 
espousait et print à marit Bernaird de Port: 
parquoy, depuis la mort d'icelluy Bernaird, 
son marit, elle, estant veuve, entreprint cel- 
luy voyaige de Jherusalem , en la compaignie 
de une riche bourgeoise de Mets , aussi veuve, 
nommée Jennette Minairt , avec François For- 
quignon , sou frère ; et avec ces deux femmes 
fut encor ung messaigier de la cité qu'elles 
avoient loué pour les conduire, nommé Ni- 
collas. Dieu leur donne la grâce de bien ac- 
complir celluy voyaige et de à joie retourner. 

En celle année se achevoit fort l'ouvraige 
et la fabrfeque de la grant église de Mets, 
et y ouvroit on journellement. Et niantmoins 
que du passé , moyenuant la graice de Dieu , 
il n'y eult comme personne affolé ne tué ; 
touttesfois en ceste année, en furent deux, à 
deux fois , qui se laissèrent cheoir et furent 
tués tout roides. 

Le diemanche après la feste Dieu , fut juc 
en la plaice en Chambre le mistere du sacri- 
fice d'Abraham, qui fut une chose belle à 
entendre et plaisante à veoir. 

Et en ce meisme temps, furent eschevis 
les cueurs de la grande église de les v oui ter. 
Vous devés sçavoir et entendre comment, 
en celluy temps, après ce que tous les cueurs 
de la devantdicte église furent eschevis de 
voulter, que l'on diligentoit fort de tout 
abaitre le viez ouvraige et à nettoier le lieu , 
affin que à la sainct Estienne qu'on dit aux 
Oyes , qui est le jour que les croix et pro- 
cessions d'Aiey et de plusieurs aultres villaiges 
viennent à visiter ladicte église, que tout fust 

bîaul et mis à point et que audit jour l'es- 
glisc fust nette , pour plus honnestement 
recepvoir icelles processions avec les dames 
des religions et aultres qui s'y trouvent; et 
n'y a voit au jour de la translation de sainct 
Martin, quaitriesme jullet , plus à abaitre que 
ung groz arvoul qui souloit soubtenir le viez 
cueur, et prenoit depuis le gros piller en en- 
trant au grant cueur, à la main senestre, du 
costé vers l'autel nostre dame, en jusques à 
Faultre groz piller qui est en montant les 
degrés dedans le cueur, à la meisme partie. 
Et estoit délibéré de ceintrer celluy arvoul , 
affin de descendre les pierres petit à petit ; 
mais ung des massons ne se voulut contenir 
de frapper autour, quoyque Ton luy dist 
qu'il ne faisoit pas bien, et se mettoit en 
grant dangier.Et tellement frappoit avec grans 
coptz de martiaul qu'il en crolloit tout cel- 
luy ouvraige , et neantmoins continuoit tous- 
jours en sorte telle que tout s'en vint en 
bas et luy avec. Et fut le pouvre compai- 
gnon , par sa follie , si très desrompu et 
despiecé que à peine retrouvait on la moitié 
de son corps ; car, par la grosseur et pesan- 
teur d'icelle arvoul, aussy pour ce qu'il 
cheut de fort hault, il fut mis et desbrisié 
en plus de. mille pièces, et tellement qu'il 
n'y eult ny trippcs ny boiaulx, ny pieds ny 
teste, aussy jambes ny brais, que tout ne 
fust séparé d'ensemble. Et la raison fut pour 
ce qu'il cheut de si hault en bais, avec plus 
de quaitre viugt milliers pesant de pierres 
et de bois ; et tellement que , pour la pesan- 
teur desdictes pierres, les grosses pièces de 
mairien esloient aussy desrompues et mises 
en petites pièces, qu'il sembloit des aul- 
cunes que ce fut pour faire des allumettes 
de chandoille; car entre icelles pierres en y 
avoit plusieurs qui pesoient plus d'une cowe 
de vin chescunc. 

En celluy temps, fut prinse à Mets une 
femme de loing temps mal falmée et de chas- 
cun réputée pour sorcière , nommée la Cros- 
sette. Et tellement que, au lundemain de 
l'assomption nostre dame, au mois d'aoust, 
ladietc fut examinée et eschauffauldée en la 
court Tevesque , et avec ce preschée par frère 
Nicolle Xavin , des frères Prescheurs. Et , pour 
ce jour meisme, en furent encore plusieurs 
des prinses et menées en l'hostel de la ville , 
qui puis furent laischées et bannies. Mais, 



deux jours après, c'est assavoir, par ung 
sabmedi , dix huictiesme jour dudit mois 
d'aoust, lad icte Crossette fut exécutée et airse 
entre deux ponts. Et , à ce meisme jour, fu- 
rent faictes et fondues les trois plus grosses 
cloches de l'abbaye de Sainct Simphorien , 
en la cour du conveut d'icelle église. 

Je, Philippe de Vigneulles , escripvain de 
ces présentes, par plusieurs fois et par plu- 
sieurs vendanges, ès années précédentes et 
passées , ai sollicité et amonesté à ceulx de 
ladietc Vigneulles , devant Mets , de reûaire 
et reedifïier leur église, souverainement et 
especiallement ès deux années devant et 
passées, mil V e * et xviij et mil v c et xix$ et 
tellement que, en ceste année présente, v c 
et xx, je fis tant que le diemanche, dernier 
jour de septembre , je mis le peuple et com- 
munaulté d'icelle ville ensemble et leur re- 
monstrai et fis remonstrer par leur chaippel- 
lain comment, pour plusieurs raisons, il estoit 
force et de nécessité de abaitre le viez cueur 
d'icelle église et de en reflaire ung tout neuf : 
laquelle chose, à ce jour, fut mise en termes, 
passée et conclue. Et, moiennant la graice 
du sainct esprit qui leur descendit ès cueurs 
et couraiges , avec aussy aulcune ayde que 
je leur fis, l'ouvraige hit ce jour délibéré- 
ment passé et déterminé de faire. Et dès 
tantost fut mis en escript tout ce que chas- 
cun libéralement y vouloit donner, tant en 
vin comme en argent, et tellement qu'il fut 
jecté et compté que la somme des dons que 
l'on y faisoit, montait desja à cinquante livres 
et davantaige : parquoy chascun eult couraige 
de persévérer et de frapper dedans. 

La vigille de la toussaincts , fut la première 
pierre mise et assise ès fondemens du cueur 
de l'esglise collégiale de Sainct Thiebault, à 
présent edifliée et assise dedans la cloeson de 
la cité de Mets. Puis tantost après , c'est as- 
savoir, le dix huictiesme novembre, fut arrière 
remise la malletotte de la burleltc de Mets 
à son premier estât , et fut passé par le con- 
seil de la cité que , de ces jours en avant , 
l'on ne paieroit plus que six deniers pour 
livres , comme on avoit tousjours eu fait du 
temps passé, et du plus et du moins à l'ave- 
nant. Item, trois jours après, c'est assavoir 
le mairoredi , vingt et uniesme jour de no- 
vembre et jour de la présentation nostre 
dame, vint et arrivait en la cité de Mets le 

prince d'Orange , auquel , durant quaitre 
repas qu'il fîst en icelle ville , luy fut donné 
et envoie à chascun repas soixante quairtes 
de vin qui vaillent douze vingt quairtes; et, 
à son entrée , luy donnait encor la cité vingt 
quairtes d'avoine; puis, le vendredi ensui- 
vant , jour de sainct Clément d'hiver , se 
partit de la cité celluy seigneur et s'en allait 
coucher au Pont à Mousson* 

Le huictiesme jour de décembre ensuivant^ 
qui est le jour de la conception nostre dame, 
Kit à la devantdicte ville du Pont ung grant 
pardon , lequel , par plusieurs jours devant , 
avoit esté annoncé et presché des curés ou 
chappellains par touttes les* églises parois- 
chialles de la cité de Mets , et par tous les 
païs de Bair et de Loraine et aultres pais 
joindans. Et la cause de ce pardon fut pource 
que , au" jour devantdit de la conception , la 



royne de Secille fut de dévotion esmeue et 
volontairement se rendit aux sueurs de 
Saincte Claire audit lieu du Pont: parquoy, 
dès loing temps à devant, avoft" envoyé à 
Rome pour impetrer iceulx pardons qui 
estoient donnés tout franchement à tous confès 
et repentans , qui , en l'espaicc de vingt 
quaitre heures , visiteroieut devoltement la 
devantdicte église de Saincte Claire du Pont 
ou seullement dire ung Pater noster et Ave 
Maria devant Pymaige d'ung crucefïx estant 
au dehors d'kelle église. Et fut une mer- 
veilleuse chose et une fervente dévotion à 
une si grande et noble dame qui longuement 
avoit esté femme au duc René, roy de Secille 
et mere au duc Anthoine, à présent régnant 
eç Bar et en Loraine, à révérend père en 
Dieu, Jehan de Loraine , cardinal du s* Siège 
apostolicque et evesque de Mets , à révérend 
pere en Dieu, Tevesque de Verdun, et à 
monseigneur de Guise , de se rendre en 
celluy reclusaige, sans jamais plus veoir 
parens ny amis. Et furent iceulx pardons ou 
la coppie des bulles , tant en latin comme en 
François , mise et attaichée par les portalz des 
églises de Mets et aultre part comme la te- 
neur s'ensuyt. « Nostre sainct pere le pape, 
» Léo dixiesme, donne à tous crestiens et 
* crestiennes, lesquels , contricts etconfèsde 
» leurs péchiez, visiteront le monaistere de 
2> Saincte Claire du Pont à Mousson , le jour 
» que très iulustre princesse, dame Philippe 
» de Gueldre, royne de Secille, fera pro- 

fession audit lieu , qui sera le jour de la 
conception de la vierge Marie, huictiesme 
jour de décembre, rémission pleniere et 
absolution de tous et quelconques péchiez 
et délits, combien qu'ilz soient griefz et 
énormes, meisme des réservés au s* Siège 
apostolicque, et dure ledit pardon tout le 
» jour de ladicte profession et n'est requis , 
» pour gaingnier lesdits pardons , faire aul- 
cune contribution ou donation de pecune , 
ny entrer en l'église dudit monaistere , 
mais seulement entrer en aulcuns lieux des 
enclos du des$usdit monaistere, et devant 
la croix à ce préparée dire ung Pater nos- 
ter et une Ave Maria pour l'intention de 
nostre saiact pere le pape, de monseigneur 
le cardinal et de ladicte roynç. » Parquoy, 
à celluy jour, se y trouvait peuple imrorne- 
rable, et eult si grande presse que l'on ne 
s'y povoit tourner. 

Mais, en laissant ce propos , veulx à ceste 
heure entrer en une aultre matière qui n'est 
pas chose de si grant proffit ny si salutaire, 
ains vous serait icy dit et conté l'acomen- 
cemenft d'une très malvaise et venimeuse 
guerre qui en ce temps se esmeust entre le 
très illustre, très hault et puissant prince, le 
devantdit Charles V, roy aux - Espaignes , 
à présent esleu empereur, d'une part, et le 
très crestien roy de France, François, pre- 



mier de ce nom, d'aultre part, laquelle 
guerre, si escouter la voullés, fut moult 
griefc, pestilcneieuse et malvaise, et tout 
par envie et convoitise de régner, comme 
icy après vous oyrés, si oyr ou escouter y 
voullés. Et afïin que de nul je ne soie repris 
ou notté, je dis pour mon escuse que je ne 
suis pas bien ad vert i ny informe de touttes 
les choses, comment elles sont allées, ny dont 
vient le principal motif de celle guerre, si 
non, comme j'ay dit devant , par une envie 
encloise au couraige de plusieurs et une haine 
de loing temps enracinée, laquelle ne se 
monslroit pas manifestement, forsque ce 
qu'on en povoit conjecturer, et que petit à 
petit, par l'ennortement cTaulcuns malvais 
conseillers, iceulx deux nobles princes et la 
fleur de tous les crestiens se sont desclairés 
estre ennemis. Parquoy avindrent plusieurs 
granff malz et destruction de peuples et de 
biens, comme icy après il serait dit. Et tout 
premièrement serait par moy, l'escripvain , 

icy mis la coppie d'une lettre en remons- 
trance que dame Margueritte de Flandre feit 
faire à messire Robert de la Marche, sci^ 
gnenr de Sedan , lequel , par aulcun temps 
devant , avoit heu abandonné le service du 
roy de France, et estoit à présent au service 
de l'empereur. Et fut la commission de celle 
remonstrance baillée à ung noble homme, 
nommé Simon de Thivalz, maistre d'hostcl 
du prince de Chimay, qui , à toutte dili- 
gence , fut par ladicte dame envoyé devers 
ledit de Sedan. Et (tirent ces lettres faictes 
et escriptes à Bruzelles , le propre jour des 
devantdits pardons du Pont à Mousson : par- 
qnoyje Pay icy mis en escript. 

Premier, après avoir présenté ' audit sei- 
gneur les lettres de madame , contenant cre- 
dancesur luy, dira que madame a receu les 
lettres cPicelluy seigneur, le prince , par les- 
quelles elle ait oy que ledit seigneur de Sedan 
se veuille despartir de Pempereur, de ce 
qu'il n'ait advisé de luy faire drôict touchant 
la place de Hierge; car, à ce qu'il put en- 
tendre, icelluy seigneur, empereur, n'ait vo- 
lenté de luy rendre ladicte place, se doub- 
tant aussy de ce que ses raisons ne furent 
mieulx entendues à Abc, et de la maigre 
response qui luy fut falcte sur ceste affaire. 
Sur quoy luy serait remonstré , quant à la 
plainte de ce que ledit seigneur empereur 
ne luy avoit voulu faire droict ny .entendre 
ses raisons, que H ne se trouverait point que 
Ton ait refusé de Pentendre ny de luy admi- 
nistrer justice ; car, dès la première fois que 
ledit seigneur empereur fut adverti du dif- 
férent qui estoit entre lesdits de Sedan et 
d'Aimery, fl manda venir ledit seigneur d'Ai- 
mery, par devers luy, et luy fut communic- 
qué dudit différent, tant à Louvain que ail- 
leurs, aflfin qu^ilz voulcisscnt remettre ladicte 
place entre ses mains pour la faire garder, 
et, parties oyes, la rendre à celle qui seroit 
trouvée y avoir le plus apparent droit. Que 
depuis, à Utrcch comme à Aix , fut continuée 
et rafraischie ladicte requeste et poursuitte, 
et qui plus est , ledit seigneur empereur, 
avant son parlement dudit lieu cPAix, manda 
vers luy ledit seigneur d'Aimery , luy ordon- 
nant remettre ladicte place et seigueurie de 
Hierge entre ses mains, comme dessus, à 
quoy il ne voulut jamais acquiescer ny op- 
temperer, remonstrant comme la place et 



1520. <«* 749 

seigneurie de Hierge estoit son vray heritaige 



et que, oultre ce, luy avoit esté adjugée 
par sentence passée en force de chose jugée , 
et , en vertu d'icelle , avoit esté réintégré 
en la polcession desdictes place, terre et 
seigneurie, du sceu , bon gré et consente- 
ment de ceulx qui les tenoient et occupoient: 
parquoy , selîon tout stille et ordre de droit, 
on ne la luy peut oster ny Pen deboutter que 
préalablement il n'en soit advisé par voye de 
justice et par nouvelle sentence, luy oy et 
son droit congnu et entendu. Et combien que 
ladicte sentence, passée en force de chose 
jugée, comme dit est, ne soit raisonnable ny 
appellable, en tant qu'elle est donnée par 
juge délégué par le feu empereur, neantmoins, 
pour monstrer qu'il ne veult deffier justice 
et ne se deffîe aucunement de son droit , a 
tousjours offert et offre cPestre au droit et 
respondre à tous ceulx et celles qui voul- 
droient prétendre querelle et demander 
aulcune chose ausdictes place, terre et sei- 
gneurie de Hierge et fournir aux juges. Que 
ladicte offre et présentation est si raisonnable 
que, en tous termes et droit de raison et 
bonne justice, Pon ne luy sauroit requérir 
ny demander aultre chose., et de le vouloir 
presser et constraindre plus avant , luy seroit 
faire tort, injure-, force et violence et injus- 
tice. Et combien que, au jugement de touttes 
gens de raison et de justice , ledit seigneur 
d'Aimery,, en faisant lesdiçtes offres, se soit 
mis en tout devoir , neantmoins Pempereur 
ne s'en ait voulu contenter; ains , en faveur 
dudit seigneur de Sedan , et pour luy com- 
plaire, a voulu et veult que ladicte place 
soit mise entre ses mains , comme séquestrée, 
pour la faire garder et en ordonner comme 
dessus: et, pour le reflus que en ait fait ledit 
seigneur, ait ordonné saisir et mettre en ses 
mains tous ses biens ^ et deffendist , par 
lettres publicques, que nul ne s'avance de le 
servir, aider, favoriser ny assister audit af- 
faire de Hierge-. Et si est sa majesté délibéré 
de tant faire que ladicte place soit mise en ses 
mains , au moyen de quoy et plus suffisam- 
ment satisfait audit seigneur de Sedan, et 
n'a cause, coulleur ny occasion quelconque 
de se douloir de sa majesté; ains , en ce 
faisant, ledit seigneur d'Aimery est grande- 
ment foullé , grevs et injurié, et ait juste 
cause de se plaindre du tort et injustice. Et 

quant à ce que ledit de Sedan allègue et 
maintient que la cour de Bouillon n'y seroit 
appelée ny reformable, il ne suffit point de 



le dire, mais le fauldroit moustrer et en 
faire apparoir en jugement contradictoire , 
ce qui n'a esté fait. Touttesfois icelluy sei- 
gneur de Sedan , non content des devoirs en 
ce faits par ledit seigneur empereur , telz 
que dessus , vcult que ladicte place luy soit 
rendue, et, par faulte de ce, veult renoncer 
et abandonner le service de sa majesté , qui 
est chose fort deshonneste et déraisonnable et 
contre les traictés faits et jurés par icelluy 
seigneur de Sedan , avec sa majesté , par 
lesquelx est dit et desclairé expressément que 
aux choses que ledit seigneur de Sedan 
pourra avoir à faire avec l'empereur ou ses 
vassaulx ou subjeetz, il le ferait par voye 
de justice , par devant sa majesté ou les 
gens de son conseil, et non aultrement, la- 
quelle voye luy serait ouverte et justice 
administrée, qui est à entendre la voye de 
justice ordinaire et non volontaire , et , l'hon- 
neur et serment saulf dudit de Sedan, il ne 
luy sauroit aultre chose demander, ains, en 
faisant aultrement, contrevient notoirement 
et directement ausdits traictés et serment, 
comme il appert par extrait d'iceulx délivrés 
audit maistre d'hostel pour les monstrer et 
communicquer audit de Sedan. Ce fait desjay, 
que madame ne se sceit assés esmerveiller 
des lettres dudit seigneur de Sedan , ny qui 
le peut mouvoir de ainsy vouloir presser 
l'empereur de choses si desraisonuables et de 
vouloir abandonner son service sans cause et 
d'autant plus veu que, pour luy complaire, 
sa majesté est content de faire tort , in- 
jure et injustice à ung son vassal qui ait 
toutte sa vie bien et loyalement servi ses 
prédécesseurs et luy , et dont il est reproché 
de chescun, et, veues les belles et gracieuses 
parolles que ledit seigneur de Sedan luy ait 
tousjours portées , ne peut bonnement croire 
que, si legierement et à sa grant honte et 
confusion , il se voulcist despartir du service 
dudit seigneur, entendu meismement le bon 
et grant traictement qui luy ait esté fait, et 
qu'il ne saura jamais dire ny monstrer que 
Ton luy ait failly ny donné aulcune occasion 
de mescontentement. Si luy priera ledit mais- 
tre d'hostel vouloir bien penser à tout et 
mesmeincnt' à son honneur qu'il doit priser 



et extimer sur toutte chose, et au surplus 
que , en faveur de madame à laquelle il s'offre 
tant vouloir demourer serviteur , il veuille 
estre content de laisser touttes choses en 
Testât qu'elles sont, sans prendre aultre 
parti, du moins pour le terme de six sep- 
maines, moyennant lequel elle espère que 
l'empereur, devers lequel elle ait envoyé pour 
ceste affaire , y ordonnerait et pourvoirait de 
sorte qu'il aura cause raisonnable de s'en 
contenter. Ledit maistre d'hostel remonstrera 
aussy les choses dessusdictes à madame de 
Sedan , oyra et entendra sur tout l'intention 
d'eulx deux et en avertira madame à dili- 
gence. Faictes à Bruzelles, le huictiesme jour 
de décembre , l'an quinze cent et vingt. Ainsy 
signé. Margueritte. Et du secrétaire, Ha- 
veton. 

Vous povés , par les choses devant escriples 
et narrées , ouyr et entendre comment et à 
quelle occasion ou en partie se esmeust le 
huttin, et comment il sembloit que celluy 
seigneur de Sedan ne querroit si non cause 
et occasion d'estre hors du service dudit 
empereur, afiîn qu'il peust retourner françois, 
pour plus à sou aise monstrer ce que au 
cueur luy gisoit 5 et aussy, comme je croy, 
il en estoit fort requis , et luy estoient plu- 
sieurs grans biens présentés ; car il fut dit 
que, durant ce procès entre luy et ledit 
d'Aimer^, dame Catherine Yollande de Croy, 
femme audit seigneur de Sedan, s'en allait 
et fut en France, là où fiit promis et avec 
ce donné monts et merveilles, et en rap- 
porta plusieurs escus. Parquoy ladicte dame 
pourchassoit à toutte diligence de faire re- 
tourner son seigneur et marit avec le scU 
neur Guillamme de la Marche, seigneur de 
Jamaix, leurasnel filz, à estre françois, comme 
desja aultrefois avoit esté. Et pour commencer 
à entrer en matière et à vous desclarer tout 
ce que j'en ay sceu congnoistre et entendre , 
vous devés sçavoir comment et durant ce 
temps, ledit seigneur Robert, seigneur de 
Sedan, luy et toutte sa lignie, florissoient 
en honneur et estoient montés à fin plus 
hault de la roue de fortune , sellon leur es- 
tât et le lieu dont ilz estoient extraietz et 
venus. Et n'y avoit, comme je croy, celluy 
des deux nobles princes devantdits qui ne 
appetaist bien et desiraist de l'avoir de son 
parti. La raison, qu'il avoit plusieurs bon- 

nés et fortes places et presque sembloient 
imprenables , lesquelles estoient scituées entre 
les pais d'iceulx deux princes : parquoy il 
povoit assés nuire ou aider à Tung ou à l'aul- 
tre et auquel il vouloit. Mais, par son or- 
gueil et par son trop hault monter, il fut 
rabaissé et tournait , luy et les siens , en grant 
fortune et adversité et perdit plusieurs de ses 
places et fortes maisons ; et son filz, le seigneur 
Guillamme, fut prins et détenu prisonnier, 
comme icy après il serait dit. 

Mais, pour revenir à propos et vous des- 
clairer la manière et comment ce advint, vous 
devés sçavoir que, après la mort et trespas- 
sement de très illustre prince Maximilian, 
empereur de Rome et d'Allemaigne, le très 
crestien roy de France , François , premier 
de ce nom , par les promesses et belles parol- 
les que aulcuns des eliseurs luy avoient 
faictes, se voulut entremettre et fist aucune- 
ment son effort et devoir de parvenir à la 
corronne impériale. Touttesfois, après plu- 
sieurs allées et venues, le diadesme en fut 
donné , et fut esleu le très illustre prince , le 
devantdit Charles cmquiesrae, roy catholic- 
que des Espaignes , filz à Philippe de Bour- 
gongne, lequel Philippe estoit filz à dame 
Marie de Flandre-, fille au duc Charles de 
fiourgongne qui morut devant Nancey. Par- 
quoy le devantdit François, roy très crestien , 
fut frustré de son intention , comme dit est 
devant. El , pour ces choses et plusieurs aul- 
tres, Ton voulloit dire que aulcune petrtte 
haine se avoit engendrée aux cueurs des 
deux princes devautdits , comme les parolles 
s'en ensuiv oient. Or estoit advenu que, en- 
viron le temps de la mort et trespassement 
du devantdit empereur Maximilian , le de- 
vantdit seigneur Robert de la Marche, sei- 
gneur de Sedan, avec son filz, seigneur Guil- 
lamme, seigneur de Jamaix , avoient heu 
laissé le parti de France et s'estoient ren- 
dus bourguignons ; mais son aultre filz, 
Robert, seigneur de Florhange, demoura 
tousjours françois. Et eulx, estant en cour 
de l'empereur, desiroient et appetoient à 
avoir aulcune place et seigneurie et forte 
maison en Àrdenne et aultre part , appartenant 
à monseigneur d'Aimery, ancien chevalier, 
telle comme Hierge et aultre, comme cy 
devant ait esté dit , et à la fin , à la requeste 
dudit seigneur Robert, ledit seigneur em- 



pereur en parla audit seigneur d'Aimery, luy 
requérant que du moins, pour éviter noise 
et huttin, il les laissaist aller en eschange 
d'aultres. Maïs audit seigneur d'Aimery ne 
pleust pas celle permutation et requeste 
et dist que plustost se laisseroit transcher 
la teste que pour nng nouviaul baptisté 
se laissaist despouiller de son héritage pa- 
ternel et que nullement n'en voulloit estre 
dessaisi, si par sentence de justice ou par 
force ne luy estoit osté. Et l'appelloit ledit 
seigneur d'Aimery nouviaul baptisté , pource 
qu'il luy sembloit qu'il n'estoit Bourguignon 
que de trois jours. Parquoy ledit de la 
Marche fut très mal content, et fut une des 
causes principalles qui le esmeust à aban- 
donner le service du devantdit Charles l'em- 
pereur et à soy, avec son filz, le seigneur 
Guillamme, retourner françois: avec aussi 
le pourchas et diligence que en faisoit la 
devantdicte dame Catherine, sa femme, la- 
quelle , comme dit est devant , en avoit re- 
ceu plusieurs escus , du temps qu'elle fut 
devers le roy. Ainsi furent cause qu'elle jouist 
de son intention, et fist tant que ledit son 
marit et son filz Guillamme furent aussi bons 
françois et aussi bien venus en cour que 
jamais avoient esté. Mais de touttes ces 
choses icy vous lairai ung peu le parler 
jusques à ce que je vous aurai dit et conté 
aulcunes petittes besongnes, lesquelles, du- 
rant ces jours , ad vinrent en la cité de Mets 
et pais autour , tant de la disposition du temps 
comme aultrement. 

L'hiver de ceste présente année de son co- 
mençemcnt fut merveilleusement biaul : le 
temps estoit si doulx que, à Noël et aux 
Roys , l'on eust trouvé en plusieurs lieux les 
amandelliers et aultres germes et arbres 
fleuris : et pareillement se trouvoient en 
plusieurs lieux des viollettes que l'on dit 
les. violettes de caresme , et en turent mises 
sur les autels et sur les sainctes relicques en 
plusieurs lieux en Mets et dehors. 

Le jour des Roys , qui estoit le diemanche , 
revint de Jherusalem le seigneur Niolle Dex, 
à présent chevalier. Aussy, en celle meisme 
année , le seigneur Nicolle de Heu , seigneur 
d'Ennerey, donnait l'une de ses filles en 
mairiaige à seigneur Jehan de Haissonville , 
à présent baiHif de Tevesehié de Mets , et 
en furent faictes les nopees, au mois de 

janvier*, en la maison dudit seigneur Nicolle, 
au Neufbourg devant Fhospital. Et après la 
bonne chiere faicte, ledit seigneur baillif 
et plusieurs aultres baillèrent aux servans de 
Thostel environ cinq ou six escus pour leurs 
peines et pour leur vin 5 et devoit estre cest 
argent à despartir entre eulx. Or a vint aul- 
cun desbat par ensemble pour le partage 
d'iceulx escus; et entre les aultres estoit 
Fung desdits serviteurs qui se nommoit Petit- 
jehan, à qui ledit seigneur d'Ennery avoit 
puis peu de temps heu baillé la fille de son 
gouverneur d'Ennery en mariaige. Parquoy 
les aultres serviteurs disoient que celluy ne 
devoit point partir au butin pource qu'il 
estoit marié, et, avec ce, luy imposoient 
qu'il celloit et cachoit aulcun airgent que 
Ton luy avoit donné, et que s'il vouloit 
partir au butin, il devoit tout mestre en 
place et y mestre le sien avec Faultre. Et 
tellement que , pour ces choses , les parolles 
furent tant injurieuses et d'ung costé et d'aultre 
que à la fin celluy Petitjehan se entreprint 
avec ung des aultres serviteurs dudit sei- 
gneur ; et de fait leur montait la fureur si 
très fort au cerveaul que, sans granment 
plaidoyer, ilz se sont deffiés aux champs 
et , sans plus dire , sont sortis de la porte 
Sainct Thiebault au Ghampapanne , et en ce 
lieu se sont battus Fung Faultre, et telle- 
ment se sont lardés, les belles espées nues, 
que , qui n'y eust acouru , ilz se fussent 
tués tout roide dessus le champ, sans jamais 
renoncer, et eult celluy Petitjehan le bras 
coppé en deux ou en trois lieux , et fut fort 
blessé. Mais, en se vengeant de l'injure, il 
blessait tellement Faultre , son corn paig non , 
qu'il fut reporté en Mets , comme mort , et 
de fait ne vesquit pas longuement qu'il mourut. 
Parquoy ledit Petitjehan , ainsy blessé , s'en 
fuit à Sainct Martin devant Mets, et justice, 
de ce avertie , le fist huchier sur la pierre , 
disant que dans sept nuytz il se vinst escuser 
du cas à luy imposé, laquelle chose il ne 
fist pas , ains , comme bien advisé , s'en fuit 
hors du pais. Pour laquelle chose il fut 
bani et forjugié hors de Mets et de la terre ; 
car, le second jeudi du caresme après , morut 
celluy devantdit serviteur en Fhostel du sei- 
gneur d'Ennerey et fut honorablement en- 
terré et son service fait en la paroische Sainct 
Martin. 



En celluy temps , le jour de la chandel- 
leur, premier jour de febvrier, vint et ar- 
riva en Mets la sueur du devantdit prince 
d'Orange , et femme au comte de Nassawe , 
grant gouverneur pour l'empereur au pais 
de par deçà. Et menoit celle dame ung 
merveilleux et puissant train ; car elle s'en 
alloit veoir ses parens et amis en la haulte 
Bourgongne et tenoit aussi grant estât , tant 
en chariotz dorrés , en damois elles , en accus- 
tremens de riches et sumptueulx habits , en 
chaisnes d'or et en riches litières et en puis- 
sance de serviteurs et servantes, comme 
eust fait une royne 5 et menoit avec elle 
deux josnes enQans , ses filz» Et , à sa venue, 
luy fist la cité présent pour deux repas qu'el- 
le y fut, de plusieurs flascons de vin, con- 
tenant le tout cent et six quairtes de vin 
clairet , et je , Fescripvain , le say bien , car 
je le véndis 5 et luy fut encor donné avec 
ce vingt quairtes d'avoine. 

Le cincquiesme jour après, jour S u Agathe , 
retournait de Jherusalem dame P erre lté Bau- 
doiche , femme qui fut à seigneur Androuin 
Roussel. Et avec ladicte dame retournèrent 
François Forquignon avec Jenuette la Minair- 
dc , fille de feu Jehan Forquignon , le mair- 
chant, sa sueur, eaigée d'environ soixante 
ans, qui dariennement avoit esté femme à 
Jehan Noël, clerc des treize de la cité de 
Mets. 

Environ ce temps, le seigneur François 
le Gournais et plusieurs aultres s'en allèrent 
devers le nouvel empereur,- pour aulcunes 
leurs affaires , et y furent plusieurs jours et 
retournairent en Mets, la vigille de Fan- 
nonciatte. 

En celluy temps, furent grant nouvelles 
par tous les pais deçà les monts que entre les 
princes Charles V* empereur, et François 1 er 
y avoit de grans discords, et que tout le 
monde branloit de guerre. Et fut dit que plu- 
sieurs grandes assemblées de gens d'airmes , 
tant à pied comme à cheval, se mectoient 
sus en divers lieux et pais, et ne sçavoit on 
pour ou ce fust aller. Parquoy les seigneurs 
du conseil de la noble cité de Mets advisont 
sur ceste affaire : et pour y donner ordre et 
provision, si besoing ou nécessité venoit, le 
diemanche du mey caresme qu'on dit le die- 
manche Lœ tare Jérusalem, qui fut le dixiesme 
jour du mois de mars, firent annoncer par 

touttes les paroisches de la cité , au nom de 
justice , que tous les citains , manans et ha- 
bitans en icelle , depuis la porte Champenoise 
jusques à la porte du pont Remont, c'est 
assavoir, la partie du costé du Champaissaille, 
lussent sur pied et en armes ; et que si nul 
effroy de gens d'airmes ou de feux bouttés 
venoit, fust de nuyt ou de jour, en la cité 
ou dehors , que toutte celle partie de Mets , 
avec tout le bourg d'oultre Saille , se trou- 
vassent tous armés et en point audit lieu du 
Champassaille , et que là leur seroit dit et 
ordonné ce qu'ilz devraient faire , par le sei- 
gneur François le Gournais et par le seigneur 
Jehan le Gournais, a ce commis $ et en deffault 
(Ticeulx seigneurs, le seigneur Nicolle Dex. 
Et au cas pareil, fut annoncé et ordonné 
que tout le reste de la cité, c'est assavoir, 
toutte l'aultre partie d'icelle grande rue de 
porte Champenoise avec tout le bourg d'oultre 
Muzelle, et tous cculx qui habitent et de- 
meurent de celle partie , se trouvassent en la 
place en Chambre , là où se dévoient trouver 
le seigneur Andrieu de Rineck et le seigneur 
Claude Baudoiche , chevaliers , pour ordonner 
de leur affaire ; et en leur deffault, le sei- 
gneur Nicolle Roussel et le seigneur Jehan 
Roussel. 

Avec ce, fut ordonné que chascun mist 
lumière à l'huis et paireillement pleine cuve 
deaue, et que nulles femmes ne enffans ne 
sortissent dehors, sur cent solz d'amende, 
si non en cas de nécessité ou pour porter 
de l'eaue ; et que tout mairlier d'église se 
trouve en plaice, sur cent solz d'amende, 
pour livrer les eschelles et les sailles desdictes 
églises , si besoing estoit ; et que dedans deux 
jours après ce que Ton s'en auroit aidé , l'on 
les raportaist au lieu auquel l'on les auroit 
prins, sur peine de confiscation de corps et 
de biens. 

Bientost après ceste ordonnance faicte, le 
seigneur François le Gournais et le seigneur 
Jehan le Gournais, qui estoient devers le 
nouvel empereur, comme dit est devant , en- 
voiairent en la cité Claude, l'ung des mes- 
saigiers d'icelle, lequel rapporta aulcunes 
nouvelles. Parquoy Ait commandé et ordonné 
aux bonnes gens de dehors de amener ou 
apporter le meilleur de leurs biens à reffuge 
en la cité, et ainsy en fut fait. Parquoy 
devés entendre que , aux nouvelles qui cou- 

roient, tout le monde estoit en crainte et 
non sans cause; car, à ceste heure, y avoit 
plusieurs haines secrettes entre les princes 
devantdits. Et afQn que je vous conte et 
desclaire plusieurs petittes besongnettes ser- 
vant à ceste affaire, premièrement vous veulx 
donner à congnoistre comment devant et 
ainsois que ledit seigneur Robert fust jamais 
bourguignon ny aux gaiges du viez ny du 
nouviaul empereur, luy estant françois avoit 
heu prins prisonnier et avec ce rançonné le 
ûlz au prevost de Montmaidy, qui estoit 
homme subgect au comte Félix, au Chasteaul 
sur Muzelle. Parquoy ledit comte Félix , qui 
de toutte ancienneté estoit bon bourguignon, 
ne voulut souffrir que celluy prisonnier, son 
homme et subgect, fust racheté ny que pour 
luy fust payé nulle rançon. Et, à celle occa- 
sion, print grant haine en l'encontre dudit 
seigneur Robert , et demourait celluy prison- 
nier en prison jusques au temps que ledit 
seigneur Robert devint bourguignon , comme 
dit est devant ; ny desja pour ce ne voulut 
ledit comte Félix, pour l'amour de celle 
outraige , jamais sceller, cranter ny faire paix 
en l'encontre dudit seigneur Robert: ainsy 
tousjours, quelque bourguignon qu'il fust, 
se desclairaît son ennemi , et davantaige , par 
plusieurs fois, eust fait la guerre audit sei- 
gneur Robert, si ne fust esté à la prière et 
requeste de monseigneur de Chievre, à qui 
la femme dudit seigneur Robert estoit parente 
par consanguinité. 

1521. 

Quant le milliair courroit par mil v c et 
xxj , qui alors fut la troisiesme année du de- 
vantdit Charles l'empereur, en son royaulme 
des Romains, esleu empereur d'AUemaigne , 
fut fait , créé et essus pour maistre eschevin 
de Mets , le seigneur Joachim Chaverson , filz 
au seigneur Chaverson, qui fut. 

Et pour ce que ledit seigneur Robert de 
la Marche , avec le seigneur Gui 11 anime , son 
filz, seigneur de Jamaix, tenoient pour le 
roy et se estoient puis peu de temps retournés 
du parti de France, firent secrettement une 
grosse armée et assemblée de gens, tant à 
pied comme à cheval , avec lesquelx , en la 
compaignie de Robert, son aultre filz, sei- 
gneur de Florhange, ilz cuidairent furtive- 
ment prendre la cité de Liège. Et pour vous 

desclairer la manière comment, il est vray 
que, plusieurs années devant, les Liégeois 
qui, de toutte ancienneté, souhaitaient estre 
bons françois , s'estoient tournés bourgui- 
gnons : parquoy on estimoit et possible estoit 
vray que le roy appetoit à Tavoir, afïïn que 
mieulx à son aise il peust nuire et grever à 
ses ennemis. Or, pour parvenir à celle chose , 
fault entendre que le devantdit seig r Robert 
avoit cncor plusieurs enffans , entre lesquelx 
il avoit deux aultres filz dont Tung estoit 
seigneur du Saulcy, et Taultre , nommé An- 
thoina, estoit chainoine de Liège et abbé de 
Biaulieu , lequel abbé Anthoine , à la requeste 
de son pere , devoit par cautelle et déception 
aider à deslivrer la ville et en boutter dehors 
le seigneur Evrard de la Marche, son oncle, 
frère à sondit pere, et evesque de Liège, 
pource que fermement il tenoit la bande de 
Bourgongne. Et pour sçavoir la manière 
comment, vous devés entendre que quicon- 
que est chainoine d'icelle cité, il doit estre 
noble de quatre lignées , et sont tenus iceulx 
chainoines de gairder la porte de la ville, 
quant leur tour vient , avec les bourgeois de 
ladicte cité. Si avint, comme il fut dit et 
que Ton m'ait baillié à entendre , que il avoit 
esté détermine que quant le devantdit sei- 
gneur Anthoine, seigneur de Biaulieu, vien- 
droit à son tour de gairder la porte , il devoit 
deslivrer la cité à Tannée de son pere et de ses 
frères ; et cuidoit on que ces choses se faisoient 
à la requeste du roy François, ou du moins 
ledit seigneur de Sedan le faisoit pour luy 
complaire. Touttesfois , ainsy comme il pleut 
à Dieu, la chose fut accusée et decellée, et 
tout confusiblement retournait Tannée. Alors 
ledit de Jamaix et ses gens , lesquelx on es- 
timoit à quinze cents chevaulx et environ 
cincq ou six mille piettons, voyant la chose 
ainsy aller, pour rescouvrir leur honneur, se 
pensèrent et de fait deliberairent de assaillir 
quelque bonne ville ou chaisteaul de Bour- 
gongne, laquelle ilz avoient intention de piller 
et despouillcr de ses biens pour payer leurs 
gens d'airmes. Et, pour ce faire, ledit an, 
mil v c et xxj -, le vingt cinquiesme jour du 
mois de mars , et jour de Tannonciation de 
la glorieuse vierge Marie , s'en vint avec celle 
compaignie de gens devant la ville de Verton, 
et là se sont venus boutter et emparquer. 
Et lesdits de Verton qui , par plusieurs jours 



devant, estoient advertis et se doubtoient 
bien de leur venue, se avoient préparés à 
deflendre , et à la garde de leur ville et de 
toutte leur puissance firent bon guait de jour 
et de nuit : puis ont fermé et barré leurs 
portes sans se bouger ny faire semblant de 
rien. Et alors lesdits de Jamaix et de Flor- 
hange, voiant leur contenance, se mirent à 
tirer de grosse artillerie et ont tellement 
troué et pertuisié leur muraille en plusieurs 
lieux ; et voiant que ceulx de dedans ne se 
bougeoient ny ne faisoient quelque bruit ny 
semblant de se deffendre , ilz ont remué leur 
siège et, sans rien craindre, se sont appro- 
chez plus près de la muraille, cuidant, au 
premier assault, prendre la ville. Alors lesdits 
de Verton, voiant leur point luire, ont tiré 
quatre ou cincq pièces de légère artillerie 
qu'ilz avoient touttes aprestées à Tendroit de 
celluy siège, et ont tiré en façon telle que, 
au deslaiche d'icelle artillerie , elle en fondrait 
tellement dedans le camp desdits François, 
à cause qu'ilz ne se gardoient en rien et 
cuidoient desja avoir tout gaingnié, que deux 
ou trois cents en sont demeurés que morts 
que blessez , entre lesquelx fut en grant dan- 
gier le josne comte de Brianne, seigneur de 
Commercy, et serourge audit seigneur de la 
Marche , et fut telles heures que Ton cuidoit 
qu'il fust demouré. Et ce voyant ledit seigneur 
de Jamaix, conducteur de celle armée, comme 
par despit ou par impatience, fist jecter la 
pouldre de son artillerie parmy les champs 
et puis boutta le feu en plusieurs grainges 
et maisons de la ville de Sainct May, scituée 
devant ledit de Verton, appartenant au comte 
Félix devantdit, et seigneur de Chastel sur 
Muzelle, lequel il haïoit de loing temps, 
comme dit est devant. Et puis ce fait , print 
ou fist prendre les corps morts de ses gens 
et les fist tous brusler, et après bailla congié 
à la pluspairt de ses gens sans payer. Et 
vella comment à celle occasion fut esmeutte la 
guerre entre les François et Bourguignons , et 
tout par les biaulx faits dudit Robert. 

Or incontinent après ce fait, en furent les 
nouvelles partout respandues et en fut la vé- 
rité contée à très inlustre prince, le josne 
empereur, lequel , à la requeste de ses nobles, 
especiallement du devantdit comte Félix , 
jurait et promist que de celluy oultraige en 
seroit prinse cruelle vengeance. Et tellement 

que à ccste affaire fut commis monseigneur 
le comte de Nassawe pour chief et capitaine 
gênerai , et luy en fut baillé le don et passé 
par le conseil de toutte l'empire, laquelle 
chairge il agréait moult volentiers et de cou- 
raige. Et avec luy fat commis le devantdit 
comte Félix, seigneur de Chastel sur Mu- 
zclle , lequel pareillement agréait moult vo- 
lentiers celle commission pour la grant et 
ancienne haine qu'il avoit audit seig r Robert , 
et encor pour ceste nouvelle oultraige de 
ce qu'il luy avoit bruslé Sainct May, comme 
dit est devant. Parquoy, pour ces choses et 
plusieurs aultres , firent les seigneurs devant- 
dits leur mandement et assemblèrent gens 
de touttes parts, et tellement que, au mois 
d'apvril ensuivant, firent une grosse armée, 
tant à pied comme à cheval. Et avec iceulx 
seigneurs estoient raonseigueur de Chievre, 
lequel, à cause du parentaige, y eust vou- 
len tiers mis la paix ; mais la chose estoit 
desja si très enracinée qu'il ne luy fut possible. 
Parquoy il en eult si grant despit que bien- 
tost après morut, et cuidoit on que celle 
guerre en partie luy abregiait ses jours , com- 
me cy après il serait dit. 

Comme cy devant avés oy,en l'an devant, 
quinze cent vingt, je, l'escripvain, fis tant 
et procurai tant que le cueur de l'église de 
Vigneulles fut marchandé ; et tellement que , 
en ceste présente année, xv c xxj, le quin- 
ziesme jour du mois d'apvril , je , l'escripvain 
dessusdit , mis et assis la première pierre des 
fondemens en la bouttée derrière , du costé 
devers Lorey. Dieu nous donne graice de 
bien achever. 

Environ celluy temps, ung nommé maistre 
Martin Luther, allemant, docteur et here- 
ticque, religieulx de Tordre des frères Au- 
gustins, flst et composa plusieurs grandes 
et merveilleuses escriptures, imprimées et 
publiées par la crestienté , touchant certains 
articles de nostre foid et des saincts sacre- 
ments , et aussy des gouverneurs et suppotz 
de saincte Eglise , dont plusieurs grans clercs 
et docteurs l'ensuivoient , et aultres non. 
Entre lesquelx de ceulx qui l'ensuivoient , 
estoit ung josne Collongne, merveilleusement 
grant clerc et petit de corps , nommé maistre 
Agrippa, qui tout son temps avoit hanté le 
monde et parloit tout langaige et avoit estu- 
dié en toutte science ; et avoit esté celluy 

maistre Agrippa , en l'an v e et xi* , aux gaiges 
de la cité de Mets , et avoit une femme native 
de Pavye, en Lombardie, la plus mignone 
et la plus diversement acoustrée qui jamais 
fut veue en ce pais. Et hantoit celluy maistre 
Agrippa et frequentoit fort maistre Jehan, 
curé de Saincte Croix , qui estoit ung grant 
clerc, et vouloit on dire qu'il tenoit aucu- 
nement de son opinion. Pour lesquelles cho- 
ses, les frères Prédicateurs de la devantdicte 
cité firent disputations et donnairent plusieurs 
arguments tout en publicque et au milieu 
de leur église, y cuidant avoir ledit maistre 
Agrippa ; mais il print congié de la cité et 
s'en allait pour le meisme jour que icelles 
disputations se faisoient. Et aussy en ce 
meisme mois d'apvril, mil v° et xxj, furent 
condampnés à Paris les livres et escriptures 
du devantdit maistre Martin Luther; mais 
ja pour ce ne fut qu'il ne perseveraist de 
plus en plus en son hérésie et convertist plu- 
sieurs grans clercs de sa secte, qui furent 
de son alliance. Si lairai de luy à parler et 
de toutte aultre chose, pour retourner à la 
guerre devantdicte et quelle en fut la fin. 

Vous avés par cy devant oy et entendu 
comment en celluy temps le comte de Nas- 
sawe, acompaigné du comte Félix, au com- 
mandement et par l'ordonnance de l'empereur 
et de tout son conseil, faisoient leur prépa- 
ration et diligentoient de faire une grosse 
assemblée pour et èn intention de grever 
et nuire au devantdit seigneur Robert de la 
Marche, à ses enffans et à tous ses aydans, 
en vengeance de Poultraige que les devant- 
dits de la Marche avoient fait sur la terre, 
haulteur et seigneurie du devantdit empe- 
reur. Parquoy, après ce que l'armée fut faicte 
et qu'ilz furent assemblés, s'en vindrent tout 
premièrement soy parequer et mestre le siège 
devant une forte place, appartenant audit 
seigneur de Sedan , nommé Longne , devant 
laquelle avant que ledit comte de Nassawe 
y arrivaist, le comte Félix, de couraige qu'il 
avoit et appetant vengeance , l'avoit desjay 
tant battue d'artillerie que c'estoit merveille ; 
car alors ledit de Nassawe n'y peult venir 
si tost , pource que , en celluy temps , le mal 
print à sa femme , qui estoit sueur au josne 
prince d'Orange , laquelle , durant celluy 
siège, morut d'enffant: parquoy ledit seigneur 
fut bien empeschié et marris. Touttesfois , 

après qu'il eult disposé de ses affaires, s'en 
vint au siège avec les aultres et , à sa venue, 
les voulloit ledit de Nassawe prendre à mercy 
et les laisser aller, leur vie et bagues saulves. 
Mais , à la remonstrance du comte Félix , il 
n'en fist rien ; car ledit comte Félix luy dist 
et certifia qu'ilz avoient par leur artillerie tué 
plus de gens de bien que ne fist jamais Robert 
de la Marche , et dist qu'il avoit intention que 
à ce jour il disneroit avec eulx. Et alors 
fut tiré dix huict coptz d'artillerie toutte à 
une fois sans laicher : de quoy la garnison 
se espouvanta tellement que à la fin se vin- 
drent tous mestre à genouilz sur la muraille 
et crier mercy. Mais tout ce ne leur vallut 
rien ; car le chaisteaul fut prins , et en furent 
plus de vingt cinq des pendus : et fut ce 
fait, ledit an, environ les foires en may. 
Puis ce fait, fut tout buttiné et vendu et 
fut ladicte Longne toutte bruslée et arasée à 
fleur de terre. Or y avoit à celle heure grant 
armée des François au long de la rivière de 
Meuse, lesquelx rie se meusrent pour celle 
fois. Et tantost après ce fait, l'on allait met- 
tre le siège devant une aultre forte place , 
appartenant audit seigneur Robert, nommée 
Mesaincourt ; et après plusieurs choses faictes 
et dictes , qui trop longues seroient à racon- 
ter, en fut fait comme de Longne, et fut 
toutte arse, abattue et arasée, et les pierres 
menées à la ville d'Yvoix ; et furent pendus 
grant partie de ceulx de céans. Quant ces 
deux places furent ainsi abattues et destruic- 
tes , comme vous avés oy, le troisiesme jour 
de jung, firent les Bourguignons semblant de 
voulloir assiegier le fort chasteaul de Jamaix; 
et de fait leur fut demandé s'ilz se voulloient 
rendre : à quoy ilz respondirent que non. Et 
alors passèrent oultre et ne leur fut faicte 
aultre chose, si non qu'il leur fut dit qu'ilz 
se gardaissent bien, et que l'on les auroit 
encor tout à temps. 

En celluy temps, morut monseigneur de 
Chievre, duquel je vous ay heu cy devant 
parlé, qui alors estoit grant gouverneur de 
Flandre pour l'empereur et estoit l'ung des 
souverains chiefz de guerre de ceste présente 
armée , et aussi estoit estimé l'ung des riches 
et grans financiers de tous les pays de par 
delà ; car le sien comptant fut prisé et esti- 
mé à neuf cents mille ducatz monoiés, et à 
deux cents mille en vaisselle d'or et d'argent 



et aultres bagues , qui estoit ung grant et 
merveilleux trésor, sans les terres, polces- 
sions et seigneuries. "Et voulloit on dire que 
de celle finance il en avoit baillé grant par- 
tie à l'empereur, car il n'avoit nul enflant. 
Aussy il ordonna par son testament de faire 
ediffier et avec ce arenter ung convent des 
frères Celestins à costé de Louvain; et pour 
ce faire donnait la valleur de six mil.... pour 
seullement faire ediffier l'église , le cloistre et 
les maisons autour. Et en le caresme suivant, 
pour la meisme année, madame sa femme 
fist acomencier celluy édifice. 

Pour revenir au propos de la devantdicte 
guerre , l'armée se despartit de ce lieu , sans 
aultre chose faire, et tellement ont allé de 
nuit et de jour que, le dixiesme jour de jung, 
arrivait et vint celle multitude de gens en- 
clore le devantdit seig r Guillamme , seigneur 
de Jamaix, qui alors estoit dedans le fort 
chaisteaul de Florhange, à une demy lieue 
de Thionville. Mais avant que procelder plus 
avant , il est raison que je vous die et des- 
claire comment il s'y avoit laissé enclore. Il 
est vray que en ce temps le seigneur du- 
dit Florhange avoit ung capitaine, nommé 
Guillamme, lequel donna à entendre audit 
seigneur Robert que en ladicte Florhange y 
avoit bonne garnison de cinq cents piettons 
lansequenetz qui estoient souffisant à la garde 
d'icelle ; mais il mentoit et n'en y avoit pas 
trois cents. Parquoy ledit de Jamaix se re- 
pentist fort d'y avoir esté venu, et se fust 
volen tiers saulvé s'il eust seu. Et à celle oc- 
casion y eult grant mutation entre ceulx qui 
estoient céans. Touttesfois celluy chaisteaul 
estoit alors l'une des fortes maisons de tous 
ces pays icy autour, laquelle place appartenoit 
audit seigneur Robert de la Marche à cause 
de ladicte dame Catherine Yollando de Crouy, 
sa femme. Et à ce jour fut ledit Florhange 
environné de toutte pairt, affin de gairder 
que nul n'en sortist dehors , en attendant que 
le siège y fust mis. Et dès incontinent vindrent 
et y arrivèrent gens d'armes de toutte pairt, 
tant à pied comme à cheval , desquelx es- 
toient souverains chiefz et lieutenants de 
l'empereur en celluy fait le devantdit comte 
de Nassawe et le comte Félix, seigneur de 
Chastel sur Muzelle, avec plusieurs aultres 
grans seigneurs, chevaliers et escuyers qui 
leur assistoient en ceste affaire. Et estimoit 

on le nombre des gens de pied , tous gentils 
compaignons et gens de fait, à neuf ou à dix 
mille hommes et environ deux mille chevaul- 
cheurs, et tellement que en tout Ton les es- 
timoit parmy les vivandiers et poursuivans 
à quatorze mille personnes, avec grosse et 
impetueulse artillerie. Et venoient tous les 
jours de nouviaulx ; car iceulx Bourguignons 
se craignoient fort pour environ dix huict ou 
vingt mille François qui tenoient les champs 
soi la rivière de Meuse ou environ, comme on 
disoît. Et tellement que niantmoins que celle 
place fiist alors de grant deflense et de grant 
résistance, car elle estoit si très enclose de 
toutte pairt que à peine la véoit on de force 
de grosses deugnes de terre et espaisses qui 
estoient à Tentour et à doubles foussiés , et 
y avoit merveille là dedans , tant en plai- 
sance comme en deflense, ne ny ait homme 
qui à peine le voulcist croire s'il ne l'avoit 
veu; mais neantmoins touttes ces choses et 
que dedans y fust enclos pour la garde et 
deflense d'icelle plaice le devandit seigneur 
Guillamme de la Marche, seigneur de Jamaix, 
avec grans vivres et bai tons à feux, traictz 
de pouldre et aultres deffenses de guerre , 
si non obstant touttes ces choses et que ledit 
seigneur de Jamaix seust bien que c'estoit 
de guerre, les entrées et les issues, car plu- 
sieurs fois y avoit esté, especiallement il avoit 
heu charge de gens d'armes delà les monts 
pour le roy, là où il avoit esté en grant 
dangier de sa personne : touttcfois , quelque 
chose qu'il en fust, le mairdi au soir, dou- 
ziesmejour dudit mois de jung, il se rendit, 
saulve sa vie, par la manière que vous oyrés. 
H est vray que iceulx lansequenetz , qui de- 
dans estoient, festoient point unis ensemble 
et craindoient fort, voyant l'exemple des autres 
plaices que Ton avoit prinses : parquoy, quant 
ilz virent et aperceurent le nombre de ceulx 
du dehors et que secours ne leur venoit de 
nulle pairt, comme il leur avoit esté promis, 
ilz se mutinèrent entre eulx plus fort que de- 
vant et délibérèrent de soy rendre , doubtant 
et craindant que si par force ilz estoient 
prins, qu'il n'en fust fait comme avoit esté 
fait de ceulx de Longnc et Mesaincourt. Et 
alors ledit seigneur de Jamaix, voyant que 
contre leur opinion ne povoit seul résister, 
se print à plourer ; et tellement que à la fin 
parlement fut tenu entre eulx , et par accort 

furent iceulx lansequenetz d'opinion de en- 
voyer aulcuns d'entre eulx pour parler au 
comte de Nassawe, et firent tant que, pour 
abregier, ilz eulrent leur apoinctement, saulve 
leur vie et à chescun sa dague, sans aultres 
baistons. Et quant ledit seigneur de Jamaix 
vit que secours ne luy venoit de nulle pairt, 
et que seul avec ses gens ordinaires ne po- 
voit deflendre la plaice, il envoya demander 
saulf conduit pour parler audit comte de 
Nassawe, et ledit de Nassawe, le maircredi, 
au vespre, douziesme jour dudit mois, luy 
envoya plusieurs de ses gentilz hommes au 
devant pour le conduire et l'amener en sa 
tente qui estoit bien loing comme à ung 
quairt lieue de Florhange. Et estoit ledit s r 
de Jamaix vestu d'ung riche mantiaul d'es- 
carlatte , bandé de noir vellours , avec ung 
pourpoint et collet de cuir, et ung petit 
sayon de soye et une chaveste d'ung fin 
blanc , descouppée et deschicquettée en lanc- 
sequenet : et là venu se prosterna par trois 
fois en terre devant ledit comte de Nassawe, 
luy demandant pardon et miséricorde. Et 
puis pour son escuse ait dit qu'il n'estoit pas 
venu à Florhange pour nuire à l'empereur ny 
aux siens, mais seullement estoit venu au 
commandement de son pere pour gairder et 
deflendre le douaire de madame sa mere. 
Et puis dist encor, en s'escusant de ce qu'il 
avoit fait , que s'il avoit esté pour ung temps 
bourguignon , il avoit servi l'empereur de 
son plaisir, sans fraude et sans déception, 
et que la cause de son despart et qu'il 
s'estoit encor rendu françois, estoit soubz 
l'espérance de ce que l'on luy avoit promis 
d'estre briefment fait capitaine des piettons 
avec grans gaiges que le roy luy donnoit. 
Parquoy, dist il, sire, ayés pitié de moy; 
car je me rends à vous avec la maison et 
les biens qui y sont, vous priant, au nom 
de Dieu, que m'ayés pour recomandé. Alors 
ledit de Nassawe le print par la main et le 
leva et luy dist, puisqu'il se rendoit à luy, 
qu'il le traicteroit en gens d'armes. Et dès 
incontinent furent envoiez nombre de gens 
de guerre et piettons pour gairder la plaice ; 
et ses gens d'armes, en nombre de environ 
quatorze, furent mis en une salle en main 
seure pour garder : et pareillement les lanse- 
quenetz furent mis au villaige en garde jus- 
ques à provision. Puis ce fait , le soupper 

vint , et souppa ledit de Jamaix avec mon- 
seigneur de Nassawe en sa tente et pavillon ; 
et alors , pour luy resjoyr, chascun des sei- 
gneurs estant à table buvoient à luy : puis 
couchait pour celle nuyt en une couchette 
auprès du lit dudit seigneur de Nassawe. Au 
lendemain qui fut jeudi , treiziesme jour du- 
dit mois , ledit de Jamaix fut enmené à Thi- 
onville et y fut par tout ce jour entier : puis 
le vendredi , quatorziesme jour , du matin , 
fut livré entre les mains de certains gentilz 
hommes et fut mené prisonier au chaisteaul 
de Namur, et là fut très longuement. Puis 
fut dit que Ton le voulloit mener à Wiîle- 
voute qui est Pung des forts chais teaulx que 
Pempereur ait, scitué entre Malline et Bru- 
zelles. Et aux lansquenetz qui estoient tenus 
en gairde au villaige, comme dit est, fut 
parler ledit de Nassawe et , entre plusieurs 
aultres parolles , leur dist que Ton les devroit 
tous pendre pour ce qu'ilz avoient abandonné 
et trahi leur maistre et quMlz s'estoient si 
tost rendus, veu la force et la merveilleuse 
deffense d'icelle place ; mais leur escuse estoit 
que premier ilz se estoient abandonnés et 
offerts au service de Pempereur. Touttesfois , 
quoyque le comte leur dist , il leur fut tenu 
ce qu^l leur avoit esté promis, et furent 
dispersés par bandes et conduits en voye : 
et aux gens ordinaires dudit de Jamaix avec 
Iesquelx estoit Petitjehan, capitaine dudit 
Florhange , à ces gens , Iesquelx festoient en 
tout que quatorze hommes d'armes, comme 
dit est devant, fut donné congié, francs et 
quictes eulx et leurs biens, forsqu'ilz per- 
dirent leurs chevaulx et hernois. 

Et dès incontinent après ce fait et que ledit 
Florhange fut rendu , comme dit est , furent 
mandés tous les bons hommes , Taboureux , 
vignerons et aultres de la prevosté de Thion- 
ville et furent mis en besongne à abattre 
lesdeugnes, qui estoit chose merveilleuse de 
Pespaisseur et de la force de celle place. Puis 
ce temps durant que tout le peuple estoit 
empeschié à deffaire la fortification et à rem- 
plir les foussiés, et aussy que tous massons 
et chairpentiers estoient empeschiez à abattre 
et à desrompre le chaisteaul , les seigneurs 
et conducteurs de Tost ou leurs commis 
estoient en attendant à vendre le buttin j car, 
dès le jeudi , vendredi et toutte la sepmaine y 
Pon ne fist que vuidier les blefz, les vins, 



les lairds et aultres biens , et mener à Thion- 
ville. Et deffist on les fenestres , les vistres , 
les travures , les planches , les avis , les es- 
cailles , et vendoit on tout. Et fut vendu le 
plonc qui estoit dessus le tils de la tour, 
cinquante florins ; et fut dit qu'il en valloit 
bien trois fois autant. Et pareillement fut 
arraiché tout le plonc des conduits de la 
fontaine, et en y fut trouvé environ neuf 
milliers , et Pavoit ledit seigneur de Florhange 
fait faire toutte nueve. Touchant des escailles, 
le comte de Nassawe les bailla â son hoste 
de Thionville pour employer aux tours de 
la ville. Ce temps pendant que celle place 
se abaitoit , comme dit est , plusieurs des 
seigneurs de la cité de Mets et aultres bour- 
geois , mairchants , et de touttes manières de 
gens, y furent veoir, et moy, Pescripvain,y 
fus avec les aultres , et y menoit on vivre à 
grant planté et de toutte pairt. Et aussy du- 
rant que ces choses se faisoient, furent par 
les capitaines et chiefz de guerre envoiez 
certain nombre de gens pour prendre une 
place scituée entre Gorze et Malatour, ap- 
partenant à Pung des filz dudit seigneur 
Robert , nommée le Saulcis ; laquelle fut in- 
continent prise, abaitue et arasée, et tous 
les biens pillés et amenés à Thionville. Et 
fut presque le jour de sainct Jehan venu avant 
que touttes ces choses fussent faictes et acom- 
plies, auquel temps durant les bollangiers 
de Mets n'estoient jour ny nuict en repos, 
que tousjours cuire pains et mener au camp: 
et y menoit on journellement de touttes ma- 
nières de vivres et de touttes mairchan- 
dises. 

Aussi durant que ces choses se faisoient et 
que Ton abattoit Florhange, comme dit est, 
furent cassés des gaiges de Pempereur envi- 
ron de quaitre à cinq cents d'iceulx lancse- 
quenetz du camp et biaulx galans. La cause 
pourquoy fut que , le lundi devant , firent 
une grande allarme et une grande mutinerie 
au camp; et firent ce pourtant que Pon ne 
les payoit pas à leur guise ny sitost qu'ik 
eussent voulu. Et de fait mirent la main à 
l'artillerie dont il en y avoit vingt cinq pièces, 
tous gros bastons et puissans, réservés trois 
ou quaitre petits courteaulx , et à force h 
voulloient iceulx lanesequenetz saisir et en- 
mener. Et si ^eussent esté les Namurois et 
les aultres Vallons , il y eust heu des choses 

mal faictes et eust esté le comte de Nassawe 
en grant dangier de sa personne: et pour 
ce eurent congié et prindrent la plus pairt 
le chemin de Sainct Nicollas pour tirer en 
France. 

Environ la sainct Jehan et au despartir que 
le siège fist de devant Florhange , s'en allè- 
rent aborder vers aulcunes places appartenant 
à monseigneur de Malbert, scituées en la 
duchié de Lucembourg , pour les prendre et 
saisir, à l'occasion de ce que ledit de Mal- 
bert n'avoit jamais voullu en reprendre ny 
en faire foy et homage à l'empereur, ny ne 
se disoit en rien estre bourguignon, ains 
estoit parfaict françois , et aussi le plus et le 
mieulx il se tenoit en France auprès du 
roy. Et puis, quant ilz eulrent fait ce qu'ilz 
vouloient , l'armée se tint par plusieurs jours 
à l'en tour d'Erlon , comme je dirai icy après 
quant temps serait. Ce temps durant que 
ces choses se faisoient, ledit de la Marche 
fist boutter les feux et tout ardre et brasier 
aulcuns villaiges appartenant au comte Félix. 
Et aussi durant ces jours et à l'occasion de 
la devantdicte guerre , se firent plusieurs 
courses , rencontres , ribleries et larrecins des- 
quelx je me desporte pour le présent ; car 
si tout dire voulloie, je seroie trop prolixe 
et ennuyeulx. 

Les chainoines de la cathédrale , grant 
église de Sainct Estienne de Mets , pource que 
le cueur d'icelle église estoit de nouviaul fait 
et achevé , comme dit est devant , conclurent 
entre eulx de reffaire en celluy cueur des 
nouvelles chaires et, avec ce, de eslever le 
pavé de trois ou de quaitre degrés plus hault 
qu'il ne soilloit estre et comme il est à pré- 
sent. Et pour ce faire vindrent à desrompre 
le viez ouvraige et tabernaicle de la vieille 
muraille qui faisoit cloeson d'icelluy cueur ; 
et avec ce , vindrent à ouvrir plusieurs an- 
ciennes sépultures et monumens et à des- 
fouyr plusieurs corps des evesques qui an- 
ciennement en ce lieu avoient esté inhumés 
et ensepvellis , pour et affin de faire les 
fondemens d'icelluy nouviaul ouvraige. Et 
premier, à l'entrée du cueur , à la main se- 
nestre^ c'est assavoir, en l'anglet du costé 
devers Chambre, en la devantdicte année, 
le septiesme jour du mois de jung , fut trouvé 
le corps de l'evesque Thierey ou aultrement 
dit Deoderich , fibs du comte Henry de Bar, 

qui fut nepveu à l'evesque Estienne de Bar , 
duquel je parlerai jay assés tost. Et ne fut 
pas celluy Thierey prestre , si non diacre : 
et pource qu'il n'estoit mie prestre, comme 
dit est , ne fut en son sépulcre et monument 
trouvé mitre, calice ne crosse ,. forsque une 
petite croix de plomb en laquelle estoit son 
nom escript, l'an et le jour qu'il morut, 
comme la figure s'ensuit. Et obtint celluy 
Deoderich le siège episcopal environ neuf ans 
et sept mois, et geust son corps en ce lieu 
l'espaice de trois cens et dix huict ans. 



VI IDVS 
AVGVS 
0 
DHE 

ODE 

RICVS 

METT • ELECTVS • CAXOXICVS 
ET LE 

vi p 

TA 



Auprès d'icelluy evesque , c'est assavoir , 
en celle meisme partie , et plus près de l'en- 
trée du cueur , dessoubz ung autel que maistre 
Adam Poullet, chainoine de ladicte église, 
avoit puis fait faire, là se gisoit et à ce 
meisme jour fut trouvé l'evesque Regnaalt de 
Bar , lequel obtint le siège episcopal l'espaice 
de quatorze ans , et tut celluy Rcgnault em- 
poisonné en l'abbaye de Sainct Vincent. 
Celluy, en son temps, fut moult vaillant 
prélat; et y avoit justement deux cens cinq 
ans que son corps gisoit en ce lieu. Au sé- 
pulcre d'icelluy evesque Regnault fut trouvé 
ung moult beaul petit calice avec la platine 
d'argent, moult richement fait et bien doré 
par dedans, qui peult valoir huict florins 
d'or. Audit sépulcre fut encor trouvé deux 
anneaulx , l'ung d'or, auquel y ait ung saphir 
qui peult estre estimé trois ou quaitre florins 
de Rhin ; et l'aultre anneaul estoit d'argent 
doré et avoit une pierre de rubis de petite 

value. Ledit evesque Regnault fut trouvé 
bien richement vestu d'une chappe de drap 
d'or avec une mitre en la teste, ouvrée .de 
diverses figures , en laquelle y avoit à Tune 
des parties ung Moyse, assis sur une chaire, 
tenant ung 'livre ouvert en sa main ; et de 
Taultre partie de ladicte mitre y avoit Aaron, 
tenant ung livre clos sur son genoulx , assis 
paireillement sur une chaire : lesquelx orne- 
mens et orffroys ne furent jamais faits pour 
cents florins d'or. Item, y fut encor trouvé 
une crosse d'ivoire toute pourie , mais il n'y 
avoit point de croix. 

Puis , au londemain , de l'aultre partie , 
en entrant en celluy cueur, à la main droite , 
dessoubz ung autel fondé de Sainct George , 
fut trouvé le corps d'ung vaillant prélat, 
nommé Estienne de Bar, qui fut oncle au 
devautdit evesque Thierey et nepveu au pape 
Calixte, le second, car celluy pape estoit 
frère à la mere dudit evesque. Celluy Estienne 
obtint le siège episcopal par l'espaice de 
quarante trois ans et eult tiltre d'archevesque 
et de cardinal , et geust son corps en ce lieu 
l'espaice de trois cent et cinquante huict ans. 
En la sépulture dudit evesque furent trou- 
vées trois espingles de fin or, et de telle 
forme, figure et grandeur, comme icy après 
verrés la figure en pourtraicture \ Et est en 
chescune d'icelle espingle , en la teste , une 



pierre précieuse , assavoir , en 



l'une , 



une 



pierre nommée ametiste , et aux deux aultres, 
à chascune une pierre de rubis, valant les trois 
ensemble environ douze eacus au soleil. Or 
est à noter que pource que ledit evesque 
avoit tiltre d'archevesque et de cardinal , 
comme dit est, à cause de quoy il avoit pre- 
vilaige de user de paille , qui est dignité at- 
tribuée aux archevesques , parquoy les trois 
espingles devantdictes servoient pour attacher 
ledit paille sur les deux espaulles et au pec- 
toral dudit archevesque. Item , fut encor 
trouvé audit tombeau une crosse dont le 
pommeau estoit d'yvoire et le reste estoit 
tout consumé et pourri : si fut encor trouvé 
auprès d'icelluy evesque une croix de plomb, 
toutte pourrie et desrompue de vieillesse et 
càcripte des deux parties , de laquelle la 
figure s'ensuit. 

' Espèce de poinçon de 2 pouces , 10 lignes de lon- 
gueur, ayant 3 lignes de diamètre en sa partie supé- 
rieure, surmontée d'une petite plaque. 

Et après, fut levée une petite tombe en 
lames de marbre noir , qui estoit la première 
en l'entrée d'icelluy cueur, dessoubz laquelle, 
en ung tombiaul de pierre se gisoit et avoit 
anciennement esté ensepvelli le vaillant prélat 
Bouchairt , filz au comte de Hainault , lequel 
fut evesque et obtint le siège d'icelle cité par 
l'espaice de quatorze ans. Celluy fist moult 
de bien à la devantdicte église de Mets ; car, 
comme le met sa légende, de son propre 
patrimoine , il acquestait la comté de Caistre 
et la donnait à ladicte église et agrandit fort 
l'evesché. Et pour ce, en l'honneur de luy, 
sont portées ses bannières et cottes d'armes 
devant le chief sainct Estienne , le dernier 
jour des rogations : son corps geust en ce lieu 
l'espaice de deux cent vingt quatre ans: 
auprès duquel fut trouvé ung calice avec la 
platine d'argent qui peut valoir sept florins 
d'or. Item, auprès d'icelluy fut encor trouvé 
ung anneaul d'argent doré , auquel y avoit 
ung doublet de petite value: encor y avoit 
une crosse de diverses couleurs, qui estoit 
loutte consumée de vieillesse et de pourri- 
ture: paireillement les vestemens reduitz en 
cendre et dtftout anichilez. Avec les devant- 

dictes pièces fat encor trouvée une croix de 
plomb de laquelle la figure est icy mise au 
vray et touttc en la forme , manière et gran- 
deur qu'elle estoit , avec aussy les aultres icy 
devant et après mises, sans y rien y avoir 
ajouté ni diminué. 

6 ligne 



(Hauteur, 6 pouoss; traverse, 4 pouces , 
largeur, 1 pouce, 8 lignes). 

Apres, en allant plus dedans le cueur, des- 
soubz le pulpitre de cuyvre et aux piedz 
d'icelluy Bouchairt , le dixiesme jour de jung , 
fut ouvert le sépulcre et monument de l'eves- 
que Jehan , qui ait frère au seigneur d'Aspre- 
mont, lequel estoit des lignaiges de la cité 
de Mets et du paraige de Porsaillis. Et fiit 
celluy si vaillant aux armes qu'il fist trois ans 
la guerre contre ladicte cité et agrandit moult 
l'evcsché , et fist plusieurs choses dignes de 
mémoire. Celluy Jehan obtint le siège quinze 
ans et geust son corps en ce lieu par l'espaice 
de deux cent quatre vingt et ung ans : et 
fut trouvé le corps d'icelluy Jehan moult riche- 
ment aorné, avec une mitre de drap d'or, 
figurée de diverse sorte, si comme oyseaulx 
et lions rampans , etc. : auprès duquel fut 
trouvé ung petit calice avec sa platine d'argent, 



toute noire de vieillesse, qui peut Valoir Six 
florins d'or. Et fut encor trouvé eu oelluy 
tombeau ung anneaul d'or auquel y avoit une 
moult belle esmeraulde qui fut estimée et 
prisée par orfèvres et aultres, qui en tel cas 
se congnoissent , cinquante escus d'or au 
soleil. Item, auprès dudit evesque fut encor 
trouvé* une croix d'argent, pendant à ung 
fillet d'or, là où estoit escript le nom dudit 
evesque, le jour et le mois qu'il trespassait; 
de laquelle croix avec la lettre la figure 
s'ensuit. 

— O — 

(Hauteur , 4 pouces , 2 lignes et demie : traverse , 3 pou- 
ces , 1 ligne et demie ; largeur , 7 lignes). 

Puis après, aux pieds d'icelluy evesque 
Jehan, tout enmey le cueur, dessoubz la 
grant couronne, fut, ledit jour, ouvert le 
monument de l'evesque Dederis ôttJ)eodericus 
le josne, lequel, comme le mect sa légende, 
fut premier fondateur d'icelle église, c'est 
assavoir, du nuef ouvraige de la grant nef; 
et avec ce donnait à icelle église moult de 
riches juaulx et acrcust moult la terre, et 
tint le siège l'espaice de trente ans et fist 
faire la grant couronne dessoubz laquelle il 
gist, comme dit est; et geust son corps en 
ce lieu Fespaice de environ cinq cens ans. Et 
jay ce que son sépulcre et tombiaul fust le 
plus riche et excellent de tous les aultres et 
eslevés par dessus , l'on ne trouvait rien dedans 
que les os , avec une croix de plomb , comme 
la figure est cy portraictée avec la lettre et 
au vray ; car on estime que desjay par aultre 
fois il avoit esté cerché et que on avoit eu 
prins et levé touttes les baigues, comme 

96 

calice, platine, chappe, mitre et toutte autre 
baigue de value ou estime. 

(Hauteur et traverse, 3 pouces ) 8 lignes \ 
largeur, 13 lignes). 

Or avint que, après ce fait, les seigneurs 
chainoines cTicelle église firent faire une belle 
casse de bois en manière d'ung tombiaul ou 



sépulcre , auquel furent faictes six entrechaites 
en manière de six petites layes , esquelles en 
chascune d'icelles laiettes furent mis les osse- 
mens de Tung d'iceulx evesques. Et puis fut 
encor mis auprès de chascun , tfest assavoir , 
en chescune laiette une epitaphe faicte en 
plomb, là où est escript le nom d'icelluy 
evesque «t le jour qu'il fut relevé et mis en 
ce lieu. Et, ledit an, le quatorziesme jour 
de jung, par ung vendredi , fut ladicte grande 
laye , là où tous les ossemens des six evesques 
devantdits estoient , mise et ensepvelie des- 
soubz ladicte couronne , au propre sépulcre et 
monument du devantdit Deodericus, lejosne, 
et y sont encor. Et, à ce jour meisme, fiit 
par les devantdits chainoines fait ung service 
et haulte messe sollempnelle pour les âmes 
desdits evesques : et fut celluy service aussy 
triumphamment fait avec grant luminaire et 
à cloche sonnant, comme si à l'heure présente 
fussent esté morts. 



V epitaphe en latin qui est mis en ladicte casse dessus yceulx ossemens. 




XVm • KL . IVL1I • ANNO • BM • M • CCCCC 
XX1° • HIC • RECONDITA • SVT • OSSA • 
BOUE • MEMORIE • THEODERICI • 
IVNIORIS • IOHÂNIS • DE • ASPERO • 
MONTE • BOCHARDI • RBGINALDI • 
ET • STEPHÀNI • QVODAM • METÊN • 
ÊPUR • NEC • NON • THEODERI • CA 
NO 0 . 1 • ET • LEVITE • METEN • ELECTI • 
FRIDIE • SVIS • E • TVMVLIS • OB • AM 

PLIATIONEM • CHOR1 • EXTRACTA • 
QVOÏÏ • AIE • IN • PACE • REQVTESCAT • 




L'exposition (TiceUuy epitaphe en françois. 

Au dix huictiesme des kalcndes de jullet , Tan de nostre seigneur mil v c et xxj , icy sont mis 
les osses de bonne mémoire de Theodoric le josne , Jehan dVÂispremont, Bouchard, Regnault 
et de Estienne, jaidis evesques de Mets, et aussy de Deoderic, chainoine et diacre esleu de 
Mets , avant hiere de leurs sepulchres , pour Tampliation du cueur, extraicts , desquelx les ames 
puissent en paix repouser. 

Puis en ouvrant que Ton faisoit audit cueur, 
Ton trouvait encor d'aultres anciens sépulcres 
et monumens ès quelx se gisoient aulcuns 
prélats d'esglise , et forent en iceulx sépulcres 
trouvées aulcunes croix de plomb, escriptes 
de lettres anticques : les aulcunes estoient en 
laitin et les aultres en roman et en ancien 
languaige, desquelles les figures et la lecture 
s'ensuit d'aultre pairt. Et premier d'ung chai- 
noine, nommé Jehan Gillet, thresorier de 
l'église de Mets et chantre de l'église de 
Trêves. 



Anno • do 
mini • m° • 

ccc° • p'mo • L 

obot • dHs • iiîs • dcs • «LLeT • 
TbesAusiiRivs • meîïï • eT • 
CAnTOR • eccLesie • TReue 
Rën • I 
v • non!! • 



Puis icy après , sont les epitaphes en roman 
et en ancien languaige de deux aultres chai- 
noines , comme lisant vous trouverés. 

CT OI8T LI SIRES THOMAS DAXIVARI , CHAHOHBS DB SAIAKS , 
RI MORI LA VICILLE DB LA CORVRRCIOH SAIWCT POL , 
PAR XIII e L ANS. 
CI CIST LI 8IRB S. LOV.VI DB DO M BOUT , QUI FUT CBAMOICES 
DB MBS , QUI HORUT LA VAIL A 8A1NCTE AGATBB , 
l'ah XIII e XXXVI. 

Le seiziesme jour de jung, se tint le chap- 
pistre en Mets au convent des frères Pieds 
deschaulx de l'Observance d'en bas , et firent 
à ce jour une moult honorable procession à la 
grant église d'icelle cité , et portoient Corpus 
Domini avec eulx comme si ce fust esté le 
jour de la feste Dieu : et là , en ladicte grant 
église, fut fait le premier sermon par ung 
révérend docteur et scientificque personne, 
et furent en celle procession environ deux 
cent et trente cinq frères. 

En ce meisme temps , Jehan de Loraine , 
cardinal du s 1 siège apostolicque et evesque 
de Mets, luy acompaigné de plusieurs de ses 
nobles et officiers , s'en allèrent à Rome. Pai- 

reillement en celluy temps, se esmeust ung 
grant desbat et ung gros discort en la cité 
de Mets entre honneste et honorable cheva- 
lier, seig r François le Gournais d'une part, 
le seigneur Nicolle Dex , aussy chevalier, son 
gendre et son biaul frère, d'aultre part. Car 
ledit seig* François avoit eu plusieurs femmes 
en mariaige, entre lesquelles il avoit eu la 
sueur dudit seigneur Nicolle Dex ; parquoy 
c'estoit son biaul frère ; puis ledit seigneur 
Nicolle avoit en mariaige l'une des filles dudit 
seigneur François , qui estoit fille à l'une des 
premières femmes dudit seigneur François, 
avec plusieurs aultres enflans : et vouloit on 
dire que d'icelle première femme tenoit et 
possedoit ledit seigneur François plusieurs 
grans biens, terres et seigneuries. Or avint 
que peu de temps après ce que ledit seigneur 
Nicolle fut retourné et revenu du s 1 voyaige 
de Jherusalem, comme cy devant ait esté 
dit, le mal print à ladicte sa femme, de 
laquelle maladie elle morut. Parquoy se es- 
meust le hutin à l'occasion de la devise de 
ladicte dame trespassée ; car elle faisoit par 
icelle devise plusieurs dons audit seigneur 
Nicolle, son marit, qui n'estoient pas faitz 
du gré , cpnsentement ne voulunté dudit sei- 
gneur François , son pere ; et , avec ce , le 
faisoit mainbour de tout le sien. En sorte 
telle que , pour ces choses et plusieurs aultres , 
entrèrent les parties en procès , c'est assavoir, 
ledit seigneur Nicolle , comme clamant , d'une 
part , et ledit seigneur François , dépendant , 
d'aultre part , tout premièrement pource que 
ledit seigneur Frauçois estoit mal content de 
la devise et dernières vouluntés d'icelle dame, 
sa fille , et qu'il ne l'agreoit pas , ains y con- 
tredisoit à son pouvoir. Ledit seigneur Nicolle 
luy faisoit tout premièrement demande qu'il 
fust satisfait de son mariaige et de tout ce 
que à ladicte sa femme appartenoit à avoir 
de part sa feue mere , dame Perrette Louve , 
trespassée ; et plusieurs aultres demandes luy 
faisoit encor ledit seigneur Nicolle , lesquelles 
seroient à dire trop longues et prolixes. 

Pareillement ledit seigneur François faisoit 
audit seig* Nicolle plusieurs aultres demandes 
selon son plaisir et voulunté. Et tellement 
que, les parties par plusieurs fois ouyes en 
justice, fut ledit seig r François condampné 
de la pluspart des devautdictes querelles, 
tant en demandant comme en deffendant, Et 

après ce que le maistre eschevin en eult dit , 
ledit seigneur François, mal content de la 
sentence, je ne sçay à quelle occasion, si 
non du chappistre de Volo, ne vouloit acom- 
plir icelle sentence. Et y furent les sergens 
envoies par plusieurs fois pour luy constrain- 
dre et le gaigier somme sur somme ; et telle- 
ment se mutinairent les ungs contre les aul- 
tres , que ledit seigneur Nicolle , voyant que 
bonne et brievc justice ne luy estoit pas 
faicte ainsy comme il Tentendoit et desiroit 
et que trop cTaussaisoires et cTatoingnemcnt 
ledit seigneur François y trouvoit, délibéra 
de tout vendre le sien, biens meubles, cens, 
rentes, revenues, haulteurs, seigneuries et 
heritaiges et de s'en aller demeurer hors de 
Mets en aultre terre et contrée. Et de fait 
fist annoncer par touttes les paroisches de 
la cité, le diemanche, lundcmain de la sainct 
Lorent , onziesme jour d'aoust , que , le lundi 
ensuiant, à onze heures, on acommenceroit 
à vendre plusieurs biens meubles, chaine- 
vaiges, pottaiges d'estain et de cuivre, et 
plusieurs aultres mesnaiges , devant la maison 
dudit seigneur, et que qui en auroit à faire, 
qu'il se trouvaist audit Heu , car Ton y ven- 
droit tout oultraiement. Item, au surplus, 
fut annoncé que s'il y avoit aulcuns seigneurs 
ou aultres qui eussent à faire ou qui voul- 
cissent acheter le mollin à papier avec la forte 
maison et toute la despendance qui est située 
sur le ruy t de Vailliere , au bourg S 1 Julien , 
avec une moistresse de bled , située à la ville 
de Montigney et une tueillerie qu'il avoit à 
la ville de Faiey, si vicngnent parler audit 
seigneur Nicolle Dex ou à Dédier Desplei , 
son clerc , et ilz en feront bonne compaignie. 
Et ainsy en fut fait et furent vendus iceulx 
biens meubles , par plusieurs jours et en lieu 
publicque , par maire *t par eschevin , selon 
la coustume de Mets. 

Or revenons à parler de la guerre devant- 
dicte, acommenciée entre les François et les 
Bourguignons. Âpres ce que iceulx Bour- 
guignons eurent bruslé et fait plusieurs dom- 
maiges dessus la terre et seigneurie du sei- 
gneur Mallebert, se sont retirés et ont planté 
leur siège et leur camp en ung biaul lieu 
et fort, près d'ung villaige en Allemaigne, 
nommé Martellangc , qui est environ à deux 
leues d'Erlon et à quatre leues de Bas tonne, 
et là se sont tenus longuement en attendant 



aultres nouvelles. Et tous les jours, leur 
venoit gens nouviaulx et plus que Ton n'en 
voulloit, entre lesquelx vindrent arriver à 
Thionville une grande et puissante compaignie, 
tant à cheval comme à pied, là où estoient 
plusieurs capitaines allemans et grant sei- 
gneurs. Et entre iceulx estoit celluy le capi- 
taine Francisque, qu'il n'y avoit gaire qu'il 
avoit heu mis le siège devant la cité de 
Mets. Et furent celle compaignie par plu- 
sieurs jours tenant leur camp en ung lieu 
assés près dudit Thionville, durant lesquelx 
furent journellement menés vivres, pain, 
vin , drapperie , mercerie .et de touttes aul- 
tres marchandises de la cité de Mets. Et 
furent ces gens icy longuement en ce lieu , 
en attendant pour veoir si les François se 
bougeroient en rien ; car iceulx François, 
comme il lut dit, estoient en armes sur les 
champs avec une puissante armée devers 
Mezieres sur Meuse , et là entour sur les fron- 
tières. Puis se vindrent iceulx François apar- 
quer , à moult grande puissance , environ à 
quatre leues de Mouson, et furent ainsi les 
choses jusques environ l'acomençement du 
mois d'aoust, lequel temps durant, venoient 
tousjours gens nouviaulx à grant puissance, 
tant au camp qui teuoit auprès de Martel- 
lange , comme à celluy tenant devers Thion- 
ville. Et ne faisoient que passer et repasser 
gens de piedz par le pais de Mets, tant de 
ceulx de la haulte Bourgongne comme <faul- 
tre part. Ceulx qui estoient tenant leur camp 
devers Erlou et Martellangc, et desquelx 
estoient capitaines les devantdits comte de 
Nassawe et comte Félix, se partirent de 
ce lieu et s'en allèrent planter leur camp à 
une petitte leue^ près du fort chaisteaul de 
Sedan , auquel alors estoit le devantdit capi- 
taine, le seigneur Robert de la Marche, 
seigneur d'icelle place, et avec luy avoit 
quaitre ou cincq cents chevaulx, sans les 
piettons et tous gens usités de guerre. Et 
se tinrent ainsi les ungs contre les aultres, 
sans se aultrement approchier, environ huict 
ou neuf jours , lesquelx durant , partie d'iceulx 
Bourguignons furent envoiez devant Bouillon, 
qui est une forteresse appartenant audit sei- 
gneur Robert. Et, sans faire longue résistan- 
ce , hit ledit Bouillon prins , destruict et tout 
arasé, avec ceulx qui estoient dedans, qui 
la plus pairt furent prins ou tués , entre les- 

quelx PoinceUet, qui sortoit estre capitaine 
de Florhange et qui, depuis la prise d'icel- 
le , s'estoit retrait céans , fut prins ; et pour 
ce que aultrefois avoit voullu trahir la ville 
de Thionville, sans remission, la vigille de 
la sainct Lorent, neufviesme jour d'aoust, 
fut ledit Pouccllet pendu et estranglé à la 
branche d'ung pommier. Et quant il vit 
qu'il n'y avoit nul remède et qu'il n'y auroit 
point de grâce 9 ait dit ainsi : Hé , dist il , 
le malvais maistre que j'ay servi. Et après 
ces choses ainsi faictes , ledit seigneur Robert, 
voyant que tout le monde venoit sur luy 
et que chescun se assembloit de toutte pairt 
pour le destruire et grever , ne fut pas trop 
assuré ; car jay ce que Sedan, en laquelle 
alors il estoit, sembloit mieulx place im- 
prenable que aultrement, et qu'elle estoit 
assés forte pour résister à l'encontre de tout 
le monde , ce neantmoins ledit seigneur 
Robert délibéra de se saulver par quelque 
voie ou manière. Et tellement que , durant 
ces jours , ung capitaine bourguignon , nommé 
le comte d'istains, en retournant de devant 
ledit Bouillon, vint à rencontrer une trom- 
pette dudit seigneur Robert et luy demanda 
à qui il estoit. Et après ce qu'il luy eult 
dit qu'il estoit au seigneur de Sedan, luy 
ait dit ledit seigneur d'istains : Tu diras , 
dist il , à ton maistre , s'il se veult jamais 
saulver, qu'il est temps qu'il prévoie à 
son cas. Alors ledit trompette luy demanda 
à qui il diroit qu'il avoit parlé, et il se 
nommait ; puis ont pris congié les ungs des 
aultres. Et après ce que la trompette eult 
fait son messaige et conté le tout à son sei- 
gneur, ledit de Sedan fut en grant mellan- 
colie et en diverses pensées. Et neantmoins, 
comme j'ay dit devant , que celle place sem- 
bloit imprenable et forte pour résister contre 
toutte la puissance de l'empereur, si print 
il conseil que à la fin ne polroit résister. 
Et pour ce manda au camp audit comte 
d'istains s'il polroit avoir saulf conduit et 
assurément de aller avec une quantité de 
ses gens au camp pour parlementer à eulx. 
Mais il luy fut respondu que non , et que si 
luy meisme voulloit bailler le saulf conduit 
avec bon ostaîge, l'on iroit parler à luy à 
Sedan : et de ee tut ledit seigneur Robert 
très content , et vindrent les seigneurs com- 
mis parler à luy, c'est assavoir, le comte de 

Nassawe et le comte Félix avec sept ou huict 
cents piettons. Et après ce qu'ilz eulrent loing 
temps parlementé ensemble, ledit s r Robert 
fist mettre huict tonniaulx de vin sur leur 
fond pour boire iceulx compaignons piettons. 
Et fut alors dit et en couroît le commun 
bruit que ledit seigneur de Sedan se humi- 
liait fort et qu'il se rendoit , corps et biens , à 
la volonté de l'empereur, avec ses places et 
touttes ses terres et seigneuries, par telle 
condition que ledit empereur le voulcist pren- 
dre à mercy, luy septiesme ; et que , en re- 
compense de ses places et seigneuries , ledit 
empereur luy assigneroit terre en son pays , 
pour luy, sa femme et famille vivre et en- 
tretenir son estât comme à ung baron appar- 
tient. Et afliu que ledit empereur obtempe- 
rast à sa pétition et eust pitié de luy, il leur 
monstra lettres du roy, signées et scellées 
de son sceaul, par lesquelles estoit congnu 
qu'il n'avoit fait chose que ce ne fust par 
son commandement. Et sur ce compromis, 
fut envoié , comme il fut dit et certiffié , de- 
vers ledit empereur et son conseil , pour sça- 
voir si celluy traicté luy estoit plaisant et 
s'il agreoit le mairchié. Et fut ce fait, le 
jeudi , huictiesme jour d'aoust. Mais je croy 
qu'il eult maigre response ; parquoy de tout 
cecy rien ne s'en fist, et fut ledit de la 
Marche pire que devant. 

Aussy durant ces choses, ne se monstroit 
nul approchement de paix ; car journelle- 
ment venoient encor tous les jours de nou- 
viaulx , en l'entour de Mets et de Thionville , 
gens à pied et à cheval, et disoient qu'ilz 
voulloient aller en France et chasser les Fran- 
çois jusques tout dedans Paris. Car, comme 
ilz disoient et aussy que le commun bruit 
en couroit, l'empereur estoit adverti qu'ihr 
avoient jué dedans Paris aulcuns jeux, se 
fairçant de luy, et feindoient ung empereur 
qui cerchoit en sa gibecière, s'il y frouvoit 
rien pour payer ses gens d'armes. Mais à 
plus y cerchoit et moins y trouvoit ; pour- 
quoy de rechief il y remettoit la mam , et 
alors la gibecière chéoit à terre. Et plusieurs 
aultres choses furent juées dont les paroi les 
touchoient tousjours en lardant l'empereur 
et ses gens; car meismement en ce temps, 
feindirent l'empereur estre ung enflant lequel 
plouroit , et , pour le rappaiser, luy fut donné 
ung jon en main, puis luy en fut donné 

deux , trois ou quaitre , mais nullement ne 
se voulloit appaiser jusques à ce que l'ung 
d'iceulx se avisa et dist que Ton luy eu don- 
naisl jusques à dix : alors luy fut donné dix 
jon en main et il se teust et ne dist plus 
mot. Ainsi estoient touttes parolles en lardant 
ledit empereur et monstrant que s'il r'avoit 
la ville de Dijon , il seroit appaisé et ne 
pleurroit plus ; car icelle ville tenoit le roy 
à force contre sa volunté. Davantaige disoient 
encor iceulx Allemans que le roy avoit dit 
et propheré de sa bouche que ledit empereur 
avoit trop petitte et nice teste pour porter 
la couronne d'acier et qu'il deust encor aller 
à l'escolle : parquoy ilz avoient délibéré , 
comme publicquement le disoient en Mets , 
de chescun avoir pour son enseigne une es- 
cri toire et d'aller estudier jusque tout dedans 
Paris. Dont, pour ces choses, se craindoient fort 
les François : et vindrent certaines nouvelles 
en Mets que à Paris Ton se gardoit fort et 
qu'il y avoit tousjours plusieurs compaignous 
armés, gardant aux portes; et demandoient 
à tous les passans dont ilz venoient et où ilz 
alloient : ainsy estoit une chose non acous- 
tumée et qui gaire souvent ne se fait en ce 
lieu ny en celle cité. 

Le treiziesme jour d'aoust, vinrent encor 
à Mets tout de nouviaul force gens d'armes 
d'iceulx Bourguignons allemans , entre les- 
quelx y vint le comte des Olmes , à qui la 
cité fist présent de plusieurs flascons de vin. 
Paireillement, au lundemain, vigille de l'as- 
somption nostre dame, y vinrent encor grant 
compaignies d'aultres Allemans et en reve- 
noient, tous les jours, de nouviaulx, tant à 
Mets comme au pays autour, et en estoient 
Maigney, Augney, Poulley, Flerey et plusieurs 
aultres villes touttes pleines ; entre lesquelx 
estoit le comte Guillamme de Souabe, qui 
vint et Entrait en la cité. Et aussy à ce jour y 
vint l'ung des secrétaires de l'empereur, les- 
quelx trouvaireut en icelle ung mairchant de 
Paris , lapidaire , nommé le Camus , qui bien 
souvent venoit à Mets et journellement y fre- 
quentoit. Mais, sçaichant par aulcuns qu'il 
estoit François, ledit secrétaire fist mettre la 
main à luy tout dedans la cité et le Ost ar- 
rester en une hostellerie. Et pource que c'es- 
toit une chose non acoustumee que nul feist 
arrester aultruy en la cité, sans la justice 
d'icelle , ledit secrétaire , avant le midi pas- 



sé, monstrait aux seigneurs d'icelle lettres 
et commissions de si grande puissance qui 
luy estoit donnée de part l'empereur, que 
iceulx seigneurs et gouverneurs de la cité 
n'osairent mieulx que d'accomplir son vou- 
loir, et que eulx meismes en personne , c'est 
assavoir, que à ce faire furent commis et 
envoiez en l'hostellerie le seigneur Thiebault 
le Gournais et Jehan Laicy, comme trese , 
pour aller quérir ledit mairchant et le mener 
eulx meismes en la maison de la ville, qui 
estoit une grande nouvelleté et une chose 
accomplie contre touttes les anciennes fran- 
chises de ladicte cité. Et aussi pour ces choses 
et plusieurs aultres , se faisoit en ces jours 
grant gait en la cité , tant aux portes comme 
aultre part , de nuit et de jour- Et paireil- 
lement aussi pour le fait de Camus, lapi- 
daire de Paris , fut au lundemain , jour de 
l'assomption nostre dame, de part le conseil, 
envoié le s r François le Gournais , chevalier, 
à Thionville devers le capitaine Francisque, 
pour en déterminer ; mais neantmoins tout 
cella, ne fut pas pour ce deslivré ledit Ca- 
mus, ains voulloit qu'il luy fust mené. Et 
durant ces jours , celluy Camus alloit et ve- 
noit parmi la cité et ne s'en osoit bonnement 
partir. Mais après ce que les commis de la 
cité eurent remonstré le cas audit empereur, 
estant alors à Brucelle , ensemble les libertés 
et franchises de ladicte cité, en sorte que 
ledit empereur fist mettre icelluy Camus franc 
et quicte ; mais pource que seullet ne se osoit 
partir de la cité pour retourner en France, 
il se accordait à trois sergens et leur promist 
de leur donner aulcune baigue ou argent et 
qu'ilz le menaissent et conduissent jusques 
au Pont à Mousson. Et ainsi le firent : par- 
quoy justice, advertie du fait, fist mettre la 
main à eulx et en furent mis en prison en 
la maison de la ville , et eurent grant peine 
d'en saillir. 

En ce meisme jour, se partirent les piettons 
allemans qui estoient à Mets , à Maigney, à Au- 
gney et aultre part , et se mirent par plusieurs 
bandes pour estre logés en divers villaiges plus 
à leur aise. Et premirement en furent cinq 
cents à Rouserieulle , aultres cinq cents à Chai- 
tel, et à Lcssey quaitre cents; mais ilz estoient 
assés courtois et ne faisoient aultre mal ne 
dommaige ne ne demandoient rien que du 
vivre et encor en paioient ilz une partie. 

Et aussi disoît on , comme il estoit yray, que 
de brief se debvoient assembler touttes les 
compaignies et armées , lesquelles on estimoit 
à soixante mille , tant à pied comme à che- 
val, et s'en debvoient aller devers Mouson; 
sans ceulx que l'empereur amenoît de devers 
Flandres, que pareillement Ton estimoit à 
une grosse armée , et sans ceulx qui venoient 
encore tous les jours à grosse compaignie, 
lesquelx , comme on disoit , tiroient d'ung 
aultre costé , pour aller assaillir le roy en 
la Haulte Bourgongne. Pour ces choses et 
plusieurs aultres, se faisoit en ces jours grant 
gait en la cité , tant aux portes comme aul- 
tre part , de nuit et de jour. 

Durant ces jours fut donnée la response 
au seigneur Robert de la Marche de part 
l'empereur et son conseil, et fut telle que, 
pour avoir avis sur ses demandes , il luy fut 
donné trêves jusques à la sainct Martin en- 
suivant, soubz espérance de faire paix, sans 
luy aultre chose promettre ; auquel temps 
durant, ledit seigneur Robert povoit aller et 
venir tant au camp des Bourguignons comme 
aultre part ; pareillement Ton alloit à Sedan , 
qui voulloit. Mais avant que le terme d'icelles 
trêves fust expiré et failli , ledit de la Marche , 
luy ou ses gens ne se abstinrent point , sellon 
leur coustume ancienne, de courir et de pil- 
ler sur l'ung et sur Taultre , comme icy après 
serait dit. Mais pour revenir à mon propos , 
bientost après la response à luy donnée, fut 
levé le camp de ce lieu et, par ung ven- 
dredi, vigille de la sainct Burthemin, vingt 
troisiesme jour dudit mois d'aoust , fut desdits 
Bourguignons mis le siège devant Mouson, 
et le diemanche ensuivant, vingt cinquiesme 
dudit mois , fut du tout assiegié. 

Durant le mois de septembre, se menoit 
journellement grant vivre de la cité de Mets 
et du pais d'icelle au camp, tant en vin 
comme en pain cuit et en aultres mar- 
chandises. Parquoy plusieurs aventuriers , tant 
François comme Lorains et aultres mal vais 
gairsons , voyant les vivandiers , mairchants 
de draps et aultres mairchants de plusieurs 
marchandises, journellement aller et venir 
par les champs et traverser païs avec grant 
finances , tendoient sur les chemins , et meis- 
mement se y mectoient aulcuns des gens 
dudit seigneur Robert, qui alors estoit en 
keves , comme dit est , mais il faisoit sem- 

blant qu'il n'y touchoit. Et furent par iceulx 
malvais gairsons destroussés plusieurs mair- 
chants, tant de Mets comme d'aultre part. 
Aulcuns vivandiers de devers Thionville 
eulrent la gourge coppée ; et y faisoit pour 
ce temps fort dangereux à y aller ; mais , 
pour le grant gain qui y estoit, plusieurs 
se mettoient en Paventure, desquelx en y 
avoit aulcuns à qui la fortune estoit favorable 
et d'aultres y furent très mal fortunés. Et 
d'iceulx mal fortunés en fut l'ung François 
Gendin, le chaussetier de Fornerue, citain 
de Mets, avec son compaignon, Cristoflïe, le 
bouchier ; car ilz furent arrestés en chemin 
et pris des gens dudit messire Robert, et 
leur fut osté quatre vingt doubles ducats , 
qui estoit grand chose à eulx. » 

Pareillement en ce temps, environ l'exal- 
tation Saincte Croix, en septembre, ledit 
seigneur Robert, voyant son point, rompist 
les trêves que Ton luy avoit baillées ; car 
par luy et par ses gens furent destroussés 
une grande bande d'iceulx vivandiers , mair- 
chants et aultres plusieurs de tous estats, 
entre lesquelx estoient maistre Gererdin, le 
cirurgien , de Mets , qui y perdit tant qu'il 
portoit. Et fist ledit seigneur de Sedan 
comme font les tendeurs d'oysiaulx, lesquelx 
laissent manger la pasture à aulcuns petits 
oyselletz sans les prendre, puis, quant ilz 
en voient grant multitude, ilz tirent leurs 
retz et filletz et encloient tout : et ainsi en 
fist ledit seigneur Robert et gaingnoit pour 
celle fois ung gros buttin. Parquoy, dès ce 
jour en avant, nul n'y osoit plus aller ny 
venir. 

Aussi en celluy temps, c'est assavoir, à 
l'acommencement dudit mois de septembre, 
plusieurs des soldoieurs de la cité de Mets 
demandèrent congié pour y aller , et lurent 
receus des capitaines, aux gaiges de l'em- 
pereur ; mais ilz ne firent pas granment 
leur prouffit. Paireillement en celluy temps, 
furent envoyez à Bruxelle, au nom de la 
cité, devers ledit empereur, le seigneur 
François le Gournais , chevalier , et le sei- 
gneur Jehan le Gournais , l'eschevin , pour le 
fait du Camus , lapidaire de Paris , lesquelx 
retournèrent en icelle cité, le jeudi , la vigille 
de la Sainct Cosme et Sainct Damien, et 
fut deslivré ledit Camus. 

Le diemanche , treiziesme jour d'octobre , 

révérend pere en Dieu , monseigneur le car- 
dinal de Loraine et evesque de Mets , avec 
son aultre frère , l'evesque de Verdun , acom- 
paigniés de environ dix ou douze chevaulx , 
estoient à la chasse , autour de Gorse : si 
print voulunté ausdits seigneurs de secrète- 
ment venir veoir et visiter la ville , car encor 
n'y avoient ilz jamais entré, que on sceust. 
Parquoy , après la conclusion faicte , s'en 
sont venus simplement habillez en la cité , 
sans ce qu'il y cust homme vivant, clerc ne 
lay, qui fust adverti de leur venue, Touttes- 
fois, pource que Ton fut adverti que aulcuns 
seigneurs estraingiers estoient venus et neant- 
moins que Ton ne les congneust pas, aul- 
cuns des seigneurs de la cité furent les vi- 
siter et les ont accompaignés de nuyt , après 
le soupper, parmy la ville , tant à S 1 Pierre 
aux Dames comme en l'hostel monseigneur 
d'Ennerey , au Champaissaille , veoir la 
xeuppe, et en plusieurs aultres lieux. Et ne 
fut fait audit evesque aultres honneurs ne 
bien venue , pour ce , comme dit est , qu'ilz 
n'estoient pas congneus ; car, en allant parmy 
la ville , ilz estoient en biaul pourpoint , la 
grande espée au costé , comme laignaye , avec 
des collés de velours sur leur pourpoint , et 
disoient estre hommes à monseigneur de 
Sainct Ànthoine , et avoient proposé de aller 
veoir et monter sur le clocher de Mcutte; 
mais ilz furent congneus à Sainct Vincent et 
n'y lurent pas, pource que desjay les nou- 
velles couroient qu'ilz estoient en Mets : 
parquoy se sont partis bien matin et s'en 
sont retournés en leur païs. 

Environ ce temps, fiançait Àndrieu, mon 
filz , et puis espousait , tantost après , le 
cinquiesme jour de novembre. Et à ce meisme 
jour, c'est assavoir, la nuit des nopees , aul- 
cuns coureurs aventuriers, tenant le parti 
de France , vinrent nuictameut boutter le feu 
à la ville de Mairange devant Mets , qui est 
Bourgongne et de la prevosté de Thionville, 
et en brullairent une grande partie et prin- 
rent aulcuns prisonniers. Parquoy aulcuns 
gallans d'iceulx de Mairange, qui n'avoient 
pas granment à perdre, se mirent sus et 
firent ung capitaine entre eulx d'ung com- 
paignon estraingier , nommé Dediet le Roy ; 
puis , en vengeance de ces choses , sont allés 
de nuit courre à ung villaige nommé Che- 
rexei , qui est à deux bonnes lieues de Mets 



et près de Pournoy la Graisse , et là ont as- 
sailli le chaisteaul qui n'estoit pas fort; et 
futprins et ont saisi la dame qui estoitjosne , 
tout en chemise; car alors son ma rit estoit 
en France qui avoit chairge de gens d'airmes : 
si firent à force ouvrir touttes les huges par 
la dame meisme, et luy eussent fait desplai- 
sir, si elle ne se fust accordée et rançonnée 
à la somme de cent et cinquante francs : et 
pour celle rançon à paier, en ont demouré 
plusieurs maires du lieu. Pour lesquelles 
choses , aulcuns aultres d'iceulx de Mairange , 
qui avoient des biens à perdre et qui n'es- 
toient pas du fait , craindant que Ton ne leur 
en feist autant, se absentèrent du lieu et se 
vinrent faire bourgeois à Mets. 

Quant au fait du desbat esmeu entre noble 
chevalier, seigneur François le Gournais, 
d'une part, et le noble seigneur Nicolle Dex, 
aussi chevalier, son gendre, d'aultre part, 
vous devés entendre que à l'occasion d'iceHuy 
desbat , la plus part des aultres seigneurs de 
la cité en estoient mal contens , et eussent 
bien désiré que paix et accort s'y fussent 
trouvés ; et tellement que pour ce fait s'en 
esmeust aulcunes parolles rigoureuses entre 
le devantdit seig* François et nressire Nicolle 
de Heu, seig* cTEnnerey, chevalier, pour les- 
quelles parolles et injures, ledits' d'Ennerey, 
se plaingnist à la justice, et fut condampné 
ledit seigneur François des trese jurés de la 
cité , à aulcune amende avec estre banni pour 
aulcuns temps, ou à demander pardon de 
l'offense dudit seigneur d'Ennerey : de la- 
quelle sentence ledit de Gournais se sentant 
foulé, en ait appelé au maistre eschevin. 
Puis ce fait , et avant que celle plainte fust 
receue , ledit seigneur François , luy et dix 
neuf chevaulx , se partit de Mets et s'en alla 
dehors devers la duchié de Lucembourg pour 
pourvoir à ces te affaire. Et durant ce temps , 
fut sa plainte conseillée et ne fut point receue. 
Et aussy en ces meismes jours, une partie 
de ses aultres enffans , c'est assavoir, seigneur 
Thiebault , seigneur Regnault , avec seigneur 
Michiel Chaverson son gendre, et aultres de 
ses filles mariées dehors , qui estoient venues 
et extraictes d'icelle dame Perrette Louve , 
sa première femme , poursuivoient fort et 
ferme ledit seigneur François en justice , 
demandant à avoir les biens qui leur estoient 
venus et escheus de part ladicte dame Perrette 

Louve $ fille au seigneur Thîebault Louve, leur 
mere, et de toutte leur ligne, lesquclx biens 
ledit seig r François leur detenoit contre droit 
et raison, comme ilz disoient. 

Âussy durant ces jours et que icculx sei- 
gneurs et dames plaidoient ainsy leur pere , 
comme dit est, le devantdit seigneur Nicolle 
Dex , pour son fait , et le devantdit seigneur 
Nicolle de Heu, pour le sien, poursuivoient 
journellement en justice leur querelle. Et 
après ce que plusieurs aultres seigneurs et 
gens de bien se fussent par plusieurs fois mis 
en devoir de les appaisanter, et que plusieurs 
journées , tant amiables que rigoureuses , s'en 
fussent tenues, ausquelles ne firent rien , pour- 
ce que les demandes dudit seigneur Nicolle 
montoient à une merveilleuse somme de plus 
de trente mille francs ; et ja ce que ledit sei- 
gneur François luy offrist à luy bailler tous les 
ans cent francs de pension , et cinq cents francs 
pour une fois , non obstant touttes ces choses , 
ledit seigneur Nicolle , voyant qu'il ne voul- 
loit obéir à justice ny acomplir la sentence 
du raaistre eschevin , pour ce fait donnée , 
et que ledit seigneur François, son sire, ne 
povoit avoir raison , comme il entendoit , se 
despitait. Et après ce qu'il eult vendu ses 
biens meubles, comme dit est devant, vint 
à vendre touttes ses maisons, maitairies et 
manoirs de dehors, à retraict dedans certain 
temps pour la somme et le prix qu'il les 
vendoit. Et avec ce il se mist hors de la 
garde de la cité et de touttes les franchises 
(Ficelle , et ne se tint plus pour bourgeois 5 
et puis, luy cinequiesme de chevaulcheurs , 
bien montés et armés , se sont partis de 
Mets aux octaves de la saiuct Martin qui fut 
le dix sepliesme jour de novembre, et prist 
son chemin en la haulte Bourgongne. Et 
alors qu'il partit , esloit ledit seigneur Fran- 
çois vers Fempereur , possible pour ceste 
affaire, comme on estimoit ; et retournait en 
Mets pour la sepmaine que ledit seigneur 
Nicolle se partit. 

La vigille de la s 1 Nicollas d'hyver^ cine- 
quiesme jour de décembre, fut de rechief 
par lesdits seigneurs chainoines de la grant 
église de Mets fait cerchier les sépultures et 
monumens d'aulcuns aultres evesques d'icelle 
cité , lesquelx anciennement avoient esté inhu- 
més et ensevelis au cueur Sainct Nicollas , en 
ladicte grant église. Et tout premièrement, 

au jour devantdit , lut trouvé < et oerchié le 
tombeau et monument de Fevesque Philippe 
de Florhange, soixante troisîesme evesque 
de Mets, lequel fut esleu, Fan mil ij c lxij ; 
puis , au troisîesme an de son pontificat , de 
sa propre voulunté, renonçait à Feveschté 
et s'en desrait du tout, saulf et réservé que 
seulement il demandait à nostre sainct pere 
le pape , Boniface huict , luy estre réservée la 
prébende de Mets et la trésorerie , ensemble 
le ban de Remilley, pour son estât. Et y eult 
durant le temps de sa renontiation jusques 
au jour de son trespas , quaitre evesques de 
Mets , et vesquit trente trois ans , chainoine 
et trésorier. Et combien qu'il eust renoncié 
à son eveschié , si neantmoins il fut inhumé 
en pontifical , bien richement aorné de drap 
d'or : la mittre , les ofirois des tunicques et 
dalmaticques , et aultres orneraens, comme 
sandalles et gants, se fermoient à boutons 
d'argent. Item , en son monument y ait esté 
trouvé ung calice d'airgent qui peult estre 
estimé cincq florins d'or, auquel y ait esté 
trouvé le vin fraische et encor humide et 
moitte. Item, l'on y ait encor trouvé ung 
anel d'argent doré avec ung doublet ; puis 
fut encor trouvée en celle fosse une crosse 
episcopale de bois , dû tout consumée et 
pourrie : et fut encore trçuvée en ladicte 
fosse une croix de plomb , escripte en lettres 
anciennes, de laquelle la figure avec la lettre 
est ici mise et pourtraicte et au vray. 

Tantost deux jours après, c'est assavoir, le 
septiesme jour du mesme mois de décembre , 
ait esté retiré de sépulture les ossemens 
de Jaicque, soixante deuxiesme evesque de 
Mets, lequel gisoit auprès de l'autel Sainct 
Nicollas ; lequel evesque fut extraict du sang 
royal, frère à Mathieu, duc de Loraine, et 
enffant du comte de Bar. Avant son élection, 
il estoit princier de ladicte église de Mets, 
et tint le siège episcopal par l'espaice de 
vingt deux ans , au temps du pape Alexandre 
quaitre, auquel temps regnoit sainct Loys, 
roy de France, et aussy s* Pierre le martyr. 
En la sépulture dudit evesque ait esté trouvé 
ledit evesque , bien richement vestu de drap 
de soie , fourni de plusieurs offrois d'or, tant 
à Pentour de la mittre comme ès aultres 
ornemcns. Item, on y ait trouvé ung calice 
d'argent doré , avec la platine , qui peult 
estre estimé sept florins d'or. Item, encor y 
ait esté trouvé ung anel d'or, auquel y ait 
ung saphir bien ample et matériel , qui peult 
valoir trente florins d'or et davantaige. Pai- 
reillement y ait esté trouvée une crosse epis- 
copale de cuivre doré , en laquelle y ait au 
dessus ung gland d'argent doré, bien riche 
et anticque ; mais il n'y lut point trouvé de 
croix. Puis ce fait, fut au meisme jour ouvert 
le sépulcre et monument de l'evesque Geraird 
de Erlanges, qui fut le soixante huictiesme 
evesque de Mets , et ne fut rien trouvé que 
les os. Or est il assavoir que tous les osse- 
mens des devantdits trois evesques , c'est as- 
savoir, de l'evesque Jaicque , de Philippe de 
Florhanges et de Geraird d'Erlanges, furent 
par les devantdits seigneurs chainoines de la 
grant église de Mets remis et inhumés en- 
semble en la devantdicte chapelle s 1 Nicollas 
et en la meisme sépulture dudit evesque 
Jaicque : et fut ce fait en ladicte année , le 
douziesme jour de décembre. Et fut, à ce 
meisme jour, par iceulx chainoines chantée 
et célébrée une haulte messe solcmpnelle 
pour les ames d'iceulx evesques. Item, aussy 
est à noter que en la sépulture de tous les 
devantdits evesques y furent trouvées plusieurs 
pièces de leurs vestemens , comme chappes , 
mittres , pailles , offrois et aultres , entre les- 
quelles y avoit ung manteaul fait d'une es- 
trainge façon, en manière d'une chaiteurc à 
mouches , avec la testiere dessus , lequel estoit 
fort riche et tout bordé d'or. Si furent toutes 

les devantdictes pièces recueillies par iceulx 
seigneurs chainoines , mises ensemble et brul* 
lées en cendres ; mais premier hit présenté 
ce manteaul à François l'orfèvre , demourant 
devant Sainct Jaicque, pour la somme de 
cent francs , lequel il reffusa et dist que s'il 
plaisoit ausdits seigneurs chainoines, il en 
retireroit l'or dehors en luy paiant ses pei- 
nes ; et ainsy en fut fait , et y trouvait ledit 
François pour trois cents livres de fin or, les- 
quelles il eust eu pour cent francs, s'il eust 
voulu. 

Pareillement en ouvrant que l'on faisoit 
audit cueur Sainct Nicollas et aultre part, 
furent encor trouvez aultres sépultures et 
monumens ausquelx se gisoient et ancienne- 
ment avoient esté inhumés plusieurs prélats 
de l'église , chainoines et aultres , auprès des- 
quelx furent trouvées plusieurs croix escriptes 
en ancien langaige, les unes en roman et 
aulcunes en laitin, desquelles les figures et 
pourtraictures s'ensuivent et au vray. 

Ycy est la forme et figure d'une croix 
qui fut trouvée auprès le corps d'ung chai- 
noine duquel le nom est escript dedans. 

Pareillement , après celluy, en ung aultre 
monument fut trouvée celle croix en telle 
forme et ainsy escripte, comme icy est figurée 
et au vray, en laquelle est escript le nom de 

celluy qui là se gisoit, et est très mal or- 
tograffée. 

Plus avant, en ung aultre lieu, fut ouvert 
ung aultre monument auquel, auprès du 
corps, fiit trouvée une croix de telle gran- 
deur et de telle figure avec telles lettres 
escriptes et encor pires la moitié, laquelle 
est en laitin , comme vous verrés , et dit que 
ce fut d'ung chainoine, nommé Poncius , qui 
en son temps estoit provincial. 



Annoimi 
m . ccc° . sex 
to . de . Anno 

FERU . QVI 

UTA. . po • FESTVm • SI • BARThoLomEi . ApO 
obut • pbncrvs • pvmcuLis . p5a • cvs 
tos • et . CAnonicvs . mETln • pRE 

BEnDATVS. 



Item , à l'entrée du grant cueur de la de- 
vanldicte église, à la main senestre, soubz 
une autel que maistre Adam Polet fist faire , 
et au meisme lieu là où gisoit l'evesque Re- 
gnault de Bar, comme dit est devant, fut 
trouvé le tombiaul et monument du de- 

vantdit maistre Adam Polet, auprès duquel 
fut trouvée une croix de plomb dont la figure 
s'ensuit. J 

Plusieurs aultres choses furent trouvées en 
terre, tant aux devantdits sépulcres comme 
aultre part, comme seaulx de cire et aultre 
besongne, desquelles je ne fais nulle mention. 

Aussi en celluy temps, pource que le 
capitaine Francisque faisoit ses requestes à 
la cité pour le fait de Camus de Paris , le- 
quel, à la requeste dudit Francisque et 
d'aultres, avoit esté arresté et fait prisonnier 
à Mets , et depuis Ton luy avoit donné con- 
gié et l'avoit on délivré par la licence du 
nouvel empereur, en confirmant les previl- 
laiges de la cité , comme dit est devant. Et 
neantmoins ledit Francisque requeroit à avoir 
son homme : parquoy ledit empereur et 
son conseil, oyant la doleance desdits de 
Mets, en ait eu rescript audit Francisque, 
luy signifiant que ce qu'ilz avoient fait tou- 
chant d'avoir délivré celluy Camus prison- 
nier, c'estoit par son aveu et licence, et 
qu'ilz n'avoient fait chose, touchant ce fait, 
qui fust rcprehensible et qui par luy et 
par son conseil ne fust avouée et approuvée : 
pour lesquelles choses il luy mandoit et ex- 
pressément commandoit qu'il se gairdaist 
bien d'en plus molester lesdits de Mets, 
ains les en laissaist en paix , sur peine d'of- 
fenser sa majesté impériale : et ces nouvel- 
les manda depuis ledit empereur à Mets, 
par son herault, environ l'acommencement 
du mois d'apvril. Mais nonobstant touttes 

ces choses , Ton n'estoit pas encôr très bien 
assuré dudit Francisque ; car , plusieurs jours 
après, pource qu'il avoit assemblé grant 
armée et ne sçavoit on pour où ce fust aller, 
on commandait aux bonnes gens d'estre sur 
leurs gairdes et de garantir et de fuyr le 
meilleur de leurs biens. 

Nonobstant touttes ces choses et quoy qu'il 
en fust de* guerres devantdictes, ^es plattz 
et procès qui s'estoient esmeus entre le 
seigneur François le Gournais et le seigneur 
Nicolle Dèx, son gendre, à l'occasion des- 
quelx la pluspart des aultres seigneurs de 
la cité en estoient mal contens et s'en es- 
meurent aulcunes parolles rigoureuses entre 
eulx , comme du filz au père et du gendre 
au sire, du frère au frère et des serourges 
ensemble , neantmoins touttes ces choses , 
durant le gras temps , ne se laissait pas à 
faire la bonne chiere en Mets, et se firent 
plusieurs grant railleries et joieusetés , entre 
lesquelles, le gras lundy, troisiesme jour 
de mars, fut ung chairiot mené parmi la 
ville avec trompette et tambourin de Suisse, 
auqnel y avoit huict josnes damoiselles , fil- 
les des seigneurs de la cité, accoustrées 
comme déesses. Et après celluy chairiot y 
avoit environ seize ou dix huict chevaul- 
cheurs , desquelx y en avoit huict des armés 
de touttes pièces et blancs comme ung sainct 
Georges ; c'est assavoir, deux des filz au sei- 
gneur François le Gournais , chevalier ; ung 
des filz monseigueur d'Ennerey, et le filz 
seigneur Philippe Dex et quaitre des sol- 
doieurs de la cité avec plusieurs laicquets. 
Et quant ilz vinrent en aulcune belle plaice 
ou maison de seigneur, ilz se arrestoient 
pour monstrer qu'ilz sçavoient faire : et alors 
les huict josnes dames sortoient de leur chai- 
riot et donnoient aulcune danse avec leur 
tambourin ; puis ce fait , les laicquetz , qui 
à ce faire estoient commis , eslevoient quaitre 
picques , couchées du travers , de la haulteur 
de leur ceinture, et les tenoient ainsi au 
travers du chemin ; et alors iceulx huict 
hommes d'armes , qui avoient mis pied à 
terre, dansoient en cheminant l'ung après 
Taultre , et tenoit chascun l'espée nue , toute 
droite en la main. Et quant ilz eulrent fait 
aulcuns tours, ilz se mettoient tous d'une 
partie des picques , et les huict damoiselles, 
qui alors estoient de l'aultre partie , avec 



chescune une belle blanche verge en la main , 
en lieu d'espée , avec ung biaul jolli chap- 
pellet de romarin , parmi celles verges , se 
prinrent à maircher en tenant humble con- 
tenance et en dansant l'une après l'aultre, 
comme les hommes avoient fait. Et là, 
faisant la virvoulte, par devant lesdits hommes 
d'armes vinrent à passer et à repasser une 
fois ou deux : et puis après qu'elles eurent 
fait aulcuns jollis tours, se mirent toutes 
l'une de costé l'aultre et de l'aultre partie 
des picques, c'est assavoir, la face devers 
les hommes ; puis la première de celles 
damoiselles venoit au premier homme d'air- 
mes qui estoit de l'aultre partie des picques 
devant elle, le ventre contre la picque, 
comme dit est : et après la révérence faicte , 
luy prenoit l'espée nue , hors de la main , en 
luy mettant en icelle celle blanche vergette 
en lieu de son espée, et après ce fait, re- 
tournoit en son lieu , et puis toutes les aul- 
tres faisoient ainsi , jusques à la dernière ; 
puis après , avec les espées ont dansé deux 
ou trois tours de danse et se sont remises 
en leur lieu , toutes droites , arrangées l'une 
auprès de l'aultre, le ventre devers les picques. 
Et quant elles eulrent ce fait, iceulx hom- 
mes d'armes, qui pareillement estoient tout 
droits de l'aultre partie des picques , se mirent 
à danser en marchant l'ung auprès de l'aul- 
tre , tenant la verge droite à la main , comme 
avoient fait les damoiselles , et , en faisant 
plusieurs virvoultes, vinrent à passer et à 
repasser par devant lesdictes damoiselles : puis 
le premier reprint son espée de la main 
de celle qui l'a voit prinse , eu luy rebail- 
lant sa verge et en luy faisant l'honneur , et 
ainsi firent tous les aultres. Et incontinent 
après ce fait et que les espées furent ren- 
dues, les damoiselles se sont tirées à part 
avec leurs verges ; et tout subit se mirent 
quaitre d'iceulx hommes d'armes du costé 
des picques et au lieu là où estoient les 
damoiselles avant leur partement, et les 
aultres quaitre démoliront en leur lieu. Et 
alors, sans grains songier, avec Fespée nue 
et tranchante, tant que bras leur pouvoit 
estendre, se mirent à frapper les ungs sur 
les autres , chescun à son homme ; et telz 
coptz se sont donnés sur les heaulmes et 
sur les bras que le feu en sailloit en plu- 
sieurs lieux , et rompoient les aultres leurs 



Digitized by Google 



espées ; puis aulcuns commis se mettaient 
entre deux pour les despartir. Et ce fait, Ton 
se met (oit arrière à danser deux ou trois 
danses , comme devant , apre&Jesquelles ren- 
traient les dames au chairiot et les hommes à 
cheval jusques en ung aultre lieu. 

Paireillement en ces meismes jours du gras 
temps , se mirent sus la compaignîe des mair- 
chants avec leurs femmes , c'est assavoir, icel- 
les femmes en ung chairiot tant richement 
et triumphamment acoustrées qu'il n'estoit 
possible de mieulx, et le chairiot acoustré 
de meisme. Et les hommes , montés à cheval 
ou sur mullet , estoieut tous triumphamment 
mis et acoustres en princes , saulf et réservé 
moy, l'escripvain de ces présentes, avec 
Philippe du Lièvre, le mairchant; car luy 
et moy nous avions deffiés àjouster à lance 
avec butte à bout: parquoy nous estions 
en aultres habits. L'ung soubtenoit la bande 
de Caresme, couvert de bicquehoulz et de 
hairans $ et l'aultrc, qui estoit Charnaige, 
estoit couvert de trippes et de boudins. Et 
en nostre compaignîe estoit desguisé sei- 
gneur Joachim Chaverson, maistre eschevin 
de Mets , lequel avoit fait aprester ung riche 
banequet en sa maison et donnait moult 
bien à marander à toutte la brigaide. 

Durant celluy temps de caresme, le seig r 
François le Gournais , chevalier, se desclairait 
estre homme à l'empereur, et luy en furent 
les lettres apportées par ung herault. Parquoy 
alors la cité envoiait ses commis devers ledit 
empereur pour cestuy fait; lesquelx commis 
furent pour remonstrer le fait à l'empereur, 
et que ledit s r François ne faisoit ces choses 
si non aflin qu'il n'obeist ne ne respondist à 
la justice ordinaire de la cité. Et ne sont 
retournés les seigneurs commis devantdits 
jusques au jour sainct Georges , après l'an xv c 
et xxj. 

1522. 

En l'an de nostre salut que le milliair 
courait par mil v c et xxij , qui alors fut l'an- 
née quaitriesme de l'élection de Charles, l'em- 
pereur, en son royaulme des Romains, pour 
laquelle année, à la sainct Benoist, lut fait, 
créé et essus* pour maistre eschevin en la 
noble cité de Mets , le s r Claude Baudoiche , 
chevalier, nepveux au seigneur Robert de la 
Marche. 

Le mairdi devant le mey caresme, retour- 
nait le devantdit seig r Nicolle Dex, chevalier, 
en Mets , lequel , à l'occasion du desbat qui 
estoit entre luy et le seigneur François le 
Gournais, chevalier, se avoit absenté de Mets 
pour une espaice de temps , et s'en estoit 
allé en la Haulte Bourgongne et avoit fait 
plusieurs requestes à la ville : parquoy plu- 
sieurs gens de bien, nobles et aultres s'estoient 
entremis.de les appaisanter, et firent tant 
qu'il retournait en Mets, comme dit est. Mais 
à faire celle paix et à les accorder y avoit 
grandes difficultés, car chascun tenoit fort 
son opinion. 

Le diemanche de la passion , sixiesme jour 
d'apvril, du matin, vint et arrivait devant 
la grande église de Mets une trompette qui 
donnait une lettre au maistre eschevin , au 
nom de son maistre , l'abbé de Beaulicu , filz 
au seigneur Robert de la Marche , laquelle 
lettre fut donnée publiquement et en ma- 
nière d'une requeste que ledit abbé faisoit 
à la cité, disant et requérant que l'on luy 
laissaist aller sans nul empeschement ny con- 
tredit, quaitre cai nons qu'il avoit heu fait 
faire par maistre François , le fondeur, de- 
mourant à Mets et aux gaiges de la cité. 

Le vendredi , devant les palmes , onziesme 
jour d'apvril, pource que tous les ans, de 
bonne coustume , l'on faisoit à Mets une ho- 
norable procession en remerciant Dieu et ses 
saincts du biaul miracle qui par ung tel jour 
fut fait en Mets, en préservant la cité et 
tous les habitans du daugier auquel le duc 
Nicollas de Loraine cuidoit mettre ladicte cité 
et tous les habitans, comme dit est devant, 
furent faictes et du tout esche vies les chai- 
res de la grant église d'icelle cité, avec la 
grande corronne qui pend en mi le cueur, 
laquelle fut de nouviaul redorée et brunie , 
et fut remise en son lieu : et davantaige, 
fut , à ce jour, tout eschevis le cueur de paver, 
et toutte l'église, avec les voltes et verrières, 
raccoustréc , ramonnée et nectoyée. Et là , 
pour sa première estreinne, au retour d'icelle 
procession , y fut chantée la grant messe avec 
les grosses orgues, chantre et deschantre, 
et y fut dict le sermon. 

Le lundi , douziesme jour de may, qui es- 
toit en celle année le jour que l'on tenoit les 
annaulx plaitz en Mets , quant on eult sonné 
Meutte , comme la coustume est tous les ans 

de faire à ung tel jour, et que l'heure vint 
que les eschevins du pallaîs se vont asseoir 
au hault pallais pour recepvoir les desmoiue- 
mens , il y eult alors une très grant murmure 
à l'occasion du seigneur François le Gournais 
qui se scéoit comme eschevin: parquoy les 
aultres ne se vouloient pas asseoir avec luy, 



pource qu'il ne vouloit obeyr à la justice or- 
dinaire d'icelle cité , et refusoit ses gaiges , 
comme on disoit. 

Or avés par cy devant en plusieurs pas- 
saiges oy et vous ai bien amplement eu es- 
cript une partie du desbat esmeu entre les 
honoraubles chevaliers, seigneur François le 
Gournais, d'une part, et le seigneur Nicolle 
Dex, son gendre et son serourgc , d'aultre 
part: et avés oy comment après ce que ledit 
seigneur François avoit esté condampné d'aul- 
cune sentence de messeigncurs les trese jurés 
et du maistre eschevin, il s'en allait pour 
ce fait à Brucelle vers nostre sire l'empereur, 
et mist son corps , ses biens et toutte la 
sienne chose entre les mains dudit empereur, 
et impetrait lettres d'estre en sa protection 
et saulve gairde; et avec ce fut fait et créé, 
comme le disoient icelles lettres , capitaine 
de Brucelle, avec grosse pension annuelle 
qui luy fut fut donnée dudit empereur : par- 
quoy luy retourné ne vouloit en rien obéir 
à l'ordinaire justice de la cité et vouloit user 
d'iceulx previlaiges de l'empereur ou de 
ceulx de la cité quant il vouloit: pour la- 
quelle chose, comme je vous ai eu dit de- 
vant , furent envoies en commission pour 
ladicte cité devers ledit empereur, les sei- 
gneurs icy après nommez, c'est assavoir le 
seigneur Jehan le Gournais qui devint mallaide 
à Lucembourg et retourna , parquoy en son 
lieu y fut renvoyé le seigneur Nicolle Roussel ; 
et le seigneur Regnault le Gournais , le josne, 
filz au devantdit seigneur François , et le 
seigneur Michiel Chaverson y furent pour leur 
fait en l'encontre dudit seigneur François. 
Et ont iceulx commis rapporté lettres que 
nostre sire l'empereur ni son conseil n'en- 
tendoient point aultrement que audit seigneur 
François et à tous aultres ne fust faicte et 
administrée bonne et briefve justice , selon 
les anciennes coustumes et usaiges de ladicte 
cité; mais neantmoins il prioit et requeroit 
que il pleust aux aultres seigneurs ou aultres 
gens de bien de se entremesler de les ac- 



corder et pacifier ensemble, laquelle chose, 
après ce que plusieurs jours furent passés, 
l'on n'y peult trouver accord : parquoy ilz 
furent tousjoucs en procès comme devant. 
Et tellement que , durant ces jours , fut dit 
et sentencié , tant des trese jurés de la cité 
comme du maistre eschevin, que, touchant 
le fait de plusieurs demandes que le devant- 
dit seigneur Nicolle Dex , chevalier, faisoit au 
devantdit seigneur François le Gournais , son 
sire , aussy chevalier, tant pour une pension 
annuelle qu'il luy demandoit, comme pour 
aultre chose , que ledit seig r François , comme 
deffendant, avoit à faire telle loy que ledit 
seigneur Nicolle luy vouldroit enjoindre ou 
qu'il la prinst de luy : pour laquelle sentence 
à eschevir, ledit seigneur François, à la re- 
queste dudit seigneur Nicolle , fut commandé 
devant Claude Houdebrant et fut contraint 
d'eschevir icelle sentence. Mais quant ce vint 
à joindre et que chescun voult faire son cas 
bon , ledit seigneur François dist qu'il estoit 
content d'en faire chairge et qu'il y eust gens 
de bien prins pour leur différend : à quoy 
ledit seigneur Nicolle respond qu'il en estoit 
content, et puis ce dit, demandait audit sei- 
gneur François quelz gens il vouloit prendre 
pour sa part, et il respond qu'il y pense- 
roit : de laquelle response ne fut pas content 
ledit seigneur Nicolle ; car il vouloit que , 
à l'heure présente, il nommaist ses gens, 
ou si non qu'il allaist avant de la sentence 
donnée des trese et du maistre eschevin. 
Touttesfois il fut accordé que chascun escrip- 
roit ce qu'il vouloit demander l'ung à l'aul- 
tre ; mais leurs escriptures furent trouvées 
si très différentes qu'il n'y avoit homme qui 
les sceust appaisanter. Parquoy le huttin fut 
esmeu plus que devant, et jurait ledit sei- 
gneur Nicolle que jamais chairge n'en feroit , 
et de fait venoit journellement requérir au 
devantdit Claude Houdebrant que la sentence 
du maistre eschevin eust son lieu et que ledit 
seigneur François fust contraint de l'eschevir, 
lequel differoit et disoit que sur les pro- 
messes qu'ilz avoient faictes ensemble d'en 
chairger gens, il n'avoit à acomplir cette 
sentence. Et de fait requist audit Claude 
d'en estre mis devant ses compaignons trese, 
et ledit seigneur Nicolle disoit qu'il n'y avoit 
à estre. Touttesfois , jay ce qu'il ne fust point 
aultrement commandé , ledit seigneur Fran- 



Digitized by 



1522. <** 



775 



cois clamait sur luy à la première entrée et 
dist qu'il avoit à aller avant de celle chairge ; 
et sur ce , ledit seigneur Nîcolle dist qu'il 
n'estoit point commandé , et neantmoins il 
rcspondit et dist qu'il ne l'avoit mie ainsy 
à faire. Parquoy fut dit des seigneurs trese 
que si ledit seigneur Nicolle vouloit faire 
serment qu'il n'eust esté content que chairge 
en fust faicte , le serment fait, ledit seigneur 
François avoit à aller avant de la sentence 
du seigneur maistre eschevin, ou si non ledit 
seigneur Nicolle avoit à aller avant de celle 
chairge. De laquelle sentence se sentant foullé, 
en ait ledit seignenr Nicolle rappelé au sei- 
gneur maistre eschevin. Et ce temps durant , 
je ne sçay à quelle occasion , le devantdit 
seigneur Nicolle obtint licence de envoyer 
gaigier ledit seigneur François , son sire. Et 
pource que Ton vouloit dire que par plusieurs 
fois il avoit eu reflusé ses gaiges , par ung jour 
de samedi, vingt quatriesme jour de may, 
forent envoiés neuf ou dix sergens, tout à 
une fois, en l'hostel dudit seigneur François, 
pour avoir et prendre tant de gaiges comme 
ilz en pourroient porter , pour la désobéis- 
sance qu'il faisoit à justice : lesquelx sergens 
sont retournés sans rien faire ; car ledit sei- 
gneur François les menaçait , comme ilz di- 
soient; parquoy ilz n'avoient osé entrer. Et 
avec ce ledit seigneur fist appeler aulcuns 
voisins pour estre tesmoings de la chose; 
devant lesquelx il fist lire sa lettre de pre- 
vilaige et fist planter et luy meisme avec sa 
femme plantairent les airmes de nostre sire 
l'empereur , peinctes en papier , en plusieurs 
lieux devant sa maison et dedans icclle: de 
quoy plusieurs gens murmuroient et en es- 
toient très esbahis. 

Pour ces choses ainsy faictes, le lundi en- 
suivant, vingt sixiesme jour de may, furent 
arrière, au nom de justice, renvoiez plusieurs 
sergens en l'hostel dudit seigneur François 
pour gaigier 5 entre lesquelx y estoit maistre 
Dédier, alors maistre sergent des trese, qui 
dist audit seigneur François qu'il ne luy des- 
pleust , s'il le gaigeoit , car il luy estoit or- 
donné sur corps et sur biens de le gaigier : et 
pour ce, dist il, vous me pouvez bien oster 
la vie , s'il vous plait ; mais du moins les 
biens demoureront à ma femme. Or estoit il 
ordonné que si ledit seigneur François ne se 
laissoit gaigier par amour, l'on y envoieroit 



les colle vriniers et soldoieurs de la ville , qui 
le gaigeroient par force , dônt il en fust venu 
du mal. Mars touttesfois il se laissait gaigier 
à celle fois et ne fist rien aux sergens , si non 
qu'alors qu'il les vist , il fist encor appeler 
sept ou huict de ses voisins et, devant iceulx , 
fist de rechief lire sa lettre de previlaige et 
de sa pension, et se disoit en celle lettre 
qu'il estoit capitaine de Brucelle pour l'em- 
pereur. Et alors ledit seigneur François print 
en tesmoings tous iceulx voisins , par instru- 
ment de notaire, et fist mettre en escript 
leurs noms et surnoms , disant qu'ilz eussent 
mémoire en temps et lieu comment, à force 
et malgré luy, l'on le gaigeoit, en luy rom- 
pant son previlaige; mais nonobstant touttes 
ces choses ne quoy qu'il sceust dire ne allé- 
guer, il fut gaigié et luy fut prins en son 
chief d'hostel ung gros tuppin de cuyvre. Et 
en le prenant , pour ce qu'il les avoient tous, 
à certain propos, pendus hault, ledit tup- 
pin cheust et eult ung pied rompu. Assés 
tost après , furent les parties commandées au 
maistre eschevin pour déterminer la plainte 
devantdicte que ledit seigneur Nicolle avoit 
faicte dessus le jugement des trese : et après ce 
que l'on eult oy les parties , il fut dit et por- 
tefué du maistre eschevin et de son conseil , 
pource que nul sergent ne tesmoignoit qu'ilz 
eussent commandé ledit seigneur Nicolle pour 
le fait de l'aussaissoire de se mettre en arbi- 
traige, et dont desbat estoit entre les parties, 
comme dit est devant , ledit seigneur Nicolle 
en avoit bien à demourer en paix , si non 
que si le devantdit seigneur François se vou- 
loit ayder de celle chairge et il y vouloit con- 
traindre ledit seigneur Nicolle , il le devoit 
faire commander, comme devant, et faire 
tesmoignier le commandement, si partie le 
requeroit. 

En celluy temps, se faisoicht encor jour- 
nellement diverses roberies , pilleries et lair- 
cins, tant des Bourguignons que des François ; 
et tellement qu'il n'y avoit homme qui seu- 
rement osaist aller ne venir par le pais , de 
peur d'estre rencontré. Et qu'il soit vray, 
avint en celle année que par ung diemanche , 
du matin , premier de jung et jour de la feste 
en Vaulx, vinrent six gairnemens, malvais 
gairsons , de la gairnison de Monfalcon , entre 
lesquelx en y avoit ung, nationé de la ville 
de Chaistel Sainct Germain, qui puis peu 

de temps après ce qu'il avoit despendu tout 
le sien et que Ton ne luy vouloit plus rien 
croire ni prcster, ni à Mels ni dehors , estoit 
allé soy tenir à celluy chaistcaul de Mon- 
falcon et estoit guide d'iceulx lairons. 

Or avint que, à ce jour de diemanche, 
iceulx six gairnemens vinrent du matin arriver 
à Gravelotte qui est de la seigneurie de mes- 
sire Nicolle de Heu, chevalier, citain de 
Mets et seigneur d'Ennerey, et là ont prins 
et à force détenu et enmené le moistrier de 
ladicte Gravelotte, nommé Jehan de Henault, 
lequel estoit réputé ung très homme de bien , 
selon sa faculté et vocation. Et avec ce ont 
encor eu prins six ou sept des meilleurs che- 
vaulx qu'il cust, avec tous les biens meubles 
et aultres baigues portatives qu'ilz ont peu 
chairger. Cela venu à congnoissance , se mu- 
tinairent par tout le païs et Se assemblairent 
aulcuns de là cntour, c'est assavoir, les deux 
filz et le gendre dudit moistrier, et avec eulx 
vint ung compaignon de Rouserieulîc , assés 
ancien , nommé Perrin Fumier, duquel ilz 
firent leur capitaine, et huict aultres compai- 
gnons de la meisme Gravelotte, gens d'aven- 
ture, lesquelx naigaires estoient venus dc- 
mourer en ce lieu, et furent douze en tout, 
lesquelx de bon couraige coururent après, 
de lieu en aultre, et tellement qu'il leur fut 
dit et enseigné le chemin par où ilz s'en 
ailloient Et pource qu'ilz estoient en aultre 
seigneurie, comme en la duché de Bar, crain- 
dant qu'ilz ne fussent arrestez et aussy crain- 
dant que si l'on sçavoit qu'ilz fussent après 
pour leur mal faire , que l'on ne leur voulcist 
enseigner, ilz prinrent l'ung d'entre eulx et 
luy ont lié les bras par le milieu , derrière le 
dos , et feindant qu'ilz fussent françois et 
que celluy fust ung prisonnier bourguignon 
qu'ilz eussent prins , demandoient aux paysans 
par où s'en ailloient leurs compaignons qui 
enmenoient l'aultre prisonnier avec les che- 
vaulx. Et par ceste manière leur fut dit et 
enseigné sans crainte nulle , et tellement les 
ont poursuis qu'ilz furent trouvés au delà de 
la rivière de Meuse , entre Verdun et Sainct 
Mihiel, en ung villaige, nommé Thilley, qui 
est distant de Mets à douze lieues. Et là 
furent trouvés les gallans qui reposoient et 
cjormoîent tout à leur ayse, pource qu'ilz 
pensoient estre bien asseurés en ce lieu ; car 
au paravant ilz avoient fort travaillé et ne 

avoient gaire dormi. Alors ont trouvé lesdits 
de Gravelotte ung homme d'icelle ville, allant 
aux champs, qui à force leur enseignait le 
lieu et au vray où ilz estoient hébergez, et 
estoit environ une heure devant le jour. Si 
vinrent lesdits de Gravelotte escouter à la 
fenestre ; et après plusieurs choses faictes et 
dictes, que je laisse, les ont tellement as- 
saillis que des six lairons en y eult quaitre de 
morts, tués en la plaice, et les deux aultres 
se saulvairent par l'huis derrière jet le gai- 
gnairent à s'enfuyr. Et entre iceulx morts , 
fut tué celluy de Chaistel, qui estoit cause 
de tous ces maulx ; car il les gui doit et 
menoit, pource qu'il congnoissoit les gens 
et le pays. Et , pour plus grant certification 
de leur fait , ilz ont ramené le prisonnier avec 
les chevaulx qu'ilz avoient enmenés ; et encor 
davantaige rapportairent les baitons d'iceulx 
lairons , picques , collevrines , hallebairdcs et 
espées, avec leurs gibecières, robbes, corroies 
et aultres baigues ; et en grant honneur sont 
retournés arrière et leur fut donné du seig r 
Nicolle de Heu , leur maistre et seigneur, une 
douzaine de florins de Mets. 

La première semaigne de jung , vinrent en 
Mets plusieurs notables chevaliers et escuiers, 
lesquelx estoient prins et avoient la chairge 
de appaisanter le seig r François le Gournais , 
chevalier, avec ses enffans , non pas avec le 
seigneur Nicolle Dcx , qui estoit une querelle 
et ung procès à part, Et tout premièrement 
pour ce fait estoient venus messire Philippe 
de Noeroy, messire Anthoine de Port sur 
Saille , son frère , maistre Nicolle de Naive , 
conseiller de l'empereur, lequel estoit l'ung 
de ses principaulx gouverneurs et recepveurs 
en la duché de Lucembourg ; et avec luy 
vint le greffier de ladicte Lucembourg et 
plusieurs aultres , ausquelx la cité fist aulcun 
présent. Et tellement que les devantdits sei- 
gneurs, avec monseig 1, Andricu de Rineck, 
chevalier, et le seigneur Jehan le Gournais, 
l'eschevin, et avec plusieurs coustumiers et 
gens entendus de la cité, par plusieurs jour- 
nées, se entremirent de appaisanter le discord 
devantdit qui estoit entre ledit honorable che- 
valier, messire François le Gournais, d'une 
part, et les seigneurs Thiebault, seigneur 
Regnault et leurs consors, enffans dudit sei- 
gneur François, d'aultre part. En telle ma- 
nière que , après plusieurs journées pour ce 

fait tenues , fut l'apointement fait entre les 
parties , lequel fut tel que de tous les biens , 
cens et herîtaiges , haulteurs et seigneuries , 
rentes et revenues, terres de fied, tresfons 
et gaigieres qui leur estoient venus et es- 
chens de part dame Perrette, leur mere, et 
anltres leurs ancestres et que ledit seigneur 
François tenoit à force et possedoit contre 
leur voulunté, tant de la maison où luy 
meisme demouroit , comme aultrement , dc- 
Toit ledit seigneur François lever la main de 
la milte de tout ce devantdit , et en dévoient 
lesdits enflans dès tantost estre saisans et 
tenaos et en faire partaige entre eulx. Et 
ledit seigneur François , par cestuy présent 



accord, devoit tenir l'aultre mitte , sa vie 
dorant ; et , après son deces , devoit encor 
celle mitte retourner ausdits ses premiers 
enflans qu'il avoit eus de ladicte dame Per- 
rette , pour en faire leur proffit , comme de- 
vant, sans que leur aultre frère et sueur, qui 
estoient puis venus d'aultre mere , y prennent 
rien ne ny doîent avoir part ni pairson, 
comme ledit seigneur François le vouloit et 
s'y estoit accordé. Et parmi ce encor que 
ledit seigneur François doit dès maintenant 
demourer quicte et en paix de touttes les 
levées, tant de bled , de vin , comme d'argent 
qu'il avoit fait du passé dessus lesdits herî- 
taiges , ceus et revenues , comme lesdits ses 
enflans demandoient en leur clamouse : et 
paireillement lesdits ses enffans demouroient 
quictes et en paix des demandes que ledit 
seigneur François leur faisoit touchant de la 
réfection qu'il disoit avoir nécessairement 
faicte en ladicte maison et aultre part. Et 
ainsy fut cest accord fait et cranté ; mais 
celluy du seig r Nicolle Dex demourait encor 
en surseance. 

Pour ce que en l'an mil v c et xxj et à 
Tacomencement de ceste présente année, les 
Turcs in fi délies et ennemis de nostre saincte 
foi catholicque , firent et font encor de pré- 
sent , tous les jours , grandes persécutions et 
de grandes destructions dessus les crestiens , 
ès parties de Honguerie et Prusse et là autour 
en diverses parties et royaulmes , et n'y povoit 
on mettre remède , car ilz estoient bien ad- 
vertis et dénuement informés que les crestieus 
estoient si troublés et animés par guerre, 
les ungs contre les aultres, à l'occasion de 
quoy ilz estoient si très empeschiez que faci- 

lement et à leur aise ilz povoient venir à 
grant puissance bien avant vers celle partie 
comme ilz firent 5 car , avec 

grant puissance, sont descendus audit pais de 
Honguerie et y ont fait du mal irrécupérable 
et sans nombre, en destruisant églises, villes 
et cités et en tuant le peuple, en viollant et 
forçant josnes femmes et vierges sacrées, et 
en commettant d'aultres malz ung million. 
Et entre les aultres villes et cités , fut par 
eulx prinse et misérablement destruicte la 
cité de Criste de Wissembourg , qui est à dire 
Blanc chaisteaul la erestienne, en laquelle ces 
chiens inhumains et maitins ont heu commis 
tous les maulx icy devantdits et davantaige ; 
car, après ce qu'ilz eulrent fait du peuple 
tout à leurs volentés, ilz ont destruict les 
églises et en ont fait des estaubles aux che- 
vaulx : puis ont prins les imaiges, crucefix 
et choses sacrées, et, en despit de Jhcsu- 
crist, ilz les ont traîné, prophané et ont fait 
leur dérision et mocquerie : parquoy, pour 
ces choses et plusieurs aultres , seig r Adrien , 
esleu pape de Rome , et Chairles v e , roy en 
Espaigne et alors esleu empereur, par bon 
conseil et advis et pour appaisanter l'ire de 
Dieu, firent ordonner une générale procession 
par tous les pays de l'empire. Et tellement 
que, en celle année, au mois de may, en- 
voiait ses lettres et mandement par touttes 
les cités du sainct Empire , dattées du vingt 
huictiesme jour de mars , auquel estoit con- 
tenu le jour et l'heure qu'ilz vouloient que 
celle procession fust faicte ; et avec ce prioieut 
et faisoient admonester le peuple que chascun 
et chascune voulcissent préparer leurs cons- 
ciences et se mettre en bon estât , affin que 
le doulx Jhesus prinst leurs prières en gré 
et voulcist exaulcer leur requeste. Et alors , 
après ce que messeigneurs du conseil de la 
cité de Mets eulrent receu celluy mande- 
ment, le diemanche, premier jour de jung, 
le firent annoncer par touttes les paroisches 
d'icelle cité, pour le mercredi, onziesme jour 
de jung, jour de la sainct Barnabé et der- 
nière feste de penthecouste , laquelle proces- 
sion, de l'ordonnance de nostre sainct pere le 
pape et du devantdit empereur, fut ordonné 
de la faire à ce jour, pour plusieurs raisons : 
et davantaige fut commandé, au nom de 
messeigneurs du conseil de la cité de Mets , 
que, à celluy jour, il y eust de chascun 

mcsnaige ung chief d'hostel, sur dix solz 
d'amende. Item, fut eocor commande, sur 
ladictc amende, que Ton y allaist en grant 
révérence et dévotion, sans cacquetcr ne 
langaigier, et que chascun se tinst en belle 
ordonnance , c'est assavoir , que nulle femme 
ne fille, tant fust grant dame, ne se avan- 
çaist de maircher avant que les hommes ne 
de se mettre entre deux. Et fut encor an- 
noncé que à celle honnorable procession y 
seroit porté le vray corps de Jhesuscrist, 
comme le jour de la feste Dieu : parquoy 
Ton faisoit prier et admonester à tout dévot 
crestien et cresticnne et à tous ceulx qui 
auroient puissance, qu'ilz voulcissent faire 
l'honneur au benoy sacrement de torches, 
de pillés de cire ou de cierges, ou aultrc 
luminaire , chascun selon sa puissance et dé- 
votion* Item , fut encor commandé que Ton 
preparaist les rues, chascun endroit soy, par 
où passoroit celle honnorable processiou. Et 
ainsy en fut faict au mieulx et au plus ri- 
chement que jamais je vis, tant de riches 
draps, d'imaiges, comme de mays et de ta- 
pisseries : et faisoit chascun du mieulx qu'il 
sçavoit et de grant couraige ; car celle pro- 
cession fut encor de rechief annoncée , le jour 
de la peuthecouste , par touttes les paroisches 
de la cité. Item, fut encor ordonné à tous 
les collèges, c'est assavoir, Sainct Salveur, 
Sainct Thiebault et tous les abbés et moines 
de Sainct Benoit , à tous mendians et meis- 
mement les frères de l'Observance, à tous 
l$s curés, tant de Mets comme des bourgs, 
et à tous aultres religieulx , saulf et réservé 
les Celestins, que ung chascun endroit soy, 
en son église, feissent chanter ou chantais- 
sent une messe du sainct Esperit,*du matin, 
premier que partir ; et que, après celle haulte 
messe en grant dévotion chantée et célébrée , 
chascune desdictes religions , chai no in es et 
moines, se trou v aident tous, reveremment 
revestus de leurs chappes , avec croix et caue 
bénite, et avec leur luminaire, fiertés et 
relicques, eu la grant église, environ les sept 
heures du matin : et paireiliement tous les 
curés et chappellains , accompaignés de leurs 
paro ischions et paroischiennes , avec cierges 
et luminaire, comme dit est devant. Item, 
pource que les frères Celestins ne les dames 
de S le Glossine, S te Marie, ne S 1 Pierre n'y 
venoient pas , il leur fut ordonné de faire et 



préparer, chascun endroit soy, ung biaul 
tabernaicle et ung riche autel , c'est assavoir, 
les. Celestins , au Cerisier ; les dames de S u 
Glossine, au dedans de la porte Champe- 
noise, et aussy chascune des aultres endroit 
son église. 

Et le jour venu et à l'heure dicte et ordon- 
née, se trouvait toutte celle congrégation 
à la grant église , c'est assavoir , tous iceulx 
collèges, religieulx de l'ordre Sainct Benoist, 
avec ceulx de Sainct Martin devant Mets , 
les mendians, ceulx de S 1 Eloy 'devant Mets, 
avec la vraye croix , la Trinité et tous curés , 
chappellains et aultres, lesquelx estoient 
tous moult richement revestus de chappes, 
de tunicques et aultres riches et sumptueulx 
habits ecclesiasticques , et n'y avoit celluy qui 
n'eust et portaist aulcun relicquaire ou aulcira 
cierge allumé en la main. Et tellement que 
ce fut unç chose merveilleuse, quant tous 
furent venus ensemble, de veoir une telle 
multitude de prestres et une si grant richesse, 
ne jamais la paireille n'avoit esté veue ne 
faicte en Mets ; car tous relicquaires et aultres 
dignes et precieulx juaulx , avec les fiertés , 
furent, à ceste heure, tous monstres ensemble, 
et se pensoient les aulcuns que en dix cités 
n'en y eust pas autant. Avec ce y avoit si très 
tant de peuple , femmes et hommes , tant de 
ceulx de la cité, comme de dehors, qui 
estoient venus pour veoir la triumphe, que 
c'estoit chose merveilleuse ; et tellement es- 
toient les gens pressés que l'on ne se pou voit 
tourner ne remuer en la grant église. Et y 
avoit aulcuns seigneurs et membres de jus- 
tice à ce ordonnés et commis, qui prenoîent 
une merveilleuse peine de mettre chascun 
en bon ordre , premier que on sortist d'icelle 
église ; car alors y avoit si très grant foule , 
comme dit est, qu'ilz avoient grant peine 
d'en venir à bout. Et avec ce y avoit si très 
tant de luminaire, tant en torches et en 
pillés de cire comme en cierges , qui estoient 
bien parés et acoustrés des armes ou devises 
de ceulx à qui ilz estoient, qu'il sembloit 
que tout fust en feu et en flammes : puis les 
grosses cloches sonnoient, les orgues juoient 
et les prestres chantoient et menoient ung 
si grant bruit qu'il sembloit que le ciel et 
la terre trembla issent. Et n'y avoit alors si 
dur cueur qui de pitié ne se sceust tenir de 
pleurer. 

De ^ordonnance de celle procession, et la 
manière comment elle fut conduicte. 

Premier debvés sçavoir que, le jour devant, 
se firent de grandes préparations pour l'hon- 
neur de Dieu et pour plus décorer celle no- 
ble procession ; entre lesquelles , les seigneurs 
et recteurs du bien publicque et du conseil 
de la cité firent faire par les commis à ce 
ordonnés ung biaul tabernaicle de marien au 
Champ à panne, sur le hault tout devant 
et en l'endroit de la tour Commoufle : lequel 
tabernaicle fut bien paré et richement acoustré 
de mays et de riches tapisseries ; et y fut fait 
ung bel aul tel, avec imaiges et crucetix, pour 
reposer le vray corps de Jhesucrist. Or vous 
veuil donner à entendre quel temps il fist la 
nuit. Il se embrouilla tellement de pluye , de 
vent et de tonnoire, qu'il sembloit que tout 
deust fondre , et sembloit que tous les dyables 
lussent en Pair, sortis d'enfer pour détourner 
que celle procession ne se fist; et tellement 
que celluy vent, qui vint soubdain et impé- 
tueusement , fist plusieurs dopmaiges par la 
cité, entre lesquels il abatit celluy tabernaicle 
et desrompit la tapisserie et ruait tout és 
fouçsés de la ville, et furent ceulx qui les 
gairdoient en telle crainte qu'Uz ne pensoient 
jamais mieulx mourir. Touttesfois , la graice 
à Dieu, le temps se reflist et fut très bien 
disposé du matin, tellement que tout chascun 
en estoit resjoy ; car il sembloit que jamais 
n'eust pieu : parquoy fut racoustré celluy 
aul tel mieulx et plus richement que devant. 
Et, le jour venu, la pluspart du peuple fut 
confès et repentant de leurs peschez, et se 
trouvait chascun à l'heure dicte au grant mous- 
tier. Et alors, après que toutes choses furent 
mises en bon ordre, se partirent tout pre- 
mièrement hors icelle église cinquante josnes 
clercs ou mairliers , tous revestus ou la plus 
part de chappes , d'aubes ou d'aultres habits 
d'église, tenant bonne ordre, deux à deux, 
et portant chascun une torche ou ung pillé 
de cire, bien fait et richement paré et ac- 
coustré de fleurs et aultres jollivetés 5 entre 
lesquelx il en y avoit six qui mairchôient 
tout devant, qui estoient armés des armes 
l'empereur, dont il en y avoit deux , blanc 
et noir, et les aultres quaitre estoient peincts 
jaune et blanc. Puis , après iceulx , mair- 
chôient et furent mis en telle et semblable 

ordonnance trente huict aultr'es josnes clercs > 
tous revestus de tunicques et d'aubes , qui 
portoient chascun une croix avec le gonfanon, 
desquelles la pluspart estoient d'argent. Item, 
apves , mairchôient innumerable mujtitude de 
josnes clercs d'escolle et aultres , tous vestus 
de surpellis ; et après celle multitude d'enf- 
fans, furent mis et mairchôient les moines 
de Sainct Eloy devant Mets, avec le precieulx 
et digne juaul de la vraye croix ; et avec 
eulx estoient et furent acompaignés de tous 
les frères de la Trinité, et en belle ordon- 
nance estoient revestus de leurs chappes , 
9 portant relicquaires et cierges en leurs mains. 
Item , après , mairchôient tous les mendians : 
et premier les frères de l'Observance Sainct 
François , scitués en Grant Meis , en nombre 
de quarante cincj ; puis après , estoient les 
frères Cordelliers, et après iceulx, les Jai- 
coppins, environ en nombre de quarante 
sept frères : item , les Carmes alloient aprd? , 
et les derniers estoient les Àugûstins. Les- 
quelx ordres et religieulx , tous ensemble, 
faisoit moult biaul veoir et tenoient ung 
grant trayn 5 car devant chascun desdits or- 
dres mendians y estoit portée une croix d'ar- 
gent et deux pillés de cire, et estoient tous 
iceulx religieulx revestus moult richement , 
avec chappes et tunicques, portant cierges 
de cire ou relicquaires en leurs mains. Item , 
après iceulx, venoient les* noirs moines de 
l'ordre Sainct Benoist : et tout premier mair-« 
choient ceulx de Sainct Clément , premier 
apostolle et evesque de la cité, acoustrés et 
revestus de riches chappes et tunicques , 
avec leur fierté , acompaignés de deux ricflss 
croix et de deux pillés de cire , avec en- 
censiers d'argent. Et après iceulx , l'on fist 
maircher la fierté du glorieulx martir, ami 
de Dieu , sainct Sebaistien , avec aulcuns des 
paroischiens , acompaignés de deux pillés de 
cire et de deux croix : puis après, estoit 
porté le chief de sainct Biaise , de s 1 Hillaire 
du pont Remont, avec aulcuns des parois- 
chiens, acompaignés de deux pillés- de cire 
et de deux croix d'argent : puis après , mair- 
chôient ceulx qui portoient la fierté sainct 
Simphorien, avec tous les religieulx d'icelle 
abbaye , 'honnestement revestus en chappes 
et en tunicques, portant cierges de cirt, lu- 
minaire ou aultres relicques en leurs mains , 
acompaignés de deux croix d'argent et de 

quaitre pillés de cire. Item, après, venoit 
la fierté de s 1 Arnoult avec tous les religieulx 
dudtt lieu , tout en telle et semblable ordon- 
nance que Sainct Simphorien : puis après, 
maircboiçnt ceulx de S 1 Vincent avec l#ur 
fierté , tout en tel ordre que les aultres , et 
tout ainsi revestus, avec croix d'argent, pillés 
de cire, cierges, relicquaires et encensicrs 
d'argent : et estoient iceulx noirs moines en- 
viron cent et dix, allant tous, deux à deux 
et en belle ordonnance. Puis après, mair- 
choicnt six bommes, portant chascun ung 
gros cierge bénit de aulcune paroische : et 
après les six bommes, fut porté le cbief du 
glorieulx martir s 1 Livier, enffant de Mets et 
extraict de noble lignée, avec la grosse fierté 
d'argent , acompaignéc de deux croix et deux 
pillés de cire, avec aulcuns paroischiens, por- 
tant cierges ou aultre luminaire en leurs 
mains. Puis en après, venoient tous les pres- 
tes de l'hospital S* Nicollas au Neufbourg, 
avec leurs gros relicquaires, acompaignés de 
deux croix d'argent et de deux gros pillés 
de cire. Item , aprea v alloient dix buict gair- 
spns , tous revestus de tunicques , chascun 
portant ung pillé de cire en la main, bien 
acoustrés et somptueusement mis à point de 
fleurs, de romarin et violettes. Apres, mair- 
cboient tous les prestres des paroiscbes et 
des messes Nostre Dame qui journellement 
se chantent en la cité, tous revestus, comme 
•dit est dessus, avec relicquaires et juaulx 
d'or et d'argent, et avec cierges en leurs 
mains. Et tout premier mairchoient ceulx 
de la paroische S 1 Eukaire, avec six pillés 
di) cire : item, ceulx de S 1 Victor venoient 
après, eu tout tel ordre, lorsque ilz n'a voient 
point de pillés. Puis après , mairchoient ceulx 
de S 1 Supplice avec huict gros pillés de cire, 
armoiés des armes de l'empereur d'ung costé 
et de la cité de l'aullre , et estoient yceiles 
torches et pillés peinctes moult gentillement 
et de diverses couleurs. Apres , alloient ceulx 
de S* Mamiri , avec six pillés de cire , en tel 
ordre, avec les chappellains, comme dessus. 
Item, ceulx de Saincte Segoullene alloient 
après, avec deux pillés, comme dessus: puis 
après, alloit S 1 Fairyolle et après, S 1 Martin. 
Item , après , alloient ceulx de Sainct- Jaicques 
avec Neuf chappellains et huict pillés de cire ; 
après , Sainct Gigoulf , acompaignés de deux 
pillés ; puis , alloit S' Marcel , acompaignés de 

six pillés; ceulx de S 1 Gergonne mairchoient 
après, sans pillés 5 item, après*, mairchoient 
ceulx de Sainct Vito , acompaignés de quaitre 
pillés. Et après ceulx icy, mairchoient ceulx 
de Sainct Jehan , de S* Medaird et de Sainct 
Georges, chascun acompaignés de deux pillés: 
puis, après, pour la dernière des paroischesj 
mairchoient ceulx de Saincte Croix qui est 
envaissellée en or et en argent, grosse, haulte 
et pesante 5 et estoit celluy curé bien ricbe- 
ment revestu en riche chappe, et bien re- 
veremment et honorablement la portait- car 
il est homme grant et puissant et grant clerc, 
et luy séoit très bien à la porter. Apres 
estoient portés deux .biaulx pillés de cire ] 
c'est assavoir, deux gros tourtis de diverses 
couleurs de cire, lesquelx estoient mis et 
assis sur deux biaulx jolis baitons, ouvrés 
de menuserie ; et estoient ceulx icy apparte- 
nant aux chairpentiers et . menusiers de la 
confrérie Sainct Joseph. Item, après, venoient 
environ cinquante petits clercs avec surpellis 
vestus ; puis après, estoient encor portés deux 
gros cierges benitz, par deux compaignons, 
revestus en tunicque. Item, après ceulx icy, 
alloient deux biaulx josnes gairsons, vestus 
de surpellis, et estoient acoustrés comme 
anges, avec leur face peincte vermeille, et 
grosse feiucte perrucque en la teste : et au lieu 
des ailes d'anges, ilz avoient chascun deux 
grandes ailes d'aigle et d'ung propre aigle 
comme s'ilz voulussent voler. Et portoient 
iceulx deux josnes gairsons deux merveil- 
leusement biaulx pillés , avec tourtis de di- 
verses couleurs de cire, haults et eslevez 
plus que tous les aultres, et moult richement 
peincts et acoustrés , avec les armes de l'em- 
pereur, pendant tout autour, en belles tair- 
gettes de blanc fer : et estoient iceulx pillés 
et appartenoient aux peinctres et aux vèrniers 
de la grant église. Puis après, estoient por- 
tées deux riches croix par deux chainoines, 
richement vestus, avec deux gonfanons de 
mesme , appartenant à la grant église 5 après 
lesquelles mairchoient tous les chappellains 
des trois collèges, c'est assavoir, la grande 
église, S 1 Saulveur et Sainct Thiebault, tous 
revestus en chappe ou en tunicque, les ungs 
portant livres et chanterie, les aultres aulcunes 
relicques , et les aultres portoient cierges de 
cire et luminaire. Item, après, mairchoient 
en belle ordonnance tous les chainoines des- 

dits trois collèges et aultres : et premier, ceulx 
de Sainct Thiebault ; après , alloient ceulx 
de Sainct Saulveur, et puis , tout au dernier, 
ceulx de la grande église , tous moult riche- 
ment revestus et chascun ung gros cierge en 
la main , le moindre d'une livre ; aulcuns 
estoient de deux livres ou de trois : entre 
lesquelx en estoient aulcuns qui portoient 
de moult riches et somptueulx relicquaires 
et dignes juaulx. Puis après , estoient portés 
douze pillés de cire par douze enflans, re- 
vestus de surpellis , qui estoient la mitte de 
vingt quatre pillés que la cité avoit fait faire, 
armoiez des armes de ladicte cité, avec chas- 
cun ung escu pendant de blanc fer, peinct 
blanc et noir, qui estoit une belle chose à 
veoir. Item, après lesdits pillés, mairchoient 
trois chainoines de la grande église, moult 
richement vestus de tunicque, lesquelx por- 
toient les trois grosses croix d'or d'ycelle 
église , qui sont touttes aornées et gairnies 
de riches pierreries, et sont tant riches que 
à peine les sçairoit on estimer. Apres icelles 
croix, mairchoient deux des plus grans en 
dignité d'icelle église , lesquelx estoient ves- 
tus de moult riches chappes de fin brocaird , 
battues en fin or, qui portoient le chief du 
glorieulx ami de Dieu, monseigneur sainct 
Estienne, prothomartir, patron, protecteur 
et conservateur de la noble cité de Mets. 
Puis après, mairchoient encore quaitre des 
principaulx chainoines de la grande église, 
moult richement vestus et acoustrés de ri- 
ches chappes de drap d'or, après lesquelx 
alloient encor quaitre des .plus grans en di- 
gnité , vestus de riches tunicques d'or : entre 
lesquelx estoit le grant doien et le viez scee- 
leur, revestus des plus riches tunicques, dont 
Fung portôit la vraie croix de la grant église, 
qui est ung moult digne juaul et moult ri- 
chement aorné d'or et de pierres précieuses , 
et Taultre portoit le bras sainct Estienne , 
qui pareillement est moult richement en- 
chaircellé: et des deux aultres, l'ung portoit 
une riche imaige d'argent doré d'or de sainct 
Estienne, et l'aultre une aultre imaige de 
sainct Paul. Item, après iceulx, mairchoit 
le chantre de la grant egli§e, moult riche- 
ment vestu et acoustré , qui portoit le digne 
bourdon auquel est partie du bourdon çainct 
Pierre, l'apostre, duquel sainct Materne fut 
ressuscité. Et d'une partie et d'aultre estoient 

maislre Andrieu, filz au président de Loraine, 
et escollaitre de Mets , lequel portoit l'imaige 
de Chairlemaigne, tout à cheval ; et Morialis , 
chancellier d'icelle église , portoit le chief 
de sainct Gergonne, et estoient tous deux 
moult richement vestus; après lesquelx, maii> 
choient encor douze enflans, vestus de surpel- 
lis, qui portoient les aultres douze pillés de 
cire , armoiez des armes de la cité. Puis après, 
mairchoient deux aultres chainoines , l'ung à 
dextre, l'aultre à senestre, avec riches en- 
censiers d'argent, et tous deux vestus de 
riches chappes de drap damas rouge. Item , 
après , venoient encor deux chainoines , l'ung 
habillé en diacre et l'aultre en soudiacre, 
lequel soudiacre portoit la crosse devant le 
sufiragant de Mets : et après* tous cçulx icy 
devant nommés, veuoit et marchoit le de- 
vantdit sufiragant , comme représentant et 
lieutenant en ceste affaire dé révérend pere 
en Dieu , Jehan de Loraine, cardinal du sainct 
siège apostolicque et evesque de Mets, le- 
quel seigneur sufiragant estoit moult riche- 
ment acoustré, avec la mittre en la teste et 
les groz anneaulx aux doigts ; et moult re- 
veremment portoit en ung moult riche vais- 
siaul le vray corps precieulx de Jhesucrist, 
dessoubz ung riche ciel, lequel portoient 
quaitre des principaulx seigneurs de la cité , 
par reposées , et estoient iceulx seigneurs 
moult honnestement vestus et acoustrés. Item, 
d'une part et d'aultre dudit sufiragant , es- 
toient encor deux honorables personnaiges , 
c'est assavoir, le cerchier, habillé en diacre, 
et l'archiprestre de Mets avec son bourdon , 
habillé en chappe. Puis, derrière ledit suf- 
iragant et entre les deux derniers d'iceulx 
seigneurs qui portoient le ciel , estoit et mair- 
choit son chappellain, habillé et vestu en 
chappe. 

Vous devés sçavoir que iceulx prestres fu- 
rent par moy comptés et estimés en nombre 
de cinq cent et 'six, tant religieulx comme 
aultres , lesquelx , comme avés ouy, estoient 
totis moult richement vestus de chappes et 
de tunicques ; et valoient les juaulx qu'ilz 
portoient ,' une richesse inestimable ; car il 
n'est à croire la grant richesse qui alors fut 
mise aux champs , tant esdits juaulx comme 
en habits : et les faisoit moult biaul veoir 
maircher en belle ordre , deux à deux , Tung 
après l'aultre, chantant hymnes et cantic- 

ques. Et tellement que, avant que ledit suf- 
fragant fust sorti hors de la grande église, 
les premiers estoient desjay au dehors de la 
porte Sainct Thiebault. 

Apres que toutte celle multitude fut passée 
en la manière que avés ouy, mairchoit le 
temporel. Et tout premièrement, derrière 
le chappellain du suffragant, mairchoit sei- 
gneur Claude Baudoiche, alors maistre jes- 
chevin de la noble cité de Mets, auprès 
duquel estoient tous les aultres seigneurs et 
gens de lignaige , .en moult belle ordonnance: 
puis après iceulx, mairchoient les comtes, 
qui est l'ancienne justice , avec leurs chap- 
perons. Item , après les comtes , estoit portée 
Timaige de sainct Jaicque, haùlt eslevé sur 
ung biaul tabernaicle de bois, bien fait et 
peint de diverses coulleurs , et .d'une part et 
d'aultre , quaitre pillés ardens : puis ung peu 
plus derrière , alloient encor deux pillés , les- 
quelx six pillés estoient moult joliettement 
accoustrés de fleurs et aultres joliivetés ; et 
tout joindant iceulx, mairchoient ung grant 
nombre de confrères d'icelle confrairie sainct 
Jaicque, de laquelle nul ne peult estre, s'il 
n'ait fait le sainct voyaigc de Sainct Jaicque 
de Compostelle en Gallice. Et mairchoient 
iceulx confrères en moult belle ordonnance, 
deux à deux, tenant chascun ung cierge 
de cire -allumé , en leur main ; et tout au 
dernier, y estoit et mairchoit Fung d'ieeulx 
confrères , nommé Aillixandre , le bonnetier, 
qui alors estoit viez et mairlier de la chap- 
pelle de la cité, Celluy Aillixandre estoit 
acoustré et habillé en hermite, avec ung 
grant mantiaul d'ung gros gris , qui luy tray- 
noit derrière, et le chapperon de meisme 
avec la coucqueluche , derrière pendant, à 
laquelle pendoit une cuillère de bois avec 
plusieurs cocquilles : et ne vistes jamais pap- 
pellairt ne hermile mieulx aooustré que luy , 
et eult celluy plus de regairt que tout le 
reste , et fut dit qu'il vouloit mourir et estre 
enterré en celluy habit. Item, tout joindant 
les pellerins, venoient, deux à deux, tes 
confrères de Sainct Georges et ceulx de 
Sainct Privé , lcsquelx pareillement portoient 
chascun ung cierge allumé en la main. Puis 
après , mairchoient tout le peuple , c'est as- 
savoir , tous les hommes en moult belle or- 
donnance, dix ou douze de front, et tenoient 
moult bel ordre sans se pousser ne cacquetter, 

et en y avoit la pluspart qui tenoient cier- 
ges allumés en leurs mains et estoient, ce 
sembloit, en moult grant multitude et en 
moult grant dévotion. Puis après, venoient 
les dames avec gros luminaire et en toutte 
paireille ordonnance que les seigneurs ; après 
lesquelles, venoit innumerable multitude de 
femmes et de filles avec cierges et chandoilles 
de cire ou de bougie en leurs mains ; car 
bien peu y en avoit qui n'eussent aulcun 
luminaire, et mairchoient toutte celle mul- 
titude de femmes en belle ordonnance , com- 
me les hommes. 

Or debvés sçavoir que alors estoient les 
rues par où celle notable procession devoit 
passer, moult bien et richement acoustrées 
et parées : et n'y avoit celluy ou celle- qui 
n'eust fait tout debvoir, comme dit est de- 
vant. Et pour vous desclairer quel tour fut 
fait, tant en allant comme en venant, tout 
premièrement , au partir de la grant église, 
fut prins le chemin tout droit en descen- 
dant à Favallée de Fournerue, là où furent 
veues moult de riches et belles besoingnes, 
tant en imaigeries , en riches peinctures , 
comme en aultres choses. Et puis de là on 
vint à passer parmi la plaice qu'on dît en 
Chainge, au bout de laquelle l'on avoit 
apresté ung moult biaul et somptueulx autel 
et très richement acoustré d'imaigéries , de 
riches tappisseries et aultres choses, pour 
reposer Corpus Domini : et y avoit orgues 
et chantres que biaul faisoit ouyr. Au des- 
partir de ce lieu , l'on print le chemin tout 
droit par devant le grant hospital Sainct 
Nicollas du Neufbourg, auprès duquel, en 
une plaice qu'on dit au Cerisier, vinrent, 
en moult grant révérence et en moult bel 
ordre, au devant de celle noble congréga- 
tion les frères Celestins , au nombre de vingt 
cinq, tous revestus de riches chappes et 
moult noblement acoustrés, et portoient de 
moult riches relicques et precieulx juaulx ; 
et en tenant bel ordre , avec cierges en leurs 
mains, et avec croix, yaue benicte et en- 
censîers d'airgent, avec grant révérence et 
dévotion , en chantant hymnes et cantîcques , 
se vinrent à prosterner à deux genoulx de- 
vant celle notable procession , pour faire ré- 
vérence et honneur aux précieuses et dignes 
relicques qui y estoient portées et prin- 
cipalement au vray corps de Jhesucrist que 

le révérend pere, le suflragant, portoit. 
Item, après tout passé, s'en retournairent 
les frères en leur convent , et vint celle noble 
compaignie à passer parmi la porte Sainct 
Thiebault, laquelle estoit moult bien parée 
et richement acoustrée de riches tapisseries ; 
et avec ce , en la chambre des gairdiens , Ton 
y juoit des orgues que moult biaul faisoit 
ouyr ; et au dehors de la porte estoient grant 
nombre de collevriniers de la ville, lesquclx 
estoient moult bien armés et acoustrés, et 
les faisoit très biaul veoir. Puis Ton tirait 
oultre en Champ à panne, et tellement que 
les premiers de celle congrégation firent 
ung circuit et vinrent à prendre leur tour 
par devant le jairdin le seigneur Jehan le 
Gournais, en tirant droit au quairt qui fait 
le bout de celle plaice , là où est le chemin 
qui vait à Sainct Clément , puis en retournant 
par devant le jairdin aux Roses et en retirant 
devers la porte qui alors estoit close. Et 
tellement que celle congrégation de prestres 
et religieulx, avec ceulx qui portoient les 
croix, les cierges benitz et les pillés, fai- 
soient ung cercle tout en l'entour d'icelle 
plaice , et se tinrent illec à pied ferme , 
en attendant les chainoines, et les faisoit 
moult biaul veoir. Lesquelx chainoines , avec 
le suflragant estant dessoubz le ciel , prinrent 
leur chemin depuis la faulce porte Sainct 
Thiebault, droit à celluy noble tabernaicle 
que l'on avoit préparé et richement acoustré 
dessus le hault, devant la tour Commoufle, 
et tous les seigneurs , les trese et gens de 
lignaige après. Et là, en ce lieu, fut par 
ledit suflragant le vray corps de Dieu mis 
et moult reveremment posé dessus le riche 
autel à ce préparé et fait ; et là fut chanté 
à "chantre et à deschantre plusieurs belles 
hymnes et canticques à l'honneur de Dieu 
et de toutte la court céleste, que très biaul 
faisoit ouyr, et y fut on assés longuement 
que nul ne se bougeoit de sa plaice , jusques 
à ce que tout le peuple, femmes et hom- 
mes, furent venus. Et alors, en grant dé- 
votion et tout le monde à deux genoulx, 
fut chantée celle hymne Verbum supernum ; 
O salut arts hostia, etc. Et quant tout fut 
fait, se partit celle belle compaignie, tenant 
tel ordre comme ilz estoient venus; Et fut la 
porte ouverte par laquelle ilz ont entré 5 mais 
avant que tout fust dedans, il y eult une 

demi heure passée; et, comme à la porte 
Sainct Thiebault, estoient les collevriniers 
de la ville à icelle porte, moult bien en 
point et à grant nombre, qui gairdoient 
l'entrée. 

Du dedans de la cité , devant le crucefix, 
c'est assavoir, du costé devers S* Glossine, 
les dames d'icelle abbaye avoient fait faire 
ung biaul et riche tabernaicle , couvert et 
fait tout à l'entour de riches tapisseries des- 
sus et' dessoubz , et tenoit le large de toute 
la rue qui vait en leur maison. Dedans 
lequel tabernaicle y avoit ung riche autel, 
tant bien fait et tant triumphamment paré 
et acoustré de plusieurs manières de riches 
imaiges d'or et d'airgent, avec dignes et 
précieuses relicques , qu'il n'estoit possible 
de mieulx/Et, avec ce, estoit ce lieu paré 
de diverses nobles peinctures , de fleurs , de 
mays et d'aultre verdure, et le faisoit moult 
biaul veoir. En l'entrée d'ioelluy tabernaicle, 
quant la procession passoit, estoient touttes 
les dames de celle religion sur biaulx tapis 
prosternées en terre, à deux genoulx, les 
mains joinctes, en resgairdant devers le 
ciel : et , en chantant dévotes hymnes et 
canticques, se tinrent tousjours ainsy à ge- 
noulx, jusques à tant que toutte la proces- 
sion fut passée , qui estoit une belle chose à 
veoir Et n'y avoit homme , les voiant en cest 
estât, à qui le cueur n'apitoiast et ne se 
esmeust à dévotion , et à qui les larmes n'en 
venissent aux yeulx. Item , la gaillerie de la 
maison joindant estoit bien richement parée 
et acoustrée de riches tapisseries et de mays 
avec imaiges et peinctures ; dedans laquelle 
y avoit ung organiste qui moult doulcement 
et mélodieusement juoit. 

Paireillement Pautel des- Lorams qui est 
en l'entrée d'icelle porte , du dedans de la 
ville, là où est le crucefix, celluy estoit 
moult noblement paré et acoustré , comme 
d'imaiges et d'aultres choses servant à ce. 
Aussi estoit toutte la rue dès l'ung des bouts 
jusques à l'aultre , tout ainsi et encor mieulx 
que si ce fust esté te jour de la feste Dieu. 
Et quant .ee vint que les chainoines avec 
le suffragant vinrent en ce lieu, ilz firent 
une petite station devant celluy autel et 
devant l'imaige du crucefix , en chantant à 
haulte voix, à chantre et à deschantre, 
O Crux, etc. Puis se sont partis du lieu, 

tenant tousjours bon ordre, en passant par 
devant Saincte Marie , auprès de S 1 Jehan au 
Neuimoustier , auquel lieu les dames d'icel- 
le église Saincte Marie avoient fait et pré- 
paré ung riche autel et triumphant, là où 
elles estoient à deux genoulx, en chan- 
tant hymnes et canticques , comme avoient 
fait celles de Saincte Glossine. Puis hit passé 
oultre jusques autour Sainct Vite, en l'en- 
droit de Sainct Pierre ; et là en ce lieu 9 
sur le quairt de la rue , devant la maison 
Sainct Benoy , avoient les daines dudit Sainct 
Pierrê fait faire et acoustrer ung riche ta- 
bernaicle et ung autel très gentillement paré 
de riches tapisseries , de fleurs , de mays, avec 
plusieurs dignes et précieuses relicques, 
enrichies d'or et d'argent avec pierres pré- 
cieuses. Et, en ensuivant les aultres , estoient 
illec lesdictes dames à deux genoulx, chan- 
tant en grant dévotion plusieurs pseaulmes, 
hymnes et canctiques ; et les faisoit moult 
biaul ouyr ; car c'estoit une moult belle 
chose et de grant dévotion de, en ung jour, 
veotr tant de dignes et précieuses relicques, 
et aussi de veoir si grandes richesses d'or et 
d'argent , de riches habits , pierres précieuses 
et draps d'or, et estoient ces choses estimées 
à ung grant et merveilleux trésor. 

Apres que touttes ces choses furent veues 
et passées , mairchait celle noble congrégation 
droit en descendant au long de la rue des 
Clercs, par devant la Trinité et Saincte 
Roynette, en tirant tout droit à la grant 
église dont elle estoit partie , et là sonnoient 
les grosses cloches et juoient les grosses or- 
gues : puis, quant tout fut arrivé , fut la grant 
messe acommencée et moult reveremment 
dicte et célébrée par le révérend père en 
Dieu et scientificque personne , monseigneur 
le suffragant : durant lequel service, après 
l'offertoire , fut fait le sermon par ung bon 
religieulx, prieur des Jaicoppins, auquel 
fut bien amplement dit et desclairé la cause 
pourquoy celle procession estoit faicte ; et 
après le service acompli, chascun retourna 
chez luy. 

Au mois de jullet, le seig r Nicolle Dex, 
chevalier, se partit de Mets, tout mal con- 
tent de ce que l'ou ne faisoit à sa guise, 
touchant le procès qui s'cstoit esmeu entre 
luy et le seigneur François le Goumais, sou 
sire. Et neantinoins que peu devant ledit s r 

François se fust mis en tout debvoir de 
traicter paix , comme on disoit , ce non obs- 
tant ne voult ledit seigneur Nicolle prendre 
en gré, s'il ne l'avoit à sa guise. Parquoy il 
se partit de Mets et s'en alla, luy et ses 
gens, en Allemaigne, en intention de mettre 
sa querelle en la main d'aulcuns malvais 
gairsons, comme on disoit, et de mener la 
guerre ; mais l'on ne le voult pas recepvoir, 
s'il ne leur vendoit du tout le droit qu'il 
pretendoit à avoir à icelle querelle, laquelle 
chose il ne voult pas faire : parquoy, voiant 
que des Allemans il n'avoit nulle ayde, s'en 
retourna à Vesoul en la Haulte Bourgongne. 
Et après qu'il se fut retiré à Vesoul , il en- 
volait son serviteur à Mets, avec une leltre 
contenant plusieurs demandes qu'il faisoit au 
seigneur .François le Gournais, son sire; et 
avec ce, en envoiait une aux trese jurés 
qui estoient en bien petit nombre pour icelle 
année. Et estoit celle lettre escripte en ma- 
nière de deHiance ou menaice , ausquelx trese 
il demandoit à chascun mille escus d'amende, 
c'est assavoir, à Henry de Gorze, à Jaicomin 
TraValt, à Dédier de Uainonville et à Claude 
Houdebrant; et plus n'en y avoit, forsque 
le seigneur Michiel, filz au devanldit sei- 
gneur François , lequel n'estoit pas compris 
avec les aultres, pource qu'il n'avoit pas esté 
au jugement. Et la cause d'icelle demande 
estoit pour ce qu'il disoit que les devantdits 
quaitre trese Pavoient eu faulcement jugé et 
condampné sans avoir esté commandé, comme 
cy devant ait esté dit ; ou si non , en cas de 
reffus, ledit seigneur Nicolle par , ses lettres 
les menaçoit très fort. 

En celluy temps, y avoit ung alternant, 
nommé Melchien , lequel aultrefois avoit esté 
aux gaiges de la cité , qui se disoit ennemi 
d'icelle. Et la cause estoit pour le fait d'une 
maison qu'il avoit eu achetée du temps qu'il 
demouroit à Mets, de quoy il n'avoit fait 
nul paiement ; et aussy pour une arboulleltre 
qu'il disoit qu'il avoit rompue au service 
de la cité, pour laquelle il en demandoit 
plus dix fois qu'elle ne valoit : dont pour ces 
choses et plusieurs aultres qui u'estoient fon- 
dées en droit ny en raison, emprint ledit 
Melchien querelle à la cité et en fist plusieurs 
requestes. Et après plusieurs choses par luy 
mal faictes, avint que, le vingt quatriesme 
jour dudit mois de jullet , vigille de s 1 Jaicque 



Digitized by 



1822; 



?85 



et sainct Christofle, ung bon mairchant de 
Mets, nommé Regnauldat, le bouchier , qui , 
en ce temps , faisoit grant fait en cas de 
mairchandises de draps , de bestes et de laine , 
celluy , à ce jour, s'en alloit , accompaigné de 
deux soldoieurs de la cité et de deux aultres 
josnes bouchiers , ses voisins , à une journée 
de plaids qu'il avoit à une ville devers le 
ban de Desme , nommée Dompjeux , à la- 
quelle journée, à luy assignée, se cuidoit 
trouver ledit Regnauldat. Mais en se en allant 
et qu'ilz vinrent à passer assés près du chais- 
teaul de Viviers, les cinq devantdits lurent 
rencontrés en ung destroit, auprès d'ung petit 
bols , de seize chevaulcheurs bien arjnez , 
et d'iceulx furent bien vivement assaillis avec 
lances, javelines, arboullettes et collevrines , 
et tellement qu'il en y eult de très bien 
blessez. Mais à la fin , après ce que les deux 
soldoieurs de Mets se furent vaillamment et 
virillement deflendus et longuement combat- 
tus, à l'ung d'iceulx, le gendre de Pierre 
Martin, qui n'avoit espousé que de quinze 
jours , fut tué son cheval ; car il entrait en 
ung bourbier duquel il ne peult saillir, et 
fut prins. Et le devantdit Regnauldat , qui 
alors fiiioit de toutte sa puissance devers le 
chaisteaul de Viviers pour se remettre à saul- 
veté , après lequel couroit ung des ennemis, 
et à peine eult ledit Regnauldat la bairiere 
d'avant aige ; et pour le secourir couroit après 
celluy ennemi l'aultre soldoyeur de Mets , 
nommé Nicolas S* Pierre, gentil ruste qui se 
deflendit vaillamment et saulva ledit Re- 
gnauldat. Et de fait , se fust bien saulvé , mais 
il abaitit tout sur les foussés et devant la 
porte dudit Viviers celluy ennemi qui pour- 
suioit ledit Regnauldat et le cuidoit tuer : et 
alors qu'il estoit empesché à ceste affaire , 
vinrent plusieurs des ennemis , desquelx il 
fut prins et enclos et vilainement battu. Puis 
tous deux furent liez et enmenez prisonniers 
en Allemaigne , en ung lieu nommé A us- 
bourg , auquel ilz furent moult longuement ; 
et le petit Thomas, le bouchier, revint à Mets 
et Christofle se muçait ez bledz et eschaippa. 
Plusieurs jours après, les messaigiers vinrent 
qui rapportairent nouvelles que les ennemis 
demaudoient pour la rançon des devantdits sol- 
doieurs deux mille escus, disant qu'ilz ne les 
congnoissoient pas pour hommes d'airmes, 
ains les detenoient comme vairlets de bou- 



chiers et bourgeois de la cité : parquoy, 
oyant leur oultrageuse demande , à tort et 
sans cause faicte , fut audit Regnauldat et 
aux femmes et amis d'iceulx soldoieurs faicte 
deflense qu'ilz ne les raichetaissent pas et 
qu'ilz n'en fissent semblant ; ains leur fut dit 
qu'ilz les en laissent convenir 

Pareillement , durant ces jours , lurent 
prins et enmenés prisonniers en France , 
quaitre pescheurs de la cité et villainement 
rançonnés. Mais les seigneurs et recteurs d'i- 
celle firent deffence aux femmes et aux amis 
d'iceulx que l'on ne les raichetaist point et 
que l'on ne cuidaist rien avoir à faire ausdits 
François. Et pour ce faire , furent incontinent 
envoies messaigiers au bailly de Champaigne, 
duquel ilz eurent maigre responce. Et ainsy, 
en celluy temps, nul n'estoit assuré jusques 
tout dedans les portes de la cité; et, pour 
ce , l'on faisoit tous les jours gros gait et de 
nuyt et de jour ; car tant de malvais gairsons 
regnoient et faisoient journellement tant de 
mal en destroussant mairchants et aultres 
gens, que, si tout dire ou escripre vouloie, 
on en feroit seulement de leur fait ung gros 
livre , et ne sçavoit on à qui se fier. Et qu'il 
soit vray : durant ces jours , c'est assavoir, le 
dix huictiesme jour dudit mois d'aoust , une 
grande assemblée d'iceulx compaignons et 
gens de toutte nation, qui se disoient de 
Mairange, ne faisoient que aller et venir, par 
vingt ou trente ; et tellement que, à celluy 
jour, en y eult environ huict ou dix, cer- 
chant leurs adventures, lesquelx, à la requesie 
d'ung compaignon, nommé Jehan, natif de 
Besancey , josne de environ de trente ou 
trente six ans, demourant alors au bourg 
Sainct Arnoult devant Mets , vinrent iceulx 
gallans audit bourg, cuydant prendre et ar- 
rester prisonnier ung homme françois, qui 
estoit de la ville meisme dont estoit celluy 
Jehan, et estoit venu en intention de marier 
ung sien filz, chairier, lequel, passé quaitre 
ans, demouroit audit bourg Sainct Arnoult. 
Mais il fut adverti et fut secrètement conr 
duit au Pont à Mousson ; et ledit Jehan , 
comme traistre, voyant que du pere estoit 
dessaisi , leur livrait et mist entre leurs 
mains celluy josne filz , chairier, et l'enme- 
nairent lié, comme ung lairoh v le chemin de 
Joiey. Mais incontinent les sept de la guerre, 
advertis du |ait, envoiairent environ quinze 

ou seize soldoieurs après , et environ vingt ou 
trente piétons , lesquelx les prindrent tous 
et ramenairent en Mets et leur ostairent tous 
leurs baistons et furent mis en Thostel de la 
ville. Touttesfois , avant qu'il fust la nuit , 
une partie en furent délivrés, et le lunde- 
main, au matin, une aultre partie furent 
encor mis hors et délivrés, et n'en y dcmou- 
rait que trois ou quaitre de la nation de 
Mets ou du païs , entre lesquelx estoit celluy 
Jehan qui avoit fait la traïson : et , son fait 
congnu , pour celluy jour meisme , fut par 
sentence des sept de la guerre jugé à estre 
décapité et son corps mis sur la roue , comme 
il fut fait. 

En celle année, tout le temps d'esté durant, 
regnoit très fort en Mets et au païs une mal- 
ladie aux enffans , nommée proprieulle , et 
tellement que de vingt n'en eschaippoit pas 
ung qui ne fust entaichié de ladicte nial- 
ladie. 

Aussy en ces meismes jours , suscitait ar- 
rière ung aultre ennemi ou ung diable , 
sailli d'enfer pour tribouler le monde , assa- 
voir , celluy capitaine Francisque , lequel , 
en l'an xv c et xviij , mist le siège devant 
Mets , à Vailliere et aux Bourdes de ladicte 
Vailliere, et fîst plusieurs maulx , comme dit 
est devant. Or ait à ceste heure celluy Fran- 
cisque de rechief assemblé une grosse armée 
en laquelle y avoit sept ou huict comtes et 
plusieurs milliers de gens de cheval, avec 
grant nombre de piétons 5 et avec celle mul- 
titude de gens, je ne scay à quelle occasion , 
est venu assaillir le païs de révérend pere 
én Dieu , monseigneur l'archevesque de Trie- 
ves. Et tout premièrement , après plusieurs 
maulx par luy et par les siens faits , vint 
celluy lairon à mettre son siège devant une 
petite bonne ville, appartenant audit seigneur 
archevesque , nommée Sainct Vaindelin : et 
tellement l'ont assaillie d'artillerie ou autre- 
ment que le maicredi, troisiesme jour de 
septembre , fut ladicte ville prinse , pillée , 
et la pluspairt des hommes prins et enmenés 
prisonniers , ausquelx , après leurs biens per- 
dus, il demandoit encor grosse rançon. De 
quoy les citains de Trieves eulrent telle peur 
qu'ilz ne dormoient en lit et firent coupper 
la pluspart des arbres estant autour de la- 
dicte cité , avec aulcuns édifices qu'ilz firent 
abaitre. Et neantmoins que ledit seigneur 



archevesque avoit avec luy et de son ayde 
plusieurs grans seigneurs (TAUemaigne , ce 
non obstant, ledit Francisque se preparoit 
pour aller mettre le siège devant Palce et 
puis devant ladicte cité de Trieves: puis luy 
et ses filz menaiçoient fortement la cité de 
Mets. Parquoy, pour ces choses et plusieurs 
aultres, l'on n'estoit pas trop assuré; et fut 
ordonné que les gairdiens des portes Rissent 
tousjours du moins eulx trois, et leur fat 
commandé de chascune nuyt faire l'eschair- 
gaitte par dessus la muraille , devant et après 
mynuyt , avec aulcuns chiefz de seigneurs et 
aulcuns sergens. Paireillement fut mis deux 
bourgeois de ceulx qui font ayde , à chescune 
porte , avec les baisses gairdes , et faisoit on 
fort gait à pied et à cheval. Oultre plus , 
par l'ordonnance de justice, fut donnée licence 
de juer aux quilles par touttes les portes: 
et avec ce, le diemanche , septiesme jour de 
septembre, fut tout le peuple d'oultre Mu- 
zelle assemblé au baille du pont des Morts. 
Et paireillement , à celluy jour , tous ceulx 
d'oultre la rivière de Saille furent assemblés 
au baille* de la porte des Allemans: et là, 
en chascun desdits bailles , y furent ordonnés 
aulcuns chiefe de seigneurs avec l'ung des 
secrétaires et avec plusieurs sergens, pour 
à icelluy peuple dire , annoncer et dcsclairer 
comment l'on se doubtoit très fort de guerre : 
parquoy messeigneurs du conseil prioient à 
tout chescun qu'il voulcisl estre bon et loyaul 
à la cité , et avec ce estre délibéré de vivre 
et mourir avec leurs seigneurs et de obeyr 
en tout ce qui leur seroit commandé pour 
le bien , utilité et gairde de ladicte cité , et 
que tous ceulx qui auroient bonne voul- 
lunté et seroient délibérés de ainsy le faire , 
voulcissent lever la main en hault en pro- 
mettant et jurant de acomplir et tenir tout 
ce que le secrétaire leur liroit ; et que si 
aulcun estoit trouvé entre eulx, qui ne le- 
vaist la main , que les aultres qui le verroient, 
le raportaissent et le dissent ausdits seigneurs 
comis. Et alors, après ce dit, le secrétaire 
dit en lisant la cedulle qui luy avoit esté 
donnée: « Vous tous, qui estes icy assena- 
» blés , jurez et promettez d'estre bons et 
» loyaulx à vos seigneurs ; et que s'il venoit 
» quelque effroy , de nuyt ou de jour , de 
» deflendre vos corps et vos biens, et de 
s> vivre et mourir, comme il ait esté dit 

* dessus. » El fut ainsy dit en alternant et en 
roman, et incontinent chascun levait la main. 
Mais ce ne fut pas tout; car lesdits comis 
se sont retirés devers rentrée du baille avec 
leur secrétaire et sergens , et là se sont assis 
auprès d'une table , et fut mis en la main 
du secrétaire le rôle de ebascune paroische , 
comme le banneret l'avoit eu , auquel estoient 
escripts les noms et surnoms de chascun pa- 
ra ischien qui avoit esté commandé dudit 
banneret: et là, Tung après l'aultre, furent 
nommés et appelés, et leur fut de rechief 
demandé s'ilz estoient bien délibérés de tenir 
ce qu'ilz avoient promis. Et quant tout ce 
fat fait, au lundemain, jour de la nativité 
nostre dame , huictiesme jour de septembre , 
furent les banneretz par les hostelz de ceulx 
qui , au jour devant , n'avoient pas esté com- 
mandés , c'est assavoir , Sainct Supplice , 
Sainct Martin , Sainct Jaicque , Sainct Vite , 
Sainct Jehan au Neuf moustier et Sainct Gi- 
goulf: icelles paroisches furent tous envoiez au 
baille de porte Champenoise. Et le reste de 
la cité, comme Sainct Victor, Saincte Croix, 
Sainct Gergonne, Saincte Segollene, S 1 Fairoy 
et S 1 Hillaire au pont Remont, tous ceulx 
icy furent envoiez au baille du pont des 
Morts. Et là venus esdits bailles, en l'ung 
et en ïaultre furent les commis avec les se- 
crétaires et sergens qui leur en dirent tout 
autant, ne plus ne moins, comme avoit esté 
dit aux aultres, la journée devant. 

Pour le meisme jour, fut ordonné et com- 
mandé de coupper les airbres tout à Tentour 
de la cité et de tout abaitre les jairdins. Et 
qu'il soit vray: au lundemain, grant nombre 
de chairpentiers et causy tous ceulx de la 
ville furent envoiez coupper et abaitre tous 
les jairdins avec les haies estant au dehors 
du pont ThieflTroy, au lieu qu'on dit derrière 
Chambiere ; et pareillement au pont Remont, 
en tirant droit à Sainct Julien , d'ung costé 
et d'aultre , et y fut fait ung merveilleux de- 
luge. Aussy en ces meismes jours, furent 
mis et receus plusieurs piétons aux gaiges 
de la cité ; et avec ce l'on fist mouldre deux 
cents quairtes de froment , aflin d'estre pour- 
veu pour une nécessité , si elle venoit. 

Apres les ordonnances içy devantdictes , 
faicles et accomplies, la justice d'icelle cité, 
les gouverneurs et recteurs de la chose pu- 
blicque envoiairent quérir devant eulx de 

chascune ordre mendiante, avec aussy les 
frères de l'Observance , qu'on dit les frères 
Baudes de Grant Meis, de chescune ordre 
aulcuns des souverains d'icelle, ausquelx il 
hit dit ei 9 proposé comme on avoit fait aux 
bourgeois de ladicte cité, c'est assavoir, si 
guerre leur venoit , s'ilz voulloient estre bons 
et loyaulx à eulx et à la cité , et s'ilz estoient 
délibérés de vivre et mourir avec eulx, et 
ilz respondirent tous que ouy. Puis après 
leur response donnée , leur fut dit et coin- 
mandé que s'il venoit siège ny aultre effroy, 
qu'ilz ordonnaissent entre eulx de ne mettre 
ne soubtenir à chascun desdits convents que 
dix prestres , messes chantant , et quaitre no- 
vices tant seulement, avec quaitre convers, 
pour leur administrer et servir; et que le 
reste fust envoié dehors en aultres lieux. 

En ces meismes jours , la cité fist abaitre 
la faulce porte qui estoit située sur la fon- 
taine de Paille maille, devant la porte du 
pont Remont, avec tous les arbres de là en- 
tour et plusieurs murs de jairdins et aultres 
choses, de peur dudit Francisque. Car, durant 
ces jours , vinrent nouvelles certaines com- 
ment iqà'd Francisque avec toute sa bande, 
qui n'esloit pas en petit nombre , se appro- 
chèrent tellement de la devantdicte cité de 
Trieves , que , le jour de la nativité nostre 
dame , huictiesme jour du devantdit mois 
de septembre, il vint mettre une partie de 
son camp à Sainct Maximian, qui est une 
bonne et grosse abbaye, située .tout devant 
les portes dudit Trieves. Et l'aultre bandç 
d'iceulx gens d'airmes furent mis et logtÉs à 
une aultre abbaye plus loing de la cité et 
du delà, sus le bord de la rivière, fondée 
de Nostre Dame ; et bien viste firent leurs 
tranchées et leurs repaires. Et puis ce faict , 
tiroient à toutte force de leurs canons et 
bombairdes et aultres baitons à feu, tant 
dedans icelle ville de Trieves , comme en 
l'encontre de leurs murailles. 

Environ ce temps, nostre sire, Charles V e , 
roy en Espaigne et esleu empereur , si ait eu 
mandé en sa cité de Nuremberg, touttes les 
cités du sainct Empire pour illec tenir journée 
pour aulcune chose que ledit empereur vou- 
loit demander ausdictes cités et aux aultres 
païs à luy subgectz. Et pour ceste affaire y 
fut envoié maistre Henry, le docteur, pen T 
•sionnaire de la cité de Mets. Et là venus, 

leur lut dit et desclairé de part ledit empe- 
reur comme une chescune cité et aultre pais 
du sainct Empire luy voulcissent donner et 
faire une ayde pour faire la guerre aux Fran- 
çois, Et après le conseil tenu sur ceste af- 
faire, fut respondu tout d'une voix que si 
ledit empereur faisoit la guerre aux François , 
ilz entendoient bien par ce moyen que ce 
séroit de leur argent : parquoy ilz aimoient 
très mieulx que eulx meismes fissent la guer- 
re ; et que si l'empereur, leur seigneur, vouloit 
que Ton luy feist ayde, que premièrement 
il feist que tous ses chemins fussent ouverts 
et avec ce nettoies de pillairts et de lairons , 
aflfin que tous mairchants puissent seurement 
aller et venir et que touttes mairchandises 
puissent régner. Et ces nouvelles en raportait 
le devantdit maistre Henry, le docteur, lequel 
y estoit envoie pour et au nom de la cité , 

Mais, en laissant ceste demande en sor- 
ceance et pour revenir à propos de la guerre 
devantdicte, vous devés sçavoir que ledit ar- 
chevesque de Trieves , voiant cestuy Sathanas 
ainsy assaillir sa cité et faire des maulx sans 
nombre, tant en icelle comme au plain pays, 
comme homme prudent et vertuehlx, ait 
pourchassé tous ses aydans et amis, entre 
lesquelx il ne laissait pas ses voisins , la cité 
de Mets , des derniers ; lesquelx très voulun- 
tiers , de cueur et de couraige , y ont envoié 
secrètement de leurs gens, telz comme ca- 
noniers, fondeurs de bâtons à feu et aultres 
aydes, car de bon cueur ilz le faisoient. Et 
tellement ont bataille et résisté que, après 
ce que ledit Francisque et ses aydans eulrent 
là esté par plusieurs jours , et voiant qu'ilz 
n'y faisoient pas grandement de leur proffit , 
ilz se sont despartis du lieu et ont boutté 
le feu en leurs logis. Et, avec ce, ont tout 
airs et brûlé deux bonnes grosses abbayes 
de moines noirs, estant situées tout devant 
les portes dudit Trieves , c'est assavoir, Sainct 
Maximian et Sainct Paulin. Et , ce fait , par 
ung jour de diemanche, feste saincte Croix, 
quatorziesme jour de septembre , entre neuf 
et dix heures du matin , ont ledit Francisque 
et ses aydans levé leur camp et s'en sont allés 
leur voye , comme gens confus ; mais jay pour 
ce , ledit archevesque ne les laissait pas à les 
poursuivre , car, comme ung homme ver- 
tueulx, de cueur et de couraige, ait teile- 



n'avoit fait devant, qu'il ait assemblé plu- 
sieurs nobles personnaiges avec une grosse 
armée, lesquelx tous ensemble ont poursuit 
ledit Francisque si de près que à la fin ilz 
ont destruict luy et ses aydans , avec leurs 
chaisteaulx et leurs places, comme je dirai 
jay assés tost icy après. 

Environ le mois de jullet et tout le temps 
durant jusques en l'hyver après, on se mou- 
roit très fort de l'epidemie par tout le païs 
de Loraine, especialement en la cité de Toul, 
à Sainct Nicollas et à Nancey et quelque peu 
à Mets ; mais , la Dieu mercy, ce ne fut rien 
au regairt de leurs voisins. 

Paireillement durant ces jours , c'est assa- 
voir, au mois de septembre, l'on faisoit ou- 
vrer et voultcr l'église de Sainct Privé aux 
Champs, hors des portes de la cité, là où 
se tiennent les bons mallaides. Et ainsy que 
les ouvriers vinrent à caver et à faire les 
fosses bien parfond en terre pour faire le 
fondement de l'une des bouttées d'icelle es- 
glise, fut là trouvée au plus parfond une 
lairge et longue pierre en manière d'une 
couverture de quelque ancien tombiaul ; car 
dessus icelle pierre estoient escriples ces let- 
tres icy en très ancienne fasson et lesquelles 
à peine véoit on parfaictement ny à grant 
peine les sçavoit on cognoistre ny interprester, 
tant pour l'ancienneté d'icelles , comme pour 
ce que en tirant hors ladicte pierre , elle fut 
desrompue et despiecée en aulcuns lieux. Et 
estoit icelle pierre d'une grosse roche, en- 
taillée dès devant l'incarnation, avec grant 
bour et une mollure de deux boucelz en 
mambre tout en l'enlour. La figure d'icelles 
lettres qui estoient gravées dans la pierre. 



M PVBLlCIO . SEC 

dano • navtarv 
mosaLLicor Libei 
tabvLario LiïïîL vi 
• avgvstaLi • 



Plusieurs scientifiques personnes furent 
assemblées poup cognoistre et interprester la 
signification d'icelles lettres, entre lesquelx 
maistre Jehan Rougier, alors curé de Saincte 



lueuix , ue cueur ei ue couraige , au leuu— maibire Jeuau nougier, aiur» tuic uc aaïutic 
ment pourchassé et quis ses amis plus qu'il I Croix à Mets , avec le damoisiaul Nicollas 

de Heu , lesquels estoient grans clercs et bien 
fondés en plusieurs sciences , ont heu à bien 
grant peine et en grant difficulté interpresté 
icelles lettres en la manière qui s'ensuit. Et 
premièrement ont dit que celluy seigneur 
qui illec se gisoit soubz cette pierre , povoit 
de son propre nom estre appelle Marc , pour 
FM y première lettre d'icelle epitafle , et pour 
son surnom pvbLicœn, le second sec dano, 
ou aultrement d'ung tel lieu. Puis fut in- 
terpresté pour navtarvm mosaLLicor que c'es- 
toit à dire qu'il se disoit nauctonnier de la 
ripviere de Muzelle : et en après où il est 
dit Libero tabvLario , est interpresté le très 
franc recepveur : puis où il mest Lïïïi Lvi 
avccstaLi, ilz ont voulu dire qu'il se doit 
entendre qu'il estoit recepveur de liiij mille 
et lvj livres pour l'empereur. Parquoy, pour 
ces choses et plusieurs aultres , on peut con- 
gnoistre et entendre combien grant chose ait 
esté du passé de celle tant noble et fameuse 
cité de Mets, et est ceste chose assés pour 
confirmer ce que j'ai dit devant , au premier 
Itore, là où je vous ai hèu monstré et des- 
dairé comment anciennement celle noble cité 
estoit chief de toutte la province et comment 
au lieu et en la rue qui se dit en Rome Salle , 
se faisoient paier les deniers de César Au- 
guste, et y estoient demourant les recepveurs 
des empereurs de Rome, qui en ce lieu re- 
cueilloient les tributs de touttes les provinces 
deçà les monts , comme cité capitaHe et chief 
de tout le pais. Parquoy celluy devantdit 
scientificque josne escuier d'icelle noble cité, 
nommé seigneur Nicollas de Heu , demandait 
à avoir les pièces d'icelle pierre et les fist 
amener en sa maison à Mets , et icelles pièces 
fet remasticquer et rejoindre ensemble ; puis 
fist celle pierre mettre et asseoir en ung mur 
cslevé en hault en sa courçaille pour mémoire 
perpétuelle. 

Le révérend pere en Dieu, Maximilian, 
archevesque de Trieves, avoit tant quist et 
pourchaissié qu'il eult plusieurs nobles hom- 
mes de sa partie , entre lesquelx vînt à son 
a yde le Landegrave de Hesse, et aussy fist 
le comte pallantin , lesquelx deux princes en- 
semble avoient bien huict mille hommes com- 
baitans, tant à pied comme à cheval. Mais 
niantmoins celluy gros secours , le devantdit 
seigneur Maximilian , archevesque , appetant 
et désirant vengeance , ne les attendit pas , 

ains, trois jours après ce que ledit Francisque 
eult levé son siège et s'en fut en allé , ledit . 
seigneur, avec son armée et puissance, s'en 
aillait reconquester la ville de S 1 Vaindellin , 
laquelle ledit Francisque avoit eu prins en 
s'en venant à Trieves, comme cy devant ait 
esté dit : et est ceste ville distante de la cité de 
Trieves à six ou sept lieues : dedans laquelle 
ville de S 1 Vaindellin estoit alors en gairnison 
le plus ancien des filz dudit Francisque, 
nommé damoisiaul Jehan , acompaigné de 
environ cent hommes de guerre. Mais celluy 
damoisiaul , saichant leur venue , ne les atten- 
dit pas ; car nuytamment avec ses gens s'en 
sont fuys et ont abandonné la plaice. Par- 
quoy, après que tout fut remis en bon ordre 
en icelle ville, se partit ledit archevesque, 
le tiers jour après, et avec son armée s'en 
aillait mettre le siège devant une place dudit 
Francisque, nommé Hathwiller, laquelle est 
environ à dix lieues dudit Trieves, et fina- 
blement fut ladicte place prinse par assault 
et brullée. Puis ce fait et tantost après, se 
joindit ledit archevesque avec les deux aultres 
princes devantdits, lesquelx tous ensemble 
s'en allèrent, eulx et leur armée', conjoinc- 
tement mettre le siège devant une aultre place 
appartenant à ung des aydans dudit Fran- 
cisque , Jiommée Kronenberg , assise entre 
Mayence et Frankfort, laquelle finablement 
fut prinse et se rendirent leur vie saulve. 
Puis de là , en retournant , se sont tirés les 
princes devantdits devant une aultre place, 
nommée Wertemberg, appartenant à Philippe 
Schluchterer, cousin germain dudit Francis- 
que et duquel , plusieurs fois , je vous ai eu 
par cy devant parlé , durant le siège qui fut 
mis devant la cité de Mets : et est celle place 
située environ à quatorze lieues dudit Trieves, 
en tirant devers le Rhin. Et finablement, 
pour les desmerites de son maistre , fut ladicte 
place prinse, arse et arrasée. Puis, en re- 
tournant tousjours devers Trieves, fut encor 
pa« lesdits trois princes assaillie une aultre 
place de leur ennemi, nommée Merlrsem, en- 
viron à onze lieues de ladicte cité de Trieves , 
de laquelle maison en hit faict comme des 
aultres icy devant nommées ; car, après l'as- 
sault donné, elle fut prinse et brullée. Et 
après ce fait et accompli , lesdits trois princes 
ont délibéré et déterminé de laisser passer 
l'hyw et de se reposer jusques au printemps 

après ; et là ont renforcé leur alliance et ont 
promis de se tous retrouver ensemble en ar- 
mes au mois d'apvril après , en intention de 
destruire du tout ledit Francisque et ses 
alliez, comme ilz firent et comme icy après 
serait dit, quant temps serait. 

Mais, en laissant aulcun peu dudit Fran- 
cisque le parler, je veulx revenir à vous dire 
et desclairer des deux soldoieurs de Mets qui 
estoient prins et détenu? prisonniers au chais- 
teaul d'Asbourg ou d'Abour, qui est scitué 
à cinq lues du cousté de Strasbourg. Elle 
est une forte plaice et chief de la comté 
d'Asbourg et assés près de Hauguenawe, et 
environ vingt lues d'AUemaigne de la cité 
de Mets. Et en ce lieu furent ieeulx prison- 
niers menés et soustenus par ung nommé 
Emich, l'aisné, comte de Linange, et par 
Wolff Stuber. Or est ainsi que, après la prinse 
des devantdits soldoieurs, les seigneurs rec- 
teurs et gouverneurs de la chose publioque 
en Mets en ont eu par plusieurs fois rescript, 
tant à la parsonne de nostre sire Fempereur, 
luy remonstrant le cas et comment l'on ne 
cuidoit rien avoir à faire audit comte Emich 
ny aux aultres, ses complices, comme audit 
comte meisme, luy faisant requeste de ren- 
dre iceulx deux soldoieurs, ainsi prins à tort 
et sans cause. Mais tout ce n'ait rien proffité, 
ains demandoient ausdits prisonniers une très 
grosse et oultrageuse rançon de deux mille 
escus , disant iceulx tairons qu'ilz ne les de- 
tenoient pas pour hommes d'armes , ains 
comme vairletz de bouchiers et bourgeois 
de la cité. Pour laquelle chose en fut encor 
rescript audit empereur, lequel, du fait bien 
deuement informé , fist mander et comman- 
der audit comte Emich et paireillement audit 
Wolff Stuber que, incontinent ses lettres vues, 
ilz voulcissent laicher iceulx prisonniers francs 
et quictes, ou si non qu'ilz vinssent à une 
journée à eulx assignée, pour dire cause et 
raison pourquoy ilz les detenoient. Et fut ce 
mandement par deux ou trois fois resefipt 
audit comte et à ses aydans, duquel jamais 
n'ont tenu compte , ains de plus en plus ont 
iceulx prisonniers détenus court , rudement , 
et avec ce traicté villainement , en leur disant 
que par la mort Bieu , si brief ilz n'avoient 
deux mille escus de rançon , ilz les feroient 
saulter du hault du donjon à l'avallée dessus 
la roche. Parquoy, voiant iceulx soldoieurs 

que leur cas se portoit mal , comme par dc- 
sesperation, à la fin du mois de septembre, 
ont entre eulx proposé de se mettre en ad- 
venture et en yoye d'eschaipper ; et , pour 
ce faire , ont tant fait qu'ilz ont trouvé ma- 
nière d'avoir des cordes d'ung vie* panés de 
cerf qui assés près d'illec pendoit, aves les- 
quelles ont tellement besoigné que nuytam- 
ment du plus haut du donjon se sont avallés 
ès fossés , là où il n'y avoit point d'yaue , 
car c'est tout rocher. Mais, en ce faisant, 
ilz eulrent les mains touttes brûlées et es- 
corchées, et en furent moult longuement 
impotents qu'ilz ne s'en pouvoient ayder. Et 
encor ne fut pas tout ; car, quant ilz vinrent 
esdits fossés, ilz eulrent encor une merveil- 
leuse peine à s'en retirer dehors et à passer 
de grosses et espaisses hayes qui illec es- 
toient. Touttesfois, à quelque meschief, ilz 
eschaipperent de ce lieu et, toutte la nuit 
et le jour ensuivant, ont cheminé tant qu'ilz 
parvindrent à la ville de Morhange, et là les 
furent requérir trente soldoieurs de la cité : 
et fut ce fait durant le temps que les de- 
vantdits seigneurs de la cité en faisoient la 
poursuite et que ledit empereur en avoit 
rescript. Mais jay pour ce s'il en avoit res- 
cript ne s'ilz estoient eschaippez , ne fut laissé 
dudit comte Emich et de ses complices de 
en faire requestes pour la devandicte rançon : 
parquoy nostre sire l'empereur, Charles V € , 
après qull eult veu la desobeyssance dudit 
Emich et de ses aydans , et qu'il fut bien 
adverti de leur malvistié et de la vérité, en 
fist ung tel mandement , qu'il mettoit au ban 
de l'Empire ledit comte Emich de Linange 
et ledit Wolff Stuber. Et les seigneurs et 
recteurs de la cilé de Mets firent tant qu'ilz 
eurent coppie du devantdit mandement, le- 
quel fut imprimé et , à la vigille s le Bairbe , 
tiers jour de décembre , en fut la coppie 
atlaichée en l'encontre à l'huis du portai du 
pallais de Mets et par touttes les portes de 
la cité. 

En celle meisme année, ja ce que, à l'oc- 
casion des guerres devantdictes , se faisoient 
journellement courses et ribleries y pilleries 
et lairecins et plusieurs aultres maulx, qui 
trop longues seroient à dire ; si non obstant , 
au gras temps, se firent en Mets plusieurs 
joycusetés et momeries et plusieurs farses et 
bonnes moralités, tant sur chairts que sur 

chairettes, entre lesquelles aulcuns josnes 
bourgeois avec aulcuns josnes filz et vairletz 
d'hostel, jousterent, le diemanche devant le 
gras diemanche , en Chainge , à ung anneaul 
pendant à une potence. Et donnait l'ung de 
iceulx bourgeois pour environ ung florin de 
Mets de drap, pour une paire de chausses, 
au raieulx faisant, par telle condition qu'il 
convenoit que tous ceulx qui voulloient jous- 
ter, Fussent armés, c'est assavoir, le corselet, 
bracellet et gantellet, et avec ce l'armet en 
la teste. Item, le maircredi après, unejosne 
dame de la cité baillait une bague d'or pour 
le mieulx faisant , c'est à entendre , pour cel- 
luy qui mieulx se pourteroit , et qui plus de 
fois crapourteroit ledit annel à la pointe de 
sa lance, voir par telle condition qu'ilz fus- 
sent tous armés, comme en guerre, la visière 
avallée. Parquoy, pour l'honneur de la dame , 
plusieurs 4es josnes seigneurs et soldoieurs 
se trouvèrent à celle jousle, en laquelle y 
eult grant risée, et les faisoit moult biaul 
veoir. 

Aussy en celluy temps, à l'occasion des 
guerres devautdictes , comme j'ay dit devant, 
se faisoient tousjours plusieurs courses et ri- 
bleries , destrousses de mairchants et de den-* 
rées , tant sur les ungs que sur les aultres, 
et tellement qu'il n'y avoit homme , quel qu'il 
fust , qui bonnement ny seurement osaist 
aller ny venir, quelque passe port ou saulf 
conduit qu'il eust; car, en celluy temps, l'on 
prenoit sur tout le monde, et n'y avoit 
personne assuré. 

Le quinziesme jour de mars, se tint une 
grosse journée à la cité de Spir en Allemaigne, 
par tous les estatz du sa i net Empire, sur 
le fait de plusieurs pillairts qui alors re- 
gnoient, et aussi sur le fait des offices. 
Et tellement il fut conclud à celle journée 
que on esliroit quaitre hommes de l'Empire 
pour aller devers l'empereur , qui alors se 
tenoit en Espaigne ; et pour l'élection d'iceulx 
quaitre hommes lurent esleutes quaitre des 
principalles cités de l'Empire , c'est assavoir , 
Mets , Strasbourg , Ausbourg et Nuremberg : 
et fut esleu de la partie desdits de Mets, 
pour faire ce voyaige , le damoisiaul Nicolle 
de Heu. Mais, pource qu'il estoit aux gai- 
ges dudit empereur, (ut mis en son lieu le 
seigneur Philippe Dex, et se partit ledit sei- 
gneur de la cité, pour faire celluy voyaige, 

la vigille de la penthecoste, vingt troisiesme 
jour de mai , l'an mil v c et xxiij , acompaigné, 
luy septiesme, c'est assavoir, de Regnauld 
son filz, josne escuier et de son serviteur, 
de Geraird,le secrétaire, de Claude Drowin , 
le clerc de la burlette, de Claude, le mes- 
saigier de la cité et de Claus des Estangs , 
le soldoieur 5 et ne revindrent jusques loing 
temps après, comme je dirai icy derrière, 
quant temps serait. 

Le vendredi, vigille de Sainct Benoy, 
vingtiesme jour de mars, l'an dessusdit v c 
et xxij , fut assise par les mains de mon- 
seigneur le chantre de la grant église de 
Mets la première pierre des fondemens du 
jubé d'icelle grande église , en laquelle pierre 
est escript l'an et le jour d'icelle fondation 
avec plusieurs aultres choses. Et en ces meis- 
mes jours futattaichée et plantée une grande 
lettre en Alternant contre l'anglée du pal- 
lais de Mets, laquelle parloit des faicts du 
devantdit Martin Luther , hereticque. 

1523. 

Quant le milliair corroit par mil v c et 
xxij , qui fut alors l'année cinequiesme de 
l'élection de Chairles, l'empereur, en son 
royaulme des Romains, fut créé et essus 
pour maistre eschevin en la cité de Mets, 
Gaispaird le Gournais, filz au seig r François 
le Gournais, chevalier. 

Le vendredi devant la flqrje paicque, qui 
alors estoit le vingt septiesme jour du mois 
de mars, qui estoit le jour que, tous les 
ans , en Mets l'on fait une procession générale 
pour la victoire qui fut à tel jour contre les 
Lorains , ung messaigier de la cité , nommé 
Guillamme , s'en alloit vers Lucembourg : si 
fut ledit rencontré endroit le chaisteaul de 
Laidunchamps de environ soixante ou quatre 
vingt chevaulcheurs François, bien armés, 
lesquelx venoient de courir et fouraigier 
en la duché de ladicte Lucembourg, et en- 
menoient avec eulx trente ou quarante hom- 
mes prisonniers, avec plus de cinquante 
chevaulx de charrue , sur lesquelx ilz avoient 
mis et monté iceulx prisonniers, avec aul- 
cuns piétons pour les gairder. Et dès in- 
continent qu'ilz virent le messaigier, fut 
par eulx interrogué de son allée , puis le 
firent retourner et luy dirent qu'il vinst bien 
en haiste advertir ses maistres , les seigneurs 

de la cite, qu'ilz se gaîrdaisscnt bien de 
tirer ne faire tirer aulcune de leur artillerie 
après eulx ; car ilz vouloient passer par de- 
vant leur cité et les ponts (ficelle, et ne 
pretendoient à faire mal ne dopmaige à 
eulx ne à leurs subgectz. Parquoy, pour 
ces nouvelles , furent incontinent les soldoieurs 
envoiez aux champs ; et les devantdits Fran- 
çois vinrent à passer avec leurdit buttin , 
tout par devant les ponts , mais non pas 
tous , comme vous oyrés ; et de là ont tiré 
droit à Mollin , auquel lieu estoient alors 
plusieurs Mairangeois bourguignons qui bu- 
voient en une taverne. Mais quant iceulx 
François le sceurent, ilz se sont lancés à 
eulx et tellement que aulcuns en furent tués , 
et plusieurs en y eult des blessés , et aul- 
cuns en y eult qui se saulverent. Et ont 
iceulx François desrompu toute la maison ; 
et avec ce ont dénoncé environ dix cowes 
de vin d'Aulsay , appartenant à aulcun mair- 
chant bourguignon. Et alors sont là arrivés 
encor plusieurs aultres François de leurs 
gens, qui avoient passé au waid d'Ollixey, 
et avoient costoié antour de la cité et vinrent 
par Braidi , et sembloit qu'ilz vinssent du 
Pont à Mousson ; desquelx les soldoieurs 
eurent grant peur, doubtant aulcune t raison. 
Touttcsfois ilz ne meftirent rien ausdits de 
Mets ; mais ilz enmenairent sept ou huict 
d' iceulx Mairangeois prisonniers. 

A la fin du mois cPapvril, Ton acomen- 
çait à vuider les fossés du billouairt de porte 
Champenoize: et ainsy que Ton vint à caver 
ung peu parfond , Ton vint à trouver plu- 
sieurs grosses et espaisses murailles, mer- 
veilleusement bien faictes /à la mode an- 
cienne, et touttes de pierres carrées et de 
bricques , comme les airches de Joiey , ou 
comme la court d'Ormes , à Mets , c'est assa- 
voir que parmi lesdictes pierres y avoit belle 
ceinture desdictes bricques , et estoit la chose 
la mieulx faicte du monde. Et créoit on que 
cest ouvraige estoit fait de moult loing temps 
devant l'incarnation nostre seigneur; car il 
se monstroit que là y eust aultre fois eu 
aulcun pallais ou chastiaul avec grant youltc, 
et plusieurs aultres choses estrainges estoient 
audit lieu , que je laisse pour abregier. 

Vous avés par cy devant ouy comment le 
révérend pere en Dieu , Maximilian , arche- 
vesque de la cité de Trieves, avec le Laud- 

grave de Hesse et le comte pallantin , 
acompaignés de grosse puissance, ont eu 
destruit et aruyné plusieurs forteresses et 
chaisteaulx appartenant tant à celluy Fran- 
cisque, qui mist le siège devant Mets, comme 
à ses alliés et aydans ; et avés oy comment, 
après ce fait , les trois princes devantdits ren- 
forçairent leur alliance et promirent de chas- 
cun endroit soy faire ses préparations et 
dessus le temps nouviaul, à ung certain jour, 
se retrouver aux champs en airmes , en 
intention de du tout destruire ledit Fran- 
cisque : or est maintenant venu le temps que 
chascun d'iceulx priqces, en acquitant sa 
promesse , fist son devoir. Et premier, ledit 
seigneur archevesque se trouvait dessus les 
champs, acompaigné de environ quaitre mille 
hommes , que à cheval que à pied , avec 
l'artillerie icy après escripte. Et tout premiè- 
rement avoit ledit archevesque deux grosses 
pièces, faictes au lieu de Franckfort, chescune 
de seize pieds de longueur ou environ , por» 
tant grosses pierres de fer : item, avoit encor 
quaitre gros canons , portant pareillement 
pierres de fer ; après , il avoit deux colle- 
vrincs que monseigneur de Coilongne luy ait 
eu données de dix neuf piedz de longueur : 
pareillement , deux courtaulx , Tung appelé 
le Chantre et l'aultre le Roissignol. Item, ait 
encor ledit seigneur avec tout ce devandit, 
sept serpentines volantes avec plusieurs aultres 
petites pièces. Puis après, touchant au fait 
du comte pallantin, il se trouvait paireilie- 
ment , au jour dit , dessus les champs , luy 
et ses gens , en nombre de environ quaitre 
mille hommes , tant à cheval comme à pied ; 
et avec ce, menoit son artillerie quant à 
quant , c'est assavoir, pour la première , une 
grosse pièce de bombairde, appelée le Lyon, 
qui portoit une pierre de pied et demi de 
rondeur : encor avoit ledit seigneur une 
aultre pièce de grosse artillerie , nommée en 
alternant Die bozen, et laquelle portoit une 
pierre de fer pesant environ cent livres : item, 
encor deux aultres grosses pièces, Tune ap- 
pelée le Poullain et l'aullre le Vers, Item, 
avoit encor quaitre fa ul cous ; après, avoit 
encor ledit seigneur une longue collevrine de 
vingt pieds de longueur , portant pierre de 
fer: puis après, avoit encor quaitre serpen- 
tines avec ung mortier et plusieurs aultres 
petittes pièces voilantes. Et après se trouvait 

sur les champs en armes, au jour dit, le 
devantdit seigneur le Landgrave, acompai- 
gnié, comme les aultres, environ de quaitre 
mille hommes combaittans, tant à chevaulx 
comme à pieds , et avec luy fist mener son 
artillerie, c'est assavoir, cincq grosses pièces, 
portant pierres de fer ; deux mortiers et deux 
courtaulx avec six serpentines et plusieurs 
aultres menues artilleries 5 somme toutte , 
lesdictes grosses pièces ensemble montent à 
quarante six pièces. 

Ledit Francisque estoit très bien adverti 
de ceste affaire: parquoy il avoit fait sa 
préparation et avoit requis tous ses amis et 
alliés pour luy ayder à ce besoing. Lesquelx 
estoient tous alliés ensemble et bien déli- 
bérez de se deffendre contre les princes 
devantdits. 

Or iceulx princes , quant ilz furent assem- 
blés , ce fut une belle compaignie. Et pre- 
mièrement s'en sont allés devant une plaice 
appartenant audit Francisque et en laquelle 
il estoit alors, distante de Trieves à douze 
lieues, et se nomme ladicte plaice Ewerbourg. 
Et fut ceste assemblée fatcte au mois d'ap- 
vril; mais dès incontinent que ledit Fran- 
cisque les sceust venant, il se partit secrè- 
tement de ladicte Ewerbourg et s'enfuit à 
une aultre sienne plaice, distante à onze lieues 
de Trieves en tirant à Francquefôrt , nommée 
Nastal. Parquoy les princes devantdits ne se 
sont point arreslés à ladicte plaice de Ewer- 
bourg, ains s'en sont tirés droit à ladicte 
plaice de Nastal ; et illec , environ le vingt 
quatriesme jour du mois d'apvril , ont assegié 
ledit Francisque dedans icelle plaice , en 
laquelle il se cuydoit avoir mis à saulveté 5 
mais il fut bien esbahi, luy et les siens, 
quant ilz virent la grant puissance et la pré- 
paration qui se faisoit encontre luy. Or furent 
faictes grandes tranchées et repaires et fut 
l'artillerie assegiée en plusieurs lieux. Puis 
ce fait, on ait tiré icelle artillerie en si grant 
abondance que c'estoit hideuse chose à ouyr, 
et sembloit que ce ftit la fouldre, et telle- 
ment que , en moins de douze ou treize jours 
que le siège durait , fut tiré d'icelle artillerie 
le nombre de six mille quaitre cent et vingt 
six coptz; et tant fut escarmouché de tous 
costés qu'il ne le povoit plus souffrir. Et encor 
qui pis est, y eult ung copt d'icelle artillerie 
qui fist tomber ung tref , lequel vint à ferir 



l edit Francisque au flanc et luy fist une telle 
plaie que l'on luy véoit le foye et les pou- 
mons. Et voyant ce et que impossible luy 
estoit de se plus tenir ne longuement durer, 
ait ledit Francisque envoié aulcuns de sa 
part aux trois princes pour parlementer à eulx 
et vouloir traicter de paix. Et Ait ce fait le 
maicredi , jour sainct Jehan Porte latine , et 
sixiesrae jour de may, environ les deux heures 
après midi. Âpres plusieurs paroles pour ce 
fait rendues et d'ung costé et d'aultre , voyant 
ledit Francisque qu'il n'avoit pas du meilleur 
et qu'il estoit fort mallaide, se rendit, luy et 
les siens, avec le chastiaul et tous les biens 
de dedans, avec tous les hommes gentilz et 
aultres , ès mains et à la voulunté des princes 
dessusdits; et encor sus condition que les 
prisonniers qu'il tenoit, seront quiètes , 
francques et délivres , et ceulx que lcsdits 
princes ont , seront et demourront soubz telle 
servitude que bon leur semblerait; et par 
aultre manière n'y voulurent iceulx princes 
entendre, et ainsy en fut l'accord. Mais, au 
lundemain, environ les onze heures devant 
midi, presens iceulx princes, mourut ledit 
Francisque et n'y eult le domaige , si non de 
ce qu'il avoit tant vescu. Et luy mort, ont 
iceulx princes ordonné à quaitre bons hommes 
de villaige de le porter aux champs en terre 
profane : et , à leur commandement , fut prins 
tout chaussé et tout vestu , et en fut porté 
sans croix ny yaue bénite et gecté en une 
fosse. Puis, après ce fait, ont les princes de- 
vantdits advisé à leur cas : et tout première- 
ment firent abaitre et araser ledit chastiaul 
de Nastal, et, ce fait, ont fait lever leur 
camp et s'en sont tirés devant une plaice, 
environ à huict lieues de Strasbourg , nommée 
Thane. Et furent iceulx princes devant icelle 
plaice dès le lundi jusques dix jours après : 
la raison fut pource que le gentil homme de 
dedans icelluy chastiaul, nommé Henry de 
Thane , fist aulcun reffus de se rendre; car 
à celluy arrivait l'evesque de Spir, lequel 
traictait de paix , et tellement que l'accord 
fut faict entre eulx, que celle plaice ne 
seroit pas abaitue ; mais au reste elle fut 
rendue. 

Cela fait, et durant qu'ilz estoient encor 
devant ladicte plaice de Thane , ont eu 
iceulx princes envoié trois bannières de lans- 
quenetz piétons , avec six vingt chevaulx , 

devant une au! tic plaice, nommée Lutzem- 
bourg, avec douze pièces d'artillerie, pour 
assegier ledit cbaistiaul , en intention que , 
au cas qu'ilz differeroient à soy rendre, on 
y euvoieroit plus grant puissance ; car lesdits 
princes n'eurent point intention ne voulunté 
de laisser droites nulles des plaices des ay- 
dans dudit Francisque , mais veullent nestoier 
tout le pais d'icelle laironniere: et est ceste 
plaice située au pendant du pays d'Aulsay : 
si fut prinse et arasée. De là sont allés devant 
une aultre plaice, nommée Drachenfeltz, la- 
quelle pareillement fut airse , brullée et 
abattue à fleur de terre. Et puis ce fait , s'en 
s'ont allés encor assaillir une aultre plaice, 
nommée Uumburg en Wascawe , qui est 
environ à demi lieue de ladicte Thane, de 
laquelle finablcment en fut fait comme des 
aultres. 

Apres tout ce fait et acompli , les devant- 
dits princes font tout chairger pour retourner 
arrière. Mais touttesfois, avant qu'ilz des- 
pairlent leur armce^ ont intention qu'ilz ne 
lairont pas impugnie la devantdicte plaice de 
Ewerbourg en laquelle ledit Francisque estoit 
premièrement quant il s'eufuyt à Nastal , car 
ilz y ont le dent sur eulx ; et ainsy en fut 
fait , et tirait l'armée toute à celle part et y 
Jurent par aulcuns jours , durant Usquelx elle 
fut très bien battue et vivement assaillie ; 
et tellement que , le cinquiesme jour de 
jung, ladicte plaice fut priuse et rendue. Puis 
après ce fait , l'on traictait la paix contre 
l'ung des filz dudit Francisque , nommé 
Swicquart de Sickingen. 3& quant tout fut 
fait et accompli en la manière que avés ouy , 
en grant joie et victoire se sont les armées 
desparties ; et ont prins iceulx princes congé 
les ungs des aultres, et moult amiablement 
commandés à Dieu. Et par ainsy fut le pays 
nettoyé et délivré desdits lairons et malfai- 
teurs qui estoient de guerre à tout le monde. 
Et croyez seurement que ce ne Tut pas fait 
sans Tayde de ceulx de la cité de Mets 5 car 
ilz en aidairent audit seigneur Maximilian , 
archevesque de Trieves, tant de leurs gens 
que d'argent preste , lequel depuis il rendit et 
paiait; et sont demourés amis ensemble. 

En celle meisme année y cuit ung gratit 
huttin et desbat entre les bons hommes de 
la ville de Scey, devant Mets, eu l'encontre 
ceux de Lessey. Le cas fut tel que, en l'an 



devant, la communaulté d'icelle ville de 
Lessey, qui, en partie, est ban l'evesque, ont 
tant fait par le pourchas d'aulcuns leurs bons 
amis , qu'ilz ont acquaisté et leur ait esté laissé 
par le doyen et chappistre de la grant église 
de Mets , à quatre vingt et dix neuf ans , ung 
grant bois, contenant environ sept ou huict 
cents journaulx, gisant au dessus de ladicte 
Lessey, entre Lorey et Cbaistel S 1 Germain, 
nommé en Fourais. Or estoit celluy bois, 
avaut qu'il fust laissé, en partie gaisté et 
fouraigé, tant desdits de Lessey comme de 
Sciey et aultres , qui tous les jours y prenoient 
et couppoient sans compte et sans mesure , et 
estoit comme une chose à demy abandonnée. 
Mais depuis celle heure qu'il fut ainsy laissé 
à années , lesdits de Lessey y tinrent la main 
et se prinrent près de le bien gairder et def- 
fendre, affîn qu'il eust espace de croistre et 
de faire ung bon bois, et meismement en 
ceste présente année , v c et xxiij , de quoy ce 
desbat avint. Car, de toute ancienneté, lesdits 
de Sciey alloieut en cestuy bois cueillir et 
couper du may, especialement pour pairer 
leur église , le premier jour des rogations , 
quant les grant croix de Mets vont à leur 
église et à Saine t Quentin ; et pareillement 
pour pairer la ville, le jour de la feste Dieu, 
que nous disons le s 1 Sacrement : lesquelles 
choses, en ceste présente année, lesdits de 
Lessey deffendirent et ne voulurent souffrir 
qu'ilz en prinssent aulcuns pour l'une des 
festes ne pour l'aultre ne en nul temps. Rai- 
son de quoy iceulx de Sciey furent merveil- 
leusement mal contens et animés, et en en- 
trèrent en grant hayne les ungs encontre les 
aultres , et avec ce , se firent plusieurs des- 
plaisirs et despits, tant en gaigement de bestes 
comme aultrement. Et tellement que, pour 
plus enflammer leurs couraiges , ceulx de 
Sciey, ou en partie, ont dit que, en despit 
de ceulx de Lessey, ilz iroient , la vigille de 
la feste Dieu, couper des mays audit bois, 
selon l'ancienne coustume , tout ce qu'il leur 
en fauldroit et tant qu'ilz en eussent assés. 
Desquelles parolles lesdits de Lessey furent 
plus animés que par avant , et ont juré que 
s'ilz y estoient trouvés, il en y auroit des 
battus : et de fait, se sont mis sus les aul- 
cuns avec arboulettes, voulges et dairds, et 
avec collcvrines , aires , paulx et massues , et 
tellement qu'ilz se sont lancés dedans lesdits 

de Sciey, lesquelx alors n'a voient aultres bâ- 
tons de deffense que leurs serpes en leurs 
mains, si non, pource que les aulcuns estoient 
bien advertis de ceste affaire, ilz a voient mis 
des pierres plein leurs seins , et encor avoient 
amené avec eulx, par licence de messeigneurs 
les trese, deux sergens de Mets, avec ung 
notaire, pour estre tesmoings et pour, à la 
requeste desdits de Sciey, escripre tontte la 
force et violence qui leur seroit faicte. 

Mais jay pour ce ne fut qu'il y eust ung 
très grant desbat entre les parties ; car, à 
celluy jour, troisiesme de jung et vigille de 
la feste Dieu , après disner, vinrent lesdits de 
Sciey pour couper le may, en rencontre des- 
quelx se trouvairent partie desdits de Lessey, 
et tellement que , après plusieurs parolles, se 
sont frappés les ungs parmi les aultres , et de 
fait se sont tant battus et navrés qu'il en y eult 
plus de dix huict ou vingt des très fort 
blessés , tant d'ung costé que d'aultre , et y 
eult des arboulettes tirées, mais il n'en fut 
personne affolé. Et à cest effroy y accoururent 
sftilcunes des femmes de Lessey avec des cen- 
dres, plein leurs girons, pour getter au 
visaige et ès yeulx desdits de Sciey. Puis 
ce fait, ont demandé chescune des parties à 
avoir instrument de ce desbat et de la force 
faicte , prétendant de ung chescun costé avoir 
bon droit. Et après plusieurs parolles, s'en 
sont retournés, chascun en son lieu, et en 
furent rapportés aulcuns des blessés , et d'aul- 
tres en furent à grant peine ramenés. Et pour 
ce desbat s'en esmeut arrière ung aultre grant 
huttin et une merveilleuse hayne, les ungs 
encontre les aultres ; et tellement que , pour 
ceste affaire, par plusieurs fois, se sont très 
fort battus et navrés. Et furent loing temps 
iceulx bons hommes se menant très forte 
guerre et aspre, les ungs à l'encontre des 
aultres , comme si ce fussent esté gens es- 
trainges et ennemis : la cause estoit pour ce 
que alors n'y avoit nul de leurs seigneurs 
qui s'en meslaist pour les apaisanter. 

En celle meisme année, mil v c et xxiij, 
par ung lundi , huictiesme jour de jung , le 
duc Anthoine de Loraine et de Bair, comte 
de Vauldemont , marquis et mairchis du 
Pont , etc. , avec Françoys , monseigneur, son 
josne frère , et en la compaignie de Madame 
Bairbe de Bourbon , la duchesse et sueur au 
connestable de France, sa femme, avec les- 

quelx estoient plusieurs comtes , bailiifz, che- 
valiers et escuiers, pensionnaires et gentilz 
hommes et plusieurs auhres, tant de la gairde 
comme autrement, jusques au nombre de 
environ cinq ou six cents chevaulx, au jour 
devantdit, sont arrivés au chaistiaul d'Aucer- 
villc, auquel lieu s r Nicolle de Raigecourt, 
citain de Mets et seigneur dudit Ancerville, 
les attendoit et avoit fait préparer leur venue 
et leur fîst ung biaul recueil. Puis , au lun- 
demain , qui fut mairdy, neufviesme jour 
dudit mois , du maitin , se sont partis du 
lieu , et , en belle ordonnance , se sont tirés 
à S 1 * Bairbe, là où fut la messe dicte et le 
service divin accompli, après laquelle et que 
à loisir eurent fait offrande et dévotion , se 
sont assis au disner en ung jairdin auprès 
de l'église, là où estoient faictes de moult 
belles loges et feuillées de mays que damoi- 
siaul Nicollas Baudoiche , prothonotairc et 
frère au seig* Claude Baudoiche, chevalier, 
leur avoit préparées et faictes. Puis, après 
le disner et graices rendues à Dieu, ilz se 
sont mis au retour en la compaignie de plu- 
sieurs des seigneurs de la cité et aultres qui 
y estoient allés pour leur plaisir; et ont tant 
chevaulché, en devisant joyeulsement , qu'ilz 
sont arrivés au ponccl du ruyt deVailliere, 
auprès de Sainct Jullien. Et là venus, le duc 
ait parlé à la duchesse assés longuement et , 
entre les aultres parolles, luy dist que illec les 
convenoit de se partir pour celle nuit ; car 
jay ce que à S u Bairbe les seigneurs commis 
de la cité luy eussent bien abandonné toutte 
la ville pour y eptrer et loger à son plaisir, 
ce neantmoins bien humblement les en re- 
merciait , comme à ses amis , disant que à 
celle fois il n'y entreroit pas , pour ce seule- 
ment que à présent il y avoit trop de gens , 
mais il leur dist et promist de brief les venir 
veoir. Et pour ce, en ce lieu, ait dit et 
enseigné à madame sa femme la manière 
comment elle se devoit contenir ; car illec 
les convenoit despartir. « Parquoy , dist il , 
» je vous prie que vous contenés honneste- 

> ment avec les Messainset que vous monstres 
» la noblesse dont vous estes venue : et avec 

> ce , vous prie que vous monstrés public- 
» quement , sans en rien estre caché de vos 
» atours ne bonnes graices. » Et tout ainsy 
le fist la dame ; car elle sortit hors de son cha- 
riot ou de la bière cbevaulereuse , et toutte 

descouverte et despoitrenée jusques bien bas, 
fut montée sur une hacquenée, avec douze 
damoisclles qui pàiréMemcnt estoient toultes 
bien montées et enhairnechées et habillées 
et acoustrées touttes d'une livrée d'ung brun 
tanné vellours et doublé de satin cramoisi , 
et ladicte dame estoit moult richement ac- 
coustrée avec ung cotillon de drap d'argent. 

Et après ce fait et dit , print le duc congé 
de la dame, lequel avec sa bande ont passé 
la rivière de Muzelle au Grant faissin , pour 
tirer à Mollin , auquel lieu Ton l'attendoit ; car 
le seigneur Claude Baudoiche, chevalier et 
seigneur du lieu , avec madame Yol lande de 
Croy, sa femme , avoient, par plus de quinze 
jours devant, fait préparer le lieu, tant bien 
et tant richement comme si c'eust esté pour 
recepvoir nostre sainct pere le pape ou l'em- 
pereur ; et n'estoit possible de mieulx faire , 
tant à l'acoustrement des chambres qui estoient 
les aulcunes tapissées de drap d'or, avec les 
coussins de meisme et haulte lisse, comme 
en force vivres, poulaille et venaison à grant 
abondance, et tellement qu'il n'y faiUoit 
rien. 

Mais pour revenir au propos de la dame, 
après ce qu'ilz se furent partis l'ung de 
l'aultre, elle, acompaignée de environ cent 
et cinquante chevaulx de ses gens et de 
aulcuns arboullestriers et lansequenetz , ses 
subgectz, avec quelque cinquante collevri- 
niers de la ville, fut conduicte et amenée 
tout par devant la porte du pont Remont , 
en tirant à la porte aux Âllemans , par la- 
quelle la dame entrait : puis fut menée en 
tournoiant par le grant Waid et par la rue 
des Chariers , et de là fut menée et conduicte 
tout parmi le Champaissaille, par le Quartaul , 
en retournant par Vezegneuf et de là à Por- 
saillis, monté en Fournerue, par devant le 
grant moustier et par la Pierre Hardie 5 puis 
fut passé le pont moyen , et de là fut con- 
duicte en la maison du Passe temps , auquel 
lieu, elle, avec la plus part de ses gens, 
fut logée. 

Tantost après , sont venus la plus part des 
aultres seigneurs qui n'a voient point esté à 
son acompaignement ne convois, pour luy 
faire honneur : et paireillement furent touttes 
les dames et damoiselles qui luy firent le bien 
veignant. Là en ce lieu estoit le soupper ap- 
paireillé moult richement et auquel n'estoit 



rien esparrgné , et y fut Tait, moult grant lair- 
gesse et une despense oultraigeuse. Apres le 
soupper, fut la dame menée à Sainct Pierre 
aux Dames , là où paireillement le banequet 
estoit moull richement appaireillée ; puis fut 
ramenée esbaitre au serain sur le tairt en 
la maison de la Haulte Pierre et sur Sainct 
Hillaire. Et de ce lieu furent veus aulcuns 
chevaulcheurs sur la montaigne S* Quentin, 
et fut incontinent bien estimé que c'estoit le 
duc avec ses gens qui venoient faire une vi- 
rairde par devant elle : parquoy incontinent, 
par l'ordonnance des seigneurs de la cité, 
fut en ce lieu faicte une grande bulle et feu 
de joye , et avec trompettes et tambourins 
fut à hault ton et à puissance corné à Vas- 
saulty à Va&saulty affin que le prince l'oyst: 
de là lut ramenée et conduicte en la maison 
du Passe temps. Au lundemain, environ les 
neuf heures du matin , fut la grande église 
Sainct Estienne acoustrée et parée, et aussi 
fut Nostre Dame la Ronde, tout ne plus ne 
moins que si ce fust au jour de noel ou de 
paicque. Et davantaige fut au grant cueur, 
au costé du grant autel , mis le ciel encortiné 
tout en l'entour de drap damas cramoisi, 
et sus le pavé fut estendue une grant riche 
serge , et , tout au milieu , ung petit banc 
quarré , assés bais , couvert d'ung grant lairge 
drap de vellours cramoisi 3 traînant de toute 
part , sur lequel fut mis ung coussin de vel- 
lours pour elle appuyer ; et paireillement en 
furent mis sur le tappis à terre deux ou trois 
coussins de vellours cramoisi pour se agenoil- 
lier. Aussy n'est à oublier que ses clercs et 
chaippellains avoient acoustré l'autel qui est 
derrière le grant autel, et l'avoient moult 
richement paré des aornemens de la chaip- 
pelle de ladicte dame , qui estoit moult belle 
et riche ; car elle avoit tout ce qui appartient 
à une chaippelle et à plus riche , avec calice, 
encensiers, chamettes à mettre l'yaue et le 
vin , et gros vaissel à mettre l'yaue benicte , 
tout d'argent , et tout l'aultre acoustrement 
de fin lin ou de vellours en imaiges d'or et 
d'argent. Au costé d'icelluy autel fut ung 
riche siège acoustré de vellours, pour agenoil- 
lier Françoys , monseigneur ; et en ce lieu , par 
son chaippellain , luy fut chantée une messe 
avant que la duchesse vinst : puis la messe 
dicte , se partit ledit Françoys et avec grant 
compaignie de seigneurs, tant de Loraine que 

de Mets , s'en sont allés quérir la dame au 
Passe temps. 

Âdoncque veissics les rues et la graut église 
taat pleines de peuple que plus n'en y pou- 
voit. À son entrée en l'église, luy vinrent 
la plus part des chainoines d'icelle se pros- 
terner devant elle et la baiser ; les cloches 
de ladicte église sonnoient et les orgues 
juoient, et estoit ladicte église jonchée et 
parée de mays , que c' estoit belle chose à 
veoir et plaisante à ouyr : car, après elle , 
y avoit tant de seigneurs et de dames que 
Ton ne se pouvoit tourner. Ladicte dame 
fut à ce jour vestue d'ung habit d'ung riche 
vellours violet, avec le riche cottiUon de 
drap d'or , et ses damoiselles touttes çn noir 
vellours, fourées de blanche foureure. 

La grant messe fut moult solennellement 
chantée par le seigneur suffragant de Mets , 
avec chantres et deschantres et les grosses 
orgues, et Est on grant triumphe à l'église. 
Hais ladicte dame, affin que chascun la 



veist, elle ne voult point estre dessoubz le 
ciel, ne au lieu que Ton avoit pour elle 
apresté , ain s se allait mettre tout à descou- 
vert au lieui où avoit esté Françoys, mon- 
seigneur, à la petite messe qu'il avoit eu 
fait dire. 

Apres Je service divin acompji , fut ramenée 
au Passe temps et disnait, ce jour, à Sainct 
Vincent^ et fut menée par les jairdins et 
par tous les lieux de leans : puis , après le 
disner, fut menée et conduicte par la ville. 
Et premier fiit chez messire Nicolle Roussel 
visiter le lieu : de là s'en vinrent tous devant 
la grant église , et fut menée aux frères cor- 
delliers , dessus les murs , qui l'attendoient ; 
car , le jour devant, elle l'avoit promis à 
frère Aichilles, qui estoit venu et extraict 
des nobles de Loraine, et estoit biaul pere 
gairdien de leans. Et là , en grant tirumphe, 
°uyt le Salve, après lequel elle voult tout 
veoir et fut ez jairdins , au réfectoire et en 
la librairie. Puis , pour ce qu'elle avoit promis 
au seigneur Françoys de Gournais de aller 
chez luy banequeter, et ne la faisoit on 
d'heure en heure que attendre ; mais , pour 
ce qu'il estoit desjay tard , elle dist qu'elle 
rcoit soupper : parquoy incontinent y ac- 
coururent les cuisiniers, et à toutte haste 
ont habillé le soupper ; et là luy fut faicte 
la grant chiere. Apres le soupper , fut menée 

à Saincte Glossine, là où luy fut fait ung 
biaul recueil et ung biaul banequet ; puis 
fut ramenée au Passe temps. 

Au lundemain , qui fut jeudi , fut menée 
ouyr messe aux sueurs Collettes, après la- 
quelle elle fut visrter les frères de l'Obser- 
vance Sainct Françoys : aussi fut elle à Nostre 
Dame des Carmes, et fut onze heures son- 
nées avant qu'elle partist, elle et tout son 
trayn, pour aller disner à Sainct Clément, 
là où l'abbé, qui estoit des nobles de Loraine, 
l'attendoit et avoit fait aprester le disner. 
La dame, en celle journée qu'elle partit de 
Mets, estoit vestue en satin cramoisi, montée 
dessus sa hacquenée , et avoit ung cotillon 
de drap d'argent, broché d'or: et touttes ses 
damoiselles en taffetas tané, avec des man- 
ches dessoubz de noir vellours , touttes des- 
couppées et dechicquetées ; et moult d'aul- 
tres riches baigues et riches pierreries et 
fermillets d'or avoit la dame dessus son 
corps , qui trop longs seroient à deschiffrer. 
Apres le disner et la bonne chiere faicte à 
Sainct Clément et qu'elle eult tout veu et 
visité le lieu, elle et tout son trayn, en la 
conduicte de la plus part des seigneurs et 
de tous les soldoieurs de la cité, se sont 
partis et s'en sont allés coucher au Pont à 
Mousson , réservés lesdits de Mets , lesquelx, 
après ce qu'ilz l'eurent conduicte et menée 
jusques à Joiey , humblement prinrent congié 
et s'en sont retournés. Le jour devant , après 
le disner, s'esloit desjay parti le duc de 
Mollin et, avec sa bande,, s'en estoit allé 
soupper à Preney et coucher au Pont. 

Or maintenant vous veuil dire et desclairer 
les dons et presens qui furent faits, tant au 
duc comme à la dame. Et premier fut en- 
voyé , au nom de la cité^ au duc estant à 
Mollin, quaitre cowes de vin et soixante 
quairtes d'avoine , et ne luy fut donné aultre 
chose. Mais à la duchesse , qui estoit à Mets, 
fut donné, au nom de ladicte cité, deux 
cowes de vin et quarante quairtes d'avoine : 
item, luy fut encor donnée une belle couppe 
d'argent doré et bien genlemcnt faicte, vallant 
cent livres : item , une riche pointe de dia- 
mant , mise en ung anneaul d'or, qui fut 
achetée à Philippe du Lièvre, le mairchant, 
valant deux cents escus au soleil. Item, à 
Françoys, monseigneur, fut encor ^ au nom 
de la cité , donné ung biaul josjie cheval 9 

valant quatre vingt florins. Item, messeï- 
gneurs les chainoines du chappistre de la 
grant église de Mets ont donné à ladicte du 
chcsse ung moult biaul anel d'or , auquel j 
ait une pierre , nommée esmeraulde , prisée 
à la somme de cinquante escus d'or au soleil : 
et est celluy anel , avec la meisme pierre , 
qui par avant fut trouvé au sépulcre de 
l'evesque Jehan d'Aspremont, du pairaige 
de Porsaillis, qui tint quinze ans le siège 
d'icelle cité. Et fut celluy anel enterré l'es- 
paice de deux cent quatre vingt et ung 
ans, comme cy devant, en parlant du règne 
dudit Jehan d'Aspremont , ait esté dit. Item , 
donnairent encor lesdits chainoines au josne 
filz , c'est assavoir, à Françoys , monseigneur, 
une petite boursette de soye bien gentement 
faicte, en laquelle y avoit quarante florins 
de Mets. 

Mais touttesfois , nonobstant tous ces dons, 
il fut dit que ladicte dame n'avoit pas gran- 
dement donné par tous les lieux où elle 
avoit esté, tant à Saincte Bairbe comme 
aultre part 5 car elle ny le josne filz ne 
présentaient jamais deniers ne mailles aux 
soldoieurs de la cité qui les furent quérir 
à Saincte Bairbe et qui la conduisirent jus- 
ques à Joiey: non firent ilz à tous ceulx 
qui firent les presens , si non qu'il fut dit 
qu'ilz avoient donné aux serviteurs du sei- 
gneur Claude Baudoiche , tant à Mollin com- 
me au Passe temps , en chescun lieu , six 
escus. Item, donnait le duc aux quaitre 
menestrés du couple de la ville et encor 
à deux auhres , à chescun , ung florin Phi- 
lippe, et la duchesse leur donnait deux es- 
cus au soleil. 

Ledit an , le jour de la division des apos- 
tres, quinziesme jour du mois de jullet, par 
l'ordonnance de messeigneurs les sept de la 
guerre, fut prins en la grainge de la ville 
en Anglemur et fut mené, charrié et tiré 
à vingt puissans chevaulx , l'ung des gros 
canons d'icelle grainge et fut, audit jour, 
affûté ès fossés de la porte Champenoise , 
du costé de la ville , et par dessoubz le pont 
du billouairt fut tiré en l'encontre d'icelle 
devantdicte muraille qui avoit esté trouvée 
en terre, comme dit est devant. Et niant- 
moins qu'elle esloit forte merveilleusement, 
ce nonobstant ledit canon la tresperçait d'oul- 
tre en oultre du . premier copt et s'en allait 

la pierre se ficher en l'aultre mur derrière si 
très parfond que à peine la véoit on: et 
au second copt , elle abatit ung grant pan 
de celluy mur derrière : de quoy plusieurs 
gens se donnoient grant merveille , veu la 
forte chose que c'estoit. 

Aussy en celluy temps , les seigneurs chai- 
noines du chappistre de la grant église de 
Mets faisoient de nouviaul faire ung mollin 
à bled au lieu de la Grève, dedans la cité, 
sur la rivière de Saille, près et joindant ung 
aultre mollin qu'ilz avoient desjay audit lieu: 
et, à celle heure, y avoit desjay de la des- 
pense faicte pour plus de cinq cents francs, 
tant en baitairds qu'ilz avoient fait faire en 
ladicU rivière, comme ès fondemens d'iccl- 
luy et à vuider l'yawe. Mais, pource qu'ilz 
ne vouldrent reprendre ou recongnoistre les 
maistres des mollins estre maistres et gou- 
verneurs d'icelle yaue , ne demander licence 
pour faire icelluy baitaird , leur juait on d'ung 



tour ; car, par ung lundi matin et dernier 
jour d'à oust, furent envoiez plusieurs ouvriers 
qui rompirent et despecerent tous icculx bai- 
tairds et aultres ouvraiges qu'ilz avoient faits 
en ladicte rivière, et avec ce, ont fait laicher 
les vantaulx des mollins de la haulte Saille, 
qui fut ung très grant desplaisir et ung grant 
dopmaige pour lesdits chainoines, et en fut 
grosse murmure pour ceste affaire. Touttes- 
fois , quelque chose qu'il en fust , firent tant 
iceulx chainoines que leur mollin fust achevé 
et du tout parfait. 

Aussi en celluy temps, le premier diemanche 
du mois de septembre , fut tiré à l'arboullette 
au jeu de la Grève en Mets , pour cent francs 
de juaulx. Parquoy alors y vinrent et se y 
trouvairent plusieurs gentilz compaignons ar- 
boulletriers, tant de la ville de Nancey comme 
du Pont et d'aultre part. Et fut tiré dedans 
ung cuviaul , de six vingt passées de long 
et à cinq compas , et y fut mené , ce jour, 
grant triumphe* 

Pareillement , en celle année, environ la 
sainct Remey, iceulx devantdits compaignons 
piétons, gens de toutte sorte et de toutte 
nation , forsque allemans , qui se disoient de 
Mairange , en nombre de environ deux cent 
et cinquante ou de trois cents , s'en allèrent 
courir devers la ville de Vaucouleurs et en 
ramenairent plus de quaitre cents bestes à 
cornes avec aulcuns prisonniers et plusieurs 

chevaulx. Environ la sainct Luc après , furent 
encor iceulx piétons courir audit pais et ra- 
menairent encor plus grant proie que devant , 
avec plusieurs prisonniers. Et lut tout ce 
butin amené devant les portes de la cité ; 
mais nul des manants d'icelle n'eu eust osé 
acheter si non coyement ; car il estoit def- 
fendu sur grosse amende. 

Aussy en celluy temps, par l'ordonnance 
de justice, furent constrains plusieurs mestiers 
en Mets de faire encor plusieurs nouvelles 
serpentines et aultres bâtons à feu en leurs 
tours , laquelle chose tantost après fut faicte 
et acomplie. 

Eu ce meisme temps , estoit et demouroit 
en Mets ung recepvoir, c'est assavoir, ung 
clerc du pallais, nommé de son droit nom 
Nicollas Bastien , ou aultrement le plus et le 
mieulx l'on ne le nommoit que le riche clerc. 
Et luy avoit esté ce nom de riche clerc 
imposé pource que , environ vingt deux ou 
vingt quatre ans devant , qu'il estoit veuu de 
devers Bair pour demourer en Mets , il estoit 
alors ung pouvre josne clerc, assés biaul 
valleton et honneste^ mais de la praticque 
du pallais n'en sçavoit encor rien. Toutles- 
fois fut ledit Nicollas mis à demourer chiez 
ung homme bien stillé en icelle praticque, 
nommé Jaicob de Millery,' et profitait gran- 
ment. Puis au bout de certaines années après , 
se mariait ledit Nicollas et print à femme 
nue « veufve qui avoit esté femme à Jehan 
du Cellier, l'orfebvre, laquelle, alors qu'il 
la print, estoit si très mal fournie de ri- 
chesse que pour éviter ses debtes et de peur 
que l'ou ne les fist arresler, elle print et 
espousait ledit Nicollas, et luy elle, à une 
petitte messe de Requiem d'uug trop tost, 
devant le jour, en l'église de Saiuct Suplice , 
laquelle messe ceulx proppres paioient qui 
les vouloient faire arrester, dont il en fut 
assés ris. Et en ce temps n'estoit eucor ledit 
Nicollas de rien en bruit et n'avoit encor 
nul maistre pour servir que aulcune petitte 
recepte, comme les Pucelles du pont des 
Morts, les dames de Clervaux, la confrairie 
des curés et semblables, qui n'estoient pas 
receptes de grant val lue ny de grant gain. 
Item , depuis ce temps*, ladicte sa femme 
morut: parquoy luy, qui estoit veufve, ja 
ce qu'il ne monstrait encor gaire de braigue, 
pourchassait tellement qu'il fut remarié et 

eult à femme la fille Jehan des Estangs , alors 
chastellain du chaistiaul de Wery. Et dès 
lors qu'il eult celle seconde femme , acom- 
mencait ledit Nicollas à braiguer et à faire 
merveille, tant en habits comme en aultres 
despenses, et tellement que alors luy fut 
imposé le nom de jolly clerc ; car il estoit 
homme miste et petit, et se faisoit assés bien 
aimer de plusieurs gens. Or debvés entendre 
que, depuis ce temps, multipliait ledit Ni- 
collas fort en richesses et faisoit merveille 
d'acquester et de maisonner. Et ja ce que 
paireillement il n'eust pas prius grant richesse 
en celle seconde femme , qui , comme l'aultre, 
estoit veufve, quant il la print, si néant- 
moins menoit ledit Nicollas aussy grant brai- 
gue et grant estât et plus comme eust fait 
ung seigneur qui eust heu mille livres de 
rentes , tant en riches habits , en belles mai- 
sons, en biaulx chevaulx, en corroyés, en 
ceintures et patenostres, et en vaisselle d'or 
et d'argent, et en plusieurs aultres juaulx. 
Et avec ce et davantaige , il multipliait encor 
en plusieurs aultres grans richesses, comme 
cens , rentes , revenues et moisties de bief 
et de vin., et tellement que alors, comme 
dit est devant, il fut, pour ces choses , appellé 
le riche clerc, et n'estoit bruit que de luy, 
et estoit chescun tout esmerveillé et esbahi 
comment il povoit fornir à l'apoinctement. 
Et ja ce qu'il fist la grande chiere à plusieurs 
personnes et qu'il donnaist liberallement de 
ses biens et fist plusieurs dons , si eult il de 
l'envie tout plein pour l'oultraigeuse braigue 
et despense que luy et sa femme faisoient. 
Touttesfois il estoit bien aimé d'aulcuns, et 
fut fait clerc et principal recepvoir de l'église 
collégiale de Sainct Salvour, et paireillement 
du seigneur Thiebault le Goumais , filz au 
seigneur François le Goumais , chevalier, le- 
quel seigneur Thiebault, après ce qu'il l'eust 
servi certaines années, le fist eslre et luy 
donnait l'office d'estre clerc des trezoriers de 
la cité , qui est une bonne office et honneste. 
Et depuis, fut encor ledit Nicollas fait clerc 
et principal recepvoir de Sainct Pierre aux 
Dames, paireillement de l'abbé de Sainct 
Clément et de plusieurs aultres églises et 
grandes roceptes. Et tellement que en ce 
temps fleurissoit et abondoit en pompe et 
en richesse et en somptueulx ediffices pour 
ung clerc, tant qu'il n'estoit bruit ny nouvelle 

que de luy, et en parioit on par tout en 
diverse sorte et manière ; car les ungs di- 
soient qu'il devoit tout plein et qu'il n'estoit 
pas possible aultrement, et les aultres que 
non, mais ilz estimoient qu'il avoit trouvé 
aulcun trésor en vieille maison qu'il avoit 
acheptée et qu'il avoit fait refaire de fond 
en fond. Plusieurs aultres mectoient avant et 
disoient qu'il avoit mis la main en quelque 
bon lieu , et qu'il n'estoit possible d'avoir 
gaingné seullemcnt les riches habits que luy 
et sa femme pourtoient , comme aussy il 
estoit vray. Touttesfois , quoiqu'il en- fiist , 
se bouttait tellement en avant qu'il fut esîeu 
et Rit fait eschevin de la paroische Sainct 
Martin de laquelle il estoit paroischien, et 
y fist plusieurs biens. Mais vous oyrés qu'il 
en advint et comment la roue de fortune se 
tournait. 

Il est vray que en ceste présente année , 
mil V e et xxiij , par ung samedy, vingt qua- 
triesme jour d'octobre , estant alors ledit 
Nicollas devant la grant église de Mets , fut 
envoie par messeigneurs les treize jurés de 
la cité , c'est assavoir, par le seigneur Re- 
gnault le Gournais , le josne , par le seigneur 
Philippe de Raigecourt et par leurs compai- 
gnons , deux sergents audit Nicollas luy dire 
qu'il vinst en la chambre devant eulx, et 
qu'ilz vouloient parler à luy. Et luy venu, 
luy fut dit et propousé qu'ilz esloient advertis 
comment il avoit heu et receu vingt cinq 
livres dariennement pour aulcun rachapt que 
on avoit eu fait à l'encontre de la confrairie 
des curés, lesquelles vingt cinq livres ledit 
Nicollas devoit remectre en bon et souffisant 
acquest pour ladicte confrairie , et fut ce fait 
du temps qu'il estoit leur clerc. Puis luy fut 
encor dit qu'ilz estoient bien advertis et dé- 
nuement informés qu'il avoit heu et par plu- 
sieurs années retenu ledit argent et paié le 
cens, et qu'il faisoit accroire ausdits curés 
qu'il estoit bien mis et converti en bon ac- 
quest soubgect soubz la blanche verge. Et 
que pour mieulx leur faire entendre , il avoit 
heu escript ou lait escripre ung faulx escript 
auquel ir avoit heu pendu une faulse bur- 
lelte ; et davautaige avoit heu enregistré et 
mis en ses receptes le nom d'ung bon homme 
de la ville de Juxey, nommé Grant Jehan 
Morat , comme payeur de ladicte censive , et 
sur lequel ledit acquest estoit fait. Or estoit 



venu le temps que celluy bon homme de 
Juxey estoit mort : parquoy celluy qui à 
présent estoit clerc et recepvoir de ladicte 
confrairie, avoit heu fait adjourner son filz, 
comme hoir et héritier de celluy bon homme 
trespaissé , avec ses cohsors , pour avoir paye- 
ment de celluy cens ou asseurement des aboutz 
desclairés audit acquest , sur quoy celluy cens 
estoit assis et assigné. Et lesdits héritiers s'en 
defiendoient et disoient que eulx ny leur 
pere n'avoient jamais payé celluy cens, et 
demandoient à veoir de quoy, tout en pré- 
sence dudit Nicollas qui ne disoit mot et 
sçavoit bien où le lièvre se gisoit. Et touttes 
ces choses et plusieurs aultres furçnt dictes 
et propousées audit Nicollas en pleine cham- 
bre , lesquelles je laisse pour abregier. Apres 
ce dit, pour conclusion, luy fut dit que 
pour en sçavoir la vérité , ilz l'avoient mandé 
par devant eulx , et que s'il avoit fait le cas , 
il avoit granment mespris. Parquoy, pour 
ces choses ledit Nicollas oyant parler, il fut 
bien estonné et esbahi et non sans cause, et 
leur dist , en s'escusant et avec ce en fort ju- 
rant , que , leur honneur saulve, de tout ce ne 
sçavoit rien ny n'a voit la lettre ny l'obligation 
qu'ilz demandoient, qu'il sceust. 

Et alors , pource que iceulx seigneurs treize 
estoient bien advertis du fait et du lieu où 
estoit ledit escript , luy demandèrent ses clefe , 
et avec icelles fut envoié en son escriptoire , 
et du premier copt fut trouvé ledit escript 
et fut apourté en justice. Mais la burlette 
avec le nom de l'aman eu avoient esté ostés , 
et estoit ledit escript signé sur le dos de la 
proppre main dudit Nicollas : parquoy, pour 
ces choses et plusieurs aultres , lut ledit Ni- 
collas détenu au pallais jusques à la nuyt , 
puis fut mené en l'hostel de la ville. De 
quoy, pour ces choses, fut grant bruit par 
toultc la cité , et en furent plusieurs personnes 
esmerveillées , et encor plus , fut mise gairde 
sur tous ses biens. 

Alors sa femme, bien dollente quant elle 
fut advertie du cas, envoiait incontinent à 
force de chevaulx en advertir le devantdit 
Jehan des Estangs , son pere , au chaistiaul de 
Wery, là où il se tenoit, lequel incontinent 
et en grande diligence vint. Et après ce qu'il 
eult oy la chose , fut bien estonné et esbahi ; 
mais ncantmoins, à cause qu'il estoit servi- 
teur à la cité et bien aimé de plusieurs des 

seigneurs «ficelle, pensoifr bien tantbst le 
ravoir. Et pour ce qu'il estoit desja tairt, 
s'en allait ledit Jehan des Estangs devers les 
seigneurs treize leur demander la cause pour- 
quoy ilz detenoient ledit Nicollas son gen- 
dre : auquel ilz ont respondu que s'ilz l'avoient 
prins et le detenoient, que testait ajuste 
cause et pour ses desmerittes , et que si il 
estoit vray ce de quoy ilz estoient informés, 
c'estoit cas de crime: desquelles parolles et 
response ledit Jehan des Estangs fut plus 
esbahi que devant. Et alors, avec tout son 
conseil et ses amis, eulrent avis qu'il estoit 
de faire : et pource que au lundemain estoit 
diemanche,ilz ne seurent en rien besongner, si 
non de quérir tous leurs amis. Puis , le lundi , 
fut par Jaicomin Jeho , son advocat , et par 
Jehan Gaillot , Jehan Praillon et plusieurs 
anltres, ses conseillers, fait cesser par le 
maistre eschevin , et sur ce ont jecté une 
plaincte audit maistre eschevin , en laquelle 
estoit contenu comment ledit Nicollas et les- 
dits ses amis requeroient qu'il fust mis à 
délivre , franc et quicte , en présentant le 
respondre, si aulcun ou aulcune luy vou- 
loient rien impouser ou demander , ou si non 
ledit Nicollas et ses amis requeroient à avoir 
partie formée contre laquelle il peust sous- 
tenir de son corps qu'il n'avoit fait ny con- 
sentit de faire chose où il y eust cas de 
crime, ny chose de quoy justice l'en pust 
reprendre, ^our laquelle plainte à recepvoir, 
le maistre eschevin fut jusques au jeudi 
avant qu'il peust avoir conseil de recepvoir 
ladicte plainte : touttesfois elle fut receute , 
et fist dès ce jour commander son conseil 
pour au lendemain , à l'heure acoustumée , 
la déterminer. Et le vendredi venu , pource 
que c'estoit ung gros cas, chescun desiroit 
de sçavoir le tout : parquoy tant de gens se 
trouvèrent devant la chambre qu'il n'en y 
peust entrer la moitié. Et alors que ce vint 
à clamer, le devantdit Jaicomin Jeho vint à 
propouser comment ledit Nicollas avoit esté 
mandé devant les seigneurs treize , et com- 
ment après ce qu'ilz l'avoient heu interrogué 
d'anlcun cas qu'ilz disoient que ledit Nicollas 
avoit heu fait , laquelle chose ledit Nicollas 
nyoit, lesdits seigneurs treize l'avoient détenu 
et Pavoient envoié en l'hostel de la ville, 
sans cause et sans raison, ny sans plaintif, 
ny encor sans ce qu'il peust estre entendu en 



!5. Soi 
ses deffenses : parquoy ledit Jehan des Estangs 
avec tous les amis dudit Nicollas requeroient 
audit seigneur maistre eschevin et à son 
noble conseil que, sellon la coustume an- 
cienne de la cité, puisqu'il n'y avoit point 
de plaintif, qu'il fust mis à plein délivre et 
en sa franche liberté, franc et quicte, ou 
si non que ledit Nicollas avec ses amis reque- 
roient partie contre laquelle il peust sous tenir 
de son corps qu'il n'avoit point fait ny con- 
senti de faire le cas à luy impousé. Et de ce 
prioient et requeroient , pour Dieu , audit 
maistre eschevin et à son noble conseil qu'il 
ne luy fust fait ny tort ny force , ainçois fust 
mis à délivre , comme ilz requeroient , ou 
qu'il eust partie formée , comme dit est. En 
l'encontre de celle clameur se sont levés les 
seigneurs treize qui estoient presens ; et por- 
tait la parolle le seigneur Regnault le Gour- 
nais, le josne, et dist pour luy et pour tous 
ses compaignons qu'ilz n'avoient fait chose 
qu'ilz ne deussent par droit bien avoir fait, 
et que à leur office appartenoit de corrigier 
et pugnir les malfaicteurs ; et que pour ce 
faire , ilz en avoient fait le serment en recep- 
vant ladicte office. Parquoy , à bon droit et 
à juste cause, ilz avoient ledit Nicollas de- 
tenu pour enquérir la vérité du fait; mais 
alors qu'ilz y cuidoient besongner et sçavoir 
le tout, il leur fut osté hors de leur povoir 
et puissance par le seigneur maistre eschevin, 
pour laquelle chose ilz avoient mieulx cause 
de se plaindre que lesdits doHeans. Et plu- 
sieurs aultres choses dist encor et propousait 
ledit seigneur Regnault , tant du fait de cel- 
luy faulx escript , comme de la burlette qui 
faulsement y avoit esté minse et depuis ostée, 
et aussy du nom de l'aman qui avoit esté 
coppé bais , comme de plusieurs aultres 
choses que je laisse pour abregier. Parquoy, 
pour ces choses , ledit seigneur Regnault , 
pour luy et pour ses compaignons , ait con- 
clud et priait audit maistre eschevin et à son 
conseil que ledit Nicollas fust remis en leurs 
mains et puissance pour en cognoistre plus 
amplement la vérité. Et ledit Jaicomin Jeho 
replicquait pour la seconde fois et dist que , 
saulve l'honneur de justice , ainsy ne se de- 
voit pas faire , mais devoit ledit Nicollas 
estre mins à délivre et en sa franche liberté, 
franc et quicte , pour deffendre son cas , ou 
si non avoir partie formée qui exposaist son 

corps encontre luy, comme dit est devant. 
Et en ce disant, présentait ledit Jaicomin 
Jeho devant le conseil plusieurs jugemens 
de cas semblables, comme il disoit, lesquelx 
furent mis sur le banequet devant le secré- 
taire. Et dist encor plusieurs aultres choses 
servant à la matière , lesquelles paireillement 
jejaisse pour éviter prolixité. Mais, quoy 
qu'il sceust dire , ledit seigneur Regnault et 
ses compaignous tousjours requeroient que 
ledit Nicollas leur fust remis es mains , aftin 
que mieulx ilz en puissent savoir la vérité , 
et aflin qu'il ne fust dit que , à toit et sans 
cause, ilz avoient mis les mains à luy. Et 
alors les parties ouyes, Fou fist vuidier dehors. 
Et après le conseil longuement tenu pour 
ceste affaire , furent les parties reappelées ; 
mais , en entrant dedans la chambre , y eult 
telle presse que merveille fut que aulcuns n'y 



fussent enfoullés. Et quant silence fut fait , 4 ce les remercier de la graice qu'ilz luy fai- 



Maithieu le Braconnier, alors clerc des treize, 
à haulte voix ait leu la sentence, et, après 
tout ce devantdit renouvelle et repelé, fut 
dit par sentence définitive que ledit Nicollas 
avoit à estre remis en la puissance et soubz 
la main des devantdits seigneurs treize , pour 
et affin de cognoistre plus amplement son 
cas: de laquelle sentence ledit Jehan des 
Estangs avec tous les amis dudit Nicollas 
furent bien estonnés et esbahis , et somme , 
tout en plourant avec les grosses larmes à 
l'oeil , issirent dehors sans mot dire. Touttes- 
fois, depuis voyant les amis dudit Nicollas 
qu'il estoit en grant dangier, tant du corps 
que des biens , pource que dès le lendemain 
qui fut samedi, il avoit confessé tout son 
cas et encor davantaige : parquoy lesdits ses 
amis prinrent une aultre voie , c'est que à 
toutte diligence ilz querirent tous leurs amis, 
tant dedans la cité comme dehors , ny jamais, 
comme je croy, ne fut pour ung homme 
de son estât autant sollicité , tant par eulx 
comme par aultres , comme alors fut ; car ce 
fut merveille de la grande diligence que en fist 
ledit Jehan des Estangs avec tous ses aultres 
amis, lesquelx, par plusieurs fois, se sont 
jettés à deux genou ilz , demandant grâce à la 
justice , tant particulièrement comme en gê- 
nerai , en priant que ledit Nicollas ne niorust 
pas. Et paireillement en fist sa femme ; car la 
poure desollée en fist tout son povoir. Et 
avec ce , en firent prier tous leurs bons amis 



telz que monseigneur l'abbé de S* Clément , 
plusieurs chainoines et aultres ; car, qui eust 
voullu, tout estoit confisqué et corps et biens. 
Mais après plusieurs allées et venues , et plu- 
sieurs conseils pour cestuy fait tenus, à la 
requeste et prières de tant de gens de bien 
qui en prioient justice, en pitié de son cas, 
et ja ce que ce fust contre la volunté de 
plusieurs, eult ledit Nicollas graice, et luy 
fut faicte miséricorde, parmy la somme de 
deux cents livres qu'il fut condampné à payer 
d'ameude , et encor parmy ce qu'il fut banni 
deux ans en sa maison : et avec ce perdit et 
fut desposé de touttes ses offices qu'il avoit 
de la ville : aussy fut il de l'eschevinaige de 
l'église de Sainct Martin , sa paroische ; et 
eftcor davantaige, fut condampné d'estre 
amené en pleine chambre devant le conseil, 
et à deux genouilz confesser son cas , et avec 



soient. Paireillement en fist autant devant les 
seigneurs treize : et , par ceste manière , fut 
bien rabaissé le pouvre Nicollas de la grande 
braigue qu'il menoit, ja ce que la chose ne 
fust pas prise à pire; car il estoit encor tout 
plein de biens et grans richesses. 

Vous avés par plusieurs fois par cy devant 
ouy pairler du grant desbat et de la dis- 
corde qui estoit entre le noble chevalier 
François le Gournais et ses premiers enffans , 
à l'occasion de ce que ledit seigneur tenoit 
et posseldoit contre leurs vollentés les terres 
et seigneuries qui venoient de part dame 
Pcrrette , leur mere. Or vous veulx donner 
à entendre de qui venoient lesdictes terres 
et seigneuries. Vous devés sçavoir que jadis 
fut ung noble homme des paraiges de la 
cité, nommé seigneur Thiebault Louve; le- 
quel eult espousé dame Margueritte de Heu , 
de laquelle dame il eult plusieurs enffans, 
entre lesquelx il eult ladicte dame Perrcttc, 
laquelle fut la première femme du devant- 
dit seigneur François le Gournais , et de la- 
quelle ledit seigneur François eult plusieurs 
enffans, c'est assavoir, seigneur Thiebault 
le Gournais , seigneur Regnault , son frère , 
et trois filles, desquelles l'une fut mariée 
et eult espousé le seigneur Michiel Chaver- 
son : l 'aultre eult à marit le seigneur Nicolle 
Dex , et la troisiesme fut mariée en la haulte 
Bourgongne : à tous lesquelx enffans appar- 
tenoient et dévoient tstre escheus les terres , 

seigneuries, cens, rentes, fiefz et arrière 



fiefz de ladicte dame Perrette, leur mère; 
qui fut à l'occasion de quoy estoit venu le 
huttin, et se avoit esmeu ung grant procès 
entre le pere et les enffans. Car ledit sei- 
gneur François avoit en ceste présente année 
desja espousé la troisiesme femme, et il 
avoit heu , plusieurs enffans,, qui estoit Tune 
des causes principalles du desbat devantdit ; 
car les premiers desiroient d'avoir ce qui 
leur compeltoit. Or avés par cy devant oy 
comment chairge avoit esté faicte de leur 
descord et le rapport fait dessus , lequel 
rapport des arbitres qui prins en estoient, 
fut tel que tous iceulx heritaiges, haulteurs 
et seigneuries, cens, rentes, revenus, fiefz 
et arrière fiefz qui estoient venus de part 
ladicte dame Perrette, se dévoient partaiger 
egallement en deux parties , desquelles par- 
ties ledit seigneur François devoit tenir et 
lever la mitte, sa vie durant, de tous les 
proffitz, et après sa mort, retourner paisi- 
blement ausdits premiers enffans, sans ce 
que les aultres enffans y prinssent rien: et 
Taultre moitié, iceulx premiers enffans la 
dévoient dès tantost partager entre eulx. Et 
fut ce rapport fait encor par telle condition 
que toutte aultre demande que les parties 
se avoient auparavant faicte , comme des 
arrieraiges et de plusieurs aultres choses que 
je laisse pour abregier , tout cella demouroit 
derrière, et n'en devoit jamais estre plus 
parlé. Et de touttes ces choses furent les 
parties assés d'accort pour celle fois. 

Mais touttesfois , à l'occasion de ce qu'est 
dit devant, se sortit arrière ung nouviaul 
desbat par mal entendre et pource que au rap- 
port des arbitres y eult peu de parolles. Le 
cas fut tel que les devantdits enffans avec 
les gendres estoient assés bien d'accort que 
ledit seigneur François , leur pere , prinst et 
levaist, sa vie durant sans plus, la mitte 
de touttes les rentes , cens , revenues et aul- 
tres biens, comme dit est devant; mais Hz 
vouloient que dès tantost tous les maires et 
justices leur fissent fidélité et serment com- 
me à leurs droituriers seigneurs : ce que le- 
dit seigneur François differoit ne ne vouloit 
consentir qu'ainsi fust fait, aius en vouloit 
avoir le serment et l'honneur. Et de fait 
deffendoit ausditsmaires et aultres officiers, 
sur tant qu'ilz le pouvoient doubter ne crain- 

dre , qu'ilz ne feissent serment à aultres 
que à luy. Et en furent les pouvres gens 
par plusieurs journées en grant tribulation 5 
car journellement ilz estoient commandés , 
tantost au nom dudit seigneur François et 
tantost au nom desdits ses enffans. Parquoy, 
après plusieurs parolles qui pour ce fait 
furent rendues , lesdits enffans firent comman- 
der à aulcuns desdits maires, au nom de 
justice, sur cent solz, que dedans sept nuytz 
après venant, ilz eussent fait le serment 
ausdits enffans ; et ledit seigneur François , 
qui fut adverti du cas , leur deffendit pins 
fort que jamais de non le faire, disant et 
promettant que si on les venoit gaigier, il 
leur feroit rendre leur gaige franc et quicte. 
Parquoy, pour la désobéissance, furent les- 
dits maires et justices gaigiés de cent solz 
et recommandés sur dix livres. Alors iceulx 
bons hommes , voyant que ledit s r François ne 
leur tenoit pas bien promesse et ne leur faisoit 
rendre leur gaige, comme dit est, vinrent 
faire le serment ausdits enffans. De laquelle 
chose fut très mal content ledit s r François, 
et dès incontinent fit prendre aulcuns d'iceulx 
maires et justices et les fist mener .et détenir 
prisonniers en son chaistiaul de Viller, au- 
près de Airs la Quenexey. Et encor davan- 
taige , seig* Gaspaird , son filz , alors maistre 
eschevin de la cité, lequel tenoit la bande 
de son pere, s'en allait se tenir audit chais- 
tiaul : parquoy alors, par ung maircredi, 
dix huictiesme jour de novembre, justice 
advertie de ces choses, y envoiait deux ser- 
gens bien montés pour faire commandement 
audit seigneur de incontinent laicher iceulx 
bons hommes , lequel commandement ne fut 
pas seulement desobey, mais avec ce, furent 
iceulx sergens prins et détenus prisonniers. 
Pour laquelle chose le conseil fut mis en- 
semble pour veoir comment l'on" s'y devoit 
gouverner, et dès incontinent furent envoiez 
les banneretz de chescune paroische par les 
hostels commander à ung chescun de se tenir 
en la maison, affin que si l'on avoit besoing 
d'eulx , qu'ilz fussent prestz et en point pour 
aller aux champs : et fut l'artillerie toutte 
preste en intention de aller faire quelque 
chose de nouviaul ; et avec ce furent mises 
gairdes en la maison dudit maistre eschevin, 
pour ce que luy meisme avoit prins et retenu 
iceulx sergens. Mais dès incontinent fut par 

aulcuns secrètement envoie audit Viller, et 
voult on dire que ce hit au nom dudit seig* 
François ; et lurent dès tantost lesdits sergens 
Ja isoliez et bien viste : aultreinent il en fust 
venu du mal. 

Puis, tantost au lundemain, qui fut le 
jeudi, dix neufviesme jour dudit mois de 
novembre , fut fait aultre chose de nouviaul , 
de quoy plusieurs gens furent esbahis ; car, 
à celluy jour, environ les neuf heures du 
matin, fut fait ung huchement publiquement 
devant la grant église sur ledit s r Gaspaird, 
alors maistre eschevin de Mets, disant que, 
dedans sept nuytz, il se vinst excuser et 
purger du cas , ou si non justice y procé- 
derait, comme au cas appartenroit. Toultcs- 
fois, durant celluy temps, monseigneur de 
S* Anthoinne de Viennois , qui est ung moult 
grant prélat, se trouvait à Mets, moyennant 
lequel, avec plusieurs aultres gens de bien 
qui se entremirent de ceste affaire, fut du 
tout la paix faicte entre le pere, les enffans 
et les gendres, saulf et réservé le seigneur 
Nicolle Dex, qui estoit absent et hors du 
pays, comme dit est devant; car son fait 
demourait en surseance. Paireillement , à cel- 
luy jour, fut pacifié et du tout accordé le 
discord qui, pour ce fait, estoit entre le 
maistre eschevin et le conseil. 

Tantost après celle paix faicte, c'est assa- 
voir, le jour de la sainct Eloy, premier de 
décembre, sont entrés en Mets et revenus 
des Espaignes de devers Charles , l'empereur, 
le seigneur Philippe Dex avec Regnault , son 
filz, Geraird, le secrétaire, Claus des Estangs, 
le soldoieur, avec Claude Drowin, clerc de 
la burlette ; mais Claude , le messaigier de la 
cité, morut en chemin et fut enterré en Bar- 
celonne. Et Rirent les devantdits envoiez en 
ambaissaide pour la cité, avec trois aultres 
cités d'Allemaigne , devers ledit Charles, l'em- 
pereur, comme cy devant à leur partement 
est dit. Et despendirent iceulx de Mets , aux 
frais de la cité, environ sept mille florins de 
Mets , qui fut une despense assés grande selon 
le temps. 

En ces meismes jours et en ces meismes ans , 
xv c et xxiij , corroit tousjours de plus en plus 
le bruit d'icelluy hereticque Martin Luther, 
de Tordre des frères Augustins*; car alors il 
estoit grant nouvelle et grant bruit par toute 
la crestienté de luy et de ses oeuvres ; et en 



fust encore esté plus parlé , si ce ne fiist 
pour la guerre devantdicte. Mais non obstant 
touttes ces choses, se respandoient les nou- 
velles de ses faits en plusieurs contrées et 
régions , especiallement es païs d'Allemaigne ; 
car ledit Martin, qui alors estoit tenu pour 
l'ung des plus graus clercs du monde , voir 
possible le souverain de tous , s'il eust voulu 
applicquer sa doctrine à bien, avoit desja 
tellement infecté et suborné plusieurs coutrées 
esdits païs de Germanie par sa faulse erreur, 
desja au paravant condampnée à Rome, à 
Paris, à Louvains, à Collongne, et de plusieurs 
aultres universités, que plusieurs grans clercs, 
scientificques personnes , en estaient journel- 
lement en questions et desbats, à disputer 
de ceste affaire, et tenoient les plusieurs sa 
partie et preschoient desja et annonçoient 
celle secte mauldicte, avec ses livres et en- 
seignemens, en ensuivant sa doctrine. Car il 
commandoit les prestres estre mariés , et di- 
soit que confession estoit nulle et que tout 
homme et femme povoient absouldre de tous 
peschiez, comme ung prestre, et qu'il n'estoit 
pas besoing de prier pour les trespassez ; car 
il nyoit avoir ung purgatoire, disant que 
incontinent que la personne moroit , son ame 
alloit en paradis ou en enfler; et plusieurs 
aultres jurandes -erreurs, desja anciennement 
et de loing temps condarapnées par les saincts 
concilies, soustenoit et remectoit sus ledit 
Martin Luther, avec plusieurs autres nouviaulx 
articles. Et tellement que, à celle occasion, 
plusieurs evesques et sainctes personnes en 
a voient desja en ce temps fait et fait faire 
plusieurs grandes justices de aulcuns de leurs 
prestres et clercs, lesquelx soustenoient et 
se mettoient en icelle folie. Et furent en ce 
temps plusieurs des livres dudit Luther en 
plusieurs lieux, cités et contrées, condam- 
pnés et publicquement bruslés : et meisme- 
ment y eult en ce temps , ès païs de Flandres , 
aulcuns de ses disciples dudit ordre Sainct 
Augustin, voulant soustenir ladicte erreur, 
qui furent prins et publicquement en plein 
mairchié condampnés d'estre bruslés. Au 
moyen de quoy, le noble duc Anthoinne, 
alors resgnant en Bair et en Loraine, comme 
bon fidelle et catholicque, en ensuivant tous 
ses anciens progeniteurs et prédécesseurs et la 
bonne race dont il estoit issu et venu, qui 
de tout leur temps ont vescu comme bons 

et vrays filz de saincte Eglise ; celluy seigneur, 
ayant peur que celle mauldicte secte et doc- 
trine dudit Luther ne vinst ou se engendraist 
aulcunement en ses pays et jurisdictions , fîst 
à celle occasion assembler son grant conseil 
et la plus grande partie des nobles de son 
pays en sa bonne ville de Nancey. Et après 
plusieurs choses à celle occasion remonstrées , 
faictes et dictes , fut déterminé et ordonné sen- 
tence d'en faire ung huchement publicque 
audit lieu de Nancey, sellon que au conseil 
avoit esté conclud : lequel huchement fut fait 
à son de trompe , ledit an , le vingt sixiesme 
Jour de décembre. Et furent les parolles telles 
en substance et en brief , comme ledit seigneur 
ordonnait et expressément commandait et 
sur grant peine de confiscation de corps et 
de biens, par tous ses pays et subgects, 
que s'il y avoit aulcuns, fust chainoines, re- 
ligieulx , prestres , curés , clercs , séculiers 
ou réguliers, et aussy à tous ses nobles et 
gentilz hommes, bourgeois, mairchans et à 
tous aultres ses subgects , de quelque condi- 
tion ou estât qu'ilz fussent, qui eussent aul- 
cuns livres ou enseignemens dudit Luther, 
que dedans le premier jour de caresme après 
venant , les voulcissent appourter au lieu 
dudit Nancey, et les présenter à révérend 
pere , l'abbé de Sainct Ànthoinne de Viennois, 
alors chief de son grant conseil , et à biaul 
pere, frère Bonnaventure Rennel, son cou- 
fesseur, alors gairdien du convent des frères 
Mineurs dudit Nancey, ou à Tung d'iceulx , 
lesquelx avoient la chairge de ceste affaire, 
affin que d'iceulx livres et doctrines en fust 
fait comme il seroit trouvé par bon conseil et 
ad vis. Et aussy que s'il estoit aulcuns qui 
sceussent aultre qui eust et cellaist aulcuns 
desdits livres , papiers , escriptures ou doc- 
tri ues , et ne les presentaist dedans le jour, 
que , sur ladietc peine, ceulx qui ainsy le 
sauroient, le venissent encuser et annoncier 
aux plus proches officiers de leurs limittes, 
pour en faire comme il appartiendront. Pai- 
reillement contenoit ledit huchement que s'il 
estoit trouvé par tous les pays de Bair, de 
Loraine ny aultres ses seigneuries et juris- 
dictions , nul prescheur, de quelque estât ou 
condition qu'il fust, qui aulcunement parlai st 
ou annonçais! en ses serinons ny aull rement 
aulcuns articles de la doctrine dudit Luther, 
en quelque manière que ce fust ou peust 



estre , fust en publicque ou en recoy , que 
dès incontinent il fust prins et appréhendé 
à corps, et qu'il luy fust envoié et amené 
audit lieu de Nancey, pour en faire ce qu'il 
seroit trouvé par bon conseil : et plusieurs 
aultres choses contenoit encor ledit huche- 
ment, lesquelles je laisse pour abregier. 

Celle présente année, mil v c et xxiij, fut 
de terrible condition et nature; car, de son 
acommencement , elle lut assés modérée et 
de grant challeur, et tellement que touttes 
choses croissoient et venoient à souhait et 
de grant habondance. Et durait ce temps 
jusques environ la s 1 Mairlin , que tousjours 
estoit assés bien dispousé : mais alors se 
muait en si grant froidure de gellée et si 
très aispre, environ quinze jours durant, 
que touttes ripvieres furent prinses d'une 
grosse espaisseur : et n'y avoit homme vi- 
vant qui eust mémoire d'avoir veu faire une 
si destroicte gellée, si subite ny si soub- 
dainne, comme fut celle icy devant noel. 
Puis vint la pluye et le doulx temps ' f mais 
ne fut pas longuement, environ le noel, qu'il 
fist encor une pareille gellée, comme la pre- 
mière. Puis le temps se redeffit de nouviaul 
et se muait en pluye, tellement que, en 
commençant les deux dairiens jours de l'an 
et en jusques au quaitriesme jour de janvier, 
ne fist jour ny nuit que venter et pleuvoir 
à grande habondance : de laquelle chose le 
peuple estoit fort ennuié. Et la raison estoit 
que, pour loing temps devant, avoit esté 
prognosticqué et escript par plusieurs saiges 
astrologiens que en cestedicte année, environ 
le jour de l'an , devoit faire grant yawaige 
et devoit fort pleuvoir, et speciallement se 
devoit faire en aulcuns lieux ung merveilleux 
temps d'yawe , environ le second jour et le 
troisiesme de febvrier; et devoit celle pluye 
estre si grosse et si impétueuse et devoit venir 
de si grant roideur avec grosses gouttes , telles 
comme la teste d'ung homme, et qu'elles 
seroient souffisantes pour tuer gens et bestes , 
et avec ce trespercer les maisons et abaitre 
de grans ediflfices. Et corroient ces nouvelles 
de touttes pairts : parquoy possible , à celle 
occasion, y eult en Mets cinq cents personnes 
qui furent confessés et administrés au jour 
de noel, après quoy ne l'eussent pas esté ; 
et meismement , le jour de la feste des chan- 
delleurs ensuivant; car les aulcuns et aul- 

cunes avoient si grant peur qu'ilz ne dor- 
moient au lict. Mais pour revenir à mon pro 
pos de ces grandes pluyes que desja il fist, 
environ le jour de Tan, vous devés sçavoir 
que, à celle occasion, les ripviercs Saille et 
Muzellc crurent tellement, le maicredy, de 
nuit, sixiesme jour de janvier, et devindrent 
si grosses et hors de rives que, sans avoir 
glaices, jamais homme vivant ne les avoit 
veues paireillcs, ny ne estoit à comparer 
touttes les aultres fois que par cy devant 
j'en ai escript. Car elles se estendoient de- 
puis le pont des Morts , voir depuis les mu 
railles d'Anglemur en jusques au trou de 
Chavain , et delà le pré S 1 Soibert jusques 
dedans les vignes et par ces lieux de touttes 
parts, et passoient à grant habondance par 
devant les portes et par les fossés jusques 
aux arvolz du pont, et meismement par 
dessus les murs qui vont depuis le pont des 
Morts jusques au pont aux Loups. Et telle- 
ment que à peine véoit on rien d'icelluy 
pont forsque les loups festoient couverts. 
Item, celle yawc estoit à peu près de la 
haulteur de la bouche du puits devant la 
croix Arest : elle estoupoit plusieurs arvolz 
du pont Thieffroy, et de fait y fïst grant 
dopmaige , car elle rompist Tune d'icelles ar- 
volz. Aussy elle couvroit plusieurs des bout- 
tées du pont des Morts : par tout le grant 
Saulcis Ton ne véoit que ung peu les testes 
des Saules , et ne véoit on que yawe depuis 
Joey jusques à Th ion ville. Et fïst celle yawe 
ung grant dopmaige à Waldrinowe et en 
plusieurs aultres lieux là autour. Paireille- 
ment estoit la rivière de Saille très hors de 
rive et corroit par aulcunes rues en celle 
partie. Et vous veulx bien dire que celle 
yawe fist ung merveilleux et grant dopmaige ; 
car Ton fut sorprins et de uuyt : parquoy, 
avant que on la peust secorrir, moult de 
choses furent gaistées et perdues ; et n'y eult 
si biaul lieu et si belle chambre au bais 
du Champel , qui ne fust pleine d'yawe jus- 
ques au plancher du premier étage, l'ung 
plus et l'aultre moins, sellon le lieu. Parquoy 
les aulcuns se esbahissoient fort et disoient 
que c'estoit dcsja ung commencement d'icel- 
luy desluge avenir, et estoit la cause prin- 
cipalle qui leur faisoit croire ce que iceulx 
maistres avoient dit. Et lors eussiés veu fuir 
et vuidier les vins et aultres biens des rues 



qui estoient sur Pyawe, comme le bais et 
hault Champel , avec tout ce qui est scilué 
sur les deux rivières, Saille etMuzelle, tant 
d'une part que d'aultre, et les fuir en haults 
lieux comme en la paroische S te Segullennc, 
S le Croix et aultres haults lieux , où chescun 
povoit le mieulx. Et encor n'estoient ilz pas 
trop essurés , pour cause des parolles devant- 
dictes ; car les plusieurs firent bondonner et 
tansonner leurs tonniaulx ; aussy n'estoit pas 
de merveille s'ilz s'en estoient enfuis, pour 
ce que la pluspairt des maisons estoient si 
très pleines d'yawe qu'il n'eust esté possible 
d'y demourer. Et entroit celle yawe par les 
portes de derrière et à grant randon venoit 
saillir par les portes de devant en la rue, 
et fist une rivière au bais du Champel à peu 
près du hault de la porte de la Grève : par- 
quoy ceulx qui furent negligens de vuidier 
leurs vins et aultres biens, y eurent grant 
dopmaige. 

Mais touttesfois , quoiqu'il en fust , ce ne 
fut rien du dopmaige qui fut en la cité , au 
regairt de plusieurs aultres villes et villaiges, 
especiallement au Pont à Mousson ; car celle 
abondance d'yawe fist ung merveilleux dop- 
maige en celle ville du Pont. Et premier 
elle rompist et abattit quaitre arvolz d'icelluy 
pont avec neuf ou dix maisons de celle partie : 
et fut abaitue et desrompue une des portes 
avec ung grant pan de muraille d'icelle ville 
et furent les habitans par plusieurs jours 
enclos leans, criant alarme, miséricorde et 
ne cuidoient jamais mieulx molrir. Celle yawe 
fist encor tant d'aultres dopmaiges que ce 
fut une chose merveilleuse, tant en terre 
desrayées , en biens perdus , en bestes notées , 
berbis, et aultres grans dopmaiges de blefe, 
de vins et de plusieurs denrées, que ce fut 
une chose inestimable ; car, en tout le païs, 
n'y demourait pont de bois qui ne fust en- 
levé et en mené en la mer. Paireillement de 
ceste yawe receurent grant dopmaige ceulx 
de Sainct Nicollas et de Wairengeville , ceulx 
de Thionville et encor plus sans comparaison 
ceulx de la ville de Sierque. Et par icelle 
yawe, avec d'aultres pluyes qui vinrent de- 
puis, furent les voies et les chemins si des- 
rompues que, encor à la paisques après, ne 
povoit on charier qui ne se destournait gran- 
ment : parquoy n'y avoit si grant ny si saige, 
tant fust en la spiritualité comme en la tem- 

poralité, qui ne doubtaisi et ne craindist 
très fort celluy déluge prognosticqué et le 
temps qui estoit avenir. 

Et à celle occasion se mirent et firent 
mettre le peuple en grande devoltion ; car 
les seigneurs du chappistre de la grande 
esglise de Mets ordonnaient que tous les 
jours, après leurs vespres et compiles chan- 
tées, de tous venir, en grande devoltion et 
en belle ordre, avec croix et eaue benietc, 
dire et chanter ung Salve, Regina devant 
Nostre Dame la Ronde, auquel durant et à 
la fin les enflans de cueur chantoient les 
Virgo à voix feincte en deschanteric , laquelle 
chose il faisoit moult biaul oyr , et estoit 
chose très mélodieuse. Pareillement en estoit 
fait à Sainct Salvour et à Sainct Thiebault, 
forsque des enflans de cueur 5 aussy les ordres 
mendians et aultres religions faisoient leur 
debvoir, chescun endroit soy, de dire et 
chanter quelques hymnes et canticques à leur 
devoltion. Et davantaige fut commandé et 
ordonné par messeigneurs de la justice que 
le diemanche , dairien jour de janvier, seroit, 
à chescune des paroisches de ladicte cité, 
fait la grande procession autour de la pa- 
roische : puis, audit jour, fut annoncié et 
commandé que le diemanche ensuivant, qui 
alors en ceste présente année, estoit le gras 
diemanche, seroit, à celluy jour, par toutte 
la cité , à chescune paroische , faicte la pro- 
cession, tout et ny plus ny moins, comme 
le jour de la feste Dieu, avec Corpus Domini. 
Et fut commandé, sur dix sols d'amende, 
que chascun se y trouvaist reveremment et 
en devoltion , et que , avec cierge ou aultre 
luminaire , voulcist accompaigner le vray 
corps de Jhesucrist , affin que , par sa bonté , 
il mist paix entre les princes crestiens et qu'il 
voulcist appaisanter le temps et nous donner 
ce qui nous est nécessaire pour l'ame et pour 
le corps. Et ainsy en fut fait , tant aux pa- 
roisches comme aux collèges et ordres men- 
dians et aultres religions et prieurés ; car 
chescun s'y employait à son povoir, tant à 
parer les rues de belles tapisseries comme 
aultrement, aussy bien ou mieulx que le 
jour de la feste Dieu. Et encor davantaige, 
fut ordonné , après ou devant la grant messe , 
chescun diemanche , de chanter à haultc voix , 
en chescune paroische, celle belle louange 
devant la croix , qui se commence 0 crux, 

ave etc. Or devés sçavoir que , tout le temps 
durant de celluy gras temps , devant ny après , 
ne fut fait en Mets ny ès pais à l'entour nulle 
mommerie de desguiserie, fairce, ny aultre 
joieuseté, comme on povoit faire les aultres 
années; mais fut le peuple , josnes et viez, 
aussyrassus et hors de joie, comme si c'eust 
esté au temps de caresme. Parquoyje croy 
que nostre saulveur Jhesucrist regardait son 
peuple en pitié, comme jadis fist Dieu, le 
pere, sur le peuple de la cité de Ninive ; 
car, par sa miséricorde, s'en allait le temps 
si gracieusement que, depuis ce jour enjus- 
ques à paicques , il fist aussy bon temps qu'il 
avoit point heu fait de dix ans devant. 

1524. 

Quant le milliair corroit par mil \ c et 
xxiiij , qui fut alors Tannée sixiesme de l'elec- 
tion de Chairles l'empereur et en son royaul- 
me des Romains, fut alors fait, créé et es- 
sus pour maistre eschevin de Mets, le sei- 
gneur Nicolle Roucel , filz qui fut au seigneur 
Wiriat Roucel, chevalier. 

En celle année , vinrent se tenir plusieurs 
Luthériens en Mets , c'est assavoir qui tenoient 
l'heresie de Martin Luther, entre lesquelx 
en y vint ung se disant docteur, qui pre- 
mier avoit esté religieulx et à présent es- 
toit marié et desiroit le prescher. Si fut 
mandé en la chambre des trese et du conseil 
devant messieurs les clercs et messeigneurs 
de la justice pour le ouyr parler; mais, 
pour ce que son fait ne pleut pas à chas- 
cun , luy et sa femme s'en allèrent bien en 
haste se tenir à Strasbourg. Ung aultre josne 
gallant et gentil clerc, qui pareillement 
avoit esté cordellier, en habit séculier se 
vint tenir à Mets en la rue de Remport et 
demandait à la secularité plaice et licence 
de prescher ; mais , après son fait congnu , 
fut prins et mis en la maison de la ville, 
en laquelle il ne fut gaire qu'il fut livré 
aux ordinaires et fut mis en estroicte prison 
en la court l'evesque en laquelle il fut plu- 
sieurs journées ; et d'icelluy je parlerai en- 
cor icy après, quant temps serait. 

Le jour de nouvel an, de nuyt, desviait 
de ce monde en l'aultre ce noble chevalier, 
seigneur François de Gournais , lequel en 
son temps eult si belle lignée, et estoit 
celluy la fleur de noblesse, tenant estât de 

comte ou de bairon ; car c'estoit merveil- 
leuse chose , pour ung simple chevalier, de 
Testât qu'il tenoit, tant en gens comme en 
biaulx chevaulx. 

En celle année , à cause que le bled estoit 
chier ? la cité mirent sus plusieurs guerniers 
desquelx ilz refirent ung merveilleux trésor 
pour la ville : et d'icelluy ou en partie furent 
rachetés les cens que plusieurs personnaiges , 
tant spirituels que temporels, avoient eu 
acquestés à la ville pour les deniers qu'ilz 
avoient eu prestés à la guerre Francisque, 
pour le fait de Pierre Burtal. Et en firent 
les seigneurs recteurs et gouverneurs d'icellc 
cité si honnestcment que chascun en fut con- 
tent et n'y eult homme qui perdist rien. 

En ce meismc temps, vint et arrivait en 
Mets ung frère augustin , nommé frère Jehan 
Chaistcllain , homme assés ancien et de bel- 
le manière. Et avoit celluy frère presché à 
Vyc les avents de Noël ; puis, ledit an, 
prèschait la caresme tout du long en leur 
convent de Mets : celluy estoit ung homme 
assés révérend et de belle manière , grant 
prédicateur et très éloquent , et , avec ce , 
en ses sermons réconfortait merveilleusement 
les pouvres gens et les avoit fort pour re- 
commandés. Parquoy il estoit en la graice 
de la plus part du peuple, mais non pas 
de tous, especialement de la plus part des 
prestres et gros rabis, contre lesquelx ledit 
frère Jehan journellement preschoit, en des- 
clairant leurs vices et peschiez, disant qu'ilz 
abusoient le poure peuple : pour laquelle 
chose grant hayne se esmeust et entrait es 
cueurs d'iceulx en rencontre de luy. Et 
pareillement luy furent plusieurs des aultres 
mendians fort contraires, pour ce qu'il les 
reprenoit et publiquement leurs faultes rc- 
monstroit; et de tant plus qu'il estoit en 
graice des seigneurs et du peuple, l'avoient 
iceulx en hayne et detestation. Et tellement 
que, à la relation d'iceulx prestres et à leur 
requeste , fut ung jour ledit frère Jehan man- 
dé en la court Tevesque, là où le attendoient 
l'abbé de Sainct Anthoinne de Viennois, l'abbé 
de Sainct Vincent, le gouverneur de Gorze 
et plusieurs aultres qui tous estoient encontre 
luy. Et luy venu devant iceulx prelatz, luy 
fut exposé plusieurs parolles , en luy des- 
clairant plusieurs articles , disant qu'il avoit 
presché faulx et hérésie ; et luy fut tellement 



par iceulx seigneurs dit et remonstré qu'il 
sembloit à leurs parolles qu'il fust Luthérien 
et hors de la foy. Et niantmoins plusieurs 
choses contre luy dictes et exposées , il es- 
chaippait pour celle fois; mais, pour ce qu'il 
respondit ung peu fièrement et leur dist des 
mots qui pas ne leur plaisoient, il fut en maie 
graice, especialement dudit de Sainct An- 
thoinne et du maistre d'hostel de Gorze, et le 
prinrent en grosse hayne, comme on disoit. 

Or se passait la chose pour ung temps, 
durant lequel il preschoit tousjours de mieulx 
en mieulx au gré du peuple; et souvent 
disoit en ses sermons qu'il ne craindoit 
homme ne jay, pour la crainte de la mort, 
ne lairoit à dire la vérité ; et que s'il y avoit 
homme, clerc ne lay, qui en rien se sentist 
mal ediffîé de ses parolles , qu'il retournaist 
vers luy et il le remet troit tellement en la 
bonne voie et chemin de vérité qu'il se tan- 
roit content de luy, ou aultrement se sou- 
mettait à leur correction ; et plusieurs aultres 
bonnes parolles disoit, qui trop longues se- 
roient à raconter. 

Si avint, durant ces choses, qu'il fut retenu 
pour prescher, le jour de la penthecoste, 
après disner, en mey la rue, devant l'église 
du Sainct Esperit, comme tous les ans on 
ait acoustumé de faire; mais, pour ce qu'il 
n'estoit point en graice , comme dit est , fut 
defifendu au prestre de leans par les ordi- 
naires qu'il ne le laissaist point prescher , et 
fut retenu au lieu de luy ung jaicoppin. 
Parquoy le seigneur Philippe Dex, adverti 
du cas, fut très indigné; et tout incontinent , 
au jour meisme que tout le peuple estoit 
dcsjay assemblé pour ouyr la prédication, 
fist faire ung commandement par ung sergent 
à celluy prescheur qu'il ne fust si osé ni si 
hardi de prescher sur la sentaine de la cité: 
et par ainsy n'y eult, à ce jour, point 'de 
sermon ; de quoy grande rumeur fut par 
toutte la ville. Alors creust tousjours plus la 
hayne d'iceulx prestres et officiers encontre 
dudit augustin ; et tellement que, tantost 
après, fut trouvé manière de l'attirer aux 
champs ; car, parmi la somme de trente escus 
au soleil que l'ung de ses frères, nommé 
frère Bonnestraine en receut , comme on di- 
soit , le pouvre homme fut trahi ; et , dessus 
et soubz faulce enseigne, fut tiré dehors, 
disant que le provincial de leur ordre le 

mandoit et le attendent devers hault du 
Chaistel et desiroit grandement de parler à 
luy: et ainsy se partit et s'en aillait sans 
prendre conseil , accompaigné d'icelluy frère 
Bonnestrainne et d'ung novice tant seulement 5 
parquoy luy en print mal 5 car , en passant 
parmi Gorze , fut congneu dudit Martin Pin- 



guet, alors maistrc d'hostel et gouverneur 
dudit Gorze , pour le révérend perô en Dieu , 
Jehan de Loraine, cardinal du sainct siège 
apostolicque et evesque de Mets ; lequel fist 
incontinent courir après. Et fut le poure 
religiculx prins et arresté ès bois de Chamblé, 
ausquelx il s'estoit caiché , et fut ramené au- 
dit Gorze ; mais celluy Bonnestraine es- 
chaippa, ou par adventure luy fut faicte voie. 
Et fut ce fait le jour de l'ascension nostre 
seigneur, qui, en celle année, fut le cin- 
quiesme jour de may: puis tantost , deux 
jours après , fut le poure frère mené à No- 
meney, et là, au chaistiaul, mis au fond 
de fosse, auquel il tint longuement prison. 
Pour laquelle chose , messeigneurs les gouver- 
neurs et recteurs de la cité de Mets , desquels 
ledit frère estoit pour celluy temps bien en 
graice , furent très mal contens et indignés ; 
et très marris furent au conseil pour ceste 
affaire : et tout conclud , à ce meisme jour, 
furent les soldoieurs envoiez aux champs pour 
veoir s'ilz le pourroient rescourre , et y furent 
toute la nuyt, mais îlz ne firent rien. Par- 
quoy, au lundemain, qui fut vendredi, à 
celle occasion, furent prins et arrestés aux 
portes plusieurs personnes, jusques au nombre 
de quinze ou seize, de la terre et juridiction 
dudit Gorze et mis en prison , et y furent 
environ dix jours. Touttesfois, après aulcune 
requeste sur ce faicte, ilz furent laichez et 
mis à délivre 
thonne fut 
promist , 

et merveilles pour la délivrance de celluy 
frère augustin ; mais il n'en fist rien. Pour- 
tant luy et ledit Martin Pinguet , qui alors 
estoit chainoine de la grant église de Mets, 
maistre d'hostel de Gorze et archidiacre de 
Vyc, encheurent en grosse hayne du com- 
mun peuple de la cité; et tellement que 
desjay à bien peu ne tint qu'ilz ne fussent 
rompre et piller leur maison , et s'ilz se fussent 
trouvés alors en Iclets , ilz eussent eu d'icelluy 
peuple et commune u*e maie partie. 



, car ledit seigneur de S* An- 
cn Mets pour ceste affaire et 
comme on disoit, de faire monts 

Durant ces jours , celluy docteur luthérien, 
duquel j'ay par cy devant parlé, qui avoit 
esté en Mets et se tenoit à Strasbourg , jour- 
nellement rescripvoit epistoles et lettres à 
messeigneurs de la cité et à plusieurs aultres, 
contenant que si on vouloit luy donner scur 
saulfeonduit et asseurance, il viendroit pres- 
cher et disputer en Mets, en rencontre de 
tous les clercs : et s'il estoit trouvé qu'il eust 
tort, il vouloit estre brûlé avec ses livres; 
et s'il pouvoit mestre à bais et faire réus 
iceulx clercs et religieulx, il vouloit qu'ilz 
^eussent mal ne grief: et s'il ne plaisoit qu'il 
vinst à Mets, et il plaisoit ausdits de Mets 
d'aller à Strasbourg, il leur feroit tourner 
scur saulfeonduit, port et passaige, et de cela 
presentoit bon ostaige. Encor mettoit en ses 
lettres et escripvoit ausdits clercs que si l'on 
faisoit mourir ledit frère augustin ne celluy 
qui estoit en la cour l'evesque, il les tenoit 
pour saincts et martyrs ; plusieurs aultres 
choses rescripvoit encor, lesquelles je laisse 
pour abregicr. 

Mais pour revenir au propos de l'au- 
gustin, après plusieurs allées et venues, tant 
de frère Nicolle Salvin des grans prescheurs , 
qui alors estoit inquisiteur de la foy, comme 
d'aultres, et après longue prison et plusieurs 
jours revollus et passés , se animait tellement 
le couraige des grans avec plusieurs tes- 
moings, que le poure simple homme et à la 
bonne foi, comme j'estime, fut par eulx 
condampné à estre chauffauldé au lieu de 
Vyc et desgradé, et puis mis éntre les mains 
de la justice séculière pour le brûler et 
mettre en cendres. Et pour ce faire et acom- 
plir , fut prins au lieu de Nomeney, auquel 
il avoit tousjours esté, et fut mené à Vyc. 
Puis assés tost après, par ung jeudi, vigille 
des petits Roys et douziesme jour de janvier, 
en fut fait comme dit est ; car, à celluy jour, 
environ les huict heures du matin , fut le 
poure homme chauffauldé et desgradé, à la 
veue de tout le peuple, puis fut remis en 
prison jusques après midi. Et l'heure venue, 
fut trouvé qu'il s'estoit mis en lainge et tout 
deschault, et vouloit ainsy aller à la justice, 
disant que nostre saulveur Jhesucrist avoit 
moult plus souffert pour nous» Mais l'on ne 
luy voult pas permettre, et luy fut vestue 
une meschante vieille jaicquette de gris avec 
ung poure chapiaul d'allemand ; et il souffrit 

tout et priut.la patience et se laissait traicter 
comme ung aignel. Alors fut sonnée la ban- 
cloche et fut le poure frcrc tiré dehors ; et 
en tel habit, luy qui estoit si grant clerc 
et avoit fait tant de biaulx sermons, fut mené 
par la ville et puis de là fut mené an lieu 
de la justice, dehors aux champs, sans ce 
que jamais dist ung mot non plus qu'un ai- 
gnel que Ton mené esgorger, fors : Dieu soit 
en mon aydcï de quoy le cueur crevoit à. 
aulcuns, tant de Vyc comme de la cité, et 
en ploroiént de pitié. Et luy venu au feu 
ait dit plusieurs belles et salutaires oraisons, 
tant en latiu comme en roman, avec plusieurs 
biaulx psaiilmes du psaultier, lesquelx très 
dévotement il disoit ; et , en eslevant la face 
au ciel , disoit que de loing temps avoit eu 
désir de venir où il estoit et de souffrir mort 
pour la foy et pour soubtenir verilé. Et 
entre plusieurs au 1 très parolles, ait demandé 
pardou au peuple, disant que s'il avoit dit 
ne presché chose de quoy il despleust à eulx 
ou qu'ilz en fussent mal ediffiés , il leur en 
crioit merçy. « Neantmoins , dist il , que je 
» n'aie presché ne dit chose que s* Augustin 
y> et sainct Àmbroise n'ayènt premièrement 
» presché: et pour ce, si j'ai presché faulx, 
» ilz ont doneque faulcement presché. L'on 
» ait dit que je suis luthérien , tenant la foy 
» Luther; mais je prens sur ma mort et sur 
> ma part de paradis que jamais Luther je ne 
» vis, ne ne tiens rien de luy ne de sa doc- 
» trine, et m'eii vais mourir sur cela. » Et 
plusieurs aultVfes parolles disoit le poure hom- 
me , qui donuoient cause de plorer. Puis fut 
mené au pal contre lequel on le vouloit asseoir 
sur uue planche ; mais il ne voult, ains dit et 
priait qu'il fust droit , disant qu'il seroit encor 
trop à son aise et que le saulveur avoit plus 
souffert pour luy; et luy meisme aydoit au 
bourriaul à se mettre à point et avoit grant 
couraige. Puis eslevait ses mains joinctes en 
hault ; et , en criant par plusieurs fois et à 
haultc voix: Le nom de Jhesus me soit en 
ayde ! sans dire aultre chose , mourut et 
rendit l'ame. A l'occasion de quoy, le peuple, 
tant de ceulx de Mets estant prescus que de 
Vyc, ausquelx il avoit fait tant de biaulx ser- 
mons , furent grandement esmeus et dollens. 

Or oyes chose merveilleuse et qu'il en ad- 
vint. Vous debvés sçavoir que alors en la 
cité de Mets estoient tous , grans et petits , 



désirant eu sçavoir des nouvelles. Mais quant 
la vérité fut congneue et que l'on sceust au 
vray qu'il estoit brûlé, sans ouyr ne des- 
clairer son procès, Dieu sçait la murmure qui 
alors fut especialement du menu peuple, et 
en furent rendues tant de parolles qu'on eu 
feroit ung gros livre. Et n'estoient les chai- 
noines de la grant église alors pas trop as- 
surés du peuple; et, avec ce, en prinrent 
ledit seigneur de Sainct Anthoune avec ledit 
maistre d'hostel en si grant haync qu'il n'est 
à croire , et meismement tous ceulx qui 
avoient esté tesmoiugs et favorisans à cestuy 
fait. Si avint que au lu n demain , qui fut 
vendredi, treiziesme jour dudit mois, sur 
le tairt , ledit de Sainct Authonne arrivait à 
Mets , accompaigné de ses gens ; mais dès 
qu'il fut aperceu du peuple , il fut resgairdé 
du travers et en desdaing, et luy eussent 
desjay les aulcuns voulluntiers couru sus , 
s'ilz eussent osé. Et de fait, la nuyt ensui- 
vant , furent les verrières de sa maison en 
partie rompues et despecées , on ne seult de 
qui. Au lundemain, qui fut samedi, qua- 
torziesme jour dudit mois , accompaigné de 
seigneur Nicolle Roussel , alors maistre esche- 
vin de Mets, vint ledit seigneur en la grant 
église d'icelle cité pour quyr messe, en la- 
quelle se trouvaireut plusieurs vignerons et 
aultres de plusieurs mestiers et gens mal 
informés ; car, sans licence de leurs supérieurs, 
ont assailli de parolles ledit de S* Anthonne. 
Et jay ce qu'il fust du plus grant sang de 
France, non resgairdant à ce qui en porroit 
advenir, luy ont dit tout plein d'injures : les 
ungs Tont appelé Pillaite, les aultres, Anne 
ou Caïphe. Et de fait, après plusieurs grosses 
et villaines parolles, l'ont voulu assaillir au 
corps ; et jay luy eussent fait ung grant des- 
plaisir, si ce n'eust esté ledit seigneur maistre 
esche vin qui à bien grant peine le saulvait ; 
car, à toute haste, le bouttait et conduisit 
hors par derrière et le menait en son h os tel 
de Sainct Anthoune sus les mol lins, et fist 
tant, par doulces parolles, qu'il apaisantait 
aulcuuement leur fureur pour celle fois. Mais, 
assés tost après , se rassemblaient iceulx 
mutins à grant nombre et de rechief sont 
venus devant icelle maison sur les inollins, 
en laquelle alors estoient venus plusieurs 
chiefz de seigneurs de la cité, lesquelx eu- 
rent une merveilleuse peine pour saulver ledit 

seigneur avec ses biens ; car leur fureur 
creust si très fort que je croy que s'il fust 
eslé tenu par eulx , ilz l'eussent mis à mort 
et descouppé en pièces. Et jay ce que , pour 
les appaisanter, Ton leur gettaist par les 
fenestres pain et aultres viandes, ilz ne se 
vouloient contenir et de fait se eslevoient les 
aulcuns de parolles contre leurs seigneurs. 
Touttesfois on fist tant , à bien grant peine , 
que ledit de Sainct Anthonne fut mis hors 
de sa maison par derrière et mené en l'hostel 
de seigneur Philippe de Raigecourt. Et puis 
tantost, à toute haste, en habit dissimulé, 
fut monté à cheval et conduit par le seigneur 
Philippe Dex avec plusieurs soldoieurs de la 
cité dehors , par la porte des Allemans ; ne 
jamais ne fut ledit seigneur bien assuré jus- 
ques qu'il vint à Pont à Mousson là où il 
trouvait le duc Anthonne auquel il racontait 
de ses nouvelles. 

Quant le bruit de ce hutin fut espandu 
par la ville, plusieurs aultres et à grant 
nombre, qui n'avoicnt que perdre et qui 
estoicnt à demy enraigiés , tant pour la famine 
qui alors regnoit , comme pour la mort du- 
dit augustin , se vindrent joindre avec les 
premiers ; et là de rechief ont trouvé aul- 
cuns des seigneurs de la cité, lesquelx eul- 
rent bien grant peine de s'en deffairc et 
de saulver les biens dudit de Sainct An- 
thonne , disant : Messieurs, vous ne faictes 
rien icy ; le lieu est poure et ri y powés 
rien conquester. Et en toute humilité firent 
tant lesdits seigneurs qu'ilz se sont despartis 
de ce lieu. Mais , après ce despart , soudain 
se sont advisés iceulx mutins de la maison 
au gouverneur de Gorze ; et tout à une voix se 
sont escriés : Allons, allons chez le maistre 
d'hostel ! Et alors , tout à une tourbe , s'en 
sont passés parmei la grant église et par 
le plaice devant icelle , sans crainte de nulluy, 
et comme gens enraigiés, avec palz et mas- 
sues, sont venus assaillir ladicte maison en 
laquelle alors ne demouroit personne que 
le seigneur Nicolle, chaippellain dudit. de 
Gorze, lequel à peine se saulvait. Et ainsi, 
en celle fureur, comme dit est, ont incon- 
tinent abatu la grande porte de la court 
de leans et sont entrés dedans. Cela fait, 
sans plus attendre, sont courrus au butin, qui 
mieulx mieulx , les ungs au bled , les aultres 
entra irent ès chambres auxquelles ont eu 

prins plusieurs biaulx drapz, tant de vel- 
lours, satin, comme de laine, qui là estoicnt, 
avec de moult riches tapisseries et de belles 
robes. Puis, incontinent après ce fait et que 
l'on vit qu'ilz emportaient tout sans con- 
tredit , se y trouvairent si grant nombre de 
gens , femmes , hommes et enffans , tant de 
la cité comme du païs , à cause qu'il cs- 
toit samedi et jour de marchié, qu'il n'est 
à croire la presse qui estoit. Et dès tantost 
furent rompus les huis de leans, coffres, 
airches et armoires de tous costés , jay ce 
que aulcuns huis estoient de fer ; car plusieurs 
mareschaulx et serruriers , voiant les choses 
ainsi aller, y accoururent, et fut tout pillé 
et robé , or , argent monnoyé , grandes coupes 
et hanapz, taisses et aultres vaisselles, tant 
d'argent que de métal. Apres, furent prins 
tous les litz et aultres linges emportés et 
traînés dehors. Et y avoit si grant presse 
devant et derrière et de tous costés, hault 
et bais, qu'il n'est à croire, qui ne l'auroit 
veu. Apres , furent emportés les coffres , les 
couches, tables, tretiaulx et bancs, et tout 
desrompu , et tellement qu'il n'y demourait 
rien de bon que tout ne fust prins, ravi 
et descouppé: et meismement les vins du 
cellier, desquelx en y avoit environ trente 
six cowes, tant viez que nouviaulx , tout 
fut prins et enmené, tant en groz comme 
en menu : et estoient les celliers si très 
pleins de gens et de vin respandu et gaisté 
que l'on ne s'y pouvoit tourner. Puis , après 
que tout le meilleur fut dehors , ilz se prin- 
drent au foin, à l'avoine, au bois et au 
chairbon ; et quant il n'y eult plus rien de 
bou , la cruauhé fut plus grande que devant ; 
car ilz ont arraiché touttes les verrières , 
descouppé les fenestres pour avoir les fers ; 
puis ont desallemé et arraichié les planches 
des chambres , osté les plombs des gargollcs 
et chenaulx et osté tout , jusques aux imaiges 
de la chappelle ; car là ne demourait nez 
que après feu , saulf et réservé le teys de 
la maison. Et quant il n'y eult plus que 
prendre et que tout fut desrompu et dissipé , 
huis et fenestres, degrés et advis, avec les 
fourni aulx des cheminées , ilz se sont prins 
aux chambris du jairdin pour avoir les mon- 
tans $ et fut tout desrompu et le jairdin 
tout gaisté, tellement que c'estoit la plus 
grande cruaulté du lieu que jamais homme 

veîst. Et jay ce que le seigneur Philippe 
Dex et le seigneur Philippe de Raigecourt 
Tinrent par deux fois devant ladicte maison, 
priant et requérant au peuple qu'ilz voulus- 
sent cesser et qu'il souffisoit 5 neantmoins 
ilz n'en voulurent rien faire. Et meismement 
y fut le seigneur Michicl , filz à seigneur 
François le Gournais , avec le seigneur Gas- 
par , son frère , tout armés à cheval , pour 
lesquclx pareillement ne firent rien ; ains 
ont les aulcuns encor pis fait la moitié ; 
car, voiant que leans n'y avoit plus rien 
de bon, se sont despartis et accoururent 
rompre la maison de Sa in et Martin, située 
au bais des grant prescheurs , pour ce qu'elle 
appartenoit audit maistre d'hostel , à cause 
de ladicte abbaye qu'il tenoit et s'en disoit 
abbé. Et d'icelle en fut fait comme de l'aultre, 
tellement que rien n'y demourait entier, et 
furent tous les biens desrobés et emportés 
avec les escriptures et anciennes chartes ; 
et y furent les aulcuns toute la nuyt en des- 
couppant et pillant. Aulcuns aultres se sont 
advisés que, en despit dudit de Sainct An- 
thonne et du maistre d'hostel , ilz iroient 
délivrer ce josne gallant qui estoit détenu 
en prison en la court l'evesque, et duquel 
je vous ai eu par cy devant parlé. Et fut 
force, pour les complaire, de leur délivrer 
les clefe de la prison et de leur mettre en 
mains le prisonnier, ou aultrement ilz eus- 
sent tout desrompu : et fut celluy mené en 
l'hostellerie et festoié , et , au bout de deux 
jours, luy firent les seigneurs bailler deux 
florins d'or en sa bourse et cuit congié de 
S'en aller. 

Mais pour revenir au propos , aulcuns aul- 
tres d'iceulx mutins s'en sont courus piller 
la Graingc aux Ormes, située au Savellon, 
auprès de Bloreux, appartenant audit de 
Gorze. Et furent les prescheurs de Sainct 
Dominique en grant danger d'estre pillés et 
destrnits, pour ce que leans se tenoit frère 
Nicolle Salvin , inquisiteur de la foy , lequel 
avoit mené partie du procès de î'augustin 
et y avoit esté et consenti à le brûler. Et 
tant luy comme le procureur fiscal et plu- 
sieurs aultres qui s'estoient meslés de ceste 
affaire, eussent esté en grant danger, s'ilz 
se fussent trouvés en plaice ; car alors n'y 
avoit chainoine qui se osast monstrer. Item , 
une aultre grant bande d'iceulx mutins s'en 

sont allés aux frères de l'Observance , situés 
en Grant Meis, lesquelx, sans l'ayde de 
seigneur Nicollas de Raigecourt, seigneur 
d'Ancerville , avec plusieurs bourgeois qui 
les garantirent et dépendirent , ilz fussent 
esté tout desrobés et destruitz ; car ilz les 
avoient en grosse hayne , pource qu'ilz avoient 
esté tousjours contraires à I'augustin. Pareil- 
lement furent iceulx mutins , tant à ce jour 
comme au lundemain, à Sainct Vincent, 
et violemment y vouloient entrer, qui ne 
les eust defiendus ; et ne sçavoient les sei- 
gneurs alors auquel entendre, ne n'y avoit 
celluy qui ne craindist. Touttesfois la chose 
se apaisantait ung petit : et jay ce que alors 
plusieurs grosses et vilaines parolles furent 
desbouchées et dictes par aulcuns mal advisés 
contre iceulx seigneurs, ilz eurent patience 
pour celle fois. Si firent lesdits seigneurs 
faire grant gait , toute la nuyt , tant à pied 
comme à cheval et sur la muraille 5 et firent 
encor par commandement mettre à ches- 
cune maison de la lumière aux huys, et 
eulx meismes ou en partie furent assemblés 
en armes avec plusieurs aultres en la neufve 
salle. Puis , au lundemain , qui fut dieman- 
che, dès le matin ,' furent iceulx seigneurs 
au conseil, et, tantost après, durant les 
grand mçsses, ilz ont secrètement mandé 
tous les bourgeois et gens d'eslat qu'ilz se 
voulcissent trouver et transporter en armes 
avec eulx en ladicte salle. Et là venus, le 
seigueur Andricu de Rineck, chevalier et 
seigneur de Laidunchamps , fist la hairangue 
pour celle première fois ; et fut tel son parler 
ou en substance. « Messieurs , dist il , vecy 
» que nous vous avons mandés par devant 
» nous pour vous dire et remonstrer l'es- 
» clandre et le danger qui advint hier. Vous 
» sçavés tous que de loing temps nous avons 
» fuy la guerre et avons acheté la paix et 
» nourri paix ; car, par la guerre et mutinerie, 

> les riches deviennent pouvres et les pou- 
» vres aulcunes fois deviennent riches. Or 
» est il ainsi que nous sommes icy entre 

> les pays enclos ; avec ce , le temps est 
» chier et mal disposé à mener la guerre : 
» parquoy, si quelque effroy nous advient, 
» nous vous prions que veuilliés estre bons 
» et unis avec nous. Vous savés que de 
» loing temps nous vous avons entretenus 
» en paix , et il semble que veuillés aqheter. 

» la guerre ; pour laquelle chose , je crains 
» que, si brief n'y est pourveu, que mal 
* n'en advienne. Et pour ce, vous avons 

> icy mandés pour sçavoir de vous si estes 
» bien délibérés de vivre et mourir avec 
» nous : et en ce faisant , nous , qui sommes 
» vos seigneurs et gouverneurs , sommes bien 
» délibérés de vivre et mourir avec vous. 
» Qu'en dites vous ? Le voulés vous faire 

> ainsi ? Levés tous les mains en hault. » 
Et en disant ces parolles icy ou semblables, 
avoit les lairmes à l'oeil et ploroit ce bon 
chevalier de pitié ; car il estoit alors si viez 
que à peine se pouvoit soubtenir. Puis , après 
cela dit, fist fin à son parler, et chescun 
levait la main en hault et tout à une voix 
promirent d'estre bons et loiaulx , parmi que 
provision fust mise sur les bledz et que la 
ville voukist encor mettre sus aulcun guet, 
nier à compétent marebié. Cela dit , on les 
fist tous tirer oultre en Chainge pour parler 
aux aultres qui estoient de nouviaul venus : 
ausquelx paireillement fut dict et relaté par 
la bouche de seigneur Claude Baudoiche, 
chevalier, tout en la manière comment cy 
devant avez ouy. Et davantaige fut donné au 
peuple bonne espérance touchant les bledz : 
au reste, si eflroy venoit, fut à chascun 
donné son ordonnance. 

Durant que ces choses se faisoient , retour- 
nait en ce lieu le seigneur Humbcrt de Ser- 
riere, avec belle compaignie, qui venoient 
encor de gairder Sainct Vincent et les frères 
de TObservance; car, à ce matin, s'estoient 
trouvés plus de cinq cents hommes aux portes 
avec sacs et hottes, cuydant de vray que 
lesdits monastères dussent estre mis à sac et 
pillés. Touttesfois ilz furent si bien reboultés 
qu'ilz ne firent rien. Celluy diemanche ou la 
plus pairt du jour, furent les seigneurs au 
conseil pour cest oultraige } et fut envoié en 
Loraine devers le duc faire leur excuse , lequel 
leur envoiait son maistre d'hostel qui vint à 
Mets et Vist le tout. La nuyt eusuiant, fut 
fait gros gait et plus que devant ; et avec ce , 
en mrent, en celle nuyt, plusieurs des prins 
et menés en l'hostel de la ville, et furent, 
le diemanche tout le jour, les portes closes. 
Le lundi, au matin, fut de messcigneurs du 
conseil grant ordonnance mise sur ceste af- 
faire, entre lcsquelx fut envoié la trompette 
de la cité avec Jehan de Mollin, sergent des 



trese , par tous les cairfonrts de la vile. Et 
après trois fois sonner d'icelle trompette, 
fut crié par la bouche dudit sergent, au 
nom de monseigneur le maistre eschevin et 
de tout le conseil d'icelle cité , sur peine de 
confiscation de* corps et de biens , et avec ce 
d'estre réputés traystres , que tous ceulx et 
celles qui avoient prins et ravi des biens 
dudit seigneur de Sainct Anthonne et dudit 
Martin Pinguet, maistre d'hostel de Gorze, 
en quelque manière que ce fust , qu'ilz les 
rapportaissent en la maison des lombairds, 
dessus le mur, dedans celluy jour, ou le 
mairdi après, au plus tairt. Et alfin que 
chascun veist et congneust que messcigneurs 
de la cité faisoient tout debvoir de faire 
restituer et reparer le deshonneur, ilz firent, 
celluy jour, du matin, mener au pallais trois 
d'iceulx malfaicteurs et mutins ; et ce jour 
meisme, après le disner, à la veue de plus 
de trois mille personnes , furent menés noier 
tout devant là maison dudit S 1 Anthonne. 
Et durant que l'exécution s'en faisoit, es* 
toient, par l'ordonnance desdits seigneurs, 
grant nombre de compaignons armés et as- 
semblés au Champaissaille. Entre iceulx noiés 
en fut uog Picairt si bien rail la ir et congneu 
de chascun pour sa joyeusetc, nommé Le 
Viaulx, mais neantmoins, pource qu'il avoit 
esté l'ung des premiers moteurs, il passait 
le pas. La nuyt ensuivant, en furent encor 
plusieurs des prins et mis avec les aultres. 
Parquoy chascun, tant.de Mets comme de 
dehors., craindant le dangier, rapportoient 
les biens qu'ilz avoient prins : tellement que, 
à celluy jour, lundi et mardi , fut ung grant 
déduit de veoir rapporter ; car ceulx qui rien 
ne avoient , les derisotent et mocquoient : 
parquoy les aulcuns, de vergogne et de honte, 
rapportoient de nuyt. Plusieurs personnes fu- 
rent commises pour recepvoir ce qui estoit 
rapporté : et fut tout mis par escript avec 
le nom et le serment prins de celluy ou de 
celle qui rapportoit. Alors tout chascun y 
accourroit, hommes et femmes, pour veoir 
le piteux menajge et le . déluge qui en ce 
lieu estoit fait ; car tout estoit desrompu et 
mis par monciaulx parmi celle court. Tou- 
chant les vins qui furent rapportés, Dieu 
sçait quelle meslée : l'ung en rapportoit en 
ung bourchier, l'aultrc en ung crucquegnon , 
Vaultre en des hottes ; et n'en fut ramené 

en tonniaulx eutiers que environ trois cowes. 
Toutte la sepmaine, l'on fut empesché de 
ceste affaire; car le maircredi et le jeudi, 
Ton rapportait encor à force baigues. Et fu- 
rent encor prins plusieurs personnaiges pour 
cestuy fait , qui furent en grant dangier d'en 
estre noies ou pendus ; aulcuns furent qui 
s'enfuyrent, et d'aultres se mirent en fran- 
chise : les ungs furent bannis à certains ter- 
mes , et en diverses manières pugnis ; les 
aultres le furent à vicairie ou à cent , ung 
an moins ; et d'aultres furent mis d'une part 
pour resverdir ; car le dopmaige qui par eulx 
fut fait, sans la honte et Je deshonneur, fut 
estimé à plus de soixante mille florins. Aussi 
ne fait à oublier comment par tous les vil— 
laiges furent contraints de rapporter par ser- 
ment tout ce qu'ilz avoient prins : meisme- 
ment monscig* de la Grant Fault, gouverneur 
pour monseigneur l'evesque, au lieu de No- 
meney, envoyait quérir plusieurs d'iceulx 
pillairts demourant au vaul en la terre dudit 
seigneur evesque , lesquelx furent tous menés 
en prison à Nomeney, en laquelle ilz furent 
moult longuement et en grant dangier de 
mourir. 

Durant ces jours, la cité mist sus encor 
ung guernier de bled de environ quinze ou 
seize mille quairtes, et fut mis à dix huict 
solz , qui eust valu bien vingt quatre au mar- 
ché : mais chascun n'en avoit pas qui vouloit, 
si non les pouvres gens par quairte ou demi 
quairte au plus à la fois. Si vous suffise de 
ce que j'en ai dit ; car si tout dire vouloie 
touchant les fugitifs pour ceste affaire, on 
en feroit ung gros livre. 

En celluy temps furent encor prins plusieurs 
aultres malvais gairsons, entre lesquelx fut 
prins ung biaul josne compaignon , fort le- 
gier et bien corrant, lequel estoit filz à Grant 
Robert , nationé de la cité, qui tenoit le parti 
de France et s'estoit mis sous monseigneur 
l'abbé de Biaulieu; et après son fait congncu, 
fut mis d'une part : pour lequel ledit de 
Biaulieu en fist aulcune action , cômme cy 
après il serait dit. Tantost après, nouvelles 
vinrent à Mets que plusieurs gairnisons de 
Champaigne s'estoicnt mises ensemble, et en 
grant multitude, soubz la conduicte dudit 
de Biaulieu , qui estoit filz à seigneur Robert 
de la Marche , avec plusieurs aultres capi- 
taines , venoient et descendoient à l'avallée , 



comme vray estoit. Toultesfois, après ce qu'il 
fut envoié devers eulx , fut rapporté qu'ilz 
ne demandoient à la cité ne aux subgeclz 
d'icelle que paix et amour, moyennant que 
vivres leur fussent administrés en passant 
oultre tout legierement : parquoy on ne fist 
rien fuyr aux bonnes gens de villaigcs. Et 
se sont tellement approchés que par ung 
diemanche, auvespre, dix neufviesme jour 
de febvrier, sont en grant multitude arrivés 
et èspandus au vaul de Mets; et qui pis est, 
se monstrairent gens très difficiles à servir 
et aussi malvais en pire que s'ilz fussent esté 
de bonne guerre : et , non considérant la 
sterillité du temps , ilz vouloient avoir du 
meilleur, et contraindoient leurs hostes de 
acheter viande esquise, comme chappons, 
gellines, perdris ou lièvres, pouldre, espices 
et oranges. Et avec ce , les aulcuns pilloient 
et desroboient tout ce qu'ilz trouvoient en 
plaice : puis, à tort et sans cause, frappoient 
les aulcuns dessus leurs hostes et hostessos 
comme sur plaistre : de quoy messeigneurs 
de la cité et du conseil ne furent pas trop 
conlens. Au lundemain, qui fut lundi, du 
matin , se sont partis de ce lien , tirant au 
pont à Maigney, puis de là à Borney, et se 
espandirent parmy leHault chemin et y cou- 
chairent pour celle nuyt et y firent tant de 
maulx et d'oultraiges que partie des hommes 
abandonnaient leur menaige et s'en vinrent 
fuyant à Mets. Nouvelle estoit qu'ilz vou- 
loient aller piller quelque bonne ville ou 
chastiaul en Allcmaigne, tenant le parti de 
Bourgongne; mais ilz prinrent, en celle nuit, 
aultre conseil : parquoy soudain sont retour- 
nés arrière et s'en vinrent, le mairdi, tous 
coucher à la ville de Maigney, laquelle les 
bonnes gens d'icelle avoient du tout aban- 
donnée et s'en estoit fuys : en ce lieu ont 
rompu le pont et se sont fortifiés et gaité 
toutte la nuyt. 

Alors fut envoié par le conseil la trompette 
et Geraird , le secrétaire , devers ledit de 
Biaulieu, pour luy remonstrer le dopmaige 
que luy et ses gens faisoient, et pour sça- 
voir -si c'estoit de pairt le roy qu'il fais'oit 
ces choses : auquel il respondit assés fière- 
ment, disant qu'il ne se soucioit point du 
roy. Et fut trouvé par ses parolles soy des- 
clairant causy de guerre, si son homme, que 
ceulx de Mets avoient eu prins, qui estoit 

le filz le Grant Robert, duquel j'ay cy devant 
eu parlé, ne luy cstoît rendu ou en lieu de 
luy dix mille escus. La responsc ouye, le con- 
seil fut mis ensemble et fut déterminé de faire 
armer le peuple; laquelle chose fat tantost 
faictc, et, en la conduicte de plusieurs sei- 
gneurs, avec sept pièces d'artillerie et aulcuns 
chars chargés de pain, sont partis de la cité 
par la porte du pont des Morts ; et là , en 
la plaine de Tisle , ont eu mis leurs gens en 
bon ordre, comme tout prestz d'entrer en 
bataille. Mais ledit de Biaulieu , lequel avec 
ses gens s'estoit parti de ladicte Magney, cui- 
dant aller coucher à Moullin, à S u Rulïine, 
Vaulx et Jeussey, sçaichant les nouvelles de 
cestc assemblée, s'en tirait tout droit à Airs 
sur Muzclle; et non sans cause se sont for- 
tifiés ; car alors vinrent grant nombre d'hom- 
mes d'armes et piétons de la duché de Lu- 
cembourg pour nuire ausdits François. Cela 
lait , l'on fist marcher nos gens devant Vaulx 
et Jeussey, et fut advisé de encor envoyer 
ledit Geraird parler à eulx, pour sçavoir au 
vray s'il se disoit de guerre ou non : auquel 
bien humblement respondit ledit de Biaulieu 
qu'il se tenoit ami à la cité, et que, au 
regairt de la pillerie faicte par ses gens, 
lesdils de Mets sçavoient bien que, en une 
telle multitude, il y en avoit tousjours de 
mal couditionés, et se abandonnoit ledit de 
Biaulieu d'en faire faire restitution à tous 
les dolleans. Mais au regairt de Jehan Cha- 
villette de Rouzerieulle , qu'il enmenoit pri- 
sonnier, il disoit l'avoir prins de bonne et 
juste guerre , d'autant que contre la deffense 
de ses seigneurs , lesdils de Mets , il achetoit 
journellement les buttins que les Bourgui- 
gnons avoient prins sur les François. Parquoy 
les nouvelles ouyes, fut advisé sur ceste af- 
faire , et estoit l'opinion d'aulcuns de frapper 
dedans , disant qu'il ne le faisoit que de 
peur et par feintise. Touttesfois n'en fut rien 
fait; mais très bien fut déterminé de coucher 
l'armée aux champs, comme il fut fait, et 
firent grant gait , toutte la nuit , l'ung contre 
l'aultre» Au lundemain , environ les huict 
heures , se sont partis et passèrent auprès 
de Gorze, et l'armée des Bourguignons tous- 
jours après, lesquelx les poursuirent jusques 
au pont de Sainct Mihel , auquel lieu , le s r 
Wandre, capitaine de Dampvîller, et le ca- 
pitaine Gille Sampoigne, bourguignon, le- 

quel, comme dit est, ung an devant, fut 
mis prisonnier en l'hostel de la ville, ont 
eu requis iceulx François de bataille 5 mais 
jay ce qu'ilz estoient en nombre de environ 
vingt quaitre ou vingt cinq cents hommes 
de pied et de quaitre à cinq cents chevaulx 
bien en point , ce neantmoins ne les osairent 
recueillir ni attendre : et en y eult plusieurs 
d'iceulx François, gairdant la queue, qui fu- 
rent en ce lieu morts et despechez. 

1525. 

A la Sainct Benoit , fut fait , créé et essus 
pour maistre eschevin en la cité de Mets, 
pour l'an mil v c et xxv , le seigneur Androuin 
Roussel 5 qui fut en Tannée septiesme de l'élec- 
tion Charries l'empereur, en son royaulme , 
des Romains. 

. En ceste année avint encor plusieurs aultres 
besongnes dignes de mémoire , entre lesquelles 
à son acomencement , environ le septiesme 
jour d'apvril , se tint grosse journée à Th ion- 
ville pour le fait d'icelle guerre devantdicte; 
car, par les grant malz, courses et pilleries 
qui journellement se faisoient, très illustre 
prince Anthonne , alors duc de Bar et de Lo- 
raine, se complaindoit fort du tort et moleste 
que journellement iceulx Mairangeois et aul- 
tres Bourguignons faisoient sur sa terre et sur 
ses gens et subgectz. Paireillement furent 
envoiés à celle journée aulcuns commis pour 
excuser très révérend pere en Dieu , Jehan 
de Loraine , cardinal du sainct siège aposto- 
licque et evesque de Mets , son frère , lequel 
estoit noté d'iceulx Bourguignons de la duché 
de Lucembourg, disant qu'il avoit aydé au 
roy François, à la journée dernièrement tenue 
devant Pavie, qui estoit Tune des causes priu- 
cipalles de celle assemblée. Paireillement y 
furent envoiés, au nom de la cité, aulcuns 
chiefz de seigneurs avec maistre Jehan le 
docteur, pour traicter de leurs affaires. Et 
assés tost après, fut délivre des prisons d'iceulx 
Mairangeois , franc et quicte , le filz le maire 
de Noeroy qu'ilz avoient eu prins , luy estant 
à la charrue. 

Or avint encor en cclluy temps que une 
manière de gens de la basse Allcmaignc se 
eslevaircnt et mirent ensemble par grant 
troupiaulx et par plusieurs bandes , et crois- 
soient et multiplioient tous les jours, et se 
faisoient celles gens appeller les Bourres ou 

Villageois. La cause de leur assemblée , j'en 
dirai deux mots. Il est vray que en leur pays, 
plus bais que Francquefort , leurs seigneurs 
les tenoient fort subjectz, et en y avoit plu- 
sieurs qui estoient serfz de condition: avec 
ce, les bois et rivières tenoient tous pour eulx ; 
et si aulcun y estoit trouvé, ilz luy faisoient 
crever les yeulx. Paireillement estoient les 
poures gens fort molestés des prestres ; car 
si aulcun se laissoit mourir, iceulx prestres 
prenoient et ravissoient une partie des biens 
des trespassés, disant que c'estoit leur droit; 
et plusieurs aultrcs malz et gricfz souffroicnt, 
qui trop longs seroient à dire : de quoy leur 
en desplaisoit. 

Or advint que durant ce temps, l'ung 
d'iceulx bons hommes , assés gentil ruste , 
passoit parmi ung bois avec une arboulette 
dessus son col : si vist passer ung cerf, ban- 
dait son arboulette et le tirait , et tellement 
assenait qu'il le tuait. Pensant avoir fait ung 
biaul copt et cuydant estre le bien venu, s'en 
allait annoncer ces nouvelles à son seigneur, 
disant qu'il envoyaist quérir le cerf qu'il avoit 
tué. Le seigneur n'en fist semblant ; mais après 
ce qu'il eult le cerf, feist prendre celluy et 
luy feist crever les deux yeulx hors de la 
teste : il avoit de bons amis qui en furent 
merveilleusement mal contens. Ung aultre 
d'iceulx bourres ou bons hommes, qui tout 
son temps avoit hanté la guerre, avoit ung 
viaul, le plus biaul du pays; et le serviteur 
ou cuisinier du seigneur , voiant la biaulté de 
ce viaul , le vouloit avoir pour son raaistre : 
et niantmoins qu'il le voulsist paier, le bon 
homme, qui desiroit à le nourrir, ne luy 
voulut vendre ne laisser aller : de quoy butin 
se esmeust, en sorte qu'il en y eult de très 
bien batus. Le seigneur, adverti du cas, y 
renvoiait quinze ou seize de ses gens , arboul- 
letriers et hailJebairdicrs , commandant que 
ce viaul luy fust amené avec le bon homme, 
s'il vouloit résister. Mais pensant ce qui estoit 
à advenir, sçavoir celluy bon homme, fourni 
de ses amis , avec aultres du pays , et telle- 
ment ont résisté que neuf des gens du seigneur 
y furent tués. Et furent ces choses icy des 
causes principalles de la rébellion ; car alors 
tout le pays fut esmeu pour ceste affaire et 
souvint à chescun du tort qui aultrefois luy 
avoit esté fait. 
Quant iceulx villaigeois se virent les plus 



forts , ilz mirent ordre en leur fait et se tinrent 
assés longuement ès pays de par delà , voulant 
régir et gouverner; et tellement se multipliai- 
rent de jour en jour que Ton ne les sçavoit 
estimer. Puis avee eulx se joindirent plu- 
sieurs grans seigneurs, gentilz hommes et 
capitaines, et davantaige plusieurs clercs et 
scientifiques personnes: et, voyant la chose 
estre ainsy advenue, se disoient estre envoiez 
de Dieu pour mettre police sur les abus du 
monde , tant sur les prestres que sur les sei- 
gneurs. Alors firent régent et gouverneur 
entre eulx , et eslcvairent une baniere en hault 
en laquelle estoit en peinture la remembrànce 
du crucetix , avec plusieurs aultres enseignes 
de leur mestier. Et affin que tout chascun se 
tiraist de leur alliance, ilz dirent qu'ilz vou- 
loient affranchir tout le pays d'Allemaigne de 
tailles et de gaibelles et de touttes extorsions 
hors de raison , sans rien vouloir oster à per- 
sonne de son droit. Et après plusieurs allées 
et venues et plusieurs choses faictes et dictes, 
firent composer par gens clercs et, avec ce, 
imprimer douze articles , Iqgquelx ilz vouloient 
tenir et eu user , comme la teneur s'ensuit. 

Au premier article est escript comment 
humblement ilz prient et est leur bénigne 
demande et vouloir que, à l'avenir, ilz ayent 
puissance tous ensemble de cslire ung curé 
et pasteur pour les régir et gouverner, et, 
avec ce , de le desposer , s'il forfait ou s'il 
se gouverne mal, lequel leur prescheraît 
l'évangile purement , sans adjonction anlcune 
des statuts , doctrines ne commandemeos des 
hommes , en annonçant tousjours la vraye 
foy, aflin de donner occasion au pourc peuple 
de prier pour obtenir sa graice à imprimer 
et confirmer en eulx icelle vraye foy, sans 
laquelle , si elle n'est fichée en eulx , ilz seront 
et demoureront tousjours chair et sang , qui 
est chose iuutile: ear, comme l'escripture 
tesmoigne , seulement par vraye foy l'on peut 
parvenir à Dieu ; et par sa miséricorde seule 
nous serons saulvés. 

Puis au deuxiesme article , ilz présentent 
de payer le vray disme de bled, selon qu'il 
fut jaidis ordonné en viez testament et au 
nouvel: et très vouluntiers présentent à le 
paier, selon qu'il appartient à le recepvoir de 
part la comraunauHé, pour en distribuer 
portion à ung curé par eulx esleu , pour son 
entre tennemeut honneste et raisonnable , luy 

et sa famille , sefon le jugement du commun ; 
et une aultre portion de ces dismes icy doit 
on donner aux poures du lied où ledit disme 
se recueille, et le reste doit on gairder pour 
la nécessité du pays. Touttesfois si le cas 
avenoit que aulcuns d'iceulx villaiges eussent 
vendu iceulx dismes par infortunes de fa- 
mine ou aultres inconveniens , ilz n'enten- 
dent point que celluy parsonnaige qui l'auroit 
acheté , y perde rien , mais ilz veulent qu'on 
les puist raicheter et accorder avec celluy 
qui l'auroit acheté. Et quant au fait des 
dismes qui sont détenus sans raison des sei- 
gneurs ou d'aultres parsonnaiges , ilz n'en- 
tendent point d'en plus rien paier , si non pour 
entretenir leur curé et par la manière de*- 
susdicte. En après , au fait des menus dis-' 
mes, ilz ne veulent plus nulz paier, disant 
que Dieu ait créé le bestial, comme buefe, 
vaichcs, aignaulx, moutons et. aultres, tout 
franchement pour la personne, et que les 
hommes, par finesse, ont levé et usurpé 
celluy disme et les tiennent pour droicture, 
ce que faire nc^doient. 

Touchant au troisiesme article, il ait du 
passé fousjours esté jusqnes icy de coustume 
que la pluspart d'iceulx bourres ou villai- 
geois , Ton les tenoit estre de serve condition, 
laquelle chose est fort mesprisable et chose 
digne de compassion, veu que Dieu, par 
sa passion et par l'effusion de son très digne 
sang , les ait tous raichetés et les ait délivrés 
de la servitude du diable, autant le poure 
comme le riche : et pourtant doneque ne 
doit cecy avoir lieu, s'il ne se monstre et 
prouve par l'évangile qu'ilz soient de serve 
condition* Non point que leur intention soit 
cfestre du tout libres et francs, sans avoir 
seigneurs et supérieurs ; car Dieu ne le dit 
pas, mais veult que nous l'aimions et vivions 
en ses commandemens , non point en nostre 
charnelle concupiscence et désir, et que 
obeyssions ausdits nos seigneurs et souverains 
en toute chose juste, licite et raisonnable, 
fidelle et crestiçnne , et ès statutz et edietz 
d'iceulx , ordonnés de Dieu ; et non pas 
seulement ausdits seigneurs , mais nous deb- 
vons humilier envers ung chescun et, avec 
ce , recongnoistre son prochain et voisin et 
luy faire et demonstrer comme Ton vouldroit 
à soy estre fait. 

En après , quant au regaird du quaitries- 

me article, H ait esté jusques àu temps pré- 
sent ung usaige que , touchant les bestes èal- 
vaiges, personne n'ait eu la puissance de 
chasser cerfz, biches , lièvres , hairons , cignes 
ou poissons ; laquelle chose leur semble es- 
tre fort desloyale et contre Dieu et raison, 
veu que, quant Dieu créa l'homme, il luy bailla 
puissance et auctorité sur touttes bestes, 
oisiaulx en l'air et sur les poissons en l'yaue, 
pour la substantation et gouvernance des 
hommes : desquelles aussi ilz ont receu grant 
dopmaige en leurs bledz et meismement ès 
avoines et en toute aultre Semence : et encor 
n'en osoient rien dire ne parler, laquelle 
chose est contre Dieu et raison. Touttesfois 
si aulcun pouvoit prouver qu'il eust acheté 
certaine yaue , ilz ne luy veulent pas oster 
par force , mais vouldroient qu'il y eust ung 
regaird crestienet fidelle en amour fraternelle 
et que en charité il eh secoure le commun 
prochain à luy. 

En l'aultre article, qui fait le cinquiesme, 
disent qu'ilz se sentent foullés touchant des 
bois que la seigneurie veult seule avoir ^ et ont 
tousjours tenus pour biens paternels jusques 
au temps présent 5 car s'il y ait quelque poure 
homme qui ait affaire de bois , de quelque 
sorte que ce soit, ilz'luy vendent double. Pâr- 
quoy leur intention est que tous bois, de ces 
jours en avant , soient communs , et que fran- 
chement on en puist prendre, tant pour 
édifier comme pour brûler, selon la néces- 
sité d'ung chascun, sans oultraige, au regaird 
de aulcuns bons personnaiges qui à ce seraient 
ordonnés et commis pour la communaulté. 
Et par ainsi veulent que tous seigneurs, 
soit spirituelz ou temporels , qui icéulx bois 
n'ont point achetés , qu'ilz retournent et ren- 
cheoissent à la communaulté pour s'en aider, 
comme dit est; rtàis s'ilz esloient achetés 
ou vendus , en ce cas on s'en doit gracieuse- 
ment , charitablement et fraternellement lais- 
ser traicter et en faire ung accort par gens 
dignes de croire. 

Oultre plus , pour le sixiesme article , ilz 
disent qu'il y ait ung aultre usaige et ung 
droit que les seigneurs augmentent et res- 
grandissent de jour en jour, d'est assavoir , 
des crowées , desquelles ilz Se sentent fort 
foullés et intéressés 5 car, en les servant, 
ilz font souvent leur grant dopmaige, pour 
ce que aulcunes fois il y fault aller àu plus 

nécessaire de leur labour. Neautmoins ilz n'en- 
tendent point du tout abolir lesdictes crowées ; 
mais ilz prient que sur cela on veuille avoir 
ung gracieulx regaird , sans les opprimer , et 
qu'ilz soient entretenus comme leurs ances- 
tres ont esté , selon la parolle de Dieu. 

Pour le septiesme article, que à Tad venir 
leurs seigneurs leur soient cordials et débon- 
naires , c'est assavoir, qu'ilz ne les chairgent 
ou oppressent plus avant que le bon homme 
peult faire, selon qu'il tient de luy, affin qu'il 
puist faire son proffit. Par ainsy que si le 
seigneur avoit affaire du bon homme, il fault 
et est bien raison qu'il luy obeysse avant 
tout aultre : touttesfois que ce soit en temps, 
heure et lieu opportun, sans son préjudice 
ne dopmaige et pour ung prix raisonnable. 

Quant à l'huictiesme article, ilz allèguent 
qu'il y ait plusieurs heritaiges qui sont trop 
plus chairgés de paier rentes, droictures et 
redevances aux seigneurs , qu'ilz ne vallent : 
parquoy les poures gens y exposent et con- 
sument le leur. et se y destruisent; car les 
terres ne peuvent suffisamment produire assés 
grains pour y satisfaire : donc requièrent et 
prient en chairité que' iceulx seigneurs lais- 
sent visiter, juger et modérer à gens de bien 
lesdits heritaiges, pour * y lever et prendre 
levées raisonnables, tellement que le bon 
homme ne perde sa labeur, peine et travail ; 
car, selon Dieu , chascun ouvrier doit estre 
paié de # son loyer. 

Pareillement en ce temps présent et pour 
le neufviesme article , ilz se sentent fort foul- 
lés de ce que l'on fait journellement nouveaulx 
statutz, en pugnissant aulcunes fois plus par 
faveur ou par hayne et plus cruellement 
les ungs que les aultres, à cause de con- 
gnoissance ou de seigneurie: parquoy leur 
intention est et seroit que , de ces jours en 
avant, on doit pugnir selon l'ancien temps, 
c'est assavoir que l'on usast selon l'ancienne 
correction et pugnition escripte, non point 
par vengeance ou hayne. 

Pour lë dixiesme article, disent iceulx 
villaigcois que pareillement se sentent foul- 
lés touchant d'aulcuns seigneurs qui du passé 
ont petit k petit approprié à eulx plusieurs 
huseuignes de ville , comme prez , pacquis, 
pasturalz et aultres terres, appartenant à 
la communaulté, et, par espaice de temps, 
les ont tenus et tiennent comme heritaiges 

paternels : parquoy ilz disent qu'ilz les veu- 
lent ravoir et qu'ilz retournent en leur pre- 
mier estre , si non donc que celluy seigneur 
les eust eu achetés à la communaulté : en 
tel cas , ilz prient à celluy qu'il reprenne 
argent et qu'il remette icelles terres en la 
main .de ceulx de qui elles viennent. 

En après, quant à l'onziesme article, 
disent encor iceulx bourres qu'il est d'usaige, 
après la mort dhing homme ou d'une femme, 
qu'il fault grant obseque et grant despense ; 
car chascun en prend , et oste l'on les biens 
et tollist on aux pouvres veufVes et orphelins 
contre droit et raison en plusieurs sortes 
et manières ; parquoy ilz veulent que cecy 
n'ait plus lieu. 

• Et pour finauble conclusion, disent, pour 
le douziesme , que si aulcuns des articles 
cy devant desclairés n'estoient consonant ou 
accordant à la parolle de Dieu, laquelle 
chose ne présumons point, et que l'on puisse 
deuement monstrer et prouver, ilz s'en veu- 
lent désister ; et meismement disent que 
quant on permettrait que iceulx articles 
eussent lieu , et que pour le présent ilz fussent 
tenus pour bons, puis que à Kad venir il 
se trouvaist qu'ilz ne fussent licites ne con- 
venables, ilz doient incontinent estre abolis 
et anichilés, en reservant à eulx que s'il 
estoit trouvé en l'escripture saincte qu'il y 
eust aultres articles qui fussent contraires i 
aulcuns hommes de Dieu et oppression de 
son prochain , d'en faire et user selon bonne 
doctrine et crestienne. — Et par ainsi avés 
ouy l'acommencement et fondation d'iceulx 
bourres et rusticques, avec les articles et 
opinions par eulx données , lesquelles à plu- 
sieurs ne sembloient pas trop déraisonnables ; 
car aujourd'hui , tant à la spiritualité comme 
à la temporalité , y ait tant d'abus de grant 
maingerie , de piÛerie et laircin , au grant 
préjudice et dommaige de mairchandise et 
du poure peuple, que c'est pitié, et en 
doit chescun avoir compassion : parquoy je 
croy que si les tyrans et maingeurs de poures 
gens ne mettent remède en leur fait , Dieu, 
qui est trop clair voyant , l'y mettra. 

En celle année et durant que ces choses 
se faisoient , c'est assavoir , le dix neufvies- 
me jour d'apvril et dernière feste de Paic- 
que , après les vespres , se trouvairent plu- 
sieurs personnes devant la porte Cham- 

penoise, soy esbaitant et juant à plusieurs 
jeux , les ungs à la grosse porte , et les 
aultres à la plaite pierre; eutre lesquelx y 
estoit ung bouchier de porte Muzelle , nommé 
Jehan , lequel eult desbat et question à ung 
nommé Didier Begoinne, ou aultrement dit 
chaistella'ra de Passetemps ; et tellement 
que celluy bouchier donnait audit Dédier 
ung soufflet sur la joue, et davantaige se 
fussent fort entreprins , si ce n'eust esté ung 
josne gentil homme à marier, des lignaiges 
de la cité, nommé seigneur Humbert de 
Serriere , filz à seigneur Conraird de Serriere 
qui lut , lequel se entremet de les apaisante* , 
et tellemeut qu'il leur fist promettre de ne 
plus se butiner. Mais assés tost après, le 
bouchier qui avoit le cueur gros et enflé de 
l 1 injure que ledit Dediêr luy àvoit dit , recom- 
mençait à noiser : pour laquelle chose ledit 
seigneur Humbert se courrouçait et luy don- 
nait si grant paulmée qu'il l'envoiait par terre, 
et de fait mist la main à ung verdun qu'il 
avoit au cousté, duquel, s'il eust plus dit 
mot, l'en eust frappé. Mais là en présence 
y avoit ung aultre bouchier delà viez bou- 
cherie , nommé Collignon Matisse , dit le 
Piéton , qui s'en voult mesler ; et entre aul- 
tres parolles ait dit à celluy seigneur : Sire, 
pour Dieu, apaisantes vostre ire; car, par 
Dieu., je veulx bien que vous sçaichiez que 
si plus vous le frappés, vous me frapperés. 
Parquoy ledit seigneur, oyant le mot, fut 
plus animé et courroucé que devant : si tirait 
de rechtef ledit son verdun duquel il don- 
nait d'estocquè si grant copt au cousté du 
ventre d'iceÙuy Piéton, qu'il le tresperçait 
tout oultre de part en part, tellement que 
la pointe luy pairoit plus d'ung pied der- 
rière le dos ; car ledit seigneur estoit fort 
homme , josne et plein de feu , et estoit alors 
le plus grant, hault et eslevé qui fust en 
toute la cité ne en tout le pays , et n'avoit 
pas encor vingt deux ans d'eaige. Apres ce 
copt fait et donné , il rentrait en la cité , et 
print en sa maison ce qu'il voult , puis mon- 
tait à cheval et bien viste s'en fuyt à Sainct 
Martin , devant Mets ; et ledit bouchier fut 
rapporté chez luy et ne vesquit que jusques 
à la nuyt qu'il mourut. 

Or fut le cas bien grant, car il laissait 
sa femme bien désolée avec cinq poures 
petits enffans orphelins. Si fut ledit seigneur 

Humbert huchié sur la pierre ^qu'il se vinst 
excuser dedans sept nuytz, comme la cous- 
tume est de foire en Mets. Touttesfois, 
assés tost après, tant de gens de bien se 
entremirent de ceste affaire qu'ilz traictairent 
la paix dudit seigneur Humbert encontre 
de la femme , des amis et des enffans , pour 
certaine somme d'argent qui leur fut donnée 
pour une fois, avec plusieurs rentes de 
bled et de vin annuelles , leur vie durant : 
et encor parmi que ledit seigneur fist faire 
le service, les obsecques et habits du tres- 
passé , avec les trantaulx et annalz , du tout 
de ses coustanges , pour le remeyde de son 
ame. Paireillement fut encor ledit seigneur 
tenu de donner cens ou les acquaister pour 
la fondation de l'anniversaire du defunct, 
qui fut perpétuelle à tousjourmais. Et, par 
les conditions devantdictes , fut Faccort fait 
à la femme et aux amis, saulve l'interest 
de justice; laquelle touttesfois fut traictée 
assés gracieusement parmi certaine amende , 
et encor parmi ce que ledit seigneur fut 
tenu de jamais ne rentrer en Mets jusques 
à ce que luy meisme en personne auroit 
esté à Rome et à Sjiiuct Jaicque de Com- 
postelLe en Galice, pour l'ame du trespassé 
et pour la pénitence dudit seigneur. Tout- 
tesfois , se sentant foui lé de celle sentence , 
il rappellait au maistre eschevin, duquel il 
fut dit que pour les grans guerres qui alors 
regnoient .et pour les dangiers qui estoient, 
ledit seigneur y pouvoit envoier aultre eu 
lieu de luy , parmy qu'il rapportaist bonne 
certification d'avoir accompli ledit voyaige : 
parquoy apert la bonne justice qui se fait 
en la cité et se monstre bien que l'on n'es- 
pairgne grant ne petit. 

Tantost après et en ces meismes jours , 
aultres nouvelles vinrent à messeigneurs de 
la justice ; car il fut dit, tant de messeigneurs 
de l'église comme d'aultres, que alors y 
avoit dans la cité plusieurs luthériens , tenant 
la loy Martin Luther, et que, entre les aul- 
tres , il en y avoit environ cinq cents d'une 
alliance, lesquelx a voient délibéré de tuer 
tous les prestres à la procession , le jour de 
la Sainct Marc. Et vinrent ces nouvelles par 
l'ung d'iceulx alliez, lequel, ayant contric-. 
tion et desplaisance de la promesse, s*en 
confessa et relata le cas à aultres personnaiges 
de grant lieu ; meismement furent ces nouvel- 

les dictes et conlécs à messeigneurs du chaip- 
pistce de la grant église , lesquelx en furent 
dévers messeigneurs de la justice pour sçavoir 
qu'il en estoit de faire. 

Or, pour ces choses et plusieurs aultres, 
Ait grant murmure en la cité et ne parloit on 
d'aultre chose : parquoy tous les chainoines 
entièrement et aultres gens d'église avoient 
alors telle peur cpTilz ne se osoient trouver 
en plaice. Le conseil fut mis ensemble pour 
«este affaire , aflfin que provision y fust mise. 
Si fut déterminé de mander tous les es- 
chevins d'église, laquelle chose fut faicte. 
Et eulx venus, leur fut remonstré le cas, 
et avec ce leur fut ordonné que le dieman- 
che après, jour de quasimodo , vingt troisies- 
me jour d'apvril et jour Sainct George, 
chascun en 5a paroische dist au peuple qu'ijz 
se tinssent devant leur église pour ouyr ce 
que justice leur mandoit. Et alors fut don- 
né ausdits eschevins, pour chescune parois- 
che, une cedulle pour leur lire, laquelle 
contenoit comment messeigneurs de la jus- 
tice et du conseil ordonnoieht et expres- 
sément commandoient à tout chascun que 
nulz ne nulles ne voulsissent croire ne tenir 
aultre loy que celle que nos prédécesseurs 
ont tenue , jusques que provision y fust mise , 
fust par le sainct concile ou autrement. 
Pour laquelle chose ainsi faicte grant mur- 
mure .fut par tout en la cité entre le peuple, 
et tellement que si les prestres avoient esté 
en grant doubte et crainte , encor le furent 
ilz plus. Parquoy , le jour venu de la Sainct 
Marc , bonne gairde fut mise aux portes et 
sus les champs, de gens bien armés, et 
paireillement partout sur la muraille. Et, avec 
ce, furent les seigneurs à celle procession, 
bien armés de maille et à la couverte et bien 
embatonnés ; car ilz doubtoient de leurs 
personnes : mçismement furent tous montés 
et armés les soldoieurs et vairletz d'hostel , 
et fut ordonné de faire l'eschairgaite de 
nuyt sur la muraille. Àiusi, à ce jour Sainct 
Marc, par l'ordonnance de justice, furent 
mi? hault, sus chescune porte, plusieurs 
compaignons bien armés et en point, avec 
les gairdes acoustumées , jusques que la pro- 
cession fust faicte ; car alors l'on se doubtoit 
ires fort en la cité, tant pour icelle' mu- 
tinerie et alliance ainsi faicte , comme pour 
ce que nouvelle certaine fut apportée com- 



ment iceulx bourres et villaigeois à grant 
puissance approchoient de nous , et avoient 
desjay prins Saincte Ypolitte sur le duc de 
Loraine. 

Et qu'il soit vray, affin d'y résister fist le 
duc faire son armée et assembler tous ses gens 
et alliés de tous costés. Et l'armée faicte, fu- 
rent de prime face envoiés devers Dicuze 
pour dèffendre la contrée : puis se renforçait 
de gens qui luy vinrent en ayde à grosse puis- 
sance ; car monseigneur de Guise , son frère, 
amenait grant Compaignie de François et de 
Lumbairds : paireillement du pays de Guel- 
dre luy vint grant ayde : aussy y envotait 
Parchevesque de Trieves force gens de son 
pays ; avec lesquelx il repoussait iceulx bour- 
res et villaigeois jusques tout dedans Salverne 
qui appartient â monseigneur l'evesque de 
Strasbourg. Et y estoit le duc avec ses frères 
en propre personne ; aultrement s'il n'y eust 
esté, l'on vouloit dire que tout le pays de 
Volge ou la pluspairt se fussent tournés de- 
vers iceulx bourres et fussent esté de leur 
alliance ; car il leur sembloit que leurs ar- 
ticles et oppinions estoient raisonnables et 
qu'ilz estoient souvent taillés , maingés et 
rongés sans cause; parquoy, à peu d'occa- 
sion, se fussent tournés. 

Paireillement iceulx bourres se faisoient 
aimer de tous ceulx par où ilz passoient, 
pour plusieurs raisons. Premier , ilz avoient 
en eulx si grant discrétion qu'ilz se fussent 
avant détournés d'une lieue, que par eulx 
eust esté gasté ung champ de bled ny aultre 
semence : ilz ne prenoient rien de personne , 
sans paier, forsque sur l'église, especialement 
sur les abbayes mal reformées ; car à ceulx 
là menoient la guerre et prenoient la plus 
part de leurs biens pour se nourrir et pour 
en despartir aux poures indigens du pays 
meisme, qui n'en avoient point; et ne lais* 
soient à iceulx moines et gras abbez que 
cela qui estoit de nécessité pour les nourrir, 
disant que iceulx biens estoient les bien» des 
poures, et que telz gens ne dévoient avoir 
que leur vivre et leur vestir tout simplement. 
Et s'ilz véoient qu'ilz fussent trop de moines 
en ung convent mal reformé , et qu'il en y 
eust ung tas de mal conditionnés qui ne ser- 
vissent que d'empescher le lieu , ilz les ex- 
pulsoient et bouttoient dehors. Ilz avoient 
encor une aultre manière de faire, de quoy 

ilz se faisoient aimer; car tous raairchants 
et tous passants, ilz ne leur ostoient rien du 
leur, s 1 ilz n'est oient de guerre; et avec ce 
les conduisaient s'ilz en avoient besoing. Et 
davaotaige deffendoient à tout mairchant et 
aultres de paier passe port , pont ne passaige 
ne aultres malletottes ne gabelles, sinon qu'il 
fust deu selon Dieu et raison, et que ce fust 
pour l'entretennement des ponts, de la chaus 
sée , de la muraille , et pour la deffense et 
gairde desdits ports et passaiges , et non point 
pour le plaisir du seigneur, comme aujour- 
d'huy se, fait en moult de lieux.: et si on 
faisoit paier à aulcun par force et il retour- 
nott vers eulx , ilz l'en deflfendoient. Hz por- 
toient ung crucefix peinct en leur bannière , 
comme dit est, avec nostre Dame et sainct 
Jehan , d'ung des costés ; et de l'aultre partie 
estoit l'aigle de l'Empire en peincture et 
dessoubz icelle en manière d'une strichouse. 
On dit que tous ceulx qui, estoient de leur 
alliance et qui point n'alloient aux champs, 
estoient tenus de chescun jour de paier ung 
denier pour les aider à entretenir. S'il est 
vray que leurs faietz ensuissent leurs parolles 
et que la fin soit telle comme il se monstre 
à racommencement , il n'y auroit que bien; 
mais, pour ces choses et plusieurs aultres, 
on se doubtoit très fort en Mets et faisoit on 
grant gaitde nuit et de jour, tant aux portes 
que sus la muraille ; car de chascun mestier 
convenoit avoir, touttes les nuytz, deux hom- 
mes en leur tour avec le bombardier, oultre 
les gairdes acoustumées et ordinaires: et meis- 
mement, touttes les nuytz et de jour, estoient 
aux portes aulcuns collevriniers ordonnés et 
tout armés avec les baisses gairdes ; car alors, 
pour tant de mutinerie et sourdes nouvelles , 
les seigneurs et recteurs de la cité n'estoient 
pas trop assurés , et aussi n'alloient les aulcuns 
gaire souvent sans estre aulcunement armés 
à la couverte. 

Tant de diverses nouvelles couroient en 
ces jours que iceulx seigneurs et gouverneurs 
de la cité firent mander devant eulx plusieurs 
personnaiges et de divers estatz pour le fait 
de la luthererie, pour ce que on vouloit dire 
qu'ils s'en mesloient : à ung fut parlé d'une 
sorte et aux aultres d'une aultre, et ne point 
tout eu ung jour : Dieu y mette sa graice. 
Car alors la cité estoit si triboulée que l'on 
ne sçavoit auquel entendre, pour ce que, ! 



en celluy temps , plusieurs gens tenoient de 
diverse oppinion , especialement pour iceulx 
bourres devantdits ; car aulcuns estoient qui 
louoient leurs articles, et d'aultres les des- 
prisoient : l'ung tenoit le parti de France , 
l'aultre de Bourgongne. Parquay souvent ve- 
noit desbat entre frères et amis, l'ung encon- 
tre de l'aultre, comme en ces jours il advint 
de deux soldoieurs de la cité et vrays com- 
paignons d'armes, qui ne pouvoient aller l'ung 
sans l'aultre, l'ung nommé Maithisse et l'aul- 
tre Martin Bousement. Ces deux icy, le qua- 
torzième jour du mois de may, avoient 
souppé ensemble ; et , en devisant d'yeeulx 
bourres et luthériens , vinrent à entrer en pa- 
rolles rigoureuses, en façon telle que, après 
les parolles, vinrent à desgainer et se bles- 
sairent très bien de leurs espées, l'ung en 
la teste et l'aultre au bras , puis s'en sout 
fuys en franchise : et vella comment , à ceste 
heure, le monde chanceloit et bratiloit de 
tous costés. 

Or, pour vous* dire et desclairer craellc fut 
la fin d'iceulx bourres , vous aves par cy 
devant ouy la grande assemblée que le duc 
Anthonne, alors régnant en Bar et en Loraioe, 
avoit faicte pour résister à celle nation de 
gens; car il craindoit fort pour plusieurs rai- 
sons, especialement pour ce que on disoit 
que l'on avoit trouvé ez bahusdu roy , devant 
Pavie, autcunes lettres de luy et de monsei- 
gneur le cardinal , son frerc , auxquelles es- 
toit contenu qu'ilz avoient grandement esté 
contre l'empereur et ses aydans : parquoy, 
pour ces choses et aussi pour sou bleuir la 
fby, craindant qu'il n'eust une eschaicque, 
fist marcher son armée. Et tellement que, 
le seiziesme jour de may, vigille s 1 Ambroise, 
environ les quaitre heures après midi, sont 
arrivés devant ung bon villaige, distant de 
la bonne ville de Salverne à demi lieue, au- 
quel une grosse bande d'iceulx bourres,, envi- 
ron de quaitre à cinq mille s'estoieht fortifiés : 
et tellement y ont besoingné que , après plu- 
sieurs coptz donnés et receus, furent prins, 
morts et destranchés ; et bien peu en y cuit 
qui en eschaipairent. Parquoy la grosse bande 
qui estoient retirés et logés dedans la bonne 
ville de Salverne, ont requis à parlamcnter, 
en sorte que, par composition, ilz s'en dé- 
voient, au luudemain, jour sainct. Ambroise 
et dix septiesme jour dudit mois, tous eu aller 

dehors, ung blanc bâton en la main, en 
laissant armes et chevaulx. Mais, pour ce que 
ung secret messargier d'iceulx bourres Tut 
rencontré, comme on disoit, avec une lettre 
qu'il portoit à d'aultres de leurs gens, de- 
mandant ayde : parquoy, pour ces choses , 
voyant qu'ilz enfreindoient leur sauir conduit, 
la foy promise ne leur fut tenue , car en. sor- 
tissant et qu 1 ilz estoient par les champs en 
plusieurs bandes , sans se deffendre , ont esté 
assaillis et inhumainement tués et occis. Car 
ainsi comme ilz estoient espars par les che- 
mins, par deux cents, par cinq cents ou par 
millier, sans bâtons de deffense et sans soy 
gairder, comme on disoit, et cuidant cstre 
bien assurés, furent assaillis de monseigneur 
de Guise, frère à noble duc Anthonne, avec 
ses aventuriers françois , acompaignés de plu- 
sieurs Allemans et Gallerois. Et tout premier 
en fut secrètement envoié une grosse bande 
qui ont gaingué la porte , affin que iceulx 
bourres ne se puissent secourir l'ung l'aultre, 
ei tellement les ont expédiés, tant dedans 
la ville que dehors , qu'il en démolirait , 
pour ce jour, des morts en nombre de quinze 
à seize mille, de quoy ce fut une moult 
grant pitié. Et qui pis est, fut touttc celle 
bonne ville , qui estoit alors riche et comble 
de biens, pillée, desrobée et destruicte, avec 
partie des hommes et des femmes et enffans 
tués et meurtris : de quoy aulcuns disoient 
que c'estoit aux .Lorains grant laicheté ; mais 
ilz se excusoient, disant que iceulx bourres 
vouloient , comme, dit est , enfreindre leur 
saulf conduit. 

Au lundemain , se partit l 1 armée pour aller 
assaillir une aultre grant bande d'iceulx bour- 
res, environ de quaitre à cinq mille, qui 
estoient fortifiés en une aultre bonne ville, 
nommée Chaitene, distante de ladicte Sal- 
verne de six lieues, lesquelx se dépendirent 
vaillamment ; et tellement ont bataillé que 
de Lorains , François et Gallerois en eust 
plusieurs des tués et jectés sur les carriaulx ; 
mais à la fin ne peurent durer, ains furent 
la pluspairt prins et mis à mort. Et fut esti- 
mé pour vray que en celluy piteux meurtre 
qui fut faict ès journées devantdictes , le 
nombre fut. de plus de vingt cinq ra/illc, tant 
de l'ung des costés que de l'aultre, dont 
ce fut pitié et domaige. Dieu pardoigne aux 
trespassés. 

Deux jours après, y fut envoié l'ung des 
soldoieurs delà cité, nommé Hallebrande, 
pour en sçavoir les nouvelles au vray 5 car 
il estoit du pays et cùidoit passer parmy la 
ville de Salverne. Mais , pour la puanteur des 
corps morts que nul ne metloit en terre, il 
retournait arrière ; car c'estoit la plus grant 
pitié que jamais homme veist , à veoir le 
lieu, et une grant cruaultéà regardeir. Meis- 



mement, en celle tant inhumaine tuerie, 
furent plusieurs femmes assommées et meur- 
tries en deffendant leurs marits : parquoy 
plusieurs petits enflans furent trouvés morts 
de faim au berciaul, pour ce que nulle ne 
leur donnoit à maingier ne n'estoient alaictés, 
car possible que les meres estoient tuées ou 
fugitives et espandues, désolées, parles bois 
et par les champs ; et tellement que la dé- 
solation y fut si grande que nul ne se osoit 
trouver en plaice. Et demouroient les maisons 
de ceste bonne ville avec plusieurs villaiges 
une espaice de temps causy sans gens ne 
bestes ; car les piétons , especialement les 
Allemans, avoient tout chairgé les biens, 
tant en meubles comme aultrement , et furent 
menés en divers lieux et en plusieurs pays. 

Celle grande tuerie et cellay meurtre avoit 
dès moult long temps devant esté pronos- 
tiqué avec la prinse du roy ; car , en celluy 
temps, fut trouvée unç ancienne prophétie, 
faicte d'ancienneté par aulcun grant docteur 
d'Allemaigne , laquelle disoit et moult am- 
plement desclairoit comment , en Tan mil v c 
et xxv, ung roy de France devoit estre prins 
et détenu prisonnier par le moyen de ses 
propres gens et soubgectz , et que , sur les 
mairches du pays d'Aulsay, devait estre faicte 
une grosse bataille, en laquelle seroit faicte 
grande tuerie et ung gros meurtre. Et plu- 
sieurs aultres choses desclairoit celle prophé- 
tie, desquelles à présent l'on véoit les expé- 
riences, tant en la disposition du temps 
comme aultrement. 

Et environ trois sepmaines après celluy 
grand meurtre fait, iceulx François et Gal- 
lerois qui avoient aydé au duc Anthonne, se 
tinrent à S 1 Nicollas, à Nancey et là entour; 
puis se dédirent les armées, et retournait 
chascun en son lieu 5 entre lesquelx estoient 
retournés à Mets plusieurs compaigntihs de 
divers mestiers , qui avoient esté à celle 
tuerie et avoient pillé avec les aultres. Par- 

quoy, pour ceste a flaire, en lut le conseil 
de la cité mis ensemble , et tellement que , 
le mardi , seconde feste de pentbecoste et 
sixlesme jour de juog , Tut ordonné et com- 
mandé à tous les dessusdits que dedans le 
lundeniain, à huict heures du matin, ilz vui- 
dassent de la cité , sus peine de mesprendre : 
duquel commandement se sentant foullés, se 
trouvaient au lundemain tous ensemble de- 
vant l'église et, par conseil, ilz furent en 
justice demander graice , laquelle leur fut 
donnée de seulement demourer jusques à dix 
heures ; car , quelque chose qu'Hz sceussent 
alléguer, il les en convint vuider. 

Àussy durant ces jours, pour la victoire 
devantdicte, furent faicts de grans feux de 
joye par tout le pays de Bar et de Loraine. 
Tantost après, fut pour ceste affaire tenue 
une grosse journée à Hauguenawe en Aile- 
maigne, par plusieurs princes et seigneurs, 
tant spiriluelz, comme temporelz, avec plu- 
sieurs villes et cités. Et y furent envoiés de 
part le conseil de la cité de Mets le seig r 
Regnault le Gournais , filz au s r François le 
Gournais, chevalier, qui fut; et le seigneur 
Philippe de Raigecourt, avec maistre Jehan, 
le docteur, pensionnaire de la cité, et Mar- 
tin, clerc des sept de la guerre, avec plu- 
sieurs aultres en leur compaignie, et retour- 
nairent en Mets, le jour de la sainct Jehan 
Baptiste, vingt quatriesme jour de jung. Et 
tantost 3pres, ensuivant les alliances faictes 
à la devantdicte Hauguenawe, furent, envoiés 
dix soldoieurs de la cité dehors , bien acousr- 
Irés et bien en. point , pour se joindre avec 
les aultres. Et en ces meismes jours, vinrent 
nouvelles que les princes et seigneurs d'AUe- 
maigne a voient déliait et rois à mort une 
aultre grande et merveilleuse bande d'iceulx 
bourres , qui s'estoient de rechief assemblés 
en Allemaigne, en tirant à Francquefort ; car 
iceulx princes avec plusieurs cités s'estoient 
tous alliez ensemble pour résister à celle 
nation. 

En ceste présente année , durant les roga- 
tions , fut par l'ordonnance de messeigneurs 
de justice et du conseil fait en Mets ce qui 
jamais ne s'estoit plus fait; car, le lundi que 
on vait sur le mont Sainct Quentin, et le 
maircredi que Ton vait à Bloreu , à iceulx 
jours , furent esleus cinq cents compaignoos 
bien armés et en point pour gairder la pro- 



cession, et à chascun fut baillé ung gros de 
Mets pour aller boire, qui fut tenu pour 
grant nouvelleté. 

En ce mcLsme temps, en la cité de Stras- 
bourg furent de l'heresie Martin Luther tous 
infectés; car, en mes prisant les commande- 
mens de nostre mère , saincte Eglise, et les 
institutions des saincts conciles , ne > firent en 
ceste année quelque mention de la feste Dieu 
que nous appelions le sainct sacrement de 
l'autel : meismement la plus part des hommes 
et femmes mangeoient de la 'chair tout pu- 
blicquement en caresme, et ne faisoient point 
d'estime de se confesser : et plusieurs aultres 
choses faisoient, desquelles je me déporte 
d'en plus parler. 

En celluy temps, environ la sainct Barnabe, 
onziesme jour.de jung, retournait ung moult 
biaul josne chainoine du grant moustier en 
Mets , nommé maistre Pierre , duquel , en 
aultre lieu icy après, je parlerai, et amenait 
ung grant docteur et profond en science, avec 
luy, nommé maistre Guillaume, qui tenoit 
la loy Luther, et avec eulx ung messaigier 
d' Allemaigne. Et demandait alors celluy mais- 
tre Pierre à estre ouy en justice devant mes- 
seigneurs les trese jurés, mais on ne le voult 
escouter : parquoy il en appellait au seigneur 
maistre eschevin, et crioit tous les jours* 
après luy, affin qu'il le voulsist déterminer ; 
mais son cas fut mis à non challoir, et fut 
pendue sa plainte au croc: et, avec ce, fut 
ledit maistre Pierre et ses consors en grant 
danger d'estre prins au eorps. Parquoy luy 
craindant les dangiers , avec ses compaignons, 
ung. peu devant la s* Jehan , bien vistement 
s'en sont partis de Mets et chevaulchairent 
toutte la nuyt, de peur d'estre happés. 

Assés tost aprez, furent mandées en justice 
plusieurs bourgeoises de la cité, lesquelles 
estoient notées de faire congrégation ensem- 
ble d'icelle secte Martin Luther; et estoit 
nouvelle qu'elles se disoient estre evange- 
liennes , en tenant et lisant les livres des 
évangiles ausquelx elles donnoient une glose 
toutte à leur guise et plaisir, en desprisant 
toutte aultre institution et ordonnance de 
nostre mere , s te Eglise ; et plusieurs aultres 
erreurs tenoient, qui seroient longues à ra- 
conter. Parquoy , pour ces choses , lurent 
interroguées en plusieurs manières, aux unes 
d'une sorte et aux aultres d'une aultre : aul- 

cunes lurent appellées abbesses de leur re- 
ligion et les aultres prieuses ou disciples, 
et tellement furent ravallées en plein audi- 
toire que chascun les en mocquoit. Touttcs- 
fois, après ce que Ton leur eust remonstré 
leur faulte , Ton les en laissait aller. 

En ces meismes jours, le inaîrdi, vingti- 
esme jour du mois de jung , à Nancey, fut 
desgradé ung josne religieulx, tenant l'heresie 
du dit Luther. Mais pour ce qu'il Tint à vraye 
cognoissance et qu'il se repentoit très fort, 
il ne fut pas brûlé, ains fut mis d'une part 
qu'on ne seult qu'il devint. Puis, au luride- 
main, vingt et uniesme jour dudit mois de 
jung , fut audit lieu de Nancey brûlé le pres- 
tre de Sainct Ypolile, pour ce meîsme fait ; 
car il tenoit la loy Luther et s'estoit marié 
et ne s'en voult jamais repentir, ains mourut 
fermement et comme tout en riant, tenant 
son erreur 5 et ëstoit ung biaul josne homme 
entré mille. 

En ce meisme temps, la cité de Strasbourg, 
de laquelle je vous ai desja parlé icy devant, 
estoit desja tellement infectée de celle secte 
luthérienne , qu'il n'y avoit pas de dix per- 
sonnes l'une qui tinst la vraye foy de nostre 
mere , saincte Eglise 5 car publiquement ilz 
mangeoient de la chair ès jours prohibés et 
deffendus : meismement ilz ne jeunoient jour 
ne ne commandoient à jeûner. Hz ostairent 
les imaiges de dessus les autels, disant que 
ces choses c'estoient tous abus : pareillement 
ont osté les renies et rè venues aux prestres 
et ne se vouloient 'confesser à aultres , sinon 
à Dieu, disant qu'ilz nous abu$ent. Et furent 
plusieurs aultres bonnes villes et villaiges- qui 
les ensuy voient, tellement que meismement 
en jusques tout dedans la cité de Mets en 
y avoit plusieurs , hommes et femmes , in- 
fectez de celle secte. Entre lesquelx, en celluy 
temps , vint à mourir ung homme des li- 
gnaiges et exerçant office de la cité, lequel, 
à la mort , ne se voult jamais confesser à 
bouche de prostré : parquoy il lut noté qu'il 
tenoit aulcuncment de celle secte 5 car sa 
damé, mere à sa femme, en estoit tenue 
pour Tune des souveraines. Et ne parloit on 
causy d'aultre chose en Mets que d'icelle 
hithereric, et tenoiènt les ungs aucunement 
la bande et les aultres non. Et tellement que 
pour cestuy fait en furent plusieurs prestres 
mis en prison en la court l'evesque, et de 



grans clercs , entre lesquelx y Ait mis maistre 
Jehan Rougiere, alors curé de Saincte Croix : 
paireillement y fut mis et longuement détenu 
le curé de Sainct Gergonne, lequel estoit ung 
biaul josne homme ét le droit compaignon 
maistre Pierre, le chainoine; car ilz avoient 
en ce temps esté à l'estude ensemble. Et en 
fut ledit maistre Pierre alors deschaissé de 
la grant église de Mets, et luy furent ostés 
tons ses bénéfices, par la manière que vous 
oyrés. Il est vray que, au gras temps devant, 
quant il retournait des estudes, requist en 
plein chappistrc à ses compaignons chainoi- 
nes d'avoir lieu de prescher, tous les jours , 
le caresmc durant, ce qu'ilz ne voulurent 
permettre, ains en firent une mocquerie. Et 
ainsy, en celluy temps , estoit le monde tri- 
boulé en plusieurs façons et manières. 

Or avint que, durant ces entrefaictes , plu- 
sieurs, tenant celle secte de luthererie, se 
trouvoient souvent ensemble ; entre lesquelx, 
ung jour, c'est assavoir, par ung diemanche, 
vingt troisiesme jour de jullet, sur le tairt, 
se trouvairent au cimetière de Sainct Loys, 
hors de la ville, auquel y ait plusieurs et 
innumerables corps humains ensépvelis et 
plusieurs epitaphes , trois compaignons , des- 
quclx l'ung estoit cairdeur de laine, nationné 
de la cité de Miaulx en Brie, nommé Jehan 
Le Clerc, et les deux aultres de la cité 5 
l'ung estoit clerc du palais et recepveur de 
Saincte Glossinc, nommé Picrron Gueraird , 
et le tiers, nommé Jaicques, estoit libraire 
et imprimeur de livres. Ces trois compaignons 
icy, en passant parmy celluy cimetière, firent 
ung grant délit; car celluy Jehan Le Clerc, 
qui marchoit derrière , print l'os de la jambe 
d'ung mort et d'icelluy, sans aultre occasion, 
vint à une belle armoire ou tabernaicle , en 
laquelle estoit l'imaige de la vierge Marie, 
tenant son enffànt entre ses bras , et devant 
elle estoit la statue et présence d'ung chai- 
noine de la grant église de Mets de Nostre 
Dame la Ronde, prevost et chainoine de S 1 
Saulvcur et curé de Sainct Laidre, nommé 
seigneur Pierre Roussel, qui estoit extraict 
des nobles paraiges de la cité : et , d'icelluy 
os , rompist ledit Jehan le nez avec la cou- 
ronne d'icelle imaîge nostre Dame : puis après, 
de certaine malice , rompist tout jus la teste 
au petit Dieu: et, après ce fait, non content, 
rompist tout jus la teste d'icelluy chainoine 

avec les deux mains tenant ung livre, laquelle 
statue èstoit moult bien faicte, et cstoit 
prosternée à deux genoulx devant la vierge. 
Et cela fait, print ledit Jehan touttes icelles 
pièces et les ruait en la grant fosse en la- 
quelle y ait plusieurs ossemens des trespassés. 
En après , mairchait plus oullre jusques en 
l'endroit d'une belle chaippclle , en laquelle 
y ait ung autel devant lequel gisent aulcuns 
nobles seigneurs des lignaîges de la cité ; et 
par aulcunes parolles que luy dist ledit Pier- 
ron, comme je dirài icy après, celluy Jehan 
Le Clerc, non content de ce qu'il avoit fait, 
montait à deux piedz dessus l'autel et print 
ong viez sainct Fiacre de bois, et d'icelluy 
donnait ung si grant copt contre la teste de 
l'imaige du petit enflant Jhesus que la vierge 
tenoit entre ses bras, qu'il luy fîst voler à 
terre, et du copt rompist le bras à celle 
imaige de bois. Et estoient ces deux imaiges 
icy de nostre Dame aussy bien faictes qu'il en 
y eust point en Mets : aussy estoit le priant , 
avec le tabernaicle de pierre : et est celluy 
tabernaicle assis dedans le mur du costé 
du chemin , et l'autel est de l'aultre partie 
devers Nostre Dame aux Champs. Puis , après 
cela fait, s'en sont allés leur voye eu tour- 
noiant par là entour, jusques au soupper. 

Or quant ce vint au lundemain, du- matin, 
qui fut lundi et vingt quatriesme jour dudit 
mois de jullet, vigille de la sainct Jaicques 
et sainct Cristophe, après ce que l'hermite 
d'icelle église fut levé, en se promenant par 
le cimetière de leans, fut tout esmerveillé et 
esbahi, quant il trouvait et vist icelle imaige 
ainsy desrompue : alors levait le bruit et en 
coururent incontinent les parolles de l'ung 
en l'aultre, tant qu'elles vinrent jusques aux 
oreilles de messeigneurs de justice, lesqueîx 
firent incontinent enqueste du fait. Et pour 
ce que , le jour devant , avoient par aulcuns 
esté veus les trois gallans devantdits, soy 
promenant là entour, ilz furent suspectz , et 
aussy pour ce qu'ilz estoient notés de la lu- 
thererie. Parquoy Ton fist cercher après eulx 
de loutte part ; et fut trouvé ledit Jehan Le 
Clerc avec Jaicque qui s'en cuidoient fuyr : 
si furent prins et menés en l'hostel de la 
ville. Mais Pierre Gueraird fut adverti et 
s'enfuyt le chemin de Thionville, en laquelle 
ne peust entrer dedans ; et en s'en retournant 
fut rencontré des Mairangiens , desquelx il 



fut prins , détenu et mené prisonnier à Mai- 
range. 

Et dès incontinent celluy Jehan Le Clerc 
congneust son cas, disant que l'on laissast 
aller ledit Jaicque , et que luy meisme , sans 
aultre, avoit fait le cas. Et il luy fut demandé 
pourquoy il l'avoit fait : il dist pour son 
plaisir. Pour laquelle confession ilz furent 
dès tantost menés au palais, et couroit le 
bruit que* dès tantost, le jeudi ensuivant, 
on en dëvoit Taire l'exécution. Touttesfois 
on n'en fist rien ; car nouvelles vinrent com- 
ment ledit Pierron estoit prins des coinçai- 
gnons piétons de Mairange et mené prisonnier 
en icelle, comme dit est devant. Parquoy 
fut dilaté à faire justice, jusques au samedi 
après , pour tousjours mieulx sçavoir et en- 
quérir qui estoient ceulx et celles en Mets 
qui tenoient de celle secte. Et fut envoié 
aulcuns soldoieurs à Mairange , cuidant ravoir 
ledit Pierron ; mais ilz ont respondu qu'ilz 
n'oseroient le livrer, sans licence du prevost 
de Thionville: celluy prevost dist qu'il ne 
l'oseroit livrer, sans le conseil de Lucembourg : 
et fut ledit Pierron mené à Thionville et là 
détenu prisonnier. 

Alors le samedi venu , plusieurs personnes 
et gens venus de toutle part se trouvairent 
à la cité pour veoir faire celle tant cruelle 
justice ; car le bruit en couroit desjay de tous 
costés. Parquoy il s'y trouvait innumerable 
peuple, tant de ceulx de la cité comme de 
dehors ; car, pour plusieurs raisons, chascun 
desiroit à veoir et à ouyr, pour ce que c'es- 
toit ung cas nouviaul et une nouvelle justice 
non acoustumée de veoir, et, avec ce, elle 
se faisoit dedans la cité, tout au milieu du 
Champaissailie , ce que l'on ne vit jamais 
plus. Oultre plus, le bruit couroit, comme 
vray estoit , que celluy Jehan Le Clerc estoit 
le plus biaul langaigier et le mieulx assuré 
en parolles que Ton sceust trouver. En après, 
fut, en celle justice faisant, plusieurs choses 
faictes que jamais on n'avoit faictes, tant 
en soldoieurs de la cité, avec les collevri- 
niers qui furent , à ce jour, par le comman- 
dement de leur maisire , presens ^ tout armés 
et montés pour gairder le champ; car l'on 
se doubtoit très fort à cause qu'il estoit bruit, 
comme vray estoit , qu'aulcuns des grans 
de la cité estoient infectés de celle secte et 
erreur mauldicte. 

104 

Or, le jour venu, qui fut celluy samedi, 
vingt neuFviesme jullet, à l'heure de dix 
heures du matin , fut la brouette toute preste , 
cuidant mener celluy Jehan au piloris , jus- 
ques à deux heures après midi, comme la 
coustume est en Mets. Mais , pour plusieurs 
raisons , il fut advisé que Ton n 1 en feroit 
rien; car , comme dit est devant ^ il estoit 
merveilleusement bien enlangaigié, et, avec 
ce, estoit bon clerc et bien résolu et assuré. 
Parquoy il eust présché chose que Ton n'eust 
pas voulu ouyr , et possible en eust converti 
plusieurs à son erreur ; car , luy estant au 
palais devant ses juges , il n'y a voit religieulx 
ne clerc qui le peust abaittre de parolles , 
ains, par son argument,' les faisoit tous rehus 
et confus : et pour cela fut dilaté jusques à 
deux heures, qu'il fut mis sur la brouette et 
trayné au lieu devantdit. Et luy venu , sans 
de rien estre esbahi , tout en biaul pourpoint, 
avec une belle chausse bandée d'ung fin 
rouge , montait en hault dessus le hours , 
lequel estoit fait d'une nouvelle, façon ; car, 
affin que chascun le veist , il fut mis et lié 
avec une grosse chaisne en rencontre d'ung 
gros paul , dessus celluy hours , et avoit ung 
grant lairge papier de deux feuilles, mises 
ensemble , à l'entour de sa teste , auquel 
estoit en peincture tout le mistere des imaiges 
qu'il avoit cassées et desrompues. Alors ledit ' 
Jehan eslevait ses yeulx en hault, en resgair- 
dant fermement devers le ciel , et fut ainsy 
ung peu , sans dire mot ; puis , avec ung biaul 
langaige bien aorné et avec une voix si haulte 
que plusieurs le peurent ouyr , et comme 
s'il voulsist prescher , se print à parler au 
peuple et dist: « Ha! Messieurs, ne soiés 
» de rien esbahis , si me voyés icy , moy qui 
» m'en vais mourir pour la foy et pour soub- 
» tenir vérité. » Alors la justice, voyant qu'il 
acomençoit , se mirent tous ensémble à bruyr 
tellement qu'il ne peust estre ouy , et luy 
dirent qu'il pensast à sa conscience : « Ha ! 
» messieurs, dist-il, vous ne me voulés laisser 
> dire , pour ce que le cas vous touche : 
» Dieu m'ait donné bouche pour parler , 
» auquel je prie qu'il me donne vraye foy. > 
Et en disant ces mots , eslevait de rechief 
sa face en hault devers le ciel, et bien dé- 
votement se print à dire ses suffraiges et 
oraisons , et fut ainsi assés longuemeut en- 
dementiers que le bourriaul faisoit ses ap- 



prestz , especialement durant qu'il luy lioit 
le bras destre avec la main dessus ung petit 
tabernaicle qui estoit faict à costé d'icelluy 
paul , le long d'ung bras. Apres cela faict , 
il vouloit encor parler , mais de rechief l'on 
le fist taire , pour ouyr Maithieu. Le Bra- 
connier , secrétaire et greffier des trese jurés , 
lire son procès. Et tout premièrement fut dit 
et desclairé tout devant luy , comment , celluy 
diemanche , vingt quaitriesme jour du mois 
de jullet, disnait chez ung hostellier , nommé 
le roy Herode , luy et ledit Jaicque : puis 
luy dist Jaicque: Allons, car Pierron Gue- 
raird nous attend: alors s'en sont allés chez 
ledit Jaicque , auquel lieu Pierron Gueraird 
entrait et apportait ung pseaultier en roman , 
et lurent eulx deux chescun ung pseaulme 
ou deux, et y prenoit ledit Pierron grant 
plaisir: puis eulx trois furent mairander en 
l'hostel de Jherusalem et là leur fist ledit 
Pierron une boillie pour le soupper: et, en 
attendant le soupper , se partirent tous en- 
semble et sont sortis de Mets par la porte 
de Sainct Thiebault , puis sont entrés au ci- 
metière Sainct Loys; et, en s'en allant , ledit 
Jehan Le Clerc estoit derrière ; si print ung 
os d'ung mort et d'icelluy frappait sus l'enflant 
d'une imaige de nostre Dame, sur la teste, et 
luy rompist le col , et rompist encor la cou- 
ronne et le nez d'icelle imaige : puis rompist 
le priant devant elle et jectait toutes les pièces 
en la grande fosse des morts. Et alors que 
ledit Pierron et Jaicque luy virent jecter, 
ilz se sont approchez de luy et luy dirent 
que c'estoit mal faict et qu'il en porroit bien 
venir du mal ; et puis après, en allant devers 
la chaippelle Sainct Loys, ledit Pierron luy 
monstrait de sa main des aultres imaiges et 
lui dist : Velà encor des idoles : et inconti- 
nent s'en alla et entrait en icelle chaippelle 
et en fist comme j'ai dit devant , et les pièces 
portait au charnier , et le virent encor bien 
ledit Pierron et Jaicque : touttesfois , tout en 
riant , luy dirent encor que c'estoit mal faict. 
Puis ce faict et après qu'ilz eurent tournoié 
par devant Sainct Pierre et Sainct Clément, 
ilz s'en retournairent soupper ensemble et 
paiait ledit Pierron leur escot. 

Dessus ces choses , lut interrogné pourquoy 
il avoit ce faict : il dist , pour ce qu'il ne véoit 
personne eutour de luy et qu'il est escript 
en la saincte Escripture, au Deuteronome, 

en l'Exode , au vingtiesme chappistre , au 
Levitique , vingt septiesme , que Jhesus Crist 
commande que on destruise les idoles et 
deffend d'en faire ; et tient que les imaiges 
ne sont que idoles , comme dit David dans 
le pseaulme In exitu Israël ès deux versets : 
Simulacra gentium, etc. Similes illis fiant, etc. 
et dans le pseaulme quaitre vingt et dix 
septiesme : Confundantur omnes qui adorant 
êtructilia et qui gîoriantur in shnuîacris suis. 
Parquoy , en tenant fermement son propos 
et son oppinion bonne , ne voult jamais avoir 
ne veoir l'imaige du crucefix devant luy, tant 
en prison comme au mourir, disant que c'est 
tout idolaitrie et mal faict. Et de faict , quand 
on luy en présentait ung au palais , il le 
repoulsait arrière du pied , pour ce que de la 
main il n'y pouvoit attoucher , et ne se voult 
jamais confesser à prestre si non à. Dieu. 

Item , ait encor tesmoingné que au lieu de 
Mîaulx en Urie, de laquelle cité il estoit 
naitif, quand les grans pardons et jubilés 
de nostre très sainct pere le pape furent 
publiez audit Miaulx, il arraicbait les papiers 
d'iceulx pardons , et en lieu y mist d'aultres 
papiers escripts , en parlant mal du pape et 
de ses constitutions : parquoy luy et ung 
aultre de ses consors furent prins et menés 
à Paris, et par le parlement furent côn- 
dampnez à. estre fouettés au lieu de Paris 
et, avec ce, audit Miaulx, ce qui fut faict; 
puis hit banni de tout le royaulme de France. 
Item, confessait encor que quand il vint à 
Mets , ce fut environ la paicque , l'an mil v° 
et xxv 5 et ung mois après , le seigneur Nicolle 
Dexle manda quérir par Jaicque, le libraire. 
Et quand il le veist , si luy interroguait que 
luy sembloit de l'évangile, et il respondit 
que bien. Et alors ledit seigneur Nicolle dist 
qu'il avoit esté à Monbelliart et qu'il avoit 
oy prescher ung docteur , appelle maistre 
Guillaume Farel ; et que audit lieu avoit 
trouvé ung cordellier qui avoit presché contre 
ledit maistre Guillaume , et , pour leurs con- 
tradictions, furent mis en prison tous deux ; 
mais à la fin celluy cordellier ne sceust con- 
tredire à la prédication dudit maistre Guil- 
laume ; car c'estoit la vérité qu'il preschoit 
Puis luy dist ledit seigneur qu'il ne s'en allaist 
point encor, car il feroit venir à Mets ledit 
maistre Guillaume et , s'il pouvoit , il le feroit 
prescher. Item , dist encor ledit Jehan Le 

Clerc que quand ledit maistre Guillaume et 
celluy chaînoinc de la grant église de Mets, 
duquel j'ai cy devant parlé , nommé maistre 
Pierre , furent venus , il en fut adverti par 
ledit Jaicque, le libraire; parquoy il se y 
trouva et disna avec ledit maistre Guillaume 
et maistre Pierre ; et que, après le disner, 
ledit seigneur Nicolle Dex retournait de disner 
avec son frère, et estoit lors lé jour de la 
feste Dieu : parquoy ledit Guillaume leur 
fist une collation du jour. Puis le diemanche 
ensuivant et le lundemain aussi , disnait 
encor avec ledit seigneur Nicolle Dex en sa 
maison auquel lieu estoient lesdits maistre 
Guillaume et maistre Pierre. Puis après, au 
vingt troisiesme jour du mois de jullet, ledit 
Jehan trouvait ledit seigneur Nicolle Dex qui 
s'en alloit disner avec le seigneur Philippe 
Dex , son frère; si luy demandait à veoir des 
nouviaulx livres qu'il avoit rapportés , en luy 
priant qu'il l'en latssaist prendre la copie ; et 
ledit seigneur luy dist qu'il luy en donroit ung 
et luy donnait le livre appelle : La vraye et 
parfaicte subjection des Crestiens, et le allait 
ledit seigneur quérir en l'hostel dudit seigneur 
Philippe Dex ,' et luy dist qu'il les avoit rap- 
portés de son dernier voyaige. Et tout cecy 
tesmoingnait ledit Jehan en parlant vivement 
et fermement. Puis , quand tout fut dit , il 
eslevait sa veue en resgairdant de tous costés 
le grant peuple qui illec estoit : Helas ! dist 
il, le grant regret que j'ay en mon cueur, 
en voyant tout ce biaul peuple aller à per- 
dition ! Alors frère Nicolle Savin des grands 
prescheurs , qui estoit inquisiteur de la foy, 
et qui estoit tout à pied devant celluy hours , 
à terre , le voult reprendre : mais celluy Jehan 
le resgairdait du travers et dist : Ha ! biaul 
pere , si faictes vous les prédicateurs , qui 
séduises et subornés le peuple. Helas ! maintes 
milliers en sont perdus par vous. Et ledit 
frère luy dist que c'estoit luy qui estoit sé- 
ducteur de peuple. -—Dictes vous, biaul pere : 



toultesfois , dist il , je voué ay disputé au 
palais de trois articles ausquclx n'avés sceu 
donner response. 

Adoncque la justice , en rompant leurs 
propos , luy dirent qu'il pensast à son ame et 
qu'il demandast à chascun ung Pater noster 
et Y Ave Maria. — ■ Messieurs, dist il, je vous 
demande, au nom de Dieu, que me donniés 
chascun ung Pater noster ; mais* de Y Ave 

Maria n'en parlait point : parquoy aulcuns 
des seigneurs de la justice luy dirent: Et Y Ave 
Maria? et il respond: Et le dise qui le veult 
dire ; cela ne uuyt point au Pater noster. 
Puis cela dit,, le bouriaul vint à luy et luy 
demanda pardon de sa mort , et ledit Jehan 
luy pardonnait de bon cueur et tendrément 
le baisait en la bouche. Cela fait, le bouriaul 
apportait une tricquoyze toutte rouge et ar- 
dente, de laquelle il cuidait arracher le nez 
dudit Jehan; mais il faillit de ce copt et luy 
emportait les lèvres jusques aux dents; car, 
pour ce que ledit Jehan ne le véoit pas , 
il fremist et tirait quelque peu la teste ar- 
rière; mais quant il aperccust ce que c'estoit , 
de certain propos , il avançait son visaige tout 
de gré, et Ait le plus ferme et constant en 
son martire que jamais on veist; car sans 
dire hoye ! ne hajre ! ne mot du monde, 
fors qu'il dist : Sire , prens de moy cecy en 
sacrifice , se laissait arraicher.le nez avec 
celle tricquoyze chaulde et ardente : de quoy 
chascun fut tout esmerveillé. Encor plus, 
reprint le bouriaul celle tricquoyze de laquelle 
il luy frottait et traiçait deux ou trois tours 
dessus son chief en tournoiant comme une 
couronne , et luy fut brullée la piaul jusques 
l'os , et ne dist jamais mot. Puis après ce 
martire fait , vint le bouriaul à sa main destre 
qui estoit attaichée et liée , comme dit est , 
et avec ung lairge coustiaul et ung maillet 
luy tranchait tout oultre ; et cheut celle main 
du hours à terre. Et alors , comme en riant , 
si la resgairdait , sans dire jamais aultre chose, 
fors qu'il dist: Mon Dieu, prens encor cecy 
de moy ; ne sans chainger ne muer couleur , 
se tint fermement là , toùsjours resgairdant 
au ciel , et , en disant ses oraisons , faisoit 
signe de l'aultre main, comme s 1 il parloit 
à 'Dieu. Adonc vint le bouriaul en bais et 
print celle main coupée,. qui estoit à terre, 
et luy ruàit devant luy dessus le hours ; puis 
allumait le féu, lequel incontinent fut em- 
prins et ardent hault et clair, et vint à en- 
vironner ledit Jehan de toutte part, lequel 
ne s*en bougeait jamais ne n'en fist semblant; 
ains, par plus forte raison, oyrés chose mer- 
veilleuse ; car , dès t incontinent qu'il veist 
monter le feu autour de luy, acommençait 
à haulte voix à chanter cest biaul pseaulme : 
Benedictus dominus Deus Israël, et en dist 
deux ou trois versetz : puis après qu'il brul- 



loit desjay de toutte part , acommençait de 
rechief à chanter : In exitu Israël de Egyp- 
te* , etc., et toùsjours sans laicher ne sans dire 
aultre chôse , jusques qu'il perdit du tout la 
parolle. Et encor le véoit on dedans le feu 
faire les signes, de quoy mille personnes furent 
esmervcillés ; car on le véoit très clairement , 
pour ce que devant luy n'y avoit point de 
bois , et pour ce aussi que le bois estoit bien 
sec et n'y fut point mis de pouldre. Et Ait 
tellement brullé qu'il Ait tout ars , os et tout , 
et mis en cendre , sans en rien veoir de son 
corps , fors aulcuns petits os. Et ainsy vous 
avés oy la An de celle tant cruelle justice. 

Au regairt de Pierron Gueraird, il estoit 
toùsjours prisonnier àThionville, et ne scet 
on encor qu'on en ferait. Et aufaictde Jaicque, 
le libraire , il Ait mené quant et quant au 
ChampaissaiUe et mis au caircant du piloris , 
tout le temps durant que se faisoit celle tant 
cruelle justice , et véoit tout ; laquelle accom- 
plie , furent audit Jaicque les deux oreilles 
coppées, puis fut banni et forjugé à tous- 
joursmais. 

Le samedi, huict jours après l'exécution 
dudit Jehan faicte , l'on fist ung huchement 
publicque devant la grant église de Mets, 
qu'il n'y eust homme ne femme, de ces jours 
en avant, qui voulcist tenir ne soubtenir nulz 
des articles dudit Martin Luther, ne qui list 
ou fist lire aulcun de ses livres , sus peine 
de confiscation de corps et de biens : et qui- 
concque en auroit, qu'il les voulcist apporter 
en justice ; et si aultrement le faisoit et il 
fust rapporté par aultre, celluy ou celle qui 
le rapporteroit, auroit ung tiers de l'amende, 
les trese ung tiers et la ville l'aultre tiers ; 
et si aulcun le sçavoit et il ne le rapportoit , 
il seroit escheu en pareille peine. Et Ait en- 
cor huchié que nul libraire ny aultre ne 
apportast ne ne vendist aulcuns d'iceulx livres 
en Mets, sus peine de dix livres de metsains 
d'amende. 

En ce meisme temps et le samedi , Ait très 
bien fouetté parmy la ville , depuis le palais 
jusques à la porte, et puis Ait banni le filz 
maistre Gille, le cousturier, pour ce que, 
en plaidant devant ung trese , au palais , il 
donnait ung soufflet à son adverse partie. 

En ces meismes jours , Ait crié à son de 
trompe par toutte la duché de Lucembourg 
et pareillement fut fait m Emet , mbttt- 

nence de guerre pour* trois mois entre Fran- 
çois et Bourguignons , sur espérance de paix. 
Puis, après plusieurs jours passés, ledit Pier- 
*ron Gueraird , qui estoit en prison à Thion- 
ville, comme dit est, trouvait tant de bons 
amis qu'il fut délivré franc et quicte et mis 
dehors : et fut depuis le bien venu et mis 
en office audit lieu de Thionville ; mais tous- 
jours fut il banni de Mets. Et ainsy vous 
avés oy les diverses aventures qui en celluy 
temps ad vinrent. Dieu par sa bonté y pour- 
Yoye de remède. Amen. 

Tantost après, à l'occasion des devandictes 
trêves faictes entre les deux princes devant- 
dits, ont esté cassés plus de cinq cents lances 
avec quelque quinze ou seize mille piétons , 
tant Àlbanois , Lumbairts , comme lansque- 
nectz. Entre lesquelx vinrent nouvelles que 
au pays de Champaigne en y avoit une grant 
bande, ausquelx ledit de Biaulieu, filz à 
seigneur Robert de la Marche, qui naiguaire 
avoit desjay eu amené, grant compaignic au 
pais de Mets, qui avoient fait grant dopmaige, 
comme cy devant ait esté dit, à l'occasion 
qu'il disoit que l'on avoit noyé son homme , 
et que on avoit esté en armes au devant de 
luy à Mollin , à celle fois là qu'il y fut : 
parquoy, pour s'en venger, vouloit donner à 
icelle compaignie Gallerois, qui estoient en 
Champaigne , en nombre de quaitre ou cinq 
mille, à chascun ung cscu, pour seulement 
les avoir une reyze à sa voulunté ; et estoit 
son intention de venir tout gaister le pays 
de Mets ; mais iceulx Gallerois ne le vou- 
lurent servir, s'il ne les payoit entièrement 
pour trois mois et en juste guerre. Parquoy, 
pour ces nouvelles , à leur venue furent mer- 
veilleusement craints ; et tellement que, ajïin 
d'en sçavoir la vérité , furent envoiés au de- 
vant d'eulx maistre Jehan , le docteur, avec 
Geraird , le secrétaire. Et arrivaient celle 
^napaignie au vault de Mets par ung die- 
nianche, vingt septiesme jour d'aoust, c'est 
assavoir, à Rouzerieulle, Chaistel, Lessey, 
Saincte Ruffrne , Jeussey , Mollin , Chaizelle , 
Plappeville et Sciey ; et furent les capitaines 
logiés avec le seigneur Claude Baudoiche au 
chaistiaul de Mollin , auquel lieu la cité leur 
envoiait ung présent de environ cinquante 
quairtes de pain cuyt et dix cowes de vin, 
P°ur distribuer à leurs gens, avec plusieurs 
chaistrons, aflin que les pouvres gens du 

pais ne fussent pas si foullés. Puis tantost , le 
lundemain , du matin , se partirent de ce lieu 
et sont allés logier à Maigney et à Mairley ; 
et y furent le lundi et le mairdi , jour de la 
décollation sainct Jehan, tout le jour. Et en 
vinrent quelque deux ou trois cents en la 
cité , ausquelx , tant de ceulx de dehors 
comme à iceulx qui vinrent à Mets, gaiu- 
gnairent maints deniers tant les mairchants 
de draps comme cordouainers et aultres 
gens ; car iceulx lansqueneetz et Gallerois 
estoient tous si très fournis d'argent qu'il 
n'estoit à dire ny à croire. Et croy qu'ilz 
laissairent à Mets plus de trois mille escu^ 
ou la vallue ; et paioient très bien et se mons- 
troient très courtois et humains et estoient 
tous gens d'eslite. La cité envoiait encor aux 
capitaines, au lieu de Maigney, pareil don 
comme à Mollin ; et firent les seigneurs or- 
donner que tous ceulx de leurs manans à qui 
il plairoit de leur mener vivres ne aultres 
marchandises , ilz ne paieroient point d'issue 
du vin ny aultre maletotte. Parquoy ilz furent 
en graice et se partirent , le maircredi , très 
contens de la cité , se paroffrant à leur com- 
mandement et service , et s'en allairent , pour 
celle nuy t , coucher vers les Estangs. 

En celle meisme année, environ la sainct 
Bartholomy, à l'occasion de ce que révérend 
pere en Dieu , Jehan de Loraine , cardinal et 
evesque de Mets, avoit despendu grande 
chose , comme on disoit , à ayder son frère , 
le duc Anthonne , à reboutter et destruire les 
bourres devant Salverne, comme cy devant 
ait esté dit,, fist ledit evesque jecter une 
grosse et oultraigeusc taille à tous les pros- 
trés , tant religieulx possédant comme sécu- 
liers , de son evesché , et meismement à ceulx 
qui sont demourant et résidant dedans la cité 
de Mets et aultres ses subgeçtz et bons hom- 
mes. Parquoy grant murmure se eslevait par 
tout le pays , fet se absentèrent plusieurs 
pouvres chappellains à qui on demandoit plus 
trois fois qu'ilz n'avpicnt vaillant. Mais au 
regairt des abbés et abbesses, curés et aultres 
prestres, demourant en Mets et ez bourgz 
d'icelle, ilz opposairent et ont du tout ref- 
fusé, disant que très mieulx ilz vouloient 
faire ayde à la cité, là où ilz avoient leurs 
corps et leurs biens , que audit evesque. Et 
de fait se soubmirent du tout à l'obéissance 
de ladicte cité; et tellement que, par leur 

ayde , furent encore mis plusieurs soldoieurs 
nouviaulx aux gaiges, affin que par eulx 
lussent deffendus et 'Soubstenus , si besoing 
estoit. 

En celle année , par ung diemanche , quai- 
triesme jour de febvrier , du matin , vint et 
arrivait en la cité le herault de nostre sire 
l'empereur , lequel vint à annoncer à mon- 
seigneur le maistreeschevin et à mcsseigneurs 
du conseil , comment la paix estoit faicte 
entre ledit empereur , Cbairles , roy très 
catholicque en Espaigne , et le très crestien 
roy , Françoys , premier de ce nom : et dist 
ledit herault qu'il s'en alloit en poste annoncer 
ces nouvelles par toutes les cités de l'Empire. 
Desquelles nouvelles fut de part le conseil 
en la cité démené grande joye ; car dès in- 
continent après , le conseil pour ceste affaire 
tenu, par l'ordonnance de messeigneurs les 
sept de la guerre et trese jurés, furent mandés 
graht partie des cbairpantiers de la cité, 
ausquelx fut délivrée une grosse et longue 
pièce de sappin de environ quairante piedz 
de longueur et grosse à l'avenant , avec plu- 
sieurs aultres moindres pièces de mairiens : 
et d'icelluy leur fut ordonné d'en faire ung 
paul pour planter au milieu du Champais- 
saille, pour faire une grande bulle et ung 
feu de joye , pour en remercier Dieu de celle 
paix. Item, avec ce, leur fut délivré vingt 
et une tonnettes ausquelles avoient esté mis 
des hairans , et environ ung millier et demi 
de bois tout sec, avec plusieurs faigotz et 
aultres bois ; touttes lesquelles tonnettes furent 
emplies de faigotz avec pouldre , souffre , 
estrain et aultre graisse , et puis eslevées en 
hault avec grans bras de bois, tout autour 
d'icelle grande attaiche. Et cela fait , fut prins 
celluy millier et demi de bois sec , lequel 
on avoit fait scier tout d'une longueur et 
mesure , et furent mis de travers tout à l'cn- 
tour d'icelle attaiche , comme une chaffe à 
prendre mésanges. En après , estoit ordonné 
à tous les compaignons collevriniers de la 
ville et aultres compaignons du gait qu'iîz 
fussent prestz et en point avec leurs colle- 
vrines et robes de livrée ; et furent menés 
en l'une des grainges de coste le Sainct Esprit : 
et là , tout avec leurs collevrines , leur fut 
délivrée à ung- chescun une grosse hacque 
butte à crochet , avec pouldre et ce qui leur 
estoit mestier. Puis furent envoiés en quaitre 



maisons de Champaissaille , au nombre de 
cinquante desdits hacquebuttiers , c'est as- 
savoir, en la salle Henry de Gorze, l'aman , 
une d'icelles bandes ; une aultre bande en la 
salle des Celestins, une aultre bande en la 
maison qui fut à seigneur Maheu le Gour- 
nais , devers la xeuppe , et la quatriesme 
bande fut mise en la maison qui fut à sei- 
gneur Wairin Roussel , du costé de l'hospital i 
et ainsi furent mis ès maisons des quaitre 
rues du Champaissaille. Puis davantaige furent 
encor mises et posées dessoubz les arvoulx , 
du costé des Celestins , plusieurs aultres plus 
grosses artilleries et courtaulx sur chariots. 
Au reste fut commandé à tous les maistres 
des mestiers que chascun avec leurs canon- 
nière , ilz fussent en leurs tours , pour tirer 
leur artillerie , quant temps seroit : et pai- 
reillement en fut dit aux chaistellains et gair- 
diens des portes. Puis fut encor ordonné que 
alors que icelle bulle et feu de joye seroit 
allumé , que l'on sonneroit la grosse cloiche 
de Meutte à grant voilée , et que dès in- 
continent qu'elle sonneroit, que l'on fust prest 
de sonner touttes les aultres cloiches de la 
cité- et des bourgz d'icelle , tant des collieges 
comme des abbayes , des paroisches et aultres 
églises ; et que , à la meisme heure , fussent 
tirées touttes icelles artilleries , tant sur la 
muraille comme ès portes et aultre part , et 
ainsi en fut fait. Parquoy, pour le bruyt, tant 
d'icelle artillerie comme des cloiches , l'on 
n'eust pas oy Dieu tonnant. Et estoit une 
chose merveilleuse d'oyr ce huttin tout en- 
semble , tellement que d'icelluy plusieurs vil- 
laiges furent si esmeus et espouvantés, cuydant 
que la cité fust prinse, qu'iîz s'en allairent 
coucher au bois : et meismement en fut bien 
estonné le damoisiaul Nicollas de Raigecourt, 
lequel alors estoit en son chaisteaul d'An- 
cerville ; car Ton oyoit le bruit jusques au 
ban de Desme , jusques à Ralcourt et aultre 
part bien loing. Et pour plus agrandir et 
décorer la feste , aulcuns josnes seigneurs avec 
aulcuns bourgeois se estoient desguisés et 
montés à cheval et faisoient merveille de cou- 
rir, tant parmy la ville comme par autour 
d'icelluy feu , avec les trompettes et clairons 
qui cornoient , que biaul faisoit ouyr. Encor , 
pour plus décorer icelle feste, furent ordonnés 
les haults menestrés et coulples de la ville , 
avec tous les aultres flutteurs et tambourins 

de Suisse , de juer de leurs instrumcns tout 
autour d'icelluy feu. Et tellement que , pour 
veoir le triomphe , tout le peuple de la cité , 
grans et petits , ou la pluspairt , se y trouvait ; 
et y avoit une merveilleuse presse , car on 
tirait incessamment , sans lâcher, tout le 
temps d'icelle bulle durant ; tellement que de 
force de tirer, aulcuns baistons en furent 
rompus. Aussi n'est à oublier que de part le 
conseil Ait faicte la bonne chierc à celluy 
herault d'àirraes qui avoit apporté les nou- 
velles ; et , avec ce , luy fut baillé Six; florins 
d'or pour son vin. < 

Tout chascun , grant et petit, se resjoyssoit 
de celle paix. Et qu'il soit vray, le diemanche 
après, qui fut alors le gras diemanche, aul- 
cuns josnes hommes , tant bourgeois , mair- 
chants comme clercs et recepveurt du palais, 
jusques au nombre de environ vingt quaitre 
compa i gnons , tous gentilz rustes, délibérai- 
rent et promirent de au lundemain jouster à 
la quintaine , c'est assavoir à ung aineaul 
pendant à une potence , eu façon telle que 
le premier qui trois fois polroit emporter 
celluy aineaul au bout de sa lance , gaingne- 
roit une baigue d'airgent, vallant environ 
deux florins , laquelle estoit paiée par eulx 
conjoinctement ensemble ; et falloit que iceulx 
compaignons fussent desguisés en habits in- 
congneus , avec faulx visaiges. Et ainsy en 
fit fait ; car ilz se sont tous trouvés au lieu 
dit avec divers et riches acoustremens : et , 
par licence de messeigneurs les sept de la 
guerre et de messeigneurs de la justice , se 
trouvairent au jour devantdit dessus le champ. 
Et, pour mieulx estre instruits et par hon- 
neur, ont eu requis à damoisiaul Gaspard le 
Gournais , filz à seig r François lç Gournais , 
chevalier, qui lut, d'estre leur capitaine, 
lequel, non obstant qu'il % fust josne et en sa 
force et valeur, estoit desjay marié. Et pour 
ce qu'il estoit bien destre et instruit du mes- 
tier de la lance , luy ont eu dit et prié qu'il 
leur fist cest honneur, et, en ce faisant, qu'il 
seroit franc et quicte de celle baigue , et la 
polroit gaingner comme ung aultre. Touttes- 
fois , je ne sçay qui l'esmeust à ce faire , il 
n fc se trouvait pas des premiers dessus les 
rangs ; ains alors que iceulx compaignons 
mairchants et aultres estoient desjay à la 
jouste, leur envoiait par une des trompettes 
une lettre assés rigoureuse ; et entre plusieurs 



parolles , desquelles je me desporte , reque 
roit et vouloit ledit seigneur courrir, luy 
huitiesme, à celluy aineaul tout franchement : 
de laquelle chose il fut refusé. Parquoy, en 
habit dissimulé et incongneu , acompaigné 
de deux ou trois soldoieurs, desguisés comme 
luy, s'en vinrent , brides avallées , courrir au 
champ en Chainge et troublairent toutte la 
feste. Et pour ce que iceulx compaignons 
ostairent l'aineaul qui pendoit, Jaicque Low 
iat , le soldoieur , qui estoit en la compai- 
gnie dudit seigneur, vint à donner si grant 
copt de lance en l'encontre d'icelle potence , 
qu'il en rompist le bras et le ruait en terre; 
et puis ce fait, s'en sont allés leur voie. De 
quoy plusieurs, estant presens, furent très 
courroucés et marris : et quausi tous les rcs- 
gairdans, seigneurs et aultres, en furent des- 
plaisant 5 car alors y avoit moult grant peuple 
dont la pluspairt en sceurent très mal gré 
audit seigneur. Et ne tint à guaire qu'il n'en 
vinst ung grant mal et une grande mutine- 
rie; car, non content d'avoir cela fait /après 
que les compaignons s'en furent en allés , 
tout murmurant et courroucés, ledit seigneur, 
acompaigné de seigneur Michiel , filz au seig r 
Regnault le Gournais, l'aisné, sont encore 
retournés avec lesdits soldoieurs en ladicte 
plaice en Chainge; et, comme par despit, 
ont rayé et getté du tout à bas ladicte po- 
tence. Et qui pis est, ledit seigneur Michiel, 
lequel , en ceste affaire, dès l'acommencement 
l'avoit assisté et acompaigné et n'estoit point 
desguisé, ait dit et ^proféré de sa bouche, 
en l'encontre d'iceulx mairchants et clercs, 
plusieurs parolles mal séantes à ung noble 
homme, comme on disoit : entre lesquelles 
ait dit que on les debveroit tous assommer, 
ces vilains matins, mairchants et clercs : les- 
quelles enflèrent merveilleusement les cueurs 
des plusieurs , tant de ceulx qui estoient de 
celle feste comme aultres. Et croy qu'il en 
fust venu du mal , si ce ne fust que les aultres 
seigneurs les apaisantairent et en furent très 
marris, et en ont fort reprins les dessusdits 
josnes seigneurs. Et davantaige, pour mons- 
trer la folie d'iceulx soldoieurs , ledit Jaicque 
Lowiat et Didier de Sainct Simphorien en 
furent cassés de leurs gaiges pour ung mois. 
Et pour rapaiser la chose , lesdits deux seig n 
Gaspard et Michiel le Gournais firent redresser 
une aultre potence et donnairent , au lunde- 



Digitized by 



832 il 

main , une aultre baigne d'airgent tout fran- 
chement à tous allans et à tous venans. Mais 
nul desdits compaignons ne s'y trouvairent 
pour jouster , et aussi ne furent pas tant de 
gens comme au jour devant ; car plusieurs 
estoient marris et desplaisaus du fait et des 
parolles mal desbouchées au deshonneur de 
la bourgeoisie. 

Le jeudi après les brandons , qui estoit le 
jour de la chaire sainct Pierre , iceulx josnes 
seigneurs donnairent encor une baigue d'or 
à tous allans et à tous venans, qui plus de 
coptz boutteroit dedans Faineaul , dedans trois 
courses, moyennant qu'il fust armé de touttes 
pièces, salve de grève, avec l'airmet en la 
teste et la visière avallée. Et furent courrir 
et la potence fut plantée au grant çhcmin 
devers S'.Laidre; mais la feste ne se portait 
pas bien pour tous ; car , par mésaventure et 
fortune, la jambe fut routte à ung josne sol- 
doieur; et ung aultre fut rué par terre de 
son cheval et fut trayné par le pied qui de- 
mourait en restrier : de quoy il fut en grant 
dangier d'estre affolé 1 . 



1526. 

En Pan mil v* et xxvj , fut maistre esche- 
vin Renault Dex, filz de seigneur Philippe 
Dex. 

Et vint en son année en Mets Madame 
d'Esdan avec ses deux filz, monsieur du 
Saulcy, sa femme, monsieur de Biaulieu et 
madame la mareschale , femme de monsieur 
de Florhange. Et luy fist on présent d'ung 
bechiet prisé à cent francs ; et à madame du 
Saulcy, d'ung bechiet prisé à quatre vingt 
francs. Et courut ledit seigneur de Biaulieu 
à la baigue avecque plusieurs josnes gens au 
gras mardi, en Chainge, assavoir, seigneur 
Michiel le Gommais, seigneur Gaspard, son 
frère; Robert de Heu, Jehan de Heu et plu- 
sieurs aultres ; et emporta seigneur Gaspard 
le prix à la baigue à courrir. Et puis se bat- 
tirent à l'espée à la bairiere, trois coutre trois, 
ledit jour mesme, et furent bons compai- 
gnons, sans nul debait. Et fut tuée la mair- 
motte de madame d'Esdan en partant de 
Mets, au lieu de Moullin. 

' Fin de la Chronique de Vigneulle. 



1527. 

En Tan mil v' et xxvij , fut maistre esche- 
vin seigneur Philippe Dex, qui desjay l'avoit 
esté l'an mil v c et ij. Et le conduisit à S* 
Pierre seigneur Claude Baudoiche et le seig r 
de Houfelixe, gendre à seigneur Nicolle de 
Heu, chevalier. 

1528. 

En l'an mil v* et xxviij, fut maistre esche- 
vin Nicolle de Heu , aman , filz s r Nicolle de 
Heu, chevalier. 

En icelle année devant, estoient les trêves 
entre l'empereur et le roy de France, les- 
quelles faillirent à la chandelleur, mil V e et 
xxvij ; et coururent les Bourguignons et les 
Françoys les ungs sus les aultres à qui plus, 
tant qu'il leur fut deffendu de non courrir 
sur ceulx de Loraine ne des trois eveschiés, 
ne sur ceulx de Mets , pour ce qu'ilz estoient 
neutres. 

Au mois d'apvril, trois jours après pais- 
ques , estoit à Ennery Robert de Heu et Jehan 
son frère, dont Nicolle, leur anel frère, en- 
voya ung sien serviteur audit lieu d'Ennery : 
là luy estèrent les deux frères son cheval et ce 
qu'il avoit ; et vouloit on dire qu'ilz avoient 
coppé les oreilles audit cheval et les avoient 
envoyées à leur frère, seigneur Nicolle de 
Heu , chevalier. Leur frère , cela oy, envoiait 
ung sien paige devers culx leur dire qu'ilz 
renvoyaissent ledit cheval, qu'il le voulloit 
ravoir, s'il estoit fondu. Lesquelx en fans prin- 
rent le paige et le battirent de verges et 
prinrent le pourtier et le minrent en prison 
pource qu'il avoit laissé entrer le paige dedans 
le chaistel. 

En ladicte année, le cinquiesrae jour de 
may, arrivait ung nt>mmé Dediet le Roy en 
l'hostel de l'Ange, lequel trouva ung bon 
marchant, appellé Jehan Henné, qu'il se mist 
à suivre, tenant une javeline en sa main. 
Luy sorti de la chambre , il le frappa dedans 
le ventre , au soir, après le soupper : ce fut 
le jour des nopees Hannès , que l'hoste ne 
l'hostesse n'estoieut point à l'hostel. Et incon- 
tinent s'enfuit ledit Dediet le Roy à la grande 
église de Mets en franchise. Incontinent mes- 
sieurs de justice, de cecy advertis, mindrent 
gairde sur luy. Le marchant fut mort le lon- 
demain au soir. Tàntost fut prins ledit Dediet 

et mené en la maison de ville et cognut sou 
cais ; lequel, le samedi après, (ut mené entre 
les deux ponts et eult la teste tranchée. 
Combien que monseigneur de Loraine en 
eust rescript et monsieur le Marquis, tout 
n'y fallut rien ; il fallut que justice fust ac- 
complie, pour aultant que le pere et les 
parens requéraient justice. Et luy lut octroyé 
de graice que son corps seroit mins en terre 
saincte, en l'église des Proischeurs de la cité. 
Et fist on grosse poursuitte xie luy volloir 
saulver la vie, cuydant faire cesser par le 
maistre eschevin que justice n'y procedaist ; 
mais fut ordonné audit maistre eschevin qu'il 
ne s'en meslast , par aultant que c'estoit 
cause de crime. Et pousuivit ceste affaire 
Jehan de Floranville et le Petit Renevre de 
Thionville, vers les chainoines de requérir 
messieurs de la ville de volloir faire cesser; 
mais rien n'y vall ut, justice en fut faiote, et 
eust une belle fin , qui fut le samedi , neuf- 
viesme jour de may. Et estoient de quartier 
s' Androuin Roucel et Henry de Gorse. 

En l'année dessusdicte, seigneur Nicolle 
de Heu donna à son filz Jehan ung don qu'il 
se disoit avoir à cause de Caitherine , sa 
première femme, qui fut fille de mon oncle, 
seig' Pierre le Gournais , de certaines levées 
et receptes que Françoys le Gournais, mon 
pere, estoit à luy tenu , par vertu de certaine 
cognoissance que le seigneur François avoit 
faicte, et en poursuivoit ledit seigf Nicolle 
de Heu les enffans dudit seigneur François 
que le don estoit vallable , et lesdits enffans 
disoient que non. Et avint que ledit Jehan de 
Heu print querelle contre la cité : sans def- 
fier ne s'acquicter de son honneur, se trouva 
au lieu de Deulevayr où il trouva quaitrc 
ou cinq bourgeois de Mets, et les print pri- 
sonniers et les mena à Beau lieu où ilz estoient 
maltraictés. Pour ce incontinent les bourgeois 
à qui le fait touchoit , poursuivirent seigneur 
Nicolle de Heu , chevalier, pere dudit Jehan 
de Heu, son filz, que incontinent fust dit 
par justice que ledit seigneur Nicolle de Heu 
ne bougeroit de la cité et tiendrait prison en 
la cité, par serment jurant, tant que lesdits 
bourgeois fussent revenus francs et quictes. 
Cela fait, ledit seigneur Nicolle s'en partit de 
Mets et s'en alla à Trieve, et fut fait par 
plusieurs comtes des deffiances, à la requeste 
du comte de Nevaire et dudit seig' Nicolle 

de Heu et Jehan, son filz. Et fut déterminé 
par messeigneurs du grant conseil et le peu- 
ple pour nostre querelle : des Gournais et 
de s T Nicolle de Heu fut prins de chescune 
partie deux hommes pour arbitres : et fut 
prins dudit seig' de Heu sondit filz Robert, 
luy se faisant fort pour son pere; seigneur 
Nicolle Dex, chevalier, monseig r de Coussy; 
et de part les Gournais fut prins seig r Claude 
Baudoiche, chevalier, et seigneur Androuin 
Roucel. 

Le jour de sainct Andreu, avint que seig' 
Philippe de Raigecourt et seigneur Nicolle , 
son frère, avoient leurs gens à la chaisse sur 
la teste de Vaulx et firent lancer ung bron- 
chait audit lieu, lequel fut mené de telle 
sorte qu'il se vint rendre au dessus des baires 
du Moien pont et passa par dessoubz la baire , 
de force qui fut prise des chiens, et sortit 
par une maison en la rue de la Haye et s'en 
vint droit à Sainct Marcel et retourna en la 
ruelle, auprès de la maison de DidietHomat, 
et s'en alla par derrière au long des murail- 
les, par derrière S* Vincent, en Franconrue 
sus le pont S' George et trouva les bouchiers 
lesquelx le firent saulter du hault en bas; 
et s'en alla ledit brouchait par les baires 
baisses devant que on fust adverti. Inconti- 
nent les pescheurs , de ce advertis , prindrent 
des navicres et allèrent après et le prinrent 
en la rivière et l'amenèrent en la ville à 
seig' Philippe de Raigecourt , lequel seigneur 
leur donna vingt solz pour leur peine , et fut 
apporté en Vuidebouteille ; dont je croy que 
pour ledit jour il y fut plus de deux mille 
personnes pour le veoir. Et fut chaissé ledit 
brouchait en la court dudit seig' Philippe , 
le jour mesme. 

En ceste année, le magistrat commanda 
d'abattre les arbres des jardins et les maisons 
basties en iceulx, pour esplanader devant les 
portes Serpenoise et Sainct Thiebault. 



1529. 

En l'an mil v e et xxix , fat maistre esche- 
vin seigneur Regnault Dex , qui desjay l'avoit 
esté en mil v c et xxvj. 

En celle année, au mois de jullet, pais- 
serent les gens d'airmes des trois compaignies 
cy après nommées : premier, la compaigme 
monsieur du Rien , monsieur de Ballain , son 
lieutenant ; la compaignie du marquis d'Es^ 

cotte, monsieur de Lisque, son lieutenant; 
la compaignie de monsieur de Vienne, gendre 
de monsieur d'Esdan, son lieutenant mon- 
sieur de Raisiny, tous bien montés, environ 
douze cents chevaulx. 

Item , ung jour après , qui estoit le premier 
jour d'aoust, vint environ mille piétons qui 
furent logiés à Saincte Bairbe. Et les menoit 
ung capitaine , nommé Conrairt de Hastatte et 
les guidoit Jehan de Heu, et avoient accord 
de passer la rivière entre Malleroy et Argati- 
ccy. Mais ledit Jehan de Heu les en détourna 
et les mena à Mollin et y volloit logier par 
force : dont fut force à monseigneur de Mol- 
lin et à messire Philippe de Raigecourt de 
se retirer dedans le chaisteaul et fermer les 
portes : et là gaingnerent le pont et entrè- 
rent dedans la baisse court , et après rompi- 
rent les portes de devant la chaippelle et 
desrompirent les verrières et se ruèrent tout 
plein de gens dedans la chaippelle et en la 
baisse court. Et y fut tué Michiel Andreu , 
ung bourgeois de ceste ville, ung bien bon 
filz, que seigneur Philippe de Raigecourt y 
avoit mené avec luy, non pensant que l'affaire 
se dcust porter en ceste sorte : dont fut gros 
domaige de tous ceux qui furent tués, qui 
montoient en nombre de soixante huict , que 
d'ung villaige que d'aultre ; et des lanscque- 
netz morut environ dix ou douze et tout plein 
des blessiés. Et fut par ledit Jehan de Heu , car 
s'il les eust laissié aller passer la rivière , 
comme le capitaine avoit accordé à maistre 
Jehan Bruno, docteur de la cité, ce mal ne 
fust point advenu. Or ne sçay quel bien ou 
mal en pourra advenir audit Jehan de Heu. 

En celle meisme année , Jehan , cardinal 
de Lorraine, resigna l'evesché de Metz à 
Nicolas de Lorraine, son nepveu. 

1530. 

En Pan mil v fl et xxx, fut maistre eschevin 
Nicollais de Raigecourt, seigneur d'Ancer- 
ville, filz seigneur Philippe de Raigecourt. 

Et fut le roy de Honguerie , en icelle année , 
esleu roy des Romains , au lieu de Colloigne , 
le jour des Roys , qui estoit ung vendredi ; 
et y estoient de nos seigneurs de la cité, 
assavoir, seigneur Claude Baudoiche, seig r 
Philippe Dex et seign r Philippe de Raigecourt 
qui estoit allé à une journée audit lieu de 
Colloigne, contre Nicolle de Heu et du seig* 



Guillaume de Nassau, à la requeste du comte 
de Mandechait qui s'entremesla d'en faire 
l'apoinctement. 

Le dix neufviesme jour de febvrier, qui 
estoit le gras diem anche, enfondra la maison 
seigneur Regnàult le Gournais, depuis le 
hault jusqu'en bas, à heure de minuyt ; et 
estoit ledit seigneur Regnault couché avec sa 
femme et dormoit. Ledit seigneur Regnault 
avoit marchandé à ung masson , nommé Au- 
bry , à faire aulcun ouvraige tout joindant 
de la muraille de ladicte maison , qui estoit 
mesme audit seigneur. Et avoit marchandé 
ledit masson en gros, assavoir, qu'il devoit 
tout fournir à ses despends et il avoit toute 
la despouille. Ledit masson, convoiteux de 
ladicte despouille, rompist beaucoup de co- 
lonnes et aultres pièces de bois qui souste- 
noient la grande muraille. Parquoy ladicte 
muraille se rompist et vint tout le devant de 
la maison à l'avalléc ; et furent ledit seigneur 
et sa femme enclos dessoubz leur maison , et 
cheut ung gros trave tel sus la teste dudit 
seigneur et fut tué ; et sa femme , qui n'estoit 
point loing de luy , ne fut poiut tuée , mais 
elle fut en gros danger. Apres ladicte maison 
cheute , les voisins , sortant hors de leurs 
maisons , criairent par la ville kVayde, quant 
ilz virent si grant inconvénient. Tantost ung 
chascun fut de bout, comme vous sçavés; 
meismement les seigneurs , quant ilz ouïrent 
la pitié , se trouvairent là avec falotz et lan- 
ternes , bien esbahis quant ilz virent la maison 
ainsy enfondrée, et ne sçavoient que faire 
ni que dire. Touttesfôis seigneur Philippe 
Dex s'advisa d'entrer en la cave avec aulcuns 
bourgeois avec luy : ledit seigneur Philippe 
dit à ung serviteur , qui se nommoit François 
et qui avoit aultrefois servi ledit seigneur 
Regnault : Crie tant que tu peux. Pour ce 
que ledit François avoit une grosse voix , il 
va crier à son pouvoir , deux ou trois fois , 
après son seigneur. La dame , qui estoit là 
dedans enfondrée , ouy t le cri dudit François 
et l'entendit et commença à jetter ung cri 
en telle sorte qu'elle fut ouïe. Or on ne 
pouvoit sçavoir bonnement où elle pouvoit 
estre. Touttesfôis ledit seigneur Philippe fist 
monter hault ses gens et fist descouvrir , à 
force de gens, les pierres, les bois et tout 
ce qui pouvoit empescher. Et quant il eult 
beaucoup fait descombrer la plaice, il fis 

Tenir ledit François encor crier sur la plaice, 
pour sçavoir si ladictc dame respondroit. 
Ledit François commença à crier aussi fort ou 
plus qu'il avoit desja fait , deux ou trois fois. 
Ladicte dame ne Pouyt point ; car elle estoit 
si bas qu'elle ne le pouvoit ouyr. Ledit sei- 
gneur Philippe Dex envoya ledit François en 
la cave encor de rcchief , et ledit François 
fist son debvoir comme au paravant et la 
dame l'entendit. On vint à dire audit sei- 
gneur que on l'avoit ouyc encor une fois. 
Ledit Philippe tpusjours faisoit descouvrir , à 
force de gens , en telle sorte qu'ilz virent 
ung gros trez qui soustenoit aulcunement ung 
peu de la muraille ; et estoit la dame là 
dessoubz entre des aultres trez. Ledit seigneur 
fist avaller ung charpentier jusqnes à sur le 
trez, pour ce qu'on ne pouvoit veoir ladicte 
dame ; et ledit charpentier s'avalla encor 
plus bas , tant qu'il sentist ladicte dame du 
pied et dist : Monseigneur , je la sens du 
pied : elle est icy dessoubz ; je croy qu'elle 
est morte ; elle ne dit mot. Touttesfois ledit 
charpentier la prist avec l'ayde d'aullres , et 
fut tirée hors et mise à l'air : puis on alla 
quérir ung lict pour la mettre dessus , jusques 
à ce qu'elle fust revenue à elle. Et puis elle 
dist que son mari estoit mort bien près d'elle. 
Puis après on prist ladicte dame , qui estoit 
sur le lict, bien lasche, et fut portée en l'hos- 
tel seig r Gaspard le Gournais , son biaul frère. 
Apres cela , on vint à descouvrir plus avant 
pour trouver le seigneur, et fut trouvé qu'il 
estoit mort d'ung travetel qui estoit cheu sur 
sa teste , et fut tiré hors et Ait mis en une 
maison auprès de la sienne jusques à ce que 
tout fut rapaisé. Peu de temps après, ladicte 
dame revint à elle et recouvrit santé et fist 
rediftier sa maison toute neufve et se tint là 
le demeurant de sa vie. 

1551. 

L'an mil v* ét xxx, au paraige de Por- 
saillis, le sire Humbert de Serriere, esenier , 
filz de feu seigneur Conraird dé Serriere , che- 
valier, qui fut, fut fait maistre eschevin de 
Mets pour ung an , commençant au jour de là 
sainct Benoit en mars et finissant audit jour , 
l'an revollu , mil v° et xxxj. Et avoit desja 
esté ledit seigneur Humbert maistre eschevin 
en l'an mil v e et xx. 



Ledit jour meisme qu'on fist ledit seigneur 
maistre eschevin , on avoit* de coustume d'an- 
cienneté que ledit maistre eschevin , accom- 
paigné des seigneurs des lignaiges et paraiges 
de la cité et d'aultres ses amis , quant il estoit 
nommé maistre eschevin , alloit à S te Marie 
faire ung serment. Et n'y fut point ledit sei- 
gneur maistre eschevin , pour ce que ung peu 
de temps devant , l'àbbausse dudit lieu avoit 
esté trespassée et que il y avoit deux reli- 
gieuses dudit lieu qui estoient esleutes pour 
abbausse, dont par ce il n'y avoit point d'ab- 
bausse esleute. Et alla ledit seigneur maistre 
eschevin , accompaigné comme dessus , de la 
maison seigneur Pierre Murial , chainoine de 
Sainct Salveur, là où estoient les prieurs et 
lieutenans des abbés des abbaïcs , qui doient 
estre à faire ledit seigneur maistre eschevin ; 
et revint ledit seigneur maistre eschevin , ac- 
compaigné, comme dessus , au moustierSainct 
Pierre , là où il fut esleu et assis comme maistre 
eschevin 9 selon la coustume. 

En ladicte année meisme , le jour en la 
sainct Marc , on ait acoustumé de chescun 
an faire en ladicte cité une procession gene- 
ralle, en laquelle les religieuses des con vents 
des monaisteires de l'ordre de sainct Benoit 
avoient acoustumé d'aller à ladicte procession, 
comme les religieuses de Saincte Glossine, 
de Saincte Marie et de Sainct Pierre aux nones ; 
et n'y furent point lesdictes religieuses , pour 
ce qu'il n'y avoit point d'abbausse esleute au 
convent de Saincte Marie. 

Le dix septiesme jour du mois de may 9 
seigneur Philippe Dex ; escuyer , seigneur 
Thiebault le Gournais et seigneur Androuin 
Roussel furent commis de pari le grant conseil, 
aussy de part messeigneurs de justice , d'aller 
veoir et visiter tous les juaulx , tant d'or que 
d'argent , estant aux convents et monastères 
de la cité de Mets et des bourgs d'icelle , et 
les peser, chascun l'ung après l'aultre, tant 
calices comme aultres juaulx , pour sçavoir 
la valeur d'iceulx. Advint que les dessusdits 
seigneurs , avec leur orfeivre , nommé Jehan 
Mariatte , demeurant devant le Sainct Esperit, 
et aussi le clerc , nommé Mangin Ruge , clerc 
du palais , l'ung estoit commis pour peser 
et l'aultre pour escripre , se trouvèrent aù 
convent des frères Bandes , en grant Mcze , et 
entrèrent audit convent pour veoir leurs calices 
et aultres reliquaires , pour les peser comme 

aux aultres convens. Il fut annoncé à ung 
firere qui se nommoit frère Ogier, qui estoit 
pour lors liseur dudit convent. Ledit frère s 1 en 
vint devers eulx, faisant l'honneur, comme 
bien le sceut faire , disant ausdits seigneurs 
que le gardien n'estoit point audit convent , 
et vint demander en toute révérence la cause 
pourquoy ilz venoient. L'un g des seigneurs 
respondit qu'ilz venoient pour visiter et peser 
tous leurs calices et aultres juaulx d'or et 
d'argent et qu'ilz estoient commis à ce faire. 
Ledit firere Ogier vint à dire : Messcigneurs , 
puis que ainsy est , vous les verres très vo- 
lontiers. Ledit frère envoya quérir le sacris- 
tain pour ouvrir le secrétaire. Ce pendant 
se mirent à deviser de beaucoup de propos , 
entre lesquels, après plusieurs devis que je 
laisse pour éviter prolixité , ledit frère Ogier 
vint à dire: « Messeigneurs , il n'y a pas 
9 long temps qu'il y a eu quelque person- 
9 naige qui vint céans et vint deviser avec 

> nous, se complaindant de la seigneurie et 

> qu'il me pleust à luy donner quelque bon 

> conseil d'aulcune chose qu'il avoit en fan- 
» taisie. Et je luy vins à demander que c'estoit : 

> et il me dist qu'ilz estoient bien trois ou 
» quaitre cens hommes d'une alliance et 

> estoient délibérez de tuer tous les seigneurs 

> de la cité , réservé ung qui n'estoit point 

> du complot. Âdoncque, moy, oyant ces 

> propos , luy vins à remonstrer gracieuse- 

> ment, disant : Mon amy, gardés vous de faire 

> tel oultraige , car c'est unegrosse entreprise ; 
» car y convient aviser la fin. Premièrement 
» je vous prie , mon amy , ostez vous de 

> ce propos, pour 'l'honneur de Dieu. Et 
» ledit homme me va respondre qu'il en 

> sçauroit bien faire et qu'il ne s'en soucioit 
9 point beaucoup. Touttesfois , Messeigneurs, 
9 après beaucoup de propos que je luy mis 

> au devant et le danger où il se mettoit, 

> il se mist à pleurer et dist qu'il croiroit 
» mon conseil. Mais sans moy,jecroy qu'ilz 
9 eussent mis en exécution leur entreprise. 9 

Adoncque seigneur Philippe Dex , seigneur 
Androuin Roussel , oyant ces propos , furent 
bien esbahis. Ledit seigneur Philippe Dex 
vint à demander au biaul père quel homme 
c'estoit qui avoit dit telles paroi les. Ledit 
biaul pere vint à dire qu'il ne congnoissoit 
point l'homme , si non qu'il luy sembloit estre 
homme de bonne 6orte , et qu'il n'en diroit 

aultre chose pour le présent et qu'ilz le sçau- 
roient au jour du jugement. Ledit seigneur 
Philippe dist qu'il ne vouldroit pas tant at- 
tendre. Cela dit, il n'en fut aultre chose pour 
ceste heure là. Voici venir le sacristain qui 
vint à dire quand il leur plairoit à venir, 
que tout estoit prest pour peser leursdits 
calices et aultres juaulx. Adoncque lesdits 
seigneurs s'en vindrent au secrétaire avec leur 
orfeivre et firent peser lesdits calices et aultres 
choses et mirent par escript , et en revindrent 
lesdits seigneurs hors du convent. 

Apres qu'ilz furent dehors , vindrent à 
deviser de ceste matière entre eulx. Quand 
ilz vindrent ung peu arrière dudit convent , 
seigneur Philippe Dex se retourna derrière 
soy et vint à demander à l'orfei vre qui venoit 
après, qui estoit assés familier dudit convent, 
comment se nommoit ce frère qui avoit parlé 
à eulx : ledit orfeivre dist qu'il se nommoit 
frère Ogier : Or bien , c'est assés. 

Le lendemain après , les seigneurs vindrent 
faire relation au grant conseil des paroi les 
dudit frère Ogier , qu'il avoit proposées devant 
eulx , leur exposant en la forme et manière 
qu'ilz avoient ouy dudit frère Ogier. Le sa- 
medi après , sur le soir , lesdits seigneurs 
envoyèrent leurs soldoyeurs au convent quérir 
ledit frère Ogier qui s'estoit caché audit 
convent. Lesdits frères differoient aulcunement 
de le laisser aller hors du convent : touttes- 
fois , au dernier , ilz le laissèrent aller , pour 
éviter plus grant mal. Ledit frère Ogier fut 
prins et enmené desdits soldoyeurs hors du 
convent jusqu'à la porte du pont Rcmond , 
et quand il fut devant l'huys de la porte , 
il entra dedans avec les soldoyeurs et fut mené 
par dessus les murailles jusqu'à la porte des 
Allemans, et là descendit de ladicte porte et 
fut mené à l'hospital de la cité, jusques i 
provision. 

Or ledit homme qui avoit dit ces parolles 
audit frère Ogier , se nommoit maistre Con- 
rard, bairbier ; oyant le bruit que ledit frère 
Ogier estoit pris , se pensa que c'estoit pour 
les devis et parolles qu'il avoit dictes audit 
frère Ogier , et pensait ledit maistre Conrard 
que ledit frère eust proféré toutes les paroles 
qu'ilz avoient proférées ensemble , ausdits 
seigneurs, et qu'il luy en prendroit mal. 
Ledit maistre Conrard s'enfuit droit à Moulin, 
peusant faire ses excuses devers ledit seigneur 

Claude Baudoiche , seigneur dudit Moulin 
pour ce que la mere dudit Conrard estoit seur 
bastarde audit seigneur de Moulin. Et vint 
ledit maistre Conrard conter tout son cas audit 
seigneur. Ledit seigneur , oyant ces parolles ? 
luy dist qu'il ne s'en vouloit point mesler , 
et pourquoy il avoit esté si fol d'avoir ainsy 
parlé. Ledit maistre Conrard, oyant ces pa- 
rolles, fut bien honteux et s'en ralla tout 
confus : et ne sçavoit où aller ny quel chemin 
prendre : touttesfois on sceut au dernier que 
ledit maistre Conrard avoit dit les parolles. 
Ledit homme , pensant retourner à la ville , 
fut prins sur le Moyen pont et fut mené à 
l'hospital en une chambre, et fut examiné, 
sçavoir s'il estoit vray qu'il eust dit ces pa- 
roles que ledit frère Ogier avoit dictes devant 
les seigneurs; et Iécjit maistre Conrard dist 
qu'il estoit bien vray qu'il en avoit eu aul- 
ctmement dit , mais il n'y pensoit à nul mal 
et qu'il ne l'entendoit point de la sorte que 
ledit frère Ogier l'avoit dit. 

Apres cela fait, ledit frère Ogier fut prins 
et mené hors de l'hospital , droit à la porte 
Sainct Thiebault , auprès de la faulce porte , 
près de la bouttée, et là l'attendoient son 
provincial et le gardien dudit convent avec 
aultres frères qui l'assistoient : seig r Nicolas 
de Raigecourt , seigneur d'Ancerville , maistre 
Jehan Félix , orateur , estoient à ladicte faulce 
porte avec aulcuns bourgeois qu'ilz appelèrent 
avec eulx pour ouyr l'affaire. Ledit frère 
Ogier avec son gardien et aultres frères se 
mirent à genoulx devant le provincial et les 
seigneurs et bourgeois qui estoient là presens: 
ledit maistre Jehan Félix commença à parler 
et à poser tout le cas devant ledit provincial. 
Apres que ledit provincial eut ouy ledit ora- 
teur Félix , ses parolles et propositions , ledit 
provincial vint aulcunement à excuser ledit 
frère Ogier , disant qu'il l'avoit dit pour bien 
et pour advertir lesdits seigneurs , sans penser 
à nul mal. Ce non obstant , ledit provincial 
vint à reprendre bien aigrement ledit frère 
Ogier de ce qu'il avoit dit , et prit ung libel 
et luy donna , disant qu'il fist tout selon le 
contenu de ce libel , et qu'il demandast par- 
don à messeigneurs de la cité et à tous les 
bourgeois , ce qu'il fist. Apres cela fait , il 
fut amené avec sesdits frères hors de la cité , 
et ledit maistre Conrard fut boutté hors de 
l'hospital et banni. 

L'epitaphe mis et gravé en plomb, qui 
est enmuré à la porte des Alternons, 
assavoir en r arche là ou Veau passe 
par dessoubz, mis par moy , Jehan Ma- 
riât te , Vorfebvre. 

L'an m. v* et xxxi, seigneur Philippe Dex, 
escuyer, seigneur du Neufchastel devant Mets, 
avoit l'administration et gouvernement pour 
la cité des ouvrages du baile de la porte 
des Allemans , commençant à icelle porte 
jusques aux barres de la Basse Seille : et 
estoit seigneur Humbert de Serriere pour 
lors maistre eschevin de Mets, Charles, roy 
des Espaignes , empereur des Allemaignes et 
Italie ; Ferdinand , roy des Romains , frère 
dudit Charles ; François , roy de France , 
premier de ce nom, et Clément VIP, pape, 
bastard de Medicis de Florence. Et y avoit 
en la chrestienté gros troubles et altercations 
du pape, des cardinaulx , evesques , prestres 
et moines, à l'encontre de Martin Luther, 
religieulx des Augustins, qui a descouvert 
et donné à entendre la vraye malice, hypo- 
crisie et abus d'iceulx papistes : auquel Martin 
Luther adheroieut Jehan, duc de Saxonne, 
Philippe, landgraff de Hesse, George, mar- 
quis de Brandebourg , le grant maistre de 
Prusse , Ernest , duc de Lunebourg , les cités 
de Strasbourg , Ulm , Nuremberg , Ausbourg, 
Francfort , les Anseates , les Suysses et plu- 
sieurs aultres princes et nations d'Allemaigne, 
qui faisoient publier et desclarer l'évangile 
et epistres de sainct Paul et aultres sainctes 
escriptures de la parolle de Dieu: à cause 
de quoy plusieurs d'iceulx qui publioient 
et annonçoient la parolle de Dieu et vérité 
cachée, à la poursuite des papistes et gens 
d'église , ont esté les ungs noyés , les aultres 
brullés , les aultres ont eu la teste tranchée 
par justice : et, en les persécutant, donnoient 
à cognoistre au peuple la vérité des abus que 
le pape , prestres et moines leur avoient donné 
à entendre du passé. Et pour sur ce donner 
provision , ledit duc de Saxonne , les aultres 
princes et cités d'Allemaigne poursuivoient 
d'avoir ung sainct Concile , ce que le pape 
et sa séquelle difleroient. 

Voilà le contenu dudit epitaphe, dedans 
lequel sont mis et gravez les coings des florins 
de Mets , le coing des gros de Mets , des 
bugnes et angevines , frappés dedans ledit 

plomb : la valeiir desdits florins et gros de 
Mets 5 la valeur du marc d'or, la valeur du 
marc d'argent ; la valeur de la quarte de 
bled , vendue pour lors trente six solz ; la 
quarte de vin , vingt deniers. Et celluy qui 
avoit la commission de payer les ouvriers , 
est mis audit plomb. 

Le mardi , neufviesme jour de janvier , 
damoiseul Michiel de Bairisey, filz s r Andreu 
de Bairisey, chevalier, qu'il eult de dame 
comtesse Desch, sa femme, fille seig r Nicolle 
Desch, chevalier, qui furent, espousait da- 
moiselle Àmye, fille seigneur Regnault de 
Gournais, Teschevin, filz seigneur François 
de Gournais, chevalier, qui furent, que ledit 
seigneur Regnault eult de dame Aillixatte de 
Remiat, sa femme, fille s r Nicolle Rcmiat, 
aman et eschevin, qu'il eult de dame Amye 
d'Aspremont , sa femme , qui furent. Et y eult 
grosse noblesse à ladicte feste , tant de de- 
hors comme de dedans, et y fiston grosse 
chiere. Et n'y eult nul dés amans ne des 
bourgeois aux nopees, si non que ceulx qui 
povoient estre eschevins du pallais , avec les 
docteurs, pensionnaires et secrétaires de la 
cité. 

Le lundi ensuivant, Robert de Heu, filz 
seigneur Nicolle de Heu, chevalier, espousa 
damoiselle Philippe, fille seigneur Michiel 
Chaverson, aman et eschevin, qu'il eult de 
dame Gertrudc de Gournais, sa femme, fille 
dudit seig* François de Gournais, chevalier, 
qu'il eult de dame Perrette Louve, sa femme, 
qui furent. Et y eult grosse noblesse , tant de 
la cité, d'Allemaigne, comme d'aultres lieux, 
et y fist on grosse chiere; et y furent tous 
les seigneurs et dames et gens de lignaige 
et plusieurs bourgeois et bourgeoises de la 
cité. 

En celle meisme année, le lundi, cinqui- 
esme jour de febvrier, jour de la feste de 
saincte Agathe , Claude de Gournais , filz s r 
Thiebault de Gournais , aman et eschevin , 
filz seigneur François de Gournais, chevalier, 
quMl cuit de dame Perrette Louve, sa pre- 
mière femme, qui furent, et que ledit seig r 
Thiebault eult de dame Perrette Roucel , sa 
première femme, fille seigneur Perrin Roucel, 
Teschevin, qui furent, espousa damoiselle 
Caitherine de Crehange , fille de feu damoi- 
seul Jehan de Crehange, chevalier, à son 
vivant seigneur de Crehange et en partie de 



Chaistel Brehain. Et y eult grosse compàignie 
de gens à ladicte feste , tant de part ledit 
Claude comme de part l'espousée, de comtes 
et comtesses d'Allemaigne, comme de part 
ji'aultres gros personnaiges, et aussy de la 
cité comme d'aultres lieux de romans pays, 
et y fist on grosse chiere. Et lut la nuefve 
salle toutte tapissée en Pentour et le til des- 
sus de moult riches tapisseries. Et fut ladicte 
espousée logiée, la vegille des nopees, en 
une maison sceante en la rue des Cherriers, 
qu'on dit la maison de Burtaigne , apparte- 
nant à seigneur Michiel de Gournais, cheva- 
lier, filz dudit feu seig r François de Gournais, 
aussy chevalier, avec plusieurs grans person- 
naiges d'Allemaigne, et durait huict jours 
ladicte feste. Et avoit ledit seigneur Michiel 
fait faire sus des piliers de pierre, en l'entrée 
de ladicte maison, une gallerie bien viste 
pour y faire des chambres. Et avint que, le 
jour des nopees , après soupper, environ en- 
tre neuf et dix heures, que ladicte gallerie 
avec une grande muraille et le til qui estoit 
par dessus ladicte gallerie , tombait du tout : 
de quoy on estimoit que c'estoit miraicle, 
veu qu'il n'y eult personne affoulé, et que 
la pluspart de la noblesse , le jour des nopees, 
du matin, estoient dessoubz icàjle gallerie, 
et y passont l'espousée avec les comtes , bai- 
rons et aultres seigneurs d'Allemaigne, en 
allant à l'église. 

1532. 

L'an mil v e et xxxij, le sire Michel de 
Barisey, filz du seigneur André de Barisey, 
fut maistre eschevin de Mets. 

1533. 

L'an mil v° et xxxiij, le sire Robert de 
Heu fut maistre eschevin de Mets. 

Robert de Heu depuis n'a voulu assister 
en personne à aucune conférence pour la 
religion , pour ne donner occasion de deman- 
der concile national. 

1534. 

L'an mil v e et xxxiiij , le sire Gaspard de 
Gournais fut maistre eschevin de Mets. 

1535. 

L'an mil v e et xxxv, le sire Nicolle de 
Gournais, filz seigneur Renault de Gournais, 
fut maistre eschevin de Mets. 

An mois de jullet, l'empereur gaingna sur 
les Turcs le royaulme de Tunis et la Goul- 
lette , et en fist on belle procession en Mets. 
Le roy de France estoît par deçà, à Bar, à 
Sedan , à Joinville et à Dijon , qui faisoit 
grosse chiere , sans faire trouble audit empe- 
reur. 

Le lundemain de la feste sainct Luc, dix 
neufviesme jour du mois d'octobre , y avoit 
trois petits gairçons et une gairce , natifz de 
Mets, aigés, le plus vieil, de huict ou neuf 
ans , qui desroboient parmy Mets. Hz furent 
prins et battus par le bourreau , ung tour 
en la place devant la grande église, par ju- 
gement des tresc : et y fist on aultant de 
cérémonies comme s'ilz eussent eu quarante 
ans, et estoient liez de chaisnettes, tout ainsi 
comme on fait de présent 

1536. 

L'an mil v* et xxxvj , le sire Michel Ba- 
risey fut maistre eschevin de Mets. 

1557. 

L'an mil v € et xxxvij, le sire Claude de 
Gournais, filz seig r Thiebault de Goumais, 
fut maistre eschevin de Mets. 

1538. 

L'an mil v* et xxxviij , le sire Nicolle de 
Gournais fut maistre eschevin de Metz. 

Le vingt septiesme jour du mois d'aoust, 
le mardy devant la décollation sainct Jehan 
Baptiste, advint à Mets que trois hommes 
arrivèrent en ladicte cité, dont l'ung estoit 
de Mouzon , les aultres deux d'aultres lieux , 
comme de Mont le Hery et de l'Isle en Flan- 
dre, forent notés d'aulcunes oppinions folles 
et furent appréhendez de messeigneurs de 
justice et menez en l'hostel de la ville, et 
lurent là ung espace de temps. Et après, 
vindrent aulcuns de la justice qui estoient 
commis avec aulcuns religieulx, clercs et 
aultres docteurs, pour les examiner et pour 
sçavoir quelles oppinions ilz avoient et te- 
noient. Il y en avoit ung d'entre eulx, celluy 
de l'Iisle, qui estoit assés lettré et estoit bar- 
bier, qui tenoit que quand la personne s'en 
va mourir, qu'il dort et qu'il ne va ne en 
paradis ne en enfer, et qu'ilz reposent là où 
il plait à Dieu et n'y entreront point jusqu'au 
jour du jugement : et ont voulu dire que la 
vierge Marie n'y estoit point encor. Et estoient 

rebaptizés lesdits trois hommes , comme ilz 
congneurent. Et messeigneurs de la justice, 
voyant leur obstination en leur erreur et 
oppinion, les firent prendre et mener au 
palais et furent condampncz à estre noyés 
sur le pont des Morts , et furent menés tous 
trois, ayant chascun ung sac sur leurs es- 
paules , pour en faire l'exécution , ainsi qu'ilz 
estoient jugez. L'ung des trois compaignons , 
voyant qu'il alloit mourir, s'en vint à dire 
qu'il n'estoit point de leur oppinion et qu'il 
renioit tout ce qu'il avoit dit, et que c'estoit 
par leur persuasion et par force. Touttesfois 
il fut mené avec les aultres jusqu'aux an- 
neaulx du pont ; mais les deux aultres tin- 
drent tousjours bon jusqu'à la mort. Messei- 
gneurs, voyant leur obstination, leur firent 
lier les pieds et les mains et mettre le sac 
en la teste et les jetter en l'eaue , et furent 
noyez et puis enterrez deçsoubz les roues, par 
les sergens. L'aultre compaignon fut mené 
en l'hostel de la ville et, le lundemain, il 
fut ramené en la chambre des trese avec 
messeigneurs de justice : et y avoit deux 
jaicopins d'ung costé et d'aultre , qui l'ame- 
nèrent devant le feu qui estoit préparé au-, 
près du murtel de Sainct Gergonne, entre 
huict et neuf heures du matin , ayant ledit 
compaigno«faulcun livre en sa main, de la 
secte de ses compaignons, Luy venu devant 
le feu , le prieur desdits jaicopins luy faisant 
une petite collation, reprenant ledit de son 
incrédulité , et de fait l'exhortant de mieulx 
faire à l'advenir, luy remonstrant et mettant 
devant les yeulx l'exécution de ses deux com- 
paignons et qu'il remerciast justice, lors ledit 
compaignon prist ledit livre et lejetta dedans 
le feu devant le peuple, et se mist à genoulx 
et remercia justice de la grâce qu'on luy 
avoit faicte. Cela fait, il y avoit audit feu 
ung fer chauld, et ledit fer estoit une M, et 
le bourreau luy osta son manteaul avec le 
pourpoint, et luy descouvrit l'espaule toute 
nue et vint avec ce fer chauld, et le vint 
marquer sur ladicte espaule pour enseigne. 
Et après fut ramené par lesdits sergens en 
l'hostel de la ville et fut banni et forjugé à 
tousjourmais : et estoit dudit Mont le Hery. 

1539. 

L%n mil v e et xxxix, le sire Martin de 
Heu fut maistre eschevin de Mets. 

CHOFnCQtJE DE LA VENUE ET ENTREE FAICTE DE 
l/EMPEREUR CHARLE Y* DE CE NOM EN LA CITÉ 
IMPERIALE DE METS , LE LUNDY , DIXIESME JOUR 
DE JANVIER , MIL V e ET XL J ET DES ORDONNANCES 
ET BESOINGNIER LORS FAIT PAR LE CONSEIL EN LA 
CITÉ , ET DES DONS Et PROPOSITIONS A LUY FAICTZ 
ET AUX AULTRES ASSISTANS. 

L'an mil v c et xxxix, le vingt troisiesme 
jour du mots de mars , jour de Teste sainct 
Benoit, fut fait et créé pour nouvel maistre 
eschevin en la cité de Mets Jaicque Dex , 
escuier, filz seigneur Philippe Dex , aman 
et eschevin , qui fut : lors estant en la ville 
de Gand , en Flandre , Charle V e de ce nom , 
' empereur des Romains sacré et roy des Espai 
gnes, filz de Philippe, roy de Caslille, archiduc 
d'Austriche, et de Jehanne, fille de Fernandus, 
roy des Espaignes , et de Elizabeth sa femme. 

Au mois d'aoust , mil v c et Ix , le bruy t 
comung fut que ledit empereur avoit en volloir 
venir en Mets ; et pour ce fut avisé par les 
seigneurs trese en advertir leur conseil , et 
les firent assembleir pour aviseir les choses 
nécessaires pour icelle venue. A cause que 
on ne trouvoit par escript ce qui fait avoit 
esté du passé en la cité , quant tel cais estoit 
advenu , si hit pâr eulx advisé d'y comettre 
pour en faire et getteir articles. Et y furent 
comis seigneur Michiel de Gournais, cheva- 
lier, seigneur Thiebault de Gournais, son 
frère annel de luy, et seigneur Androuin 
Boucel , escuier, tuit trois amans et eschevins, 
pour se enquerrir et informeir cornent on en 
avoit aultresfois usé , et ce que chescun sei- 
gneurs et officiers avoient à faire : de quoy 
ledict seigneur Michiel en print la chairge , 
et luy meysme les rédigea et mist par escript , 
avec Tordre de la procession , telles comme 
par articles sont desclairées, dont la teneur 
s'ensuit. 

Le semblant et advis , à correction, des 
trois seigneurs comis et députés de t or- 
donnance des seigneurs du conseil, que 
seroit nécessaire à faire si l'empereur, 
nostre sire, venoit en ceste cité. 

Premier, touschant la chairge et soin que 
ung maistre eschevin averoit à faire, mes- 
seigneurs du conseil et de justice luy ont à 



1540. 

dire et ordonneir que surtout il ne bouge de 
la cité , et qu'il soit le myeulx en ordre qu'il 

luy sera possible , tant d'accoustrement comme 
de chevaulx, pour alleir au devant de la 
majesté impériale. Et que messeigneurs les 
sept ordonnent à tous leurs souldars estre bien 
accoustrez et en ordre : et seroit honeste qu'ik 
feussent tous habillés d'une parure et livrée. 
Aussy fault ordonneir à tous les jonnes bour- 
geois qui ont chevaulx, ou qui en polront 
recouvrir, de tenir compaignie audict seigneur 
maistre eschevin : ensemble , à tous les jonnes 
gentilz hommes de la cité ; et comettre jusques 
trois ou quaitre des plus anciens pour assis- 
teir audict maistre eschevin, avec leur orateur 
pour faire la hairafague , proposition et oraison 
pour la cité , par manière de gratulation â 
la majesté impériale; et seroit boin de mons- 
treir audict orateur celles qui par aultresfois 
sont esté faictes à l'empereur Frédéric et à 
l'empereur Maximilien, pour y adjousteir ou 
diminuer. 

Si tant estoit que ledict seigneur empereur 
vinst de Thionville , il conviendrait ledict 
maistre eschevin et ceulx qui avec luy seroient, 
alleir jusques Laidonchampz : et s'il venoit 
pour entreir 'par porte Serpenoize ou la porte 
Sainct Thiebault , il fauldroit alleir jusques 
à Maigney ou à l'Orme à Awigney, ou aux 
trois Ormes deçà Joiey , ou àMollin : sic'estoit 
par la porte des Allemans, jusques à l'Orme 
de Montoys : si par la porte Saincte Bairbe, 
jusques au dessus du chemin du Chesne; 
si par la porte à Maizelle , jusques à Grixey 
ou plus hault. 

Item , ledict maistre eschevin debvera re^ 
querrir ou faire requerrir par l'orateur de 
la cité à la majesté impériale , avant que 
entreir en la cité, de volloir faire le serment 
acoustumé par les feu empereurs et roys des 
Romains , ses prédécesseurs. 

Et semble ausditz trois seigneurs que avant 
que l'empereur entrast en ceste cité, qu'il 
seroit boin et convenauble envoyer aulcuns 
bons parsonnaiges de Testait de sceans, acom- 
paigniés de l'orateur, ayant ledict serment 
escript en beaul velin et bonne lettre, par 
devers les seigneurs et grant maistre et mon- 
seigneur de Granvelle ou aultres , affin qu'il* 
en tenissent propos à l'impériale majesté 
par avant , pour avoir avis du rapport et res- 
ponce qu'Ûz feroient; ce qui lut fait. 

Le serment que ung empereur doit faire quant 
il fait son entrée en la cité. 

Sire , vous promettez, en bonne foid et en 
parolle de prince , que vous observerez et 
entretenrez , ferez observeir et entretenir tous 
les previllaiges , franchises , libertez , im- 
munitez et preemynences de ceste vostre cité ; 
ensemble, Testait de la justice, noz usaiges 
et coustumes , status , ordonnances et cons- 
titutions en leur enthier. Et avec ce , que , 
durant l'assistance et residance de vostre sacrée 
majesté en ceste vostre cité , ne permetterez 
estre fait par les vostres ne par aultres , avec 
vous assistans, aulcunes entreprinses , mur- 
murât ions , insultes , violences , ne aultres 
explois excessifs et volluntaircs contre ne au 
préjudice du corps d'icelle , de la justice ne 
des habitans , ains nous serez , comme bon 
prince , magnanime , aydant , favorisant et 
confortant à nostre conservation , par amou- 
reuse et fructueuse affection. 

Et debvera encor ledit maistre eschevin faire 
prier l'impériale majesté par l'orateur de non 
ameneir ne de donneir nulles graices à nulz 
bannis et forjugiés , ne aussy à nulz estant 
ennemis de la cité, que premier il n'a oy 
les causes et raisons et pourquoy ilz sont 
forjugiés , bannis et ennemis de la cité. 

Le serment que le maistre eschevin et les 
treze jurés et ceulx du conseil qui sont 
avec eulx comis , doient faire audict 
seigneur empereur , quant il vient en 
sa cité de Mets, lequel serment est en 
lai tin. 

Nos, magister scabinus et tredecim jurati 
civitatis Metensis, pro et nomine totius cor- 
poris ejusdem , vobis , serenissimo principi 
Domino , Domino Karolo , Romanorum Im- 
peratori, directo et gloriosissimo Domino nos- 
tro,fidelitatem facimus et juramus.esse fidèles, 
légales et obedientes vobis et vestro sacro 
imperio , et facere totum id quod , tanquam 
vestne majestatis fidèles, tenemur facere erga 
majestatem veslram imperatoriam, ad causam 
sacri Romani imperii, salvis libertatibus, pri- 
vilegiis et juribus a divis Romanorum im- 
peratoribus et regibus ac sacra majestate 
vestra nobis concessis , approbatis et confir- 



matis , omnibus dolo , fraude et malo ingenio 
prorsus cessantibus. 

Ledict serment en françois. « Nous , les 
» maistre eschevin et trese jurez de la cité 
» de Mets, pour et au nom de tout le corps 
» d'icelle , à vous , très serain prince et sei- 
» gneur , seigneur Charles , empereur des 
» Romains-, nostre droicturier et très gra- 
» tieulx seigneur , faisons feaulté et jurons 
» estre feaulx , loyaulx et obeyssans à vous 
» et à vostre sainct Empire , et faire tout ce 
» que loyaulx de vostre majesté sommes tenus 
» de faire envers icelle , comme empereur , 
» à cause du sainct Empire romain , saulf les 
» libertez , previlaiges et droictz à nous con- 
» cédez , approuvez et çonfermez par les 
> dives empereurs et roys et vostre sacrée 
» majesté, et tout sans mal engin. » 

Semble qu'il seroit bon d'avoir deux ou 
trois notaires presens , en prenant le serment 
de la majesté impériale, et en prendre et de- 
mandeir instrument, ung ou plusieurs, dudict 
serment , comme il s'a aultresfois fait à l'em- 
pereur Frederich et à aultres. 

Item , fault ordonneir aulcuns du conseil 
et de justice pour remonstreir à messeigneurs 
de la grande église de mettre leur église en 
ordre et la pareir ; et mandeir les aultres 
collieges de Sainct Saulveur et S* Thiebault 
avec aornemens et le myeulx en point qu'ilz 
polrout , pour alleir au devant de l'impériale 
majesté et luy pourteir la vraye croix et luy 
faire baiseir : ordonneir à l'archeprestrc qu'il 
comande à tous curez et chaippellains des 
messes nostre Dame estre bien en ordre : 
aux quaitre ou cinq convens mendians estre 
en bonne ordre. Et peult sembleir qu'il ne 
seroit que bon de faire venir les religieulx 
de Sainct Benoit en bonne ordre , et honnes- 
tement revestus. 

Si l'empereur vient le chemin deThionville, 
messeigneurs de l'église ont à alleir au de- 
vant jusques à la croix hors du pont des 
Morts et tornehr en Fentour de la croix. Et 
quant ilz aparceveront l'empereur venir, 
qu'ilz se mettent en ordre telle que l'empe- 
reur les puist veoir marchier sur le pont des 
Morts. 

S'il vient par la porte S te Bairbe , jusques 
à Sainct Julien. 

S'il vient par la porte des Àllemans, jus- 
ques aux Bourdes ou oultre la faulce porte. 

8*3 vient par Mgiselle, jusque* au bout du 
pavé de Corchebuef. 

Si par la porte Serpenoiae ou S' Thtebault, 
jusques à la faulce porte de Sainct Arnoult, 
et allant tousjours chantant louange à Dieu, 
hymnes et an thiennes, jusques à la grande 
église. Et l'empereur entré en la grant église, 
chanteir Te Deum avec orgues, etc. 



Ce que messeigneurs du conseil ont à faire. 

Premier, ordonneir au maire de porte Mu- 
zelle estre bien et honnestement acoustré et 
monté, pour porteir les cleife de la cité, 
trois lues au devant de la majesté, par la 
porte par où il eutrera , et luy presenteir ou 
faire presenteir de la part de messeigneurs 
les maistre eschevin, trese et conseil de sa 
cité, estant acompaignié honnestement jus- 
ques dix ou douze chevaulx bien en ordre ; 
et que le maire messet pied à terre , et que 
l'orateur soit présent pour desclaireir et dire 
la proposition. 

De mettre ordre au conseil qu'il soit sub- 
gect et obeyssant, et que Ton viengne au- 
dict conseil , touttes les fois qu'il sera se- 
monu , le temps durant que Pempereur sera 
à Mets. 

Qu'il soit ordonné et deficndu , sur grosse 
peine , par lesdicts seigneurs du conseil à tous 
ceulx du conseil et des paraiges de non 
prendre querrelle ne parolles à parsonnes 
estrainges, ensemble de alleir par la ville le 
plus honnestement et le mieulx en ordre 
que Ton polra, et de ne rien revelleir des 
secretz de la cité. Et s'il vient aulcun débat 
par la cité contre les estraingiers, y mettre 
la paix. Item, que Ton ad vise de donneir ung 
quartier pour habergier et logier les halber- 
diers et ceulx de la garde et archiers de 
corps. 

Ce que justice et te conseil ont à faire. 

Premier, justice et le conseil averont à 
resgardeir et à mettre ordre que les portes 
soient bien gardées , et les quaitre gardains , 
le bombairdier et deux hacquebutiers y soient 
continuellement , lesdicts bombardier et hac- 
quebutiers ayant leurs gaiges ordinaires , et 
adviseir que l'artillerie et munition soit bonne 
et toutte preste. 

Semble aux comis qu'il seroit bien ex- 

pedient d'avoir sur chescune porte ung chief 
pour capitaine , et aussy sur touttes les baires , 
avec gens ; et radviseir l'ordonnance pour y 
remettre aultres en la plaice de ceulx qui 
sont morts. 

Item , de comettre aulcuns pour alleir 
visiteir tous les logis, tant de gens d'église 
que de bourgeois, pource que nul ne luy 
doit reffuseir son logis; et pour estre as- 
sistant ez mareschaulz et fouriez dudict sei- 
gneur empereur et les mettre par escript, 
et quantes chambres il y ait pour logier 
gens. 

Item , de non ouvrir les portes , du matin, 
sans ceulx qui seront ordonnés à y alleir, 
et adviseir ceulx que l'on y voldra comettre , 
ne aussi ouvrir de nuyt pour personne , sans 
ceulx qui seront comis. Et seroit bon , scions 
l'advis des comis , de advertir les mais très 
d'hostel de la majesté impériale à qui ilz 
se debverient adresseir porçr ce, s'il estoit 
de nécessité. 

Item, ordonneir au trezorier faire provision 
d'or , d'argent , de buefz grais , vaulx et mou- 
tons et de bon vin. 

Semble qu'il seroit bon, si Ton estoit adverti 
à la vérité de longe main de sa venue , de 
faire provision de quelques pièces de vin 
de Borgoigne ou d'Assay ou de vin blanc 
de Rin , à cause qu'il en boit volluntiers. 

Aussy faire provision de torches et de fallotz, 
et en faire mettre par les quairfortz de la cité, 
item, aussi seroit bon que l'on ordonnaist 
ez trésoriers de re visiteir touttes les chaisnes 
des quairfortz , et ordonneir en faire mettre 
sur les nuelz mollins de Muzelle. 

Item , ordonneir ausditz trezoriers de faire 
provision d'ung ciel qui soit beaul et aysé. 



Ce que justice doit faire seule. 

Premier , de faire nestoyer touttes les rues 
et les plaices , jour sus aultres , signamment 
tous les sabmedis. Item , de faire pareir les 
rues par où il passera en entrant à la cité, 
tant de verdure , comme aultrement. Item, 
de faire osteir tous chertz et cherrettes estant 
ès rues et les faire mettre ès grainges. Item, 
de faire faire tous les jours ung chauf guet 
par dessus les murs et sans grant bruit. Item , 
de faire mettre gens sus Mutte et sus la tour 
déporte Serpenoize, et s'il semble bon, sus 
la tour de Sainct Livier, nuyt et jour, ayant 



Digitized by 



1540. 



8& 



aulcune enseingnc, assavoir pour le feu, rouge, 
et pour alarme , blanche. 

Item , ordonneir à tons les bourgeois de 
non alleir de nuy t , après la cloche , sans lu- 
mière, et sans faire bruyt ne alarme , sur 
grosse peine et en foire huchement. Item, 
de mandeir tous ceulx qui ont les deifz des 
mors, par devant justice, et leur comandeir 
qu'ils soient settres de leurs cletfz et qu'ilz 
ne mettent parsounes sur les murs , forsque 
ceulx qui sont sermentez , et qui ont acous- 
tumé à y monteir : ensemble , qu'ils ne 
logent parsonnes estrainges en leur maison. 

Item , s'il advenoit , ce que Dieu ne veulle , 
effroy ou alarme de feu ou aultrement , que 
ttng chescun se retire ez lieu et plaice à ce 
ordonnez et comme l'ordonnance le contient , 
assavoir, ceulx du coustcl de la main droicte, 
depuis porte Serpenoize jusques au pont 
Rengmont, au Champaissaille; et ceulx de 
la main gauche , en Chambre , pour foire ce 
que leurs capitaines leur ordonneront , assa- 
voir, ceulx du Champaissaille, seigneur Mi- 
chiel de Gournais ou son lieutenant : et ceulx 
de Chambre , seigneur Nicolle Roucel , ou 
son lieutenant. 

Item , ordonneir de mettre par derant les 
hostelz et maisons , s'il advenoit bruyt , de 
nuyt , chandelliers et lumières. Item , seroit 
bon de mettre , par devant lesdicts hostelz et 
maisons , tonneautx et cuves pleines d'yawe 
pour le leu. Item , ordonneir à tous les mes- 
tiers d'avoir , jour et nuyt, gens sur leurs tours, 
sachant tirer, et qu'ilz soient pourveus de 
pouldre, pierres et aultres choses nécessaires, 
le tout aux fraitz du plein mestier , et qu'ilz 
se gardent de tirer sans ordonnance de justice. 

Item, de ordonneir aux pauxeurs et wab- 
bexours de ameneir leurs nefz qu'ih ont enz 
yawes , depuis Joiey et depuis Malleroy , de- 
dans la cité et qu'ilz preignent garde à leurs 
basteaulx. 

hem, que justice faisse ordonneir et co- 
mandeir par sergent et banerat à tous les bour- 
geois qui averont gens logiés en leurs maisons 
de non les rançonneir et les traictier gra- 
cieusement, leur faisant et portant honneur, 
sans prendre question à eulx de fait ne de 
paroi les : semblablement par les tavernes et 
hostelleries ; et s'ilz véoient qu'ilz ehussent 
envie de se mutiner, qu'ilz en advertissent 
justice, si tost qu'ilz polront. 



hem , de mettre ordre es tavernes et mettre 
taixes pour les journées et vivres des chevaulx, 
pour le foin et avoine , par jour , à trois 
picotins d'avoine , et pour la taixe , trois 
paitairs. 

Item , de mettre ordre sur le bleid et avoine, 

assavoir, la quarte de bleid à et la quarte 

d'avoine à huit solz six deniers , et faissent 
cuyre les bollangiers audict pris. Item , de 
mettre ordre sur le vin , assavoir , la quarte 

de vin en la taverne et la quarte de vin 

à la feuiHée à.... Item, aussi donneir ordre 
sur la chair de buef , mouton , veaul et aultre 
chair et vollaige. Et seroit bien décent et 
convenable , selons l'advis desdicts seigneurs 
comis , de prendre et deputeir aulcuns no- 
tables bourgeois et aussy aulcuns des pa- 
raiges , non estant pour lors de justice , pour 
y avoir le regard. 

Item, il seroit nécessaire de ordonneir ez 
deux seigneurs comis pour les hostes et ca- 
bairetz, avec aulcuns de justice, pour visiteir 
lesdictes hostelleries, et s'ilz sont bien fomis, 
et pour combien il y a d'estaubles pour che- 
vaulx ; aussi les estaubles des corteries et des 
maisons des bourgeois. 

Ce que les sept de la guerre ont à /aire, 

P°, avoir gens, jour et nuyt, tant ësgrainges 
d'Anglemur que en celle du S ft £6perit, avec 
aulcuns maistres bombardiers, ayant aulcunes 
pièces legieres tousjours prestes , et n'y laisseir 
alleir parsoitne sans les seigneurs sept ou 
aultres à ce comis. 

Item , de ordonneir ès soldairs , tant à pied 
comme à chevaulx, d'estre bien en ordre: 
et seroit bon , si Fon estoit adverti ung peu 
de longe main, que la ville leur fist faire 
à chescun robe de livrée, pôur l'honneur de 
la cité. Semblablement, ordonneir aux hac- 
quebutiers d'estre bien en ordre et ne partir 
de la cité sans congier. Hem, k la porte par 
laquelle l'empereur entrerait, faire estre tous 
les hacquebutiers bien en ordre avec leurs 
robes de coulleurs et hacquebuttes. 

Item , de donneir bonne ordre à Vcrey et 
la bien fournir de vivres et d'aultrcs muni- 
tions de guerre. Item, s'il estoit possible d'avoir 
jusques cinquante ou soixante chevaulx au 
gaige, ce seroit l'honneur de la cité. 

Item, ordonneir ez compaignons soldairs 
d'estre tous les jours devant l'église , le maitin 



Digitized by 



844 



1540. 



et le soir, sans leurs hallebardes , à cause que 
parsoDne n'a garde où F empereur est , lorsque 
luy seul. 

Item, de adviseir de trouveir jusques 
trois ou quaitre cents hommes de pied pour 
faire le guet avec les gens de l'empereur, 
tous les soirs ; et ceulx qui ne seroient pro- 
pices à ce faire , eussent à fornir homme 
dispost et bien en ordre , pour sanuyt , et à ses 
despens ; et que les sept leur eussent à dé- 
livrer picques et hallebardes , en ung lieu 
propice , et leur donneir trois ou quaitre 
capitaines de la cité pour les tenir en ordre. 
Item , de adviseir les fouriers et comis de 
laisseir trois ou quaitre bonnes hostelleries 
pour logier les sorvenants , si tant estoit que 
l'empereur fist long séjour en ceste cité. 

Les devantdictes articles , apportées au con- 
seil , furent trouvées assez raisonnables , et 
fut ordonné à chescun seigneur , de part jus- 
tice , ayant chairge , office ou comission , de 
ensuyr et accomplir icelles articles, chescun 
en tant qu'il luy pouvoit touschier , et les 
faire mectre à exécution ; et où ilz trouve- 
roient à augmenteir à l'honneur et prouffit 
du bien publicque , chescun s'y employeroit. 
Et pource que cestuit empereur estoit réputé 
et renommé estre magnanime et vertueulx, 
fidèle et catholicque , qui ne desiroit pompes 
ny orgueil, forsque attribuer toutte gloire 
à Dieu , et n'estoit de nécessité se déifier 
de luy ny de ses gens , si non que , après 
Dieu, il estoit le vray protecteur et def- 
fenseur de la cité , comme tousjours il avoit 
demonstré, mirent le tout au bôin volloir 
de Dieu et à la discrétion d'icelle impériale 
majesté. Et fut conclus et passé qu'ilz ne se 
garderaient ny fortiffieroient , et que on ne 
metteroit sus les portes ny sur les murs 
nulles gardes , forsque celles acoustumées. 

Environ la saincte Caitherine, les seigneurs 
trese et conseil furent advertis que l'empereur 
estoit à Arrais et avoit volloir venir visiteir 
ses pays, de Naimur et Luxembourg , et de 
là venir à Mets. Si fut lors conclus et advisé 
que , luy venu à Naimur, y envoier quelcung 
pour se informeir de la vérité, s'il viendrait 
à Mets : et dès lors fut ordonné en rescripre 
à monseigneur le président de Luxembourg, 
luy priant que incontinent qu'il serait adverti 
de la venue de la majesté impériale à Naimur, 
qu'il les volcist de ce advertir. 



Le jeudy avant Noël , fut advisé , conclus 
et passé par les seigneurs trese et leur conseil , 
que seigneurs Claude Baudoiche , Michiel de 
Gournais , chevaliers , seigneur Nicolle Roucel, 
Thiebault de Gournais et Androuin Roucel, 
escuyers et eschevins du pallais de Mets , 
avéraient la comission pour ordonneir et faire 
la bien venue à la majesté impériale et luy 
faire le présent et aux aultres princes estant 
avec luy , sans le rapportetr au conseil , pour 
estre et tenir le tout secret, sans en rien 
reveller. 

Lasepmaine avant Noël , les seigneurs comis 
furent advertis que l'empereur serait de brief 
à Naimur. Et pour sçavoir la vérité de sa 
venue , si firent prepareir Robert , l'escuier , 
lors l'ung des secrétaires des seigneurs sept, 
et , avec lettre de credançe , fut envoyé vers 
monseigneur de Berghe, pour luy supplier 
qu'il volcist advertir les seigneurs maistre 
eschevin et trese de Mets , si la majesté im- 
périale estoit en volloir venir à Luxembourg, 
et au partir , s'il passerait par Mets , et qu'il 
en puist dessentir et communicqueir au plus 
discrètement qu'il polroit vers la majesté im- 
périale , madame la régente et monseigneur 
le grant maistre. Ce que ledict seigneur de 
Berghe fist, et en tint quelque propos à la 
majesté impériale , à madame la régente et 
monseigneur le grant maistre , et puis donna 
responce audict secrétaire Robert , et aussi 
en fist rescripre ausdicts maistre eschevin et 
trese jurez que , selons qu'il pouvoit entendre 
par l'impériale majesté proppre , qu'il avoit 
en volloir de venir à Mets. 

Le lundy, vingt neufviesme jour de dé- 
cembre, après avoir esté advertis d'icelle 
venue , lesdits seigneurs trese et leur conseil 
firent adviseir à chescune office ce qu'ilz 
debvoient faire, assavoir, le maistre eschevin , 
pour alleir au devant jusques Laidonchampz , 
avec honneste compaignie : les trese , pour les 
affaires du dedans de la ville ; les trezoriers , 
pour avoir or et argent , pour faire le pré- 
sent , pour le ciel , pour avoir vin estrainge ; 
les sept , pour ordonneir les soldairs qu'ilz 
fussent en ordre et bien equippés ; et le maire 
de porte Muzelle , qu'il fust equippéet acoustré 
honnestement , pour alleir au devant de luy, 
pour porteir et luy presenteir les déifie de 
la porte par où il entrait, au deçà du pont 
de Rechicfmont. 

Fut ordonné de cerchier en l'arche au grant 
moustier , en les lettres anciennes, pour veoir 
et visiteir si on trouvoit point par escript 
dont proceldent les droits que l'empereur ait 
en Mets , et si on les trouvoit point escriptz 
d'anciennes lettres , lesquelz droits , de tempz 
immemorable, on a acoustumé, chescun an, 
aux trois annalz plaits , les lire par le maistre 
des eschevins du pallais de Mets haultement 
et publicquement. Et fut le dcbvoir fait de 
les cerchier , et n'en fut rien trouvé : parquoy 
on les fist rédiger par escript en beaul par- 
chemin velin , et puis furent monstres à 
maistre Jehan Félix , orateur , pour en estre 
mieulx informé. 

Les seigneurs trésoriers ordonnont et advi- 
sont de avoir des fallotz en plusieurs lieux 
par la cité, et firent faire des bras de fer 
où il y avoit des fallotz A pour ardre de nuyt, 
en divers lieux par la cité , pour allumeir 
et veoir par le%rues : et en y eult plusieurs 
des mis et estaichiés devant lés maisons des 
bourgeois où il sembloit plus convenable. 

Semblablement fut advisé par messeigneurs 
du conseil que quant ilz seroicnt advertis que 
l'empereur voldroit faire son entrée à Luxem- 
bourg , qu'il estoit de nécessité de envoier 
aulcuns des seigneurs du conseil par devers 
sa majesté , luy presenteir sa cité de Mets : 
et que si tant estoit que ou n'y envoyast, 
les mal vueillans de ceste cité polroient useir 
de propos telz qu'il leur plairoit , et dire que 
les seigneurs de Mets ne font estime de sa 
parsonne ne d'aultres ; et puis qu'il est si près 
et n'y ont envoyé vers luy, qu'ilz ne de- 
monstrent point qu'ilz ayent désir qu'il vaille 
veoir et visiteir sa cité ; avec aultres propos 
que on polroit tenir d'eulx , et polroient 
acquerrir la malle graice d'icelle majesté. 
Et ja pour ce , s'il avoit en volloir d'y venir , 
n'y laisserait il à venir. Et si on y envoioit , 
que on polroit éviter telz mal vais propos et 
acquerrir la graice d'icelle majesté et faire 
ce que on sont tenus de faire. Et y furent 
comis seigneurs Michiel de Gournais , Claude 
de Gournais , chevaliers , seigneur Robert de 
Heu, escuyer, maistre Jehan Félix, docteur 
ès droits , conseiller et painsionaire de la 
cité, et Robert, l'escuyer, secrétaire des 
seigneurs sept de la guerre. Et furent faictes 
et gettées instructions pour eulx , sans les 
excedeir , qui estoient telles comme s'ensuit. 

Instructions et mémoires à messeigneurs 
les députés, pour alleir à Luxembourg 
devers l'impériale majesté. 

Premièrement , s'adresseront le plus dis- 
crètement que faire polront, à ceulx du conseil 
de ladicte majesté qu'ilz trouveront leur estre 
plus convenables, pour estre advertis des 
causes pour lesquelles ilz sont envoyés, et 
leur commun icqueront lesdicles causes , s'ilz 
trouvent bon d'ainsi le faire. Item , présen- 
teront à ladicte majesté leurs lettres de cre- 
dànce, et de part messeigneurs luy diront 
ce qui s'ensuit : 

« Très sacré et toujours auguste empereur, 
* voz très humbles et très obeyssans subgectz 
» et serviteurs , messeigneurs les maistre es- 
» chevin et treze jurés de vostre impériale 
» cité de Mets , qui , comme vicaires ueiz 
de vostre très sacrée majesté , ont le ré- 
gime , conduicte et gouvernement de ladicte 
cité, considerans voz très grandes et très 
excellentes vertus, et que pour icelles il 
a pieu à nostre rédempteur , en temps le 
plus difficile que oneques fut depuis sa 
résurrection , vous susciter , envoyer , et 
par dessus tous aultres princes constituer 
en la- dignité impériale , pour consoleir sa 
chrestienté , la réunir et conserveir en sa 
saincte foid catholicque , et la preserveir de 
tous ses ennemis, et que pour ce faire, par 
vostre très grant bouté , excellente charité 
et ardente en l'amour divine , qui à ce vous 
incitent , comme prince divinement décoré 
de touttes vertus , vous n'y espargnez ny 
vostre très noble parsonne , ne vostre très 
vigilant esperit, ny vos biens inestimables , 
ilz ont tousjours dès long temps très af- 
fectueusement désiré de une fois en ladicte 
cité fruyr de vostre très heureuse présence : 
et , à ceste cause , advertis de vostre venue 
en ce lieu, nous y ont envoyez pour, de 
leur part , très humblement vous saluer et 
dire que, puis que vous estes si prouchain 
de vostredicte cité de Mets, si , par opor- 
tunité, il se pouvoit faire et qu'il plcust 
à vostre majesté y prendre chemin , ilz en 
seroient si joyeulx qu'il n'est à moy de 
le sçavoir exposeir. Et lors , vous pouriés 
veoir et entendre le lieu et pays où elle 
est scituée , la sorte et manière comme elle 
est entretenue et gouvernée , et le service 

» qu'elle peUst faire à vous et à vctetre sainct 
» Empire ; et mesdîcts seigneurs se parforce- 
» roient de leur mieulx, comme vos très 
> humbles et très obeyssans subgects et ser- 
p viteurs , faire leur leal debvoir envers vostre- 
» dicte majesté. » 

Item , et si sadicte majesté faisoit responce 
ausdicts envoyez de non pouvoir venir, pour 
le présent , en ladicte cité , ilz continueront 
leurs propos en la forme qui s'ensuit : 

« Sire, mesdîcts seigneurs, noz supérieurs 
qui nous ont icy envoyés , seront grande- 
ment marris , quant ilz entendront que com- 
modément vostre majesté n'aura peu, pour 
le présent , passer par vostredicte cité ; mais , 
à la voulenté divine , par laquelle la vie est 
entièrement conduicte et guidée ,* ce pourra 
estre pour une aultre fois. Et ce pendant, 
mesdîcts seigneurs très humblement vous sup- 
plient que vostre bon plaisir soit de volloir 
entendre et considereir que vostredicte cité 
de Mets est assise en pays limitrophe et de 
frontières , comme vostre graice le sceit : et 
combien que par plusieurs groz princes et 
seigneurs elle aye esté souventesfois désirée 
et envahie , à ses grants interestz et fraitz in- 
numerables , et qu'elle n'aye villes ny villaiges 
à elle subgects , comme plusieurs aultres 
cités impériales ont , ny grants revenuz , ains 
seullement quelques gabelles, qui ne montent 
pas à grant somme par an , ce neantmoins , 
mesdîcts seigneurs et leurs prédécesseurs, qui, 
comme vicaires neiz audict sainct Empire, 
en ont heu l'administration , l'ont tellement 
régie et gouvernée , entretenue et fortiffiée , 
gardée et deffendue de tous ses ennemis , à 
leurs proppres fraitz , missions et despens , 
sans ayde de parsonne , qu'elle est tousjours 
demeurée en l'obeyssance des majestés des 
feuz de très excellente mémoire les seigneurs 
empereurs , voz prédécesseurs, et de la vostre. 
Et est notoirement au pays où elle est scituée, 
l'ung des meilleurs bellouards , forteresses et 
propugnacles de vostre sainct Empire : et s'il 
advenoit que par inconvénient, infortune et 
malheur, elle tombast en aultruy main (dont 
Dieu ne veulle) ce seroit non seullement à 
vostre. sainct Empire, ains aussi à vos pays 
patrimoniaulx , prouchains d'icelle , dom- 
maige irréparable : parquoy , aflfin que mes- 
dîcts seigneurs la puissent tousjours entretenir 
en vostre obeyssance , comme ilz en ont l'en- ' 



tiere affection et parfaict vouloir , ét fortifner 
de mieulx en mieulx , comme ilz font jour- 
nellement , ilz vous supplient en toutte hu- 
milité qu'il plaise à vostredicte majesté l'avoir 
tousjours pour recommandée et la vouloir 
en ses affaires et nécessitez supporteir , comme 
il vous a pieu le faire du passé, dont très 
humblement ilz vous remercient. Et s'il est 
service qu'ilz vous puissent faire , en leur 
commandant , comme à l'auctorité de vostre 
très sacrée majesté appartient, ilz s'y em- 
ployeront très affectuensement et de bon 
cueur, comme vos très humbles et très obeys- 
sans subgects et serviteurs. » 

Item , et si d'aventure ladicte majesté faisoit 
tenir propos ausdits envoyés de quelque chose 
dont ilz puissent respondre, sans en faire rap- 
port au conseil , ilz y responderont le plus 
discrètement qu'ilz pourront , après avoir sur 
ce heu consulté par ensemble pour le proffit, 
honneur et commodité de kdîcte cité. Mais 
si c'estoit chose de si grande importance qu'elle 
meritast d'en advertir ledict conseil , ilz re- 
querront humblement avoir temps et delay 
pour ce faire. 

Item , et si ladicte majesté voulloit venir 
en ladicte cité , lesdicts envoyés exposeront , 
si leur semble bon, à ceulx dudict conseil 
esquelz ilz seront premièrement adressez , les 
droits que l'empereur a en ladicte cité , quant 
il plaist à sa majesté y venir. Et s'ilz en sont 
requis, ou s'ilz trouvent expédient de ce faire, 
les pourront donneir par escript de sorte qu'ilz 
puissent parvenir à la congnoissance d'icelle 
majesté. Et lurent mis par escript en beaul 
velin et délivrez ausdicts envoiés. 

Les devant nomez comis et députés pour 
alleir saluer à Luxembourg la majesté im- 
périale , après avoir receu leurs instructions 
et lesdicts droits d'icelle majesté, à l'apres 
dîsneir, se partirent de Mets et allèrent au 
gitte à Thionville; et le londemain, allèrent 
à Luxembourg où ils furent logiés par fourrier. 
Et eulx , mis en ordre , se transportèrent vers 
monseigneur de Berghe , gouverneur dudit 
duché de Luxembourg , et , après luy avoir 
fait l'honneur , luy présentèrent les lettres 
de recommandation et credance qu'ilz avoient 
de part messeigneurs les maistre eschevin 
et treze jurez de la cité de Mets, lequel leur 
fist bon recueil et les festoya; et luy des- 
clairerent qu'ilz estoient là venus pour saluer 

k majesté impériale ; et au plus discrètement 
qu'ilz pehurent , se enquirent de luy , après 
Je despart de Luxembourg , où le volloir de 
l'impériale majesté estoit de passer. Et il 
leur dît qu'il estoit informé qu'il yroit à Thion- 
ville et de là à Mets. Et puis séjournèrent là 
jusques à la venue de la majesté impériale 
qui entra à Luxembourg , le diemanche , 
deuxiesme jour de janvier, où il fut receu 
honorablement par les nobles du pays qui 
estoient bien quattre cents chevaulx ; et firent 
eu sa présence aux champz leur monstre. Et , 
en entrant eu la ville , fut salué à coups d'ar- 
tillerie : et fut sur luy pourté un ciel de noir 
taiffetet ; et y avoit ung abbé qui portoit une 
vraye croix , et estoit l'empereur monté sur 
ung petit cortal , acoustré de noir bien simple- 
ment; et portoit devant luy l'espée George 
de Crehauge, mareschault de Luxembourg, 
et fut mené et conduit en son chaisteaul dudit 
lieu ; et, au descendre de dessus son cheval, 
ledit mareschault de Luxembourg , print ledit 
cheval, et, le londemain, il redonna ledit 
cheval à icelle majesté. 

Les devantdicts eqvoiés de Mets delivront 
leurs lettres de eredance à monseigneur du 
Ryeulx et au docteur Bassac, le lundy , troi- 
siesme jour de janvier , priant qu'ilz puissent 
avoir audience vers l'impériale majesté : et 
firent tellement qu'il leur fut assigné à l'apres 
disner, et furent présentés et conduits par 
monseigneur le grant maistre , qui est ledit 
seigneur du Ryeulx , et par monseigneur de 
Berghe, à ladicte majesté: lesquelz envoiés 
firent l'honneur et révérence et saluèrent sa- 
dicte majesté , et, par la voix et organe dudit 
Félix , luy dirent ce que s'ensuit : « Très sacré 
* et tousjours auguste empereur , vos , etc. 1 

Sadicte majesté , ayant voullenticrs ouy le- 
dit propos , différa leur Caire responce jusques 
au londemain. 

Le mardy suivant , du matin, lesdicts en- 
voiés de Mets retournont vers sa majesté, 
et , après certaines parolles , leur dist qu'il 
s'estoit enquis de la voie , et combien qu'il 
trouvoit que ce n'estoit son droit chemin 
pour alleir où il tendoit, neantmoins , pour 
la bonne relation qui , par plusieurs fois , 
faicte luy avoit esté de ladicte cité de Mets 
et scituation d'icelle , il desiroit de la veoir , 

• Le reste , comme à la page 845. 

et y prendrait son chemin , en bonne vou- 
lenté de tousjours l'avoir pour recommandée. 

Dequoy lesdicts de Mets humblement le 
remercièrent ; et , suivant leursdictes instruc- 
tions, aflin que sadicte majesté fiist dehue- 
ment certiorée des droits que en icelle cité 
luy compétent et appartiennent , touttes et 
quanttesfois qu'il luy plait y venir , ledict 
Félix les donna par escript à monseigneur 
de Praet, grant chamberlan de sa majesté, 
en la forme que s'ensuit. 

S'ensuit la desclaration des droits que 
V empereur , nostre sire , ha en son im- 
périale cité de Mets, quand il plaist à 
sa majesté y venir, lesquelz , au son 
de la grosse cloche, se lisent , chescun 
an, trois fois publiquement , par ung 
gentil homme , eschevin de ladicte cité, 
comme s'ensuit. 

« Messire ly emperere ait tel droit en ceste 
ville que, s'il luy plaît avenir en ceste ville, 
il y peust envoyer son maistre mareschault 
devant : sy fait faire telle monnoye comme 
ilveult, et celle monpoye cy doibt coure huict 
jours devant sa venue et tant comme il est 
en la ville , et . huict jours après son allée : 
et celle monnoye doibt on prendre à la valleur 
qu'elle vault. » 

« Ly mareschault meismc prent les hostelz 
aux archevesques , aux evesques , aux ducs 
et aux contes : nulz ne luy doibt refuseir son 
hostel ^ et sy luy doibt soignier lictiere telle 
comme il les ait , avec ses chevaulx ; et licts 
et draips telz comme il les ait avec ses hostes, 
et lumière de xeu : plus ne luy doibt : et 
ses hostes luy doient faire touttes honneurs. » 

« Messire ly emperere ait tel droit en ceste 
ville que, s'il vient en ceste ville, de quelle 
part qu'il viengne , ly pustis maire , ly maire 
de porte Muzellc , luy doibt pourteir les cleifz 
de la ville , trois luees à l'encontre de luy : 
sy luy doibt presenteir les cleifz de la ville. » 

c Tant comme messire ly emperere est en 
ceste ville , nulz n'y ait ne ban ne destroit 
ne justice , se messire ly emperere non , ou 
son comandement. > 

Sadicte majesté fut joyeuse d'avoir esté ad- 
vertie desdicts droits, et les avoir par escripL 

Ces choses faictes , prindrent congier de 

sa majesté , ci il leur fist delivreir une lettre 
pour aporteir aux maistre eschevin et treze 
jurez de la cité de Mets , et est dedans tel : 

l'Empereur et Roy, 0 

« Très chiers et bien amez , nous avons 

* par vos confrères qu'avez envoyés devers 
» nous , receu voz lettres et entendu les gra- 
» cieux propoz qu'ilz nous ont tenus de vostre 
» part. Et nous a esté singulier plaisir d'eu- 
» tendre la bonne et honneste voulenté qu'avez 

* de nous recepvoir : et suy vant ce , sûmes 
» aussi délibérés vous alleir visiteir, comme 
» l'avons plus au long desclairé à vosdicts 
> depputez , lesquelz , ne doubtons , vous en 
» feront bon rapport. Et nous en remectant à 
» eulx , nostre Seigneur vous ait , très chiers 

. t> et bien amez , en sa saincte garde. Escript 
» à Luxembourg , le quaitriesme de Jan- 

* vier, 1540. Ainsy soubscripte. 

Charles. Bave. 
» A noz très chiers et bien amex , les maistre 
eschevin et trexe jure* de nostre cité im- 
périale de Mets. > 

Pendant le temps que lesdîcts envoies de 
Mets estoient à Luxembourg, vers ladicte 
majesté, monseigneur le duc, de Lhoraine 
avec monseigneur le marquis du Pont, son filz, 
y arrivaient , là où lesdicts de Mets luy firent 
faire la révérence et le saluer, et luy des- 
clairerent qu'ilz avoient entendu que l'im- 
périale majesté avoit en volloir passeir par- 
mey la cité , et, pour en sçavoir la vérité , 
qu'ilz avoient venu saluer icelle majesté , et 
estoient acertenez qu'il estoit ainsy : et si 
son plaisir estoit acompaignier ladicte majesté 
jusques en la cité, qu'il seroit le bien venu. 
Ce fait, prindrent congier de luy, et puis 
prindrent congier des princes et aussi de ma- 
dame la régente , sueur de l'empereur, leur 
priant qu'ilz volcissent toujours avoir la cité 
pour recomandée. Et puis se partirent de 
Luxembourg lesdicts envoiés de Mets, le mer- 
credy , d'heure compeltente , et arrivont à 
Mets, le soir, vegille des grans Roys, pour 
faire leur bonne nuyt. 

Le jeudy , jour des Roys , du maitin , fut 
le conseil assemblé , et là firent lesdicts en- 
voiés leur relation de leurs besoingnes. 

Aussi fut advisé que , durant le temps que 
icelle majesté seroit en ceste cité , qu'il y 
polroit sorvenir de touttes nations de gens , 



Françoys , Piccarts , Anglois et Allemans ; et 
que la pluspart des gens d'icelle majesté sont 
Espaignoils, Bourguignons et Flamans : et s'ilz 
se trouvoient de nuyt, qu'ilz se polroient 
mutineir, dont il en polroit sortir quelque 
falcherie et trouble en la cité : et pour ce 
eviteir, fut ordonné faire le gait par la cité 
en quaitre lieux , avec le gait comung de la 
cité; et que en chescun lieu y averoit vingt 
cinq ou trente hommes armez et embas- 
tonnez , et pour capitaines deux hommes des 
lignaiges et paraiges de la cité et lieutenant 
de capitaine: et pour la grant" froidure qu'il 
faisoit , ayant en chescun lieu groz feu , et 
que les trezoriers , pour et au nom de ladicte 
cité , paieraient icelluy bois. Et estoit le 
premier gait ordonné à la Hardie pierre, 
devant la maison Jaicomin Travalt, l'aman: 
et fut ledit Jaicomin Travalt ordonné capi- 
taine audit lieu. Le deuxiesme gait estoit assis 
au chief du pont Sainct George , vers la bu- 
cherie , au contour , et en estoient capitaines 
Andreu Houdebrant et Jennat de Hannonville. 
Le troisiesme gait estoit au chief du pont à 
Saille , sur le tour de la bucherie de Por- 
saillis et de Salnerie, dont Jehan Blanchair 
et François Travalt estoient capitaines. Le 
quaitriesme estoit sus le contour des loyes 
Pargney , en la grant rue , au chief de Chap- 
pellerue , dont François Kairchien et Maitheu 
de Mondellange estoient capitaines. 

Encor fut ordonné par le conseil , pour evi- 
teir toutte esclandre , et affin que on fust 
pourveu et fourni de pain au bollangier, que 
seigneur Thiebault de Gournais et seigneur 
Androuin Roucel , comme comis au regard 
du pain, qu'ilz prenissent au grenier de la 
ville cinq ou six cents quartes de bleid et 
les feyssent moire et délivrer aux bollangiers 
pour cuyre pain , et leur prisîer la quarte 
de bleid , et qu'ilz vendeissent le pain et le 
feyssent du poids selons le pris du bleid. 

Item , fut passé et ordonné , pour acom- 
paignier le maistre eschevin et alleir au de- 
vant d'icelle majesté , que seigneur Michiel 
de Gournais, chevalier, seigneur de Heu, 
seigneur Claude de Gournais , chevalier , sei- 
gneur Nicollais de Gournais , seigneur de 
Villeir, et seigneur Martin de Heu , seroient 
comis. Et , pour les assisteir , ilz polroient 
prier monseigneur de Coussy , monseigneur 
de Morainvault , les filz monseigneur de Mol- 

lins, les filz monseigneur d'Anserville et 
aullres gentilz hommes ; les soldairts et l'o- 
rateur Félix , pour faire la hairangue. 

Le vendredy , septiesme de janvier, furent 
mandés les hostes et caibairets par devant 
justice pour sçavoir d'eulx leurs intentions 
et queille somme ilz voldroient avoir pour 
chescun repas de chescune teste , durant le 
temps que l'empereur seroit à Mets. Et eulx 
meysme , de leur plein greis , les taixont , 
chescune teste pour chescun repas , trois solz ; 
pour le cheval , pour foin et quaitre picottins 
d'avoine , par jour , quaitre solz ; pour l'es- 
taiche , ayant ung picottin d'avoine , six 
deniers. 

Item , ledict jour, fut conclus et passé que 
on ne vendroit la quarte d'avoine que quaitre 
gros de Mets, huict solz six deniers, au plus , 
et que chescun quartier averoit ung adjoinct 
pour livreir et aidier à livreir l'avoine, si la 
nécessité estoit ; et envoyer remonstreir par 
les abbayes et monaisteires de mettre sus des 
greniers d'avoine et vendre la quarte audict 
pris. Ordonneir aux portiers des portes de- 
la cité qu'ilz disent à tous ceulx et celles 
qui amoineront avoine en Mets pour vendre , 
qu'ilz ne vendent au plus que huict solz six 



deniers la quarte , et qu'ilz la portent au 
marchié, pour sçavoir le lieu où elle est 
deschargiée. Aussy ordonneir à tous les bour- 
geois et manans de Mets qui voldront vendre 
avoine , qu'ilz la portent au marchié, et faissent 
dire et annoncier la maison où elle se vendera , 
pour en estre ad vert is tous ceulx qui en vol- 
dront avoir et aichetter. Et que les quartiers 
soient prestz et appairilliez pour livreir avoine 
enz greniers où elle se vendera , et que l'adr 
joinct soit juré et sermenté en la main des 
maistres de l'hospital, comme sont les quar- 
tiers. 

Si la majesté impériale venoit de nuyt, 
ordonneir aux clercs des trezoriers qu'ilz en^ 
voient et faissent porteir les pillés qui sont 
faits pour la cité, au pont des Morts, et qu'il 
y ait gens ordonnez pour les porteir en croix 
de Borgoigne , et les faire empenre , et alleir 
en belle ordonnance. Et que chescune pa- 
roische en eust six et les .aultres quaitre : 
semblablement les abbayes et convents. 

Quand l'empereur voldra entreir en Mets , 
qu'il y ait sur Sainct Hillaire deux moyennes 
pièces d'artillerie chairgées et que on les tire ; 

et aprez , que on les remoinne en la grainge 
de la ville. Et pour ce feire y est comis sei- 
gneur Humbert de Serriere et, en son absence, 
Claude Drouin , clerc de l'artillerie. 

Messeigneurs du conseil ont ordonné à ceulx 
qui , chescune nuyt, font le gait par la cité, 
qu'ilz soient doubles et renforciés , et qu'ilz 
vaillent faisant leur debvôir , sans bruyt , 
par la cité , et qu'ilz ne vaillent par les bor- 
deaulx , si non par les rues de la cité f se 
dont n'estoit qu'il y eust aulcun meurdre 
ou lairancin , ou que les filles ou aultres en 
vinssent faire requise. Et le temps durant que 
l'impériale majesté sera- à Mets, que les pri- 
sonniers fourains et subgectz des fourains, 
qui ne sont des manants de Mets, que le 
gait trouvera de ruiyt t comettant cais de re- 
prehension et de prinse de corps, que le 
gait les moinnent jusques en la maison du 
gait> et qu'ilz les detiengnent au pasle bais , et 
les gardent jusques à ce que justice en soit 
advertie, pour sçavoir à qui ilz sont et qui 
sont leurs maistres, pour sur ce y besoinguier 
par justice, comme ilz trouveront estre ex- 
pédient , ou pour sur ce en advertir leurs 
maistres. Et si le gait trouvôit et prenoit aul- 
cuns des manants de Mets ou des subgectz , 
on les moinra et conduira en la maison du 
gait , et les feront mettre soubz les voltes de 
la nuefve salle , et là seront détenus tant que 
justice en avéra ordonné et pourveu. 

Item, si tant estoit qu'il y eust aulcun 
prisonnier détenu alors que la majesté im- 
périale fera son entrée x on le doit par avant 
faire meneir à Verëy x si tant est que on ne 
veuille qu'il soit délivré à l'impériale majesté. 

Item , pour capitale du gait et pour alleir 
visiteir, chescune nuyt, le gait et qu'il soit 
fourni comme il appartient, et aussy pour 
deîiyreir les bastons à ceulx qui doient faire 
le gait , est comis , pour capitaine , seigneur 
Humbert de Serriere, et pour adjoinetz, sei- 
gneur Claude de Gournais et seigneur Michiel 
de Bairesey. 

Item, pour porteir le ciel sus la majesté 
impériale , que les seigneurs trezoriers de la 
cité ont fait faire aux despens de la ville ? 
sont comis seigneur Androuin Roucel, sei- 
gneur Humbert de Serriere , seigneur Michiel 
de Bairesey et seigneur Robert de Heu. 

Item , pour assisteir le mareschault et fou- 
rier d'icelle majesté, pour panre les logis 

par la cité , sont comis et députés seigneur 
Michiel de Bairesey , corne trese , et seigneur 
Nicollais de Gournais , du conseil. 

Item , s'il advenoit qu'il convinst ouvrir de 
nuyt les portes pour quelque poste ou pour 
aulcun grand prince qui volcist entreir nuie- 
tamment en ceste cité , on ne doit ouvrir nulles 
portes que la porte Serpenoize , la porte des 
Allemans et la porte du pont des Morts : et 
doiton ordonneir aux aultres portes, aux chais- 
tellains et baisses wairdes qù'ilz les envoient 
à icelles portes. Et s'il advient qu'il en con- 
viengne ouvrir Tune desdictes trois portes 
de nuyt, le chaistellain debvera envoier et 
faire adresseir à seigneur Michiel de Gour- 
nais , chevalier, Michiel de Bairesey et Robert 
de Heu, escuiers, tous trois trese: et ne 
debvera le chaistellain de nulle des portes de 
la cité ouvrir de nuyt , s'il n'y ait la signa- 
ture en une cedulle de l'ung desdits trois trese, 
et Fung des aultres deux en parsonne présent, 
qui n'averoit signé ladicte cedulle. 

Apres plusieurs articles passées pour la con- 
servation du bien publicque , lut advisé que 
combien que l'impériale majesté fust assez 
advertie que les envoyés pour la cité au lieu 
de Luxembourg eussent délivré par escript 
à monseigneur de Praet lesdicts droits que 
icelle majesté avoit en Mets , quant il y venoit, 
si n'avoient messeigneurs du conseil ny aul- 
cuns d'eulx congnoissance si icelle majesté les 
avoit veus ou s'il estoit adverti du contenu 
d'iceulx : si lut ordonné que incontinent qu'ilz 
seroient informez de sa venue à Thionville, 
que on envoyeroit vers ledict seigneur de 
Praet pour en sçavoir : et y fut envoié l'o- 
rateur Félix jusques à Thionville, où ladicte 
majesté estoit arrivée , le sabmedy, augitte, 
et y demeura le diemanche tout le jour. Et 
le lundy , <lu maitin , après avoir prins sa 
réfection de bonne heure , du maitin se partit 
de Thionville pour venir à Mets. Et lut ledict 
Félix adverti que la majesté impériale avoit 
entendu et estoit assez informé desdicts droits 
qu'il avoit à Mets et de ce qu'il avoit à faire. 

Le Courier des logis (ficelle majesté , après 
avoir prins les logis à Thionville , vint à Mets 
et alla logier à l'hostel de la Licorne, oultre 
Muzelle. Et puis lesdicts comis , seigneur Mi- 
chiel de Bairesey et seigneur Nicollais de Gour- 
nais l'allerent visiteir, et puis allèrent par la 
cité visiteir les logis et les seignoient à l'huis 



et escripvoient le nom du seigneur ou de 
celluy pour qui c'estoit , et encor les escrip- 
voient ilz en ung livre. Et quant ilz eurent assez 
visité par la cité , ilz allèrent disner en l'hostel 
monseigneur de Bairesey ; et après le disner, 
ilz encomençont à revisiteir par la cité les 
logis. Or, y avoit il aux gaiges de la cité 
ung médecin espaignol, lequel volloit faire 
signer et logier à son plaisir : et par ce lesdicts 
deux seigneurs comis les abandonnèrent et 
y comirent en lieu d'eulx , deux soldairs , as- 
savoir , Joffroy des Hermoize et Pierre Tho- 
messin, lesquelz acompaignont ledit fourier 
impérial , lequel print les logis par la cité et 
nul ne luy reffusoit son logis. 

Le lundy après les Roys, dixiesme jour de 
janvier , du maitin , se partit de Mets Claude 
Blanchair , l'aman , lors maire de porte Mu- 
zelle , bien honnestement monté et acoustré , 
et avoit dedans ung coffre de cuyr , fait pour 
ce, les cleifz de la porte du pont des Morts, 
par laquelle Fempereur debvoit entreir ; et 
estoit acompaignié de quaitre soldairs, à ce 
députés; de Jaicomin Travalt, l'aman, De- 
diet de Hainonville , Jehan Blanchair , Fran- 
çois Kairchien , Maithieu de Mondellange , 
François Travalt , tous amans , et plusieurs 
bourgeois , jusques au nombre de quinze ou 
seize, bien honnestement acoustrés et mon- 
tés ; et en allèrent ensemble , le chemin près 
de Laidonchampz par Maixiere et au chief 
du pont de Rechiefmont , et tous ensemble, 
au près de la croix, par deçà le pont de 
Rechiefmont , attendont la majesté impériale. 
Et venoit monseigneur de Praet , son grant 
chamberlan, devant, lequel se arresta in- 
continent qu'il les apparceust attendant icelle 
majesté. 

Quant ladicte majesté approcha d'eulx , 
ledict Félix et ledict maire de porte Muzelle 
mirent pied à terre et luy firent l'honneur 
et révérence par trois fois, avant que pre- 
senteir les cleiiz , et proposa ledit Félix en 
ceste manière : 

« Très sacré et tousjours auguste empereur, 
^ vos très humbles et très obeyssans subgects 
» et serviteurs, messeigneurs les gouverneurs 
» de vostre impériale cité de Mets , désirant 
v entièrement faire leur leal debvoir envers 
» vostre très sacrée majesté , et mesme de- 
> huement gardeir et acomplir les droits qui 
s> en icelle cité vous appartiengnent, par 

» lesquek , entre au! 1res chose* , est expresse- 
» ment dict que touttes et quanttesfois qu'il 
» plaîst à yostre majesté venir en ladicte 
» cité , ilz vous dotbvent envoyer les cleifz 
» de ladicte ville , environ trois luees , de 
» quelque part que vous venez, et par le 
» maire de porte Muzelle ; ilz les vous en- 
» voyait par ledict maire icy présent , lequel 
» très humblement les vous présente , pour 
» par vostre majesté en estre faict et ordonné 
» vostre bon plaisir. » Lors ledict maire de 
porte Muzelle baisa les cleifz qu'il avoit tirées 
hors du coffre et luy présenta. 

A quoy par sa majesté fut promptement 
cespondu : «Je me contente- du debvoir que 
» ceulx de Mets font envers moy, de m'en- 
* voyer les cleifz de la ville. Puis qu'ilz en 
» ont faict bonne garde du temps passé , 

> j'espere qu'ilz continueront du temps ad- 
» venir : parquoy vous leur repourterez et 

> leur direz qu'ilz en fassent comme ilz ont 
» acoustumé. » 

Et en procédant son chemin , trouva , auprès 
de Laidonchampz , Jaicque Dex , escuier , sei- 
gneur de Chaistel Sainct Blaize , lors maistre 
esche vin en ladicte cité , lesdicts seigneurs de 
Beuze , de Tallange , de Villeir et plusieurs 
aultres jonnes gentils hommes , en nombre 
de quatorze ou quinze , tous habillez de 
sayon de velours; et plusieurs bourgeois et 
marchans de ladicte cité en bon groz nombre , 
tous bien montés et en ordre , chescun selon 
son estait, lcsquelz estoient allez au devant 
de sadicte majesté. Et incontinent qu'ilz le 
rencontrèrent, ledict seigneur maistre eschevin , 
lesdicts seigneurs de Beuze, Tallange, Villeir 
et aultres des paraiges de la cité et mesme- 
ment aulcuns jonnes gentilz hommes et ledict 
Félix mirent pied à terre et luy firent 
l'honneur et révérence par trois fois, et, en 
ce lieu, hiy fut dit par ledict Félix qui s'estoit 
avancé * les choses qui s'ensuivent. 

* Très sacré et tousjours auguste empe- 
» reur, vostre impériale cité de Mets est 

> si très joyeuse de vostre nouvelle venue 
>.que, si possible heust esté, elle fust vou- 
» lentiers toutte venue au devant de vous , 
»• pour très humblement saluer vostre majesté 
» et vous faire la bien venue. Mais , pource 
» que possible ne luy a esté , pour soub venir 
» à ceste impossibilité , elle y a envoyé mon- 
» seigneur le maistre eschevin et aultres che- 



» vaUers et gentilz hommes qui sont icy pre- 
» sens , lesquelz, soubz vostre majesté, comme 
» vicaires nés en vostre sainct Empire, ont 

> le régime, conduicte, gouvernement et 
» administration de la justice et republicque 
» (ficelle. Et ce pendant, en ladicte cité, 
» en grand joye et exultation , les ungz 
» chantent : Hœc dies quam fecit Dominus, 
» exultemus et lœtemur in ea; et les aultres 
ï> dient : Benedictus qui venit in nomine 
» Domini, Bénit soit celluy qui vient au nom 
» du seigneur Dieu. N'est ce pas vous, sire, 
» qui venez pour consoleir la chrestienté , 
» tant désolée ? N'est ce pas vous qui venez 
» pour la reunir, tant divisée ? Certes ouy. 
» Bénit soyés vous donc, sire : bénite soit 
» vostre très vertueuse entreprinse : bénite 
» soit vostre nouvelle venue. Et afiin que je 

> ne vous tiengne icy trop longuement , 
» sire , l'ancienne coustume de vostre im- 
» periale cité de Mets, de si long temps 
» observée qu'il n'est mémoire du comence- 
» ment ny du contraire , est telle que touttes 

> et quanttesfois qu'il a pieu ès ma j estez des 
» empereurs, voz prédécesseurs, y venir, 
» avant que d'y entreir , ilz ont tousjours faict 

> serement de entièrement gardeir, obser- 
» veir et entretenir ladicte cité en tous ses 
» privilèges, immunités, franchises et libertés, 
» sans y rien innover au préjudice d'icelle ; 
» et que, pendant leur séjour en ladicte cité, 
» ilz ne parmetteroient que par les leurs 
» y fust faict débat , noises , insolences ny 
» aultres choses reprehensibles. Mais mes- 
» seigneurs les gouverneurs de ladicte cité, 
» qui , pour la grande affection et parfaicle 
» amour qu'ilz ont à vostre majesté , ne vous 
» vouldroient requerrir que de chose à vous 
» agréable , et qu'ilz congnoissent voz vertus 
» estre si grandes que , suyvant la disposition- 
» divine , vous ne faictes différent entre se- 
» rement et simple promesse , s'il plaist à 
» vostre majesté , en parolle de prince , pro- 
» mettre de gardeir les choses dessusdiotes , 
» ilz s'en contenteront pour l'honneur de 
» vous , ét très humblement vous supplient 
» ainsy le vouloir faire. » 

Et lors sa majesté respondit promptement , 
puis que ses prédécesseurs empereurs, à leur 
advenement en ladicte cité , avoient faict le 
serement , qu'ilz lez voûloit entièrement en- 
suivre, et le vouloit faire sans y rien dirni* 

nuer. Et ce dict , mit la main au pict, disant 
d'une bonne affection : « Je jure ce que m'avez 
» dict , assavoir que je entretiendray la cité 
> de Mets en tous ses privilèges, franchises 
» et libertez, et ne permetteray , pendant 
» mon séjour en icelle, que aulcun des 

* miens y fasse choses au dopmaige de la- 

* dicte cité ny de ses habitans. Et ainsyje 
» le vous jure et promets. » Dont ledit Félix , 
pour et au nom desdicts seigneurs , très 
humblement le remercia de son bon voul- 
lohv 

Puis en vindrent ensemble , le grant chemin, 
les soldairs devant, Les bourgeois après, les 
gens de lignaige , les seigneurs estraingiers , 
et passont par devant la porte du pont Thief- 
froy , qui estoit lors close et barrée d'ung 
saippin , atffin que nul n'y entraist. Et en 
vindrent jusques au chief du moyen pont 
des Morts où il trouva les gens d'église , tous 
revestus , qui l'attendoient , ordonnés tout 
au long du moyen pont des Morts. Et avant 
sa venue , lesdicts gens d'église avoient yssu 
hors de ladicte porte du pont des Morts et 
fait leur procession et tourné en l'entour de 
la croix seigneur Nicotle Louve , au chief du 
pont aux Loupz , pour les mettre en ordre. 
Et y avoit de la plus part des églises pa- 
roischialles de chescune six pillés et des aultres 
petittes , chescune quaitre pillés, de chescun 
monaisteire , six pillés , des mendians , quaitre 
pillés $ de la grande église , cinquante pillés ; 
de la cité , cent pillés ; et pouvoient estre 
trois cents pillés que enffans et hommes , vestus 
de surpellis , portoient devant et marchoient 
les premiers , et après les croix et pannons 
des paroisches. Apres les croix , marchoient 
les frères Bauden , les Cordelliers , Jaicoppins , 
Carmes et Augustins , portant chescun con- 
vent leurs croix et estant revestus de chaippes 
et chaisubles, sans relicques. Apres , alloient 
les croix et religieulx de Sainct Clément, 
l'abbé et religieulx de Sainct Arnotdt, le 
prieur et religieulx de Sainct Simphorien , 
le prieur et religieux de Sainct Vincent avec 
leurs croix , tous revestus comme dessus ; et 
n'y avoit desdicts noires moines nul abbé 
lorsque l'abbé de Sainct Arnoult. En après , 
estoient les deux petittes croix d'argent et 
pannons de la grande église et les chaippel- 
lains des églises paroischialles , les vicaires, 
et après , les curez , tous revestus ; les chaip- 



pellains des chaippistres , tous revestus ; les 
chainoines, tous revestus , portant leur amusse 
sus leurs bras, assavoir , Nostre Damela Ronde, 
Sainct Thiebault, Sainct Salveur et de la 
grande église : et tout dayer , estoit le doyen 
de la grande église , comandataire de l'abbaye 
de Sainct Simphorien, nommé Jehan Bau- 
doiche, filz seigneur Claude Baudoiche , che- 
valier, portant la vraye croix de la grande 
église; et eniprez dudit doyen, estoit le 
cerchier de lâdicte grande église, tous re- 
vestus , au chief dudit pont des Morts. 

Au dedans de la cité , à l'entrée de la 
porte dudict pont des Morts, avoit ung paisle 
ou ciel que quaitre gentilz hommes de la 
cité tenoient en estait , droit sus quaitre lances 
de dix piedz de hault, qui estoit de saitin 
jaulne paille ; et y avoit une grande aigle à 
deux testes , tout du large du ciel , qui estoit 
de noir velour , fait de broderie , et les pantz 
dudict ciel estoient semblablement de saitin 
jaulne, où il y avoit six petittes aigles de 
velour noir, ayant au milieu d'iceulx l'escusson 
des coulleurs d'Austriche , assavoir, rouge et 
blanc : et pendoient ausdicts pantz des franges 
de fil de soye , moitié blanches et moitié noi- 
res. Et le tenoient seigneur Androuin Roucel , 
seigneur Humbert de Serriere , seigneur Ro- 
bert de Heu et seigneur Michiel de Bairesey, 
tous escuyers et eschevins du pallais de 
Mets. 

Pour conduyre et meneir icelle procession 
estoient députés et ordonnés les sergents et 
bannerats avec leurs verges. 

Sus le petit pont , devant la porte du pont 
des Morts , estoient plusieurs hacquebutiers , 
vestus de rouge, sans hairnais, ayant en mains 
leurs hacquebuttes. 

En les tours sur les murs , depuis la porte 
Serpenoize jusques à la tour Maldicte , sus 
la porte du pont des Morts et sus la porte 
du pont Thieffroy , y avoit artilleries et gens 
ordonnés pour les tireir. En la place près 
de l'abbaye de Sainct Simphorien , sus Sainct 
Hillaire , y avoit six grosses pièces d'ar- 
tillerie pour tireir, et y avoit gens comis à 
ce faire. 

Quant l'empereur Ait venu au deçà du 
pont Thieffroy , vers le pont des Morts , on . 
acomença à tireir artillerie par tout et, au 
son de l'artillerie , on encomença à trezelleir 
par touttes les églises de la cité. La majesté 

impériale arrivée an chief dudit pont des 
Morts , près du lieu où sont les anelz , mon- 
seigneur le cerchier luy fist l'honneur et bien 
venue , en priant Dieu qu'il le volcist gardcir 
et preserveir , entretenir et maintenir en son 
volloir , luy priant qu'il volcist avoir leur 
église pour recomandée. Et alors la proces- 
sion se mist au marchier: et estoit devant 
icelle majesté ledict doyen de la grande église ; 
lequel empereur estoit acompaignié de mon- 
seigneur le duc de Savoye , de Tambaissaide 
du roy de France, evesque de Renne en 
Bretaigne, de monseigneur de Praet, con- 
seiller d'estait et Chamberlain de sa majesté ; 
de monseigneur de Bossu , grant escuier , du 
marquis de DoraUe, aussy Chamberlain d'i- 
celle majesté ; du baron de Montfaulconnet , 
maistre d'hostel et de plusieurs aultres con- 
seilliers et secrétaires : avec sa gendarmerie, 
et devant icelle majesté, ses heraulx , massiers 
et trompettes , ayant leurs cottes d'armes , 
ses escaies , teste nue. 

La majesté impériale arrivée au dedans de 
la cité où estoit le paisle ou ciel que les 
quaitre gentilz hommes devandicts portoient, 
Hz prindrent ledit ciel et le levèrent sur icelle 
majesté qui estoit à cheval , vestu de drap 
noir, bien simplement. Et tout devant sa 
majesté , à l'entrée de la porte , son grant es- 
cuier tira l'espée toutte nue et la porta par- 
mey la cité. Et ainsy fut conduict jusques à 
la grande église , et descendit en la plaice de 
dessus son cheval, et là se arresterent les 
quaitre seigneurs qui portoient ledict ciel 
sur luy, jusques à son retour. 

L'impériale majesté , après estre descendu, 
entra en la grande église après les gens d'église. 
Et quant il eult descendu les degrez, ledict 
doyen de la grande église luy présenta à 
baiseir la vraye croix : et les grosses orgues 
acomençont à sonneir fort mélodieusement , 
et puis les chantres chantant sollempnelle- 
ment à la musicque Te Dewn laudamus. En 
laquelle grande église y avoit pendus ez vohes 
d'icelle, assez près du jubel et des grosses 
orgues , deux grans escussons à deux^ndroitz 
où estoient peinctes les armes d'icelluy em- 
pereur, estant en desbeaulxet grantzchaip- 
peaulx de triumphe. Et entre iceulx y avoit 
ung tableau aussi pendant, auquel estoient 
peinctes, de chescun coustel , deux colonnes 
d'or, avec ung escripteau en grosses lettres 

d'or, contenant : Plus oultre. Et fut ledict 
empereur mené jusques au grant aultel où 
il fist son oraison. 

Pource que la froidure estoit lors grande 
et qu'il avoit esté à cheval depuis Thion- 
ville jusques illec et estoit assez legierement 
vestu, son oraison finée, se partît de la 
grande église et vint remonteir à cheval de- 
vant 1'çglise et fut conduict soubz ledict ciel 
jusques à l'hostel de dame Annon Remiat, 
vesve de feu seigneur Philippe de Raigecourt, 
à son vivant , seigneur de Mairdigney et de 
Laidonchampz , se i tuée au hault de Saincte 
Croix , là où sa majesté fut loger. Et le grant 
escuier et les escaies prindrent le ciel soubz 
lequel il avoit esté conduict et le despartirent 
entre eulx*. 

Environ une bonne heure après ce qu'il 
fut arrivé ^ les seigneurs devantdicts , comis 
pour luy faire la bien venue et luy faire le 
présent, assavoir ,messire Claude Baudoiche , 
chevalier , seigneur de Mollin , messire Michiel 
de Gournais, aussy chevalier, seigneur de 
Beuze , seigneur Thiebault de Gournais , es- 
cuier., seigneur deBasoncourt, NLcolle Roucel, 
seigneur de Marcey, et Androuin Roucel, 
seigneur d'Aubigney , acompaigniés dudict 

1 La chronique en vers ajoute les détails suivant» : 

Le vent de bise souffioit fort ; 
L'empereur se hastoit très fort. 
Les gris moines, tous mal fourez, 
Hz avoient tous la goutte au nez. 

Les seigneurs qui le poellc portoient 
Sur l'empereur , plus n'en pouvoient : 
En les regardant se ryoit , 
Contrainct du froict qui le hastoit. 

Allant tout droict au grand moustier , 
De son cheval descend à pied 
La très sacrée majesté , 
A deux genoulx devant Paul tel. 

Sa dévotion promptement 
Faicte, appella bien doulcemcnt^ 
Les chainoines qu'au plus près estoient, 
Si quelque chose ilz demandoient. 

Le cerchier respond pour doyen ; 
Assés mal prouveu de moyen , 
Ne luy sceut aultrc chose dire 
Si non : Soies bien venu , Sire. 

De là se partist en disant . 
Velà bien peu d'entendement , 
Parlant à son grand almosnier ; 
C'estoit en sortant du moustier. 

Félix et de leur secrétaire , allèrent vers icelle 
majesté et luy firent présent d'une couppe 
d'argent dorée , faiçon d'AUemaingne , pesant 
six marcs et quaitre onces , pleine de florins 
de Mets (et en y avoit quinze cents), de cent 
quartes d'avoine , de trois queues de blanc vin 
du pays de Mets, de trois queues de vin clai- 
ret, de six poinsons de vin , assavoir , trois de 
clairet , deux de blanc vin de Beaulne , et 
l'aultre poinson, blanc vin d'Arbois. Et au faire 
ledict présent, maistre Jehan Félix proposa 
comme s'ensuit : 

« Très sacré et tousjours auguste empereur, 

* les histoires anciennes , qui nous sont mi- 
» roirs et exemples de vie, nous recitent 
» que Alexandre le. grant , qui fut monarche 
» du monde, auquel chescun se parforceoit 
» faire honneur , dons et presens , en allant 
» quelque jour par les champs , trouva ung 
» pouvre homme qui luy fist présent d'une 
» chose de bien petite valeur , et touttesfois 
» il l'heust plus agréable que plusieurs aultres 
» gros dons et présents qui luy avoient esté 

* faicts par avant. Parquoy, interrogué des 
» princes qui Pacompaignoient , de la cause 

* pour laquelle il avoit ce petit don si agréable, 
» respondit pource qu'il congnoissoit que le 
» donnant luy avoil donné de bon cueur; 
» et que ceulx qui recepvoient dons et pre- 
» sens, ne debvoient pas tant considérer la 

* valeur d'iceulx que la voulenlé des donnans: 
» Dantis enim mentem non donum spectai 
» amicus. Or , sire , quant nous voyons vostre 
» très sacrée majesté, nôus voyons plus que 
» ung Alexandre. Il est vray que Alexandre 
» fust monarche du monde , mais ce fut par 
» force et usurpation : et vous , sire , vous 
» estes monarche du monde par la providence 
» divine qui, pour voz très excellentes vertus, 
2> vous a à ce constitué. Alexandre es toit raa- 
» gnanime : aussi estes vous , sire , comme il 
» appert par voz grandes œuvres et très ver- 
» tueulx géStes. Alexandre es toit vertueulx ; 
» mais il participoit d'aulçuneç vertus plus 
» que des aultres; et voz vertus sont touttes 
» si grandes qu'il ne m'est possible de sçavoir 
t> préférer l'une à l'aultre. Alexandre alloit 
» par pays et rencontra ce pouvre homme 
» qui de bon cueur luy fist un présent : aussy 
» allez vous par pays et avez rencontré vostre 
» pouvre impériale cité de Mets, laquelle 
v vous faict ung présent , selons vostre qua- 



» lité, petit, qu'est d'une couppe pleine de 
» monnoye d'or, forgée en tcelle, d'une 

> quantité de queues de vin et de saez d'à- 
» voine. Mais si Alexandre, qu'estoit un payen, 

> fut si vertueulx que de sçavoir plus tost 
» considérer la voulenté du donnant que la 
» valeur du don, nous espérons, «no, en- 
» tierement confians, que, par plus forte 

> raison, vous, sire, qui estes l'empereur 

> très chrestien et roy catholicque , vous 
» estimerez plus la voulenté de vostre poure 

> cité que son petit présent ; car elle le vous 

> donne affectueusement et de très bon cueur , 

> vous suppliant én toutte humilité qu'il vous 
» plaise l'avoir pour agréable. » 

Sa majesté respondit promptement s « Quant 
» à ce que vous me comparez à Alexandre le 
» grant , je voudroye bien que Dieu m'eust 
» faict ceste grâce que en nostre loy je fusse 
» aussy vertueulx qu'il estoit selons la sienne : 

> touttesfois je me confie en la bonté divine 

> qu'il m'aidera à bien faire et à fuir le 
» mal. Et quant au présent que me faictes, 
» je l'ay pour agréable et vous en remercie, et 
» auray ceste cité tousjours en bonne reco- 
» mandat ion. » 

Item , fut fait présent de paît la cité à mon- 
seigneur le duc de Savoye de trois queues 
de vin de pays , à sçavoir, deux de clairet 
et une de blanc , et de cinquante quartes 
d'avoine. Item, à monseig* de Praet, de trois 
queues de vin de pays et ung poinson de 
vin de Beaulne blanc , et de vingt cinq 
quartes d'avoine. 

Item , au grant escuyer , de deux queues de 
vin et vingt quartes d'avoine. 

Item , à l'ambassaide de France , evesque 
de Rennes en Bretaigne , de deux queues 
de vin, une de blanc et une de clairet, et 
de vingt cinq quartes d'avoine. 

Item , à monseigneur le sommellier de 
corps , seigneur de la Chaulx , deux queues 
de vin , et vingt cinq quartes d'avoine. 

Au docteur Bossac, pour une propine et 
souvenance , douze florins de Mets. 

Au fourier des logis , six florins de Mets. 

Au douze trompettes de la majesté im- 
périale , douze florins de Mets. 

Aux quaitre massiers d'icelle majesté , 
quaitre florins de Mets. 

Aux quaitre roys d'armes, quaitre florins 
de Mets. 

Aux huissiers (Ficelle majesté , aux quaitre 
de la chambre , quaitre florins de Mets ; aux 
trois de la saullette, trois florins de Mets; 
aux trois de la grant saulle , deux florins de 
Mets; aux deux huissiers de la première 
porte , ung escu soleil , vallant neuf florins 
de Mets et ung escu. 

Aux douze allequayes d'icelle majesté , six 
florins de Mets. 

Aux douze montiers et aydes , deux florins 
de Mets. 

Le londemain, mardy ensuivant, icelle sa 
majesté vint avec grosse compaignie ouyr une 
haulte messe en la grande église, qui fut 
dicte et cellebrée par ung sien aulmosnier , 
et chantée mélodieusement par ses chantres, 
et les orgues sonnées par l'ung de ses organis, 
à laquelle la pluspart de messeigneurs de la 
cité assistaient. Et fut baillé par l'aulmosnier 
d'icelle majesté aux pouvres , estant en grant 
nombre en icelle église , à chescun , une pièce 
d'argent , vallant huict deniers. Ce fait , re- 
tourna en son logis ; et firent tellement les 
seigneurs comis qu'ilz demandèrent heure 
pour avoir audience devant sa majesté, et 
leur fut Theure assignée aux deux heures 
après midy. 

Si furent semonus lesdicts seigneurs comis 
avec les trese , en leur chambre à une heure , 
et se assemblons lesdicts seigneurs comis et 
les trese en leur chamf>re * avec aultres sei- 
gneurs , assavoir , seigneur Jaicque Dex , 
maistre eschevin de Mets , les devantdicts 
seigneurs Claude Baudoiche, Nicolle Roucel, 
Thiebault de Goumais et Androuin Roucel , 
comis et députés du conseil pour assisteir le 
maistre eschevin et les trese; et les trese 
estant lors seigneur Michiel de Goumais , 
chevalier , seig* de Beuze , seigneur Michiel 
de Bairesey , seigneur dudict lieu ; seigneur 
Robert de Heu, seigneur de Malleroy, Jehan 
Travalt, Claude Blanchatr devantdict, maire 
de porte Muzelle et Maitheude Mondellange, 
amans , tous trese. Et avec les dessusdiets 
y vint seigneur Humbert de Serrieré, sei- 
gneur Claude de Gournais , chevalier, seigneur 
Nicollais de Gournais , et seigneur Martin 
de Heu , qui estoient bien en ordre et hon- 
nestement acoustrez. L'heure venue , lesdicts 
seigneurs se partirent de la chambre des 
trese , et estoient avec eulx le clerc et greffier 
dcsdicts seigneurs trese , les deux secrétaires 



des seigneurs sept et deux notaires pour panre 
instrument de leur besoingnier , assavoir , 
George Baccarat et Estienne Pascaise : et puis 
tous ensemble se partirent et allèrent pre- 
senteir , et entront en la grant saulle baisse 
qui est sur la court, daier dudit logis, où 
estoit ladicte majesté. Et en icelle saulle 
estoient les halbardiers et gardes corps. 

Apres ce qu'ilz furent entrez, arriva la ma- 
jesté impériale, vcstu de draip noir, bien 
simplement, avec monseigneur de Praet, 
son grant Chamberlain , monseigneur dé Bossu 
et aultres ses conseilliers et secrétaires; et 
luy apporta on une chaire où il se assit bien 
humblement. Apres , vint le docteur Boysot , 
maistre Jehan de Naive , de Luxembourg et 
les secrétaires qui, au passeir, par trois fois 
luy firent l'honneur, et puis debout estoient 
assistant : et estoit monseigneur de Praet de- 
bout daier icelle majesté. 

Quant ilz furent tous arrivez et icelle assis , 
les devantdicts seigneurs comis , maistre es- 
chevin et trese et aultres, par la voix et 
organe dudit Félix , pour et au nom desdicts 
seigneurs , et de toutte la communaulté d'icelle 
cité, ont faict très humblement dire et ex- 
poseir à sa très sacrée majesté leur proposi- 
tion. Et quant il comença à dire , Très sacré 
empereur , et en ce disant fist l'honneur tout 
bais ; et quant il parloit de sa majesté ou 
empereur, il faisait l'honneur, semblablement 
quant il disoit , ilz vous remercient , et dist 
et proposa ledit Félix comme s'ensuit. 

« Très sacré et tousjours auguste empe- 
t> reur voz très humbles et très obeyssans 
» subgects et serviteurs , messeigneurs les 
» maistre eschevin et trese jurés de ceste 
» vostre impériale cité de Mets , lesquelz , 
» comme vicaires nez au sainct Empire de 
» vostre très sacrée majesté , ont le régime , 
» conduicte, gouvernement et l'entière ad- 
j> ministration de justice de ladicte cité , 
» vous font en toutte humilité exposer que, 
» en commenceant de bon, voulloir de ob- 
» serveir et gardeir les droits qui vous 
> compétent et appartiennent en ladicte cité, 
» quant il plait à vostre majesté y venir , 
3> ilz vous ont envoyé les cleifz d'icelle au 
» devant de vous, environ trois lues, et 
» les vous ont faiçt 1res humblement pre- 
» senteir par honneste homme , Claude 
» Blanchair, à présent en ladicte cité maire 

de porte Muzelle, et que vous, comme 
très begnin et vertueux prince , luy auriés 
fait response que lesdicts seigneurs 'gou- 
verneurs de ladicte cité en avoient fait 
bonne garde du passé et qu'estiés content 
du debvoir qu'ilz faisoient de les vous 
envoier , et qu'ilz les remportassent aus- 
dicts seigneurs, leur disant qu'ilz en feyssent 
bonne garde , comme du passé ; et subsecu • 
tivement, combien que mesdicls seigneurs, 
pour le bon zele et parfaict amour qu'ilz 
ont à vostredicte majesté , fussent contens, 
avant que entreir en ladicte cité, il vous 
pleust seulement promettre en parolle de 
prince , sans aultre serement faire, de gar- 
deir et conserveir ladicte cité en tous ses 
privilèges , immunitez , franchises et liber- 
» tez , et que pendant vostre séjour en icelle , 
» vous ne parmetteriens que par les vostres 
» y fussent faictes noyses , débats , insri- 
» lences , ne aultres choses reprehensibles ; 
» vostredicte majesté advertie que feuz , de 
» excellente mémoire, les empereurs voz 
» prédécesseurs avoiént de ce faict serement , 
» en les ensuyvant le voulliez faire et Pavez 
» faict , dont mesdicts seigneurs vous remcr- 
» cient très humblement : reste maintenant 
» que mesdicts seigneurs, désirant entière- 
» ment observeir vosdicts droits et demons- 
» treir Paffection qu'ilz ont d'estre bons et 
» leaulx à vostredicte majesté, sont presen- 
» ment venus devers vous , pour vous faire 
» serement tel et semblable qu'ilz ont faict à 
» vosdicts prédécesseurs empereurs et roys 
» des Romains , vous suppliant très bum- 
» blemcnt les y recepvoir. » 

La proposition predicte finée , la majesté 
impériale appela ledict seigneur de Praet, 
le docteur Boisot , maistre Jehan de Naive , 
ses conseillers et secrétaires , qui tous firent 
Fhonncur par deux fois avant que approchier 
de luy. Et , après avoir parlé à luy , ilz se 
retiront: et, de la part d'icelle majesté, par 
la voix et organe de egrege et scientificquo 
ledict messire Charte Boisot, docteur ès droit, 
conseillier de ladicte majesté , a esté dict 
et respondu , touchant que sadicte majesté 
avoit remis les cleifz audict maire, luy ordon- 
nant les reporteir ausdicts seigneurs gouver- 
neurs de ladicte cité et leur dire qu'ilz en 
feyssent bonne garde, il avoit faict comme 
sa majesté a acoustumé faire, quant il fait 

son entrée ès aultres villes et cités et que 
on luy envoie les cleifz d'icelles. Et quant 
au serement faict par sadicte majesté , com- 
bien que lesdicts seigneurs gouverneurs fus- 
sent contens de la simple promesse , dont ilz 
avoient bonne cause, car il estoit prince 
veritauble et pour entretenir sa simple pa- 
rolle ; mais tout testais , pour du tout ensuyvir 
ses prédécesseurs empereurs , il avoit volon- 
tairement faict ledict serement. Et quanta 
ce que lesdicts gouvernenrs présentaient à 
sadicte majesté luy faire serement de luy 
estre bons et leaulx , comme ilz avoient 
acoustumé faire à sesdicts prédécesseurs , sa 
majesté estoit bien advertie que, comme 
vicaires nez au sainct Empire, ilz avoient le 
régime , gouvernement et entière adminis- 
tration de la justice de ladicte cité , et les 
recepvoit voulentiers audict serement , se 
confiant qu'ilz luy seraient bons èt leaulx , 
regîereroient et gouverneraient la cité et 
administreraient justice soubz sa majesté, 
et la garderaient en son obeyssance et du 
sainct Empire, comme du passé» 

Et ceste response faicte , par ordonnance 
de sadicte majesté, noble homme et saige, 
maistre Jehan de Naive, conseillier de sa- 
dicte majesté a leu à haulte voix ledit sere- 
ment en la forme qui s'ensuy 1 5 « Nous , les 
* maistre eschevin et treze jurés de vostre 
» impériale cité de blets , pour et au nom 
» de tout le corps d'icelle, à vous très 
» serain prince et seigneur, seigneur Charles, 
» empereur des Romains, nostre droilurier 
» et très gracieulx seigneur, faisons feaulté 
» et jurons estre feaulx , loyaulx et obeys- 
» sans à vous et à vostre sainct Empire, 
» et faire tout ce que loyaulx de vostre 
» majesté sommes tenus faire envers icelle, 
» à cause du sainct Empire romain , saulf 
» les libertés, privilèges et droits à nous 
» concédés , approuvés et confermés par les 
» dives empereurs et roys et vostre sacrée 
» majesté, et tout sans mal engin. » 

La lecture ainsy faicte , sa majesté , adres- 
sant ses parolles ausdicts seigneurs comis , 
maistre eschevin et treze, leur a dict: Vous 
le jurez ainsy, lesquelx les ungs mettant la 
main, au pect , les aultres levant les mains 
en hault , ont dit que ainsy le juraient. Ce 
faict , Uz firent tous l'honneur , le remerciant 
du bon volloir qu'il avoit à la cité et à 

eulx , ttxy priant qu'il volcist consentir qu'il* 
en prinssent instrument: à quoy il a con- 
sente et escordé. Si en requirent lesdicts 
comis , maistre eschevin et treze jurez , leur 
en estre fait et baillé instrument par les 
devantdicts deux notaires , illec presens. Ce 
fait, lesdicts maistre eschevin et les aultres 
seigneurs de la cité se despartirent et en 
rallerent , en prenant congier de sa majesté ; 
mais les treze avec leur greffier et ledict 
Félix demeurèrent : et puis dit ledict Félix 
comme s'ensuit 1 : 

Ledict jour du mairdy, arriva à Mets l'am- 

bassaide du roy d'Angleterre , qui estoit 

et avoit ung groz trayn de environ cent cin- 
quante chevaulx , et fut logier à la Haulte 
pierre et en les maisons en Pentour. Et le 
lendemain , du maitîn , on luy fist présent , 
pour et au nom de la cité , de deux queues 
de vin et vingt quartes d'avoine. m 

Le mercredy ensuivant , du maitin , les 
seigneurs treze et leur conseil estant en 
leur chambre, ledict Félix vint vers eulx, leur 
dire que le docteur Boysot , les docteurs 
et secrétaires de l'impériale majesté volloient 
venir devant eulx pour desclaireir aulcunes 
choses à eulx enjoinctes et ordonnées par 
icelle majesté. Ce que lesdicts seigneurs luy 
dirent qu'ilz y pouvoient venir, quant il 
leur plairoit ; et estoient si prestz et appai- 
reiDiés que incontinent en sortant hors de la 
chambre , il les trouva et ramena en la 
chambre. Et y estoit le docteur Boysot , 
maistre Jehan de Naive et les secrétaires 
(ficelle majesté: et pourtant qu'ils estoient 
envoies de ladicte majesté , on les fist asseoir 
au dessus du lieu où le maistre eschevin a 
acoustumé de seoir. 

Eulx assis , le docteur Boysot fist l'honneur, 
tenant le bonnet en la main , en se levant ; 
et estant debout volloit proposeir ; mais on 
le fist resseoir et remettre son bonnet : puis 
dist que de la part de la majesté impériale 
H estoit envoié , lequel les volloit entretenir 
en leurs droits , franchises et libertez , comme 
bon empereur: et pour ce qu'il n'avoit la 
cognoissance des droits qu'il avoit en ceste 
cité , forsque ce qu'ilz luy en avoient donné 
par escrîpt ; et pour la conservation de son 
droit impérial, il desiroit de sçavoir queilz 
aultres droits il povoit avoir en ceste cité 

* Lacune d'une demi -page au M. S. griginal. 

et qu'il se fyoit bien tant en eulx qu'ilz 
ne luy celleroient , et que la raison le volloit 
qu'il en fust adverti, et ne desclairerent 
aultre chose. Mais affin que lesdicts maistre 
eschevin , treze jurés et conseil puissent estre 
advertis qui les a esmeus à ce faire , est 
pourtant que le bruit comung est ez Aile- 
maingnes que la cité de Mets doit , chescun 
an, mille florins de tribut qu'ilz mettent à 
part, chescun an, pour l'empereur, et ne. 
les délivrent point si l'empereur ou le roy 
des Romains ne les vient quérrir. Et quant 
l'empereur ou le roy des Romains vient à 
Mets 9 ilz comptent à eulx de quante année 
ilz puevent debvoir et luy paient ; et vela la 
cause qui les csmeut de ce faire. 

Apres avoir oy leur proposition , on leà 
fist retireir en la chambre des sept , et puis 
oppinerent et se informèrent si on debvoit 
quelque droit ou aultre chose à l'empereur; 
et trouvèrent que on ne luy debvoit aultre 
chose que le contenu des droits : et n'y 
avoit homme qui jamais oyst dire que on 
luy donna ne paya quelque chose pour tribut 
ny aultrement ; et que l'empereur Fredrich 
y avoit esté l'année que le duc Nicoliais 
volt panre Mets , et estoit avec luy son filz 
Maximiliaift, et ne luy donnont, paiont ne 
envoiont aultre chose que le présent que la 
cité luy fist de' son boin gré, dont il les 
remercia. Et depuis , son filz Maximilian y 
avoit esté deux fois , et que jamais on ne 
luy avoit donné ny présenté aultre chose 
que le présent que la cité luy fist, et que 
s'ilz paioient quelque chose ce ne seroit mie 
une franche cité , et qu'elle est une des 
quaitre franches cités de l'Empire, et l'une 
des principalles en pays limitrophe de di- 
verses et estr&inges seigneuries : et pour ce, 
de tempz immemorable, icelle cité de Mets 
a esté conservée franche et quicte de tout 
tribut, tailles , exactions et impositions faictes 
et imposées en l'Empire, se dont n'est que 
d'eulx meismes ilz aient condescendu y con-* 
tribuer : parquoy ilz- ne sont et n'entendent 
de rien estre tenus d'aultre chose que du 
contenu ensdiots droits. Mais bien peult estre 
que l'evesque dé Mets peult estre tenu d'aul- 
cune chose à l'Empire : de quoy lesdicts de 
Mets ne se veullent meisleirv Et pour leur 
donneir response , comirent lesdkts seigneurs 
Claude Baudoiche , Micbîel de Gournais , 

Nicolle Rouce] , Thiebaulf de Gournais , An- 
drouin Roucel , avec ledit Félix qui leur fist 
response et en brief qu'ilz remercioient la 
majesté impériale de son bon volloir , et que 
de leur pouvoir, ilz désirent qu'il joysse de 
ses droits qu'il a en la cité ; et pour ce que 
ce soit à chescun notoire ' et cognu , iceulx 
droits se lisent trois fois en Pan aux anualz 
plaitz de la cité, par ung gentil homme es- 
che vin du pallais publiquement , et est ce 
acoustumé de si long tempz qu'il n'est mé- 
moire du commencement ny du contraire: 
et croient et ainsy le tiennent que si on eust 
esté tenu d'aultres droits que du contenu 
d'iceulx , leurs prédécesseurs les eussent fait 
escripre pour les lire et publier avec iceulx ; 
mais puelt estre que monseigneur l'evesquc 
de Mets en puelt à luy estre tenu , de quoy 
ilz ne se veullent mesleir, et n'en sceivent 
aultres, quant à présent ; mais ilz protestent 
que s'il leur en venoit à cognoissance d'aultres 
en aulcun temps , que ce ne leur puist pre- 
judicier ; car ilz les voldroient dire et des- 
claireir en tempz et en lieu, et n'en vol- 
droient nulz delaisseir ny celleir. La response 
donnée , lesdicls envoiés d'icelle majesté 
prindrent congier d'eulx et dirent qu'ilz en 
feroient la relation à l'impériale majesté de 
leur response et puis se despartirent d'eulx 
et en retournèrent. 

Ledict jour, ladicte majesté oyt la messe 
au convent des 1 Cordelliers , auquel lieu il 
feist une bonne propine et aulmosne , meys- 
mement à tous les aultres convens mendians 
de la cité ; et donna son aulmosnier à tous 
les pouvres qui estoient là en la cipmetiere 
des Cordelliers en bonne quantité , à chescun 
ung carolus. 

Apres les messes finées , sadicte majesté 
retourna à son logis où seigneur Claude 
Baudoiche , Nicolle Roucel et Michiel de 
Gournais , comis du conseil , l'attendoient , et 
luy présentèrent , si plaisoit à sa majesté 
visiteir par la cité , de leur pouvoir feroient 
le debvoir luy monstreir et l'acompaignier , 
ce qu'il accepta à l'apres disner. Et inconti- 
nent qu'il eust disné sa majesté monta à 
cheval, où lesdicts trois seigneurs estoient 
desjay tout prestz en l'attendant , et descen- 
dont par devant Sainct Ferrois et en allont 
par dessus les mollins au long de la rivière 
de Muzelle , passant par Chambre , la Hardie 



pierre , et allont veoir et visiteir l'artillerie 
en la grainge de la ville en Anglemur, qu'il 
extima fort et la vist volluntiers : de là en 
allont par le meis Chairle , daier S te Marie , 
et yssont par porte Serpenoize et alla veoir 
l'ouvraige que l'on faisoit à la porte Serpe- 
noize de la veuydange des foussés , et rentra 
par la porte de S 1 Thiebault et passa parmey 
le, Nuefbourg , au long du Champpaissaille , 
par la rue des Cherriers , et tournont par 
devant la maison seigneur Thiebault de 
Gournais , et puis par la petite ruelle devant 
la maison de feu seigneur Coinraird de Ser- 
riere, et allont au long de la rue des Alle- 
mans et yssont hors par la porte des AUc- 
mans et allont au long des foussés qui sont 
entre la porte du pont Rengmont et les 
Allemans et entront par ladicte porte du 
pont Rengmont au long d'Aiest et en ralla 
en son logis. 

Le jeudy ensuivant , du mai tin , les sei- 
gneurs trese et leur conseil lurent advertis 
que la majesté impériale se volloit partir et 
panre chemin pour tireir à Raigenspurg , 
sus les onze heures du maitin , pour alleir au 
gitte à Sainct Martin la Glandiere ou à 
Sainct Avolz , comirent et envoierent lesdicts 
cinq seigneurs pour le gratuleir et remer- 
cier de ce que depuis qu'il estoit empereur, 
ceste cité n'avoit esté endomaigiée, et que 
en leur nécessité les avoit secourus et aydés 
et que sa majesté s'avoit destourné de son 
droit chemiu pour les venir visiteir et qu'il 
les volcist tousjours avoir pour recommandés ; 
lcsquelz seigneurs , avec ledict Félix et les 
secrétaires, se transportont en son logis où 
ledict Félix proposa comme s'ensuit. 

« Sire , vos très humbles et très obeys- 
» sans subjects et serviteurs , messeigneurs 
» les gouverneurs de ceste vostre impériale 
» cité de Mets, nous envoyent icy devers 
» vostre majesté pour, de leur part, en 

> toutte humilité , vous dire qu'ilz sont gran- 
» dément marris de ce que , par opportu- 

> nité , ne pouvez plus longuement sejourneir 

> icy ; car vostre présence leur estoit très 
» heureuse et désirée; mais puis que ainsy 
» est qu'il plaist à vostre majesté vous en 
» alleir, ilz vous remercient très humble- 

> ment de plusieurs choses : l'une de ce 
» que, dès qu'il a pieu à Dieu, par sa bonté, 
» vous constituer en ceste sublime autorité 

» d'empereur, vous avez , par voz grandes 
» et excellentes vertus, tellement conduit, 
» régi et gouverné vostre sainct Empire en 
» si bonne paix et tranquillité, que ceste 
» vostre cité n'a esté aucunement invahie 
ny endopmaigée par princes quelconques ; 
l'autre , que touttes et quantesfois que 
mesdicts seigneurs en leurs affaires et né- 
cessitez ont recouru à refuge devers vostre 
majesté , il vous a pieu, par vostre grand 
bonté, leur tellement soubvenir, les aydeir 
et favoriseir, qu'ilz s'en sont très bien 

> trouvés : et l'autre , de ce qu'il a pieu à 
» vostre majesté vous destourneir de vostre 
» droit chemin pour venir veoir vostredicte 
» cité ; desquelles choses très humblement 
» vous remercient , vous suppliant , en toutte 
» humilité , que vostre boin plaisir soit con- 

> sidérer le lieu limitrophe où elle est scituée 
» et la vouloir avoir tousjours pour recom- 
» mandée, vous suppliant aussy, s'ilz n'ont 
» si bien faict leur debvoir envers vostre 

> majesté, comme il appartenoit, qu'il vous 
» plaise leur pardonneir. Sire , nous prions 
» sur ce le benoit créateur qu'il luy plaise , 
» par sa bonté , diriger vostre voye et vous 

> donner en prospérité bonne vie et longue. » 
L'empereur respondit promptement: « Il 

» est vray que dès qu'il a pieu à Dieu me 

> donneir le sainct Empire en gouvernement , 
» je me suis voulentairement employé de le 
» gouverneir de mon mieulx : et si estoit le 

> tout bien pourté , ne lussent ces nouvelles 
» sectes qui l'ont troublé ; mais j'espere , à 
» l'ayde de Dieu , d'y trouveir quelque bon 
» remède. Et quant à ce que en voz affaires, 
» pour lesquelles avez envoyé devers moy, 
» si je vous ay esté favorable et aydant , je 
» l'ay voullentiers fait. Et touchant de ce 

> que je suis venu en ceste cité , j'avoye 
» désir de la veoir et l'ay voullentiers veue 
» et m'en contente et l'auray tousjours pour 
» recommandée en touttes ses affaires, si j'en 
» suis adverti, me confiant que vous me 
» serez tousjours bons et leaulx , comme du 
* passé. » 

Apres icelle response faicte, ilz prinrent 
congier de sa majesté, et sadîcte majesté 
alla disner; et pour le vin de son hostesse, 
dame Anne Remiat , où il avoit esté logier, 
et à damoiselle Elizabeth de Raigecourt , sa 
fille , jeusne damoiselle à n^airiçr , il leur 

donna à chescune une chaisne d'or, vallant 
les deux bien six vingt escus d'or, et puis 
Drint congier d'elles et se partit de Mets 
entre les onze et les douze heures et sortit 
par la porte des Allemans ; et l'acompaigna 
ledict maistre eschevin de Mets, seigneurs 
Michiel de Gournais , Claude de Gournais , 
Sicollais de Gournais , seigneur Martin de 
Heu et plusieurs aultres josnes seigneurs , 
avec les soldairs qui le conduirent en jusques 
au delà de l'Orme à Montoy. Et eulx venus 
en ce lieu , fut requis par ledict seigneur 
Michiel de Gournais faire chevaliers seigneurs 
Jaicque Dex , maistre eschevin , et Nicollais 
de Gournais, escuier, ce qu'il octroya. Et 
pource que l'espée de quoy il faisoit les 
chevaliers , estoit pourtée devant et qu'iJz ne 
l'avoient , il leur fist tireir leurs espées 
meysme , et puis mirent pied à terre et se 
agenoillerent , et de leurs proppres espées 
meysme furent faits chevaliers par ledict sei- 
gneur empereur : de quoy ilz le remercièrent, 
comme la raison le volloit , et puis il les 
commanda à Dieu : et ledict seigneur Michiel 
de Gournais, pour toutte la compaignie, print 
congier de sa majesté , luy priant qu'il vol- 
cist avoir la cité pour recommandée. L'em- 
pereur respondit que s'il l'avoit heu du passé 
pour recommandée, que aussy l'averoit il 
à l'avenir. 

Le vendredi suivant , fut advisé que , à la 
joyeuse venue et entrée de ce vertueul* em- 
pereur , plusieurs banis et forsjugiés , gens 
criminelz et gens qui estoient en la chaisse 
de la ville, estoient entrer avec luy, sans 
tenir ordre ne manière , comme telz gens 
debvoient faire , et que les aulcuns , par 
faulx donneir à entendre, aVoient impetré 
certaine graice de leur banissement; et les 
aultres avoient quictance de banissement par 
condition : et suivant l'ordonnance de ladicte 
majesté, par cri publicque et à son de trompe, 
on les debvoit advertir et en faire ung hu- 
chement par les quarforts de la cité , ce qui 
fut ordonné de faire. 

Le sabmedy après , environ les dix heures 
du maitin , fut fait ledict huchement sus la 
pierre devant Sainct Gergonne et par les 
quarforts de la cité, dont la teneur s'en- 
suit : 

> Oyés, de part monseigneur le maistre 
> eschevin et messeigneurs les treze, que 

» tous les banis et forsjugiés de ceste cité , 
» gens criminelz et aultres , qui sont en la 
» chaisse de la cité , qui sont entrez en ceste 
» cité à la joyeuse Tenue de nostre sire rem- 
» pereur , ou qui sont entrez à leur plaisir , 
» que dedans ce lundi , prochain venant , par 
» tout le jour, ilz ayent monstré et appairu 
» les graices qu'ilz ont et puevent avoir 

> impetré d'icelle majesté , si aulcunes en 
» ont, pour les veoir, ejt adviseir si elles 

> sont bien impetrées, et si la narration 

> et donneir à entendre sont veritaubles 
» ou non. Et que incontinent après la publi- 
» cation de cestuit cri et huchement, tous 
» ceulx qui ont telles graices , au cas qu'ilz 

> ne les averoient desjay délivrées, qtfilz 
» les veullent delivreir au clerc et greffier 
» desdicts seigneurs trese pour les visiteir. 

> Et ceulx qui n'en ont, avec ceulx qui en 

> ont , qui ne les voldroient delivreir pour 
» les veoîr et visiteir si elles sont telles 
» comme estre doient, qu 1 ilz se veullent 
» absenteir et retireir hors de la cité et faire 

> selons le contenu de leur sentence et ba- 
» nissement : aultrement lesdicts seigneurs 
» trese y procelderont en rencontre d'eulx 

> comme au cais appartenrait. 
» Ce fut fait le quatorziesme jour de jan- 

» vier, mil v° et xl. » 

Apres ledict huchement fait, plusieurs 
de ceulx qui avoient leurs graices , apportè- 
rent à aulcuns seigneurs de justice et audict 
clerc et greffier des trese les graices qu'ilz 
avoient impetrées; et furent apportées et 
minses devant lesdicts trese et leur conseil ; 
dont les aulcunes furent trouvées bien im- 
petrées par leur vraye narration ; les aultres 
mal impetrées parce qu'ilz avoient mal narré 
la vérité des cais par eulx comis : parquoy 
à ceulx qui avoient mal impetré, coman- 
dement leur fut fait de eulx absenteir et 
sortir hors de la cité , aultrement justice 
procelderoit contre eulx : ce qu'ilz firent. 

Et ainsy fine la première venue d'icelle 
majesté en la cité impériale de Mets, que 
j'ay mis au moins mal par escript, selons 
mon gros paltois et langaige maternel , re- 
mettant mon excuse au bon avis et correc- 
tions des lisans. 

l'acteur. 

Mcschant ouvrier ou homme fantasticque , 
Ainsy que dit en ses vertueulx fiiitz 



Xenocrates , le philosophe anticque , 
Incontinent à l'ouvraige s'applioque ; 
Hais bien souvent il tumbe soubt le fais. 
Imprudemment l'expérience en faiz 
En cest traictië : parquoy je n'ose aussy 
Nommeir mon nom , dont suis demeurant icy. 

1541. 

L'an mil v c et xlj , le sire Robert de Heu 
Ait maistre eschevin de Mets. 

Le huictiesme jour du mois d'aoust , entra 
par la porte du pont des Morts , à heure de 
cinq heures après midy , le duc de Bar, 
Marquis du Pont, ,et Christine, sa femme, 
fille du roy de Dannemarck , qui fut femme 
au duc de Milan , niepee à Charles , l'em- 
pereur ; et furent logez en Thostel d'Annon , 
veufve de feu seigneur Philippe de Raige- 
court , et entrairent en la cité , le sabmedy 
dudit mois, et y furent le dîemanche par 
tout le jour , et , le lundy , ilz partirent de 
ladicte cité. 

1342. 

L'an mil v* et xlij , le sire Gaspard de Heu 
fut maistre eschevin de Mets. 

Gaspard de Heu , maistre eschevin 
En ce temps là , prist le chemin 
De ses parens tout le contraire : 
Veullant et désirant complaire 

A plusieurs , du tout fourvoies ; 
Promis avoit de les aidier 
A Montigney, en leur erreur. 
H y fist venir ung prescheur , 

Lequel on appelloit Farelle : 
Dont y survint grosse querelle ; 
Car plusieurs enfans de la ville , 
Qui pensoient estre trop habille, 

L'avoient en prédication 
Oy en grant dévotion : 
Couchèrent en tribulation 
Hors la cite, voulcissent ou non. 

De là se retira Farelle 
A Gorze ; dont il luy fut plus belle 
Estre en lieu trop plus assenrez , 
Resjouîssant les abuses. 

En la citë ils se mouroient , 
Dont aulcuns hors se retiroient , 
Craignant la mort, espouventez. 
We demeurait en la citë 

Que deux des nobles asseurex : 
L'ung , le seigneur Nicolle Roncel ; 
Loutre , le seigneur Androuin , 
Tout prest estoit soir et matin. 

Tous les a flaires il soustenoit ; 
De jour et nuyt il trayeilloit 
Pour obvier aux bons vouloirs 
Du maistre eschevin qu'estoit lors , 

Lequel faisoit tout son effort 
De la cité mettre à sa sorte 
De Luthériens ; dont , par sa raige , 
Est mis du tout hors de paraige. 

Cest bien raison ; car qui mefiàict 
Contre le serment qu'il a faict , 
L'on ne s'y doit jamais fier ; 
Mais trop plustost le dechassicr. 

Si le bon seigneur Androuin 
N'eus t esté saige et caute et fin , 
Pour à telle afiaire obvier , 
La chose estoit en grant dangier. 

Les seigneurs qui dehors estoient , 
Pour consulter ils se trouvoient 
En quelque jardin hors la porte , 
Pour frire et ouyr tout rapport. 

En Loraine , es pays voisin , 
Acquit le seigneur Androuin 
Si très bon bruict et bon renom 
Dès lors qu'encor en parlent on. 

Le neufViesme jour de juillet , entrée du 
comte Guillaume de Furstemberg à Mets, 
dont le peuple s'esmeut et court aux armes : 
mais convocqué par les seigneurs à la neufve 
salle , il s'appaise. Cependant le comte s'es- 
coule et sort de la ville : trois mutins , as- 
savoir, un sergent, un boulenger, et un 
tisseran sont appréhendés comme causes de 
Pallarme, et le tisseran mené au pont des 
Morts , pour estre noyé 5 mais , à la prière 
du peuple, il eut la vie sauve, mais tous 
trois furent bannis. 

Le troisiesme jour du mois de septembre, 
ung docteur nommé Guillaume Farel , estant 
en la cité , fut persuadé d'aulcuns bourgeois 
de la cité pour prescher le sainct Evangile 
de Dieu. Ledit docteur vint en la cimetière 
des Jaicoppins et monta en la chaire pour 
prescher, et y avoit beaucoup de gens qui 
assistaient à sa prédication. Voicy venir, ce 
pendant qu'il preschoit, deux moines des- 
dicts Jaicoppins , et luy dirent qu'il descen- 



1542. « 861 
dist de la chaire et que à luy n'appartenoit 
de prescher en ce lieu. Tantost s'esmeurenl 
aulcuns des bourgeois et vinrent au devant 
desdits moines, disant qu'ilz se entrepor- 
taissent et qu'ilz se retiraissent en leur cloistre, 
ou aultrement ilz ne feroient pas bien. Ce 
voyant, lesdits moines se sont retirez, et 
eulx allant à l'église se prindrent à sonner 
les cloches de toutte leur puissance, pour 
empescher la parolle de Dieu. Ce pendant 
que ledit docteur perseveroit en sa prédica- 
tion, vindrent trois sergens de part messei- 
gneurs de justice, disant qu'il cessast de 
prescher, de part messeigneurs de justice. 
Ledit predicant respondit qu'il ne cesseroit 
point à annoncer la parolle de Dieu, plus 
tost à mettre sa vie. Lesdits sergens s'en 
allèrent et ledit -docteur acheva sa prédica- 
tion, et Ait le peuple fort bien édifié de 
son sermon , disant qu'il avoit bien presché 
et catholicquement. Ce voyant, le lendemain, 
qui estoit le lundi , lesdits frères Jaicoppins 
firent abaittre la chaire qui estoit de pierre 
anticque, où ledit docteur avoit presché, 
en son despit , jusque sur la terre toute ara- 
sée , et ne sceurent trouver aultre vengeance. 
Apres, ledit docteur s'en alla prescher à 
Montigney une espace de temps '. 

Gaspard de Heu , seigneur de Buy, gen- 
til homme de Mets avoit espousé une des filles 
du seigneur de Rognât, en France; et Go- 
defroy de fiarry, seigneur de la Renaudie, 
Perigourdin , qui se faisoit appeler la Forest , 
l'aultre. S'estant luy et elle absentés à Lau- 
zanne où ilz se marièrent, ledit de Buy 
avoit esté durant les guerres prins prisonnier 
à Yillemord, et avoit fait des services au 
feu roy Henry. Estant délivré de prison estoit 
venu en France pour recouvrer quelques 
deniers à luy deubs et avoit porté des lettres 
au roy de Navarre de quelques princes d'Al- 
lemagne , pleines d'offres et de faveurs , 
fondées sur la religion que ledit de Navarre s 
comme on disoit, embrassoit avec eulx se- 
crètement. Et ainsy que ledit de Buy s'en 
cuidoit retourner , portant lettres de response 
au roy de Navarre , il fut arresté prisonnier 
et mené au chasteaul du bois de Vmcenne 

1 Voyei , sur cette année et la suivante , l'Histoire 
de la naissance , du progrès et de la décadence de 
rheresie dans la ville de Mets et dans le paya messin , 
far le R. P. Meurisse. 



Digitized by 



86* 



1542. ce* 



où il fut estendu sur la question et pendu 
au garrot , Pan xv c et lx. 

Monseigneur , pour response aux vostres , 
j'ay veu en Tan xlij et xllij plusieurs fois 
prinse et reprinse l'abbaye de Gorze, depuis 
que le comte Guillaume de Furstemberg 
sfen fut emparé pour faire son amas de 
trois mille lansquenetz, pour le service du 
feu roy François premier, lorsqu'il fit la 
guerre au duché de Luxembourg, et dura 
ceste vicissitude de prises jusques en Tan xv e 
et xliiij , en laquelle année , après la prise 
de Sainct Dizier, la paix fut accordée entre 
l'empereur Charles V et François premier , 
roy de France. Et , par le traiclé de paix , 
fut conclud que les terres conquises par les 
armes , qui n'estoîent du propre domaine , 
demeureraient aux occupans et détenteurs 
d'icelles , de sorte que , par ce traicté , l'ab- 
baye et terre de Gorze demeura à l'empe- 
reur en qualité , non d'empereur , mais de 
duc de Luxembourg, et la tint paisiblement, 
y mettant gouverneurs et lieutenants , jusques 
en Pan xv r et lij , que le roy de France , Henry, 
deuxiesme du nom , la reprist par la force 
des armes : et après avoir tiré soixante six 
coups de canon en ung endroit le plus foible , 
par la diligence de' Gaspard de Colligny, lors 
seigneur, de Chastillon et gênerai des com- 
paignies d'infanterie françoise , entra dedans , 
s'en rendit maistre , brusla l'église et déman- 
tela la forteresse. Et cecy fut fait, le jour 
des Rameaux , en ladicte année de cinquante 
deux. Et le lendemain de Pasquc suivant, entra 
dans Mets le roy Henry II e ayee grande puis- 
sance. Et pour respondre au faict des va- 
cances , je n'ay jamais rien entendu qu'il 
en fust accordé au traicté de la paix ; mais 
la praticque en fait assés congnoistre. Car 
l'empereur et tous ses officiers , tout le temps 
qu'ilz l'ont tenue, n'ont jamais constraint 
les franchises et libertez ny des religieulx 
ny du peuple ; de sorte que l'empereur, 
considérant que c'estoit une abbaye de terre 
d'église, ne la voulut séculariser, ains pour 
la maintenir ecclésiastique, y envoya damp 
Guillaume d'Orley, abbé d'Auchey, avec gens 
notables, afin que les religieulx de Gorze 
feissent élection libre d'ung abbé. Et ncaut- 
moins sa majesté, en qualité de duc de 
Luxembourg , nommoit ledit damp Guil- 
laume d'Orley, si lesdits religieulx le trou- é 



voient bon. Il fut receu 5 et tout ce qui en 
a esté faict, avec la nomination de l'empe- 
reur, réception par les religieulx et le serment 
dudit seigneur abbé , se trouve ez protocoles 
de Jacobus Clcmentis et Jehan Houcelot , 
notaires publics : quœ vidi. 

Or ne peult on doubter que cest abbé 
d'Orley, envoyé par l'empereur, ne fust de 
ses subgectz ; car il estoit Hannoyer , et 
encor son corps est inhumé à Luxembourg, 
dans ung sépulcre de ses majeurs: et de- 
puis que Gorze vint entre les mains du roy 
Henry II e , en lij , aussy tost elle fut donnée 
par ledit roy Henry à monseigneur le car- 
dinal de Lorraine , Charles , dernier defunct. 
Je ne sçay si ce fut du consentement des 
religieulx , car je n'ay rien veu de tout cela. 
Bien y eust il quelques notaires envoiez qui 
prindrent possession de ladicte abbaye , per 
aspectum, des tours de l'église qui brusloit 
encor, et ce estant dans la cimetière de la 
paroiche , parce qu'il ne faisoit pas bon 
estre en l'abbaye. Et ceste possessiou a valu 
jusques à la mort de mondit seigneur le 
cardinal, après laquelle, son frère, Louis, 
cardinal de Guise , l'a tenue , sa vie durant , 
pendant laquelle, monseigneur le cardinal 
de Lorraine , Charles , encor mineur, obtint 
ung acte du sainct siège apostolicque , et 
de là pourveu. 

Voilà les vicissitudes que j'en ay : je vous 
laisse à penser ce qui en pourra estre cy 
après. Quant au nombre des villaiges de la 
terre , subgectz à ung abbé , il y en a plu- 
sieurs et des meilleurs qui en sont distraietz, 
comme ce notable bourg de Sainct Nicolas 
que j'ay veu estre subgect lige à Gorze ; et 
que moy , comme greffier de la justice de 
Gorze , ay escript plusieurs sentences vu idées 
par la justice de Gorze. Maintenant , depuis 
la guerre de Vie , en sont retranchez, comme 
aussy Noviant, l'ung des meilleurs villaiges. 
Reste maintenant Gorze, lieu capital, Dor- 
not , Arnaville : icy un seigneur , duc de 
Lorraine, à cause de Preny, a la retenue de 
ses hommes ; mais la souveraineté et haulte 
justice est à monseigneur de Gorze , selon 
les quartiers du lieu et la praticque du 
passé. Onville , Waville , Sainct Julien , Dan- 
vitoux peuvent estre distraietz et n'y re- 
congnoist on plus le seigneur de Gorze. 
Hageville à Gorze pour deux parts , à Preny 

pour ung tiers; Jouvillc, moitié à Gorze, 
î'aultre à Aspremont : Resonville lige à Gorze , 
Vîonville , Sainct Marcel , Champé , Spon- 
ville; je n'ay pas bien appris combien de 
villa iges il y a près Ancelle ; mais ilz respon- 
dent encor à Gorze. En la terre de Wassieu, 
de Monneroy, je ne sçay le nombre; mais 
j'ay bien entendu que Ton y entreprend 
beaucoup , et les officiers en sont quasy tous 
les jours aux champs. Il y en a encore 
d'aultres où le seigneur de Gorze est hault 
justicier et souverain en partie, comme Hon- 
ville, OUée et aultres qu'il ne me souvient. 

A Gorze, ce 1 er novembre, à la haste. 

Geste fetlre en son original a pour souscrip- 
tion : 

Vostrc très hujuble serviteur , 
M* CilOENEIS , ARCHIPRESTRE DE GoRZE. 

1543. 

L'an mil v c et xliij, le sire Richard de 
Raigecourt Ait maistre eschevin de Mets. 

Le vingt cinquiesme jour du mois de mars , 
cedit jour estoit le jour de Pasques et ce 
mesme jour l'annonciation la vierge Marie. 
Advint qu'aulcuns bourgeois de la cité, le 
samedy , veille de Pasques , allèrent à Gorze 
ouyr la prédication dudit Guillaume Farel , 
cy dessus nommé, qui preschoit en ladicte 
Gorze, avec aussy le mystère de la cenc, 
comme on fait le jour de Pasques. Apres 
avoir ouy et veu ledit mystère de la cene , 
s'en allèrent prendre leur réfection au logis , 
sans penser à nul mal. Les bourgeois de la- 
dicte Gorze fermèrent les portes de la ville, 
ce pendant que lesdits bougeois et bourgeoises 
de Mets disnoient , qui n'eurent pas à moitié 
disné qu'il fallut payer l'escot par contrainte : 
et Fhostesse dist qu'ilz se hastassent et sor- 
tissent hors du logis , et qu'ilz auroient tantost 
ung aultre escot. Lesdits bourgeois et bour- 
geoises sortirent hors du logis, ne pensant 
à nulle trahison. Tantost vinrent forée Fran- 
çois , à cheval et à pied , sur lesdits bour- 
geois de Mets et dirent: Tue! tue! faisant 
une allarme grosse. Nos pauvres gens bien 
estonnez de cest eflroy s'enfiiyrent là où ilz 
peurent mieulx , et furent prises sept ou huit 
bourgeoises, enmenées au Pont à Mousson. 
Les maris d'aulcunes de ces femmes estoient 
audit lieu de Gorze, qui estoient bannis hors 



de la cité pour la parolle de Dieu. Quant 
ilz virent l'inconvénient, les ungs fuirent au 
chasteaul , les aultres ailleurs. Et entre les 
aultres y eult ung drappier , nommé Adam , 
qui fut tué, pour ce qu'il ne vouloit point 
laisser prendre son argent, comme on disoit. 
Et une des bourgeoises , nommé Barbe , la 
revenderesse, quant elle vit l'affaire, se print 
à fuir hors de la ville , et vint jusqu'au près 
du pont à Joiey, avec une chambrière. Aul- 
cuns de la ville d'Ancey, voyant qu'elle 
s'enfuyoit avec sa chambrière , les chassèrent 
avec grands coups de pierre et les cohtrain- 
guirent à force d'entrer en l'eaue, en telle 
sorte qu'elles furent noyées et peries. 

Peu de temps après , environ quinze jours 
ou trois semaines, vinrent les Bourguignons 
en ladicte ville de Gorze de force et entrè- 
rent dedans et prindrent le chasteaul d'as- 
sault ; et y avoit encor des François dèdans 
ledit chasteaul avec aulcuns desdits bour- 
geois de Mets , qui s'estoient mis à refuge 
là dedans.- Touttesfois ilz se rendirent au 
dernier, leurs baigues saulves, et lurent 
laschés. Mais touttesfois lesdits Bourguignons 
pillèrent tout ce qui estoit en la ville et y 
firent graut dommage et fut force aux bour- 
geois de sortir hors la ville. 

1544. 

L'an mil v c et xliiij , le sire François Baudoi- 
che , escuyer, fut maistre eschevin de Mets. 

Le vj me jour du mois de jung , entra Char- 
les, empereur, en Mets, pour la deuxiesme 
fois et vint par la porte des Allemans 5 avec 
luy , son nepveu , filz du roy de Honguerie 5 
le marquis de Brandebourg , le prince d'O- 
range et aultres gros seigneurs , qu'il seroit 
trop long à raconter. Et fut logé ledit em- 
pereur en l'hostel seigneur Androuiù Roussel, 
escuyer, au Champassaille , où il fut quinze 
jours. Dix jours après, vint le duc de Lor- 
raine , l'evesque de Mets , le comte de Salm , 
le comte Fenial et aultres gros personnaiges , 
vers la majesté impériale , et ftit logé ledit 
duc en l'hostel monseigneur de Merennal. 

Item , ladicte majesté impériale , peu de 
jours après, feist dresser ung hours en Chaiuge, 
pour décapiter ung josne comte qui se nom- 
moit le comte Pintelin , pour aulcune faulte 
qu'il avoit forfait à l'encontre de ladicte ma- 
jesté. Touttesfois , au moyen d'aulcuns grans 



Digitized by 



864 



1545. 



personnaiges et mesmement par la prière et 
supplication de sa femme , avec l'ayde de 
ses amys, ledit comte trouva grâce devers 
la majesté ; mais il fut condampné à aller 
sur les Turcs , deux ans , à ses despends. Six 
jours après , ledit empereur fist dresser une 
potence au lieu de Chainge et fist pendre 
ung nommé Charles Thomas, natif de Trêves, 
pource qu'il avoit servi le roy de France , 
dont il estoit pensionnaire , avec aulcunes 
parolles qu'il avoit dictes contre la majesté 
impériale : laquelle platce de Chainge n'avoit 
pas encore servi à y exécuter les criminels. 

Item, ledit empereur fat trois semaines 
résidant en la cité ; et après il se partist de 
ladicte cité et s'en alla au Pont à Mousson 
au giste, avec sa noblesse qui estoit fort 
excellente ; car de long temps devant ne fut 
trouvée si grosse noblesse en la cité. Item 
de munition de guerre, on n'en vit jamais 
la pareille eu la cité. Il y avoit dedans le 
Saulcy, auprès du moulin à vent, près de 
cent nefs qui estoient mises sur chars , pour 
faire des ponts pour passer grosses rivières , 
en nécessité , avec les ustensilles , grosses 
pièces d'artillerie , et largement des moulins 
à mouldre bled estant sur la rivière , bien 
subtilement faicts ; des tonnelles de pouldre 
à grosse puissance ; et bref, je ne sçauroye 
exprimer tout ce qui estoit préparé pour me- 
ner la guerre , et estoit une chose de grande 
admiration , car il n'y avoit rien de l'oublié. 

L'empereur ayant donné à Mets l'ordre 
requis à son dessein et fait demander si quel- 
que habitant se plaignoit d'aucun de sa suite , 
en partit , vestu de rouge. Et arrivé au Cham- 
papannc , se retourna vers la ville et souhaita 
et pria Dieu qu'elle luy demeurast fidelle. 
Il avoit voulu mettre un gouverneur à Mets , 
mais il en fut dissuadé par le cardinal Gran- 
velle. 

Ung peu devant que l'empereur arrivast 
à Mets, le vice roy de Naples, qui estoit 
capitaine gênerai de la majesté , vint à Mets , 
et il y fut deux jours et puis partist et alla 
mettre le siège devant Commercy et la gain- 
gna ; et puis devant Ligny et fat gaingnée ; 
et le comte fut prins prisonnier et mené à 
Mets, et pour ledit jour fut mené devant 
la majesté impériale. Et après, ledit em- 
pereur alla mettre le siège devant Sainct 
Dizier, avec sa noblesse, une espace de temps. 



Pendant ce temps , le prince d'Orange , qui 
estoit audit siège , en donnant Passault , s'ap- 
procha trop près de la muraille et fut tiré 
d'une pièce d'artillerie en l'espaule et du 
coup en mourut, dont ce fat domage; car 
il estoit josne prince , bien aimé à la cour. 
Ledit prince fat tué , le dix neufviesme jour 
du mois de juillet , ung lundy ; l'aultre lundy 
ensuivant, fat mené à Mets , entre midy et 
une heure \ et estoit la veille de la Magde* 
laine. Et allèrent au devant de luy les quaitre 
ordres mendians , les monastères des moines 
noirs , à la porte Serpenoise , et l'attendirent 
là tous les prestres et curez de la cité , les 
treze et mesme ceulx des paraiges, et y 
avoit vingt quaitre pillés ardens à l'entour 
du corps et estoit dedans ung char couvert 
de noir, et* estoit en une chasse de plomb, 
couverte de velours noir , et une croix blanche 
par dessus , qui estoit chose bien pitoyable 
à veoir d'ung tel personnage. Et tous ses 
gentilz hommes après le corps ; et fat mené 
jusqu'à la grande église à Mets , et là fat 
mis devant le cueur Sainct Estienne et chan- 
tèrent les chainoines une baulte vigille , et 
puis fat remené en son pays auprès de sa 
femme. 

1545. 

L'an mil v c et xlv , le sire Martin de Heu , 
escuyer, fih de Nicolle de Heu, fat maistre 
eschevin de Mets. 

Nicolas de Lorraine, evesque de Mets, 
filz puisné d'Antoine, duc de Lorraine et 
de Bar, fat pourveu de l'evesché de Verdun 
l'an xv° xlitj , par la résignation de son oncle, 
Jehan , cardinal de Lorraine. 

En l'an xv c et xxix , il avoit esté ponrveu 
de l'evesché de Mets , par la résignation dudit 
cardinal , et par icelluy mesme fat pourveu 
de l'abbaye de Gorze : bientost après , les 
fruitz de laquelle, oultre l'entretenement des 
religieulx , furent assignez à une garnison 
illec ordonnée par l'empereur Charles V, 
durant les guerres qui furent entre l'empereur 
Charles Y et le roy de France. 

L'an xv c et xliiij, il obtint pour son partage , 
après la mort de son père, la baronnie de 
Margel , avec aultres seigneuries. 

L'an xv c et xlv , après la mort de François , 
duc de Lorraine et de Bar, son frère , il ob- 
tint, par ordonnance testamentaire d'icelluy, 

le gouvernement et tutelle de Charles , duc 
de Lorraine, son nepveu , avec l'excellence 
de Dame Chrestienne de Dannemarck, veufve 
du defunct, 



En Fan xv c et xlvij , il obtint l'abbaye 
de Sainct Vanne à Verdun , par le trespas de 
monseig r Nicolas Goberty, evesque de Panade. 

En Tan xv c et xlviij , laissa l'église et prist 
la robe courte, prenant titre de comte de 
Vauldemont , en quoy faisant , les eveschez de 
Mets et Verdun retournèrent , en vertu des 
reserves apostolicques , à son oncle , le car- 
dinal de Lorraine, qui en disposa. 

du consentement de 
pçist alliance en la 



et xlix . 



L'an xv 
Charles V% empereur, 
maison d'Egmont. 

1546. 

L'an mil v c et xlvj , le sire Richard deRai- 
gecourt hit maistre eschevin de Mets. 

1547. 

L'an mil v # et xlvij , le sire François Baudoi- 
che, e6cuyer, fut maistre eschevin de Mets. 

Le douziesme jour du mois de juillet , ad- 
vint que ung frère Carme revint de dehors 
audit convent: après qu'ilz eurent soupé et 
fait la bonne chiere , il s'en alla dormir avec 
aulcuns de ses frères. Ledit frère avoit une 
chandelle emprise et s'en alla dormir et ung 
aultre frère avec luy. Ladicte chandelle cheut 
auprès du lict , en telle sorte que le feu de 
print au lict , et estoient si endormis qu'ilz 
ne se pouvoient resveiller. Touttesfois ï'ung 
des frères fut plus tost resveillé que i'aultre , 
saulta hors du lict, voyant le feu qui s'al- 
lumoit, et sortit hors de la chambre, tout 
effrayé, criant à Teaue. L'aultre frère estoit 
encor au lict, qui dormoit si fort qu'il fut 
surpris du feu , que jamais ne se peust res- 
courre , tant qu'il vint aux fenestres, criant 
à haulte voix , ayde ; mais nul ne le pouvoit 
rescourre ; car le feu estoit tout emprins au- 
tour de luy , et fut tout bruslé jusques aux 
os: l'aultre frère fut bien fort bruslé. Et 
brusla ledit feu quaitre chambres Tune après 
l'aultre et tout ce qui estoit dedans lesdictes 
chambres avec heaucoup d'aultres biens, tant 
d'or comme d'argent , ceintures d'argent et 
aultres bagues , linges , poteries d'estain , qui 
appartenoient à aulcuns de Gorze, qui les 
avoient mis en gaige leans à refuge. Tout 
fut bruslé et fondu sans remède. 

En ceste année, les moulins de la porte 
aux Chevaux furent achevés. 

1548. 

L'an mil v c et xlviij, le sire Gaspard de 
Heu , escuyer , fut maistre eschevin de Mets. 

Messeigneurs de justice firent une ordon- 
nance qu'il y auroit quatre tumerels de l'hos* 
pital , qui meneroyent toutes les ordures des 
rues de la cité, deux fois la semaine, hors 
de la cité. Et pour ce faire , lesdits seigneurs 
ordonnèrent que chescune maison payeroit 
deux deniers par mois , et que les banneretz 
de chescune paroische iroient hausser lesdits 
deniers : mais ceste ordonnance ne dura point 
demi an. 

En la mesme année , au mois de novembre , 
on fist des pièces valant deux deniers , pource 
que aulcuns bourgeois se plaindoient qu'on 
faisoit trop d'angevines , et on n'en fist plus 
nulles, pour ung temps. Mesmemeut aulcuns 
bourgeois laissoient à Vendre vin et disoient 
qu'ilz refaisoient plus d'angevines que d'aultres 
paiement: ët ainsy furent cessées lesdictes 
angevines. On fist aussy des demi bugnes, 
valant quaitre deniers et maille , pièce. 

1549. 

L'an mil v c et xlix , le sire Robert Bau- 
doiche , filz seigneur Claude Baudoiche , fut 
maistre eschevin de Mets. 

1550. 

L'an mil v c et'l, le sire Robert Baudoiche 
fut encor maistre eschevin de Mets. 

Le dix huictiesrae jour de may , mourut 
à table Jehan , cardinal de Lorraine , favory 
du roy François I er . Robert de Lenoncourt 
eust l'evesché de Mets par ce moyen , qui 
aida bien à faire venir ladicte ville impériale 
entre les mains de Henty II. 

Le vingt quatriesme jour du mois de sep- 
tembre , furent amenés les os du duc Charles 
de Bourgongne qui fut tué devant Nancy ; et 
entra en la cité sur ung char couvert de noir , 
et y avoit sur ledit char ung canne qui estoit 
assis tout devant , et avoit entre ses jambes 
une croix d'argent qu'il tenoit eu sa main ; 
et entra par la porte Serpenoise * une heure 
après midy, et fut mené jusques à Saincte 
Glossine ; et y avoit vingt quaitre pillés ar- 
dens que les enfans peyrtoient avec les armes 

de la cité. Âpres fut ostée h bierre de dessus 
ledit char et portée au chœur de ladicte 
église et monastère de ladicte Saincte Glos- 
sine. Et estoient lësdits enfans d'ung costé 
et d'aultre avec leursr pillés ardens et avec 
surplis; et estoit ladicte bierre couverte de 
velours noir , avec une grande croix de cra- 
moisy, devant le grant austel, et demeura 
là toute la nuict. En après, le lendemain, 
assés matin , prindrent ladicte bierre et la 
remirent sur ledit char qui estoit couvert de 
noir, et le carme tousjours dessus, avec sa 
croix d'argent , et passèrent parmy la cité et 
sortirent par le pont des Morts et s'en al- 
lèrent à Luxembourg : et furent lesdicts os 
Ixxvj ans en la terre , peu plus , peu moins. 

1551. 

L'an milv c et Ij , le sire Nicolas de Gour- 
nais , chevalier , fut maistre eschevin de Mets. 

En ceste année, vindrent en Mets, par 
bateau , le comte palatin , avec sa femme , la 
duchesse de Lorraine , le duc de deux Ponts , 
la princesse d'Orange , avec d'aultves gentilz 
hommes, et vindrent arriver avec ledit ba- 
teau auprès du moulin à vent au Saulcy, 
et descendirent là pour venir au Passetemps. 
Et on avoit fait ung pont de planches, au 
travers delà rivière , pour passer la noblesse ; 
et arrivèrent à trois heures après midy, et 
lut là faict ung gros convive. Le lendemain , 
entre neuf et dix heures du matin, ouyrent 
v&esse à Sainct Vincent. A la mesme heure , 
revindrent monter audit bateau qui estoit 
préparé , et s'en allèrent coucher au Pont 
à Mousson et partirent de la cité , le premier 
jour du mois de may , en l'an dessusdit. 

En la mesme année , mourut seigneur Mi- 
chel le Gournais, chevalier et seigneur de 
Buy, le lundi aux neuf heures du matin. 

Au mois de fenal , le cardinal de Lenon- 
court , l'evesque de Tours et celluy de Chaa- 
lon , nepveu dudit cardinal , entrèrent à Mets 
par la porte Sainct Thiebault et descendirent 
chez Martin de Heu ; et y avoit soixante trois 
ans qu'on n'avoit veu evesque à Mets. Et sept 
jours après , en partit pour aller à Vie. 

En septembre , entra en Mets l'evesque 
Robert , cardinal de Lenoncourt , et tint sa 
cour en l'hostel messire Deseille, une espace 
de temps , jusqu'à ce qu'il eust fait préparer 
sa maison en la cour l'evesque ; et chanta , 



le jour de la Toussainctz, la grand messe 
en la grant église de Mets , sollempnellement 
en pontife , et ledit jour mesme à vespres 
avec la chappe et la mitlre, tout au loug 
desdictes vespres et complies. 

Le ncufviesme jour d'octobre, est conclus 
à Chambourg le traîcté de Maurice avec 
du Fresne , ambassadeur du roy Henry II ; 
un des articles duquel estoit que le roy tien- 
droit, Mets Toul et Verdun,, y mettroit gar- 
nison et les garderoit en qualité de vicaire 
de l'Empire. 

1552. 

L'an mil v c et lij , le sire Jacques de Gour- 
nais , filz seigneur Michiel de Gournais , (ut 
maistre esehevin de Mets. 

Le quinziesme jour de mars , Henry , roy 
de France , sortant de son royaume pour la 
guerre d'Allemagne , escrit à ceux de Mets 
qu'il ne leur demandoit rien plus sinon qu'ilz 
luy donnassent des estappes , afïin qu'il peust 
passer son armée par leurs terres, au reste 
leur promettant toute amitié. Il usoit pour 
faire ses menées du cardinal de Lenoncourt 
qui recommandoit fort le bon vouloir du 
roy. Le connestable de sa part leur avoit 
escrit très amiablement. 

Le jour de l'annonciation Nostre Dame, 
on commença à abattre tout premièrement 
Sainct Louys , assavoir, l'église et tous les 
manoirs à l'entour ; et après , Nostre Dame 
aux Champs, et les jardins à l'entour et 
murailles , couper les arbres , et faire grant 
dopmaige jusques à S* Pierre aux Champs. 
Et y avoit audit bourg de Sainct Pierre 
quaitre ou cinq enseignes d'Allemans qui se 
tenoient là et mangeoient de la chair en la 
grand sepmaine , mesmementle jour du grant 
vendredi. En après arriva en la cité le con- 
nestable de France , le jour de Pasque florie, 
avec noble compaignie. Mais premier qu'il 
arrivast, ilz mirent le siège devant Gorze et 
fut gaingnée ; et tous ceulx qui estoient en 
garnison, furent tous pendus, excepté ung 
ou deux qui eschapperent , et fiât l'abbaye 
bruslée et rasée. 

Les seigneurs ayant assemblé le peuple à 
la neufve salle , luy donnent advis de l'ache- 
minement de Henry n et luy font lever la 
main de se conserver avec eulx fidellemenr. 
Le connestable arrive à Jouy inopinément 

et demande de venir disner à la maison dicte 
de la Rouge Porte , près de la porte Ser- 
penoise ; et lesdits seigneurs , ayant fait re- 
tirer le peuple , chascun en sa maison , de 
peur dVxciter quelque desordre , luy donnent 
entrée par la porte Serpenoise. Là sa com- 
paignie, qui se grossit en entrant des meil- 
leurs hommes de l'armée et à Mets, sans 
résistance l'occupa et s'en asseura. Ce fut le 
dixiesme jour d'apvril. Alors estant entré , 
il se saisit des clefz des portes , d'où il osta 
les portiers et les chastellains , des munitions 
de guerre , du canon , de trente quatre mille 
quartes de bled qu'il y avoit ez greniers de 
la ville , des armes des habitans qu'fl fit 
mettre en ung lieu. Et pour fortifier la ville 
contre un siège que l'on prevoyoit devoir 
arriver, lorsque le roy seroit retourné en 
France , ou abattit plusieurs ediflîces et églises. 

Les seigneurs de la ville qui alors estoient 
Robert de Heu , qui espousa une parente du 
cardinal de Lenoncourt , Gaspard de Heu , 
frères , qui , par le moyen du cardinal , prirent 
cognoissance avec les seigneurs de France , 
Michel de Gournais qui avoit ung filz à la 
court du roy et en estoit pannetier , Richard 
de Raigecourt , le seigneur de Moulin , sei- 
gneur Baudoiche, Androuin Roucel, Androuin 
de Coussy , Androuin de Bansy , Jacques de 
Gournais , maistre eschevin , qui porta les 
clefz au roy, estoient tous en division 

1 Sa majesté envoyé quérir le sieur de Ta vannes en 
Piedmont et le crée et le sieur Bourdillon mareschaux 
de camp de l'armée. Le roy ayant gagné dans Metz 
ceux de Heu par presens et promesses, joints à la 
division du peuple , dont la négligence n'avoit à rien 
pourveu , arrive aux portes. Le sieur de Tavannes est 
employé comme mareschal de camp , et agréable à 
ceux de Metz , pour le nom de Tavannes , grande 
maison au comté de Ferrette d'où il estoit sorti du 
costé de sa mere ; il les harangue , les intimide , les 
emplit de promesses , tire parole d'eux de recevoir le 
connestable avec ses gardes et une Enseigne de gens 
de pied : puisque le roy alloit pour la liberté d'Alle- 
magne , 0 ne pouvoit moins qu'avoir son logis en leur 
ville : il condv it les bourgeois au connestable ; sou- 
dainement tous les meilleurs hommes de l'armée sont 
mis sous une enseigne ; entre en la ville de Metz , les 
deux mareschaux de camp à la teste. Le sieur de 
Bourdillon s'advance en la place , le sieur de Tavannes 
demeure à la porte que les bourgeois vouloient à tous 
coups fermer, voyant ceste enseigne si accompagnée , 
et toujours les en garda par belles parolles. Un capi- 
taine suisse à la solde de ceux de Metz , tenant les 

Le lundi après, qui fiit le lundemain de 
Pasques , arriva en ladicte cité le roy Henry 
de France , et entra par la porte Serpenoise, 
avec noble compaignie de grands princes et 
seigneurs; et estoit le ciel à ladicte porte, 
quand il entrait dedans , pour luy mestre sur 
la teste: et ainsy qu'il entra à la porte, 
quaitre seigneurs estoient prestz pour faire 
leur office , comme ilz estoient commis à ce 
faire. Et ledit roy estoit tout en armes des- 
soubz le ciel et vint jusques à la grande 
église et descendit de son cheval et vint faire 
son oraison à ladicte grande église : et estoient 
tous les prelatz de ladicte église , curés et 
aultres gens d'église , revestus des plus riches 
vestemens qu'ilz avoient , et Tattendoient 
devant le portail de ladicte église. Apres 
cela fait, le roy remonta sur son cheval et 
descendit Fournerue avec douze trompettes 
sonnantes devant luy , jusqu'au logis du sei- 
gneur Androuin Roussel et tint là sa cour. 

Les Allemans . dont je vous ay parlé , qui 
estoient audit faubourg de Sainct Pierre, firent 
grand dopmaige audit bourg ; car ilz rom- 
pirent les murailles tout à Tentour et cou- 
pèrent le reste des arbres qui estoient de- 
meurez et des maisons , et arrachèrent des 
vignes tous les paxels desdictes vignes qui es- 
toient toutes ployées , jusqu'à Sainct Andreu , 
et partout où ilz en pouvoient trouver, et 
ne laissèrent rien et firent granl dopmaige. 

clefz , en ayant veu entrer plus de sept cens hommes , 
les jette à la teste du sieur de Tavannes , avec le mot 
du païs , tout est choué , et quitte la porte que le 
sieur de Tavannes tint jusques le connestable arrive. 
La ville asseurée , le roy fit son entrée à Metz au 
commencement d'avril * mil cinq cens cinquante deux , 
y laisse le sieur de Gonnor gouverneur. ( Mémoires de 
Gaspard de Saulx, seigneur de Tavannes , maréchal 
de France. 1552.) 

Au temps aussi que le roy sejournoit à Ginville 
(Joinville) et que M. le connestable estoit près de 
Thoul avec la plus grande partie de l'armée , se foisoit 
traictes et menées par les seigneurs et gouverneurs de 
Metz, devers S. M. et ce lieutenant du roy, pource qu'on 
vouloit passer et entrer dedans ladicte ville et en avoir 
vivres et autres nécessitez , comme avoit eu l'Empereur 
précédemment , quand estoit descendu en France , 
sans déclarer le surplus. Eux , allegans leur neutralité , 
consentoient à donner vivres et toutes nécessitez pour 
argent , ainsi que diraient avoir été observé par l'em- 
taÉrque 



percur , conseniaÉrque le roy et M. le connestable , 

* Le rédacteur des mémoires de Tavannes parait avoir confondq le 
four de la p£»e de Mets avec celui où Henri II y fit no entrée. 

Il y avait ung aultre camp de François qui 
estaient à la porte Serpenoise et au bourg 
Sainct Arnoult, qui faisoient cTaultre costé 
ung merveilleux dopmaige aux vignes; car 
ilz ne laissèrent point en toutes les vignes 
du sablôn ung seul paxel , mesme aux villaiges 

avec suite d'aucuns princes et des plus favoriz, y 
entrassent ; mais on voulait avoir ce passage , entrée 
et issue , franc et' libre , sans autres capitulations , 
çar nous estions adonc les plus forts. Enfin M. le con- 
nestable , lequel esloit retourné à Ginville , tant pour 
accompagner madame de Lorraine , que pour resouldre 
ceste affaire avec S. 91. et son conseil , peu de jours 
ensuyvant , tenans tous} ours compagnie à la duchesse, 
alla retrouver l'armée à Thoul : quant et quant la 
faisant marcher droit à Pont-Camouson (à Mousson) , 
petite ville de ce duché bien scituée, par le milieu 
de laquelle passe la rivière de Moselle , portant tiltre 
de marquisat.* 

Or pource que de long temps une. abbaye assez 
forte , appelée Gorzes , distante de là environ quatre 
lieues , avoit le renom d' estre un vray refuge et retrait 
de volleurs: aussi que les paysans du territoire se 
plaignoient , dîsans estre là dedans un nombre de telle 
manière de gens ., exerçans infiniz larrecins , y envoya 
dix enseignes de fruiterie franco ise et quelque ca y aliène 
légère , avec trois oU quatre pièces d'artillerie t et 
d'abordée ayant esté sommez , ne voulurent ouir, estant 
là dedans un capitaine espagnol, qui se faisant en- 
croire d'estre plus asseuré. qu'il ne se trouva : dont 
mal luy en print ; car, en peu d'heures estant la, hreschç 
faicte , les soldats , du premier effort y entrèrent : et 
ce que fut trouvé , de prompte furie exécuté, mes- 
mement luy passé au fil de l'espée ; après fut pillée , 
saccagée, et le feu mis dedans. 

Du PontrCamouson fut prins le chemin droit à 
Metz , et aux bourgs et villages à l'entour ; jusque* 
auprès des murailles fat logée et campa l'armée firan- 
çoise. Peu après M. le connestable fit sommer la ville 
d'obéir au roy, et plustost accepter ses gracieuses et 
libérales conditions , que d'y estre forcez avec plus 
grand danger pour eux. Les seigneurs qui prenoient 
ceste menée, tirée de longue main, estre à la totale 
destruction de leur authorité , y eussent volontiers 
contredit j mais ils estoient adonc trop petits compa- 
gnons; car les délices et richesses les avoient tant 
aveuglez, que n'avoient jamais pensé à remédier à 
cest inconvénient. Au contraire le menu populaire, 
qu'ils mangeoient par exactions, ne demandait autre 
chose que d'eschapper de leurs mains pour obéir à un 
prince qui les traitast plus humainement ; et ne i esloit 
plus que cest égard de n'estre plus francs et libres , 
qui les détint suspens et doubteux , prolonge ans leur 
dernière response par excuses de leurs anciennes con- 
firmations de franchises des premiers empereurs et 
rois de France : tant qu'importunement ce gênerai les 
somma de luy en rendre en brief leur finale résolu- 



jusqu'à Plappeville et Tignomont. Et on ven- 
doit en cesdits bourgs , pain , chair enitte et 
crue, comme à la boucherie , et aultres vivres : 
qui en avoit affaire, en avoit pour son argent. 
Et aussy bien mangeoient ilz chair en la grand 
sepmaine que les Allemans , et y avoit rosty 

tion , aultrement il en feroit approcher le canon , et 
sentiroient l'aigreur et la puissance d'un si grand roy. 
Pour conclusion , eux voyans ceste très forte armée estre 
proche , et sur leurs bras préparée , et en appétit de 
s'enrichir de leurs th resors de long temps accumules , 
estant leur cité desemparée et mal pou rv eue , fut 
moyenné par le sieur de Bordillon avec eux , que 
M. le connestable et les princes cy dessus nommez , 
et beaucoup de gentilshommes, avec deux enseignes 
de gens de pied , y entreroient : ce que passa ainsi. 
Mais , au lieu que les deux enseignes ne dévoient estre 
que de six cens hommes au plus , on les doubla ; et 
se trouvèrent près de quinze cens ou plus., hommes 
eslcus et choisis. Eux , voyans la queue si longue , 
estans les premiers et principaux entrez, voulurent 
fermer le pertuis quand ils se trouvèrent les plus 
foibles ; car ceux qui estoient entrez des premiers , 
soldats expérimentez, gagnèrent les portes et repoul- 
serent ceux de la ville , tant que toutes furent ouvertes, 
et y entra plus gros nombre. Voilà comment ceste 
puissante cité, ayant régné par temps immémorial en 
toute haultesse et présomptueux orgueil , fut en peu 
de temps surprinse et rendue à l'obéissance du roy, 
le dimanche, jour que nous solennisons l'entrée de 
Jésus Christ .eu celle de Hierusalcm , qui es toit dixiesme 
jour d'avril , mil cinq cens cinquante deux. 

Au temps de ces exécutions , le roy es toit encore 
à Ginville , attendant l'advancement de la santé de la 
royne , pour se venir rendre , et trouver le reste de 
son armée , qui estoit demeurée pour sa conduitte 
jusques à Metz , où l'attendoit M. le connestable , à 
fin de remettre en ses mains ceste belle cité. Et le 
lundy, unziesme de ce moys, en partit , accompagné de 

MM. de Guise , de Boisy, de Sedan etc Avec ceste 

grande compagnie et suitte , print le chemin de Thoul, 
où le mercredy treziesme jour arriva Le lende- 
main, le roy partit de ceste cité de Thoul et fut prins 
le chemin de Nancy. Le roy y arriva environ les 
deux heures après midy. Le samedy suivant en partit : 
ce jour le roy coucha à Condé. Au partir de ce lieu , 
le jour de la résurrection de Jésus Christ , le roy alla 
coucher à Pont-Camouson* Le lundy ensuyvant» fut 
continué le chemin de Metz 1 distant de là cinq 
bonnes lieues. A un petit quart de lieue près de 
Metz , du costé de Pont-Camouson , en une plaine 
estoit l'armée du roy , attendant sa venue , laquelle 
estoit l'uns des plus belles que jamais prince chrestien 
meit ensemble. 

Le dix huictiesme d'avril , le roy après un peu 
avoir considéré et visité le dehors de la ville de Metz , 
entra par la porte Champenoise , où , avec le poisle 

et bouilly audit bourg, et tuoient vaches, 
moutons et aultres bestes, là où ilz les pou- 
voient desrober, qui estoit une grosse pitié 
à veoir telle insolence. 

Autour du siège Sainct Gergonne , y avoit 
du feu pour cuire et rostir toute manière 

et ciel triomphant , quatre des premiers gentilshommes 
de la ville Pattendoient , soubs lequel estoit la majesté* 
royalle, les clerons et trompettes sonnans , avec les 
blasons et armoiries de France , les heraults dermes , 
▼estas de leurs cottes de veloux cramoisi atoré , se- 
mées de fleurs de lys. Les deux cens Suisses marchans 
en bataille des premiers, que trois cardinaux suivoient , 
Yestuz de leurs longues robbes rouges , et leurs roche U 
dessus : à sçavoir messieurs les cardinaux de Lorraine , 
de Chastillon , et de Lenoncourt , archevesque de 
Metz. Puis M. le connestable , la teste desoouverte , 
arme* de toutes pièces , portant l'espée nue devant sa 
majesté' : à l'entour de laquelle estoient tous les princes 
et grands seigneurs , presque de tout son royaume , 
en une magnificence et pompe inestimable. A sa suite, 
toute sa maison , ses gardes et un nombre infini 
d'autres, qui Pavoient suivy en la presse pour veoir 
ce triomphe. Je laisse à penser le peuple qui estoit 
par les rues , aux fenestres , aux galetas et sur les 
maisons , pour contempler une si nouvelle et esmer- 
veillable haultesse. Certainement n'estoit celluy, depuis 
les enflàns jusques à ceux qui aUoient à potences 
de vieillesse , qui ne dist et confessast n'avoir jamais 
veu ni ouy parler d'une telle compagnie et noblesse : 
de quoy pourroient faire foy tous ceux qui Pont ainsi 
veu. Devant le grand temple arriva le roy en ce 
triomphe , où se trouva tout le clergé* et chapitre de 
Sainct Estienne , avec divers habits de grands prix et 
valeur et plusieurs reliquaires et dignités. Près de là 
descendirent premièrement messieurs les cardinaux , 
puis M. le connestable , lequel a pied retourna devers 
la majesté , luy près tant la main pour descendre de 
cheval : ainsi que feirent après tous les princes et 
grands seigneurs qui en estoient les plus prochains. Le 
roy s'approchant près du clergé , meit la main dextre 
sur les évangiles , protestant et faisant vœu de garder 
et deffendre à son povoir les droilz, libertés et préé- 
minences de ceste très ancienne et opulente cité *, 
selon que depuis s'est veu. Apres plusieurs cérémo- 
nies, tout le clergé commença en musique à chanter 
cantiques et louanges à Dieu : auquel respondoient 
les orgues et divers instrumens harmonieux. Le roy, 
suivy de tous les princes et grands seigneurs , entra en 
ceste triomphante et tant riche maison de Dieu et lieu 
d'oraison , en laquelle il acheva la sienne fort dévo- 
tement. Le logis de sa majesté estoit appareillé au 
palais archiépiscopal , auquel fut conduite. Et peu de 
temps après, aucuns gentilshommes de la ville , lesquels 

* Qu.iqu'en dise Rabutin, c« serment fut bientôt oublié: on voit dans 
le* mémoires de Vietlleville le cat que ce seigneur fit des prétendues 
Immunités réclamées par la ville de Mets. 

de chair , de la j ouste toute cuitte , du millet 
dedans les pots tout cuit ; poix et fèves et 
aultres manières de viandes; ung chascun 
en avoit qui vouloit, pour son argent. 

Le jeudy, dernière feste de Easques, le 
roy partit de la cité , sortit par la porte Ser- 

y estoient demeures , ou pour tenir le party de France 
ou pour ne se sentir coulpables d'aucunes charges 
suspectes, luy vindieac faire la révérence: et par 
H. de Guise le feirent supplier très humblement de 
leur pardonner s'ils l'avoient offensé en chose que ce 
fust; promettant luy estre cy après fidèles et loy aulx. 
Et pour ce que tous les citoyens , mesmement le po- 
pulaire , estoient fort estonnez de veoir tant de ^gens 
de guerre logez en leurs maison* , ce que jamais 
n'avoient accoustumé ne veu, sans sçavoir la consé- 
quence , requirent que son bon plaisir fort d'y statuer 
une ordonnance : à quoy la majesté de clémence 
royalle feit rtsponse pleine de parfaite humanité et 
douceur , qui les contenu fort : disant c qu'il n'estoit 
» là venu pour les destruire et ruiner, mais pour 
» les défendre et garder en leurs droicts et privilèges 

> et ce qu'il avoit entreprins si avant, estoit pour la 

> doute que son ennemy ne s'emparast de leur ville 

> et biens , pour après l'endommager et ses pays. Au 

> surplus, commanda à M. le cormes table de faire 
» publier dedans la viHe et es environs par tente son 
» armée , qu'à peine de la mort et griefve punition , 
» homme ne fust si hardy de prendre ne transporter 

> aucune chose sans payer raisonnablement, si ceux 

> à qui elle appartiendrait , se trouvoient : de ne battre 

> ne molester leurs hostes ny habitans du territoire 
» de Metz *. de s'en aller ne partir du logis sans les 
» contenter : de ne mettre la main aux armes , si ce 

> n'estoit contre ses ennemis. » Ce que fut fait et 
publié dedans et dehors la ville : et aux environs 
furent levées potences et signes patibulaires , pour en 
donner plus grande cognoissance à tous. 

Ceste ordonnance fut tenue et si bien observée en 
toute l'armée du roy, sans mutinemens ne violences , 
que au départir chacun s'en alla content : et demeura 
au peuple une bonne opinion de nous , en louant 
l'humanité du roy et de la noblesse de France *. 

Trois jours le roy séjourna en eeste riche et puis- 
sante cité de Metz , pour sçavoir et cognoistre le 
régime de tous leurs estais et gouvernement de leur 
republique , pour confirmer les bons et abolir les 
pernicieux et dommageables , et ériger loix et ordon- 
nances pour la conservation et maintien d'icelle com- 
munion ( communauté ) au contentement de chacun 
estât : entre autres choses , pour délibérer de la 
fortification selon sa volonté. Et dés lors en furent 
proposez les moyens et fut commencé à y besongner, 
à faire raser et abbattre plusieurs petites casettes et 

* L'ordonnança étolt fort sage; mais elle ne fut pas longtemps elecutée . 
On pat* voir les déportent ens des militaires fr-aoçoit dam 1 
de VieiUerille , et la manière dont ce seigneur y remédia. 



Digitized by 



870 



4552. «* 



penoise et alla coucher en ung vfllaige nommé 
Cuvery : et dîsoit on qtfil alloit devant Thion- 
ville , touttesfois il n'y fut point ceste fois là. 

En la place devant la grande église, il y 
avoit dix ou douze tentes plantées comme à 
ung camp , et là vendoit on de toutes mar- 
chandises et de vivres, assavoir, pain , vin, 
chair cuitte et crue , rosty et aultres plu- 
sieurs choses qui seroient longues à raconter. 
Les pieds de moutons et aultres bestes , on 
les vendoit à la hottée en ladicte place , en 
la grand sepmaine de Caresme. 

On fist deux potences au Champapane pour 
pugnir les malfaicteurs , et y en eut six des 
pendus , et la veille de la Penthecoste après-, 
on mist ung pan à une roue dessus, et y en 
eut encor deux des pendus , qui estoient faulx 
monnoyeurs. 

Peu de jours après, il y eut ung com- 
paignon de leurs gens, qui esloit du gait, 
qui fut trouvé dormant , la nuit : il fut prins 
et mené en la place devant l'hospital , tout 
nud ; et fut assis sur deux troncs de bois , et 
estoit assis sur une pierre, les mains liées 
derrière le dos et les piedz liez, qu'il ne 
pouvoit mouvoir : et avoit le dos enmiellé 

maisons de plaisir , que les bourgeois et citoyens 
avoient basti en leurs jardins et vignes , au long des 
fossez prés des murailles : lesquelles pouvoient gran- 
dement servir aux ennemis à faire leurs approches. 
Et pour estre d'un costé trop prochaine d'une mon- 
tagne <jui pouvoit commander , et nuire fort à la 
défendre , fut conclud selon la résolution de tous les 
ingénieurs et de ceux qui entendent l'industrie des 
fortifications , de coupper de la ville en cest endroit 
et y eslever une tranchée et rempart , de grandeur 
et haultcur au niveau , le plus que seroit possible , de 
ceste coste. A toutes ces choses et plusieurs aultres 
nécessaires , ayant estably une police , laissant M. de 
Gonnor, frère de M. le marcschal de Brissac , gou- 
verneur et son lieutenant, avec la compagnie de 
M. le comte de Nanteuil et deux cens chevaux légers , 
deux cens harquebusiers à cheval , et douze enseignes 
de fanterie, tant pour la garde de la ville que con- 
duite des vivres et munitions qui en sortoient et 
venoient des autres lieux circonvoisins , pour suyvre 
nostre armée , le roy en partit le jeudy après Pasques, 
vingtiesme d'apvril , pour commencer son voyage , et 
fut son armée levée des environs , par M. le connec- 
table, qui en estoit gênerai, et le premier à Pavant 
garde 

(Mémoires de François de Rabutin, i55?. Collection 
des mémoires particuliers, relatifs à V histoire de 
France. Paris, 1788.) 



de miel , affin que les mouches s'assissent 
dessus. Et y fut depuis les sept heures du 
matin jusqu'à une heure après midy ; et faisoit 
bien chauld ce jour là ; et après il fut banni 
de la cité. 

En la meisme année, on vint à abattre 
plusieurs maisons , en commençant première- 
ment à la Basse Seille, et allant tousjours 
de travers , tout jusqu'aux Piedz deschaulx 
et jusqu'à la muraille de la ville ; et firent 
des merveilleux remparts de terre d'ung costé 
et d'aultre , jusques aux Carmes , et fut la 
ruelle des Carmes estouppée toute de terre. 
Et furent abattues toutes les maisons, tant 
d'ung costé que d'aullre , jusqu'à la paroiche 
Sainct Uilaire et mesme ladicte paroiche. 

Le convent des Pieds deschaulx fut abattu 
et l'église, et toutes les maisons tout à l'en- 
tour des Sœurs Collettes , et plusieurs maisons 
en la rue , et disoient que toute la rue s'en 
iroit par terre. Les Pieds deschaulx furent 
mis en la chappelle Sainct Anthonne sur Mu- 
zelle ; et les Çœurs Collettes furent mises à 
la Trinité 5 ceulx de la Trinité furent mis en 
la chappelle au Champassaille. 

Le convent des Augustins fut abattu; le 
collège Sainct Thiebault , au moins une partie, 
Sainct Arnoult , Sainct Fiacre , et tout le 
bourg à l'entour : maisons , jardins , jusqu'à 
la porte Serpenoise. 

L'abbé dudit Sainct Arnoult avoit esté 
adverti que on vouloit abattre ledit monas- 
tère, et falloit aller aux Grands prescheurs 
faire leur demeurance. Ledit abbé print 
tout son bien et le transporta hors dudit 
monastère et le mist en sa maison , devant 
la Trinité. Apres cela fait, il fist déterrer 
tous les evesques et aultres grands person- 
naiges qui estoient inhumez de long temps 
en ladicte église et mesme hors l'église , et 
fist enchâsser chascun en une chasse de bois 
bien honnorablement , et les armes d'ung 
chascun sur lesdictes chasses , et estoient 
lesdictes chasses couvertes de riches draps 
par dessus et y en avoit le nombre de dix. 
Peu de jours après , lesdictes chasses lurent 
allé querrir audit Sainct Arnoult bien hon- 
norablement, et tous les religieulx des quaitre 
ordres mendiants revestus , toutes les abbayes, 
assavoir; Sainct Vincent , Sainct Simphorien , 
Sainct Clément , Sainct Arnoult , accoustrez 
en pontifes bien richement , tous les chai- 

noines de la grande église , richement vestus; 
tous les curez des paroisches et aultres 
prestres , revestus comme au jour de la feste 
Dieu. Et attendoit ledit abbé de S* Arnoult, 
revestu richement , avec la mittre en la teste, 
au portail de l'église. Le suflragant vint; 
trois abbés l'attendoient avec ledit abbé de 
Sainct Arnoult : puis après , quand ledit 
suffragant lut venu, ilz s'approchèrent en- 
semble et devisèrent je ne sçay de quoy ; 
et après , ilz envoyèrent querrir monseigneur 
de Guise avec sa noblesse. Luy venu , prin- 
drent lesdictes chasses bien honnorablement 
qu'aulcuns prestres portoient et y avoit vingt 
quatre pillés ardents ; dequoy monseigneur 
de Guise en portoit ung et les aultres hommes 
portoient les aultres et les armes desdits 
evesques, attachées ausdits pillés: et furent 
portés jusques aux prescheurs honnorable- 
ment. 

Environ quinze jours après, monseigneur 
de Guise envoya advertir seigneur Claude 
de Gournais, seigneur de Tallange, qu'il 
vuidast tout le bien qu'il avoit à la Horgne, 
pour le plus seur. Ledit seigneur dit au 
messager qu'il ne se soucioit point de mon- 
seigneur de Guise et qu'il avoit assés de 
vivres pour gouverner trois mois les Bour- 
guignons. Comme les parolles s'ensuyvoient > 
envoya ses soldats qui pillèrent toute la 
maison sans rien laisser, et enmenerent ledit 
seigneur de Tallange , lié sur ung cheval , 
en la maison du prevost; et hit en grant 
danger d'avoir la teste tranchée , n'eust esté 
aulcuns seigneurs de sa parenté qui prièrent 
pour luy. 

En cestedietc année, au mois de novembre, 
on vendoit ung œuf ung patar ; et les che- 
vaulx de villaige, à cause qu'on ne les pou- 
voit nourrir, on les donnoit pour trois patars 
et pour deux patars et demi , la pièce : une 
poule , quinze et seize solz : item , une han- 
deleure, quatre patars la pièce. Et y eut si 
grant chier temps de chair audit mois , 
qu'on vendoit une vache neuf escus ; et fut 
force de manger de la chair de cheval, de 
chat et de rat. 

Le quatorziesme jour du mois de janvier, 
le camp des Bourguignons se leva à cause 
de la mortalité qui se boutta là dedans , et 
mouroient de froid et aultres malheuretés. 
Et tindrent le siège douze sepmaiues, ou 

plus ou moins , et jamais ne donnèrent 
assault , mais donnèrent des coups de canon 
environ dix sept mille ; car on avoit ordonné 
gens pour les compter. Ledit camp se tenoit 
à Sainct Arnoult et à Sainct Clément, et 
tout à Pentour dudit bourg jusqu'à la Hor- 
gne; et abattirent toutes les maisons dudit 
bourg , et l'cglise Sainct Clément , et Sainct 
Arnoult , et Sainct Fiacre , toutes les maisons 
et jardins , et firent ung merveilleux dom- 
ina ige ez vignes du sablon et tout à l'entour 
jusqu'à Magny. L'aultre camp du marquis 
de Branden bourg se tenoit à Sainct Martin 
devant Mets, et tirèrent aussy des canons 
et ne firent aultres dommaiges, si non en 
l'église et tous les jardins et vignes de la 
coste Sainct Quentin , toutes arrachées , qui 
fut ung grant dommaige pour beaucoup de 
pouvres gens. Tous les villaiges à l'entour 
de la cité , assavoir, les maisons, furent toutes 
abattues et ruinées. 

Apres que les Bourguignons eurent levé 
le camp , ilz avoient amené tant de bois et 
aultres choses qu'ilz avoient pris aux villaiges, 
que tous ceulx de la cité, assavoir ceulx 
qui vouloient aller au pillage prendre du 
bois et aultres choses , y alloient sans con- 
tredire, et furent bien six sepmaines ou 
plus , à prendre le pillage qu'ilz avoient 
laissé : et trouvoit on tant de chevaulx morts 
par les champs , que c'estoit une chose mer- 
veilleuse , mesme de leurs gens morts , sans 
comparaison. Les trois sièges qui furent mis 
devant la cité, assavoir, le' camp des Bour- 
guignons , le camp du marquis de Branden- 
bourg et celuy des Brabançons , furent estimés 
cent quarante mille hommes à l'entour de 
la cite. 

SIEGE DE METS, L'AN 1552. 

Ce pendant et durant le temps de la ven- 
dange, en l'encommencement du mois d'oc- 
tobre, M. de Guise estoit asseurement adverti 
que l'empereur marchoit avec son artillerie 
pour venir assiéger la cité , et desjay appre- 
noit les allées et venues du camp des Bra- 
bançons qui approchoient aussy. Ledit seig r 
de Guise commença à faire fortifier et , 
remparer à toute diligence , et manda au 
roy les nouvelles comment l'empereur mar- 
choit avec grosse puissance et qu'il vouloit 
assiéger la cité en plusieurs lieux et places. 

Le roy ayant ces nouvelles bien entendues, 
incontinent et subitement envoya à grosse 
diligence en la cité de Mets , pour l'ayde de 
mondit seigneur de Guise, aussy estoit il de 
nécessité , monseigneur de la Roche sur Yon , 
prince , monseigneur le prince de ta Roche 
Foucault, monseig 1, de Nemours , monseig 1, le 
Vidame de Chartres , monseig' le marquis du 
Maine , et monseig 1, le duc Horace , et aul- 
tres gros seigneurs et cappitaines , entre 
lesquelx y avoit monseig 1, de Bussey et mon- 
seigneur le cappitaine Randat, monseig 1, le 
cappitaine de Lancre : lesquelx princes et 
cappitaines avoient chascun une compaiguie 
de gens de chevaulx et quinze compaignies 
de gens de pied , qui dçpja estoient dedans 
la cité. 

Le samedi après la sainct Luc , environ 
les dix ou onze heures devant midy, arriva 
ung camp qui estoit le camp du duc de 
Holeistein, qu'on disoit le camp des Bra- 
bançons, qui arriva à Grimont , et là com- 
mencèrent à faire des tranchées et dressèrent 
tentes et pavillons, et firent des tranchées 
au hault de la belle Croix , en Desirmont. 
Mais pas loing temps ne demeurèrent en De- 
sirmont , pour ce que l'artillerie qui estoit 
dressée sur les Carmes et sur Saincte Segol- 
laine, les dommageoit fort, et aussy y avoit 
artillerie sur les Cordeliers , qu} leur donnoit 
de l'ouvrage. 

Le duc d'Albe, lieutenant pour Pempe- 
reur et colonel du camp de l'empereur , 
dressa son camp à Sainct Arnoult et au 
pays d'alentour : grant et merveilleux estoit ; 
dont furent les portes de Mets bien fermées ; 
car toute l'artillerie de l'empereur fut viste- 
ment dressée pour saluer les François qui 
estoient dedans Mets. Les tranchées fist faire 
proche la porte Serpenoise , si près des 
murailles et des portes qu'on les entendoit 
deviser en leur camp, si près estoient. Hz 
commencèrent à tirer de si cruelle sorte 
que dedans la cité les verrières trembloient 5 
mais ilz trouvèrent la muraille si forte qu'ilz 
ne peurent gaire l'endommager ; car les 
fausses brayes garantissoient tout, tellement 
que ilz ne povoient grever les grosses mu- 
railles. 

Le dimanche devant feste Sainct Martin , 
Tempereur se partit de Thionville , ayant 
en sa compaignie l'evesque d'Arras , et pri- 



rent leur chemin pour aller devant Mets et 
passèrent la rivière de Moselle, du costé 
devers' Ennery, et vinrent au giste à Grimont 
où estoit dressé le camp des Brabançons. 
Le lundemain , il se partit et vint prendre 
son logis à la Hôrgne au Sablon, devant 
Mets ; lequel logis estoit beaul et bon , fort 
bonne maison, appartenant à ung gentil 
homme de la cité, nommé seigneur Claude 
de Gournais , seigneur de Tallange , seigneur 
messain , bon bourguignon. L'empereur fist 
sa résidence en icelle maison depuis le di- 
manche devant la sainct Martin jusqu'au nou- 
vel an. L'empereur ordonna le duc d'Albe, 
colonel de son camp , pour son lieutenant; 
il l'envoya devant la cité avec son artillerie 
et sa gendarmerie, et l'empereur s'en re- 
tourna à Thionville , une espace de temps , 
pour soy reposer et passer son temps. 

Quand le duc d'Albe fut arrivé devant 
Mets , il dressa subitement son camp et fit 
faire tranchées; mais il n'eut pas l'espace 
de baittre la cité de ce costé là ; car mon- 
seigneur de Guise avoit fourny dessus le 
convent des Carmes, au hault des voultes de 
leur église, et fist dresser sur S u Segollame 
grosses pièces d'artillerie qui battoient ledit 
camp où estoit le duc d'Albe , ensorte que 
nul ne se povoit bonnement descouvrir qu'il 
ne fust en danger de sa vie ; et là , trois 
sepmaines, fut ledit camp dudit duc d'Albe, 
sans rien exploiter ne faire chose qui fust à 
son gré ne plaisir. 

Ce voyant ledit duc d'Albe , qui ne faisoit 
rien en Desirmont, mais y perdoit plusieurs 
de ses gens , des coups de canon qui ve- 
noient de dessus les Carmes et S* Segollaine 
et tiroient roidement droit en son camp et 
de ses gens d'armes oppressoient , leva son 
camp de là et s'en alla arrière dresser son 
camp à Sainct Clément, devant Mets , et fist 
dresser son artillerie devant la porte Serpe- 
noise , et viste , sans attendre longuement , la 
fist rudement tirer, de telle sorte que ceulx 
de la cité en furent fort esbahis. Monsei- 
gneur de Guise ne donnoit pas aux affaires : 
et aussy les aultres gros princes et seigneurs, 
cappitaines ,• chevaliers et infanterie en bon 
ordre , tousjours estoient à remparer et à 
fortifier de force à rencontre de leurs en- 
nemis. 

Le duc d'Albe , qui point non plus ne 



Digitized by 



1552. 



8 7 3 



dormoit, fist avancer son artillerie jusqu'aux 
bords des fossez de la cité, depuis la tour 
Comofle jusqu'à la tour d'Enfer, estant la 
porte Serpenoise entre deux. Gros et mer- 
veilleux camp y avoit et y faisoit fort froit ; 
car bien se monstroit par les villaiges qu'ilz 
desmolirent pour avoir du bois des maisons 
qu'ilz desrompoient , pour mener au camp 
pour eulx chauffer. Le duc d'Àlbe ordonna 
tirer en rencontre de la porte Serpenoise 
jusqu'à la tour d'Enfer: les cannoniers com- 
mencèrent à tirer si despiteusement que les 
verrières de la ville alloient tremblant, et 
tirèrent plusieurs et innumerables coups de- 
dans la ville. 

Le marquis de Brandenbourg ne faillis! 
pas aussy de tirer, et faisoit bien son deb- 
voir de tirer dedans la ville et contre la 
grant église et aultres lieux par la cité. On 
tiroit si souvent que les gens de la ville et 
les enfans en estoient tout accoustumcz : 
souvent on entendoit les grands coups de 
canon voler et brailler en l'air par dessus la 
cité , que les gens de la ville ne faisoient que 
rire; car on apercevoit bien que les camps 
ne pouvoient plus grandement durer ne 
demeurer devant Mets, à cause des glaces 
et neiges qui fondoient , et craindant les 
deux rivières devenir grandes , qui leur eust 
fait une merveilleuse esclandre. Ce voyant 
qu'ilz ne profitoient point grandement à 
tirer; car desja avoient tant tiré que vingt 
et ung mille coups y estoient nombrez par 
bon compte fait , car l'œuvre s'est montré ; 
et après avoir beaucoup tiré, ilz commen- 
cèrent à miner; et après avoir esté loing 
temps en leurs * mines, le sable courant et 
l'eaue leur iist empeschemtnt tel qu'ilz n'en 
sceurent jamais venir à leur attente. Et 
aussy contreminoient ceulx de dedans; car 
on disoit bien communément qu'on ne pour- 
voit bonnement miner la ville à cause des 
fontaines et des rivières qui sont dedans la 
ville et en l'entour ; parquoy n'est possible 
de miner à l'entour. 

Les gens d'armes, chevallcrie et infanterie 
sailloient souvent 'dehors de la cité donner 
des escarmouches sur le camp de Branden- 
bourg et souventes fois en l'isle du pont des 
Morts, que souvent y en demeuroient des 
tuez et navrez : puis souvent advenoit que 
on faisoit aulcunes saillies par la porte à 



Maizelle et sailloient entour du camp des 
Brabançons, en l'entour de la montaigne de 
Desirmont , souvent se escarmoucheoient tant 
d'ung costé que d'aultre, si se entremes- 
loient que en demeuroient d'une part et 
d'aultre. 

Encor, durant ledit camp, les François 
sortoient de la cité à la couverte, le plus 
souvent se mettoient ensemble pour aller 
aux escarmouches , l'une des fois devers 
Desirmont et Grimont, aulcune fois devers 
Bevoy, du costé de la porte à Maizelle , et 
le plus souvent sailloient sur le camp du 
marquis de Brandenbourg en l'isle du pont 
des Morts , et là véoit on les prouesses des 
bons gens d'armes. Les gens de la cité mon- 
toient ez haulls lieux pour veoir tout ce 
desduit; mais ce n'estoit tousjours en joye 
ne en soulas. 

Or devez entendre que la pitié ftit grande 
à l'acommencement du camp : tout le bestail 
fut perdu, pris et enmené, et les villaiges 
proches de la cité furent tout pillez et robbez , 
tant que les pouvres gens mouroient de faim, 
de froid ou de tristesse. Ceulx des camps, 
tant de l'empereur que des aultres , prenoient 
tous les lits , linceuils , coffres, tables , selles, 
escabelles, cuves, cuviaulx, plats, pintes, 
poêles, escuelles, plats et toutes aultres us- 
tensillcs de mesnage, qu'ilz portoient au 
camp, tellement qu'ilz n'y laissoient nulle 
porte, huys ne fenestres, ne fourneaux ne 
tuilles , que tout ne fust porté au camp : 
tous les bois et mairiens des grainges furent 
abattus et enmenez, tant pour ediflier au 
camp que pour eulx chauffer. Et encor , 
durant lesdits camps, les pouvres gens des 
villaiges et du vault prenoient tout ce 
qu'ilz pouvoient trouver de bois , planches , 
huis, avec tous les paxels des vignes, et 
portoient tout vendre audit camp. Et après 
les camps levez , on trouva tant de gens 
morts et tuez , de chevaulx morts en des 
huttes et loges, et parmy les villaiges et 
parmy les champs , que c'estoit la plus grosse 
pitié qu'il n'est point à croire. Et trouvoit 
on audit camp tant de ferrailles , de planches, 
de bois , tant de corseletz d'Allemans , tant 
de pelles , de hoyaulx , de haches , serpes 
et aultres ustensilles , que c'estoit une grande 
merveille. 

Le jour du nouvel an, qui estoit ung 

dimanche , l'empereur et ses gens de la 
Horgne au Sablon se par lit de son camp 
et print le chemin de Moulin, à cause que 
la rivière de Muzelle estoit gellée et prise 
de glace , et s'en allait au giste à Mairange 
et à Picrrevillers , et le lundemain , au giste 
à Thionville. Deux jours après , le duc de 
Holstein , qui pour lors tenoit son camp à 
Grimont, leva son camp paireillement ot 
prist chemin à Thionville. Et quinze jours 
après, le marquis de Brandenbourg leva son 
camp de Sainct Martin devant Mets, dessoubz 
Sainct Quentin , et prist chemin à Thion- 
ville , et lors chascun se relira à son pays. 
Mais au despartir de devant ladicte cité et 
en remenant leur artillerie et munitions , 
tant de pouldre comme bouletz et charriotz , 
en demeura au chemin entre Mets et Tallange, 
que c'estoit chose merveilleuse , à cause des 
gellées et neiges qui s'en ralloient , et pour 
la rivière qui croissoit et qu'il n'estoit pos- 
sible de sçavoir ne pouvoir charrier leur 
artillerie , tant d'ung costé de la rivière que 
cfaultrc. Voyant ce , les commissaires de 
l'empereur, qui conduisoient ladicte artillerie 
et lesdictes munitions, que les glaces de la 
rivière estoient encor creues , firent de- 
monster la pluspart de leurs gros canons et 
mettre dedans des bateaux et charger sur la 
rivière , et laissèrent les charriotz et roues 
sur les rivages avec leurs ferrures et bouletz , 
et en jettoient grant nombre en ladicte ri- 
vière , et en demeura beaucoup de fustes 
d'artillerie , pelles , hoyaux , pioches , à 
merveille, tant que, après la penthecoste, 
lorsque la rivière estoit petite et l'eaue claire , 
les batteliers et gens de guerre les allaient 
charger, tant par eaue que par terre, et les 
amenoient en la cité, de l'ordonnance de 
monseigneur de Guise et des cappitaines , et 
les menoit on ez grainges de la ville. Et après 
fut ordonné par les gouverneurs et cappi- 
taines que les maires des villaigcs eussent à 
enterrer toutes gens , hommes et femmes et 
bestes , tant chevaulx que toutes aultres 
bestes, qui soient gisans morts par les che- 
mins et par les villaigcs , et spécialement de 
tous les villaiges prochains desdits camps, 
que tout fust enterré , pour éviter les mau- 
vais airs , sur grosse peine : ce qui fut fait 
et accompli. 
Or retournons à parler du temps durant 



lesdits sièges, des provisions des vivres que 
on avoit en ladicte cité. Le devantdit sei- 
gneur de Guise , colonel et lieutenant gênerai 
pour le roy en ladicte cité , sentant le siège 
de l'empereur qui s'approchoit , fist amener 
en la cité tant de bestial des villes, que 
on donnoit une vache bonne et grasse pour 
trente solz , et en tua t on que c'estoit chose 
merveilleuse. Item, ledit seigneur de Guise 
fist faire une merveilleuse provision dans la 
cité , tant de bled , vin , chair , poissons 
marins de toutes sortes, hairangs soretz, 
morues , stoefiche et aultres poissons salés et 
lard, à grant quantité; car il sentoit bien 
qu'il seroit de nécessité et que l'empereur 
marchoit et qu'il luy serreroit les passaiges. 
Aussy fist il : les passaiges , chemins et ri- 
vières furent loing temps et si «stroictement 
serrez que rien ne pouvoit entrer ny sortir, 
de la cité , sinon la gendarmerie qui sailloit 
par aulcuncs fois faire des escarmouches, 
l'une des fois remontés , l'aultre fois non , 
comme la fortune advenoit. Ledit seigneur 
de Guise et cappitaines serroient lesdictes 
provisions et gàrdoient si estroictement que 
nul n'en pouvoit avoir ny recepvoir pour 
argent : aussy les soldats de pain et de vin 
en avoient suffisamment , sans toucher aus- 
dictes munitious ; mais de chair , de beurre, 
fromaige, poisson, sel , cuir, chaussure de 
souliers , ramons , handeleures , on en avoit 
grant nécessité , et de bois aussy pour se 
chauffer, tellement que beaucoup de maisons 
furent desrompues et des grainges desmolies 
pour avoir le bois pour chauffer les gens 
d'armes et pour respargner et gairder les- 
dictes munitions; craindant d'en avoir né- 
cessité et besoing , fut gairdé si longuement 
en jusques à ce que lesdits camps feussent 
levez et partis. En après ce fait, fut criée 
de part mondit seigneur de Guise, à son 
de trompe , ladicte munition , assavoir, chair 
sallée , lard , morrue , hairangs , beurre , 
huile d'olive , ris , fromaige de toutes sortes 
à vendre , et que tous soldats , bourgeois et 
aultres gens qui en vouldroient achetter , 
qu'ilz se trouvaissent à la» maison desdictes 
munitions et ilz en vendroient. 

Ce pendant monseigneur de Guise s'en 
vouloit retourner en France ; mais , avant 
son partement, fist faire et ordonner une 
procession générale en la cité, et que tous 

les princes et cappitaines y feussent et gentilz 
hommes , portant chascun ung cierge en sa 
main et remerciant Dieu de la victoire et ré- 
sistance qu'ilz avoient eue contre lesdits trois 
sièges qu'ilz avoient soustenus contre leurs 
ennemis. Et icelle procession fut faicte, le jour 
de la conversion sainct Paul Tan xv c et lij. 

Or retournons à parler des munitions des 
vivres et comment on s'y gouvernoit parmy 
et durant les trois sièges assiégés et entour 
la cité. Et premier , quant au bled et pain , 
y en avoit grande et suffisante provision , 
et de vin aussy abondamment et suffisante 
provision. Item, touchant la chair, plusieurs 
gros bourgeois en avoient bonne provision; 
aussy avoient plusieurs de la chevallerie ; 
mais les soldats n'en avoient point de pro- 
vision , et plusieurs chevaulcheurs y aussy 
gens de mestier n'en avoient que bien petite- 
ment : de beurre, fromaige , laitage , on n'en 
avoit point, que aulcuns grands seigneurs. 
Et convenoit que les pouvres bourgeois gou- 
vernaissent les soldats en leurs maisons 
et la pluspart. Or survint que durant les 
sièges devant ladicte cité , fut si grant cherté 
de chair , que ung petit quairtier de brebis 
valoit vingt quatre et vingt cinq solz ; ung 
meschant quairtier de vasche toute foireuse 
valoit et coustoit trois et quaitre livres ; ung 
œuf fut vendu onze solz ; car ceulx qui 
avoient fait provision de chair, s'en trou- 
voient bien. Item, en Mets, durant lesdits 
sièges , les chatz et chattes eurent maie guerre ; 
les garçons et aultres nations en firent si 
belle destruction, qu l il n'en demeura nulles 
qui ne feussent toutes tuées , escorchées et 
mangées. Durant lesdits sièges , communé- 
ment et le plus souvent on faisoit de biaulx 
pastés de chair de chevaulx, lardés , acoustrés 
et mangés ; des asnes et asnons tuez et man- 
gez, et plusieurs bourgeois en mangeoient. 
En la munition du roy y avoit merveilleuse 
provision ; mais elle estoit si expressément 
gairdée que nulle personne n'en pouvoit avoir 
pour or ne pour argent. 

Item, encor après ce devantdit fait, en 
Mets y avoit tant de coures et de mesnaiges 
des gens de villaiges^ qui avoient amené leurs 
biens et fourni plusieurs coffres et amené 
bled , vin et avoyne , que parmy lesdits sièges 
tout fut pris par la force des gens d'armes 
et soldats. 

Item, aussy plusieurs mairchants et bour- 
geois avoient caché, enmuré et enterré plu- 
sieurs grandes sommes de deniers , vaisselle 
d'argent , ceintures d'argent et aultres bonnes 
baigues , qui , durant lesdits camps , ont esté 
robbez et pillez. A celle heure, tous gens 
d'armes et soldats faisoient merveilleusement 
bien leur debvoir d'amasser trésor , baigues , 
or, argent, meubles, linge et aultres cas, 
tellement que plusieurs s'en sont enrichis et 
les ont enmenés hors de la ville et vendus. 
Plusieurs servants et servantes qui avoient 
loing temps servi en plusieurs bonnes maisons 
et à qui leurs maistres et maistresses avoient 
recommandé leurs maisons et biens et re- 
commandé leurs secrets à gairder, se lais- 
soient séduire par soldats et reveloient tous 
les secrets des maisons : parquoy tout estoit 
pris et robbé et pillé : et plusieurs qui estoient 
pôuvres gens, sont devenus riches durant 
lesdits camps, et plusieurs qui estoient riches, 
son devenus bien pauvres. 



5* ensuit le prix des munitions du roy au 
vendaige. 

La quairte de farine moulue, quarante 
et trente cinq solz ; le pain à l'equipolent et 
semblant prix. La quairte de vin, ung sol. 
La livre de chair de bœuf sallée se vendoit 
aux bourgeois cinq liards et aux soldats, 
ung sol. La livre de lard , deux solz six de- 
niers. La livre de fromaige d'Auvergne vieil , 
trois solz et le fromaige florentin se vendoit la 
livre cinq solz. La livre de fromaige Gerarmé, 
deux solz six deniers. La livre de fromaige 
de Suisse , deux solz six deniers. La livre 
de saulmon salle , trois solz ; la livre de mor- 
rue , deux solz ; la pièce de hairang soret , 
huict mailles ; la quairte de sel, deux livres \ 
la livre d'huile d'olive se vendoit quaitre solz ; 
la livre d'amandes et raisins , trois solz ; la 
livre de figues , deux solz six deniers ; la livre 
de ris , deux solz ; la livre de pruneaulx , 
six liards. 

Touttes les susdiçtes munitions se vendoient 
à ladicte munition ; car les commissaires du 
roy en avoient fait provision , sçachant bien 
qu'ilz seroient assiégés, 

Or debvés entendre que , durant les trois 
sièges mis et bien assiégés devant la cité , que 

tous soldats et officiers et commissaires, pre- 
vosts des mairchants , lieutenants et greffiers , 
faisoient bien leur debvoir de sçavoir là où y 
avoit de bonnes maisons des bourgeois et 
maisons riches , bons hommes de villaiges , 
qui avoîent maisons bien fournies de bon 
mesnaige et bonnes baigues, et comment, 
par desguisement, les soldats et aultres por- 
toient les ceintures d'argent à pallettes , en- 
tortillées autour de leurs chaippiaulx. Pensez 
comment les bons coffres estoient adoubés , 
et les linges , couvrechiefz , lins linceuils , 
serviettes , fines fourrures , fines façons de 
Désiré et de Venise , et plusieurs aultres fins 
linges , que tant en y avoit en ladicte cité 
que c'estoit une merveilleuse richesse etc. etc, 
tous la pluspart pillés et robbés. 

Or debvés encor entendre qu'après les sièges 
levez de devant ladicte cité , plusieurs soldats 
et aultres vivandiers , qui amenoient vivres 
en la ville , achetoient secrettement plusieurs 
sortes de biaulx linges , comme linceuils , 
nappes, serviettes fines, fourrures, fins cou- 
vrechiefz, aultres fins acoustremens , pottaige 
d'estain , pots , pelles , tupins de cuivre et 
plusieurs aultres sortes de mesnaige , qu'ilz 
ont enmenés hors de la cité, secrettement 
cachez en chairettes et tonneaulx, que c'est 
chose inestimable, tellement que plusieurs 
grosses maisons en sont appouvries et très 
maints bons riches bourgeois appouvris, et 
plusieurs pauvres enrichis ; car , durant ledit 
siège , plusieurs gros bourgeois et riches es- 
toient allés hors de la cité , tant par con- 
traincte que de leur vollunté et par crainte, 
et plusieurs desdits bourgeois avoient caché 
secrettement grant trésor, or, argent, vais- 
selle et aultres bonnes baigues , fins linges 
et meubles , et recommandé à gairder à leurs 
servantes , mesgnics et leurs serviteurs , do- 
mestiques et féaulx amis; comme plusieurs 
bourgeois avoient leur parfaicte fiance en eulx 
et qu'ilz sçavoient la plus grande partie de 
leurs secretz et pour ce leur avoient donné 
à gairder au temps advenir , vous oyrés com- 
ment plusieurs riches bourgeois ayant eu 
fiance en leurs servantes et serviteurs et mes- 
gnies , parmy les camps , leurs servantes s'en- 
amouroient d'ung soldat , l'aultre s'accointoit 
d'ung homme d'armes , l'aultre se laissoit 
monter desdits soldats , l'aultre robboit et 
pilloit; les aultres recusoient tous les secretz 

et trésors de leurs maistres et matstresses; 
les aultres pilloient le vaissellement , linge 
et aultres mesnaiges ; les aultres rompoient 
les coffres, au compte des gens de guerre; 
les aultres vendoient les bledz , avoynes et 
navellines et faisoient leurs appoinctemens 
ensemble avec gens , soldats et gens d'armes , 
et buttinoient ensemble, dont c'estoit une 
souveraine pitié. Et voilà comment plusieurs 
riches bourgeois ont esté servis et acous- 
trés de leurs biens, tandis qu'ilz estoient hors 5 
pour quoy plusieurs qui estoient pauvres et 
meschantz , sont maintenant enrichis en cestc 
manière. 

Or faut il entendre qu'après le partement 
de mondit seigneur de Guise, laissa en la 
cité Monsieur de Gonnor , lieutenant gênerai 
pour le roy en ladicte cité, pour régir et 
gouverner. En icelluy temps regnoit mon- 
seigneur le revendissime cardinal , Robert de 
Lenoncourt , evesque de Mets , lequel , en 
l'année xv° et lj , avoit changé l'abbaye de 
Sainct Remy de Rheims en Champaigne con- 
tre ladicte evesché de Mets avec le révérend 



cardinal de Lorraine , archevesque dudit 
Rheims; et après ledit eschange faict, ledit 
seigneur , reverendissime cardinal de Lenon- 
court, vint à Mets, environ la Sainct Jehan 
Baptiste xv c , lj prendre possession de ladicte 
evesché de Mets, et de bonne sorte com- 
mença à faire bastir et fist ouvrer en sa 
maison episcopalc, en telle sor^e et diligence 
que c'estoit chose merveilleuse et que, en 
bien peu de temps , il y a fait une très belle 
et somptueuse edifiiee, comme il s'apparoit, 
car il estoit aussy bien de besoing ; car par 
avant le lieu estoit de très pauvre ediffice, 
vieille et ancienne ; car de loing temps n'y 
avoit eu evesque de Mets résidant ; parquoy 
tout estoit en petit ordre. 

Item, ung petit de temps après, ledit 
seigneur cardinal evesque de Mets , vouloit 
tenir ses estatz des nobles audit Mets , et 
manda à tous les nobles comtes et aussy 
nobles de son evesché qu'ilz s'eussent à trouver 
aux journées d'estat , sur ung jour dit , sur 
peine de désobéissance à leur prince. Apres 
la journée prise , ce oyant messeigneurs de 
la cité consultèrent ensenâble et ne sçavoient 
en quel sens le prendre de vouloir tenir 
les estatz d'ung evesque en ladicte cité: ce 
que de loing temps n'avoit esté fait. De fait 

conclurent entre eulx mesmes , sans conseil 
des bourgeois , que ilz differeroient de tenir 

ou laisser tenir lesdits estatz leans. Et de 
faict mirent et ordonnèrent aulcuns bourgeois 
aux portes pour prendre le serment de plu- 
sieurs , pour sçavoir s'ilz venotent en la cité 
pour les estatz de Fevesque. Voyant ce qu'ilz 
estoient interrogés aux portes pour ceste 
affaire , s'en retournoient en refusant jurer 
par serment : de quoy ledit seigneur cardinal 
fut merveilleusement troublé, courroucé et 
fort animé à rencontre desdits seigneurs. 
Et davantaige ledit cardinal feist forger force 
monnoye de son coing et de ses armes par 
son maistre de la monnoye , au lieu de Vie , 
assavoir , petits deniers , des deux deniers , 
des bugnes , demi bugnes , testons et dallers 
et demy dallers , et en envoya à Mets pour 
faire aulcuns payemens ; et mesmement plu- 



sieurs mairchants qui en avoient receu en 
payement , comme communément payement 



courant , aulcuns desdits seigneurs de la cité , 
lors gouverneurs des gabelles et deniers de 
la ville , firent deffense par les boulangers , 
meusniers , maltottiers , quairtiers , douze- 
miers , recepveurs et aultres recepveurs des 
deniers de la ville , qu'ilz n'eussent à prendre 
ny recepvoir nulz desdits deniers en la cité. 
Et ne sçavoit ledit peuple de Mets pourquoy 
ilz le faisoient: car aussy les bourgeois ne 
Peussent osé demander pour quoy ilz le fai- 
soient et pour quelle cause : dont de ce fait 
ledit seigneur cardinal en fut fort animé à 
rencontre desdits seigneurs qui ce avoient 
fait : dont sur ce ledit seigneur cardinal pro- 
mist et jura s'en venger , ung jour viendrait : 
et de fait avons bien apperceu qu'il n'y a 
pas esté endormy : l'expérience Ta monstré. 

Si les petitz (Monseigneur) n'eussent mys par escrit les haultz faictz et gestes 
neroicques des anciens , nous n'eussions , pour le présent , en mémoire la vail- 
lance d'un Hector, la prouesse d'un Charlemaigne , la sagesse d'un roy Loys 
et autres grandz personnages, vôz prédécesseurs, dont le cathalogue est inflny. 
Parquoy (Monseigneur) à leur imitation , ay beaucoup mieux aymé en gros et 
lourd stile descrire que de laisser enseuelyr les prouesses et vaillance de vostre 
noblesse françoyse et vieux soldatz de nostre temps et ce que j'ay veu, estant 
assiégé dedans la cité de Metz par Charles d'Autriche et ses alliez, lequel, auec 
sa grande honte, confusion et perte infinie de ses gens, a esté contraint se 
retirer. Et pource que desirez sçavoir ceux qui auront fait seruice au roy, vostre 
pere, et pour mieux les recongnoistre vostres, ung temps à venir, ioinct que 
n'auez sceu veoir le tout, ie n'ay craint présenter deuant vostre excellence ce 
qui s'est fait à Metz , combien que le pourrez beaucoup mieux entendre de plusieurs 
grands seigneurs et aultres qui le vous pourront relater de viue voix; qui sera 
l'affirmation des choses y couchées par escrit , lesquelles (Monseigneur) ie vous 
supplye très humblement accepter d'aussi bon cueur qu'un vostre loyal soldat 
les vous présente auec le très humble seruice et perpétuelle obeyssance. 

DU 

Le mecredi , dix septiesme iour d'octobre, 
mil cinq cens cinquante deux, l'auantgarde 
de Charles d'Autriche, Empereur, le Duc 
d'Albe , conducteur d'icelle et lieutenant 
gênerai pour ledict seigneur, arriua près la 
cité de Metz ; et pour mieux icelle recong- 
noistre , fut dressée une escarmouche par 
douze ou treize cens harquebouziers- d'Espa- 
gnolz naturelz sur la monta igne du costé de 
la porte d'Alemaigne , tout le long de ladicte 
montaigne , iusques à la porte Meselle , qui 
fut d'une part et d'autre fort cruelle et dura 
depuys les onze heures du matin iusques 
à deux heures après midy, sans cesser de 
sclopeter de pied quoy, de portée de harque- 
bouzc à aultre , faisant fronc de toutes pars , 
et sans estre de nostre part refraischiz. Tou- 
tefibis n'y eut que douze ou treize des 
nostres tuez , du nombre desquelz fut mon- 
seigneur de Marigny, capitaine et nagueres 
collonel des legionaires de Champagne , le 
capitaine la Terrade , enseigne du cappitaine 
Gourdan , et un des harquebouziers de la 
garde de monseigneur de Guyse , nommé 
Alexandre ; y eut de blessez bien vingt cinq 
ou trente soldatz. Et de la part des enne- 
mys en fut emmenez troys grands pleins 
chariots de morts, sans grand nombre de 
blecez, et en fut depuis trouué troys, morts 
dedans les vignes, près la Belle Croix , que 
monseigneur de Guyse commanda estre en- 



terrez. Et depuis fut cryé à son de trompe, 
de par ledict seigneur, duc de Guyse , paer 
de France et lieutenant gênerai pour le roy 
à Metz et pays messin , que tous manans 
et habitans , hommes et femmes et enfans , 
de quelconque estât ou qualité qu'ilz fussent, 
eussent à sortir hors la ville , dedans vingt 
quatre heures , sur peyne de la uye : et l'edict 
réitéré , le vingt septiesme dudict moys , fut 
commandé à tous cap pi t aines visiter, chas- 
cun en son quartier , les maisons et le nombre 
des personnes y estans , recogneu le tout 
porter par devers ledit seigneur , signé de la 
main du chascun cappitaine. 

Ce fait , vifyda hors ladicte ville la plus 
grand'part des bourgeois et habitans et resta 
bien peu d'iceux dedans ladicte ville, fors ceux 
qui estoient au roolle , qui estoit des artisans 
y nécessaires , lequel estoit signé de mondict 
seigneur de Guyse. 

Le iour de toussaints , fut dressée une es- 
carmouche le long de la montaigne iusques 
au dessus de la Belle Croix où auoient les 
ennemys faict tranchées, lesquelles furent 
contrains habandonner par la force de soixante 
ou quatre vingtz de nos harquebousiers. 

Le lendemain, iour des mors , feismes 
une saillie du costé de la porte Meselle et 
feismes retirer les escarmoucheurs iusques 
en leur battaillon, qui estoit à plus d'un 
grand quart de lieue loing d'eulx ; et là don- 

m 



Digitized by 



882 ÉPHÉMÉRID 

nasmes coups de harquebouzades où n'y eut 
des nostres aucun tué que le sergent du 
cappitaine Saint André et le sergent du cap- 
pitaine Verdun et quelques autres blecez. 
Enfin et que ne les pouuions attirer en nostre 
cauallerie , nous retirasmes à la faveur d'i- 
celle : y estoient à ladicte escarmouche plu- 
sieurs princes et grands seigneurs , entre 
lesquelz estoient monseigneur de Guise , 
monseg' le prince de la Roche sur Yon , mon- 
seigneur d'Anguyen , monseig' le prince de 
Condey, monseig r de Nemours, le grand 
prieur de France, le marquis d'Albeuf, mon- 
seigneur de Martigues , monseig' le vidame 
de Chartres et plusieurs aultres grans seigneurs 
qui attendoient pied quoy deux gros esqua- 
drons de cauallerie qui souslenoient le bastal- 
lon des ennemys. , 

Le jour mesme , grand nombre de la 
cauallerie de l'empereur et cinq ou six mil 
hommes de pied passèrent l'eaue de la riuiere 
de Saille, au dessus de Metz, environ une 
lieue , et de là s'en vindrent camper à demye 
lieue de Metz , à deux grosses abbayes qui 
encores n'estoient abbattues ; et nous fut rap- 
porté qu'il y auoit audict camp soixante et 
quinze mil hommes de pied, seize mil cheuaux 
et quatre vingtz pièces d'artillerie dont n'y 
en y a eu qu'une partie en besongne. 

Le sixiesme de novembre , le marquis de 
Brancdebourg , lequel , quelque peu aupara- 
vant , s'estoit reuolté et saisi de l'escharpe 
rouge , print prisonnier monseigneur le duc 
d'Aumalles, frère de monscig* de Guyse , 
où fut tué monseig* de Rohan et plusieurs 
autres, jusques au nombre de cent ou six 
vingtz cheuaux deffaitz. 

La vigille sainct Martin, le duc d'AIbe , 
lieutenant gênerai pour l'empereur, commença 
de faire batterie contre noz deffences , can- 
nonna le portail de la porte Champanois, 
en abbattit partie, avecques quatre pièces de 
canon seullemcnt , ne cessa tout le jour de 
canonner: et furent tuez, à la chcutle des 
esclatz, quatre on cinq soldalz de la com- 
paignye du cappitaine Bahuc qui eut avecques 
luy, pour renfort de ladicte porte , le cappi- 
taine Glienay : aussy pource que monseigneur 
de Guyse fit prendre prisonnier un sergent 
dudict Bahuc , soupçonné de trahison , en ce 
que on disoit qu'il a voit promis aux enne- 
mys entrée par ladicte porte Champanoise j 

et estoit entrepreneur de ladicte trahison un 
nommé Fontanges , qui depuys a esté defiaict 
et exécuté. 

Le lendemain , jour sainct Martin , ache- 
vèrent les Bourguignons d'abbattre l'une des 
tournellcs de la sommité dudict portail , puis 
bracquerent le canon contre une petitte tour 
quarrée qui fut percée à jour. Ce pendant 
tirèrent quelques coups contre la grande et 
principalle église , Saint Estienne. 

En ce temps , nous vindrent nouuelles que 
monseigneur l'admirai d'Annebault estoit de- 
ceddé , et mis en son estât monseigneur de 
Chaslillon , pour le présent , admirai de 
France. 

Les ennemys ne dormoient ; commencèrent 
d'estendre leurs trenchées plus bas, tirant 
vers la rivière de Sailhe qui passe dans la 
ville , près la porte Meselle ; ce qu'ilz ou 
faict par plusieurs et diuerses foys pour nous 
abuser d'icelle part. Et pource que depuys 
la porte Champanoyse jusques à la porte 
Sainct Thibault n'estoit rien ou bien peu 
remparé, fut à chascun cappitaine désigné 
ung quartier et combien de pas il devoit 
fortifier. Lors chascun s'efforça , en son quar- 
tier et endroit , de remparer , tant de jour 
que de nuict : et fut , en peu de temps , ce 
quartier fort remparé. 

Le cause d'une si grande diligence fut 
pource que le marquis de Brancdebourg, 
qui , peu de temps auparavant , s'estoit re- 
uolté et saisy de l'escharpe rouge , arriua au 
camp de l'empereur , le douziesme jour de 
novembre, se campegea delà le fleuuc de 
Meuzclle, le long de la montaigne, à l'église 
Sainct Martin et ès environs, accompaigné 
de quatorze ou quinze mille lansquenetz et 
trente pièces de canon et cinq ou six gros 
mortiers. 

Le lendemain , treize , fut faicte une saillie 
sur ledict marquis; fut tué quantité de ses 
gens. 

Et depuis, cinq ou six jours après, fut 
faicte une autre subite cargue seullement 
par vingt cinq ou trente lances de la com- 
paignye de monseigneur de la Roche sur 
Yon qui , de plain sault et à Timpourueu , 
coururent à toute bride avallée jusques de- 
dans le camp dudict marquis, rompirent 
lances, tirèrent harquebouzadés , prindrent 
prisonniers. L'alarme faicte audict camp , 

sortit quelque quantité de chcuaux , les uns 
armez , les autres non , pour auoir esté suprins. 
Enfin fut prins un prisonnier que Ton dit 
beaufrere dudtct marquis , lequel fut fort 
blessé et se deffendit vaillamment ; fut prins 
et emmené prisonnier par deux gentilz- 
hommes de Berry, nommez Pisseloup et le 
cheuallier , son frère : quelques autres furent 
tuez sans que aucun des nostrcs mourust 5 
touteûois furent leurs chcuaulx quasi tous 
blecez; depuys, à plusieurs et diverses foys, 
ont les Bourguignons cstendu leurs tranchées 
iusques à la porte Sainct Thibault. 

Le dix huitiesme dudit moys, fut faictc 
une sortie par la porte Mczelle et feignit nostre 
cauallerie passer et prendre chemin vers la 
montaigne, le long des vignes , puis retourna 
tout court sur quelques gens de pied qui 
estoient venus escarmoucher , et là feirent 
une cargue fort furieuse , en sorte qu'il y 
eut grand quantité d'ennemys tuez et beau- 
coup prins prisonniers, le reste poursuyuis 
jusques dedans leur camp. 

Le dimanche vingtiesme dudit moys de 
nouembre , l'empereur , estant auparavant à 
Thyonville , arriua en personne en son champ ; 
furent battaillons dressez , cérémonies y ob- 
seruées , fut la salue faicte de soixante pièces 
d'artillerie. N'auons sceu autre cause de sa 
venue , sinon que les Allemans faisoient entre 
eux un monopole pour se retirer et retourner 
en leur pays , accause que bresçhe ne leur 
avoit esté faicte comme on leur auoit promis. 

Ce jour mesme, Paul Baptiste, lieutenant 
de monseigneur de Nemours ; bailla en queue 
sur l'Empereur , amena cinq ou six cens mou- 
tons , print deux muletz chargez de grosse 
volaille et gibier et quelque quantité de per- 
drix , auec plusieurs prisonniers et aultres 
bagages. 

Ce pendant ont les Bourguignons tousiours 
poursuiuy et continué leurs tretichées , larges 
et profondes , iusques au près de .la prairye , 
tirant au flenuede Meuzelles. Au bout d'icelles 
et près de ladicte eaue , ont dressé quelques 
quantité de gabions pour faire batterye , tant 
contre la porte Champanoyse, par le dedans, 
que contre la muraille de la ville et tour du 
diable , aultrement ditte la tour d'enfer , et 
continuèrent leur batterie depuys et à si grande 
furie , tant contre les tours , murailles que 
faulces brayes , que le lundi vingt huitiesme 



jour de nouembre, feirent par force cheoir 
un grand pan de muraille en bresche, de 
quatre vingtz et dix pas. Ce pendant, et 
iour et nuict , fut remparé par le dedans , 
tant de terres , fascines que fumiers , tellement 
qu'il n'y auoyt, feust prince, grand seigneur 
ou soldat , qui ne portast la hotte à toutes 
heures, touteflbys disposées; en sorte que 
deux iours après que la bresche fut faicte, 
le rempart fut aussi hault que la muraille 
estoit auparauant. 

Le iour sainct André , leur fut faict une 
brauade de deux enseignes desployées qui 
passèrent tout le long et à la sommité de la 
bresche , marchantz seullement le pas. Puys 
fut planté au bout d'une picque un chat em- 
mouflé, pour leur donner à entendre que 
telz chatz ne se prenoient sans mouflles. Il 
fut estimé que , iusques audit iour saint André ; 
ilz auoient tiré plus de huict mil cinq cens 
coups de boulletz : faisoient ordinairement 
batterie de trente huict pièces de canon. 

Le iour suiuant , premier iour de décembre, 
fut faite une saillie sur le marquis de Branc- 
debourg où, de première pointe, quattre 
gentilz hommes voluntaires et grands sei- 
gneurs auanteoururent iusques dedans le camp 
dudit marquis à toutte bride et vau de route , 
entrèrent et outrepassèrent leurs trenchées 
bien auant, rompirent leurs lances, bail- 
lèrent coups de coustelatz , en feirent mourir 
dix ou douze , qui ne fut sans grande résis- 
tance , tellement que tous quatre furent 
blecez. Le nom d'iceux est monseigneur de 
Suze, monseigneur de Clermont, monseig* 
de Joyeuse, lequel eut d'une harquebouzade 
son corps de cuyrasse percé , son collet 
de buffle , pourpoinct cottonné et chemise , 
sans touttefïbys l'endommaiger du corps , et 
monseigneur de Rocquefeulh , enseigne du . 
comte de Vilars , lequel , sept iours après , 
decedda, duquel l'épitaphe s'ensuyt: 

Mars , enuyeux de l'heur de Rocquefucil , 
Voyant à l'œil que son nom efîàçoit, 
Dîct en courrou* : ie creue et pars dé dueil 
Qu'homme mortel reçoiue tel acueil. 
Feit fendre l'aer , si fort se courrouçoit. 

Quand Iupitcr si hault cry apperçoit , 
Descend en bas et Rocqucfueil a veu 
Qu'en hardiesse et force florissoit, 
Et que de iour en iour son nom croissoit, 
Tant de beauté que saigesse prouueu. 

Estant pour tel du hault dieu recongneu , 
L'a colloque au ranc des se my dieu*. 
Mars en la terre a son corps retenu : 
En sa fleur d'ans la mort Ta preuenu ; 
Dont le corps dort et l'esprit est aux cicux. 

Les dessusdits , soy relirans , eurent secours 
de trente cinq ou quarante sallades qui , sous- 
tenans la file de la cauallerie dudict marquis , 
rinfanterie estant en armes , escarmoucherent 
longuement. Ce pendant monseigneur de la 
Brosse , lieutenant de monseigneur de Lor- 
rainè , auec sa compagnie et quelque cauallerie 
légère , suiuoy t au pas nosdicts escarmoucheurs 
qui feignirent la fuite. Incontinant les Mar- 
quisoys les poursuiuans se débondent sur eux 
en grande furie; et s'eslongnans de leur force, 
feit ledict seigneur de la Brosse feudre son 
bataillon en deux et, recepuant les nostres, 
commença auec sa trouppe se desbander sur 
les marquisoys , leur donne en flanc d'une 
part et d'autre : et lors les nostres , en leur 
fuyte , auec ledict seigneur de la Brosse tour- 
nent visaige , tous d'un front , commencent 
à rompre lances , donner coups d'espées : 
furent les ennemys encloz tellement qu'il y 
en eut grand nombre estimé de quatre vingtz 
ou enuiron de tuez et bien vingt ou vingt 
cinq prisonniers. Commença ledit seigneur de 
la Brosse se retirer au pas : ceux dudict mar- 
quis les poursuyuans apperceurent de loing 
une embuscade de nostre infanterie qui les 
feit retirer. 

Le samedy, troisiesme dudict décembre 
suyuant, enuiron les neuf heures du soir, 
saillirent quelques barquebouziers des nostres, 
qui surprindrent les gardes et sentinelles de 
l'empereur dedans leurs tranchées , en tuèrent 
quelque nombre , amenèrent prisonniers , bail- 
lèrent l'alarme au camp , se retirent sains et 
saulfz. 

Le mecredy, septiesme dudict décembre, 
nous, voyans qu'ilz portoient grande quan- 
tité de facines, ayans opinion qu'ilz vou- 
lussent donner l'assaut, fusmes mis en ba- 
taille au dessoubz de la bresche et sur les 
flânez d'icelle , les corseletz au dessoubz. Et 
dedans les faulces brayes estoit monseigneur 
le vidame de Chartres , pour icelles garder , 
auecques grande force de harquebouziers. 
Au dessoubz de la bresche estoit monseigneur 
de Guyse, la cornette blanche auprès de luy, 
monseigneur d'Anguyen et monseigneur le 

prince de Condey, auec plusieurs de leur 
maison et autres grands seigneurs et gentils 
hommes vohmtaires, monseigneur de Mont- 
morancy et monseigneur d'Anuille , son frère , 
auec grand suyte de gentilz hommes , portans 
chascun une banderolle de taphetas viollet, 
auec sa deuise , tous les dessusdicts bien armez 
et ayans chascun la picque au poing. Là 
attendismes l'ennemy l'espace de troys ou 
quatre grosses heures. Apres commencèrent 
trompettes et clairons à sonner , tabours 
et fiffres pour leur collation, puys chascun 
se retira. 

La nuict subséquente , entrèrent dedans la 
ville de Metz quatorze ou quinze gentilz 
hommes , tant de la compaignye de monsei- 
gneur le mareschal saint André que de mon- 
seigneur le prince de la Roche sur Yon , que 
du Pelloux , qui nous apportèrent des nou- 
uelles de France. 

Le dimenche, onziesme dudit moys, s'es- 
leua un grand brouillard qui dura tout le 
iour, en sorte que ne pouuions veoir les 
ennemys ne eux nous voire sur le bord du 
fossé, tant estoit grand le brouillard. Ce 
iour mesme , feirent autre approche de bat- 
terie, près de ladicte porte Champanoyse, 
de quatre vingt pas ou enuiron , estendirent 
leurs tranchées iusque sur le bord de nostre 
fossé. 

Le lundi, douziesme, quand ilz congneurent 
que leurs mines ne leur proffitoient aucune- 
ment, commencèrent, dès le point du iour, 
nouuelle batterie sur ladicte porte Champa- 
noise , et sur les flânez d'icelle ne cessèrent 
de cannonner qu'il ne fust deux ou troys 
heures après midy. 

Ledict iour , fut tué d'une harquebouzade 
le cappitaine Fauas , nostre maistre de camp ; 
et eut depuis sondict estât le cappitaine 
Glienay. 

Le ieudi, quinziesme, fut faicte unesaillye 
sur ledict marquis par vingt ou vingt cinq 
sallades , estant conducteur le cappitaine la 
Faye , lieutenant de monseigneur le conte 
de la Rochefoucaut , lequel , ayant la pre- 
mière cargue à son honneur, ne se voulut 
contenter , retourne de rechef sur l'ennemy ; 
son cheual tresbucha , fut pris prisonnier : 
et fut blecé auecques luy monseigneur de 
Victry, gentilhomme de la maison de mon- 
seigneur de Guyse , et deux ou troys autres 

de ladicte compaignye. La nuict subsé- 
quente, ceux dudict marquis tascherent de 
venir rompre le pont aux Mores pour nous 
empescher nos saillies , mais il ne leur fut 
possible, pource que on leur tira plusieurs 
coups de canon et mousquettes , qui empescha 
leur entreprise ; tellement que , le matin , fut 
touué grande effusion de sang au lieu où ilz 
vouloient rompre ledict pont. 

Le vendredy , seiziesme , furent faictes deux 
saillies , Tune à la porte Mczelle où estoit 
monseigneur de Randan auec quelques uns 
de sa compagnye et quelques autres de celle 
de monseigneur de Nemours. Estans les es- 
paîgnolz près des nostres , d'une part et 
d'autre commencèrent à escarmoucher , tirè- 
rent harquebouzades. Ce pendant le lieute- 
nant de dom Loys Dauid, lieutenant de la 
cauallerie de l'empereur, manda par son 
trompette s'il y auoit quelque gentilhomme 
qui voullust donner coups de lance pour 
l'amour de s'amye: Aquoy s'offrit monsei- 
gneur de Randan. Sonnèrent trompettes : y 
obseruans les cérémonies , d'une part et 
d'autre, coururent les cheualliers l'un contre 
l'autre. Ledict seigneur de Randan rompt sa 
lance dedans le bras de l'espaignol, lequel 
se retira , fort blecé , sans auoir aucunement 
rompu la sienne contre ledict seigneur de 
Randan. Fut blecé au commencement de 
ladicte escarmouche d'une harquebouzade le 
capitaine Symon , ytalien , qui estoit à mon- 
seigneur de Nemours. 

D'autre costé du pont aux Mores, sortit 
quelque partie de la compaignye de mon- 
seigneur de Guyse, furent tirées quelques 
harquebouzades p'ar les auanteoureurs , sans 
que autrement les deux gros esquadrons se 
assemblassent. 

Le mardy , vingtiesme , la nuict venue , 
les ennemys osterent de leur basterie de la 
bresçhe quatre pièces de canon, la trans- 
portèrent contre la tour de Lancre , à soixante 
et dix pas près, commencèrent auec cinq 
ou six pièces le matin , dès le point du iour , 
de battre ladicte tour qui estoit fort espoisse , 
y auoit là dedans quantité de sachés de layne 
sur la sommité d'icelle et, pource que là les 
harquebouziers dudict seigneur de Lancre, 
qui gardoit ladicte tour, tiroyent continuelle- 
ment , tant sur les canonnière que autres 
estans aux tranchées , bracquerent une pièce 

contre ladicte layne , qui perça ladicte layne 
et mit en pièces un soldat dudict cappitaine 
Lancre. 

Le vendredy , vingt troisiesme iour dudict 
moys de décembre , fut fajtc une saillie sur 
ledict marquis de Brandebourg, estant chef 
de la conduicte monseigneur le vidame de 
Chartres. Premièrement sortirent par le pont 
aux Mores vingt cinq ou trente salladcs qui 
d'une furie donnèrent sus un esquadron de 
soixante et dix ou quatre vingtz cheuaux, 
qui de premier feirent front. Noz gens tour- 
nent doz, furent poursuiuiz en grande furie 
iusques dedans leurs tranchées, le tout à la 
faueur de leur infanterye et artillerie. Les 
nostres, non contentz de ce, rappellerent 
les marquisoys au combat : les coureurs es- 
carmoucherent par quelque espace de temps ; 
commencèrent les marquisoys à se desbander 
sur nostre esquadron , poursuyuirent les nos- 
tres iusques au bout du pont aux Mores : 
là feirent front les nostres , comme dessus. 
Alors commença de sortir monseigneur le 
\idame auec une force de six ou sept vingtz 
cheuaux , qui court sur les ennemys à toute 
bride et vau de route: Ce que voyans les 
marquisoys , tournent doz et prennent la fuite, 
à la faueur de leurs gens de pied , lcsquelz, 
voyans que leur cauallerie fuyoit si fort , n'en 
feirent moins et s'en fuyerent tous comme 
regnars. A la poursuyte desquclz monseigneur 
le vidame rompit sa lance, monseigneur de 
Mompesac, monseigneur de Suzc, monsei- 
gneur du Quesleus et plusieurs autres grandz 
seigneurs et gentilzhommes qui feirent tant 
bien le deuoir qu'impossible seroit de mieux 
et la plus grand part d'iceux ne rapporta 
lance entière; tellement qu'ilz tuèrent cin- 
quante hommes ou enuiron , sans les blecez , 
amenèrent seullement un prisonnier , appor- 
tèrent plusieurs espées à deux mains , picques , 
hallebardes , pistoletz et autres armes : et ne 
fut tuez en ladicte escarmouche aucun des 
nostres et n'en fut blecé qu'un, qui est le 
cappitaine Bourdi lies, lequel eut quatre coups 
de harquebouzade, fut aussi blecé en l'es- 
paule le cheual de monseigneur le vidame 
et près de luy tué d'un coup de canon le 
cheual d'un gentilhomme desa maison, nommé 
Valehcey de Poictou. De là les coureurs s'es- 
carterent un peu , amenèrent quinze ou dix 
huict vaches et bien cinquante ou soixante 

moutons , misrent au vent troys chariotz de 
farines que Ton menoit au camp dudict 
marquis. 

Le dimanche, vingt cinquiesme , iour de 
noel, en nuict, retirèrent quatre pièces de 
leur artillerie , la passèrent l'eaue du costé 
dudict marquis. Ce pendant commencèrent 
de faire nouuelle batterye sur la ville. Et 
mesmement sur une haute plateforme et 
cloché de Saint Martin , auquel ilz causèrent 
la grosse cloche d'un coup de boullet. 

Le lundy, vingt sixiesme , depuis le matin 
iusques au soir, ne cessèrent de tirer sur 
la ville à coups perduz, tellement que, celle 
iournée , tirèrent plus de six cens coups de 
canon. Le matin , au point du iour, fut faite 
une saillye par la porte Mczelle de la part 
de monseigneur de Nemours, qui allèrent 
tuer quelques chcuaux de monitions, tout 
près d'un esquadron d'espaignols , estans bien 
au nombre de troys cens cheuaux : iceux 
descouuers, ne faillirent noz gens de soy 
retirer. 

D'autre costé , à la mesme heure , au pont 
aux Mores estoit sortie la compagnye de 
monseigneur de Gonnort, gouuemeur de la 
ville de Metz , qui allèrent veoir les marqui- 
soys iusques dedans leur tranchées , où y auoit 
un gros esquadron de cauallerye qui iamais 
ne se voullut débusquer ne sortir hors de 
son fort. 

Ce iour mesme, les Bourguignons passèrent 
outre ladicte eaue de Meuzelle, du costé 
dudict marquis, troys ou quatre pièces de 
canon et les menoient le long de la prairye. 
Ce pendant monseigneur de Nemours en per- 
sonne sort entre quatre et cinq heures du 
soir , pensant surprendre une desdictes pièces 
que Ton menoit ; mais la sentinelle qui estoit 
au bout du pont aux Mores , ayant des- 
couuert ledit seigneur de Nemours qui sortoit, 
court à toute bride, faict retourner les cheuaux 
dudit canon contre le camp dudict marquis 
et getterent ladicte pièce dedans leurs tran- 
chées, tirèrent après nos gens poursuyuans 
ledict canon, enuiron vingtz pièces de pièces 
de campagne : fut blessé seullemcnt un cheual 
qui eut la iambe couppée d'un coup de 
boullet, sans que iamais les ennemys sor- 
tissent. 

Le mardy , vingt septiesme , canonnerént , 
tout le iour, seullement de cinq ou six pièces 

qui leur restoient en leur batterie. Et fut 
faite une sortie par quelques harquebouziers 
du cappitaine la Mosle qui allèrent donner 
dedans l'abbaye plus proche de la porte Me- 
zelle , près la Saille , où furent tuez quelques 
ennemys et fut blecé de nostre part le sergent 
dudict la Mosle. 

Le mercredy, vingt huitiesme , monseig* 
de Guyse commanda la cauallerie se tenir 
preste pour monter à cheual. Premièrement 
sortirent trente cheuaux que monseigneur de 
Nauailles menoit , lequel alla descouurir une 
troppe d'ennemys de bien troys cens cheuaulx, 
ausquelz ledit Nauailles se présenta, les attira, 
tousiours escarmouchant , iusques au dessoubx 
de la montagne, de laquelle les ennemys 
pouuoient facilement descouurir s'il y auoit 
point quelque ambuscade , iusques dedans la 
ville. Les ennemys , voullans Jttirer noz gens 
hors la faueur de nostre canon , se reteroient. 
Incontinent sortit le seigneur Pierre Strozzi 
auecques autres trente sallades qui les al- 
lèrent acoster. Le trompette qui estoit auec 
les dessusditz Nauailles et Strozzi , commença 
à sonner du haut de la montagne pour mot 
de guet: subit sont les portes de ladicte 
porte de Mezelle ouuertes , sortent première- 
ment monseigneur le conte de la Rochefou- 
caut auec sa compagnye de cheuaux légers, 
monseigneur de Randan auec sa compagnye , 
la compagnye de monseignenr de Gonnort, 
le cappitaine Lancre auec ses harquebouziers 
à cheval, monseigneur le duc de Nemours 
auec sa compagnye de deux cens cheuaux 
légers, monseigneur le vidame de Chartres 
auec aucuns de sa compagnye et autres gen- 
tilhommes , portant sa Iiuré , iusques au 
nombre de soixante , tous bien à cheual ; 
plus monseigneur d'Anguyen et monseigneur 
le prince de Condey auec leur maison et 
plusieurs gentilzhommes voluntaires , plus 
monseigneur de Montmorancy auec grand 
nombre de gentilzhommes voluntaires , les 
uns portans sa liurée et couleurs, les autres * 
non ; plus suiuoit les compagnyes susdîctes 
monseigneur le prince de la Roche sur Yon , 
estant chef et commandoit par tout, qui 
menoit sa compagnye , celle de monseigneur 
de Guyse et de monseigneur de Lorraine, 
lesquclz estans aduertiz tant d'un gentilhomme 
que enuoya ledict Nauailles et Strozzi, que 
du trompette susdict , qui sonna du haut de 

la montaigne. Ce pendant les dessusdicts 
amusoient les ennemys, commencèrent les 
dictes trouppes de sortir ensemblement et 
à course de cheual approchans les ennemys ; 
estans en nombre de bien troys cens cheuaux , 
se debendent sur iceux : les ennemys prennent 
la fuicte , furent sniuiz à vau de routte l'es- 
pace d'une grand demye lieue, donnent de- 
dans d'une telle furye qu'ilz tuèrent grande 
quantité d'hommes et cheuaux, suyuirent 
long-temps deux cornettes; fut donné, tant 
à l'un que à son cheual , deux ou troys coups 
d'espée par deuxgentilzhommcs poursuyuans; 
l'un le cheualier de Lancre , l'autre , nommé 
Mymbretin , enseigne de monseigneur de 
Gonnort , lequel pensant luy oster par force 
ladicte cornette , fut blecé d'un coup de pis- 
tolet à la main droite. Et prennent trente 
cinq ou quarante prisonniers ennemys , dont 
y auoit troys ou quatre grans seigneurs, 
amenèrent dix huict ou vingt muletz et plu- 
sieurs autres dcspouilles qu'ilz apportèrent, 
tellement que l'on estime, ce iour là, noz 
gens auoir défiait enuiron de huict à neuf 
vingtz cheuaux. 

Ce pendant nous estions demourez en queue 
bien troys cens harquebouziers et enuiron 
huict ou neuf vingtz corseletz , qui ne sorti- 
rent point hors de la porte : nostre cauailerye , 
ayant exécuté son entreprise, se retira au 
pas. Vindrent quatre ou cinq gros esqua- 
drons des ennemys , les coureurs desquelz 
voulurent donner sur noz harquebouziers ; 
mais ilz furent repoulsez viuement. Ce pen- 
dant monseigneur de Guyse commanda par 
quatre ou cinq foys que l'on se retirast , en 
sorte que l'on ne pouuoit ramener les soldatz. 
Et est à noter que quand il se faisoyt quelque 
saillye, les soldats et autres gentilzhommes , 
allantz à la guerre, se batoient à qui sorliroyt 
le premier auec un visage ouuert et ioyeux , 
le retour fort ennuyeux ; et n'y auoit iour , 
quel qu'il feust, où il n'y eut sortye. 

La subséquente nuict , acheurent les en- 
nemys de leuer leur artillery, tellement que , 
le matin , n'en vismes une pièce seullement ; 
lors eusmes le loysir de prendre l'aer sur 
les murailles et rempars en seurelé. Sur le 
midy , sortirent , par le pied du bouleuard de 
la porte Champanoise , cinquante oj soixante 
harquebouziers , entre autres ceux de la garde 
de monseigneur de Guyse , lesquelz allèrent 

donner dedans les tranchées des ennemys , 
lesquelz furent conttrainetz de se retirer: 
furent blecez deux des harquebouziers de 
mondict seigneur de Guyse et dépuys morts. 

Le samedy , dernier iour de décembre, 
fut faite une autre saillye du costé de ladicte 
porte Champanoyse , dedans leurs tranchées , 
escarmouchans d'une part et d'autre : fut 
blecé le cappitaine Pierre Longue et l'enseigne 
du cappitaine Bettune , qui eut les deux 
iambes percées d'un coup de boulet , et fut 
tué Jehan Moret , soldat de la compagnye 
du cappitaine Maugeron. 

Le dimanche , premier iour de l'an , enuoya 
le duc d'Ablbe son trompette pardeuers mon- 
seigneur de Guyse , pour luy recommander 
les malades qu'il estoit contraint laisser en 
si grande langueur et misère. Par mesmes 
moyen apporta ledit trompette nouuelles à 
monsieur le prince de Condey que madame 
de Roys , sa femme , estoit acouchée d'un 
beau filz : auquel , pour si bonnes nouuelles , 
il bailla pour estrennes une chesne d'or de 
cent escus. 

Le lundy, deuxiesme de ianuier, les en- 
nemys abandonnèrent leur camp', passèrent 
le pont de Molin à deux gros esquadrons , 
lesquelz, outrele pont, s'assemblèrent auecques 
grosse suyte de cauailerye et logèrent dedans 
le village au bout dudict pont. Et le iour 
mesmes , sur le mydy , sortirent plusieurs 
grands seigneurs auec grand nombre de caual- 
lerie : partye d'icelle print le chemyn vers 
ledict pont du Moulin , lequel voullans passer , 
trouuerent rencontre de harquebouziers audit 
pont , qui leur empescha le passage ; escar- 
moucherent longuement d'une part et d'autre : 
n'y eut personne aulcune blecé, seullement 
un cheual du cappitaine Saint Estef, qui 
fut blecé d'une harquebouzade dedans la 
ïambe. D'autre part , estoit allé monseigneur 
le conte de la Rochefoucault auec sa compa- 
gnye et le cappitaine Voguedemar auec vingt 
cinq ou trente de ses soldatz harquebou- 
ziers, estans à cheual , lesquelz trouuerent bien 
deux cens caques de pouldre à canon où 
ilz misrent le feu. Faisans retour , repassèrent 
par le délaissé camp de l'empereur, où fut 
trouué grande quantité des tantes et pauillons 
encor dressez. En iceux et aux enuirons y 
auoit grande multitude de malades , tant 
gentilzhommes, soldatz, femmes, que gouiatz: 

desquels aduerty monseigneur de Guyse en- 
uoya aux deôsusdits languissantz pain , vin , 
chers et autres nécessitez : y faisoit la ronde 
monseigneur le vidame de Chartres lequel , 
esmcu de pitié , voyant si grande misère et 
pauureté , feit monter sur plusieurs cheuaux 
grande quantité de malades, lesquclz il 
conduit dedans la cité de Metz pour iceux 
faire traiter et medicamenter. 

Ce pendant les soldatz, faisans la visite 
par ledit camp désert, trouuerent grande 
quantité de corseletz , harquebouzes , mor- 
rions , bourguignottes , espées , hallebardes 
et autres armes ; amenèrent outre ce , grande 
quantité de vaches , chieures , brebis , che- 
vaulx, iumens et autres semblables. Plus 
trouuasmes , le long de la Meuzelle , trente 
cinq ou quarante cacques de pouldre à canon , 
délaissez par les ennemys , qui estoient près 
d'estre* embarquez , et pour leur en empescher 
la iouyssance, y mismes le feu. 

Le mecredy, quatriesme dudict moys de 
ianuicr, fut faite une saillye par le pont 
aux Mores de vingt cinq ou trente cheuaux 
de la compagnye de monseigneur le prince 
de la Roche sur Yon , là où noz coureurs , 
de premier front , rencontrèrent enuiron 
cent ou six vingt pistoliers qui les ramenèrent 
iusques en leur force , lesquelz firent front , 
combatirent par un long temps : touteffoys , 
voyans quatre ou cinq cens cheuaux qui 
venoyent au renfort desdicts pistoliers , furent 
noz gens contrainetz soy retirer. En ceste re- 
traite fut blecé monseigneur de Montreuil, 
Guydon de la compagnye de Monseigneur 
le prince de la Roche sur Yon , et fut prins 
prisonnyer monseigneur de Duras; honime 
d'armes de sa compagnye, et deux ou troys 
que tuez que prins prisonniers. D'autre part, 
à la porte Mezelle, sortit monseigneur le 
vidame de Chartres auec aucuns de sa com- 
pagne- , . _ . . 

La nuict subséquente, îeudy cinquiesme, 

enuiron les deux heures après mihuyt, ledict 
seigneur vidame partit de la ville de Metz 
auec cinquante ou soixante cheuaux et quel- 
ques bateaux qu'il fit mener le long du fleuue 
de Meuzelle, à bas tyrant vers Thyonuille, 
vis à vis du village de Maleroy , à plus de 
deux grandes lieues de Metz. La arriué , laissa 
au dessoubz son embuscade , prend bord auec 
ses bateaux ioignant le chemyn du camp de 

l'empereur ; là , auec un court baston en sa 
main , couuert de son manteau en sorte que 
Ton n'eust peu veoir son escharpe blanche 
ne liurée , commande , de par le duc d'Albe , 
à la première file venant de passer par ces- 
dicts basteaux : la file suyt , en passe à plu- 
sieurs foys iusques au nombre de quatorze 
ou quinze cens qui peu à peu tomboient en 
son embuscade, Tune partye desquelz fut 
deuallizée ; prend seullement vingt cinq pri- 
sonniers des plus apparens, entre autres un 
tresorrier du duc d'Albe. En ce passage fust 
ledict seigneur vidame recoàgneu d'un es- 
paignol naturel pour Pauoir veu en un certain 
combat comme parain , lequel espaignol , se 
congnoyssant son prisonnier, Taduertit de 
quatre ou cinq cens cheuaux qui le suyuoient 
de près. Iceux descouuerts , ledict seigneur 
Vidame reprend sa riue , leur donne la salue 
de vingt huict cacques de pouldre à canon 
qu'il auoit fait* passer oultre l'eaue auecques 
le reste du bagage. La salue faite, le feu 
mys dedans lesdictes pouldres , se retira , 
amena ses prisonniers et trente cinq ou qua- 
rante cheuaux , auecques grande multitude 
d'armes qui furent menées par les bateaux 
qu'il auoit descenduz et deux chariotz de 
pouldre à canon , s'en retourna sain et sauue, 
sans perdre aulcun de ses hommes. Strata- 
gème digne de mémoire , bien inuenté par luy 
et mieux exécuté. 

Le vendredy, sixiesme dudict ianuier, arriua 
à Metz monseigneur le duc de Neuers, gouuer- 
neur de Champagne , amena auecques luy 
quelque partie de sa compagnye, de celle 
de monseigneur de la Roche du Mayne , de 
monseigneur de l'Espinas , du cappitaine Pel- 
loux et autres grands seigneurs et gentilz- 
hommes , qui luy feirent compagnye. Alla 
au deuant de luy monseigneur de Guyse et 
plusieurs autres princes et grands seigneurs. 
Le iour mesmes , mondit seigneur de Neuers 
visita la ville et ruyne d'icelle. Apres disner 
fut dressée l'escarmouche par noz coureurs 
du costé du Marquis , qui là restoit campé , 
qui appellerent l'ennemy outre la fauueur 
de son artillerie , voire qu'ilz donnèrent ius- 
ques à leur infanterye qui ne voulut aucu- 
nement sortir. Furent par dedans l'eaue , au 
dessus du pont aux Mores , deux petlttes 
pièces de campagne qui furent mises dedans 
Pisle prochaine : estans sur le bord , près 

dudict Marquis, commencèrent à tirer sur 
sondict camp. 

Le sabmedy, septiesme , s'en partit mon- 
dict seigneur de Neuers de ladicte ville de 
Metz. Furent appelez vingt harquebouziers 
de chascune compagnye, qui luy feirent es- 
corte iusques au près du pont aux moulins. 
De là nous en retournasmes , passans par le 
délaissé camp des ennemys où trouuasmes 
grand nombre de malades et languissantz et 
grand nombre de mortz auprès d'iceux , en 
un mesme feu : estoient les pauures malades 
si faibles et débiles qu'ilz n'auoient tous en- 
semble la puissance de oster seullement les 
mortz , gisans à l'enuers avec eux , en un 
mesme feu. Et sont morts en ceste misère 
telle quantité que le nombre d'iceux a esté 
estimé de quatorze à quinze mille. Outre ce 
y auoit audict camp plus de dix mille cheuaux 
morts. 

Faisans nostre retour en la ville , passasmes 
par les tranchées des ennemys , Fort profondes 
et larges. Là vismes troys mynes , Pune 
desquelles tendoit au gros boulouard de la 
porte Champanoyse et la faulse braye , près 
de ladicte porte, prosche de bresche , laquelle 
se trouua esuentée , et tomba grosse quantité 
de terre sur les pyonniers qui besongnoient 
à ladicte myne et d'iceux beaucoup ont esté 
la dedans tuez. Et ne pouuoient les ennemys 
aucunement myner là endroit, pource que 
la terre y est fort sablonneuse par veines ; 
outre ce auions nostre coutremync qui* eust 
empesché leur entreprise. 

L'autre et seconde myne tendoit à la grosse 
tour du Diable autrement et depuis appelée 
la tour de Lancre , pource que le cappîtaine 
Lancre auoit entrepris de la garder ; laquelle 
myne fut esuentée pour les causes que dessus. 

La tierce myne estoit plus bas et près de 
l'eaue de Meuzelle , tendoit à la tour plus 
proche de l'eaue que les ennemys auoient ia 
abbattue et foudroyée à coup de canon. La- 
dicte myne ne peut venyr à chef pource 
qu'elle fut remplie d'eaue. 

Le dimanche , huictiesme , enuiron la my- 
nuict , furent passées par bateaux en l'isle 
susdicte quatre pièces d'artilierye , assçauoir, 
deux pièces de gros canon, une longue et 
une bastarde , qui , depuys le matin , ne 
cessèrent de battre sur le camp dudict mar- 
quis de Brangdebourg , lequel , voyant qu'il 

estoit salué de si près et en telle fureur ; et 
sentant si près ung si* lourd recueil , com- 
mença (comme auons sceu par le rapport de 
l'espion) à s'arracher et tyrer la barbe comme 
homme désespéré , pensa du subit départ. 

Sur les troys ou quatre heures du soir, 
sortit le cappîtaine Lancre auec trente cinq 
ou quarante de ses harquebouziers à cheual, 
qui , dès la sortye du pont aux Mores , s'en 
va à toute bride et vau de route donner 
iusques dedans les tentes dudict Marquis, y 
iua quelque nombre de marquisoys. Arriua 
un gros eâquadron de la cauaiierye dudict 
marquis , qui jamais n'oza assaillir ne pour- 
suyuir le cappitaine Lancre , lequel , ayant 
exécuté l'une partie de son entreprise, le 
tout soubz la faneur du canon de Tennemy 
et harquebouzes à croc , se retira. 

Toute la nuit suiuant, commença ledict 
Marquis à faire desloger bagage. 

Le lundy, neufviesme dudict mûys de 
tanuier, descampa ledict marquis dès Paûbe 
du iour, met ses gens en bataille; ne cessa 
nostre canon , estant en l'isle, de leur donner 
à doz , tant que sa portée se peut estendre. 
Estoit nostre cauallérie en armes et preste 
pour luy donner en queue ; mays noz coureurs 
descouurirent un gros esquadron ou trouppe 
de la cauaiierye du duc d*Albe, qui s'estoit 
iointe avec ledict Marquis , enuiron deux 
mille cheuaux. Nosdicts coureurs escarmou- 
cherent l'emiemy par une longue espace de 
temps : ce pendant se retira nostre caualler'ie 
qui n'estoit encores sortie les portes. Sorti- 
rent quelques gens de pifed qui dllerent iusques 
au camp dudict marquis dé Bràngdebburg ou 
Hz' tournèrent grand nombre de malades et 
de mortz , encores non enterrez , et là autour 
nombre infiny de fosses, tellement qu'il se 
treuue que les nostres en ont tué plus de 
quinze cens , tant à coups que au fil de l'es- 
pée , et estimé le nombre de ceux dudict 
marquis qui sont que morts que tuez, à cinq 
mil hommes. 

S'en alla camper ledict marquis à une lieue 
de là où il estoit, le long du fleuue de Meu- 
zelle en tyrant vers Thionuille. 

Le duc d'Albc estoit campé là près pour 
garder tousiours ce pendant qu'ilz pouroient 
embarquer et mettre sur l'eaue leur artille- 
rie, laquelle ilz ne pouuoient aucunement 
mener par charroy. 

Le mardy, dixiesme dudict moys de ianuier, 
fiit permis à tous soldatz et autres de pouuoir 
aller quérir tentes , pauillons et armes dé- 
laissées par les marquisoys. Sortirent beau- 
coup de soldatz , retournèrent les uns chargez 
de corseletz, piques, hallebardes, harque- 
bouzes, espées et autres sortes d'armes et 
nombre infiny d'autre bagage. Ce pendant 
monseigneur le vidame de Chartres sortit de 
l'autre costé de la porte Mezelle, à deux 
grans lieues de là, à un petit chasteau , 
nommé Mery, y trouua enuiron troys cens 
hommes , lesquelz escarmoucha un long 
temps : y retourna depuis par trois ou quatre 
diuers iours. 

Le unziesme iour dudict moys, Tint arrière 
i Metz monseigneur le maréchal Saint André , 
auec quelque partie de sa compagnye, et 
s'en retourna à Verdun , le lundy. 

Le ieudy suiuant, douzicsme dudict moys, 
fut faite une sortye sur ceux dudict chasteau 
de Mery: furent appelez de chascune com- 
pagnye de pied vingt harquebouziers mo- 
rionnez et autant de corselets, pensantz 
attirer ceux dudict chasteau; mais eux ayant 
descouuert noz coureurs que menoit mondit 
seigneur le vidame de Chartres , se retirèrent 
les ennemys dedans ledit chasteau de Mery; 
aussi qu'ilz apperceurent quelque signal de 
leurs gens qui estoient de là Peaue de Meu- 
zelle, lesquelz misrent le feu pour signal 
dedans quelques poudres. Nous passasmes 
par le délaissé camp de Barbançon et là 
trouuasmes et aux villages par où nous pas- 
sions, grande quantité de gros bouletz, picqz, 
pelles , besches , tranches et autres ferremens 
de monitions , le tout laissé par les ennemys. 

Y auoit à ladiete sortye plusieurs compa- 
gnyes, tant de gendarmerye que cheuaux 
légers : y estoient en personne monseigneur 
de Guyse, monseigneur d'Anguyen , monseig r 
le prince de Condey, monseig r de Nemours, 
monseig* de Montmorency et plusieurs autres 
princes et grans seigneurs. Estans aduertiz 
que les ennemys s'estoient retirez , chascun 
tourna visaige pour le retour, et à icelluy 
furent leuez deux regnars, l'un après l'autre, 
qui, à force d'hommes, furent chassés et pris. 

Le vendredy, treiziesme , lurent faites def- 
fences; de par monseigneur de Guyse, de 
ne plus prendre , rompre , ne desmolir les 
maisons estans dedans la ville de Metz , ne 
aucun boys semant et estans du propre dV 
celles, sur peine de la vie. 

Le dimanche suyuant , fut faites une pro- 
cession generalle pour rendre grâces à Dieu 
qui, par sa bonté infinye, nous auoit de- 
liurez de la main d'un si grand nombre 
d'ennemys. Fut porté Je saint sacrement à la 
procession et portoient le poysle monseig r le 
mareschal Saint André et le duc Horace , sur 
le deuant , et monseigneur le duc de Guyse 
et monseigneur le prince de la Roche sur 
Yon , sur le derrière et les suyuoicnt de près 
plusieurs princes et grands seigneurs et grand 
nombre de gentilzhommes , capitaines , sol- 
datz et autres , tous rendans grâces au souue- 
rain Dieu de la deliurance d'icelle grande 
captiuité , recongnoissans que le bon Dieu 
estoit pour nous : auquel supplyrons que , 
par sa grande et infinye bonté, luy plaise 
nous deliurcr de Finuisible et cauteleux en- 
nemy. 

AME*. 

DECLARATION DES LIEVX 

MONSTREZ PAR LETTRES 

AU PLANT CY APRES PROPOSÉ. 



À — La yenue de la riuiere de la Mozelle, sur 
laquelle, la première marque qu'on veoit, est le 
pont de Moulins. La seconde, est la Grande 
Chaussée qui soustient le courant de Teaue , pour 
en faire passer vnc partie dans la Tille : Puis se 
font quelques isles , desquelles la plus basse s'ap- 
pelle le pré de l'hospital , et quasi ioignant icelle , 
est l'un des ponls 4e la Tille , qu'on dict le pont 
des Mores, hors des murailles : Tn peu plus bas, 
est le Pontiffroy. L'autre bras de la riuiere entre 
dedans la Tille par dessoubs le hault pont des 
Barres : Et après se font quelques islettes au milieu 
de la Tille, appelées du Saulcy, ou y a plusieurs 
moulins a pouldre et a bled. Et Ta ceste eaue 
sortir par dessoubs le bas pont des Barres , 
derrière lequel, au dedans de la Tille, y a de 
gros paulx plantez, qu'on nomme la Palificade. 
Puis au bout de la Tille , dehors la muraille, ceste 
riuiere reçoit celle de la Seille, et Tont toutes 
deux trouuer encores plus bas le grand canal de 
la Mozelle, laissant entre deux Tne pleine, qui 
ioingt la Tille du costé de Septentrion , et l'appelle 
l'on la grande isle. 

B La Tenue de la petite riuiere de la 

fieflle, sur laquelle la première marque est le 
pont de Magny, ainsi appelé a cause du Tillage 
de Ma g ny qui est auprès. La seconde *st le pont, 



que Monsieur le Connestable y feit faire. Puis 
ceste riuiere entre dans la Tille , soubs les haultes 
grilles du grauier, ou y a des moulins, et en 
sort au grand grauier, qu'on nomme de la basse 
Seille, auquel endroit y a d'autres moulins. Et 
après se Ta ioindre , au dessoubs de la Tille hors 
la muraille, a la riuiere de la Mozelle, ou elle 
pert son nom. 

G — La porte satnete Barbe , et les deux bou- 
leuarts , auecques Tne courtine tirée entre deux , 
pour retrancher la Tille ^ depuis les moulins de la 
basse Seille, iusques a la grande muraille, qui 
regarde la Mozelle, quasi ioignant le bas pont 
des Barres, et plusieurs tours a lentour de la 
muraille , du quartier ainsi retranché. 

D — La porte , portail et rauelin des Alemans, 
ramparez : et d'un costé , iusques a l'endroit du 
retranchement , y a tu rampardans la faulsebraye : 
et de l'autre costé, par dedans la Tille, Tne tran- 
chée, auec rampar des deux costez, iusques a 
la plateforme de la porte Mezelle : puis au dehors 
de la porte, contremont les rignes, sont les 
deux ruynes,, de saincte Elisabet la première, et 
la seconde de Brimba : Encores plus hault en 
la plaine , sont les bordes de Vaillieres et de 
Bonny, qui ne se monstrent point. 

E — La porte Mezelle, et Tne plateforme tout 

ioignant, et par dehors la muraille, est la Chaussée 
des moulins, par ou la Seille entre dans la ville, 
Joignant .lesquels moulins, par le dedans, com- 
mence vn rampar, iusques à la plateforme de 
église saincj TlpbaTrid , et de ladicie plateforme 
s'en contiûjUÊ w aûtçe iusques a l'église des 
Augustins. 

F — L'église des Celestins, sur la terrasse de 
laquelle y auoit quelques pièces d'artillerie. 

G — Porte sainct Thibauld terrassée, .et tout 
ioignant est le rampart qui s^estend iusques a la 
première encoigneure, ou souloit estre la chap- 
pelle des prez, lequel rampar se continue encores, 
iusques a l'église de sainct Gengoulf , qui fait vne 
autre encoigneure : Et bien près est encores vne 
autre troisième encoigneure, appelée de saincte 
Glocine, deuant laquelle par dedans la faulsebraye, 
est la plateforme verte, et au coing vne tour 
appelée Coumoufle : Puis au mesme endroit , au 
dedans de la ville, y a vne autre plateforme, 
pour confort de la verte, et vn rampar poursuyuy 
iusques a la porte Champeneze. 

H — La porte Champeneze, et deux terreins 
releuez des deux costez, seruans d'espaule, pour 
couurir le portail , depuis lequel iusques au gros 
bouleuart est l'allée , ramparee des deux costez , 
auec des canonnières , qui regardent dans le fossé, 
vers la* tour d'Enfer. 

I — Le gros bouleuart rond , et |vn bon rampar 
a la teste d'iceluy, auec des trauerses au derrière : 
Ensemble l'auant porte Champeneze terrassée, a 
Jaquelle les arceaux du pont de pierre pour y 
venir, furent rompuz. 

& — Vn Terrein, en façon de plateforme, haulsé 
derrière la tour d'Enfer, pour battre vers la porte 
de ladicte tour, et garder qu'on ne peust courir 
la faulsebraye deuera ce costé. 

L — La grande brèche , et les ruynes des trois 
tours des Vvassîeux , Ligniers , et de sainct Mihel , 
ensemble du pan de mur d'entre icelles , abbatu 
du canon t Et le grand rampar faict par derrière. 
M — Plateforme, appelée de saincte Marie. 
N— -La tour d'Enfer ruynee, et au long de 
la «u rail le en Tcncoigneure vers la riuiere, sont 
le» tours des Boulengiers et Charpentiers, derrière 
lesquelles par dedans la ville, se veoit vne tran- 
chée, et vn rampar: Puis suyuant ladicte mu- 
raille, iusques a ce hault pont des Barres, y 
a plusieurs tours, qui s'appellent du nom de 
plusieurs mestiers de cculx de la ville. 

O — La porte aux Mores terrassée, et 4e mesme 

son rauelin par dehors, puis suyuant la muraille 
iusques a PontifTroy y a plusieurs tours des mes- 
tiers de la ville. 

P — La porte et rauelin de PontifTroy terrassez, 
et en l'ençoigncure d'auprès y a vne plateforme, 
et bien peu plus auant est le commencement d'une 
tranchée, auec un rampar iusques au recoiug de 
la tour des Charriers : au delà de ladicte tour, 
se continue vne autre tranchée auec rampar 
trauerses , et deux flânes aux bouts. Puis la grande 
plateforme de la porte des Rats , et ce qui est 
ramparé iusques au bas pont des Barres. 

Q — Grande place de la ville appelée de Cham- 
pasage, en laquelle est la maison de Sire Ichan 
Droin, ou Monsieur de Guyse feit son premier 
logis. 

R — Petite place appelée du Change. 
S — Place du marché deuant l'église de l'Eues- 
ché. 

T — La grande église de l'Euesché. 

V — L'église de sainte Croix. 
X — L'église de saincte Seglene, la voulte de 

laquelle esloit habillée en plateforme, et auoit 
on mis de l'artillerie dessus. 

Y — L'église des Carmes, dont la voulte fut 
aussi habillée en plateforme et de l'artillerie dessus. 

Z — L'église des Cordeliers, et la voulte d'icelle 
en plateforme, auec des pièces d'artillerie. 

a — L'église sainct Martin et sur le Clochicr 
qui estoit faict en terrasse, y auoit des pièces 
legieres. 

b — L'église des Augustins. 
c — L'église de saincte Glocine, Couuent de 
religieuses, ou Monsieur de Guyse feit son second 
logis, quand les ennemis vindrent a sainct Ar- 
noui. 

d — Petite église de saincte Marie. 
e — L'église de sainct Symphorien, et vue 
terrasse en façon de plateforme tout ioiguant 
qui commande sur la plaine, par delà la riuiere 
de la Mozelle. 
/— Abbaye et église de sainct Vincent. 
g — Lieu ou estoit l'ordre pour défendre la 
brèche. 

rt — Autre Heu ou estoyent ordonnez des gens 
de guerre, pour le secours de l'assauit. 

/ — Encores autre lieu de secours, pour 1 "as- 
saut L 

k — Mont Chaslillon , derrière lequel est le 
lieu de Grimont, et au bas, près de la riuiere, 
est le village de Maleroy. 

/ — Montaigne d'Ezirmont , ou autrement de 
la belle croix, et a costé dans la colline, est le 
bourg sainct Iulian, ou y a vn petit pont de 
pierre. Auprès de ladicte Croix, se veoit vne 
tranchée des ennemis , auec quelques pièces d'ar- 
tillerie. 

m — Le chasteau de la Orgne, logis deTEm- 
pereur. 

n — Camp des Espagnols. 

o — L'église de sainct Andrieu , et a l'entour 
▼ne partie des Italiens campez. 

p — Abbaye et église de sainct Clément. 

q — Place pour les munitions des viures du 
camp de l'Empereur. 

r — Camp d'une partie des Alemans. 

f — Place ou les ennemis se mettoyent en ba- 
taille. 

s — L'église de sainct Priech, près de laquelle 
sont les granches aux dames et aux merciers , et 
plus auant sont les villages de Bleri et Oleri, 
qui ne se monstrent au plant. 

ff — La maladerie. 

/ — Vn des premiers Caualliers, que les ennemis 
feirent pour mettre leurs pièces en batterie, et 
au pied d'iceluy, commencent les grandes tran- 
chées, qui s'estendent vers la porte sainct Thi- 
bauld : encores veoit on par deuant icelles vne 
autre petite tranchée plus approchée des murailles 
de la ville. 

v — Autre Cauallier a mettre pièces en batterie, 
que les ennemis |feirent du commencement près 
la Chappelle de la Hagdalene. 
n — Nombre de Gabions, et y lie tranchée par 
deuant , près d'un vieil pilastre dans les vignes. 

x — La grande Gabionade, au long du Champ 
Papane, dou les ennemis feirent la principale 

batterie, et veoit on derrière les tranchées pour 
y venir a couuert. 

/ — Petit Cauallier dressé au champ de Vvas- 
sieux, pour battre la tour d'Enfer. 

z — Autre petit Cauallier, sur le bord du fossé 
de la ville, auec des pièces d'artillerie, qui plon- 
goyent au dessoubs du courdon de ladicte tour 
d'Enfer. 

S/ — La tranchée des harquebouziers ennemis 
au bord du fossé, et les quatre Mines que les 
ennemis auoyent faictes. 

aa — L'entrée d'une contremine, derrière le 
terrain , qui sert d'espaule a la porte Champeneze 
dans la faulsebraye, tirant vers la brèche, et y 
auait encores autres trois contremines qui ne se 
peuuent monstrer au plant. 

bb — Le Chasteau de Montigny. 

ce — Le Chasteau et village de Moulins , et 
de la tirant contrebas la Mozelle, se voyent les 
villages de Chazelles, Longeuille, et Scie. 

dd — Le mont sainct Quentin , et au plus hault 
vn h ermitage auec sa chappelle. 

ee — L'abbaye et mont sainct Martin, ou estoit 
campé le Marquis Albert , auecques ses trouppes. 

ff — L'abbaye et Eglise de sainct Arnoul , et 
son bourg ruinez. 

gg — La Croix au bout du pont des Mores. 

hh — L'église sainct Heloy. 

iï — Port sur la Moselle appelé d'Olizy. 

Je k — Tranchée et Fort faiet par les ennemis, 
deuant ,1e port d'Olizy, de l'autre costé de la 
riuiere, pour la seureté de rembarquement de 
leur artillerie. 

// — L'église et Abbaye de sainct Pierre des 
champs. 

LISTE DES SOUSCRIPTEURS. 

— HUM 



MESSIEURS. 

LA VILLE DE METZ , délibération du Conseil mu- 
nicipal du 11 novembre 1837, (1000 fr.) 

LE MASSON , ingénieur en chef des ponts et chaussées , 
président de 1' Académie royale de McU, (100 fr.) 

Le baron SERS , Préfet du déparlement de la Moselle* 

BOMPAED , Maire de Metz , membre de la chambre 
des députés. 

ROGET , notaire et premier adjoint de la mairie de 
Meta. 

CHAUMAS , adjoint à la mairie , membre de l 1 Acadé- 
mie royale de Metz. 

CUNIN , membre du Conseil général de la Moselle et 
du Conseil municipal de Metz. 

DXJBUISSON , président du tribunal de commerce , 
membre du Conseil municipal de Metz. 

PROST , colonel du génie en retraite , membre du 
Conseil municipal de Metz. 

GUERQUIN , notaire et membre du Conseil municipal 
de Metz. 

BILLAUDEL , membre du Conseil municipal de Metz. 
WOIRHAYE y avocat et membre du Conseil municipal 
de Mets. 

LE MONNIER f membre du Conseil municipal de 
Metz. 

PAIXHANS , membre du Conseil municipal de Metz. 

MARECHAL Félix, médecin , membre du Conseil mu- 
nicipal de Metz. 

Le baron DUFOUR , intendant militaire t membre du 
Conseil municipal de Metz' et du Conseil général 
du département de la Moselle. 

GERMAIN , avoué , membre du Conseil municipal de 
Metz. 

PÉCHEUR, président de chambre à la cour royale 
de Metz, et membre du Conseil municipal. 



MESSIEURS. 

Le comte du COETLOSQUET , membre du Conseil 
municipal et de l 1 Académie royale de Metz. 

SIDO , membre du Conseil municipal de Metz. 

BOUCHOTTE Charles, ancien député, membre du 
Conseil général de la Moselle et du Conseil mu- 
nicipal de Metz. 

SCHWABE , négociant , membre du Conseil municipal 
de Metz. 

TERQUEM , membre du Conseil municipal de Metz. 
MUN 1ER Edouard 9 membre du Conseil municipal de 
Metz. 

TH. GAUTIER, négociant, membre du Conseil mu- 
nicipal de Metz. 

Le baron de ROMECOURT, conseiller à la cour royale, 
membre du Conseil municipal de Metz. 

BOUCHOTTE Emile , membre du Conseil municipal 
de Metz. (Deux exemplaires.) 

GAUTIER Gabriel , membre du Conseil municipal de 
Metz. 

ROUX , sous-intendant militaire , membre du Conseil 
municipal de Metz. 

A. MORIN , capitaine d'artillerie , membre de V Aca- 
démie royale de Metz , et professeur à l'école d'ap- 
plication. 

De NICE VILLE, membre de l'Académie royale de 
Metz. 

LE JOINDRE , ingénieur des ponts et chaussées , mem- 
bre de l'Académie royale de Metz. 

SCOUTETTEN , professeur à l'hôpital militaire et 
membre de l'Académie royale de Metz. 

GOSSELIN , capitaine du génie , membre de l 1 Aca- 
démie royale de Metz, et professeur à l'école 
d'application, 

SOLEYROL , commandant du génie, professeur à 

MESSIEURS. 

l'école d'application et membre de V Académie 

royale de Metz. 
CAILLY, chef d'escadron d'artillerie , directeur de 

l'école centrale de pyrotechnie militaire, membre 

de l'Académie royale de Metz. 
FLANC , rédacteur du Courrier de la Moselle. 
ROLLIN, notaire à Metz. 

Ad. LUCT , receveur général du département de la 
Moselle , président de la société des amis des arts. 

LABASTIDE , professeur au collège et membre de 
l'Académie royale de Metz. 

De SAULCY , capitaine d'artillerie , membre de l'Aca- 
démie royale de Metz. 

DEMBOUR , graveur , lithographe et ûnagîste , membre 
de l'Académie royale de Metz. 

DIDION , capitaine d'artillerie , membre de l'Académie 
royale de Metz , professeur à l'école d'application. 

V. SIMON , juge au tribunal civil , secrétaire - ar- 
chiviste de l'Académie royale de Metz , président 
de la société d'histoire naturelle du département 
de la Moselle. 

LALOtJETTB, propriétaire, à Metz. 

THIEL, professeur au collège royal de Metz. 

ROLLAND Prospère, propriétaire à MeU. 

CHARPENTIER, premier président à la cour royale 
de Metz. 

PIOBERT , chef d'escadron d'artillerie , membre de 

l'Académie royale de Metz. (Deux exemplaires.) 
BÉGIN , docteur en médecine , membre de l'Académie 

royale de Metz. 
BEAULIEU , membre de la société des antiquaires 

de France, à Paris. 
Le baron d'HANNONCEL , premier président honoraire 

de la cour royale de Metz. 
L'abbé GO , curé de la Paroisse Notre-Dame , à Metz. 
GÉNOT , ancien député , membre du Conseil général 

de la Moselle. 
PARANT , député de la Moselle , sous-secrétaire d'état 

au département de la justice. 
PONCELET , chef de bataillon du génie , membre 

de l'institut et de l'Académie royale de MeU. 
FATVRE, professeur, membre de l'Académie royale 

de Metz. 

DU VERDIER , conseiller à la cour royale de Metz. 
BETTINGER, sous-intendant militaire en retraite à 
Metz. 

F. HUART , banquier à MeU. 

LAMBRY , caissier à MeU. 

LAMORT , imprimeur à Luxembourg. 

TERQUEM , pharmacien , membre de l'Académie 

royale de MeU. 
DÉGOUTIN , avocat à Briey. 
DESOUDIN , nouire à Briey. 
SIMON, nouire à MeU. 

BARDIN , professeur à l'école d'artillerie , membre 

de l'Académie royale de Metz. 
De RUGY, ancien colonel d'artillerie. 



MESSIEURS. 

RUPIED , rentier à MeU. 

RICHARD -NICOLAS, nouire à MeU. 

COLLIGNON , avocat à MeU. 

HENRT Simon, banquier à MeU. 

RENAUD , négociant à Sierck , membre do Conseil 
général de la Moselle. 

RODOLPHE , capitaine d'artillerie , membre de l'Aca- 
démie royale de MeU. 

L'abbé SIMON , chanoine et vicaire général de l'évéché 
de MeU. 

T. JACOB , propriétaire à MeU. 

DARBOIS , filateur, à MeU. 

De GARG AN , ancien ingénieur des mines , membre 

de l'Académie royale de Metz. 
Le baron GUILLEMIN, rentier à MeU. 
MOIZIN, docteur en médecine, professeur à l'hôpital 

militaire de MeU. 
POULMAIRE , nouire à Boulay. 
MANUEL , agent compuble des vivres , à MeU. 
NOËL , avocat , nouire honoraire à Nancy. 
LIMAUX, receveur de l'enregistrement à MeU. 
Les membres du Cercle littéraire, maison Gerder, à 

MeU. 

ALTEMA YER , cultivateur, membre correspondant de 

de l'Académie royale de MeU. 
Cn. de MAIZET, ingénieur en chef du cadastre, à 

Strasbourg. 

FOURNEL , professeur d'histoire naturelle et membre 

de l'Académie royale de MeU. 
MATHIEU, de Preutin, membre du Conseil général 

de la Moselle. 
GAY , directeur des douanes à MeU. 
SPENEL , lieutenant-colonel en retraite , à MeU. 
GLAVET , père et fils , mécaniciens à MeU. 
ADAM , président du tribunal civil à Sarreguemines. 
M» e la comtesse d'ARROS , à MeU. 
De PATORNEY, rentier à MeU. 
HOLL ANDRE , bibliothécaire de la ville de MeU. 
MARECHAL , peintre , membre de l'Académie royale 

de MeU. 

Le marquis de P ANGE, pair de France. 
Isa te GOMPERTZ, négociant à Rouen. 
NICOLAS , pasteur de l'église réformée et membre de 

l'Académie royale de MeU. 
PARNAJON, colonel du génie, à MeU. 
RHEM , rentier à MeU. 
SÉROT, avocat à MeU. 

YESCOT, colonel de la 20 e légion de gendarmerie, à 
Dijon. 

LENE VEUX , avocat à Metz. 

Le baron LADOUCETTE , député de la Moselle. 

MARCUS , ancien pharmacien à MeU. 

BOURDELOIS , magistrat en retraite , à MeU. 

PION , propriétaire à Guenetrange , membre du Conseil 

général de la Moselle. 
Le baron ROUSSEAUX, à MeU. 
AUGET - CHEDEAUX , négociant à Metz. 

MESSIEURS. 
L'abbé PERIN , vicaire de S ta -Ségolène, à Mets. 
L'École d'Application de l'Artillerie et du Génie. 
JACQUIN, médecin à Gone. 
L. Ch. VALETTE , propriétaire à MeU. 
BOMPARD fils, à MeU. 

LALLEMANT , professeur à le faculté de Montpellier 

HARMANT , contrôleur en chef de l'octroi de MeU. 

LECLERC , directeur de l'enregistrement à MeU. 

0. TERQUEM , bibliothécaire au comité central d'artil- 
lerie , à Paris. 

PAIXHANS , colonel d'artillerie , député de la Moselle. 

VIALARD t négociant à Montpellier. 

De BOLLEMONT, substitut du procureur du roi, à 
MeU. 

DAUPHIN , notaire à Vigy, membre du Conseil général 
de la Moselle. 

Cd. VILLEROY, propriétaire à Fremcrsdorff, membre 
correspondant de l'Académie royale de MeU. 

E. PUTON , membre delà société Géologique de France, 
à Remiremont. 

RICHARD , conservateur de la bibliothèque , à Remi- 
remont. 

NICLAUSSE , pharmacien à MeU. 

HARQUEL , libraire à MeU. 

MÉZIÈRES, recteur de l'Académie, à Meu. 

Ch. de VENDEL , maître de forges à Hayange. 

BAULIEU , de Nancy. 

LOUIS , notaire à Vigny. 

Robert MOWAT-BEDFORT, directeur des ateliers de 
rusées de guerre et membre de l'Académie royale 
de Meu. 



MESSIEURS. 
NOIZET , ancien avoué à la cour royale de MeU. 
DU COETLOSQUET jeune, rentier à MeU. 
LABBE , maître de forges , membre du Conseil général 

de la Moselle. 
AERTZ fils, rentier à MeU. 

PONÇOT , sous-intendant militaire en retraite , à Met». 
DUFOUR fils , conseiller à la Cour royale de Metz. 
Ace. ROLLAND , propriétaire à Remilly. 
L'abbé CHAUSSIER. supérieur du petit séminaire de 
MeU. 

HÉBERT , négociant à MeU. 
LAFITE , chef d'institution à MeU, 
L'abbé BUREAU, chef d'institution à Mets. 
COLLIGNON , imprimeur à MeU. 
DELCROIX, banquier à MeU. 

SA V ART, lieutenant -colonel du Génie, membre de 
l'Académie royale de MeU. 

GILBRIN, notaire à MeU. 

L'abbé MATTE , curé de S u -Ségoléne , à MeU. 

Le comte d'ECOSSE, propriétaire à Montoy. 

De LA FONTENELLE, conseiller à la Cour royale de 
Poitiers, président de la société des Antiquaires 
de l'Ouest, membre non résident du Comité des 
chartes au ministère de l'instruction publique. 

SIMON-LOUIS jeune , pépiniériste, membre de l'Aca- 
démie royale de MeU. 

DURAND D'AUNOUX, rentier à MeU. 

Ch. de LA CHAPELLE, avocat à MeU. 

BASTIEN , négociant à Meu. 

M— V PIQUEMAL, rentière à MeU. 

CHIR , libraire à Meu. 

